
Serge Bernstein, Pierre Milza - Istoria Europei 
Volumul 1: Moştenirea Antichității 
Cuvânt înainte | 
Capitolul 1 RADACINILE EUROPEI (DE LA ORIGINI 
PANA LA CELŢI) 

Diversitatea spaţiului european 

Primele aşezări umane 

Omul din Neanderthal 

Omul de Cro-Magnon şi apariţia artei în Europa 

Repercusiunile „revoluţiei neolitice“ în Europa 

De la civilizaţia megaliţilor la epoca bronzului 

Enigma indo-europeană 

Apariţia şi apogeul lumii celtice N 
Capitolul 2 LUMEA GREACA ŞI APARIŢIA CETAŢII 

Între munte şi mare 

Lumea egeeană şi Creta în mileniile II-I î.e.n. 

Micene şi prima civilizaţie greacă 

Secolele obscure ale „Evului Mediu grec“ 

Vremea colonizării (secolele VIII-VI) 

Apariţia şi mutaţiile cetăţii în epoca arhaică 

Sparta şi Atena în vremurile arhaice E 
Capitolul 3 GRECIA DE LA APOGEUL CETAŢII LA 
SFARŞITUL ELENISMULUI (SECOLELE V-II L.E.N.) 

Războaiele medice 

Înflorirea imperialismului atenian 

Funcționarea democraţiei ateniene în vremea lui Pericle 

Războiul peloponeziac 

Sparta împotriva Greciei 

Criza cetăţii 

Cucerirea macedoneană 

Alexandru şi cucerirea Orientului 

Grecia elenistă Ş 
Capitolul 4 CIVILIZAŢIA ELENICA 

Zei, mituri şi practici religioase 

„Fizicieni“ şi gânditori 

Literatura şi istoria 

Artele în Grecia 


Capitolul 5 ITALIA ROMANA (DE LA NAŞTEREA 
CETAŢII LA INCEPUTUL SECOLULUI AL III-LEA 
I.E.N) 

Italia primitivă şi prezenţa etruscă 

Originile Romei 

Roma în defensivă (509-360 î.e.n.) 

Patricieni şi plebei 

Armata romană cucereşte Italia 

Guvernarea Romei şi organizarea ţărilor cucerite 
Capitolul 6 APOGEUL, CRIZA ŞI CADEREA 
REPUBLICII ROMANE (SECOLELE III-I L.E.N.) 

Roma împotriva Cartaginei: Războaiele punice 

Cucerirea Orientului 

Cucerirea Occidentului 

Exploatarea popoarelor cucerite 

Consecințele marilor cuceriri 

De la fraţii Gracchi la Sylla: începutul războaielor civile 

Pompei şi Cezar: agonia Republicii 

Octavian, fondatorul Principatului 
Capitolul 7 CIVILIZAŢIA ROMANA IN TIMPUL 
REPUBLICII 

Modul de viaţă 

Măreţia şi decadenţa virtuţilor romane 

Transformările din viaţa religioasă 

Naşterea unei literaturi latine 

Arhitectura şi artele frumoase 
Capitolul 8 EUROPA IN EPOCA ROMEI IMPERIALE 
(SEC. I LE.N - SEC. V E.N.) 

Augustus, fondatorul Imperiului 

Imperiul roman în epoca lui Augustus 

Succesiunea lui Augustus 

Împărații din secolul I: Iulio-Claudienii şi Flavienii 

Împărații păcii romane: Antoninii şi Severii 

Roma şi provinciile la apogeul Imperiului 

Criza secolului al III-lea e.n. 

„Imperiul târziu“ şi naşterea celor două Europe 

Agonia Imperiului 

O societate încremenită 


Capitolul 9 CIVILIZAŢIA EUROPEI ROMANE SUB 
IMPERIU 

O civilizaţie a oraşului 

Roma Imperială 

Viaţa religioasă 

Viaţa intelectuală 

Literatura 

Scriitori şi teologi creştini 

Artele 
Volumul 2 De la Imperiul Roman la Europa (secolele 
V-XIV) 
Cuvânt înainte i 
Capitolul 1 MIGRAŢIILE ŞI REGATELE BARBARE IN 
OCCIDENT (SECOLELE V-VIII) 

Primul val (secolele IV-V) 

Al doilea val şi sfârşitul Imperiului de Apus (476) 

Instalarea regatelor barbare 

Merovingieni şi Pepinizi 

Cel de-al treilea val de migratori (secolele VI-VII) 

Un regres la scară europeană? 

Criza şi reînnoirea Bisericii creştine 

Cultura în timpul monarhiilor barbare 
Capitolul 2 EUROPA BIZANTINA DE LA IUSTINIAN 
LA APOGEUL MACEDONEAN (SECOLELE VI-XI) 

Erezii şi dispute religioase 

Iustinian şi recucerirea în Occident 

Urmaşii lui lustinian 

Secolul de aur al Bizanțului 

Replierea din secolul al VII-lea 

Criza iconoclastă 

Dinastia macedoneană 

Recucerirea bizantină 

Orientul împotriva Occidentului 

Apogeul civilizaţiei bizantine 
Capitolul 3 IMPERIUL CAROLINGIAN 

Pepin cel Scurt, rege al francilor 

Carol cel Mare şi expansiunea francă 

Restaurarea Imperiului de Apus 


Guvernarea şi administrarea Imperiului 

Imperiul împărţit 

Noile invazii 

Dislocarea Imperiului 

Economia şi societatea în epoca carolingiană 

O înfrumusețare culturală i 
Capitolul 4 EUROPA FEUDALA (SECOLELE X-XII) 

Naşterea şi avântul feudalităţii 

Seniori şi seniorii 

Condiţia ţăranului 

Biserica în societatea feudală 

Împăratul împotriva Papei 

Monarhia feudală în Franţa şi Anglia 
Capitolul 5 AVANTUL ŞI EXPANSIUNEA 
OCCIDENTULUI (SECOLELE XI-XII) 

Creşterea demografică şi defrişările 

Avântul marelui comerţ internaţional 

Avântul oraşelor din Occident 

Contraofensiva creştină în Mediterana occidentală 

Cruciadele secolului al XII-lea 

Occidentul împotriva Bizanțului: a patra cruciadă 

Sfârşitul Cruciadei şi replierea occidentală în Levant 

La periferia Europei creştine: expansiunea germanică şi 

instalarea de noi state 
Capitolul 6 EUROPA LA APOGEUL „EVULUI MEDIU 
CLASIC“ (SFARŞITUL SECOLULUI AL XII-LEA 
INCEPUTUL SECOLULUI AL XIV-LEA) 

Capeţieni şi Plantageneţi 

Papa şi împăratul 

Declinul şi fărâmițarea Imperiului Germanic 

La periferia Occidentului creştin 

Şi Bizanțul? 

Biserica: putere temporală şi contestată _ 
Capitolul 7 CIVILIZAŢIA EUROPEANA INTRE 
SECOLELE XI-XIII 

Şcoli şi universităţi 

Filozofia şi teologia 

Literatură profană şi literatură burgheză 

De la roman la gotic 


Volumul 3 State şi identități europene (secolul XIV- 
1815) 
Cuvânt înainte 
Partea 1 Secolele XIV-XV Criza Europei 
Capitolul 1 CALAMITAŢILE DE LA SFARŞITUL 
EVULUI MEDIU 

Ciuma şi foametea 

Războiul 

Lumea satelor zdruncinată 

Revoltele ţărăneşti 

Oraşul în criză 

Adaptarea oraşelor la criză ă Ş 
Capitolul 2 CRIZA SPIRITUALA ŞI INTELECTUALA 
DE LA SFARŞIIUL EVULUI MEDIU 

Moartea omniprezentă 

Criza Bisericii 

Papalitatea de la Avignon 

Marea schismă 

Bisericile naţionale şi ereziile 

Criza gândirii şi artei 

Deschiderea de noi drumuri 
Capitolul 3 CONVULSII POLITICE ŞI NAŞTEREA 
STATULUI NAŢIONAL 

La est: dispariţia Imperiului bizantin 

În centrul Europei: dispariţia Sfântului Imperiu şi regresul 

germanismului 

În nord: uniunea scandinavă faţă în faţă cu Hansa 

La sud: anarhia politică italiană şi afirmarea spaniolă 

La vest: Franţa şi Anglia în războiul de o sută de ani 

Dificila geneză a statului naţional p 
Capitolul 4 O COTITURA FUNDAMENTALA: MARILE 
DESCOPERIRI 

Redresarea europeană de la sfârşitul secolului al XV-lea 

Europa se deschide către lume 

Europa domină lumea: naşterea imperiilor 

Şocul deschiderii spre lume 
Capitolul 5 AVANTUL ECONOMIC AL EUROPEI ŞI 
NAŞTEREA CAPITALISMULUI (1492-1560) 


Structurile economice rămân tradiţionale 

Factorii dezvoltării 

Spre o economie monetară de stat 

Creşterea producţiei 

Prima structurare a unui spaţiu economic european 

Epoca marilor negustori şi naşterea capitalismului în 

Europa 

Partea a II-a (1492-1660) Apariţia unei noi epoci 
Capitolul 6 REVOLUŢIA VALORILOR SPIRITUALE IN 
EUROPA SECOLULUI AL XIV-LEA 


Umanismul 

Răspândirea şi diversitatea umanismului 

Epoca de aur a Renaşterii italiene 

Răspândirea Renaşterii 

Originile Reformei 

Religiile protestante 

Reforma catolică $ 
Capitolul 7 CAROL QUINTUL ŞI ULTIMA INCERCARE 
DE UNIFICARE A EUROPEI CREŞTINE 

Fărâmiţarea şi războaiele din Italia 

Spre o Europă a Habsburgilor 

Ambiţiile lui Carol Quintul 

Eşecul lui Carol Quintul _ p 
Capitolul 8 EPOCA FRAMANTARILOR (1560-1660) 

Răsturnarea complexului de împrejurări 

Sărăcie şi revolte 

Criza umanismului 

Barocul 

Răspândirea barocului 

Afirmarea spiritului ştiinţific 

Europa savanților la mijlocul secolului al XVII-lea 
Capitolul 9 TENTATIVELE HEGEMONICE ALE 
HABSBURGILOR 


Puterea şi ambițiile lui Filip al II-lea al Spaniei 
Revolta din Ţările de Jos 

Ascensiunea puterii engleze 

Regatul Franţei îi scapă lui Filip al II-lea 
Dificultăţile Habsburgilor din Viena 

Ambiţiile lui Ferdinand al II-lea 


Războiul „de treizeci de ani“ 
Danemarca şi Suedia împotriva lui Ferdinand al II-lea 
Franţa iese din culise 
Tratatele de la Westfalia şi Pirinei 
Partea a III-a (1660-1789) Clasicismul şi Iluminismul 
la ora echilibrului european 
Capitolul 10 EUROPA LA MIJLOCUL SECOLULUI AL 
XVII-LEA 
La vest: criza monarhiilor naţionale 
În centru: declinul Habsburgilor 
La nord: hegemonia suedeză 
La est: Rusia şi Polonia prevestesc noi dezechilibre 
europene SON 
Capitolul 11 EUROPA COALIZATA IMPOTRIVA 
DOMINAȚIEI LUI LUDOVIC AL XIV-LEA (1660-1715) 
Instalarea tipului de monarhie absolută 
Absolutismul economic 
Absolutismul religios 
Clasicismul, expresie a idealului monarhic al lui Ludovic al 
XIV-lea 
Politica europeană a lui Ludovic al XIV-lea şi războiul de 
succesiune 
Războiul cu Olanda 
Ludovic al XIV-lea față în față cu Liga din Augsburg 
Succesiunea spaniolă 
Sfârşitul dominaţiei suedeze în Europa de nord 
Capitolul 12 NAŞTEREA UNUI MODEL DE 
MONARHIE TEMPERATA IN ANGLIA (1689-1815) 
Mitul Constituţiei britanice 
Guvernarea whigilor şi Coroana britanică 
Cabinetul 
Parlamentul 
Tentativa de reacţie autoritară a lui George al III-lea 
(1760-1783) 
Al doilea Pitt şi calea spre parlamentarism | 
Capitolul 13 DEZVOLTAREA ECONOMICA ŞI 
TRANSFORMARILE SOCIALE DIN EUROPA 
SECOLULUI AL XVIII-LEA 


Creşterea populaţiei europene 

Revoluţia agricolă 

Dezvoltarea marelui comerţ maritim 

Revoluţia industrială din Anglia 

Răspândirea revoluţiei industriale în Franţa 

Noul rol al burgheziei în Europa occidentală 

Eterogenitatea nobilimii europene 

Clasele populare 
Capitolul 14 CONTRASTELE DIN EUROPA 
LUMINILOR (1715-1789) 

Triumful spiritului ştiinţific 

Mişcarea filozofică 

Filozofia, germene revoluţionar 

Epoca „sufletelor sensibile“ 

„Noul gust“ 

Europa franceză şi reacţiile naţionale 

Europa engleză în epoca echilibrului european 

Succesiunea Austriei 

Rivalitatea franco-britanică şi războiul de şapte ani 

Împărţirea Poloniei 
Partea a IV-a (1789-1815) Furtuna revoluţionară şi 
naşterea unei noi Europe _ _ E 
Capitolul 15 EUROPA FAŢA IN FAŢA CU REVOLUŢIA 
FRANCEZA (1789-1804) 

O revoluţie a Europei dezvoltate 

Revoluţia „Luminilor“ 

Construirea unei noi lumi 

Revoluţia franceză şi Europa 

Revoluţia optează pentru război 

De la războiul de propagandă la războiul de cucerire 

Europa prinților împotriva Europei naţiunilor 

Consulatul şi sistematizarea noilor principii 
Capitolul 16 EUROPA NAPOLEONIANA (1804-1815) 

Războaiele napoleoniene 

Epoca marilor campanii victorioase (1805-1809) 

Europa napoleoniană la apogeul său 

Sistemul continental 

Napoleon, modernizator al Europei 

Blocada continentală şi efectele sale 


Trezirea naționalităților 

Prăbuşirea Europei napoleoniene 

Concluzie 
Volumul 4 Naţionalismele şi Concertul european în 
secolul XIX (1815-1919) 
Introducere 
Partea I (1815-1848) APARIŢIA UNEI EUROPE 
LIBERALE _ 
Capitolul 1 RECONSTRUCȚIA EUROPEI ŞI SFANTA 
ALIANŢA 

„Liderii“ europeni 

Europa din 1815 

Sfânta Alianţă mit şi realitate 

Succesul şi fragilitatea noii ordini europene 
Capitolul 2 1830. PRIMELE VICTORII ALE 
LIBERALISMULUI 

Trezirea „naţiunilor“ 

Revolta balcanică şi independenţa Greciei 

Revoluţia din Franţa 

Bruxelles şi Varşovia 

Agitaţia europeană din 1830 
Capitolul 3 1848. „PRIMAVARA POPOARELOR“ 

Franţa între două revoluţii 

Contaminarea revoluţionară 

Revoluţia din Austria 

Revoluţia din Germania 

Revoluţiile din Italia 

Refluxul 

Sfârşitul visului italian 

Eşecul liberalilor germani 5 
Capitolul 4 SOCIETATEA ŞI CULTURA EUROPEANA 
IN PRIMA JUMATATE A SECOLULUI AL XIX-LEA 

Avântul economic al Europei de vest 

Societăţile europene între mutații şi tradiţii 

Situaţia muncitorilor şi începuturile socialismului 

Europa romantică 
Partea a Il-a (1 848-191 8) APARIŢIA 
NAŢIONALITAŢILOR ŞI INFRUNIAREA DINTRE 


NAŢIONALISME 
Capitolul 5 NAPOLEON AL III-LEA ŞI EUROPA 
NAŢIONALITAŢILOR 


Napoleon al III-lea şi principiul naționalităților 

Împăratul împotriva ţarului 

Naşterea regatului Italiei 

Inevitabila problemă romană 

Prusia unifică Germania 

Un imperiu distruge un alt imperiu 

Primele fisuri ale Imperiului austriac 
Capitolul 6 EUROPA LUI BISMARCK 

Bismarck, arbitrul Europei 

Tripla Alianţă 

Apogeul sistemului bismarckist _ 
Capitolul 7 SOCIETAŢILE EUROPENE IN A DOUA 
JUMATATE A SECOLULUI AL XIX-LEA 

Dezvoltarea capitalismului industrial 

Contrastele Europei industrializate 

Dificultăţi şi restructurări ale capitalismului european 

Europenii în afara Europei 

Europa şi fenomenul migraţiei 

Europa în centrul lumii 

Mutaţiile şi lipsa de dinamism din mediul rural 

Urbanizarea şi ameliorarea condiţiei muncitorilor 

Sindicalism şi socialism 

Burghezia triumfătoare şi „noile pături sociale“ 
Capitolul 8 MODELE POLITICE, RELIGIOASE ŞI 
CULTURALE EUROPENE IN A DOUA JUMATATE A 
SECOLULUI AL XIX-LEA 

Europa liberală, Europa autoritară 

Forţele religioase: regres sau relansare? 

Repunerea în discuţie a modelului pozitivist 

Reacţia antiromantică 

Revoluţia culturală de la sfârşitul secolului 

Culturile europene între naționalism şi cosmopolitism 

Naşterea unei culturi de masă 


Capitolul 9 CIOCNIREA DINTRE NAŢIONALISMELE 
EUROPENE ŞI EVOLUŢIA EUROPEI SPRE RAZBOI 


Alianţa franco-rusă 

Sistemul lui Delcasse 

1905: prima alarmă în Maroc 

Tripla Înţelegere (Antanta) 

De la afacerea bosniacă la a doua criză marocană (1907- 

1911) 

Războiul balcanic şi cursa înarmărilor 

lulie-august 1914: concursul de împrejurări 

Războiul P 
Capitolul 10 „RAZBOIUL CEL MARE” ŞI 
DESAVARŞIREA EUROPEI NAŢIUNILOR 

1915-1917: de la „războiul de poziţii“ la „războiul de 

uzură“ 

Cotitura din 1917 

1918: sfârşitul coşmarului 

Europa tratatului de la Versailles 
Concluzie 
Volumul 5 Secolul XX (din 1919 până în zilele noastre) 
Cuvânt înainte i J 
Partea I (1919-1945) EUROPA INTRE CELE DOUA 
RAZBOAIE 5 $ 
Capitolul 1 1919-1921 O EUROPA ZDRUNCINATA 


Prăbuşirea regimului țarist 
De la „zilele din februarie“ la „Revoluţia din Octombrie“ 
Războiul civil şi războiul de intervenţie 
Valul revoluţionar din Europa 
Regresul 
Primele atitudini contestatare faţă de noua ordine 
internaţională 
Capitolul 2 ECHILIBRUL PRECAR AL ANILOR '20 
Bilanţul unui conflict sinucigaş 
Sfârşitul unei hegemonii 
Tulburările sociale 
Aparenta victorie a democraţiei 
Tensiunile franco-germane 
Epoca Briand/Stresemann: destindere şi prosperitate 
Germenii destabilizării 
Speranţe pierdute: securitatea colectivă şi uniunea 
europeană 


Capitolul 3 DEMOCRAŢIILE ŞI DICTATURA SE 
CONFRUNIA CU CRIZA 

Marea criză 

Lupta împotriva crizei şi limitarea liberalismului 

Venirea la putere a nazismului 

Totalitarismul hitlerist 

Evoluţia regimului fascist din Italia 

„Contaminarea“ cu modelul autoritar 

Asedierea democraţiei ij 
Capitolul 4 GENEZA, APOGEUL ŞI PRABUŞIREA 
EUROPEI HITLERISTE 

Primele atacuri hitleriste 

Europa împotriva Germaniei 

Crizele din 1935-1936 

Ofensiva hitleristă în Europa Centrală 

Crizele hotărâtoare şi declanşarea războiului 

1939-1941: Cucerirea Europei Continentale 

Europa cucerită de Germania 

Europa împotriva lui Hitler 

Eliberarea Europei şi prăbuşirea Axei 
Capitolul 5 ANNEES FOLLES ŞI ANII SUMBRI: 
CULTURILE EUROPENE INTRE CELE DOUA 
RAZBOAIE 

Transformările economice şi modificarea condiţiilor de 

viaţă 

Annees folles: mit şi realitate 

„Criza spirituală“ şi noile concepţii estetice 

Curentele avangardiste 

Clasici şi moderni 

Scriitori şi artişti „angajaţi“ 

Culturile totalitare 

Practici sociale şi timpul liber al maselor 
Partea a Il-a (1945- 1992) DE LA IALTA LA MAREA 
PIAŢĂ COMUNĂ ŞI LA PROIECTELE DE UNIUNE 
POLITICĂ EUROPEANĂ 2 
Capitolul 6 EUROPA ÎN TIMPUL „RAZBOIULUI 
RECE” 

Ialta 


Europa vlăguită de război 
Începuturile „Războiului Rece“ 
Europa „atlantică“ sau Europa „europeană“ 
Europa împărţită în două 
Încordarea relaţiilor dintre blocuri şi insecuritatea 
europeană (1950-1954) 
Începuturile „destinderii“ N 
Capitolul 7 EUROPA DE VEST IN PERIOADA 
DEZVOLTARII (DIN ANII 1950 PANA LA MIJLOCUL 
ANILOR 1970) 
Reconstrucţia şi dezvoltarea economică 
Atmosfera internaţională se îndreaptă spre „destindere“ 
Naşterea Comunităţii Economice Europene şi primele sale 
succese 
Europa generalului de Gaulle 
De la Europa celor Şase, la Europa celor Nouă 
„Politica din Est“ a cancelarului Willy Brandt 
Anul 1968 şi urmările sale în Europa de Vest 
Capitolul 8 EUROPA DE EST (DE LA INCEPUTUL 
ANILOR 1950 PANA LA MIJLOCUL ANILOR 1970) 
Avatarurile destabilizării (1953-1956) 
Octombrie polonez şi tragedia Ungariei 
De la „comunismul naţional“ la „suveranitatea limitată“ 
Standardizarea p 
Capitolul 9 DE LA EUROPA CELOR DOUA BLOCURI 
LA EUROPA STATELOR INDEPENDENTE (DE LA 
MIJLOCUL ANILOR 1970 PANA IN ZILELE 
NOASTRE) 
Europa de Vest în cadrul crizei mondiale 
„A vorbi pe o singură voce?“ 
Reîntoarcerea la Războiul Rece 
Euroterorismul (Terorismul european) 
Comunitatea Economică Europeană, de la nouă la 
doisprezece membri 
Europa de Est: ultimele licăriri ale totalitarismului 
Destinderea internațională şi prăbuşirea comunismului 
Capitolul 10 CIVILIZAŢIA EUROPEANA IN A DOUA 
JUMATATE A SECOLULUI XX 


Creştere şi descreştere demografică 

Mutaţiile sociale din timpul „celor treizeci de ani glorioşi“ 

Viaţa cotidiană şi practicile sociale 

Standardizarea şi limitele acesteia 

Societăţile europene în plină criză 

Cultură de masă sau cultură pentru mase? 

Marile tendinţe ale creaţiei intelectuale şi artistice 

Reînoirea şi impasul practicilor culturale de masă 
Concluzii 


Volumul 1: 
Moştenirea Antichității 
Traducere de Ion Biţa 


Ediţie îngrijită, note şi comentarii de Nelu 
Zugravu 


Cuvânt înainte 


„Europa este un continent, o civilizaţie; ea nu este nicidecum 
o entitate politică ori economică. Ideea europeană este golită de 
sens, îi lipsesc atât transcendenta ideologiilor mesianice cât şi 
imanenţa patriotismului concret“. Astfel se exprima acum 
treizeci de ani unul dintre observatorii cei mai clarvăzători ai 
problemelor lumii din vremea sa, Raymond Aron, şi, fără 
îndoială, el avea dreptate să pună accentul pe lipsurile 
materiale şi spirituale ale măreţului proiect iniţiat de „părinţii 
Europei“. Şi alţi mari intelectuali europeni, fără a fi bănuiţi de 
naționalism exagerat, avuseseră aceeaşi intuiţie şi formulaseră 
rezerve asemănătoare, precum un Salvador de Madariaga 
(„Europa nu este şi nu va fi niciodată o naţiune; ea este doar un 
mănunchi de naţiuni. Incontestabilele componente ale spiritului 
european sunt doar trăsăturile naţionale“) sau Arnold Toynbee 
(„Uniune, este oare acesta cuvântul potrivit pentru puzderia de 
forţe europene pe care le presimţim? Divizare n-ar fi, 
dimpotrivă, cuvîntul cel mai nimerit?“). 

În momentul în care cele 12 ţări semnatare ale tratatului ce 
avea să pună bazele Actului unic dau viaţă „marii pieţe“ 
europene, când adoptă un sistem monetar comun, îşi lărgesc 
competențele şi întăresc puterile instituţiilor sale de la Bruxelles 
ori Strasbourg, când „mica Europă“ a lui Monnet, Schumann, 
Adenauer şi a altor de Gasperi dobândeşte o poziţie care face 
din ea, în ciuda incertitudinilor şi a slăbiciunilor, un pol spre care 
se îndreaptă atât Austria şi Suedia, dar şi Turcia şi câteva din 
ţările foste satelite ale URSS, putem să ne întrebăm dacă 
opoziţia dintre „Europa patriilor“ şi cea a „tehnocraţiilor“ ori a 
„oamenilor de afaceri“, ai cărei adversari n-au încetat de 
patruzeci de ani să-i denunțe caracterul „artificial“ şi „apatrid“, 
este la fel de puternică ca şi atunci când generalul de Gaulle se 
întreba ce ar fi adus culturii europene un Dante, un Goethe ori 
un Chateaubriand dacă ar fi gândit şi scris „în esperanto sau 
volapuk integrat“. Fără îndoială că ideea de naţiune păstrează în 
Europa de azi o parte din puterea ei mobilizatoare. In estul 
continentului, acolo unde marele dezgheţ din 1989 a scos la 
iveală cât de mult erodase „internaţionalismul proletar“ 
mentalităţile popoarelor supuse protectoratului „marelui frate“, 
asistăm la o recrudescenţă a naţionalismului clasic, în ce are el 


mai rebel şi mai agresiv faţă de iniţiativele transculturale. Se 
pare că sentimentul de apartenenţă la un ansamblu care îl 
transcende pe cel de Stat-naţiune pare a fi câştigat teren de 
vreo 10-15 ani, cel puţin în ţările Comunităţii europene, iar 
aceste reacţii naţionaliste rămân doar de suprafaţă, sondajele 
făcute în cele 12 state membre arătând că mulţi vor fi pe viitor 
locuitorii acestei părţi a Europei care să accepte principiul 
supranaţionalităţii. 

Printre motivele care înclină balanţa în acest sens se află şi 
conştientizarea, încetul cu încetul, de către europeni a unei 
apartenenţe comune, care a fost mult timp privită doar din 
punct de vedere spiritual, incompatibilă cu sentimentul exclusiv 
de apartenenţă la „patria“ lingvistică şi culturală. Nu tragem de 
aici concluzia că ar exista o esenţă europeană anterioară 
existenţei naţiunilor care o compun, după cum sugera Denis de 
Rougemont (Vingt-huit siècles d'Europe, 1961). Apare în schimb 
din ce în ce mai evident că, dincolo de particularităţi şi de 
rupturi, istoria a făurit, dacă nu o conştiinţă a identităţii 
afirmate, cel puţin a făcut să se ajungă la trăsături comune care 
încep a fi trăite ca atare de numeroşi locuitori de pe bătrânul 
continent. Un istoric, scrupulos cu faptele şi nu tocmai înclinat în 
a făuri concepte fixe, imuabile, Charles Seignobos, scria totuşi 
următoarele în ajunul celui de-al doilea război mondial: „60 de 
ani petrecuţi studiind şi predând istoria tuturor ţărilor mi-au dat 
ocazia să compar între ele toate popoarele Europei în diversele 
momente ale istoriei lor. Această comparaţie mi-a dat şi 
posibilitatea să le observ trăsăturile comune, trăsături care nu 
apar la istoricii care se ocupă doar cu studiul unei ţări ori al unei 
epoci. Comparând aventurile diferitelor popoare şi condiţiile lor 
de viaţă, am ajuns să aleg din bagajul enorm de cunoştinţe 
acumulate de specialişti, câteva asemănări generale şi să 
discern cum s-au format ele“. (C. Seignobos, Essai d'une histoire 
comparée des peuples de l'Europe, Paris, PUF, 1938, p. V) 

Aceste „trăsături comune“, aceste „asemănări generale“ sunt 
într-adevăr produsul unei îndelungate evoluţii istorice, al cărei 
examen constituie obiectul acestei cărţi. La sfârşitul unui secol 
care va fi fost cel al înfloririi statelor-naţiuni şi al dezlănţuirii 
furiilor naţionaliste, dar şi al profilării, sub o formă încă nesigură, 
a ceva ce ar putea să semene, peste câteva decenii, cu utopia 
Statelor Unite ale Europei, a venit momentul să ne punem 


întrebări asupra identităţii ariei geoculturale în care a luat 
naştere ideea europeană. Numeroşi sunt aceia care neagă 
această identitate sau care o găsesc artificială, pentru că o 
aplică la realităţi ce aparţin naţiunii istorice propriu-zise. Trebuie 
să ne amintim că statul-naţiune nu a fost mereu o evidenţă 
pentru europenii secolelor trecute şi că, într-o largă măsură, 
conceptul de naţiune a fost o „invenţie“ a istoriei 
contemporane. Problemele de cultură şi limbă, ataşamentul la o 
„mică patrie“ amenințată cu dispariția în proiectul de 
centralizare al statului-naţiune, legătura care există între acest 
sentiment şi conştiinţa contrastelor dintre diversele regiuni, 
toate aceste elemente care frânează astăzi aderarea multor 
europeni la procesul de unificare, început acum mai bine de 30 
de ani, au existat, sub o formă ceva diferită, în secolul trecut, în 
Sicilia Ghepardului, în Bavaria lui Ludovic al II-lea, chiar şi în 
anumite provincii periferice ale Franţei rustice, în primii ani ai 
celei de-a Treia Republici. 

Dacă Europa de astăzi, ca o construcţie politică originală, este 
efectiv de „inventat“, aşa cum au fost, respectând proporţiile, 
inventate în secolul al XIX-lea, Germania ori Italia, procesul nu 
mai are loc pe un teren virgin. Ea este chemată, dimpotrivă, să 
se hrănească din experienţe, câteodată dramatice, trăite în 
comun, cu producţii ieşite din amestecuri intelectuale, politice, 
artistice, religioase etc., din zestrea culturală comună care, 
uneori, se pierde în negura timpului. 

Europenii au apărut ca un produs al unei istorii agitate şi nu, 
cum au crezut că au descoperit „antropologii“ rasişti din secolul 
trecut, dintr-o predestinaţie biologică, făcând din etniile „cele 
mai pure“, stabilite pe continentul nostru, purtătorii unei 
civilizaţii superioare. Doar interacţiunile multimilenare între 
popoare, culturi, clase şi apoi între state au ţesut o „unitate“ 
europeană diversă şi contradictorie. Comunitatea popoarelor 
europene nu este - după cum se vede - nici rasială, nici 
lingvistică. Mai ales, ea nu constituie un punct de plecare 
prealabil în constituirea naţiunilor. Naşterea acestora din urmă i- 
ar fi anhilat astfel esenţa, ceea ce nu este cazul. Istoricul nu 
poate decât să fie de acord cu afirmaţiile sociologului Edgar 
Morin din Penser /'Europe: „Europa modernă, scrie acesta, s-a 
autoconstituit dintr-un haos primordial, la care au participat 
forţe de ordonare, de dezordine şi de organizare. Europa nu a 


existat până la începutul secolului XX, decât divizată, plină de 
antagonisme şi de conflicte care, într-un anumit fel, au produs-o 
şi au apărat-o. Este motivul pentru care trebuie să lăsăm 
deoparte ideea de Europă unică, clară, distinctă, armonioasă. Să 
respingem ideea oricărei esențe europene primare, să ne ferim 
a crede că o realitate europeană ar precede diviziunile şi 
antagonismele când, dimpotrivă, se naşte din ele. Doar odată cu 
explozia creştinismului au putut să apară aceste realităţi 
originar europene, statele-naţiuni, şi tot acum se va întinde şi 
impune noţiunea de Europa. lată-ne, aşadar, în miezul dificultății 
de a gândi Europa, când suntem obişnuiţi cu modul clasic de 
gândire, conform căruia ideea de unitate e mai puternică decât 
cea de multiplicitate şi metamorfoză, când ideea de diversitate 
duce la un inventar de elemente juxtapuse. Dificultatea de a 
gândi Europa este mai întâi aceea de a gândi unul în multiplu şi 
multiplu în unul: unitas multiplex. Este, în acelaşi timp, 
dificultatea de a gândi identitatea în non-identitate“. (E. Morin, 
Penser l'Europe, Paris, Gallimard, 1987, p. 27) 

Prezentul volum va trata deci o Europă fictivă, virtual 
prezentă gândind platonic. Primele straturi ale istoriei europene, 
care vor servi la elaborarea ulterioară a entității europene, s-au 
aşezat începând cu preistoria şi sfârşind cu Antichitatea. 

Dar să nu ne amăgim: megaliţii răspândiţi în partea 
occidentală a continentului, influența culturii greceşti, 
dezvoltarea şi răspândirea dreptului roman şi a instituţiilor sale 
nu trasează punctat limitele viitoarei Europe. Grecii, care au 
inventat cuvântul „Europa“, erau împrăştiaţi pe trei continente, 
iar romanii şi-au făurit imperiul în jurul Mediteranei. Cert este că 
ne rămâne, şi din partea unora şi a altora, o moştenire 
fabuloasă pe care o putem considera pe bună dreptate ca fiind 
izvorul identităţii culturale europene. 


„Capitolul 1 
RADACINILE EUROPEI 
(DE LA ORIGINI PANA LA CELŢI) 


E În lumea antică, Europa nu are individualitate. Ea nu 
este decât o expresie geografică desemnând 
promontoriul occidental al blocului euroasiatic, care nu 
posedă nicio unitate din cauza climatelor diferite, a 
formelor de relief diverse şi a lipsei de limite 
continentale clare. 


N Primii oameni care au venit să se stabilească pe 
„continent“ erau din Africa sau din Orientul Apropiat. Pe 
parcursul zecilor de mii de ani ai Preistoriei, Europa nu 
se găseşte la originea niciuneia din primele forme de 
civilizaţie, nici nu oferă o arie omogenă: lumea 
mediteraneeană influențată de civilizațiile Orientului 
Apropiat, zona dunăreană, regiunile din apropierea 
Atlanticului sunt zone total diferite. 


A Civilizaţia megalitelor din Europa occidentală apare 
ca un prim element de unitate, din care se va dezvolta, 
în mileniile IV şi III, o societate țărănească diferențiată şi 
organizată. Apariţia metalului (arama, bronzul, apoi 
fierul) accentuează pătrunderea civilizaţiei, în timp ce, în 
secolele XIII-XII î.e.n., răspândirea practicii incinerării şi 
a mormintelor - câmpuri de urne dau naştere unei 
adevărate comunităţi culturale. 


N Sfârşitul Preistoriei este marcat de instalarea în 
Europa a indo-europenilor (celți, germanici, baltici...) 
despre care nu există date certe nici în privinţa originii 
geografice, nici în cea a modului de instalare (cucerire 
ori colonizare pacifistă), şi a căror existenţă, ca entitate 
omogenă, nu se sprijină decât pe ipoteze lingvistice sau 
pe studiul mitologiei comparate. Purtători ai unei 
civilizaţii unitare (societate patriarhală, organizată în 
clase şi unități tribale, economie păstorească incluzând 
agricultura şi folosirea calului, locuire în colibe 
rectangulare grupate în sate, religie a cultului solar), 


celții nu prezintă totuşi o unitate politică, rasială ori 
lingvistică. 


Cuvântul „Europa“ nu a însemnat, multă vreme, pentru greci 
decât un teritoriu foarte strâmt al continentului care poartă 
astăzi acest nume. Poetul Hesiod, care a fost, se pare, primul 
care l-a folosit la sfârşitul secolului al VIII-lea î.e.n., îi opune „pe 
cei care trăiesc în bogatul Peloponez, pe cei din Europa, cât şi 
pe toţi cei care trăiesc în insulele scăldate de valuri“, ceea ce ne 
face să tragem concluzia că Europa nu constituie decât o parte 
a Greciei continentale. Trei secole mai târziu, Herodot evocă 
cele trei părţi care compun uscatul: Asia, Libia! şi Europa, fără a 
indica, totuşi, pentru aceasta din urmă, limite precise: doar, 
eventual, acea Europă conturată în sud, în jurul Mediteranei. 
Despre contururile sale occidentale, acesta scrie: „Cu toată 
străduinţa mea, nu am până acum mărturia unei persoane că ar 
fi constatat existenţa unei mări dincolo de Europa“. In rest, dacă 
acesta admite că s-ar întinde spre est până la Don (Tanais), iar 
spre nord, dincolo de Dunăre (Istros), totuşi nu menţionează mai 
nimic în legătură cu limitele nordice ale „Europei din Tyr“, 
venită, după legendă, „din Fenicia în Creta şi apoi în Licia“. 

Nesiguranţa va continua pe parcursul unei mari perioade a 
Antichității, cu toate că, în timpul romanilor, odată cu Strabon şi 
Pliniu cel Bătrân, apoi în secolul al II-lea e.n., odată cu Ptolemeu 
din Alexandria, cunoştinţele geografice s-au dezvoltat simţitor. 
Se ştie acum că există o mare imensă dincolo de „coloanele lui 
Hercule“ (strâmtoarea Gibraltar), care scaldă Hispania, Galia şi 
insulele britanice. S-a reperat Scandinavia, dar continuă să se 
creadă că este o insulă în Marea Sarmatică. Nu se ştie mai nimic 
despre regiunile situate la est de Rin şi Dunăre, şi se persistă în 
a se fixa la Don şi la Marea de Azov (Palus Maecotis) limitele a 
ceea ce rămâne pentru antici doar o pură expresie geografică. 

Se vorbeşte, într-adevăr, foarte puţin de „Europa“ în lumea 
antică, doar pentru a o evoca în versuri (Ovidiu în 
Metamorfozele sale) sau prin frescele murale (cum ar fi cele de 
la Pompei), sau pentru a menţiona răpirea frumoasei prințese 
din Tyr, fiica lui Agenor, de către un Zeus îndrăgostit, 


1 Termenul „Libia“ desemna în scrierile antice întreaga Africă începând din 
vestul Egiptului; uneori, se înţelegea doar Cirenaica, unde se instalaseră 
greci, sau teritoriul saharian din interior. 


preschimbat în taur. La greci, nici marii tragici ai secolului al V- 
lea î.e.n., nici Platon nu folosesc acest cuvânt, şi, dacă Tucidide 
şi Xenofon se servesc de el, ei o fac cu totul excepţional, dintr-o 
perspectivă pur geografică. Aristotel este mai generos cu 
termenul, dar şi el nu-l foloseşte decât pentru a-i opune pe greci 
vecinilor lor „barbari“, asiatici ori europeni. Primii sunt, scrie 
acesta din urmă, „inteligenţi şi abili, dar le lipseşte curajul, aşa 
încât sunt mereu supuşi cuceririlor şi sclaviei“. Cei din urmă, 
europenii, formează naţiuni „pline de curaj, dar câteodată 
sărace în inteligenţă şi îndemânare, aşa încât rămân, în 
comparaţie cu asiaticii, liberi, lipsindu-le totuşi organizarea 
politică şi capacitatea de a-şi guverna vecinii“. Doar grecii, 
ocupând o poziţie geografică mediană între aceste două 
fracțiuni ale lumii barbare, constituie o rasă care, „graţie 
virtuţilor ce le are, continuă să se bucure de libertate“ şi „este 
capabilă să conducă omenirea“. Noţiunea de Europa nu 
coincide, aşadar, cu cea de civilizaţie. Şi ceea ce este valabil 
pentru greci este valabil şi pentru romani, şi ei puţin dornici de a 
folosi un cuvânt care nu este pentru ei decât un instrument 
comod de delimitare a spaţiului. „Romanitatea“ se defineşte în 
funcţie de o cultură şi de un sentiment de apartenenţă, care 
exclude o parte întreagă a continentului european şi care 
integrează, dimpotrivă, teritorii care se găsesc în Africa şi Asia. 

Altfel spus, anticii nu au gândit niciodată Europa ca noi, cei de 
astăzi. Au născocit doar cuvântul iar acesta a rezistat vreme de 
27 de secole. l-au dat un conţinut geografic care a evoluat 
relativ puţin după aceea. Dar n-au făcut ca să coincidă acest 
concept cu aria de extindere a culturii lor. Istoria este cea care a 
făcut ca această cultură să se fixeze în spaţiul pe care noi acum 
îl desemnăm ca fiind Europa. 


Diversitatea spaţiului european 


Promontoriul occidental al imensului bloc euro-asiatic, Europa 
este delimitată, arbitrar, la est de linia munţilor Urali prelungită, 
până la Marea Caspică, de fluviul cu acelaşi nume. Celelalte 
două laturi ale triunghiului sunt limite naturale, formate, la vest, 
de Oceanul Atlantic şi de mările aflate în prelungirea lui (Marea 
Nordului, Marea Baltică, includem aici şi Oceanul Îngheţat), iar la 
sud de Marea Mediterană, presărată cu insule, care o fac uşor 
navigabilă, chiar şi de către ambarcaţiuni uşoare. Acest 
ansamblu are dimensiuni modeste: 4.000 de km de la 
extremitatea nordică până în sudul Cretei, 5.000 de km de la 
Urali la Lisabona, totul pe o suprafaţă totală ce nu depăşeşte 10 
milioane de km? şi care reprezintă 7% din uscatul planetar. 

Cu excepţia zonei polare nordice - 6-7% din ansamblu - 
subcontinentul european este situat în întregime în zona 
temperată. Este deci deschis influențelor benefice ale vânturilor 
din vest, cu atât mai mult cu cât este pătruns de mări. În sud, 
Mediterana şi „filialele“ sale (mările Tireniană, lonică, Adriatică, 
Egee şi Marea Neagră) scaldă insule şi arhipelaguri, desparte 
cele trei spaţii peninsulare: iberic, italian şi grec. În nord, 
Atlanticul scaldă cele mai mari insule ale Europei - Marea 
Britanie şi Irlanda - şi pătrunde până în inima Europei de Nord 
prin Marea Nordului, Marea Baltică, golfurile Botnic şi Finic. La 
poli, în sfârşit, se deschid, cu Marea Barents şi Marea Albă, 
golfuri adânci în zona neprimitoare a Câmpiei Ruse. Configuraţia 
coastelor, fie că e vorba de mări periferice, golfuri, estuare, 
fiorduri, ori de rias-uri (parte în avalul unei văi invadate de 
mare), uneori foarte adânci (150 de km pentru Sogneford-ul 
norvegian, 80 de km pentru estuarul Gironde), favorizează 
pătrunderea aerului umed spre interior. În plus, „deriva nord- 
atlantică“, curent călduţ provenit din Gulf Stream, încălzeşte 
clima regiunilor de coastă şi accentuează instabilitatea vremii şi 
masa de precipitaţii. Totuşi, Europa este şi ţinta influenţei masei 
continentale asiatice şi a Mediteranei. larna, aerul siberian, 
uscat şi rece, ajunge în regiunile centrale şi câteodată 
occidentale ale continentului, făcând ca zilele să fie însorite, dar 
geroase. Vara, aerul cald saharian traversează Mediterana şi 
poate urca până în zona insulelor britanice. În tot timpul anului, 
aerul polar şi rece, şi cel tropical, care este cald se înfruntă 


asigurând Europei ploi aproape regulate. 

Aceste influenţe determină trei tipuri principale de climă şi 
deci de soluri şi de vegetaţii naturale. Aria oceanică cuprinde 
toate teritoriile care mărginesc Atlanticul şi prelungirile sale, în 
speţă, unele mări, din nordul Scandinaviei în centrul Portugaliei. 
Această climă pătrunde puternic în interiorul continentului, mai 
puţin în Norvegia, din cauza barierei muntoase. Această climă 
este caracterizată prin precipitaţii bogate, repartizate pe tot 
parcursul anului şi prin neînsemnate diferenţe termice anuale. 
Diversele nuanţe ale acestei clime se resimt în funcţie de 
latitudine şi, în special, în funcţie de longitudine. Spre est, într- 
adevăr, clima oceanică se alterează, precipitaţiile sunt mai 
sărace, iar contrastele dintre anotimpuri se accentuează. Toată 
această zonă este acoperită cu păduri de foioase. Astăzi mai 
sunt doar câteva zone din acest tip de pădure, dar, până la 
sfârşitul Evului Mediu, ea a ocupat în Europa de nord-est un 
spaţiu important, alături de pajişti şi culturi. Într-adevăr, solurile 
brune, bogate în humus, a căror fertilitate este dată de prezenţa 
loess-ului (depozit prăfos de origine glaciară, transportat de 
vânturi în Cuaternar), au favorizat dezvoltarea agriculturii în 
detrimentul pădurilor. Pe pământurile cele mai sărace, defrişate 
şi abandonate apoi, pădurea nu s-a reconstituit firesc şi landele 
(întinderi de pământ unde nu cresc decât anumite plante în 
sălbăticie) sau zăcămintele de turbă din zonele prost drenate 
ale marii câmpii germano-poloneze i-au luat locul. 


EE cLiMĂ POLARĂ [II] CLIMĂ MEDITERANEANĂ = 

Marile arii climatice ale Europei 


Clima continentală se resimte în cea mai mare parte a 
Europei Centrale şi de Est. Este caracterizată prin diferenţe mari 
de temperatură între iarna uscată şi rece (până la -40*C, la 
Moscova) şi vara caldă şi furtunoasă (30-35*C). În timpul scurtei 
primăveri, dezgheţurile acoperă câmpurile cu noroi. În această 
zonă se găseşte astăzi vegetaţia cea mai bine conservată. 
Tundra acoperă regiunile subpolare, cu soluri mereu îngheţate. 
Taigaua, pădurea boreală unde cresc conifere şi mesteceni, se 
întinde pe o mare suprafaţă a Scandinaviei şi a Rusiei de nord. 
Solurile sale acide şi alcaline nu sunt prea fertile. Inima Europei 
continentale este domeniul pădurii mixte de foioase şi de 
conifere, pădure întâlnită doar în masivele muntoase, căci 
solurile brune, pe care cresc acestea, sunt favorabile 
agriculturii. Mai la sud, între Nipru şi Volga, întâlnim preeria, cu 
soluri negre, foarte fertile (cernoziomul din Ucraina), pământuri 
acoperite cu grâu, cele mai întinse din Europa. În sfârşit, pe 
malul Mării Negre, începe stepa care se prelungeşte până în 


Asia centrală. Solurile ei sărace şi uscate nu produc decât o 
vegetaţie pitică. 

Aria  mediteraneeană cuprinde zona litorală a Mării 
Mediterane, cât şi cea mai mare parte a Peninsulei Iberice, a 
Italiei şi a Greciei. Vara este călduroasă, însorită şi uscată, iarna 
blândă (mai puţin în podişuri şi în zona muntoasă). Ploile cad 
primăvara şi, mai ales, toamna; ele sunt torențiale, săpând 
versanţii şi deplasând solurile. Adaptată secetei din timpul verii, 
vegetaţia de stejari verzi şi de stejari de plută a fost, cu timpul, 
distrusă de defrişări, caprele şi oile, cedând locul landelor, pe 
solurile calcaroase, rariştilor pe solurile granitice şi, fireşte, 
culturilor cerealiere, viţei-de-vie şi măslinului. 

Diversităţii climaterice a solurilor şi a formațiunilor vegetale 

originare, i se adaugă cea a reliefului, produs al unei lungi şi 
complexe istorii geologice, ale cărei principale faze nu putem 
decât să le amintim în treacăt. 
La nord şi la est, „scutul baltic“ şi „masa“ rusă formează părţile 
cele mai vechi ale continentului, distruse înainte de era primară. 
Pe marginile acestui „scut“ s-au format nişte fose submarine pe 
fundul cărora s-au adunat sedimente care, la rândul lor, s-au 
înălţat în Era primară formând două pliuri: cel caledonian, 
apărut acum 400 de milioane de ani din fosa care mărginea 
scutul baltic şi redus cu timpul la stadiul de platformă, apoi cel 
hercinian, cu cca 175 de milioane de ani mai târziu, care a făcut 
să iasă din mări diverse forme de relief, din sudul Irlandei până 
în Boemia, şi din Belgia în Spania meridională. Aceşti Munţi 
Hercinici, la care adăugăm uralii, au fost la rândul lor erodaţi şi 
transformați în platforme. În timpul Erei secundare, acolo unde 
soclul hercinian prăbuşit a fost invadat de mare, s-au suprapus 
depozitele viitoarelor bazine sedimentare. În locul Alpilor actuali 
se găsea o fosă uriaşă. In Terţiar, această zonă s-a mişcat prin 
deplasarea spre nord a enormei plăci africane. Lovindu-se de 
placa eurasiatică, aceasta a provocat o serie de înălţări de mare 
anvergură, care au dat naştere Pirineilor, Alpilor, Carpaţilor şi 
Caucazului. Soclurile primare, mai rigide, s-au ridicat formând 
aşa-zisele „masive vechi“, ori s-au prăbuşit formând câmpii 
strâmte. De-a lungul crăpăturilor au ţâşnit vulcani, (ca cei din 
Masivul Central, de exemplu), în timp ce bazinele sedimentare 
apăreau din ape. 

Vegetatia naturală şi solurile Europei 


A treia perioadă, cea mai scurtă, deoarece a început acum 
cca 1,5 milioane de ani, este cea care a fost contemporană cu 
apariţia omului pe Pământ. Era cuaternară este mai ales 
caracterizată printr-o mare instabilitate climaterică, făcând să 
alterneze fazele glaciare (patru la număr) cu fazele de încălzire. 
În timpul acestora, o mare parte din actualul continent european 
s-a pomenit acoperit cu o enormă calotă glaciară, în timp ce 
regiunile din sud erau supuse unor condiţii climaterice mult mai 
dure decât cele pe care le cunoaştem astăzi. Dimpotrivă, în 
timpul fazelor interglaciare, Europa a cunoscut o climă caldă şi a 
fost, parţial acoperită cu o vegetaţie asemănătoare celei ce o 
găsim în regiunile tropicale. 

Nivelul apelor a crescut, făcând ca mările, azi despărțite, să 
comunice între ele (este cazul Mării Baltice, Mării Albe, Mării 
Caspice şi Mării Negre), şi înecând văile adânci săpate în 
perioada glaciaţiunilor. Trăim astăzi într-o fază interglaciară, 
care a fost mai întâi umedă şi caldă. Ea a finisat reliefurile pe 
care le cunoaştem şi a fixat contururile coastelor. 

Infăţişarea continentului nostru este produsul acestei 
perioade zbuciumate şi dure. Ea este dată şi de diversele tipuri 
de climă, de extrema varietate a peisajelor naturale. La nord se 
întind, din Belgia la Urali, marile câmpii, care se lărgesc 
progresiv spre est, ajungând a măsura mai multe mii de 
kilometri în Rusia. Monotonia este întreruptă de urmele pe care 
le-au lăsat aici marii ghețari de la începutul cuaternarului: 
cordoanele de morene ale câmpiilor germano-poloneză şi rusă, 
lacurile şi mlaştinile care au năpădit marginile Balticii. 

În vest şi în centru, Europa vechilor masive oferă un relief mai 


compartimentat şi peisaje foarte diversificate. Este zona 
podişurilor granitice şi a munţilor de mărime medie - doar lanţul 
muntos scandinav atinge 2.500 m altitudine -, înălţimi ale căror 
forme greoaie au fost remodelate de episoade climaterice 
actuale: clima tropicală din Terţiar, care a descompus rocile 
cristaline şi care a dat naştere unor blocuri haotice, răspândite 
peste tot, clima rece a Cuaternarului care a săpat văi adânci şi a 
acoperit versanţii cu avalanşe de pietre şi cu roci plate de râu. 
In masivele britanice, în Norvegia şi în Munţii Vosges, amprenta 
glaciară este cea mai pregnantă, dând câteodată un aspect 
„alpin“ masivelor primare. Între aceste masive, uneori presărate 
cu urme vulcanice (Şoseaua Giganţilor în Irlanda, lanţul muntos 
Puys în Masivul Central), se întind podişuri calcaroase ori de 
gresie provenind din bazinele sedimentare, crestate de văile şi 
depresiunile astfel formate în rocile slabe. În sfârşit, în sud, 
Europa lanțurilor muntoase recente prezintă formele de relief 
într-un puternic contrast. Găsim aici cele mai înalte vârfuri ale 
continentului - Mont-Blanc: 4.807 m, Elbrouz: 5.633 m -, culmi 
ale unor puternice lanţuri muntoase, sfârtecate de eroziuni, 
tăiate de văi largi prin deplasarea ghețarilor, şi de câmpiile 
întinse provenite din prăbuşiri (Câmpia Padului, Câmpia 
Panonică), unde se adună resturile smulse muntelui în urma 
unei eroziuni glaciare intense. Deplasările începute în Terţiar nu 
sunt încă încheiate, dând acestei regiuni un grad sporit de 
instabilitate: vulcanii rămân activi iar seismele sunt relativ 
frecvente şi distrugătoare. 

La avantajele pe care le conferă celei mai mari părţi a 
continentului european apartenența la zona temperată, 
diversitatea peisajelor şi a resurselor naturale, fertilitatea 
terenurilor agricole, deschiderea ei spre lumea exterioară prin 
căi maritime şi terestre, adăugăm uşurinţa relativă de a 
comunica în interior, graţie reţelelor hidrografice şi, în special, 
marilor axe transversale constituite de cursuri de apă precum 
Duero, Tage, Sena şi Loire, Dunărea şi Rinul, Elba şi Vistula, 
Volga şi Niprul. Folosite, ca şi marile trecători terestre (pragul 
Turgai între Urali şi Marea Caspică, poarta Moraviei în inima 
Carpaţilor, pragurile Bourgogne şi Poitou, defileele din Alpi şi 
Pirinei etc.), de invadatori şi de neguţători, aceste cursuri au 
favorizat amestecurile umane şi au contribuit la foarte lenta 
omogenizare a populațiilor europene. 

Popoarele care au locuit în spaţiul european au ştiut să profite 
de aceste condiţii naturale propice activităţii umane pentru a-şi 
constitui, încă din vremea Preistoriei, civilizaţii originale, a căror 
arie de extindere a coincis uneori cu o fracțiune însemnată a 
acestui spaţiu. De aici nu reiese nicio „predestinare europeană“ 
în a ocupa centrul lumii şi în a deţine cheile civilizaţiei, aşa cum 
o viziune deterministă şi etnocentrică a istoriei a putut să lase 


să se înţeleagă câteodată, sau cum continuă să afirme fără 
complexe unii discipoli întârziaţi ai profeților rasişti din secolul 
trecut. Europa, repetăm, nu este o „esenţă“ din care s-ar fi 
născut civilizațiile aşa-zis „avansate“ şi presupuse a fi 
„Superioare“. Ea este ceea ce, de fapt, europenii au făcut din ea 
în cursul unei istorii multimilenare şi adesea tributară unor 
realităţi ale continentului. 


Primele aşezări umane 


Leagănul omenirii nu se găseşte în Europa, ci în Africa, acolo 
unde homo habilis - primul din familia hominizilor care a 
conceput şi realizat unelte şi care a dispus, se pare, de un limbaj 
articulat - a apărut acum 2,5 milioane de ani. Primele migrații 
spre Europa şi Asia sunt cu puţin posterioare apariţiei unei 
subspecii mai evoluate, homo erectus, complet biped şi dotat cu 
o capacitate craniană mai mare.? Ele au loc deci cu 1,5 milioane 
de ani în urmă şi cuprind mai întâi regiunile mediteraneene. 
Implantările se vor extinde apoi spre nord, concomitent cu 
retragerea ghețarilor, până în momentul în care o nouă fază de 
răcire va  constrânge populaţiile răsfirate şi încă puţin 
numeroase (se pare că nu mai mult de câteva sute de mii de 
indivizi pe ansamblul spaţiului continental şi rural) să aleagă 
regiuni mai primitoare. 

Despre lunga perioadă care desparte apariţia pe continentul 
nostru a primelor aşezări umane de apariţia strămoşului nostru 
imediat - omul din Neanderthal -, dispunem de o cunoaştere 
foarte lacunară şi discontinuă, fondată pe studiul efectuat de 
preistoricieni asupra urmelor lăsate de homo erectus. Despre 
„omul de Mauer“, cea mai veche fosilă umană de pe continent, 
a cărui mandibulă a fost descoperită în 1907 în acest sat din 
Baden-Wurtemberg, aproape de Heidelberg, în Germania, 
amestecată cu diverse fosile animale, ştim că trăia acum 
650.000 de ani şi că se hrănea în special cu carne. Siturile de la 
Tautavel (în Roussillon),  Vertesszâllss (Ungaria), Azych 
(Azerbaidjan), Atapuerca şi Cova Negra (Spania), Montmaurin 
(Haute-Garonne), Saccopastore (Italia), Lazaret şi Terra Amata 


2 Cei mai vechi hominizi au fost descoperiţi, într-adevăr, în Africa, în ţinutul 
Afar din Etiopia; ei sunt cunscuţi sub numele de australopithecus afarensis şi 
datează de la aproximativ 3.000.000-2.000.000 de ani. Homo habilis 
constituie următoarea verigă în evoluţia hominizilor, apărută cu circa 
2.500.000 de ani în urmă; resturi ale acestuia au fost descoperite la Oldoway 
(Tanzania). In sfârşit, homo erectus, atestat pe la cea 1.800.000 î.d.Hr., 
reprezintă un hominid mult mai evoluat, cunoscător al focului şi al unor 
tehnici diverse de realizare a uneltelor; în Europa, urme ale sale se găsesc în 
mai multe puncte din Franţa, Spania, România etc. (apud. L. Roşu, Treptele 
antropogenezei. Mic dicționar al oamenilor fosili, Bucureşti, 1987, p. 6-10, 30- 
31, 73-75, 75-76; L. Bârzu, Paradisul pierdut. O istorie a societății primitive, 
Bucureşti, 1993, p. 7-12; M. Taieb, Pe meleagurile primilor oameni, Bucureşti, 
1992). 


(Nisa), Swanscombe (Marea Britanie), Petralona (Grecia), pentru 
a nu le cita decât pe cele mai importante, sunt tot atâtea 
jaloane pentru o istorie a cărei cotitură majoră se situează între 
400.000 şi 300.000 î.e.n., odată cu folosirea focului. 

Aceşti primi locuitori ai Europei, repartizaţi în grupuri puţin 
numeroase între Azerbaidjan şi Spania şi între Mediterana şi 
Ţara Galilor, prezintă trăsături care îi deosebesc de alte ramuri 
ale lui homo erectus instalate în Africa şi Asia. Aceştia sunt 
oameni robuşti, cu un craniu având fruntea teşită, un 
prognatism puternic, dinţi voluminoşi la bărbaţi, mai mici la 
femei, şi o capacitate craniană încă redusă (de la 1.100 la 1.200 
cmc), dar care tinde să se mărească cu vremea. Ei ştiu să 
cioplească osul şi piatra, trăiesc din ce vânează, din cules, din 
adunatul scoicilor. Nivelul superior al celor ce locuiau în Terra 
Amata (Nisa) denotă că, pe la 380.000, anteneanderthalienii 
cunosc folosirea focului şi locuiesc în colibe din crengi, care 
sunt, probabil, popasuri de vânătoare. Începând cu această 
dată, habitatul se diversifică pe măsură ce se impune folosirea 
curentă a focului. Viaţa se organizează în jurul locuinţei iar 
spaţiul interior se îmbogăţeşte (de exemplu grota Lazaret, Nisa) 
cu primele elemente din „confortul“ modern: încălzire folosind 
lemne cu ardere lentă, paturi de alge şi de scoici marine 
acoperite cu blănuri etc. 

Dacă limita maximă de vârstă a ante-neanderthalianului 
mediu diferă puţin de cea a omului de azi, speranţa de viaţă 
efectivă este foarte mică, deoarece într-o lume a foametei, a 
frigului exagerat, ameninţată mereu de animale de pradă care 
mişună în jurul lui, mortalitatea este foarte ridicată. Şi să nu 
uităm, în plus, că homo erectus nu este cruțat nici de boli. 
Oasele-document, descoperite în siturile sus-menţionate şi 
studiate de paleontologi, indică, într-adevăr, că strămoşii noştri 
din paleoliticul timpuriu şi mijlociu ar fi suferit uneori de 
reumatism, tumori, meningită, boli infecțioase diverse, boli 
dentare etc. In schimb, cariile erau, se pare, extrem de rare, ca 
şi bolile congenitale şi degenerative, ceea ce se poate explica 
doar printr-o foarte puternică selecţie naturală care a eliminat 
„diformii“ şi „bătrânii“. 


Omul din Neanderthal 


Între 100.000 şi 35.000 î.e.n., adică pe parcursul ultimei 
glaciaţiuni (Wurm), un grup relativ omogen populează 
continentul european din Spania de Sud în Italia meridională, din 
Aquitania în Belgia şi din Germania de vest până în Carpaţi şi 
Crimeea. După descoperirea făcută în 1856 în Neanderthal 
(aproape de Dusseldorf, în Germania) a resturilor unui schelet 
uman şi, în special, a calotei craniene a unui om de 50 de ani, s- 
a dat acestui grup numele de umanitate „neanderthaliană“, dar 
trăsăturile care o caracterizează - cutie craniană voluminoasă 
(+1.500 cmc), prognatism puţin acuzat, talie medie (-1,55 m), 
schelet robust, musculatură puternică, asimetrie a hemisferelor 
cerebrale - se regăsesc şi pe resturile dezgropate în 30 de situri 
explorate (din care jumătate sunt în Franţa şi Belgia). Este deci 
vorba de un om apropiat de cel de azi, folosindu-se şi el de 
mâna dreaptă, omnivor şi capabil de a folosi un limbaj articulat, 
dar care nu este, se pare, strămoşul său direct, în sensul că, 
după o perioadă de coexistenţă cu homo sapiens sapiens, venit 
din Orient, această ramură a evoluţiei umane dispare. 

Omogenitatea morfologică a grupului neanderthalian este 
însoţită, în ciuda unor condiţii grele de viaţă (legate, în special, 
de variaţii de climă), de o relativă unitate de civilizaţie, legată 
de complexul musterian (de la localitatea Moustier, în 
Dordogne). La începutul glaciaţiunii Wurm, europenii se 
instalează de preferinţă în aer liber, în colibe situate adesea pe 
malul vreunui râu. Mai târziu, pe la 55.000-50.000 î.e.n., clima 
devenind mai aspră, aceştia trebuie să se adăpostească în grote 
pe care se străduiesc să le doteze cu un minim confort. Este 
vorba tot de grupuri puţin numeroase, nesemnificative pentru a 
constitui un tip de societate care să ne permită să putem vorbi 
de o Europă primitivă. Ei practică culesul, uneori pescuitul şi, 
mai ales, vânătoarea, cu predilecție vânatul de talie mijlocie 
(cerbi, cai, bovine, porci mistreți); au tendinţa de a se specializa 
şi a acţiona în colectiv, tendinţă care presupune o organizare 
socială deja structurată. 

În afara uneltelor din piatră clasică - bifaciale, racloare de 
forme şi întrebuinţări diverse, vârfuri de săgeți, cuțite etc. -, 
neanderthalienii au folosit atât osul ca materie primă pentru 
unelte şi arme, cât şi coarnele de cerb şi de ren. Au cunoscut 


poate şi folosirea tratamentului termic al silexului, care le 
permitea să îmbunătăţească calitatea instrumentelor fabricate 
din rocile silicioase. La urma urmei, poate câteva elemente noi 
în tehnicile de vânătoare i-ar deosebi de preneanderthalieni. 
Marea inovaţie, începând cu cca 100.000 î.e.n. - şi acestea 
marchează o schimbare epocală - este apariţia, în unele situri, a 
grămezilor de oase calcinate, distruse, se pare, din raţiuni 
rituale, şi a unor adevărate morminte în care corpurile umane, 
alungite sau uşor ghemuite, sunt înconjurate de ofrande şi de 
ceva ce aduce a inventar funerar. Deja în cultura acheuleană 
(principalul facies cultural al paleoliticului inferior), cu 200.000- 
300.000 de ani mai devreme, apăruseră preocupări rituale ori 
ludice, aşa cum o arată inciziile pe oase, confecţionarea de bile 
de argilă şi utilizarea ocrului roşu ca pictură corporală, dar 
niciun semn de mormânt nu există înaintea apariţiei omului de 
Neanderthal. 

Conversiunea acestuia din urmă la practici funerare, e drept, 
foarte primitive şi neregulate, marchează la primii „europeni“ 
naşterea fenomenului religios. 


Omul de Cro-Magnon şi apariţia artei în Europa 


Cu cca 35.000 de ani î.e.n., apare în Europa omul modern - 
homo sapiens sapiens - sau omul de Cro-Magnon, de la numele 
adăpostului de sub stâncă de la Eyzies-de-Tayac, în Dordogne, 
unde au fost descoperite, în 1868, cinci schelete a căror 
morfologie este foarte apropiată de cea a contemporanilor 
noştri: talie înaltă (-1,70 m), craniu voluminos (1.400 cmc), faţă 
largă şi joasă, frunte verticală şi bombată etc. Venit din Orientul 
Mijlociu, unde apăruse cu zeci de mii de ani în urmă, acesta s-a 
instalat, progresiv, pe aproape tot continentul, migrând spre 
nord în ritmul marilor mutații climaterice şi atingând Danemarca 
şi sudul Scandinaviei între 11.000-9.000 î.e.n. 

S-a crezut multă vreme că sapiens sapiens luase brusc locul 
omului de Neanderthal, că trecerea de la paleoliticul mijlociu la 
cel superior s-a operat fără tranziţie, printr-o ruptură brutală, 
atât la nivelul tipurilor umane cât şi al civilizaţiilor. Or, 
descoperirile de acum 15 ani - în special cele din Saint-Cesaire, 
în Charente, unde un schelet de neanderthalian a fost 
descoperit într-un nivel al paleoliticului superior, 
„châtelperronianul“ - i-au făcut pe specialişti să conceapă un 
scenariu mai puţin abrupt al trecerii de la umanitate la alta, 
probabil cu o fază de coexistenţă şi de fenomene de aculturaţie 
şi metisaj. 

In timpul celor 25.000 de ani cât durează paleoliticul superior, 
mai multe „culturi“ - definite în mod esenţial prin utilajul litic - 
se vor succeda în Europa continentală şi, câteodată, se vor 
amesteca în urma mişcărilor de populaţii care însoțesc 
schimbările de climă. Luând drept referinţă siturile din Franţa de 
sud-vest, se disting astfel - într-un mod foarte schematic şi 
admițând că există, la scara Europei, multe nuanţe regionale - 
5-6 etaje culturale. După châte/perronian, care prelungeşte, 
între  35.000-30.000, din Aquitania până la Don, culturile 
neanderthaliene ale paleoliticului mijlociu, aurignacian-ul (de la 
peştera de la Aurignac, în Haute-Garonne) dezvoltă o industrie 
litică cu gratoare carenate şi lamele înguste şi o industrie a 
prelucrării osului cu vârfuri de lance cu secţiune rotunjită, apoi 
circulară (30.000-25.000), timp în care apar primele mărturii ale 
artei figurative. Urmează apoi gravettianul (peştera La Gravette, 
Bayac, în Dordogne: 25.000-20.000), reprezentat, cu precădere, 


în Europa de sud-vest, so/utreanul (de la Solutre, în Sa6ne-et- 
Loire, 21.000-15.000), aproape absent în zona mediteraneeană, 
şi  magaalenianul (zăcământul La Madeleine, Tursac, în 
Dordogne), a cărui durată este cuprinsă între 15.000 şi 10.000, 
întâlnindu-se cu predilecție în Europa de vest. În sfârşit, azi/ianul 
(de la ferma Azil, în Ariege) marchează, între 12.000-8.000, 
începutul civilizaţiilor epipaleolitice şi dispariţia artei realiste 
figurative. 

Habitatul şi uneltele omului de Cro-Magnon evidenţiază 
strânsa lui dependenţă de mediu, preponderenta activităţilor din 
domeniul vânătorii cât şi semnele de netăgăduit ale unei vieţi 
colective organizate. Într-o climă ale cărei variaţii sunt 
numeroase şi uneori importante, habitatul primar nu a dispărut, 
dar de aici până la a vedea în europeanul din paleoliticul 
mijlociu şi superior un etern „om al cavernelor“, trăind în 
ambianța arctică şi în decorul deşertului polar, este un pas pe 
care cercetările de 30 de ani nu-şi permit să-l facă. Săpăturile 
de la Villerest (Loire), Corbiac (Dordogne), Pincevent (Seine-et- 
Marne), cât şi cele din Europa Centrală (în Polonia şi Renania) au 
relevat o foarte mare diversitate de locuinţe în aer liber, de la 
corturi uşoare din piei de animale, cu armătură de prăjini, din 
zona Bazinul Parizian, care corespund locuirilor sezoniere, la 
colibele mari din oase de mamut cu vatră, atelier şi groapă 
umplută cu oseminte, aşa cum s-au găsit în estul Niprului, şi la 
lungile bordeie renane şi slovace, susţinute de stâlpi puternici 
din lemn şi destinate unei instalări mai durabile. 

Adunați în grupuri de 20 sau 30 de persoane, în jurul a 3-4 
locuinţe, constituite în triburi al căror efectiv putea varia între 
100 şi 500 de membri, uniţi prin acelaşi dialect, europenii 
paleoliticului superior n-au locuit decât sporadic în zonele cele 
mai defavorizate ale continentului. De exemplu, să spunem că o 
estimare a densităţii populaţiei stabilite după numărul de situri 


t Dintre culturile aparţinând paleoliticului superior menţionate, pe teritoriul 
României sunt atestate în special aurignacianul şi gravetianul; elementele de 
factură aziliană, aparţinând mezoliticului (M. Petrescu-Dâmbviţa (coord.), op. 
cit., p. 25-26, 28-30; La genèse et l'évolution des cultures paledlitiques sur le 
territoire de la Roumanie, laşi, 1989; V. Chirica, The Gravettian in the East of 
the Romanian Carpathians, laşi, 1989; Le pa/6olitique et le néolithique de la 
Roumanie en contexte européen, laşi, 1991; V. Chirica, I. Borziac, W. 
Chetraru, Gisements du paléolithique supérieur ancien entre le Dniestr el la 
Tissa, laşi, 1996). 


aurignaciene furnizează pentru Europa Centrală şi Orientală, 
acum 25.000 de ani, o valoare de 0,1 la 0,2 de locuitori pe km?, 
în afara migraţiilor foarte importante (legate de glaciaţii şi de 
perioadele de încălzire), grupurile umane nu depăşeau în 
deplasările lor obişnuite mai mult de 30 de km. 

Două trăsături majore caracterizează, în ultimă instanţă, 
populaţiile paleoliticului superior. Prima priveşte înhumarea 
morţilor şi riturile funerare, deja prezente, după cum am văzut, 
în perioada precedentă, dar care vor cunoaşte de atunci o 
puternică diferenţiere. In Europa de vest, corpurile erau depuse 
în gropi situate în apropierea locuinţelor, într-o poziţie care 
variază după regiuni (alungită în Liguria, întoarsă pe stânga sau 
chircită în Franţa de sud-vest). Ele erau acoperite cu ocru şi 
podoabe, precum coliere din dinţi de animal, găuriţi şi gravati, 
amulete de fildeş de elefant ori de mamut, scoici, pandantive şi 
diademe etc., şi erau înconjurate de un inventar sumar (mai 
puţin bogat pentru femei decât pentru bărbaţi), adesea unelte şi 
arme, totul fiind acoperit cu pietre sau cu omoplaţi de mamut. În 
Europa Centrală şi mai ales pe teritoriul actualei Rusii, ritualurile 
de înmormântare par a fi fost mai complexe. Săpăturile 
efectuate la Sungir, la 200 de km nord de Moscova, de către 
arheologul Otto Bader, au permis exhumarea, între 1965 şi 
1969, a unor morminte bogate, în care corpurile, vopsite în ocru 
şi somptuos împodobite cu blănuri, perle, coliere şi inele, 
fuseseră depuse pe cărbuni încinşi.” 

A doua inovaţie, de o foarte mare importanţă, priveşte 
inventarea artei, apărută, mai întâi, sub o formă primitivă în jur 
de 35.000, apoi îmbogăţită începând cu 20.000 î.e.n., sub tripla 
formă a obiectelor decorate (lănci, vârfuri de harpon, 
pandative), a artei mobiliare (statuete, plachete şi blocuri 
decorate) şi a marii decoraţii parietale. Aceasta din urmă este 
de departe cea mai spectaculoasă şi, în acelaşi timp, cea mai 
circumscrisă unui anumit spaţiu. Ea se limitează, într-adevăr, la 
aria cuprinzând Franţa de sud-vest (în special în Dordogne şi 
departamentele ei limitrofe) şi în Spania cantabrică, cu câteva 
prelungiri izolate în Franţa centrală şi de vest (Normandia, 
Yonne), în Spania centrală, în Italia (Pouilles, Calabria, Sicilia, 
Liguria) şi în România. În această zonă, unde primele incizii 
ritmice, trasate pe fragmente de os sau blocuri de piatră, au 
apărut pe la 35.000 î.e.n., cele 10 milenii care au urmat au 


văzut dezvoltându-se, odată cu reprezentările sexuale feminine 
şi de cupluri, o artă parietală, zisă „primitivă“, constituită din 
figuri de animale ale căror contururi sunt şi azi nesigure. 

Urmează, între 25.000-18.000, stilul „arhaic“, caracterizat 
prin reprezentarea de siluete animale ale căror extremităţi ale 
membrelor sunt absente, apoi cele două perioade „clasice“, 
solutreau şi magdaleniană (18.000-12.000), ilustrate în special 
prin capodoperele de la Lascaux (descoperite în 1940 şi 
interzise astăzi publicului din cauza unei boli care erodează 
roca) şi de la Altamira. 

Această ultimă peşteră, aflată aproape de Santander, în 
Spania, a fost descoperită în 1879 şi posedă un plafon pictat, 
policrom, cu 15 bizoni, un cal şi trei căprioare datând de la 
aproximativ 13.000. Proporţiile animalelor sunt aproape reale, 
cu o anume rigiditate în reprezentarea membrelor, care dispare 
în cursul perioadei următoare, numită „recentă“ (de la 12.000 la 
10.000) şi caracterizată printr-un foarte mare realism. 

Contemporane cu aceste producţii ale artei parietale (din care 
se găsesc, de asemenea, remarcabile exemple la Pech-Merle, 
Font-de-Gaume, Niaux în Ariège), obiectele de mobilier decorate 
abundă în numeroase situri ale paleoliticului superior, de 
această dată atât în Europa centrală şi pe teritoriul actualei 
Rusii, cât şi în Italia şi în aria franco-catalanică. Sunt în principal 
statuete, mai ales feminine, foarte puternic stilizate în Europa 
de est, mai realiste în partea occidentală a continentului, 
spatule, elemente de podoabă (brățări, coliere, inele scuipate şi 
decorate fin), obiecte de folosinţă curentă (opaițe), care 
probează aptitudinile artistice indiscutabile ale populațiilor 
respective şi un bagaj tehnic deja considerabil, în materie de 
cioplire, cizelare şi decorare. 

Principalele aşezări ale Paleoliticului Superior în Europa 


S-a spus despre peştera de la Altamira că este „o capelă 
sixtină a artei preistorice“ şi comparaţia nu este doar o butadă. 
Întâlnim pe suprafeţele pictate ale grotelor franco-cantabrice 
ceva ce face să ne gândim, dacă nu la plafoanele pictate de 
Michelangelo, cel puţin la frescele romane, în sensul că ele 
constituie, în acelaşi timp, un limbaj vizual, expresia a ceva ce 
se înrudeşte, probabil, cu sentimentul estetic şi, mai cu seamă, 
vectorul unei viziuni a lumii în care se adună credinţele, riturile 
şi comportamentele specifice oamenilor din paleoliticul superior. 

În multe privinţe, arta europenilor din acea epocă rămâne 
pentru noi un mister. S-a crezut multă vreme, punându-se 
accent pe scenele care reprezentau animale străpunse de săgeți 
şi care păreau a fi rănite (de fapt nu mai mult de 3% din 
reprezentările zoomorfe) că funcţia picturilor rupestre era 
esenţial legată de vânătoare şi de magie, de farmece. 
Specialiştii au abandonat astăzi aproape complet această 
interpretare. Ei au mai degrabă tendinţa de a pune în valoare 


AR, 


simbolismul reprezentărilor sexuale - A. Leroi-Gourhan 
subliniază, de exemplu, preponderența cuplului  bizon-cal, 
punând în evidenţă simetria şi complementaritatea dintre 
semnele pline, „feminine“ (ovaluri, triunghiuri etc.) şi semnele 
alungite, „masculine“  (liniuţe,  bastonaşe etc.) - şi 
incontestabilul caracter de sanctuar al peşterilor pictate. Aşa 
cum o dovedesc, este vorba de o artă religioasă, organizarea 
reprezentărilor parietale şi recurenţa câtorva teme privilegiate, 
dar aparţinând unei religii şi unui ritual despre care nu ştim 
aproape nimic. Trebuie spus că, după înflorirea magdaleniană, 
culturile europene ale epipaleoliticului şi ale mezoliticului 
(10.000-5.000 î.e.n.) cunosc o adevărată eclipsă, comparate cu 
strălucitoarele civilizaţii care se vor naşte între Tigru şi Eufrat, 
ori cu cele ce vor apărea în zona Mării Mediterane orientale. 


Repercusiunile „revoluţiei neolitice“ în Europa 


Ca şi pentru apariţia omului, Europa n-a avut privilegiul de a 
„întâmpina primele civilizaţii“, în sensul de epocă istorică. 
Acestea au început să se dezvolte, între mileniile VIII-VII î.e.n., în 
zona cuprinsă între Mediterana şi Golful Persic, pentru a 
constitui ceea ce preistoricul britanic Goldon Childe a numit 
„revoluţia neolitică“. Aceasta nu a avut loc nici continuu, nici 
conform unui proces stereotip. Global, putem totuşi s-o definim 
plecând de la un anumit număr de criterii, dintre care cel mai 
important este de ordin economic şi relevă raporturile dintre om 
şi mediul în care trăieşte. În paleolitic, ca şi în mezolitic - adică 
în cursul fazei intermediare dintre aceste două secvenţe ale 
preistoriei, care coincide în Europa cu începuturile perioadei 
postglaciare, oamenii trăiau ca nişte paraziți ai naturii, ca 
prădători, fără să se preocupe de reproducerea faunei şi a florei 
care le asigurau traiul. Economia era deci eminamente 
distructivă şi implica deplasări curente, impunând, în acelaşi 
timp, limite foarte stricte în dezvoltarea populaţiei. 

Ceea ce caracterizează, în principal, neoliticul este înlocuirea 
acestei economii „de pradă“, fondată pe vânătoare, pescuit şi 
cules, cu o economie de producţie, bazată pe agricultură şi pe 
creşterea animalelor. Acestui nou tip de relaţie între om şi 
mediu, care va obliga grupurile umane să se sedentarizeze şi să 
adopte o organizare socială mai sofisticată, îi corespund mutații 
importante în domeniul habitatului şi al uneltelor. Neoliticul este 
stricto sensu epoca „pietrei şlefuite“ (instrumente cu o parte 
tăioasă, din silex, cu mâner de lemn, precum ciocane, securi, 
săpăligi, tesle etc.), este, de asemenea, epoca ceramicii, al cărei 
rol este preponderent pentru stocarea şi prepararea alimentelor. 

Schimbările decisive au avut loc în mileniile al VIll-lea şi al VI- 
lea, în Orientul Apropiat, în zona „cornului fertil“, care se întinde 
în nordul deşertului Siriei, din Sinai până în Golful Persic, şi la 
care trebuie să adăugăm, în est, lranul occidental şi 
Turkmenistanul, iar în vest, Anatolia şi, eventual, Tracia. În 
această zonă, unde găsim deopotrivă câmpii rodnice, scăldate 
din belşug de ape, stepe semiaride şi munţi nu foarte înalţi, 
săpaţi în văi locuite, condiţiile naturale erau foarte favorabile, 
resursele alimentare, diversificate: graminee sălbatice (grâu şi 
orz), faună abundentă şi variată, unde găseai şi animale uşor de 


îmblânzit. După Gordon Childe, tocmai o deteriorare a aceastui 
mediu ecologic, legată de modificările de climă din perioada 
postglaciară, ar fi putut să-i oblige pe locuitorii din aceste 
regiuni dens populate să adopte, pentru a supravieţui, o mai 
bună gestionare a resurselor naturale. Dar această teză a fost 
puternic criticată, mai ales de americanul Braidwood, astăzi 
opinia majorităţii specialiştilor fiind că rolul mediului n-a fost 
decât parţial constrângător. El ar fi găsit doar, printr-un 
ansamblu de caracteristici foarte favorabile, saltul calitativ al 
speciei, ajunsă la un anumit punct în evoluţia sa. 

Începând cu mileniul al IX-lea şi, în special, pe parcursul 
mileniului următor, se constată în regiunile corespunzând 
Palestinei şi Irakului de azi, importanța tot mai mare căpătată 
de recolta de graminee comestibile, strângerea ei în silozuri şi 
dezvoltarea arhitecturii în piatră din aşezările stabile. Această 
evoluţie s-a accentuat în mileniul VII, dând naştere, în anumite 


puncte, unei adevărate agriculturi, asociate cu creşterea 
caprelor, apoi, pe la 6000, cu folosirea generalizată (şi în acelaşi 
timp foarte diferenţiate, după scop) a ceramicii. Mileniul VI, în 
sfârşit, constituie, în toată această zonă, epoca de aur a 
civilizaţiilor neolitice. 

La acea dată, acestea au început să se împânzească, având 
ca nucleu Orientul Mijlociu, în direcţia Africii (Egiptul), Asiei şi 
Europei. Primele urme ale culturii neolitice pe continentul nostru 
au apărut la sfârşitul mileniului VII în Tesalia, Argolida, 
Macedonia şi Muntenegru, cât şi în Creta şi Cipru, unde 
săpăturile arheologice atestă o practică conjugată a creşterii 
animalelor (capre, oi, porci, bovine) şi a agriculturii cerealiere. 
Ele vor progresa spre nord şi vest în cursul mileniilor al VI-lea şi 
al V-lea, atingând litoralul atlantic pe la 4000, prin Marea 
Mediterană şi valea fluviului Garonne. 

Această lentă „neolitizare“ a Europei s-a produs într-un mediu 
care este specific culturilor zise „mezolitice“, care corespund, 
după cum s-a văzut, perioadei postglaciare. Culturi încă bazate 
pe pradă, caracterizate totuşi printr-o sofisticare şi adesea o 
miniaturizare tot mai mare a uneltelor. Din ce în ce mai mult, 
într-adevăr, vânătorii Europei mezolitice sunt echipați cu 
microlite, adică obiecte de pescuit şi de vânătoare (vârfuri de 
săgeți, harpoane etc.) de foarte mici dimensiuni (mai puţin de 2 
cm), cioplite în os şi silex şi având o anumită formă geometrică 
(triunghi isoscel, segment de cerc etc.). 

Această transformare este parţial legată de schimbările de 
climă şi de modificările mediului, care au rezultat din retragerea 
gheții şi din încălzirea generală. Omul, trăind în grupuri 
restrânse, a trebuit să se adapteze pădurii dense şi cotropitoare, 
populată cu cervidee şi porci mistreți. Vânătoarea în aceste 
condiţii a devenit mai dificilă decât cea practicată în stepă ori în 
pădurea deschisă, când grupuri numeroase de vânători 
urmăreau turme de reni sau de bizoni. Oamenii au trebuit să se 
organizeze în grupuri mici, obligate să se deplaseze mereu 
pentru a putea supravieţui, ceea ce a avut drept efect dispariţia 
grupurilor tribale ale paleoliticului superior şi „miniaturizarea“ 
materialului de vânătoare. 

Imblânzirea climei n-a uşurat decât parţial condiţiile de viaţă 
ale populațiilor mezolitice, rămase la stadiul de culegători şi de 
vânători. Totuşi, ea a permis acestora să populeze spaţii până 


atunci nelocuite, cum ar fi Germania de nord, Scandinavia, 
Irlanda şi Anglia (pe care apele în continuă creştere o separă de 
continent în această perioadă), şi a făcut să fie mai uşoară 
adaptarea operată în profitul tehnicilor, modurilor de viaţă şi 
practicilor simbolice importate din zonele unde a triumfat 
„revoluţia neolitică“. Începând cu mileniile VIII-VII, de exemplu, 
în Argolida şi în diverse puncte ale litoralului mediteraneean, se 
constată astfel coexistenţa unei economii bazate pe vânătoare, 
(cum o dovedeşte arta rupestră din Levantul spaniol), cu noile 
tehnici care permit oamenilor să producă şi să adune tot felul de 
alimente, cu toate consecinţele impuse de acest salt calitativ în 
materie de fixare şi de perfecţionare a locuinţei, de modificare a 
riturilor funerare şi de difuzare a practicilor artistice şi 
artizanale. Una din manifestările cele mai timpurii şi mai uşor 
reperabile ale acestei mutații este creşterea ovinelor, a căror 
aclimatizare în regiunile litorale ale Mediteranei Occidentale 
este probabil legată de dezvoltarea navigaţiei în acest spaţiu 
maritim. 

Neolitizarea Europei, începând cu zona matrice, Orientul 
Mijlociu, a avut loc în acelaşi mod, prin intermediul unei 
navigaţii de coastă deja foarte activă în mileniul al VIll-lea, în 
Marea Egee, şi printr-o progresie mai lentă şi mai târzie, în 
Balcani şi în Europa Centrală, unde a luat calea uscatului şi unde 
a trebuit să ţină cont de posibilităţile de pătrundere oferite de 
marile fluvii continentale. Trecerea la practicile economiei de 
producţie s-a efectuat de atunci într-o manieră diferită, după 
cum a depins sau nu de aceste procese de transmitere: printr-o 
progresivă aculturaţie de grupuri umane, în primul caz, prin 
adevărate deplasări de populaţii cu luarea în posesie a solurilor 
cultivabile, în cel de-al doilea caz. 

În punctul de întâlnire a curentului mediteraneean cu cel 
continental - via Anatolia -, Grecia a înregistrat foarte devreme 
pătrunderea de influenţe orientale. Am văzut că, începând cu 
mileniul al Vl-lea î.e.n., se practica aici creşterea animalelor, 
agricultura cerealieră, şi că se folosea ceramica. În mileniul al V- 
lea î.e.n., apare în Tesalia cultura numită Sesklo, ale cărei vase 
pictate în tonuri deschise cu decoruri întunecoase şi figurine de 
argilă, reprezentând cel mai adesea femei, sunt apropiate de 
modelele anatoliene. Mai la nord şi la o dată mai recentă (a 
doua jumătate a mileniului al V-lea) se dezvoltă din Ucraina în 


lugoslavia şi din România în Ungaria meridională, cultura 
Starcevo-Koros (Criş) care continuă să practice ambele 
economii: cea de producţie şi cea bazată pe vânat, şi care se 
caracterizează printr-un anumit tip de locuinţă - case pătrate 
din lemn lipite cu lut, instalate în văi şi în bazine propice 
culturilor -, prin vase cu decor geometric sau purtătoare de 
impresiuni de deget sau unghii, prin bogatul număr de figurine 
feminine din lut şi prin răspândirea ţesutului.& 

In cursul celor două milenii care au urmat se desăvârşeşte 
lenta omogenizare a spaţiului neolitic european, fie prin 
aculturaţie, fie în urma unor mişcări migratoare de anvergură, în 
funcţie de procesele care continuă să diferenţieze curentul 
mediteraneean de cel care a luat naştere în Balcani. Primul este 
marcat în mileniile VI-V de răspândirea fenomenului numit 
cardial, de la numele scoicii cardium, utilizată pentru a decora 
prin impresiune ceramica - care se răspândeşte în timpul 
acestei perioade în zona cuprinsă între lugoslavia şi Languedoc. 
Adoptarea generalizată a acestei tehnici nu ajunge pentru a 
defini o cultură unică care s-a dezvoltat timp de mai bine de 20 
de secole în cea mai mare parte a bazinului Mediteranei. 
Extrema închidere a acestei zone favorizează într-adevăr 
puternica individualizare a micro-regiunilor care o compun şi 
face ca fiecare să fi cunoscut propria ei evoluţie şi propriile-i 
caracteristici. Dacă decorul cu scoici predomină în spaţiul astfel 
definit, dispunerea acestui decor şi forma recipientelor prezintă, 
dimpotrivă, trăsături foarte diferite în Dalmația, Italia, Sicilia, 
Sardinia, Corsica, Provence, Languedoc ori Catalonia. 

Modurile de viaţă, de locuire şi reprezentările simbolice nu 
relevă totuşi urmele unei culturi care să fi fost comună 
ansamblului Europei mediteraneene în timpul acestei prime faze 


3 Cele mai vechi comunităţi neolitice de pe teritoriul României aparţin 
orizontului Protosesk/o, fiind reprezentate de aşezările de la Cârcea (jud. 
Dolj) - Gura Baciului (jud. Cluj) (primul nivel) şi Ocna Sibiului (jud. Sibiu) 
(Eugen Comşa, în Atlas du Néolithique européen, 1, L'Europe orientale, Liège, 
1993, p. 151, 167; M. Petrescu-Dâmboviţa (coord.), op. cit., p. 37-38). Acestui 
prim orizont neolitic îi urmează cultura Starcevo-Criş, răspândită pe o arie 
foarte largă, respectiv din Ungaria estică până în bazinul mijlociu al Bugului 
sudic şi din Peninsula Balcanică până în Transilvania şi Moldova (/bidem, p. 
38-40; Eugen Comşa, op. cit., p. 152, 167-168; S. Marinescu-Bâlcu, în Atlas 
de Néolithique européen, 1, p. 191-193; Gh. Lazarovici, în /bidem, p. 244- 
247; Br. Marijanovic, în /bidem, p. 112-114; N. Kalicz, în /bidem, p. 285-287). 


a neoliticului. Mai întâi, pentru că, o repetăm, „neolitizarea“ 
acestei zone nu s-a efectuat decât progresiv, printr-o lentă 
deplasare de-a lungul axelor maritime sau prin impulsuri 
succesive, făcând ca populaţii întregi să trăiască încă în 
condiţiile specifice mezoliticului. Apoi, pentru că în chiar 
interiorul populaţiei care a schimbat modul de viaţă prădător cu 
o practică asociind agricultura şi creşterea animalelor, toate 
transformările nu au venit din afară. În anumite regiuni, la 
distanţă de nucleul mediu-oriental sau aflate departe de marile 
căi de pătrundere ale modelului neolitic, anumite trăsături ale 
acestei civilizaţii au putut să apară din interior, rezultat al unei 
evoluţii ecologice şi culturale fără raportare directă la mutaţiile 
din Orient, ceea ce s-a tradus prin permanentizarea micro- 
culturilor locale. 

Intre Dunăre şi Atlantic, condiţiile în care s-a efectuat 
transmiterea tehnicilor şi a practicilor neolitice au favorizat, 
dimpotrivă, apariţia, dacă nu a culturii unice, cel puţin a unui 
ansamblu cultural relativ omogen. Aici, adoptarea agriculturii şi 
a creşterii animalelor s-a făcut în detrimentul pădurii, printr-o 
luare în posesie a teritoriilor propice agriculturii, prin migrări 
intense şi prin „colonizări“, din valea Dunării spre Boemia, 
Europa Centrală, Polonia, Germania renană, regiunea belgiano- 
olandeză, apoi Franţa de nord şi Bazinul parizian. Favorizată de 
stratul continuu de loess, foarte bun pentru agricultură şi de o 
creştere demografică care pare să fi fost foarte puternică, 
această colonizare „rapidă“ a sfârşit prin a atinge regiunile 
Atlanticului pe la 4000, dând naştere culturii cu ceramică 
lineară, după stilul decorării vaselor, format din motive curbilinii 
în formă de bandă. 

Aici, modurile de viaţă şi locuirea prezintă, în ciuda 
diferenţelor regionale deloc neglijabile, o reală omogenitate şi 
acuză o ruptură foarte clară cu civilizaţia mezolitică, de acum 
înainte conturată pe litoralul Mării Baltice şi în zonele forestiere 
muntoase. Agricultura (grâul, orzul, bobul, lintea) şi creşterea 
animalelor (bovine, ovine, capre, porci) sunt practicate peste 
tot, dând loc cel mai adesea la o ocupare semi-nomadă a 
solului, caracterizată prin arderea solului acoperit cu buruieni, în 
vederea îmbunătăţirii lui, prin rotația culturilor şi prin 
transhumanță. 

Diferenţa fundamentală față de mezolitic: locuințele sunt 


grupate de acum înainte în sate de aproximativ zece case. Ele 
sunt în general de formă dreptunghiulară, susţinute de şiruri de 
câte cinci stâlpi, cu acoperişuri în dublă pantă, din paie sau stuf, 
cu ziduri din crengi sau chirpici, putând să adăpostească una, 
două sau chiar trei familii. Într-adevăr, dacă populaţiile 
mezoliticului avuseseră tendinţa de a se împrăştia odată cu 
extinderea pădurii postglaciare, constrângerile impuse de lupta 
pentru supravieţuire în acest mediu ostil vor obliga pe oameni 
să se regrupeze, să aibă locuinţe mari şi să adopte o organizare 
de tip comunitar. 

O omogenizare relativă a zonei ceramicii lineare poate fi 
observată în ritualurile funerare. Necropolele situate în 
apropierea satelor adună mai multe zeci de morminte 
individuale, uneori regrupate în ansambluri care corespund, 
probabil, unei familii. Corpurile sunt, cel mai adesea, depuse pe 
fundul unei gropi de formă ovală, ghemuite pe partea stângă, 
înconjurate de efectele lor personale şi podoabele lor, adesea 
presărate cu ocru roşu. Incineraţia este mai rară, dar există. 

Pe ansamblu, elementele de unitate care fac ca aceste culturi 
ale neoliticului vechi să se diferenţieze de cele ale mezoliticului 
postglaciar nu ajung să definească, în această perioadă, o 
civilizaţie „europeană“ fundamental deosebită de omoloagele 
sale din Orientul Apropiat. Europa este atunci împărţită în trei 
mari zone care, la rândul lor, prezintă fiecare o anumită 
omogenitate: zona mediteraneeană şi orientală, în contact 
direct cu marile civilizaţii ale „cornului fertil“ şi cu Orientul 
Apropiat, unde „neolitizarea“ s-a făcut în special pe cale 
maritimă; zona continentală, care este cea a întinderilor de 
loess, a ceramicii cu decor linear şi a marilor construcţii din 
lemn; în fine, zona atlantică, unde a apărut mai devreme decât 
în altă parte arhitectura funerară a „megaliţilor“. 


De la civilizaţia megaliţilor la epoca bronzului 


În această a treia zonă, care coincide în linii mari cu Europa 
occidentală, s-a dezvoltat, între sfârşitul mileniului al V-lea şi 
începutul mileniului al II-lea, civilizaţia megalitică, definită prin 
existenţa unei arhitecturi funerare, pe care o întâlnim, mai întâi, 
pe coastele Portugaliei şi ale Bretaniei, apoi în Spania de nord, 
în cea mai mare parte a Franţei şi a Belgiei, în Renania, Irlanda, 
Anglia, Scandinavia şi, în sfârşit, în Polonia, Sardinia şi Corsica. 
Enormele blocuri cioplite care formează aceste monumente se 
prezintă fie sub forma unor pietre ridicate (menhiri), izolate sau 
aliniate în rânduri paralele, ca în Carnac, fie sub forma unor 
mese de piatră (go/mene), acoperite sau nu de pământ 
(tumulus), fie sub forma unor pietre verticale mai mici dispuse 
în cerc, la distanţe egale, în jurul unei pietre mai mari: 
cromlehurile. Toate aveau o funcţie religioasă, dolmenele, 
tumulii şi cairn-urile (sisteme de incinte ovale din pietre de 
formă neregulată) adăpostind camere funerare rotunde sau 
dreptunghiulare care puteau primi până la douăzeci de corpuri. 
Este deci vorba de morminte colective care ar fi fost rezervate 
căpeteniilor, după cum s-a crezut multă vreme, dar care, după 
cele mai recente cercetări ale arheologiei preistorice, ar fi servit, 
cel puţin în anumite regiuni, la înhumarea împreună a 
populațiilor locale. 

În orice caz, prezenţa monumentelor megalitice în zona 
cuprinsă între strâmtoarea Gibraltar şi Vistula denotă, în acelaşi 
timp, aptitudinile populațiilor respective în materie de transport 
şi de ridicare a lor (marele menhir Locmariaquer, în Morbihan 
care este astăzi distrus, avea 20 m în înălţime şi cântărea 360 
de tone), o organizare socială capabilă de a mobiliza efective 
însemnate de oameni şi unele motivații religioase (cultul 
morţilor, credinţa în lumea de dincolo etc.), care, aplicate la un 
spaţiu geografic foarte întins, definesc un fond de mentalitate 
comun popoarelor care depind de această „cultură“: cea a 
„megaliţilor“. Pentru Jean-Baptiste Duroselle, aceasta ar fi 
constituit prima „fază comunitară“ a istoriei popoarelor din 
vestul european (L'Europe. Histoire de ses peuples, op. cit. pp. 
30-32). Este oare vorba de o cultură, în sensul pe care 
antropologii îl dau acestui termen? Împreună cu istoricul german 
Karl-Ferdinand Werner, J.-B. Duroselle preferă să vorbească de 


unitatea „ideii megalitice“. „Nu este vorba, precizează acesta, 
nici de un popor, nici de o civilizaţie care ar fi avut peste tot 
aceleaşi caractere, ci de o idee destul de puternică pentru a-i 
incita pe oamenii de acum 5000 de ani, la mii de kilometri 
depărtare unii de alţii, să-şi cinstească morţii şi pe câţiva din zeii 
lor într-un mod foarte asemănător, dacă nu identic“. 

Fiind vorba de culturi propriu-zise, ele evoluează pe parcursul 
mileniilor al IV-lea şi al IIl-lea î.e.n. odată cu extinderea, în toată 
Europa, a modului de viaţă neolitic şi cu crearea unei societăţi 
ţărăneşti, progresiv diferențiată şi suficient de organizată pentru 
a duce la bun sfârşit importante lucrări colective şi publice. În 
Europa de vest şi de nord, cât şi în partea centrală a 
continentului, apar, în timpul acestei perioade a neoliticului 
secundar, împrejmuirile destinate animalelor domestice şi 
incinta fortificată în faţa căreia se afla un şanţ. In acelaşi timp, 
cucerirea de noi teritorii bune pentru agricultură şi extinderea 
zonelor de păşunat este însoţită de noi strategii în construirea 
satelor.  Pintenii  baraţi!", aşezările aflate pe  deluşoare 
(monticule) şi grinduri, „palafitele“ (construcţii lacustre din 
neoliticul târziu) şi „staţiunile litorale“, aflate pe malul lacurilor 
etc., toate fac dovada preocupărilor defensive ale grupurilor 
umane, consecinţă a conştientizării ideii de grup, rezultat al 
sedentarizării şi, totodată, al nesiguranţei provenite din 
concurenţa acerbă în a controla terenurile agricole şi cele 
destinate animalelor. În acest moment al protoistoriei Europei 
apare fenomenul „război“ şi odată cu el tipul social însărcinat cu 
securitatea grupului şi protecţia bunurilor. Dar până la sfârşitul 
epocii bronzului, războinicul nu este atât de diferit de păstor, 
agricultor, fierar, miner etc., într-o societate care păstrează un 
caracter pregnant comunitar. 

În Balcani şi în Mediterana Orientală, unde creşterea 
demografică şi migrațiile populațiilor egeo-anatoliene par a fi 
fost foarte puternice în timpul acestei perioade, diversificarea 
culturală se resimte sensibil în mileniul al IV-lea. Printre culturile 
cu aria de extindere cea mai întinsă, o putem menţiona pe cea 
numită Vinča (de la numele unei aşezări din apropierea 
Belgradului), cu aşezări de tip te/A!, cu aşezări dispuse pe terase 
fluviale, cu vesela neagră cu decor canelat, cu idolii săi plaţi, cu 


1 Pintenii baraţi - aşezări de tipul proeminenţelor de terasă sau podiş, barate 
printr-un sistem de fortificaţii. 


ochii supradimensionaţi ai zeiţei-mame. Ea se întinde pe 
teritoriul lugoslaviei de astăzi (cu excepţia zonelor de coastă), o 
parte din Transilvania şi Bulgaria!?, în timp ce în Dalmația şi 
Istria avem de-a face cu cultura Danilo, în Ungaria, cu cea 
numită Lengyel, constând în ceramică pictată şi ornată cu 
spirale. 

Populaţia cunoaşte, de asemenea, o puternică creştere în 
Europa Centrală, unde se afirmă cu aceeaşi intensitate 
diferenţele regionale (cultura Roessen în Germania centrală şi în 
Alsacia, cultura Michelsberg în regiunile renane etc.), şi în 
Mediterana occidentală, adevărată răscruce de influenţe, unde 
culturile de ceramică lustruită înlocuiesc, puţin câte puţin, 
vasele cu decor imprimat. Se dezvoltă astfel, între 3200 şi 2500, 
cultura „chasseană“ (de la Chassey, regiunea Saône-et-Loire), 
extinsă curând în cea mai mare parte a Franţei şi în sudul 
Angliei, Cortaillod în Elveţia, Lagozza în Italia, Almeria în Spania, 
toate caracterizate prin folosirea ceramicii lustruite, frecvenţa 
zonelor de locuit pe înălţimi şi printr-o mitologie centrată pe 
idolii feminini. 

În sfârşit, neoliticul sfârşeşte prin a se impune pe malurile 
Mării Nordului şi ale Mării Baltice, unde persistau modurile de 
viaţă bazate pe vânătoare şi unde colonizarea operată de 
grupuri de tradiţie dunăreană ajunge să întemeieze o economie 
de producţie. Aceasta coincide cu înflorirea culturii numite a 
„paharelor în formă de pâlnie“, a cărei arie de extindere 
acoperă Germania de nord, Danemarca, sudul Suediei, Polonia 
occidentală şi o parte a Olandei. 

În timpul acestei ultime faze a neoliticului, folosirea metalului 
îşi face apariţia în diferite regiuni ale Europei, fie prin import de 
tehnici utilizate începând cu mileniul al V-lea, în Anatolia ori 
Iran, via Mediterana şi apoi pe Dunăre, fie, după cum se arată în 
câteva lucrări cunoscute - graţie dezvoltării autonome a unor 
centre metalurgice care, pe teritoriul României şi al Bulgariei, ar 
fi existat înaintea celor din Anatolia şi Iran. Se pare că, în acest 
caz, începând cu mileniul al IV-lea, avansul tehnic luat de olarii 
bazinului dunărean şi perfecţionările obţinute în folosirea focului 
au permis să se realizeze topirea aramei şi să se fabrice obiecte 
din acest metal, care au coexistat cu uneltele şi instrumentele 
din piatră. Se vorbeşte, în general, de calcolitic pentru a 
desemna această perioadă intermediară, în cursul căreia au 


coexistat ambele tehnici, piatra predominând, iar arama 
nefolosind încă decât la fasonarea de obiecte mărunte, cum ar 
fi, de exemplu, vârfurile de săgeată şi sulele de găurit piele. 

Până la începutul mileniului al lIll-lea, folosirea aramei 
modifică treptat modul de viaţă al populațiilor care păstrează 
trăsăturile majore ale culturilor neolitice, continuă să-şi 
înhumeze morţii în poziţie chircită în morminte colective şi 
adoră o zeiţă-mamă sub forma idolilor feminini răspândiţi în cea 
mai mare parte a Europei. Acelaşi lucru este valabil şi pentru 
principalele culturi continentale ale jumătăţii mileniului al IV-lea: 
cultura „aristocratică“ a kurganelor (morminte cu groapă, sub 
tumuli), între Marea Neagră şi Marea Caspică, cultura 
Gumelnița, între Carpaţi şi gurile Dunării, culturile Seine-Oise- 
Marne şi Artenac (în Charente) etc.!? în zona Mediteranei 
occidentale, raritatea minereului face ca trecerea la vârsta 
aramei, apoi la cea a bronzului să se facă progresiv (timp de 
două-cinci secole), fără să se poată afirma cu certitudine ce a 
fost determinant în adoptarea noilor tehnici: migrațiile şi sosirea 
noilor populaţii, după anumiţi protoistoricieni (Evans, Georgiev, 
Weinberg), inovațiile difuzate începând cu civilizațiile periferice 
(Gordon Childe), sau evoluţia pe loc, plecând de la un anumit 
stadiu caracterizat prin echilibrul între modul de producţie, 
organizarea socială şi „ideologie“ (Renfrew, Theocaris). 

La răscrucea mileniilor III-Il, în Europa Occidentală şi Centrală 
se afirmă cunoaşterea generalizată a metalurgiei aramei, şi tot 
acum se impun, probabil în legătură cu migrațiile intense, 
fenomene culturale complexe de largă difuzare. Extinderea 
civilizaţiei kurganelor, transmisă de populaţii seminomade, 
favorizează omogenizarea unui vast spaţiu cultural acoperind o 
mare parte din Germania, Polonia, Cehoslovacia, spaţiu al fazei 
târzii a vârstei aramei, al ceramicii numite „şnurate“ (impresiuni 
cu şnurul în pasta încă proaspătă). În nordul şi vestul acestei 
zone, în Scandinavia Meridională, Danemarca şi Olanda, se 
întâlneşte un grup foarte apropiat de acesta, care se 
caracterizează şi prin producerea securilor de luptă. În cele două 
cazuri regăsim, în afara ceramicii „cordate“, înhumarea morţilor 
în poziţie dreaptă, în morminte individuale, sub tumuli. 

În Europa de vest şi Centrală, în interiorul unui patrulater 
cuprinzând insulele britanice, litoralul atlantic, Iberia, 
Languedoc, valea Ronului şi a Rinului, Olanda şi Boemia, 


apogeul şi apusul vârstei aramei coincid cu aşa-numita cultură a 
vaselor sau a paharelor în formă de clopot, o ceramică roşie- 
brună, ale cărei recipiente în formă de clopot sunt ornate cu 
benzi orizontale şi incizii. Deţinerea acestor vase, probabil 
destinate practicării libaţiilor, a putut fi un semn de putere 
socială, ea însăşi legată de exploatarea, transportul şi 
comercializarea minereului de aramă. Este admis de majoritatea 
specialiştilor că elitele produse de această cultură a „vaselor în 
formă de pâlnie“ au întreţinut între ele relaţii, uneori la foarte 
mare distanţă, antrenând căsătorii şi metisaje. Cele două mari 
centre de producţie metalurgică în epoca aramei - Europa 
Centrală şi Spania - ar fi punctele de plecare ale acestor mutații 
şi ale relativei omogenizări care a rezultat de aici şi care a 
concurat, ea însăşi, la răspândirea civilizaţiilor bronzului. 

Acesta, obţinut prin aliajul cupru-cositor, a înlocuit arama în 
Europa pe la 1800, după o perioadă de coexistenţă care a durat 
mai multe secole. Marile centre europene ale bronzului timpuriu 
s-au dezvoltat mai întâi în regiunile care au constituit focarele 
fundamentale ale industriei cuprului - Spania şi Boemia - şi este 
limpede că, în geneza diferitelor culturi ale vârstei bronzului, 
grupurile „ceramicii cordate“ şi ale „paharelor în formă de 
pâlnie“ - acestea din urmă ca şi „cărăuşi“ neobosiţi ai primelor 
tehnici metalurgice - au jucat un rol decisiv. Au cunoscut apoi o 
dezvoltare rapidă, favorizată, se pare, de noi migrații, diferite 
centre situate în Anglia, Irlanda, Armorica, Germania, Alsacia, 
Elveţia, Polonia etc. Toate au în comun un anumit număr de 
trăsături, printre care se cuvine să subliniem adoptarea 
înmormântărilor individuale, în morminte plane mai întâi, apoi 
sub tumuli. 

Epoca bronzului, care ocupă în Europa un spaţiu temporal de 
aproximativ 12 secole, marchează o etapă decisivă în evoluţia 
continentului nostru. Este momentul când se nasc, în bazinul 
Mării Mediterane Orientale - din Cipru până în insulele Ciclade şi 
din Creta până în Grecia continentală -, primele societăţi 
protourbane aristocratice, din care se vor naşte cetăţile-state 
ale mileniului | î.e.n. (cf. cap. 2). La vest, Peninsula Iberică 
cunoaşte, graţie unor apropiate mine de cupru şi cositor, o 
lungă fază de prosperitate, inaugurată în Andaluzia de către 
cultura El Argar. Înhumarea individuală sub tumuli înlocuieşte 
aici mormintele colective, în timp ce zeiţele-mamă dispar şi apar 


primele sate fortificate. La începutul mileniului |, peninsula 
cunoaşte diverse influenţe: cea a popoarelor dunărene în 
Catalonia, cea feniciană şi grecească pe litoralul mediteraneean, 
în sfârşit, cea a culturilor atlantice, pe coastele ei din vest, în 
timp ce culturile iberice originale iau naştere în sud şi centru. 

De asemenea, coexistenţa, în aceeaşi regiune, a minelor de 
cositor şi de cupru a făcut din „bronzul timpuriu“ din Boemia 
nucleul iniţial al unei culturi care s-a răspândit cu repeziciune 
într-o zonă cuprinsă între Moravia, Austria de Jos, Silezia, Saxa- 
Turingia, o parte din Bavaria cu câteva grupuri satelite în 
Ungaria şi Renania: cultura Unetice (la sud de Praga). Ea a 
beneficiat, de asemenea, atât de poziţia sa geografică, 
controlând marile drumuri comerciale ale chihlimbarului, de la 
Marea Baltică la Marea Mediterană, cât şi de contactele avute cu 
zonele de cultură mediteraneeană şi ale Orientului Apropiat. 
Riturile funerare adoptate de cultura Unetice evidenţiază o 
tendinţă de „democratizare a morţii“, care se deosebeşte 
flagrant de practicile mai vechi şi de cele ale popoarelor vecine, 
care privilegiau impunătorii tumuli princiari. Aici, într-adevăr, 
mormintele, grupate în mici necropole, nu prezintă nicio 
deosebire majoră între cele ale bogaţilor şi cele ale săracilor. 
Sunt simple gropi săpate în pământ, înconjurate sau acoperite 
uneori cu pietre, însemne ale unei structuri sociale individualiste 
şi aproape deloc ierarhizate. Chiar dacă zeiţa-mamă dispare în 
cadrul culturii Unetice şi chiar dacă aglomerările fortificate pe 
înălţimi îşi fac apariţia în anumite locuri, este clar că bogăţia 
adusă de metal nu afectează condiţiile economice, bazate încă 
pe agricultură şi creşterea animalelor. 

Bronzul târziu, care începe în Europa în secolele XIII-XII î.e.n., 
aduce o adevărată revoluţie în modul de îngropare al morţilor. 
Incineraţia ia locul înhumării. Mortul este ars pe un rug, iar 
cenuşa este strânsă într-o urnă. Aceste urne sunt îngropate şi 
grupate în necropole, de unde numele de „cultură a câmpurilor 
de urne“, care a fost dat acestui complex cultural apărut în 
Europa centrală şi în Germania de sud, poate fi în legătură cu 
primele invazii celtice şi cu transformările profunde care 
afectează în această epocă lumea mediteraneeană, extins apoi 
la o mare parte din Franţa şi Spania. Odată cu incinerarea şi cu 
câmpurile de urne, care constituie semnul cel mai tangibil al 
unei adevărate comunităţi culturale acoperind o parte 


importantă a spaţiului european, se impun atât bogăţia şi 
diversitatea materialului din metal (săbii, cuțite, ace, brățări 
etc.) a ceramicii originale (caneluri, decor  excizat, 
ornamentaţie, meandre etc.), cât şi extinderea cultului solar cu 
simbolurile sale. 

Moda urnelor funerare a început în Marea Britanie mult mai 
devreme decât în partea centrală a continentului, se pare, pe la 
2000. La această dată, zona atlantică formează, din Portugalia 
până la gurile Rinului, o comunitate economică prosperă a cărei 
arteră principală o constituie Marea Mânecii şi care va dura 
aproape cinci secole de o parte şi de alta a „canalului“, în 
Armorique şi în Wessex, în Irlanda (bogată în aramă şi aur) şi în 
Galia, unde abundă cositorul. Intre aceste focare, schimburile 
sunt numeroase, tot aşa cum acestea abundă în regiunile 
mediteraneene şi orientale. Ele se vor accentua în perioada 
bronzului târziu, când se răspândeşte o mitologie sincretică 
asociind cultul solar vechiului ritual de fertilizare. 

In Italia, în timp ce partea meridională a peninsulei şi Sicilia 
cunosc, cu influenţele miceniene, o evoluţie care aminteşte de 
cea a bazinului oriental al Mediteranei (palate, morminte bogate 
săpate în rocă etc.), nordul şi centrul dezvoltă, începând cu 
secolele XII-XI, „cultura câmpurilor de urne“. Modul de 
incineraţie şi ceramica sunt apropiate de modelele răspândite în 
nordul Alpilor. De-a lungul acestei faze, pe care anumiţi 
arheologi o asimilează cu sosirea protoetruscilor, dăinuie în 
munţi o cultură „apenină“, mai puţin rafinată, unde persistă 
locuirea în aer liber ori în peşteri. În schimb, locuinţele numite 
terra-mare, instalate pe terenuri umede sau mlaştinile câmpiei 
râului Pad, tind să dispară. 

Tot pe parcursul ultimelor secole ale epocii bronzului 
înfloresc, în marile insule ale Mediteranei Occidentale - insulele 
Baleare, Corsica şi Sardinia -, adevărate sinteze ale influențelor 
mediteraneene, occidentale şi ale culturilor locale. În Sardinia 
apar primele elemente ale culturii Nuraghe, cultură care va dura 
până în epoca fierului. Aceste vaste monumente, în acelaşi timp 
sanctuare şi edificii defensive, conţin, în varianta lor originală, 
un turn în formă de trunchi de con, din piatră brută, lucrată cu 
grijă, cu o platformă deasupra. Intrările sunt strâmte şi rare. Un 
mic coridor duce spre camera circulară. La începutul mileniului |, 
locuinţele nuraghe devin tot mai complexe - cu nişe laterale, 


camere cu bolți, diverse încăperi care ocupă două-trei etaje şi 
unde se poate ajunge urcând o scară în spirală. Mai multe 
turnuri pot fi legate, prin ziduri drepte, cu un turn central mai 
înalt şi o configuraţie de ansamblu care seamănă oarecum cu un 
castel-fortăreaţă din Evul Mediu. 

Regiunile periferice nordice ale continentului nu folosesc nici 
arama, nici cositorul. De aceea, oamenii se mulţumesc, într-o 
primă fază, în zona malurilor baltice ale Poloniei şi ale 
Scandinaviei, cu perfecţionarea obiectelor din piatră sau cu 
importul de metal din Boemia şi din Balcani. Incepând cu secolul 
al XV-lea î.e.n., favorizată de comerţul cu chihlimbar şi de o 
pace relativă pe care nu o cunosc în acelaşi moment nici Europa 
Centrală, nici zona mediteraneeană, se dezvoltă o strălucită 
civilizaţie a bronzului, care asociază incineraţia şi câmpurile de 
urne cu un cult al soarelui. Mobilierul metalic (bronz, dar şi aur 
şi argint) este de o extremă bogăţie, apropiindu-se uneori de 
„baroc“, şi face dovada unei măiestrii ieşite din comun a 
artizanilor în bronz sau în aur. Adevărat leagăn al civilizaţiei 
germanice, această civilizaţie târzie a bronzului din nord va dura 
aproximativ 1000 de ani. În sfârşit, în partea orientală a 
continentului, migrațiile şi tendințele expansioniste ale 
popoarelor din stepă vor răspândi în mileniul |, până în Polonia şi 
în regiunile dunărene, cultura „mormintelor cu platformă de 
lemn“, apoi bogata civilizaţie a sciţilor.! 

În momentul în care fierul îşi face apariţia în Europa 
temperată, în secolele X-IX î.e.n., au apărut importante rupturi 
în modul de viaţă şi în practicile culturale ale oamenilor din 
bronzul târziu. Locuirile pe înălţimi sunt tot mai alese de către 
populaţiile de agricultori-crescători de animale. Incineraţia, care 
dăduse unitate culturii „câmpurilor de urne“, se rarefiază, fără a 
dispărea complet (cele două rituri funerare coexistă adesea) şi 
practica tumulilor cunoaşte un nou avânt. Nefiind destul de 
puternice pentru a satisface nevoile născute din explozia 
demografică, capacităţile de producţie dau naştere unor 
tensiuni care au favorizat apariţia unei categorii specializate în 
arta războiului şi dezvoltarea şefilor. Fără a vorbi de adevărate 
clase sociale, se poate recunoaşte, după mormintele bogaţilor 
ori săracilor, un început de stratificare socială care se va 
accentua odată cu epoca fierului şi care este probabil legată de 
dezvoltarea schimburilor.  Chihlimbarul,  lingourile, bronzul, 


produsele meşteşugăreşti au dat naştere unor puternice curente 
comerciale, uneori pe distanţe lungi, rezultante ale diverselor 
influenţe, şi chiar metisaje. Roata şi drumul fac parte deja din 
mediile culturale ale strămoşilor de acum 3000-4000 de ani. 
Odată cu celții, în istoria Europei vor intra calul şi carul de luptă. 


Enigma indo-europeană 


Originară din îndepărtata Asie Mică, se pare din Armenia, 
unde şi-a făcut apariţia în mileniul al Ill-lea, metalurgia fierului a 
cuprins toată Europa temperată între 800 şi 1000 î.e.n., după ce 
a tranzitat multă vreme prin Egipt, apoi prin teritoriile controlate 
de hitiţi şi filisteni şi, în sfârşit, prin Creta şi Grecia. La fel ca şi 
trecerea de la neolitic la prima epocă a metalelor, adoptarea 
noii tehnici s-a efectuat progresiv şi nu printr-o revoluţie bruscă, 
folosirea fierului fiind limitată, într-o primă perioadă, la 
decorarea unor obiecte preţioase şi la fabricarea de lame de 
lance, cea a bronzului menţinându-se până în epoca romană în 
Scandinavia, pe litoralul atlantic şi în nordul Rusiei. 

Aşa lent cum a fost acest fenomen de aculturaţie, apariţia 
fierului a modificat radical, pe de o parte, tehnicile de război, 
iar, pe de altă parte, cele ale construcţiei navale şi, mai ales, ale 
agriculturii, prin adoptarea plugului cu brăzdar de fier în 
bogatele podişuri şi câmpuri cu grâu din centrul şi nordul 
Europei, aceste inovaţii diverse antrenând importante mutații în 
structurile societăţilor respective. Epoca fierului, în cursul căreia 
are loc o primă aşezare a popoarelor Europei istorice, şi care 
coincide în partea occidentală şi centrală a continentului cu 
triumful celților, cuprinde două mari faze culturale. Prima, 
numită Hallstatt (de la numele unei necropole austriece) 
durează din secolul al VIl-lea până în anii 500-450, a doua - de 
la această ultimă perioadă până la cucerirea Galiei de către 
romani (mijlocul primului secol î.e.n.) - a primit numele de 
civilizaţia Latene, de la denumirea unei staţiuni din nordul 
lacului Neuchâtel, în Elveţia. 

Amândouă au fost contemporane marilor construcţii 
panelenice şi romane, folosind scrisul şi, precum „imperiile“ 
etrusc şi cartaginez, au jucat un rol considerabil în istoria 
Europei occidentale. Cele două mari faze care structurează 
epoca fierului definesc niveluri culturale reperabile în situri 
arheologice, comparabile celor care împart celelalte perioade 
ale epocilor preistorice şi protoistorice. Ca şi popoare reale, 
definite nu numai printr-un complex de tehnici, moduri de viaţă 
şi practici simbolice, ci şi printr-o origine etnică şi o limbă 
comune, grupurile umane care populează în primul mileniu 
spaţiul cuprins între Oceanul Atlantic şi Marea Neagră, pe de o 


parte, malurile Balticii şi lumea mediteraneeană, de cealaltă 
parte, aparţin cel puţin parţial - în sensul că se suprapun unor 
etnii deja instalate de demult - familiei indo-europenilor. Alături 
de celți, care ocupă în toată această perioadă un loc privilegiat 
în acest ansamblu şi care formează esenţa substratului etnic al 
civilizaţiilor Hallstatt şi Latene, se găsesc germanii, balţii, 
cimbrii, teutonii, sciţii, tracii, cimerienii şi sarmaţii, la care 
trebuie să adăugăm, fireşte, popoarele fondatoare ale marilor 
civilizaţii ale scrisului, instalate pe litoralul de nord al 
Mediteranei. 

Se ştie că originea şi natura entității indo-europene fac parte 
din marile enigme ale istoriei. Ca popor constituit, strămoş 
comun al majorităţii etniilor care au prins rădăcini în Europa, în 
lran şi pe subcontinentul indian, indo-europenii n-au lăsat nici 
texte scrise, nici monumente susceptibile de a le fi atribuite cu 
certitudine. Existenţa lor se bazează deci, cel puţin într-o primă 
perioadă, pe ipoteze, şi acestea se sprijină pe paleontologia 
lingvistică (metodă care constă în a atribui unui popor 
cunoaşterea obiectelor şi a existenţelor a căror denumire se 
regăseşte în limbă), pe lingvistica comparată (care evidenţiază 
concordanţele numeroase din gramatica şi vocabularul 
majorităţii limbilor europene şi ale multor limbi din Asia) şi pe 
mitologia comparată, reprezentată, în special în Franţa, prin 
lucrările lui Georges Dumezil. Aceasta a arătat că baza 
concepţiilor religioase ale indo-europenilor era fondată pe 
repartiţia activităţilor divine şi umane în trei funcţii cosmice şi 
sociale: suveranitate magică şi religioasă, activităţi războinice, 
activităţi de producţie, cărora le corespund grupurile, ordinele, 
clasele sau castele clericilor (preoţi, brahmani, oratores ai Evului 
Mediu occidental), războinicilor (milites, nobilimea medievală) şi 
muncitorilor manuali (ţărani, meşteşugari). 

Lucrurile devin mai complicate când, în afară de această 
percepere a fenomenului indo-european ca un complex de 
popoare vorbind limbi derivate din aceeaşi ramură lingvistică şi 
relevând aceeaşi structură socială şi religioasă trifuncţională, se 
trece la identificarea zonei nucleare originare, de unde ar fi 
provenit primele grupuri indo-europene, apoi la cronologia şi 
modalităţile stabilirii lor în spaţiul european. Ipoteza cea mai des 
avansată de arheologia clasică este că ei sunt originari din Asia 
Centrală şi din Rusia de sud, regiune în care s-au dezvoltat 


începând cu mileniul al V-lea, diversele niveluri ale civilizaţiei 
„kKurganelor“ în care se găsesc urmele unei societăţi patriarhale, 
dotată cu un sistem de clase şi organizată în mici unităţi tribale 
conduse de şefi puternici. Economia este predominant 
păstorească, incluzând şi agricultura, şi folosirea calului. 
Habitatul asociază colibele rectangulare, grupate în sate mici, 
vastelor edificii fortificate iar religia arată predominarea cultului 
solar. 

Tot după teoriile clasice, aceste populaţii seminomade s-ar fi 
deplasat, în cursul mileniului al Ill-lea, pe de o parte, în direcţia 
Iranului şi a Indiei, pe de altă parte, de la est la vest, pe cea mai 
mare parte a continentului european, ducând cu ele tehnicile lor 
militare (folosirea calului şi a carului, armele de bronz, apoi de 
fier), structurile lor aristocratice şi practicile funerare şi 
religioase. Mulţi specialişti în preistorie şi în protoistorie au 
contestat însă de multă vreme această schemă, coborând 
datarea primelor „invazii“ indo-europene şi, mai ales, 
substituind zona nucleară primitivă, formată de stepele Rusiei 
meridionale, fie Europei Centrale şi Balcanilor, fie regiunilor 
circumpolare, unde, după specialişti ca H. Kuhn şi V.I. Georgiev, 
s-ar fi constituit, încă din paleoliticul superior, grupuri etnice 
având deja trăsăturile culturale ale „populaţiei indo-europene“. 

Mai recent, lucrările arheologului britanic Colin Renfrew au 
repus în discuţie problema originii şi a modului de răspândire a 
culturilor indo-europene. Pentru preistoricianul de la Cambridge, 
primii arieni nu ar fi nişte cavaleri războinici veniţi din Rusia 
începând cu mileniul al Ill-lea, ci nişte grupuri de agricultori- 
crescători de animale anatolieni care ar fi început să se 
deplaseze din Asia Mică spre Indus şi Balcani, chiar de la 
debutul vremurilor neolitice, din mileniul al VIl-lea, transmiterea 
culturii lor printre popoarele alogene realizându-se nu prin 
cucerire, ci printr-o întindere lentă (evaluată, în medie, la 18 km 
într-o generaţie), urmată de o aculturaţie progresivă. Altfel spus, 
pentru Colin Renfrew, explozia demografică legată de inovaţia 
neolitică ar fi provocat, treptat, deplasări ale populațiilor 
„arianizate“ şi convertite, totodată, la virtuțile economiei de 
producţie. 

Chiar dacă este cu mult mai puţin revoluţionară decât cea 
enunțată şi fundamentată, în lucrările lor, de G. Dumézil ori E. 
Benveniste, această teză are cel puţin meritul de a pune, încă o 


dată, accentul pe caracterul esențialmente „cultural“ al faptului 
indo-european, deci de a nega orice legitimitate ştiinţifică a 
tezelor, astăzi aproape complet abandonate de antropologii şi 
arheologii serioşi, care invocă unitatea rasială a aristocrației 
indo-europene.” 


Apariţia şi apogeul lumii celtice 


Fie că este rezultatul unei cuceriri militare, fie că avem de-a 
face cu o pătrundere lentă a civilizaţiei neolitice, instalarea 
primilor indo-europeni în spaţiul cuprins între Balcani, Marea 
Baltică şi litoralurile Mediteranei şi ale Atlanticului nu este 
scutită de episoade ulterioare implicând însuşirea brutală a 
pământului de către noii veniţi, aparţinând şi ei ramurii 
popoarelor indo-europene. Vorbind despre celți, le cunoaştem 
existenţa şi, în parte, istoria, nu numai după izvoarele 
arheologice, lingvistice, epigrafice, toponimice etc., ci şi după 
menţiunile făcute în numeroasele texte greceşti şi latine, de la 
Polybios la Cezar, şi de la Posidonius la Tacitus. Ştim că sunt 
reperabili începând cu epoca bronzului, la sfârşitul mileniului al 
lll-lea, în zona situată în nordul Alpilor, între Boemia şi 
Burgundia, acolo unde vor apărea mai târziu primele manifestări 
ale civilizaţiei Latene. 

Prudenţi, arheologii estimează că originea îndepărtată a 
acestei ramuri occidentale a indo-europenilor ar trebui căutată 
în purtătorii culturii tumulilor din epoca bronzului, întinsă de la 
Rin până la pădurile Boemiei. Ipoteza nu este admisă de toţi, la 
fel ca şi celticitatea unei fracțiuni a culturii „câmpurilor de 
urne“, despre care ştim că s-a extins între secolele al XIV-lea şi 
al IX-lea, în această regiune, apoi în Europa centrală şi Spania. 
Doar cu fracțiunea occidentală a civilizaţiei halstatiene s-ar 
constata o coincidenţă aproape sigură între această fază 
culturală a vârstei fierului, localizată în sectorul 
Boemia/Burgundia, şi grupurile structurate de războinici propriu- 
zis „celți“, fără ca să se poată determina dacă clasa militară 
care s-a impus în această regiune constituie ori nu un element 
alogen în raport cu restul populaţiei. Oricum ar fi, se constată în 
această perioadă prezența societăților stratificate, caracterizate 
în acelaşi timp prin folosirea calului, cunoaşterea metalurgiei 
fierului, construirea de cetăţi şi de morminte „princiare“ cu car, 
elemente care, în consecinţă, anunţă deja trăsăturile majore a 
ceea ce va fi lumea celtică la mijlocul secolului al V-lea î.e.n. 

O parte a acestei populaţii s-a pus în mişcare, în cursul 
secolului al V-lea î.e.n., poate sub presiunea unor noi populaţii 
de călăreţi, originare din stepele Rusiei meridionale sau, pur şi 
simplu, datorită unor puternice explozii demografice. Un prim 


val, venit din Germania de sud şi din Franţa de est a ajuns în 
valea Ronului, a traversat Alpii şi a pătruns în valea râului Pad, 
instalând o primă colonie în regiunea Bologniei. 

Lumea celților în primul mileniu î.e.n. 


În secolul al IV-lea, o a doua invazie conduce la cucerirea de 
către celți a celei mai mari părţi a câmpiei râului Pad, care va 
deveni Galia Cisalpină, urmată de o deplasare spre Italia 
centrală, soldată cu distrugerea şi cucerirea Romei, în 385. La 
sfârşitul secolului al IV-lea şi la începutul secolului al Ill-lea, 
belgii, originari din zona celtică transrenană, pătrund în Galia, 
unde sosirea lor declanşează, în secolul al III-lea, două noi valuri 
succesive de invazii, care se îndreaptă, primul spre Languedoc, 
Spania şi Italia (unde este oprit de romani), iar al doilea spre 
Balcani. Acesta din urmă îi conduce pe unii dintre ei în 
lugoslavia, apoi în Bulgaria, Macedonia, Grecia (unde jefuiesc 
oraşul Delphi, în 270 î.e.n.) şi, în sfârşit, în Asia Mică unde 
mercenarii de origine galică (galaţii) se pun în serviciul regelui 


Britaniei, Nicomedos, în timp ce alţi celți se instalează pe platoul 
frigian, înainte de a fi cuceriţi, pe la 240-230, de Attalos de 
Pergam. De la această dată are loc un reflux, care se va 
accelera pe parcursul secolelor II-l î.e.n., teritoriul celților (care 
cuprinde şi Irlanda şi Marea Britanie) micşorându-se sub 
presiunile romanilor, ale popoarelor germanice şi ale dacilor. 

Unitatea civilizaţiei care caracterizează lumea celtică la 
apogeul ei nu permite, în niciun caz, să se vorbească despre un 
„imperiu celtic“ în primul rând, din cauza unei foarte mari 
discontinuități ce caracterizează implantarea populațiilor 
respective. Spațiul celților secolelor IV-III poate fi comparat cu o 
țesătură în care firele sunt rare şi la mare distanță unele de 
altele, cu puternice nuclee tribale, între care se deplasează 
grupuri de importanţă şi omogenitate inegale, atrase când şi 
când într-un punct sau altul care li se oferă de posibilitatea de a 
acapara teritorii sau prăzi. Faţă de marile „invazii germanice“ 
din secolul al V-lea î.e.n., provocate de presiunea nomazilor 
orientali, invaziile celtice se înrudesc, se pare, mai curând cu 
cele ale jefuitorilor şi aventurierilor scandinavi din Evul Mediu 
timpuriu. Migrarea unui popor întreg, cu familii şi cu bagaje, aşa 
cum o descrie Cezar referindu-se la helveţii din secolul |, nu este 
deloc specifică colonizării celtice, aceasta bazându-se cel mai 
adesea pe o recrutare om cu om din surplusul de populaţie. 

Prin urmare, nu există continuitate între principalele nuclee 
de populaţie celtă. Şi nici unitate de rasă, elementele care 
compun lumea celtică aparţinând tot atât de bine raselor alpine 
şi dinarice brahiocefale, cât şi rasei nordice doliocefale. Cât 
despre unitatea lingvistică, aceasta este departe de a fi 
absolută.  Intr-adevăr, dacă limbile celtice fac parte din 
complexul indo-european, ele se împart, după paleontolingvişti, 
în două grupe principale: grupul breton, căruia îi aparţin celții 
continentali, şi grupul goidel/ic care corespunde populațiilor celte 
care au emigrat într-o perioadă relativ veche (sfârşitul 
neoliticului) în Marea Britanie şi Irlanda. 

Dacă există omogenitate între grupurile umane care formează 
lumea celtică, ea este de ordin cultural şi se aplică în special 
civilizaţiei Latene. Născută la începutul secolului al V-lea în 
Germania meridională şi în Franţa de est prin fuziunea culturii 
Hallstatt cu elemente împrumutate de la greci şi etrusci, 
aceasta a câştigat treptat cea mai mare parte a teritoriilor 


ocupate de celți. Între Europa barbară şi mediteraneeană au 
existat, într-adevăr, cel puţin începând cu secolul al Vil-lea, 
relaţii durabile, devenite şi mai active în secolul al VI-lea, odată 
cu întemeierea oraşului foceean Massalia (Marsilia). In aceste 
relaţii, se pare că celții au jucat un rol de intermediari, fie şi 
numai prin controlul pe care îl exercitau „prinții“ lor asupra 
căilor comerciale ce le traversau teritoriile şi unde se operau 
transferurile de materii prime (cositorul din Cornouailles, cuprul 
alpin, blănurile nordice, din Renania şi din Boemia etc.). 
Influențele greceşti şi etrusce au putut astfel să pătrundă în 
lumea celtică, aşa cum o atestă descoperirea la Heuneburg, pe 
Dunărea Superioară, a unei incinte fortificate ce imită pe cele 
ale Greciei arhaice, şi, desigur, mormântul de la Vix (aproape de 
Châtillon-sur-Seine, pe Coasta de Azur), unde au fost dezgropate 
celebrul crater grecesc, un colier de aur greco-scitic şi mai 
multe vase de bronz etrusce. 

Astfel îmbogăţită şi reînnoită prin contribuţiile culturilor 
mediteraneene, civilizaţia celtică a cunoscut, odată cu epoca 
Latene, o profundă transformare. Sigur, elementele de bază 
rămân aceleaşi: o societate aristocratică bazată pe posesiunea 
pământului şi conducerea războiului, coexistenţa înhumării şi a 
incineraţiei, mormintele cu un artizanat ingenios şi foarte 
diversificat, un habitat grupat în cătune sau format din aşezări 
fortificate etc. Dar toate aceste trăsături, prezente din epoca 
hallstattiană, se accentuează şi ansamblul dă o impresie 
generală de mare bogăţie. Alături de aristocrația războinică a 
conducătorilor de care pe două roţi, din ce în ce mai numeroasă 
şi mai opulentă (care consumă vin importat din zonele 
mediteraneene şi se împodobeşte cu obiecte preţioase), găsim o 
pătură ţărănească înstărită şi o gamă întreagă de industrii 
dezvoltate şi prospere. Puternica extindere demografică şi 
prosperitatea care caracterizează, evident, perioada Latene, 
sunt datorate în principal transformărilor tehnicilor agrare şi 
progresiei uneltelor: apariţia plugului cu brăzdar de fier, 
perfecţionarea carelor, dezvoltarea coasei etc. Agricultorii vor 
cultiva de acum pământul uscat şi tare din văi şi vor începe să 
întreţină culturi artificiale de-a lungul râurilor şi în zonele 
umede, ceea ce le va permite să dezvolte, din Irlanda în Ţara 
Galilor şi din Cornouailles în Galia apuseană, creşterea vitelor. 

Specialiştii în arheologie celtă introduc mai multe faze în 


civilizaţia Latene. În secolul al III-lea î.e.n., sosirea noilor grupuri 
de celți transrenani a avut drept efect primenirea culturilor 
locale şi compensarea influențelor mediteraneene. Civilizaţia 
denumită Latene II (250-120 î.e.n.) prezintă astfel aspecte 
originale, mai „barbare“ decât cea care a precedat-o, odată cu 
dezvoltarea sculpturii monumentale galice din sudul Franţei 
(monumentele de la Roquepertuse păstrate la muzeul Borely din 
Marsilia). Dimpotrivă, pătrunderea romană în Galia meridională 
în secolele II şi |, produce o nouă reechilibrare în sensul 
influențelor greco-latine, după cum stau mărturie sculpturile 
indigene de la Entremont şi monedele galeze din secolul I î.e.n., 
specifice fazei culturale numită Latene III, care începe pe la 120 
î.e.n. 

Această ultimă perioadă, în care se înregistrează 
dezmembrarea lumii celților sub atacurile romanilor în sud, ale 
germanilor şi dacilor în nord şi est, este cea a aşa-numitelor 
oppida, adevărate oraşe primitive, puternic fortificate. 
Construite într-o vreme când lumea celtă se găsea supusă 
atacurilor sau doar amenințărilor vecinilor ei, aceste vaste 
fortificaţii, care au lăsat puţine urme arheologice - celții nu au 
construit în piatră ci doar în lemn - erau destinate fie să 
protejeze de noii invadatori (de exemplu, cimbrii, în secolul 1) 
populaţiile şi avuturile lor, fie să păstreze controlul asupra 
principalelor puncte strategice în interiorul unui sistem 
economic bazat pe stăpânirea principalelor căi ale comerţului 
„internaţional“. 

Cucerirea Galiei de către Cezar la jumătatea secolului | 
marchează sfârşitul lumii celtice ca entitate politico-economică, 
despre care trebuie să spunem, încă o dată, că nu este deloc 
asimilabilă unui „imperiu“, cu atât mai puţin unei „naţiuni“. 
Aruncată la periferia lumii romane, civilizaţia celtă nu-şi 
păstrează „puritatea“ sa originară decât în zone ca Armorique, 
partea apuseană a Marii Britanii şi Irlanda, unde se va menţine, 
în era creştină, o tradiţie lingvistică, literară şi artistică, 
perceptibilă până în zilele noastre. În alte zone, dezmembrarea 
lumii celtice nu a ajuns până la o dispariţie completă a ceea cea 
fost, se pare, cea mai evoluată şi cea mai bogată dintre 
civilizațiile „barbare“. Chiar şi în partea ocupată de popoarele 
germanice, unde prăbuşirea sistemului economic legat de 
oppida a fost urmat de o regresie generalizată, tradiţia celtă a 


mai păstrat o anumită vigoare, ce se poate recunoaşte, de 
exemplu, în toponimie. Mai ales că urmaşii lui Cezar nu au 
procedat, lucru cunoscut, la o asimilare brutală a zonelor 
cucerite. Atât în Galia cât şi în Panonia, leagăne ale civilizaţiei 
celte, nu a existat o ruptură, şi dacă în simbioza culturală care 
are loc în primele secole ale erei noastre partea de latinitate 
este de departe cea mai puternică, acest lucru se datorează, 
incontestabil, şi unor elemente împrumutate de la 
strălucitoarele culturi din Latene. 

Galii, celtiberii, bretonii şi celții transrenani au transmis astfel 
cuceritorului roman şi unei mari părţi a popoarelor europene un 
patrimoniu cultural de o bogăţie extraordinară. Arta lor este în 
special o artă a decorului, concepută nu atât pentru zei, cât 
pentru oameni, şi destinată, în mod deosebit, podoabelor 
(coliere, brățări, pandantive, fibule etc.), căminului (căţei de 
vatră, rhytoane!*, recipiente din metal şi din ceramică) şi mai 
ales echipamentului de război (căşti, spade, scuturi). Este, de 
asemenea, în mod prioritar, o artă a metalului care utilizează 
aurul, bronzul şi, mai rar, argintul, în asociaţie cu fildeşul, osul, 
pietrele preţioase şi coralul. Inspirându-se din plin din lumea 
mediteraneeană, cât şi de la alte popoare barbare (sciţii, de 
exemplu), această artă nu le este deloc inferioară în 
originalitate, perceptibilă mai ales în preferința pentru o 
reprezentare stilizată a faunei şi a florei, într-o decorație 
voluntar abstractă, în gustul pentru linia curbă şi formele 
sinuoase (ajungându-se, la sfârşitul perioadei, la o adevărată 
abundență „barocă“), şi, într-un „realism“ care nu este, totuşi, o 
simplă copie a realului. Toate aceste trăsături, conjugate cu 
contribuţiile romanităţii şi ale Orientului elenizat, vor contribui, 
cincisprezece secole după apogeul civilizaţiei celtice, la 
înflorirea primei arte romane. 

Un alt factor de omogenitate culturală care va rezista, la 
rândul lui, mai multe secole cuceririi romane, este religia 
celților, care nu ne este cunoscută decât prin vestigiile 
arheologice şi prin documentele scrise, foarte adesea ulterioare 
epocii Latene, cum ar fi scrierile irlandeze ale ciclului Ulster. Ea 
este puternic tributară credințelor şi practicilor răspândite în 


6 A „i £ A z . 
Rhython (cuvânt de origine greacă) - vas în formă de cap de animal, de 
animal întreg sau de corn, destinat libaţiilor în ritualurile religioase. 


spaţiul celtofon din neolitic şi până în epoca bronzului, dar a 
suferit, de asemenea, influenţa religiilor greacă, romană, 
etruscă şi feniciană, asimilările de divinităţi fiind practici curente 
în acea epocă. Suntem siguri doar în ceea ce priveşte cultul 
morţilor şi credinţa în lumea de apoi, după cum ne stau mărturie 
ofrandele în arme, unelte, care şi hrană. Celţii posedau un ritual 
funerar foarte elaborat, cu un cortegiu, sacrificii, banchete 
funerare, muzicieni etc., cu sanctuare a căror destinaţie ne este 
puţin cunoscută, dar dintre care, cel puţin, o parte trebuie să fi 
avut o funcţie sacrificială. Practicau rar sacrificiul uman şi aveau 
pentru strămoşi şi eroi un adevărat cult, la fel ca şi pentru 
animale (mistrețul, de exemplu, considerat simbol al forţei), 
reprezentate frecvent sub formă de statuete, pandantive, fibule, 
inele etc. 

Panteonul lor este, în mod clar, indo-european, cu puternice 
influenţe feniciene şi greceşti, în special în Spania. Asimilate, 
treptat, celor romane, divinităţile principale sunt: o zeiţă-mamă, 
Epona; zeiţa cailor, Lug; asociat artelor şi războiului Cernunnos, 
zeul cu coarne de cerb, stăpânul animalelor şi al naturii 
sălbatice, şi triada multifuncţională, încarnată de Esus, zeul bun 
şi protector al bogățiilor, Taranis, zeul cerului, al pământului şi al 
războiului, al principiului vieţii, al cultului strămoşilor şi, în 
sfârşit, Teutates, zeu al triburilor în activităţile lor războinice sau 
paşnice. Relaţiile lor cu oamenii şi cu eroii par a proveni dintr-o 
mitologie comună ansamblului de populaţii celtice, unde 
figurează un întreg bestiar fantastic (dragoni cu corp de şarpe şi 
cu cap de pasăre răpitoare, grifoni, cai cu capete de om) 
constituit din masive împrumuturi din mitologiile 
mediteraneene. Marea epocă a celților constituie, aşadar, 
pentru o întreagă parte a populațiilor ce ocupă spaţiul european, 
o perioadă de reală omogenitate. Totuşi, oricât de strălucitoare 
ar fi producţia culturală a epocii Latene, nu în acest sector al 
continentului nostru s-a născut Europa istorică, purtătoare a 
inovaţiilor majore, apărute în Orient odată cu scrisul, ci în 
apropierea ţărmurilor mediteraneene, în acea lume a cetăților 
unde grecii au inventat, prin secolul al V-lea î.e.n., democraţia. 


Capitolul 2 g 
LUMEA GREACA ŞI APARIŢIA CETAŢII 


E În Grecia se naşte civilizaţia a cărei moştenire o va 
primi întreaga Europă. În mileniile al III-lea şi al II-lea, 
strălucite civilizaţii se nasc în Frigia şi Creta, în timp ce 
populaţiile indo-europene, aheenii, apoi dorienii, se 
instalează în Grecia. 


MW În secolul al XV-lea î.e.n. se impune civilizația 
miceniană, civilizaţie aristocratică şi războinică, 
rezultată din sinteza, în beneficiul aheenilor, al vechiului 
fond elenic cu civilizația cretană. Cunoscută grație 
poemelor homerice şi descoperirilor arheologice, ea 
dispare la sfârşitul secolului al XII-lea, în urma invaziilor 
doriene. Ea lasă loc unei faze de regresiune economică şi 
culturală, care durează între 1200 şi 800, în timp ce 
societatea se organizează în jurul celulelor senioriale, în 
cadrul cetății, în fratrii şi triburi. 


N Odată cu secolul al VIIl-lea, începe o vastă mişcare 
de rupere a izolării şi de migrații. Colonizarea este atunci 
mărturia creării de noi cetăţi în jurul Mediteranei, în 
special în Italia şi Sicilia. La început, fiice ale 
metropolelor care le-au fondat, noile cetăți se 
emancipează destul de repede. Îmbogătind o clasă 
medie, legată de comerț şi industrie, colonizarea 
bulversează raporturile sociale existente şi pune în 
discuție dominaţia aristocrației, dând puterea unor tirani 
sprijiniți de cei mulți. 


AI La sfârşitul secolului al VI-lea, două modele politice 
se opun în Grecia. Cel al Spartei, aflat în mâinile unei 
oligarhii, este în întregime orientat spre război şi spre 
menținerea unui sistem rigid şi sclerozat. Dimpotrivă, cel 
atenian se adaptează transformărilor economice şi 
sociale, punând capăt puterii exclusive a aristocrației 
prin modernizarea legilor, vieţii economice, instituţiilor, 
operată de o serie de reformatori care deschid calea unui 
regim original, cel al democrației. 


Datoria Europei şi a lumii contemporane faţă de grupurile 
umane care au populat Grecia antică este considerabilă. Le 
datorăm esenţa instrumentarului nostru intelectual, categoriile 
de gândire care structurează viziunea noastră despre lume, 
fundamentele conceptelor noastre politice, estetice şi morale, 
transmiterea în Occident, prin intermediul limbii şi a gândirii 
greceşti, a creştinismului primitiv. Imperiul roman, care va urma 
să transmită celei mai mari părţi a continentului, moştenirea 
greacă, s-a hrănit el însuşi, timp de secole, de o experienţă şi o 
cultură elaborate timp de aproape două milenii de către 
populaţiile riverane ale Mării Egee şi ale Mării lonice. Aici s-a 
născut ceea ce numim astăzi CIVILIZAŢIA, mai puţin, astăzi, 
printr-un etnocentrism incorigibil, cât prin referinţa la ceea ce 
este universal în moştenirea lăsată de civilizațiile greco-latine. 


Între munte şi mare 


Civilizaţia Greciei antice nu este un dar al naturii şi dacă 
totuşi a existat vreun „miracol“ în geneza acestei civilizaţii, 
acesta e datorat în special oamenilor. Nimic, într-adevăr, nu 
predispunea Peninsula Elenică la a deveni centrul uneia dintre 
cele mai strălucitoare construcţii ale istoriei umanităţii. 

Grecia nu este o ţară bogată. Munţii cu înălţimi relativ 
moderate (muntele Parnas în centru: 2460 m; muntele Parnon, 
în sud: 1935 m; muntele Olimp, în nord: 2920 m), cu pante 
abrupte şi despădurite de timpuriu, ocupă o suprafaţă 
considerabilă, decupând ţara în zone izolate între care 
comunicațiile sunt dificile. Râurile sunt nişte torente, secând în 
timpul anului. În afară de părţile nordice (Macedonia, Thessalia), 
câmpiile sunt de mici dimensiuni, înconjurate de reliefuri 
abrupte, unde oamenii au trebuit să muncească din greu şi să 
rivalizeze în ingeniozitate pentru a extrage din pământ cele 
necesare traiului. 

Clima este cea a unei ţări mediteraneene. Vara ţine şase luni. 
Este foarte călduroasă şi uscată. larna este în general blândă 
chiar dacă zăpada cade câteodată până aproape de Atena. 
Cantitatea de apă din timpul anului este abundentă (mai bogată 
decât în Bretagne), dar ploile sunt repartizate pe scurte 
perioade în timpul anotimpurilor intermediare. Ele cad în averse 
violente, umflând torenţii şi surpând solurile, fără prea mare 
folos pentru agricultură. Chiar ţinând cont de schimbările 
climaterice care au afectat regiunea şi care i-au accentuat 
caracterul arid, nu se poate imagina că Grecia a cunoscut în 
Antichitate o viaţă agricolă opulentă. Singurele culturi care 
găseau aici condiţii acceptabile erau orzul, viţa-de-vie şi 
măslinul, dar ţăranii trebuiau să facă dovadă de multă 
perseverenţă pentru a le instala şi menţine pe terasele 
amenajate pe munte. Producţia cerealieră a fost întotdeauna 
slabă, iar creşterea animalelor a fost proprie unei ţări sărace, 
punându-se accent în special pe creşterea oilor şi a caprelor. 

Peninsula şi insulele sunt, de asemenea, sărace în resurse 
minerale. Cupru, cositor, fier nu existau. Metalele trebuiau deci 
importate de departe: din Cipru, din Caucaz, din Asia Mică etc. 
In schimb, abundă argila - de excelentă calitate, în special în 
Atica - care favorizează construcţiile din cărămizi şi producţia 


de ceramică, şi admirabile varietăţi de piatră de construcţie sau 
destinate sculpturii: calcarul gris albastru de Parnas, blocuri de 
piatră din munţii Sicyone, marmură din Atica sau din insulele 
Ciclade etc. 

Elementele favorabile instalării oamenilor şi dezvoltării 
activităţilor materiale şi culturale nu sunt, totuşi, absente pe 
țărmurile Mediteranei orientale, unde se vor dezvolta, în mileniul 
al II-lea, primele civilizaţii ale Greciei antice. Clima, tonică şi 
sănătoasă, favorizează viaţa în aer liber şi o sociabilitate cu 
aspecte multiple. Seceta din anotimpul călduros este însoţită de 
lumină, de o limpezime a cerului, daruri pe care le cânta deja 
Euripide şi care au favorizat, se pare, aptitudinea grecilor de a 
gândi lumea şi de a o reprezenta cu o claritate ieşită din comun. 
Mai ales, prezenţa în apropiere a mării - niciodată îndepărtată 
mai mult de 50 de km până în Thessalia - a compensat din plin 
efectele compartimentării şi ale izolării. În contact permanent cu 
aceasta, grecii au găsit în ea o resursă suplimentară, prin 
pescuit, şi un mijloc de a comunica cu uşurinţă între ei şi cu 
lumea exterioară. Intr-o epocă în care navigația se desfăşura în 
special în apropierea ţărmurilor, salba de insule ale Mării Egee a 
permis marinarilor Eladei să comunice, fără greutate, cu 
strălucitoarele civilizaţii ale Orientului. Ea a orientat deci 
activitatea lor spre comerţ şi spre colonizarea unor spaţii situate 
pe țărmurile Asiei Mici, ale Italiei de sud şi ale Siciliei. 


Lumea egeeană şi Creta în mileniile III-il î.e.n. 


Diferitele regiuni care formează lumea egeeană au intrat în 
istorie cu îndepărtate decalaje cronologice. Prima care a păşit 
pragul epocii bronzului la sfârşitul mileniului al IV-lea a fost 
Troia, situată în nordul Frigiei, la ieşirea din Hellespont. Pe la 
2500 î.e.n., s-a dezvoltat aici o strălucitoare civilizaţie, 
descoperită de arheologul german Schliemann. Acesta a dat la 
iveală, în 1870, vestigiile unei vechi cetăţi cu ziduri 
impresionante, pe care a luat-o drept oraşul în jurul căruia 
luptaseră eroii //jadei şi care era anterioară acesteia cu cel puţin 
un mileniu. Dotată cu un palat cu megaron”, această cetate îşi 
datorează înflorirea poziției sale geografice, la răscrucea 
drumurilor maritime şi terestre care leagă Asia de Grecia 
peninsulară, şi regiunile Mării Negre de bazinul oriental al 
Mediteranei. Ea şi-a întins foarte devreme influenţa în insulele 
Mării Egee, în Macedonia şi în Tracia, făcând să pătrundă în 
aceste regiuni tehnicile metalurgiei bronzului şi frumuseţea unei 
orfevrării, care ne sunt cunoscute, în special, prin „tezaurul lui 
Priam“ (un lot de obiecte atribuite suveranului troian de către 
Schliemann). 

De pe țărmurile anatoliene, civilizaţia epocii bronzului a atins 
Cicladele, sudul Mării Egee, la mijlocul mileniului al Ill-lea. De 
aici, s-a extins în Creta şi în Peloponez, furnizând populațiilor 
acestor regiuni tehnicile şi folosirea metalului, ca şi un excelent 
utilaj din obsidian, o ceramică abundentă şi stăpânirea tehnicii 
de a lucra marmura, provenită, în special, din Paros şi utilizată 
pentru a şlefui idoli într-un stil uimitor de modern. Pe la 2300- 
2200 î.e.n., cea mai mare parte a lumii egeene şi a Greciei 
peninsulare a ieşit din neolitic şi cunoaşte o anumită 
omogenitate a civilizaţiei, caracterizată prin folosirea 
generalizată a metalului şi a ceramicii, extinderea anumitor 
culturi, ca viţa-de-vie, şi întrebuințare de către populaţii a unor 
dialecte derivate dintr-o limbă comună, cea „egeeană“. 

In timpul celei de-a doua jumătăţi a mileniului al Ill-lea, 
populaţiile indo-europene originare din regiunea dunăreană şi 
din Rusia meridională au început să se deplaseze spre sud, 
instalându-se în Anatolia şi în Grecia continentală. Aceşti primi 


17 Megaron sală dreptunghiulară cu vatră centrală şi acoperiş în două pante, 
precedată de un vestibul, ce constituia principala sală a palatelor miceniene. 


eleni erau războinici de temut, care duseseră până atunci o 
viaţă nomadă. Practicau agricultura şi creşterea animalelor, 
foloseau arama şi vorbeau o limbă divizată în mai multe 
dialecte, limbă care avea să devină greaca veche. Mai multe 
valuri de invadatori s-au succedat astfel până la sfârşitul 
mileniului al II-lea. 

Primul val îl formează un ansamblu compozit căruia i s-a dat 
numele de aheeni. Între secolele XIX-XIV î.e.n., ei s-au instalat 
de o parte şi de alta a Mării Egee, progresând lent spre sud şi 
dedându-se, în trecerea lor, la distrugeri de mare anvergură, 
cea a Troiei, de exemplu, în Anatolia, şi cea a Cnossos-ului, în 
Creta. Treptat, ei s-au impregnat de cultura predecesorilor lor 
sedentari. li găsim, la începutul secolului al XIII-lea î.e.n., în tot 
bazinul Mării Egee, în marile insule ale Mediteranei răsăritene 
(Rodos, Creta, Cipru), pe coastele Siriei şi ale Egiptului, până în 
Sicilia meridională. 


IONIANA 2 


Grecia continentală şi insulară 


După ei vor sosi dorienii, alţi războinici barbari, echipați cu 
arme de fier, veniţi şi ei din nord, şi care au invadat toată Grecia 


centrală şi Peloponezul pe parcursul secolului al XII-lea, 
distrugând totul în trecerea lor şi împingându-i pe aheeni spre 
coastele Asiei Mici, spre unele insule şi anumite regiuni ale 
Greciei peninsulare, ca Atica şi Eubeea. 

În intervalul dintre 2000 şi 1400 î.e.n., s-a dezvoltat în Creta o 
civilizaţie strălucită şi originală, pe care marinarii acestei insule 
muntoase, cu câmpii de mică întindere, au transmis-o, la 
apogeul său, întregii zone meridionale a lumii egeene. Aceasta a 
rămas multă vreme cvasinecunoscută. Intr-adevăr, până la 
sfârşitul secolului al XIX-lea e.n., referinţele despre Creta veche 
erau cele pe care le vehiculau până la acea dată rarele evocări 
ale /liadei şi, mai ales, legenda greacă a lui Tezeu şi a 
Minotaurului. Schliemann, condus de această tradiţie legendară, 
a fost primul care, în 1899, a început săpăturile la Cnossos. Fără 
rezultat palpabil. A trebuit ca omenirea să aştepte anul 1900, 
pentru ca un arheolog britanic, sir Arthur Evans, atras în insulă 
de vestigiile de scriere non-alfabetică, să descopere primele 
urme ale palatului din Cnossos, punând astfel bazele arheologiei 
minoice. De atunci, aceasta a progresat considerabil, datorită 
săpăturilor întreprinse la Cnossos, Phaistos, Mallia etc. şi graţie 
progreselor ştiinţei filologice care au permis, de vreo 30 de ani, 
să se descifreze în parte scrierea folosită în palatul de la 
Cnossos în ultima sa perioadă (linearul B18). 

Plecând de la aceste elemente, arheologii au trasat, în linii 
mari, istoria Cretei pre-elenice. Insula nu a fost, se pare, locuită 
decât în neolitic de populaţii anatoliene venite prin insula Rodos. 
În mileniul al Ill-lea î.e.n., acestea s-au instalat în partea 
răsăriteană a insulei. Cretanii ştiu să lucreze bronzul şi practică 
deja activităţi comerciale care i-au pus în legătură cu marile 
civilizaţii ale bazinului oriental al Mediteranei, cu Mesopotamia şi 
Egiptul. Adevărat pod între Europa, Africa şi Orientul Apropiat, 
Creta constituie astfel, pentru continentul nostru, un important 
vector de pătrundere a influențelor orientale. 

Practicarea activităţilor maritime şi negustoreşti îmbogăţeşte, 
puţin câte puţin, centre ca Mallia, Cnossos, Phaistos, care 
cunosc, începând cu anul 2000 î.e.n., o strălucită civilizaţie 
marcată de construirea de palate impunătoare, vaste locuinţe 
aristocratice care dominau satele de ţărani şi de pescari. Către 
1750 î.e.n. o catastrofă, se pare naturală, distruge aceste prime 
reşedinţe „princiare“ curând înlocuite, pe acelaşi loc de către 


edificii şi mai măreţe. 

De atunci, palatul din Cnossos, reşedinţa lui Minos cel cu 
putere legendară domină toată insula. Dar cine este Minos? 
Poate un „rege“ care ar fi sfârşit prin a-şi impune autoritatea 
micilor potentaţi locali, dar nu se ştie dacă numele desemnează 
un om ori o dinastie. Poate că este în legătură cu funcţia de 
rege-preot, aşa cum era cazul faraonului în Egipt. Fără îndoială, 
trebuie să ne imaginăm că stăpânul din Cnossos nu şi-a stabilit 
suzeranitatea asupra „regilor“ mai mici, vasali ai altor cetăţi, 
decât în perioada de apogeu a „imperiului“ său, în secolul al 
XVI-lea şi al XV-lea. Oricum, către 1500, Cnossos este centrul cel 
mai populat al lumii mediteraneene, cu o populaţie de, probabil, 
100.000 de locuitori. Este adevărata capitală a Cretei care 
domină asupra unui „imperiu maritim“ cuprinzând Peloponezul 
şi Atica, Cicladele, sudul Anatoliei, Rodos şi partea apuseană a 
Ciprului. 

Din această perspectivă trebuie interpretată legenda lui 
Tezeu. Marinarii cretani, care asigurau schimburile între Egipt 
(fildeş), Asia Mică (cositor) şi Grecia, deveniseră destul de 
puternici pentru a impune supuşilor plata unui tribut. După 
legendă, eroul Tezeu pune Atena în libertate în faţa dominaţiei 
cretane, eliberând din labirint pe cei şapte băieţi şi şapte fete ce 
urmau să fie daţi Minotaurului şi ucigând acest monstru 
imaginar, pe jumătate om, pe jumătate taur, în fapt, temutul 
Minos. Această legendă aminteşte, astfel, de declinul Cretei, 
invadată, treptat, de aheeni. 

Din contactele sale cu Orientul şi cu lumea egeeană, Creta a 
dobândit elementele care vor face din civilizaţia sa una dintre 
cele mai strălucitoare ale antichităţii preelenice. Cicladele i-au 
furnizat tehnicile navigaţiei maritime. Orientul Apropiat i-a 
transmis pe cele ale metalurgiei şi agriculturii cât şi cea a 
înhămării calului la carul de război. Din Egipt şi din Orient, ea a 
importat temele decorative de pe frescele şi vasele sale. 

„Palatul“ este în centrul civilizaţiei cretane. Acesta cuprinde 
un număr considerabil de camere, dispuse după un plan aşa de 
complicat că-ţi vine greu să ieşi din el. Pentru antici, este 
„Labirintul“ din Cnossos, unde domneşte Minotaurul şi pe care 
arhitecţii epocii l-au dotat cu un confort care l-a stupefiat pe 
Evans şi echipa sa, cu ocazia săpăturilor întreprinse aici la 
începutul secolului al XX-lea. Toată construcţia este, într-adevăr, 


adaptată condiţiilor de climă. Grosimea zidurilor, deschiderea 
încăperilor spre curţi interioare, asigură „climatizarea“ necesară 
în acest ţinut unde căldura este adesea excesivă. Cisterne abil 
dispuse culeg apa de ploaie. Pivniţele sunt pline de vase care 
conţin hrana necesară vieţii din palat. În sfârşit, culmea 
rafinamentului, săli de baie echipate cu căzi, beneficiind de apă 
curentă şi canale de scurgere. 

In vreme ce concepţia arhitecturală de ansamblu a palatelor 
este impunătoare, interiorul şi decoraţiile lor sunt, dimpotrivă, 
pe măsura oamenilor care le ocupă, total diferită de majestatea 
rigidă a construcțiilor şi a reprezentărilor egiptene şi 
mesopotamiene. Camerele sunt de dimensiuni modeste. Cu 
toate că nu cunoşteau noţiunea de perspectivă, artiştii cretani 
au căutat să dea frescelor o impresie de mişcare şi de graţie. 
Linia dreaptă cedează sistematic locul celei curbe. Astfel, 
coafurile femeilor se revarsă în bucle pe umeri iar vasele sunt 
decorate cu caracatite, având tentaculele în formă de spirală. 
Culorile vii şi variate îmbogăţesc efectul decorativ: costumele 
femeilor, compuse din corsaje răscroite şi din fuste lungi, 
strânse în talie, sunt de diferite culori. In general, se pare că 
femeia, din plin reprezentată şi, evident, mai graţioasă decât în 
cazul altor civilizaţii, a beneficiat în Creta de un statut 
privilegiat. 

Această predilecție pentru genul feminin se regăseşte în 
religia cretană, religie optimistă, religie a pământului fertil, în 
care zeițele sunt mai importante decât zeii. „Zeița cu şerpi“ 
reuneşte fecunditatea mamei, încarnată de o femeie cu sânii goi 
şi mari, şi cea a pământului, evocată de şarpe. Există şi figuri 
masculine de divinităţi, dar, în timp ce zeițele au trăsături 
umane, zeii capătă aspectul de animal, în special de taur, căruia 
îi este asociat simbolul securii duble de sacrificiu sau „labrysul“. 

Cultul este celebrat fie în natură, fie în zone locuite. Pe 
înălţimi, se venerează divinităţile celeste. Pe vârful muntelui, 
care domină Cnossosul, este venerat Zeus, viitorul mare zeu 
suprem al grecilor, născut, după legendă, în Creta. In 
numeroase peşteri din centrul insulei, agricultorii adoră 
divinităţile pământului, ale recoltei. În palate, anumite săli sunt 
rezervate cultului. La Mallia, mulţimea se adună în curtea mare 
pentru procesiuni sau reprezentări religioase: dansuri, 
concursuri de gimnastică, lupte cu tauri etc. 


Invadatorii greci vor lua mult de la civilizaţia cretană, de la 
religia ei, de la gustul locuitorilor ei pentru exerciţii sportive, de 
la grija lor de a reprezenta corpul omenesc şi de a-i exalta 
frumuseţea, de la bucuria lor de a trăi şi de a petrece, bucurie 
ce pare a fi fost o dominantă a celor ce ocupau insula. Chiar 
înainte de a o cuceri, în contactele cu marinarii cretani, ei au 
învăţat tehnicile agriculturii mediteraneene, arta de a naviga, 
folosirea scrisului, practicile unei vieţi politice organizate. Tot 
atâtea trăsături de civilizaţie pe care le vor perfecționa, înainte 
de a le transmite întregii Europe mediteraneene. 

Către 1450, începe un rapid declin al civilizaţiei cretane, 
consecinţă simultană a catastrofelor naturale şi a ocupării 
insulei de către aheeni şi, două secole mai târziu, de către 
dorieni. Marele palat din Cnossos este devastat şi incendiat pe 
la aproximativ 1400, iar dispariţia sa marchează sfârşitul 
centrelor palatale. Este adevărat că, la acea dată, el a încetat să 
mai constituie principalul focar de civilizaţie în lumea egeeană, 
schimbarea fiind asigurată de micenieni. 


Micene şi prima civilizaţie greacă 


Trecerea de la o civilizaţie la alta, în sensul strict şi cultural al 
termenului, de la țărmurile Cretei la cele ale Argolidei, la 
mijlocul mileniului al II-lea î.e.n., nu trebuie considerată lineară. 
Lucrările arheologilor, în special descoperirile efectuate în 
mormintele cele mai vechi din Micene, au arătat, într-adevăr, 
că, încă din secolul al XVII-lea î.e.n., aheenii s-au constituit într-o 
societate originală, peste care s-au grefat în timp influenţele 
Cretei, atât pe pământ elenic, înainte de cucerirea insulei de 
către greci, prin contactele dintre populaţia peninsulei şi 
marinarii cretani, cât şi după „invaziile“ aheenilor, printr-o lentă 
fuziune între cultura cuceritorilor şi cea a teritoriului cucerit. 

Departe de a fi „barbare“, popoarele indo-europene care s-au 
instalat, începând cu mileniul al Il-lea, în Grecia continentală şi 
în insule, şi care formau nebuloasa „aheeană“ - în interiorul 
căreia se pot distinge aheenii propriu-zişi, ionienii şi eolienii -, 
erau agricultori-păstori, cunoscând bine tehnicile metalurgice 
ale Europei centrale. Erau cu siguranţă războinici, grupaţi în 
„fratrii“  (fraternităţi adunând mai multe familii lărgite 
descinzând din acelaşi strămoş) şi în triburi, fără o veritabilă 
organizare socială şi politică. Dar instalarea lor, chiar dacă este 
însoţită de distrugeri, nu trebuie să fie considerată ca o înlocuire 
brutală a unei societăţi primitive cu civilizaţia veche şi rafinată a 
lumii egeene. 

Au fost necesare trei secole pentru ca să se realizeze fuziunea 
dintre vechile fonduri de civilizaţie mediteraneeană pre-elenică 
şi cultura aheenilor şi a cretanilor, iar pe la 1600, din acest 
mixaj cultural s-a născut o civilizaţie originală, prima ce poate fi 
calificată drept „greacă“ şi care este desemnată cel mai adesea 
prin termenul de civilizaţie „miceniană“, pentru că la Micene, în 
Argolida, în partea răsăriteană a Peloponezului, au fost făcute 
descoperirile arheologice cele mai importante privitoare la 
această primă fază a „miracolului“ grec. 

Ceea ce ştim despre civilizaţia miceniană o datorăm, în parte, 
operei lui Homer. Cu acea condiţie de a o supune unui examen 
critic, riguros, permiţind, aşa cum a făcut istoricul de la 
Cambridge, Moses |. Finley, să distingem în //iada şi în Odiseea, 
ceea ce aparţine lumii descrise de poetul grec - cea a regilor şi 
a palatelor miceniene din secolul al XIV-lea şi al XIII-lea î.e.n. - 


de ceea ce se referă la epoca în care acesta a trăit (se pare, a 
doua jumătate a secolului al VIII-lea). Dispunem, îndeosebi, de 
un material arheologic relativ bogat, adunat în special din 
siturile de la Micene şi Tirint, şi cuprinzând vestigii de fortărețe, 
morminte, obiecte diverse şi numeroase tăblițe cu inscripţii în 
linear B, comparabile deci cu cele ce au fost găsite în Creta. 
Transcrierea relativ recentă a acestor texte a permis corectarea 
ideii pe care o aveam, până atunci, despre societatea aheeană: 
o societate ale cărei activităţi economice şi structuri erau, se 
pare, mult mai complexe decât lasă să se înţeleagă poemele 
homerice. 

Incrucişarea tuturor acestor date relevă existenţa, între 
secolul al XV-lea şi al XIII-lea î.e.n., a unei societăţi aristocratice 
foarte diferită de societăţile mediteraneene care o înconjurau. 
Era compusă din mici domenii, fiecare constituit în jurul unui 
oraş-fortăreaţă dominând câmpia înconjurătoare. Deasupra 
acestor reprezentanţi ai nobilimii războinice, domnea un „rege“, 
care nu era, de fapt, decât cel mai bogat şi mai puternic dintre 
şefii familiilor aristocratice. Toţi duceau o existenţă care va fi, 
de-a lungul mileniilor, şi cea a societăţilor senioriale europene, 
împărţindu-şi timpul între război, vânătoare, banchete întrerupte 
de cântece şi povestiri în care erau preamărite faptele eroilor, 
dar şi activităţi agricole şi meşteşugăreşti. 

La eşalonul inferior se găseau ţăranii, proprietari ai 
pământurilor lor sau ai unei bucăţi de pământ acordată de 
senior. Ca şi cei din Evul Mediu occidental, ţăranii erau supuşi 
datoriilor şi corvezilor, la fel ca şi meşteşugarii, fie că erau liberi, 
fie depinzând de rege. Erau şi sclavi, în special femei, folosite ca 
servitoare în reşedinţele regale, dar aceştia erau mult mai puţin 
numeroşi decât oamenii liberi. 

Este aproape imposibil să spunem care era puterea exactă a 
acestor prinți care domneau peste aceste mini-state, şi nici nu 
ştim dacă existau între ei relaţii de dependenţă, care ar fi 
permis aheenilor să întreprindă expediţii, precum războiul Troiei, 
de exemplu. Săpăturile de la Tirint, Pylos şi mai ales cele de la 
Micene indică, totuşi, că stăpânii locurilor dispuneau de bogății 
satisfăcătoare pentru a-şi edifica acolo puternice fortărețe, 
apărate de ziduri calificate de grecii înşişi drept „ciclopice“ şi 
formate dintr-un apareiaj din pietre enorme. Aceste edificii 
impunătoare adăposteau somptuoase palate, ridicate şi 


decorate după modelul cretan - cu excepţia sculpturii 
monumentale, cea a „porţii cu lei“ de la Micene de exemplu, 
care aparţine grecilor de pe continent -, cât şi morminte regale 
adăpostind un bogat mobilier funerar. 

O societate războinică, fără îndoială, ai cărei membri au arme 
din bronz (lance, spadă, căşti decorate) şi platoşe din piele 
tăbăcită cu lame metalice şi care foloseşte calul, dacă nu încă 
pentru luptă, cel puţin pentru a transporta elita armatei în care 
de război. O flotă de război permite operaţii fructuoase de 
piraterie pe pământ străin, dar protejează şi navele comerciale. 
Aheenii sunt, într-adevăr, preluând ştefeta de la cretani, 
neobosiţi neguţători a căror activitate se întinde pe o bună parte 
a bazinului mediteraneean, din insulele Mării Tireniene până pe 
coastele Asiei Mici şi ale Siriei, trecând prin Sicilia, Peninsula 
Calcidică şi Creta. Instalaţi în Rodos şi Cipru, în Cilicia şi 
Pamfilia, la Milet, Claros şi Lesbos, ei au sfârşit, am văzut, prin a 
ocupa Creta şi, negreşit, au cucerit şi distrus Troia, la începutul 
secolului al XII-lea î.e.n., cu toate că poemele homerice relative 
la asediul şi căderea llionului nu au primit, nici până astăzi, o 
confirmare indiscutabilă. 

Astfel, cu mult înainte de expansiunea lor maritimă din 
secolele al V-lea şi al IV-lea, grecii reuşiseră să stabilească 
legături foarte strânse cu Orientul, neguţătorii aheeni şi 
mărfurile lor atingând valea fluviului Orontes, Egiptul şi 
Palestina. Influențele pe care, la întoarcere, le-au făcut să 
penetreze în lumea elenică - în special în domeniul artistic şi 
lingvistic - sunt aşa de mari, încât astăzi există tendinţa de a 
minimaliza rolul ulterior al fenicienilor ca mediatori culturali 
între Orient şi Europa. 

Împrumuturile făcute de la culturile învecinate, în special de 
la Creta, în materie de tehnici, credinţă, mod de viaţă, n-au 
împiedicat civilizaţia miceniană să-şi păstreze o puternică 
originalitate. Aceasta caracterizează nu numai structurile sociale 
ale lumii aheene, ci şi practicile de zi cu zi ale locuitorilor ei. 
Veniţi din ţinuturi cu climă mai rece decât cea întâlnită pe 
țărmurile Mării Egee, aceştia continuă să poarte, cu multe 
secole după instalarea lor în Grecia peninsulară şi insulară, 
ample veşminte acoperindu-le întreg corpul, şi să trăiască în 
locuinţe având un acoperiş în două pante şi cu o cameră 
principală, încălzită de un cuptor central, megaron-ul. 


Sclipitoarea civilizaţie miceniană dispare la finele veacului al 
XII-lea î.e.n. sub loviturile invadatorilor dorieni. S-a renunţat 
astăzi la a considera această înlocuire a unei dominaţii prin alta 
ca fiind rezultatul irupţiei brutale a unor popoare războinice 
venite din nord şi dotate cu arme din fier. În realitate, ea s-a 
întins pe parcursul a cel puţin un secol, Micene nefiind distrus 
decât pe la 1150. Este deci probabil că „invazia“ doriană s-a 
realizat în valuri succesive şi a provocat, uneori, puternice 
rezistenţe. Nu e mai puţin adevărat însă că ea a fost însoţită de 
importante distrugeri şi masacre, că a constrâns populaţii întregi 
să se refugieze în anumite regiuni ale Greciei peninsulare (în 
munţii Arcadiei, Atica, Eubeea, Tesalia) cât şi în insule. 


Secolele obscure ale „Evului Mediu grec“ 


După ultimele invazii doriene, începe pentru Elada o perioadă 
obscură, care va dura patru secole (1200-800) şi care poartă 
denumirea de „Evul Mediu grec“. Chiar dacă relativizăm 
caracterul apocaliptic al invaziilor doriene, este clar că ele au 
inaugurat pentru istoria lumii greceşti o fază de regresiune care 
a afectat atât viaţa economică cât şi producţiile culturale care 
făcuseră gloria civilizaţiei miceniene. 

In timpul acestei perioade de recul, care se traduce prin 
părăsirea poziţiilor maritime cucerite de aheeni şi ocupate de- 
acum înainte de fenicieni, grecii vor pierde obişnuinţa scrisului 
luată de la cretani. Fenicienii sunt aceia care îi vor reînvăţa să 
utilizeze acest element cultural, transmiţindu-le un alfabet 
simplu, pe care grecii îl vor adapta propriei lor limbi 
(adăugându-i vocale). Comerţul şi legăturile pe ape regresând 
puternic, cea mai mare parte a lumii greceşti revine la o 
economie de supravieţuire, care a favorizat destrămarea ţării în 
unităţi politice de foarte mici dimensiuni. 

Totuşi, ar fi eronat să considerăm că lumea greacă a recăzut 
pur şi simplu într-un stadiu de barbarie primitivă după sosirea 
dorienilor. Mai întâi, pentru că regiuni întregi - de exemplu, 
Beoţia şi Atica - au scăpat de la ruina totală pentru că anumite 
oraşe, precum Micene şi Tirint, rapid întrecute de Argos, e 
adevărat, au început să-şi revină. Apoi, pentru că anumite 
trăsături ale culturii post-miceniene, care au fost îndelung 
considerate ca impuse de invadatori şi văzute ca o ruptură şi un 
recul, sunt interpretate astăzi de o manieră mai puţin negativă. 
Este cazul, de exemplu, al ceramicii zise geometrice, care s-a 
răspândit în Grecia după invaziile doriene şi care, prin tratarea 
schematică pe care o aplică, între altele, figurii umane, a apărut 
ca o regresie aplicabilă primitivismului cuceritorilor. Or, este 
stabilit la ora actuală că ceramica geometrică este produsul unei 
lente evoluţii începute în epoca cretano-aheeană. Noii stăpâni ai 
Greciei au generalizat, de fapt, această tehnică, aşa cum s-a 
întâmplat şi cu folosirea fierului, practica incineraţiei şi 
adoptarea călăritului. 

Despre societatea epocii obscure, care a urmat strălucitoarei 
civilizaţii miceniene, ştim relativ puţine lucruri, dacă nu eventual 
doar ceea ce putem lua, cu foarte multă precauţie, din //iada ori 


Odiseea. Poetul (sau şcoala de poeţi) pe care îl/o numim Homer, 
care a adunat în aceste două opere povestiri eroice şi mitologice 
compuse în epoca aheeană şi îmbogăţite apoi de generaţii de 
aezi, a amestecat de fapt în compoziţia sa elemente provenite 
din acele timpuri vechi, dar şi fapte (fară îndoială, mult mai 
numeroase) împrumutate din epoca în care poemul a fost 
redactat. De aceea se consideră astăzi că „lumea homerică“, 
aşa cum este prezentată în primele două monumente ale istoriei 
literare a Europei, corespunde, în linii mari, societăţii greceşti 
din secolele XI-VIII î.e.n. 

Ca şi societatea miceniană, dar cu trăsături mult mai 
pregnante, cea a secolelor obscure este dominată de o 
aristocrație războinică, adunând şefii marilor familii (genos), ele 
însele grupate în fratrii şi în triburi, în cadrul unei unităţi politice 
de dimensiuni modeste - cetatea, celula-mamă a civilizaţiei 
elenice, chiar a civilizaţiei apusene, care cuprinde un oraş 
central dominând o câmpie presărată cu fortărețe. În epoca 
„Evului Mediu grec“, cetatea nu a devenit încă acea comunitate 
de cetăţeni liberi ce participă la gestionarea afacerilor publice, 
cum se va caracteriza această formaţiune politică pe vremea lui 
Pericle. Autoritatea aparţine, de fapt, unui „rege“ care, ca la 
aheeni, nu e decât proprietarul cel mai bogat şi luptătorul cel 
mai viteaz. Mare preot al cetăţii, el este, deopotrivă, judecător şi 
căpetenie războinică, şi poate cere diverse prestații de la supuşii 
săi. Totuşi, puterea lui este mult mai limitată decât în lumea 
miceniană. Nu poate lua vreo decizie importantă decât cu 
acceptul consiliului bătrânilor (gerontes!:?) altfel spus, şefi ai 
marilor familii, cărora le revine privilegiul de a face dreptate în 
sânul acelor genos. Cu timpul, autoritatea şi rolul său de arbitru 
vor mai scădea, nobilimea îl va concura în funcţiile sale 
religioase şi se va deda frecvent la adevărate războaie între 
clanuri. Ceea nu poate decât să agraveze caracterul anarhic al 
societăţii  post-miceniene şi să crească tendinţa de 
dezmembrare a lumii greceşti. 

Domnind asupra unui popor mic, despre care nu ştim mare 
lucru, decât ceea ce, eventual, ne spune Hesiod, un mărunt 
proprietar din Beoţia, ale cărui Munci şi zile sunt posterioare cu 
cel puţin o jumătate de secol capodoperelor lui Homer, nobilul 
războinic al „lumii homerice“ duce, în conacul care ocupă 


19 Gerontes - bătrâni al căror sfat formează gerusia. 


centrul domeniului său, o existenţă care nu se deosebeşte prea 
mult de cea a strămoşului său aheean. Când nu este la război 
sau la vânătoare, este la muncile câmpului (Ulise ştie să are şi 
să cosească) ori se dedică exerciţiilor fizice, ceremoniilor 
religioase, din când în când banchetelor însoţite de recitaluri de 
corpului, căci nobilul grec dispune, în general, de o cadă şi se 
distinge de omul din popor prin grija pe care o acordă toaletei 
de zi cu zi. Totul ne duce cu gândul, cincisprezece secole mai 
târziu, la viaţa seniorului medieval din Occident, la etica 
cavalerească şi la „curtoazia“ care, după poemele homerice, 
veghează turnirurile dintre oamenii „de viţă“ şi raporturile cu 
femeile de acelaşi rang. 


Vremea colonizării (secolele VIII-VI) 


La ieşirea din secolele obscure, începe pentru lumea greacă 
perioada pe care istoricii o califică drept „arhaică“ şi care 
durează până pe la 500 î.e.n. Ea se caracterizează prin două 
fapte majore strâns legate între ele: extinderea prezenţei 
greceşti pe largi sectoare ale bazinului mediteraneean şi 
transformările înregistrate în evoluţia internă a cetăților în 
favoarea acestui fenomen de colonizare. 

Retrasă în ea însăşi după invaziile doriene, lumea greacă 
cunoaşte, pe parcursul secolului al VIll-lea, o puternică ieşire din 
enclave, însoţită de un flux migratoriu intens şi de fondarea în 
exterior a numeroase cetăţi constituind, în jurul Mediteranei şi al 
Mării Negre, focare de elenism de a căror moştenire se va 
bucura Roma. S-a crezut multă vreme că acest val de colonizare 
era datorat pământului sărac din Grecia peninsulară şi insulară, 
în realitate, cu toate că a existat, fără îndoială, o creştere 
sensibilă a populaţiei, nu se poate vorbi de „suprapopulare“ 
decât foarte relativ. Ceea ce a contat în mod esenţial a fost 
acapararea solului de o minoritate de „mari proprietari“, cei mai 
în vârstă din familiile nobile, care privau de accesul la pământ 
nu numai pe omul de rând, dar şi pe cei mai tineri de acelaşi 
sânge, pe care practicile succesorale ale epocii îi condamnau să 
trăiască fără bunuri personale, sub protecţia, adesea tiranică, a 
vreunui şef de clan. Acestor excluşi ai societăţii li se adăugau 
reprezentanţii unor anumite categorii intermediare pe care 
avântul demografic al oraşelor îi împingeau la periferie şi, mai 
ales, învinşii din luptele civile, alungaţi din cetate şi condamnaţi 
la expatriere de deţinătorii puterii. Spiritul întreprinzător şi de 
aventură şi-a avut şi el rolul lui în colonizarea greacă, dar 
deplasarea în ansamblul ei diferă mult de cea pe care a 
cunoscut-o Elada în perioada miceniană, în sensul că ţăranii 
care vor pleca sunt mai numeroşi decât navigatorii sau piraţii. 

O alte colonii grecești 


Coloniile greceşti în secolul VI î.e.n. 


Într-o primă etapă, în special vechile cetăţi ale Greciei 
peninsulare şi ale Eubeii, puternic populate şi guvernate de o 
aristocrație care se crampona de privilegiile sale, au fost cele 
care au alimentat curentul migrator în direcţia Italiei de sud şi a 
Siciliei. Dar, începând cu mijlocul secolului al Vil-lea î.e.n., 
mişcarea îşi va schimba caracterul. Locuitorii lumii greceşti 
tradiţionale, ca şi cei ai coloniilor recent implantate peste mări, 
au început să fie conştienţi de imensele posibilităţi de 
îmbogăţire pe care le presupunea comerţul între vechile şi noile 
cetăţi. S-au înmulţit de atunci factoriile, atât în cetatea-mamă, 
cât şi în cetăţile cele mai recente. Astfel Sybaris, fondat de 
dorienii din Peloponez, a creat la rândul lui Poseidonia 
(Paestum), Gela din Sicilia, creată de rodieni şi cretani, va fonda 
cetăţile Selinunte şi  Agrigente. În schimbul produselor 
artizanatului lor (bijuterii, vase, ceramică), numeroase oraşe 
greceşti au putut astfel să-şi procure grâul de care aveau nevoie 
pentru hrana populaţiei şi materiile prime necesare în industrie. 


În partea apuseană şi „europeană“ a bazinului 
mediteraneean, grecii au fost mai ales atraşi de sudul Italiei şi 
de Sicilia, unde găseau câmpii de coastă care produceau din 
abundență vin, ulei şi grâu, cu condiţia de a fi bine irigate. 
„Magna Grecia“ a fost întrucâtva America lumii greceşti, locul 
unde, timp de mai multe secole, totul a fost mai mare şi mai 
bogat - culturile, monumentele, oraşele - decât locurile de 
baştină ale colonizatorilor. Siracuza, Tarent, Sybaris, Neapole au 
devenit astfel, în doar câteva decenii, somptuoase cetăţi 
industriale şi comerciale, care, timp de secole, s-au bucurat de 
admiraţia grecilor din metropolă, a marinarilor fenicieni şi a 
populațiilor autohtone. Acestea (siculii şi sicanii în Sicilia, 
mesapienii şi iapigii în Italia meridională) erau în general prea 
puţin numeroase şi militar prea slabe pentru a crea probleme 
coloniştilor. Grecilor, care îşi compensau micile efective prin 
superioritatea armelor şi a tacticii, nu le-a venit deloc greu să se 
impună în aceste regiuni, apoi să răspândească aici produsele 
agriculturii şi ale meşteşugurilor lor, limba şi scrierea alfabetică, 
pe care etruscii le vor adopta înainte de a le transmite 
romanilor.?0 

Oricare au fost împrejurările care au stat la baza fondării ei, 
fiecare colonie grecească a dat naştere unui polis, unei cetăţi, 


În ceea ce priveşte Marea Neagră, rolul preponderent în colonizare l-a 
avut, pe parcursul secolelor al VIl-lea şi al VI-lea î.Hr., cetatea Milet care, 
după unele surse, ar fi întemeiat cca 90 de colonii. Între coloniile milesiene se 
numără şi unele de pe teritoriul românesc: Histria (gr. Istrie, Istros, Istropolis) 
(Istria, jud. Constanţa), întemeiată către 657/656 î.Hr.; WNikonion (azi 
Roxolanskoe, Ucraina), întemeiată la sfârşitul secolului al Vl-lea sau la 
începutul celui următor ca o colonie a Histriei, cu scopul de a-i facilita 
tranzitul mărfurilor spre litoralul septentrional al Mării Negre; Tyras (Cetatea 
Albă, Ucraina); Orgame (Capul Dolojman, jud. Tulcea), în secolul al VII-lea 
î.Hr., prima localitate de pe teritoriul românesc menţionată într-un izvor 
literar antic; Tomis (gr. Tomis, Tomeus) (Constanţa), întemeiat în prima 
jumătate (?) a secolului al VI-lea; „portul histrienilor“, în sudul Basarabiei, 
amintit de Arrianus. Pe litoralul vestic al Mării Negre, în sectorul românesc, a 
fost întemeiată şi o colonie doriană - Callatis (Mangalia, jud. Constanţa) - de 
către colonişti veniţi din Heraclea Pontică la sfârşitul secolului al V-lea î.Hr. (J. 
Boardman, Grecii de peste mări. Colonizarea greacă şi comerțul timpuriu, 
Bucureşti, 1988, cu introducerea, notele şi dosarul pentru Marea Neagră 
întocmite de P. Alexandrescu; P. Alexandrescu, în EA/VA, |, A-C, Bucureşti, 
1994, p. 332-333; idem, Histria, în Ibidem, ||, p. 235-237; Al. Ştefan, Callatis, 
în Ibidem, |, p. 239-240). 


legate, cu siguranţă, de metropolă prin diverse căi, dar 
deţinătoare a unei vieţi proprii şi dotată cu instituţii autonome. 
Legătura coloniştilor cu cetatea-mamă este fundamentă pe o 
dublă filiaţie. Mai întâi, politică: conducătorii metropolei sunt cei 
care, din variate motive, au hotărât şi organizat plecarea unei 
părţi a locuitorilor ei. Apoi, religioasă: primul act de fondare a 
unei noi colonii este transferul cultului din metropolă pe 
teritoriul noii cetăţi, simbolizat prin instalarea „focului sacru“ 
importat din patria-mamă şi încredinţat unei persoane oficial 
desemnată pentru a îndeplini acest rit, oikiste, şi care va păstra 
o anumită vreme puteri cvasimonarhice. 

Legăturile păstrate cu cetatea de origine sunt, în special, 
religioase. Zeii din colonie şi cultul în onoarea eroilor sunt, în 
principiu, ca şi cele din metropolă, ceea nu exclude ca noi culte, 
împrumutate de la populaţiile indigene şi asimilate celor 
greceşti, să se fi putut naşte în aşezările de peste mări (de 
exemplu, Demetra şi Kore, în Sicilia, Hera în Crotona). 

Fiecare colonie avea instituţii proprii, adesea foarte diferite de 
cele din metropolă (astfel, există doi regi în Sparta şi doar unul 
în colonia sa din Tarent), şi practica o politică complet 
independentă de cea a cetăţii-mamă. Probabil că era o aliată 
fidelă în nenumăratele războaie pe care le purtau cetăţile 
greceşti, dar se întâmpla rar ca metropola să încerce să-i 
impună hegemonia ei sau să-i asigure protecţia în cazul unui 
pericol extern: Sparta n-a ajutat Tarentul să respingă atacurile 
autohtonilor, iar Cumae a trebuit să înfrunte singură pe cele ale 
etruscilor, calcidienii nevenindu-le în ajutor. 

Legăturile culturale par, de asemenea, să fi slăbit destul de 
repede. Fără îndoială că locuitorii coloniilor au continuat ceva 
vreme să vorbească dialectul cetăţii-mamă şi să-i utilizeze 
alfabetul arhaic. Se pare, totuşi, că, treptat, s-a constituit un 
alfabet occidental, distinct de cel al Greciei, şi care, din secolul 
al VIl-lea î.e.n., ar fi fost în vigoare în majoritatea coloniilor 
greceşti din Occident. Tot aşa, fie că era vorba de gândire, artă, 
ceramică, se constată, la apogeul colonizării arhaice, existenţa 
unui fel de civilizaţie comună a Occidentului elenic, prezentând, 
sigur, nuanţe regionale, dar şi trăsături originale, ce permit a o 
distinge în linii generale, de modelele culturale ale Greciei. 

Apariția şi mutațiile cetății în epoca arhaică 


După două secole de expansiune aproape continuă, lumea 
greacă şi-a regăsit prosperitatea şi influența pe care le avea în 
epoca miceniană. Colonizarea a furnizat cetăților greceşti, în 
majoritatea lor, produsele alimentare de bază necesare 
existenței şi activităților lor. Mai bogate în materii prime, 
acestea şi-au văzut punctele de desfacere lărgindu-se odată cu 
implantarea de factorii şi colonii, deschizându-se spre zone 
indigene, atrase de influenţele economice şi culturale ale lumii 
greceşti. 

Fără îndoială, evoluţia nu a fost peste tot la fel. Cea mai mare 
parte a Greciei continentale şi-a păstrat multă vreme o 
economie pur rurală. Multe oraşe, începând cu Atena, n-au bătut 
decât târziu monedă. Dar, în multe altele, în special pe coastele 
Asiei Mici, în insulele Mării Egee şi pe litoralul Greciei 
peninsulare, economia fondată pe producţie şi pe schimbul de 
produse metalurgice, de textile şi de ceramică a luat-o înaintea 
agriculturii, echilibrul dintre aceste două tipuri de activităţi fiind 
mai bine asigurat în Grecia Magna, unde prezenţa câmpiilor 
relativ întinse permitea o producţie de cereale mai bogată la o 
populaţie mai mică şi unde, în consecinţă, existau surplusuri 
considerabile. 

In aceste condiţii, grecii n-au întârziat să redevină acei iubitori 
ai mărilor care  dominaseră navigația şi comerţul 
mediteraneean, în epoca miceniană. Smulgând fenicienilor 
primatul în schimburile maritime, ei au dezvoltat un 
„imperialism“, încă modest în epoca arhaică, tentat, totuşi, de 
preocupări economice şi strategice, ca şi de accesul la materii 
prime şi de instalarea în locuri de trecere obligatorii pentru 
nave. De aici au rezultat, într-un sens, contacte reînnoite şi 
mereu mai intense cu alte arii culturale, în special cu Egiptul şi 
cu Orientul Apropiat, de unde grecii au importat cunoştinţe, 
credinţe, tehnici diverse (de exemplu, folosirea monedei, creată 
de lidieni şi răspândită de cetăţile greceşti din Asia pe parcursul 
secolului al VII-lea î.e.n.), şi, în alt sens, aculturaţia într-o parte a 
lumii barbare pusă în legătură cu produsele greceşti, care au 
sfârşit prin a pătrunde puternic în Europa. 

Societatea greacă în ansamblul ei şi viaţa internă a cetăților 
nu puteau să nu fie profund afectate de aceste bulversări. ŞI 


acest lucru a survenit în momentul când schimbările intervenite 
în tehnica de război duceau, în egală măsură, la redistribuirea 
rolurilor sociale. Avântul metalurgiei a dus, într-adevăr, la 
scăderea preţului metalului, permiţind mai multor candidaţi la 
meseria armelor să achiziţioneze echipamentul devenit, astfel, 
mai puţin stânjenitor şi mai uşor. Scutul greu din perioada 
homerică a cedat locul scutului rotund, permiţind războinicului, 
hoplitul cu platoşă, cască şi pulpare şi care mânuia lancea şi 
spada, să formeze cu tovarăşii de luptă un corp sudat: falanga”. 
Împotriva acestei adevărate „metereze“ de sulițe îndreptate 
spre exterior, carele de război ale proprietarilor bogaţi au 
devenit imediat inutile. Luptele singulare între nobili au încetat 
să mai constituie punctul cheie al bătăliei, rolul esenţial fiind 
asumat, pe viitor, de hopliţi, recrutaţi dintre proprietarii mici şi 
mijlocii, cât şi dintre meşteşugarii înstăriți care puteau să-şi 
procure un echipament de infanterist şi să întreţină un slujitor 
menit să-l ajute la transportul armelor. 

Pe mare, perfecţionările navei de luptă au avut consecinţe 
asemănătoare. Au început să se construiască vase tot mai 
svelte şi mai uşor de mânuit, pe care au putut lua loc mai mulţi 
văslaşi dispuşi pe mai multe rânduri şi al căror model a fost 
„triera“ corintiană, pusă la punct pe la 700, şi care putea 
îmbarca 170 de vâslaşi şi de luptători în picioare. De aici a 
rezultat o „democratizare“ a meseriei armelor. Nobilimea s-a 
văzut lipsită de monopolul apărării cetăţii asigurat de acum 
înainte de clasa medie orăşenească şi rurală care forma marea 
masă a hopliţilor şi, în cetăţile maritime, de o clasă săracă care 
asigura impresionantul contingent al vâslaşilor. 

Transformările din economie, legate de colonizare şi de 
mutaţiile survenite în arta războiului au concurat, astfel, la 
zdruncinarea din temelii a puterii aristocratice. Beneficiari, la 
început, ai bogăției cetăţii, nobilii s-au văzut, în curând, 
confruntaţi cu creşterea în importanţă a noilor structuri sociale, 
a căror avere era legată de comerţ şi de avântul activităţilor 
industriale. Această „burghezie“  orăşenească, a cărei 
prosperitate mergea mână-n mână cu extinderea schimburilor şi 
care era animată de un imens dinamism, aspira la un rol tot mai 
important în afacerile cetăţii, până atunci monopoluri ale „celor 


21 Hoplit - infanterist greu înarmat, falangă - batalion luptând în rânduri 
strânse. 


de viţă aleasă“. Aceleaşi aspirații le nutreau şi cei ce serveau ca 
hopliţi şi care aveau conştiinţa de a fi făcut mai mult pentru 
apărarea ţării decât marii proprietari, aspirații care s-au 
concretizat în revendicări politice. Această clasă de mijloc cerea 
şi o profundă reformă a justiţiei, până atunci fondată pe tradiţii 
orale şi pe solidaritatea genos-ului - deci în mâinile clasei 
conducătoare -, în scopul de a-i apăra pe cei judecaţi de 
arbitrariu şi de capriciile judecătorului. 

Lupta pentru puterea politică şi judecătorească în care erau 
antrenați reprezentanţii elitei tradiţionale şi cei ai păturilor în 
ascensiune a avut nu numai efecte destabilizatoare, dar a şi 
sărăcit clasele populare rurale. Acestea au fost, într-adevăr, 
principalele victime ale mutaţiilor economice care, urmare a 
colonizării, concurenţei în domeniul agricol dintre Magna Grecia 
şi Pontul Euxin şi generalizării monedei, s-au tradus pentru mulţi 
dintre ţărani printr-o scădere sensibilă a nivelului de trai, printr- 
o înglodare în datorii din ce în ce mai grea şi printr-o agravare 
pentru unii dintre ei - cei care, în sânul unui genos, depindeau 
de un mare proprietar - ai exigenţelor formulate de acesta 
(dobânzi exorbitante substituite obişnuitelor rambursări în 
natură pentru seminţe şi utilaje). Va rezulta o generalizare a 
mizeriei la ţară, însoţită de exproprierea parţială a ţărănimii 
(debitorul insolvabil pierzându-şi dreptul asupra pământului), şi, 
pentru unii membri ai ei, chiar statutul de oameni liberi. La fel, 
în oraşe, concurenţa mâinii de lucru servile a avut drept 
consecinţă agravarea soartei muncitorilor liberi, care s-au trezit 
şomeri. 

Această situaţie va provoca în numeroase cetăţi ale lumii 
greceşti grave tulburări sociale. La revendicările claselor sărace, 
care cereau împărţirea pământurilor şi anularea datoriilor şi care 
încercau, uneori, să se opună prin forţă puterii, aristocrația 
răspundea prin represalii de tot felul: execuţii sau proscrieri. 
Pentru evitarea anarhiei, anumite cetăţi au apelat la arbitri 
respectaţi de toţi şi a căror misiune consta în a redacta coduri 
de legi. Aceşti „legislatori“, apăruţi mai întâi în Grecia Magna 
(Zaleucos la Locri, Charondas la Catania) au intrat în legendă şi 
ştim prea puţine lucruri despre ei. Este învederat, totuşi, că ei 
nu s-au mulţumit doar să promulge legi scrise, ci s-au străduit 
să le asigure imuabilitate ulterioară. Ei au limitat competenţa 
judecătorilor genos-ului transferând celor ai oraşului puterea de 


a hotărî asupra crimelor de sânge, punând capăt, astfel, 
nesfârşitelor vendete care tulburau ordinea publică. 

Aceste reforme în justiţie, oricât de importante au fost ele, n- 
au fost suficiente, în general, pentru a restabili pacea în cetăţile 
lumii greceşti, privilegiaţii legându-se de avantajele lor, oamenii 
de rând neavând altă ieşire decât revolta sau sprijinul acordat 
unui şef charismatic, învestit cu puteri dictatoriale. Astfel, de la 
mijlocul secolul al Vil-lea până la sfârşitul celui de-al Vl-lea, 
cetăţile greceşti au trăit, în marea lor majoritate, sub domnia 
tiranilor. De origine orientală, instituţia s-a dezvoltat mai întâi în 
Asia Mică. Ea s-a răspândit în toată lumea greacă, când impusă 
de suverani străini (personal Darius), când favorizată de 
pericolul din afară (în Magna Grecia, de exemplu), dar cel mai 
adesea adoptată ca soluţie finală pentru a pune capăt 
sângeroaselor lupte interne. 

Veniţi la putere în urma unei lovituri de stat, tiranii sunt 
rareori oameni din popor. Majoritatea provin din aristocrație dar, 
din ambiţie şi din convingere, se prezintă drept campionii cauzei 
dezmoşteniţilor. Se va vedea, de altfel, că acest fenomen se va 
reproduce de mai multe ori în istoria Europei: la Roma, de 
exemplu, la sfârşitul Republicii sau în oraşele din Occident, la 
sfârşitul Evului Mediu. Stăpâni pe pârghiile de comandă ale 
cetăţii, se folosesc de diverse mijloace pentru a rămâne la 
putere: ocuparea citadelei, recrutarea unei gărzi personale 
(doryphores sau purtători de lance) care le asigură securitate şi 
respect, eliminarea opozanților, distribuirea de bunuri confiscate 
partizanilor, satisfacţii şi avantaje diverse date membrilor 
claselor mijlocii sau poporului. Acţiunea lor nu este, totuşi, 
niciodată „revoluţionară“, în sensul că nici nu se pune problema 
ca, în timpul domniei lor, să se împartă toate pământurile sau să 
se pună în discuţie instituţiile cetăţii ori anularea datoriilor. Dar 
tiranul se străduie să îmbunătăţească cât de cât viaţa oamenilor 
mărunți şi să aducă celor din anturajul său satisfacţii de 
prestigiu, ducând o politică externă activă sau înmulţind marile 
ctitorii. 

Epoca tiraniei coincide, pentru majoritatea cetăților greceşti, 
cu o perioadă de dezvoltare intensă, dublată de o civilizaţie 
înfloritoare, amândouă favorizate de pacea interioară şi de 
iniţiativele deţinătorilor puterii. Atena cu Pisistrate şi fiii săi, 
cetatea Samos cu Policrate, fondatorul unei efemere puteri 


maritime, Corintul cu Cypselos şi fiul său Periandru, Sicyone cu 
Orthagoras, Miletul, Efesul, Agrigentul, Sybarisul şi multe alte 
cetăţi au beneficiat, astfel, de o stabilizare care a permis 
dezvoltarea artelor şi literelor într-un mediu urban reînnoit şi 
îmbogăţit. Totuşi, nicio familie de tirani nu a ajuns să se menţină 
la putere decât cel mult trei generaţii. Supunându-se unor 
condiţii diverse şi efectuându-se după procese variate, dispariţia 
lor, la sfârşitul secolului al Vl-lea, în Grecia continentală şi 
insulară, la mijlocul secolului al V-lea, în Italia şi Sicilia, răspunde 
unei tendinţe generale şi unui fenomen de respingere legat de 
deriva dictatorială şi, adesea, sanguinară a instituţiei. Astfel că 
acel cuvânt, care servise multă vreme pentru a desemna - în 
locul lui basileus - simpla uzurpare a regalității, sfârşeşte prin a 
se aplica acelui despot fără măsură care îşi bate joc de bunul 
public. 


Sparta şi Atena în vremurile arhaice 


La sfârşitul secolului al VI-lea, multe lucruri s-au schimbat în 
lumea greacă, tot mai întinsă prin colonizare. Competenţele 
statului au crescut pretutindeni în detrimentul puterilor şi 
privilegiilor aristocrației. Clanul s-a supus cetăţii, dreptul 
cutumiar şi arbitrariul judecătorilor genos-ului în faţa regulilor 
scrise, puterea marilor proprietari - înaintea influenţei tot mai 
mari a unei clase mijlocii care are conştiinţa dinamismului său, a 
rolului pe care îl joacă în apărarea patriei. Cu siguranţă, 
numeroase cetăţi sunt încă guvernate de cei „de viţă aleasă“, 
dar numărul lor se reduce şi, adesea, nu mai deţin decât 
excepţional monopolul afacerilor. Acolo unde s-au dezvoltat 
industria şi comerţul, cercul de privilegiați s-a lărgit cu posesorii 
de bunuri mobiliare. Uneori, reprezentanţii clasei mijlocii au avut 
acces la drepturile politice. La sfârşitul secolului al VI-lea î.e.n., 
anumite cetăţi au început chiar să experimenteze un model 
democratic de guvernământ. Chios, de exemplu, şi-a făurit, pe 
la 600, o Constituţie care, se pare, inaugurează genul de legi pe 
care Atena - care n-a fost nici prima care să se angajeze pe 
acest drum, nici cea mai avansată în această direcţie la 
momentul respectiv - îl va perfecționa un secol mai târziu în 
mod strălucit. Epoca arhaică se termină deci lăsând în urmă o 
civilizaţie foarte diversificată, Atena şi Sparta marcând cei doi 
poli extremi ai unui eşantion cu nuanţe multiple. 

Sparta n-a cunoscut regimul tiranilor. Ea s-a născut din unirea 
mai multor orăşele din Laconia, în sudul Peloponezului, fiind 
fondată de invadatorii dorieni. În secolul al VIl-lea, spartanii (sau 
lacedemonienii) au trecut muntele Taiget şi s-au înstăpânit 
peste Mesenia în urma unor războaie deosebit de sângeroase. 
Izolaţi în mijlocul unei populaţii ostile, s-au organizat într-un stat 
militar, ţinând populaţia sub arme şi dând instituţiilor - atribuite 
unui legislator legendar, Licurg -, un caracter cvasiimuabil. 
Atunci (la sfârşitul secolului al VIl-lea şi începutul secolului al VI- 
lea) civilizaţia spartană, care, până la acea vreme, dăduse 
produse strălucite, menţinuse legături strânse cu Orientul şi 
primise numeroşi străini, s-a înţepenit şi s-a transformat într-o 
imensă cazarmă, dominată de o oligarhie de soldaţi-cetăţeni, 
„Egalii“. 

Constituiţi în cea mai mare parte din descendenţii 


cuceritorilor dorieni, aceştia din urmă au primit de la stat 
pământurile cele mai roditoare, care au fost confiscate de la 
învinşi, dar pe care Egalii să le cultive ei înşişi. Ei trebuie, de 
fapt, să-şi consacre tot timpul războiului, iar sclavii lor, hiloţii, 
sunt cei care au sarcina de a ara pământul, de a întreţine casta 
războinicilor şi de a transporta armele acestora în timpul 
campaniilor militare. Statul spartan, care se temea de revolta 
hiloţilor, a fost foarte dur în privinţa lor. Nu dispun de niciun 
drept şi pot oricând să fie urmăriţi şi condamnaţi la moarte. Mai 
puţin defavorizaţi, periecii sunt cei care „locuiesc în jurul“ 
domeniilor cetăţeanului. Sunt oameni liberi care şi-au păstrat 
pământurile şi le cultivă ei înşişi. Pot participa la război alături 
de Egali, dar nu dispun de niciun drept politic. 

Scutiţi de orice activitate economică, cetăţenii pot să se 
consacre în întregime armelor. Acest lucru le conferă teoretic 
dreptul de a poseda bunuri echivalente cu ale altor spartani şi 
de a participa la guvernarea cetăţii. În realitate, lucrurile sunt cu 
totul altele. Existau în Sparta doi regi aleşi din tată în fiu în două 
familii diferite (a Agizilor şi a Eurypontizilor). Ei sunt înconjurați 
cu onoruri, dar au fost deposedaţi de cea mai mare parte a 
puterilor lor de către aristocrație, aceasta temându-se să nu 
aibă loc o alianţă între monarhie şi cetăţenii cei mai oropsiţi 
care să ducă, la fel ca în oraşele unde domneşte un tiran, la 
marginalizarea ei politică. In ceea ce priveşte adunarea 
poporului (Apella), ea trebuie să se mulţumească să aclame 
hotărârile şefilor cetăţii şi să aleagă geronţii şi magistraţii. 

Puterea reală aparţine deci unei minorităţi constituite din şefii 
marilor familii, eludarea legilor permiţând unora dintre ei să se 
îmbogăţească şi să dobândească domenii tot mai întinse decât 
lotul  (c/eros) originar. Ei formează consiliul  geronţilor 
(bătrânilor) sau gerousia, cuprinzând 30 de reprezentanţi peste 
60 de ani, aleşi de adunarea poporului. Aceasta din urmă 
desemnează în fiecare an şi cinci efori (ephores), a căror funcţie 
principală este de a-i supraveghea pe regi, pentru a evita orice 
derivă tiranică a regimului. 

Un asemenea sistem nu putea să supravieţuiască decât dacă 
Egalii ajungeau să-şi menţină efectivele, să inspire o teroare 
continuă faţă de ceilalţi locuitori ai Peloponezului şi să obţină de 
la soldaţii-cetăţeni o supunere şi un civism excepţionale. Pentru 
a realiza acest din urmă obiectiv, spartanii au adoptat practicile 


eugeniste şi metodele de educare pe care le putem deja califica 
drept „totalitare“. Nou-născuţii erau supuşi unei selecţii 
riguroase, doar indivizii bine făcuţi având dreptul la viaţă. Viitor 
servitor al cetăţii, copilul aparţinea Spartei şi nu părinţilor lui. De 
aceea era sub supravegherea statului de la vârsta de şapte ani, 
apoi luat de la părinţi la 12 ani pentru o ucenicie de război 
deosebit de dură. Era supus unui antrenament fizic epuizant. 
Era hrănit cu puţin ca să fie învăţat să subziste prin propriile 
mijloace. Era învăţat să fure, să ucidă, luându-i câteodată pe 
hiloţi drept ţintă. Trebuia să suporte fără să crâcnească pedepse 
fizice şi morale. Dedicate a naşte copii sănătoşi şi a fi mame 
gata de a-şi sacrifica fiul pentru gloria ori doar pentru 
supraviețuirea ţării, fetele erau şi ele constrânse la o educaţie 
foarte dură. 

Devenit adult, spartanul trebuia să rămână până la 60 de ani 
în serviciul cetăţii. Era obligat să se căsătorească pentru a da 
copii armatei Spartei, dar nu putea nici să trăiască cu familia sa, 
nici să se ocupe de pământ. Chiar şi în perioadele de pace 
trebuia să trăiască în cort cu tovarăşii săi, să se antreneze cu ei 
în exerciţii militare, să-şi ia mesele (foarte frugale) în compania 
lor. Nu avea dreptul să părăsească teritoriul cetăţii. 

Timp de două secole, această mobilizare permanentă şi 
totalitară a avut drept efect crearea celei mai bune armate din 
Grecia, dar preţul plătit a fost imens şi „scleroza“ la care s-a 
ajuns a dus cetatea la pieire. De teama revoltelor ori a 
războaielor civile, opunând cetăţeni şi non-cetăţeni, bogaţi şi 
săraci, oligarhi şi „Egali“, sau partizani ai monarhiilor, favorabili 
reformelor, şi minoritatea conservatoare  manipulată de 
„geronţi“, cetatea cea mai importantă a Peloponezului a trebuit 
să-şi menţină mereu armata în alertă şi să se abţină de la a 
participa la expediţii prea îndepărtate. Stagnarea economică şi 
sărăcia intelectuală şi artistică au constituit contraponderea 
negativă a unei puteri militare care, fondată pe devotamentul 
unei categorii sociale înţepenite, nu putea rezista la nesfârşit 
efectelor hecatombelor războinice şi închiderii în ea însăşi. La 
mijlocul secolului al IV-lea, „Egalii“ care trebuiau să asigure 
apărarea şi ordinea publică la Sparta nu mai erau decât de 
ordinul a câteva sute. 

Atena oferă, în secolele al VIl-lea şi al VI-lea, o evoluţie cu 
totul diferită. Formată din unirea mai multor orăşele din Atica, 


populată, în special, cu ionieni, ea n-a cunoscut, ca Sparta, în 
epoca arhaică, un antagonism fundamental între o minoritate 
cuceritoare şi o masă de autohtoni supuşi autorităţii primilor. Ea 
a parcurs, în schimb, ciclul instituţional complet al cetăților 
greceşti, trecând de la monarhie la hegemonia aristocratică, 
apoi traversând o perioadă de transformări şi de tulburări, 
ajungând până la urmă să cunoască şi epoca reformatorilor şi a 
tiraniei. 

Ca peste tot, tranformările economice legate de colonizare au 
făcut să prospere o clasă de meşteşugari înstăriți şi de negustori 
care acceptă cu atât mai puţin dominaţia marilor nobili, a 
marilor proprietari - eupatrizii -, cu cât aceasta din urmă nu mai 
corespunde unei funcţii de apărare a cetăţii, asigurată de atunci 
cu prioritate de către hopliţii proveniţi din clasa mijlocie. Totuşi, 
aceşti aristocrați continuă să conducă Atena, furnizând oraşului 
magistraţii săi, cei 9 arhonti şi Areopagul, consiliu ai cărui 
membri erau singurii care cunoşteau legile nescrise. Începând 
cu jumătatea secolului al VII-lea, neliniştea noilor straturi sociale 
avute şi nemulţumirea micii ţărănimi - sărăcită de preţul grâului 
tot mai mic, îndatorată şi, la urmă, deposedată de pământ - 
devin aşa de apăsătoare, încât se produc tulburări care vor 
conduce cetatea, pe etape, spre tiranie, apoi spre democraţie. 

Prima etapă este trecută cu bine în 621, când arhontele 
Dracon instituie pentru prima dată legile scrise şi pune capăt 
rolului exclusiv al justiţiei familiale exersate de nobili. Această 
reformă satisfăcea clasa medie, dar nu remedia problema 
socială. Astfel, pentru a se evita războiul civil, eupatrizii şi 
reprezentanţii claselor populare au hotărât să facă apel la 
arbitrajul lui Solon, un nobil de familie aleasă (descindea, se 
pare, din ultimul rege care domnise în Atena), pe care probleme 
financiare îl obligaseră să practice comerţul maritim şi care se 
îmbogăţise. 

In 594, Solon face din datornicii deveniți sclavi oameni liberi şi 
înapoiază foştilor proprietari reduşi la statutul de fermieri 
domeniile care le fuseseră luate. Dările sunt mult mai mici, 
marile proprietăţi, farâmiţate. Pe de altă parte, Solon se 
străduieşte să stimuleze viaţa economică ateniană favorizând 
exporturile de grâu, dezvoltând culturile de viță-de-vie şi de 
măsline, adoptând o monedă recunoscută ca mijloc de schimb 
de alte puteri maritime ale lumii mediteraneene. 


Pe plan politic şi instituţional, opera lui Solon nu este mai 
puţin importantă. Atenienii se găsesc împărţiţi după venituri, 
ceea ce determină şi tipul de arme pe care fiecare trebuie să-l 
aibă. Doar reprezentanţii primelor două clase pot să devină 
magistrați. Ultimul refugiu al eupatrizilor, Areopagul, nu este 
suprimat, dar Solon îi ia dreptul de a numi noii arhonti, de atunci 
traşi la sorţi, în fiecare an, pe o listă stabilită de popor, ca şi cea 
mai mare parte a puterilor sale judiciare, transmise unui tribunal 
recrutat din toate clasele de cetăţeni (He/jia/a), prerogativele 
politice sunt asumate, de acum înainte, de adunarea poporului 
(Ecclesia) şi, de asemenea, de un nou consiliu, Bulé, ai cărui 
membri, chiar dacă trebuie să dispună de o anumită avere, nu 
mai sunt recrutaţi exclusiv dintre „cei de viţă aleasă“. 

Reformele lui Solon nu au pus capăt războaielor civile. În 561, 
sprijinit de țărănimea săracă şi de o parte din clasa de mijloc, 
Pisistrate a pus mâna pe putere ocupând Atena cu ajutorul unei 
gărzi din bătăuşi înarmaţi, pusă la dispoziţie de partidul popular, 
după ce a simulat un atentat contra propriei sale persoane. De 
mai multe ori alungat de la putere, el a sfârşit prin a se impune 
în 539, pentru un deceniu, ca tiran de necontestat al oraşului. 
Cu el, regimul aristocratic sfârşeşte prin a se descompune. 
Domeniile numeroşilor eupatrizi au fost confiscate şi împărţite. 
Ţăranii beneficiau de împrumuturi în bani cu dobânzi 
avantajoase, ca şi de crearea judecătorilor itineranţi care 
parcurgeau Attica pentru a regla măruntele litigii, altădată 
tranşate cu mare profit, în favoarea şefilor marilor familii. 

Pisistrate favoriza, pe de altă parte, dezvoltarea agriculturii şi 
a activităţilor industriale şi comerciale, ceea ce a dus lao 
puternică creştere a situaţiei materiale a clasei de mijloc, şi, 
practic - asemenea oricărui bun reprezentant al tiraniei în 
căutarea unui consens lărgit - o politică externă expansionistă, 
asigurând Atenei controlul Salaminei şi al insulei sfinte Delos, 
cât şi prezenţa colonilor săi pe țărmurile strâmtorilor care permit 
accesul la Pontul Euxin (Marea Neagră). În sfârşit, a întreprins 
mari lucrări de înfrumusețare şi de utilitate publică (temple, 
apeducte etc.), care au furnizat atenienilor multe locuri de 
muncă dar şi un prestigiu rar întâlnit în lumea greacă, prestigiu 
mereu în creştere datorat organizării de mari sărbători 
religioase şi patriotice - Panateneele şi Marile Dionisii?2 - cu 
ocazia cărora aveau loc manifestări literare, care contribuiră 


curând la transformarea Atenei în capitala intelectuală a Greciei. 

Oricât de strălucitoare au fost realizările, tirania nu a rezistat 
foarte mult după moartea fondatorului său, survenită în 528. 
Hippias şi Hipparc, cei doi fii ai lui Pisistrate, au avut şi ei merite, 
dar vremurile se schimbaseră, tirania fiind atunci în regresie în 
toată Grecia. Primul a fost ucis în 514, al doilea, alungat de la 
putere, patru ani mai târziu, în urma unui complot pus la cale de 
nobilii ostracizaţi şi susținuți de Sparta. 

Această reîntoarcere în forţă a partidului aristocrației a fost, 
totuşi, fără viitor. Ultimii ani ai domniei Pisistratizilor au pus într- 
o lumină proastă tirania, derivă dictatorială a unui regim care, e 
drept, a mărit prestigiul şi bogăţia Atenei şi care a îmbunătăţit 
soarta celor mai defavorizaţi. Şansa atenienilor a fost de a găsi 
în Clistene, un eupatrid, omul care a ştiut să înţeleagă că 
cetatea nu va putea reveni la instituţiile trecutului şi la 
privilegiile de castă care nu făceau altceva decât să ridice 
împotriva nobilimii celelalte clase ale populaţiei. Grijuliu, înainte 
de toate, cu bunul public şi cu pacea în interiorul cetăţii, 
Clistene hotărî să termine opera lui Pisistrate şi a reformatorilor 
care îl precedaseră şi să frângă definitiv autoritatea socială şi 
politică a aristocrației. Pentru aceasta, menţinând teoretic, 
structurile tradiţionale ale societăţii (genos, fratria, tribul), el a 
creat o nouă împărţire a cetăţenilor. Locuitorii Aticii vor fi, pe 
viitor, repartizaţi în 100 de deme (circumscripţii de bază 
corespunzând unei „comune“)?, regrupaţi în zece triburi (în loc 
de patru). Fiecare era deci cunoscut nu numai ca membru al 
unei familii, cu toate consecinţele pe care le implica distincţia 
dintre familii nobile şi nenobile, dar şi ca locuitor al unui sat ori 
cartier al Atenei, egal din punct de vedere juridic cu ceilalţi 
cetăţeni. 

Aparent anodină, această reformă punea, de fapt, bazele 
democraţiei ateniene. Crescându-şi puterea în dauna celei ce 
aparținuse până atunci marilor familii, în special prin crearea 
unei justiţii şi a unei armate, Statul nu va mai voi să se bazeze 
decât pe cetăţeni şi va ignora grupurile cărora aceştia din urmă 
sunt liberi să le aparţină, dar care oricum nu mai joacă niciun rol 
politic. Incă nu este democraţie totală, aşa cum va funcţiona ea 


23 Demele erau subdiviziuni ale teritoriului urban şi rural al Atenei, în număr 
de o sută. In fruntea lor se afla un demarh, şeful demei, membrii demelor se 
numeau demoți. 


cincizeci de ani mai târziu, căci încă se aleg arhonţi făcând parte 
din primele două clase de cetăţeni. Dar puterea de a legifera 
este în mâna întregului popor, deja stăpân al Ecclesiei şi căruia 
îi este recunoscut accesul în Bulé, Consiliul celor 500, recrutat 
dintre toţi atenienii, câte 50 din fiecare trib. 

Va trebui timp pentru ca reformele instaurate de Clistene să- 
şi găsească ecou în afara Aticei şi a altor câteva cetăţi. Inainte 
de a constitui un model pentru o mare parte a lumii greceşti, 
instituţiile ateniene apar la sfârşitul epocii arhaice ca o devianţă, 
ca un pericol de moarte pentru cetăţile care şi-au păstrat 
structurile aristocratice. La sfârşitul secolului al Vl-lea î.e.n., 
Eubeia şi Beoţia se alătură Spartei pentru a pune capăt 
experienţei politice ateniene şi pentru a scăpa de o rivală în 
plină expansiune. Coaliția va eşua în faţa vitejiei şi a talentului 
militar al hopliţilor atenieni şi, în 506, sute de captivi beoţieni şi 
calcidieni vor fi aduşi, cu picioarele în lanţuri, în capitala Aticii. 

Această victorie a cetăţii democratice asupra forţelor 
coalizate ale apărătorilor vechiului regim politic şi social 
marchează o cotitură în istoria Greciei. Cincisprezece ani mai 
târziu, înfrângând la Maraton armatele Marelui Rege, Atena se 
va afirma în lumea greacă ca o forţă, urmând să se impună, mai 
târziu, militar şi intelectual. 


Capitolul 3 
GRECIA DE LA APOGEUL CETAŢII LA SFARŞITUL ELENISMULUI 
(SECOLELE V-II l.E.N.) 


NI Ameninţată la vest de cartaginezi şi de etrusci, la 
est de perşi, Grecia va găsi un apărător în cetatea 
Atenei, care va frânge amenințarea persană prin 
strălucitele victorii de la Maraton (490) şi Salamina 
(480). Victorioasă, Atena organizează în jurul ei un 
imperiu maritim pe care-l domină, Liga de la Delos. 


N Victoriile şi bogăţia pe care i le aduce imperiul 
permit Atenei, sub conducerea lui Pericle, să-şi 
perfecționeze institutiile democratice. Acestea sunt 
fondate pe puterea pe care o delegă adunarea celor 
40.000 de cetățeni (Ecclesia) unui Consiliu legislativ 
(Bulé), unor magistrati aleşi şi unor judecători traşi la 
sorti. Totuşi, democrația ateniană nu-i cuprinde decât pe 
cetățeni, excluzându-i pe cei 70.000 de străini (meteci) şi 
pe cei 22.000 de sclavi care trăiesc în cetate. 


MI Hegemonia maritimă a Atenei, punând în umbră 
puterea continentală a Spartei, dă naştere, în ultimii 30 
de ani ai secolul al V-lea î.e.n., războiului peloponeziac, 
care opune cele două cetăți şi aliaţii lor, şi sfârşeşte, în 
404, prin victoria Spartei. Acest război epuizează Grecia, 
care intră atunci într-o perioadă de tulburări şi conflicte 
nesfârşite între marile cetăţi (Sparta, Atena, Teba). 
Profitând de aceste lupte interne, regele Persiei 
intervine în Grecia,  agravând criza demografică, 
economică, financiară a cetății. 


N Anarhia pe care o cunoaşte Grecia face din ea o 
pradă uşoară pentru regele Macedoniei, Filip al Il-lea, 
care o cucereşte în secolul al IV-lea. Este o regiune în 
plin declin, pe care o moşteneşte, în 336, după 
asasinatul asupra lui Filip, fiul său, Alexandru. Ea nu este 
decât o mică parte a Imperiului care se edifică, între 334 
şi 323, de la Dunăre la Indus şi de la Marea Aral în Valea 
Nilului, după distrugerea Imperiului persan. Din 


contopirea civilizaţiei greceşti cu cea a Orientului, se 
naşte, după moartea lui Alexandru, civilizaţia elenistică 
al cărei focar se întâlneşte în Asia şi nu în Grecia, aflată 
sub monarhia macedoniană a Antigonizilor. 


Secolele al V-lea şi al IV-lea marchează apogeul civilizaţiei 
elenice, vârsta ei „clasică“, numită astfel de istorici în opoziţie 
cu cea „arhaică“, care a precedat dezvoltarea şi înflorirea 
modelului instituţional şi cultural propus grecilor de Atena, şi cu 
perioada numită „elenistică“, care începe odată cu Alexandru şi 
cuceririle sale şi se termină două secole mai târziu, când 
ultimele rămăşiţe europene ale Imperiului său trec sub control 
roman. 


Războaiele medice 


La sfârşitul secolului al Vl-lea, lumea greacă şi-a încetat 
expansiunea colonială şi se găseşte, în multe privinţe, în poziţie 
de apărare. La vest, cartaginezii şi etruscii ameninţă sudul Italiei 
şi Sicilia. Înfrânţi în 540, la Alalia, de flotele acestor două 
popoare, foceenii din Marsilia au trebuit să renunţe la 
întreprinderile lor militare în Corsica şi să se replieze pe poziţiile 
lor continentale. Cincisprezece ani mai târziu, oraşul Cumae, cea 
mai veche colonie grecească, a respins cu greu asaltul 
etruscilor. La est, situaţia este şi mai gravă. Spre 550, Imperiul 
med a trecut, odată cu Cyrus, fondatorul dinastiei Ahemenizilor, 
sub dominaţia perşilor, care nu au încetat de atunci să se 
întindă spre est şi sud, până la Indus şi Egipt, şi spre vest, 
impunând autoritatea „Marelui Rege“ grecilor din Asia Mică. 

Dominația persană nu pare a fi fost resimţită, într-o primă 
perioadă, ca foarte grea de către grecii din Asia Mică. Dar 
lucrurile au luat o altă întorsătură sub domnia lui Darius. Acesta 
din urmă a impus tributuri grele loniei şi a susţinut puterea 
tiranilor în momentul când, după modelul Chiosului şi al Atenei, 
numeroase oraşe greceşti se orientau deja spre democraţie. De 
aici, rezultă o voinţă crescândă de independenţă faţă de Marele 
Rege, care se reîntăreşte după eşecul lui Darius în campania sa 
împotriva sciţilor, în 512. Astfel că, în 499, lonia se revoltă 
contra perşilor la iniţiativa Miletului, alungând garnizoanele 
străine şi pe tirani, apoi apelând la grecii din Europa. 

Numai două oraşe au răspuns acestui apel lansat de Milet şi 
de aliaţii săi: Eretria în Eubeea şi Atena, pe care recentele legi 
ale lui Clistene şi succesele repurtate asupra Beoţiei şi 
calcidienilor o propulsaseră în prim-planul bătăliei pentru 
democraţie. În 498, o mică armată de două-trei mii de oameni, 
îmbarcaţi pe 25 de nave, a fost trimisă în Asia Mică şi a cucerit 
Sardes, unde rezida guvernatorul persan. Dar, după ce au 
incendiat oraşul, grecii din Europa s-au retras, lăsând cetăţile 
loniei singure şi neunite în faţa armatelor lui Darius. Acesta a 
restabilit rapid autoritatea persană asupra regiunii. Miletul a fost 
cucerit şi distrus, populaţia măcelărită sau deportată în 
Mesopotamia. Cu ea, dispărea cea mai mare cetate a lumii 
greceşti. 

Suveranul ahemenid şi-a pregătit timp de zece ani revanşa 


asupra atenienilor. El începu prin a şi-i apropia pe grecii din Asia 
Mică, acordându-le puţin mai multă autonomie, permiţind 
instalarea unor guverne democratice în cetăţile ioniene şi 
uşurând obligaţiile financiare ce apăsau asupra lor. După care, 
se pregăti să invadeze Grecia şi adună pentru aceast lucru o 
armată de 20.000 de oameni. In vara lui 490, acest corp 
expediționar, compus din infanterişti şi cavaleri, luă drumul 
mării, spre Atica. După ce a cucerit Eretria şi Naxos, a debarcat 
apoi pe câmpia Maratonului unde a avut loc prima mare bătălie 
a războaielor medice. 

Războaiele medice 


Bătălie decisivă şi rămasă ca un înalt simbol, unde s-au 
înfruntat armatele „regelui regilor“ - el însuşi o emblemă a 
„despotismului oriental“ - şi  cetăţeni-soldaţi ai tinerei 
democraţii ateniene. Aceasta se pregătise pentru „eveniment“, 
întreprinzând, la sfatul arhontelui Temistocle, un fiu de metec, 
devenit strateg, apoi cetăţean în 490, lucrări speciale în portul 
Pireu. La anunţul sosirii perşilor, conducătorii săi făcură apel la 
spartani, dar aceştia le răspunseră că aşteaptă luna nouă pentru 


a interveni. După trei zile de ezitări, cei 10.000 de hopliţi 
atenieni, întăriţi de un contingent de plateeni, trec la ofensivă, 
cum îl sfătuise strategul Miltiade, şi zdrobesc armata persană, 
care lăsă şase mii morţi pe câmpul de luptă. Apoi, precedaţi de 
faimosul alergător care s-a îndreptat spre Atena cu vestea, ei 
făcură cale întoarsă, pentru a-şi apăra capitala, Atena rămânând 
fără soldaţi şi ameninţată de flota şi de cavaleria Marelui Rege. 
Odată bătălia pierdută, persanii au luat drumul Asiei, în timp ce 
spartanii, sosiți după bătălie, trebuiră să se mulţumească să-i 
felicite pe învingători. Atena era salvată şi, odată cu ea, cetăţile 
greceşti din peninsulă şi din insule. 

Zece ani mai târziu, fiul lui Darius, Xerxes, puse la cale să 
răzbune afrontul suportat de perşi concentrând, la rândul său, o 
imensă armată în Asia Mică, pentru a lua apoi cu asalt Grecia. 
De această dată, el se hotărî să urmeze calea terestră. Plecată 
din Sardes, armata lui Xerxes traversă Hellespontul, apoi merse 
de-a lungul coastelor Traciei şi pătrunse în Grecia de nord, 
însoţită de o flotă de 300 de nave, care navigau în apropierea 
coastelor şi, pentru a elimina pericolele vreunei furtuni, trebui 
să-şi croiască drum de-a lungul muntelui Athos. Încă o dată 
Atena rămânea singură să pregătească înfruntarea, dotându-se 
- tot la presiunea lui Temistocle - cu o flotă de 200 de triere, 
finanțată datorită descoperirii unor mine de plumb argentifer în 
Laurion. Celelalte cetăţi nu ştiură nici să-şi asigure propria lor 
protecţie, nici să se unească împotriva invaziei perşilor. Este 
adevărat că aceştia din urmă nu s-au uitat la aur pentru a 
cumpăra câteva dintre ele sau pentru a obţine oracole echivoce. 

Când armata lui Xerxes a pătruns în Tracia, în apropiere de 
Corint se reuneşte un congres pentru a examina modalităţile 
unei apărări comune, dar numeroase oraşe nu şi-au trimis 
delegaţi aici. Se hotărî încredințarea comandei forţelor greceşti 
coalizate - mai mult de 75.000 de oameni, din care 35.000 de 
hopliţi şi 300-400 triere, faţă de 300.000 de oameni cât număra 
armata Marelui Rege - al spartanilor, despre care se ştia că nu 
le plăcea să se îndepărteze de Peloponez şi care n-au trimis în 
faţa perşilor decât un mic corp de 300 de războinici, comandat 
de Leonidas. După tradiţie, acesta a opus o rezistenţă eroică 
armatelor lui Xerxes, murind pe loc împreună cu oamenii săi, 
„pentru a asculta de legi“, fără să poată să-i împiedice însă pe 
perşi să invadeze Grecia Centrală, să ocupe Atica şi să 


incendieze capitala. 

Atena, ai cărei locuitori se refugiaseră la Salamina, nu-şi găsi 
salvarea decât în flota sa. Aceasta obţinu aproape un succes la 
capul Artemision, dar avea în faţă grosul forţelor navale ale lui 
Xerxes. Pentru a le veni de hac, Temistocle aruncă în luptă 
trierele sale într-o zonă aparent puţin propice luptei pe mare. 

Mai rapide şi mai uşor de mânuit, navele ateniene şi eginete 
avură curând avantajul asupra celor ale adversarelor lor, care, 
după ce suferiră grele pierderi, trebuiră să se refugieze în 
Phaleron (septembrie 480). Anul următor, la Plateea, în Beoţia, 
restul armatei persane care rămase în Grecia, sub comanda lui 
Mardonio, fu învinsă la rândul său. Puțin după aceea, escadra 
persană din Marea Egee a fost atacată şi complet distrusă de 
greci la capul Mycale. 

Pericolul ahemenid era astfel definitiv înlăturat. Maraton şi 
Salamina consacră superioritatea  soldatului-cetăţean şi a 
armamentului său, ca şi a trierii ateniene, asupra imenselor 
armate ale Marelui Rege. Democraţie contra monarhiei 
„totalitare“? Occident contra Orient? Adesea s-a dorit să se vadă 
în războaiele medice o luptă între Asia şi Europa pentru 
dominaţia în Mediterana Orientală. Acest punct de vedere este 
cel puţin excesiv, cu atât cu cât grecii erau în multe privinţe fiii 
spirituali ai Asiei, moştenitorii şi imitatorii civilizaţiilor lumii 
orientale. Cetățile greceşti care au triumfat, Atena în primul 
rând, asupra puternicului Imperiu ahemenid, provin, e adevărat, 
din aceeaşi matrice ca şi acesta din urmă. Totuşi, schimbările 
care au intervenit încă din timpurile homerice marchează un 
clivaj puternic între aria marilor imperii orientale, pe de o parte, 
unde contează doar puterea şi gloria suveranului semizeu, şi pe 
de altă parte, micile unităţi politice ale lumii greceşti, construite, 
se pare, pe măsura omului şi apărate de cetăţenii ei ca un bun 
pe care fiecare îl doreşte şi cu care se simte solidar. 


Înflorirea imperialismului atenian 


Victorioşi în est asupra armatelor „regelui regilor“, grecii au 
îndepărtat, în acelaşi timp, pericolele cartaginez şi etrusc, 
înfrângând pe primii la Himera, în 430, şi distrugând flota 
secunzilor la Cumae, în 474. La acea dată, Atena a devenit fără 
doar şi poate cea mai puternică dintre cetăţile lumii elenice. 
Având grijă să-i elibereze pe grecii din Asia, din nou revoltați 
împotriva Marelui Rege, şi să-şi asigure poziţii strategice în 
nordul şi în estul Egeei, ea cuceri Sestosul, care, prin ţărmul său 
nordic, controla accesul în Hellespont şi calea invaziilor persane 
(478), substitui hegemonia sa celei a Spartei - care considera ca 
fiind periculos pentru supraviețuirea ei să-şi ducă armatele 
dincolo de Peloponez - prin organizarea de expediţii 
îndepărtate. 

În 476, se reuneşte un congres, la Atena, cu scopul de a 
organiza apărarea oraşelor loniei şi a insulelor împotriva unei 
eventuale întoarceri în forţă a perşilor, şi de a păstra, printr-o 
alianţă militară, libertatea lor recucerită. Sediul acestei 
confederaţii maritime este fixat iniţial la Delos. Atena trece, în 
mod firesc, în fruntea Ligii de la Delos, al cărei tezaur comun, 
depus în sanctuarul lui Apollo, era alimentat de tributurile 
vărsate de cetăţile aliate. De fapt, cea mai mare parte a forţei 
sale militare şi navale era constituită din atenieni şi pusă deci 
sub comanda strategilor atenieni. Toţi ceilalţi asociaţi, cu 
excepţia marilor insule din Egeea - Chios, Samos, Lesbos -, care 
furnizau un contingent militar de mai mică anvergură, se 
vedeau scutiţi de a trimite soldaţi şi nave, cu condiţia de a plăti 
tribut. Tezaurul confederat era administrat de Atena, care 
dispunea de o voce preponderentă în deliberările consiliului. 

Sub comanda lui Cimon, fiul lui Miltiade, strategul care i-a 
condus pe hopliţi la victoria din câmpia de la Maraton, trupele şi 
escadrele confederației repurtează o serie de victorii care 
consolidează poziţiile grecilor din lonia şi, desigur, pe cea a 
Atenei, făcând ca puterea persană să dea înapoi şi opunându-se 
oricărei secesiuni a cetăților aparţinând ligii (Naxos în 470, 
Tasos în 465). Pentru a evita noi revolte şi pentru a exersa un 
control sever asupra căilor maritime, Cimon instala pe teritoriul 
acestor aliaţi recalcitranţi colonii de atenieni, care dispuneau de 
loturi de pământ luate de la autohtoni şi care îşi păstrau toate 


drepturile de cetăţeni atenieni. Aceste c/eruhii constituiau, în 
acelaşi timp, pentru Atena, un mijloc de a îndepărta excedentul 
populaţiei sale ţărăneşti şi instrumentul unui imperialism care a 
sfârşit prin a ridica împotriva ei o parte a oraşelor Greciei 
peninsulare. 

Atâta timp cât Cimon a dominat politica ateniană şi a condus 
cea mai mare parte a acţiunilor militare împotriva perşilor - 
cărora le-a nimicit două escadre la gurile Eurymedonului, în 
468% -, alianţa între Atena şi Sparta a persistat. Dar operaţiunile 
întreprinse împotriva cetăților rebele, în sânul Ligii de la Delos, 
şi instalarea cleruhiilor pe țărmurile Egeei au stârnit geloziile 
conducătorilor principalei cetăţi din Peloponez şi ale aliaţilor ei. 
După ostracizarea lui Cimon (461) - trimiterea în exil pentru 
zece ani a celui care se considera periculos pentru cetate - şi 
sosirea la putere a democraţilor, în frunte cu Ephialtes şi curând, 
Pericle, imperialismul atenian a căpătat un caracter şi mai 
pregnant. Aliaţii încetează să mai fie consultaţi. Tezaurul ligii 
este transferat de la Delos la Atena. Intervenţiile în treburile 
interne ale cetăților se înmulţesc (în Eubeea, la Samos). Membrii 
confederației se văd constrânşi să adopte moneda şi greutăţile 
de măsură ateniene. In sfârşit, noi cleruhii au fost instalate în 
Eubeea, în Asia Mică şi în Tracia. Puterea şi ambițiile Atenei 
atinseseră atunci un grad atât de mare, încât gândea că poate 
întreprinde o expediţie în Egipt, revoltată, la rândul ei, împotriva 
Marelui Rege. In 458, armata sa i-a bătut pe perşi la Memphis, 
dar, în anii următori, necazuri mari au dus la eşecul final al 
operaţiei: 35.000 de greci, din care 6.000 de atenieni, şi-au găsit 
moartea în această aventură nefericită. 

În acest timp, izbucnise războiul dintre Atena şi Sparta, aliată 
cu Egina, Corintul şi Teba, neliniştite de creşterea în putere a 
tânărului imperialism atenian, atât din Marea Egee cât şi din 
Grecia continentală, care durează zece ani şi pare, pentru 
moment, a da câştig lacedemonienilor şi asociaţilor lor, greci şi 
perşi. Pentru a evita dezastrul, atenienii l-au rechemat pe 
Cimon, ale cărui ultime victorii asupra perşilor i-au permis 
cumnatului său, Callias, să încheie cu aceştia din urmă o pace 
onorabilă (449), care stabiliza situaţia geopolitică în Mediterana 
Orientală şi stabilea un adevărat partaj al regiunii. Marele Rege 


24 Eurymedon - râu pe coasta Asiei Mici. Victoria lui Cimon a avut loc în 467 

conserva controlul asupra Ciprului şi al Egiptului, dar renunţa să- 
şi restabilească dominaţia sa în Egeea şi pe litoralul Asiei Mici. 

Împotriva coaliţiei prolacedemoniene, războiul se va prelungi 
încă trei ani şi va cauza, de o parte şi de alta, grave pierderi. 
Acesta este punctat de lovituri de forţă antrenând în numeroase 
cetăţi schimbări politice (de exemplu, în Beoţia, unde 
democraţiile au fost peste tot eliminate) şi răsturnări de alianţe, 
urmate de crunte represalii. În sfârşit, pacea a fost încheiată în 
446, punând capăt acestui prim „război peloponeziac“. Sparta 
recunoştea confederaţia maritimă sub conducerea rivalei sale, 
iar Atena renunţa la orice ingerinţă în Peloponez şi în Grecia 
Centrală. Stabilită, în principiu, pe o durată de 30 de ani, ea nu 
va rezista decât 15, pe parcursul cărora Atena ajunge să se 
constituie într-un model de civilizaţie pentru ansamblul Greciei 
clasice. 


Funcționarea democraţiei ateniene în vremea lui Pericle 


Atena nu este întreaga Grecie şi ar fi eronat să aplicăm 
tuturor părţilor lumii elenice din secolul al V-lea imaginea pe 
care ne-a lăsat-o despre civilizaţia sa cetatea-mamă a 
democraţiei. Totuşi, însăşi abundența documentaţiei care se 
referă la ea stă mărturie a rolului preponderent pe care l-a jucat 
la apogeul istoriei sale. Aceasta coincide cu punerea în mişcare 
a ultimelor resorturi ale guvernării poporului prin Pericle, un 
eupatrid de viţă, provenit din marea familie a Alcmeonizilor, 
nepot al lui Clistene şi discipol al filozofului Anaxagoras, care, 
prin favoarea atenienilor, a fost timp de 15 ani (din 443 până în 
429), reales strateg”, „primul cetăţean“, după Tucidide fără ca 
vreodată acest om măsurat, stăpân pe sine şi incoruptibil, să se 
fi gândit să abuzeze de popularitate pentru a restabili, în 
avantajul său, puterea tiranilor. 

Pericle n-a dispus niciodată de puteri excepţionale. 
Succedând lui Ephialtes, asasinat în 461, strateg cu intermitențe 
între 462 şi 443, apoi menţinut, cum s-a văzut, în această 
funcţie până la moartea sa din 429, acesta a fost timp de 
treizeci de ani conducătorul de necontestat al „partidului“ 
democratic şi şeful unei „monarhii republicane“, constant 
reînnoită şi relegitimată prin vot popular. Sub conducerea sa, 
democraţia ateniană a parcurs ultima etapă din evoluţia ei, 
odată cu marginalizarea definitivă a Areopagului, redus la funcţii 
judiciare (foarte limitate) şi religioase, deschiderea 
magistraturilor tuturor cetățenilor, fără distincție de avere, 
adoptarea de măsuri destinate a ajuta pe cei mai săraci 
(asistență publică pentru săraci şi orfani, distribuire de pământ 
ţăranilor fără posibilităţi, muncă asigurată pentru „şomeri“) şi cu 
instituţia numită  mistoforia. Într-adevăr, până atunci, 
exercitarea drepturilor politice, adică faptul de a lua parte la 
adunarea poporului, de a face parte din consiliu ori din 
tribunalul popular, nu era însoţită de acordarea niciunei 
indemnizaţii; la fel se întâmpla cu exercitarea magistraturilor. 
Pentru reprezentanţii claselor populare era un dezavantaj, căci 
mulţi dintre ei - începând cu ţăranii din Atica, care aveau una 
sau două zile de mers pentru a ajunge în capitală - părăseau 


235 Strategii erau cei zece comandanţi militari atenieni aleşi pe termen de un 

şedinţele acestor organisme, lăsând câmp liber celor mai bogaţi. 
Pentru a corecta efectele acestor inegalităţi, Pericle a stabilit un 
sistem de indemnizaţii zilnice (m;stho;) care trebuia să permită 
celor mai săraci să fie judecători, magistrați, membri în Bulé etc. 
Considerată ca „demagogică“ de membrii partidului aristocratic, 
criticată mai târziu de Platon şi Aristotel ca deschizând drumul 
comerţului cu sufragii, mistoforia constituia condiţia însăşi a 
suveranităţii poporului, baza unei democraţii care, în cadrul 
strâns al cetăţii, avea puterea de a se exercita în mod direct. 

Democraţia antică nu a cunoscut, de fapt, sistemul 
reprezentativ. Organul deţinător al puterii poporului este 
adunarea (ecc/esia). Puterile sale nu sunt nelimitate, în sensul 
că legile votate de ea trebuie să fie conforme cu legile deja în 
vigoare. Dar este implicată în toate problemele vitale ale cetăţii. 
Ea votează legi şi decrete, decide asupra războiului şi păcii, 
alege magistraţii cei mai importanţi, fixează în liniile sale 
generale conducerea operaţiunilor militare, judecă şi, la nevoie, 
condamnă conducătorii operaţiilor militare. Tot ea hotărăşte 
ostracismul (fiecare scriind numele persoanei supuse 
ostracismului, exilul, pe un ciob de vas: în grecește, ostrakon). 

Toți cetățenii Atenei - aproximativ 40.000 de persoane - sunt 
membri de drept ai adunării poporului. De fapt, numeroşi sunt 
aceia care, reţinuţi de treburi şi trăind prea departe de oraş, nu 
merg la şedinţele ecc/esiei. Sunt prezente cel mult 6.000 de 
persoane pentru hotărârile importante. Şedinţele au loc de trei 
sau patru ori pe lună pe colina numită Pnyx. De la răsăritul la 
apusul soarelui, cetăţenii îşi petrec ziua ascultându-i pe oratori, 
discutând între ei, votând prin ridicare de mână proiectele 
pregătite de consiliu, în general ţinând cont de părerea şefului 
de „partid“ de care aparţin. Foarte sensibili la arta cuvântului, 
iau uneori hotărâri sub impulsul mâniei sau al entuziasmului pe 
care ştie să-l trezească în ei vreun demagog. Efectul poate fi 
catastrofal pentru viaţa cetăţii, de exemplu ca atunci când votul 
propus să-l condamne pe Pericle în 430 (a fost îndepărtat de la 
putere timp de şase luni) sau să trimită un corp expediționar în 
Sicilia, în 415; şi dacă „neghiobiile“ de acest tip nu au fost mai 
numerose, Atena datorează acest lucru muncii şi înţelepciunii 
bulenților. 

Bulé (sau consiliul) are, într-adevăr, sarcina conducerii şi 
pregătirii travaliului legislativ. Nu se putea cere poporului ca 


acesta să conducă tot timpul. Or, continuitatea afacerilor de stat 
cereau ca o adunare permanentă să poată exercita guvernarea 
cetăţii în afara sesiunilor ecc/esiei. Bulé era tras la sorţi, câte 50 
de cetăţeni având peste 30 de ani pentru fiecare dintre cele 
zece triburi, ceea ce făcea ca efectivul său să fie de 500 de 
persoane. Acesta era împărţit în zece secţii, de câte 50 de 
prytanii, care, fiecare la rândul ei, îşi asuma toate răspunderile 
puterii a zecea parte din an. Bulenţii în exerciţiu primeau 
ambasadori, supravegheau magistraţii şi le dădeau directive (în 
special în materie de gestionare a fondurilor publice), făceau 
rapoarte şi formulau concluzii asupra proiectelor de legi, puneau 
în practică hotărârile adunării poporului. Mai puţin supus 
pasiunilor partizane şi febrei mulţimii decât ecclesia, mai puţin 
sensibil la discursurile demagogilor, Bulé a jucat un rol 
moderator important în democraţia ateniană. 

Punerea în practică a hotărârilor poporului era conferită 
magistraţilor. Trista amintire pe care le-o lăsaseră ultimii ani de 
tiranie îi făcuse pe atenieni să-şi sporească precauţiile pentru ca 
nicio magistratură să nu fie în măsură să se sustragă voinţei 
populare. Sarcinile erau anuale şi în mod excepţional reînnoite. 
Ele erau colegiale şi se supuneau, în majoritatea cazurilor, 
regulii tragerii la sorţi. Erau supuse unor controale permanente 
din partea Consiliului şi a cetăţenilor. La fiecare prytanie, deci 
de zece ori pe an, magistraţii puteau fi invitaţi, la cererea 
oricărui cetăţean, să dea seama de gestiunea lor, iar la 
părăsirea magistraturii, trebuiau să obţină un quitus din partea 
ecclesiei. 

Sarcinile care cereau competenţe aparte erau acordate în 
urma alegerilor şi nu prin tragere la sorţi. Era cazul 
magistraturilor financiare şi, în special, al sarcinilor încredințate 
strategilor. La origine, simpli şefi războinici, aceştia din urmă, în 
număr de zece, aleşi anual şi reînnoiţi, au câştigat rapid un rol 
diplomatic, militar şi financiar care a făcut din ei principalele 
personaje ale cetăţii, eclipsându-i pe foştii arhonti ale căror 
funcţii sunt pe viitor cantonate în domeniul judiciar şi al 
administrării cultelor. Tot strategii asigură cetăţii continuitatea 
vieţii sale politice şi permanenţa marilor sale opţiuni interne şi 
externe. 

Justiţia ateniană se  supunea, în general, principiului 
suveranităţii populare, cu toate riscurile pe care le putea avea 


adesea exercitarea directă a puterii judiciare de către 
comunitatea cetăţenilor. Platon considera că a fi privat de 
dreptul de a participa la judecăţi înseamnă a fi deposedat de 
însăşi calitatea de cetăţean, iar Aristotel spunea: „A fi stăpân pe 
buletinele din Heliaia înseamnă a fi stăpânul Republicii“. 

Din vechiul sistem judiciar atenian, nu mai există, în secolul al 
V-lea, decât Areopagul, al cărui rol fusese diminuat de Clistene 
şi Ephialtes, şi în atribuţiile căruia nu mai intrau decât crimele 
de sânge. Ecclesia şi Bulé îşi rezervau pedepsirea delictelor 
împotriva securităţii statului iar judecătorii demelor, creaţi de 
Pisistrate, judecau repede şi pe bani puţini cauzele minore. 
Cauzele cele mai numeroase erau tranşate de He/iaia, tribunalul 
popular prin excelenţă, din care fiecare cetăţean având cel puţin 
30 de ani putea să facă parte. In fiecare an cei nouă arhonţi 
trăgeau la sorţi, după listele furnizate de deme, proporţional cu 
populaţia lor, 6.000 de nume, 600 pentru fiecare trib. Ca şi 
bulenţii, heliaştii primeau o indemnizaţie (un obol, la început, 3 
în 425). Ei trebuia să depună jurământ de imparţialitate şi de 
incoruptibilitate. În faţa multiplelor procese, se hotărî divizarea 
Heliaei în secţiuni de câte 500 de membri, dar care cele mai 
multe puteau, pentru cauze grave (sacrilegiu, înaltă trădare) să 
judece împreună. In timpul audienței, heliaştii rămân muţi, 
ascultându-i pe cei ce pledau (care trebuie să se apere singuri, 
chiar dacă şi-au redactat textul cu ajutorul unui logograf””) şi pe 
„martorii morali“, după care îşi dau verdictul irevocabil în urma 
unui vot secret. 

Justiţia populară a avut, cu siguranţă, defecte, chiar dacă ea 
„n-a supt finanţele ateniene“. Principalele vicii privesc absenţa 
ministerului public, rolul considerabil jucat, în consecinţă, de 
delaţiune, inconsistenţa unor legi în materie penală, şi, mai ales, 
permeabilitatea enormului tribunal popular tranşind fără drept 
de apel - la valurile unei elocvente - de care se profita în acelaşi 
sens ca şi de aceea a demagogilor din ecclesia. Judecătorii erau, 
fără îndoială, prea numeroşi pentru a putea fi corupți, dar erau 
sensibili la discursurile care, adresându-se unui auditoriu în 
rândurile căruia erau gură-cască atraşi de misthos, nu ezitau să- 
i flateze pe cei mărunți, atacându-i pe bogaţi şi pe cei de „viţă 
aleasă“. De aici tendinţa heliaştilor de a arăta mai multă 
indulgență „democraţilor“ decât adversarilor lor politici. Totuşi, 
în ansamblu, se pare că această justiţie a funcţionat mai 


degrabă bine decât rău. Ei îi datorăm respectul de a fi pus, 
pentru prima oară, accentul pe individ, de a fi rupt cu 
solidaritatea de clan, de a fi abandonat răspunderea colectivă şi, 
de asemenea, de a se fi angajat pe calea unei laicizări treptate. 
Aceste trăsături fac ca practicile judiciare ateniene să poată fi 
considerate cele mai avansate din toată Grecia. 

In materie de finanţe, democraţia ateniană nu a fost, la rândul 
ei, lipsită de tare şi de contradicții. Cheltuielile crescânde cereau 
să se găsească resurse importante; or, cele ale statului erau 
mărunte. Drepturile de vamă, amenzile date de tribunale, 
veniturile de pe domeniile publice, sumele percepute de la 
străini (metoikon) nu erau suficiente pentru a alimenta visteria 
care trebuia să suporte cheltuieli din ce în ce mai mari, de 
întreprinderile externe, de apărarea cetăţii, de giganticele 
lucrări de înfrumusețare pe care le întreprinde şi de diversele 
ajutoare date celor nevoiaşi. Pentru a creşte banul public ar fi 
trebuit să se recurgă la impozit. Or, cetăţeanul antic nu admitea 
să fie supus unei contribuţii directe şi personale, considerată 
bună doar pentru „meteci“. Aşa că s-a recurs la taxarea 
bogaţilor, instituindu-se sistemul /eiturgilor*. Din 30.000 sau 
40.000 de cetăţeni cât număra Atena, cam 1.200 ce posedau 
averi cel puţin egale cu 2 sau 3 talanţi, au fost clasaţi ca 
„liturgis“ şi chemaţi să îndeplinească un anumit număr de 
obligaţii financiare. Altfel ei trebuiau, de exemplu, să contribuie 
la cheltuielile de instruire şi de echipare ale unui cor pentru 
marile ceremonii ale cetăţii (horegia) sau ale unui grup de 
alergători, să finanţeze trimiterea unei ambasade sacre, să 
suporte cheltuielile vreunui banchet organizat de trib sau de 
deme? etc. Cei mai bogaţi puteau fi obligaţi, prin tragere la 
sorţi, să înarmeze o trieră, să o întreţină, împreună cu echipajul 
ei, ori să comande personal tretrarhia, cheltuieli foarte mari şi 
foarte viu combătute de reprezentanţii partidului aristocratic, 
care socoteau sistemul nedrept. Totuşi, a fost păstrat, de 
oligarhi când aceştia au revenit la putere, fără îndoială pentru 
că se armoniza destul de bine cu caracterul atenian, evidenţiat 
prin patriotism, generozitate, dar şi ambiţie, şi vanitate. Sub 
forme diferite, vom întâlni practici asemănătoare în Roma din 
Imperiul târziu. 

Analiza instituţiilor şi practicilor democraţiei ateniene nu 
trebuie să ne înşele în privinţa influenţei şi semnificației acestui 


regim politic în lumea greacă a secolelor al VI-lea şi al V-lea. Mai 
întâi, o repetăm, pentru că Atena nu este toată Grecia. Cu 
siguranţă, participarea tuturor cetăţenilor la viaţa cetăţii nu 
încetează, în general, să câştige teren în timpul acestei 
perioade, consecinţă a declinului Spartei, apoi a prăbuşirii sale 
după înfrângerea de la Leuctra, în 371. Regimurile oligarhice 
rămân, totuşi, numeroase şi puternice, în special în Peloponez şi 
în Grecia continentală. Atena însăşi va cunoaşte, în ultimul 
deceniu al secolului al V-lea, o întoarcere în forţă a adversarilor 
democraţiei: guvernarea celor 400, care a făcut să dispară bulé 
înlocuit cu o adunare de 400 de notabili aleşi dintr-un corp civic 
redus la 5.000 de persoane. 

Desigur, ceea ce numim „democraţie greacă“ apare, de fapt, 
dacă e s-o comparăm cu noţiunea modernă de democraţie, ca o 
oligarhie, mai puţin coercitivă decât oligarhiile de drept. 
Purtătoare, în principiul ei, de universalism, doctrina care o 
susţine şi care pune libertatea individuală în planul absolutului 
(atenienii, zice Eschil, „nu sunt nici sclavii, nici supuşii nimănui“) 
a rămas redusă, în aplicarea ei, la ansamblul oamenilor care 
trăiesc pe acelaşi teritoriu, împart o existenţă de zi cu zi 
asemănătoare şi împărtăşesc valori şi credinţe identice. 

Din cei 400.000 la 420.000 de locuitori care populează Atica 
în epoca clasică, nu putem, de fapt, număra decât vreo 150.000 
de persoane provenind - femei şi copii inclusiv - din corpul de 
cetăţeni. In 451, deci la apogeul erei democratice, o lege a 
stabilit că, pe viitor, nu vor fi recunoscuţi ca cetăţeni decât aceia 
care erau născuţi din tată şi mamă atenieni. Exista aici o voinţă 
de închidere, care era consecinţa privilegiilor politice şi 
materiale (mistophoria, asistenţa, proprietatea exclusivă asupra 
pământului etc.) pe care doar cetăţenii le deţineau şi care va fi 
aplicată cu rigoare. Căsătorit cu milesiana Aspazia, Pericle nu 
datorează conferirea cetăţeniei ateniene celor doi fii ai săi decât 
meritelor şi imensului prestigiu de care se bucura în rândul 
poporului. 

Necetăţenii reprezentau deci aproape 2/3 din populaţia 
Atenei. Metecii erau străini oficial admişi să se fixeze definitiv în 
Atica. In număr de aproximativ 70.000, aceştia erau oameni 
liberi, protejaţi de lege, ca şi cetăţenii, şi aveau aceleaşi obligaţii 
ca şi aceştia din urmă. Ei plăteau impozitul (cu un uşor 
supliment: meto;kon-ul) şi erau obligaţi să satisfacă stagiul 


militar (exclusiv în rândurile cavaleriei). Dar nu puteau fi 
proprietari de pământ, nici să se însoare cu o femeie ateniană, 
nici să aibă o funcţie religioasă, nici, în sfârşit, să participe la 
viaţa politică a cetăţii. Foarte activi, indispensabili vieţii 
economice şi prosperității oraşului, amestecați cu cetăţenii şi 
ducând aceeaşi viaţă ca şi ei, acumulând câteodată averi 
imense (ca negustori ori meşteşugari), nu erau admişi ca 
cetăţeni decât cu titlu excepţional şi în urma unor servicii aduse 
cetăţii. Cazurile de naturalizări colective erau rarisime, tendinţa 
fiind, în secolul al V-lea î.e.n. cea de exclusivism juridic. De unde 
se poate spune că atenienii tratau această categorie inferioară 
de rezidenţi cu o bunăvoință mai mare decât o manifestau alte 
cetăţi din lumea greacă. 

Existau, de asemenea, sclavi, care formau jumătate din 
populaţie (210.000 sau 220.000 de persoane, către 450). Ca 
peste tot în lumea greacă, se năştea sclav la Atena orice fiu ori 
fiică de sclav, sau devenea sclav ca învins şi captiv (sclavajul de 
pe urma datoriilor fiind abolit). Anumiți sclavi erau în serviciul 
statului: agenţi de poliţie, muncitori în atelierele publice, mineri 
în minele din Laurion etc. Cei mai mulţi aparţineau particularilor 
care puteau să-i vândă după poftă, şi trebuia să fii destul de 
sărac ca să n-ai niciunul. Sclavul n-avea niciun drept şi nu era 
protejat de nicio lege scrisă. Dar obiceiul recomanda să nu fie 
tratat cu brutalitate excesivă, să nu i se impună costumaţie 
deosebită, să fie autorizat a-şi schimba stăpânul dacă era prea 
nefericit. 

Cu excepţia minerilor din Laurion, care trăiau în condiţii 
groaznice şi care au ajuns să se răscoale, sclavii atenieni au 
cunoscut o soartă relativ bună, comparativ cu cea a altor 
populaţii servile din numeroasele cetăţi ale lumii greceşti şi, mai 
ales, din afara acesteia. Muncind în familie ca servitori, în 
ateliere ca meşteşugari sau în fermele Aticii, ei duceau o 
existenţă asemănătoare cu cea a oamenilor liberi care îi 
foloseau, astfel încât unii cenzori de moravuri le atrăgeau sever 
atenţia concetăţenilor lor că nu mai ştiau să se facă distinşi de 
sclavii lor. Unii au ajuns în poziţii confortabile, ca secretari ai 
negustorilor, medici sau slujbaşi mărunți, dar avansările erau 
rare. Cert este că, lipsiţi de libertate într-o societate care punea 
libertatea în centrul sistemului ei de valori, sclavii ne pun nouă, 
admiratorilor umanismului grec, problema limitelor acestuia. 


Nimănui nu i-a trecut prin cap, la Atena, niciun moment, să 
protesteze împotriva unei practici care făcea parte din cotidianul 
vieţii şi care era comună întregii lumi antice - nici reformatorilor, 
nici celor mai luminaţi dintre şefii democrați, nici gânditorilor, 
nici moraliştilor. Nu Aristotel scria că „dacă suveicile ar ţese 
singure, dacă arcuşul ar cânta singur la citeră, antreprenorii s-ar 
lipsi de muncitori şi stăpânii de sclavi“? 


Războiul peloponeziac 


Conflictul dintre cetăţile Greciei continentale şi insulare care 
ocupă ultima treime a secolului al V-lea şi care marchează 
începutul declinului atenian are drept cauză principală 
rivalitatăţile dintre două hegemonii: cea a Atenei, pe mare şi pe 
litoralul Mării Egee, şi cea a Spartei, în Peloponez şi în Beoţia. 
Pentru Sparta, puterea crescândă a confederației maritime 
dominată din ce în ce mai mult de rivala sa, constituia deja un 
pericol pentru preponderența sa în Grecia continentală. Nu 
pentru a elibera cetăţile făcute vasale de Atena a intrat Sparta 
în război împotriva acesteia - lucru afirmat de propaganda 
lacedemoniană -, ci pentru a-şi ajuta aliaţii din zona istmului, 
Corintul şi Megara, direct amenințate de imperialismul atenian, 
şi pentru a împiedica dezagregarea ligii peloponeziace. 

La mijlocul secolului al V-lea, imperialismul devenise pentru 
Atena o necesitate, motorul unei expansiuni fondate pe 
controlul căilor maritime şi pe stăpânirea de teritorii care îi 
furnizau materii prime şi debuşeuri, cât şi instrumentul puterii 
sale militare şi navale, al strălucirii sale culturale, al păcii sociale 
care domnea în cetate. Fără resursele confederației, fără 
tributul din ce în ce mai greu plătit de aliaţi, ea n-ar fi putut 
finanța nici marile lucrări care au stimulat activitatea 
intelectuală şi artistică, nici echiparea şi întreţinerea armatei şi 
a flotei sale, nici plata din misthos făcută bulenţilor, heliaştilor şi 
magistraţilor. Ea ar fi fost incapabilă să poată suporta 
cheltuielile de asistenţă de care beneficiau numeroşi locuitori ai 
Aticii. N-ar fi avut, odată cu instalarea colonilor atenieni pe 
teritoriul aliaţilor infideli, această supapă de securitate prin care 
să facă faţă suprapopulării satelor, fenomen ce punea altor 
cetăţi dificile probleme sociale şi politice. 

Altfel spus, exista între opţiunea de politică externă a 
conducătorilor atenieni şi interesele celor mulţi o relaţie care, cu 
timpul, devenise din ce în ce mai pregnantă. „A renunţa la 
Imperiu - îl face să zică Tucidide pe Pericle - nu mai este în 
puterea noastră; este nedrept, poate, să-l dobândim, tot aşa 
cum nedreaptă este tirania, dar este periculos să renunţăm la 
el.“ 

Se înţelege că, în aceste condiţii, progresele democraţiei în 
Atena au mers împreună cu întărirea puterii sale asupra 


cetăților de peste mări. Exista aici o altă limită a umanismului 
său, deloc simțită ca o contradicţie de către contemporanii lui 
Pericle. Pentru masa atenienilor, cărora politica de expansiune şi 
de exploatare imperială le aducea bunăstare şi privilegii diverse, 
nu era necinstit ca forţa să triumfe asupra dreptului în jungla 
relaţiilor interstatale, dacă acesta era preţul de plătit pentru ca 
înseşi condiţiile jocului democratic să poată fi exercitate în 
propria lor cetate. Ceea ce nu voiau să vadă sau ceea ce unii 
dintre ei au văzut prea târziu au fost pericolele în faţa cărora se 
expunea în realitate democraţia, urmare a setei de putere ce 
cuprinsese pe locuitorii Atenei şi pe conducătorii ei, pericolul 
unei erodări rapide şi ireversibile a moralei publice şi a virtuţilor 
care alimentaseră civismul atenian. Pericolul de a vedea poporul 
urmând fără discernământ nişte demagogi care - va fi cazul lui 
Cleon ori al lui Alcibiade - îşi fundamentau popularitatea pe 
proiecte externe aventuriste a căror finanţare trebuia să fie 
asigurată de bogaţi şi prin mărirea tributurilor cerute de la aliaţi. 
Pericolul, în consecinţă, de a vedea coalizându-se împotriva 
partidului democratic la putere pe duşmanii interiori ai 
democraţiei, oligarhiile aliate ale Spartei din sânul ligii 
peloponeziace şi cetăţile aservite din confederaţia de la Delos. 
Revolta acestora din urmă, cât şi loviturile date de 
lacedemonieni şi de prietenii lor, au grăbit ştergerea de pe hartă 
a Imperiului atenian. 

Războiul a început printr-o serie de conflicte locale care au 
opus Atena cetăților maritime ale istmului aliate cu Sparta: 
Corintul, pentru că Atena pusese ochii pe cele două colonii ale 
sale, Corcira şi Potideea; Megara, pentru că închiderea portului 
Pireu navelor sale ducea practic la asfixierea ei economică. 
Trebuind să aleagă între războiul împotriva Atenei şi erodarea 
poziţiilor sale continentale de către rivala sa, Sparta a ales 
prima soluţie. Războiul din Peloponez, care avea să se întindă în 
curând în toată lumea greacă, a început oficial în 431. Atena 
stăpânea marea. Sparta şi aliaţii ei dispuneau de o 
incontestabilă supremație terestră. Între cele două coaliţii, 
sfârşitul conflictului era deosebit de nesigur. 

Pericle credea într-un război scurt. În faţa asaltului 
lacedemonienilor, a optat pentru o strategie de apărare, 
adunându-i pe locuitorii Aticii în spatele Zidurilor Lungi care 
legau capitala de portul Pireu şi abandonând restul ţării 


armatelor duşmane. În acest timp, flota ateniană făcea ravagii 
pe coasta peloponeziacă. Curând, o epidemie de ciumă se 
declanşă în tabăra ateniană, ucigând mii de locuitori şi de 
refugiaţi, provocând o vie exasperare supravieţuitorilor şi, în 
cele din urmă, moartea lui Pericle (429). Foştii săi partizani s-au 
împărţit atunci în două tabere: cea a războiului de apărare, 
condusă de moderatul Nicias şi care avea sprijinul clasei de 
mijloc, şi cea a războiului ofensiv, al cărui şef, bogatul tăbăcar 
Cleon, era un imperialist fără nuanţe care, pentru a fi pe plac 
poporului, înţelegea să-i pună pe cei bogaţi să plătească 
cheltuielile de război. Aceasta din urmă a triumfat, astfel că 
războiul începe curând. Faptul a avut drept efect pierderea de 
către Atena a aliaţilor săi şi apariţia unor revolte (cea din 
Lesbos, de exemplu, în 428-427) reprimate cu sălbăticie. 
Victoriile şi înfrângerile se succed în ambele tabere, în timp ce 
războiul se întindea în Grecia septentrională şi pe litoralul Asiei 
Mici. În cele din urmă, nicio soluţie hotărâtoare neputând 
interveni, pacea a fost încheiată între Atena şi Sparta în 421, 
pace cu care nu toţi beligeranţii au fost de acord. Dictată de 
oboseala generală, aceasta restabilea status quo-ul de dinaintea 
declanşării războiului, dar nu înlătura cauzele profunde ale 
conflictului. 

„Pacea lui Nicias“ (şeful democraţilor moderați, care fusese 
principalul artizan) nu satisfăcea pe cei care, la Atena, cereau 
continuarea expansiunii în afara peninsulei. Reprezentantul 
acestora, Cleon, a fost ucis în asediul de la Amphipolis, în 422, 
când deja se afirma un alt om politic, Alcibiade. Alcmeonid prin 
mama sa, apropiat de aristocrați, prin origine şi gusturi, 
elocvent, seducător, adulat de tineri care-i admirau curajul, 
hainele luxoase, chefurile sale legendare, şi lăudat de popor, 
care era sensibil la generozitatea sa deosebită, acesta era 
preocupat, mai ales, de gloria sa. El ia conducerea taberei 
imperialiste, care îl transformă într-un strateg în 420, şi, pentru 
a triumfa asupra rivalului său, Nicias, face să se hotărască de 
către adunare catastrofala expediţie din Sicilia, din 415. 

Grecia în ajunul războiului peloponeziac 


Marea insulă mediteraneeană, ale cărei cetăţi aveau, în 
majoritate, instituţii democratice în a doua jumătate a secolului 
al V-lea, îndura atunci hegemonia Syracuzei. Oraşe ca 
Leontinioni, Catania, Naxos, Rhegion, Halykiai şi Segesta, 
temându-se pentru posibilităţile de trafic şi independenţa lor, se 
apropiaseră încă de la jumătatea secolului de Atena, jucând 
cartea imperialismului cel mai îndepărtat împotriva celui mai 
apropiat. In 416, simțindu-se direct ameninţată de syracuzani, 
Segest a făcut apel la aliata sa din Grecia peninsulară care 
trimise o ambasadă în Sicilia şi care a fost, se pare, orbită de 
bogăţiile insulei. 

Alianţa cu Segeta nu a fost, în realitate, decât un pretext. La 
Atena, numeroşi erau cei care visau să pună capăt 
imperialismului rival al Syracuzei şi să-l substituie cu dominaţia 
lor. Lui Alcibiade nu i-a venit deloc greu să convingă adunarea 
să trimită în Sicilia o expediţie limitată de efective. Pentru a 
desconsidera această întreprindere, Nicias supralicitează pe 
lângă popor obţinând de la acesta mai mult decât rivalul său, 
Alcibiade, şi transformă expediţia într-o formidabilă operaţiune 


navală a cărei comandă este încredinţată celor doi şefi de 
partide. Atenienii scontau pe numeroase ajutoare, mai ales 
printre grecii din Grecia Magna decât printre siculii grecizaţi a 
căror renaştere se afirmase de la mijlocul secolului. Dar această 
operaţie a început prost. Alcibiade, implicat într-un sacrilegiu 
(mutilarea Hermeşilor care străjuiau străzile şi pieţele publice 
din Atena”), este chemat, chiar înainte de a debarca în Sicilia, şi 
dezertează. Nicias, îşi asumă deci singur conducerea unei 
expediţii căreia îi era ostil şi conduce operaţiile fără prea multă 
hotărâre. 

După ce au debarcat în Sicilia, atenienii au început asediul 
Syracuzei. Dar ezitările lui Nicias şi fermitatea siracuzanilor au 
dus armata ateniană spre un eşec lamentabil, culminând cu 
distrugerea ei, în 413; supraviețuitorii au fost închişi în /atomi; 
(cariere de piatră), din apropierea oraşului, unde mulţi au murit 
de foame şi de epuizare. 

Cu un an înainte, Sparta îşi reluase războiul împotriva rivalei 
sale, antrenând aliaţi tot mai numeroşi şi obţinând, graţie 
sfaturilor lui Alcibiade şi în schimbul părăsirii cetăților loniei, 
sprijinul financiar al Marelui Rege. Aurul persan îi permise să 
pună la punct o puternică flotă de război şi să cumpere prietenii 
printre cetăţile confederației de la Delos, cărora le promitea 
eliberarea de sub jugul atenian şi care, de altfel, nu întârziară să 
se revolte (Chiosul, în iunie 412, apoi Eretria, Clazomene şi 
Miletul). 

În acelaşi timp, lacedemonienii au pus piciorul în Atica şi au 
ocupat fortăreaţa Decelia, de unde puteau lansa atacuri 
împotriva întregului teritoriu atenian, lipsind capitala de grâu şi 
orz şi provocând părăsirea de către 20.000 de sclavi a 
Laurionului, a cărei exploatare a fost, de altfel, întreruptă. 
Aceste înfrângeri şi dificultăţi avură ca efect, la Atena chiar, 
provocarea unei revoluţii care va aduce la putere pe oligarhi, 
sprijiniți de moderați, şi care va conduce la abolirea temporară a 
democraţiei. Bulé este suprimat şi înlocuit cu o adunare de 400 
de notabili. Indemnizaţiile dispar, în afară de cele pentru 
arhonţi, iar drepturile politice, rezervate doar acelor atenieni 
care erau capabili să se echipeze şi să aibă arme pe cheltuiala 


3% Hermeşi (herme) - pilaştri cu patru muchii având în partea superioară 
capul lui Hermes; pe laturi, la înălţimea umerilor, se aflau două protuberanţe 
de care se puteau atârna coarne. Ulterior, s-au reprezentat şi alte divinităţi. 


lor (cca. 5.000). Acest „guvern al celor 400“ a început imediat 
negocieri cu Sparta, dar opoziţia echipajelor ce alcătuiau flota, 
ancorată la Samos, le determină să eşueze, lucru ce va grăbi 
reîntoarcerea la democraţie (410). Reintrat în graţii, Alcibiade 
repurtează câteva victorii în marea Egee şi deschide flotei 
ateniene drumul prin strâmtori, dar aceste succese sunt fără 
viitor. 

Cetatea era epuizată. Ea rezistă încă mulţi ani forţelor 
conjugate ale inamicilor ei, dar coaliția pe care trebuia s-o 
înfrunte avea forţă şi marea şansă de a număra printre 
căpeteniile ei două personalităţi de prim rang: guvernatorul 
persan al loniei şi candidat la tronul ahemenizilor, Cyrus cel 
Tânăr, şi lacedemonianul Lysandru, care comanda flota spartană 
şi care devenise stăpân peste poziţiile strategice importante în 
Marea Egee. După o ultimă victorie din insulele Arginuse în 406, 
escadrele ateniene au fost distruse anul următor la Aigos 
Patamos de către Lysandru. Acesta din urmă i-a masacrat pe 
prizonieri, a început asediul Atenei, părăsită de ultimii ei aliaţi. 
Infometat, oraşul trebui să accepte, în aprilie 404, pacea pe care 
i-o impuneau învingătorii săi. Sparta făcu dovada unei relative 
clemente, refuzând să-i asculte pe tebani şi pe corinthieni, care 
cereau atât distrugerea completă a Atenei cât şi aservirea 
populaţiei sale. Ei se mulţumiră, dacă se poate spune aşa, să 
ceară de la învinşi dizolvarea confederației maritime, 
abandonarea tuturor posesiunilor exterioare, distrugerea 
Zidurilor Lungi şi reducerea flotei la 12 nave. Atena trebuia, în 
afară de aceasta, să adere la liga peloponeziacă, devenind 
astfel vasala concurentei sale victorioase. Puterea sa părea 
definitiv prăbuşită, ei substituindu-se scurta hegemonie a 
Spartei. 


Sparta împotriva Greciei 


Triumful spartan a fost de scurtă durată. După victoria lor 
asupra Atenei, lacedemonienii, care promiseră cetăților din 
confederaţia maritimă libertatea, n-au făcut altceva decât să 
înlocuiască dominaţia învinşilor cu a lor. Peste tot şi-au impus 
garnizoane, au început să perceapă tribut şi au înlocuit 
democraţia cu guvernări oligarhice care, ajunse la putere cu 
ajutorul lăncilor spartane, nu puteau, într-o primă fază, decât să 
fie favorabile cetăţii peloponeziace. O eră de reacțiune va domni 
deci asupra unei mari părţi a lumii greceşti. La Atena, ea este 
cunoscută sub numele de „guvernarea celor 30“, de la numele a 
30 de cetăţeni care, în urma întoarcerii exilaţilor sub protecţia 
garnizoanei spartane de pe Acropole, au fost desemnaţi să 
revizuiască legile şi instituţiile. Moderaţii erau reprezentaţi de 
Teramene, care negociase pacea din 404, dar tonul era dat de 
aristocrații extremişti, al căror şef, Critias, fidel partizan al 
spartanilor, era principalul artizan al schimbării de regim. Sub 
impulsurile acestuia, cei 30 practică o politică de represiune şi 
de reacțiune fără nuanţe. Ei au executat 1.500 de cetăţeni şi 
meteci bogaţi, favorabili democraţiei, şi ale căror bunuri 
confiscate au servit la plata mercenarilor spartani. Au abolit tot 
ce putea aduce aminte de regimul anterior, reducând corpul 
civic la 3.000 de persoane şi dând Areopagului unele din 
prerogativele sale. Teramene însuşi, refuzând schimbarea, a 
fost radiat de pe lista celor 3.000 şi executat. 

Aspra dominație spartană a suscitat imediat asalturile 
conjugate ale  învinşilor şi ale foştilor aliaţi ai cetăţii 
lacedemoniene. Aceasta se învrăjbi, pentru o perioadă, cu 
Marele Rege, căci îl susţinuse împotriva lui Artaxerxes ll, 
împotriva lui Artocerxes, trimițând un corp de mercenari în Asia 
Mică, a cărui retragere o va imortaliza atenianul Xenofon în 
opera sa Anabasis, iar apoi oraşele greceşti de pe coasta 
egeeană. Regele spartan Agesilau duse în regiune un război 
naval victorios (396-392), dar costisitor pentru finanţele 
lacedemonienilor, prea modeste, cu tot tributul perceput de la 
cetăţile „eliberate“ de sub tutela ateniană, pentru a rivaliza cu 
aurul regelui Persiei. Acesta nu s-a dat, într-adevăr, înapoi de a-i 
susţine, împotriva noii puteri hegemonice, pe adversarii de până 
atunci, în momentul când, scuturând jugul tiraniei, Atena se 


apropia de Teba şi de Corint. 

In capitala Aticii, dictatura celor 30 nu a durat mai mult de 
câteva luni. In 403, democraţii refugiaţi în Teba, adunaţi în jurul 
lui Trasibul, au recâştigat puterea cu asentimentul regelui 
spartan Pausanias şi au reinstaurat democraţia în schimbul 
promisiunii unei amnistii generale (mai puţin cei 30 şi anturajul 
lor direct). După care, Atena a ridicat din nou Zidurile Lungi şi a 
hotărât să-şi reconstituie armata şi flota. 

A urmat un lung şi interminabil război de 10 ani opunând 
Sparta perşilor şi unei coaliţii de cetăţi greceşti cuprinzând 
Atena, Teba, Corintul şi Argos. Mai întâi victorioşi pe mare, 
spartanii au fost înfrânți în bătălia navală de la Cnidos, în 394, şi 
nu şi-au găsit salvarea decât printr-o nouă răsturnare de alianţe, 
acceptând să lase pentru totdeauna cetăţile greceşti din Asia 
Mică Marelui Rege în schimbul sprijinului său diplomatic şi 
financiar. Atena şi aliaţii ei au trebuit, în aceste condiţii, să 
accepte să semneze în 386, „pacea lui Antalcidas“ (de la 
numele negociatorului spartan), care făcea din suveranul persan 
arbitrul lumii greceşti, suzeranul recunoscut al Asiei Mici elenice, 
şi restabilea Sparta în hegemonia ei continentală. Ligile s-au 
dizolvat, cu excepţia confederației peloponeziace. Ambiţiile 
tebane erau curmate iar influenţa spartană era restaurată în 
Corint. Doar Atena era menajată. Sigur, nu mai putea să-şi 
reconstituie confederaţia maritimă, dar i se recunoşteau trei 
insule - Lemnos, Imbros, Scyros -, unde s-a şi grăbit să-şi trimită 
coloni. 

Restabilirea preponderenţei spartane era, de departe, iluzorie. 
Antica cetate a Egalilor trecea ea însăşi printr-o criză profundă, 
din cauza o/igantropiei, lipsei bărbaţilor capabili să-şi satisfacă 
stagiul militar. Din cei 10.000 de hopliţi din timpul războaielor 
medice, nu mai rămăseseră decât 1000, un secol şi jumătate 
mai târziu. Pământul fusese acaparat de o minoritate de 
proprietari bogaţi, care domnea peste o masă sărăcită, 
cuprinzând, în afară de hiloţi şi perieci, un număr tot mai mare 
de cetăţeni săraci. Slăbirea militară mergea mână-n mână cu 
tensiunile sociale anunțând revoluțiile din secolul al III-lea. 

Această criză survenea în momentul în care, după ce-şi 
„linsese rănile“ şi reinstaurase democraţia, Atena se străduia 
să-şi reconstituie puterea maritimă, în timp ce Teba - unde o 
conjurație susţinută de atenieni alungase, în 379, garnizoana 


spartană şi guvernul prolacedemonian - reconstituia în jurul ei 
liga beoţiană, transformată curând de Epaminonda şi de 
Pelopida într-un stat federativ, condus de şapte beotarci aleşi. 
Dotaţi cu o infanterie ce utiliza noile tehnici de luptă, trupe de 
elită („batalionul sacru“), şi o cavalerie foarte mobilă, tebanii au 
hotărât atunci să frângă şi ceea ce mai rămăsese din puterea 
spartană. In 371, armata lor a îngenuncheat la Leuctra pe cea a 
lacedemonienilor, punând definitiv capăt hegemoniei lor. 

In cursul deceniului următor, Teba încearcă, la rândul ei, să-şi 
stabilească dominaţia în Grecia Centrală şi în Peloponez, 
obţinând sprijinul regelui Persiei, opunându-se Atenei în Marea 
Egee şi în strâmtori, reprimind cu sălbăticie tentativele de 
secesiune din sânul confederației beoţiene (la Orchomene, de 
exemplu). Astfel, ea nu făcu decât să determine, la rândul său, 
formarea unei coaliţii ostile scopurilor sale hegemonice, care 
cuprindea, în afară de atenieni, spartanii şi alte cetăţi din 
Peloponez. La Mantineea, în 362, armata tebană este încă o 
dată victorioasă, dar Epaminonda fu ucis în bătălie şi hegemonia 
tebană dispăru odată cu el. 

In acest timp, Atena îşi refăcuse forţele sale navale şi 
ajunsese în fruntea unei noi confederaţii maritime. Trăgând 
învăţăminte din trecut, s-a străduit să-şi facă mai uşor simțită 
tutela, înlocuind tributul cu o „contribuţie“ mai uşoară, ţinând 
cont de părerea synedrion-ului (adunare) aflat la Atena şi 
reprezentând pe aliaţi în Bu/6, recunoscându-le acestora o reală 
autonomie şi angajându-se, în special, să nu le impună prezenţa 
cleruhiilor sale. Ea reuşi să adune în jurul ei, cu excepţia 
cetăților din lonia, căzute în mâna perșilor, majoritatea cetăților 
din fosta Ligă de la Delos. 

In mai puţin de un secol, Grecia a cunoscut, succesiv, 
hegemonia Atenei, cea a Spartei, apoi a Tebei. Niciuna nu a 
supravieţuit coaliţiilor pe care ambițiile şi practicile imperialiste 
ale acestor state le treziseră printre celelalte cetăţi ale lumii 
greceşti. Spre 360, un anumit echilibru părea a se fi stabilit între 
tebani, cetăţile Peloponezului şi noua confederație maritimă 
ateniană, prea slabă să mai constituie un nou pol hegemonic. In 
vreme ce se profila la orizont ameninţarea macedoneană, 
Grecia rămânea o nebuloasă de microstate, care ţineau la 
independenţă, fiind şi incapabile de a se uni pentru mai multă 
vreme. 


Grecii din Apus nu făceau excepţie de la regulă. După 
înfrângerea ateniană şi după ce au respins în 397 asalturile 
cartaginezilor, Syracuza şi-a restabilit hegemonia în Sicilia cu 
preţul, este adevărat, al renunţării lor la instituţiile democratice. 
Sub Dionis cel Bătrân, care, numit „strateg cu puteri depline“, a 
restabilit, de fapt, tirania, Syracuza îşi întinde dominaţia asupra 
celei mai mari părţi a Siciliei şi asupra litoralului calabrez, 
devenind rivala celor trei poli elenici. Dar nu pentru multă 
vreme: după domnia lui Dionis cel Tânăr (367-357 î.e.n.), 
imperiul Syracuzei a căzut în anarhie, lăsând Sicilia pradă 
„barbarilor“. 


Criza cetăţii 


Războiul peloponeziac, apoi conflictele care au însângerat 
lumea greacă în cursul primei treimi a secolul al IV-lea, nu 
numai că au bulversat raporturile de forţă dintre cetăţi, dar au şi 
compromis puternic echilibrele interne ale acestor microstate, 
zdruncinându-le bazele. 

Mai întâi, războiul a antrenat pierderi ireparabile. Pe plan 
demografic, mai ales. Comparate cu holocausturile noastre 
moderne, conflictele din secolele V-VI apar total 
nesemnificative. Dar trebuie raportate la efectivele de atunci. 
De exemplu, din 34.000 de luptători pe care Sparta i-a mobilizat 
la Leuctra, în 371, 1.400 au murit. În afară de aceasta, trebuie 
să ne amintim că bătăliile nu sunt, în mod necesar, episoadele 
cele mai costisitoare în vieţi omeneşti. Pentru multe cetăţi, mai 
ales pentru cele care se revoltaseră împotriva puterii tutelare, 
înfrângerea însemna decimare, deportare, sclavie. Războiul 
purtat pe teritoriul unei ţări însemna, pe de altă parte, jaf şi 
distrugere a satelor, populaţii persecutate şi masacrate, recolte 
distruse. Când îşi puteau găsi adăpost în oraşul învecinat, ei 
ajungeau să cunoască consecinţele asediului: suprapopulaţie, 
foamete, iar uneori o epidemie groaznică, de exemplu, ca cea 
din Atena din 430-429. Sigur, nu toate zonele lumii greceşti au 
suferit în mod egal. Atica şi Beoţia au fost călcate în picioare de 
mai multe ori, în schimb Sparta nu a cunoscut prezenţa 
luptătorilor străini pe teritoriul său decât în ultimii ani de 
existenţă. Pe ansamblu, sacrificiu nu a fost mai puţin imens. 

Frecvența ostilităţilor a avut şi consecinţe dezastruoase 
asupra finanţelor beligeranţilor. La Atena, întreţinerea flotei şi 
soldele plătite hopliţilor, ca şi despăgubirile de tot felul, în contul 
interminabilelor şi îndelungilor campanii, costau foarte scump 
tezaurul public. În Sparta, împărţirea funcţiilor între casta 
războinică şi hiloţi nu a rezolvat decât temporar problema, 
efectele oligantropiei constrângându-i pe lacedemonieni să 
recurgă la serviciile mercenarilor. În secolul al IV-lea, practica 
mercenariatului a tins, de altfel, să se generalizeze, ca o 
consecinţă a penuriei de soldaţi-cetăţeni şi a unor crize sociale 
care făcea să prolifereze masa de săraci lipsiţi de pământ, 
pentru care meseria armelor era unicul mijloc de a subzista. 
Oferindu-şi serviciile celor care dădeau mai mult, mercenarii 


erau tot atât de costisitori pentru cetăţi ca şi cetăţenii înarmaţi 
şi, adesea infinit mai periculoşi pentru democraţie. Fără a mai 
vorbi despre atrocitățile comise de aceşti profesionişti în căutare 
de jafuri de tot felul şi de sacrilegiile care au acompaniat 
frecvent trecerea lor: jaful sanctuarului din Olympia de către 
arcadieni în 364, de exemplu, sau cel din Delfi, de către 
focidieni, în 356. 

Mentalităţile nu puteau să nu fie şi ele afectate de aceste 
seisme şi de aceste ruine. Jafurile din sanctuare spun foarte bine 
cât de mult valorile religiei tradiţionale puteau fi violate de 
populaţii întregii, semn al unui recul general al sacrului, dar şi al 
unei încrederi mai reduse faţă de zeii panteonului grec. La fel de 
semnificative sunt şi schimbările care afectează marile sărbători 
ale cetăţii, văzute din ce în ce mai mult ca spectacole şi 
momente de plăcere, şi succesul mereu crescând de care se 
bucură divinităţile străine, ca Isis egipteanca ori Adonis asiaticul. 
În sfârşit, recrudescenţa pericolelor, în special cele prin care 
barbarii amenințau elenismul, că era vorba de siculi, de perşi ori 
de macedoneni, i-a făcut pe greci să constate că instituţiile 
democratice nu mai erau pe măsura vremurilor şi să dorească 
un şef charismatic, în stare să regrupeze forţele lor şi să facă 
front comun pericolului extern. De aici, reîntoarcerea în forţă a 
tiraniei, dorită la Atena de un orator precum Isocrate (în 
panegiricul său datat 380), realizată la Syracuza sau la Siciona, 
dar în condiţii şi cu scopuri care nu mai sunt acelea ale Greciei 
arhaice. Tiranul din secolul al IV-lea este de cele mai multe ori 
un profesionist în ale războiului, care se face stăpân al cetăţii în 
fruntea unei trupe de mercenari şi care face să domnească 
legea sa. 

Tirania găseşte un teren cu atât mai prielnic în cetăţile 
greceşti de la sfârşitul perioadei clasice, cu cât tensiunile sociale 
au devenit explozive. Războiul a ruinat parţial țărănimea mică şi 
mijlocie, acea clasă de zeugiţi pe care atenienii îşi întemeiau 
instituţiile şi etica democraţiei. Întorşi pe pământurile lor, după 
lungi şi, adesea, îndelungate campanii, şi  găsindu-şi 
proprietatea distrusă, pământul în paragină, animalele 
sacrificate, mulţi dintre ei ajung, fie să se îndatoreze, în timp ce 
proprietarii aşteaptă liniştiţi să li se refacă domeniul, fie să 
renunţe, ceea ce duce la îngroşarea rândurilor unei clase 
populare citadine ea însăşi confruntată cu efectele salariilor de 


mizerie şi ale şomajului. 

De aici rezultă o concentrare a proprietăţii funciare, care are 
drept corolar adoptarea unei economii rurale bazate pe profit şi 
pe folosirea pe scară tot mai largă a mâinii de lucru salariate ori 
a sclavilor, condusă de un intendent, în timp ce micile domenii 
lucrate direct se reduc văzând cu ochii. Acelaşi lucru se 
întâmplă şi la oraş. Secolul al IV-lea vede dezvoltându-se, pe 
fondul abundenței de masă monetară - ea însăşi în legătură cu 
exploatarea noilor mine, de exemplu cea din muntele Pangeu 
din Tracia, cu jaful sanctuarelor şi al cetăților învinse, cu 
subsidiile de la Marele Rege -, o economie de profit care a 
stimulat activitatea bancară, comerţul, mai puţin industria, şi 
care a dus la concentrarea averilor. 

Ascuţirea conflictelor sociale a fost, în Grecia secolului al IV- 
lea, un fenomen aproape general. La Atena, unde reconstituirea 
imperiului maritim a compensat parţial ruinele războiului, 
prosperitatea şi politica adoptată în favoarea celor săraci a 
limitat efectele exodului rural şi ale dispariţiei crescânde a 
averilor. Şomajul era aici mai puţin răspândit decât în altă parte 
iar salariile, cu toate că erau diferite de cele din secolul 
precedent, permiteau fiecăruia să supravieţuiască. In schimb, în 
multe cetăţi din Grecia peninsulară şi insulară, cât şi din Grecia 
Magna, ruinarea micii ţărănimi şi degradarea condiţiilor de viaţă 
ale straturilor populare de la oraş au provocat tulburări, au 
aţâţat lupte partizane şi au dat naştere războaielor civile adesea 
mai atroce decât acelea pe care Grecia le cunoscuse în secolul 
al VIl-lea î.e.n. 


Cucerirea macedoneană 


În timp ce Grecia înregistra efectele conjugate ale depopulării 
- Atena şi-a văzut efectivele mobilizabile scăzând de la 40.000, 
la mijlocul secolului al V-lea, la 30.000 în 360 şi la 20.000 în 310 
-, ale înfruntărilor sociale şi politice care punctau viaţa cetăților 
sale şi ale crizei morale pe care au instituit-o războaiele şi 
seismele de la începutul secolului al IV-lea î.e.n., o nouă putere 
se afirma în nordul lumii greceşti: regatul Macedoniei, unde 
domnea, din 359, un suveran inteligent şi energic: Filip al II-lea. 

Zonă muntoasă şi aspră, cu câteva câmpii roditoare la 
vărsarea celor două principale fluvii, Haliacmon şi Axios, 
posedând bogate minereuri şi o frumoasă tradiţie în creşterea 
cailor, Macedonia era populată de ţărani şi de o nobilime 
turbulentă, care vorbea o limbă apropiată de cea a grecilor, dar 
pe care aceştia îi considera barbari. Aceşti mari proprietari 
făceau ca în regat să domnească anarhia, neascultând de 
suveran decât atunci când se simțeau ameninţaţi de incursiunile 
ilirilor sau ale tracilor. 

La sfârşitul secolului al V-lea î.e.n., regele Arhelau hotărî să 
transforme Macedonia într-un stat stabil şi puternic, ataşat 
tradiţiei elenice. El construi străzi, ridică fortărețe solide şi îşi 
moderniză armata. Strâns legate de puterea centrală, unele 
cetăţi s-au constituit după modelul grecesc, cea mai importantă 
fiind Pella, reşedinţa regelui, care şi-a instalat aici curtea şi i-a 
primit pe poeţi, artişti şi filozofi (aici şi-a petrecut Euripide ultimii 
ani de viaţă). La moartea sa, ţara s-a prăbuşit din nou în 
dezordinea creată de războaiele dintre aristocrați. Între 
începutul secolului al IV-lea şi urcarea pe tron a lui Filip al II-lea, 
s-au perindat nouă regi, iar istoria dinastiei a fost punctată de 
revolte, asasinate, uzurpări de tron, ceea ce nu a împiedicat 
Macedonia să fie tot mai prosperă şi să se deschidă tot mai mult 
influențelor elenice. Raporturile cu Atena s-au întărit cu ocazia 
reconstituirii ligii maritime, iar limba din Atica a sfârşit prin a 
deveni limba elitelor macedonene. 

Odată cu Filip al II-lea, relaţiile dintre Macedonia şi Grecia s- 
au schimbat radical. La început, tutore al tânărului rege 
Amynthas al IV-lea, pe care l-a eliminat rapid, noul suveran era 
înainte de toate un războinic macedonean: călăreț feroce, 
băutor notoriu, plăcându-i războiul şi banchetele. Dar nu-i 


lipseau nici inteligenţa, nici geniul diplomatic, nici încăpăţânarea 
în a-şi realiza toate planurile. Dorind, în acelaşi timp, să pacifice 
ţara sa, să o pună la adăpost de jefuitorii care făceau să apese 
asupra ei un pericol constant, apoi să mărească şi să 
îmbogăţească regatul său prin cuceriri, el procedă în etape, 
începând să-şi dea măsura politicii sale. Işi asigură tronul 
eliminându-i pe ceilalţi pretendenți şi reduse nobilimea. Se dotă 
cu o armată puternică, dispunând de o cavalerie numeroasă şi 
de o infanterie compusă, ca în Grecia secolului al V-lea, din 
ţărani-soldaţi, recrutaţi din rândurile micilor proprietari, înarmaţi 
cu lănci lungi de 5 metri şi organizate în puternice falange. În 
sfârşit, îşi reorganiză regatul, dezvoltă agricultura şi construi noi 
drumuri. 


IMPERI 
PERSA! 


Zacint 
Atena și a doua 
confederație maritimă 
Teba și zona sa de 
influență 
Sparta și zona sa de 
influență 


TEATRES ML RER A Sal UE LE 


Grecia în ajunul cuceririi macedonene 


JKE 


Este puțin veridic ca Filip să se fi gândit de la început să 
cucerească Grecia. Circumstanțele şi logica puterii l-au 
determinat, într-o primă etapă, să-şi constituie un fel de strat 
protector în jurul Macedoniei, după ce i-a alungat pe barbarii iliri 
şi epiroţi, apoi să deschidă ţara sa la mare, lucru care l-a pus 
rău cu Atena, pentru care nordul Egeei reprezenta un teren 


exclusiv. Orice-ar fi, el realiză încă de la începutul domniei sale 
o serie de cuceriri în Grecia de nord, care l-au dus la anexarea 
Traciei, Tesaliei, Calcidicei, cucerind oraşe ca Amfipolis (357) şi 
Pidna (356), distrugând coloniile ateniene de la Potideea şi 
Metona, punând mâna, în 356, pe minele de aur de pe muntele 
Pangeu, ceea ce i-a asigurat un formidabil tezaur de război şi i-a 
mărit considerabil mijloacele financiare ale acţiunii sale militare 
şi diplomatice. Totuşi, când, în 353, armata sa a vrut să 
cucerească Termopile, întreaga Grecie s-a neliniştit. Sparta şi 
Atena au trimis trupe pentru a-i bara drumul şi Filip se înclină. 

Am văzut că în momentul când începe cucerirea 
macedoniană, nicio cetate greacă nu este capabilă de a opune 
ambițiilor suveranului macedonean hegemonia sa militară sau 
navală. Sparta este înfrântă iar Teba a pierdut controlul Beoţiei. 
Doar Atena pare să se mai bucure de o relativă hegemonie, dar 
nu mai are resortul care a făcut din ea forţa democraţiei 
ateniene. Aceasta se resimte în diminuarea numărului zeugiţilor, 
în dezinteresul lor crescând pentru şedinţele £Ecc/esie; sau ale 
Helialei, al cărei auditoriu e compus în principal din cetăţeni 
săraci, atraşi mai degrabă de câţiva oboli din m;sthos, decât de 
interesul pe care-l poartă exercitării drepturilor lor civice. De aici 
rezultă şi o radicalizare a adunării, din ce în ce mai dispusă să-i 
urmeze pe aceia dintre oratori, care ştiu cel mai bine să flateze 
capriciile şi pasiunile mulţimii. Sunt totuşi câţiva oameni de 
valoare, precum Trasibul, restauratorul democraţiei în 403, 
Eubul, Calistrat şi, mai ales, Demostene, dar care nu au nici 
aceeaşi vocaţie ca a unui Clistene ori Pericle, nici acelaşi impact 
asupra mulţimii şi, adesea, sunt izolaţi în sânul unei „clase 
politice“ puțin dispusă să meargă împotriva curentului 
superficialităţii din jur. 

In afară de aceasta, eroziunea virtuţilor civice are ca efect 
agravarea dificultăţilor financiare ale cetăţii, fiecare străduindu- 
se să se sustragă de la datoriile sale în detrimentul altor 
categorii ale populaţiei. Inlocuirea progresivă a mercenarilor cu 
soldaţi-cetăţeni a mărit cheltuielile de apărare, fără a furniza 
Atenei o armată la fel de eficace şi, mai ales, nici la fel de 
motivată ca în trecut. Dispariţia tributului plătit de aliaţi s-a 
soldat cu o puternică creştere a cheltuielilor militare incumbând 
acum atenienilor. Pentru a umple visteria, statul trebuie să 
recurgă la impozitul direct pe venit, apăsând asupra bogaţilor în 


funcţie de avere şi, în plus, de liturgiile obişnuite (horegia, 
trierarhia etc.), fără a se reuşi să se stăvilească progresul 
eschivării şi al fraudei fiscale. Mereu în creştere sub presiunea 
unei adunări pe care o domină masele populare, cheltuielile de 
asistenţă publică şi banii destinaţi distracţiilor poporului - giraţi 
de visteria theoricon-ului - grevează puternic asupra bugetului 
cetăţii. Aşa încât, confruntaţi cu aceste probleme, responsabilii 
politicii ateniene, în special în materie de relaţii externe, au 
tendinţa să acţioneze la jumătatea secolului, fără să se facă 
remarcaţi. 

Este exact ceea ce se întâmplă în momentul în care capătă 
contur faza ofensivă a politicii macedonene. După operaţiile 
costisitoare pe care a trebuit să le întreprindă între 359 şi 356, 
şi care au facut-o să-şi piardă aliaţii din mai multe cetăţi şi din 
insulele confederației, Atena s-a angajat, sub Eubul, într-o fază 
de reconstrucţie financiară şi militară care a forţat-o să-şi 
limiteze intervenţiile exterioare şi să câştige timp în relaţiile sale 
cu regele Macedoniei. Or, în 351, această politică „pacifistă“ 
este minată de un nou grup politic al cărui şef, Demostene, un 
extraordinar orator, cere compatrioţilor săi să-l înfrunte pe Filip 
al lIl-lea, pronunţând împotriva acestuia nişte rechizitorii 
fulminante: Filipicele. Prima datează din 351, evidenţiindu-l pe 
Demostene ca pe un campion al cauzei antimacedonene. 

Această cauză, atenienilor le-a venit greu la început s-o 
considere prioritară, pe de o parte pentru că lupta împotriva lui 
Filip implica o creştere a impozitelor şi sacrificii indispensabile 
din partea beneficiarilor de sinecuri de la stat, apoi pentru că 
vechile reflexe continuau să existe, Teba şi Sparta apărând încă 
la acea dată ca adversarele cele mai de temut ale Atenei. Filip 
ştie să mizeze admirabil pe reticenţele poporului atenian în a-şi 
urma patrioţii grupaţi în jurul lui Demostene. Chiar dacă trebuie 
să ne ferim a lua drept bun tot ceea ce spune acesta din urmă 
când îi acuză pe unii dintre concetăţenii săi (printre care şi pe 
principalul său adversar, Eschine) şi pe unii din conducătorii 
altor cetăţi greceşti de a fi cumpăraţi de Filip, se pare că aurul 
regelui Macedoniei, distribuit cu aceeaşi generozitate selectivă 
ca şi cel al suveranului Persiei, a contat totuşi în dezvoltarea 
partidelor „pacifiste“, altfel spus, favorabile cauzei macedonene 
din diversele cetăţi ale lumii greceşti. 

In 349, macedoneanul a declarat război Olintului, principalul 


oraş al Calcidicei, fără ca atenienii să poată face ceva ca să-l 
salveze. Negocierile încep între beligeranţi, dar de încetineala 
lor profită Filip al II-lea pentru a-şi încheia cuceririle în Tesalia şi 
în Tracia. Prin pacea din 346, Atena pierdea toate teritoriile şi 
alianțele din această regiune şi, chiar dacă îşi păstra controlul 
asupra strâmtorilor, regele Macedoniei devenea de atunci 
stăpânul de necontestat al Greciei Centrale. Drept 
contrapondere, Filip a obţinut cu ajutorul tebanilor dreptul de a 
fi admis în sânul consiliului amficţionic de la Delfi. Acest lucru 
însemna că era integrat printre greci şi că devenea garantul 
păcii dintre greci. Deja, pentru unii dintre ei, precum retorul 
Isocrate, el încarna speranţa viitoarei unităţi, omul căruia îi 
revenea misiunea de a reda elenismului forţa sa de expansiune 
şi de a-l conduce la cucerirea Imperiului ahemenid. Or, dacă 
acesta avea să fie, zece ani mai târziu, obiectivul lui Filip, pentru 
moment îi era de ajuns să erodeze teritoriul grecesc, pentru a-şi 
mări regatul şi a-şi creşte puterea. Pentru cei care crezuseră, la 
Atena, că pot obţine de la el să-şi limiteze ambițiile de cucerire 
aceasta însemna ruina politicii lor temporizatoare. Momentul era 
acum pentru marea înfruntare anunţată de Demostene şi pentru 
unirea cetăților greceşti, dacă doreau să-şi păstreze 
independenţa. 

S-a putut crede, timp de câţiva ani, că autorul Fi;/ipicelor avea 
să reuşească să-i mobilizeze pe greci împotriva imperialismului 
macedonean. La Atena el avusese deja câştig de cauză, acest 
lucru permițându-i să-şi învingă anumiţi adversari politici şi să 
convingă ecclesia să adopte măsuri nepopulare, destinate a 
finanța cheltuielile militare. Devenit adevăratul şef al cetăţii, 
inspiratorul politicii sale externe, acesta a ajuns să obţină 
alianţa mai multor oraşe din Peloponez, precum cea a Corintului 
şi a Megarei. Dar nu a reuşit să-i convingă pe tebani să treacă în 
tabăra antimacedoneană. În faţa temutelor falange ale lui Filip 
al II-lea, micile armate aliate aveau puţine şanse de a izbândi. 

Ele au rezistat totuşi cu bine primelor atacuri ale armatelor 
macedonene, atunci când Filip a hotărât să cucerească regiunea 
strâmtorilor, în 339, învestit fiind de amfictionia de la Delfi să 
conducă „războiul sfânt“ împotriva Atenei. Demostene a reuşit 
chiar să obţină, în ultimul moment, alianţa Tebei şi să 
recunoască în faţa cetăţenilor săi că destinele armatei aliate au 
fost încredințate tebanilor. Atenienii reuşiseră, cu preţul unui 


efort considerabil, să reconstituie o armată civică. Dar era prea 
târziu. La 1 septembrie 338, la Cheroneea, în Beoţia, armatele 
greceşti fură nimicite de falangele macedonene. 

Filip al II-lea s-a arătat nemilos faţă de Teba, căreia nu a putut 
să-i ierte trădarea. În schimb, a fost foarte generos cu Atena. 
Aceasta pierdea cea mai mare parte din posesiunile din 
strâmtori şi ceea ce a mai rămas din a doua confederație, cu 
excepţia coloniilor din Lemnos, Samos, Imbros şi Skyros. Trebuia 
să intre în alianţa macedoneană şi, prin urmare, să renunţe la 
independenţa diplomatică. În schimb, îşi păstra instituţiile, flota 
şi armata. Sparta, care, după  Cheroneea,  rezistase 
macedonenilor, a fost şi ea tratată cu blândeţe. 

După victorie, Filip al II-lea a convocat în Corint un congres al 
tuturor cetăților greceşti. Este constituită o ligă a grecilor, al 
cărei hegemon, şef militar şi politic, era. Un pact a fost stabilit 
între statele membre, definind obligaţiile precise ale fiecăruia. 
Acestea nu trebuiau să procedeze la nicio schimbare politică, 
împărţire de pământuri, înapoiere a datoriilor etc., în timpul 
expediției pe care Filip al II-lea decise s-o întreprindă împotriva 
perşilor, pentru a-i răzbuna pe greci de afronturile aduse lor de 
Marele Rege. Acesta era acum programul cuceritorului 
macedonean. Ajuns stăpân al Greciei, acesta poza în campionul 
elenismului împotriva „barbarilor“. _ 

Filip nu a avut timp să-şi realizeze proiectul. In 336, a fost 
asasinat la instigarea, se pare, a soţiei sale repudiate, care se 
temea să nu-l prefere lui Alexandru pe copilul născut din a doua 
căsătorie. Şi tocmai lui Alexandru avea să-i revină gloria de a 
nimici puterea ahemenidă. 


Alexandru şi cucerirea Orientului 


În 336, moştenitorul tronului macedonean are 20 de ani. 
„Frumos ca un zeu“, spun contemporanii, acesta moşteneşte de 
la mama sa un temperament exaltat şi poate fi foarte violent. 
Dar acest războinic, deprins de la o vârstă fragedă cu toate 
exerciţiile fizice şi militare, a primit învăţătura lui Aristotel şi se 
putea mândri cu o vastă cultură. Este convins de originea sa 
divină şi nu visează decât să realizeze înaltele destine cărora 
crede că le este promis. Herakles şi Ahile sunt modelele sale şi 
vrea, ca şi ei, să-şi înscrie numele în panteonul eroilor. 

Aceste fantasme homerice nu l-au împiedicat pe Alexandru să 
fie, în acelaşi timp, conducător genial de oşti şi un suveran 
puternic. Odată cu moartea lui Filip, toţi cei pe care acesta îi 
redusese la tăcere au crezut că e momentul să „ridice capul“. 
Pretendenţii la tronul Macedoniei sunt masacrați odată cu aliaţii 
lor. Nobilii revoltați sunt pedepsiţi exemplar. În timpul verii lui 
336, acela pe care Demostene îl botezase „Tinerelul“ coboară în 
Grecia peninsulară pentru a aduce la ordine cetăţile rebele şi 
Teba, asediată, rasă de pe faţa pământului şi cu supraviețuitorii 
reduşi la sclavie, atrage atenţia asupra preţului plătit încercării 
de a rezista hegemonului Greciei. Ca şi tatăl său, el nu se arată 
binevoitor decât faţă de Atena, din respect pentru civilizaţia sa 
şi pentru „morţii săi celebri“. 

Dar Orientul îl atrage irezistibil pe succesorul lui Filip. 
Încredinţând destinele Macedoniei lui Antipater, întâlneşte în 
Asia Mică trupele pe care acesta le lăsase acolo. În fruntea unei 
armate de 40.000 de luptători - din care 12.000 de infanterişti 
de elită ai falangei macedonene - începe lupta împotriva 
perşilor, primul act al unei epopei care, în opt ani, va face din el 
unul dintre cei mai mari cuceritori ai istoriei umanităţii, cât şi 
stăpânul unui Imperiu care se întindea de la Dunăre la Indus şi 
de la Marea Aral până în valea Nilului. 

Odată ajuns în Asia, în apropierea vechii cetăţi a Troiei, unde 
celebrează amintirea eroilor Iliadei (334), zdrobeşte un prim 
corp de armată persan pe malurile Granicusului şi eliberează 
cetăţile greceşti de pe litoralul Asiei Mici. Este revanşa luată 
asupra „păcii lui Antalcidas“, chiar dacă nu toţi grecii din Asia s- 
au arătat entuziaşti în a-şi schimba stăpânul. La Gordion, în 
Frigia, Alexandru vizitează oracolul care a promis posesiunea 


Asiei celui care va fi capabil să deznoade nodul foarte încurcat 
ce lega jugul de carul regelui Gordias; el îl taie cu sabia. După 
care, seamănă deruta la Issos (333), în rândurile armatei 
Marelui Rege, capturând bagajele şi familia sa. Rupând cu 
tradiţiile războinice ale epocii, fostul elev al lui Aristotel îi 
tratează familia cu respect. 

Refuzând enorma răscumpărare pe care i-o oferă regele, 
Alexandru visează doar la cucerirea Imperiul ahemenid. In 
câteva luni, cucereşte litoralul sirian şi palestinian, apoi 
pătrunde în Egipt, unde este primit ca eliberator şi unde va 
întemeia un oraş nou, Alexandria, promisă unor destine 
excepţionale, împingând cuceririle până dincolo de Nil, atinge 
oaza Siwa, unde se găseşte celebrul sanctuar al lui Amon, pe 
care grecii îl asimilau lui Zeus. După legendă, aici primeşte 
confirmarea destinului său divin şi promisiunea unei monarhii 
universale. 

Macedoneanul se îndreaptă atunci spre zonele continentale 
ale Imperiului persan, spre marile capitale istorice ale 
popoarelor din Orient. Zdrobitoarea victorie de la Arbela în 331, 
îi deschide drumul spre Mesopotamia, unde cucereşte Babilonul 
şi Susa, apoi drumul spre platoul iranian, veritabil sanctuar al 
puterii ahemenide, cu Persepolis şi Ecbatana. Il urmăreşte pe 
Darius al III-lea, care fuge disperat spre est, dar, când reuşeşte 
să-l ajungă, nu mai găseşte decât corpul neînsufleţit al Marelui 
Rege pe care satrapii din escortă l-au asasinat pentru a câştiga 
favorurile cuceritorului (ei vor fi, de fapt, executaţi). De atunci, 
Alexandru poate purta coroana descendentului lui Cirus cel Mare 
(330) şi să-şi asume astfel moştenirea sa prestigioasă. Nu mai 
este, deja, un european, un şef de război barbar care a asimilat 
cultură greacă, ci un suveran asiatic. El impune prosternarea în 
faţa sa şi adoptă costumul şi eticheta de la curtea ahemenidă. 
Grecii din armata sa acceptă cu greu această orientalizare a 
regelui Macedoniei. Mulţi protestează şi pentru a frânge această 
rezistenţă, Alexandru nu ezită a-l executa pe cel mai bun 
general al său, Parmenion, vechi soldat, care conducea armatele 
macedonene încă de pe vremea lui Filip, dar care îndrăznise să 
murmure împotriva adoraţiei pe care regele o cerea tuturor. 

Urmându-şi visul, moştenitorul tronului persan visează să-şi 
întindă puterea până la limitele cunoscute ale Pământului, până 
în India, care făcea parte din Imperiul ahemenid. Pentru 


aceasta, după ce a supus Bactriana şi Sogdiana (329-327), 
atingând Samarkandul şi pregătind diplomatic campania, el ia, 
în 327, comanda unei imense armate, care cuprinde 
aproximativ 120.000 de persoane (cu tot cu femei şi copii), dar 
din care doar o treime este grecească şi macedoneană. Această 
armată este foarte diferită de cea pe care a adus-o cu el din 
Grecia, cu şapte ani înainte. Pentru a se adapta tehnicii de 
hărţuire practicată de adversarii săi, Alexandru a făcut inovaţii: 
a împărţit falanga în unităţi mai mobile şi a înmulţit corpurile de 
cavalerie încorporându-i în ele pe sogdieni şi pe perși. A câştigat 
deci facilităţi de manevră, în schimb şi-a pierdut din coerenţă. 
Oricum ar fi, va efectua astfel o serie de campanii strălucite, 
trecând Indusul, cucerind regatul Taxila, luptându-se victorios cu 
regele Poros, pentru ca, în sfârşit, să trebuiască să poposească 
pe ţărmul râului Hyphasos, soldaţii săi, epuizați, refuzând să-l 
urmeze într-un nou marş spre Gange. 


Alexandria din Isso; 

Cucerirea macedoneană şi imperiul lui Alexandru 


După ce a ridicat, ca şi „strămoşul“ său, Herakles, 12 altare 
zeilor din Olimp în jurul unei coloane purtând inscripţia: „Aici s-a 


oprit Alexandru“, macedoneanul a dat semnalul de întoarcere în 
toamna lui 326. Armata sa coboară Indusul, cu o flotă de 800 de 
nave, apoi se retrage spre vest, o parte pe mare, o parte pe 
uscat. În decembrie 325, supraviețuitorii ajung în Carmania, în 
inima Imperiului. Departe de a se bucura în pace de cuceririle 
sale, Alexandru desfăşoară aici o activitate neîntreruptă, 
primind ambasadori venind din zone foarte îndepărtate, 
urmându-şi opera sa de fuzionare a grecilor şi perşilor, 
pregătindu-se, se pare, să înceapă o campanie în Arabia. Se 
găseşte în Babilon când, minat de oboseală şi bolnav, probabil, 
de malarie, moare pe 13 iunie 323, în vârstă de 33 de ani. 


Grecia elenistă 


Cucerirea lui Alexandru şi elenizarea spaţiului pe care au 
prosperat, încă din mileniul al V-lea, unele din primele mari 
civilizaţii ale istoriei sunt subiecte care depăşesc limitele cărţii 
de faţă. Europa, într-adevăr, ca expresie geografică, şi 
„Occidentul“, atunci asimilabil lumii greceşti, au fost mai puţin 
vizate de campania macedoneană decât Orientul Apropiat, 
Orientul Mijlociu şi Egiptul. Elenizarea fostului imperiu persan, 
dorită de Alexandru, contopirea căreia acesta şi-a consacrat 
ultimii ani ai vieţii, după ce a promulgat la Susa, la începutul 
anului 324, măsuri politice în acest sens - căsătorii mixte 
favorizate şi bogat răsplătite, copiii proveniţi din aceste căsătorii 
crescuţi după moda grecească, cavaleria persană unită cu cea 
greacă, nobili iranieni integrați în garda regală etc. -, migrațiile 
grecilor în părţile cele mai îndepărtate ale noului stat, eforturile 
întreprinse de suveran, apoi de succesorii acestuia din urmă, de 
a răspândi peste tot în Orient limba şi civilizaţia greacă, toate 
aceste iniţiative au avut efecte, în special, în zona cuprinsă între 
Marea Egee şi Indus. 

Grecia însăşi nu a fost supusă unei influenţe aşa de puternice, 
vizând, explicit, amalgamul dintre cele două civilizaţii. Desigur, 
ceea ce numim civilizaţie „elenistică“, pentru a desemna pe cea 
a lumii greco-orientale, pe perioada a două secole ce au urmat 
cuceririi lui Alexandru, este făcută din împrumuturi funcţionând 
în ambele sensuri, care au urmat cuceririi alexandrine, iar cele 
pe care elenismul le-a contractat în contactul cu civilizațiile 
orientale sunt considerabile. Totuşi, centrul de gravitate al 
culturii compozite care s-a dezvoltat în secolele Ill—il î.e.n., în 
aria cucerită de armatele macedonene, nu se situează în partea 
sa europeană. Aceasta are mai degrabă tendinţa de a decade, 
suferind, în acelaşi timp, de pe urma concurenţei produselor 
agricole şi comerciale furnizate de regatele provenite din 
dezmembrarea Imperiului, a deplasării spre est a marilor 
drumuri comerciale, a avântului unor noi poli economici, precum 
Alexandria şi Antiohia, şi, mai ales, de pe urma rivalităţilor 
persistente între cetăţi şi a nesfârşitelor războaie la care s-au 
angajat moştenitorii lui Alexandru. 

După dispariţia cuceritorului, locotenenţii lui Alexandru - 
diadohi;! - şi-au disputat cu înverşunare moştenirea acestuia, 


niciunul nefiind dispus să se lase mai prejos în faţa unui tânăr 
copil (în speţă, fiul pe care Alexandru îl avuse de la prima sa 
soţie, iraniana Roxana), nici să renunţe la guvernările 
provinciale pe care şi le atribuiseră. A urmat deci o jumătate de 
secol de dispute, în urma cărora Imperiul lui Alexandru s-a văzut 
împărţit în patru regate rivale: două în Asia - imensul regat 
condus de Seleucizi (descendenţi ai lui Seleucos) şi regatul 
Pergamului, cuprinzând jumătatea occidentală a Asiei Mici; unul 
în Egipt, unde au domnit Lagizii (descendenţi ai lui Lagos); 
ultimul, în sfârşit, în Europa, cuprinzând, sub sceptrul 
Antigonizilor, Macedonia, Tracia şi Grecia. De acesta din urmă 
va fi vorba în rândurile de faţă. 

Grecia s-a agitat puţin în timpul absenței lui Alexandru. Modul 
în care acesta i-a tratat pe tebanii revoltați şi garnizoanele pe 
care le lăsase în peninsulă pentru a reduce la tăcere eventualele 
secesiuni au fost de ajuns să tempereze elanul campionilor 
independenţii din cetăţi. Un început de revoltă în Sparta a fost 
imediat reprimat şi Atena, condusă, totuşi, la acea vreme, de 
oameni ai partidului antimacedonean, nu a ripostat. La vestea 
morţii lui Alexandru, ea a luat conducerea unei coaliţii care, 
după câteva succese iniţiale, a fost nimicită de armatele lui 
Antipater. A fost ultima răbufnire a vechilor cetăţi pentru 
independenţa lor şi ea a fost aspru pedepsită: o garnizoană 
macedoneană este instalată la Pireu. Atena a trebuit să-i predea 
pe şefii democrați, care propovăduiseră rezistenţa (Demostene 
s-a otrăvit pentru a nu cădea în mâinile duşmanilor) şi să 
renunţe la instituţiile sale democratice. 

Sfârşitul democraţiei ateniene marca o cotitură importantă în 
istoria lumii greceşti. Ea consacra, într-adevăr, prăbuşirea unui 
sistem politic, cel al autonomiei cetăților, care făcuse 
originalitatea şi măreţia civilizaţiei greceşti, dar care nu putea 
rivaliza cu puterea marilor regate, ieşite din cuceririle lui 
Alexandru. Aceste cetăţi se văd prinse, pe viitor, în luptele care 
opun între ele dinastiile moştenitoare ale Imperiului lui 
Alexandru, în particular pe antigonizii care domnesc în 
Macedonia şi pe Lagizii care căutau să le creeze dificultăţi în 
Grecia peninsulară. Rezultă de aici, pentru fiecare din aceste 
cetăţi, o istorie complicată, punctată de revolte, asedii, perioade 
de represiune şi de frământări interne, fără ca aceste 
evenimente să schimbe mare lucru în raporturile de forţă dintre 


cetăţi şi suveranul macedonean, devenit monarh absolut 
(basileus). Astfel, când în 307 fiul lui Antigonos, Demetrios 
Poliorcetul, restabileşte democraţia în Atena, locuitorii au trebuit 
să accepte să-i acorde onoruri divine şi să le găzduiască femeile 
în Parthenon! 

In cursul secolului care a precedat cucerirea romană, Grecia a 
continuat să sărăcească şi să se depopuleze. Chiar în Atena, 
activitatea economică s-a diminuat puternic după ce cetatea şi- 
a pierdut ultimele sale cleruhii şi după ce centrul de gravitate al 
lumii greceşti s-a deplasat spre marile metropole orientale. 
Pireul a încetat să mai fie principala piaţă a Mării Egee, acest 
lucru antrenând declinul numeroaselor activităţi meşteşugăreşti. 
Din această stagnare generală rezultă o recrudescenţă a 
tensiunilor sociale care ajung, în unele regiuni, mai ales în 
Peloponez, la adevărate mişcări revoluţionare. În Sparta, 
revendicările populare îşi găsesc ecou pe lângă regi reformatori 
ca Cleomene al Ill-lea, determinând, prin reacţie, cetăţile reunite 
în sânul puternicei ligi aheene să solicite intervenţia regelui 
macedonean Antigonos Doson, care restabileşte ordinea în 
Peloponez, după ce l-a înfrânt pe Cleomene în 222. 

La acea dată şi în timp ce se profilează pericolul unei 
intervenţii romane în Mediterana Orientală, Grecia continentală 
se găseşte împărţită între trei puteri de importanţă inegală. 
Nordul şi estul constituie domeniul unde monarhia 
macedoneană îşi exercită autoritatea directă. Aceasta a 
cunoscut, în timpul lungii domnii a lui Antigonos Gonatas (276- 
239), o perioadă strălucită care va dăinui până la începutul 
secolului următor, odată cu domniile lui Demetrios II şi a lui Filip 
al V-lea. În centru, între Tesalia şi strâmtoarea Corintului, se 
întinde sfera de influenţă a ligii etoliene: o confederație cu 
instituţii foarte slabe, din care niciun membru nu visează la 
hegemonie, dar a cărei organizare a fost destul de puternică 
pentru a bara, în 278, drumul spre Delfi al invadatorilor celți. În 
sfârşit, la sud, liga aheeană, ce reuneşte, cu excepţia Spartei, 
principalele oraşe ale Peloponezului. 

Nici una, nici alta dintre aceste două ligi nu este capabilă să 
se opună durabil puterii Antigonizilor. Totuşi, aceştia din urmă 
trebuie să ţină cont de ele, tot aşa cum vor trebui să ţină cont 
de ele romanii, când aceştia vor începe, la începutul secolului al 
II-lea, să se intereseze de provinciile occidentale ale Imperiului 


lui Alexandru. Cu toate astea, sunt foarte apropiate vremurile 
când, victorioasă asupra lui Filip al V-lea la Kynos-kefalai, Roma, 
prin consulul Flaminius, va proclama „libertatea grecilor“ (196), 
altfel spus, supunerea lor faţă de un stăpân mai puţin tolerant 
cu autonomia lor decât fusese cuceritorul macedonean şi 
succesorii săi Antigonizi. Era sfârşitul unei istorii care durase mai 
puţin de patru secole şi care avea să lase Europei şi lumii o 
moştenire uriaşă. 


Capitolul 4 , 
CIVILIZAȚIA ELENICA 


g Civilizaţia greacă pe care Roma a transmis-o Europei 
s-a elaborat pe parcursul unui mileniu. Panteonul 
grecilor este produsul unei lungi tradiţii, o sinteză între 
divinitățile preelinice şi zeii indo-europeni. Religia, 
antropomorfă, descrie viața zeilor ca imagine a celei a 
oamenilor. Un cult oficial este închinat zeilor cetăţii; 
credinţe şi rituri sunt celebrate în sânul familiei şi al 
fratriilor. În sanctuarele panelenice, grecii celebrează, 
prin jocuri şi concursuri, câteva mari zeități. Incepând cu 
secolul al V-lea, zeitățile orientale devin obiectul unui 
cult mistic şi pasional. 


E În Grecia antică, ştiinţa şi filozofia sunt surori, iar 
„fizicienii“ caută o explicație globală a lumii. Cu sofiştii 
și, mai ales, cu Socrate şi discipolii săi, Platon şi 
Aristotel, omul devine obiectul exclusiv al gândirii 
filozofice şi aceştia din urmă transmit Europei 
fundamentele gândirii moderne. În schimb, în ciuda 
progreselor din domeniul astronomiei, al matematicilor 
sau al geografiei, avântul ştiinţific nu cunoaşte aceeaşi 
vigoare. 


E În lonia, odată cu poemele homerice, Europa se vede 
în faţa primelor capodopere literare. Prin urmare, Grecia 
va transmite civilizaţiei europene opere majore în 
materie de poezie lirică, de teatru, cu Eschil, Sofocle şi 
Euripide, sau comediile lui Aristofan, sau de istorie cu 
Herodot şi Tucidide; elocvenţa şi retorica îşi găsesc 
magistrul în atenianul Demostene. 


N Dar, mai ales, sculptura şi arhitectura ilustrează cel 
mai bine civilizaţia greacă. Rezultat al unei lungi 
elaborări, ele ating apogeul la sfârşitul secolului al VI-lea 
şi începutul secolului al V-lea. În Atena lui Pericle, unde, 
sub îndrumarea lui Fidias, o echipă de arhitecţi şi de 
sculptori edifică admirabilul ansamblu monumental de pe 
Acropole, splendoare a unei arte care se va împlini în 


toată Grecia. În perioada elenistică, urbanismul cunoaşte 
vârsta sa de aur, în timp ce, alături de imitaţia operelor 
clasice, se dezvoltă în sculptură şi în pictură o artă 
violentă şi pătimaşă. 


Civilizaţia „greacă“ propriu-zisă şi transformările pe care le 
suferă în perioada „elenistică“ ocupă o perioadă de aproape 
1000 de ani. Ce iluzoriu ar fi să o considerăm ca un dat imuabil 
şi omogen! Imensa moştenire culturală pe care Roma a primit-o, 
asimilat-o, îmbogăţit-o şi apoi a transmis-o popoarelor din 
Imperiu, şi care formează una din primele matrici ale culturii şi 
identităţii noastre europene, s-a constituit în straturi succesive, 
de la apariţia stilului protogeometric, la mijlocul secolului al XI- 
lea, şi până la cucerirea romană. Trebuie avută în vedere tocmai 
această realitate când vorbim despre RELIGIA greacă, 
GÂNDIREA greacă etc. Dacă am hotărât să tratăm despre aceste 
probleme, punând accentul pe elementele constitutive ale 
culturii greceşti şi nu pe datele cronologice care marchează 
principalele etape din evoluţia sa, este pentru că, din 
perspectiva în care aşezăm această carte, această abordare ne 
permite să înţelegem mai bine faptul că modul nostru de a 
gândi, de a crea, de a crede şi de a ne îndoi este într-o mare 
măsură tributar a ceea ce s-a întâmplat pe țărmurile 
Mediteranei orientale şi ale Egeei între sfârşitul celui de-al doilea 
mileniu şi instalarea legiunilor romane pe acest pământ, unde s- 
a şlefuit nucleul originar al civilizaţiei europene. 


Zei, mituri şi practici religioase 


Panteonul grecilor, aşa cum apare în poemele homerice, nu s- 
a constituit într-o singură zi. El este produsul unei foarte lungi 
tradiţii orale şi rezultatul unei lente asimilări a vechiului fond 
mediteraneean şi cretan de către cuceritorii indo-europeni veniţi 
la începutul mileniului al II-lea. Aceştia din urmă au adus cu ei 
un patrimoniu spiritual foarte diferit de cel al locuitorilor 
Mediteranei preelenice. Divinităţilor htoniene (ale pământului), 
preponderenţei zeiţelor asupra zeilor care caracterizează pe 
aceştia din urmă, ei le-au opus propria lor ierarhie, privilegiind 
divinităţile masculine şi onorând zeii uranieni (ai cerului). Atunci 
s-au fixat şi vocabularul religios, şi primatul acordat lui Zeus, 
primul dintre zei, asimilabil lui Dyauh vedicul şi lui Jupiter la 
romani. Puțin câte puţin, totuşi, are loc o contopire între 
panteonul invadatorilor nordici şi cel al populațiilor indigene, 
ajungându-se, în perioada miceniană (1600-1100), la un 
sincretism care va fi transmis, via secolele obscure ale „Evului 
Mediu grec“, Greciei arhaice, apoi clasice. Zei ai pământului şi ai 
cerului, zeități masculine şi feminine, totul se echilibrează într-o 
sinteză care constituie una din trăsăturile majore ale religiei 
elenice primitive. 

Începând cu această epocă, panteonul grec este deja 
constituit ca o societate familială, punându-i alături pe Hera şi 
pe Zeus şi făcând din acesta din urmă tatăl lui Dionysos. El 
evidenţiază, în egală măsură, faptul că structurile indo-europene 
nu prea au rezistat efectelor sincretismului. Faimoasa repartiție 
trifuncţională pe care Georges Dumézil evidenţiind-o în cele mai 
multe dintre panteonurile indo-europene (baza concepţiilor 
religioase era fondată pe împărţirea activităţilor omeneşti în 
trei: religioase, războinice şi legate de muncă?) nu a lăsat multe 
urme în Grecia. Se mai constată, pe de altă parte, că 
majoritatea miturilor eroice sunt legate, cel mai adesea, de arta 
miceniană (Tezeu în Atena, Atrizii în Micene, Oedip în Teba etc.) 
şi sunt construite în jurul personajelor istorice reale. Deja în 
ajunul invaziilor doriene, trăsăturile majore ale religiei greceşti, 
inclusiv credinţa într-o viaţă preafericită pentru „iniţiaţi“ 
moştenită de la cretani - sunt astfel clar perceptibile. Însă 
sosirea dorienilor va modifica sensibil acest echilibru. Popor de 
războinici, care a rezervat femeii un loc cu totul secundar, 


dorienii vor imprima panteonului grec un caracter patriarhal mai 
puternic, privilegiind zeii (în primul rând pe Zeus, care îşi ia 
atunci chipul definitiv) în dauna zeităților feminine, adesea 
înlocuite de primii. Pe de altă parte, vor importa rituri de iniţiere 
legate de camaraderia războinică, care se vor perpetua în 
ţinutul dorian, în special la Sparta, dar care vor marca, de 
asemenea, şi practicile educative ale tuturor grecilor. 

Printre inovațiile de la începutul primului mileniu, datorate nu 
atât invaziilor doriene, ci contactelor cu Orientul, menţionăm 
introducerea în Grecia a două divinităţi: Apollo, originar din 
Licia, şi Afrodita, o Astarte a fenicienilor, zeiţă semită a 
dragostei şi a energiilor vitale. Primul se instalează între 1000 şi 
800, în dauna zeiţelor creto-miceniene, în marile sanctuare care 
vor deveni centrele principale ale cultului său: Delos şi Delfi. 
Afrodita, probabil descoperită în Cipru, unde grecii îi vor plasa 
naşterea aureolată de mit, este introdusă mai întâi în Citera, 
unde este înălţat primul ei sanctuar, răspândindu-se, curând, în 
toată Grecia continentală şi insulară”. 

Marile capodopere poetice, //iada şi Odiseea, cât şi Munci şi 
zile ale lui Hesiod şi mai ales Teogonia (cuvântul semnifică 
povestirea naşterii şi înrudirii zeilor) ne permit să cunoaştem 
religia greacă în momentul în care iau sfârşit secolele obscure. 
Este mai întâi o religie antropomorfică: zeii sunt imaginaţi având 
un aspect uman şi nu mai păstrează din figura zoomorfă sub 
care erau adoraţi într-un trecut îndepărtat decât atribute ori 
simboluri: bufnița pentru Atena, vulturul pentru Zeus, calul 
pentru Poseidon etc. Deja în epoca miceniană artiştii ştiau să 
traducă în limbaj plastic ideea unui zeu cu chip uman, după cum 
o dovedeşte, de exemplu, bronzul cipriot al lui Apollo, 
Alasiotas**. Odată cu Homer şi Hesiod, însă, au fost fixate 
aproape definitiv atât imaginile zeilor şi ale eroilor, cât şi 
miturile care se raportează la ei. Veritabil „catehism“, pe care 
un popor întreg a fost obişnuit să-l citească din copilărie şi din 
care s-au inspirat scriitori şi artişti ai epocilor ulterioare, 
epopeile acestor doi poeţi au contribuit esenţial la rafinarea 
mentalităţii şi eticii greceşti, fără a mai vorbi de imensa 
influenţă pe care au avut-o de-a lungul secolelor asupra 
civilizaţiei ai cărei depozitari de astăzi suntem noi, europenii. 


33 Apollo şi Afrodita sunt divinităţi ale căror cult şi iconografie îşi au originea 
în religia minoică. (N. Platon, Civilizatia egeeană, I-IV, Bucureşti, 1988). 


Tot prin intermediul lor s-a ordonat lumea divină şi au fost 
definite raporturile ei cu cea a muritorilor. La Homer, prima nu 
este decât oglinda celei de-a doua: Olimpul este plin de furii, 
meschinării, răniri în amorul propriu, mici răzbunări şi alte 
nimicnicii care agită existenţa de zi cu zi a oamenilor. 
Dimpotrivă, autorul 7eogoniei se străduie să reprezinte o ordine 
a universului în care zeii - începând cu prea puternicul Zeus - s- 
au erijat în ordonatorii lumii. O lume în care muritorii au locul lor 
şi trebuie să rămână acolo. Vai de cel care, precum titanul 
Prometeu, ar dori să-i sfideze pe zei! 

Din această teogonie şi din mitologia din care provine 
explicarea lumii, semnificaţia propriului lor destin, ideea pe care 
şi-o fac despre trecutul comun, eventual despre „salvarea“ 
eternă, grecii nu şi-au făcut niciodată articole de lege. Chiar 
dacă împart aceleaşi credinţe, chiar dacă recunosc primatul lui 
Zeus, ei pot adora aceiaşi zei sub forme care variază la 
nesfârşit, de la o regiune a Greciei la alta şi, mai ales, de lao 
cetate la alta, fiecare din aceste celule de bază ale civilizaţiei 
greceşti, unde tradiţia va fi încă tenace, având „patronul“ său 
divin (de unde numele de zeu „poliadic“) - Hera la Argos, Atena 
în cetatea Atenei, Artemis la Efes etc; ele aveau ca sarcină bine 
definită de a asigura protecţia şi salvarea cetăţii. 

Cultul oficial al cărui obiect sunt, în numele statului, aceşti zei 
poliadici, nu este de altfel exclusivist faţă de divinităţile 
htoniene, alte culte practicate în aceleaşi cetăţi, precum cele 
închinate  divităţilor htoniene, în special al lui Dionysos, 
Demetra, Kore, pe care poporul i-a preferat multă vreme celor 
dintâi. Religie, politică şi lupte sociale se vor găsi adesea 
antrenate, reformatorii şi tiranii având tendinţa, la sfârşitul 
epocii arhaice, de a favoriza zeitățile htoniene, spre a-i mulţumi 
pe cei mulţi. Este cazul tiranului Pisistrate, în secolul al VI-lea 
î.e.n., care a instituit la Atena Marile Dionisii (sărbători în 
onoarea zeului Dionysos), ca reacţie împotriva unui stat 
aristocratic care neglijase cultele htoniene. 

Perioada clasică este marcată, odată cu apogeul cetăţii, de 
avântul acestei religii civice. La Atena, zeii şi eroii care au luptat 
alături de hopliţi se bucură de o fervoare nemăsurată. Pentru a 
o onora pe Atena, despre care legenda spune că ar fi răsădit 
măslinul sacru pe Acropole, distrus de perşi, a fost edificat 
„marele templu“, numit adesea Parthenon pentru că 


adăposteşte statuia fecioarei (Parthenos), sărbătorile celebrate 
anual în onoarea sa având o strălucire care făceau din aceste 
Panatenee un eveniment festiv a cărui aură se întinde în tot 
Imperiul, chiar în cea mai mare parte a lumii greceşti cu ocazia 
Marilor Panatenee (celebrate o dată la fiecare an cu un fast rar 
întâlnit). Încheind mai multe zile de festivități întrerupte de 
jocuri şi de exerciţii de gimnastică, întreceri muzicale şi poetice, 
momentul esenţial al ceremoniei era procesiunea poporului 
până în vârful colinei sacre şi ofranda închinată zeiţei, un 
peplos*5, ţesut reprezentând lupta zeilor împotriva giganţilor, 
simbolul victoriei ordinii asupra brutalităţii şi a haosului originar. 

Ceilalţi zei familiari ai atenienilor nu sunt nici ei uitaţi, acest 
lucru fiind o consecinţă a grijii pentru un echilibru religios - 
eurythmia - deja înrădăcinat pe vremea lui Pisistrate, dar care 
va deveni o trăsătură esenţială a epocii lui Pericle, în secolul al 
V-lea. Sunt celebraţi Poseidon la Capul Sunion, Hefaistos la 
Atena, Nemesis la Ramnus. Ataşamentul persistent faţă de 
zeitățile htoniene se manifestă mai ales prin interesul purtat 
„celor două zeițe“, Demetra şi Kore, odată cu reconstrucţia şi 
mărirea Tel/esterionului (sală de iniţiere) din Eleusis, distrus de 
soldaţii lui Darius, şi prin fastul sărbătorilor consacrate lui 
Dionysos. Acest zeu al energiilor vegetale, al sevei, al umidității 
dătătoare de viaţă continuă să joace în secolul al V-lea un rol 
esenţial pe care îl avea şi în epoca arhaică. Este onorat în tot 
cursul anului prin sărbători zgomotoase, exuberante, 
dezlănţuite, unindu-i pe oamenii satului şi ai oraşului în aceeaşi 
celebrare a forţelor fecundității. Cea mai importantă are loc la 
sfârşitul iernii, în martie: este vorba de Marile Dionisii în care se 
succed concursuri ale băutorilor, procesiuni zgomotoase 
pigmentate cu tot felul de cuvinte indecente şi reprezentări 
dramatice. Din aceste sărbători, într-adevăr, s-a născut teatrul 
grec: tragedia („cântarea ţapului“), născută dintr-un vechi rit de 
purificare şi de recitare a episoadelor din viaţa zeului de către 
un cor cu un recitator, şi comedia („cântecul comos-ului“) din 
procesiunea bahică care are loc după recoltare şi în cursul 
căreia satirii schimbă tot felul de invective suburbane. 

Cultele poliade au avut o funcţie esenţială, aceea de a 
cimenta unirea tuturor cetăţenilor, chiar a tuturor locuitorilor 
cetăţii. Sărbătorile constituiau, într-adevăr, pentru ei, momente 
esenţiale de convivialitate şi, în acelaşi timp, tot atâtea ocazii de 


a comunica cu zeii şi de a se întări în convingerea că exista o 
înlănţuire spirituală a lumii. Aspectul festiv o lua, adesea, 
înaintea exigenţelor spirituale - multă vreme situate pe un plan 
secundar la greci - şi tempera fastul destul de rece al cultelor 
poliade. 

În viaţa de zi cu zi, viaţa religioasă a grecilor era supusă unui 
număr imens de credinţe şi rituri care proveneau, ca şi religia 
civică, dintr-un grup organizat şi, în primul rând, din sânul 
familiei. Se făceau sacrificii în fiecare zi în faţa vetrei, unde 
focul, întreţinut în permanenţă, simboliza continuitatea celulei 
familiale şi protecţia permanentă a geniului locului. Tatăl de 
familie era înconjurat de ceilalţi membri când acesta îşi ridica 
rugăciunea către „Zeus al casei“, al cărui sarcină era de a apăra 
vecinătatea casei. Toate momentele importante ale vieţii 
familiale - naşterea (cu prezentarea nou-născutului şi 
acceptarea de către tată în faţa zeului locuinţei), căsătoria, 
decesul - erau asociate unui ritual domestic. 

Practici de cult aveau loc de asemenea şi în alte comunităţi în 
care individul îşi ducea viaţa. Fratria, organizată în jurul cultelor 
comune, cu sărbători speciale, ca cea a Apaturiilor*, în oraşele 
ioniene, tribul al cărui nume se trăgea în Atena de la cel al unui 
erou local (numit astfel „eponim“), şi chiar dema, unitate 
administrativă care, chiar dacă a fost instituită mai târziu, şi-a 
avut sanctuarele şi cultele sale. Existau, în sfârşit, divinităţi şi 
rituri de orice fel care însoțeau toate momentele vieţii: geniile 
bune ale câmpurilor şi ale turmelor, ale fântânilor şi izvoarelor 
etc., cât şi practici magice, superstiții, o credinţă naivă în 
cuvintele şi scrierile ghicitorilor şi ale altor făuritori de oracole, 
probând la cea mai mare parte a grecilor o credulitate şi, 
câteodată, un primitivism pe care nu-l aştepţi la acest popor 
care a inventat filozofia şi înţeleptele religii civice. 

Încă devreme, cultele poliade şi practicile religiei domestice 
au părut nesatisfacătoare unui anumit număr de greci, mai 
exigenţi în materie de spiritualitate sau mai înspăimântați decât 
contemporanii lor de nenorociri ori de moarte. Pentru a 
răspunde aşteptărilor lor, s-au dezvoltat, încă din perioada 
arhaică, grupări religioase sau secte, al căror scop era de a 
asigura membrilor lor salvarea pe lumea cealaltă prin 
respectarea unor precepte morale şi ale unor rituri diverse care 
vizau purificarea lor. Cele mai celebre atribuiau fondarea lor lui 


Orfeu. Se cunosc puţine lucruri despre activitatea lor şi se pare 
că au numărat printre iniţiaţi mulţi şarlatani şi ghicitori. Dar 
unora dintre ele le datorăm faptul de a fi dezvoltat o tematică a 
„judecății de apoi“, a ascetismului şi a salvării - cu puternice 
influenţe asiatice - care a supravieţuit dispariţiei orfismului şi a 
pregătit spiritele să primească mesajul religiilor revelate. 

Este aceeaşi situaţie şi în cazul misterelor, venite direct din 
tradiţia creto-miceniană, identificând iniţiatul cu un copil divin 
născut dintr-o Mare Mamă, asigurându-şi astfel nemurirea. Cele 
mai celebre sunt acelea care legau cultul lui Dionysos de cel al 
celor două zeițe ale vegetației, Demetra şi Kore, onorate în mai 
multe sanctuare, dintre care cel mai frecventat era cel de la 
Eleusis, în Atica. La început un simplu cult agrar onorând zeiţa 
recoltei şi a fertilităţii, cultul din Eleusis a devenit, odată cu 
introducerea mitului lui Kore - răpită de Pluto, zeu al infernului, 
şi redată mamei timp de şase luni în fiecare an - celebrarea 
reînnoirii vieţii, apoi drumul parcurs de iniţiaţi (vreo 7.000 pe an, 
oameni liberi ori sclavi, numai să fie greci) pentru a dobândi 
cunoaşterea căii spre izbăvire. Ritualul, foarte complex, asocia 
elementele fertilităţii (prezentarea solemnă a unui spic de grâu) 
şi fecundității (manipularea de simulacre reprezentând organele 
sexuale ale celor două sexe), dramelor sacre exaltând miturile 
fundamentale. 

Dacă cea mai mare parte a vieţii religioase avea loc în cadrul 
relativ strâmt al familiei şi al cetăţii, existau de multă vreme 
sanctuare şi culte pane/enice, regrupând în câteva locuri 
importante - Delfi, Delos, Epidaur, Olimpia, Corint - pe toţi 
grecii, indiferent de cetate, adoratori ai aceluiaşi zeu. Fiecare 
din aceste sanctuare era de fapt dominat de o cetate 
preponderentă: Atena la Delos, Sparta la Olimpia, dar 
administraţia lor ţinea de un consiliu în care era reprezentat 
fiecare dintre oraşele asociate în amficționie*. În timpul 
perioadei arhaice, aceste amficţionii au jucat, se pare, un rol 
important prin arbitrajele pe care a trebuit să le asigure între 
cetăţi, dar, începând cu secolul al VI-lea, legătura pe care ele o 
menţin între acestea era doar de ordin moral, grecii venind să 
comunice în sanctuarul aceluiaşi zeu şi găsind în această 
apartenenţă la o religie împărtăşită de toţi un element de 
identitate comună. 

Mai multe din aceste sanctuare au jucat un rol deosebit de 


important prin  panegirii, „adunările generale“, grupând 
reprezentanţii întregii lumi elenice, în cursul cărora erau 
dedicate zeilor concursuri atletice sau artistice. O dată la fiecare 
patru ani, aveau loc astfel Jocurile Nemeene, în onoarea lui 
Zeus, la Nemeea, Jocurile Istmice la Corint, Jocurile Pitice la Delfi 
şi Jocurile Olimpice. Acestea din urmă aveau loc în Olimpia, 
orăşel din Peloponez, unde erau veneraţi Zeus şi Hera, de al 
căror sanctuar se ocupau eleenii (locuitori ai Elis-ului). După 
tradiţie, în 776 î.e.n., au fost organizate pentru prima dată în 
acest loc jocuri panelenice, dar originea lor este, se pare, mult 
mai veche. Oricum ar fi, la sfârşitul secolului al VI-lea, întreaga 
Grecie se întâlnea la Olimpia, unde concursurile erau, în esenţă, 
încă, nişte celebrări religioase comemorând foarte vechi 
ceremonii care vizau reînnoirea anului şi iniţierea tinerilor într-o 
clasă de vârstă. Procesiuni, rugăciuni, sacrificii alternau cu 
probele „sportive“: curse de care, de cai, atletice, alergări ale 
războinicilor înarmaţi, pentatlon* şi, pentru a sfârşi, „sporturi de 
luptă“ - box, lupte ori pancraţiu. 

Singura condiţie impusă concurenţilor era ca aceştia să fie 
eleni. Pe timpul duratei Jocurilor, precedată şi urmată de un 
răgaz necesar pentru venire şi plecare (o lună, apoi două şi trei 
luni), era proclamată „pacea olimpică“. Conflictele între cetăţi 
nu încetau totuşi, dar beligeranţii se înțelegeau să nu împiedice 
venirea atleţilor şi a celor ce asistau la aceste jocuri (se 
estimează la 40.000 numărul spectatorilor ce se puteau găsi pe 
stadion). Ştim astăzi cât de relativizată este noţiunea de „ideal 
olimpic“, ideal prețuit de Pierre de Coubertin, restauratorul 
Jocurilor la sfârşitul secolului al XIX-lea e.n. Dacă este adevărat 
că, până la dispariţia Jocurilor antice (ele au fost suprimate de 
către împăratul Teodosie, în 393 e.n.), coroana de măslin a 
rămas unica recompensă a învingătorului, întâlnirea o dată la 
patru ani a lumii greceşti a cunoscut în timp o evoluţie mergând 
în sensul profesionalizării atleţilor şi al „politizării“ întâlnirilor. 
Campionii dobândeau frecvent un renume care le permitea apoi 
să joace un rol de primă importanţă în cetatea lor. Unii oratori 
de renume puteau găsi aici ocazia de a dezvolta teme politice, 
precum Lisias, care îi invita pe greci să se unească împotriva 
tiranului Siracuzei. În sfârşit, Jocurile Olimpice serveau drept 
pretext şi loc de întâlnire pentru diplomaţi în căutare de alianţe 
sau tratate. 


La Delfi, cu ocazia Jocurilor Pitice, aveau loc atât competiţii 
sportive cât şi concursuri de muzică şi de poezie. Acest sanctuar 
dedicat lui Apollo îşi datora celebritatea mai ales oracolului pe 
care veneau să-l consulte particulari, reprezentanţi ai cetăților 
greceşti şi, uneori, suverani străini, care doreau răspuns la 
proiectele lor politice sau personale. Zeul îşi exprima părerea 
prin intermediul Pitiei, preoteasa care încarna vechea zeitate 
htoniană, al cărei loc îl luase Apollo, dar pe care acesta şi-o 
asociase. Şezând pe un trepied, poate în stare de transă, graţie 
fumigaţiei halucinogene, aceasta pronunţa cuvinte incoerente 
pe care clerul delfic le interpreta cu o extremă prudenţă, 
conservând oracolului destulă obscuritate şi ambiguitate pentru 
a putea păstra, oricând, credibilitatea zeului. Acest oracol este 
totuşi sensibil la presiunile exercitate asupră-i de marile puteri 
ale momentului - perşii, în ajunul războaielor medice, Sparta, 
imediat după războiul peloponeziac, şi, mai târziu, Filip al 
Macedoniei. Totuşi i se recunoaşte acestui oracol că a contribuit 
la făurirea unei morale bazate pe înţelepciune şi măsură, radical 
deosebită de morala de tip oriental. Partea sa nu este deci deloc 
neglijabilă în aria patrimoniul cultural şi spiritual ce va fi 
transmis, prin elenism, romanităţii şi civilizaţiei occidentale. 

Ultima treime a secolului al V-lea vede dezvoltându-se în 
Grecia, ameninţată de tulburările care însoțesc războiul 
peloponeziac, o nelinişte spirituală care nu va înceta să se 
afirme până la cucerirea macedoneană şi care îmbracă aspecte 
multiple şi contradictorii. De o parte, scepticismul copleşeşte 
numeroase spirite, zguduind credinţa în divinităţile poliade şi 
motivând actele de impietate care, deşi au dat loc unor procese 
şi, adesea, unor condamnări severe, au tendinţa de a se înmulţi. 
Chiar şi un autor atât de conservator precum Aristofan nu 
pregetă să veştejească, în comediile sale, lubricitatea unor zei. 
Pe de o parte, şi ca reacţie împotriva acestei tendinţe, se 
dezvoltă un misticism care nu mai este misticismul moderat de 
Eleusis, şi care traduce anxietatea crescândă a grecilor în faţa 
mizeriei umane şi a morţii. Printre beneficiarii divini ai acestei 
evoluţii a spiritelor, figurează zei precum Dionysos, a cărui 
influenţă asupra sufletelor nu încetează să crească, şi Asclepios, 
obscur erou epidaurian ridicat în rândul zeilor şi devenit, în 
secolul al IV-lea, cu fiica sa Hygia, vindecătorul bolilor şi 
mizeriilor umane - un zeu filantrop, al cărui renume a făcut, 


târziu, din Epidaur unul din principalele sanctuare panelenice. 

Insă zeii greci nu mai ajung să stingă setea de divin ce 
caracterizează societatea elenă în timpul acestei epoci 
zbuciumate. Incepând cu sfârşitul secolului al V-lea î.e.n., 
divinităţile orientale intră în forţă în Panteonul grecesc: zeița- 
mamă a frigienilor, Cybele, flancată de iubitul ei castrat Attis, 
apoi de acolitul ei Sabazios (identificat cu Dionysos), fenicianul 
Adonis, însoţit curând de Astarte (care pare a fi un corespondent 
al Afroditei), egipteana Isis, Ammon, zeul libian al oazei Siwa 
etc. Aceste divinităţi noi pătrund în lumea elenică, prin marile 
porturi ale Greciei peninsulare şi, în primul rând, prin Pireu, 
transportate de marinari, negustori ori de sclavii străini, fiind 
curând celebrate în edificii publice. Zeii care pătrund cel mai 
repede şi care au cel mai mare succes sunt cei care pătimesc 
asemenea muritorilor cărora le asigură sănătatea şi izbăvirea. 

Această deschidere a panteonului clasic către divinităţile 
„umaniste“ se datorează şi liturghiilor pline de mai multă 
pasiune decât cele ale tradiţionalelor culte poliade. Ele stau 
mărturie a unui misticism tot mai pronunţat, care se exprimă, în 
egală măsură, în filozofie, odată cu progresul ascetismului, şi în 
operele artiştilor, care, precum Scopas şi Praxiteles, introduc 
pateticul în reprezentările lumii divine. Perioada elenistică nu a 
făcut decât să accentueze aceste diverse tendinţe. Nesfârşitele 
războaie, înfrângerile şi distrugerile suportate de cetăţile antice, 
apoi pierderea independenţei lor au sfârşit prin a zgudui religia 
poliadică, timp în care, în statele monarhice ieşite din cuceririle 
lui Alexandru se dezvolta un cult al regelui, mai puţin exagerat, 
este adevărat, la Antigonizi, decât în regatele lagid şi seleucid, 
unde a avut loc un autentic amalgam între credinţa elenică în 
virtuțile omului providenţial şi tradiţiile orientale care făceau din 
suveran un fiu de zeu şi chiar un zeu. 

Scoasă din cadrul strâmt al cetăţii, pietatea greacă s-a 
orientat spre zeități universale şi, în acelaşi timp, mai accesibile 
şi compătimitoare decât erau Olimpienii epocii clasice. În 
panteonul elenic, Dionysos a câştigat din nou teren asupra 
rivalilor săi uranieni iar Asclepios şi-a sporit considerabil rolul. 
Zeus şi l-a conservat pe al său, dar este onorat, din ce în ce mai 
mult, ca stăpân al Universului. S-a generalizat, însă, 
ataşamentul faţă de divinităţile orientale. Peste tot s-au ridicat 
temple şi capele închinate lui Isis şi Osiris, lui Cybele, Astarte, 


cât şi noilor veniţi - Baalinii“, fenicieni şi asirieni, frecvent 
identificaţi cu Zeus, sau Serapis, egipteanul, născut din 
contopirea Osiris - Apis din Memfis şi triada greacă Zeus - 
Hades - Asclepios. 

Tot în această perioadă se dezvoltă magia, astrologia, 
hermetismul, cu alte cuvinte speculaţiile (aşezate sub patronajul 
zeului Hermes) care înţeleg să-i pună pe oameni şi destinele lor 
în legătură cu zeii şi cu astrele. Dar ceea ce caracterizează cel 
mai mult religia elenistică este noua fervoare care îi animă pe 
adepţii ei şi dorinţa lor de a se grupa pentru a adora acelaşi zeu 
în organizaţii frăţeşti, prin care aceştia încearcă să scape de 
angoasă şi de izolare. Aceste asociaţii - thiasoi sau eranoi - 
grupează bărbaţi şi femei de orice vârstă şi condiţii sociale, deci 
şi sclavii, şi stau mărturie a profundelor transformări ale 
mentalităților ce însoțesc decăderea cetăţii şi slăbirea religiei 
poliadice. Deoarece cultul monarhic s-a dovedit incapabil să o 
înlocuiască, fiecare se simte liber să onoreze zeul preferat. 
Religia tinde astfel să devină, în acelaşi timp, individuală şi 
universală. Paradoxal, integrarea în panteonul grec a tot mai 
multe divinităţi străine, departe de a întări la credincioşi 
tendinţele politeiste, îi împinge pe mulţi să adore un zeu, zeul 
unic, considerat ca singurul zeu adevărat. O evoluţie 
asemănătoare, perceptibilă şi în Roma de după războaiele 
punice, pregăteşte spiritele occidentale în a primi, la sfârşitul 
mileniului şi începutul celui următor, mesajul iudeo-creştin. 


„Fizicieni“ şi gânditori 


Filozofia şi ştiinţa, în sensul pe care îl dăm noi astăzi acestor 
cuvinte, s-au născut în partea orientală a Greciei, mai bine spus 
în lonia, în secolul al V-lea. Civilizaţiile orientale anterioare 
strânseseră de multă vreme materialele constitutive, lonia fiind 
mai bine aşezată decât celelalte regiuni ale lumii greceşti pentru 
a primi şi a fructifica aceste cunoştinţe. Un om ca Thales din 
Milet, matematician, astronom şi filozof al naturii - grecii îi 
spuneau „fizicianul“ -, care a trăit în prima jumătate a secolului 
al VI-lea, a luat, se pare, cunoştinţă, în timpul călătoriei sale în 
Egipt şi cu ocazia şederii sale în Lidia, de astronomia şi de 
calculele preoţilor mesopotamieni. In acest domeniu, ca şi în 
altele, grecii au împrumutat multe din Orient. Dar împrumuturile 
lor formează materialul brut. Geniul lor a fost să organizeze, 
pentru prima dată, printr-un efort logic, cunoştinţele empirice 
ale înaintaşilor în ştiinţă abstractă şi în gândire speculativă. Este 
cazul, de exemplu, al aritmeticii lui Pitagora: din ceea ce la 
egipteni nu era decât un ansamblu de reţete negustoreşti, fixate 
în scopuri utilitare, acesta din urmă a ştiut, pentru prima dată, 
să redea elementele unei ştiinţe demonstrative. 

Primii „fizicieni“ s-au străduit să descopere în mod raţional 
principiile naturii, „filozofia“ nedistingându-se încă de „ştiinţă“. 
Şi în acest caz, grecii nu plecau de la zero. Inaintea lor, orientalii 
concepuseră „cosmogonii“ - sisteme explicative ale apariţiei 
lumii. Toate plecau de la un element primordial care, pentru ele, 
se identificau cu o zeitate. Meritul ionienilor a fost să se ridice 
deasupra acestei explicaţii religioase şi să o înlocuiască cu un 
demers strict raţional, chiar dacă nu era vorba decât de un 
raţionament care bâjbâia încă. Thales căuta principiul lucrurilor 
în apă, alţi doi milesieni, Anaximene şi Anaximandru, îl căutau în 
aer şi, respectiv, în infinit (pentru el, o materie nedeterminată), 
iar Heraclit din Efes, în foc“!. Cel din urmă scrie: „Această lume, 
aceeaşi pentru toţi, n-a făurit-o nici vreunul din zei, nici vreunul 
din oameni. Ea a fost întotdeauna, este şi va fi un foc veşnic viu, 
care după măsură se aprinde şi după măsură se stinge“?. 

Cu Heraclit, a cărui existenţă acoperă a doua jumătate a 
secolului al Vl-lea şi primele două decenii ale secolului al V-lea, 
demersul filozofic face un alt pas important, introducând în 
explicarea genezei lumii ideea de devenire şi de luptă creatoare. 


Fiecare lucru, explică el, se converteşte în contrariul său: frigul 
devine cald, ziua devine noapte, ceea ce-i mare se micşorează, 
ce-i mic creşte. Lupta contrariilor şi unitatea lor fundamentală 
stau la temelia oricărui lucru. Idee a cărei posteritate este 
imensă şi dă naştere, se poate spune, dialecticii. Doctrina sa se 
opune celei a eleatului Parmenide, pentru care, dimpotrivă, 
fiinţa - pe care el o opune nefiinţei - este eternă, imobilă, 
unitară şi continuă; Zenon, discipolul său, va apăra aceste idei 
prin argumente sau „paradoxuri“ (nişte demonstraţii prin 
reducere la absurd) rămase celebre şi care trebuie să fie 
interpretate ca o critică a şcolii pitagoreice. Înaintea lor, 
Xenofan din Colofon, fondatorul Şcolii din Eleea, critic al 
antromorfismului divin şi al „minciunilor lui Homer“, s-a străduit 
şi el să demonstreze că fondul lucrurilor era unitatea imobilă, 
extrăgând din aceste premise o teologie a unui zeu unic şi 
impersonal, foarte avansată pentru vremea sa*. 

Unui filozof din Grecia Magna, Empedocle din Agrigent, îi 
datorăm faptul de a fi presimţit noţiunile de evoluţie şi de 
selecţie, pe care le vor redescoperi marii naturalişti europeni ai 
secolului al XIX-lea. El va face sinteza între tezele lui Heraclit şi 
cele ale filozofilor Şcolii din Eleea, afirmând, pe de o parte, că 
elementele sunt imuabile - el este primul care a enunțat teoria 
celor patru elemente: apa, aerul, focul, pământul - şi, pe de altă 
parte, că toate combinaţiile dintre ele sunt în permanentă 
transformare“. 

Pitagora ocupă un loc deosebit în filozofia greacă din epoca 
arhaică. Şi el este un grec din Orient: s-a născut în Samos, în 
prima jumătate a secolului al VI-lea, şi a fost în contact cu Asia 
prin gândirea şi ştiinţa milesienilor. Dar a emigrat în Grecia 
Magna, la Crotona, şi, în această parte a lumii elenice, gândirea 
sa şi predica au făcut cei mai mulţi adepţi. Pitagora nu este, într- 
adevăr, numai un „fizician“ şi un om de ştiinţă, căruia 
matematicile îi datorează câteva invenţii majore (teorema 
ipotenuzei şi tabla înmulţirii). Filozofia naturii este la el puternic 
impregnată de religiozitate şi dacă matematismul sistematic - 
pentru el „totul fiind număr“, de la configuraţiile astrale la 
armonia unei lire, trecând şi prin instituţiile cetăţii - a contribuit 
din plin la formarea raționalismului european, nu este mai puţin 
adevărat că, prin mistica numerelor, stă alături de filozofii 
ezoterici, de marii mistici ai secolului al VI-lea î.e.n. şi de magie. 


Mişcarea căreia i-a dat numele ţine, totodată, de eterie, adică 
de ordinea politico-militară, adunând cetăţeni disciplinaţi şi 
formaţi pentru a apăra patria, şi de secta care practica 
ascetismul şi purificările. Influenţa acestei comunităţi va fi 
considerabilă la Crotona, Sybaris, cetatea rivală, şi în alte oraşe 
ale Greciei Mari - Syracuza, Metaponte, Tarentul etc., 
împânzindu-se sub diferite forme în celelalte regiuni ale lumii 
greceşti, posteritatea sa va fi imensă apoi în spaţiul acoperit de 
romanitate”. 

Demersul intelectual al gânditorilor ionieni ai secolului al VI- 
lea, vizând să caute o explicaţie globală a lumii, continuă în 
„secolul lui Pericle“ sub forme mai elaborate. Anaxagora din 
Clazomene, un ionian exilat la Atena, unde i se va intenta un 
proces pentru că a afirmat că soarele este o masă 
incandescentă, rezumă materia la un număr infinit de particule 
elementare asemănătoare, al căror amestec dă naştere 
corpurilor deasupra cărora domneşte inteligenţa (nous), 
ordonatoare a haosului originar. Leucipp, un elev al lui Zenon 
din Eleea, şi discipolul său Democrit din Abdera (în Tracia), a 
cărui doctrină o cunoaştem din relatarea făcută de Aristotel, 
elaborează o cosmogonie materialistă şi mecanicistă foarte 
modernă. Pentru Democrit, natura este compusă din particule 
materiale indivizibile şi imuabile, atomii, mereu în mişcare şi 
care, în diverse combinaţii, formează diferite corpuri. Sufletul 
însuşi este făcut din atomi subtili, ca şi zeii, iar cunoaşterea 
senzorială pe care o avem despre obiecte este datorată emisiei 
de către acestea din urmă a unor substanţe foarte fine care 
acţionează asupra simţurilor. Ne dăm seama prea bine ce destin 
strălucit îi era destinat acestei filozofii raţionaliste şi 
materialiste“. 

Increderea pe care grecii au avut-o în raţiunea umană şi 
pretenţia lor de a şti şi explica totul nu erau, totuşi, pe măsura 
relativelor lor cunoştinţe ştiinţifice. Astfel încât cosmogoniile lor 
trebuiau mereu să recurgă la imaginar, dacă nu la mituri, şi sunt 
puţine domenii unde speculaţiile „fizicienilor“ să nu depăşească 
ştiinţa adevărată. Singurele care au scăpat acestei „gripe“ a 


15 Despre Pitagora (-580-570 - sfârşitul secolului al Vl-lea - începutul 
secolului al V î.Hr.) şi pitagorism ca mişcare filozofică şi religioasă, cf. 
Filozofia greacă până la Platon, ||, p. LXXVII-XCI; /bidem, 1/2, p. 5-169; Fr.E. 
Peters, op. cit., passim. 


spiritului au fost matematicile şi medicina, ilustrate, mai ales, de 
Hipocrate din Cos. Fără îndoială, acest adept al cultului lui 
Asclepios făcea să intervină în teoria sa despre medicină entităţi 
pur imaginare („umorile“), dar a aplicat şi principiile unei 
observaţii raţionale, punând, prin lucrările sale, bazele medicinii 
clinice. Posteritatea sa a fost considerabilă, atât din punct de 
vedere strict medical cât şi prin importanţa eticii sale 
profesionale: a fixat, într-adevăr, datoriile practicienilor în 
faimosul jurământ pe care-l depun astăzi toţi cei ce aspiră să 
exerseze arta vindecării. 

In faţa a ceea ce putea să apară ca un blocaj, dacă nu al 
raţiunii, cel puţin al marilor sisteme de explicare a lumii, apariţia 
„sofiştilor“ poate fi considerată o adevărată revoluţie. Istorici 
germani nu au ezitat să folosească cuvântul Aufklärung, utilizat, 
în general, pentru a numi mişcarea Luminilor din secolul al XVIII- 
lea pentru a-i desemna pe sofişti. Totuşi, această etichetă pe 
care şi-o aplicau lor înşişi - sophos se poate traduce prin savant 
sau înţelept, sau să spunem „om de ştiinţă“ - nu a întârziat să 
îmbrace o conotaţie negativă, proasta lor reputaţie fiind 
datorată, în parte, condamnării lor, din diverse motive, de către 
cei doi inspiratori ai gândirii occidentale: Platon şi Aristotel. 

Este adevărat că sofiştii, precum un Protagoras din Abdera - 
cel care a fost prietenul lui Euripide şi al lui Pericle -, Georgias 
din Leontinoi, Prodicos din Cos ori Hippias din Elis, i-au şocat pe 
oamenii vremii lor prin îndrăzneală şi nonconformism. Li se 
reproşa că ajung să câştige enorm din învăţătura transmisă, 
transformând o activitate până atunci dezinteresată într-un 
demers comercial rezervat tinerilor luminaţi, că ignoră distracţia 
dintre bine şi rău, că judecă acţiunile oamenilor în funcţie de 
folosul pe care îl procură, că-i împinge pe discipoli să nu vadă în 
faţa lor decât succesul, pe scurt, că privilegiază eficienţa şi 
forma în dauna ştiinţei reale şi a căutării adevărului. 

Or, sofiştii erau ceea ce noi numim de un secol „intelectuali“: 
profesionişti ai cuvântului şi ai scrisului care, fără a neglija 
profiturile pe care le aducea arta lor - cei mai mulţi dintre ei 
aparţineau clasei de mijloc şi nu este deloc surprinzător că au 
dat de detractorii cei mai virulenţi printre campionii idealului 
aristocratic -, se situau la marginea ideologiei dominante. Astăzi 
nu mai vedem în ei doar nişte simpli jongleri de idei, ci gânditori 
revoluționari, care au concurat din plin la difuzarea culturii în 


societatea timpului lor şi care au introdus în filozofia şi ştiinţa 
elenică spiritul critic şi respingerea dogmatismului. 

Cuvântul-cheie al gândirii sofistice a fost pronunţat de 
Protagoras din Abdera când a scris: „Omul este măsura tuturor 
lucrurilor“. Aceasta înseamnă a pune subiectivismul în miezul 
reflexiei filozofice; înseamnă a nega că poate să existe o 
cunoaştere obiectivă a lucrurilor. Consecințele erau imense de 
îndată ce devenea imposibil să afirmi sau să infirmi existenţa 
zeilor, să consideri legea, deci echilibrul cetăţii, ca imuabilă şi, la 
adăpost de variabilele umane, să supui conduita oamenilor unor 
imperative transcendente, provenind dintr-un adevăr şi un bine 
absolute etc. Dar, în egală măsură, înseamnă să pui bazele unei 
noi ordini sociale, ale unei ordini în care, pentru a cunoaşte cum 
să acţioneze, omul nu se putea sprijini decât pe sine însuşi. 

Invăţătura lui Socrate, a cărui moarte tragică (399) coincide 
cu sfârşitul hegemoniei ateniene, se situează în acelaşi curent 
umanist şi critic cu cel al sofiştilor - Aristofan în Norii face din el 
cel mai prost reprezentant al Şcolii -, dar este şi în radicală 
opoziţie cu ei. Ca şi sofiştii, el refuză să elaboreze speculaţii 
despre materie şi despre forma lumii. Ca şi ei, se vrea duşmanul 
dogmatismului şi face din om obiectul exclusiv al filozofiei sale. 
Dar nu împărtăşeşte nici felul lor de a trăi, nici scepticismul lor, 
nici metodele lor. Atenian de viţă şi cetăţean modest, nu caută 
auditorii bogaţi, ci se mulţumeşte să parcurgă străzile şi pieţele 
oraşului, punând întrebări trecătorilor, indiferent de vârstă şi 
condiţie socială, doar în scopul de a le trezi conştiinţa şi de a-i 
convinge de superficialitatea a ceea ce ştiu. Nu ezită nici să 
condamne superstiţiile, nici să-şi bată joc de ceea ce i se pare 
nelalocul lui în instituţiile cetăţii (de exemplu tragerea la sorţi a 
magistraturilor), dar respectă religia tradiţională şi, victimă a 
unei sentinţe nedrepte - a fost acuzat de a fi corupt tineretul -, 
refuză evadarea şi preferă să bea cucută decât să încalce legile 
cetăţii. 

Din acest personaj enigmatic, pe care îl cunoaştem indirect, 
prin Xenofon, Platon şi Aristotel, istoricul care se ocupă de 
cultura şi de identitatea Europei va reţine, în special, metoda şi 
etica sa: metoda, având la bază dialogul cu fiecare, dialog unde 
îşi dădeau mâna „ironia“ şi „maieutica“, adică interogaţia sub 
forma falsei necunoaşteri şi descoperirea a ceea ce este latent 
în spiritul interlocutorului (el face din adagiul delfic „Cunoaşte-te 


prin tine însuţi“ suportul gândirii sale); etica opune noţiunile de 
datorie şi justiţie simplei utilităţi sociale predicate de sofişti, şi 
spune că la baza fericirii oamenilor stă virtutea luminată de 
rațiune. lată cât de mult datorează umanismul occidental 
acestui om simplu, a cărui învăţătură a străbătut mai mult de 
două milenii, fără ca el să fi lăsat măcar o operă scrisă! 

De la Socrate derivă toată filozofia greacă a secolului al IV- 
lea. Putem vorbi astfel de câteva şcoli secundare: cea din 
Megara, fondată de Euclid, care combină ideile socratice cu cele 
ale Şcolii din Eleea, dar care cade în tot felul de sofisme 
abstracte, de unde şi numele de eristică (dispută, discuţie în 
contradictoriu) care i-a fost dat; cele din Elis şi Eretria, ai căror 
maeştri vor fi Fedon şi, mai târziu, Menedem; cea din Cirene 
care, cu Aristip, fondează fericirea pe căutarea unei plăceri 
alese cu discernământ raţional (este anunţată astfel şcoala 
epicuriană). Mai importantă este şcoala „cinică““, de la numele 
gimnaziului atenian de pe locul numit Kynosarges, unde aceasta 
se reunea în jurul lui Antistene. Acesta din urmă transmite 
discipolilor săi o morală a detaşării şi a nesocotirii bunurilor 
care-l îndepărtează pe om de natură. Împinsă la extrem, ea 
sfârşeşte cu Diogene, care trăia aproape gol într-un butoi, şi 
care a inventat, odată cu vocabula cosmopolites (cetăţean al 
lumii), o noţiune revoluţionară, care valorizează omul în armonie 
cu natura, depăşind clivajele sociale şi graniţele cetăţii. 

Două nume ilustrează, mai ales, posteritatea socratică: cel al 
lui Platon, fondator la porţile Atenei - în grădina eroului 
Academos, de unde numele său de Academie - al unei Şcoli de 
filozofie onorând Muzele, şi cel al lui Aristotel, elevul său, 
preceptorul lui Alexandru şi maestrul Lyceumului (şcoala fiind 
instalată în pădurea sacră a lui Apollo Lycaios). Şi unul şi celălalt 
sunt filozofi străluciți, a căror posteritate cuprinde şi ea mai mult 
de 2000 de ani de istorie europeană. Platon este primul grec a 
cărui operă ne-a fost transmisă sub o formă integrală. Discipol al 
lui Heraclit, înainte de a urma învăţătura lui Socrate, acest fiu 
dintr-o familie respectabilă s-a îndreptat, la început, spre partida 
aristocratică (număra două rude printre cei „30 de tirani“ care 
guvernau Atena în 404), de la care spera că va redresa cetatea 
lovită de ultimele dezastre. Raliat democraţiei, după ce aceasta 
a fost restabilită de Trasibul în 403, s-a îndepărtat de politica 
activă în urma morții lui Socrate şi a întreprins lungi călătorii în 


lumea mediteraneeană, vizitând Egiptul, Cirenaica şi, mai ales, 
Grecia Magna. În Sicilia, a încercat de 3 ori (în 389, 367 şi 361), 
mai întâi pe lângă Dionysos cel Bătrân, apoi pe lângă fiul său, 
Dionysos cel Tânăr, să instaureze în Syracuza o guvernare 
conform idealului său politic şi pe care ar fi condus-o un tiran- 
filozof. 

Fondată după întoarcerea sa în Atena în 387, la periferia 
oraşului, Academia a avut ca primă funcţie formarea, pe baze 
raţionale, a oamenilor de stat de care avea nevoie cetatea 
pentru a restaura puterea şi rolul ei internaţional. Ea a avut un 
imens succes, primind mulţi tineri îndrăgostiţi de ştiinţă şi de 
înţelepciune din toate colţurile lumii greceşti şi inspirând 
numeroase constituţii „platoniciene“. Ea va supravieţui 1000 de 
ani fondatorului ei, Şcoala nefiind închisă decât în 529 e.n., 
printr-un edict al împăratului lustinian. 

Extrema bogăţie a gândirii platoniciene, varietatea şi 
profunzimea ei nu pot fi rezumate aici. Vom reţine numai forma 
- o serie de dialoguri grupate în nouă tetralogii (clasament 
artificial operat pe vremea lui Tiberius de către gramaticianul 
Trasilos) -, metoda, împrumutată de la Socrate şi care dă 
naştere dialecticii, sinteza operată între cele două curente ale 
gândirii greceşti - raționalismul (Parmenide, Socrate etc.) şi 
spiritualismul inspirat de pitagorismul religios şi de doctrinele 
orfice. Din această sinteză provin temele magice ale 
platonismului: teoria /dei;/or, care sunt realitatea absolută şi 
imuabilă, pentru care lumea sensibilă nu este decât o reflectare 
degradată, şi care pot fi percepute cu ajutorul dialecticii; 
reamintirea ca sursă a cunoaşterii, prioritatea dată inteligenței 
intuitive (care, singură, ajunge la unitatea absolută a ldeii) 
asupra inteligenței discursive; înrudirea sufletului cu divinul, pe 
care Platon îşi fundamentează certitudinea despre nemurirea 
sufletului etc. Aceste teze conduc spre o viziune asupra 
universului şi a existenţei, viziune care presupune intervenţia 
unui Demiurg care contemplă un model inteligibil şi imuabil, o 
organizare ideală şi armonioasă a cărei reflectare în materie se 
străduieşte să o realizeze. Ele fondează, de asemenea, etica 
platoniciană - aspiraţia către transcendenţă, elanul spre ceea ce 
e pur, incoruptibil şi veşnic - şi concepţia sa despre organizarea 
cetăţii, Statul-model fiind pentru Platon acel stat capabil de a-i 
face pe oameni mai buni şi de a realiza armonia socială, 


obţinută prin perfecțiunea morală a cetăţenilor ei. 

S-a glosat multă vreme pe marginea gândirii politice a 
autorului Republicii, luând drept argument nenumărate 
prescripţii formulate de filozof în scopul de a conduce toate 
activităţile cetăţii, de la reglementarea naşterilor la controlul 
artelor şi al reprezentaţiilor dramatice, trecând prin distribuirea 
bogățiilor şi funcţionarea justiţiei. S-a vrut să se vadă, uneori, în 
el precursorul totalitarismului modern, ceea ce reprezintă o 
lectură puţin cam inconsistentă a ceea ce el a scris, mai ales la 
o vârstă înaintată (Legile). Trezit din multele sale iluzii, Platon 
dezvoltă aici, de fapt, ideea că în absenţa unui guvern ideal, 
scopul statului este de a stabili o ordine în care fiecare cetăţean 
să poată avea parte de o existenţă dreaptă şi înţeleaptă, unde 
să-i fie asigurată libertatea. Constituţia sa, pe care o vrea 
diferită atât de modelul militar spartan cât şi de imperialismul 
atenian, este un amestec de monarhie şi democraţie şi nu are 
ca scop puterea Statului, ci dreptatea şi ceea ce autorul Politicii 
numeşte progresul şi morala libertăţii. 

Mai importantă poate pentru formarea gândirii şi civilizaţiei 
europene este opera lui Aristotel. Născut în Macedonia, dar fixat 
în Atena unde a urmat timp de 20 de ani învăţătura lui Platon şi 
unde a fondat, mai târziu, Şcoala Lyceumului, acest prieten al 
macedonenilor (tatăl său era medicul regelui Amyntas Il şi el 
însuşi preceptor al lui Alexandru cel Mare) a îmbrăţişat aproape 
toată ştiinţa timpului său înainte de a elabora o teorie a 
cunoaşterii total nouă. Plecând de la teoria Ideilor formulată de 
maestrul său, Aristotel critică distincţia pe care acesta o 
operează între „lumea inteligibilă“ şi lumea sensibilă, elaborând 
o definiţie a conceptului care nu mai este metafizică, ci logică. 
Pentru el, ideile nu trebuie separate de lucrurile singulare şi 
sensibile, în sensul că ele se realizează în materie, tinzând spre 
o formă perfectă, după cum aceasta răspunde mai bine sau nu 
unei cauze finale. 

Aşadar, plecând de la această idee concretă, Aristotel 
înţelege să inducă un raţionament riguros, care îi va permite să 
se ridice, din aproape în aproape, până la cea mai înaltă 
abstracţiune, şi nu cum voia Platon, făcând din intuiţie şi din 
dragoste instrumentele principale ale drumului spre adevăr. Din 
această dezidealizare a cunoaşterii decurg atât metoda gândirii 
fondate pe inducţie şi generalizare („nu există decât ştiinţa 


generalului“) plecând de la o recenzare cât mai completă şi un 
clasament riguros al faptelor, cât şi etica sa foarte pragmatică, 
care indică omului calea spre fericire în realizarea naturii sale. 

Paradoxul epocii clasice greceşti ţine de faptul că mulţimii de 
speculaţii filozofice - ajungând cu Platon şi Aristotel la 
elaborarea unor adevărate „sisteme“, cuprinzând o metafizică, o 
teorie a cunoaşterii, o morală şi o filozofie politică - nu i-a 
răspuns o egală dezvoltare a ştiinţelor. Am văzut că, mai puţin 
matematicile şi medicina, ştiinţele mai degrabă au stagnat în 
această perioadă, în timp ce, dimpotrivă, ele au cunoscut un 
remarcabil avânt în lumea elenistică. Este adevărat că, în 
general, progresele cele mai spectaculoase au avut loc în zonele 
extraeuropene ale fostului Imperiu macedonean şi mai ales în 
Alexandria, dar acestea au fost rodul unor personalităţi de limbă 
şi cultură greacă, şi, cel mai adesea, tot grecii au asigurat 
difuziunea acestora în ansamblul lumii mediteraneene. Aşa 
încât, de exemplu în domeniul astronomiei, lucrările şi sintezele 
realizate în timpul celor două secole care preced cucerirea 
romană - de departe perioada cea mai productivă a întregii 
Antichităţi în materie de ştiinţă - sunt opera unor oameni 
depinzând, într-un fel sau altul, de elenism. 

Astronomia a beneficiat, în acelaşi timp, de moştenirea 
babiloniană şi de perfecţionarea unor instrumente de măsură 
precum clepsidra cu apă, astrobalul, dioptrul. Lucrările cele mai 
importante au fost în acest domeniu cele ale lui Hiparc, născut 
la Niceea în Bitinia, dar a cărui carieră ştiinţifică s-a desfăşurat 
în special în Rodos în secolul al II-lea. Lui i se datorează meritul 
de a fi stabilit primul catalog adevărat al stelelor, atribuind 
fiecăreia o mărime determinată în funcţie de luminozitate, şi de 
a fi introdus în Grecia împărţirea cercului în grade, minute şi 
secunde, împărţire de mult cunoscută în Babilon. A descoperit şi 
mişcarea retrogradă a punctelor echinocţiale, dar, ca 
majoritatea astronomilor şi filozofilor din vremea sa, a refuzat 
sistemul heliocentric enunțat de Aristarc din Samos în secolul al 
III-lea şi de Seleucos din Babilon în veacul următor. 

Matematicile au făcut progrese spectaculoase cu Euclid din 
Alexandria, ale cărui Elemente a constituit până la o dată relativ 
recentă baza cunoştinţelor şi a raţionamentelor geometrice, şi 
mai ales odată cu siracuzanul Arhimede, matematician şi fizician 
din secolul al Ill-lea, căruia ştiinţa îi datorează descoperiri 


precum principiul calculului infinitezimal şi al greutăţii specifice 
a corpurilor. Ajutate de contactele cu zonele exotice, ştiinţele 
naturale au progresat, de asemenea, antrenând cu ele medicina 
şi chirurgia. La Alexandria, anatomiştii au îndrăznit să disece 
cadavre şi chiar, se pare, criminali vii. Herofilos (născut în 
Bitinia, pe la 335) a putut astfel să descopere diversele părţi ale 
ochiului şi ficatului, să constate că pulsul este sincron cu bătăile 
inimii şi, mai ales, să stabilească cu 2000 de ani înaintea lui 
Harvey că arterele transportă nu aer, cum se credea până 
atunci, ci sângele expulzat de muşchiul cardiac. Rivalul său, 
Erasistrate, a distins în reţeaua nervoasă nervi motori şi nervi 
senzitivi. Aceste progrese în cunoaşterea corpului uman nu au 
modificat fundamental practica medicală moştenită de la 
Hipocrate şi Şcoala sa. Chirurgia şi farmacologia au cunoscut, 
sigur, o anumită dezvoltare, dar numeroşi erau pacienţii care, în 
faţa stagnării ştiinţei medicale, preferau să recurgă la magie ori 
să aştepte miracolele pe care zeii vindecători aveau reputaţia 
de a le realiza, fie că era vorba de zeul grec Asclepios, fie de 
egiptenii Serapis şi Amenhotep. 

Geografia a beneficiat de progresele navigaţiei şi de lărgirea 
spaţiului parcurs de greci în urma cuceririlor lui Alexandru. 
Navigatorul Pytheas din Marsilia a dat, în Descrierea Oceanului 
şi în Periplu, relaţii despre unele călătorii care l-au condus, 
poate, până la gurile Vistulei. De asemenea, a măsurat distanţa 
până la soare, în perioada solstițiului de vară, şi, mai ales, 
legătura care există între maree şi fazele lunii. Instalat în Atena, 
apoi în Alexandria, unde a condus la începutul secolului al II-lea 
faimoasa bibliotecă, Eratostene din Cirene a fost prima 
persoană care a evaluat exact lungimea circumferinței 
Pământului. De asemenea, a stabilit cu un sistem de coordonate 
matematice o hartă generală pentru oikoumene, adică a „lumii 
locuite“, deja relativ valabilă pentru coastele mediteraneene şi 
ale Orientului Apropiat. 

Perioada elenistică a consacrat desprinderea legăturii care 
unea încă de la primele tatonări ale gândirii greceşti filozofia şi 
ştiinţa. In timp ce aceasta îşi câştiga totala independenţă 
intelectuală, prima suporta noi mutații, care răspundeau noilor 
nevoi ale societăţilor, ele însele transformate de nesfârşitele 
războaie şi de înlocuirea cadrului tradiţional al cetăţii cu vaste 
ansambluri politice. 


Atena rămânea centrul de necontestat al activităţii filozofice. 
Discipolii târzii ai lui Platon şi Aristotel continuau să ducă pe mai 
departe reputaţia Academiei şi a Lyceumului, ocupate în special 
în a rafina exegeza doctrinelor fondatorilor, în timp ce se 
dezvoltau noi şcoli. Acestea au avut drept trăsături comune 
îndepărtarea de la marile sisteme explicative ale universului şi 
ale metafizicii, pentru a pune accentul pe căutarea înţelepciunii 
şi a unei fericiri în general identificată cu lipsa patimilor şi a 
emoţiilor. 

Pentru cinici, discipoli ai lui Bion din Borystene şi ai sirianului 
Menip, şi unul şi celălalt sclavi deveniți, ca şi Diogene, 
predicatori-cerşetori, exagerările în comportament şi limbaj cu 
care se obişnuiseră (literatura elenistică le datorează un gen 
nou, satira) acopereau, de fapt, o voinţă de eliberare de pasiuni 
şi de preocupările materiale în scopul de a atinge înţelepciunea. 
Scepticii, al căror principal reprezentant a fost Pyrrhon din Elis - 
care l-a urmat pe Alexandru în periplul său oriental - au preluat 
de la sofişti şi de la Socrate ideea că nimic nu poate fi cunoscut 
cu certitudine, de vreme ce totul se schimbă. De aceea, aceştia 
preconizau renunţarea la orice judecată pentru a evita eroarea 
şi pentru a trăi în calm, în „ataraxie“, înăbuşind orice patimi“. 

Mai ales două şcoli au jucat un rol important. Prima este cea 
pe care Epicur din Samos a fondat-o la Atena în 306, într-o 
grădină unde locuia împreună cu discipolii săi. Plecând, ca şi 
Democrit din Abdera, de la un materialism atomist care nega 
lumea de dincolo, el credea că, eliberat de deşarta preocupare a 
izbăvirii, omul îşi poate consacra viaţa căutării adevăratei 
plăceri, care trebuia să fie pentru el scopul exclusiv. Contrar a 
ceea ce tradiţia a reţinut adesea despre epicureism, nu era 
vorba de satisfacerea unor „plăceri josnice“ de către individ, nici 
chiar de a căuta un echilibru raţional şi armonios între plăcerile 
senzoriale şi intelectuale, după cum afirmase Aristip din Cirene, 
ci de a trăi „ascuns“, într-un mod cât se poate de frugal şi 
modest (pâinea neagră şi apa trebuiau să fie de ajuns), astfel 
încât să se îndepărteze din existenţa omului atât dorinţa cât şi 
durerea. Fericirea astfel căutată era, de fapt, linişte, pace, 
comuniune cu natura, iar faimoasa „Grădină a lui Epicur“ din 
Atena, departe de a fi un loc în care domnea hedonismul“ 
deşănţat al sybariţilor, a fost o oază de convivialitate austeră şi 
de linişte în societatea zbuciumată din perioada războaielor 


dintre succesorii lui Alexandru. 

Cu totul alta era gândirea stoică. Opusă reîntoarcerii la sine a 
individului şi căutării unui loc retras care să-l aşeze pe acesta la 
adăpostul vitregiilor lumii, stoicii, urmându-şi fondatorul şcolii 
(în 301), pe Zenon din Kition, au susţinut o morală a tensiunii, 
legată, precum fusese cea a lui Heraclit, de o cosmogonie 
organizatoare a focului primitiv. Zenon şi discipolii săi (Cleante, 
Hrisip, Ariston din Chios etc.) concepeau lumea ca pe un tot 
organizat, pus în mişcare de voinţa divină, şi unde armonia 
rezulta dintr-o necontenită tensiune între forţele care animau 
materia. Din această metafizică, ei extrăgeau principiul unei 
morale de „a trăi conform cu natura“, adică în acord cu ordinea 
lumii, pentru a ajunge la perfecţiune. Aceasta însemna că 
individul trebuia, pentru a ajunge la fericirea adevărată, să facă 
un efort continuu spre a dobândi virtutea, ceea ce însemna 
disprețul total faţă de bunurile materiale, de plăceri ori 
suferinţe. Spre deosebire de epicureici, adepţii stoicismului nu 
recomandau izolarea şi indiferența faţă de treburile cetăţii, ci 
încurajau, dimpotrivă, acţiunea, de vreme ce aceasta deriva din 
armonia universală. Această legătură cu „secolul“, ca şi absenţa 
unei doctrine ortodoxe şi constrângătoare explică succesul 
prelungit al stoicismului: macedoneanul Antigonos Gonatas şi, 
mai târziu, împăratul-filozof Marcus Aurelius vor fi puternic 
influenţaţi de acest curent. 


Literatura şi istoria 


Ca şi filozofia, literatura greacă îşi are izvoarele în Asia Mică. 
Că au fost opera unui poet unic ori că numele de Homer 
desemnează două sau mai multe persoane, //iada şi Odiseea au 
fost compuse în cea mai mare parte în dialect ionian. Grecii, se 
ştie acest lucru, vedeau în aceste două monumente ale poeziei 
epice arhaice textele fondatoare ale literaturii lor, şi atribuiau 
„poetului orb“ paternitatea acestei Biblii literare. Or, ştim astăzi 
că, chiar dacă Homer a existat şi a pus efectiv cap la cap bucăţi 
dintre care unele sunt anterioare lui, el nu este decât cel mai 
faimos dintr-o serie de aezi itineranţi şi că a dispus, pentru a-şi 
compune opera, de un vast stoc de subiecte şi de expresii lăsate 
moştenire de o lungă tradiţie orală. 

Oricare ar fi aceste incertitudini, ele nu pun în discuţie geniul 
operei, fie că e vorba de frumuseţea imaginilor ori a limbii, sau 
de ingeniozitatea montajului efectuat în jurul a două personaje 
şi a două evenimente majore: mânia lui Ahile şi lungul periplu al 
întoarcerii lui Ulise, rege al ltacăi, peripeții care s-au terminat cu 
o răzbunare sângeroasă îndreptată asupra „pretendenţilor“. Nu 
este deci surprinzător că epopeea homerică, din motive de ordin 
estetic şi pentru că era purtătoarea unui ideal eroic şi curtenesc, 
multă vreme reprezentat în lumea greacă, a avut secole de-a 
rândul un succes niciodată dezminţit. Niciun alt poet nu a fost 
obiectul unei asemenea admiraţii fervente şi constante. În 
secolul al Il-lea, poemele sale erau deja populare în întreaga 
Eladă. Erau recitate cu ocazia sărbătorii Panateneelor din Atena 
secolului al VI-lea şi şi-au găsit locul, la acea dată, într-o ediţie 
decretată de tirani. Apoi acestea n-au încetat să alimenteze, 
până în epoca alexandrină şi chiar mult mai târziu, sub împărații 
bizantini, o erudită exegeză gramaticală, în acelaşi timp 
continuând să furnizeze una din bazele educaţiei tinerilor greci, 
ajungând să formeze „umanităţile clasice“ ale generaţiilor de 
liceeni europeni. Puţine texte au avut, în lunga istorie culturală a 
continentului nostru, un destin atât de spectaculos. 

Nu foarte îndepărtată cronologic de opera lui Homer 
(aproximativ o jumătate de secol), cea a beoţianului Hesiod se 
înscrie într-o perspectivă cu totul diferită. Cu opera sa Teogonia 
şi, mai ales, cu Munci şi zile, redactate pentru fratele său, în 
care enunţă o serie de sentinţe prozaice despre datoriile şi 


muncile de zi cu zi ale unui ţăran din Grecia peninsulară, Hesiod 
pune bazele poeziei didactice. Idealul care se degajă din opera 
sa nu mai este cel al războinicului ori al seniorului de la curţile 
princiare, ci al ţăranului cuprins de griji pe umerii căruia vor sta 
curând soarta şi măreţia cetăţii. Această operă a avut şi ea în 
epocă un binemeritat ecou. 

Dacă genul epic avea să apună rapid, influenţa muzicii 
orientale (cea frigiană şi lidiană) şi dezvoltarea individualismului 
în Grecia aveau să favorizeze, în secolele al VIl-lea şi al VI-lea, 
dezvoltarea fără precedent a poeziei lirice. La dorieni, lirismul 
coral, însoţit de dansuri şi evoluţii ritmate ale bărbaţilor, 
femeilor şi copiilor, a servit în special în a exprima cu gravitate 
obiceiuri colective de celebrare. Acelaşi lucru este valabil şi în 
Sparta, unde poeziile virile ale lui Tirteu au servit, secole de-a 
rândul, la educarea viitorilor Egali. Totuşi, puţin câte puţin, 
poezia lirică s-a diversificat, atât pe plan formal, odată cu 
apariţia unor genuri ca elegia, iambul, oda, epigrama etc., cât şi 
în ceea ce priveşte conţinutul. Grecii au utilizat-o pentru a-şi 
exprima sentimentele personale, mânia, dragostea, necazurile şi 
bucuriile. Din nenumăratele subiecte tratate, nu avem astăzi 
decât fragmente şi nume de autori: cele ale lui Teognis din 
Megara, Alcman din Sardes, Simonide din Ceos, Anacreon, un 
lidian emigrat în Samos, apoi în Atena, unde a cântat vinul, 
plăcerea de a sta la masă şi cea de a iubi. Trebuie să-i 
menţionăm, îndeosebi, pe cei doi barzi din Milet, Sapho şi Alceu, 
pentru care la începutul secolului al VI-lea, lirismul s-a tradus 
printr-un val nestăvilit de pasiuni dintre cele mai violente. 

Ca şi pentru multe alte forme ale culturii greceşti, secolul al 
V-lea marchează apogeul poeziei lirice, cu Bachilide din Ceos şi, 
mai ales, cu Pindar. Acest teban format la Atena, care a trăit în 
epoca democraţiei triumfătoare, a celebrat, în special în odele 
sale, idealul aristocratic, gloria regilor şi a tiranilor - Hieron din 
Siracuza sau Teron din Agrigent, pe lângă care a petrecut ceva 
vreme în Sicilia, Arcesilas din Cirene etc. - sau pe învingătorii 
concursurilor atletice şi hipice de la jocurile panelenice. Aceste 
opere de comandă sunt totuşi compuse într-un stil înflăcărat şi 
purtătoare ale unui mesaj care, dincolo de conformismul lor 
Apologetic, exprimă fragilitatea destinului omenesc, vanitatea 
de a spera şi imposibilitatea de a fi fericit. Puternic ataşat 
moralei şi religiei tradiţionale şi, astfel, un om al tradiţiilor, 


Pindar a conferit, totuşi, în opera sa, o imagine a zeilor foarte 
îndepărtată de cea a lui Homer, mai conformă cu idealul 
umanist care se dezvolta atunci în Atena. După el, lirismul grec 
se va stinge pentru două secole. 

Dimpotrivă, teatrul cunoaşte o remarcabilă înflorire la Atena, 
unde succesul său - eclipsându-l imediat pe cel al poeziei lirice, 
adaptată mai curând să satisfacă gusturile aristocrației - pare 
inseparabil de progresele democraţiei. Născut din tradiţii 
populare foarte vechi legate de cultul lui Dionysos, teatrul 
răspunde, într-adevăr, dorinţei pe care o au oamenii de stat 
democrați de a înfrumuseţa viaţa educându-i pe cetăţeni, 
adunaţi într-un spaţiu comun, copleșiți de emoţii asemănătoare 
sau chemaţi să reflecteze asupra problemelor întregii comunităţi 
civice. De aici amploarea sacrificiilor financiare care sunt cerute 
visteriei publice ori particularilor bogaţi pentru a permite celor 
fără posibilităţi să-şi achite dreptul de a intra la teatru, pentru a 
recruta şi întreţine corurile (horegia). 

Evoluţia artei dramatice în secolele al V-lea şi al IV-lea are la 
bază, mai întâi, un anumit număr de inovaţii de ordin tehnic. În 
Atena, de la simplul eşafodaj din lemn ridicat pentru câteva zile 
în agora la Ceramicii, s-a trecut la amenajarea permanentă a 
flancului sudic al Acropolei, unde tribunele au fost săpate în 
stâncă, permiţând unui număr de circa 20.000 de persoane să 
asiste la reprezentații în aer liber, într-un confort relativ dacă ar 
fi să ţinem seama de durata spectacolului (10 ore pe zi, timp de 
3 zile, cu ocazia Marilor Dionisii). Pe scenă, nişte decoruri pictate 
şi o maşinărie încă rudimentară aveau drept scop să creeze 
iluzia necesară. Evoluând în orchestra circulară şi scandând 
strofe ritmate, corul era compus din 12, apoi 15 „horenţi“5 
pentru tragedie, 24, pentru comedie, aleşi din rândul celor ce 
participau la concursurile ditirambice de către horegi. Rolul său 
a scăzut în secolul al V-lea, în timp ce se afirma cel al actorilor, 
al căror număr a evoluat de la doar unul la trei în prima 
jumătate a secolului al V-lea, funcţia de simplă persoană care 
„răspunde“ corului fiind înlocuită de personajul în jurul căruia 
acţiunea prindea contur. 

Foarte devreme, subiectele au încetat să mai fie alese din 
legendele în onoarea cărora sărbătorile (Marile şi Micile Dionisii, 
Leneenele:!) erau organizate. Ele au fost luate din imensul 


5 Horenţi - grup de cântăreţi şi dansatori (Fr. Chamoux, op. cit., Il, p. 48). 


repertoriu al legendelor eroice, în special de la Homer sau, 
uneori, din actualitate. Frinicos, cel mai vechi tragic de la care 
avem opere, a zguduit Atena în 493 cu a sa Cucerire a 
MiletuluP?, şi, 20 de ani mai târziu, Eschil a ridicat publicul în 
picioare celebrând în Perșii victoria de la Salamina la care luase 
el însuşi parte (ca şi la cea de la Maraton, unde fusese ucis 
fratele său). 

Dintre cei trei mari poeţi tragici ai Atenei secolului al V-lea, 
Eschil este cel a cărui operă (aproximativ 90 de tragedii, din 
care nu avem decât nişte fragmente) rămâne cel mai puternic 
marcată de mentalitatea şi religiozitatea tradiţionale. Acesta 
acceptă vechile credinţe şi pune în scenă atotputernicia divină, 
indiferentă la dreptate şi milă, dictând propria sa lege destinelor 
omeneşti. Mai mult, el justifică răzbunarea divină şi pedeapsa ce 
rezultă de aici, din cauza orgoliului muritorilor. În planul formei, 
arta dramatică îi datorează inovaţii ca introducerea unui al 
doilea actor, inventarea dialogului care reduce şi, în acelaşi 
timp, dramatizează corurile, recurgerea la „loviturile de teatru“ 
destinate să ţină trează atenţia spectatorilor şi, mai ales, un 
limbaj tragic, somptuos, care aminteşte de epopee prin 
splendoarea cuvintelor şi îndrăzneala imaginilor, rămânând, 
totodată, concis şi incisiv. 

Universul lui Sofocle, care aparţine generaţiei următoare şi 
care a participat la guvernarea cetăţii (apropiat al lui Pericle, el 
a fost de două ori strateg), este mai puţin sumbru în comparaţie 
cu cel al lui Eschil. In opera sa imensă - 123 de piese din care 
doar 7 au ajuns până la noi - nu mai sunt zeii cei care ocupă 
locul central, ci oamenii şi condiţia lor de muritori. În Antigona, 
el scrie: „Din multe minuni câte există, niciuna nu-i mai mare 
decât omul“, şi chiar dacă acceptă că existenţa acestuia 
rămâne supusă destinului, nu mai este vorba, la el, de 
fatalitatea exterioară, inexorabilă, pusă în scenă de autorul 
Orestiei. Nenorocirea care-i loveşte pe eroii săi este consecinţa 
actelor împlinite de nişte fiinţe libere, a căror măreție, cea a lui 
Oedip ori a Antigonei, de exemplu, constă în voinţa lor de a 
rezista nedreptăţii. Şi el a adus teatrului grec importante 
inovaţii. Şi-a îmbrăcat personajele în costume adevărate. A pus 
în scenă un al treilea actor. A mărit numărul celor din cor (15 în 
loc de 12) şi i-a introdus în acţiune. A dat o mai mare importanţă 
dialogului, a opus şi mai mult caracterele, a dat acţiunii un ritm 


mult mai antrenant. A adus fiecărei tragedii unitatea, opunând 
trilogia liberă trilogiei legate (obligaţie a fiecărui candidat la 
concursurile dramatice de a prezenta trei opere pe aceeaşi 
temă). Discursul său, în acelaşi timp maiestuos şi simplu, 
marchează apogeul limbajului dramatic, aşa cum Fidias a 
însemnat încununarea sculpturii clasice. 

Cu Euripide, cu 15 ani mai tânăr decât Sofocle, se afirmă o 
altă generaţie: cea care a trăit revoluţia sofiştilor şi care 
respinge tot ceea ce nu este adevărat şi moral în tradiţie. 
Cunoscător al lui Anaxagora şi al lui Protagoras, acest fiu născut 
într-o familie nobilă din Salamina, care a studiat pictura şi care a 
practicat disciplinele sportive (ar fi fost atlet), a fost puternic 
influenţat de Socrate. Din cele 90 de opere dramatice pe care 
le-ar fi compus, 17 tragedii ne-au parvenit intacte, subiectele lor 
fiind luate din istoria mitică a Greciei şi din ciclurile epice. La 
început, acestea au suscitat ostilitate din partea atenienilor şi 
persiflările comicilor. De abia după moartea sa, survenită la 
Pela, în Macedonia, unde poetul fusese chemat de regele 
Arkelaus, Euripide a cunoscut în patria sa (era născut la 
Salamina) un succes imens. 

Teatrul său se distinge de cel al predecesorilor săi. Analiza 
pasiunilor, în special a pasiunilor amoroase, locul acordat 
rolurilor feminine, pateticul situaţiilor, preocupările politice şi 
filozofice joacă la el un rol considerabil. Euripide a căutat să 
reînnoiască subiectele şi să-şi  umanizeze  protagoniştii 
tragediilor sale  situând acţiunea într-un cadru familiar 
ateninenilor (cea din Electra se desfăşoară într-un sat obscur din 
Argolida şi nu în palatul regal din Argos). A diversificat jocul 
actorilor, a redus şi mai mult rolul corului şi s-a preocupat 
îndeosebi de costume şi de regie. Cu cel despre care Aristotel 
spunea că este „cel mai tragic dintre poeţi“, omenescul, la 
unison cu învăţătura sofiştilor, va ocupa un rol preponderent pe 
scena teatrală. Oare Socrate nu asista, dacă este să ne luăn 
după tradiţie, la toate piesele acestui autor, din care Corneille 
(în Medeea) şi mai ales Racine (în Andromaca, Fedra, Ifigenia) îşi 
vor face unul din modelele lor preferate, 2000 de ani după 
dispariţia sa? 

Născută şi ea din celebrarea sărbătorilor dionisiace, comedia 
a păstrat de la origini - cortegiile burleşti, punctate cu glume, 
cuvinte deocheate şi cântece, care urmau după ceremoniile 


religioase - caracterul bufonier şi satiric. Spre deosebire de 
tragedie, comedia nu s-a fixat în Atica. A existat, într-adevăr, în 
prima jumătate a secolului al V-lea, la Siracuza, o comedie 
numită „doriana“, care-şi extrăgea subiectele din viaţa de zi cu 
zi Şi al cărei principal reprezentant a fost Epiharm. Dar operele 
care o compuneau s-au pierdut, ca şi cele ale autorilor atenieni 
din aceeaşi perioadă (Hoimides, Magnes, Eufronios), ca şi 
pantomimele, farsele şi divertismentele mitologice a căror urmă 
o găsim în Grecia Magna şi la Megara. 

De-abia după 460 î.e.n., comedia a fost admisă la Atena la 
reprezentațiile oficiale. Considerată ca un gen minor, ea a purtat 
multă vreme amprenta originii sale populare. Dar nu a întârziat 
să joace în cetate un rol foarte important întrucâtva comparabil 
cu cel jucat de presa scrisă şi de revistele şansonetiştilor din 
zilele noastre. Evenimentele vieţii politice, sociale, culturale ale 
cetăţii erau evocate în aceste comedii. Autorul apărea cu faţa 
descoperită şi se adresa publicului denunţându-şi adversarii şi 
provocând râsete pe seama lor. Cei vizaţi erau desemnaţi 
nominal sau figuraţi prin măşti şi prin aluzii înţelese imediat de 
spectatori. Ferindu-se să rănească sentimente profunde, actorii 
spuneau în rest totul, chiar şi cele mai jignitoare mojicii. Totuşi, 
când existau situaţii delicate, se impunea un fel de cenzură; în 
440-439, un decret a interzis chiar punerea în scenă a 
personalităţilor cunoscute, dar a fost abrogat odată îndepărtat 
pericolul exterior. 

Partidul democrat fiind la putere în cea mai mare parte a 
secolului al V-lea, comedia a constituit unul din mijloacele de 
expresie favorite ale fracțiunii reacționare şi ostile războiului. 
Acesteia îi slujeşte opera lui Aristofan (vreo 40 de comedii, din 
care doar 11 ne-au parvenit integral), critic acerb şi nedrept al 
marilor spirite din vremea sa, de la Pericle la Euripide şi Socrate, 
văzut ca cel mai nociv dintre sofişti. Dorindu-se apărător al 
moralei şi al educaţiei tradiţionale, din vremea războiului 
peloponeziac, autorul Viespi/or şi al Adunării femeilor a devenit 
purtătorul de cuvânt al ţăranilor doritori de pace, împotriva 
„demagogilor“ care favorizau războiul. | s-a întâmplat să 
ilustreze zei ridicoli şi nu a ezitat să folosească noutăţi când 
acestea serveau ideilor sale. De fapt, acest genial meşteşugar al 
cuvântului, care ştia admirabil să alterneze gluma cea mai fără 
de perdea cu poezia cea mai rafinată, avea în vedere să distreze 


un public mereu înclinat, în această capitală a spiritului critic, să 
audă glumindu-se pe seama conducătorilor, pe care el însuşi i-a 
adus la putere şi pentru care va vota în continuare. Şi astfel, 
acestui gen i se deschid orizonturi nebănuite. 

Acest gen se va modifica totuşi în secolul al IV-lea. În timp ce 
tragedia apune iremediabil, reproducând la nesfârşit modelele 
elaborate cu un secol în urmă, comedia îşi păstrează vitalitatea, 
dar se transformă radical. Renunţând, din motive politice, dar şi 
pentru că începea să plictisească publicul, la satirele explicit 
actuale, autorii se apleacă asupra studiului moravurilor odată cu 
aşa-numita „comedie medie“, apoi asupra caracterelor şi a 
„dramei burgheze“, inspirându-se dintr-o morală pozitivă. Este 
momentul în care Aristotel va propune una din primele definiţii 
ale comediei care, după el, trebuie să fie „imitarea unor oameni 
de calitate morală inferioară, nu în orice fel de viciu, ci în 
domeniul ridicolului, care formează o parte a urâtului“. 

Perioada clasică a văzut dezvoltându-se în Grecia două genuri 
literare noi: istoria şi retorica. Prima s-a născut din întretăierea a 
două tipuri de povestiri: povestirile mitologice în proză, 
provenite direct din tradiţia epică şi care tratau despre 
genealogii şi despre întemeierea oraşelor, şi relatările de 
călătorie, care au pus, în acelaşi timp, după cum s-a văzut, 
fundamentele cunoaşterii geografice. Încă din secolul al VI-lea, 
Hecateu din Milet publicase, după un lung periplu prin Imperiul 
persan, o Călătorie în jurul lumii, în care apăreau câteva notații 
istorice. În Genealogiile sale, în care evoca trecutul Greciei, el a 
folosit pentru prima dată cuvântul istorie, în sensul de 
„anchetă“, manifestând faţă de legende un scepticism care 
caracterizează, de altfel, această primă „şcoală istorică“ 
ioniană. 

Dar adevăratul fondator al acestei discipline, acela pe care 
grecii îl numeau deja „părintele Istoriei“, a fost Herodot din 
Halicarnas. Născut pe la 484, făcând parte dintr-o familie bogată 
refugiată în Samos în timpul războaielor medice, acesta a 
călătorit mult în Asia, în Africa (a urcat pe Nil până la insula 
Elefantina) şi în lumea greacă, înainte de a se fixa la Atena, 
unde a devenit prietenul lui Sofocle şi al lui Pericle, şi unde a 
murit pe la 425, fără a-şi vedea terminate /storiile sale - nouă 
cărţi consacrate narării războaielor medice şi evenimentelor 
petrecute cu puţin înaintea lor. De fapt, Herodot se interesează 


de civilizațiile pe care le descrie mai mult ca etnograf decât ca 
istoric. În plus, scrisă în dialect ionian, opera sa rămâne 
tributară tradiţiei epice. Ea cuprinde, ca şi epopeea, scene de 
bătălie, dar şi scene din intimitatea cetăţii; dă prioritate 
supranaturalului şi, pe alături, are puternice accente de 
naivitate. Dar, totodată, face dovada unei griji reale de a fi 
obiectivă şi, mai ales, înmulţeşte şi confruntă diversele surse de 
informaţie de care a putut dispune: mărturii orale, inscripţii, liste 
oficiale, arhivele sacre de la Delfi sau din Samos, lucrările 
anterioare ale lui Hecateu şi Xantos etc. Dorinţa sa de a cerceta 
adevărul discutând raţional legenda este reală şi deja 
revoluţionară în epocă, tot aşa cum se străduieşte să puncteze 
umanul în derularea evenimentelor. 

Dacă Herodot a fost „părintele istoriei“, atenianul Tucidide a 
dat acestei discipline rigoarea metodologică ce a făcut din ea 
altceva decât un simplu gen literar, încă impregnat de legendar 
şi de superstiții. Tot el a inventat ceea ce numim „istoria 
prezentului“, relatând contemporanilor evenimente - în speţă, 
războiul peloponeziac - al căror martor şi actor a fost. Tucidide 
era într-adevăr strateg când a fost însărcinat, în 424, să 
supravegheze coastele Traciei. Neputând să-l împiedice pe 
spartanul Brasidas să cucerească Amfipolisul, a fost condamnat 
la exil şi deci şi-a redactat opera pe pământ străin. 

Discipol al sofiştilor, Tucidide face din om resortul exclusiv al 
istoriei, nu numai al celei pe care o prezintă şi de limitele căreia 
îşi dă seama, ci şi al ansamblului de evenimente care punctează 
devenirea umană în general. Proiectul său vizează a explica nu 
numai faptele pe care le povesteşte, ci şi „pe acelea care, în 
viitor, în virtutea trăsăturii umane care le caracterizează, vor fi 
analoage ori asemănătoare“. De aceea caută să explice mai 
ales raţional, terminând-o cu legendele cele mai trainice, cu 
anecdotele inutile, cu evocarea intervenţiei divine. Consultând 
izvoarele, verificând fiecare mărturie, păzindu-se să ia partea 
cuiva, evitând digresiunile şi efectele de stil, el se străduieşte să 
scoată în relief cauzele profunde ale unui război a cărui victimă 
a fost, dar pe care îşi dă osteneala să-l privească obiectiv. 
Printre aceste cauze, „cea mai adevărată“, afirmă el, ţine de 
temerile pe care le suscita în lumea greacă puterea crescândă a 
Atenei şi logica „imperialistă“ a conducătorilor ei. Nici nu se 
poate mai lucid! După el, disciplina numită istorie tinde să 


regreseze, chiar şi sub forma alertă a lui Xenofon, al cărui 
moralism şi parţialitate aduc prejudicii importante calităţii 
literare. 

Elocinţa şi retorica cunosc, dimpotrivă, în secolul al IV-lea o 
înflorire remarcabilă. Influenţa sofiştilor este esenţială, în sensul 
că au fondat, tehnic vorbind, „arta cuvântului“ şi au dat acesteia 
statutul privilegiat al unei profesiuni liberale, lucrative şi 
prestigioase. „Logografii“ (care redactau pledoariile celor ce 
făceau plângeri ori ale inculpaţilor într-un proces) şi oratorii 
profesionişti se îmbogăţeau, într-adevăr, rapid odată deveniți 
celebri. Aşa, de exemplu, Demostene a reuşit să-şi refacă 
averea delapidată de tutorii lui, câştigând mult mai mulţi bani 
graţie aurului perşilor şi a tot felul de escrocherii de care era 
acuzat. 

Printre marii oratori „atici“ ai secolului al IV-lea, metecii îşi 
aveau şi ei locul lor: Lisias, Iseu şi Dinarc, originari, respectiv, 
din Siracuza, Chalcis ori Corint. Dar două nume merită a fi citate 
- cele ale lui Demostene şi Isocrate -, atât pentru calitatea artei 
lor, cât şi pentru influenţa pe care au exercitat-o, atât în timpul 
vieţii cât şi după moartea lor. Primul a fost, incontestabil, geniul 
oratoric al vremii sale. Patima, elanul patriotic, patosul ce 
impregnează, printre altele, F;/ipicile sale, fac din ele un model 
de retorică - acţiune. Cel de-al doilea, cu toate că şi-a pus şi el 
talentul în serviciul cetăţii şi al elenismului, îndemnându-i pe 
greci să se unească împotriva barbarilor şi pe atenieni să 
conducă războiul împotriva perşilor, este, înainte de toate, un 
filozof şi un „profesor de retorică“, pentru care iniţierea în 
această disciplină trebuie să ducă la formarea omului onest şi a 
cărui învăţătură a traversat secolele până în vremurile noastre. 

Nu tocmai în domeniul literelor perioada elenistă şi-a dat 
operele sale cele mai strălucite; includem aici totuşi Alexandria, 
unde condiţiile de muncă ale slujitorilor scrisului şi ai cuvântului 
erau deosebit de favorabile, odată cu instituirea Museionului (la 
început dedicat cultului Muzelor), unde scriitori, savanţi şi artişti 
îşi puteau continua munca fără grija zilei de mâine, şi odată cu 
faimoasa bibliotecă în care se aflau deja 200.000 de volume în 
285 (acestea vor ajunge la 700.000 în anul 48). 

Literatura „alexandrină“ este, înainte de toate, fructul 
erudiţiei şi al exegezei textelor. Savanţii autori adunaţi în 
capitala Lagizilor au început să culeagă şi să comenteze imensul 


corpus de texte de limbă greacă, din care o bună parte a ajuns 
până la noi prin intermediul lor, în nişte compilaţii din care nu 
cunoaştem decât fragmente. Rolul lor în transmiterea culturii 
clasice a fost deci considerabil. Dar a contribuit, în acelaşi timp, 
la osificarea literaturii elenistice, înclinată să reproducă servil 
ilustrele modele ale trecutului şi, lipsită de orice inspiraţie 
populară, ce a devenit astfel privilegiul unei elite reduse. 
Declinul este observabil în special în proză. Tentativele 
mesenianului Evhemes de a dezvolta, cu a lui Panhai;a, un fel de 
roman de anticipație”, au rămas fără viitor. Elocinţa, devenită 
un ritual retoric şi repetitiv, este în agonie. Doar istoria mai 
înseamnă ceva cu Polybios, dar acesta din urmă, ostatic predat 
romanilor de perşi, după bătălia de la Pydna, este deja un istoric 
din epoca romană. 

Poezia este puţin mai bine reprezentată, cu opere didactice 
precum Fenomenele, în care Aratos descrie sistemul ceresc 
interpretându-l după teoriile astronomice ale lui Eudoxiu din 
Cnidos, cu Imnurile lui Calimah şi Argonauticele lui Apolonius din 
Rodos, sau cu /di/ele bucolice compuse de siracuzanul Teocrit, 
instalat în Alexandria, sub Ptolemeu II, căruia îi datorăm câteva 
piese cărora nu le lipseşte nici emoția, nici o anumită vigoare. 
Cu el, poezia alexandrină manifestă, dincolo de o simplă 
repetiţie a formelor, un spirit nou, punând în centru individul, 
sentimentele sale, destinul său. El creează, de asemenea, 
numeroase epigrame a căror vogă se va păstra mult timp în 
lumea bizantină. 

In ceea ce priveşte teatrul, în special teatrul tragic, acesta 
cunoaşte un declin iremediabil, strivit sub povara modelelor 
atice şi incapabil de a se reînnoi. „Clasicii“ continuă să fie jucaţi, 
cu o anumită predilecție spre Euripide, dar niciunul dintre autorii 
care au încercat să-şi regăsească suflul - că e vorba de Calimah 
ori de autori grupaţi sub numele de „Pleiada“ - nu au lăsat vreo 
operă demnă de marii dramaturgi ai trecutului. Comedia, în 
forma reînnoită din a doua jumătate a veacului al IV-lea, a 
supravieţuit mai bine, graţie, în special, lui Menandru, un 
bogătaş atenian, discipol al lui Epicur, ale cărui piese excelau în 
a înnoda o intrigă şi a descrie caractere vii şi tipologii sociale ce 
vor servi ca model multor generaţii de autori de comedie până 
la Marivaux. 


Artele în Grecia 


Din imensa moştenire pe care ne-au lăsat-o grecii, nimic nu a 
marcat atât de puternic şi de durabil cultura popoarelor Europei 
ca imensul corpus artistic a cărui cunoaştere directă nu ne-a 
parvenit decât târziu, prin rămăşiţe, şi într-o ordine inversă 
marilor faze ale civilizaţiei greceşti. Vreme îndelungată, într- 
adevăr, arta grecească nu a fost percepută decât graţie copiilor 
datând din perioada romană, dintre care câteva erau dintr-o 
epocă târzie şi executate într-o factură academică. De-abia în 
secolul al  XVIll-lea, odată cu primele mari descoperiri 
arheologice, arta clasică a început să fie descoperită, nu fără 
reticenţe uneori (cu ocazia sosirii lor la Londra, plăcile 
Pantenonului au fost considerate de unii drept copii târzii şi 
mediocre). Cât despre perioada arhaică, interesul purtat 
acesteia datează de aproximativ o sută de ani. 

Datorită descoperirilor arheologice, ştim astăzi că în domeniul 
artistic, mai curând decât în cel al literaturii ori al gândirii, nu a 
existat - în sensul comun dat acestui termen - „miracol grec“, 
adică apariţia bruscă a unei arte ajunse la perfecţiune prin nu se 
ştie ce mutație spontană. Ştim că acele capodopere ale statuilor 
atice din secolul al V-lea au fost pregătite timp de două-trei 
secole de eforturi lente, şi că apariţia lor datorează mult 
contactelor prelungite ale elenismului cu celelalte civilizaţii 
mediteraneene şi orientale. Egiptul, civilizațiile mesopotamiană 
şi anatoliană, Creta, lumea miceniană au dezvoltat, cu mult 
înaintea secolului lui Pericle şi al lui Fidias, o artă de o mare 
bogăţie, a cărei moştenire a fost preluată de creatorii lumii 
clasice. 

Dacă există vreun „miracol“, acesta nu rezidă în apariţia 
bruscă a fenomenului, ci în perspectiva mereu alta pe care arta 
greacă, în ansamblul ei, o aduce relaţiei dintre om şi mediul ce-l 
înconjoară, făcând din primul măsura oricărui lucru, aşezându-l 
în centrul sistemului său de reprezentare, făcând din imaginea 
corpului său tema majoră de inspiraţie. Nu este surprinzător, în 
aceste condiţii, că epocile şi generaţiile care au avut drept grijă 
esenţială să-şi fondeze sistemul de valori pe om, mai degrabă 
decât pe o dogmă prestabilită - că e vorba de una religioasă, 
filozofică sau politică - au ştiut să reînnoade tradiţia cu idealul 
artistic al grecilor şi au putut uneori să se compare cu aceştia, în 


timp ce toate încercările operate în sens contrar au ajuns la 
pastişe grosolane. În prima categorie, vom aşeza diferitele 
„renaşteri“ europene şi, în special cea care şi-a luat drept sursă 
umanismul, în cea de-a doua, eforturile zadarnice făcute de 
toate totalitarismele contemporane de a-şi apropria mesajul 
estetic al Greciei antice; pe de o parte, David al lui Michelangelo 
şi statuile lui Bernini, de alta, cele ale lui Arno Breker sau, şi mai 
rău, trupurile numai muşchi care înconjoară Foro italico din 
Roma. 

Arta greacă propriu-zisă apare încet din secolele obscure ale 
propriului „Ev Mediu“. După fastuoasele palate miceniene şi 
cretane, arhitectura şi arta statuară sunt practic inexistente. Nu 
mai rămâne nicio urmă din edificiile construite de micii regi care 
au servit de modele eroilor homerici, nici din templele unde erau 
deja celebrate zeitățile Olimpului. De-abia la începutul secolului 
al Vll-lea se găsesc ruinele unor modeste capele. În timpul 
acestei perioade, ceramica constituie unica mărturie a unei 
sensibilităţi artistice încă foarte legată de nevoile economiei şi 
ale practicilor funerare. In toate părţile lumii greceşti, se fabrică 
numeroase vase cu decor geometric de culoare neagră sau 
roşiatică, pe un fond gri sau bej. Primele motive sunt deosebit 
de simple: romburi, capre, haşuri etc., dispuse în registre 
suprapuse. Începând cu secolul al VIll-lea, apar totuşi în cadrul 
mobilierului funerar cratere şi amfore pe care sunt reprezentate 
figuri vii, în special cai, şi chiar personaje umane - totul tratat 
foarte schematic. 

Odată cu progresul navigaţiei şi începuturile colonizării, lumea 
greacă se deschide influențelor străine, în special celor din 
Orient. De aici rezultă un aflux de obiecte exotice aduse de 
marinari şi de negustori (vase, dar şi statuete, broderii) şi o 
reacţie a artiştilor Eladei - reacţie sensibilă mai ales în cetăţile 
maritime care jalonează drumurile spre Asia - împotriva 
austerităţii decorului geometric. Este perioada denumită şi 
„orientalizantă“, marcată în ceramică prin folosirea culorilor vii 
(purpuriul, violetul, albul) care înconjoară siluetele negre, pentru 
extrema delicateţe a desenului, pentru abundența de figuri 
împrumutate din bestiarul real ori imaginar al ţărilor îndepărtate 
(lei, pantere, sfinxul etc.), pentru reprezentarea din ce în ce mai 
frecventă a fiinţei umane: războinici, eroi homerici sau divinităţi 
antropomorfe. Aceeaşi influenţă orientală domneşte şi în cazul 


altor arte minore, precum prelucrarea aurului, care, e adevărat, 
a lăsat puţine piese. 

Marea sculptură greacă care îşi face apariţia în secolul al VII- 
lea şi a cărei destinaţie este, în mod esenţial, religioasă şi de 
cult este mai puţin tributară, se pare, contactelor cu Asia, chiar 
dacă Egiptul şi Mesopotamia au furnizat artiştilor schemele 
iniţiale. Două tipuri domină producţia atelierelor de sculptură: 
Kouros-ul, reprezentat în goliciunea-i virilă, şi kore, al cărei 
veşmânt placat peste corpuri ascunde puţin atributele 
feminităţii. Ambele modele sunt reprezentate într-o atitudine 
hieratică, care ne aduce aminte de statuile egiptene. Pentru a 
găzdui aceste figuri divine, se vor construi temple concepute 
după modelul locuinţelor omeneşti: prototipul este megaron-ul 
micenian”. 

Secolul al Vl-lea coincide stricto sensu cu ceea ce noi 
considerăm a fi faza „arhaică“ a istoriei artistice a Greciei. 
Dominată, începând de la jumătatea secolului, de producţia 
atelierelor Aticei, ceramica se transformă. Ea renunţă, puţin 
câte puţin, la figurile animale şi la reprezentările de fiinţe 
monstruoase, pentru a se consacra, în special, imaginii omului 
în viaţa sa de zi cu zi (banchete, dansuri rituale) sau spre scene 
mitologice ori epice (luptele cu Amazoanele, războiul Troiei, 
legendele lui Hercule şi Tezeu etc.). Tehnica este cea a figurilor 
negre pe fond roşiatic, cu incizii pentru a marca detaliile 
musculaturii sau ale veşmântului, acest lucru cel puţin până pe 
la 535. Începând cu această dată, începe să se utilizeze 
procedeul figurii roşii şi se încredinţează penelului redarea de 
detalii, ceea ce permite reproducerea cu mai multă precizie a 
trăsăturilor feţei. Pictori ca Exekias şi Amasis devin celebri 
folosind prima tehnică, Eufronios şi Oltos, pe cea de-a doua. 

Inspirația  sculptorilor continuă să privilegieze în timpul 
acestei perioade figurile izolate de kouroi şi de korai, chiar dacă 
e vorba de a reprezenta o divinitate sau un defunct grijuliu să 
rămână sculptat după moarte, aşezându-şi o statuie pe 
mormânt. Puțin câte puţin, totuşi, personajele prind viaţă, relief, 
îşi văd veşmintele şi trăsăturile feţei împlinindu-se. La Atena, 


5 Kouroi (sg. kouros) şi korai (sg. kore) erau, la sfârşitul secolului al VII-lea, 
statui colosale din marmură realizate în Ciclade şi în Atica, sub influenţa artei 
sculpturale orientale (Fr. Chamoux, op. cit, |, p. 91, II, p. 112). Pentru 
megaron, vezi supra. 


sunt reprezentate adevărate grupuri: Moscoforul din Muzeul 
Acropolei, care reprezintă un credincios purtând pe umeri viţelul 
pentru sacrificiu, sau Cavalerul Payne-Rampin de la Luvru, care 
face corp comun cu calul său5$. 

Aceste progrese în sculptură, încă modeste, merg mână-n 
mână cu realizările din domeniul arhitecturii religioase. Templul 
capătă măreție. Piatra şi marmura înlocuiesc lemnul şi 
cărămida. Planul dreptunghiular cu trei nave, separat de două 
rânduri de coloane, se impune, odată cu tendinţa de a ridica 
edificiul pe un soclu cu tribune şi de a-l înconjura cu un portic”. 
In sfârşit, în acea epocă încep a se fixa cele două stiluri 
arhitecturale care stabilesc raportul între coloană şi partea 
superioară: doricul şi ionicul. Atât în primul cât şi în celălalt, 
decorul ocupă, pe frontonul edificiului cât şi pe frize, un spaţiu 
important, fie că e vorba de un decor pictat sau, cazul cel mai 
frecvent, de basoreliefuri sculptate. Mai puţin tributari, ca în 
cazul sculpturilor ronde-bosse, constrângerilor de măreție şi 
soliditate, artiştii vor putea da operelor lor mai multă mişcare şi, 
mai ales, îşi vor regrupa personajele în compoziții, 
reprezentând, ca şi pe vase, scene variate: vânători, lupte, 
evocări mitologice etc. 

Pe parcursul ultimilor douăzeci de ani ai secolului al VI-lea şi 
al primului deceniu din cel de-al V-lea, arta greacă cunoaşte o 
transformare profundă, consecinţă, în acelaşi timp a măiestriei 
tehnice dobândite de creatori şi a efectelor asupra mentalităților 
ale marilor mutații politice şi sociale care coincid, în anumite 
cetăţi, şi în special la Atena, cu instaurarea democraţiei. Odată 
cu apariţia pe frontoanele templelor nu numai a unor scene 
mitologice, ci şi a divinității reprezentate în toată gloria ei, odată 
cu schimbările operate în tratamentul chipurilor şi al 
sentimentelor pe care acestea le exprimă - este momentul când 
surâsului puţin înţepenit al figurilor de bărbaţi şi de femei din 
primele două treimi ale secolului al Vl-lea i se substituie 
expresia severă şi puţin tristă care, de exemplu, se regăseşte la 
Apollo de Piombrio sau la celebra Îmbufnată -, odată cu 
supleţea mişcărilor şi importanţa dată modelului corpului 
omenesc, apar trăsăturile unei noi arte care marchează sfârşitul 
perioadei arhaice şi începuturile perioadei „clasice“. 

Aceasta cunoaşte apogeul la Atena în cursul jumătăţii de 
secol ce urmează după încheierea războaielor medice. Capitală 


a unui vast imperiu maritim, ale cărui venituri îi alimentează 
visteria, cetatea Atena este în contact cu toată lumea greacă şi 
cu periferia „barbară“. Ea beneficiază, pe de o parte, de relativa 
eclipsare a rivalelor sale: Sparta, dominând mereu militar, dar 
prea închisă în tradiţii pentru a vedea reînnoindu-se inspiraţia 
artiştilor săi, Corintul, hărțuit între cele două cetăţi hegemonice 
ale Greciei peninsulare, lonia, ruinată de dominaţia persană. 
Echilibrul instituţiilor sale, pacea socială pe care o impun în 
cetate deţinătorii democraţiei, calitatea personalului politic, 
ataşamentul cetăţenilor la patria ateniană şi la religia civică, 
ruinele războiului însuşi care sunt peste tot, în această cetate 
unde totul se reconstruieşte, toate aceste lucruri fac din Atena 
epicentrul unei arte care reuşeşte minunea de a atinge 
universalul, traducând în piatră şi marmură aspirații care sunt 
cele ale elitei po/is-ului. Dacă există „miracol grecesc“, atunci el 
se găseşte în această sublimare a condiţiilor de viaţă colectivă a 
atenienilor, în concepţia despre om, în sensibilitatea lor 
religioasă, ajungând, printr-un imens efort de raţionalizare, la 
redarea a ceea ce este permanent în om. 2000 de ani mai 
târziu, din această lecţie, „umaniştii“ şi artiştii Renaşterii vor 
extrage esenţa „revoluţiei lor culturale“, înaintea clasicismului 
francez al „Marelui Secol“ şi a spiritului „Luminilor“. 

Două nume sunt legate de preeminenţa artistică a Atenei: cel 
al lui Pericle, căruia îi revine meritul de a fi dat impulsul iniţial, 
de a fi fixat orientările şi de a fi găsit sumele necesare, şi cel al 
lui Fidias, adevărat maestru al reconstruirii Acropolei, căruia, de 
altfel, Pericle i-a dat misiunea de a face din această colină sacră 
cel mai frumos ansamblu al lumii greceşti. Fidias, de la care nu 
cunoaştem în mod sigur nicio operă ieşită din mâinile sale, avea 
pe atunci 35 de ani. Fiu al atenianului Harmides, fusese, se 
pare, pictor înainte de a se fi consacrat sculpturii alături de 
Miron şi de Policlet, şi înainte de a-şi fi făcut, în acest domeniu, o 
reputaţie de mare maestru, sculptând, printre altele, un 
monument în onoarea lui Miltiade, statuile Atenei Lemnia şi ale 
Atenei Promachos din Atena, cât şi statuia lui Zeus din Olimpia. 

Colina sacră, care a fost în grabă amenajată de Temistocle în 
perioada războaielor medice, era, pe la 460, acoperită de ruine 
şi de monumente distruse. A trebuit să se distrugă pentru a se 
reconstrui. Pentru a-şi putea duce sarcina la bun sfârşit, Fidias s- 
a înconjurat de o echipă prestigioasă, cuprinzându-i pe arhitecţii 


Ictinos, Mnesicles şi Coroibos, antreprenorii Polignot şi Colotes, 
sculptorii Alcamene, Paionios şi Cresilas. Din 448 până în 432, 
Ictinos a construit, odată cu Partenonul, în întregime din 
marmură de Pantelic, sanctuarul cel mai venerat al Aticii şi, 
probabil, edificiul cel mai tipic al arhitecturii religioase greceşti, 
„templul“ prin excelenţă. Combinând armonios doricul (coloane, 
arhitravă) şi ionicul (friză continuă), arhitectul şi echipa sa au 
calculat şi executat totul cu minuţiozitate. Fidias, care era 
ocupat în timpul construirii templului cu realizarea şi cizelarea 
statuii zeiţei pe care trebuia s-o adăpostească, s-a pus pe 
treabă, sculptând unele părţi ale programului stabilit, care 
cuprindea, pe frontoane, naşterea miraculoasă a Atenei şi 
cearta sa cu Poseidon pentru Atica, pe friza dorică lupta zeilor 
cu giganţii, victoria grecilor asupra amazoanelor, cucerirea 
Troiei şi centauromahia“$, în sfârşit, pe friza ionică, faimoasa 
procesiune a Panateneelor. 

Propileele, ansamblu de portaluri ce deschideau accesul spre 
Acropole, au fost construite între 437 şi 431 de Mnesicles. 
Ansamblul se armoniza cu Partenonul şi cu templul Atenei Nike, 
mic sanctuar construit după pacea din 421: o bijuterie din 
marmură care consacra resurecţia şi apogeul artei ioniene. În 
sfârşit, s-a construit, peste un lăcaş consacrat celor mai vechi 
culte din Atica aflat în faţa Partenonului, Erehteionul (consacrat 
zeiţei Atena şi lui Erehteu, suveranul legendar al Atenei), un mic 
templu cu un plan interior complicat, dar a cărui eleganţă 
exterioară şi rafinament puţin cam preţios contrastau cu 
sobrietatea riguroasă a marelui templu. Început înainte de 
templul dedicat Atenei Nike, acesta n-a fost terminat decât pe la 
407 de Filocles. 

Chiar dacă Atena ocupă primul loc în producţiile arhitecturale 
ale epocii, datorită, în acelaşi timp, excelenţei operelor realizate 
şi importanţei programului adoptat şi pus în practică (odată cu 
reconstrucţia Acropolelor, Pericle a dat de muncă atenienilor 
pentru mai bine de 20 de ani), aceasta nu a avut monopolul 
construcţiilor întreprinse în cursul acestei prime perioade de 
apogeu a epocii clasice. In cea mai mare parte a secolului al V- 
lea, cetăţi şi sanctuare panelenice au rivalizat puternic în 
generozitate pentru a ridica zeilor monumentele cele mai 
frumoase şi mai mari. In Italia de Sud şi în Sicilia, unde au fost 
construite, începând cu secolul al VI-lea, ansambluri gigantice 


(precum templul Herei şi al Atenei din Paestum), dăinuie moda 
edificiilor puternice, care combină, ca la Selinunt, elemente 
dorice şi ioniene. In Peloponez, realizarea cea mai de vază este 
templul lui Zeus din Olimpia, edificat între 470 şi 456, datorită 
afluxului de pelerini şi pioaselor lor contribuţii: aici domneşte 
doricul şi acesta oferă credincioşilor, în ciuda podoabei sale 
sculpturale, un decor de o sobrietate deosebită. Tot în această 
epocă, Egina, care a fost proclamată cetatea cea mai vitează 
după bătălia de la Salamina, îşi consacră cea mai mare parte din 
pradă pentru a finanța construirea unui templu dedicat zeiţei 
Atena Afaia, Argosul edifică marele său templu dedicat Herei, iar 
micul orăşel Bassae, în Arcadia, şi-l consacră pe al său lui 
Apollo, la sfârşitul secolului, în timp ce mişcarea de construcţie 
sau de reconstrucţie se întinde din nou pe litoralul Asiei Mici. 

Această vârstă de aur a arhitecturii sanctuarelor nu este 
dublată de nicio inovaţie revoluţionară în materie de construcţie 
şi decoraţii. Planul de ansamblu se reduce întotdeauna la o sală 
dreptunghiulară, precedată, la cele două extremităţi, de 
porticuri, deasupra cărora se găsesc frontoane triunghiulare. 
Tehnica acoperirii cu decoraţii nu se schimbă nici ea, chiar dacă 
elementele decorative împrumutate registrelor sunt 
amestecate, adesea, cu caracteristicile doricului şi ionicului. 
Singura noutate este apariţia coloanei „corintice“, cu capitelul ei 
exuberant, coloană care cunoaşte o largă difuzare la sfârşitul 
secolului al V-lea. 

In domeniul sculpturii, în special, se dezvoltă gustul clasic, fie 
că e vorba de tehnica ronde-bosse sau de arta basoreliefului. Cu 
Fidias, despre care anticii ziceau că cine a putut să contemple 
statuia lui Zeus pe care acesta a realizat-o pentru templul din 
Olimpia - un ansamblu colosal de plăci de aur şi de fildeş 
montat pe un tron de abanos - nu mai putea fi niciodată 
nefericit, triumfa o artă care, la antipozii academismului sever, 
vizează, prin seninătatea pe care o inspiră, ceea ce este 
permanent în natura umană şi în raportul acesteia cu lumea. O 
atare inspiraţie animă şi echipa care s-a constituit pentru a 
sculpta friza Panateneelor: 400 de personaje şi 200 de animale 
desfăşurate pe un basorelief de marmură de 160 de metri, care 
constituie expresia plastică cea mai înaltă a religiei civice, aceea 
pe care conducătorii cetăţii au căutat s-o pună în relief în cadrul 
cultului consacrat zeiţei protectoare. 


Alături de acest maestru de necontestat al sculpturii atice, 
două nume merită încă a fi citate. Mai întâi, cel al lui Miron din 
Teba, născut pe la 490, căruia îi datorăm printre primele 
realizări ce redau, cu multă veridicitate, mişcarea, precum 
grupul Atena şi Marsyas, campionul Ladas, reprezentat în timp 
ce fugea pe vârful picioarelor, sau faimosul Discobo!/. Apoi, cel al 
lui Policlet din Argos care, între 460 şi 420, a produs un anumit 
număr de opere, printre care statuia lui Cyniscos din Mantineea, 
Doriforul (purtătorul de lance) şi Diadoumenul (bărbatul ce se 
încoronează) - toate marcate de voinţa de a traduce euritmia 
corpului în repaos. Cu toate că a avut grijă să ilustreze în 
statuile sale din bronz teoriile matematice pe care le concepuse 
asupra proporţiilor ideale ale corpului omenesc (a redactat, într- 
adevăr, un tratat, Canon), Policlet a ştiut să dea personajelor 
sale veridicitate şi o uşurinţă în atitudini care, dacă le punem în 
legătură cu seninătatea expresiei, fac din el maestrul artei 
echilibrate şi raţionale la care se referea generaţia primului 
clasicism. Ceea ce îl caracterizează în general pe acesta, în 
afara perfecțiunii tehnice, este refuzul anecdoticului, al 
particularului, al etalării pasiunilor şi a sentimentelor. Nimic 
violent nu se impune privitorului. Nimic nu este trecător şi 
întâmplător. Totul este măsură, pudoare, voinţă de a produce 
tipologii fizice şi morale care să transceadă elementul hic et 
nunc. 

Toate aceste lucruri nu vor dura mai mult decât prima 
perioadă a hegemoniei maritime a Atenei. De la sfârşitul 
„secolului lui Pericle“, apar primele semne ale unei schimbări în 
concepţia operei de artă. Transformarea moravurilor care 
afectează societatea ateniană şi neliniştea spiritelor, potenţată 
de dificultăţile legate de război, se traduc în domeniul artelor 
plastice - ca şi în domeniile filozofiei, literaturii şi teatrului - 
printr-o repunere în cauză, timidă la început, apoi din ce în ce 
mai pronunțată, a principiilor clasicismului.  Pudoarea 
sentimentelor se atenuează, chipurile încep să exprime altceva 
decât impasibilitatea olimpiană, temele reţinute de artişti 
promovează pateticul şi accidentalul. Este cazul, de exemplu, al 
decoraţiilor vaselor cu fond alb - /ekytoi; -, depuse pe morminte: 
scenele de inspiraţie funerară marchează groaza şi tristeţea 
provocate de apropierea morţii. 

Aceeaşi situaţie se întâmplă şi în ceea ce priveşte marea 


pictură, cea a vastelor compoziţii murale care decorau zidurile 
templelor şi pe care nu le cunoaştem decât din informaţiile 
culese din texte ori de pe reproduceri reduse realizate de olari. 
Artei măsurate a unui Polignot din Tasos, care a executat între 
480 şi 450 grandioase decoraţii murale la Atena, Plateea şi Delfi 
şi a cărui influenţă a fost imensă, au succedat compoziţiile unui 
Zeuxis din Heracleea (în Grecia Mare) sau ale unui Parasios din 
Efes, marcate de dorinţa autorilor de a reprezenta episoade 
dramatice şi de a exprima sentimente violente. 

Aceste noi caracteristici se vor afirma pe parcursul secolului 
al IV-lea. Concepţiile estetice care s-au afirmat în Atena lui 
Pericle şi care corespundeau idealului politic şi religios al polis- 
ului nu puteau să nu fie afectate de consecinţele bulversărilor 
intervenite în lumea elenică. Interminabilele conflicte dintre 
cetăţi, disensiunile interne, epuizarea finanţelor publice, relativa 
îndepărtare de cultele civice şi interesul crescut purtat de greci 
divinităţilor străine şi altor culte considerate că asigură iniţiaţilor 
mântuirea în viaţa eternă, toate aceste lucruri au modificat 
condiţiile în care se elaborau programele arhitecturale şi 
proiectele decorative. 

Totuşi, dacă nicio altă realizare a epocii nu poate fi comparată 
cu şantierul de pe Acropole, lumea greacă n-a dus lipsă, în 
timpul acestei perioade frământate, de prestigioase construcţii, 
dispersate într-un mare număr de oraşe şi sanctuare. În secolul 
al IV-lea, Atena îşi înfrumuseţează sanctuarul din Eleusis, Delfi şi 
Efes îşi reconstruiesc, primul, templul lui Apollo, al doilea, 
Artemision-ul, incendiat de Herostrat în 356%, în Epidaur 
ofrandele credincioşilor lui Asclepios au permis să se ridice 
faimosul teatru, în sfârşit, numeroase temple dedicate 
divinităţilor poliade au fost construite în regiuni rămase până 
atunci departe de marile construcţii comandate de conducătorii 
cetăţii: templul Atenei la Tegeea, cel al lui Apollo Ptoios în 
Beoria etc. 

Atena, aşadar, a încetat să mai fie centrul care, de-o manieră 
cvasihegemonică, să emane comenzi şi idei. În Asia Mică, acolo 
unde bogăţiile rămăseseră destul de considerabile pentru a 
putea finanța importante programe de construcţie şi decorație, 
artiştii au mers să caute comenzi şi inspiraţie: la Xantos, în Licia, 
unde a fost edificat, în primul sfert al secolului, un mormânt 
regal ornat cu statui ale „nereidelor“ (nimfe ale mării), la 


Halicarnas, în Caria, unde regina Artemisia Il a ridicat în 
memoria regalului ei soţ, Mausolos, un monument colosal 
(„Mausoleul“), din care nu ne-a mai rămas aproape nimic, în 
afară de elementele de decor păstrate la British Museum, la 
Efes, pentru reconstrucţia giganticului Artemision ars în 356 etc. 
Arhitecţii, ca şi sculptorii, sunt greci, dar trebuie să satisfacă 
anumite exigenţe ale comanditarilor lor, deci să facă ca în 
proiectele lor să intre elemente împrumutate de la culturile 
locale. Mausoleul din Halicarnas are, astfel, deasupra o 
piramidă, iar majoritatea monumentelor edificate în acea 
perioadă sunt dotate, la cererea clienţilor orientali, cu o 
decorație foarte diferită, în spiritul ei şi prin temele abordate, de 
cea a clasicismului din Atica. 

În contact cu Orientul, se accentuează anumite tendinţe, deja 
perceptibile în statuaria elenică de la sfârşitul secolului al V-lea. 
O artă mai sensibilă se afirmă în detrimentul figurilor 
atemporale din vremea lui Pericle. Scopas din Paros (420-350 
î.e.n.), care participă la decorarea templului din Efes şi al 
mausoleului din Halicarnas, dar care execută şi numeroase 
lucrări în Atena şi Peloponez (Herakles din Siciona, Afrodita din 
Elis), sculptează personaje încrâncenate, exprimând pasiunea 
devoratoare şi tumultul interior, precum Menada cu puiul de 
căprioară. Atenianul Praxiteles (-390--330), care a început să 
sculpteze în registrul lui Policlet, reprezintă când femei 
despuiate, corpolente, inspirându-se de la soţia sa - care-i era, 
în acelaşi timp, şi model - Phryne (Afrodita din Cnidos, Afrodita 
din Tespis etc.), când figuri de tineri având un corp svelt şi o 
faţă efeminată, încarnându-i pe Apollo, Hermes sau Eros. 
Proporţiile sunt îndrăzneţe, feţele cu un profil foarte pur sunt 
alungite şi graţioase. Poziţia în care sunt figuraţi efebii şi zeii 
este departe de forţa liniştită care îi anima pe viguroşii atleți din 
secolul al V-lea. Cât despre Lisip din Siciona, portretistul oficial 
al lui Alexandru cel Mare, a cărui operă imensă se întinde pe 
parcursul a 60 de ani, între 370 şi 310, chiar dacă se inspiră şi el 
din modelele lui Policlet, dă figurilor sale de bărbaţi - Herak/es 
Epitrapezios şi, mai ales, Apoxiomene (atletul care îşi şterge 
trupul de sudoare după un efort) - o supleţe şi o mobilitate pe 
care nu le aveau cele ale maestrului din Argolida. Atleţii săi au 
muşchii ieşiţi în relief, ochii neliniştiţi, gura puţin crispată. 
Pugiliştii săi au nasul turtit şi urechile umflate. Realismul şi 


gustul pentru patetic biruie, la Lisip, ca şi la imitatorii săi 
contemporani, atemporalitatea senină a figurilor clasice. 

Acelaşi lucru se întâmplă şi în ceea ce priveşte pictura, atunci 
în plin avânt, mai puţin sub forma minoră pe care o îmbracă 
decorurile obiectelor de ceramică - aceasta din urmă, după ce a 
cunoscut apogeul în secolul al V-lea, intră într-un relativ declin 
în perioada de dinaintea cuceririi macedonene - cât în genul 
nobil al marii picturi murale, de la care, din păcate, nu 
cunoaştem decât ceea ce ne transmit textele ori ne lasă să 
întrevedem palidele copii din epoca romană. Marele nume este 
aici cel al lui Apeles din Colofon, şi el portretist atras de 
Alexandru, a cărui operă, ca şi cea a lui Lisip, reliefează, în 
parte, arta elenistică. Dacă urmărim descrierile pe care le-au 
făcut anticii în legătură cu principalele sale creaţii (o Afrodita 
Anadromenes, un Alexandru cu fulgerul, o alegorie a Calomniei 
etc.), regăsim în tablourile sale trăsăturile care disting statuaria 
secolului al IV-lea de cea a primului clasicism: o natură 
exuberantă, figuri umane exprimând sentimente violente, gust 
pentru drapaje şi podoabe complicate, la fel ca şi cea pentru 
nuditatea corpurilor. Dar Apeles şi emulii săi au făcut ca, în 
acelaşi timp, pictura antică să treacă prin nişte transformări 
revoluţionare. Lor li se datorează faptul de a fi reuşit să redea 
profunzimea şi etajarea planurilor, ca şi impresia volumului, 
graţie jocului de lumini şi umbre. 

Nu există o adevărată ruptură în materie de arhitectură şi de 
arte plastice între perioada ce precede imediat cucerirea lui 
Alexandru şi vremurile „elenistice“. Asistăm doar la exacerbarea 
tendinţelor care au caracterizat arta secolului al IV-lea, şi care 
se accentuează odată cu deplasarea centrului de gravitate de la 
elenismul Greciei continentale şi insulare spre Orient, odată cu 
dezvoltarea mecenatului princiar, cu cel al „burgheziei“ urbane, 
la fel de înclinată în a-şi înfrumuseţa diversele reşedinţe, odată 
cu înmulţirea şi accelerarea schimburilor culturale de-a lungul 
întregii zone mediteraneene şi până departe, în interiorul Asiei. 

Vorbim încă de istorie europeană atunci când evocăm 
producţiile intelectuale şi artistice ale statelor născute din 
destrămarea imperiului macedonean? Esenţial este, de fapt, 
ceea ce se întâmplă în Alexandria, Pergam, Milet sau Antiohia, 
adică pe malurile africane şi asiatice ale Mediteranei elenizate. 
Grecia, devenită teatrul unor războaie fără sfârşit şi pierzându-și 


orice independenţă, nu mai este decât o provincie sărăcită al 
cărei rol politic se reduce simţitor. Atena însăşi este încă de 
atunci pentru Elada un oraş-muzeu, deja un fel de loc de 
pelerinaj pentru călători-esteţi, dar academismul care domneşte 
aici nu duce la nicio inovaţie. Dacă civilizaţia elenistică îşi are 
locul ei aici, aceasta este pentru că tot ceea ce s-a elaborat nou 
în teritoriile extraeuropene cucerite de Alexandru s-a făcut sub 
impulsul grecilor, printr-o osmoză între civilizaţia lor şi culturile 
autohtone, şi pentru că produsele acestui imens mixaj cultural 
au pătruns şi au fecundat - datorită contactelor cu Occidentul, 
prin intermediul marinarilor, al negustorilor, călătorilor şi, în 
curând, al legionarilor romani - întregul nostru continent. 

Arhitectura elenistică a inovat puţin dacă ar fi s-o comparăm 
cu cea din perioada clasică. S-au construit sau s-au reconstruit 
temple vaste, precum sanctuarul din DidymaiS, dar nu s-a 
integrat, în realizarea acestor grandioase edificii, niciunul dintre 
elementele novatoare care, împrumutate din Orient, ar fi permis 
revoluţionarea artei de a construi, fie că e vorba de arc, de boltă 
ori de cupolă. Dacă există totuşi, vreo inovaţie, acest lucru se 
vede în domeniul urbanismului, în special în repartiţia 
elementelor tradiţionale ale oraşului - agora, teatru, gimnaziu 
etc. - şi în împărţirea regulată a locuinţelor, totul fiind conceput 
după un plan organizat în funcţie de scopuri atât estetice cât şi 
funcţionale. Deja în secolul al V-lea, Hipodamos din Milet 
elaborase un plan în formă de tablă de dame, cu străzi vaste, 
perfect aliniate, şi cu o repartizare a edificiilor pe sectoare, dar 
acest principiu nu a fost aplicat decât la o scară redusă. Odată 
cu oraşul elenistic, şi în special cu cea mai importantă şi mai 
prestigioasă dintre ele, Alexandria din Egipt, acest principiu 
devine regula de concepţie a unui urbanism revoluţionar, cu căi 
perpendiculare străjuite de clădiri cu mai multe etaje, cu 
porticuri înconjurând pieţele publice sau mărginind principalele 
străzi, cu teatre din piatră şi cu locuinţe bogate, frumos 
decorate. 

Artele plastice oscilează între două tendinţe principale. Prima 
este reproducerea la infinit a operelor clasice, fie că este vorba 
doar de a se inspira din ele pentru a concepe figuri originale cu 
o oarecare prospeţime - Venus din Milo, sculptată în secolul al Il- 
lea şi al cărei autor ne este necunoscut, constituie un bun 
exemplu -, fie că e vorba de difuzarea în serie de replici şi copii 


ale unor opere celebre. Avântul sculpturii de apartament face ca 
unele capodopere să fie reproduse cu zecile, dacă nu cu sutele, 
în special cele din a doua perioadă a clasicismului, care-i are 
drept reprezentanţi pe Scopas şi pe Praxitele. Atena se va 
specializa în acest domeniu şi dacă putem, de exemplu, să ne 
facem astăzi o idee despre cum arăta zeiţa Atena cizelată de 
Fidias pentru Partenon, acest lucru este posibil graţie replicii 
acestei opere care a fost găsită în Pergam. Alături de aceste 
modele, mult apreciate de colecţionarii particulari bogaţi, 
proliferează statuile inspirate după cele ale maeştrilor din trecut 
şi care, aproape toate, decad într-un manierism academic: 
Afrodite despuiate, efebi delicaţi reprezentându-i pe Apollo şi pe 
Hermes, Dionysos-copil în varii replici, satiri şi sileni prinşi în 
dansurile lor deşănţate etc. Artiştii care se dedică reproducerii 
acestor modele nu-i mai onorează pe zei, ci satisfac gusturile 
unui public senzual şi rafinat. 

Cealaltă tendinţă prelungeşte, dimpotrivă, şi accentuează 
gustul, deja larg răspândit în secolul al IV-lea, pentru 
reprezentarea sentimentelor violente, a episoadelor dramatice, 
a pasiunii împinse până la frenezie. La Pergam şi în Rodos acest 
„romantism“ a atins paroxismul. Primul, cu gigantica sa friză de 
pe altarul lui Zeus şi cu galul său învins care-şi ucide soţia 
înainte de a-şi lua viaţa, pentru a scăpa de robie, al doilea, cu 
celebrul său „colos“ gândit de Hares, şi cu nu mai puţin faimosul 
grup Lacoon şi cei doi fii ai săi, convulsionaţi sub muşcătura 
şerpilor, pe care-l va admira Michelangelo. Pateticul domneşte 
aici complet, aşa cum este prezent şi la Antiohia, unde 
Eutyhides sculptează grupul Fortuna, şi peste tot unde se impun 
influenţele lui Lisip şi ale Şcolii sale, sau cele ale lui Bryaxis, 
autorul statuii lui Serapis din Alexandria. 

Nu totul este melodramă în piatră şi marmură în aceste 
producţii ale sculpturii elenistice. O statuie anonimă, precum 
Victoria din Samotrace, transmite o reală seninătate şi multe 
dintre operele judecate drept „grandilocvente“ poartă în ele 
grija pe care au avut-o artiştii de a exalta măreţia omului şi 
puterea naturii. In ceea ce priveşte sculptura, adesea blamată şi 
ea, din Alexandria Egiptului (cuvântul „alexandrinism“ fiind 
folosit pentru a desemna o estetică mediocră şi manieristă), ea 
este departe de a fi peste tot convenţională şi repetitivă. Alături 
de unele opere academice inspirate din cea mai fadă mitologie, 


ea a ştiut să combine frecvent realismul vieţii de zi cu zi cu o 
senzualitate având vagi nuanţe de compasiune, făcând din copil 
tema sa predilectă, exersându-şi gustul pentru pitoresc, legând 
alegoria de evocarea naturii. 

Aceleaşi tendinţe se manifestă în pictura murală, chiar dacă 
nu putem să ne facem o idee precisă despre aceasta decât 
plecând de la texte vechi, de la mozaicuri şi fresce din 
campaniene (mai ales la Pompei), direct inspirate din modelele 
greceşti, şi de la rare descoperiri arheologice, precum 
mormintele macedonene de la Lefkadia şi Vergina-Palatitsa 
(datând din secolele al IV-lea şi al Ill-lea). Paralelismul cu 
evoluţia artei statuare este foarte clar, artiştii împărțindu-se 
între mereu continua evocare a unei mitologii convenţionale, 
pateticul situaţiilor şi al figurilor şi reprezentarea realistă a 
naturii. Din ceea ce putem imagina ori reconstitui, reiese că 
pictura elenistică a fost, se pare, bine reprezentată, pictorii fiind 
aceia care, foarte adesea, i-au precedat pe sculptori în căutarea 
unor efecte. 

În schimb, declinul ceramicii pictate, deja perceptibil la 
sfârşitul secolului al IV-lea, s-a accentuat tot mai puternic, odată 
cu înmulţirea atelierelor în întreaga lume greacă (Atena 
pierzându-şi monopolul) şi cu afirmarea gustului clientelei 
înstărite pentru alte produse de lux: vase metalice, produse din 
aur şi argint, obiecte din fildeş şi din sticlă etc. Figurinele care 
duseseră departe reputaţia Beoţiei şi a câtorva centre din Asia 
Mică şi-au pierdut şi ele din atractivitate. Producţia în serie a 
unor obiecte din teracotă, care reprezentau, caricatural, 
personaje de orice gen, nu numai tinere fragede şi suave, a 
marcat, odată cu relativa „democratizare“ a cererii, un recul 
incontestabil al calităţii. Aceasta este situaţia a ceea ce mai 
subzista din elenism înaintea cuceririi romane. Departe de a 
face să dispară diversele curente care compuneau patrimoniul 
cultural şi artistic al lumii elenistice, aceasta avea să-şi extindă, 
timp de patru secole, geniul în cea mai mare parte a Europei şi 
să hrănească cu această sevă mereu vie civilizaţia latină. 


, Capitolul 5 i _ 
ITALIA ROMANA (DE LA NAŞTEREA CETAŢII LA INCEPUTUL 
SECOLULUI AL III-LEA I.E.N) 


N Roma, cea care va realiza prima unificare a unei 
părți din spațiul european, prinde contur într-o Peninsulă 
Italică care, la rândul ei, nu este în secolul al VIil-lea 
decât un puzzle heteroclit de popoare supuse influenţei 
greceşti şi feniciene în Sicilia şi în Italia meridională. Din 
acest mozaic se nasc etruscii, instalaţi în Toscana, aliaţi 
cu cartaginezii împotriva grecilor şi purtători ai unei 
civilizaţii originale. Organizaţi în cetăţi-state conduse 
mai întâi de regi, apoi de o aristocrație a marilor 
proprietari, şi-au construit o cultură în care influenţa 
greacă se amestecă cu vechea zestre mediteraneeană şi 
cu elemente împrumutate din Orient. 


N Naşterea Romei, în centrul câmpiei Latium, devine 
obiectul unei legende care o atribuie lui Romulus şi 
fratelui său geamăn Remus, hrăniţi de o lupoaică, acesta 
din urmă fiind eliminat de Romulus după o ceartă dintre 
cei doi. Istoricii au corectat mitul fondării Romei: Roma a 
fost fondată, se pare, în secolul al VI-lea de către etrusci, 
care i-au transmis civilizaţia. La sfârşitul secolului al VI- 
lea, înfrângerile  etruscilor în fața grecilor permit 
romanilor să-i alunge pe regi şi să proclame Republica, 
supusă de atunci aristocrației patricienilor care domina 
plebea. 

N Așezată în defensivă în raport cu puternicii ei vecini 
care o amenință, Roma trebuie să mai şi rezolve 
conflictul care-i opune pe patricieni plebeilor. După 
retragerea lor pe Aventin, aceştia din urmă obțin 
cedarea de drepturi politice care şterg, puţin câte putin, 
distincţiile iniţiale în favoarea unora noi, care-i vor 
opune pe bogați (nobilitas) săracilor. 


A După ce a organizat, în secolul al IV-lea, o excelentă 
armată a cărei unitate de bază este legiunea, Roma 
cucereşte Italia în secolul al III-lea. Ea îşi desăvârşeşte 
atunci organizarea guvernării sale fondată pe adunările 


de cetățeni, Comiţiile, o ierarhie de magistrați aleşi şi un 
Senat care asigură continuitatea Republicii şi din care 
fac parte reprezentanţii marilor familii. Italia cucerită 
este administrată de prefecţi însă locuitorii săi aveau 
drepturi civice mai restrânse decât cetăţenii capitalei. 


Deşi grecii au ştiut să creeze între ei o adevărată unitate de 
civilizaţie, ei s-au dovedit incapabili de a ieşi din cadrul politic al 
cetăţii şi de a opune, în consecinţă, o rezistenţă durabilă 
puterilor organizate care se găseau la periferia Eladei. Imperiul 
lui Alexandru a avut o existenţă prea scurtă pentru a procura 
lumii greceşti unitatea politică ce i-ar fi permis să 
supravieţuiască marilor frământări ale secolului al IV-lea şi 
niciuna dintre marile monarhii fondate de succesorii 
cuceritorului macedonean nu a ştiut să-şi impună hegemonia 
rivalelor sale, ceea ce a permis romanilor să le cucerească una 
după alta. 

Prima tentativă adevărată de unificare aplicată unei fracțiuni 
importante a spațiului european aparține Romei. Cu siguranță, 
nu toată Europa a fost supusă legii cuceritorilor latini. Germania 
şi imensele spaţii situate în estul şi nordul Dunării şi al Rinului 
au scăpat aproape în întregime dominației acestora, însă Europa 
de sud în totalitatea ei, cea de vest şi de centru, în special, au 
fost puternic romanizate. Imperiul, chiar dacă va dispărea în 
secolul al V-lea, ca urmare a consecinţelor conjugate ale 
degradării societăţii în interior şi a loviturilor date de popoarele 
barbare, amintirea unei unităţi romane şi cea a unei pax 
Romana vor supravieţui acestui dezastru pe parcursul întregului 
Ev Mediu şi vor inspira până în epoca modernă încercările de 
unificare a continentului. 


Italia primitivă şi prezenţa etruscă 


Câte bogății şi câte splendori pe coasta Campaniei, această 
capodoperă la care natura a contribuit cu tot geniul ei! Mai 
adăugați câmpiile fertile, coastele mereu însorite şi atât de bine 
expuse, desişurile lipsite de orice le-ar putea dăuna, pădurile 
umbroase, vegetația variată, muntii de unde coboară atâtea 
adieri de vânt, rodnicia seminţei, a vinului, a uleiului, turmele ce 
poartă pretioasa lor lână, taurii plini de forță, lacurile, 
nenumăratele fluvii şi izvoare care o stropesc, mările, porturile, 
acel pământ care se oferă peste tot comerțului şi care 
înaintează, de la sine putere, spre marea învolburată, grăbit să 
le dăruiască muritorilor fericirea. 


Astfel se exprimă Pliniu cel Bătrân (/storia naturală, 1ll-6) în 
secolul | e.n. Dacă pentru acest „om din nord“ (el s-a născut în 
apropierea lacului Como), Campania este un adevărat paradis 
terestru, acest lucru este posibil pentru că Pliniu cel Bătrân o 
compară cu restul Italiei peninsulare - „ltalia“ antică exclude 
câmpia Padului, locuită de celți şi care purta numele de Galia 
Cisalpină, cât şi limita muntoasă din nord -, ţinut în general 
vitregit de natură şi sărac totodată. 

Muntele este omniprezent, ca şi în Grecia. Nu tocmai cu 
vârfuri impunătoare, dar greu de trecut. Munţii Apenini ocupă 
cea mai mare parte a peninsulei şi creează un relief foarte 
compartimentat. Regiunile joase sunt rare şi de mică întindere, 
adesea izolate unele de celelalte. Cele mai vaste şi, în acelaşi 
timp, mai fertile, mai ales când solul lor este compus din cenuşă 
vulcanică, sunt situate pe versantul occidental al Apeninilor. În 
afara Campaniei, care era în admiraţia lui Pliniu cel Bătrân, cele 
mai importante regiuni sunt Latium şi Maremma toscană, şi una 
şi cealaltă presărate cu mlaştini. 

Malurile Italiei peninsulare sunt adesea neprimitoare şi nu 
tocmai propice navigaţiei. Acest lucru explică faptul că romanii 
au rămas multă vreme păstori şi agricultori şi nu marinari ori 
negustori, precum grecii şi multe alte popoare din zona 
Mediteranei. Condiţiile climaterice sunt puţin diferite de cele din 
Grecia, cu ploi, totuşi, mai abundente, care cad mai ales 
primăvara şi toamna sub forma unor averse puternice, şi o zonă 
forestieră mai bogată (mult mai întinsă în perioada Antichității). 


În sfârşit, adevărat pod între Africa şi Europa, aşezat în centrul 
bazinului mediteraneean, Italia se bucură de o remarcabilă 
situare geografică. 

In momentul când, după tradiţie, are loc naşterea Romei 
(adică la mijlocul secolului al VIll-lea, în 753 î.e.n.), Italia se 
prezintă ca un puzzle heteroclit de popoare ale căror origini 
rămân şi astăzi puţin cunoscute. In afară de etrusci şi de 
grupurile încă numeroase de popoare mediteraneene, precum 
ligurii în nord-vest şi în Sardinia, elimii şi sicanii în Sicilia, toate 
instalate de multă vreme, peninsula este ocupată din plin de 
populaţii de limbă indo-europeană, grupate global sub numele 
de „italice“: latinii în câmpia centrală, umbrienii, sabinii, 
samniţii, pelignii, marsii în centru, oscii, volscii, lucanii, 
messapii, iapygii şi bruttii în sud, picenienii şi veneţii în nordul 
Apeninilor. S-a crezut multă vreme că au venit, în valuri 
succesive, în mileniul al II-lea din diverse teritorii urmând calea 
terestră septentrională sau cea maritimă. Dar această 
interpretare „invazionistă“ este astăzi foarte controversată, ca 
de altfel toate tezele relative la indo-europeni. Numeroşi 
specialişti (P. de Francisci şi M. Pallottino, în special) cred că 
asimilarea populațiilor italice s-a făcut prin contacte paşnice, în 
timp, şi nu prin sosirea brutală de grupuri etnice indo-europene, 
deja puternic organizate şi diferenţiate. Aceeaşi situaţie va fi şi 
pentru etrusci, ca şi pentru celții instalaţi în câmpia Padului. 


Zone controlate de: 


i Ba Greci 
— 

% Etrusci 


ADRIATICĂ 


Italia pe la 500 î.e.n. 


Popoarele al căror nume ne-au fost transmise de tradiția 
istorică nu coincid cu marile arii culturale pe care investigațiile 
arheologilor au permis să fie decelate: terramare-le în câmpia 
Padului, civilizaţia „apeninică“ şi civilizaţia câmpurilor de urne 
din perioada bronzului, cultura „laţială“ şi, mai ales, civilizația 
villanoviană (după numele Villanovei, în apropiere de Bologna) 
în perioada fierului, caracterizată în special prin ritul incinerației 


şi prin folosirea urnelor biconice pentru adăpostirea cenuşei. 


Aceasta din urmă a cunoscut o puternică înflorire în secolul al 
VIII-lea î.e.n., în special în Toscana şi Latium®!. 

Chiar dacă peninsula era izolată până în secolul al VIII-lea 
î.e.n. ea s-a deschis influențelor exterioare, venite dinspre mare 
şi Orient, modificând anumite caracteristici ale culturii 
villanoviene. Asistăm, sub influenţa fenicienilor, care şi-au 
instalat puncte comerciale în Sicilia şi ltalia meridională, şi a 
grecilor, mai întâi pirați şi prospectori, apoi neguţători şi 
colonizatori, la apariţia oraşelor, la generalizarea scrisului şi la 
difuzarea de produse de artizanat greceşti. Fondatori, după cum 
s-a văzut, a numeroase cetăţi - Siracuza, Agrigent, Selinunt, 
Crotona, Tarent, Sibaris, Cumae, pentru a nu le cita decât pe 
cele mai renumite -, locuitorii „Marii Grecii“ au contribuit la 
progresul populațiilor indigene, fără ca totuşi să încerce să le 
asimileze, nevăzând în ele decât o rezervă de mână de lucru, de 
furnizori şi de clienţi. Ei nu au putut împiedica, totuşi, ca, în 
contact cu ei, aborigenii să se „hrănească“ cu ştiinţa şi tehnicile 
lor - începând cu cea a armelor - până în momentul când au 
devenit un pericol pentru colonizatori, ei înşişi pradă, începând 
cu secolul al VI-lea, unor conflicte sinucigaşe (în 511 Crotona 
distruge Sibaris) şi până la primele atacuri ale cartaginezilor. 

Din acest puzzle de popoare, limbi şi culturi care 
caracterizează Italia primitivă se naşte o civilizaţie de o extremă 
originalitate, de la care Roma a primit o moştenire bogată şi 
care a transmis Romei moştenirea sa elenică. Începând din 
secolul al XIX-lea e.n., săpăturile au scos la iveală un material 
considerabil care ne-a permis s-o cunoaştem mai bine, dar 


6& Civilizaţia terramare-lor, dezvoltată în epoca bronzului şi în prima epocă a 
fierului în sudul Câmpiei Padului, îşi trage numele de la terramare - aşezări 
săteşti înconjurate de incinte şi de şanţuri, cu locuinţe construite pe palafite 
(piloţi), ale căror vestigii acumulate în timp formează te/r-uri (vezi supra) de 
4-5 m înălţime. (G.A. Mansuelli, Civilizatiile Europei vechi, Bucureşti, |, 1978, 
p. 96-97; II, 1978, p. 335-336); civilizaţia „apeninică“ - civilizaţia dezvoltată 
în epoca bronzului de-a lungul lanţului Apeninilor, din câmpia Padului la golful 
Taranto (/bidem, |, p. 96; R. Bloch, J. Cousin, Roma şi destinul ei, |, Bucureşti, 
1985, p. 15); civilizația câmpurilor de urne - vezi supra; civilizația lațială - 
facies-ul cultural dezvoltat în epoca fierului în Latium (centrul Italiei), la gurile 
Tibrului (/bidem, p. 20); civilizația villanoviană, al cărui nume provine de la 
descoperirile dintr-o necropolă de incineraţie de la Villanova, de lângă 
Bologna, s-a dezvoltat în prima epocă a fierului şi cuprinde, în general, zona 
nordică şi nord-vestică a Italiei, acolo unde se va afirma civilizaţia etruscă 
(Ibidem, p. 16; G.A. Mansuelli, op. cit., |, p. 158-165; II, p. 349-350). 


poporul care a dezvoltat această civilizaţie, etruscii, păstrează şi 
astăzi o parte din misterul său. Limba acestora, într-adevăr, nu a 
putut fi descifrată. Se poate citi, deoarece este scrisă într-un 
alfabet adaptat după cel al grecilor. Se ştie doar că nu este de 
origine indo-europeană. Dar, în absenţa unui text bilingv care ar 
da cheia nenumăratelor inscripţii recenzate, nu au putut fi 
traduse decât câteva zeci de cuvinte. 

Originea etruscilor este, în aceste condiţii, foarte puţin 
cunoscută şi deosebit de controversată. Încă din perioadele 
antice, două teze s-au opus: cea a lui Herodot, care vedea în 
etrusci descendenţii şi colonizatorii lidieni care au părăsit masiv 
această regiune din Asia Mică în urma foametei, şi cea a lui 
Dionysos din Halicarnas, care îi considera, dimpotrivă, ca 
autohtoni. Etruscologii s-au pus astăzi de acord asupra unei 
soluţii mixte, care permite explicarea unor puternice elemente 
orientale în această civilizaţie şi rapiditatea dezvoltării sale. 
Nimeni nu mai crede în migrarea unui popor întreg sau în 
maturizarea subită a unei populaţii autohtone închise în ea 
însăşi, ci se avansează ipoteza că grupuri mici, venite din Orient 
sau purtătoare ale unei culturi bogate în elemente orientale, au 
putut să se instaleze - într-o epocă greu de definit - pe coastele 
Toscanei şi că, progresând spre interior sau, pur şi simplu, 
făcând să pătrundă treptat cultura lor au modificat, puţin câte 
puţin, dar într-un mod radical, civilizaţia villanoviană stabilită 
anterior. 

Oricum ar fi, dominaţia unei părţi importante din Italia 
peninsulară de către etrusci pare stabilită în secolul al VIII-lea 
î.e.n. Etruriei propriu-zise, ale cărei limite sunt, în linii foarte 
mari, cele ale Toscanei de astăzi, se adaugă Latium şi Campania 
la sud, Emilia-Romagna şi cea mai mare parte a câmpiei 
Padului, la nord. Aliați cu fenicienii din Cartagina, etruscii 
drenează comerţul Mediteranei occidentale în detrimentul 
grecilor din Marsilia (foceenii) şi din Italia de sud, ceea ce nu s-a 
petrecut fără a provoca grave conflicte. În 530, flotele etruscă şi 
cartagineză îi zdrobesc pe foceeni în faţa Alaliei, reglând 
provizoriu problema hegemoniei în marea tireniană, iar Cumae 
din Campania rezistă asalturilor aliaţilor şi, din secolul al V-lea, 
încep să bată în retragere. În 474, siracuzanii şi grecii ies 
victorioşi în faţa celor din Cumae. În 423, samniţii coborâţi din 
munţi cuceresc Capua şi pun capăt dominaţiei etrusce în 


Campania. La începutul secolului al IV-lea, latinii preiau 
ofensiva, cucerind Veii în 396, în timp ce celții îşi recuceresc 
poziţiile în câmpia Padului. Declinul se accelerează în secolul 
următor şi, în 265, cucerirea oraşului Volsinii marchează 
sfârşitul cuceririi Etruriei de către romani. Civilizaţia sa va 
supravieţui acestei prăbuşiri nu numai în Toscana, ci în toată 
Italia romană. 

Atât istoria instituţiilor, cât şi istoria politică a efemerului 
„imperiu“ etrusc ne fac să ne gândim la cea a Eladei. Şi aici 
domină o civilizaţie urbană, al cărei mod de viaţă diferă radical 
de cel al popoarelor italice înconjurătoare. Baza organizării 
socio-politice este cetatea-stat, mai întâi condusă de un rege 
dotat cu puteri aproape absolute (/ucumon), apoi de o oligarhie 
restrânsă a unor mari familii care controlau înaltele magistraturi 
şi Senatul. Spre deosebire de ceea ce se va petrece la Roma, 
Etruria nu a cunoscut o împărţire a drepturilor şi a puterilor între 
diversele clase ale societăţii. În afară de casta privilegiată a 
marilor proprietari şi a clienţilor ataşaţi fiecărei gens, grosul 
populaţiei era compus din sclavi şi trăia în condiţii extrem de 
dificile. De aici au rezultat violente lupte sociale care au 
însângerat numeroase cetăţi la începutul secolului al Ill-lea şi 
care au grăbit declinul puterii etrusce. La Volsinii, o revoltă a 
ajuns să dea, pentru o vreme, puterea sclavilor şi, pentru a pune 
capăt acestei situaţii, nobilimea locală a apelat la romani, 
aceştia cucerind în 265 ultima cetate independentă a Etruriei. 

Ca şi cetăţile greceşti, amenințate în secolul al IV-lea de 
puternicii lor vecini, oraşele etrusce nu au ştiut să se unească 
pentru a ţine piept pericolului. Desigur, existau instituții 
federale, grupându-i anual pe reprezentanţii celor 12 cetăţi ale 
Etruriei în sânul Consiliului care-l desemna pe sacerdos (marele 
preot), dar acestor organisme le lipsea eficacitatea, ele 
nereuşind să împiedice dezbinarea statelor membre, şi acest 
lucru în momentele cele mai grave. Astfel Veii, care restabilise 
monarhia, nu a fost ajutată de celelalte cetăţi rămase sub un 
regim aristocratic când aceasta a trebuit să înfrunte, la 
începutul secolului al IV-lea, asalturile tinerei puteri romane. 

Buni agricultori, care practicau irigarea şi drenajul terenurilor 
mlăştinoase, etruscii au fost şi excelenți  meşteşugari, 
producători de numeroase obiecte din teracotă (vase, urne 
funerare, reliefuri pentru decorarea monumentelor) şi, mai ales, 


făuritori, graţie zăcămintelor de cupru din zona Toscanei şi a 
minereurilor de fier din insula Elba, ai uneia dintre cele mai 
puternice industrii metalurgice a Antichității. Au excelat, de 
asemenea, în activităţile din domeniul maritim şi în comerţul pe 
distanţe lungi, ajungând din Adria şi Spina până în Europa 
Centrală, şi stabilind cu Marea Grecie şi celelalte regiuni ale 
Eladei raporturi economice fructuoase. 

Numeroasele contacte cu lumea elenică explică influenţa 
profundă pe care aceasta a exercitat-o asupra civilizaţiei 
etrusce. O influenţă artistică, în primul rând, marcată încă din 
secolul al VI-lea de puternica difuzare a modelelor ioniene, atât 
în materie de sculptură (Apollo din Veii), cât şi în ceramica 
decorată şi marea pictură. O influenţă religioasă, de asemenea, 
odată cu adoptarea a numeroase divinităţi aparţinând 
panteonului elenic (Apollo, Atena) sau asimilate acestuia 
(Junona/Hera, Jupiter/Zeus), şi cu asimilarea povestirilor eroice şi 
a legendelor homerice. 

Totuşi nimic din toate acestea nu constituie o demarcare faţă 
de marea civilizaţie vecină. Etruscii şi-au construit, de fapt, o 
cultură originală, în care domină elementele împrumutate din 
Orient şi cele care derivă din vechiul fond mediteraneean 
anterior venirii indo-europenilor. Acestea apar în statutul femeii, 
aşa cum ni-l prezintă frescele murale ale mormintelor din 
Tarquinia ori grupurile care ornează sarcofagele ce conţin 
rămăşiţele unor cupluri aristocratice. Soţia era, într-adevăr, 
admisă pe picior de egalitate la sărbătorile şi banchetele care 
punctau viaţa nobilelor familii (acest lucru îi scandaliza pe greci 
şi apoi pe romani) şi juca, se pare, un rol deloc neglijabil în 
afacerile politice ale cetăţii. 

Arta etruscă este, la rândul ei, purtătoarea unei inspiraţii care 
nu este decât parţial tributară Greciei. Ea se distinge de aceasta 
prin alegerea materialelor (bronzul, metalele preţioase, argila, 
mai mult decât piatra şi marmura), prin gustul său de 
supraîncărcare decorativă, dar şi de stilizare şi simplificare, prin 
dezinteresul pentru a degaja din ele o anumită frumuseţe ori 
vreun adevăr ideal. Arhaismul a persistat aici mai multă vreme 
decât pe pământul elenic, iar clasicismul n-a exersat decât o 
influenţă minoră. 

In domeniul arhitectural şi urbanistic, etruscii au fost mari 
novatori. Din oraşele lor, clădite pe pitoni stâncoşi cu materiale 


fragile (lemn şi cărămizi), nu a mai rămas nimic, eventual 
fundaţiile şi, uneori, puternicile incinte din tuf vulcanic. Ştim 
totuşi că au ajuns să cunoască arcul frânt, cupola şi bolta şi că 
edificau oraşele după un plan în formă de tablă de dame, 
plecând de la două axe perpendiculare, orientate respectiv spre 
nord-sud şi est-vest şi care aveau să se numească la Roma - 
moştenitoare atât a acestei practici cât şi a altor inovaţii etrusce 
- cardo şi decumanus. Veneau apoi trasarea incintei sacre a 
oraşului, numită pomoerium, şi construcţia zidurilor protectoare, 
în interiorul cărora fiecare pătrat al „jocului de table“ adăpostea 
un grup de locuinţe. 

Dar mai ales în materie de credinţe religioase şi de cult, au 
dezvoltat locuitorii Toscanei primitive o civilizaţie foarte diferită 
de cea a grecilor. Religiei surâzătoare, optimiste, apropiate de 
omenesc care caracterizează - cel puţin până în secolul al IV-lea 
- popoarele Eladei, etruscii opun o concepţie foarte sumbră 
despre divin şi despre raporturile sale cu muritorii. Zeii lor sunt 
implacabili şi fixează ireversibil destinul oamenilor. De aceea 
singura atitudine posibilă, pentru aceştia din urmă, este de a 
afla semnele care prefigurează un viitor pe care nu-l pot 
influenţa în niciun fel. De aici, importanţa pe care o acordau, ca 
şi în cazul caldeenilor şi al multor altor popoare din Orientul 
Apropiat,  divinaţiei, adică cunoaşterii voinţei divine prin 
observarea zborului păsărilor (practicată de auguri sau a 
intestinelor animalelor sacrificate (efectuată de Pharuspici). 
Niciun alt act important din viaţa cetăţii, fie că era vorba de 
construcţia unui oraş, a unui templu ori de vreo declaraţie de 
război, nu era pus în practică fără a-i fi consultat, în prealabil, pe 
zei. 

O altă diferenţă fundamentală de cea a grecilor şi, mai târziu, 
de cea a romanilor este aceea că religia etruscilor este o religie 
revelată, a cărei doctrină este conținută într-un ansamblu de 
cărţi sacre şi se bazează pe un mit fondator: învăţătura regulilor 
disciplinei etrusce propovăduită de geniul Tages, un înţelept cu 
cap de copil, şi de nimfa Begoia. Ea este, de asemenea, o religie 
a mântuirii, lucru care dă frumuseţe acestei credinţe într-o lume 
de dincolo de moarte. De aici, grija cu care etruscii şi-au 
construit şi întreţinut necropolele în care mormintele erau 
edificate după modelul casei defunctului, dar mult mai solide şi 
mai luxoase. Războinicul, înconjurat de armele sale, femeia, de 


bijuteriile şi de ustensilele de pe lângă casă, puteau duce, în 
aceste condiţii, o existenţă veşnică, căreia îi erau predestinaţi. 

Influenţa pe care etruscii au exercitat-o asupra civilizaţiei 
Romei antice este considerabilă, fie că este vorba de civilizaţia 
materială (planuri de oraşe, elemente arhitecturale), de 
concepţia despre autoritate şi despre atributele ei, sau de 
ritualurile divinatorii ori de alte ceremonii religioase. Dar, mai 
ales, prin intermediul lor, mai mult decât prin cel al grecilor din 
Italia de Sud - multă vreme neîncrezători faţă de popoarele 
italice, romanii au fost puşi în contact cu elenismul. 


Originile Romei 


Tradiţia moştenită de istoricii antici aşază fundarea Romei pe 
la anul 753. Multă vreme acceptată fără discuţii, apoi aspru 
criticată, ea a primit o confirmare parţială prin săpăturile 
arheologice. Cele mai recente, efectuate pe Palatin, au arătat, 
că într-adevăr, înainte de crearea oficială a Cetăţii, pe care 
trebuie să o căutăm la începutul secolului al V-lea, existau 
implantări umane pe cele şapte coline. 

Acesta ocupă, la jumătatea drumului între mare şi primele 
contraforturi ale Apeninilor, centrul Latiumului, o câmpie de 
dimensiuni modeste, presărată cu dealuri şi zone mlăştinoase. 

Unui călăreț nu-i trebuia mai mult de o oră, iar legionarilor 
jumătate de zi de mers ca să ajungă la marginea acestuia. Acum 
câteva milioane de ani exista aici un golf marin care a fost 
înfundat cu aluviuni, apoi cu depozite vulcanice (lacurile 
Bracciano, Nemi, Albano sunt în zona unor foste cratere). Multă 
vreme, zona a rămas umedă şi nesănătoasă, mai curând propice 
creşterii animalelor decât agriculturii, şi doar munca îndârjită a 
oamenilor a permis punerea în valoare a pământurilor de altfel 
mediocre. Ceea ce face unitatea şi, într-o mare măsură, ceea ce 
dă importanţă acestei regiuni este Tibrul cu violente ieşiri din 
matcă, dar pe care se putea naviga. Datorită lui, latinii au putut 
pătrunde până în inima Apeninilor şi au început de foarte 
devreme să facă negoţ cu populaţiile montane. 

Păstorii şi agricultorii care ocupau Latiumul la începutul 
mileniului | trebuiau să se apere de vecinii lor munteni - ecvii, 
volscii, sabinii - şi de insalubritatea câmpiei. De aceea, au 
căutat să se aşeze pe înălțimile care o dominau. Pe malul stâng 
al Tibrului, la vreo 20 km de mare, depozitele vulcanice erau 
decupate în mici coline de vreo 50 m altitudine: acolo avea să 
se dezvolte celula-mamă a viitorului Imperiu roman. 

Multe alte sate situate pe înălțimile ce jalonau câmpia 
Latiumului n-au depăşit niciodată stadiul de orăşele mărunte. 
Roma avea asupra lor avantajul de a fi în apropierea Tibrului, 
într-un punct unde se efectua transbordarea între navele venite 
de pe mare şi bărcile capabile de a o lua pe fluviu în sus până în 
zona etruscă. Construirea unui pod de lemn puţin în avalul 
insulei tiberine, podul Sublicius avea, prin urmare, să facă din 
oraş un punct nodal între calea fluvială şi importantul drum 


continental care lega Etruria de Campania. 

Condiţiile de viaţă ale primilor romani erau departe de a fi 
uşoare. Clima este relativ vitregă în această parte a Italiei. Vara, 
termometrul poate urca până la 38 sau 39 grade la umbră. 
larna, zilele cu îngheţ şi zăpadă sunt mai rare decât la Nisa... 
sau la Brest. Solurile, sărace şi umede, erau puţin favorabile 
agriculturii. A trebuit multă muncă pentru a le face cât de cât 
fertile, pentru a seca zonele mlăştinoase ori pentru a aduce apa 
potabilă în această zonă „asediată“ totuşi de ape. Astfel se 
explică, în parte (conform determinismului geografic), caracterul 
tenace şi laborios al locuitorilor Romei primitive. 

Se ştie cum istoricii şi scriitorii latini povesteau istoria 
legendară a fondării oraşului lor. Vergiliu evocă în Eneida 
originile îndepărtate ale cetăţii. Semizeul Eneas, fiul lui Anhise şi 
al lui Venus, unul dintre cei care au scăpat teferi din masacrul 
de la Troia, ajunge, după lungi peripeții, la gurile Tibrului. Se 
căsătoreşte cu Lavinia, fata regelui Latinus, şi fondează un prim 
oraş. Fiul său Ascanius sau lulius (din care familia /u/ia, cu Cezar 
în frunte, pretindea că descinde) domneşte în Alba Longa. Trei 
secole despart, după tradiţie, domnia lui Eneas de fondarea 
Romei, povestită de Titus Livius şi de Plutarh. Ultimul rege al 
dinastiei, Amulius, care şi-a detronat fratele, pe Numitor, o 
obligă pe fiica acestuia din urmă să devină preoteasă a zeiţei 
Vesta, ceea ce îi interzicea să se căsătorească şi să aibă copii, 
care ar fi putut să-l răstoarne de la domnie. 

Or, din unirea zeului Marte şi a tinerei vestale se vor naşte doi 
gemeni, Romulus şi Remus, cărora Amulius le-a dat drumul pe 
Tibru. Dar cei doi fraţi sunt aduşi pe mal de către curent şi 
alăptaţi de o lupoaică, înainte de a fi culeşi de pe ape de 
păstorul Faustulus şi soţia sa, Acea Larentia. Când au ajuns 
mari, l-au înlocuit pe Numitor pe tronul Albei, recunoscându-li-se 
ca recompensă dreptul de a fonda un oraş nou. Titus Livius 
povesteşte cum, pretinzând fiecare onoarea de a da numele său 
cetăţii, Romulus şi Remus se supun arbitrajului cerului şi cum 
acesta îl desemnează pe primul, trimiţându-i ca semn de bun 
augur doisprezece vulturi, în loc de şase văzuţi de Remus. 
Oraşul se va numi Roma şi cearta dintre cei doi fraţi va sfârşi 
printr-o crimă. Remus, ca să-şi bată joc, ar fi sărit peste brazda 
trasată de fratele său geamăn în jurul Palatinului pentru a fixa 
limitele noii cetăţi, iar Romulus l-ar fi ucis spunând: „aşa să 


piară de aici înainte oricine va sări peste zidurile ridicate de 
mine“®?, 

La prima vedere, nu este mare lucru de reținut din această 
legendă despre naşterea Romei şi originile sale troiene, ea fiind 
în parte născocită în secolul | pentru a-i flata pe Augustus şi pe 
succesorii săi (proveniţi din familia /u/ia). In schimb, ca orice 
povestire mitică, este plină de semne pe care istoricii s-au 
străduit să le descifreze. Căsătoria lui Latinus cu Lavinia ar 
simboliza mixajul cultural care s-ar fi desăvârşit la începutul 
mileniului | î.e.n. între autohtonii italici şi micile grupe de 
migratori orientali veniţi pe calea mării. Fratricidul originar 
săvârşit de Romulus şi care va chinui timp de secole conştiinţa 
romanilor traduce, se pare, foarte vechi nelinişti religioase, aşa 
de mult transpare faptul că se amestecă în legendele povestite 
de Vergiliu şi Titus Livius amintirea îndepărtată şi oarecum 
deformată a unor fapte reale şi vestigiile unei vechi teogonii. 

Oricum ar fi, aceste mituri de fundare au jucat timp de un 
mileniu un rol capital în istoria şi civilizaţia Romei. Romanilor le 
va plăcea până la sfârşitul Imperiului să-şi spună „fiii lupoaicei“. 
Pe vremea lui Cicero, ei încă mai arătau cu mândrie bordeiul cu 
acoperiş de paie şi cu ziduri din chirpici unde Faustulus i-ar fi 
primit pe cei doi gemeni predestinaţi. De la Romulus însuşi, de 
extracţie divină şi dispărut, după tradiţie, pe o zi cu furtună în 
faţa poporului adunat pe Câmpul lui Marte, ei au păstrat 
imaginea eroului, charismatic - în acelaşi timp legislator, preot 
şi războinic victorios -, învestit cu o graţie supranaturală şi 
interpret al voinţei zeilor, a cărui moştenire magică şi-o va 
asuma mai târziu cel care va fi numit imperator. Să adăugăm şi 
că această mitologie vehiculată de textele latine depăşeşte cu 
mult limitele cronologice şi temporale ale romanităţi antice. 
Fascismul italian îşi va lua de aici o parte din simbolistica sa. 

Primele secole ale Romei primitive sunt, de asemenea, 
obiectul unei legende. Tradiţia ne transmite că oraşul a fost 
până la începutul secolului al VI-lea, condus de regi. Pentru a o 
popula, Romulus va atrage aici păstori, proscrişi şi migratori 
cărora le va da drept soţii pe fetele războinicilor sabini, atrase în 
oraş cu ocazia unei sărbători şi răpite de romani. Va urma un 
lung război, oprit prin intervenţia sabinelor şi urmat de 
contopirea celor două popoare, alt simbol al mixturii efectuate 
în timpul celei de-a doua generaţii romane, sabinele nefiind de 


origine latină. Regele roman a avut alături un omolog sabin pe 
care tradiţia nu a întârziat să-l dea uitării“? şi în legătură cu care 
istoricii cred că a avut rolul de a legitima a posteriori partajul 
colegial al magistraturilor. 

După dispariţia miraculoasă a lui Romulus, şase regi s-au 
succedat, după cum spune legenda, la conducerea statului 
roman: sabinul Numa Pompilius, sfătuit de nimfa Egeria şi care a 
dotat Cetatea cu instituţiile sale religioase, romanul Tullus 
Hostilius, cel ce a distrus Alba, Ancus Marcius, fondatorul 
portului Ostia, şi, în sfârşit, trei suverani etrusci: Tarquinius cel 
Bătrân, fiu al unui grec refugiat în Etruria, căruia Roma îi 
datorează secarea mlaştinilor Forumului, Servius Tullius care ar 
fi edificat primul zid de incintă (de fapt, ridicat în secolul al IV- 
lea) şi Tarquinius Superbus, cel ce a construit marele canal de 
scurgere (C/oaca maxima). Acesta din urmă comportându-se ca 
un tiran (determinând, de exemplu, sinuciderea virtuoasei 
Lucreția), a dus la izbucnirea unei răscoale în 509 care i-a 
alungat pe regii etrusci şi a instaurat Republica$?*. 

Analiza  simbolisticii legendare, eforturile specialiştilor în 
mitologie comparată şi în religii primitive, săpăturile arheologice 
efectuate vreme de un secol în zona celor şapte coline au 
permis  corijarea elementelor  neverosimile ale legendei 
reconstituită de istoricii latini din secolul | î.e.n. şi schiţarea, în 
linii mari, a istoriei începuturilor Romei. S-a putut astfel stabili că 
acest ţinut nu fusese populat decât târziu. Doar la începutul 
epocii fierului grupuri de păstori, în căutarea unui adăpost 
împotriva mlaştinilor şi a jefuitorilor, s-au instalat pe colinele ce 
domină câmpia, acolo unde trecerea Tibrului era uşurată de 
existenţa unei insule. S-a descoperit pe Palatin urma primelor 
lor locuinţe, umile refugii construite în tuful vulcanic, cât şi 
urnele funerare care dovedesc practicarea  incineraţiei. 
Dimpotrivă, pe Quirinal şi Esquilin, vestigiile arheologice atestă 
prezenţa unor populaţii care practicau înhumarea morţilor, ceea 
ce confirmă coexistenţa în zona Romei a unor nuclee de 
populaţii cu tradiţii diferite. Fără îndoială, aici trebuie să căutăm 
opoziţia legendară, apoi fuziunea romanilor şi sabiniilor - a 
trebuit cel puţin un secol ca aceasta să fi devenit efectivă. 

La o dată necunoscută, satele care-şi împărțeau zona celor 
şapte coline s-au grupat într-o ligă latină (Septimontium$5), dar 
nu se poate încă vorbi de cetate la mijlocul secolului al VIII-lea, 


cum afirmă legenda. Civilizaţia îi era încă primitivă. Se practica 
creşterea animalelor, puţină agricultură şi începuse să se fabrice 
vase imitate după cele produse de greci în Campania. Fondarea 
unui adevărat oraş datează, fără îndoială, din vremea etruscilor. 
Urmărind să cucerească Campania, aceştia au ocupat Latium, 
rămânând stăpâni pe tot parcursul secolului al Vl-lea. Sub 
dominaţia lor - conform datelor care nu coincid cu cele ale 
legendei - au fost edificate zidul de incintă de 11 km în lungime 
care înconjura cele şapte coline, prima reţea de canale şi 
templul consacrat pe Capitoliu triadei divine: Jupiter-Junona- 
Minerva. 

Datorită etruscilor, romanii au învăţat să construiască bolte şi 
ziduri, să folosească alfabetul, să consulte zeii observând zborul 
păsărilor sau măruntaiele animalelor sacrificate. Sub dominaţia 
lor, oraşul a devenit cel mai strălucitor dintre cetăţile Latiumului 
şi a transferat pe teritoriul său cultele federale care uneau de 
multă vreme triburile latine. Totuşi, la sfârşitul secolului al VI-lea 
a început refluxul. Învinşi de grecii din Campania, etruscii au 
fost nevoiți să-şi abandoneze cuceririle. In acelaşi timp, 
popoarele supuse se revoltă împotriva hegemoniei lor. Probabil 
că, în cursul acestei revolte generale, romanii îi alungau pe regii 
lor etrusci şi instituie Republica. 

În timpul acestei perioade, contemporană crizei cetăţii 
aristocratice în Grecia şi dezvoltării „tiraniei“, Roma a fost 
condusă de o oligarhie a marilor proprietari de pământuri - 
patricienii, uniţi în câteva mari familii - gentes, în care toţi 
membrii descindeau dintr-un strămoş comun şi purtau acelaşi 
nume. Gens conţinea, de asemenea, mici pături sociale, ţărani 
în majoritatea lor, care întreţineau cu şeful clanului relaţii 
clientelare, trăsătură care a caracterizat timp de mii de ani 
numeroase societăţi mediteraneene. |n schimbul anumitor 
servicii, clienţii beneficiau de protecţia şefului unei gens - care 
exersa asupra tuturor membrilor o autoritate absolută - şi se 
bucurau de aceleaşi drepturi cu ale patricienilor. In majoritatea 
lor, toţi aveau acces la o adunare politică, comitia curiata“, care 
vota legile. Esenţa puterii era totuşi în mâinile aşa-zişilor patres, 
şefii marilor familii aristocratice care formau, pe lângă rege, un 
consiliu, Senatul, al cărui rol era considerabil: el valida alegerea 
numitului rex, personaj ale cărui puteri erau mari, dar nu 
nelimitate, şi îl asista în deciziile sale. Monopolizând averea şi 


funcţiile sacerdotale, patricienii controlau deci şi puterea politică 
şi judiciară. 

Toţi cei care nu aparţineau unei gens, fie că erau excluşi din 
ea, fie că erau originari din alte cetăţi, formau plebea. In timpul 
regilor etrusci, plebeii au devenit mai numeroşi, căci marile 
lucrări atrăgeau o mână de lucru impresionantă. Fiind grijulii să 
liniştească tensiunile dintre patriciat şi plebe, stăpânii etrusci s- 
au străduit s-o integreze pe aceasta din urmă, substituind 
legăturilor fondate pe apartenenţa la marile familii (prin 
intermediul celor 30 de curii în rândul cărora erau repartizate) 
numeroase nuclee pentru care doar domiciliul era luat în 
consideraţie: triburile. Această reformă, se pare introdusă de 
Servius Tullius, a permis intrarea în armată a unor plebei destul 
de bogaţi pentru a-şi putea plăti echipamentul militar. Totuşi, 
membrii plebei nu erau decât cetăţeni de rangul doi. Nu votau. 
Nu puteau deveni magistrați, nici preoţi. Nu puteau să se 
căsătorească cu o patriciană şi nu ştiau legile care încă nu erau 
publicate. Departe de a le modifica favorabil soarta, „revoluţia“ 
din 509 - de fapt o reacţie aristocratică dirijată împotriva 
„tiranilor“ etrusci - nu a făcut decât să le-o agraveze. La 
naşterea sa, tânăra republică romană era în mâinile oligarhiei 
patriciene. 


Roma în defensivă (509-360 î.e.n.) 


Până pe la 475, Roma şi-a menţinut cu greu independenţa, 
ameninţată în acelaşi timp de cetăţile etrusce, popoarele latine 
care au scăpat de dominaţia sa şi de invadatorii veniţi din 
Apeninii Centrali: sabinii, ecvii, volscii. Pericolul principal fiind 
înlăturat, oraşul a continuat să fie, totuşi, în stare de asediu, 
sărăcit şi dominat de o aristocrație a proprietarilor de 
pământuri, cărora plecarea regilor etrusci le-a întărit 
considerabil puterea. 

Până la începutul secolului al Ill-lea î.e.n., evenimentele care 
marchează această lungă perioadă de conflicte defensive nu ne 
sunt cunoscute decât prin scrierile istoricilor latini, Titus Livius, 
în primul rând, care n-au utilizat drept sursă decât o tradiţie 
orală foarte mult deformată. Trebuie să aşteptăm anul 296 î.e.n. 
pentru ca să apară o urmă scrisă, respectiv cronica ţinută de 
marele pontif (ministru al cultelor). Istoria dificilei supravieţuiri a 
Republicii romane într-un mediu ostil este deci amestecată 
târziu cu elemente de legendă, pe care istoricul modern are 
vocaţia de a le interpreta ca nişte semne, mai degrabă decât de 
a le considera ca mărturii fiabile a ceea ce s-a întâmplat în 
realitate. 

Din scenariul complicat al acestor războaie de apărare, nu 
vom reţine decât principalele etape. După tradiţie, după victoria 
lor asupra latinilor la lacul Resilles, romanii ar fi intrat în liga 
latină: nu pentru a o domina - funcţie asumată atunci de 
Tusculum - ci doar ca simpli membri ai acestei organizaţii. 
Ostilitatea sabinilor a luat sfârşit la mijlocul secolului al V-lea 
î.e.n. Dar au fost necesare lungi războaie pentru ca ecvii să fie 
înfrânți, la fel şi volscii şi hernicii. Era vorba de fapt nu de 
conflicte continue, ci de operaţii sezoniere duse cu mijloace 
modeste şi care conduceau la rezultate adesea efemere. De mai 
multe ori, pericolul i-a obligat pe romani să încredinţeze 
temporar comanda supremă unui dictator, precum 
Cincinnatus, care, solicitat să-şi abandoneze plugul pentru a-şi 
exercita această funcţie, s-ar fi întors la ocupațiile sale rustice 
imediat după ce i-a înfrânt pe ecvi. 

Pericolul etrusc nu a dispărut imediat. La puţin timp după 
căderea monarhiei, şeful etrusc Porsenna a încercat fără succes 
să cucerească oraşul (atunci, după tradiţie, Hortatius Cocles ar fi 


apărat singur accesul spre podul Sublicius). Lungi războaie au 
fost purtate de atunci împotriva veilor. După un asediu de zece 
ani, oraşul a fost cucerit şi distrus în 396, în timp ce locuitorii săi 
au fost masacrați ori vânduți. Această victorie a permis Romei 
să ocupe Etruria meridională. 

Acestor conflicte neîncetate cu popoarele dimprejur li s-a 
adăugat, în secolul al IV-lea î.e.n., invazia populațiilor celte: galii 
senoni care, stabiliţi încă din secolul precedent în câmpia 
Padului şi pe litoralul adriatic, au traversat Apeninii (în iarna lui 
390) şi au coborât spre sud-vest distrugând totul în trecere. 
Câtva timp, cetăţile etrusce au fost ca un tampon între gali şi 
latini, apărând în special regiunea Felsina, care nu va fi cucerită 
decât în 350, devenind Bononia celtă (Bologna actuală). În acest 
interval, galii au respins mica armată romană dincolo de 
malurile râului Allia, apoi au cucerit Cetatea şi au jefuit-o barbar, 
cu excepţia Capitoliului, salvat de vigilenţa gâştelor sacre şi de 
eroismul unui pumn de apărători comandaţi de Marcus Manlius. 

Atunci când celții au plecat spre nord, încărcaţi cu prăzi 
importante şi ducând o grea răscumpărare în aur, romanii şi-au 
reconstruit oraşul şi l-au dotat cu solide metereze. Dar 
reconstrucţia a avut loc în grabă, cu mijloace modeste şi în 
mijlocul unei agitaţii sociale accentuate de invazia galilor. 
Marilor drumuri rectilinii trasate de meşterii etrusci le-au urmat 
nişte străzi strâmte, întortocheate şi întunecoase, de-a lungul 
cărora romanii săraci locuiau înghesuiți în adevărate bordeie. În 
acest cadru s-au derulat ultimele desfăşurări ale unei lupte 
vechi de două sute de ani care opuneau patriciatul roman plebei 
şi cărora i-a urmat un conflict la fel de aspru între bogaţi şi 
săraci. 


Patricieni şi plebei 


Revoluţia din 509, după cum am văzut, nu modificase întru 
nimic raportul de forţă între patriciat şi plebe. Lipsită de sprijinul 
de care beneficiase pe lângă regii etrusci, aceasta şi-a văzut 
statutul şi soarta înrăutăţindu-se, în timp ce puterea economică 
şi politică a numitelor gentes creştea tot mai mult. Puterea 
marilor familii era aşa de mare încât, dacă ar fi să ne luăm după 
legenda campaniei duse împotriva veilor în 479, unul din aceste 
clanuri - în speţă gens Fabia - era capabil să se mobilizeze 
pentru a înfrunta, fără ajutorul vreunui alt grup, duşmanul din 
afară. Totuşi, chiar dacă deţineau cea mai mare parte a 
bogățiilor din societate şi a puterii şi continuau să impună 
restului societății un sistem ce le asigura monopolul 
magistraturilor şi al cunoaşterii legilor, patricienii nu au putut 
să-i împiedice pe cei excluşi din rândul lor să devină, puţin câte 
puţin, conştienţi de forţa ce o reprezentau. 

Odată cu războaiele tot mai numeroase, rolul plebei a crescut 
considerabil. Cei care aveau mijloacele de a se echipa 
constituiau marile batalioane ale infanteriei legionare. Sub 
presiunea acestora, conducătorii cetăţii obişnuiau să adune pe 
Câmpul lui Marte poporul înarmat, organizat după modelul 
militar în comiţii centuriatest, şi să permită acestora luarea de 
decizii politice şi alegerea de magistrați. Totuşi, nu era vorba 
decât de o participare foarte marginală la treburile statului, ea 
neputând împiedica concentrarea puterilor în mâinile unei 
oligarhii restrânse. Plebeul nu putea să se căsătorească cu o 
patriciană iar acesta putea ajunge sclav din cauza datoriilor. 
Pentru ca o anumită satisfacţie să fie dată revendicărilor lor, a 
trebuit ca aceştia din urmă să recurgă la forţă. 

După tradiţie, în 494 î.e.n., plebea a ameninţat cu secesiunea; 
aceasta s-a retras pe Aventin, colina din faţa Palatinului, unde 
era onorată zeiţa Ceres, hotărându-se să fondeze un nou oraş. 
Ea a obţinut, astfel, crearea instituţiei magistraţilor plebei, care 
aveau drept sarcină de a o proteja împotriva unor eventuale 
abuzuri de putere. Aceşti tribuni ai plebei, adunaţi într-un 
colegiu de doi, cinci, apoi zece magistrați, aveau puteri extrem 
de întinse. Sacrosanţi, aceştia posedau dreptul de veto, prin 
care se opuneau tuturor celorlalţi magistrați, erau inviolabili cât 
priveşte persoana şi bunurile lor, şi se bucurau de o potestas*? 


comparabilă cu cea a consulilor. Pentru a-i alege şi pentru a le 
alege asistenții, edilii plebeieni, a fost legalizată adunarea pe 
care plebea şi-o constituise, concilium plebis, reunit în cadrul 
triburilor (cele patru triburi din vremea lui Servius deveniseră 
17) şi ale cărui moţiuni de interes general, chiar dacă nu aveau 
putere de lege, au început să concureze hotărârile comiţiilor 
centuriate în rândul cărora patricienii rămâneau majoritari. 

În faţa unei plebe astfel organizată, patricienii nu şi-au putut 
păstra multă vreme privilegiile lor legale. In 450, a fost publicat 
un cod de legi aplicabile tuturor cetăţenilor romani de către o 
comisie de zece membri (decemviri'*), gravat pe douăsprezece 
table şi expus pe tabu/arium, deasupra Forumului. Câţiva ani 
mai târziu, alianțele matrimoniale au fost permise între 
patricieni şi plebei. În schimb, le-a fost mult mai greu acestora 
din urmă să acceadă la diverse magistraturi. Pentru a le bara 
drumul spre consulat, acesta a fost suprimat în 444 şi înlocuit cu 
tribuni militari luaţi atât din rândurile patricienilor cât şi din cele 
ale plebeilor, apoi a fost stabilită instituţia consulară. In 367, 
legile liciniene au stabilit un fel de echilibru între cele două 
ordine”. Acestea stipulau că unul din cei doi consuli trebuia să 
fie ales din rândul plebeilor, creându-se în schimb, în acelaşi 
timp, noi magistraturi - pretura, cenzura -, care moşteneau o 
parte din puterile consulilor, şi la care plebeii au cerut accesul, 
obţinându-l până la urmă. 

Începând cu 387, plebiscitele au avut forţă de lege pentru toţi 
romanii. De atunci patricienii au început să participe la adunările 
plebei, care vota legile în acelaşi fel ca şi comiţiile centuriate şi 
a luat numele de comitia tributa'?. Dar, de la acea dată, 
distincţiile dintre patricieni şi plebei nu mai aveau mare 
importanţă. Familiile bogate din cele două ordine, unite prin 
legături matrimoniale şi prin interese comune, formau o 
aristocrație nouă, nobilimea (nobilitas). Conflictele sociale nu au 
dispărut, dar de această dată opuneau pe bogaţi săracilor. 


Armata romană cucereşte Italia 


Odată instalată pacea interioară prin legile liciniene, Roma şi- 
a putut consacra toate energiile luptei împotriva vecinilor cei 
mai periculoşi: etruscii din Tarquinia şi Caere, popoare din 
Apeninii Centrali, şi latinii, ale căror cetăţi, mai întâi federate, au 
sfârşit prin a fi anexate pur şi simplu. După care, urmărind 
coasta Latiumului spre sud, romanii au năvălit în Campania în 
ajutorul aristocrației locale. De atunci, lor le-a revenit sarcina de 
a lupta împotriva samniţilor, o primă etapă dintr-un şir lung de 
cuceriri care, în mai puţin de un secol, au condus la dominaţia 
acestora în întreaga peninsulă. 

Pentru a duce la bun sfârşit acest lucru, stăpânii Latiumului şi 
ai Campaniei au dispus de un redutabil arsenal militar care a 
evoluat de altfel secole de-a rândul. Pe vremea regilor, armata 
avea un caracter strict aristocratic. Ea era formată din membrii 
marilor familii, gentes. Nu exista deloc disciplină iar bătăliile se 
rezumau la un şir de lupte singulare. Regele însuşi nu avea 
decât o autoritate foarte limitată asupra ei. Dar în secolele al V- 
lea şi al IV-lea, au apărut modificări importante odată cu 
creşterea populaţiei şi transformările survenite în economie şi în 
societate. Plebeii au intrat în armată, cu excepţia celor ce nu 
aveau deloc avere. Cetăţenii, care trebuiau să se echipeze 
militar pe cheltuiala lor, erau împărţiţi după avere în cinci clase, 
fiecare având un echipament identic. În frunte luptau cei mai 
bogaţi, care serveau în cavalerie ori în infanteria grea, apoi 
venea infanteria uşoară, ai cărei combatanți aparţineau 
categoriilor mai nevoiaşe. 

Toţi cetăţenii de la 17 la 46 de ani erau mobilizați până în 
momentul în care îndeplineau cel puţin 10 campanii militare în 
rândurile cavaleriei, 20 - în cele ale infanteriei. Consulii, după ce 
îi adunau la Capitoliu pe toţi bărbaţii în vârstă de a purta arme, 
desemnau, prin tragere la sorţi, pe cei de care aveau nevoie 
pentru campania ce urma să aibă loc. Totuşi, campaniile aveau 
să se succeadă într-un ritm atât de rapid că numeroşi soldaţi 
puteau rămâne sub arme o lungă perioadă de timp. În sfârşit, în 
caz de mare pericol, putea fi decretată mobilizarea în masă a 
tuturor cetăţenilor. Armatei romane propriu-zise trebuie să-i 
adăugăm şi contingentele furnizate de popoarele supuse ori 
aliate. Ei serveau în special în cavalerie şi în marină. 


Legiunea constituia unitatea de bază a armatei. Numărul 
legiunilor nu va înceta să crească, de la două, la începutul 
Republicii, la 25, în perioada celui de-al doilea război punic 
împotriva Cartaginei (218-201 î.e.n.). Fiecare legiune era 
condusă de un consul sau de un legat asistat de şase tribuni 
militari. Ea conţinea 3000 de infanterişti de linie, greu echipați, 
1200 de velites (infanteria uşoară) şi 300 de cavaleri. Ea era 
divizată în manipule formate, fiecare, din două centurii de 60 de 
oameni, comandate de un centurion”. Aliaţii luptau pe aripile 
laterale, constituiți în cohorte asociate fiecărei legiuni. 

Adevărata maşină de război, perfect rodată, armata în marş 
avansa 25 km pe zi, precedată de mulţi soldaţi, trimişi în 
recunoaştere pentru a evita orice surpriză. Când se opreau, 
legionarii, mereu activi, construiau tabere fortificate înconjurate 
cu un parapet (agger) întărit de palisadă şi un şanţ. Cortul 
consulului (praetorium) era în centru. Ordinea de luptă 
cuprindea un dispozitiv format din trei linii. În primul rând se 
găseau cei mai tineri, hastati, în cel de-al doilea principes. Ei 
aruncau sulița (pilum), înainte de a se prinde în lupta corp la 
corp, folosind spada. Cel de-al treilea rând era format de 
veterani (triari;), înarmaţi cu o lance (hasta) şi folosiţi doar în 
situaţiile critice. In faţă, se aflau velites şi pe aripi, aliaţii şi 
cavaleria. Aceasta din urmă a constituit multă vreme punctul 
slab al armatei romane. De aceea s-a recurs, încă de pe vremea 
războaielor punice, la cavaleria auxiliară, recrutată din ţările 
unde călăreţii se bucurau de faimă: Galia, Spania şi Africa. 

Tehnica de război, armamentul, arta fortificațiilor şi a 
asediului au evoluat mult cu timpul. Folosirea balisticii şi a 
maşinii de asediu a fost transmisă romanilor de grecii din Sicilia 
şi din Italia meridională. Până atunci ea nu cunoscuse nicio 
modificare  epocală, fiind bazată pe principiile mecanicii 
neschimbate de secole, însă romanii au perfecţionat-o 
extraordinar de mult, fie că era vorba de dispozitivele destinate 
aruncării proiectilelor (catapulte, baliste, onagre) ori de 
materialul propriu-zis (berbeci, ziduri false, turnuri mobile). 

Disciplina era extrem de severă. Generalul (imperator), după 
ce-şi depunea jurământul (sacramentum), era învestit cu drept 
de viaţă şi de moarte asupra soldaţilor săi şi nu se dădea deloc 
în lături în a-l folosi. Orice lipsă era pedepsită în diverse moduri, 
de la simpla bătaie cu bastoanele la decapitare ori decimare, în 


cazul insubordonării colective (un om din zece fiind executat). 
Însă teroarea nu era unicul mijloc de care dispuneau 
responsabilii din armată pentru a asigura disciplina şi emulaţia 
printre oamenii din subordine. Recompensele erau la fel de 
numeroase: decoraţii (coliere, brățări, lănţişoare din metal 
preţios, medalioane din bronz ori din aur, purtate pe platoşă), 
arme de onoare, coroane, prime, părţi din prada de război etc. 
Pentru generalul ieşit victorios, recompensa supremă era 
triumful, încununat cu o defilare care se derula la Roma, între 
Câmpul lui Marte şi Capitoliu, unde luau loc magistraţii în 
exerciţiu, senatorii, un şir imens de oameni care purtau obiecte 
preţioase luate de la duşmani, apoi principalii captivi (adesea 
executaţi în închisoare ori imediat după ceremonie) şi, în sfârşit, 
imperatorul (generalul), îmbrăcat în purpură şi înconjurat de 
soldaţii săi şi de o mulţime de /udiones, actori după moda 
etruscă care dansau în sunetul lirei. Cortegiul triumfal constituia 
- ca şi sărbătorile civice în Grecia clasică - unul din marile 
momente religioase ale cetăţii. 

Acesta era instrumentul care avea să permită măruntului oraş 
din Latiumul primitiv să devină centrul unui imens imperiu, care 
cuprindea atât malurile şi teritoriile mediteraneene cât şi o mare 
parte a Europei. Pentru a ajunge aici, romanii au îndepărtat mai 
întâi pericolul ce-l reprezenta pentru statul lor agresivitatea 
vecinilor neîncrezători, începând cu latinii care şi-au pierdut 
independenţa în 335 (cetăţile lor fiind practic anexate 
teritoriului roman). Apoi romanii şi-au impus autoritatea 
principalelor puteri ale peninsulei. La nord, cucerirea Etruriei a 
luat sfârşit în 265 odată cu căderea Tarquinilor. In sud, duşmanii 
cel mai greu de învins au fost samniţii. A fost nevoie nu mai 
puţin de trei lungi războaie - punctate uneori cu înfrângeri, 
precum aceea care, în 321, la Caudium, a dus la o umilitoare 
capitulare a armatei romane (Furcile Caudine) - pentru a 
înfrânge pe aceşti munteni, aliaţi cu alte popoare ale Italiei şi cu 
galii şi, în sfârşit, zdrobiţi la Sentium în 295. 

La acea dată, nu le mai rămânea romanilor, pentru a deveni 
stăpânii întregii peninsule, decât să-şi stabilească durabil 
dominaţia asupra oraşelor greceşti ale Italiei meridionale. 
Acestea se găseau atunci victime ale unei duble ameninţări: cea 
a „barbarilor“ italici, care exersau asupra lor o presiune 
permanentă, şi cea a Tarentului care avea ambiția de a-şi 


impune hegemonia în întreaga regiune. Pentru a se apăra de 
acest dublu pericol, celelalte cetăţi greceşti au intrat puţin câte 
puţin în orbita Republicii latine, acceptând staționarea pe 
teritoriul lor a garnizoanelor romane şi apelând la puternicii 
vecini din nord pentru a-i îndepărta pe duşmani. Aristocraţia 
romană, dorind să-şi întărească puterea şi bogăţia cucerind 
oraşe opulente şi pământurile fertile ale câmpiilor litorale, incita 
puternic la cuceriri. Ocazia i-a fost dată când locuitorii din Thurii, 
asediați de lucani, i-au chemat pe romani în ajutor, făcându-i pe 
aceştia din urmă să violeze un tratat vechi care interzicea 
navelor lor să depăşească promontoriul Lacinium. 

Enervaţi de această provocare şi voind să-şi păstreze propria 
influenţă asupra Marii Grecii, tarentienii au pus mâna pe arme. 
Ei au scufundat o flotilă romană ce pătrunsese în Golful Tarent, 
ocupând Thurium şi încredinţând apărarea lor unui prinţ grec, 
Pyrrhus, regele Epirului, care, la începutul anului 280, a 
debarcat în Italia cu 20.000 de pedestraşi, 3.000 de călăreţi şi 
cu elefanţi de luptă, adevărate „care de asalt“ ale vremurilor 
antice. Alianţă ambiguă între tarentieni, care vedeau în Pyrrhus 
un simplu mercenar în serviciul cauzei lor, şi regele Epirului, 
care nutrea ambiţii hegemonice asupra Marii Grecii. Primele 
lupte cu legiunile romane l-au încurajat pe această cale. 
Învingător la Heracleea, aliat al samniţilor şi al lucanilor, a 
renunţat la drumul spre Latium şi la confruntarea cu grosul 
armatelor romane, bătând în retragere spre sud, apoi începând 
cucerirea Siciliei unde cartaginezii puseseră şi ei piciorul. Intors 
în peninsulă, a fost învins de romani aproape de Benevento, în 
275, şi a hotărât, cu această ocazie, să-şi repatrieze falangele în 
Macedonia. Rămas doar cu propriile-i forţe, Tarentul a fost 
cucerit de romani în 272. Doi ani mai târziu, aceştia din urmă 
deveniseră stăpânii întregii Italii Meridionale, controlând pe 
viitor un spaţiu ce ţinea din Valea Padului până la strâmtoarea 
Messina. 


Guvernarea Romei şi organizarea ţărilor cucerite 


În momentul în care se încheie cucerirea Italiei peninsulare, 
trei puteri ajung să echilibreze un sistem instituţional care se 
doreşte a fi emanaţia „Senatului şi poporului roman“: Senatus 
populusque romanus (SPQR), aşa cum o afirmă deviza 
Republicii, prezentă pe însemnele legionarilor romani cât şi pe 
frontoanele monumentelor publice ale Cetăţii. 

Poporul se exprimă în două adunări, comiţiile, care votează 
legile şi aleg magistraţii. În Comiţiile centuriate, cetăţenii sunt 
repartizaţi în 5 clase şi 193 de centurii, după avere. Bogaţii, 
grupaţi în primele 93 de centurii, îşi pot deci impune opinia căci 
votul este oprit de îndată ce majoritatea este atinsă. Or, la acest 
nivel sunt aleşi magistraţii cei mai importanţi. La fel şi comiţiile 
tribute, care se ţin în Forum şi unde nu contează decât 
domiciliul cetăţenilor. Aceştia se găsesc repartizaţi în 35 de 
triburi: 31 rurale şi 4 urbane, iar săracii sunt automat înscrişi pe 
ultimele. Aceste comiţii nu aleg decât magistraţii de rang 
inferior. 

Magistraţii sunt constituiți într-o ierarhie; la primul nivel al 
aşa-numitului cursus honorum se găsesc chestorii (doi în secolul 
al VI-lea, opt în secolul al III-lea), care aveau în custodie tezaurul 
şi care plăteau armatele. Se ajunge apoi la funcţiile de edili (doi 
„plebei“, doi „curuli“), care se ocupă de sarcinile municipale: 
poliţia, întreţinerea drumurilor, aprovizionarea cu hrană a 
oraşului şi organizarea jocurilor. Vin apoi pretorii, care împart 
dreptatea şi-i pot înlocui pe consulii absenţi, apoi cei doi consuli, 
magistrați supremi, aleşi, ca şi ceilalţi, pentru un an. Moştenitori 
ai vechilor regi, consulii dau numele lor anului şi au „pâinea şi 
cuțitul“ în ceea ce priveşte toate treburile publice. Ei convoacă 
Senatul şi comiţiile, prezidează activitatea religioasă din cetate 
şi îşi asumă comanda supremă a armatei. 

Trei alte magistraturi ocupă un loc important în sistemul de 
guvernare a Republicii. Cei doi cenzori, aleşi o dată la cinci ani, 
se ocupă de recensământul cetăţenilor şi de averea lor. Ei 
stabilesc lista senatorilor (a/bum), supraveghează moralitatea 
publică. Cei zece tribuni ai plebei, întotdeauna sacrosanţi, şi-au 
păstrat posibilitatea de a se opune votului unei legi. Dar puterea 
acestora se exersează pe viitor asupra ansamblului de cetăţeni. 
Având loc în Senat, ei pot, cu timpul, să ajungă la diversele 


paliere a ceea ce numim cursus honorum. În sfârşit, în 
momentele de criză - interioară ori exterioară -, Senatul poate 
cere unuia din consuli să desemneze un dictator. Numit pentru 
şase luni, acesta dispune de toate puterile. 

În afară de cariera normală a onorurilor, a căror funcţie este 
temporară, Senatul reprezintă continuitatea Republicii. El era 
compus, în timpul regilor, din şefii familiilor patriciene. In 
perioada republicană, acest sfat al „bătrânilor“ cuprinde 300 de 
membri recrutaţi de cenzori din cei mai vechi magistrați. 
Teoretic, puterile sale sunt foarte limitate: el este păstrătorul 
tradiţiilor romane şi nu poate desemna magistrați. Cel mult li se 
oferă auctoritas, adică puterea de a comanda, putere de esenţă 
cvasi religioasă, şi poate da „sfaturi“ (senatus consultum'*) care 
nu au caracter imperativ. De fapt, lucrurile apar, totuşi, foarte 
diferite şi fac din Senat adevărata autoritate permanentă a 
Republicii. El supraveghează religia naţională, finanţele şi 
administrarea provinciilor. Tot el fixează efectivele armatei şi 
controlează acţiunea generalilor cărora le poate acorda onoruri 
triumfale. Mai ales, conduce politica externă a Romei, numeşte 
şi-i primeşte pe ambasadori, decide asupra războiului şi păcii. 
Magistraţii superiori provin din rândurile sale şi se reîntorc odată 
ce sarcina lor anuală se încheie. Noii magistrați sunt, în cea mai 
mare parte, aleşi din familiile care au deja un membru în Senat. 
Astfel se constituie o adevărată aristocrație guvernamentală, 
cea a „familiilor senatoriale“ care coincide, de altfel, într-o 
foarte mare măsură, cu straturile cele mai bogate ale populaţiei 
romane. În perioada războaielor din secolul al Ill-lea, senatorii 
vor face dovada unui curaj şi a unor virtuţi civice care vor 
confirma, incontestabil, rolul lor în viaţa cetăţii. 

Întinzându-şi dominaţia asupra celei mai mari părţi a Italiei, 
statul roman nu şi-a modificat structurile instituţionale. Legate 
printr-o magnifică reţea de căi de comunicaţie, destinate să 
favorizeze schimburile comerciale şi mai ales să permită 
deplasarea rapidă a trupelor pentru a oprima eventuale 
răscoale, teritoriile cucerite au fost anexate fie Cetăţii, fie au 
devenit „aliaţi“ ai Romei sub diverse forme. 

Teritoriul roman propriu-zis (ager romanus) forma un 
ansamblu de 25.000 de km? cuprinzând regiunea Romei, a 
coloniilor romane ai căror locuitori, adesea soldaţi-ţărani, aveau 
exact aceleaşi drepturi ca şi cei din capitală, şi a „municipiilor“, 


populate de indigeni posedând un drept de cetate incomplet (nu 
putea vota, nici nu putea fi ales). În sfârşit, prefecturile erau 
administrate de un prefect trimis de autorităţile Republicii. 
Aceste „Rome în miniatură“, adesea fortificate, aveau drept 
misiune să supravegheze Italia cucerită. 

Teritoriul aliaţilor se întindea pe mai bine de 100.000 de km?. 
Locuitorii săi nu erau cetăţeni romani, dar îşi administrau singuri 
cetatea şi se bucurau uneori de dreptul latin, puţin diferit de cel 
al municipiilor. Dar erau legaţi de învingătorul lor printr-un tratat 
care-i obliga să aibă „aceiaşi duşmani ca şi Roma“. Profitând de 
aceste inegalităţi dintre popoarele supuse şi acordându-le, 
pentru a-şi asigura supuşenia lor, un avantaj sau altul, romanii 
au ajuns să menţină ordinea şi să-şi asigure autoritatea asupra 
Italiei. Invinşii erau uneori trataţi dur de către magistraţii 
romani”. Neavând reprezentanţi în Senat, aceştia nu-şi puteau 
auzi vocea decât prin intermediul generalilor care i-au supus şi 
care deveneau frecvent, imediat după cucerire, „patronii“ lor, 
adică protectorii lor. 

Trebuie să menţionăm, în sfârşit, că supunerea faţă de legea 
legiunilor nu s-a făcut fără duritate şi cruzime. Jaful, masacrele, 
duşmanii ajunşi sclavi şi deportaţi pe teritoriul roman pentru a 
face faţă sarcinilor celor mai diverse au fost răscumpărarea unei 
cuceriri care avea curând să se întindă asupra întregii lumi 
mediteraneene. 


„Capitolul 6 
APOGEUL, CRIZA ŞI CADEREA REPUBLICII ROMANE (SECOLELE 
II-I [.E.N.) 


N Odată Italia cucerită, Roma se înfruntă cu puterea 
maritimă a Cartaginei, cetate fondată de fenicienii din 
Tyr pe coasta actualei Tunisii şi care domină Mediterana 
Occidentală. Între sfârşitul secolul al III-lea î.e.n. şi prima 
jumătate a secolul al Il-lea î.e.n. izbucnesc trei „războaie 
punice“, care vor da câştig Republicii romane: în 146, 
Cartagina este distrusă iar teritoriul său devine provincia 
romană Africa. Roma stăpâneşte Mediterana 
Occidentală. 


MN În cursul secolul al Il-lea î.e.n., Roma cucereşte 
Macedonia şi Grecia înainte de a ajunge în Asia Mică şi 
Egipt. Paralel, generalii romani cuceresc Spania şi o 
încep pe cea a Galiei, desăvârşită de Cezar între 58 şi 51 
î.e.n. 


N imperiul Roman are în componența sa 14 provincii 
din care 8 în Europa, sub comanda unui guvernator, 
pretor ori magistrat tras la sorţi. Roma le confiscă 
domenii întinse şi reclamă plata unui tribut, strâns de 
oamenii de afaceri, publicanii. Imense averi iau naştere 
astfel într-un timp record. De aici, tensiuni puternice 
între clasele înstărite, familiile senatoriale sau oamenii 
de afaceri îmbogățiţi (cavalerii) şi proprietarii mici şi 
mijlocii îndatorați, ruinați şi proletarizați. 

MN La zece ani interval, cei doi fraţi Gracchus sunt 
masacrați pentru că au luptat în favoarea adoptării 
legilor agrare, favorabile claselor populare. Mizând pe 
diferite tulburări, generalii învingători încearcă să pună 
mâna pe putere, sprijinindu-se când pe partidul popular, 
precum Marius, când pe cei de la putere, precum Sylla. 
Ambiţiile rivale ale lui Crassus şi ale lui Pompei, în a 
doua jumătate a secolului I î.e.n., încurajează ambitiile 
lui Cezar, care, sprijinit de partidul popular, se gândeşte 
să restabilească monarhia. Dar, între timp, survine 
asasinatul din 44 î.e.n. Nepotul şi fiul său adoptiv, 


Octavian, realizează proiectul său, după ce l-a înfrânt pe 
consulul Marcus Antonius, stăpânul Orientului. În 27 
î.e.n., instaurarea principatului în profitul lui Octavian, 
pune capăt Republicii, chiar dacă aparențele acesteia 
supraviețuiesc. 


Stăpânitoare a unui teritoriu care se întindea de la câmpia 
Padului în Italia de sud, Roma s-a angajat, începând cu 264, într- 
o lungă suită de operaţii războinice, unele mai degrabă 
defensive, altele pur şi simplu ofensive şi de cucerire, operaţii 
care au adus-o în postura de a cuceri lumea mediteraneeană, 
apoi o întreagă parte din Europa de vest. A rezultat un 
formidabil aflux de bogății spre capitală şi o profundă 
transformare a cetăţii, a moravurilor şi a vieţii politice, 
ajungându-se la o criză, în a doua treime a secolului al II-lea 
î.e.n., care îşi va găsi epilogul în 27 î.e.n., odată cu fondarea 
principatului (demnitate imperială) de către Octavianus. 


Roma împotriva Cartaginei: Războaiele punice 


În secolul al IX-lea î.e.n., fenicienii veniţi din Tyr au fondat pe 
coasta actualei Tunisii un port căruia i-au dat numele de Qart 
Hadasht, „oraşul nou“. Mai întâi, simplă etapă spre Spania, 
oraşul cunoaşte un mare avânt începând din secolul al VI-lea 
î.e.n. în timp ce marinarii săi recunosc coastele Africii (Rio de 
Oro) şi ale Europei, atingând Bretagne şi Irlanda, Cartagina îşi 
stabileşte capetele de pod în Spania, în Baleare, Corsica, 
Sardinia şi în Sicilia. În secolul al Ill-lea î.e.n., este primul oraş al 
Mediteranei Occidentale. La adăpostul triplului său zid, ea 
practică un comerţ deosebit de activ, cumpărând şi redistribuind 
în toată lumea mediteraneeană metalele preţioase din Spania şi 
Maroc, mirodeniile din Orient, cositorul din Cornuaille, fildeşul şi 
sclavii africani etc. Industriile sunt prospere (arme, vase, 
țesături în purpură) iar regiunea învecinată, exploatată intensiv, 
dă grâu din belşug, ulei şi vinuri. 

Toată puterea Cartaginei se bazează pe flotă, fără rivali în 
Mediterana. Armata este formată din mercenari, adesea 
revoltați, dar dispune de o excelentă cavalerie numită şi de 
numeroşi elefanţi de luptă. Ea este comandată de nobili 
cartaginezi, în rândul cărora găsim generali de mare valoare. 
Guvernat, la început, de doi regi, oraşul este, din secolul al V- 
lea, administrat de doi suffecti, aleşi pentru un an şi proveniţi, 
ca şi membrii Senatului şi ai Consiliului, dintre cele mai bogate 
familii de armatori şi de mari proprietari. 

Timp de două secole şi jumătate, Roma şi Cartagina au trăit 
într-o bună înţelegere. Relativa depărtare dintre teritoriile lor, 
despărțite de mare, şi faptul că ambițiile lor erau 
complementare - dominarea peninsulei italice pentru prima, cea 
a Mediteranei, pentru a doua - au împiedicat fricţiunile între 
aceste două puteri în creştere şi au garantat pacea. Dar sfârşitul 
războiului cu Tarentul (272 î.e.n.) marchează o întorsătură în 
politica romană. Roma, fostă cetate a Latiumului, îşi termină, 
odată cu luarea Tarentului, cucerirea sudului Italiei; ea este pe 
viitor în fruntea unui adevărat imperiu, ale cărui limite sunt 
foarte aproape de cele ale domeniului punic (din latinescul 
punicus însemnând „cartaginez“). Roma şi Cartagina se vor 
înfrunta de-a lungul a trei războaie punice (264-241, 218-201 şi 
149-146 î.e.n.). 


Miza primului război punic este Sicilia. În 264, neliniştitiţi de 
progresele cartagineze în Sicilia, romanii hotărăsc să trimită 
trupe în insulă pentru a susţine împotriva celor din urmă pe 
mercenarii italioţi (mamertinii) care, în serviciul locuitorilor din 
Messina, apoi îndepărtați de ei, au pus mâna pe acest oraş şi și- 
au întins dominaţia asupra cetăților vecine. Riscul unei înfruntări 
directe cu Cartagina este mare, dar, la Roma, Senatul este 
supus presiunii tuturor celor ce au de gând să cucerească Sicilia: 
marii proprietari funciari care aspiră să cucerească noi 
pământuri şi sclavi, cei ce sprijină armata, antreprenorii 
diverselor lucrări publice, dar şi muncitorii şi meşteşugarii care 
trăiesc de pe urma expedițiilor militare. Imperialismul în faşă al 
Republicii se hrăneşte cu visuri de cucerire, dar şi cu frica ce o 
au romanii de a-şi vedea Imperiul „încercuit şi sufocat“ de 
cartaginezi, lucru care pare foarte puţin probabil. „Opţiunea 
pentru război“ câştigând, lupta se angajează între cele două 
puteri mediteraneene. 

Aliați cu grecii din Sicilia, romanii încep prin a-şi pune la punct 
o flotă de război. Nu tocmai la fel de buni cârmaci, dacă ar fi să-i 
comparăm cu adversarii lor, care au în spatele lor o lungă 
experienţă maritimă, ei caută sistematic să-şi perfecţioneze 
tehnica abordajului, ceea ce le permite legionarilor să-şi impună 
superioritatea. Această tehnică au folosit-o cu succes cu ocazia 
luptei navale care a avut loc la Mylae, în nordul Messinei, la 
începutul anului 260 şi care i-a costat pe cartaginezi jumătate 
din flota lor. Succes pe mare deci, împotriva celei mai puternice 
maşini de război din epocă, confirmat în 256, la Ecnome, dar 
eşec pe uscat al consulului Regulus, debarcat în Africa cu o forţă 
insuficientă, care a fost învins în 255 de o armată de mercenari 
şi capturat de duşmani. 

Adus de cartaginezi pe teritoriul sicilian, primul război punic 
va mai continua încă 15 ani, întrerupt de înfrângeri romane pe 
mare, bătălii terminate fără victorii clare, razii şi asedii. Sub 
comanda lui Hamilcar Barca, tatăl lui Hannibal, armata 
cartagineză, bine stabilită în regiunea Palermo, îşi înmulțește 
operaţiile de jaf, atât în Sicilia cât şi pe coastele italiene, fără ca 
romanii, lipsiţi pe viitor de flota lor, să poată să facă ceva pentru 
a împiedica aceste incursiuni pe teritoriul lor. Între 247 şi 242, 
sentimentul de descurajare era atât de puternic în Roma, încât 
se intenţiona să se ignore fapte şi să se recunoască victoria 


Cartaginei. Totuşi o tresărire de patriotism permite Senatului să 
obţină de la cetăţenii cei mai bogaţi punerea pe picioare a unei 
flote de război, singurul mijloc de a-i înfrânge pe soldaţii lui 
Hamilcar Barca, rupându-i de baza africană. In 241 î.e.n., 200 de 
nave de război comandate de consulul Caius Lutatius vor 
distruge astfel, în apropierea insulelor Aegate flota cartagineză. 
Această victorie permite romanilor să impună pacea 
adversarilor lor care le cedează o parte din Sicilia şi se 
angajează la plata unei indemnizaţii de război de 3.200 de 
talanţi. 

Pe parcursul a două decenii ce au urmat acestei victorii, 
profitând de eclipsa puterii cartagineze, slăbită şi de o revoltă, 
dur dar dificil reprimată, a mercenarilor ei, Roma îşi întăreşte 
poziţiile în Mediterana Occidentală şi pe cele două maluri ale 
Adriaticii. În 238, ea profită de o răscoală a mercenarilor din 
Sardinia pentru a constrânge Cartagina să-i cedeze această 
insulă şi să-i verse un tribut suplimentar de 1200 de talanţi; 
anexiune imediat urmată de cea a Corsicei. Apoi ea trebuie, 
împinsă de logica propriei sale expansiuni, să ducă, pentru a 
proteja interesul marinarilor şi negustorilor săi în Adriatica, două 
războaie împotriva piraţilor iliri care s-au instalat pe coasta 
dalmată (225 şi 219 î.e.n.), ceea ce o face să pună piciorul pe 
țărmurile actualei Albanii: o primă etapă a unei politici de 
pătrunderi în Mediterana Orientală, care va avea ca efect, în 
secolul următor, cucerirea lumii elenistice. 

În timpul acestei perioade de răgaz în conflictul cu Cartagina, 
imperialismul roman a trebuit să se lovească de rezistenţele 
cele mai puternice chiar în interiorul peninsulei italice. In 232, 
consulul Caius Flaminius hotărăşte parcelarea pământurilor din 
Picenum, care aparţineau galilor senoni. Scopul urmărit era de a 
oferi compensaţii plebei epuizate şi decimate de primul război 
punic, permițându-i să obţină loturi de pământ ieftine şi să 
corecteze astfel dezechilibrul care era pe cale să se instaureze 
în societatea romană, în profitul fenomenului mercantil şi al 
unor proprietari bogaţi. Pentru a împiedica ca această colonizare 
să nu ducă la exproprierea lor pur şi simplu, galii cisalpini au pus 
mâna pe arme, ajutaţi de triburile de celți care trecuseră Alpii, şi 
au purces spre Roma. Învingători la Clusium, la trei zile de mers 
de capitală, aceştia au fost, în final, învinşi şi dispersaţi în 
apropiere de capul Telamon, în 225. In cursul anilor următori, 


Galia cisalpină - câmpia Padului - a fost cucerită de consulul 
Claudius Marcellus, învingător la Clastidium în 222. Pentru a-şi 
asigura definitiv controlul, romanii au construit via Flaminia şi au 
fondat două colonii: Placentia şi Cremona. 

Cartaginezilor nu le-au trebuit mai mult de 20 de ani pentru a- 
şi reface forţele şi a-şi pregăti revanşa. Susţinut de elementele 
populare favorabile reluării luptelor împotriva marei rivale din 
Mediterana şi şeful unei aristocrații de neguţători a căror soartă 
era legată de supremaţia maritimă a Cartaginei, Hamilcar Barca 
decide în 236 să ocupe sudul şi estul Spaniei, cu scopul de a 
exploata bogăţiile sale miniere. De fapt, continuată după 
moartea sa de Hasdrubal, apoi Hannibal, cucerirea Spaniei a dus 
la un aflux de bogății spre Cartagina oferindu-i acesteia, pe 
lângă posiblitatea de a întreţine o puternică armată de 
mercenari, şi oportunitatea unei baze de plecare pe uscat 
pentru a angaja războiul decisiv împotriva Romei. 

lată deci din nou faţă în faţă cele două puteri ce-şi dispută 
hegemonia în Mediterana apuseană. Este, de fapt, miza celui 
de-al doilea război punic (218-201 î.e.n.). La Roma, există 
temeri ce vin din partea amenințării care-i apasă, din Spania în 
Marsilia, aliata Republicii, şi asupra Italiei de nord. In Cartagina 
nu este bine văzută înaintarea romană în Galia Cisalpină şi în 
Liguria, teritorii de unde proveneau numeroşi mercenari 
cartaginezi. Logica imperialismelor comandă deci celor două 
Imperii de a o lua înaintea celuilalt şi de a împiedica toate 
iniţiativele sale. Această rațiune îi împinge pe romani să-şi 
asigure prietenia oraşelor iberice care nu sunt încă sub 
dominaţia Cartaginei, să încheie o alianţă cu Saguntul, cetate de 
pe coasta răsăriteană a Spaniei, şi să obţină de la Hasdrubal, în 
226, angajamentul de a nu traversa Ebrul cu armata sa. 

Or, odată cu alegerea sa ca şef al armatei, în 221, Hannibal îşi 
manifestă dorinţa de a porni războiul cu Roma. Anul următor, 
atacă Saguntul, cucerit după un an de asediu (219), fără să-i 
pese de protestele şi de amenințările romane. Cum Senatul 
Cartaginei a refuzat să-l cheme acasă, războiul începe în 
primăvara lui 218. În curând, armata lui Hannibal, o forţă 
militară de 50.000 de infanterişti şi 9.000 de cavaleri, flancată 
de elefanţi de luptă şi comandată de un şef militar genial, se 
îndreaptă spre Pirinei după ce a trecut Ebrul. Pierderile sunt 
grele (jumătate din infanterie, o treime din cavalerie), dar când 


cartaginezii ajung în valea Padului, după ce au traversat Alpii şi 
au efectuat un marş susţinut de cinci luni şi jumătate, primesc 
sprijinul ligurilor şi al galilor cisalpini. Victorios la Ticinum şi 
Trebiae în toamna anului 218, Hannibal trece Apeninii în 
primăvara lui 217, invadează Etruria şi obţine un succes 
fulminant în zona lacului Trasimenus, distrugând armata romană 
comandată de consulul Flaminius. Capitala însăşi nu este 
salvată decât datorită iscusinţei dictatorului Quintus Fabius 
Maximus denumit şi „temporizatorul“ (Cunctator), care evită 
angajarea bătăliei decisive în câmp deschis şi se mulţumeşte cu 
hărţuirea trupelor cartagineze, lăsându-l pe Hannibal să treacă 
prin foc şi sabie satele din Apulia, Samnium şi Campania. 

Sub presiunea opiniei publice romane şi italice care nu 
acceptă să vadă distruse bogăţiile peninsulei de către 
cartaginezi, Senatul hotărăşte modificarea tacticii, trimițând o 
legiune în Galia Cisalpină pentru a o recuceri şi încredinţând 
celor doi consuli, Paulus Aemilius şi Varro, misiunea de a-l opri 
pe Hannibal în Apulia cu o forţă de 80.000 de oameni. Pe 2 
august 216, această armată suferă la Cannae o înfrângere 
dezastruoasă: 70.000 de morţi, dintre care 21 de tribuni militari 
şi 100 de senatori. Ea este urmată de numeroase defecţiuni 
printre popoarele aliate ale peninsulei: brutti, lucani, samniţi, 
campani (Capua îşi deschide porţile lui Hannibal) şi greci, în 
timp ce Filip din Macedonia, până atunci nehotărât, se hotărăşte 
să treacă de partea cartaginezilor. 

Totuşi, din lipsă de oameni şi de materiale, Hannibal nu-şi 
poate exploata la maximum victoria. În timp ce recucereşte 
Sicilia, raliază Siracuza la cauza sa şi îşi adjudecă Tarentul, 
marele port al Italiei răsăritene, locul pe unde pot tranzita toate 
ajutoarele venite din Cartagina şi din Macedonia, Senatul 
mobilizează toate energile poporului roman, ridică o armată 
pentru a apăra capitala, obligându-l pe generalul cartaginez să 
bată în retragere şi revenind la vechea tactică a războiului de 
uzură. In curând, romanii trec la ofensivă. Siracuza este 
cucerită, la fel şi Capua, a cărei populaţie este vândută şi al 
cărei Senat este decimat. In Spania, tânărul Publius Cornelius 
Scipio începe cucerirea părţii răsăritene iar armata venită în 
ajutor şi comandată de Hasdrubal (fratele lui Hannibal) este 
bătută în 207 pe țărmurile râului Metaurus. 

Războiul mai durează mulţi ani în zonele muntoase ale Italiei 


de sud unde armata lui Hannibal se retrăsese. Neputând s-o 
disloce, Senatul hotărăşte, după multe ezitări, să urmeze planul 
propus de Scipio. Întors din Spania, unde purtase o nouă 
campanie victorioasă, acesta din urmă obţine provincia Sicilia, 
cu permisiunea de a debarca în Africa de îndată ce va crede că 
a venit momentul. La începutul lui 204, pune piciorul pe litoralul 
tunisian cu o armată de 35.000 de soldaţi, constrângând Senatul 
cartaginez să-l cheme pe Hannibal. Bătălia decisivă are loc la 
Zama, în 202. Alăturarea cavalerilor numizi ai lui Massinissa de 
partea romanilor îi permite lui Scipio să strivească armata 
cartagineză. 

Pacea semnată la 201 ia Cartaginei flota de război, elefanții şi 
Imperiul. Ea trebuie să evacueze Spania, ocupată imediat de 
romani, să plătească timp de 50 de ani un tribut anual de 200 
de talanţi, să renunţe la mercenari şi să nu mai pornească 
niciun război fără autorizarea venită din partea senatului roman. 
De fapt, ea devine, începând cu această dată, dependentă de 
Roma, care domină de acum tot bazinul apusean al Mediteranei. 

Redusă la o umbră, fosta capitală a Imperiului cartaginez 
continuă totuşi să-i înfricoşeze pe romani. Ostilitățile dintre 
Cartagina şi Massinissa, rege al numizilor orientali aliaţi cu 
Roma, vor constitui punctul de plecare al celui de-al treilea 
război punic. „Cartagina trebuie distrusă“ nu încetează să 
repete bătrânul cenzor Cato, care a luptat în legiunile romane în 
timpul celui de-al doilea război punic. După mai multe decenii 
de somn, cetatea maritimă începe să-şi refacă forţele; astfel 
încât, Senatul roman va hotări să sfârşească definitiv cu ea. Sub 
pretextul că cei din Cartagina au angajat fără autorizaţia sa 
războiul contra unui stat vecin, romanii trimit o armată în Africa 
şi ordonă cartaginezilor să evacueze oraşul şi să fondeze un 
altul în altă parte. Timp de trei ani, ei vor rezista atacurilor 
romane, dar în 146 Scipio Aemilianus, nepot adoptiv al 
„Africanului“, cucereşte oraşul care este ras de pe faţa 
pământului, acoperit cu sare şi blestemat pentru ca nici măcar o 
dată să nu mai amenințe Roma. Teritoriul punic devine provincia 
romană Africa. După victoria repurtată asupra numidului 
lugurtha, care ducea un război de gherilă împotriva Romei 
(140), aceasta este de atunci stăpâna Africii de Nord. 


Cucerirea Orientului 


După Zama (202 î.e.n.), romanii îşi exercită o hegemonie 
completă în Mediterana apuseană. lată-i pe viitor faţă în faţă cu 
puternicele regate elenistice, în special cel al lui Filip V, rege al 
Macedoniei, şi cel al Seleucizilor, care domină Asia Mică şi Siria. 
Temându-se ca niciunul dintre aceste două regate să nu 
reconstituie Imperiul lui Alexandru, Roma caută mai întâi să-şi 
asigure securitatea. În curând, totuşi, senatorii se vor lăsa 
antrenați de generali avizi de glorie şi de pradă şi de oamenii de 
afaceri în a practica o fructuoasă politică de cucerire şi de 
anexiuni. 

Consideraţii de ordin defensiv şi ofensiv stau la baza genezei 
conflictelor care-i vor face pe romani să cucerească Mediterana 
Orientală. În 204, Ptolemeu IV murind, iar coroana Egiptului - cel 
de-al treilea stat ieşit din moştenirea lui Alexandru revenindu-i 
unui minor, cei doi suverani ai Macedoniei şi Siriei se înţeleg 
pentru a-şi împărţi teritoriile din afară ale Lagizilor: Palestina, 
Cicladele, Chersonesus, Bitinia etc. Este oferită, astfel, Romei, 
chemată în ajutor de unele cetăţi care aveau protectorat lagid 
(Rodosul, Attalos, Pergamul), ocazia de a-şi regla conturile cu 
Filip V şi de a sfarâma alianţa celor doi adversari ai săi. 

Romanii se vor răzbuna întâi pe macedoneni, aliaţii lui 
Hannibal din timpul celui de-al doilea război punic. Odată ce a 
fost încheiată pacea cu punii, aceştia declară război Macedoniei, 
mai curând în scopul de a-i modera ambițiile decât de a o cuceri 
efectiv. Debarcată în Iliria (200), armata romană duce vreme de 
doi ani un război de hărţuire, evitând, ca şi falangele lui Filip de 
altfel, angajamentul decisiv. Trebuie aşteptat anul 197 când 
consulul Flaminius invadează Macedonia interioară şi angajează 
grosul forţelor sale în Tesalia împotriva armatei lui Filip V, bătut 
la Kynosskefalai şi constrâns să-şi abandoneze toate posesiunile 
din Grecia, Tracia, Iliria şi Asia Mică, să recunoască 
independenţa oraşelor greceşti vasale Macedoniei şi să-şi 
reducă considerabil armata şi flota. Treizeci de ani mai târziu, 
izbucneşte un al doilea război, purtat împotriva fiului lui Filip, 
Perseu, care a dorit să-şi ia revanşa asupra romanilor şi care 
este bătut la Pydna de Paulus Aemilianus, fiu al consulului ucis 
la Cannae (168). Regatul macedonean este desfiinţat şi 
transformat, după o ultimă revoltă, în provincie romană, la care 


este ataşată şi Grecia (146). 

Odată cu lichidarea monarhiei macedonene şi întinderea 
suzeranității sale asupra Greciei, Roma a atins limitele Europei 
Orientale. In faţa ei, pe celălalt mal al Egeei, se întind 
posesiunile seleucide, peste care domneşte Antioh III. În timp ce 
romanii se ocupau de Macedonia, acesta cucerise mai multe 
oraşe de pe coasta sudică a Asiei Mici, ocupase Efesul şi 
debarcase în Europa, la Lysimachia. Ocupată cu pacificarea 
Galiei Cisalpine şi a Spaniei, Roma încearcă să evite înfruntarea 
cu Antioh III şi să obţină de la acesta să se întoarcă în Asia şi să 
elibereze oraşele greceşti. Fără alt rezultat decât acela de a-l 
incita să debarce în Tesalia, în 192, în fruntea unei puternice 
armate care va fi nimicită doi ani mai târziu, se apropie de 
Magnesia, la Sipyla, de Scipio Asiaticul. În timp ce Hannibal, 
care se refugiase la curtea regelui Bitiniei, se otrăveşte pentru a 
scăpa de romani, regatul seleucid este dezmembrat şi se 
găseşte, curând, redus chiar la Siria, ea însăşi anexată în 63, 
după victoriile lui Pompei. Cât despre regele Pergamului, mort 
fără urmaşi în 133, acesta lasă moştenire romanilor toate 
statele sale (toată partea apuseană a Asiei Mici), transformate 
în provincia Asia. 

Egiptul Lagazilor devine, la rândul său, un adevărat 
protectorat (el va fi anexat în 30 î.e.n.), odată cu teritoriile 
situate în estul provinciei Asia. Dar din 89 până în 63 î.e.n., 
regele Pontului, Mithridate ridică la luptă Asia Mică şi cetăţile 
greceşti împotriva jugului Romei. El este învins, în cele din urmă 
de Sylla, apoi de Pompei, aşa încât la mijlocul secolului I î.e.n 
doar parții, instalaţi în partea estică a Eufratului, îşi păstrează 
independenţa. 


Cucerirea Occidentului 


Expansiunea Romei în Occident s-a realizat mai întâi în 
Spania, apoi în Galia. 

Cucerirea şi pacificarea Spaniei, începute de Scipio Africanul 
au fost de lungă durată şi întrerupte de numeroase revolte 
foarte dure reprimate de legiunile romane. Cea a celtiberilor, 
începută pe la mijlocul secolului al Il-lea î.e.n., a fost, în final, 
înăbuşită în 133 de Scipio Aemilianus - reales consul, împotriva 
tuturor tradiţiilor Republicii, la întoarcerea din Orient -, care a 
rezervat cetăţii lor Numantia soarta Cartaginei. Două provincii 
romane au fost create în peninsulă: Ulterior şi Citerior (197 
î.e.n.). 

Stăpâni ai Galiei Cisalpine, care trebuie să fi reintrat în mâna 
populaţiei galeze, după ce Hannibal le dăduse independenţa, şi 
ai Peninsulei Iberice, romanii au ajuns, pentru a asigura legături 
între aceste două provincii, să cucerească Galia Meridională. 
Profitând de conflictele care-i opuneau pe aliaţii lor din Massalia 
(Marsilia) ligurilor şi galilor, ei au cucerit acest ţinut şi au fondat 
în 120 î.e.n. Provincia romana, care va deveni mai târziu 
Narbonensis, având drept oraşe principale Aix-en-Provence şi 
Narbonne. La sfârşitul secolului al II-lea î.e.n., această provincie 
bogată a fost invadată şi devastată de triburile germanice 
venite din actuala Danemarcă, cimbrii şi teutonii. Aceştia, după 
ce au administrat mai multe înfrângeri armatelor romane, au 
fost în cele din urmă bătuţi şi exterminați de Marius în trei 
bătălii: două în zona Aix-en-Provence în 102 şi a treia, deosebit 
de sângeroasă, anul următor în Italia de nord, aproape de 
punctul de confluență al Padului cu Sesia. 

Restul Galiei a fost cucerit de Cezar între 58-51 î.e.n. Zona 
căreia romanii i-au dat numele de Galia Transalpină era un vast 
teritoriu limitat de Rin, Alpi, Mediterana, Pirinei şi Atlantic. 
Populaţia era, în majoritate, celtică, la care s-au adăugat, în 
nord, triburile germanice venite de dincolo de Rin. Ea era 
dominată de o aristocrație războinică şi proprietară de 
pământuri şi de o clasă respectată de preoţi şi de judecători, 
druizii. Ţara nu avea nicio unitate politică: cuprindea vreo 60 de 
popoare independente şi adesea rivale, fiecare cu obiceiurile 
sale, legile şi zeii proprii. Câţiva, precum heduii din Bourgogne şi 
arvernii din Masivul Central, reuşiseră să-şi întindă influenţa pe 


un teritoriu relativ vast, însă indisciplina nobililor făcea ca 
această situaţie să fie deosebit de precară. 

În imensa lor majoritate, locuitorii Galiei erau ţărani. Cultivau 
grâul şi orzul, creşteau cai şi porci, foloseau plugul cu roţi şi 
coasa, cunoşteau folosirea varului şi marnei pentru ameliorarea 
randamentului culturilor. Iscusiţi în prelucrarea lemnului (care, 
nave, butoaie) şi a metalelor (arme, bijuterii), aceştia practicau, 
pe mare şi pe uscat, o intensă activitate comercială. Diviziunile 
şi luptele dintre triburi, incapacitatea galilor de a se constitui 
într-o entitate politică coerentă nu-i împiedicau să fie parte 
integrantă a unei culturi comune, din punct de vedere lingvistic, 
religios ori al organizării sociale. Exista o „literatură“ galeză, sub 
forma unor poeme recitate de rapsozi cu ocazia ospăţurilor 
aristocratice, şi a unor tratate diverse compuse de druizi, dar 
transmiterea lor se făcea oral, aşa încât nu ne-a rămas nimic. 
Începând cu secolul al Vil-lea î.e.n., civilizaţia galeză a fost 
influenţată de greci, în special de colonia Foceei (viitoarea 
Marsilie), după cum stau mărturie monedele şi operele de artă 
provenite din Grecia sau din Italia de Sud, prin defileele alpine, 
valea Ronului ori cea a Dunării (menţionăm astfel faimosul vas 
din Vix găsit în 1953, aproape de Chatillon-sur-Seine). 

Ocazia de a interveni în Galia şi de a o cuceri a fost dată de 
Cezar, devenit în 58 î.e.n. proconsul în Galia Cisalpină şi în 
Narbonensis, prin migrarea helveţilor, împinşi spre vest de 
invadatorii germanici, suevii conduşi de Ariovist. Chemat în 
ajutorul heduilor, el i-a împins pe helveţi spre Elveţia de azi, apoi 
s-a întors împotriva lui Ariovist şi i-a nimicit armata în Haute- 
Alsace, respingându-i pe invadatori dincolo de Rin. 

Odată popoarele germanice respinse, Cezar nu s-a grăbit să 
părăsească ţara. În mai puţin de cinci ani, a procedat la 
cucerirea Galiei, supunând triburile de belgi, cele din Aquitania 
şi Armorica, trecând chiar Rinul şi Canalul Mânecii. În 56, făcu 
Senatul să decreteze anexarea Galiei Transalpine („dincolo de 
Alpi“ pentru romani), transformată, ca şi Spania, Macedonia şi 
Siria, în provincie romană şi guvernată de câţiva prinți puternici 
deveniți clienţi ai Romei: Commes la atrebaţi, Tasget la carnuţi, 
Vecingetorix la arverni etc. Dar în 52 î.e.n., carnuţii antrenează 
celelate popoare din Galia la o revoltă generală împotriva puterii 
protectoare. Comanda triburilor răsculate a fost încredinţată lui 
Vercingetorix, care a încercat să-i organizeze şi să le impună un 


minimum de disciplină. Practicând tactica pământului pârjolit, 
acesta din urmă l-a ţinut o vreme pe Cezar în şah, în special la 
Gergovia. Dar a comis greşeala, grăbit de aliaţii săi, să cruţe 
Avaricum, permiţând romanilor să se aprovizioneze cu hrană. 
Prea impetuos şi prea încrezător, Vercingetorix s-a văzut în cele 
din urmă închis în oppidum-ul Alesia”. Blocat de romani, a 
trebuit să se predea în septembrie 52, fiind trimis în captivitate 
la Roma, purtat cu ocazia triumfului lui Cezar şi apoi condamnat 
la moarte. Stăpân al Galiei, Cezar a înrolat imediat în armată 
floarea aristocrației din Galia şi elita războinicilor ce 
supravieţuiseră luptelor şi măcelurilor. 


Exploatarea popoarelor cucerite 


Începând cu sfârşitul primului război punic (241 îe.n.), 
teritoriile cucerite sunt organizate în provincii - primele au fost 
Sicilia, Corsica şi Sardinia - guvernate de magistrați degrevaţi 
de sarcini, proconsuli ori propretori, desemnaţi de Senat şi 
dotați cu puteri imense. Scutiţi de sarcinile administrative, 
aceştia vor lăsa în grija oamenilor de afaceri, proveniţi din clasa 
ecvestră, perceperea impozitelor şi exploatarea domeniului 
public, acest lucru în detrimentul populațiilor autohtone. 

La sfârşitul Republicii, Roma poseda 14 provincii, dintre care 8 
în Europa. Când o ţară învinsă şi supusă autorităţii sale era 
transformată în provinicie romană, senatul preciza printr-o lege 
(/ex provincialis) cum va fi organizarea şi obligaţiile sale. Nicio 
provincie nu avea o organizare identică. In fruntea fiecăreia era 
aşezat un guvernator care putea să fie ori un pretor, ori un 
magistrat desemnat de Senat prin tragere la sorţi - pro-pretor 
sau proconsul. Reprezentant atotputernic al Republicii, era în 
acelaşi timp comandant şi judecător suprem, cu drept de viaţă 
şi de moarte asupra băştinaşilor. Era asistat de unul sau de mai 
mulţi locotenenţi (/egat;) şi de un cvestor trezorier, cât şi de o 
adevărată camarilă de prieteni şi de consilieri veniţi cu el de la 
Roma. 

În toate teritoriile cucerite, Roma confiscase vaste domenii - 
aparţinând în special foştilor regi şi nobilimii - care deveniseră 
proprietatea poporului roman: ager romanus. Administrat de 
Senat, acest domeniu public trebuia să furnizeze statului 
venituri importante. Pe de altă parte, fiecare provincie trebuia, 
ca semn de supunere, să achite un tribut care era fie o 
contribuţie în bani, fie o parte de recoltă (de exemplu, a zecea 
parte pentru sicilieni). Aceste impozite nu erau percepute de 
către magistraţii romani, ci de „oamenii de afaceri“ grupaţi într- 
o societate, publicanii, care vărsau visteriei sumele cerute de 
aceasta şi luau de la locuitori tributuri mult mai ridicate, 
realizând astfel enorme beneficii. Magistraţii înşişi, care-şi 
exersau în principiu gratuit funcţiile, profitau frecvent de 
posibilitatea care le era oferită de a se îmbogăţi rapid, chiar 
dacă nu toţi propretorii şi proconsulii semănau cu Verres, acel 
guvernator al Siciliei ale cărui tâlhării au fost denunţate de 


Cicero, pe atunci cvestor, în celebrul său discurs din 70 î.e.n.: 
cetăţeni bogaţi despuiaţi de averi, impozite ridicate de mai 
multe ori, magistraturi vândute, vinovaţi declaraţi nevinovaţi în 
schimbul banilor etc. Victimele aveau mereu posibilitatea 
teoretică de a merge să se plângă la Roma. 

Cei care aveau mijloace se adresau unor tribunale 
(quaestiones) compuse din senatori care, chiar dacă se arătau 
uneori severi faţă de aceşti publicani, erau în general mult mai 
indulgenţi faţă de guvernatorii aleşi din rândurile lor. 


Consecințele marilor cuceriri 


Lungul conflict cartaginez, apoi războaiele de cucerire duse 
de romani în afara peninsulei au avut consecinţe economice şi 
sociale considerabile. Mai întâi, dacă prădăciunile cauzate de 
armatele cartagineze şi de populaţiile răsculate împotriva 
hegemoniei romane au afectat profund agricultura romană, 
Roma a cunoscut de la începutul secolului al Ill-lea î.e.n. un 
imens aflux de bogății: metale preţioase şi obiecte de artă 
aduse de învingători, grâu din provincii vândut la un preţ de 
nimic sau distribuit gratuit plebei, prozonieri de război ajunşi 
sclavi şi care furnizau o mână de lucru gratuită marilor 
proprietari, tributuri enorme cerute popoarelor supuse, 
extorcarea de fonduri de orice fel operate de guvernatorii 
provinciilor şi publicani etc. Astfel, în puţină vreme, s-au adunat 
averi fabuloase, ceea ce a favorizat gustul pentru lux şi pentru 
câştig. 

De aici, a rezultat o transformare radicală a societăţii şi a 
moravurilor. Clasele înstărite au fost marile beneficiare ale 
cuceririlor. Nobilimea senatorială, din ce în ce mai închisă şi mai 
atentă la prerogativele sale, a acaparat majoritatea 
magistraturilor, comanda armatelor, guvernările din provincie, 
toate surse de enorme profituri. Pe de altă parte, şi-a constituit 
imense domenii (/atifundia) închiriind pe nimic teritorii din 
domeniul public,  răscumpărându-le pe cele ale micilor 
proprietari ruinaţi şi punând să fie muncite de turme întregi de 
sclavi aduşi din teritoriile cucerite. Cota parte prelevată de pe 
producţia cerealieră din provincii a făcut să cadă cursul grâului, 
iar într-o perioadă în care uleiul şi vinurile din Galia se vindeau 
bine şi erau uşor exportate, un domeniu bine condus putea fi 
sursa unor enorme venituri. In acelaşi timp, s-a dezvoltat o clasă 
de oameni noi, cavalerii, proveniţi din lumea afacerilor şi a 
finanţei. Cei mai bogaţi erau publicanii, beneficiari ai 
concesiunilor făcute de stat pentru supravegherea lucrărilor 
publice şi strângerea impozitelor din provincii. 

În schimb, clasa proprietarilor mici şi mijlocii, care constituise 
osatura societăţii romane şi care, în faţa armatelor de mercenari 
ale generalilor cartaginezi şi ale monarhilor elenişti, făcuse forţa 
legiunilor, a dispărut aproape peste tot. Mulţi dintre 
reprezentații săi au murit în război. Cei care s-au întors şi-au 


găsit domeniul în paragină şi au trebuit să se îndatoreze pentru 
a-l aduce la starea de dinainte. Foarte repede, aceştia s-au 
pomenit ruinaţi de afluxul de grâu din provincii şi de concurenţa 
marilor proprietari. Aceştia dispuneau, prin munca sclavilor, de o 
mână de lucru ieftină şi posedau îndeajuns capital pentru a-şi 
transforma domeniile în teritorii pentru creşterea animalelor sau 
pentru cultivarea viţei-de-vie, a măslinilor sau a arborilor 
fructiferi. Nu le mai rămânea acestor „soldaţi-ţărani“, pe care 
concurenţa sclavilor îi împiedica să se transforme în muncitori 
agricoli, decât să-şi vândă pământurile, să părăsească satul şi 
să se aşeze sub umbrela protectoare a vreunui patron. 

Plebea urbană, al cărei efectiv a crescut puternic odată cu 
proletarizarea clasei mijlocii şi cu exodul rural rezultat de aici, îi 
cuprindea, în afara acestor ţărani ruinaţi şi deposedaţi de 
bunurile lor, pe foştii meşteşugari, şi ei concuraţi de munca 
servilă a sclavilor proaspăt eliberaţi. Fără ocupaţie şi fără 
resurse, toţi trăiau din distribuirea grâului sau se aşezau sub 
protecţia vreunui bogătaş a cărui clientelă o forma şi care le 
furniza zilnic „sportula“: un pachet de provizii şi ceva bani. Se 
îngrămădeau în locuinţe insalubre cu mai multe etaje (insulae) 
şi încep să îndrăgească jocurile şi circul (lupta dintre fiare, 
gladiatori), cursele de cai şi reprezentațiile teatrale. Această 
mulţime leneşă şi înadins turbulentă şi-a pierdut în puţină vreme 
virtuțile civice care o caracterizau în primele secole ale 
Republicii. Gata să se vândă celui care oferea mai mult, ea va fi 
folosită de ambiţioşii care vor să profite de dezechilibrele din 
societate şi de criza regimului. 

Alături de plebe se afla şi mulţimea de sclavi. Romanii nu 
avuseseră decât câţiva, dar războaiele de cucerire au adus în 
sclavie milioane de învinşi. În sate, erau folosiţi la muncile de la 
câmp pe marile domenii, în cariere sau în mine. |n oraş, 
practicau, ca şi în Grecia, aproape toate meseriile şi puteau 
ajunge la posturi de încredere (secretar, intendent etc.). 
Stăpânul le putea reda libertatea, ceea ce făcea din urmaşii lor 
oameni liberi. Erau, în general, mai dur trataţi decât la Atena, 
frecvent supuşi pedepselor corporale (bici, lanţuri etc.) şi 
crucificaţi în caz de greşeau grav. De aceea Roma a cunoscut 
numeroase răscoale în secolul | î.e.n., mai ales în Italia de sud 
(cea, de exemplu, a gladiatorului Spartacus între 73-71) şi în 
Sicilia. 


Crizele care vor puncta ultimul secol al Republicii au ca 
origine, pe de o parte, dezechilibrele şi conflictele sociale care 
decurgeau din formidabilele cuceriri romane, pe de altă parte, 
din constrângerile politice care voiau ca un Imperiu aşa de întins 
ca cel al Romei să aibă în frunte un executiv puternic. În sânul 
oligarhiei bogate se lovesc nobilimea senatorială, care ţine să-şi 
păstreze privilegiile, şi noua aristocrație financiară, care doreşte 
reforme care să-i permită să joace şi un rol politic pe măsură. 
Mai ales, clasa conducătoare se împarte între fracțiunea 
nobilimii senatoriale care înţelege să-şi apere status guo-ul - 
optimates - şi cei care, impregnaţi de idealul grec de justiţie şi 
de umanitate şi care se sprijineau pe plebe, formează partidul 
popular: populares. Această tensiune socială antrenează, 
începând de la mijlocul secolului al II-lea î.e.n., o instabilitate 
politică care se traduce prin repunerea în cauză a instituţiilor 
tradiţionale şi prin escaladarea violenţei. 

Acestui pericol i se adaugă şi cel care rezultă din criza 
instituţiei militare. Practica războiului de cucerire şi contactul cu 
Orientul au dezvoltat la legionari gustul pentru lux, pentru 
plăceri şi jaf. A crescut indisciplina şi, odată cu ea, refuzul de a 
mai face vreun efort. Soldaţii îi pun pe sclavi la diverse corvoade 
şi se împotrivesc exigenţelor venite de la şefi. Astfel, atunci 
când Scipio Aemilianus a luat comanda armatei împotriva 
Numantiei, a trebuit mai întâi să restabilească ordinea în rândul 
trupelor sale. Pe de altă parte, recrutarea în armată devine tot 
mai dificilă pentru că scade numărul micilor proprietari rurali. 
Celor bogaţi le repugnă obligaţiile militare iar săracii nu au 
mijloace să se echipeze pe banii lor. În sfârşit, antrenat de logica 
imperialismului cuceritor, Senatul încredinţează tot mai ades 
comanda legiunilor acelor generali remarcaţi în diverse cuceriri, 
pe care prada îi îmbogăţeşte şi ale căror ambiţii politice cresc 
odată cu averea. Asiguraţi de devotamentul trupelor lor, se vor 
strădui să pună mâna pe putere aliniindu-se cu una sau alta din 
facțiunile create de diversele conflicte sociale. 


De la fraţii Gracchi la Sylla: începutul războaielor civile 


Doi reprezentanţi ai nobilimii reformiste se implică în 
rezolvarea crizei sociale, născută din ruina proprietarilor mici şi 
mijlocii, şi în găsirea forţelor de mobilizat necesare armatei 
romane: Tiberius şi Caius Gracchus. Membri ai clasei 
senatoriale, aceşti doi nepoți ai lui Scipio Africanul au suferit, 
transmisă de mama lor Cornelia şi de perceptorii greci, influenţa 
stoicilor, al căror ideal de egalitate şi justiţie îl împărtăşeau. 
Emoţionat de disperarea claselelor populare, cel mai mare 
dintre cei doi fraţi, Tiberius Sempronius Gracchus, ales tribun al 
poporului în 133, va încerca să reconstituie clasa proprietarilor 
propunând o lege agrară - /ex sempronia - care limita întinderea 
latifundiilor şi prevedea împărţirea în loturi mici a pământului 
din ager publicus, pe nedrept ocupate de marii proprietari. O 
parte a nobilimii senatoriale, conştientă de pericolul care 
ameninţă instituţiile publice şi apărarea Republicii odată cu 
dispariţia clasei medii, sprijină tentativa lui Tiberius. Dar 
majoritatea conservatoare, simțindu-se ameninţată în privilegii, 
se opune proiectului său şi îl determină pe unul dintre colegii săi 
să opună acestei legi dreptul său de veto. Cum Tiberius obţine 
depunerea acestuia de către popor, şi apoi cere, împotriva 
tuturor legilor, reînnoirea misiunii sale, senatorilor conservatori 
nu le vine deloc greu să-l acuze de tiranie şi să suscite o revoltă 
împotriva lui. În iulie 133, este masacrat de mulţime şi aruncat 
în Tibru. Legea sa, parţial aplicată câţiva ani, va fi suspendată în 
129. 

Zece ani mai târziu, fratele său Caius, devenit la rându-i 
tribun al plebei, reia proiectele fratelui său, completându-le cu o 
profundă reformă de stat. Pentru aceasta, reia aplicarea lui /eg;; 
sempronia, multiplică atribuirile de pământuri, în special la 
Capua şi la Tarent, instalează colonii în Corint şi în Cartagina. Se 
străduieşte, mai ales, să-i izoleze pe optimates sprijinindu-se pe 
celelalte clase - cavalerii, cărora le oferă perceperea de 
impozite în noua provincie Asia, plebea romană, care 
beneficiază de vânzări regulate de grâne la preţ ieftin, italienii, 
care îşi văd propus un statut mai favorabil (dreptul de cetate 
complet pentru aliaţii latini şi statutul de latini pentru toţi 
ceilalţi). În sfârşit, creează o reformă a instituţiilor care ar fi 
făcut din tribunat cea mai mare magistratură a statului roman. 


Dar adversarii săi nu întârzie să reacționeze. Optimates se 
străduieşte să-l discrediteze, acuzându-l de sacrilegiu pentru că 
ar fi fondat o colonie pe locul fostei Cartagine şi făcându-i 
cunoscut plebei că cedarea dreptului de cetate tuturor 
locuitorilor Peninsulei Italice îi va obliga pe aceştia să împartă cu 
ei locurile la circ şi distribuirile de grâu. Aşa de bine conduc 
această campanie de defăimare că, în 121, asmut împotriva lui 
Caius o nouă revoltă populară. In timp ce Senatul votează un 
senatus consultum ultimum” care decretează starea de asediu 
şi dă puteri depline consulilor, cel mai mic dintre fraţii Gracchi 
se refugiază pe Aventin cu partizanii şi încearcă o rezistenţă. 
Dar cum consulul Opimius ia cu asalt colina, acesta ordonă 
sclavului său să-l omoare. 

Egoismul meschin dovedit de optimates împiedică astfel 
Republica romană să se reformeze. Aristocraţii reveniţi la putere 
îşi perpetuează politica lor de conservatorism social, fără ca să 
încerce să rezolve diversele probleme, care adesea îi depăşesc. 
Calea este deschisă, astfel, ambițiilor militarilor. 

Primul care a pus mâna pe putere, Caius Marius, simbolizează 
secesiunea unei noi clase sociale: bogata burghezie italică. 
Aparţinând unei familii înstărite de la ţară, din Arpinum, în 
Sabinia, el a făcut carieră în armată înainte de a se angaja pe 
drumul onorurilor. Brutal, nu prea cultivat, nepus la punct cu 
toate intrigile politice, are pentru sine talentul militar şi aura pe 
care i-o conferă succesele sale pe câmpul de luptă: în Africa, 
unde-l învinge şi capturează pe regele Numidiei, lugurtha; în 
Galia Cisalpina, unde, între 102 şi 101 îi alungă pe cimbri şi pe 
teutoni. Detestat de nobili şi de Senat, Marius face alianţă cu 
şefii partidului popular, în rândul cărora se aflau şi un mare 
număr de demagogi. In 99, trebuie totuşi să reprime excesele 
celor mai extremişti dintre ei, ceea ce-l face suspect în ochii 
poporului. 

Roma îi datorează o importantă reformă militară, care se va 
dovedi a fi plină de consecinţe pentru viitorul Republicii. 
Legiunea, care cuprinde acum 6.000 de membri, este împărţită 
în 10 cohorte, unităţi mai uşor de mânuit. Dar, în special, se 
decide înrolarea în armată a proletarilor italici, care se pot 
angaja pe o durată de 16 ani. Pe viitor, esenţialul efectivelor 
legiunilor va fi constituit din voluntari, atraşi de solda 
consistentă şi de pământul primit după fiecare campanie. 


Devotamentului civic, care a caracterizat armata romană în 
primele vremuri ale Republicii, i se substituie fidelitatea 
necondiționată faţă de generalul victorios, cel ce dă părţi din 
pradă şi diverse avantaje. Armata devine astfel un instrument 
de putere în mâinile unor ofiţeri ambiţioşi, care nu vor ezita să 
se folosească de ea pentru a-şi impune voinţa Republicii. 

Dacă Marius pune bazele viitoarelor dictaturi, acesta nu este 
încă, la începutul secolului |, decât iniţiatorul timid al unei 
tradiţii care, în câteva decenii, va duce la pieirea regimului 
republican. Reales de şase ori la rând în consulat - ceea ce era 
absolut contrar legilor -, acesta deţine pe toată această 
perioadă o putere personală ilegală, dar care emană 
incontestabil din voinţa populară. După victoriile sale asupra 
cimbrilor şi teutonilor, linguşit cu titlul de „al treilea fondator al 
Romei“ şi aureolat de un imens prestigiu popular, ar fi putut să 
încerce să-şi instaleze durabil dictatura personală, dar pentru 
aceasta îi lipsea prea mult simţul politic, respecta prea mult 
ordinea şi legalitatea, pentru a lua iniţiativa unei lovituri de stat. 
Represiunea condusă împotriva popul/arilor l-a lipsit de sprijinul 
politic de care ar fi avut nevoie pentru a duce la bun sfârşit un 
proiect de o asemenea natură. 

Sylla nu va avea aceleaşi scrupule. Originar dintr-o veche 
familie patriciană ruinată, dar luând în căsătorie moştenitoarea 
unei ilustre familii (Caecilia Metella), acesta din urmă dusese o 
viaţă plină de plăceri, înainte de a debuta, tardiv, în cariera 
onorurilor. Declanşarea „războiului social“, în 91 î.e.n., i-a oferit 
ocazia să se distingă şi să ia pieptiş urcuşul spre putere, 
opunându-se lui Marius şi luând puterea partidului senatorial. 

Prin „război social“ desemnăm lunga şi teribila răscoală a 
aliaţilor Romei (socii, exasperaţi de dăinuirea şi chiar agravarea 
unei situaţii care-i menținea într-un stadiu de inferioritate în 
raport cu cetăţenii romani. După ce au luptat alături de aceştia 
din urmă pe toate câmpurile de luptă, ei se vedeau îndepărtați 
de la beneficiile rezultate din cuceriri şi cereau drept de cetate. 
Senatul refuzând să le dea satisfacţie, ei s-au răsculat în 91, cu 
samniţii în frunte, şi au dus mai bine de trei ani împotriva Romei 
un război fără milă, punctat de o parte şi de alta, de episoade 
atroce, şi care n-a luat sfârşit decât în 88. Învingători, romanii 
au acordat rebelilor ceea ce ei ceruseră în zadar vreme de 
decenii, cei din Galia Cisalpină văzându-şi atribuit dreptul latin. 


„Războiul social“ i-a permis lui Sylla să se distingă şi să 
pozeze în rival al unui Marius îmbătrânit şi izolat politic. În 88, 
ales consul cu sprijinul optimaţilor, însărcinat de Senat să 
comande armata în războiul împotriva lui Mithridate, dar lipsit 
de această funcţie în urma unui vot popular iniţiat de Marius, nu 
a ezitat să meargă spre capitală în fruntea trupelor adunate în 
Campania şi să depăşească incinta sacră numită pomerium. Era 
pentru prima dată când se comitea un asemenea sacrilegiu. 
După care, stăpân al Romei, Sylla şi-a scos rivalul în afara legii 
şi i-a instalat la putere pe prietenii săi din partidul senatorial. 

Când Sylla a plecat în Asia pentru a lupta împotriva regelui 
Mithridate, partidul popular a reluat conducerea. Marius însuşi, 
reales a şaptea oară consul în 87, moare anul următor, dar 
„marianiştii“ au păstrat puterea. În 83, Sylla victorios asupra lui 
Mithridate, debarcă la Brindisi în Italia de sud, nimiceşte pe 
locotenenţii lui Marius şi stabileşte la Roma un regim dictatorial, 
care avea toate aparențele unei monarhii. A început prin a se 
debarasa de adversari prin sângeroase „proscripţii“ (denunţ 
public, exil şi condamnare la moarte, urmate de vânzarea 
bunurilor condamnatului), care au atins mai bine de 3.000 de 
persoane, printre care mulţi marianişti şi cavaleri, dar şi bogaţi 
ale căror bunuri Sylla le râvnea de mai multă vreme. Apoi şi-a 
atribuit o dictatură sine die, cumulând toate puterile, chiar şi 
cea de a modifica Constituţia. Atribuţiile magistraţilor au fost 
reduse. Tribunii şi-au pierdut dreptul de a convoca Senatul şi de 
a opune veto-ul lor proiectelor de legi. Perceperea de impozite 
din Asia a fost retrasă cavalerilor, în timp ce numărul senatorilor 
este dublat (600 în loc de 300). În sfârşit, Sylla însuşi s-a 
înconjurat cu însemnele exterioare ale monarhiei. Nu se deplasa 
decât înconjurat de gardă, punea să se bată monede cu efigia 
lui, făcea dreptate stând pe tron şi se făcea onorat ca un zeu, 
uzurpând supranumele de felix, rezervat divinităţilor. 

Totuşi, Republica nu era încă pregătită să abdice, se pare, în 
faţa unui monarh. Senatul şi-a manifestat neliniştea în faţa 
puterilor fără limite ale dictatorului. Opoziția a ridicat capul şi 
prin vocea unui tânăr avocat, Cicero, nu a ezitat să conteste 
regimul („mai bine am trăi cu sălbăticiunile pădurii decât să 
continuăm a ne complace într-o asemenea sălbăticie“). Poate că 
aceste rezistenţe explică gestul lui Sylla care, în 79, a renunţat 
brusc la toate puterile sale şi s-a retras în Campania, unde a 


murit un an mai târziu. În orice caz, stupoarea a fost imensă la 
Roma. 


Pompei şi Cezar: agonia Republicii 


Dispariţia voluntară şi profund inexplicabilă a lui Sylla lasă 
Senatul stăpân peste Capitală. Dar, de peste tot, apar dificultăţi. 
Spania se revoltă sub conducerea unui locotenent al lui Marius, 
Sertorius. Războiul se reia în Orient împotriva lui Mithridate, în 
timp ce piraţii ce-şi aveau bazele în Cilicia paralizează comerţul 
şi perturbă aprovizionarea peninsulei. În 73, Roma trebuie să 
facă faţă răscoalei lui Spartacus. Din nou Senatul trebuie să 
cheme în ajutor generali ambiţioşi, din nou ajunge la cheremul 
lor. Loviturile de stat militare, al căror exemplu a fost dat de 
Sylla, vor avea astfel, la Roma mai întâi, apoi în toată Europa, o 
solidă tradiţie de care vor scăpa puţine ţări de pe continent. 

Răscoala sclavilor din Italia de sud este pentru Roma pericolul 
cel mai presant. Un pretor, bogătaşul Crassus, primeşte, pentru 
a lupta împotriva răsculaților lui Spartacus, comanda unei 
armate. Îi atrage pe răsculați într-o capcană şi sfârşeşte prin a-i 
învinge în Apulia. 6.000 de sclavi crucificaţi jalonează Via Appia, 
în timp ce generalul învingător revine la Roma, unde va şti prea 
bine, sprijinindu-se pe partidul popular al cărui şef este, să 
profite de victorie. 

Dar evenimentele din Spania asigură ascensiunea unui alt 
general, Pompei. Fost locotenent al lui Sylla, care l-a acoperit de 
onoruri (supranumele de Magnus şi oferirea unui triumf când nu 
îndeplinise încă nicio magistratură), acest mare proprietar din 
Picenum este însărcinat în 77 să lupte împotriva lui Sertorius. 
Graţie şansei, dar şi calităţilor sale militare, Pompei restabileşte 
ordinea în Spania şi se întoarce în Italia în 71 î.e.n., destul de 
devreme pentru a extermina ultimele grupuri de sclavi şi pentru 
a-şi atribui meritul victoriei lui Crassus. În 70, devine consul 
împreună cu acesta din urmă şi decide imediat, susţinut de 
cavaleri şi de partidul popular, să lichideze tot ceea ce a făcut 
Sylla, retrocedând puterile ce le aveau înainte tribunilor şi 
redând cavalerilor privilegiile care le fuseseră luate. In 67, îi 
alungă din bârlogurile lor pe piraţii din Cilicia. În 66, i se 
încredinţează misiunea de a purta război în Orient. El apare, 
începând cu această dată, ca adevăratul stăpân al Romei, ceea 
ce suscită împotrivă-i gelozia şefilor partidului popular, printre 
cei mai cunoscuţi numărându-se Crassus, şi în rândul cărora 
începe să se facă la fel de cunoscut tânărul Cezar. 


Tot în rândurile partidului popular va activa şi ambițiosul 
Catilina. Nobil ruinat, ducând o viaţă lipsită de griji, înconjurat 
de oameni gata la toate pentru a obţine de la şeful lor câteva 
firimituri de putere, el pregăteşte un complot împotriva 
Republicii. În 63, îşi prezintă candidatura la consulat, sprijinit de 
Crassus şi de Cezar, împotriva celui mai mare avocat al Romei, 
Marcus Tullius Cicero, şi el „om nou“, dar apărător intransigent 
al constituţiei tradiţionale. Cicero este ales şi denunţă în faţa 
Senatului conjuraţia lui Catilina. Acesta trebuie să fugă iar 
complicii lui sunt denunţaţi şi executaţi. Va fi, puţin mai târziu, 
bătut în Etruria cu ultimii săi partizani şi ucis. Cicero apare 
atunci, în 62, ca o culme a gloriei sale, drept salvator al 
Republicii. 

În anul următor totuşi, Pompei s-a întors la Roma, aureolat cu 
prestigiul unei noi victorii în Orient. Are onorurile unui triumf 
fără precedent. Binefăcător al patriei sale, distribuie mai bine de 
380.000.000 de sesterţi soldaţilor săi, 480.000.000 visteriei 
publice. Popularitatea sa este aşa de mare că Senatul începe să 
se teamă de el. Totuşi, stăpân al Romei, Pompei nu ştie să 
profite de victorie. El acceptă demobilizarea armatei sale şi, 
neîndrăznind să-i înfrunte singur pe optimaţi, intră în intrigile 
şefilor partidului popular, care se vor servi de el. Cu toate că era 
ostil lui Crassus, ale cărui ambiţii îi contrariază propriile sale 
proiecte, nu ezită să facă corp comun cu acesta împotriva 
Senatului, artizanul acestei apropieri nefiind altul decât Cezar. 

Întors din Spania, acesta din urmă îndeamnă pe cei doi să 
încheie cu el un pact secret, al cărui scop este cucerirea puterii: 
va fi primul triumvirat. În virtutea acestui acord, Cezar, ales 
consul în 59, ia o serie de măsuri care îl vor face să apară ca 
omul partidului popular, în opoziţie cu Senatul conservator. El 
face să se voteze o lege agrară în favoarea veteranilor lui 
Pompei şi a săracilor Romei. De asemenea, în timp ce Crassus 
îşi foloseşte imensa avere pentru a-şi plăti o parte din datoriile 
sale, el îşi atribuie proconsulatul Galiilor, ca şi conducerea 
războiului împotriva galilor. 

Bărbatul pe care cărţile de istorie îl desemnează cu numele 
de lulius Cezar - Caius lulius Caesar - aparţine unei vechi familii 
patriciene, gens lulia, care pretindea a fi scoborâtoare din lulius, 
fiul lui Eneea, deci din zeiţa Venus. Nepot al lui Marius, el se 
ataşează partidului popular. Tinereţea nu lasă să se întrevadă 


nimic din intenţiile sale. Familiarizat cu civilizaţia greacă, 
trăieşte ca un mare senior, cheltuie fără să clipească, oferă 
jocuri magnifice şi se înglodează în datorii. La 26 de ani, se 
angajează în cariera politică. Are farmec, atrage simpatii. 
Elocvenţa sa este limpede şi convingătoare. Se bucură de o 
reputaţie de om ferm, datorită faptului că la 19 ani a fost unul 
dintre rarii romani care i-au rezistat lui Sylla; nu-i lipsesc nici 
îndrăzneala, nici vitejia, obţinând la asediul oraşului Mytilene 
cea mai înaltă recompensă la care putea spera un combatant. 
Dar este ros de o ambiţie nepotolită şi, convins că regimul 
cetăţii nu poate conveni unei lumi romane mereu în extensie, 
crede că ceasul monarhiei a sosit şi înţelege bine că ea se 
realizează în profitul său. Urcând, unul câte unul, gradele în 
ierarhia onorurilor, el participă la intrigile popularilor, iscusiţi în 
a lăsa Republica să se degradeze şi ambițiile adversarilor să se 
dezvăluie. Dorinţa sa de a vedea constituindu-se o societate mai 
echitabilă îşi dă mâna cu interesul său de a stabili un regim 
puternic al cărui singur stăpân să fie şi care ar avea vocaţia de a 
extinde puterea civilizatoare a Romei în lumea întreagă. 

Devenit Mare Pontif, în ciuda opoziţiei din Senat, apoi consul 
în 59, datorită ajutorului oferit de către Crassus şi Pompei, Cezar 
dă lovitura odată cu punerea pe picioare a triumviratului, de pe 
urma căruia profită bogăţia primului şi gloria celui de-al doilea, 
dar care face să avanseze şi propriile-i afaceri. Invingător asupra 
galilor după nouă ani petrecuţi de partea cealaltă a Alpilor, 
dispune, pentru a-şi duce la bun sfârşit proiectele, de o armată 
întărită, care îi este devotată până la fanatism. 

În timpul absenței lui Cezar, situaţia s-a degradat puternic la 
Roma. Crassus a fost învins şi ucis în Siria de parți (53). Oraşul 
este lăsat pe mâna bandelor înarmate în solda unuia sau a 
altuia. Asasinatele şi procesele răsunătoare se înmulţesc, 
precum cel al lui Milo, acuzat de a fi ucis un alt agitator, Clodius, 
şi apărat de Cicero. Senatul, înnebunit şi neputincios în a 
stăpâni valul de violenţe, încredinţează în 51 totalitatea 
puterilor lui Pompei care, sprijinindu-se pe aristocrația financiară 
a cavalerilor, îi apare mai puţin periculos decât Cezar, şef al 
partidului popular. Numit consul unic, Pompei nu se gândeşte 
decât la îndepărtarea lui Cezar de la conducerea treburilor 
publice. În ianuarie 50, el obţine de la Senat un decret, prin care 
acesta din urmă este obligat să dea drumul trupelor sale 


instalate în Galia Cisalpină şi să se întoarcă la Roma ca simplu 
cetăţean. După lungi tratative, Cezar refuză şi se hotărăşte să 
joace totul pe o singură carte. Pe 17 decembrie 50, el trece cu 
armata sa Rubiconul, un mic fluviu de coastă care separă Galia 
Cisalpină de Italia peninsulară şi se îndreaptă spre Roma, 
deschizând ostilitățile cu Pompei. Războiul civil începe: va dura 
aproape cinci ani. 

După ce a ocupat Roma, evacuată de Pompei şi de senatorii 
favorabili lui, Cezar îşi urmăreşte adversarul în Grecia şi îi 
nimiceşte armata la Farsalus, în Thessalia (48). Pompei caută 
atunci refugiu în Egipt, dar este asasinat de oamenii regelui 
lagid. Cezar, care a debarcat la rândul său în Egipt, îi 
pedepseşte pe ucigaşi, îl detronează pe rege şi îl înlocuieşte cu 
sora sa, frumoasa Cleopatra, după care se hotărăşte să înfrângă 
rezistenţa partizanilor lui Pompei, încă numeroşi şi îndrăzneţi în 
Asia Mică, Tunisia şi Spania. Victorios peste tot, se întoarce la 
Roma în 45, pentru a-şi celebra triumful. 

Cezar va încerca atunci, în etape, să creeze acea monarhie de 
esenţă divină, al cărei model i-a fost furnizat de Orient şi care 
pare singura în măsură să asigure grandoarea Romei. Deja şef 
al religiei romane, Mare Pontif din anul 63, este numit dictator 
pe viaţă în anul 44, ceea ce-i permite să modifice constituţia. 
Deţinător al puterii tribunciare, tribunicia potestas, şi al 
imperium-ului care face din el şeful suprem al armatei şi al 
provinciilor, primeşte titlul de imperator şi dreptul de a purta în 
permanenţă pelerina de purpură pe care o îmbracă atunci când 
are loc triumful comandantului suprem. 

Având imense puteri, Cezar întreprinde o serie întreagă de 
reforme.  Restaurează finanțele, ameliorează funcționarea 
tribunalelor, angajează o politică de lucrări impresionante în 
capitală şi încearcă să reformeze moravurile prin legi care 
limitau luxul. Dornic de a lupta împotriva mizeriei, se străduieşte 
mai degrabă să dea de lucru săracilor decât să înmulțească 
măsurile de asistenţă. Pentru aceasta, reduce la jumătate 
numărul beneficiarilor de distribuții gratuite de grâu şi îi obligă 
pe proprietari să folosească cel puţin o treime din muncitorii 
liberi. În acelaşi timp, pentru a grăbi unificarea lumii romane, 
reorganizează administraţia provinciilor, atribuie dreptul de 
cetate provincialilor, introduce în Senat gali şi spanioli şi 
favorizează fondarea de colonii cu cetăţeni în afara peninsulei. 


La începutul anului 44, este clar că cel care cucerise Galia se 
pregăteşte să se proclame rege. De aceea şefii republicani se 
hotărăsc să o termine cu el. Un complot se organizează în jurul 
lui M. lunius Brutus, un fost partizan al lui Pompei, căruia 
dictatorul i-a iertat împotrivirea şi pe care l-a acoperit cu tot 
felul de atenţii. In ziua idelor lui Marte (15 martie 44 î.e.n.), la 
sosirea sa în Senat, Cezar este înconjurat şi ucis cu lovituri de 
pumnal. 


Octavian, fondatorul Principatului 


În spiritul celor care au urzit şi executat asasinarea lui Cezar, 
cu toţii reprezentanţi ai aristocrației senatoriale, moartea 
dictatorului însemna în mod firesc restaurarea Republicii 
conservatoare. Niciunul dintre ei nu are stabilit vreun program 
pe care să-l propună imediat după moartea lui Cezar, şi nu mică 
le-a fost surpriza de a da peste un adversar pe măsură, consulul 
Marcus Antonius. Acesta asmute asupra conjuraţilor plebea 
romană, rămasă fidelă lui Cezar, obţinând pentru acesta 
onorurile divine. Apoi, după ce şi-a însuşit tezaurul public, 
ajunge în Galia Cisalpină şi porneşte de acolo lupta împotriva 
Senatului. 

In acel moment, soseşte din Grecia un tânăr slăbuţ de 19 ani, 
Octavian, nepot şi fiu adoptiv al lui Cezar, care pare lipsit de 
ambiţii politice şi care declară că a venit pentru a primi 
moştenirea defunctului. Senatul, unde Cicero are un cuvânt greu 
de spus, crede că a venit momentul de a opune redutabilului 
Antonius pe acest palid moştenitor al lui Cezar. Octavian 
acceptă misiunea care îi este încredinţată cu o aparentă 
umilinţă, până în momentul în care ajunge să ceară depline 
puteri, ceea ce senatorii refuză. Se apropie de Antonius şi de 
Lepidus, fost şef al cavaleriei lui Cezar, pentru a constitui cel de- 
al „doilea triumvirat“. 

De data aceasta, nu este vorba de un pact secret, ca cel care 
îi legase pe Cezar, Crassus şi Pompei, ci de o dictatură militară 
cu trei capete, în mod clar îndreptată împotriva republicanilor. 
Ca şi în timpul lui Sylla, teribile proscripţii se abat asupra 
adversarilor triumvirilor. Cicero, adversar încrâncenat al lui 
Antonius, este asasinat la ordinul acestuia din urmă. Armata, 
adunată cu mare greutate de republicani şi comandată de 
Brutus, este zdrobită la Filippi, în Macedonia (42 î.e.n.). Odată 
adversarii îndepărtați, triumvirii se înţeleg asupra împărţirii 
Imperiului, Lepidus primeşte Africa, Octavian, Italia şi restul 
Occidentului, Antonius, Orientul. Excelentă căpetenie de război 
şi deţinând provinciile cele mai bogate, acesta se gândeşte că 
nu-i va veni deloc greu să triumfe asupra asociaţilor săi şi, după 
ce îi va fi învins pe parți, să se îndrepte spre Roma pentru a se 
proclama rege. In acest timp, se căsătoreşte cu regina Egiptului, 
Cleopatra, şi se instalează la Alexandria, unde duce un trai 


fastuos, lipsit de griji, de monarh elenistic. 

În tot acest timp, tânărul Octavian începe, cu răbdare, să 
restabilească ordinea în partea de Imperiu ce-i revenise. Işi 
stabileşte puterea în capitală, reintră în posesia ltaliei şi a 
provinciilor occidentale, îşi apropie veteranii romani, cărora le 
distribuie pământuri. Îl constrânge pe Lepidus să părăsească 
Africa şi să se mulţumească cu titlul de Mare Pontif. Solid 
instalat în Occident, se erijează, în faţa rivalului său din 
Alexandria, devenit un potentat oriental, în campion al 
civilizaţiei şi al tradiţiilor romane. În conflictul care izbucneşte în 
31, bătălia decisivă are loc pe mare, la Actium, fiind câştigată 
de Agrippa, locotenent al lui Octavian. Lumea romană scapă 
astfel de influenţa Orientului - o întorsătură capitală în istoria 
Europei -, Antonius şi Cleopatra refugiindu-se în Egipt, unde 
Octavian îi urmăreşte. Pentru a scăpa de duşmanul său, fostul 
locotenent al lui Cezar se sinucide, urmat, puţin mai târziu, de 
Cleopatra. Egiptul anexat devine, la rândul său, o provincie 
romană. 

În 29 î.e.n., Octavian se întoarce la Roma. Singur stăpân al 
puterii, va organiza după placul său monarhia la care visase 
Cezar. Dar, având în minte exemplul cuceritorului Galiei, va 
acţiona extrem de prudent, lăsând să supraviețuiască 
aparențele unui regim republican, nedorind să fie decât 
Princeps, adică prima persoană din stat. De fapt, instaurarea 
„principatului“ în 27 î.e.n. face din el un monarh absolut şi 
marchează sfârşitul Republicii romane. 


Capitolul 7 
CIVILIZAŢIA ROMANA IN TIMPUL REPUBLICII 


N Popor de ţărani cumpătaţi, trăind în colibe de 
chirpici sau în case construite după modelul etrusc, în 
jurul unui atrium, romanii îşi văd modificate condiţiile de 
viață în urma cuceririlor din secolele II-I î.e.n. Clasele 
înstărite, urbane sau rurale, încep să se deprindă cu 
luxul. 


E În aceeaşi manieră, virtuțile familiale şi civice, 
liantul de până atunci al societăţii romane, slăbesc în 
favoarea plăcerilor şi a profitului. Religia tradițională 
cunoaşte şi ea aceeaşi eroziune, iar cultul civic, închinat 
marilor zei din Panteonul grec, devine foarte repede 
formal. În schimb, se manifestă un interes crescând 
pentru zeii orientali, care răspund mai bine angoaselor 
spirituale ale omului şi care continuă să se impună, în 
ciuda măsurilor luate împotriva religiilor orientale. 


N Abia la sfârşitul secolului al III-lea î.e.n. apare o 
literatură latină în limba greacă şi sub influenţa culturii 
greceşti. Textele în latină care vor urma (epopei, 
tragedii, comedii) combină influenţele greceşti şi italice. 
Mai aproape de spiritul roman este satira, în timp ce 
elocinţa, istoria şi, în special, filozofia ajung cu greu să 
iasă de sub influența elenică. De abia în secolul I î.e.n., 
odată cu Sallustiu şi Cezar, istoria produce primele ei 
opere majore; în aceeaşi perioadă, Cicero apare ca 
principalul mediator al gândirii greceşti la Roma. 


N În domeniul artistic, regăsim acea sinteză între o 
influență grecească, dominantă, şi tradițiile italice 
anterioare. Grosolanele temple etrusce ale originilor vor 
face loc, în curând, edificiilor inspirate după modelul 
elenic. Roma va exporta în Spania, Africa şi Galia un 
urbanism împrumutat din lumea elenistică, şi concepții 
arhitecturale noi care au la bază bolta. Dezvoltarea 
luxului, a monumentelor şi a portretelor comandate de 
aristocrație favorizează artele decorative, pictura şi 


sculptura. În sfârşit, marii şefi militari din secolul I, care- 
şi dispută puterea, se străduiesc să amelioreze arta 
urbanismului la Roma. 


Într-o jumătate de mileniu, fosta confederație de sate, din 
care regii etrusci făcuseră un adevărat oraş ce-şi exersa 
dominaţia asupra Latiumului, a devenit capitala unui imens 
imperiu şi inima unei civilizaţii care, de la un secol la altul şi de 
la o cucerire la alta, s-a îmbogăţit prin aporturile elenismului şi 
ale culturii orientale. Viaţa materială, moravurile, religia, artele 
şi toate activităţile spirituale au suferit, astfel, transformări 
profunde, care au avut, după cum s-a văzut, o influenţă 
covârşitoare asupra organizării politice a cetăţii şi asupra 
evenimentelor care au punctat istoria lumii romane. 


Modul de viaţă 


Până în secolul al Ill-lea î.e.n., romanii au păstrat deprinderile 
şi felul de a trăi ale unui popor de ţărani. Cei mai mulţi dintre ei 
erau agricultori care munceau pe brânci, de la răsăritul la apusul 
soarelui, care se hrăneau cu legume fierte, terci de grâu, fructe, 
puţină brânză, ceva măsline şi care beau vin amestecat cu apă. 
Hainele, ţesute acasă de femei, apoi de sclavi, erau şi ele foarte 
simple, aşa cum le era şi casa. La ţară, aceasta era o simplă 
colibă din chirpici acoperită cu paie şi crengi. La oraş, etruscii îi 
învăţaseră pe romani să construiască locuinţe rectangulare, cu 
doar o cameră unică, atrium, un fel de cameră pătrată, care 
servea în acelaşi timp ca bucătărie, sufragerie şi dormitor. Se 
mai găseau şi un bazin tot în formă de pătrat, ce urma să 
strânga apa de ploaie (impluvium) şi altarul închinat cultului 
domestic. Mobilierul se reducea la câteva scaune şi cufere din 
lemn, o masă şi la nişte paturi foarte modeste. 

Acest mod de viaţă nu se deosebea întru nimic de cel al 
Greciei arhaice şi chiar clasice. Au existat, cu siguranţă, 
diferențieri de avere, dar ele se vedeau mai curând în 
suprafeţele de pământ şi în numărul de sclavi, decât în luxul de 
zi cu zi. Se povesteşte că, la începutul secolului al Ill-lea î.e.n., 
senatorii care au vrut să-l trateze cu fast pe un trimis al regelui 
Epirului, Pyrrhus, au trebuit să umble din casă în casă ca să 
adune unica veselă de lux care exista în oraş. 

Datorită contactului cu lumea elenică şi cu afluxul de bogății 
ce a urmat războaielor punice şi marilor cuceriri din secolele II-I, 
a apărut /uxuria, luxul practicat în particular, lux care până 
atunci era rezervat edificiilor publice. În oraş au continuat să se 
construiască locuinţe clasice cu atrium, cu încăperi mai 
numeroase şi adesea cu prăvălii ce dădeau spre stradă. Însă, tot 
mai mult, cei din clasele înstărite au vrut să juxtapună acestui 
tip de locuinţă case de tip grecesc, cu o grădină cu peristil spre 
care dădeau încăperile de locuit şi de primire: sufragerie, 
diverse camere, baia, biblioteca. Cei mai bogaţi aveau la ţară 
(adesea în Campania) una sau mai multe vile luxoase, 
înconjurate cu un parc. Mobilierul rămânea modest, limitat la 
câteva piese, însă acestea erau concepute într-o optică 
decorativă, cu încrustaţii de fildeş sau de metale preţioase. S-a 
introdus moda statuilor, aduse din Grecia ori din Asia, apoi 


copiate de artiştii locali. Lumea a început, de asemenea, să 
prindă gustul tablourilor,  mozaicurilor, frescelor murale, 
basoreliefurilor în stuc sau în teracotă. 

Nu toate straturile societăţii erau implicate în aceste 
schimbări. La ţară, dacă locuinţa marelui proprietar - villa 
rustica -, care se găsea în chiar centrul domeniului, adăuga 
clădirilor propriu-zise unele încăperi confortabile rezidenţiale, 
coliba ţăranului modest era cu puţin diferită de cea din timpurile 
arhaice. La Roma, chiar şi la Ostia, o mare parte din populaţie 
trăia în locuinţe cu mai multe etaje (până la şapte sau opt), 
unele relativ înstărite, altele, dimpotrivă, neconfortabile, repede 
degradate şi periculoase pentru locatarii lor, prăbuşirile şi 
incendiile fiind foarte frecvente. 

Luxului locuinţei i se adaugă pentru beneficiarii îmbogăţirii 
Romei cele din domeniul culinar şi îmbrăcăminte. Masa nu se 
mai ia în atrium, ci într-o sufragerie special amenajată. Cina se 
ia pe un pat; se introduce vesela din argint. Piesele de 
îmbrăcăminte rămân aceleaşi, dar vor fi croite din stofe 
preţioase sau vor fi ornate cu bijuterii. Degeaba la începutul 
secolului al Il-lea, cenzorul Cato tună împotriva invadării Romei 
de către luxul grecesc şi oriental. Acesta aminteşte romanilor 
virtuțile strămoşilor lor, propune o lege împotriva podoabelor 
purtate de femei şi radiază un anumit număr de senatori, printre 
care şi fratele marelui Scipio. Totuşi nimic nu a putut împiedica 
ca noile moravuri să se răspândească în capitală, şi în curând, în 
toată Italia şi în provincii. 


Măreţia şi decadenţa virtuţilor romane 


Puternicele transformări economice şi sociale legate de 
cuceririle romane nu au avut ca efect numai introducerea la 
Roma a gustului pentru lux. S-a produs, de fapt, începând cu 
secolul al Ill-lea î.e.n., o puternică erodare a legăturilor familiale 
şi o degradare nu mai puţin sensibilă a spiritului civic şi a 
virtuţilor tradiţionale ale poporului roman: dragostea pătimaşă 
pentru muncă, frugalitatea, respectul scrupulos al legii etc. 

Slăbirea celulei familiale constituie, se pare, schimbarea cea 
mai spectaculoasă şi cu cele mai nefaste consecinţe. În primele 
secole ale Republicii, familia romană forma o comunitate extrem 
de sudată, peste care se suprapunea autoritatea cvasiabsolută a 
lui pater familias, preot al zeilor domestici. Acesta putea să-şi 
abandoneze copiii când se năşteau, să-i căsătorească după 
pofta inimii, şi chiar să-i ucidă dacă se făceau vinovaţi de a fi 
comis o crimă. Soţia îi datora supunere, la fel copiii şi servitorii; 
totuşi, acest lucru nu o împiedica pe femeia romană, mult mai 
liberă, în general, decât femeia greacă, să fie onorată ca cea 
care veghea la bunul mers al casei şi să aibă o mare influenţă 
asupra deciziilor luate în familie. 

Căsătoria era un moment capital în viaţa familiei. Vârsta 
legală era de 12 ani pentru fete, 14 ani pentru băieţi, dar, în 
general, căsătoriile aveau loc mult mai târziu (35 de ani pentru 
bărbaţi). Consideraţii diverse - avere, clientelism politic etc. - 
intrau în alegerea făcută de pater familias, afecțiunile fiind 
judecate ca accesorii. Logodna era şi ea celebrată: ea consta 
într-o angajare solemnă şi religioasă între familii. Ea putea să fie 
foarte lungă, căci exista obiceiul de a-i logodi pe copii de la o 
vârstă fragedă. 

In ajunul căsătoriei, fata îşi îmbrăca tunica albă şi-şi oferea 
păpuşile /arilor - spiritele protectoare - din casa părintească. A 
doua zi, ea renunţa în mod solemn la familia sa în atrium, unde 
era oferit un sacrificiu zeilor domestici. După care, tânărul mire 
trebuia să simuleze răpirea soţiei şi s-o aducă pe aceasta la 
noua locuinţă, însoţit de un alai de rude şi prieteni. 

Bătrânii se bucurau de foarte mult respect; la fel şi morţii. 
Oamenilor le era frică ca aceştia să nu descindă printre cei vii şi 
apoi să-i bântuie. In perioada regilor, funeraliile aveau loc 
noaptea. Mai târziu, ele au fost oficiate ziua, dar la lumina 


torţelor, în amintirea vremurilor trecute. Morţii au trebuit să fie 
obligatoriu îngropaţi în afara oraşului, de-a lungul marilor căi de 
acces care străbăteau câmpiile romane. In sfârşit, romanii 
închinau un adevărat cult strămoşilor, pe care-i considerau zei: 
Manii (manes). 

Formal, toate aceste practici nu au dispărut odată cu marile 
frământări din ultimele secole ale Republicii. Dar familia a 
pierdut mult din coeziunea ce o caracteriza odinioară. Admis de 
dreptul roman, întâlnit când şi când până în secolul al Ill-lea 
î.e.n., divorţul s-a răspândit în toate straturile societăţii, 
motivele de natură financiară contribuind de cele mai multe ori 
la despărţirea soţilor. Soţiile au început să se emancipeze şi să- 
şi gireze după voie propriile lor averi. Autoritatea tatălui, 
teoretic încă foarte puternică, nu a încetat să scadă şi practic, 
începând cu secolul al II-lea î.e.n., s-a generalizat procedura de 
emancipare, procedură prin care se permitea beneficiarelor să 
se bucure personal de avere şi să şi-o administreze după plac. In 
sfârşit, cuplurile au fost obligate să-şi limiteze numărul de copii, 
făcând astfel ca natalitatea să scadă. 

La slăbirea instituţiilor familiale veneau să se adauge şi alte 
forme de respingere a modelelor ancestrale. Virtuţile civice care 
dăduseră atâta vreme forţă Romei - dragostea de patrie, 
civismul, devotamentul dezinteresat faţă de treburile publice, 
gestionarea scrupuloasă a banului de către magistrați etc. - au 
început, puţin câte puţin, să dispară. Odată cu afluxul de bogății 
şi cu patima pentru lux, pofta de câştig şi corupţia devin o 
regulă. Chiar şi cei ce nu aveau averi, voluntarii angajaţi în 
armată şi gata, pentru a-şi rotunji solda, să urmeze orice 
general ambițios, şi aşteptând, pur şi simplu, sportul/a (bani şi 
provizii), beneficiau de un sistem care se baza pe atotputernicia 
banului. 


Transformările din viaţa religioasă 


În primele secole ale Republicii, ceea ce, în mod obişnuit, se 
numeşte „religia“ romană - adică ansamblul de rituri şi credinţe 
care împodobeau viaţa cetăţii, dar şi cea a vieţii diferitelor 
comunităţi în care individul se afla integrat -, s-a constituit din 
contopirea elementelor proprii popoarelor italice cu împrumuturi 
preluate timpuriu de la etrusci şi de la cetăţile greceşti din sudul 
peninsulei. Altfel spus, se pare că nu a evoluat de la un animism 
primitiv şi vag pentru a ajunge, sub influenţa elenismului, la un 
politeism de zeități personale, ci, dimpotrivă, încă din vremurile 
arhaice exista o gândire teologică, care organiza riturile şi 
asimila cel puţin pe unii zei cu persoane. 

In orice caz, ceea ce caracterizează fenomenul religios roman 
este, în primul rând, infinita extensie a numărului de divinităţi. 
Nu există niciun eveniment al vieţii umane, niciun fenomen 
natural, care să nu se afle sub patronajul uneia dintre ele. Varro 
a numărat mai mult de 30.000 de zei. Flora prezida tot ceea ce 
înfloreşte, Fons, apele ce ies la suprafaţă, Tellus, fecunditatea 
recoltelor (împreună cu Ceres), Janus este zeul uşii, dar mai 
existau, de asemenea, un zeu al pragului şi un zeu al 
balamalelor! Fiecare dintre aceşti zei „majori“ şi „minori“ se 
considera a fi dotați cu voinţă şi putere - romanii numesc acest 
lucru numen”? -, pe care era important a le concilia şi aceasta 
era raţiunea pentru care romanii judecau ca necesar să urmeze 
scrupulos anumite reguli, să pronunţe anumite formule rituale, 
având grijă să nu comită nicio eroare ori vreo omisiune. Există, 
astfel, formule pentru a îndepărta boala, pentru a abate fulgerul 
sau furtuna, pentru a obţine victoria etc. Trebuie ca, pe de altă 
parte, înainte de a se întreprinde ceva, să se consulte zeii. Acest 
lucru revenea specialiştilor în divinaţie: haruspicii, care 
examinau măruntaielor animalelor sacrificate, şi augurii care 
observau semnele - zborul păsărilor, de pofta de mâncare a 
puilor de găină sacri etc. Deci, dacă ar fi să conchidem, este 
vorba de o religie foarte apropiată de natură. Zeităţile nu sunt 
supranaturale, ele aparţin lumii, precum fiinţele vii, plantele şi 
obiectele neînsufleţite. 

Această religie fără dogmă a fost la început o religie a 
căminului, a casei, şi a rămas aşa, în timp ce se dezvolta, 
paralel cu evoluţia cetăţii, şi o religie civică. În casă, sunt onoraţi 


o mulţime de zei şi de genii: larii, penaţii, cei ce protejau casa, 
dar şi zei ai mobilierului şi ai proviziilor, apoi manii, care 
încarnau spiritul strămoşilor şi cărora li s-a dat acest nume (cei 
„buni“), de vreme ce se credea că sunt în stare, dacă nu erau 
potoliţi prin rugăciuni şi ofrande, să vină să-i chinuie cu prezenţa 
lor pe cei vii. Este onorată şi Vesta, zeiţa focului din vatră, căreia 
mama din casă îi dedică zilnic un cult, geniul protector al lui 
pater familias, şi multe alte zeități care protejau locurile şi 
locuitorii lor, introduse în acest Panteon al familiei de un popor a 
cărui imaginaţie pare a fi fost, cel puţin în acest domeniu, lipsită 
de limite. 

Alături de cultul familial şi al celui pus în slujba unor 
colectivităţi mai largi (gens-ul, curia, colegiul), s-a constituit, 
odată cu perioada monarhică, un cult civic, care a urmat o 
evoluţie constantă sub impulsul preoţilor şi al autorităţilor 
publice. Astfel, sub influenţa greacă, întâlnim în acest caz 
zeitățile cel mai bine conturate, cei 12 zei şi zeițe din Panteonul 
grec: Jupiter, tată al zeilor, stăpânul luminii şi al fulgerului, 
junona, protectoarea matroanelor romane, Minerva, zeiţa 
meşteşugarilor - aceştia trei figurau în marele templu al 
Capitoliului şi formau „triada capitolină“ -; Ceres, zeiţa recoltelor 
(Demetra, la greci); fiica sa Libera (Persefona), Liberus Pater 
(Dionysos), toţi trei adoraţi pe Aventini; Marte (Ares), zeu al 
războiului, Diana (Artemis), Vulcan (Hefaistos), zeu al focului, 
Neptun (Poseidon), Vesta (Hestia), păstrătoarea focului sacru în 
cetate, Mercur (Hades) şi Venus (Afrodita). 

In perioada monarhică, regele este acela care, ca preot 
suprem, conduce cultul civic. După dispariţia instituţiei regale, 
se creează o nouă demnitate, cea de „rege al sacrificiilor“ al 
cărui rol este de a-şi asuma unele din funcţiile religioase ale 
suveranilor detronaţi. Paralel s-au constituit colegii sacerdotale 
care-şi împart marile manifestări religioase. Flaminii sunt preoţii 
legaţi de cultul unei zeități deosebite. Primii trei îi servesc pe 
Jupiter - flamen dialis -, Marte şi Quirinus (protector al 
cetăţenilor) şi sunt depozitarii puterii divine. Ei trebuie să fie în 
orice moment „puri“ din punct de vedere religios şi, astfel, sunt 
obligaţi la unele constrângeri foarte stricte (flamen dialis nu 
poate mânca nimic fermentat; îi este interzis să urce pe cal, să 
doarmă departe de casă mai mult de trei zile etc.). Pontifii sunt 
administratorii aleşi şi păstrătorii religiei, lucru care face din ei 


atât magistrați, cât şi preoţi. La sfârşitul Republicii, aceştia 
formează un colegiu constituit din 15 membri, prezidat de 
pontifex maximus, stăpân peste toate cultele. Aceştia veghează 
ca tradiţia sacră să fie respectată şi păstrează mărturiile scrise 
ale tuturor evenimentelor importante din cetate. 

Mai există şi un colegiu al vestalelor, cuprinzând şase fecioare 
care păzeau focul sacru, un colegiu al augurilor şi, la sfârşitul 
Republicii, un colegiu format din 10 membri, decemvirii, 
însărcinaţi cu cercetarea Cărţilor Sibiline (atribuite preoteselor 
din Cumae). Ca şi celelalte culte, cel al cetăţii presupune 
rugăciuni, ofrande, sacrificii. Sunt organizate banchete şi 
procesiuni, întrerupte de dansuri şi cânturi religioase, cât şi de 
jocuri publice care, ca şi în Grecia, sunt destinate zeilor, 
îmbunării lor: Marile Jocuri sau Jocurile romane, sărbătorite în 
fiecare an la jumătatea lunii septembrie în onoarea lui Jupiter. 

Remarcabila disponibilitate a Panteonului roman, posibilitatea 
lui de a primi în rândurile sale un număr tot mai mare de zeități 
de tot felul, nu puteau decât să-l predispună la multe influenţe 
din afară. Cea a etruscilor şi a grecilor a început să se 
manifeste, după cum s-a văzut, încă din vremurile arhaice. Dar, 
odată cu expedițiile militare, cucerirea lumii orientale şi cu 
mulţimea de sclavi veniţi din cele patru zări, au pătruns în toate 
straturile societăţii umane credinţe şi practici religioase care au 
avut un succes cu atât mai viu - aşa cum s-a întâmplat în Grecia 
începând cu secolul al IV-lea î.e.n. şi, apoi, în perioada elenistică 
- cu cât ele răspundeau unor nevoi şi nelinişti pe care nu le 
putea acoperi caracterul formal al religiei romane. 

Reprezentanţii elitei sociale şi politice continuau să respecte, 
cu siguranţă, practicile religiei oficiale, din civism şi din scrupule 
de ordin moral, dar mulţi dintre ei se lansează în speculaţii 
filozofic-religioase, puternic inspirate de elenism: stoicism, 
epicureism, platonism etc. Începând cu secolul al Ill-lea, şi mai 
ales în secolul al II-lea î.e.n., respectul faţă de divinitate scade. 
Întâlnim tot mai mulţi sceptici şi tot mai puţini candidaţi la 
diverse demnități preoţeşti. Riturile cultului public sunt adesea 
luate în derâdere. Auspiciile sunt abandonate, augurii ajung să 
se îndoiască de ce ştiu („doi auguri nu se pot privi fără să râdă“ 
spunea cândva Cicero). 

Poporul respectă formal, din obişnuinţă ori superstiție aceste 
rituri, mai ales pentru a se bucura de petrecerile care însoțesc 


sărbătorile oficiale, dar dau mare importanţă zeilor casei, mai 
apropiaţi de el şi mai îndreptăţiţi, se crede, pentru a-i asigura 
traiul şi mântuirea. Omul simplu nutreşte o credinţă din ce în ce 
mai puternică faţă de caracterul divin al unor personaje care 
domină viaţa politică a cetăţii: Scipio Africanul, după ce a luptat 
în primul război punic, apoi Marius, Sylla şi, mai ales, Cezar 
care, după ce a fost ales Pontifex maximus, va şti să profite 
enorm de această charismă, sfârşind prin a se numi divus. 

În sânul tuturor categoriilor sociale, se observă un interes 
mereu crescând pentru cultele aduse din Asia Mică, Siria ori 
Egipt. Cu ocazia celui de-al doilea război punic, zeiţa-mamă din 
Frigia, Cybele, este introdusă la Roma construindu-se un templu 
pe Palatin. Zeiţele egiptene Isis şi Seraphis sunt adorate la 
Puteoli (azi Pozzuoli) în secolul al II-lea î.e.n. şi la Roma în 
secolul următor. Piraţii din Asia Mică, pe care Pompei i-a învins 
şi instalat în Magna Grecia, fixează cultul închinat lui Mithra. În 
186, Senatul este nevoit să intervină pentru a reglementa 
Bacanalele, sărbători în onoarea zeului Dionysos, ale cărui rituri 
clandestine se transformau uneori în orgii ce se încheiau cu 
omoruri. Mai multe zeci de mii de persoane vor fi astfel urmărite 
şi condamnate la moarte, în numele apărării bunelor moravuri, 
de fapt din grija de a lupta împotriva pericolului căruia i se 
expunea astfel statul, ţinând cont de secretul cu care se 
înconjurau aceste grupuri. Niciuna dintre măsurile luate în 
perioada republicană de a stăvili succesul mereu crescând al 
religiilor orientale nu va avea nici cel mai mic efect; nu vor ajuta 
la nimic nici măcar măsurile de expulzare a retorilor şi filozofilor 
greci, acuzaţi de impietate sau bănuiţi de a hrăni spiritul critic al 
poporului roman.  Promiţându-le credincioşilor nemurirea, 
punându-i să participe la ceremonii misterioase şi grandioase, 
totodată, cei ce oficiau cultele orientale răspundeau, pe drept 
cuvânt, unor aspirații, unei angoase a destinului. 


Naşterea unei literaturi latine 


Până în secolul al Ill-lea î.e.n., nu putem vorbi de literatură 
romană ori „latină“. Primele documente scrise ce au o anumită 
întindere, redactate în limba latină, sunt comediile lui Plaut, iar 
ele datează de la sfârşitul secolului al Ill-lea î.e.n. Cu toate că 
popoarele din ltalia centrală au cunoscut alfabetul încă din 
secolul al Vil-lea î.e.n., nu ne rămân, din epocile anterioare, 
decât foarte rare şi scurte inscripţii. În timpul acestei perioade şi 
până în secolul | î.e.n., limba culturală nu este deci latina, ci 
greaca, limbă pe care o folosesc aristocrații şi toate notabilităţile 
lumii romane - Cato însuşi, critic virulent al influenţei greceşti, 
vorbeşte şi scrie în această limbă -, cât şi mulţi reprezentanţi ai 
plebei care, în contact cu marinarii, negustorii şi sclavii, au 
introdus în limba de zi cu zi cuvinte şi forme împrumutate din 
greacă. Când, în 155 î.e.n., Atena îi trimite la Roma, în calitate 
de ambasadori, pe cei trei maeştri ai şcolilor sale de filozofie, 
acestora nu le vine deloc greu să se facă înţeleşi de marele 
public de curioşi, veniţi să-i audă vorbind. Începând cu mijlocul 
secolului al II-lea î.e.n., este deja o modă în societatea romană 
să se înveţe limba greacă, să fie asigurat copiilor un perceptor 
grec şi să fie trimişi tinerii să petreacă un an la Atena sau Rodos 
pentru a-şi desăvârşi cunoştinţele de limbă şi cultură elenică. 

Primii autori care au scris în limba latină au fost, de altfel, 
nişte greci din Italia de sud: Livius Andronicus, un tarentin venit 
la Roma după ce romanii i-au cucerit cetatea, traducător al 
Odiseei lui Homer în versuri saturniene, apoi Ennius, originar din 
Calabria şi autor al unei enorme epopei în 18 cărţi care celebrau 
gloria Romei, Analele, şi campanianul Naevius, căruia i se 
datorează Războiul punic, compusă pe la 209 î.e.n. şi din care se 
va inspira mult Cato în ale sale Origini. Influenţa greacă asupra 
acestor prime opere, redactate într-o limbă sensibil diferită de 
cea vorbită de ţăranii din Latium, este incontestabilă, dacă e să 
luăm în considerare atât forma cât şi temele dezvoltate de 
autori. Totuşi, în aceste texte de început, transpar şi caractere 
italice, care vor rămâne prezente secole de-a lungul, în 
literatura latină: gustul pentru realism, interesul pentru 
omenesc sub toate formele sale, dorinţa de a-i face pe oameni 
mai buni etc. 

Acelaşi lucru se întâmplă în teatru. Prima tragedie în limba 


latină este atribuită lui Livius Andronicus. Compusă în 240, 
aceasta nu este departe de modelele greceşti, aşa cum existau 
ele la acea dată, în Syracuza şi Tarent. Se poate afirma aceleaşi 
lucruri şi despre alte opere ale lui Livius, ca şi ale lui Ennius şi 
Naevius, care, fără nicio excepţie, împrumută subiectele lor din 
ciclurile legendare greceşti şi care utilizează din plin corurile. 
Dar, în acelaşi timp, aceşti autori integrează în spectacolele lor 
şi elemente italice provenite din spectacolele populare unde se 
împletesc dansurile, pantomimele şi bufoneriile. Comedia, 
ilustrată mai ales de nume ca Plaut ori Terenţiu, are la bază 
această dublă influenţă elenică şi italică. Primul, născut în 254, 
produce, începând cu anul 210, opere pe care le prezintă a fi, 
din grija de a se adapta curentului filogrec, atunci la modă, ca 
traduceri din Menandru, Difiles sau din Filemon. În realitate, el 
transformă radical modelele sale greceşti, favorizând trăsătura 
individuală de caracter, pitorescul, bufoneria, jocul actorilor, tot 
atâtea caracteristici care aşază teatrul alături de tradiţia farsei, 
foarte răspândită în Italia peninsulară. Cel de-al doilea, născut la 
Cartagina pe la 190, adus de mic copil la Roma şi vândut ca 
sclav, apoi eliberat de senatorul Terentius Lucanus, care i-a dat 
numele său, rămâne foarte apropiat de modelele elenistice, 
căutând mai degrabă adevărul, culoarea şi fineţea psihologică 
decât efectul comic. Teatrul său, mai sensibil decât cel al lui 
Plaut la problemele morale ale timpului său (relaţiile dintre tată 
şi fiu, educaţia dată copiilor, conflictul dintre generaţii etc.), va 
fi, de altfel, respins de publicul roman. 

Tot de vechiul fond italic se leagă un gen literar care va 
cunoaşte un imens succes, începând din secolul al II-lea î.e.n. - 
satira. Puțin cunoscută grecilor, aceasta combină sub forma 
unei cozerii libere (satura - salată) bucăţi în proză ori în versuri, 
întrerupte de scene mimate, de cugetări, de atacuri la persoană 
etc., scopul fiind de a moraliza, mizând pe gustul publicului 
pentru ironia caustică. În secolul al II-lea î.e.n., maestrul genului 
devine Caius Lucilius, un cunoscut al lui Scipio Aemilianus, sub 
care a servit în războiul împotriva Numantiei şi ale cărui satire 
vestejesc, cu o vervă pur romană, tarele timpului său: corupţia, 
luxul, snobismul elenizat etc. 

Elocinţa şi istoria, cele două genuri majore care ilustrează 
literatura în proză, începând cu secolul al Il-lea şi mai ales cu 
secolul | î.e.n., datorează, în schimb, mult Greciei. Până la acea 


dată, Tucidide şi Polibios rămân pentru istoricii latini modelele 
de referinţă. Prima istorie a Romei a fost redactată în plin război 
punic, de către senatorul Q. Fabius Pictor, în limba greacă. Abia 
Cato Cenzorul, se pare, cu ale sale Origini şi cu Enciclopedia, 
destinate să-l abată pe fiul său de la „ştiinţa“ greacă la cea 
romană, inaugurează în secolul al II-lea î.e.n. tradiţia literară a 
prozei latine. 

Nici marii oratori nu lipsesc de la Roma în timpul ultimelor 
două secole ale Republicii, iar învăţarea elocinţei face parte din 
bagajul indispensabil oricui doreşte să strălucească în avocatură 
ori în politică. Pentru a se forma în vederea dezbaterilor din 
tribunale şi din adunările publice, tinerii pot urma la Roma 
cursuri de retorică greacă, unele vizând învăţarea sobrietăţii 
discursului (stilul „atic“), altele, dimpotrivă, dezvoltând la orator 
sensul pateticului (stilul „asianic“). Ei pot pleca şi în Grecia chiar 
pentru a dobândi şi a-şi desăvârşi o tehnică de-acum rodată 
perfect. Dar un decret al cenzorilor, din 92 î.e.n. interzice pe 
viitor orice transmitere de cunoştinţe retoricienilor de limbă 
latină. Ceea ce nu-l va împiedica pe Cicero, de departe cel mai 
cunoscut dintre oratorii romani, să redacteze în limba latină 
multe lucrări teoretice destinate începătorilor în arta cuvântului, 
şi să pună astfel bazele unui nou statut al acestei discipline, 
perfect autonomă faţă de modelele greceşti. 

Cât priveşte istoria, aceasta nu se desprinde decât foarte 
greu de expunerea liniară a evenimentelor, relatate an după an, 
după procedeul utilizat de multă vreme de către pontifi. În 
secolul al II-lea î.e.n., Analele de acest tip sunt compilate de L. 
Cassius Hemina, L. Calpurnius Frugi şi C. Fannius. Puțin câte 
puțin, se vede, totuşi, dezvoltându-se un gen nou, care tratează 
nu numai istoria generală a Romei, ci şi evenimente particulare, 
precum cărţile pe care le consacră Caelius Antipater războiului 
cu Hannibal, sau cea în care Cornelius Sisenna evocă luptele 
dintre Marius şi Sylla. De-abia la sfârşitul ultimei jumătăţi a 
secolului | î.e.n. putem vedea dezvoltându-se la Roma o 
literatură istorică demnă de a fi pusă alături de cea a grecilor, 
odată cu Sallustiu şi cu Cezar. Primul este autorul Conjuraţiei lui 
Catilina şi al Războiului cu Ingurtha, apoi al /storiilor, în care 
acest fost protagonist al luptelor interne de după destrămarea 
primului triumvirat (îl susţinuse pe Clodius împotriva lui Milo) 
manifestă o imparţialitate rece, diferită de angajamentele sale 


anterioare. Cel de-al doilea este, în acelaşi timp, un cronicar de 
geniu, format în spiritul retoricii greceşti şi al gramaticii de către 
maestrul său M. Antonius Gnipho, dar şi un memorialist al 
războiului cu galii şi al războiului civil, opere certe în sprijinul 
retoricii greceşti şi al gramaticii realizate de către maestrul său 
de propagandă, destinate a menţine vii în conştiinţa publică 
amintirea şi charisma generalului victorios, atunci când el era 
departe de Roma, dar şi mărturii preţioase, (jurnal de marş, 
corespondenţă, rapoarte către Senat etc.), într-un stil limpede şi 
de o extremă eleganţă. 

Nici elocinţa, nici istoria, nici chiar poezia nu pot fi separate, 
la Roma, de gândirea filozofică, care este în întregime tributară 
gândirii elenice. Nu se poate vorbi, într-adevăr, de o filozofie 
romană propriu-zisă, şi gânditorii care scriu în latină, începând 
cu secolul al Il-lea î.e.n., nu sunt decât traducători şi adaptori ai 
conceptelor împrumutate din speculaţia greacă. 

Invăţăturile stoicilor s-au bucurat de un real succes. De 
acelaşi succes, la fel ca şi gândirea epicuriană şi cea zisă, a 
„Noii Academii“. Epicurianismul, de exemplu, apare în opera lui 
Lucrețiu, autor, în perioada războiului civil, al unui tratat despre 
natură, De Natura Rerum, care este, în acelaşi timp, un poem 
liric - poate prima capodoperă poetică în limba latină - şi o 
expunere didactică în maniera filozofilor-poeţi ai lumii greceşti 
(Parmenide, Empedocle), care învățau oamenii detaşarea şi 
supunerea acceptată şi liniştitoare în faţa legilor naturii. 

Maestrul incontestabil al acestei transcrieri a gândirii greceşti 
într-o limbă a ţăranilor şi a soldaţilor, care n-aveau nicio vocaţie 
pentru a exprima abstractul, va fi Cicero. Sigur, nu mai mult 
decât alţi gânditori latini, autorul Academicelor şi al operei De 
natura deorum nu apare ca un creator în materie. Format şi el la 
şcoala gândirii elenice, la Roma, a fost elevul unui epicurian şi al 
unui stoic, apoi a urmat la Atena cursurile Academiei şi la Rodos 
pe cele ale unui alt stoic, Posidons din Apameea, el se 
mulţumeşte, cel mai adesea, să tragă linii de demarcaţie între 
scrierile marilor filozofi greci. Dar, hrănindu-se din conceptele lor 
şi străduindu-se să facă sinteza, într-o perspectivă care ia forma 
unui eclectism rezonabil şi „umanist“, el face, incontestabil, 
oficiile de mediator şi oferă contemporanilor săi, ca şi 
generaţiilor următoare, în lipsa unei metafizici care nu 
corespunde deloc acestui spirit pragmatic, o artă de a trăi 


expusă într-o limbă foarte curată şi foarte accesibilă. 
Mediatizare deci, dar şi transmitere: fără el, nu s-ar şti mare 
lucru despre inspiratorii săi greci, ale căror scrieri s-au pierdut în 
majoritate la sfârşitul Antichității. 


Arhitectura şi artele frumoase 


În domeniul artistic, ca şi în cel al creaţiei literare, Roma a 
împrumutat foarte mult de la civilizațiile vecine, în special de la 
greci. Dar a fost, în egală măsură, anterioară dezvoltării 
elenismului care apare, în special, în forma templelor şi a 
pieţelor publice, cât şi în preocuparea constantă pe care romanii 
au avut-o de a concilia vocaţia propriu-zis religioasă şi estetică a 
operei de artă cu utilitatea ei socială şi morală. 

Până în secolul al Il-lea î.e.n., nu se poate vorbi de o artă 
specific romană, atât sunt de pregnante modelele „străine“, mai 
mult în materie de arhitectură decât în decor. Cele mai vechi 
sunt, evident, acelea care rezultă din lunga dominație etruscă. 
Templele care sunt construite în perioada arhaică sunt grosolan 
lucrate, zidurile fiind făcute din cărămidă nearsă, părţile înalte 
din lemn, piatra servind doar pentru coloane şi fundaţii. În 
această epocă, este clar totuşi că decorarea edificiilor religioase 
(plăci de teracotă, ornate cu reliefuri pictate) se înrudeşte cu 
cea care se întindea atunci în tot bazinul occidental al 
Mediteranei şi care era dominată de modelul ionian. Latiumul 
este, de fapt, o răspântie unde se întâlnesc şi comunică grupuri 
foarte diverse: latini şi reprezentanţi ai altor populaţii italice, 
etrusci, greci şi chiar fenicieni, ceea ce nu poate decât să 
favorizeze schimburile şi influenţele tehnice şi estetice. 

Cucerirea cetăţii Veii, în 396, însoţită de jaful statuilor şi al 
altor opere de artă, apoi cucerirea Italiei de sud de către romani, 
marchează începutul unei hegemonii a influenţei elenice, care 
se va accentua odată cu marile cuceriri din secolele al II-lea şi |. 
Este momentul în care are loc, prin cooperarea meşterilor 
romani şi a tehnicienilor şi artiştilor veniţi în mare măsură din 
lumea greacă, fuziunea dintre temele şi formele importate 
acesteia din urmă şi vechiul fond latin, fidel pe mai departe 
simplităţii sale originare şi al cărui conservatorism va împiedica 
arhitectura templelor romane să atingă eleganța şi armonia 
celor ale Greciei clasice. 

De-abia începând cu mijlocul secolului al II-lea, se poate vorbi 
de o „artă romană“, destul de originală în raport cu producţiile 
etrusce şi greceşti similare. Această artă, care refuză, în acelaşi 
timp, eleganța manieristă şi excesul de patetic şi care exprimă 
simplitatea şi austeritatea taravilor Italiei Centrale, nu va 


întârzia, de altfel, să se întindă dincolo de aria originară, în 
anumite regiuni proaspăt cucerite, cum ar fi în Spania, Africa, şi 
Galia. Odată cu colonizarea, se impune totodată şi un program 
urbanistic raţional, bazat - spre deosebire de Roma unde 
domneşte, dimpotrivă, o totală indisciplină în acest domeniu - 
pe folosirea planului geometric, inspirat, în egală măsură, de 
urbanismul grec al lui Hipodamos din Milet şi din ordonarea 
taberelor militare. Arhitectura dobândeşte mijloacele care-i vor 
permite să-şi afirme specificitatea în raport cu modelele elenice. 
Blocajul, compus din moloni neregulaţi introduşi într-un ciment 
foarte dur, care devine materialul de bază, este marcat de 
paramente compuse adesea din blocuri rectangulare regulate 
(opus quadratum). Bolta înlocuieşte frecvent acoperişul în 
şarpantă; apar cupola şi semi-cupola. Şi astfel, sistemul pus la 
punct de greci, care avea la bază colonadele şi antablamentul, 
îşi pierde din importanţă. Coloana, asociată capitelului corintic, 
tinde să devină un element pur ornamental. 

Tot în această epocă triumfă şi arta nobilimii. Se înmulţesc 
monumentele comemorative individuale ale marilor căpetenii 
militare sau ale reprezentanţilor clasei conducătoare. Cel mai 
vechi monument de acest fel, un soclu decorat în relief, situat în 
templul lui Neptun, aproape de circul Flaminius, datează de la 
începutul secolului | şi a fost comandat, se pare, de un membru 
din familia lui Domitius Ahenobarbus. In acelaşi timp, portretul 
aristocratic, inspirat de modelele elenistice şi care viza 
exprimarea în piatră sau în marmură sculptată a personalităţii 
comanditarului, dobândeşte distincţie, în timp ce pierde din 
tradiţia italică a portretului realist, încarnat, de exemplu, de 
reprezentările lui Cezar. 

Creşterea luxului, consecutiv marilor cuceriri şi a jafurilor 
efectuate de romani în patrimoniul artistic al popoarelor supuse, 
a fost deosebit de favorabilă dezvoltării artelor decorative. Titus 
Livius va scrie mai târziu în Anale (XXV, 15, 1-3)” că înfrângerea 
Siracuzei a marcat „începutul admiraţiei pentru operele de artă 
greceşti“; de fapt, se pare că, până în secolul al Ill-lea, valoarea 
atribuită de romani producţiilor artistice depindea în special de 
conţinutul lor de metal preţios. Odată Macedonia şi Siria 
cucerite, perspectiva se schimbă. Nu numai că o cantitate 
enormă de opere de artă invadează capitala Imperiului, dar, 
odată cu ele, sosesc artiştii, pictorii şi sculptorii veniţi din toate 


colţurile lumii greceşti, care vor forma gustul şi câteodată 
talentul tinerilor romani, şi vor produce, totodată, obiecte 
destinate consumului privat. 

Atunci se elenizează casa bogătaşilor romani, atât în Roma 
cât şi în zonele „reşedinţelor secundare“, precum Campania. 
Primele coloane din marmură îşi fac apariţia în 101 la casa lui 
Lutatilus  Catulus. Membrii clasei conducătoare încep să 
aprecieze pictura decorativă, mai întâi tablourile maeştrilor 
greci, agăţate de perete, apoi decoraţiile pictate, favorizate de 
tehnica blocajului care permite crearea unor vaste întinderi 
netede, pe care sunt figurate, într-o primă perioadă, ansambluri 
arhitecturale, scene de viaţă şi peisaje. 

Roma s-a mărit într-un mod anarhic de la sfârşitul dominaţiei 
etrusce. În secolul I î.e.n. marii şefi militari, care îşi dispută 
primatul în afaceri, vor încerca să pună puţină ordine în 
urbanismul Romei. Capitoliul este reconstruit iar Tabulariumul 
edificat puţin timp după dictatura lui Sylla. În 56, Pompei ridică 
pe Câmpul lui Marte primul teatru permanent, inspirat, cu 
siguranţă, după modelele greceşti, dar cu diferenţa esenţială că 
în loc să fie săpat în panta unui deal, este construit în întregime 
pe un loc plan. Proiectele cele mai grandioase sunt cele ale lui 
Cezar. Dictatorul a gândit să mărească oraşul anexîndu-i câmpia 
Trastevere şi construind un cartier nou pe Câmpul lui Marte. Nu 
a avut timpul necesar şi a trebuit să se mulţumească cu 
edificarea, după modelul lui Pompei, a forumului ce-i poartă 
numele, la nord de forumul republican. 

In momentul în care se termină, odată cu apariţia 
principatului, istoria Romei republicane, trăsăturile care definesc 
în specificitatea ei civilizaţia romană sunt definitv fixate. 
Fuziunea vechiului fond autohton italic cu aporturile civilizaţiei 
etrusce, apoi cu cea a lumii greceşti şi elenistice, ea însăşi 
îmbogăţită de moştenirile Orientului, este încheiată. Ea a 
modelat o cultură originală pe care legiunile imperiale şi 
administratorii din provincii o vor impune curând celei mai mari 
părţi a Europei. 


7 Capitolul 8 _ 
EUROPA IN EPOCA ROMEI IMPERIALE (SEC. | I.E.N - SEC. V E.N.) 


N Octavian, luându-şi şi titlul de Augustus, dă 
Imperiului roman o anumită organizare, instituind o 
putere centrală puternică şi reorganizând administraţia, 
societatea şi armata. El consolidează frontierele de pe 
Rin şi Dunăre şi menţine cuceririle din Orient. 


N Împărații din secolul I e.n., lulio-Claudienii şi 
Flavienii, continuă opera lui Augustus, în cadrul unei 
vieți politice haotice, unde comploturile şi asasinatele 
temperează tirania suveranilor. In secolul al II-lea şi al 
Ill-lea e.n., sub Antonini şi Severi, împărați pricepuți fac 
să domnească o lungă perioadă de pace, apogeu al 
Imperiului roman. Imperiul se întinde în jurul bazinului 
mediteraneean, depăşeşte în Europa graniţele Rinului şi 
ale Dunării (în Dacia) şi ajunge până în Scoția; 
securitatea este asigurată de o frontieră fortificată, 
limes-ul, păzit de legiuni. În interior, o densă reţea de 
drumuri  înlesneşte comerţul şi deplasarea trupelor, 
provinciile sunt apărate, administraţia este eficace, 
economia este activă şi, în 212 e.n., Edictul lui Caracalla 
conferă cetăţenia romană tuturor oamenilor liberi din 
Imperiu. 


MN În secolul al Ill-lea e.n., Imperiul intră în criză: 
triburile barbare trec frontierele, situaţia internă devine 
tot mai instabilă. Conştienţi de dificultatea de a apăra un 
imperiu aşa de întins, împărații romani hotărăsc, 
începând cu Dioclețian, să scindeze teritoriul în două 
părți, Orientul şi Occidentul, menţinând însă principiul 
unităţii entității romane. 


MW Făcând obiectul persecuțiilor sub Diocletian, 
creştinismul devine, odată cu împăratul Constantin, o 
religie de stat“ pe care acesta o apără, făcând din ea 
liantul spiritual al Imperiului. Pentru a-i învinge mai uşor 
pe barbari, Constantin creează, pe locul anticului 
Byzantion, o nouă capitală, care detronează Roma, 


Constantinopolul. 


AI După moartea lui Constantin (337 e.n.), Imperiul se 
sclerozează. Asediat de barbari, el încearcă, pentru a 
asigura încasările, să osifice societatea, interzicând orice 
mobilitate profesională, geografică sau socială. Dar 


barbarii înaintează şi în 476 e.n., cuceresc Roma, punând 
capăt Imperiului roman de Apus. 


Republica  întinsese  „romanitatea“ în jurul bazinului 
mediteraneean şi în Galia. Imperiul îi va da forma sa definitivă, 
aşa cum o va cunoaşte şi va încerca să se inspire lumea 
medievală europeană. „Imperiul timpuriu“, perioada fastă a 
„păcii romane“, ocupă primele două secole ale erei noastre, 
apoi, după „criza secolului al Ill-lea“ şi restauraţia instaurată de 
Aurelian şi Dioclețian, „Imperiul târziu“ al cărui centru de 
greutate se deplasează spre Orient, în timp ce provinciile 
occidentale şi Italia însăşi se găsesc încetul cu încetul încercuite 
de barbari. 


Augustus, fondatorul Imperiului 


Învingătorul lui Antonius era un om inteligent şi abil care avea 
să se străduiască să împace diferitele grupări rivale şi să-şi 
ascundă autoritarismul sub o aparentă simplitate, dublată de 
dezinteres. „...Nu permisese să fie numit stăpân - spune despre 
el Suetonius (...) - şi nici să întrebuinţeze la adresa lui acest 
cuvânt fie în serios, fie în glumă“ (Vietile celor doisprezece 
Cezari, Augustus, LIll)5:. Convins, ca şi Cezar, de necesitatea de 
a stabili o monarhie de tip oriental pentru a asigura guvernarea 
şi administrarea vastului imperiu cucerit de legiunile romane, el 
ştie, totuşi, să tragă învăţăminte de pe urma eşecului tatălui său 
adoptiv. De aici, după cum s-a văzut, instituirea principatului, 
care, chiar dacă mai păstra aparențele republicane, îi conferă 
toate puterile. 

Puternic sprijinit de armată, Octavian montează în 27 î.e.n. o 
comedie abilă, prin care dorea să se facă recunoscut de Senat. 
Declară, într-adevăr, că renunţă la puterile sale excepţionale 
pentru a-şi relua - precum Cincinnatus în vremurile eroice ale 
războaielor cu ecvii - locul său de simplu cetăţean. De fapt, el 
nu doreşte acest lucru şi se lasă uşor convins să rămână în 
fruntea statului, de către senatorii pe care falsa sa modestie nu 
i-a înşelat şi care, pentru a-l răsplăti pentru dezinteresul său, îi 
acordă în unanimitate titlul divin de Augustus, rezervat până 
atunci doar zeilor. Persoana sa are deci, din acel moment, un 
caracter sacru şi prin titlul de Augustus - care îi conferă celui 
care-l poartă auctoritas, adică o putere şi o autoritate suverane, 
fondate pe asigurarea protecţiei divine - el este universal 
desemnat. 

Oficial, Augustus nu este decât Princeps, adică primul în 
Senat şi în stat. În realitate, „împăratul“ dispune de toate 
puterile. Puterea militară, graţie titlului de /mperator şi 
imperium-ului proconsular, care îi conferă comanda supremă a 
armatei şi guvernarea provinciilor ocupate militar. Puterea 
civilă, prin exercitarea puterii tribuniciare şi, când doreşte, a 
fostelor magistraturi (consulatul, cenzura). In sfârşit, puterea 
religioasă, datorită funcţiilor sale de Mare Pontif şi titlurilor 
divine de Caesar şi Augustus. În curând, împăratul va autoriza 
popoarele Imperiului, în Orient mai întâi, apoi din Occident, să 
practice cultul Romei şi al lui Augustus. In anul 2 î.e.n., Senatul îi 


decernează titlul de „Părinte al patriei“ După el, toţi succesorii 
vor lua aceleaşi titluri şi vor putea, din această cauză, să-şi 
exercite aceeaşi putere absolută. 

Fostele magistraturi şi comiţii (adunări populare) se menţin, 
dar rolul lor este acela de a aproba deciziile împăratului. Acelaşi 
lucru se întâmplă cu Senatul, faţă de care împăratul dovedeşte 
un profund respect, dar pe care îl privează de atribuţiile sale 
majore - conducerea războiului şi diplomaţia -, atribuindu-i 
sarcini mai mult decât modeste, cum ar fi, de exemplu, 
gestionarea fostului tezaur (aerarium) şi administrarea anumitor 
provincii. 

Rolul esenţial aparţine noilor organe de conducere: Consiliul 
împăratului, al cărui rol nu va înceta să crească, în special în 
materie de creare, reformă şi clasificare a legilor (acesta va 
deveni adevăratul „Consiliu de Stat“ al Imperiului), visteria 
imperială (fiscus), ale cărei resurse le depăşesc curând pe cele 
ale aerarium-ului şi pe care Augustus o încredinţează liberţilor, 
secretari însărcinaţi cu corespondenţa oficială, înalţi funcţionari 
aleşi din ordinul ecvestru şi care tind treptat se se substituie 
foştilor magistrați. Cei mai importanţi sunt procuratorii, 
însărcinaţi cu problemele financiare şi prefecţii, în special 
prefectul  pretoriului, şef al garnizoanei Romei, prefectul 
Oraşului, responsabil cu ordinea din capitală, prefecţii vigiliilor 
(poliţia de noapte, lupta împotriva incendiilor) şi prefectul 
annonei, care se ocupa cu aprovizionarea Romei. Provinciile 
recent cucerite depind direct de împărat, care îi desemnează, 
pentru a le guverna, pe legaţi, recrutaţi din rândul senatorilor 
sau al prefecţilor aparţinând ordinului ecvestru. 

Pentru a administra şi a pacifica imensul teritoiu pe care este 
stăpân, Augustus are deci o mare nevoie de funcţionari şi de 
generali, pe care îi va recruta din rândul claselor conducătoare 
reînnoite şi reorganizate. Intr-adevăr, începând cu secolul | 
î.e.n., elitele sociale ale Republicii au suferit profunde 
transformări. Fosta clasă politică, care se identifica cu 
aristocrația tradiţională, s-a văzut, puţin câte puţin, înlocuită cu 
notabilităţi provenite din colonii şi din municipiile Italiei. Între 
timp, o nouă elită, bogată şi competentă, îşi făcea intrarea în 
scenă: cea a cavalerilor, a cărei importanţă nu va înceta să 
crească sub Pompei şi Cezar, apoi în timpul luptei ce l-a opus pe 
Octavian lui Antonius. 


Între senatori şi cavaleri, diferenţele ţin mai puţin de avere ori 
de standard de viaţă, cât mai ales de maniera în care unii sau 
alţii se bucură de onoruri. Cei dintâi sunt foarte legaţi de 
prestigiul pe care li-l conferă locurile ocupate în cursus 
honorum. Pe cavaleri, în schimb, îi preocupă în special puterea 
propriu-zisă. La sfârşitul Republicii, mulţi dintre ei s-au dovedit a 
fi bune căpetenii de război şi talentaţi finanţişti. Abilitatea lui 
Augustus va consta în folosirea competenţei şi gustului lor 
pentru gestionarea afacerilor publice, pentru a face din ei 
administratori eficienţi. 

Competiţia dintre aceste două fracțiuni ale clasei 
conducătoare a fost însoţită, în sânul fiecăreia dintre ele, de o 
puternică mobilitate socială. La senatori, transformările socio- 
economice pe de o parte, masacrele din războaie şi proscripţiile 
pe de altă parte, au produs o reînnoire parţială a nobilimii. Chiar 
dacă proporţia provincialilor dintr-un Senat de 900 de membri a 
rămas mică, oamenii noi - gali, spanioli şi, mai ales, italieni - şi- 
au făcut apariţia şi s-au dovedit repede a fi cei mai activi şi cei 
mai talentaţi. De la mijlocul secolului I î.e.n., componenţa vechii 
clase conducătoare romane se vede astfel modificată în profitul 
familiilor italiene. La cavaleri, reînnoirea a avut loc prin instituţia 
militară, soldaţi şi centurioni îmbogăţiţi din prăzile de război şi 
deveniți locotenenţi ai vreunui general norocos accedând la 
ordinul ecvestru. 

Grijuliu să restaureze ordinea socială şi să constituie în jurul 
regimului un consens al elitelor - este vorba de acea concordia 
ordinum pe care Cicero o dorise din tot sufletul în timpul 
războiului civil -, Augustus va urmări să stabilească regulile de 
apartenenţă la cele două ordine, senatorial şi ecvestru. 
Senatorii, al căror număr este fixat la 600, se recrutează 
întotdeauna dintre foştii magistrați; doar cei a căror avere se 
ridică la cel puţin 1.000.000 de sesterţi pot face carieră şi forma 
ordinul senatorial. Din rândurile sale sunt aleşi legaţii şi membrii 
Consiliului. Cavalerii constituie, la rândul lor, ordinul ecvestru, 
accesibil doar celor ce dispuneau de o avere de 400.000 de 
sesterţi şi care aveau titlul de cavaler. Lor le sunt încredințate 
noile sarcini (procuratori, prefecţi etc.), cele două cariere fiind, 
prin urmare, strict ierarhizate şi reglementate. 

Mereu preocupat de un conservatorism social, împăratul ia un 
anumit număr de hotărâri ce vizau să favorizeze notabilităţile 


italiene, şi în provincii, colonii şi reprezentanţii marilor familii 
municipale. El restrânge posibilităţile ieşirii din sclavie, încearcă 
să micşoreze distribuirile de grâu şi ulei plebei romane şi se 
arată deosebit de zgârcit cu extinderea dreptului de cetate. Pe 
de altă parte, lupta împotriva libertinajului moravurilor şi a 
declinului familiei, dând o serie întreagă de legi morale în ceea 
ce priveşte căsătoria, adulterul, obligaţia de a avea copii etc. 

Reorganizează, de asemenea, armata romană. Recrutată prin 
voluntariat, aceasta devine permanentă şi-şi vede efectivele 
stabilite la 25 de legiuni. După ce a servit timp de 20 de ani în 
legiuni (formate din cetăţeni) sau 25 de ani în ale şi cohorte 
(deschise necetăţenilor), soldatul se poate căsători şi, pentru a 
se stabili undeva, primeşte bani sau pământuri. Cu excepţia 
gărzii pretoriene (9.000-10.000 de oameni), cantonată în Roma, 
cei 300.000 de legionari sunt repartizaţi de-a lungul imensei 
frontiere. Cadrele de rang înalt sunt recrutate din rândul celor 
două ordine superioare, pentru care serviciul militar devine o 
obligaţie inevitabilă. Mulţi dintre ei, fără experienţă şi fără 
motivații, sunt departe de a egala valoarea militară a 
subalternilor lor, proveniţi şi ei din rândurile neprivilegiaţilor şi 
care nu pot pretinde să depăşească gradul de centurion. Roma 
va plăti uneori foarte scump dorinţa lui Augustus de a se sprijini 
pe o castă militară puţin deschisă (sunt rare cazurile de 
centurioni care au putut, la sfârşit de carieră, să acceadă la 
ordinul ecvestru). Această organizare a rămas aproape 
neschimbată în timpul primelor două secole ale Imperiului. 
Destul de repede, părăsind legiunile, italienii vor prefera în mod 
predilect cohortele pretoriene, lăsând legiunile pe seama 
provincialilor din ce în ce mai frecvent recrutaţi în provincia 
unde aceştia îşi au garnizoana. 


Imperiul roman în epoca lui Augustus 


Augustus nu era un om al războiului şi era conştient de 
dificultatea de a domina durabil imensul Imperiu ce i-l lăsase 
moştenire Republica cu o armată, desigur, disciplinată şi de 
valoare, dar ale cărei efective se arătau a fi total insuficiente. 
De aceea, s-a străduit să-şi limiteze ambițiile de politică externă 
la consolidarea a ceea ce cucerise deja şi la stabilirea păcii în 
teritoriile rebele, neîntreprinzând cuceriri decât în această 
perspectivă absolut defensivă; respingând triburile barbare 
care, de peste tot, presau la porţile lumii romane. 

Augustus va încheia ocuparea Peninsulei Iberice, începută în 
vremea războaielor punice. Tot el a pus capăt agitaţiei ce 
domnea printre populaţiile din Alpi. S-a preocupat, mai ales, să- 
şi consolideze frontiera septentrională a Imperiului, supusă 
presiunilor triburilor germanice. Armatele romane au împins 
această frontieră până la linia Dunării, creând trei noi provincii: 
Noricum (actuala Austrie), Panonia (în câmpia ungară) şi Moesia 
(în nordul actualei Bulgarii). Dar între aceste limite „naturale“, 
constituite din frontiera Rinului şi cea a Dunării, triburile 
germanice  străpungeau teritoriul roman. Pentru a opri 
incursiunile triburilor germanice în Galia şi a proteja, astfel, 
Imperiul, împăratul a hotărât să ocupe Germania şi să facă 
astfel ca să coincidă limitele teritoriului controlat de Roma cu 
ceea ce forma, după cunoştinţele geografice ale epocii, limita de 
nord a lumii locuite. Pentru aceasta, i-a trimis pe Drusus şi 
Tiberius, copiii săi vitregi, la faţa locului. Primul a lansat în anul 
12 î.e.n. o puternică ofensivă maritimă şi terestră care i-a 
permis să ajungă până la Elba. Cel de-al doilea a continuat 
cuceririle până în anul 6 e.n., însă, trei ani mai târziu, germanii 
revoltați, sub conducerea lui Arminius, zdrobesc pe legatul 
Varus, care a pierit cu cele trei legiuni ale sale în pădurea 
Teutburg, între Weser şi Ems. Augustus a renunţat la cucerirea 
Germaniei şi a fixat frontiera Imperiului pe Rin. 

| Cuceririle lui Augustus 


În Orient, Augustus a dus o acţiune prudentă, urmând politica 
protectoratelor inaugurată de Antonius, şi ajungând să 
stabilească tutela Romei asupra regatului Armeniei, fără a-l 
cuceri totuşi şi deci a-l anexa Imperiului. In schimb, nu a ţinut 
cont deloc de proiectele grandioase ale lui Cezar de a cuceri 
Imperiul part, mulţumindu-se de a menţine frontiere solide pe 
Eufrat. Singura mare anexiune în regiune, în timpul domniei 
sale, a fost Egiptul, transformat într-un adevărat domeniu privat 
al împăratului, administrat de un prefect de rang ecvestru. 


Succesiunea lui Augustus 


Fondatorul principatului nu deţinea imensele sale puteri, 
decât cu titlu personal. Or regimul suferea de o gravă 
contradicţie internă.  Menţinerea aparentă a instituțiilor 
republicane, dorită de împărat pentru a-i face pe romani să 
accepte monarhia, nu-i permitea să-şi lase un urmaş care ar fi 
moştenit automat Imperiul, în timp ce sistemul de guvernare pe 
care el îl instalase cerea, pentru a dăinui, crearea unei dinastii. 
Acestei dificultăţi i se adăuga faptul că Augustus nu avea decât 
o fiică, lulia, născută dintr-o primă căsătorie. Se căsătorise din 
nou cu Livia, mamă deja a doi fii, Tiberius şi Drusus, dar niciun 
copil nu se născuse din această a doua căsătorie. 

În aceste condiţii, împăratul nu avea nicio altă posibilitate 
decât să-şi transmită puterile unui fiu sau unui nepot adoptiv. 
Or, din acest punct de vedere, va avea parte numai de 
nenorociri. Alegerea sa se va opri asupra nepotului său 
Marcellus, fiul surorii sale Octavia. Il adoptă, îi dă fata de soţie, 
dar, în 23 î.e.n., Marcellus moare. Doi ani mai târziu, lulia se 
mărită cu Agrippa, un vechi prieten de-al lui Augustus, cu care 
va avea o fiică şi doi fii, Caius Cezar şi Lucius Cezar. Impăratul 
vede în soţ, apoi în cei doi fii ai luliei schiţarea unei dinastii, dar 
toţi trei mor înaintea lui: Agrippa, căruia i-a dat pentru cinci ani 
puterea tribunciară şi puterea consulară, în 12 î.e.n., Lucius 
Cezar în anul 2 e.n. şi Caius, doi ani mai târziu. 

Aşadar, lui Augustus nu-i rămâne decât să se orienteze spre 
ultimul supravieţuitor al fiilor Liviei, fiul său vitreg, Tiberius, pe 
care nu-l suporta. Îl determină s-o ia de soţie pe lulia, îl adoptă 
şi îl asociază puţin câte puţin, la conducerea afacerilor. In anul 
13 e.n., i se dau exact aceleaşi puteri pe care le avea tatăl său 
adoptiv. Când acesta va muri, în august anul următor, în vârstă 
de 76 de ani, lui Tiberius nu îi lipseşte decât titlul de Augustus 
pentru a fi egalul împăratului. Trebuie, de asemenea, să fie 
respectată ficţiunea ce legitimează regimul şi care vrea ca 
puterea absolută de care dispune suveranul să-i fie încredinţată 
de popor şi de Senat. Tiberius, care a primit deja jurământul de 
credinţă din partea poporului, a soldaţilor şi a Senatului, se va 
preface că abdică, apoi că cedează la rugăminţile senatorilor 
care îi conferă toate puterile avute de predecesorul său. 

Imperiul  supravieţuia deci fondatorului său. Octavian 


moştenise, la ieşirea din războiul civil, o situaţie internă foarte 
compromisă. În 40 de ani de domnie, a ştiut, datorită abilității şi 
prudenţei sale, să impună romanilor un regim puternic, căruia a 
reuşit, în cele din urmă, să-i asigure continuitatea şi care, în 
condiţii diverse, va dăinui mai mult de patru secole. În toate 
domeniile, opera sa a fost imensă. 


Împărații din secolul |: lulio-Claudienii şi Flavienii 


Primii patru succesori ai lui Augustus sunt rude apropiate ale 
împăratului defunct şi aparţin, ca şi el, marilor familii patriciene 
lulia şi Claudia, de unde şi numele dat dinastiei „iulio- 
claudiană“. Aceasta ne este făcută cunoscută de istoricii 
secolului al Il-lea e.n., Tacitus şi Suetonius, care reprezentau 
opinia aristocrației senatoriale şi care au căutat, înnegrindu-le 
caracterul, să-i pună în lumină pe prinții timpului. Totuşi, bilanţul 
acestora se dovedeşte a fi pozitiv. Pacea domneşte în Imperiu. 
Administraţia îşi desăvârşeşte organizarea. Odată cu Britania 
(Anglia), Roma mai anexează o provincie. Imperiul cunoaşte o 
mare prosperitate economică. Toate acestea, este adevărat, pe 
fondul intrigilor de palat, al comploturilor şi loviturilor militare de 
forţă. 

Tiberius, care urmează lui Augustus în 14 e.n., are 56 de ani 
când accede la principat. Bun general şi excelent administrator, 
dar gelos şi bănuitor, acesta e încă afectat de modul în care 
fondatorul Imperiului l-a ţinut deoparte. Devenit foarte 
nepopular în rândul poporului şi, mai ales, al nobilimii, care nu 
încetează să ţeasă în jurul lui comploturi, acesta continuă 
politica lui Augustus. Evită cu grijă cuceririle. Chiar dacă nepotul 
său, Germanicus, poartă o serie de strălucitoare campanii pe 
Rin, pentru a răzbuna zdrobitoarea înfrângere a lui Varus, el nu 
ezită să-l cheme la Roma, de îndată ce situaţia din Germania era 
în ajutorul său. 

In interior, Tiberius, ca şi Augustus, respectă prerogativele 
Senatului, căruia îi dezaprobă adesea incapacitatea şi 
servilismul. Politica sa financiară şi monetară este un succes, 
căci este conştient că impozitul nu-şi poate face efectele decât 
dacă provinciile nu sunt copleşite. Dar calităţile guvernării sale 
nu ajung să-l facă popular pe acest împărat cu un caracter 
dificil. Moartea lui Germanicus, strălucitul general al armatelor 
de pe Rin, aduce în punct critic antipatia romanilor faţă de el, 
căci Tiberius este suspectat că l-ar fi otrăvit. Temându-se pentru 
propria sa viaţă şi suferind de un adevărat delir paranoic, 
împăratul se retrage în insula Capri, lăsând Roma în mâinile 
prefectului său, Seianus, căruia îi acordă o încredere absolută. 

Or, Seianus, care unelteşte pentru a ocupa chiar el tronul 
imperial, se comportă ca un adevărat tiran, decimează senatori, 


punând să fie executaţi fiul lui Tiberius şi prinții familiei 
imperiale, concentrând garda pretoriană, instrument al cuceririi 
şi al păstrării puterii, într-o cazarmă romană, până în momentul 
în care împăratul, care şi-a revenit, îl arestează şi îl execută. De 
atunci devenind şi mai bănuitor, nu va mai părăsi insula Capri, 
administrând cu fermitate şi bun-simţ provinciile, dar făcând să 
domnească în capitală o adevărată teroare odată cu legea de 
„|l&se-majeste“, care pedepsea cu moartea pe oricine ofensa 
persoana împăratului. Urât de senatori, dar şi de publicani, care 
se simțeau atinşi de politica sa de economii bugetare, de plebea 
urbană, care vede cum se răresc jocurile şi distribuirile gratuite 
de hrană, el moare în 37, la vârsta de 79 de ani. 

Entuziasmul este cu atât mai mare pentru a-l primi cum se 
cuvine pe succesorul său, Caligula, un tânăr de 25 de ani, fiu al 
renumitului şi foarte popularului Germanicus. Neexistând nicio 
regulă pentru a asigura succesiunea imperială, Caligula se 
orientează, fireşte, spre armată. Trupele staționate la porţile 
Romei, cohortele pretoriene, al căror şef este prefectul 
pretoriului, îl proclamă pe noul împărat, care primeşte, odată cu 
imperium-ul, puterea absolută. Este un precedent pe care 
pretorienii nu-l vor uita. 

Foarte repede, noul stăpân peste Imperiu va da semne de 
dezechilibru. Înconjurat de orientali - strănepot al lui Antonius, 
el a fost crescut printre servitori egipteni şi era adorator al lui 
Isis -, Caligula se comportă ca un despot, înmulţeşte execuțiile 
senatorilor şi se complace să-şi vadă adversarii torturați, 
dedându-se celor mai abjecte extravaganţe: după Suetonius, ale 
cărui afirmaţii trebuie luate cu prudenţă, acesta ar fi vrut să-şi 
facă armăsarul consul! Oricum ar fi, el a contribuit din plin la 
transformarea principatului într-o autocraţie după modelul 
elenistic, împărțind generos onoruri în stânga şi-n dreapta, 
considerându-se încarnarea zeului solar Apollo şi ordonând să 
fie adorat ca atare. Excentricităţile sale şi despotismul său 
crescând avură repede, drept consecinţă, neliniştirea anturajului 
său. In ianuarie 41 e.n., după mai puţin de 4 ani de domnie, a 
fost ucis de ofiţerii din garda pretoriană. 

Cum nimic nu era prevăzut pentru succesiunea sa, tot 
cohortele  pretoriene decid alegerea succesorului. Ei l-au 
proclamat pe cel mai neaşteptat dintre candidaţii posibili, în 
persoana lui Claudius, frate al lui Germanicus şi unchi al 


împăratului asasinat. Acest bărbat de 51 de ani, bolnav, 
dizgraţiat, fusese întotdeauna ţinut departe de familia lui. Rolul 
care i s-a oferit l-a îngrozit într-atât încât a încercat să se 
sustragă hotărârii pretorienilor. A trebuit ca aceştia să-l aducă 
cu forţa în tabăra lor pentru ca acesta să accepte, în final, 
onoarea ce-i fusese făcută. Senatul n-a făcut decât să se încline 
în faţa faptului împlinit, în timp ce pretorienii, ca răsplată a 
iniţiativei lor, primesc pentru prima dată de la noul suveran o 
sumă de bani: donativum. Nu va fi ultima! 


Octavian Octavian Augustus ——— Livia 


(27 î.e.n. - 14 e.n.) (văduva lui Claudius Nero) 
Marcellus Tulia Tiberius Drusus 
(14-37 e.n.) 


Caius Cezar Lucius Cezar Agrippina 


Germanicus Messalina — Claudius — Agrippina 
(41-54 e.n.) 
Caligula Britannicus Nero 
CAAT ca) (54-68 e.n.) 


Dinastia iulio-claudiană 


Acest timid care evita responsabilităţile puterii a fost totuşi 
cel mai bun dintre suveranii dinastiei iulio-claudiene. A guvernat 
în înţelegere cu Senatul, a organizat o serie întreagă de „birouri“ 
pe care le-a încredinţat liberţilor săi devotați, a demarat la 
Roma construcţii de anvergură şi a fondat la Ostia un port 
modern. Tot el a cucerit sudul Angliei, făcând din el provincia 
Britania, desăvârşind intrarea Europei de nord-vest în orbita 
romană. 

Dacă influenţa liberţilor asupra împăratului Claudius - care, 
crescut printre sclavi, număra puţini prieteni în „lumea bună“ - 
a fost foarte criticată la vremea ei, ea a fost mult mai puţin 
nocivă decât cea a soțiilor sale succesive: Messalina şi 
Agrippina. Prima i-a dat doi copii, Octavia şi Britanicus, dar a 


devenit celebră prin infidelităţile sale. Acuzată de a fi urzit cu 
amantul ei un complot pentru a-l răsturna pe împărat, a fost 
executată în 48 e.n. Cea de-a doua, ambiţioasa Agrippina, nu va 
avea linişte până nu-l va forţa pe Claudius să-l adopte pe fiul ei 
dintr-o primă căsătorie, Nero, deposedându-l de tron pe 
moştenitorul legitim, Britanicus. Atingându-şi scopurile, îl 
otrăveşte pe Claudius în 54 e.n. şi îi obligă pe pretorieni să-l 
accepte, făcând astfel ca pretorienii să-l aclame în grabă pe 
Nero. 

Impărat la 17 ani, acesta din urmă lăsase să se creadă până 
atunci că este fiul docil, visător şi manierat. Mama sa, care 
credea că poate conduce singură, l-a încredinţat pe Nero 
prefectului pretoriului, Burrhus, şi filozofului Seneca. In curând, 
tânărul împărat a dat şi el semne de dezechilibru, relevându-şi 
adevărata natură, înlăturând de la putere pe consilierii lui 
Claudius, făcându-i să dispară pe preceptorul său Seneca, prima 
sa soţie Octavia, a doua, Popeea, mama sa Agrippina, fratele 
său vitreg Britanicus, după care s-a lăsat pradă celor mai 
inimaginabile excese. A fost foarte probabil la originea marelui 
incendiu al Romei din 64 e.n.; apoi, pentru a potoli furia 
populară, a dat vina pe creştini, care au fost goniţi sau 
martirizaţi. Totuşi, acest dezaxat periculos, a cărui popularitate 
a fost, totuşi, mai mare decât cea de care s-a bucurat Tiberius - 
el şi-a avut fidelii săi, Augustiani, tineri senatori şi cavaleri care 
constituiau escorta şi „clasa“ sa -, închina un adevărat cult 
artelor şi frumuseţii, scria şi recita versuri în limba greacă, se 
credea un actor de geniu şi avea să declare în momentul morţii 
(68 e.n.), atunci când revolta mai multor generali îl obligase să 
se sinucidă: „Ce mare artist va muri odată cu mine!“ 

Moartea lui Nero a fost urmată de o criză militară care, în mai 
puţin de un an - (68-69) - a văzut succedându-se patru 
împărați, aduşi şi eliminaţi de legiuni: Galba, guvernator al 
Spaniei Citerior, Othon, care, după ce l-a ajutat, va complota 
împotriva lui şi îl va asasina, Vitellius, aclamat de armata din 
Germania şi, în sfârşit, Vespasian, guvernator al ludeii. Singuri 
până atunci în desemnarea împăraţilor, pretorienii trebuiră să 
ţină cont acum de armatele de pe frontiere, Senatul şi poporul 
nefăcând decât să întărească decizia soldaţilor. In timpul acestei 
perioade de confuzie şi de războaie interne, al căror teatru a 
fost în special Italia de nord, Roma a fost şi ea însângerată de 


reglările de conturi şi de luptele dintre facţiuni. 

Noul împărat, a cărui domnie va dura zece ani şi care se va 
termina cu moartea naturală a sa, aparţinea, spre deosebire de 
predecesorii săi, toţi membri ai nobilimii senatoriale, unei familii 
modeste de cavaleri originari din Sabinia, gens Flavia (de unde 
numele dat noii dinastii: Flavienii). Energic, econom, Vespasian 
restabileşte ordinea şi pacea în Imperiu, supraveghează 
îndeaproape garda pretoriană şi pune pe roate finanţele. A 
reconstituit Senatul, decimat de Nero, făcând să intre în el mulţi 
dintre provinciali şi a consolidat puterea imperială. A conferit cu 
generozitate titlul de cetăţeni romani locuitorilor din provincii şi 
a accelerat romanizarea Spaniei. Sub domnia sa, fiul său, Titus, 
însărcinat cu reprimarea primei revolte a poporului evreu, a 
cucerit şi distrus lerusalimul în 70, antrenând exodul multor 
evrei în oraşele Mediteranei orientale din regiunea Rinului. O 
altă revoltă, pornită de la începuturile domniei de galii şi 
germanii din regiunea Rinului, a fost reprimată, de asemenea, 
de o rudă a împăratului. 

Când Vespasian a murit în 79, nu au fost probleme de 
succesiune, împăratul desemnându-l pe fiul său, Titus, la tron. 
Ca să nu displacă Senatului, acesta şi-a repudiat metresa, 
principesă evreică, pe Berenice, şi a hotărât să guverneze cu 
înţelepciune, acoperind capitala cu tot felul de daruri. Dar 
domnia sa foarte scurtă (79-81) a fost umbrită de teribila 
erupție a Vezuviului, care a acoperit oraşele Herculanum şi 
Pompei. Fratele său, Domițian, care i-a succedat şi a domnit 
până în 96, a consolidat frontierele Imperiului, odată cu 
încheierea cuceririi Britaniei şi Câmpurilor decumate*? dintre Rin 
şi Dunăre. A reprimat revoltele din Germania şi a pus piciorul în 
Dacia (azi, România). Dar, neîncrezător şi de un autoritarism 
extrem, a reînnodat tradiţia politicii absolutiste şi teroriste 
practicată de unii dintre predecesorii săi, umilind Senatul, 
eliminându-şi opoziția, cu o mare cruzime, purtând în 
permanenţă veşmântul triumfal şi cerând să fie numit dominus 
et deus. În septembrie 96, el este ucis, în urma unei conspirații 
puse la cale de prefecţii pretoriului. 


Împărații păcii romane: Antoninii şi Severii 


Timp de aproape un secol şi jumătate, Imperiul cunoaşte o 
perioadă de ordine şi de prosperitate. Este vorba de pax 
romana, opera a două dinastii: Antoninii şi Severii. 

„Secolul Antoninilor“ (96-192) marchează apogeul Imperiului 
roman. După Flavieni, ai căror reprezentanţi încarnează 
ascensiunea burgheziei italice, vine rândul vechilor familii 
instalate în Spania şi Galia să acceadă la putere. Stabilitatea 
instituţională care caracterizează această epocă şi calitatea 
suveranilor derivă din faptul că împăratul în exerciţiu adoptă 
pentru a-i succede candidatul care i se pare cel mai demn să-şi 
asume conducerea statului. 

Această practică începe cu adopţiunea lui Traian de către 
Nerva®. Stăpân pe putere după eliminarea lui Domițian, acesta 
începe prin a înăbuși o răscoală a pretorienilor, apoi, pentru a 
evita reînnoirea masacrelor din anii 68-69, desemnează pentru 
a-i succede pe guvernatorul Germaniei Superioare, respectat de 
armată pentru calităţile sale militare. 

Traian, care domneşte între 98 şi 117, aminteşte mult de 
Augustus prin simplitatea şi prin bunele raporturi pe care le 
întreţine cu Senatul. Excelent general, reînnoadă firul politicii de 
cuceriri şi anexiuni, punând stăpânire pe Mesopotamia şi 
Daciat?, regiune situată la nordul Dunării. Dar el se dovedeşte, 
în acelaşi timp, un excelent administrator. Reorganizează 
finanţele şi justiţia, introduce, la rândul său, în Senat numeroşi 
provinciali şi întreprinde lucrări de anvergură. Sub domnia sa, 
regiunea mlăştinoasă situată în sudul Romei este secată şi 
asanată, portul Ostia - mărit, un nou forum este construit la 
Roma, ca şi coloana care-i poartă numele şi care a fost ridicată 
pentru a consemna victoria asupra dacilor. Traian a nutrit 
gândul, ca şi Cezar, să reînnoade cuceririle orientale ale lui 
Alexandru. Totuşi, atunci când moare în 117, în Asia Mică, după 
ce anexase Armenia, atinsese Golful Persic şi transformase 
regatul part într-un stat clientelar Romei, el lasă opera sa 
neterminată. 

Succesorul său, Hadrian, care s-a născut în Spania şi 
domneşte între 117 şi 138, era legatul Siriei şi de asemenea, de 
mult timp, colaboratorul lui Traian. Aclamat de armatele din 
Orient, el adoptă imediat în Orient o politică pe măsura 


mijloacelor militare de care dispune, abandonând cuceririle 
recente ale lui Traian şi stabilind frontiera Imperiului pe Eufrat. 
Domnia sa este un şir lung de călătorii efectuate în diferitele 
zone ale Imperiului, pentru a supraveghea provinciile, a inspecta 
şi a reorganiza legiunile, a întări /imes-ul (limitele fortificate ale 
Imperiului). De exemplu, în Britania, unde a fost construit, între 
vărsarea fluviului Tyne şi golful Solwag, „zidul“ ce-i poartă 
numele. 

Pe plan intern, instaurează un „despotism luminat“, 
întreţinând o viaţă artistică şi intelectuală strălucită, ducând el 
însuşi o viaţă de diletant cultivat, conducând cu înţelepciune, 
dar şi cu o autoritate nu scutită de o anumită brutalitate, 
îndreptată în special împotriva Senatului, ale cărui incompetenţă 
şi mărginire nu le înghite. Imperiul îi datorează o organizare mai 
eficace a administraţiei superioare, încredinţată mai degrabă 
cavalerilor decât liberţilor, actualizarea dreptului scris, măsuri 
destinate a favoriza în provincii dezvoltarea unei clase puternice 
de mici proprietari. 

Adoptat chiar la sfârşitul domniei de Hadrian, Antonius Pius 
succede acestuia în 138, la vârsta de 52 de ani. Provenit din 
rândurile marii burghezii din Latium şi foarte legat de interesele 
marilor proprietari şi provinciali, continuă opera internă a 
predecesorului său, menajând mai mult Senatul. Foarte ataşat 
sarcinilor sale - lucru care îi va aduce supranumele de „piosul“ 
-, se străduieşte să restaureze cultele tradiţionale, amenințate 
de succesul crescând al religiilor orientale, şi duce o politică 
externă pacifistă®. 

Marcus Aurelius, fiul său adoptiv şi ginerele său, îi succede în 
161, asociind la putere pe fratele său vitreg Lucius Verus, până 
la moartea acestuia din urmă în 169. Extrem de cultivat, format 
la şcoala greacă şi impregnat de ideile stoicilor, acest împărat 
filozof îndrăgostit de pace şi de cultură îşi va consacra, 
paradoxal, cea mai mare parte a domniei sale luptelor împotriva 
triburilor barbare de la Dunăre - quazii, marcomanii, sarmaţii -, 
pe care înaintarea goților îi împingea peste /imes şi care, 
traversând Alpii în 167, au năvălit în peninsulă. Pentru a face 
faţă presiunii lor, împăratul se va strădui să scurteze frontiera şi 
pentru aceasta să cucerească Boemia. Dar va eşua în tentativa 
sa, răpus de ciumă, pe front, în 180 e.n. 

Rupând cu tradiţia Antoninilor, care toţi îşi aleseseră 


succesorii lor din afara propriei familii, Marcus Aurelius l-a 
desemnat ca moştenitor pe fiul său, Commodus, asociat la 
conducerea treburilor statului din 177. Acesta va restabili 
situaţia la frontiera Dunării, dar, personaj de o extremă 
brutalitate, care nu ezita să se afişeze în arenă ca gladiator şi 
care lua parte cu cea mai mare plăcere la numerele de suplicii, 
a dus o politică internă dezastruoasă, terorizând Senatul, cerând 
să fie recunoscut ca zeu - Hercule în viaţă, ruinând finanţele 
publice din cauza cheltuielilor nesocotite, lăsându-i pe prefecţii 
pretoriului să conducă în locul său, mergând chiar până la a da 
un nou nume Romei, Colonia Commodiana. Temându-se pentru 
viaţa lor, apropiații săi l-au asasinat în 192. 

După o scurtă perioadă de anarhie şi de tulburări, Imperiul îi 
revine în 193 lui Septimius Severus, un african din Tripolitania, 
care se căsătorise cu o siriancă, dar care comanda armata de pe 
Dunăre. Bun general şi administrator riguros, acesta a restabilit 
situaţia la frontierele orientale ale Imperiului, dar a guvernat la 
Roma ca despot, sprijinindu-se pe armată (a fost primul care a 
pus o legiune să staţioneze la porţile Romei) şi tratând cu 
dispreţ Senatul. Septimius Severus se prezenta ca fiind 
succesorul lui Marcus-Aurelius, dar era departe de Roma 
Antoninilor. Imperiul începuse să devină o monarhie militară 
dominată de influenţa Orientului. 

Aceste trăsături se vor accentua odată cu fiul şi succesorul lui 
Severus, Caracalla, care domneşte între 212 şi 217. Soldat 
brutal şi lipsit de scrupule, îşi asasinează fratele, pe Geta (pe 
care împăratul defunct îl asociase, din timpul vieţii, la putere), în 
braţele mamei sale. Marele act al domniei lui Caracalla este 
Edictul din 212, prin care tuturor oamenilor liberi din Imperiu li 
se acordă cetăţenia romană. Semnificaţia acestui act este foarte 
controversată. Barbarii, care locuiau în provinciile de frontieră 
sunt excluşi, la fel şi cei lipsiţi de libertate, în schimb, 
însemnătatea simbolică este imensă. Odată cu el, Roma 
abandonează definitiv concepţia strâmtă a statului cetate şi 
înscrie în dreptul său ceea ce apărea de mult timp ca realitate: 
existenţa unui imens imperiu ale cărui provincii sunt aşezate pe 
picior de egalitate cu metropola, atunci când n-o depăşesc 
chiar. 

Dar, după asasinarea lui Caracalla, în 217, începe pentru 
Severi o decădere ineluctibilă. Nepoatele siriene ale fondatorului 


dinastiei, adevăratele stăpâne ale puterii, atribuie tronul unuia 
dintre nepoţii lor, Elagabal, care trăieşte în Siria, unde este 
preot al unui zeu solar. Venit la Roma, unde execută în costum 
oriental dansuri incantatorii care îi scandalizează pe romani şi 
înstrăinează, imediat, clasa senatorială, este asasinat în 222 şi 
înlocuit cu vărul său Severus Alexander, şi el manipulat de 
prinţesele siriene. Toate încercările de redresare manifestate de 
acest împărat plin de bunăvoință, dar slab, sunt sortite eşecului. 
Soldaţii îi reproşează lipsa de energie în faţa barbarilor şi 
sfârşesc în 235 prin a-l masacra. Dispariţia sa marchează 
începutul unei perioade de anarhie militară, la sfârşitul căreia 
Imperiul, încheindu-şi transformarea, va apărea cu trăsături 
total diferite, care anunţă Evul Mediu european. 


Roma şi provinciile la apogeul Imperiului 


În secolul al ll-lea, sub dinastia Antoninilor, Imperiul a 
cunoscut maxima sa extensie, dar şi o perioadă de prosperitate 
şi de pace, unică în istoria lumii antice. 

Dominația romană se întinde, mai întâi, asupra întregului 
bazin mediteraneean, înglobând toată Africa de Nord - din 
Marocul actual până în Egipt -, Palestina şi Siria, prelungite, spre 
nord-est, de Mesopotamia şi Asiria, până la Eufrat, în sfârşit Asia 
Mică şi Armenia. În nordul acestui imens ansamblu, romanii sunt 
stăpânii unei bune părţi a Europei actuale, depăşind în Dacia 
(România) şi în Germania frontierele naturale, pe care le 
formează Dunărea şi Rinul, şi atingând, dincolo de Marea 
Mânecii, țărmurile Angliei şi ale Scoției. 

Ceea ce s-a numit pax romana a constat, în primul rând, în a 
aduce securitatea internă şi externă locuitorilor Imperiului. 
Această protecţie era asigurată de un dispozitiv militar 
cuprinzând legiuni, formate din cetăţeni romani recrutaţi, cum s- 
a văzut, prin voluntariat şi trupele auxiliare, cohorte de 
infanterişti şi ale de cavalerie, recrutate pe loc, dintre populaţiile 
indigene. Grosul marinei de război, destinată a controla Marea 
Interioară (Mediterana), staţiona în Peninsula Italică, în porturile 
din Ravena şi Misenum, în timp ce flotilele erau afectate zonelor 
periferice: Britania, Rin şi Dunăre. Repartiția acestei forţe 
armate care, o repetăm, nu depăşea 350.000 de oameni, se 
făcea în funcţie de interesul strategic şi de pericolele care 
amenințau unul sau altul dintre sectoare. In Europa, grosul 
trupelor era concentrat pe frontierele Dunării (18-20 legiuni) şi 
Rinului (4-8 legiuni), în timp ce Spania nu era apărată decât de o 
singură legiune, iar Britania de trei. 

Pentru a-i stopa pe barbari şi pentru a asigura transportul 
rapid al trupelor de-a lungul frontierei, romanii au înfiinţat, acolo 
unde nu exista niciun obstacol natural la penetraţia triburilor 
duşmane, un sistem defensiv cuprinzând căi strategice şi 
fortificaţii: /imes-ul. În Europa, acest dispozitiv a fost instalat în 
Germania superioară, în zona slab protejată care despărţea 
Rinul de Dunăre - „Câmpurile Decumate“ -, în Pannonia, în 
Dacia şi în Moesia, cât şi în Britania, unde Hadrian a pus să se 
construiască, pe la 122, un imens zid de 128 de kilometri, cu 
şanţuri, turnuri şi tabere. Se găsesc, de asemenea, lucrări 


defensive de acelaşi gen în Africa şi în Asia. 


La adăpostul /imes-ului şi al forţei legionare, legate între ele şi 
cu ltalia printr-o reţea foarte densă de drumuri romane, propice 
atât comerţului cât şi deplasării rapide a unităţilor militare, 
provinciile, puternic exploatate în timpul republicii, au fost, 
dimpotrivă, protejate în epoca imperială. Se distingeau 
provinciile senatoriale - Asia, Betica, Narbonensis, Africa 
proconsulară, Sicilia, Macedonia, Epirul, Ahaia, Cirenaica -, 
cucerite de multă vreme şi pacificate, şi provinciile imperiale. 
Primele erau guvernate de consuli traşi la sorţi pe un an de 
Senatul care le controla; celelalte aveau în fruntea lor un legat 
ales de împărat, din rândul senatorilor. În general, toate 
provinciile au trebuit să bucure de un sistem care îi obliga pe 
guvernatori să fie pedepsiţi pentru toate neregulile comise, 
lucru care nu se întâmplase timp de secole înainte, şi care le 


limita contribuţiile băneşti. În fiecare an se reunea în capitala 
provinciei, în preajma altarului închinat Romei şi lui Augustus, o 
adunare a provinciei compusă din reprezentanţi ai diferitelor 
oraşe, cu scopul de a celebra cultul imperial. Cu această ocazie, 
guvernatorul lua cunoştinţă de toate doleanţele acestei adunări, 
care, la rândul ei, putea adresa rapoarte împăratului. 

Administraţia şi personalul care o compunea au evoluat mult 
începând cu domnia lui Augustus. Sub Antonini, senatorii şi 
cavalerii continuă să-şi împartă posturile din marile funcţii 
publice, însă dezvoltarea birocraţiei şi a dreptului favorizează 
ordinul ecvestru pe care Hadrian l-a pus la dispoziţia juriştilor 
(avocaţii fiscului) şi a civililor. Oraşele sunt administrate de 
magistrați, cvestori, edili, duumviri etc. În afara coloniilor 
romane, în care locuitorii se bucură din plin de statutul de 
cetăţean roman, anumite cetăţi pot obţine concedarea unui 
statut intermediar, cel al dreptului latin, care constituie o etapă 
spre cetăţenia romană, conferită magistraţilor municipali la 
ieşirea lor din funcţie. Această participare progresivă a elitelor 
locale la viaţa oficială va da regimului Antoninilor stabilitatea sa, 
favorizând constituirea unei burghezii municipale, compusă din 
proprietari funciari bogaţi care au ajuns rapid să monopolizeze 
magistraturile şi flaminatele (cultul imperial). Sistemul era, 
altfel, propice înfrumuseţării cetăţii şi creşterii nivelului de trai al 
locuitorilor ei, titularii funcţiilor municipale şi ai flaminatelor 
orientând o parte din veniturile lor - obţinute, e drept, de pe 
urma muncii colonilor - spre activităţi desemnate, în general, 
sub numele de evergetism: monumente, spectacole, distribuții 
diverse etc. 

Nu toate sectoarele activităţii economice a Imperiului au 
beneficiat în acelaşi mod de „pax romana“. În ciuda prosperității 
din jur şi a dezvoltării ce caracterizează domeniul gândirii şi al 
artei, se asistă, pe de altă parte, în Grecia, la o totală lipsă de 
curiozitate pentru aplicaţiile tehnice ale ştiinţei. Nici moara de 
apă, pusă la punct în Orient în epoca elenistică, nici 
asolamentul, cunoscut de agricultorii din câmpia Padului, nici 
folosirea plugului şi a butoiului de către gali nu s-au răspândit 
peste tot în lumea romană, şi, dacă drumurile erau numeroase, 
atelajele care le utilizau rămân cele din trecut, permiţând o 
tracţiune de maximum 500 de kilograme. 

Agricultura rămâne principala activitate economică, însă cu 


mari disparităţi de la o regiune la alta. Începând cu secolul |, cea 
din Italia a decăzut mult, concurată de produsele provinciilor şi 
perturbată de transformările structurii agrare. La sfârşitul 
Republicii tendinţa era, într-adevăr, dezvoltarea marilor domenii 
latifundiare, particulare sau imperiale, în detrimentul proprietăţii 
mici şi mijlocii. Pe aceste vaste teritorii, regula era, în principiu, 
mica exploatare, încredinţată coloniilor (fermierilor) care 
trebuiau să achite o rentă în natură şi câteva corvezi, însă 
declinul muncii sclavilor (consecinţă a încetinirii cuceririlor) îi 
obliga pe propietari să înlocuiască culturile destinate 
alimentaţiei cu o creştere extensivă a animalelor care a avut ca 
efect agravarea depopulării. 

Dimpotrivă, agricultura în provincii a fost puternic stimulată 
de cerere, fie că era vorba de nevoile proprii fiecăreia dintre ele, 
legate de puternica industrializare a lumii romane, fie de 
aprovizionarea cu hrană a capitalei sau a altor cetăţi ale 
peninsulei. Acest lucru este adevărat mai ales pentru provinciile 
din Apus: Africa, devenită grânarul Romei, Spania, mare 
producătoarea de ulei, şi, mai ales, Galia, renumită pentru 
podgoriile sale, dar şi exportatoare de grâu, in, cânepă, fructe 
de mare (stridii), sare. 

Minele au cunoscut şi ele un puternic avânt în această 
perioadă de continuă prosperitate. Ele aparţineau, în general, 
statului, care le exploata sau le închiria particularilor. Fierul 
alimenta forjele, foarte dispersate în Galia şi Britania. Aceasta 
din urmă mai dădeau cositor şi plumb, Dacia, minereu de fier, 
Spania, metale preţioase şi aramă, Lusitania, plumb argintifer. 

Activităţile industriale şi-au păstrat, în ansamblul lor, 
caracterul artizanal şi rutinier. Cele din peninsulă au avut de 
suferit de pe urma concurenţei provinciale, precum ceramica din 
Arezzo, ameninţată pe piaţă de ceramica galeză. Galia 
producea, într-adevăr, vase renumite, dar şi îmbrăcăminte (de 
exemplu, mantii cu glugă confecţionate la Saintes şi la Langres), 
bijuterii, produse metalurgice şi încălţăminte. Totuşi, dispersată 
într-o mulţime de ateliere, producţia artizanală a Europei 
romane nu dădea şi posibilitatea unei foarte intense activităţi 
comerciale. 

Comerţul „internaţional“, favorizat de abundența şi de 
relativa stabilitate a monedei romane (aureus, dinarul de 
argint), stimulat de cererea de produse de lux, venită din partea 


claselor înstărite şi de necesităţile Romei în materie de hrană şi 
de construcţii, a fost principala sursă de îmbogăţire. Provinciile 
nu aveau relaţii comerciale doar cu Roma, ci şi între ele sau cu 
ţările din depărtare (India şi China). De aici rezultă un trafic 
intens şi o foarte vie activitate în porturi: cele din Orient, fără 
îndoială, precum Alexandria şi Antiohia, cele din Grecia, Spania, 
Africa, Narbonensis, ca şi cele două porturi italiene de la Ostia şi 
Pozzuoli, unde se găseau din belşug grâu, vin, ulei, bijuterii, 
mirodenii, stofe preţioase din Orient şi din Extremul-Orient, 
sclavi, fildeş, lemn preţios, animale sălbatice din Africa, 
chihlimbar şi blănuri din zonele nordice etc. Aceasta a provocat 
un imens amestec de oameni - negustori orientali, indistinct 
desemnaţi sub numele de „sirieni“, erau prezenţi în toate 
colţurile Imperiului -, de mărfuri, de monedă, de idiomuri, dar şi 
de idei şi credinţe. 

Prosperitatea lumii romane în Imperiul timpuriu se baza, în 
fapt, pe un echilibru fragil şi cerea, pentru a se putea menţine, 
condiţii de pace interioară şi exterioară care nu vor întârzia să 
dispară. La fel şi societatea, tot mai acut împărţită în bogaţi şi 
săraci, dar unde persistă totuşi posibilităţi de ascensiune socială 
care se vor reduce în timp şi odată cu greutăţile de tot felul pe 
care le va inaugura criza din secolul al Iil-lea. 

Impăraţii au acordat din ce în ce mai des cetăţenia romană, 
până la Edictul lui Caracalla, care, în 212, o acordă tuturor 
locuitorilor Imperiului. Dar aceasta nu a dus totuşi la ştergerea 
diferenţelor de avere şi de condiţie. Bogaţii (honestiores), 
membri ai ordinului senatorial şi ai celui ecvestru, continuă să 
ocupe cele mai înalte funcţii în stat, dar nu constituie o castă 
închisă. Se vede dezvoltându-se, în afara acestor două fracțiuni 
ale clasei conducătoare, o burghezie municipală, formată din 
magistrați şi din decurioni, care vor deveni binefăcătorii oraşului 
lor, asigurând finanţarea lucrărilor de construcţii, 
înfrumusețarea şi apărarea oraşului, cât şi întreţinerea şi 
distracţiile concetăţenilor lor. Capacitatea şi averea lor le vor 
permite adesea să acceadă la rangul de cavaleri şi de senatori, 
tot aşa cum foştii militari (centurionii) şi oamenii din popor, chiar 
şi fiii de liberţi vor reuşi în afaceri. 

__ Situaţia claselor populare - humiliores - este foarte variabilă. 
In oraşe, cei mai săraci beneficiază de distribuiri gratuite sau de 
preţuri modice, la Roma fiind în întregime în sarcina statului. 


Meşteşugarii şi micii negustori se adună în colegii, strict 
reglementate şi care devin adevărate societăţi de ajutor mutual. 
La ţară, în schimb, în special în Italia, mulţi ţărani liberi, ruinaţi 
de concurenţa marilor latifundiari, sunt nevoţi să devină 
muncitori agricoli sau fermieri pe domeniile împăratului sau pe 
cele ale proprietarilor bogaţi. Cât priveşte pe sclavi, care au 
devenit tot mai puţini odată cu sfârşitul războaielor de cucerire, 
soarta lor s-a îmbunătăţit. Stăpânii lor îi tratează cu mai multă 
cumpătare, iar eliberările se înmulţesc. 


Criza secolului al Ili-lea e.n. 


După domnia Severilor, Imperiul roman a intrat într-o criză 
gravă şi periculoasă care a durat o jumătate de secol şi de pe 
urma căreia a ieşit profund transformat. 

Este vorba mai întâi de o criză externă. De la Marcus Aurelius, 
presiunea barbarilor asupra frontierelor Imperiului n-a încetat de 
a fi tot mai amenințătoare. În Orient, în timp ce un stat 
independent se constituia în jurul Palmirei iar maurii din Africa şi 
nomazii din sudul Egiptului se agitau, un nou imperiu persan se 
organiza sub impulsul dinastiei Sasanizilor, dotându-se cu o 
armată puternică întărită de arcaşi luptând pe cai şi de luptători 
acoperiţi cu platoşe. Pe Dunăre, presiunea goților veniţi din 
Scandinavia împinge către sud alte popoare barbare: quazi, 
marcomani şi sarmaţi, care trec /imes-ul, urmaţi de goți, ajutaţi 
de burgunzi şi vandali, obligând pe romani să părăsească 
Câmpurile Decumate şi Dacia. Galia, invadată de franci, se 
transformă pentru o perioadă într-un imperiu independent de 
Roma (258-273), în timp ce alamanii invadează ltalia de nord 
ajungând până la porţile Milanului.  Distrugerile sunt 
considerabile, numeroase oraşe fiind ruinate sau jefuite, atât în 
Orient cât şi în Balcani, în Pannonia şi în Galia. Imperiul pare a fi 
pe punctul de a se dezintegra şi de a fi inundat de barbari. 

Bineînţeles, această situaţie conferă puteri sporite militarilor. 
Armata face şi desface împărați, în majoritate provinciali de 
origine rurală, care se succed într-un ritm rapid, ucişi în lupte 
sau masacrați de propriile lor trupe. De aici rezultă o profundă 
anarhie politică, principatul transformându-se astfel într-o 
monarhie absolută de tip militar, în timp ce Senatul se vede 
lipsit de ultimele sale prerogative. 

Dar criza este şi de natură economică şi socială. Depopularea 
antrenează abandonul a numeroase culturi. Romanii sunt nevoiţi 
să recurgă la barbari, nu numai pentru a apărara Imperiul, ci şi 
pentru a cultiva solul. Impozitele se percep cu greutate, 
întreţinerea armatei este asigurată prin rechiziţionări, smulse 
ţăranilor şi magistraţilor municipali de militarii în misiune, care 
jefuiesc satele şi extorchează oraşele. Repede ruinată, 
burghezia municipală tinde să abandoneze sarcinile sale şi să 
părăsească oraşele, care se golesc de o parte a populaţiei lor şi 
care încep să se pună la adăpost în spatele unor puternice 


ziduri. În sate, înfloreşte brigandajul, care devine o ameninţare 
permanentă pentru comerţul interior şi pentru securitatea 
populațiilor. Imperiul se transformă, din ce în ce mai mult, într-o 
imensă tabără de luptă în care reprezentanţii claselor populare, 
ţăranii, dar şi meşteşugarii şi negustorii, sunt mobilizați pe loc şi 
deja legaţi de condiţia lor, fără ca vreo regulă scrisă să fi 
legitimat încă această situaţie de fapt. Roma, în fine, care se 
găseşte acum în poziţie de defensivă, nu mai poate conta deloc 
pe tezaurele smulse învinşilor; ea continuă să cumpere 
numeroase produse din Orient, dar îi lipseşte aurul. Moneda îşi 
pierde din valoare iar preţurile cresc rapid. 

Dintre numeroşii împărați şi uzurpatori care se succed şi îşi 
dispută puterea în această perioadă, merită a fi reţinute, în 
special, numele lui Maximinus’ şi al lui Decius%, organizatorul 
primelor persecuții sistematice împotriva creştinilor, Valerian 
(253-260), care, primul, se pare, dându-şi seama că imperiul 
devenise prea vast pentru a fi condus doar de o singură 
persoană, a încredinţat Occidentul fiului său Gallienus, în timp 
ce el şi-a păstrat Orientul, unde, învins de perşi, este capturat şi 
ucis; în sfârşit, pe cel al lui Gallienus, care a oprit persecuția 
îndreptată împotriva creştinilor şi a procedat la reorganizarea 
armatei, constituind o nouă forţă mobilă bazată pe cavalerie. 


„Imperiul târziu“ şi naşterea celor două Europe 


Salvarea Imperiului roman se produce la sfârşitul secolului al 
II-lea e.n., graţie câtorva împărați originari din lIlyria, aduşi la 
putere de legionarii care făceau parte din armata ce staţiona în 
zona Dunării, de departe cea mai bună armată a Imperiului. 

In 268, Gallienus a fost înlăturat de la tron şi ucis de o 
conjurație a statului său major. După foarte scurta domnie a lui 
Claudius$, învingător al alamanilor şi al goților, primele semne 
de redresare apar odată cu urcarea pe tron a lui Aurelian”, în 
270. Unitatea lumii romane este reconstituită prin lichidarea 
Imperiului Galiilor, al cărui suveran Tetricus?’ se supune imediat 
unui împărat care se arată hotărât să-şi apere teritoriul 
împotriva incursiunilor francilor. Palmira, devenită centrul unui 
alt Imperiu care se voia în Orient rivalul Romei, este recucerită. 

Aurelian şi succesorii săi imediaţi vor dedica cea mai mare 
parte a domniei lor luptei împotriva barbarilor. Acolo se va afla, 
pe viitor, principalul pericol pentru Imperiu. Istoria a ceea ce, 
convenţional, s-a numit Imperiul târziu este o suită de războaie 
duse de împărați în încercarea lor de a opri încercuirea 
popoarelor care înconjurau din toate părţile lumea romană, 
punctate de victorii care readuceau pentru moment securitate, 
dar şi de grele înfrângeri. Cea de la Placentia, din iarna lui 270, 
a semănat la Roma o adevărată panică. Pentru a înfrunta aceste 
asalturi, împărații ilyrieni se repliază pe frontierele naturale ale 
Europei, Rinul şi Dunărea, în timp ce la Roma Aurelian 
înconjoară cetatea cu un imens zid de apărare. 

Atât efortul de redresare întreprins de Aurelian, instituirea de 
către acesta din urmă a unei monarhii de esenţă divină fondată 
pe cultul soarelui neînvins (Sol invictus), de origine panonică??, 
nu pun totuşi capăt anarhiei din sânul armatei. În 275, împăratul 
este asasinat în apropierea Bizanțului de un grup de ofiţeri. Un 
bătrân senator, Tacitus, îi urmează şi cunoaşte el însuşi aceeaşi 
soartă un an mai târziu. Probus, şeful armatei imperiale din 
Orient, domneşte din 276 până în 282. Acesta reuşeşte să 
elibereze aproape tot Imperiul de barbarii care năvăliseră din 
nou şi restabileşte situaţia din armată, reia conducerea armatei, 
supusă unei discipline de fier şi folosită în special la construirea 
zidurilor de apărare a oraşelor. Ucis şi el de ofiţerii săi chiar în 
momentul când se pregătea să reia războiul împotriva perşilor, 


acesta va fi înlocuit de Carus. 

Conştient de faptul că-i este imposibil să-şi administreze 
singur imperiul, ducând, în acelaşi timp, şi lupte împotriva 
barbarilor pe toată întinderea /imes-ului, Carus va lua o iniţiativă 
cu grele consecinţe pentru viitor. El asociază la conducerea 
Imperiului pe cei doi fii ai săi, atribuindu-le titlul de Cezari şi 
delimitează teritorial întinderea puterii fiecăruia. Carinus va 
guverna Occidentul, Numerianus Orientul. 

Această conştientizare a dificultăţilor născute din întinderea 
lumii romane îşi găseşte rapid expresia sa instituţională. Atunci 
când, în 284, soldaţii din Moesia îl proclamă împărat pe şeful lor, 
Dioclețian - a cărui domnie va dura 21 de ani şi se va termina 
fără vărsare de sânge, printr-o abdicare - acesta avea încă 
intenţia de a guverna singur. Totuşi, el nu întârzie să-şi schimbe 
părerea şi hotărăşte, în mai multe etape, să organizeze Imperiul 
pe baze cu totul noi, instituind tetrarhia. Vor fi de atunci patru 
împărați: doi vor purta titlul de Augustus - Dioclețian şi colegul 
pe care şi l-a ales, Maximianus, un general de origine 
panoniană. Cei doi Auguşti vor fi secondaţi de doi Cezari, care le 
vor servi de adjuncti, fiindu-le încredinţată responsibilitatea unei 
părţi din Imperiu, şi care le vor urma automat. Dioclețian îl 
desemnează pe Galerius, iar Maximian îl alege pe Constantius 
Chlorus. 

In principiu, Imperiul rămânea unitar. Totuşi, separarea 
teritorială crea un fapt împlinit, o ruptură durabilă, pe care 
istoria, după cum o să vedem, o va perpetua şi accentua. 
Dioclețian se instalează la Nicomedia, în Asia Mică, şi îşi rezervă 
guvernarea Orientului, pe cale de a deveni, deja, partea cea mai 
vie a Imperiului. Cezarul său, Galerius, se fixează la Sirmium, pe 
Dunăre, avanpost al luptei împotriva barbarilor. Lui Maximian i 
se încredinţează Occidentul, iar el alege Milano drept capitală, 
pentru a se găsi în apropierea /imes-ului, ca şi Constantius 
Chlorus, instalat la Trèves, pe Rin. Roma se vedea astfel 
depreciată la rangul de capitală nominală. 

Această reorganizare revoluţionară a puterii centrale a fost 
însoţită de o profundă reformă administrativă. Numărul 
provinciilor a fost crescut prin subdivizarea lor: de la 40 sub 
Traian, la 104 în secolul al IV-lea. Dar, în acelaşi timp, pentru a 
evita dispersarea puterii şi a administraţiei, provinciile au fost 
regrupate în 12 dioceze, în fruntea cărora erau numiţi vicari 


dependenţi de patru prefecţi ai pretoriului. Armata, ale cărei 
efective au fost sensibil sporite, a suferit şi ea o nouă 
organizare. Alături de armata de frontieră (/imitanei) formată 
exclusiv din cetăţeni romani, în general soldaţi-coloni de-o 
valoare militară mediocră, s-a creat o puternică armată de 
rezervă (comitatus), care aduna, sub conducerea directă a 
împăratului, unităţile de elită şi, în special, cavaleria, devenită 
pivotul forţei militare romane. 

Greutățile tot mai mari de recrutare îi conduc pe împărați să 
oblige fiii soldaţilor să rămână în armată şi pe marii proprietari 
să plătească solda voluntarilor, aleşi tot mai frecvent din 
rândurile barbarilor. 

Pentru a stăvili creşterea preţurilor, Dioclețian a promulgat în 
301 un edict care fixa preţul maximal la toate bunurile, dar care 
n-a avut decât o eficacitate relativă. A reuşit, graţie stabilirii şi 
controlului regulat al cadastrului, să obţină un randament mai 
bun al impozitului plătit de proprietari. În sfârşit, pentru a întări 
prestigiul imperial, a pus să fie recunoscut drept fiul lui Jupiter, 
Maximian fiind, la rândul său, declarat fiu al lui Hercule. De 
atunci, şi unul şi celălalt devin obiectul de adoraţie al unei părţi 
a supuşilor. Palatele lor erau sacre. Se făceau sacrificii în faţa 
imaginilor lor devenite idoli. Lumea se prosterna înaintea lor, 
îmbrăţişîndu-le poalele veşmântului de purpură. Creştinii 
refuzând să se asocieze cultului imperial, Dioclețian, îndemnat 
de Galerius, porneşte împotriva lor, în 303, o lungă şi teribilă 
persecuție. 

Născut în ludeea, creştinismul s-a răspândit în Imperiu pe 
măsură ce penetrau influenţele orientale. Începând cu secolul |, 
mici comunităţi creştine s-au constituit în marile oraşe din 
Orientul roman, în special la Antiohia şi Alexandria. Evreii din 
diaspora, alungaţi din Palestina după rebeliunea lor din timpul 
Flavienilor, au favorizat răspândirea religiei lui Hristos, încă 
puţin diferențiată, la acea dată, de cea a iudaismului. Sfântul 
Pavel, evreu fariseu şi cetăţean roman convertit la creştinism 
după ce i-a persecutat pe credincioşi, a jucat un rol esenţial în 
delimitarea celor două doctrine religioase. El a contribuit, în 
egală măsură, prin acţiunea sa misionară dusă atât pe lângă 
foştii săi coreligionari cât şi pe lângă păgâni (gentiles), la 
difuzarea creştinismului în Asia Mică, în Macedonia şi în Grecia. 

Prezenţa creştină la Roma este atestată încă din 59 e.n. (în 


cartierul Trasteverus) şi în 64, discipolii lui Isus sunt destul de 
numeroşi şi vizibili, pentru ca Nero, în căutarea unui tap 
ispăşitor, să le atribuie responsabilitatea incendierii oraşului şi 
să pornească împotriva lor primele persecuții. În secolele al Il- 
lea şi al Ill-lea, progresele noii religii sunt tot mai rapide în tot 
Imperiul, mai ales printre cei săraci, care găsesc în el speranţa 
unei lumi mai bune în viaţa de dincolo. De aceea, persecuțiile 
cărora le-au căzut pradă au fost tot mai sângeroase. Romanii 
reproşează creştinilor că nu se implică în viaţa cetăţii, că evită 
jocurile şi circul, că se dedau unor rituri misterioase şi 
clandestine şi chiar unor sacrificii umane. Guvernanţii le mai 
reproşează că resping meseria armelor, că refuză să facă 
sacrificii zeilor statului şi să participe la cultul imperial, deci că 
subminează înseşi fundamentele societăţii romane. De aici, 
persecuțiile care lovesc, din când în când, dar sălbatic şi în 
excese, comunităţile creştine, în special sub Domițian, Marcus 
Aurelius, Decius şi Valerian. 

Restaurator al unităţii şi vigoarei Imperiului, adorat ca un zeu, 
Dioclețian nu-i vedea cu ochi buni pe creştini, şi aceasta cu atât 
mai mult cu cât, în momentul venirii sale la tron, îi întâlnim până 
şi în Senat, şi în cele mai înalte funcţii administrative. Îndemnat 
de Galerius, va porni împotriva lor o persecuție sălbatică, 
interzicându-le cultul, excluzându-i din toate funcţiile oficiale şi 
ucigând mii dintre ei. Totuşi, fără a reuşi să-i facă să dispară. 

In 305, dorind să facă dovada solidităţii sistemului pe care l-a 
creat, Dioclețian abdică, imitat îndeaproape de Maximianus. 

Tetrarhia avea să supravieţuiască plecării lui Dioclețian şi 
ambițiilor atât ale lui Maxenţiu, fiu al lui Maximian, cât şi ale lui 
Constantin, fiul lui Constantius Chlorus. Dioclețian, care nu avea 
încredere în ei, a făcut tot ce i-a stat în putinţă pentru a-i 
supraveghea, obligându-i să nu părăsească curtea ori 
trimiţându-i să lupte pe /imes. După abdicarea sa, Constantin 
este încredinţat lui Galerius, care purta lupte pe Dunăre. Dar 
reuşeşte să scape şi să se alăture tatălui său Constantius 
Chlorus în Britania. Când acesta moare, în 306, armata de aici îl 
proclamă Cezar pe Constantin. In acelaşi an, Maxenţiu cucereşte 
Roma cu ajutorul pretorienilor şi ia titlul de Princeps. 

Cezar-ul Severus asediază oraşul, dar este ucis în timpul 
luptelor. In 307, Galerius eşuează, la rândul său, în încercarea 
de a cuceri Roma. Timp de cinci ani, domneşte din nou anarhia 


militară. Se pot număra până la şapte Augusti în acelaşi timp. În 
sfârşit, în 312, după victoria lui Constantin asupra lui Maxenţiu, 
la podul Milvius, Imperiul colegial este restabilit. Licinius, 
căsătorindu-se cu sora împăratului, devine Augustus şi 
guvernează în colaborare cu acesta din urmă, care îl depăşeşte, 
totuşi, în rang, Senatul recunoscându-i titlul de Maximus 
Augustus. |n 324, în urma unor disensiuni ce au avut loc între 
cei doi Auguşti, Constantin pune mâna pe arme împotriva lui 
Licinius, îl înfrânge, îl detronează, face să fie strangulat şi 
rămâne astfel singurul stăpân al Imperiului, până la moartea lui 
în 337. 

Domnia lui Constantin este marcată de două evenimente de o 
importanţă covârşitoare. Primul este trecerea împăratului la 
religia creştină imediat după bătălia de pe podul Milvius%. 
Consecinţă, în acelaşi timp, a unei evoluţii personale a 
stăpânului Imperiului, trecut de la adorarea lui Jupiter şi Hercule 
la o credinţă sincretică, al cărei centru era Apollo, zeul solar, dar 
şi a unor motive politice: mai puţin, se pare, din dorinţa de a 
obţine sprijinul Bisericii, cât din cea de a consolida Imperiul, 
lucrând la unificarea sa spirituală. Desigur, această conversiune 
nu a făcut din el imediat un „împărat creştin“, în sensul pe care 
îl va avea această denumire în Evul Mediu. De fapt, Constantin 
nu se va boteza decât înaintea morţii, şi va continua, de altfel, 
ca toţi succesorii săi, timp de mai bine de un secol, să ceară 
supuşilor săi respectul strict al cultul imperial. Acest lucru nu l-a 
împiedicat să proclame, în acord cu Licinius, Edictul de la Milano 
(313) care acorda libertate tuturor cultelor, apoi să facă treptat, 
din creştinism, o religie de stat, interzicând prostituţia şi 
divorţul, introducând practici care vizau o mai bună tratare a 
prizonierilor şi sclavilor, acordând Bisericii privilegii judiciare, 
intervenind în viaţa instituţiei ecleziastice pentru a menţine 
ortodoxia doctrinei: în 325, împăratul însuşi a prezidat Conciliul 
de la Niceea, reunit pentru a condamna arianismul (de la 
numele unui preot din Alexandria, Arius, care a pus la îndoială 
esenţa divină a lui Hristos). 

O altă decizie este tot atât de importantă. Considerând că 
Tracia, mereu ameninţată de sarmaţi şi de goți, devenise un 
sector nevralgic al /imes-ului, şi dorind să nu se depărteze 
pentru a asigura mai bine securitatea Imperiului, Constantin îşi 
mută capitala pe malurile Bosforului, pe locul vechii colonii 


greceşti Byzantion. Un nou oraş este creat şi consacrat în 330, 
primind numele de Constantinopol. Împăratul încurajează 
familiile romane să-şi stabilească aici domiciliul, ctitorindu-şi, la 
rândul său, un palat imperial, un hipodrom, terme şi o imensă 
biserică închinată înţelepciunii divine: Sfânta Sofia. Prin alegerea 
acestei noi capitale, situată la întâlnirea continentului European 
cu Asia, influenţa Orientului elenistic în Imperiu triumfa. Fără 
îndoială, împăratul se străduie să păstreze ceva din Roma antică 
în această capitală a Imperiului creştin, pe care tocmai a fondat- 
o. Dar vocaţia greacă a ceea ce va deveni prestigioasa 
metropolă a Imperiului de Răsărit se va afirma continuu. In 
curând, ea va revendica, faţă de rivala sa decăzută, monopolul 
conducerii Imperiului roman şi al lumii creştine. 

În afara acestor două răsturnări majore, domnia lui Constantin 
prelungeşte şi amplifică tendinţele animate de Dioclețian. 
Convertirea împăratului la creştinism n-a putut înfrâna deriva 
autoritară, chiar totalitară, a regimului: dimpotrivă. Nu doar un 
„Zeu în viaţă“ ca predecesorii săi, ci ca „locotenent al lui 
Dumnezeu“, suveranul beneficiază de „favoruri“ speciale care-i 
întăresc puterea, fac din el „legea vie“ şi conferă la tot ceea ce 
atinge un caracter sacru. În jurul lui se organizează o viaţă de 
palat strict ierarhizată şi supusă unei etichete scrupuloase, 
împrumutată din obiceiurile curților orientale. 

Mai mult ca niciodată instrument de prezervare a puterii şi a 
Imperiului, armata este din nou reorganizată. Constantin 
măreşte efectivul germanilor şi întăreşte garnizoanele de pe 
graniţă. Suprimă garda pretoriană şi o înlocuieşte cu o alta 
(scholae palatinae), creată de Dioclețian. Sunt create două noi 
funcţii: cea de conducător al infanteriei şi de conducător al 
cavaleriei. Graţie acestei forţe militare reînnoite, împăratul 
obţine succese importante asupra barbarilor de pe Rin şi 
Dunăre, în special asupra sarmaților care sunt deportaţi cu miile 
în provinciile depopulate ale Imperiului. 

Moartea lui Constantin, în 337, deschide calea unor noi lupte 
pentru putere. Cei trei fii şi cei doi nepoți ai împăratului decedat 
se opun cu furie unul celuilalt. Lupte şi asasinate se succed într- 
un ritm rapid şi, în final, după moartea violentă a fratelui lor, 
Constantin Il, cei doi fii în viaţă ai fondatorului 
Constantinopolului, Constans şi Constantius II, îşi împart puterea 
până în 350, primul guvernând Occidentul, cel de-al doilea 


Orientul. După moartea lui Constans, Constantius II domneşte 
singur, până în 360, reluând politica tatălui său faţă de Biserică 
şi împotriva barbarilor. 

La moartea sa, un nepot al lui Constantin |, lulian”, urcă pe 
tron şi se instalează la Constantinopol. Soldat neînfricat, a 
apărat Galia de alamani şi s-a arătat a fi un strălucitor 
administrator, îşi are în general reşedinţa la Lutetia, unde 
Constantius Chlorus a pus să se construiască un palat şi unde se 
dezvoltă o viaţă activă în jurul unui teatru şi al termelor romane. 
Aici, îl proclamă soldaţii săi ca Augustus. Crescut în religia 
creştină, dar hrănit cu lecturi neoplatoniciene, lulian se va 
lepăda de creştinism pentru a reveni la religia tradiţională a 
romanilor. Va fi deci pentru creştini „lulian Apostatul“. 
Adeziunea sa la păgânism se explică atât prin admiraţia pe care 
o arăta culturii greco-latine cât şi prin dorinţa pe care o are dea 
restaura valorile Romei antice, ceea ce îi asigură sprijinul 
Senatului roman şi - mai puţin explicit, este adevărat - cel al 
populaţiei satelor rămasă departe de creştinare (din cuvântul 
paganus a derivat „ţăran“, dar şi „păgân“)*. Templele păgâne, 
pe care Constantius II le închisese, au fost redeschise. Impăratul 
se străduieşte să pună pe picioare o biserică păgână, cu un cler 
pe care să-l conducă şi care este însărcinat cu organizarea unui 
cult solar. Domnia lui lulian va fi, totuşi, de scurtă durată - 
moare în 363, ucis de o lance, pe frontul din Orient -, pentru ca 
persecuțiile împotriva creştinilor să fie reluate, dar rolul lor s-a 
micşorat considerabil în această paranteză repede uitată. 


Agonia Imperiului 


După acest împărat-filozof, Imperiul se îndreaptă spre o lentă 
dezmembrare, punctată când şi când de efemere perioade de 
redresare. Dinastia constantiniană fiind stinsă, noii şefi militari 
se succed la putere încercând să pună capăt pericolului barbar. 
Cei mai norocoşi sunt Valentinian |, care conduce Apusul din 364 
până în 374, şi fratele său Valens, împărat în Orient până în 378 
e.n. După dispariţia lor, Imperiul se fragmentează din nou până 
ce Teodosiu îi redă, pentru ultima oară în istorie, unitatea. De 
origine spaniolă, bun general, căsătorit cu fata lui Valentinian |, 
îi succede, mai întâi, în Orient, lui Valens, ucis în lupta împotriva 
goților de la Marea Neagră. Prin victoriile sale, reuşeşte să 
ferească Imperiul de Răsărit de ameninţarea barbară, apoi se 
străduieşte să treacă sub dominaţia sa şi Imperiul de Apus, 
acolo unde fiii lui Valentinian nu reuşesc să stopeze anarhia. El 
reuşeşte pentru un timp foarte scurt să restabilească aici 
ordinea, reaşezându-l pe tron pe cumnatul său, Valentinian Il, 
căruia îi asociază un şef franc, Arbogast, pentru a comanda 
armata. De-abia în 394, după moartea lui Valentinian, Teodosiu 
reuşeşte să reunifice Imperiul: un Imperiu pe teritoriul căruia 
numeroase triburi barbare - francii în Belgia, goții în Moesia şi în 
Panonia etc. - au fost instalate cu statutul de „federaţi“ cu o 
singură condiţie de a oferi recruți armatei imperiale. Un an mai 
târziu, Teodosiu moare, punând capăt, de această dată definitiv, 
unităţii romane. Imperiul este împărţit între cei doi fii. Cel mare, 
Arcadius, va conduce de la Constantinopol Imperiul de Răsărit, 
avându-l drept consilier pe galul Rufin. Cel mic, Honorius, care 
şi-a ales Milano drept capitală, şi care va conduce Apusul cu 
ajutorul vandalului Stilicon. 

Anul 395 marchează, aşadar, sfârşitul unităţii romane. Două 
Imperii diferite, unul de Răsărit având capitala la 
Constantinopol, celălalt în Apus, unde Roma a cedat în faţa 
oraşului Milano, noua capitală, adună moştenirea a cinci secole 
de dominație romană asupra Europei şi asupra lumii 
mediteraneene şi orientale. Dar mitul Imperiului unic, care se 
referă mai puţin la Augustus cât la Constantin, primul împărat 
creştin, va continua să obsedeze Evul Mediu european. Oricum, 
pagina era întoarsă. Barbarii sunt deja în Imperiu, precum acest 
Stilicon care s-a căsătorit cu o prinţesă imperială şi care 


veghează la Milano asupra moştenitorului atâtor împărați. Alţii îi 
vor succeda, până ce, în Apus, un şef barbar, mai îndrăzneţ 
decât alţii, îl înlătură, în 476, pe nevolnicul Romulus 
Augustulus** şi instalează în locul său primul regat barbar din 
Italia. 

În Orient, Imperiul roman de cultură greacă şi de religie 
creştină, pe care l-a instaurat Constantin, va supraviețui o mie 
de ani acestui eveniment. Când va dispărea, la rândul său, în 
1453, sub loviturile noilor cuceritori, acesta va fi modelat în sud- 
estul Europei o civilizație cu imaginea sa, total diferită de cele 
pe care le cunosc nordul şi vestul continentului. 


O societate încremenită 


În cea mai mare parte a secolului al IV-lea e.n., Imperiul 
roman a fost aproape mereu în stare de asediu. La cauzele 
descompunerii interne, s-au adăugat, cu o pregnanţă tot mai 
puternică, cele care rezultau din presiunea barbarilor asupra 
limes-ului, apoi din incursiunile lor până în inima teritoriului 
roman. Sigur, lumea antică nu s-a prăbuşit fără reacţie şi după o 
cronologie lineară în ceea ce numim „Evul Mediu timpuriu“. Ea a 
cunoscut tresăriri, scurte perioade de revenire, care coincideau 
cu domniile unor împărați valoroşi. Declinul nu s-a efectuat 
peste tot în acelaşi ritm. Orientul, dar şi Galia ori Spania, în 
ciuda jafurilor şi a războaielor, au rezistat mult mai bine decât 
Italia ori alte provincii ale lumii romane lentei deteriorări care 
caracterizează Imperiul târziu. Sub Constantin, economia lumii 
romane şi-a regăsit o anumită strălucire. Dar, pe ansamblu, 
această lume asediată, adevărat câmp fortificat, unde barbarii 
nu încetează a fi pericolul cât şi auxiliari periculoşi, pe care 
trebuie să-i instaleze şi să-i plătească, a devenit, încet-încet, o 
lume încremenită, unde fiecare se găseşte mobilizat la postul 
său şi unde şansele de a-şi modifica locul său şi rangul său în 
societate se rarefiază. 

Această evoluţie a fost accentuată de necesitatea impusă 
administraţiei imperiale de a face faţă enormelor cheltuieli pe 
care le presupuneau aparatul de stat tot mai sofisticat şi 
constrângerile apărării (soldă, fortificaţii etc.) şi, în consecinţă, 
de a aduna impozitele prin orice mijloace. Burghezia oraşelor şi 
meşteşugarii, care fuseseră elementele dinamice ale societăţii 
Imperiului timpuriu, s-au văzut striviţi de sarcinile fiscale. Pentru 
a-i împiedica să se sustragă de la obligaţiile lor prin diverse 
expediente (evaziune, scutiri obţinute prin protecţie sau 
corupţie, privilegii acordate de guvernanţi soldaţilor, veteranilor, 
artiştilor etc.), statul s-a angajat într-o veritabilă întreprindere 
totalitară, constrângându-i pe cetăţeni la muncă forţată şi 
obligându-le fiii să îmbrăţişeze profesiunea tatălui. În cetăţile 
mici, curiales, proprietarii unui domeniu mai mic de 6,25 ha, au 
trebuit, de voie de nevoie, să se supună tuturor exigenţelor 
statului, să întreţină clădirile, să finanţeze sărbătorile, să 
furnizeze recruți armatei, să asigure ordinea, să presteze 
diverse corvezi. Atâtea obligaţii strivitoare pe care le moşteneau 


obligatoriu descendenţii lor îi determină pe numeroşi dintre ei să 
părăsească oraşele. In sfârşit, pe domeniile marilor proprietari, 
colonii, care fuseseră până atunci ţărani liberi, au fost legaţi de 
glie, cu alte cuvinte aserviţi oficial şi ereditar pe pământul pe 
care-l cultivau. 

Societatea imperială tinde, astfel, în secolul al IV-lea, să se 
transforme într-un sistem de caste rigide, dominat de o 
aristocrație funciară care monopoliza înaltele funcţii publice şi 
privilegiile. Puterea imperială îi pune şi pe aceştia să suporte o 
mare parte a cheltuielilor militare şi „sociale“ (finanţarea 
jocurilor şi distribuirilor de hrană), dar le acoperă, în acelaşi 
timp, cu privilegii şi onoruri. Celor mai bogaţi, celor mai bine 
văzuţi la curte sau celor ce s-au achitat de sarcinile cele mai 
importante, le sunt atribuite consulatul, sau unele titluri ce 
exprimau o legătură deosebită cu împăratul - cum ar fi cel de 
patriciu sau de conte. Aceştia trăiesc în villae somptuoase, în 
mijlocul unui lux nemăsurat, impunându-şi, puţin câte puţin, 
autoritatea suverană asupra tuturor celor care trăiesc pe 
domeniu: sclavi (tot mai puţini), coloni, dar şi oameni liberi în 
căutare de protecţie şi care veneau să se plaseze sub patronajul 
lor. La sfârşitul Imperiului târziu, în timp ce numărul săracilor 
este în continuă creştere şi se impun legături tot mai personale 
de dependenţă, marele proprietar latifundiar este pe punctul de 
a deveni un senior. 


Capitolul 9 
CIVILIZAŢIA EUROPEI ROMANE SUB IMPERIU 


A Civilizația romană sub Imperiu este de tip urban. 
Născută din transformarea oraşelor greceşti din 
Mediterana sau creată ex nihilo în Apus, rețeaua de 
oraşe romane prezintă trăsături comune: plan în formă 
de „tablă de dame“ în jurul a două axe perpendiculare, 
forumul, monumente numeroase, aprovizionare cu apă 
cu ajutorul apeductelor... Adesea, monumentele din 
provincii le imită pe cele de la Roma. 


N Având o populație de cel putin 1.000.000 de 
locuitori, Roma nu promovează un urbanism anarhic în 
jurul forumurilor construite în timpul Republicii sau al 
Imperiului timpuriu. Toți împărații construiesc 
monumente destinate să le perpetueze memoria: 
mausolee, arcuri de triumf, coloane, circuri, amfiteatre, 
teatre ori terme. 


N Vechea religie romană este într-un continuu declin. 
Cultul imperial evoluează spre o adorare a prințului, iar 
introducerea creştinismului nu modifică deloc supunerea 
totală față de împărat. Ca şi religiile orientale, 
creştinismul răspunde mântuirii de după moarte. Dacă 
creştinismul se formează şi organizează în Europa 
aşezând în frunte o ierarhie de episcopi, mitropoliți şi 
patriarhi, el cunoaşte totuşi erezii şi schisme. 


E Împărații, mecenaţții, notabilităţile provinciale au 
favorizat viaţa intelectuală care prinde un contur precis 
în mediul urban. Dacă Imperiul a dat puțini mari savanți 
şi mari filozofi, mulțumindu-se să transmită în aceste 
domenii moştenirea greacă, ei au jucat un rol major în 
materie juridică, lăsând moştenire civilizaţiei europene 
dreptul roman. Începând cu secolul lui Augustus, 
literatura cunoaşte o înflorire surprinzătoare prin 
istorie? (Titus Livius, Suetoniu si Plutarh), poezie 
(Vergiliu şi Horatiu), filozofie (Seneca). Odată cu 
dezvoltarea creştinismului, apar Apologetica şi operele 


de exegeză, dintre care cele mai importante sunt cele 
care aparțin Sfântului Hieronimus şi Sfântului Augustin. 


N Artele plastice continuă tradiţia elenică în 
reprezentarea persoanei prinţului şi cea a realismului 
pentru comenzile particulare.  Sculptorii romani se 
specializează în arta basoreliefului, în timp ce mozaicul 
înlocuieşte pictura din secolul I e.n. 


Pe parcursul celor patru secole care preced prăbuşirea 
dominaţiei romane în Apus, regimul imperial a servit drept cadru 
- dar şi ca instrument - al unui imens efort de romanizare a 
Europei. Extraordinara osmoză culturală, care a avut loc la scara 
întregului continent şi a ansamblului lumii mediteraneene nu a 
funcţionat doar în sens unic. Civilizaţia greco-latină, la rândul ei 
de multă vreme puternic impregnată de influenţele orientale, nu 
s-a întins până în teritoriile „barbare“ ferite până atunci de 
contactul cu ea şi cu Orientul şi, mai ales, nu s-a impus pur şi 
simplu culturilor indigene. Peste tot, dar în special în Galia sau 
Spania, ea a preluat multe elemente alogene şi mai ales din 
această fuziune s-a născut originalitatea lumii romane. 


O civilizaţie a oraşului 


Romanizarea Europei s-a făcut, în special, prin intermediul 
unei urbanizări care nu a avut loc peste tot în acelaşi ritm, şi nici 
plecând de la aceleaşi date iniţiale. În Orient, romanii nu au avut 
decât să continue opera deja considerabilă începută de monarhii 
lumii elenistice. In Grecia, în Africa şi pe litoralul Mediteranei 
Occidentale, ei nu au făcut decât să extindă reţeaua urbană 
iniţiată de greci, etrusci şi de „popoarele mării“. Dar, în toată 
partea de apus şi de nord a Europei, cât şi în Balcani şi în 
regiunea dunăreană, urbanizarea a fost o creaţie preponderent 
romană şi ea a servit ca vector pentru influenţele culturale cele 
mai variate, atât în domeniul lingvistic, odată cu răspândirea 
limbii latine, cât şi în cel religios, intelectual sau artistic. 

In funcţie de situarea originară şi de multiple consideraţii, 
oraşul imperial s-a dezvoltat după proceduri şi modele foarte 
diverse. Acolo unde existau deja cetăţi ce-şi aveau viaţa proprie, 
patrimoniul lor monumental, un progres propriu economic şi 
cultural, romanii s-au mulţumit să le modifice statutul politic, 
uneori de a le salva financiar (sub Augustus, o mare parte din 
prada de război a fost utilizată pentru a aduce la linia de plutire 
unele cetăţi ruinate), după care lăsau autorităţilor municipale 
grija de a le întreţine şi de a le înfrumuseţa. Rarisime au fost 
cazurile în care, precum Cartagina în vremea Republicii, oraşele 
inamice au fost pur şi simplu rase de pe hartă. De altminteri, 
acolo unde nu existau urme de viaţă urbană sau existau foarte 
puţine, aşa cum a fost cazul Galiei, cuceritorii au stimulat 
edificarea de oraşe demne de acest nume din raţiuni militare şi 
administrative (controlul ţărilor cucerite şi pacificate), politice 
(dezvoltarea unei clase conducătoare municipale receptivă la 
pacea romană şi pe care reprezentanţii guvernului imperial 
puteau conta) şi culturale. Câteva dintre aceste oraşe erau 
vechi colonii romane, fondate după modelele celor care fuseseră 
construite în Italia în secolul al II-lea î.e.n., aşezări de cetăţeni 
instalaţi pe un teritoriu cucerit de Roma pentru a-i asigura 
controlul şi apărarea. Acest tip de urbanizare, încă foarte 
răspândit sub domnia lui Augustus - fondatorul, printre altele, al 
coloniilor Susa, Torino, Aquileia în Italia, Trèves în Renania etc. - 
şi sub dinastia lulio-Claudiană (Cologne îşi datorează numele 
unei colonii de veterani instalată de Claudius), avea să dispară 


încetul cu încetul prin secolul al II-lea e.n. Alte aşezări au luat 
naştere ca urmare a noilor imperative generate de apărarea şi 
de supravegherea /imes-ului, precum Strasbourg sau Mayence, 
construite pe locul unui fost castru roman. În sfârşit, altele îşi 
datorează dezvoltarea lor iniţiativelor luate de clasele 
conducătoare locale. Acesta a fost cazul Galiei, de exemplu, 
unde locul fostului oppidum a fost, în general, părăsit în 
favoarea unei creaţii în întregime noi, ocupând câmpia, mai bine 
adaptat fucţiilor de reşedinţă ale notabilităţilor şi de centre de 
viaţă economico-socială, care trebuiau pe viitor să fie cele ale 
oraşului romanizat, integrat în Imperiu. 

Diversitatea circumstanțelor care au stat la baza înfloririi 
oraşelor romane nu le-a împiedicat să se supună unor norme 
comune şi să concureze la unificarea Imperiului. Doar atunci 
când condiţiile geografice se opun, planul oraşelor fondate de 
cuceritorul roman sau de clienţii săi provinciali reproduce 
modelul geometric al castrului roman sau al cetăţii elenistice. 
Deci plan în formă de „tablă de dame“, organizat în jurul a două 
axe perpendiculare: cardo, orientată spre nord-sud, şi 
decumanus maximus, în jurul cărora celelalte străzi erau trasate 
aşa încât să formeze un patrulater regulat. În centru se găsea 
forumul, o piaţă pătrată, ornată cu statui şi înconjurată cu 
porticuri şi cu monumente publice: curia, unde se reuneşte 
senatul local, templele destinate cultului zeilor civici, bazilica 
unde se întâlnesc negustorii şi unde îşi are sediul un tribunal 
etc. Monumentele sunt numeroase: teatru semicircular, 
înconjurat de tribune din pietre amenajate pe panta unei coline, 
amfiteatru circular pentru „jocurile de circ“ (lupte între 
gladiatori profesionişti, lupte cu animale sălbatice, naumahii 
etc.), circ în formă de elipsă alungită pentru cursele de care, 
terme (cu apă caldă ori rece), uneori saloane, săli de cultură 
fizică şi biblioteci, arcuri de triumf destinate comemorării 
evenimentelor importante, victorii militare sau altele, apeducte 
grandioase asigurau aprovizionarea oraşului cu apa potabilă aşa 
ca cele din Segovia, în Spania, sau podul Gard, construit la 
începutul secolului | e.n. de Agrippa, ginerele lui Augustus. 

Romanii au propus peste tot modele pe care ei înşişi le-au 
moştenit din lumea elenică şi elenistică, lăsând, însă, o mare 
libertate de mişcare arhitecţilor locali şi decurionilor indigeni în 
ornarea şi dezvoltarea oraşelor. Desigur, aceştia s-au inspirat 


frecvent din monumentele capitalei: forum, curie, porticuri, 
arcuri de triumf etc. Este rar ca vreun forum din vreo provincie 
să nu fie dominat de un Capitoliu, cu un templu asociind cele 
trei divinităţi capitoline şi sanctuare ridicate în cinstea divinității 
împăraţilor. Templele majestăţii lor protectoare sunt ridicate 
atât ca recunoştinţă adusă suveranilor, cât şi datorită faptului că 
monumentele de la Roma apar ca fiind cele mai frumoase şi mai 
prestigioase pentru a fi copiate. În acest domeniu Roma 
propune, dar nu impune, lucru care permite constructorilor 
indigeni să introducă în programele lor de construcţii elemente 
caracteristice ale propriilor lor culturi, precum acele temple cu 
cella’ circulară sau poligonală, înconjurate sau nu de un peristil, 
aşa cum putem întâlni în oraşele galo-romane, ca turnul Vesone 
din Perigueux sau templul lui lanus din Autum, sau acele case 
din Bretagne, înconjurate de o vastă grădină exterioară în care 
se poate ajunge printr-un fel de verandă. 

Ţesătura urbană foarte strânsă care s-a constituit astfel în 
toată partea apuseană şi septentrională a Europei romane, 
acolo unde nu era nimic înainte de venirea legiunilor decât sate 
stabilite în jurul marilor domenii, a servit deci drept vehicul 
conversiei acestei părţi a Imperiului la cultura greco-latină. 
Atunci când invaziile barbare vor năvăli asupra Imperiului 
roman, oraşele se vor replia în ele însele, înconjurându-se cu 
ziduri de apărare ridicate în grabă cu materialul monumentelor 
publice şi particulare (temple, amfiteatre, morminte etc.), 
lăsând în exteriorul incintei cartierele ce nu puteau fi apărate şi 
umplând golurile interioare (forumuri şi pieţe) cu insule de 
locuire ocupate foarte dens şi tăiate de străduţe întortocheate. 
De la sfârşitul secolului al IV-lea e.n., în multe din regiunile 
cucerite de triburile germanice sau altele, oraşul de tip antic va 
ceda locul oraşului medieval, simbol al unei regresii culturale ale 
cărei aspecte multiforme vom avea ocazia să le examinăm. 


Roma Imperială 


Din toate oraşele Imperiului, Roma este, la apogeul epocii pe 
care o studiem, cea mai vastă, cea mai populată - pe puţin 
1.000.000 de locuitori, dacă nu şi mai mulţi -, cea mai bogată în 
monumente de tot felul, fiecare împărat contribuind la 
înfrumusețarea ei, fie şi numai pentru a-şi grava în eternitate 
propria sa personalitate. 

Refăcută după marele incendiu din 64 e.n., mereu sortită unor 
vaste proiecte urbanistice (cel mai important rămânând cel al lui 
Cezar) care n-au fost nicicând puse în aplicare, Roma nu a reuşit 
niciodată să pună capăt unei dezvoltări anarhice ori să se 
organizeze raţional în jurul unui centru politic şi religios, cum ar 
fi forumurile ori Palatinul. Forumul republican, într-adevăr, loc de 
comerţ şi de multiple contacte sociale, cât şi centru al 
activităţilor oficiale, se va dovedi repede prea mic pentru a 
putea primi mulţimea, şi neadaptat unui regim care aspira la 
glorificarea prinţului. După Cezar, care a conceput primul ideea 
unui forum compus dintr-o vastă piaţă dreptunghiulară 
înconjurată de porticuri pe trei laturi şi mărginită pe a patra de 
un templu consacrat divinității suveranului (de exemplu Venus, 
pentru cuceritorul galilor), Augustus a pus să se construiască, 
pentru a celebra propria sa glorie, un forum şi un templu 
închinat lui Marte Răzbunătorul, fiind limitat apoi, de Vespasian, 
de Domițian şi de Traian. Dintre toate, forumul lui Traian, operă 
a unui sirian grecizat, arhitectul Apollodor din Damasc, este cel 
mai grandios, cu piaţa lui dreptunghiulară împodobită în centru 
cu o statuie ecvestră a împăratului, cu arcul său monumental 
care dă spre forumul lui Augustus, cu porticul său de marmură 
colorată dominat de statui, cu cele două hemicicluri unde se 
adunau filozofii şi discipolii lor, cu gigantica sa bazilică U/pia, cu 
cele două biblioteci ale sale şi coloana de 38 de metri, care 
relatează în imagini de marmură despre războiul cu dacii; toate 
acestea continuate de o piaţă monumentală cu două terase care 
adăpostea prăvălii, birouri şi săli destinate securităţii oraşului. 

Dominând forumul republican, Palatinul era ocupat de pe 
vremea lui Augustus - ce se născuse pe această colină - de 
reşedinţe imperiale: cea a lui Augustus, mai întâi, locuinţă 
relativ modestă, desemnată în mod obişnuit cu numele de „casa 
Liviei“, apoi cea a lui Tiberius, mărită de Caligula şi Nero, care a 


părăsit-o pentru o domus aurea, „casa de aur“, formată din mai 
multe pavilioane împrăştiate prin grădinile de pe versanţii 
colinei Caelius. Succesorii săi reintegrează colina sacră, loc unde 
Domițian a pus să se construiască un nou Palat. 

Dincolo de ceea ce forma inima Romei politice şi religioase - 
puteai găsi la picioarele Capitoliului, Curia, sediul Senatului, şi 
Comitium, locul de adunare al comiţiilor curiate şi tribute din 
perioada republicană -, prinții din perioada Imperiului timpuriu 
au ctitorit numeroase monumente, repartizate în spaţiul celor 
14 regiuni instituite de Augustus şi care, mărit de Vespasian şi 
de Marcus Aurelius, va fi înconjurat, în secolul al Ill-lea, de zidul 
lui Aurelian. Mausoleului lui Augustus, de pe Câmpul lui Marte, 
corespundea pe malul celălalt al Tibrului celui al împăratului 
Hadrian, imensă clădire de formă cilindrică, pe care Evul Mediu 
o va transforma în fortăreață (castelul „Saint-Ange“). Coloane, 
arcuri de triumf, obeliscuri aduse din Egipt sau copiate de 
arhitecţii romani, temple, precum Panteonul lui Agrippa, care a 
fost distrus de un incendiu şi pe care Hadrian l-a reconstruit 
pentru a-i da aspectul cunoscut de noi astăzi, se multiplică în 
cele patru puncte cardinale ale oraşului. Dar, mai ales, acesta s- 
a îmbogăţit cu monumente grandioase destinate timpului liber 
al locuitorilor săi: circurile, mai întâi, unde aveau loc cursele de 
cai şi care, cât şi simulacre de bătălii cu elefanţi de luptă. Lui 
Circus maximus, amenajat încă de la începuturile republicii, 
între Palatin şi Aventin, şi care a fost mereu înfrumusețat (în 
special de Nero), i s-a adăugat, în secolul al Ill-lea î.e.n., pe 
Câmpul lui Marte, Circus Flaminius. Apoi, amfiteatrul, unde se 
desfăşurau luptele dintre gladiatori: cel al lui Statilius Taurus, 
construit în 29 î.e.n., a fost distrus de incendiul din 64 e.n. şi 
înlocuit cu grandiosul Coliseum sau amfiteatrul Flavienilor, 
construit de Vespasian şi care putea adăposti mai multe zeci de 
mii de persoane. 

Capitala Imperiului avea şi multe teatre, cel mai important 
fiind acela pe care Augustus l-a construit între Palatin şi Tibru şi 
pe care l-a dedicat memoriei tânărului său nepot, Marcellus. El 
putea adăposti aproximativ 14.000 de spectatori. În sfârşit, 
termele şi-au făcut apariţia la începutul imperiului, moştenitoare 
îndepărtate ale palestrei greceşti importate din Campania de 
către Agrippa, care a construit în 33 e.n. prima baie publică 
(/aconicum). Au urmat apoi termele propriu-zise: cele ale lui 


Nero de pe Câmpul lui Marte, apoi cele ale lui Titus, Traian, 
Caracalla - cele mai celebre şi mai grandioase -, în sfârşit, cele 
ale lui Dioclețian. Instalaţiile balneare nu constituiau decât o 
parte din aceste vaste ansambluri care cuprindeau şi locuri de 
promenadă, terase, grădini şi biblioteci. Ele cereau, pe lângă 
necesităţile de securitate şi aprovizionare cu apă potabilă a 
oraşului, un sistem de aducţie şi de evacuare a apei, care este 
perfecţionat constant. În perioada Imperiului timpuriu, şapte 
apeducte aduceau în fiecare zi la Roma aproape 1.000.000 mc 
de apă, în timp ce trei imense canale de scurgere asigurau 
evacuarea apelor uzate. 

Totuşi, nu totul era confort pentru locuitorii Romei imperiale. 
Am remarcat că, încă din perioada republicană, costul ridicat al 
terenurilor îi obliga pe constructori să ridice pe înălţime clădiri 
colective care s-au dovedit a fi insalubre şi periculoase. Nu toate 
cartierele oraşului dispuneau de binefacerile apei curente. Pe 
străduţele strâmte şi acoperite de mizerie, circulaţia era 
îngreunată şi vacarmul, insuportabil. Vai de bogătaşul roman 
care se aventura noaptea fără escortă, căci tâlharii erau 
numeroşi. De aceea, cei din clasele înstărite preferau să trăiască 
în afara Romei, în luxoasele lor vile de pe muntele Albanus şi din 
Campania. Roma continua totuşi să aibă în ochii lumii romane 
reputaţia de „regină a oraşelor“. 


Viaţa religioasă 


Nici Augustus, nici vreun alt împărat ce i-a urmat la tron nu au 
putut împiedica declinul vechii religii romane. Clasele 
conducătoare au continuat să sacrifice zeilor cetăţii şi să asiste 
la ceremoniile oficiale, dar nu mai era vorba decât de o atitudine 
formală, care disimula slab progresele necredinţei. Două fapte 
majore caracterizează, în Imperiul timpuriu, evoluţia vieţii 
religioase: pe de o parte, dezvoltarea cultului împăratului, 
asimilat tot mai mult unui „zeu în viaţă“, pe de alta, favoarea, 
crescândă, de care se bucurau, la Roma şi în provincii, religiile 
orientale, cu misterele şi promisiunile lor de mântuire. 

Religia imperială, organizată începând cu domnia lui 
Augustus, n-a încetat să evolueze în sensul unei divinizări din ce 
în ce mai marcate a persoanei prinţului, poate sub influenţa 
Egiptului, unde împărații erau consideraţi ca moştenitori ai 
faraonilor. Nero se prezintă ca un nou Apollo şi ca un nou 
Hercule. Traian, moderat totuşi, se aşază şi el sub patronajul 
semidivinului fiu al lui Jupiter, ca şi Commodus despre care am 
văzut că ar fi afirmat până şi în amfiteatru virtuțile sale 
„herculeene“. Evoluția generală mergând spre credinţele 
monoteiste, teologia imperială nu putea să lase să-i scape mult 
timp această tendinţă şi acest lucru cu atât mai mult cu cât 
coincidea cu grija ce-o aveau romanii de a da un conţinut 
religios principiului de unitate a lumii romane. Deja, cu Nero, se 
afirma o teologie solară a prinţului, Aurelian, restauratorul 
Imperiului după grava criză ce-l cuprinsese în secolul al Ill-lea 
e.n., mergând mai departe, asimilând persoana sa zeului-soare, 
practică reluată de Constantin la începutul domniei sale, apoi de 
lulian, ale cărui concepţii religioase se împleteau cu ideile 
filozofilor nestoici, pentru care soarele era simbolul zeului- 
stăpân al Cosmosului. Dioclețian s-a îndepărtat mai puţin de 
reprezentările clasice ale panteonului greco-latin; a conceput 
totuşi, dintr-o perspectivă care punea în relaţie religiosul cu 
politicul, o ierarhie teologică care-i plasa pe Auguşti deasupra 
Cezarilor, decretându-i pe primii de rang „iovian“, iar pe ceilalţi 
de rang „herculean“. 

Convertirea lui Constantin la creştinism, repede transformat 
în religie de stat, nu a modificat câtuşi de puţin practicile care, 
începând cu Dioclețian, făceau din împărat o fiinţă ieşită din 


comun, adorată aidoma unui zeu. Totuşi, semnele supunerii 
absolute pe care monarhul o cerea supuşilor săi, şi care va 
dăinui şi se va perpetua timp de un mileniu în perioada 
bizantină, nu se mai adresează unui „zeu în viaţă“, ci doar 
„locotenentului lui Dumnezeu“, care poate fi determinat de 
Biserică să recunoască supremaţia Evangheliei în faţa propriei 
puteri. Atunci când în 390 Teodosiu a pus să fie masacrate mai 
multe mii de oameni în circul din Thessalonike pentru a-i 
pedepsi de a se fi revoltat şi de a-l fi ucis pe guvernator, Sfântul 
Ambrozie, episcop de Milano, îi interzise împăratului să mai intre 
în vreo biserică înainte de a face penitenţă, şi el a obţinut, în 
final, câştig de cauză. 

Succesul de care s-au bucurat, începând cu secolul |, adepţii 
doctrinei lui Hristos, apoi triumful său în Imperiul târziu, se 
înscriu într-o perspectivă lungă, care ne duce înapoi la sfârşitul 
războaielor punice, când religiile orientale dobândesc la Roma şi 
în provincii o influenţă crescândă. Imensul amestec de populaţii 
care s-a efectuat în ultimul secol al Republicii, a favorizat 
schimbarea unor zei şi a unor culte străine care, mai mult decât 
cele ale panteonului clasic, oficial, răspundeau preocupărilor 
metafizice şi misticismului ce caracterizau o întreagă parte a 
populaţiei romane. Astfel, s-au dezvoltat, cum s-a văzut, din 
epoca lui Sylla, în secolul | e.n., cultele lui Isis şi Serapis, apoi 
religia dionisiacă şi cea a lui Cybele, Marea mamă a zeilor, 
importată din Frigia şi care fusese interzisă în timpul Republicii. 
Augustus a încercat în zadar să stăvilească această mişcare, 
dar, după moartea sa, nimeni n-a mai putut să împiedice cultele 
orientale să-şi câştige adepţi şi, în final, să se instaleze chiar în 
capitala Imperiului. Cybele, sub domnia lui Claudius, Isis şi 
Serapis, sub cea a lui Caligula, au avut sanctuarele lor în oraş, în 
timp ce în întregul Imperiu se dezvolta cultul lui Mithra, zeu 
solar iranian al cărui cler organizat şi ierarhizat predica o morală 
umanistă şi puritană, şi a cărui influenţă a fost imensă în 
elaborarea teologiei solare imperiale. Totuşi, este cert că, 
răspândind monoteismul în Imperiu, popularizând ceea ce 
fusese până atunci doctrina filozofică a unei elite, familiarizând 
pe supuşii Imperiului cu o metafizică şi o etică ce se bazau pe 
lupta dintre bine şi rău, religia lui Mithra, puţin câte puţin 
asimilatoare a altor culte aduse tot din Orient de negustorii 
sirieni - cel al lui Adonis, de exemplu -, a deschis drumul 


creştinismului. 

Schimbarea statutului religiei lui Hristos, la început tolerată, 
apoi devenită religie de stat, nu a eliminat imediat vechiul 
păgânism roman. Creştinarea Imperiului, o repetăm, a fost 
esențialmente un fenomen urban şi vor trebui secole pentru ca 
el să se implanteze durabil în satele din Apus, în special în Galia. 
Chiar şi în oraşe, rezistenţele vor fi puternice, obligându-l pe 
Teodosiu să ia măsuri drastice pentru a combate păgânismul 
renăscut: interzicerea oracolelor, a sacrificiilor, a haruspiciilor, a 
vizitării templelor, a Jocurilor Olimpice etc. Au rezultat dezordini 
şi revolte, numeroase în Orient, în special la Alexandria, cât şi 
un adevărat „război religios“ care a opus, în ultimii ani ai 
secolului al IV-lea e.n., armata creştină a lui Teodosiu celei a lui 
Eugenius, un funcţionar imperial care, după ce a devenit stăpân 
peste Italia cu ajutorul francului Arbogast, a încercat să 
restaureze păgânismul la Roma, unde a pus să fie reconstruite 
templele şi să fie celebrate riturile ancenstrale. El este învins în 
394. Cât despre păgânism, oficial învins şi interzis, a continuat 
să supravieţuiască multă vreme în riturile creştine. 

La sfârşitul secolului al IV-lea, Biserica creştină a devenit o 
putere în Europa romană, ca şi Orient ca şi în Africa. Organizată 
după modelul circumscripţiilor imperiale, ea este condusă de o 
ierarhie care cuprinde episcopi (în fruntea fiecărei cetăţi), 
mitropoliți (episcopul capitalei provinciei) şi, în partea orientală 
a Imperiului, - la  lerusalim, Antiohia, Alexandria şi 
Constantinopol - patriarhi, care se bucură de un prestigiu 
particular. Ca episcop al Romei şi ca „succesor al Sfântului 
Petru“, papa se străduieşte să se facă recunoscut ca şef al 
Bisericii, dar acest rol îi este contestat în secolul al V-lea e.n. de 
patriarhul de la Constantinopol. 

Amploarea însăşi a succesului său, atât pe plan spiritual, dar 
şi politic, a făcut ca Biserica creştină să cunoască încă din 
primele secole ale existenţei sale crize grave care adesea 
amenințau unitatea sa. Interpretarea dogmelor a dat loc unor 
erezii, adică unor opinii care erau în dezacord cu „adevărata“ 
doctrină, aşa cum era ea fixată de „Părinţii Bisericii“ şi de 
conciliile universale, reuniuni ale episcopilor din întreg Imperiul. 
Cea mai gravă a fost cea care s-a dezvoltat în 323 în jurul lui 
Arius, un preot din Alexandria, care nega caracterul divin al lui 
Hristos, sau, cel puţin, nu-i recunoştea acestuia decât o 


divinitate secundară. Condamnat de Conciliul de la Niceea (325) 
care stabilise că Fiul era „consubstanţial“ Tatălui, şi, prin 
urmare, Dumnezeu Adevărat şi el, arianismul a avut totuşi 
numeroşi partizani, în special în partea orientală a Imperiului. 
Anumiți împărați, precum Constanțiu, îi vor lua partea, adunând 
concilii antiniceene şi persecutând pe partizanii „ortodoxiei“. 
Teodosiu a pus, în final, capăt conflictului. Conciliul, pe care l-a 
reunit în 381 la Constantinopol confirmând deciziile de la 
Niceea, el a impus prin decret respectarea lor în întreg Imperiul. 
Totuşi, arianismul nu a dispărut cu totul. Importat de popoarele 
barbare prin episcopul Uilfila, care i-a convertit pe goți la 
creştinism şi a tradus Biblia în limba lor, arianismul va 
supravieţui printre popoarele germanice instalate în Imperiu 
până la sfârşitul secolului al V-lea. 

Donatismul, schismă al cărei inţiator a fost episcopul de 
Cartagina, Donat, a tulburat şi el Biserica în secolul al IV-lea 
e.n., fiind mai durabil decât arianismul, acesta însă şi-a limitat 
influenţa la Africa şi nu intră, prin urmare, în sfera noastră de 
interes. Să reținem doar că, dincolo de aspectele propriu-zis 
religioase - adepţii săi pretindeau că valide erau doar 
sacramentele administrate de un „drept“, titlu pe care-l refuzau 
discipolilor Bisericii oficiale -, donatismul exprima revolta socială 
a săracilor cultivatori berberi împotriva bogaţilor coloni romani. 
A fost condamnat de mai multe concilii, în special de cel de la 
Arles din 314. 

Reacţiile provocate de continua îmbogăţire a Bisericii - 
consecinţă atât a privilegiilor care i-au fost recunoscute de către 
puterea imperială, darurilor şi moştenirilor care-i erau cu 
generozitate lăsate de membrii claselor înstărite - au avut, pe 
de altă parte, drept efect să dezvolte printre creştini, tot 
începând cu secolul al IV-lea e.n. şi originară tot din Orient, o 
nouă formă de viaţă religioasă: monahismul. Călugării (gr. 
monos - singur) se retrăgeau din lume, pentru a duce o viaţă de 
austeritate şi de meditaţie, ca Sfântul Antoniu în deşertul 
Egiptului, multă vreme pământul ales al monahismului, sau 
Sfântul Simion, izolat pe o coloană de 18 metri. Occidentul este 
atins mult mai târziu şi sub o formă diferită, odată cu 
dezvoltarea, la sfârşitul secolului al V-lea, a cenobitismului, 
adică a comunităţilor monastice care trăiau în respectul unei 
reguli morale şi spirituale foarte stricte. 


Viaţa intelectuală 


Apariţia, apoi lenta transformare a regimului imperial nu au 
modificat radical condiţiile producţiei culturale. În acest 
domeniu, autoritarismul puterii nu s-a transformat niciodată într- 
un totalitarism care să-i adune în acelaşi tipar pe gânditori şi pe 
artişti. Sigur, favoarea ori disgraţia venită din partea împăratului 
au putut, uneori, să le influenţeze cariera şi, câteodată, destinul. 
Tacitus a fost proconsul în Asia, Pliniu cel Tânăr, guvernator al 
Britaniei. Tiberius a condamnat la moarte un istoric. Dar 
înregimentarea spiritelor nu a fost niciodată, în niciun moment 
al istoriei, la ordinea zilei. 

Creaţiile spiritului s-au bucurat, dimpotrivă, de iniţiativele şi 
de extrema generozitate a împăratului, a generalilor mecenaţi şi 
a notabilităţilor provinciale. Suveranii au creat, la Roma chiar, 
numeroase biblioteci şi au finanţat marile lucrări de 
înfrumusețare a oraşului. Au acordat şi burse de studiu celor 
mai buni elevi şi scutiri fiscale magistrilor, fiind imitaţi de 
burgheziile municipale. Peste tot şcoala a fost obiectul unei mari 
griji din partea celor ce deţineau puterea. 

Difuzarea culturii s-a făcut mai ales în mediul urban. Cultură 
de bază, mai întâi, limitată la tehnicile elementare de lectură, de 
scris şi de calcul, dar destul de larg răspândită în toate straturile 
populaţiei. Cultură de înalt nivel, pe de o parte, pentru 
reprezentanţii clasei conducătoare, mereu axată pe o formaţie 
intelectuală bilingvă, pe studiul marilor maeştri ai literaturii 
greceşti şi latine şi, în sfârşit, pe învăţătura retorului care punea 
la dispoziţia celor mai dotați şi mai înstăriți o cultură generală, o 
erudiție literară, o virtuozitate în arta de a folosi cuvântul şi 
ideile care făceau spiritele strălucite, îndemânatice în luptele din 
pretoriu şi adunări, dar puţin deschise spre gândirea ştiinţifică şi 
spre filozofie. 

Mari savanţi, produşi de Roma imperială în cursul istoriei sale 
de cinci ori centenare nu au fost decât în două domenii 
circumscrise şi, de altfel, strâns legate între ele - astronomia şi 
geografia, ca şi în cel al studiilor medicale. Figura cea mai 
cunoscută este cea a unui grec din Alexandria, Ptolemeu, care a 
trăit în secolul al II-lea, şi căruia i se datorează în special Marea 
Sintaxă, numită şi A/magesta, în care acest spirit universal - în 
acelaşi timp, matematician, astronom, geograf, muzician etc. - 


îşi expune sistemul său asupra lumii, şi o Geografie însoţită de 
hărţi, în care apare pentru prima dată indicarea paralelelor şi 
meridianelor. Tot greci sunt predecesorul său Strabon (58 î.e.n.- 
-21-25 e.n.), istoric şi geograf el însuşi, pe care Occidentul îl va 
descoperi în secolul al XVI-lea şi care a avut meritul de a pune în 
relaţie oamenii şi mediul lor fizic, şi Pausanias, autor în secolul 
al lIl-lea al unei Descrieri a Greciei, care face dovada unei 
imense credulităţi, dar care este totuşi o lucrare prețioasă 
pentru studiul mitologiei şi al arheologiei. 

Medicina a beneficiat de interes din partea împăraţilor. 
Hadrian i-a scutit pe medicii din Roma de impozit iar Antoninus 
i-a constituit într-un ordin strict reglementat. Chirurgia şi 
obstretica au făcut progrese. S-a dezvoltat cura cu ape termale. 
Celsius, originar din Verona, a redactat pe timpul lui Augustus 
un tratat de medicină, De arte medica, care, scris într-un stil de 
o mare puritate (a fost botezat „Cicero al medicinii“), a 
prezentat toate cunoştinţele în domeniu la acea dată. Galienus - 
tot un grec, născut la Pergam şi discipol îndepărtat al lui 
Hippocrate - a fost medicul lui Marcus Aurelius. Lui îi datorăm 
Arta medicală care, plină de speculaţii total gratuite despre 
„Spirite“ şi „umori“, conţine descoperiri importante în anatomie, 
fondate pe observaţie şi experiment. 

Dacă romanii nu au fost, în materie de filozofie şi ştiinţă, 
decât moştenitorii lipsiţi de geniu ai unei lumi elenice şi 
elenistice al cărei mesaj l-au transmis popoarelor europene - 
este deja considerabil. Fără ei, o întreagă parte a patrimoniului 
intelectual al Greciei ar fi dispărut. Există un domeniu unde, în 
schimb, contribuţiile lor au fost covârşitoare: cel al dreptului. 
Mult mai mult decât grecii, ei au fost legislatori, dornici să dea 
societăţii un cadru juridic coerent, raţional şi atent să împace 
spiritul de dreptate cu exerciţiul libertăţii, limitat, desigur, la 
cetăţeanul adult, bărbat şi cap de familie. Superioritatea 
dreptului roman asupra celorlalte a fost, de altfel, destul de 
manifestă pentru ca învăţământul juridic să se facă în latină, 
chiar în partea orientală a Imperiului. 

Secolele Il şi III ale erei noastre au reprezentat perioada de 
maximă înflorire a dreptului roman. Jurisconsulţii, ale căror 
opere au dispărut sau ne-au parvenit doar fragmentar, au 
procedat la unificarea şi clarificarea lui. În secolul al Il-lea, 
edictul prin care pretorul anunţa, la începutul mandatului său, 


pe ce principii îşi propune să elibereze „formule“ care precizau 
misiunea judecătorilor, a primit astfel o formulă unică şi fixă: 
acesta este edictul perpetuu al lui Salvius lulianus. Printre alţi 
jurisconsulţi, trebuie citate numele lui Papinianus, Ulpianus, 
Modestinus şi mai ales Gaius, autor în 143 al primului manual de 
drept, /nstitutes. Odată cu stabilirea absolutismului imperial, 
dreptul roman devine, din ce în ce, emanaţia voinţei principelui 
şi se caracterizează prin predominanţa legii scrise şi 
atotputernicia legislaţiei, adică prin trăsături care se regăsesc 
azi în toate construcţiile juridice derivate din el. În faţa 
amploarei şi a complexităţii crescânde a dreptului, va deveni 
necesar, în perioada Imperiului târziu, să se realizeze compilaţii, 
private sau oficiale, printre care se cuvin a fi amintite, la 
începutul secolului al V-lea, Codul teodosian, promulgat în 
Imperiul de Apus de împăratul Teodosie Il. 


Literatura 


Aşa cum se vorbeşte pentru Atena de un „secol al lui Pericle“, 
a existat, la Roma, la începutul erei noastre, un „secol al lui 
Augustus“, a cărui strălucire a fost deosebit de vie în domeniul 
literar. Proza latină a fost ilustrată în special de Titus Livius, un 
retor originar din Padova care şi-a consacrat cea mai mare parte 
a vieţii sale redactării unei /storii a Romei în 142 de cărţi, istorie 
care a rămas neterminată (ea se opreşte la anul 9 î.e.n.) şi din 
care nu ne-au rămas decât fragmente. Compilând operele 
predecesorilor săi şi păstrând structura tradiţională a analelor, 
urmărind să exalte virtuțile Romei antice restaurate de 
Augustus şi lucrând, în acest sens, la formarea unei ideologii 
imperiale, Titus Livius a făcut, totuşi, o operă originală, afirmând 
o poziţie critică faţă de izvoare, interogându-se asupra cauzelor 
evenimentelor şi impunându-şi o relativă obiectivitate. 
Intreprinderea sa se înscrie în seria celor ale lui Tucidide şi 
Polybios. 

Dar domnia lui Augustus s-a afirmat, în special, prin triumful 
poeziei. Marele nume este aici cel al lui Vergiliu. Provenit dintr-o 
familie modestă din regiunea Mantua, raliat de foarte devreme 
de Octavian, trecut de la epicureism la stoicism, acesta şi-a 
consacrat existenţa - la Milano, mai întâi, apoi la Roma - 
studiului şi compoziţiei operei literare, care combină poezia, 
filozofia şi politica: Buco/icele, care exaltă frumuseţea naturii, 
Georgicele, apologia vieţii rustice, singura „umană“ şi conformă 
cu ordinea lumii, şi mai ales Eneida, veritabilă epopee naţională 
pe care Augustus o aprecia cu atât mai mult cu cât îi legitima 
dinastia (ca descendent al lui Eneea şi a fiului său lulius), dar pe 
care poetul - mort la Brundisium, la întoarcerea din Grecia, în 19 
e.n. - n-a avut timp s-o termine. 

Un alt protejat şi prieten al lui Mecena, bogatul prieten al 
împăratului a cărui casă pe Esquilin şi vilă de la Tibur erau 
deschise în permanenţă scriitorilor şi artiştilor, a fost Horaţiu, fiu 
de libert care, după ce a studiat filozofia la Atena şi a servit în 
armata lui Brutus, ucigaşul lui Cezar, s-a fixat la Roma, unde şi-a 
datorat primele succese protecţiei oferite de Vergiliu şi de 
Mecena. Mai epicurean decât autorul Georgice/or, dar de un 
epicureism măsurat, Horaţiu a atins toate genurile poeziei cu 
aceeaşi mare plăcere: poezia epică şi civică, care exalta virtuțile 


antice reînviate de Augustus în Carmen saeculare (singura 
operă comandată de regim); poezia lirică de o extremă 
delicateţe în Epode şi Ode, poezia satirică combinând în 
Sermones şi Epistole anecdote, invective şi reflecţii morale, şi 
chiar analiza artei poetice în Epistolă adresată fraților Piso 
(numită Arta poetică), redactată la sfârşitul vieţii şi care va servi 
de ghid multor generaţii de versificatori. 

Doi alţi poeţi şi-au legat numele de poezia zisă elegiacă şi au 
sfârşit prin a-i da forma, pe care o va păstra în timp, aceea de 
cântec trist care exprima melancolia amoroasă sau ideile 
funebre: Tibul, amant nefericit al Deliei şi bard al vieţii rustice şi 
pioase a micilor proprietari din Latium, şi Properţiu, imitator 
erudit şi preţios al alexandrinilor, dar şi poet al pasiunilor 
violente şi tragice (pentru Cinthia). Ovidiu se leagă şi el de 
acelaşi filon elegiac, dar poezia sa - tot de inspiraţie alexandrină 
- atinge rar aceeaşi profunzime. Arta de a iubi, Leacurile 
dragostei, compuse într-o formă strălucitoare, dar puţin cam 
ternă, sfârşesc într-un fel de romanesc galant, chiar în erotism, 
ceea ce-i va aduce, din partea lui Augustus, exilul pentru 
imoralitate. Scriitor monden, în legătură cu înalta societate, care 
preferă calambururile şi flecăreala plină de talent virtuţilor 
ancestrale pe care regimul imperial încearcă să le reînvie, 
Ovidiu a compus şi o tragedie, Medeea, care a avut un mare 
succes, dar care nu a ajuns până la noi, şi o epopee pe tema 
transformării fiinţelor umane în animale şi în obiecte 
neînsufleţite - Metamorfozele. 

După moartea lui Augustus, literele vor cunoaşte, o bună 
perioadă de timp, o eclipsă care se sfârşeşte odată cu domniile 
lui Claudius şi ale lui Nero. În a doua jumătate a secolului | e.n. 
şi sub Antonini, poezia continuă să atragă spirite strălucite ca 
Lucan (39-65), prietenul, apoi adversarul lui Nero, şi autor al 
unei epopei (neterminate) a războaielor civile, Farsa/ia, Persius 
(34-62), şi el opozant al lui Nero şi autor al unor Satire care 
combină pitorescul cu preceptele morale şi greoaie procedee 
oratorice, spaniolul Marţial, de la curtea lui Domițian, ale cărui 
Epigrame, scrise între 80 şi 101, strălucesc de o vervă 
muşcătoare, dar cad uneori în trivialitate, Juvenal (60-130), în 
sfârşit, şi el poet satiric şi moralist, patriot intransigent şi 
denigrator acid al moravurilor din timpul său, dar a cărui operă 
debordează de imaginaţie verbală şi de viaţă. Totuşi, prozatorii 


sunt cei ce au vântul la pupa şi acest lucru în genuri extrem de 
variate. 

Istoria, mai întâi ilustrată mediocru de Velleius Paterculus şi 
Quintus Curtius, autor erudit al unei vieţi romanţate a lui 
Alexandru, şi-a aflat maestrul în Tacitus. Şi acest lucru, nu 
pentru că acest reprezentant al clasei senatoriale, care a 
exercitat  magistraturi importante, ar fi manifestat vreo 
obiectivitate excesivă în tabloul pe care-l face prinților din 
secolul | e.n. Apărător al unui Senat păstrător al tradiţiei 
împotriva tiraniei unui Tiberius sau a unui Domițian, acesta a 
forţat mereu nota, a făcut mai mult operă de moralist decât de 
istoric. Dar povestirea sa - Germania (pe la 98 e.n.), /storiile şi 
Analele (115-117 e.n.) - este bogată în informaţii luate din surse 
oficiale sau de pe teren, şi mai ales scrie într-o proză clară, care 
face din el unul din cei mai mari scriitori de limbă latină. 
Suetoniu, care, după ce a fost funcţionar al lui Hadrian, a 
redactat Viețile celor doisprezece Cezari, care are tendinţa de a 
îngroşa portretul împăraţilor ostili Senatului, nu duce lipsă nici 
de documentaţia de primă mână, nici de spiritul critic, dar 
gustul său pentru anecdoticul dubios şi caracterul aluziv al 
cuvintelor sale dăunează mult unei opere care, în special, are 
meritul de a trata anumite perioade ale istoriei romane pentru 
care izvoarele lipsesc. 

Filozofia cunoaşte în Seneca pe reprezentantul ei cel mai 
ilustru. Originar din Cordoba, acest membru al clasei ecvestre al 
cărui tată a fost retor şi autor al unei /storii a Romei a fost 
preceptorul lui Nero, apoi om de încredere la curte, înainte de a 
complota împotriva lui şi de a fi obligat să se sinucidă. Autor al 
mai multor tragedii care pun în scenă pasiunea ajunsă la 
paroxism (Fedra, Medeea, Troienele etc.), dar care păcătuiesc 
prin excesul lor melodramatic şi prin stilul bombastic, Seneca a 
scris şi poezii, discursuri, opere ştiinţifice, dar renumele i-a 
rămas ca moralist, redactând vreo zece tratate şi dialoguri - 
Despre clemență, Despre binefaceri, Despre scurtimea vieții, 
Despre liniştea sufletului etc. - în care, ca un bun stoic, predică 
calea spre înţelepciune trecând prin asceza personală şi 
renunțare, dar şi prin milă şi omenie. Dacă stilul său a fost 
adesea criticat ca preţios şi nestăvilit, influenţa gândirii sale a 
fost imensă, atât printre contemporani cât şi în perioada 
Imperiului târziu. Părinţii Bisericii considerau că morala lui 


Seneca se putea concilia cu doctrina creştină. 

Arta oratorică, ale cărei reguli Quintilian a vrut să le fixeze în 
anul 95 e.n. (De /nstitutione oratoria), dar care a luat drumul 
stereotipiei reţetelor acestui retor, nu a fost ilustrată decât de 
Pliniu cel Tânăr (62-113), prieten al lui Traian şi autor al unui 
Panegiric al împăratului, atunci mult lăudat, dar căruia 
posteritatea i-a preferat cele zece volume din corespondenţa sa. 
Petroniu, alt prieten al lui Nero şi care, ca şi Seneca, a trebuit să 
se sinucidă, tăindu-şi venele, la ordinul acestuia, a dat literaturii 
latine o operă originală odată cu Satiriconul, un fel de roman 
picaresc şi satiric, ai cărui eroi, nişte liberţi bogaţi, sunt pictaţi 
cu mult realism şi cu umor. Africanul Apuleius, care trăieşte şi 
scrie la sfârşitul secolului al II-lea e.n., orator şi discipol întârziat 
al lui Platon, a scris şi el un roman, Metamorfozele (sau Măgarul 
de aur) în care transpare gustul său pentru misticism şi magie. 

La acea dată, literatura latină i-a dat, se pare, în zona 
grecească a Imperiului, pe cei mai buni scriitori. Beoţianul 
Plutarh (50-125) este autorul, sortit unui imens succes, al unei 
opere, Viețile paralele, care constituie un izvor inepuizabil de 
informaţii asupra marilor personalităţi ale lumii antice, dar care 
face din el mai degrabă un moralist decât un istoric. Herodes 
Atticus a fost preceptorul lui Marcus Aurelius şi maestrul marilor 
sofişti din timpul său: nu ne-a mai rămas din operele sale decât 
un Discurs despre constituție. Istoric, filozof şi dicipol al lui 
Epictet, numit de Hadrian guvernator al Capadociei, Arrianus a 
scris Anabasis sau Expediția lui Alexandru, operă căreia nu-i 
lipseşte calitatea, ca şi /storia romană a alexandrinului Appian 
sau ca cea a niceanului Dio Cassius (mort în 235). Mai mult ca 
niciodată, limba şi cultura greacă sunt la baza formării 
intelectuale a tinerilor romani înstăriți. Marcus Aurelius îşi 
redactează în limba greacă Cugetări/e sale, un fel de jurnal 
intim, puternic impregnat de umanismul stoic. 

Ultimele două secole ale Imperiului au fost marcate de un 
puternic recul al culturii şi mai ales al creaţiei filozofice. Ultima 
manifestare a geniului grec a fost, în acest domeniu, gândirea 
neoplatoniciană, predată la Roma de Plotin, începând din 244. În 
Enneadele sale, acest filozof alexandrin susţine că înțeleptul 
poate accede la cunoaşterea supremă a unităţii bazându-se pe o 
intuiţie ce poate fi comparată cu extazul mistic. Diferită de 
platonismul clasic, care îl plasa pe filozof în centrul cetăţii, 


gândirea  plotiniană caută, dimpotrivă, să scape de 
constrângerile contigentului: ea se acomodează, aşadar, perfect 
derivei absolutiste a puterii imperiale. Pe de altă parte, gândirea 
plotiniană conciliază exigenţa intelectuală a monoteismului grec 
cu pluralitatea zeilor şi demonilor obişnuiţi, care sunt concepuţi 
ca emanaţii ale Fiinţei unice. Succesorii acestuia, Porfirius din 
Tyr sau lamblichos din Chalcida vor sfârşi în purul misticism, 
esoterism şi confuzie. 

Istoria a fost pentru ultima dată la loc de cinste odată cu 
Ammianus Marcellinus (330-400), un ofiţer grec, originar din 
Antiohia, dar care scria în latină şi care a continuat opera lui 
Tacitus până la domnia lui Valens. Ale sale Rerum gestarum libri 
XXXI sunt uneori confuze, dar pline de viaţă, bine informate şi 
de o rară imparţialitate. Romanul a cunoscut o vogă fără 
precedent începând cu secolul al Ill-lea, odată cu Daphnis şi 
Chloe de Longus, apoi cu romanele-fluviu ale unui Xenofon sau 
Heliodor, care ofereau cititorului de rând istoria stereotipă a 
unui cuplu de tineri despărțiți de mii de peripeții şi de 
nenorociri, dar care se reunesc, până la urmă, graţie unei 
fericite  Providenţe: un gen literar, aşadar, sortit unei 
strălucitoare posterităţi în toate literaturile Europei şi ale lumii! 

Se constată că literatura latină sau greco-latină a devenit de 
fapt o literatură a Europei romane. Numeroşi sunt, într-adevăr, 
scriitorii originari din provinciile Orientului sau ale Occidentului, 
ca Ausoniu (310-395) şi Claudian (370-404), ultimii mari poeţi ai 
latinităţii. Primul s-a născut la Bordeaux, unde a predat retorica 
înainte de a deveni preceptorul lui Graţian. Lui îi datorăm câteva 
opere de o mare delicateţe, în care şi-a zugrăvit patria, dar şi un 
poem despre Moselle. Cel de-al doilea este un grec care a scris 
tot în limba latină şi care a fost poetul oficial al lui Honorius şi al 
lui Stilicon. Rămas pâgân în adâncul sufletului şi legat de vechea 
patrie romană, a compus mai ales epigrame, epopei mitologice 
şi opere având un caracter politic în care foloseşte cu multă 
abilitate panegiricul şi invectiva. 


Scriitori şi teologi creştini 


Avântul creştinismului în partea răsăriteană a Imperiului, apoi 
la Roma şi în Apus, a fost însoţit de o importantă producţie de 
texte care aveau în vedere fie apărarea religiei lui Hristos de 
duşmanii şi de detractorii săi, fie dezbateri ale dogmei şi 
tentative de conciliere a acesteia cu moştenirea filozofiei 
greceşti. 

Genul Apologetic s-a dezvoltat în special în perioada 
persecuțiilor, începând cu secolul al Il-lea e.n. Primele modele 
au fost redactate de filozofi de limbă greacă convertiți la 
creştinism şi care adresau împăraţilor discursuri în care încercau 
să-i convingă de faptul că creştinii nu erau vinovaţi de crimele 
ce li se imputau şi că religia lor, departe de a fi incompatibilă cu 
filozofia, era expresia supremă a acestei discipline a spiritului. A 
fost cazul lui Athenagoras, a samariteanului lustin, venit la 
Roma după convertirea sa pentru a deschide o şcoală şi care 
este martirizat în acest oraş în 165, şi a sirianului Tatianus, 
autorul unui Discurs către greci care se supune regulilor genului, 
dar care, după martiriul Sfântului lustin, va evolua spre 
gnosticism. Cel care a inaugurat Apologia în limba latină a fost 
Tertullian. Acest fiu al unui centurion din Cartagina, născut pe la 
115, a făcut studii strălucite la Roma înainte de a-şi exersa 
meseria de avocat, apoi, convertit la creştinism, s-a reîntors în 
Africa şi a luat partea coreligionarilor săi persecutați de 
guvernatorii acestei provincii. Lui i se datorează un 
Apologeticum, scris în 197, lucrare care este un model de 
rigoare intelectuală şi de vigoare a formei. După el, ştafeta a 
fost preluată de Minucius Felix, autor al unui dialog imitat după 
Cicero între un păgân şi un creştin, Octavius; apoi, sub domnia 
lui Constantin, care a făcut din acest retor african, mai târziu 
fixat la Trèves, preceptorul fiului său Crispus, de Lactanţiu, ale 
cărui /nstitutions divines se străduiesc nu numai să respingă 
erorile păgâne, dar şi să prezinte un sistem care răspunde 
tuturor problemelor metafizice şi morale ale timpului său. 

Opera celor care mai târziu li se va spune „Părinţii Bisericii“ 
se distinge de Apologetică prin publicul căruia i se adresează - 
poporul creştin însuşi şi clerului său - şi prin conţinutul scrierilor, 
care vizează, în special, doctrina în formarea Bisericii, referindu- 
se la Scripturi, şi respingerea erorilor născute din interpretarea 


acestora. 

Modelul exegezei biblice se constituie, începând cu secolul al 
III-lea, tot în partea răsăriteană a Imperiului şi în limba greacă. 
Principalii săi reprezentanţi sunt Grigorie din Nazianz, apărător, 
în calitate de episcop al Constantinopolului, sub Valens, al 
dogmei Sfintei Treimi, Eusebiu din Cezareea, Grigorie din Nyssa, 
originar din Cezareea Capodociei şi autor al numeroase scrieri 
împotriva arianismului, şi mai ales Origene: fiu al unui grămătic 
creştin din Alexandria, martirizat în 202, timp de 30 de ani în 
fruntea şcolii catehetice din marele oraş elenistic, apoi 
excomunicat în 231 şi mort în urma torturilor suferite în timpul 
persecuției lui Decius. Origene a lăsat sute de opere 
Apologetice, teologice, ascetice etc., care i-au adus o reputaţie 
universală, dar şi condamnarea lui de către Biserică din cauza 
unor afirmaţii care nu erau în consonanţă cu doctrina oficială: 
subordonarea Fiului faţă de Tată, credinţa în eternitatea 
materiei, negarea chinurilor veşnice etc. 

Aceste scrieri ale primilor teologi greci din Imperiu au fost 
imediat difuzate la Roma şi în toată partea apuseană a lumii 
romane. În curând, ele au dat naştere la traduceri, adaptări, 
comentarii din limba latină, ca cele pe care Marius Victorinus - 
un retor african care l-a iniţiat pe Sfântul Augustin în 
neoplatonism - le-a făcut, după convertirea sa tardivă la 
creştinism, pe marginea Epistolelor Sfântului Pavel. Au apărut şi 
producţii mult mai originale: scrieri de polemică teologică ale lui 
Hilarius, episcop de Poitiers (pe la 350) şi autor al unui tratat 
despre Trinitate, ale lui Pelagius, călugăr din Bretagne fixat la 
Roma înainte de cucerirea oraşului de către Alaric şi adversar al 
tezelor Sfântului Augustin despre graţie, ale lui Ciprian, retor 
născut în Cartagina şi devenit episcop al acestui oraş, înainte de 
a fi martirizat în 258; tratate de morală şi ascetică, hagiografii, 
corespondențe episcopale, precum cele ale lui Ciprian şi 
Ambrozie, episcop de Milano etc., cât şi alte texte remaniate şi 
redactate pentru publicare (Ambrozie, Augustin, Hieronymus). 

Corpusul este imens. Două nume domină totuşi restrânsa 
tagmă a Părinților Bisericii: este vorba de Sfântul Hieronymus 
(347-420) şi de Sfântul Augustin (354-430). Primul, născut în 
Dalmația într-o familie creştină bogată, a făcut studii clasice 
solide la Roma, înainte de a se fixa la Trèves şi de a pleca, apoi, 
în Orient, unde a dus - în deşertul Chalcidei - o viaţă de 


anahoret pe care o va întrerupe pentru a deveni secretarul 
papei Damas. Contribuţia sa esenţială a fost traducerea Bibliei 
în latină având ca punct de plecare originalul în ebraică, şi nu 
versiuni în limba greacă, cum era moda până la el. Acest imens 
travaliu filologic a fost însoţit de foarte multe comentarii şi 
exegeze. Cel de-al doilea, fiu al unui mic proprietar roman din 
Africa, a studiat şi apoi a predat retorica la Thagastes şi în 
Cartagina, înainte de a-şi continua studiile la Milano unde, 
convertit la creştinism, va fi botezat de Sfântul Ambrozie. Intors 
în Africa în 388, şi-a vândut bunurile pentru a-i ajuta pe cei 
săraci, a fost hirotonisit preot şi s-a fixat la Hippona, oraş unde a 
devenit episcop în 396 şi unde a murit 34 de ani mai târziu, în 
timp ce acesta era asediat de vandali. 

Dintre toţi gânditorii, scriitori şi oamenii Bisericii timpului său, 
Augustin este cel care a ştiut cel mai bine să concilieze cultura 
greco-latină şi noul spirit al creştinismului. Filozof rupt de 
regulile retoricii, dar dotat cu o imensă capacitate speculativă, 
orator desăvârşit şi om de condei în cea mai pură tradiţie 
clasică, dotat cu o memorie ieşită din comun (ştia Biblia pe de 
rost), el a fost ilustrat cu egală constanţă în toate genurile 
literaturii sacre: Apologetică, exegeză, predici, cateheză, 
polemică teologică, morală etc. A redactat 113 tratate, unele de 
dimensiuni considerabile, precum Cetatea lui Dumnezeu. 
Confesiunile sale, o povestire a propriei vieţi, concepută pentru 
a lămuri prin propria sa experienţă problemele spirituale ce şi le 
punea omul timpului său, constituie o totală inovaţie în 
literatura antică. Influenţa acestui fost monden, a cărui tinereţe 
fusese  legănată de doctrinele  neoplatoniciene, a fost 
considerabilă. Marile teme pe care le-a dezvoltat în opera sa - 
mântuirea prin graţie, cunoaşterea, dragostea, înţelepciunea, 
timpul etc. - au dominat nu numai teologia ultimei perioade a 
Imperiului târziu, dar şi cea a întregului Apus, până la scolastica 
tomistă. Cu alte cuvinte, ea face parte din patrimoniul cultural şi 
spiritual al Europei. 


Artele 


Tradițiile inaugurate în epoca republicană în domeniul artelor 
plastice se perpetuează şi în primele două secole ale Imperiului. 
Statuaria rămâne dominată de două influenţe majore: cea a 
elenismului orientalizant care a triumfat în lumea elenistică şi 
cea care exprimă, atât în Italia cât şi în provincii, temperamente 
locale, mai înclinate în a reprezenta realul şi insolitul decât tipul 
ideal, arta greacă a făcut sursa principală de inspiraţie. Prima a 
întreţinut, începând cu domnia lui Augustus, o întreagă 
producţie iconografică care viza exaltarea persoanei principelui 
şi sublinia caracterul divin al misiunii sale. Ca şi sculptorii 
elenistici, creatorii de modele „regale“ concepute pentru a-l 
reprezenta pe Alexandru şi epigonii săi, cei din Roma Imperiului 
timpuriu se străduiesc să idealizeze figura suveranului, fixată 
într-o eternă tinereţe - cea a apoteozei. Cu anumite nuanţe 
totuşi: clasicism sub Augustus şi dinastia lulio-Claudiană, 
realism mai accentuat sub Flavieni, reîntoarcere la tradiţia 
elenică sub Hadrian şi succesorii săi. Dimpotrivă, realismul şi 
grija sculptorului de a reda particularităţile modelului nu 
încetează să se se afirme mereu în reprezentarea muritorilor de 
rând, aşa cum sunt ei figuraţi în efigia de pe morminte. In 
secolul al ll-lea e.n., multe monumente comandate de 
reprezentanţii clasei mijlocii, atât în provincie cât şi la marginea 
Romei, la Ostia, de exemplu, stau mărturie a respingerii tradiţiei 
elenice oficiale, care se traduce prin adoptarea unei estetici 
veriste, chiar a unui anumit primitivism. 

În timp ce arta portretului îşi continuă cariera, cea a 
basoreliefului se afirmă ca o veritabilă specialitate a sculptorilor 
romani, cea care oferă creaţiile cele mai originale şi mai 
grandioase, fie că e vorba de ara pacis, pe care Augustus a 
edificat-o în 9 î.e.n., pentru celebrarea instaurării păcii şi care 
constituie un adevărat manifest imperial, fie că e vorba de 
nenumăratele monumente triumfale - arcuri de triumf sau 
coloane -, edificate pentru a celebra victoriile imperiale asupra 
barbarilor: arcul lui Titus şi al lui Septimius Severus, coloanele 
lui Traian, Marcus Aurelius etc., acoperite de basoreliefuri 
combinând realismul reprezentării umane şi animale cu un sens 
al pateticului care îi aşază pe anumiţi artişti romani (în special 
pe cei care au realizat decorul coloanei aureliene) deasupra 


maeştrilor din Pergam. Alături de aceste basoreliefuri 
monumentale, se dezvoltă începând cu mijlocul secolului al Il- 
lea, o artă a decorului sarcofagelor, ale căror scene sculptate 
traduc într-o manieră simbolică speranţa muritorilor într-o viaţă 
mai bună pe lumea cealaltă. Influenţa greacă şi elenistică este 
manifestă. 

Ea este la fel de pregnantă şi în arta picturală şi a mozaicului. 
Ceea ce ştim despre pictura romană are ca bază frescele din 
Pompei şi Herculanum, protejate ca prin minune de stratul de 
lavă care a acoperit aceste oraşe cu ocazia erupției Vezuviului în 
79 e.n. Din cele patru stiluri picturale care s-au succedat de la 
Sylla până la domnia lui Nero, şi care toate trădează influenţa 
profundă exercitată de modelele elenistice, ultimul se 
caracterizează printr-un gust pronunţat pentru decorul teatral şi 
baroc, realizat din culori vii, peisaje exotice şi în general 
reprezentări ale naturii luxuriante, tot atâtea semne care 
marchează interesul clasei care a inspirat această pictură de 
reverie şi de evadare, respectiv nobilitas. 

Declinul acestei categorii sociale antrenându-l şi pe cel al 
frescii, ştafeta este preluată din a doua jumătate a secolului |, 
de arta mozaicului: mozaic de paviment cu decor geometric în 
negru şi alb, integrând apoi siluete umane şi animale stilizate, şi 
în curând mozaic de perete şi de boltă utilizând policromia. 
Atunci apar şcoli provinciale ale căror producţii, la început fidel 
calchiate pe modelelele metropolitane, nu întârzie - ca în Africa 
şi Galia - să-şi afirme independenţa. 

Producțiile arhitecturale manifestă un gust tot mai accentuat 
pentru colosal. Stau mărturie, la Roma, termele lui Caracalla şi 
ale lui Dioclețian, bazilica împăratului Maxenţiu, construită între 
Forum şi Coliseum, iar la Constantinopol şi la lerusalim primele 
biserici creştine monumentale şi, de asemenea, noile reşedinţe 
imperiale. Într-adevăr, începând cu Dioclețian, grijulii să se 
găsească în apropierea părţilor din /imes, direct ameninţat de 
barbari, împărații (Auguşti şi Cezari) nu mai locuiau în capitală. 
Ei au ridicat la Treves, Sirmium, Nicomedia şi Salonic, palate 
inspirate după cel de pe Palatin. După abdicarea sa, Dioclețian 
s-a retras la Split. 

Statuaria şi arta reliefului continuă să se împartă între cele 
trei tendinţe care domină producţia sculpturală începând cu 
„secolul lui August“. Dacă statuaria particulară rămâne tributară 


grijii de a reproduce realitatea în cele mai mărunte detalii, arta 
oficială oscilează, de la o domnie la alta, între reacţia 
clasicizantă, dorită în secolul al Ill-lea de Galienus şi în secolul al 
IV-lea de Constantin - pentru că ea era un mijloc de a-şi lega 
propria domnie de cea a fondatorului principatului -, şi 
expresionismul patetic şi „baroc“, care triumfa în cea mai mare 
parte a perioadei, atât pe basoreliefurile triumfale cât şi pe 
pereţii sarcofagelor şi ai monumentelor funerare. În domeniul 
decorului, mozaicul va ocupa un loc privilegiat, folosind 
policromia pentru a imita marile fresce ale Imperiului timpuriu. 

Aceasta este civilizaţia pe care Roma imperială o va lăsa 
moştenire Europei. O civilizaţie care este în acelaşi timp 
produsul unei imense moşteniri - greacă, etruscă, italică, 
orientală, celtică, iudeo-creştină -, pe care romanii au păstrat-o, 
dar şi al propriului lor geniu. Lor li se datorează faptul de a fi 
extins aria culturii greco-latine, apoi pe cea a creştinătăţii 
europene, ideea de Imperiu unificat care va obseda secole de-a 
rândul lumea medievală şi modernă, concepţia de stat suveran, 
superior indivizilor şi colectivităţilor care îl compun. Tot lor li se 
datorează concepţia unui drept scris, desprins de religie şi 
moderator al relaţiilor între indivizi, ca şi între persoane şi 
bunuri. 


Istoria Europei, o istorie între fracturi şi convergente: 
migrații de popoare, războaie şi alianţe între state, cur- 
ente religioase, culturale sau artistice şi mutații eco- 
nomice. Cele cinci volume ale /sroriei Europei expun cu 
claritate o istorie comună, marcată de diviziuni, obsedată 
de ideea unităţii. 


Din cuprins: 


m Rădăcinile Europei 
m Lumea greacă şi apariţia cetăţii 
m Civilizaţia elenistică 


m Italia romană 


m Civilizaţia Europei romane 

Paradoxală Europa! Ca entitate, ea nici măcar nu există, în 
timp ce, pe malurile Mediteranei, înfloreşte civilizaţia greco- 
latină. Până la sfârşitul antichităţii, însă, această civilizaţie, care 
va constitui una dintre bazele identităţii europene, nu 
interferează decât parţial cu spaţiul european. Dacă este greu 
de datat începutul existenţei propriu-zise a Europei, se poate 
spune că prăbuşirea Imperiului Roman i-a slujit drept creuzet. 
Sub loviturile marilor migrații, numite „invazii barbare“, 
civilizaţia romană pare să dispară într-o totală regresiune. 

Paradoxala Europă, cea care, la acest început de Ev Mediu, se 
naşte gata împărţită. Încă din epoca romană, această sfâşiere 
dintre Orient şi Occident se întrezărise, impusă de circumstanţe. 
Distrugerea, în secolul al V-lea, sub loviturile barbare, a 
Imperiului Roman de Apus, adânceşte încă şi mai mult 
prăpastia. Căci trebuie insistat asupra faptului că, în Orient, în 
schimb, Imperiul Roman va continua încă un mileniu, trecând 
prin mai multe epoci de aur şi nerenunţând decât târziu şi greu 
la ambițiile sale de universalitate. E adevărat că acest Imperiu 
Roman de Răsărit dobândeşte trăsături care-l îndepărtează tot 
mai mult de modelul său tradiţional, devenind un imperiu grec, 
metisat cu influenţe orientale; e un imperiu creştin care se 
proclamă „ortodox“ şi rupe definitiv, în secolul al XI-lea, punţile 
sale cu creştinătatea occidentală. 

Occidentul, la rândul lui, nu prezintă o unitate politică reală. 
Unităţii romane, Europa, abia pe cale de a se naşte, îi urmează o 
adevărată fărâmiţare politică: triburile barbare care invadează 
Occidentul instaurează aici, în urma unor nesfârşite conflicte, 
state cu frontiere mult timp schimbătoare. Consecința a fost 
aceea că, la ieşirea dintr-un mileniu de tulburări politice, de 
războaie neîncetate şi cu nenumărate răbufniri, aici se 
realizează, în cele din urmă, o anume aşezare a popoarelor. Din 
acest amestec confuz s-au născut numeroase state care-şi 
constituie instituţii provenite din zestrea romană. 

S-a întâmplat, fără îndoială, la vremea când aceste state de- 
abia se înfiripau, ca cele mai puternice dintre ele să-şi asume 
mitul imperial, dar e limpede că acesta este, în contextul dat, un 
ideal intangibil pentru regii barbari, capabili de a cuceri o parte 
a Europei, dar nu şi de a o supune, ca Roma altădată, unei legi 


comune. Dacă încercările lui Carol cel Mare sau ale lui Otto nu 
sunt fără importanţă, eşecul lor, la puţină vreme după aceasta, 
dovedeşte, în schimb, limitele tentativei lor; titlul imperial 
apare, astfel, oarecum derizoriu, mai ales atunci când e purtat 
de mărunți prinți germani sau de câtre unul sau altul dintre 
suveranii secolului al XIII-lea, moştenitori ai Imperiului bizantin 
distrus de cruciați. 

Paradoxala Europă, cea care vede, începând cu secolul al XII- 
lea, graiurile „vulgare“ depăşind în importanţă limba comună 
care este latina, în timp ce partea orientală a continentului 
continuă să se exprime în greacă. Odată cu avântul limbilor 
vulgare, Europa îşi desăvârşeşte fărâmițarea într-un întreg şir de 
entităţi, care adaugă noi clivaje celor rezultate deja din 
împărţirea politică. 

Suntem, oare, în această situaţie, îndreptăţiţi să vorbim 
despre o entitate europeană, atât timp cât nici în plan politic, 
religios, nici în plan cultural nu există o unitate, iar evoluţia pare 
să ia calea fărâmiţării şi împrăştierii? 

In aceasta constă, de fapt, esenţa însăşi a paradoxului 
european. Chiar atunci când pare a nu fi nimic altceva decât o 
suprapunere de unităţi izolate şi diferite unele faţă de celelalte, 
se vede apărând din miezul însuşi al acestei fărâmiţări o 
identitate europeană autentică, astfel încât n-ar fi exagerat de a 
situa naşterea Europei în Evul Mediu. 

Din ce este alcătuită această identitate? În primul rând dintr-o 
moştenire care nu va înceta niciodată să marcheze Europa, 
aceea a civilizaţiei greco-romane. Din punct de vedere cultural, 
Europa este fiica gândirii greceşti transmise de romani; 
descoperirea lui Aristotel de către europeni este, în acest sens, 
un moment-cheie al gândirii occidentale. Din punct de vedere 
politic şi juridic, Europa îşi află adânc înfipte principiile de 
organizare în spaţiul roman. Dincolo de distrugerea entității 
romane în Occident, marile monarhii occidentale se formează în 
jurul noţiunii de stat, afirmată de legişti”, în timp ce, în Orient, 
modelul vine dinspre acel lăstar al Romei care este Imperiul 
bizantin. In sfârşit şi, poate, lucru esenţial, amintirea unităţii 
romane îi bântuie pe suveranii europeni, iar tentativele 
imperiale rezultate sunt menite a sublinia persistenţa vie a 
principiului unitar al Imperiului în conştiinţa europeană. Să 
spunem, simplificând, că această Europă în curs de facere s-a 


gândit întotdeauna pe sine ca pe o unitate urmând modelul 
roman şi că pluralitatea statelor a putut fi concepută ca un 
stadiu tranzitoriu pe care restabilirea Imperiului ar fi reuşit să-l 
depăşească. Nu era, desigur, decât un mit, dar a cărui forţă 
constituie o puternică motivare pentru suverani. 

Pe lângă moştenirea antică, identitatea europeană a Evului 
Mediu prezintă şi o coordonată care transcende frontierele 
statale pe cale de a se crea şi anume aceea a religiei creştine. 
Inlocuirea, în Occident, a Imperiului dispărut de către Biserica 
înţeleasă ca principiu organizator al societăţii, convertirea 
populațiilor barbare la creştinism, puterea funciară şi politică a 
mănăstirilor şi episcopilor fac din Biserică nu numai liantul 
spiritual al popoarelor şi statelor, dar şi un actor important în 
luptele temporale!” care le învrăjbesc. Implicându-se în acest 
joc, Biserica îşi uită, uneori, misiunea principală, aceea de a 
împărţi mesajul evanghelic şi de a-i ajuta pe oameni în găsirea 
mântuirii lor. De aici decurg multiple şi repetate încercări de 
reformă, atât ale papalității, cât şi ale ordinelor monastice, care 
încearcă să readucă Biserica sau ereziile care, periodic, o sfâşie, 
pe calea menirii lor adevărate. 

In ciuda slăbiciunilor sale, însă, Biserica nu este oare, în 
acelaşi timp şi încă de la căderea Imperiului Roman, acel 
element de unitate la care visează Europa mai mult sau mai 
puţin conştient şi care, dincolo de dispersiunea politică, ar putea 
asigura unitatea comunităţii creştine? Incercările, niciodată cu 
adevărat abandonate, de reinstaurare a unităţii creştine după 
secolul al XI-lea, proiectul teocratic din secolul al XII-lea 
aparţinând papalității şi constând în a-i supune pe suveranii 
Romei, traduc, fiecare în felul său, această dimensiune creştină 
a identităţii europene. 

Ar mai trebui adăugate, în sfârşit, elementele mai mult sau 
mai puţin vizibile ale acestei identități pe care-o constituie 
asemănarea evoluţiilor şi înmulţirea schimburilor transnaţionale. 
In privinţa primului aspect, lăsând la o parte variațiile de detaliu, 
istoricii nu pot fi decât frapaţi de faptul că Europa, în diversele 
sale componente, cunoaşte, în Evul Mediu, fenomene identice, 
care depăşesc frontierele statelor în formare: invazii barbare, 
restrângerea, apoi expansiunea schimburilor, în funcţie de 
fluctuațiile politicii, o viaţă economică puternic axată pe celula 
de autosubzistenţă seniorală, intense defrişări, feudalitate, rol al 


Bisericii... În toate aceste privinţe, există o entitate europeană a 
cărei existenţă pare să scape, în mare măsură, de sub controlul 
voinţei deliberate a oamenilor şi care răspunde unor mişcări de 
fond ale istoriei. 

Atenţia acordată exclusiv fenomenelor politice nu trebuie, 
însă, să lase în umbră faptul că există, în privinţa cel puţin a 
anumitor elemente ale societăţii medievale, o realitate trăită a 
Europei, care-i depăşeşte frontierele. Nu se întrevede, deja, o 
Europă a neguţătorilor şi bancherilor, activă mai ales în porturi 
şi bâlciuri, o Europă a mănăstirilor şi ordinelor religioase, o 
Europă a universitarilor şi savanților care dezbat raporturile 
dintre credinţă şi rațiune, o Europă chiar a pelerinilor în veşnică 
mişcare? 

Fărâmiţarea politică nu trebuie, aşadar, să inducă în eroare. 
Dincolo de clivaje, războaie, sfâşieri, Europa s-a născut, în anii 
aceştia de diviziune, ca o unitate prezentă în conştiinţe sub 
forma unei identități cu conţinut complex, dar profund 
înrădăcinat, sub forma unor reţele în care se integrează 
elementele dinamice ale societăţii medievale. Sub această 
formă dialectică a aparentei împrăştieri şi a sentimentului 
permanent al unei unităţi subiacente, istoria Europei îşi continuă 
drumul. 


Capitolul 1 
MIGRAŢIILE ŞI REGATELE BARBARE IN OCCIDENT (SECOLELE V- 
VIII) 


E înghesuiți la frontierele Imperiului Roman, barbarii 
formează două grupuri foarte diferite: populațiile 
germanice venite din Scandinavia care ocupă partea 
centrală a Europei pe de-o parte; nomazii răsăriţi din 
stepele Asiei Centrale, care se stabilesc în estul 
continentului, pe de alta. Incepând cu secolul V, 
presiunea acestora din urmă declanşează invaziile 
germanice, care vor distruge Imperiul de Apus, în 476. 


N Pe ruinele Imperiului se înfiripă regate barbare 
(regatul ostrogot al lui Teodoric în Italia, regatul franc al 
lui Clovis în Galia... ). După moartea lui Clovis, împărțirea 
regatului său duce la naşterea mai multor principate 
rivale, în timp ce adevărata putere este deţinută de cei 
mai puternici aristocrați, majordomii, mai cu seamă de 
moştenitorii lui Pepin de Landen, care formează dinastia 
Pepinidă. 


MW În secolele al Vi-lea şi al Vil-lea, noi valuri de 
popoare năvălesc asupra Europei: longobarzii în Italia, 
avarii şi bulgarii în câmpia Dunării'”, musulmanii arabi şi 
berberi care, după ce cuceresc Spania, pătrund în Galia 
şi fac incursiuni maritime pe coastele Mediteranei 
occidentale. Aceste invazii perturbă comerțul şi aduc cu 
ele declinul oraşelor. Institutiile romane concepute 
conform ideii de stat se şterg, treptat, în folosul unei 
regalităţi ereditare, care devine, de acum încolo, 
proprietatea personală a suveranului. 


E În această epocă tulbure, Biserica se substituie 
statului în declin, în timp ce episcopii devin adevărații 
conducători ai comunităţilor. Regii îi cultivă, dar ei sunt 
cei care-i numesc, desemnându-şi fidelii supuşi pentru 
aceste posturi profitabile. De aici rezultă şi un declin 
temporar al credinţei reîmprospătate de monahismul 
răspândit în Occident de călugărul irlandez Sf. Colomban 


şi, mai ales, de Benedict din Nursia, autor al unei Reguli 
pe care papa Grigore cel Mare, evanghelizator al 
barbarilor, o supune întregului Occident. Cât despre 
cultura greco-latină, aceasta se menţine în Italia prin 
intermediul  literaţilor laici precum Boetius şi 
Cassiodorus. În rest, tot Biserica este cea care salvează 
vestigiile, mănăstirile devenind, astfel, locuri de 
predilecție ale ştiinţei şi păstrătoarele artei şi gândirii. 


Istoricii de expresie franceză au folosit, în mod tradiţional, 
termenul de „mari invazii“ pentru a desemna mişcările de 
populaţii numite „barbare“, care, în secolul al V-lea al e.n., au 
înlocuit dominaţia romană în partea occidentală a Europei şi a 
bazinului mediteraneean. lmitându-i pe istoricii de expresie 
germană, astăzi se tinde, din ce în ce mai mult, către 
abandonarea acestei sintagme şi folosirea, în schimb, a celei de 
„migrație a popoarelor“. Aceste migrații -a căror principală 
importanţă constă mai ales în faptul că ele au coincis cu 
decăderea Imperiului Roman - nu reprezintă decât un moment 
privilegiat în imensa mişcare migratoare, orientată dinspre est 
spre vest şi de la nord la sud, care a afectat Europa începând cu 
secolul al II-lea î.e.n. şi până în secolul al XIII-lea e.n. 


Primul val (secolele IV-V) 


Grecii, apoi romanii, desemnau prin barbari toate populaţiile 
străine civilizaţiei lor. Utilizat de către istoricii contemporani, 
termenul nu mai foloseşte decât pentru a ascunde o profundă 
ignoranță asupra populațiilor trăind dincolo de /imes, de 
frontierele Imperiului Roman: oameni ai stepei sau ai pădurilor, 
organizaţi în triburi sau confederaţii instabile. Două grupuri 
principale îşi împart teritoriile Europei nesupuse dominaţiei 
romane, două grupuri foarte diferite prin modul lor de viaţă şi 
prin cultura lor: grupul populațiilor germanice şi cel al nomazilor 
veniţi din stepele Asiei Centrale, care ocupă partea de răsărit a 
continentului. 

Populaţiile germanice de nord-est veneau, se pare, din 
Scandinavia meridională. Mult timp opriţi în drumul lor de către 
celți, ei trec, mai întâi, pe malul sudic al Mării Baltice şi pot fi 
văzuţi, de-a lungul secolelor | şi II ale e. n., stabilindu-se între 
Vistula şi Oder, ca populaţii organizate în puternice confederaţii, 
care se deosebesc, după câte se pare, prin caracteristicile lor 
etnice, prin limba şi felul lor de a trăi: e vorba de goți, păstori 
nomazi din stepă, apoi de burgunzi, vandali etc. 

Printr-o lentă deplasare către sud, ei ajung în câmpia 
Dunării:%?, unde intră în contact cu alte popoare, de rasă albă şi 
de cultură indo-europeană, ca şi ei: sarmaţii şi alanii. De la 
aceştia învaţă cum să folosească scara de la şa, platoşa 
prevăzută cu plăci de metal şi lancea în lupta călare. In acelaşi 
timp, între Elba şi Rin, se stabilesc popoarele germanice de 
ramură occidentală: frizii pe malul Mării Nordului şi suevii de-a 
lungul Elbei. Cei mai puternici dintre ei formează trei 
confederaţii de populaţii: la nord, între Elba şi Weser - saxonii; 
în centru - francii, masaţi pe malurile Rinului; în sud - alamanii, 
în regiunea Rinului superior şi a afluenților săi. Presiunea 
exercitată de către aceste populaţii asupra frontierelor Rinului 
este permanentă încă din vremea domniei lui Augustus. E 
adevărat că, uneori, bariera cedează. Astfel, în 258, o parte din 
alamani trec Rinul şi reuşesc să ocupe Raetia, în timp ce francii 
invadează Galia şi nu pot fi respinşi decât cu preţul sfâşierii 
unităţii romane şi cel al formării unui efemer „Imperiu al Galiei“. 

Popoarele germanice stabilite în apropierea Mării Negre şi a 
gurilor Dunării constituie, pe de altă parte, în jurul anului 250, 


un vast imperiu foarte puţin organizat însă: imperiul goților. 
Puternici graţie cavaleriei lor grele, ei pornesc la cucerirea 
teritoriului roman. În 250, în apropierea gurilor Dunării, 
împăratul Decius moare împotrivindu-li-se şi, astfel, drumul 
Balcanilor le este deschis fără ca Valerian să se mai poată 
opune înaintării lor. Ei formează, însă, deja, două entităţi politice 
diferite: ostrogoții, instalaţi în nordul Crimeii, şi vizigoții, care 
ocupă teritoriile dintre Nistru şi Dunăre. 

In secolul al IV-lea, episcopul Uilfila începe evanghelizarea 
goților, creând, pentru predicile sale, o limbă gotică literară, de 
care s-a servit şi pentru a traduce Noul Testament. Ulfila era, 
însă, discipolul lui Arius într-o aşa mare măsură, încât, atunci 
când goții se convertiră în masă la creştinism, ei au optat pentru 
arianism, eveniment încărcat de profunde consecinţe pentru 
viitoarele relaţii dintre romani şi barbari. 

Al doilea grup de barbari sunt cei ce provin, de astă dată, din 
Asia Centrală. Intre 374-375, echilibrul precar care se instalase 
la hotarele Imperiului se destramă subit din cauza năvălirii 
hunilor în Ucraina orientală, unde distrug regatul got al lui 
Ermanaric. De aici, ei pătrund în câmpia ungară unde se 
înstăpânesc pentru a purcede la raiduri de cucerire în teritoriul 
roman. Hunii, care vorbesc, după toate aparențele, o limbă 
turcă, sunt călăreţi nomazi originari din stepele Asiei Centrale şi 
reputaţia de sălbăticie de care se bucură (ei deformează, de 
exemplu, craniul copiilor lor şi îşi omoară bătrânii), nu întârzie 
să semene spaima printre celelalte populaţii barbare. După 425, 
ei formează în jurul Dunării de mijloc un Imperiu semănând deja 
cu un incipient stat ce va trece sub dominaţia sa un considerabil 
număr de populaţii germanice. 

Din 434 până în 453, imperiul hun este condus de Attila, 
personaj mult mai inteligent şi mai puţin dezlănţuit în sălbăticiile 
sale decât ni-l prezintă vulgata istorică tradiţională. Până în 450, 
Attila îşi intensifică atacurile în teritoriile Imperiului de Răsărit, 
distrugând oraşe din Balcani, pustiind aşezări întregi şi adunând 
nenumărate prăzi. După care, neputând ajunge la 
Constantinopol, se aruncă asupra Occidentului, traversează 
Rinul în apropiere de Mainz, distruge Galia, dar eşuează la 
porţile Orl&ansului, fiind înfrânt la Câmpiile Catalaunice în 
Champagne (iunie 451) de o armată compusă din romani şi 
barbari federaţi, comandată de „şeful miliției“ romane, Aetius. 


În anul următor, un nou raid devastator în câmpia Padului se 
sfârşeşte prin întâlnirea, pe malul râului Mincio, a regelui hunilor 
şi a papei Leon cel Mare. Întors în Panonia, Attila moare, la 
scurtă vreme după aceea. Imperiul său se destramă de îndată, 
victimă a rivalităţilor dintre fiii săi şi a revoltei populațiilor 
satelite germanice. În câteva decenii, hunii dispar, aşadar, din 
istorie, dar nu şi din memoria europenilor, care vor continua 
timp de secole să evoce cu spaimă amintirea „biciului lui 
Dumnezeu“ şi a hoardelor sale sângeroase (cuvântul hun a dat, 
mai târziu, numele ungurilor, dar şi substantivul „căpcăun“19%5). 
În tot acest timp, o altă populaţie de călăreţi, iranieni veniţi din 
Caucaz şi pe care romanii i-au botezat alani, traversează Rinul 
(către 406), devastând Galia (unde Aetius i-a folosit drept 
mercenari împotriva hunilor), înainte de a păşi în Spania, apoi în 
Africa, unde va dispărea printre vandali. 

Înaintarea hunilor către vest şi sud a declanşat mecanismul 
marilor migrații germanice. Terorizaţi de reputaţia care le-o ia 
înainte, fără încetare hărţuiţi din spate, mereu în căutare de noi 
pământuri unde să se fixeze, barbarii trec dincolo de /imes şi se 
instalează pe teritoriul Imperiului, obţinând foarte adesea, din 
partea autorităţilor imperiale sau a reprezentanţilor lor locali, un 
tratat de alianţă (foedus), care le confirmă instalarea, le 
cedează o parte din pământuri şi le recunoaşte obiceiurile în 
schimbul participării la apărarea comună. 

Primii care fug din faţa ofensivei hunilor sunt vizigoții de la 
Dunăre. Traversând fluviul, ei obţin de la romani dreptul de a se 
stabili în Tracia, dar, după mai multe revolte împotriva gazdelor 
lor, după ce ameninţaseră temporar Constantinopolul, ei se 
deplaseză către vest şi ocupă Iliria. Acolo, în anul 400, regele 
Alaric îşi ridică o armată şi pătrunde pentru prima dată în Italia 
de Nord. La început nu sunt decât scurte incursiuni: armata lui 
Alaric răsare din senin pe malurile nordice ale Adriaticei, 
jefuieşte câteva oraşe, apoi se retrage la bazele sale ilire. 
Încetul cu încetul, însă, în timp ce puterea imperială dă dovadă 
de neputinţă, instalarea vizigoților se  permanentizează. 
Vandalul Stilicon, pe care Teodosius îl aşezase alături de 
succesorul său Honorius, pentru a apăra astfel Occidentul, 
reuşeşte să stăvilească pentru o vreme valul barbar. Dar, după 
ce Honorius îl asasinează în 408, nimic nu se mai poate opune 
înaintării către Roma a armatelor vizigote. 


Trei ani la rând, în timpul verii, Alaric asediază capitala 
Imperiului. În cele din urmă, în 410, reuşeşte s-o supună 
prădând-o, fără a o distruge sau a masacra populaţia. 
Traumatismul moral al locuitorilor Romei este, însă, acelaşi. 
Sperând să devină stăpân al grânarelor Romei - Sicilia şi Africa 
-, el va cobori apoi spre sud, în Calabria, unde îşi va găsi, curând 
după aceea, şi moartea. 

Cumnatul şi succesorul său, Ataulf, renunţă repede la 
proiectul expediției maritime al lui Alaric. Căsătorit cu sora lui 
Honorius (Galla Placidia), care i-a cumpărat, astfel, plecarea, 
acesta va părăsi ltalia, traversează sudul Galiei, trece prin 
Catalonia, instalându-se, în sfârşit, la Toulouse, oraş ce devine 
capitala primului regat germanic implantat în pământ roman şi 
care va cuprinde, în scurt timp, Aquitania şi cea mai mare parte 
a Peninsulei Iberice. În 416, succcesorul său, Wallia, 
inaugurează cu Roma un nou tip de tratat, care atestă 
coexistenţa pe acelaşi teritoriu a autorităţii teoretice a 
împăratului şi a celei practice, reale a regelui barbar. Până la 
începutul secolului următor, regii vizigoți guvernează, astfel, de 
la Toulouse, cu ajutorul senatorilor romani aliaţi, un vast 
teritoriu, înzestrat deja cu adevărate entităţi statale. 

Marea răsturnare intervine între 405-406 când, împinse de 
huni, alte populaţii germanice năvălesc asupra Galiei. E 
adevărat că, pentru început, aceste „mari invazii“ nu şi-au 
marcat excesiv contemporanii. Triburile barbare erau puţin 
numeroase, iar locuitorii Imperiului erau obişnuiţi să le vadă 
aşezate ca federaţii, dincoace de /imes. Armata romană ea 
însăşi era masiv formată din barbari şi comandată de generali 
aparţinând aceloraşi triburi ca şi năvălitorii. Printre aceştia din 
urmă, în sfârşit, erau mulţi cei care, de multă vreme, trăiau în 
contact direct cu lumea romană. 

=- Raiduri şi migrații barbare în secolul al V-lea 


Un astfel de exemplu îl reprezentau burgunzii. Înrudiţi cu 
goții, fixaţi mai întâi între Oder şi Vistula, apoi în Suabia, aceştia 
traversează Rinul în 406 şi obţin dreptul de a se stabili ca 
federaţi în regiunea Speier şi Mainz unde, în scurt timp, adoptă 
religia creştină sub forma sa ariană, eretică. In 436, 
comandantul armatei, Aetius, pune să fie distrus primul regat 
burgund de către aliaţii huni şi-i instalează pe supraviețuitori 
mai în sud (Elveţia şi Savoia), pentru a întări astfel flancul Galiei 
romane împotriva incursiunilor alamanilor. Acolo se va constitui 
un stat care va adopta civilizaţia romană şi va juca un rol 
important în ultimii ani ai Imperiului. 

Originari din aceeaşi regiune ca şi burgunzii, vandalii, care 
traversează şi ei Rinul în 406, nu fac decât să străbată Europa, 
aducând, însă, numai prădăciuni şi distrugeri. In 409, sunt în 
Spania, alături de suevi şi alani. Dar, începând cu 418, ei se 
înfruntă cu regele vizigot Wallia, care, acţionând în numele 


împăratului, le distruge armata şi o parte din populaţia vandală. 
În timp ce, în nord-estul Spaniei, se formează un mie stat suev, 
supraviețuitorii se grupează în jurul Cartaginei, de unde trec în 
Africa, în 429, sub conducerea regelui Genseric. După ce va fi 
cucerit această provincie şi ocupat Cartagina, el va instala aici 
capitala unui regat de unde vandalii, deveniți marinari şi pirați, 
îşi înmulţesc incursiunile către Sicilia, Corsica, Sardinia şi 
Baleare. În 455, Genseric debarcă la Ostia, cucereşte Roma şi o 
jefuieşte, luând cu el mobilierul palatului imperial şi pe văduva 
împăratului Valentinian IIl, împreună cu cele două fiice ale sale. 
Până la moartea lui Genseric, în 477, jafurile vor continua şi se 
vor extinde şi în Egipt, Iliria şi Grecia. 


Al doilea val şi sfârşitul Imperiului de Apus (476) 


Rapida decădere a Imperiului hun, care urmează imediat 
morţii lui Attila, eliberează triburile barbare vasale. Ostrogoţii, 
după o absenţă de aproape un secol, reapar în istorie. 
Reluându-şi migraţia către vest, ei ajung în Panonia, unde vor 
încheia un acord de vecinătate cu Imperiul de Răsărit, pentru 
ca, mai apoi, sub conducerea lui Teodoric, devenit rege în 473, 
ei să se instaleze în Macedonia, de unde, în scurt timp, vor porni 
să cucerească ltalia. 

Francii, la rândul lor, erau bine cunoscuţi romanilor, încă din 
secolul al Ill-lea, când, în două rânduri (258 şi 276), au condus 
expediţii devastatoare pe tot cuprinsul Galiei. La data 
respectivă, se pot deja distinge două grupuri de triburi care 
urmau să se fixeze în Belgia (salienii) şi pe malurile Rinului 
(ripuarii):%, pentru a înainta, apoi, treptat, către Mosela şi 
Escaut. Ei furnizează, în acelaşi timp, armatei romane întăriri şi 
generali. In 410 chiar, împăratul Honorius recunoaşte stabilirea 
lor ca federaţi, deşi, până în 480, cu aproximaţie, sunt 
supravegheați şi blocaţi în înaintarea lor, mai întâi de 
învingătorul lui Attila, Aetius, apoi de regele burgund 
Gondebaud; în acelaşi timp, către vest, ei se lovesc de regatul 
„roman“ de la Soissons, condus de Aegidius şi, apoi, de fiul 
acestuia, Syagrius. 

Alte populaţii apar, la rândul lor, în nordul Dunării, luând locul 
hunilor: rugii, skirii şi herulii, ale căror incursiuni în Iliria şi Italia 
de Nord devin din ce în ce mai dese. Alamanii, care 
participaseră activ la ofensivele din secolul al Ill-lea, fixându-se, 
apoi, pe malul drept al Rinului, trec şi ei fluviul, instalându-se în 
Alsacia şi Palatinat: francii îi vor opri în înaintarea lor în urma 
bătăliei de la Tolbiac, în 495. 

Insulele britanice nu sunt nici ele scutite de migrațiile şi 
incursiunile care afectează, la acel moment, întregul Imperiu de 
Apus. Ținuturile sunt mai întâi pustiite de picţii din Scoţia, 
anunțând sosirea triburilor germanice venite din regiunea 
situată la gurile Rinului şi în sudul lutlandei. Anglii, saxonii şi iuţii 
pătrund în Britania (devenită Anglia) şi nu întâmpină nicio 
greutate în a-şi impune dominaţia asupra mărunţilor regi celți şi 
asupra a ceea ce mai rămăsese din autoritatea romană, 
ocupând mai întâi zonele de coastă, înaintând apoi către interior 


şi constituindu-se, în cele din urmă, la sfârşitul secolului al V-lea, 
în mici regate independente. 

În tot acest timp, Imperiul de Apus a încetat, oficial, să mai 
existe. În cursul secolului al V-lea, împărații se succed 
vertiginos, puterea aparţinând în fond generalilor barbari, care 
comandă armata Italiei. Lui Ricimer (456-472), fiul unui suev şi 
al unei vizigote, îi urmează skirul Odoacru care, pentru a-şi întări 
puterea, a distribuit soldaţilor săi o treime din pământurile 
Italiei. El este cel care, după ce a cucerit Ravenna, îl depune, în 
476, pe Romulus Augustulus, ultimul împărat al Occidentului. La 
Constantinopol, împăratul Răsăritului, Zenon, el însuşi nesigur 
de tronul său şi incapabil de a ţine piept planurilor lui Odoacru, 
nu poate decât să accepte situaţia ca pe un fapt împlinit!:%. 


Instalarea regatelor barbare 


Ultimele decenii ale secolului al V-lea şi începutul secolului 
următor asistă la constituirea, pe ruinele Imperiului Roman de 
Apus, a regatelor barbare, care se molipsesc încetul cu încetul 
de civilizaţia învinşilor: cele două mai importante sunt regatul 
ostrogot al lui Teodoric şi regatul franc al lui Clovis. Şi unul şi 
celălat, însă, vor cunoaşte o existenţă efemeră. 

Mult timp vasali ai hunilor, ostrogoții, am arătat-o deja, şi-au 
redobândit independenţa la moartea lui Attila. In 489, şeful lor, 
Teodoric - crescut la Constantinopol în cultura greco-latină - îi 
propune lui Zenon să-l alunge din Italia pe uzurpatorul Odoacru. 
Împăratul acceptând'%, Teodoric năvăleşte în peninsulă, îl 
zdrobeşte pe Odoacru în apropierea Veronei, îl asediază în 
Ravenna şi, în cele din urmă, pune să fie asasinat, în 493. 

Stăpân al Italiei, Teodoric se străduie să păstreze aparențele 
supunerii sale faţă de Imperiul de Răsărit. Întru aceasta, 
întreţine cu împăratul o corespondenţă respectuoasă, bate 
monedă de aur cu efigia acestuia, respectă privilegiile 
senatorilor, hrăneşte şi amuză poporul roman, ba chiar 
restaurează unele monumente ale Oraşului Etern. De 
asemenea, el păstrează administraţia imperială, legile şi 
tribunalele de la Roma, împarte sarcini magistraţilor. La 
Ravenna, el organizează o curte după modelul celei de la 
Constantinopol şi favorizează împrospătarea civilizaţiei latine, 
reprezentată de filozoful Boethius şi de poetul Cassiodorus. 
Poziţia sa în Occidentul barbar este, astfel, foarte puternică: el 
apare, într-adevăr, ca urmaş al Auguştilor în această parte a ex- 
Imperiului roman şi, cu acest titlu, el devine un adevărat 
protector al regilor germanici, toţi arieni ca şi el, cu excepţia 
principilor franci. La începutul secolului al Vl-lea, el ţine sub 
control înaintarea francilor în Provența, domină regiunea situată 
între Durance şi Drôme şi impune un autentic protectorat 
asupra regatului vizigot din Spania. Stăpân şi al Dalmației, 
Panoniei, în Raetia şi Noricum, nu-i mai rămâne decât să 
cucerească Galia pentru a putea, în sfârşit, pretinde 
reinstaurarea tronului imperial de Apus. 

În cea mai mare parte a domniei sale, Teodoric nu a 
manifestat un arianism foarte militant. Tolerant în privinţa 
catolicilor”, îi lasă să-şi practice cultul în biserici, sub 


oblăduirea episcopilor lor. Dar neînţelegerea religioasă dintre 
majoritatea italienilor rămaşi credincioşi ortodoxiei şi Papei şi o 
minoritate ostrogotă ariană, în cele din urmă, i-a subminat 
regimul. Într-adevăr, în 523, împăratul de Răsărit, lustin, şi Papa 
încep lupta împotriva ereziei ariene. Teodoric ripostează de- 
ndată şi nu întârzie să cadă pradă unui adevărat delir al 
persecuției. Denunţând intrigile de la Constantinopol, el închide 
nenumărate biserici catolice, îl trimite să moară în închisoare pe 
Papa loan |, îi persecută pe reprezentanţii clase senatoriale şi-i 
execută pe doi dintre cei mai vestiți reprezentanţi ai săi: 
Symmachus şi propriul său prieten, Boethius. La moartea sa, în 
526, el lasă o moştenire încurcată şi o situaţie de care va profita 
împăratul bizantin!% lustinian în întreprinderea sa de a recuceri 
Italia. 

În timpul ultimilor douăzeci de ani ai secolului al V-lea, Clovis, 
un şef franc salian, fiu al regelui Childeric din Tournai, hotărăşte 
să pună sub autoritatea sa triburile france stabilite la nord de 
Loara. După ce îl va fi învins, la Soissons, pe generalul galo- 
roman Syagrius, el porneşte expediții războinice împotriva 
burgunzilor, alamanilor, vizigoților, zdrobiți la Vouillé în 507, 
înstăpânindu-se astfel asupra celei mai mari părţi a Galiei şi a 
teritoriilor situate la vest şi est de Rin. 

Cu prilejul unui astfel de război, Clovis, care s-a căsătorit cu o 
prinţesă burgundă catolică, se va converti el însuşi la 
catolicism!%, primind botezul Domnului la Reims, din mâinile Sf. 
Remi. Acesta a fost un eveniment de prim ordin şi cu lungă 
bătaie politică, căci şeful francilor a înţeles cât de mult interes 
reprezintă pentru dânsul apropierea de episcopii galo-romani. 
Faptul că francii au îmbrăţişat cu toţii religia suveranului lor a 
făcut ca acesta să dispună de apărători puternici împotriva 
dominaţiei altor regi germanici, toţi de credinţă ariană. Asigurat 
şi în privinţa clerului catolic, Clovis poate de-acum înainte conta 
şi pe sprijinul aristocrației galo-romane şi al împăratului din 
Răsărit, care vede în franci potenţiali adversari ai lui Teodoric. 
Împăratul, de altfel, îi va trimite lui Clovis o diplomă de consul, 
însoţită de toga purpurie. 

Stăpân al Galiei până în Pirinei, cu excepţia Bretaniei, 
Septimaniei (actualul Languedoc) şi a regiunii guvernate de 
burgunzi, Clovis îşi fixează capitala la Paris. Ajutată şi de 
legăturile religioase, unirea francilor şi a romanilor pare a fi fost 


aici mult mai rapid realizată decât în alte regate barbare. Regele 
franc preia el însuşi administraţia romană, restaurată de 
Syagrius, păstrează moneda cu efigia împăratului bizantin şi 
acordă o mare importanţă scribilor şi tribunalelor romane. 
Vechile obiceiuri germanice sunt, de acum înainte, păstrate în 
scris. 

Regatul lui Clovis rămâne, cu toate acestea, unul barbar, cu o 
viaţă politică fundamentată pe puterea absolută a regelui - şef 
militar - şi cu un destin depinzând în întregime de buna sa 
voinţă. Astfel, atunci când Clovis moare, în 511, împărţirea a 
ceea ce el însuşi considera un bun personal se face, conform 
cutumelor germanice, între cei patru fii ai săi: Thierry, Clodomir, 
Childebert şi Clothar (sau Lothar). Unitatea nu subzistă decât în 
denumirea acestui conglomerat: Regnum Francorum, regat al 
Francilor. 

Cel mai mare dintre fraţi, Thierry, primeşte partea orientală a 
pământurilor france, a cărei capitală este stabilită fie la Reims, 
fie la Metz, în bazinele Rinului şi Mainului. Clodomir, rege al 
Orl&ansului, controlează zona cuprinsă între Loara şi Garonna. În 
ceea ce-l priveşte pe Childebert, instalat la Paris, el domină 
valea Senei şi Normandia. lar în sfârşit, Clothar domneşte de la 
Soissons peste un teritoriu care corespunde nordului provinciei 
belgiene. Istoria mult prea complicată a acestor patru regate, 
până la unificarea lor de către Clothar | în 588, coincide, însă, cu 
o creştere teritorială a „regatului francilor“. Descendenții lui 
Clovis, care spun că se trag dintr-un strămoş legendar Meroveu 
(de unde numele dinastiei Merovingiene), anexează ţinutul 
burgunzilor, îşi extind protectoratul asupra Turingiei, Saxoniei şi 
Bavariei şi pornesc, simultan cu recuceririle bizantine, expediţii 
fructuoase către Veneţia şi Italia de Sud. 

După înfrângerea lor şi după moartea, la Vouille, a regelui lor, 
Alaric al II-lea, vizigoții învinşi de franci sunt nevoiţi să se 
retragă către Spania şi să-şi fixeze capitala la Barcelona, apoi la 
Toledo. Supuşi, mai întâi, ostrogoților de la Ravenna, apoi 
independenţi, suveranii vizigoți îşi dezvoltă o civilizaţie 
strălucitoare, dar trebuie, în acelaşi timp, să înfrunte numeroase 
probleme interne şi externe: lupte împotriva suevilor, bascilor 
nesupuşi, bizantinilor chemaţi în peninsulă cu prilejul unei 
neînţelegeri în privinţa unei succesiuni; opoziţia religioasă între 
vizigoții arieni şi hispano-romanii catolici, până la convertirea 


regelui Reccared (586) la ortodoxia romană; rezistenţa şefilor 
fostei aristocrații şi nesupunerea ducilor vizigoți. Slăbit de 
neînțelegerile între clanurile aristocratice rivale, regatul vizigot 
nu va mai putea rezista, la începutul secolului VII, invaziei 
musulmanilor veniţi din Maroc. 


Merovingieni şi Pepinizi 


După moartea lui Clothar (563), moarte care restabilise 
temporar unitatea stăpânirii france (Regnum Francorum), trei 
regate s-au constituit în mod durabil: Austrasia, la est de fluviile 
Somme şi Meuse, Neustria, între Somme şi Loira, şi Burgundia, 
înglobând regiunea Saône şi Ron, alături de Elveţia şi Alpii 
Occidentali. Aquitania, în sud, rămasă în afara acestor împărțiri 
şi guvernată de duci disidenţi, era mai ales un teritoriu deschis 
atacurilor de jaf întreprinse de regii barbari. 

In aceste diferite regate, timp de două secole, vor domni 
suverani degeneraţi, vărsători de sânge şi, cel mai adesea, 
incapabili; ei înmulţesc războaiele fratricide şi asasinatele 
sălbatice (acela, de exemplu, al reginei Brunhilda, pe care rivala 
sa Fredegonda a legat-o de coada unui cal). Fac excepţie de la 
această galerie de portrete sinistre Gontran, rege al Burgundiei 
din 561 până în 593, cel ce-i învinge pe longobarzi, vizigoți şi 
basci, şi, mai ales, Dagobert, care din 620 până în 639, reuneşte 
sub autoritatea sa cele trei regate france şi le guvernează, pare- 
se, cu înţelepciune (cel puţin după spusele legendei născute în 
mănăstirea Saint Denis, al cărei binefăcător a fost), ajutat şi de 
consilierul său Eloi, episcop de Soissons. 

In timpul acestor nesfârşite conflicte între fraţi duşmani şi alţi 
rivali încoronați, suveranii fiecărui regat s-au străduit, pentru a- 
şi învinge adversarii, să le ademenească fidelii, stimulând, în 
acelaşi timp credinţa propriilor lor războinici. Au înmulţit, întru 
aceasta, donațiile de pământuri şi s-au ruinat în favoarea 
aristocrației, a cărei putere creştea mereu şi care, în schimbul 
protecţiei sale, punea sub directa sa stăpânire pe toţi cei care se 
„recomandau“ seniorului, obţinând de la acesta hrană, haine 
sau pământi!. Intre clanurile aristocratice care s-au format 
atunci, se purtau războaie nesfârşite, care slăbeau încă şi mai 
mult puterea monarhilor. 

In aceste condiţii, regatele france pot cu greu face faţă 
duşmanilor lor exteriori. La sfârşitul secolului al VI-lea, Aquitania 
este pierdută: o parte este ocupată de basci, cealaltă este 
alipită regiunii tulusane şi Septimaniei, sub autoritatea ducilor 
franci independenţi. Armorica este pustiită de populaţiile celte 
care fuseseră izgonite din Anglia de către anglo-saxoni: ei sunt 
bretoni şi vor da ţării numele lor. La începutul secolului al VIII- 


lea, teritoriile merovingiene se găsesc astfel reduse la regiunile 
situate între Rin şi Loara. 

Ascensiunea în forţă a aristocrației france este dublată de 
aceea a majordomilor, mari seniori care, în calitatea lor de şefi 
ai administraţiei, deţin, de fapt, în fiecare regat adevărata 
putere. Cei mai de temut sunt Pepinizii, cei care-şi trag numele 
de la strămoşul lor Pepin de Landen, care, încă din vremea lui 
Clothar Il şi a fiului său Dagobert, ocupă, timp de douăzeci de 
ani, dregătoria palatului austrasian. Puterea Pepinizilor stă în 
imensitatea şi bogăţia domeniilor lor dintre Rin şi Meuse (în 
actualul Brabant), care le permite să întreţină războinici 
numeroşi şi fideli. O primă tentativă de a-i uzurpa pe 
merovingieni eşuează în 656, dar, începând cu 680, Pepin, zis 
de Heristal, ia cu asalt puterea. Învingător al majordomului 
Neustriei la Tertry (aproape de Laon), el lasă, la moartea sa 
(714), cele trei dregătorii: ale Austrasiei, Neustriei şi Burgundiei, 
fiului său natural, Charles, supranumit Martel, a cărui victorie 
asupra arabilor la Poitiers îl va transforma, în ochii 
contemporanilor săi, în apărătorul creştinătăţii împotriva 
Islamului. Învingător al aristocrației neustriene revoltate, stăpân 
al Aquitaniei şi deţinător al puterii de fapt în cele trei regate 
france, Carol Martel moare în 741, după ce va fi deschis calea 
unei schimbări de dinastie ce se va realiza sub semnul lui Pepin 
cel Scurt. 


Cel de-al treilea val de migratori (secolele VI-VII) 


Instalarea regatelor gotice şi france în Europa de Vest este 
concomitentă cu cel de-al treilea val de năvălitori. Este vorba, 
mai întâi, de longobarzi, care, veniţi din Panonia, forţează, în 
568, întăririle romane de la Friuli şi năvălesc în Veneţia sub 
conducerea regelui lor, Alboin. Originari şi ei, probabil, din 
Scandinavia, au apărut încă din secolul | pe cursul inferior al 
Elbei, apoi, în secolul următor, pe cel al Dunării de mijloc, după 
care nu s-a mai auzit vorbindu-se de ei timp de 300 de ani. În 
momentul în care Imperiul de Apus dispare, ei ocupă Panonia, 
unde, deveniți călăreţi seminomazi şi adoptând creştinismul 
arian, îi slujesc pe bizantini în tentativa lor de recucerire a Italiei. 
Ei descoperă aici bogăţia şi slăbiciunea unei ţări pe care declinul 
puterii ostrogoților pare să o ofere celor mai îndrăzneţi. 

Suferind ei înşişi presiunile unui alt popor al stepei, avarii, 
longobarzii le vor ceda locul în Panonia, pentru a porni, cu toate 
efectivele lor, spre peninsulă. Aceasta a reprezentat vasta 
migraţie a unui întreg popor acoperit de o avangardă solidă, 
care, în mai puţin de doi ani, va ocupa Veneţia - ai cărei locuitori 
s-au refugiat pe insuliţele de coastă, punct de plecare, pentru 
mulţi dintre ei, al milenarei aventuri venețiene - şi întreaga 
câmpie a fluviului Pad împreună cu Milano. În secolul VII, 
înaintarea lor continuă în detrimentul posesiunilor bizantine. 
Ocupă Genova către 640 şi Ravenna, dar numai după un secol, 
în timp ce ducatele longobarde independente de regatul instalat 
în nord de către Alboin se vor constitui în jurul oraşelor Spoleto 
şi Benevent. 

Noii veniţi neavând, mai înainte, decât rare contacte cu 
societatea romană, cucerirea longobardă a fost, la început, 
pentru Italia o adevărată catastrofă. Abia sub domnia lui Agilulf 
(590-616), longobarzii, convertiți la catolicism, încep să-şi 
construiască un stat, să-şi creeze începuturile unei birocraţii, 
slujindu-se de rămăşiţele aristocrației romane şi, în sfârşit, să 
dea primele semne ale unei civilizaţii originale. Către 626, 
capitala a fost fixată la Pavia, oraş care, în secolul al VII-lea, 
devine, fără îndoială, centrul intelectual cel mai strălucitor al 
Europei occidentale, în timp ce, în jurul palatului regal de la 
Monza, se dezvoltă deja un nou centru literar şi artistic de 
seamă. Cuceritorii erau puţin numeroşi, de aceea romanizarea 


lor a fost rapidă, iar limba lor a dispărut rapid în favoarea latinei 
şi a dialectelor sale, regii longobarzi străduindu-se să apere 
mănăstirile şi pe erudiţii lor, ca, de exemplu, Paul Diaconul, 
istoric „naţional“ al longobarzilor, pe care-l vom regăsi, la 
sfârşitul secolului, la curtea carolingiană de la Aix-la-Chapelle. În 
rest, descendenţii lui Alboin au dezvoltat instituţii originale, mai 
ales în domeniul dreptului, administraţiei locale (funcţiile ducilor 
sunt ereditare), al organizării militare, care se vor perpetua în 
Italia până în secolul al XI-lea. 

Ajunşi în Panonia pe urmele triburilor longobarde, avarii erau, 
în majoritatea lor, turci originari din Altai, care începuseră să se 
facă cunoscuţi la mijlocul secolului al VI-lea, când s-au instalat în 
jurul Dunării. Timp de două secole, din câmpia ungară, unde s- 
au instalat, ei îşi vor înmulţi atacurile devastatoare în direcţia 
Italiei de nord, Bavariei şi mai ales a Balcanilor, ruinând în 
trecerea lor structurile bizantine şi deschizând astfel calea 
populării slave. Ei sunt urmaţi de o altă seminţie de călăreţi, tot 
de origine turcă: bulgarii, care, trecând Dunărea, către 680, se 
fixează în Moesia, unde-şi constituie un stat solid, adversar al 
Bizanțului. 

În sfârşit, la începutul secolului al VIIl-lea, sosesc din extremul 
sud al continentului cuceritorii arabi musulmani: arabi şi berberi. 
În 711, Tarik ibn Ziyad, şef războinic de origine berberă, 
pătrunde în Spania prin strâmtoarea Gibraltari!!, chemat 
probabil de un principe vizigot pentru a-l ajuta să scape de 
vreun duşman. În acelaşi an, trupele sale cuceresc Cordoba şi 
Toledo,în timp ce guvernatorul arab al provinciei africane 
instalat şi el în Spania, cucereşte Merida şi Sevilla, proclamând 
suveranitatea califului omeyyad din Damasc. În câţiva ani el 
domină cea mai mare parte a peninsulei, până la linia 
Coimbra/Zaragoza/Salamanca, dincolo de care se refugiaseră 
numeroşi aristocrați vizigoți, care au organizat rezistenţa în 
Galicia şi Asturia. 

Primele decenii ale instalării musulmane pe pământurile 
iberice au fost cumplite. Noii stăpâni şi-au dat toată silinţa 
pentru a ţine în frâu nemulţumirile berbere şi luptele interne 
dintre şefii arabi. În 756, soldaţii sirieni, chemaţi în ajutor, îl 
întâmpină pe Abd el-Rahmân, scăpat din masacrul asupra 
dinastiei omeyade de către abbassizi, ca pe emir al Cordobei. 
Mai înainte, arabii începuseră deja să pătrundă în Galia francă 


unde avangardele lor fură respinse şi bătute la Poitiers de către 
Carol Martel (în 732), şi să se avânte, de pe coastele Spaniei şi 
Africii de Nord, în raiduri maritime către Provența, coastele 
italiene şi marile insule mediteraneene occidentale: Sardinia, 
Sicilia şi Corsica. 


Un regres la scară europeană? 


Imaginea clasică a Europei Evului Mediu timpuriu (500-1000), 
îndelung folosită de o istoriografie în alb şi negru şi de generaţii 
întregi de manuale şcolare, este aceea a unui continent care a 
trecut de la o civilizaţie citadină şi strălucitoare, răspândită de 
romani, la timpurile întunecate ale barbariei şi la modurile 
arhaice de producţie şi schimburi comerciale. Or, dacă acest 
tablou nu este în totalitate inexact, el trebuie nuanţat, căci 
numără nespus de multe excepţii. 

Global, regresul e neîndoielnic. Şi totuşi, dispariţia Imperiului 
de Apus nu aduce după sine imediat ruina economiei 
comerciale. Drumurile mai sunt încă practicabile şi continuă să 
fie frecventate de neguţători sirieni şi evrei. Navigaţia pe 
Mediterana nu este decât din când în când împiedicată de 
atacurile piraţilor. Schimburile pe termen lung se menţin, 
aşadar, în secolul al VI-lea. Papirusul egiptean, grâul sicilian şi 
african, uleiul de măsline spaniol, mirodeniile Indiei şi Chinei, 
mătăsurile bizantine sosesc încă în porturile Mediteranei 
occidentale şi, de acolo, sunt reîmpărţite către nordul Galiei, 
Anglia şi Irlanda. In sens invers, sclavii saxoni, destinaţi pieţelor 
spaniole, italiene sau orientale, trec prin Verdun; armele şi 
sticlăria din ţările renane trec pe căile galo-romane. Moneda 
bizantină şi imitaţiile sale locale (so/idus-ul de aur sau nomisma) 
circulă în toate regiunile occidentale barbare. 

Abia în timpul secolului al Vil-lea circuitele comerţului 
internaţional cad în amorţeală, pe de o parte pentru că 
occidentalii nu mai aveau aur pentru a-şi solda cumpărăturile, 
pe de altă parte pentru că războaiele nenumărate şi pirateria 
arabă fac puţin sigure căile terestre şi maritime. Această 
diminuare a schimburilor prelungeşte tendinţa, resimţită încă 
din timpul Imperiului târziu în anumite regiuni, de organizare 
autonomă în micro-societăţi locale, în jurul marilor domenii, 
barbarii adoptând în general şi adaptând sistemul roman al villa- 
ei. 

Fie că posesorul său era un membru al vechii aristocrații 
provinciale sau descendent al cuceritorilor barbari, villa 
prezintă, în centrul său, o zonă cultivată, încercuind locuinţa 
stăpânului, colibele sclavilor sau ale ţăranilor şi clădirile de 
exploatare a ceea ce se numeşte ager - şi o fâşie de pământuri 


necultivate şi de păduri, în care se merge la cules, vânătoare 
sau tăiat de lemne: saltus. Pe lângă aceste mari domenii, erau 
păstrate mici exploatări cultivate de ţărani liberi: manse/e!!?. 

Insecuritatea permanentă şi declinul activităţilor negustoreşti 
au determinat declinul oraşelor, foarte inegal, după regiuni. In 
Marea Britanie, odată cu cucerirea anglo-saxonă şi cu 
germanizarea puternică a ţării, acestea dispar complet, încetul 
cu încetul. În Galia, majoritatea aglomeraţiilor urbane subzistă, 
dar sub o formă extrem de redusă, locuitorii părăsind cea mai 
mare parte a oraşului pentru a se refugia într-un centru 
fortificat. La Autun, de exemplu, incinta cu un perimetru de 6 
km se restrânge la ceva mai mult de 1000 m. La Luteţia, pe 
vremuri mult întinsă pe malul stâng al Senei, populaţia se 
repliază pe insula dintre cele două braţe ale fluviului. La Nîmes, 
oraşul se vede redus o vreme la arenele sale. Acelaşi lucru se 
întâmplă în ţările renane şi în cele ale Dunării. In schimb, 
majoritatea oraşelor din Spania şi Italia îşi păstrează, dacă nu 
activităţile din perioada romană, cel puţin importanţa. Se nasc, 
chiar, şi se dezvoltă aglomeraţii al căror avânt e legat de 
alegerea pe care o fac regii barbari pentru instalarea capitalei 
lor: Reims, Soissons, Orleans şi Paris în Galia, Barcelona, Merida, 
Sevilla şi mai ales Toledo în Spania, Pavia şi Ravenna în Italia de 
Nord. 

Societatea merovingiană ca şi cea a regatelor gotice, se 
situează în prelungirea celei a Imperiului târziu, instalarea 
barbarilor nefacând decât să accelereze mişcarea care-i 
împingea de mult pe cei slabi să caute protecţia celor puternici. 
Aristocraţia provincială, supraviețuind prăbuşirii Imperiului, 
devine sprijinul regilor barbari în aflarea cadrelor administraţiilor 
lor, în timp ce bogăţia şi cultura îi permit să monopolizeze 
funcţiile de conte şi episcop. Puțin câte puţin, ea tinde să 
fuzioneze cu aristocrația germanică de origine războinică, 
constituindu-se într-o nouă nobilime de funcţii, ce-şi împarte 
timpul între viaţa pe domeniu şi cea de la curte. 

Deşi creştinismul şi legile germanice au încercat să limiteze 
arbitrariul stăpânilor şi să favorizeze eliberările, sclavia n-a 
dispărut, însă, odată cu prăbuşirea Imperiului de Apus, 
alimentată, în plus, de expedițiile războinice şi de comerţ. Atâta 
doar, că starea servilă s-a apropiat de aceea a colonilor romani 
din vremea Imperiului târziu. Pe lângă sclavi, al căror număr nu 


încetează să scadă, există o țărănime liberă, compusă din mici 
proprietari şi posesori, care, legaţi de o exploatare de 
dimensiuni modeste, aparţinând domeniului seniorial, sunt 
constrânşi, în schimbul pământurilor şi al protecţiei ce le sunt 
oferite, să se supună dărilor şi corvezilor. 

Se pare că, la nivelul instituţiilor, fuziunea între civilizaţia 
romană şi cea a barbarilor a fost extrem de fragilă. Desigur că 
primele monarhii germanice s-au arătat foarte respectuoase la 
adresa moştenirii imperiale. Dar, foarte curând, limitele 
influenţei romane au ieşit la iveală, mai cu seamă în domeniul 
succesiunii regale. Noţiunii romane de res publica, a unui stat 
superior indivizilor, i s-a substituit aceea a unei regalităţi 
absolute, ereditare şi patrimoniale. In Galia francă, suveranul 
este un şef militar a cărui putere nu face niciun fel de distincţie 
între stat, persoana sa şi bunurile sale. lată de ce, la moartea 
sa, regatul se vede împărţit între copii, conform legii salice. 

Pentru a-şi asigura sieşi şi curţii sale subzistenţa, regele trece 
de la o villa la alta, însoţit de garda sa personală şi de aceia 
dintre fideli care au în grijă palatul: funcţionarii şi înalții ofiţeri 
între care nu există încă o diferenţă clară. Cei mai importanţi 
pentru merovingieni sunt referendarul, şef al scribilor şi notar, 
şambelanul căruia îi este încredinţată paza tezaurului, seneşalul 
şi conetabilul, primul fiind mai mare peste servitori, cel de-al 
doilea peste grajduri, mareşalii, în sfârşit, care se ocupă de 
cavalerie şi de arme. In fruntea acestei societăţi de slujitori se 
afla majordomul, personaj al cărui rol nu va înceta să crească, în 
secolul al VII-lea, în detrimentul suveranului. 

In plan local, permanenţa romană este asigurată de un 
personaj care a apărut încă din timpul Imperiului târziu: contele. 
Acesta exercită, în sânul cetăţii, toate puterile regale. El 
prezidează tribunalul oamenilor liberi, porneşte la luptă şi 
comandă armata, percepe impozitele etc. Orice om liber este 
obligat să-şi facă serviciul militar. El trebuie să se echipeze pe 
propria-i cheltuială şi să-şi asigure întreţinerea. Sistemul fiscal 
roman supravieţuieşte până la sfârşitul secolului al VI-lea. Insă 
francii, detestând plata impozitului pe cap de om, orice 
percepere regulată de impozite dispare de la acea dată, 
suveranii mulţumindu-se să trăiască din veniturile domeniilor lor 
şi din taxele de transport sau de vamă de orice fel. 


Criza şi reînnoirea Bisericii creştine 


În timpul perioadelor tulburi de nesfârşite războaie care 
caracterizează epoca marilor migrații, Biserica a asigurat, în faţa 
barbarilor, preluarea administraţiilor civile din ce în ce mai 
precare. In fruntea fiecărei cetăţi, episcopul a trebuit să vegheze 
asupra subzistenţei populaţiei, să organizeze spitale şi ospicii în 
care să-i primească pe cei slabi, să întreţină şcoli şi deseori să 
facă dreptate. Astfel, el devine adevăratul şef, nu numai 
spiritual, dar şi cel temporal, al comunităţii civice, având 
frecvent, graţie averii sale personale şi a celei a catedralei pe 
care o are în subordine, menirea de a menţine legătura cu 
tradiţiile clasei din care provine, în materie de construcţie şi 
înfrumusețare a cetăţii. Aceasta dobândeşte funcţia esenţială de 
a fi un centru al vieţii religioase, cu cimitirele şi necropolele sale, 
cu numeroasele sale sanctuare şi cu grupul său catedral, 
compus din cel puţin trei biserici, dintre care una cu rolul de 
baptisteriu, în sfârşit, cu influenţa sa asupra parohiilor de ţară. 
Influenţa corpului episcopal este atât de mare, încât regii 
barbari se străduiesc prin toate mijloacele să şi-i apropie. În 
Galia francă, regele creştin copleşeşte cu danii sanctuarele şi 
acordă domeniilor bisericeşti privilegiul imunităţii fiscale. 

Şi totuşi, chiar în Galia, unde unitatea religioasă a fost 
păstrată graţie convertirii precoce a francilor la catolicism, 
situaţia Bisericii se degradează în secolul al VI-lea. Într-adevăr, 
Clovis şi urmaşii săi, dorind pe de o parte să-şi asigure sprijinul 
episcopatului, dar şi să dea fidelilor lor sarcini bănoase, preiau 
sarcina de a numi ei înşişi episcopii, pe care-i aleg din anturajul 
lor laic. Conciliile naţionale, care-i unesc pe prelați în jurul 
suveranului şi menţin în sânul Bisericii o unitate de direcţie şi de 
disciplină, nu mai sunt convocate. Numeroase sedii episcopale, 
mai ales în sudul Galiei, rămân fără titular, în timp ce proprietari 
bogaţi construiesc pe pământurile lor biserici asupra cărora îşi 
arogă drepturi, chiar şi pe acela de a le numi slujitorii. 

Acest declin al instituţiei episcopale este însoţit de o sensibilă 
scădere a nivelului cultural şi de un regres al pietăţii. Multe şcoli 
dispar, iar cele care rămân nu dau decât un randament 
mediocru. Nimeni nu mai citeşte, iar limba, ruptă de sprijinul 
scrisului, se îndepărtează pe încetul de latina clasică. Preoţii, cel 
mai adesea analfabeți, nu mai cunosc nici măcar formulele 


liturgice pe care le recită pe dinafară. În timp ce satele rămân 
mult timp departe de creştinare, în timp ce păgânismul câştigă 
teren chiar în oraşe, din ce în ce mai mulţi fideli se dedau 
cultului relicvelor, aproape de superstiție. E venerată o bucată 
de stofă despre care se spune că ar fi fost purtată de un sfânt, 
este purtat cu pioşenie, ca o amuletă, puţin praf cules de pe un 
mormânt. Dezvoltarea acestei pietăţi naive dă naştere unui 
adevărat comerţ, în care mişună şarlatanii. 

Începând, însă, cu secolul al VI-lea, apar şi semnele unei 
anume reînnoiri. Răspândit până atunci doar în Orient, 
monahismul cunoaşte un mare avânt în partea occidentală a 
fostului Imperiu Roman în secolele al VI-lea şi al VIl-lea, mai ales 
în forma sa comunitară. Implantat mai întâi pe coastele 
Provenţei, unde, în 410 şi 418, sunt create mănăstirile Sérins şi 
Sf. Victor din Marsilia, mişcarea va cuprinde Italia şi Galia, apoi 
Irlanda, care va deveni unul dintre principalele puncte de 
difuzare a monahismului, făcându-şi, astfel, intrarea în istoria 
europeană. Aceste pământuri, pradă luptelor între clanuri, au 
fost evanghelizate de Sf. Patrick, de origine bretonă, fost 
prizonier, în urma unei expediţii irlandeze, şi sclav, timp de şase 
ani, înainte de a îmbrăca rasa monahală şi de a fi numit, de Sf. 
Germain d'Auxerre, episcop al Irlandei, în 432. La moartea sa, în 
461, creştinarea insulei era terminată, putându-se asista la o 
dezvoltare extraordinară a vieţii mănăstireşti, punct de plecare 
al unei acţiuni misionare pe continent, al cărei principal artizan 
a fost Sf. Colomban. 

Născut în 540, intrat de foarte tânăr în ordin şi devenit 
călugăr la Bangor, acesta a părăsit Irlanda în 590, pentru a 
merge în Galia, unde a pus bazele unei prime mănăstiri la 
Luxeuil, căreia i-au urmat cele de la Remiremont, Jumieges, 
Saint-Omer, Fontaines, Coutanecs, Jouarre etc. Regula impusă 
fraţilor călugări de către Colomban era de o extremă severitate, 
asociind postul permanent cu pedepsele fizice. Ea nu a avut, 
pentru aceasta, mai puţin succes. In relaţii distante cu episcopii 
regatului franc, cărora le suporta foarte greu autoritatea, el a 
trebuit să se exileze în 610 în Elveţia, apoi în Italia, unde a 
întemeiat, în 614, mănăstirea Bobbio, sortită să devină centrul 
de predicaţie al longobarzilor şi să aibă o mare influenţă 
intelectuală. 

Încă şi mai importantă va fi influenţa Sfântului Benedict. 


Născut în Nursia, în Italia, către 480, acest fiu al unei familii de 
nobili a fost crescut la Roma, unde a primit o educaţie clasică. 
La sfârşitul secolului al V-lea, el a hotărât să renunţe la lume şi 
la bunurile sale, pentru a duce aproape de Subiaco, o viaţă de 
sihastru, pe care o va părăsi câtva timp la cererea călugărilor de 
Vicovaro (Latium), care doreau reformarea mănăstirii lor. 
Eşuând în această privinţă, Benedict emigrează, către 529, la 
Monte Cassino, pentru a întemeia acolo marea mănăstire pe 
care o va guverna până la moarte (în 547) şi care urma să 
servească drept model tuturor mănăstirilor benedictine. 
Alcătuită în latină, regula care îi poartă numele impune 
călugărilor obligaţii mai puţin severe decât cele ale Sf. 
Colomban. Călugării trebuie să depună jurământul de castitate 
şi de sărăcie, să se supună legii tăcerii şi să-şi împartă zilele 
între rugăciune, muncă manuală (pentru a putea răspunde 
nevoilor mănăstirii) şi meditaţie. Sancţionată de Grigore cel 
Mare, regula benedictină s-a impus încetul cu încetul atunci 
când mănăstirile începuseră să atragă în toate regiunile 
vechiului Imperiu de Apus un mare număr de credincioşi dornici 
să ducă o viaţă pioasă, în sânul unei comunităţi izolate de lumea 
profană. 

Salvarea spiritualităţii creştine şi cea a culturii greco-romane 
de către călugări s-a desăvârşit în paralel cu expansiunea 
creştinismului în Occident, ea însăşi favorizată de progresul 
autorităţii pontificale, impulsionat de Grigore cel Mare (540- 
604). Născut într-o familie patriciană romană, înzestrat cu o 
solidă cultură clasică şi devenit, în 572, Prefect al Oraşului, 
acesta din urmă a ales, şi el, să-şi vândă bunurile şi să se dedice 
vieţii de mănăstire, instalând, în palatul său de pe colina 
Caelius, o comunitate supusă regulii benedictine. În 590, la 
moartea papei Pelagius II, Roma se găsea într-o situaţie tragică, 
răvăşită atât de inundaţiile Tibrului, cât şi de o epidemie de 
ciumă, ameninţată, în plus, de noi invadatori - longobarzii arieni. 
Atunci, Grigore, ales papă prin aclamare, acceptă să-şi asume 
funcţia de pontif pentru a salva oraşul. El reorganizează 
Lateranul, din care exclude laicii, şi reformează cântul liturgic, 
care va deveni cântul gregorian. Infirmându-i patriarhului de 
Constantinopol dreptul de a-şi însuşi titlul de „ecumenic“ şi 
numindu-se pe sine simplu „servitor al servitorilor lui 
Dumnezeu“, el nu cedează întâietatea Romei, trimițând clerici 


misionari în provinciile occidentale şi afirmându-şi vocaţia de 
păstrător al adevăratei doctrine. Grigore cel Mare este, însă, mai 
ales apostolul convertirii şi al evanghelizării barbarilor. În Spania 
vizigotă, regele Reccared abjură arianismul încă din 587, sub 
influenţa episcopului Leandru de Sevilla. In Italia, regele 
longobard Agilulf, soţ al unei prințese bavareze catolice, se 
converteşte, în 603, la credinţa romană şi-şi botează fiul. In 
Anglia, Grigore trimite un grup de călugări, conduşi de Augustin, 
care să evanghelizeze populaţiile anglo-saxone, rămase păgâne. 
Augustin întemeiază o biserică la Canterbury, capitală a 
regatului Kent. Acesta este începutul unei convertiri care se va 
continua de-a lungul întregului secol VII. Sunt înălțate 
numeroase abaţii, care devin tot atâtea centre de salvare a 
culturii antice. 

Această convertire este o astfel de reuşită încât de-acum 
înainte călugării anglo-saxoni, cărora li se alătură irlandezii, vor 
fi cei care vor predica Evanghelia pe continent. Cel mai activ 
dintre aceşti misionari de dincolo de Marea Mânecii a fost 
Wynifrid, canonizat sub numele de Sf. Bonifaciu care, începând 
cu 715, va duce, dincolo de Rin, o operă intensă de convertire a 
barbarilor. Sprijinit de majordomii Austrasiei, el a întemeiat 
mănăstiri, a instalat episcopate depinzând de arhiepiscopatul 
său de Mainz şi a reformat Biserica francă, înainte de a fi 
martirizat în Frisia în 755, cu prilejul unei ultime misiuni în ţara 
păgână. 


Cultura în timpul monarhiilor barbare 


Aşa cum nu au putut modifica, de pe o zi pe alta, activitatea 
economică şi societatea Apusului roman, marile migrații nici nu 
au putut pune capăt, în mod brutal, unui mileniu şi mai bine de 
civilizaţie  greco-latină. Dacă, pe de o parte, dialectele 
germanice au câştigat ceva teren la vest de vechiul /imes 
roman, barbarii erau, pe de altă parte, prea puţin numeroşi 
pentru a împiedica - presupunând că şi-ar fi dorit-o - ca latina şi 
limbile vulgare derivate din latină să se impună în faţa 
populaţiei. Legile înseşi barbare, precum Codul lui Euric sau 
Legea Salică, influențate iniţial de dreptul roman, vor fi 
redactate în limba învinşilor. 

Într-o altă ordine de idei, toate părţile fostului Imperiu de 
Apus nu au suferit în mod egal şi la fel de puternic efectele 
invaziilor şi migraţiilor barbare. În Italia, unde contactele cu 
Orientul sunt menținute, apoi, chiar, temporar, întărite odată cu 
recucerirea lui lustinian şi unde creştinismul îşi însuşise o bună 
parte din zestrea intelectuală a antichităţii, literați clasici, 
precum Boethius sau Cassiodorus, au început, încă din secolul al 
VI-lea, să salveze literele romane. Boethius, fiu al unui consul 
roman, cu studii la Atena, prinţ al Senatului sub Teodoric, a fost 
ultimul traducător din greacă în latină al operelor filozofice; el îşi 
scrie, chiar în întunericul închisorii în care îl aruncase suveranul 
ostrogot, Consolarea filozofică, operă în versuri şi proză. Ca şi în 
tratatele sale de aritmetică şi de teorie muzicală sau în 
traducerile din Aristotel, aici el a cules, pentru secolele ce 
urmau, tot ceea ce se putea aduna din ştiinţa şi gândirea antică. 
Cassiodorus, şi el protejat de Teodoric şi devenit, astfel, prefect 
al pretoriului, s-a retras, către 540, într-un fel de academie 
monastică, pe care o întemeiase la Vivarium, în Calabria, mai 
puţin pentru a trăi asemenea unui cenobit supus unei reguli, cât 
mai degrabă ca un literat, eliberat de constrângerile materiale şi 
înconjurat de cărţile cărora el însuşi şi tovarăşii săi le-au realizat 
copii îngrijite. In lucrarea sa, /nstitutiones, el s-a străduit să 
alcătuiască un program de studii în două cicluri, trivium şi 
Quadrivium, al căror principiu de clasificare a rezistat în tot 
timpul Evului Mediu. 

Regatele vizigote au fost şi ele, în secolele al V-lea şi al VI-lea, 
centre de salvare şi reînnoire a culturii antice. Toulouse, apoi 


Toledo, au jucat, rând pe rând, acest rol, dar mai ales la Sevilla 
s-a dezvoltat, la graniţa secolelor al VI-lea şi al VIl-lea, o cultură 
hispano-romanică, deschisă influențelor străine şi cu precădere 
bizantine, al cărei reprezentant principal este Isidor, succesor al 
fratelui său Leandru în funcţia de arhiepiscop al oraşului în 604 
şi restaurator al studiilor în Peninsula Iberică. Scrierile sale de 
teologie, de exegeză, geografie, numerologie creştină, de ştiinţă 
a limbajului şi istorie (Marea Cronică, Istoria Goţilor, a Vandalilor 
şi Suevilor) şi în primul rând Etimol/ogiile sale nu aduc nimic cu 
adevărat nou gândirii, dar constituie o vastă enciclopedie a 
cunoaşterii medievale, compilată cu o grijă extremă şi expusă 
cu o mare limpezime. 

In Galia, cultura clasică a supravieţuit invaziilor germanice, 
mai ales în sud, unde amprenta romană fusese mai timpurie şi 
mai profundă. Desigur că Grigore din Tours, născut într-o familie 
senatorială din Auvergne, este departe de a rivaliza în erudiție şi 
cunoştinţe de latină cu un Cassiodorus sau Isidor din Sevilla. 
Istoria Francilor, însă, care-i aparţine, începută în 575, ca şi cele 
Șapte cărți ale miracolelor scot la lumină o vie curiozitate a 
spiritului şi o mare onestitate intelectuală. În secolul al VI-lea, 
expansiunea regatului franc către sud n-a adus cu sine şi o 
barbarizare a întregii Galii, ci doar o reculturalizare a Nordului. 
In timpul regelui Hilperic (539-584), autor el însuşi de poezii 
latine, Poitiers reprezenta centrul cultural al Galiei. La cererea 
reginei Redegonda, întemeietoare a mănăstirii Notre-Dame, 
poetul italian Fortunatus s-a fixat în acest oraş, devenindu-i 
episcop; aici, el a scris un număr de opere: vieţi de sfinţi - gen 
foarte la modă în Galia francă -, un lung poem despre Sf. Martin 
de Tours şi imnuri pentru întâmpinarea solemnă a relicvelor 
adevăratei Cruci, trimisă de împăratul bizantin lustin II. 

In secolul al Vil-lea, înmulţirea războaielor în Galia 
meridională şi dezvoltarea, în restul regatului franc, a unei noi 
aristocrații, care abandoneză studiile literare, conduc la un 
regres spectaculos al studiilor clasice. Atunci, Anglia şi Irlanda 
vor prelua ştafeta transmiterii culturii romane. Misiunea 
pontificală, care a avut drept sarcină, în 669, să încheie 
organizarea Bisericii anglo-saxone, era condusă de Teodor din 
Tars şi de Hadrian, şi unul şi celălat formaţi în spiritul culturii 
greceşti şi latine, în şcolile bizantine din Atena şi Cartagina. Sub 
impulsul lor, şcolile elementare ale abaţiilor din regatele Kent, 


Wessex şi Northumberland, unde li se predau deja convertiţilor 
bazele latinei, au adoptat un program de studii mai profunde, 
înglobând o cunoaştere extinsă a literelor profane. Noi 
mănăstiri, ca cea de la Yarmouth sau cea de la Yarrow, în 
Northumberland, au devenit, astfel, puternice centre de viaţă 
intelectuală, unde se adunau şi se reproduceau texte vechi. La 
Yarrow, de exemplu, Beda Venerabilul (673-735) a predat timp 
de 50 de ani şi şi-a scris lucrările de gramatică, de ştiinţă şi 
istorie (între care cităm /storia ecleziastică a națiunii engleze), 
lucrări care fac din acest maestru primul mare savant medieval. 
La York, în sfârşit, s-a dezvoltat, foarte curând, cel mai mare 
centru de învăţământ din întreaga creştinătate latină, în timp ce 
în abaţiile irlandeze şi englezeşti, la sfârşitul secolului al VIl-lea, 
erau executate cu o fineţe extremă primele capodopere ale 
miniaturii insulare, ca, de exemplu, Psaltirea din Canterbury. 

La această dată, avântul literelor clasice a cucerit întreg 
continentul, importat în Galia de călugării colombani şi de 
savanții anglo-saxoni. La mijlocul secolului al VIl-lea, călugării au 
devenit, însă, în această parte a Occidentului, singurii purtători 
ai culturii greco-romane. În cancelariile abaţiilor, se copiază 
opere sacre şi profane, decorate cu miniaturi inspirate atât din 
modelele antice, cât şi din tradiţia insulară sau cea barbară, 
juxtapunând animale stilizate şi ornamente geometrice. 

Supravieţuirea şi reînvierea culturii antice sunt tot atât de 
evidente şi în domeniul artistic. Fără îndoială, populaţiile 
germanice au adus cu ele tehnici şi surse noi de inspiraţie, dar 
acestea nu afectează decât artele cu adevărat „minore“: 
bijuteriile şi aurăria de mici dimensiuni, în care predomină 
decoraţiunea geometrică şi reprezentarea animalieră. Această 
artă de import, foarte diferită de estetica romană, va înflori în 
Galia, unde, sub influenţa tradiţiilor locale, va duce la producţii 
originale mai ample, în care îşi face apariţia figura romană 
stilizată. 

In materie de arhitectură şi decorație monumentală, tradiţia 
romană, însă, se impune, atât în regatele peninsulare, cât şi în 
Galia francă. Nu mai rămâne mare lucru din edificiile religioase 
şi din palatele merovingiene, căci majoritatea au fost distruse. 
Ceea ce ne învaţă arheologia şi rarele edificii care au reuşit să 
supravieţuiască distrugerilor şi uzurii timpului, este însă faptul 
că secolele al VI-lea şi al VIl-lea coincid cu o adevărată renaştere 


a tehnicilor romane ale construcţiei şi ornamentaţiei. Prinții şi 
episcopii înalţă mai peste tot biserici al căror model sunt 
bazilicile antice, flancate adesea, la faţade, de clopotniţe 
caracteristice pentru clădirile din Galia. Zidăria este 
rudimentară, cu fundații de cărămizi. Decorarea interioară este 
compusă din mozaicuri, capiteluri din marmură sculptată în 
atelierele din Pirinei, cu porticuri pictate cu figuri biblice, cu 
ornamente din stuc etc. Stele şi sarcofage sunt ornamentate cu 
sculpturi, în care se amestecă în mod egal tradiţia clasică, 
influenţele orientale şi estetica babară. 


„Capitolul 2 
EUROPA BIZANTINA DE LA IUSTINIAN LA APOGEUL 
MACEDONEAN (SECOLELE VI-XI) 


E În timp ce, în Occident, Imperiul dispare, el se 
menţine în Orient, centrat în jurul Bizanțului. Împăratul 
Iustinian, mare legislator, preocupat să restabilească 
unitatea creştină, încearcă să impună autoritatea 
Imperiului bizantin şi în Occident, după ce va fi cucerit, 
în secolul al VI-lea, Africa, Italia, o parte a Spaniei, 
Sardinia şi Corsica. Civilizaţia bizantină se află, în acel 
moment, la apogeul său. Dar urmaşii lui lustinian 
moştenesc un stat epuizat, amenințat de năvălirile 
barbare, ceea ce face ea ei să renunţe la a mai apăra 
Occidentul. 


m Începând cu secolul al VII-lea, Imperiul bizantin se 
regrupează în Asia Mică, Grecia şi Tracia, devenind cu 
adevărat un imperiu grec, abandonând Italia în mâna 
longobarzilor, Asia occidentală - în cea a arabilor, o parte 
a Balcanilor - într-a slavilor şi bulgarilor. În plus, Imperiul 
este zguduit de o gravă criză religioasă (secolele VIII-IX) 
- iconoclasmul sau disputa asupra icoanelor. O primă 
ruptură cu papalitatea se produce în contextul unei 
dispute religioase între Roma şi Constantinopol; Chiril şi 
Metodiu, doi călugări greci, vor evangheliza atunci 
popoarele slave şi le vor da un alfabet. 


MN între secolele al IX-lea şi al XI-lea, sub dinastia 
macedoneană, Bizanțul cunoaşte o perioadă de mare 
strălucire. Puterea imperială este consolidată, 
administraţia este reorganizată, iar viața economică şi 
comerțul se dezvoltă. Modernizarea armatei şi a flotei 
face posibilă respingerea arabilor în Siria şi 
Mesopotamia, victoria asupra principilor de Kiev, precum 
şi anexarea statului bulgar. 


MW Epoca macedonenilor reprezintă însă şi adâncirea 
prăpastiei dintre Orient şi Occident. In 1054 are astfel 
loc schisma dintre creştinătatea occidentală supusă 


Papei şi cea orientală, adunată în jurul Patriarhului de 
Constantinopol. In Imperiul grec cultura cunoaşte atunci 
o nouă vârstă de aur în domeniul teologiei, filozofiei, 
istoriei, arhitecturii, decorării bisericilor. Influenta 
civilizatiei bizantine iradiază în Balcani, în Caucaz, în 
Ucraina şi chiar şi în Italia. 


În timp ce Imperiul de Apus dispărea, cel de Răsărit 
supravieţuia migraţiilor hoardelor barbare şi se constituia într-o 
mare putere mediteraneeană, organizată în jurul capitalei 
întemeiate de Constantin: Constantinopol sau Bizanţ. În Africa şi 
în Asia, acest imperiu păstra Cyrenaica, Egiptul, Palestina, Siria 
şi Asia Mică, în Europa - Grecia şi Peninsula Balcanică până la 
Dunăre.  Impăraţii de răsărit se considerau moştenitorii 
Imperiului Roman în întregime. De aceea, ei s-au şi străduit să 
menţină contactele politice cu şefii, apoi regii barbari din 
Occident, atribuindu-le titluri oficiale (de patrician şi consul), 
care nu alterau cu nimic independenţa reală a acestor prinți 
războinici. 


Erezii şi dispute religioase 


Fixându-şi în vechiul Bizanţ capitala statului său, Constantin 
gândise să facă din acest oraş centrul Imperiului creştin. 
Constantinopolul va rămâne, aşadar, profund marcat de această 
voinţă şi se va dori întotdeauna apărător al ortodoxiei catolice. 
Astfel, disputele teologice sunt parte integrantă a istoriei 
bizantine. Încă din vremea domniei lui Constantin, am mai spus- 
o, împăratul, el însuşi, intervine în lupta împotriva arianismului, 
reunind Conciliul de la Niceea. După moartea lui Teodosius, în 
395, la vremea când cele două imperii se despart tot mai mult, 
Orientul rămâne dominat de controverse religioase, întreţinute 
de şcolile teologice instalate pe lângă sediile patriarhatelor 
rivale: Antiohia, Alexandria şi, începând cu  Teodosius, 
Constantinopolul însuşi, care-şi datorează importanţa faptului că 
este capitală. 

Neînţelegerile pornesc întotdeauna în primul rând de la 
misterul Trinității, mai precis de la dubla natură, umană şi 
divină, a lui Hristos. În Antiohia, unii preoţi neagă reunirea celor 
două naturi şi afirmă că Hristos este în exclusivitate om, teză 
adoptată de Nestorius, patriarh al Constantinopolului în 428. 
Condamnati, în 431, de cel de-al treilea Conciliu de la Efes, 
nestorienii nu vor mai avea prozeliţi decât în Siria şi, mai târziu, 
în Asia ne-bizantină. Dimpotrivă, adunaţi în jurul lui Chiril, 
patriarh al Alexandriei, monofiziţii afirmă predominanţa absolută 
a naturii divine a lui Hristos. Împotriva acestei noi erezii, care, şi 
ea, îşi va găsi adepţi numai în provinciile orientale ale Imperiului 
şi în Egipt, replica va veni din partea Romei, unde Papa Leon! 
va impune adoptarea unei interpretări care va deveni oficială 
începând cu Conciliul din Chalkedon din 451: Hristos are două 
naturi, divină şi umană, unite în el fără a se confunda. Dacă ne 
gândim că acest conciliu este contemporan cu bătălia de la 
Câmpiile Catalaunice, putem înţelege cât de diferite erau 
preocupările Bizanțului faţă de cele ale Occidentului. 

Desigur, împăratul bizantin nu ignoră existenţa barbarilor. El 
însă îi deturnează pur şi simplu, cu bună ştiinţă, către Occident. 
Arcadius, fiul lui Teodosius, care domneşte începând cu 395, 
ignoră chiar cu desăvârşire această parte a moştenirii imperiale. 
Abia odată cu Leon l, care ajunge la tron în 457, şi apoi cu 
Zenon (474-499) asistăm la o atitudine imperială diferită, aceea 


care renunţă la disputele religioase pentru a se amesteca în 
afacerile occidentale. E însă prea târziu pentru a-l împiedica pe 
Odoacru ca, în 476, să pună capăt în mod definitiv iluziei Romei 
imperiale. 

După domnia lui Anastasius (499-518), consumată, în mare 
parte, cu înăbuşirea revoltelor pe care le generează politica sa 
religioasă (el este monofizit), la moartea sa, Imperiul este liniştit 
şi prosper; puterea imperială îi revine, în 518, macedoneanului 
lustin, un ţăran devenit soldat care, imediat după instalarea sa 
pe tron, îl va desemna drept urmaş pe lustinian, nepotul său, de 
educaţia căruia se ocupă cu grijă şi pe care-l asociază la putere 
încă din 527, pentru ca, la scurtă vreme, să-i urmeze la tron. 


lustinian şi recucerirea în Occident 


lustinian va folosi primii ani ai domniei sale pentru a lupta 
împotriva perşilor lui Chosroes | şi a ţine piept greutăților 
interne. Aliat cu Papa, el face eforturi să menţină unitatea 
creştinătăţii, persecutându-i pe creştinii eretici din Egipt şi Siria, 
pe nestorieni, evrei şi chiar pe filozofii greci rămaşi credincioşi 
păgânismului antic. La Constantinopol, conflictele religioase şi 
antagonismele sociale întreţin facţiuni care, în hipodrom, se 
traduc prin opoziţia cumplită dintre „Verzi“ (monofiziţii susținuți 
de popor) şi „Albaştri“. În 532, conflictul se transformă în 
revoltă, obligându-l pe Iustinian să se refugieze în palat. Se pare 
că răscoala Nika („Victorie!“, strigăt lansat de răzvrătiți) l-ar fi 
determinat pe împărat să fugă, dacă n-ar fi fost convins să 
reziste de către energica împărăteasă Teodora, fostă 
dansatoare, care-i stimulează energiile şi lasă în grija generalilor 
Narses şi Belisarie să înece în sânge revolta populară. 

Suveran de drept divin, reprezentat cu capul aureolat, 
asemenea sfinților, în faţa căruia toţi supuşii trebuie să se 
prosterneze, lustinian are, totuşi, grijă să se pună sub semnul 
tradiţiei juridice romane. Astfel, el încredinţează unei comisii de 
jurişti şi de funcţionari sarcina de a codifica legile străvechi - 
aceasta va da naştere Codului lustinian care adună legile 
începând cu domnia lui Hadrian -, legile lui lustinian însuşi 
(Novellae) şi textele marilor jurişti romani (Digeste). De aici, el 
extrage un manual simplificat pentru studenţi: /nstitutes. Acest 
corpus juris civilis constituie baza cunoştinţelor noastre de drept 
roman. 

Pe lângă această operă legislativă care nu este doar o 
compilaţie - codul emancipează pe scară largă sclavii, aboleşte 
legile care limitează eliberarea, dă mai multe avantaje soţiei şi 
îndulceşte mult dreptul penal -, lustinian a urmărit o politică de 
reformare a administraţiei, suprimând venalitatea funcţiilor şi 
cerând funcţionarilor să jure pe Evanghelie la intrarea în funcţie, 
o politică de reorganizare a armatei şi de luptă împotriva marilor 
proprietari funciari care au acaparat fostele bunuri ale statului şi 
şi-au constituit imense domenii pe care domnesc ca nişte 
stăpâni absoluţi. Pe de altă parte, dorind să restabilească 
unitatea creştinătăţii şi să-şi atragă favoarea Bisericii, el duce o 
politică neiertătoare împotriva păgânilor, înmulţeşte bisericile şi 


mănăstirile şi începe să-i persecute pe monofiziţi, fără alt 
rezultat, de altfel, decât acela de a accentua tendinţele 
separatiste în Egipt, Siria şi Mesopotamia. 

Marea afacere, însă, a domniei acestuia, după ce 
nemulţumirile din 532 se vor fi liniştit, este încercarea de 
restaurare a vechiului Imperiu Roman în deplinătatea forţei sale. 
Pentru a duce la bun sfârşit această hotărâre, care trece prin 
recucerirea provinciilor din Occident, împăratul dispune de o 
armată numeroasă, organizată şi comandată de generali de 
mare valoare: Narses şi Belisarie. Flota îi este fără rival în 
Mediterana şi-i permite să pornească şi să întreţină expediţii 
îndepărtate. Puternic, în virtutea acestui arsenal militar, a 
calmului relativ (şi foarte provizoriu) care domneşte la frontiera 
cu perşii şi a disputelor dinastice care slăbesc regatele barbare, 
lustinian poate, începând cu 533, să-şi lanseze ofensiva 
împotriva fostelor teritorii romane din Apus. Mai întâi în Africa, 
unde regatul vandal este distrus în urma victoriilor lui Belisarie 
şi unde este reinstaurată o administraţie romană după model 
bizantin, apoi în Dalmația şi Italia. În 535, Belisarie începe 
cucerirea Siciliei şi a Italiei de Sud. Neapole şi Roma sunt 
ocupate în 536, în timp ce un alt atac, lansat asupra litoralului 
adriatic, îngăduie bizantinilor să ia în stăpânire teritoriul dintre 
Emilia şi Lombardia, până la Milano. Ravenna cade şi ea, în 540. 
Va trebui aşteptat anul 552, însă, pentru ca, după 
contraofensiva regelui ostrogot Totila - care se reimpune pentru 
un timp la Roma -, Narses, trimis în ajutor cu o armată alcătuită 
mai ales din contingente barbare (huni şi longobarzi) să pună, în 
sfârşit, capăt rezistenţei gote şi să ocupe întreaga Italie. Cu 
puţin timp înainte, o expediţie bizantină, chemată de un 
principe vizigot, debarcă în Spania şi ocupă sud-estul ţării şi 
Baetica, până la Córdoba. In cele din urmă, Sardinia şi Corsica, 
şi ele, vor deveni posesiuni imperiale. 

Opera de reinstaurare a Imperiului întreprinsă de lustinian 
pare să fi reuşit. O parte din Occidentul roman a fost 
recuperată, mai ales ltalia şi Roma, nucleu al fostei puteri 
imperiale. Rămăşiţele fostelor elite au fost puse în drepturi. În 
timpul celei de-a doua jumătăţi a secolului al VI-lea, pacea 
romană domneşte asupra Imperiului, de la Eufrat până la 
frontiera Alpilor şi cea a deşertului, în vechea provincie africană. 
Campaniile lui Belisarie şi Narses, însă, au golit vistieria, 


obligându-l pe împărat să-i lase pe colectorii de impozite să 
înmulțească dările. Ele au deschis, pe de altă parte, calea 
virtualilor năvălitori. În ciuda „păcii eterne“ încheiate în 532, 
armatele lui Chosroes trec prin foc şi sabie Siria - ocupând 
Antiohia şi masacrându-i populaţia -, Comagene, Mesopotamia 
bizantină, Armenia şi fosta provincie Colchida.  lustinian 
reuşeşte, fără îndoială, să limiteze daunele şi să obţină 
restituirea teritoriilor ocupate, în urma unei păci de 50 de ani 
încheiate în 561, dar aceasta îl va costa un prea scump tribut. 

Prins cu totul de nevoile sale de reconstituire a Imperiului, 
lustinian a neglijat mai ales pericolul pe care-l constituiau 
atacurile slave la frontiera de nord. Mult timp paşnice, triburile 
slave, venite din bazinul de mijloc al Niprului, încep să devină 
agresive din momentul în care sunt încadrate şi organizate de 
bulgari. De atunci, ele întreprind atacuri în teritoriul bizantin, 
mai întâi sub lustin I, apoi sub domnia lui lustinian. În 547, 551 
şi 552, ele devastează Grecia până la Peloponez şi coastele 
Epirului, ameninţă Tesalonicul şi chiar Constantinopolul, în timp 
ce, mai la est, hunii atacă portul Crimeei, distrug Tracia şi 
încearcă, şi ei, să ajungă până în capitala Imperiului. Toate 
aceste asalturi sunt respinse, dar Europa bizantină, ruinată şi 
depopulată, este nevoită să accepte, pentru a umple golurile, o 
primă colonizare slavă. 


Urmaşii lui lustinian 


lustinian moare în 565, lăsând urmaşilor săi un imperiu stors 
de colectorii de impozite, sfâşiat de un Occident legat de 
canoanele de la Chalkedon, care suportă greu autoritatea 
îndepărtatului împărat al Bizanțului, şi un Orient în care înfloresc 
ereziile; un imperiu, în plus, ameninţat la toate frontierele sale 
de atacurile barbarilor: vizigoții în Spania, maurii în Africa, 
longobarzii în Italia, avarii şi slavii în Balcani, perșii în Asia. 

Această grea moştenire n-a permis epigonilor săi să-i ducă la 
bun sfârşit grandioasele proiecte de restaurare a Imperiului, aşa 
cum le gândise suveranul ilir. Mereu în defensivă, lustin Il, apoi 
Tiberiu, Constantin şi Mauriciu s-au străduit, până în primii ani ai 
secolului al Vil-lea, să menţină imperiul în limitele fixate de 
lustinian şi, în acest sens, bătăliile cele mai grele le-au avut de 
purtat în Orient, împotriva perşilor. 

Această activă politică la frontierele Eufratului a avut drept 
consecinţă o mare pasivitate în Occident. Pentru a-i ţine în frâu 
pe gepizii care ocupaseră Sirmium, lustin II (565-578) îi trimite 
împotriva lor pe vecinii lor din est, avarii, şi apoi pe cei din vest, 
longobarzii. Primii se instalează la Sirmium, reclamând un tribut 
împăratului, şi devastează Tracia şi Dalmația. Ceilalţi, profitând 
de problemele Imperiului, năvălesc în Italia de Nord şi într-o 
parte a peninsulei, bizantinilor nemairămânându-le, din 
cuceririle iustiniene, decât Veneţia, Istria, Ravenna, Roma, 
Neapole şi Calabria. Mauriciu (582-602), copleşit de conflictele 
în faţa perşilor, încredinţează apărarea şi administrarea Africii şi 
Italiei unor exarhi, un fel de viceîmpăraţi învestiţi cu toate 
puterile civile şi militare, şi opune longobarzilor pe francii din 
Austrasia. El va face, astfel, primul pas în procesul care va duce, 
în cele din urmă, la instalarea francilor în peninsulă. 

Dacă grecii sunt alungaţi din Spania de vizigoți începând cu 
625, trebuind să evacueze şi Magrebul cu jumătate de secol mai 
târziu, sub presiunea atacurilor cuceritorilor arabi, ei vor reuşi 
încă să se mai agaţe de ultimele lor poziţii italiene, şi aceasta 
până la mijlocul secolului al VIll-lea. Nu fără mari greutăţi, însă, 
căci atacurilor longobarzilor li se adaugă rezistenţa opusă puterii 
exarhului din Ravenna de către populaţiile italiene, care suferă 
că trebuie să se supună unor străini şi suportă greu elenizarea 
impusă de lustinian şi urmaşii săi. Ca atare, urmează frecvente 


revolte de care vor profita regii longobarzi, pentru a câştiga 
teren în interiorul peninsulei, în timp ce bizantinii se menţin la 
periferia maritimă. Anumiți exarhi ambiţioşi se vor folosi de 
aceste nemulțumiri şi de sentimentul patriotic al populațiilor 
pentru a flutura stindardul revoltei şi pentru a se proclama ei 
înşişi împărați. În cele din urmă, după căderea Bolognei în 728 şi 
a Ravennei în 751, Bizanțul nu mai deţine în Italia de Nord decât 
Veneţia. 

În tot acest timp, la Constantinopol şi în provinciile orientale 
ale Imperiului, opoziţiile se exacerbează în confruntarea cu 
politica fiscală şi religioasă a împăraţilor. În 602, izbucneşte o 
gravă criză, care va aduce la putere un ofiţer al armatei de la 
Dunăre, pe jumătate barbar, Focas (602-610), apoi pe fiul 
exarhului Cartaginei, Heraclius. În câţiva ani, acesta redresează 
situaţia foarte precară a diferitelor fronturi amenințate de 
barbari. Împotriva perşilor care ocupaseră Antiohia, lerusalimul 
şi Alexandria, el va începe o campanie victorioasă, care-i obligă 
pe adversarii săi să-i restituie toate cuceririle lor. In 629, 
consfinţind o evoluţie începută de multă vreme, Heraclius 
renunţă la titulatura romană şi adoptă titlul de Basileu prin care 
era desemnat până atunci, în greceşte, regele persan. Imperiul 
Roman la acea dată devenise, aşadar, un regat grec, în care 
latina nu mai era folosită. 


Secolul de aur al Bizanțului 


Lunga domnie a lui lustinian, în ciuda problemelor interne şi a 
asalturilor barbarilor, coincide cu o perioadă de mare 
prosperitate economică şi de strălucite realizări în domeniul 
artelor şi literelor. Din această civilizaţie bizantină, aflată la 
confluenţa romanităţii, elenismului şi tradiţiilor orientale, nu 
vom evoca aici decât aspectele cele mai specific „europene“. 

Mai întâi capitala: Constantinopol, centru al Imperiului în 
primul rând prin poziţia sa, la mijlocul drumului între /imes-ul 
dunărean şi marginile orientale ale Asiei Mici. Construit, 
începând cu 330, de către Constantin după modelul Romei, el 
este apărat de Teodosius printr-o triplă barieră de ziduri 
inexpugnabile. Oraşul rezumă, am putea spune, întregul 
Imperiu, în sensul în care el adăposteşte centrul politic, cu 
Palatul imperial, Senatul şi Hipodromul, locul unde se înfruntă, 
prin intermediul echipajelor de curse, facțiunile politice ale 
Verzilor şi Albaştrilor; centrul economic, cu instalaţiile sale 
portuare în Cornul de Aur şi Bosfor, cu magazine în care se 
negociază produse venite din toate părţile Imperiului şi din 
îndepărtatele colţuri ale Occidentului şi Orientului, cu prăvăliile 
artizanilor săi care fabrică stofe şi metale preţioase; centrul 
religios, în sfârşit, cu Universitatea şi catedrala Sfânta Sofia. 
Ridicată pe locul unei biserici distruse în timpul răzmeriţei din 
532, acest imens edificiu cu un perimetru de 300 de metri, cu o 
înălţime de 50 şi încoronat cu o cupolă cu un diametru de 31 de 
metri, este opera matematicianului Isidor din Milet şi a 
arhitectului Anthemius din Tralles. Terminată în 539, ea este 
împodobită cu ornamente somptuoase din marmură policromă 
(importată din Asia Mică, Grecia, Etiopia şi Italia) şi mozaicuri cu 
striaţii din aur. La Constantinopol mai sunt încă ridicate şi alte 
edificii, precum Sf. lrina, cu două cupole, şi mai ales Biserica 
Sfinţilor Apostoli, care va fi complet distrusă în 1453, odată cu 
cucerirea oraşului de către turci; prin bogăţia şi dimensiunea sa, 
însă, Sf. Sofia simbolizează puterea Imperiului şi a creştinismului 
în Răsărit. 

Recucerirea militară a Italiei şi instalarea la Ravenna a unei 
adevărate curţi în jurul exarhului au fost însoţite de răspândirea 
în peninsulă a artei şi civilizaţiei bizantine. La Ravenna, devenită 
a doua capitală a Imperiului, influenţa Bizanțului se manifestă 


deja sub regii barbari şi cu precădere în vremea lui Teodoric. 
Odată cu lustinian, însă, oraşul este înfrumusețat cu edificii 
religioase cu superbe ornamentaţii interioare, precum Sf. Vital, 
Sf. Apollinarius-in-Classe şi Sf. Apollinarius-cel-Nou. Caracterul 
pur bizantin al acestor monumente este pus în lumină de 
folosirea cărămizilor şi a grinzilor de lemn, ceea ce permite 
înălţarea zidurilor şi practicarea de ferestre mari, de prezenţa 
unui narthex şi a unei abside poligonale, în absenţa oricărei 
decoraţiuni exterioare (în favoarea bogăției ornamentaţiei 
interioare). Mozaicuri formate din mici cuburi de sticlă colorată 
prin acţiunea oxizilor metalici ocupă navele, absidele şi bolțile şi 
se constituie în programe decorative de o foarte mare varietate, 
alternând figuri geometrice, scene din Vechiul şi Noul Testament 
şi reprezentări ale Curţii Imperiale. Un astfel de decor este cel 
de la Sf. Vital, unde lustinian şi Teodora apar însoţiţi de 
Episcopul Maximian şi de personaje din suita lor, îmbrăcaţi în 
haine fastuoase. 

O altă caracteristică a acestei arte italiene de epocă bizantină 
este absenţa statuarului care contrastează puternic cu tradiţia 
romană şi care are, probabil, drept cauză interdicţia Bisericii în 
legătură cu tot ceea ce putea reaminti civilizațiile păgâne, 
elenistică sau romană. Sculptura însă nu dispare, ea se rezumă 
numai la basoreliefurile de pe sarcofage, la dantelăriile care 
împodobesc balustradele corului şi amvoanelor şi apoi la 
cizelarea metalului şi a fildeşului, caracterizând artele „minore“. 
Tot pentru motive religioase, legate de influenţa monofizită - şi 
nu, aşa cum s-a crezut un timp, de neîndemânarea artiştilor -, 
figura lui Hristos, în mod voit reprezentată ca Dumnezeu şi nu 
ca personaj uman, ia în arta bizantină un aspect impersonal şi 
hieratic, care rupe complet cu tradiţia clasică. 


Replierea din secolul al VII-lea 


Heraclius, care moare în 641, şi urmaşii săi vor trebui să 
înfrunte de-a lungul întregului secol al Vil-lea un asalt al 
popoarelor riverane ale Imperiului, asalt în urma căruia acesta 
va rămâne mai mic, teritorial vorbind, şi metamorfozat din punct 
de vedere cultural. Dacă Africa recucerită şi prosperă - aşa cum 
ne-o dovedeşte arheologia - rămâne, politic, în sfera bizantină, 
politica religioasă a împăraţilor suscită, însă, aici, puternice 
rezistenţe. Heraclius şi succesorii săi vor, într-adevăr, să impună 
o doctrină de conciliere între monofizism şi ortodoxia fixată la 
Chalkedon. Nu se mai vorbeşte de natura unică a lui Hristos, ci 
de o „voinţă“ (în greacă thelema) unică: de unde noţiunea de 
monotelism care a fost atribuită acestei definiţii impuse prin 
edict imperial în 638. Clerul african se va apropia, din acel 
moment, de Roma, pentru ca, în 646, exarhul de Cartagina să 
preia el însuşi conducerea revoltei. Acelaşi lucru se petrece şi în 
ltalia, unde exarhul de Ravenna se revoltă şi el până în 652 şi 
unde, pentru a înfrânge rezistenţa pontificală, Constant II pune 
să fie răpit Papa Martin, judecat pentru înaltă trădare şi exilat la 
Cherson. După care, în dorinţa de a elibera peninsula de 
dominaţia longobardă, împăratul merge la Roma şi se fixează 
apoi în Sicilia, unde este asasinat în 668. O ultimă tentativă de a 
restabili autoritatea bizantină pe întregul teritoriu al Italiei se va 
solda cu un dublu eşec: longobarzii rămân stăpâni ai teritoriilor, 
iar acestea plătesc scump întreţinerea armatei bizantine. Italia, 
ca şi Africa, se îndepărtează de Bizanţ. 

Cartea cea mai grea, însă, pentru basileu se joacă în partea 
de est şi de nord a Imperiului. De două ori în mai puţin de 
douăzeci de ani, Imperiul se vede ciuntit de cele mai bogate 
provincii orientale. Din 612 până în 617, perşii lui Chosroes | vor 
pune piciorul în Siria, Palestina şi Egipt. Heraclius le va recuceri 
în urma unor strălucite campanii care-l duc, în 627, până la 
Ctesiphon, capitală a Imperiului Sassanid; începând cu 634, 
însă, arabii vor porni la asaltul teritoriilor astfel recuperate. În 
câţiva ani, ei ocupă Siria, Palestina, Egiptul şi Mesopotamia. 
După moartea lui Heraclius, ei continuă să înainteze în Armenia, 
Anatolia, în insulele Egeei, pe coastele Asiei Mici: Rhodos, Cipru 
şi, curând, în Africa. In 674, ei asediază însuşi Constantinopolul, 
port în care flota lor va reapărea anual, timp de patru ani. 


Oraşul nu-şi datorează salvarea decât triplelor sale ziduri 
inexpugnabile şi, mai ales, eficacităţii corăbiilor bizantine, 
echipate cu vestitul „foc grecesc“, un exploziv proiectat cu 
ajutorul unor „siphones“ asupra corăbiilor duşmane şi care, în 
678, va provoca distrugerea flotei califului, obligându-l pe 
acesta să semneze pacea şi să plătească un tribut. Imperiul este 
salvat, dar împuţinat şi slăbit. De-acum înainte, până la 
începutul secolului al VIII-lea, situaţia va fi oarecum stabilă. 

La nord de Bosfor, armatele bizantine au trebuit să înfrunte 
adversari la fel de de temut. Avarii mai întâi, care, în 626, ajung 
până la Constantinopol, unde sunt, însă, respinşi de patriarhul 
Sergiu. Slavii, apoi, şi bulgarii. Primii pătrund masiv în 
Macedonia şi Grecia de Nord, împingându-şi incursiunile până în 
Tesalia şi insule, obligându-i pe Constant II şi lustinian Il să 
pornească împotriva lor ofensive care le stăvilesc presiunea, 
aducând mulţi prizonieri, de îndată trimişi în Asia ca mercenari 
ai Imperiului. Ceilalţi, sub conducerea lui Asparuh, îşi reiau în 
660 marşul către vest, instalând în Dobrogea un regat repede 
slavizat şi constrângându-i pe bizantini să părăsească frontiera 
Dunării". La sfârşitul secolului, alungat dintr-o bună parte a 
Europei balcanice, Bizanțul se găseşte şi aici în poziţie de 
defensivă. 

Heraclizii vor lăsa, aşadar, urmaşilor lor din dinastia 
„isauriană“ un imperiu ciuntit. Paradoxal, însă, este un imperiu 
mai omogen, mai bine organizat şi, prin urmare, mai uşor de 
apărat decât cel al lui Iustinian. Pierderea bogatelor provincii 
orientale e resimţită dureros la Constantinopol, unde grabnic 
trebuie găsite alte surse care să înlocuiască grâul egiptean, 
uleiul de măsline african sau ţesăturile siriene; ceea ce 
determină dezvoltarea culturilor cerealiere din Tracia şi Asia 
Mică. Ruptura cu Orientul n-a avut, însă, numai efecte negative, 
căci Bizanțul a părăsit astfel provinciile care se dovediseră cele 
mai rebele la politica sa religioasă. Replierea asupra Asiei Mici, 
Greciei şi Traciei îl aşeza în centrul uni bloc mai coerent şi mai 
greu de atacat. 

Apărarea va fi cu atât mai bine organizată cu cât Heracilizii vor 
avea înţelepciunea de a renunţa la visul universalist al dinastiei 
iustiniene şi de a adapta statul lor la realităţile geopolitice ale 
vremii. Acesta va trece printr-o reformă administrativă, care va 
substitui vechilor provincii, prea mici şi numeroase, themele, 


circumscripţii militare conduse de un strateg învestit cu toate 
puterile. Administraţia centrală este, şi ea, reorganizată. 
Atotputernica prefectură a pretorului îşi pierde, în mod esenţial, 
atribuţiile în favoarea demnitarilor palatului, servitorilor 
personali ai Basileului, cărora le sunt atribuite mari funcţii în 
stat. Armata, în sfârşit, vede diminuându-se rolul trupelor 
mercenare, puţin sigure şi prea costisitoare, în favoarea 
soldaţilor ţărani (stratiotes), cărora le sunt concesionate 
pământuri în schimbul serviciului militar. 

Acest efort de redresare interioară început de primii Heraclizi 
n-a putut împiedica nici eclipsa evidentă pe care o cunoaşte în 
secolul al VII-lea civilizaţia bizantină, după pierderea Antiohiei şi 
Alexandriei, nici anarhia politică care se instalează în Imperiu 
după moartea lui Iustinian II, în 711. Timp de şase ani, în timp 
ce arabii reiau ofensiva, ocupând Pergamul, devastând Galatia 
şi pregătind un nou asalt împotriva capitalei, puterea trece, la 
Constantinopol, din mână în mână, până ce, în 717, strategul 
themei Anatoliei, fondator al dinastiei isauriene (siriene), va fi 
încoronat la Sf. Sofia sub numele de Leon III. 


Criza iconoclastă 


Timp de mai bine de un secol, sub dinastiile isauriană şi 
amoriană, Imperiul bizantin este zguduit de o gravă criză 
religioasă: disputa icoanelor care-i distruge unitatea şi-i pune 
existenţa în pericol în momentul în care duşmanii externi 
pornesc, împotriva frontierelor sale, noi şi grave atacuri. 

Primul atac de acest fel vine din partea arabilor. De îndată ce 
Leon III îşi pune coroana imperială, el trebuie să ţină piept, chiar 
la Constantinopol, atacului trupelor Califului. Ca şi în 678, acesta 
va fi respins graţie „focului grecesc“ şi alianţei cu hanul bulgar. 
Acest lucru nu pune la adăpost Asia Mică de raidurile 
musulmane, însă pericolul principal este îndepărtat şi, începând 
cu 746, Bizanțul trece la atac. Constantin V reocupă lIsauria şi 
duce campanii în Armenia, Siria şi Mesopotamia, capturând 
numeroşi prizonieri pe care îi instalează în Tracia. Trebuie 
aşteptat apoi începutul secolului al IX-lea pentru ca arabii să 
redevină ameninţători şi să ocupe Tyana în 806, să susţină 
revolta lui Toma Slavul şi a mercenarilor săi greci şi caucazieni 
împotriva lui Mihail II şi să ocupe, în sfârşit, Creta (816), Palermo 
(831), apoi aproape întreaga Sicilie, Taranto şi Bari; ei cunosc, 
însă, eşecuri grave în Asia Mică, unde frecvenţa atacurilor va 
ruina agricultura şi va provoca importante emigrări. 

În nord, unde triburile slave, puţin câte puţin elenizate, la 
începutul secolului al IX-lea, încetează să mai fie amenințătoare, 
adversarul cel mai de temut rămâne regatul bulgar. Aliat al lui 
Leon Ill, dar influenţat, la curte, de un puternic partid ostil 
Bizanțului, hanul intră în război împotriva lui Constantin V, dar 
suferă o grea înfrângere la Anchialos, pe coastele Mării Negre, în 
763. Regatul bulgar, însă, nu este distrus. De la începutul 
secolului al IX-lea, hanul Krum reia ofensiva, învinge zdrobitor 
armata bizantină în 811 şi-şi face un pocal din craniul 
împăratului  Nikephoros, după care porneşte la asaltul 
provinciilor bizantine ale Traciei şi  Constantinopolului. 
Succesorul său, Omurtag, este, însă, prea absorbit de lupta sa 
împotriva lui Lothar pentru a mai da importanţă şi Bizanțului cu 
care, de altfel, semnează şi o pace. Marea schimbare a istoriei 
bulgare se situează în jurul anului 865, când regele Boris se lasă 
botezat, gest care aduce după sine convertirea întregului său 
popor la creştinismul grecesc, ceea ce nu implică, însă, şi o 


apropiere de Imperiu. Susţinut de un cler devotat coroanei, 
regatul bulgar este, de-acum înainte, în stare să-şi dispute cu 
Bizanțul hegemonia în Peninsula Balcanică. 

În ciuda pericolului exterior, Imperiul bizantin îşi păstrează, în 
secolul al Vill-lea, o anume prosperitate datorată mai ales 
reocupării pământului din regiunile părăsite ale Asiei Mici, unde 
au fost aşezate populaţii slave. Comerţul, în schimb, declină, 
subminat de pirateria arabă din Mediterana. Din ce în ce mai 
mult, rolul de intermediar între Orient şi Occident, asigurat de 
Constantinopol, îi revine Veneţiei, port bizantin situat la 
întretăierea drumurilor alpine şi a celor maritime 
mediteraneene, a cărui autonomie devine aproape totală în 
secolul al IX-lea. Reforma administraţiei provinciale este 
continuată de Leon Ill, care promulgă în 726 un nou cod juridic, 
Ecloga, manual practic extras din Codul lustinian şi menit a 
uşura munca judecătorului, dar în care apar unele îndulciri faţă 
de epoca iustiniană, mai ales în materie de drepturi ale femeii şi 
copiilor. 

Marea problemă, sub dinastia isauriană, este „Disputa asupra 
icoanelor“. Închinarea la icoanele reprezentându-i pe Hristos, 
Fecioara Maria şi alţi sfinţi - icoane al căror rol era de a uşura 
predicile ţinute populațiilor analfabete - era o practică 
generalizată în Bizanţ şi fusese favorizată de călugări. Acest cult 
se adresa de altfel mai puţin personajelor divine reprezentate 
de imagini, cât icoanelor, ele însele, cărora li se atribuiau puteri 
miraculoase. Când duşmanii asediau Constantinopolul, 
patriarhul însuşi prezenta din înaltul meterezelor sfintele icoane, 
menite a-i îndepărta pe năvălitori. În provinciile orientale ale 
Imperiului, unde se suprapunea influenţa religiilor iudaică şi 
musulmană (amândouă prescriind reprezentarea personajelor 
divine), acest cult popular şi demonstrativ, amintind de 
practicile păgâne, şoca profund elitele, cu atât mai mult cu cât 
erezia  monofizită, cu  aspiraţia-i caracteristică spre o 
spiritualitate pură, era încă activă în această parte de lume. 

În disputa iconoclastă se înfruntă, de fapt, două concepţii 
asupra religiei şi, dincolo de aspectele pur spirituale ale 
conflictului, două culturi, două arii geografice şi două grupuri 
sociale. Sunt de partea iconodulilor (cei care adoră icoanele) toţi 
cei legaţi de o credinţă primitivă şi de o religie sensibilă, 
numeroşi în rândurile femeilor, călugărilor, reprezentanţilor 


claselor populare, în Grecia, ca şi în capitală. De partea 
iconoclaştilor (cei care sfărâmă icoanele), se află provinciile 
orientale, dar şi, la Constantinopol şi în alte câteva cetăţi 
greceşti, nobilimea, înaltul cler şi anturajul împăratului. 

Îndemnat de episcopii din Asia Mică bizantină, influenţat, 
poate, şi de o erupție vulcanică şi un cutremur de pământ, în 
care împăratul credea că recunoaşte mânia divină, Leon III - el 
însuşi originar din Siria - porneşte o campanie de persuasiune a 
poporului, menită a-l face să abandoneze icoanele. Dar, când el 
dă ordin, în 727, să fie retrase primele icoane, la Constantinopol 
izbucneşte revolta, urmată aproape peste tot, de răscoale 
populare aţâţate de călugări. 

De la Roma, Papa Grigore Il protestează împotriva politicii 
iconoclaste a lui Leon ll, şi îl denunţă ca eretic, fără însă a rupe 
legăturile cu împăratul. Leon III îi replică, rupând de jurisdicţia 
Romei, pentru a le alipi patriarhului  Constantinopolului, 
diocezele bizantine asupra cărora papa îşi mai exercită încă 
influenţa spirituală: Calabria, Sicilia şi Italia. El trimite chiar şi o 
flotă pentru a-l acosta pe suveranul pontif, dar ea este 
împrăştiată de furtună. Patriarhul Germanus, care refuză în 730 
să aprobe un edict împotriva icoanelor, este demis. 

Odată cu Constantin V, fiu şi succesor al lui Leon Ill, 
persecuția ia amploare şi un caracter feroce. Sprijinit de 
provinciile orientale, de armată şi de un mare număr de 
episcopi, acest „împărat-teolog“, autor al mai multor tratate de 
dogmatică, îşi propune să taie din rădăcină o superstiție pe care 
o consideră eretică. Populaţii întregi venite din Siria sau 
Armenia, provincii iconodule, sunt deportate în Tracia sau 
Bizanţ. Icoanele bisericilor sunt sfărâmate, frescele distruse, 
cărţile iconodulilor arse. Relicvele sunt aruncate şi uneori înseşi 
bisericile sunt dezafectate şi transformate în cazarme sau 
grajduri. Înalţii funcţionari ai provinciilor occidentale sunt 
urmăriţi, iar călugării sunt cu miile închişi, torturați, mutilaţi şi, 
în cele din urmă, trimişi la moarte. În timpul domniilor lui Leon 
IV (775-780), Constantin VI (780-797) şi, mai ales, a împărătesei 
Irina, (797-802), o ateniană care practica în secret cultul 
icoanelor, lupta a cunoscut o perioadă de calm. În 787, 
adevărată stăpână (ea îi va scoate ochii fiului său, Constantin, 
pentru a nu avea rival), Irina convoacă, cu acordul papei şi 
sprijinul patriarhului aflat la ordinele sale, conciliul de la Niceea, 


care, în ciuda împotrivirii armatei, restabileşte cultul icoanelor 
plecând de la noi baze teologice şi ordonă restituirea bunurilor 
confiscate mănăstirilor şi bisericilor. Aceasta va stârni o vie 
opoziţie care, cumulată cu ameninţarea externă şi cu 
impopularitatea împărătesei, va duce, în 802, la detronarea 
Irinei, înlocuită cu Nikephoros Focas, înalt funcţionar care reia 
de îndată lupta împotriva mănăstirilor. 

Odată cu dinastia amoriană (întemeiată de Mihail II, împărat 
din 820, originar din Amorium, în Frigia), persecuția împotriva 
adoratorilor de imagini ia un nou avânt, mai ales sub domnia lui 
Teofil (829-842). Călugării sunt din nou urmăriţi şi torturați. Şi 
totuşi, la puţin timp după moartea lui Teofil, văduva sa, 
Teodora, asigurând regența în timpul minorităţii fiului lor, Mihail 
III, va pune capăt, cu ajutorul fratelui său, Cezar Bardas, 
interminabilei dispute, proclamând restabilirea solemnă a 
icoanelor. Aceasta marchează începutul unei adevărate 
renaşteri a statului bizantin şi a culturii elenistice. 

Domnia lui Mihail IIl şi a mamei sale este marcată, în planul 
istoriei religioase a Europei, de două fapte de seamă. Primul 
este legat de raporturile dintre Roma şi Constantinopol. În 858, 
la instigaţiile lui Bardas, împăratul îl destituie pe patriarhul 
Ignaţiu, considerat prea independent şi prea favorabil „zeloţilor“ 
(adică intransigenţilor călugări, în special, cei care suferiseră cel 
mai mult de pe urma persecuțiilor iconoclaştilor). Îl pune în locul 
său pe cel mai mare savant al vremii, Fotius, pe care Papa 
Nicolae | - susţinut de un conciliu reunit la Lateran - îl demite la 
rugămintea lui  Ignaţiu. Episcopii bizantini ripostează 
condamnând doctrina occidentală asupra Sfântului Spirit. 
Disputa politică degenerează astfel într-o schismă, care 
subliniază îndepărtarea celor doi poli ai creştinătăţii şi anunță 
marea ruptură din secolul al XI-lea. 

Această afacere coincide cu începutul expansiunii bisericii 
greceşti în Balcani şi în estul Europei. Este, într-adevăr, 
momentul în care, la chemarea unui prinţ de Moravia, doi fraţi, 
călugări amândoi, Chiril şi Metodiu, încep evanghelizarea 
populațiilor balcanice. Hotărârea luată de Ratislav (prinţul 
Moraviei), de a-şi creştina poporul sub semnul Bisericii din 
Orient, este determinată, fără îndoială, de considerente politice. 
Intr-adevăr, în lupta permanentă cu regatul franc, el este prea 
puţin doritor să accepte ca propriul său popor să fie 


evanghelizat de misionarii veniţi din Germania, care ar fi putut 
stabili în Moravia influenţa francă. Oricum, Chiril şi Metodiu vor 
da Bizanțului un impuls şi o forţă de pătrundere considerabile, 
prin traducerea Bibliei în dialectul slav vorbit de moravi, creând, 
întru aceasta, o scriitură - cea glagolitică - şi celebrând liturghia 
în această limbă, ceea ce asigură predicii lor un succes imediat. 

Este o scurtă victorie a Bizanțului, e adevărat. Influenţa francă 
e deja atât de puternică încât, pentru a asigura perenitatea 
operei lor, cei doi fraţi trebuie să ceară sprijinul Papei. Ceea ce 
nu însemnă că, puţin mai târziu, instalarea clerului franc în 
Moravia nu a avut loc, însoţită de expulzarea discipolilor lui 
Chiril şi Metodiu şi de revenirea Moraviei sub jurisdicţia romană. 
Influenţa bisericii greceşti a început, totuşi, să se afirme în 
teritoriile populate de slavii de sud. În acelaşi moment, primii 
misionari bizantini apar în mijlocul ruşilor, a căror existenţă i-a 
fost brusc revelată Imperiului de atacul capitalei în 860. 


Dinastia macedoneană 


O nouă dinastie ajunge la putere în 867, odată cu Vasile |, 
ucigaş şi al lui Bardas şi al lui Mihail III, binefăcătorul său. Vasile, 
fiu al unor ţărani de origine armeană, stabiliţi în Macedonia - de 
unde şi numele de „macedonean“ dat, prin extensie, întregii 
dinastii - era un bădăran fără cultură, dublat de un intrigant 
feroce; se va arăta, însă, de la începutul domniei sale, un 
excepţional administrator şi un şef militar de talent, inaugurând 
pentru Bizanţ o lungă perioadă de prosperitate, de expansiune 
şi răspândire culturală. 

Istoria dinastiei macedonene (867-1057), ca şi cea a familiei 
Ducas care, inaugurată de domnia lui Isaac | Comnenul, 
prelungeşte acţiunile macedonenilor până în 1081, este un lung 
şir de domnii strălucite, întrerupte de asasinate şi uzurpări pe 
care nu avem spaţiul a le evoca aici, nici măcar în rezumat. Nu 
vom reţine decât anumite trăsături generale, absolut necesare 
înţelegerii perioadei şi a formării a ceea ce numim astăzi, într-o 
manieră prea largă, Europa Orientală. 

Mai întâi numele câtorva foarte mari suverani: Leon VI cel 
înţelept (886-912), retor, poet şi teolog, elev al lui Fotius, dar şi 
mare legislator; Roman | Lecapene (920-944), bun strateg şi bun 
diplomat; Constantin VII (împărat după 33 de ani de domnie 
teoretică, din 945 până în 959), şi el mare erudit, istoric, geograf 
şi enciclopedist; Nikephoros Il Focas (963-969), loan | Tzimiskes 
(969-976) şi mai ales Vasile II (976-1025), învingător al 
bulgarilor şi poate cel mai mare dintre împărații bizantini. 

Să trecem la importanţa operei interne, marcată de o 
regularitate a succesiunii dinastice şi o întărire a statului. 
Puterea împăratului autocrat, campion al ortodoxiei religioase, 
se afirmă din ce în ce mai mult, simbolizată printr-un ceremonial 
riguros codificat. Împărații macedoneni sunt, pe de altă parte, 
preocupaţi de pericolul pe care-l constituie, atât pentru 
echilibrul social, cât şi pentru perenitatea domniei lor, 
consolidarea marii proprietăţi laice şi ecleziastice în detrimentul 
ţărănimii libere. Astfel, în 922, sunt promulgate mai multe 
edicte menite a frâna concentrarea pământurilor în mâinile celor 
mai bogaţi. 

Intărirea puterii centrale se însoţeşte de noi progrese ale 
sistemului administrativ. Numărul themelor creşte. Statul 


bizantin este de-acum înainte prevăzut cu un adevărat buget 
stabilit de un serviciu autonom şi cu un autentic „minister de 
finanţe“, al cărui responsabil controlează toate sursele intrărilor 
fiscale, inclusiv ale bunurilor împăratului. 

Toate acestea nu pot decât să favorizeze o activitate 
economică stimulată, de altfel, de reluarea unei activităţi 
ofensive în Mediterana, de greutăţile întâmpinate de concurenţii 
franci şi arabi ai puterii bizantine, ca şi de creşterea 
demografică, care pare să caracterizeze, în secolul al XI-lea, 
partea europeană a Imperiului, determinând dezvoltarea a 
numeroase oraşe: Tesalonicul, Corintul, Teba, Sparta, Patras etc. 
Artizanatul se dezvoltă şi el, mai ales în mediul urban, fie că e 
vorba de metalurgie (unelte agricole, ancore marinăreşti, 
instrumente chirurgicale, arme şi diverse alte unelte), fie de 
ceramică, sticlărie sau textile. Pentru a asigura calitatea 
producţiei, şi în special aceea a mătăsii - mare specialitate 
bizantină -, statul controlează îndeaproape corporaţiile şi le 
desemnează responsabilii. 

Comerţul, şi el, este foarte activ. La întretăierea marilor căi şi 
drumuri maritime care leagă Europa de Nord şi bazinul 
mediteraneean de Orientul Apropiat şi de Asia. Constantinopolul 
controlează schimburile în direcţia de est şi de nord, până în 
Rusia şi Scandinavia. La vest, hegemonia sa maritimă începe să 
fie pusă în umbră de ascensiunea porturilor italieneşti, dar, până 
la sfârşitul secolului al X-lea, cele mai active dintre ele se află 
tot în sfera de influenţă a Bizanțului, fie că e vorba de Bari, 
Amalfi sau Veneţia. 


Recucerirea bizantină 


O nouă reorganizare a armatei, împărţită în corpuri de gardă 
imperială, compusă din greci şi mercenari barbari, şi în unităţi 
regionale, cantonate în fiecare themă şi compuse din soldaţi 
dotați cu bunuri militare, va permite bizantinilor să oprească 
atacurile arabe şi bulgare la frontiere şi apoi să treacă la 
ofensivă pe toate fronturile. Pentru a duce la bun sfârşit 
proiectul de recucerire la care visează toţi împărații macedoneni 
începând cu 920, ei dispun şi de o flotă puternică, afectată 
themelor maritime şi care numără, se pare, un efectiv de cel 
puţin 50.000 de oameni. 

Ofensiva împotriva arabilor, care au continuat, în timpul 
primelor două decenii ale secolului al IX-lea, să-şi înmulțească 
raidurile în Mediterana şi care, în 904, au distrus şi prădat 
Tesalonicul, este purtată în Mesopotamia şi Siria de către 
generalul loan Curcuas. Ea este continuată în Armenia, în timp 
ce Creta, apoi Ciprul, sunt reocupate către 960. După Antiohia, 
în 968, este rândul Damascului să fie eliberat de loan Tzimiskes, 
ceea ce e un preludiu la eliberarea lerusalimului, eliberare care 
va deveni, un secol mai târziu, datoria occidentalilor. 

În Europa, situaţia e mai complexă. Căci Imperiul trebuie să 
înfrunte aici pe arabi, dar şi ambițiile ottoniene sau voinţa de 
independenţă a Papei. În Italia, Vasile | şi urmaşii săi recuceresc 
o parte din poziţiile pierdute în sudul peninsulei şi malul 
Adriaticii. Dar partida esenţială se joacă, totuşi, împotriva 
bulgarilor. 

Imperiul Bizantin în secolele IX-XI 


Venirea la putere a celui mai mare suveran bulgar (893-927), 
Simeon, şi primele sale atacuri asupra Bizanțului au loc sub 
domnia lui Leon VI, împărat al Orientului din 886 până în 912. 
Timp de aproape 20 de ani, Simeon îşi înmulţeşte cuceririle, 
asediind Constantinopolul în 913, ocupând Balcanii şi 
Adrianopolul şi înaintând, în 918, până la Golful Corint. Puterea 
sa este atât de mare, încât Patriarhul Nicolae Misticul, care 
asigură regența lui Constantin VII, trebuie să-i recunoască titlul 
de basileu şi al bulgarilor şi să accepte să-l încoroneze. Simeon, 
însă, monarh al unui regat creştin, vrea mai mult, aspiră, nici 
mai mult nici mai puţin, la coroana împăratului romanilor. 
Pentru a-şi învinge adversarul extrem de periculos, bizantinii îi 
vor instiga mai întâi împotriva sa pe unguri, pe de altă parte vor 
suscita opoziţia croaților şi sârbilor, instalând bine aceste două 
popoare pe orbita imperială. Regatul bulgar se va consuma 


astfel în nesfârşite războaie şi, mai apoi, după moartea lui 
Simeon, în 927, în crize interne care îl vor determina pe 
succesorul acestuia, Petru, să semneze un tratat de prietenie cu 
Bizanțul. Imperiul cunoaşte de atunci o perioadă de calm la 
frontierele sale nordice, eu atât mai mult cu cât, după o nouă 
tentativă împotriva Constantinopolului, în 941, ruşii vor alege 
mai degrabă comerţul, decât războiul în relaţiile lor cu Bizanțul. 

Nu pentru mult timp, însă. Treizeci de ani mai târziu asistăm 
la confruntarea dintre basilcul loan Tzimiskes şi prinţul Kievului, 
Sviatoslav, care, după ce va fi distrus regatele khazarilor şi 
bulgarilor, îi va găsi pe greci în drumul său. Înfrânt, Sviatoslav 
trebuie să semneze un tratat cu Bizanțul (971) şi să se retragă 
către nord (unde va fi, de altfel, ucis, ceva mai târziu, într-o 
luptă împotriva nomazilor pecenegi), în timp ce Tzimiskes, 
profitând de greutăţile interne ale Bulgariei (agitația aristocrației 
funciare şi revolta bogomililor, sectă religioasă profesând 
credinţe maniheiste), va anexa această ţară, în 972. 

Ultimul act se joacă sub Vasile II. În timpul anilor grei care 
definesc începutul domniei sale, un nou „Imperiu Bulgar“ s-a 
format în jurul Orhidrei, în Pind, compus din Macedonia, o parte 
din vechea Bulgarie, Epirul, Tesalia şi Albania. Ţarul Samuel, 
care domneşte peste acest vast conglomerat, nu întârzie de a 
adopta şi el politica agresivă a lui Simeon, anexînd principatele 
slave din Balcani, aliate cu Bizanțul, şi pornind atacuri în Grecia 
continentală. De aceea, când problemele ridicate de monarhia 
anterioară şi de pericolul arab vor înceta, Vasile Il hotărăşte să 
încheie definitiv socotelile şi cu bulgarii. După ce va năvăli în 
Macedonia, după ce-l va bate pe Samuel la Skoplje, în 1004, şi 
după ce se va război, timp de 15 ani, cu principalul duşman al 
Bizanțului, el sfârşeşte prin a-i încercui, în 1014, armata în 
regiunea Strymon, masacrând o parte a soldaţilor lui Samuel 
care reuşeşte să fugă şi luând (după spusele cronicarilor) 
aproape 15.000 de prizonieri. Acestora li se vor scoate ochii şi 
numai unul dintr-o sută rămâne doar chior, toţi aceştia din urmă 
trebuind să conducă până la Samuel rămăşiţele mutilate ale 
armatei sale. În urma acestei umilinţe, ţarul va muri de un atac. 
Acest înfiorător episod, căruia Vasile Il îi datorează supranumele 
de Bulgaroctonul („ucigătorul de bulgari“), marchează sfârşitul 
dominaţiei bulgare în Balcani. Patru ani după exterminarea 
armatei ţarului Samuel, Bulgaria devine o parte componentă a 


Imperiului. 


Orientul împotriva Occidentului 


Când, în 1025, Vasile II moare, Imperiul de Răsărit se află la 
apogeul său. Poziţia Bizanțului este puternică în Italia de Sud şi 
în Mediterana. Slavii din Balcani sunt supuşi ai Imperiului. 
Frontiera bizantină atinge din nou Eufratul şi, lucru esenţial, 
lumea slavă cunoaşte hegemonia spirituală a 
Constantinopolului. Acesta va avea asupra Europei Orientale o 
înrâurire care va supravieţui Imperiului însuşi. 

Preţul plătit acestei influenţe este prăpastia din ce în ce mai 
adâncă care se cască între Bizanţ şi Occident. Contactele dintre 
cele două lumi se reduc la comerţ, aflat în mâinile 
intermediarilor venețieni, sirieni, varegi etc., în timp ce relaţiile 
politice şi religioase se află sub semnul unei ostilităţi crescânde. 
Papa, mediator, în virtutea funcţiei sale, între cele două fracțiuni 
ale fostului Imperiu Roman, ia, la începutul secolulul al VIII-lea, 
hotărârea de a se folosi de sprijinul francilor. Încoronarea ca 
împărat a lui Carol cel Mare, în 800, nenumăratele conflicte 
dintre Roma şi Constantinopol, atât de profund semnificative în 
privinţa diferențelor de mentalitate, pecetluiesc definitiv 
îndepărtarea unul de celălalt a celor două Imperii care îşi împart 
Europa. 

Ignoranţa şi disprețul reciproc apar în mod făţiş după 
încoronarea ca împărat a lui Otto al Germaniei. Acesta trimite în 
968 la Nikephoros Focas un ambasador, pe arhiepiscopul de 
Cremona - Liutprand, pentru a pune la punct problema 
posesiunilor italiene ale Bizanțului căzute în mâinile noului 
împărat al Apusului şi pentru a-i propune Basileului o alianţă 
matrimonială între propriul său fiu, viitorul Otto II, şi o soră a 
tânărului Vasile Il. Desfăşurarea demersului diplomatic 
dovedeşte perfect cât de mult dispreț nutreau interlocutorii unul 
faţă de celălalt. Tratat ca un suspect, emisarul lui Otto refuză să 
se închine în faţa Basileului. Atunci când împăratul, care 
contestă vehement titlul imperial al lui Otto, va declara că „Papa 
este un ignorant, el nici măcar nu ştie că Sfântul împărat 
Constantin a transferat la Constantinopol şi sceptrul, şi întreg 
Senatul, şi miliția romană, lăsându-i la Roma doar pe robii cei 
mai umili...“, arhiepiscopul va replica, la rândul său: „Ştim bine 
că împăratul Constantin a venit aici. Dar de vreme ce v-aţi 
schimbat limba, obiceiurile şi straiele, Sfântul Papă a crezut că 


numele romanilor vă displăcea profund“. Şi cum, în sfârşit, 
Nikephoros Focas repetă cu aroganță că Otto nu este nici 
împărat, nici roman, ci, cel mult, un rege barbar căruia ar fi cu 
neputinţă să-i dai de soţie o prinţesă imperială, Liutprand 
izbucneşte furios: „Noi ceilalţi, longobarzi, saxoni, franci, 
lotharingi, bavarezi, suevi, burgunzi, îi dispreţuim pe romani în 
aşa măsură încât, pentru a-i jigni pe duşmani, îi numim romani, 
căci acest nume cuprinde toate relele de pe pământ“. 

Divorţ politic deci, dar, din ce în ce mai evident, şi divorţ 
religios. Neînţelegerile asupra interpretării textelor sfinte şi 
diferenţele de ritual îi despărţeau de multă vreme pe orientali 
de occidentali. Se mai adăugau la toate acestea importante 
probleme de întâietate, probleme în care împăratul bizantin, 
care numea patriarhii, îşi vedea implicate autoritatea şi 
prestigiul. Patriarhul de Constantinopol se voia egalul Papei. 
Acesta înţelegea să-şi pună în evidenţă întâietatea în calitatea 
sa de urmaş al Sfântului Petru. 

Din conflict în conflict, se ajunge, la mijlocul secolului al XI- 
lea, la o ruptură completă şi definitivă. În 1054, Mihai Cerularios, 
Patriarh al Constantinopolului, excomunicat de Papa Leon 1X, îi 
aruncă la rândul lui anatema şi ridică împotriva lui populaţia 
capitalei bizantine. O schismă ireparabilă va dezbina de-acum 
înainte creştinătatea: Biserica romană de rit latin recunoaşte 
autoritatea Papei în materie spirituală, în timp ce Biserica 
greacă ortodoxă va depinde de Patriarhul de la Constantinopol. 


Apogeul civilizaţiei bizantine 


Redresarea politică, externă şi internă, care caracterizează 
epoca macedoneană, este însoţită de o nouă vârstă de aura 
culturii bizantine, definită atât prin respectul faţă de tradiţia 
antică, cât şi prin convingerea pe care grecii Imperiului de 
Răsărit o au despre originalitatea civilizaţiei lor. 

Literele şi artele au profitat de climatul care domnea la curtea 
împăraţilor Leon VI şi Constantin VII. Primul a fost în acelaşi timp 
şi un mecena şi un erudit, pasionat de cultură şi filozof. Fiul său 
îl întrece în valoare. Vorbind mai multe limbi, având vaste 
cunoştinţe, artist şi poet, suflet al unui grup de literați împreună 
cu care a construit un vast monument enciclopedic, din care nu 
ne mai rămân decât fragmente, el a lăsat posterităţii mai ales 
un tratat - Despre administrarea Imperiului - şi o Carte de 
ceremonii care constituie o sursă de nepreţuit pentru 
cunoaşterea instituţiilor şi a societăţii bizantine. 

Cele două mari nume ale teologiei şi filozofiei sunt ale lui 
Fotius (-820--895) şi Mihail Psellos (1018-1078). Născut într-o 
mare familie bizantină şi desemnat, în 858, de către împărat 
spre a-l înlocui pe Patriarhul Ignaţiu, Fotius nu este cunoscut 
numai pentru gâlceava cu Sfântul Scaun şi pentru rolul jucat în 
lungul proces care va duce, în secolul al XI-lea, la ruptura 
definitivă cu Roma. Acest mare om de cultură a lăsat opere deo 
mare erudiție - Myrobolion sau Biblioteca, ansamblu de cărţi 
citite de membrii grupului său, dintre care multe au dispărut - şi 
opere teologice care alcătuiesc o parte esenţială din 
instrumentarul conceptual folosit de Biserica greacă în polemica 
sa cu Roma: Tratat asupra Sfântului Spirit, Împotriva Latinilor 
etc. 

Mihail Psellos este de origine mai modestă: mic burghez 
parvenit până la funcţii dintre cele mai înalte, erudit, ca şi 
Fotius, dar mai degrabă cunoscător al retoricii şi literaturii 
profane, el s-a afirmat atât prin desăvârşirea unei anumite 
specii de proză inspirată de modele clasice, cât şi prin căutarea 
unei filozofii vizând unificarea ştiinţei conform unei scheme 
platoniciene. Învățământul variat, opera sa, încerca astfel să 
realizeze sinteza istoriei, filozofiei, ştiinţelor naturale şi teologiei. 
Din această întoarcere la Platon, discipolii lui Psellos vor face, 
sub domnia Comnenilor, fundamentul interpretării raţionale a 


dogmei care, prost văzută la Bizanţ, în cercurile conducătoare, 
va contribui în Occident la naşterea scolasticii. 

Pe lângă aceşti doi maeştri ai gândirii bizantine, trebuie 
menţionate, ca evidenţiindu-se într-un imens corpus, opere de 
erudiție şi compilaţie, precum Lexicu/ lui Suidas şi Antologia lui 
Constantin Kefalas (~900), opere de hagiografie (Monologul lui 
Simeon Metaphrastos), de istorie - Viața lui Vasile I, alcătuită de 
însuşi Constantin VII, sau Cartea Regilor de losif Genesios. 
Literatura istorică îşi cunoaşte anii de glorie mai ales sub ultimii 
macedoneni - odată cu Mihail Psellos - şi mai târziu sub 
Comneni, când nu trebuie uitată imensa contribuţie în domeniul 
compilației, a codificărilor şi pedagogiei dreptului. Revenirea la 
prosperitate şi stabilitate politică a favorizat şi evoluţia artelor. 
În timp ce ornamentarea palatelor şi a vilelor aristocratice se 
inspiră din modele clasice şi elenistice readuse în actualitate de 
umanismul ambiant şi amestecă teme şi forme antice cu teme 
ale unui Orient cu care Bizanțul reintrase în contact pe vremea 
recuceririi macedonene, arhitectura religioasă îşi află echilibrul 
şi desăvârşirea în biserica în cruce greacă, formată din două 
nave egale şi perpendiculare, deasupra întretăierii cărora se 
înalţă o mare cupolă, iar deasupra celor patru colţuri - patru 
cupole mai mici. lmbinarea de cărămizi şi uneori de molon este 
împodobită cu un decor foarte sobru, format din arcade oable, 
din vute şi colonete. Dimensiunile rămân modeste, dar 
decoraţiunea interioară păstrează aparenţa fastuoasă a epoci 
iustiniene, cu marmorele sale preţioase, cu frescele şi 
mozaicurile sale policrome. 

Odată cu sfârşitul crizei iconoclaste, icoanele şi-au redobândit 
locul în biserică, dar acest loc este strict codificat, într-o 
perspectivă care este aceea a predării dogmei mai mult decât 
cea a istoriei sfinte. Elementele pur narative, detaliile inutile şi, 
în general, tot ceea ce este anedoctic şi uman este interzis. 
Tipurile sunt ordonate conform unei ierarhii foarte severe: 
Hristos-regele, Pantocrator, este înconjurat de îngeri şi profeţi şi 
deasupra-i se înalţă cupola centrală; Fecioarei Maria rugându-se 
sau purtând copilul Isus - îi corespunde absida. Navele sunt 
rezervate scenelor din viaţa lui Hristos, iar porţile joase ale 
absidei - marilor preoţi şi Vechiului Testament şi primilor părinţi 
ai Bisericii. 

Răspândirca civilizaţiei bizantine depăşeşte cu mult limitele 


lumii „greceşti“ şi imperiale. În Balcani, sârbii şi bulgarii se 
inspiră din arta religioasă bizantină, a cărei influenţă este la fel 
de bine resimţită în ţările Caucazului şi încă şi mai mult în 
principatul Kievului, unde se dezvoltă tânărul stat rus. In Italia, 
însă, influenţa artiştilor greci este foarte importantă, fie că e 
vorba de abația de la Monte-Cassino, unde abatele Desiderius a 
pus să fie aduşi, pentru a decora mănăstirea, mozaicari 
bizantini, fie în Sicilia sau la Veneţia, unde basilica San Marco a 
fost reconstruită în secolul al XI-lea după modelul bisericii Sf. 
Apostoli din Constantinopol. 


Capitolul 3 
IMPERIUL CAROLINGIAN 


AI Fiu al lui Carol Martel, Pepin cel Scurt se proclamă, 
în 751, rege al francilor cu ajutorul Papei care caută un 
aliat împotriva longobarzilor. Aceştia din urmă vor fi 
învinşi de noul rege care îl recunoaşte pe Papa ca 
moştenitor legitim al împăraţilor romani din Occident. 


N Carol cel Mare, fiu al lui Pepin, se aruncă, de la 
începutul domniei sale (771), într-o serie de cuceriri: îi 
zdrobeşte pe longobarzi şi se proclamă rege al lor, 
cucereşte Bavaria şi Saxonia, îi învinge pe frizoni şi-i 
supune pe avari, creează mărci care să apere Imperiul la 
frontiera cu Spania, Bretania şi Normandia. Instalat la 
Aix-la-Chapelle, el este protectorul Papei de la Roma şi 
este încoronat de acesta „împărat al Romanilor“ în anul 
800. 


N imperiul lui Carol cel Mare rămâne, totuşi, un regat 
barbar,  sub-administrat, fiecare popor păstrându-şi 
obiceiurile. Administraţia centrală nu este decât formală, 
armata nu este permanentă, impozitele aduc prea puțin. 
Administraţia comitatelor se află în mâinile aristocrației 
locale. 


IN După moartea lui Carol cel Mare (814), fiul său, 
Ludovic cel Pios, devenit împărat, încearcă să unifice 
Imperiul. Revoltele fiilor săi, apoi, după moartea sa 
(840), războaiele care-i opun pe urmaşii săi, slăbesc 
Imperiul Carolingian. Cu atât mai mult cu cât secolele al 
IX-lea şi al X-lea văd Europa supusă unor noi invazii: 
sarazinii în Mediterana occidentală şi în Italia, maghiarii 
veniţi din Panonia şi, mai ales, vikingii în Anglia şi Galia. 
Imperiul Carolingian se destramă dând naştere la trei noi 
entităţi, odată cu împărțirea de la Verdun (843). 


E În acest context, comerțul internaţional se menţine 
la scară scăzută, dar societatea are tendința de a trăi 
prin propriile-i mijloace, între frontierele marilor 


domenii. Nevoia de protecție duce la dezvoltarea 
relaţiilor vasalice între oamenii liberi, ceea ce face din 
administratorii locali adevăraţi oameni ai puterii. Sub 
Carol cel Mare şi Ludovic cel Pios, viața culturală 
cunoaşte o anume înflorire, manifestată prin dezvoltarea 
școlilor, reforma clerului, renaşterea unei arte oficiale a 
palatelor şi bisericilor, în timp ce, în defavoarea latinei, 
limba „vulgară“ şi mai ales graiurile romane evoluează 
tot mai mult. 


Când, în 737, moare merovingianul Thierry IV, Carol Martel, 
Majordom al Palatelor Austrasiei, Neustriei şi Burgundiei, nu 
consideră necesar să-i caute un succesor în dinastia 
domnitoare. Se comportă el însuşi ca un suveran, legiferind, 
confiscând bunuri ale Bisericii, acordând în scris protecţie 
Sfântului Bonifaciu, asemenea unui rege, însărcinat de Sfântul 
Scaun să-i evanghelizeze pe păgânii din Germania. Prestigiul de 
care se bucură în lumea creştinătăţii este atât de mare, încât 
Papa Grigore IIl, în relaţii distante cu împăratul de Răsărit, face 
apel la persoana sa ca la singura salvare posibilă împotriva 
atacurilor longobarzilor. Carol refuză categoric să intervină 
împotriva acestora din urmă, care-i fuseseră aliaţi împotriva 
musulmanilor din Provența, cererea Papei, însă, pune în lumină 
locul pe care îl ocupă deja în Europa stăpânul real al „Regatului 
franc“. 


Pepin cel Scurt, rege al francilor 


După moartea lui Carol, în 741, regatul este împărţit între cei 
doi fii ai săi: Carloman şi Pepin (supranumit „cel Scurt“, fără 
îndoială din cauza micii sale înălţimi). Primul moşteneşte 
intendenţa Palatului  Austrasiei, întregită cu Turingia şi 
Alamania; cel de-al doilea - Neustria şi Burgundia, cărora li s-a 
adăugat Provența. Timp de aproape zece ani, ei domnesc cu 
prudenţă, acţionând, cu orice prilej, ca nişte adevăraţi suverani. 
Ei trebuie să ţină piept unei serii de revolte, mai ales, ale ducilor 
de Aquitania, de Bavaria şi de Alamania, care consideră puterea 
lor ca ilegitimă şi încearcă să devină independenţi. Pentru a-şi 
marca intenţiile, cei doi fraţi instalează pe tronul neocupat încă 
din 737, un nou merovingian, Childeric III. Această părere de 
rege nu-i împiedică nici să guverneze după bunul plac şi nici să 
vorbească în capitulariile lor de „regatul lor“. Urmând exemplul 
tatălui lor, ei susţin cu întreaga lor putere misiunea de 
evanghelizare a Sfântului Bonifaciu în Turingia, în Hessen şi 
Bavaria. La îndemnurile acestuia din urmă, Biserica francă este 
reorganizată, iar problemele iscate de confiscările de bunuri ale 
Bisericii de către Carol Martel sunt, în sfârşit, rezolvate. 

În 747, Carloman hotărăşte să-şi termine zilele într-o 
mănăstire şi, ca atare, intră, ca simplu călugăr, la Monte- 
Cassino, lăsându-i fratelui său întreaga putere. Stăpân al 
Regatului franc, Pepin nu are, însă, niciun alt titlu, în afara celui 
de Majordom al Palatului lui Childeric III. Începând cu 749, 
mesageri pornesc spre Roma pentru a-l întâlni pe noul Papă 
Zaharia, în vederea unei schimbări de dinastie. Conjunctura este 
cu atât mai favorabilă pentru Pepin, cu cât misionarii cărora nu 
le-a precupeţit niciun sprijin (şi în primul rând Bonifaciu) văd în 
el un adevărat rege. În plus, Papa, care rupsese relaţiile cu 
împăratul Răsăritului, Leon Ill, din cauza disputei iconoclaste, 
este lipsit de ajutor în faţa atacurilor longobarde. Evenimentul 
este plin de consecinţe. Pentru prima oară, succesorul 
Apostolilor face apel, în apărarea sa, la un prinţ care nu este 
urmaşul lui Constantin. 

Sosirea ambasadorilor franci la Roma coincide şi cu cea a unui 
ambasador longobard, Aistulf, care pare hotărât să continue 
politica agresivă, abandonată pentru scurt timp, a 
predecesorului său Liutprand (cel care, în 725, îi va izgoni 


definitiv pe bizantini de la Ravenna). Fără îndoială că acest 
eveniment a influenţat puternic răspunsul Papei Zaharia la 
întrebarea mesagerilor lui Pepin: „ ...în ceea ce-i priveşte pe 
regii care, în Franţa, la vremea aceea, nu aveau putere regală, 
aşa era bine sau nu?“. Zaharia se pare că ar fi răspuns „că era 
mai bine să se numească rege mai departe cel care avea, decât 
cel care n-avea puterea regală“. 

Împuternicit prin chiar asentimentul Papei, în timp ce ultimul 
merovingian dispare într-o mănăstire, Pepin se proclamă, în 
751, rege al francilor şi este uns, se pare, de însuşi Sfântul 
Bonifaciu. Regele francilor devine astfel, ca în vremurile biblice, 
alesul lui Dumnezeu. Ceea ce, însă, pentru istoria Europei este, 
fără-ndoială, mai important decât venirea la putere în Franţa a 
unei noi dinastii - cea a Carolingienilor - este noua atitudine a 
Papei care, în faţa ezitărilor Împăratului de Răsărit, acţionează 
ca şi cum ar fi fost, în Occident, urmaş al împăraţilor romani şi, 
în numele lui Dumnezeu, împarte coroane regale. 

Când longobardul Aistulf pune piciorul în Latium şi ameninţă 
capitala creştinătăţii, Papa Ştefan II, care-i urmează lui Zaharia, 
apelează în egală măsură la împăratul bizantin şi la noul rege al 
francilor. De la Constantinopol îi vine ordinul de a-i da lui Aistulf 
ultimatumul de a părăsi imediat teritoriile cucerite. Din Galia 
sosesc doi soli însărcinaţi să-l conducă pe Papă la Pepin. |n 
drumul său, Ştefan II se opreşte la Pavia, unde primeşte refuzul 
categoric al regelui longobard la ultimatumul imperial, după 
care-şi urmează calea spre capitala francă, unde stă o bucată de 
vreme în compania lui Pepin, pe domeniul său de la Ponthion, 
instalându-se, în cele din urmă, la mănăstirea Saint-Denis. Acolo 
îl va unge el însuşi pe noul rege devenit, în virtutea titlului de 
patriciu al romanilor, protector al creştinătăţii şi papalității (în 
754). Pepin, în schimb, se angajează să „dea înapoi“ papei 
exarhatul Ravennei. 

Într-adevăr, în sprijinul pretențiilor sale. Ştefan II emite un 
document care va cunoaşte un destin aparte: „Donaţia lui 
Constantin“. Acest fals, capodoperă a cancelariilor pontificale, 
fabricat de circumstanţă, se prezintă ca un act emis de 
împăratul Constantin şi adresat Papei Silvestru | în semn de 
recunoştinţă pentru învăţăturile care i-ar fi îngăduit să 
îmbrăţişeze credinţa creştină. Tot programul de revendicări 
pontificale se găseşte justificat prin acest fals. Constantin 


acordă Papei întâietatea asupra celor patru sedii episcopale - 
Antiohia, Alexandria, Constantinopol (care datează de pe 
vremea lui Teodosius) şi lerusalim. li dăruieşte palatul de la 
Lateran şi Biserica Vaticanului. Îi permite să poarte însemnele 
imperiale, să-şi numească funcţionarii, patricienii şi consulii. În 
sfârşit, îi dă suveranitatea Romei, Italiei şi întregului Occident. 
Dacă el însuşi îşi strămută capitala la Bizanţ, e pentru a nu 
deranja, în Occident, autoritatea Bisericii. Altfel spus, asumând 
ruptura intervenită în Imperiul Roman, identificat cu Imperiul 
creştin, Papalitatea se instituie, în Occident, ca moştenitoare a 
puterii imperiale. 

Supunându-se acordului încheiat cu Ştefan II, Pepin cel Scurt 
îşi conduce, în 755, armata în Italia. li bate uşor pe longobarzi, îi 
înşală pe ambasadorii împăratului care-i cer să reinstaureze 
autoritatea bizantină în teritoriile recucerite şi, după o nouă 
descindere în peninsulă, în 756, îi impune lui Aistulf să-i dea 
Papei un anumit număr de oraşe din vechiul exarhat al Ravennei 
şi în Pentapole (actuala Romagna). La moartea lui Aistulf, tot 
Pepin este cel care-l numeşte, impunându-l, ca rege al 
longobarzilor, pe candidatul dorit de Ştefan Il, Desiderius, care 
promite Papei să-i dea noi teritorii: Marca Anconei şi Emilia. 
Împreună cu Ducatul Romei, deja între posesiunile Papalității, 
aceste regiuni desăvârşesc constituirea statelor Bisericii. 

Arbitru al situaţiei în Italia - unde ostilitățile între Papă şi 
regele longobard nu vor întârzia să apară -, protector în drepturi 
al pontifului roman, rege al francilor prin voinţa lui Dumnezeu, 
Pepin apare, în 767, în culmea puterii sale. A întregit, printre 
altele, în regatul său, şi opera lui Carol Martel. Cu ajutorul 
vizigoților, el i-a alungat pe musulmani din Septimania. A reuşit 
să-i elimine pe ducii de Aquitania, mereu doritori să se elibereze 
de tutela regilor franci din nord. Saxonii redevin un popor 
tributar şi relaţiile cu ducele de Bavaria rămân bune. Când 
primul suveran carolingian moare, în 768, regatul franc, unul 
dintre marile regate barbare ale Occidentului, pare a fi atins 
apogeul puterii sale. 


Carol cel Mare şi expansiunea francă 


Fidel obiceiului francilor, înainte de a muri, Pepin şi-a împărţit 
statele între cei doi fii ai săi: Carol, care stă la Nyon, şi 
Carloman, care stă la Soissons. Împărţirea corespunde atât de 
puţin  decupajelor obişnuite ale Regatului francilor, încât 
contemporanii înşişi nu o înţeleg. Teritoriile, juxtapuse din 
aproape în aproape, sunt dispuse în aşa fel încât regatul lui 
Carol formează o semilună în jurul celui al lui Carloman, care se 
întinde de la Soissons până la Mediterana şi de la Toulouse 
până-n Alpi. Această coexistenţă a două regate astfel îmbucate 
unul într-altul pare să fie însă pentru cei doi fraţi o permanentă 
sursă de nemulțumiri, până când, în 771, Carloman moare, 
lăsându-i lui Carol în posesiune întreaga moştenire a lui Pepin. 

Noul rege, descris în culmea gloriei sale şi fără prea multă 
bunăvoință de către biograful său Eginhard, este un om „cu o 
statură masivă şi robustă, destul de înalt, fără însă a depăşi 
măsura“, cu gâtul „prea scurt“ şi cu burta „prea voluminoasă“, 
dar cu pasul ferm şi cu alura bărbătească. Este, în schimb, un 
personaj înzestrat cu o mare energie, cu o inteligenţă 
meticuloasă, preocupată de amănunte, cu o judecată sigură. 
Citeşte în latină fără prea multă greutate, înţelege puţin greaca 
şi, spirit curios, este interesat de ştiinţe şi arte. A învăţat târziu 
să scrie şi a rămas întreaga viaţă neîndemânatic în această 
privinţă. Este curios şi în materie de teologie. Dar, înainte de 
toate, el este şi un şef războinic, mereu pe câmpul de luptă, 
domnia sa corespunzând celei mai mari expansiuni a Regatului 
francilor: un regat care, cu excepţia Angliei saxone şi a Spaniei 
musulmane, se identifică practic cu Occidentul. 

După ce a restabilit autoritatea regală, după ce i-a păcălit o 
dată în plus pe ducii de Aquitania, Carol cel Mare porneşte într-o 
serie de cuceriri menite a asigura pe de-o parte securitatea 
frontierelor regatului, dar şi a extinde limitele creştinătăţii. 
Primii care suportă consecinţele acestei politici sunt longobarzii. 
In 773, după ce regele Didier a invadat, în ciuda tuturor 
angajamentelor sale, teritoriile pontificale, după ce a pătruns în 
Roma şi a supus Papalitatea, Carol răspunde apelului noului 
pontif, energicul Adrian |, îşi alungă soţia, fiică a regelui 
longobard, traversează Alpii şi cucereşte Pavia şi Verona. Didier 
este aruncat în închisoare, în timp ce fiul său fuge la Bizanţ şi 


suveranul franc îşi pune coroana de fier a regilor longobarzi. 
Stăpân al Italiei de Nord, el îi încredinţează stăpânirea fiului său 
Pepin şi creează aici o nouă nobilime, francă. 

Cucerirea teritoriilor aşezate în nordul şi estul Galiei vor cere 
mai mult timp şi eforturi, fie şi numai pentru că suveranul franc 
nu dispune de o armată permanentă. Intr-adevăr, dacă toţi 
oamenii liberi sunt, în principiu, obligaţi să-şi îndeplinească 
serviciul militar, obligativitatea nu-i priveşte, de fapt, decât pe 
proprietarii de terenuri - singurii care pot să plătească şi să 
întreţină costisitorul echipament de războinic cavaler - dar care 
nu pot rămâne departe de domeniile lor, mai mult de două, trei 
luni pe an. Sunt deci în fiecare an, adunaţi în preajma punctului 
de pornire a campaniei pentru o scurtă incursiune în teritoriul 
duşman, operaţie care trebuie repetată de îndată ce duşmanul 
îşi reface puterea şi redevine ameninţător. 

Faţă de Bavaria, ţară de mult creştinată, dar ai cărei duci 
manifestă o tenace dorinţă de independenţă, Carol cel Mare se 
arată mai întâi răbdător. Dar cum ducele Tassilo refuză să-şi 
îndeplinească îndatoririle de vasal, el sfârşeşte prin a interveni, 
intră în campanie împotriva bavarezilor în 787, îl condamnă pe 
Duce la moarte în anul următor, comutându-i, apoi, pedeapsa în 
obligaţia de a se retrage la mănăstire; prin aceasta, ducatul este 
anexat statului franc şi-şi menține, astfel, unitatea 
administrativă şi religioasă. 

Cu saxonii, triburi germanice păgâne din partea cărora francii 
suportau nesfârşite atacuri devastatoare, Carol va acţiona cu 
mai multă duritate. Începând cu 772, timp de aproape treizeci 
de ani, el va purta împotriva lor campanii repetate, pe care le 
conduce el însuşi, iernând împreună cu armatele sale pentru a 
putea reataca primăvara. Sarcina este cu atât mai complicată 
cu cât triburile saxone au în fruntea lor şefi hotărâți şi valoroşi, 
care resping creştinismul şi rezistă cu disperare dominaţiei 
carolingiene. Cel mai de temut este Widukind, care zdrobeşte, în 
782, o armată francă, dar este înfrânt, trei ani mai târziu, şi 
constrâns să vină să depună jurământ de credinţă la Attigny, 
reşedinţă regală în Ardeni, unde primeşte, de altfel, şi botezul 
lui. Ţara saxonă este mai apoi supusă ocupaţiei france şi unei 
evanghelizări obţinute prin teroare: orice refuz de botezare, 
orice violare a bisericii sau chiar orice atentat neînsemnat la 
adresa religiei creştine sunt pedepsite cu moartea. Rezultă din 


aceasta, în 793, o revoltă generală care se manifestă prin 
distrugerea bisericilor şi prin masacrarea soldaţilor şi 
misionarilor franci. Carol cel Mare trebuie astfel să recucerească 
ţara în care reinstaurează un regim de excepţie, deportând 
triburi întregi în interiorul regatului şi înlocuindu-le prin franci. 
Cu acest preţ, dar şi în urma unor măsuri mai blânde adoptate 
în ultimii ani ai secolului, Saxonia este, în sfârşit, liniştită. De 
acum înainte, frontiera orientală a lui Regnum Francorum se află 
de-a lungul Elbei. 

Între gurile Rinului şi estuarul fluviului Weser, în Frisia, alte 
triburi păgâne, apropiate de saxoni, ameninţaseră multă vreme 
frontierele france. Refractari evanghelizării, frizonii îl făcuseră, 
în 754, prizonier şi-l martirizaseră pe Sfântul Bonifaciu. Tutela 
francilor asupra teritoriului lor era doar teoretică şi, de aceea, în 
784, ei s-au alăturat revoltei saxone. Va fi ultima manifestare a 
independenţei lor. Zdrobiţi în 785, ei vor trebui să depună 
armele. Teritoriul lor este împărţit în comitate şi conversiunea 
lor este realizată în mod sistematic. 

Imperiul lui Carol cel Mare 


Dincolo de ţările germanice, se întinde domeniul triburilor 
slave şi al nomazilor avari. Carol se mulţumeşte să-i ţină pe cei 
dintâi la respect, fără a încerca să-i integreze regatului său. 
Singuri obodriţii, în nord, sunt aliaţi şi au rolul să păzească 
frontierele, în timp ce la sud carintienii sunt evanghelizaţi. Cât 
despre avari, stabiliţi între Dunăre şi Tisa, chiar dacă nu mai 
sunt la fel de puternici ca pe vremea când amenințau 
Constantinopolul, continuă să se avânte, sub conducerea 
haganului lor, în incursiuni de pradă al căror rezultat este adus 
într-o tabără fortificată: ring. În 791, apoi în 796, armata francă 
pătrunde în inima pământurilor avare, cucereşte ringul şi 
bogăţiile sale, ruinând astfel puterea haganului. Urmează 
convertirea progresivă şi vasalizarea acestui popor, al cărui 
hagan va veni personal, în 811, să-i facă jurământ de credinţă 
împăratului în palatul său de la Aix-la-Chapelle. 

În faţa musulmanilor din Spania, sarazini sau mauri, ale căror 
atacuri se înlănţuie în sudul Galiei şi în Italia, acţiunea lui Carol 
cel Mare este mai puţin reuşită. În 778, la chemarea 
guvernatorului Barcelonei, revoltat împotriva emirului de 
Cordoba, trece în peninsulă cu două armate, asediază fără 
succes Zaragoza şi se retrage, în cele din urmă - la vestea unei 
răscoale în Saxonia. În timpul retragerii, ariergarda francă, pe 
care o conduce ducele Mărcii de Bretania, Roland, este 
masacrată în defileul Roncevaux de muntenii basci. În timpul 
următoarelor două decenii, Carol reuşeşte să ocupe totuşi 
principalele oraşe ale Cataloniei - Gerona, în 795, Barcelona, în 
801, Tortosa, în 811 - şi să stabilească între Pirinei şi Ebru - o 
zonă controlată de franci - Marca Spaniei. De asemenea, 
numeroasele expediţii împotriva bretonilor, la fel de puţin 
dispuşi să vadă Armorica supusă regatului franc, nu duc, la 
sfârştul secolului, decât la întărirea Mărcii Bretaniei. 

În sfârşit, Carol trebuie să organizeze, la finalul domniei, 
apărarea coastelor regatului său împotriva incursiunilor celor 
care încep să fie cunoscuţi sub numele de Worthmanni - adică 
normanzi - şi care nu vin din Norvegia, ci din Danemarca. 
Începând cu 799, incursiunile lor pe coastele de nord şi vest ale 
Galiei se repetă în fiecare an. Pentru a încerca să-i oprească, 
Carol va crea în nordul Elbei Marca Normanzilor, însă mijloacele 


navale de care dispune regatul franc sunt insuficiente pentru a-i 
împiedica pe scandinavi să vină regulat să jefuiască ţara. Odată 
cu dezmembrarea Imperiului, pericolul normand va deveni una 
dintre principalele preocupări ale urmaşilor lui Carol. 


Restaurarea Imperiului de Apus 


La sfârşitul secolului al VIll-lea, Carol cel Mare se află în 
fruntea unui imens Imperiu care se întinde de pe malurile Elbei 
până pe cele ale Ebrului şi care înglobează, aşadar, cea mai 
mare parte a Occidentului. Centrul de gravitație al puterii 
france, fixat altădată de Clovis în Ile-de-France, se află la acea 
vreme între Meuse şi Rin, în regiunea de unde îşi trage obârşiile 
familia carolingiană. Tot acolo se va instala şi Carol cel Mare, 
mai întâi temporar, apoi definitiv, începând cu 806, făcând din 
Aix-la-Chapelle capitala politică şi culturală a regatului. Stăpân 
în egală măsură şi al Romei, capitala sa religioasă, al cărei 
protector este împreună cu Papa, regele francilor apare ca şeful 
incontestabil al Creştinătăţii, stăpân al Occidentului şi adevărat 
urmaş al lui Constantin. Nu-i mai lipseşte decât titlul pentru ca, 
astfel, să fie recunoscut drept moştenitor al Auguştilor. 

Pontificatul lui Leon IIl (795-816) îi permite să rezolve şi 
această problemă. Preot de origine modestă, ales pe 
neaşteptate la moartea lui Adrian l, acesta din urmă este 
incapabil de a opune regelui francilor până şi cea mai mică 
rezistenţă. Incă de la instalarea sa pe tronul Sf. Petru, el a 
recunoscut protectoratul lui Carol. In schimb, acesta nu şi-a 
precupeţit sfaturile spirituale, povăţuindu-l să trăiască cinstit şi 
să respecte canoanele bisericeşti, lăsându-i suveranului franc 
grija de a asigura apărarea Sfântului Scaun şi propagarea 
credinţei creştine. Altfel spus, ca pe vremea lui Constantin, Carol 
cel Mare se consideră „episcopul din afară“, nelăsându-i 
pontifului decât sarcini spirituale. Leon III se află, de altfel, în 
neputinţa de a înţelege la ce-l angajează un astfel de program. 
Are multe de făcut, la Roma, chiar, unde alegerea sa nu a 
entuziasmat aristocrația locală. Trebuie să facă faţă unei 
conjuraţii şi, în aprilie 799, este atacat, în Piaţa San Lorenzo în 
Lucina, bătut şi aruncat în închisoare. Eliberat de trimişii lui 
Carol, el face apel la acesta ca la singurul protector posibil şi 
merge până în Saxonia pentru a-i implora ajutorul şi protecţia. 
Reiese limpede că, prin aceasta, Carol a devenit arbitrul lumii 
occidentale. Prăbuşirea Papalității, eclipsa lentă a Imperiului de 
Răsărit - în Bizanţ, Constantin VII a fost, să ne amintim, înlăturat 
- fac din monarhia francă singura garantă a lumii creştine, iar 
din Carol, urmaşul firesc al lui Constantin. 


În această calitate, de apărător al creştinătăţii de Apus, regele 
franc va porni pe drumul către Roma, unde, patriciu al oraşului, 
este chemat să judece o neînțelegere care opune pe Leon IlI - 
acuzat de supuşii săi de fals jurământ şi adulter - aristocrației 
romane. Luându-şi rolul în serios, el conduce personal ancheta 
şi, în 23 decembrie 800, după ce i-a impus pontifului un 
jurământ expiatoriu, pronunţat în faţa unei întregi adunări de 
prelați şi demnitari, el îl declară pe Leon Ill eliberat de orice 
bănuială. Două zile mai târziu, în bazilica Sf. Petru, el este 
proclamat de popor „împărat al romanilor“ şi este încoronat de 
Papă. 

Această încoronare imperială, nicicum impusă regelui 
francilor, aşa cum o vor pretinde analiştii oficiali ai Regatului, ci, 
dimpotrivă, pregătită îndelung de clericii care se află în jurul lui 
Carol, consacră, de fapt, o situaţie care există în Occident de 
multă vreme. În clipa în care Carol porneşte către Italia pentru a 
răspunde  chemării lui Leon Ill, noţiunea de imperium 
christianum (imperiu creştin) se născuse deja de câţiva ani buni 
de sub pana învăţaţilor din palatul de la Aix-la-Chapelle (a lui 
Alcuin, de exemplu), ca o moştenire a Imperiului Bizantin, mai 
exact a perioadei de sfârşit a Imperiului roman: un imperiu al 
cărui şef unic şi atotputernic, ales de Dumnezeu şi vicar al lui 
Hristos, avea datoria să susţină şi să propage credinţa creştină. 
Intrarea provizorie în umbră a puterii imperiale a Bizanțului n-a 
putut decât să uşureze şi să accelereze evenimentele, 
simptomatic fiind faptul că, în ajunul încoronării sale de către 
Papă, Carol cel Mare ia primul cheile şi stindardul Sfântului 
Mormânt, trimise de Patriarhul lerusalimului. 

Cât de mult a intrat în acest joc regele francilor? A înţeles el 
cu adevărat, schimbarea, de dimensiuni istorice, pe care o 
conferea domniei sale evenimentul de la Crăciunul anului 800? 
Visase el, într-adevăr, reunificarea cea mai completă a lumii 
romane, punând alături, în persoana sa, cele două coroane -a 
Orientului şi a Occidentului? E posibil ca, văduv a patra oară, 
Carol să fi nutrit speranţa de a se căsători cu Împărăteasa Irina, 
trimițând, pentru aceasta, soli la Constantinopol. Dacă aşa au 
stat lucrurile, proiectul n-a avut timp să se realizeze, Nikephoros 
detronând-o pe Împărăteasă şi uzurpând puterea imperială în 
Orient (802). Carol va rămâne deci „serenissim Augustus, 
încoronat de Dumnezeu ca mare şi paşnic împărat, guvernând 


Imperiul Roman şi, prin mila lui Dumnezeu, rege al francilor şi al 
longobarzilor“. Totul lasă de înţeles că el a văzut în acest titlu 
mai ales o nouă onoare, un fel de încununare a „carierei“ sale, 
mai puţin adevărată, poate, decât coroana de fier a regilor 
longobarzi. Contemporanii atestă că, deşi a hotărât construcţia, 
la Aix-la-Chapelle, a unui palat sacru, după imaginea celui din 
Bizanţ, Carol cel Mare nu şi-a schimbat nimic din felul de-a trăi 
obişnuit, nu a schimbat nimic fundamental în politica sa. 
Dispoziţiile succesorale luate în 806 de către Carol dovedesc, 
dacă mai era nevoie, că Împăratul nu-şi consideră titlul decât ca 
pe o onoare personală, iar Imperiul ca pe-o realizare 
momentană, menită a dispărea odată cu el. După vechea 
tradiţie francă, el prevede, într-adevăr, împărţirea statelor sale 
celor trei fii ai săi, fiecare guvernându-şi propriul regat, în bună 
înţelegere cu fraţii săi. Cât despre titlul imperial, nici nu mai 
poate fi vorba. 

Dacă Imperiul a supravieţuit fondatorului său, aceasta a fost o 
pură întâmplare. În 810, Pepin, cel de-al doilea fiu al lui Carol, 
moare, urmat în 811, de fratele său mai mare, Carol. Nobilii 
franci îl forţează pe împărat să-şi asigure succesiunea. Ca atare, 
în 813, cedând insistențelor marilor nobili şi clerici de la curte, 
Carol cel Mare îl încoronează împărat pe cel mai tânăr dintre fiii 
săi, Ludovic - care va fi supranumit cel Pios sau cel Bun, 
acordându-i şi fiului acestuia, Bernard, titlul de rege al Italiei. 
Coroana imperială supravieţuieşte aşadar morţii titularului său 
(în ianuarie 814) şi, odată cu ea, ideea unui imperiu universal; 
dar pe ce baze putea lua fiinţă această idee, odată dispărută 
puternica personalitate în care ea se întrupase, în contextul 
foarte specific şi precar, în acelaşi timp, al hegemoniei Regatului 
francilor? 


Guvernarea şi administrarea Imperiului 


Mai consistent şi mai bine organizat decât cel al 
merovingienilor, „Statul carolingian“ este, totuşi, departe de 
modelul roman. În zadar clericii se străduiesc să facă să renască 
noţiunea romană de respublica, adăugându-i pe aceea de 
creştinătate: Respublica Christiana, asociind ideea de bun public 
cu cea de apărare a religiei; monarhia carolingiană îşi păstrează 
trăsăturile care provin direct din moştenirea francă, şi mai ales 
legătura personală dintre suveran şi vasali. Jurământul de 
fidelitate faţă de suveran, instituit în 780 şi a cărui repetare 
Carol cel Mare o pretinde de mai multe ori, traduce foarte bine 
ambiguitatea construcţiei statale carolingiene: pe de o parte 
afirmarea legăturii de la om la om între rege şi supuşii săi, pe de 
alta datoria universală de a rămâne credincios (toţi supuşii liberi 
în vârstă de peste 12 ani sunt supuşi acestui jurământ) celui 
care întrupează legea şi, aşadar, bunul comun. 

Acestei timide voințe de unitate a statului îi răspunde grija pe 
care au avut-o împărații de a unifica legislaţia. La ceasul 
adunării anuale a oamenilor liberi în Câmpul lui Marte, care 
precedă expedițiile militare - ceea ce se numeşte „convocarea 
generală“ -, Carol cel Mare face să-i fie încuviinţate hotărârile 
de către mai marii regatului, laici şi ecleziastici, apoi le proclamă 
şi consemnează în scris, capitol după capitol (capitu/a). Aceste 
capitularii, având statut de lege erau, mai apoi, aplicabile în 
întreg regatul. Ele aveau în vedere mai ales probleme de ordin 
regulamentar. Fiecare popor păstra, într-adevăr, în interiorul 
Imperiului - alt semn al ambiguităţii sistemului - dreptul şi legea 
sa: romanii, ca şi francii, vizigoții din Septimania, ca şi burgunzii, 
longobarzii, ba chiar şi saxonii şi frizonii, cărora Carol cel Mare 
le-a făcut legea. Această menţinere a personalităţii legilor a 
constituit principalul obstacol în calea unificării Imperiului. 

Practica puterii, însă, a evoluat sub Carol cel Mare şi Ludovic 
cel Pios, în sensul unei mari eficacităţi a mecanismelor 
guvernării. Palatul, pe vremuri itinerant, s-a fixat la Aix-la- 
Chapelle, unde se constituie incipient şi o administraţie centrală. 
Desigur, distincţia dintre sarcinile publice şi cele private 
conferite marilor funcţionari rămâne ambiguă, dar primele tind 
din ce în ce mai mult să prevaleze asupra celorlalte, în timp ce 
numărul de funcţionari creşte (seneşal, conetabil, contele 


palatului, cameriarul etc.), iar rolul Capelei şi al personalului 
clerical care-o deserveşte devine din ce în ce mai pregnant, 
atribuţiile acestora constând, pe lângă problemele ecleziastice, 
din expedierea corespondenței oficiale şi promulgarea 
diplomelor regale. 

Pentru a-şi impune autoritatea pe lângă supuşii şi vasalii săi, 
suveranul dispune, în virtutea drepturilor sale regaliene, în 
primul rând de armată. Teoretic, am mai spus-o, toţi oamenii 
liberi trebuie să-şi efectueze serviciul militar pe propria lor 
cheltuială, dar, în practică, sunt chemaţi sub arme - prin rotaţie 
sau fiind preferaţi doar cei care locuiesc în apropierea punctului 
de plecare la luptă - numai indivizii capabili de a întreţine un 
costisitor echipament militar. Infanteriştii sunt cei mai numeroşi 
(între 6.000 şi 10.000 în fiecare dintre cele patru armate 
operative din 811, de pe Elba, Dunăre, Ebru şi în Bretania), însă 
cavalerii sunt cel mai greu înarmaţi (2.500-3.000 în fiecare 
armată, dintre care 800 cuirasaţi) şi au rol de decizie. Nu există, 
aşadar, armată permanentă şi nici o finanţare regulată a 
cheltuielilor în acest sens. Impozitul roman direct, devenit o 
obişnuinţă ce se menţine, se pare, sub diferite forme, aduce 
prea puţin. Amendele judiciare, taxele de trecere, taxele pentru 
desfacerea mărfurilor în iarmaroace etc. nu sunt neglijabile, dar 
sursa principală financiară a suveranului rămâne venitul 
domeniilor sale (fiscul), mereu crescut sub domnia lui Carol cel 
Mare, datorită cuceririlor sale şi, dimpotrivă, tot mai scăzut sub 
domnia succesorilor săi, datorită donațiilor făcute vasalilor sub 
formă de uzufruct viager, la început, apoi sub forma deplinei 
proprietăţi. 

Administraţia locală, gaj al menţinerii ordinii interioare şi al 
aplicării hotărârilor imperiale, face obiectul unui interes aparte. 
Unitatea de bază este comitatul, el însuşi împărţit în pagi şi gau. 
Există aproximativ 300 de comitate în Imperiu, fiecare condus 
de către un comite (comes, graf), care, numit de rege şi, prin 
aceasta, devenit locotenent al său direct, administreză 
circumscripţia, prezidează tribunalul regal (mallus) asistat de 
boni homines („oamenii buni“), convoacă şi conduce armata. 
Contele şi subordonații săi sunt remuneraţi prin veniturile 
bunurilor funciare imperiale de a căror folosinţă se pot bucura 
asemenea titularilor vastelor administrații provinciale care au 
fost instituite în anumite regiuni puţin sigure şi la frontiere 


(mărci): prefecţi, duci sau margrafi, învestiţi cu întreaga putere. 

Toate aceste sarcini nu privesc decât un număr mic de 
persoane: o mie, cel mult, în timp ce administraţia unui singur 
oraş roman depăşeşte uneori această cifră. Imperiul este deci 
subadministrat. Realitate la care se adaugă şi faptul că, adesea, 
regele a trebuit să  încredinţeze sarcinile comitale 
reprezentanţilor nobilimii locale, înzestrați cu importante 
domenii, cu o clientelă numeroasă şi dispuşi să-şi transmită 
funcţia descendenţei lor, devenind astfel potentaţi ereditari. 
Pentru a-i supraveghea, pentru a-i împiedica să se organizeze în 
dinastii locale scăpate de pe orbita puterii, Carol cel Mare 
întăreşte instituţia celor numiţi missi dominici: trimişi ai regelui, 
aleşi dintre cei mai credincioşi, călătorind câte doi sau trei (cel 
mai adesea un conte şi un episcop) şi însărcinaţi să inspecteze 
domeniile şi comitatele, să ancheteze eventualele abuzuri, să 
prezideze tribunalele şi să propună pedepse. Ei sunt cei care 
asigură imperiului un minimum de coeziune. 


Imperiul împărţit 


La moartea lui Carol cel Mare, în ianuarie 814, dispoziţiile 
luate de împărat cu un an înainte intră în vigoare: fiul său unic, 
Ludovic - ce va fi supranumit cel Pios - devine împărat al 
Apusului. Ludovic este un personaj foarte diferit de tatăl său. 
Impulsiv şi pasional, foarte credincios, el suferă în mod pregnant 
influenţa mediului său şi mai cu seamă pe aceea a clericilor din 
Aquitania (el fusese rege al Aquitaniei sub domnia lui Carol), 
care l-au urmat şi la Aix-la-Chapelle. Prima sa preocupare, odată 
ajuns pe tronul imperial, este să reformeze modul de viaţă al 
Palatului: fetele lui Carol cel Mare sunt rugate să intre la 
mănăstire, iar clericii să respecte, în modul lor de viaţă, 
canoanele bisericeşti. Educat de către aceştia, Ludovic are, în 
plus, o concepţie asupra titlului imperial diferită de cea a lui 
Carol: adică mai apropiată de modelul roman. In acest sens, el 
renunţă, în titulatura sa oficială, la titlurile de rege al francilor şi 
longobarzilor, pentru a nu şi-l păstra decât pe cel de „împărat 
august“. Ceea ce nu înseamnă că, în sânul Imperiului creştin 
unificat, nu mai există regate ce se bucură de o mare 
autonomie; ele, însă, nu mai pot fi altceva decât provincii ale 
Imperiului. Astfel, în 817, când Ludovic cel Pios îşi hotărăşte, cu 
mult înainte, succesiunea, el prevede ca fiul său mai mare, 
Lothar, să fie încoronat ca împărat şi asociat, încă din timpul 
vieţii tatălui său, la exercitarea puterii; ceilalţi doi fii ai săi vor 
primi: Pepin - coroana Aquitaniei, Ludovic - pe cea a Bavariei 
(Bernard păstrând-o pe cea a regatului Italiei), dar - şi în 
aceasta constă noutatea revoluţionară faţă de practicile 
francilor - toţi vor guverna sub autoritatea împăratului prezent 
şi viitor, singur suveran al poporului creştin. 

Opera de unificare astfel începută împlineşte perfect dorinţele 
clericilor. Unii dintre aceştia, entuziasmați de atitudinea noului 
împărat care, încă mai mult decât Carol cel Mare, întrupează 
unitatea lumii creştine occidentale, vor merge chiar şi mai 
departe. Arhiepiscopul de Lyon, Agobard, va cere o totală 
„francizare“ prin aplicarea legii salice france întregului Imperiu. 
Fără a accepta aceasta, Ludovic va purcede la o operă de 
unificare juridică a statelor sale, făcând din religie liantul unităţii 
lor politice, ceea ce va conduce la modificarea politicii sale faţă 
de Papă, recunoscându-i acestuia, la început, o totală 


independenţă în statele sale, reluând, mai apoi, şi întărind, 
programul tatălui său, pentru a sfârşi, în 824, prin a reduce 
statul pontifical la rangul de protectorat franc. În acest timp, 
consilierii ecleziastici ai lui Ludovic - spaniolii Benedict de 
Aniana şi Agobard, abatele Corbiei - Adalhard şi fratele acestuia, 
Wala, îl vor trimite la Roma pentru a fi încoronat şi uns împărat 
de către Pascal | (823), ca şi cum titlul imperial era legat de 
această dublă ceremonie şi nu putea fi conferit decât în Italia, 
de către Suveranul pontif. 

Această voinţă de unificare trebuia neîndoielnic să se 
lovească de rezistenţa celor ale căror interese erau, prin 
aceasta, lezate. A fost vorba, mai întâi, de nepotul împăratului, 
regele Italiei, Bernard, care, împins din urmă de unii nobili 
nemulţumiţi şi de câţiva episcopi, a ridicat armele împotriva 
unchiului său. Revolta a fost repede înăbușită, iar promotorii săi 
au primit o pedeapsă exemplară, începând cu Bernard însuşi, 
căruia i s-au scos ochii (818). Regatul Italiei a fost suprimat şi 
legăturile între diferitele părţi ale Imperiului au fost strânse încă 
şi mai mult, în schimb Ludovic, determinat de consilierii săi 
ecleziastici, a trebuit să facă, în 822, la Attigny, o penitenţă 
publică. 

In 830, rebeliunea a venit din partea fiilor înşişi ai împăratului. 
Câţiva ani mai înainte, acesta se însurase a doua oară cu o 
prinţesă bavareză, Judith, care, dându-i un fiu - viitorul Carol cel 
Pleşuv - a obţinut în 829 din partea soţului său regal să se 
revină asupra împărţirii din 817. Astfel, un teritoriu compus din 
regiunea Alamană, Retia, Alsacia şi o parte din Burgundia fu 
atribuită tânărului prinţ. În acelaşi timp, influenţa lui Lothar, 
foarte puternică pe lângă tatăl său până în acel moment, ca şi 
cea a consilierilor ecleziastici ai lui Ludovic, favorabili unităţii 
Imperiului, a început să fie pusă în umbră, la curte, de clanul lui 
Judith şi al favoritului său, contele Septimaniei - Bernard, în timp 
ce ceilalţi doi fii ai împăratului, Pepin şi Ludovic, încercau să-şi 
mărească partea. In două rânduri, în 830 şi 833, cei trei fii ai lui 
Ludovic cel Pios se revoltă în mod făţiş împotriva tatălui lor, 
obligându-l mai întâi s-o trimită pe Judith într-o mănăstire (de 
unde va fi repede chemată şi repusă în drepturi), apoi să abdice, 
să facă penitenţă şi să se retragă şi el într-o mănăstire, lăsându- 
i lui Lothar coroana imperială. Nu pentru multă vreme, căci 
pretenţiile fiului cel mai în vârstă al lui Ludovic nu vor întârzia 


să-i instige împotrivă pe ceilalţi doi fraţi. În 835, o adunare de 
episcopi îi înapoiază lui Ludovic cel Pios titlul imperial, ceea ce 
nu pune însă capăt intrigilor şi conflictelor de familie. Când, în 
840, Ludovic moare, Imperiul pare pe punctul de a se prăbuşi în 
anarhie şi războaie civile. 


Noile invazii 


Situaţia va deveni cu atât mai îngrijorătoare cu cât, în cursul 
deceniilor următoare, războaiele neîncetate între urmaşii lui 
Carol cel Mare şi ai lui Ludovic cel Pios coincid cu noi valuri de 
invazii şi incursiuni în teritoriu creştin venind din Scandinavia, 
Ungaria şi zonele controlate de musulmani. 

In Sud, suveranii carolingieni trebuie să facă faţă presiunii 
„sarazinilor“. Pe uscat, cavaleria musulmană a fost definitiv 
blocată în secolul al VIII-lea, dar frontierele maritime sunt foarte 
vulnerabile. În Mediterana occidentală, plecând de la baze de 
operaţiuni mai mult sau mai puţin independente, situate în 
Spania sau în Africa, arabii devin stăpânii Balearelor, Corsicei, 
apoi ai Siciliei (total ocupată în 902). De acolo, ei ocupă câteva 
poziţii în Italia de Sud (Bari, Taranto) şi în Provența (La Garde- 
Freinet) şi-şi înmulţesc raidurile pe coastele peninsulei şi în Galia 
meridională. În 842, ei distrug Arles, în 846 atacă Roma, care 
rezistă, şi pradă bazilica Sf. Petru. În 932, ei ocupă Genova. În 
interiorul teritoriilor pe care le jefuiesc până la pasurile alpine, ei 
devastează mănăstiri şi vânează sclavi. Pe oriunde trece 
teroarea sarazină, locuitorii părăsesc câmpiile de coastă pentru 
a se refugia pe înălţimi. La sfârşitul secolului al X-lea, 
majoritatea  fortăreţelor musulmane sunt recâştigate, dar 
nesiguranța rămâne vie, pentru multă vreme încă, de-a lungul 
coastelor mediteraneene. 

La est, pericolul vine din Panonia, unde poporul stepei, 
maghiarii veniţi de pe coastele de sud-est ale Uralilor şi împinşi 
de către turci (cu care, de altfel, s-au amestecat) şi de pecenegi, 
vin să se instaleze aici după dislocarea puterii avare. De aici, ei 
lansează, în timpul primei jumătăţi a secolului al X-lea, raiduri 
devastatoare într-o mare parte a Europei Occidentale, ajungând 
până la gurile Weser-ului, în sud-vestul Galiei şi Italia 
meridională, prădând mănăstirile şi oraşele. După ce ţin în şah 
mult timp cavaleria carolingiană, ei sunt în cele din urmă 
zdrobiţi în 955 în bătălia de la Lechfeld de către regele 
Germaniei, Otto |, şi alungaţi înapoi în Panonia, unde se şi 
fixează. In 996, regele lor, Vaik, se converteşte la creştinism, se 
însoară cu fiica ducelui Henric de Bavaria şi primeşte din partea 
Papei Silvestru Il, sub numele de Ştefan, o coroană care va 
servi, de atunci încolo, la încoronarea regilor maghiari: coroana 


Sfântului Ştefan, primul care a purtat-o fiind canonizat în 
1083117. 

În sfârşit, din Europa de Nord sosesc vikingii. În secolul | î.e.n, 
deja, Galia, Spania şi Italia septentrională fuseseră devastate de 
bande venite din Scandinavia: cimbrii şi teutonii. Scandinavii 
sunt amestecați cu triburile germanice în tot timpul perioadei 
migraţiilor din secolele al V-lea şi al VI-lea. Mai apoi, însă, până 
în secolul al Vill-lea, lumea scandinavă rămâne izolată, 
neîntreţinând raporturi decât cu popoarele vecine: frizonii, 
anglo-saxonii şi celții din Irlanda. Cei care, în curând, vor fi 
numiţi „normanzi“ cunosc la această dată o civilizaţie 
înfloritoare. In ciuda rune!/or gravate pe numeroase pietre de 
mormânt, născute din alfabetul runic străvechi, folosit de 
germanici, şi a acelor saga care datează din secolele al XII-lea şi 
al XIII-lea, se ştiu puţine lucruri despre istoria lor. Se ştie doar că 
societăţile scandinave primitive erau dominate de o aristocrație 
formată din căpetenii de clanuri, mari proprietari funciari care 
conduceau adunarea oamenilor liberi şi, în caz de nevoie, 
războaiele. Mai sus în ierarhie urmau jarl, şefi regionali ereditari 
şi regii, destul de asemănători omologilor lor germanici. Se ştiu, 
de asemenea, puţine lucruri despre religia lor. 

Nu există mai multe informaţii nici despre motivele care au 
împins aceste popoare de războinici şi de marinari să se 
angajeze în expediţii care îi vor conduce în toate părţile Europei 
şi, fără îndoială, chiar şi în America. Unul ar putea fi atracţia 
prăzii, dar de ce la acel moment anume? Suprapopulare relativă 
conducând la conflicte sociale şi politice; dar care a fost punctul 
de plecare al acestor răsturnări de conjunctură demografică? O 
încălzire a climei, poate, permiţând munca câmpului în zone 
până atunci sterile? Cert este că între sfârşitul secolului al VIII- 
lea şi mijlocul secolului al IX-lea, popoarele scandinave intră în 
istorie în modul cel mai violent cu putinţă. Progresele tehnicii 
navale şi ale artei de a naviga le permit să înainteze foarte mult 
în larg. Ei folosesc pentru aceasta corăbii cu coca lată, îmbinând 
pânzele cu vâslele şi putând duce cu ele 40 până la 100-200 de 
oameni - snekkja, care poartă la pupa şi la prova un cap de 
dragon (drakkar). Astfel, aceste corăbii pot, graţie şi 
cunoştinţelor astronomice, naviga foarte mult în larg, departe 
de ţărmuri. Suedezii, norvegienii şi danezii şi-au părăsit, astfel, 
țărmurile lor familiare pentru a călători, fie ca negustori şi 


exploratori, fie ca războinici, semănând în drumul lor 
distrugerea şi teroarea, spre orizonturile cele mai diverse. 

Suedezii fac parte, în majoritatea lor, din prima categorie. 
Numiţi varegi de către orientali, ei pot fi întâlniți, încă din secolul 
al VI-lea, pe coasta estică a Balticii. De acolo, ei urcă cursul 
fluviilor şi lacurile Câmpiei Ruse, ducându-şi bărcile pe 
interfluvii, până la Nipru şi Marea Neagră, atingând Marea 
Caspică, schimbând aici sclavi şi blănuri pe produse orientale, 
servind uneori şi ca mercenari în favoarea bizantinilor şi a 
locuitorilor oraşelor slave presărate pe drumul lor: Novgorod, 
Smolensk şi, mai ales, Kiev. Se pare că unul din şefii lor, Oleg, 
este cel care, în secolul al IX-lea, întemeiază principatul Kievului, 
embrion al statului rust. În secolul al X-lea, atunci când 
legăturile lor cu Suedia încep să se extindă, ei se vor converti la 
creştinism prin intermediul Bizanțului. 

Norvegienii sunt cu precădere marinari de cursă lungă şi 
colonizatori în teritorii sălbatice. În secolul al VIII-lea, ei apar pe 
coastele Angliei şi ale Scoției, instalându-se în insulele Shetland 
sau în Orcade, ca şi în Irlanda, unde întemeiază mici principate 
de coastă. Puțin mai târziu, ei ajung în Islanda, regiune neştiută 
de cei vechi, unde se stabilesc în 860, apoi în Groenlanda, 
colonizată un secol mai târziu, şi, în sfârşit, pe coastele 
canadiene, descoperite de Leif Ericson în jurul anului 1000 şi, 
mai apoi, complet uitate. 

Danezii, însă, sunt cei care, sub numele generic şi impropriu 
de „normanzi“, vor face să se vorbească despre ei în Europa 
secolelor al IX-lea şi al X-lea. Războinici de temut şi jefuitori, ei 
apar în Anglia şi în Galia în prima jumătate a secolului al IX-lea, 
prădând şi incendiind mănăstiri şi oraşe - Quentovic în 842, 
Nantes în 843, Bordeaux în 844, Hamburg în 845 etc. - 
instalându-şi taberele la gurile fluviilor, pentru ca, de acolo, să-şi 
îndesească raidurile în interior şi să impună puterilor locale şi 
suveranilor plata unui greu tribut,  Danegeld, apoi 
concensionarea unor vaste teritorii. Incursiunile, la început 
limitate la regiunile riverane ale Mării Nordului şi Mânecii, se 
extind curând către interiorul teritoriului - danezii pot fi găsiţi la 
Cambrai, la Sens, ba chiar şi la Clermont, în Auvergne -, pe 
malurile Atlanticului, apoi în Mediterana. 

Puțin câte puţin, loviturilor devastatoare li se substituie 
colonizarea prelungită. In Anglia, o armată daneză se instalează 


în Northumbria în 876 şi, repede, constituie, în jurul Yorkului, un 
adevărat regat. Acesta va dispărea în 954, dar la sfârşitul 
secolului al X-lea şi începutul secolului al XI-lea, noi cuceritori 
danezi, Harald Dinte-Albastru, Sven Barbă-Despicată şi Knut cel 
Mare ocupă Anglia, dominând asupra unui vast imperiu care 
conţine şi cea mai mare parte a Scandinaviei. In ţara francă, 
singurul stat normand care n-a avut o existenţă efemeră este 
cel constituit în 911 în jurul lui Rollon. Acest şef de bandă viking, 
originar din Orcade, a obţinut, într-adevăr, prin tratatul de la 
Saint-Clair-sur-Epte, semnat de regele franc Carol cel Simplu, 
regiunile din jurul Senei de Jos, care vor deveni „Normandia“, 
deşi colonizatorii săi vor adopta repede limba, religia şi 
instituţiile Galiei carolingiene. 


Dislocarea Imperiului 


Când Ludovic cel Pios dispare, în 840, cei trei fii care mai sunt 
încă în viaţă, Lothar, Ludovic şi Carol, intră imediat în luptă 
pentru a impune împărţirea care i se părea fiecăruia mai 
avantajoasă şi pentru a-şi asigura cea mai bună parte. Lothar, 
împuternicit de titlul său de împărat şi baricadat foarte bine în 
Italia, îşi adună un anume număr de fideli şi clerici încă legaţi de 
ideea de unitate. Carol, care guvernează partea occidentală a 
Imperiului, şi Ludovic, ale cărui teritorii sunt situate mai ales în 
Germania, se aliază pentru a face faţă pretențiilor imperiale ale 
celui mai mare, şi se sprijină, pentru aceasta, pe particularităţile 
ţărilor pe care le controlează. Deşi îl înving pe Lothar, în 841, la 
Fontenay-en-Puisaye, dar neputincioşi în a profita de victoria lor, 
ei hotărăsc, pentru a scăpa definitiv de duşmanul lor frăţesc, să 
creeze o alianţă durabilă. Reuniţi la Strasbourg, la 14 februarie 
842, ei îşi jură ajutor reciproc împotriva lui Lothar şi, pentru a se 
face foarte bine înţeleşi de trupele lor, ei pronunţă un jurământ, 
Ludovic în germana veche, Carol în latina vulgară, limbă din 
care provine franceza. „Jurămintele de la Strasbourg“ recunosc, 
astfel, pentru prima dată, existenţa a două popoare distincte în 
Imperiu. În anul următor (august 843), convins că nu va putea 
distruge alianţa celor doi fraţi ai săi şi încă şi mai puţin că-i va 
putea învinge, Lothar se resemnează şi tratează cu ei de pe 
picior de egalitate. Tratatul de la Verdun, care va desena pentru 
încă multe secole, harta Europei Occidentale, împarte Imperiul 
Carolingian în trei părţi, în mod egal populate şi dispunând, în 
mare, de resurse agricole comparabile. Carol (numit mai târziu 
Pleşuvul) primeşte Francia Occidentală, domeniu al popoarelor 
de limbă latină vulgară; lui Ludovic îi revin regiunile de limbă 
germană situate la est de Rin, e vorba de Francia orientalis. Cât 
despre partea lui Lothar, Francia media, dacă ea înglobează, 
între Meuse şi Rin, leagănul familiei carolingiene, mai este 
compusă şi din teritorii mult mai disparate şi nu se întemeiază, 
ca celelalte două, pe bază lingvistică. 


O p ADA Bets E tc y 
C raana Nara cel Preia 


Regatul 

Împărțirea de la Verdun (843) 


Unitatea Imperiului este, aşadar, sfâşiată. Îndemnaţi şi de 
cler, cei trei frați pot foarte bine să se angajeze să mențină între 
ei înțelegerea în faţa pericolelor care ameninţă poporul creştin - 
în acest sens au loc întâlniri periodice, la diferite intervale de 
timp, la Thionville în 844, la Mersen în 847 şi 851 -, însă aceste 
promisiuni nu vor dura mult timp în raport cu logica împărţirilor 
şi cu angajamentele mult mai presante luate de fiecare suveran 
în faţa „fidelilor“ săi. La moartea lui Lothar, în 855, ruptura se 
accentuează. „Lotharingia“ (cuvânt ce va da naştere Lorrenei) 
este împărţită, mai târziu, între cei trei fii ai lui Lothar: cel mai 
mare, Ludovic Il, primeşte Italia şi titlul imperial, Lothar II - Frizia 
şi Austrasia, iar Carol - Provența. 

Între cei doi fii rămaşi în viaţă ai lui Ludovic cel Pios şi cei trei 
nepoti ai lor, neînțelegerile se instalează foarte repede, aţâţate 
de ambițiile şi aviditatea fiecăruia. Ludovic Germanicul, chiar, se 
va năpusti, în 855, asupra regatului lui Carol cel Pleşuv, găsind 
sprijin în nobilime şi eşuând doar în faţa fermei atitudini a 
clerului Franciei Occidentale, condus de Arhiepiscopul de Reims, 


Hincmar. Încă o dată, Biserica se ridică în apărarea a ceea ce 
mai poate fi salvat din unitatea Imperiului creştin. Ea impune 
chiar celor doi fraţi duşmani o declaraţie de pace, în 860. La fel 
ca şi sub Ludovic cel Pios, momentul se află sub semnul 
influenţei Bisericii. În faţa dispersării autorităţii, a anarhiei, a 
incursiunilor devastatoare ale normanzilor şi sarazinilor, Biserica 
întrupează un principiu unitar. Papa Nicolae | înmulţeşte 
eforturile în acest sens: el intervine în afacerile ecleziastice ale 
fiecărui regat, fără să ţină seama de protestele suveranilor 
carolingieni şi-i oferă sprijinul lui Ludovic Il în lupta îndârjită pe 
care acesta din urmă o duce în ltalia de Sud împotriva 
musulmanilor. 

Domnia lui Ludovic II marcheză o scurtă pauză în procesul de 
descompunere a Imperiului carolingian. Campaniile sale 
neobosite împotriva sarazinilor îl fac să apară ca apărătorul 
creştinătăţii şi dau, pentru ultima oară, un anume sens titlului 
imperial. În timp ce cei doi unchi ai săi îşi împart Lotharingia, el 
cucereşte, în 871, Bari, mare bază musulmană a Italiei, şi mai 
slăbeşte puţin strânsoarea sarazină din peninsulă. El visează 
atunci nu numai să-şi impună autoritatea în întreg Imperiul de 
Apus, dar să se impună şi „preascumpului său frate spiritual 
Vasile“, care domneşte la Constantinopol, în numele unei 
întâietăţi a Imperiului „Roman“ asupra celui Bizantin. Or, 
începând cu 875, visul se risipeşte odată cu asaltul dat de 
musulmani asupra Romei - unde Papa loan VIII trebuie să 
plătească cu propria-i persoană pentru a îndepărta primejdia - şi 
odată cu moartea lui Ludovic. 

După aceea, coroana imperială va trece din mână în mână, 
după bunul plac al negocierilor cu papalitatea, întâi lui Ludovic II 
cel Bâlbâit, fiu al împăratului mort, apoi, după o pauză de trei 
ani, lui Carol cel Gros (de la 881 la 888), fiu al lui Ludovic 
Germanicul, care se dovedeşte repede incapabil şi este detronat 
de către mai marii Germaniei, la iniţiativa unui bastard al lui 
Carloman, Arnulf. Acesta este ultimul suveran carolingian care 
este încoronat ca împărat la Roma, după două descinderi în 
Italia, în 894 şi 895. După aceasta, pierzându-şi orice 
semnificaţie, coroana nu va mai fi purtată decât de prinți 
mărunți, Lambert de Spoleto, Ludovic de Provența, Berengar de 
Friuli etc., aşteptând ca, în 962, să treacă în mâinile lui Otto | al 
Germaniei. 


În secolul al X-lea, asupra unor regate mai mult sau mai puţin 
întinse, mai mult sau mai puţin descompuse sub loviturile 
conjugate ale năvălitorilor normanzi sau sarazini şi cele ale 
deţinătorilor locali ai puterii funciare şi militare, mai domnesc 
încă urmaşi îndepărtați ai Pepinizilor. Franţa, Germania, Italia se 
nasc, astfel, din ruinele construcţiei statale ivite de pe urma 
alianţei tronului Sf. Petru cu cel al puterii france. Imperiul 
Carolingian este mort. Începe istoria Europei feudale. 


Economia şi societatea în epoca carolingiană 


Ca şi cea de pe vremea merovingienilor, economia epocii 
carolingiene rămâne profund agrară. In această privinţă există 
prea puţine diferenţe faţă de secolele al Vil-lea şi al VIll-lea. 
Tehnicile agricole rămân, în mare parte, neschimbate. Hamul pe 
gât nu permite animalelor de tracţiune, prea puţin robuste, de 
altfel, să facă eforturi prea mari. Plugul cu cuţit de fier, folosit 
pentru a răsturna profund pământul, este puţin răspândit, căci 
metalul este scump şi rezervat fabricării armelor. Aratul 
tradiţional nu face decât să zgârie pământul care, în prealabil, 
trebuie dislocat cu târnăcopul. Inexistenţa îngrăşămintelor şi 
bălegarul insuficient (animalele sunt hrănite mai ales în aer 
liber) îi obligă pe ţărani să lase în fiecare an o altă bucată a 
pământului lor să se odihnească. Astfel, randamentul este 
mediocru (în medie, două boabe, uneori trei pentru o sămânță), 
ceea ce face ca prezenţa şi exploatarea pădurii să fie absolut 
necesare pentru supraviețuirea comunităţilor săteşti. Aşa se 
explică defrişările rare ale pământurilor virgine şi, sporadic, într- 
un spaţiu european care rămâne slab populat, fenomenele de 
suprapopulare relativă care caracterizează această perioadă. 

Sistemul agricol se bazează, mai mult ca niciodată, pe marele 
domeniu, ajuns la forma sa cea mai desăvârşită între Rin şi 
Sena, graţie registrelor funciare ţinute de arendaşi - polipticuri 
-, şi mai ales cel al lui lrminon, abate de Saint-Germain-des- 
Pres, la începutul secolului al IX-lea. Şi aici, se observă mici 
schimbări în raport cu epoca precedentă, doar o perfecţionare a 
sistemului şi, bineînţeles, o creştere în suprafaţă a domeniilor 
deţinute de suveran (fiscurile), şi de marii seniori laici şi de 
mănăstiri. Altfel, stăpânul continuă să ocupe centrul domeniului 
- exploatat în mod direct - unde curtea (cort/s) cumulează 
clădiri în care se locuieşte şi se produce; el continuă, de 
asemenea, să-şi cultive celelalte loturi de pământ cu ajutorul 
posesorilor lor care trebuie să achite redevenţe în bani, în 
natură şi muncă (robota). Aceste mici loturi, gândite ca 
suprafeţe aproape egale, trebuind să asigure subzistenţa unei 
familii de ţărani, au cunoscut o puternică evoluţie în secolele al 
IX-lea şi al X-lea, din cauza vânzărilor şi partajurilor succesorale. 
În regiunea pariziană, suprafaţa lor variază de la 1 la 15 hectare, 
şi de la 15 la 40 de hectare în Flandra şi Frizia. 


În general, marele domeniu carolingian îşi asigură singur 
subzistenţa. Cele mai multe villae îşi au chiar propriii lor artizani, 
care fabrică haine, oale, butoaie şi instrumente agricole. Villae- 
le care pot da un excedent stăpânului - laic sau ecleziastic -, 
care astfel să-şi poată achiziţiona produsele de lux ale marelui 
comerţ, sunt rare. Cu atât mai mult cu cât anumite cumpărături 
nu pot fi evitate: fierul pentru unelte şi arme, sarea pentru 
conservarea cărnii, vinul - în regiunile unde viţa-de-vie nu este 
cultivată etc. Nu există deci autarhie absolută: comerţul interior 
se menţine şi pare, chiar, să fi cunoscut o anume dezvoltare în 
timpul domniilor lui Carol cel Mare şi Ludovic cel Pios. Pieţele 
urbane şi rurale se înmulţesc. Ţăranii vin să schimbe în oraşul 
lor vecin produsele creşterii animalelor domestice cu cele ale 
artizanului urban sau să cumpere la mâna a doua stofe şi 
obiecte diverse. De la o regiune la alta, se schimbă cereale şi 
vinuri, peşte afumat sau uscat şi metale. În sfârşit, până la data 
ofensivelor normande şi sarazine, care încearcă şi uneori chiar 
paralizează schimburile pe distanţe mari, între regiunile 
îndepărtate ale imperiului şi între lumea carolingiană şi periferia 
sa orientală sau barbară, se constată, de asemenea, un avânt al 
comerţului „internaţional“. 

Anumite produse importate, precum papirusul egiptean, 
fructele exotice şi uleiul de măsline dispar încetul cu încetul de 
pe pieţele occidentale, înlocuite de produsele locale precum 
untul, ceara şi pergamentul. Continuă, în schimb, să fie aduse 
arome pentru îmbunătăţirea felurilor de mâncare, parfumurile, 
stofele preţioase folosite atât ca podoabe pentru nobilii 
carolingieni, cât şi pentru veşmintele liturgice. Datorită pirateriei 
musulmane, marile căi maritime comerciale s-au deplasat către 
est, favorizând porturile Adriaticei şi, mai ales, Veneţia, unde 
sosesc mirodenii din Alexandria, mătăsuri din Constantinopol, 
lemn şi sclavi de pe continent, sare şi peşte din Adriatica. 

In nordul Galiei, noi porturi se dezvoltă la gurile marilor fluvii 
pe unde trec grâul germanic, vinul, sclavii, lemnul şi blănurile 
venite din Scandinavia. Duurstede şi Quentovic la gurile râului 
Canche, Dorestat pe Rinul inferior, fac comerţ cu ţările Mării 
Nordului şi ale Balticii, în timp ce Gand-ul, la confluenţele lui Lys 
cu Escaut, Tournai pe Escaut, Bruges la capătul estuarului 
Zwyn-ului dezvoltă, în jurul micilor lor aşezări comerciale 
(portus) - cheiuri pe care se debarcă şi depozitează mărfurile 


venite pe cale fluvială -, o intensă activitate de schimb, punct 
de plecare în extinderea şi îmbogățirea acestor aşezări. Pe Sena 
şi Rin, negustorii saxoni şi frizoni urcă până la Paris şi până la 
târgul de la Saint-Denis sau până la Strasbourg, Basel şi 
Constanz. În sfârşit, la frontierele orientale ale Europei, 
folosindu-se de marile fluvii ale câmpiei ruse, varegii stabilesc o 
legătură directă cu ţările Mării Negre, schimbând lemn, sclavi şi 
blănuri pe produse orientale, pe care le aduc, pe aceeaşi cale, 
până în insula Gotland, în Baltica. De aici, le aduc, la rândul lor, 
negustorii franci şi frizoni, pentru a le redistribui, mai apoi, în 
întregul Imperiu de Apus. 

In principiu, achiziţiile efectuate în ţările orientale erau prea 
puţin compensate de exporturile în afara graniţelor Imperiului. 
Şi cum stocurile de aur ale Occidentului erau epuizate încă din 
secolul al VIll-lea sau investite în obiecte preţioase aparţinând 
tezaurelor bisericilor, e greu de înţeles cum se făceau plăţile 
internaţionale. În fond, se pare că, în ciuda numeroaselor 
interdicții impuse de Biserică şi de puterea regală, au avut loc 
fructoase schimburi clandestine de arme şi sclavi, care 
reduceau deficitul de metale preţioase. Ceea ce, în primul rând, 
însă, a permis Occidentului să dispună de un instrument de 
plată internaţional a fost politica tenace carolingiană de 
restaurare şi stabilizare a monedei de argint, dinarul de argint, 
de pildă, a fost reevaluat cu 25% de către Carol însuşi. 

Evoluţia socială începută în epoca lui Carol continuă. La baza 
piramidei, soarta sclavilor, din ce în ce mai rari şi integrați 
societăţii creştine (ei pot primi împărtăşania), se apropie de cea 
a „colonilor“, a căror condiţie se degradează şi a căror 
personalitate juridică de oameni liberi pare să se şteargă. 
Incepând cu domnia lui Carol cel Mare, colonii pot fi întâlniți pe 
loturile de pământ aservite şi sclavii pe loturile libere. Altfel 
spus, trecerea de la sclavie şi colonat la un stadiu intermediar 
de semi-libertate, numit şerbie, se face pe nesimţite. Cât despre 
micii proprietari liberi - al căror pământ începe să fie numit 
alodiu -, chiar dacă nu dispar, rămân, totuşi, prea puţine 
informaţii despre ei. 

In epoca lui Carol cel Mare, însă, se pun bazele, mai ales, a 
ceea ce mai târziu se va numi feudalitate, fapt care reprezintă, 
în fond, încheierea unei lungi evoluţii, ce începe în Imperiul 
roman târziu, prin practica sa numită „patronat“. Am văzut cum, 


pe vremea merovingienilor, decăderea puterii publice şi 
nesiguranța pe care o aducea cu sine determinaseră un număr 
de oameni liberi să se pună sub protecţia cuiva mai puternic şi 
cum mai marii se obişnuiseră să adune în jurul lor fideli, cărora 
le plăteau serviciile prin donaţii de pământ: beneficiul. Astfel s-a 
dezvoltat practica închinării, prin care protejatul (vasalul) se 
angaja, mai ales, în schimbul acestui beneficiu, consimţit cu titlu 
viager, să-l urmeze pe senior la război. Mai multe alte 
circumstanţe au accentuat, sub carolingieni, această evoluţie. 
Mai întâi, necesităţile războinice şi accentuarea costurilor 
echipamentelor militare i-au obligat pe suverani să confere 
vasalilor lor înlesniri încă şi mai mari, deci să se sărăcească în 
favoarea celor din urmă, întărindu-le, astfel, cu atât mai mult, 
puterea. Apoi, în ciuda controlului efectuat de missi dominici, 
agenţii puterii regale - conți, vicari, duci etc. - şi-au transmis tot 
mai mult îndatoririle descendenților şi s-au străduit să facă 
ereditare demnităţile şi funcţiile (onores) care le erau în 
principiu atribuite cu titlu viager şi confundându-le cu propriile 
lor bunuri. In sfârşit, Carol cel Mare el însuşi a determinat 
generalizarea sistemului închinării, acesta legând printr-un 
întreg lanţ de jurăminte toţi oamenii liberi, de la vasalii regali 
care se închinau, încredinţându-se în mâinile suveranului, şi 
până la modeştii vasali obişnuiţi. 

Aceste instituţii vasalice, trebuie precizat, s-au răspândit cu 
precădere în lumea germanică, între Rin şi Loara. În Galia de 
Sud şi în ltalia de Nord, ele s-au menţinut într-un stadiu 
embrionar. Exista un jurământ de fidelitate, dar beneficiul nu 
însoțea acest jurământ decât în cazul reprezentanţilor 
suveranilor. Tot Imperiul, însă, cunoaşte, în secolul al IX-lea, 
dezvoltarea şi influenţa marilor proprietari, deveniți 
administratori locali cu titlu ereditar. Dispunând de mari domenii 
şi de numeroşi vasali, crescându-şi războinicii din rândul 
propriilor lor „oameni“ şi ţărani, uzurpând puţin câte puţin o 
parte a puterilor regale, ei au ajuns să aibă, în regiunea lor, o 
mare autoritate. Când, în timpul urmaşilor lui Carol cel Mare, 
puterea imperială a slăbit, populaţiile s-au îndreptat supuse nu 
către suveran, ci către contele sau ducele, seniorul lor imediat. 


O înfrumusețare culturală 


Domnia lui Carol cel Mare şi apoi cea a lui Ludovic cel Pios 
coincid cu o renaştere a literelor şi artelor căreia istoricii, 
exagerând, poate, i-au dat numele de „Renaşterea 
carolingiană“. Instrumentele, dacă nu chiar iniţiatorii acestei 
înnoiri culturale, sunt, fără îndoială, clericii, deținători în 
exclusivitate ai cunoştinţelor şi tehnicilor de transmitere a 
cunoştinţelor. lată de ce reforma Bisericii şi eforturile întreprinse 
pentru a dezvolta instruirea prelaţilor şi călugărilor au fost 
determinante; orice-ar fi, însă, iniţiativa revine suveranului 
carolingian. 

Reforma Bisericii implica mai întâi o mai bună repartizare a 
bogățiilor sale, întotdeauna considerabile, în ciuda faptului că 
Regele Carol Martel se înfruptase substanţial din ele. Bogăţiei 
episcopilor şi abaţilor, proveniţi, cei mai mulţi, din înalta 
aristocrație, i se opunea condiţia precară a călugărilor şi 
preoţilor mărunți. Pentru a-i pune la adăpost de nevoi, Carol cel 
Mare instaurează dijma (orice producător trebuia să rezerve 
Bisericii a zecea parte din recolta sa), iar Ludovic cel Pios decide 
să împartă bunurile abaţiale în două: un lot rezervat folosinţei 
exclusive a abatelui, celălalt întreţinerii comunităţii şi mănăstirii. 
Pentru a reinstala disciplina, foarte tolerantă sub merovingieni, 
s-a recurs la o reformă a clerului: substituire a arhiepiscopiilor 
metropolelor dispărute, autoritate a episcopului extinsă asupra 
întregului cler al diocezei, eliminare a prelaţilor scandaloşi, 
înlocuiţi cu un personal mai bine format şi moralmente 
ireproşabil, regrupare a preoţilor din aşezări în comunităţi de 
clerici  constrânşi la viaţa colectivă, impunere în toate 
mănăstirile regatului a regulii benedictine, în spiritul 
comentariului foarte strict stabilit de Benedict de Aniana etc. 

Punerea în aplicare a acestor reforme, chiar şi a celor care 
vizau formarea unor mai buni administratori, trecea prin 
dezvoltarea instrucţiunii clericilor şi deci printr-o restaurare a 
culturii. Sarcina nu era chiar uşoară, căci, la sfârşitul perioadei 
merovingiene, asistăm, în acest domeniu, ca şi în multe altele, 
la o dezintegrare într-o parte largă a Galiei france a tot ceea ce 
se dobândise în perioda precedentă. Pentru a ridica nivelul 
cultural al clericilor, a trebuit să se facă apel la literați originari 
din regiuni unde se menţinuseră importante focare de cultură 


latină. La Palatul imperial de la Aix-la-Chapelle, adevărat centru 
de formare a clericilor şi de difuzare a culturii astfel restaurate, 
au venit maeştri vestiți din Italia de Nord (grămăticii Petru din 
Pisa şi Paulin din Aquileea, istoricul Paul Diaconul), din Spania 
(teologul Theodulf, învestit mai apoi episcop de Orleans), de la 
mănăstirile anglo-saxone - Alcuin, de exemplu, profesor la 
şcoala episcopală din York, pe care Carol cel Mare îl va face 
abate de Saint-Martin de Tours, însărcinat să organizeze 
învăţământul. 

Şcoli parohiale, episcopale şi monastice au fost, astfel, create 
în întreaga Galie. La nivel elementar, un capitular din 789 
impunea ca „fiecare episcop, în fiecare mănăstire, să predea 
psalmii, notele, cititul, socotelile, gramatica şi fiecare să aibă 
cărţile bine corectate“. Mai exigent, programul conceput de 
Alcuin prevedea un ciclu de studii pe două niveluri: trivium - 
conţinând învăţarea gramaticii, retoricii, dialecticii -, apoi 
Quadrivium - menit să dea elevului cunoştinţe enciclopedice de 
geometrie, aritmetică, astronomie şi teorie muzicală. La vârful 
său, şcoala de la Palat constituie un fel de Academie, unde vin 
să predea erudiţi în trecere şi unde ecleziaşti îşi desăvârşesc 
formarea. 

Această imensă operă pedagogică a fost completată prin 
două reforme de o mare importanţă. Pe de o parte, unificarea 
liturghiei, odată cu adoptarea în 786 a sacramentului gregorian 
care permite introducerea în întreg regatul a liturghiei romane şi 
eliminarea liturghiilor locale, ceea ce a favorizat revoluţia 
muzicală însoţită de inventarea polifoniei. Pe de altă parte, 
punerea la punct, de către scribii abației de la Corbie, plecând 
de la o literă minusculă anglo-saxonă, a unei minuscule rotunde, 
pe care o numim carolină, şi care va uşura munca de copiere a 
manuscriselor. Cum literaţii italieni şi englezi au adus cu ei 
numeroase texte vechi, această revoluţie scripturală este 
însoţită de un uriaş efort de reproducere. 

Rezultatele acestei „renaşteri“ culturale trebuie, desigur, 
relativizate. Prima generaţie de literați care au impulsionat-o 
sub Carol cel Mare a produs, ea însăşi, puţine opere cu adevărat 
originale: „manualele şcolare“ ale lui Alcuin, /storia longobarzilor 
de Paul Diaconul, poemele lui Theodulf, poezia de curte a lui 
Angilbert, Analele redactate în mănăstiri. Toate sunt producţii 
ale clericilor, cu excepţia clasicei biografii a lui Carol cel Mare 


scrisă de Eginhard (770-840), literat, savant, dar şi arhitect (el, 
de exemplu, a participat la conducerea lucrărilor palatului de la 
Aix-la Chapelle). Rolul lor a fost, mai ales, acela de a păstra 
patrimoniul literar antic şi de a cizela instrumentele intelectuale 
care vor permite înflorirea culturală din secolul al IX-lea. 

Intr-adevăr, odată cu cea de-a doua generaţie, reînnoirea 
literelor şi artelor se afirmă şi se dezvoltă la un număr tot mai 
mare de abaţii şi capitlurii!1$. Poezia religioasă, stimulată şi de 
reînnoirea muzicală, este ilustrată de Walafrid Strabon, de 
irlandezul Sedulius Scott şi de călugărul saxon Gottschalk. Jonas 
din Orleans, Agobard din Lyon, Adalhard din Corbie redactează 
şi difuzează tratate despre raporturile temporalului şi 
spiritualului etc., în timp ce loan Scotus Eriugena, care preda 
teologia la palatul lui Carol cel Pleşuv, compune mai multe 
opere în spiritul platonician şi în cel al dialecticii aristotelice, 
care, ţinute sub semnul suspiciunii de Biserica Romană, tind 
către un anume panteism, ba chiar agnosticism. În sfârşit, 
pentru a ne rezuma doar la figurile cele mai reprezentative, 
Nithard, abate de Saint-Riquier şi tovarăş de arme al lui Carol 
cel Pleşuv în timpul bătăliei de la Fontenoy-en-Puisaye (841), 
scrie, la cererea suveranului, o /storie a fiilor lui Ludovic cel Pios, 
care dovedeşte o reală preocupare pentru autenticitate şi graţie 
căreia a fost păstrat textul jurământului de la Strasbourg. 

Paradoxal, această înviorare a culturii latine s-a petrecut 
exact în momentul în care începeau să se afirme limbile zise 
„Vulgare“: dialectele romanice, ele însele împărţite foarte 
curând în Galia în „langue d'oil“ în nordul Loirei şi „langue d'oc“ 
în sud, mai apropiată de latină, italiană, catalană şi, pe de altă 
parte, dialectele provenite din ramura germanică. În aceste 
diferite limbi şi în contact cu poporul, se nasc noi forme literare, 
prin care încep să fie exprimate specificităţile etnice şi culturale 
care se vor întrupa mai târziu în „naţiune“. Carol cel Mare pune 
să fie transcrise în limba francă cele mai vechi poeme epice 
germanice; din păcate, însă, nu s-a mai păstrat nimic din ele. 
Epopeile de limbă romanică, precum faimoasa Chanson de 
Roland, sunt transmise oral din generaţie în generaţie. În sfârşit, 
o întreagă cultură populară orală trebuie să fi existat, din care 
aproape nimic n-a ajuns până în zilele noastre. 

„Renaşterea carolingiană“ s-a afirmat, de asemenea, în 
domeniul artistic. Restabilirea puterii regale, apoi imperiale a 


făcut să renască o artă oficială care a înflorit în grandioasele 
construcţii ale palatului Aix-la-Chapelle,  Quierzy-sur-Oise, 
Ingelheim, din care nu au mai rămas, din păcate, decât ruine. 
Arhitectura monastică se transformă, aşa cum o dovedesc noile 
aşezări de la Sanct-Gall sau Fulda, dispuse în jurul unei 
mănăstiri şi alipite unei biserici unice. Dezvoltarea capitlurilor în 
oraşele episcopale s-a tradus prin construirea de noi clădiri 
destinate vieţii în comun a canonicilor. 

O statistică publicată în 1965 pune în lumină extraordinara 
dezvoltare a edificiilor religioase în epoca carolingiană: pentru 
perioada cuprinsă între 768 şi 855, apar 27 de noi catedrale şi 
417 aşezări monastice. Influențele cele mai diverse se amestecă 
în concepţia arhitecturală şi în decorarea bisericilor carolingiene, 
cu o pronunţată influenţă bizantină, provenită din provinciile 
italiene ale Imperiului, apărând atât în capela palatină de la Aix, 
puternic inspirată de biserica Sf. Vital din Ravenna şi de biserica 
Sf. Mormânt din lerusalim, cât şi în Oratoriumul construit de 
episcopul Theodulf la Germigny-des-Preâs (lângă Orleans). Marea 
severitate a exteriorului contrastează cu splendoarea 
ornamentelor interioare, în care alternează stucatura, marile 
compoziţii pictate (Mustair în Grisons, Sf. Germain de Auxerre în 
Vienne) şi mozaicurile (absida de la Germigny-les-Preâs, Sf. 
Cecilia şi Sf. Praxedru la Roma). Sculptura reapare în biserici, nu 
numai în decorul capitelurilor, dar şi în liniile care fac trecerea 
de la un plan la altul, pe balustradele de la cor. 

Lucrul fildeşului, marcat şi el de influenţe bizantine, cel al 
pietrei şi al metalelor preţioase folosite în ornamentarea 
raclelor, relicvariilor şi potirelor, dar şi pentru fabricarea 
bijuteriilor şi diverselor ornamente ating o înaltă perfecţiune în 
epoca carolingiană, asemenei artei miniaturilor, complet înnoită 
de amestecul cultural care se opera în sânul „Şcolii palatine“, 
atelier al palatului din Aix-la-Chapelle, unde s-au născut 
capodopere precum Evangheliarul lui Godelscalc sau cel al Sf. 
Médard din Soissons. În toate domeniile, arhitectură şi 
decoraţiuni exterioare sau interioare ale bisericilor, arta 
metalelor sau fildeşului, miniaturi înfrumuseţând manuscrisele, 
psaltirile,  extrasele din Evanghelii, lucrul bijuteriilor şi 
orfevreriei, în toate artiştii carolingieni au ştiut să se pătrundă 
de tradiţiile cele mai diferite - romană, bizantină, orientală, 
francă etc. - nu pentru a copia umil modelele ce li se ofereau, ci 


pentru a extrage, plecând de la ele, producţii, tehnic şi plastic 
vorbind, originale, din care întreaga artă medievală occidentală 
posterioară anului 1000 se va inspira profund. 


Capitolul 4 
EUROPA FEUDALA (SECOLELE X-XII) 


N Sistemul feudal intră în funcţie începând cu secolul 
al XI-lea. Societatea se organizează în jurul castelului şi 
al seniorului care-şi protejează supuşii. Legăturile de 
vasalitate se concretizează: suzeranul dă vasalului său 
un feud în schimbul căruia acesta trebuie să-l ajute şi să- 
I sfătuiască. Această ierarhie feudală tinde să se 
confunde cu instituirea unei nobilimi a războinicilor 
profesionişti, a cavalerilor. În jurul fortăreței, concepută 
pentru a rezista asediilor îndelungate, o întreagă viaţă 
nobiliară se desfăşoară având în centrul ei ca unică 
rațiune a lor de a fi războaiele seniorale. Seniorul nu 
poate duce această viaţă brutală şi nelucrativă decât 
pentru că ţăranii de pe domeniul său îl hrănesc. Țărani 
deseori reduşi la şerbie; în schimbul dreptului de 
folosință pe care-l deţin, ei dau seniorului redevenţe în 
bani şi în natură, efectuând în plus şi diverse munci. 


N Biserica, ea însăşi proprietară a unor imense 
domenii funciare, intră şi ea în procesul de feudalizare, 
disciplina şi moravurile ei  îndulcindu-se, odată cu 
intervenţia crescândă a laicilor în numirea episcopilor şi 
abaților. Biserica, însă, încearcă să  îmblânzească 
brutalitatea societății feudale prin instituții precum 
Pacea Domnului sau Armistițiul Domnului. Are loc chiar şi 
o mişcare de reformă a Bisericii, în secolele al X-lea şi al 
XI-lea, marcată mai ales de crearea ordinelor de la Cluny, 
Chartreux şi Citeaux. În sfârşit, în secolul al XI-lea, 
Papalitatea hotărăşte să dirijeze înnoirile din sânul 
Bisericii romane, pentru a o sustrage, astfel, influenţei 
laice (reforma gregoriană). 


N Această independență a Papalității va duce o lungă 
luptă cu Imperiul, în secolele XI-XII. Deţinători ai titlului 
imperial, Otto I şi urmaşii săi se străduiesc să reducă 
libertatea marilor baroni germani şi să-i respingă, pe 
slavi şi unguri,  disputându-şi, în acelaşi timp cu 
Papalitatea, întâietatea asupra „Imperiului creştin“. 


E În tot acest timp, două state răzbat, scăpând tutelei 
imperiale: Franţa şi Anglia. Împărțită în nenumărate 
principate, Franţa vede cum, începând din secolul al XI- 
lea, o nouă dinastie - capeţiană - îşi impune autoritatea, 
în timp ce cucerirea Angliei de către ducele Wilhelm de 
Normandia duce la naşterea unui puternic regat. 


Sistemul feudal, care reprezintă originalitatea societăţii 
Occidentului medieval începând cu secolul al XI-lea, combină, 
am văzut deja, un număr de date observabile încă înainte de 
anul 1000, dar care, la acea vreme, dobândesc un caracter 
definitiv, în ciuda importantelor decalaje de la o regiune la alta a 
creştinătăţii. Se va vorbi atunci de feudalitate pentru a 
desemna ansamblul raporturilor omului cu semenul său, 
raporturi care domină corpul social, începând cu cele pe care le 
întreţin suveranii cu marii seniori laici şi ecleziastici a căror 
putere rivalizează cu a lor până la micii vasali care, deţinând, la 
nivelul lor mărunt, o putere doar de comandă (bannum), îşi 
exercită autoritatea în sânul senioriei. 


Naşterea şi avântul feudalităţii 


Dislocarea Imperiului de Apus, fărâmițarea regatelor în mari 
principate teritoriale, hărţuirea continuă exercitată de jefuitorii 
sarazini şi normanzi, apoi lenta creştere demografică care 
începe să se manifeste odată cu secolul al X-lea, în timp ce 
activitatea comercială îşi reia avântul - în Adriatica, marea 
Nordului, Baltica şi de-a lungul căilor continentale care trec prin 
Champagne şi Germania - şi oraşele ies cu încetul din amorţire, 
toate acestea au făcut ca sistemul carolingian al marilor domenii 
să evolueze. Rezerva s-a micşorat, cedată în folosinţa ţăranilor 
sau dislocată prin partajurile succesorale. Exploatarea directă a 
cedat în faţa muncii retribuite. Loturile de pământ 
suprapopulate ale ţăranilor dependenţi s-au divizat. Sistemul 
care se impune treptat, treptat în cea mai mare parte a 
Occidentului este cel al castelului dominat de un senior care-i 
poate judeca pe ţăranii instalaţi pe pământurile sale, exercita 
asupra lor dreptul de comandă (bannum), asigurându-le, în 
schimb, protecţie, ca şi celor care-l înconjoară în mod direct 
(familie, slujitori, oameni de arme), graţie fortăreței pe care-o 
construieşte. 

In virtutea lungii evoluţii care le dă naştere, senioria şi 
feudalitatea apar, aşadar, într-o lume care, deşi pradă anarhiei 
politice, nu se caracterizează printr-o restrângere, pur şi simplu. 
Vikingii şi musulmanii au distrus mult, e drept, şi viaţa rurală a 
fost în nenumărate locuri afectată de abuzurile lor. Dar 
numeroase aşezări au scăpat jafului, iar cele care au suferit cel 
mai mult s-au redresat fără întârziere. Începând cu a doua 
jumătate a secolului al X-lea, devin evidenţi indicii unei anumite 
creşteri demografice, însoţite de defrişări masive (Mâcon, 
Auvergne), de asanări (Flandra) şi de recultivarea unor 
pământuri lăsate în paragină (Spania de Nord, Latium). 
Feudalitatea apare astfel ca o adaptare a societăţii occidentale 
la o evoluţie de lungă durată, şi nu ca efect al unei simple 
replieri într-o conjunctură de asediu, legată ea însăşi de „noile 
invazii“ din secolele al IX-lea şi al X-lea. Insecuritatea şi violenţa 
există, desigur, în Europa născând instituţiile feudale. Ele sunt 
deja omiprezente şi au mai degrabă tendinţa de a creşte în 
intensitate, atacatorii sarazini şi normanzi nefiind decât în parte 
responsabili de generalizarea fenomenului. „Protecţia“ pe care 


seniorul ar trebui s-o asigure celor care depind de el a fost, în 
general, impusă acestora cu forţa şi de aceea ea nu-i apără 
împotriva brutalităţii decât în măsura în care există posibilitatea 
militară care să-i ferească de rapacitatea vecinilor. Istoricii 
Evului Mediu subliniază astfel astăzi că insecuritatea „feudală“, 
despre care depune mărturie, în anumite regiuni ca Beziers sau 
Provența, proliferarea castelelor, începe când iau sfârşit marile 
invazii. 

Ultimele transformări ale sistemului vasalic în interiorul 
sistemului feudal s-au efectuat în secolul al X-lea, între Rin şi 
Loara, în inima ţării france şi a ceea ce a fost puterea 
carolingiană. Pe lângă cuvântul beneficiu apare atunci cuvântul 
fief (feodum, din vechiul germanic feohu, care desemna un 
obiect preţios pe care erau pictate caractere magice şi care, 
odată oferit, crea o legătură de prietenie!!). Confundând de- 
acum înainte onoruri şi beneficii, fieful face obiectul unui 
jurământ de recomandare, prin care cel care-l depune devine 
„omul“ cuiva, în cadrul unei ceremonii care ia numele de 
„omagiu“. In secolul al XII-lea, ritualul este aproape stabilit. 
Viitorul vasal se prezintă cu capul descoperit, îngenunchiază, îşi 
aşază mâinile în cele ale seniorului (gest care simbolizează 
dăruirea de sine şi aminteşte, după toate aparențele, amestecul 
de sânge al vechilor confrerii germane). Apoi, după ce va fi 
schimbat cu suzeranul „sărutul păcii“ (alt semn de prietenie şi 
de fidelitate mutuală, valabil mai ales în Franţa şi în Anglia 
normandă), vasalul depune jurământ pe cărţile sfinte sau pe o 
raclă conţinând relicve, conferind jurământului de fidelitate un 
caracter religios şi sacru. In sfârşit, seniorul îi dă vasalului un 
obiect care simbolizează bunul dat drept fief: o grămăjoară de 
pământ, o creangă de copac etc.: aceasta este învestitura. Abia 
atunci, contractul care îi leagă indestructibil pe vasal şi suzeran 
intră în vigoare, cu toate sarcinile şi îndatoririle care revin 
fiecăruia. 

Primul (vasalul), stăpân al fiefului său, trebuie, în primul rând, 
să acorde ajutor militar: serviciul de oaste (serviciu militar 
datorat de vasali suzeranului lor), menit a asigura, în mod 
permanent, securitatea teritoriului senioral; serviciul călare 
pentru expedițiile ofensive în exterior; serviciul de escortă, de 
pază a castelului etc. El mai datorează şi ajutor judiciar (fidelul 
serveşte drept sfătuitor, asistent al stăpânului său) şi ajutor 


financiar, puţin câte puţin limitat, în Franţa şi Anglia, la doar 
patru cazuri: plata răscumpărării suzeranului când e făcut 
prizonier; când suzeranul îşi mărită fata cea mai mare; când îşi 
armează cavaler feciorul cel mai mare şi când pleacă în 
cruciadă. Datoria de sfătuitor înseamnă serviciul la curte (cu 
ocazia marilor sărbători liturgice sau a evenimentelor 
importante ale vieţii seniorului şi familiei sale), iar serviciul de 
asistare la judecata seniorială implică participarea la şedinţele 
tribunalului. In sfârşit, când fiul vasalului moşteneşte fieful, el 
trebuie să achite seniorului dreptul de răscumpărare. La rândul 
său, suzeranul trebuie să-şi protejeze vasalul când este atacat, 
să-i facă dreptate şi să-l ajute să se întreţină, fie aşezându-l la 
masa lui, fie concesionându-i un fief. 

Paralel cu această evoluţie instituţională a legăturilor de la 
om la om, se accelerează procesul de substituire a vechii 
nobilimi carolingiene, ea însăşi formată prin lenta fuzionare a 
vechii aristocrații senatoriale şi a elitei războinice barbare, cu o 
nouă clasă de profesionişti ai războiului, m;/ites, a căror apariţie 
este legată de transformările tehnice şi mentale care tind să 
confere cavaleriei grele un rol hotărâtor în bătălii şi să facă din 
cavalerie elita societăţii: toate acestea fără ca o soluţie de 
continuitate între vechea nobilime şi noua aristocrație a armelor 
să fi avut loc, aşa cum s-a afirmat multă vreme. Cu timpul, 
structurile familiale ale acestui grup au evoluat către o 
descendență patriliniară, moştenirea fiefului (altădată conferit, 
să ne amintim, cu titlu viager), exercitarea dreptului de 
comandă (bannus!'18) şi, mai ales, exaltarea vocației războinice 
înclinând în sensul transmiterii pe linie masculină a calităţii 
nobiliare. 

Expansiunea cavaleriei nu a avut loc nici la fel, nici în acelaşi 
ritm în toate regiunile Europei creştine. În Franţa, în centrul 
fostului Imperiu carolingian, asimilarea s-a făcut devreme între 
seniorul deţinător al unui fief moştenit ereditar, exercitându-şi, 
la nivelul său, fie el şi modest, o parte din prerogativele care, 
până atunci, fuseseră de autoritate publică (justiţia, taxele 
fiscale, serviciile de echipat şi dotat cu arme grele. Introducerea 
scării de şa a permis ca greutatea armurii să crească - zale, coif, 
scut sau pavăză, spadă, toporişcă -, ceea ce a condus la o nouă 
practică a luptei, vizând dezechilibrarea adversarului şi 
scoaterea sa din luptă cu ajutorul lancei lungi, exerciţiul cerând 


o forţă fizică şi o dexteritate dobândite din prima tinereţe, 
printr-un antrenament intensiv. De aici şi tendinţa aristocrației 
armelor de a se constitui într-o castă închisă, într-o nobilime de 
drept, beneficiind de un statut juridic şi de privilegii transmise 
ereditar. 

În alte părţi, transformarea a fost mai lentă şi uneori chiar 
incompletă. În ţările germanice, distincţia dintre cavalerie şi 
nobilime continuă până în secolul al XIII-lea, graţie faptului că 
această cavalerie era servilă. În Spania, permanenţa războiului 
în timpul Reconquistei (secolele VIII-XII) şi nevoia de a recruta 
mereu noi milites au împiedicat ca nobilimea să se transforme în 
castă. În Anglia, ea rămâne deschisă fără discriminare şi 
oamenilor liberi, posesori deja ai unei anumite suprafeţe de 
terenuri. Există, aşadar, diferenţe regionale sau, dacă vrem, 
„naţionale“, care apar la fel de bine şi în procesul de feudalizare 
a societăţii. Rapid, între Rin şi Loira, acolo unde metodele de 
guvernare carolingiene s-au impus cel mai devreme - mari 
responsabilităţi acordate conților, încurajarea de către suveran a 
practicilor recomandării şi vasalităţii, instalarea unei nobilimi 
palatine -, acest proces a pătruns, în schimb, mult mai lent şi 
mai puţin adânc în regiunile unde bogăţia şi puterea rămâneau 
concentrate în oraşe, acolo unde se mențineau încă solide 
tradiţii romane şi unde încă mai subzistau nuclee importante ale 
unor proprietăţi private, libere de orice legătură vasalică: 
alodiile. În Franţa de Sud, în Spania şi, mai ales, în Italia, acolo 
unde influenţa romană se adăuga celei a Bizanțului, feudalitatea 
s-a lovit de puternice rezistenţe. În Italia de Nord şi Centrală, 
asocierea dintre fief şi serviciul militar este prea puţin prezentă, 
într-atât încât nobilimea feudală nu constituie aici o castă 
războinică. Fieful tinde să devină o proprietate privată care 
poate fi înstrăinată. În regiunile de limbă germanică, unde 
instituţiile imperiale carolingiene au rezistat mai mult decât în 
alte părţi şi au luat un nou avânt odată cu Sfântul Imperiu, 
feudalitatea nu a pătruns decât târziu, la fel ca şi în Saxonia, 
Frizia şi mai ales Anglia şi Italia de Sud, unde sistemul feudal 
impus de cuceritorii normanzi s-a suprapus în mod aproape 
artificial structurilor sociale şi politice ţinând de o cu totul altă 
tradiţie. 


Seniori şi seniorii 


Oricât de importante ar fi diferenţele care disting instituţiile 
feudale şi delimitările clasei seniorale în cele patru colţuri ale 
Creştinătăţii de Apus, nobilii şi cavalerii care alcătuiesc 
aristocrația războinică se caracterizează toţi printr-o funcţie 
socială, un gen de viaţă şi o mentalitate identice. 

Milites sunt prin excelenţă războinici. Or, am văzut, înecpând 
cu Carol cel Mare, arta războiului s-a transformat fundamental. 
Cavaleria s-a perfecţionat şi a devenit mai mult ca niciodată 
arma decisivă a unei victorii. Urmând exemplul cavalerilor 
stepei, cei ai Occidentului adoptă şi ei scara de şa şi un nou gen 
de harnaşament. Bine instalat pe şaua sa, cavalerul poate de 
acum folosi lancea lungă pentru a-şi dezechilibra adversarul, 
graţie şi unui elan pe care i-l dă un cal masiv de bătaie: calul de 
luptă. Pe de altă parte, cavalerul nu luptă singur. El face parte 
dintr-un grup de aproape 30 de bărbaţi care atacă împreună 
formând o linie strânsă (/e conroi). Pentru a rezista asaltului 
adversarului, armele defensive se dezvoltă şi ele. Fiecare 
combatant poartă coif cu vizieră, o cămaşă de zale grea, coiful 
simplu (cască conică care-i apără capul), apoi scutul, pavăză de 
lemn întărit în centrul său de o armătură metalică. 

Această nouă scrimă cavalerească impune, pe lângă un 
echipament costisitor, care face necesară posedarea unui fief, 
calităţi atletice şi un antrenament care se dobândesc de foarte 
devreme. La şapte ani, aşadar, băiatul menit carierei armelor 
învaţă să încalece. Când ajunge la 12 ani, el pleacă să locuiască 
la castelul seniorului căruia tatăl său îi este vasal. Se exersează 
în atacul colectiv, în compania altor băieţi de aceeaşi vârstă cu 
el care, mai târziu, vor fi tovarăşii săi de arme. Devine repede 
scutier, adică duce scutul seniorului pe câmpul de luptă. În 
sfârşit, către vârsta de 18 ani, primeşte de la naşul său, care 
este tot un cavaler, armamentul complet. Şi aceasta în timpul 
unei ceremonii solemne numite învestitură (adoubemenb. După 
ce i se dau armele, naşul îl loveşte peste ceafă (adouber 
înseamnă a lovi) cu latul palmei: aceasta este acolada. Noul 
cavaler face, mai apoi, o demonstraţie a forţei şi a îndemânării 
sale, străpungând din galop manechine în chip de duşmani. 

Viaţa cavalerului se desfăşoară, în ceea ce are ea mai 
esenţial, în cadrul familial al micului teritoriu din jurul castelului, 


care înglobează şi un anumit număr de sate. În secolul al IX-lea, 
primele castele fortificate oferă adăpost populaţiei în faţa 
atacurilor scandinave, musulmane sau maghiare. Fortăreaţa se 
compunea la vremea aceea dintr-un turn de lemn, donjonul, 
înălţat pe un deal uneori artificial - movilă înconjurată de o 
palisadă protectoare. Aceste construcţii sunt, aşadar, extrem de 
vulnerabile, cel care le asaltează putând uşor să treacă de 
primul obstacol şi să dea foc donjonului. Ele sunt repede înălțate 
la loc cu ajutorul ţăranilor din împrejurimi, rechiziţionaţi pentru a 
tăia şi transporta copacii din pădure. Încetul cu încetul, aceste 
construcţii precare sunt înlocuile cu altele, impunătoare, din 
piatră, care sub diverse forme, se răspândesc în întreaga Europă 
şi chiar şi în Pământul Sfânt. 

La începutul secolului al XII-lea. fortăreaţa devine un complex 
de fortificaţii care înmulţesc obstacolele în faţa posibililor 
atacatori. Aceştia din urmă trebuie mai întâi să escaladeze fără 
acoperire pantele abrupte ale înălţimii pe care se înalţă castelul. 
Ei se lovesc apoi de prima incintă, formată dintr-un şanţ foarte 
lat plin de apă şi săpat la picioarele unui foarte gros zid prevăzut 
cu turnulețe şi o curtină, în vârful căreia şerpuieşte drumul de 
gardă. Unica ieşire care străpunge incinta este prevăzută şi ea 
cu o triplă protecţie: placa grea de lemn a podului mobil, ridicat 
la perete cu ajutorul unor lanţuri, apoi poarta zăbrelită, enorm 
grilaj metalic urmat de o poartă barată cu fier. Prin ferestruicile 
asemenea unor fante strâmte practicate direct în zidul 
turnurilor, apărătorii aruncă săgeți (mai târziu cu ajutorul 
arbaletelor) asupra atacanţilor ochiţi, astfel, din flanc. Prin 
găurile podelei meterezelor, galerii construite în afara şi 
deasupra zidurilor, se aruncă pietre mari sau se lasă să curgă 
smoală topită, astfel împiedicându-se escaladarea incintei. Dacă 
totuşi inamicii forţează prima incintă, ei nu ajung decât în 
„ograda" castelului, rezervată staulelor şi locuinţelor servitorilor. 
Mai trebuie ca aceştia să mai depăşească şi a doua incintă 
pentru a ajunge astfel la ultima redută defensivă, donjonul, 
enorm turn cu ziduri groase, străpunse de fante şi reprezentând 
locuinţa seniorului în vremuri obişnuite. Pivniţe săpate sub 
donjon ascund muniţia şi bogate provizii care îngăduie 
supraviețuirea în cazul unui asediu prelungit. Acestea toate 
dovedesc încă o dată că fortăreaţa e aproape inexpugnabilă, 
dacă nu e la mijloc vreo trădare sau vreun atac neprevăzut. 


Războinic profesionist, hrănit de ţărani, cavalerul duce, în tot 
acest cadru, o viaţă activă, dar brutală. Războaie personale 
izbucnesc foarte des între castelani vecini, din cauza cine ştie 
cărei posesiuni, a cine ştie cărei parcele de pământ sau, alteori, 
pentru motive chiar şi mai puţin importante. În clipele sale de 
pace, cavalerului îi place să se întreacă în turniruri, divertisment 
bărbătesc care atrage o mare mulţime de avizi ai aventurilor 
cavalereşti. La război, ca şi la turniruri, scopul cavalerului e mai 
ales să-l hărţuiască pe adversar şi să-l facă prizonier, pentru a-i 
putea cere, astfel, o răscumpărare, deşi riscul de a muri sau de 
a fi grav rănit este foarte mare pentru fiecare. De asemenea, 
vânătoarea este adorată, atât ca plăcere, cât şi ca necesitate, 
atâta vreme cât vânatul este un complement nelipsit al 
alimentaţiei obişnuite. În imensele păduri foşnind de atâta 
vânat, cavalerii atacă mistrețul cu toporişca sau ţepuşa, ceea ce 
reprezintă un exerciţiu periculos care, şi el, duce la numeroase 
accidente. 

Această viaţă aspră şi destul de lipsită de ocupaţii este 
întreruptă de evenimente domestice şi de întâlniri prieteneşti, 
cu ocazia nunţilor, turnirurilor etc., care sunt prilej de petreceri 
nesfârşite. Uneori, ursari sau jongleri îi distrează cu arta lor pe 
locuitorii castelului. Alteori, trubaduri (sau truveri în nordul 
Loirei) vin să povestească aventurile cavalerilor generoşi, 
curajoşi, credincioşi, puţin preocupaţi de averea şi viaţa lor, de 
vreme ce sunt în primul rând fideli seniorului lor, ca în Cântecu/ 
lui Roland, unde se povesteşte, transformând-o în mit, epopeea 
tovarăşului de arme al lui Carol cel Mare, ucis într-o luptă a 
ariergardei în defileul de la Roncevaux. Incepând cu secolul al 
XII-lea, sub influenţa bisericii şi a instituţiilor păcii, moravurile se 
mai îndulcesc. Cavalerul ideal, cântat de poeţi, este acela care, 
prin aventurile şi curajul său, caută să câştige inima doamnei 
gândurilor sale, găsind astfel drumul către virtute şi bine. 
Dragostea „curtenească“ îşi face apariţia în texte care devin 
mărturia unei evoluţii încă timide în raporturile dintre sexe. 
Acest ideal cavaleresc, adevărată cultură de clasă, împărtăşită 
de toţi reprezentanţii lumii nobiliare, înalţă între aceasta şi 
lumea celor „grosolani“ o barieră din ce în ce mai de netrecut. 

In secolul al XI-lea, cea mai mare parte a Occidentului, de la 
Italia de Nord şi până la Anglia, de la Pirinei şi până la marginile 
orientale ale lumii germanice, adoptă regimul senioral. Desigur, 


ţăranii liberi nu au dispărut de peste tot, adunaţi pe pământuri 
puse în colectiv, alodiile, unde reuşesc să-şi menţină autonomia 
şi obiceiurile. Numărul acestor proprietari liberi, însă, nu 
încetează să scadă în majoritatea regiunilor, de la 80%, de 
exemplu, în Calabria, la 10% între 990 şi 1130, şi de la 80% la 
8% în regiunea Chartres, între 940 şi 1130, stabilizându-se, mai 
apoi, cam peste tot la acest nivel maxim, cu excepţia ţărilor 
scandinave şi a regiunilor mediteraneene, unde comunităţile 
ţărăneşti, eliberate de dependenţa seniorială, sunt ceva mai 
numeroase, se pare. 

In funcţie de regiuni, puterea seniorilor asupra supuşilor lor s- 
a accentuat între secolele X-XIII, dar a şi slăbit sau, mai 
degrabă, şi-a schimbat natura. Senioriei funciare clasice, care, 
am văzut, a cunoscut importante răsturnări începând cu epoca 
carolingiană - dezmembrare a marilor domenii, ştirbire a 
rezervei, distribuită ca loturi unor noi arendaşi sub formă de 
contracte perpetue sau contracte de arendare şi de arendare 
mixtă (metayage), fărâmițarea loturilor de pământ ale ţăranilor 
dependenţi (manse), transformate în loturi mai restrânse 
(masures, casaux, villainage), pentru care seniorul percepe o 
redevenţă fixă în bani (cens) sau în natură (champart), loturi 
care, însă, tind să devină ereditare şi inalienabile - acestei 
seniorii, aşadar, i s-a adăugat un nou tip, numit „banal“, adică 
supus dreptului de comandă al seniorului (ban). Odată cu 
slăbirea monarhiei carolingiene, seniorul a substituit cam peste 
tot - dar în Franţa mai mult ca în Germania sau Anglia - 
autoritatea sa celei a statului, trecând în propriul său patrimoniu 
ansamblul puterilor de conducere care-i fuseseră temporar 
transferate de către suveran, începând cu puterea judiciară 
exercitată de tribunalul senioral şi deseori contestată de un alt 
senior sau de autoritatea ecleziastică. Numai în virtutea acestor 
puteri, seniorii pot impune supuşilor lor constrângeri, sarcini şi 
diverse taxe. 


Condiţia ţăranului 


Fie că e desemnat ca „manant“ (din latinul manere a 
rămâne), ca „villan“ (locuitor al unei villae) sau ca „şerb“, 
ţăranul medieval duce o viaţă dură şi grea. Toţi ţăranii sunt 
supuşi unui stăpân, seniorul proprietar al domeniului, care, 
desigur, îi apără, dar, mai ales, îi conduce, îi pedepseşte şi 
profită în mod esenţial de munca lor. 

Istoricii specialişti în Evul Mediu au dezbătut îndelung originile 
şerbiei şi natura însăşi a statutului de şerb. Istoriografia clasică, 
ilustrată în special de Marc Bloch, voia ca şerbia, puţin 
răspândită în secolul al IX-lea, să-i fi înglobat, progresiv, pe toţi 
descendenţii sclavilor carolingieni, ai colonilor incapabili de a 
rezista presiunii stăpânilor şi chiar pe proprietarii unui alodiu, a 
căror situaţie economică s-a degradat continuu. La sfârşitul 
secolului al XI-lea, şerbii se pare că ar fi constituit marea masă a 
populaţiei de la ţară, universal integrată între limitele impuse de 
seniorie şi constrânsă la trei sarcini precise: „chevage“ 
măruntă sumă de bani pe care şerbul o dădea seniorului în chip 
de recunoaştere a condiţiei sale inferioare; „formariage“ - taxă 
datorată de către şerb stăpânului său atunci când dorea să se 
căsătorească cu fata unui şerb aparţinând unui alt domeniu 
decât al său; „la mainmorte“ - un fel de drept de succesiune dat 
seniorului de către moştenitorii vreunui şerb, în caz contrar, 
bunurile defunctului revenind seniorului. 

Lucrări mai recente au demonstrat că aceste sarcini apăsau, 
de fapt, asupra altor categorii de rurali decât şerbii şi că şerbia, 
ea însăşi născută sau nu din sclavia carolingiană, prezenta faţă 
de aceasta şi, încă mai pronunţat, faţă de sclavia antică, 
diferenţe notabile, care variau considerabil de la o regiune la 
alta a creştinătăţii. Dacă nu era cu adevărat un sclav, şerbul 
medieval nu era nici un om liber. Îi era interzis să devină călugăr 
sau preot. Nu putea da în judecată, nici să dispună liber de 
bunurile sale. Nu era recrutat în serviciul de oaste, cu excepţia 
Germaniei, unde exista, după cum am văzut, o cavalerie servilă. 
Nu putea să se mişte liber, fiind legat de senior printr-o legătură 
personală, apoi de pământ (de „g/ie“) în cazul şerbiei autentice 
(legat de concesionarea unei posesiuni servile), şi ameninţat în 
permanenţă de stăpân în virtutea dreptului de urmărire. În afara 
sarcinilor menţionate mai sus, seniorul putea, după bunul său 


plac, să-i impună şerbului munci de tot felul - corvezi şi dări 
care se constituiau în aşa-numita „taille“ (dare excepţională). 
Toate aceste îndatoriri erau ereditare şi făceau din şerb un om 
inferior, disprețuit de toată lumea, chiar şi de ţăranii din 
vecinătate, care se bucurau de ceva mai multă libertate decât 
el. 

Nu toţi ţăranii, într-adevăr, erau supuşi „înjositoarei şerbii“. În 
afara proprietarilor liberi, care scăpau, cum am mai spus, 
îndatoririlor seniorale, încă un mic număr de ţărani dependenţi 
(villan) mai rămâneau, în principiu, stăpâni pe mişcările lor. 
Adică se puteau căsători şi-şi puteau transmite bunurile liber, 
plătind doar o taxă minimă. Depindeau însă de senior în privinţa 
pământurilor lor, care le fuseseră concesionate. Textele nu 
permit estimarea exactă a locului pe care-l ocupau cele două 
statute în senioriile Occidentului. Întâi pentru că între şerbi şi 
oamenii liberi existau o întreagă serie de statute intermediare; 
apoi, pentru că această realitate a variat mult în timp şi spaţiu. 
Se ştie, de exemplu, că regiuni precum Picardia, Normandia, 
Lombardia şi Saxonia nu au cunoscut şerbia, că ea s-a implantat 
cu greu în Germania, dar că, în schimb, numărul de şerbi a fost 
aici cu mult mai mare decât oriunde altundeva. Atâta vreme cât 
seniorul avea nevoie de mână de lucru agricolă masivă, el 
extindea practica şerbiei, ceea ce-i îngăduia să-şi menţină 
ţăranii pe domeniu. Mai târziu, când progresul economic şi 
gustul crescând pentru produsele de lux i-au incitat pe seniori 
şă-şi înmulțească disponibilităţile financiare, ei au hotărât să-i 
elibereze pe şerbi, fie individual, fie colectiv, sub forma chartelor 
de eliberare ale prinților, regilor, oraşelor şi comunităţilor 
religioase. 

Păstrându-şi dreptul de preemţiune (dominium eminens) 
asupra posesiunilor pe care le concesiona ţăranilor săi, seniorul 
primea, de pe fiecare lot (mansă), o taxă în bani sau natură: 
censul. In virtutea, apoi, a dreptului său de comandă (bannus), 
el putea impune ţăranilor dependenţi (şi o făcea de fiecare dată) 
să participe la apărarea colectivă a domeniului, efectuând 
gratuit anumite munci obligatorii: construirea baricadelor, 
repararea zidurilor castelului, întreținerea drumurilor şi 
şanțurilor, servicii domestice față de cavaler etc. Şi tot cu titlu 
de „banalităţi“, el îi putea obliga să folosească, în schimbul unei 
taxe, moara, cuptorul sau teascul senioral. 


Nevoiţi să dea o parte din slaba lor recoltă seniorului, ţăranii 
duceau, aşadar, o viaţă mizeră, cel mai mic incident putându-i 
arunca într-o mizerie încă şi mai adâncă. O perioadă de secetă 
sau de inundaţii putea, astfel, distrugându-le recolta, să 
determine sărăcia lucie, foametea, urmate adesea de multiple 
epidemii. Puţini erau cei care puteau scăpa condiţiei lor pentru a 
trece în categoria aşa-numiţilor ministeriales, în care şerbi sau 
villani sunt folosiţi de senior pentru a supraveghea munca 
celorlalţi, pentru a colecta taxele, a apăra pădurea împotriva 
braconierilor. Instalaţi şi hrăniţi la castel sau pe o posesiune, 
aceştia erau urâţi de ţărani; puteau, în schimb, dobândi avere şi 
putere, ba chiar, în anumite ţări precum Germania şi Italia, 
puteau fi admişi în rândul cavalerilor. Mulţi dintre ei au fost, 
însă, primele victime ale violentelor revolte ţărăneşti - 
jacqueries - care au însângerat periodic satele Occidentului 
începând cu anul 1000 şi care, peste tot, au fost reprimate cu o 
sălbăticie pe măsură. 


Biserica în societatea feudală 


În viziunea medievală a ierarhiei sociale, concepută, după 
imaginea cetăţii lui Dumnezeu, de clerici şi de reprezentanţii 
aristocrației, milites sau bellatores (cei care luptă) şi /laboratores 
(cei care muncesc) formau două din cele trei „ordine“ impuse de 
legea divină. Cel de-al treilea era cel al aşa-numiţilor oratores: 
cei care se roagă pentru salvarea sufletelor tuturor. Or, Biserica, 
al cărei rol era, în principiu, acela de a defini spiritual poporul 
creştin, de a-l instrui şi ajuta, s-a implicat încetul cu încetul în 
procesul de „feudalizare“ a corpului social - prinți, suverani -, 
dar şi al micilor vasali de orice nivel şi grad; Biserica a făcut 
toate acestea străduindu-se să-şi păstreze autoritatea asupra 
supuşilor şi bunurilor sale. 

Pentru a întreţine clerul şi edificiile pe care le are în sarcină, 
Biserica nu poate renunţa la sursa sa principală de venituri pe 
care o constituie domeniile funciare. Episcopii şi mănăstirile au 
dobândit, de-a lungul secolelor, numeroase pământuri, de cele 
mai multe ori prin donaţii, mulţi laici încercând să obţină, în 
clipa morţii, iertarea păcatelor şi sprijinul binevoitor al clerului, 
garanţie a mântuirii şi a unei vieţi preafericite în lumea de 
dincolo. Deţinători ai unei imense bogății funciare, clericii din 
vremea merovingienilor nu aveau însă niciun mijloc de a se 
apăra împotriva abuzurilor suveranilor şi uzurpărilor laicilor, altul 
decât acela de a se implica şi ei în sistemul închinării, apoi în cel 
al omagiului. Multe dintre domeniile ecleziastice au fost astfel 
transformate în domenii laice, episcopii şi abaţii devenind vasali 
ai unuia mai puternic, putând, la rândul lor, primi omagiul unor 
vasali mai modeşti. Deveniţi şi ei „seniori“, ei se folosesc de 
dreptul lor de comandă (bannum) pentru a bate monedă, a 
împărţi dreptatea şi a percepe toate redevenţele care depind de 
această prerogativă. 

Conferirea episcopatelor, altădată monopol al suveranului 
(care substituise el însuşi simplei alegeri a prelaţilor hotărârea 
sa autoritară), se vede uzurpată ca şi celelalte drepturi regale, 
de ducii, conții şi chiar vasalii de rang mai modest. In scurt timp, 
beneficiile ecleziastice vor cădea sub influenţa feudalilor care-şi 
impun voinţa, controlează învestiturile şi nu ezită, în anumite 
regiuni (în Franţa mai mult decât în Germania), să hotărască 
soarta scaunelor episcopale şi abaţiale, ca şi cum ar fi fost vorba 


de o funcţie transmisă ereditar descendenţei lor. În cazuri 
extreme şi numai atunci când episcopul provine din aceeaşi 
familie ca cea a contelui, el îşi poate conduce propriii oameni în 
oastea regală sau princiară, şi atunci, într-adevăr, nimic nu-l mai 
deosebeşte de un senior laic. 

Această inserţiune a Bisericii în sistemul feudal este dublată 
de o slăbire a disciplinei, a moravurilor, şi chiar a sentimentului 
religios în sânul clerului. Simonia, adică traficul cu beneficiile 
ecleziastice şi sfintele taine, ia amploare, proprietarul bisericii 
sau episcopatului vânzând titlul de paroh sau episcop 
postulantului, oficiantul extorcându-i la rândul lui pe credincioşii 
speriaţi de focul Gheenei. Este de deplâns şi absenteismul 
clerului, ignoranţa crescândă a preoţilor mărunți şi degradarea 
treptată a moravurilor (nicolaismul) la toate nivelurile ierarhiei 
ecleziastice. Papalitatea ea însăşi nu este capabilă de a oferi un 
exemplu în acest sens. Astfel, în secolul al X-lea, Sergiu Ill 
devine amantul frumoasei Marozia, fata unui înalt reprezentant 
al aristocrației romane, senatorul Teofilact. Din unirea lor se 
naşte un fiu natural care va deveni Papă în 931 sub numele de 
loan XI (predecesorul său loan X fiind aruncat ceva mai devreme 
în închisoare şi sufocat cu o pernă), al cărui fiu, loan XII, va 
ocupa şi el Sfântul Scaun din 935 până în 964. Trebuie aşteptată 
intervenţia împăraţilor ottonieni în treburile Bisericii pentru a 
regăsi în fruntea creştinătăţii pontifi mai demni, chiar şi cu riscul 
de a fi supuşi stăpânului Sfântului Imperiu. 

Acestor tare, care ruinează morala Bisericii şi-i deturnează pe 
oficianţi de la sarcinile lor spirituale, li se adaugă renunţarea în 
multe comunităţi la regulile monastice, abaţiile devenind şi ele 
puncte de atracţie şi de traficuri diverse. Un alt semn prevestitor 
de vremuri grele este şi afirmarea în forţă, favorizată de 
permanenta nesiguranţă, de violențele repetate şi temerile de 
Judecata de Apoi din jurul anului 1000 (extrem de exagerate), a 
unei religii populare, alcătuită din superstiții şi rituri mai mult 
sau mai puţin magice şi încurajând cultul relicvelor şi al sfinţilor. 

Incă de la sfârşitul secolului al X-lea, au fost însă făcute 
eforturi care au încercat să-i redea Bisericii întâietatea sa 
spirituală, să-i reformeze moravurile şi s-o elibereze, cel puţin 
parţial, de influenţa lumii feudale. Ea a contribuit puternic mai 
întâi la relativa rafinare a moravurilor, iniţiativa venind din 
partea clericilor oficiind în jumătatea sudică a Franţei, regiune în 


mod deosebit afectată de anarhia feudală, de războaiele 
personale, de foamete şi de alte calamităţi. Indignaţi de 
spectacolul câmpurilor pustiite de războinici, de pericolul care îi 
oprimă pe cel slab şi de furturile comise de seniorii laici 
împotriva lor şi a bunurilor lor, unii dintre ei hotărăsc să se 
reunească în iunie 989 la Charroux, lângă Poitiers, într-un 
conciliu care să-i pună sub ameninţarea excomunicării pe toţi 
cei care se fac vinovaţi de a fi lovit vreun cleric sau de a fi 
spoliat vreun ţăran de bunurile sale. Această adunare, urmată 
de alte concilii, ţinute la Puy, la Narbonne, apoi în întregul 
Occident, inaugura mişcarea Păcii lui Dumnezeu. La Bourges, în 
1038, a fost chiar înfiinţată o ligă a păcii, dotată cu o forţă 
capabilă în principiu să-i pedepsească pe vinovaţi. La Adunările 
păcii, care erau conduse de un episcop şi la care erau invitaţi 
seniori şi burghezi, fiecare trebuia să depună jurământ pe 
relicve cum că va respecta regulile stabilite: interdicţia de a-i 
ataca pe clerici şi bunurile lor, de a-i sechestra pe ţărani şi 
negustori, de a le fura animalele, de a le incendia casele sau 
tăia viţa-de-vie... 

In paralel cu această mişcare, se dezvoltă o alta, vizând să 
limiteze chiar în sânul lumii războinicilor violenţa. De această 
dată, episcopii din sudul Franţei au fost cei care, în prima 
jumătate a secolului al XI-lea, au impus regula „armistiţiului lui 
Dumnezeu“, extinsă, mai apoi, în cea mai mare parte a 
creştinătăţii occidentale: interdicţia de a se bate în anumite 
perioade ale anului, iar în restul timpului, numai patru zile pe 
săptămână (de joi până luni). 

Niciuna dintre aceste practici nu a fost, desigur, uşor impusă 
celor a căror viaţă şi cultură nu aveau sens decât prin practica 
războiului. In Franţa de Nord, unde înaltul cler era, mai mult 
decât oriunde altundeva, integrat sistemului feudal, rezistenţele 
au venit deseori din partea episcopilor înşişi; atunci când, în 
sfârşit, au acceptat aceste practici, totul s-a petrecut în deplină 
înţelegere cu marii feudali, conții de Flandra sau ducii de 
Normandia, de exemplu, mai puţin dintr-o grijă anume de a-i 
apăra pe cei slabi şi mai mult pentru a limita răzbunările care 
decimau familiile cavalereşti şi amenințau, astfel, dominaţia lor 
asupra satelor. Oricum, fie că a fost cu adevărat motorul unei 
schimbări de mentalitate, fie că n-a fost decât instrumentul unei 
simple voințe de instituţionalizare a ceea ce exista deja, mai 


exact, voinţa cavalerilor de a-şi legitima dominaţia printr-o 
ideologie care făcea din ei „nobili“ şi nu briganzi, Biserica a 
jucat un rol considerabil în dezvoltarea acestor mişcări. Ea a 
contribuit la modificarea idealului de cavalerism, valorizând 
apărarea celor slabi, intervenind în ceremoniile de iniţiere a 
tânărului războinic (veghea petrecută în rugăciune, 
binecuvântarea armelor), făcând să pătrundă în clica 
războinicilor de meserie virtuțile creştine. Toate acestea în 
aşteptarea momentului în care spiritul lor de aventură şi nevoia 
lor de glorie şi pradă se vor îndrepta către cruciade. 

Al doilea aspect relevant în privinţa înnoirii Bisericii este cel al 
ordinelor monastice, aspect manifest în întreaga creştinătate, 
dar pe care-l pune în lumină mai ales reforma cluniacensă. La 
originea acestei mişcări se află, pe de o parte, influenţa 
monahismului grec asupra călugărilor şi mănăstirilor din Italia 
de Sud (Calabria, Pouilles, Monte-Cassino) pe care le-au 
frecventat reformatorii clunisieni, pe de altă parte răspândirea 
câtorva mari şcoli episcopale şi abaţiale în Franţa, în Imperiu şi, 
mai ales, în Lorrena, datorită acţiunilor întreprinse de Gerard de 
Brogne (880-959) şi de Jean, abate de Gorze (către 950), menite 
a reda vieţii monastice caracterul său ascetic şi mistic. 

Aceste multiple încercări, de exemplu cele apărute la Reims, 
graţie lui Gerbert d'Aurillac, viitorul papă Silvestru II, la Fleury- 
sur-Loire, în jurul Sf. Maximin din Trevi şi, de aici, în Bavaria, 
Franconia, Austria etc., nu au, însă, amploarea puternicei 
mişcări monastice care pleacă, în secolul al X-lea, de la Cluny, 
abație fondată în 910 de ducele de Aquitania - Wilhelm cel Pios, 
dar căruia, primul său abate, Bernon, îi obţine independenţa 
faţă de tutela laicilor. Deplina proprietate a mănăstirii aparţine 
tronului Sf. Petru, abatele este ales de călugări şi nu se află sub 
jurisdicţia obişnuită a episcopului de Mâcon, privilegii de 
independenţă care sunt confirmate de Papa loan XI. În cursul 
deceniilor următoare, Bernon, apoi urmaşii săi Odon (926-942) 
şi Maieul (954-994) traversează Franţa şi Italia de Nord, 
introducând în numeroase mănăstiri regula Sf. Benedict, 
reformată în sensul unei reduceri a muncii manuale şi, apoi, în 
sensul acordării unei importanţe masive sarcinilor spirituale şi 
rugăciunii, în primul rând, cântului coral şi celebrării slujbelor 
religioase. Sarcinile materiale sunt, în majoritatea lor, 
abandonate unei mulţimi de coloni, şerbi, muncitori agricoli care 


depind de mănăstire şi fac din aceasta o adevărată seniorie. 

La începutul secolului al XI-lea, când Odilon ajunge abate 
(994-1049), Cluny este deja un ordin religios foarte centralizat, 
afirmând o guvernare ale cărei puteri depăşesc limitele 
diocezelor şi statelor, numărând aproape 40 de mănăstiri în 
Franţa şi Italia de Nord. Un secol mai târziu, ele sunt în număr 
de 1500, repartizate în aceleaşi ţări, dar, în plus, şi în Spania, 
Flandra, Anglia şi pe teritoriu Imperiului. 

La această dată, există multe voci care le reproşează totuşi 
abaţiilor clunisiene bogăţia, puţin conformă idealului evanghelic, 
precum şi o anumită destindere a vieţii monastice (Sf. Bernard 
critică mai ales laxismul alimentar al călugărilor). Noi ordine se 
vor crea, astfel, tocmai pentru a reinstaura idealul de penitenţă 
şi de sărăcie al monahismului originar. Este vorba de cel al 
călugărilor de la Chartreux, fondat, în regiunea Grenoble, de un 
canonic din Reims - Sf. Bruno - a cărui regulă, extrem de 
severă, impune tăcerea aproape totală, abstinenţa de la carne şi 
repunerea în onoruri a muncii pământului. Apoi, despre cel de la 
Citeaux, de la numele abației fondate în 1098, în regiunea Dijon, 
de călugării care fug de viaţa prea simplă şi uşoară a abației 
Molesmes. Sub influenţa primilor săi doi abaţi, Robert de 
Molesmes şi Aubri, şi mai ales sub aceea a unui tânăr nobil - 
viitorul Sf. Bernard -, ajuns în 1112 la Citeaux cu aproape 30 de 
tovarăşi, devenit, mai apoi, abate de Clairvaux înainte de a se 
afla, în 1112, în fruntea ordinului, ordinul s-a răspândit, ca şi cel 
de Cluny, dar cu o organizare mai suplă, în întreaga 
creştinătate.  Supuşi unor reguli foarte severe, călugării 
cistercieni trebuie să renunţe la orice bogăţie, să ducă o viaţă 
ascetică (la Clairvaux hrana are la bază frunzele şi fasolea bob) 
şi să-şi consacre o bună parte din timp muncilor pământului. 
Neobosiţi  defrişatori, ei vor construi până în Polonia şi 
Scandinavia biserici şi abaţii cu linii sobre şi fără artificii. 


Eldena Ds  oibatz 
PA ), occum Lond * 
| N Altenkampf Sulejowe „Wonchoek 
r Pfort 
e Nivelles ai PA tau s Jedrejow 
Orval 
NLA Tı [) 
Oceanul Saviangâ appe Les Vaux Maulbi 
Atlantic - oe S e ri 115 „Zwetti 
pn = Petar: e I Morimond 1115 = 
A Molesmes NI Citeaux 1098 Heiligenkreuz 
La Grace-de-Die : = è La Ferte 1113 Zírcz 
ept-Fonts  Hautecombe Chiaravalle în pate 
Cadoui e Miilaness apa Ui 
e s A Aiguebeile“ Morimondo 
Sobrado e. Senanque yalsaint E Aite ibati 


7 Silvacane % 
Moreruela La Oliya For iei 


aa Pa > 

DS E 

ZN GOE e ear A 
ANI, 


è Principale 
ale Fiicelo 
cistercian 


Expansiunea ordinului cistercian în Europa 


Voința Bisericii de a scăpa de sub dominaţia laicilor se 
manifestă, însă, în mod concret, odată cu reforma gregoriană. În 
cea de-a doua jumătate a secolului al XI-lea, mai mulţi Papi de 
valoare se vor angaja pe acest drum. Leon IX (1048-1054) pune 
să fie condamnate de adunări întregi de episcopi simonia şi 
căsătoriile preoţilor. Ştefan IX, abate de Monte-Cassino şi frate 
al ducelui de Lorrena, este ales pe tronul Sf. Petru fără ca 
împăratul Henric III să fi fost consultat. In tratatul pe care-l 
redactează în 1058 pentru a-i condamna pe simoniaci, 
cardinalul Humbert îi neagă suveranului germanic dreptul de a 
interveni în desemnarea episcopilor şi proclamă superioritatea 
puterii spirituale a Romei asupra puterii imperiale. In anul 
următor, noul papă Nicolae Il (1059-1061) impune unui conciliu 
reunit la Lateran hotărârea ca alegerea pontifului să fie 
încredinţată unui colegiu de cardinali ai Romei. Astfel, 
desemnarea Papei este sustrasă influenţei laicilor, fie că sunt 


din popor sau nobili romani, fie că e vorba chiar de deţinătorul 
coroanei Sfântului Imperiu. 

Reforma hotărâtoare se operează în timpul lui Grigore, un fost 
călugăr clunisian, Hildebrand, originar din Toscana, devenit unul 
dintre capii mişcării reformiste şi inspirator al politicii pontificale 
sub Alexandru Il. Ales papă în 1073, Grigore se apucă 
neîntârziat să reformeze Biserica Romană în profunzime. După 
ce condamnă, şi el, traficul de beneficii ecleziastice şi 
moravurile desfrânate ale anumitor prelați şi după ce-i depune 
pe mulţi dintre ei prin emisari speciali - legaţii -, el interzice în 
mod absolut practica învestiturii episcopilor de către laici, 
refuzând suveranilor dreptul de a interveni în numirea lor. Într-o 
serie de propoziţii formulate în 1075, Dictatus Papae, el afirmă 
intâietatea romană asupra tuturor celorlalte puteri, inclusiv a 
împăratului, Papa având „singur dreptul de a folosi însemnele 
imperiale“ de vreme ce moşteneşte, în plan spiritual, funcţiile 
universale ale împăratului Roman. Aceste pretenţii asupra unui 
imperiu universal şi faptul că Papa se comportă, de atunci 
înainte, ca un adevărat monarh nu întârzie să ridice împotriva 
lui prinți şi suverani, cel mai îndârijit în păstrarea dominaţiei 
temporale asupra Bisericii fiind împăratul Sfântului Imperiu 
Roman Germanic, aflat atunci în plină glorie. 


Împăratul împotriva Papei 


Una dintre primele caracteristici ale primei vârste feudale 
constă în fărâmițarea autorității publice, consecinţă a 
destrămării Imperiului carolingian şi în afirmarea marilor 
principate fundamentate când pe un particularism regional legat 
de vechile regate, când pe amintirea unei comunităţi etnice 
originare, când, în sfârşit, pe unica putere a unui prinţ, duce sau 
conte, care reuşeşte să concentreze în mâna sa fiefuri şi 
fidelităţi multiple. Din acest ansamblu se nasc câteva regate 
care se vor constitui încetul cu încetul în puteri teritoriale şi 
politice, între primele figurând, chiar dacă încă fragil, Sfântul 
Imperiu Roman Germanic. 

Când Ludovic IV Copilul, fiul lui Arnulf, moare în 911, dinastia 
carolingiană dispare în Germania. Ţara se împarte în ducate 
„naţionale“ autonome, dintre care cele mai importante sunt 
Saxonia în nord, Franconia în centru, Suabia şi Bavaria în sud. 
Conştientă totuşi de pericolele care ameninţă Germania, legate 
de năvălitorii unguri, slavi şi danezi, care fac presiuni la 
frontiere, aristocrația germană alege, în 919, ca succesor al lui 
Conrad |, duce al Franconiei şi fiu al unei prințese carolingene, 
pe ducele de Saxonia, Henric Păsărarul, care nu mai are nicio 
legătură cu descendența lui Ludovic Germanicul, dar care pare 
cel mai capabil în a evita pericolele. Henric | se grăbeşte să 
recunoască autonomia ducatelor „naţionale“, dar recuperează 
Lorrena în 925, îi bate pe unguri, slavi şi danezi, transmiţându-i, 
astfel, fiului său, Otto, întemeietor al unei noi dinastii, un regat 
înconjurat, desigur, de năvălitori barbari, alături de duşmani 
franci, pradă rivalităţilor dintre marile familii ducale, dar, 
teritorial, un regat intact şi predispus a-şi extinde dominaţia 
către estul Europei. 

Domnia lui Otto | cel Mare începe printr-o luptă fără milă a 
regelui saxon, cu ajutorul episcopilor şi marilor abaţii regale, 
împotriva acelor duci care nu acceptă reconstituirea unei puteri 
suverane. Mai multe revolte izbucnesc astfel, revolte pe care, 
întotdeauna, Otto reuşeşte să le înăbuşe: atunci anexează 
coroanei Saxonia, fracţionează Lorrena şi două ducate şi 
instalează în fruntea marilor principate teritoriale laici şi 
ecleziastici din propria sa familie. Persistenţa pericolului 
exterior, ca şi abilitatea şi hotărârea sa, îi permit să păstreze 


unitatea regatului. În 955, aflat în fruntea unei armate compuse 
din toţi baronii germani, Otto îi înfruntă pe unguri şi le zdrobeşte 
armata la Lechfeld, victorie hotărâtoare în lupta împotriva 
acestui popor predator, alungat înapoi, în Panonia, care îl face 
pe Otto să apară ca un nou Carol cel Mare, campion al 
Occidentului creştin împotriva barbarilor: imagine mitică - cu 
atât mai surprinzătoare cu cât Carol cel Mare le distrusese 
altădată poporul, punând capăt independenţei sale -, pe care 
dinaştii saxoni o vor cultiva de acum înainte cu grijă. 

In acelaşi timp, Otto extinde influenţa germanică dincolo de 
frontierele regatului său, pe trei direcţii principale. La est, el îi 
supune pe slavii de pe Elba şi Oder. Pentru a preveni orice 
ameninţare din această parte, el stabileşte frontiere de-a lungul 
cărora înfiinţează episcopate şi instalează colonişti germani. 
Este chiar începutul extinderii germanice către est, Drang nach 
Osten, ce va continua şi se va accentua în timpul secolelor 
următoare. La vest, după ce va fi desăvârşit opera 
predecesorului său în Lorrena, smulsă slabului rege al Franţei, el 
îşi întinde suzeranitatea asupra regatului de Burgundia care va 
fi anexat Germaniei în 1032. În sud, în sfârşit, profitând de 
anarhia italiană, el intervine în peninsulă, este încoronat ca rege 
al longobarzilor la Milano, în 961, şi se însoară cu ultima regină 
legitimă a regatului, Adelaida, văduva lui Lothar. 

Chemat în ajutor de Papa loan XII, care încearcă să scape de 
sub tutela aristocrației romane, Otto intră în capitala 
creştinătăţii, fiind încoronat la 2 februarie 962 şi reînnodând, 
astfel, o tradiţie inaugurată de Carol cel Mare: îşi ia titlul de 
„împărat August“ şi promulgă un edict care face din jurământul 
faţă de împărat condiţia sine qua non a consacrării pontificale. 
Cât despre Imperiul „roman“, Otto nu domneşte din acesta 
decât peste Germania şi Italia. Şi însăşi această parte, a cărei 
arie meridională rămâne în sfera de influenţă bizantină, este 
pradă revoltei prinților italieni şi a Papilor. Îi vor trebui 
împăratului mai multe incursiuni pentru a deveni cu adevărat 
stăpân al ţării, pentru a cuceri regiunea Pouille şi Calabria, să-şi 
ungă fiul, Otto II, obţinând pentru el mâna prinţesei bizantine 
Theophana, fiică a lui loan Tzimiskes. Când moare, în 973, Otto | 
este, incontestabil, suveranul cel mai puternic al Europei, dar 
„Sfântul Imperiu“ asupra căruia domneşte rămâne, în mod 
fundamental, un imperiu germanic. 


Legitimitatea acestui imperiu în ochii contemporanilor sau cel 
puţin grija pentru legitimitate a celor care, în anturajul 
suveranului, teoretizează bazele puterii şi ambițiile sale de a 
aspira la un imperium universal, se bazează pe un simbolism al 
încoronării şi pe o teologie politică care face ca statul ottonian 
să fie un stat sfânt, înzestrat cu un suveran întrupat în două 
persoane (aşa cum şi Hristos are două naturi), împăratul şi 
Papa, cel de-al doilea trebuind să se supună celui dintâi. Acestui 
fundament teologic al puterii, i se adaugă, pentru ottonieni, 
sprijinul necondiţionat care le este acordat de o ierarhie 
ecleziastică total supusă împăratului, ajutorul oraşelor şi 
posesiunea unui vast domeniu dinastic în regiunile Rinului şi 
Mainului, în Saxonia, Franconia, Lorrena, Italia şi în teritoriile 
obţinute la est de la slavi. 

In timpul domniilor lui Otto Il (973-983) şi Otto III (996-1002), 
domnii separate de lunga regență a Theophanei, imperiul 
cunoaşte mari greutăţi, împăratul neputând să lupte în acelaşi 
timp împotriva revoltelor feudale, a asalturilor slavilor şi 
francilor şi împotriva musulmanilor şi bizantinilor cu care îşi 
dispută ltalia meridională. Acordând întâietate „visului italian“, 
mizând pe prietenia lui Gerbert d'Aurillac, devenit Papă în 999, 
sub numele de Silvestru Il (pe care împăratul îl consideră, de 
asemenea, un subordonat), înmulţindu-şi expedițiile în 
peninsulă, Otto Ill - care a primit de la mama sa o educaţie 
clasică - sfârşeşte prin a-şi instala capitala la Roma, într-un 
palat construit pe Aventin. Aici, el se înconjoară de o curte 
strălucitoare şi adoptă ceremonialul romano-bizantin, purtând 
hlamida de purpură şi diadema de aur, alături de globul de aur 
ce simbolizează imperium-ul universal. Dorindu-se în egală 
măsură moştenitor al lui Constantin şi al lui Carol cel Mare, el 
visează la un imperiu care să fie o federaţie de regate, 
reprezentând summum-ul piramidei feudale. El chiar acţionează 
în acest sens, favorizând instalarea bisericilor naţionale în 
Polonia, unde Boleslav ia titlul de „frate şi colaborator al 
Imperiului, prieten al poporului roman“, şi în Ungaria, unde 
Ştefan primeşte de la împărat o coroană regală. 

Mirajul constantinian nu va supravieţui morţii premature a lui 
Otto III, în 1002, urmată, un an mai târziu, de aceea a Papei 
Silvestru. Dificultăţile succesiunii şi presiunea slavilor îi vor 
rechema pe împărați în Germania, centru al puterii lor, în 


aşteptarea lungii „dispute a învestiturilor“, ce va începe la 
mijlocul secolului al XI-lea. 

După domnia lui Henric II cel Sfânt (1002-1024), care a trebuit 
să accepte emanciparea Poloniei şi retragerea germanizării la 
est de Elba, apoi, după domnia lui Conrad Il (1024-1039), 
fondator al unei noi dinastii numită „salică“, de fapt francă, şi 
după aceea a fiului său Henric Ill (1039-1056), abia odată cu 
Henric IV (1056-1106) izbucneşte conflictul cu Papalitatea. In 
timpul întregii minorităţi a tânărului suveran (la moartea tatălui 
său, el nu avea decât 6 ani) şi a regenței mamei sale, Agnès de 
Poitiers, Papalitatea a avut mână liberă să treacă în fapt la 
tendinţele reformiste, în timp ce cardinalii au avut posibilitatea 
de a-i desemna drept pontifi pe aceia care erau partizani ai 
totalei independenţe a Sfântului Scaun faţă de împărat: Ştefan 
IX în 1057, apoi Nicolae Il (1059-1061). In 1073, călugărul 
Hildebrand, după cum ştim, partizan hotărât al reformei 
spirituale a clerului şi al întâietăţii pontificale, accede la tronul 
Sf. Petru. Henric IV avea pe atunci 23 de ani. Dornic să 
restaureze autoritatea coroanei imperiale, el reacţionează cu 
extremă violenţă atunci când, doi ani mai târziu, Grigore VII 
publică un decret interzicând învestitura laică, după ce va fi 
impus printr-un conciliu principiul teocraţiei pontificale şi va fi 
trimis în Germania legaţi însărcinaţi să-i depună pe clericii 
simoniaci. 

Sfântul Imperiu Romano-Germanic 


Atunci începe o interminabilă luptă între cele două puteri, 
temporală şi spirituală, fiecare dintre ele străduindu-se să-şi 
impună propria concepţie asupra Imperiului Creştin şi găsindu- 
şi, întru apărarea cauzei, atât în Italia cât şi în Germania, aliaţi în 


principi, episcopi şi chiar în oraşele înseşi. Prima fază a fost 
defavorabilă împăratului. Ameninţat cu excomunicarea de către 
Grigore, pentru a fi continuat după bunul plac să dispună de 
episcopatele vacante, el va riposta depunându-l pe Papă printr- 
un conciliu de episcopi germani. Excomunicat, depus la rândul 
său de către pontiful care decretează anularea jurământului de 
fidelitate pronunţat de supuşii săi, el trebuie să facă faţă unei 
revolte generale a feudalilor germani şi este constrâns să se 
umilească, solicitând iertarea de păcate a lui Grigore. Refugiat, 
în ianuarie 1077, la castelul de la Canossa, în Emilia, proprietate 
a contesei Mathilda de Toscana, Papa îl va face pe suveranul 
german să aştepte trei zile şi trei nopţi, în costumul său de 
penitent şi cu picioarele goale în zăpadă, înainte de a-i acorda 
iertarea şi de a-l primi, „eliberat de lanţurile anatemei, în harul 
comuniunii“. 

Henric IV nu întârzie, însă, să-şi ia revanşa. Mai întâi în 
Germania, unde feudalii revoltați aleseseră deja un anti-rege, pe 
Rudolf de Suabia, ale cărui armate sunt înfrânte de împărat. 
Apoi în Italia, unde lupta are de întâmpinat multe impedimente. 
Din nou excomunicat de Grigore, Henric îl depune în 1080 
printr-un conciliu aflat la ordinele sale, care-l alege, în locul său, 
pe Guibert de Ravenna, sub numele de Clement Il. Apoi, în 
1084, el descinde în peninsulă, reuşeşte să cucerească Roma, îl 
instalează aici pe anti-papă - nume dat celor care revendică 
titlul de Papă, dar pe care tradiţia ecleziastică nu-i recunoaşte - 
şi primeşte din mâinile sale coroana imperială. Grigore VII, 
baricadat în castelul San-Angelo, este eliberat de şeful normand 
Robert Guiscard şi se exilează singur la Salerno unde şi moare, 
învins şi amărât, în 1085. Începând cu 1094 totuşi, unul dintre 
succesorii lui Grigore, Urban Il (1088-1099), reuşeşte să se 
reinstaleze la Roma, în timp ce Henric IV revine în Germania, 
unde urmează să înfrunte o nouă revoltă a nobililor, încurajată 
de episcopii gregorieni şi condusă de această dată de fiul 
regelui, prinţul Henric. 

Când penitentul de la Canossa moare în 1106, după ce va fi 
abdicat în favoarea fiului său, înfrângerea împăratului pare 
consumată. Marii feudali fac de acum înainte legea în Germania. 
Baronii germani sunt excluşi de la cruciada cerută de Urban Il. In 
ltalia, acesta din urmă reuşeşte să ridice împotriva partizanilor 
împăratului (ghibelinii) o coaliție a oraşelor nordice. Liga 


Lombardă, aliată cu ducii de Bavaria, Welfii (de unde numele de 
guelfi dat partizanilor Papei). Moartea lui Clement Ill (1100) 
pune capăt schismei şi noul pontif, Pascal II, face noi progrese 
reale în legislaţia canonică, în legătură, mai ales, cu 
învestiturile. Cearta, însă, nu întârzie să izbucnească iar. Henric 
V (1106-1125) manifestă, odată restabilită situaţia în Germania, 
aceeaşi intransigenţă ca şi tatăl său, numind episcopi după 
bunul plac şi învestindu-i cu toiagul şi inelul. Războiul reîncepe, 
aşadar, presărat încă o dată de victorii şi eşecuri într-o tabără ca 
şi în cealaltă. Pascal II, închis pentru scurt timp de Henric într-un 
castel din câmpia romană, trebuie să accepte să-l încoroneze 
împărat la Roma (1111) şi să legitimizeze învestiturile laice. În 
anul următor, el dă înapoi, susţinut de protestul majorităţii 
episcopilor şi abaţilor din Occident, pentru ca, mai apoi, să-l 
excomunice pe Henric V, în 1115. În 1118, împăratul 
declanşează o nouă schismă, opunând un nou anti-papă 
(Grigore VIII) succesorului lui Pascal: Gelasius Il. In cele din 
urmă, abandonat încă o dată de o parte a nobilimii sale şi de 
episcopatul său, pradă revoltei baronilor din Lorrena de Jos şi 
Saxonia, învins de armatele acestora, împăratul trebuie să 
accepte, el, de data aceasta, să negocieze, cu papa Calixt Il, 
Concordatul de la Worms (1122). Episcopii vor fi de acum 
înainte aleşi liber, dar în prezenţa suveranului şi cu posibilitatea 
de arbitraj din partea superiorului diocezan. Cât despre 
învestitură, obiect principal al neînţelegerii, ea este acordată de 
Papă cu titlu spiritual (prin remiterea toiagului şi a inelului) în 
timp ce suveranul îşi păstrează dreptul de învestitură a 
bunurilor temporale ale episcopatului (prin sceptru). 
Compromisul de la Worms nu a pus decât provizoriu capăt 
„luptei dintre Sacerdoţiu şi Imperiu“. Timp de aproape treizeci 
de ani, Germania trece prin tulburări grave, din cauza înfruntării 
a două clanuri rivale care-şi dispută o putere regală foarte 
slăbită, cel puţin la momentul acela: guelfii, partizani, după cum 
am văzut, ai Welfilor de Bavaria, se opun ghibelinilor (de la 
Weiblingen, nume al unui castel aparţinând familiei adverse, de 
Hohenstaufen). In 1152, prinții germani care doresc pacea îl 
aleg pe Frederic Barbarossa, un Hohenstaufen înrudit, însă, prin 
mama sa, cu familia Welf. Noul suveran german este un 
personaj excepţional: de o inteligenţă foarte vie, el este, în 
egală măsură, şi un brav cavaler, generos, de o mare pietate, 


care nu ezită să plătească cu propria-i persoană şi care va face 
din cruciadă (participă la a doua şi moare în a treia) un mijloc de 
a-i egala pe marii împărați ai pax romana-ei. 

De la începutul domniei sale, Frederic reprimă cu energie 
orice veleitate de revoltă a celor mari. Sfătuit şi asistat de 
cancelarul Rainald de Dassel, el îşi manifestă dorinţa de a 
restaura Sfântul Imperiu, de a face din el un stat organizat şi 
unit, căruia să-i revină dominium mundi, pe scurt, să reînnoade 
tradiţia inaugurată de auguştii romani şi reluată de Carol cel 
Mare, împărat pe care monarhul de Hohenstaufen îl va canoniza 
în 1165 cu ajutorul anti-papei Pascal IlI. Această ambiţie aduce 
cu sine, inevitabil, şi amestecul în conflictul cu Roma, căci, 
nesuportând nicio autoritate alta decât a sa în propriile state, el 
intervine în alegerile episcopale şi refuză să-i recunoască pe unii 
dintre candidaţi. Această ambiţie îl conduce, de asemenea, spre 
hotărârea de a distruge voinţa de independenţă a oraşelor 
italiene şi, prin aceasta, a puterilor comunale care s-au instalat 
aici în absenţa structurilor feudale solide, ca şi, de altfel, a 
puterii regatului normand, pe care Roger Il, conte de Sicilia, 
cuceritor al regiunilor Pouille şi Calabria, îl face recunoscut de 
către Papă. 

În 1154, Frederic Barbarossa trece în Italia, începe lupta 
împotriva milițiilor urbane şi cucereşte Roma unde agitatorul şi 
reformatorul Arnaldo de Brescia organizează un fel de resurecţie 
a Republicii Romane, cu un senat, un tribunat şi un ordin 
ecvestru care încearcă să restabilească libertăţile civile şi să 
reformeze clerul. Frederic primeşte aici, în 1155, coroana 
imperială din mâinile Papei Adrian IV, în timp ce Arnaldo de 
Brescia este omorât şi ars. Dar, imediat ce porneşte pe drumul 
de întoarcere spre Germania, populaţia oraşelor se revoltă chiar 
sub ochii săi, în timp ce Milano, inima rezistenţei, face o alianţă 
cu Papa şi cu regele Siciliei, Wilhelm cel Rău. ` 

În anul următor, Barbarossa trece din nou Alpii. În 1158, la 
Dieta de la Roncaglia el reafirmă drepturile imperiale cu ajutorul 
juriştilor bolognezi care extrag din principiile şi textele dreptului 
roman materialul de care împăratul are nevoie pentru a-şi 
impune puterea absolută. Metodă imediat reluată de către 
adversarii săi în încercarea lor de a legitima, la rândul lor, cauza 
Papei şi a oraşelor italiene. Puterea regală italiană este 
reorganizată de o echipă de clerici germani condusă de Rainald 


de Dassel. După care Frederic întreprinde o serie de campanii 
militare pentru a supune oraşele revoltate. Această serie se 
încheie în 1162 cu cucerirea Milano-ului care este distrus din 
temelii şi ai cărui locuitori sunt deportaţi. In sfârşit, Frederic 
trebuie să numească, împotriva Papei Alexandru Il (juristul 
Roland Bandinelli), ales în 1159, doi anti-papi - Victor IV (1159- 
1164) mai întâi, apoi Pascal III (1164-1168), în timp ce pontiful 
oficial recunoscut de întreaga lume creştină se refugiază în 
Franţa. 

Asumându-şi responsabilitatea unei noi schisme, Barbarossa 
îşi ridică împotrivă majoritatea oraşelor italiene. Începând cu 
1165, Alexandru Ill se întoarce la Roma. Doi ani mai târziu, 
cetăţile guelfe se unesc pentru a constitui o ligă lombaradă care, 
aliată cu pontiful roman, cu Veneţia şi cu normanzii din Sicilia, 
încep lupta împotriva lui Hohenstaufen, a cărui armată este 
înfrântă şi decimată de o epidemie. Când, în 1174, Frederic 
Barbarossa revine în peninsulă, are de înfruntat o serie de 
eşecuri culminând cu zdrobitoarea înfrângere de la Legnano. 
Pacea semnată la Veneţia în 1177 pune capăt schismei, 
împăratul trebuind să se prosterneze în faţa Papei Alexandru III, 
primind, în schimb, sărutul păcii. 

Nu este, însă, încă totul jucat. După ce a folosit în repetate 
rânduri forţa, împăratul schimbă tactica şi recurge la diplomaţie. 
Se împacă cu oraşele lombarde, recunoscându-le autonomia 
prin pacea de la Constanz (1183), apoi îşi reinstaurează 
autoritatea asupra tuturor ducatelor germane. În cele din urmă, 
îşi căsătoreşte fiul, pe viitorul Henric VI, cu o prinţesă siciliană, 
moştenitoare potenţială a tronului regilor normanzi. Astfel, dacă 
tentativa de a atrage ltalia de Nord a eşuat în linii mari, 
autoritatea imperială nu este aici complet absentă: ea îşi 
găseşte chiar o anumită consistenţă în Toscana, în ducatul de 
Spoleto şi al Mărcii de Ancona. Papa este complet izolat. 
Aceasta, desigur, cu preţul unui recul al puterii împăratului chiar 
în Germania, unde Frederic a trebuit să cumpere pacea vasalilor 
săi şi trimiterea de către aceştia a unor contingente înarmate cu 
preţul unor concesii grave. 

În momentul plecării sale în cea de-a treia cruciadă, 
autoritatea sa pare ameninţată, atât în Germania, unde puterea 
prinților nu încetează să se consolideze, cât şi în Italia (ca şi în 
Germania), unde autonomia oraşelor negustoreşti se afirmă din 


ce în ce mai mult. Frederic Barbarossa nu va avea timp să afle 
dacă imensul prestigiu pe care înţelege să-l dobândească în 
urma expediției în Pământul Sfânt îi va permite să anihileze 
toate aceste forţe centrifuge. Conducând armata cruciaților, el 
îşi află moartea, la 10 iunie 1190, pe drumul către lerusalim, 
traversând un fluviu din Anatolia. 

Fiul şi succesorul său, Henric VI, va culege roadele abilei 
politici practicate, la sfârşitul domniei sale, de Barbarossa, la fel 
ca şi pe cele ale charismei tatălui său, aproape imediat 
transformat de fervoarea populară într-un erou mitic. Încoronat 
la Roma, învingător, în Germania, al partizanilor guelfului Henric 
Leul, căruia Barbarossa îi dăduse înapoi Bavaria şi care îşi 
extinsese între timp puterea teritorială către est, începând cu 
Saxonia şi cu ducatul de Braunschweig, dar care-l părăsise, mai 
apoi, pe împărat cu ocazia asediului Alexandriei (cetate- 
fortăreață lombardă, înălţată de Liga Lombardă pentru a 
împiedica înaintarea armatelor imperiale şi botezată astfel în 
onoarea lui Alexandru Il), Henric VI restituie o parte din 
pământurile sale ducelui de Bavaria în semn de pace. Aliat al 
oraşelor Pisa şi Genova, ale căror flote îi sunt necesare în reuşita 
planului său, el îl învinge, în 1197, pe Tancred de Lecce, fiul 
natural al regelui Siciliei, Wilhelm cel Bun, şi uzurpator al 
tronului în complicitate cu papa Clement III, şi cucereşte astfel 
insula. Reluând politica tatălui său, el îşi afirmă din nou dreptul 
la dominium mundi şi încearcă să obţină un jurământ de 
vasalitate din partea suveranilor occidentali. Regele Ciprului 
acceptă, dar nici Richard Inimă-de-Leu, pe care l-a făcut 
prizonier în Austria, la întoarcerea din cruciadă, nici Filip August 
nu se lasă convinşi. La moartea sa, în 1197, în momentul în care 
se pregătea să plece el însuşi către Pământul Sfânt, dornic de a 
cuceri lerusalimul, stabilind astfel o monarhie universală, el lasă 
un Imperiu în aparenţă reconstituit şi puternic, o Papalitate 
izolată şi o Italie provizoriu liniştită. Moştenitorul tronului, însă, 
Frederic-Roger, care va deveni Frederic II, nu are decât trei ani 
şi timp de aproape 15 ani teritoriile pe care le moşteneşte vor 
rămâne pradă revoltelor şi anarhiei. Frederic se va impune, în 
cele din urmă, în 1216, dar, odată cu el, se va naşte şi o cu totul 
altă concepţie asupra Imperiului, axată pe Mediterana şi Italia. 


Monarhia feudală în Franţa şi Anglia 


În timp ce Sfântul Imperiu, principala putere în Occident în 
secolele al XI-lea şi al XII-lea, îşi consumă ultimele forţe în lupta 
împotriva Papalității, urmărind mirajul italian, două state, Franţa 
şi Anglia, renasc încet pe ruinele fostului Imperiu carolingian, 
înainte de a se înfrunta într-o luptă care le va opune timp de mai 
bine de 100 de ani. 

Francia Occidentală, care va deveni regatul Franţei şi care e 
compusă în mare din regiunile situate la vest de Meuse, Saône 
şi Rhône, îşi alege, după moartea lui Carol cel Pleşuv, nu un 
rege carolingian, ci pe contele Eudes, care se afirmase la Paris 
în 885 în lupta împotriva normanzilor. Timp de un secol, 
descendenţii săi şi cei ai carolingianului Carol cel Pleşuv se 
perindă pe tronul Franţei până în clipa în care, în 987, coroana 
trece definitiv celor dintâi, în persoana lui Hugo Capet - fiu al lui 
Hugo cel Mare -, care a beneficiat de ajutorul clerului, de cel al 
lui Adalberon, arhiepiscop de Reims şi al secretarului său, 
Gerbert. Hugo este proclamat rege la Noyon, pe 9 iunie, şi uns 
la Reims, două zile mai târziu. 

În secolul al XI-lea, regatul Franţei este încă o construcţie 
fragilă, fără niciun fel de unitate. De o parte şi de alta a liniei 
care porneşte de la Gironda şi se sfârşeşte în Alpii de Nord, 
există două culturi distincte, care se opun. La nord, unde 
moravurile rămân severe şi feudalitatea omniprezentă, se 
vorbeşte limba d'oil, fiind folosite în procesele judiciare reguli 
transmise oral şi provenite din obiceiurile germanice. In sud, 
ţară a limbii d'oc, amintirile antichităţii romane sunt încă vii. 
Oraşele sunt aici mai numeroase şi viaţa mai rafinată. Ca atare, 
influenţa suveranului capeţian este foarte slabă. Peste tot, de 
altfel, ea trebuie să înfrunte pe marii feudali, ducii de Burgundia, 
de Aquitania, Bretania, Normandia, conții de Flandra, 
Champagne, Maine, Anjou, Vermandois etc., care, toţi, au o 
putere deseori superioară celei a lui Hugo Capet. 

Regelui îi este greu, la început, să se impună chiar pe 
domeniul său, devenit domeniu regal, întins în jurul oraşelor 
Orleans şi Paris. La adăpostul donjoanelor lor, seniorii de 
Monthlery, de Montfort, de Coucy se comportă ca nişte 
adevăraţi bandiți, luându-i ostatici, pentru a-i răscumpăra apoi 
pe călători, semănând spaima printre ţărani şi membrii clerului, 


ba chiar stânjenind deplasările suveranului şi ale „curţii“ sale 
(servitori şi oameni de arme). Căci regele încă nu are, la vremea 
aceea, o capitală stabilă. Pentru a-şi hrăni anturajul, el trebuie 
să ducă o viaţă itinerantă, trecând de la un castel la altul, până 
la terminarea produselor smulse ţăranilor. 

Hugo Capet moare în 996, iar primii săi urmaşi, Robert cel 
Pios (996-1030), Henric | (1031-1060), Filip | (1060-1108) 
continuă să joace un rol foarte modest în comparaţie cu anumiţi 
feudali ai regatului, care pot fi, de altfel, şi vasali ai imperiului 
pentru unele dintre domeniile lor. Totuşi, suveranii capeţieni vor 
şti să profite de anumite avantaje: bogăţia pământurilor din l'Île- 
de-France, aflate în centrul domeniului regal; domniile lungi care 
le permit să-şi asigure succesiunea alegându-şi, încă în viaţă 
fiind, fiii mai mari cu ajutorul marilor seniori ai regatului; 
intervenţia în afacerile vasalilor lor, ca aplicare a dreptului de 
justiţie care le este conferit de statutul lor de suzeran suprem 
etc. În curând, principiul de alegere a regelui de către nobilii şi 
prelaţii regatului nu mai este decât teoretic, Capeţienii 
introducând încetul cu încetul principiul moştenirii coroanei în 
propriile lor familii. Ceremonia încoronării, mai ales, în cursul 
căreia regele proaspăt uns primeşte, din mâinile arhiepiscopului 
de Reims, „oncţiunea regală“, face din el „alesul lui Dumnezeu“, 
ceea ce-i conferă un imens prestigiu speculat de clericii din 
anturajul său - Abbon, abate de Sully-sur-Loire, şi, mai ales, 
Suger, abate de Saint-Denis -, care pun primele fundamente ale 
unei teorii asupra puterii regale suverane şi independente de 
Imperiu. 

În secolul al XII-lea, doi suverani vor întări puterea şi 
autoritatea monarhiei franceze. Ludovic al VI-lea cel Gros (1108- 
1137) îşi petrece cea mai mare parte a domniei luptând 
împotriva seniorilor-bandiţi din Île-de-France şi din regiunile 
apropiate de domeniul regal, dărâmându-le donjoanele (cel de 
la Monthleâry, de exemplu) şi readucându-i, nu fără greutate, la 
ascultare şi la respectul legilor pe timp de pace. Susţinut de 
clerul condus de prietenul său, abatele de Saint-Denis, Suger, 
care administrează cu înțelepciune domeniul regal, el 
dobândeşte destul prestigiu pentru ca marii vasali să hotărască 
a se înrola sub însemnele sale atunci când, în 1124, împăratul 
Henric V, exasperat de sprijinul pe care Ludovic VI i-l dăduse 
Papei, crede că poate invada Champagne, trebuind, însă, să se 


resemneze a ceda în faţa ripostei unanime a baronilor. 
Succesorul său, Ludovic VII (1137-1180), continuă neabătut 
aceeaşi politică ajutat de Suger şi-i susţine, împotriva seniorilor, 
pe ţăranii care vor să se elibereze de şerbie şi pe burghezii 
oraşelor angajaţi în mişcarea comunală. Căsătoria sa cu Alienor, 
fiica ducelui de Aquitania şi moştenitoarea acestui imens ducat, 
ar fi trebuit să asigure coroanei capeţiene expansiunea 
domeniului regal până la Pirinei. Ar fi trebuit, pentru aceasta, ca 
cei doi să fi avut un fiu care să moştenească pământurile 
rămase proprietatea personală a lui Alienor. Or, aceasta nu i-a 
dat lui Ludovic VII decât fete, ceea ce face ca regele s-o 
repudieze, în 1152. Trei săptămâni mai târziu, ea se va mărita 
cu Henric Plantagenetul, care avea să devină rege al Angliei în 
1154. 

La acea dată, regatul de dincolo de Canalul Mânecii devine şi 
el o realitate politică, cu care vor trebui să se confrunte toţi 
ceilalţi actori ai Europei feudale. Să ne amintim că, la începutul 
secolului al X-lea, scandinavii lui Rollon obţin de la regele 
Franţei, Carol cel Simplu, un tratat care le recunoaşte 
posesiunea asupra unor teritorii pe care le ocupaseră de-o parte 
şi de alta a Senei inferioare. După aceea, şeful lor se 
converteşte la creştinism, ia titlul de duce şi devine vasal al 
regelui Franței. Timp de un secol, ducii normanzi îşi 
consolidează puterea asupra propriilor lor vasali şi-şi îmbogăţesc 
domeniul devenit, între timp, centrul unei strălucitoare civilizaţii 
monastice. Când, însă, în 1035, ducele Robert, plecat în 
Pământul Sfânt, îşi va afla moartea în Asia Mică, fiul său 
Wilhelm, prea tânăr încă pentru a-şi asuma sarcina guvernării, 
nu poate împiedica familiile seniorale să se înfrunte în nesfârşite 
răzbunări de clan. Pot fi văzute grupuri autonome de vikingi 
rezistenți creştinării care se instalează şi refuză autoritatea 
ducală. Abia la mijlocul secolului al XI-lea, Wilhelm, susţinut de 
regele Franţei, Henric |, reuşeşte să-şi reimpună autoritatea în 
ducat. Căsătoria sa cu Mathilda, fiica contelui de Flandra, 
pătrunderea în sfera sa de influenţă a unor domenii aparţinând 
puternicului duce de Anjou şi anexarea comitatului Maine, toate 
acestea fac din Wilhelm unul dintre cei mai puternici seniori ai 
Europei feudale. 

Atunci, după ce va fi trebuit mai întâi să renunţe la a 
introduce în sfera sa de influenţă Bretania, Wilhelm porneşte 


întru revendicarea moştenirii engleze, mai exact a celei a 
regelui anglo-saxon Eduard Confesorul, care, mort în 1066, fără 
moştenitor, pare a-i fi promis succesiunea. lIntr-adevăr, în 
Anglia, moartea lui Knut cel Mare şi dislocarea vastului şi 
puternicului său imperiu nordic a lăsat teren liber nobililor 
anglo-saxoni care, în 1042, au adus la putere pe unul dintre ai 
lor, Eduard, care, în vremea năvălirilor daneze, găsise refugiu, 
împreună cu fratele său, Alfred, la curtea Normandiei. La 
întoarcerea sa în insulă, Eduard a adus cu el o seamă de nobili şi 
sfetnici normanzi - printre care şi abatele de Jumieges, Robert, 
care va deveni episcop al Londrei, apoi arhiepiscop de 
Canterbury -, odată cu care pătrunde aici şi influenţa 
occidentală, toate acestea, în detrimentul aristocrației anglo- 
saxone, repede hotărâtă să ridice împotriva lui Eduard 
stindardul revoltei şi să-l susţină pe contele de Wessex, al cărui 
fiu, Harold, este ales rege la moartea lui Eduard de către un 
consiliu format din şefii principalelor familii. 

Indreptăţit de promisiunile pe care Eduard şi chiar Harold, 
trimis cu o ambasadă în acest sens în 1064, i le-ar fi făcut, cel 
care mai este încă numit Wilhelm Bastardul şi care mai târziu va 
deveni „Cuceritorul“ hotărăşte să intervină în insulă pentru a se 
încorona aici rege. In septembrie 1066, corăbiile sale, 
transportând o armată de 10.000 de oameni, trec Marea 
Mânecii; la 14 octombrie, în urma unei bătălii mult timp incerte, 
cavaleria sa îi zdrobeşte la Hastings pe pedestraşii lui Harold, 
care moare el însuşi în toiul derutei anglo-saxone. 

Îi vor trebui trei ani lui Wilhelm pentru ca, după încoronarea 
sa la Westminster în ziua de Crăciun a anului 1066, să devină cu 
adevărat stăpân al Angliei, instalându-şi aici puternic 
autoritatea. Cuceritorul implantează în insulă o feudalitate de 
import, care nu distruge însă complet vechile tradiţii locale. 
Cavalerii săi normanzi nu s-au instalat de îndată pe fiefuri, ca în 
Normandia, ci s-au grupat în castele, în comunităţi războinice, 
făcând un apel substanţial la militia oamenilor liberi locali, 
pedestraşi, de cele mai multe ori, care vor da armatei regale o 
anume specificitate şi o netă superioritate asupra celor de pe 
continent. Abia încetul cu încetul cavalerii normanzi s-au 
„aşezat“, înzestrându-se cu domenii confiscate învinşilor şi 
deseori  împrăştiate, ceea ce nu poate decât favoriza 
centralizarea regală. Wilhelm îşi controlează îndeaproape vasalii 


şi percepe de pe fiecare domeniu taxe minuţios înregistrate într- 
un registru, Domesday Book, ţinut de agenţii săi. Autoritatea şi 
mijloacele sale de acţiune sunt mult superioare celor ale regelui 
Franţei. 

La moartea lui Wilhelm, moştenirea sa a fost împărţită celor 
trei fii ai săi: Robert Courteheuse primeşte Normandia, Wilhelm 
Roşcatul - Anglia şi Henric - o sumă de bani. Wilhelm Roşcatul, 
însă, era un despot mărginit, care a provocat repede revolta 
baronilor, murind, de altfel, asasinat. Henric l-a urmat la putere 
sub numele de Henric | Beauclerc, nu fără a fi făcut, însă, 
concesii nobilimii. Dispariţia sa, în 1135, a fost urmată de o 
lungă criză a succesiunii, care a slăbit regatul şi care n-a luat 
sfârşit decât în 1154, când coroana regatului îi revine fiului 
contesei Mathilda, nepoată a Cuceritorului şi a unui mare senior 
continental, Geoffroy Plantagenet, conte de Anjou şi de Maine, 
apoi duce al Normandiei. În curând, noul rege Henric Il se vede 
în fruntea unui adevărat „imperiu“, format din regatul Angliei, 
dar şi din Normandia, Maine, Anjou, Touraine. Căsătorindu-se cu 
Alienor, pe care regele Franţei tocmai o alungase, Ludovic VII, el 
mai primeşte ca zestre şi Aquitania, ceea ce înseamnă un sfert 
din regatul Franţei. El controlează, în sfârşit, şi Bretania, 
depăşind cu mult puterea Capeţienilor împotriva cărora va intra 
în luptă, căci le rămâne vasal pentru toate teritoriile sale 
continentale. 


Teritoriile Plantageneților 

Posesiunile Capeţienilor şi Plantageneţilor (secolul al XIII-lea) 


Deşi locuieşte mai mult pe domeniile sale angevine, decât în 
Anglia, unde se simte străin şi căreia nu-i vorbeşte limba - e 
adevărat că, de la cucerirea normandă, franceza este, în Anglia, 


limba funcționarilor şi a persoanelor instruite -, Henric 
Plantagenetul nu rămâne însă străin şi de afacerile regatului său 
insular. Foarte autoritar, el restaurează aici cu duritate puterea 
regală slăbită de revoltele seniorale. El aşază, în fiecare comitat, 
agenţi regali, şerifii având misiunea de a impune respectul faţă 
de justiţia regală şi de a ridica impozitele în numele său. Aceşti 
fucţionari sunt ei înşişi tot timpul supravegheați de anchetatori, 
de judecători itineranţi, ceea ce nu-i împiedică totuşi să se lase 
influenţaţi de marii seniori locali. Servicii specializate, provenite 
din Curia Regis, îl ajută pe suveran să-şi conducă bine afacerile. 
E vorba, mai ales, de Curtea Tribunalelor Comune, apoi de 
Băncile Regelui, care judecă afacerile care îl privesc pe monarh; 
Cancelaria, apoi, care este însărcinată cu întreaga 
corespondenţă regală şi Eşichierul (de la numele tablei formate 
din căsuțe pe care se făceau socotelile), care se ocupă de 
administrarea finanţelor. 

Marii seniori şi prelaţii suportă greu autoritatea regelui. Cu 
totul aparte este rezistenţa arhiepiscopului de Canterbury, 
Thomas Beckett, care-i reproşează lui Henric Il de a se 
înverşuna împotriva privilegiilor Bisericii şi a prerogativelor 
Romei. În 1170, cavaleri din anturajul suveranului îl asasinează 
pe prelat în catedrala sa, ceea ce provoacă indignarea întregii 
creştinătăţi. Reîmpăcat cu Biserica după ce va fi supus la o 
penitenţă publică, Henric II şi-a recucerit, la moartea sa, în 
1189, întreaga autoritate şi prestigiul. 


_ Capitolul 5 
AVANTUL ŞI EXPANSIUNEA OCCIDENTULUI (SECOLELE XI-XII) 


N Secolele al XI-lea şi al XII-lea sunt, pentru Occident, 
o perioadă de avânt, marcată de o accentuată creştere 
demografică. Comerţul internaţional se dezvoltă în 
Mediterana, Flandra, Germania de Nord şi în regiunile 
renane, iar târgurile iau amploare. 


N Ca o consecință a acestei reînnoiri economice, 
oraşele iau şi ele avânt. Puterea aici este deţinută de 
către cei bogați, membri ai unei aristocrații funciare sau 
comercianţi prosperi. Ei se constituie într-o adevărată 
oligarhie de patricieni care îşi substituie autoritatea, în 
cadrul autonomiei comunale, celei a suveranului şi a 
agenţilor săi. Dar, în afară de Italia, unde oraşele 
constituie „republici“ autonome, ele nu dobândesc decât 
prerogative economice sau juridice, rămânând politic 
dependente de puterea regală. 


E Acest dinamism pe care-l regăseşte Occidentul îl va 
conduce către o atitudine ofensivă, chiar expansionistă. 
Mai întâi în raport cu creştinătatea greacă, alungată de 
normanzi din Italia meridională. Apoi, în întâmpinarea 
musulmanilor care cunosc un reflux în Marea Tireniană şi 
mai ales în Spania, unde Reconquista catolică îi împinge 
către sud, limitându-i, la începutul secolului al XIII-lea, la 
Regatul Granadei. 


MN Semnul cel mai spectaculos al acestui avânt al 
Occidentului constă, însă, în fenomenul cruciadelor. 
Motivaţiilor religioase li se adaugă, întru aceasta, spiritul 
de aventură şi atracţia câştigului care-i împinge pe 
seniori şi ţărani să pornească la recucerirea Pământului 
Sfânt. Împărații bizantini îi încurajează, căutând un 
sprijin împotriva năvălitorilor care se înmulţesc şi fac 
presiuni la frontierele Imperiului de Răsărit. Cerută de 
cler în 1095, prima cruciadă ajunge să cucerească 
Ierusalimul în 1099, ducând la crearea primelor 
principate france în Orient. Tensiunea mereu crescândă, 


însă, între împăratul bizantin şi cruciați conduce, în 
1204, la cucerirea Constantinopolului şi la alegerea unui 
împărat latin. Banalizat prin acest episod, spiritul de 
cruciadă decade în secolul al XIII-lea. 


MN În Europa Orientală, popoarele slave, deja fixate, 
cunosc şi ele influența indirectă a  dinamismului 
occidental, odată cu presiunile germanilor, Cavalerilor 
Teutoni şi ale Cavalerilor Gladiferi. 

Cristalizarea practicilor şi instituţiilor feudale coincide în 
Europa cu o lentă, dar profundă mutație a economiei şi a 
societăţii. Populaţia creşte în ciuda calamităţilor naturale şi a 
războaielor. Pădurea şi landa se retrag în faţa ţăranilor şi a 
călugărilor defrişatori, comerţul şi activitatea artizanală se 
dezvoltă în toate regiunile creştinătăţii, stimulând reînnoirea 
oraşelor în care se impune o nouă elită, în luptă deja cu puterea 
seniorală, dar şi cu „poporul mărunt“. Acest avânt al Europei se 
însoţeşte de voinţa de a cuceri şi recuceri, voinţă a cărei 
manifestare spectaculoasă o reprezintă Cruciada şi instalarea 
occidentalilor în Pământul Sfânt. 


Creşterea demografică şi defrişările 


Istoricii au discutat îndelung şi emit încă şi astăzi ipoteze, nu 
întotdeauna unanime, asupra motorului acestor transformări în 
lanţ. Ei nu se pun, de exemplu, de acord asupra continuității sau 
discontinuităţii dintre „înfrumusețarea“ primei etape 
carolingiene şi marele avânt care se operează în primul sfert al 
secolului al XI-lea. Ei fac să prevaleze când redeschiderea căilor 
maritime în Mediterana şi în mările septentrionale după 
zăvorârea lor de către sarazini şi normanzi, când „injectarea“ 
aurului islamic care dă avântul iniţial economiei occidentale, 
când, în sfârşit, influenţa exercitată asupra Europei feudale de 
către modelele orientale, vectori ai zestrei culturale şi ştiinţifice 
antice. Ei insistă asupra progresului tehnologic pe care l-ar fi 
constituit, se pare, îmbunătățirile în domeniul tracţiunii animale 
şi al carelor (potcovirea şi căpăstrul de lemn pe spinare pentru 
înhămarea cailor, jugul frontal pentru boi), utilizarea morii de 
apă, punerea la punct şi înmulţirea forjelor, permiţând obţinerea 
unui mai bun randament şi a unei mai bune calităţi în 
prelucrarea metalelor şi înlocuirea, în sfârşit, a plugului fără 
avantren cu plugul cu cuţit metalic şi cu comană. 

Specialiştii în istorie medievală care-şi fundamentează analiza 
nu numai pe texte, dar şi pe date mai recente de arheologie, 
palinologie (studiu al polenului), pe examinarea turbăriilor şi pe 
istoria climei, se străduiesc să demonstreze că majoritatea 
parametrilor sunt, în fond, incerţi. Potcoava, cuțitul de plug 
asimetric, furnalul cu ardere internă există deja în Boemia, 
Moravia şi Silezia în secolele al VIll-lea şi al IX-lea şi n-au dat 
naştere niciunei dislocări a activităţilor rurale. Jugul frontal şi 
căpăstrul atelajului, ca şi moara de apă şi plugul cu comană 
sunt cunoscute din antichitate şi sunt prezente în Europa de Est 
şi în Scandinavia înainte de secolul al X-lea. Deci nu invenţia 
stimulează producţia, ci mai degrabă cererea crescândă este 
cea care - într-un moment în care sclavajul, care fusese timp de 
milenii prima forţă productivă, decade - îi împinge pe oameni să 
difuzeze şi perfecţioneze tehnici până atunci cunoscute numai 
de unii, dar puţin sau deloc folosite. 

Or această cerere este legată de creşterea numărului 
locuitorilor care, desigur, este imposibil de stabilit în mod precis, 
având în vedere insuficienţa surselor scrise (lucru care nu va 


putea fi făcut decât în secolul al XIV-lea), dar care arată, aşa 
cum se subînţelege din documente precum fragmentele 
genealogice şi aluziile din cronici, din densitatea necropolelor, 
din observaţiile făcute în cimitirele epocii în Germania şi 
Scandinavia de exemplu, că durata medie a vieţii creşte, loturile 
servile se fărâmiţează şi apar noi aşezări. Toate regiunile par să 
fi fost afectate de acest avânt demografic, pe care unii istorici 
americani au încercat să-l cifreze la scara Europei (a cărei 
populaţie ar fi trecut, după Russel, de la 23 milioane în 950 la 50 
milioane în 1300, iar după Bennett de la 42 de milioane în anul 
1000 la 69 de milioane în 1250), dar care nu poate fi sesizată 
într-o manieră mai precisă, decât la o scară mai redusă. 

Constatarea aceasta, a unei prime „explozii“ demografice, nu 
face decât să deplaseze problema. Oamenii sunt mai numeroşi, 
dar de ce? Pentru că numărul naşterilor creşte sau pentru că cel 
al deceselor scade? Fără îndoială că ambii parametri au avut 
importanţa lor (al doilea chiar mai mult decât primul?), dar, 
iarăşi, de ce? Aceasta ne aduce, din nou, la motorul iniţial, 
pentru care două tipuri de explicaţii, complementare, par să se 
impună. Una, cea pe care o propune Georges Duby, pentru care 
„decalajul“ Occidentului rezultă din instalarea unei perioade de 
calm (cu totul relativ) în Europa, prima de acest fel începând din 
secolul al Ill-lea. Cealaltă, la care aderă Robert Fossier (Le 
Moyen Age, 1 / L'Eveil de l'Europe, 950-1250, Paris, A. Colin, 
1990, pp. 9-10), situează în centrul schimbării oscilaţia climatică 
de lungă durată ce a afectat emisfera de nord începând cu 
secolul al X-lea şi ale cărei efecte pozitive în Europa de mijloc se 
traduc printr-o creştere a nivelului apelor, popularea şi 
fertilitatea sporită a solurilor, o mai mare regularitate a 
perioadelor însorite, în timp ce, dimpotrivă, stepa câştigă teren 
în Maghreb şi Spania. 

Oricum, europenii sunt mai numeroşi. Ei trăiesc, în medie, 
ceva mai mult. O stare mai bună a scheletului, avântul evident 
al uneltelor, creşterea volumului de seminţe atestă că foametea 
aproape permanentă scade în secolul al XII-lea. Ceea ce nu 
elimină vulnerabilitatea extremă a culturilor în faţa variațiilor 
climatice pe termen scurt (secete, inundaţii) şi aceasta cu atât 
mai mult cu cât populaţia de hrănit este mai numeroasă. Grave 
crize de subzistență lovesc ca atare Europa întreagă în 1005- 
1006, 1031-1033 - dată la care, la Tournus, dacă ar fi să credem 


afirmaţiile lui Raoul de Glaber, s-ar fi vândut carne de om -, 
1050, 1090, după care foametea mai slăbeşte în intensitate. 

Nevoia de a hrăni un număr mai mare de oameni a avut drept 
efect de a suscita un imens efort de defrişare. Intreprins la o 
scară relativ modestă în Germania şi în Franţa încă din 900, 
întrerupt apoi de invaziile normande şi maghiare, el este reluat 
într-un cu totul alt ritm în primul sfert al secolului al XI-lea şi 
constituie unul dintre evenimentele majore ale istoriei europene 
de până în anii 1250-1280. Peste tot, occidentalii fac să 
avanseze civilizaţia agrară în detrimentul pădurii, parţial tăiată 
şi presărată de luminişuri destinate culturii sau creşterii 
animalelor, în detrimentul landei şi al mlaştinilor secate şi 
asanate, al zonelor de litoral inundabil, protejate de diguri 
(poldere, în actualele Ţări de Jos) etc. Munca este întreprinsă 
uneori de ţărani care acţionează individual, fie mărindu-şi 
propriul teren, înaintând pe pământuri virgine, fie stabilindu-se 
în regiuni încă nelocuite, unde instalează mici aglomeraţii legate 
prin drumuri şi căi care dau anumitor zone ale Occidentului o 
fizionomie pe care-o vor păstra până târziu. 

Acestor iniţiative modeste le răspund cele ale seniorilor, laici 
sau  ecleziastici, ale suveranilor, ale oraşelor comerciale, 
numeroase în Italia, care vor cu toţii să-şi întărească astfel 
dominaţia politică asupra ținuturilor înconjurătoare, în 
detrimentul aristocrației feudale, asigurându-şi, în acelaşi timp, 
şi aprovizionarea cu seminţe. Ordinele monastice, Clunisienii, 
Cistercienii, ordinele militare joacă un rol esenţial în acest imens 
efort de colonizare rurală. Toţi ţin să-i stabilizeze pe cei ce vin 
să-şi ofere forţa de muncă, „oaspeţii“ cărora li se oferă multiple 
avantaje: diminuare a taxelor seniorale, eliminare a corvezilor, 
îngrădire a pământurilor cedate gratuit, scutire de taxe pentru 
mulţi ani, libertate personală acordată şerbilor etc. 

Cistercienii, cărora regula le interzice să perceapă redevenţe 
fixe în bani şi servicii, îşi lucrează singuri pământurile defrişate - 
hambarele -, cu ajutorul doar al fraţilor converşi (/a;s) şi al 
lucrătorilor salariaţi, ceea ce implică pentru ei obligaţia de a-şi 
procura bani, deci de a-şi vinde produsele şi de a se specializa 
(vii, stâne). 

Defrişările se află la baza naşterii multor sate, oraşe şi târguri 
de dimensiuni variate, a căror origine transpare încă şi astăzi în 
toponimia franceză: Villefranche („Oraş liber“), Villeneuve, 


Neuville („Oraşul nou“), Bastide („Cetatea“), Les Essarts etc. şi 
în echivalentele sale italiene, spaniole, engleze, chiar germane 
sau de altă limbă. Intreaga creştinătate este, în fond, afectată 
de această puternică mişcare de cucerire a noi pământuri, de 
colonizare agrară şi de grupare a populațiilor în aglomerări 
sedentare, unele legate încă de o clasică idee castelană, altele 
constituindu-se în comunităţi mai puţin dependente de regimul 
senioral. Rezultă din toate acestea un formidabil amestec de 
populaţii rurale pe întreg teritoriul Europei (francezi în Aragon şi 
Navarra, flamanzi, olandezi, rhenani în estul Germaniei etc.) 

Această dilatare a spaţiului cultivat este însoţită de o creştere 
a randamentelor favorizate de progresele realizate în domeniul 
înhămării, aratului, pregătirii pământului, practicilor agronomice 
(în secolul al XIII-lea, asolamentul se face o dată la trei ani pe 
mănoasele pământuri noroioase ale Bazinului parizian). În cel 
mai bun caz, e adevărat, nu se depăşeşte un raport de 1 la 4 
pentru ovăz, de 1 la 5 pentru grâu cârnău, de 1 la 7 sau 8 
pentru secară sau ovăz, media însă se situează, în general, mult 
mai jos. Chiar şi aşa, aceasta permite producătorilor să realizeze 
câteva rezerve pentru vremuri grele şi, mai ales, să se integreze 
unei economii de schimb. Ei asigură aprovizionarea oraşului 
vecin, care le furnizează, în schimb, obiecte ale artizanatului şi 
comerţului său de redistribuire. Acolo unde surplusul este 
important şi unde producţia se specializează, ei alimentează 
comerţul destinat aprovizionării marilor centre urbane cu grâu, 
vin, materii prime pentru industriile lor (lână, lemn, in, cânepă, 
piele, plante producătoare de pigmenţi vegetali precum roiba, 
garanţa etc.). Exploatările forestiere, viticultura, creşterea 
ovinelor tind astfel, în secolele XII-XIII, să introducă la sate un 
embrion de economie capitalistă, punând în raport direct 
interesele marilor proprietari cu cele ale neguţătorilor şi 
bancherilor. 


Avântul marelui comerţ internaţional 


Instalarea musulmanilor de jur împrejurul Mediteranei şi 
raidurile normande în Europa de Nord-Est au stânjenit mult 
comerţul maritim şi fluvial. Războaiele personale dintre seniori, 
operaţiunile de briganzi ale multora dintre ei îndreptate 
împotriva comercianților, pe care îi devalizează sau cărora le cer 
răscumpărări, au dăunat şi ele schimburilor comerciale pe care, 
pe de altă parte, le mai paralizează şi lipsa occidentală de 
monede de aur şi de argint. Aceste condiţii se modifică încet, 
începând cu secolul al XI-lea, în clipa în care se pune în mişcare 
puternicul val al colonizării agrare despre care tocmai am vorbit. 
Scandinavii se instalează în centrul Franciei Occidentale, înainte 
de a cuceri Sicilia şi Anglia. Italienii şi francii recuceresc bazinul 
mediteraneean. Odată cu progresul autorităţii monarhice şi cu 
influenţa pacifică a Bisericii, drumurile devin ceva mai sigure. În 
sfârşit, contactele cu Orientul vor dobândi un caracter 
permanent odată cu primele cruciade. 

Securitatea redobândită, creşterea demografică, progresul 
agriculturii, dezvoltarea oraşelor au pregătit şi stimulat avântul 
marelui comerţ. La aceasta trebuie adăugate progresele tehnice 
realizate în domeniul transporturilor maritime, împrumutate cel 
mai adesea din Orient. Cârma etamboului, aşezată pe o piesă 
mobilă îndărătul corăbiei şi folosirea pânzei latine fac astfel ca 
nava să fie cu mult mai uşor de mânuit. Introducerea în 
Occident a busolei şi astrolabului, ca şi apariţia primelor hărţi 
maritime, permit, pe de altă parte, o mai bună orientare pe 
mare. Omul este acum capabil să construiască nave mai mari, 
mai rapide, care se pot îndepărta de coaste şi pot asigura 
transportului mărfurilor o deplasare mai sigură şi mai puţin 
costisitoare. 

Teza lui Pirenne, care făcea din „închiderea Mediteranei“ de 
către arabi cauza esenţială a închiderii în sine a Occidentului şi 
din Carol cel Mare produsul unei evoluţii impulsionate de 
Mahomed, oricât de atrăgătoare ar fi, nu corespunde decât 
parţial realității.  Intr-adevăr, amorţirea economiei care 
caracterizează global Occidentul între secolele al V-lea şi al XI- 
lea nu a împiedicat porturile italiene să-şi menţină şi chiar să-şi 
dezvolte activitatea. Unele dintre ele rămân, desigur, în tot 
acest timp sub dependenţa mai mult sau mai puţin directă a 


Bizanțului şi practică un comerţ activ şi avantajos cu Imperiul de 
Răsărit: Neapole, Gata, Amalfi, Bari şi, mai ales, Veneţia, ai 
cărei locuitori, bine apăraţi de apele lagunei împotriva raidurilor 
barbare şi a dominaţiei lombarde, au de foarte devreme o flotă 
care le permite să stabilească relaţii comerciale atât cu 
Constantinopolul, cât şi cu musulmanii. 

Practicând, mai întâi, un comerţ „în triunghi“, neguţătorii 
venețieni ajung în Alexandria, unde schimbă lemnul, sclavii şi 
armele cumpărate în Europa occidentală pe produse orientale. 
De aici, ei se îndreaptă către Constantinopol unde-şi au propriile 
cheiuri şi un cartier rezervat şi  unde-şi completează 
încărcăturile cu mirodenii, mătăsuri, produse de lux, revândute, 
mai apoi, în Occident. 

În curând, însă, Veneţia se va lovi de concurenţa porturilor de 
la marea Tireniană: Pisa şi Genova, care, şi ele, îşi instalează pe 
malurile orientale ale Mediteranei şi până la Marea Neagră mici 
filiale comerciale, pe care le frecventează caravanele 
neguţătorilor orientali. În secolul al XII-lea, instalarea cruciaților 
în Pământul Sfânt şi crearea mai multor state „latine“ este 
însoţită de un mare avânt al porturilor din Siria şi Palestina, pe 
care le controlează pisanii, genovezii şi venețienii. In 1204, vom 
vedea, aceştia din urmă vor deturna în favoarea lor sensul celei 
de-a IV-a cruciade, edificând pe ruinele Imperiului de Răsărit un 
efemer, dar enorm domeniu maritim. La sfârşitul secolului al 
XIII-lea, prăbuşirea Imperiului Latin pare să marcheze sfârşitul 
hegemoniei venețiene, în favoarea celei a genovezilor (care i-au 
ajutat pe greci să cucerească Constantinopolul), dar graţie abilei 
lor diplomaţii, venețienii recuceresc terenul pierdut şi împart 
privilegiile comerciale cu rivalii lor liguri. În acel moment, ei 
intră în contact şi cu mongolii, stăpâni, de la Gengis Han încolo, 
ai celei mai mari părţi a Asiei, ceea ce îngăduie celor mai 
aventuroşi comercianţi italieni să călătorească până în Extremul 
Orient. Marco Polo, de exemplu, plecat de la Veneţia la vârsta 
de 15 ani în tovărăşia tatălui şi unchiului său, a revenit 20 de ani 
mai târziu, cu o avere fabuloasă. 

În porturile italiene se dezvoltă industrii care transformă 
materiile prime importante în produse destinate vânzării. 
Curând, ele nu mai ajung să satisfacă numeroasele cereri. 
Oraşele de interior - Florenţa, Siena, Lucca, Piacenza, Milano - 
preiau ştafeta Genovei şi Veneţiei, fabricând, la rândul lor, 


ţesături din mătase sau lână, arme, obiecte de lux. Neguţătorii 
italieni asigură schimburile între aceste cetăţi şi cele ale coastei. 
Unii dintre ei merg chiar în Franţa, Spania, Anglia, unde vând 
produsele orientale şi cele ale industriei italiene şi de unde se 
întorc cu lână, postav brut, obiecte produse de artizanatul local. 

Innoirea comerţului mediteraneean aduce beneficii întregului 
Occident, unele zone, însă, vor profita în mod special. Mai 
înainte de toate Flandra (unde se fabrică de multă vreme 
postavuri celebre), care se bucură de condiţii extrem de 
favorabile: apropierea de Marea Nordului şi debuşeu pentru mari 
axe fluviale precum Escaut, Meuse şi Rin, ceea ce permite o 
comunicare uşoară cu Franţa, Anglia şi regiunile germanice; 
creşterea rapidă a populaţiei, progrese tehnice agricole şi 
bogate pământuri; o voinţă, în fine, nemaipomenită de 
independenţă, susţinută cu o mare energie de poporul flamand. 
Incepând cu secolul al XII-lea, această regiune devine al doilea 
centru economic al Creştinătăţii. Negustori de toate naţiile 
străbat drumurile şi râurile Flandrei, făcând halte în marile sale 
oraşe „postăvării“ - Bruges, Gand, Douai, Ypres, Anas, Saint- 
Omer, unde se stabilesc bancheri şi corespondenţi ai 
companiilor de comerţ italieneşti şi unde activitatea industrială 
se concentrează din ce în ce mai mult în mâinile câtorva mari 
„postăvari-întreprinzători“. 

O a doua zonă cuprinde Germania de Nord şi zonele rhenane, 
ale căror oraşe se află în relaţie cu ţările baltice şi din Europa de 
Est. E vorba de domeniul Hansei teutonice, o asociaţie de 
negustori care se constituie la sfârşitul secolului al XII-lea şi 
care-i reuneşte pe toţi oamenii de afaceri ai noilor oraşe 
întemeiate pe malurile Balticei de colonizatorii germani: Lübeck, 
Stettin, Danzig, Riga etc. În secolul al XIII-lea, porturile de la 
Marea Nordului - Hamburg şi Bremen -, ca şi cele de pe Rhin - 
precum Köln -, se alipesc şi ele acestei alianţe. După ce-i vor fi 
eliminat pe neguţătorii şi marinarii scandinavi şi-şi vor fi instalat 
oraşe comerciale în principalele porturi din zonă - la Londra, 
Bruges, Duisburg, până şi la Novgorod chiar - comercianții 
hanseatici vor exercita o adevărată hegemonie comercială în 
nordul Europei. Ei schimbă grâul polonez, peştii şi lemnul 
răşinos din Scandinavia, pieile de veveriţă, de vulpe, de zibelină 
din Rusia, smoala din Pomerania, pe postavurile flamande şi 
rhenane, pe pânzeturile de la Rouen, lâna englezească, sarea şi 


vinul coastei atlantice. 

Printre centrele de dezvoltare industrială şi comercială, 
trebuie să mai cităm încă şi oraşele din Germania de Sud, 
precum Augsburg şi Nurnberg, cetăţile de pe coasta atlantică ce 
practică comerţ cu vin şi sare (Nantes, La Rochelle, Bordeaux), 
în sfârşit, porturile Mediteranei occidentale, precum Montpellier 
şi Barcelona. 

Comerţul european în secolul al XIII-lea 

Numeroşi sunt, însă, negustorii care, până în secolul al XIV- 
lea, preferă să o apuce pe drumurile terestre, în ciuda 
pericolelor ce se puteau ivi pe parcurs, şi aceasta deoarece 
condiţiile de navigaţie pe Atlantic sunt grele. Pentru a scurta 
traseele, oamenii de afaceri din nord (flamanzi şi germani) şi din 
sud (italieni, catalani, francezi din sud) au obiceiul de a se 


aduna pentru a-şi schimba produsele fie la marile intersecţii ale 
drumurilor, fie în oraşele situate, aproximativ, la jumătatea 


drumului dintre cei doi poli principali ai Europei marelui negoţ. 

Anumite târguri au importanţă exclusiv regională, legată strict 
de specializarea lor: cele de lână englezească de la 
Northampton, Winchester, Stanford şi Boston, cele de postav 
flamand de la Ypres, Thurout şi Messina, cele ale animalelor din 
Languedoc sau Spania - la Montpellier şi Medina del Campo, 
cele de metale de la Milano, Frankfurt, Novara şi Nurnberg, cele 
de stofe uşoare şi de fierărie de le Reims, Pavia, Saint-Gilles, 
Saint-Denis. Altele, în schimb, au o adevărată funcţie de 
redistribuire internaţională şi ocupă un loc important în 
organizarea schimburilor în Occident. Sunt unele foarte prospere 
- la Nürnberg şi pe domeniul capeţian (Lendit), dar cele mai 
frecvente sunt cele pe care le organizează pe teritoriul său 
contele de Champagne, la Troyes, Lagny, Provins şi Bar-sur- 
Aube. Ele formează un ciclu ce se întinde pe cea mai mare parte 
a anului şi oferă neguţătorilor italieni, languedocieni, catalani, 
flamanzi, provensali care le frecventează o protecţie care 
depăşeşte limitele comitatului, o jurisdicție şi o administraţie 
însărcinată cu alcătuirea, în favoarea lor, a contractelor 
executorii de pe întreg întinsul Occidentului, locuinţe, în sfârşit, 
unde ei se adună pe „naţionalităţi“, sub conducerea unui consul. 
Astfel, se organizează un mediu de afaceri „internaţional“, care 
contribuie substanţial la omogenizarea societăţii occidentale şi 
în care fiecare se obişnuieşte cu practicile comerciale introduse 
în Europa de italieni, în mod special de florentini, piacentini şi 
sienezi: folosirea biletelor de târg, a biletelor la ordin, a 
contractelor de schimb etc. 

Apogeul târgurilor din Champagne este atins în jumătatea 
secolului al XIII-lea. La începutul secolului al XIV-lea, cămătarii şi 
bancherii italieni le părăsesc pentru a se instala în Flandra, 
Anglia sau la Paris (care devine, graţie „lombarzilor“, o mare 
piaţă financiară), în timp ce noi drumuri comerciale se deschid 
între Italia şi Flandra, pe cale terestră, străbătând Alpii elveţieni, 
şi pe cale maritimă, cu legăturile stabilite de venețieni şi 
genovezi. La toate acestea se adaugă circumstanţele politice 
care încetează de a mai fi favorabile polului Champagne: 
anexarea acestei provincii domeniului regal are drept urmare 
creşterea fiscalităţii care apasă pe umerii negustorilor. E 
adevărat că, la această dată, oamenii de afaceri itineranţi fac 
loc comercianților sedentari, solid instalaţi în oraşe şi deveniți 


membri cu drepturi depline ai patriciatului urban. 


Avântul oraşelor din Occident 


În toate regiunile creştinătăţii occidentale, oraşele cunosc, 
între secolele al X-lea şi al XIV-lea, un avânt spectaculos. La 
originea sa, însoţită de transformări sociale, politice şi culturale 
considerabile, Pirenne (ale cărui lucrări au reprezentat pentru 
multă vreme o autoritate printre medievişti) aşeza, în Occident, 
reluarea activităţilor comerciale, consecinţă directă a încheierii 
invaziilor normande şi maghiare şi mai ales a recuceririi 
bazinului mediteraneean, devenit, începând cu secolul al VIII- 
lea, un „lac musulman“. 

Din această perspectivă, oraşele se pare că au suferit, de la 
acea dată, un profund declin şi o restrângere a activităţii lor 
comerciale, care n-a lăsat să supravieţuiască decât două tipuri 
de aglomerări urbane: cetăţile episcopale, moştenitoare ale 
fostelor reşedinţe ale diocezelor romane din Imperiul târziu şi 
burgurile sau castra, înălțate pentru a ţine piept năvălitorilor. 
Incepând cu secolul al XI-lea, în contextul relansării comerciale, 
cei care au determinat în mod esenţial reînvierea oraşelor şi 
rapida lor dezvoltare au fost negustorii care-şi instalează 
antrepozitele şi activitatea în jurul aglomerării iniţiale, (sau care 
încă mai subzistă), mai precis în jurul portus-ului atunci când 
oraşul se află în apropierea unui fluviu sau al periferiei târgului 
(foris burgus care a dat „faubourg“ în franceză). Ar exista, 
aşadar, o ruptură în istoria şi în topografia oraşului, apoi ruptură 
în natura popularii sale. Pentru Pirenne, într-adevăr, aceşti 
negustori refondatori ai oraşelor ar fi fost exclusiv străini, urmaşi 
ai colportorilor, ai acelor mercatores sirieni şi evrei din secolele 
al VIll-lea şi al IX-lea, acele „picioare prăfuite“ fără domiciliu fix 
şi fără rădăcini. Tocmai aceşti nomazi, pe care nimeni nu s-a 
sfiit să-i exploateze şi persecute în timpul negrelor secole ale 
„anarhiei feudale“, şi-au fixat în cele din urmă, atunci când 
averea lor şi securitatea le-au fost asigurate prin constituirea 
asociaţiilor de apărare şi întrajutorare - frăţii, companionaje, 
„keures“ etc. -, şi-au fixat, aşadar, locuinţele în noile cartiere, ce 
vor deveni centrele dinamice ale creşterii urbane. 

S-a spus că această schemă este atrăgătoare şi că anumite 
aspecte, privitoare mai ales la procesul de dezvoltare a 
aglomerărilor urbane pornind de la portus şi foris burgus, nu 
sunt lipsite de pertinenţă. Lucrări mai recente, însă, i-au adus 


corectări majore, mai întâi în ceea ce priveşte caracterul foarte 
relativ al rupturii care ar fi avut loc în secolele al VIII-lea şi al IX- 
lea în sânul schimburilor comerciale din Occident şi, apoi, cvasi- 
paralizia care ar fi urmat invaziilor scandinave. Nu mai revenim 
asupra acestui lucru. Au mai apărut apoi corecturi cu privire la 
originea şi compunerea grupului de negustori. Că a fost 
semnalată, în secolul al X-lea şi ulterior, supraviețuirea unor 
mici grupuri de mercatores străini oraşelor, aceasta este o 
evidenţă. Dar nu e mai puţin evident că ei au fost marginalizaţi 
în raport cu masa autohtonilor portus-urilor şi periferiilor, în timp 
ce aceştia din urmă sunt, dimpotrivă, legaţi strâns de oraş şi de 
ţinutul care eventual îl înconjoară: ei nu sunt însă nici străini, 
nici noi îmbogăţiţi, ci reprezentanţi ai acelor categorii înstărite 
care şi-au început ascensiunea socială cu una sau două 
generaţii mai înainte: membri ai anturajului episcopilor, 
ministeriales însărcinaţi de seniorul laic sau ecleziastic să vândă 
surplusurile agricole ale domeniului, ţărani îmbogăţiţi prin 
vinderea propriilor lor surplusuri sau artizani de ţară veniţi să se 
stabilească la oraş, unii dintre ei nerenunţând, de altfel, la 
activitatea agricolă. Poate şi „imigranţi“, veniţi dintr-un alt oraş 
sau dintr-o altă regiune şi pe care Pirenne i-a reţinut cu 
precădere în fundamentarea demonstraţiei sale, deşi aceştia 
sunt minoritari. 

La dezvoltarea oraşelor vechi şi la crearea altora noi au mai 
dus şi alte motive decât instalarea aici a negustorilor: nevoia de 
securitate şi pace a populaţiei (Veneţia), implantarea unei mari 
mănăstiri (Saint-Omer, Malines), preocupările strategice legate, 
de pildă, de colonizarea germană, cele ale suveranilor şi prinților 
în zonele încă în conflict (Castilia, Scoţia sau Ţara Galilor) etc. 
Oricum, aceste rectificări aduse schemei pirenniene nu modifică 
o constatare de ansamblu care pune în lumină o creştere 
continuă a spaţiului urban, încercuit în incinte concentrice, şi o 
puternică înmulţire a orăşenilor. 

Această evoluţie este cu atât mai evidentă în regiunile cu o 
intensă activitate economică, în Flandra şi Italia în primul rând, 
dar şi în Champagne, Normandia, Germania de Nord şi în 
regiunea rhenană, în Spania sau sudul Franţei. În interiorul 
acestor zone şi chiar şi în afara lor, nu toate oraşele cunosc o 
evoluţie identică; tinde să se creeze o ierarhie care depinde de 
multitudinea funcţiilor lor şi de multe alte criterii. Cele mai 


numeroase sunt târgurile rurale care trăiesc în funcţie de piaţa 
săptămânală, de câteva activităţi artizanale şi care nu numără 
mai mult de 2.000-3.000 de locuitori. Mai sus se află capitalele 
de provincii sau de dioceze, cu activităţi mult mai diverse, iar în 
vârf, marile cetăţi comerciale şi industriale, a căror populaţie 
poate atinge, ba chiar depăşi, în secolul al XII-lea, 100.000 de 
locuitori: Milano, Veneţia, Paris; Florenţa şi Bologna nu cu mult 
în urmă, în timp ce oraşele Flandrei şi Germaniei de Nord nu 
depăşesc 30.000-40.000 de locuitori. 

Această populaţie a oraşelor din Occident este departe, 
desigur, de a fi omogenă. Pe de o parte, avântul categoriilor 
sociale legate de comerţ, de „industrii“ şi de mânuirea banului, 
n-a făcut să dispară - în ciuda „emancipării comunale“ - pe 
vechii deținători ai puterii şi anturajul lor: episcopi, enoriaşi ai 
parohiilor, canonici ai bisericii catedrale, călugări, măicuţe, 
seniori, cavaleri, mezini ai familiilor nobile care au emigrat în 
oraşe etc. Pe de altă parte, există mari diferenţe de avere între 
membrii celorlalte grupuri sociale. Alături de  patriciatu/ 
aristocratic (cuvântul, aplicat de Pirenne ansamblului populaţiei 
de avuti, nu corespunde) şi de marii „burghezi“ îmbogăţiţi prin 
negoţ şi bănci, a căror avere se ridică pe baza pământurilor pe 
care le-au obţinut în zonele limitrofe, a posesiunilor de mărfuri, 
imobile, obiecte preţioase şi bani, poate fi deja remarcată o 
„burghezie de mijloc“, a  artizanilor, micilor negustori, 
birocraţilor de orice fel (magistrați, notari, avocaţi etc.). Ucenici 
şi slujbaşi, deseori originari din satele învecinate, formează, în 
sfârşit, „poporul de jos“. Soarta acestuia nu este adesea de 
invidiat. În ultimul rând vin excluşii societăţii citadine: ţărani 
dezrădăcinaţi, şerbi fugari, zilieri în căutarea unei munci 
necalificate, victime ale foametei sau ale nesiguranţei care 
domneşte în afara oraşelor. Majoritatea trăiesc din pomeni sau 
hoţii, aşteptând să fie expulzați de autorităţile municipale. 

După cum se poate bine vedea, nu există o ruptură clară, 
netă între oraş şi sat. Între o categorie socială - cea a 
neguţătorilor - care vine la oraş practicând un comerţ de lungă 
durată înainte de a se stabili la porţile sale, pentru a i se integra 
apoi complet, şi puterea ecleziastică sau laică, seniorală în 
ambele cazuri, căreia această „clasă în ascensiune“ i se va 
opune iremediabil şi total. Toate lucrările recente arată că dacă 
importanţa comerţului în dezvoltarea oraşelor medievale este 


de netăgăduit, esenţialul s-a jucat, totuşi, la nivelul comerţului 
local, în cadrul unei economii de piaţă dominată de senior sau 
episcop, şi aceasta atât în Germania, cât şi în Anglia sau Franţa 
de Nord ori Est. Contrar unei idei preconcepute şi mult timp 
susţinute pentru raţiuni ideologice evidente, oraşul nu se opune 
satului, ci trăieşte în comuniune cu acesta. „Burghezia“ nu-i 
smulge „nobilimii“ independenţa şi libertăţile pentru că ambele 
categorii sociale sunt părţi active într-un proces care tinde să 
păstreze puterea municipală în mâinile celor bogaţi; şi în centrul 
acestui proces, cei ce au iniţiativa nu sunt negustorii, ci 
aristocrația funciară. 

Cucerirea unei autonomii municipale dorite de burghezi şi 
impuse prin forţă seniorului local ţine deci de o legendă. Sau, cel 
puţin, generalizarea abuzivă, operată plecând de la câteva 
exemple, culese în secolele al XI-lea şi al XII-lea în Franţa de 
Nord, la Saint-Omer, Le Mans, Gand, Lille şi, mai ales, de la cel 
al nefericitului episcop de Laon, masacrat de propriii săi supuşi 
în 1111, aşa cum ne-o povesteşte Guibert de Nogent, paroh al 
oraşului şi martor ocular al evenimentului. 

În Italia, lucrurile sunt relativ mai simple. Nu există putere 
„burgheză“ care să se impună în oraşe începând cu secolul al 
XI-lea, nu există asociaţii profesionale - ghi/de - care să impună 
puterea comercianților şi să smulgă suveranului privilegii şi 
libertăţi. Aici există aşa-numitele consorterie pe bază de 
descendență, altfel spus o aristocrație funciară căreia suveranul 
sau episcopul i-au delegat autoritatea - marchizi, viconţi, vice- 
dominici, avocati - care, cu ajutorul propriei lor clientele şi al 
funcţionarilor episcopali raliaţi cauzei lor, îşi impun privilegiul 
imunităţii juridice şi administrative, punct de plecare al unei 
autonomii care aşază efectiv oraşul în afara sferei de influenţă a 
agenţilor suveranului. Aceasta este, în această parte a Europei, 
originea mişcării „comunale“, comuna (communio, communa, 
militium, compagna communis) fiind la început un pact voluntar 
între toţi cetăţenii - situaţi astfel pe picior de egalitate - şi 
pecetluit de un jurământ menit a asigura pacea şi securitatea 
cetăţenilor oraşului. In cetăţile comerciale ale peninsulei, e 
adevărat că această comună îşi trage originea din „companie“ 
(compagna) sau „companii“ pe care oamenii de afaceri le-au 
constituit pentru a-şi conduce expedițiile îndepărtate. Ca atare, 
lumea comercianților şi a bancherilor nu se opune celei a 


proprietarilor funciari şi a milites: ea este o emanaţie a acesteia 
din urmă, capitalul funciar, puterea de decizie şi manifestarea 
unor diverse drepturi feudale fiind la Veneţia, Genova, Florenţa 
sau Siena la baza marilor averi ale negoţului. Aceasta şi explică 
de ce, deşi dominată de familii nobile, comuna italiană a 
funcţionat pe modelul întreprinderilor comerciale. Ea este 
guvernată de consuli, sau, ca la Florenţa, de priori, desemnaţi 
de un colegiu foarte puţin numeros, fundamentat pe criterii 
topografice, fiecare cartier fiind dominat de câte o mare familie. 

Mişcarea comunală nu determină, aşadar, „democraţia 
urbană“, cum s-a spus de atâtea ori, ci doar substituirea unei 
puteri oligarhice colegiale, ea însăşi acaparată de familiile 
„patriciene“, adică de nobili, în locul puterii tradiţionale a 
suveranului şi reprezentantului său local. Această comună 
aristocratică nu se opune, trebuie s-o repetăm, sistemului 
feudal: ea se integrează, extinzându-şi dominaţia asupra 
contado, ținutului înconjurător, impunând un jurământ de 
vasalitate micilor seniori de prin împrejurimi, creându-şi o 
pecete şi bătând monedă. Mai există încă, pentru a salva 
aparențele unui consens „comunal“, o adunare a poporului, 
balia, şi un „căpitan“ al poporului care, teoretic, păstrează 
dreptul de a observa cooptările de priori şi consuli; aceste 
instituţii sunt, însă, în afara Romei, în timpul scurtei „dictaturi 
democratice“  instaurate de Arnald de Brescia, o pură 
formalitate. 

Dacă situaţia e aceeaşi în majoritatea ţărilor mediteraneene, 
în Spania ca şi în sudul Franţei, evoluţia este diferită în nordul 
Loarei şi al Alpilor. Aici, oraşele sunt mai puţin numeroase şi 
importante, aristocrația mai slab ancorată în perimetrul urban şi 
mai degrabă înclinată spre compromisuri. Negustorii vin mai des 
ca în alte părţi din afară şi Biserica, mai sigură de sprijinul 
suveranilor, este mai puţin dispusă ca în Italia să renunţe la 
prerogativele sale juridice. Inițiativa mişcării şi conducerea 
comunelor aparţine deci mai ales asociaţiilor profesionale, 
ghildelor, hanselor sau meseriilor dominate, însă, în continuare, 
de oligarhia „burghezilor“ (burgensens) aliaţi deocamdată cu 
aristocrația locală. La început, nimic revoluţionar nu apare în 
revendicările lor, formulate, mai ales, în cadrul parohial: se 
solicită dreptul de observator în privinţa taxelor şi pieţelor. Abia 
rezistenţa episcopilor, cărora li se fac plângeri în regiunile 


cuprinse între Sena şi Rhin, va conduce la formarea unei uniuni 
mai strânse între burghezi şi aristocrația locală, materializată 
prin jurământul de întrajutorare (conjuratio). După care, în cel 
mai bun caz, adică în majoritatea cazurilor, se negociază cu 
episcopul condițiile emancipării comunale care poate fi 
cumpărată. In cel mai rău caz, se intră în conflict cu el, uneori 
chiar violent, ca la Laon, deşi regula este mai ales alegerea căii 
paşnice. Este stabilită o Cartă care fixează modalităţile acestei 
emancipări. Oraşul va avea palatul său comunal, turnul său 
principal, simbol al libertăţii, clopotul său - care anunţă şi 
pericolele, şi ritmul normal al vieţii cetăţii - şi pecetea sa. 
Burghezii - cel puţin cei mai bogaţi - vor desemna un primar şi 
magistrați municipali, responsabili cu lucrările publice, cu justiţia 
măruntă şi medie, cu înmulţirea taxelor. Seniorul păstrează 
dreptul justiţiei sângelui, ca şi forţa armată, transferată, în bună 
parte, burgheziei sub forma dreptului de pândă şi al miliției. 

Cu excepţia Italiei, unde se constituie „republicile“ autonome, 
adevărate cetăţi-stat, oraşele Occidentului nu sunt niciodată 
independente. Ele au faţă de rege, faţă de prinți şi împărat 
aceleaşi obligaţii ca şi ceilalţi vasali şi trebuie, în caz de război, 
mai ales, să furnizeze contingente militare. La est de Rhin, cu 
excepţia poate a oraşelor baltice, autonomia care le este 
acordată nu depăşeşte niciodată domeniul economic şi juridic. 
Pe domeniile continentale ale Plantageneţilor, în Aquitania sau 
în Normandia, ca şi pe cele de dincolo de mare, controlul 
monarhiei - reprezentat în oraşe de şerifi sau viconţi - rămâne 
încă apăsător. El va fi tot astfel, în secolul al XIII-lea, pe 
teritoriile Capeţienilor, regele intervenind din ce în ce mai des 
pentru a ţine sub control finanţele şi ordinea publică, pentru a 
revizui statutele breslelor şi a reduce scutirea de taxe. La acea 
dată, „comuna“, care-i uneşte prin jurământ pe toţi locuitorii 
unui oraş, devine, de altfel, secundară, dacă nu chiar caducă. În 
cadrul statelor care renasc, doar puterea regală sau princiară 
poate asigura menţinerea păcii, în timp ce oligarhia, având în 
sarcină instituţiile municipale, caută mai ales să le folosească 
cât mai bine în folosul său, ceea ce are drept efect revolta 
poporului mărunt şi de mijloc. Numeroase oraşe cunosc atunci 
tulburări care anunţă criza generală a secolului al XIV-lea. 


Contraofensiva creştină în Mediterana occidentală 


Cucerirea Italiei de Sud de către normanzi marchează, dacă 
nu o victorie a creştinătăţii asupra păgânilor, cel puţin un 
avantaj al creştinătăţii occidentale asupra rivalei sale greceşti, 
de vreme ce teritoriile pe care le-au cucerit fiii lui Tancred de 
Hauteville au fost smulse bizantinilor. Unul dintre ei, Robert 
Guiscard, reuşeşte chiar să-i expulzeze din ltalia Meridională, 
cucerind Bari în 1071, după ce se face acceptat ca duce de 
Calabria şi de Pouilles de către Papa Nicolae Il. Odată cu 
cucerirea Siciliei de către succesorii săi, Occidentul marchează 
un punct în plus, de această dată, însă, înaintarea normandă se 
face în detrimentul sarazinilor; în 1130, când Roger Il, care a pus 
sub autoritatea sa toate posesiunile normande, obţine de la 
anti-papa Anaclet coroana regală, o adevărată putere 
controlează, în faţa bizantinilor şi musulmanilor, sudul 
peninsulei şi pivotul bazinului mediteraneean. În timp ce flota 
normandă supraveghează strâmtorile şi înmulţeşte atacurile în 
Grecia şi Africa (cucereşte Corfu şi atacă Constantinopolul, în 
1149), Curtea de la Palermo devine un strălucitor centru de 
civilizaţie, în care se amestecă influenţe occidentale, greceşti şi 
arabe. 

În acelaşi timp cu ofensiva normandă în Italia de Sud are loc 
şi recucerirea Mării Tyreniene şi a malurilor sale de către 
republicile comerciale, unele sub control normand, precum 
Amalfi şi Neapole, altele pe cale de a se transforma în puteri 
autonome, precum Pisa şi Genova. intreprinse iniţial de corsarii 
acţionând pe cont propriu, expedițiile puse la cale de pisani şi 
genovezi duc, la începutul secolului al XI-lea, la implantarea lor 
pe litoralul liguric, ca şi în Sardinia, în Corsica şi, ceva mai 
târziu, în Baleare, unde mai intervin şi catalanii, împreună cu 
provensalii. La sfârşitul secolului al XI-lea, în momentul în care 
Papa Urban II predică prima cruciadă, Mediterana încetează să 
mai fie acel „lac musulman“ de care vorbea Pirenne, occidentalii 
aflându-se de-acum încolo pe poziţii ofensive. 

Începuturile Reconquistei spaniole pun în evidenţă aceeaşi 
voinţă de a îndepărta ameninţarea sarazină, blocată de câteva 
secole deja pe linia Ebrului. Aici, totuşi, mobilurilor materiale şi 
strategice care i-au determinat pe normanzi şi pe marinarii 
italieni să treacă la ofensivă, li se adaugă motivații religioase. 


Cucerirea musulmană lăsase încă nedistruse, în regiunile de 
munte, cu acces greu, din nordul Spaniei, mici state creştine: 
regatele Leon şi Navarra, comitatele de Aragon şi Barcelona, 
state pe care incursiunile sarazine le mențineau într-o stare de 
permanentă insecuritate. Începând de pe la mijlocul secolului al 
XI-lea, acestea încep o luptă dârză împotriva sarazinilor, 
profitând de dezmembrarea califatului de Cordoba în mici 
regate numite taifas şi susţinute în acţiunea lor de Papalitate, de 
călugării clunisieni şi de baronii franci, burgunzi, gasconi şi 
poitevini. În multe privinţe, expedițiile întreprinse astfel de 
cavalerii de dincolo de munţi - între 1063 şi 1120 - anunţă 
Cruciada, în sensul că Papa Alexandru | acordă soldaţilor 
Reconquistei indulgenţe care vor fi, foarte curând, acordate 
pelerinilor înarmaţi în drum spre Pământul Sfânt. Mari cavalcade 
îi permit, astfel, lui Ferdinand, Rege al Castiliei şi Leonului, apoi 
al Navarrei, şi, mai târziu, fiului său, Alfonso VI, să reocupe 
jumătatea de nord a Spaniei până la Toledo, recucerit în 1085, 
după un asediu de doi ani. 

Invazia almoravizilor, la sfârşitul secolului al XI-lea, pune, 
pentru o clipă, sub semnul întrebării recucerirea creştină. 
Începând cu 1114, însă, înaintarea este reluată, stopată încă o 
dată de invazia almohadă de la jumătatea secolului al XII-lea. 
Abia la începutul secolului următor supremaţia regilor creştini se 
impune definitiv. Papa Inocențiu IIl îi încredinţează 
arhiepiscopului de Toledo misiunea de a organiza o cruciadă 
care să adune cavaleri veniţi din întreaga creştinătate şi care, 
sub conducerea regilor de Castilia, Aragon şi Navarra, sfărâmă, 
în 1212, la Navas de Tolosa, armata califului almohad. Impinşi 
înspre sudul peninsulei, musulmanii nu mai rezistă decât în 
Regatul Granadei, de unde vor fi, de asemenea, alungaţi, în 
1492. 


Cruciadele secolului al XII-lea 


Odată cu cruciada în Pământul Sfânt, recucerirea occidentală 
se preschimbă, încetul cu încetul, într-o adevărată încercare de 
colonizare care, prin cucerirea Constantinopolului de către 
cruciați în 1204, sfârşeşte prin a fi complet deturnată de la 
obiectivele sale iniţiale. 

În secolele al X-lea şi al XI-lea, numeroşi sunt creştinii care, 
pentru a-şi răscumpăra păcatele şi a-şi asigura salvarea eternă 
a sufletului, întreprind lungi şi grele călătorii către locurile sfinte 
ale creştinătăţii. Foamea, setea, oboseala, frica de atacurile 
briganzilor sunt tot atâtea încercări pe care ei le acceptă cu 
bucurie, pentru că ele constituie un fel de repetare a patimilor 
lui Hristos. 

Intre toate pelerinajele, mai pline de preţ sunt acelea care-l 
conduc pe credincios la Saint-Jacques (Santiago) de 
Compostella, în Spania, la Roma, la Monte Gargano şi, mai ales, 
la lerusalim, unde se află mormântul lui Isus Hristos. Stăpâni 
peste Palestina, arabii sunt, în general, toleranţi faţă de pelerini, 
însă cucerirea Pământului Sfânt de către turcii selgiucizi, care 
ocupă şi Siria şi o mare parte a Asiei Mici, provoacă un şoc 
psihologic în Occident. In timp ce pelerinajul se transformă 
astfel, puţin câte puţin, într-o mică expediţie armată, ideea unui 
„război sfânt“ împotriva musulmanilor îşi face loc în cadrul 
războaielor Reconquistei spaniole. 

Faptul religios este deci indiscutabil. El constituie, fără urmă 
de îndoială, resortul principal al celor care acceptă să renunţe şi 
la confortul şi la puterea lor - atunci când nu este vorba despre 
bieţi sărmani care n-au nimic de pierdut în această aventură 
decât viaţa -, pentru a deveni soldaţi ai lui Hristos şi a-şi vedea 
astfel absolvite toate păcatele. Fenomenul, de altfel, nu este 
nou şi nu derivă din predica lui Urban Il. Temerile în legătură cu 
anul 1000 nu sunt prea îndepărtate şi, chiar dacă au fost mult 
exagerate de cronicari, au lăsat în spirite urme adânci, care fac, 
din tema Apocalipsei, din plin răspândită de sihaştrii din sate, 
una din temele majore ale liturghiei şi iconografiei. A pleca către 
Pământul Sfânt ţine, aşadar, de o datorie sfântă a creştinului în 
aşteptarea Judecăţii de Apoi şi răspunde, desigur, unei nevoi 
mistice şi mesianice. Or, unde în altă parte, „semnele timpurilor 
trebuie să se arate“, după cum spune Raoul Glaber în cronica 


sa, dacă nu la lerusalim. 

Este limpede, însă, că alte preocupări au contribuit la 
transformarea simplului pelerinaj într-o expediţie armată legată 
de recunoaşterea creştină, aşa cum s-a dovedit că stăteau 
lucrurile în Italia şi Spania. În cea de-a doua jumătate a secolului 
al XI-lea, când puterea califală se prăbuşeşte în Siria şi în 
Palestina, şi pe când cucerirea turcă nu începuse încă, doar 
armatele în adevăratul sens al cuvântului au curajul de a se 
aventura până la lerusalim: de exemplu, cea pe care o conduc, 
în 1065, trei episcopi germani - Gunther de Meinz, Otto de 
Regensbug şi Wilhelm de Utrecht. Unele dintre aceste motivații 
sunt de ordin politic, mergând de la apelul împăraţilor bizantini 
ameninţaţi de noul val islamic şi până la grija manifestată de 
Papă de a-şi lărgi sfera de acţiune. Altele au un caracter 
psihologic: de pildă, gustul pentru aventură şi război, dorinţa de 
a cuceri, dincolo de mare, prestigiu şi avere, toate trăsături 
definitorii ale unei clase de cavaleri construite în Occident de 
cler să respecte noile instituţii ale păcii. 

In sfârşit, chiar dacă nu sunt considerate ca determinante în 
procesul iniţial, mai e vorba de preocupările economice care 
sfârşesc prin a juca un rol important. Astfel, ceea ce-i determină 
pe cavalerii normanzi să se instaleze, la mijlocul secolului al XI- 
lea, în Italia de Sud şi Sicilia este lipsa de teritorii şi, de 
asemenea, numai pentru a asigura comerţului lor drumuri mai 
sigure, marinarii genovezi, pisani şi venețieni se reinstalează în 
marile insule ale Mediteranei occidentale, preludiu al instalării 
lor în „schelele“ Levantului. Cruciada, după cum se vede, se 
înscrie, aşadar, în cadrul unei ofensive generalizate către est şi 
sud a Creştinătăţii occidentale, aflată în plin avânt demografic. 
Nu trebuie făcut din presiunea demografică în Occident, încă 
modestă, de altfel, în secolul al XI-lea, cauza majoră a 
cruciadelor. Demografia nu determină fenomenul: ea îl aduce cu 
sine, şi e foarte mult deja, având în vedere marile sângerări pe 
care le vor cunoaşte în Pământul Sfânt şi pe drumurile care îi 
vor conduce acolo, cei mai vestiți cavaleri ai Occidentului. 

In noiembrie 1095, cu ocazia unui conciliu reunit la Clermont, 
pe domeniile contelui de Toulouse, papa Urban II îşi face publică 
intenţia de a organiza recucerirea Pământului Sfânt de la 
păgâni. Cu câteva luni mai devreme, cu prilejul altui conciliu 
ţinut la Piacenza, în martie 1095, suveranul pontif primise o 


solie bizantină venită să-i ceară ajutorul împotriva 
necredincioşilor, „în numele apărării Sfintei Biserici“. Trimisul 
Basileului nu se sfii să zugrăvească tabloul în culori şi mai 
sumbre, anume pentru a smulge Papei adeziunea, pe care 
acesta din urmă, puternic impresionat de cele relatate, i-o şi 
acordă, emoţionat, dar şi interesat de ideea de a putea aduna, 
în lupta împotriva păgânilor, creştini ai Orientului şi-ai 
Occidentului, oficial separați de la mijlocul secolului. 

In realitate, situaţia Imperiului de Răsărit s-a ameliorat 
simţitor de la sfârşitul dinastiei macedonene. În 1081, Alexie | 
Comnenul ajunge la putere şi se confruntă de la bun început cu 
problema majoră a Imperiului: apărarea frontierelor atacate din 
toate părţile, la nord de pecenegi, unguri şi sârbi, la est de turcii 
selgiucizi, instalaţi în Asia Mică, la sud şi vest, în sfârşit, de 
normanzii lui Robert Guiscard. Aceştia din urmă par cei mai 
periculoşi. Căci ei pătrund în lliria, cuceresc Dyrrachium 
(Durazzo) şi ameninţă însuşi Constantinopolul. Pentru a-i 
respinge, Alexie trebuie să ceară ajutor Veneţiei, din partea 
căreia primeşte sprijin naval în schimbul unui cartier rezervat la 
Constantinopol. Moartea lui Robert Guiscard (1085), apoi 
sprijinul flotei venețiene îi permit să-i ţină pe normanzi în 
expectativă şi să redobândească Dyrrachium. Rămân însă toţi 
ceilalţi duşmani care nu-şi slăbesc incursiunile în Imperiu; 
printre ei, în primul rând, turcii, pe care Basileul nu poate spera 
să-i învingă fără ajutorul occidentalilor. De aici, negocierile cu 
Papa, care se deschid în 1089 şi care vor conduce, şase ani mai 
târziu, la iniţiativa Papei Urban II, negocieri ce se constituie într- 
o înţelegere bazată, în fond, pe o neconcordanţă între cele două 
părţi: occidentalii se gândesc, în mod absolut, la eliberarea 
Locurilor Sfinte; împăratul de Răsărit are nevoie de mercenari, 
pe care-i va folosi după placul inimii şi pe care-i va solicita acolo 
unde i se va părea că pericolul e prea mare: împotriva turcilor, 
bineînţeles, dar şi împotriva pecenegilor şi sârbilor. Cât despre 
unitatea lumii creştine, ea nu pare să fi fost o preocupare 
majoră. 

La chemarea lui Urban Il, un prim val pleacă de îndată, 
compus din două grupuri principale, unul format mai ales din 
germani, sub conducerea lui Walter cel Sărac, celălalt condus de 
un călugăr, Petru Ermitul, amândoi reunind oameni simpli, 
însufleţiţi de o adâncă credinţă, ce se va transforma curând în 


fanatism şi va determina cumplite pogromuri în calea cruciaților. 
Această expediţie populară, indisciplinată şi prea puţin obişnuită 
cu meseria armelor, va fi decimată de foamete şi căldură, 
înainte de a fi exterminată de turci în 1096, pe malul asiatic al 
Bosforului. Baronii nu pleacă decât în 1097, sub conducerea 
câtorva mari seniori: ducele Lotharingiei - Godefroy de Bouillon, 
fratele său Balduin de Boulogne, contele Raymond IV de 
Toulouse, normandul Bohemund însoţit de nepotul său Tancred, 
toţi având drept scop mărturisit eliberarea Pământului Sfânt. 
Greutățile sunt, însă, mari: lungimea călătoriei, întreprinsă, în 
funcţie de grupuri, pe pământ sau pe mare, rigoarea climei, 
puţina bunăvoință a împăratului Alexie în a-i ajuta pe cruciați să 
treacă Strâmtorile, contra-atacuri ale musulmanilor în Asia Mică 
etc. 

Rivalitatea, mai ales dintre şefii expediției, nu întârzie să facă 
să pălească frumosul elan al cruciaților, unii încercând, dincolo 
de toate, să-şi croiască principate în Siria şi Palestina. În cele din 
urmă, după un lung asediu al Antiohiei şi cucerirea sa, ei ajung 
la lerusalim, îl iau cu asalt şi îl jefuiesc, în iulie 1099. 

Expansiunea creştinătăţii în secolele XI-XII 


Intenţia noastră nu este de a relata în amănunt istoria epopeii 
occidentale pe pământurile Islamului. Să reținem numai că 
învingătorii au creat aici patru mici state feudale: comitatele de 
Edessa - repede recucerit de musulmani - şi de Tripoli, 
principatul Antiohiei şi regatul lerusalimului, al cărui prim 
suveran este Godefroy de Bouillon. Relaţiile lor cu musulmanii 
vor fi, cel mai adesea, foarte bune, iar porturile de coastă (Tyr, 
Accra) cunosc o intensă activitate economică de care profită 
negustorii italieni şi republicile maritime din peninsulă. Marea 
slăbiciune, însă, a statelor „latine“ provine din caracterul feudal 
al organizării lor şi dezbinarea profundă a baronilor. Intr-o mare 
măsură, apărarea Pământului Sfânt va fi opera noilor ordine 
militare: Ospitalierii Sf. loan din lerusalim, Templierii, Cavalerii 
Teutoni, care construiesc vaste şi puternice fortărețe şi se 
constituie în adevărate puteri. 

Spiritul cruciadei, mereu treaz în Occident în timpul secolului 


al XII-lea, păleşte repede la nivelul principatelor din Pământul 
Sfânt. Începând cu 1150, odată cu apariţia lui Nur al-Din, se 
afirmă, în plus, şi contraofensiva musulmană. Aceasta Îl 
determină pe Sf. Bernard, după pierderea comitatului de 
Edessa, să predice la Vezelay, apoi în Flandra şi în Germania, a 
doua cruciadă pe care o conduc, din 1145, împăratul Conrad IlI 
şi regele Franţei Ludovic VII. Rău pregătită, slăbită de trădarea 
bizantinilor şi de divergenţele dintre baroni, ea suferă o primă 
înfrângere la Doryleea, în Asia Mică (1147), înainte de a eşua, în 
anul următor, în faţa Damascului. La sfârşitul secolului, o a treia 
cruciadă este din nou predicată, atunci când prinţul musulman 
Salah al-Din (din care noi am făcut Saladin), fondator al unui 
vast regat, recucereşte lerusalimul. 

Noua expediţie - împărţită, în fond, în mai multe grupuri - îi 
are drept conducători pe împăratul Frederic Barbarossa, care 
piere în Asia Mică, regele Franţei Filip August şi Plantagenetul 
Richard Inimă-de-Leu. Cruciații recuceresc Accra, reuşesc să 
salveze câteva rămăşiţe ale vechii puteri teritoriale france - 
Antiohia în nord, o mică fâşie de coastă între Tripoli şi Jaffa, 
insula Cipru - leruslimul însă rămâne în mâinile musulmanilor. 


Occidentul împotriva Bizanțului: a patra cruciadă 


Încă de la prima trecere a cruciaților pe malurile Bosforului, 
Basileul s-a ferit de occidentali şi a practicat, în privinţa lor, o 
politică ambiguă, utilizându-le toate forţele spre a recupera o 
parte din teritoriile cucerite de selgiucizi - Niceea, Cilicia, 
Bithynia, provinciile de pe malul Egeei -, fără să se grăbească, 
însă, să-i aprovizioneze sau să le aducă, la fiecare contraatac 
musulman, întăriri, deci cu atât mai puţin să le deschidă porţile 
capitalei sale. Sub domniile lui Alexie | Comnenul (1081-1118) şi 
a fiului său loan Il (1118-1143), Imperiul a putut astfel, 
menajându-şi energiile, să-şi redreseze situaţia la frontiere, să-şi 
îndepărteze adversarii cei mai periculoşi şi să-şi facă 
recunoscută suzeranitatea de către coloniile france din Levant. 
Sub Manuel Comnenul, care domneşte între 1143 şi 1180, 
Imperiul Bizantin redevine o putere respectată şi pare în măsură 
să pornească la recucerirea altor teritorii, pierdute încă din 
secolul al X-lea, mai ales cele care au trebuit părăsite în mâinile 
normanzilor. 

Cu ocazia, însă, a celei de-a doua cruciade, Manuel Comnenul 
nu va dovedi abilitatea bunicului său în folosirea armatelor 
occidentale şi extinderea recuceririi bizantine până în Asia Mică. 
Incheind un fel de pace cu vecinii săi selgiucizi şi reuşind să 
recupereze Antiohia, el face eforturi pentru a zădărnici cruciada, 
refuzând să acorde dreptul de trecere pe teritoriul statelor sale 
armatei lui Conrad, refuzând să o aprovizioneze şi avertizându-i 
pe turci de planurile latinilor, lăsându-i, în fine, pe oamenii lui 
Ludovic VII să fie masacrați în câmpia de la Adalia, după ce sunt 
abandonaţi de toţi ghizii lor greci. Cruciații au nutrit o vie şi 
profundă ură faţă de împărat. 

Paradoxal însă, influenţa latină asupra curţii Basileului a fost 
extrem de puternică tocmai în timpul domniei lui Manuel 
Comnenul. Puţini împărați bizantini au fost atât de apropiaţi de 
suveranii occidentali. Mare admirator al împăraţilor romani, el 
visează să reediteze epopeea iustiniană şi să readucă Italia sub 
aripa Bizanțului, profitând de ostilitatea Papei şi a oraşelor 
lombarde faţă de intenţiile lui Frederic Barbarossa. Între timp, el 
populează curtea de la Constantinopol cu „latini“, introduce 
moda occidentală (aceea a turnirului, de pildă), angajează în 
armata sa numeroşi cavaleri franci, burgunzi, germani. El însuşi 


se căsătoreşte cu o prinţesă germană, rudă cu împăratul Conrad 
III şi leagă cu acesta o alianţă dirijată împotriva duşmanului lor 
comun, regele normand al Siciliei, Roger II. Izolarea bizantină ia 
astfel sfârşit, Imperiul de Răsărit apărând chiar să adere la 
concertul politic european. 

Eşecul celei de-a doua cruciade face, însă, ca această politică 
să fie cu greu continuată. Dezastrul militar, mai ales, din 1176, 
în faţa armatelor selgiucide, victorioase la Myriokephalon, pune 
capăt visurilor îndrăzneţe ale Comnenului. Manuel moare patru 
ani mai târziu, lăsând un moştenitor minor şi o regență susţinută 
de mercenari latini. lată de ce bizantinii aduc la putere un văr al 
împăratului defunct, Andronic Comnenul, cu totul ostil 
occidentalilor, împotriva cărora dezlănţuie furia maselor din 
Constantinopol. Apoi, după ce va fi omorât pe împărăteasa 
Maria şi pe fiul său, Alexie Il, el se căsătoreşte cu văduva celui 
din urmă - o prinţesă franceză de numai 13 ani - pornind la 
persecutarea aristocrației rebele. În 1185, este ucis în cursul 
unei revolte şi rupt în bucăţi de mulţime şi mercenarii latini. 

În timpul scurtei uzurpări a lui Andronic, Cilicia a trebuit să fie 
din nou evacuată, ceea ce face ca şi protectoratul asupra 
statelor latine să cadă şi el. Succesorii uzurpatorului, din 
dinastia Anghelos, nu reuşesc să stabilizeze situaţia. Isaac Il 
(1185-1195) reuşeşte să oprească năvălirile normande din 
preajma Thessalonicului, dar nu poate recupera Insulele lonice. 
Sârbii şi bulgarii îşi redobândesc independenţa, apropiindu-şi 
frontiera de Rhodope. Eşecul celei de-a treia cruciade înăspreşte 
tensiunile cu occidentalii şi mai ales cu dinastia de 
Hohenstaufen. Când Frederic Barbarossa dispare, succesorul 
său, Henric VI, ocupă Sicilia şi preia proiectele normanzilor 
privind Bizanțul. Noul împărat, Alexie III, care-şi detronează 
fratele şi pune să fie orbit, trebuie să accepte să plătească un 
tribut pentru a evita invazia. În sfârşit, dispunând de-o flotă 
mediocră, Basileul nu poate să-i împiedice pe piraţii genovezi 
sau de alte seminţii să-şi înmulțească atacurile de coastă şi să 
ocupe câteva insule. Pradă decadenţei şi anarhiei, Bizanțul 
devine ţinta tuturor dorințelor. 

Aceasta este situaţia în ceea ce mai rămâne din Imperiul de 
Răsărit în momentul în care Papa Inocenţiu Il lansează ideea 
unei noi cruciade, predicată încă din 1198, şi la care se asociază 
contele Flandrei, Balduin, şi fratele său, Henric, conte de 


Champagne Thibaut, ca şi un alt senior lombard, Bonifaciu de 
Montferrat, văr al împăratului Filip de Suedia, căruia i se şi 
încredinţează, de altfel, conducerea expediției. Adunați la 
Veneţia pentru a se îmbarca, cruciații hotărăsc să atace Egiptul, 
centru economic şi politic al puterii musulmane, pentru ca abia 
apoi s-o pornească spre Constantinopol. Mijloacele financiare, 
însă, lipsesc cu desăvârşire şi, de aceea, pentru a-şi plăti 
trecerea pe corăbiile venețiene, ei trebuie, mai întâi, să accepte 
să cucerească, în beneficiul republicii maritime, oraşul Zara de 
pe coasta dalmată, aparţinând regelui Ungariei. Prim compromis 
al cruciadei în favoarea unei puteri temporale, care nu se va 
mulţumi, de altfel, doar cu această deturnare de la spiritul sacru 
ce-i condusese până atunci pe creştini. Ce era mai grav urma 
de-abia să se întâmple. Căci la Zara soseşte fiul lui Isaac Il, 
răsturnat de fratele său, Alexie III, în 1195, care cere cruciaților 
să facă un ocol prin Constantinopol pentru a-i reinstala tatăl pe 
tron. Dogele Dandolo îi încuviinţează cererea şi-i împinge pe toţi 
baronii occidentali către o aventură pe care o acceptă doar în 
virtutea sumelor uriaşe pe care tânărul Alexie IV promite să le 
ofere. În iulie 1203, armata cruciaților porneşte la asedierea 
capitalei bizantine ai cărei locuitori, proaspăt detronatori ai lui 
Alexie III, deschid porţile împăratului exilat şi fiului său, devenit 
co-împărat. 

Repede, însă, populaţia Constantinopolului se va opune 
suveranilor impuşi de cei pe care-i consideră mercenari latini. 
Isaac Il şi Alexie IV sunt asasinați, cruciații alungaţi din oraş şi 
constrânşi să-l asedieze a doua oară, înainte de a-l lua cu asalt 
pe 13 aprilie 1204 şi să-l prade împărţindu-şi resturile 
Imperiului, împărţire prin excelenţă favorabilă venețienilor, care 
pun stăpânire pe principalele porturi şi pe majoritatea insulelor 
de pe calea care unea Adriatica cu Constantinopolul, ocupă trei 
cincimi din capitală şi obţin o scutire de taxe comerciale 
absolută în întregul Imperiu, ca şi monopolul, de altfel, al 
alegerii patriarhului. Restul teritoriului bizantin este aşezat sub 
semnul împăratului latin ales, Balduin de Flandra, încoronat la 
Sf. Sofia la 16 mai 1204, fiind compus din Thracia şi din 
teritoriile ce urmeză a fi recucerite în Asia Mică, acestea 
reprezentând de-acum încolo domeniul imperial pe care sunt 
instalaţi baroni având principate şi domenii de importanţă 
inegală: Bonifaciu de Montferrat în Macedonia (regatul 


Thessalonicului), Othon de la Roche - Atena şi Theba, familia 
Villehardouin - Peloponezul (Principatul de Ahaia) etc. Vestitul 
stat moştenitor al lui Constantin şi al marilor dinastii de basilei 
se vede astfel umilit la condiţia de imperiu colonial şi regat 
feudal. Cât despre spiritul cruciadei, acesta era mult pervertit de 
evenimentele din 1203-1204. 


Sfârşitul Cruciadei şi replierea occidentală în Levant 


În secolul al XIII-lea, în timp ce mongolii cuceresc Asia şi fac 
să dea înapoi puterea turcă selgiucidă, noi expediţii sunt 
organizate în încercarea de a salva ce se mai poate din aşezările 
latine în Pământul Sfânt. Încercarea însă eşuează din lipsă de 
convingere religioasă, entuziasm şi chiar mijloace. Ultima 
manifestare a fervorii populare apare în 1212 când, la apelul 
câtorva profeţi luminaţi, mai multe mii de adolescenţi plecaţi din 
Franţa şi Germania iau drumul lerusalimului. Ilmbarcaţi la 
Marsilia de neguţători fără scrupule, majoritatea dintre ei vor fi 
masacrați sau vânduți ca sclavi. 

După eşecul celei de-a cincea cruciade - hotărâtă în 1215 de 
Conciliul de la Lateran -, apoi al celei de-a şasea (transformată 
de Frederic II în operaţiune diplomatică), o ultimă speranţă de a 
salva Orientul se mai întrevede odată cu cele două expediţii pe 
care le conduce regele Franţei Ludovic al IX-lea şi care provoacă 
o anume reînnoire a fervorii religioase a cruciaților. Ludovic cel 
Sfânt, însă, este făcut prizonier la Mansourah cu prilejul celei de- 
a şaptea cruciade (1248-1250) şi moare de ciumă la Tunis, în 
1270, în cursul celei de-a opta cruciade. Abandonate doar 
propriilor lor resurse, aşezările creştine din Orient cad una câte 
una. Ultima, Sf. loan din Accra, este cucerită în 1291. La această 
dată, Ciprul reprezintă singura rămăşiţă a regatelor constituite 
în Orient de către baronii din Occident. 

Dacă a eşuat din punct de vedere militar, cruciada a 
întreţinut, cu toate acestea, două secole de fructuoase contacte 
între Orient şi Occident. Pelerini şi negustori au adus din Asia 
Mică şi Pământul Sfânt gustul pentru stofe şi obiecte preţioase, 
practica unor noi culturi (orez, bumbac, fructe exotice) şi 
cunoaşterea unor noi tehnici: cârma de etambot, busola, 
numeraţia. Moravurile ele însele vor fi uşor schimbate, gustul 
luxului, al hainelor scumpe, al vieţii uşoare luând locul 
austerităţii şi durității existenţei feudale. 

Reconquista şi Cruciada au distrus cu desăvârşire orice 
dorinţă de reîntoarcere ofensivă a islamului în Mediterana 
occidentală. Şi aceasta în clipa în care, în estul Europei, 
germanii îi resping pe slavi cu mult dincolo de limitele 
Imperiului. 


La periferia Europei creştine: expansiunea germanică şi 
instalarea de noi state 


În timp ce monarhiile naţionale se organizează în Occident şi 
Bizanțul luptă pentru a supravieţui, celelalte state europene 
încearcă şi ele să-şi creeze frontiere mai stabile şi un început de 
instituţii. În Europa de Nord, trei unităţi distincte îşi fac apariţia: 
Danemarca, care-şi extinde suveranitatea asupra malurilor 
meridionale ale Balticii până la Riga, intrând pentru aceasta în 
conflict cu principii germani; Norvegia care reuşeşte să se 
elibereze de protectoratul danez şi-şi extinde dominaţia până în 
Groenlanda şi Islanda; Suedia, în sfârşit, care cucereşte Finlanda 
şi se constituie, la rândul său, într-un regat autonom, cu 
Stockholm drept capitală şi Uppsala centru episcopal. In toiul 
luptelor succesorale, adeseori sângeroase, cele trei regate îşi 
creează instituţii proprii, având conştiinţa clară a ceea ce le dă 
originalitate în sânul spaţiului european. Între ele se leagă relaţii 
diplomatice, pe care le distrug mai apoi conflicte provocate de 
pretenţiile hegemonice ale unora şi altora. Restul Europei nu are 
niciun fel de contribuţie la istoria lor, aşa cum nici ele nu 
influenţează evenimentele continentului. 

Nu acelaşi lucru se petrece şi cu ţările Europei Centrale şi 
Orientale. Aşezate departe de marile centre de civilizaţie ale 
Occidentului şi lumii mediteraneene, ele se reorganizează mai 
târziu, sub influenţă francă şi bizantină. Situate, însă, la 
avanposturile Europei, în coasta continentului asiatic, cu 
imensele sale rezerve umane şi cu migrații care se năpustesc pe 
teritoriile lor, ele cunosc, la mijlocul secolului al XIII-lea, invazia 
mongolă care perturbă începuturile unei firave organizării 
politice cu greu pusă pe picioare. Cel puţin, această invazie nu 
face să varieze aşezarea popoarelor care, în anul 1000, sunt, în 
linii mari, deja fixate. Dacă lăsăm deoparte statul ungar, instalat 
încă din secolul al X-lea pe malurile Dunării, Europa Centrală şi 
Orientală este domeniul slavilor şi situarea acestor triburi 
fixează, în mare, leagănul diverselor state. Vom evoca aceasta 
în capitolul următor. 

Începând cu secolul al XI-lea, domeniul slavilor cunoaşte, mai 
ales în partea sa septentrională, o presiune crescândă din 
partea germanilor. Marii vasali ai împăratului au luat 
conducerea unei mişcări de colonizare care, în a doua jumătate 


a secolului al XII-lea, cunoaşte un spectaculos progres. Albert 
Ursul ocupă  Brandenburgul în 1150, organizează ţara, 
defrişează pământurile şi pune bazele unor oraşe (Havelberg, 
Brandenburg). Henric Leul, duce de Saxonia şi Bavaria, 
cucereşte Lubeck-ul de la Adolf de Holstein (1158), apoi 
colonizează Mecklenburg şi Pomerania occidentală. Teritoriile 
supuse slavilor sunt de îndată ocupate de colonişti veniţi din 
Franconia, Olanda, Holstein, Westphalia. Drang nach Osten 
continuă şi se accentuează în secolul al XIll-lea, cucerirea 
militară urmând o pătrundere lentă a colonizării agrare şi luând 
repede aspectul unei cruciade. 

Întemeiat în Pământul Sfânt de cavalerii germani şi de 
burghezii oraşelor din Nord, încuviinţat în 1199 de Papa 
Inocenţiu Ill, Ordinul Teuton se angajează în 1211 în apărarea 
populațiilor creştine instalate la frontierele Europei Orientale. 
Ordinul îl ajută pe Andrei al Ungariei în problemele sale cu 
vecinii nomazi, apoi răspunde chemării lui Conrad al Mazoviei 
care vrea să evanghelizeze Prusia. În 1226, Frederic II îi concede 
toate teritoriile care vor fi cucerite de la păgâni, pentru ca, patru 
ani mai târziu, episcopii germani să lanseze o cruciadă 
permanentă împotriva popoarelor din Est. Timp de mai bine de o 
jumătate de secol, teutonii, care obţin, în 1237, alipirea unui alt 
ordin militar cuceritor (operând mai la est), cavalerii Gladiferi, se 
vor război astfel în teritoriile prusacilor, convertindu-i cu forţa, 
deposedându-i de pământuri în folosul coloniştilor germani, 
masacrând populaţiile care nu se supun creştinării şi 
germanizării, întemeind sute de sate şi zeci de oraşe, printre 
care Thorn, Kulm, Elbing, KOnisberg. La scurt timp, 
abandonându-şi sediul la Veneţia, Marele Maestru al ordinului va 
veni să se instaleze la Marienburg, conducând, în virtutea 
rangului său de prinţ al Imperiului, un puternic stat monastic. 

Mai departe încă, în regiunile populate de baltici, călugării- 
soldaţi se vor lovi, însă, de rezistenţa letonilor, lituanienilor, 
estonilor, dar şi de influenţa suedezilor şi ruşilor. In 1242, 
teutonii cunosc o cumplită înfrângere în faţa prinţului de 
Novgorod, Alexandru Nevski (în bătălia de pe lacul Ciud). 
Cuceresc totuşi Curlanda, instalând un castel la gurile 
Niemenului: Memel. Mai înainte, germanii întemeiaseră o serie 
întreagă de oraşe pe litoralul Balticii: Rostock în 1200, Wismar în 
1228, Stralsund în 1234. În 1237, ei ocupă Stettin şi în 1238 


Danzig, privând noul stat polonez de accesul la mare. Împreună 
cu Bremen, Hamburg, Lubeck, Revel şi Riga, aceste porturi 
reunite în Hansa deţin în secolul al XIll-lea o adevărată 
hegemonie comercială în Europa de Nord, controlând, de la 
Bruges până la Bergen şi de la Londra la Novgorod, toate căile 
maritime dominate altădată de scandinavi. La acea dată, dacă 
Imperiul e în plină criză, influenţa germanică se întinde pe o 
mare parte a Europei Centrale şi Orientale, lovindu-se, însă, de 
rezistenţa principatelor şi statelor aflate în formare de câteva 
secole deja, şi care sunt legate şi de lumea creştină. 


Capitolul 6 7 
EUROPA LA APOGEUL „EVULUI MEDIU CLASIC“ (SFARŞITUL 
SECOLULUI AL XII-LEA - INCEPUTUL SECOLULUI AL XIV-LEA) 


E În secolul al XIII-lea se constituie în Occident două 
puternice monarhii. in Franţa, Capeţienii işi extind 
autoritatea recucerind, în detrimentul regilor Angliei, o 
mare parte a teritoriului, fără însă a-i putea alunga din 
Guyenne şi nici să recucerească Flandra, aliata 
englezilor. Monarhia franceză îşi impune autoritatea 
marilor vasali şi se înzestrează cu instituţii care fac să 
renască noțiunea de stat. In Anglia, monarhia este 
constestată şi încă din secolul al XIII-lea, baronii şi 
prelaţii impun suveranului un control al cărui instrument 
devine Parlamentul. 


N Veche deja, lupta dintre Papă şi împărat cunoaşte 
noi evenimente: împăratul germanic Frederic II 
Hohenstaufen încearcă să reconstituie un puternic 
imperiu compus din Italia şi Germania. După moartea sa, 
însă, în 1250, Imperiul se prăbuşeşte în anarhie: principii 
germani aşază puterea imperială sub tutelă. Italia scapă, 
aşadar, Imperiului, Papa intervenind întru aceasta şi 
profitând de ambițiile rivale dintre prinții europeni, 
precum Carol de Anjou, Rudolf de Habsburg sau Petru de 
Aragon, pentru a împiedica reconstituirea unui puternic 
regat. Italia de Nord şi Centrală este, ea însăşi, sfâşiată 
de luptele dintre guelfi şi ghibelini. 


N La periferia Occidentului creştin se nasc noi state: 
Boemia  Przemyslizilor, strâns legată de Germania, 
Polonia Piastilor, Ungaria amenințată în secolul al XIII- 
lea de invazia mongolă, şi, la frontierele Imperiului 
Bizantin, sârbii şi bulgarii care încearcă şi unii şi ceilalţi 
să domine Peninsula Balcanică. Pe de altă parte, 
principatele ruseşti rămân supuse mongolilor cărora 
trebuie să le jure credinţă şi să le plătească tribut. 


N Distrus de cruciați în 1204, Imperiul Bizantin este 
reconstituit de dinastia Paleologilor, pornind de la 


Imperiul de la Niceea, în Asia Mică, în 1261. 


N Victorioasă asupra Imperiului, pretinzând să 
stabilească în Occident o teocraţie respinsă de suveranii 
naţionali, Biserica devine o putere temporală a cărei 
bogăție aduce cu sine critici şi erezii - cele ale 
valdenzilor şi ale catarilor. Biserica replică prin încercări 
de reformă, prin represiune, dar şi prin crearea unor noi 
ordine (franciscani, dominicani... ). 


Secolul al XIll-lea este considerat, în mod tradiţional, ca 
secolul de apogeu al tradiţiei medievale europene: o epocă de 
echilibru şi de relativă stabilitate, care se caracterizează, mai 
ales, prin renaşterea statului, înflorirea societăţilor urbane, 
accelerarea marilor defrişări, dezvoltarea universităţilor, o epocă 
simbolizată de înălţarea marilor catedrale. Această imagine nu 
este falsă. Totuşi, ea nu trebuie să disimuleze nici progresele 
împlinite în secolele precedente, nici greutăţile sau calamităţile 
- războaie, foamete, sărăcie - care reprezintă fundalul vieţii 
populaţiei din Occident în acest secol privilegiat al Evului Mediu 
clasic. 


Capeţieni şi Plantageneţi 


În vestul continentului, regatul Franţei şi cel al Angliei 
sfârşesc prin a se constitui în state monarhice vizând să impună 
marilor vasali autoritatea suveranilor săi. 

Aceasta în contextul unui conflict aproape permanent între 
cele două dinastii domnitoare: Capeţienii şi Plantageneţii. In 
Franţa, prudentul şi vicleanul Filip II, care va primi supranumele 
de August ca aluzie la extinderea domeniilor sale, va profita de 
slăbirea adversarilor săi şi mai ales de conflictul dintre 
Plantageneţi, pentru a le distruge puterea pe continent. 
Împotriva regelui Henric II (mort în 1189), apoi a lui Richard 
Inimă-de-Leu (1189-1199), el nu reuşeşte să-şi creeze un 
avantaj. În 1198, chiar, regele Franţei, care, după bătălia de la 
Freteval, cu patru ani mai devreme, trebuise să fugă, pur şi 
simplu, din faţa adversarului său, părăsindu-şi arhivele şi 
tezaurul, este pus aproape în faţa capitulării. Nu scapă decât 
graţie păcii impuse de Papa Inocenţiu III şi abia la moartea lui 
Richard, ucis în 1199 în Limousin, în cursul unei acţiuni 
împotriva unui vasal rebel. Fratele şi urmaşul lui Richard (1199- 
1216), mediocrul loan |, numit mai târziu „loan Fără Ţară“, nu-l 
mai poate împiedica pe Filip August să-şi însuşească o mare 
parte din domeniile sale continentale. Regele Franţei, care a 
obţinut, între timp, de la contele Flandrei, cedarea provinciilor 
Amiens, Vermandois şi Valois, cucereşte şi Normandia, Maine, 
Anjou şi Auvergne. loan Fără [ară nu mai păstrează decât 
regiunea Bordeaux, Bearn şi Comminges. 

Acest spectaculos şi rapid progres al puterii capeţiene îi 
nelinişteşte mult pe puternicii vecini ai lui Filip. O coaliţie se 
formează, ca atare, împotriva lui, formată din loan Fără Ţară, 
împăratul Otto IV şi conții de Flandra, Boulogne, Olanda şi de 
Limburg, la care vin să se adauge şi alţi principi din Imperiu. 
Această coaliţie iese victorioasă pe mare la Damme, în 1213, 
dar este zdrobită pe uscat, la Bouvines, lângă Tournai, la 27 iulie 
1214, Plantagenetul însuşi fiind bătut în Anjou de fiul regelui 
Franţei. În 1216, acesta va împinge ofensiva până la Londra şi 
dacă atunci coroana îi scapă lui Filip August, aceasta e pentru 
că Papa Inocenţiu Ill se opune. La moartea regelui Franţei, în 
1223, domeniul regal şi-a triplat suprafaţa, iar comitatul Flandrei 
a trecut sub severa tutelă a suveranului capeţian. Urmaşul lui 


Filip, Ludovic VIII, nu domneşte decât 3 ani, dar el este cel ce 
pregăteşte alipirea la coroană a teritoriilor contelui de Toulouse, 
Raymond VI, acuzat de erezie de către Biserică. 

Lunga domnie a lui Filip II nu se traduce doar prin extinderea 
teritoriului direct controlat de capeţieni. Aceasta este marcată şi 
de o întărire a puterii regale. Din ce în ce mai mult, suveranul 
caută să-şi mărească autoritatea asupra vasalilor şi să limiteze 
influenţa marilor feudali. El se sprijină întru aceasta pe 
burghezia oraşelor, favorizând mişcarea de eliberare urbană şi 
obţinând, în schimb, bani şi soldaţi pentru armata sa. Mai 
bogată, monarhia poate de acum încolo să-şi plătească 
funcţionari docili şi competenţi. Vechilor magistrați însărcinaţi 
cu administrarea domeniului şi care munceau cel mai adesea 
pentru a-şi umple propriile buzunare, le sunt substituiţi încetul 
cu încetul notarii regali (aşa-numiţii baillis, numiţi, în Sud, 
seneşali) care ridică impozitele şi fac dreptate în numele regelui. 
De asemenea, în timp ce sarcinile tradiţionale de la curte tind să 
devină pur onorifice sau să se reducă la o fundaţie domestică, 
regele începe să-şi aleagă sfetnicii din rândul funcţionarilor de 
origine modestă, formaţi în spiritul dreptului roman, întru totul 
devotați persoanei sale şi care vor deveni agenţi zeloşi ai 
centralizării monarhice. Justiția regală progresează în 
defavoarea celei seniorale. Păstrat în Templu, la Paris, de către 
călugării-cavaleri ai ordinului fondat în Pământul Sfânt, Tezaurul 
regal este alimentat şi de veniturile domeniului şi de drepturile 
senioriale plătite de vasali, de taxe diverse, impozite prelevate 
bisericilor, impozite directe şi ajutoare diverse cerute cu prilejul 
războaielor sau cruciadelor, diferite expediente în sfârşit, 
precum taxa impusă evreilor. Acest embrion al finanţelor 
permanente permite monarhiei capeţiene să întreţină nu numai 
funcţionari, dar şi o mică armată, ea însăşi permanentă şi 
compusă din cavaleri şi pedestraşi mercenari. 


Domeniul regai la urcarea pe 
P a sa Filip August (1180) [3525] Vasaiii regelui Franței 

(1180-1223) în 1328 a, 
Cuceririle lui Ludovic Vii =æ Limita Regatului Franţei la 


şi Ludovic IX (1 223-1270) moartea lui Filip cel Frumos (1314) . 

Extinderea domeniului regal în secolul al XII-lea 


La moartea lui Ludovic VIII (1226), tânărul său fiu, Ludovic IX, 
(care va fi canonizat de Biserică doar la câţiva ani după moarte), 
nu are decât 12 ani. Regența este asigurată de mama sa, 
Blanche de Castilia, care are de îndată de înfruntat rebeliunea 


câtorva mari vasali - mai ales pe cea a lui Thibaut de 
Champagne şi a lui Pierre Mauclerc, duce de Bretagne -, 
susținuți de mici seniori din Vest şi de contele de Toulouse, 
Raymond VII, care profită de situaţie pentru a reintra în 
posesiunea pământurilor sale, alungându-i pe baronii din Nord. 
Rezultă de aici o lungă perioadă de anarhie, de pe urma căreia 
regele Angliei încearcă să profite pentru a-şi recupera, şi el, 
domeniile continentale. Energia şi simţul politic care o 
caracterizează pe regentă permit coroanei Franţei să traverseze 
această epocă fără mari daune, ba chiar să obţină promisiunea 
de a anexa comitatul de Toulouse (dacă din căsătoria fiicei lui 
Raymond VII cu fratele regelui, Alphonse de Poitiers, nu s-ar fi 
născut nicio descendență). În 1234, când Ludovic IX, devenit 
major, îşi asumă personal răspunderile puterii (împărţită, încă, 
cu mama sa), situaţia este aproape restabilită, iar, în 1241, el se 
află chiar în fruntea unei armate care îl pune pe fugă, lângă 
Saintes, pe regele Angliei, Henric III, debarcat în Franţa pentru a 
susţine revolta contelui de la Marche. 

Joinville ne-a lăsat asupra lui Ludovic cel Sfânt imaginea unui 
suveran înzestrat cu cele mai rare virtuţi morale şi cu o pietate 
profundă. Ducând o existenţă foarte simplă, nu o dată îi 
primeşte pe cei săraci la masa sa sau îi îngrijeşte pe leproşi. In 
fiecare noapte se trezeşte pentru slujba religioasă şi, în fiecare 
vineri, se lasă biciuit în amintirea flagelării lui Hristos. În 1244, 
refăcut după o grea boală, el hotărăşte să ia crucea şi să se 
îmbarce, în august 1248, la Aigues-Mortes, port depinzând de 
contele de Provența, a cărui moştenitoare s-a căsătorit cu 
fratele regelui, Carol, conte de Anjou. A şaptea cruciadă, 
predicată pentru a veni în ajutorul ultimelor aşezări latine 
amenințate de turcii horezmieni, cunoaşte câteva succese în 
Egipt, înainte de a fi complet distrusă de către musulmani. Făcut 
prizonier, apoi eliberat în contul unei foarte mari răscumpărări, 
Ludovic IX va petrece patru ani pe Pământul Sfânt, înainte de a 
se reîntoarce în regatul său, înţelept administrat, în absenţa sa, 
de Blanche de Castilia, apoi, după moartea acesteia, în 1252, de 
Alphonse de Poitiers. Acest eşec nu-l va descuraja pe Ludovic 
care, în 1270, se îmbarcă pentru Tunis, primă etapă a celei de-a 
opta cruciade. Deja bolnav şi sleit de puteri, el moare aici de 
ciumă. 

Acest suveran pios şi preocupat de soarta celor umili a fost, în 


acelaşi timp, şi un suveran autoritar, conştient de prerogativele 
coroanei, fără a-şi ştirbi atributele de om al păcii. El s-a gândit 
mai puţin la extinderea domeniului său, cât la consolidarea a 
ceea ce dobândiseră străbunii săi. Deşi învingător al regelui 
Angliei care atacase Poitou, el semnează, în 1259, cu rivalul său 
Plantagenet, Tratatul de la Paris. Ludovic IX renunţă prin acest 
tratat la anumite teritorii - Limousin, Perigord, Quercy -, în 
schimb, Henric III recunoaşte cuceririle făcute de Filip August şi 
se declară vasal principal (homme-lige) al regelui pentru ducatul 
Guyenne (homme-lige, termen folosit pentru a desemna un 
vasal care, având mai mulţi suzerani, contractează, faţă de unul 
dintre aceştia, obligaţii prioritare). Dornic, de altfel, de a asigura 
pacea interioară a regatului, Ludovic cel Sfânt pune totul în joc 
pentru a împiedica războaiele personale dintre seniori şi 
interzice portul armelor nobililor ca şi ţăranilor. 

Ludovic mai vrea ca raporturile între supuşii săi să se afle sub 
semnul echităţii şi onestităţii. Veghează ca fiecare parte să 
poată, în caz de litigiu cu justiţia seniorală, face apel la 
tribunalul regelui şi-i place lui însuşi să împartă dreptatea. Bate 
noi monede de aur şi cere ca acestea să circule în regat „bine“ 
şi „cinstit“. În acelaşi timp, însă, întăreşte mecanismele 
administraţiei centrale. Sub domnia sa, fosta „curte“ feudală 
începe să se împartă într-o curte de justiţie, un Parlament şi o 
Curte de Conturi, însărcinată cu controlul finanţelor regale. 

După domnia lui Filip IIl cel Îndrăzneţ (1270-1285), care 
primeşte drept moştenire domeniile contelui de Toulouse, dar 
eşuează într-o expediţie împotriva regelui Aragonului, aflat în 
război cu unchiul său, Carol de Anjou, devenit rege al Siciliei, 
coroana capeţiană îi revine lui Filip IV cel Frumos. Acesta 
adaugă, prin căsătorie, domeniului regal, comitatele de 
Champagne şi Brie şi anexează Lyon-ul şi comitatul Bigorre. 
Războinic vestit, care nu pregetă să plătească într-o bătălie cu 
preţul propriei sale persoane, ultimul mare capeţian „direct“ 
rămâne încă şi astăzi un personaj destul de enigmatic, autoritar, 
desigur, şi cinic, dar preocupat şi el de a face ordine şi de a 
aduce pace în regatul său. In timpul domniei sale, mai mult 
decât în timpul celei a lui Ludovic cel Sfânt, monarhia franceză 
tinde să joace în Europa rolul principal, înlocuind, în acest sens, 
Sfântul Imperiu a cărui decadenţă se accentuează. 

Filip a ştiut să se înconjoare de sfetnici de marcă: Pierre Flote, 


Enguerrand de Marigny, Guillaume de Nogaret, „legiştii“, numiţi 
astfel pentru că erau experţi în drept roman. În virtutea acestei 
competenţe, ei au dedus numeroase lucruri, proclamând faptul 
că „regele este împărat în regatul său“, ceea ce însemnă că nu 
recunoaşte nicio autoritate deasupra sa, fie ea temporală 
(împăratul) sau spirituală (Papa). Rezultă din aceasta un conflict 
aspru, la începutul secolului al XIV-lea, cu Papa Bonifaciu VIII, 
pontif autoritar, care ameninţase cu detronarea lui Filip, dar pe 
care acesta din urmă îl răpeşte la Anagni, în 1303. 

În timp ce regele îşi impune autoritatea marilor vasali şi 
noţiunea de stat apare din nou, administraţia regatului continuă 
să se perfecţioneze. Notarii regelui (baillis) şi seneşalii sunt 
plătiţi şi supravegheați îndeaproape. Pentru a-şi crea o armată 
permanentă, regele încearcă să instituie un impozit periodic, 
fouage (impozit pe „foc“, per casă). Dar nevoile sale crescânde 
de bani îl obligă să caute noi şi variate soluţii: taxe pe averea 
clerului, negustorilor şi bancherilor evrei sau italieni, privaţi de 
bunurile lor, expulzați sau constrânşi sub ameninţare să verse 
trezoreriei sume considerabile, profituri realizate din variațiile 
de valoare ale monedei etc. În 1307, Filip îl însărcinează pe 
Nogaret să-i aresteze şi să-i judece pe Templieri, cărora li se 
impută crime de necrezut, dar regele, de fapt, le pizmuieşte 
enormele bogății. Anumiți fraţi, mărturisind sub tortură sau în 
faţa amenințării cu arderea pe rug (54 sunt arşi de vii în 1310, 
printre care şi Marele Maestru, Jacques de Molay), Filip obţine de 
la Papa Clement V suprimarea ordinului căruia îi confiscă 
bunurile. 

Lărgirea domeniului regal continuă cu dobândirea regiunii 
Barrois, a unei părţi din Lorrena, a comitatelor Diois şi 
Valentinois, a Montpellier-ului, ca şi a Dauphine-ului, dăruit fiului 
regelui Franţei, al cărui simbol va deveni de-acum încolo. Şi 
totuşi, această concentrare a puterii militare capeţiene nu este 
nelimitată. În vechile principate feudale - Guyenne, Bretagne, 
Burgundia, Flandra - şi în posesiunile constituite în defavoarea 
principilor de sânge şi care şi ele se pot transforma în 
principate, puterea suveranului trebuie să concureze cu aceea a 
marilor feudali. 

Rivalitatea cu Plantageneţii, căreia Ludovic cel Sfânt crezuse 
că-i pusese capăt semnând Tratatul de la Paris, izbucnește din 
nou sub domnia lui Filip IV. Acesta nu reuşeşte nici să domine 


ducatul Guyenne, unde războiul reîncepe în 1293, nici să 
anexeze teritoriile contelui de Flandra, Guy de Dampierre, 
împins către o alianţă cu englezii de către burghezii oraşelor 
postavului, a căror prosperitate este legată de livrările de lână 
de dincolo de Marea Mânecii. În 1302, garnizoana franceză de la 
Bruges este masacrată şi crema cavaleriei franceze este pusă 
pe fugă la Courtrai de milițiile flamande. Doi ani mai târziu, 
armata regală repară înfrângerea la Mons-en-Pevele, însă 
poporul flamand, care a demonstrat la Courtrai că vitejia şi 
hotărârea „pietonilor“ putea să ţină piept grelei cavalerii a 
baronilor, nu este liniştit. 

Urmaşii lui Filip cel Frumos, Ludovic X (1314-1316), Filip cel 
Lung (1316-1322) şi Carol IV (1322-1328) cunosc dificultăţi 
financiare şi trebuie să facă faţă unei noi revolte feudale. De 
aceea, ei încearcă tot mai mult să se sprijine pe burghezii 
oraşelor, care, în schimbul subsidiilor care le sunt cerute, doresc 
să le controleze utilizarea. O criză politică se profilează astfel în 
clipa în care apar grave probleme economice şi sociale care vor 
afecta, în secolul al XIV-lea, cea mai mare parte a lumii 
occidentale şi în care problema dinastică se va repune în 
discuţie. Carol IV fiind mort, fără moştenitor de sex masculin în 
linie directă, baronii au de ales între Eduard al Angliei, nepot al 
lui Filip cel Frumos pe linie maternă, şi Filip de Valois, văr al 
regelui defunct, pe care-l desemnează, în cele din urmă, ca 
suveran, sub numele de Filip VI, invocând, în justificarea alegerii 
lor, legea salică, care interzice orice succesiune pe linie 
feminină („crinii nu torc niciodată“). Din această hotărâre va 
decurge „Războiul de o Sută de Ani“. 

De cealaltă parte a Canalului Mânecii, forţa şi prestigiul 
monarhiei atinseseră apogeul sub domnia lui Henric Il şi la 
începutul celei a lui Richard Inimă-de-Leu. Dar deja când acesta, 
plecând în a treia cruciadă, îi lasă fratelui său loan grija de a 
gira afacerile regatului, Anglia se prăbuşeşte într-o profundă 
dezordine. Când loan Fără Ţară îi urmează la tron lui Richard, 
omorât, în 1199, după cum am văzut, în timpul asediului 
castelului unui vasal din Limousin, situaţia decade vertiginos. 
Noul suveran este un psihopat, crud şi dispreţuitor la adresa 
supuşilor săi. Pierderea celei mai mari părţi din teritoriile sale 
continentale, cucerite de Filip August, înfrângerea sa de la La 
Roche-aux-Moines şi cea a aliaţilor săi coalizaţi la Bouvines în 


1214, obligaţia la care este supus în 1213 de a recunoaşte 
suzeranitatea Papei (Inocenţiu III depunându-l), grelele impozite 
cu care îi copleşeşte pe englezi, toate acestea sfârşesc prin a 
ridica împotriva lui aproape întreaga populaţie a regatului. 

În 1215, prelați, seniori şi burghezi din Londra se unesc 
pentru a-i impune regelui semnarea unui document prin care se 
angajează să respecte privilegiile baronilor, ca şi libertăţile 
tradiţionale ale Bisericii şi oraşelor. Baronii şi prelaţii aleg 25 
dintre ei ca să-l supravegheze pe monarh şi să controleze 
ridicarea impozitelor. Acest document, „Marea Cartă“, nu este 
nici pe departe revoluţionar, întrucât este în întregime întors 
către trecut şi încearcă să restabilească, în profitul seniorilor şi 
al clasei conducătoare a oraşelor, situaţia anterioară domniei lui 
Henric Il. Aşa cum ni se înfăţişează, el enunţă totuşi nişte 
principii -  consimţirea la impozite, libertatea personală a 
supuşilor, judecată prin intermediul „pair“-ilor (cei care aparţin 
aceleiaşi categorii sociale) -, principii care se află la originea 
întregii evoluţii ulterioare a monarhiei engleze. La scara Europei 
şi a istoriei sale, documentul introduce pentru prima oară în Evul 
Mediu ideea că puterea unui suveran poate fi controlată de 
supuşii săi în mod permanent. In acest sens, „Marea Cartă“ se 
află la baza unei culturi politice specifice, pe care Anglia o va 
face mai târziu să triumfe pe continent. 

loan Fără Ţară moare în 1216, atunci când lupta cu baronii 
tocmai reîncepuse, regele, sprijinindu-se pe ajutorul Papei 
Inocenţiu III, dorind să anuleze efectele Marii Carte. În timpul 
minorităţii tânărului Henric III (1216-1272), care nu are decât 9 
ani la moartea tatălui său, marii seniori îşi impun propria lege, 
iar când, în 1225, noul suveran ajunge la majorat, se vede 
obligat să confirme clauzele Cartei. Va căuta, la scurt timp după 
aceea, să se elibereze de aceasta. Inconjurându-se de seniori 
poitevini şi provensali, el încearcă să sfârâme rezistenţa 
nobilimii engleze şi ridică, fără să o consulte, grele impozite. 
Rezistenţa este neiertătoare. Grupaţi în jurul unuia dintre ei, 
Simon de Montfort, unul din fiii conducătorului cruciadei 
albigenze, baronii îl constrâng pe Henric IIl să accepte 
„Prevederile de la Oxford“, care stabilesc controlul lorzilor în 
privinţa administraţiei regale. De acum înainte, Marele Consiliu, 
compus din 15 baroni aleşi de pair-ii lor, se va întruni de trei ori 
pe an, în timp ce regele nu poate preleva impozite fără ştirea 


lor. În 1265, Simon de Montfort, care a învins trupele regale şi a 
stabilit, timp de un an, o adevărtă „dictatură“, permite să intre 
în consiliul numit deja Parlament, pe lângă reprezentanţii înaltei 
nobilimi, şi pe cei ai micii nobilimi, pe membrii clerului şi 
burgheziei orăşeneşti. Simon de Montfort este învins şi ucis un 
an mai târziu, însă Henric III, a cărui domnie se încheie în haos, 
nu va mai avea cum reveni asupra reformelor acceptate. 

Cu Eduard | (1272-1307), suveran priceput şi conducător de 
oşti de temut, coroana îşi recâştigă o parte din prestigiu. Noul 
rege încearcă să-şi mărească regatul cucerind teritorii vecine. 
Dacă nu reuşeşte în privinţa Scoției, el îşi stabileşte dominaţia în 
Irlanda, unde englezii s-au instalat încă din timpul domniei lui 
Henric Il, şi reuşeşte să anexeze Ţara Galilor. Din campaniile 
dure, purtate în regiuni cu acces greu, împotriva partizanilor 
scoțieni şi galezi, englezii au învăţat lucruri care-i vor ajuta să-şi 
adapteze înzestrarea militară evoluţiei vremurilor, care pune, 
deja, în umbră rolul cavaleriei grele cuirasate. Ei adoptă armele 
adversarilor lor, în special arcul mare galez, şi pun un accent 
deosebit pe infanteria oraşelor şi comitatelor. Aceasta chiar în 
momentul în care cavaleria franceză se lasă zdrobită, la 
Courtrai, de către milițiile flamande. Primele mari bătălii ale 
Războiului de o Sută de Ani vor pune, de altfel, repede în 
valoare avantajul pe care-l prezintă pentru armatele 
Plantageneţilor aceste schimbări legate de transformările 
sociale şi politice din timpul „Evului Mediu Târziu“. 

Eduard | are înţelepciunea de a nu-i înfrunta direct pe nobilii şi 
burghezii care populează acum Parlamentul. Sub domnia sa, 
acesta se întruneşte regulat la Westminster şi-şi exercită fără 
greutate funcţia de controlor al fiananţelor şi al administraţiei. 
La începutul secolului al XIV-lea, el se împarte în două camere: 
de o parte membrii de drept, prelați şi baroni, constituind 
Camera Lorzilor, pe de altă parte membrii aleşi, reprezentanţi ai 
micii nobilimi şi ai oraşelor, formând Camera Comunelor şi 
transmiţându-şi părerile Camerei Lorzilor prin intermediul unui 
orator (speaker). Acest sistem nu numai că nu slăbeşte 
monarhia, ci îi asigură, dimpotrivă, un fundament şi un 
„consens“ în rândul elitelor, consens precar, desigur, dar care 
nu există în regatul rival capeţian. 

Eduard Il (1307-1327) nu va şti să profite de această operă de 
redresare. Veleitar şi cheltuitor, guvernând sub influenţa 


favoriţilor săi, el nu întârzie să intre în conflict cu Parlamentul, 
respingând reformele propuse şi văzându-se de îndată refuzat în 
privinţa subsidiilor sale regulate. În 1327, regina Isabela, 
prinţesă franceză, preia conducerea, alături de amantul său 
Mortimer, a unei expediţii militare care, pornită din Franţa, 
debarcă în Anglia şi constrânge pe rege să abdice în favoarea 
fiului său. Suveran energic şi respectat, tânărul Eduard Il 
reînnoadă cu politica bunicului său, punând monarhia engleză 
într-o poziţie de forţă în momentul în care în Franţa se anunţă 
criza dinastică ce-l va aduce pe tron pe Filip VI de Valois. 


Papa şi împăratul 


În timp ce Franţa şi Anglia devin, în cea de-a doua jumătate a 
secolului al XIII-lea, cele două principale puteri europene, 
Sfântul Imperiu Roman Germanic se cufundă într-un declin din 
care nu-şi va mai reveni. Înainte, el strălucise cu Frederic IlI, 
ultimul dintre marii suverani Hohenstaufen, strălucire cu totul 
deosebită, concentrată, de fapt, asupra domeniilor italiene ale 
împăratului german. 

Când, în 1198, dispare împărăteasa Constanţa, văduvă a lui 
Henric VI, cea care îşi asumase regența minorităţii tânărului 
Frederic Roger, viitorul Frederic Il, în vârstă de numai 4 ani, 
tronul Sf. Petru este ocupat de Inocenţiu Ill: un papă energic şi 
hotărât, mai mult decât toţi predecesorii săi, să facă să 
prevaleze funcţia de vicar al lui Hristos asupra puterii temporale 
a suveranilor. Pretenţiile sale depăşesc cu mult pe cele ale lui 
Alexandru Ill, pentru care regii nu aveau decât un exerciţiu al 
puterii delegat de Papă, dar care se ferise să intervină în calitate 
de prinţ temporal. Proiectul pontifical de dominium mundi pare, 
în aceste condiţii, cu atât mai realizabil cu cât împărăteasa 
Constanţa îi încredinţează, înainte de a muri, tutela fiului său, 
ceea ce lasă câmp liber noului Papă spre a conduce după bunul 
plac afacerile Imperiului. Legaţii săi în Germania îl impun pe 
candidatul său la tron: Otto IV de Braunschweig, împotriva lui 
Filip de Suabia, frate al împăratului defunct în 1201, iar apoi, 
după moartea celui din urmă şi excomunicarea lui Otto, plecat, 
în 1209, să cucerească regatul Siciliei, pe tânărul Frederic 
Roger, ales ca rege al romanilor, apoi ridicat la rang imperial în 
1215, sub numele de Frederic Il. 

În tot acest timp, Inocenţiu III s-a comportat ca un adevărat 
şef al Creştinătăţii şi ca un suveran temporal dornic să-şi 
mărească statele susţinându-l pe Filip August împotriva coaliţiei 
suscitate de loan Fără Ţară, excomunicând suveranii rebeli, 
impunându-şi suzeranitatea celorlalţi (regilor de Aragon, de 
Castilia, ai Portugaliei, Ungariei, Suediei, Danemarcei, Poloniei, 
Bulgariei şi Angliei), anexînd statului pontifical Romagna cu 
Ravenna, regiunea Marches, Ancona şi fostul ducat Spoleto, 
lansând, în sfârşit, două cruciade: a patra, care va fi, după cum 
am mai spus, deturnată către Constantinopol, şi exepediţia 
împotriva albigenzilor. Conciliul de la Lateran, din 1215, în 


cursul căruia el dispune de domeniile confiscate de la contele de 
Toulouse în beneficiul lui Simon de Montfort, marchează apogeul 
puterii sale. 

Inocenţiu III moare în 1216. Dar, încă din primul an al domniei 
sale, pupilul său imperial a arătat că nu se va dedica uşor 
planurilor pontifului roman. Destinul acestui Hohenstaufen este 
ciudat şi fascinant, căci, născut şi crescut în Sicilia, el nu 
vorbeşte limba străbunilor săi, dar stăpâneşte cu uşurinţă nu 
numai italiana şi latina, ci şi greaca, franceza şi araba. Fără să 
ignore Germania, el îşi concentrează atenţia asupra domeniilor 
peninsulare şi, mai ales, asupra moştenirii materne, Sicilia 
regilor normanzi, răscruce mediteraneeană în care se amestecă 
influenţele latine, greceşti şi musulmane din care voia probabil 
să compună sufletul unui Imperiu al Sudului. Pentru a sparge 
încercuirea la care erau supuse propriile sale state, Inocenţiu III 
avusese grijă ca, înaintea încoronării lui Frederic II, să-i smulgă 
acestuia coroana Siciliei atribuită foarte tânărului fiu al lui 
Frederic, Henric, cu obligaţia pentru suveranul Hohenstaufen, de 
a-l emancipa pe acesta din urmă şi de a renunţa, în ceea ce-l 
privea, la moştenirea siciliană. 

Această promisiune nu-l împiedică pe Frederic să-şi instaleze 
curtea la Palermo, capitală somptuoasă, în care acest literat 
înzestrat cu o imensă curiozitate intelectuală, poet şi filozof la 
vremea sa (el l-a citit pe Aristotel sub forma în care i-a venit prin 
Averroes), pasionat de matematică, de medicină, ştiinţele 
naturii, istorie, el atrage împrejurul său artişti, scriitori, medici, 
jurişti, gânditori veniţi din toate colţurile lumii mediteraneene, 
fie că sunt romano-catolici, fideli ai Bisericii greceşti sau 
musulmani. Nonconformismul său, spiritul critic, şi toleranța sa 
nu au întârziat însă să fie speculate de duşmanii săi şi puse pe 
seama unei dereglări a spiritului care a făcut, din păcate, ca el 
să apară, în loc de prinţ al Renaşterii ivit în plin Ev Mediu, drept 
un necredincios şi un imoral. 

Deşi nu este cu totul necredincios, Frederic Il nu este însă, 
fără îndoială, nici un catolic fervent şi, de aceea, acest umanist 
înainte de vreme nu se simte deloc chemat să ducă un război 
sfânt în ţară musulmană. În 1227, în clipa îmbarcării sale, la 
Brindisi, pentru cruciadă, şi lovit şi el de epidemia care-i 
decimează baronii, el îşi amână, pur şi simplu, plecarea, ceea 
ce-i aduce din partea lui Grigore IX excomunicarea. In anul 


următor, un cruciat exclus din Biserica lui Hristos se îmbarcă 
pentru Sf. loan din Accra unde, preferând negocierea războiului, 
obţine de la musulmanii din Egipt un tratat care recunoaşte 
creştinilor posesiunea lerusalimului şi a Locurilor Sfinte. 

Cu Papalitatea, raporturile se inversează repede. Frederic 
obţine, într-adevăr, din partea principilor, fără a rupe 
promisiunea făcută lui Inocenţiu Ill, alegerea fiului său drept 
rege al romanilor, sub numele de Henric VII, restabilind astfel 
unitatea dinastică a tronului imperial şi a celui al Siciliei: ceea ce 
Papa va accepta, în cele din urmă, în 1240. De atunci, Frederic 
consacră Siciliei şi Italiei de Sud întregul său efort. Făcând din 
insulă o monarhie centralizată, administrată riguros de 
funcţionari competenţi, formaţi la Universitatea pe care o 
creează în 1224, supunând-o unei stricte discipline, el 
elaborează Constituţiile de la Melfi (1231), care ameninţă cu 
pedeapsa cu moartea pe cei care ar fi continuat războaiele 
personale în regat. Pentru a-şi aplica politica, împăratul 
construieşte o reţea strânsă de fortărețe şi drumuri, impunându- 
şi în întreg regatul vicarii şi ofiţerii. Rezistenţele feudale sunt 
uneori foarte puternice. În timpul şederii lui Frederic în Orient, 
Grigore IX profită de această absenţă pentru a pune mâna pe 
regat. Dar la întoarcere, împăratul îl recucereşte şi obţine, prin 
tratatul de la San Germano (1230), ridicarea excomunicării sale. 

Lucrurile se deteriorează atunci când, dornic să-şi asigure 
continuitatea între domeniile sale germanice şi cele din Italia de 
Sud, Frederic II începe să pună oraşele din nordul şi centrul 
peninsulei sub autoritatea agenţilor săi. Din nou excomunicat de 
Papă în 1239, el trebuie să ţină piept revoltei oraşelor toscane şi 
mai ales Ligii Lombarde, susţinută de suveranul pontif, care 
predică împotriva împăratului o adevărată cruciadă. Un război 
aproape permanent şi de o cumplită cruzime se instalează astfel 
în peninsulă, opunându-l pe Frederic şi partizanii săi ghibelini 
cetăților guelfe şi Statului pontifical pe care-l domină parţial 
suveranul Hohenstaufen. În 1241, Grigore IX convoacă un 
conciliu general la Roma, cu scopul de a-l detrona pe împărat; 
acesta însă pune mâna pe corăbiile genoveze care-i transportau 
pe părinţii conciliari şi-i trimite în captivitate în Pouilles. Patru 
ani mai târziu, urmaşul lui Grigore IX, Inocenţiu IV, hotărăşte să- 
şi părăsească statele, reuneşte la Lyon un conciliu care 
pronunţă detronarea lui Frederic şi-şi trimite legaţii în Germania 


pentru a numi un nou rege al romanilor. În ciuda greutăților pe 
care le întâmpină în Italia de Nord, împăratul se pregăteşte să 
reia lupta, însă îşi află moartea în decembrie 1250. 


Declinul şi fărâmițarea Imperiului Germanic 


Din duelul care a opus Papalitatea împăratului, acesta din 
urmă ieşea deci învins, incapabil de a-şi impune autoritatea în 
Italia de Nord, repede ameninţat în domeniile sale meridionale şi 
pradă ambițiilor principilor germani. După moartea lui Frederic II 
care, în întregime absorbit de afacerile sale italiene, le acordase 
acestora principalele drepturi regale, edificiul imperial se 
prăbuşeşte în anarhie timp de un sfert de secol, acel sfert de 
secol care constituie ceea ce se numeşte „Marele Interregn“ 
(1250-1273). În timp ce fiul lui Frederic II, Conrad IV, apoi 
nepotul său, Conradin, se opun candidaţilor străini susținuți de 
Papă - contele Wilhelm de Olanda, Alfonso X al Castiliei, Richard 
de Cornwall -, Germania se transformă într-un mozaic de state 
aproape independente: principate laice şi ecleziastice, state ale 
Cavalerilor Teutoni, oraşe libere ale Hansei etc. Colegiul 
electoral care-l desemnează pe regele Romanilor (candidatul, 
aşadar, la titlul imperial), redus la şapte membri - arhiepiscopii 
de Köln, Meinz şi Trier, contele palatin al Rhinului, regele 
Boemiei, margraful de Brandenburg şi ducele de Saxonia -, ţine 
monarhia în tutelă şi-şi impune condiţiile candidaţilor. 

In 1273, Papa, îngrijorat de prelungirea vacanței imperiale, îi 
determină pe marii electori germani să desemneze un prinţ a 
cărui modestă putere teritorială - nu posedă decât un număr 
mic de fiefuri în Elveţia şi în Alsacia de Nord - să nu-i 
neliniştească pe marii feudatari germanici: Rudolf de Habsburg. 
Acesta, în loc să încerce să reînnoade ambițiile imperialiste ale 
dinastiei Staufen sau să-şi impună autoritatea asupra principilor, 
nu-şi foloseşte domnia decât pentru a-şi mări teritoriul în 
Austria, Styria şi Carniola în defavoarea regelui Boemiei, Otokar 
II. Altfel spus, asistăm la o recentrare a Imperiului, sau a ceea ce 
mai rămâne din acesta, în jurul ţărilor de limbă germană şi la 
renunţarea din partea primului Habsburg care poartă coroana 
imperială la orice pretenţie la o monarhie universală. 

Rudolf de Habsburg nu va reuşi, de altfel, să obţină de la 
succesorul lui Grigore X consacrarea pe care-o reprezintă 
încoronarea imperială de către Papă, nici ca fiul său, Albert, 
căruia marii electori i-l preferă pe Adolf de Nassau, să fie 
desemnat, în 1292, ca rege al Romanilor. Abia în 1296, după ce- 
| vor detrona pe Adolf, ei vor trece la alegerea lui Albert de 


Habsburg. În 1308, acesta este însă asasinat de nepoţii săi şi 
înlocuit cu un prinţ a cărui modestă proprietate nu-i putea 
nelinişti pe principi: Henric, conte de Luxemburg, care nu va 
întârzia, ca şi Hohenstaufenii altădată, să se dezintereseze de 
Germania pentru a relua visul italian. Momentul nu este încă 
propice pentru Habsburgi, de a asigura în mod durabil coroana 
imperială şi de a-i reda strălucirea pe care-o cunoscuse în 
vremea primilor Ottonieni, a lui Barbarossa sau a lui Frederic Il. 
În timpul celei de-a doua jumătăţi a secolului al XIII-lea, Italia 
se desprinde complet de orbita germană. La sud, Papa Inocenţiu 
IV îşi găseşte, încă din 1253, sprijin în contele de Anjou şi de 
Provența, Carol, pentru a-i elimina pe urmaşii lui Frederic Il, 
oferindu-i fratelui lui Ludovic cel Sfânt coroana Siciliei. In 1265, 
Carol răspunde chemării acestuia şi-i nimiceşte rând pe rând pe 
Manfred, fiul bastard al împăratului mort, lângă Benevento 
(1266), apoi pe ultimul Hohenstaufen, Conradin, venit grabnic 
din Germania şi executat după înfrângerea sa în faţa angevinilor 
la Tagliacozzo. Stăpân al Italiei de Sud, Carol de Anjou încearcă 
să-şi extindă autoritatea şi asupra celorlalte părţi ale peninsulei. 
El se instalează în Toscana şi la Roma, unde profită de o lungă 
vacanţă a Sfântului Scaun pentru a se face ales senator şi a 
pune sub tutela sa comuna romană. Visând, ca şi regii normanzi, 
să domine Mediterana orientală, el se gândeşte să restaureze, în 
profitul său, Imperiul latin al Constantinopolului. Imperialismul 
angevin a ridicat însă repede împotriva lui adversari de temut. 
În primul rând, Papa Grigore X care, pentru a evita refacerea 
unei puteri comparabile cu cea a lui Frederic Il, înlesneşte 
alegerea lui Rudolf de Habsburg la tronul imperial. Apoi îl 
favorizează pe regele de Aragon, Petru Ill, care va profita de 
masacrul ocupanților francezi la Palermo, la 30 martie 1282 
(faimoasele Vecernii Siciliene), pentru a cuceri insula şi a se 
proclama rege al ei. Angevinii nu vor mai reuşi să-l urnească de 
aici, în ciuda cruciadei purtate împotriva Aragonului de regele 
Franţei, Filip III. La sfârşitul secolului al XIII-lea, monarhia 
angevină, retrasă la Neapole, constituie încă o putere care 
intervine în întreaga Italie, beneficiind de sprijinul pontifical. 
Italia de Nord şi Italia Centrală rămân în tot acest timp pradă 
luptelor care se dau între guelfi şi ghibelini. În principiu, primii 
sunt partizanii Papei, iar adversarii lor - cei ai împăratului. In 
realitate, lucrurile nu sunt atât de simple. Guelfii sunt mai întâi 


campionii autonomiei municipale şi, chiar dacă s-au aliat cu 
Papa, ei nu împărtăşesc şi ambițiile teocratice ale anumitor 
pontifi. De îndată ce Papa încearcă să-şi impună autoritatea în 
afara statelor sale şi pare hotărât să unifice Italia, ei nu ezită să- 
| abandoneze. Ghibelinii, la rândul lor, se definesc mai degrabă 
în termeni de opoziţie între oraşele sau clanurile rivale din 
interiorul aceleiaşi cetăţi - opoziţie legată de cele mai multe ori 
de străvechi lupte familiale -, decât în raport cu adeziunea la 
programul imperial. In Italia de Nord, cea mai mare parte a 
cetăților face parte din Liga Lombardă şi este duşmana dinastiei 
Staufen; în Italia Centrală, şi mai ales în Toscana, există oraşe 
guelfe (Florenţa, Lucca) şi oraşe ghibeline (Siena, Pisa, Pistoia), 
ostilitatea politică născând aici rivalități economice; în fiecare 
dintre aceste cetăţi există clanuri guelfe şi clanuri ghibeline, 
care practică între ele vendete şi exilări. În chiar sânul partidului 
guelf dominant există facţiuni rivale - Albii şi Negrii - care se 
exclud şi se combat. Dante Alighieri va trebui, după victoria 
Negrilor la Florenţa, să se exileze din oraşul său în 1301 pentru 
a nu se mai întoarce acolo niciodată. 

În 1310, Henric VII de Luxemburg, pe care electorii germani l- 
au desemnat cu doi ani mai devreme drept rege al romanilor, ia 
şi el drumul Italiei, la chemarea ghibelinilor. Dar, la Roma, el se 
loveşte de guelfi şi nu poate să fie încoronat împărat la Lateran 
decât în 1312, înainte cu un an de a muri, fără a fi reuşit să 
împace partidele. Papalitatea şi aliaţii săi italieni triumfă în urma 
unei lupte care va fi durat două secole şi jumătate, în timp ce în 
Germania puterea imperială începe să se descompună. Oraşele 
imperiale şi nobilimea Imperiului dobândesc privilegii care fac 
din ele adevărate entităţi autonome, putând încheia între ele ligi 
şi acorduri de pace. Un astfel de exemplu îl reprezintă muntenii 
celor trei cantoane, Uri, Schwyz şi Unterwalden, care, în 1291, 
se unesc pentru a impune Habsburgilor recunoaşterea 
tribunalelor lor locale, preludiu la ceea ce va deveni mai târziu 
Confederaţia elveţiană. 


La periferia Occidentului creştin 


Începând cu secolul al XI-lea, încadrarea în sânul Creştinătăţii 
a teritoriilor situate în estul Europei a continuat când în sfera de 
influenţă romană, când în cea a Bisericii Orientale, greutăţile 
Imperiului Bizantin, apoi dispariţia sa temporară, la începutul 
secolului al XIII-lea, neputând decât să defavorizeze pe a doua 
în detrimentul celeilalte. Ceea ce caracterizează, însă, în mod 
special evoluţia acestei părţi a continentului este lenta apariţie a 
unor noi puteri, a căror voinţă de independenţă şi ale căror 
ambiţii vin deseori în contradicţie cu cele ale imperiilor vecine. 

Aşa stau lucrurile cu Boemia, de exemplu. Incă din epoca 
carolingiană, triburile cehe care se instalaseră în această zonă 
întreţineau relaţii cu lumea occidentală. Campaniile lui Carol cel 
Mare făcuseră din Boemia o anexă a ducatului de Bavaria şi 
adesea ea era inclusă în regulamentele succesorale ale 
moştenitorilor imperiali. 

În secolul al X-lea, însă, Boemia s-a desprins treptat de tutela 
germanică sub aripa ducilor „naționali“ -  Przemyslizii 
(descendenţi ai lui Przemysl). În secolul al XI-lea, aceştia din 
urmă reuşesc să-şi extindă autoritatea către est, înglobând 
Moravia, apoi Silezia. Au intrat, astfel, în contact cu polonii care, 
în acelaşi timp, îi organizau pe slavii de pe Vistula. De aici, 
numeroase conflicte, fiecare dintre cele două „state“ căutând 
să-şi asigure controlul asupra celuilalt. Această stare de război 
permanentă între Boemia şi Polonia a fost speculată de împărații 
germanici, ei opunându-se sistematic creării unui mare regat al 
slavilor occidentali, a cărui existenţă le-ar fi putut ameninţa 
frontierele orientale. În 1004, Henric II este cel care, alungându-i 
pe poloni, îi reinstalează pe Przemyslizi la Praga. In 1039, în 
schimb, Henric III îl salvează pe Cazimir al Poloniei de dominaţia 
ducelui de Boemia. 

În schimbul unei vasalităţi general acceptate, împărații îi 
consideră pe ducii de Boemia ca pe nişte prinți germani. Cehii 
trimit, ca atare, contingente armatei imperiale, asistă la dietele 
Imperiului şi participă la alegerile imperiale. Tributari ai unei 
înalte funcţii la curtea împăratului, ei primesc chiar, din mâinile 
lui Frederic Barbarossa, titlul regal. În 1158, Vladislav Il se 
prevalează de acest titlu, ceea ce nu-l împiedică pe imperialul 
său protector de a lucra cu sârg la slăbirea noului regat, 


încurajând tendinţele separatiste ale Moraviei. 

În 1197, profitând de o luptă succesorală veche de 20 de ani 
între urmaşii lui Vladislav II, Henric VI impune o soluţie de partaj: 
Przemysl |, zis Ottokar, va domni peste Boemia, fratele său 
Wladislaw, peste Moravia. După moartea lui Henric VI, însă, 
criza din Sfântul Imperiu va fi speculată de suveranii boemieni. 
Diverşii pretendenți îi garantează lui Ottokar autonomia şi titlul 
regal, iar, în 1212, împăratul german Frederic II promulgă o bulă 
de aur care, recunoscând calitatea de prinţ german regelui 
Boemiei, îi asigură în mod solemn şi independenţa. In 1222, îi va 
reveni şi Moravia. 

Or, această autonomie cu greu dobândită, va fi folosită de 
regii Boemiei pentru a-şi exercita un rol tot mai important în 
sânul lumii germanice. Ei pot fi văzuţi intervenind activ în 
luptele care-i opun pe Frederic II şi pe adversarii săi, în timp ce 
germanii atraşi de privilegii speciale vin să se stabilească, 
numeroşi, în regat: negustori care monopolizează comerţul şi 
întemeiază oraşe, clerici şi chiar seniori care acaparează înalte 
funcţii şi pământuri dintre cele mai bogate. Intr-atât încât, dacă 
suveranii lor privesc către Germania, slavii din Boemia suportă 
din ce în ce mai greu adevărata colonizare germanică al cărei 
teatru este însăşi ţara lor. 

În 1230, regele Wenceslaw | se căsătoreşte cu o 
Hohenstaufen, fiica lui Filip de Suabia. Preocupat doar de 
obiectivele sale germanice, el nu face niciun efort pentru a se 
opune invaziei mongole care, în 1241, începe în Europa 
Centrală, lăsându-i pe fiii lui Gengis-Han să treacă prin foc şi 
sabie Moravia şi Ungaria. Criza de succesiune care urmează în 
Imperiu drept consecinţă a morţii lui Frederic Il favorizează 
intrigile şi pretenţiile la coroana imperială. Şi într-adevăr, în 
timpul perioadei numite a „Marelui Interregn“, regele Boemiei, 
Ottokar Il, este, fără îndoială, cel mai puternic prinţ german. 
Tulburările germanice i-au permis să ocupe Austria, Styria, 
Carinthia, Carniola. Adăugate proprietăţilor Boemiei şi Moraviei, 
aceste teritorii constituie un real imperiu care-i justifică 
pretenţiile. Papa Grigore X, care vede în el un prinţ docil, supus 
Sfântului Scaun, îi sprijină candidatura. Posesiunea minelor din 
Boemia îi asigură venituri nepreţuite. Însă excesul puterii sale îi 
îngrijorează pe principii germani care îl preferă, cum am văzut, 
pe landgraful de Alsacia, Rudolf de Habsburg. In conflictul care-i 


opune pe aceştia din urmă şi pe regele Boemiei, Ottokar iese 
învins, fiind ucis în 1279. Regatul său este dezmembrat, iar 
tânărul său fiu, Wenceslas, pus sub tutela unui senior germanic. 
In câţiva ani, orgolioasele pretenţii ale regelui Boemiei s-au 
risipit şi, odată cu ele, autonomia, cu greu dobândită, a statului 
ceh. 

Mai la nord, tot spre mijlocul secolului al X-lea, începe să se 
organizeze, sub ducii Mieszko | (963-992) şi Boleslav cel Viteaz 
(992-1025), un stat polonez al cărui centru se situează în 
bazinul Vistulei, între Carpaţi şi Baltica. O lungă luptă, dusă de 
Boleslav împotriva împăratului Henric Il, îi asigură independenţa 
şi, dacă presiunea imperială îl obligă să renunţe la Boemia 
cucerită între 1003-1004, el se consolează, atribuindu-şi, în 
1025, titlul de rege. 

Efemeră măreție şi scurtă independenţă! Mediocrul Miezsko II 
(1025-1034) lasă să-i scape o bună parte din cuceririle tatălui 
său şi trebuie din nou să se recunoască vasal al împăratului. O 
vasalitate care salvează totuşi regatul de anexarea sa, 
proiectată de Bretislav de Boemia. Restaurat sub domnia lui 
Cazimir Renovatorul (1034-1058), regatul Poloniei se cufundă în 
cea de a doua jumătate a secolului al XI-lea în anarhie şi 
dezordine, fiecare provincie încercând să-şi păstreze cu 
înverşunare particularitatea şi să se sustragă oricărei tentative 
centralizatoare. 

Domnia lui Boleslav Ill Gură-Strâmbă, care începe în 1102, 
marchează ultimul efort al dinastiei Piast de a jugula tendinţele 
centrifuge care înving, în cele din urmă, în regat. Boleslav 
reunifică ţara, o măreşte cu Pomerania cucerită de împărat şi 
impune feudalilor autoritatea sa suverană. Însă împărţirea pe 
care el o hotărăşte între fiii săi, fiecare administrând o provincie 
şi trebuind să recunoască suzeranitatea celui mai mare 
(„senioratul“), nu duce decât la adâncirea separatismelor. 
Senioratul, titlu mai mult onorific decât real, trece de la un 
ducat la altul, fiecare prinţ gândindu-se cum să-şi extindă mai 
bine domeniul în defavoarea vecinilor săi. Uzurpările şi 
războaiele civile se înmulţesc, în profitul deplin al seniorilor 
feudali avizi de independenţă. 

Această anarhie este cu atât mai gravă cu cât supraviețuirea 
însăşi a Poloniei este în joc. La vest, ea trebuie să se apere 
împotriva valului ameninţător al germanismului încarnat de 


ducele de Brandenburg. La începutul secolului al XIII-lea, acesta 
cucereşte litoralul baltic şi cursul inferior al Oderului. În 1226, 
ducele de Mazovia, Conrad, în luptă împotriva păgânilor din 
Prusia, face apel, am mai spus-o, la Cavalerii Teutoni care 
constituie un stat în zona de jos a Vistulei, împiedicând şi aici 
accesul polonilor la mare. Strâmtul coridor prin care regatul se 
mai află încă în contact cu Baltica riscă să fie şi el înghiţit de 
expansiunea germanică. Dacă mai adăugăm că şi ruşii cu 
lituanienii devin ameninţători la frontirele estice ale Poloniei, 
putem înţelege gravele consecinţe pe care riscă să le comporte, 
în privinţa supravieţuirii regatului, incapacitatea prinților de a-şi 
impune autoritatea în faţa celei a marilor vasali. 

Cea mai solidă entitate statală în Europa Centrală, la 
începutul secolului al XI-lea, o constituie monarhia maghiară. 
Regatul Sfintului Ştefan a ştiut, într-adevăr, altfel decât vecinii 
săi, să se apere împotriva intervențiilor Imperiului. Păstrându-şi 
astfel independenţa, regii Ungariei au putut să se consacre 
dezvoltării ţării lor. O ţară prosperă, îmbogăţită de un comerţ 
activ, a cărei frontieră a fost repede deplasată până la Carpaţi 
dă importanţă unor suverani activi care profită de greutăţile 
Imperiului Bizantin pentru a-şi extinde teritoriul şi în ţările slave 
ale Balcanilor din apropierea coastei adriatice. Încă din 1064, 
ungurii cuceresc Belgradul. Sub domniile lui Ladislau | (1077- 
1095) şi a nepotului său Coloman (1095-1116), expansiunea 
continuă: Slovacia şi Croaţia cad în mâinile maghiarilor, graţie şi 
binevoitoarei neutralităţi a împăraţilor Comneni care văd în ei 
nişte aliaţi de valoare împotriva micilor prinți sârbi mereu agitaţi 
în Balcani. 

Cu toate acestea, creşterea puterii maghiare în regiune îi 
nelinişteşte repede pe suveranii bizantini. Profitând de disputele 
din sânul familiei domnitoare a lui Arpad, aceştia instigă un 
pretendent împotriva celuilalt şi încearcă să-i vasalizeze, ba 
chiar să absoarbă statul maghiar. Şi par pe punctul de a reuşi la 
mijlocul secolului al XI-lea, însă moartea lui Manuel Comnenul şi 
domnia dezastruoasă a lui Andronic răstoarnă situaţia în profitul 
suveranului ungar Bela Ill. Acesta reia bizantinilor teritoriile 
pierdute în Balcani, îşi înzestrează regatul cu instituţii stabile şi 
se simte repede destul de puternic pentru a interveni în 
afacerile vecinilor săi, mai ales în acelea ale prinţului Kievului. 

Astfel absorbit de ambițiile sale externe, Bela Ill lasă să se 


dezvolte în Ungaria o puternică pătură de feudali care 
acaparează teritorii şi ciuntesc puţin câte puţin drepturile 
regale. La moartea suveranului, în 1196, cei doi fii ai săi îşi 
dispută succesiunea şi, pentru a-şi asigura fideli, împart 
pământuri şi privilegii. Victoria lui Andrei Il este cea a unui 
monarh dezarmat în faţa nobilimii. Conjuraţiile se înmulţesc şi, 
în 1222, nobilii unguri, grupaţi în jurul fiului suveranului - Bela, îi 
impun o „Bulă de Aur“, adevărată renunțare a regelui - 
asemănătoare „Marii Carte“ engleze - în faţa pretențiilor 
seniorale. Bela IV, venit pe tron în 1235, încearcă zadarnic să 
repare situaţia la care a contribuit din plin. 

In 1241, în plină dezordine interioară, intervine şi invazia 
mongolă, Bela străduindu-se din răsputeri să opună o armată 
feudală care să-l combată pe invadator. Când, în sfârşit, 
reuşeşte s-o facă, mongolii sunt deja bine instalaţi pe Dunăre şi 
nimicesc, pe 11 aprilie 1241, armata regelui Ungariei. În timp ce 
acesta din urmă aleargă după ajutor din partea Austriei, 
copleşindu-l pe împărat cu cereri de ajutor, ca şi pe papă şi pe 
suveranii occidentali, mongolii ocupă ţara. Oraşele sunt 
incendiate, fortărețele distruse, populațiile  umilite sau 
masacrate. La începutul lui 1242, Bela IV trebuie să se refugieze 
în Croația, urmărit de duşmanii săi de-a lungul litoralului dalmat. 
Doar moartea lui Ogodai Han şi conflictele care urmează între 
şefii mongoli îl salvează in extremis pe Bela şi regatul său. 

In paralel cu constituirea statelor polonez şi ungar, are loc şi 
aceea a statului sârb. Până la începutul secolului al X-lea, prinții 
care domnesc aproape permanent asupra triburilor de sârbi 
instalate între Adriatica şi Dunăre - de la Vlastimir şi până la 
Paul Branovic - sunt vasali ai împăratului bizantin şi istoria lor 
este indisociabilă de cea a Imperiului de Răsărit. Serbia 
autonomă nu începe să se desprindă, la începutul secolului al X- 
lea, decât din cauza tulburărilor care afectează Peninsula 
Balcanică. Lupta între Bizanţ şi Simion al Bulgariei îi determină 
pe cei doi adversari să-i introducă pe sârbi în sfera lor de 
influenţă. 

Rând pe rând, bizantini şi bulgari impun sârbilor suverani care 
le sunt favorabili. In războiul pe care Vasile II îl duce împotriva 
lui Samuel, prinţul Vladimir din Diocleea (sau Zeta) este pentru 
basileu un aliat de preţ, ceea ce are drept consecinţă anexarea 
principatului său Bulgariei. Victoria, însă, a Bulgaroctonului pune 


lucrurile la punct. Trebuie aşteptat anul 1135 pentru a-l vedea 
pe prinţul sârb de Zeta, Ştefan Voislav, aducând independenţa 
poporului său, respingând protectoratul bizantin, ca și 
expedițiile punitive lansate de împărat, reuşind chiar să-şi 
mărească principatul. La moartea sa, în 1052, micul stat Zeta 
este prima ţară slavă din Balcani care a ştiut să devină 
independentă faţă de Bizanţ. Ea va duce de acum încolo 
împotriva fostului său protector o politică activă, susţinând sau 
determinând veleităţile de independenţă ale Bulgariei vecine. 
Prinţul Mihai, chiar, cel care conducea principatul de la moartea 
lui Ştefan Voislav, îl încoronează pe fiul său, Constantin Bodin, în 
1072, ca ţar al bulgarilor. 

In 1077, acelaşi Mihai primeşte de la Roma, a cărei opoziţie 
faţă de Bizanţ este totală de la schisma din 1054, coroana 
regală. Sub Constantin Bodin, care-i urmează, domnind între 
1080 şi 1101, o nouă etapă începe: regatul sârb profită de 
luptele care opun Imperiul de Răsărit normanzilor şi de poziţia 
sa excentrică în Balcani pentru a-şi alipi Raska vecină, care va 
deveni centrul de greutate al Serbiei şi baza expedițiilor sale 
împotriva Bizanțului. 

Moartea lui Constantin Bodin îi oferă Imperiului grec un 
moment de pace de care va profita Alexie Comnenul pentru a 
agrava rivalitatea care se naşte între cei doi poli ai regatului 
sârb: Zeta şi Raska. In primele două treimi ale secolului al XII- 
lea, Serbia se vede din nou supusă Bizanțului şi pradă revoltelor 
neîncetate care fac din hegemonia greacă o hegemonie precară. 
Manuel Comnenul nu face decât să reprime revoltele „Marilor 
Jupani“ din Raska. Revolta condusă de Ştefan Nemanja în 1166 
este astfel reprimată sângeros de Manuel, dar când Andronic 
Comnenul îi urmează, în 1181, se declanşează o cumplită 
insurecție care, cu sprijinul lui Bela Ill al Ungariei, va aduce 
războiul pe întregul teritoriu al Imperiului. Sârbii profită pentru 
a-şi lărgi teritoriul în defavoarea Imperiului: valea Moraviei, Zeta 
şi o parte din coasta adriatică trec sub dominaţia lor. 

La moartea sa, în 1196, Marele Jupan Ştefan Nemanja lasă un 
stat sârb puternic, localizat în nord-vestul Peninsulei Balcanice, 
care se va împotrivi, cu ajutor bulgar, oricărei tentative de 
recucerire a Bizanțului. După căderea Constantinopolului în 
mâinile cruciaților în 1204 şi împărţirea rămăşiţelor Imperiului 
între venețieni şi baronii occidentali, urmaşul lui Nemanja, 


Ştefan II, primeşte din partea Papei coroana regală (1217). Doi 
ani mai târziu, el primeşte de la Niccea permisiunea de a crea în 
Serbia un arhiepiscopat autocefal. La sfârşitul secolului al XIII- 
lea, regatul sârb al Nemanizilor devine o putere balcanică. 

Soarta Bulgariei, în ciuda trecutului său glorios, seamănă cu 
cea a Serbiei. Zdrobirea de către Vasile II a Imperiului lui Samuel 
nu a pus capăt şi dorinţei de independenţă a nobilimii. Moartea 
Bulgaroctonului, exacţiunile fiscale ale guvernului bizantin şi 
stângăciile comise faţă de autorităţile religioase bulgare au 
suscitat în 1040 o revoltă generală împotriva grecilor, înăbuşită 
în anul următor, dar care pune în lumină eşecul eforturilor de 
asimilare întreprinse de basileu. 

Trebuie, însă, aşteptată prăbuşirea puterii bizantine în 
Balcani, care urmează morţii lui Manuel Comnenul, pentru a 
vedea reconstituindu-se un adevărat stat bulgar. La sfârşitul 
secolului al XIII-lea, doi fraţi de origine nobilă bulgară sau 
valahă, Assan şi Petru, sprijiniți de sârbi şi unguri, îi ridică pe 
boieri cu ajutorul cumanilor veniţi din stepele Rusiei. Soldaţii lor 
invadează Moesia, distrug nordul Thraciei şi pătrund în 
Macedonia. Assan este îndată încoronat ţar, iar campaniile lui 
Isaac Il, chiar dacă îi obligă pe bulgari să evacueze Thracia şi 
Macedonia, nu pot împiedica naşterea unei Bulgarii 
independente. 

După o perioadă confuză, care vine după moartea lui Assan |, 
în 1196, şi cea a lui Petru în anul următor, coroana îi revine 
ţarului Caloian, fratele lor, în care Bizanțul va găsi un adversar 
de temut. In 1204, el reuşeşte să obţină de la Papalitate 
recunoaşterea titlului său imperial. Până la moartea sa, în 1207, 
el întăreşte dominaţia asupra nord-estului Peninsulei Balcanice, 
combătând Imperiul Latin şi Regatul Thessalonicului, aşa cum 
combătuse şi Bizanțul. 

Odată cu domnia lui loan Assan ll, Imperiul bulgar cunoaşte o 
impresionantă extindere. Ţarul nu se gândeşte decât la cum să 
exploateze ostilitatea dintre latini şi greci pentru a-şi asigura 
coroana Constantinopolului. Înmulţindu-şi intrigile şi 
intervenţiile, el nu va reuşi totuşi să devină stăpânul metropolei 
bizantine dar, instalat în Thracia şi Macedonia, el constituie, 
până la moartea sa, în 1241, un pericol permanent pentru 
Imperiul de la Niceea. Dispariţia sa, coincizând cu invazia 
mongolă, marchează prăbuşirea puterii bulgare. Distrusă de 


invadatori, Bulgaria este supusă tributului. Fiii minori ai lui loan 
Assan sunt neputincioşi în faţa revenirii în forţă a bizantinilor şi 
loan IIl Vatatzes nu face niciun efort pentru a recuceri teritoriile 
pierdute. 

Disputele interne absorb toate energiile bulgare până la 
sosirea la putere a unui Nemanid, Constantin Tich, care 
domneşte între 1257 şi 1277, întărind legăturile bulgaro- 
sârbeşti. În 1280, cumanul Gheorghe | Terter devine ţar, după 
ce-l va fi detronat pe protejatul Bizanțului, loan Assan Ill. Carol 
de Anjou va găsi în el un aliat sigur împotriva grecilor. La 
sfârşitul secolului al XIII-lea, cea mai mare parte a Peninsulei 
Balcanice scapă definitiv din sfera de influenţă bizantină. 

Mai la est, moartea lui laroslav cel Mare, în 1054, deschide 
pentru Rusia o perioadă de confuzie şi o anarhie care se va 
prelungi până la invazia mongolă din 1224. Unitatea teoretică, 
realizată, un moment, de Kiev, apare repede ca artificială, 
împărţirea teritoriilor între descendenţii prinților duce la apariţia 
unei multitudini de principate, iar titlul de Mare Prinţ!!*, rezervat 
celui mai mare frate din familie, nu este mai încărcat de 
semnificaţii decât cel de „senior“ în Polonia. Războaiele civile se 
înmulţesc şi principatul sfâşiat este o pradă uşoară pentru 
barbarii nomazi ai stepelor: polovţienii şi cumanii. Se pare că, 
începând cu secolul al XII-lea, a avut loc o importantă mişcare 
migratoare îndreptată în special către nord-est, între cursurile 
superioare ale fluviilor Volga şi Oka, şi către Galiţia, aceasta 
punându-i pe ruşi în contact cu polonii. 

Din cele aproape 60 de principate care se nasc atunci, câteva 
nume se disting prin importanţa lor. Principatul Kievului 
cunoaşte, până în 1157, o anume preponderență în raport cu 
celelalte, suveranii săi purtând numele de Mari Prinţi. Unul 
dintre ei, Vladimir II Monomahul (1113-1125) apare, chiar, la un 
moment dat, ca stăpân al întregii Rusii. Dar dezordinea care 
urmează morţii sale face să se prăbuşească toate visurile 
măreţe ale Kievului. Acest principat îşi păstrează, pentru o bună 
bucată de vreme, supremaţia asupra principatului nordic Suzdal, 
al cărui principe dinastic, Andrei Bogoliubski, cucereşte Kievul în 
1169 şi încearcă să organizeze un stat unitar, transmisibil din 
tată în fiu. Întreaga sa viaţă, el va lupta zadarnic pentru a-şi 
realiza țelul. Mai există, pe lângă numeroasele principate 
moştenitoare ale Rusiei - Kiev şi Suzdal -, oraşe comerciale care 


se organizează în republici autonome: cel mai prosper, 
Novgorodul, devine şi el un principat, al cărui suveran, 
Alexandru Nevski, îi bate pe suedezi pe Neva, în 1240, şi pe 
Teutoni pe gheaţa lacului Ciud, doi ani mai târziu. 

Această țesătură de micro-state nesigure şi fluctuante, 
mongolii lui Gengis Han o cuceresc fără nicio greutate începând 
cu 1224. În 1237, Riazan este luat cu asalt. În anul următor, 
mongolii intră în Moscova şi pradă tot nord-estul Rusiei. În 
acelaşi timp, detaşamente întregi de cavalerie supun la sud-est 
triburile nomade ale polovţienilor şi cumanilor. În 1240, 
principatele din sud cunosc, la rândul lor, invazia. Kievul este 
cucerit şi, odată cu el, întregul teritoriu populat de ruşi intră sub 
dominație mongolă. 

Refluxul acestora din urmă în a doua jumătate a secolului al 
XIII-lea, chiar dacă eliberează Europa Centrală, nu marchează 
pentru Rusia sfârşitul dominaţiei Hanilor. Stabiliţi pe malul Mării 
Negre, mongolii Hoardei de Aur continuă să-şi exercite 
protectoratul asupra totalităţii principatelor ruseşti. Un tribut 
anual, plătit de fiecare prinţ, materializează aceste legături de 
vasalitate şi, la fiecare schimbare de domnie, noul suveran 
trebuie să meargă în ţara mongolă pentru a-i aduce Hanului 
omagiul datorat oricărui suzeran. Niciun prinţ rus nu scapă de 
această dură dominație, nici măcar Alexandru Nevski, a cărui 
victorie asupra Teutonilor şi Gladiferilor devine simbolul 
rezistenţei ruse împotriva năvălitorilor. Până la distrugerea 
Hoardei de Aur de către Ivan IIl la sfârşitul secolului al XV-lea, 
mongolii vor rămâne arbitrii situaţiei în această parte a Europei. 
Sub protectoratul lor se va elabora, în timpul ultimelor secole 
ale Evului Mediu, națiunea rusă. 


Şi Bizanțul? 


Marele brigandaj latin din 1204 nu a pus definitiv capăt 
Imperiului Bizantin. În faţa lui Balduin şi a principatelor france, 
prea slabe pentru a-şi extinde dominaţia în Asia Mică, mai multe 
state greceşti s-au constituit pe malul sudic al Mării Negre şi în 
Anatolia. Din cele două principate întemeiate de nepotul lui 
Andronic Comnenul, cel al lui David, din jurul Heracleei din Pont, 
a dispărut repede. Al doilea, însă, al cărui suveran, Andronic, se 
proclamă basileu la Trapezunt, va rezista asalturilor tuturor 
vecinilor săi şi-şi va păstra independenţa până în 1461, 
practicând un comerţ activ şi extinzându-şi autoritatea de la 
Sinope şi până la Caucaz, ca şi asupra mai multor oraşe 
comerciale în Crimeea, Cherson şi până la malurile Mării Azov. 

În partea europeană a ex-Imperiului Bizantin, latinii, decimaţi 
de atacurile bulgarilor, n-au putut împiedica formarea unui alt 
principat grec, în Epir. Aflat în fruntea sa, despotul Mihai 
Anghelos, care menține vechile instituţii, se declară 
independent de Imperiul din Niceea, instalându-şi capitala la 
Arta şi sprijinindu-se pe o biserică greacă autonomă. Urmaşul 
său, Teodor Anghelos, începe foarte curând lupta împotriva 
latinilor. În 1216, el îl face prizonier şi-l elimină pe împăratul de 
la Constantinopol, Robert de Courtenay, întors de la Roma (via 
Epir) unde a fost încoronat de Papă şi, în 1222, cucereşte 
Thessalonicul. Nu-i trebuie nimic mai mult pentru a se proclama 
basileu cu ajutorul tuturor episcopilor greci din Europa şi pentru 
a obţine ungerea din partea patriarhului de Ohrida. In 1230, 
însă, atunci când devine stăpân al Adrianopolului şi ameninţă pe 
faţă fosta capitală imperială, el este crunt bătut de bulgarii lui 
loan Assan şi trebuie să renunţe să restaureze, în propria-i 
persoană, puterea bizantină. 

Europa la sfârşitul secolului al XIII-lea E 


Recucerirea se efectuează, în cele din urmă, pornind de la cea 
mai importantă parte a statelor sale - Imperiul Niceei, stabilit în 
Asia Mică, de pe malurile Egeei (Smirna) şi până la cele ale Mării 
Negre -, sub domnia lui Theodor | Lascaris (1204-1222). Bine 
apărată de triplele sale ziduri, aşezată în mijlocul unei bogate 
regiuni irigate şi la întretăierea marilor căi comerciale, Niceea 
serveşte drept refugiu preoţilor şi funcţionarilor care trebuie să 
părăsească, în 1204, Constantinopolul. Luptând pe două 
fronturi, împotriva turcilor la est, înfrânți la Iconium de Theodor, 
dar şi împotriva latinilor la vest, Imperiul de la Niceea se impune 
repede ca putere regională. Sub loan lil Vatatzes (1222-1254), 
puterea centrală se întăreşte în defavoarea nobililor, în timp ce 
basileul intervine activ în Europa, susţinându-l pe Frederic Il 
împotriva Papei şi aliaţilor săi, conducând el însuşi o campanie 
împotriva bulgarilor cărora le preia Thracia şi Macedonia, 
cucerind mai apoi Thessalonicul şi despotatul Epirului. Când 


moare, în 1254, aureolat de un imens prestigiu şi de o mare 
fervoare populară, doar Constantinopolul, Grecia şi insulele mai 
sunt încă în mâinile latinilor. Dar nu pentru multă vreme. În 
1259, Mihai Paleologul, care preia puterea în Niceea, înfrânge la 
Pelagonia, în Macedonia, o puternică armată de coaliţie, pentru 
ca, mai târziu, pe 25 iulie 1261, cu ajutorul genovezilor care i-au 
acordat sprijinul flotei lor în schimbul a multiple privilegii în 
toate oraşele Imperiului şi în Marea Neagră, să intre fără luptă în 
Constantinopol, de unde ultimul împărat latin, Balduin Il, fuge şi 
unde este încoronat în Sfânta Sofia sub numele de Mihai VIII. 
Timp de mai bine de 20 de ani, Mihai VIII va trebui să lupte 
împotriva coaliţiei latinilor, bulgarilor şi urmaşilor despotului din 
Epir. În 1281, alianţa de la Roma, în persoana papei Martin IV, a 
venețienilor şi a lui Carol de Anjou, cărora li se adaugă bulgarii şi 
sârbii, pun grav în pericol viitorul Imperiului restaurat. 
„Vecerniile Siciliene“, însă, şi intervenţia aragoneză în Italia de 
Sud îndepărtează pericolul şi permit restului Imperiului Bizantin 
să supravieţuiască pe cele două maluri ale Bosforului, în ciuda 
disputelor interioare, a luptelor sociale şi a presiunii constante 
exercitate asupra frontierelor sale de turbulenţii săi vecini. 


Biserica: putere temporală şi contestată 


Victorioasă asupra împăratului germanic în interminabila 
luptă pe care a dus-o împotriva acestuia în dorinţa de a face să 
prevaleze propria sa viziune despre dominium mundi, 
încoronând şi detronând suverani şi prinți după bunul său plac 
sau în funcţie de preocupările sale spirituale şi temporale, 
profitând de slăbiciunile patriarhatelor din Orient şi de 
înaintarea către est a creştinismului roman, reprezentată, în 
sfârşit, de câteva personalităţi remarcabile - un Inocenţiu III, un 
Grigore X sau un Bonifaciu VIII -, Papalitatea s-a comportat în 
secolul al XIII-lea ca o adevărată putere europeană. Desigur, ea 
n-a avut numai succese. N-a reuşit să relanseze cruciada, nici să 
restaureze unirea Bisericilor din Occident şi Orient, nici, mai 
ales, să impună tuturor teoria sa despre teocraţia pontificală. 
Regii Franţei au refuzat mereu să aducă omagiu pontifului 
roman, opunând doctrinei sale pe aceea a regelui „împărat în 
regatul său“. Pentru a fi făcut un pas mai mult în conflictul ce-l 
opunea lui Filip cel Frumos, Bonifaciu VIII a trebuit să îndure, în 
1303, umilinţa de la Anagni. Şi totuşi, în clipa în care „marele 
secol“ al Evului Mediu ia sfârşit, prestigiul instituţiei pontificale 
rămâne considerabil. Eforturile făcute de către pontifi în 
domeniul legislaţiei canonice şi al administraţiei fac din statele 
lor o adevărată monarhie centralizată, care întâmpină, de altfel, 
aceleaşi dificultăţi ca şi omoloagele lor laice în privinţa dotării cu 
o fiscalitate permanentă. Ceea ce-i îndeamnă la a recurge la tot 
felul de expediente imaginate de clericii Curiei pentru a umple 
trezoreria Sf. Petru, expediente precum „cruciada“, predicată 
pentru acoperirea afacerilor politice fără nicio legătură cu cele 
spirituale şi uneori îndreptate împotriva creştinilor (Frederic II 
sau regele Aragonului). 

Bisericii în asamblul său şi marii mase a fidelilor, miraculoasa 
îmbogăţire a societăţii occidentale, sub efectele combinate ale 
marilor defrişări, dezvoltării comerţului şi renaşterii urbane, 
ridică o nouă problemă: cum să-ţi afli izbăvirea într-o lume în 
care preocupările materiale, banul, ocupă un loc atât de 
important? Peste tot, într-adevăr, gustul câştigurilor şi-al luxului 
este la modă. El se opune fundamental idealului de sărăcie şi 
caritate care fusese până atunci cel al Bisericii. În curând, 
aceasta se vede contaminată, şi ea, de pofta de bani. Ea posedă 


imense domenii, strânge impozite, participă la activităţi 
comerciale. Numeroşi creştini, cei însufleţiţi adesea de cea mai 
profundă credinţă, consideră că mesajul lui Hristos este trădat 
de opulenţa clerului şi de spiritul de dominație al prelaţilor. Ei îşi 
doresc o revenire la simplitatea Bisericii de la început şi aspiră 
la o viaţă mai pură, făcută din sărăcie şi din disprețul pentru 
lucrurile materiale. Manifestările cele mai caracteristice ale 
acestui fenomen apar cu pregnantă în oraşele Italiei de Nord şi 
în Sudul Franţei, acolo unde îmbogățirea a fost mai rapidă şi 
unde diferenţele de avere sunt foarte evidente. 

În faţa ostilităţii prelaţilor, unii călugări şi laici vin să critice în 
mod făţiş organizarea clerului, apoi diverse puncte ale doctrinei 
Bisericii, mai exact utilizarea anumitor taine. Ei sunt atunci 
consideraţi drept eretici, excomunicați de Biserică şi repede 
urmăriţi. Mişcările eretice, numeroase, după cum am văzut, în 
sânul Bisericii greceşti şi aceasta de multă vreme, încep să se 
manifeste în Occident încă de la începutul secolului al XI-lea, 
deopotrivă în Franţa de Nord (Orleans, Arras, Chalons-sur- 
Marne), în Acquitania, în Germania şi Lombardia. În cursul 
secolului al XII-lea, mai ales, ele iau amploare şi se înmulţesc. 
Printre primii eretici, cei mai importanţi sunt dintre discipolii 
reformatorului italian Arnaldo de Brescia, sugrumat şi ars la 
Roma în 1155, şi cei ai bogatului negustor lyonez Pierre Valdes 
(sau Valdo). Creată către 1170, secta Sărmanilor din Lyon se 
opune ierarhiei catolice proclamând că toţi credincioşii virtuoşi 
pot acţiona ca şi cum ar fi preoţi. Condamnaţi de Conciliul de la 
Verona, în 1184, fidelii lui Valdes se împart în mai multe facţiuni: 
cea care se instalează în Sudul Franţei şi se opune Catharilor şi 
care va fi recuperată de predicile Sf. Dominic. Cealaltă ramură 
trece în Italia, apoi în Europa Centrală, unde este vânată de 
autoritatea bisericească. 

Mai periculoasă pentru Biserica romană este erezia cathară 
(„purii“). Ea fost introdusă în Germania mai întâi, apoi în Nordul 
Franţei, în Lombardia, în Italia Centrală şi în Catalonia. De aici, 
ea trece în Languedoc şi în regiunea Albi, găsind un teren 
favorabil pe domeniile contelui de Toulouse. Pentru cathari (sau 
albigenzi), idealul de sărăcie este dublat de un refuz al oricărei 
taine şi al autorităţii Bisericii de la Roma. Ei pun, mai ales, sub 
semnul întrebării ideea unui Dumnezeu unic şi cred - înnodând 
cumva cu tradiţia maniheismului oriental - în existenţa unei 


lupte permanente între principiul binelui şi divinitatea răului. 
Toleranţa lui Raymond VI le va permite să-şi organizeze, în 
Lauragais, o adevărată Biserică, cu şase episcopate şi 
comunităţi conduse de elita  „perfecţilor' susținuți de 
aristocrația locală. 

În faţa acestui val de erezii, apărarea Bisericii se operează la 
trei niveluri. În primul rând prin reforme care sunt opera mai 
multor concilii, mai ales al celui de la Lateran, în 1215. Apoi prin 
represiune. Contele de Toulouse permiţând ereziei cathare să se 
dezvolte pe pământurile sale, unde un legat pontifical este 
asasinat în 1208, Papa Inocenţiu III predică o cruciadă împotriva 
catharilor. Condusă de Simon de Montfort, o armată de mici 
seniori ai Franţei de Nord invadează Languedoc-ul şi-l pradă, 
masacrându-l. Războiul durează mulţi ani şi nu ia sfârşit decât la 
intervenţia regelui Franţei, Ludovic al Vill-lea, care supune 
regiunea. Bunurile lui Raymond VI îi revin, astfel, lui Simon de 
Montfort, apoi regelui Franţei în virtutea Tratatului de la Paris 
(1229). Toate acestea nu distrug însă erezia. Pentru a o stârpi, 
Biserica se foloseşte de un tribunal special, Inchiziția, plasat sub 
directa autoritate a reprezentanţilor Papei şi având sarcina de a- 
i urmări şi condamna pe eretici. Numeroşi vor fi cei aruncaţi în 
închisoare, torturați şi, în cele din urmă, arşi de vii. 

Crearea ordinelor de cerşetori constituie a treia direcţie a 
politicii adoptate de pontifii romani pentru a face faţă 
doctrinelor şi practicilor eretice. Rămânând credincioşi 
învăţămintelor Bisericii, fondatorii acestor ordine se străduiesc 
să pună în practică idealul de sărăcie care-i însufleţeşte pe mulţi 
dintre credincioşi. Începând cu 1210, Papa Inocenţiu Il 
încuviinţează regula de sărăcie pe care Francisc Bernadone 
(1182-1226) - fiu al unui bogat postăvar din Assisi, care renunţă 
la toate bunurile sale pentru a trăi ca sihastru o viaţă de 
rugăciune şi cerşetorie - o transmite câtorva dintre discipolii săi: 
Fraţii Minori. Conştient de forţa curentului care, în sânul 
populaţiei creştine, înclină către întoarcerea la puritatea şi 
simplitatea primelor timpuri ale creştinismului, şi conştient şi de 
pericolul prin care trece Biserica de a-şi vedea credincioşii cei 
mai ardenţi alunecând către revoltă şi erezie, Papa se 
străduieşte să canalizeze şi să recupereze un număr de aspirații 
şi iniţiative, foarte puţin diferite, la început, de cele ale 
catharilor sau ale altor secte apărute atunci în Italia, precum 


Patarinii, Sărmanii Lombarzi sau „Umiliţii“ din Milano. 

Naşterea şi avântul rapid al franciscanismului se înscriu deci 
în politica de recucerire spirituală întreprinsă la începutul 
secolului al XIll-lea de Papalitatea romană. Destinaţi sărăciei, 
franciscanii - începând cu însuşi fondatorul lor, din care legenda 
a făcut un ascet complet rupt de lume - sunt în egală măsură şi 
misionari, a căror acţiune vizează reînsufleţirea şi întărirea 
credinţei fidelilor. După moartea Sf. Francisc, în 1226 (el este 
canonizat doi ani mai târziu), comunitatea pe care el a 
întemeiat-o se transformă repede într-un ordin centralizat, 
ierarhizat şi strâns legat de Sfântul Scaun. La sfârşitul secolului 
al XIII-lea, el comportă mai mult de 1.500 de case repartizate în 
34 de provincii aflate în toate colţurile lumii creştine, din Italia 
până în Irlanda, din Portugalia până în Scandinavia. Influenţa sa 
este uriaşă, preluată de cea a călugăriţelor franciscane sau 
clarise, şi de cea a celui de-al Treilea Ordin al Penitenţilor, care 
adună împreună laici asociaţi în numele acţiunii misionare. El 
este, în acelaşi timp, împărţit între „spirituali“ - zeloşi ai unei 
sărăcii absolute şi apropiaţi de ideile lui loachim din Flora 
(Gioacchino da Fiore) - călugăr cistercian a cărui operă despre 
Trinitate fusese condamnată la cel de al IV-lea Conciliu de la 
Lateran, în 1215 -, şi „conventuali“, partizani ai îmblânzirii 
regulii. 

Contemporană cu iniţiativa Sf. Francisc, se impune şi cea a 
canonicului spaniol Dominic Guzman. |n 1215, după ce 
traversează Languedoc-ul în timpul unei misiuni şi constată 
progresele ereziei cathare, el obţine de la Inocenţiu III să-i 
confirme comunitatea pe care tocmai o instalase la Toulouse 
pentru a-i converti pe cathari prin predici. Începând cu 1220, 
ordinul dominican îşi constituie primele structuri, cu un magistru 
general căruia i se supun toţi „fraţii predicatori“ şi cu un capitul 
general care, reunit anual, elaborează regulile ordinului şi 
controlează aplicarea lor. Această regulă este cea a canonicilor 
Sf. Augustin: ea acordă un loc larg rugăciunii şi impune 
călugărilor obligaţia sărăciei şi a cerşetoriei. Folosiţi în lupta 
împotriva ereziei cathare, mai întâi ca predicatori care, altfel 
decât franciscanii, caută mai mult să convingă decât să 
emoţioneze, apoi ca instrumente privilegiate ale Inchiziției, 
dominicanii nu întârzie, şi ei, să se împrăştie în întreaga Europă. 
Se cunosc 500 de case la sfârşitul secolului al XIII-lea, 


principalele centre aflându-se în oraşele universitare - Paris, 
Oxford, Bologna, Köln, Toulouse, Roma, Madrid, Segovia -, acolo 
unde erudiţia fraţilor predicatori şi calitatea învăţăturii lor 
reuşesc să monopolizeze catedrele facultăţilor. Incepând cu 
mijlocul secolului, cei mai iluştri profesori ai creştinătăţii - 
suabul Pierre de Tarentese, cel care va deveni Papa Albert cel 
Mare, napolitanul Toma d'Aquino - sunt dominicani. 

Născute, ca şi monahismul oriental, din dorinţa de a reveni la 
izvoarele creştinismului originar, ordinele de cerşetori apar, în 
plin Ev Mediu clasic, ca o armă spirituală, întru totul devotată 
instituţiei pontificale şi consacrată sarcinii sale de recucerire a 
spiritelor înspre ortodoxia romană. De la Poverello din Assisi şi 
până la tribunalele Inchiziției, unde-şi vor afla loc repede fraţii 
„Minori“ şi „predicatori“, distanţa este uriaşă. Cu franciscanii şi 
dominicanii, Papalitatea dispune de un instrument de temut de 
convertire, de care nu se va sfii să se folosească în tot timpul 
secolului al XIII-lea şi, mai departe chiar, pentru a-şi menţine şi 
întări influenţa în Europa creştină. 


Capitolul 7 
CIVILIZAŢIA EUROPEANA INTRE SECOLELE XI-XIII 


N Fărâmiţată politic, Europa este totuşi, începând cu 
secolul al XI-lea, locul unui vast amestec de popoare, 
datorat migrațiilor, cruciadelor, pelerinajelor şi acţiunii 
clericilor sau negustorilor. 


N Principalele puncte centrale ale acestei firave 
identități sunt şcolile monastice, apoi, începând cu 
secolul al XII-lea, cele episcopale. Acestea din urmă dau 
naştere universităților, corporatii de studenți şi 
profesori, în general ecleziastici sau aspiranti la acest 
statut, corporații adesea opuse autorităților ecleziastice 
şi laice. 


N în jurul universităţilor se produce o schimbare, o 
reînnoire a gândirii prin redescoperirea autorilor antici - 
şi mai ales a lui Aristotel. Problema împăcării mesajului 
evanghelic întemeiat pe Revelatie cu logica aristotelică 
reprezintă esenţa scolastică, ilustrată de Abélard, Albert 
cel Mare şi mai cu seamă de Toma d'Aquino. 


E Începând cu secolul al XII-lea, în şcolile publice, se 
dezvoltă cunoaşterea limbilor „vulgare“ şi, plecând de la 
acestea, o anume literatură profană triumfă în Franţa 
odată cu romanul „de curte“, ilustrat de Chrétien de 
Troyes. In secolul al XIII-lea, această linie se prelungeşte 
în simbolismul Romanului Trandafirului a/ lui Guillaume 
de Lorris sau în satira lui Jean de Meung. Pe lângă 
această literatură aristocratică, se naşte şi o literatură 
burgheză - cronicile lui Robert de Clari, ale lui 
Vilehardouin, Joinville, relatând evenimentele vremii - şi 
o poezie realistă şi satirică (Romanul Vulpii). Marea 
capodoperă, însă, a Evului Mediu în limbă vulgară 
rămâne opera italianului Dante Alighieri, Divina 
Comedie. 


N Arhitectura, şi ea, se înnoieşte: în secolul al XI-lea, 
se naşte în Europa arhitectura „romană“, rezultat al 


influențelor romană, bizantină, şi al puternicelor tradiții 
locale, în timp ce în oraşe se înalță catedralele „gotice“. 
Născută în Ile-de-France, în centrul domeniului capeţțian, 
această artă regală, care încearcă să combine elanul 
mistic şi construcția raţională, va fi imitată în întreaga 
Europă monarhică. 


Am văzut că imaginea unei Europe „feudale“, compusă din 
micro-societăţi închise în ele însele, trăind aproape autarhic şi 
organizate într-o rigidă piramidă, consecinţă a unei paralizii 
aproape complete a schimburilor, era în foarte mare parte 
mitică. Sub această formă caricaturală, ea nu a existat cu 
adevărat niciodată, nici măcar în vremea sumbrelor atacuri 
sarazine şi normande, când, după renaşterea carolingiană, 
autoritatea suverană s-a fărâmiţat într-un mozaic de centre 
învestite cu putere, în fond slabe şi contestate. Această imagine 
este cu atât mai puţin corectă începând cu secolul al XI-lea, 
când oraşele devin polul dezvoltării economice şi culturale. 

Sigur că, până la începutul secolului al XIII-lea, tendinţa 
generală este cea de împrăştiere, cel puţin în plan politic. Doar 
din secolul al XII-lea, şi încă mai mult în secolul al XIII-lea, odată 
cu reînnoirea noţiunii de stat şi cu acţiunea câtorva suverani 
(Capeţienii, Plantageneţii, Hohensatufen-ii) de unificare a 
domeniilor lor şi de creare a unui embrion de administraţie, 
supunându-i, în acelaşi timp, pe marii feudali autorităţii lor, abia 
atunci, aşadar, „balcanizării feudale“ îi urmează o regrupare de 
teritorii şi de popoare înzestrate cu o anume coerenţă (etnică, 
lingvistică, religioasă). Dar nici atunci, „naţiunile-state“ pe cale 
de a se naşte nu vor putea şterge particularităţi locale 
persistente. 

Toate acestea favorizează, în multe domenii, organizarea - 
relativă, desigur, dar totuşi efectivă -, a societăţilor Europei 
creştine. Într-o vreme când statul-naţiune modern, cu frontierele 
sale rigide, cu limba sa fixă şi impusă minorităţilor supuse, cu 
specificitatea sa instituţională şi identitară, nu există încă, 
individul se află dependent de mediul său înconjurător imediat - 
clan, familie, seniorie, parohie, cetate etc. - şi pluteşte într-un 
universalism care, deşi manifest mai ales la elite, se hrăneşte 
din dubla referinţă imperială şi creştină. În acest sens, există - 
conştient sau inconştient - un fenomen care ar putea fi calificat 


astăzi drept „transnaţional“ şi care face ca închiderii aparente a 
lumii feudale să i se suprapună structuri de schimb, de contact, 
de amestec, care dau societăţii occidentale creştine o relativă 
unitate. 

Agenţii acestui amestec de popoare, limbi, culturi şi 
mentalități, nu sunt numai clericii. Migraţiile au contribuit şi ele, 
ca şi deplasările de populaţii care însoțesc marile defrişări şi 
colonizarea spaţiilor până atunci puţin populate. Războaiele, la 
rândul lor - şi sunt numeroase -, mai ales cele care iau aspectul 
unor cavalcade îndepărtate şi încă şi mai mult Cruciadele, devin 
adevărate expediţii „multinaționale“, adunându-i pe baronii 
veniţi din toate colţurile Europei pentru a combate sub acelaşi 
semn simbolic, cel al apartenenţei lor la Creştinătate. ŞI 
negustorii participă la această vastă mişcare, reunindu-se în 
târguri sau întâlnindu-se în îndepărtatele filiale comerciale pe 
care companiile lor le instalează în cele patru colţuri ale 
continentului, şi chiar mai departe. Pe toate marile drumuri 
terestre ale Occidentului medieval, ei se lovesc mereu de alţi 
itineranţi, pelerini, călători pe lungul drum câtre Roma, 
lerusalim sau Saint-Jacques-de-Compostelle. 

Este, însă, evident că, între toţi aceşti vectori de 
omogenizare, cei mai puternici sunt cei care ţin de 
universalismul creştin: clericii în majoritatea lor şi, în mod 
deosebit, reprezentanții ordinelor religioase (comunități 
ierarhizate, strâns legate de Sf. Scaun şi a căror organizare 
transcende limitele statului, senioriei şi clivajele etnice sau 
lingvistice). Din rândul lor apar acei producători de cultură care 
sunt „universitarii“ Evului Mediu. 


Şcoli şi universităţi 


Între „renaşterea carolingiană“ şi dezvoltarea universităţilor 
în secolul al XIII-lea, releul de transmisie al ştiinţei are loc în 
primul rând prin intermediul şcolilor monastice, apoi episcopale. 
In secolul al X-lea, la vremea când ţările vestului european 
suportau din greu invaziile scandinave sau musulmane - 
mănăstiri jefuite, biblioteci arse, maeştri şi clerici alungaţi -, 
cultura şi studiile şi-au găsit refugiu în Imperiu şi au beneficiat 
de protecţia împăraţilor ottonieni. Otto | a reluat după propriile 
sale principii programul şcolar al lui Carol cel Mare şi a deschis, 
şi el, o „şcoală“ a Palatului. Otto III l-a avut drept preceptor pe 
cel mai mare erudit al timpului, pe Gerbert d'Aurillac (viitorul 
Papă Silvestru ll). Graţie lor, mănăstirile Imperiului rămân mari 
centre intelectuale, asemenea celor de la Sankt-Gall în Suabia, 
Corvey în Saxonia, Gembloux şi Lobbes în Lotharingia. 

Reînnoirea monastică din secolul al XI-lea este însoţită de un 
avânt la fel de spectaculos al şcolilor care se constituie în cadrul 
marilor abaţii benedictine şi clunisiene. Unele dintre ele îşi 
păstrează până în secolul al XII-lea o puternică influenţă: este 
cazul abației de la Cluny şi al foarte bogatei sale biblioteci, cel al 
abației Bec în Normandia, unde se întâlnesc Sf. Anselm, Yves de 
Chartres şi călugărul italian Lanfranc, cel care va deveni după 
cucerirea Angliei de către normanzi, arhiepiscop de Canterbury, 
cazul apoi, al abației de la Monte-Cassino, al celor din regiunile 
morave, din Liege, al abaţiilor Sf. Victor şi Sf. Genevieve din 
Paris, unde au predat Guillaumme de Champeaux şi Abélard. În 
mare, însă, asistăm, la jumătatea secolului al XII-lea, la declinul 
şcolilor monastice. Sunt semnele timpului: accentul pus de către 
reformatorii cistercieni asupra meditaţiei şi rugăciunii, ca şi 
asupra muncii manuale, i-a deturnat pe călugări de la studii, în 
timp ce tinerele generaţii urbane părăsesc instituţiile monastice, 
aşezate prea departe de oraşe şi dispensatoare ale unui 
învăţământ tradiţional. 

De atunci, şcolile episcopale vor fi cele cărora vântul le va 
bate de la pupa. Instalate în oraşe, ele existau şi pe vremea lui 
Carol cel Mare, însă se dezvoltă abia începând cu secolul al XI- 
lea, triând contingente întregi de clerici ce vin din cele mai 
diverse medii. Magiştri şi elevi sunt împreună itineranţi, elevii 
urmându-i pe cei dintâi în deplasările lor de-a lungul Europei, 


trecând din oraş în oraş în ritmul cererilor care sunt cu atât mai 
mari cu cât renumele magistrului e mai vestit. Această 
celebritate aduce, de altfel, şi succesul şcolilor episcopale: 
Fulbert la Chartres, Raymond de Sedirac la Toledo, Bérenger la 
Tours, Anselm şi Abelard la Paris şi Laon etc. 

Aceste şcoli orăşeneşti sunt puse sub autoritatea episcopului 
care-i numeşte şi revocă pe profesori şi alege din capitlul 
catedralei un discipol însărcinat să controleze ortodoxia 
învăţământului şi moralitatea elevilor şi magiştrilor. Programul 
de studii continuă să se bazeze, ca pe vremea carolingiană, pe 
cele şapte arte liberale, grupate în două „cicluri“: trivium 
(gramatică, retorică, dialectică) şi guadrivium (aritmetică, 
geometrie, teorie muzicală, astronomie). Învăţământul magistral 
se reduce la o lectură a textului, comentat de magistru şi 
discutat de către elev. Puțin câte puţin, între şcolile episcopale 
operează o specializare: se studiază dialectica şi filozofia cu 
precădere la Paris, dreptul la Bologna, medicina la Salerno şi 
Montpellier, retorica la Orleans, teologia la Laon, aritmetica la 
Chartres, astronomia şi matematica la Toledo. 

Studenţii, care frecventează în număr din ce în ce mai mare, 
în secolul al XII-lea, şcolile episcopale, nu sunt numai discipoli 
entuziaşti ai marilor maeştri, avizi să cunoască şi să facă 
descoperiri intelectuale. Deşi cei mai mulţi se îndreaptă către un 
statut clerical, există, printre ei, şi tineri turbulenţi, ale căror 
afirmaţii şi conduită indignează adesea autorităţile şi pe 
reformatorii Bisericii, începând cu Sf. Bernard însuşi. Ei suportă 
foarte greu autoritatea episcopului, mai ales când acesta vrea 
să reformeze moravurile, controlându-le faptele şi gesturile. De 
aici rezultă o mişcare de emancipare care se conturează în 
sânul comunităţilor pe care le constituie cu magiştrii lor la 
începutul secolului al XIll-lea şi care coincide cu înfiinţarea 
corporațiilor. „Universitățile“ devin, într-adevăr, asociaţii de 
studenţi şi de profesori vizând eliminarea tutelei episcopului, ba 
chiar uneori şi a celei laice (staroste regal la Paris), pentru a 
apăra, în schimb, independenţa şi privilegiile comunităţii 
şcolare. Ele profită, întru aceastea, de foarte marea lor 
coeziune, manifestată mai ales cu ocazia grevelor, şi de sprijinul 
unei Papalităţi care află astfel un mijloc suplimentar de a face ca 
autoritatea sa să învingă în faţa puterilor locale. 

Mişcarea începe încă de la sfârşitul secolului al XII-lea. La 


Paris, în 1194, Papa Celestin IIl acordă corporației studenţeşti 
primele sale privilegii. La acea dată, magiştrii şi elevii 
începuseră să părăsească curtea interioară a catedralei, 
preferându-i pantele colinei Sainte-Genevieve sau abația Sf. 
Germain-des-Pres: ei considerau apăsător controlul exercitat de 
agentul episcopal, cancelarul, căruia-i revine dreptul exclusiv de 
a conferi gradele (mai ales /icentia docendi, licenţa de 
învăţământ). În 1200, în urma unei înfruntări între burghezi şi 
studenţi, urmată de intervenţia starostelui şi a santinelei care a 
făcut mai mulţi morţi printre cei dintâi, regele Filip August 
trebuie, sub ameninţarea grevei, susţinută de profesori, să pună 
să fie dărâmate casele burghezilor responsabili de încăierare şi 
să impună starostelui să-şi ceară scuze Universităţii. Aceasta, 
oficial recunoscută de Papă în 1209, primeşte, şase ani mai 
târziu, din partea legatului Robert de Courgon, primele sale 
statuturi, fixând regulile de alegere a magiştrilor, regulile 
disciplinare şi obiectele de învăţământ. Trebuie aşteptat, însă, 
până în 1231 pentru ca, în urma unor noi incidente grave, 
urmate şi de secesiunea universitarilor de la Orleans, 
Universităţii de la Paris, sustrasă deja jurisdicției episcopului, să 
i se acorde, printr-o bulă a lui Grigore X (Parens scientarum), 
dreptul de a se organiza singură şi monopolul acordării gradelor. 
Naşterea altor universităţi are loc după aceeaşi schemă. La 
Oxford, emanciparea are loc între 1230 şi 1240, după ce 
Inocenţiu Ill va fi aşezat tânăra universitate engleză, apărută 
sub domnia lui loan Fără Ţară şi ameninţată de dominaţia lui 
Henric Ill, sub protecţia Sfântului Scaun. La Bologna, şcoala 
episcopală pe care au reprezentat-o în secolul al XII-lea jurişti 
precum Irnerius şi Graţian devine universitate (în 1219) în urma 
unui conflict care o opune nu autorităţii ecleziastice, ci celei 
comunale. Nu toate universităţile se nasc în urma unei rebeliuni 
împotriva puterii. Cea de la Napoli este întemeiată, în 1224, de 
Frederic Il, cu scopul de a rivaliza cu cea de la Bologna, oraş 
guelf, şi de a furniza regatului Siciliei funcţionari cu o înaltă 
calificare. Altele au fost create la iniţiativa Bisericii, cu scopul de 
a combate sau preveni întoarcerea la erezie - este cazul 
universităţii din Toulouse, întemeiată în 1229, după cruciada 
cathară - sau cu scopul de a instala citadele ale civilizaţiei 
creştine în plin teritoriu recucerit de la sarazini: la Salamanca, 
Valladolid, Valencia în Spania sau Coimbra în Portugalia. 


înzestrate cu statuturi şi organizate după modelul altor 
corporaţii, universităţile scapă, ca şi clericii, jurisdicției obişnuite 
a suveranului sau oraşului. Membrii lor se grupează în „naţiuni“, 
care, la originea lor, îi adună pe studenţii veniţi din aceeaşi ţară 
(la Paris se adunau „națiunea“ franceză, normandă, picardă şi 
engleză). Învăţământul, care se practică în latină, se ordonează 
în două cicluri şi este asigurat de Facultăţi, în mare nu mai mult 
de patru: Artele (ştiinţe şi litere), Decretul (dreptul), Teologia şi 
Medicina. Cărţile sunt rare şi scumpe, iar studenţii, care deseori 
trebuie să-şi plătească singuri magistrul, au greutăţi în a-şi duce 
viaţa de pe o zi pe alta. Cu atât mai mult cu cât studiile sunt 
foarte lungi (cel puţin 8 ani pentru un doctorat în teologie). 
Studenţii alcătuiesc, ca atare, o lume turbulentă, foarte pestriță 
şi foarte legată de privilegiile şi libertăţile sale. Cu scopul de a le 
asigura un acoperiş şi o existenţă ceva mai senină, mai 
conformă statutului ecleziastic căruia cei mai mulţi i se dedică, 
întemeietori pioşi deschid pe proprie cheltuială colegii în care 
sunt primiţi studenţi bursieri. Astfel se prezintă colegiul fondat 
în 1257 la Paris de Robert de Sorbon, fiul unui ţăran devenit 
magistru de teologie şi cleric al Sf. Ludovic. 

Cât despre magiştri, ei sunt ecleziastici, foarte ades Fraţi 
Predicatori sau Fraţi Minori, precum franciscanul Francis Bacon, 
profesor la Oxford, sau dominicanii Toma d'Aquino şi Albert cel 
Mare, canonizaţi amândoi de Biserică. Magiştri şi studenţi, toţi 
călătoresc mult. Albert cel Mare va fi profesor la Regensburg, 
apoi la Strasbourg şi la Köln, înainte de a preda la Paris, unde 
lecţiile sale au un asemenea succes încât trebuie să le facă în 
aer liber, într-o piaţă care-i poartă numele: Piaţa Maubert (de la 
Magister Albertus). De-a lungul celei de-a doua jumătăţi a 
secolului al XIII-lea, magiştrii seculari de la Universitatea din 
Paris se opun vehement dominaţiei ordinelor cerşetoare asupra 
învăţământului universitar. Ei le reproşează cu precădere faptul 
că se dezinteresează de problemele materiale care se ridică 
înaintea magistraţilor şi că se comportă în mod voit ca nişte 
spărgători de grevă. Va fi nevoie de intervenţia regelui Franţei, 
Ludovic al IX-lea, şi de cea a Papei pentru ca aceşti călugări 
regulari să obţină în cele din urmă câştig de cauză. 


Filozofia şi teologia 


Dezvoltarea universităţilor favorizează şi reînnoirea ideilor şi 
cunoştinţelor. Această reînnoire profită de contactele restabilite 
cu Orientul şi cu lumea greacă, prilejuite de cruciade şi de 
marile călătorii de afaceri, ca şi de progresul instrumentelor de 
exprimare. Latina, limbă universală, vorbită, citită şi scrisă de 
clerici, capabilă să redea toate nuanțele gândului, îşi regăseşte 
puritatea atunci când, foarte departe deja de dialectele 
populare, nu mai poate fi contaminată de acestea. Ea 
beneficiază în plus şi de înnoirea studiilor clasice episcopale. 
Ovidiu, Vergiliu, Lucian, Horaţiu, Cicero şi Seneca sunt studiaţi 
aici şi analizaţi, comentaţi şi admiraţi nu numai ca modele 
exclusiv stilistice, ci şi pentru conţinutul operelor lor. Clericii 
secolelor al XII-lea şi al XIII-lea acordă, de altfel, o foarte mare 
importanţă calităţii discursului şi scrierilor lor. Chiar şi Sf. 
Bernard, căruia îi cunoaştem disprețul faţă de modelele antice, 
îşi redactează predicile şi tratatele după regulile retoricii 
savante. 

Marea noutate a vremii o reprezintă renaşterea logicii, şi, în 
mod particular, a dialecticii. Până la mijlocul secolului al XI-lea, 
filozofia rămâne un simplu exerciţiu de subtilitate a minţii. În 
şcolile episcopale, sunt comentate texte de inspiraţie 
platoniciană, pagini din Seneca, Boethius sau John Scotus. Este 
un joc al minţii, total rupt de preocupările religioase. De 
Dumnezeu te apropii prin dragoste, credinţă, cunoaşterea 
scrierilor sacre, dar nu prin rațiune. Or, acest lucru se schimbă 
la sfârşitul secolului al XI-lea, nu pentru că în sfârşit clericii încep 
să discute esenţa revelaţiei, ci pentru că, în dorinţa de a o 
aprofunda, apare grija faţă de meditaţia raţională a dogmei. 
Aristotel are întru aceasta un mare rol: cel al tratatelor de 
logică, traduse de Boethius, care aşteaptă ca, odată cu 
Reconquista şi Cruciada, să pătrundă în Occident şi traducerile 
şi interpretările arabe ale filozofului grec - cea a lui Avicenna 
(980-1037) şi mai ales cea a lui Averroes (1126-1198). 

Aristotel fundamenta cunoaşterea lumii doar pe rațiune. Cum 
să conciliezi aceasta cu doctrina creştină care se bazează 
esenţial pe credinţă? Aceasta este întrebarea pe care şi-o pune 
începând cu secolul al XII-lea Thierry de Chartres. „Filozofia, 
spune el, este dragostea de înţelepciune, iar înţelepciunea este 


desăvârşita înţelegere a adevărului care există, înţelegere care 
nu poate fi obţinută decât dacă iubeşti“. Inainte de a ajunge 
aici, însă, se trece la făurirea instrumentului de înţelegere sub 
forma raţionamentului dialectic. În lectura cărţilor sfinte şi a 
scrierilor Părinților Bisericii, Sf. Anselm şi discipolii săi (Anselm 
de Laon, de exemplu), introduc o parte de reflecţie personală, 
care se adaugă glosei, anume comentariului literal al textului. 
Aceasta este originea scolasticii: când în privinţa unei probleme 
ridicate de un text apar contradicții, logicii îi revine (şi deci 
raţiunii) misiunea de a concilia tezele în discuţie. In această 
perspectivă, dialectica trebuie, în mod esenţial, să explice şi să 
confirme conţinutul revelaţiei, fie că e vorba de existenţa lui 
Dumnezeu, de Sfânta Treime sau de alte articole ale dogmei 
examinate, de exemplu, de Sf. Anselm. 

Se crede că metoda scolastică a fost repede considerată ca 
un pericol de către cei care, din sânul Bisericii, privilegiind 
demersul mistic, spiritualitatea Bisericii primitive şi cuvântul 
sacru al Vechiului Testament, al Părinților greci şi al Sf. 
Augustin, privilegiază, în fond, credinţa necondiționată în 
detrimentul raţiunii dialectice. Este cazul lui Hugues de Saint- 
Victor şi încă şi mai mult al lui Bernard de Clairvaux care, la 
Conciliul de la Sens, în 1140, va cenzura anumite propoziţiuni 
considerate prea îndrăzneţe ale lui Pierre Abélard şi-l va obliga, 
în 1148, la Conciliul de la Reims, pe un alt magister parizian, 
Gilbert de La Poree, să retracteze. 

Abélard nu era nicicum revoluţionar în materie de teologie şi 
cu atât mai puţin un eretic. „Nu vreau să fiu Aristotel, scria el, 
astfel încât să fiu separat de Hristos“. Dar mai mult decât Sf. 
Anselm, el aşeza logica aristotelică în centrul gândirii teologice, 
estimând că raţiunea trebuia să lumineze credinţa şi opunând, 
în opera sa Sic et non (da şi nu), autoritatea autorităţii. De la 
încrederea acordată raţiunii şi până la repunerea în chestiune a 
anumitor dogme, drumul de parcurs nu era nesfârşit. Fără a 
ajunge chiar acolo, Abelard era, totuşi, cu mult deasupra ideilor 
timpului său. Filozofia sa constituie o încercare de lămurire şi o 
critică raţională a ideilor primite care, asemenea moralei 
umaniste şi individualiste, nu putea să nu intre în conflict cu 
tendinţele dominante ale epocii. Aceasta este cauza, alături de 
drama personală pe care i-a adus-o iubirea pentru frumoasa 
Héloïse, virulentelor atacuri şi persecuțiilor la care l-au supus 


adversarii săi. În 1121, Conciliul de la Soissons a ordonat ca 
Introducere în teologie, lucrarea sa, ce conţinea un număr de 
afirmaţii puţin ortodoxe despre Sfânta Treime, să fie aruncată în 
flăcări. Mai apoi, cel care, la 23 de ani, fusese vedeta studenţilor 
de pe colina Sainte-Genevieve, unde-şi deschisese propria 
şcoală în care tria clientela magistrului său Guillaume de 
Champaux, va rătăci timp de 20 de ani din mănăstire în 
mănăstire, până când, condamnat încă o dată de Conciliul de la 
Sens, este primit de Petru Venerabilul în abația sa de la Cluny, 
unde va şi muri în 1142. 

În secolul al XIII-lea, scolastica se instalează în centrul gândirii 
teologice şi aceasta sub influenţa magiştrilor proveniţi din 
ordinele cerşetoare. Alexandru de Hales (1190-1245), călugăr 
franciscan englez care a predat la Paris filozofia şi teologia, a 
fost unul dintre primii care foloseşte traducerile arabe din 
Aristotel, fără a se putea prea mult desprinde de gândirea 
augustiniană. Albert cel Mare (1193-1280), provenit dintr-o 
familie nobilă suabă, provincial din ordinul dominican şi 
magister la Regensburg, Strasbourg, Köln şi, în cele din urmă, la 
Paris, îşi petrece o parte din viaţă reconstituind ansamblul 
filozofiei aristotelice, conspectând lucrările arabilor şi rabinilor 
care aduseseră în Occident traduceri din filozoful grec. S-a 
străduit, apoi, să facă acest material accesibil clericilor şi să-l 
folosească - în Summa theologiae, către 1270 - în favoarea 
dogmei creştine. Discipolul său, dominicanul Toma d'Aquino - 
devenit Sf. Toma d'Aquino în 1323 - va face, însă, ca Aristotel şi 
comentatorii săi arabi să intre în gândirea teologică occidentală. 
Fiu al unui senior înstărit din sudul Latiumului, predestinat unui 
venit bogat, Toma, ca şi Francisc din Assisi, se rupe de mediul 
său şi renunţă la bunurile sale pentru a deveni dominican, apoi 
student la Paris şi Köln, în sfârşit, profesor, tot la Paris şi în 
diferite oraşe ale peninsulei. 

Autor al Summei theologica şi al Summei impotriva gentililor 
rămase, amândouă, neterminate, dar amândouă încercând să 
rezume întreaga cunoaştere umană, Sf. Toma se preocupă de 
stabilirea unei distincţii fundamentale între credinţă şi rațiune, 
între exigenţele inteligenţei creştine şi contribuţiile gândirii 
antice. Filozofia este domeniul gândirii raţionale şi tot ceea ce 
ţine de natură este demonstrabil doar prin resursele sale. 
Teologia, în schimb, se bazează pe revelații. Există, aşadar, între 


ele o separare absolută? Există, oare, cumva, un „dublu 
adevăr“, aşa cum o lasă să se înţeleagă anumite afirmaţii ale lui 
Averroes? Toma gândeşte altfel, el consideră, dimpotrivă, că 
există o armonie între credinţă şi rațiune şi că, dacă a doua 
trebuie să se subordoneze celei dintâi, fiecare îşi are, totuşi, 
locul şi funcţia sa, cunoaşterea aducându-i „doctrinei sacre“ atât 
o metodă de judecată, cât şi presupoziţii fundamentale privindu- 
| pe Dumnezeu, apoi omul şi lumea. 

Era tot prea mult pentru conservatorii strictei ortodoxii 
augustiniene. În 1277, anumite formulări ale lui Toma d'Aquino 
asupra unităţii formale a individului uman, asupra întâietăţii 
inteligenţei în actul voluntar, au fost condamnate de către 
episcopul Tempier şi de Facultatea de teologie. Scrierile 
averroiştilor, precum Siger de Brabant, sunt şi ele condamnate, 
tendinţa în ultimul sfert de veac al XIII-lea fiind aceea de a 
relansa augustinismul, sub influenţa franciscanului Duns Scot 
(1266-1308), în timp ce tradiţia mistică, al cărei principal 
reprezentant aparţine tot ordinului Fraţilor Minori, italianul 
Giovanni Fidanza, continuă să se menţină. Sf. Bonaventura 
(1221-1274), profesor la Paris alături de Sf. Toma d'Aquino şi 
autor al unui /tinerar al sufletului către Dumnezeu, descrie aici 
etapele şi instrumentele spirituale cu ajutorul cărora omul poate 
spera să se înalțe către creator. 

Progresul logicii şi al dialecticii, la fel ca şi aplicarea gândirii 
aristotelice la examinarea textelor sfinte şi a scrierilor Părinților 
Bisericii, fundamente, pentru secole de-acum înainte, ale 
gândirii teologice occidentale, nu trebuie să pună în umbră 
reuşitele în domeniul ştiinţific, fie că e vorba de zestrea antică, 
reintrodusă în Occident graţie traducătorilor arabi şi evrei ai 
tratatelor de matematică, fizică, astronomie, alcătuite de greci 
(Universitatea din Toledo a jucat, în această privinţă, un rol 
considerabil), fie că e vorba de practicile medicale predate la 
Salerno sau de locul acordat metodei experimentale de către 
englezii Robert Grosseteste şi Roger Bacon. Acesta din urmă, 
mai ales, a deschis calea experimentării ştiinţifice într-al său 
Opus majus, redactat între anii 1268-1276. Născut în 1214, 
student la Oxford, apoi la Paris, intrat în ordinul franciscan, el îşi 
începe cariera, ca şi alţi tineri magiştri ai timpului, studiindu-l pe 
Aristotel. El renunţă, însă, mai târziu şi la filozofie şi la teologie 
în favoarea ştiinţelor, formulând legile reflexiei şi fenomenul de 


refracție, punând în lumină erorile calendarului iulian şi punctele 
slabe ale sistemului lui Ptolemeu. 

Dacă secolul al XIll-lea nu a inventat „summae-le" care să 
reunească nu numai ansamblul cunoştinţelor teologice, ci 
totalitatea cunoaşterii, el a fost deosebit de prolific în opere de 
acest gen, cea mai completă şi mai celebră dintre aceste 
„enciclopedii“ fiind Speculum Majus, „Marea Oglindă“, a 
dominicanului francez Vincent de Beauvais (1190-1264). Ea 
cuprinde trei tratate: Oglinda naturală, Oglinda doctrinală şi 
Oglinda istorică, completate, mai târziu, cu o a treia operă a 
unui continuator al lui Vincent de Beauvais (Oglinda morală), în 
care se află rezumată întreaga cunoaştere omenească a vremii 
văzută dintr-o perspectivă ce vizează să integreze cunoştinţele 
unei viziuni creştine asupra lumii. 


Literatură profană şi literatură burgheză 


Începând cu secolul al XIII-lea, în Occident are loc o puternică 
difuzare a culturii literare. Dezvoltarea afacerilor impune noilor 
elite să ştie să citească, să scrie, să socotească, să se exprime 
în mai multe limbi - începând cu franceza care, la vremea 
respectivă este limba folosită de negustori - impune, aşadar, ca 
ele să primească o instruire adaptabilă nevoilor momentului. 
Această instruire este asigurată în şcoli publice, independente 
de influenţa clerului. Ea este asigurată în limba „vulgară“, ceea 
ce contribuie la fixarea graiurilor „naţionale“ şi face să pălească 
hegemonia latinei, redusă, la mijlocul secolului al XIII-lea, la 
două spaţii principale: învăţământul superior şi liturghia. 

Două fapte majore merită a fi subliniate. În primul rând, 
întâietatea pe care o exercită, în domeniul literelor profane, 
literatura franceză. Franţa este atunci ţara cea mai populată şi 
cea mai prosperă din Europa, ţara în care se întretaie şi intră în 
contact oameni de afaceri veniţi din cele patru puncte cardinale 
ale continentului. Este ţara care şi-a exportat elitele cavalereşti 
către Spania, Italia de Sud, Anglia, Pământul Sfânt, Moreea etc. 
şi a cărei capitală, Parisul, devenită centrul intelectual cel mai 
important al Occidentului, atrage magiştri şi mulţimi de studenţi 
provenind chiar din marile universităţi străine. 

A doua trăsătură a acestei literaturi medievale clasice este 
declinul speciilor pur cavalereşti în favoarea romanului zis 
„curtenesc“ şi a poeziei lirice. Cântecele de gestă nu dispar, 
desigur, de la o zi la alta din orizontul cultural al lumii feudale, 
deci nici din Franţa, unde genul a atins apogeul în secolul al XII- 
lea. Formulele sale, însă, uzate, nu se mai reînnoiesc, autorii 
mulţumindu-se, cel mai adesea, să reproducă în mai multe sau 
mai puţine cuvinte modele din trecut. Huon de Bordeaux, operă 
omonimă de la începutul secolului al XIll-lea, scapă puţin 
conformismului genului, în afara Franţei însă, tradiţia epică se 
menţine, traducând temperamente „naţionale“ deja afirmate, 
fie că e vorba de Spania, de Portugalia sau de regiunile 
germanice. Compus către 1200, în Germania de Sud, „Cântecul 
Nibelungilor“ preia şi structurează, în jurul temei morţii lui 
Siegfried şi a răzbunării Kriemhildei, străvechi legende nordice 
importate în ţara francă şi germană în secolul al VI-lea. 
Personajele eroice pe care această epopee le pune în scenă nu 


reproduc, în mod stereotip, modelele franceze, dar nici nu se 
eliberează de spiritul vremii: Siegfried şi Gunther sunt războinici 
de valoare, nu nişte primitivi care ignoră frumoasele maniere ce 
triumfă, la acea oră, în romanul curtenesc. 

De la mijlocul secolului al XII-lea, publicul îşi îndreaptă 
preferinţele către literatura de curte, aşa cum s-a dezvoltat ea 
în ţările de limbă d'oc, în jurul marilor feudali sau simplilor 
castelani având gustul rafinat a ceea ce ţine de spirit. 
Schimbarea intervine mai întâi la nivelul formei, odată cu 
înlocuirea epopeei cântate de către opere citite cu voce tare şi 
rimate. Temelor militare care dominau primele cântece de gestă 
li se adaugă, tot sub influenţă languedociană, teme privind 
natura şi iubirea. Cu Alienor de Aquitania, soţia lui Ludovic al VII- 
lea, apoi a lui Henric Plantagenetul, această nouă literatură 
pătrunde pe domeniul regal francez, apoi în Imperiul angevin şi 
în Anglia normandă. Fiicele lui Alienor, Alice-de-Blois şi, mai 
ales, Marie, contesă de Champagne, protectoare a lui Chrétien 
de Troyes, contribuie mult la difuzarea acestei literaturi în 
Franţa de Nord. 

În timp ce tradiționalul cântec de gestă cunoaşte puţin câte 
puţin influenţele timpului, cu romanul curtenesc înfloreşte un 
nou gen, mai bine adaptat preocupărilor vremii şi evoluţiei 
mentalităţii aristocratice. Inspirația celtică, care transpare în 
legendele bretone şi în cele trei mari teme narative, a lui 
Tristan, a Graalului şi a lui Arthur - şef al rezistenţei bretone 
împotriva invadatorilor saxoni din secolul al Vl-lea -, se 
amestecă cu modelele epice ale antichităţii, împrumutate mai 
ales de la Vergiliu şi Ovidiu. Printre poeţii care s-au afirmat în 
literatura curtenească, trebuie menţionat Benoit de Saint-Maure, 
protejat al lui Alienor şi autor al Romanului Troiei, compus în 
1165 şi punând în scenă eroi antici transformați în cavaleri 
viteji, Marie de France, ale cărei Lais - mici nuvele poetice - 
folosesc mult legendele bretone, Gautier d'Arras şi, mai ales, 
Chrétien de Troyes (-1135--1185). Acesta din urmă, protejat 
de Marie, contesă de Champagne, apoi de Filip de Alsacia, conte 
de Flandra, începe prin a copia în stil antic, traducând Arta de a 
iubi şi Metamorfozele lui Ovidiu. Alegându-şi, apoi, din tradiţia 
celtică subiectul pentru operele sale Tristan şi Isolda şi Eric şi 
Enide, el va continua cu operele sale de căpătâi: Yvain sau 
cavalerul cu leul (-1177), Lancelot sau cavalerul cu şareta, pe 


care o va termina compatriotul său Geoffroy de Lagny, Perceval 
sau Povestea Graalului, de asemenea, neterminată. Eroii sunt, în 
aceste opere, cavaleri curajoşi, hărţuiţi, precum Lancelot, între 
dragoste şi aventură, sau angajaţi, precum Perceval, într-o 
asceză mistică care simbolizează căutarea Graalului, pocal 
conţinând sângele lui Hristos. Prin faptul că recurge la imaginar, 
prin arta sa de a lega o intrigă şi de a-şi pune în scenă 
personajele cu o psihologie complexă, Chrétien de Troyes este 
adevăratul fondator al tradiţiei romaneşti care începe să se 
afirme în Europa şi chiar dincolo de frontierele sale. Prin 
eleganța şi limpezimea stilului său, Chrétien de Troyes 
contribuie, în plus, la triumful francianei - dialect din Île-de- 
France - asupra altor graiuri din regat. 

La începutul secolului al XIII-lea, literatura aristocratică 
cunoaşte o nouă transformare, consecinţă a schimbărilor care 
afectează mentalitatea şi gustul unui public mai modern, mai 
grijuliu faţă de realitatea concretă, mai aproape de universul 
intelectual al burgheziei şi clerului, şi deci de concepţia creştină 
despre cavalerism şi metodele scolastice. Odată cu Romanul 
trandafirului, al lui Guillaume de Lorris, compus către 1230, 
libertatea curtenească se desăvârşeşte într-un simbolism voit 
didactic, ba chiar moralizator, şi în alegorie. Aproape 50 de ani 
mai târziu, Jean de Meung îi va compune o continuare, într-o 
perspectivă cu totul diferită, amestecând preocupările 
enciclopedice cu satira feroce a moravurilor şi superstiţiilor 
vremii. El îşi bate joc de morala curtenească şi de cultul femeii, 
neagă superioritatea nobilimii de sânge şi pune raţiunea în 
centrul viziunii sale despre lume. Odată cu el, literatura trece 
către o nouă etapă care anunţă criza secolului al XIV-lea şi 
îndrăzneala timpurilor moderne. 

Până atunci, însă, în timp ce literatura de curte continuă să 
producă opere de calitate în Spania, Catalogna, Portugalia, 
Germania (cu minnesânger-ii: Heinrich von Morungen, Reinmar 
von Haguenau, Walter von Vogelweide), în oraşele italiene şi la 
curtea Siciliei, publicul curților seniorale contribuie la succesul 
unui alt gen literar, cel al poeziei lirice. Occitania încetează, în 
secolul al XIII-lea, să mai fie un centru de gravitație, centru care 
glisează către nordul Franţei, unde se afirmă mai ales Thibaud 
IV, conte de Champagne şi autor al unei opere în întregime 
consacrate iubirii, şi Adam din Halle, poet stabilit la început la 


Arras, apoi la curtea napolitană a lui Carol de Anjou, căruia îi 
datorăm frumoase motete şi rondeluri, ca şi câteva prime 
încercări de teatru medieval (Jeu de la Feuillée, Jeu de Marion). 

Semn al timpurilor, relativul declin al literaturii curteneşti este 
însoţit, în secolul al XIII-lea, de o dezvoltare foarte accentuată a 
literaturii burgheze. Epopeei imaginare, plină de înalte fapte de 
arme, de eroi pasionaţi şi mistici, i se substituie o literatură de 
actualitate: ceea ce am numi astăzi „istoria timpului prezent“, în 
sensul în care autorul naraţiunii a fost martorul evenimentelor 
pe care le relatează. Acesta este cazul a doi cronicari ai celei de- 
a patra cruciade: Robert de Clari, mic nobil din regiunea Perone, 
a cărui măruntă personalitate se ascunde îndărătul principalilor 
actori ai expediției, şi, mai ales, Geoffroy de Villehardouin, autor 
al unei Cuceriri a Constantinopolului, alcătuită în 1210, autor 
care a fost unul dintre cei mai importanţi protagonişti ai 
evenimentului, ceea ce nu-l împiedică să se pună în scenă cu 
cea mai mare discreţie. Opera lor dovedeşte un simţ foarte 
ascuţit al realului şi o grijă pentru actualitate care mai apare şi 
în /storia lui Ludovic cel Sfânt, scrisă în ultimii ani ai regimului 
(între 1300-1309) de către Joinville, seneşal de Champagne, 
care-l însoţise, cu o jumătate de secol mai devreme, pe regele 
Franţei în cea de-a şaptea cruciadă şi care face din figura sa o 
imagine desigur idealizată, dar plină de o sinceritate naivă şi de 
o mare bunătate. 

Cu Romanul vulpii, în secolul al XII-lea, înving gustul realităţii 
şi folosirea limbii vulgare, asociate vervei satirice care 
caracterizează întreg acest ansamblu de 27 de poeme căruia îi 
este cunoscut doar un singur autor - Pierre de Saint-Cloud. 
Aceste poeme combină tradiţia populară cu povestirile 
fabuliştilor antici (Esop şi Fedru), pun în scenă animale victime 
ale viclenei perversităţi a vulpoiului (Renart): Isengrin lupul, 
Noble leul, Tibert pisica, Baudouin măgarul etc. Romanul vulpii 
va continua, în secolul al XIII-lea, cu Renart de Bestourne al lui 
Rutebeuf, Le Couronnement de Renart şi Renart le nouvel ale lui 
Jacquemart Gelée din Lille (1288) şi, mai târziu, Renart le 
contrefait. Zugrăvirea caracterelor cedează puţin câte puţin 
locul satirei politice şi chiar religioase, anticlericalismul îndreptat 
mai ales împotriva ordinelor religioase semănând cu cel al lui 
Jean de Meung, în a doua parte a Romanului trandafirului. 

Detaliul realist, glumele pline de veselie, ironia antifeministă 


şi anticlericală, satira aplicată eticii curteneşti caracterizează şi 
cele cam 150 de fab/iaux-uri care s-au păstrat, alături de 
„chantefable“ - alternanță de versuri asonantice destinate a fi 
cântate şi de bucăţi de proză -, compuse în a doua jumătate a 
secolului al  XIll-lea şi consacrate poveştii unei idile 
adolescentine, contrariate, dar terminându-se în mod fericit: 
Aucassin şi Nicolette, prima producţie a unui gen reprodus fără 
încetare până în zilele noastre. 

Fără îndoială, însă, e că marea capodoperă literară a Evului 
Mediu, scrisă în limba vulgară - în speţă italiana -, rămâne 
puternic marcată de spiritul religios. Este vorba de Divina 
Comedie a florentinului Dante Alighieri (1265-1321). Odată cu 
Dante, Italia dă secolului al XIII-lea european şi umanităţii întregi 
una dintre gloriile sale universale cele mai strălucite. Dante 
provine dintr-o familie burgheză guelfă moderată - // popolo 
vecchio -, care i-a înlocuit în fruntea Republicii pe aristocrații 
feudali. Discipol al lui Brunetto Latini, a cărui Comoară, scrisă în 
franceză, a fost compusă pentru instruirea conducătorilor 
cetăților italiene, el este în acelaşi timp poet - Vita nuova, 
publicată între 1291 şi 1293, cânta dragostea sa pentru Beatrice 
Portinari, pe care-o iubeşte de la nouă ani şi care moare în 1290 
-, scriitor politic (el scrie De Monarchia pentru împăratul Hernic 
VII, de la care aşteaptă permisiunea de a se întoarce la Florenţa 
de unde l-au alungat guelfii „negri“, partizani intransigenţi ai 
Papei, în 1302), savant (Quaestio de aqua et terra) şi filozof, 
format de gândirea aristotelică şi de cea a lui Toma d'Aquino. 

Scrisă în exil, probabil între 1307 şi 1321, Divina Comedia 
(adjectivul „divin“, apărut doar în secolul al XVI-lea, spune mult 
despre admiraţia postumă de care s-a bucurat Dante) relatează, 
în 100 de cântece, de 130-140 de versuri fiecare, odiseea 
poetului „pierdut, în plin drum al vieţii“ în pădurea întunecată a 
păcatului, salvat de întâlnirea cu Beatrice şi înfăptuind un 
periplu mântuitor în lumea cealaltă, condus mai întâi de 
Vergiliu, (/nfernul şi Purgatoriu), apoi de Beatrice însăşi 
(Paradisul). Dincolo de acest itinerar simbolic, subiectul operei 
este universul în totalitatea sa: binele şi răul, frumosul şi urâtul, 
umanul şi inumanul, sublimul şi trivialul, individualul încarnat în 
propriul destin al poetului şi  universalul, raţionalul şi 
supranaturalul, pe scurt, tot ceea ce compune realitatea lumii, 
căci totul este semn de la Dumnezeu. Toate acestea transcend, 


din punctul de vedere al formei, genurile literare, amestecând 
autobiografia şi istoria, filozofia de cea mai înaltă calitate cu 
polemica cea mai acerbă, politicul şi religiosul, într-o limbă 
poetică de o forţă şi de o luminozitate extreme. Unul dintre 
marile texte ale aventurii omeneşti, fondator al identităţii 
culturale „italiene“ şi imagine a Creştinătăţii medievale la 
apogeul său, echivalent, dacă am putea spune, prin armonia şi 
profunzimea sa, al capodoperelor arhitecturii şi sculpturii gotice. 


De la roman la gotic 


Imaginea bine cunoscută, popularizată de cronicarul Raoul 
Glaber, a „unei albe mantii de biserici“ acoperind întreaga 
Creştinătate la începutul secolului al XI-lea, nu trebuie să inducă 
în eroare. E adevărat că, în contextul progreselor economice şi 
spirituale care definesc această perioadă, occidentalii au fost 
cuprinşi de o febră a construcţiilor, însă arta „nouă“, născută, în 
multe privinţe, la „comandă socială“ şi sub semnul fervorii 
religioase a populațiilor creştine, nu a apărut din neantul 
timpurilor barbare. Ea îşi află, dimpotrivă, rădăcinile într-o lungă 
tradiţie, căreia îi preia gusturile şi tehnicile. 

Primul val este acela al arhitecturii şi decoraţiunilor „romane“. 
Arheologii şi istoricii secolului al XIX-lea au calificat cu acest 
epitet arta Occidentului creştin în epoca feudală, pentru a marca 
cum trebuie înrudirea cu monumentele construite în vechiul 
Imperiu Roman, tot aşa cum se vorbeşte de limbi romanice 
pentru a desemna dialectele derivate din latină, după ce suportă 
şi influenţele „barbare“. În fond, însă, dacă influenţele romane 
sunt evidente - întâlnite în planul construcţiilor, în folosirea 
boltei, a arcurilor pe coloane şi a frontoanelor triunghiulare, 
folosirea absidei şi a ornamentelor arhitecturale clasice - ele nu 
sunt nici pe departe singurele. 

Arta bizantină, de remarcat în centrul Imperiului sau în 
prelungirile de la Ravenna şi Italia de Sud, cu edificiile sale cu 
cupole şi cu caracterul hieratic şi chiar ţeapăn al decoraţiunilor 
sale, arta musulmană, descoperită în Spania Reconquistei şi pe 
Pământul Sfânt, i-au inspirat mult pe arhitecţii şi artiştii romani. 
Mai trebuie ţinut cont şi de foarte vechile tradiţii locale - în 
Franţa, de exemplu, arta plină de realism şi vervă a artizanilor 
gali. În ţările Imperiului, din Lorrena şi până în Boemia şi din 
Africa până în Polonia, începând cu a doua jumătate a secolului 
al X-lea, se dezvoltă o arhitectură ottoniană care prezintă deja 
numeroase trăsături comune cu romanicul şi care este 
moştenirea directă a artei carolingiene. 

Primele manifestări ale unei arhitecturi romane originale - 
caracterizată prin bolta de pietre ajustate, menținute de o piatră 
mai groasă, înfundată cu forţa, cheia de boltă - apar aproape în 
acelaşi timp, la sfârşitul secolului al X-lea şi începutul secolului 
al XI-lea, în Catalogna, Lombardia şi Lorrena. De aici ele se 


extind în tot Occidentul creştin, punctul de convergenţă 
situându-se în Burgundia şi Auvergne, adevărate leagăne ale 
„marii arte romane“. Condiţiile sunt atunci favorabile creării de 
biserici noi, mai spaţioase şi mai bine construite: înmulţirea 
comenzilor venite din partea prinților puternici (Wilhelm 
Cuceritorul şi soţia sa Mathilde, contele de Anjou Foulque Nerra 
etc.), a episcopilor şi comunităţilor religioase, mâna de lucru 
numeroasă, progresele realizate în tehnica tăierii pietrei, mai 
buna folosire a animalelor de tracţiune pentru a transporta 
încărcături importante. 

Începând cu 1050, noutăţile hotărâtoare în structura şi 
decorarea edificiilor se generalizează. Planul bisericilor romane 
combină planul „sirian“, în formă de cruce, cu o navă centrală, 
tăiată de transept, deseori mărginită de naosuri laterale şi 
uneori de un vestibul acoperit: narthexul. Dincolo de transept, o 
absidă semicirculară ades împărţită în absidiole adăpostind 
capele de jur împrejur, conţine corul şi altarul. Când biserica 
adăposteşte sfinte relicve - ceea ce este frecvent -, acestea 
sunt, în general, conservate într-o criptă subterană, amenajată 
sub cor. 

Printre problemele tehnice care se ridicau în faţa arhitecţilor 
romanici, cea mai importantă era aceea a acoperişului. 
Structurile din lemn ale bisericilor preromane prezentau grave 
riscuri de incendiu. Au fost înlocuite cu bolți din piatră în plin 
arc, a căror tehnică este împrumutată de la romani. Greutatea, 
însă, a bolţii îl obliga pe arhitect să construiască ziduri joase, 
groase, cu rare deschideri de mici dimensiuni. Pentru a 
compensa  inconvenientele acestei tehnici care condamna 
biserica romană la a rămâne un edificiu îndesat şi prost luminat, 
începând cu secolul al XI-lea vor fi adoptate soluţii variate: 
juxtapunerea mai multor cupole, bolți în umbrar susţinute de 
arcuri ce dublează bolta, bolți cu linii de intersecţie a două 
suprafeţe, şi unele şi altele sprijinindu-se pe coloane robuste, pe 
ziduri consolidate de puternici contraforți etc. 

Arhitectura aceasta nouă, apărută aproape în acelaşi timp în 
regiuni foarte îndepărtate unele de altele, s-a răspândit repede 
în Franţa - mai ales în Burgundia, Poitou, Auvergne, Proventa, 
Languedoc -, în Italia şi în Spania de Nord, apoi în Anglia şi în 
regiunile germanice. In secolul al XII-lea, specimene ale acestei 
arhitecturi pot fi aflate şi în Scandinavia, Ungaria şi în statele 


latine din Levant. Influenţa tradiţiilor locale, varietatea 
materialelor de construcţie (piatra de râu în regiunile calcaroase 
ca Burgundia sau lle-de-France, granitul în Masivul Central, 
cărămizile în Languedoc şi Lombardia), multitudinea nevoilor, 
explică marea diversitate a artei romane. Sunt de remarcat, de 
exemplu, bisericile şi mănăstirile foarte simple, cu linii pure şi 
austere, ridicate de călugării cistercieni, şi marile biserici de 
pelerinaj, mai ales cele care mărginesc principalele itinerare 
conducându-i pe pelerini la Santiago de Compostella. Aşezate, 
în general, în plină câmpie, precum Biserica Conques, construită 
între Rouergue şi Causses, sau biserica Sf. Nectarie din 
Auvergne, ele joacă rolul de adăpost la capătul unei etape şi 
posedă vaste galerii în care, noaptea, se întind rogojini pentru 
culcare. Când e vorba de punctul terminus al vreunui pelerinaj, 
atunci există alt fel de galerii, de mari dimensiuni, destinate şi 
procesiunilor solemne în faţa relicvelor sfinţilor. 

Trebuie subliniate câteva particularităţi regionale: edificii cu 
cupole în vestul Franţei, mari biserici normande, rhenane şi 
scandinave cu turnuri de faţadă şi cu clopotniţă (Jumieges, 
Worms, Lund), biserici fortificate în Languedoc şi Provența, acolo 
unde face ravagii pirateria musulmană, mari nave în umbrar în 
bisericile din Auvergne. 

Cât despre  decoraţiunile romane, acestea sunt total 
dependente de învăţămintele credinţei creştine. Pentru oamenii 
din popor, pentru ţărani, mai ales, ei constituind imensa 
majoritate a credincioşilor, biserica reprezintă o imensă carte cu 
poze, din care se învaţă istoria sfântă şi care rezumă 
principalele învăţăminte ale Bisericii. Artizanilor, însă, care 
lucrează la decorarea edificiilor romane, le place să reprezinte şi 
scene de viaţă cotidiană. Sculpturi superbe într-un stil foarte 
pur, adesea naiv, împodobesc portalurile şi capitelurile 
coloanelor romane. Ziduri şi coloane erau pictate sau acoperite 
cu tapiserii, uneori cu mozaicuri, însă frescele murale au fost 
foarte rar conservate, ca la Saint-Savin-sur-Gartempe (Vienne), 
Auxerre sau  Berze-la-Ville (Burgundia). Mai rămân însă 
numeroase piese de orfevrerie din acele vremuri: cruci, calicii, 
carcase menite a adăposti relicve, făcute toate din metal preţios 
încrustat cu pietre şi email. 

In cursul secolului al XII-lea, în Franţa de Nord se dezvoltă un 
nou tip de construcţie religioasă, calificată drept „gotică“ sau 


„barbară“, în timpul Renaşterii, în semn de dispreţ faţă de 
operele medievale. În comparaţie cu bisericile romane, adesea 
construite în jurul mănăstirilor aflate în locuri retrase, edificiile 
gotice se ridică, dimpotrivă, în oraşe. Pe măsură ce oraşele îşi 
măresc dimensiunile, ele impun şi biserici, primării, hale 
capabile să adăpostească nu numai populaţia cetăţii, ci şi 
locuitorii împrejurimilor vecine care vin zilnic la piaţă sau 
iarmaroc. Cele mai frumoase construcţii gotice sunt catedralele 
pe care episcopii le-au înălţat în centrul oraşelor, pentru a 
sublinia rolul dominant al religiei creştine. 

Noua arhitectură se naşte în Île-de-France, în jurul Parisului, 
pe domeniul regal al Capeţienilor. Prototipul este abația Saint- 
Denis, transformată, începând cu 1122, la iniţiativa abatelui 
Suger, consilier al lui Ludovic al Vil-lea, şi înzestrată cu un 
narthex, cu un transept şi un cor în boltă cu ferestre duble în 
ogive. Procedeul este cunoscut arhitecţilor romani, dar folosit 
până atunci (de exemplu, la catedrala Durham, în Anglia) într-o 
perspectivă pur decorativă. Nu este o întâmplare. Această artă, 
pe care contemporanii o vor boteza opus francigenum (lucru 
francez), este o artă regală, care se dezvoltă în clipa în care se 
afirmă monarhia capeţiană şi când unitatea teritorială a Franţei 
se  desăvârşeşte. Dintr-o perspectivă identică, îmbinând 
progresele tehnicii cu cele ale administraţiei regale şi cu 
conceptele teologice ale momentului, ea va înflori şi în Anglia 
regilor normanzi, în regatele spaniole ale Reconquistei, în 
regiunile Germaniei de Mijloc şi în Scandinavia. Leagănul ei 
rămâne însă Bazinul parizian, unde sunt înălțate între mijlocul 
secolului al XII-lea şi sfârşitul secolului al XIII-lea perlele rare ale 
arhitecturii religioase gotice: Sens (1130-1168), Paris (1153- 
1250), Senlis (1153-1240), Rouen (1145-1307), Laon (1160- 
1200), Reims (1211-1300), Soissons (1177-1320), Chartres 
(1194-1260), Beauvais (1250-1300) etc. 

Istoricii artei medievale au renunţat astăzi să mai definească 
stilul gotic printr-o referinţă exclusivă la formele arhitecturale şi, 
mai ales, la criteriile tehnice considerate, în mod absolut, ca 
specifice acestui stil: arcul frânt sau „ogiva“, des folosite în 
epoca romană, bolta situată pe întretăierea ogivelor, apărută la 
sfârşitul secolului al XI-lea în Anglia şi nefolosită sistematic în 
epoca gotică, arc-butantul, esenţial în echilibrul maselor, dar a 
cărui descoperire este posterioară lui 1180. Ceea ce distinge 


goticul de roman este mai degrabă spiritul care însufleţeşte 
întreaga producţie artistică de la mijlocul secolului al XII-lea şi 
până la sfârşitul secolului al XV-lea: un amestec armonios între 
elanul mistic şi raţional care, inspirat de construcţia filozofilor şi 
teologilor, se traduce printr-un echilibru al volumelor, un avânt 
către înalt al edificiului, o adevărată pădure de piatră înălţată 
către cer (32 m la Paris, 37 m la Amiens, 48 m la Beauvais), 
deschiderea către lumina zilei graţie dimensiunilor ferestrelor, 
substituirea  simbolisticii romane cu un decor în care 
reprezentarea figurii umane ocupă un loc important şi se 
apropie de modelele clasice. 

Această prezenţă a umanului nu este legată doar de 
metafizica vremii. Este, în egală măsură, şi produsul osmozei 
care se produce în secolele al X-lea, între populaţia cetăţii şi 
acest loc al sociabilităţii şi comunicării între indivizi care este 
catedrala. In navă sau naosurile laterale, poporul citadin circulă, 
mănâncă, doarme, ba uneori îşi introduce şi animalele. Aici se 
dau întâlniri de afaceri. Breslele care au finanţat şi realizat o 
parte din lucrări (zidari, dulgheri, sticlari etc.) îşi ţin adesea aici 
reuniunile. Construirea edificiului, întinsă pe mai multe 
generaţii, se face cu ajutorul maselor citadine ale locuitorilor 
întregului ţinut, folosiţi la căratul grinzilor şi pietrelor din pădure 
sau carierele vecine. 

Sculptura gotică a cunoscut şi ea un secol de profundă 
evoluţie. Primele programe iconografice sunt încă asemănătoare 
tradiţiei romane. Putin câte puţin, însă, artiştii substituie 
multitudinii de flori şi animale care definesc decorul roman, o 
artă centrată pe uman, la început reprezentat impersonal, într-o 
perspectivă mai degrabă didactică decât emoţională, apoi cu o 
grijă pentru emoţional, pentru exprimarea realităţii, respectând 
regulile care dau operei de artă caracterul său clasic: decenţă în 
exprimarea sentimentelor, eleganţă şi claritate a trăsăturii, 
armonie a compoziţiei etc. Intre 1260-1280, această tendinţă 
triumfă, cu nuanţe de la o ţară la alta, în fațadele şi interioarele 
marilor catedrale din Franţa de Nord, din Rhenania, Anglia, 
Spania şi Italia centrală: lui Hristos-rege din timpanele romane îi 
urmează Hristos al durerii, surprins în momentul crucificării, în 
timp ce o parte tot mai mare a programului iconografic este 
ocupată de viaţa Fecioarei (Bunavestire, Vizitarea) şi a sfinţilor. 

Grafica şi artele minore evoluează în acelaşi sens, dar cu o 


oarecare întârziere. Dacă trebuie să aşteptăm secolul al XIV-lea 
pentru a asista la înflorirea unei picturi cu adevărat gotice, arta 
vitraliului, favorizată de locul important pe care arhitectul i-l 
acordă în iluminarea edificiului, cunoaşte, în schimb, un 
formidabil avânt. Sticlăria pe care Suger o aşază de jur 
împrejurul galeriilor de la Saint-Denis, apoi programele realizate 
la Chartres, Bourges şi Paris (Sfânta Capelă) fac în curând şcoală 
în întreg Occidentul şi contribuie la aceeaşi operă didactică ca şi 
sculpturile portalurilor. Acelaşi lucru se întâmplă cu miniaturile 
şi orfevreria, mai lente, însă, în desprinderea lor de modelele 
romane. 

Tansformările pe care tehnica şi stilul gotic le-au impus 
construcţiilor religioase se regăsesc şi în numeroase edificii 
civile, fie că e vorba de o arhitectură militară (fortificațiile de la 
Carcassone sau Provins), de palatele regale sau princiare 
(Luvrul lui Filip August, Caste/ del Monte al lui Frederic Il), de 
primării sau alte palate comunale sau de locuinţele burghezilor 
bogaţi. La sfârşitul secolului al XIII-lea, în spaţiul care se întinde 
din nordul Angliei şi până în Sicilia şi de la Andalusia până la 
malurile Balticii şi în Polonia, opus francigenum este pe cale să 
devină arta Creştinătăţii occidentale. Apogeul său coincide cu 
cel al Europei medievale: o Europă care în curând va cunoaşte 
din plin consecinţele lungii şi dureroasei crize a secolului al XIV- 
lea. 


Istoria Europei, o istorie între fracturi şi convergente: 
migrații de popoare, războaie şi alianţe între state, cur- 
ente religioase, culturale sau artistice şi mutații eco- 
nomice. Cele cinci volume ale /sroriei Europei expun cu 
claritate o istorie comună, marcată de diviziuni, obsedată 
de ideea unității. 


Din cuprins: 


m Migraţiile şi regatele barbare în Occident (sec. V-VIII) 
m Europa bizantină (sec. VI-XI) 
m Imperiul carolingian 


m Europa feudală (sec. X-XII) 


m Avântul şi expansiunea Occidentului (sec. XI-XII) 


m Apogeul „Evului Mediu clasic” (sec. XII-XIV) 

Cuvânt înainte 


La sfârşitul secolului al XIII-lea, din punct de vedere teritorial, 
Europa apare, în esenţă, constituită. Secolele marilor migrații, 
care au dus la stabilirea popoarelor pe continent, au luat sfârşit. 
De aici înainte, fixarea populațiilor este deja înfăptuită şi nu se 
va mai modifica defel. La marginile continentului continuă totuşi 
o înfruntare care face să fie încă instabile frontierele orientale 
ale popoarelor de aici. Intre germanism şi lumea slavă continuă 
lupta pentru dominarea Europei orientale. În sud-estul Europei 
ultima „mare invazie“, aceea a turcilor, este, la începutul 
secolului al XIV-lea, în plină expansiune. 

Această Europă, ale cărei trăsături sunt deja conturate, a 
început, sub influenţa marilor civilizaţii mediteraneene, să 
capete o identitate proprie, cu contribuţia populațiilor celor mai 
evoluate. Născută în Grecia oraşelor cetăţi, dar răspândită de 
cucerirea romană pe teritoriile pe care le-a anexat Imperiul, 
civilizaţia greco-romană constituie fondul comun pe care Europa 
şi-a construit destinul. Ea îşi regăseşte în această civilizaţie 
originea concepţiilor sale politice, bazele unei tehnici încă 
rudimentare, canoanele estetice, o gândire filozofică şi, fără 
îndoială, prima tentativă de a realiza un imperiu universal având 
tendinţa să se întindă până la capătul lumii cunoscute. Dar 
adevărata bază a acestei identități europene se regăseşte fără 
îndoială mai puţin în această civilizaţie greco-romană, care nu s- 
a răspândit pe întreg continentul, şi mai mult în creştinism, 
veritabil principiu unificator după prăbuşirea entității politice 
romane. Principiu unificator relativ totuşi, dacă ţinem cont că 
această credinţă comună provine din două izvoare diferite. 

Europa occidentală şi Scandinavia aparţin credinţei romane, 
care a pătruns, vehiculată de germanism, şi în Ungaria şi 
Polonia. Din contră, Europa orientală şi lumea slavă din Balcani 
şi-a luat religia şi civilizaţia din Bizanţ!?. În felul acesta au luat 
naştere două „Europe“, ale căror destine vor fi permanent 
diferite. 

Dar aceasta nu are importanţă. Dincolo de numeroasele 
diferenţe, principiul unităţii sălăşluieşte în spiritul europenilor. 
Născută din exemplul roman, ideea de Imperiu este prezentă în 
fărâmițarea medievală. Intărită de conştiinţa forţei unificatoare 
a credinţei creştine, aceasta dă naştere unor tentative în care 


intenţia a biruit realităţile. Imperiul lui Carol cel Mare sau 
Sfântul-Imperiu de naţionalitate germanică, vestigiu al unităţii 
pierdute, dăinuie şi inspiră politica statelor. In secolul al XVI-lea, 
Carol de Habsburg - Carol Quintul -, tutelar al demnităţii 
imperiale, va împinge visul nebunesc al unităţii Europei creştine 
până la epuizarea forţelor propriului imperiu, într-o întreprindere 
utopică! Succesorii săi, de la Madrid şi de la Viena, vor încerca, 
în termeni mai noi, să-i reia proiectele. 

Fără ca visul pierdut al unităţii să dispară cu totul, o altă 
realitate tinde să se impună începând cu secolului al XIV-lea, 
cea a entităţilor naţionale. Fărâmiţarea în mici unităţi fizice face 
să se impună treptat statul-naţiune!?! ca o realitate trăită înainte 
de a fi gândită. Acesta este format sau dominat de un popor 
având conştiinţa, prin limba sa, identificarea cu un suveran, prin 
obiceiuri sau tradiţii, că aparţine unei comunităţi specifice, 
diferită de comunităţile vecine. Rezolvând problema păcii 
interne pe care Imperiul roman, la apogeul său, a ştiut să o 
menţină, lupta pentru hegemonie a devenit legea raporturilor 
între naţiunile vecine, cele mai puternice încercând să-şi întindă 
dominaţia asupra întregului continent. 

Se poate spune că, de acum înainte, a început să dăinuiască 
principiul unităţii continentului din punct de vedere politic. Filip 
al Il-lea sau Napoleon nu-şi vor concepe politica pe baza unei 
unităţi pierdute, ci în termenii supunerii naţiunilor Spaniei sau 
Franţei. În schimb, la nivelul culturilor!?, înţelese în sensul 
antropologic al termenului, se regăseşte principiul unităţii, care 
nu ţine cont de frontiere, pentru a nu reţine decât trăsăturile 
unei civilizaţii comune. Europa umaniştilor, Europa negustorilor, 
Europa artiştilor, Europa filozofilor, Europa savanților, o întreagă 
unitate transnaţională se construieşte în linişte, cu paşi mărunți, 
invizibili, ai generaţiilor şi secolelor, punând bazele unei 
identități pe care o ascund cavalcadele cuceritorilor sau 
zgomotul bătăliilor. Dar, în zorii secolului al XIX-lea, tocmai 
această Europă îşi afirmă existenţa şi deschide căile spre viitor. 


Partea | 
Secolele XIV-XV 
Criza Europei 


i Capitolul 1 
CALAMITAŢILE DE LA SFARŞITUL EVULUI MEDIU 


E În secolele XIV şi XV, Europa cunoaşte un şir de 
calamităţi: foametea şi ciuma neagră” ucid între o 
treime şi un sfert din populaţia sa, în timp ce războaiele 
nesfârşite şi jafurile soldaţilor fac să domnească o 
nesiguranță profundă. Această situație duce la o 
abandonare a satelor în care sistemul seniorial rural 
cunoaşte o criză serioasă. Înrăutăţirea situaţiei ţăranilor 
provoacă o serie de revolte care sunt înăbuşite în sânge, 
ca acelea din Anglia, când bandele de ţărani conduse de 
Wat Tyler năvălesc în Londra, sau în Franţa, Jacqueria!* 
din regiunea Beauvaisis. 


N Mai bine protejate cu ziduri de apărare, oraşele îşi 
văd populația înmulţțindu-se datorită exodului țăranilor, 
dar trec şi ele printr-o serie de crize din cauza creşterii 
foarte mari a impozitelor, mai ales din cauza 
necesităţilor de apărare. În plus, tensiuni sociale duc la 
conflicte între meşteri şi muncitori, sau între corporațiile 
cele mai bogate („meşteşugurile majore“) şi corporațiile 
mai puţin puternice („meşteşugurile minore“), ceea ce 
face mai dificilă guvernarea cetăților. Şi aici, tulburările 
şi revoltele sunt permanente. 


MN Cu toate acestea, lumea urbană reuşeşte să se 
adapteze mai bine decât cea din sate noilor condiţii 
economice. Deplasarea marilor itinerare comerciale şi a 
zonelor active din punct de vedere economic favorizează 
oraşele din valea Rhinului, a Rhonului şi pe cele din 
Germania de sud. Veneţia şi Genova pe malul 
Mediteranei, oraşele Hansei germanice pe malul mării 
Nordului şi mării Baltice şi mai ales Bruges, răscruce a 
schimburilor comerciale între popoarele din Nord şi cele 
de pe malurile Mediteranei, menţin o activitate care le 
asigură prosperitatea. In toate aceste oraşe, soluția 
crizei constă în perfecționarea tehnicilor financiare 
moderne şi a noilor procedee de producție care anunţă o 
nouă epocă. 


Începutul secolului al XIV-lea constituie pentru Europa debutul 
unei epoci de calamităţi pe care le rezumă celebra rugăciune 
adresată lui Dumnezeu de umanitatea în suferinţă: „Apără-ne, 
Doamne, de foamete, de ciumă şi de război!“. Dincolo de 
suferinţele oamenilor, însăşi structura Europei medievale pare 
să se prăbuşească, sistemul seniorial, Biserica, marile edificii 
politice - Sfântul Imperiu şi Bizanțul - moştenite din trecutul 
roman, în timp ce conflicte insolvabile şi inepuizabile pun faţă în 
faţă, în atacuri furioase, statele formate pe ruinele visului de 
unitate pe care în van Evul Mediu încearcă să-l realizeze. 


Ciuma şi foametea 


Ciuma şi foametea sunt două flagele strâns legate între ele. 
Subalimentaţia constituie un teren favorabil pentru epidemie, 
căreia îi stimulează propagarea; oamenii atinşi de ciumă 
părăsesc muncile câmpului, producând astfel o reducere a 
recoltelor, iar acest lucru compromite subzistenţa populaţiei. 
Cronologic vorbind, foametea se manifestă prima, poate din 
cauza modificărilor de climă şi a unei umidităţi excesive, care 
duce în ţările de la miazănoapte la o reducere a suprafeţelor 
cultivate cu cereale. La începutul secolului al XIV-lea, foametea 
se manifestă în Germania şi cuprinde progresiv restul Europei. 

Ea îşi face apariţia mai întâi în Europa de nord (1315), unde 
face ravagii înainte de a atinge apogeul (1330) în zona 
occidentală a Mediteranei. Grâul ajunge la preţuri aşa de mari 
încât cei mai săraci, neputând să şi-l procure, devin primele 
victime ale crizei alimentare; 10% din populaţia din regiunea 
Ypres a fost răpusă în primele şase luni ale anului 1316. Zonele 
portuare unde ajunge grâul din regiunile neafectate sau care 
deja s-au redresat, regiunile traversate de fluviile pe care circulă 
mărfurile, sunt mai puţin afectate de flagel decât zonele închise. 

„Ciuma neagră“, care se abate asupra Europei începând din 
1347, face ravagii. Vasele genoveze ancorând în Sicilia, venind 
din Marea Neagră!?5, aduc cu ele îngrozitoarea boală. Aceasta se 
răspândeşte în lunile următoare. Italia, apoi regiunea Provence 
sunt afectate. În 1348, boala ajunge la Paris, în regiunea Mânecii 
şi în Ţările de Jos. In 1349 aceasta se abate asupra Germaniei, 
Austriei, Marii Britanii, ţărilor scandinave, ţărmurilor Atlanticului 
şi Spaniei. Noi accese se produc începând din 1360. După scurte 
perioade de dispariţie, ciuma revine complicându-se cu epidemii 
de gripă, de tifos sau de tuse convulsivă. Până la mijlocul 
secolului al XV-lea, Europa trăieşte într-o ameninţare 
permanentă. 

Răspândirea bolii se explică şi prin lipsa de igienă (locuinţe 
neaerisite, oraşe în care gunoaiele se adună pe străzi, atrăgând 
şobolanii, agenţi de propagare a epidemiei), ca şi prin 
subalimentarea unei însemnate părţi a populaţiei. Medicina 
epocii este luată pe nepregătite; inhalaţiile sau operaţiile 
chirurgicale superficiale sunt neputincioase în faţa bolii. În lipsa 
remediilor sunt făcuţi responsabili ţapii ispăşitori - mai ales 


evreii! - care ar infesta aerul. La Paris sunt condamnaţi la 
moarte măcelarii, consideraţi răspunzători de murdăria de pe 
străzi, în care se descoperă una din cauzele epidemiei. 

In lipsa unei evaluări precise, este greu să se avanseze o cifră 
exactă a pierderilor din cauza foametei şi epidemiilor. Se ştie 
totuşi că aceste pierderi sunt considerabile: Europa pierde, în 
decursul unei secol, între o treime şi un sfert din populaţia sa, 
cu diferenţe destul de clare de la o regiune la alta. Fără îndoială, 
Franţa şi Anglia au plătit tributul cel mai greu, în timp ce Spania, 
unde epidemia a izbucnit mai târziu şi a dispărut către 1390, 
pare oarecum cruţată. Timp de aproape un secol, cu scurte 
perioade de linişte, Europa a fost devastată! Părăsind oraşele şi 
satele atinse de ciumă, locuitorii acestora răspândesc epidemia. 
Casele se ruinează nemaifiind întreţinute, câmpurile sunt lăsate 
în paragină din lipsa braţelor de muncă care să le cultive. 
Adăugându-se  ravagiilor provocate de foamete şi ciumă, 
războiul umple noi cimitire. 


Războiul 


Secolele XIV şi XV!” rămân în memoria europenilor drept 
perioada războiului de „o sută de ani“. Această expresie 
figurativă şi sugestivă ascunde o lungă serie de lupte confuze şi 
intermitente. Fără îndoială, războiul nu este o noutate în Evul 
Mediu european. Dar conflictele frecvente între seniorii vecini 
rămân limitate în timp, ca şi prin efectivele angajate. În schimb, 
începând cu secolul al XIV-lea, conflictele pun faţă în faţă state 
organizate, dispunând de mijloace incomparabil mai importante. 
Chiar dacă operaţiunile militare nu sunt decât lovituri date într- 
un singur punct, chiar dacă marile bătălii sunt rare, chiar dacă 
nu există nimic care să semene cu un front permanent, 
europeanul din secolul XIV sau XV, în satul sau în oraşul lui (în 
care este mai bine protejat, la adăpostul zidurilor), trăieşte în 
nesiguranţă. El cercetează îngrijorat câmpia înconjurătoare de 
unde poate apărea brusc trupa de oameni înarmaţi care va goli 
casele, va jefui rezervele, va incendia recoltele sau fânul, va 
ataca locuitorii care nu au putut să se pună la adăpost. 

Războiul de „o sută de ani“ dintre Franţa şi Anglia este cel 
mai celebru dintre marile conflicte care au făcut să se înfrunte 
suverani mândri de noua lor putere. Aceasta nu este totuşi 
singura manifestare a acestui flagel permanent de la sfârşitul 
Evului Mediu. Germania, unde se prăbuşeşte puterea imperială, 
cade pradă ambițiilor prinților care se luptă între ei pentru a 
pune mâna pe rămăşiţele puterii regale. Italia este devastată de 
războaiele municipale care pun faţă în faţă oraşele şi pe seniorii 
acestora. Certuri dinastice sfâşie Scandinavia şi peninsula 
iberică. La est, cavalerii teutoni?! se bat cu slavii, în nord-est 
englezii luptă contra scoţienilor; în sud, Castilia luptă cu maurii 
instalaţi în Spania; în sfârşit, în sud-est ungurii încearcă să 
oprească pătrunderea turcilor în regiunile dunărene. 

Războiul nu se mai practică în cadrul acelui „service d'ost“ 
(serviciu militar pe care vasalii îl datorau în Evul Mediu 
suzeranului lor): contingentele pe care aceştia le furnizau au 
devenit insuficiente. Prin înfiinţarea unei fiscalităţi regulate şi 
prin dări excepţionale, regii pot de acum să întreţină trupe care 
devin permanente: nobili săraci, bastarzi ai marilor familii şi 
aventurieri de tot felul, recrutează contingente de nenorociţi şi 
se fac mercenari în slujba suveranilor. Aceşti soldaţi de meserie 


dispun de un armament mai eficace decât cel din trecut. Primele 
piese de artilerie, care fac mai mult zgomot decât daune, apar 
pe câmpurile de bătălie începând din secolul al XIV-lea. Mult mai 
periculoase sunt arme ca arcul galez - de trei ori mai rapid 
decât arcul genovez -, sulița sau „coutille“. Folosind aceste 
arme, căpitanii englezi sau italieni reintroduc manevra care, în 
bătălii, înlocuieşte confuza luptă corp la corp de tip feudal. 

Dar aceste armate numeroase, bine echipate, alcătuite din 
profesionişti, trăiesc pe spinarea statului, jefuiesc teritoriul 
inamic nu numai pentru a lua prada care va mări profitul de pe 
urma războiului ci şi, în mod deliberat, pentru a slăbi adversarul: 
turme, recolte, sate sunt astfel victimele acestei noi forme de 
război în care nimic nu este cruţat!*. Cu toate acestea, 
duşmanul nu este singura ţintă a războinicilor. Între perioadele 
de luptă, care le aduc partea de profit, suveranul încetează 
adesea să-şi  retribuie mercenarii. Aceştia caută atunci 
compensaţii jefuind ţara suveranului pentru care sunt angajaţi 
să lupte. Din soldaţi se transformă în hoţi de drumul mare, 
constituind aşa-zisele „Mari companii“, devenind o ceată de 
soldați? care jefuiesc regiunile Île-de-France sau Lombardia, 
Alsacia sau Provence. In 1362, aproape de Avignon, bunurile 
papei sunt jefuite de aceste bande, ale căror hoţii nu-i 
impresionează defel pe suveranii care le folosesc. Unii din aceşti 
bandiți sunt pedepsiţi pentru crimele lor: Aimerigot Marches 
este decapitat; Bertrand du Guesclin devine conetabil al Franţei 
iar Francesco Sforza, care foloseşte mica sa armată în interese 
personale, duce de Milano. 

Cum să se înlăture urmările acestor jafuri care se adaugă 
celor din timpul războaielor? Efortul ţăranilor de a se înarma şi a 
opune rezistenţă pare zadarnic şi, pentru ei, singura şansă de 
salvare este fuga. Când sunt preocupaţi să restabilească o aşa- 
zisă ordine în statele lor, suveranii nu găsesc altă soluţie decât 
să dirijeze jafurile şi hoţiile către ţările vecine. În 1366, du 
Guesclin este însărcinat de Carol al V-lea să-i trimită în Spania 
pe soldaţii prădători care devastau regatul. 

Războiul contribuie deci la agravarea crizei din Europa 
secolelor XIV şi XV. Aceasta măreşte încă mai mult mortalitatea 
exagerată care lipseşte Europa de mână de lucru, perturbă viaţa 
economică şi distruge structurile sociale. 


Lumea satelor zdruncinată 


Mai afectate de foamete şi epidemii decât oraşele, supuse, 
fără o reală posibilitate de apărare, jafurilor mercenarilor, 
comunităţile rurale au fost nevoite să fugă către locuri mai 
propice. Mărturiile timpului şi cercetările arheologice sunt de 
acord asupra importanţei părăsirii pământurilor şi abandonării 
aşezărilor. La începutul secolului XIV, acele /ost villages din 
Anglia reprezintă o cincime din aglomerările rurale, iar aşa 
numitele Wustungen („pământuri pustii“) reprezintă 30% din 
pământurile Germaniei orientale şi meridionale. Suprafeţele 
pustiite sau în ruine din regiunea Bordelais vor fi disputate cu 
îndârjire de francezi şi de englezi în timpul războiului de o sută 
de ani. Când pacea revine, condiţiile economice rămân prea 
dificile pentru a-i determina pe ţărani să se întoarcă: mâna de 
lucru este insuficientă, vitele lipsesc şi uneltele agricole au fost 
distruse. Astfel, exodul continuă spre oraşe sau spre satele mari, 
care oferă mai multă siguranţă şi mai multe activităţi. 

Această abandonare a satelor duce la micşorarea suprafeţelor 
cultivate, a căror cifră este greu de stabilit cu precizie, dar este 
fără îndoială destul de mare. Scăderea recoltelor va atinge 
aproximativ 35% în Ile-de-France, 50% în Normandia, până la 
70% în Anglia şi în unele regiuni din Germania de nord. Dacă 
preţul boabelor cunoaşte creşteri bruşte în timpul marilor 
perioade de foamete, în timpul războaielor sau asediilor, 
tendinţa generală a preţului cerealelor pe termen lung (între 
1350 şi 1450) este totuşi în scădere. Această tendinţă se explică 
mai întâi prin politica de importare la preţuri scăzute a boabelor 
din Europa orientală, politică practicată de puterile din Occident. 
Apoi prin scăderea cererii, fără îndoială ca rezultat al pierderilor 
demografice şi în mai mică măsură prin schimbarea obiceiurilor 
alimentare care duc la scăderea cantităţii de pâine. 

Acest tablou sumbru al crizei din Europa la sfârşitul Evului 
Mediu trebuie totuşi să fie nuanţat. Dacă epidemiile, războiul şi 
foametea fac ravagii îngrozitoare, acestea contribuie la 
stabilirea noilor structuri care modifică înfăţişarea continentului. 
Este adevărat că ţăranii părăsesc satele amenințate, dar vin să 
îngroaşe numărul populaţiei oraşelor, a marilor târguri şi a 
satelor din luminişuri (pădurea constituind un refugiu mai sigur 
decât văile) care cunosc o dezvoltare remarcabilă datorită unei 


mai mari securităţi şi dinamismului lor economic. Pământurile 
abandonate sunt adesea acelea care au fost defrişate datorită 
presiunii demografice anterioare şi care nu sunt nici cele mai 
productive, nici cele mai bine aşezate. 

Concentrarea ocupaţiilor pe pământurile cele mai bogate, 
utilizarea încă intensă a plugului şi generalizarea creşterii 
vitelor, sursă de îngrăşământ, au ameliorat, de altfel, 
randamentul. Scăderea cererii şi tendinţa de scădere a 
cursurilor monetare determină pe ţărani să folosească o parte a 
pământurilor eliberate pentru culturi de rentabilitate mai mare. 
Culturi de arbori fructiferi şi de zarzavaturi încep să apară la 
marginea marilor oraşe, viile din Bourgogne, Saintonge şi 
Bordelais, distruse de război, sunt refăcute şi viţa de vie câştigă 
iarăşi teren în valea Rhinului şi a Elbei. În sfârşit, creşterea 
animalelor este stimulată de transformarea în păşuni a 
câmpurilor părăsite şi de creşterea consumului de carne în 
oraşe (măcelarii formează aici una dintre cele mai importante 
corporaţii). 

Aceste schimbări economice de mare amploare se 
repercutează asupra structurii sociale a satelor, bazată încă de 
la sfârşitul imperiului roman pe feudalitatea rurală. Proprietar al 
unui domeniu, seniorul păstra pentru sine pământurile de 
rezervă (pe care ţăranii le lucrau pentru el) şi acordă fiecărui 
ţăran o bucată de pământ numită tenure!*! (al cărei stăpân 
excepţional rămânea). Or, numeroase castele feudale au fost 
devastate, ţăranii au fugit, iar pământurile au căzut în paragină. 
După vijelie trebuie începută refacerea domeniului, înainte ca o 
nouă tragedie să nu pună piedici efortului de reconstrucţie şi să 
amenințe supraviețuirea ansamblului. Dar această reconstituire 
a domeniului are loc în împrejurări nefavorabile pentru seniori. 
Lipsa mâinii de lucru determină pe proprietari să accepte 
condiţii deosebit de avantajoase pentru a-i atrage şi a-i reţine pe 
ţărani; şerbii se pot elibera sau obţin o reducere a obligaţiilor 
lor, micii arendaşi îşi văd arenzile reduse, salariile încep să 
crească. Cheltuielile seniorilor cresc chiar în momentul când 
scăderea preţului cerealelor le ameninţă veniturile. 

Micii fermieri, ţărani proprietari ai pământului lor, care nu au 
drept ţel decât propria lor supravieţuire şi nu au de plătit salarii, 
sunt mai puţin afectaţi. Marii proprietari au şi mai puţin de 
suferit: posesori ai unor vaste domenii, Granzii de Spania, 


Junkerii din Germania orientală, marii seniori englezi sau 
ordinele militare (cavalerii teutoni, de exemplu), obţin surplusuri 
enorme de recoltă, a căror comercializare aduce beneficii 
considerabile, mai ales în timpul anilor de foamete. Dar numărul 
mare de mici nobili de ţară din Franţa, acei „yeomen“ englezi, 
„hidalgos“ spanioli, ale căror domenii nu cuprind decât câteva 
hectare, a fost lovit din plin. Majoritatea trebuie să renunţe la 
profitul direct şi să-şi închirieze pământurile, fie în sistem de 
arendă, fie în sistem de arendă în parte. In acest caz, seniorul 
încetează să mai fie cel ce exploatează pământul pentru a 
deveni un „rentier“ al acestuia. Dar renta, şi aşa mediocră, este 
diminuată încă de devalorizările monetare succesive. În schimb, 
din rândul fermierilor se ridică o clasă de burghezi rurali, care, 
profitând de scăderea arenzilor şi folosindu-se de ţăranii cei mai 
săraci, realizează exploatări de teren rentabile. 


Revoltele ţărăneşti 


Dacă criza secolelor XIV şi XV duce la o anumită diferenţiere 
socială, ea provoacă mai ales o agravare a sorții ansamblului 
lumii rurale şi, plecând de aici, suscită apariţia revoltelor 
ţărăneşti. 

Eforturile seniorilor, adesea sprijiniți de monarhie, de a reduce 
creşterea salariilor, dorinţa proprietarilor de a lega ţăranii de 
glie sau neputinţa celor mai săraci de a lua în arendă o bucată 
de pământ, duc la existenţa unor zone de sărăcie considerabile. 
Recurgerea la cămătari este adesea singurul mod de 
supravieţuire a celor nevoiaşi. Pentru aceşti oameni deosebit de 
săraci, soluţia este trecerea în rândul marginalizaţilor: unii devin 
tâlhari de drumul mare, formează bande (sărăntocii din 
Bourgogne, caimanii din Ile-de-France etc.) şi răspândesc 
teroarea prin satele pe care le storc de bani şi le jefuiesc. Alţii, 
aparent se resemnează până când exploatarea la care sunt 
supuşi îi împinge la revoltă. Mijloc de a scăpa de exploatare, 
strigăt al mizeriei sociale, aceste vâlvătăi de violenţă fără un 
program precis sunt sortite eşecului. 

Situaţia este cu totul alta pentru clasa mijlocie din mediul 
rural, care a reuşit să ia în arendă pământ şi a obţinut de la 
senior o reducere a arendei şi a obligaţiilor. Foarte legată de 
drepturile obţinute, ea intenţionează să le apere contra 
modificărilor al căror obiect acestea îl constituie: noi taxe, 
rechiziţionări şi mai ales încercarea oraşelor, a puterii regale, 
chiar a nobilimii serios discreditate, de a stabili un control 
asupra acestei clase. Tocmai această clasă mijlocie formează 
trupele marilor revolte ţărăneşti din secolele XIV şi XV. Într- 
adevăr, revoltele izbucnesc în toată Europa: în Flandra în 1323- 
1328, în ţările scandinave sau în regatul Aragonului în cursul 
primei jumătăţi a secolului al XV-lea. Dar cele mai cunoscute 
sunt Jacqueria din regiunea Beauvaisis şi revolta ţăranilor 
englezi din 1381. 

Aceasta din urmă îşi are originea în ordonanta dată de regele 
Eduard al Ill-lea al Angliei, în 1351, prin care se doreşte să se 
interzică sau să se limiteze creşterea foarte mare a salariilor, 
consecinţă indirectă a primei epidemii de ciumă neagră. Această 
măsură, care lipseşte de mână de lucru mediile exploatatorilor, 
este cu atât mai puţin respectată cu cât aceştia au mijloacele 


necesare pentru a suporta creşterea salariilor. Astfel se produc 
dezordini în timp ce regele încearcă să impună respectarea 
ordonanţei prin intervenţia reprezentanţilor săi. Aceste revolte 
durează mai mulţi ani şi întreţin o agitaţie intensă în unele 
regiuni ale Angliei. Situaţia se agravează în regiunile cele mai 
populate, ca centrul şi estul bazinului londonez, din cauza 
fiscalităţii care, sub formă de impozit personal, produce o 
scurgere a veniturilor. Hotărârea luată de rege în 1380 de a 
percepe o poll tax, impozit de un şiling pe cap de om, toarnă 
gaz peste foc. În mai, regiunea Essex se răscoală. În iunie, sub 
conducerea lui Wat Tyler, bande de ţărani, constituiți într-o 
armată improvizată, intră în Londra, ajung până la tânărul rege 
Richard al II-lea, îi trag de bărbi pe consilierii regali şi o insultă 
pe regină. Regele este obligat să cedeze. El aboleşte iobăgia şi 
transformă pe toţi exploatatorii de pământuri în fermieri liberi. 
Intre timp, revolta se întinde în Surrey, Midlands şi Suffolk, unde 
un predicator rătăcitor, John Ball, predică o reformă agrară şi 
egalitatea socială între mojici şi gentilomi. Dar mişcarea, 
reprimată cu severitate - Tyler este ucis după ce i-a spânzurat 
pe arhiepiscopul de Canterbury şi pe trezorierul Angliei, în timp 
ce John Ball este arestat şi executat - şi, lipsită de sprijinul 
satelor şi al celorlalte clase sociale, se stinge repede. 
„Jacqueria“ din Beauvaisis are aceeaşi cauză şi acelaşi sfârşit. 
Fiscalitatea joacă şi aici un rol esenţial: regele loan cel Bun cere 
plătirea impozitului pe sare, fumăritul, şi ia de la supuşii săi cele 
trei milioane de ecu necesari pentru plata răscumpărării care 
trebuie să-l scape din captivitate după înfrângerea sa de la 
Poitiers (1336). Numeroase comunităţi săteşti care s-au înarmat 
pentru a lupta contra mercenarilor şi tâlharilor se ridică, în mai 
1358, împotriva nobililor şi puterii regale. Revolta izbucneşte în 
Beauvaisis, Valois şi Amienois şi se întinde până în Berry şi în 
Bourgogne. Conduse de Guillaume Charle, un fost soldat, 
bandele de ţărani jefuiesc şi incendiază castelele. Mişcarea 
durează aproximativ cincisprezece zile, dar ţăranii rămân izolaţi 
iar oraşele îşi închid porţile. Carol cel Rău, regele Navarrei, care 
are pământuri în Normandia, organizează o armată şi-i face 
bucăţi pe răsculați: cei care nu sunt executaţi pe loc sau 
spânzurați în ciorchini de copacii din jur, sunt amendaţi. Se fac 
totuşi şi unele concesii ţăranilor: confirmarea cutumelor şi 
garantarea menţinerii avantajelor recent obţinute, pe care 


monarhia şi nobilimea încercau să le reducă. 


Oraşul în criză 


E incontestabil că populaţia oraşelor creşte în cursul secolelor 
XIV şi XV. Zidurile de întărire care le protejează de tulburările 
din sate şi activitatea economică ce contrastează cu domeniul 
feudal devastat şi câmpurile părăsite, atrag populaţiile rurale. 
Oraşul este lovit totuşi de calamităţile timpului. 

Zidurile de întărire nu constituie întotdeauna mijlocul ideal de 
protecţie. Mai multe oraşe (Fécamp în 1410, Caen în 1417) sunt 
jefuite şi locuitorii lor masacrați. De frica soldaţilor mercenari şi 
a tâlharilor, negustorii părăsesc itinerarele cele mai periculoase, 
producând ruinarea unui mare număr de centre comerciale. 
Glorie a comerţului medieval, târgurile din Champagne decad, 
părăsite de negustori. Atacurile piraţilor perturbează în acelaşi 
mod transportul mărfurilor pe mare şi stingheresc economia 
oraşelor portuare. In sfârşit, statele puternice nu ezită să 
folosească arma economică în războaiele lor nemiloase. Pentru 
a-i obliga pe flamanzi să treacă în tabăra engleză la începutul 
războiului de o sută de ani, Eduard al Ill-lea, regele Angliei, 
opreşte exportul de lână engleză pentru oraşele din Flandra, 
care produceau postav. In felul acesta, el provoacă revolta 
oraşelor, condusă de Jacques van Artevelde, împotriva contelui 
de Flandra şi reuşeşte să plaseze regiunea sub stindardul regilor 
Angliei. 

Centru de reşedinţă al negustorilor, bancherilor şi corporațiilor 
de meşteşugari, oraşul finanţează războaiele prin taxe de toate 
felurile, percepute de suverani. Prinții cer frecvent împrumuturi 
pe care rareori sunt în stare să le returneze, sau iau de la 
locuitori „împrumuturi“ plasate în rente viagere. În sfârşit, 
nesiguranța generală cere ca zidurile de întărire să fie 
întreţinute, să fie reconstruite în caz de distrugere, să se dea 
bani cetelor de soldaţi prădători („routiers“) pentru ca aceştia să 
cruţe cetatea şi să părăsească împrejurimile, luând cu ei pe alte 
meleaguri „teroarea şi jalea“. Din toate acestea rezultă o 
îndatorare serioasă a oraşelor şi o fragilitate financiară care se 
manifestă prin câteva falimente spectaculoase. Cele ale Bardilor 
şi ale Peruzzilor (1345) sunt provocate de împrumuturile pe care 
cele două companii italiene au trebuit să le acorde regelui 
Angliei. Falimentul se răsfrânge asupra întregii Florenţe. Aceste 
dificultăţi provoacă şi întreţin gravele tulburări sociale pe care le 


trăiesc oraşele. 

Începută în secolul al XIII-lea în Italia, mişcarea de extindere a 
guvernării oraşelor este accelerată de criză. Aceasta 
accentuează conflictele de interese şi pune în evidenţă 
diferenţele sociale în interiorul cetăților. Meseriile (numite 
„arte“1*2), ale căror interese sunt legate de cadrul restrâns al 
cetăţii, caută să-şi menţină dominaţia asupra mediului 
servitorilor şi ucenicilor şi se opun patriciatului urban. Acesta din 
urmă, format din marii negustori, comercianţi care se ocupă cu 
trocul şi bancheri, deschis spre un orizont internaţional şi legat 
de prinți, este într-adevăr stăpânul guvernării oraşelor. Sub 
influenţa acestor lupte, guvernarea cetăţii este încet-încet 
deschisă meseriaşilor, de la cei mai nobili (postăvarii) până la 
meseriile considerate inferioare prin natura producţiei lor sau 
prin rangul social al clientelei (meseriile alimentare, metalurgice 
etc.). Această restructurare a conducerii oraşelor se manifestă 
adesea şi prin adoptarea unor regulamente care stabilesc într- 
un mod mai precis decât în trecut condiţiile de intrare în 
meserie, de promovare, procedeele de fabricaţie sau procesul 
de vânzare a mărfurilor. Ponderea crescândă a meseriaşilor şi 
cârmuirea oraşelor duce de asemenea la interzicerea oricărei 
concurenţe exterioare oraşului, ba chiar la interzicerea oricărei 
activităţi artizanale în vecinătatea acestuia: la Gand şi la Ypres, 
burghezii nu stau pe gânduri şi, în 1314, pun mâna pe arme 
pentru a distruge meseriile concurente din satele învecinate. 

O altă luptă începe, chiar în interiorul corporațiilor, între 
meşteri şi muncitori. Meşterii încearcă într-adevăr să-i facă pe 
servitori să depindă total de ei, să le interzică orice promovare şi 
să-i constrângă să accepte condiţiile de lucru pe care ei sunt 
dispuşi să le ofere. Astfel, regulamentele meseriilor oferă din 
plin accesul la calitatea de meşter: aceasta nu se obţine decât 
prin realizarea unei capodopere dificile şi costisitoare, pe care 
fiii meşterilor sunt acceptaţi preferenţial să o prezinte. După 
epidemiile de ciumă, când dispariţia unui mare număr de 
muncitori tinde să scumpească mâna de lucru, meşterii se 
înţeleg între ei să fixeze un „nivel maxim“ pentru a evita 
creşterea salariilor. În sfârşit, ei fac faţă lipsei de meseriaşi 
fixând prin ordonanţe durata zilei de lucru de la răsăritul 
soarelui până la apusul acestuia. Pentru a rezista la înrăutățirea 
situaţiei lor, servitorii încearcă să se organizeze în „confrerii“ 155 


(în principiu închinate unui sfânt) sau în societăţi de ajutor 
reciproc. Ei organizează greve şi uneori chiar revolte împotriva 
exploatării patronale. 

Astfel, oraşele de la sfârşitul secolului al XIV-lea sunt zguduite 
de revolte. Acestea pun câteodată alături, în lupta împotriva 
reprezentanţilor meseriilor superioare, ai puterii feudale şi ai 
puterii regale, pe muncitorii necalificaţi şi pe reprezentanţii 
meseriilor inferioare, care doresc să ajungă la cârmuirea cetăţii. 
Intreaga Europă occidentală este afectată de aceste conflicte 
sociale, care opune popolo minuto (oameni mărunți) la popolo 
grosso (celor „mari“, „burghezilor“). În 1378, la Florenţa, revolta 
ciompilor, muncitori care prelucrau lâna, se termină cu 
ocuparea palatului seniorial şi formarea, împreună cu meseriile 
inferioare (măcelari, cizmari, fierari, zidari, dulgheri), a unui 
guvern democratic. Acesta nu durează decât câteva săptămâni, 
căci este alungat de forţele meseriilor superioare, care reiau 
puterea. La Gand, în anul următor, revolta luntraşilor şi 
ţesătorilor împotriva contelui de Flandra, aşa numiții „maillotins“ 
(răsculații se înarmaseră cu ciocanele din lemn plumbuite, 
„maillets“, antrepozitate în noul Châtelet) se ridică împotriva 
exagerărilor fiscale regale, înainte de a fi reprimate într-un mod 
feroce. 

Dacă criza este tot atât de gravă în oraşe ca şi în sate, oraşele 
se adaptează totuşi mai rapid condiţiilor nou create de 
calamităţi şi făcând faţă acestora dau dovadă de un dinamism 
remarcabil. 


Adaptarea oraşelor la criză 


Criza de la sfârşitul Evului Mediu zdruncină geografia 
comercială a Europei şi pregăteşte dezvoltarea economică a 
noilor regiuni. În acelaşi timp, tehnica se adaptează la noile 
condiţii de schimb. ltinerarele comerciale evoluează odată cu 
părăsirea acelora care nu mai prezentau siguranţă. Astfel, 
ruinarea târgurilor din Champagne deplasează spre est marile 
drumuri comerciale continentale şi dezvoltă activitatea din valea 
Rhinului şi a Rhonului, îmbogăţind târgurile din Lyon şi Geneva, 
spre care aleargă de acum înainte negustorii italieni. La acest 
sfârşit de Ev Mediu, Germania de sud, în contact cu regiunile 
cele mai active ale Europei occidentale şi în relaţia cu ţările de 
la Marea Nordului şi cu Lombardia, devine punctul cheie al 
relaţiilor comerciale continentale. Nürnberg, care domină 
schimbul de metale şi de produse metalurgice, Ravensburg, 
centrul cel mai important al ţesăturilor, Augsburg, Frankfurt şi 
Leipzig sunt oraşele care au profitat din plin de naşterea noilor 
drumuri comerciale. 

În ciuda pirateriei, rutele maritime sunt mai puţin afectate de 
tulburările timpului: Mediterana şi Marea Nordului rămân 
principalele căi de schimb. În Mediterana, cele două mari cetăţi 
comerciale ale Italiei, Genova şi Veneţia, domină comerţul şi 
realizează profituri serioase, aducând în Occident grâul din 
Ucraina, blănurile şi lemnul din Rusia, sarea şi peştele sărat din 
Marea Neagră şi mirodeniile din Extremul Orient. 

Până la sfârşitul secolului al XIV-lea, principalul lor punct de 
legătură este Marea Neagră. Dar prăbuşirea Imperiului mongol îi 
determină pe italieni să-şi îndrepte atenţia către musulmani, 
intermediari fireşti între Extremul Orient şi Occident. De acum 
înainte, venețienii se aprovizionează de la Beirut sau Alexandria, 
în timp ce genovezii se bazează pe turcii din Asia Mijlocie, care 
le asigură aprovizionarea cu mărfuri. 

În nord, ruta Balticii şi a Mării Nordului este controlată, în 
secolul al XIV-lea, de Hansa germanică. Asociaţie a celor mai 
bogaţi negustori din oraşele Germaniei de nord şi ale Renaniei, 
aceasta cuprinde burghezia din 70 de oraşe din jurul Lubeckului 
şi Hamburgului. Puterea acestor oraşe îi asigură un adevărat 
monopol asupra comerţului între est, furnizor de produse brute 
(fier, mătase, peşte, blănuri, cereale, lemn, gudron, chihlimbar) 


şi vest, furnizor de produse prelucrate şi antrepozit de produse 
rare (lână, postav, mirodenii). După ce şi-a eliminat concurenţii 
danezi din strâmtorile care leagă Baltica de Marea Nordului, 
hanseaticii deschid agenţii comerciale de la Novgorod în Rusia 
până la Londra şi Bruges. Dar, în secolul al XV-lea, dominaţia lor 
se prăbuşeşte: ei se lovesc mai întâi, pe piaţa engleză, de 
concurenţa negustorilor locali, care s-au organizat într-o 
companie, Merchant Adventurers, apoi de olandezi, care încep 
curând să-şi manifeste ambițiile. 

Până la mijlocul secolului al XV-lea, în ciuda îngrămădirii de 
nisip din estuarul Zwynn, portul Bruges este cel ce adăposteşte 
schimburile de produse provenite din traficul mediteraneean 
contra celor din Europa de nord. Bruges profită în acelaşi timp 
de avântul traficului atlantic, de decăderea târgurilor din 
Champagne şi de schimbarea specificului traficului între zona 
Mediteranei şi Europa de nord. Apariţia produselor grele, ca 
piatra acră, face indispensabilă calea maritimă şi favorizează 
porturile în detrimentul căilor terestre. Dezvoltarea comerţului 
atlantic favorizează şi alte porturi, care în curând vor concura cu 
portul Bruges. Porturile franceze de pe coasta Atlanticului, care 
se mulţumesc cu un trafic de coastă, încep să joace, în secolul al 
XV-lea, un rol central în schimburile dintre nord şi sud. 

Prioritatea căilor maritime explică apariţia vaselor de 
capacitate mare, ca de exemplu, caraca genoveză sau hulea din 
Marea Nordului. Costul de fabricaţie al acestor giganţi ai mărilor 
medievale, riscul naufragiilor sau pirateriei favorizează crearea 
unor adevărate societăţi capitaliste care îşi împart navele în 
cote-părţi pentru a le construi şi a le înarma, în timp ce se 
perfecţionează tehnica de asigurare maritimă. Costul este 
ridicat dar merită riscul având în vedere profiturile scontate: 
între La Rochelle şi Bruges, preţul transportului nu reprezintă 
decât 10% din preţul vinului, faţă de 40-60% pe căile terestre. 
Tehnicile financiare, apărute în secolul al XIII-lea, continuă să 
evolueze, stimulate de aceste condiţii noi. Manualele, şcolile de 
contabilitate şi de administraţie se înmulţesc. Contabilitatea în 
partidă dublă se impune în toată Italia secolului al XV-lea. Pentru 
a remedia lipsa de numerar şi în aceste timpuri tulburi, riscurile 
transportului banilor, băncile dezvoltă practica viramentului de 
la cont la cont şi pe cea a scrisorii de schimb. Ordin de plată, 
însoţit de o operaţiune de convertire între monezi, aceasta din 


urmă permite obţinerea unui credit pe o piaţă străină. Şi în 
această situaţie ltalia dă exemplul. Aici se dezvoltă primele 
bănci, după modelul aşa numitei Casa di San Giorgio, creată la 
Geneva în secolul al XIV-lea. Acestea primesc depozite, stabilesc 
preţuri şi înlesnesc tranzacţii financiare la mare distanţă. La 
Genova, la Veneţia şi mai ales la Florenţa iau naştere, în felul 
acesta, primele companii comerciale a căror activitate este 
dublată de operaţiuni bancare. În secolul al XIV-lea, la Florenţa, 
Bardi şi Peruzzi lasă locul companiilor Medici şi Strozzi. 

Condiţiile de producţie se adaptează şi ele. Tulburările 
politice, modificarea  itinerarelor comerciale, dar şi scăderea 
veniturilor provoacă o criză în industria textilă. Până atunci 
postavurile se fabricau în primul rând în Flandra, cu lână adusă 
din Anglia şi erau vândute în târgurile din Champagne. Pentru a 
face faţă noilor condiţii, fabricile de stofe uşoare, mai ieftine şi 
mai potrivite cu moda hainelor ajustate pe corp care încep să se 
poarte, se dezvoltă în Flandra dar şi în regiunea Hainaut, în 
Brabant sau în Olanda. Anglia, Imperiul, Franţa şi Spania îşi fac, 
la rândul lor, propria lor industrie de lână. În acelaşi timp, 
țesături uşoare de bumbac, de in sau de cânepă, ca şi stofele de 
mătase îşi fac apariţia. 

Pentru toate aceste producţii, care înlocuiesc monopolul 
postavurilor flamande, concurenţa devine regula care impune 
căutarea progresului tehnic. Pentru ţesere, de exemplu, 
folosirea depănătorii, apărută la sfârşitul secolului al XIII-lea, se 
generalizează şi se perfecţionează. Pentru prelucrarea mătăsii, 
începe să se folosească războaiele mecanice. Progresele tehnice 
asemănătoare apar în prelucrarea sticlei şi în metalurgie, unde 
apare furnalul. 

Comerţul european în secolul al XIV-lea 


După prăbuşirea vechilor structuri medievale, în secolele XIV 
şi XV, sfârşitul secolului al XV-lea anunţă naşterea unor timpuri 
noi, chiar dacă trăsăturile acestora nu se pot încă discerne. 


i Capitolul 2 _ 
CRIZA SPIRITUALA ŞI INTELECTUALA DE LA SFARŞITUL EVULUI 
MEDIU 


E În acest sfârşit de Ev Mediu, frica de moarte este 
omniprezentă,  obsedând spiritele, dominând arta, 
literatura, predicile şi modelând comportamentele, 
începând cu dorința de a trăi şi până la obsesia mântuirii 
care explică evoluția superstiţiilor, a vrăjitoriei şi spaima 
colectivă. Or, în general, Biserica este incapabilă să 
răspundă acestor aspirații spirituale. Numai ordinele 
cerşetorilor işi exercită în oraşe activitatea lor pastorală. 


E Încă de la începutul secolului XIV, papalitatea, 
victorioasă totuşi în confruntarea ei seculară cu Imperiul, 
este în plină criză. Pentru a se debarasa de facțiunile 
rivale, care îşi dispută puterea la Roma şi sub presiunile 
suveranilor germanici, papalitatea se instalează la 
Avignon pentru câteva decenii. Ea se transformă aici 
într-o monarhie administrativă şi centralizată, după 
modelul statelor din Europa occidentală. In plus, la 
sfârşitul secolului al XIV-lea şi începutul secolului al XV- 
lea este sfâșiată de marea schismă, care vede 
înfruntându-se papi şi contra-papi, în timp ce încep să 
apară Biserici naţionale care vor să fie autonome 
(Biserica galicană în Franţa) şi care dau naştere la erezii 
în Anglia şi în Boemia. 


N Gândirea şi arta cunosc în această perioadă o 
sclerozare profundă. Inaccesibile săracilor, universitățile 
se rezumă la studierea unei logici pur formale, în timp ce 
tomismul este repus în discuţie de curente care neagă 
orice legătură între credinţă şi rațiune. Literatura şi arta 
îşi pierd spiritul inventiv şi sfârșesc prin a repeta reţete 
formale, dintre care goticul „flamboiant“ nu constituie 
decât un exemplu. Cu toate acestea, în timpul acestei 
crize, care exprimă epuizarea resurselor civilizaţiei 
medievale, încep să se facă simţite căutări care 
reprezintă mărturia deschiderii spre noi căi: căutarea 
unei credințe mai personale, naşterea unei noi forme de 


artă, mai ales în Italia (şi în special la Florenţa), dar şi în 
Franța şi în Burgundia, crearea unei noi scări de valori 
care plasează omul în centrul universului. 


Dacă războiul, foametea şi ciuma, sumbră trilogie a cărei 
umbră apasă asupra Europei la sfârşitul Evului Mediu grăbeşte 
mutaţia structurilor economice şi sociale, rolul acestora este, 
fără îndoială, şi mai evident în domeniul spiritualităţii şi al 
gândirii. 

Valorile Europei creştine de la sfârşitul Evului Mediu sunt 
legate de mesajul evanghelic. Societatea se organizează în jurul 
rolului fundamental al Bisericii şi problema de a şti cine deţine 
supremaţia asupra creştinătăţii - papa sau suveranii - nu este 
rezolvată definitiv. Criza zdruncină formele de credinţă 
religioasă şi sistemele de gândire, care exprimă reflectarea 
universului şi a organizării sale. 


Moartea omniprezentă 


Prezenţa morţii îmbracă forma unei adevărate obsesii. 
Provocată de numeroasele victime ale calamităţilor din acele 
timpuri, ea este prezentă peste tot în literatură, în artă, în 
predici. Cultura pune accent pe aspectele corporale ale 
descompunerii, scoțând în evidenţă amănuntele capabile să 
trezească oroarea şi spaima, determinându-l pe credincios să se 
gândească la mântuirea eternă. 

Astfel, în biserici, gisanţii de pe morminte nu mai sunt 


3 Resturi fosile ale omului de Neanderthal (trei falange - una de la picior şi 
două de la mână) s-au descoperit şi pe teritoriul României, în peştera de la 
Ohaba Ponor (jud. Hunedoara), fiind considerate cele mai vechi urme umane 
din spaţiul românesc (Cf. L. Roşu, op. cit., p. 120-121; M. Petrescu-Dâmboviţa 
(coord.), Istoria României de la începuturi până în secolul al VIII-lea, 
Bucureşti, 1995, p. 22). 

5 Pe teritoriul României nu s-au descoperit dovezi ale practicilor de 
înmormântare a omului paleolitic. Ele apar în alte părţi ale Europei Centrale 
(Cehia, Moravia) şi Orientale (Ucraina), alături de alte elemente cu caracter 
religios (cultul osemintelor, cultul craniilor, cultul mandibulelor, canibalism 
ritual) (Cf. V. Chirica, Arta şi religia paleoliticului superior în Europa Centrală 
şi Răsăriteană. Aspecte istoriografice şi arheologice, laşi, 1996, p. 104-106). 

5 În România, singurul obiectiv unde au apărut urme de artă parietală 
paleolitică este peştera Cuciulat (com. Letca, jud. Sălaj). Picturile înfăţişează 
un cal - reprezentarea cea mai clară -, o felină, un corp uman şi o siluetă de 
pasăre (M. Cârciumaru, Mărturii ale artei rupestre preistorice în România, 
Bucureşti, 1987, p. 79-88; Cf. V, Chirica, op. cit., p. 67-68). 

7 Dintre obiectele de artă mobilieră din spaţiul românesc se remarcă 
pandantivele, în special dinţii de animale perforaţi (de exemplu Valea 
Bistriţei) şi amuleta de la Mitoc - „Malul Galben“ (jud. Botoşani) (Cf. V. 
Chirica, op. cit., p. 85-87). 

°? Cultura ceramicii lineare aparţine neoliticului mijlociu, fiind răspândită pe un 
spaţiu foarte întins - din vestul Europei până la bazinul mijlociu al Bugului de 
Sud. Pe teritoriul ţării noastre, ea a pătruns în cursul mileniului al V-lea, la est 
de Carpaţi, de unde s-a răspândit până la Nistru, în sud-estul şi centrul 
Transilvaniei şi nord-estul Munteniei. Ceramica acestei culturi este decorată 
cu linii incizate (orizontale, verticale, în zig-zag, cu capete de note muzicale 
etc.), spirale, meandre, benzi - de unde îi vine şi numele de cultura ceramicii 
lineare (linear bandate); (M. Petrescu-Dâmboviţa (coord.), op. cit., p. 45-46; 
S. Marinescu-Bâlcu, op. cit., p. 198-199; Eugen Comşa, op. cit., p. 154-155; N. 
Kalicz, op. cit., p. 287-300; St. Siska, în /bidem, p. 346-348; J. Pavúk, în 
Ibidem, p. 361-363; M. Zâpotockă, în /bidem, p. 381-382; J. Koslowski, în 
Ibidem, p. 431-432, 448-449). 

11 Tell - o ridicătură artificială de pământ, formată ca urmare a unei locuiri 
îndelungate pe unul şi acelaşi loc sau în urma unei distrugeri succesive de 
aşezări datând din perioade istorice diferite. 


reprezentările idealizate a ceea ce a fost cel mort în timpul 
vieţii, ci nişte cadavre, uneori roase de viermi sau mâncate de 
broaşte râioase. Dacă tema Judecăţii de Apoi!** nu dispare din 
sculpturile religioase, cea a Dansului macabru începe să triumfe: 
acesta duce cu el, conduşi de schelete, către o misterioasă lume 
de dincolo, unde va avea loc Judecata de Apoi, săraci şi bogaţi, 
regi şi episcopi, înalte doamne şi oameni din popor. 

Mântuirea, purificarea presupun şi ele trecerea prin moarte şi 
descompunerea corpului. Imaginea lui Hristos din secolele al 


12 Cultura Vinca-Turdaş aparţine perioadei mijlocii a paleoliticului (cca 5000- 
3800), fiind răspândită în Serbia, Voievodina, sud-estul Ungariei, nord-vestul 
Bulgariei şi sud-vestul României. Cele mai reprezentative descoperiri ale 
acestei culturi în spaţiul românesc se întâlnesc la Parţa, în Banat, unde au 
apărut urmele unui sanctuar impresionant, Tărtăria, în Transilvania, situată în 
aria Turdaş a acestei culturi, de unde provin mai multe tăblițe, unele cu 
semne alfabetiforme (Br. Marijanovic, op. cit, p. 116-118; A. Benac et Br. 
Marijanovic, în /bidem, p. 128-129, Eugen Comşa, op. cit.,p. 153-154, 171; 
Gh. Lazarovici, op. cit., p. 249-251; M. Petrescu-Dâmboviţa (coord.), op. cit., 
p. 40-41, 60). Alături de culturile Vin€a-Turdaş şi a ceramicii lineare, pe 
teritoriul României s-au dezvoltat în neoliticul mijlociu (cca 5000-3800 î.Hr.) şi 
alte culturi, respectiv Dudești (Câmpia Română), Vădastra (sud-estul Olteniei 
până în centrul Munteniei), Boian (centrul şi sudul Munteniei), Tisa (vestul 
României),  Precucuteni (sud-estul Transilvaniei, Moldova), Hamangia 
(Dobrogea, sud-estul Munteniei), din aria căreia provin două cunoscute 
statuete - „Gânditorul“ şi „Femeie şezând“, adevărate capodopere ale artei 
neolitice (/bidem, p. 41-48; Eugen Comşa, op. cit., p. 152-153, 155-160, 168- 
171, 171-172; S. Marinescu-Bâlcu, op. cit., p. 200-202; Gh. Lazarovici, op. cit., 
p. 251-261; N. Kalicz, op. cit., p. 300-306). 


Autorii au în vedere culturile arheologice dezvoltate în perioada numită 
eneolitic (aenus aramă; lithos piatră) (—4000-2700), atunci când a început 
utilizarea pe scară largă a aramei. Cercetătorii consideră că în spaţiul 
românesc, cuprul folosit la confecţionarea uneltelor provenea dintr-un centru 
balcanic, pentru zona meridională, şi din zăcămintele transilvănene şi din 
Carpaţii nordici, pentru regiunea vestică. 

Eneoliticul reprezintă o etapă istorică de o mare dezvoltare a populațiilor 
care au trăit în ţinutul carpato-dunăreano-pontic. Conform aprecierii 
specialiştilor, dincolo de particularităţile determinate de factorii locali, 
interferenţele culturale, origini etc., societatea eneolitică prezintă o serie de 
caracteristici, precum: un spor demografic excepţional, sedentarism, 
economie bazată pe agricultură şi creşterea vitelor, dar şi prelucrarea aramei 
şi aurului; existenţa unor aşezări de caracter protourban, centre ale unor 
structuri social-comunitare şi religioase ierarhizate, prezenţa unor elemente 
de ierarhie socială (ranked society); un panteon în care predomină divinităţile 
feminine şi un sistem de idei religioase centrate pe ideile de fecunditate, 
ciclism natural, regenerare a vieţii; o ceramică pictată, o artă decorativă 


XIV-lea şi al XV-lea, care trebuie să mântuiască omenirea 
suferindă, este imaginea unui om care a îndurat suferinţele şi 
moartea. Dacă se reprezintă destul de des imaginea copilului 
plăpând din Staul, Calvarul sau Coborârea în Mormânt domină 
producţiile artistice. Impietrit în severitatea sa cadaverică, cu 
faţa crispată de durere, palid, Hristos reprezintă imaginea 
sutelor de mii de victime. Confruntat cu un sfârşit a cărui 
apropiere i se reaminteşte permanent, credinciosul din secolul 


purtătoare a unei semantici de mare profunzime; folosirea unor semne 
„preliterate“. 

Eneoliticul este reprezentat în spaţiul românesc prin mai multe culturi 
arheologice: Gumelnița (Muntenia, nord-estul Olteniei, Dobrogea, sudul 
Moldovei), Să/cuța (Oltenia, sud-estul Banatului), Cucuteni (Moldova, nord- 
estul Munteniei, sud-estul Transilvaniei), Petreşti (centrul şi sud-vestul 
Transilvaniei). In afara acestora, caracterizate prin prezenţa ceramicii pictate, 
sunt atestate şi alte comunităţi, în interiorul cărora sunt semnalate elemente 
de origine răsăriteană. Pentru toate acestea, vezi: M. Gimbutas, Civilizatii şi 
cultură. Vestigii preistorice în sud-estul European, Bucureşti, 1989, cu prefața 
şi notele lui Radu Florescu; M. Petrescu-Dâmboviţa (coord.), op. cit., p. 48-57, 
64.66; J. Bojadjiev, T. Dimov et H. Todorova, în Atlas du Néolithique 
européen, 1, p. 79-81, 82-83; Eugen Comşa, op. cit., p. 160-166, 172-176; S. 
Marinescu-Bâlcu, op. cit., p. 202-205; N. Kalicz, op. cit., p. 319-323, 327-328; 
La civilisation de Cucuteni en contexte européen, laşi, 1987; Cucuteni 
aujourd’hui, Piatra Neamţ, 1996). 

14 În spaţiul românesc, epoca bronzului datează, între aprox. 2000/1800-1150 
î.Hr., dezvoltându-se în mai multe etape, cărora le corespund diferite culturi 
arheologice, care, din punct de vedere etnic, reprezintă, în linii generale, 
creaţii ale populaţiei tracice. In ceea ce priveşte metalurgia bronzului, trebuie 
specificat faptul că Transilvania a constituit unul dintre marile centre de 
exploatare şi prelucrare a acestui metal, aşa cum o demonstrează marile 
depozite de obiecte din bronz aparţinând perioadei mijlocii şi finale a epocii 
respective şi din prima epocă a fierului. Acest aspect a contribuit la 
dezvoltarea unor strânse raporturi comerciale cu ţinuturile învecinate sau 
mai îndepărtate, dintre care se remarcă cele cu lumea miceniană (apud. M. 
Petrescu-Dâmboviţa (coord.), op. cit., p. 73-103). 

15 Aşa cum subliniază şi autorii, indo-europenizarea constituie, ca realitate 
istorică, un fenomen extrem de complex, iar, ca problemă ştiinţifică, un 
demers foarte controversat. In ciuda aportului adus în ultima jumătate de 
secol de cercetarea interdisciplinară, rămân încă neelucidate convingător 
aspectele privitoare mai ales la patria primitivă a indo-europenilor şi la 
momentul istoric de când se poate vorbi de indo-europeni (vezi, în acest 
sens, M. Gimbutas, op. cit; L. Wald, D. Sluşanschi, /ntroducere în studiul 
limbii şi culturii indo-europene, Bucureşti, 1987). In istoriografia românească 
se consideră că fenomenul indo-europenizării s-a desfăşurat, în general, în 
aşa-numita perioadă de tranziţie de la eneolitic spre epoca bronzului (—-2700- 
2000/1800 î.Hr.), atunci când, în urma unei sinteze etno-culturale realizată 


XIV încearcă să-şi asigure mântuirea trecând prin toate etapele 
patimilor lui Hristos pe lungul Drum al Crucii, prezent de acum 
înainte în fiecare biserică. 

În acest context de spaimă profundă este de înţeles 
dezvoltarea cultului Fecioarei, Mamă milostivă, stăruind pe 
lângă Fiul său pentru mântuirea sufletelor păcătoase. Dar 
imaginea care acum o reprezintă cel mai frecvent este cea a 
Pietăţii, a mamei îndurerate, aplecată peste cadavrul înţepenit 


de populaţiile eneolitice şi cele ale triburilor răsăritene nomade, războinice, 
puternic ierarhizate, purtătoare ale unor valori culturale, religioase şi 
idelogice deosebite, s-a creat baza etnică, lingvistică şi culturală a neamului 
tracic (M. Petrescu-Dâmboviţa (coord.), op. cit., p. 67-73; P. Roman, /ndo- 
europeni, în Enciclopedia arheologiei şi istoriei vechi a României, ||, D-L, 
Bucureşti, 1996, (infra, EAIVR), p. 256-257). 

18 Linear B - scriere silabică folosită în civilizaţia miceniană. 

22 Panateneele (Marile Panatenee) erau cea mai importantă sărbătoare a 
zeiţei Atena. Ele se sărbătoreau anual, dar din 566-565, ele se desfăşurau din 
patru în patru ani, în iulie, timp de patru zile. Cuprindeau mai multe 
momente (concursuri hipice, atletice, o sărbătoare nocturnă, cursă cu făclii), 
culminând cu marea procesiune care începea la răsăritul soarelui şi la care 
participa întregul popor al Atenei; evenimentul central al acesteia era 
ofranda peplos-ului oferit Atenei Polias. Marile Dionisii erau sărbătorite în 
cinstea lui Dionysos. 

26 Quitus - act prin care responsabilul gestiunii unei afaceri este recunoscut a 
se fi achitat de toate sarcinile pentru a fi descărcat de orice responsabilitate. 

7 Logograf - retor care compunea discursuri pentru procese civile. 

% Liturgia constituia o sarcină financiară impusă de statul atenian cetăţenilor 
bogaţi. Liturgiile erau de două feluri: periodice, aflate în strânsă legătură cu 
sărbătorile religioase, şi excepţionale, precum trierarhia (vezi infra). 

2 Aceste cheltuieli purtau numele de hestiasis. 

31 Diadohii - „succesorii“, moştenitorii imediaţi ai lui Alexandru cel Mare. 

s2 Este vorba aici despre celebra teorie a lui G. Dumézil, bazată pe analiza 
comparată a mitologiilor indo-europene, conform căreia diviziunii societăţii 
indo-europene în trei grupuri sociale - preoţi, războinici, agriculturi crescători 
de vite - îi corespunde o ideologie trifuncţională, respectiv divinităţi ale 
suveranităţii religioase şi juridice, ale războiului şi, în sfârşit, ale fecundității 
şi prosperității economice (G. Dumézil, L'ideo/ogie _tripartie des Indo- 
Européens, Bruxelles, 1958; idem, Mit şi epopee, Bucureşti, 1993). 

“ Epicleza Alasiotas provine de la Alasia, un alt nume sub care este 
cunoscută insula Cipru, de unde îşi are originile cultul lui Apollo Alasiotas. În 
epoca miceniană, el era reprezentat sub forma unui idol antropo-zoomorf 
(zeu cu coarne) (/bidem, IV, p. 266). 

35 Peplos-ul era un veşmânt din lână, format dintr-o bucată mare 
dreptunghiulară, susţinută pe umeri de câte o agrafă sau fibulă, cu marginea 
răsfrântă în afară; cele două margini laterale erau închise pe talie cu ajutorul 
unei centuri (Fr. Chamoux, Civilizaţia greacă în epocile arhaică şi clasică, M, 


al Fiului ei. Cultul sfinţilor devine şi el un cult al mediatorilor, a 
căror bunăvoință trebuie stimulată prin daruri sau printr-o 
cucernicie deosebită. 

Arta şi literatura sunt reprezentative pentru acest cult al 
spaimei care ia naştere în aceste timpuri grele. O adevărată artă 
de a face statui, realistă, individualizată, folosind expresii 
patetice, invadează catedralele, în timp ce în piaţa din faţa 
acestora sau în cimitire drama liturgică evocă „Misterul 


Bucureşti, 1985, p. 127). Despre ofranda închinată Atenei, vezi şi supra. 

38 Ramnus era o demă fortificată din nordul Aticii, la nord de Maraton. Aici s-a 
construit, în a doua jumătate a secolului al V-lea, un templu în stil doric, în 
care se afla o statuie de marmură realizată de Agoracritos din Paros (/bidem, 
p. 109). 

37 Apaturiile erau sărbătorile fratriilor (vezi supra) din oraşele ioniene, în 
timpul cărora se sancţiona, prin aşa-numitul sacrificiu al koureion-ului 
(tăierea pletelor) la băieţi, şi game/ia (depunerea centurii de castitate) la 
fete, atingerea pubertăţii (16 ani) şi integrarea definitivă în grupul social (P. 
Vidal-Naquet, Vânătorul negru, Bucureşti, 1985, p. 164; P. Schmidt, Athena 
Apatouria et la ceinture: les aspectes féminins des Apatouria à Athénes, în 
AESC, 32, 1977, 6, p. 1059-1073). 

33 Amficţionie - ligă sau confederație a grecilor dintr-o anumită regiune, 
formată în jurul unui sanctuar comun (Fr. Chamoux, op. cit., p. 30). 

3 Pentatlon - concurs atletic compus din cinci probe: săritură, cursă de 
viteză, aruncarea discului, pugilat (ulterior, aruncarea suliţei), lupte; a fost 
introdus la Jocurile olimpice la cea de-a 18-a Olimpiadă (708) (/bidem, p. 99). 


4 Baal - divinitate de origine mesopotamiană, cunoscută la popoarele 
orientale sub diferite nume - Baal („Bărbatul“ - Fenicia); Baal Zebul 
(„Stăpânul Prinţ“ - Ugarit), Baal Hamman („Domnul Cerului“ - Cartagina), 


Aliyn Baal („Preaputernicul Stăpân“) etc. (V. Kernbach, Dicţionar de mitologie 
generală, Bucureşti, 1989, p. 64). 


1 Filozofii menționați aici fac parte din aşa-numita „Şcoală din Milet“, fiind 
preocupați de găsirea unui principiu (la început, substanță subiacentă ultimă) 
al lumii (arche). Aşa cum reiese şi din menţiunile anticilor, aceştia au pus la 
baza unităţii Universului substanţe naturale individuale: Thales (aprox. 640- 
550 î.Hr.) - apa sau umiditatea (Filozofia greacă până la Platon, Ul, 
Bucureşti, 1979, p. LV-LXII, 147-167; Fr. E. Peters, Termenii filozofici greceşti, 
Bucureşti, 1993, p. 44), Anaximandru (aprox. 610-546 î.Hr.) - infinitul, 
nelimitatul, nedeterminatul, nedefinitul (ăpeiron) (Filozofia greacă până la 
Platon, \/1, p. LXII-LXIX, 168-183; Fr. E. Peters, op. cit, p. 39), Anaximene 
(aprox. 585-525 î.Hr.) - aerul (aer) (Filozofia greacă până la Platon, I/1, p. 
LXX-LXXIV, 184-193; Fr. E. Peters, op. cit., p. 18), Heraclit din Efes (539-470 
î.Hr.) - focul necreat şi nepieritor (pyr) (Filozofia greacă până la Platon, 1/1, p. 
CVIII-CXXII; /bidem, 1/2, Bucureşti, 1979, p. 320-372; Fr.E. Peters, op. cit., p. 
251). Filozofiilor de orientare fizicalistă li se adaugă şi alte elemente 
valoroase ale gândirii greceşti, precum principiul mişcării, conceptul de 


Patimilor“, supremă consolare, pentru că repetă la nesfârşit că 
Fiul Domnului, după ce a trecut prin greaua încercare a morții, 
proprie condiției umane, a cunoscut strălucirea învierii, 
promisiune de mântuire eternă pentru toată lumea. Petrarca, 
martor al frământărilor timpului şi zguduit de marea epidemie 
de ciumă de la Florenţa, îşi găseşte consolarea în studierea 
autorilor antici, Cicero sau Seneca, pasiune pe care o 
împărtăşeşte prietenului său Boccaccio, deschizând în felul 


necesitate, problema contradicţiei, principiul convertirii cantitativului în 
calitativ etc. 

“2 Traducere preluată din Filozofia greacă până la Platon, 1/2, Bucureşti, 1979, 
p. 354. 


3 Spre deosebire de „Şcoala din Milet“, cea numită din Eleea (oraş în sudul 
Italiei, în Grecia Magna) consideră că realitatea există ca un dat imuabil, 
unic, fără discontinuitate, căruia îi este străin principiul mişcării, al naşterii şi 
pieirii, aşadar absolut. Reprezentanţii acestei direcţii filozofice şi-au exprimat 
concepţia în modalităţi diferite. Astfel, pentru Xenofon din Colofon (a doua 
jumătate a secolului al VI-lea - prima parte a secolului al V-lea), considerat 
întemeietorul Şcolii, există doar realitatea obiectuală - Unul (hen) (Filozofia 
greacă până la Platon, \/1, p. XCII-XCV; Ibidem, \/2, p. 172-212); pentru 
Parmenide (aprox. 520-460 î.e.n) - Existentul, Fiinta Unică (Filozofia greacă 
până la Platon, \/1, p. XCII-XCV; Ibidem, 1/2, p. 213-260), Zenon din Eleea (? 
489-7430 î.Hr.) a adus noi argumente în sprijinul tezei parmenidiene a 
unicităţii fiinţei, pe care le-a formulat în anumite raționamente numite aporii 
- (aporia „cale fără ieşire, impas, dificultate“) (Dichtomia, Ahile şi broasca, 
Săgeata, Stadionul) prin care a evidenţiat contradicţiile pe care le pune teza 
pluralităţii şi cea a mişcării (/bidem, |/1, p. CVI; Ibidem, 1/2, p. 261-286). 


i Într-adevăr, Empedocle din Agrigent (Sicilia) (490-430 î.Hr.) a realizat 
sinteza dintre gândirea milesiană şi cea eleată. După el, fundamentele lumii 
sunt formate din patru elemente (stoichea), numite de ei „rădăcini“ 
(rizomata) - pământul, aerul, focul şi apa, concepute, însă, ca şi la filozofii 
eleaţi, ca imuabile, nesupuse schimbării, aşadar fară mişcare intrinsecă. 
Totuşi, aceste corpuri primordiale sunt supuse asocierii şi disocierii, deci 
mişcării, prin acţiunea a două forţe contradictorii - „Iubirea“ (Phila) şi 
„Discordia“ (Neikos). (Ibidem, 1/1, CXXX-CXLII; /bidem, 1/2, p. 420-548; Fr.E. 
Peters, op. cit., p. 44, 151-152, 256). 

“5 Anaxagora din Clazomene (Asia Mică) (500-428 î.Hr.) considera că 
diversitatea calitativă a lumii se datorează unui număr infinit de substanţe, 
numite de el „seminţe“ (spermata), originare, necreate, imuabile, dar asupra 
cărora acţionează o forţă motrice de natură intelectuală (nous), care face 
posibilă „rotirea“ amestecului originar al elementelor şi „rânduirea“ 
(diakosmesis) (Filozofia greacă până la Platon, \/1, p. CXLII-CLII; Ibidem, 1/2, p. 
551-606; Fr.E. Peters, op. cit., p. 105-106, 190, 258). Prin concepţia sa, 
filozoful ionian a pregătit terenul filozofiei atomiste, elaborată de Leucipp din 


acesta Europei calea spre Renaştere. 

Petrarca sau Boccaccio, intelectuali aparţinând unui grup 
minoritar, nu sunt totuşi reprezentativi pentru europenii 
secolului al XIV-lea. Adesea, oamenii încearcă să-şi alunge 
spaima de sfârşitul apropiat într-un mod cu totul diferit. 
Respingerea realului însoţeşte calamităţile din secolele XIV şi 
XV. Exemplul regelui Carol al VI-lea nu este deloc un caz izolat, 
în cursul acestor ani de spaimă nebunia fiind o boală răspândită. 


Eleea(?) (Abdera?, Milet?) şi, mai ales, de Democrit din Abdera (aprox. 460- 
370 î.Hr.), conform căreia lucrurile sunt formate din particule materiale 
indivizibile, atomi (atoma), deosebite între ele după formă şi mărime, şi prin 
a căror mişcare eternă (kinesis) şi agregare (synkrisis) iau naştere lucrurile 
sensibile. (Filozofia greacă până la Platon, \/1, p. CLXXII-CXCVII; /bidem, |l/1, 
Bucureşti, 1984, p. 375-597; Fr.E. Peters, op. cit., p. 51, 106, 149-150). 

47 Numele şcolii „cinice“ vine de la Kynosarges („câine alb sau gras“), locul 
de învăţământ aflat la poalele Lycabetului, sau de la Kynicos bios („viaţă 
câinească“), aşadar de la modul de comportare al adepților. 

48 Ataraxia - netulburare, echilibru, linişte sufletească (Fr.E. Peters, op. cit., p. 
50). 

1% Hedone - plăcere (/bidem, p. 115-118); la Epicur, „plăcerea este binele 
căutat de oameni“, echilibrul, absenţa durerii din corp şi a tulburării sufleteşti 
(/bidem, p. 117-118). 

51 Leneenele erau sărbătorile atice în cinstea lui Dionysos, de la sfârşitul lui 
decembrie, fiind prilejuite de prima stoarcere a strugurilor în teascuri (Fr. 
Chamoux, op. cit., |, p. 225; P. Leveque, Aventura greacă, |, Bucureşti, 1987, 
p. 425; V. Kernbach, op. cit., p. 144). 

5 Frinihos din Atena - cel dintâi tragic atenian, ce a trăit la începutul 
secolului al V-lea. In operele sale, Căderea Mi/etului (494) şi Fenicienile (476) 
s-a inspirat din evenimente contemporane (Fr. Chamoux, op. cit., |, p. 333; II, 
p. 69). 

53 Traducere după Filozofia greacă până la Platon, |l/1, p. 202. 

5 Evhemeros, mitograf din Mesena ce a trăit la sfârşitul secolului al IV-lea şi 
începutul secolului al Ill-lea. A compus un fel de roman filozofic - Povestire 
sacră, în care relatează o călătorie imaginară prin insulele Oceanului Indian, 
dintre care cea mai mare era Panhaia, unde trăia o populaţie hibridă. Această 
operă a avut o mare influenţă asupra istoricilor şi mitografilor, cunoscută sub 
numele de evhemerism (Fr. Chamoux, Civilizatia elenistică, |, Bucureşti, 
1985, p. 502-503; II, p. 78). 

5 Moscoforul - „Purtătorul de vițel“; sculptură atică realizată pe la 570-560 
înfăţişîind un bărbat ce duce drept ofrandă un vițel, pe care-l ţine pe umeri 
(Ibidem, p. 172, il. 189); Cavalerul Payne-Rampin sau Capul Rampin este tot 
o sculptură atică din intervalul 570- 560: înfăţişează un călăreț. Capul 
acestuia se află astăzi la Muzeul Luvru iar torsul la Muzeul Acropolei. Numele 
îi vine de la un diplomat francez care a cumpărat capul din Grecia (/bidem, p. 
148, il. 41). 

57 Portic - galerie de coloane, ce serveau unor scopuri civile, edilitare şi 


În ceea ce-i priveşte pe cei puternici sau bogaţi, baluri, 
serbări, vânători se dezlănţuie în luxul cel mai ţipător posibil, ca 
pentru a sfida moartea. Cei care frecventează petrecerile de la 
curţile regale şi princiare încearcă să-şi mute gândurile şi să uite 
moartea care bântuie, îmbrăcând haine extravagante, în culori 
ţipătoare, cu garnituri de blană, cu coafuri exagerat de înalte şi 
pantofi ascuţiţi. Este moda deghizărilor pentru balurile mascate, 
ca acel al „înfocaţilor“ care, în 1393, adună în jurul unui prinţ, 


religioase. 

58 Centauromahia - lupta centaurilor cu lapiţii, reprezentată frecvent în 
sculptură şi pictură (Fr. Chamoux, op. cit., II, p. 42). 

5 Artemision - templul Artemidei; considerat una dintre cele şapte minuni ale 
lumii. Fusese construit de arhitecţii cretani Hersifron şi Metagenes la mijlocul 
secolului al V-lea; avea dimensiuni impresionante - 55x115 m, o dublă 
colonadă dorică exterioară, fiecare coloană având 12 m înălţime. A fost 
incendiat de un nebun pe nume Herostrat (356), reconstruit după acelaşi 
plan (Fr. Chamoux, op. cit, |, p. 89; Il, p. 57). 

5 Templul din Didymai (cetate dependentă de Milet) era dedicat lui Apollo şi 
se bucura de celebritate datorită oracolului. Peste vechiul sanctuar distrus de 
perşi în 494 s-a ridicat la începutul secolului al IV-lea şi începutul celui 
următor o nouă construcţie, de dimensiuni cu totul impresionante - 51x110 
m. Particularitatea sa constă în aceea că interiorul era neacoperit, zidul 
înconjurând o curte în aer liber (22x54 m), în interiorul căruia se afla o capelă 
ce adăpostea statuia lui Apollo, izvorul sacru şi laurul sacru. (Fr. Chamoux, 
Civilizaţia elenistică, II, p. 186-188, II. 107-113). 

6&2 Traducere după Titus Livius, De la fundarea Romei, |, 7, Bucureşti, |, 1959, 
p. 14. 

53 Este vorba despre Titus Tatius - /bidem, |, 13-14, ed. cit., p. 23-24. 

5 Potrivit cronologiei stabilite de istorici, cei şapte regi legendari ai Romei 
primitive ar fi domnit astfel: Romulus - 753-716; Numa Pompilius - 715-672; 
Tullus Hostilius - 672-640; Ancus Marcius - 641-616; Lucius Tarquinius 
Priscus - 616-578; Servius Tullius - 578-534; Lucius Tarquinius Superbus - 
534-509 (Vezi Enciclopedia civilizației romane, Bucureşti, 1982). 

55 Septimontium era, în epoca istorică, o ceremonie religioasă ce avea loc la 
11 decembrie, când se făceau şapte sacrificii distincte de către populaţia de 
pe cele şapte coline ale Romei; ea amintea de vechea ligă a triburilor latine 
(R. Bloch, J. Cousin, op. cit., p. 67). 

6&6 Comitia curiata - adunările legale ale poporului pe curii; curia era o 
comunitate civilă şi religioasă, respectiv un grup de gentes; numărul lor era 
de 10 pentru fiecare dintre cele trei triburi originare ale Romei (Ramnes, 
Luceres şi Tities); toate curiile formau populus Romanus Quiritium. 

57 Dictator - magistrat roman cu puteri extraordinare, militare şi civile, căruia 
i se încredința conducerea statului timp de şase luni în momente dificile 
pentru Republică (Enciclopedia civilizației romane, p. 260). 

6&8 Comitia centuriata - adunare a poporului roman sub arme pe clase şi 
centurii (/bidem, p. 22). 


curteni deghizați în sălbatici şi se termină cu moartea mai 
multor participanţi, ale căror costume din câlţi şi pene au luat 
foc. În sfârşit, în aceste timpuri de foamete, cei bogaţi se lasă 
cuprinşi fără reţinere de plăcerile culinare. Abundenţa şi 
varietatea mâncărurilor liniştesc pe participanţi confirmându-le 
apartenenţa la o minoritate privilegiată, care nu ar putea avea 
soarta celor mulţi. 

Cei săraci nu se bucură de aceste derivative. Nimic nu-i poate 


© Potestas - putere. 

7 Decemviri - comisie alcătuită din zece persoane (Decemviri legibus 
seribundis), însărcinată să conducă statul roman între 451-440 î.Hr. Printre 
măsurile luate de decemviri s-a aflat şi întocmirea unui cod de legi, care au 
fost incizate pe zece table de aramă (Lex duodecim tabidarum) (Enciclopedia 
civilizației romane, p. 255; R. Bloch, J. Cousin, op. cit., p. 249-253). 

7” Legile Liciniae Sextiae au dat posibilitatea plebeilor, în 367, să acceadă la 
consulat (/bidem, p. 109). 

72 Comitia tributa - adunarea poporului pe triburi, care, în decursul unei 
evoluţii îndelungate, avea competenţa de a alege tribunii, cvestorii, edilii şi 
alţi magistrați plebei (Enciclopedia civilizației romane, p. 22). 

73 Manipulus - unitate militară formată din 100, apoi din 200 de oameni în 
timpul regalității şi a Republicii; era comandată de un centurion; în cadrul 
unei legiuni romane existau 30 de manipule (/bidem, p. 466). 

1 Senatus consultes - hotărâre a Senatului. 

75 Dreptul latin (jus Latii) era dreptul acordat cetăților din Latium şi apoi din 
Italia şi din alte zone ale statului, în virtutea căruia locuitorii lor aveau dreptul 
de a se căsători cu romanii (jus conubi)), de a încheia tranzacţii comerciale cu 
ei (ius commercii) şi de a vota (ius suffragii, nu aveau însă dreptul de a 
îndeplini magistraturi (ius honorem) şi de a sluji la oaste (jus militiae) 
(/bidem, p. 148). 

7* Oppidum - aşezare fortificată. 

77 Senatus consultum ultimum - hotărâre a Senatului prin care se dau puteri 
extraordinare magistraţilor statului. 

78 Numen, numen dei - voinţă exprimată de un zeu, calitate, valoare, semn 
sau gest expresiv (G. Dumézil, La religión romaine archaique, Paris, 1974, p. 
42-48). 

79 Corect, Titus Livius, De la fundarea Romei, XXV, 40: „Atunci s-a născut 
pentru întâia oară admiraţia romanilor pentru operele de artă greceşti...“ 
(Bucureşti, vol. III, 1961, p. 349). 

% În timpul lui Constantin, creştinismul a fost recunoscut ca una dintre 
religiile Imperiului şi nu ca religie de stat. 

51 Suetonius, Vieţile celor doisprezece Cezari, Augustus, LIII, Bucureşti, 1958, 
p. 82-83. 

82 Agri Decumates („Câmpurile decumate“) - teritoriul dintre Pădurea Neagră 
şi bazinul fluviului Nekar: aveau menirea de a asigura legătura rapidă dintre 
armatele de pe Rin şi de la Dunăre (Enciclopedia civilizației romane, p. 40). 

5% Nerva (Marcus Cocceius Nerva) - împărat între 96-98. 


scăpa de frica de moarte şi de Judecata de Apoi. În faţa spaimei 
îngrozitoare de moartea care urmează să vină, necesitatea 
Mântuirii li se impune cu graba disperării. Cum să îndupleci un 
Dumnezeu răzbunător? Cum să procedezi pentru a-ţi fi iertată o 
viaţă plină de păcate? Unii preferă să se pedepsească singuri, ca 
acele secte ale „Flagelatorilor“155, care merg din sat în sat 
lovindu-se unul pe altul cu bice cu ţinte, cântând melodii 
stridente care îi stimulează. Alţii se bazează pe superstiții care 


3% Dacia a fost cucerită în urma războaielor din 101-102, 105-106, iar 
teritoriile de la răsărit de Tigru, dintre care o parte au format provincia 
Mesopotamia, în urma mai multor campanii, desfăşurate în 114, 115, 116, 
117. 

85 Antoninus Pius (Titus Aelius Hadrianus Antoninus), împărat între 138-161. 
Epitetul Pius („cel Pios“) a fost primit datorită credinţei pe care a arătat-o 
tatălui său adoptiv - Hadrian -, respectului faţă de religia tradiţională şi 
cooperării sale cu Senatul. 

38 Maximinus Thrax - împărat între 235-238. 

87 Traianus Decius - împărat între 249-251. 

s Gallienus (Publius Licinius Valerianus Egnatius Gallienus) - împărat 
împreună cu tatăl său Valerianus între 253-260 şi apoi, după capturarea 
acestuia din urmă, singur, până în 268. 

5% Claudius II Gothicus - împărat între 268-270. 

% Lucius Domitius Aurelianus, împărat între 270-275. El este cel care a 
ordonat părăsirea Daciei în 274/275. 

°l Tetricus Peter (Caius Pius Esuuius Tetricus) - împărat al „Imperiului gallic“ 
între 268-273. 

% Sol Invictus nu este o divinitate de origine panonică, ci orientală (S. Sanie, 
Cultele orientale în Dacia romană, |, Bucureşti, 1981, p. 123-125; idem, în 
Enciclopedia civilizației romane, p. 7128). 

% Pons Milvius, azi Ponte Molle, peste Tibru; conform legendei, atunci a avut 
loc revelaţia, înaintea lui Constantin, a monogramului lui Hristos sau a 
semnului crucii, dar nu atunci a avut loc convertirea împăratului la 
creştinism; el a fost convertit cu puţin înainte de moarte. 

% lulianus Apostata (Flavius Claudius lulianus), împărat între 361-363. A fost 
proclamat Caesar în 355 şi Augustus în 361; Lutetia Parisionum (Parisius) - 
azi Paris. 

% Paganus - „locuitor al unui sat“; pagus - „sat“. 

%* Romulus Momyllus Augustus (Augustulus) - ultimul împărat al Imperiului 
roman de Apus (475-476). 

% Istoria este inclusă aici în rândul disciplinelor literare. 


B Cella - spaţiu închis într-un templu, destinat statuii zeului. 
% „Legiştii“ (de la etimonul latin /ex, legis - lege) erau specialişti în drept 
roman, formaţi, cu începere din secolul al XII-lea, la marile Universităţi 
europene. Ca membri ai Consiliilor regale, atât în Franţa, cât şi în Anglia sau 
în Peninsula Iberică, ei şi-au pus competenţa câştigată la dispoziţia statului 


conferă un caracter magic ritualurilor, sau se ocupă cu 
vânătoarea de relicve, considerate amulete capabile să-i 
protejeze pe cei care le deţin. In sfârşit, vrăjitoria se 
răspândeşte în toate mediile. Fondată pe credinţa în puterea 
demonilor, aceasta face progrese în secolul al XIV-lea în ciuda 
luptei îndârjite pe care Biserica o duce împotriva ei. Inchizitorii 
urmăresc zadarnic pe vrăjitorii adevăraţi sau falşi, îi torturează 
pentru a le smulge mărturisiri şi îi condamnă la arderea 


monarhic, constituind astfel nu numai primul embrion de birocraţie în Europa, 
dar fiind, totodată, şi cei dintâi autori şi apărători ai ideii de suveranitate 
regală, pe care - deşi mulţi dintre ei erau membri ai clerului - au justificat-o 
sistematic împotriva teoriei theocratice şi universaliste pontificale (v. în acest 
sens, inter alia Histoire de France, sous la direction d'Andre Burguiere et 
Jacques Revel. L'Etat et ses pouvoirs, par Robert Descimon, Alain Guery, 
Jacques Le Goff, Pierre Levsque, Pierre Rosanvallon, Paris, Editions du Seuil, 
1989). 

1% Cuvântul „temporal“ (de la tempus, temporis) are în Evul Mediu o 
conotaţie religioasă şi se referă la tot ce ţine de lumea materială sau de 
Universul vizibil, în opoziţie cu „spiritualul“ - domeniul prin excelenţă al 
Bisericii romane - a cărui sferă era divinul. 

101 În realitate, avarii şi bulgarii nu au ocupat niciodată o regiune numită 
„câmpia Dunării“: dacă primii s-au stabilit, în secolul al Vl-lea (568), în 
Panonia, înlocuindu-i aici pe longobarzi şi gepizi (după ce, în prealabil, 
pustiiseră Dobrogea), ceilalţi se vor aşeza definitiv la sud de Dunăre, unde 
vor întemeia un stat propriu (în anii 679-681). Autorii se gândesc probabil la 
teritoriul din jurul gurilor Dunării, ceea ce este altceva (V. şi infra, n. 4 şi 16). 
102 y, nota precedentă 

1% De fapt, această presupusă translație lexicală, ca şi filiaţia dintre huni şi 
maghiari (acreditată ulterior) sunt pur ipotetice. 

104 Principalul izvor istoric invocat, alături de aşa-zisa Lex Ribuaria, pentru a 
proba existenţa francilor „ripuari“ este geograful anonim din Ravenna, care 
aminteşte, către anii 475-480, de o regiune, Francia Rinensis, locuită de o 
parte a acestei populaţii (numită de autor francii renan. In opinia lui F. 
Beyerle, ripuarii nu au constituit niciodată un trib sau o ramură distinctă a 
francilor (mai bine zis nu au purtat acest nume). Studiind Lex Ribuaria 
cercetătorul german a arătat că aceasta nu reprezintă un cod distinct de Lex 
Salica (aparţinând francilor salieni), ci numai o simplă variantă a ei, mai 
târzie. Termenul „ripuari“ (în forma corectă riboari) este menţionat, de fapt, 
pentru prima dată, în anii 726-727 în Liber Historiae Francorum (compusă la 
St.-Denis, în primul sfert al secolului al VIII-lea), fiind aplicat locuitorilor din 
partea dreaptă a Rinului, din regiunea cuprinsă între Köln şi Bonn (cf. Lucien 
Musset, The Germanic Invasions. The Making of Europe (AD 400-600), The 
Pennsylvania State University Press, 1975, p. 69-70, 226, care oferă asupra 
acestei chestiuni informaţile cele mai complete; v. şi ediţia în limba franceză: 
Les Invasions. Les vagues germaniques, Paris, 1965. De asemenea, Louis 
Halphen, Les Barbares. Des grandes invasions aux conquetes turques du XIF 


purificatoare!*6. Această boală, întreţinută de spaima oamenilor, 
pare imposibil de controlat. Ea nu se opreşte la ţăranii analfabeți 
şi prost instruiți de o Biserică în criză: în 1440, Gilles de Rais, 
mareşal al Franţei şi fost tovarăş de luptă al loanei d'Arc, este 
executat sub acuzaţia că a recurs la practici vrăjitoreşti în cursul 
cărora ar fi sacrificat mai mult de o sută de copii. E adevărat că 
dezechilibrele epocii alimentează frica şi imaginaţia, care se 
traduc frecvent prin acea „vânătoare de vrăjitoare“. Evreii, 


siècle, 3*** edition, Paris, 1936, passim). 

1% O prejudecată tenace, a cărei origine rămâne obscură, dar care se reflectă 
de mai multe decenii în periodizările convenţionale ale medievalităţii, 
prezente în toate manualele şcolare şi universitare, ataşează anului 476 
dubla (dacă nu chiar tripla) semnificaţie de moment al căderii Imperiului 
Roman de Apus, de sfârşit al Antichității şi de început al Evului Mediu. Or, 
după cum au demonstrat multe din cercetările din ultimii ani, o asemenea 
interpretare (inspirată - e bine să nu uităm acest lucru - de o perspectivă 
esențialmente factuală sau evenimenţială asupra istoriei), chiar dacă nu este 
întru totul lipsită de justificări, nu rezistă unei analize atente a faptelor. E 
adevărat că dificultăţile crescânde ale unei guvernări unitare şi tendinţele 
centrifuge din imperiu deveniseră, începând cu secolul al Ill-lea, îndeajuns de 
serioase, pentru a-i determina pe împărați, cu începere de la Dioclețian, să 
atribuie sistematic responsabilitatea administrării Orientului şi Occidentului 
unor persoane diferite. Acest sistem pare a fi culminat la moartea lui 
Theodosius | (395) prin numirea a doi succesori, Arcadius în Răsărit şi 
Honorius în Apus şi, mai târziu, prin hotărârea - adoptată după promulgarea 
Codului Theodosian în 438 - ca edictele publicate de unul din împărați să nu 
se aplice automat în posesiunile celuilalt decât cu încuviințarea expresă a 
acestuia. Cu toate acestea, se cuvine să distingem aici între realitatea de 
fapt şi realitatea ideii. Chiar dacă unitatea de facto a Imperiului a cunoscut, 
după secolul al Ill-lea, o erodare sistematică, ajungând două veacuri mai 
târziu aproape formală, în mentalitatea epocii Imperiul continua să fie unul 
singur, aşa-zisul partaj din 395 nefiind conceput ca o divizare politică, ci 
numai ca o distribuire a puterii în cadrul ace/uiaşi sistem de organizare. Din 
acest unghi, actul din 476 dobândeşte înţelesul mai curând al unei reveniri la 
o situaţie mult mai veche, de unitate a conducerii, decât al unei „prăbuşiri“. 
Depunerea lui Romulus Augustulus de către Odoacru nu a afectat ci, 
dimpotrivă, a întărit autoritatea împăratului de la Constantinopol, în condiţiile 
în care şeful germanic - trimițând însemnele imperiale în răsărit - a 
recunoscut astfel preeminenţa acestuia asupra provinciilor apusene, 
acceptând, totodată, din partea lui Zenon titlurile de patriciu şi magister 
militum per Italiam care, din punct de vedere juridic, îl transformau în 
funcţionar imperial. Procedând în acest mod, Odoacru nu numai că restabilea 
de fapt unitatea puterii, dar se şi conforma unui tip de conduită specific 
tuturor regilor germanici, care vedeau în cel ce guverna la celălalt capăt al 
lumii romane singura autoritate în măsură a încarna în chip legitim ideea 
imperială. Inutil de a mai adăuga că, în acea epocă, actul său nu a avut 


acuzaţi de toate relele şi mai ales de răspândirea ciumei, devin 
tapii ispăşitori şi suportă efectele acestei psihoze colective. 


niciun impact semnificativ, fiind, din contra, perceput ca restabilind o 
legitimitate periclitată de îndelungatele conflicte şi uzurpări anterioare (cf. ]. 
B. Bury, The Invasion of Europe by the Barbarians, New York-London, 1967, 
p. 167-173; A. H. M. Jones, The Decline of the Ancient World, Longman, 1978, 
p. 125-126; Ferdinand Lot, La Fin du Monde antique et le début du Moyen 
Age, Paris, 1951, passim; Roger Remondon, La Crise de l'Empire roman. De 
Mare Aurele a Anastase, Paris, 1970; p. 225-228 şi passim. De asemenea, N. 
lorga, Evoluția ideii de libertate. Ediţie îngrijită, studiu introductiv şi note de 
llie Bădescu, Bucureşti, Ed. Meridiane, 1987, p. 147-148 şi Lucien Musset, op. 
cit., p. 27-28. Pentru izvoarele care relatează episodul din 476, cf. inter alia 
lordanes, Getica, ed. G. Popa-Lisseanu, Bucureşti, 1939; idem in Fontes 
Historiae Daco-Romaniae, ||, Bucureşti, 1970; lordanes şi-a redactat opera la 
mijlocul secolului al VI-lea, după Historia Gothorum scrisă de Cassiodorus, 
astăzi pierdută). 

1% Lucrurile s-au petrecut, de fapt, invers, iniţiativa campaniei din Italia 
aparţinându-i nu lui Teodoric, ci împăratului Zenon, îngrijorat deopotrivă de 
veleităţile de independenţă manifestate de Odoacru în Italia, la scurtă vreme 
după evenimentul din 476 şi, pe de altă parte, de prezenţa din ce în ce mai 
amenințătoare a ostrogoților în Peninsula Balcanică, care reclamau din 
partea autorităţilor imperiale noi concesii teritoriale (în virtutea foeausului 
din 470 cu romanii, care le garantase instalarea în Moesia inferioară). Pentru 
a orienta nemulţumirile crescânde ale ostrogoților într-o direcţie folositoare 
propriilor scopuri, împăratul i-a cerut lui Teodoric - numit magister militum, 
consul şi patriciu - să se îndrepte spre Italia, ceea ce acesta a şi făcut în 488- 
489 (cf. Gabriel Fournier, L'Occident de la fin du V siècle à la fin du IX* siècle, 
Paris, 1970, p. 24, 27; Lucien Musset, The Germanic Invasions..., p. 45-47). 


107 ; ; tai 
Termenul de „catolic“ (catholicos universal) folosit aici de autor pentru 


a-i desemna pe creştinii din partea de apus a Imperiului (în cazul de faţă din 
Italia) în raport cu ostrogoții arieni (tot creştini, dar eretici) a devenit de uz 
curent abia în secolul al XI-lea, după Marea Schismă din 1054, numindu-i 
astfel pe toţi credincioşii de obedienţă religioasă romană în opoziţie cu cei de 
rit „ortodox“ (orthodoxos calea, învăţătura dreaptă), afiliaţi Bisericii 
răsăritene. Până atunci, însă, ambele cuvinte (catholicos şi orthodoxos) au 
servit concomitent la caracterizarea susținătorilor adevăratei doctrine, în 
contextul controverselor dogmatice de după secolul al Ill-lea d. Hr. Primul 
dintre cele două adjective a fost întrebuințat pentru întâia dată în secolul | d. 
Hr. de Sf. Ignatius din Antiohia pentru a evoca plenitudinea, universalitatea 


Criza Bisericii 


Dacă spaima de moarte provoacă în Europa secolelor XIV şi 
XV astfel de tulburări de comportament, Biserica, bază a 
societăţii feudale, cunoaşte şi ea o criză profundă, atât la nivelul 
realităţilor locale, cât şi la nivelurile cele mai înalte. 

Profund implicată în societatea timpului, Biserica nu poate 
evita tulburările provocate de războaie şi de epidemii. Sate 


Bisericii creştine. Cel de-al doilea a sfârşit prin a se singulariza în vocabularul 
religios mai cu seamă după evenimentul din 1054, fără a i se cunoaşte însă 
autorul (care, probabil, nici nu există) (cf. Alfred Bertholet, Dictionarul 
religiilor. Ediţie în limba română de Gabriel Decuble, Ed. Universităţii 
„Alexandru loan Cuza“, laşi, 1995, p. 80; Jean Meyendorff, Biserica ortodoxă 
ieri şi azi. Traducere de Cătălin Lazaruca, Ed. Anastasia, 1996, p. 5-8; 
Timothy Ware, The Orthodox Church, Penguin Books, 1964, p. 19-26). 


108 f , x 
Pentru secolul al Vl-lea, termenul de „bizantin“ (de la numele vechii 


colonii greceşti Byzantion, întemeiată pe locul viitoarei capitale a Imperiului 
de Răsărit), utilizat de autor pentru a desemna structura politică din Orient şi 
pe conducătorul acesteia, este impropriu, de vreme ce, prin modul de 
organizare, prin mentalitate şi spirit universal, dimensiunea romană a 
Imperiului rămâne încă, în această vreme, aproape intactă. Se consideră că 
elenizarea Imperiului de Răsărit şi restrângerea acestuia la teritoriile care 
ulterior vor face parte fie din stăpânirea sa permanentă, fie din zona sa de 
influenţă (bazinul răsăritean al Mării Mediterane, Peninsula Balcanică, Asia 
Mică, zona pontică şi Siria) înregistrează o cotitură decisivă odată cu secolul 
al VII-lea, la capătul mai multor decenii de războaie civile şi de confruntări cu 
duşmanii din afară (perşi, avari, slavi, arabi), prin instaurarea dinastiei 
Heraklizilor (de la numele fondatorului, Heraklius 610-641), a cărei politică de 
reforme instituţionale a pus definitiv capăt universalismului roman 
tradiţional. Procesul de grecizare şi orientalizarea Imperiului se va încheia un 
secol mai târziu (cf. Louis Brehier, Vie et mort de Byzance, Paris, 1969, p. 51 
sqq; Robert Fossier, Le Moyen Âge. Tome |, Les mondes nouveaux, Paris, 
1986, p. 181 sqq, 283 sqq; Georg Ostrogorsky, Geschichte des 
Byzantinischen Staates, C. H. Beck'sche Verlagsbuchhandlung, Munchen, 
1940, p. 52 sqq). 

109 Mai corect spus este că regele franc s-a convertit la creştinismul de rit 
roman. 

110 „Recomandarea“ sau „închinarea“ (de la cuvântul de origine latină 
commendatio) este forma primară a omagiului vasalic de mai târziu care 
constituie, la rândul său, alături de jurământul de credinţă şi învestitură, 
primul dintre cele trei momente ale ritualului de intrare în vasalitate, aşa 
cum s-a cristalizat acesta în secolele X-XII. Primele menţiuni despre 
„recomandare“ datează, după unele opinii, din secolele VI-VII, în Spania 
vizigotă şi într-un document din Galia merovingiană intitulat Formularul lui 
Marculf, dar fixarea definitivă a obiceiului pare a fi avut loc în a doua 


abandonate de credincioşi, preoţi morţi, biserici distruse, 
episcopi puşi în imposibilitatea de a-şi vizita diocezele, foarte 
multe cauze explică această criză a Bisericii în momentul în care 
nenorocirile epocii fac să se nască în sufletul credincioşilor o 
imperioasă nevoie de un cadru spiritual şi de consolare. 

Fără îndoială, războiul joacă un rol destul de mare în această 
degradare a cadrului ecleziastic. Dar acesta nu face adesea 
decât să scoată în evidenţă nenorociri anterioare crizei din 


jumătate şi la finele secolului al VIll-lea, când semnalările documentare se 
înmulţesc. Iniţial, „recomandarea“ nu comporta nicio influenţă religioasă, 
ceea ce i-a determinat pe unii autori să considere că ceremonia ar avea o 
origine germanică. Persoana care se „recomanda“, îngenuncheată, cu capul 
descoperit şi fără arme, îşi punea mâinile împreunate (immixtio manuum) în 
cele ale protectorului al cărui dependent urma să devină, recunoscându-i-se 
astfel supus (mai precis, „omul său“) şi rostind o scurtă declaraţie de 
fidelitate. Semnificaţia ceremonialului - evocat de documentele vremii prin 
sintagmele in vasatico se commendare per manus şi in manus (manibus) se 
commendare - era aceea a unei abandonări complete în mâinile seniorului 
(traditio personae). El însoțea acordarea „beneficiului“ (forma premergătoare 
„feudului“ de mai târziu), fiind reînnoit periodic. Prin transformarea sa în 
omagiu - proces încheiat, potrivit lui Marc Bloch, în secolul al XII-lea, dar, 
după opinia lui Ferdinand Lot, mult mai devreme, la mijlocul secolului al VIII- 
lea - ceremonialul „recomandării" (devenit, în noile circumstanţe istorice şi 
ca urmare a asocierii sale cu cele două momente menţionate mai sus, un 
ritual) a rămas neschimbat, cu excepţia sărutului pe gură (osculum) schimbat 
de cei doi parteneri ca o garanţie suplimentară a legăturii astfel create (cf. 
Marc Bloch, Feudal Society, vol. 1, The Growth of Ties of Dependence, 
Translated by L. A. Manyon, The University of Chicago Press, 1970, p. 146, 
151, 162 (v. şi ediţia în limba română, Societatea feudală, vol. 1, Formarea 
legăturilor de dependență. Traducere de Cristina Macarovici. Postfaţă de 
Maria Crăciun, Cluj-Napoca, Ed. Dacia, 1996, p. 161-175); François-Louis 
Ganshof, Feudalism, 3" edition, Harper and Row Publishers, s. a., p. 26-27, 
72-74 (v. şi ediţia originală în limba franceză, Qu'est-ce que la féodalité?, 
Bruxelles, 1957); Robert Fossier, Histoire sociale de l'Occident médiéval, 
Paris, 1970, p. 99; Joseph R. Strayer, Dana E. Munro, The Middle Ages. 395- 
1500, 4" édition, New York, 1959, p. 114, sqq; Joseph Calmette, La Societe 
féodale, Paris, 1927, p. 30-31; Ferdinand Lot, Histoire du Moyen Age, T |, Les 
destinées de l'Empire en Occident de 395 à 768, Paris, p. 666; Jacques Le 
Goff, Ritualul simbolic al vasalității in idem, Pentru un alt Ev Mediu. Valori 
umaniste în cultura şi civilizația Evului Mediu. Studiu introductiv, note şi 
traducere de Maria Carpov, vol. II, Bucureşti, Ed. Meridiane, 1986, p. 175- 
254; Radu Manolescu, Societatea feudală în Europa apuseană, Bucureşti, Ed. 
Ştiinţifică şi enciclopedică, 1974, p. 239-241. Potrivit lui Jean-Pierre Poly şi 
Eric Bournazel, immixtio manuum nu constituia o parte a ceremonialului 
„recomandării“, ci o formă între multe altele de intrare în dependenţă, în 
vigoare la franci (more francico); cf. La mutation féodale, X*-XIIe siècle, Paris, 


secolele XIV şi XV. Sosiţi din rândurile nobilimii, episcopii sunt 
deosebit de preocupaţi să-şi completeze veniturile scăzute ale 
diocezelor afectate de epidemii şi de jafuri, prin cumulul de 
beneficii ecleziastice. Cum se poate imagina administrarea mai 
multor dioceze? Pe deasupra, în această epocă a dezvoltării 
statelor naţionale, numeroşi prelați deţin la curte, pe lângă 
suverani, funcţii diplomatice sau administrative, datorită 
formaţiei lor intelectuale. Trăind la Curte, ei îşi părăsesc oraşele 


1980, p. 107-108). Pentru transformarea „recomandării“ („închinării“) în 
omagiu, v. infra, în text. 

111 De la numele dat de cuceritorul Peninsulei Iberice muntelui care 
străjuieşte partea de nord a strâmtorii: Djebel Tarik (Gib-al-Tarik) (cf. Robert 
Fossier, Le Moyen Age, vol. |. p. 209). 


112 ami P ; EID 
De origine latină (de la maneo, ere, mansi, mansum - a rămâne, a 


dăinui, a persista) şi având drept echivalent, în teritoriile germane din 
Răsărit, în Danemarca, Suedia şi în Anglia, noțiunile de huba (hufa), bool, 
hacteny, respectiv hide, termenul de „mansă“ începe să fie întrebuințat în 
acesta formă odată cu secolul al VII-lea în regiunile unde va înflori mai târziu 
civilizația carolingiană, pentru a desemna celula de bază a civilizației rurale 
medievale. Administrația imperială a folosit „mansa“ ca unitate principală de 
prelevare a impozitelor şi de recrutare militară. Încorporată ulterior (după 
secolul al X-lea) marelui domeniu sau senioriei, „mansa“ a devenit o 
posesiune funciară condiţionată, constituind baza în conformitate cu care 
erau repartizate obligaţiile seniorale ale ţăranilor dependenţi. Structura ei era 
deosebit de complexă. Dacă, la început, ea nu cuprindea, potrivit unor autori, 
decât locul de casă, ulterior noţiunea s-a extins, ajungând să se aplice 
deopotrivă grădinii înconjurătoare, loturilor dispersate de pământ arabil şi 
dreptului de participare la exploatarea terenurilor aflate în folosinţă comună. 
Existau mai multe categorii de „manse“, în funcţie de statutul juridic al 
posesorilor: libere (ingenuile), servile şi lidile (aparţinând celor eliberaţi), dar 
această corespondenţă a devenit, treptat, din ce în ce mai vagă, sfârşind prin 
a nu mai constitui o regulă. Ele erau ereditare şi - teoretic - indivizibile, ceea 
ce nu excludea, însă, partajurile şi - implicit - riscul major al pulverizării prin 
succesiune, care s-a accentuat simţitor după secolele XI-XII, impunând 
regimului seniorial reajustări din ce în ce mai ample. Întinderea „manselor“ 
era variabilă: dacă cele ingenuile, bunăoară, puteau urca până la 10 ha 
fiecare, cele servile erau mai restrânse (în jur de 7 ha), fiind, totodată, 
grevate şi de obligaţii numeric superioare (cf. Robert Boutruche, Seigneurie 
et féodalité, 1, Le premier âge des liens d'homme à homme, Paris, 1959, p. 
78-83, 105-112; Recueils de la Société Jean Bodin pour l'Etude Comparee des 
Institutions, IV, Le Domaine, Wetteren, 1949, sqq; Georges Duby, L'économie 
rurale et la vie des campagnes dans l'Occident médiéval (France, Angleterre. 
Empire, IX°-XV° siècle), vol. |, Paris, 1977, p. 94-101, 214-217; Robert 
Latouche, The Birth of Western Economy, New York, 1972, p. 74-77; Guy 
Fourquin, Histoire économique de l'Occident médiéval, Paris, 1969, p. 60). 


de reşedinţă şi se mulţumesc să-şi încaseze veniturile percepute 
prin intermediul clienţilor sau rudelor lor. În afara câtorva 
excepţii, destul de rare, prelaţii cultivați, preocupaţi de buna 
administrare a diocezei lor, delegă un înlocuitor care preia prin 
sistemul de comandă sarcinile lor episcopale. Toţi, chiar 
administratorii buni, îşi părăsesc obligaţiile pastorale, fie că e 
vorba de predică, de confirmarea copiilor, de vizitarea parohiilor 
sau de instruirea clerului. 


13 În realitate, deşi a făcut parte o perioadă din stăpânirea bulgară, nu 
Dobrogea a constituit centrul de greutate al primului hanat întemeiat în 681 
de Asparuh la sud de Dunăre, ci nord-estul Bulgariei actuale, unde cuceritorii 
şi-au stabilit, de altfel, şi prima capitală (la Pliska). În noile condiţii, Imperiul 
bizantin a continuat, totuşi, să păstreze importante capete de pod în regiune, 
cum ar fi litoralul pontic, gurile Dunării etc. (cf. Stelian Brezeanu, O istorie a 
Imperiului bizantin, Bucureşti, 1981, p. 52-53; Dicţionar de istorie veche a 
României (Paleolitic - sec. X), sub conducerea Prof. univ. dr. doc. D. M. 
Pippidi, Bucureşti, Editura Ştiinţifică şi Enciclopedică, 1976, p. 115-116). 


114 Aa tra bază 
Acest eveniment este în întregime ipotetic, fiind, de fapt - cum se 


întâmpla frecvent în Evul Mediu - rodul unei interpretări ulterioare, apărută la 
finele secolului al XI-lea (când s-a produs, de altfel, şi canonizarea regelui 
Vaik-Ştefan), simultan cu acreditarea ideii despre misiunea apostolică 
încredinţată prin pretinsa coroană a regelui maghiar de Papalitate şi în 
contextul fervoarei religioase suscitată de Cearta pentru învestitură (1075- 
1122) şi de propaganda în favoarea primei cruciade, evenimente care, 
slăbind considerabil Imperiul, au dat Bisericii romane posibilitatea de a-şi 
impune influenţa în noile state formate în jurul anului 1000 în Europa 
Centrală (Polonia şi Ungaria). După cum au demonstrat cercetările 
întreprinse de istoricii maghiari încă din prima jumătate a acestui secol, 
diploma pontificală menită să consfinţească înmânarea aşa-zisei coroane 
este un fals din secolul al XVII-lea, în timp ce coroana propriu-zisă - care s-a 
păstrat până astăzi - este, de fapt, de origine bizantină, reprezentând o 
diademă de sebastocrator trimisă în aceeaşi perioadă regelui maghiar de 
împăratul Mihail VII (1067-1078), într-un moment în care, confruntat cu 
adversitatea vecinilor săi din Balcani, imperiul grec se străduia să-şi 
îmbunătăţească relaţiile cu noul stat creştin apărut în Europa dunăreană (cel 
mai relevant pentru detaliile şi demonstraţia completă a chestiunii este 
studiul - astăzi clasic - al lui G. I. Brătianu, Byzance et la Hongrie. A propos 
du recent article de M. Fr. Dâlger, „Revue Historique du Sud-Est Européen“, 
XXII, [1945], p. 147-157). 


115 Sc Í a ie ai 
Astăzi este un fapt aproape cert că cele dintâi formaţiuni ale slavilor de 


răsărit au fost, dacă nu direct înfiinţate de varegi, în orice caz încadrate din 
punct de vedere politic şi dominate economic o bună bucată de timp de 
aceştia. Pe lângă argumentele documentare (conţinute în Cronica lui Nestor), 
în acest sens pledează şi dovezile onomastice, cum ar fi, bunăoară, 


Lăsat de capul lui, clerul parohial nu este deloc capabil să 
atragă populaţia, mai ales cea de la ţară. Aici criza este 
resimţită cel mai tare. Trei calificative revin constant în tabloul 
situaţiei clerului rural: absenteism (parohia este condusă atunci 
de un vicar), ignoranță mai mult sau mai puţin mare (mulţi 
preoţi abia ştiu să citească) şi moravuri condamnabile (se 
denunţă mai ales concubinajul). Această situaţie, datorată însăşi 
structurii Bisericii, nu este, fără îndoială, nouă, dar este 


consonanţa evident germanică a numelor primilor cnezi ai Novgorodului şi 
Kievului (Oleg, de la Helgi, Igor de la /ngvar, Olga de la Helga etc., fără a mai 
vorbi de Rurik, miticul fondator al Novgorodului) şi denumirea însăşi, de mai 
târziu, a poporului şi ţării: Rusia (de la cuvântul de origine scandinavă Rus”, 
menţionat pentru prima dată în anul 839 în Analele de la Saint Berlin. Este 
oarecum interesant - şi, desigur, picant - de observat aici că numele de 
„ruşi“ a fost dat de populaţiile fino-ugrice din nordul Rusiei actuale mai întâi 
suedezilor, care au apărut pe coasta orientală a Mării Baltice cu începere din 
secolul al IX-lea, principalul argument lingvistic în sprijinul acestei filiaţii fiind 
denumirea actuală a acestui popor nordic în limbile finlandeză şi estoniană: 
ruotsi, respectiv rootsi. Treptat, odată cu asimilarea elementelor de origine 
scandinavă de către slavi, termenul Rus’ a început să fie aplicat teritoriilor şi 
etnicului încadrat odinioară de varegi (cf. Lucien Musset, Les invasions: le 
second assaut contre l'Europe chrétienne (VII*-XI* siècle), Paris, 1965, p. 261- 
266; O. Halecki, Borderlands of Western Civilization. A History of East and 
Central Europe, New York, 1952, p. 33-34; G. I. Brătianu, La mer Noire. Des 
origines à la conquête ottomane, München, 1969, p. 146 sqq şi ediția în 
limba română: Marea Neagră. De la origini până la cucerirea otomană. 
Traducere de Micaela Spinei. Ediţie, studiu introductiv şi note de Victor 
Spinei, vol. I-II, Bucureşti, Ed. Meridiane, 1988). 

116 Capitlurile erau corporaţii de preoţi aparţinând unei catedrale episcopale 
sau unui colegiat, trăind, cu începere din secolul al IX-lea după model 
monastic, într-o comunitate proprie (vita canonica), independentă de 
episcop. Numele vine de la obişnuinţa de a citi zilnic în timpul meditaţiilor 
comune, câte un capitol din canon (cf. Alfred Bertholet, op. cit., p. 76). 


117 i ; , f 
Noțiunea de „fief“ sau „feud“ - cu sensul predominant de posesiune 


funciară ereditară, condiționată de îndeplinirea serviciilor vasalice - derivă 
din vechiul cuvânt franc fehu-ôd şi, prin extensie, din germanicul Vieh, 
înseamnă inițial „vite“ (bogăția prin excelență a populațiilor migratoare). În 
formele sale lexicale consacrate (feos/feus - cea dintâi formă latinizată, 
apărută la finele secolului al IX-lea în sudul Burgundiei - feodum, feudum, 
fevum), „feudul“ sau „fieful“ s-a substituit „beneficiului“ carolingian în 
condițiile când acesta - care fusese până atunci viager, nu neapărat corelat 
cu sistemul relațiilor de dependenţă personală şi fără o conotaţie materială 
specifică - a devenit ereditar, a fuzionat definitiv cu vasalitatea şi s-a 
identificat cu precădere (dar nu exclusiv) cu posesiunea funciară (cf. 
Francois-Louis Ganshof, op. cit., p. 106-1 17; Joseph Calmette, op. cit., p. 19- 


incontestabil agravată de criză. 

In oraşe, mai bine protejate, criza este, desigur, mai puţin 
gravă. Cei mai cultivați membri ai clerului îşi exercită aici 
funcţiile. Grija de a forma credincioşi prin predici se intensifică 
tot mai mult. În secolul al XIII-lea, în oraşe se instalează ordinele 
călugărilor cerşetori, care încearcă să răspundă pe măsura 
posibilităţilor lor, aspirațiilor spirituale ale oamenilor din acea 
epocă a calamităţilor. Fondate pentru a servi drept model 


22; Marc Bloch, op. cit., vol. I-II, passim). 


118 i a : sa 
Dreptul de comandă (bannus) reprezintă o expresie care rezumă în Evul 


Mediu puterile sau atribuţiile seniorului în raport cu cei ce se aflau pe 
domeniul său. Aceste atribuţii - deopotrivă fiscale (perceperea taxelor 
datorate de şerbi), economice (impunerea monopolurilor seniorale, stabilirea 
condiţiilor de desfăşurare a târgurilor anuale pe domeniu, impozitarea 
circulaţiei şi desfacerii mărfurilor), militare şi juridice - erau atât de largi, 
încât se identificau, practic, cu puterile exercitate în mod normal de orice 
autoritate publică. Nu există, printre specialişti, un acord cu privire la 
originea acestor drepturi (care nu figurează în documentele epocii înainte de 
secolele IX-X), mai precis, în legătură cu modul lor de transfer din sfera unică 
şi impersonală a Statului în aceea privată şi locală. O primă teorie - aceea a 
suveranităţii - consideră că aceste atribuţii sunt consubstanţiale dreptului 
medieval de proprietate, derivând automat din stăpânirea pământului. 
Potrivit altui punct de vedere, dreptul de comandă ar fi rezultatul unor 
uzurpări succesive sau al unor concesiuni forţate din partea autorităţii 
centrale carolingiene, din ce în ce mai neputincioasă în a-şi apăra 
prerogativele în condiţiile dramatice ale ultimelor invazii (sarazine, maghiare 
şi normande). Indiferent, însă, de adevăr, important de reţinut este faptul că 
personalizarea şi divizarea în plan local a acestor puteri se află la originea 
pluralismului şi diversităţii teritoriale vest-europene, care constituie una din 
caracteristicile cele mai profunde ale civilizaţiei medievale în această 
perioadă (cf. Robert Boutruche, op. cit., p. 114-117; Joseph Calmette, op. cit., 
p. 61-66). 

119 Denumirea corectă a titlului, în conformitate cu specificul terminologiei 
social-politice slave în Evul Mediu (care, în treacăt fie spus, nu este originală, 
ci de sorginte avară, germanică etc.), este cneaz (mare cneaz). 


Bizanţ. Denumirea statului bizantin este o formă cultă apărută în 
Occident (fr. Byzance, germ. Byzanz, engl. Byzantium), de la Byzantion, 
forma latină a numelui anticei colonii greceşti aflată pe locul 
Constantinopolului (numele coloniei By£davriov fiind o formă grecizată de la 
antroponimul trac Byzas (Byfao). Titulatura oficială a statului bizantin până 
la căderea lui a fost Imperiul romanilor (Baoticia Twv Puuaiwv) sau Romania. 
După veacuri de relativă izolare, expedițiile cruciate au stabilit, pentru întâia 
oară de la prăbuşirea jumătăţii apusene a Imperiului Roman sub loviturile 
populațiilor germanice (476), contacte strânse între Orientul bizantin şi 


creştinătăţii prin modul lor de a trăi bazat pe sărăcia voluntară, 
chemate să predice şi să spovedească ca urmare a solidei lor 
instrucţii intelectuale şi teologice, acestea constituie în secolul 
al XIV-lea şi al XV-lea gruparea pe lângă care cei care caută un 
răspuns la frământările lor pot găsi ospitalitate şi înţelegere. In 
ciuda duşmăniei declarate a clerului secular, a dezbinărilor care 
îi slăbesc şi denaturării regulilor străvechi, Franciscanii!“” şi 
Dominicanii!*%, consideraţi mai buni cunoscători ai căilor spre 


Occident. Sub înrâurirea cruciadelor, motive mai vechi, precum conflictul de 
doctrină dintre Imperiul bizantin şi cel romano-german sau refacerea bisericii 
creştine sub obedienţa Romei, cunosc o puternică activizare. Cruciada a IV-a 
(1202-1204) şi crearea unui imperiu latin pe malurile Bosforului au săpat „o 
prăpastie“ între cele două lumi, înlăturând astfel orice posibilitate de uniune 
religioasă şi colaborare politică, chiar dacă încercări au existat. (Vezi în acest 
sens, L. Brehier, L'Eglise et l'Orient au moyen âge. Les croisades, Paris, 1928; 
Idem, Vie et mort de Byzance, Paris, 1969; Stelian Brezeanu, O istorie a 
Imperiului Bizantin, Bucureşti, 1981). 


121 , f ; e z ; ; ' 
„Stat-naţiune“ (lat. status şi natio), sintagmă introdusă de istoriografia 


modernă, capătă între secolele al XV-lea şi al XVIII-lea multiple sensuri. Statul 
nu trebuie confundat cu națiunea. Neîndoielnic, crearea unor state puternice 
în cadrul sistemului mondial a fost o cerinţă istorică prealabilă în raport cu 
afirmarea naţionalismului, atât în cadrul statelor puternice, cât şi a celor 
mici. Naționalismul este acceptarea membrilor unui stat ca membri ai unui 
grup de status, ca cetăţeni, cu toate cerinţele de solidaritate colectivă pe 
care le implică acest fenomen. Componenţii unui stat vor ajunge să cultive 
sentimentul naţional, şi într-o anumită măsură, ei aveau de a face cu acest 
sentiment încă din secolul al XVI-lea. N-a existat o tradiţie naţională reală nici 
în secolul al XV-lea, nici în secolul al XVI-lea, însă s-a manifestat un sentiment 
al comunităţii. Abia spre sfârşitul secolului al XVII-lea şi în secolul al XVIII-lea 
şi-a găsit naționalismul primii săi susţinători reali în rândurile burgheziei. La 
începuturile sale, statismul putea fi considerat aproape naţionalist, întrucât 
marginile sentimentului „naţionalist“ erau adesea mai strâmte decât hotarele 
statului monarhic; naționalismul prematur riscă să se cristalizeze în jurul unei 
entităţi etno-teritoriale prea mici. (Immanuel Wallerstein, Sistemul mondial 
modern, Ed. Meridiane, Bucureşti, 1992, Vol. |, pp. 203-229; Fernand Braudel, 
Timpul lumii, Ed. Meridiane, Bucureşti, 1989, vol. I, pp. 52-56). 

122 Cuvântul „cultura“ (lat. cultura) este folosit pentru a desemna lumea 
artelor, a ştiinţelor, a producţiilor spirituale, care, împreună, contribuie la 
unitatea europeană neîntâlnită la nivel politic. 

123 „Ciuma neagră“ (lat. pestis), această maladie febrilă, epidemică, ce 
cauzează o mare mortalitate, se dezlănţuie în Europa odată cu secolul al XIV- 
lea (pentru amănunte vezi F. Braudel, Structurile cotidianului, Ed. Meridiane, 
Bucureşti). n 

124 „jJacqueria“, nume ce se dă revoltei țăranilor din Franta (Jacques de Ile-de- 
France) care s-au ridicat împotriva nobilimii la 28 mai 1358, de ziua 


mântuire, atrag credincioşii, care părăsesc parohiile. Sunt foarte 
numeroşi acei care, la apropierea morţii, vin să caute adăpost în 
mănăstirile lor, în aşteptarea temutei treceri. Mulțimea se 
înghesuie la marile predici publice ale Dominicanilor şi 
Franciscanilor, care ştiu să găsească cuvinte simple ce pot 
impresiona un auditoriu popular. De altfel, unii nu ezită, pentru 
a-şi impresiona mai profund auditoriul, să recurgă la înscenări 
spectaculoase. Alţii, mai demagogi, ridică pe credincioşi 


„Sărbătorii Domnului“ (Fâte Dieu), în urma situaţiei dificile create de invazia 
engleză. Revolta ia amploare în timpul activităţii regelui loan, însă ea este 
reprimată de către nobilime. Cuvântul „Jacquerie“, un pic deturnat în sens 
istoric, caracterizează toate revoltele în care execuțiile sângeroase şi 
arbitrariul joacă rolul principal. De asemenea, cuvântul „Jacquerie“ poate fi 
explicat şi prin faptul că ţăranul francez mai era denumit câteodată „Jacques 
Bonhomme“. 

125 La Marea Neagră se dezvoltă repede şi de timpuriu numeroase porturi 
genoveze: pe la 1260, genovezii încheie un tratat cu tătarii, iar la 1290 
clădesc oraşul Caffa din Crimeea. Caffa atrăgea din interiorul ținutului 
numeroase materii prime şi produse, precum peşte, piei lucrate, carne sărată 
şi grâu, pe care le cumpărau genovezii şi le duceau tocmai în Italia. Prin 
ţinuturile tătărăşti de la gurile Dunării, care se chemau pe la 1360 Ţara 
Moldovei, italienii făceau comerț de la Cetatea Albă şi la Chilia, pentru care 
se certau în secolul al XIV-lea genovezii şi venețienii, pentru negoţul de grâu. 
Aceste porturi s-au dezvoltat repede nu numai prin comerţul local, ci şi prin 
legăturile comerciale pe care le aveau cu oraşele Hansei de la Marea Baltică, 
prin târgurile de curând înfiinţate, în Ţara Haliciului sau Rusia Roşie cum i se 
spunea atunci. (Al. |. Gonţa, Legăturile economice dintre Moldova şi 
Transilvania în secolele XIII-XVII, Bucureşti, 1988; Nicolae lorga, /storia 
comerțului românesc, vol. |, ediţia a Il-a, Bucureşti, 1925). 

126 Evreii (lat. judeus) au jucat un mare rol în activităţile comerciale în tot 
cursul Evului Mediu. Unul dintre lucrurile care trebuie remarcate este că atât 
sub aspect economic, cât şi social, s-a manifestat o rapidă deteriorare a 
statutului evreilor în Evul Mediu târziu. Pe de o parte, pe măsură ce Anglia, 
Franţa şi Spania şi-au creat structuri centralizate mai puternice, ele au 
început să expulzeze pe evrei: Anglia în 1290, Franţa spre sfârşitul secolului 
al XIV-lea, Spania în 1492. Acest fenomen s-a petrecut şi în Germania, unde 
dacă n-au fost expulzați, evreilor li s-a redus rolul comercial. După catastrofa 
provocată de ciumă, de care evreii au fost făcuţi vinovaţi, se produce un 
declin atât în ceea ce priveşte statutul lor juridic cât şi rolul economic. În 
secolul al XVI-lea se poate vorbi de un dezechilibru geografic, din cauza 
absenței evreilor din Europa Occidentală şi prezenţei lor în număr mare în 
răsăritul Europei. (Immanuel Wallerstein, op. cit., pp. 216-220). 

127 Acest fapt este valabil pentru europenii din partea de vest. Dacă Europa 
Occidentală se confruntă cu „războiul de o sută de ani“, Europa de Răsărit (şi 
autorii făceau o bună distincţie între cele două „Europe“) are de înfruntat 
expansiunea otomană. În acest context, ţările române se află aproape în 


împotriva clerului parohial cu care intră într-un război deschis. 
Unii ajung la o adevărată celebritate, ducând cu ei mase 
imense de oameni, atrase de elocinţa lor sau de reputaţia de 
sfinţi. Aşa s-a întâmplat cu Vincent Ferrier care străbate Spania, 
Elveţia, Italia de nord şi Franţa, stârnind entuziasmul 
credincioşilor şi împingându-i pe calea căinţei şi a convertirii. 
Odată cu aceste ordine apare o nouă formă de cucernicie, mai 
puţin bazată pe ritualuri, mai interiorizată şi mai exigentă, care 
face din mântuire o problemă personală. Acest succes al 
Ordinelor de călugări cerşetori dovedeşte neputinţa Bisericii 
instituţionale de a-i integra spiritual pe credincioşi, lipsurile 
clerului şi tulburările ce afectează papalitatea şi readuce în 
discuţie echilibrul la care ajunsese creştinătatea în secolul al 


prima linie. 

128 „Ordinul cavalerilor teutoni“ este un ordin ospitalier şi militar austriac, 
fondat în 1128. 

129 Aceeaşi tactică de luptă este folosită şi în ţările române. Fără a se servi de 
mercenari, domnii români din secolele XIV-XV adoptă tactica evacuării 
aşezărilor, a părjolirii recoltelor, hărţuiesc permanent duşmanul (armatele 
otomane), cu dese atacuri surprinzătoare desfăşurate, de regulă, noaptea. 

130 „Routiers“ sau „ecorchieurs“ desemnează în Evul Mediu cete de soldaţi 
prădători care devastează Franţa în timpul lui Carol al V-lea şi Carol al VI-lea. 
131 Termenul „tenure“ se referă la feud; este modul de posesie al unui fief. 

132 Termenul „arte“ desemnează artizanatul specializat, care este favorizat 
de dezvoltarea urbană. Începând cu secolul al XII-lea, în Europa Occidentală, 
polii dezvoltării se mută în oraşe. Acest fapt a susţinut ascensiunea a două 
grupuri sociale, elita burgheziei negustoreşti şi corpul servitorilor marilor 
seniori (Georges Duby, Evu/ Mediu masculin, Ed. Meridiane, Bucureşti, 1992, 
p. 194). 

33 „Confreriile“ (pref. „con“ şi „frere“ frate) sunt asociaţii de persoane în 
scopul unor lucrări pioase şi caritabile. 

3 Tema „Judecăţii de Apoi“, temă religioasă ce se regăseşte şi în pictura 
românească din secolul al XV-lea, pe pereţii exteriori ai mănăstirilor. Această 
pictură resimte din plin influenţa bizantină. 

35 „Flagelatorii“ sunt fanatici religioşi din secolele al XIII-lea şi al XIV-lea; 
numele lor vine de la practica flagelării, deoarece membrii acestei secte se 
flagelau în public. 

38 Pentru amănunte privind vrăjitoria în Evul Mediu, vezi F. Braudel, 
Structurile cotidianului, Ed. Meridiane, Bucureşti. 

37 „Franciscanii“ ordin religios, fondat de Francisc de Assisi în 1209, ce a fost 
aprobat în 1215 de către papa Inocenţiu al III-lea. 

38 „Dominicanii“ ordin religios, fondat în 1206 de către Sf. Dominique, la 
Toulouse. Ordinul dominicanilor, reformat în secolul al XIV-lea, de Catherina 
de Sienne, a fost instituit contra ereticilor „cathari“ (cuvânt grecesc ce 
semnifică „purificările“). 


XIII-lea. 


Papalitatea de la Avignon 


Încă de la începutul secolului al XIV-lea începe o criză a 
papalității, care readuce în discuţie edificiul teocratic al 
secolelor XII şi XIII. leşită victorioasă din lungul conflict cu 
puterea imperială, papalitatea putea să pretindă dreptul de a 
aduna lumea creştină în jurul autorităţii sale şi să-i transmită 
suflul reformator capabil să unească Occidentul în jurul valorilor 
morale şi politice ale Bisericii. Lupta împotriva ereziei dusă de 
Inchiziţie, succesul Ordinelor de călugări cerşetori care depind 
direct de papă şi fondarea universităţilor care, sub controlul 
dogmei, fac să triumfe ştiinţa, sunt tot atâtea dovezi ale 
autorităţii exercitate de Biserică. 

Cu toate acestea, totul este readus în discuţie odată cu 
pontificatul lui Bonifaciu al VIll-lea (1294-1303). Revendicând, ca 
şi predecesorii săi, supremaţia absolută a papalității asupra 
statelor şi indivizilor, acesta se loveşte de noul guvernământ al 
regelui Franţei, Filip cel Frumos. Conflictul început se încheie cu 
o înfrângere clară a papalității. Nu numai că papa trebuie să 
accepte ca regele Franţei să perceapă un impozit de la cler şi să 
numească episcopii, dar excomunicarea pe care o pronunţă 
împotriva lui Filip cel Frumos rămâne fără efect. Mai mult încă, 
regele Franţei invocă contra suveranului pontif autoritatea unui 
Sinod general a cărui convocare a fost hotărâtă de o adunare a 
autorităţilor - ecleziastice şi laice - ale regatului. Trimişi la Roma 
de către rege, Guillaume de Nogaret şi Sciarra Colonna nu ezită 
să-l maltrateze pe papă; acesta este „atentatul de la Anagni“1% 
(1303). Moartea papei, o lună mai târziu, marchează eşecul 
pretenţiei papilor la supremaţia asupra Occidentului creştin. 

În acest context de şubrezire are loc în mod întâmplător 
instalarea papalității la Avignon. Succesorii lui Bonifaciu al VIII- 
lea, Clement al V-lea şi loan al XXII-lea, sunt preocupaţi mai ales 
să-i împace pe regii Franţei şi ai Angliei. Ei fug din Roma unde se 
sfâşie între ele partidele rivale ale familiilor Gaetani şi Colonna 
şi, temându-se de pretenţiile suveranilor germani, care se 
sprijină pe familia Gibelini din nordul Italiei, hotărăsc să se 
instaleze provizoriu în palatul episcopal din Avignon. Acest 
provizorat devine definitiv când, în 1330, loan al XXII-lea, care 
vrea să se întoarcă la Roma, este împiedicat de trupele regelui 
Germaniei, Ludovic de Bavaria. Poziţia Avignonului, în centrul 


Occidentului medieval, îi pare lui Benedict al XII-lea avantajoasă 
pentru papalitate, deci hotărăşte să se fixeze aici definitiv şi să 
construiască un palat demn să-l adăpostească pe papă şi Curia 
(administraţia pontificală). Până în 1377 (cu o scurtă întrerupere 
între 1367-1370), Avignon rămâne capitala creştinătăţii. Papii de 
origine franceză, ca şi majoritatea cardinalilor şi a personalului 
administrativ, se succed aici. Fără să fie simple creaţii ale 
suveranilor francezi, aşa cum o afirmă de exemplu regii Angliei, 
papii de la Avignon întreţin fără îndoială o strânsă legătură cu 
aceşti suverani. 

Constrânsă să cadă la învoială cu suveranii statelor europene, 
papalitatea de la Avignon a trebuit să renunţe la orice pretenţie 
teocratică. Nemaifiind în măsură să dicteze în Europa, aceasta 
se strecoară în noua structură a statelor care se dezvoltă de 
acum înainte pe ruinele edificiilor imperiale: papalitatea devine 
o monarhie administrativă şi centralizatoare care îşi exercită 
autoritatea asupra bisericilor locale rămase până atunci aproape 
în întregime autonome. Acest lucru este posibil în condiţiile 
stabile de la Avignon, datorită unei administrații asemănătoare 
celei a unui stat modern: o cameră apostolică (care se ocupă de 
finanţe), o cancelarie şi tribunale. Papalitatea îşi rezervă un 
număr considerabil de beneficii şi de impozite ecleziastice. 
Aceasta reuşeşte să domine clerul care aşteaptă de la ea funcţii 
mai profitabile şi beneficii mai mari. În schimbul numirilor, papii 
cer plătirea unor dări de la care beneficiarii nu se pot sustrage 
decât cu riscul de a renunţa la avantaje viitoare. Dezvoltarea 
acestei fiscalităţi îmbogăţeşte considerabil finanţele pontificale 
şi oferă papei mijloace destul de importante pentru a plăti 
expediţii militare, pentru a face construcţii la Avignon şi Roma, 
sau pentru a desfăşura acţiuni caritabile. 

In sfârşit, datorită acţiunilor de apel şi a cazurilor rezervate, 
papalitatea este solicitată să judece prin tribunalele pontificale 
un mare număr de cauze. Papa devine astfel un monarh absolut, 
dotat cu mijloace financiare deosebite şi  exercitându-şi 
autoritatea prin intermediul unei administrații care atrage 
oameni şi bogății şi în care artele şi viaţa spirituală sunt 
înfloritoare. 

Aceşti papi, monarhi absoluţi, domnesc fără piedici sau 
contrapondere. Incepând din 1310 ei nu mai binevoiesc nici să 
convoace sinodul. Eforturile Sfântului Colegiu de a spori rolul 


cardinalilor sunt zadarnice. Inocenţiu al Vl-lea (1352-1362), 
după alegerea sa, anulează angajamentul pe care îl luase 
împreună cu toţi cardinalii de a convoca Sfântul Colegiu în cazul 
unor hotărâri importante. O astfel de evoluţie provoacă cu atât 
mai multe critici, cu cât creşterea puterii monarhice şi 
administrative a papalității coincide cu o scădere a influenţei 
sale spirituale şi a activităţii pastorale. In această perioadă de 
calamităţi, când nevoile spirituale împing oamenii către forme 
mistice de practică religioasă, papalitatea este condusă de 
monarhi administratori şi constructori, care se comportă mai 
mult ca nişte şefi de stat decât ca nişte păstori de suflete. 

Ca urmare, îşi fac apariţia atitudini de opoziţie care nu 
afectează decât medii limitate, chiar marginale: franciscanii 
„Spirituali“, rupţi de ordin, care spun că papa este Anticristul, 
intelectuali care afirmă întâietatea poporului creştin faţă de 
papă, teoreticieni ca Marsilio de Padova sau William de Ockham, 
care preconizează o biserică pur spirituală în care autoritatea s- 
ar reduce doar la aspectul pastoral, cu excepţia oricărei 
autorităţi temporale, rezervată prinților. Petrarca stigmatizează 
cu violenţă Curtea de la Avignon, „cloacă unde vin să se adune 
toate gunoaiele universului. Aici Dumnezeu este disprețuit, 
banul este adorat, se calcă în picioare legile sfinte şi omeneşti“. 
Această discreditare spirituală a papalității se agravează şi mai 
mult odată cu schisma care o sfâşie, în ajunul întoarcerii sale la 
Roma. 


Marea schismă 


Grigore al XI-lea cedează la solicitările italienilor şi în 1377 
hotărăşte să mute la Roma toate serviciile  Curiei!%, 
considerând, ca şi numeroşi creştini, că cel mai bun mod de a 
pune capăt tulburărilor ce zguduiau lumea creştină este de a 
readuce papalitatea la locul său de origine. Departe de a rezolva 
problema, această hotărâre o agravează şi mai mult. Când 
acesta moare (1378), poporul roman, care se teme de alegerea 
unui nou papă străin (din 16 prelați, 11 sunt francezi), face 
presiuni asupra Conclavului!“!, care se resemnează să aleagă un 
papă italian: arhiepiscopul de Bari, Bartolomeo Prignano, care îşi 
ia numele de Urban al VI-lea. Acesta este imediat recunoscut de 
către prinți, inclusiv de regele Franţei, Carol al V-lea. Dar gafele 
sale şi caracterul despotic vor permite adversarilor săi să pună 
în discuţie o alegere obţinută sub ameninţarea gloatei. In 
septembrie 1378, refugiaţi la Fondi, pe teritoriu napolitan, 
cardinalii reuniți în Sfântul Colegiu, hotărăsc să anuleze 
alegerea lui Urban al VI-lea şi să îl desemneze drept înlocuitor 
pe francezul Robert de Geneve, care, luându-şi numele de 
Clement al VII-lea şi neputând să se instaleze pe scaunul roman 
al puterii pontificale, se îndreaptă spre Avignon. In felul acesta, 
creştinătatea occidentală se află între doi suverani şi două 
capitale: aceasta constituie începutul „marii schisme“. 

Împărţirea este cu atât mai gravă cu cât rivalităţilor personale 
şi altor lupte pentru influenţă în sânul Bisericii se adaugă 
interese politice, care sunt cu adevărat hotărâtoare. Carol al V- 
lea a luat imediat partea lui Clement al VIl-lea, aliat al casei 
regale franceze şi a dat ordin ca alesul de la Fondi să fie 
recunoscut de o adunare de consilieri, teologi şi prelați. Ceilalţi 
suverani trec de partea unuia sau altuia dintre papi, în funcţie 
de situaţia de aliaţi sau adversari ai regelui Franţei în conflictul 
dintre acesta şi rivalul său englez. Castilia, Navarra, Aragone, 
Portugalia, Scoţia, Neapole, comitatul de Savoia, regatul Ciprului 
se pronunţă în favoarea papei de la Avignon. Milanul, Florenţa, 
Polonia, Ungaria, Flandra, Sfântul Imperiu aleg împreună cu 
Anglia partidul pontifului roman. 

Conflictul avea să dureze mai mult de patruzeci de ani. Pentru 
a-l înfrânge pe cel pe care îl consideră un uzurpator, fiecare 
dintre cele două tabere încearcă mai întâi metoda forţei. 


Ludovic de Anjou, fratele regelui Franţei, şi fiul său, Ludovic al 
II-lea, intervin în Italia în favoarea lui Clement al VIl-lea. În 
sprijinul lui Urban al VI-lea se pregăteşte o expediţie împotriva 
regiunii Provence care nu va mai avea loc, în timp ce ducele de 
Lancaster intervine în Castilia, în 1386, cu dublul scop de a-şi 
cere drepturile de moştenitor dar şi pentru a-l susţine pe 
pontiful roman. Pentru că niciuna dintre aceste acţiuni nu a 
reuşit, se recurge, tot fără succes, la proceduri de împăcare. O 
soluţie ar fi fost să nu se desemneze un succesor aceluia dintre 
papi care ar fi decedat primul. Dar, când Urban al VI-lea moare 
(1389), cardinalii italieni îi numesc un succesor, pe Bonifaciu al 
IX-lea, iar colegii lor din Avignon fac acelaşi lucru la moartea lui 
Clement al VIl-lea, desemnându-l pe Benedict al XIII-lea. Acesta 
din urmă promisese să abdice de îndată ce acest lucru s-ar 
impune, dar, odată încoronat cu tiara pontificală, se abtine să o 
mai facă. În ciuda presiunilor guvernului regal al cardinalilor 
francezi şi Universităţii din Paris, el refuză chiar să negocieze cu 
Bonifaciu al IX-lea şi cu succesorii acestuia, Inocenţiu al VIl-lea şi 
Grigore al XII-lea. 

Schisma tulbură profund viaţa religioasă şi toată creştinătatea 
din Occident. Ordinele religioase fiind şi ele împărţite, beneficiile 
au doi destinatari şi fiecare demnitar se teme, bineînţeles, de 
victoria taberei adverse. Şi de o parte şi de alta se înmulţesc 
sentinţele de excomunicare şi de interdicţie. In Franţa, chiar în 
interiorul Universităţii din Paris, nu există o unanimitate în 
privinţa  legitimităţii unuia sau altuia dintre papi. Doar 
Universitatea din Toulouse şi din Orleans, ca şi unele provincii 
ca Normandia şi Provence sunt în întregime de partea pontifului 
roman. Îngrijorat de această situaţie, guvernul regal proclamă, 
prin ordonanța din 1398, că Biserica franceză nu recunoaşte 
decât autoritatea spirituală a lui Benedict al XIII-lea; aceasta 
înseamnă „sustragerea de la supunere“, care permite regelui să 
dispună de beneficiile şi taxele ecleziastice. Nici această 
ordonanţă, nici revolta populaţiei locale, nici atacul contra 
palatului papal pus la cale de un şef de bandă plătit de regele 
Franţei, nu îl fac pe pontiful de la Avignon să cedeze. 

Începutul unei rezolvări a situaţiei va veni de la Universitatea 
din Paris. Începând din 1394, aceasta sugerează să se 
recunoască un sinod care, dacă nu ar ajunge la o înţelegere, ar 
rezolva problema recurgând la o ultimă soluţie. Această idee 


câştigă încet-încet teren şi un sinod ecumenic se întruneşte la 
Pisa în 1409. Acesta hotărăşte să-i destituie pe cei doi papi şi să 
numească un al treilea: arhiepiscopul de Milano, care-şi ia 
numele de Alexandru al V-lea, căruia îi urmează la puţin timp 
loan al XXIII-lea. Dar Benedict al XIII-lea şi Grigore al XII-lea 
refuză să se supună, deci acum sunt trei papi în loc de doi, 
fiecare cu partizanii lui. Pentru a ieşi din această încurcătură 
sinucigaşă pentru creştinătate, loan al XXIII-lea solicită sprijinul 
regelui romanilor, Sigismund de Luxemburg, candidat la coroana 
Sfântului Imperiu. Pentru că doreşte să-i aducă acesteia ceva 
prestigiu, Sigismund acceptă cu condiţia ca papa să convoace 
un nou sinod. Acesta îşi deschide şedinţa la Constanz, în 1414, 
şi durează aproape patru ani. Sinodul reuşeşte, nu fără opoziţie, 
să-i destituie pe cei trei pontifi şi să-l aleagă în locul lor pe Odon 
Colonna, care se va numi Martin al V-lea. Criza pare rezolvată şi 
se întăreşte poziţia celor care plasează sinodul deasupra papei. 
Inainte de a-l alege pe Martin al V-lea, părinţii sinodali au 
adoptat o serie de decrete reformatoare, dintre care cel al 
frecvenței, care fixează periodicitatea sinodului. Cu toate 
acestea, noul papă şi mai ales succesorul său, Eugeniu al IV-lea, 
se grăbesc să revină asupra acestor hotărâri şi contestă această 
tutelă impusă Sfântului Scaun. Sinodul de la Bâle reacţionează 
destituindu-l pe Eugeniu al IV-lea şi înlocuindu-l cu un contra- 
papă: contele de Savoia (Nicolae al V-lea). Această nouă 
schismă sfârşeşte cu victoria papalității şi eşecul tentativei de 
democraţie sinodală în sânul Bisericii. Repus în toate drepturile, 
pontiful roman Eugeniu al IV-lea foloseşte o parte importantă 
din resursele Bisericii pentru reconstrucţia Statului pontifical şi 
pentru înfrumusețarea Romei. Până la sfârşitul Evului Mediu nu 
se va mai pune problema convocării vreunui sinod general. 
Papalitatea, care apare tot mai mult ca o simplă putere politică, 
cade în nepotism şi desfrâu, odată cu Inocenţiu al VIl-lea şi 
Alexandru al Vl-lea Borgia. Peste această Biserică în plină 
destrămare se va năpusti vijelia Reformei. 


Bisericile naţionale şi ereziile 


Lunga criză care zguduie papalitatea nu rămâne fără 
consecinţe în organizarea şi funcţionarea Bisericii. Cu atât mai 
mult cu cât naşterea statelor naţionale în Europa de vest şi 
aspiraţiile naţionale în Europa centrală se repercutează asupra 
vieţii religioase. Astfel, influenţa francezilor asupra Bisericii în 
perioada papalității de la Avignon provoacă opoziţia clerului din 
celelalte ţări din Europa, ca Germania sau Anglia. De asemenea, 
schisma este provocată în mare parte de înfruntarea cardinalilor 
francezi cu cei italieni. Autoritatea romană este discreditată 
pentru că ani de-a rândul, în sânul Bisericii nu mai există o 
autoritate centrală, ci două sau trei autorităţi rivale, care vor 
toate să profite de alegerea divină şi de puterea suverană de 
reprezentantă a lui Dumnezeu pe pământ. Fiecare Biserică 
încearcă atunci să-şi rezolve problemele fără să recurgă la o 
administraţie romană, şovăielnică şi lipsită de acum înainte de 
autoritate morală. 

Această aspirație a Bisericilor se alătură celei a suveranilor 
europeni, dornici, după exemplul lui Filip cel Frumos în Franţa, 
să fie „stăpâni în regatul lor“. Slăbirea legăturilor cu Roma 
încurajează monarhiile naţionale să preia controlul asupra 
clerului pentru a-şi spori autoritatea, influenţa şi puterea 
financiară, dispunând de numirea funcţiilor ecleziastice şi 
percepând impozite de la cler. Astfel ia naştere în Franţa teoria 
drepturilor Bisericii franceze,  galicanismul*?, care se va 
răspândi în toată Europa. Aceasta este sprijinită de juriştii laici şi 
de universitari. Primii sunt dornici să-şi extindă atribuţiile 
judiciare asupra cauzelor ecleziastice, în timp ce ceilalţi sunt 
pătrunşi de criticile intelectualilor împotriva decăderii monarhice 
şi administrative a Sfântului Scaun. În Franţa, „Visul din livadă“ 
scris în 1377 de un consilier al lui Carol al V-lea susţine că 
regele „este vicarul temporar al lui Dumnezeu“, adică 
reprezentantul său pentru toate problemele care nu ţin de 
domeniul spiritual. Cât despre Universitatea din Paris, aceasta 
preconizează „sustragerea de la ascultare“ faţă de Roma şi cere 
transformarea Bisericii din Franţa în biserică naţională, supusă 
autorităţii regelui. Aceste tendinţe galicane vor susţine, cum e şi 
firesc, preponderența sinodurilor. La Constanz, Părinţii sinodali, 
organizaţi pe „naţiuni“, consideră că, într-adevăr, viaţa Bisericii 


în fiecare ţară se bazează pe datini, obiceiuri şi tradiţii care 
trebuie să constituie obiectul unui acord, a unui concordat între 
papalitate şi guvernul statului respectiv. Astfel de tratate sunt 
încheiate cu Franţa, Anglia, Spania şi Imperiu, tratate care 
fixează drepturile papalității şi ale Statului în administraţia şi 
viaţa cotidiană a Bisericilor naţionale. Acestea reprezintă 
recunoaşterea juridică a noii suveranităţi a statelor şi 
marchează renunţarea papalității la pretenţia de a-şi juca rolul 
de unificator al creştinătăţii, dat fiind că papa nu mai este 
considerat un suveran obişnuit. Practicarea concordatelor 
provoacă un lung conflict între papă şi regele Franţei. Semnat 
într-un moment de şubrezire a puterii regale, concordatul din 
1418 este repus în discuţie de regele Carol al VIl-lea, după ce 
acesta şi-a restabilit autoritatea. O adunare de clerici, convocată 
la Bourges în 1438, dă un ansamblu de decrete, cunoscut sub 
numele de „Ordonanţa de la Bourges“ („Pragmatique Sanction 
de Bourges“)!%3. Aceste decrete îi iau papei dreptul de a 
răspunde de funcţiile ecleziastice, de a consfinţi pe cel ales, de 
a percepe anumite impozite şi reduc posibilităţile de a cere 
ajutor Romei. Conflictul durează până în 1472. 

Regresul autorităţii pământeşti a Sfântului Scaun în faţa 
puterii crescânde a statelor este dublat de repunerea în discuţie 
a autorităţii sale spirituale. Ereziile, fondate pe criticarea 
comportării pontifilor, tind spre constituirea unor veritabile 
Biserici independente. 

Cea mai gravă dintre aceste erezii apare în Anglia, în jurul 
unui universitar de la Oxford, John Wyclif, care, în cursul 
diferitelor negocieri financiare dintre regele Angliei şi Sfântul 
Scaun, a susţinut drepturile regelui. Preconizând o Biserică fără 
papă, guvernată de un stat, din 1378 şi până la moartea sa, 
John Wyclif exprimă idei pe care Reforma!“ le va valorifica în 
secolul al XV-lea: omul nu trebuie să se prevaleze de niciun 
merit, de niciun drept în faţa măreției absolute a lui Dumnezeu, 
numai el poate salva sau distruge oamenii, iar intervenţia 
Bisericii nu este de niciun ajutor; Scrierile sfinte sunt singura 
sursă de credinţă şi fiecare om poate să le înţeleagă prin propria 
sa gândire; cultul Sfintei Fecioare, a sfinţilor, pelerinajele sunt 
forme de pietate inutile şi condamnabile. La început, protejat de 
justiţia ecleziastică prin bunăvoința regală, Wyclif pierde acest 
sprijin când, în 1381, el susţine revolta ţăranilor condusă de Wat 


Tyler. Ideile sale, condamnate de un sinod englez (1382) 
pătrund în conştiinţele oamenilor. Acestea sunt răspândite de 
absolvenţii de la Oxford şi stimulează o mişcare a ţăranilor şi 
meseriaşilor, numiţi Lo//ards!:*, care aspiră la o viaţă în sărăcie, 
se sprijină pe mesajul evanghelic, critică cu violenţă Biserica, 
mesa, sfintele taine şi propovăduiesc o Biserică naţională, 
independentă faţă de Roma. Principalii şefi ai acestei mişcări 
eretice, urmăriţi fără milă de episcopi şi de rege, sunt arşi devii 
în 1427. În ciuda acestei reprimări şi a condamnării ideilor lui 
Wyclif, aspiraţia către o biserică naţională, desprinsă de Roma şi 
fondată numai pe mesajul evanghelic rămâne profund prezentă 
în Anglia. Ideile lui Wyclif cunosc o mare audienţă în Boemia. 
Acolo, pe lângă Universitatea din Praga, există un curent 
evanghelic şi de reformare a Bisericii. Jan Hus, universitar în 
acest oraş, ţine predici pentru o reformă a Bisericii şi pentru o 
întoarcere la mesajul strict al Evangheliei. Biblia trebuie tradusă 
în cehă. El preconizează comuniunea cu pâine şi vin, aşa numita 
comuniune sub ambele specii. Condamnat de papa loan al XXIII- 
lea, Jan Hus acceptă să fie supus judecății sinodului de la 
Constanz. În ciuda permisului de liberă trecere care i-a fost 
acordat de împăratul Sigismund, el este condamnat şi ars de viu 
în iulie 1415. Acesta este semnalul unei puternice revolte 
naţionale a poporului ceh împotriva Romei, dar şi împotriva 
nemților care au pus mâna pe o parte a teritoriului ceh şi a 
comerţului şi care sunt alungaţi din Universitatea din Praga! 
Până la urmă înfrânți de cruciadele germane, husiţii obţin totuşi 
în 1436, de la sinodul din Bâle, recunoaşterea comuniunii sub 
ambele specii. 

La mijlocul secolului al XV-lea, ereziile par învinse şi unitatea 
Bisericii pare restabilită în jurul Romei. Cu toate acestea, în 
timpul crizei, papalitatea a trebuit să renunţe la intenţia de a 
reuni sub autoritatea sa întreaga lume creştină, să recunoască 
existenţa statelor şi să cadă la învoială cu noua guvernare a 
acestora. Modelându-se după noua formă a statelor monarhice 
centralizate, ea nu a ştiut totuşi să înfăptuiască reforma 
spirituală pe care cerinţele epocii o făceau necesară şi care se 
va realiza pe alte căi. 

Secole de criză profundă a Bisericii şi a valorilor spirituale, 
secolele XIV şi XV sunt totodată şi cadrul unei grave crize a 
gândirii şi sensibilităţii. 


Criza gândirii şi artei 


Instituţia universităţii cunoaşte în aparenţă una din perioadele 
sale cele mai înfloritoare. Cu toate acestea, universităţile resimt 
din plin şocul crizei valorilor din secolele XIV şi XV, în cursul 
căreia se prăbuşeşte concepţia medievală despre lume. Marile 
universităţi din Paris, Bologna sau Oxford îşi păstrează fără 
îndoială întregul prestigiu, atrag numeroşi studenţi şi sunt 
privite cu respect. Guvernele şi societatea le recunosc o 
oarecare autoritate asupra credinţei religioase şi asupra ştiinţei. 
Dar ele sunt amenințate de apariţia noilor universităţi. Sub 
efectul dezbinărilor provocate de Marea schismă, a dorinţei 
fiecărui prinţ de a avea propria sa universitate şi a refuzului 
noilor state naţionale de a-şi lăsa clericii să meargă să studieze 
în străinătate, în Europa sunt create aproximativ patruzeci de 
universităţi. Recucerirea şi consolidarea regatelor iberice dă 
naştere universităţilor din Lisabona, Perpignan, Barcelona şi 
Zaragoza. În Europa centrală, universităţile din Praga, Cracovia 
şi Viena sunt mărturie a rivalităţii dintre cehi, polonezi şi nemţii 
austrieci. Cele din Pisa şi Florenţa atestă puterea guvernării 
municipale în ltalia, iar cele din Poitiers şi Bordeaux rivalitatea 
franco-engleză. 

Această proliferare nu este totuşi sinonimă nici cu strălucirea, 
nici cu vitalitatea. Contactele între profesorii diferitelor naţiuni 
se răresc. Universitarii cad sub influenţa puterii politice şi rolul 
lor constă din ce în ce mai mult în furnizarea argumentelor 
teoretice destinate să justifice pretenţiile sau politica acesteia. 

În plus, universităţile sunt lovite de criza economică. Funcţiile 
ecleziastice care le procură universitarilor veniturile fiind 
insuficiente ţinând cont de creşterea preţurilor, se instituie 
practica de a cere studenţilor bani, în special celor de la drept şi 
teologie. Studenţii săraci dispar din universitate şi pentru că 
membrii familiei de doctori sunt scutiţi de aceste taxe, 
ereditatea devine modalitatea cea mai răspândită de a putea 
frecventa cursurile universitare: lumea universitară se 
transformă într-o castă închisă. Universitarii, deveniți „cavaleri 
ai legilor“ duc o viaţă nobilă şi domnesc în universităţile 
sclerozate în care triumfă scolastica şi unde profesori şi studenţi 
se închistează în clasificări şi definiţii aparţinând unei logici pur 
formale. 


Gândirea însăşi trece printr-o criză profundă odată cu punerea 
în discuţie a tomismului, această îmbinare de credinţă şi de 
rațiune, fondată pe autoritatea filozofică a lui Aristotel. Loviturile 
cele mai dure le primeşte la începutul secolului al XIV-lea prin 
Duns Scott şi Guillaume de Ockham, doi teologi care resping 
ideea că lumea materială poate fi o emanaţie a lui Dumnezeu 
potrivit regulilor cauzalităţii aristotelice. Şi unul şi celălalt ajung 
la concluzia că Dumnezeu, fiind total independent, este 
zadarnică dorinţa de a ajunge la el prin raţiunea lumii materiale. 
Din această repunere în discuţie a autorităţii filozofice a lui 
Aristotel şi din filozofia tomistă rezultă două consecinţe: un 
oarecare antiintelectualism care înţelege să atribuie credinţei 
numai o natură mistică, morală sau pastorală, fără intervenţia 
raţiunii şi pe de altă parte o tentativă de a scoate ştiinţa de sub 
autoritatea religiei, propunând raţiunea ca unica posibilitate de 
abordare a acesteia. O tentativă fără sorţi de izbândă din cauza 
lipsei tehnicii ştiinţifice şi a instrumentelor matematice 
adecvate, precum şi din cauza influenţei considerabile a 
scolasticii. 

Această sclerozare a gândirii se răsfrânge, în cea mai mare 
parte a lumii creştine, şi asupra literaturii şi artei. Repetarea 
continuă a unor formule deja folosite învinge izbucnirile 
creatoare şi originalitatea. Repetarea unor succese literare ca 
„Romanul trandafirului“1$, jocuri de cuvinte formaliste, lipsite 
de o inspiraţie novatoare, prezente în poezie, îndrăzneli şi 
jonglerii tehnice în muzică, iată ce caracterizează cel mai 
adesea arta secolelor XIV şi XV. În arhitectură, tehnica stilului 
gotic, bine stăpânită de acum înainte, devine, odată cu goticul 
flamboiant, obiectul unui număr infinit de variaţii care 
transformă inspiraţia de odinioară într-un fel de joc formal în 
care naosurile catedralelor sunt din ce în ce mai înalte, 
deschizăturile în zid din ce în ce mai mari, coloanele din ce în ce 
mai firave şi dantelăria de piatră din ce în ce mai străvezie, ca 
pânza de păianjen. 


Deschiderea de noi drumuri 


Profitând de criza care cuprinde Europa secolelor XIV şi XV, 
acum iau naştere forme noi de expresie care se vor dezvolta la 
sfârşitul secolului al XV-lea şi în secolul al XVI-lea. 

În domeniul religios, spaima de moarte şi preocuparea pentru 
mântuire favorizează apariţia unei credinţe mai puţin formaliste, 
mai afective, mai sentimentale. În timp ce practicarea credinţei 
medievale avea un caracter colectiv, cerinţele mântuirii 
individuale predomină de acum înainte, transformând credinţa 
într-o chestiune între Dumnezeu şi om, în care imixtiunea 
instituţiei ecleziastice este din ce în ce mai redusă. In plus, 
tomismul care integra religia Evului Mediu făcând-o raţională, 
intră în criză. Această largă repunere în discuţie lasă câmp liber 
noilor forme de devoțiune cărora ereziile, ca cea a lui Wyclif şi a 
lui Jan Hus, încearcă să le ofere un cadru teologic. 

Dacă Europa de nord cedează frumuseţilor formale ale 
goticului flamboiant, o nouă gramatică a artelor se elaborează în 
Italia şi în special la Florenţa. Pentru a reda noile valori 
religioase, caracterul mistic al raportului cu Dumnezeu, credinţa 
bazată pe sentiment, Giotto pictează frescele de pe tavanul 
Bisericii din Assisi sau capela familiei Bardi la Santa Croce din 
Florenţa. Pentru a exprima dragostea franciscană pentru oameni 
şi pentru natură, el creează o artă organizată monumental, nu 
după regulile perspectivei, ci în funcţie de punerea în scenă 
religioasă pe care o reprezintă. Tot la Florenţa, unde artiştii 
profită în acelaşi timp de prosperitatea oraşului, de 
generozitatea familiei de Medici şi de noua consideraţie de care 
se bucură profesiunea lor, Fra Angelico exprimă o mistică senină 
într-o tehnică încă gotică, în timp ce Masaccio, din contra, 
inaugurează în frescele din capela Brancacci o artă care, prin 
simţul reliefului şi al expresiei anunţa arta Renaşterii, ca şi cea a 
toscanilor Botticelli, Gozzoli, Paolo Uccello, Pierro della 
Francesca, a sienezului Simone Martini, a mantuanului 
Mantegna şi a veneţianului Giovanni Bellini. Alte regiuni ale 
Europei, şi ele stimulate de abundența averilor şi de mecenatul 
prinților, cunosc o reînnoire a artelor plastice: la curtea Franței, 
Jean Fouquet execută portretul Agnései Sorel, favorita lui Carol 
al VIl-lea, în timp ce în Burgundia lucrează mari pictori flamanzi, 
ca Van Eyck şi Roger van der Weyden. 


Arhitectura cunoaşte o evoluţie asemănătoare. În secolul al 
XIV-lea, goticul triumfa încă în Domul din Milano, dar la Florenţa, 
Brunelleschi se inspiră din bazilicile şi decorul epocii romane 
pentru a construi Santa Maria delle Fiori, deschizând astfel o 
nouă cale care va conduce, prin respingerea Evului Mediu 
considerat barbar, la o întoarcere la antichitate, din care va 
apărea Renaşterea!. 

Dacă este exagerat să se califice astfel ceea ce nu este încă 
decât dorinţa de noutate, este puţin îndoielnic faptul că criza din 
Occident provoacă o revizuire a ierarhiei valorilor. Ea tinde să 
facă din om centrul unui nou univers, un om a cărui concepţie 
despre lume este diferită de cea a epocii medievale. Insuşi 
decorul devine o dovadă, prin individualizarea statuilor, aşa cum 
face Clauss Sluter la curtea din Burgundia, care îi reprezintă pe 
duci şi pe profeţi ca pe nişte indivizi ce nu pot fi înlocuiţi unii cu 
alţii, reprezentând simboluri vii ale puterii umane sau divine, 
sau ca Donatello sau Ghiberti la Florenţa, care extrag din piatră 
fiinţe vii, gata să se amestece în viaţa de zi cu zi. Această 
reinstalare a omului în centrul universului duce la căutarea unui 
nou sistem de valori care să poată înlocui greoaia scolastică 
medievală. Intelectualii se îndreaptă, cum e şi firesc, spre 
textele anticilor, pe care încearcă să le elibereze de vulgata 
oferită de Evul Mediu. Aceste cercetări, care demonstrează 
precizia limbajului anticilor, au drept efect mai ales încurajarea 
scriitorilor de a o aplica limbilor populare. Oarecum blocate 
până atunci de dominaţia limbii latine, acestea vor cunoaşte 
curând o dezvoltare rapidă. O limbă specific italiană se născuse 
deja cu florentinul Dante (1265-1321), autorul Divinei comedii, 
epopee a Occidentului creştin. De asemenea, cronicarii Froissart 
şi Jean le Bel în Franţa, sau povestitorul Chaucer în Anglia, apar 
ca rezultate „naţionale“ ale acestui prim umanism. Astfel, pe 
ruinele unei lumi medievale pe cale de descompunere, Europa 
secolelor XIV şi XV pune bazele unui nou univers. 

Criza materială şi spirituală care loveşte Europa de la sfârşitul 
Evului Mediu este însoţită de o criză politică al cărui principal 
rezultat este prăbuşirea definitivă a marilor construcţii cu 
vocaţie unificatoare. Acestea se străduiseră, în ciuda riscurilor şi 
tulburărilor prin care au trecut timp de o mie de ani, să continue 
utopia, imposibil de realizat, dar continuu prezentă, de a reface 
unitatea romană. Acolo, pe ruinele adunate unele peste altele, 


apare structura nouă a statelor, a căror înfruntare înlocuieşte 
lupta pentru unitate cu lupta pentru hegemonie. 


Capitolul 3 
CONVULSII POLITICE ŞI NAŞTEREA STATULUI NAŢIONAL 


A Din punct de vedere politic, Europa de la sfârşitul 
Evului Mediu capătă caracteristici noi, marcate de 
dispariția marilor construcții statale cu  năzuință 
universală. Urmaş îndepărtat al Imperiului roman, 
Imperiul grec bizantin se prăbuşeşte după o lungă 
agonie, în timp ce turcii otomani cuceresc 
Constantinopolul în 1453. Cât despre Sfântul Imperiu 
roman de origine germanică, pradă anarhiei şi 
frământării, nu mai este decât „carcasa“ care face 
derizoriu titlul electiv de împărat, pe care şi-o dispută 
familiile de Luxemburg şi de Habsburg. Ca o consecinţă a 
acestei crize, germanismul este peste tot în regres. In 
Europa centrală şi orientală, acesta trebuie să cedeze în 
fața aspirațiilor naţionale ce iau naştere în Boemia, 
Ungaria şi Polonia. In Europa de nord, statele 
scandinave, chiar dacă nu reuşesc să se unească, îşi 
afirmă identitatea. În sfârşit, suveranii germani nu mai 
sunt de acum înainte capabili să-şi impună autoritatea în 
Italia, care cade în anarhie şi în fărâmiţare politică. 


N Contrastând cu această prăbuşire a marilor edificii 
imperiale, Europa occidentală vede triumfând statul 
național, prevăzut cu instituţii stabile şi eficace, care 
asigură autoritatea suveranului. Spania, care termină 
recucerirea peninsulei distrugând în 1492 ultimul stat 
musulman,  emiratul  Granadei, devine, sub „Regii 
catolici“ Ferdinand de Aragon şi Isabella de Castilia, un 
regat puternic, bine organizat, în care legea monarhică 
acționează asupra tuturor. Incă de la începutul secolului 
al XIV-lea, ca urmare a acţiunii oamenilor legii cu care se 
înconjoară Filip cel Frumos, Franța a devenit un stat 
centralizat, în care noţiunea de stat, scoasă din dreptul 
roman, determină organizarea instituțiilor. În sfârşit, 
Anglia lui Eduard | a cunoscut aceeaşi evoluţie. Dar 
Franța şi Anglia se înfruntă între 1337-1453 în „războiul 
de o sută de ani“, lung şir de conflicte cu numeroase 
reluări, care epuizează cele două ţări şi le zdruncină 


serios stabilitatea. Este de reţinut faptul că la sfârşitul 
Evului Mediu, noua concepție despre statul naţional 
începe să-şi facă încet apariția din structurile feudale, 
prezente încă din plin în fapte, în spirite şi în instituții. 


După dispariția Imperiului roman occidental, împărații 
bizantini şi germani au încercat să unifice Europa în jurul noțiunii 
de „creştinătate“148, Or, această noţiune tinde să dispară odată 
cu concepțiile politice care caracterizează lumea medievală, 
însuşi cuvântul - Christianitas - folosit până în secolul al XIV-lea 
împreună cu termenii „Occident“ şi „latinitate“ încep să se 
rărească în disertaţia savantă. Clerici şi umanişti preferă 
vocabula „Europa“ care, aproape absentă din opera lui Dante, 
este, dimpotrivă, omniprezentă la Petrarca (1304-1374). Se 
începe deci să se vorbească despre Europa în momentul în care 
perspectiva unei reveniri la unitatea romană se îndepărtează. 

Nu este vorba despre Europa geografilor, a căror literați ştiu 
că se întinde cel puţin până la Don, ci numai de teritoriile în care 
a triumfat limba latină şi religia romană. Orientul grec, de altfel 
pe cale de a fi cucerit de turci, nu face parte din Europa. Pentru 
papa Pius al ll-lea lucrurile sunt clare: Europa coincide cu 
„poporul creştin“ care înglobează în întregime Franţa, Italia, 
Spania, Germania, Polonia şi Ungaria. 

S-a văzut cum criza Bisericii i-a obligat pe papi să renunţe la 
pretenţia de universalitate şi să se modeleze după tipicul cu 
totul nou al statelor naţionale. Cu diferenţe în timp, Imperiul 
bizantin şi Sfântul Imperiu roman de neam germanic cunosc la 
rândul lor o decădere care le face incapabile să revendice acel 
imperium! al lumii creştine. 

Această dispariţie a visului de unitate are consecinţe diverse 
în Europa secolelor XIV şi XV. În estul şi sudul continentului, 
puterile locale, apărute în epoca feudală, rămân fără arbitraj. Ele 
intră în conflict unele cu altele, transformând istoria Evului 
Mediu inferior într-o juxtapunere de încăierări violente şi 
confuze: lupte interne între principatele germane şi italiene, 
certuri între cetăţi, războaie civile interminabile etc. Europa 
occidentală vede luând naştere pe ruinele concepţiilor 


148 Termenul este folosit în sens restrâns, în jurul noţiunii de Occident. Ș 
149 „Imperiu“ (lat. imperium autoritate) nume comun dat marilor state. În 
acest context, termenul este folosit pentru a desemna „creştinătatea“. 


medievale moştenite de la romanitate, primele state naţionale 
(Spania, Franţa, Anglia) delimitate geografic de frontiere. 
Constituite în jurul instituţiilor statale consolidate, ele oferă 
suveranilor lor posibilităţi de a acţiona total diferite de cele de 
care dispuneau până atunci. Datorită impozitelor şi 
împrumuturilor forţate percepute de la supuşii săi, regele poate 
de acum înainte să-şi plătească soldaţii şi să dispună de armate 
puternice formate din profesionişti ai războiului. 

Paralel, conştientizarea coeziunii datorate unei limbi comune, 
unor interese economice opuse intereselor altor popoare sau 
apariţiei unei Biserici proprii, determină naşterea, în rândul 
populaţiei, a unui sentiment de apartenenţă la o comunitate 
anume, prima formă a sentimentului naţional. 

Afirmarea statului-naţiune se loveşte de menţinerea îndârjită 
a concepţiilor politice medievale. Opoziția faţă de schimbare, 
mai ales în Franţa şi în Anglia, ţări în care statul naţional a luat 
forma cea mai avansată, se manifestă prin nenumărate şi 
interminabile războaie civile. 

Criza din secolele XIV şi XV înseamnă deci, în domeniul politic, 
ca şi în domeniul economic, social, cultural şi religios, 
prăbuşirea vechilor concepţii dar totodată şi o renaştere. 


La est: dispariţia Imperiului bizantin 


De mai multe secole, Imperiul grecesc de la Constantinopol 
constituia un zid de apărare împotriva presiunii turcilor. In 1204, 
zdruncinat de jefuirea Constantinopolului de către cruciați, acest 
zid continuă să slăbească în urma fărâmiţării Imperiului în 
principate autonome. 

Dacă sub domnia lui Mihail al VIll-lea Paleologul, Imperiul 
bizantin oferă toate aparențele unui stat în plină renaştere, în 
realitate el intră într-o epocă de decădere. Este adevărat că 
Mihail al VIll-lea recucereşte Constantinopolul şi îl alungă pe 
împăratul latin instalat de cruciați, dar o coaliţie se formează 
rapid împotriva lui. Aceasta reuneşte în jurul suveranului celor 
Două-Sicilii - prinţul francez Carol de Anjou, căruia împăratul 
latin îi cedează drepturile asupra Imperiului bizantin - 
papalitatea, Veneţia, statele slave din Balcani şi majoritatea 
principatelor greceşti şi latine din Orient. Insurecția Vecerniilor 
Siciliene (1282), care izbucneşte la Palermo împotriva 
dominaţiei franceze, îndepărtează pericolul, obligându-l pe Carol 
de Anjou să renunţe la planurile sale. Dar acest episod glorios 
este ultimul din istoria bizantină. Manevrele diplomatice abile 
ale lui Mihail al VIll-lea nu au făcut decât să întreţină iluzia unui 
Imperiu de Răsărit, arbitru şi model pentru Europa. Eforturile 
sale de a-i reda Bizanțului demnitatea de mare putere sfârşesc 
în realitate prin a secătui Imperiul. 

Teritoriul său, considerabil micşorat, se limitează la provinciile 
din Asia, din vecinătatea Mării Marmara, la Constantinopol, o 
parte a Traciei, sudul Macedoniei şi o parte a Greciei. Şi în 
interiorul acestor frontiere puterea bizantină nu mai este decât 
umbra celei ce a fost în secolele trecute. Aristocraţia, pe care 
bazileii ştiuseră să o ţină în frâu până la începutul secolului al 
XIII-lea, este acum atotputernică şi feudalitatea domneşte în 
Bizanţ la fel ca în Occident. Împăratul, cu autoritatea slăbită, 
face o figură jalnică alături de foarte popularul patriarh al 
Constantinopolelui, şef suprem al Bisericii ortodoxe, care se 
întinde dincolo de frontierele bizantine, în rândul tuturor 
popoarelor slave. 

Dificultăţilor politice şi sociale li se adaugă ruinarea 
economică. Pierzându-şi cele mai bogate provincii din Europa şi 
Asia, pământurile marilor proprietari fiind prost exploatate, în 


Imperiu începe să se pună problema alimentelor. Încasările 
statului sunt din acelaşi motiv total insuficiente: în 1423, criza 
financiară obligă Bizanțul să vândă venețienilor oraşul 
Thessalonic. 

În sfârşit, armata nu mai este formată decât din mercenari, de 
altfel în număr insuficient, care însă constituie mai mult o 
ameninţare decât un mijloc de protecţie, cu atât mai mult cu cât 
guvernul se află în imposibilitate să-i plătească. Incapabil să-şi 
asigure apărarea, Imperiul devine o pradă pentru puternicii săi 


159 „Atentatul de la Anagni“ are loc în Italia, în apropiere de Roma. La Anagni, 


papa Bonifaciu al Ill-lea a fost insultat de trimisul lui Filip cel Frumos, 
Nogaret, şi de către Sciarra Colonna, în 1303. 
140 „Curie“ (lat. curia) desemnează ansamblul  administraţiilor 


guvernamentale ale papei. 

141 „Conclav“ (pref. „con“ şi lat. „clavis“ cheie) este locul unde se adună 
cardinalii pentru a alege un papă. În timpul cât durează alegerea, cardinalii 
sunt izolaţi (încuiaţi) strict într-o parte a Vaticanului. Aceasta durează din 
1271, când moartea papei Clement al IV-lea (1268) îi găseşte pe cardinali 
nepregătiţi; neavând stabilit cine să-i urmeze papei, cardinalii încetinesc 
procedura. Poporul obosit de această încetineală încuie într-un loc pe 
cardinali până când aceştia au desemnat pe succesorul la pontificat. 

142 „Galicanism“, cuvânt utilizat pentru a desemna ansamblul libertăţilor, 
scutirilor de impozite, precum şi conduita ce priveşte Sf. Scaun. Doctrinele 
galicane plasează infailibilitatea nu a papei singur, ci a corpului episcopal, pe 
deplin unit în jurul şefului; ele proclamă autoritatea supremă a conciliilor 
generale şi a sfintelor canoane în guvernarea bisericii; ele stabilesc înaltele 
distincţii între puterea spirituală şi puterea temporală (cu sensul de „lume 
materială“, Univers). Doctrinele galicane au fost rezumate în declaraţia 
clerului francez din 1682, numită „Declaraţia celor patru articole“, şi 
redactate de Bossuet. Galicanismul este în opoziţie cu curentul 
„ultramontagnard“, care pretinde că papa este superior conciliilor generale. 
143 „Pragmatique Sanction“" cuprinde măsurile luate de regii Franţei pentru 
limitarea acţiunii spirituale a papilor asupra bisericii naţionale. Se pretinde că 
o „sancţiune pragmatică“ a fost promulgată de Ludovic al IX-lea, însă 
autenticitatea acestui act este contestabilă. Nu acelaşi lucru se poate spune 
despre „Pragmatique de Bourges“, încheiată de Carol al VIl-lea în 1438. Ea 
consacră, sub rezerva confirmării pontificale, principiul electiv pentru prelați, 
interzice anatemele şi suprimă expectativele (promisiunile „beneficiilor“ 
făcute de papă). Ludovic al XI-lea, dorind să menajeze Sf. Scaun, abrogă 
această convenţie în 1461, pentru ca în 1515 François | să încheie cu papa 
un concordat. 

114 „Reforma“ debutează la începutul secolului al XVI-lea, ca moment religios 
şi politic, ce distruge unitatea catolică şi contestă autoritatea tradiţională a 
bisericii, în special autoritatea papilor la mare parte din ţările septentrionale 
ale Europei; ea a fost pregătită de ereziile lui Wycliff şi Jan Hus. (vezi Andrei 
Oțetea, Renaşterea şi Reforma). 


vecini. Dublul pericol care îl ameninţă în mod obişnuit se 
transformă într-un pericol mortal. La vest, Bizanțul trebuie să 
înfrunte dorinţa de expansiune a statelor slave din Balcani 
(Serbia şi Bulgaria), iar la est ameninţarea turcilor Selgiucizi 150. 
Atâta timp cât Imperiul grecesc a rămas instalat la Niceea, el a 
putut să-şi concentreze fără dificultate forţele pentru a opri 
năvălirea turcească. Dar revenirea la Constantinopol dirijează 
către apus o importantă parte a forţelor bizantine şi ruinează 
sistemul de apărare pe care Bizanțul îl folosea la răsărit. Incă de 
la începutul secolului al XV-lea, turcii cuceresc aproape în 
totalitate Asia Mică şi ameninţă Constantinopolul. Incapabil să 
reziste în faţa amenințării numai cu forţele proprii, împăratul 
Andronic al II-lea trebuie să se folosească de mercenarii catalani 
comandaţi de Roger de Flore, care, după ce i-a răpus pe turci, 
se grăbesc să jefuiască Asia Mică. 

Zilele orgoliosului Bizanţ sunt de acum numărate, singura 
întrebare fiind în mâinile cărui adversar va sfârşi. Secolul al XIV- 
lea şi începutul secolului al XV-lea sunt teatrul unei lungi agonii. 
Imperiul cade pradă neiertătoarelor războaie civile. Diferiţii 
pretendenți la tronul imperial nu ezită să ceară ajutor străinilor 
(sârbi, bulgari sau păgâni) pentru a le susţine pretenţiile. In felul 
acesta, la mijlocul secolului al XIV-lea, prinţul sârb Ştefan Duşan 
cucereşte Balcanii. El formează un imperiu care se întinde de la 
Dunăre până la golful Corint şi de la Adriatica la Marea Egee şi 
se proclamă „împărat al sârbilor şi al grecilor“. Când, în 1352, 
aventura sa ia sfârşit, în faţa Constantinopolului nu mai există 
niciun obstacol pentru a opri înaintarea turcilor otomani spre 
Occidentul creştin. Le trebuie totuşi un secol acestor nou-veniţi 
pentru a mătura definitiv ultimele vestigii ale Imperiului de 
Răsărit. 

Veniţi din Asia centrală, turcii otomani se instalează în Asia 


145 „Lollards“ sunt eretici din secolul al XIV-lea, numiţi astfel după numele 
şefului lor, W. Lollard, ars pe rug la Cologne, în 1322. 

146 „Romanul trandafirului" („Le Roman de la Rose“) este un poem din Evul 
Mediu, ce cuprinde două părţi; prima parte, ce povesteşte alegoric o 
aventură amoroasă de o graţie mai puţin delicată, îl are ca autor pe 
Guillaume de Lorris; a doua parte, mai lungă şi mai didactică, este scrisă de 
Jean de Meung (secolele XIII-XIV). (vezi Georges Duby, op. cit., pp. 89-128) 

147 „Renaştere“ (Renaissance) este numele dat transformărilor literare, 
artistice şi ştiinţifice ce se produc în Europa în secolele XV-XVI, în special sub 
influenţa culturii antice (pentru amănunte, vezi şi Andrei Oțetea, op. cit.). 


Mică ca vasali ai Selgiucizilor şi sunt convertiți la islamism la 
sfârşitul secolului al XIII-lea, ceea ce le asigură unitatea. 
Destrămarea Imperiului Selgiucid le permite să-şi câştige 
independenţa şi să-şi extindă influenţa asupra Asiei Mici. 
Chemaţi de facțiunile rivale să intervină în Imperiul bizantin, ei 
profită de aceasta pentru a pune mâna pe Strâmtori, pe Tracia 
şi pe Adrianopole. Ei sosesc curând la porţile Constantinopolului. 
Bazileul străbate Occidentul promițând unirea Bisericilor, dar nu 
reuşeşte să provoace o cruciadă în stare să-i respingă pe 
otomani. Expediţiile organizate succesiv - cele ale sârbilor şi 
bosniacilor (1389), cea a împăratului Sigismund în fruntea 
cavalerilor occidentali (1396) sau cea a regelui Ungariei, 
Ladislau al Il-lea Jagello (1443) - pentru a zdrobi încercuirea 
Constantinopolului sunt toate înfrânte. Bizantinii nu se pot hotărî 
să ceară ajutor Occidentului latin: „Mai degrabă preferăm să 
vedem turbanul turcesc în mijlocul capitalei decât mitra latină!“ 
striga un înalt funcţionar imperial. Aceasta se va întâmpla într- 
adevăr la 29 mai 1453. Imperiul bizantin a supravieţuit, dar 
Constantinopolul, bastion creştin opus islamismului timp de opt 
secole, este cucerit de sultanul Mahomed al II-lea. 

Dispariţia acestui ultim vestigiu al Imperiul roman de Răsărit 
marchează sfârşitul unui Ev Mediu dominat de amintirea 
măreției romane. 

Exact în momentul când Imperiul de Răsărit îşi dă sufletul, „a 
treia Romă“ este gata să se nască. Politica de unificare a 
teritoriului rus, aparţinând marilor prinți de la Moscova, va 
transforma Moscova în noul centru de atracţie al ţărilor slave din 
Europa orientală. 


În centrul Europei: dispariţia Sfântului Imperiu şi 
regresul germanismului 


Sfântul Imperiu roman de neam germanic a fost conceput ca 
o tentativă de dominare universală a lumii creştine. Moartea lui 
Frederic al Il-lea Hohenstaufen, în 1250, îi dă o lovitură de pe 
urma căreia nu-şi mai poate reveni. Din 1250 până în 1273 nicio 
autoritate politică nu reuşeşte să ascundă profunda 
descompunere a unui imperiu care se repliază totuşi asupra lui 
însuşi. Regatul Arlesului şi al Italiei scapă unul după altul de sub 
autoritatea Imperiului. Diferite cantoane elveţiene formează în 
secolul al XIV-lea o confederație care îşi va obţine independenţa 
în 1389. Sfântul Imperiu se reduce în curând la regatul 
Germaniei şi la cel al Boemiei în care se înfruntă populaţia cehă 
cu cea germanică. 

Chiar în interiorul acestui teritoriu limitat, anarhia şi 
fărâmițarea devin regulă. O serie întreagă de dinastii princiare 
(Habsburg în Alsacia şi Elveţia, Witelsbach în Palatinat, vechea 
dinastie în Brandenburg, fără a omite Ordinul Teutonic în Prusia) 
domnesc ca stăpâni absoluţi pe teritoriile ce le aparţin. În timp 
ce oraşele libere (Ratisbonne, Strasbourg, Mainz, Köln) sau 
imperiale (Frankfurt, Nurnberg, Aix-la-Chapelle, Ulm) se bucură 
de o independenţă de fapt, oraşele comerciale din Nord se 
organizează într-o „Hansă teutonică“ pentru a-şi apăra 
interesele comerciale. 

În aceste condiţii, titlul imperial îşi pierde importanţa. 
Caracterul universal care îi dădea dreptul la încoronarea romană 
este curând abandonat şi încoronarea imperială nu mai are loc 
la Roma, ci la Aix-la-Chapelle. Se stabileşte uzanţa ca şapte Mari 
Electori (arhiepiscopii de Mainz, Köln, Trier, contele Palatin, 
ducele de Saxa, margraful de Brandenburg şi regele Boemiei) 
să-l desemneze pe împărat. Această practică este legiferată de 
împăratul Carol al IV-lea în 1356. 

În 1273, odată cu alegerea lui Rudolf de Habsburg, două 
familii, cea de Habsburg şi cea de Luxemburg au căutat, pentru 
propriul lor profit, să dea titlului imperial un caracter ereditar şi 
să-şi consolideze puterea mărindu-şi baza teritorială. Această 
politică este inaugurată chiar de Rudolf însuşi, care, în 1278, îl 
înfrânge pe cel mai puternic dintre prinții Imperiului, Ottokar al 
ll-lea de Boemia, şi anexează teritoriului său Alsacia, Styria şi 


Carniola. 

După moartea sa, împărații nu mai sunt aleşi decât în funcţie 
de slăbiciunea lor, de către electori grijulii de a nu-şi oferi un 
stăpân prea puternic. Atunci începe să domnească războiul civil 
şi anarhia. În 1437, cehii profită de situaţie pentru a obţine de la 
împăratul Sigismund libertatea religioasă. Urmaşul acestuia, 
Albert al Il-lea de Habsburg obţine zadarnic coroanele Boemiei şi 
Ungariei, căci nu poate împiedica o destrămare a puterii 
imperiale cu atât mai periculoasă cu cât turcii continuă să 
înainteze. Sosirea lor în câmpia Dunării, în vecinătatea statelor 
ereditare ale Habsburgilor, provoacă panică. Slăbiciunea lui 
Frederic al Ill-lea, care era în imposibilitatea de a găsi o soluţie, 
îi determină pe Electorii germani să aleagă drept „rege al 
romanilor“ pe fiul său, Maximilian de Austria (1486). Acesta din 
urmă a devenit, datorită căsătoriei cu fiica lui Carol Temerarul, 
moştenitorul „marelui Duce al Occidentului“ (Franche-Comté, 
Brabant, Luxemburg şi Olanda). Datorită Casei de Habsburg, 
mari perspective se deschid astfel pentru Imperiu. Dar bilanţul 
celor două secole şi jumătate de decadenţă este greu de 
suportat pentru germanism. 

Decăderea Imperiului bizantin a dus la dispariţia din Europa a 
contraponderii pe care o reprezenta Bizanțul faţă de marile 
state occidentale. Angajat în lupta disperată împotriva turcilor, 
în secolele XIV şi XV, acesta nu mai joacă decât un rol secundar 
în Europa orientală. Principatele ruseşti devin şi ele 
neputincioase din cauza fărâmiţării şi îşi pierd până şi 
independenţa în urma invaziei mongole din secolul XIII. În 
absenţa vreunui stat important în est, noile monarhii din Europa 
orientală nu mai sunt confruntate decât cu problema germanică. 
Boemia, Ungaria, apoi Polonia, profită de slăbiciunea împăraţilor 
germani pentru a ieşi de sub tutela acestora. 

Astfel, Venceslas al II-lea, fiul lui Ottokar al II-lea şi rege al 
Boemiei, a reuşit către 1300 să fie încoronat rege al Poloniei, 
apoi, în virtutea drepturilor fiului său mai mic, rege al Ungariei. 
Acest imperiu a avut o viaţă scurtă şi Boemia ajunge din nou, cu 
Carol al IV-lea de Luxemburg, sub dominaţia unei dinastii 
germane. Succesorii lui Carol al IV-lea de Luxemburg sunt totuşi 
incapabili să-i continue opera. Sub domnia fiului său Venceslav, 
reformatorul Jan Hus îmbină strâns disputa religioasă cu 
patriotismul boem. Criza husită capătă repede o manta 


antigermanică şi se afirmă ca o mişcare naţională îndreptată 
clar împotriva dinastiei domnitoare. Lucrurile capătă un caracter 
dramatic prin condamnarea şi supliciul lui Jan Hus la sinodul de 
la Constanza (1415). Cehii fac din acesta un martir şi îi acuză pe 
suveranii germani că nu au făcut nimic pentru a-l salva de la 
moartea pe rug. Succesorul lui Venceslav, Sigismund, trebuie să 
aştepte anul 1436 şi un compromis semnat de papalitate 
(aceasta aprobă cehilor uzanţa comuniunii sub ambele specii) 
pentru a fi recunoscut ca rege al Boemiei. Dar autoritatea regală 
a fost serios slăbită de criză, iar sentimentul naţional ceh 
constituie de acum încolo un obstacol puternic în faţa 
expansiunii germanismului. În 1458, nu un membru al Casei de 
Habsburg, ci un ceh, George de Podtebrady, devine rege al 
Boemiei. 

În Ungaria, germanismul cunoaşte aceeaşi dorinţă de 
expansiune dar şi aceleaşi dificultăţi. La mijlocul secolului al XIV- 
lea, Ungaria este guvernată de Ludovic de Aragon (1370-1386). 
Maria, fiica sa mai mare, se căsătoreşte cu Sigismund de 
Luxemburg, care îşi asigură în felul acesta coroana Ungariei 
înainte de a obţine, s-a văzut în ce condiţii, pe cea a Boemiei şi 
titlul imperial. Dar nobilimea maghiară se opune cu îndârjire 
autorităţii suveranilor germani, a căror putere nu este mai solidă 
în Ungaria decât în Boemia. De la înfrângerea de la Nicopole 
(1396), Ungaria este confruntată totuşi, în primul rând cu 
ameninţarea unei invazii otomane. Sub conducerea lui loan 
Hunyade!”!, nobilimea ungară pune mâna pe arme pentru a 
încerca să se opună presiunii turceşti pe care Habsburgii sunt 
incapabili s-o împiedice. Din acest motiv, nobilimea ungară 
hotărăşte în 1458 să-şi aleagă propriul rege, Matei Corvin, fiul 
lui loan Hunyade. 

În sfârşit, Polonia cunoaşte şi ea o puternică reacţie 
antigermanică. Cucerită de Cavalerii Teutoni în secolul al XII-lea, 
ea este slăbită de certurile dintre nobili, pe care dinastia Piast 
este incapabilă să le pună capăt şi pare expusă poftelor 
suveranilor germani. La mijlocul secolului al XIV-lea, declinul său 
este stopat un timp de Cazimir cel Mare, care, între 1333 şi 
1370, măreşte teritoriul şi readuce nobilimea la ascultare. Dar, 
în 1370, nobilii polonezi îi dau drept succesor pe Ludovic de 
Anjou, deja rege al Ungariei. Pentru că prin căsătoria Mariei, 
fiica sa mai mare, cu Sigismund de Luxembourg riscau să 


provoace trecerea ţării sub autoritatea unui prinţ german, nobilii 
polonezi preferă să o aleagă suverană pe sora ei, Hedviga de 
Lituania Jagello. In fruntea unui stat puternic, incluzând Lituania 
şi Polonia, Jagello începe o luptă fără milă împotriva expansiunii 
germanice. După victoria hotărâtoare de la Tannenberg (sau 
Grünewald), în 1410, asupra Cavalerilor Teutoni, timp de o 
jumătate de secol el se străduieşte să-i împingă pe germani spre 
vest, luptând în acelaşi timp cu curaj împotriva 
expansionismului turcesc. Noua dinastie poloneză atinge acum 
apogeul, intervine ca arbitru în întreaga Europă şi dă un rege 
ungurilor şi apoi cehilor. La sfârşitul secolului XV, Jagellonii din 
Polonia apar în ochii lumii germane drept garanţia 
independenţei naţionale a statelor slave şi a celui ungar. 

Presiunea germanică nu este oprită totuşi decât temporar, 
căci Habsburgii o reiau victorioşi. Dar, în cursul luptelor pe care 
le-au dat, statele slave şi-au făurit un sentiment naţional pe care 
secolele de supunere faţă de împărații germani nu vor mai reuşi 
să-l şteargă. 


În nord: uniunea scandinavă faţă în faţă cu Hansa 


Până în secolul al XIV-lea, ţările scandinave au un rol mai 
puţin important în istoria Europei. Resursele puţine şi populaţia 
scăzută explică această poziţie modestă. Întreaga istorie a celor 
trei regate se reduce la lupta dusă de monarhie împotriva 
atitudinii recalcitrante a nobilimii şi a clerului. Dar, începând din 
secolul al XV-lea, se petrece un fapt important: pătrunderea pe 
domeniul scandinav al Mării Baltice a oraşelor germanice din 
Hansa teutonică. 

Colonizat în partea de sud de către germani, regatul 
Danemarcei se vede printre altele înlăturat din Marea Baltică de 
întreprinderile aparţinând Hansei. Regele Waldemar al IV-lea 
încearcă să reacționeze printr-un război, dar hanseaţii blochează 
Copenhaga şi regele trebuie să recunoască protectoratul 
acestora asupra regatului său. Curând, dominaţia hanseatică se 
întinde până în Suedia şi, în 1363, acesteia i se impune un rege: 
Albert de Mecklembourg. Către sfârşitul secolului al XIV-lea, 
întreaga lume scandinavă intră sub protectoratul germanic. Cele 
trei regate vor reacţiona, realizând în ultimii ani ai secolului o 
uniune care, punând capăt dezbinărilor, va constitui un obstacol 
în faţa expansiunii germanice. 

Din 1375 până în 1389, în urma unor moşteniri şi războaie, 
fiica lui Waldemar al IV-lea, Margareta, reuşeşte să reunească 
pe fruntea sa cele trei coroane ale Danemarcei, Norvegiei şi 
Suediei. În 1397, ea prezidează tripla încoronare a nepotului şi 
moştenitorului său, Eric de Pomerania. Uniunea de la Kalmar, 
realizată de dietele celor trei regate, stabileşte statutul 
Scandinaviei. Păstrându-şi fiecare instituţiile proprii, Suedia, 
Norvegia şi Danemarca hotărăsc să rămână unite pentru 
totdeauna sub autoritatea aceluiaşi suveran. Departe de a 
realiza unirea regatelor într-un singur stat, acest act 
consfinţeşte în fond hegemonia celui mai puternic şi mai 
populat. Danemarca, sub domniile Margaretei şi a lui Eric, 
foloseşte în avantajul său forţele celor trei state ale Uniunii. 

Uniunea nu supravieţuieşte mult timp după dispariţia 
iniţiatoarei sale, care moare de ciumă în 1412. Dominația 
daneză este suportată din ce în ce mai greu de nobilimea 
celorlalte două regate. Acest sentiment este agravat de faptul 
că, odată cu venirea la putere a suveranilor germani, Eric de 


Pomerania şi succesorii lui, Christophe de Bavaria şi Christian de 
Oldenburg, toate funcţiile importante sunt în mâinile germanilor. 
De acum, revoltele se înmulţesc. Este adevărat că suveranul 
Christian de Oldenburg reuşeşte, la mijlocul secolului al XV-lea, 
să anexeze Danemarcei provinciile germanice Schlesvig şi 
Holstein şi să refacă în interesul său Uniunea de la Kalmar, dar 
forţe centrifuge o distrug în ultimii ani ai secolului al XV-lea. 

Bilanţul acestei încercări de unire a regatelor scandinave nu 
este totuşi negativ. Solidaritatea popoarelor scandinave a 
permis, prin stoparea expansiunii germanice, să-şi apere 
originalitatea. Mai ales, puterea maritimă scandinavă a stânjenit 
desfăşurarea activităţilor Hansei în Marea Baltică. 


La sud: anarhia politică italiană şi afirmarea spaniolă 


ltalia, care a fost principala miză în lupta dintre Pontificat şi 
Imperiu după dispariţia lui Frederic al ll-lea Hohenstaufen 
(1250), este practic eliberată de sub dominaţia împăraţilor 
germani. Dar supunerii faţă de împărați îi urmează, timp de şase 
secole, fărâmițarea politică. Luptele dintre Pontificat şi Imperiu 
se prelungesc din această cauză în mod anacronic, prin 
expedițiile în Italia ale împăraţilor Henric al VIl-lea (1312) şi 
Ludovic de Bavaria (1328-1329), sau prin luptele ce au loc în 
interiorul peninsulei, între Guelfi, partizani ai papei sau ai casei 
de Anjou, şi Ghibelini'*?, partizanii italieni ai împăratului. Dar 
diferitele partide luptă mai ales pentru realizarea ambițiilor 
teritoriale ale prinților sau ale oraşelor care năzuiesc să-şi 
extindă autoritatea asupra principatelor vecine. Comandanții 
militari, condottieri, îşi pun trupele lor de mercenari în serviciul 
unora sau altora. Ei câştigă serios din aceste lupte şi uneori 
hotărăsc să-şi constituie propriul lor principat. 

Din cauza războaielor şi luptelor civile, centrul vital al Italiei 
are tendinţa să se deplaseze din marile regate din sud către 
principatele Italiei de nord. În sudul şi în centrul peninsulei se 
menţin două state bine organizate: statele pontificale şi regatul 
Neapolelui. 

Statul pontifical a fost zdruncinat de lunga şedere a papilor la 
Avignon. Dispariţia în fapt a autorităţii pontificale, pe care cea a 
retorilor incapabili şi corupți nu reuşeşte să o înlocuiască, a dat 
mână liberă ambițiilor familiilor feudale Orsini, Colonna sau 
Gaetani, care îşi dispută puterea. Profitând de absenţa papei, 
principalele oraşe ale statului pontifical, Spolete, Bologna, 
Orvieto sau Viterbe îşi organizează o veritabilă autonomie 
comunală. In 1347, chiar la Roma izbucneşte o revoltă populară 
şi oraşul se declară practic independent sub conducerea 
dictatorului Cola di Rienzo. Excomunicat de Clement al Il-lea, 
acesta este alungat în anul următor din Roma de către baroni. În 
provinciile Ancona şi Romagna, seniorii au format adevărate 
principate, seniorii de Montefeltre la Urbino, Malatesta la Rimini 
sau Este la Ferrara şi Modena. Anarhia este aşa de mare încât 
zădărniceşte tentativa lui Urban al V-lea de a reinstala 
papalitatea la Roma (1367): după câteva luni este nevoit să 
fugă din faţa supuşilor săi răsculați şi să se întoarcă la Avignon. 


Cu mare greutate, Grigore al XI-lea reuşeşte să readucă 
papalitatea în ltalia, în 1377. Marea schismă a Bisericii care 
urmează prelungeşte anarhia. Aceasta dă puterilor străine, 
prinților şi oraşelor italiene, ocazia de a interveni în favoarea 
unuia sau altuia dintre pontifi, în schimbul unei protecţii nu mai 
puţin periculoase pentru papalitate. Dacă la sfârşitul secolului al 
XV-lea aceasta reuşeşte să capete forma unei monarhii 
centralizate, autoritatea asupra propriilor state rămâne 
nesigură. Decăderea statului pontifical este evidentă. 

Chiar dacă este mai puţin afectat, regatul Neapolelui devine o 
pradă pe care şi-o dispută puterile străine. În timp ce aragonezii 
s-au instalat în Sicilia încă din anul 1282, dinastia angevină 
reuşeşte să reziste în peninsulă cu regele Robert şi nepoata lui, 
loana, care capătă porecla de „regina indecentă“ datorită celor 
patru căsătorii şi numeroşilor amanți. După moartea sa, istoria 
regatului se reduce la o competiţie între dinastiile rivale: ducii 
de Anjou, aparţinând casei de Valois, care se pot baza pe 
ajutorul Franţei, se înfruntă cu prinții de Duras şi cu dinastia 
siciliană de Aragon. În 1442, Alphonse de Aragon, adoptat de 
loana a ll-a de Duras, restabileşte în propriul interes unitatea 
regatului celor Două Sicilii, pe care îl lasă moştenire, împreună 
cu regatul Neapolelui, fiului său, Ferrant | (1458-1494). 

În nordul peninsulei, spre deosebire de restul Italiei, statele 
mici, oraşele libere sau principatele sunt cele care stăpânesc. 
Încă de la începutul secolului al XII-lea, împărații au trebuit să 
înfrunte mişcarea comunală. Au rămas mai ales în memorie 
peripeţiile luptei lor împotriva Ligii oraşelor lombarde. Până la 
începutul secolului al XIV-lea, istoria Italiei de nord se confundă 
cu cea a raporturilor dintre cler şi Imperiu, peninsula constituind 
miza teritorială a conflictului dintre cele două puteri. In acelaşi 
timp, în cadrul fiecărui oraş, o luptă permanentă se duce între 
nobilimea care, la începutul secolului al XIV-lea, deţine încă 
puterea şi burghezia care, îmbogăţită în urma unei intense 
activităţi economice în cadrul corporațiilor, încearcă să pună 
mâna pe aceasta. Oraşul Milano cunoaşte astfel dictatura 
familiei Visconti. Aceştia guvernează prin teroare şi creează un 
stat în Italia de nord. Chiar dacă o revoluţie o alungă la mijlocul 
secolului al XV-lea, oraşul Milano cade în curând din nou în 
mâinile unei noi dinastii, înfiinţată de comandantul armatei, 
Francisc Sforza. 


La Florenţa, luptele între facţiuni sunt deosebit de dure. 
Guelfii se opun Ghibelinilor, iar Albii (partid guelf radical) 
Negrilor (mai moderați şi bănuiţi de simpatii ghibeline), fiecare 
familie aristocratică trecând de partea uneia sau alteia dintre 
facţiuni. O anarhie interioară care nu împiedică oraşul să-şi 
extindă puţin câte puţin autoritatea în regiunea Toscanei, în 
detrimentul cetăților vecine. Curând, problemele politice sunt 
dublate de probleme economice şi sociale. Cei săraci, meseriaşi 
sau salariaţi aparţinând „meseriilor minore“ se opun celor 
bogaţi, marii negustori sau proprietari aparţinând „meseriilor 
majore“. În fruntea fiecăreia dintre aceste grupări se află familii 
puternice: Albizzi, apărători ai celor bogaţi şi Medici, şefi ai 
partidului democratic. În cursul secolului al XV-lea, Cosimo de 
Medici, sprijinit de cei săraci, plasează oraşul sub dominaţia 
familiei sale. 

Geneva şi Veneţia, unde s-au instaurat regimuri aristocratice, 
cunosc o istorie în care predomină în esenţă problemele 
economice. Geneva, care obţine controlul asupra Corsicei şi ale 
cărei interese comerciale se îndreaptă spre Mediterana 
occidentală, trece prin încercări atât de dificile încât îşi pierde 
independenţa şi cade sub dominație franceză la sfârşitul 
secolului al XIV-lea. Veneţia formează în Istria, Dalmația şi nord- 
estul Italiei un stat „cu un teritoriu solid“ care o face să intre în 
conflict cu vecinii. Nici acest conflict, nici protestele pontificale 
nu ştirbesc o prosperitate comercială bazată pe relaţiile sale cu 
Orientul şi cu păgânii. 

În timp ce în Europa centrală Sfântul Imperiu cedează treptat 
locul formațiunilor naţionale, iar în Italia acesta este înfrânt de 
fărâmițarea politică şi teritorială, Europa occidentală scade, 
constituindu-se statele naţionale care, împreună, fac eforturi să 
sfarme vechile structuri medievale pentru a le înlocui cu 
instituţii capabile să le asigure stabilitatea şi eficacitatea. La 
sud, peninsula iberică oferă un exemplu impresionant al acestei 
evoluţii. Până în secolul al XIII-lea, istoria peninsulei iberice este 
dominată de „Reconquista“. Extremitate greu încercată a 
Occidentului, Spania este o altă ţintă a cruciadelor. După 
victoria de la Las Navas de Tolosa (1212), Spania este recucerită 
încetul cu încetul. Granada rămâne ultimul regat musulman al 
peninsulei, până la sfârşitul secolului al XV-lea. Această 
amânare se datorează încetării acţiunilor de cucerire. 


Problemele interne trec înaintea luptei împotriva musulmanilor. 

La începutul secolului al XIV-lea, peninsula nu mai este 
împărţită decât în patru regate: regatul Castiliei, format de 
Alfonso al X-lea cel Înţelept prin unirea regatelor Castilia şi Leon; 
regatul Aragonului, care cuprinde Catalania şi care se extinde 
prin cuceririle succesive ale lui Jaime l, Pedro al Ill-lea şi Jaime al 
II-lea asupra insulelor Baleare, a regatului Valenciei şi al Siciliei 
asupra Sardiniei şi Corsicii; regatul Portugaliei, care s-a 
constituit definitiv sub domnia lui Alfonso al Ill-lea prin cucerirea 
regiunii Algarve; în sfârşit, regatul Navarrei, care se afla situat 
între state mai puternice decât el, izolat de Mediterana şi sortit 
unei existenţe cu atât mai mediocre cu cât legile succesorale 
permit fiicelor să moştenească regatul, ceea ce duce la 
permanente schimbări ale dinastiilor. 

Din secolul al XIII-lea în secolul al XV-lea, Castilia cunoaşte o 
lungă perioadă de anarhie: urmaşii suveranilor se înfruntă cu 
marile familii feudale. Străinătatea intervine în aceste conflicte 
iar curând monarhia castiliană devine o simplă jucărie mânuită 
de nobilime. Astfel, regele Henric al IV-lea se vede nevoit să o 
dezmoştenească pe fiica sa, loana - căreia i se atribuie o 
naştere nelegitimă - în favoarea surorii sale, Isabella (1474). 

Când, în 1410, se stinge dinastia de Aragon se apelează la un 
Infante de Castilia, Ferdinand. Căsătoria Isabellei cu Ferdinand 
(1469), deci legătura dintre noua dinastie aragoneză şi familia 
regală de Castilia, va da naştere Spaniei. Sub domnia Isabellei şi 
a lui Ferdinand, supranumiţi „Regii catolici“ datorită credinţei lor 
intransigente, Aragonul şi Castilia au guverne separate, dar 
unificarea lor se pregăteşte. Aceasta se realizează în folosul 
fiicei lor, loana cea Nebună, apoi a nepotului lor, viitorul împărat 
Carol-Quintul. 

Mai întâi, Spania îşi stabileşte frontierele. După ce a cucerit 
partea de sud a Navarrei, Ferdinand de Aragon pune mâna pe 
Granada în 1492, după un război de mai mult de zece ani, în 
cursul căruia trădările şi luptele s-au succedat şi care s-a 
terminat cu un lung asediu. „Reconquista“ spaniolă ia sfârşit 
odată cu dispariţia ultimului stat musulman din peninsula 
iberică. Convinşi că o coexistenţă a unor religii diferite în sânul 
aceluiaşi stat nu poate decât să dăuneze acestuia, regii catolici 
încearcă apoi să asimileze populaţiile eterodoxe. Dacă 
musulmanii sunt primele victime ale unei politici care nu oferă 


decât două alternative, convertirea sau expulzarea, evreii sunt 
supuşi şi ei strictei intoleranţe religioase. Începând din 1480, 
suveranii fac din Inchiziţie instrumentul politicii lor religioase. 
Spania timpurilor moderne se constituie în mijlocul flăcărilor, a 
rugurilor şi a sentinţelor de întemniţare. 

Devenind supraveghetori fanatici ai respectării stricte a 
religiei, cei doi suverani se preocupă să asigure urmaşilor lor 
puterea absolută. Asprimea nemiloasă a  lsabellei, care 
decimează nobilimea castiliană, rade de pe faţa pământului 
fortărețele, suprimă pensiile şi pune la punct turbulenta 
nobilime din regatul său. În Aragón, Ferdinand reuşeşte să 
dezbine adunările orăşeneşti şi să elimine partidul democrat, 
sprijinindu-se pe cei bogaţi. In grabă, juriştii organizează 
reformele administrative pe care monarhia franceză le realizase 
în timpul lui Filip cel Frumos. 

La sfârşitul Evului Mediu, Spania este un stat modern, 
dezvoltat din punct de vedere economic şi de multă vreme 
îmbogăţit de pe urma aurului adus prin Maghreb de caravanele 
venite din Sudan. Sub domnia lIsabellei, insulele Canare devin 
insule castiliene iar Columb descoperă în 1492 Lumea Nouă. 
Căsătoria fiicei Regilor catolici, moştenitoare a două regate şi a 
drepturilor Spaniei asupra Americii, cu Filip cel Frumos, fiul 
Mariei de Burgundia, moştenitoare a lui Carol Temerarul şi a lui 
Maximilian de Strasbourg, va face din dinastia spaniolă cea mai 
puternică Casă regală din Europa şi din noul „regat al Spaniei“, 
statul cel mai important de pe continent. 


La vest: Franţa şi Anglia în războiul de o sută de ani 


La sfârşitul secolului al XIII-lea, în Franţa şi Anglia se instituie 
două puteri monarhice naţionale în care, alături de practicile 
feudale, începe să se impună revendicarea drepturilor regelui. 
Cu toate acestea, triumful statului naţional în Europa 
occidentală nu permite asigurarea stabilităţii pe continent. 

În Franţa, monarhia feudală, fondată sub Filip August şi 
Ludovic al IX-lea, a evoluat către centralizare sub influenţa 
hotărâtoare a juriştilor. În timpul lui Filip cel Frumos, aceştia au 
afirmat supremaţia regală şi au reuşit să-i supună pe marii 
vasali. În Anglia, după marile crize din secolul al XIII-lea, între 
Eduard | şi Parlamentul care reprezintă clasele dominante ale 
societăţii, se stabileşte o relaţie nouă care, departe de a micşora 
puterea regală, tinde să o întărească. 

Dar aceste două state, cele mai puternice din Europa de la 
începutul secolului al XV-lea, au interese opuse. Franţa şi Anglia 
nu vor cunoaşte liniştea înainte de secolul al XV-lea: rivalitatea 
lor, provocată de concepţiile feudale ale regilor Franţei, 
degenerează într-o serie de conflicte armate. Acestea durează 
mai mult de un secol, şi în zorii timpurilor moderne lasă cele 
două monarhii slăbite şi epuizate. 

„Războiul de o sută de ani“ este o înşiruire dezlânată de 
lupte, întrerupte de perioade de linişte şi de tratate de pace. 
Dacă operaţiunile militare nu sunt permanente, atmosfera de 
război domină mai mult de un secol viaţa internă a celor două 
state şi relaţiile dintre acestea. Acest lung conflict pune alături 
concepţiile feudale în care îşi au originea şi mijloacele celor 
două state, cele mai moderne din Europa. 

În Franţa, domnia activă a lui Filip al IV-lea cel Frumos (1285- 
1314) nu este marcată numai de constituirea unui stat 
centralizat sau de lupta victorioasă contra papei, ci şi de 
tradiționala politică de ostilitate faţă de regii Angliei. O ostilitate 
care se cristalizează în problema regiunii Guyenne şi a Flandrei. 

Statele europene la sfârşitul Evului Mediu 


Ducatul de Guyenne şi teritoriile sale anexe, Saintonge, 
Perigord, Quercy şi Limousin (întregul sud-vestul actual al 
Franţei), fuseseră recunoscute drept posesiuni ale regelui 
Angliei (tratatul de la Paris semnat de Ludovic al IX-lea în 1259) 
în schimbul omagiului feudal prezentat regelui Franţei. Acesta 
din urmă continuă să intervină adesea pe acest teritoriu pe care 
englezii aplică legea. Această situaţie este deosebit de propice 
înmulţirii conflictelor. Incepând cu 1293, Eduard |, chemat să 
apară în faţa Parlamentului din Paris, refuză să facă acest lucru 
şi îşi vede feudele confiscate. Războiul care începe atunci 
durează zece ani. Armistițiul este de scurtă durată: noul rege 
Eduard al II-lea întârzie să-şi prezinte omagiul şi ostilitățile 
reîncep în 1316. 

In Flandra, situaţia este destul de diferită, chiar dacă, ca şi în 
Guyenne, scopul politicii franceze este să anexeze regatului un 
teritoriu ce fusese cedat contelui de Flandra, Guy de Dampierre. 


Pentru a reuşi, regii Franţei se sprijină ca de obicei pe nobili şi 
pe clerul superior, care consideră avantajos să devină vasalii lor. 
Dar în Flandra problema politică este dublată de cea economică. 
Centru al unei înfloritoare industrii producătoare de postav, 
Flandra primeşte din Anglia materia primă necesară, lâna. 
Anexarea Flandrei de către Franţa, într-o continuă luptă cu 
Anglia, ar însemna distrugerea unei industrii lipsite de materia 
primă. De aceea, când confiscă comitatul (în 1301), Filip cel 
Frumos se izbeşte de ostilitatea făţişă a meseriaşilor şi 
negustorilor care îl susţin pe contele de Dampierre, garantul 
autonomiei flamande şi fidel alianţei cu englezii. La Bruges, o 
răscoală - „Matines Brugeoises“15%, versiune flamandă a 
„vecerniilor siciliene“15* - condusă de meseriaşul Pierre de 
Coninck, se termină la 17 mai 1302 prin masacrul garnizoanei 
franceze. În acelaşi an, o expediţie organizată de Filip cel 
Frumos, formată din floarea cavaleriei franceze strânsă în jurul 
lui Robert de Artois, suferă o înfrângere dezastruoasă în faţa 
infanteriştilor comunelor flamande. Filip cel Frumos trebuie să 
aştepte anul 1305 şi pacea de la Athis-sur-Orge pentru a putea 
anexa întreaga Flandră valonă. 

După moartea lui Filip cel Frumos, feudalii încep să ridice 
capul. Cei trei fii ai săi, Ludovic al X-lea cel Certăreţ (1314- 
1316), Filip al V-lea cel Lung (1316-1322) şi Carol al IV-lea cel 
Frumos (1322-1328), care se urcă pe rând pe tronul Franţei, nu 
au nici curajul nici autoritatea tatălui lor. Sub Ludovic al X-lea, 
juriştii care au constituit o autoritate în regat sunt urmăriţi, 
torturați, executaţi. În plus, pentru prima oară în istoria 
Capeţienilor se pune problema succesiunii la tron. La moartea 
sa, Ludovic al X-lea cel Certăreţ lasă în urmă o fată, loana. Soţia 
lui naşte un băiat, dar loan | moare la cinci zile după naştere. 
loana este înlăturată de la moştenire în virtutea „legii salice“ 
(excluderea femeilor de la dreptul de a urca pe tron) inventată 
cu această ocazie de jurişti. Filip al V-lea, care la rândul său nu 
are decât fete, este moştenit fără dificultate de fratele său 
Carol, dar situaţia se agravează în 1328 când acesta moare la 
rândul său. Doi candidaţi îşi dispută tronul: Filip de Valois, 
nepotul lui Filip al Ill-lea cel Îndrăzneţ şi Eduard al Ill-lea al 
Angliei, nepot de fiică a lui Filip cel Frumos (mama sa, Isabelle, 
fiica lui Filip al IV-lea se căsătorise cu Eduard al II-lea al Angliei). 
Baronii francezi preferă să-l aleagă drept suveran pe candidatul 


„născut în regat“ decât pe nepotul lui Filip cel Frumos. 

Pentru moment monarhia engleză nu reacţionează. Trebuie să 
spunem că, pe lângă Franţa, Anglia, care se limitează la partea 
meridională a insulei, este mult mai puţin importantă: Irlanda a 
devenit practic independentă, iar Ţara Galilor, încredinţată ca 
apanaj fiului mai mare al regelui se bucură de o autonomie 
foarte mare. Cât despre Scoţia, aceasta a scăpat de sub 
autoritatea engleză şi şi-a ales drept rege pe Robert Bruce | 
(1306). Domnind peste un regat cu trei milioane de locuitori (de 
patru ori mai puţini decât în Franţa), care se ocupă numai cu 
agricultura, regele Angliei este incapabil să înfrunte puternica şi 
bogata Franţă a lui Filip al Ill-lea de Valois. Pe de altă parte, 
Anglia cunoaşte, sub domnia lui Eduard al Il-lea (1307-1327) o 
lungă perioadă de anarhie marcată de dominaţia favoriţilor 
regali şi de revoltele propriei sale familii. Ajutată de amantul ei, 
însăşi soţia lui Eduard al II-lea îl destituie pe acesta şi apoi îl 
asasinează. 

Rege la 15 ani, Eduard al Ill-lea este împins să declanşeze 
războiul contra lui Filip al Vl-lea de Valois. Acesta începe în 
1337, în momentul în care Franţa şi Anglia se înfruntă în Flandra 
şi în care Filip al Vl-lea pune mâna pe ducatul de Guyenne. 
Pentru a obţine o rezolvare avantajoasă a acestei probleme 
supărătoare, Eduard al Ill-lea se hotărăşte să conteste alegerea 
baronilor francezi făcută în favoarea lui Filip de Valois după 
moartea lui Carol al IV-lea. Invocând lipsa de regularitate a „legii 
salice“, care a fost folosită pentru a-l da de-o parte, acesta se 
proclamă rege al Franţei. Această proclamare, făcută la 
momentul potrivit, va constitui în secolul al XV-lea baza politicii 
britanice. Între timp începe un interminabil conflict, suită de 
cavalcade intermitente, de bătălii între cavaleri şi de asedii de 
oraşe şi fortărețe. Scopul nu este atât cucerirea de teritorii, cât 
înfrângerea adversarului. 

Războiul de o sută de ani cunoaşte trei etape succesive. 
Prima este marcată de o serie de înfrângeri dezastruoase ale 
francezilor. Susţinuţi de arcaşi excelenți, căpitanii lui Eduard al 
III-lea duc un război realist faţă de o cavalerie franceză dornică 
mai ales de fapte răsunătoare. Zdrobită la Crécy în 1336 armata 
lui Filip al Ill-lea pierde în anul următor portul Calais. Fiul său, 
loan cel Bun, este înfrânt şi luat prizonier la Poitiers în 1356. 
Aceste înfrângeri provoacă tulburări în întreaga Franţă şi mai 


ales la Paris, unde, din cauza războiului şi a unei epidemii de 
ciumă bubonică, domneşte o mizerie îngrozitoare: parizienii se 
ridică împotriva guvernului condus de delfin (prinţul moştenitor, 
viitorul Carol al V-lea), un prinţ plăpând, de 18 ani, a cărui 
sarcină devine şi mai grea din cauza intrigilor marilor feudali. 
Profitând de aceste tulburări, magistratul negustorilor din Paris, 
Etienne Marcel, încearcă să impună controlul burgheziei asupra 
regelui. Urmează un adevărat război civil. Etienne Marcel se 
aliază împotriva delfinului cu ţăranii revoltați, cu comunele 
flamande şi cu regele Navarrei, Carol cel Rău, aliat al englezilor. 
Asasinarea lui Etienne Marcel (1358) permite delfinului să preia 
frâiele puterii şi să restabilească liniştea. Dar trebuie să 
negocieze cu englezii o pace costisitoare: la Brétigny (1360) el 
consimte să plătească o răscumpărare de trei milioane de ecu 
pentru eliberarea lui loan cel Bun şi îi recunoaşte lui Eduard al 
III-lea, în schimbul renunţării sale la tronul Franţei, dreptul de a 
stăpâni fără să-şi prezinte omagiul feudal, regiunile Guyenne, 
Poitou, Saintonge, Limousin şi Périgord. 

Dacă regele Carol al V-lea reia din 1368 războiul împotriva 
Angliei, el nu reuşeşte totuşi să oprească definitiv decăderea 
regatului. Când Carol al Vl-lea îi urmează la tron (1380), la 
vârsta de 12 ani, Franţa este pe cale de a atinge fundul 
prăpastiei. Până la majorat guvernarea este încredinţată 
unchilor săi, ducii de Anjou, de Berry, de Bourbon şi mai ales lui 
Filip cel Îndrăzneţ, duce de Bourgogne. Devenit major, regele 
este apucat de o criză de nebunie (1392), care va lăsa regatul la 
cheremul ambițiilor familiei regale. Lupta îndârjită dintre fraţii 
regelui, Ludovic de Orleans şi vărul său, ducele de Burgundia, 
loan fără Frică (fiul lui Filip cel Îndrăzneţ), dintre care ultimii doi 
vor fi asasinați, provoacă un război civil. Membrii partidei 
„Armagnac“ (partizani ai lui Ludovic de Orleans) şi cei ai partidei 
„Burgunzilor“ (ai cărei şefi succesivi sunt ducii de Burgundia, 
loan fără Frică şi fiul acestuia, Filip cel Bun) se sfâşie între ei 
trecând regatul prin foc şi sabie. 

A doua etapă începe în 1415. În ultimii ani de domnie a lui 
Eduard al Ill-lea, paralizată de dificultăţile interne, Anglia 
sfârşeşte şi ea în anarhie: abia încoronat, Richard al II-lea a fost 
înlăturat de Henric de Lancaster. Ajuns rege al Angliei (1413), 
fiul acestuia, Henric al V-lea, profită de tulburările din Franţa 
pentru a debarca în Normandia (1415). Intenţia sa este de a 


restabili ordinea într-un regat corupt, în care gloata dictează 
prinților ce au de făcut, în care regii asupresc clerul şi în care, 
alături de regina Isabela de Bavaria, domneşte desfrâul. 
Învingător al cavalerilor francezi la Azincourt şi Artois (1415), 
Henric al V-lea adoptă o nouă formulă de război: ocuparea 
permanentă a regiunilor cucerite. Datorită abilității sale politice 
el obţine prin tratatul de la Troyes (1420) ca regele Carol al VI- 
lea să-şi renege şi să-şi dezmoştenească fiul - pe care Isabela 
de Bavaria îl consideră bastard - şi i-o dă de soţie pe fiica sa, 
Caterina de Franţa. Această căsătorie îi deschide succesiunea la 
tronul Franţei: pretenţiile regilor englezi la acest tron se bazează 
de acum pe un tratat. 

Numai membrii clanului Armagnac continuă o luptă fără 
speranţă în sudul regatului, în jurul delfinului Carol. La 31 august 
1422, moartea lui Henric al V-lea, apoi cea a lui Carol al VI-lea, 
schimbă situaţia: în timp ce Henric al VI-lea al Angliei, un copil 
de zece luni, este proclamat rege al Franţei şi al Angliei, delfinul 
Carol îşi ia numele de Carol al Vil-lea. Curând regatul este 
împărţit în trei. Guvernarea engleză, exercitată în numele lui 
Henric al VI-lea de către regentul Bedford, este recunoscută în 
partea de nord şi sud-vest a Franţei. Carol al VIl-lea, la rândul 
său, poate conta pe fidelitatea provinciilor din centrul şi sudul 
regiunii Languedoc, dar teritoriul pe care îl stăpâneşte este atât 
de restrâns încât adversarii săi îl numesc în bătaie de joc 
„regele din Bourges“. În sfârşit, Filip cel Bun, duce de 
Bourgogne şi stăpân al Flandrei, pune bazele unui stat cuprins 
între Marea Nordului şi Franche-Comté. 

Ameninţată să devină engleză, Franţa este salvată de 
intervenţia loanei d'Arc, care aduce războiul de o sută de ani în 
a treia etapă. Obligându-i pe englezi să ridice asediul oraşului 
Orleans (1429), „fecioara“ salvează regiunea Berry, centrul 
regatului „regelui din Bourges“ şi îl convinge pe Carol al VIl-lea 
că ajutorul divin va asigura triumful armatelor franceze. 
Impunând apoi plecarea la Reims, unde Carol al VIl-lea este uns 
la 17 iulie 1429, ea confirmă legitimitatea regelui, anulând în 
felul acesta tratatul de la Troyes. Mai mult încă, la acest sfârşit 
de Ev Mediu, când credinţa creştină este încă înteţită de 
calamităţile epocii, ea oferă statului naţional confirmarea 
alegerii divine. 

De acum înainte nu are importanţă că mediocrul Carol al VII- 


lea nu ştie să profite de impulsul dat de loana. Nu are 
importanţă că o lasă să lupte singură, fără mijloace materiale şi 
că nu face nimic pentru a o răscumpăra şi a o salva de la 
moarte atunci când, luată prizonieră de cei din Burgundia, este 
predată englezilor şi condamnată pentru erezie de judecătorii 
tribunalului ecleziastic. Supliciul ei - este arsă de vie la Rouen la 
30 mai 1431 - îi este chiar de folos monarhiei naţionale, căci îi 
oferă un martir. Întărit în felul acesta, sentimentul naţional 
permite unui rege fricos să termine victorios războiul de o sută 
de ani. 

Reconcilierea dintre francezi şi burgunzi constituie prima 
etapă a redresării. De frică să nu susţină costul victoriei engleze 
sau franceze, ducele de Burgundia, Filip cel Bun, acceptă să se 
retragă din conflict. In schimb, Carol al Vil-lea îşi întăreşte 
cuceririle, confirmă scutirea de omagii şi îşi recunoaşte partea 
sa de vină în crima de la Montereau (în care loan fără Frică a 
fost asasinat). Umilitor şi costisitor pentru regat, tratatul de la 
Arras (1435) permite totuşi lui Carol al VIl-lea să reorganizeze 


Franţa şi să dea englezilor lovituri hotărâtoare. Începând cu 
recucerirea Parisului (1436) şi până la cea a provinciei Guyenne 
(1453), regele recucereşte un regat, reia în mâinile sale 
administraţia, reorganizează finanţările şi creează o armată 
permanentă. 

Războiul de o sută de ani se termină fără ca unul din 
beligeranţi să-şi poată impune hegemonia asupra celuilalt. In 
mod sigur, acesta înlesneşte consolidarea monarhiei franceze, 
fundamentarea statului naţional, dar toate acestea cu preţul 
secătuirii, căci urmările războiului condamnă Franţa şi Anglia la 
o jumătate de secol de slăbiciune. Absorbite de lupte interne, 
ele cedează locul tinerei puteri spaniole, care devine în zorii 
timpurilor moderne, cea care domină Occidentul. 

Secolul de război prin care a trecut Franţa i-a încurajat pe 
marii feudali să-şi continue tendinţa lor spre independenţă. 
Existenţa a doi regi între care era posibil să alegi, avantajele pe 
care şi unul şi celălalt trebuiau să le ofere pentru ca numărul 
supuşilor lor să crească, slăbiciunea deosebită a puterii centrale, 
au făcut din fiecare dintre apanaje un mic stat independent. 
Dacă independenţa Burgundiei a fost recunoscută prin tratatul 
de la Arras, şi alte teritorii - cel al ducelui de Bretagne, al lui 
René de Anjou, al lui Carol d'Orléans, al lui loan al Il-lea 
d'Allencon sau al lui Carol de Bourbon - se bucură de aceeaşi 
autonomie: toţi marii feudali cer să-şi obţină independenţa. 

Carol al Vil-lea ia împotriva acestor pretenţii măsuri 
centralizatoare care vor servi drept model pentru crearea 
statelor naţionale din Europa. Astfel, în Franţa sfârşitului de 
secol XV, două concepţii despre stat se opun: cea a statului 
roman, guvernat de o lege unică, al cărei garant este suveranul, 
şi cea a statului feudal, susţinută de marea nobilime care, în 
1437, 1440 sau 1442, când războiul nu se sfârşise încă, 
organizează răscoale împotriva puterii regale. 

Dacă în timpul vieţii tatălui său Carol al VIl-lea, Ludovic al XI- 
lea a sprijinit pretenţiile feudale, din momentul urcării pe tron el 
se arată hotărât să facă pe reprezentanţii marii nobilimi să 
simtă greutatea autorităţii sale. Dar manevrele sale, adesea 
întortocheate, care constau în a-i asmuţi pe unii împotriva altora 
sau în a relua pe ascuns ceea ce oferise în mod public, măresc 
nemulţumirile. În 1467, „Liga Binelui Public“! adună în jurul 
principalului său adversar, Carol Temerarul, duce de Burgundia, 


majoritatea marilor feudali ai regatului. Din 1468 până în 1477 
lupta intermitentă a lui Ludovic al XI-lea împotriva pretențiilor 
burgundului domină istoria Occidentului. Intreaga politică a lui 
Carol Temerarul constă în crearea, între Franţa şi Sfântul 
Imperiul, a unui stat independent care, adăugând teritoriile 
Flandrei şi ale Ţărilor de Jos ducatului Burgundiei, aminteşte 
Lotharingia din epoca carolingiană. Nu fără dificultate, Ludovic 
al XI-lea reuşeşte să-i adune pe toţi cei care prejudiciază 
autoritatea lui Carol Temerarul (oraşele de pe Rhin, cantoanele 
elveţiene, ducele de Lorrena). Incepând din 1475, ducele de 
Burgundia suferă înfrângere după înfrângere: înfrânt de 
elveţieni, apoi de ducele de Lorrena, moare în faţa oraşului 
Nancy, în 1477. Cu toate acestea, Ludovic al XI-lea nu reuşeşte 
să pună mâna pe teritoriile burgunde. Maria, moştenitoarea 
Temerarului, prin căsătoria cu Maximilian de Habsburg, fiul 
împăratului german, obţine un tratat de împărţire (1482), care 
lasă fiului lor, Filip cel Frumos, Flandra, Brabantul, Olanda, 
Hainaut şi Luxemburgul. Dar pericolul creării în Burgundia a unui 
„mare ducat de Occident“ şi cel al implantării în regat a unor 
principate feudale independente, este înlăturat. Franţa şi-a 
restabilit frontierele, autoritatea regală este refăcută, iar 
războiul de o sută de ani s-a terminat. 

Anglia, al cărei teritoriu a fost totuşi apărat, nu iese mai puţin 
slăbită din războiul de o sută de ani. Doar la sfârşitul „războiului 
celor două roze“ statul naţional modern se întemeiază definitiv. 

În momentul victoriilor decisive ale francezilor, Anglia intră 
într-o perioadă de dificultăţi. Regele Henric al Vl-lea, un tânăr 
încântător care vrea să placă tuturor, este incapabil să conducă 
regatul. Soţia sa, Margareta de Anjou, capătă asupra lui o 
influenţă foarte mare şi îl împinge să ducă cu Franţa o politică 
de pace, fără îndoială înţeleaptă, dar nepopulară în Anglia. 
Revoltele se înmulţesc - un aventurier, John Amende-All - 
„reparatorul nedreptăţilor“, vine să jefuiască Londra în fruntea 
unei trupe de nemulţumiţi în timp ce pretendenţii la tron tes 
intrigi. Unul dintre aceştia, Richard, duce de York, profită de 
înfrângerea definitivă a Angliei în războiul de o sută de ani 
(1453) şi de criza de nebunie pe care o face Eduard, prinţ de 
Galles şi moştenitor al lui Henric al VI-lea, pentru a se proclama 
„protector şi apărător al regatului“. Venindu-şi în fire, Henric al 
VII-lea îşi îndepărtează rivalul. Dar Richard pune mâna pe arme 


şi îl ia prizonier. 

Astfel începe „Războiul celor Două Roze“ între membrii 
familiei Lancaster, a căror emblemă are un trandafir roşu, şi 
membrii familiei York, care adoptă drept emblemă un trandafir 
alb. 

Peripeţiile luptei sunt nenumărate, iar răsturnările de situaţie 
tot atât de numeroase pe cât de imprevizibile. Richard de York 
moare într-o luptă în 1460, dar fiul său, Eduard al IV-lea 
reuşeşte să devină rege. Cât despre Henric al VI-lea, acesta este 
asasinat în închisoare, ca şi fiul său. Totuşi, victoria familiei York 
nu pune capăt conflictului. Eduard al IV-lea reinstaurează 
autoritatea regală, însă nu fără brutalitate. El moare lăsând doi 
moştenitori. Dar regele Eduard al V-lea şi fratele său, Richard, 
sunt foarte tineri. Unchiul lor, Richard de York, reuşeşte să fie 
numit „Protector al regatului“ şi îi închide pe amândoi în Turnul 
Londrei. El îşi ia atunci titlul de rege şi, cu sânge rece, îi 
condamnă pe cei doi nepoți la moarte (1483). Brutalitatea 
metodelor lui Richard al III-lea nu întârzie să declanşeze din nou 
lupta. Un complot îl aduce din Bretania pe Henric Tudor, conte 
de Richmond, descendent din partea mamei al familiei 
Lancaster. Richard al Ill-lea porneşte împotriva acestuia, dar 
trădat de unul dintre locotenenţii săi, este înfrânt şi ucis în 
bătălia din 22 august 1485. Învingător, Henric Tudor devine rege 
sub numele de Henric al VIl-lea. Pentru a împăca cele „Două 
roze“, el se căsătoreşte cu fiica lui Eduard al IV-lea şi 
guvernează cu înţelepciune. 

Monarhia engleză de la sfârşitul Evului Mediu este deci tot 
atât de slăbită ca şi monarhia franceză. Noua dinastie a 
Tudorilor trebuie să reconstruiască regatul, să instituie o putere 
stabilă şi să pună capăt anarhiei feudale. Ca şi în Franţa, 
Războiul de o sută de ani se încheie printr-o slăbire a ţării, fără 
niciun câştig. Cu toate acestea, şi aici, conflictul a consolidat 
sentimentul de apartenenţă la o comunitate, al cărei garant este 
regele. În acest fel sunt puse bazele edificării statului naţional. 


Dificila geneză a statului naţional 


În acest sfârşit de Ev Mediu, când se prăbuşesc principiile 
unităţii creştine, noua concepţie a statului naţional începe să-şi 
facă apariţia din structurile feudale încă prezente în fapte şi 
spirite. Dacă, concepţia imperială este încă prezentă în rândul 
clerului, în Italia şi în Germania, împăratul şi-a pierdut toată 
puterea în favoarea prinților şi a oraşelor, spre profitul celor 350 
de principate care îşi împart teritoriul Sfântului Imperiu. 

Autoritatea supremă în lumea creştină este transmisă regelui, 
care de acum înainte, după expresia juriştilor francezi din 
secolul al XIII-lea, este „împărat în regatul său“. Această 
revenire la dreptul roman face din suveran însăşi încarnarea 
Statului şi a afacerilor publice. Dar această concepţie nouă, care 
stă la baza puterii regale până în secolul al XIX-lea, se impune 
cu greu în faţa concepţiilor medievale. Acestea din urmă, încă 
persistente, nu văd în Coroană decât o proprietate a regelui şi a 
membrilor familiei sale, transmisă prin căsătorie sau moştenire. 
Potrivit acestora, punctele de sprijin ale suveranului se limitează 
la supuşii săi din aristocrația feudală şi la consilierii săi fideli pe 
care îi recompensează cu suprafeţe de teren sau cu decoraţii. In 
sfârşit, în virtutea acestora, supremaţia regală asupra poporului 
se reduce la dimensiunea religioasă pe care o capătă prin 
ungere, care face din suverani sau din împărați personaje ce 
poartă aureole de sfinţi. 

Această ambianţă a concepţiilor despre puterea regală în 
Europa de la sfârşitul secolului al XV-lea nu oferă regilor, pentru 
exercitarea atribuţiilor lor, decât mijloace nesigure. Astfel se 
întâmplă cu una din primele şi cele mai importante atribuţii 
pentru supuşi: aceea de a împărţi dreptatea. Fie că este făcută 
direct de suveran, de reprezentanţii acestuia sau de Parlament, 
el este acela care, teoretic, răspunde de acest domeniu. Or, 
tulburările din secolele XIV şi XV au înmulţit jurisdicţiile paralele: 
prinți rivali, mari vasali şi alte forţe de fapt îşi creează propriile 
lor organisme de justiţie. 

Situaţia este şi mai confuză în domeniul fiscal. Până în secolul 
al XIV-lea regele trăieşte din veniturile domeniului propriu. 
Începând din secolul al XIV-lea, monarhiile care se dotează cu o 
administraţie şi o armată sunt obligate să ceară supuşilor o 
contribuţie. Nobilii achitându-se de serviciul militar, acestea fac 


apel la Biserică, la burghezii din oraşe şi la ţărani. La origine, 
aceste impozite nu sunt concepute decât ca o contribuţie 
excepţională, destinată să ajute monarhia să depăşească o 
perioadă dificilă dar trecătoare. Ideea legată de concepţia 
propriu-zisă despre stat, despre o participare a locuitorilor la 
administrarea sau la apărarea acestuia nu se maturizase încă. 
Cu toate acestea, practic, până la urmă la acest lucru se ajunge, 
căci impozitele devin repede permanente: de exemplu, 
impozitul perceput în 1360 pentru a plăti răscumpărarea lui loan 
cel Bun continuă să fie plătit timp de patruzeci de ani. 

Nevoia de a apela la contribuţia supuşilor nu rămâne fără 
urmări. Curând, contribuabilii cei mai importanţi cer să fie 
consultaţi asupra mărimii şi folosirii impozitului, deci suveranii 
trebuie să-i convoace pe reprezentanţii acestora. Astfel, 
Parlamentul din Anglia ia naştere în secolul al XIII-lea din dorinţa 
baronilor, a prelaţilor şi a oraşelor de a controla finanţele regale. 
„Stările generale“ în Franţa sau Cortes-urile din Spania au 
aceeaşi origine. Adesea, aceste adunări nu sunt de acord cu 
perceperea unor noi impozite decât în anumite condiţii, 
acordându-şi astfel dreptul de a supraveghea şi politica. 

Principatele care se formează în urma dificultăţilor şi 
războaielor se înzestrează în acelaşi mod cu organisme de 
guvernare (Camera de conturi, Parlament, Cancelarie, Monedă). 
In felul acesta, pe concepţia feudală a principatelor teritoriale se 
grefează noţiunea nouă de stat administrat. Aşa se întâmplă în 
Bretagnia, Guyenne, Burgundia, în ducatul de Milano, 
Brandenburg sau Languedoc. 

Concepţia despre statul modern, guvernat de un monarh care 
să-şi impună legea proprie tuturor supuşilor este deci încă 
departe de a fi triumfat definitiv la sfârşitul Evului Mediu. Ea se 
desprinde foarte încet dintr-un sistem de concepţii medievale 
care au fost impuse timp de un mileniu. Statul naţional 
beneficiază totuşi de un atu considerabil: naşterea 
sentimentului naţional, făurit în timpurile grele prin care Europa 
tocmai trecuse. Manifestându-se prin aspiraţia de a se desprinde 
de influenţa străină - fie că este vorba de loana d'Arc în Franţa 
sau de dorinţa ţărilor din Europa de răsărit de a-şi crea dinastii 
naţionale pentru a putea rezista expansiunii germanice - acesta 
tinde să se centralizeze în persoana suveranului în care se 
concentrează conştiinţa de a aparţine unei anume comunităţi. 


Astfel, credinţa faţă de dinastie apare la acest sfârşit de Ev 
Mediu ca principalul germene al statului naţional. Mai mult încă, 
se poate considera, aşa cum o face R. Fossier, că partizanii 
rezultați din luptele urbane sau regionale (Guelfii şi Ghibelinii în 
ltalia, reprezentanţii clanului Armagnac şi burgunzii în Franţa) 
constituie embrionii primelor „partide politice“ moderne. 

După frământările din secolele XIV şi XV, drept consecinţă, 
Europa nu mai este concepută ca o creştinătate, ci ca o 
juxtapunere de entităţi naţionale care luptă pentru hegemonie. 


s Capitolul 4 
O COTITURA FUNDAMENTALA: MARILE DESCOPERIRI 


N La sfârşitul secolului al XV-lea, Europa cunoaşte o 
redresare bazată, în vestul continentului, pe restabilirea 
ordinii monarhice pe principii moderne şi pe regresul 
bolilor endemice şi a perioadelor de foamete. Se 
constată o creştere demografică şi o reluare a producţiei 
agricole, industriale şi a comerțului. In acest context de 
dezvoltare şi datorită utilizării mijloacelor tehnice, 
navigatorii europeni se lansează în descoperirea marilor 
rute oceanice, explorând coastele Africii, descoperind 
continentul american şi realizând primul înconjur al 
lumii. 


N Descoperirilor le urmează sechestrul economic pus 
de ţările descoperitoare asupra bogățiilor de pe noile 
teritorii, apoi intrarea în posesie a acestora din punct de 
vedere politic, ceea ce duce la constituirea imperiilor 
coloniale. În urma acestui proces, Portugalia şi Spania 
sunt marile beneficiare, care dirijează spre porturile lor 
produse exotice şi metale preţioase şi realizează primele 
mari imperii coloniale în Indii şi în Brazilia pentru 
portughezi, în America pentru spanioli. Aceştia din urmă 
îşi exercită suveranitatea în centrul şi în sudul 
continentului şi construiesc un imperiu fabulos, a cărui 
bogăție le va permite să finanţeze încercarea de a 
impune autoritatea suveranilor lor asupra Europei. 

N Consecințele intelectuale ale Marilor Descoperiri nu 
sunt mai puţin importante. Europenii descoperă o lume 
foarte diferită de cea pe care şi-au reprezentat-o până 
atunci, iau cunoştinţă de existenţa altor civilizaţii care 
nu merită întotdeauna disprețul pe care cuceritorii îl 
afişează, şi îşi dau seama că există şi alte credinţe şi alte 
sisteme de valori decât ale lor. Rezultă de aici o 
profundă zdruncinare a concepțiilor lor despre lume şi 
despre valorile lăsate moştenire de Evul Mediu şi 
începutul unei mişcări de repunere în discuţie ale cărei 
efecte se vor prelungi de-a lungul mai multor secole. 


Dacă dărâmarea structurilor lumii medievale începe în cursul 
crizei din secolele XIV şi XV, este dificil de găsit o dată 
reprezentativă pentru sfârşitul Evului Mediu. Ar trebui să se ia în 
considerare cucerirea Constantinopolului de către turci (1453) 
sau sosirea lui Columb în insulele pe care le credea vecine cu 
India (1492)? 

Se pare că adevărata cotitură, imposibil de datat cu precizie, 
dar care se situează între mijlocul secolului al XV-lea şi primii ani 
ai secolului al XVI-lea, constă în deschiderea europenilor către 
lume. Această deschidere modifică situaţia economică, schimbă 
centrul de gravitație al continentului, răstoarnă ierarhia puterilor 
politice şi dă o lovitură mortală viziunii despre lume a 
europenilor, dezvăluindu-le existenţa altor oameni şi a altor 
forme de civilizaţie. 

„Fiice“ ale redresării europene din a doua jumătate a 
secolului al XV-lea, Marile Descoperiri vor tulbura profund o 
Europă deja zdruncinată de „inventarea“ protestantismului, 
ascensiunea lui Carol Quintul şi înaintarea otomanilor în sud- 
estul continentului. 


Redresarea europeană de la sfârşitul secolului al XV-lea 


După un secol şi jumătate de tulburări de tot felul, a doua 
jumătate a secolului al XV-lea reprezintă pentru Europa epoca 
redresării şi a instaurării unei ordini pe baze noi. Sfârşitul 
războiului de o sută de ani, restabilirea ordinii monarhice mai 
întâi în Franţa şi ceva mai târziu în Anglia, reunificarea 
monarhiei spaniole, acel „modus vivendi“ stabilit în Italia şi în 
Sfântul Imperiu - la sfârşitul unei lungi perioade de lupte 
municipale în primul caz şi dinastice în cel de-al doilea - se 
produc pe o relativă stabilitate politică. Dacă războaiele nu au 
dispărut - mai este mult până atunci - caracterul anarhic pe 
care îl aveau a dispărut încetul cu încetul şi odată cu acesta 
nesiguranța pe care o aduceau cu ele. 

Regresul bolilor endemice şi rărirea perioadelor de foamete 
permit în acelaşi timp refacerea populaţiei. După 1450 se 
constată repopularea unui mare număr de sate părăsite. Dacă 
unele, abandonate din cauza calităţii mediocre a solului sau a 
caracterului nesănătos al mediului, par a fi condamnate la o 
dispariţie definitivă, alte sate noi îşi fac apariţia. 

Creşterea demografică pe care o cunoaşte secolul al XVI-lea 
are consecinţe hotărâtoare asupra destinului Europei. Odată cu 
repopularea oraşelor şi satelor, economia, care a cunoscut un 
regres în epoca calamităţilor, îşi regăseşte dinamismul. 
Defrişări, recultivarea terenurilor abandonate sau dezvoltarea 
creşterii animalelor dovedesc această schimbare. Cât despre 
oraşe, acestea continuă, la sfârşitul secolului al XV-lea, 
dezvoltarea începută în secolul al XIV-lea. Datorită cererii foarte 
mari de produse consumabile, ele modifică cu îndemânare 
producţiile din vecinătatea lor: dezvoltarea viilor, cultivarea 
plantelor industriale şi tinctoriale (din care se extrag vopsele 
naturale). Cu această ocazie, senioria, celula tradiţională a 
producţiei agricole se reconstituie. In întreaga Europă suprafaţa 
rezervei senioriale, administrată direct de proprietar, tinde să se 
extindă în detrimentul suprafeţelor de teren arendate ţăranilor. 
În Anglia, unde începe acţiunea de „îngrădire“ (împrejmuire de 
pământuri în vederea constituirii marilor domenii pentru 
creşterea animalelor) şi în Spania, unde se dezvoltă creşterea 
oilor, acest fenomen se manifestă în mod evident. In Europa 
centrală şi orientală, marile domenii reprezintă o regulă, iar 


ţăranii au un statut care îi apropie de iobăgie!5. 

Fabricarea artizanală îşi regăseşte şi ea dinamismul din 
secolul al XIII-lea. Dacă postăvăria flamandă se întoarce la 
strălucirea de altădată, noile centre din Anglia, din Languedoc şi 
din Spania, apărute în timpul crizei, îşi continuă dezvoltarea. 
Acelaşi lucru se întâmplă cu fabricile de ţesături mai uşoare, de 
bună calitate şi cu preţuri mai mici, care au ilustrat adaptarea la 
criză a industriei textile: lâna de calitatea a doua, cânepa sau 
barchetul continuă să alimenteze piaţa celor mai săraci. 

Dar marele progres de la sfârşitul secolului al XV-lea este cel 
al metalurgiei. Stimulată de războaiele din secolele XIV şi XV, 
aceasta cunoaşte o primă epocă de aur care va înflori în secolul 
al XVI-lea datorită tehnicilor de extracţie a minereurilor şi a 
tratării acestora în furnale. 

Dezvoltarea producţiei, creşterea demografică şi pacea 
recâştigată parţial permit o reluare intensă a schimburilor de 
mărfuri. Unele itinerare abandonate sunt folosite din nou. Dar la 
sfârşitul secolului al XV-lea şi în perioada următoare se dezvoltă 
noile rute comerciale care au permis adaptarea comerţului la 
criză. Mediterana şi Marea Baltică rămân centre active, deşi cel 


155 Există o diferenţă fundamentală între feudalismul Europei medievale şi 
„feudalismul“ propriu Europei răsăritene în secolul al XVI-lea. Au existat 
multe controverse pentru a stabili dacă şi în ce fel feudalismul din partea 
răsăriteană a Europei poate fi comparat cu feudalismul „clasic“ al Europei 
Occidentale. Discuţia s-a centrat în principal asupra întrebării dacă trăsătura 
definitorie a feudalismului este relaţia ierarhică de proprietate (oferirea unui 
fief al vasalului, acordarea protecţiei în schimbul rentelor şi serviciilor), 
dreptul politic şi juridic al seniorului asupra ţăranilor săi, sau constă în 
existenţa unor domenii mari pe care ţăranul este constrâns să le lucreze cel 
puţin o parte din an, în schimbul unor plăţi minime (în forma bănească, în 
natură sau dreptul de a folosi pământul pentru o producţie personală). Forma 
de „iobăgie“ întâlnită în Europa răsăriteană poate fi numită muncă aservită în 
sistem fiscal comercial, întrucât proprietarul de pământ producea în funcţie 
de cererea şi oferta de pe piaţă. Limitele economice ale intensității 
exploatării erau determinate de cerere şi ofertă. Formarea unui sistem de 
aservire fiscal-comercială a muncii în Europa răsăriteană (estul Elbei, Polonia, 
Boemia, Silezia, Ungaria, Lituania) a condus la concesii progresive faţă de 
țărănime şi de transformare a obligaţiilor feudale în obligaţii băneşti (secolele 
XII-XIII). Recesiunea din secolele XIV-XV a determinat o „reacţie feudală“ care 
a culminat în secolul al XVI-lea cu o „a doua iobăgie“, caracterizată prin 
înăsprirea condiţiilor de muncă şi sporirea obligaţiilor feudale, precum şi cu 
formarea unei noi clase de mari proprietari. (Immanuel Wallerstein, op. cit., 
pp. 124-129). 


mai dinamic de acum înainte este cel de pe coasta atlantică, 
care privilegiază activitatea ţărilor cu deschidere spre ocean, 
Spania, Anglia şi oraşele Hansei. De asemenea, căile terestre 
care leagă ţările de la Marea Nordului cu cele mediteraneene, 
via Germania, îşi păstrează şi îşi măresc avantajele obţinute în 
timpul crizei. Este firesc ca alături de firmele genoveze şi 
florentine care domină Europa prin activităţile lor financiare, să 
apară firma Fugger din Augsburg. Aceasta reprezintă noua 
putere economică a plăcii turnante care este Germania de sud. 

In acest context, monarhiile europene, puternice prin 
suveranitatea pe care au cucerit-o, profitând de criză şi de 
prăbuşirea mitului imperial şi a teocraţiei, îşi consolidează 
poziţia şi îşi înmulţesc mijloacele de acţiune. Monarhii ereditari 
din Anglia, din Aragon, din Castilia sau din Franţa, suveranii 
electivi din Germania şi din Polonia, prinții italieni, toţi au acelaşi 
ţel: înlăturarea tuturor obstacolelor din calea autorităţii lor şi 
realizarea mijloacelor de a şi-o exercita întru totul. Astfel, în 
toate statele începe o luptă împotriva marilor familii. 
Pretutindeni suveranii fac totul pentru a le supune şi a le 
transforma domeniile şi apanajele în componente ale teritoriului 
naţional. De asemenea, ei limitează rolul organismelor 
reprezentative (Parlament, Cortes-uri, Stări Generale) ale căror 
adunări se răresc aşa de mult încât par mai degrabă adunări 
excepţionale decât elemente permanente ale guvernării 
statelor. In sfârşit, libertatea acordată Bisericii, oraşelor şi altor 
instituţii este pe cât posibil micşorată şi limitată. 

Statele îşi creează mijloace de guvernare dând un caracter 
permanent inovaţiilor apărute în timpul crizei din secolele XIV şi 
XV şi perfecţionând instituţiile statale. În monarhiile occidentale, 
consiliul de coroană (regal), desemnat direct de suveran, devine 
un adevărat guvern. Secţiuni specializate se desprind din acesta 
pentru a îndeplini funcţii depinzând de suveran. Astfel, 
dreptatea este împărţită în numele regelui de către „Audienţe“ 
în Castilia, de Camera Lorzilor în Anglia sau în Franţa de Marele 
Consiliu. Autoritatea regelui este întărită prin înmulţirea 
agenţilor care îl reprezintă în provincii: judecători regali, ofiţeri 
sau reprezentanţi locali ai Coroanei aleşi, ca de exemplu în 
Anglia, din rândurile nobilimii provinciale. 

Produsele care provin de pe domeniul regal şi prerogativele 
regale fiind insuficiente, aceste monarhii consolidate îşi atribuie 


resurse permanente. La început „extraordinare“, impozitarea 
persoanelor sau a bunurilor şi taxele pe schimburile de mărfuri 
devin permanente. Acestea permit regelui să-şi finanţeze 
administraţia şi mai ales să-şi recruteze o armată permanentă 
care, formată din adevărați profesionişti ai războiului, 
înlocuieşte oastea feudală. 

În această edificare a unui stat modern, organizat şi eficace, 
Europa occidentală se află într-un stadiu foarte avansat. Franţa 
şi Castilia sunt exemple de state naţionale moderne, urmate de 
Aragon, Anglia sau statele burgunde ale lui Filip | cel Frumos. In 
schimb, Europa centrală şi orientală nu cunoaşte acest tip de 
evoluţie. Aici, monarhiile sunt marcate de arhaism. Limitate de 
puterea marilor familii şi de puterile locale, acestea nu dispun 
de niciun organism administrativ şi militar care constituie forţa 
statelor occidentale. 

La sfârşitul secolului al XV-lea, arătând deja care este calea 
redresării, monarhiile!” Europei occidentale vor permite o 
lărgire spectaculoasă a orizontului geografic al europenilor, 
lansându-se în cucerirea lumii. 


Europa se deschide către lume 


La începutul secolului al XV-lea, Europa se crede centrul lumii. 
Dincolo de frontierele sale se întinde o lume puţin cunoscută şi 
misterioasă. Lumea islamică, singurul vecin adevărat la est şi la 
sud, apare ca un ecran ce separă Europa de restul lumii. Dacă 
musulmanii au fost eliminaţi din Europa occidentală, cu excepţia 
regatului Granadei, care rezistă până la sfârşitul secolului, ei 
înaintează totuşi în sud-est. După ce au luat sub control coastele 
meridionale şi orientale ale Mediteranei, dominând Africa de 
nord, Egiptul, Siria şi Asia Mică, ei cuceresc peninsula balcanică 
şi pătrund în regiunea Dunării. Deşi adversar, lumea islamică 
este un vecin cunoscut bine, cu care se face comerţ, unde se 
duc călătorii şi se trimit ambasadori. Dincolo de lumea 
musulmană se întinde un spaţiu misterios, a cărui descriere se 
bazează mai mult pe imaginaţie decât pe cunoaştere: Africa 
neagră sau regatele asiatice sunt cunoscute mai ales din 
povestirile uimitoare ale lui Marco Polo sau ale lui Jean de 
Mandeville. Europenii capătă de aici impresia unor ţinuturi de 
basm în care abundă aurul sau bogăţiile de toate felurile. Cât 
despre vest, care nu este cunoscut din cauza caracterului 
rudimentar al condiţiilor de navigaţie, aici sunt plasate insule 
fantastice; locuri de şedere extraordinare, sau ţinuturi minunate 
pline de bogății. 

Dacă criza din secolele XIV şi XV a frânat expedițiile şi a 
încetinit ritmul descoperirilor, din contra, începând din a doua 
jumătate a secolului al XV-lea, redresarea europeană şi 
consolidarea statelor din Europa occidentală le vor stimula. 
Câţiva prinți şi armatori din regiunile active ale Italiei sau din 
peninsula iberică în plină dezvoltare vor impulsiona aceste 
activităţi.  Navigatori şi aventurieri se avântă atunci în 
descoperirea spaţiilor necunoscute. Motivele pentru care o fac 
sunt multiple. Poveştile despre ţinuturi pline de aur şi de 
produse rare (mirodenii, parfumuri, zahăr şi ţesături preţioase) 
au trezit gustul pentru profit şi interesul comercial. Ambiţia 
statelor noi - mai ales cele ale peninsulei iberice, care tocmai şi- 
au încheiat „Reconquista“ - le determină să-şi extindă 
autoritatea asupra unor noi teritorii şi să găsească eventuali 
aliaţi pentru a lupta împotriva lumii musulmane. Fără să mai 
punem la socoteală faptul că, pentru micii nobili scăpătaţi de la 


marginile peninsulei, expedițiile constituie un mijloc de a scăpa 
de sărăcie (Estramadura, Andaluzia). Prozelitismul religios al 
Bisericii face să se spere într-o convertire a popoarelor Africii şi 
Asiei. In sfârşit, înmulţirea expedițiilor îşi are originea şi în 
dorinţa de cunoaştere şi de a verifica adevărul speculațiilor 
ştiinţifice sau al poveştilor legendare. Voința câtorva oameni 
este hotărâtoare. Astfel, printre portughezi, Henric Navigatorul, 
în jurul căruia se adună savanţi, astronomi şi navigatori, 
reuşeşte să-şi convingă suveranul de importanţa pentru tânărul 
stat a acestor expediţii dincolo de mări. 

Un anumit număr de mijloace tehnice permite europenilor 
occidentali să se avânte, la sfârşitul secolului al XV-lea, în 
descoperirea lumii noi: caravela, care apare către 1440, cu 
prova sa subţire şi cu velatura care îi permite să atingă viteze 
considerabile, este vasul Marilor Descoperiri; busola, cunoscută, 
ce e drept, din secolul al XIII-lea, este perfecționată în secolul al 
XV-lea prin precizarea indicaţiilor sale cu ajutorul tablelor de 
declinaţie; hărţile relativ precise, pe măsura explorărilor, nu 
încetează să câştige în exactitate; în sfârşit, astrolabul dă 
indicaţii valoroase pentru determinarea latitudinii şi stabilirea 
poziţiei. 

In acest mod, europenii de la sfârşitul secolului al XV-lea 
descoperă marile rute oceanice. Încă de la începutul secolului al 
XIV-lea, genovezii şi catalanii au trecut de coloanele lui Hercule 
(strâmtoarea Gibraltar), au ajuns în Oceanul Atlantic şi au 
descoperit insulele Canare, Azore şi insula Madera. După 
cucerirea Ceutei în 1415, stimulaţi de Henric Navigatorul, 
portughezii explorează coastele africane. Înconjoară mai întâi 
Marocul musulman şi caută aliaţi împotriva lui. Acest scop este 
repede înlocuit de căutarea aurului, a fildeşului şi a mirodeniilor, 
apoi de speranţa de a descoperi o cale maritimă care să ducă în 
Indii fără să treacă prin zona musulmană. Astfel, sunt 
descoperite unele după altele, Rio de Oro, insulele Capului 
Verde, Sierra Leone, apoi coastele golfului din Guineea, Coasta 
de Aur, delta Nigerului şi, dincolo de Ecuator, după 1480, 
Gabonul şi Angola. In sfârşit, între 1487-1488, expediţia lui 
Bartolomeo Diaz se îndepărtează mult de coastele Guineii, trece 
de Capul Bunei Speranţe şi atinge țărmurile Natalului pe coasta 
de est a Africii. Nu mai rămâne decât să se ajungă în India. Ceea 
ce va realiza, plecând de la Lisabona, Vasco da Gama, în 1497- 


1498. 

Dar marea descoperire, cea ale cărei consecinţe vor 
zdruncina pentru mult timp bătrâna Europă medievală, este 
descoperirea continentului american de către genovezul 
Cristofor Columb, aflat în serviciul reginei Isabella de Castilia. 
Aceasta nu împiedică însă ca la sfârşitul Evului Mediu Europa să 
uite de existenţa lui. Inşelându-se asupra dimensiunilor 
Pământului, Columb crede că navigând mereu spre vest se 
poate ajunge, pe un drum mai scurt, pe continentul asiatic şi la 
nemaipomenitele lui bogății. El caută deci să ajungă în Japonia 
(Cipangu) prin Oceanul Atlantic. Expus regelui Portugaliei, 
proiectul său este primit cu scepticism. In schimb, Isabella de 
Castilia se lasă convinsă. După şase ani de negocieri, aceasta îi 
dă lui Columb, în aprilie 1492, aprobarea să-şi organizeze 
expediţia, îi oferă titlurile de amiral şi de vicerege al teritoriilor 
ce le va descoperi şi o optime din profiturile ulterioare ale 
expediției. Plecat din Palos la 3 august 1492, Columb, care 
credea că va acosta în Asia la jumătatea lui septembrie, nu 
ajunge decât pe 12 octombrie în San Salvador. Convins că a 
ajuns pe continentul asiatic, expediţia parcurge Antilele Mici, 
San Domingo şi Cuba. In februarie 1493, acesta se îndreaptă din 
nou spre Lisabona, decepţionat că nu a găsit nici aurul, nici 
mirodeniile pe care spera să le aducă. In anii următori, Columb 
mai face trei călătorii, termină explorarea Antilelor, atinge 
coastele Venezuelei şi merge de-a lungul istmului Americii 
Centrale. Căzut în dizgrație, el îşi petrece ultimele zile ale vieţii 
luptând cu îndârjire pentru ca drepturile sale să fie recunoscute 
de Coroana spaniolă. Când moare, în 1506, este convins că a 
descoperit calea occidentală spre Asia, căci teritoriile pe care le- 
a adus Coroanei corespund descrierilor făcute odinioară de 
Marco Polo. Plecaţi pe urmele sale, alţi navigatori se îndoiesc 
totuşi de concluziile lui. Ideea că este vorba despre o lume nouă 
se răspândeşte şi este apărată mai ales de navigatorul florentin 
Amerigo Vespucci care a condus, în 1500, o expediţie de 
explorare a Venezuelei. În 1507, tipograful german 
Waldseemüller, aducând un omagiu lui Vespucci, botează noul 
continent „America“. Câţiva ani mai târziu (1513), spaniolul 
Balboa îşi dă seama că America Centrală este un istm, dincolo 
de care se întinde un alt ocean. 

Exploatând această descoperire, portughezul Magellan caută 


o trecere între Oceanul Atlantic şi acest nou ocean. Descoperind 
în 1519 strâmtoarea care de atunci îi poartă numele, el ajunge 
în oceanul pe care îl botează Pacific. După patru luni de 
traversare dificilă ajunge în insulele Marianne unde îşi găseşte 
moartea în cursul luptelor dintre şefii locali. Expediția continuă 
până în insulele Moluce, unde descoperă în sfârşit mirodeniile 
râvnite. Sub conducerea lui Sebastian del Cano, o parte a flotei 
lui Magellan continuă să navigheze spre vest şi ajunge în Europa 
în 1522. Pentru prima dată oamenii au făcut înconjurul 
pământului, aducând astfel dovada indiscutabilă a rotunjimii 
sale. 

Aceste descoperiri de la începutul secolului al XVI-lea 
constituie o adevărată revoluţie. In câteva decenii, europenii 
occidentali au răsturnat planeta, au descoperit un nou 
continent, au explorat căi necunoscute şi au intrat în contact cu 
regiuni a căror climă, floră şi faună erau foarte diferite de cele 
ale Europei. Ei au întâlnit mai ales civilizaţii necunoscute pe 
care, dincolo de povestirile legendare, au putut să le studieze 
din punct de vedere al moravurilor, comportamentului, 
credințelor şi valorilor. Având faţă de acestea avantajul unei 
tehnici şi a unei ştiinţe avansate, ei le vor supune dominaţiei lor. 
Timp de mai multe secole Europa, şi în special Europa de vest, 
îşi asigură supremaţia în lume. Consecintele deschiderii Europei 
spre lume se vor face simţite şi în economia, societatea şi 
cultura „bătrânului continent“. 


Europa domină lumea: naşterea imperiilor 


Pe urmele lui Vasco da Gama, portughezii exploatează ruta 
maritimă a Indiilor. Preocuparea lor de predilecție este comerţul 
şi în special descoperirea mirodeniilor: piper, scorţişoară, 
cuişoare, ghimber. Folosindu-se de cunoştinţele căpătate de la 
arabi şi de la malaiezieni, aceştia explorează foarte repede 
toate căile şi resursele, înţeleg fenomenul musonilor şi învaţă să 
construiască nave adaptate la navigația în Oceanul Indian. 
Pentru a înlătura concurenţa negustorilor arabi sau rezistenţa 
suveranilor locali susținuți de venețieni, ei nu ezită să recurgă la 
forţă. Dar ei sunt mai puţin preocupaţi de dominaţia teritorială 
decât de dominaţia comercială a Indiilor. Primul vicerege, 
Francisco de Almeida nu urmăreşte altceva decât stăpânirea 
mărilor. Succesorul său, Albuquerque, dimpotrivă, iniţiază o 
politică a punctelor de sprijin. El construieşte fortărețe şi 
instalează garnizoane la Ormuz, Goa, Diu, Calicut, Malacca, 
Amboine şi Timor. Astfel, Imperiul portughez este format dintr- 
un ansamblu discontinuu de stabilimente de comerţ care 
constituie tot atâtea etape pe ruta comercială a Indiilor. La 
porţile Extremului Orient, portughezii intră în contact cu China. 
Aceasta refuză să-i primească pe aceşti barbari şi nu le permite 
să se instaleze decât în insula Macao, faţă în faţă cu Cantonul 
(1557). În 1542, în Japonia, sunt relativ bine primiţi de un popor 
ambivalent faţă de lumea exterioară, dar cu care comerţul este 
posibil. In jurul insulei Goa, devenită capitala imperiului 
portughez, se ţese deci o reţea de căi comerciale în toate 
direcţiile, datorită stăpânirii escalelor africane pe drumul din 
Europa spre Indii, a insulelor Moluce şi a insulelor cu mirodenii 
ale Extremului Orient şi curând a căilor spre Pacific, în care 
portughezii şi spaniolii îşi dispută controlul asupra Filipinelor. 

În fiecare an, primăvara, o flotă de patru sau cinci carace 
masive părăseşte Lisabona şi se îndreaptă spre Indii. Călătoria 
presupune o escală în Mozambic, unde rămâne peste iarnă, 
pentru a-şi relua călătoria către Goa unde ajunge după 
treisprezece luni. Navele se întorc încărcate cu mirodenii, pietre 
preţioase, mătăsuri, parfumuri, porțelan. Dacă riscurile de a 
pierde încărcătura din cauza naufragiilor sau jafurilor sunt 
considerabile, comercializarea mărfurilor ajunse la destinaţie 
aduce profituri imense. 


Instalarea portughezilor în India este urmată de un efort 
considerabil privind evanghelizarea. În 1542, iezuitul François 
Xavier merge în acest sens în India, apoi în Japonia. Aici sunt 
construite biserici şi indigenii sunt convertiți prin forţă. 

Instalarea imperiului portughez în Indii nu trebuie să ne facă 
să uităm că posesiunile Portugaliei se întind şi în vest. Tratatul 
de la Tordesillas (1494), încheiat între regii catolici şi loan al Il- 
lea al Portugaliei pentru evitarea conflictelor, a delimitat 
suprafeţele imperiilor coloniale ale celor două ţări: se fixează 
linia de demarcaţie între acestea la 370 de leghe la vest de linia 
dintre Azore şi Capul Verde. Teritoriile aflate la vest de această 
linie sunt rezervate Spaniei, în timp ce cele situate la est aparţin 
Portugaliei. Această împărţire a lumii între cele două puteri 
iberice este confirmată în 1506 de Papa luliu al II-lea. 

Explorând zona rezervată Portugaliei prin tratat, portughezul 
Alvarez Cabral descoperă în 1500, Brazilia. Acest teritoriu este 
totuşi neglijat timp de mai mulţi ani pentru că Portugalia este 
preocupată de constituirea imperiului său din Indii. Abia din 
1550 începe exploatarea economică a Braziliei, exploatare 
bazată pe plantație, sistem importat din insulele Atlanticului. 
Pentru a procura mâna de lucru necesară valorificării acestui 
teritoriu începe exploatarea sclavilor negri capturați pe coasta 
africană. Dacă interesul Portugaliei pentru Brazilia creşte odată 
cu greutăţile pe care le cunoaşte imperiul din Indii la mijlocul 
secolului al XVI-lea, această ţară rămâne un teritoriu izolat în 
mijlocul unei Americi spaniole. 

Într-adevăr, Spania este marea beneficiară a descoperirii 
continentului american. Stat tânăr, abia constituit, Spania 
devine o foarte mare putere care domină Europa secolului al 
XVI-lea datorită bogățiilor procurate prin exploatarea şi 
cucerirea Lumii Noi, descoperită întâmplător de Columb. Spre 
deosebire de portughezi, care se mulţumesc cu stabilimente 
maritime de comerţ şi cu puncte militare de sprijin de-a lungul 
drumului spre Indii, spaniolii pun mâna pe teritoriile cucerite şi 
pe bogăţiile acestora. La începutul secolului al XVI-lea ei 
înfiinţează „instrumentul“ de exploatare economică a coloniilor 
din America: instalată la Sevilla, Casa di la Contratacion’? 
organizează comerţul cu America. 

Instalarea dominaţiei spaniole începe în perioada dintre 1492 
şi 1520, prin cucerirea Antilelor, în jurul insulei San Domingo, 


centrul primului imperiu spaniol, unde se numeşte un 
guvernator şi un căpitan general. Spania aduce de aici aur şi 
perle şi obligă pe indieni la muncă forţată prin sistemul de 
organizare numit Encomienda!5. Victime ale persecuțiilor, ale 
masacrelor cu care se încheie răscoalele sau ale microbilor 
aduşi din Europa, indigenii din Antile sunt în curând ameninţaţi 
cu dispariţia aproape totală. Incepând din 1501, scăderea 
bruscă a populaţiei determină introducerea în Antile a sclavilor 
negri aduşi din Africa. 

Mexicul constituie, între anii 1519 şi 1521, a doua etapă a 
cuceririi spaniole. Hernan Cortes este însărcinat să aducă de aici 
aurul şi argintul pe care îl va descoperi. Împreună cu 400 de 
oameni, 16 cai şi 10 tunuri, el distruge imperiul aztec şi pune 
mâna pe această ţară. Numit Guvernator şi Căpitan general al 
Noii Spanii, el se instalează în Mexico şi până la rechemarea sa, 
în 1523, îşi extinde cucerirea prin raiduri militare - urmaşii săi 
vor termina cucerirea  Guatemalei şi a  Yucatanului -, 
construieşte biserici şi instalează misiuni. 

O a treia etapă are loc între 1531 şi 1534. Un mic nobil, 
Francisco Pizzaro, a participat la mai multe expediţii în Peru şi s- 
a întors uluit de bogăţia imperiului incaş. Ademenit de 
caracterul paşnic al locuitorilor săi, el obţine de la împărat titlul 
de vicerege pentru teritoriile pe care le va cuceri în această 
regiune. În 1531, el pleacă din Panama împreună cu 180 de 
oameni şi 37 de cai. In trei ani, profitând de un război civil 
provocat de moştenitorii lui Inca, el cucereşte ţara, intră în 
Cuzco (1533) şi bune bazele oraşului Lima (1535), înainte de a 
cădea victimă (1541) geloziilor provocate în rândul oamenilor 
săi de împărţirea bogățiilor descoperite. 

Alţi conquistadores s-au pornit în expediţii de descoperire şi 
de cucerire. Parcurgând în toate direcţiile noul continent, ei 
întemeiază oraşe sau instalează misiuni. Rapiditatea cuceririi se 
explică prin superioritatea tehnicii de care dispun spaniolii. 
Numai prezenţa tunurilor şi a puştilor este suficientă pentru a 
înspăimânta şi descuraja pe indigeni. Pe deasupra, numeroşi 
conchistadori sunt militari de profesie, obişnuiţi cu câmpurile de 
luptă din Europa. Energia supraomenească pe care aceşti 
europeni o desfăşoară pentru a învinge distanţele, pentru a 
trece Anzii şi pentru a lupta la altitudini, unde viaţa este grea, îşi 
găseşte izvorul în aviditatea lor de a descoperi miticul £/ Dorado 


(regatul aurului). 

Toate aceste cuceriri dau Castiliei, principalul iniţiator al 
expedițiilor, un imperiu fabulos. Un Consiliu al Indiilor, înfiinţat în 
1524 şi reorganizat în 1534 îşi are locul alături de rege. Acesta 
trebuie să administreze imperiul american, să redacteze „legea 
Indiilor“ (ansamblu legislativ care se aplică coloniilor), să 
numească şi să supravegheze pe funcţionarii însărcinaţi cu 
administrarea cuceririlor. În cursul secolului al XVI-lea, Indiile de 
Castilia sunt împărţite în două viceregate: Noua Spanie şi Peru. 
Prima, care are drept capitală Mexico, cuprinde patru „Audieri“: 
San Domingo (Antile), Mexico, Noua Galiţie (nordul Mexicului) şi 
Guatemala (care se întinde în toată America Centrală). Instalat 
la Lima, viceregatul din Peru numără cinci „Audieri“: Panama 
(sudul Americii Centrale şi Columbia), Noua Granada (o parte a 
Columbiei şi a Venezuelei), Quito (Ecuadorul), Lima (Peru şi 
Chile) şi Caracas (Bolivia şi regiunea râului La Plata). La nivel 
local,  municipalităţile, cabildos, sunt în exclusivitate 
administrate de spanioli. 

Instituția acelor encomiendas - seniorii care conferă 
stăpânilor spanioli o autoritate deplină asupra populațiilor 
indiene pe care în principiu ei sunt însărcinaţi să le 
evanghelizeze - se extinde pe întreg teritoriul imperiului 
american. Aceasta are acelaşi efect pe continent ca şi în Antile. 
In ciuda campaniilor organizate de călugări pentru o comportare 
mai omenească față de indieni (mai ales cele ale dominicanului 
Bartolomeo de Las Casas), munca forțată (deosebit de grea în 
minele de argint) şi bolile microbiene decimează populaţia 
indiană. Din acest moment, spaniolii recurg la sclavii negri din 
cadrul comerțului triunghiular (Europa, Africa, Americi). 

Dar pentru Spania esenţialul constă în bogăţiile pe care i le 
poate aduce imperiul său american şi, înainte de toate, metalele 
preţioase. Acestea provin în primul rând din jefuirea bogățiilor 
imperiilor distruse, din răscumpărările cerute de învingători şi 
din tributurile mari percepute de la popoarele supuse. Apoi 
începe exploatarea permanentă a minelor: minele de aur din 
Buritica din actuala Columbie şi minele de argint din Potosi, în 
Peru şi din Zacatecas, în nordul Mexicului. După descoperirea 
amalgamului, introdus în America în 1556, producţia creşte 
considerabil şi argintul constituie de acum înainte aproape 
întreaga cantitate de metale preţioase furnizate de Lumea 


Nouă. Extrase de către antreprenori particulari, acestea sunt 
topite în lingouri şi marcate în atelierele regale. Lingourile sunt 
trimise către Sevilla, sub o pază deosebită, din porturile 
Veracruz, Carthagena şi Nombre del Dios. 

Incepând din secolul al XVI-lea, aceste metale preţioase care 
irigă comerţul european şi constituie pentru un timp puterea 
Spaniei stau la baza dezvoltării economice a continentului. 
Spania, puţin preocupată de propria dezvoltare, caută mai ales 
să utilizeze bogăţiile americane pentru a-şi impune autoritatea 
în Europa, mai întâi în folosul împăratului Carol Quintul, apoi în 
avantajul regelui Filip al Il-lea. În schimb, economiile ţărilor din 
Europa de nord-vest profită de aurul şi de argintul care trece din 
Lumea Nouă pe bătrânul continent. 

Puterea politică şi dezvoltarea economică apar în felul acesta 
ca nişte consecinţe imediate ale Marilor Descoperiri. Cu toate 
acestea, nu s-ar putea face un bilanţ complet fără să se ţină 
seama de şocul pe care ele îl provoacă asupra sistemului de 
valori, a credințelor şi normelor Europei medievale, deja 
zdruncinată de criza din secolele XIV şi XV. 


Şocul deschiderii spre lume 


În timpul câtorva decenii, întregul univers al europenilor, 
sprijinit pe mai multe secole de tradiţii, se clatină. 

Primul şoc este al descoperirii unei lumi foarte diferite prin 
dimensiunile sale de tot ce-şi închipuiau oamenii de la începutul 
secolului al XV-lea. Descoperirile succesive ale exploratorilor şi 
aventurierilor, perfecţionarea hărților care devin din ce în ce mai 
precise, experimentarea noilor itinerare bazate pe verificarea 
formei rotunde a Pământului, provoacă totodată o extraordinară 
poftă de a face noi descoperiri şi ideea că totul este posibil şi că 
niciun învăţământ dogmatic nu poate conţine adevărul în 
comparaţie cu complexitatea situaţiilor concrete. In spatele 
acestor constatări se proliferează noile tendinţe care începuseră 
deja să apară încă din secolul al XIV-lea şi al XV-lea: dorinţa de a 
separa ştiinţa de credinţă şi a o atribui doar domeniului raţiunii, 
naşterea spiritului critic, neîncrederea faţă de afirmaţiile de 
autoritate. Apare acum o mişcare care la început se va 
manifesta pe ascuns în gândire, apoi din ce în ce mai deschis, 
până la deplina ei înflorire, în secolul al XVIII-lea, sub forma unei 
critici radicale a tot ceea ce nu confirmă raţiunea. 

Corolar al celui dintâi, al doilea şoc este cel al descoperirii 
unor alte civilizaţii. Cea a Europei medievale a fost mult timp 
considerată ca fiind singura din lume, o civilizaţie bazată pe 
norme perfecte, deoarece era fondată pe adevărata religie. Fără 
îndoială, Europa era de mult timp în legătură cu Islamul, căruia îi 
cunoaşte religia şi civilizaţia, pe care le consideră o formă de 
barbarie. Dar iată că, în câteva decenii, ideea unei creştinătăţi, 
centru al lumii şi învecinată cu o lume islamică nu prea 
civilizată, este înlocuită cu cunoaşterea reală a altor civilizaţii, a 
căror existenţă abia era bănuită: regatele africane situate în 
sudul Saharei, bogata civilizaţie a regatelor indiene, uimitoarea 
Chină a dinastiei Ming - în care mai exista o epocă de aura 
cărei forţă creatoare este în declin, dar ale cărei ultime sclipiri 
dau impresia unui stat înfloritor - şi Japonia şogunului Ashikaga 
- în plină anarhie politică, dar unde se dezvoltă o strălucitoare 
şcoală de pictură. Dacă europenii constată slăbiciunea politică a 
acestor state, incapabile să le opună rezistenţă, cum să nu fie 
impresionați de strălucirea artelor şi culturii care nu au ce 
invidia în arta şi cultura Occidentului? 


Intrând mai întâi în contact cu populaţiile primitive din 
Caraibi, Columb şi succesorii lui spanioli sunt satisfăcuţi de 
ideea inferiorităţii oamenilor care nu au avut marele privilegiu 
de a se naşte în Europa creştină. Ei nu sunt defel mai 
impresionați de populaţiile de maiaşi, care trăiau încă în epoca 
pietrei şlefuite, chiar dacă imperiul lor în plină decădere oferă 
spre admiraţie resturile unor construcţii extraordinare (temple- 
observatoare, piramide şi palate) realizate în perioada sa de 
glorie, alături de remarcabile cunoştinţe ştiinţifice, matematice, 
astronomice, aparţinând clasei sacerdotale. Mai ales imperiul 
aztec din Mexic şi incaş din Peru dezmint ideea de civilizaţii 
inferioare. Stăpâni ai Mexicului din secolul al XIV-lea, după ce au 
cucerit popoarele din zonă, aztecii au îmbogăţit civilizaţia 
toltecă şi cea a maiaşilor. Ei dezvoltă o agricultură remarcabilă 
bazată pe culturile de porumb şi de manioc, îşi organizează 
comunităţile pe principiul  semi-colectiv (cu repartizarea 
periodică a pământurilor fiecărei familii) şi îşi ierarhizează 
societatea care este dominată de preoţi şi războinici. În sfârşit, 
practică o religie politeistă dominată de Huitzilopochtli, zeul 
soarelui şi al războiului şi Quetzalcoatl, zeul aerului şi al vieţii, 
cărora trebuie să li se ofere prin sacrificii umane energia care le 
este necesară pentru a asigura ordinea în lume. Cât despre 
imperiul incaş, care se întinde din Peru până în Ecuador şi 
Bolivia, acesta apare ca o organizare deosebit de evoluată, 
funcţionând în avantajul castei sacerdotale a incaşilor, cărora le 
sunt destinate două treimi din terenuri. Statul reglementează cu 
grijă viaţa tuturor locuitorilor imperiului, fie că este vorba de 
muncă, de distribuirea alimentelor organizată prin magazinele 
de stat, sau de impozitele pe recolte. Numeroşi funcţionari 
veghează asupra echilibrului sistemului şi asupra întreţinerii 
reţelei de drumuri destinate pietonilor, căci incaşii nu cunosc 
folosirea roții. În sfârşit, oraşele, în special Cuzco, sunt dovada 
unei arhitecturi remarcabile şi cunosc tehnicile prelucrării 
fierului, a metalelor neferoase, tehnica țesutului şi a olăritului. 

Fără îndoială, cuceritorii privesc cu dispreţ aceste civilizaţii 
primitive, din care nu discern decât aspectele arhaice. Este 
normal ca în momentul în care europenii occidentali cunosc 
civilizaţii atât de profund diferite de a lor, clericii şi intelectualii 
să trăiască sentimentul cu totul nou al relativităţii valorilor. 
Această cunoaştere are efecte cu atât mai mari cu cât sistemul 


de valori al Europei medievale se află în plină criză. 

Incepând cu această experienţă-şoc a marilor descoperiri şi 
din momentul în care Europa cunoaşte - ca o prelungire firească 
a acestui „imperialism“ embrionar - o remarcabilă dezvoltare 
economică, încep să-şi anunţe apariţia simptomele unei 
civilizaţii europene a timpurilor noi, gata să înlocuiască o 
concepţie medievală despre lume, aflată în plină destrămare. 


_ Capitolul 5 
AVANTUL ECONOMIC AL EUROPEI ŞI NAŞTEREA CAPITALISMULUI 
(1492-1560) 


N Sfârşitul secolului al XV-lea şi primele decenii ale 
secolului al XVI-lea constituie o perioadă de prosperitate. 
Aceasta nu se datorează unei transformări a structurilor 
economice care rămân tradiționale, bazate pe un 
caracter restrâns geografic şi nici  arhaismului 
instrumentelor şi practicilor agricole. Se constată totuşi 
o creştere a preţurilor, o dezvoltare a producției, o 
creştere demografică şi o schimbare a gusturilor şi a 
comportamentului societății. 


N Explicaţia acestei modificări de conjunctură s-ar 
putea găsi în afluenţa în Europa a metalelor preţioase 
sosite din Lumea Nouă, care procură statelor noi surse 
de plată. Influențată de aceste condiţii favorabile, 
agricultura se dezvoltă din punct de vedere cantitativ, 
artizanatul din oraşe înfloreşte, progresează mai ales 
producția de textile, industriile extractive şi metalurgice. 


MN De aici rezultă o structurare a spațiului economic 
european în jurul marilor căi comerciale fluviale şi 
maritime. Se pot astfel distinge patru zone: lumea 
mediteraneeană, în care băncile şi industria se dezvoltă 
de pe urma activităţilor comerciale; zona continentală 
delimitată de oraşul Lyon şi oraşele Bavariei, placă 
turnantă între Mediterana şi Europa de nord şi centru al 
industriei metalurgice; Baltica, unde declinul Hansei se 
accelerează şi unde creşte influența olandezilor şi a 
statelor riverane, Suedia şi regiunea Moscovei; în sfârşit, 
mai ales coasta atlantică, care profită de comerțul cu 
Lumea Nouă, ceea ce îmbogățește orașul Anvers, 
capitala europeană a negustorilor. 


MI Secolul al XVI-lea asistă la naşterea unui nou tip 
social, cel al omului de afaceri, negustor şi mânuitor de 
bani, care foloseşte instrumentele financiare moştenite 


din Evul Mediu pentru a-şi crea cu ajutorul lor metode de 
a obține credit. Aceştia devin bancherii prinților, primind 
în schimb monopolul minelor sau diverse sume de bani. 
Bancherii florentini sunt înlocuiți în secolul al XVI-lea cu 
cei din Germania de sud, dintre care membrii familiei 
Fugger din Augsburg, bancherii Habsburgilor devin 
prototipul acestei categorii sociale. În felul acesta ia 
naştere în Europa capitalismul. 


Dacă secolele XIV şi XV au reprezentat o perioadă de criză şi 
dificultăţi, sfârşitul secolului al XV-lea şi primele şase decenii ale 
secolului al XVI-lea apar, dimpotrivă, ca epocă de prosperitate. 
Încă profund tradiţională şi determinată de imperative identice 
celor din secolele trecute, economia cunoaşte un adevărat 
avânt datorită unei conjuncturi deosebit de favorabile. Se fac 
acum un oarecare număr de inovaţii care vor duce la succese 
viitoare. 


Structurile economice rămân tradiţionale 


Pentru scurt timp, marile descoperiri nu au provocat vreun 
impact asupra structurilor economice europene bazate pe 
compartimentare. Transporturile rămân una din marile slăbiciuni 
ale economiei secolului al XVI-lea, iar deplasarea mărfurilor pe 
distanţe mari rămâne o problemă de nerezolvat. Totuşi, 
navigația a făcut progrese. Mai puţin costisitoare şi mai practică, 
mai ales pentru produsele grele, aceasta este principalul mijloc 
de transport pentru cereale, sare, piatră acră, lemn, piei, lână 
sau vinuri. Marile porturi deschise comerţului sunt, în 
consecinţă, zonele economice cele mai active din Europa şi în 
jurul lor se concentrează populaţia şi energia. Cu toate acestea, 
transportul maritim nu este scutit de dificultăţi: durata 
traversării este mare, iar întârzierile sunt imprevizibile din cauza 
riscurilor foarte mari la care sunt expuse încărcăturile (furtuni, 
naufragii sau pirați). 

In afara ţărilor apropiate de marile porturi, regula de bază 
rămâne izolarea şi compartimentarea. Drumurile nu sunt pavate 
şi întreţinute decât în imediata vecinătate a marilor oraşe. În 
rest, peste tot nu se văd decât drumuri desfundate, poduri rare, 
adesea dărâmate, construite peste râuri care sunt traversate 
adesea prin vad sau pe bacuri. Oraşele legate prin râuri 
navigabile sunt cele mai favorizate de soartă: mărfurile se 
transportă mult mai comod decât pe drumurile terestre. Parisul, 
datorită reţelei formate de Sena şi afluenții săi, Roma datorită 
Tibrului, Lyon, la confluenţa dintre fluviul Saône şi Rhon şi 
câteva oraşe renane cu deschidere la marea Nordului se bucură 
de astfel de poziţii privilegiate. 

Din cauza compartimentării, celula economică a Europei 
secolului al XVI-lea nu este reprezentată nici la nivelul 
continentului, nici la cel al unei ţări sau al unei regiuni. Aceasta 
se limitează cel mai adesea la un oraş cu satele din împrejurimi. 
Oraşul, în care locuiesc proprietarii pământurilor, seniorii, 
comunităţile religioase, burghezi şi meşteşugari, joacă un rol 
diriguitor. Satele îi furnizează oamenii care îl populează şi 
proviziile care îi permit să supravieţuiască. Cerealele sau 
vinurile ridicate ca drepturi senioriale se acumulează în 
hambarele proprietarilor, asigurându-le existenţa în perioadele 


cu probleme alimentare şi procurându-le profituri considerabile 
în perioadele de lipsuri foarte mari. 

Căci Europa secolului al XVI-lea rămâne ameninţată de 
problema supraviețuirii. Producţia de cereale rămâne în 
continuare baza alimentaţiei: grâul este folosit pentru pâinea 
albă a celor mai bogaţi, ovăzul, secara, orzul pentru pâinea 
neagră a celor săraci. Lipsa de stabilitate a recoltelor 
condiţionează supraviețuirea celor săraci şi veniturile celor 
bogaţi, care supraveghează preţurile. Perioadele de foamete, 
chiar dacă sunt mai rare, nu au dispărut cu totul. Ele apar la 
zece sau la cincisprezece ani, în 1521-1522, în 1531-1532, în 
1545-1546 şi în 1556-1557. Între timp, foarte frecvent apar 
perioade de lipsuri sau de creştere a preţurilor. Această 
nesiguranţă se explică prin caracterul arhaic al uneltelor şi 
practicilor agricole: în timpuri normale, randamentele scăzute 
acoperă exact nevoile populaţiei. Recoltele slabe sunt cu atât 
mai catastrofale cu cât nu există niciun produs care să 
înlocuiască cerealele, iar dificultăţile transportului fac ca orice 
import să fie nesigur. 

Condiţiile generale ale economiei europene rămân deci, în 
secolul al XVI-lea, aproape la fel cu cele dinainte: productivitate 
scăzută, economie de supravieţuire într-un cadru geografic 
restrâns şi caracterul marginal al comerţului. Structurile din 
secolul al XVI-lea seamănă mult cu cele din secolul al XIII-lea. 
Totuşi, economia cunoaşte, după criza din secolul XIV şi XV, o 
perioadă de mare dezvoltare, care va acţiona ca o pârghie 
asupra evoluţiei structurilor. 


Factorii dezvoltării 


În comparaţie cu epoca calamităţilor, sfârşitul secolelor al XV- 
lea şi al XVI-lea apare pentru Europa ca o perioadă de mare 
prosperitate. Aceasta este pusă în evidenţă mai ales de 
fenomenul creşterii preţurilor. În cursul secolului al XVI-lea, în 
special preţul cerealelor creşte de patru sau de cinci ori. 
Afectată de această inflaţie, populaţia se nelinişteşte iar 
guvernele care se tem de tulburări ale maselor în oraşe şi de 
răscoale la sate, caută zadarnic să le ţină în frâu cu ajutorul 
taxelor. Studierea celorlalte elemente ale  conjuncturii 
economice este mai dificilă, dar se pot totuşi observa tendințele 
mai importante: producția a cunoscut o creştere spectaculoasă 
în cursul primilor ani ai secolului al XVI-lea pentru ca mai târziu 
să scadă; veniturile provenite din producția agricolă (renta 
funciară) se mențin la valoarea lor reală, căci o mare parte a 
impozitelor sunt plătite în natură; puterea de cumpărare a 
salariilor stagnează până către 1560, înainte de a cunoaşte o 
uşoară ameliorare, în ciuda crizei care începe. 

Ansamblul acestor elemente duce la concluzia că, după 
dificultăţile din secolele al XIV-lea şi al XV-lea, Europa intră într- 
o foarte frumoasă epocă de creştere economică. Continentul 
cunoaşte, între 1490 şi 1530, o dezvoltare clară a producţiei, 
provizii în cantităţi suficiente, o relansare a schimburilor 
comerciale şi o creştere a preţurilor datorată în primul rând 
creşterii cererii. Dacă aceste tendinţe continuă până către 1560- 
1570, ele nu pot împiedica reapariţia crizei cerealiere cauzate 
de creşterea demografică foarte mare. Situaţia se înrăutățește 
după 1560-1570. Producţia agricolă scade, iar preţurile 
produselor alimentare cresc foarte mult. Se profilează o nouă 
perioadă de criză. Totuşi, până în 1560, secolul XVI rămâne 
„minunatul secol al XVI-lea“. 

În ciuda lipsei de precizie a statisticilor disponibile, totul arată 
că Europa cunoaşte până în 1560-1570 o relansare demografică 
importantă: sate repopulate, a căror populaţie creşte foarte 
mult, defrişarea pădurilor şi a landelor, ameliorări şi secări de 
terenuri în zona mediteraneeană şi creşterea deosebită a 
populaţiei din oraşe. Această creştere se explică mai degrabă 
prin reducerea foametei şi rărirea epidemiei decât printr-o 


modificare a structurilor demografice. În secolul al XVI-lea, 
oamenii se căsătoresc de tineri, iar celibatarii sunt rari. 
Natalitatea este foarte crescută, cam între 40 şi 50%, un sfert 
din nou-născuţi mor înainte de a împlini un an, iar jumătate din 
tineri nu ajung la vârsta căsătoriei. În sfârşit, speranţa de viaţă 
nu depăşeşte în medie vârsta de 30 de ani. Mai ales foametea şi 
epidemiile pot decima până la 10% din populaţia unui sat sau a 
unui cartier, provocând o scădere bruscă a procreerilor. 

La mijlocul secolului al XVI-lea, Europa cunoaşte apogeul 
demografic, care nu se va mai înregistra decât peste 200 de ani. 
Creşterea populaţiei este deosebit de mare în partea 
occidentală a continentului (Flandra, Brabant, bazinul parizian, 
Italia de nord şi centrală), chiar dacă Europa de nord (Anglia are 
mai puţin de patru milioane de locuitori) şi statele Europei 
mediteraneene au încă populaţii destul de scăzute. 

Marea majoritate a populaţiei trăieşte la sate, exceptând 
Flandra, Brabantul şi Italia de nord şi centrală. Dar secolul al 
XVI-lea cunoaşte mai ales o creştere foarte mare a populaţiei 
urbane. Aceasta se concentrează în porturi, însufleţită de 
începuturile unei importante activităţi comerciale, ca în Anvers, 
Sevilla sau Londra şi în oraşele mari dar rare (Paris şi Neapole 
depăşesc un milion de locuitori, Veneţia şi Milano se apropie şi 
ele de această cifră). Marile concentrări urbane se găsesc în 
ltalia (Florenţa, Roma, Palermo, Genova şi Bologna) şi în Ţările 
de Jos (Anvers, Gand, Bruges, Bruxelles). 

Creşterea demografică a Europei explică în parte expansiunea 
spre teritorii îndepărtate. Ea îndreptăţeşte mai ales avântul 
economic al continentului prin schimbarea cererii: un număr tot 
mai mare de oameni cer o cantitate mai mare de alimente. 
Defrişările, extinderea terenurilor însămânţate, dinamismul 
comerţului cu grâu, dovedesc legătura între creşterea populaţiei 
şi dezvoltarea producţiei. Mai mult decât atât, ansamblul 
produselor alimentare, ca şi  textilele şi producţia 
meşteşugărească se dezvoltă în funcţie de noile cerinţe. 
Dezvoltarea producţiei este totuşi limitată de slabele progrese 
tehnice. 

Dincolo de noile cerinţe, economia este stimulată de o 
schimbare a gusturilor şi comportamentelor care se manifestă în 
toate clasele societăţii. Astfel, consumul vinului se generalizează 


şi duce la extinderea viilor, în timp ce folosirea tot mai frecventă 
a lenjeriei de corp, chiar şi de către oamenii cei mai modeşti, 
favorizează producţia de ţesături uşoare sau de pânză de in şi 
de cânepă. Cât despre păturile sociale mai înstărite, gusturile 
rafinate şi „luxul“ criticat sever de moralişti îşi fac apariţia: 
utilizarea mirodeniilor sau a zahărului, consumul de rachiu şi de 
tutun. Cei bogaţi îşi înmulţesc cheltuielile pentru obiecte de lux: 
bijuterii, haine somptuoase, mobilă de preţ sau veselă de argint. 
Oraşele se umplu de construcţii care sunt o dovadă a dorinţei de 
a face paradă de succesele lor, de a se bucura de viaţă. Curțile 
princiare şi marile monarhii europene servesc de model şi 
impuls acestor noi trebuinţe în care luxul are un rol esenţial. 
Prinții văd în etalarea bogățiilor lor un mijloc de guvernare, un 
factor destinat să impresioneze celelalte state. Construcţii, 
serbări şi cheltuieli enorme intră astfel în datoria statelor în 
plină ascensiune. François | etalează un lux nemaiîntâlnit pentru 
a construi „Camp du drap d'or“:% în care îl primeşte pe 
suveranul englez Henric al Vill-lea şi foloseşte sume imense 
pentru construirea castelelor de la Fontainebleau şi de la 
Chambord. Marile lucrări princiare urmăresc în aceeaşi măsură 
să stimuleze economiile statelor cât şi promovarea unei anume 
„imagini“ a europenilor în exterior. Acestea prefigurează rolul pe 
care îl vor avea marile expoziţii din secolul al XIX-lea şi de la 
începutul secolului XX, şi mai târziu, marile renovări urbanistice 
din Europa celei de a doua jumătăţi a secolului al XX-lea. Mai 
concret, crearea armatelor permanente şi războaiele 
neîntrerupte dintre statele europene stimulează producţia de 
armament, de muniții, de nave sau dezvoltarea crescătoriilor de 
cai. În sfârşit, economia este stimulată de noile pieţe. Astfel, 
deschiderea Rusiei spre modul de viaţă şi obiceiurile celorlalte 
ţări europene şi mai ales colonizarea Lumii Noi creează cereri 
noi în domeniul produselor alimentare, textile şi metalurgice. 
Ţinând cont de posibilitatea sa scăzută, Europa nu ar fi putut 
răspunde la această cerere dacă nu ar fi dispus de resurse noi. 
Prima şi fără îndoială cea mai importantă este abundența 


160 „Camp du Drap d'or“ este numele câmpiei situate între Guines şi Ardres 
(Pas-de-Calais). Aici a avut loc o întrevedere între regele franţei, François | şi 
regele Angliei, Henric al VIII-lea, în 1520. Un mare lux a fost etalat, în special 
de François |, care dorea să-l eclipseze pe suveranul englez. 


monetară, consecinţă a aducerii în Europa a metalelor preţioase 
din America. 


Spre o economie monetară de stat 


Majoritatea factorilor evocaţi pentru a explica dezvoltarea din 
secolul al XVI-lea se pot deja observa la sfârşitul secolului al XV- 
lea, dar avântul economiei europene este frânat în acel moment 
de lipsa de numerar. Aceasta explică în parte expedițiile de 
explorare şi eforturile portughezilor de a-i ocoli pe musulmani în 
drumul lor către aurul din Sudan. Descoperirea metalelor 
preţioase americane modifică perspectivele în mod considerabil. 
Incă de la începutul secolului al XVI-lea, aurului adus din 
Guineea de portughezi i se adaugă aurul din Antile, pe care 
spaniolii îl obţin prin troc şi exploatare minieră. În urma jafurilor, 
Cortes şi Pizzaro aruncă pe piaţă cantităţi enorme de aur. Dar 
fluxul bogat şi regulat de metale preţioase se revarsă asupra 
Europei mai ales prin exploatarea minelor de aur din Buritica, a 
minelor de argint din Potosi şi din Mexic. Registrele din „Casa de 
la Contratacion“ permit urmărirea ritmului de intrare a metalelor 
preţioase în Sevilla, în cursul secolului al XVI-lea. 


| Argint | 
(în tone) 

1503-1510 

1511-1520 

1521-1530 

1531-1540 


1541-1550 


1551-1560 
1561-1570 
1571-1580 


1581-1590 
1591-1600 
1601-1610 


(după E. J. Hamilton, American treasure and the price revolution 
in Spain, 1510-1650, New York, Otagon Books, 1970) 


Dacă intrările de aur scad începând din 1560, argintul îl 
înlocuieşte şi se revarsă în Europa în cantități masive. Prima 
care profită este Spania. Dar schimburile comerciale şi 
cheltuielile enorme ale lui Carol Quintul, care doreşte să domine 


Europa, răspândesc metalele preţioase pe tot continentul: în 
Germania şi în Italia, împăratul trebuie să plătească armatele 
care luptă pentru el. La Anvers, el cumpără produse industriale 
şi achită bancherilor sumele avansate Coroanei; în sfârşit, din 
Franţa, el îşi procură grâu şi ţesături. Toate ţările care au relaţii 
comerciale directe cu Spania şi statele Europei occidentale 
profită mai mult sau mai puţin direct de bogăţiile acesteia. Dacă 
această abundență monetară explică în parte creşterea 
preţurilor, care începe către 1520, puţini sunt cei care înţeleg 
consecinţele sosirii masive a metalelor preţioase din America, 
aşa cum o face magistratul angevin Jean Bodin în celebrul său 
Răspuns la paradoxul DI. de Malestroit cu privire la îmbogățirea 
tuturor. 

În sfârşit, nu trebuie minimalizat, printre factorii dezvoltării, 
rolul nou pe care îl are statul în domeniul economic. Bineînţeles, 
nu este încă vorba de o politică totdeauna continuă şi coerentă, 
cunoştinţele în materie fiind încă prea rudimentare. Totuşi, 
politica statului, pusă în practică de ofiţerii regali, este inspirată 
de câteva idei elementare formulate de teoreticianul doctrinei 
mercantiliste. Bogăția şi puterea statului nu pot fi consolidate 
decât dacă se păstrează metalele preţioase în ţară. Trebuie deci 
să fie controlate toate ieşirile de bani în numerar, valoarea 
monezii de schimb şi să se lupte împotriva intrării în regat a 
monedelor cu valoare mică. In strânsă legătură cu aceste 
măsuri, aparatul vamal trebuie să descurajeze importurile, ceea 
ce are ca efect creşterea producţiei interne. În acest scop, statul 
concesionează monopoluri de fabricaţie şi încurajează crearea 
unor ramuri economice noi, mai ales prin protecţia vamală, care 
le apără de concurenţa străină. 

Aplicarea acestor principii contribuie la marea dezvoltare din 
secolul al XVI-lea. O dezvoltare în primul rând cantitativă, 
însoţită doar marginal de transformarea tehnicilor şi structurilor. 


Creşterea producţiei 


Economia europeană din secolul al XVI-lea este fondată 
înainte de toate pe agricultură. Ea furnizează aproape întregul 
venit al statelor şi ocupă adesea mai mult de trei sferturi din 
populaţie. Exploatarea agricolă cunoaşte statute diferite: ţăranii 
liberi din ţinuturile mediteraneene, micii arendaşi permanenţi ai 
seniorilor din Europa occidentală, micii arendaşi provizorii din 
Anglia, şerbii de corvoadă de pe marile domenii ale nobililor din 
Europa de est, chiriaşi ai pământurilor prin arendare sau prin 
arenda în parte etc. Dar condiţiile de viaţă ale celui ce lucrează 
pământul depind mai puţin de statutul său juridic decât de 
mărimea terenului exploatat. De aceasta depinde posibilitatea 
de a avea sau nu un atelaj, un plug sau vite. Oricare ar fi 
situaţia, lucrarea pământului are drept scop principal asigurarea 
mijloacelor de supravieţuire. Astfel, cerealele, baza alimentaţiei 
populaţiei, predomină în defavoarea altor culturi agricole. Pentru 
a evita epuizarea solului, ţăranii au aplicat sistemul rotației 
culturilor. Anumite parcele sunt lăsate în pârloagă pentru a se 
reface: cerealele se cultivă la doi ani în sud şi la trei ani în 
Europa de nord-vest. Productivitatea este, în consecinţă, foarte 
scăzută. Dacă cele mai bune randamente din marile bazine 
sedimentare din Europa de nord-vest ating de 7 sau 8 ori 
cantitatea semănată (aproximativ 20 chintale/hectar), media nu 
depăşeşte 3 sau 4la 1. 

Printre celelalte culturi, viţa de vie deţine un loc important şi 
se dezvoltă în funcţie de noile obiceiuri alimentare. Materia 
primă a industriei textile (mătase, in şi cânepă), furnizată mai 
ales de regiunile umede ale Europei de nord, ca şi plantele 
tinctoriale, ca drobuşorul, vineţelele şi albăstrelele, cunosc o 
mare dezvoltare. In schimb, creşterea animalelor este rămasă în 
urmă. Din lipsă de spaţiu pentru terenurile fertile, această 
ocupaţie se dezvoltă pe terenurile umede de pe coastele 
atlantice ale Franţei sau Ţărilor de Jos, pe pământurile 
necultivate sau sărace în vegetaţie din Germania de nord, 
Bretania sau Ţara Galilor, sau pe pământurile aride din ţinuturile 
mediteraneene. In rest, peste tot predomină oile, care se 
mulţumesc cu hrană puţină. Acesta este şi cazul Castiliei, unde 
o organizaţie a marilor proprietari se ocupă de transhumanţa 


turmelor, provocând numeroase conflicte între crescători şi 
agricultori. 

Progresele calitative sunt deci rare în domeniul agriculturii. Cu 
toate acestea, se pot observa câteva ameliorări: Ţările de Jos 
folosesc îngrăşămintele şi organizează un sistem complex de 
rotaţie a culturilor, care ţine cont şi de creşterea vitelor, câteva 
plante noi, aduse din America încep să fie cultivate, mai ales 
porumbul, care este introdus în peninsula iberică. În sfârşit, 
Anglia practică sistemul terenurilor  împrejmuite şi se 
specializează în creşterea oilor pentru lâna care alimentează 
industriile textile din ţară. Dar pe primul loc rămâne producţia 
de cereale într-un cadru tradiţional. De altfel, aceasta cunoaşte 
până aproximativ în 1560 o creştere incontestabilă datorată fără 
îndoială creşterii demografice, care stimulează defrişările şi 
cultivarea unor noi terenuri în condiţii climaterice favorabile: 
sfârşitul secolului al XV-lea şi primele şase decenii ale secolului 
al XVI-lea trec printr-o perioadă „caldă“. În schimb, după 1560, 
condiţiile climaterice, epuizarea solurilor şi stagnarea tehnicii 
sunt cauzele care fac ca această perioadă favorabilă să ia 
sfârşit. 

În comparaţie cu producţia agricolă, artizanatul rămâne o 
activitate secundară din punct de vedere al veniturilor sau al 
procentajului populaţiei care îl practică. Cum în Evul Mediu 
statutul artizanilor din oraşe este fixat de regulamentele 
breslelor, întocmite de autorităţile cetăţii, în afara oraşului 
exercitarea unei meserii este în principiu absolut liberă. Totuşi, 
în cadrul politicii lor mercantiliste, statele fac eforturi să 
reglementeze organizarea meseriilor pe întreg teritoriul 
naţional: în Castillia, un edict din 1511 stabileşte condiţiile de 
fabricare a produselor textile, în timp ce Anglia realizează un 
statut al meseriaşilor (1563). 

Întreprinderile  meşteşugăreşti sunt în general de mici 
dimensiuni: câteva calfe şi ucenici adunaţi în jurul unui meşter. 
Marile întreprinderi nu se găsesc decât în domeniul 
construcţiilor navale, a mineritului sau a tipografiilor. Cu toate 
acestea, un fenomen modern de concentrare începe să se 
contureze odată cu apariţia negustorului-fabricant, şi aceasta 
mai ales în industria textilă. Acesta cumpără materia primă, o 
distribuie în mici ateliere sau unor artizani ce lucrează la 


domiciliu, apoi comercializează produsele fabricate. Această 
organizare, care îi permite să-şi impună propriile-i tarife pe 
produse, duce la dezvoltarea industriei rurale şi furnizează o 
completare binevenită a veniturilor ţăranilor. 

Activitatea fundamentală în domeniul meseriilor este 
bineînţeles producţia textilă, industrie de consum prin excelenţă 
şi absolut esenţială pentru populaţie. De la începutul secolului al 
XV-lea, producţia de stofe uşoare cunoaşte o dezvoltare 
spectaculoasă. Piaţa de desfacere se extinde la noile categorii 
sociale fără însă să eclipseze „marea tradiţie a postavului“. 
Rezervat unei clientele bogate, aceasta rămâne apanajul 
Angliei, a Flandrei sau Florenței, în timp ce ţesăturile mai uşoare 
vin din Flandra (Hondschoote), din Germania de sud sau din 
Franţa. Cât despre in sau cânepă, folosite tot mai mult, acestea 
sunt prelucrate în ţările din Europa de nord-vest. În sfârşit, 
cvasi-monopolul Italiei asupra mătăsii începe să fie contestat de 
Spania şi de Lyon. In cursul anilor 1500-1560, ansamblul acestor 
industrii textile cunoaşte o puternică expansiune. Apoi începe 
stagnarea şi chiar regresul. 

Industria extractivă se caracterizează şi ea printr-o mare 
dezvoltare. In secolul al XVI-lea, ea are drept scop să furnizeze 
metale preţioase, sursa numerarului de care Europa are atâta 
nevoie. Exploatării minelor de argint din Tyrol, Carinthia sau din 
Silezia de nord îi urmează curând cea a minelor din America. În 
afară de metale preţioase, se extrage fier (Franţa, Anglia, 
Suedia), cupru (Europa centrală), plumb şi cositor (Carnouaille), 
zinc şi mercur (Spania) şi piatră acră (Statele pontificale). 
Tehnicile de extracţie s-au modernizat într-o oarecare măsură: 
metodele de ventilaţie, de ridicare şi de pompare permit 
exploatarea unui număr tot mai mare de mine, din ce în ce mai 
adânci. Cerând capitaluri foarte mari, ele impun crearea de 
societăţi care grupează industriaşi şi negustori. Fiecare aduce o 
parte din capital şi primeşte o parte din beneficii. 

Industria metalurgică este mult mai puţin modernă. Este 
adevărat că furnalul şi-a făcut apariţia în secolul al XV-lea, dar 
metalul este prelucrat în continuare în micile ateliere. Dacă 
statele au creat mari întreprinderi, acestea nu sunt destinate 
decât fabricării tunurilor şi armelor. 

Celelalte industrii, cu excepţia celei a hârtiei, joacă un rol 


secundar. Stimulată de dezvoltarea tipografiei, industria hârtiei 
reprezintă, împreună cu rafinăriile (de sare şi zahăr) şi 
braseriile, una din activităţile cele mai dinamice din secolul al 
XVI-lea. 

În mare, pentru producţia meşteşugărească ca şi pentru 
producţia agricolă, se poate face aceeaşi constatare: creşterea 
din secolul al XVI-lea nu-şi are originea nici în progresele 
tehnicii, nici în transformarea structurilor. În schimb, se observă 
că noile condiţii ale schimburilor comerciale şi extinderea pieţei 
de desfacere conferă negustorilor, care deţin capitalurile 
necesare cumpărării materiilor prime şi stăpânesc căile 
comerciale, un rol din ce în ce mai important. 


Prima structurare a unui spaţiu economic european 


Economia europeană a secolului al XVI-lea rămâne în esenţă o 
economie închisă. Aria geografică a schimburilor comerciale se 
limitează în marea majoritate a timpului la un oraş şi la satele 
din jur. Impunându-se acestei economii de supravieţuire, în care 
schimburile comerciale au un caracter marginal, ia naştere o 
economie la nivel continental, chiar mondial. Pornind de la 
principalele căi comerciale - râuri, mări şi oceane -, începând 
din secolul al XVI-lea, Europa se poate împărţi în patru zone 
economice. 

Cea mai veche este zona mediteraneeană. Ea şi-a fondat 
bogăţia în Evul Mediu pe schimburile comerciale cu Orientul: 
navele din Genova şi din Veneţia sunt încărcate la Beirut, Tripoli 
sau Alexandria cu mirodenii, zahăr, mătase şi parfumuri aduse 
din îndepărtata Asie de caravanele arabe. Vasele oraşelor 
italiene oferă în schimb arabilor postavuri, sticlărie, metale şi 
cereale din Europa; un comerţ întotdeauna deficitar pentru 
europeni care trebuie să plătească diferenţa de conturi în 
metale preţioase. La începutul secolului al XVI-lea acest schimb 
aproape milenar este brusc ameninţat de legătura directă pe 
care portughezii o stabilesc cu Asia. Timp de câţiva ani, 
comerţul mediteraneean trece printr-o criză profundă şi pare a fi 
condamnat. Incepând din 1520 se redresează, dar cu preţul 
unor mari modificări: alte cetăţi mediteraneene (Ragusa, 
Livorno, Ancona, Cartagina, Sete sau Marsilia) concurează de 
acum înainte cu Veneţia şi Florenţa. Aceste două oraşe italiene 
îşi descoperă totuşi o altă vocaţie industrială şi bancară. Italia 
de nord a devenit într-adevăr centrul de gravitație al economiei 
din zona mediteraneeană. În jurul oraşelor Genova, Milano, 
Florenţa şi Veneţia se dezvoltă un patrulater industrial care 
domină Mediterana: arme şi tunuri la Milano şi la Veneţia, 
mătase la Florenţa şi la Genova, sticlărie şi cărţi la Veneţia, 
barchet din bumbac şi din lână la Milano. Creaţie a vechii 
activităţi maritime şi a tinerei industrii, instituţia bancară devine 
înfloritoare. Oamenii de afaceri şi capitalurile florentine se 
răspândesc la Roma şi la Lyon, unde devin comanditorii 
suveranilor europeni, mai ales ai papei şi ai regelui Franţei. La 
Genova, „casa de San Giorgio“ finanţează pe Habsburgi, iar 


bancherii vor beneficia curând de valul de schimburi comerciale 
care, plecând din Spania, irigă întreaga Europă, datorită 
metalelor preţioase din America. 

A doua zonă economică din Europa secolului al XVI-lea este 
zona continentală. Lyon la vest, Augsburg şi Nurnberg la est 
reprezintă cele două extremităţi ale zonei. Bogăția acestei 
regiuni este strâns legată de rolul său de placă turnantă între 
Mediterana şi Europa de nord. La sud se ajunge prin Brenner la 
activităţile industriale din nordul Italiei şi la produsele orientale 
aduse pe Mediterana. La Veneţia, „Fondaco dei Tedeschi“ 
(depozitul de mărfuri al nemților), adevărat oraş în cetate, este 
baza comercială şi antrepozitul negustorilor germani, care fac 
un comerţ fructuos. La nord se ajunge la Anvers şi în Ţările de 
Jos prin Frankfurt şi Köln, în timp ce oraşul Leipzig deserveşte 
porturile Mării Baltice şi lumea slavă. În plus, această zonă este 
bogată în materii prime: Germania de sud exploatează minele 
de fier, de zinc, de plumb, de cupru sau de argint situate în 
Tyrol, în munţii Boemiei şi masivul Harz. Proprietate a prinților, 
acestea sunt concesionate unor oameni de afaceri din Germania 
de sud care reuşesc să sporească considerabil producţia acestor 
mine. De aici provine până în 1545 cea mai mare cantitate de 
argint produsă în Europa. În sfârşit, al treilea atu: vecinătatea cu 
marea industrie metalurgică europeană, care se întinde din 
valea Meusei până la Dunăre, Dinant şi Aix-la-Chapelle 
(siderurgia, industria producătoare de obiecte de fierărie, 
fabricarea armelor şi  ceasornicăria). Având o poziţie de 
răscruce, comparabilă cu cea a oraşelor Augsburg sau 
Nurnberg, şi alte oraşe din regiune încearcă să rivalizeze cu 
acestea din urmă. Este cazul oraşelor Bâle, Geneva şi Lyon. 
Numai ultimul însă cunoaşte un relativ succes datorită sprijinului 
susţinut al regilor Franţei. La sfârşitul secolului al XV-lea, 
târgurile de la Lyon se ţin de patru ori pe an şi reprezintă unul 
dintre marile locuri de întâlnire a negustorilor europeni, care fac 
din oraş un important centru industrial şi bancar. Noua industrie 
tipografică se dezvoltă aici, urmată în curând de industria 
mătăsii, care o concurează pe cea italiană. 

Replică nordică a Mediteranei, Marea Baltică este a treia mare 
zonă economică a Europei. Domeniul Hansei din secolul al XIII- 
lea, ea îşi obţine profiturile din produsele brute ale ţărilor slave 


(lemn, gudron, smoală, ceară, blănuri, miere de albine, cânepă 
şi grâu) şi din sarea, mirodeniile şi produsele realizate în Europa 
occidentală. Hansa este totuşi în declin. Unele oraşe, mai ales 
Lubeck, sunt implicate în conflicte care tulbură Danemarca. 
Curând, liga hanseatică îşi pierde privilegiile în Suedia şi se vede 
în imposibilitatea de a rezista în zona Balticei concurenţei din ce 
în ce mai puternice a olandezilor. Cu atât mai mult cu cât statele 
riverane încearcă să iasă de sub controlul exercitat de Hansă 
asupra comerţului din regiune: Ivan al Ill-lea, ţarul Moscovei, 
cucereşte  Novgorodul (1494) şi închide  stabilimentele 
comerciale ale Hansei; punând mâna pe Narva în 1558, urmaşul 
său, Ivan al IV-lea, creează Moscovei o deschidere spre Marea 
Baltică care îi permite să facă concurenţă stabilimentului 
comercial al Hansei aflat la Reval. In afară de acest declin 
politic, Hansa nu reuşeşte să se adapteze noilor curente ale 
schimburilor comerciale. Sistemul său, bazat pe un ansamblu de 
privilegii acordate de autorităţile locale şi trecerea obligatorie a 
mărfurilor prin stabilimentele ei comerciale este atacat din toate 
părţile; negustorii din Augsburg şi din Nurnberg acaparează 
comerţul cu blănuri în timp ce olandezii fac comerţ în porturile 
Mării Baltice, mai ales la Gdansk, fără a avea pretenţii la vreun 
privilegiu. In sfârşit, hanseaticii suportă consecinţele decăderii 
oraşului Bruges, concurat de Anvers, noua placă turnantă a 
comerţului din nord şi al celui din Atlantic, aflat în plin avânt. 
Dezvoltarea cea mai spectaculoasă o cunoaşte însă coasta 
atlantică a Europei. Deja activă la sfârşitul secolului al XV-lea, ca 
urmare a schimburilor tradiţionale între ţările din nord şi cele din 
sud (lâna spaniolă, sarea din vestul Franţei, vinurile, postavurile 
flamande şi englezeşti, pânza, produsele metalurgice). Această 
zonă este stimulată fără îndoială de deschiderea căilor spre 
Lumea Nouă şi a căii maritime spre Asia. Lisabona devine 
marele antrepozit de mirodenii al Orientului, iar Sevilla locul de 
descărcare a metalelor preţioase aduse din America. Din aceste 
două oraşe mărfurile Lumii Noi sunt trimise spre Anvers. 
Schimbate pe produsele textile din Flandra sau din Anglia şi pe 
produsele brute din Marea Baltică, ele sunt apoi distribuite în 
toată Europa. Şi alte produse intră în acest mecanism al 
schimbului comercial: vinurile de Andaluzia sau de Bordeaux, 
sarea de Bourgneuf şi Brouage, pânză şi frânghii din Bretania şi 


din Maine, peşte din porturile Mării Mânecii sau din Marea 
Nordului. Din toate porturile coastelor atlantice pleacă convoaie 
sau vase izolate, de toate mărimile. Estuarele sunt curățate de 
nisip, sau când accesul devine prea dificil se construiesc noi 
porturi. Fondat de François l, portul Le Havre devine în felul 
acesta avanportul Rouen-ului, iar Anvers înlocuieşte portul 
Bruges. Pe itinerarul acestei intense mişcări comerciale se 
dezvoltă un lanţ de porturi mari, a căror populaţie creşte 
considerabil: capitala piperului, Lisabona, atinge 1.000.000 de 
locuitori, Sevilla cu „Casa de la Contratacion“, unde se descarcă 
comorile Americii, Rouen, Londra şi mai ales Anvers, cel care 
triumfă de pe urma avântului comercial al secolului al XVI-lea. 
Reprezentanţii marilor firme comerciale ale Europei vin să-şi 
instaleze întreprinderile în acest port cu taxe reduse şi unde nu 
se aplică o legislaţie plină de amănunte neesenţiale şi 
supărătoare cu care Evul Mediu era foarte darnic. Aici ajung 
piperul portughez, postavul englez şi produsele din Marea 
Baltică, aduse mai întâi de olandezi, apoi de hanseatici, nevoiţi 
să părăsească portul Bruges. Datorită comerţului şi lipsei 
reglementărilor corporative, la Anvers se dezvoltă industriile 
manufacturiere - în afară de braserie, sticlărie, tipografie şi 
gravură, apare şi o puternică industrie textilă - şi devine unul 
din marii poli economici ai epocii. Cu atât mai mult cu cât 
activitatea financiară însoţeşte comerţul. Bursa inaugurată în 
1531 devine centrul tuturor tranzacţiilor. Aici se tratează afaceri 
în care se pun în joc sume considerabile, aici se speculează 
mărfurile şi schimburile, aici se încheie contracte de asigurare 
maritimă. În sfârşit, suveranii şi oamenii de afaceri pot găsi aici 
creditul care le este indispensabil. 

Cu cei 110.000 locuitori ai săi, Anvers este deci în secolul al 
XVI-lea capitala europeană a negustorilor. Aceştia devin 
simbolul avântului economic al continentului. 


Epoca marilor negustori şi naşterea capitalismului în 
Europa 


Dinamismul economic din secolul al XVI-lea determină în 
Europa apariţia unui nou tip social, cel al marilor negustori. Cu 
siguranţă, negustorul nu era un necunoscut în secolele 
precedente, dar dezvoltarea foarte mare a schimburilor 
comerciale în secolul al XVI-lea şi uimitoarea aventură a 
deschiderii către lume fac din acesta un personaj de primă 
importanţă. Creşterea considerabilă a volumului schimburilor 
comerciale cere ca negustorii să aibă capitaluri deosebite. Omul 
de afaceri, marele negustor negociază mărfuri diverse: de la 
mirodenii la metale şi de la lemn la cereale. Singur sau 
împreună cu membrii familiei sale, el devine armator pentru a 
obţine profituri încă şi mai mari. Negustor, el se străduieşte în 
acelaşi timp să fructifice banii câştigaţi prin comerţ, prin 
operaţiuni strict financiare (aconturi, credite). El nu ezită să 
preia, contra unei sume negociate vărsate celui în drept, 
drepturi senioriale, dijme ecleziastice, impozite regale, taxe 
vamale sau alte taxe urbane pe care el se însărcinează să le 
plătească, realizând pe parcurs un beneficiu destul de mare. EIl 
transformă instrumentele financiare moştenite la sfârşitul Evului 
Mediu în metode de creditare: astfel, înscrisul sau obligaţia, 
simplă recunoaştere a unei datorii, devine negociabilă în folosul 
unui terţ. De asemenea, renta devine instrument de credit: 
debitorul primeşte un capital pe care în principiu îl poate înapoia 
pentru a-şi plăti datoria, dar până atunci el varsă veniturile 
acesteia care servesc drept dobândă. În sfârşit, prin diferite 
procedee, poliţa devine şi ea un mijloc mascat de creditare: 
evaluarea monedei în care se face plata este astfel calculată 
încât să aducă o dobândă şi comanditarului. Într-o societate 
creştină care condamnă cămătăria, creditul se răspândeşte din 
plin şi împrumutul cu dobândă devine o practică curentă. 
Profund stânjenită de această evoluţie a situaţiei, Biserica va 
condamna cu severitate împrumutul cu dobândă sau îl va 
accepta în funcţie de situaţie, de persoane sau de pontifi. 
Această practică, intrată în obicei, este mai mult decât comerţul 
propriu-zis, sursa averii „negustorilor“. 

Capabili să facă să circule sume considerabile şi să ofere 


suveranilor sumele de care ei au nevoie, uneori în locuri aflate 
departe de teritoriile de unde îşi obţin veniturile, aceşti 
negustori devin indispensabili pentru state: ducând o politică 
activă în Germania în timp ce veniturile de bază îi vin din 
Spania, împăratul Carol Quintul trebuie să apeleze la bancherii 
Fugger. Adesea în criză de bani chiar în propriul regat, suveranii 
europeni se adresează negustorilor pentru a obţine împrumuturi 
cu care să-şi poată finanța politica. Împrumuturi deosebit de 
riscante pentru creditori, căci monarhii, oricât de puternici ar fi, 
pot fi şi ei ameninţaţi de faliment: este cazul regilor Spaniei şi 
Franţei, petrecut la interval de doi ani (1557 şi 1559). Pentru a 
reduce aceste riscuri, financiarii iau în concesiune mine sau 
diferite impozite. In secolul al XVI-lea, împreună cu marile 
dinastii de negustori, apar şi primii capitalişti (cuvântul nu va fi 
inventat decât în secolul al XIX-lea de Karl Marx). Îmbogăţiţi din 
comerţ, ei îşi folosesc capitalurile pentru a le fructifica în ciuda 
interdicţiilor religioase care continuă să stânjenească această 
formă de activitate. 

La începutul secolului al XVI-lea, aceşti capitalişti sunt mai 
ales florentini. Deveniţi membri ai unei case princiare, cei din 
familia Medici au lăsat locul familiei Strozzi sau Chigi din Sienna. 
In cursul secolului se observă dezvoltarea deosebită a marilor 
bănci din Germania de sud, băncile Fugger, Welser şi 
Hochstetter. In acelaşi timp apar băncile spaniole ale familiilor 
Ruiz sau Espinosa. In sfârşit, în a doua jumătate a secolului se 
ridică banca genoveză cu familiile Grimaldi şi Spinola, care îşi 
leagă destinele de cele ale regelui Spaniei, Filip al II-lea. 

Simbol al acestui capitalism incipient, casa Fugger din 
Augsburg s-a constituit în secolul al XIV-lea. Ea practica la 
început comerţul cu postav, cu mirodenii şi cu mătase importată 
din Veneţia. In 1473, Jakob Fugger pleacă la Foncado dei 
Tedeschi unde casa Fugger deţine un depozit. El se lansează în 
comerţul cu argint şi cu cupru extras din minele din Tyrol, 
sfârşeşte prin a controla piaţa cuprului la Veneţia şi devine, în 
schimbul minelor, domeniilor sale şi a monopolului asupra sării, 
furnizorul de fonduri al lui Maximilian de Habsburg. Impulsionaţi 
de Jakob, membrii familiei Fugger vor juca simultan două cărţi, 
cea comercială şi cea politică. În 1519, pentru 543.000 de 
florini, ei finanţează campania electorală a lui Carol Quintul 


pentru tronul imperiului. Incapabil să-i plătească, împăratul le 
cedează drepturile asupra domeniilor coroanei, marile ordine 
cavalereşti ale Spaniei şi minele din Almaden. Între 1511 şi anul 
morţii sale (1525), Jakob a înzecit capitalul societăţii sale (2 
milioane de florini). Familia Fugger are în posesie mine în Tyrol, 
în Thuringia şi în Ungaria, întreprinderi comerciale la Viena, 
Leipzig, Breslau, Cracovia, Danzig, Nurnberg, Frankfurt-pe-Main, 
Köln, Anvers, Veneţia sau în Spania. În ciuda ostilităţii pe care o 
manifestă luteranii faţă de ei, capitalul Fuggerilor ajunge la 
apogeu (4.700.000 florini) în 1546. După această dată situaţia 
lor se înrăutăţeşte. Anton Fugger a acordat împrumuturi enorme 
lui Carol Quintul, apoi lui Filip al II-lea, care dă faliment în 1557. 
La moartea lui Anton în 1560, o mare parte din avutul casei 
Fugger este reprezentat de creanţe mai mult decât nesigure 
asupra Spaniei şi Ţărilor de Jos. Declinul casei Fugger se 
accentuează şi mai mult după 1560 din cauza modificării 
condiţiilor economice. 

În contextul plin de prosperitate al primei jumătăţi a secolului 
al XVI-lea, a apărut astfel un capitalism care se va dezvolta şi va 
constitui o trăsătură caracteristică a civilizaţiei europene. 
Fundamentale pentru viitor, aceste transformări afectează mai 
puţin pe contemporani decât revoluţia spirituală care apare în 
acelaşi timp şi dă naştere unei duble mişcări, Umanismul şi 
Reforma. 


Partea a l-a 
(1492-1660) 
Apariţia unei noi epoci 


Capitolul 6 
REVOLUŢIA VALORILOR SPIRITUALE IN EUROPA SECOLULUI AL 
XIV-LEA 


IN Repunându-se în discuţie adevărurile recunoscute 
drept valabile în Evul Mediu, umanismul încearcă să 
redescopere valorile Antichității pentru a le pune de 
acord cu mesajul creştin şi pentru a forma un om erudit, 
în care să coexiste un om de acţiune, un artist şi un om 
de lume. Căutarea frumosului, reflectare a perfecțiunii 
divine, motivează acest ideal, ca şi mesajul Evangheliei 
în forma lui primitivă. Înregistrat de tipografie, acest 
curent este împrăştiat în toată Europa, dând naştere 
unei „Republici a Literelor', al cărei prinţ este Erasmus 
(al cărui vector principal este educația), dar care 
prezintă mari diferenţe în funcţie de regiune: umanismul 
mediteraneean, preocupat de cultul frumosului este 
diferit de cel al Europei de nord, interesat mai mult de 
teologie. 


N Din curentul mediteraneean apare Renaşterea 
italiană - ilustrată de Leonardo da Vinci - care îşi face 
apariția la Florența în secolul al XV-lea, datorită 
activităţii de mecenat a marilor negustori şi bancheri. 
Renaşterea se difuzează în întreaga peninsulă şi la 
începutul secolului al XVI-lea cunoaşte apogeul său în 
Roma papală prin intermediul lui Michelangelo şi Rafael. 
Dar întreaga Europă a fost cucerită de această nouă 
formă de artă, în special Franţa lui Francois I, pe când în 
Germania, în Anglia sau în Spania influenţa ei este mai 
slabă. 


N Originea reformei protestante se regăseşte în 
atmosfera de frământare religioasă de la sfârşitul Evului 
Mediu şi în incapacitatea Bisericii de a-i găsi un răspuns. 
Ea işi are rădăcinile în gândirea lui Luther, care 
consideră că numai Dumnezeu asigură mântuirea 
păcătoşilor, datorită credinţei şi nu faptelor lor. În ciuda 
excomunicării pontificale, Reforma cuprinde Germania şi 


Europa de nord. Şi alte mișcări reformatoare se 
manifestă acum, dintre care cea mai importantă este 
calvinismul. Centrul său de predilecție este Geneva, dar 
acesta este introdus şi în Franţa, în Ungaria şi în Scoția 
şi se află la baza anglicanismului!*!. Străduindu-se să 
combată reforma, papalitatea devine conştientă că o 
reformă a Bisericii este necesară. Aceasta va fi opera 
sinodului din Tyrol care precizează dogma şi reformează 
clerul. Dar unitatea Europei creştine este de domeniul 
trecutului. 


Dacă secolul al XVI-lea deschide o nouă epocă pentru Europa, 
acesta se bazează mai puţin pe inovațiile economice sau sociale 
şi mai mult pe tripla revoluţie care afectează creştinătatea de la 
sfârşitul Evului Mediu, punându-se bazele unei reconsiderări a 
valorilor medievale: Umanismul inspiră Renaşterea artistică şi 
mişcarea care reformează Biserica. 


Umanismul 


Marea ambiţie a umaniştilor este să pună în valoare Omul şi 
demnitatea lui, la nivel individual şi la nivel social şi să 
definească un mod de viaţă care să aibă drept regulă realizarea 
acestui obiectiv. 

Făcând acest lucru, umaniştii se definesc drept continuatorii 
criticii tomismului. Totuşi, ei consideră necesar să renunţe la 
scolastica rigidă şi formală de la sfârşitul Evului Mediu şi să 
caute să redescopere Antichitatea, care pare să fi realizat într-o 
manieră perfectă acest ideal de viaţă, căruia Hristos îi va da 
ceva mai târziu aprobarea divină. Pentru a ajunge la o 
cunoaştere autentică a modelelor antice, umaniştii se consacră 
studiului operelor Antichității şi al Scrierilor Sfinte, aşa cum 
făcuseră Petrarca şi Boccaccio în secolul al XIV-lea. Aceste 
cercetări presupun cunoaşterea latinei, purificată de deformările 
Evului Mediu, a limbii greceşti şi ebraice. Acestea permit 
redescoperirea filozofiei antice, mai ales cea a lui Platon şi a 
neo-platonicienilor, a cărei succes pune la îndoială autoritatea 
lui Aristotel, dar şi scoaterea la lumină a geografilor, a 
fizicienilor sau a matematicienilor uitaţi, ca Pliniu, Pythagora sau 
Euclid. 

Această redescoperire nu constituie decât un punct de 
plecare. Ambiţia umaniştilor este mult mai mare: să creeze o 
fiinţă de elită care să ştie totul despre cărţi, oameni şi natură, 
care să fie totodată artist şi om de lume, cavaler strălucit şi 
expert în arme, priceput în arta războiului şi diplomat. Pe scurt, 
un om de ştiinţă dublat de un om politic şi de acţiune, capabil să 
aducă concetăţenilor săi binefacerile pe care numai el le poate 
concepe. Acest proiect vast şi optimist se bazează pe postulatul 
bunătăţii naturale a omului şi pe ideea că o educaţie adecvată 
poate dezvolta calităţile potenţiale ale naturii umane. Dând o 
foarte mare importanţă educaţiei, Erasmus, Thomas Morus sau 
Rabelais critică violent exerciţiile de memorie şi pedeapsa cu 
biciul folosite frecvent în şcolile tradiţionale. Ei preconizează 
stimularea curiozităţii copilului, încrederea în capacitatea sa de 
a discerne, o educaţie a corpului şi a minţii, o instituţie bazată 
totodată pe principiile lumeşti şi pe cele morale şi religioase. 
Educat în felul acesta, omul nou va putea sfătui pe prinți şi 


datorită cunoştinţelor sale va putea să îndrepte lipsurile şi 
abuzurile puterii. 

Critica pe care o fac umaniştii societăţii în care trăiesc este 
într-adevăr nemiloasă, fie că este vorba de tarele Bisericii 
(E/ogiul Nebuniei a lui Erasmus), de instituţiile care favorizează 
abuzurile prinților sau de moravurile societăţii (Utopia lui 
Thomas Morus). Combătând această societate, umaniştii 
preconizează construirea unei cetăţi ideale, unde omul ar trăi în 
mod firesc, sub conducerea unor suverani (aleşi uneori), care să 
se dedice numai fericirii sale, în care religia ar fi însoţită de 
toleranţă şi unde bunurile ar fi comune pentru ca diferenţele 
dintre bogaţi şi săraci să dispară. Acest proiect politic este 
descris în modul cel mai perfect în Utopia lui Thomas Morus, în 
unele texte ale lui Erasmus sau ale lui Rabelais. Umaniştii sunt 
mai interesaţi de aici înainte de ştiinţă, de estetică sau de religie 
decât de politică. Totuşi, premisele pe care ei le-au formulat vor 
duce în secolul al XVII-lea la contestarea absolutismului. 

Cultul frumosului se află pe primul loc între preocupările lor. 
Umaniştii cred că există legături strânse între univers şi om şi că 
ceea ce este frumos şi armonios este parte integrantă a 
divinității. Marsilio Ficino sau Pico della Mirandola, făcând o 
sinteză între filozofia platoniciană şi creştinism, afirmă că 
întreaga creaţie este o reflectare imperfectă a lui Dumnezeu, 
însuşi omul, corp material, coruptibil, plasat în centrul 
universului, seamănă cu Dumnezeu prin sufletul său nemuritor. 
A contempla frumuseţea înseamnă a vedea o reflectare a lui 
Dumnezeu, iar poezia şi dragostea sunt căile care duc la acesta. 
Arta este deci o participare la acţiunea divină, mai ales atunci 
când aceasta încearcă să evoce natura şi corpul uman făcut 
după chipul şi asemănarea lui Dumnezeu. |n concepţia 
umaniştilor, arta nu mai este o simplă activitate estetică, ci o 
cunoaştere mistică a misterelor creaţiei. Această concepţie se 
află la baza Renaşterii. 

Umanismul nu dă naştere numai unei mişcări ştiinţifice 
autentice. În ciuda prăbuşirii sistemului aristotelic, care 
inspirase întreaga ştiinţă medievală în raport cu arta, ştiinţele 
nu sunt considerate decât un mijloc secundar de cunoaştere a 
misterelor naturii. Venerarea exagerată a autorilor Antichității şi 
neîncrederea faţă de lumea materială, căreia i se preferă 


cunoaşterea esenţelor ideale, frânează cercetarea ştiinţifică. 
Descoperirea armoniei dintre natură şi gândirea divină 
stimulează mai mult pe savanţi decât experienţele ştiinţifice şi 
atunci când pare că există o contradicţie între acestea, viziunea 
cosmogonică sfârşeşte prin a o explica. Contribuţia ştiinţei în 
secolul al XVI-lea nu este, cu toate acestea, inexistentă. 
Redescoperind opera lui Pythagora, umaniştii pun bazele 
trigonometriei şi dezvoltă algebra (metodele de rezolvare a 
ecuaţiilor de gradul doi şi trei descoperite de Tartaglia, Cardano 
şi Viète). Progresele matematicii stau la baza celor din domeniul 
astronomiei: Copernic emite ipoteza că Soarele (şi nu Pământul) 
se află în centrul universului şi că planetele (inclusiv Pământul) 
se învârt în jurul lui (De revolutionibus orbium caelestium, 
1543), dar teologii îi reproşează că prin această afirmaţie 
contrazice Scriptura. Fără îndoială, ştiinţele naturii şi ale vieţii 
sunt cele care progresează cel mai mult: medicul Paracelsius, 
care nu ezită să preconizeze respingerea reprezentanţilor 
Antichității şi recurgerea la observarea naturii, realizează 
progrese în cunoaşterea mineralelor, le clasifică şi le cercetează 
proprietăţile. La Montpellier, Rondelet şi Charles de l'Ecluse 
folosesc aceeaşi metodă cu plantele şi fiinţele vii. Ambroise Pare 
practică disecţia şi studiază circulaţia sângelui, în timp ce 
Antoine Vésale publică De humanis corporis fabrica (1543), 
prima mare lucrare de anatomie umană. Oricât de importante ar 
fi, aceste descoperiri nu înseamnă naşterea spiritului ştiinţific 
modern. Renaşterea ştiinţelor va fi realizarea cea mai 
importantă a secolului al XVII-lea. În secolul al XVI-lea, 
descoperirile şi observaţiile sunt învăluite de mister. Nu 
observarea realităţii este cea care primează, ci cercetarea 
dorințelor divine, a  corespondenţelor misterioase, a 
semnificaţiilor ascunse. 

indreptat spre cunoaşterea lui Dumnezeu, umanismul se 
interesează în special de teologie. Incercând să facă să coincidă 
concepţia lor despre Dumnezeu şi despre Om cu Revelația 
divină, umaniştii consideră că adevăratul creştin este cel care, 
cunoscând perfect cuvântul şi faptele lui Hristos, încearcă să le 
imite. Problemele teologice ale Trinității şi reîncarnării nu au 
mare importanţă, ceea ce contează este ca mesajul Evangheliei 
să fie înţeles de toată lumea. Astfel, umaniştii caută 


manuscrisele cele mai vechi ale scrierilor sfinte, le compară şi le 
comentează pentru a ajunge în final la un text cu totul diferit de 
cel folosit de Biserica medievală, pe care îl editează în limba 
latină. Prin aceasta ei încearcă să lipsească Biserica 
instituţională de rolul ei de mediatoare obligatorie a Mântuirii. În 
afară de aceasta, ei critică ritualurile formale, închinarea la 
sfinţi, ba chiar şi autoritatea spirituală a Bisericii. În acest sens, 
umanismul anunţă deja vijelia Reformei. 

Amplă repunere în discuţie a regulilor şi valorilor pe care s-a 
bazat Europa în timpul Evului Mediu, în ciuda diferenţelor 
lingvistice sau  rivalităţilor dintre prinți, umanismul se 
răspândeşte în toată partea occidentală a continentului. 
Prefigurând mişcarea Iluminismului din secolul al XVIII-lea şi în 
multe privinţe revenirea la drepturile omului din ultimul sfert de 
veac al secolului nostru, umanismul reprezintă un element 
esenţial al civilizaţiei europene. 


Răspândirea şi diversitatea umanismului 


Tipografia joacă un rol determinant în răspândirea 
umanismului. Odată cu invenţia capitală a literelor mobile (către 
1450 în Renania), tipografia cunoaşte o dezvoltare deosebită la 
începutul secolului al XVI-lea. Tipografiile din Mainz şi 
Strasbourg, cele din Veneţia - unde invenţia este răspândită de 
Aldo Manuce - apoi cele din Paris, Lyon, Bâle sau Anvers, devin 
centre ale umanismului în care se adună intelectualii. Mai ales 
răspândirea cărţii devine un instrument esenţial de propagare a 
ideilor: de-a lungul secolului sunt publicate între 150.000 şi 
200.000 de lucrări, reprezentând în total mai mult de 150 de 
milioane de exemplare. Lucrărilor religioase, întotdeauna 
majoritare, li se adaugă de acum înainte operele umaniştilor: 
textele Antichității în original sau în traducere, cărţi ştiinţifice, 
opere originale, ca Adagi/le sau Colocviile lui Erasmus, care 
constituie succese de librărie considerabile. 

În afară de cărţi, ideile umaniste sunt răspândite şi printr-o 
reţea de relații, o aşa-numită „Republică a Literelor“. 
„Monarhul“ acestei prime Europe a intelectualilor este Erasmus 
din Rotterdam (1469-1536). După o şedere la Paris, unde 
frecventează cercurile intelectuale, acest călugăr începe o viaţă 
de călătorii continue pentru a-i întâlni pe umaniştii timpului său. 
În Anglia se întâlneşte cu John Colet şi se împrieteneşte cu 
Thomas Morus. Stă la Roma, la Padova, la Veneţia, unde discută 
cu Aldo Manuce. Întors la Paris publică £E/ogiu/ nebuniei. 
Mentorul spiritual al întregii Europe intelectuale, considerat cel 
mai mare intelectual al timpului său, este sărbătorit şi admirat. 
Numit consilier al prinţului Carol de Bourgogne (viitorul Carol 
Quintul), el scrie pentru acesta o Educaţie a prințului creştin. 
Refuză ofertele făcute de marii suverani de a termina, la Bâle, o 
ediţie critică a Noului Testament. Moare, tulburat de reforma 
luterană, în care vede o deformare perfidă a gândirii umaniste. 

ltinerarele lui Erasmus reprezintă frontierele acestei 
„Republici a Literelor“, care se formează în jurul culturii şi 
valorilor umaniste, de la Florenţa la Anvers, de la Bâle la Paris, 
de la Köln la Oxford ia naştere astfel o „intelighenţia“ ai cărei 
membri predau, corespondează, se angajează în polemici, se 
întâlnesc şi publică. Acest mediu restrâns cuprinde oameni ai 


Bisericii (prelatul Sadolet sau teologul John Colet), negustori 
(Guillaume Budé este magistratul negustorilor din Paris), nobili 
(Pico della Mirandola, Ulrich de Hutten sau Pierre de Ronsard) şi 
chiar oameni de stat (Thomas Morus a fost cancelarul Angliei). 
Suveranii înşişi nu ezită să participe la mişcare: Henric al VIII-lea 
al Angliei corespondează cu Erasmus, iar François | este 
interesat de umanism datorită surorii sale, Marguerite 
d'Angoulême. Aceşti oameni şi aceste idei gravitează în jurul 
centrelor tipografice şi al oraşelor universitare: la Veneţia în 
jurul lui Aldo Manuce, la Bâle în jurul tipografilor Amerbach şi 
Froben, la Lyon, unde tipograful Sebastien Gryphe îi atrage pe 
Rabelais şi pe Etienne Dolet, dar şi marile universităţi 
reînsufleţite fac acelaşi lucru, ca Alcala de Henares în Spania, 
Padova a cărei influenţă se întinde în toată Europa, Louvain, 
unde Erasmus creează un colegiu al celor Trei Limbi, în sfârşit 
Paris, unde François | fondează alături de bătrâna Sorbonă un 
Colegiu regal (1530). Acestor făclii ale umanismului ar trebui 
adăugate o întreagă serie de centre care, chiar dacă sunt mai 
puţin prestigioase, nu sunt mai puţin active: „Republica 
Literelor“ se manifestă la nivelul întregii Europe şi prin 
intermediul ei se răspândesc noile idei care vor constitui un 
element fundamental al identităţii europene în curs de formare. 

Impactul cu umanismul ar fi avut un caracter limitat dacă nu 
ar fi existat un element esenţial de legătură: educaţia. Neglijând 
şcolile unde se învaţă noţiuni elementare, umaniştii îşi îndreaptă 
toată atenţia asupra colegiilor în care copilul trebuie să ia 
contact cu operele Antichității, să înveţe gramatica, retorica, 
arta de a raţiona şi bazele ştiinţelor naturii. În timp ce vechile 
colegii adoptă noile principii, influenţa umaniştilor determină 
oraşele să-şi înfiinţeze noi colegii în care tinerii adolescenţi 
primesc o instrucţie destinată nu formării teologice, ci pregătirii 
pentru viaţa laică. În sfârşit, umaniştii cuceresc numeroase 
Universităţi (Viena, Cracovia, Florenţa, Alcala de Henares) unde 
înlocuiesc învăţământul scolastic cu ideile lor înnoitoare. Acolo 
unde tradiţia rezistă, umaniştii preferă să evite obstacolul 
creând instituţii paralele după modelul Colegiului celor Trei 
Limbi din Louvain sau al Colegiului regal de la Paris. 

Cu toate că este o mişcare europeană, umanismul nu este 
totuşi omogen. Pretenţiile umaniştilor la universalitate nu 


trebuie să ne înşele. Însăşi răspândirea ideilor umaniste 
dovedeşte preocupări diverse. Dacă lăsăm deoparte mediile 
umaniste care se preocupă de dezvoltarea ştiinţelor şi în special 
de ştiinţele naturii (Padova, Cracovia sau Nürnberg) ies în 
evidenţă două mari nuanţe: una mediteraneeană şi alta nordică. 

Umanismul mediteraneean, care se dezvoltă la Florenţa şi 
Veneţia şi s-a răspândit la Lyon sau la Paris, este înainte de 
toate interesat de cultură şi de stilul cizelat. Acesta se consacră 
studiului textelor antice, comentării şi imitării lor şi îşi alege 
drept model limbajul deosebit al lui Cicero. Din punct de vedere 
filozofic, se îndepărtează de neo-platonismul incipient pentru a 
reveni la Aristotel, din opera căruia extrage un fel de 
determinism raţionalist. Această formă de umanism glorifică 
cultul Frumosului şi face din Italia secolului al XVI-lea creuzetul 
european al Renaşterii ae 

Preocupările umaniştilor din Europa de nord sunt total diferite. 
Anglia, Ţările de Jos sau Renania se ocupă mai puţin de stil 
decât de gândire. In concepţia lor, esenţial este să se pună 
ştiinţa în serviciul unei „regenerări“ a creştinismului. Admiraţia 
pentru gânditorii antici trebuie să faciliteze receptarea mesajului 
creştin. Aceasta este esenţa gândirii lui John Colet, a lui 
Erasmus, a lui Reuchlin sau a lui Thomas Morus. In acest mod, 
umanismul Europei de nord pregăteşte drumul către Reformă. 

Între aceste două forme de umanism, polemica se dezlănţuie. 
Pentru cei formaţi la şcoala italiană, mişcarea din nordul Europei 
este considerată acţiunea unor barbari. La rândul său, Erasmus 
ridiculizează, în Ciceronianus, cultul limbajului îngrijit şi ia în 
derâdere pretenţiile romanilor la supremaţia intelectuală în 
Republica Literelor. În afară de aceste certuri între şcoli diferite, 
coeziunea umanismului european este ameninţată de 
constituirea statelor naţionale: afirmarea  particularităţilor 
ameninţă elementele unităţii, pe care umanismul s-a străduit să 
le scoată în evidenţă. Astfel, latina începe să decadă în favoarea 
limbilor vulgare: Ronsard şi du Bellay publică în 1549, împotriva 
dominaţiei limbii latine, lucrarea Défense et illustration de la 
langue  francaise!*. În spatele reacției culturale împotriva 
hegemoniei limbilor străine se  profilează afirmarea 
sentimentului naţional. Umaniştii se grăbesc să adapteze la 
situaţia lor actuală glorificarea ideii de patrie, pe care o găsesc 
prezentă în operele anticilor. Fiecare caută în moştenirea 
Antichității eroul glorios pe care să fundamenteze legitimitatea 
afirmării naţionale: Francion!$, fiul lui Enea pentru francezi, sau 
Arminius'% pentru germani. În felul acesta, umanismul creează 
o nouă identitate europeană, fondată în acelaşi timp pe unitatea 
de civilizaţie şi pe diversitatea formelor sale de manifestare. 
Această unitate în diversitate este ilustrată de avântul artistic al 
Renaşterii. 


Epoca de aura Renaşterii italiene 


Renunţând la stilul gotic chiar în momentul în care acesta 
triumfa în restul Occidentului, începând din secolul al XV-lea, 
Florenţa a devenit teatrul unei adevărate înfloriri artistice. 

Încă din primele decenii ale secolului îşi fac apariţia temele şi 
tehnicile care vor caracteriza arta Renaşterii. In domeniul 
arhitecturii, Brunelleschi încearcă să redescopere principiile 
artei antice. El repune la loc de cinste friza, cornişa şi arcada 
sprijinită pe coloană şi dă monumentelor pe care le construieşte 
(San Lorenzo sau capela familiei Pazzi) proporţii armonioase, 
datorită unor subtile calcule matematice şi a unei utilizări 
iscusite a figurilor geometrice de bază. In pictură, Masaccio 
continuă inspiraţia lui Giotto şi realizează o adevărată revoluţie, 
inventând regulile perspectivei. În sfârşit, în domeniul sculpturii, 
Donatello pune accent pe realismul şi noblețea personajelor pe 
care le sculptează. 

Florenţa rămâne până la sfârşitul secolului al XV-lea 
principalul centru al Renaşterii artistice italiene. Acest lucru este 
posibil datorită activității de mecenat a negustorilor şi 
bancherilor îmbogăţiţi care, după exemplul familiei Medici, cer 
artiştilor să le ornamenteze palatele lor fastuoase, monumentele 
publice sau bisericile. Astfel, curentele apărute încă de la 
începutul secolului cunosc o mare dezvoltare: în sculptură (Della 
Robbia sau Verrochio), în arhitectură (Michelozzo), dar mai ales 
în pictură. După Fra Angelico şi operele sale, dominate de 
mărturisirea credinţei sale interioare, sfârşitul secolului al XV-lea 
este marcat de operele lui Botticelli (Primăvara, Naşterea 
Venerei) şi de Leonardo da Vinci, doi pictori influenţaţi de 
filozofia neoplatonică şi apropiaţi ai familiei Medici. Prototip al 
noului artist, produs al Renaşterii, Leonardo da Vinci, născut la 
Florenţa, aflat în serviciul ducelui de Milano şi foarte legat de 
Franţa, apare ca un geniu universal. El pune bazele legilor 
mecanicii, ale chimiei, ale geologiei, se străduieşte să analizeze 
funcţionarea organismului uman, inventează uimitoare maşini 
care folosesc forţa hidraulică sau a aburului, construieşte canale 
sau realizează planurile unei maşini zburătoare. Pictor format în 
atelierul lui Verrochio, pictează la început în manieră florentină 
(Bunavestire), apoi inventează tehnica „estompării“ care dă 


senzaţia unei uşoare ceţe ce învăluie formele şi creează 
impresia de blândeţe, de poezie şi de mister (Madona pe stânci 
sau Gioconda). 

Strălucirea şcolii florentine se răsfrânge asupra întregii 
peninsule. Chemaţi la toate curţile princiare şi în toate oraşele 
italiene, artiştii florentini arată tuturor temele şi noile tehnici ale 
„Quatrocento-ului“. La sfârşitul secolului al XV-lea, arta nouă se 
dezvoltă în toate regiunile Italiei. Dar acest prim avânt artistic 
nu face decât să anunţe adevărata epocă de aur. Abia în secolul 
al XVI-lea Renaşterea italiană atinge apogeul, iar arta nouă, cu 
nuanţe regionale, se răspândeşte pe tot continentul. 

Primii ani ai secolului al XVI-lea aduc o schimbare a 
conotaţiilor care au favorizat începuturile Renaşterii italiene: 
„războaiele din Italia“ încep cu primele expediţii franceze. 
Fugind de tulburările care frământă nordul peninsulei, artiştii se 
refugiază la Roma, unde papii inaugurează o politică de mari 
construcţii fastuoase şi de resistematizare a oraşului. Până în 
1527, Roma devine capitala Renaşterii italiene, „creierul“ 
clasicismului italian din secolul al XVI-lea. Această artă a 
„Cinguecento-ului“ intenţionează să fie o sinteză a realizărilor 
secolului al XV-lea (căutarea Frumosului, reflectarea spiritului 
divin prin ordine şi armonie) şi să călăuzească spectatorul în 
contemplaţia armoniei divine şi în aprofundarea semnificației 
sale. 

Incă de la începutul secolului al XV-lea, prin curăţenie şi prin 
frumuseţe, pontifii au vrut să facă din Oraşul Etern capitala 
universului: astfel, Sixt al IV-lea apelează la artiştii toscani cei 
mai cunoscuţi pentru a decora capela (Sixtină) pe care tocmai o 
construieşte la Vatican. Dar Roma cunoaşte epoca sa de aur 
prin pontificatele lui lulius al lIl-lea şi Leon al X-lea. Piesa 
principală a realizărilor papilor şi giuvaerul acestei a doua etape 
a Renaşterii italiene este construcţia bazilicii Sfântul Petru 
făcută după planurile lui Bramante (1514). In aceeaşi epocă, 
lulius al Il-lea îl cheamă la Roma pe pictorul şi sculptorul 
Michelangelo Buonarotti, deja celebru la Florenţa, pentru uriaşa 
statuie a lui David. Timp de patru ani el pictează plafonul 
Capelei Sixtine; dintr-o perspectivă umanistă, el reprezintă pe 
scurt istoria umanităţii de la scenele dinaintea Mântuirii până la 
cele nouă mari momente ale Genezei. Alt pictor atras de Roma, 


Rafael Sanzio, pictează într-un stil de o rafinată eleganţă şi 
reuşeşte în cele patru compoziţii din aşa numita „Stanza de la 
Signatura“15 să glorifice marile valori ale umanismului: filozofia 
Antichității (cu Platon şi Aristotel înconjurați de marii gânditori 
antici), afirmarea tainei creştine prin intermediul revelaţiei 
divine (Apostolii şi Părinţii Bisericii glorificând Euharistica) şi 
poezia (în jurul lui Apollo şi al Muzelor, Homer şi Vergiliu alături 
de Dante, Petrarca şi Ariosto). 

Strălucirea clasicismului roman este distrusă brusc în 1527, 
când trupele imperiale jefuiesc Roma. Alte centre artistice 
preiau atunci ştafeta. Mai ales Veneţia, care, după ce a rămas 
timp îndelungat fidelă artei gotice, devine adepta şcolii 
florentine şi romane şi dezvoltă o puternică şcoală de pictură 
reprezentată de Tizian. Fiecare curte princiară din Italia de nord 
protejează un artist celebru. Dar inspiraţia viguroasă care a 
creat bogăţia artei italiene de la sfârşitul secolului al XV-lea şi 
începutul secolului al XVI-lea pare secătuită. Dacă artiştii care 
au fugit din Roma răspândesc în toată Italia lecţiile clasicismului 
victorios, spiritul inventiv dispare: unii dintre ei vor, desigur, să- 
şi arate îndemânarea, virtuozitatea şi inventivitatea. Dar se 
dezvoltă un academism care nu înseamnă altceva decât 
imitarea lui Michelangelo, a lui Rafael sau a lui Tizian. Tot ce se 
creează de acum înainte este „în maniera“ cuiva. Manierismul 
este cu atât mai uşor de imitat cu cât este o codificare oarecum 
formală a artei renascentiste italiene. Sub această formă 
Renaşterea se răspândeşte în Europa. Ea provoacă un elan 
artistic care aclimatizează şi adaptează la temperamentele 
naţionale formulele noi elaborate la Florenţa, la Roma sau la 
Veneţia. 


Răspândirea Renaşterii 


Minunile artei italiene au fost cunoscute destul de repede în 
Europa. Zecile de mii de pelerini care se duc în Cetatea Eternă 
rămân uimiţi în faţa edificiilor pe care papii le ridică în capitala 
creştinătăţii. Incepând din 1494 şi odată cu expediţia lui Carol al 
VIll-lea la Napoli, armatele franceze dau buzna în Italia, 
provocând reacţia trupelor spaniole, germane sau elveţiene, 
care încearcă să le oprească înaintarea. Suveranii (începând cu 
regii Franţei, Carol al VIll-lea, Ludovic al XII-lea şi François |), 
aristocrați, comandanţi militari şi soldaţi sunt fascinaţi de 
frumuseţile peninsulei şi visează să ducă în ţara lor operele de 
artă care fac Italia de o frumuseţe inegalabilă. Umaniştii care vin 
să contemple imaginea frumuseţii perfecte o evocă 
entuziasmați în faţa prinților şi marilor nobili. Obiectul admiraţiei 
tuturor, Italia devine şi obiectul dorințelor de posesiune. 
Francezi, spanioli şi membri ai Imperiului luptă pentru dominaţia 
unei peninsule sfâşiată de luptele dintre prinții, cetăţile şi 
republicile sale. Epoca de aur a Renaşterii italiene este totodată 
şi aceea a slăbiciunii şi a dezbinărilor. Machiavelli (1469-1527) 
prezice zadarnic venirea unui „Prinţ“ care va putea rezolva 
situaţia, dezbinarea triumfă. Simbolul decăderii italiene îi 
reprezintă intrarea armatei imperiale în Roma, în 1527. Venită 
să lupte împotriva lui Clement al VII-lea, aliată a lui François |, 
aceasta se dedă timp de o săptămână la jefuirea bisericilor, 
mănăstirilor şi palatelor. Locuitorii sunt masacrați iar capela 
Sixtină transformată în grajd pentru cai. În ochii întregii Italii, 
jefuirea Romei apare ca o dovadă a furiei divine împotriva 
fastuoasei Rome şi a concesiilor făcute păgânismului de către 
Renaştere. Dar, chiar în momentul în care capitala noii arte este 
jefuită, alte mari oraşe ale Europei occidentale îi iau locul. 

Probabil, cea mai puternică influenţă a Renaşterii se produce 
în Franţa. Până către 1520, arta gotică este aici încă în plină 
perioadă de dezvoltare, în arhitectură (Saint-Gervais din Paris, 
Gisors, fleşa nordică a catedralei din Chartres), în artele 
decorative (vitraliile catedralei din Beauvais) sau în sculptură 
(Jean Colombe). Dar Carol al Vill-lea, după expediţia în Italia 
(1494) şi apoi Ludovic al XII-lea care ocupă oraşul Milano, aduc 
cu ei în Franţa artişti italieni. Aceştia acoperă cu elemente de 


artă italiană edificiile gotice (Amboise, Solesmes sau Gaillon). 
Sunt caracteristice decoraţiunile rafinate ale scărilor de la Blois, 
Meillant sau Azay-le-Rideau. Această influenţă italiană se 
accentuează în timpul domniei lui François | (castelul Chambord) 
şi se impune începând din 1520. Aduşi de François |, artiştii 
italieni introduc în Franţa clasicismul şi manierismul la modă în 
peninsulă. Construit şi decorat în stilul Renaşterii, castelul de la 
Fontainebleau serveşte drept model pentru noua artă care 
triumfa către 1540 în spatele ultimelor vestigii ale artei gotice. 
Artiştii francezi reuşesc să realizeze o sinteză între contribuţiile 
italiene şi tradiţiile naţionale: clasicismul francez. Arhitectul 
Pierre Lescot (aripa de sud-vest a curţii pătrate de la Luvru) sau 
Jean Bullant (Ecouen) pun bazele acestuia, în timp ce sculptorii 
Jean Goujon (Fântâna Inocenţilor de la Paris) şi Germain Pilon 
redescoperă idealul frumuseţii şi echilibrului specific artei 
statuare greceşti. 

In Ţările de Jos, pătrunderea Renaşterii italiene este la început 
oprită de dezvoltarea artistică a secolului al XVI-lea, care dă 
naştere unui curent puternic şi înnoitor. Monumentele de la 
începutul secolului al XVI-lea (capela Saint-Sang din Bruges, 
clădirea Primăriei din Gand, biserica Saint-Jacques din Liege) îşi 
au toate izvoarele în goticul flamboiant, iar picturile lui 
Jeronimus Bosch reflectă clar inspiraţia medievală. Influenţa 
italiană pătrunde după 1520, mai ales la Anvers (Quentin 
Metsys). Manierismul italian îşi găseşte centrul principal, prin 
Jean Gossaert zis Mabusc şi prin Bernard von Orley, la curtea 
guvernatoarei Ţărilor de Jos, Margareta de Austria, sora lui Carol 
Quintul. Motivele mitologice, elementele de arhitectură clasică şi 
decorația în stil italian sfârşesc prin a triumfa. Dar această 
influenţă nu este decât superficială. Pieter Bruegel cel Bătrân, 
însuşindu-şi lecţiile italienilor, se întoarce în acelaşi timp spre 
tradiţia naţională, cu scenele sale ţărăneşti pline de realism şi 
cu simbolurile pânzelor sale alegorice. 

Răspândirea artei italiene se face şi mai greu în Germania din 
cauza conflictelor politice şi religioase, a naţionalismului şi a 
opoziţiei faţă de Roma, dar şi datorită unei viguroase arte 
medievale în arhitectură şi sculptură (marele panou din spatele 
altarului al lui Veit Stoss din Nurnberg pentru catedrala din 
Cracovia) sau în pictură (Crucificarea de Grunewald). Clasicismul 


italian are o oarecare influenţă în Germania de sud, în jurul 
Nurnbergului şi Augsburgului, placă turnantă a relaţiilor cu Italia. 
Cunoscut de către umanişti, Albert Durer îşi însuşeşte lecţiile 
artei italiene dar rămâne credincios propriilor preocupări 
religioase şi morale. Născut la Augsburg, Hans Holbein face 
ilustrațiile la Edificiul nebuniei, vizitează Italia, apoi se instalează 
în Anglia unde devine pictorul lui Henric al Viill-lea şi al Curţii 
acestuia. Moartea lui Durer (1528) şi plecarea lui Holbein în 
Anglia (1532) marchează sfârşitul Renaşterii germane. 

In celelalte ţări ale Europei, influenţa artei italiene este încă şi 
mai slabă. In Anglia, unde arhitectura rămâne fidelă goticului 
perpendicular, Renaşterea în forma ei italiană trezeşte puţin 
interes. Numai adaptarea sa flamandă sau germană este 
adoptată. Spiritul înnoitor se manifestă doar în literatură, prin 
opera lui Shakespeare. Profund impregnată de credinţa creştină, 
Peninsula iberică este şi mai reticentă faţă de noile valori. Ea se 
împotriveşte umanismului şi pătrunderii păgânismului în artă. 
Abia după 1560, arhitectul Juan de Herrera, însărcinat cu 
ridicarea mănăstirii de la Escurial, se inspiră din lucrările lui 
Bramante, în timp ce pictorul Domenico Theotocopoulos, zis El 
Greco, introduce la Toledo manierismul italian şi spiritul 
Contrareformei (1577). 

Fiică a umanismului şi a idealului său neoplatonician de 
apropiere de Dumnezeu, Renaşterea eşuează deci în tentativa 
de a reface prin artă şi cultură unitatea pierdută a lumii creştine. 
Acesta este un eşec intelectual în măsura în care ştiinţa 
umanistă a fost limitată de ponderea modelelor antice. Dar şi un 
eşec politic, căci ideea de naţiune şi de tradiţie naţională se 
impune în ciuda proclamaţiilor de universalitate. Cu atât mai 
mult cu cât Renaşterea va da naştere, în secolul al XVII-lea, la 
două curente opuse: barocul şi clasicismul. 


Originile Reformei 


Reforma îşi găseşte originile în atmosfera de nelinişte 
religioasă care caracterizează sfârşitul Evului Mediu şi în 
incapacitatea Bisericii de a-i găsi o rezolvare. Spectacolul morţii, 
care provoacă un viu sentiment al riscului pe care îl prezintă 
păcatul, stimulează dorinţa mântuirii. Or, papalitatea pare a fi 
incapabilă să arate credincioşilor drumul de urmat. Mulțimea 
ascultă mai degrabă pe predicatorii populari, care anunţă 
apocalipsul şi pe cei ce se flagelează, care încearcă să obţină o 
garanţie a lumii de dincolo producându-şi în lumea de aici 
suferinţele şi pedeapsa pe care o merită păcatele lor. Pentru a 
scăpa de lad, sau pentru a scurta perioada de Purgatoriu, 
creştinii se adresează intermediarilor (Fecioara sau Sfinţii), îşi 
înmulţesc operele de caritate (donaţii, rugăciuni pentru săraci, 
pelerinaje), poartă talismane sau încearcă să adune 
„indulgenţe“165. Practica religioasă alunecă în felul acesta spre 
superstiție fără să micşoreze frământarea creştinilor. 

Acestei nelinişti de care suferă majoritatea se adaugă cea a 
elitei intelectuale. În acest mediu, dorinţa de a consolida 
credinţa prin experienţa trăită şi prin gândirea luminată o 
însoţeşte pe aceea de mântuire. Or, pe ruinele tomismului 
triumfă nominalismul lui Wilhelm de Ockham. El afirmă că este 
imposibil să-l cunoşti pe Dumnezeu din cauza incompatibilităţii 
dintre revelaţia divină şi raţiunea umană. Religia nu mai apare 
de acum înainte decât ca un şir de afirmaţii dogmatice şi de 
ritualuri impuse. 

Biserica de la sfârşitul Evului Mediu este slab pregătită pentru 
a da un răspuns acestor aşteptări şi repuneri în discuţie. 
Abuzurile sale, nefiind o noutate, sunt denunţate cu atât mai 
multă patimă cu cât timpurile noi le subliniază dimensiunile. 
Delăsarea şi obiceiurile brutale caracterizează clerul secundar 
ca şi pe călugări: beţie, jafuri, concubinaj şi gustul pentru profit 
sunt lucruri frecvente. Episcopii sunt mai puţin preocupaţi de 
diocezele lor decât de acumularea de funcţii şi de profituri. Cât 
despre Curia romană, aceasta se străduieşte să exploateze 
bisericile locale în timp ce pontifii îşi aranjează familiile 
(Alexandru al VI-lea Borgia), se războiesc (lulius al II-lea) sau 
devin constructori (Leon al X-lea). Lipsurile Bisericii se observă 


mai des în indiferența ei faţă de îndatoririle pastorale, în 
formarea preoţilor, faţă de evanghelizare şi faţă de îndrumarea 
spirituală a credincioşilor. 

Dacă abuzurile nu sunt noi, denunţarea lor este mai 
vehementă decât în trecut. Într-o creştinătate în care 
credincioşii aşteaptă un răspuns la cerinţele lor spirituale, 
neputinţa Bisericii provoacă scandal. Incă de la începutul 
secolului al XV-lea, Jean Gerson, doctor al Universităţii din Paris, 
somează Biserica să-şi asume rolul său pastoral. Cu şi mai mare 
violenţă, fratele Jérôme Savonarola aruncă anatema asupra 
Curţii de la Roma şi asupra papei Alexandru al Vl-lea Borgia. 
Dorind o „reînnoire a Bisericii“, el realizează la Florenţa o 
teocraţie model, dar efemeră. Peste tot se aud voci care declară 
necesitatea urgentă a unei reforme a Bisericii. Dar lipseşte 
voinţa. Sinoadele generale de la Constanz şi de la Bâle 
promulgă multe decrete reformatoare, dar papalitatea, care 
vrea să-şi menţină supremaţia asupra sinoadelor, refuză să le 
aplice. Dacă lulius al Il-lea convoacă sinodul de la Lateran 
(1512), o face doar pentru a le pune bete în roate lui Ludovic al 
XII-lea şi lui Maximilian, care au convocat un sinod la Pisa. 
Încheiat în 1517, sinodul nu face decât să-i invite pe cardinali să 
ducă o viaţă de preoţi şi să-şi limiteze acumularea de beneficii. 
În sfârşit, încercările de reformă ale Bisericilor naţionale, făcute 
de suverani, sfârşesc într-un impas, în afară de Spania, unde 
cardinalul Cisneros reuşeşte să reinstaureze disciplina şi să 
transforme universităţile. 

Biserica instituțională fiind incapabilă să se renoveze, 
iniţiativa este luată de mici grupuri. Creştini şi laici caută 
împreună noile căi spirituale, în afara ierarhiei ecleziastice şi pe 
baza unei religii individuale, purificate. Acesta este cazul 
grupărilor mistice, deosebit de active în Europa de nord (Flandra 
şi Renania), care încearcă să ajungă la divinitate prin rugăciune 
şi meditaţie. Această formă nouă de evlavie pune accent pe 
credinţa trăită individual. Ea dă naştere unor mici comunităţi 
cum ar fi „Fraţii vieţii comune“. Dar aceste practici religioase 
rezervate unor grupuri restrânse nu puteau să se extindă la 
ansamblul comunităţii creştine. 

În acelaşi timp, umaniştii propun să se revină la Sfânta 
Scriptură, la Biblie, purificată de toate interpretările adăugate în 


Evul Mediu. Traducerea Noului Testament, făcută de Erasmus 
(1516) sau aceea a Epistolelor Sfântului Pavel, realizată de 
Lefevre d'Etaples, oferă bazele unei noi spiritualităţi. Lefevre 
d'Etaples renunţă la dogme, la ritualuri şi la ierarhie şi 
preconizează o religie bazată doar pe cuvântul Domnului. Pentru 
el, orice creştin este şi preot, iar meditaţia clerului devine 
inutilă. Dacă aceşti umanişti nu iau în consideraţie niciun fel de 
ruptură cu Biserica instituţională, ei deschid totuşi calea către 
zguduirile reformei pe care Luther o inaugurează între 1517- 
1520. 


Religiile protestante 


Prima reformă, cea a lui Luther (1483-1546), continuă 
încercările de epurare a credinţei din secolul al XV-lea. Călugăr 
augustin, Luther studiază teologia la Wittenberg şi devine 
profesor. Obsedat, ca mulţi dintre contemporanii săi, de ideea 
mântuirii, el crede că numai calea mistică este cea care duce la 
ea. Luther începe o cercetare spirituală care îl convinge de 
transcendenţa lui Dumnezeu, de natura iremediabil înclinată 
spre păcat a omului şi de imposibilitatea acestuia de a-şi asigura 
mântuirea numai prin meritele operelor pe care le înfăptuieşte. 
Meditând, pentru cursurile sale, asupra Epistolelor Sfântului 
Pavel, el crede că a găsit în ele răspunsul la dilema tulburătoare 
care îl obsedează: cum să răspunzi la nevoia de mântuire dacă 
omul însuşi este incapabil să şi-o asigure? Dumnezeu 
mântuieşte pe păcătoşi nu în funcţie de faptele lor, ci numai în 
virtutea credinței lor. Această „justificare prin credinţă“ 
constituie baza gândirii lui Luther şi a întregii reforme. 

Luther face din această idee baza învățăturilor sale şi 
condamnă pomenile şi operele de binefacere. Indignat de 
folosirea „indulgențelor“ care îi fac pe creştini să creadă că-şi 
pot cumpăra mântuirea, Luther se hotărăşte să-şi facă 
cunoscute ideile. De ziua tuturor sfinţilor, în 1517, el afişează 95 
de teze care rezumă esenţa dezaprobărilor sale. Respingerea lor 
de către dominicani şi de teologii romani provoacă o 
controversă teologică (1518-1520). Atunci Luther se 
debarasează de autoritatea romană şi afirmă că Scriptura 
reprezintă singurul izvor al Credinței. 

Germania se arată a fi deosebit de receptivă la ideile sale din 
cauza slăbiciunii puterii imperiale, a ambițiilor prinților, a 
tensiunilor existente între oraşe şi nobili, ţărani şi seniori, şi mai 
ales din cauza naţionalismului german care se manifestă prin 
respingerea influențelor italiene. Ideile lui Luther au deci un 
ecou deosebit, provocând adeziunea entuziastă a clericilor, 
burghezilor, intelectualilor (ca pictorul Dürer) sau a prinților. 
Această audienţă adânceşte conflictul cu Roma. În iunie 1520, 
papa Leon al X-lea publică bula £Exsurge Domine, care 
condamnă ereziile lui Luther, în timp ce la Colonia i se ard 
operele (decembrie 1520). Luther reacţionează dând foc bulei 


papale şi volumelor de drept canonic în piaţa din Wittenberg. 
Refuzând să se supună, el publică mai multe lucrări în care îşi 
expune teoria despre mântuire, critică sacramentele Bisericii 
romane, îi tăgăduieşte papei orice autoritate şi revendică 
drepturile fiecărui creştin să interpreteze Biblia. Chemat de 
împăratul Carol Quintul (aprilie 1521) în faţa Dietei de la Worms, 
Luther refuză să-şi retracteze teoriile. Alungat din Imperiu, el se 
bucură de protecţia ducelui Frederic de Saxa. 

In Germania, reforma luterană se răspândeşte ca o dâră de 
praf de puşcă. Incepând din 1527, Saxa şi Hesse aderă la 
reformă, urmate de numeroase oraşe libere (Nurnberg, Ulm sau 
Brandenburg). Reforma se răspândeşte apoi în Danemarca, 
Suedia şi Alsacia. Acest succes îl obligă pe Luther să-şi precizeze 
poziţia. Propovăduind supunerea faţă de autorităţile legitime, el 
condamnă inovațiile liturgice ale unora dintre discipolii săi, 
revolta cavalerilor (1522) împotriva posesiunilor temporare ale 
episcopilor renani, răscoala ţăranilor din Suebia (1524) susţinută 
de Thomas Minzer şi curentul anabaptiştilor. În sfârşit, în 1525, 
se desparte de Erasmus şi de umanişti: în timp ce aceştia din 
urmă cred în bunătatea naturală a omului şi în posibilitatea de a 
contribui la mântuirea sa, Luther reafirmă totala neputinţă a 
omului păcătos de a fi mântuit. 

Răspândirea rapidă a Reformei şi deviaţiile liturgice sau 
doctrinale pe care aceasta le provoacă îl determină pe Luther, 
împotriva voinţei sale, să pună bazele unei adevărate Biserici. 
Aceasta trebuie să răspundă la cererea credincioşilor care 
doresc să fie îndrumați şi să primească sfintele taine. Luther 
păstrează din catolicism tot ceea ce nu i se pare contrar 
doctrinei mântuirii prin credinţă: biserici, altare, pastori 
însărcinaţi să răspândească cuvântul Domnului şi să explice 
Scriptura, ca şi două sacramente: botezul şi euharistia. Mesa 
este simplificată şi tradusă în limba populară. Melanchton joacă 
un rol important în această organizare. El prezintă într-o formă 
mai puţin aspră decât cea a lui Luther temele noii religii şi este 
principalul redactor al Confesiunii de la Augsburg!%, carta 
doctrinală a credinţei lutherane. Cum Luther nu se ocupă de 
organizarea formală (alegerea pastorilor, ritualurile liturgice 
etc.), prinții şi magistraţii din oraşe se însărcinează cu acest 
aspect, ceea ce duce la o mare varietate în organizarea şi în 


funcţionarea Bisericilor lutherane. 

Când Luther moare (1546), lutheranismul cuprinsese două 
treimi din Germania, Suedia şi Norvegia. Ameninţată în 
Germania de împăratul Carol Quintul - acesta vrea să refacă 
unitatea religioasă a imperiului - reforma este consolidată de 
pacea de la Augsburg (1555) care afirmă celebrul principiu cujus 
regio, ejus religio: religia prinţului trebuie să fie cea a tuturor 

Reforma lutherană atrage după sine şi alte mişcări 
reformatoare. Plecând de la aceleaşi premise ca şi Luther, 
acestea acceptă o mare parte a concepţiilor sale, dar se 
îndepărtează de reformă în anumite puncte ale dogmei şi ale 
cultului. Este cazul reformei propovăduite la Zurich de umanistul 
şi elenistul Ulrich Zwingli. Acest discipol al lui Erasmus, ale cărui 
cercetări personale sunt asemănătoare cu cele ale lui Luther, 


acordă totuşi o oarecare valoare operelor caritabile. El vede în 
Sfântul Duh marea cale către mântuire şi refuză total prezenţa 
reală a trupului şi sângelui lui Hristos în euharistie. In 1523, 
Consiliul oraşului Zurich îi adoptă poziţia şi reforma sa se 
răspândeşte în cantoanele Bâle şi Berna. Cu excepţia câtorva 
nuanţe, principiile lui Zwingli se impun şi în oraşele de pe Rhin, 
mai ales la Strasbourg. 

Anabaptismul este un alt curent reformator. Inspirat direct din 
iluminismul medieval, el se bazează pe credinţa în apropierea 
Judecăţii de Apoi. Aspiraţie mistică spre cunoaşterea lui 
Dumnezeu prin intermediul Sfântului Duh, acest curent nu are 
nici teologie, nici teoretician şi respinge Bisericile, lumea, 
regulile şi autorităţile. Înființat de fraţii Moravi, acesta apare în 
Saxa către 1520 şi serveşte drept suport religios revoltei 
ţăranilor din 1524. El se extinde în Ţările de Jos şi în Westfalia, 
unde anabaptiştii pun mâna pe oraşul Munster (1534) şi sub 
conducerea croitorului Jan de Leyda instaurează aici o dictatură 
mistică şi comunitară (abolirea proprietăţii, poligamia, al doilea 
botez) care pretinde că se întoarce la creştinismul primitiv. 
Împăratul, prinții protestanți, Luther şi Zwingli se unesc 
împotriva anabaptiştilor. Dar persecuțiile neîndurătoare la care 
sunt supuşi nu-i împiedică să supravieţuiască, mai ales în Ţările 
de Jos. 

Pe urmele lutheranismului, în prima jumătate a secolului al 
XVI-lea, o mare parte a lumii germanice este cucerită de 
Reformă. Exact în acel moment apare un alt curent, mai 
reformator încă: calvinismul. În Franţa, reforma luterană 
interesează o parte a intelectualităţii, în timp ce unii predicatori 
predică mulţimii dezvinovăţirea prin credinţă. Aspiraţia către o 
reformă a Bisericii îşi găseşte drept conducător pe episcopul de 
Meaux, Guillaume Briconnet. Acesta hotărăşte să locuiască în 
dioceza sa, unde invită predicatorii parizieni care predică 
Evanghelia în forma ei nealterată. Acest grup, care vede în 
Luther „un om sfânt“, hotărăşte să simplifice cultul şi să facă 
slujbele în limba franceză. Temându-se de o răspândire a 
reformei lutherane în Franţa, Sorbona şi Parlamentul iau măsuri 
de persecuție (1525). Unii reformatori trebuie să fugă, iar 
Briconnet trebuie să renunţe la noua organizare introdusă la 
Meaux. La început ostil măsurilor violente luate împotriva 


Reformei, François | trebuie totuşi să-şi înăsprească atitudinea 
din cauza succesului pe care Reforma îl are în regat. Când, în 
1534, reformaţii pun pe uşa camerei sale afişe care critică 
mesa, el reacţionează printr-o dură represiune: numeroşi 
credincioşi sunt condamnaţi la arderea pe rug, iar şefii 
reformaţilor trebuie să fugă. Pentru a-i apăra pe aceşti martiri, 
Jan Calvin publică la Bâle /nstituția religiei creştine (1536). El 
expune aici cu precizie conţinutul credinţei reformate şi îi 
conferă o rigurozitate şi o logică de care ducea lipsă. La Geneva, 
unde instaurează Biserica reformată (1536), această doctrină 
capătă o conformitate strictă. La cererea sa, adunarea generală 
a oraşului adoptă un regulament strict. Aceasta interzice 
îmbrăcămintea luxoasă, mesele îmbelşugate, blasfemia, cărţile 
„papiste“ sau mondene, cântecele frivole. Fiecare cetăţean 
trebuie să asiste la slujbe, să asculte de pastori şi să ţină 
cuvântări. În ciuda unor opoziții, Geneva devine încet Roma 
calvinismului. Chiar în momentul în care luteranismul începe să 
obosească, reforma calvinistă se dezvoltă peste tot în Europa. 
Incântaţi de caracterul ei radical, burghezi şi meseriaşi, nobili şi 
ţărani aderă la mişcare. Primele ţări europene în care îşi face 
apariţia sunt Franţa (mai ales în bazinul parizian şi în sud), apoi 
Ţările de Jos cu numeroase comunităţi în Flandra, la Anvers, în 
Olanda, în Zelanda't. Începând din 1555, reformaţii încep să-şi 
organizeze bisericile desemnând persoane în vârstă care să 
vegheze la disciplină, apoi diaconi care să administreze 
bunurile. Calvin este cel care numeşte pastorii. Către 1560, în 
Franţa există 670 de biserici calviniste care se adună la 
conferinţa de la Poissy şi declară că se bazează pe confesiunea 
de credinţă a lui Calvin, în timp ce bisericile din Ţările de Jos 
adoptă Confessio belgica (1562) de strictă conformitate 
calvinistă. 

În afara acestor centre principale, reforma calvinistă se 
răspândeşte în mod majoritar în Boemia, Ungaria şi Polonia. În 
Scoţia, a doua zi după revolta împotriva regentei Maria de 
Guise,  reformatorul John Knox organizează Biserica 
prezbiteriană, de conformitate calvinistă. 

In Anglia, Biserica este criticată de o importantă mişcare 
umanistă (John Calet, Thomas Morus) şi de poporul sătul de 
abuzurile ei. Dar chiar dacă regele Henric al VIll-lea provoacă 


schisma cu Roma, nu se poate vorbi de o reformă. Păstrător al 
conformismului tradiţional, purtând corespondenţă cu Erasmus, 
îndrăgostit de teologie - lucrarea sa împotriva tezelor lui Luther 
îi aduce titlul de „Apărător al credinţei“ -, Henric al VIll-lea va 
rupe legăturile cu Roma. El vrea să divorţeze de soţia sa, 
Catherine de Aragon, dar papa Clement al VIl-lea se teme să nu- 
| supere pe Carol Quintul (nepot al Catherinei de Aragon) şi 
tărăgănează în aşa fel lucrurile încât relaţiile dintre Anglia şi 
papalitate se degradează. După ce face în aşa fel încât este 
recunoscut şef suprem al Bisericii din Anglia, regele obţine 
anularea căsătoriei (1533). Papa condamnă acest divorţ şi 
excomunică pe regele Angliei: ruptura este definitivă. În 1534, 
Parlamentul votează Actul de supremație, care atribuie regelui 
conducerea Bisericii din Anglia, dreptul de a lupta împotriva 
ereziilor şi de a excomunica. Toţi supuşii, laici şi credincioşi, 
trebuie să depună jurământ de credinţă faţă de rege şi de 
respingere a autorităţii romane. Cei care se opun sunt supuşi 
unei represiuni neîndurătoare. Thomas Morus, care refuză să 
depună jurământul, este executat (1535), iar baronii catolici din 
Nord, care s-au răsculat, sunt înfrânți. Ordinele religioase sunt 
desfiinţate sau secularizate, iar bunurile lor confiscate. Ruptura 
cu Roma nu înseamnă totuşi trecerea de partea Reformei: în 
ciuda înclinării spre luteranism a unora dintre episcopi, regele 
susţine doctrina tradiţională a Bisericii şi până la moarte (1547) 
înteţeşte persecuțiile împotriva protestanților. 

După moartea lui Henric al VIll-lea, Anglia este guvernată de 
Lordul Protector Somerset (Eduard al Vl-lea este minor), 
favorabil  protestantismului. Episcopii Cranmer şi Latimer 
redactează o carte de rugăciuni de conspirație pur calvinistă, în 
timp ce o confesiune de credinţă, având patruzeci şi două de 
articole, defineşte doctrina anglicană. Biserica anglicană devine 
astfel, către 1553, o Biserică de stat cu o ierarhie bazată pe 
episcopi, dar cu o doctrină şi un cult calvinist: schisma s-a 
transformat în erezie. Devenită regină, Maria Tudor (1553), 
fidelă catolicismului roman, aboleşte aceste măsuri. Dar opinia 
publică engleză nu-şi urmează suverana. Epurarea brutală a 
clerului, nesiguranța achizitorilor de bunuri pentru mânăstiri şi 
frica de a vedea Anglia devenind vasala Spaniei (regina se 
căsătoreşte cu Infantul Filip, fiul lui Carol Quintul), provoacă o 


serie de revolte. Maria reacţionează printr-o represiune 
nemiloasă care îi aduce porecla de Maria Sângeroasa. Dar 
această reacţie catolică nu este decât un foc de paie. După 
moartea Mariei (1558), anglicanismul se instalează definitiv. 

Aşadar, în cea mai mare parte a Europei de Nord, catolicismul 
roman este contestat. Această repunere în discuţie obligă 
conformismul catolic să propună, în sfârşit, o reformă prea mult 
timp amânată. 


Reforma catolică 


Sigură pe ea, datorită poziţiilor foarte ferme ale catolicismului 
roman în Europa mediteraneeană, papalitatea a crezut că erezia 
lui Luther nu va avea consecinţe mai serioase decât cele ale 
reformei lui Wycliff sau a lui Jan Hus. Clement al Vll-lea se 
mulţumeşte deci să trimită legaţi (reprezentanţi papali) care să 
lupte împotriva ideilor reformate. De abia odată cu venirea lui 
Paul al Ill-lea (1534), papalitatea pune bazele reformei Bisericii 
catolice. Începând din 1536, aceasta introduce episcopi umanişti 
în Sfântul Colegiu şi convoacă un Sinod destinat să reformeze 
Biserica. Durează zece ani până ce acest Sinod se reuneşte. 
Însărcinaţi să pregătească programul Reformei, noii cardinali 
denunţă bolile de care suferă Biserica şi preconizează represiuni 
foarte dure ale ereziei, după modelul Inchiziției spaniole. 
instaurată în 1542, Inchiziția romană, încredințată 
dominicanilor, vechi adversari ai lui Luther, se întinde în curând 
în toată Italia şi în alte ţări creştine. Cât despre suveranii catolici 
Carol Quintul în Imperiu, Henric al VIill-lea în Anglia şi Henric al 
II-lea în Franţa, aceştia nu ezită să trimită pe eretici pe rug. 

Cu toate acestea, represiunea nu poate restabili unitatea 
lumii creştine. Încurajate de împăratul Carol Quintul, acceptate 
de anumiţi teologi protestanți (Melanchton, Bucer), de catolicii 
crasmieni, de Jean Eck şi de anumiţi trimişi pontificali, încercări 
de împăcare intervin între catolici şi protestanți (Ratisbonne, 
1541). Toate însă eşuează. 

Stimulaţi de Paul al Ill-lea, catolicii încearcă să recâştige 
terenul pierdut, reluându-şi activitatea pastorală neglijată atâta 
vreme şi precizând mai clar conţinutul doctrinei şi regulilor 
disciplinare ale Bisericii. Apar noi ordine religioase (Capucini, 
Theatini sau Barnabiţi!$%). Aceştia luptă împotriva ereziei, 
predicând credinţa catolică prin fapt şi cuvânt. Fondat de Ignaţiu 
de Loyola, Ordinul lezuiţilor, aprobat de Paul al Ill-lea (1540), se 
pune în serviciul papei şi jură să se consacre mântuirii sufletelor. 
Membrii Companiei lui Isus sunt instruiți mai ales în domeniul 
teologiei şi predicii. Ei poartă veşmântul preoţilor seculari şi 
acceptă o supunere totală faţă de superiorul lor, generalul 
ordinului, ales pe viaţă. Legămintelor monastice clasice, ei le 
adaugă un legământ special, de supunere faţă de papă. 


Controlat de papă şi de iezuiţi, Sinodul de la Tyrol (1545- 
1563) fixează pentru patru secole (până la al Il-lea Vatican) 
bazele ecleziologiei catolice: credinţa se bazează pe Scripturile 
interpretate de Biserică, faptele reprezintă un complement 
necesar al acestora, sacramentele sunt imuabile, iar mesa, care 
conferă credincioşilor prezenţa reală a lui Hristos în Euharistie, 
are un rol principal. În sfârşit, Biserica şi sacerdoţiul se bazează 
pe instituţia divină. 

In acelaşi timp, Sinodul reformează sacerdoţiul: se face un 
efort deosebit pentru recrutarea şi formarea preoţilor (seminarii 
în dioceze), a căror misiune evanghelică este readusă în prim 
plan, în timp ce ascensiunea spre funcţia episcopală şi 
exercitarea acesteia sunt riguros controlate (obligaţia de 
rezidenţă, interzicerea acumulărilor de beneficii, delimitarea 
strictă a diocezei). In schimb, pe planul dogmei, Sinodul refuză 
orice inovaţie aparţinând Reformei protestante. În acest 
domeniu ne găsim în prezenţa unei Contrareforme. 

Astfel, revoluţia spirituală inaugurată de umanism sfârşeşte 
cu explozia Europei creştine. Pe lângă o Europă orientală, 
câştigată de ortodoxie şi ameninţată de islamism, o Europă 
nordică reformată se opune unei Europe meridionale rămasă 
fidelă catolicismului. Pe de o parte, Germania de nord şi 
Scandinavia luterană, Anglia anglicană, Scoţia calvinistă (numai 
Irlanda rămâne catolică). De cealaltă parte Italia, Spania, 
Portugalia, în care triumfă catolicismul tridentin (bazat pe 
trinitate), între aceşti doi poli, catolicismul şi protestantismul se 
îmbină în Franţa, în Ţările de Jos şi în provinciile renane, în 
Elveţia, în Austria, în Boemia, în Ungaria şi în Polonia. 

Pentru o Europă marcată încă de principiul unităţii religioase, 
această coexistenţă este insuportabilă: fiecare din cele două 
tabere caută să extirpe erezia. Dorinţa de a face să triumfe 
credinţa adevărată se îmbină cu luptele politice pe care le 
cunoaşte Europa. In afară de principiul unităţii creştine, Reforma 
distruge şi mitul imperial. Încercarea împăratului Carol Quintul 
de a reda viaţă unităţii politice a Europei apare cu atât mai 
anacronică cu cât supuşii săi sunt împărţiţi între catolici şi 
protestanți. 

Revoluţia spirituală de la sfârşitul secolului al XV-lea şi din 
secolul al XVI-lea a dat oare o lovitură mortală existenţei unei 


Europe unite? Fără îndoială, ea contribuie la consolidarea 
particularităţilor naționale şi la fărâmițarea politică a 
continentului. Dar contribuie totodată şi la crearea identităţii 
europene. Cu excepţia nuanţelor aparţinând tradiţiei naţionale, 
umanismul, Renaşterea şi Reforma au fost mişcări europene. 
Aceleaşi probleme s-au pus de la Oxford la Cracovia, de la Paris 
la Florenţa, sau de la Roma la Anvers. Şi dacă răspunsurile sunt 
diferite ca formă, ele îşi au rădăcinile în aceleaşi izvoare: 
îndepărtarea concepţiei medievale despre lume, revenirea la 
antici, esteticul ca modalitate de cunoaştere a divinității şi 
căutarea unei religii epurate, capabilă să răspândească credinţa 
adevărată. Dincolo de fărâmițarea politică, ia naştere o 
civilizaţie îmbogăţită de caracteristicile naţionale. 


Capitolul 7 
CAROL QUINTUL ŞI ULTIMA INCERCARE DE UNIFICARE A 
EUROPEI CREŞTINE 


NI După moartea lui Frederic al II-lea şi eşecul noțiunii 
de imperiu, Italia ajunge la fărâmiţare şi devine (la 
sfârşitul secolului al XV-lea şi începutul secolului al XVI- 
lea) scena înfruntărilor dintre regii Franţei şi concurenții 
lor europeni. 


9 Titlul imperial, disputat de prinții germani, este 
inexistent în fapt până la alegerea, în 1519, a lui Carol de 
Habsburg, care va deveni Carol Quintul. Acesta este 
beneficiarul unui cumul de moşteniri: a Burgundiei, a 
Spaniei şi a imensului ei imperiu american, a coroanelor 
Ungariei şi Boemiei, ca şi a posesiunilor germane ale 
Habsburgilor. Având ca punct de plecare acest uriaş 
teritoriu, Carol Quintul visează să refacă imperiul creştin. 


N Dacă el reuşeşte să găsească un aliat în Henric al 
VIII-lea, regele Angliei, care se teme de puterea lui 
Francois |, să alunge pe francezi din Milano şi să-l 
înfrângă pe regele Franţei la Pavia, aceste victorii 
răsunătoare  neliniştesc Europa. Prinții germani îşi 
manifestă dorinţa de independenţă, iar luteranii germani 
se organizează într-o ligă pentru a se împotrivi 
împăratului care vrea să reconvertească Germania la 
catolicism. 


A Eșecul lui Carol Quintul îşi are originea în răscularea 
statelor europene şi a principatelor care resping aceste 
proiecte imperiale grandioase dar învechite. François | 
nu ezită să se alieze cu sultanul, în timp ce împăratul 
luptă împotriva invaziei turceşti în Europa centrală, apoi 
a prinților protestanți ajutaţi de regele Franţei, Henric al 
II-lea. Carol nu reuşeşte să-l numească pe fiul său, Filip, 
viitor împărat. Eşecurile înmulțindu-se, învins din punct 
de vedere militar de către francezi şi de prinții germani, 
Carol Quintul este nevoit să accepte, în 1555, prin pacea 


de la Augsburg, dreptul prinților de a deveni protestanți 
şi apoi abdică în 1556. Odată cu el ia sfârşit ultima 
încercare de restauratie imperială după conceptia 
medievală. 


Eşecul Sfântului Imperiu roman germanic după moartea lui 
Frederic al ll-lea Hohenstaufen părea să condamne definitiv 
străvechiul vis al unui Imperiu care să cuprindă popoarele 
creştine ale Occidentului. De-abia constituite, statele naţionale 
se istovesc în lupte inutile, fără alt scop decât să-şi impună o 
dominație precară asupra vecinilor celor mai apropiaţi. Aceste 
războaie nu fac decât să scoată în evidenţă slăbiciunea unei 
Europe divizate, incapabilă să-şi adune forţele pentru a 
împiedica înaintarea turcilor, consideraţi, totuşi, o nenorocire 
îngrozitoare pentru lumea creştină. 

Nu se face nimic pentru salvarea Imperiului bizantin, a cărui 
istorie glorioasă întrupase, în timpul Evului Mediu, amintirea 
Romei. În primii ani ai secolului al XVI-lea, otomanii îşi instalează 
tabăra chiar la graniţa teritoriilor ce constituiau patrimoniul 
familiei imperiale de Habsburg. 

Două aspecte ilustrează profunda decădere a Europei după 
prăbuşirea Bizanțului: fărâmițarea Italiei şi lipsa de putere a 
împăraţilor. 


Fărâmiţarea şi războaiele din Italia 


Patrie a ideii de Imperiu, încarnată succesiv de împărații 
romani şi de papii din Evul Mediu, considerată de către cei mai 
mari cezari germanici de la Otto al Ill-lea la Frederic al Il-lea, 
drept cheia de boltă a Imperiului lor, Italia de la începutul 
secolului al XVI-lea nu mai este decât un mozaic de state mici. 

Fărâmiţarea aceasta face din Italia o caricatură a Europei. 
Proprietate a unor mici suverani certăreţi şi ambiţioşi, 
principatele italiene se războiesc fără încetare. 

Aceste certuri favorizează ambițiile puterilor vecine, pentru 
care peninsula constituie o pradă cu atât mai uşoară cu cât 
complexitatea istoriei Italiei permite fiecăruia să aibă drepturi 
asupra unei părţi sau alteia din teritoriul său. Incapabile să se 
apere fiecare în parte, statele italiene sunt la fel de incapabile 
să se unească. Fiecare dintre ele se teme ca prinţul vecin să nu 
realizeze o unificare în avantajul său, care să pericliteze 
interesele celorlalte. Italia devine câmpul de bătaie al marilor 
puteri europene. 

Nenorocirile sale încep în ziua în care dictatorul statului 
Milano, Ludovic Sforza, cere puternicului rege al Franţei, Carol al 
VIll-lea, să-l ajute împotriva vecinilor săi. Insetat de putere, 
Carol al VIll-lea profită de situaţie pentru a-şi cere „drepturile“: 
tatăl său, Ludovic al XI-lea, a moştenit odinioară de la regele 
René d'Anjou, în afara unor teritorii indiscutabile, pretenţiile 
angevinilor asupra regatului Napoli. Carol al VIll-lea visează să 
domnească peste sudul peninsulei italiene pentru a putea porni, 
din acest punct, o serie de expediţii care să-i alunge pe păgânii 
din Constantinopole, apoi din lerusalim, unde armatele regelui 
Franţei să poată restabili legea creştină. 

Dar expediţia militară pe care Carol al VIll-lea o organizează 
în Italia se izbeşte de opoziţia lui Ferdinand de Aragon şi a lui 
Maximilian de Habsburg şi se transformă într-un dezastru. Aceea 
a succesorului său, Ludovic al XII-lea, eşuează şi ea în faţa 
coaliţiei organizate de papa lulius al II-lea. 

Când, în 1515, ducele de Angoulême devine rege sub numele 
de François |, el oferă regilor Franţei o satisfacţie. Invingător al 
elveţienilor la Marignan, în zilele de 13 şi 14 septembrie 1515, el 
semnează cu principalul său concurent, noul rege al Spaniei, 


Carol de Habsburg, tratatul de la Noyon (1516), care ratifică 
împărţirea zonelor de influenţă în ltalia: spaniolii rămân la 
Napoli, în timp ce francezii se instalează la Milano. 


Spre o Europă a Habsburgilor 


Dispariţia treptată a titlului imperial, împreună cu fărâmițarea 
Italiei dădeau semnalul renunţării la idealurile Evului Mediu. 
Impăraţii germani încercau zadarnic să apară în postura unor 
urmaşi ai lui Carol cel Mare, ei nu mai reprezentau decât nişte 
simboluri  derizorii ale acestuia. De la Frederic al ll-lea 
Hohenstaufen, niciun împărat nu mai fusese demn de acest titlu. 
Membrii familiei Luxemburg şi Habsburg, care şi-au împărţit 
funcţia imperială în secolele al XIV-lea şi al XV-lea au fost 
incapabili să-i confere acesteia şi o existenţă în fapt. Fără 
îndoială, posesiunile proprii ale Habsburgilor, sporite printr-o 
serie de căsătorii şi de moşteniri norocoase (Austria, Styria, 
Carinthia, Carniola, o parte a Sileziei, a Lusaciei şi a Elveţiei, în 
sfârşit, coroanele Boemiei şi Ungariei) făceau din aceştia cei mai 
puternici suverani din Europa Centrală. Dar aceasta era suficient 
pentru a avea pretenţii la conducerea a ceea ce mai rămăsese 
în teorie din Imperiul mondial? Autoritatea împăratului era nulă 
chiar asupra prinților germani. 

Nici mediocrul Ferdinand al III-lea, nici fiul său, Maximilian, nu 
au reuşit să redreseze această situaţie dificilă. Singurul merit al 
acestuia din urmă este că s-a căsătorit cu moştenitoarea 
Temerarului, Maria de Burgundia, care i-a adus ca zestre o parte 
din patrimoniul burgund: Ţările de Jos, Luxemburg şi Franche- 
Comte. Mai mult, când Maria de Burgundia moare, aceste 
teritorii îi revin fiului său, Filip cel Frumos. 

Imperiul lui Carol Quintul la începutul secolului al XVI-lea 


În momentul în care jocul dinastiilor naţionale, al regulilor 
succesorale, al căsătoriilor şi al moştenirilor pare să ducă la o 
continuă fărâmiţare europeană, o serie de întâmplări permit o 
ultimă încercare de reinstaurare a Imperiului. Moştenitor al 
Habsburgilor, Carol Quintul poate într-adevăr să spere că va 
putea trece peste fărâmiţările naţionale pentru a realiza un nou 
Imperiu occidental şi aceasta în virtutea originii sale, a întinderii 
şi situaţiei statelor pe care le moşteneşte, precum şi a rolului pe 
care trebuie să-l joace în apărarea lumii creştine în faţa 
amenințării turcilor. Timp de un secol şi jumătate, Europa va trăi 
în umbra Habsburgilor iar istoria va fi cea a eforturilor disperate 
întreprinse de forţele centrifuge ale statelor naţionale împotriva 
tendinței unitare a „Casei de Austria“. 

Alianţele matrimoniale succesive ale strămoşilor săi îi permit 
viitorului Carol Quintul să reunească coroanele imperiale ale 


Burgundiei, Spaniei, Ungariei şi Boemiei. În 1506, moartea 
tatălui său, Filip cel Frumos, îl pune în posesia teritoriilor 
burgunde, apoi, în 1516, dispariţia bunicului său, Ferdinand de 
Aragon, îi deschide calea către coroana spaniolă (cu Napoli şi 
Sicilia) şi către imperiul său american. În 1519, moartea lui 
Maximilian îi aduce posesiunile germane ale Habsburgilor şi 
speranţa unui titlu imperial. În sfârşit, legăturile de rudenie 
materne îi aţâţă lui Carol pretenţiile asupra statului Milano şi 
asupra Burgundiei. Numai Franţa poate să constituie un 
obstacol în calea reinstaurării Imperiului. 

Pătruns de ideea măreției imperiale, convins că providenta îl 
împinge spre reinstaurarea Imperiului occidental, Carol apare în 
mijlocul fastuoşilor suverani ai Renaşterii ca un om din altă 
epocă. Crescut în Ţările de Jos de mătuşa sa, Margareta de 
Austria, el pare să fi luat de aici acel spirit de respingere faţă de 
noutăţile venite din Italia, care surprind pe toată lumea într-o 
epocă cuprinsă în întregime de admiraţia faţă de modelele 
Antichității. In idealul care îl mână, Carol se inspiră din Evul 
Mediu, în centrul acestei Europe gotice pe care vrea să o 
reînvie. Muncitor, prudent, chibzuit şi tenace, el vrea să 
transforme fabuloasa moştenire pe care o datorează căsătoriilor 
şi deceselor într-un Imperiu. 

Pentru a-şi realiza acest vis trebuie îndepărtate multe 
obstacole. Trebuie înăbuşit spiritul de independenţă al nobililor 
spanioli şi desfiinţate drepturile oraşelor din Peninsula iberică pe 
care politica tenace a regilor catolici mai degrabă le-a potolit 
decât le-a distras. Trebuie să se evite ca electorii germanici să 
îndepărteze de imperiu pe micii prinți germani ataşaţi de o 
autonomie dobândită cu greu de-a lungul secolelor. În sfârşit, 
trebuie - şi aceasta este partea cea mai îndrăzneață a 
programului - să fie doborât regatul Franţei, statul cel mai 
puternic din Occident, care se înfige ca un cui în mijlocul 
posesiunilor habsburgice. Această înfruntare între un vis superb 
în anacronismul său şi realitatea plină de obstacole marchează 
întreaga domnie a lui Carol Quintul. Faţă de luptele din secolele 
trecute şi naționalismul care se naşte, speranţele moştenitorului 
Habsburgilor apar, încă de la începutul domniei sale, ca nişte 
himere. 

Pentru a domina Europa occidentală, el intenţionează să 


constituie acel „mare ducat al Occidentului“, la realizarea căruia 
visase şi Temerarul. Aceasta presupune să-i smulgă regelui 
Franţei partea sa de moştenire burgundă, dar, mai ales, întregul 
ducat al Burgundiei. Moştenirea lui Ferdinand de Aragon 
constituie pentru Carol un atu serios în acest plan. Începând din 
1516, Spania se vede stăpânită de un suveran burgund. 
Subjugat de proiectele sale legate de „marele ducat al 
Occidentului“, la început, Carol nu consideră noua coroană 
decât ca unul din mijloacele de a-şi realiza ambițiile. Spre marea 
indignare a noilor săi supuşi, el nu manifestă nicio grabă de a se 
prezenta în noul său regat şi atunci când vine aici este însoţit de 
consilierii săi flamanzi şi de curtenii săi burgunzi. Aceştia din 
urmă au, de altfel, tendinţa de a considera Spania ca o 
îndepărtată anexă a statului burgund, capabilă să-i furnizeze noi 
venituri şi noi beneficii. Astfel, arhiepiscopatul de Toledo este 
atribuit nepotului unui consilier al lui Carol, în timp ce miniştrii 
burgunzi cer subvenţii Cortesurilor spaniole. Această politică 
provoacă opoziţia nobilimii catalane gata să încurajeze o revoltă 
contra celui pe care îl consideră un suveran străin. 

Aceste dificultăţi din Spania trec pe locul doi în momentul în 

care, după moartea bunicului său, împăratul Maximilian, Carol 
moşteneşte posesiunile germane ale acestuia: acum, cu atât 
mai mult, el poate să candideze la Imperiu, cu cât de mai bine 
de un secol coroana imperială a rămas în mâinile Habsburgilor. 
Totuşi, imperiul este eligibil şi cei şapte Electori aleg candidaţii 
în funcţie de interesele lor, fără să acorde vreun privilegiu 
„naţionalităţii“ germane a solicitantului. Totuşi, Carol trebuie să 
facă faţă candidaturii neaşteptate a lui François l, care 
intenţionează să se opună în felul acesta intenţiilor hegemonice 
ale Habsburgilor. 
__ Fiecare din cei doi candidaţi încearcă să-i corupă pe electori. 
In acest scop, Carol apelează la bancherii Fugger, dar trebuie să 
recurgă la forţa armelor pentru a câştiga. La 27 iunie 1519, 
Carol al Cincilea sau Carol Quintul este ales împărat. 

Investit curând cu misiunea de şef al cruciadei creştine 
împotriva turcilor, tânărul prinţ se va lovi, în idealul său de a 
realiza o Europă imperială, de monarhiile naţionale şi mai ales 
de Franţa, împotriva căreia îşi va îndrepta în curând toate 
forţele. 


Ambiţiile lui Carol Quintul 


Pentru a reface Sfântul Imperiu, Carol trebuie mai întâi să 
unească sub acelaşi sceptru cele două elemente de bază: 
Germania şi ltalia. El şi-a pus deja un picior în peninsulă: 
împreună cu moştenirea spaniolă a primit şi posesiunile italiene 
ale Casei de Aragon, Napoli şi Sicilia. Bineînţeles, prin tratatul de 
la Noyon (1516), el a renunţat la drepturile asupra ducatului de 
Milano în favoarea lui François I. Dar nu era încă decât rege al 
Spaniei, iar François | era încărcat de glorie prin victoria de la 
Marignan. Devenit împărat, el găseşte normal să reafirme 
pretenţiile lui Barbarossa sau ale lui Frederic al Il-lea 
Hohenstaufen asupra Lombardiei, cheie de boltă a puterii 
imperiale în Italia. 

Ambiţiile sale se lovesc din nou de Franţa: înfruntarea a 
devenit inevitabilă. Cei doi suverani se pregătesc dându-şi 
silinţa să-şi asigure alianţa cu Henric al VIll-lea, regele Angliei, 
care devine arbitrul conflictului. Acest personaj autoritar, 
pasionat de litere şi teologie, este foarte hotărât să se 
folosească de puterea Angliei condusă de dinastia Tudor pentru 
a juca un rol esenţial în politica europeană. El se lasă cu 
amabilitate solicitat de împărat şi de regele Franţei. Primit de 
Francois | în iunie 1520, el rămâne nemulţumit de întrevederea 
din „Camp du Drap d'or“1%. Întâlnindu-l apoi pe împărat, el 
pleacă urechea la propunerea unei alianţe împotriva Franţei. 

Războiul începe deci sub cele mai rele auspicii pentru 
Francois |. Lipsit de aliaţi, el este obligat să lupte pe trei fronturi: 
în Flandra, în Italia şi la frontiera cu Spania. Cu atât mai mult cu 
cât nedreptăţile comise faţă de conetabilul de Bourbon ridică 
împotriva lui pe cel mai puternic dintre marii feudali francezi: 
Carol de Bourbon se înţelege cu împăratul în vederea 
dezmembrării regatului. Descoperit, silit să fugă, el trece de 
partea duşmanului. El va fi cel care îi va alunga pe francezi din 
statul Milano. Curând, Bourbon conduce războiul din Provence şi 
regatul este invadat de spanioli. Regele Franţei reacţionează cu 
impetuozitatea-i obişnuită, conduce ofensiva în Provence şi 
urmăreşte trupele conetabilului trădător până în statul Milano. 
La 24 februarie 1525 el asediază Pavia. Tunurile sale distrug 
zidurile oraşului şi curajul apărătorilor începe să slăbească. Ca şi 


la Marignan, victoria pare a fi de partea lui François |. Vrând să 
repete faptele de vitejie din prima sa campanie în Italia, 
François | se avântă în fruntea cavalerilor săi. Dar acest lucru de 
bravură cere încetarea artileriei: François | pierde astfel cel mai 
bun atu al său din această bătălie. În lupta care urmează, 
François |, înconjurat şi rănit, trebuie să se predea adversarilor 
săi. „Totul este pierdut în afară de onoare...“, scrie el mamei 
sale în aceeaşi seară. 

Dus în Spania, François | trebuie să semneze tratatul de la 
Madrid (1526), în care transpar scopurile lui Carol Quintul: 
clauzele „burgunde“ îl obligă pe regele Franţei să renunţe la 
ducatul de Burgundia, la Flandra şi la Artois; în timp ce clauzele 
„imperiale“ îi impun să abandoneze ltalia şi să accepte să-l 
slujească cu fidelitate pe Carol Quintul în cruciada pe care 
acesta o pregăteşte împotriva turcilor. Carol Quintul pare să 
facă un pas important înainte în realizarea proiectelor sale 
imperiale; cel mai puternic adversar al său, distrus, a trebuit să 
cedeze şi să promită că se va comporta ca un vasal ascultător. 

Dar această victorie prea răsunătoare deschide dintr-odată 
ochii suveranilor europeni. Ascunse până în acel moment de 
simplitatea şi chiar modestia atitudinii sale, de dificultăţile din 
Spania şi de lipsa de consistenţă a autorităţii sale în Germania, 
ţelurile împăratului apar dintr-odată foarte clare. Ameninţată, 
Europa naţiunilor va reacţiona de îndată împotriva intenţiilor 
unitariste ale lui Carol Quintul. 

Punctele slabe ale sistemului său ies imediat la iveală. Dacă 
Spania este bine ţinută în mână, în schimb, prinții germani îi 
demonstrează repede împăratului că puterea lui ţine de 
bunăvoința lor. Când Carol îl cheamă pe Luther pentru a-i 
condamna erezia, el reuşeşte cu greutate să obţină de la Dietă 
ca reformatorul să fie expulzat din Imperiu. Mai ales Frederic de 
Saxa nu ezită să înfrunte dorinţa imperială şi să-i ofere lui 
Luther protecţia sa. Anii care urmează măresc îngrijorarea lui 
Carol Quintul: noua religie se răspândeşte în imperiu cu atât mai 
repede cu cât ea permite prinților să confişte bunurile Bisericii 
spre propriul lor profit. Răspândirea Reformei în Imperiu face 
mai ales problematică unitatea poporului creştin şi, în 
consecinţă, visul imperial al lui Carol. Chiar în momentul în care 
victoria de la Pavia îi permitea, pe plan politic, să dea 


proiectelor sale un început de materializare, expansiunea 
luteranismului i le compromite pe plan religios. 

Răspândirea Reformei îi serveşte, în tot cazul, lui Frangois |. 
Eliberat din Madrid în urma unor tratative costisitoare, 
imprudentul rege anunţă că nu va respecta clauzele 
„burgunde“. François | este susţinut de vigoarea neaşteptată a 
sentimentului naţional. Reunit la iniţiativa sa, parlamentul 
declară că Burgundia reprezintă o parte inalienabilă a teritoriului 
naţional. 

Războiul este deci reluat, dar în condiţii cu totul diferite 
pentru Carol Quintul. Adversarul său este de acum înainte 
apărătorul unei concepţii europene care înlocuieşte vechea 
concepţie imperială. Apare ideea de „echilibru european“; în 
cadrul unui sistem de state nicio putere nu are dreptul să-şi 
impună legea celorlalte. Pentru ca acest echilibru să fie 
respectat, pentru a împiedica tentativa hegemonică a lui Carol 
Quintul, François | poate conta pe toţi cei care se tem de 
concepţiile unitariste ale lui Carol Quintul. De acum înainte, 
împăratul, moştenitor al unor concepţii medievale despre 
Europa, trebuie să înfrunte particularismele cărora le dă naştere 
istoria. 

Fără să rupă total legăturile cu împăratul, Henric al VIll-lea se 
îndepărtează de acesta şi începe să-l susţină pe ascuns pe 
regele Franţei. Văzând în Carol Quintul un alt Frederic al Il-lea 
gata să pună mâna pe Italia, prinții italieni şi papa Clement al 
VII-lea se aliază cu regele Franţei. Vechea ceartă dintre Guelfi şi 
Ghibelini renaşte din propria-i cenuşă. 

Dar regele Franţei nu ştie să exploateze situaţia. El nu acordă 
prinților italieni decât un ajutor neînsemnat, iar oraşele italiene 
îşi pierd „libertăţile“, unul după altul. Florenţa este cucerită şi se 
impune din nou dictatura familiei Medici, care acţionează în 
numele împăratului. Împotriva Romei, unde Clement al VII-lea 
încearcă să-i reziste, Carol Quintul trimite o armată recrutată în 
Germania printre luteranii fanatici. Bourbon, care îi comandă, 
este ucis în timpul asediului, dar Roma este totuşi jefuită (1527). 
Indignarea izbucneşte în întreaga creştinătate. Dar Carol Quintul 
este stăpânul Italiei şi reuşeşte acolo unde Barbarossa şi 
Frederic al Il-lea eşuaseră. De acum înainte, micii prinți italieni 
vor fi vasalii fideli ai unui împărat care face încă un pas pe calea 


restabilirii Imperiului. 

Carol Quintul hotărăşte atunci să se ocupe mai întâi de 
problemele religioase: încurajat de victoriile sale din Italia, el 
intenţionează să pună capăt ereziei religioase care sfâşie 
Imperiul şi să ia conducerea cruciadei care va elibera Europa de 
turci şi îl va face să apară drept şeful de necontestat al 
poporului creştin din Occident. 

Pericolul turcesc face într-adevăr din Habsburgi santinele 
avansate ale creştinătăţii. Sultanul Soliman Magnificul, 
continuând înaintarea turcilor din secolul precedent, trece 
Dunărea în 15267? şi îşi instalează tabăra pe pământurile 
Habsburgilor. 

Pentru a avea mâinile libere, împăratul se grăbeşte să rezolve 
problemele aflate în suspensie. El se împacă cu papa, se asigură 
de neutralitatea lui Francois | - prin pacea de la Cambrai (1529) 
el renunţă la Burgundia în schimbul Flandrei la care renunţă 
François | - şi hotărăşte să rezolve problema luterană din 
Germania. La Dieta din Spire, reunită în 1529, Ferdinand de 
Habsburg declară că fratele său, Carol Quintul, nu va mai tolera 
nicio nouă convertire a prinților la religia luterană. Împotriva 
acestei hotărâri se revoltă spiritul de independenţă al prinților 
germani. Ameninţaţi, prinții luterani „protestează“ împotriva 
hotărârii de la Spire. Deveniţi „protestanți“, ei se organizează 
într-o ligă, liga de la Smalkalde, pentru a-şi apăra drepturile. În 
momentul în care Carol Quintul se angajează să apere 
Occidentul creştin, duşmanii săi, unindu-se pentru a-i ţine piept, 
demonstrează că ţin mai mult la „menţinerea echilibrului“ decât 
la victoria asupra turcilor. 


Eşecul lui Carol Quintul 


Diferenţa dintre concepţiile lui Carol Quintul şi cele ale regilor 
Europei nu a fost niciodată atât de mare ca în anii 1530-1540. In 
timp ce împăratul conduce ultima cruciadă şi luptă în 
Mediterana contra piraţilor din Africa de Nord, luptă care se 
termină cu un dezastru al flotei imperiale (1541), François | 
înnoadă răbdător iţele alianțelor sale. Pentru a-i pune bețe în 
roate împăratului, „regele preacreştin“ nu ezită să încheie o 
alianţă cu prinții protestanți din liga de la Smalkalde!%. El 
încheie chiar o înţelegere cu sultanul potrivit căreia turcii 
trebuiau să facă presiuni asupra Vienei cu ameninţarea invaziei, 
în timp ce François va cuceri Piemontul. Concepţia medievală 
despre unificarea Europei creştine nu a fost niciodată atât de 
anacronică. 

Eşecul flotei imperiale a fost fără îndoială mai puţin sensibil 
pentru Carol Quintul decât descoperirea acestei indiferenţe 
profunde a Europei faţă de cruciada sa. Decepţionat de 
atitudinea  suveranilor europeni, el îşi părăseşte proiectele 
grandioase pentru a acorda atenţie situaţiei create în regatele 
sale. E drept, cam prea târziu. 

În Germania, el se arată neîndurător faţă de protestanți, a 
căror dezertare a cântărit atât de mult în eşecul proiectelor sale. 
Apărător al conformităţii stricte, el apelează la Spania catolică 
pentru a distruge erezia. Trupele castiliene îi oferă victoria de la 
Muhlberg (1547) asupra prinților din liga de la Smalkalde. În 
timp ce garnizoanele spaniole ţin în mână Germania, Carol îşi 
impune voinţa în imperiu. Inchiziția este transplantată din 
Peninsula iberică în Germania, Bula de Aur, garanţie a 
autonomiei germane, este abrogată, iar Ferdinand | deschide 
Dieta din Boemia cu execuţia a patru protestanți. 

Severitatea lui Carol nu întârzie să refacă alianţa duşmanilor 
săi. Prinții protestanți îşi revin în fire, iar noul rege al Franţei, 
Henric al II-lea le acordă ajutorul. Însăşi Roma se îndepărtează 
de împărat; chiar dacă apără creştinătatea, îl reaminteşte 
supărător pe Frederic al II-lea. În sfârşit, un conflict succesoral îl 
face pe Carol Quintul să se înfrunte cu fratele său, Ferdinand. 
Acesta din urmă, căruia împăratul i-a încredinţat cu mult timp în 
urmă administraţia teritoriilor germane, este ales rege al 


romanilor, ceea ce îl transformă în moştenitor de drept al titlului 
imperial. Fără să revină asupra acestei hotărâri, Carol vrea să-i 
asigure fiului său, Filip, deja moştenitor al Spaniei, al teritoriilor 
burgunde şi al posesiunilor americane, succesiunea lui 
Ferdinand. El intenţionează de asemenea să asigure în viitor 
solidaritatea dinastiei Habsburgilor din Spania şi din Austria. Dar 
prinții germani, care au avut tot timpul să regrete alegerea lui 
Carol Quintul, nu au niciun interes să-şi ofere un nou stăpân din 
această familie. La urma urmelor, Filip, suveran în întregime 
spaniol, li se pare mai străin decât li se păruse odinioară tatăl 
său. Carol trebuie să renunţe. Acest nou eşec se adaugă pe lista 
deja lungă a decepţiilor sale. 

Totul pare să se coalizeze împotriva acestui împărat 
îmbătrânit şi bolnav. Încurajaţi pe ascuns de Henric al II-lea, 
prinții protestanți încep ofensiva. Adunați în jurul Electorului de 
Saxa, ei cuceresc oraşul Innsbruck din care Carol Quintul trebuie 
să fugă în grabă. Trecând râul Brenner, părăseşte Germania, 
spre marea satisfacţie a prinților protestanți, dar şi a 
Habsburgilor din Viena. Între timp, cu acordul prinților din 
Smalkalde, regele Franţei a pus mâna pe trei oraşe imperiale 
fortificate: episcopatele Metz, Toul şi Verdun. În concepţia lui 
Henric al II-lea, acestea nu constituie decât un gaj, destinat 
negocierii asupra Italiei. Pentru Carol Quintul aceasta este o 
lovitură mortală dată realizărilor imperiale. Paralizat de gută, 
împăratul încearcă un ultim efort: încheind un armistițiu cu 
protestanții, el se îndreaptă spre vest pentru a recuceri cele trei 
episcopate. Dar forţele sale sunt limitate, Germania îl urmează 
cu repulsie şi numai energia disperării îl împinge să întreprindă 
împotriva tuturor sfaturilor asediul oraşului Metz. Oraşul este 
apărat cu îndârjire de un prinţ loren aflat în serviciul Franţei, 
Francois de Guise. In 1553, Carol Quintul cunoaşte umilinţa 
înfrângerii şi a unei retrageri dezonorante. elurile sale 
ambiţioase au eşuat definitiv. 

Infrânt, bătrân, bolnav, hărțuit de noianul de probleme care i 
se pun, el nu mai are defel curajul să continue lupta împotriva 
prinților protestanți care devin, în Germania, din ce în ce mai 
puternici. Visul său imperial prăbuşit, unitatea politică a 
imperiului său compromisă, credinţa creştină divizată îl 
determină să accepte, în 1555, să semneze, la Augsburg, o pace 


definitivă cu liga din Smalkalde: cu condiţia să renunţe la 
confiscarea bunurilor Bisericii, prinții pot să aleagă credinţa 
luterană. El renunţă astfel la unitatea imperiului creştin şi 
consimte la o fărâmiţare a Germaniei, care transformă Sfântul 
Imperiu într-un schelet gol pe dinăuntru. E 

Nu se putea imagina un dezastru mai complet. Impăratul nu 
mai putea supravieţui din punct de vedere politic: el abdică 
(1556), confirmă posesia teritoriilor austriece şi germane ale 
Habsburgilor care se vor adăuga coroanelor Boemiei şi Ungariei 
pentru fratele său, Ferdinand, ales în curând împărat, iar pentru 
fiul său Filip moştenirea spaniolă şi burgundă cu anexa italiană. 
Se retrage apoi în mănăstirea spaniolă din Yuste unde moare în 
1558. 

Împreună cu el dispare ultimul suveran care a atribuit titlului 
imperial semnificaţia lui medievală. Incepând din acest moment, 
în Europa triumfă particularismul: particularism politic care se 
accentuează în statele naţionale şi particularism religios 
caracterizat prin înmulţirea sectelor protestante. De acum 
înainte, realizarea unei uniuni europene nu se va mai concepe în 
jurul ideii medievale de imperiu unitar. 

Tentativele de realizare a unei unităţi nu dispar. Dar suveranii 
care încearcă să o înfăptuiască nu-şi concep năzuinţele de 
hegemonie continentală decât sprijinite pe forţa nouă a 
naţiunilor. Astfel, mai întâi, Filip de Habsburg, apoi Ferdinand al 
II-lea de Habsburg vor încerca unul după altul să-şi impună în 
Europa propria lege. 


Capitolul 8 
EPOCA FRAMANTARILOR 
(1560-1660) 


MN În a doua jumătate a secolului al XVI-lea şi la 
începutul secolului al XVII-lea, Europa este lovită de o 
serie de crize cauzate de o succesiune de recolte slabe, 
de revenirea lipsei monetare şi de reapariția foametei şi 
epidemiilor. Creşterea preţurilor şi manevrele monetare 
provoacă deprecierea monezilor, războaiele devastează 
Europa, iar zonele de prosperitate din perioada 
anterioară se scufundă în lâncezeală. 


N Răsturnarea complexului de împrejurări înmulţeşte 
numărul săracilor şi al cerşetorilor. Acceptată mai greu 
decât odinioară, această sărăcie determină apariția 
azilelor şi a spitalelor pentru săraci. Dar revoltele 
provocate de foamete sau de impozite se înmulțesc în 
toată Europa, urmate de represiuni severe. 


N Acest nou climat face să domnească o atmosferă de 
scepticism (ilustrat mai ales de Montaigne) care pune 
capăt umanismului.  Accentuarea  particularismelor 
naționale pune problema caracterului universal al culturii 
în favoarea culturilor şi limbilor naţionale. 


N Această perioadă de fărâmițări şi de tulburări îşi 
găseşte mijlocul de exprimare în stilul baroc. Apărut din 
dorința Bisericii catolice de a-şi afirma noile dogme, 
după Sinodul din Tyrol!”*, acesta este la început o formă 
de reprezentare a misterelor sfinte, al căror caracter 
teatral şi dramatic se adresează mai degrabă 
sensibilităţii şi imaginaţiei decât raţiunii. Dar mai târziu, 
barocul va deveni un mijloc de a etala bogățiile care îl 
glorifică pe Dumnezeu şi simbolizează puterea Bisericii. 
Apărut în Italia, barocul se dezvoltă în Spania, în Europa 
centrală şi catolică, în sudul Ţărilor de Jos şi cu foarte 
multe opoziții, în Franţa. 


m Începutul secolului al XVII-lea asistă la naşterea 
spiritului ştiinţific modern, cu descoperirile astronomice 
pe baze matematice ale lui Kepler şi Galilei şi cu 
redactarea de către Descartes a Discursului asupra 
metodei. Astfel, se observă constituirea unei Europe a 
savanților, care ezită totuşi să se prevaleze în mod 
deschis de rațiune, într-o epocă în care credinţa 
constituie încă liantul societății. 


Acţiunea lui Carol Quintul se desfăşoară în întregime de-a 
lungul „frumosului secol al XVI-lea“, această epocă de aur 
caracterizată de prosperitate, de creşterea preţurilor şi a 
producţiei, de o relativă bunăstare a populaţiei şi de o creştere 
demografică. A doua jumătate a secolului al XVI-lea se situează 
într-un context diferit, mult mai sumbru. Europa intră într-o nouă 
epocă de frământări care va dura un secol. 


Răsturnarea complexului de împrejurări 


Istoricii au fost uimiţi de importanţa crizelor periodice care 
lovesc Europa începând din a doua jumătate a secolului al XVI- 
lea. „Frumosul secol al XVI-lea“ nu a fost scutit în totalitate de 
recoltele slabe, dar perioadele de foamete şi creştere a 
mortalităţii nu au durat decât câţiva ani (1505-1506, 1520-1523, 
către 1530 şi în 1545-1546). După această dată însă, crizele 
sunt mai frecvente (la trei sau la cinci ani), scăderea producţiei 
şi a cursurilor monetare mai accentuată şi durata dificultăţilor 
mai mare. Ultimele două decenii din secolul al XVI-lea sunt 
perioade de criză aproape continue. După o restabilire 
trecătoare, dificultăţile continuă până la sfârşitul secolului al 
XVII-lea. 1630-1632, 1648-1652, 1661, 1693-1694 sunt perioade 
de foamete şi mortalitate deosebit de grele. Cu atât mai mult cu 
cât între perioadele de criză nu se produce nicio dezvoltare, 
preţurile oscilează între o tendinţă generală de scădere şi 
creşteri bruşte, ceea ce aruncă în mizerie pe micii fermieri şi pe 
săraci. 

Cum se poate explica această lungă perioadă de stagnare 
care, cu excepţia câtorva faze de restabilire, se prelungeşte 
până la începutul secolului al XVIII-lea? Bazându-se pe faptul că 
recoltele proaste sunt cauzate de condiţiile climaterice 
nefavorabile, s-a dat drept explicaţie o schimbare a climei, care 
s-ar situa între 1560 şi ar dura tot secolul al XVII-lea. Ar fi vorba 
de o răcire generală a climei, de o mică „eră glaciară“, care a 
adus ierni grele şi veri răcoroase şi umede, ceea ce a făcut ca 
sămânţa să putrezească în pământ. Dacă sunt atestate câteva 
ierni friguroase şi câteva veri reci, lipsesc totuşi dovezile care să 
confirme că această situaţie caracterizează întreaga perioadă. 

Explicaţia constând în micşorarea cantităţii de metale 
preţioase puse în circulaţie apare cu atât mai atrăgătoare cu cât 
prosperitatea de la începutul secolului al XVI-lea se explică pe 
deplin prin abundența acestora. Din contra, la începutul 
secolului al XVII-lea se asistă la lipsa masei monetare. În fapt, se 
constată că transporturile de argint ce sosesc la Sevilla se reduc 
rapid după 1630. Acestea au scăzut la jumătate în 1650. 
Această evoluție se explică prin epuizarea  filoanelor 
supraexploatate şi prin lipsa de mână de lucru: populaţia 


indiană este lovită de o mortalitate catastrofală. 

Pentru a explica stoparea dezvoltării după 1560, poate fi 
invocat un al treilea element: argumentul demografic. Puternica 
dezvoltare constatată în cursul primei jumătăţi a secolului al 
XVI-lea pare să se oprească după 1560 din cauza insuficienţei 
materiilor disponibile. Tehnicile agricole nu au avansat deloc şi 
singura soluţie la creşterea demografică este extinderea 
suprafeţelor cultivate. Or, această extindere, care duce adesea 
la cultivarea unor pământuri de calitate mediocră nu poate fi 
suficientă. Ne aflăm deci în prezenţa unei ruperi a echilibrului 
dintre populaţie şi mijloacele de supravieţuire care explică 
reapariţia foametei şi împreună cu aceasta a marilor epidemii 
(variolă, tifos, malarie, rujeolă, tuse convulsivă şi mai ales 
ciumă). La sfârşitul secolului al XVI-lea se declanşează patru 
mari epidemii de ciumă (1563-1566, 1575-1578, 1589-1590, 
1597-1601). Altele, care vor afecta întreaga Europă, vor urma să 
apară în secolul al XVII-lea. 

Apărută la începutul secolului al XVI-lea, creşterea preţurilor 
continuă şi în a doua jumătate a secolului. După ce s-au dublat 
între 1520 şi 1600, preţurile se dublează din nou între 1550 şi 
1560. Traumatizantă pentru o societate obişnuită cu o relativă 
stabilitate, această creştere se explică la început prin 
abundența de metale preţioase aduse din America, dar odată cu 
sfârşitul secolului capătă un aspect inflaţionist. 

Deprecierea monedelor nu se explică numai prin marea lor 
cantitate, ci şi prin manevrele monetare la care recurg statele. 
Cheltuielile foarte mari provocate de apariţia sistemelor de 
administraţie a războaielor continue duc la o îndatorare enormă 
a prinților. Pentru a-şi micşora aceste datorii ei sunt tentaţi să 
micşoreze valoarea monedei. De obicei, transporturile de argint 
fiind mult mai mari decât cele de aur, metalul galben trebuie să 
fie reevaluat în mai multe rânduri. În sfârşit, baterea fără niciun 
control de monede divizionare din cupru amestecat cu argint 
duce la deprecierea acestora şi la o inflaţie deosebit de mare. 

În această răsturnare a complexului de împrejurări nu trebuie 
să se uite războaiele civile şi între naţiuni care devastează 
Europa. După a doua jumătate a secolului al XVI-lea, marcată de 
războaiele religioase şi acţiunile regelui Spaniei, Filip al II-lea, 
secolul al XVII-lea începe cu „războiul de treizeci de ani“. Aceste 


conflicte, care însângerează Europa occidentală, înghit şi o mare 
parte din numerarul disponibil. 

În sfârşit, a doua jumătate a secolului al XVI-lea este martora 
unei deplasări a centrelor de greutate economică din Europa. 
Europa mediteraneeană, care rezistase concurenţei noilor rute 
comerciale oceanice, cu o jumătate de secol mai târziu este 
victima unui iremediabil declin. Defrişarea exagerată a pădurilor 
provoacă o surpare a terenurilor care dă o lovitură mortală 
vechilor grânare, ca Sicilia şi Provence. In Spania, expulzarea 
musulmanilor duce la o decădere a tehnicilor agricole. De acum 
înainte trebuie să se importe masiv cereale din Europa de Nord 
pentru a se face faţă în felul acesta deficitului cerealier din zona 
Mediteranei. În oraşele suprapopulate şi pradă epidemiilor de 
ciumă, burghezia renunţă la comerţul care a îmbogăţit-o pentru 
a face politică şi cheltuieli enorme. 

Decăderea Europei mediteraneene atrage după sine şi 
declinul regiunilor aflate pe itinerarele care o leagă de Europa 
de Nord. Începând din a doua jumătate a secolului al XVI-lea, 
această extindere a declinului începe cu Germania de sud, mai 
precis cu oraşele Augsburg şi Nurnberg. Acelaşi lucru se 
întâmplă, la capătul acestui itinerar, cu Flandra şi Brabantul, 
unde, în plus, au loc tulburări politice, sociale şi religioase care 
sfârşesc printr-o severă represiune spaniolă a revoltelor din 
Ţările de Jos. Anvers, jefuit în 1576, asediat în 1585, este până 
la urmă privat de deschiderile sale maritime şi cunoaşte o ruină 
totală. În schimb, coasta atlantică îşi accentuează dezvoltarea: 
porturile spaniole, portugheze, franceze şi mai ales cele ale 
ţărilor riverane din nord sau din Marea Baltică îşi continuă 
expansiunea din secolul al XVI-lea. Olandezii îi îndepărtează 
definitiv pe hanseatici din comerţul de tranzit al cărui centru 
vital devine Amsterdamul. 


Sărăcie şi revolte 


Această schimbare totală a complexului de împrejurări 
înmulţeşte numărul celor săraci. Dacă în prima jumătate a 
secolului al XVI-lea sărăcia s-a mai redus, secolul al XVII-lea 
aminteşte în multe privinţe perioada sumbră de la sfârşitul 
Evului Mediu: micii fermieri ajung la foamete iar membrii 
claselor populare din oraşe, care suportă creşterea preţurilor şi 
apăsarea obligaţiilor fiscale, ajung să cerşească de la cei pe care 
i-a îmbogăţit comerţul, furniturile militare sau speculaţiile. 

Această sărăcie este percepută acum ca o situaţie anormală 
care îi îngrijorează pe creştini. Ameliorarea situaţiei în cursul 
secolului al XVI-lea, reformele, caracterul mai larg al religiei şi 
aprofundarea mesajului evanghelic fac ca prezenţa săracilor să 
nu mai fie privită cu resemnare. 

Remediul este adesea ambiguu. Sub pretextul de a ajuta 
creştinii nevoiaşi dându-le de mâncare sau de lucru se 
supraveghează îndeaproape o populaţie marginalizată, pentru a 
se evita revoltele şi nesiguranța. În întreaga Europă se dezvoltă 
o politică generală a sărăciei. Infiinţate de oraşe şi de state, 
azilurile şi spitalele pentru săraci îi adăpostesc pe cei săraci, 
care, în felul acesta, nu mai umplu străzile oraşelor. Li se dă de 
lucru celor valizi iar copiii învaţă o meserie. Papa Sixt Quintul de 
la Roma, ordinele religioase din ţările catolice, oraşele, parohiile 
îi ajută în felul acesta pe cei săraci să nu moară de foame. 
Această politică cere sume importante, care sunt obligaţia 
locuitorilor cei mai bogaţi din oraşe. Politica de izolare a 
marginalizaţilor, săraci şi antisociali, va fi analizată în amănunt 
de filozoful Michel Foucault (/storia nebuniei în epoca clasică şi A 
supraveghea şi a pedepsi). 

In ciuda luptei împotriva sărăciei, tulburările sociale 
izbucnesc. Fără îndoială, cauzele acestora sunt multiple dar nu 
se poate contesta că tensiunea economică din această perioadă 
joacă un rol important în izbucnirea şi în extinderea lor. Perioada 
dintre 1625 şi 1650 este, în toată Europa, plină de tulburări: 
revolta din Biscaye (1631), tulburările din Aix-en-Provence, 
Paris, Rouen, Bordeaux sau Poitiers (1631), răscoala 
„desculţilor“ din Normandia (1639), cu extinderi în Bretagne, 
Poitou, provinciile din centru. În sfârşit, Catalania se răscoală în 


1640. 

Aceste revolte îşi au principala cauză într-o perioadă de 
foamete sau în apariţia unui nou impozit. In Normandia, revolta 
„desculţilor“ izbucneşte dintr-un protest împotriva impozitului 
pe sare (1639). Mulțimea, care îl ucide pe perceptor, este 
sprijinită de nobili şi de preoţi. În Provinciile Unite, sub pretextul 
unui conflict teologic, mateloţii, muncitorii şi nobilii din interiorul 
teritoriului se unesc sub protecţia Casei de Orania pentru a lupta 
împotriva burghezilor şi oamenilor de afaceri din porturile 
Olandei. Fronda reuneşte burghezii din oraşe şi clasele populare 
urbane, nobili şi ţărani împotriva numirii agenţilor regali 
însărcinaţi cu perceperea impozitelor. 

Urmaşe ale jacqueriilor de la sfârşitul Evului Mediu, aceste 
mişcări au toate acelaşi sfârşit. Represiunea, condusă de stat, 
se abate asupra rebelilor. Richelieu zdrobeşte fără milă revolta 
„desculţilor“, pedepsind pe răzvrătiți şi pe magistraţii care i-au 
susţinut. Primii sunt traşi pe roată sau spânzurați, ceilalţi sunt 
exilați iar oraşele condamnate să plătească amenzi grele. Când 
săracii şi bogaţii se unesc împotriva abuzurilor regale, rar se 
întâmplă ca această alianţă să reziste mult timp antagonismelor 
care îi despart. Îngrijoraţi de soluţiile extreme spre care 
foametea îi împinge pe cei săraci, burghezia sfârşeşte prin a 
accepta autoritatea statului, singura capabilă să restabilească 
ordinea. 

Greutățile conjuncturii economice, decăderea unor regiuni ale 
continentului, reapariţia foametei şi a epidemiilor, creşterea 
preţurilor,  dezlănţuirea conflictelor, tulburările sociale şi 
revoltele provoacă o criză profundă a sistemului de valori stabilit 
la sfârşitul secolului al XV-lea şi începutul secolului al XVI-lea. 


Criza umanismului 


Umanismul florentin din secolul al XV-lea a fost o mişcare 
bazată pe încrederea extraordinară în posibilităţile omului, 
sprijinit de lecţiile Antichității, de a se apropia de înţelegerea 
întregii Creaţii, pe calea Dragostei şi prin cultul Frumosului. 
Optimismul generat de certitudinile neoplatoniciene nu rezistă 
totuşi eşecurilor din secolul al XVI-lea. Educaţia modernă 
preconizată de umanişti nu a schimbat natura umană: lecţiile 
anticilor se arată a fi incapabile să pună bazele unei ştiinţe ale 
cărei concluzii să fie legate de experienţă, iar dorinţa de a 
cunoaşte mai bine mesajul evanghelic a sfârşit prin extinderea 
ereziilor şi distrugerea unităţii lumii creştine. 

În a doua jumătate a secolului, optimismul este înlocuit cu 
scepticismul. Caracteristice noii epoci, Eseurile lui Montaigne 
exprimă o îndoială profundă asupra adevărurilor infailibile şi 
asupra certitudinilor cunoaşterii. Acestea scot în evidenţă 
preferința pentru o înţelepciune care constă în a te resemna în 
faţa neputinței spiritului uman, în a lua în consideraţie 
relativitatea adevărului şi până la urmă în a renunţa la orice 
judecată. Aceeaşi îndoială se manifestă şi în legătură cu 
caracterul universal al culturii. Accentuarea particularismelor 
naţionale, reacţia împotriva dominaţiei limbii latine sau 
împotriva supremaţiei italiene duce la afirmarea culturilor 
naţionale şi la apărarea limbilor vulgare (populare), în care de 
acum înainte se vor exprima poeţii şi romancierii. În timp ce Du 
Bellay apără franceza ca limbă de cultură (Apărarea şi ilustrarea 
limbii franceze, 1549), Tasso, în Italia, îşi dă silinţa să 
regăsească inspiraţia romanelor cavalereşti medievale. În 
Anglia, poemele lui Spenser, piesele de teatru ale lui Marlowe şi 
mai ales dramele lui Shakespeare glorifică istoria naţională. In 
sfârşit, Spania lui Cervantes, Portugalia lui Camoens sau 
Germania lui Luther se angajează pe calea elaborării culturilor 
naţionale, îndepărtându-se de visul umanist al unei culturi 
universale. 

Prin repunerea în discuţie a conceptelor medievale despre 
lume, la sfârşitul secolului al XVI-lea, umanismul şi-a epuizat 
calităţile novatoare. O parte din contribuţia sa este totuşi 
păstrată: în domeniul teologiei, o parte din canoanele Sinodului 


din Tyrol confirmă rolul raţiunii în credinţă, contribuţia 
creştinului la propria-i mântuire prin faptele sale, şi se insistă 
asupra  liberului arbitru al credinciosului; în domeniul 
pedagogiei, spiritul umanist se regăseşte în organizarea 
colegiilor iezuite; în domeniul erudiţiei, care continuă mişcarea 
ştiinţifică generată de umanişti. Influenţa acestei revoluţii a 
valorilor se face simțită şi în psihologie, în drept sau în critica 
istorică. Dar dacă o moştenire mai supravieţuieşte încă, dacă 
premisele formulate continuă timp de două secole să-şi facă 
simţite efectele, marele scop umanist dispare la sfârşitul 
secolului al XVI-lea. 

Pe ruinele sale ia naştere o nouă formă de sensibilitate. Ea 
exprimă gustul pentru schimbare, dragostea de viaţă, pasiuni şi 
impulsuri violente, dar şi neliniştea mocnită a unei epoci 
frământate, sfâşiată de războaie şi de lupte civile, în care se 
adună devastări şi distrugeri. 


Barocul 


În general, se explică originea cuvântului „baroc“ din cuvântul 
portughez „barocco“ care înseamnă „perlă cu formă 
neregulată“. Prin extensie, termenul francez se referă la tot ce 
este ciudat, chiar şocant. Dezvoltarea artei baroce se explică 
mai întâi prin evoluţia Bisericii romane după Sinodul din Tyrol. 
La început, arta barocă apare într-adevăr ca o artă a 
Contrareformei. Aceasta, înlăturând toate aspectele păgâne ale 
artei renaşterii, îşi alege drept scop să combată erezia 
protestantă şi să afirme sus şi tare dogmele întocmite de 
Sinodul din Tyrol. Pentru a răspândi doctrina într-o societate în 
majoritate analfabetă şi prea puţin capabilă să înţeleagă esenţa 
dezbaterilor teologice, Sinodul a recomandat reprezentarea 
misterelor sfinte. Se pun totuşi condiţii foarte stricte în 
reprezentarea acestei arte religioase pentru a se face o 
diferenţă netă între arta religioasă şi arta profană: se interzice 
apariţia în scenele religioase a personajelor anecdotice sau 
bufone, să se reprezinte imaginea donatorilor, să se picteze 
personajele religioase în haine contemporane, se interzice 
nudul. Papa Pius al Il-lea dă ordin ca personajele din Judecata de 
Apoi a lui Michelangelo, din Capela Sixtină, să fie îmbrăcate. 

Această dorinţă de înnoire care inspiră catolicismul post- 
tridentin creează o artă de o fecunditate extraordinară. Artă 
religioasă fără îndoială, dar pe care credinciosul poate să o 
înţeleagă. Ea trebuie să-l impresioneze prin caracterul său 
teatral şi dramatic, să se adreseze atât simţurilor şi imaginaţiei 
acestuia cât şi raţiunii lui, să-l facă să adere la dogme prin 
emoție artistică. Astfel, imaginaţia şi virtuozitatea artiştilor se 
dezlănţuie nestingherite; mişcarea predomină,  pateticul, 
excesivul, neprevăzutul şi iraţionalul triumfă asupra măsurii şi 
echilibrului. 

În domeniul arhitecturii, reînnoirea liturgică şi pastorală face 
să triumfe stilul „iezuit“, al cărui prototip este biserica Di Gesu 
din Roma. Această mare biserică, cu un singur naos, permite 
tuturor credincioşilor să urmărească mesa - mesele particulare 
se desfăşoară în capelele laterale - fără ca atenţia să le fie 
distrasă de cântăreţi şi muzicanți, care sunt închişi într-o 
tribună. La început, biserica este decorată sobru, cu o faţadă 


destul de severă, cu un fronton şi o cupolă în care s-a văzut o 
semnificaţie simbolică. Dar foarte curând, acest gust pentru 
sobrietate dispare în favoarea etalării bogăției în scopuri 
pastorale. Bisericile baroce au o decorație somptuoasă în care 
predomină aurul şi marmura. Nimic nu este prea frumos pentru 
a-l slăvi pe Creator şi pentru a scoate în evidenţă puterea şi 
forţa Bisericii catolice. Trebuie ca imaginaţia să fie frapată, 
sufletele să fie impresionate şi să se ofere chiar şi celor mai 
umili o imagine terestră a ceea ce va fi viaţa eternă datorită 
mântuirii, al cărei secret îl are numai Biserica. Sculpturile şi 
picturile sunt şi ele destinate să ridice în slăvi învăţăturile 
Sinodului din Tyrol: glorificarea euharistiei, celebrarea Sfintei 
Fecioare şi a sfinţilor, scene de extaz care pregătesc omenirea 
să primească iertarea divină. 

Arta barocă răspunde în primul rând preocupărilor Bisericii 
catolice, care-şi pune în joc toate instrumentele puterii, ale 
bogăției şi emoţiei împotriva austerităţii şi sobrietăţii afişate de 
Reformă. Acesta corespunde şi sensibilităţii epocii. O 
sensibilitate caracterizată prin dorinţa fiecăruia de a-şi trăi viaţa 
cu intensitate, cu pasiune, împingând exprimarea sentimentelor 
până la exacerbare. Este epoca iubirilor sublime şi pasionate, a 
unui simţ al onoarei deosebit de sensibil, care provoacă 
înmulţirea duelurilor în rândul nobililor. Este, de asemenea, 
epoca imaginaţiei fără frâu, care se exprimă în epopei 
(Ierusalimul eliberat a lui Tasso), în romanul picaresc spaniol şi 
în romanul eroic (Astrée a lui Honore d'urfe). 

Aceste valori sunt cele ale societăţilor rurale, dominate de 
aristocrație, în care triumfă gustul pentru onoare şi exaltarea 
pasiunilor violente. Ţărănimea analfabetă, majoritară numeric, 
sensibilă la miraculos şi la afectivitate, se extaziază în faţa 
luxului, a puterii şi vibrează la poveştile miraculoase despre 
vieţile sfinţilor care îi aduc speranţa unei lumi mai bune. 
Monarhiile se folosesc de somptuozitate, de decorul luxos şi de 
fastul cu care se înconjoară acţiunile regale pentru a-şi justifica 
puterea. Aceste caracteristici sunt cele ale Europei 
catolicismului roman, în care triumfă spiritul Contrareformei. 
Câştigată de partea reformei, Europa de Nord-Vest, cu 
societatea ei urbană burgheză şi comercială, rămâne reticentă 
faţă de exprimarea sensibilităţii baroce şi îşi manifestă în 


schimb preferința pentru clasicism. În Europa anilor 1560-1660 
triumfă totuşi barocul cu nuanţe naţionale, care ţin cont de 
temperamentele specifice. 


Răspândirea barocului 


Barocul apare în Italia ca o prelungire a artei Renaşterii, 
trecând prin reflectarea manierismului. Operele târzii ale 
artiştilor de la sfârşitul secolului al XVI-lea îmbină maniera 
artistică cu dorinţa de dogmatizare, de punere în scenă şi de 
spectaculos. Judecata de Apoi (Capela Sixtină) a lui 
Michelangelo ilustrează perfect această revoluţie. Continuând 
activitatea papilor din timpul Renaşterii, cei din epoca 
Contrareformei fac din Roma capitala artei baroce. Terminată în 
1612 de Carlo Maderna, bazilica Sfântul Petru serveşte drept 
ilustrare acestei evoluţii. Caracteristicile stilului baroc sunt 
realizate în modul cel mai expresiv în decorația interioară, de 
către arhitectul, pictorul şi sculptorul Bernini. Dar el ştie, de 
asemenea, folosind o artă desăvârşită a punerii în scenă, să facă 
din această bazilică un loc cu un simbol profund, spre care 
mulţimea se îndreaptă şi unde se adună: Biserica pare că 
îmbrăţişează oamenii care intră în ea. 

Nefericit rival al lui Bernini, Borromini, artist subtil şi 
frământat, caută să exprime avânturile şi pasiunile ființei 
umane. În acest scop el se foloseşte, cu o artă deosebită a 
curbei şi a contracurbei, de contrastul dintre faţadă, care te 
invită să intri în biserică, şi interior, unde totul este organizat în 
jurul misterului divin. 

Dacă arhitectura şi sculptura apar ca elementele cele mai 
caracteristice ale artei baroce, pictura, fără să cunoască 
strălucirea celei renascentiste, este şi ea influenţată de noua 
sensibilitate. La Roma domină stilul monumental al lui Carrachi 
(Luigi, Agostino, Annibal). Dar capodoperele picturii baroce sunt 
realizate de Caravaggio, care reprezintă sfinţii şi pe Hristos cu 
trăsăturile oamenilor şi femeilor din viaţa de zi cu zi. 
Brutalitatea efectelor sale de lumină, violenţa scenelor exprimă 
o formă de evlavie exasperantă, care va şoca adesea pe 
contemporanii săi, dar va avea o profundă influenţă asupra 
întregii picturi europene din secolul al XVII-lea. 

Ca odinioară arta Renaşterii sau manierismul, barocul se 
răspândeşte destul de mult în Europa catolică din perioada 
Contrareformei. În afara Italiei, barocul cunoaşte cel mai mare 
succes în Spania. Mai puţin exuberant, mai puţin superficial 


decât barocul italian, barocul spaniol se caracterizează prin 
sobrietate (arhitectura  Escurialului) şi spiritualitate. După 
sfârşitul secolului al XVI-lea, devine mai realist, mai pasionat, 
mai violent. | se regăsesc influenţele în expresia literară cu 
romanul lui Cervantes, Don Quijote (1605), care, în tradiţia 
romanului picaresc spaniol din secolul al XVI-lea realizează un 
tablou ironic şi emoţionant al societăţii spaniole. Aceeaşi 
inspiraţie barocă în prolifica operă teatrală a lui Lope de Vega, 
care pune în scenă marile principii ale Spaniei din timpul său: 
sentimentul onoarei, fidelitatea faţă de monarhi şi credinţa 
catolică. Credincios ca şi Lope de Vega, Tirso de Molina creează 
personajul don Juan, şi el subjugat de onoare, îmbinând 
libertinajul cu credinţa religioasă. Mai filozofice, operele lui 
Calderon exprimă violenţa sentimentelor contradictorii. Dacă 
literatura şi teatrul sunt modalităţile cele mai caracteristice de 
exprimare a sensibilităţii baroce, în Spania secolului al XVII-lea 
apare şi o strălucită pleiadă de pictori: Ribera, Zurbaran sau 
Murillo. Acest baroc spaniol se răspândeşte în Portugalia, apoi în 
America Latină, unde dă naştere barocului colonial care 
accentuează şi mai mult tendinţele originale. 

La începutul secolului al XVil-lea, la rândul său, Europa 
Centrală este influenţată şi ea. Barocul se va dezvolta aici după 
Războiul de Treizeci de Ani. Venit din Italia de nord prin 
Germania de sud, acesta triumfă odată cu Contrareforma la 
Praga, Viena, Munchen. Arta italiană este susţinută aici de o 
aristocrație rurală care construieşte castele şi biserici destinate 
să-i arate puterea, şi de iezuiţi şi capucini care, în construcţiile 
lor, folosesc din plin arsenalul simbolic arhitectural şi imaginile 
apărătorilor credinţei catolice. 

In partea meridională a Ţărilor de Jos, rămasă catolică, arta 
barocă găseşte un teren favorabil şi pe cel mai mare pictor al 
său: Peter-Paul Rubens. După o lungă şedere în ltalia, el se 
instalează la Anvers (1609), unde va picta aproape 3.000 de 
pânze, care, caracterizate de dragostea de viaţă şi glorificarea 
creaţiei divine, cunosc un succes enorm (Viața Mariei de Medici, 
Coborârea de pe cruce). La şcoala sa se formează Jordaens şi 
Van Dyck. 

În sfârşit, Franţa cunoaşte şi ea o epocă a barocului. Datorită 
influențelor italiene - Curtea Mariei de Medici - şi spaniole - sub 


domnia lui Ludovic al XIll-lea - barocul pătrunde masiv în 
momentul în care ţara trece prin tulburări civile şi în care 
aristocrația încearcă să se opună puterii monarhice. Gustul 
pentru libertate, fantezie şi exuberanţă răspunde dorințelor unei 
nobilimi care încearcă să zdruncine rânduiala regală. Sprijinit de 
magistraţii şi de burghezii provinciali, clasicismul, care se afirmă 
de la mijlocul secolului al XVI-lea, desigur, nu dispare, dar este 
combătut cu putere de arta barocă. Aceasta din urmă cunoaşte 
o incontestabilă modă literară. Libertatea de inspiraţie a unui 
Mathurin Regnier, a unui Saint-Amant, a unui Theophile de Viau, 
chiar a unui Cyrano de Bergerac se opune dorinţei lui Malherbe 
de a guverna cu autoritate limba. Reacţie barocă a unei 
aristocrații care se teme să nu fie confundată cu vulgul, 
preţiozitatea provoacă o contrareacţie, barocă şi aceasta, prin 
dezvoltarea  burlescului, care se remarcă prin grosolănia 
limbajului şi o prefăcută vulgaritate (Eneida travestită a lui 
Scarron). Corneille însuşi, în primele sale opere (//uzia comică, 
1636) se bazează pe o estetică barocă ce transpare încă în 
Cidul, cu toate că această operă marchează trecerea la tragedia 
clasică. Prezenţa barocului în Franţa este semnalată şi în 
operele efemere: decorul serbărilor, arcuri de triumf, alaiuri 
funebre sau procesiuni. Dar mai ales pictura este aceea care se 
inspiră din baroc (pictorul Simon Vouet) şi mai ales din arta lui 
Caravaggio. 

În ciuda largii sale răspândiri în Europa catolică, barocul nu 
triumfă în întregime. El provoacă peste tot, chiar în Italia, 
opoziții care duc la forme de exprimare artistică şi de 
sensibilitate foarte diferite. Astfel, Velasquez, influenţat la 
început de Caravaggio, evoluează apoi către un stil cu totul 
personal. În Franţa, curentul baroc important care a fost 
semnalat este contemporan cu o estetică clasică care susţine 
exact ce-i este contrar şi care influenţează profund arhitectura: 
palatul Luxemburg construit de Salomon de Brosse pentru Maria 
de Medici nu evidenţiază barocul, ci Florenţa renascentistă. 
Clasicismul se întâlneşte şi în pictură cu Nicolas Poussin, Claude 
Gellee zis „Le Lorrain“ sau Georges de La Tour. In sfârşit, 
influenţa lui Malherbe şi evoluţia lui Corneille, care încearcă să 
fixeze reguli precise pentru limba franceză, scenica şi realizarea 
teatrală, pregătesc triumful clasicismului literar. 


. În țările protestante, estetica barocă este respinsă categoric. 
In Anglia, puritanismul constituie un ecran împotriva influenţei 
sale. In ciuda câtorva tendinţe ale Curţii, influenţa italiană nu 
pătrunde decât foarte lent şi sub o formă mai mult clasică. Cât 
despre Provinciile Unite, acestea sunt dominate de burghezia 
olandeză legată de protestantism. Respingând orice influenţă 
barocă, ea cere pictorilor (Franz Hals, Peter de Hoogh, Vermeer 
de Delft) portrete, peisaje sau interioare, pe scurt o reconstituire 
a cadrului vieţii cotidiene. Totuşi, cel mai mare dintre toţi artiştii 
olandezi este Rembrandt. El pictează, desigur, portrete, peisaje 
şi scene biblice, dar a fost influenţat de Caravaggio şi opera sa 
depăşeşte cu mult gusturile convenţionale şi conformiste ale 
societăţii olandeze. 

În domeniul muzicii, „stilul concertant“ (opoziţia dintre 
ansamblurile sonore, cucerirea tonalităţii şi a cromatismului, 
practica basului continuu şi variaţia ornamentală) ia naştere din 
estetica „barocă“. Dacă această expresie aplicată la muzică 
este diferită de sensul ei arhitectural sau pictural, este adevărat 
că un concert de Vivaldi, o operă ca Messia lui Haendel şi mai 
ales ansamblul operei lui Bach introduc, fără îndoială, un stil de 
muzică barocă. 

Paralel cu succesul barocului, prima jumătate a secolului al 
XVII-lea este martora unei schimbări capitale în istoria gândirii 
europene: naşterea gândirii ştiinţifice moderne. 


Afirmarea spiritului ştiinţific 


În secolul al XVI-lea, umaniştii au încercat să se elibereze de 
sistemul aristotelic pentru a pregăti drumul unei ştiinţe fondate 
pe observație. Respectul pentru contribuţia Antichității, 
insuficienţa mijloacelor de observaţie şi absenţa instrumentelor 
matematice au limitat totuşi acest efort ştiinţific. Între sfârşitul 
secolului al XVI-lea şi începuturile secolului al XVII-lea, o serie de 
idei înaintate permit ca în câţiva ani să se pună bazele gândirii 
ştiinţifice moderne. 

Giordano Bruno este cel care, în 1584, înlătură sistemul 
aristotelic, contestând din temelii concepţia despre univers pe 
care se sprijinise Evul Mediu: el emite ipoteza unui univers 
infinit şi afirmă că soarele nu este decât o stea printre atâtea 
stele. Aceste concepţii provoacă „fulgerele“ Inchiziției romane: 
el este condamnat la arderea pe rug în 1600. Aproape în acelaşi 
timp, danezul Tycho Brahe pune la punct cunoştinţele de 
astronomie  perfecţionând instrumentele de observație şi 
realizând o hartă a bolţii cereşti. La sfârşitul secolului al XVI-lea, 
fac de asemenea progrese matematica (Simon Stevin, François 
Viète), mecanica (Gianbattista Benedetti), ca şi descoperirile 
esenţiale asupra magnetismului (William Gilbert). Savanţii dau 
dovadă de un spirit cu totul nou: renunțând la consideraţiile 
metafizice sau estetice, renunțând la ipotezele speculative, ei 
caută să formuleze legi bazate pe observaţia realităţilor 
concrete. Această schimbare fundamentală de atitudine permite 
să se pună bazele unei adevărate ştiinţe moderne. 

Marele avânt care va pune bazele ştiinţei moderne începe 
către 1620. Primii paşi sunt făcuţi de Johannes Kepler, 
matematician al împăratului Rudolf. Preluând observaţiile lui 
Tycho Brahé şi  corectând ipotezele lui Copernic, el 
reformulează, între 1609 şi 1618, primele legi matematice ale 
astronomiei. Profesor la Pisa, Galileo Galilei contestă teoria 
aristotelică a mişcării şi transpune în limbaj matematic legile 
mecanicii. El descoperă legile căderii corpurilor, ale mişcării 
oscilatorii şi ale traiectoriei proiectilelor. Convins de adevărul 
ipotezelor lui Copernic, pune la punct o lunetă astronomică 
(1609) care îi permite să le susţină. Publicarea lucrării sale, 
Dialog despre cele două mari sisteme ale lumii (1632), care 


aduce în scenă un adept al lui Aristotel şi doi copernicieni şi care 
se termină cu punerea în încurcătură a primului personaj, 
provoacă intervenţia Inchiziției romane. Acuzat de a fi contrazis 
învăţătura biblică prin teoreme eretice - poziţia centrală a 
Soarelui, ideea că Pământul nu stă nemişcat în centrul 
universului -, el este condamnat (1633) şi îşi salvează viaţa 
semnând o declaraţie de abjuraţie. Astfel, naşterea unei 
mentalități ştiinţifice se izbeşte de concepţiile dogmatice ale 
clasicismului Contrareformei, preocupat să înlăture cea mai 
mică urmă de erezie. 

In 1637, francezul René Descartes publică o lucrare care 
reprezintă o adevărată revoluţie intelectuală şi pune bazele 
filozofice ale ştiinţei moderne: Discurs asupra metodei pentru 
buna îndrumare a gândirii şi căutarea adevărului în ştiinţe. 
Scrisă în franceză, această lucrare exprimă dorinţa de a găsi o 
metodă universală de cercetare a adevărului ştiinţific. Din 
precauţie, Descartes îndepărtează din această cercetare a 
adevărului tot ceea ce se referă la politică şi religie, pune bazele 
unui spirit ştiinţific care înlătură în mod hotărât concepţiile care 
au prevalat încă din Antichitate: cercetarea esenţelor, a 
semnificaţiilor şi a  abordărilor magice sau calitative ale 
ştiinţelor. El enunţă, „a contrario“, patru principii fundamentale 
ale „metodei“: îndoiala metodică, care nu permite ca adevărat 
decât ceea ce este demonstrat în consecinţă şi se prezintă 
gândirii atât de clar şi de limpede încât este imposibil să fie 
contestată; necesitatea analizei („să se împartă fiecare 
problemă pe care o voi analiza în atâtea secvenţe câte sunt 
posibile şi câte sunt necesare pentru a le putea rezolva mai 
bine“); raţionamentul deductiv („să-mi organizez în ordine 
gândurile începând cu obiectele cele mai simple şi mai uşor de 
studiat, pentru a urca încet-încet, ca pe nişte trepte, până la 
cunoaşterea celor mai complexe“); necesitatea unei priviri 
sintetice a obiectului ştiinţific („să se recenzeze totul în 
amănunţime şi să se facă enumerări atât de ample încât să fiu 
sigur că nu s-a omis nimic“). 

Primatul raţiunii şi al experienţei, transpunerea legilor 
observate în limbaj matematic, iată bazele ştiinţei moderne pe 
care Descartes le formulează în această lucrare care marchează 
rezultatul efortului iniţiat la sfârşitul Evului Mediu, de 


desprindere de ştiinţa scolastică bazată pe concepţiile lui 
Aristotel şi punctul de plecare al marii aventuri ştiinţifice a 
Europei moderne. 

Fără îndoială, lucrările ştiinţifice ale lui Descartes nu sunt la 
înălţimea metodei pe care o preconizează. În domeniul 
geometriei, el fixează cunoştinţele din timpul său, dar lucrările 
sale asupra mecanicii sunt în urmă faţă de cele ale lui Galilei. În 
special lucrările în domeniul opticii şi explicația dată 
mecanicismului universal apar mai degrabă ca nişte 
raționamente speculative, strict deductive, decât ca rezultatul 
observaţiilor ştiinţifice analizate în mod riguros. Adevărul este 
că dacă Descartes savantul nu marchează istoria epocii sale, 
Descartes filozoful exprimă cu tărie noile tendinţe apărute în 
primii ani ai secolului al XVII-lea. Aplicând practic reguli 
asemănătoare cu cele ale lui Descartes, englezul William Harvey 
face să progreseze cunoştinţele despre circulaţia sângelui în 
corpul uman (1628), iar belgianul Jean-Baptiste Van Helmont 
pune la punct metodele chimiei experimentale. 


Europa savanților la mijlocul secolului al XVII-lea 


Avântul ştiinţific din anii de după 1620 face să se nască o 
Europă a savanților. După modelul a ceea ce a fost odinioară 
Europa umaniştilor, aceasta deschide calea spre Europa 
Luminilor. Descoperirile şi experimentele sunt publicate şi 
cunoscute dincolo de frontiere, de către un mediu ştiinţific în 
formare. Savanţii corespondează între ei, compară informaţiile 
pentru a fi folosite apoi de savanții străini. Se leagă prietenii, se 
organizează adevărate reţele. Unii oameni, savanţi şi ei, joacă 
rolul de intermediari: Peiresc, fost elev al lui Galilei la Padova şi 
consilier în Parlamentul din Aix-en-Provence, părintele 
Mersenne, călugăr din ordinul franciscanilor care corespondează 
cu toți savanții Europei, canonicul Gassendi la Digne sau 
Constantin Huyghens, mare burghez din Olanda, prieten al lui 
Descartes şi aproape al tuturor savanților francezi. 

Acest mediu ştiinţific în formare activează totuşi într-un secol 
în care spiritul ştiinţific nu şi-a dobândit încă dreptul de 
cetăţenie. Numeroşi oameni ai Bisericii se interesează de ştiinţă, 
dar raporturile dintre credinţă şi rațiune rămân delicate. 
Condamnarea lui Galilei este o dovadă în acest sens. 

Dacă savanții au acceptat definitiv că cercetările lor ţin numai 
de domeniul raţiunii, de frică sau din credinţă sinceră, ei îşi iau 
adesea măsuri de precauţie şi îşi declară conformismul religios 
şi fidelitatea faţă de credinţa creştină. Unii îşi afirmă totuşi 
raționalismul sau chiar ateismul într-un moment în care acest 
lucru poate duce la arderea pe rug. Printre aceşti „libertini“ pot 
fi citați Théophile de Viau, Gassendi (care, în Apologia lui Epicur, 
se alătură materialismului eroului său) sau Cyrano de Bergerac. 
Evoluția lui Blaise Pascal este mai complexă. Spirit universal, 
geniu precoce (reinventează la 12 ani, fără nicio carte de 
matematică, geometria lui Euclid), el îşi înmulţeşte lucrările 
matematice şi cercetările în domeniul fizicii, punând în evidenţă 
fenomenul presiunii atmosferice. Pasionat de problemele 
teologice, frământat de aspectul mântuirii, se angajează în 
curentul de la Port-Royal care propune o apropiere serioasă de 
religia creştină. În onoarea libertinilor, el se hotărăşte să 
realizeze o Apologie a religiei creştine (fragmentele care ne-au 
rămas constituie celebrele sale Cugetări) în care afirmă 


superioritatea credinţei faţă de gândirea umană. 

Născută în secolul al XVII-lea, ştiinţa modernă are încă ezitări 
asupra identităţii sale. Trebuie să propună (aşa cum a vrut să 
facă Descartes) un sistem global care să explice lumea 
materială. Trebuie să se mulţumească doar să descopere legile 
fenomenelor observate? Sfârşitul secolului al XVII-lea şi secolul 
al XVIII-lea vor alege al doilea termen al alternativei, dar 
formulându-şi metoda, Descartes a întors deja pagina. 
înlăturând definitiv autoritatea anticilor pentru a afirma că 
ştiinţa se bazează pe experienţă şi rațiune, el a deschis calea 
unei atitudini ştiinţifice care va permite toate descoperirile 
ulterioare. 

O lume nouă îşi face deci apariţia din anii tulburi 1560-1660. 
Dacă s-a născut din anticipaţiile umaniste şi renascentiste, 
trăsăturile sale se deosebesc fundamental de cele ale 
începutului secolului al XVI-lea. Nu numai pentru că răsturnarea 
complexului de împrejurări pune capăt unei perioade de 
optimism, în care totul părea posibil. Nu numai pentru că 
sensibilitatea timpului exprimă în artă sau literatură această 
nelinişte profundă, această violenţă a sentimentelor, această 
vitalitate ce caracterizează barocul. Dar şi pentru că civilizaţia 
europeană se desprinde de admiraţia pentru antici, se vrea o 
civilizaţie ştiinţifică, care să afirme superioritatea experienţei şi 
a raţiunii. În mijlocul agitaţiei unui secol baroc în care zgomotul 
şi furia războaielor civile şi a conflictelor europene ocupă primul 
plan al scenei, se naşte astfel Europa raţiunii. Ea va cunoaşte, la 
sfârşitul secolului al XVII-lea şi începutul secolului al XVIII-lea, o 
adevărată epocă de aur. 


Capitolul 9 
TENTATIVELE HEGEMONICE ALE HABSBURGILOR 


9 Fiul lui Carol Quintul, regele Spaniei, Filip al II-lea 
este cel mai puternic prinț din Occident. El încearcă să 
centralizeze posesiunile iberice (Spania şi Portugalia), 
italiene şi burgunde. Metalele preţioase venite din 
America îi permit să finanţeze o armată puternică cu 
ajutorul căreia, în numele credinţei catolice, încearcă să- 
şi impună hegemonia în toată Europa. Învingător al 
Franţei în 1559, zdrobind flota turcească la Lepanto în 
1571, el pare a fi pe cale să-şi realizeze proiectele. 


_ Ą Dar aproape imediat decepțiile şi eşecurile se adună. 
In ciuda unei nemiloase represiuni, revolta din Ţările de 
Jos duce la succesiunea Provinciilor Unite protestante. 
După moartea soției sale, Maria Tudor, creşterea puterii 
engleze ridică împotriva lui Filip al Il-lea un stat 
protestant, iar dorința sa de a învinge Anglia eşuează. In 
sfârşit, încercările sale de a interveni în favoarea 
catolicilor din Franţa după 1562 şi apoi de a face din fiica 
sa suverana acestei ţări nu reuşesc: Henric de Navarra, 
convertit la catolicism şi moştenitor al tronului, intră în 
Paris în 1594. 


N Habsburgii din Viena sunt cei care încearcă în 
continuare să-şi extindă dominaţia asupra Europei în 
numele credinţei catolice. Alegerea lui Ferdinand al Il-lea 
(1619), elev al iezuiţilor, ca împărat, pare să ducă la 
realizarea acestui proiect. În sfârşit, ruptura intervenită 
cu un an înainte între Ferdinand şi nobilimea cehă 
protestantă, pe care acesta o persecută, aruncă Europa 
în „războiul de treizeci de ani“. 


N Acesta apare la început ca o luptă între prinții 
protestanți germani, susținuți de cehi, şi împăratul 
catolic aliat cu Habsburgii din Spania. Dar victoria rapidă 
a acestuia din urmă nelinişteşte Franţa. Richelieu va 
împinge rând pe rând în război pe suveranii protestanți 


Christian al IV-lea al Danemarcei şi Gustav Adolf al 
Suediei. Eşecul acestora obligă Franța să se alieze cu 
statele protestante şi să intre în război. Victoriile 
franceze îl silesc pe împărat şi pe regele Spaniei să 
semneze tratatul din Westfalia (1648) şi respectiv 
tratatul din Pirinei (1659). De acum înainte este deschisă 
calea unei  preponderențe  franco-suedeze asupra 
Europei. 


Încercarea lui Carol Quintul de reinstaurare a puterii imperiale 
se termină cu un eşec şi anunţă sfârşitul mitului unităţii 
creştine. Încetarea unităţii religioase, triumful limbilor naţionale 
asupra latinei, dominaţia specificului naţional în artă şi cultură, 
cât şi fărâmițarea politică atestă că Europa trăieşte de acum 
înainte epoca statelor naţionale. Dacă aceste particularisme nu 
împiedică apariţia unei civilizaţii comune pe continentul 
european, în schimb, națiunea triumfă definitiv asupra 
concepţiei despre imperiul creştin. Aceasta nu înseamnă defel 
că prinții cei mai puternici din Europa au renunţat să refacă, în 
favoarea lor, unitatea europeană. Dar nu mai este vorba de a 
reuni ci de a domina. Mitul unităţii pierdute este înlocuit cu 
ambițiile hegemonice ale statelor. Nu este surprinzător faptul că 
de acum înainte iniţiativa aparţine celor două puteri rezultate 
din împărţirea imperiului lui Carol Quintul: Spania şi Imperiul 
germanic. Timp de un secol, de la mijlocul secolului al XVI-lea la 
mijlocul secolului al XVII-lea, Europa trăieşte încă sub influenţa 
Habsburgilor. 


Puterea şi ambițiile lui Filip al li-lea al Spaniei 


Dacă, în aparenţă, fiul lui Carol Quintul continuă politica 
tatălui său, planul lui este cu totul diferit. Bineînţeles, Filip al I- 
lea intenţionează să se folosească de bazele esenţiale ale 
puterii Habsburgilor pe care le-a moştenit, dar scopul nu este 
reinstaurarea puterii imperiale. Filip al II-lea vrea să impună în 
Europa hegemonia Spaniei. 

Realizând împărţirea statelor sale, Carol Quintul a separat 
puterea reală a Habsburgilor de pretenţiile potenţiale la titlul 
imperial. Odată cu Imperiul, Habsburgii din Viena moştenesc şi 
mitul „Imperiului mondial“. Într-o bună zi, Europa le va confirma 
cu duritate această separare, în momentul în care unul din ei va 
dori să înlocuiască realitatea cu simbolul. Filip al Il-lea de 
Habsburg este cel ce moşteneşte mijloacele acestei puteri. Tatăl 
său nu a reuşit să facă din el „regele romanilor“, care ar fi putut 
să materializeze într-o zi visurile sale de măreție: particularismul 
germanic s-a opus ca un spaniol să-i urmeze unui burgund pe 
tronul imperial. Cedând deci în faţa particularismelor europene, 
Carol Quintul a făcut din fiul său regele Spaniei şi cel mai 
puternic suveran din Occident. introducând în jocul său o Europă 
care se sustrage tentativelor de unificare, el a deschis calea 
către concepţia hegemonică a Europei din epoca modernă. 

Într-adevăr, Filip dispune de teritorii care îi permit să intervină 
în întreg Occidentul. Primind de la tatăl său coroanele spaniole, 
el se consacră ţelului de a desfiinţa acele libertăţi şi privilegii 
care au contribuit în primul rând la eşecul lui Carol Quintul. 
Dorinţa sa unificatoare găseşte curând ocazia să se manifeste: 
tronul portughez, devenit vacant în 1580, Filip îşi cere drepturile 
moştenite de la mama sa, infantă portugheză, şi zdrobeşte cu o 
armată spaniolă rezistenţa locală. Ilmpreună cu coroana 
Portugaliei, Filip al Il-lea adaugă posesiunilor sale şi Imperiul 
portughez, cel mai întins din lume după cel spaniol. 

Carol Quintul i-a lăsat şi posesiunile italiene: statul milanez, 
prin care se stabileşte legătură cu ramura mezină a 
Habsburgilor care domneşte la Viena, şi Regatul celor două 
Sicilii, care asigură regelui Spaniei stăpânirea Mediteranei 
occidentale. Temându-se ca aceste state să nu-şi revendice o 
autonomie care ar face puterea sa iluzorie, Filip al ll-lea 


întreprinde hispanizarea lor sistematică. Întreaga Italie se află 
astfel în mâinile sale şi într-un mod mult mai sigur decât în 
timpul lui Carol Quintul: marele duce de Toscana este supusul 
său, iar papa însuşi evită cu greutate imixtiunile agenţilor 
spanioli. 

Filip dispune, în sfârşit, de o splendidă moştenire burgundă: 
cele „şaptesprezece provincii ale Ţărilor de Jos“. Dar dacă 
Burgundia lui Carol Quintul guvernase posesiunile Habsburgilor, 
în timpul lui Filip al ll-lea ea nu este decât o provincie 
îndepărtată a Spaniei şi suportă curând guvernarea dură a 
proconsulilor spanioli. Peninsula iberică reprezintă în ochii lui 
Filip al II-lea piesa principală a ansamblului. industriile artistice - 
moştenite de la secolele de dominație musulmană - lâna oilor 
dar mai ales galioanele încărcate cu aur şi metale preţioase 
aduse din America îi furnizează bogăţiile. Fără îndoială, o parte 
din acest aur trece în mâinile negustorilor francezi, italieni sau 
flamanzi stabiliţi la Sevilla. Dar mai rămâne destul pentru a 
înarma infanteria spaniolă care domina timp de aproape un 
secol câmpurile de bătălie ale Europei. 

Filip al Il-lea se stabileşte în inima Spaniei, din care face 
centrul Europei. Departe de capitalele istorice ale Castiliei, la 
poalele munţilor Sierra de Guadarrama, într-un loc arid şi pustiu, 
regele construieşte palatul Escurial. Închis în spatele zidurilor 
sale reci, unde aduce sicriele împăratului, ale reginelor defuncte 
şi ale infanţilor, Filip al Il-lea îşi ţese până la sfârşitul secolului 
urzeala complicată a politicii sale europene. 

La 29 de ani, după ce a guvernat Spania în numele lui Carol 
Quintul timp de mai mulţi ani, Filip al Il-lea ajunge la putere. 
Rege profund credincios, el este convins că Dumnezeu i-a 
încredinţat sarcina să apere religia catolică ameninţată de 
reformatori. O astfel de concepţie exclude orice compromis. 
Spirit intransigent, preferă să piardă partea de nord a Ţărilor de 
jos decât să accepte ca religia să nu fie catolică aici. De 
asemenea, pentru că i se pare de neconceput să împartă ceea 
ce Dumnezeu i-a dat, el refuză să numească împuterniciţi. 
Stăpân al unui guvern centralizat la maximum, birocrat prin 
temperament, el consideră că trebuie să rezolve singur toate 
problemele. Încetineala administraţiei de la Madrid devine 
proverbială: „Dacă moartea ar trebui să mă caute la Madrid, aş 


fi nemuritor“, declară în glumă un contemporan. 

Această maşinărie greoaie constituie instrumentul politicii 
hegemonice a lui Filip al Il-lea. Politica sa este incontestabil 
imperialistă. El vrea să impună Europei dominaţia spaniolă. 
Dacă ale sale concepţii sunt diferite de cele ale lui Carol Quintul, 
aplicarea lor în practică are aceleaşi caracteristici: statele 
naţionale din Europa, şi mai ales cel mai puternic dintre ele, 
regatul Franţei, sunt principalii duşmani, iar cel mai bun 
instrument al politicii expansioniste rămâne catolicismul roman. 
Filip al Il-lea, mai mult încă decât tatăl său, identifică apărarea 
catolicismului roman cu scopurile sale imperialiste. Papii 
protestează zadarnic, ei nu-l pot împiedica pe regele Spaniei să 
facă din catolicism principalul pretext al intervențiilor sale în 
întreg Occidentul. 

Primul său obiectiv este să pună capăt interminabilului 
conflict cu Franţa. Războiul fiind reluat în Italia, imediat după 
urcarea sa pe tron, regele Spaniei hotărăşte să-l termine şi îşi 
aruncă toate forţele în bătălie. La 10 august 1557, o armată 
spaniolă venită din Ţările de Jos zdrobeşte la Saint-Quentin 
armatele franceze ale conetabilului de Montmorency. 

Această bătălie pare hotărâtoare din cauză că cele două 
monarhii sunt, din punct de vedere financiar, pe marginile 
prăpastiei: Spania va da faliment în 1557, iar Franţa doi ani mai 
târziu. Mai mult, niciunul dintre cei doi suverani nu doreşte să 
continue un război de care li se pare că profită Reforma. Tratatul 
de la Cateau-Cambresis!”* (1559) reflectă această situaţie: 
neputând să-şi permită să învingă Franţa printr-o reluare a 
ostilităţilor, Filip al Il-lea cere numai ca aceasta să renunţe la 
pretenţiile sale teritoriale în Italia. Sub aparențele de 
compromis, această pace catolică consolidează considerabil 
poziţia Habsburgilor. Lăsând Franţa pe mâinile unei regente, 
moartea accidentală a lui Henric al II-lea întăreşte această 
preponderență spaniolă pe continent. 

Filip al Il-lea caută să profite de această situaţie pentru a 
deveni generalisimul lumii catolice. 

Preocupat mai ales să asigure moştenirea spirituală a statelor 
sale, el restabileşte Inchiziția atât de dragă Regilor catolici: rarii 
reformaţi din peninsulă plătesc cu viaţa lor crima de a nu avea 
aceeaşi credinţă ca suveranul lor. Convertiţi cu forţa la 


catolicism de zelul lIsabellei cea Catolică, musulmanii din 
Castilia, cărora li se reproşează că sub aparenţa creştină îşi 
păstrează limba, ritualurile şi obiceiurile, sunt şi ei persecutați. 

Aşadar, un rege catolic care şi-a dovedit credinţa este cel 
care se alătură cruciadei pe care papa Pius al V-lea se chinuie să 
o organizeze încă de la începuturile pontificatului său. Şi nu fără 
motiv: în timp ce piraţii din Africa de nord aduc nesiguranța 
până în mijlocul posesiunilor spaniole din Mediterana 
occidentală, la cealaltă extremitate a teritoriilor Habsburgilor, 
turcii obţin succese care îl obligă pe împărat să accepte un 
armistițiu. În sfârşit, sultanul ameninţă să cucerească Ciprul, 
posesiune venețiană. 

Preocupate de certurile proprii, statele europene primesc fără 
entuziasm cruciada propovăduită de Pius al V-lea. În timp ce 
Franţa, aliata turcilor împotriva Habsburgilor, se oferă ca 
mediator, suveranii europeni, de la împăratul Maximilian până la 
Elizabeta a Angliei, se tem ca Filip al Il-lea să nu profite de 
cruciadă pentru a-şi extinde dominaţia. După multe negocieri, 
papa Pius al V-lea reuşeşte să organizeze o expediţie de vase 
spaniole, genoveze şi piemonteze comandată de însuşi fratele 
regelui Spaniei: don Juan de Austria obţine la Lepanto (1571), în 
largul Corintului, o strălucită victorie asupra flotei turceşti. 
Spania câştigă astfel un prestigiu considerabil. 

Lepanto este totuşi ultimul succes al regelui Spaniei. De altfel, 
un succes mai mult aparent decât real: flota turcească nu este 
distrusă. Ciprul rămâne în mâinile otomanilor, iar puterea de 
care dă dovadă Filip al lIl-lea continuă să îngrijoreze statele 
europene. Franţa, ale cărei teritorii sunt încercuite, este mai 
neîncrezătoare decât niciodată, iar Anglia protestantă Îi 
consideră pe Filip drept duşmanul său firesc. Îngrijorate pentru 
independenţa lor, tinerele state naţionale europene încearcă să 
zdrobească pretenţiile hegemonice ale Spaniei. Rând pe rând, 
Ţările de Jos, Anglia sau Franţa scapă de sub dominaţia ei. 


Revolta din Ţările de Jos 


Chiar dacă împăratul Carol Quintul considera cele 
„şaptesprezece provincii“ ale Ţărilor de Jos drept inima însăşi a 
Imperiului său, din simpatie dar şi din prudenţă, el le-a lăsat 
totuşi libertăţile şi privilegiile moştenite din trecutul lor glorios. 
Ambiţia nu-l lăsa să uite că Ţările de Jos erau provinciile cele 
mai bogate din Europa, iar Anvers capitala economică a lumii. In 
timpul ultimilor ani ai domniei sale, apariţia garnizoanelor 
spaniole în oraşele Flandrei a trezit îngrijorarea Ţărilor de Jos. 
Instalarea puterii lui Filip al II-lea nu putea decât să agraveze 
situaţia. Pentru a se apăra de intransigenţa suveranului spaniol, 
Ţările de Jos aleg şi ele calea particularismului naţional. 

Când îl moşteneşte pe Carol Quintul, Filip al Il-lea părăseşte 
Ţările de Jos şi nu mai revine aici. Sora sa vitregă, Margareta de 
Parma este cea care guvernează asistată de cardinalul 
Granvelle. Interesat şi plutocrat, acesta din urmă provoacă 
opoziţia nobililor olandezi. Membri ai ordinului burgund al Lânii 
de Aur, contele de Egmont şi Wilhelm de Nassau, prinţ de 
Orania, se fac purtătorii de cuvânt ai insatisfacţiei unei nobilimi 
ale cărei motive de nemulţumire sunt numeroase: prezenţa 
garnizoanelor spaniole în oraşele Flandrei şi  Valoniei, 
introducerea iezuiţilor şi Inchiziției pe acest teritoriu preferat de 
umanişti, în care predomină reforma calvinistă, şi crearea a 
patruzeci de noi episcopate. Separarea de la Granvelle (1564) 
nu ajunge să restabilească calmul: doi ani mai târziu, două sute 
de nobili conduşi de Ludovic de Nassau şi îmbrăcaţi sărăcăcios 
(„săracii“) cer rechemarea  inchizitorilor. Regele Spaniei 
hotărăşte să reprime revolta şi să înece erezia în sânge. 

Învestit cu puteri depline, ducele de Alba se năpusteşte 
asupra Ţărilor de Jos cu o armată de 27.000 de oameni. 
Severitatea represiunii pe care o practică aici înspăimântă 
Europa. Un tribunal al tulburărilor, înfiinţat la Bruxelles, 
înmulţeşte execuțiile (mai mult de 8.000). Devenit un duşman 
neîmpăcat al lui Filip al lIl-lea, prinţul de Orania trece în 
Germania unde recrutează mercenari şi unde, fără greutate, 
face să fie detestat numele călăului din Ţările de Jos. 


Pe lângă teroare, exploatarea financiară exercitată de Spania 
îndepărtează definitiv pe supuşii săi din Ţările de Jos. Alba 
împrăştie trupele lui Wilhelm de Orania, dar acesta găseşte 
aliaţi de temut printre marinarii aspri din Zelanda, Olanda şi 
Friza: cuceriţi de propovăduiala calvinistă şi înzestrați cu 
„Scrisori de împuternicire“ semnate de Wilhelm, „săracii 
mărilor“ jefuiesc Marea Nordului şi marchează cu atrocități zelul 
lor anticatolic şi antispaniol. În 1572, ei cuceresc provincia 
Utrecht unde Wilhelm depune jurământ şi devine 
„stathouder“1'$ (locotenent) al regelui de Olanda. Alungându-i 
pe spanioli din Walcheren, ei sunt în curând stăpânii părţii de 
nord a Ţărilor de Jos. 

Represiunea nemiloasă duce deci la un eşec absolut total: 
incapabil să înăbuşe erezia, Filip al lIl-lea s-a arătat a fi 
neputincios în faţa „săracilor“. Chiar în momentul în care 
victoria de la Lepanto îi satisfăcea ambiția, propriii săi supuşi îi 
aduc cea mai crudă ocară. Ei îi oferă generalisimului cruciadei 
imaginea ereziei triumfătoare; suveranului care visează să 
domine Europa ei îi dovedesc neputinţa sa de a se face ascultat 
de propriile sale state. 

În zadar îl înlocuieşte Filip pe ducele de Alba cu don Juan de 
Austria, gloriosul învingător de la Lepanto, el nu reuşeşte să 
reinstaureze dominaţia spaniolă. Decât să o suporte, olandezii 
preferă să deschidă digurile, iar provinciile din sud, după 
jefuirea Anversului de către trupele spaniole (1576), se alătură 
lui Wilhelm de Orania pentru a-i alunga pe spanioli. 

Pentru a evita pierderea în întregime a Țărilor de Jos, 
Alessandro Farnese, numit de Filip în 1578, se foloseşte de 
neîncrederea religioasă a catolicilor din sud faţă de Wilhelm de 
Orania, care se prezintă drept şef al calviniştilor. Dacă acesta 
reuşeşte să-i readune sub autoritatea regelui Spaniei, el nu 
poate să împiedice cele şapte provincii calviniste din nord 
(Olanda, Zelanda, Utrecht, Guelderland, ljssel, Overland, 
Friesland şi Groningen) de a se proclama „Provincii Unite“. 
Insurecția din Ţările de Jos împotriva lui Filip al II-lea se termină 
cu despărţirea celor Şaptesprezece Provincii: incapabil să unifice 
Europa, Filip al II-lea nu a reuşit decât să provoace formarea 
unui nou stat. Asasinarea prinţului de Orania (1584), departe de 
a restabili situaţia, hotărăşte Anglia să susţină Provinciile Unite. 


Începând din acel moment, războiul capătă caracterul unei 
lupte neiertătoare între credinţa catolică, al cărei apărător este 
Filip şi protestantism, forţă centrifugă ce trebuie distrusă acolo 
unde este ea mai puternică. Încă o dată, motivele religioase 
coincid cu vederile politice ale lui Filip. Pentru a instaura în 
Europa dominaţia Spaniei catolice, pentru a se restabili şi în 
Provinciile din nordul Ţărilor de Jos autoritatea sa pierdută, 
trebuie lovită Anglia, centrul calvinismului european. 


Ascensiunea puterii engleze 


Sub domnia Tudorilor, monarhia engleză se întăreşte, Henric 
al VIll-lea (1509-1547) este unul din cei trei mari suverani ai 
Europei. Odată cu el apare doctrina care va servi drept bază 
politicii europene a Angliei: echilibrul european. Securitatea 
Angliei putând fi ameninţată dacă un stat reuşeşte să-şi 
instaureze hegemonia pe continent, acesta trebuie să treacă de 
partea adversarilor puterii dominante în acel moment. 

Trebuie de asemenea să se stabilească de unde vine 
pericolul: confruntat cu fastul nemaipomenit al lui François | şi 
cu umilinţa prefăcută a lui Carol Quintul, Henric al VIll-lea crede 
la început că Franţa este aceea care ameninţă stabilitatea 
continentului. Odată ambițiile lui Carol Quintul date la iveală, 
Anglia adoptă faţă de Habsburgi o atitudine cu atât mai ostilă cu 
cât problema religioasă adaugă noi motivații. S-a văzut că 
Henric al VIII-lea, catolic intransigent, salutat de suveranul pontif 
cu titlul de „apărător al credinţei“, a fost obligat din motive 
personale să se despartă de Roma. Totuşi, este o falsă schismă 
şi o falsă reformă, pentru că esenţa dogmei şi a ritualului catolic 
este păstrată. Nu există deci nimic care să facă Anglia să devină 
în Europa apărătoarea Reformei în faţa catolicismului 
reprezentat de Spania. 

Se putea crede chiar că, legată de împrejurări neprevăzute, 
reforma anglicană era sortită eşecului. Poate că ar fi fost aşa 
dacă gafele lui Filip al Il-lea, adăugate la ura tradiţională faţă de 
Roma, nu ar fi transformat noua religie în cheia de boltă a 
patriotismului britanic, provocat de acţiunile spaniole. Când 
Maria Tudor, prea catolica fiică a Catherinei de Aragon, se urcă 
pe tron, anglicanismul pare să fie condamnat. Căsătoria sa cu 
Filip al Il-lea schimbă situaţia. Cu toate că cele două regate 
rămân separate, regele Spaniei intenţionează să se folosească 
de Anglia în politica sa europeană. Astfel, o împinge pe Maria să- 
şi angajeze ţara în război împotriva Franţei, ceea ce o face să 
piardă Calaisul prin tratatul de la Cateau-Cambresis. Filip 
încurajează mai ales pe soţia sa să restabilească catolicismul în 
Anglia prin orice mijloace. Represiunea întreprinsă de aceasta 
(mai mult de 300 de morţi pe rug) îi aduce Mariei porecla de 
„Sângeroasa“ şi îi ridică pe englezi împotriva catolicismului. 


În 1558, când se termină domnia lugubră a Mariei Tudor, 
Elizabeta, fiica celei de-a doua soţii a lui Henric al VIll-lea, se 
urcă pe tron. Pentru că este reformată, ea nu este recunoscută 
de catolici, care o consideră drept suverană legitimă pe 
verişoara sa, Maria de Stuart, regina Scoției. Căutând mai ales 
să restabilească pacea, Elizabeta refuză să intervină în 
conflictele continentale şi se opune la susţinerea „săracilor“ din 
Ţările de Jos, răsculați împotriva lui Filip al II-lea. Ambiţia ei este 
să-şi construiască o flotă puternică care, prin expediţii împotriva 
galioanelor spaniole ce vin din America, să contribuie la 
îmbogățirea regatului său. 

Supărat, Filip al II-lea caută să alunge pe negustorii britanici 
din Portugalia. El încearcă mai ales să se debaraseze de 
Elizabeta susţinând drepturile la coroană ale verişoarei sale, 
Maria Stuart. Eşecul acestui complot nu face decât să-i unească 
pe englezi în jurul suveranei lor. Aceasta nu mai are nicio ezitare 
când asasinarea lui Wilhelm de Orania scoate la iveală 
amploarea şi pericolul proiectelor europene ale lui Filip al II-lea. 

Elizabeta îl trimite pe favoritul ei, Robert Dudley, împreună cu 
vreo 6.000 de oameni, în ajutorul răsculaților din Ţările de Jos. În 
acelaşi timp, ea se arată neîndurătoare în noul complot ţesut în 
jurul Mariei Stuart. Acuzată de asasinarea celui de-al doilea soţ 
al ei, este condamnată la moarte. Execuţia face din ea o martiră 
a credinţei şi agravează tensiunile dintre Anglia şi Filip al II-lea. 
Acesta din urmă este convins că trebuie să învingă Anglia 
pentru a înfrânge rezistenţa provinciilor nordice din Ţările de Jos 
şi să pună capăt hoţiilor de nesuportat ale piraţilor englezi. 

Surd la sfaturile pentru prudenţă ale unor consilieri ai săi şi 
ale papei însuşi, el concentrează pe Tage (mai 1558) flota cea 
mai puternică care s-a văzut vreodată: 132 de nave, la care se 
vor adăuga cele ale escadrei flamande ale lui Farnese, şef al 
expediției, având 30.000 de oameni şi 2.400 de tunuri. Deosebit 
de puternică, dar greu de manevrat, „Invincibila Armada“ 
cunoaşte trei dificultăţi: furtunile şi coliziunile la care se adaugă 
hărţuiala piraţilor englezi. Pe coastele Flandrei, „Armada“ este 
înfrântă definitiv: comandată de marinari remarcabili, flota 
britanică, inferioară, pătrunde cu îndrăzneală în mijlocul greoaiei 
flote spaniole. Blocat de o flotă olandeză, Farnese nu poate să-i 
dea ajutor. Pentru a scăpa de urmăritori, „Armada“, fără hărţi şi 


piloţi, intră în Marea Nordului unde este împrăştiată de scoțieni, 
irlandezi, de furtuni şi uragane. Numai jumătate din „Armada“ 
se întoarce în Spania. 

Odată cu puterea navală a Spaniei se prăbuşesc şi pretenţiile 
hegemonice ale lui Filip al Il-lea. El supravieţuieşte zece ani 
dezastrului Armadei şi vede afirmându-se puterea engleză, 
căreia a vrut să-i dea lovitura de graţie. În ciuda acestui eşec, el 
crede încă posibilă realizarea ambiţiei lui Carol Quintul: alipirea 
posesiunilor din Ţările de Jos la regatul Spaniei, anexând şi 
Franţa Regilor Preacreştini!'7. Aceste noi țeluri imperialiste nu 
vor mai avea nicio şansă. 


Regatul Franţei îi scapă lui Filip al Il-lea 


Ocrotit de pacea de la Cateau-Cambresis, puterea franceză se 
descompune după moartea lui Henric al Il-lea (1559). Neavând 
timp îndelungat un rege adult, reapar slăbiciunile monarhiei 
franceze, mai întâi prin turbulenţa marilor feudali. 

Rege la 15 ani, François al II-lea este lipsit de cultură şi de 
energie. El îi lasă pe cei din familia de Guise, unchii soţiei sale, 
Maria Stuart, să guverneze în locul său. Această situaţie 
stimulează ambițiile: alţi mari feudali (Montmorency, Bourbon) 
pot să aibă pretenţii să-l sfătuiască pe rege, fiind chiar mai 
îndreptăţiţi decât de Guise. Aceste rivalități se vor agrava din 
cauza strânsei legături dintre certurile religioase şi luptele 
politice: condusă de Coligny şi de Bourboni, nobilimea 
protestantă se ridică împotriva familiei de Guise care-i 
persecută pe reformaţi. 

Având drept scop să-l răpească pe rege pentru a-l sustrage 
influenţei familiei de Guise, conjuraţia de la Amboise este 
demascată şi reprimată cu asprime. Poetul Agrippa d'Aubigne 
(1552-1630) povesteşte că fratele său l-a pus să jure că-i va 
răzbuna pe condamnaţii spânzurați de ferestrele castelului de la 
Amboise. 

Moartea lui François al II-lea (1560) a retezat influenţa familiei 
de Guise. Catherina de Medici devine regentă în numele lui 
Carol al IX-lea, al doilea fiu al său. Ea încearcă, printr-o politică 
de toleranţă, să dezamorseze situaţia pe care duşmăniile 
religioase şi vechile rivalități senioriale o fac explozivă. Dar 
dorinţa sa se loveşte de manevrele familiei de Guise şi de 
presiunile ginerelui său, Filip al II-lea. În timp ce suveranul 
spaniol ameninţă că va interveni în Franţa pentru a distruge 
erezia, familia de Guise se însărcinează să pună gaz pe foc: la 
Vassy, în Champagne, oamenii ducelui de Guise împrăştie o 
adunare protestantă şi ucid vreo treizeci de reformaţi (1562). 
Este începutul războaielor religioase. 

Agravat de implicaţiile religioase, războiul pentru putere pe 
care îl provoacă familia de Guise şi Bourbon depăşeşte curând 
graniţele regatului francez. Prinţul de Condé, fratele lui François 
de Guise, apelează la prinții lutherani germani şi la Elizabeta a 
Angliei şi în felul acesta regența şi familia de Guise sunt împinse 


către prinții catolici şi mai ales către Filip al II-lea, care arde de 
nerăbdare să intervină. 

În nemilosul război civil care sfâşie Franţa se înmulţesc 
masacrele şi asasinatele. La asasinarea lui François de Guise 
(1563) se răspunde în noaptea de 23 spre 24 august 1572 cu 
masacrul hughenoţilor (noaptea Sfântului Bartolomeu): trei mii 
de protestanți sunt ucişi, printre care amiralul de Coligny, 
devenit consilierul principal al tânărului rege Carol al IX-lea. 

Manevrând între facțiunile politice rivale, Catherina de Medicis 
încearcă să păstreze pentru ea tronul fiilor săi. Ea învrăjbeşte 
cele două partide şi înlesneşte pe rând adversarilor să-l pună pe 
rege sub dominaţia lor. Preocupată să-l controleze pe rege, ea 
nu ezită să-l elimine pe cel care îi câştigă bunăvoința. 

Urmându-i fratelui său Carol al IX-lea (1574), Henric al Ill-lea 
trebuie deci să înfrunte o situaţie foarte complexă. Inteligent, 
autoritar şi lucid, el nu ştie să-şi folosească aceste calităţi din 
lipsă de voinţă şi de spirit metodic. Încă de la venirea sa pe tron, 
el încearcă să restabilească pacea prin concesii făcute 
protestanților. Nu reuşeşte decât să dezlănţuie agitația catolică 
întreţinută de Henric de Guise, care îşi ascunde cu greutate 
pretenţiile la tronul Franţei şi pune bazele Sfintei Ligi!" (1567): 
o adunare generală a tuturor asociaţiilor catolice din provincie 
hotărâtă să impună catolicismul, la nevoie chiar împotriva 
voinţei regelui. Amenințarea este cu atât mai mare cu cât 
umbra lui Filip al II-lea se profilează în spatele Ligii. Acesta din 
urmă îl finanţează de altfel pe Henric de Guise. 

Situaţia lui Henric al Ill-lea este compromisă şi de moartea 
tânărului duce de Alençon (1584), ultimul fiu al Catherinei de 
Medicis: regele nu are moştenitor direct. În ordinea succesiunii, 
cel ce ajunge primul pe listă este Henric de Navarra. Dar 
succesiunea sa la tronul Franţei este problematică: el este şeful 
partidului protestant. Henric al III-lea trebuie să aleagă între 
urmaşul său protestant şi rivalul său catolic, ducele de Guise. 
Pentru a-şi salva coroana, el îl alege mai întâi pe Henric de 
Guise. Dar se simte repede înlăturat de acesta, care se sprijină 
pe cler şi beneficiază de încrederea poporului parizian. Fugind 
din capitală, ajunge la Blois, unde convoacă Stările generale 
(1589) înainte de a-l asasina pe Henric de Guise şi pe fratele 
său, cardinalul de Lorena. La Paris izbucneşte o revoltă şi 


Mayenne, ultimul frate al lui Henric de Guise este numit 
locotenent-general al regatului. Renegat de supuşii săi catolici, 
Henric al Ill-lea nu are altă alternativă decât să se împace cu 
Henric de Navarra şi să-şi unească armata cu armata acestuia 
din urmă pentru a asedia capitala. Înjunghiat (la 1 august 1589) 
de Jacques Clement, un călugăr fanatic, înainte de a muri, 
Henric al Ill-lea îl desemnează drept moştenitor legal pe Henric 
de Navarra. 


Familiile regale în Franţa 
în secolul al XVI-lea 
(genealogie simplificată) 


Regii Franţei 
Ludovic, duce d'Orléans Robert de Clermont, 
fiul lui Carol al V-lea ai 6-lea fiu al 
lui Ludovic cel Sfint 
Carol d'Orléans Jean d'Orléans 
duce de Angoulâme 
Ludovic al XII-lea François | Margareta de Angoulème 
rege rege regină a Navarrei 
(1498-1515) (1515-1547) 
Catherina Henric al li-lea Jeanne d'Albret Antoine 
de Médicis (1547-1559) regină a Navarrei de Bourbon 


Frangois al ll-lea Elisabeta Sarei al IX-iea Henric al ili-iea Margareta Henric al IV-lea 
rege (soție a lui rege rege de Valois rege 
(1539-1560) Filip al H-lea) (1560-1574) (1574-1589) (1589-1610) 


Familia de Guise 
Claude de Guise 


Maria de Lorraine Carol de Guise François de Guise 
soție a lui cardina! de Lorrena 
Jacob V Stuart 
rege al Scoției 


Marie Stuart Henric de Guise Carol de Lorrena 
duce de Mayenne 


Familia Bourbon 


Carol de Bourbon 
duce de Vendôme 
descendent al lui Robert de Clermont, al 6-lea fiu al lui Ludovic cel Sfint 


Antoine de Bourbon Carol, cardinali de Bourbon Ludovic de Bourbon 
rege ai Navarrei rege al Ligii sub numele prinț de Condé 
de Caro! al X-lea 
Henric de Bourbon 
rege al Navarrei (sub numele de Henric al ili-iea) 
rege al Franţei (sub numele de Henric al iV-iea) 


Filip al II-lea, care se mulţumise până atunci să subvenţioneze 
Liga, hotărăşte să intervină. Situaţia este avantajoasă pentru că 
majoritatea seniorilor catolici refuză să-l considere regele lor pe 
Henric al IV-lea. Pentru Europa catolică, singurul rege adevărat 


al Franţei este bătrânul cardinal de Bourbon, pe care Mayenne, 
ultimul frate al lui Henric de Guise, îl proclamă rege la Paris, sub 
numele de Carol al X-lea, dar care, prizonier al lui Henric al IV- 
lea, nu mai are nicio putere. 

Incepe atunci o lungă perioadă de războaie. Franţa apare ca 
un câmp de luptă închis, în care se înfruntă Europa catolică şi 
Europa protestantă. Henric al IV-lea, rege fără regat, încearcă să 
i-l smulgă lui Mayenne, aliat al lui Filip al Il-lea, ale cărui trupe 
au pătruns în Franţa. Incepe o luptă ciudată, fără victorii 
hotărâtoare, adversarii ferindu-se să bruscheze lucrurile. In timp 
ce Mayenne, depăşit de intransigenţa membrilor parizieni ai 
Ligii, a făcut eforturi deosebite pentru a rezista presiunilor 
continue ale lui Filip al Il-lea, Henric de Navarra intenţionează să 
cucerească odată cu regatul şi inimile supuşilor săi. În acest 
scop, el începe să plece urechea la sfaturile binevoitoare ale 
celor care, urmând sugestia lui Henric al Ill-lea pe patul de 
moarte, îl împing să se lepede de protestantism pentru a face să 
dispară ezitările francezilor. 

Din raţiuni politice, temându-se de puterea lui Filip al II-lea, 
naţiunile Europei nu-i refuză lui Henric al IV-lea sprijinul lor. 
Acestea îşi intensifică eforturile când regele Spaniei îşi dezvăluie 
planurile: moartea cardinalului de Bourbon lipsind Liga de 
justificare, un emisar spaniol propune deputaţilor din Stările 
generale să o numească regină a Franţei pe lIsabelle-Claire- 
Eugenie, fiica lui Filip al II-lea şi a Elizabetei de Valois. 

Acest proiect, care pregăteşte embrionul unui nou imperiu 
occidental, determină Liga şi pe parlamentari să înceapă 
negocierile cu Henric de Navarra. După ce a abjurat religia 
protestantă, el intră triumfător în Paris (22 martie 1594). 
Ambiţiile de hegemonie europeană ale lui Filip al II-lea s-au 
spulberat. Moartea sa, câţiva ani mai târziu, nu înseamnă totuşi 
sfârşitul intenţiilor imperialiste ale Habsburgilor: ele vor constitui 
de acum înainte preocuparea ramurii vieneze a familiei. 


Dificultăţile Habsburgilor din Viena 


Moartea lui Filip al ll-lea de Spania consfinţeşte eşecul 
încercării acestuia de a domina Europa. Totuşi, puterea spaniolă 
rămâne considerabilă chiar dacă peninsula este slăbită de 
scăderea transporturilor de metale preţioase şi de emigrația tot 
mai mare, consecinţă a sărăcirii economice şi a unei politici 
religioase intransigente. Ţările de Jos, chiar micşorate prin 
desprinderea Provinciilor Unite calviniste, constituie un puternic 
cap de pod în nordul Europei, iar posesiunile din Italia, 
comunicând uşor cu cele austriece ale ramurii mezine, 
reprezintă replica meridională a Flandrei. Numai caracterul lor 
slab împiedică pe urmaşii lui Filip al II-lea să reia la rândul lor 
politica imperialistă a singuraticului de la Escurial. 

Ultima încercare a Habsburgilor de a domina Europa vine de 
la Sfântul Imperiu germanic, pe care dezbinarea suveranilor săi 
şi lipsa de autoritate a împăraţilor păreau să-l hărăzească unei 
lente alunecări în anarhie. Ferdinand | este ales împărat în 1558, 
după abdicarea fratelui său, Carol Quintul. El poate încă să ofere 
iluzia unui suveran independent, dornic să reunească forţele 
Imperiului pentru a-i respinge pe turci, care ocupă statele sale 
din Ungaria. Puterea sa depinde totuşi de bunăvoința prinților 
germani pe care este obligat să-i menajeze, aplicând 
prevederile Păcii de la Augsburg. 

Această slăbiciune a Habsburgilor de Viena este încă şi mai 
evidentă în timpul succesorilor imediat următori ai lui Ferdinand 
I. incapabili să guverneze imperiul, sau luptându-se între ei 
pentru putere, ei lasă calea liberă prinților protestanți sau 
catolici, care se înfruntă direct, formând partide bine organizate. 
Punând capăt certurilor dintre calvinişti şi luterani, prinții 
protestanți se organizează în Uniunea evanghelică, grupată în 
jurul Electorului palatin, în timp ce catolicii formează o Ligă 
Sfântă condusă de ducele de Bavaria. 


Ambiţiile lui Ferdinand al Il-lea 


Germania de la începutul secolului al XVil-lea este deci 
fărâmiţată,  dezbinările religioase adăugându-se fărâmiţării 
politice care fac neputincios „Sfântul Imperiu de naţionalitate 
germanică“. Dar dacă vine un împărat energic care să redea 
forţă posibilităţilor pe care le presupune un titlu imperial, Sfântul 
Imperiu ar putea pretinde conducerea Europei din care ar 
extirpa erezia. 

Astfel gândesc iezuiţii care conduc Contrareforma în statele 
Habsburgilor. Ei nu-l simpatizează pe Mathias, împărat din 1612 
până în 1619, care încearcă zadarnic să desființeze cele două 
ligi rivale: Uniunea Evanghelică şi Liga Sfântă. În schimb, iezuiţii 
au să-i propună un succesor ales dinainte: vărul său, arhiducele 
Ferdinand de Styria, pe care l-au crescut ei şi cu ajutorul căruia 
speră să asigure succesul Contrareformei în Imperiu. 

Sub influenţa lor, împăratul Mathias îl recunoaşte pe 
Ferdinand drept succesor şi îl prezintă el însuşi drept viitor rege 
al Boemiei (1617). Cehii, care au obţinut (1609) recunoaşterea 
oficială a Bisericii husite, sunt cu atât mai îngrijoraţi cu cât 
Ferdinand a demonstrat deja în Styria zelul său catolic: el a 
oferit protestanților posibilitatea de a alege între convertire şi 
exil. Desigur, Ferdinand jură să respecte acele „lettres de 
Majeste“ care garantează libertatea religioasă a cehilor, dar nu- 
şi ţine promisiunea. Tracasările şi persecuțiile împotriva 
protestanților provoacă agitația nobilimii cehe. În mai 1618, o 
delegaţie de protestanți înarmaţi se prezintă la castelul regal din 
Hradcany şi, după o discuţie aprinsă, îi aruncă pe consilierii 
regali pe fereastră. 

„Aruncarea pe fereastră de la Praga“ marchează ruptura 
dintre cehi şi Imperiu. Se constituie un guvern revoluţionar şi 
când, în mai 1619, împăratul Mathias moare, cehii îl declară pe 
Ferdinand decăzut şi îl aleg în locul lui pe Electorul palatin 
Frederic al V-lea. Conflictul începe câteva zile mai târziu, când 
Ferdinand al II-lea este ales împărat. 

Acest conflict nu poate fi considerat doar un război religios. El 
ţine de tentativa făcută de Ferdinand al II-lea şi de iezuiţi de a 
reface Sfântul Imperiu germanic. Acest nou plan expansionist al 
Habsburgilor, în care Ferdinand al II-lea trebuie să reia ambițiile 


lui Carol Quintul cu metodele lui Filip al Il-lea, nelinişteşte 
naţiunile Europei. Acestea se vor ridica împotriva Habsburgilor 
de Viena. 


Războiul „de treizeci de ani“ 


Dacă Boemia, motivul direct al conflictului, se găseşte în 
centrul Europei, războiul apare foarte repede ca un nou episod 
al planului habsburgic de a reface o Europă catolică pe care s-o 
domine. Taberele adverse se constituie în jurul acestei 
perspective: cehii, cerând ajutor şefului Uniunii Evanghelice îşi 
leagă soarta de cea a prinților germani interesaţi de menţinerea 
unui împărat fără autoritate. În ceea ce-i priveşte, Habsburgii 
fac bloc în jurul lui Ferdinand; Spania trimite Habsburgilor din 
Viena trupe din Veneţia şi din Ţările de Jos. În această înfruntare 
care rămâne germană trebuie semnalată absenţa ţărilor 
europene cele mai interesate în eşecul împăratului: Anglia lui 
Jacob Stuart dezaprobă revolta cehă, în timp ce Franţa este 
paralizată de regența care urmează morţii lui Henric al IV-lea 
(1610). 

In aceste condiţii soarta războiului este repede pecetluită: 
Boemia cade în mâinile lui Ferdinand, iar regimul habsburgic se 
stabileşte cu brutalitate în regatul recucerit.  Execuţii 
numeroase, otrăviri şi confiscări asigură autoritatea împăratului 
în ţară şi deschid prăpastia între populaţia cehă şi stăpânii săi 
germanici. Numai nobilii catolici găsesc îndurare în faţa 
împăratului. Dată pe mâna mercenarilor, Boemia este jefuită şi 
va recunoaşte prima acele „orori ale războiului“ care vor deveni 
obişnuite în Europa şi pe care gravurile lui Callot le-au 
imortalizat pentru posteritate. Conduşi de nunțiul papal Carafa, 
iezuiţii trec la convertirea forţată a locuitorilor. Mulţi preferă să 
fugă din Boemia şi emigrează în toată Europa. Reluând 
proiectele centralizatoare şi catolice ale lui Filip al Il-lea, 
Ferdinand aplică în regatul care se află în stăpânirea sa regimul 
pe care visează să-l introducă în întreg Imperiul: vechiul regat al 
Boemiei este lipsit de orice autonomie, monarhia încetează să 
mai fie electivă şi devine ereditară în favoarea Habsburgilor. 

Cât despre Electorul palatin, acesta se întoarce în grabă în 
statele sale pe care le găseşte ocupate de trupele spaniole 
venite din Ţările de Jos. Frederic al V-lea este alungat din statele 
sale şi exilat din Imperiu: de acum înainte, în colegiul care îl 
numeşte pe împărat nu mai sunt decât doi electori protestanți 
(Saxa şi Brandenburg). 


Victoria lui Ferdinand este cu atât mai îngrijorătoare pentru 
naţiunile Europei cu cât aceasta coincide cu o reluare a 
activităţii Habsburgilor din Spania în Italia şi în Ţările de Jos. 
Odată cu numirea (1624) cardinalului Richelieu în funcţia de 
ministru al lui Ludovic al XIII-lea, Franţa iese dintr-o lungă 
letargie diplomatică şi îşi dă seama imediat de pericolul pe care 
îl reprezintă întreprinderile Habsburgilor. Dar Richelieu crede că 
regele trebuie mai întâi să restabilească ordinea în regatul său, 
în care prinții protestanți îi batjocoresc autoritatea. Fără să 
acţioneze în mod direct împotriva Habsburgilor, el se străduieşte 
să ridice obstacole în calea ambițiilor lor. Regele Danemarcei 
este cel căruia îi revine acest rol. 


Danemarca şi Suedia împotriva lui Ferdinand al Il-lea 


În timp ce Uniunea de la Kalmar se prăbuşeşte definitiv 
(1523), fiecare dintre suveranii Uniunii - Gustav Vasa în Suedia 
şi Frederic | în Danemarca - se străduieşte să constituie un stat 
puternic. În acest scop ei hotărăsc să confişte bunurile celui mai 
mare proprietar de pământuri din Scandinavia: Biserica. Pentru 
a-i da acestei operaţii economice un pretext religios, şi unul şi 
celălalt se fac luterani. Pentru Frederic l, această convertire 
avea în plus avantajul de a răspunde unui profund sentiment 
antigermanic, hrănit de secole de luptă împotriva 
expansionismului germanic. 

Fiul său, Christian al IV-lea (1588-1648), prinţ al Imperiului 
datorită posesiunilor sale din Schleswig-Holstein, este legat de 
prinții protestanți din Germania de nord. Aliat cu oraşele 
luterane ale Hansei, el visează să extindă influenţa daneză 
asupra estuarelor germane. De aceea se nelinişteşte în faţa 
acţiunilor Habsburgilor din Spania împotriva Provinciilor Unite şi 
ale împăratului împotriva protestanților. 

Încurajat de trimişii lui Richelieu, de Anglia şi de Olanda, el se 
străduieşte să adune forţele protestante din Germania. Frederic 
al V-lea din Palatinat îi oferă un comandant de armată şi un 
argument de drept pentru a interveni. 

Dar Ferdinand al II-lea nu rămâne inactiv: un nobil ceh aliat, 
Albert de Valdstejn (mai cunoscut sub numele germanizat de 
Wallenstein), adună pe socoteala sa o armată de 20.000 de 
mercenari. Ofensiva daneză este sortită eşecului: trupele lui 
Christian al IV-lea sunt zdrobite în 1626. Temându-se ca Suedia 
să nu profite de situaţie, prin pacea de la Lubeck (1629), 
Christian al IV-lea trebuie să renunţe să mai intervină în 
afacerile Imperiului. 

Ferdinand al II-lea profită de această situaţie pentru a-şi mai 
mări puţin autoritatea asupra Germaniei şi pentru a mai avansa 
în dubla întreprindere de restaurare a catolicismului şi de 
centralizare: el dă satisfacţie catolicilor anulând toate acţiunile 
luterane împotriva bunurilor Bisericii. Dar Ferdinand 
intenţionează să le dea o lovitură grea pe plan politic. Puternic 
datorită victoriilor sale recente, el intenţionează să se lipsească 
de Electori şi să refacă o monarhie ereditară în favoarea 


Habsburgilor. La Ratisbonne, el propune Dietei să-l aleagă pe 
fiul său rege al romanilor. Trimisul lui Richelieu, părintele 
Joseph, stârneşte neîncrederea Electorilor care refuză să-l 
aleagă pe fiul lui Ferdinand. 

Pentru Richelieu acesta este un succes diplomatic 
incontestabil. Succes consolidat în Franţa prin victoria sa asupra 
partidului grupat în jurul reginei mamă, care caută să-l 
discrediteze acuzându-l de o politică antispaniolă şi anticatolică. 
Richelieu poate acum să-şi pună în aplicare planul: el trimite 
împotriva lui Ferdinand al II-lea redutabila armată suedeză pe 
care o întreţine din subvenţiile sale. 

Suedia urmaşilor lui Gustav Vasa este foarte legată de 
Reformă. Când loan al Ill-lea se căsătoreşte cu moştenitoarea 
Jagellonilor din Polonia, nobilimea suedeză îl bănuieşte că vrea 
să unească pe capul fiului său, Sigismund, cele două coroane, a 
Suediei, şi a Poloniei, susţinute de religia catolică. Refuzând 
ceea ce i se pare o formă de supunere politică şi religioasă, 
nobilimea suedeză îl detronează pe Sigismund în favoarea 
unchiului său, Carol (1604). 

Noul rege întreprinde o serie de campanii menite să 
stabilească autoritatea suedeză în detrimentul Poloniei şi 
Danemarcei. Rege la şaisprezece ani, fiul său, Gustav-Adolf, 
devine apărătorul cauzei reformate împotriva acţiunilor lui 
Ferdinand al ll-lea. Cultivat, chiar savant, dispunând de 
posibilitatea de a se dota cu un armament de ultimă oră datorită 
minelor de fier în care Suedia este bogată, el înfiinţează o 
armată naţională de 130.000 de oameni, formată din ţărani 
suedezi viguroşi, supuşi unei discipline severe şi plătiţi în mod 
permanent. Această armată luptă nu din spirit mercenar, ci în 
numele unui ideal religios şi naţional. Intrând în luptă cântând 
psalmi, îi alungă pe polonezi din Livonia (1621), apoi cucereşte 
Prusia orientală şi preia controlul asupra Niemenului şi Vistulei. 
Regatul Suediei se întinde acum până la teritoriile germanice. 

Gustav-Adolf este conştient de pericolul pe care îl reprezintă 
pentru Scandinavia recucerirea catolică a Habsburgilor din 
Germania. De aceea el ascultă cu atenţie sugestiile lui Richelieu, 
care, promiţându-i subvenţii serioase, îl sfătuieşte să-şi întoarcă 
forţele împotriva Imperiului. Chiar în momentul în care părintele 
Joseph (1630) îi convinge pe Electorii de la Ratisbonne să nu 


cedeze pretențiilor împăratului, regele Suediei debarcă în 
Pomerania şi primeşte ajutorul Electorilor protestanți de Saxa şi 
de Brandenburg. Aceste evenimente marchează o nouă etapă în 
războiul indirect care se duce între Richelieu, reprezentant al 
statelor naţionale din Europa, şi Ferdinand al II-lea, moştenitor al 
concepţiilor hegemonice ale familiei de Habsburg. 

Bazele alianţei dintre Richelieu şi Gustav-Adolf sunt totuşi 
nesigure: pentru Richelieu, Gustav-Adolf nu este decât un 
„condottiere“, a cărui armată o cumpără şi căruia îi permite să 
dispună de ţinuturile cucerite cu condiţia să respecte pe aceste 
teritorii cultul catolic. Departe de a se bate pentru regele 
Franţei, Suedia lui Gustav-Adolf caută să-şi extindă dominaţia 
asupra întregii Mări Baltice şi să constituie o federaţie a statelor 
reformate din Germania de Nord: un fel de Imperiu protestant 
care ar contrabalansa Imperiul catolic. 

jefuirea de către forţele imperiale ale lui Tilly a oraşului 
protestant Magdeburg ajută acest plan, aruncând pe prinții 
protestanți, la început neîncrezători, în braţele lui Gustav-Adolf. 
Devenit şef al protestanților din Imperiu, regele Suediei începe 
ofensiva. În câteva săptămâni, el este stăpânul şi arbitrul 
Germaniei. Tilly se retrage în Saxa, apoi este zdrobit la 
Breitenfeld (1631). Năpustindu-se spre Rhin, Gustav-Adolf îi 
alungă pe spanioli din Mainz. 

EI îi propune atunci lui Richelieu o acţiune paralelă în Franche- 
Comte şi Alsacia. Inspăimântat de succesele rapide ale regelui 
Suediei şi puţin dornic de a deveni instrumentul politicii 
protestante a acestuia, care nu era în ochii lui decât un 
mercenar devotat şi ascultător, cardinalul tergiversează. Franţa 
este incapabilă să ţină în frâu uraganul pe care tocmai l-a 
declanşat în Germania. Sătul de interminabilele negocieri cu 
francezii,  Gustav-Adolf hotărăşte să treacă la acţiune 
debarasându-se de Electorul de Bavaria, sufletul coaliţiei 
catolice. O ofensivă fulgerătoare îl conduce la Munchen şi îi 
deschide calea spre Viena. Îngrozit, Ferdinand al II-lea îl 
recheamă pe Wallenstein care îşi reface armata, o alătură celei 
a lui Maximilian de Bavaria şi, cu forţe net superioare ca număr, 
barează suedezilor drumul spre capitală. La capătul unei lupte 
nesigure de cinci zile, Gustav-Adolf renunţă şi se întoarce spre 
Saxa, urmărit de inamici. Lupta decisivă se dă la Lutzen, la 16 


noiembrie 1632: suedezii câştigă, dar Gustav-Adolf este ucis în 
bătălie. 

Moartea sa îl scoate pe Richelieu din încurcătură, dar nu 
rezolvă problemele lui Ferdinand. Cancelarul suedez Oxenstiern 
rămâne în Germania şi organizează lupta împotriva împăratului. 
Mai mult, Bernard de Saxa-Weimar, locotenent al lui Gustav- 
Adolf, îşi atribuie un ducat în regiunea Franken (sau Franconia), 
în timp ce Wallenstein, teoretic în serviciul lui Ferdinand, o face 
pe suveranul în castelul său din Boemia, ascultând cu 
bunăvoință pe trimişii lui Richelieu care îi trec pe sub nas 
coroana Boemiei în schimbul unei alianţe împotriva împăratului. 
Pentru a evita această situaţie catastrofală, Ferdinand îl 
asasinează în 1634. Combinația diplomatică a lui Richelieu 
împotriva Habsburgilor a eşuat. Acest eşec este agravat de 
înfrângerea suedezilor lui Oxenstiern de armatele împăratului, la 
Nordlingen (1634), şi de spectaculoasa împăcare a împăratului 
cu Electorul de Saxa. După atâţia ani dificili, Ferdinand Il, care 
nu a făcut decât să consolideze tendinţele sale imperialiste, iese 
triumfător. 

Pentru Richelieu şi ministrul spaniol Olivares, timpurile 
abilităţilor diplomatice au trecut. Europa statelor naţionale, între 
care pe primul loc se află Franţa, trebuie să pună capăt 
ambițiilor imperialiste ale Habsburgilor. Se anunţă o nouă 
înfruntare care va dura mai mult de douăzeci de ani. 


Franţa iese din culise 


Etimologic universală!'?, religia catolică face parte integrantă 
din întreprinderile imperialiste ale Habsburgilor. Deci nu este de 
mirare că apărătorii cei mai înverşunaţi ai independenţei 
statelor sunt reformaţii. După ce au înlăturat centralizarea 
religioasă a Romei, ei intenţionează să scuture jugul politic 
reprezentat de Habsburgi şi să scape de toate amenințările pe 
care le include titlul imperial. 

Pentru a pune capăt ambițiilor Habsburgilor, Richelieu se 
vede obligat să încheie cu reformaţii o alianţă la care nu s-a 
gândit până acum decât cu aversiune. Regele Preacreştin 
devine protectorul recunoscut al protestantismului european. În 
1635, se încheie acorduri cu Suedia căreia i se promite 
Electoratul de Mainz, cu Danemarca căreia i se oferă Bremenul 
în schimbul binevoitoarei sale neutralităţi, cu Bernard de Saxa- 
Weimar - care va primi Alsacia în schimbul armatei sale - şi, în 
sfârşit, cu Provinciile Unite „răsculate împotriva regelui şi 
Dumnezeului lor“, care primesc subvenţii pentru a nu încheia 
pacea cu Spania. Cardinal al Bisericii romane, Richelieu 
reuneşte protestanții din Europa împotriva împăratului catolic, 
distribuindu-le în schimb pământurile Sfântului Imperiu. 

Începe acum un lung război cu o mulţime de peripeții. 
Protagoniştii dramei dispar unii după alţii. Ferdinand al II-lea 
moare în 1637, în timp ce armatele Habsburgilor, după ce au 
cucerit Corbie pe Somme, ameninţă Parisul. Când Richelieu 
(1642) şi Ludovic al XIII-lea (1643) mor la rândul lor, trupele 
franceze au îndreptat situaţia: învingând-o la Rocroi (1643), 
tânărul duce d'Enghien pune capăt superiorității infanteriei 
spaniole care a durat un secol şi jumătate. 

Reluând politica lui Richelieu, cardinalul Mazarin, după 
strălucitele victorii obţinute de generalii francezi, Turenne şi 
Conde, îl obligă pe împărat să negocieze (1648). Războiul cu 
Spania durează încă zece ani: ca pe timpul lui Filip al Il-lea, 
Habsburgii din Madrid încearcă să profite de tulburările interne 
care sfâşie Franţa - Fronda privilegiaţilor, magistraţii şi 
nobilimea militară, pe care monarhia absolută încearcă să-i 
îndepărteze, se opun lui Mazarin. În ciuda alianţei temporare cu 
prinţul de Condé, spaniolii sunt la rândul lor obligaţi să 


negocieze. Tratatul din Pirinei (1659) pune capăt, după aproape 
un secol şi jumătate, luptelor dintre Habsburgi şi Franţa. 

Tratatele de la Westfalia şi Pirinei anunţă sfârşitul tentativei 
de unificare imperialistă a Europei de către Casa de Austria. 
Acestea dau naştere unei noi Europe în care se afirmă forţa 
triumfătoare a  monarhiilor naţionale. Echilibrul european 
învinge, fiind bazat pe frica reciprocă a naţiunilor egale ca 
importanţă. Va trebui să se aştepte Revoluţia franceză pentru a 
se naşte o ideologie capabilă să justifice o nouă tentativă de 
unificare europeană. 


Tratatele de la Westfalia şi Pirinei 


Încheiate după un secol şi jumătate de războaie duse de 
naţiunile Europei împotriva imperialismului habsburgic, tratatele 
de la Westfalia (1648) şi Pirinei (1659) consfinţesc din punct de 
vedere juridic eşecul tentativei hegemonice a lui Carol Quintul şi 
a urmaşilor săi. Habsburgii sunt loviți chiar în inima acestui 
imperiu din care au vrut să facă instrumentul dominaţiei lor. 

Ferdinand al II-lea voise să instaureze autoritatea absolută a 
împăratului asupra Germaniei. Urmaşii săi învinşi trebuie să 
recunoască „libertățile“ prinților germani, care continuă 
fărâmițarea politică a Imperiului şi condamnă pe împărat la 
neputinţă. „Împăratul iezuiţilor" a vrut, ca şi Carol Quintul şi Filip 
al II-lea, să-şi bazeze tentativa hegemonică pe o recucerire 
catolică a Germaniei. Tratatele de la Westfalia condamnă 
Sfântul Imperiu să nu mai fie romanic decât cu numele: în statul 
lui, fiecare prinţ poate să aleagă şi să impună poporului său 
religia pe care o doreşte. Tratatele de la Westfalia fac din 
Sfântul Imperiu o confederație foarte slabă, formată din 350 de 
principate libere din punct de vedere politic şi religios: ele pot 
chiar să încheie tratate cu străinătatea. Din ce în ce mai 
derizoriu, titlul imperial rămâne supus alegerii marilor Electori 
(opt în loc de şapte), Electorul Palatin recâştigându-şi titlul 
electoral pe care Ferdinand al II-lea i-l ridicase. 

Consecințele teritoriale sunt mai mici. Habsburgii cedează 
Franţei un ansamblu destul de confuz de drepturi feudale şi de 
proprietăţi asupra Alsaciei. Suedia îşi realizează ambițiile: 
primind Pomerania orientală şi episcopatele de Boemia şi de 
Verden, ea îşi asigură controlul estuarelor fluviilor germane 
Oder, Elba şi Weser. Spre deosebire de Alsacia, pe care 
negociatorii din Westfalia au avut grijă să o separe de Imperiu, 
aceste posesiuni dau regelui Suediei titlul de prinţ german şi 
dreptul de a face parte din Dietă. In sfârşit, un alt stat german, 
Brandenburgul, capătă din aceste tratate avantaje cărora 
viitorul le va arăta importanţa. Deja moştenitor al ducatului de 
Cleves (1614) şi stăpân al Prusiei (1618), noul Elector de 
Brandenburg,  Frederic-Wilhelm de Hohenzollern, primeşte 
Pomerania orientală şi o întreagă serie de teritorii situate de-a 
lungul fluviilor germane (Halberstadt, Minden, Magdeburg). 

Modificările teritoriale aduse de tratatul din Pirinei nu sunt nici 
ele cu mult mai importante. Spania învinsă nu cedează Franţei 


decât Roussillon şi Artois. Şi chiar dacă tânărul rege al Franţei, 
Ludovic al XIV-lea, se căsătoreşte cu fiica cea mai mare a lui 
Filip al II-lea, infanta Maria-Tereza, el trebuie să renunţe - 
pentru 500.000 de scuzi de aur - la toate drepturile eventuale 
asupra succesiunii Spaniei. 

Pentru a încheia conflictele europene în curs nu mai rămânea 
decât să se pună capăt lungului război dus de tânăra putere 
suedeză împotriva vecinilor săi danezi şi polonezi pentru 
stăpânirea coastelor Balticii. Încheiată sub auspiciile lui Mazarin, 
în 1660, pacea de la Oliva pune capăt acestui război din nord şi 
asigură, în schimbul alipirii teritoriului Suediei, împăcarea 
polonezilor cu suedezii. 

După un secol de războaie, Habsburgii trebuie să constate 
eşecul ambițiilor lor. Tentativele lor hegemonice bazate pe 
cucerirea catolică au sfârşit printr-un fiasco în Europa statelor 
naţionale. Rând pe rând, Filip al II-lea al Spaniei, apoi Habsburgii 
din Viena au fost înfrânți în încercarea de a realiza aceste 
proiecte ambiţioase. Noul echilibru european, aşa cum reiese 
din tratatele de la Westfalia şi din Pirinei se bazează pe dubla 
preponderență a Franţei în Europa occidentală şi a Suediei în 
Europa de nord. Dar ar fi simplist să se reducă Europa la 
această preponderență  franco-suedeză. Europa statelor 
naţionale, care iese întărită din eşecul Habsburgilor, este cu 
mult mai complexă. Lipsită de visul ei imperial, Austria rămâne 
o putere naţională de prim-plan, Prusia se afirmă în ciuda 
tulburărilor prin care a trecut, Anglia şi-a consolidat vocaţia 
maritimă şi colonială, iar Rusia, ieşită din izolarea pe care a 
cunoscut-o în timpul perioadei sale de constituire, începe să 
privească spre Europa. Noi state au luat fiinţă, altele s-au 
consolidat şi vor zdruncina şi complica echilibrul european. 
Epoca echilibrului statelor naţionale începe la mijlocul secolului 
al XVII-lea. 


Partea a Ill-a 

Capitolul 10 
EUROPA LA MIJLOCUL SECOLULUI AL XVII-LEA 


MN În Europa de nord-vest (Anglia, Franţa, Țările de 
Jos), la mijlocul secolului al XVII-lea, marile monarhii 
naționale trec printr-o criză provocată de marile grupări 
sociale cu rădăcini în trecut (aristocrația nobiliară) sau 
de noile curente economice (burghezia comercială) care 
încearcă să se elibereze de puterea absolută a 
suveranilor. În Franţa, monarhia absolută triumfă după 
tulburările provocate de Frondă'%. În Anglia, monarhia 
este zguduită de o revoluție care duce la execuția regelui 
şi instaurarea unei republici efemere. In Provinciile Unite 
izbucneşte un conflict între puternica burghezie din 
provincia Olandei şi pretenţiile monarhice ale familiei de 
Orania. 


AI Distruse de înfrângerea în faţa Franţei, posesiunile 
Habsburgilor nu prezintă acelaşi dinamism. Spania 
cunoaşte începutul unei lungi decadente, iar succesiunea 
la tronul Spaniei, a cărei dinastie este ameninţată de 
dispariţie, devine o miză pentru Europa. Prinşi între 
ofensiva turcilor şi puterea crescândă a familiei 
Hohenzollern de Brandenburg, Habsburgii din Austria nu 
mai exercită asupra Imperiului ruinat şi divizat decât o 
autoritate derizorie. 


E În nordul Europei, hegemonia suedeză instaurată la 
mijlocul secolului al XVII-lea este ameninţată de 
creşterea puterii prusace. Dar în afara acesteia, Suedia 
nu are în față decât o Rusie semi-barbară şi o Polonie 
micşorată. Timp îndelungat dominată de mongoli, Rusia 
se eliberează la sfârşitul secolului al XV-lea şi la 
începutul secolului al XVI-lea, sub domniile lui Ivan al Ill- 
lea şi Ivan al IV-lea cel Groaznic. Extinzându-şi domeniile 
în Siberia, statul rus luptă la vest împotriva Poloniei şi a 
Suediei. După o perioadă de anarhie, venirea în secolul 
al XVII-lea a dinastiei Romanovilor îi aduce o relativă 
stabilitate politică în ciuda civilizaţiei rămase în urmă 


față de Occident. Mult mai civilizată, Polonia este slăbită 
de tendințele anarhice ale nobilimii. Regalitatea ei 
electivă este lipsită de un mijloc de a acţiona în faţa unei 
aristocrații care, la fiecare scrutin, obligă pe noul 
suveran să mai renunţe la o fărâmă de putere. 


La vest: criza monarhiilor naţionale 


Tratatele din Westfalia (1648) şi din Pirinei (1659) pun capăt 
tentativelor hegemonice ale Habsburgilor asupra Europei şi lasă 
cale liberă statelor naţionale constituite în jurul monarhiilor din 
Europa occidentală. 

Decăderea puterii spaniole face ca Franţa, ieşită în final 
victorioasă din lupta interminabilă dusă împotriva Habsburgilor, 
să apară ca prima putere a continentului.  Devenite 
independente după ce au luptat împotriva pretențiilor spaniole 
şi imperiale (tratatele de la Munster, 1648), Provinciile Unite se 
afirmă ca principala putere economică din Europa. In sfârşit, 
Anglia, timp îndelungat sfâşiată de conflicte interne şi care a 
stat deoparte în cea mai mare parte a conflictului european, şi-a 
făcut o reintrare triumfală pe scena europeană, aliindu-se cu 
Mazarin pentru a da ultimele lovituri Spaniei epuizate. 

Dar aceste monarhii naţionale victorioase, care au ştiut să-şi 
apere interesele în faţa Habsburgilor, intră toate în criză la 
mijlocul secolului al XVII-lea. O criză legată, fără îndoială, de 
evoluţia socială care le zdruncină profund. Aceasta îşi are 
originea, dincolo de specificul naţional, în dificila formare a 
statelor pe ruinele concepţiilor medievale despre monarhie. 
Criza este legată în egală măsură de căutarea echilibrului dintre 
diversele grupuri sociale şi o monarhie din ce în ce mai 
absolutistă. Criza din secolul al XVII-lea pune deci în termeni noi 
problema formei statale. Soluţiile la care ajung statele naţionale 
europene sunt diferite: o diferenţă netă separă Franţa, Marea 
Britanie şi Provinciile Unite care ies consolidate din criză, de 
Spania care, ruinată de război şi de politica neprevăzătoare a 
suveranilor săi, pare să se îndrepte spre o prăbuşire inevitabilă. 

În Franţa, această criză are un nume: Fronda. Ea izbucneşte 
într-un moment de relativă relaxare a puterii. Autorităţii severe 
a unui Richelieu sprijinit de suveranul său îi ia locul prezenţa 
suspicioasă a cardinalului Mazarin, care nu poate conta pe 
sprijinul simbolic al unui rege minor şi al unei regine mamă fără 
autoritate. Protest al săracilor împotriva  fiscalităţii regale, 
tentativă a marilor nobili de a recuceri bunăvoința suveranului, 
ca şi un rol în afaceri şi încercarea ofiţerilor regali de a controla 
activitatea monarhiei, Fronda îi adună pe cei nemulţumiţi de 


monarhia absolută. 

Eşecul mişcării nu-şi are originea în puterea regală 
reprezentată de Mazarin, ci în diversitatea de interese pe care 
se bazează revolta. Fronda nu rezistă decât datorită duşmanului 
comun, suveranul absolut. Mazarin înţelege bine acest lucru. 
Confruntat cu revolta provinciilor aflate în mâinile marilor 
feudali, a Parisului aflat în mâna parlamentarilor şi a poporului 
care îi susţinea şi pe unii şi pe ceilalţi, el se retrage pe teritoriul 
Electorului de Köln (1652). Această retragere scoate în evidenţă 
lipsa de forţă a revoltei: derutaţi de retragerea celui ce 
simboliza tot ceea ce detestă, răzvrătiţii se arată a fi incapabili 
să organizeze în Franţa o nouă guvernare. Intrigile prinţului de 
Condé (şeful Frondei nobilimii) cu spaniolii neliniştesc pe 
parlamentari, iar teroarea pe care o instaurează în capitală îi 
oboseşte pe parizieni. Negocierile încep şi se sfârşesc în 
octombrie 1652, la întoarcerea tânărului rege în Paris. Câteva 
luni mai târziu, Mazarin se întoarce şi el, în aclamaţiile mulţimii. 
Monarhia absolută iese din aceste tulburări consolidată în mod 
considerabil. In lipsa unei alte alternative, Ludovic al XIV-lea 
devine cel mai absolut dintre suveranii europeni, dar în acelaşi 
timp şi cel mai puternic. 

In Anglia, monarhia absolută provoacă aceeaşi reacţie, dar 
consecinţele sale sunt total diferite. Jacob | Stuart, care 
domneşte din 1603 până în 1625, apoi fiul său, Carol | (1625- 
1649), încearcă să-şi impună puterea absolută. Această 
încercare, care se opune tendinţelor economice şi religioase ale 
regatului, provoacă ostilitatea claselor celor mai dinamice ale 
ţării. Pe plan religios, Jacob | intenţiona să menţină o Biserică 
puternic ierarhizată. „Dacă nu sunt episcopi, nu există rege“ 
obişnuia el să spună. O concepţie care şochează profund 
convingerile  „puritanilor“:*: protestanți  intransigenţi, care 
doresc să curețe religia anglicană de ultimele rămăşiţe ale 
„papismului“1%. Or, puritanii se recrutau exact din cele două 
clase sociale cele mai dinamice din Anglia secolului al XVII-lea: 
burghezia comercială din oraşe şi marii proprietari de la ţară. ŞI 
unii şi alţii sunt neîncrezători faţă de o putere regală care caută 
să controleze cu stricteţe viaţa economică a regatului şi care nu- 
şi ascunde ostilitatea faţă de constituirea marilor domenii, factor 
de depopulare. Ca şi în Franţa, revolta este a privilegiaţilor care 


intenţionează să-şi păstreze avantajele. Dar în Anglia este vorba 
de privilegiați care sunt beneficiarii şi nu victimele evoluţiei 
economice în curs. Mai ales că aceste două clase ale societăţii 
engleze dispun de ceea ce frondiştilor din Franţa le lipseşte: o 
reprezentare politică, Parlamentul. 

Lupta dintre monarhia absolută şi forţele centrifuge engleze 
se manifestă mai întâi printr-o opoziţie între rege şi Parlament, 
care pretinde să controleze monarhia. Punctul culminant este 
atins cu Carol |, care, după ce a încercat câţiva ani să guverneze 
fără Parlament şi să impună supuşilor săi absolutismul politic şi 
religios, presat de necesităţi financiare trebuie curând să facă 
apel la parlamentari. Situaţia se agravează atunci într-atât încât 
regele, care îi vede pe parlamentari formulând împotriva lui un 
adevărat act de acuzare, încearcă să folosească forţa, dar nu 
reuşeşte. Războiul civil între rege şi parlamentari se termină cu 
victoria armatei Parlamentului condusă de Oliver Cromwell, 
reprezentant al celui mai intransigent partid, al puritanilor rurali. 

Convins că este însărcinat să facă să domnească în Anglia 
ordinea divină, Cromwell dă ordin ca regele să fie judecat şi 
executat (1649), înlătură Parlamentul şi proclamă o Republică. 

Dictatura pe care el o instaurează, în realitate nu este 
suportată decât pentru că, după o lungă retragere în timpul 
războiului de treizeci de ani, redă Angliei o prezenţă activă în 
Europa. După ce a recucerit Scoţia şi Irlanda, Cromwell participă 
la ultima parte a războiului franco-spaniol: alianţa sa cu Franţa 
lui Mazarin îi dă Spaniei lovitura fatală (bătălia de la Dunes, 
1658) şi îi permite să recupereze portul Dunkerque. Sprijinită pe 
un singur om, Republica lui Cromwell nu supravieţuieşte 
fondatorului ei: din 1660, fiul lui Carol I, Carol al Il-lea, este 
rechemat pe tron. Revoluţia engleză a eşuat bineînţeles, dar 
Parlamentul a arătat clar până unde poate să ajungă dacă 
absolutismul regal îi ameninţă interesele sau convingerile. Carol 
al ll-lea nu poate să reinstaureze absolutismul. În ciuda 
simpatiei sale pentru catolicism şi a caracterului său autoritar, el 
trebuie să ţină cont de puternica opoziţie faţă de autoritatea 
regală. Departe de a fi rezolvată de Restauraţia din 1660, criza 
engleză nu este decât amânată. 

Provinciile Unite sunt şi ele afectate, cu toate că se deosebesc 
printr-o organizare politică federativă şi o instituţie monarhică 


mult mai nouă decât cea din Franţa sau din Anglia. Departe de a 
constitui o naţiune, Provinciile Unite din secolul al XVII-lea 
seamănă mai degrabă cu o comunitate de interese. Războaiele 
duse împotriva Spaniei au determinat naşterea unui sentiment 
de unitate a cărui concretizare este stathouderatul (guvernarea 
provinciei): fiecare din cele şapte provincii are stathouderul său 
(guvernatorul propriu). Serviciile aduse cauzei independenţei de 
către familia de Orania fac ca cinci provincii să aleagă drept 
stathouder pe şeful familiei, Mauriziu de Nassau, fiul lui Wilhelm 
de Orania. O alegere care riscă să împingă stathouderatul spre 
monarhie. O evoluţie pe care bogata burghezie din provinciile 
de pe coastă, mai ales cea din Olanda, nu o doresc cu niciun 
preţ. Temându-se pentru averile lor, burghezii, al căror purtător 
de cuvânt este Marele Pensionar al Olandei, opun tendinţelor 
monarhice şi unificatoare ale familiei de Orania voinţa lor 
republicană şi autonomistă. Conflictul durează tot secolul al 
XVII-lea: în 1619, un conflict cu implicaţii politice şi religioase 
complexe permite lui Mauriziu de Nassau să-l judece şi să-l 
execute pe Marele Pensionar al Olandei, Oldenbarneveldt, un 
bătrân de 72 de ani. Dar moartea lui Wilhelm al Il-lea (1650), 
care a încercat să impună Provinciilor Unite o guvernare 
personală de tip monarhic, dă prilej burgheziei olandeze să 
desființeze stathouderatul. Provinciile Unite se orientează spre o 
Republică instaurată în avantajul burgheziei olandeze şi al cărei 
adevărat stăpân este Marele Pensionar al Olandei, Jan de Witt. 
Crizele prin care trec cele trei state, cele mai dinamice ale 
Europei occidentale din secolul al XVII-lea, au deci drept punct 
comun contestarea unei instituţii monarhice care, din secolul al 
XVI-lea, servea de antipod statelor naţionale. Fiecare din cele 
trei state reacţionează în felul său. Franţa, după Frondă, se 
orientează spre o monarhie absolută şi centralizatoare, 
Provinciile Unite se constituie într-o republică federală dominată 
de bogata burghezie comerciantă, în timp ce Anglia încearcă 
experienţa originală a monarhiei temperate, controlate de 
Parlament, asupra căreia vom mai reveni. Dar niciuna dintre 
aceste crize nu apare ca un semn de decadenţă, dimpotrivă, ele 
nu împiedică nici Franţa, cel mai bogat şi mai populat stat din 
Europa occidentală, să-şi dezvolte un potenţial uman şi 
economic, baza supremaţiei sale viitoare, nici Marea Britanie şi 


Provinciile Unite, de altfel concurente, să-şi găsească în comerţ 
şi colonii compensarea sărăciei solului naţional şi a numărului 
scăzut al populațiilor lor. Cu totul diferită este situaţia peninsulei 
iberice şi a Imperiului, care plăteşte costul  eşecului 
Habsburgilor. 


În centru: declinul Habsburgilor 


Singura din toate marile state europene, Spania nu trece prin 
criza de la mijlocul secolului al XVII-lea. Dar ea intră într-o epocă 
de decadenţă lentă şi constantă, mascată încă de vestigiile 
măreției sale trecute. Monarhia absolută instaurată de Filip al Il- 
lea nu mai este repusă în discuţie, dar regatul este lipsit de 
vlagă. Expulzarea arabilor a dat o lovitură de moarte 
dinamismului Spaniei. Emigrarea este continuă şi depopularea 
se accentuează. Mai peste tot creşterea animalelor înlocuieşte 
cultivarea pământului. Viaţa economică este sufocată de 
concurenţa englezilor şi a olandezilor, în timp ce negustorii 
străini stabiliţi în porturile spaniole dirijează în afara peninsulei 
profiturile comerciale. 

Spania nu reuşeşte să-şi păstreze nici integritatea teritoriilor 
pe care le moştenise Filip al Il-lea. Olandezii au profitat de 
războiul de treizeci de ani pentru a pune mâna pe cea mai mare 
parte a imperiului colonial portughez: insulele Sonde cu bogății 
fabuloase. Mai ales, Spania pierde Portugalia. În 1640, o revoltă 
împotriva spaniolilor duce, după episoade confuze, la 
independenţa acestui stat, care îşi alege drept rege pe Juan de 
Bragante, un urmaş îndepărtat al regilor Portugaliei. 

Un şir de suverani mediocri îi urmează lui Filip al II-lea, care 
scot în evidenţă amploarea decadenţei spaniole. În mai puţin de 
un secol, Spania, care visase să domine Europa, ajunge printre 
ultimele state din Europa occidentală. Mai grav încă, dinastia 
Habsburgilor din Spania este ameninţată cu dispariţia şi luptele 
pentru succesiune care se conturează ameninţă să arunce ţara 
în mâinile puternicilor săi vecini. 

Suverani mediocri, conduşi de miniştri sau de favoriţii lor, 
înconjurați de o curte sufocată de formalismul religios, Filip al Il- 
lea şi Filip al IV-lea sunt incapabili să stopeze această decădere. 
In momentul în care Ludovic al XIV-lea îşi începe domnia 
personală (1660), Filip al IV-lea nu are încă un moştenitor. 
Naşterea unui fiu amână din nou speranţa de-a vedea Spania 
scăpată de ambițiile franceze. Dar când Carlos al II-lea ajunge 
pe tron, în 1665, nu are decât patru ani şi este atât de fragil 
încât Europa se aşteaptă să moară de la o zi la alta. 

Problema succesiunii spaniole, „fiinţa bolnavă“ a Occidentului 


din secolul al XVII-lea, este problema vitală a politicii europene 
din secolele al XVII-lea şi al XVIII-lea. Ludovic al XIV-lea a 
renunţat desigur la tronul spaniol prin tratatul din Pirinei (1659), 
dar juriştii francezi pun în discuţie legalitatea unei renunţări 
făcută de un rege care deţine drepturi ereditare, cu atât mai 
mult cu cât contravaloarea acestei renunţări, 500.000 de scuzi 
de aur nu a fost niciodată plătită. Europa statelor naţionale are 
toate motivele să se teamă de o unificare în favoarea lui Ludovic 
al XIV-lea. Franţa ar controla atunci toate coastele atlantice ale 
Europei, din Ţările de Jos până în Gibraltar, inclusiv imensul 
imperiu spaniol din America. Perspectiva oferită de celălalt 
pretendent la tronul Spaniei, Leopold de Habsburg, nu este defel 
mai atrăgătoare, căci riscă să ducă la refacerea Imperiului lui 
Carol Quintul şi la anularea a 150 de ani de lupte europene 
împotriva dominaţiei Habsburgilor. 

Tratatele de la Westfalia, reorganizând Europa centrală, au 
făcut din Imperiu un cuvânt gol de conţinut. Cele 350 de 
principate sau de oraşe libere din care este constituit fac iluzorie 
orice politică comună, iar dreptul fiecăruia de a încheia tratate 
separate dă anarhiei o formă legală. Imperiul este ruinat, 
paralizat din punct de vedere politic şi stors de războaiele 
continue provocate de ambițiile Habsburgilor. Dar statele din 
care este format sunt departe de a fi decăzute. Austria învinsă 
rămâne statul cel mai puternic din Europa centrală şi 
imperialismul ei, întrerupt, nu este deloc distrus. Impărat din 
1658, Leopold I întoarce privirile Austriei de la această Europă şi 
îşi concentrează forţele pentru a lupta împotriva turcilor 
invadatori ai lumii creştine. Începând din 1664, el obţine câteva 
succese care provoacă contraofensiva sultanului. În 1683, turcii 
asediază Viena. Ca pe timpul cruciadelor, ajutorul vine din nord: 
regele Poloniei, Jan Sobieski, vine cu o armată puternică şi 
eliberează Viena!®. 

Leopold cucereşte atunci terenul pierdut în secolul al XVI-lea: 
ocupă fortăreaţa de la Buda (1686) şi ajunge în câmpia ungară 
şi în Transilvania. Austria, apărătoare a creştinătăţii, îşi găseşte 
astfel un nou echilibru, mai puţin indiferent la problemele 
europene decât vrea să pară. Vitalitatea Habsburgilor din 
Austria ar putea deci să devină de temut în cazul unei moşteniri 
spaniole. 


Dar pericolul principal apare din creşterea puterii, încă puţin 
vizibilă dar foarte reală, a Hohenzollernilor de Brandenburg, 
care încep să se afirme în Imperiu. Stăpâni ai Electoratului de 
Brandenburg din secolul al XV-lea, ei şi-au mărit cu răbdare 
patrimoniul, adăugând la statele lor iniţiale noi provincii, dintre 
care ducatul Prusiei, fost domeniu al Cavalerilor Teutoni. 
Frederic-Wilhelm de Hohenzollern, care ia puterea în 1640, cu 
tenacitate şi cu brutalitate, face din aceste teritorii disparate un 
adevărat stat. Unificat prin suprimarea privilegiilor şi autorităţii 
adunărilor locale, acesta prosperă datorită dezvoltării 
economice şi stabilirii unui sistem permanent de impozite care 
permite întreţinerea unei armate permanente de 30.000 de 
oameni. La moartea lui Frederic-Wilhelm (1688), Austria trebuie 
să ţină cont de această nouă putere. 


La nord: hegemonia suedeză 


În timp ce Habsburgii încearcă să-şi impună hegemonia 
Europei occidentale şi centrale, Suedia îşi instaurează dominaţia 
asupra Europei de nord. 

Apariţia Suediei pe scena internaţională la începutul secolului 
al XVII-lea dă impresia unui meteorit care surprinde puterile 
europene şi zdruncină echilibrul în Europa de nord şi de est. 
Începând de acum, tentativa Poloniei de a pune mâna pe statul 
creat în secolul al XVI-lea de către Gustav Vasa dă greş în faţa 
aderării suedezilor la Reformă: nobilii suedezi preferă să înlăture 
un suveran mai mult polonez decât suedez. Suedia de la 
începutul secolului al XVII-lea încearcă deci, înainte de orice, să-i 
înfrângă pe membrii familiei Vasa din Polonia, care visează să 
cucerească Livonia şi să controleze coastele Balticii. In această 
înfruntare fundamentală, participarea lui  Gustav-Adolf la 
războiul de treizeci de ani nu apare, din punctul de vedere al 
Suediei, decât ca un fenomen secundar destinat să uşureze 
realizarea ambițiilor naţionale. Dar când Christina urmează 
tatălui său, Gustav-Adolf, Suedia intră într-o criză profundă. 
Corespondentă a filozofului Descartes, admiratoare a artiştilor 
din timpul său, conducând politica ţării sale cu o inteligenţă 
lucidă dar cu un profund dispreţ faţă de dorinţele poporului şi 
convingerile lui religioase, Christina ia, în 1654, hotărârea să 
abdice pentru motive în care gustul pentru gestul teatral 
predomină faţă de realitatea dificultăţilor. 

Verişorul său, Carol-Gustav, devenit Carol al X-lea, redă 
Suediei un loc internaţional de prim rang. Prin Tratatul de la 
Oliva (1660), el capătă recunoaşterea drepturilor sale asupra 
Livoniei şi obţine Pomerania, în sudul Balticii. 

Suedia devine astfel cea mai mare putere din Europa de nord, 
garantă împreună cu Franţa a tratatelor de la Westfalia, care 
stabilesc echilibrul european. Fără îndoială, ea iese epuizată din 
războaiele care, de la obţinerea independenţei, nu au încetat 
niciun moment. De asemenea, îşi dă seama de ameninţarea 
puterii familiei Hohenzollern, căreia trebuie să-i recunoască titlul 
de duce al Prusiei. Dar, ca şi Franţa în vest, Suedia, victorioasă 
în războiul contra Habsburgilor, apare drept arbitru al Europei 
de nord. Cu atât mai mult cu cât ea nu are în faţă decâto 


Polonie mult ştirbită şi o Rusie semi-barbară, ruptă de Europa de 
când furtuna mongolă a şters-o, practic, de pe hartă. 


La est: Rusia şi Polonia prevestesc noi dezechilibre 
europene 


Tătarii instaurează, într-adevăr, asupra principatelor ruseşti 
un protectorat apăsător. Moscovia însăşi este cucerită iar 
Moscova incendiată în 1451. Urmând lui Vasile cel Orb la 
începutul secolului al XVI-lea, Ivan al Ill-lea este primul care 
„adună pământurile ruseşti“. Epopeea sa capătă culori sinistre: 
adesea el reuşeşte prin crime să-şi înlăture fraţii şi să alăture 
principatului său apanajele acestora. După ce şi-a extins 
autoritatea asupra micilor state vecine, el realizează o lovitură 
de maestru cucerind, în 1495, Republica Novgorodului, leagănul 
statului rus în timpul cuceririi lui Rurik (882). În sfârşit, cu doi ani 
înainte de moartea sa (1503), Ivan al Ill-lea dă o lovitură de 
graţie Hoardei de Aur, punând capăt dominaţiei de secole a 
mongolilor asupra Rusiei. In acelaşi moment în care se prăbuşea 
bătrânul imperiu al Constantinopolului, tânăra putere rusă a lui 
Ivan cel Mare devine statul conducător al creştinătăţii ortodoxe, 
refugiul natural şi centrul de atracţie al ţărilor creştine din 
Balcani, supuse jugului turcesc. Ca pentru a scoate în evidenţă 
importanţa moştenirii, Ivan al Ill-lea cel Mare se căsătoreşte cu 
Sofia Paleologul, nepoata ultimului împărat bizantin. Fiul lui, 
Ivan cel Groaznic, va lua titlul de „ţar“, traducerea slavă a 
cuvântului „Cezar“. 

Ivan al IV-lea continuă acţiunea tatălui său, extinzând spre est 
teritoriul Rusiei: pământurile asiatice, imense domenii nelocuite, 
nu cunoscuseră până atunci decât trecerea cavalerilor veniţi din 
stepele meridionale. Impingând frontierele Europei orientale 
până la coastele Pacificului, comercianții şi colonii ruşi 
instalează adevărata frontieră între Asia şi Europa, de-a lungul 
munţilor Asiei centrale mai degrabă decât de-a lungul Uralilor, 
care nu au constituit niciodată o barieră adevărată. Această 
lentă reconguista rusească apare ca o replică mult mai lentă şi 
mai puţin spectaculoasă, dar nu mai puţin importantă, a 
expansiunii occidentale asupra mărilor globului terestru, spre 
America sau spre Indii. 

Dacă Rusia se întinde în est, în vest ea se luptă. Căutând o 
ieşire spre Baltica, ea se loveşte de ambițiile rivale ale Suediei şi 
Poloniei. Odată cu moartea lui Feodor Ivanovici (1598), ultimul 


descendent al lui Rurik, începe o „epocă de tulburări“: cumnatul 
lui Feodor, Boris Godunov, trebuie să facă faţă coaliţiei marilor 
familii de boieri (nobili) şi unei Polonii interesată în mod evident 
de slăbirea Rusiei. Alegerea ca ţar a lui Mihail Romanov (1613) 
dă Rusiei o nouă dinastie şi provoacă o tresărire naţională 
asemănătoare cu cea care a zguduit Franţa în timpurile cele mai 
grele ale Războiului de o Sută de Ani: dacă suedezii rămân bine 
stabiliţi pe coastele golfului Finlandei, ei trebuie totuşi să 
părăsească regiunea Novgorodului. Boierii sunt potoliţi, iar aliaţii 
lor polonezi trebuie să renunţe la dezmembrarea statului rus. 
Drept preţ al acesteia, Mihail trebuie totuşi să renunţe la orice 
drept asupra Livoniei şi Curlandei. Suedezii şi polonezii însă 
blochează în continuare drumul spre Baltica. 

Statul pe care Mihail Romanov îl lasă moştenire fiului său 
Alexei (1645) este deosebit de întins şi îşi desăvârşeşte 
organizarea. Comparat cu regatele din Occident, cu Suedia sau 
cu Polonia, rămâne totuşi un stat semi-barbar. Aspiraţiile la 
moştenirea bizantină ascund cu greu urmele profunde lăsate de 
mai multe secole de dominație mongolă. 

Principala rivală a Rusiei, Polonia apare ca o putere infinit mai 
civilizată şi cu o importanţă mult mai mare în afacerile 
europene. Totuşi, veşnicele tendinţe centrifuge triumfă din nou 
sub Jagelloni (dinastie de origine lituaniană care domneşte în 
Polonia din 1386 până în 1572), făcând din monarhia poloneză o 
monarhie slabă. Răspândindu-se în toată Europa (unul dintre ei 
devine rege al Boemiei şi adaugă posesiunilor sale coroana 
ungară în 1490), Jagellonii nu reuşesc să menţină uniunea 
lituano-poloneză, care se distruge în 1492. Mai ales slăbiciunea 
regilor Poloniei întăreşte tendinţele anarhice. Acestea înving în 
momentul în care pericolul turcesc şi progresele prinților de la 
Moscova impun Poloniei şi Lituaniei o nouă alianţă sub 
autoritatea marelui duce de Lituania, Alexandru. Pentru a-şi lua 
măsuri de precauţie împotriva tendinţelor centralizatoare ale 
suveranului, aristocrația poloneză îl obligă să accepte 
Constituţia W;// Novi (1505): nicio reformă statală nu poate fi 
făcută fără aprobarea nobilimii. 

Vecinii Poloniei profită de decăderea sa pentru a se întări pe 
seama ei. Dacă acţiunea Rusiei se desfăşoară mai ales în est, 
Ivan al IV-lea cel Groaznic reuşeşte să pună mâna pe Livonia, 


aducând aici negustori şi meşteşugări şi arătându-se hotărât să 
distrugă monopolul polonez din Baltica. Mai periculoasă încă 
este dezvoltarea Suediei, care îşi îndreaptă ambițiile spre 
țărmurile orientale ale Balticii, concurând astfel Rusia şi Polonia. 
In sfârşit, Jagellonii nu reacţionează defel la naşterea unui nou 
stat, Prusia (1525), care constituie totuşi o enclavă în nordul 
Poloniei şi pe țărmurile Balticii. 

Când dinastia Jagellonilor dispare (1572), întreaga Europă îşi 
dispută acest regat electiv. La început, cel ce câştigă este un 
prinţ francez, ducele de Anjou. Dar acest frate mai mic al regelui 
Carol al IX-lea îşi nemulţumeşte supuşii prin atitudinea docilă 
faţă de nunțiul papal: el este curând obligat să fugă din Polonia 
(va deveni rege al Franţei sub numele de Henric al III-lea). 

Tronul Poloniei ajunge până la urmă în mâinile fiului regelui 
Suediei şi al Catherinei Jagello, Sigismund Vasa (1586). El şi 
urmaşii încep o lungă şi zadarnică luptă împotriva rudelor lor din 
Suedia pentru dominaţia Livoniei. Regalitatea electivă de care 
nobilii sunt atât de mândri şi care, la fiecare alegere, obligă 
candidaţii care adună sufragiile să renunţe la o parte din 
puterea regală, duce încet-încet regatul la o paralizie completă 
şi la o decădere inevitabilă în momentul în care Rusia se 
reorganizează iar Suedia reprezintă în Europa de nord marea 
beneficiară a războiului de treizeci de ani. 

In 1648, regele Jan Cazimir Vasa face o sumbră dar lucidă 
prezicere: „Să dea Dumnezeu să mă înşel! Dar dacă nu vă 
grăbiţi să îndreptaţi nenorocirile pe care pretinsele voastre 
alegeri libere le aduc ţării, dacă nu renunţaţi la privilegiile 
personale, acest nobil regat va deveni prada celorlalte naţiuni. 
Puterea moscovită ne va smulge Rusia (albă) şi Lituania; Casa 
de Brandenburg va pune mâna pe Prusia şi pe Poznan; Austria, 
mai loială decât aceste două puteri, va fi obligată să procedeze 
ca ele: ea va lua Cracovia şi Mica Polonie“. Polonia micşorată 
astfel, destinul Europei de nord se află în mâinile Suediei şi ale 
Rusiei. 


Capitolul 11 
EUROPA COALIZATĂ ÎMPOTRIVA DOMINAȚIEI LUI LUDOVIC AL 
XIV-LEA 
(1660-1715) 


N După tratatele de la Westfalia, în Franţa se 
instalează modelul de monarhie absolută. Fondată în 
acelaşi timp pe ierarhia feudală, pe ideea romană de stat 
personificată de suveran şi pe ungerea divină, puterea 
monarhică se afirmă datorită existenţei unei birocrații 
recrutate din rândurile burghezilor magistrați. 
Absolutismul se manifestă în economie; puterea 
monarhică controlează productia, favorizează comerțul 
interior şi pe cel de peste mări şi creează un imperiu 
colonial. El este strâns legat de dorința de a controla 
viața religioasă: lupta împotriva practicilor considerate 
disidente (jansenismul!** şi chietismul!*5), încercarea de a 
extirpa protestantismul din regat prin abolirea Edictului 
de la Nantes, dar şi intrând în conflict cu papalitatea 
pentru afirmarea „libertăților Bisericii galicane“. În 
sfârşit, absolutismul se extinde în domeniul artelor, unde 
regele susține idealul clasic, Versailles devenind astfel 
simbolul unei estetici care va servi drept model Europei 
monarhice. 


N Absolutismul regal este inseparabil de o încercare 
de supremație în Europa. Ludovic al XIV-lea va fi astfel 
implicat în mai multe războaie împotriva vecinilor săi. 
Europenii se coalizează împotriva lui pentru a se opune 
poftei sale nemăsurate de cuceriri, iar factorii politici, 
religioşi, economici,  dinastici se îmbină în mod 
inextricabil pentru a izola Franța. Când regele Franţei se 
hotărăşte să accepte testamentul regelui Spaniei, care 
lasă moştenire regatul său ducelui de Anjou, nepotul 
său, începe împotriva statelor europene lungul război de 
succesiune a Spaniei (1702-1713), care  ruinează 
finanţele şi economia regatului, întunecă ultimii ani ai lui 
Ludovic al XIV-lea şi, la moartea regelui, lasă o ţară 
epuizată şi sătulă de absolutism. 


MW În acelaşi timp, Suedia, la rândul ei, îşi vede 
ameninţată dominația asupra Europei de nord. În ciuda 
epopeii regelui Carol al XIl-lea care, la începutul 
secolului al XVIII-lea, luptă victorios împotriva danezilor, 
polonezilor şi prusacilor, Suedia este doborâtă şi trebuie 
să accepte să-şi cedeze cuceririle şi dominaţia din Baltica 
danezilor şi ruşilor. 


În 1648, tratatele de la Westfalia puneau capăt războiului dus 
de naţiunile europene împotriva hegemoniei Habsburgilor. 
Garanţi teoretici ai echilibrului european, cele două principale 
învingătoare, Franţa şi Suedia, nu reuşesc să facă faţă 
avantajelor conferite de poziţia de arbitri ai continentului pe 
care le-o recunosc tratatele. 

Franţa lui Ludovic al XIV-lea este cu atât mai pregătită să-şi 
asigure dominaţia în Europa cu cât ea şi-a rezolvat problema 
formei de guvernământ pusă de criza din secolul al XVII-lea. 
Modelul monarhiei absolute dă regelui Ludovic al XIV-lea o 
putere incomparabilă. El pare capabil să-şi impună voinţa 
tuturor supuşilor de pe toate domeniile. În ciuda limitelor sale, 
timp de un secol şi jumătate, monarhia absolută de tip francez 
va servi drept punct de referinţă. 


Instalarea tipului de monarhie absolută 


Desăvârşind acţiunea regilor Franţei încă din Evul Mediu, 
Ludovic al XIV-lea stabileşte un model de monarhie a cărei 
eficacitate este invidiată de suveranii europeni. Formulând 
bazele teoretice ale monarhiei absolute, el o face să atingă 
apogeul. 

Monarhia absolută se bazează în esenţă pe principiul, repetat 
mereu, al atotputerniciei regelui. Trei reguli se aflau la baza 
acestui principiu. Prima este utilizată pentru a reduce dorinţa de 
independenţă a marilor nobili şi a preveni revenirea altor 
Fronde. De origine medievală, aceasta aminteşte că suveranul, 
suzeran suprem, aşezat în vârful ierarhiei feudale, este 
îndreptăţit să ceară tuturor vasalilor săi fidelitate şi sprijin. Ea îşi 
găseşte aplicarea concretă în existenţa Curţii care permite 
suveranului să supravegheze şi să domesticească înalta 
nobilime. A doua regulă este legată de descoperirea noţiunii 
romane de stat, făcută în timpul lui Filip cel Frumos. Juriştii nu 
au încetat să o tot repete: statul se confundă cu regele. 
Succesor al împăratului roman, el este „împărat în regatul său“ 
şi în acelaşi timp este la originea întregii justiţii, întregii legislații 
şi întregii autorităţi administrative. Dar suveranul şi linguşitorii 
săi insistă mai ales pe caracterul sacru al monarhiei. Ungerea 
papală îi conferea deja monarhului o dimensiune religioasă 
esenţială. Bossuet (Politique tirée de l'Ecriture sainte) merge 
mult mai departe declarând că „Dumnezeu numeşte regii ca pe 
miniştrii săi şi domneşte prin ei asupra popoarelor (...). Prinții 
acţionează deci în calitate de miniştri ai lui Dumnezeu şi 
locotenenţi ai săi pe pământ. De aceea, noi am văzut că tronul 
regal nu este tronul unui om, ci tronul lui Dumnezeu însuşi (...). 
Reiese de aici că persoana regilor este sfântă şi a atenta asupra 
lor este un sacrilegiu. Prinţul trebuie deci să fie ascultat în 
virtutea principiului religios şi de conştiinţă (...). Slujirea lui 
Dumnezeu şi respectul pentru rege sunt unul şi acelaşi lucru 
(...). De aceea Dumnezeu a pus în prinți ceva sfânt“. Concluzia 
este clară: regele este sfânt, autoritatea sa este absolută 
deoarece este de origine divină, iar el nu trebuie să dea 
socoteală nimănui. 

Aplicarea acestor principii dă suveranului puteri considerabile 


deoarece, prin hotărâre divină, statul se confundă cu persoana 
sa. El este sursa întregii justiţii: toate tribunalele judecă în 
numele lui şi el poate interveni direct în cauzele judiciare. 
Adevărată lege vie, conform vechiului Rex, Lex, el legiferează 
prin ordonanţe, edicte, declaraţii sau hotărâri ale Consiliului. Şef 
al administraţiei, el numeşte pe „ofiţerii“ însărcinaţi să-i execute 
hotărârile şi este singurul care are dreptul să bată monedă şi să 
perceapă impozite. În sfârşit, numai el poate hotărî pacea sau 
războiul. 

Instaurarea acestei autorităţi absolute implică desăvârşirea 
unei monarhii birocratice care se află şi ea în germene încă din 
Evul Mediu. Ludovic al XIV-lea o aduce la stadiul de perfecţiune. 
„Rege prin graţia lui Dumnezeu“, el nu concepe să încredinţeze 
unui „ministru principal“ problemele statului, aşa cum făcuseră 
Ludovic al XIll-lea, apoi Ana de Austria. După moartea lui 
Mazarin, el îşi anunţă intenţia de a guverna singur. Refuzând 
sfaturile familiei regale şi ale marilor nobili care ar fi putut să-i 
conteste autoritatea, el se înconjoară de colaboratori înnobilaţi 
de curând şi care îi sunt datori. Mai mult, are grijă să împartă 
exercitarea autorităţii între aceşti înalţi funcţionari: el se 
sprijină, rând pe rând, pe Le Tellier (secretar de stat, apoi 
cancelar), pe Hughes de Lionne (secretar de stat cu afacerile 
externe), pe Fouquet (supraintendent general al finanţelor) şi, 
după dizgraţia acestuia (1661), pe Colbert. Un mic grup de 
colaboratori, care se măreşte în 1671 cu Louvois, fiul lui Le 
Tellier şi cu Arnauld de Pomponne. 

Autoritatea regelui şi a colaboratorilor săi apropiaţi se 
exercită datorită eficacităţii aparatului guvernamental. Acesta a 
provenit din Consiliul regelui, dar complexitatea crescândă a 
problemelor a dus la împărţirea lui în secţiuni specializate. In 
vârf, Consiliul suprem constituie adevăratul guvern al regatului. 
Membrii săi, a căror denumire depinde exclusiv de rege, poartă 
titlul de miniştri de stat şi studiază marile probleme ale 
regatului. Consiliul de corespondenţă este însărcinat să 
răspundă scrisorilor primite din provincie. Problemele financiare 
sunt rezolvate de Consiliul de finanţe. Sub preşedinţia 
cancelarului, Consiliul părţilor are competenţe administrative, 
legislative şi mai ales judiciare. În sfârşit, guvernul central este 
completat cu colaboratori specializaţi ai regelui: cancelarul, 


şeful magistraturii şi ministrul de justiţie; Controlul general al 
finanţelor, titlu creat în 1665 pentru Colbert, care conduce 
administraţia finanţelor şi afacerile economice, şi cei patru 
secretari de stat însărcinaţi cu afacerile străine, cu războaiele, 
marina şi Palatul regal. 

Aleşi ca şi membrii guvernului prin raportorii Consiliului 
regelui, Inspectorii regali de justiţie, poliţie şi finanţe îl 
reprezintă pe rege în provincie: ei îi supraveghează pe 
funcţionari, pe preşedinţii tribunalelor, menţin ordinea, se ocupă 
de problemele de aprovizionare, de poduri şi drumuri sau 
veghează asupra repartizării şi perceperii impozitelor. Principali 
agenţi ai centralizării monarhice, ei reprimă fără milă tendinţele 
de independenţă ale nobilimii, ale suitelor princiare, ale 
parlamentelor, ale funcţionarilor, ale adunărilor provinciale sau 
ale oraşelor. 

Modelul monarhiei absolute pe care Ludovic al XIV-lea 
intenţionează să-l impună are totuşi limite. Mai întâi în domeniul 
dreptului, pentru că regele este obligat să respecte „legile 
fundamentale ale regatului“: caracterul inalienabil al teritoriului 
naţional, regulile de succesiune dinastică (primogenitura 
masculină), caracterul catolic al religiei, viaţa şi bunurile 
supuşilor săi. Şi alte realităţi devin obstacole în exercitarea 
autorităţii regale: diversitatea limbilor şi dialectelor, varietatea 
unităţilor de greutate şi măsură, multitudinea cutumelor juridice 
şi a practicilor fiscale sau juxtapunerea ofiţerilor regali, deveniți 
cu timpul proprietari ai funcţiilor lor. Efortul de unificare, dorinţa 
de a mări eficacitatea sistemului nu pot fi negate, dar mai 
trebuie mult până ce regele să ajungă la rezultatul dorit. Dacă 
Europa admiră sistemul francez, care face din Ludovic al XIV-lea 
cel mai mare suveran al timpului său, monarhia franceză este 
mai degrabă un absolutism în devenire decât un model 
desăvârşit. Un model care nu se limitează la politică, ci se 
extinde în domeniul economic, religios sau artistic, considerate 
drept instrumente în serviciul puterii absolute a regelui. 


Absolutismul economic 


Bogaţi fiind, francezii vor putea, prin impozite, să întreţină 
armata şi marina regală şi să finanţeze construcţiile care 
reprezintă „măreţia gloriei regale“. 

Artizan principal al politicii financiare şi economice a 
monarhiei franceze, Colbert vrea să îmbogăţească Franţa. 
Pentru a reuşi acest lucru, Controlorul general al finanţelor se 
străduieşte să reorganizeze administraţia financiară. In 1661, 
numai 31 milioane de livre din cele 83 plătite de contribuabili au 
ajuns în visteria regală, restul mergând la perceptori şi la 
fermieri, aşa încât au trebuit angajate cu anticipație toate 
veniturile din 1662 şi o parte din cele din 1663! Pentru a pune 
capăt acestei situaţii, Colbert reorganizează Visteria de 
economii şi Consiliul de finanţe. Stabileşte un buget de 
prevedere şi un stat real de socoteli (de care, în fond, regelui 
nu-i prea pasă) şi se străduieşte să micşoreze cheltuielile 
statului prin răscumpărarea funcţiilor devenite inutile, reducerea 
sau anularea rentelor şi descoperirea delapidărilor. In acelaşi 
timp, el creşte încasările urmărind scutirile abuzive şi controlând 
mai îndeaproape pe fermieri. 

Dar principala realizare a lui Colbert constă în dorinţa sa de a- 
| îmbogăţi pe rege dezvoltând activitatea economică a ţării. 
Acţiunea sa se plasează într-un cadru comercial: ca majoritatea 
contemporanilor săi, el consideră că, cantitatea de aur şi argint 
existentă în lume fiind în general constantă, iar bogăţia unui stat 
constând în cantitatea de metale preţioase pe care acesta o 
deţine, aceasta nu poate fi sporită decât ducând un „război al 
banilor“ împotriva celorlalte naţiuni, al cărui scop este să 
cheltuieşti cât mai puţin posibil şi să câştigi cât mai mult posibil. 
Pentru a vinde cât mai mult în străinătate, limitând la maximum 
importurile, trebuie să se producă în ţară tot ceea ce se poate 
fabrica. Pentru că principalele importuri franceze constau din 
produse de lux şi produse coloniale, Colbert încurajează crearea 
manufacturilor pentru produse de calitate şi expansiunea 
colonială. 

Dezvoltarea  manufacturilor este încurajată prin diverse 
măsuri: monopoluri de fabricaţie, scutiri fiscale, subvenţii, 
împrumuturi, comenzi făcute de Curte, chiar produse fabricate 


de stat (manufactura de tapiserii Gobelins). În plus, guvernul 
încurajează recrutarea cu mari cheltuieli a celor mai buni 
muncitori din Europa pentru producţiile de lux (sticlari din 
Veneţia, ţesători din Ţările de Jos sau turnători de cupru din 
Liege). Reorganizat în 1665, Consiliul de comerţ impune 
regulamente de fabricaţie extrem de precise, fixează amănunte 
tehnice, pedepseşte cu severitate defectele şi reorganizează 
corporaţiile încercând să le facă obligatorii. Inspectorii 
manufacturilor veghează la respectarea acestor măsuri şi 
pedepsesc fraudele. Cât despre muncitori, ei sunt supuşi unei 
discipline severe, iar absenteismul şi lenea sunt pedepsite. În 
sfârşit,  cârmuirea regală protejează manufacturile de 
concurenţa străină, mai ales de cele olandeze şi engleze 
(tarifele din 1664 şi din 1667). 

Nu este vorba numai de a fabrica, ci şi de a vinde. Colbert nu 
poate să suprime în întreaga Franţă ansamblul de obstacole 
existente în circulaţie, cum ar fi vamele la poduri sau taxele 
vamale interne, dar reuşeşte să le suprime în provinciile din 
centrul regatului: „cele cinci mari ferme“. El încearcă de 
asemenea să îmbunătăţească drumurile care duc la marile 
porturi şi mai ales circulaţia pe calea apelor prin construirea de 
canale (canalul Orleans, canalul Deux-mers între Toulouse şi 
Sète). Efortul cel mai important îl face totuşi în domeniul marelui 
comerţ pe distanţe mari, asigurat de olandezi. Pentru a-i 
determina pe francezi să pună ei mâna pe acest comerţ 
profitabil, puterea regală creează Companii privilegiate de tipul 
celor pe care le-au înfiinţat olandezii şi englezii: Compania 
Indiilor orientale pentru comerţul cu mirodenii, Compania Indiilor 
occidentale care se ocupă cu comerţul cu zahărul din insulele 
din America, Compania Senegalului specializată în comerţul cu 
sclavi capturați pe coasta Africii şi duşi pe plantațiile din insule, 
Compania Nordului, concurentă a olandezilor în comerţul baltic 
sau Compania Levantului pentru Mediterana orientală. 

In ciuda acestor eforturi, rezultatele rămân decepţionante. 
Lipsa de capitaluri, frica de aventură, ostilitatea negustorilor din 
marile porturi şi slaba experienţă a organizatorilor explică acest 
relativ eşec. Toate acestea dau naştere, totuşi, primului imperiu 
francez: stabilimentele comerciale se întind pe coastele Africii şi 
ale Indiei, ale Antilelor şi ale Canadei. 


Dacă rezultatele economice ale absolutismului sunt 
numărate, adevărul este că Ludovic al XIV-lea inaugurează o 
concepţie economică de stat care se va extinde odată cu 
mercantilismul din secolul al XVIII-lea şi, mai departe, în 
experienţele keyneziene şi neokeyneziene din secolul XX. 


Absolutismul religios 


Purtând ca şi strămoşii săi titlul de „Rege Preacreştin“, 
sprijinindu-se pe dimensiunea religioasă a guvernării sale pentru 
a-şi întări autoritatea, Ludovic al XIV-lea se consideră 
răspunzător în faţa lui Dumnezeu de mântuirea supuşilor săi, ba 
chiar de viitorul creştinătăţii. „Episcop din afară“, el consideră 
că protejarea Bisericii este parte integrantă a funcţiei sale şi că 
exercitarea autorităţii sale în regat este inseparabilă de unitatea 
religioasă a supuşilor săi. 

In numele acestui principiu îşi dă silinţa să distrugă 
jansenismul, practică austeră a religiei creştine care se sprijină 
pe învăţătura Sfântului Augustin. Represiunea regală este cu 
atât mai feroce cu cât numeroşi dintre foştii membri ai Frondei 
au găsit în rândurile janseniştilor un refugiu spiritual. Timp de 
mai mulţi ani, Ludovic al XIV-lea se străduieşte să-i distrugă, 
făcându-i să semneze „Formularul“, condamnarea pontificală a 
principalelor teze janseniste. 

Sfântul Scaun găseşte acum ocazia să intervină direct în 
treburile Bisericii franceze: papa va domoli prima etapă a 
scandalului jansenist printr-o formulă de compromis. Dar 
această intervenţie se loveşte de concepţiile galicane despre o 
Biserică a Franţei care, cu riscul de a fi supusă autorităţii regale, 
revendică o independenţă considerabilă în domeniul apostolic, 
disciplinar şi financiar. Incepând cu Concordatul din 1516, regele 
numeşte funcţiile şi beneficiile ecleziastice (papa dă apoi 
învestitura spirituală) şi intenţionează să-şi consolideze puterea 
devenind şef al Bisericii din Franţa. Sprijinit de înaltul cler, el 
revendică sus şi tare aceste prerogative. În 1673, el hotărăşte 
să-şi extindă dreptul de rege (care îi permite ca în timp ce un 
scaun episcopal este vacant să administreze veniturile diocezei 
şi să numească funcţiile locale) şi în diocezele unde nu se 
aplicase până atunci. Refuzând să se lase înfrânt de Ludovic al 
XIV-lea, papa Inocenţiu al XI-lea condamnă hotărât decizia 
regală. Regele răspunde convocând o adunare a clerului francez 
care, în martie 1682, adoptă „Declaraţia celor patru articole“ 
care confirmă libertățile Bisericii galicane: regii sunt 
independenți față de papă, sinodul este superior papei, Sfântul 
Scaun trebuie să respecte legile şi cutumele regatului, în sfârşit, 


papa nu este infailibil decât prin consimţământul Bisericii 
universale. Conflictul se adânceşte în anii următori, Inocenţiu al 
XI-lea anulând hotărârile din 1682 şi refuzând să dea învestitura 
canonică noilor episcopi numiţi de rege. Ludovic al XIV-lea 
ocupă Avignonul şi ţinutul Comtat!$$. Angajat într-o luptă cu un 
sfârşit incert, regele profită de moartea lui Inocenţiu al XI-lea 
(1689) pentru a ieşi din capcana în care s-a băgat singur: 
anulează „Declaraţia celor patru articole“. Şi asta din cauză că 
în acel moment regele are de luptat împotriva 
protestantismului. 

Absolutismul regal nu putea, desigur, să accepte divizarea 
religioasă a regatului şi Edictul de la Nantes care, din 1598, 
reglementa coexistenţa protestantismului şi a catolicismului. 
lerarhia catolică,  congregaţiile religioase şi magistraţii 
împărtăşesc dorinţa regală de a-i readuce pe hughenoți la 
catolicism şi vor să sfârşească cu RPR (Religia pretins 
reformată). Regele a apreciat totuşi loialitatea supuşilor săi 
protestanți în timpul Frondei. De aceea el se mulţumeşte un 
timp să aplice restrictiv Edictul de la Nantes: interzicerea severă 
a tot ceea ce nu este autorizat în mod precis, distrugerea 
templelor construite după Edict, obligarea protestanților de a-şi 
înmormânta morţii noaptea sau încurajarea convertirilor (de 
exemplu, oferirea unei pensii). În timpul războiului din Olanda, 
protestanții găsesc ajutor şi sprijin pe lângă puterile reformate, 
Anglia, Provinciile Unite şi Suedia, cu care Ludovic al XIV-lea 
este în conflict. Regele hotărăşte atunci să treacă la convertirea 
forţată a protestanților. O serie de edicte date din 1679 până în 
1685 golesc treptat de conţinut Edictul de la Nantes: 
protestanții sunt excluşi din funcţiile de la Curte şi li se ia 
monopolul asupra impozitelor. Li se interzic profesiunile de 
avocat, librar, tipograf, medic. Camerele de justiţie mixte 
(protestanți şi catolici) sunt desfiinţate, căsătoriile mixte sunt 
interzise, iar copiii pot fi convertiți de la vârsta de şapte ani fără 
autorizaţia părinţilor. La aceste represiuni legale se adaugă în 
curând violenţa. După exemplul intendentului de Poitou, 
Marillac, Louvois încurajează pe toţi intendenţii să instaleze 
soldaţi în casele protestanților. „Misionarii în cizme“ jefuiesc, 
distrug, violează şi torturează, îndemnându-i pe reformaţi să 
renunţe la credinţa lor pentru a scăpa de teroare. Aceste fapte 


ale dragonilor!” se răspândesc în Bearn şi în Languedoc 
provocând  convertiri în masă, cu o valoare spirituală 
contestabilă. 

Dar Ludovic al XIV-lea se preface a le crede sincere. 
Considerând că nu mai există în regat decât un număr neglijabil 
de protestanți, el semnează, la 18 octombrie 1685, Edictul de la 
Fontainebleau care revocă Edictul de la Nantes. Primit cu 
entuziasm de către opinia catolică, salutat de Bossuet care 
glorifică în Ludovic al XIV-lea „un nou Constantin“, Edictul de la 
Fontainebleau confirmă în aparenţă reuşita absolutismului 
religios al lui Ludovic al XIV-lea. „Regele Preacreştin“ a restabilit 
unitatea religioasă a regatului său. O iluzie care nu durează prea 
mult: înfruntând interdicţia regală, între 100.000 şi 300.000 de 
hughenoți meseriaşi, negustori, marinari, manufacturieri sau 
bancheri pleacă în Olanda, Anglia, Elveţia sau Brandenburg. Cei 
ce rămân în Franţa îşi dau silinţa, în ciuda persecuțiilor, să-şi 
păstreze credinţa şi să-şi practice cultul. Armata regală trebuie 
să lupte mai ales în „deşertul“ munţilor Cévennes, din 1702 
până în 1705, împotriva răscoalei aşa numiţilor „Camisards“188. 
Până la sfârşitul vieţii, Ludovic al XIV-lea urmăreşte distrugerea 
reformaţilor pentru a restabili unitatea religioasă, indisolubil 
legată de proiectul absolutist. 

Nevoia de a-şi afirma atotputernicia îl face pe Ludovic al XIV- 
lea să intervină în domeniul economic şi să lupte în domeniul 
religios. Aceasta îl împinge, de asemenea, să favorizeze o 
estetică care va asigura triumful idealului clasic. 


Clasicismul, expresie a idealului monarhic al lui Ludovic 
al XIV-lea 


În timp ce în statele catolice din Europa de sud sau de pe 
domeniile Habsburgilor se dezvoltă barocul, Franţa de după 
1660 vede, dimpotrivă, triumfând clasicismul. Întemeiat în 
cursul secolului al XVI-lea pe imitarea anticilor, moştenitor al 
artei Renaşterii ca şi barocul, clasicismul se deosebeşte de 
acesta din urmă prin preocuparea pentru claritate, exactitate, 
respect al regulilor bazate pe rațiune şi preferința pentru 
universal faţă de particular sau anecdotic. În prima jumătate a 
secolului al XVII-lea, atunci când barocul cucereşte Franţa, el stă 
alături de clasicism. Victoria clasicismului după 1660 i se 
datorează în mare măsură lui Ludovic al XIV-lea. Într-adevăr, 
regele se arată sensibil faţă de idealul clasic care urmăreşte 
aspectul grandios şi maiestuos, fără să se ajungă la exagerări. El 
apreciază măreţia tragediilor clasice, elocinţa sfântă, echilibrul 
şi armonia care exprimă un fior de eroism din mitologie sau din 
istoria antică. 

Hotărât să pună literatura şi artele în serviciul preamăririi 
sale, Ludovic al XIV-lea exercită o acţiune de mecenat 
fundamentală, de care profită în primul rând artiştii care servesc 
idealul clasic: arhitecţi, pictori şi sculptori primesc importante 
comenzi la Paris sau Versailles. Scriitorii şi artiştii sunt invitaţi să 
creeze pentru serbările regale şi primesc pensii dacă ştiu să 
atragă atenţia regelui. Hotărârea luată în 1665 de către rege şi 
de Colbert privind faţada Luvrului este simbolică: proiectul clasic 
al lui Claude Perrault este preferat celui baroc al lui Bernini. 
Preferinţele regale se extind prin adeziune sinceră sau imitație 
servilă la întreaga aristocrație şi burghezie. Paznici ai acestui 
„bun gust“, asigurând activităţii culturale o direcţie foarte 
oficială, Academia franceză, Academia de arhitectură şi 
Academia de sculptură şi pictură devin inspiratoarele unei arte 
sau ale unei literaturi a raţiunii, a clarităţii şi a respectului 
regulilor. 

Artă oficială, clasicismul francez, făcut din echilibru, rațiune, 
stăpânire de sine şi contrastând cu exacerbarea sentimentelor 
sau a simțului onoarei care caracterizează barocul corespunde, 
de asemenea, idealului de „om bine educat“ îmbrăţişat de o 


mare parte a elitei franceze. Triumful teatrului clasic prin 
Corneille, gloria lui Racine în ordinul tragediei şi a lui Molière în 
cel al comediei, succesul fabulistului La Fontaine, culmile atinse 
de Bossuet în elocinţa sfântă şi teoretizarea regulilor 
clasicismului făcută de Boileau formează o extraordinară 
dezvoltare literară care se răsfrânge asupra întregii Europe. 

Arta clasică atinge apogeul cu castelul de la Versailles, 
concretizare a proiectului de glorificare a monarhiei: de la 
grădinile desenate de Le Nôtre până la decorația interioară de o 
bogăţie fără seamăn (Le Brun), totul este conceput pentru a-l 
slăvi pe Regele-Soare. Versailles, devenit reşedinţă regală către 
1700, este o adevărată întrupare a esteticii clasice, o 
capodoperă de maiestate, de simetrie, de echilibru, organizată 
în jurul camerei regelui. Serbările care au loc aici şi care îi 
solicită pe muzicieni (Lulli), pe tragedieni sau pe autorii de 
comedii (Moliere) sunt exact pe măsura acestei splendori regale 
pe care Ludovic al XIV-lea înţelegea să o slăvească. 

Şi reuşeşte atât de bine încât Europa din această jumătate a 
secolului al XVII-lea apare drept o „Europă franceză“. Limba 
franceză, prin claritatea şi precizia ei, cucereşte întreaga elită 
europeană. Limbă a diplomaților, ea tinde să eclipseze latina, 
limbă a filozofilor, a savanților şi, în general, a mediilor cultivate 
ale Europei. Cu ea, stilul francez cucereşte întreg continentul şi 
impune o adevărată „francomanie“. Scriitorii francezi apar ca 
nişte modele şi operele lor sunt traduse, citite şi imitate în Italia, 
în Germania, în Anglia sau în Spania. În special modelul francez 
de monarhie absolută devine idealul majorităţii suveranilor din 
Europa. Acesta este totuşi dificil de instaurat în societăţi încă 
marcate de moştenirea medievală, în care particularismele sunt 
puternice şi unde nu există acea burghezie evoluată care 
serveşte de fundament social tentativei lui Ludovic al XIV-lea. 
Imitarea aparenţelor este mult mai uşoară, începând cu 
ceremonialul monarhic până la „bunul gust“ pe care se sprijină 
construcţia reşedinţelor regale. 

Pentru toţi suveranii din Europa, Versailles devine un model 
de imitat, ca şi pieţele din Paris, aranjate în jurul statuii Regelui- 
Soare, sau portretele maiestuoase ale lui Hyacinthe Rigaud. Încă 
de la sfârşitul secolului al XVII-lea, arhitectul englez Christopher 
Wren se inspiră din Versailles pentru a construi palatul de la 


Hampton Court, în timp ce Robert de Cotte, chemat în toată 
Europa, desenează planuri executate de elevii săi. Pe baza 
acestor planuri sunt construite palatul episcopal din Strasbourg, 
cel al Electorului de Köln la Bonn, cel al Electorului de Bavaria la 
Schleissheim şi, după modelul Versailles-ului, palatul „Buen 
Retiro“ în Spania. Statuia ecvestră a lui Ludovic al XIV-lea o 
inspiră pe cea a Marelui Elector de la Berlin, făcută de Schluter. 
În sfârşit, în întreaga Europă de nord, la Copenhaga, la 
Stockholm, artiştii francezi reînnoiesc perspectivele, 
monumentele, statuile, în timp ce arhitectul francez Leblond, 
chemat la Sankt-Petersburg de Petru cel Mare (1716) deschide 
mari perspective inspirate de estetica clasică în noua capitală a 
Rusiei. 

Această influenţă a clasicismului francez va fi mult mai 
durabilă decât hegemonia militară pe care, sprijinindu-se pe 
situaţia privilegiată obţinută prin tratatele de la Westfalia şi 
Pirinei, Ludovic al XIV-lea încearcă să o impună în statele vecine. 


Politica europeană a lui Ludovic al XIV-lea şi războiul de 
succesiune 


Mândru de puterea sa în interiorul regatului, Ludovic al XIV- 
lea intenţionează să determine Europa să-i recunoască 
întâietatea. Această dorinţă de supremație nu are nimic comun 
cu tentativa Habsburgilor: nu mai este vorba de unificarea 
Europei sub o autoritate unică, iar pretenţiile regale nu au nimic 
cu ideologia imperială. Este vorba de scopul, mai prozaic, de a 
satisface setea de glorie a regelui şi, prin cuceriri, de a schimba 
frontierele Franţei, de a face „pajiştea pătrată“, după expresia 
lui Vauban. Această ambiţie provoacă, cum au făcut-o şi 
ambițiile habsburgice, o coaliţie a celorlalţi suverani. 

În primii ani ai domniei sale, Ludovic al XIV-lea a întreprins o 
politică de interes naţional care nu depăşea limitele a ceea ce 
Europa poate aştepta de la regatul care i-a învins pe Habsburgi. 
Dar, convins de măreţia „meseriei de rege“ şi vrând să facă din 
coroana sa „prima coroană din întreaga creştinătate“, Ludovic al 
XIV-lea îşi înmulţeşte greşelile. Astfel, el cere să se acorde 
ambasadorilor săi primul loc la ceremoniile diplomatice, în 
defavoarea reprezentanţilor spanioli, sau îl obligă pe papa 
Alexandru al VIl-lea, care a făcut imprudenţa să ocupe teritoriile 
aliaţilor italieni ai lui Ludovic al XIV-lea, să consimtă la 
umilitoare compensări. 

Mai ales dorinţa sa de a consolida frontierele din nord şi din 
est şi de a îmbogăţi regatul prin cucerirea unor pieţe se loveşte 
de tânăra putere a Provinciilor Unite şi îl face să apară ca un 
cuceritor de temut, care compromite echilibrul european pe 
care trebuia să-l asigure. 

Succesiunea la tronul Spaniei face să izbucnească primul 
conflict în care se angajează Franţa. Incercând să consolideze 
frontiera nordică, Ludovic al XIV-lea se bazează pe o veche 
cutumă a Ţărilor de Jos, „la Devolution“: în caz de deces al 
tatălui sau al mamei prinţului, cel mai mare dintre copii 
moşteneşte provincia. În consecință, Ludovic al XIV-lea 
revendică moştenirea Ţărilor de Jos în numele soţiei sale, Maria- 
Tereza, a cărei mamă tocmai murise. Refuzul suveranilor 
spanioli îl determină, cu sprijinul lui Carol al Il-lea al Angliei, să 
intervină prin forţă armată: ofensivele lui Turenne în Flandra şi 


ale lui Conde în Franche-Comte asigură francezilor o victorie 
uşoară (1667). 

Provinciile Unite văd cu spaimă instalându-se la frontierele lor 
acest vecin puternic. Cu atât mai mult cu cât Ludovic al XIV-lea 
riscă să redeschidă portul Anvers, a cărui închidere, obţinută 
prin pacea cu Spania, a favorizat dezvoltarea portului 
Amsterdam. Împins de burghezia comercială, Marele Pensionar 
Jan de Witt pune capăt în grabă (1667) războiului împotriva 
Angliei şi îşi caută aliaţi împotriva Franţei. Pentru a distruge 
coaliția care se conturează, Ludovic al XIV-lea încearcă să 
rezolve problema Ţărilor de Jos negociind direct cu celălalt 
moştenitor al regelui Spaniei: împăratul Leopold. Cei doi 
moştenitori trec deja la împărţirea regatului, deşi Carlos al II-lea 
al Spaniei mai era încă în viaţă! Rezervându-şi partea leului, 
împăratul nu lasă regelui Franţei decât Neapole, Sicilia, Navarra, 
Franche-Comte şi Ţările de Jos. Departe de a rezolva problema, 
această împărţire măreşte îngrijorarea olandezilor şi, în ciuda 
simpatiei lor pentru Franţa, suveranii englez şi suedez, formând 
„Tripla alianţă de la Haga", încearcă să oprească expansiunea 
franceză. 

Învingător al spaniolilor în Franche-Comté, Ludovic al XIV-lea 
sfârşeşte prin a accepta să negocieze după ce s-a gândit să-şi 
întoarcă forţele împotriva „Triplei alianţe de la Haga“. Prin 
pacea de la Aix-la-Chapelle (1668), el renunţă cu totul la Ţările 
de Jos, dar obţine câteva oraşe care întăresc frontiera nordică. 
Cu toate acestea, echilibrul european apare mai precar ca 
niciodată, ameninţarea franceză tinzând să înlocuiască pericolul 
austriac. Pacea de la Aix-la-Chapelle nu reprezintă decât un 
armistițiu. Regele Franţei nu a renunţat definitiv nici la intenţia 
de a face din Ţările de Jos un teritoriu francez, nici să pună 
mâna pe partea de moştenire spaniolă care i-a fost atribuită prin 
acordul cu Leopold. Pentru a-şi atinge scopurile, el trebuie să-i 
înfrângă pe „bunii, fidelii şi vechii săi aliaţi, olandezii“, care 
tocmai i-au zădărnicit ambițiile. 


Războiul cu Olanda 


Obstacole în calea intereselor franceze în succesiunea 
spaniolă, Provinciile Unite sunt, de asemenea, beţele în roate în 
eforturile de expansiune comercială susţinute de Colbert. 
Acţiunea franceză rămâne împotmolită atâta timp cât Provinciile 
Unite continuă să-şi exercite în Europa dominaţia comercială. 
Preludii ale luptei militare, acţiunile războinice vamale se 
înmulţesc: Colbert fixează un tarif vamal care vizează 
excluderea navelor olandeze din porturile franceze (1667). 
Motivele politice şi motivele economice îmbinându-se, Colbert, 
nefiind adeptul acţiunilor militare costisitoare, îl sfătuieşte totuşi 
pe rege să termine odată cu Provinciile Unite. 

Carol al II-lea, fiind în criză de bani şi dorind un sprijin pentru 
restaurarea catolicismului în regatul său, îi acordă lui Ludovic al 
XIV-lea alianţa Angliei. Acesta poate atunci să declare război 
Provinciilor Unite (1672). Un război de care Jan de Witt se teme 
să nu profite adversarii săi politici, prinții de Orania, care se află 
în fruntea armatei. 

Prima parte a campaniei este fulgerătoare. După ce au trecut 
Rhinul prin vadul de la Tolhuys, trupele franceze se năpustesc în 
centrul Olandei, ocolind poziţiile lui Wilhelm de Orania. Pentru a 
opri invazia, olandezii iau hotărârea eroică de a-şi rupe digurile: 
inundând polderele maritime, ei îşi distrug deliberat pământurile 
cucerite cu atâta răbdare din mare. Ludovic al XIV-lea fiind oprit 
de ape, de Witt propune să negocieze şi oferă regelui 
compensaţii financiare şi onorifice. Se izbeşte însă de 
intransigenţa lui Louvois care îl sfătuieşte pe Ludovic al XIV-lea 
şi cere nici mai mult nici mai puţin decât dezmembrarea 
Provinciilor Unite. Această cerere exasperează rezistenţa 
olandeză: o tresărire de revoltă populară răstoarnă sprijinul 
republican şi îl aduce pe Wilhelm al Ill-lea de Orania ca 
stathouder. Numit căpitan general şi amiral general pe viaţă, 
acest tânăr de 22 de ani, bolnăvicios, rece şi legat cu pasiune de 
calvinism, va rămâne toată viaţa sa principalul adversar al 
proiectelor imperialiste ale lui Ludovic al XIV-lea. 

Pentru moment, el îl împiedică pe regele Franţei să tragă 
foloase din victoria sa militară. Mai ales, el îşi găseşte aliaţi: 
împăratul şi Electorul de Brandenburg, care sunt speriaţi de 


succesele francezilor, şi Spania, care vrea să-şi ia revanşa. ŞI 
aceasta în timp ce Carol al Il-lea al Angliei, care s-a expus unei 
puternice opoziții, preferă să semneze o pace separată cu 
Olanda. Franţa se vede cu atât mai izolată cu cât prinții 
germani, influenţaţi de Leopold şi de o intensă propagandă 
naţională, părăsesc unul după altul alianţa cu Franţa. 

Renunţând la proiectele de cucerire, Ludovic al XIV-lea 
acceptă, prin pacea din Nimegue!* (1678), să sfârşească 
definitiv războiul cu Olanda. Spania susţine costul războiului: ea 
trebuie să cedeze Franţei Franche-Comte şi teritorii în Flandra şi 
în Hainaut. Pacea de la Nimègue apare totuşi ca o pace reuşită: 
Provinciile Unite, a căror distrugere sau cel puţin slăbire 
constituia obiectivul esenţial al războiului, rămân intacte, iar 
Franţa consimte chiar la o scădere a tarifului vamal draconic din 
1667. 

Dar, mai ales, regele se trezeşte singur în faţa unei coaliţii 
europene. Principalele operaţiuni militare se desfăşoară pe 
frontiera din nord şi în Alsacia. 


Ludovic al XIV-lea faţă în faţă cu Liga din Augsburg 


Pacea de la Nimègue este considerată în mod tradiţional 
apogeul supremaţiei lui Ludovic al XIV-lea asupra Europei. 
Oraşul Paris îi oferă, de altfel, titlul de „Ludovic cel Mare“ şi 
hotărăşte să ridice în piaţa Victoriilor o statuie ecvestră a 
suveranului. Ludovic al XIV-lea a fortificat vulnerabila frontieră 
din nord şi, ocupând Lorenna, a intensificat controlul francez 
asupra Alsaciei. In sfârşit, Franche-Comté şi Fribourg-en-Brisgau 
acoperă frontiera cu Germania şi dă regelui posibilitatea de a 
interveni în Imperiu în mod direct. Regele Franţei apare cu atât 
mai mult ca arbitru atotputernic al Europei cu cât intervenţia sa 
a salvat Suedia învinsă în războiul împotriva vecinilor săi de la 
Marea Baltică. Astfel, Europa este împânzită de zvonuri despre 
pretenţiile lui: se presupune chiar ridicarea delfinului la rangul 
de împărat! 

Convins că nimeni în Europa nu este capabil să i se opună, 
Ludovic al XIV-lea se comportă ca un stăpân. In realitate, prinții 
germani, plătiți cu sume grase de trimişii regelui, nu 
reacţionează la niciunul dintre afronturile sale. Împăratul este 
paralizat de războiul împotriva turcilor, iar Provinciile Unite 
mulţumite de avantajele obţinute prin pacea de la Nimègue. In 
sfârşit, Carol al Il-lea, expus opoziţiei de către un Parlament 
ataşat de libertăţile politice şi de anglicanism, nu datorează 
decât bunăvoinţei lui Ludovic al XIV-lea exercitarea unei timide 
politici personale. 

Ludovic al XIV-lea are deci mâinile libere pentru o politică de 
anexări în plină pace. Tribunalele şi Parlamentele din regiunile 
de graniţă din est caută cu atenţie motivele de dependenţă 
pentru teritoriile pe care tratatele din Westfalia şi din Nimegue 
le-au atribuit Franţei: acestea sunt proclamate ca fiind „reunite“ 
sub Coroană şi anexate de trupele franceze. In felul acesta 
devin franceze  senioriile lorene depinzând de cele Trei 
Episcopate, Luxemburgul în totalitate, o parte din Alsacia, bucăţi 
din regiunea Sarre şi din Flandra. Anexarea Strasbourgului 
(1681), oraş imperial şi cheie a Alsaciei, duce la o indignare 
europeană extremă. Dar dificultăţile puterilor europene 
împiedică crearea unei ligi defensive. 

La această politică de anexare în plină perioadă de pace se 


adaugă un nou motiv de îngrijorare: persecutarea protestanților 
şi revocarea Edictului de la Nantes par să amenințe ansamblul 
Reformaţilor din Europa. Unii văd aici dorinţa regelui Franţei de 
a-şi afirma, împotriva împăratului Leopold, care lupta împotriva 
turcilor, vocaţia de a conduce popoarele creştine. Alţii bănuiesc 
că vrea să treacă în Anglia pentru a-l ajuta pe urmaşul lui Carol 
al II-lea, Jacob al II-lea (1685), militant neîndemânatic pentru 
catolicism, care încearcă să convertească Anglia prin teroare. 

Aceste zvonuri sunt desigur exagerate, dar, de pe vremea 
Habsburgilor, Europa este  sensibilizată de tendințele 
hegemonice. Dacă aceste zvonuri sunt uneori crezute, acest 
lucru se datorează faptului că sunt răspândite de emigranții 
protestanți. Fugind de persecuție, ei sosesc în număr mare în 
Anglia, în Provinciile Unite şi în Prusia, unde conducerea şi 
populaţia îi primesc cu simpatie pe aceşti coreligionari 
persecutați, care sunt adesea meseriaşi pricepuţi. Ei întreţin ura 
împotriva  persecutorului şi, ca pastorul Jurieu în Olanda, 
organizează uneori adevărate oficii de spionaj destinate să 
uşureze un eventual conflict cu Franţa. 

Ura protestanților este consolidată de o creştere a puterii 
politice a adversarilor regelui Franţei: turcii suferă o înfrângere 
importantă (1683). Scăpat de presiunea continuă pe care 
aceştia o exercitau asupra Vienei, împăratul Leopold, îngrijorat 
de progresele Franţei, poate, în 1686, să constituie împreună cu 
prinții catolici germani şi cu regele Spaniei „Liga din 
Augsburg“1%, care se va mări în curând. 

Aliat fidel al lui Ludovic al XIV-lea, Jacob al II-lea al Angliei îşi 
înmulţeşte gafele, favorizând pe faţă pe catolici în numirea în 
funcţii publice. Dacă opinia engleză îl suportă pe acest rege 
bătrân, asta este din cauză că moştenitoarea sa, Maria, este 
protestantă şi soţie a lui Wilhelm al Ill-lea de Orania, stathouder 
al Ţărilor de Jos şi apărător al calvinismului european. Orice 
speranţă este ruinată când, în 1688, Jacob al Il-lea are un fiu pe 
care îl botează imediat. Notabilii englezi apelează atunci la 
Wilhelm de Orania, care, fără să se gândească prea mult, pune 
mâna pe acest atu ce-i va servi în lupta pe care se pregăteşte să 
o ducă împotriva lui Ludovic al XIV-lea. Debarcat în noiembrie 
1688, stathouderul soseşte la Londra, unde, după ce a acceptat 
o Declaraţie a drepturilor care este garanţia libertăţilor 


individuale şi o recunoaştere a puterilor Parlamentului, este 
recunoscut, împreună cu soţia sa, Maria, drept rege al Angliei. 
Jacob al ll-lea trebuie să se refugieze la Ludovic al XIV-lea. 
Stăpân al Angliei şi al Provinciilor Unite, Wilhelm al Ill-lea 
adaugă Ligii din Augsburg ponderea hotărâtoare a forţelor 
protestante. Împotriva Franţei se ridică statele catolice conduse 
de împărat (prinții germani, Spania, ducele de Savoia) şi statele 
protestante conduse de Wilhelm al Ill-lea, stăpânul celor două 
state maritime reconciliate: Anglia şi Provinciile Unite. 

Ludovic al XIV-lea începe războiul ocupând Palatinatul şi 
făcând presiuni asupra arhiepiscopului de Köln pentru a asigura 
victoria candidaţilor săi. Scopurile celor din coaliţie sunt departe 
de a fi identice, dar toţi se unesc împotriva lui Ludovic al XIV- 
lea: prinții protestanți conduc o cruciadă împotriva celor ce 
persecută pe coreligionarii lor, Wilhelm de Orania îl atacă pe 
cuceritorul care ameninţă fragilul echilibru european, în timp ce 
Habsburgii caută să-şi ia revanşa împotriva puterii care a pus 
capăt visurilor lor hegemonice. 

Izolată, Franţa dă dovadă de vitalitate. Dinamismul său 
demografic joacă desigur un rol important. În lipsa unei surse 
sigure de informaţie, populaţia sa este estimată la aproximativ 
douăzeci de milioane de locuitori, ceea ce face să fie considerat 
statul cel mai populat din Europa. Ea este, de asemenea, statul 
cel mai bogat, a cărui administraţie a atins un nivel de 
perfecţionare rar întâlnit în acele timpuri. De asemenea, se 
prezintă în faţa Europei coalizate cu strălucitele victorii din 
Ţările de Jos şi din Alpi. Condusă de neînduplecatul Louvois, 
Franţa intenţionează să-şi terorizeze duşmanii: Palatinatul, 
devastat sistematic şi ale cărui oraşe sunt incendiate, serveşte 
de înălţime protectoare pentru Alsacia. Este totuşi puţin faţă de 
explozia de ură pe care o provoacă politica franceză. Cu atât 
mai mult cu cât victoriile franceze nu apar defel ca nişte 
succese hotărâtoare. În faţa numărului şi puterii adversarilor, 
Franţa nu poate să câştige: pacea de la Ryswick (1697) exprimă 
mai mult slăbirea adversarilor decât victoria unuia sau a 
celorlalţi. Consfinţind un dublu eşec, ea constituie mai degrabă 
o nouă etapă în marea explicaţie dintre Ludovic al XIV-lea şi 
Europa decât o pace definitivă. Eşec al celor din coaliţie în 
primul rând: puterea franceză nu este doborâtă şi trebuie să se 


recunoască regelui Franţei drepturile asupra Strasbourgului şi a 
oraşelor din Sarre. Dar, în acelaşi timp, şi eşec al regelui Franţei: 
eforturile sale pentru a-l reîntrona pe aliatul său, Jacob al II-lea 
sunt zadarnice şi trebuie să-l recunoască drept rege al Angliei 
pe vechiul său adversar, Wilhelm al Ill-lea. 


Succesiunea spaniolă 


După pacea de la Ryswick, înrăutățirea stării regelui Spaniei, 
Carlos al lIl-lea, a cărui sănătate era de mult timp deteriorată, 
repune în discuţie dificila problemă a succesiunii regatului. Cei 
doi principali pretendenți, împăratul Leopold şi Ludovic al XIV- 
lea, ar avea avantajul întăririi puterii, fapt care ar duce la 
repunerea în discuţie a echilibrului european. 

Conştient de această situaţie, Ludovic al XIV-lea dă totuşi 
dovadă de moderație. Lungile şi spinoasele negocieri cu Wilhelm 
de Orania, căruia i se încredinţase calitatea de garant al 
echilibrului vizat, ajung la un proiect de împărţire care pare să 
mulţumească toate puterile europene şi pe care Ludovic al XIV- 
lea îl acceptă în 1698. Este vorba despre dezmembrarea 
moştenirii spaniole: unul din fiii delfinului va primi Neapole, 
Toscana şi o provincie din nordul Spaniei, arhiducele Carol, cel 
de-al doilea fiu al împăratului, statul milanez, iar cel mai puţin 
important dintre moştenitori, prinţul-elector de Bavaria, restul 
moştenirii spaniole. 

Trezindu-li-se sentimentul naţional, consilierii lui Carlos al Il- 
lea resping aceste planuri anevoioase de împărţire a teritoriilor 
unui suveran, ce-i drept muribund, dar încă viu totuşi. Pentru a 
evita dezmembrarea imperiului său, Carlos al II-lea dictează un 
testament care atribuie succesiunea în întregime lui Josef- 
Ferdinand, prinţ elector de Bavaria, care nu are decât şase ani. 
Dar copilul moare după câteva luni de o boală de care, potrivit 
contemporanilor, împăratul nu ar fi cu totul străin. Ludovic al 
XIV-lea şi Leopold se află din nou faţă în faţă. Realizarea unui 
nou proiect de împărţire îl înfurie cumplit pe Carlos al II-lea. 
Pentru a perpetua unitatea monarhiei spaniole, noul său 
testament atribuie totalitatea moştenirii pretendentului celui 
mai puternic, deci cel mai capabil să-şi apere drepturile: al 
doilea nepot al lui Ludovic al XIV-lea, ducele de Anjou, cu 
condiţia precisă de a renunţa la drepturile pe care le are la 
tronul Franţei. 

Moartea lui Carlos al II-lea, la 1 noiembrie 1700, provoacă 
deci îngrijorarea că echilibrul european va dispărea. Ludovic al 
XIV-lea se întreabă el însuşi: trebuie să treacă peste voinţa lui 
Carlos al Il-lea sau să accepte ca tânărul duce de Anjou să 


devină Filip al V-lea al Spaniei, ştiind că Europa nu poate 
accepta ca dinastia Bourbonilor să domine Europa occidentală 
de la Marea Nordului la Mediterana? Interesul dinastiei învinge 
până la urmă simţul realităţilor politice. La 16 noiembrie 1700, 
Ludovic al XIV-lea deschide larg uşile cu două canaturi din 
Galeria Oglinzilor şi prezintă pe nepotul său curtenilor şi 
ambasadorilor adunaţi acolo: „Domnilor, iată-l pe regele 
Spaniei... “. 

Acceptarea testamentului nu ar fi fost de ajuns să arunce 
Europa într-un nou război dacă Ludovic al XIV-lea ar fi dat 
dovadă de prudenţă şi ar fi menţinut cele două coroane 
separate, aşa cum stipula în mod expres testamentul. Dar, 
considerând războiul de neevitat, Ludovic al XIV-lea dă ordin 
trupelor sale să ocupe „în numele regelui Spaniei“, cetăţile 
fortificate de la „Barieră“! situate în centrul Ţărilor de Jos 
spaniole. Dar, mai ales, el dă ordin Parlamentului din Paris să 
înregistreze dorinţa sa ca ducele de Anjou şi toţi descendenţii 
săi să-şi păstreze în totalitate dreptul la coroana Franţei. Devine 
clar atunci că Filip al V-lea se va manifesta mai mult ca nepot al 
lui Ludovic al XIV-lea decât ca rege al Spaniei. De aceea, 
Wilhelm de Orania îi adună din nou (1701) pe principalii 
adversari ai regelui Franţei: împăratul, Anglia şi Provinciile Unite 
formează Marea Alianţă de la Haga. 

Războiul care începe în 1702 umbreşte ultimii ani de domnie 
ai lui Ludovic al XIV-lea. Acesta loveşte un regat al cărui 
dinamism nu mai este la fel ca la începutul domniei şi în care 
dificultăţile se înmulţesc. Atmosfera de la Curte exprimă acest 
crepuscul al domniei: regele, bătrân, este supus influenţei 
austere a celei de-a doua soţii, Doamna de Maintenon, şi vede 
cum îi mor, rând pe rând, copiii şi nepoţii. Mai ales războaiele 
continue, construcţiile, pensiile şi gratificaţiile de tot felul au 
ruinat finanţele. Reformele fiscale recomandate de Boisguilbert 
şi de Vauban au fost zadarnice şi regele trebuie să recurgă la 
expediente: emisiuni de rente cu dobânzi foarte mari pentru 
stat, împrumuturi forţate, loterii, crearea de funcţii şi mai ales 
manevre monetare (vreo patruzeci între 1685-1710). Nimic nu 
împiedică însă creşterea deficitului. În 1715, la moartea lui 
Ludovic al XIV-lea, încasările fiscale pe trei ani în avans sunt 
deja înghiţite, iar datoria ajunge la 2 miliarde de livre. 


Aceasta şi din cauză că economia franceză este în plin declin. 
Războaiele continue au zdruncinat circuitele economice şi au 
lipsit economia de pieţe de desfacere în Europa şi dincolo de 
mări. Percepţiile fiscale şi schimbările monetare împiedică 
schimburile comerciale. Revocarea Edictului de la Nantes şi 
emigrarea protestantă au ruinat anumite regiuni (Languedoc, 
Normandia, Lyon, Tours sau Sedan). Aceste greutăţi se adaugă 
la depresiunea economică care durează până în primii ani ai 
secolului al XVIII-lea, cu cortegiul ei de scăderi de preţuri, de 
venituri şi salarii, cu crizele ei cerealiere periodice (1693-1694, 
1708-1709) şi bruştele urcări ale preţului cerealelor. O mizerie 
profundă se instalează în toată ţara, astfel încât cerşetorii şi 
vagabonzii reprezintă, după Vauban, o zecime din populaţia din 
1698. lzbucnesc răscoale de scurtă durată, dar violente şi 
numeroase. 

In sfârşit, regele, devenit evlavios şi interesat mai mult decât 
oricând de problemele religioase, întâmpină şi în acest domeniu 
nenumărate dificultăţi. Chiar dacă a rezolvat conflictul cu 
papalitatea (1693), el luptă mai mulţi ani împotriva curentului 
„Cchietist“ introdus în Franţa de Doamna Guyon şi la care aderă 
Fénelon. Un fapt mai grav încă, conflictul cu jansenismul, potolit 
din 1669, reizbucneşte la sfârşitul secolului sub influenţa 
oratorianului!'* Quesnel. Cu ajutorul papei, regele hotărăşte să-i 
pună capăt. In 1705, el dă ordin să se distrugă mănăstirea de la 
Port-Royal unde se refugiaseră ultimele călugăriţe janseniste. 
Dar janseniştii profită de emoția provocată de acest eveniment 
pentru a-şi pleda cauza pe lângă episcopi. Ludovic al XIV-lea 
obţine desigur o condamnare papală (bula Unigenitus din 1713), 
dar Parlamentul din Paris refuză, din spirit galicanist, să o ia în 
considerare. |n sfârşit, regele nu a reuşit să  extirpe 
protestantismul şi trebuie să înfrunte hotărârea reformaţilor 
rămaşi în Franţa. În plin război pentru succesiunea Spaniei, 
revolta  calviniştilor din munții (Cevennes („camisards“) 
mobilizează, din 1702 până în 1705, o armată de 20.000 de 
oameni. 

Războiul pe care Ludovic al XIV-lea îl porneşte în aceste 
condiţii pare să fie  interminabil. Slăbirea regatului, 
mediocritatea generalilor şi neputinţa armatelor numeroase şi 
greu de manevrat fac ca operaţiunile militare să fie lente şi 


nesemnificative. Războiul de succesiune a Spaniei îl face uneori 
pe regele Franţei să se simtă pe marginea prăpastiei. In 1709, 
un şir de înfrângeri, invadarea teritoriului, frigul, mizeria 
îngrozitoare în care se află ţara, îl fac să accepte tratativele. Dar 
condiţiile care i se impun - renunţarea la Alsacia şi la cetăţile 
fortificate din nord, recunoaşterea arhiducelui Carol ca rege al 
Spaniei şi participarea la o acţiune armată împotriva lui Filip al 
V-lea, nepotul său - îl obligă să reînceapă războiul. 

Ludovic al XIV-lea îşi dă seama, de altfel, că adversarii săi nu 
mai sunt în stare să obţină un avans hotărâtor. In 1713, 
tratatele de la Utrecht şi Rastadt pun capăt acestui război 
interminabil. 

Spania este marea învinsă: Filip al V-lea rămâne regele ei dar 
renunţă la tronul Franţei. Dezmembrarea de care se temea este 
consfinţită de tratate. Habsburgii din Viena iau partea de 
moştenire pierdută de Bourbonii din Madrid: [Ţările de Jos 
spaniole devin austriece în timp ce statul milanez, regatul 
Neapolelui şi Sardinia asigură împăratului dominaţia asupra 
Italiei. Franţa, învinsă, suferă mai puţin de pe urma înfrângerii: 
ea renunţă provizoriu la Lorrena şi la oraşele fortificate de pe 
Rhin. Aflată printre învingători, Austria dă dovadă de o nouă 
vitalitate. În schimb, Provinciile Unite ies din război epuizate şi 
nu mai reprezintă de acum înainte decât o putere de rangul doi, 
aflată în umbra Angliei. Aceasta din urmă este în final marea 
beneficiară a războiului. Pe plan teritorial, se mulţumeşte cu 
puncte strategice sau cu insule (Gibraltar, Minorca, Terra-Nova 
şi teritoriile canadiene) şi obţine câteva avantaje comerciale. 
Dar, în principal, ea a împiedicat Franţa să profite în scop 
imperialist de poziţia de arbitru asigurată de tratatele din 
Westfalia. De acum înainte, Anglia este cea care va deţine rolul 
de garant al echilibrului european. 


Sfârşitul dominaţiei suedeze în Europa de nord 


În momentul în care războiul de succesiune a Spaniei pune 
capăt ambițiilor franceze, Suedia, şi ea beneficiară a tratatelor 
din Westfalia, trebuie să renunţe la dominaţia asupra Europei de 
nord. Încercase să o facă încă de la Pacea din Nord, care, în 
1660, consfinţise victoria obţinută cu greu de succesorii lui 
Gustav-Adolf. 

Puterea suedeză depindea în mare parte de solida alianţă cu 
Franţa, dar şi de declinul Danemarcei, de slăbiciunea politică a 
Poloniei şi a statului, încă rudimentar, al Moscovei. Din 1660 
până în 1674, autoritatea regelui Suediei se consolidează 
datorită unei lungi perioade de pace. Dar războiul împotriva 
olandezilor, în care se angajează Ludovic al XIV-lea, se întinde 
repede în Europa şi în ţările din nord. Electorul de Brandenburg 
şi regele Danemarcei se alătură coaliţiei împotriva regelui 
Franţei şi îi obligă şi pe aliaţii săi suedezi să intervină. Cedând la 
insistenţele lor, Suedia procedează însă exact pe dos. Dar ea 
cunoaşte un şir impresionant de înfrângeri care sfârşesc prin 
expulzarea sa din Germania şi compromit integritatea sa 
teritorială. În 1675, Marele Elector de Brandenburg, Frederic- 
Wilhelm, învinge la Fehrbellin infanteria suedeză, considerată 
până atunci cea mai bună din Europa. Dominația militară a 
Suediei se încheie. 

Din fericire pentru Carol al XI-lea al Suediei, regele Franţei nu- 
şi uită aliaţii când se încheie pacea de la Nimègue. Prin 
intervenţii militare, presiuni politice şi subvenţii generoase, 
Ludovic al XIV-lea îi convinge pe danezi şi pe Marele Elector să 
renunţe la aproape toate cuceririle lor: deşi învinsă, Suedia 
rămâne cu teritoriul intact. Dar este clar că puterea suedeză nu 
se mai menţine decât datorită alianţei cu Franţa. Restabilit, 
echilibrul baltic apare şi mai fragil decât cel din Occident. 

În ciuda acestei slăbiri a autorităţii, pentru a păstra 
preponderența Suediei, Carol al XI-lea acţionează în două 
direcţii: pentru a-şi întări puterea el încearcă să instaureze în 
ţara sa o monarhie absolută în stil franțuzesc, dar, şocat de 
revocarea Edictului de la Nantes, se hotărăşte să rupă legăturile 
cu Ludovic al XIV-lea şi se apropie de Brandenburg. Astfel, se 
instalează un nou echilibru baltic, al cărui garant devine el şi din 


care influenţa franceză dispare. 

Moartea lui Carol al XI-lea (1697) trezeşte într-atât poftele de 
posesiune ale vecinilor săi încât coroana Suediei ajunge în 
mâinile unui prinţ de 15 ani, Carol al XII-lea. Reunind pe Electorii 
de Saxa şi de Brandenburg, pe regele Danemarcei şi pe ţarul 
Petru | al Rusiei, viitorul Petru cel Mare, se pregăteşte o coaliţie 
care are drept scop dezmembrarea Suediei. Aceasta este luată 
pe nepregătite. Carol al XII-lea apelează la puterile maritime ale 
Occidentului, care trimit o flotă pentru a păstra echilibrul în zona 
baltică. Carol al XII-lea profită de situaţie pentru a începe o 
ofensivă. Este debutul unei epopei incredibile. Carol al XII-lea 
obţine un şir de victorii militare, fără să reuşească să oprească 
decăderea Suediei. Debarcând aproape de Copenhaga, el 
ameninţă capitala daneză cu asediul şi obligă Danemarca să 
intre în tratative. Făcând praf, cu 5.000 de infanterişti şi 2.000 
de cavaleri, cei 35.000 de soldaţi cu care ţarul Petru asediază 
Narva, el ocupă Riga în iulie 1701. În marşul său, el invadează 
Polonia şi obligă Dieta să-l detroneze pe regele August al II-lea 
(1704). El îl pune în locul acestuia pe Stanislas Leczinski, care 
trebuie să semneze un tratat de alianţă cu Suedia. 
Înspăimântat, regele Prusiei hotărăşte şi el să recurgă la 
tratative. Replicând unui atac rusesc în Polonia, monarhul 
suedez începe, un an mai târziu, o campanie în est, cu o armată 
de 40.000 de oameni şi cu sprijinul cazacilor de pe Don. Dar 
dificultăţile unei campanii în Rusia şi în final ajutorul destul de 
limitat al cazacilor duc la o înfrângere usturătoare: în iulie 1709, 
70.000 de oameni înfrâng 20.000 de suedezi flămânzi şi 
demoralizaţi. Refugiat în Moldova, Carol al XII-lea!” nu obţine de 
la turci decât o intervenţie de mici proporţii în Marea Neagră. În 
acest timp, adversarii săi îşi împart imperiul suedez. August al Il- 
lea reia tronul Poloniei, danezii şi saxonii pun mâna pe 
posesiunile suedeze din Germania, iar norvegienii pe vestul 
Suediei. Ruşii îşi asigură ieşirea la Marea Baltică punând mâna 
pe Pomerania, Livonia şi Finlanda. Întors clandestin în Suedia, 
Carol al XII-lea moare în 1718, într-o bătălie împotriva 
adversarilor săi. 

Dominația suedeză în Europa de nord s-a sfârşit. Un şir de 
tratate, semnate din 1718 până în 1721, stabileşte 
dezmembrarea ţării, care nu-şi mai păstrează din cuceririle sale 


decât nordul Pomeraniei occidentale. Dominația asupra zonei 
baltice este de acum înainte rusească şi daneză. Prăbuşirea 
Suediei înseamnă sfârşitul tentativei franco-suedeze de a arbitra 
Europa, tentativă provocată de tratatele din Westfalia. Se 
stabileşte un nou echilibru, al cărui arbitru devine Anglia, care 
are ca principiu incapacitatea generală a ţărilor europene de a 
domina continentul din punct de vedere politic. 


Capitolul 12 E: 
NAŞTEREA UNUI MODEL DE MONARHIE TEMPERATA IN ANGLIA 
(1689-1815) 


E În timp ce în Franţa se dezvoltă monarhia absolută, 
în Anglia se instaurează o altă formă de regim politic. 
Teoretizată şi de filozofii Hobbes şi Locke în cursul 
secolului al XVII-lea, aceasta se bazează pe ideea că 
există drepturi naturale ale individului şi că organizarea 
socială rezultă dintr-un contract tacit încheiat între 
suveran şi individ. În fond, aceste teorii nu sunt decât 
conceptualizarea practicii care datează din secolul al 
XIII-lea şi care a văzut puterea suveranului limitându-se 
printr-o serie de texte care garantau libertățile 
cetățeanului britanic, stabileau limitele autorităţii regale 
şi afirmau caracterul protestant al statului. 


N De la revoluţia din 1688, puterile, în principiu 
considerabile, ale suveranului sunt în realitate limitate 
mai mult de practică decât de texte. Putin interesaţi de 
Anglia, în secolul al XVIII-lea, suveranii dinastiei de 
Hanovra au lăsat guvernarea în mâinile cabinetului care 
se sprijină pe majoritatea din Parlament, recrutată din 
rândurile aristocrației şi în mâinile marilor familii care 
domină societatea şi conducerea ţării. 


E Încercarea regelui George al III-lea (1760-1783) de a- 
i reda adevărata forță prerogativei regale, îndepărtând 
familiile de whigi, va eşua din cauza înfrângerii regelui 
de către francezi şi de Răzvrătiţii din America, de 
agitația socială care rezultă de aici şi de dorința 
parlamentarilor whigi de a limita puterea Coroanei. 


N Odată cu venirea la putere, în 1783, a celui de-al 
doilea Pitt, se instaurează un nou sistem politic. Nebunia 
regelui George al Ill-lea lasă aproape întreaga putere pe 
mâinile primului ministru, care consolidează autoritatea 
Cabinetului. Pentru a sprijini Cabinetul se constituie un 
nou partid, tory, care îl susţine pe prim-ministru în lupta 


sa împotriva ideilor liberale. 


A La începutul secolului al XIX-lea, Anglia cunoaşte un 
regim în care regele domneşte, dar lasă guvernarea 
Cabinetului. Acest regim al monarhiei limitate, total opus 
monarhiei absolute în stil francez, nu este totuşi 
parlamentar,  prim-miniştrii refuzând ideea de a da 
socoteală în faţa Parlamentului. 


Model de stat modern până în 1715, Franţa continuă să fie 
considerată la fel până la sfârşitul secolului al XVIII-lea de către 
suveranii dornici să exercite o autoritate absolută asupra 
popoarelor lor. O formă total diferită de regim politic apare 
totuşi în Anglia. Aceasta trezeşte admiraţia filozofilor din secolul 
al XVIII-lea, care văd în ea un nou model de stat care respectă 
libertăţile cetățenilor, echilibrează puterea suveranului şi 
drepturile Parlamentului şi limitează arbitrariul suveranului 
printr-o enumerare foarte precisă a prerogativelor sale şi a 
limitelor acestora. Modelul englez triumfă în Europa raţiunii 
chiar în momentul în care Anglia îşi foloseşte autoritatea 
căpătată în cursul războaielor împotriva Franţei pentru a realiza 
şi consolida echilibrul european. 


Mitul Constituţiei britanice 


Admiraţia filozofilor pentru „Constituţia“ britanică se bazează 
pe un paradox: Constituţia britanică nu există! Evoluţia politică 
din Marea Britanie a fost teoretizată de gânditorii britanici 
hrăniţi cu tendinţele dominante ale gândirii europene din 
secolele XVII şi XVIII. 

În timp ce Evul Mediu dăduse atenţie existenţei grupurilor, 
neluând în considerare indivizii decât ca membri ai unei 
comunităţi, gândirea umanistă din secolul al XVI-lea face din om 
baza însăşi a reflecţiei sale. În acest cadru se dezvoltă filozofia 
dreptului natural, reprezentată în Regatul Unit de Hobbes şi 
Locke. În opera sa capitală, Leviathan (1651), Hobbes (1588- 
1679) expune pentru prima oară concepţia despre un stat 
modern format din indivizi şi nu din grupuri. Reflectând la ceea 
ce mobilizează individul, Hobbes ajunge la concluzia că este 
vorba în primul rând de instinctul său natural de conservare şi 
de înmulţire, în stare naturală, adică până la apariţia societăţii, 
viaţa sa era permanent ameninţată. De aceea, pentru a obţine 
protecţia care îi este necesară şi a-şi putea apăra dreptul său 
natural la viaţă, individul acceptă să intre în societate, 
renunțând în favoarea acesteia la o parte din drepturile sale 
naturale şi mai ales la libertate. Hobbes consideră că scopul 
societăţii - protejarea vieţii şi a drepturilor naturale ale 
indivizilor - va fi atins cu atât mai uşor cu cât statul va fi condus 
de un monarh absolut, definind toate prerogativele puterii, 
făcând dreptate, posedând dreptul de a declara război sau de a 
semna tratatele de pace, stăpân al puterii legislative ca şi al 
puterii executive şi, în consecinţă, destul de puternic pentru a 
răspunde la aşteptările indivizilor. Hobbes nu repune în discuţie 
monarhia absolută. Contrar efortului regelui Franţei, el nu 
încearcă să o justifice prin originea divină, nici prin tradiţie, ci 
printr-un fel de contract care-l leagă pe monarh de ansamblul 
indivizilor care formează societatea. 

Locke (1632-1704) îşi realizează partea cea mai importantă a 
operei în perioada restauraţiei Stuarţilor şi a tensiunilor pe care 
aceasta le provoacă. El trece la o nouă etapă în filozofia 
dreptului natural, mai ales cu Eseul despre guvernarea civilă, 
care apare la doi ani după „glorioasa revoluţie“ din 1688. 


Plecând de la postulatele lui Hobbes (întâietatea individului, 
existenţa drepturilor naturale pe care fiecare le are de la 
naştere şi noţiunea de contract social, individul renunțând la o 
parte din drepturile naturale pentru a intra în ceea ce el 
numeşte „societate civilă“), Locke ajunge la concluzii foarte 
diferite. El consideră că oamenii, constituind societatea civilă, 
nu renunţă decât la drepturile lor în favoarea puterii pe care au 
recunoscut-o. Puterea supremă continuă să vină de la ei şi dacă 
o încredinţează unui suveran, ei au dreptul de a cere acestuia ca 
această putere să nu devină despotică. Locke formulează atunci 
o serie de teorii aflate la antipodul monarhiei absolute şi care 
definesc bazele unui regim liberal şi individualist, care va sta la 
originea revoluţiei britanice din secolul al XVIII-lea, apoi a 
revoluțiilor politice din America şi din Franţa, înainte de a se 
răspândi în întreaga Europă la sfârşitul secolului al XVIII-lea şi în 
primii ani ai secolului al XIX-lea. 

Scopul suprem fiind conservarea drepturilor naturale ale 
individului, el conchide că trebuie evitată concentrarea în 
mâinile unui monarh a puterilor care i-ar putea conferi o 
autoritate excesivă: separarea puterilor devine una din dogmele 
liberalismului. Totuşi, aceste puteri separate nu ar trebui să fie 
egale: puterea legislativă, încredinţată mai multor persoane 
pentru un timp limitat (se gândea desigur la Parlamentul englez) 
trebuie să aibă întâietate pentru că este formată din 
reprezentanţii naţiunii. Cât despre puterea executivă, aceasta 
are o misiune precisă şi limitată: aceea de a aplica legile votate 
de puterea legislativă, ceea ce pune în evidenţă subordonarea 
sa. În cazul în care executivul nu ar respecta contractul tacit 
încheiat în felul acesta cu națiunea, este deci legal ca poporul să 
se răscoale. Dreptul la revoltă apare astfel ca o justificare a 
ruperii contractului (revoluționarii americani de la sfârşitul 
secolului al XVIII-lea se justifică în mod clar prin această idee). 

Teoretizând astfel evoluţia britanică din secolul al XVII-lea, 
Hobbes şi Locke trezesc interesul filozofilor francezi din secolul 
al XVIII-lea. Aceştia admiră un sistem fundamentat pe drepturile 
individului şi în care raţiunea pare să stea la baza politicii. 
Voltaire laudă perfecțiunea sistemului politic englez, iar 
Montesquieu teoretizează, după Locke, sistemul unei monarhii 
temperate, în care separarea puterilor apare ca o garanţie 


împotriva despotismului. 

Această admiraţie a Europei luminate pentru sistemul politic 
liberal în stare incipientă în Marea Britanie trebuie să fie totuşi 
temperată. Mai întâi de toate, nu există o adevărată Constituţie 
britanică ci un ansamblu de texte disparate, juxtapuse unele 
celorlalte, după capriciile împrejurărilor istorice şi care nu 
rezolvă decât o parte din problemele constituţionale. 

De la Marea Cartă sau Regulamentul de la Oxford din secolul 
al XIlll-lea la Petiţia Drepturilor (1628), care pune bazele 
existenţei Parlamentului, trecând prin legea Habeas Corpus 
(1679), care pune bazele libertăţii individuale, prin Legea 
Drepturilor (1689), care defineşte limitele autorităţii regale şi 
domeniul de acţiune al Parlamentului, prin Test Act* (1673), 
care interzice funcţiile publice neanglicanilor şi prin Actu/ de 
Instalare (1701), care dă dreptul numai protestanților să urce pe 
tronul Angliei, Constituţia britanică nu este nimic altceva decât 
un şir de răspunsuri pragmatice la problemele care s-au pus 
într-un moment sau altul al istoriei. Cu toate acestea, dincolo de 
confuzia care pare să domnească în sistemul constituţional, 
dincolo de repetarea unor documente sau de numeroasele 
lacune, trei principii fundamentale ies în evidenţă: garantarea 
libertăţilor individuale ale cetățenilor britanici, limitarea 
autorităţii regale prin existenţa unui Parlament şi caracterul 
fundamental protestant al statului. 

Al doilea motiv de temperare a acestei admiraţii pentru 
Constituţia britanică ţine de faptul că lipsa de precizie a textelor 
face ca funcţionarea instituţiilor într-un mare număr de domenii 
să ţină mai mult de practică decât de teorie. Ceea ce Europa 
reţine din modelul britanic se bazează mai puţin pe texte decât 
pe o tradiţie care s-a împământenit în cursul anilor 1689-1815 şi 
care a avut drept efect diminuarea puterii regale şi naşterea 
unui sistem politic original, fondat pe importanţa Cabinetului şi 
întâietatea Parlamentului. 


Guvernarea whigilor şi Coroana britanică 


Făuritori ai Revoluţiei de la 1688, whigii, apărători ai 
întâietăţii Parlamentului, guvernează aproape fără întrerupere în 
timpul Mariei şi al lui Wilhelm de Orania (1688-1702), în timpul 
reginei Ana, fiica lui Jacob al Il-lea, care le urmează la tron 
(1702-1714), şi, în sfârşit, în timpul primilor doi suverani ai 
dinastiei de Hanovra, George | (1714-1725) şi George al Il-lea 
(1725-1760). În toată această perioadă, marile familii tori, 
apărătoare ale păstrării Prerogativei regale sunt bănuite de 
simpatii „iacobite“ în favoarea lui Jacob Eduard, fiu al lui Jacob al 
II-lea şi, în consecinţă, sunt înlăturate de la guvernare. Or, exact 
în această perioadă se instaurează sistemul politic britanic al 
monarhiei limitate. 

În teorie, în virtutea Prerogativei regale, suveranul dispune de 
puteri considerabile. „Rege în Parlamentul său“, el promulgă 
actele puterii legislative. „Rege în Consiliul său“, el are puterea 
executivă, conduce diplomaţia, armata, flota. El este, de 
asemenea, izvorul justiţiei şi toate sentinţele sunt pronunţate în 
numele său. În sfârşit, în virtutea Actului de supremație al lui 
Henric al VIII-lea, el este şeful Bisericii anglicane. 

Aceste prerogative sunt în realitate foarte restrânse. Mai întâi, 
prin Declaratia Drepturilor din 1689, care permite Parlamentului 
să controleze finanţele regale. Apoi, prin Habeas Corpus, care îi 
interzice să aresteze un cetăţean fără aprobarea unui magistrat 
şi îl obligă să încredinţeze justiţia unui Cancelar şi tribunalelor, 
sau, pentru a exercita justiţia supremă, trebuie să fie asistat de 
un Privy Council desemnat de Parlament. In sfârşit, el nu poate 
percepe niciun impozit, nici să recruteze trupe fără acordul 
Parlamentului, ceea ce îi interzice să ducă o politică personală. 

îngrădită de texte, Prerogativa regală este micşorată în 
practică de către cei doi primi suverani ai dinastiei de Hanovra, 
George | şi George al II-lea. Nevorbind defel engleza, preferând 
să rămână alături de electoratul lor hanovrian, interesându-se 
mai ales de politica externă şi de armată, ei lasă pe miniştri şi 
Parlamentul să guverneze şi nu se folosesc niciodată de dreptul 
lor de veto în proiectele de legi de la Westminster. 

Aceste împrejurări întâmplătoare, adăugate tendinţelor care 
s-au manifestat în secolul al XVII-lea, creează în secolul al XVIII- 


lea o tradiţie de diminuare a puterii regale, compensată prin 
rolul tot mai mare al Parlamentului şi al Guvernului. Lipsit de 
sprijinul unei puteri regale solide, cabinetul încearcă să 
găsească sprijin la majoritatea Parlamentului. In felul acesta se 
conturează primele trăsături a ceea ce, în secolul al XIX-lea, va 
deveni regimul parlamentar. 


Cabinetul 


Moştenit din Evul Mediu de la vechiul consiliu al regelui, 
Cabinet Council nu a apărut decât în timpul domniei lui Wilhelm 
al Ill-lea, despărţindu-se de Privy Council, care, de acum înainte, 
joacă rolul unei Curți de Casaţie. Cabinetul, care reuneşte 
principalii miniştri, devine în absenţa regilor adevăratul guvern 
al Angliei. El este cel care hotărăşte principalele direcţii de 
acţiune care vor fi apoi supuse aprobării regelui şi 
Parlamentului. Din mijlocul său se desprinde cu încetul 
superioritatea Primului Lord al Trezoreriei, aşa încât, conducând 
Finanţele statului, acesta preia numele şi funcţiile Primului 
ministru. În jurul lui se află o mână de miniştri, dintre care cei 
mai importanţi sunt Lordul Cancelar, care se ocupă de justiţie şi 
cei doi secretari de stat. Până în 1782, competențele acestora 
din urmă erau teritoriale, unul administrând nordul regatului 
plus Scoţia, celălalt fiind însărcinat cu partea de sud şi cu 
problemele coloniale externe. După această dată, o nouă 
repartizare a atribuţiilor lor face ca unuia să i se încredinţeze 
problemele interne (Home Secretary), iar celuilalt Afacerile 
externe (Foreign Secretary). Pe lângă miniştri, trebuie subliniată 
importanţa Primului Lord al Amiralității, însărcinat cu marina şi 
operaţiunile navale. 

In teorie, guvernul depinde de rege, care numeşte miniştrii şi 
îi poate revoca. Dar frecventele absenţe ale primilor regi de 
Hanovra determină o creştere a preponderenţei Parlamentului în 
desemnarea primilor miniştri. În realitate, şefii marilor familii 
whigs domină Parlamentul şi îşi împart între ei puterea: regele 
are obligaţia să-i aleagă chiar dacă nu are pentru ei vreun 
sentiment de simpatie. Viaţa politică britanică este astfel 
dominată, până în 1760, de doi oameni politici, Robert Walpole 
şi William Pitt. 

Robert Walpole devine, în 1721, Prim Lord al Trezoreriei şi 
Cancelar (ministru) al Finanţelor. Originar din mica nobilime de 
provincie (gentry), acest om pragmatic, prudent şi cinic, 
reuşeşte să păstreze puterea timp de douăzeci de ani, 
conducând Parlamentul prin intermediul corupţiei. Cât despre 
William Pitt, el devine ministrul Afacerilor externe în 1756, în 
ciuda faptului că regele George al II-lea nu-l prea simpatizează. 


El îşi creează o autoritate deosebită ducând o politică agresivă, 
naționalistă, războinică, îndreptată împotriva Franţei, ceea ce îl 
face să rămână la conducere până în 1761, după care va fi 
rechemat de George al Ill-lea, în 1767. 


Parlamentul 


Chiar dacă, din cauza diminuării puterii regale, apare drept 
depozitarul autorităţii supreme, Parlamentul este practic 
citadela aristocrației. El se compune, prin tradiţie, din Camera 
Lorzilor şi din cea a Comunelor. 

Prima este compusă dintr-un număr de 200-300 de pairi, care 
se împart în trei categorii: Pairii spirituali, adică cei 26 de 
episcopi ai Angliei şi ai Ţării Galilor; cei 16 Pairi scoțieni şi între 
160 şi 180 de pairi ereditari, în virtutea regulii primogeniturii. 
Regele îi numeşte pe pairi aşa cum doreşte şi când doreşte, fără 
limită de număr. 

Camera Comunelor reprezintă „națiunea“ britanică. Nu este 
vorba numai de o reprezentare a populaţiei, ci şi de o 
reprezentare economică. Sistemul electoral este fixat de altfel 
de legi foarte vechi, care consideră votul nu ca un drept, ci ca 
un privilegiu. Concepţia despre reprezentare duce la existenţa a 
două tipuri de circumscripţii electorale: comitatele şi burgurile. 
Cei 186 de deputaţi, câte doi de comitat, reprezintă regiunile 
britanice. Ei sunt aleşi de proprietarii de pământuri al căror venit 
depăşeşte un nivel minim fixat în fiecare an (160.000 de 
alegători către 1750). Cei 476 de deputaţi din burguri asigură 
reprezentarea „intereselor“, adică a activităţilor economice. 
Sistemul electoral diferă de la un burg la altul, unele, foarte 
rare, având sufragiu universal, majoritatea neprimind la vot 
decât un număr redus de membri ai breslelor celor mai înstărite 
şi pe contribuabilii cei mai bogaţi. În total, alegătorii din burguri 
sunt, către 1750, în număr de 85.000. 

Carta burgurilor nefiind adusă la zi, trei consecinţe sunt 
provocate de această situaţie. Prima este preponderența politicii 
Angliei de sud şi de est faţă de cea de nord şi de vest, unde se 
dezvoltă noile activităţi industriale. Cel mai mare număr de 
deputaţi este desemnat de regiunile unde populaţia stagnează 
sau se înmulţeşte mai lent decât în altele. A doua consecinţă 
este supraviețuirea „burgurilor descompuse“, care continuă să 
aleagă deputaţi deşi, practic, ele sunt abandonate de locuitorii 
lor, ceea ce permite familiilor aristocratice importante să aleagă 
deputaţi după dorinţa lor, majoritatea alegerilor desfăşurându- 
se cu un candidat unic. In sfârşit, corupţia se generalizează, 


candidaţii plătind pe alegătorii care vin să voteze în capitala 
regiunii: le fac cadouri, le plătesc cazarea şi băutura şi la nevoie 
le oferă sume de bani pentru a-şi asigura votul acestora. 
Miniştri, proprietari de pământ, manufacturieri, coloni din Indii 
sau din America pot „să-şi cumpere burguri“ în felul acesta, 
pentru a influenţa majoritatea sau politica din Camera 
Comunelor. 

Fie că este vorba de Camera Lorzilor sau de Camera 
Comunelor, Parlamentul este astfel în mâinile unei aristocrații 
care dirijează administraţia comitatelor. Din rândurile ei sunt 
numiţi lorzii-locotenenţi care îl reprezintă pe rege, conduc 
forţele armate şi miliția şi numesc şeriful (comisarul de poliţie) şi 
judecătorul de pace (competent în domeniul justiţiei, 
administraţiei şi finanţelor). 

În aceste condiţii, partidele reprezentate în Parlament nu sunt 
în realitate decât nişte clici aristocratice, o adunare de clienţi ai 
acestora, în jurul câtorva şefi de clan, mari seniori sau politicieni 
influenţi. Conflictele de interese sau între persoane sunt cu atât 
mai importante cu cât vechii Tori, suspecți de iacobitism, au fost 
înlăturați de la putere şi numai Whigii se bucură de acum înainte 
de autoritate. Deveniţi arbitri ai jocului politic, ideile lor se 
impun fără nicio concurenţă după „glorioasa revoluţie“ din 
1688. Ei se împart în două mari grupări, care refac vechea 
opoziţie tori-whig: partizanii guvernului şi reprezentații opoziţiei. 

Parlamentarismul aristocratic, care s-a instaurat în Marea 
Britanie la mijlocul secolului al XVIll-lea, este confruntat cu 
tentativa de reacţie autoritară a lui George al III-lea. 


Tentativa de reacţie autoritară a lui George al Ili-lea 
(1760-1783) 


Nepot al lui George al II-lea, urcat pe tron în 1760, George al 
Ill-lea este primul suveran din dinastia de Hanovra cu adevărat 
englez. Vorbind perfect englezeşte, interesat de Anglia, el a fost 
crescut în sentimentul de ură faţă de bunicul său şi faţă de 
clicile politice care conduc Anglia. Excelent cunoscător al istoriei 
Angliei, el nu intenţionează deloc să reinstaureze monarhia 
autoritară aşa cum a fost acuzat, ci să redea prerogativei regale 
întreaga ei forţă pe care predecesorii săi au lăsat-o să cadă în 
desuetudine. Atitudinea sa nu este cu nimic contrară textelor 
constituţionale, nici Declaraţiei Drepturilor din 1689, dar se 
opune practicii instaurate din 1714. Om cu autoritate, foarte 
popular în rândurile micii nobilimi de provincie, protestant 
sincer, el se va lovi de whigi şi va încerca să oprească sistemul 
parlamentar în curs de instaurare. 

Regele încearcă mai întâi să înlăture pe conducătorii whigi şi 
mai ales pe William Pitt, înlocuindu-l cu Lord Bute. Această 
tentativă eşuează şi provoacă o agitaţie a radicalilor împotriva 
Prerogativei regale. George al Ill-lea pare mult mai aproape de 
a-şi atinge scopurile în 1770, aducându-l la putere pe Lord 
North, care rămâne până în 1782, asigurându-şi o solidă 
majoritate în Camera Comunelor prin procedeele tradiţionale de 
corupţie. În timpul guvernării sale, regele joacă un rol important 
în afacerile publice. Whigii organizează o adevărată mobilizare 
împotriva a ceea ce li se pare o repunere în discuţie a achiziţiilor 
din prima jumătate a secolului al XVIII-lea. Aceasta este condusă 
de Fox, în ascensiune în cadrul partidului, apărătorul dreptului 
Parlamentului în faţa presiunilor făcute de rege şi de popor. Dar 
această opoziţie este incapabilă să răstoarne Guvernul şi să 
restabilească autoritatea Parlamentului. 

Criza americană şi consecinţele sale îi vin de hac Lordului 
North şi pun capăt experimentului de restaurare a Prerogativei 
regale de către George al Ill-lea. Înfrângerea englezilor la 
Yorktown de către americani şi francezi provoacă o criză care 
afectează Marea Britanie. În 1780, mari răscoale izbucnesc în 
întreaga ţară, inclusiv la Londra (Gordon Riots). În aprilie 1780, 
în Camera Comunelor, deputatul Dunning determină adoptarea 


unei moţiuni declarând că „puterea Coroanei a crescut, creşte şi 
trebuie bineînţeles redusă“. Lordul North, sătul de această 
guerilă permanentă declanşată de Parlament împotriva lui, îşi 
dă demisia în 1782. După un scurt intermediu whig, regele îl 
cheamă la conducere pe fiul lui Pitt, care are acelaşi prenume ca 
tatăl său, William. În timpul guvernări sale, instaurarea 
regimului parlamentar devine ireversibilă. 


Al doilea Pitt şi calea spre parlamentarism 


Prim-ministru la 23 de ani, al doilea Pitt a fost crescut de tatăl 
său (mort în 1778) pentru a conduce. El apare ca un liberal 
reformator, deschis la ideile noi. Dar va fi mai ales omul unui 
nou sistem politic. 

În momentul venirii sale la putere (1783), influenţa Coroanei 
este diminuată de rezultatele guvernării personale a lui George 
al II-lea. Problemele Americii, crizele ministeriale care se succed 
sau avântul curentului radical cer reforme profunde şi limitarea 
puterii suveranului. Apropierea centenarului  „glorioasei 
Revoluții“ din 1688 accentuează şi mai mult această tendinţă, 
mai ales odată cu crearea asociaţiilor care aşteaptă repunerea 
în aplicare a principiilor din Declaraţia Drepturilor din 1689. În 
sfârşit, scăderea puterii regale este favorizată de criza de 
nebunie pe care o face regele în 1788: după crize sporadice, 
începând din 1810, suveranul devine definitiv nebun. Dar 
George al lIll-lea nu moare decât în 1820. Anglia trăieşte 
aproape două decenii cu o putere regală cu atât mai fictivă cu 
cât prinţul de Galles şi ceilalţi fii ai regelui sunt mediocri şi 
desfrânaţi. 

Esenţa puterii revine deci Primului ministru, consolidându-se 
astfel tradiţia apărută între 1714 şi 1760, pe care George al IIl- 
lea a încercat să o repună în discuţie. Rămânând fidel 
suveranului, Pitt îi cere să se abţină de la orice intervenţie în 
viaţa Cabinetului.  Supremaţia Guvernului este restabilită 
definitiv. 

In cadrul Cabinetului, Pitt refuză orice compromis cu partidele 
politice din Parlamentul de la Westminster. Atacat de Whigi, el 
se sprijină pe membrii partidului Tori. Dar, considerând pe 
ceilalţi miniştri drept colaboratorii săi şi nu egalii săi, el refuză 
hotărât divizarea puterii: Prim-ministrul a înlocuit definitiv pe 
suveran ca şef al executivului. El respinge de asemenea cererile 
radicalilor care doresc o lărgire a dreptului de vot şi formarea 
unui guvern bazat pe majoritatea din Camera Comunelor (adică, 
în alţi termeni, crearea unui regim parlamentar). Pitt, care a fost 
de şaisprezece ori în minoritate în Cameră, fără să-i treacă 
măcar prin cap să demisioneze, refuză cu tărie ideea răspunderii 
Guvernului în faţa Camerei. 


Această încăpățânare se explică în parte prin izbucnirea 
Revoluţiei franceze. De acum înainte Pitt nu mai are încredere în 
radicali, pe care îi bănuieşte că ar vrea să-i imite pe iacobinii din 
Franţa. William Pitt rămâne prim-ministru din 1783 până la 
moartea sa, în 1806. El face din Marea Britanie centrul coaliţiilor 
împotriva Franței revoluționare şi imperiale.  Reunind 
majoritatea naţiunii în această luptă, el îi izolează şi îi 
marginalizează pe radicali, care ard de nerăbdare să imite 
revoluţia. Pentru a menţine ordinea stabilită, el ia măsuri 
autoritare: suspendă Habeas Corpus şi aduce în faţa justiţiei pe 
cei care apără ideile revoluţionare. Această înverşunare va opri, 
timp de aproape trei decenii, evoluţia liberală inaugurată de 
Marea Britanie. 

La începutul secolului al XIX-lea, consecinţele îndepărtate ale 
„glorioasei Revoluții“ din 1688 au dus la admiterea principiului 
potrivit căruia regele domneşte dar nu guvernează, puterea sa 
fiind transferată Cabinetului care se sprijină pe Parlament. 
Evoluţia sistemului britanic este blocată totodată de frica 
mişcării revoluţionare care s-a declanşat în Franţa. Regimul este 
fără îndoială pe calea parlamentarismului, dar el nu este încă 
parlamentar: îi lipseşte recunoaşterea răspunderii Guvernului 
faţă de Camera Comunelor şi existenţa unui partid majoritar al 
cărui şef să devină prim-ministru. Va trebui să se aştepte până 
în perioada anilor 1830 pentru a triumfa. In consecinţă, 
începând de la sfârşitul secolului al XVIII-lea, modelul britanic 
este complet opus modelului francez al monarhiei absolute. La 
începutul secolului al XIX-lea Anglia trece de asemenea drept 
exemplu, pentru că devine prima putere economică din lume 
datorită creşterii producţiei sale industriale. 


Capitolul 13 A 
DEZVOLTAREA ECONOMICA ŞI TRANSFORMARILE SOCIALE DIN 
EUROPA SECOLULUI AL XVIII-LEA 


E În a doua jumătate a secolului al XVIII-lea, Europa 
cunoaşte o perioadă de mare dezvoltare, însoţită de o 
creştere demografică remarcabilă. Natalitatea rămâne 
foarte crescută, mortalitatea permite ca naşterile să 
devină mult mai numeroase decât decesele. Consecința 
este o creştere considerabilă a cererii. 


E În partea de nord-vest a continentului şi mai ales în 
Anglia, nevoia de a hrăni o populație mai numeroasă 
provoacă o „revoluţie agricolă“ care se manifestă prin 
renunțarea la practicile comunitare, prin însuşirea 
individuală a pământurilor şi prin îmbunătăţirea 
tehnicilor agricole. 


N Tot în Europa de Nord-Vest are loc dezvoltarea 
marelui comert maritim. Acesta favorizează porturile 
Atlanticului (Londra, Bristol, Bordeaux şi Nantes), care 
se îmbogătesc prin „comerțul triunghiular“. Economia 
regiunilor din interior este stimulată datorită amenajării 
apelor navigabile, construirii de canale, iar în Franţa 
datorită creării unei reţele de drumuri regale. 


E Între 1740 şi 1780, în Anglia se produce revoluția 
industrială, care pătrunde putin mai târziu în Franţa şi în 
Țările de Jos. Înmulțirea invențiilor de noi tehnologii 
permite înlocuirea omului cu maşina. De acum înainte, 
bunurile sunt produse în uzine, iar productivitatea creşte 
foarte mult, mai ales în domeniul textilelor şi 
metalurgiei. 


N Revolutia industrială dă naştere unei societăţi noi: 
burghezia joacă un rol important fiind admisă în 
rândurile nobilimii ca în Anglia, sau încercând să-i 
înlăture întâietatea, ca în Franţa. Nobilimea, care 
continuă să domine în Europa Centrală, de Est şi de Sud, 


izolată de revoluția industrială, încearcă, în Franţa, să 
frâneze o evoluţie care se operează în detrimentul său. 
În sfârşit, clasele populare, care rămân în marea lor 
majoritate rurale, trăiesc în condiţii care se înrăutăţesc 
tot mai mult mai ales din cauza creşterii preţurilor. 


N Aspectul cel mai important rămâne prăpastia care 
apare între Europa de Nord-Vest şi restul continentului, 
aflat departe de aceste procese, într-o situație de 
arhaism. 


După dezvoltarea deosebită din secolul al XVI-lea, secolul al 
XVII-lea apare pe plan economic şi social ca o perioadă de 
relativă stagnare, cu crize intermitente care durează până la 
începutul secolului al XVIII-lea. Începând din 1730, complexul de 
împrejurări redevine favorabil: până în 1760, expansiunea se 
caracterizează printr-un debut lent, urmat de douăzeci de ani de 
dezvoltare deosebită. Tendinţa de creştere a preţurilor, care 
durează până în 1810, dovedeşte existenţa unei cereri foarte 
mari. Aceasta este însoţită de o creştere a profiturilor şi a rentei 
funciare, în timp ce salariile cunosc o creştere mult mai mică. La 
originea acestei dezvoltări din secolul al XVIII-lea se află o 
spectaculoasă dezvoltare demografică. 


Creşterea populaţiei europene 


Un nou regim demografic ia naştere în anii 1730-1740. Acesta 
îl înlocuieşte pe cel pe care Europa occidentală îl cunoştea de 
secole. Bazat pe un nivel ridicat de natalitate (de la 30 la 60%) 
şi compensat de o mortalitate ridicată (foamete, epidemii, 
mortalitate infantilă), regimul tradiţional se manifesta printr-o 
creştere foarte înceată a numărului populaţiei. Regimul care 
apare acum se caracterizează prin menţinerea unei natalităţi 
crescute, dar însoţită de acum înainte de o scădere substanţială 
a mortalităţii. În Marea Britanie, de exemplu, aceasta era de 30 
la 37% înainte de 1730 şi scade continuu pentru a se stabiliza la 
21% către 1815. Consecința imediată: superioritatea naşterilor 
faţă de decese permite o importantă creştere demografică. In 
cursul secolului, Franţa trece în felul acesta de la douăzeci la 
douăzeci şi şase de milioane de locuitori, Anglia şi Ţara Galilor 
de la cinci la zece milioane, Italia de la unsprezece la 
optsprezece, în timp ce Spania, Prusia sau Suedia îşi dublează 
populaţia, iar Rusia şi-o triplează. Europa trece de la 120 de 
milioane de locuitori la începutul secolului la 180 de milioane în 
1789. 

Cum se explică această creştere bruscă a populaţiei Europei? 
Ca de obicei, trebuie să se recurgă la o multitudine de explicaţii 
complementare. Nu trebuie supraestimată nici scăderea 
numărului şi importanţa războaielor, nici progresele medicinei, 
care nu afectează marea masă a populaţiei. Creşterea 
temperaturii şi scăderea cantităţii medii de ploaie sunt fără 
îndoială determinante. Acestea antrenează creşterea 
randamentului recoltelor, reducerea foametei şi a cortegiului de 
epidemii. Trebuie să se ţină cont, de asemenea, de introducerea 
în Europa a plantelor noi aduse din America, care pot înlocui la 
nevoie recoltele slabe. Printre acestea, cartofii, cultivați mai 
întâi în Anglia şi în Germania, se răspândesc apoi în Franţa, prin 
Alsacia. Cât despre porumb, acesta înlocuieşte grâul în 
alimentaţia populaţiei şi permite hrănirea animalelor în sudul 
Franţei, în Spania sau în Italia. 

Existenţa unei populaţii mai numeroase, care face să crească 
cererea de produse alimentare şi industriale, constituie un 
incontestabil stimulent economic. 


Revoluţia agricolă 


Nevoia de a hrăni o populaţie care se înmulţeşte impune o 
creştere a producţiei. Totuşi, menţinerea regimului seniorial, 
obiceiul autoîntreţinerii şi autoaprovizionării domeniului feudal 
frânează progresele agriculturii într-o mare parte a Europei. 

Singura soluţie este atunci mărirea suprafeţelor cultivate, prin 
defrişarea unor noi suprafeţe, practică care constituie regula în 
majoritatea regiunilor din Europa centrală şi orientală. 

Inovaţiile care permit să se discute, cu oarecare exagerare, 
de „revoluţia agricolă“ se produc în număr limitat în câteva 
regiuni ale Europei de nord-vest: Anglia, Provinciile Unite, Ţările 
de Jos, ca şi în unele regiuni ale Franţei şi anumite regiuni ale 
Italiei. Mai degrabă decât o revoluţie, aici se produce o 
generalizare a unor tehnici, dintre care unele au apărut cu mult 
timp în urmă. Explicaţia avansului britanic ţine, fără îndoială, de 
precocitatea metodei de îngrădire a terenurilor („enclosure“). 
Apărută la sfârşitul secolului al XIV-lea, aceasta duce la 
distrugerea cadrului comunitar de punere în valoare a 
domeniilor rurale (împărţirea pădurilor şi păşunilor comunale) şi 
la dispariţia exploatării în comun a solurilor cultivate. Ingrădirea 
parcelelor, fixarea clară a hotarelor proprietăţii îi încurajează pe 
proprietari să-şi amelioreze pământurile prin  desecări, 
îmbunătăţiri, experimentarea noilor culturi şi utilizarea tehnicilor 
mai moderne. După ce mult timp a încercat să împiedice 
această mişcare, puterea din Marea Britanie se hotărăşte, în 
cursul secolului al XVIll-lea, să o susţină. In felul acesta se dă 
lovitura decisivă vechiului sistem de exploatare rurală şi se 
înlătură obstacolele din faţa modernizării agriculturii. Din 1815, 
Anglia gardurilor vii predomină faţă de cea a câmpurilor 
deschise. 

Această nouă structură permite îmbunătăţirea tehnicilor 
agricole, deosebit de semnificativă în comitatul Norfolk din 
Marea Britanie, unde le popularizează câţiva mari proprietari, ca 
Jethro Tull sau vicontele de Townshend (supranumit „Lord 
Turnip“ - Lordul Nap). Principala inovaţie constă în renunţarea la 
ogoarele în pârloagă din sistemul asolament, pentru a-l înlocui 
cu cultivarea plantelor furajere (napi, gulii, trifoi, sparcetă) care 
ajută la refacerea solurilor şi în acelaşi timp furnizează hrană 


pentru animale. Acest sistem joacă un rol important în creşterea 
recoltelor, mărind rapiditatea şi eficacitatea arăturilor, în timp 
ce gunoiul de grajd creşte randamentele. In sfârşit, tehnicile de 
selecţie a animalelor, utilizarea noilor îngrăşăminte (praf de 
oase, marnă pentru solurile nisipoase) şi a maşinilor noi 
(semănători, secerători, treierători) sunt toate perfecţionate în 
cursul secolului al XVIII-lea. 

O adevărată „agromanie“ se răspândeşte în mediile 
intelectuale, burgheze şi aristocratice. În Franţa, fiziocraţii devin 
teoreticienii noilor procedee şi trasează viitorul unei umanităţi 
care, graţie liberei dezvoltări a agriculturii, va putea să se 
elibereze de toate obstacolele moştenite prin tradiţie şi să 
ajungă la prosperitate şi fericire. Ei au influenţă şi asupra 
guvernării regale, mai ales când unul dintre ai lor, Turgot, 
ajunge la funcţia de controlor general al finanţelor (1774). La 
Universitatea din Neapole este creată, în 1754, o catedră de 
economie pentru Genovesi, şi el teoretician al dezvoltării 
economiei bazate pe agricultură. Apariţia lucrării Ana/e de 
Agricultură a englezului Arthur Young sau a Elementelor de 
agricultură (1760) de Duhamel de Monceau dovedeşte interesul 
intelectualilor pentru noile metode agricole. Popularizate de 
ziare şi de societăţile de Agricultură, inovațiile sunt difuzate în 
întreaga Europă. În 1793, William Pitt creează Comitetul pentru 
agricultură, însărcinat să facă anchete şi să dea sfaturi 
agricultorilor englezi. La Florenţa, ia naştere Academia 
Geografilor, în timp ce în Franţa, statele provinciale fondează 
societăţi agricole. 

Acolo unde evoluează, această revoluţie agricolă transformă 
condiţiile de viaţă ale populaţiei. Ţară de pionierat, Anglia 
cunoaşte o creştere a producţiei sale agricole de 35%, în cursul 
unui secol, proprietarii care participă la mişcarea de inovaţie se 
îmbogăţesc, în timp ce abundența producţiei şi dezvoltarea 
transporturilor favorizează un început de specializare: sud-estul 
ţării furnizează în special cereale, iar comitatele din nord-vest 
(Warwick, Lancashire, Cheshire) se specializează în creşterea 
animalelor. 

Producţia agricolă creşte şi în restul Europei, dar în proporţii 
mai reduse. Căci înnoirea agriculturii nu se poate realiza decât 
într-un cadru dublu: marea exploatare şi proprietatea 


individuală. Modernizarea cere renunţarea la practicile colective. 

Dar desfiinţarea lor lipseşte partea cea mai săracă a 
comunităţii rurale de mijloacele tradiţionale de existenţă. 
Drepturile de uzanţă (spicuială, dreptul de păşunat şi folosirea 
pădurilor şi a  păşunilor comunale) constituiau singurele 
posibilităţi de a supravieţui. Pentru aceşti oameni săraci, 
individualismul agrar, inseparabil de înnoire, constituie deci un 
pericol împotriva căruia ei se opun, uneori cu forţa, împiedicând 
în felul acesta acţiunea de împărţire a bunurilor comunale şi de 
împrejmuire a pământurilor. Avansată în Anglia, începută în 
Franţa, în ltalia sau în Spania unde se loveşte de o opoziţie 
puternică, mişcarea revoluţiei agrare este inexistentă în Europa 
centrală şi orientală, unde modernizarea nu pătrunde deloc şi 
unde structura juridică a senioriei rurale, mai solidă ca 
niciodată, se opune oricărei forme de progres. 


Dezvoltarea marelui comerţ maritim 


Prosperităţii din agricultură, Europa occidentală îi adaugă 
dezvoltarea marelui comerţ maritim, fără o evoluţie deosebită a 
itinerarelor comerciale fixate în secolul al XVI-lea: cea mai mare 
parte a relaţiilor comerciale maritime se face cu coloniile din 
America sau din Extremul Orient. Astfel, țărmurile Atlanticului 
sunt primele care vor beneficia de relativa lipsă a războaielor, 
de înlăturarea pirateriei şi de dezvoltarea asigurărilor. 

Flota britanică, al cărei tonaj se măreşte de cinci ori în cursul 
secolului al XVIII-lea, îşi asigură o superioritate evidentă. Ea 
transportă mărfuri la Londra, devenită placa turnantă a 
produselor tropicale (zahăr, cafea, bumbac, tutun, indigo, ceai, 
mătăsuri, ţesături din bumbac sau porţelanuri). Negustorii 
englezi revând apoi acest produse în toată Europa, realizând 
beneficii substanţiale. In schimb, ţările europene exportă în 
restul lumii produse de manufactură pe care le furnizează din 
abundență, mai ales Marea Britanie, a cărei producţie 
industrială cunoaşte o dezvoltare remarcabilă. 

Comerţul cel mai fructuos, în special pentru Franţa şi Anglia, 
este comerţul triunghiular între Europa, Africa şi insulele 
Americii. Plecate din Nantes, Bordeaux sau Bristol, navele 
europene încărcate cu produse de manufactură, cu arme şi cu 
obiecte din sticlă, ajung pe coastele Africii unde îşi schimbă 
încărcătura pe sclavi negri capturați şi vânduți de şefii triburilor 
de pe coastă. Navele îi transportă pe aceştia în America unde 
plantatorii de pe insule îi cumpără pe aur, într-atât le este de 
necesară mâna de lucru a acestora. Beneficiile realizate permit 
cumpărarea de zahăr, rom sau tutun, care sunt revândute în 
Europa. Acest comerţ triunghiular, care permite triplarea sau 
cvadruplarea sumei iniţiale, se află la originea averii 
negustorilor şi armatorilor din marile porturi ale Atlanticului. 

Această predominare a comerţului atlantic explică noua 
ierarhie portuară, care triumfă în secolul al XVIII-lea. Anversul 
ruinat, Amsterdamul în declin cedează locul lor Londrei, mare 
antrepozit al produselor de dincolo de mări, porturilor Bristol, 
Nantes, Bordeaux şi în curând Liverpool. Pe locul al doilea se 
află porturile de la Marea Nordului, situate mai departe de axele 
principale ale comerţului maritim, ca Hamburg sau Copenhaga, 


care controlează trecerea din Marea Nordului în Marea Baltică. 

Prosperitatea acestei zone stimulează indirect traficul interior 
al continentului, cu atât mai mult cu cât sunt făcute eforturi 
pentru dezvoltarea şi stimularea căilor de comunicaţie. Fluviile, 
căi tradiţionale de trafic comercial, încep, în special în Franţa şi 
în Marea Britanie, să fie legate între ele prin canale. In schimb, 
drumurile, în aproape întreaga Europă, rămân destul de proaste 
şi inadaptate transporturilor grele de călători sau de mărfuri. 
Franţa constituie în acest sens o excepţie. Crearea, în 1716, a 
Corporaţiei Podurilor şi Şoselelor permite realizarea unei reţele 
de drumuri regale întreţinute permanent, care servesc de 
exemplu întregii Europe. 

Dezvoltarea comercială a ţărilor din Europa occidentală este 
evidentă. În Franţa, exporturile cresc de la 122 de milioane la 
500 de milioane de livre între anii 1716 şi 1789, în timp ce 
Anglia cunoaşte o creştere de acelaşi nivel. Restul continentului 
nu cunoaşte această dezvoltare decât parţial sau foarte 
restrâns. Astfel, ţările Europei occidentale se îmbogăţesc şi mai 
mult decât în secolele XVI şi XVII. Producţia de metale preţioase, 
stimulată de dezvoltarea comerţului, creşte în mod considerabil: 
între anii 1720 şi 1780, producţia de argint se dublează, iar cea 
de aur între anii 1700 şi 1750. Dar metalele preţioase din 
America nu fac decât să treacă prin Spania, apoi se acumulează 
în Franţa, în Marea Britanie, în Ţările de Jos. 

În acest context de prosperitate, între anii 1760 şi 1780, 
apare în Marea Britanie un ansamblu de transformări ale 
structurilor producţiei manufacturiere, căruia istoria îi va da 
denumirea de „revoluţie industrială“. 


Revoluţia industrială din Anglia 


Până în 1760, industria britanică cunoaşte o prosperitate 
deosebită, dar în cadrul tradiţional al muncii la domiciliu. Acest 
domestic system reuneşte în realitate două categorii de 
muncitori: meseriaşii independenţi (tâmplarii de mobile, croitorii 
etc.), care produc şi în acelaşi timp comercializează, şi 
muncitorii salariaţi care depind de un merchant-manufacturer. 
Acest patron le furnizează materia primă, supraveghează 
execuţia şi finisarea lucrului înainte de a asigura comercializarea 
produsului finit. Acesta este putting out system. 

În acest cadru tradiţional, activităţile industriale sunt 
localizate aproape de sursele de materii prime. Cele două 
activităţi fundamentale sunt în primul rând textilele (mai ales 
lâna), care se dezvoltă în regiunile de creştere a oilor (sud-vest, 
Anglia de est în jurul Norwich-ului şi Yorkshire în jurul 
Bradfordului) şi metalurgia, care se instalează pe locul de 
extracţie a minereurilor (Cornouailles pentru cupru şi cositor) 
sau aproape de păduri, surse de combustibil, devastate curând 
de această activitate. 

În ciuda creşterii populaţiei şi a cererii, dezvoltarea acestei 
industrii tradiţionale stagnează. Este frânată de insuficienţa 
mâinii de lucru, care creşte nivelul salariilor şi măreşte costurile, 
de lipsa de capital din cauza carenţelor din sistemul bancar şi de 
raritatea inovaţiilor tehnice. 

De-abia între 1740 şi 1780 intervin mutații de toate felurile 
care vor zdruncina structurile producţiei industriale din Marea 
Britanie. 

Printre aceste transformări trebuie mai întâi să amintim un 
ansamblu de progrese materiale şi tehnice. De exemplu, 
înlocuirea treptată a cărbunelui de pământ cu cărbunele din 
lemn. La începutul secolului al XVIII-lea, Abraham Darby 
perfecţionează cocsul pe bază de huilă, ceea ce permite 
folosirea lui în furnale. Folosirea huilei se dezvoltă cu atât mai 
mult cu cât ea se găseşte din abundență în Anglia, nivelând 
partea exterioară a masivelor vechi din lanţul Penninilor 
(Alpilor), din Ţara Galilor sau din Scoţia. Huila permite 
renunţarea la importurile de lemn din Baltica, dar se găseşte 
mai ales la originea tehnicilor noi care revoluţionează industria, 


metalurgia (fonta din cocs). Inventarea maşinii cu abur şi alte 
progrese tehnice permit perfecţionarea maşinilor care înlocuiesc 
o mână de lucru foarte redusă. Invențiile se atrag una pe 
cealaltă într-un lanţ în care fiecare scoate în evidenţă o lipsă 
mai veche sau mai nouă, care trebuie rezolvată. 

Tot la mijlocul secolului al XVIII-lea se îmbunătăţeşte sistemul 
de credit. Într-o epocă în care dezvoltarea rapidă a schimburilor 
comerciale, abundența capitalurilor pune problema introducerii 
lor în procesul economic. Masa de capitaluri disponibile din 
Anglia a jucat un rol fundamental în apariţia revoluţiei 
industriale. În privinţa originii acestora părerile diferă şi este 
dificil de aflat dacă aceste capitaluri, care au permis revoluţia 
industrială, proveneau din marele comerţ industrial, de la 
proprietarii funciari îmbogăţiţi de revoluţia agricolă sau de la 
industriaşii înşişi. Oricare ar fi fost, abundența acestora 
favorizează deschiderea unei întregi reţele de bănci noi, care, 
întemeindu-se la Londra sau în comitate, uşurează investiţia 
industrială prin oferirea de credite mari şi cu dobânzi mici. 

Toate aceste progrese nu ar fi fost, desigur, suficiente pentru 
a declanşa revoluţia industrială dacă epoca nu ar fi adus şi o 
modificare fundamentală a mentalităţii. In plină epocă a 
Luminilor, asistăm într-adevăr la o entuziasmare a minţilor 
luminate pentru ştiinţă şi tehnică, produse ale raţiunii umane, 
capabile să îndrume umanitatea spre fericire şi prosperitate. 
Apărută în 1776, lucrarea lui Adam Smith, Studii asupra naturii 
şi cauzelor bogăției națiunilor, dovedeşte această stare de spirit. 
Acest imn închinat iniţiativei individuale, liberei întreprinderi şi 
luptei pentru profit face din autorul lui părintele liberalismului 
economic care se naşte. 

În acest context, apare în Anglia o nouă clasă de 
„antreprenori“. Aceşti oameni inventivi, animați de dorinţa de 
reuşită şi de putere, au ieşit din mediile sociale cele mai diferite: 
mari seniori (ducele de Bridgewater, vicontele Dudley), pastori 
(Cartwright, inventatorul unui război de ţesut) sau meseriaşi 
(Arkwright, creatorul unei maşini de tors pusă în mişcare de 
forţa hidraulică). Printre aceşti inovatori este frapantă 
importanţa celor veniţi din sectele protestante situate în afara 
anglicanismului:  quackeri (Darby),  baptişti (Newcomen, 
inventator al pompei de apă) sau prezbiterieni (Watt). Printre 


ipotezele formulate pentru a explica prezenţa lor masivă printre 
conducătorii industriali a fost, pe lângă calitatea deosebită a 
şcolilor disidente, şi faptul că accesul la înaltele funcţii de stat 
este oprit, în virtutea legii „Bill of Test“ (Test Act), reuşita 
economică constituind pentru ei singura cale posibilă de 
ascensiune socială. 

În tot cazul, este evident că revoluţia industrială se produce în 
jurul acestor oameni, începând din anii 1780-1785. Aceasta este 
rezultatul unei acumulări de inovaţii care se organizează în jurul 
a trei axe principale: invențiile din tehnică, concentrarea 
industrială şi creşterea producţiei. 

Mişcarea de invenţii care începe în cursul secolului al XVIII-lea 
se accelerează şi se accentuează către sfârşitul secolului. 
Numărul brevetelor de invenţie depuse reprezintă dovada: de la 
297 în perioada 1771-1780, la 653 între 1790-1800. 

Fiecare invenție, provocând lipsuri relative în fazele 
învecinate ale producţiei, atrage după sine noi invenţii. Este 
vorba, mai ales, despre mecanizare, care înlocuieşte efortul 
uman cu munca maşinii şi permite creşterea producţiei în 
proporţii considerabile. 

Exemplul textilelor scoate în evidenţă înlănţuirea inovaţiilor 
prin jocul noilor necesităţi create. În 1733, Kay perfecţionează 
războiul de ţesut datorită „suveicii volante“, care permite 
realizarea unor ţesături mai late, folosind mai puţină mână de 
lucru. Capacitatea ţesătoriei fiind de acum mai mare, creşte 
considerabil cererea de fire de ţesut, creştere la care vârtelniţa 
şi lucrul ocazional şi neregulat al mâinii de lucru rurale sunt 
incapabile să-i facă faţă. De aici, eforturile de a realiza o maşină 
de tors, care sfârşesc în 1765 prin inventarea de către 
Hargreaves a maşinii de tors (Jenny) cu opt broşe. In 1768, 
Arkwright conectează maşina la forţa hidraulică, punând la 
punct waterframe, în timp ce Crompton o perfecţionează (1779), 
permiţând răsucirea firului şi înfăşurarea sa datorită sistemului 
mule jenny. Cantitatea de fire este atât de mare încât ţesătorii 
nu reuşesc să absoarbă această producţie în creştere. 
Cartwright inventează atunci (1789) un nou război de ţesut mai 
complex şi mai productiv, pe care îl adaptează la forţa vaporilor, 
în 1801. Către 1815, producţia textilă în ansamblu este 
mecanizată. 


Înlănţuirea este identică în metalurgie: inventarea fontei din 
cocs, de către Darby (1710) este completată de cea a lui Cort, 
puddlage (1784), care permite să se obţină un oţel de bună 
calitate, scoţându-se din fier carbonul şi impurităţile. Laminat 
datorită invenţiei lui Wilkinson (1785), acest oţel permite 
fabricarea primelor şine - care sunt folosite la evacuarea 
minereului cu vagoneţi în minele de cărbune -, primelor poduri 
metalice şi primelor nave cu coca din metal. 

În sfârşit, în acest domeniu al invențiilor nu se poate trece 
peste o invenţie capitală, care rezolvă problema energiei: 
maşina cu aburi. La început, aceasta provine din pompa de apă 
a lui Newcomen, folosită în mine. Scoţianul Watt o 
perfecţionează  adăugându-i condensarea vaporilor într-un 
recipient specific (1769). Asociat cu Boulton, Watt continuă să o 
îmbunătăţească pentru a o face utilizabilă în industrie. Incepând 
din 1783, maşina cu aburi începe să acţioneze un ciocan, apoi 
maşinile textile. Folosirea ei se răspândeşte către 1800. 
„Revoluţia aburului“, aspect esenţial în revoluţia industrială, 
devine un element cheie al vieţii economice din Europa. 

Aceasta accelerează fenomenul de concentrare industrială. 
Primele maşini, uşoare şi puţin costisitoare, întăresc în loc să 
repună în discuţie acel domestic system. Meseriaşii rurali care le 
cumpără trebuie totuşi să facă faţă luddismului: unii muncitori, 
numiţi /udaites (1812-1818), distrug maşinile care, crescând 
productivitatea îi fac să rămână fără lucru. Dar foarte repede, 
maşinile devin mult mai grele, incomode şi scumpe pentru a 
putea fi răspândite. Water-frames şi maşinile cu aburi sunt deci 
instalate într-un local unde sunt chemaţi muncitorii. Factory 
system (uzina) înlocuieşte domestic system. Muncitorii, alungaţi 
din mediul rural de îngrădirile de terenuri, sunt adunaţi în 
ateliere mari în interiorul cărora se instaurează diviziunea 
muncii. Această concentrare nu se produce în toate sectoarele 
vieţii economice şi diferă în funcţie de progresele mecanizării. In 
domeniul textilelor, mai ales în cel al bumbacului, se 
înregistrează astfel de transformări: la începutul secolului al XIX- 
lea, patru cincimi din firele de bumbac provin din fabrici 
echipate cu mules jennies. Concentrarea se produce rapid şi în 
metalurgie, uzine de mari dimensiuni (forjele din Carron, în 
Scoţia, au patru furnale şi 2.000 de muncitori) se instalează de 


acum înainte în bazinele conţinând huilă. 

Această concentrare industrială dă naştere unei noi geografii 
economice. Anglia înverzită din sud şi din est, predominantă 
până în secolul al XVIII-lea, este înlocuită cu Anglia cenușie din 
nord şi din vest. Industria metalurgică se dezvoltă în Ţara 
Galilor, în Scoţia sau în Midlands; industria bumbacului 
predomină în Lancashire, în jurul oraşelor Liverpool şi 
Manchester; lâna este apanajul regiunii Yorkshire şi, secundar, 
al celei din Lancashire. 

In sfârşit, revoluţia industrială provoacă o spectaculoasă 
dezvoltare a producţiei. Creşterea randamentelor permite, în 
cursul secolului al XVIII-lea, triplarea producţiei industriale. De 
acum înainte, bogăţia Marii Britanii provine din capacitatea sa 
de a produce în mari cantităţi produse industriale pe care numai 
ea le fabrică. Intre 1780 şi 1815, Anglia îşi pregăteşte rolul de 
„atelier al lumii“, pe care îl va avea în secolul al XIX-lea. De la 
începuturile secolului al XIX-lea, o treime din venitul naţional 
britanic este furnizat de economie. Marea Britanie este astfel 
prima naţiune din lume care a intrat în epoca revoluţiei 
industriale. 


Răspândirea revoluţiei industriale în Franţa 


Pe aproape tot parcursul secolului al XVIII-lea, Franţa 
păstrează o industrie tradiţională, bazată pe de o parte pe 
organizarea meseriilor din oraşe care au depus jurământ, cu 
regulamentele sale minuţioase şi ierarhia sa strictă, iar pe de 
altă parte pe artizanatul rural, care asigură mai ales producţia 
de textile necesară negustorilor-fabricanţi instalaţi în oraşe. In 
acest cadru clasic, industria postavului se dezvoltă în aproape 
întreaga ţară, iar metalurgia se sprijină pe numeroasele forje pe 
bază de cărbune din lemn. Formele moderne ale industriei nu se 
instalează decât foarte încet, după 1780, în urma Angliei. 
Maşinile, şi câteodată chiar antreprenorii, vin din ţara vecină. 
Englezul John Holker introduce la Rouen, în manufactura sa de 
catifea din bumbac, metodele şi maşinile engleze pentru tors şi 
ţesut. Un alt britanic, Wilkinson, instalează la Indret o fabrică de 
tunuri şi participă la societatea pe acţiuni creată pentru 
construirea, la Creusot, a unei uzine metalurgice cu mai mult de 
1.000 de muncitori (1781). 

Aceste instalări de fabrici nu întârzie să devină un fapt 
obişnuit. Mecanizarea şi concentrarea industrială fac progrese, 
dar sunt cu aproape două decenii în urma Angliei. La Jouy-en- 
Josas, Oberkampf pune bazele unei uzine de pânză pictată, care 
funcţionează datorită unei maşini cu cilindru. La Hayange, în 
Lorrena, familia Wendel instalează o întreprindere de forje care 
se dezvoltă la începutul secolului al XIX-lea şi devine un vast 
ansamblu siderurgic. Mecanizarea şi concentrarea pătrund şi în 
industria huilei, care, tot după modelul britanic, cunoaşte o 
dezvoltare determinată de înlocuirea cărbunelui de lemn cu 
cocsul. Compania din Anzin foloseşte 4.000 de muncitori şi 
extrage 400.000 de tone de cărbune, în timp ce începe 
exploatarea din bazinele de huilă din Masivul Central. 

Acest început de revoluţie industrială, care face din Franţa 
cea mai bună elevă a Angliei, nu se raportează totuşi decât la o 
mică parte a economiei, rămasă în majoritate tradiţională. 

Ţările de Jos austriece cunosc şi ele, datorită iniţiativelor 
britanice, un început de revoluţie industrială comparabilă cu cea 
din Franţa. Restul Europei însă, fără să ignore inovațiile venite 
din Anglia, nu suportă decât consecinţe limitate ale acestora. 


Europa meridională rămâne în continuare fidelă producţiei 
manufacturiere. Cât despre Europa de nord, aceasta îşi 
păstrează mai ales caracterul agricol, cu o activitate 
manufacturieră tradiţională, care furnizează produse de lux, sau 
organizată în cadrul corporațiilor urbane. Totuşi, maşinile textile 
britanice pătrund în industria bumbacului din Saxa, în jurul 
Leipzigului, iar câteva din metodele britanice sunt introduse în 
industria metalurgică de pe Ruhr. 

In fine, revoluţia industrială din comerţ rămâne, la sfârşitul 
secolului al XVIII-lea, apanajul Marii Britanii, cu influenţa în 
Franţa şi în Ţările de Jos. Între această parte a Europei, care face 
primii paşi în epoca industrială, şi restul continentului se cască o 
prăpastie cu atât mai profundă cu cât transformările economice 
determină şi transformări sociale. Fenomenul cel mai important 
legat de progresul economic al părţii occidentale a continentului 
este noul rol pe care îl joacă burghezia. 


Noul rol al burgheziei în Europa occidentală 


Transformările din agricultură, avântul marelui comerţ şi 
formele pregătitoare ale revoluţiei industriale sunt elementele 
de care beneficiază în primul rând burghezia, a cărei importanţă 
se afirmă în cursul secolului al XVIII-lea. Bogăția apare, mai ales 
în Franţa şi în Anglia, ca factor principal al diferenţierii sociale. 

Burghezia franceză nu constituie încă un grup omogen. Ea 
este formată dintr-o serie întreagă de straturi, fiecare dintre 
acestea dispreţuind pe membrii grupurilor considerate inferioare 
din punct de vedere al importanţei averii acumulate. În vârful 
ierarhiei burgheze se află marii negustori, armatori sau 
comercianții din marile porturi, îmbogăţiţi datorită comerţului 
triunghiular şi al comerţului cu sclavi. Proprietari de mari 
locuinţe particulare la Nantes sau la Bordeaux, ei duc o viaţă 
aristocratică şi au milioane de livre. Din acest grup de negustori 
se desprinde curând burghezia industrială, în faza de 
constituire, care deţine marile manufacturi echipate recent cu 
maşini aduse din Anglia: familiile Wendel din Lorrena, Dietrich 
din Alsacia sau Périer, fabricanți de pânzeturi la Vizille. În sfârşit, 
trebuie inclus în această înaltă burghezie grupul financiarilor, 
limitat numeric, dar puternic şi extraordinar de bogat. Mari 
beneficiari ai nevoii de bani a unei monarhii aflată permanent la 
strâmtoare, aceştia devin „fermiers generaux“ - ei închiriază 
avantajoasa piaţă a percepţiei impozitelor indirecte - sau 
bancheri, adesea de origine elveţiană, ca Necker, Perregaux sau 
Hottinguer. 

Imediat după această burghezie posedând mijloace financiare 
considerabile, burghezia mijlocie este constituită din funcţionarii 
regali. Ei şi-au cumpărat funcţiile şi se aliază cu grupul de 
funcţionari din justiţie, din finanţe sau cu cei care au rol de 
control. Alături de aceştia se află un grup de burghezi 
intelectuali, avocaţi, medici, ziarişti sau scriitori. Posesori de 
diplome, cultivați, ei sunt dornici să pună în practică ideile noi 
care fac să prospere Epoca Luminilor: ei vor constitui cadrul 
Franţei revoluţionare. 

In sfârşit, la baza scării sociale a burgheziei se află o mică 
burghezie formată din negustori, meseriaşi făcând parte din 
corporaţii, dintre care majoritatea se apropie de clasele 


populare. În concluzie, acest ansamblu eterogen, stimulat şi 
îmbogăţit de avântul economic, în general nu se prea simte în 
largul său. Burghezia consideră că nu deţine în societate locul 
care i se cuvine. Marea burghezie şi o parte importantă din 
burghezia mijlocie aspiră să se integreze nobilimii, considerată 
clasa superioară a societăţii franceze. Imitându-i modul de viaţă, 
burghezia cumpără pământ, element indispensabil al 
prestigiului social şi se străduieşte să obţină titluri de nobleţe, 
fie cumpărând o funcţie care înnobilează, fie luând numele unor 
domenii prin uzurparea nobilimii. 

Opoziția nobilimii agravează starea de tensiune. Burghezia 
este hotărâtă să atace privilegiile nobilimii. In acest scop, ea 
încearcă să împiedice monarhia să susţină preponderența 
nobilimii prin pensii şi concesiuni de funcţii în stat. Sprijinindu-se 
pe modelul britanic, burghezia franceză visează o monarhie cu 
puteri limitate, controlată de reprezentanţii naţiunii. 

Situaţia este radical diferită în Anglia, unde nobilimea nu 
constituie, ca în Franţa, o clasă închisă. O burghezie bogată se 
naşte în urma avântului economic şi a revoluţiei industriale: 
industriaşi, financiari, bancheri, armatori, negustori îmbogăţiţi 
din comerţul cu Indiile (nababi), plantatori din America. ŞI 
aceştia aşteaptă să participe la guvernarea naţiunii. O ambiţie 
ce poate fi satisfăcută cu condiţia de a fi aleşi în Camera 
Comunelor. Fuziunea claselor conducătoare se realizează deci 
fără dificultăţi deosebite, chiar dacă pe plan monden 
prejudecățile nu permit să se confunde un aristocrat cu un 
parvenit, cel puţin la prima generaţie. Monarhia acordă fără 
şovăială titluri de nobleţe burgheziei îmbogăţite, care a 
cumpărat pământuri şi îşi trimite copiii în şcolile aristocratice. 

Importanţa burgheziei este mult mai redusă în restul Europei, 
exceptând poate  patriciatul din oraşele  hanseatice. In 
Germania, burghezia administrativă rămâne profund supusă 
puterii prinților şi subordonată aristocrației. De abia în prima 
jumătate a secolului al XIX-lea, o burghezie urbană, marcată de 
„etica protestantă“ (Max Weber), participă la pregătirea 
capitalismului german. În rest, ea nu reprezintă adesea decât un 
grup restrâns de mari negustori fără o prea mare influenţă şi 
care, odată bogaţi, se alipesc nobilimii. 


Eterogenitatea nobilimii europene 


Ponderea şi influenţa nobilimii par invers proporţionale cu 
nivelul de modernizare economică a diferitelor ţări europene. In 
Europa de est şi centrală, în cadrul structurilor rurale rămase 
tradiţionale, în care domină marea proprietate şi sistemul 
seniorial, nobilimea şi-a păstrat în esenţă supremaţia în 
societate. 

Europa centrală şi cea mediteraneeană reprezintă domeniile 
aristocraţiilor tradiţionale, legate de semnele importanţei lor: 
proprietarii de pământuri din Rusia, nobilimea austriacă care, 
pentru a se deosebi de parveniţii înnobilaţi, stabileşte 
diferenţele care se impun, în Almanahul de la Gotha (1763); 
aristocrația prusacă, care are privilegiul de a poseda fiefuri şi 
iobagi, care se include în Almanah; aristocrații din Italia, dedaţi 
leneviei pe domeniile lor (latifundia) date în exploatare, sau 
Granzii de Spania cu trufia lor structurală. Locul pe care îl ocupă 
nu este râvnit întrucât ei nu se confruntă cu existenţa unei 
burghezii dinamice. În faţa acestei nobilimi nu există decât o 
masă de ţărani analfabeți şi supuşi. Este adevărat că 
aristocrația este adesea domesticită de puterea regală. Pentru a 
evita revolta unei nobilimi prea puternice, după exemplul lui 
Ludovic al XIV-lea, suveranii o pun în serviciul lor, aducând-o la 
Curte şi încredinţându-i funcţii în armată sau în administraţie. Ea 
furnizează deci cadrele principale ale statului, care copiază 
modelul francez al monarhiei absolute sub masca ideilor 
filozofice care îl numesc „despotism luminat“. Aşa se întâmplă 
cu nobilimea prusacă, formată din ofiţeri şi din funcţionari, sau 
cu cea rusă, de care tarii se folosesc respectând cinul/, scara 
ierarhică nobiliară. 

La polul opus al acestei nobilimi, a cărei putere se bazează pe 
proprietatea funciară şi funcţiile administrative şi militare, se 
află nobilimea engleză. Neconstituind, ca nobilimea franceză, o 
categorie juridică, refuzând să reprezinte o castă închisă, ea 
urmează evoluţia determinată de avântul economic: în fruntea 
mişcării de îngrădire a pământurilor ea contribuie la invențiile 
tehnice şi la utilizarea lor economică. Astfel, participă intens la 
revoluţia agricolă, la dezvoltarea marelui comerţ maritim şi la 
revoluţia industrială. Drept urmare, acceptă fuziunea cu 


grupurile sociale îmbogăţite şi formează împreună cu acestea o 
clasă conducătoare care se împrospătează. 

Situaţia nobilimii franceze este mai complexă. O minoritate a 
membrilor săi împărtăşeşte spiritul întreprinzător al burgheziei 
şi participă la evoluţia economică a epocii. Astfel, ducele de 
Orleans ia parte la dezvoltarea industriei chimice, prinţul de 
Croy este acţionar al Companiei din Anzin, alţii devin armatori. 
Evoluţia economică este totuşi percepută ca o ameninţare de 
către cea mai mare parte a nobilimii. Dezvoltarea burgheziei în 
a doua jumătate a secolului al XVIII-lea provoacă o vie reacţie a 
nobilimii. Încercând să se constituie într-o castă închisă, 
nobilimea franceză reduce numărul înnobilărilor şi îşi rezervă 
înaltele funcţii în stat: funcţii ministeriale, intendenţi, grade 
militare (un edict în 1781 cere patru generaţii de nobleţe pentru 
a deveni ofiţer) şi înalte funcţii bisericeşti. 

O parte din nobili intenţionează să dea aristocrației dreptul de 
control asupra monarhiei. Astfel, nobilimea judecătorească, 
reunită în parlamente, pretinde să aibă, în numele naţiunii, un 
drept de control asupra Guvernului. Ea foloseşte chiar aceeaşi 
denumire folosită de Parlamentul din Londra. Dar parlamentele 
franceze nu sunt decât nişte adunări ale juriştilor care şi-au 
cumpărat funcţiile şi al căror rol consistă în împărţirea dreptăţii 
în numele regelui. Ele nu sunt, ca în Anglia, un grup de aleşi 
reprezentând națiunea. 

Dându-şi  silinţa să împiedice ascensiunea socială a 
burgheziei, nobilimea încearcă să-şi  reabiliteze situația 
financiară. 

Incapabilă să se adapteze noilor mecanisme ale economiei, 
ea repune în vigoare drepturi căzute în desuetudine, care îi 
permit să-şi consolideze dominaţia asupra ţărănimii. Reluând 
vechile acte senioriale, specialiştii în dreptul feudal găsesc în 
acestea drepturi, dintre care unele datau din Evul Mediu, pe 
care nobilimea se grăbeşte să le impună ţăranilor. În acelaşi 
timp, unii nobili fac presiuni pentru a obţine împărţirea bunurilor 
comunale, din care o treime revine seniorului, în virtutea 
edictelor regale de „triere“. 

Această atitudine reacționară, care exasperează burghezia, 
va juca un rol fundamental în criza revoluţionară. 


Clasele populare 


Revoluţia industrială care ia naştere, sau avântul marelui 
comerţ maritim nu trebuie să ne înşele: Europa rămâne un 
continent rural, inclusiv partea sa occidentală. Totuşi, situaţia 
ţăranilor este diferită. În Europa centrală şi orientală, în cadrul 
marelui domeniu feudal, ţăranii au adesea un statut de iobăgie, 
care îi leagă de pământul pe care îl lucrează şi din care fac 
parte în mod organic. Ei sunt vânduți sau lăsaţi moştenire odată 
cu acesta. In schimb, în Europa occidentală, ţăranii sunt liberi, 
exceptând câteva regiuni restrânse. 

Ar fi absurd să se considere țărănimea o clasă omogenă. 
Există o multitudine de statute, printre care se pot distinge 
agricultorii, marii fermieri care folosesc numeroşi muncitori 
agricoli şi care produc pentru a vinde; zilierii, care nu au drept 
capital decât propriile braţe şi care sunt folosiţi ca sezonieri sau 
ca servitori la fermă; în sfârşit, masa micilor proprietari, fermieri 
sau arendaşi, ale căror exploatări le permit doar să 
supravieţuiască. 

În timpul secolului al XVIII-lea, situaţia generală a lumii rurale 
se deteriorează, cu excepţia agricultorilor, care profită de 
creşterea preţurilor cerealelor pentru a realiza beneficii (datorită 
cărora vor putea, în timpul Revoluţiei franceze, să cumpere 
bunuri naţionale). Creşterea populaţiei măreşte suprapopularea 
satelor, provocând o adevărată foame de pământ în momentul 
în care distrugerea obiceiurilor comunitare agravează soarta 
celor săraci. În timp ce salariul real al zilierilor stagnează, 
datoriile fiscale se înmulţesc din cauza reacției seniorilor. Ţăranii 
au sentimentul unei înrăutăţiri considerabile a vieţii. Cazul 
Franţei nu este deloc izolat. In toate ţările europene se constată 
un fenomen de concentrare a pământurilor în mâinile marilor 
proprietari, o deteriorare a vieţii salariaţilor agricoli din cauza 
creşterii preţurilor şi dispariţia numeroaselor proprietăţi libere, 
ale căror suprafeţe sunt prea mici pentru a le permite să 
supravieţuiască. 

Situaţia claselor populare urbane nu este de altfel mai 
strălucită. Micii prăvăliaşi sunt într-un stadiu net inferior, artizani 
din diferite meserii, meşteri şi calfe realizează activităţi 
condamnate de evoluţia economică. Muncitorii din manufacturi 


aparţin în schimb unui grup a cărui activitate se dezvoltă. Darei 
sunt supuşi unei discipline stricte şi, începând din 1781, ei 
trebuie să deţină un livret pe care sunt însemnate datele 
angajării şi ale plecării şi aprecierile patronilor. În sfârşit, există 
o întreagă mulţime de meserii subordonate, începând cu 
servitorii din casele burgheze sau aristocratice, până la 
meseriile minore de sacagiu, vânzător de lemne, coşar sau până 
la zilierii care îşi vând forţa braţelor cu ziua, aşteptând să fie 
angajaţi în una din pieţele oraşului (piaţa Grève din Paris). 
Creşterea preţurilor din secolul al XVIII-lea provoacă o agravare 
a situaţiei tuturor acestor grupuri. Acestea vor fi exasperate de 
creşterea preţului pâinii, care este provocată de un şir de 
recolte slabe de la sfârşitul anilor 1780. 

Departe de a părea o soluţie la dificultăţile existenţei acestor 
grupuri, modernizarea industriei apare plină de ameninţări. 
Aceasta ruinează un artizanat tradiţional incapabil să reziste la 
concurenţa noului factory system, iar pentru muncitori ea 
înseamnă lungi zile de lucru deosebit de grele, sub o 
supraveghere atentă. Salariile sunt reduse de practica folosirii 
copiilor şi a femeilor, plătiţi foarte prost, iar condiţiile de 
alimentaţie şi de locuit sunt mizere. Condiţiile de viaţă ale 
acestui proletariat sunt propice nemulțumirii şi revoltei. 

Fără îndoială, condiţiile create muncitorilor din industrie nu 
sunt mai grele decât cele în care trăiesc muncitorii agricoli sau 
chiar micii ţărani proprietari. Aceştia din urmă însă erau incluşi 
în comunităţile rurale care le asigurau, în compensație, un 
minimum de protecţie. Distrugerea treptată a acestor 
comunităţi şi emigrarea către oraşe accentuează greutăţile 
noilor proletari din industrie, al căror număr este încă limitat, 
chiar şi în Anglia. 

Avântul economic din secolul al XVIII-lea modifică deci 
profund condiţiile economice şi sociale. El ridică o invizibilă dar 
teribilă frontieră între Europa de Nord-Vest, care va fi timp de un 
secol zona de pionierat a lumii dezvoltate, şi cea mai mare parte 
a Europei de Est şi de Sud, care păstrează structurile arhaice 
moştenite de la începutul timpurilor moderne. Se regăseşte aici 
originea uneia dintre liniile de forţă principale ale viitoarei 
Europe. În timp ce în Europa occidentală, modernizarea 
economică asigură ascensiunea burgheziei, beneficiară a 


capitalismului comercial, financiar şi industrial incipient, 
aristocrația funciară rămâne preponderentă în restul Europei. În 
sfârşit, transformările economice din Europa occidentală 
provoacă nemulțumiri şi tensiuni: problema socială, care ia 
naştere în Europa odată cu revoluţia industrială, se adaugă 
problemei puse de ascensiunea burgheziei. 

Dând naştere la două Europe, avântul economic din secolul al 
XVIII-lea prefigurează ceea ce va însemna în secolul al XIX-lea 
diferenţa dintre Europa calului-putere şi Europa calului de 
tracţiune. O prăpastie accentuată şi mai mult de mişcarea de 
idei din Europa Luminilor. 


Capitolul 14 
CONTRASTELE DIN EUROPA LUMINILOR 
(1715-1789) 


A Spiritul ştiinţific se impune definitiv în Europa, în 
secolul al XVIII-lea, odată cu Newton şi înlocuieşte 
cercetarea legilor cu aceea a cauzelor principale şi a 
efectelor finale. Se realizează progrese considerabile 
care dau încredere în posibilităţile nelimitate ale raţiunii 
umane. 


N Aplicată la societate, religie şi politică, această 
concepție se manifestă în mişcarea filozofică a 
„Luminilor“.  Exercitându-şi spiritul critic, adepţi ai 
libertăţii, „filozofii“ nu cruță nici monarhia absolută, nici 
Biserica, nici inegalitatea socială. Națiunea însăşi este 
repusă în discuţie în favoarea  cosmopolitismului 
european'*, chiar mondial, care accentuează credinţa în 
liberalismul economic. 


N Pe plan estetic, clasicismul cedează locul curentului 
„sufletelor sensibile“, bazat pe cultul pentru natură, 
proslăvirea sentimentelor generoase şi a unei morale 
eroice. Se impune un „gust nou“, mai puţin grandios, dar 
orientat mai mult spre intimitate, confort şi 
redescoperirea istoriei. 


MN Ca şi în secolul al XVII-lea, Franța dă tonul în 
domeniile culturii. În Europa centrală şi orientală, 
suveranii proslăvesc rațiunea, sărbătorind pe filozofii 
francezi şi practicând un „despotism luminat“'*, al cărui 
scop real este consolidarea puterii lor. Dar împotriva 
dominatiei culturale franceze încep să se manifeste 
reactiile naţionale din Germania, din Italia şi din Spania. 


N Pe plan politic, această Europă a Luminilor 
reprezintă în acelaşi timp o Europă a afirmării sfidătoare 
a intereselor nationale. Marile acțiuni de preponderență 
politică odată eşuate, a sosit ceasul conceptiei engleze 


despre „echilibrul european“. Politica europeană apare 
astfel ca un şir confuz de conflicte care pun faţă în faţă 
națiunile Europei într-un joc complicat de alianţe şi de 
răsturnări de situație. Succesiunea la tronul Austriei, 
între 1740 şi 1748, rivalitatea franco-engleză din timpul 
Războiului de şapte ani (1756-1763) şi, mai târziu, din 
timpul revoluției americane şi mai ales cele trei împărțiri 
ale Poloniei între Rusia, Prusia şi Austria, ne redau 
imaginea acestei Europe în care cel mai puternic are 
întotdeauna dreptate. 


Curioasă perioadă este aceea a secolului al XVIII-lea 
european. Spiritul cosmopolit, care pare că face să triumfe 
raţiunea asupra întregului continent, se învecinează cu 
exprimarea brutală a intereselor naţionale, care duce la 
împărţirea Poloniei. Rafinamentul curților princiare sau al 
sensibilităţii este însoţit de menţinerea intoleranţei şi a 
persecutării minorităţilor. În sfârşit, progresul ştiinţific deschide 
calea către ezoterism şi formele moderne ale superstiţiei. 

Dar secolul al XVIII-lea, dincolo de aceste paradoxuri, se 
caracterizează mai ales printr-un optimism formidabil, care îi 
stimulează pe oamenii epocii, prin convingerea că progresele 
inteligenţei umane deschid calea spre o epocă de fericire care 
este aproape şi că timpurile noi care vor schimba faţa lumii sunt 
deja anunţate. La originea acestui sentiment se află o adevărată 
explozie a spiritului ştiinţific. 


Triumful spiritului ştiinţific 


Dacă în secolul al XVII-lea, sub impulsul cartezianismului şi a 
metodei sale, spiritul ştiinţific s-a eliberat definitiv de concepţiile 
medievale care încă îl mai obstrucţionau, de-abia în secolul al 
XVIII-lea s-au realizat progrese hotărâtoare. Progrese 
simbolizate de Isaac Newton care publică la Londra, în 1687, 
Principiile matematice ale filozofiei naturii (Philosophiae 
naturalis principia mathematica). |n această operă majoră, el 
notează rezultatele cercetărilor sale matematice, fizice şi 
astronomice. Reluând toate descoperirile din ştiinţa mecanică 
încă de la Galilei, generalizând legile lui Kepler asupra mişcării 
planetelor, el îşi încheie lucrarea formulând legea gravităţii 
universale, explicaţie coerentă şi sintetică a funcţionării 
sistemului solar ca un ansamblu de mişcări vizibile pe suprafaţa 
pământului. Aceste rezultate vor determina progresele 
astronomiei timp de mai mult de un secol. 

Dar importanţa lui Newton constă mai ales în metoda sa. 
Depăşind o etapă decisivă faţă de evidenţa şi deducţia 
carteziană, el renunţă definitiv la explicarea cauzelor 
fenomenelor (care duce la o cercetare metafizică) şi nu se 
preocupă decât de legea care stă la baza fenomenelor fizice. 
Pentru a reuşi, el propune să se plece de la o ipoteză 
explicativă, care este necesar să fie verificată prin observaţie, 
prin experiment şi prin experienţă. În felul acesta se pun bazele 
metodei ştiinţifice moderne. O metodă experimentală care 
desprinde definitiv ştiinţa de teologie, prima reprezentând în 
realitate domeniul privilegiat în care se manifestă raţiunea 
umană. Acest spirit ştiinţific accentuează şi mai mult caracterul 
său raţional, făcând apel la claritate şi la exactitatea limbajului 
matematic. 

Bazele puse în secolul al XVI-lea reuşesc astfel să dea în mod 
firesc roade: în două secole, situaţia ştiinţei faţă de filozofie sau 
de teologie s-a schimbat radical. In loc ca fenomenele observate 
în natură să verifice adevărul teoriilor filozofice despre creaţia şi 
originea lumii, de acum înainte, legile ştiinţifice sunt cele care 
oferă filozofilor exemple, argumente şi teme de meditaţie. 

Acest avânt ştiinţific dă naştere unei noi gândiri bazate pe 
optimism şi pe încrederea în raţiunea umană. Străduindu-se să 


explice mecanismele care guvernează lumea, raţiunea va putea 
aduce umanităţii abundență, inteligenţă şi prosperitate. Din 
acest moment pasiunea pentru ştiinţe depăşeşte cercul 
publicului cultivat. Acesta este entuziasmat de lucrările de 
popularizare care explică pe înţelesul său descoperirile 
ştiinţifice: Convorbiri despre pluralitatea lumilor (1686) a lui 
Fontenelle, care explică pentru lumea saloanelor sistemul lui 
Copernic, Spectacolul naturii (1732) a abatelui Pluche care, 
tradus în toată Europa, amestecă ştiinţa cu teologia, şi mai ales 
Istoria naturală a lui Buffon, publicată între 1749 şi 1804. 

Puţini oameni de litere rezistă la tentaţia de a contribui la 
acest edificiu în plină construcţie: Montesquieu publică o 
expunere despre funcţia glandelor renale, Voltaire redactează 
un studiu despre foc, Diderot se interesează de medicină şi 
anatomie. Aristocraţi şi reprezentanţi ai marii burghezii îşi fac 
laboratoare de fizică sau de chimie, colecţionează pietre, 
reproduc experienţele descrise de savanţi. Unii se lasă păcăliţi 
de câţiva şarlatani abili, ca medicul german Mesmer, care 
afirmă că vindecă toate bolile cu ajutorul „magnetismului 
animal“, sau misteriosul Cagliostro, ale cărui pretinse puteri 
supranaturale cuceresc pentru moment înalta societate 
franceză. 

Această modă ştiinţifică explică şi înmulţirea academiilor. 
Acestea sunt înfiinţate de suverani, care încearcă să atragă pe 
cei mai mari savanţi ai Europei prin pensii, recompense şi alte 
avantaje. După modelul Societății regale din Londra sau al 
Academiei de Ştiinţe din Franţa, iau naştere Academiile din 
Sankt Petersburg (1724), din Stockholm (1739) sau Societatea 
Regală din Copenhaga (1745). Aceste Academii fac schimb de 
expozeuri pentru a se informa reciproc despre descoperirile lor, 
discută rezultatele şi propun noi interpretări. Europa savanților, 
apărută în secolul al XVI-lea, continuă să facă abstracţie de 
frontiere şi de naţiuni şi, printr-o colaborare permanentă, face 
să progreseze ştiinţa europeană. 

Progresele realizate în secolul al XVIII-lea în toate domeniile 
sunt hotărâtoare. Europa intră datorită acestora într-o epocă 
ştiinţifică care va da roade în secolul al XIX-lea, prin trecerea de 
la stadiul de speculație la cel de utilizare tehnică. În domeniul 
matematicilor, calculul infinitezimal progresează în mod 


spectaculos, separând definitiv analiza de geometrie. Lagrange 
publică lucrarea sa, Mecanica analitică (1788), Monge 
formulează baza teoretică a geometriei descriptive, în timp ce 
d'Alembert expune în Tratatul de dinamică (1743), legile staticii 
şi dinamicii fluidelor. 

Aceste progrese şi ipotezele lui Newton permit o dezvoltare 
deosebită a astronomiei. Matematicienii şi astronomii se 
străduiesc să confirme ideile lui Newton. În 1759, Clairaut 
reuşeşte să stabilească prin calcule data întoarcerii cometei 
Halley, observată în 1682. Expediţiile franceze la poli permit să 
se demonstreze faptul că planeta noastră este turtită la cele 
două extremități. Numeroasele  observatoare  înlesnesc 
descoperirea planetei Uranus, studierea inelului lui Saturn şi 
studierea planetei Venus. Aceste cunoştinţe astronomice sunt 
sintetizate de Laplace în lucrarea sa, Tratat de mecanică 
cerească (1796). 

În domeniul fizicii, epoca se caracterizează prin înmulţirea 
experienţelor legate de electricitate. Chimia se desprinde cu 
greu de Evul Mediu, atunci când alchimia era regina ştiinţelor. O 
etapă hotărâtoare este marcată totuşi de Lavoisier care, 
începând din 1772, creează chimia cantitativă şi formulează 
principiul fundamental potrivit căruia într-o reacţie chimică nu 
există pierdere de materie. El descoperă oxigenul, realizează 
analiza şi sinteza apei şi începe, în 1789, o clasificare a 
elementelor. 

Ştiinţele naturii cunosc de asemenea progrese remarcabile. 
Plecând de la clasificare şi înregistrare se ajunge la ipoteze 
complexe care zdruncină concepţiile acceptate până atunci. 
Combătând ideea potrivit căreia toate elementele creaţiei au 
fost realizate de Dumnezeu în scopul clar de a uşura 
supraviețuirea speciilor, între 1734 şi 1742, în Expuneri utile 
istoriei insectelor, Réaumur întreprinde o descriere a diferitelor 
specii la care face doar referire, bazându-se pe observaţie. 
Linné, în ediţiile succesive ale lucrării sale, Systema naturae, 
propune o clasificare a animalelor şi a plantelor care va fi 
criticată de fraţii Jussieu şi mai ales de scoţianul Adanson, în 
Familii de plante (1763). Clasificând fiinţele în funcţie de 
ansamblul caracterelor lor, el observă o evoluţie a fiinţelor vii. 
La început fixist, pe măsură ce enciclopedica sa /storie naturală 


progresează, Buffon admite evoluţia speciilor sub influenţa 
condiţiilor naturale şi chiar principiul selecţiei naturale în cadrul 
acestor specii. 

Entuziasmul ştiinţific al secolului al XVIII-lea se manifestă de 
asemenea şi prin progresele importante ale medicinei şi prin 
descoperirile tehnicii care revoluţionează economia. Progresele 
sunt aşa de mari încât consolidează încrederea în posibilităţile 
nelimitate ale raţiunii umane. 


Mişcarea filozofică 


În memoria europenilor, secolul al XVIII-lea rămâne „Secolul 
Luminilor". Depăşind frontierele Franţei, centrul principal al 
mişcării, mişcarea se răspândeşte în toate ţările continentului. O 
lungă perioadă de întuneric lasă locul unei epoci în care raţiunea 
umană şi spiritul critic, care triumfă, pretind că vor deschide 
umanităţii perspectiva unei dezvoltări nelimitate. Contemporan 
al ştiinţei newtoniene, curentul filozofic este în acelaşi timp 
moştenitorul umanismului şi al cartezianismului. 

Filozofia se caracterizează deci prin primatul raţiunii, astfel o 
defineşte Doamna de Lambert într-o frază celebră: „A filozofa 
înseamnă să-i redai raţiunii întreaga demnitate, înseamnă să o 
faci să se bucure din nou de toate drepturile, înseamnă să 
scuturi jugul tradiţiei şi regulilor“ (1715). Drept consecinţă, 
curentul datorează mult gânditorilor care, începând din secolul 
al XVI-lea, cred că principiile considerate baze intangibile ale 
societăţii nu pot fi acceptate fără să fie studiate, chiar dacă ei 
nu se ating de instituţiile politice, de credinţele religioase sau de 
regulile morale. Printre inspiratorii direcţi ai filozofilor din secolul 
al XVIII-lea, un loc aparte trebuie acordat lui Bayle şi lui 
Fontenelle care, încă de la sfârşitul domniei lui Ludovic al XIV- 
lea, ridică în slăvi valoarea spiritului critic, şi filozofilor englezi 
care, în secolul al XVII-lea, s-au ocupat de drepturile naturale ale 
omului, în special Locke. 

Efervescenţa filozofică atinge cea mai mare intensitate în 
Franţa, ţara cea mai bogată din Europa, cea în care mişcarea 
intelectuală devine un model începând din secolul al XVII-lea, 
cea care a formulat şi teoretizat modelul monarhiei absolute de 
drept divin, dar şi cea în care tensiunile sociale erau cele mai 
acute. 

Această efervescenţă începe mai întâi cu Charles de 
Segondat, baron de Montesquieu, reprezentant tipic al nobilimii 
juridice din Parlament. Spiritul său critic se manifestă în lucrarea 
satirică Scrisori persane (1721). Criticând instituţiile şi 
moravurile franceze, el nu cruţă nici absolutismul regal, nici 
intoleranţa religioasă. Opera sa cea mai importantă, Spiritul 
legilor (1748) face din el precursorul ştiinţelor politice. Autorul 
studiază în această lucrare diferitele forme de guvernare şi 


principiile pe care acestea se sprijină: guvernarea republicană 
bazată pe virtute, guvernarea despotică, al cărei resort este 
frica, guvernarea monarhică reglementată de legi şi care se 
sprijină pe onoare. Montesquieu preferă această ultimă formă 
de guvernare. Luând sistemul britanic drept model, el 
teoretizează funcţionarea, scoțând în evidenţă faptul că 
libertatea este asigurată prin separarea puterilor în stat: 
executivul, legislativul şi judiciarul. Încercând să aplice acest 
model la situaţia din Franţa, el consideră că monarhia va fi 
compatibilă cu libertatea dacă puterea monarhului va fi limitată 
de clasele intermediare cum sunt clerul şi nobilimea, sau de 
parlamente. Prin aceste afirmaţii, Montesquieu, adversar al 
monarhiei absolute, dar foarte departe de orice concepţie 
democratică, apare în acelaşi timp ca un teoretician al 
liberalismului şi ca purtătorul de cuvânt al nobilimii 
parlamentare. 

Odată cu Voltaire, fiul unui notar parizian, se manifestă o 
gândire mai contradictorie şi mai puţin organizată, care 
dezvăluie aspirațiile burgheziei franceze.  Continuator al 
spiritului clasic din secolul al XVII-lea, bazat pe echilibru şi pe 
comportamente raţionale, Voltaire subliniază şi el valorile 
liberalismului. Inspirat din cazul Calas (un protestant acuzat de 
uciderea fiului său care voia să treacă la catolicism), Tratatul 
despre toleranță (1763) condamnă fanatismul religios. Criticând 
caracterul despotic al monarhiei franceze, el îşi prezintă idealul 
politic sub forma unei guvernări energice, luminată de rațiune, 
care să respecte libertăţile indivizilor şi face şi el elogiul 
instituţiilor britanice în Scrisori filozofice (1734). Considerând că 
principiul egalităţii dintre oameni este o himeră, el găseşte că 
este drept ca societatea să fie guvernată de cei mai bogaţi, care 
vor face să triumfe raţiunea în instituţii, în justiţie, în domeniul 
fiscal şi în comerţ. 

Critic de artă şi filozof, Denis Diderot este suspectat de ateism 
(va fi închis din această cauză în închisoarea Vincennes după 
publicarea Scrisorii despre orbi, în 1749). Principal animator al 
curentului filozofic din a doua jumătate a secolului al XVIII-lea, 
împreună cu matematicianul d'Alembert, el este principalul 
autor al prodigiosului ansamblu de cunoştinţe care este 
Enciclopedia. Apărute între 1750 şi 1772 cele douăzeci şi opt de 


volume ale sale sunt redactate de 130 de autori. Proces verbal 
al situaţiei ştiinţelor şi tehnicii după spectaculoasele progrese 
realizate în secolele al XVII-lea şi al XVIII-lea, Enciclopedia este 
în acelaşi timp o lucrare contestatară, care, în numele raţiunii şi 
principiilor dreptului natural, pune sub acuzare starea societăţii, 
a instituţiilor, credințelor şi valorilor acceptate. 

Manifest al filozofiei din secolul al XVIII-lea, Enciclopedia 
apare deci ca fiind revoluţionară. De aceea este persecutată de 
autorităţi: publicarea sa este oprită de mai multe ori (1752, 
1759 şi 1781). Voltaire trebuie să se exileze timp de trei ani în 
Anglia, în timp ce pamfletul abatelui Raynal împotriva 
fanatismului şi tiraniei (/storia filozofică şi politică a instituțiilor şi 
comerțului european din cele două Indii) este ars în piaţa 
publică. Şi aceasta din cauză că mişcarea filozofică ajunge să 
critice fără milă religia, monarhia, societatea şi însuşi cadrul 
statului naţional, de acum înainte stabilit de istorie. 


Filozofia, germene revoluţionar 


Fundament al unităţii europene în tot timpul Evului Mediu, 
creştinismul este asaltat de curentul filozofic. Clerul, 
reprezentantul său efemer, suportă primele atacuri. Voltaire, 
mai ales, îl loveşte destul de dur, ridicând în slăvi spiritul de 
toleranță. Această critică a aspectelor vremelnice ale Bisericii 
creştine ajunge foarte repede la o punere în discuţie a dogmelor 
esențiale ale religiei. Începând cu sfârşitul secolului al XVIII-lea, 
raţiunea şi creştinismul apar de neîmpăcat. 

În privinţa religiei, părerile filozofilor nu sunt totuşi unanime. 
Odată dogmele religioase îndepărtate, majoritatea gânditorilor 
păstrează o credinţă vagă în Dumnezeu, un deism care nu are 
nevoie de o religie organizată. Acesta se manifestă la Rousseau 
printr-un sentiment de dragoste faţă de creatorul naturii, în timp 
ce la Voltaire se reduce la o admiraţie foarte cumpătată pentru 
un Dumnezeu-ceasornicar, care a reglat atât de bine mişcarea 
astrelor sau succesiunea anotimpurilor. Cu Diderot, critica 
creştinismului sfârşeşte în ateism şi într-o viziune materialistă a 
universului. Dar acesta este doar un caz izolat. 

Pe plan politic, filozofii sunt toţi de acord să considere puţin 
satisfăcătoare concepţiile absolutiste ale Europei secolului al 
XVIII-lea. Dar această critică este foarte mult limitată de filozofii 
înşişi: deşi atât de activ în criticarea arbitrarului şi puterii 
nelimitate a monarhilor, Voltaire preconizează totuşi o monarhie 
stabilă, preocupată de fericirea oamenilor şi suficient de 
puternică pentru a împiedica influenţa Bisericii. De asemenea, 
Montesquieu critică cu vervă deosebită efectele arbitrarului, dar 
nu vede soluţia decât într-o echilibrare a puterii regale absolute 
cu ajutorul aristocrației, sfătuitoare firească a suveranilor. 

Faţă de acest conservatorism, ideile lui Rousseau par de-a 
dreptul revoluţionare. Numai el realizează o critică socială a 
statului european. Văzând în inegalitate izvorul problemelor 
politice ale epocii, el pune la punct teoria „contractului social“: 
puterea politică nu trebuie să se bazeze pe o ordine divină 
căreia poporul trebuie să i se supună, ci pe un contract 
revocabil, încheiat între popor şi suveran. 

Spiritul filozofic apare deci mai important prin respingerea 
tradiţiei şi a ordinii stabilite decât prin soluţiile novatoare pe 


care le propune. 

El capătă o importanţă esenţială dintr-un cu totul alt punct de 
vedere. În secolul al XVIII-lea, în mediile intelectuale ia naştere o 
concepţie nouă, care depăşeşte cadrele naţionale fixate în Evul 
Mediu: cosmopolitismul. Într-adevăr, filozofii susţin ideea că toţi 
oamenii sunt egali, dincolo de diferenţele accidentale de limbă, 
de rasă sau de religie. Dezaprobat de rațiune, patriotismul apare 
ca o prejudecată inadmisibilă în secolul Luminilor. Noţiunea de 
frontieră este, în consecinţă, arhaică şi întreaga Europă cultivată 
este mândră să o ignore. Germanul Schiller putea să declare: 
„Nu căutaţi să formaţi o naţiune, mulţumiţi-vă să fiţi oameni“, în 
timp ce Voltaire felicita fără pic de reţinere pe regele Frederic al 
ll-lea, protector al filozofilor, pentru victoria militară pe care 
tocmai o obținuse împotriva francezilor. 

În această Europă cosmopolită de la sfârşitul secolului al XVIII- 
lea, ideea de „naţiune europeană“ este pentru prima dată 
formulată clar. Mai ales, ea nu este concepută dintr-un punct de 
vedere hegemonic, ci dintr-o perspectivă mult mai apropiată de 
concepţiile contemporane. 

Filozofii sunt într-adevăr convinşi, dincolo de graniţele 
politice, de unitatea profundă a continentului european. Ei 
folosesc în mod frecvent expresia „uzanţe comune ale Europei“ 
şi susţin că aceste „uzanţe comune“ constituie fondul de 
civilizaţie care poate să favorizeze unitatea. „Astăzi nu mai 
există francezi, germani, spanioli şi nici englezi, nu există decât 
europeni“ afirmă Montesquieu. Europa este ,... un stat format 
din mai multe provincii“, declara Rousseau, în timp ce Voltaire, 
insistând asupra aspectelor de civilizaţie care pot să pună 
bazele unităţii, descrie Europa „ca un fel de Republică imensă, 
împărţită între mai multe state, unele monarhice, altele mixte, 
altele aristocratice, altele populare, dar toate în strânsă legătură 
unele cu altele, toate având acelaşi fond religios, toate având 
aceleaşi principii de drept public şi politice, necunoscute în alte 
părţi ale lumii“. 

În acest context iau naştere proiectele unei confederaţii 
europene. În 1713, abatele de Saint-Pierre publică un Proiect de 
tratat pentru o pace perpetuă în Europa. Nu este de fapt vorba 
de un proiect federativ, ci de un fel de organizaţie 
internaţională, care să permită suveranilor europeni să recurgă 


la arbitraj pentru rezolvarea certurilor dintre ei, adresându-se 
unui Senat european, cu sediul la Utrecht. Acest Senat ar fi 
dispus de un întreg arsenal de sancţiuni pe care ar fi putut să le 
aplice efectiv, datorită intervenţiei unei armate europene ale 
cărei contingente ar fi fost furnizate în număr egal de toate 
statele europene. Cât despre război, acesta ar fi fost interzis 
între suveranii europeni şi autorizat numai împotriva acelora pe 
care Senatul i-ar fi declarat „duşmani ai societăţii europene“. În 
sfârşit, câte un grup de delegaţi ai Senatului ar fi fost plasat în 
fiecare oraş de frontieră pentru a veghea la respectarea 
prevederilor tratatului. lronizat de Voltaire, criticat de Rousseau, 
acest timid proiect aminteşte unele din dispoziţiile actualei 
Organizaţii a Naţiunilor Unite. 

În 1795, filozoful prusac Immanuel Kant propune la rândul său 
un proiect de uniune confederală. Fiecare dintre state şi-ar 
păstra libertatea în cadrul unei federaţii a cărei legislaţie ar fi 
fondată pe „spiritualitatea universală“. În sfârşit, înainte ca 
Revoluţia să schimbe radical condiţiile vieţii politice europene, 
Washington îi scria lui La Fayette: „Într-o bună zi, după modelul 
Statelor Unite ale Americii, se vor constitui şi Statele Unite ale 
Europei“. 

In felul acesta, în secolul al XVIII-lea ia naştere ideea unităţii 
europene. Dacă unanimitatea este departe de a lua forma care 
ar fi trebuit, întreaga Europă cultivată percepe un mănunchi de 
„uzanţe comune“ despre care mulţi cred că ar trebui în mod 
firesc să aibă drept consecinţă o comunitate politică. 

Această tendinţă este consolidată de evoluţia gândirii 
economice, care denunţă diferitele constrângeri ce îngreunează 
schimburile economice şi producţia, consecinţe ale spiritului 
mercantilist şi a existenţei frontierelor. Convinşi că există legi 
fireşti care guvernează producţia şi comerţul, economiştii din 
secolul al XVIII-lea consideră că Europa va cunoaşte 
prosperitatea dacă oamenii, în loc să le reglementeze, ar lăsa 
aceste mecanisme să funcţioneze normal. Acest nou mod de a 
gândi se potriveşte perfect cu concepţiile expuse de Adam 
Smith în Studii asupra originii şi cauzelor bogăției națiunilor 
(1776): nu cantitatea de metale preţioase acumulată constituie 
baza bogăției unei ţări, ci munca şi spiritul întreprinzător. 
Conducător al fiziocraţilor francezi, doctorul Quesnay, medicul 


lui Ludovic al XIV-lea şi autorul articolului Grains din 
Enciclopedia, consideră că pământul este principalul izvor de 
bogăţie. Trebuie doar să fie fructificat, exploatându-l în mod 
raţional cu ajutorul şi sub protecţia statului. Gournay şi alţi 
economişti francezi adaugă pământului industria şi comerţul. 
Dar, în oricare situaţie, prosperitatea se bazează pe libertatea 
de a produce şi de a comercializa. Lozinca acestor economişti 
liberali: „să nu intervii, să laşi totul să meargă de la sine“ îi 
situează la polul opus al spiritului mercantilist care dominase 
Europa începând din secolul al XVI-lea. 

Astfel, în jurul spiritului filozofic se construieşte o Europă a 
raţiunii. Ea intenţionează să înlocuiască rânduielile moştenite 
din trecut, a căror sclerozare şi caracter arhaic sunt denunţate, 
printr-o societate nouă, în care drepturile naturale ale individului 
trebuie păstrate de statele luminate şi de înţelepciunea 
filozofilor. O societate în care fanatismul şi intoleranţa să fie 
desfiinţate, în care să domnească prosperitatea, graţie 
progreselor ştiinţelor şi tehnicii şi în care, conduşi de rațiune, 
oamenii să înceteze să se opună mecanismelor fireşti ale 
forţelor economice, singurele care garantează abundența şi 
fericirea pentru toată lumea. O Europă paradisiacă în care 
sensibilitatea ar putea să ia avânt. 


Epoca „sufletelor sensibile“ 


În domeniul artei şi al literaturii, a doua jumătate a secolului 
al XVIII-lea asistă la manifestarea „sufletelor sensibile“. Acest 
curent preromantic este inspirat în mare măsură de literatura 
britanică, în care triumfă o melancolie profundă bazată pe 
fantastic, pe tristeţe, chiar şi pe macabru. Poeme inspirate de 
tristeţe (Wopțile lui Edward Young), romane moralizatoare 
(Pamela sau Virtutea răsplătită de Richardson), gustul pentru 
morbid (Elegie scrisă într-un cimitir de țară de Thomas Gag), 
fiori provocaţi de fantastic (Castelul din Otranto de Horace 
Walpole) trezesc un nou gust literar care se afirmă ca o reacţie 
împotriva raționalismului triumfător al epocii. Aceeaşi origine o 
are  ezoterismul societăților filozofice. Francmasoneria!” 
britanică dă exemplul prin adoptarea de către Marea Lojă 
engleză a Constituţiilor lui Anderson (1783), înainte de a se 
răspândi în Franţa, unde acestea trezesc interesul aristocrației, 
al burgheziei şi al unei părţi importante a clerului. 

Din Anglia, curentul trece în Franţa, unde cunoaşte un succes 
considerabil, datorat în mare parte lui Jean Jacques Rousseau. 
Filozof democrat şi adept al egalităţii în Discursul asupra originii 
inegalității sau în Contractul social, Rousseau devine poet al 
naturii în Les R&veries du promeneur solitaire, pictor îngăduitor 
al propriilor sale pasiuni în Confesiuni şi admirator al dragostei 
platonice, exacerbate în Noua He/oisă, roman plin de virtute şi 
sentimente profunde. Pe urmele sale, Bernardin de Saint-Pierre 
face să plângă toată Franţa cu povestea idilei tragice dintre Paul 
şi Virginia (1787), în timp ce Europa vibrează de durere citind 
Suferințele tânărului Werther (1774) a germanului Goethe. 

Picturile moralizatoare ale lui Greuze, în care sentimentele 
nobile rivalizează cu gesturile sublime, exprimă foarte bine 
acest spirit nou: sensibilitatea ostentativă, gust pentru o morală 
eroică şi cultul pentru acel „état de nature“. „Greuze este 
pictorul meu“ va declara Diderot după ce va admira, la salonul 
din 1761, operele pictorului „sufletelor sensibile“: Tânără 
plângându-şi canarul mort, Fiul pedepsit sau Urcior spart. 

Dragostea pentru natură este una din formele cele mai 
răspândite ale acestei sensibilităţi. Ea se manifestă în gustul 
pentru grădinile „à l'anglaise“, a căror fantezie savantă 


contrastează cu ordinea rigidă a grădinilor „à la française“. 
Gustul pentru natura sălbatică, pentru măreţia sumbră a 
munţilor, a oceanelor şi a uraganelor se răspândeşte peste tot. 
Rousseau se îmbată cu o spaimă fermecătoare, inspirată de 
„marile păduri întunecate care te îngrozesc“. Nobilii şi burghezii 
îşi construiesc la ţară locuinţe extravagante, care, într-o 
manieră mai prietenoasă, le creează iluzia unei vieţi 
câmpeneşti. La nivel regal, Maria Antoaneta cu anturajul său 
nutresc aceleaşi aspirații, făcând-o pe ţăranii în aşa-zisele colibe 
ale Micului Trianon. 

Acest curent al „sufletelor sensibile“, care contrastează aşa 
de mult cu rigiditatea pompoasă şi riguroasă a „gustului ales“ 
din epoca lui Ludovic al XIV-lea, marchează evoluţia artistică a 
secolului al XVIII-lea. 


„Noul gust“ 


Impus de Ludovic al XIV-lea, „gustul ales“ este repus în 
discuţie din cauza eşecurilor monarhiei absolute şi a crizei 
financiare a statului. Spiritul de libertate de care dau dovadă 
primele scrieri ale  „libertinilor“ influenţează imediat 
manifestările artistice. Arta secolului al XVIII-lea încetează de a 
mai avea un caracter oficial pentru a se transforma într-o artă 
personală. Până la urmă, suveranul nu mai este principalul 
mecena pe care îl imită cei mai bogaţi dintre curteni. De acum 
înainte, nobili şi burghezi comandă opere de artă al căror scop 
este să le bucure privirea şi să le facă existenţa mai plăcută. 
Armatori, financiari, parlamentari sau mari prelați îşi decorează 
castelele somptuoase sau acele „hôtels particuliers“ pe care şi 
le construiesc, cu tablouri şi sculpturi ale artiştilor la modă. 

Pentru a-şi prezenta operele, începând din 1737, artiştii 
organizează expoziţii regulate, numite „saloane“. În numele 
tendinţelor dominante ale gustului societăţii, criticii de artă se 
pronunţă asupra calităţii operelor expuse. În felul acesta se face 
cunoscut Diderot. 

Lăsând la o parte fastul şi ceremonia, societatea secolului al 
XVIII-lea caută confortul. Sălilor imense şi solemne li se preferă 
camerele mai mici, mai bine adaptate la viaţa intimă şi 
specializate: sufragerii, saloane, budoare, dormitoare decorate 
cu lambriuri din lemn pictat, mobile curbate grațios, fotolii largi 
şi adânci, gheridoane sau birouri de scris. De acum înainte 
intimitatea domină reprezentarea. Este timpul naturilor moarte 
ale lui d'Oudry, a scenelor din viaţa burgheză realizate de 
Chardin, a portretelor lui Van Loo, Nattier sau Quentin de la 
Tour, a busturilor lui Lemoyne, Pigalle sau Houdon. 

Această reacţie împotriva „gustului ales“ explică revenirea în 
forţă a barocului în prima jumătate a secolului al XVIII-lea. Plecat 
din Italia, unde nu a încetat să se dezvolte, barocul se 
răspândeşte în Tyrol, în Austria, Boemia, Silezia şi pe malurile 
Balticii. Bisericile pictate cu clopotniţe limbate, statuile cu 
drapaje ample dovedesc influenţa acestuia. Rastrelli 
construieşte, la Sankt-Petersburg, mănăstirea Smolnii şi Palatul 
de iarnă. Stilul rococo apare în Germania de sud şi în Europa 
centrală şi se bazează pe decorația care ascunde arhitectura; 


forme exuberante, exces de stucatură şi de fresce, efecte de 
trompe-l'oeil, căutarea continuă a fanteziei, caracterizează 
palatul Zwinger din Dresda sau biserica din Wies, în Bavaria. În 
Franţa, această tendinţă, temperată de clasicism, dă naştere 
stilului „rocaille“, căruia îi dau tonul peşterile naturale din 
grădinile în stil italian. 

Acest stil afectează mai puţin arhitectura care rămâne fidelă 
gustului clasic şi mai mult decorația şi ornamentaţia: fierul forjat 
întortocheat din piaţa Stanislas din Nancy, picturile de pe 
lambriurile din saloane (arabescuri, ghirlande sau peisaje 
exotice), mobile curbate, sculpturi cu aspect teatral, ca de 
exemplu Caii din Marly (1745) de Coustou. In sfârşit, pictura 
este profund influenţată: Antoine Watteau (Serbări galante), 
François Boucher şi mai ales Fragonard pun pe pânză personaje 
de comedie pe fundalul unei naturi convenţionale. 

A doua jumătate a secolului marchează o cotitură datorată 
apariţiei curentului „sufletelor sensibile“ şi descoperirii istoriei. 
Expediţiile arheologice se înmulţesc şi permit descoperirea 
monumentelor antice din Italia (săpăturile de la Herculanum şi 
de la Pompei, ruinele etrusce) din Grecia sau din Orientul 
Apropiat (arta egipteană, hieroglifele). Pe urma gravorului 
venețian Piranese, ale cărui planşe fac cunoscute monumentele 
ruinate, pictorul francez Hubert Robert face să strălucească 
razele soarelui printre vestigiile romane. La Paris, ducele de 
Chartres construieşte ruine false în parcul său de la „Folie 
Monceau“. Acest gust pentru arheologie se combină la 
portretistul Reynolds şi la peisagistul Gainsborough cu cel 
pentru natură, creând o nouă manieră în care Anglia dă 
exemplul. Interesul pentru istorie şi pasiunea pentru natură se 
combină astfel în operele şcolii „neoclasice“, care, în ultimii ani 
ai secolului, domină producţia artistică. Interesul pentru 
Antichitate îl face pe Louis David să glorifice virtuțile civice din 
epoca Republicii romane şi devotamentul absolut al cetăţeanului 
faţă de stat. O pânză ca Le serment des Horaces (1785) anunţă 
deja entuziasmul eroic şi discursurile înflăcărate şi lirice ale 
epocii revoluţionare. 

In această a doua jumătate a secolului al XVIII-lea, Franţa dă 
încă o dată tonul şi trezeşte admiraţia Europei în domeniul 
literaturii, gândirii şi artelor. Autorii şi artiştii săi sunt lăudaţi şi 


imitaţi, în timp ce filozofii par să influenţeze instituţiile politice 
ale ţărilor europene. Cosmopolitismul, care domină acum, apare 
în multe privinţe ca o cucerire intelectuală şi culturală a Europei, 
realizată de Franţa înainte ca Revoluţia şi Imperiul să lase loc 
unei cuceriri militare şi politice a continentului. Această 
dominație nu este scutită de reacţiile naţionale, care arată că, în 
domeniul cultural ca şi în domeniul politic, timpul hegemoniilor a 
trecut şi că este încă timpul afirmării naţionale. 


Europa franceză şi reacţiile naţionale 


Incontestabila dominație morală şi intelectuală a Franţei 
durează până în 1760. Ea se datorează, fără îndoială, 
prestigiului de care se bucură în toată Europa puterea franceză, 
încă din timpul lui Ludovic al XIV-lea. Numeroşii emigranţi 
francezi care se instalau în Europa, fie din cauza presiunii 
demografice din Franţa, fie din cauza persecuțiilor religioase, au 
contribuit la răspândirea gustului pentru ceea ce este franțuzesc 
şi a dorinţei de a cunoaşte Franţa. 

Ea se datorează, de asemenea, folosirii cvasiuniversale a 
limbii franceze în clasele cultivate ale Europei. Maria Tereza a 
Austriei, Frederic al II-lea al Prusiei, împărăteasa Ecaterina a Il-a 
a Rusiei vorbesc curent franceza şi o folosesc atât în actele 
oficiale, cât şi în scrisorile personale. Regele Prusiei dă ordin ca 
expozeurile Academiei din Berlin să fie redactate în franceză: 
„pentru a fi utile, Academiile trebuie să-şi comunice 
descoperirile într-o limbă universală şi această limbă este 
franceza“. In 1767, Voltaire subliniază faptul că „limba noastră 
se vorbeşte la Viena, la Berlin, la Stockholm, la Copenhaga, la 
Moscova. Ea este limba Europei“. Pentru a fi citite în toate ţările 
Europei, operele literare trebuie traduse în franceză. 

Dominația mai sus amintită se datorează şi valorii universal 
recunoscute a scriitorilor francezi din secolul al XVIII-lea. Dar 
dominaţia franceză nu se limitează la literatură şi la limba 
franceză. Europa se înscrie în şcoala franceză şi în domeniul 
arhitecturii, picturii, sculpturii sau muzicii. 

Această dominație este până la urmă pe deplin acceptată. 
Ambasador la Paris, marchizul napolitan Caracciolo scrie Parisul, 
modelul naţiunilor străine sau Europa franceză (1776), în timp 
ce Academia din Berlin propune ca subiect de concurs 
cercetarea cauzelor  universalităţii literaturii franceze şi 
premiază pe scriitorul Rivarol, al cărui discurs conţine fraze ca 
aceasta: „Se pare că a venit timpul să spunem «lumea 
franceză» cum spuneam odinioară «lumea romană». 

Caracterul pregnant al modelul francez face din Paris capitala 
intelectuală a Europei. Bulevardul care duce de la Porte Saint- 
Antoine la Porte Saint-Martin devine răspântia eleganţei şi 
distracţiilor înaltei societăţi. Se discută despre politică în cluburi, 


cafenele, dar mai ales în saloane, unde se elaborează şi se 
răspândesc ideile noi care îşi au izvorul în spiritul filozofic. 
Saloanele marchizei Lambert, ale Doamnei du Tencin sau ale 
Doamnei du Deffand atrag scriitori, filozofi, financiari, magistrați 
sau mari seniori care „reclădesc“ lumea şi provoacă admiraţia 
străinilor aflaţi în vizită în capitală. Cel mai celebru este salonul 
Doamnei Geoffrin în care sunt prezente chiar şi capetele 
încoronate din Europa, într-atât reputaţia sa de nobil salon 
intelectual s-a dovedit a fi definitiv stabilită. Provincia şi 
străinătatea se străduiesc să imite această viaţă pariziană, 
înmulţind academiile şi camerele de lectură care permit elitei să 
consulte cărţi şi ziare, să discute problemele timpului şi să ia 
contact cu lumea prin concursuri şi jocuri. 

Influenţa artistică a Franţei nu este nici ea mai mică. Dar 
gustul clasic continuă să existe şi în plin secol al XVIII-lea şi 
perpetuează tendinţele de la sfârşitul secolului al XVII-lea. 
Versailles este mai mult ca niciodată un model demn de imitat, 
întâlnim replici mai mult sau mai puţin adaptate ale acestuia în 
Spania (castelul de la Granja), la Neapole (Caserte), la Parma 
(Colorno), în Portugalia (Queluz), în Prusia (Charlottenburg sau 
Sans-Souci, aproape de Potsdam), în Austria (Schânbrunn) sau 
în Rusia (Ţarskoe Selo). Ca şi în perioada precedentă, arhitecţii 
francezi sunt adesea realizatorii acestor construcţii. Acelaşi 
lucru se întâmplă şi cu urbanistica: piaţa Victoriilor din Paris, cu 
statuia ecvestră a lui Ludovic al XIV-lea în mijlocul ei, serveşte 
de model pentru piaţa Amalienburg din Copenhaga, în timp ce 
piaţa Ludovic al XV-lea (actuala piaţă Concorde) este imitată la 
Lisabona sau la Rio de Janeiro. Francezul Houdon este însărcinat 
să realizeze statuia lui Washington, în timp ce maiorul Lenfant 
desenează planurile capitalei federale a tinerelor State Unite ale 
Americii. 

Acest primat al ideilor franceze explică dezvoltarea în Europa 
a „despotismului luminat“. Intr-adevăr, în a doua jumătate a 
secolului al XVIII-lea, un mare număr de suverani europeni îşi 
reformează guvernarea într-un mod care seamănă cu modul de 
a gândi al filozofilor. Aceste reforme pregătesc calea spre o 
unificare politică a statelor europene. 

Frederic al II-lea (1740-1786) în Prusia, Ecaterina a Il-a (1762- 
1796) în Rusia, Josef al ll-lea (1780-1790) în statele 


Habsburgilor, Carol al Ill-lea (1757-1788) în Spania, marele duce 
Leopold, fratele împăratului, în Toscana, ministrul Pombal în 
timpul domniei lui Jose I, în Portugalia, toţi se inspiră din 
doctrinele filozofilor. Ei declară că sunt adepţi ai raţiunii şi că 
doresc ca popoarele lor să fie „fericite şi prospere“. 

Prezentate în termeni inspirați de filozofi, aceste reforme fac 
permanent referinţe la „virtute“, ridică în slăvi „patriotismul“ şi 
„Ssolicitudinea faţă de specia umană“ ale acestor „despoţi 
luminaţi“ pe care filozofii îi laudă. Voltaire nu mai încetează 
elogiile la adresa marelui său om, Frederic al Il-lea al Prusiei, pe 
care visează - până la cearta dintre ei - să-l vadă dominând 
Europa, în timp ce Diderot crede că-şi vede idealul politic 
realizat de Ecaterina a l-a. 

Privind puţin mai de aproape îţi dai seama că „despoţii 
luminaţi“, care au succes în Europa, nu au aplicat de-a valma 
toate reformele preconizate de filozofi. Cele pe care le-au 
reţinut vizează toate acelaşi scop: consolidarea statului şi a 
puterii lor. 

Aflaţi la conducerea statelor care, în majoritate, nu au putut 
sau nu au ştiut să profite de şansa oferită dezvoltării economice 
de deschiderea spre lume şi de înmulţirea cursurilor de schimb, 
aceşti suverani nu şi-au făcut din aceste schimbări alt obiectiv 
decât modernizarea statelor lor. Ei visează mai ales să-şi 
mărească propria autoritate şi încearcă să atingă idealul care 
pentru ei îl reprezintă Ludovic al XIV-lea în culmea puterii sale. 
Aceasta este spre exemplu, atitudinea lui Frederic | al Prusiei, 
care îşi inaugurează proaspătul titlu regal adoptând 
ceremonialul curţii regale din Franţa. Unul din succesorii săi, 
Frederic al Il-lea, are un preceptor francez şi se ataşează de 
Voltaire, care îl impresionează cu povestirile despre eroismul şi 
măreţia lui Carol al XII-lea al Suediei sau ale lui Ludovic al XIV- 
lea, care devin modelele sale. El nu va avea linişte până când nu 
va instaura în Prusia un model de monarhie birocratică şi 
militară capabilă să-i susţină aspiraţiile. 

Aceşti suverani „luminaţi“ iau parte la admiraţia exagerată a 
epocii pentru „filozofie“. Unii dintre ei binevoiesc ei înşişi să 
scrie (Frederic al II-lea redactează un compendiu al Dicţionarului 
lui Bayle). Dar de la admiraţia pentru ideile şi retorica timpului 
până la aplicarea acestora în organizarea statelor lor este o 


distanţă pe care entuziasmul unui Voltaire sau al unui Diderot i- 
a ajutat să o parcurgă repede, fapt care este însă dezminţit de 
studierea realităţilor. 

În timp ce împăratul Josef al II-lea supune cu stricteţe clerul 
austriac autorităţii suveranului, în timp ce Frederic al II-lea sau 
Ecaterina a ll-a îşi organizează statele după principiul unei 
riguroase centralizări, în timp ce reforme financiare având drept 
scop egalizarea nivelului impozitelor ajung într-adevăr să 
majoreze în mod considerabil venitul lor total, în timp ce 
libertatea economică - temperată de protecţionism când este 
necesar - stimulează peste tot economia, trebuie totuşi să se 
constate faptul că vocabularul filozofic nu serveşte decât la 
justificarea unei politici de interes naţional, al cărei obiectiv nu 
vizează deloc cosmopolitismul atât de des invocat. 

Spiritul cosmopolit şi preponderența intelectuală a Franţei se 
lovesc de reacţiile naţionaliste, care se manifestă în primul rând 
pe plan literar. Împotriva difuzării masive a limbii şi literaturii 
franceze se invocă apărarea limbilor naţionale, a spiritului 
naţional, a trecutului naţional. | se reproşează literaturii 
franceze caracterul său superficial, chiar imoral. Astfel englezii 
şi mai ales nemţii, dezvoltă o literatură naţională ale cărei teme 
sunt căutate în propriul lor trecut. Germanul Herder afirmă că a 
venit timpul literaturii germane. Goethe, care odinioară era 
entuziasmat de Europa, găseşte în istoria germană tema primei 
sale piese: Goetz von Berlichingen (1773) şi îşi corectează 
Jurnalul de călătorie în Italia înlocuind cuvintele străine cu 
cuvinte germane. 

O mişcare asemănătoare are loc în Italia, unde istoria romană 
cunoaşte o recrudescenţă deosebită şi unde poetul Alfieri îi 
îndeamnă pe italieni să-şi recâştige cu armele în mâini trecuta 
măreție romană. În sfârşit, în Spania, părintele iezuit Francisco 
de Masden publică în spaniolă o istorie a ţării sale, care glorifică 
măreţia sa trecută (1783). 

Spiritul cosmopolit şi proiectele de uniune europeană par şi 
mai fragile în raport cu situaţia politică europeană: Europa 
Luminilor este în acelaşi timp şi o Europă a echilibrului european 
ameninţat de ambițiile naţionale. 


Europa engleză în epoca echilibrului european 


Dacă Europa artei, a literaturii, a gândirii, în ciuda reacției 
culturale naţionale, este în mare măsură franceză, Europa 
realităţilor politice este o Europă a naţiunilor, care sunt în mare 
măsură dominate de Anglia. 

Imediat după tratatele de la Utrecht (1713) şi de la Rastadt 
(1714), care au pus capăt războiului de succesiune din Spania, 
nicio putere nu părea capabilă să domine Europa. Suedia a 
strălucit pentru ultima dată cu Carol al XII-lea. Polonia, 
paralizată de sistemul său electiv şi de lipsa de autoritate a 
suveranilor ei, devine în mai mică măsură un actor în jocul 
european şi mai mult o pradă râvnită de vecinii săi. Provinciile 
Unite şi-au pierdut dominaţia economică din secolul al XVII-lea şi 
nu mai reprezintă decât un stat puţin important care gravitează 
pe orbita Angliei. 

Spania, ale cărei ambiţii au neliniştit atâta timp continentul, 
continuă să decadă în ciuda posesiunilor sale atât de bogate din 
America. Regele său, Filip al V-lea, trebuie să accepte în silă să 
renunţe la coroana Franţei. Suportând greu pierderea teritoriilor 
italiene în favoarea Austriei, împins de soţia sa de-a doua, 
Elisabeta Farnese, îl numeşte Prim-ministru pe patriotul italian 
Alberoni şi începe nişte manevre diplomatice pentru a repune în 
discuţie hotărârile din 1713-1714, ceea ce trezeşte neîncrederea 
Europei. 

Tot atât de nemulţumit de aceste tratate, dar întărit de 
victoria sa recentă, împăratul Carol al VI-lea intervine peste tot: 
în Italia, pentru a reface în avantajul său o mare putere 
mediteraneeană, în Germania, pentru a impune autoritatea 
imperială statelor din sud, în Balcani, pentru a smulge turcilor o 
parte din teritoriile lor europene. Dar această activitate politică 
internaţională are baze fragile: lipsit de un moştenitor de sex 
masculin, el caută să-i asigure fiicei sale, Maria Tereza, în 
totalitate, moştenirea Habsburgilor din Viena. El va face tot 
posibilul pentru ca această moştenire („Pragmatica 
Sancţiune“)!% să fie acceptată de suveranii europeni şi de 
multitudinea de state cuprinse în această moştenire. 

Învinsă în aceste războaie de la începutul secolului al XVIII- 
lea, Franţa şi-a păstrat totuşi forţele. Dinamismul său 


demografic, bogăţiile sale naturale, strălucirea civilizaţiei sale 
fac din Franţa, în mod incontestabil, statul cel mai puternic din 
Europa. Dar înfrângerea lui Ludovic al XIV-lea a demonstrat 
limitele acestei puteri şi imposibilitatea de a o transforma în 
preponderență politică. Devenit prudent în urma eşecurilor 
suferite, Ludovic al XIV-lea încearcă de acum înainte să 
potolească neîncrederea europeană, jucând cinstit jocul 
echilibrului european. 

În sfârşit, puterile care se afirmă nu sunt încă în măsură să 
amenințe cu adevărat echilibrul european. E adevărat că Rusia 
şi Prusia şi-au împărţit ce a rămas din Suedia, dar prima, sub 
ţarul Petru cel Mare (1672-1725) nu încearcă decât să se 
organizeze după modelul european, în timp ce a doua - pe care 
Frederic | a reuşit, în 1701, să o desprindă de imperiu - în timpul 
domniei lui Frederic-Wilhelm (1713-1740), stă cu prudenţă 
departe de conflictele europene. 

În acest tablou al statelor europene de la începutul secolului 
al XVIll-lea trebuie acordat un loc special Angliei. Fidelă 
echilibrului european încă din timpul lui Henric al VIll-lea, ea l-a 
făcut să triumfe luptând rând pe rând împotriva Habsburgilor, 
apoi a lui Ludovic al XIV-lea. Tratatele de la Utrecht şi de la 
Rastadt, care obligă Austria şi Franţa să renunţe la 
preponderența lor asupra Europei, reprezintă consacrarea 
acestei politici. În sfârşit, decăderea succesivă a puterilor 
maritime şi coloniale, care puteau să o pună în umbră, mai întâi 
Portugalia, Spania, apoi Suedia şi Provinciile Unite, îi oferă o 
poziţie solidă de autoritate. 

Anglia este totuşi departe de a se gândi să reia politica 
expansionistă a adversarilor săi. Situaţia în care se află nu-i lasă 
de altfel timp nici să respire. Rolul principal jucat de un 
Parlament care domină aristocrația şi marea burghezie 
determină pe prim-miniştrii care se succed să se ocupe mai mult 
de interesele economice şi coloniale decât de satisfacţiile care 
ţin de prestigiu, pe care le-ar putea găsi pe continent. Dar 
interesele engleze cer să nu fie compromis echilibrul european, 
stabilit atât de greu. 

Menţinerea echilibrului nu înseamnă însă realizarea unui ideal 
pacifist, ci corespunde mai degrabă intereselor foarte clare ale 
celor două state, cele mai puternice din Europa. Cel al Angliei 


constă în păstrarea unei situaţii în cel mai înalt grad favorabilă 
politicii sale comerciale şi coloniale; cel al Franţei este 
determinat de dorinţa regentului de a-l moşteni pe Ludovic al 
XV-lea, un copil sensibil, a cărui moştenire este pândită, în ciuda 
renunţării sale formale, de regele Spaniei, Filip al V-lea. 

Această Europă a secolului al XVIII-lea, în care se invocă cu 
atâta uşurinţă raţiunea, care se laudă cu sentimentele sale 
umanitare şi cu sensibilitatea-i artistică, este deci, pe plan 
politic, o Europă a celei mai reci raţiuni de stat şi al celui mai 
mare cinism. Exact ca Filip al V-lea, care pândeşte moartea lui 
Ludovic al XIV-lea, fiecare suveran îşi supraveghează rudele al 
căror eventual deces ar putea să le aducă un profit teritorial. 
Tratatele cele mai sfinte, aranjamentele cele mai solemne nu 
mai au nicio valoare din momentul în care interesul dinastic este 
în joc. Diplomaţii, a căror epocă de aur este secolul al XVIII-lea, 
nu sunt, în fiecare ţară, decât şefii unor agenţii de spionaj care 
interceptează scrisori, distribuie subvenţii, încercând să profite 
de slăbiciunea suveranului pe lângă care sunt acreditaţi sau să 
afle secretele sale de stat. Toată lumea ştie că este de ajuns să 
oferi preţul necesar pentru a cumpăra Dieta poloneză sau pe 
cea a Imperiului. 

Acest cinism politic este ilustrat de trei mari probleme ale 
politicii externe de la sfârşitul secolului: succesiunea austriacă, 
rivalitatea franco-britanică şi problema poloneză. 


Succesiunea Austriei 


Împăratul Carol al VI-lea s-a ocupat mult timp de succesiunea 
sa, făcând în aşa fel încât să-i fie recunoscute drepturile fiicei 
sale, prin „Pragmatica Sancţiune“. Maria-Tereza îl moşteneşte 
deci, în octombrie 1740, la 23 de ani. Dar Austria este slăbită, 
armata dezorganizată, iar visteria aproape goală. Faţă de ea, 
celelalte puteri europene par a avea o situaţie solidă: Spania lui 
Filip al V-lea tocmai dovedise acest lucru obţinând în Italia o 
victorie împotriva Austriei, Franţa îşi consolidează poziţia prin 
alianţa cu Anglia, în timp ce Frederic al lIl-lea, noul rege al 
Prusiei, este nerăbdător să-şi arate puterea, rotunjind domeniile 
familiei de Hohenzollern. 

În ciuda „Pragmaticei Sancţiuni“, venirea pe tron a Mariei- 
Tereza dă semnalul goanei după pradă. Iniţiativa îi aparţine lui 
Frederic al II-lea, care se năpusteşte asupra bogatei provincii a 
Sileziei. El este urmat de Electorul de Bavaria, nepot al lui Carol 
al VI-lea, care îşi revendică moştenirea prin intermediul regelui 
Spaniei şi a regelui Sardiniei. Ocazia de a-i umili pe Habsburgi 
apare prea frumoasă pentru ca Franţa să nu intervină şi ea: 
luptând de partea Electorului de Bavaria, trupele franceze 
cuceresc Boemia, unde Electorul este proclamat împărat sub 
numele de Carol al VII-lea. 

Impotriva tuturor aşteptărilor, Maria Tereza acţionează ca un 
adevărat om de stat. Sacrificând Silezia, ea obţine renunţarea 
regelui Prusiei. De acum înainte, ea îşi îndreaptă forţele 
împotriva adversarilor ei mai slabi, ca Electorul de Bavaria, pe 
care îl alungă din Boemia. Aliată a Angliei, care se teme de 
destrămarea Imperiului Habsburgilor, Maria Tereza îl obligă pe 
Fiul Electorului să trateze cu ea (1745). 

Aşadar, povara cea mare a războiului trebuie să o ducă 
Franţa. O Franţă care nu are nimic de câştigat şi care luptă 
potrivit unei expresii folosite atunci, „doar pentru regele 
Prusiei“. Căci, încălcându-şi încă o dată angajamentele, Frederic 
al II-lea a reînceput războiul şi a obţinut Silezia (pacea de la Aix- 
la-Chapelle, 1748). Cât despre Franţa, ea trebuie să renunţe la 
intenţia de a cuceri Ţările de Jos, pentru a nu supăra Anglia. 


Rivalitatea franco-britanică şi războiul de şapte ani 


Acest semn de bunăvoință din partea Franţei nu este de ajuns 
pentru a adormi încrederea pe care intervenţia lui Ludovic al XV- 
lea în războiul de succesiune a Austriei a provocat-o dincolo de 
canalul Mânecii. Cu atât mai mult cu cât Anglia râvneşte 
coloniile franceze din Canada şi din India. 

Politica engleză constă în lansarea Franţei într-un război 
continental care să o imobilizeze în Europa, în timp ce Anglia 
„cucereşte Canada pe teritoriul Germaniei“. Pentru a-şi atinge 
scopurile, ea se apropie de Prusia. Frederic al Il-lea, dorind să-şi 
consolideze poziţia în Silezia, nu lasă să-i scape ocazia de a găsi 
în felul acesta un aliat. Temându-se să nu rămână izolată, 
Franţa acceptă oferta Mariei-Tereza, care îi propune o împăcare. 
Această „răsturnare a alianțelor“ (1756) arată foarte bine pe 
câtă neîncredere şi pe câte gânduri ascunse se bazează 
echilibrul european. 

Acesta sfârşeşte, încă din 1756, într-un conflict european: 
„războiul de şapte ani“. În timp ce Frederic al ll-lea se 
năpusteşte asupra Saxei, Franţa atacă Anglia pe mare. După ce 
s-a bătut pentru regele Prusiei, Ludovic al XV-lea luptă pentru 
Casa de Austria! 

Condus prost de partea austro-franceză, războiul de şapte ani 
sfârşeşte printr-un şir de înfrângeri în Europa, în colonii şi pe 
mare. Tratatul de la Paris din 1763 afectează în mai mică 
măsură Austria şi mai mult Franţa: dacă Maria-Tereza se 
mulţumeşte să-i acorde lui Frederic al II-lea posesiunea Sileziei, 
Franţa trebuie să-i cedeze Angliei toate coloniile sale din 
America de Nord şi oficiile sale comerciale din Senegal. Ea 
trebuie să desființeze Compania franceză a Indiilor orientale şi 
nu-şi păstrează oficiile comerciale decât cu condiţia să renunţe 
să-şi extindă dominaţia în interiorul ţării, rezervat de acum 
înainte colonizării engleze. 

Franţa va găsi curând ocazia să-şi ia revanşa: ea hotărăşte să 
susţină, la început material, apoi cu armele, pe Revoluţionarii 
din America, care se ridică împotriva dominaţiei engleze. 
Tratatul de la Versailles (1783), care le consfinţeşte victoria, 
apare astfel ca o compensație a tratatului de la Paris. 


Împărţirea Poloniei 


Anarhia poloneză, îngrijorătoare încă din Evul Mediu, s-a 
intensificat permanent de la începutul epocii moderne. Câmpie 
fără frontiere naturale, Polonia este o pradă tentantă pentru 
vecinii ei. Totala lipsă de autoritate a suveranului său, rege doar 
de formă, stopat de hotărârile Dietei, formată din mari seniori 
egoişti, gata să se vândă celui care oferă mai mult, încurajează 
pe suveranii europeni să-şi rotunjească teritoriile pe socoteala 
ei. 

Carol al XII-lea, apoi Petru cel Mare au reuşit deja să impună 
în Polonia un rege ales de ei. La moartea regelui August al II-lea 
(1733), problema succesiunii se pune din nou în Polonia. 
Suveranii europeni profită încă o dată de această situaţie. Doi 
pretendenți sunt prezenţi: August al Iil-lea, Elector de Saxa şi 
nepotul împăratului şi Stanislas Leczinski, fost rege al Poloniei 
numit de Carol al XII-lea, devenit între timp socrul lui Ludovic al 
XV-lea. Banii împărţiţi cu generozitate de agenţii francezi îi 
asigură alegerea de către Dietă. 

Susţinut de Franţa, Stanislas încearcă să reconstituie puterea 
poloneză. Austriecii şi ruşii se înţeleg între ei pentru a-l alunga 
de pe tron: August al III-lea devine rege al Poloniei. 

Succesiunea Poloniei se transformă atunci (1733-1738) în 
război european. Aliați cu spaniolii şi cu sarzii, francezii conduc 
războiul împotriva Austriei. Rivalitatea dintre Habsburgii din 
Viena şi Bourbonii din Madrid constituie miza principală, 
problema poloneză trecând curând pe planul al doilea. 

Problema poloneză se reia totuşi la moartea lui August al Ill- 
lea (1763). Țarina Ecaterina a Il-a se aliază cu Frederic al II-lea 
al Prusiei pentru a menţine starea de slăbiciune a Poloniei. 
Dorind să impună Poloniei un protectorat rusesc, ea aranjează 
alegerea amantului său, Stanislas Poniatowski. Influențat de 
unchii săi, membri ai puternicei familii Czartoczyski, Poniatowski 
începe o acţiune de refacere a Poloniei. Ecaterina intervine şi 
obţine cu uşurinţă victoria asupra unei armate poloneze „de 
16.000-17.000 de oameni, având între opt şi zece şefi 
independenţi, care nu se pot pune de acord, derutându-şi 
reciproc trupele“ (Dumouriez). 

Pentru a-i salva pe patrioţii polonezi, Franţa împinge Turcia să 


intre în luptă. Dar intervenţia sultanului se soldează cu 
distrugerea flotei turceşti şi cu pierderea provinciilor nordice ale 
Imperiului: Azov, Crimeea şi provinciile româneşti!%. 

Neliniştit de spectaculoasele victorii ale Ecaterinei, Frederic al 
II-lea propune țarinei şi Mariei-Tereza a Austriei să împartă 
Polonia. Preambulul tratatului de la Sankt-Petersburg (1772) 
este o adevărată capodoperă: „în numele Sfintei Treimi“ şi „de 
frica unei dezmembrări totale a statului polonez“, cei trei 
suverani îşi împart între ei mai mult de jumătate din regatul 
polonez. Maria-Tereza, care, după părerea lui Frederic al II-lea, 
dă dovadă de „o poftă mai mare“, îşi atribuie Galiţia, Rusia 
primeşte o parte din Lituania, în timp ce Frederic al Il-lea ia 
Prusia poloneză, realizând astfel o continuitate teritorială a 
statelor sale din est. Prelungită pentru protejarea cuceririlor 


sale, alianţa celor trei suverani le permite acestora o nouă 
împărţire (1793), apoi o a treia, care până la urmă a şters 
Polonia de pe hartă (1795). 

În concluzie, dreptul celui mai tare este cel care triumfa în 
Europa „secolului Luminilor“. Dispreţul brutal faţă de popoare şi 
faţă de dreptul statelor se transformă în sistem: niciun recurs nu 
pare posibil pentru micile state ale Europei amenințate de 
cinismul marilor puteri. Numai Franţa a jucat în America sau în 
Polonia rolul puţin naiv al apărătorului micilor naţiuni. Şi aceasta 
din cauză că este asediată de concepţii noi şi idealiste. leşite din 
principiile filozofice, acestea pregătesc furtuna revoluţionară 
care va mătura Europa şi care, după douăzeci şi cinci de ani de 
tulburări, va da naştere unei situaţii cu totul noi. 


Partea a IV-a 
(1789-1815) 
Furtuna revoluţionară şi naşterea unei noi Europe 


UL Capitolul 15 : 
EUROPA FAŢA IN FAŢA CU REVOLUŢIA FRANCEZA 
(1789-1804) 


N Revoluţia franceză este una din mişcările care dau 
naştere în Occident ideilor ce aparțin „Luminilor“. 
Provocată de criza financiară a monarhiei franceze, în 
1789, în câteva săptămâni, ea duce la prăbuşirea 
vechiului regim şi la proclamarea unor principii noi, prin 
intermediul „Declaraţiei drepturilor omului şi 
cetățeanului“: suveranitatea naţiunii, libertate, egalitate 
civilă, proprietate, în timp ce se instalează o monarhie 
constituţională. 


AI Privită cu indiferenţă de suverani şi cu entuziasm de 
intelectuali, Revoluţia se vrea la început pacifică. Dar ea 
lezează interesele  suveranilor străini prin însăşi 
principiile pe care le-a proclamat. 


N Cu toate acestea, intrarea Franței în război 
împotriva Habsburgilor din Viena este provocată de 
motive strict interne (1792). Războiul prezentat la 
început ca un război de propagandă, dus de popoare 
împotriva regilor, se transformă repede în război de 
cucerire. Executarea lui Ludovic al XVI-lea serveşte drept 
pretext formării unei coaliții împotriva Franţei, învinsă în 
curând de armatele Revoluţiei (1795). 


9 Cu victoriile generalului Bonaparte din Italia, 
împotriva austriecilor, războiul de cucerire atinge 
apogeul, învingătorul rechizitionând bani şi obiecte de 
artă. Bonaparte impune austriecilor un tratat care face 
din el un adevărat împărat proconsul al Italiei, care 
domneşte peste Republicile surori. Acesta va fi pretextul 
unei a doua coalitii împotriva Franţei, în fața căreia 
aceasta va fi din nou victorioasă. 


N Răsturnând Directoratul printr-o lovitură de stat, 
Bonaparte instituie regimul Consultatului şi pune capăt 


Revoluției, instaurând un regim care reprezintă sinteza 
principiilor noi, formulate în 1789 şi a principiului 
autorității, propriu vechiului regim.  Sprijinită pe 
burghezie, noua societate sacrifică libertatea în favoarea 
restabilirii ordinii. După ce a readus pacea în Europa, 
Bonaparte se proclamă împărat în 1804, sub numele de 


Napoleon l. 


O revoluţie a Europei dezvoltate 


Revoluţia franceză apare ca o ruptură brutală cu Europa 
timpurilor moderne, caracterizată de triumful monarhiilor 
absolute. Această revoluţie nu constituie totuşi decât un aspect, 
desigur cel mai impresionant, al climatului nou ce se 
instaurează în Europa, încă de la mijlocul secolului al XVIII-lea, 
sub influenţa noii ideologii răspândite de filozofi. 

De asemenea, este bine să se facă distincţie între două 
Europe. in estul şi în sudul continentului continuă să se 
perpetueze structurile feudale tradiţionale. In aceste regiuni, cu 
structuri sociale arhaice, şi-a găsit „despotismul“ terenul cel mai 
potrivit. Ideile noi nu contribuie aici decât la consolidarea puterii 
suveranilor şi a aristocrației. 

Situaţia Europei occidentale este cu totul diferită. Regimul 
feudal este aici foarte slăbit şi aproape peste tot ţăranii sunt 
liberi, iar datoria pe care unii o mai au faţă de senior nu mai are, 
în general, decât un caracter onorific. Această Europă de vest 
este mai ales caracterizată de dezvoltarea burgheziei. 
Beneficiară a avântului comercial, a creşterilor de preţuri sau a 
descoperirii minelor de aur din Brazilia, aceasta este mare 
deţinătoare de capitaluri, pe care le investeşte în noi 
întreprinderi şi manufacturi. Între beneficiarii dezvoltării 
economice şi restul oamenilor se cască o prăpastie. 

Principalele victime sunt agricultorii, meseriaşii din atelierele 
urbane şi muncitorii din manufacturi. Salariul lor ţine cu greu 
piept creşterii costului vieţii. 

Condiţiile mizerabile de viaţă şi creşterea demografică 
galopantă îşi găsesc un derivativ în emigrație. Dar dacă Anglia, 
Irlanda sau Elveţia îşi trimit surplusul de populaţie spre America, 
Franţa, care tocmai a pierdut Canada în cursul războaielor din 
secolul al XVIII-lea, nu-şi poate rezolva atât de uşor problema 
socială. 

Principalul clivaj social al Franţei din 1789 - şi care va dura 
încă mai mult în restul Europei - este cel ce separă aristocrații, 
beneficiari tradiţionali ai statului monarhic, de burghezia 
formată de noii îmbogăţiţi care intenţionează să ajungă în vârful 
piramidei sociale. Această opoziţie are caracteristici diferite în 
funcţie de participarea aristocrației la dezvoltarea economică. 


Într-o ţară ca Marea Britanie, nobilimea care participă la 
îmbogățirea provocată de dezvoltarea comercială are, în plan 
politic, un rol de necontestat. În Franţa, dimpotrivă, aristocrația 
a lăsat burghezia să profite singură de avântul afacerilor. 
Victimă a unei creşteri a preţurilor care devalorizează renta 
funciară, nobilimea franceză este depăşită de burghezie pe plan 
economic. lar lupta pe care o duce pe plan politic pentru a opri 
accesul burgheziei la înaltele funcţii politice, militare sau 
ecleziastice, altfel spus pentru a-i bloca drumul spre putere, se 
arată repede a fi de-a dreptul disperată. Lupta dintre 
aristocrație şi burghezie este unul din elementele esenţiale ale 
repunerii în discuţie a structurilor existente în Franţa sfârşitului 
de secol XVIII. 

În perioadele de criză iau naştere principalele mişcări 
revoluţionare europene sau, mai exact, occidentale; căci 
America de Nord are aceleaşi structuri şi aceleaşi probleme ca şi 
Europa de Vest. Este cert că puterea suveranului este slăbită de 
criză, în timp ce nemulţumirea claselor populare furnizează 
masele de muncitori necalificaţi, necesare revoluţiei. 

Mişcarea revoluţionară din Occident începe astfel cu mult 
înainte de 1789. Revoluţia americană (1763-1783) izbucneşte 
din cauza noilor taxe impuse coloniilor din America şi a 
monopolului asupra comercializării ceaiului, acordat Companiei 
Indiilor. Revoltele irlandeze (1782 şi 1784) îşi au originea în 
efectele cumulate de recoltele slabe şi de interzicerea 
exportului de ţesături din in în Imperiul britanic. Revoluţia din 
Provinciile Unite (1783-1787) este provocată de oprirea 
afacerilor din cauza războiului împotriva Angliei. In sfârşit, 
revoluţia belgiană (1787) se explică mai puţin prin reformele 
religioase grăbite ale lui Josef al II-lea şi mai mult prin stagnarea 
afacerilor în urma închiderii fluviului Escaut (în flamandă, 
Schelde), hotărâtă prin tratatul din 1713-1714. Revoluţia 
franceză se înscrie deci în acest context al „revoluţiei atlantice“ 
(J. Godechot). 

Dar, spre deosebire de celelalte, înfrânte de trupele 
suveranilor, Revoluţia franceză reuşeşte şi elaborează o 
ideologie al cărei caracter universal îi explică succesul. 

Chiar dacă Revoluţia îşi trădează repede idealurile, chiar dacă 
cruciada pentru libertatea popoarelor se transformă într-o 


tentativă hegemonică, este totuşi adevărat că principiile sale 
sunt răspândite în întreaga Europă prin intermediul armatelor 
franceze ale Revoluţiei şi ale Imperiului şi că această ideologie 
va supravieţui încercării de instaurare a unei dominaţii căreia i-a 
servit de pretext. Europa contemporană se naşte din această 
abundență de idei şi din această vastă repunere în discuţie pe 
care o reprezintă douăzeci de ani de dominație franceză. 


Revoluţia „Luminilor“ 


Din 1789 până în 1791, revoluţia apare ca o concretizare, de 
către burghezia sprijinită pe ţărani, de clasele populare 
orăşeneşti şi de o minoritate de aristocrați „luminaţi“, a ideilor 
popularizate de filozofi şi aplicate, la sfârşitul secolului al XVIII- 
lea, de „revoluționarii din America“. 

Evenimentul îşi are originea directă în dificultăţile financiare 
ale monarhiei franceze. Acestea nu au încetat să se agraveze 
încă de la sfârşitul domniei lui Ludovic al XIV-lea şi au devenit 
din ce în ce mai mari din cauza recentului război din America. 
Pentru a le rezolva, controlorii generali ai finanţelor sugerează o 
reformă fiscală: impozitele să fie plătite de toată lumea şi în 
special de privilegiați, nobili şi membri ai clerului, care, în 
general, au reuşit să se sustragă. Aplicarea acestei reforme se 
loveşte totuşi de rezistenţa acestor privilegiați şi a „vârfului lor 
de lance“, magistraţii din Parlamentul din Paris, care se folosesc 
de însărcinarea lor de a înregistra edictele regale pentru a pune 
piedici proiectelor monarhiei. Încercând să controleze monarhia 
cu ajutorul claselor intermediare, privilegiaţii lansează ideea 
care va declanşa mişcarea revoluţionară: convocarea Stărilor 
Generale. Visteria fiind goală iar armata nu prea sigură, regele 
sfârşeşte prin a se supune. Stările Generale sunt convocate 
pentru 1 mai 1789. 

Redactate în vara anului 1788, caietele de doleanţe au drept 
scop să-i aducă la cunoştinţă regelui dorinţele poporului său. 
Acestea reflectă tensiunile care frământă diferitele grupuri 
sociale, ca şi starea de spirit şi mentalităţile. Țăranilor care se 
plâng de povara impozitelor, de privilegiile de care se bucură 
clerul şi nobilimea şi care fac necesară egalitatea obligaţiilor 
fiscale, nobilimea le răspunde proclamându-şi ataşamentul faţă 
de drepturile de care se bucură şi dorinţa de a instaura o 
monarhie constituţională. Burghezia invocă principiul egalităţii şi 
foloseşte limbajul filozofilor pentru a reuşi să-şi impună 
revendicările. Ea este cea care câştigă în această primă fază a 
revoluţiei. Purtătoare de cuvânt a stării a treia, deputaţii celor 
neprivilegiaţi sunt aleşi din rândurile ei şi tot ea este cea care, 
sprijinindu-se pe ideile noi, va răsturna vechiul regim politic ca şi 
pe cel social. 


Şi, într-adevăr, împotriva regelui şi a privilegiaţilor, burghezia 
impune (decembrie 1788) dublarea reprezentanţilor stării a 
treia, ceea ce îi permite să aibă tot atâţia reprezentanţi cât 
celelalte două la un loc. Ea îşi completează victoria în iunie 
1789, obţinând ca cele trei clase sociale să delibereze împreună, 
iar votul să se dea nu pe clase (starea a treia fiind atunci 
minoritară faţă de nobilime şi cler), ci personal (ca număr de 
persoane), ceea ce îi asigură o majoritate cu atât mai clară, cu 
cât poate să se sprijine pe un anumit număr de deputaţi 
aparţinând clerului inferior şi chiar pe câţiva nobili liberali. 

După ce l-a constrâns astfel pe rege să cedeze în faţa 
hotărârilor sale, starea a treia, dominată de reprezentanţii 
burgheziei, răstoarnă în câteva zile organizarea politică a 
vechiului regim, elaborată cu încetul de-a lungul secolelor. La 17 
iunie, la propunerea lui Sieyès şi considerând că reprezintă 96% 
din întreaga naţiune, aceasta îşi afirmă suveranitatea, 
proclamându-se Adunare naţională. Prima sa măsură constă în 
hotărârea ca niciun impozit să nu fie perceput fără aprobarea ei 
prealabilă. Trei zile mai târziu, membrii ei jură să rămână uniţi 
până ce vor da Franţei o Constituţie. În sfârşit, la 9 iulie, punând 
în aplicare acest angajament solemn, Adunarea naţională se 
proclamă constituantă. Două luni mai târziu, după adunarea 
Stărilor Generale, revoluţia juridică şi politică era înfăptuită. 
Monarhia absolută şi-a trăit traiul. Suveranitatea naţională 
înlocuieşte suveranul de drept divin. Guvernarea Franţei se va 
face pe baza unui „contract“ încheiat între suveran şi naţiune. În 
acest stadiu, în numele principiilor filozofice, Franţa trece la 
modelul englez de monarhie moderată. 

Vechiul regim social se năruie în săptămânile următoare, 
înrăutățirea condiţiilor de viaţă ale populaţiei provoacă mişcări 
populare care izbucnesc în iulie 1789. Dificultăţile survenite din 
cauza stocului de grâne din 1788 aproape epuizat şi recolta din 
1789 nerealizată încă au drept rezultat împuţinarea pâinii şi 
creşterea preţului acesteia. Astfel, problemelor sociale li se 
adaugă starea tensionată provocată de evenimentele din aprilie 
şi teama ca monarhia să nu revină asupra concesiilor pe care a 
fost obligată să le facă stării a treia. Revolta din 14 iulie îl 
constrânge pe rege să confirme primele măsuri revoluţionare, 
cu atât mai mult cu cât aceasta este dublată de o revoluţie a 


ţăranilor provocată de „Marea Frică“. Simplu zvon răspândit din 
gură în gură, „Marea Frică“ insinuează un misterios complot al 
aristocraților, care ar fi angajat trupe de tâlhari sau de soldaţi 
străini pentru a incendia recoltele şi a ucide pe „patrioţi“. Zvon 
lipsit de orice fundament, dar care provoacă panica în toate 
satele şi îi face pe ţărani să se înarmeze şi să atace castelele. Ei 
profită de situaţie pentru a-şi manifesta resentimentele 
acumulate împotriva nobilimii şi a arde aşa numitele „terriers“, 
vechi documente în care sunt consemnate drepturile feudale. 
Câteodată se dă foc şi castelelor şi se întâmplă ca proprietarii 
acestora să fie molestaţi sau masacrați. Aceste izbucniri de 
violenţă nu lasă indiferentă burghezia, şi ea proprietară de 
pământuri şi în mod firesc ostilă oricărui atac al proprietăţii. 

Şi aceasta din cauză că burghezia se teme de o extindere şi o 
intensificare a crizei căreia o mare parte din deputaţi hotărăsc 
să-i dea o lovitură. Pentru a stopa răul cât mai este încă timp, în 
noaptea de 4 august 1789, ei hotărăsc abolirea privilegiilor. 
Trebuie subliniat faptul că obligaţiile feudale sunt abolite la 
cererea nobililor liberali (vicontele de Noailles şi ducele de 
Aiguillon). Nobilimea renunţă la dreptul de vânătoare, la 
folosirea obligatorie a unor bunuri ale seniorului („banalités“) şi 
la corvoade; preoţii renunţă la dijmă, provinciile la prerogativele 
lor financiare, oraşele la libertăţi şi la corporaţii, iar magistraţii 
la venalitatea serviciilor. In câteva ore, ordinea socială a 
vechiului regim este abolită şi este proclamat principiul egalităţii 
cetăţenilor în faţa legilor. Această revoluţie socială, înfăptuită în 
plină exaltare, de o Adunare naţională în care se împletesc 
virtutea civică „à la romaine“ şi efuziunea „sufletelor sensibile“, 
nu trebuie să creeze iluzii. Entuziasmul diminuându-se, 
hotărârile luate în pripă sunt aplicate într-un mod mai realist: 
obligaţiile personale (corvezi, drepturi de vânătoare, dijmă) sunt 
cu siguranţă abolite fără despăgubire, dar drepturile asupra 
pământului (redevenţa datorată seniorului şi zeciuiala) sunt 
declarate abolite prin răscumpărare, spre marea decepţie a 
ţăranilor. 

In ciuda unor rezerve, în esenţă se poate considera că în 
august 1789, Revoluția este deja înfăptuită. Deputaţii 
Constituantei au răsturnat vechiul regim şi au distrus un edificiu 
politic şi social multisecular. Le rămâne să instaureze principiile 


noii societăţi pe care intenţionează să o construiască. 


Construirea unei noi lumi 


Vechiul regim odată abolit, nu rămâne decât să se 
construiască noile instituţii. În aşteptarea redactării Constituţiei 
şi adoptării noilor legi, Constituanţii hotărăsc să proclame în 
mod solemn principii noi. Acesta este conţinutul Declarației 
drepturilor omului şi cetățeanului, votată la 26 august 1789 şi 
care adoptă principiile filozofiei Luminilor. 

Pe plan politic, dispariţia monarhiei absolute este afirmată de 
articolul 3 al Declaraţiei, care proclamă suveranitatea naţiunii şi 
nu pe cea a monarhiei: „Principiul oricărei suveranităţi se 
întemeiază pe naţiune. Nicio clasă, niciun individ nu poate să 
manifeste vreo autoritate care să nu se bazeze în mod limpede 
pe aceasta“. Această schimbare este capitală. Legea nu va mai 
însemna, ca în timpul vechiului regim, ceea ce doreşte regele, 
pentru că acesta nu mai este suveran. Articolul 6 o defineşte, 
după expresia lui Jean-Jacques Rousseau, ca „exprimarea voinţei 
generale“, ceea ce presupune ca ea să fie elaborată de toţi 
cetăţenii, sau cel puţin de reprezentanţii lor. Regimul 
reprezentativ apare astfel ca transpunerea instituţională 
concretă a principiilor suveranităţii naţionale. 

Pe plan social, principiul de bază este respectarea drepturilor 
naturale ale omului, împrumutat direct din filozofia engleză din 
secolul al XVII-lea şi de la succesoarea franceză a acesteia din 
secolul al XVIII-lea. Aceste drepturi sunt precizate în articolul 2 
al Declaraţiei: libertate, proprietate, siguranţă şi opoziţia faţă de 
exploatare. Libertatea este considerată dreptul cel mai 
important, iar diferitele articole încearcă să-i delimiteze 
domeniile. Definiţia dată de articolul 4 este largă pentru că ea 
cuprinde tot ce nu dăunează celorlalţi. Chiar dacă legea este 
cea care trebuie să stabilească ceea ce este permis, se 
precizează totuşi (articolul 5) că aria sa trebuie să fie cât mai 
limitată posibil. Legea este destinată în mod strict apărării 
societăţii şi tot ce ea nu interzice clar face parte din domeniul 
libertăţilor. Libertatea individuală apare ca fundamentală. 
Inspirându-se din legea britanică Habeas Corpus, Declaraţia o 
extinde la libertatea de opinie, la libertatea religioasă (articolul 
10) şi la libertatea de exprimare (articolul 11). Altă libertate este 
cea de opoziţie faţă de exploatare. Preluată din Declaraţia de 


independenţă a Statelor Unite şi din ideile lui Locke, ea justifică 
a posteriori faptele revoluţionare din iunie-iulie 1789. Al doilea 
drept natural şi imprescriptibil al omului este proprietatea 
pentru care burghezia a tremurat în timpul agitaţiei din luna 
iulie. „Inviolabilă şi sfântă“ (articolul 17), ea este inseparabilă de 
libertatea individului, căruia îi garantează existenţa. 

In sfârşit, confirmând suprimarea privilegiilor, Declaraţia face 
din egalitatea în faţa legii unul din principiile fundamentale ale 
noii societăţi: „Oamenii se nasc şi rămân liberi şi egali în 
drepturi“ spune articolul 1 al textului, neexcluzând totuşi 
existenţa unor diferenţe între oameni, cu condiţia ca acestea să 
fie „bazate pe interesul comun“. Suveranitatea naţiunii, 
respectarea drepturilor naturale ale individului, care stă la baza 
societăţii, proclamarea egalităţii indivizilor în faţa legii, iată care 
sunt principiile noi formulate de Revoluţia franceză şi pe care 
activitatea intensă a Adunării constituante le pune în practică, 
cu o serie de adaptări, până la adoptarea noii Constituţii 
(septembrie 1791). 

Aceasta din urmă instaurează o monarhie constituţională 
după modelul britanic, cu separarea puterilor în stat, aşa cum 
preconizau Locke şi Montesquieu. Chiar dacă suveranitatea 
naţiunii este proclamată din nou, principiul egalităţii în faţa legii 
suferă o crudă denaturare: numai cetăţenii care plătesc un 
impozit (cens) echivalent cu cel puţin salariul pe trei zile de 
muncă, au dreptul să voteze. Primele alegeri bazate pe sufragiu 
cenzitar desemnează pentru doi ani o Adunare legislativă 
independentă faţă de rege, care nu are dreptul să o dizolve. Ea 
este însărcinată să voteze legile şi să-i controleze pe miniştri. 
Puterea executivă este încredinţată regelui, declarat scutit de 
responsabilitate şi inviolabil. Întreaga responsabilitate revine 
celor şase miniştri, cărora Adunarea poate să le ceară socoteală 
de toate acţiunile şi care trebuie să contrasemneze toate 
hotărârile regale. 

Regele se poate opune prin veto la aplicarea unei legi votate 
de Adunare, dar numai timp de două legislaturi. În schimb, nu 
este consultat în problemele financiare, i se interzice 
convocarea trupelor, iar puterea judiciară îi este retrasă. 
Puterea regelui fiind astfel limitată, în virtutea noilor principii pe 
care le-a proclamat, Adunarea  constituantă trece la 


reorganizarea completă a ţării, pe baza suveranităţii naţionale, a 
uniformizării şi a raţionalizării instituţiilor. Administraţia este 
simplificată şi descentralizată datorită creării celor 38 de 
departamente subdivizate în districte, cantoane, comune, 
fiecare din aceste circumscripţii fiind administrate de consilii 
alese de cetățenii activi. Justiţia devine gratuită, iar 
independenţa ei este garantată prin alegerea judecătorilor şi a 
juraţilor: arestările se fac de acum înainte în numele naţiunii. 
Principiul egalităţii în faţa legii şi cel al libertăţii religioase duc la 
suprimarea  discriminărilor care apăsau asupra evreilor şi 
protestanților. Tot în numele libertăţii sunt desfiinţate vămile 
interioare, taxele de trecere a podurilor şi sistemul corporațiilor 
şi se interzice muncitorilor să se organizeze pentru a obţine 
condiţii mai bune de muncă sau salarii mai mari (legea Le 
Chapelier din 14 iunie 1791). 

Raţionalizarea se extinde şi la domeniul financiar. Impozitele 
indirecte, considerate nedrepte pentru că ele apasă şi pe umerii 
bogaţilor şi pe cei ai săracilor, sunt suprimate (exceptând taxa 
de timbru şi taxele vamale externe). Fostele impozite sunt şi ele 
anulate şi se înlocuiesc cu trei contribuţii directe: contribuţia 
funciară asupra proprietăţilor, contribuţia imobiliară, 
proporţională cu chiria şi impozitul plătit de comercianţi, 
meseriaşi şi membrii profesiunilor liberale. În sfârşit, acelaşi 
spirit de raţionalizare duce la reorganizarea Bisericii franceze. 
Cu atât mai mult cu cât, pentru a rezolva criza financiară, 
bunurile clerului au fost confiscate şi urmează să fie vândute ca 
bunuri naţionale, servind drept garanţie pentru bancnotele 
(asignate) de care Statul se serveşte pentru a-şi efectua plăţile. 
La 12 iulie 1790, noua Constituţie civilă a clerului stabileşte 38 
de dioceze (una pe fiecare departament), grupate în zece 
metropole. Episcopii şi parohii (unul pentru fiecare district) 
primesc un salariu de la stat şi sunt aleşi, primii de alegătorii 
departamentului, ceilalţi de alegătorii districtului. Episcopii nu 
primesc învestitura canonică de la papă, ci de la arhiepiscop. 
Dorinţa Bisericii galicane este confirmată de hotărârea din 27 
noiembrie 1790: toţi reprezentanţii Bisericii trebuie să-şi depună 
jurământul de credinţă faţă de naţiune, faţă de lege şi faţă de 
rege. 

Între anii 1789 şi 1791, o societate nouă se naşte în Franţa. O 


societate inspirată de principiile iluministe şi care duce la 
înăbuşirea monarhiei absolute, înlocuită de o monarhie 
constituţională, în care puterile sunt de acum înainte separate. 
Destrămarea societăţii împărţite pe ordine (clase) din vechiul 
regim, cu şirul său de privilegii şi inegalităţi, face loc unei 
societăţi în care individul este rege şi în care egalitatea juridică 
- nu însă şi cea socială - este deja stabilită. Apărute în Franţa, 
aceste schimbări vor transforma profund, în următorul sfert de 
secol, întregul continent. 


Revoluţia franceză şi Europa 


Într-o Europă în care influenţa franceză este considerabilă, 
evenimentele din 1789 au un ecou deosebit. Pe tot continentul, 
caracterul simbolic al Revoluţiei franceze impresionează elita 
intelectuală luminată, obişnuită să considere Franţa drept 
călăuza ideilor noi. Astfel, căderea Bastiliei, la 14 iulie 1789, 
este considerată drept începutul prăbuşirii despotismului şi 
abolirea privilegiilor care anunţă o eră nouă în istoria omenirii. 
Tradusă în toate limbile Europei, Declaratia drepturilor omului şi 
cetățeanului se răspândeşte chiar şi în ţările care, ca Spania, îi 
interzic difuzarea. În ţările vecine Franţei, Ţările de Jos 
austriece, episcopatul de Liege, Provinciile Unite, Germania 
renană, Savoia şi în cantonul elveţian Vaud, „patrioţii“, partizani 
ai libertăţii, vibrează la aflarea evenimentelor din 1789 şi speră 
să fie şi ei eliberaţi de „despoţii“ lor. „Pelerini ai libertăţii“, 
numeroşi refugiaţi politici, poeţi sau scriitori străini (englezul 
Wordsworth, prusacul Wilhelm de Humboldt, rusul Karamzin sau 
italianul Alfieri) aleargă în Franţa pentru a asista la venirea 
timpurilor noi. Ei îşi informează compatrioţii despre 
evenimentele şi ideile revoluționare prin intermediul 
povestirilor, cărţilor, articolelor. Rămaşi în ţara lor, în Germania, 
poetul Goethe, filozofii Kant şi Fichte sunt cuceriţi de noile idei. 
Intreaga Europă intelectuală vibrează la unison cu Revoluţia. 

In ciuda speranţelor pe care le trezeşte la început, Revoluţia 
îngrijorează în mică măsură pe despoţii absoluţi. De altfel, mulţi 
sunt mulţumiţi de stagnarea politicii externe a lui Ludovic al XVI- 
lea. Slăbiciunea Franţei apare clar la începutul lui 1790, când 
Spania intră în conflict cu Anglia pentru golful Nootka-Sund, 
situat pe coastele Californiei. Legat de Spania prin „Pactul de 
Familie“, Ludovic al XVI-lea nu poate să o susţină. Luându-i-o 
înainte, Adunarea constituantă a adoptat, la 22 mai 1790, 
Declarația de Pace mondială: „Națiunea franceză nu va mai 
întreprinde niciun război de cucerire şi nu-şi va mai folosi 
niciodată forţele împotriva libertăţii altui popor“. 

Revoluţia va fi totuşi antrenată în complicaţii diplomatice, 
tocmai datorită fermităţii principiilor sale. Aceste complicaţii iau 
naştere din ciocnirea dintre noul drept revoluţionar şi cel al 
vechiului regim şi scoate în evidenţă faptul că în Europa, 


coexistenţa a două concepţii radical opuse este imposibilă. 

Europa secolului al XVIII-lea a rămas o Europă dominată de 
dreptul prinților. Revoluţia proclamă instaurarea dreptului 
popoarelor. Numeroase adunări revoluţionare locale se lovesc 
de acest fapt: Serbarea Federaţiei, care adună pe Champ de 
Mars, la 14 iulie 1790, pe reprezentanţii tuturor provinciilor, are 
drept temă acest principiu. Chiar în interiorul frontierelor 
franceze, Constituanta trebuie să aleagă între cele două 
principii, cu riscul de a provoca ostilitatea suveranilor europeni 
dacă aplică principiile la care aderă poporul. 

Imediat ce s-au abolit drepturile feudale, Alsacia, ca şi 
celelalte provincii franceze, a aplicat şi ea această reformă atât 
de aşteptată. Or, una din ambiguităţile tratatelor din Westfalia 
este curând folosită împotriva acestei hotărâri. Aceste tratate nu 
au făcut din Alsacia o provincie franceză, ci au transferat regelui 
Franţei drepturile casei de Austria, ansamblu complex de 
drepturi ale suveranului şi ale suzeranității feudale. Suzeranii de 
pe teritoriul alsacian, un anumit număr de prinți germani, 
considerând că decretele din august 1789 nu au valabilitate şi 
pentru ei, cer să se profite în continuare de drepturile lor 
feudale. Constituanta se opune susţinând că Alsacia nu se poate 
sustrage legislaţiei naţionale. 

Problema Avignonului este mai gravă. Aici nu se pun în 
discuţie drepturile feudale ci o adevărată suveranitate. Avignon 
şi Comitatul Venaissin sunt nişte enclave pontificale pe teritoriul 
francez. Odată cu Revoluţia, locuitorii Avignonului se scutură de 
suveranitatea papei şi, la 11 iulie 1790, cer reintegrarea în 
teritoriul Franţei. Constituanta ezită totuşi să realizeze o 
anexare care apare ca o confirmare a unui drept revoluţionar: 
acela al popoarelor. Anexarea Avignonului nu este hotărâtă 
decât în septembrie 1791, după condamnarea Revoluţiei de 
către papa Pius al Vl-lea şi după reformele religioase ale 
Constituantei. 

Izbucnirea revoltei belgiene (1789), a revoltei din Liege, a 
agitaţiei din Piemont şi din Renania arată Europei că Revoluţia 
nu poate rămâne un incident de politică internă franceză. În 
ciuda incontestabilei dorinţe de pace a Constituantei, principiile 
pe care ea intenţionează să le pună la baza unei noi societăţi au 
un ecou deosebit în Europa, iar consecinţele lor îi scapă adesea 


de sub control. Din 1790 această situaţie este clară pentru 
Europa cultivată şi dacă susţinătorii ideilor noi se simt uneori 
satisfăcuţi, mulţi dintre ei reacţionează brusc, speriaţi de 
consecinţele practice ale principiilor teoretice pe care le 
propovăduiesc pentru a fi în pas cu moda. Aristocraţii, „filozofi“ 
atât timp cât este vorba de a lupta împotriva absolutismului 
regal, se dezic cu brutalitate când sunt abolite principiile 
feudale. „Despoţi luminaţi“, prinții Europei îşi dau seama brusc 
de ameninţarea ce planează asupra tronului lor odată cu 
exportarea principiilor subversive răspândite de francezi. 
Schimbarea lor bruscă de atitudine este de altfel încurajată de 
nobilii francezi: emigraţi pe malurile Rhinului, ei îndeamnă la 
organizarea unei cruciade împotriva Revoluţiei. 

Din 1790, englezul William Burke oferă o ideologie 
contrarevoluţiei care este pe cale de a se naşte, publicând 
Reflecţiile asupra Revoluției franceze. Acuzând Constituanta că 
jonglează cu date abstracte şi că vrea să construiască o 
societate nouă ştergând cu totul trecutul, el pretinde că singura 
formă de guvernare valabilă este cea provenită dintr-un lung 
trecut istoric, care a fost instaurată cu încetul de-a lungul 
secolelor, respectând temperamentul şi tradiţiile fiecărui popor. 
Punând în principiu valoarea tradiţiei faţă în faţă cu invențiile 
revoluţionare, Burke pune astfel bazele doctrinei conservatorilor 
din Europa secolului al XIX-lea. 

Dincolo de această reacţie teoretică, îngrijorarea creează în 
Europa o mişcare contrarevoluţionară. Prinţul de Condé adună la 
Koblenz o armată de emigranţi gata să intre în luptă. Pregătită 
să intervină, Prusia caută să se alieze cu noul împărat austriac. 
Dar Leopold al II-lea respinge soluţia războiului, în ciuda arestării 
lui Ludovic al XVI-lea, la Varennes (iunie 1791), în timp ce 
încerca să fugă. În cele din urmă, în cursul unei întâlniri cu 
regele Prusiei, Frederic-Wilhelm, la Pillnitz, în Saxa, acceptă să 
semneze un manifest destinat să-i intimideze pe revoluționarii 
francezi. Afirmând că toate naţiunile Europei sunt interesate ca 
în Franţa să se restabilească ordinea, cei doi suverani germani îi 
invită pe toţi suveranii europeni să li se alăture. Ei ştiu foarte 
bine că unii dintre aceştia, de la regele Suediei, Gustav al III-lea, 
la împărăteasa Rusiei sunt gata să o facă. Dar ei mai ştiu că 
regele Spaniei, Carol al IV-lea, şi Victor-Amedeo de Savoia nu au 


interes să intre în conflict cu vecina lor şi că regele Angliei, 
George al |ll-lea, a hotărât să rămână neutru. 

Chiar dacă în 1791 se vede că „prin însăşi natura ei, Revoluţia 
este duşmana tuturor cârmuirilor şi tinde să le distrugă pe toate 
în aşa fel încât toţi au interesul să o distrugă“ (Joseph de 
Maistre), Europa vechiului regim este incapabilă să treacă la 
acţiune şi se mulţumeşte doar cu declaraţii de intenţie. Marele 
război ce se va declanşa între Europa vechiului regim şi Franţa 
noilor idei, şi care va dura mai mult de douăzeci de ani, îşi are 
originea în problemele de politică internă ale Franţei. 


Revoluţia optează pentru război 


În septembrie 1791, Adunarea constituantă a dat Franţei o 
Constituţie care realizează idealul politic al burgheziei. Rezultat 
al alegerilor, Adunarea legislativă trebuie să experimenteze 
monarhia constituţională instaurată prin Constituţie şi pentru 
care Franţa nu posedă niciun fel de experienţă şi nici tradiţie. 

In virtutea unui decret propus de Robespierre, Adunarea nu 
cuprinde niciun membru al Constituantei. Din această cauză, 
majoritatea deputaţilor nu au nicio experienţă politică. Cu toate 
acestea, această mulţime lipsită de experienţă constituie baza 
indispensabilă a întregii majorităţi, iar toată politica deputaţilor 
care apără o ideologie constă în atragerea acestor voturi 
şovăielnice. Adevăratul impuls vine de la două grupări 
antagoniste: deputaţii de dreapta, hotărâți să oprească evoluţia 
regimului revoluţionar, şi cei de stânga, dintre care cei mai 
celebri sunt cei din regiunea Gironde: Brissot, Condorcet, 
Vergniaud, Gaudet, Gensonne. Aceştia din urmă, revoluționari 
sinceri, se entuziasmează repede dar se sperie de aplicarea în 
practică a ideilor pe care le susţin şi cărora nu le prevăd 
întotdeauna consecinţele. Regele nu se gândeşte să joace rolul 
de arbitru între aceste două grupări. Pentru că a jurat pe 
Constituţie, el se preface că o respectă, dar chiar şi dreapta i se 
pare prea revoluţionară. Toată energia pare să şi-o folosească 
într-un singur scop: să revină asupra concesiilor pe care a 
trebuit să le facă noilor concepţii. 

Dar foarte curând este evident că funcţionarea noilor instituţii 
nu poate permite regelui să reinstaureze în Franţa vechiul 
regim. Din acest moment, urmând sfaturile Mariei Antoaneta, 
Ludovic al XVI-lea începe să practice „la politique du pire“: 
pentru a discredita Revoluţia şi a-i convinge pe suveranii 
europeni să intre în război contra Franţei, el îi ajută pe 
extremişti. Astfel, sperând să declanşeze un război „politic“, la 
sfârşitul căruia națiunea l-ar considera drept salvatorul ei, 
Ludovic al XVl-lea acceptă fără opoziţie să semneze un 
ultimatum adresat Electorului de Trêves (decembrie 1791), 
ordonându-i să-i alunge pe emigranții refugiaţi pe teritoriul său. 

Pentru motive total opuse, girondinii doresc şi ei războiul. 
Nedându-şi prea bine seama de motivele ciudatei politici a 


regelui, ei îl bănuiesc totuşi că pune la cale intrigi 
contrarevoluţionare, fără să poată găsi dovezi care să le 
confirme bănuielile. Un război ar avea pentru ei avantajul de a-l 
obliga pe rege să se demaşte: ori ar accepta să treacă în mod 
sincer de partea Revoluţiei, ori şi-ar arăta ostilitatea faţă de 
națiunea în război şi ar pierde susţinerea opiniei publice. Costul 
unui război apare cu atât mai mic cu cât girondinii se 
entuziasmează la gândul unei cruciade a popoarelor împotriva 
„tiranilor“. Robespierre este singurul care vrea să împiedice 
războiul. Intr-un discurs ţinut la Clubul iacobinilor, el atrage 
atenţia Revoluţiei asupra pericolului: „în timpul războiului, 
puterea executivă se manifestă în modul cel mai periculos şi 
exercită un fel de dictatură care înspăimântă libertatea abia 
instaurată; în timpul războiului, poporul uită discuţiile ce se 
referă la drepturile sale civile şi politice pentru a nu se ocupa 
decât de evenimentele externe, îşi întoarce privirile de la 
legislatorii şi magistraţii săi pentru a-şi dirija interesul şi toate 
speranţele spre generali şi miniştri. Cu toate acestea, războiul 
este cel care, prin obişnuinţa supunerii pasive şi entuziasmul 
firesc faţă de şefii norocoşi, face din soldaţii patriei soldaţii 
monarhului sau ai generalilor acestuia. În timpurile de tulburări 
şi de dezbinări, şefii armatelor devin arbitrii destinului ţării lor şi 
fac să se încline balanţa în favoarea partidului din care fac 
parte. Chiar dacă aceştia sunt Cezari sau Cromwelli, până la 
urmă ei pun mâna pe putere. Dacă sunt însă curteni lipsiţi de 
caracter, ei se întorc să depună puterea la picioarele stăpânului 
lor şi îl ajută să exercite o autoritate arbitrară, cu condiţia să fie 
valeţii lui principali“. 

Destinate în special să combată ambițiile generalului La 
Fayette, dispus să-l repună pe rege în deplinătatea puterilor sale 
cu condiţia să devină ministru, aceste cuvinte profetice nu sunt 
ascultate. Când împăratul Francisc al Il-lea, un tânăr de 24 de 
ani, avid de glorie militară, îi urmează prudentului Leopold al Il- 
lea (1 martie 1792) şi provoacă Franţa, nu se găsesc decât 
şapte persoane care să se opună propunerii lui Ludovic al XVI- 
lea „de a declara război regelui Boemiei şi Ungariei". „La 
politique du pire“ nu este deloc în avantajul regelui. Făcut 
răspunzător de primele eşecuri şi acuzat de trădare, el este 
răsturnat de Revoluţia din 10 august 1792 şi întemnițat. 


Dominând noua Adunare, Convenţia (septembrie 1792), 
deputaţii montagnarzi, revoluționarii cei mai intransigenţi, 
deschid procesul lui Ludovic al XVI-lea. Robespierre scoate în 
evidenţă faptul că este vorba de un act politic şi nu juridic: „Nu 
există aici niciun proces. Ludovic nu este un acuzat, iar voi nu 
sunteţi judecători... Nu aveţi de dat nicio sentinţă, trebuie să 
luaţi o măsură pentru salvarea tuturor“. La 21 ianuarie 1793, 
regele este ghilotinat în piaţa Revoluţiei, actuala piaţă 
Concorde. Revoluţia „a aruncat drept sfidare Europei, un cap de 
rege“. 


De la războiul de propagandă la războiul de cucerire 


Războiul nu capătă decât treptat adevăratul său caracter. El 
începe printr-o completă descompunere a armatei franceze, ai 
cărei ofiţeri au emigrat, şi printr-o lentă deplasare de trupe care 
aminteşte de războaiele din secolul al XVIII-lea. Revoluţia este 
îndelung paralizată de încetineala intenţionată cu care regele 
conduce războiul. Canonada de la Valmy (20 septembrie 1792), 
în care puternica infanterie prusacă trebuie să se retragă, 
dezavantajată de şederea prelungită în noroaiele din Lorena şi 
de dizenterie, marchează totuşi o schimbare radicală a situaţiei. 
Silite mult timp să se apere, armatele franceze trec la ofensivă 
şi cuceresc malul stâng al Rhinului, Nice şi Savoia. Generalul 
Dumouriez, omul girondinilor, obţine victoria de la jJemmapes, 
care duce la cucerirea Belgiei, la 5 noiembrie 1792. In câteva 
săptămâni, Convenţia, zăpăcită de aceste victorii, devine 
stăpâna Europei occidentale. 

Preocupată în întregime de probleme interne, Revoluţia nu 
are altă doctrină de politică externă decât Declaratia de pace 
mondială din 1790. O declaraţie care, prin acest război, se 
transformă într-o adevărată cruciadă. Noua doctrină se 
elaborează în mijlocul victoriilor din 1792. Declaraţie de război 
împotriva vechiului regim, aceasta face din armatele franceze 
mijlocul de propagandă pentru formulele revoluţionare. 
Începând din 19 noiembrie 1792, la propunerea deputatului la 
Reveillere, „Convenţia naţională declară, în numele naţiunii 
franceze, că va acorda ajutor şi sprijin tuturor popoarelor care 
doresc să-şi câştige libertatea şi însărcinează puterea executivă 
să dea generalilor ordinele necesare pentru a ajuta aceste 
popoare“. 

Războiul de propagandă revoluţionară, a cărui semnificaţie 
este completată de execuţia regelui, nu reprezintă nici pe 
departe singurul aspect al luptei care se angajează între Europa 
şi Franţa. Exceptându-l pe Robespierre şi câţiva revoluționari din 
anturajul său, toţi consideră că noile concepţii nu sunt atât de 
puternice încât să poată şterge forţa sentimentului naţional şi a 
interesului naţional, formate de-a lungul deceniilor de politică 
tradiţională. În ciuda „noilor idei“, războiul dus de Franţa 
revoluţionară se apropie repede de încercările de hegemonie din 


secolele al XVI-lea şi al XVII-lea. 

Vechea teorie a „frontierelor naturale“ cunoaşte o 
recrudescenţă deosebită: „Republica franceză trebuie să aibă 
drept graniţă Rhinul“, scrie girondinul Brissot. lar montagnardul 
Danton adaugă: „Granițele Republicii sunt trasate de natură. Noi 
le vom avea pe toate, în cele patru puncte cardinale, de la Rhin 
la ocean, şi până la Alpi“. Aplicând această teorie, teritoriile 
cucerite devin părţi integrante ale Republicii franceze. Bâle, 
„eliberat“ în octombrie 1792, şi care s-a constituit ca Republică, 
se transformă în departamentul Mont-Terrible. In noiembrie 
1792, Savoia, care ceruse ce-i drept anexarea, devine franceză. 
Dar Belgia, Nice şi Renania sunt anexate Franţei fără acordul 
evident al majorităţii locuitorilor săi. 

Pentru suveranii europeni, ameninţarea devine prea directă 
pentru a-şi mai permite să ezite. În primăvara anului 1793 se 
formează prima coaliţie. 


Europa prinților împotriva Europei naţiunilor 


Chiar dacă moartea lui Ludovic al XVI-lea serveşte de pretext 
moral, coaliția şi intervenţia suveranilor europeni au cauze mult 
mai directe şi mai puţin nobile. Văzându-şi coroanele 
amenințate de ideile revoluţionare aduse din Franţa, regii se 
simt ameninţaţi şi în propriile interese de anexările recente. 
Prinții italieni şi regele Sardiniei, indignaţi de anexarea Nicei şi 
Savoii, prinții germani îngrijoraţi de cucerirea malului stâng al 
Rhinului se alătură Austriei şi Prusiei care se aflau deja în război 
împotriva Franţei. Convenţia nu lasă timp de gândire Olandei şi 
nici Spaniei şi le declară război. În sfârşit, Rusia, adversară 
îndârjită a iacobinilor, se alătură coaliţiei. Revoluţia trebuie să 
înfrunte întreaga Europă. _ 

Ea întâmpină deja greutăţi în teritoriile anexate. In Belgia, în 
Renania şi în Savoia, „patrioţii“ sunt izolaţi, iar armata franceză 
procedează ca o armată de ocupaţie: îndoctrinează populaţia 
prin intermediul cluburilor, ruinează ţara prin rechiziţionări şi 
persecută Biserica. Neputând să se bazeze pe ţările ocupate, 
generalii francezi suportă o înfrângere după alta. Girondinii, care 
se află la putere, refuză să ia măsurile extreme cerute de 
montagnarzi şi de Robespierre. 

Revoluţia se confruntă dintr-odată cu toate problemele 
posibile: catolicii şi regaliştii din vest, indignaţi de executarea lui 
Ludovic al XVI-lea, care se revoltă când Convenţia ordonă o 
înrolare de 300.000 de oameni pentru apărarea frontierelor; 
scăderea cantității de alimente şi creşterea preţurilor; 
nervozitatea claselor celor mai sărace din Paris, victime ale 
mizeriei care încurajează specula. În urma declanşării unui 
război pe care nu-l pot susţine, girondinii sunt răsturnaţi de 
adversarii lor montagnarzi şi de poporul din Paris (31 mai-2 iunie 
1793). Urmează o revoltă a departamentelor din sud-vest şi din 
Normandia, ale căror reprezentanţi sunt montagnarzii. In aceste 
condiţii tragice, aceştia din urmă şi Robespierre ajung să ia 
puterea. 

Adversari ai războiului, adepţii lui Robespierre sunt însărcinaţi 
să conducă războiul. Convinşi că „libertatea nu se câştigă cu 
baionetele“, criticând politica de expansiune a girondinilor, 
aceştia îşi definesc doctrina în Constituţia din 1793: „Poporul 


francez... nu se amestecă în niciun fel în guvernarea altor 
naţiuni“. Totuşi, ei sunt ferm hotărâți să împiedice în Franţa 
reinstaurarea vechiului regim şi, cu o forţă de neîmblânzit, 
împing națiunea în război pentru a apăra cuceririle Revoluţiei. 
Guvernând prin teroare pentru a rezolva problemele politice, 
economice şi sociale, trimițând la ghilotină pe duşmanii 
Revoluţiei şi chiar pe cei pe care situaţia pe care o au sau 
originea îi indică drept adversari fireşti ai noului regim, ei 
reuşesc în câteva luni să restabilească situaţia. Duşmanul din 
interior este strivit. lar armatele permanente ale suveranilor 
europeni, obişnuite cu manevrele savante şi cu războiul 
strategic, trebuie să dea înapoi în faţa maselor de tineri 
entuziaşti, pe care generalii Revoluţiei le aruncă pe câmpurile 
de bătălie, fără să-şi facă griji din cauza pierderilor de vieţi 
omeneşti. În primăvara lui 1794, situaţia militară este 
restabilită: victoria de la Fleurus (26 iunie) salvează Franţa şi 
deschide trupelor franceze calea către Belgia. Într-un an, 
montagnarzii au realizat în întregime programul de salvare a 
ţării. 

Întrucât căderea sa (27 iulie) urmează imediat după victoria 
de la Fleurus, este imposibil de ştiut dacă, odată Revoluţia în 
siguranţă, Robespierre ar fi aplicat această politică de pace pe 
care o preconiza mai înainte pentru a putea să-şi folosească 
forţele existente în Franţa la realizarea obiectivelor Revoluţiei. 
Dar Convenţia thermidoriană, apoi Directoratul (Constituţia 
Anului Ill, 1794) aduc la putere pe partizanii îndăriţi ai 
expansiunii revoluţionare. În materie de politică externă, Merlin 
de Douai domină Convenţia thermidoriană. Sub influenţa sa, 
victoriile armatei franceze extind graniţele Republicii. Din 1795, 
Belgia este din nou anexată. Continuându-şi victoriile, trupele 
franceze îi obligă pe majoritatea celor din coaliţie să semneze, 
conform procedurilor diplomatice tradiţionale, nişte tratate care 
să consfinţească destrămarea coaliţiei. Merlin de Douai, Sieyes 
şi mai ales alsacianul Reubell sunt principalii negociatori ai 
acestor tratate din 1795, care fac ca Toscana, Prusia, Olanda şi 
Spania să recunoască victoria Franţei. 

Faptul însuşi că a căzut la înţelegere cu regii Europei arată că 
Franţa revoluţionară a abandonat partea de ideologie plină de 
nobleţe care a stat la baza decretelor din 1792. Acceptând să 


trateze cu „tiranii“, Convenţia încalcă dreptul popoarelor, pe 
care ea însăşi îl proclamase. Apare clară realitatea cuceririi şi a 
raportului de forţă: Franţa obţine frontiera Rhinului, în timp ce 
„patrioţii“ olandezi, convinşi de Reubell, constituie o „Republică- 
soră“. Dar Republica batavă?% nu este decât un satelit, căruia 
Franţa îi impune o despăgubire de război de 10 milioane de 


florini şi cedarea teritoriilor de pe malul stâng al Rhinului. 
| ? 


© Tulburāri pı 
Revoluția 1 


izbucnirea | 
franceze 
Zonele în ca 
Marea Fri 


Grupările « 
frar 


REGATUL 
SUEDIEI 


! Rāzboiu 
Ea z 

teder; 
— Atacurile 


şi prusa 


Nw Atacurile 


coaliție 


MONARHIA 
AUSTRIACĂ 


UNGARIA 
TRANSILVANIA 


Oceanul 
Atlantic 


[N ma 
E ems 


VALAHIA Rusia 
BULGARIA = Prusi: 


BOSNIA 


MUNTENEGRU 
Q IE Austri 
‘SJ 
REGATUL CY IMPERIUL 
CATALO 
SPANIEI OTOMAN O Insurecția 
din 1 
REGATUL c| 


NEAPOLELUI Limitel 
| 
RAR A ; 
a PE 


Europa în timpul Revoluției 


Tratatele din 1795 nu reprezintă de altfel decât prima etapă a 
marii expansiuni franceze, care se realizează în favoarea 
războaielor care continuă. Prima coaliție aduce împotriva Franței 
două mari puteri: Anglia şi Austria, susținute de vasalele ei, 
principatele italiene. Directoratul îşi îndreaptă primele eforturi 
către aceasta din urmă. In timp ce generalii Jourdan şi Moreau 
se îndreaptă spre Viena pe drumurile germane, o a treia armată, 
comandată de Bonaparte, trebuie să realizeze în Italia o 


tentativă de diversiune. Înfrângerea armatelor lui Jourdan şi 
Moreau îi oferă până la urmă rolul principal. Cu această ocazie, 
se constată în ce măsură metodele armatelor Revoluţiei sunt 
departe de scopurile care au stat la baza cruciadei împotriva 
„tiranilor“. Este de la sine înţeles că de acum înainte războiul va 
da naştere la război. Bonaparte perfecţionează în mod deosebit 
politica rechiziţionării şi devine marele furnizor al fondurilor 
Directoratului. Băncile publice şi casele de amanet din oraşe 
sunt golite, în timp ce suveranii învinşi trebuie să plătească mari 
despăgubiri de război: înfrângerea îl va costa pe papă mai mult 
de 100 de milioane. La sumele în numerar se adaugă operele de 
artă care pleacă în convoaie din ltalia şi se îndreaptă spre 
muzeele franceze. Şi când populaţia reacţionează la extorcări, 
generalul francez lasă armata să jefuiască oraşul (ca în Pavia), 
după ce execută pe reprezentanţii municipalităţii. 

Victoriile lui Bonaparte sunt fulgerătoare. Campania din Italia 
începe la 11 aprilie 1797. Începând din 28, piemontezii 
semnează armistițiul şi recunosc anexarea Nicei şi Savoii. Ducii 
de Parma şi de Modena, împreună cu papa, cer la rândul lor 
pace: regele Neapolelui îi imită. După ce i-a bătut pe austrieci la 
podul din Lodi (9 mai), Bonaparte îşi face o intrare triumfală în 
Milano şi asediază Mantua care se află pe drumul spre Viena 
prin Tyrol. Armatele pe care împăratul încearcă să le trimită ca 
întărire sunt înfrânte, iar numele locurilor unde au avut loc 
luptele împodobesc lista cu victorii a generalului Bonaparte: 
Castiglione, Arcole, Bassano, Rivoli. Când Mantua este cucerită, 
Bonaparte se poate năpusti spre Viena, trecând Alpii. Austria 
trebuie să ceară pace. 

Semnat la Campo-Formio, la 18 octombrie 1797, tratatul care 
pune capăt războiului împotriva Austriei este pe măsura imaginii 
brutalei campanii pe care Napoleon tocmai o realizase. Tratatul 
este de altfel opera sa, generalul învingător neglijând părerile 
diplomaţiei franceze. In afară de recunoaşterea suveranităţii 
franceze asupra Belgiei şi a malului stâng al Rhinului, Bonaparte 
impune Lombardiei şi statului milanez, extinse prin teritoriile 
cucerite de la prinții vecini, să formeze o Republică cisalpină, al 
cărei protector se instituie, şi în care o instalează pe soţia sa, 
Josephine de Beauharnais. El îi susţine de asemenea pe iacobinii 
din Genua, care formează un nou stat satelit, Republica 


Liguriană, al cărei sprijin solid sunt trupele lui Bonaparte. 

Înmulțirea republicilor-surori în Italia de nord nu simplifică 
concepţia diplomaţiei revoluţionare. Pentru a despăgubi Austria 
pentru pierderile sale, Bonaparte i-a propus chiar şi la Campo- 
Formio să împartă cu el vechea Republică Venețiană. 
Masacrarea trupelor franceze la Verona serveşte de pretext 
pentru intervenţia care duce la împărţire. Austria primeşte 
teritoriile din peninsulă, Franţa ia insulele lonice. Politica 
napoleoniană în Europa este inaugurată astfel printr-o 
dezmembrare care aminteşte foarte bine procedeele 
diplomatice ale vechiului regim faţă de Polonia. Adevărat 
proconsul al Italiei, Bonaparte trebuie totuşi să renunţe la a mai 
ieşi în evidenţă. El a dat prea multe dovezi de independenţă 
pentru a nu se teme de răzbunarea Directoratului. Hotărât să 
lase Directoratul să se discrediteze singur, el sugerează să i se 
încredinţeze comandamentul unei armate care va cuceri Egiptul, 
pentru a tăia legăturile Angliei cu Indiile şi unde, de altfel, 
aceasta întâmpină mari dificultăţi. Bonaparte se îmbarcă la 19 
mai 1798. 

În lipsa lui, Directoratul consolidează paravanul protector al 
Republicilor-surori, destinat să izoleze departamentele franceze 
de o Europă ostilă. Republica Batavă, Republicile italiene adoptă 
Constituţii copiate după cea franceză din timpul Directoratului. 
La conducerea lor sunt numiţi oameni care împărtăşesc opiniile 
grupurilor aflate la putere în Franţa. Şi când, ameninţat din 
stânga de iacobini şi din dreapta de regalişti, Directoratul 
reacţionează prin lovituri de stat care îi atacă şi pe unii (22 
floreal) şi pe ceilalţi (18 fructidor), generalii francezi susţin în 
republicile-surori lovituri de stat asemănătoare. 

De la Mediterana până la Marea Nordului, un scut de 
republici-surori înconjoară de acum înainte Franţa revoluționară. 
În ciuda oprimării politice şi a exploatării economice, ideile 
revoluţionare a căror apărătoare este Franţa se răspândesc în 
Europa. 

Din nou suveranii europeni încearcă să reacționeze împotriva 
expansiunii franceze. O a doua coaliţie se formează în 1799 într- 
o Europă în care ura împotriva francezilor începe să prevaleze 
asupra interesului pentru concepţiile noi. Aceasta obţine câteva 
succese militare răsunătoare, dar care nu sunt decât de scurtă 
durată. Primele succese ale membrilor coaliţiei provoacă 
întoarcerea în Franţa a lui Bonaparte, hotărât să profite de 
discreditarea Directoratului în urma înfrângerilor suferite. Cu 
toate că situaţia militară fusese restabilită când a debarcat la 
Toulon, în octombrie 1799, el se debarasează fără greutate de 
un regim de care Franţa este sătulă şi care este atât de 
subminat din interior încât, pentru realizarea loviturii sale de 


stat, Bonaparte poate conta pe doi Directori (Siey&s şi Roger- 
Ducos) şi pe neutralitatea celui de-al treilea (Barras). 

Odată cu lovitura de stat din 18 brumar, anul VIII (9 noiembrie 
1799), Bonaparte pune capăt celor zece ani de revoluţie. Stăpân 
al celei mai mari puteri pe continent, extinsă prin anexiuni şi 
prin influenţa directă pe care o exercită asupra republicilor- 
surori, Bonaparte îşi va consolida autoritatea şi va sistematiza 
realizările revoluţionare. 


Consulatul şi sistematizarea noilor principii 


Regimul Consulatului, care apare ca primă etapă a dictaturii 
lui Bonaparte, se vrea un regim de pace victorioasă. Continuând 
un efort militar uşurat în mod deosebit de victoriile precedente, 
Bonaparte distruge a doua coaliţie şi obligă Austria (Lunéville, 
1801), apoi Anglia (Amiens, 1802) să semneze o pace care pare 
să consfinţească victoria Revoluţiei franceze în Occident. 

Chiar dacă pretinde că-şi are originile în noile principii 
formulate de Revoluţia franceză şi mai ales în principiul 
fundamental al suveranităţii naţiunii, regimul instaurat de 
Bonaparte le îndepărtează pe acestea de semnificaţia lor. 
Constituţia Anului VIII (1799) restabileşte sufragiul universal 
care fusese folosit pentru prima oară în septembrie 1792, în 
timpul alegerilor pentru Convenţie. Dar de data aceasta nu este 
vorba decât de stabilirea listelor cu notabilităţi (comunale, 
departamentale sau naţionale) dintre care Guvernul va putea 
alege, după bunul plac, funcţionari, deputaţi, primari. Regimul 
reprezentativ este menţinut, dar puterea legislativă este slăbită 
prin dispersarea ei în patru adunări (Consiliul de Stat, Tribunat, 
Corp legislativ şi Senat), al căror mod de desemnare face ca 
acestea să nu mai aibă nici cel mai neînsemnat caracter 
reprezentativ. Noua Constituţie duce în realitate la dictatura 
personală a lui Bonaparte. Chiar dacă puterea executivă este 
încredinţată celor trei Consuli, numiţi pe zece ani, numai primul 
deţine prerogative reale, căci numeşte miniştri şi funcţionari, 
propune legi, conduce diplomaţia şi comandă armata. Fără să 
repună în discuţie suveranitatea naţiunii, Bonaparte şi-a însuşit- 
o în favoarea lui. 

Aceeaşi dorinţă de a păstra principiile, dar de a le devia 
aplicarea în practică spre o semnificaţie autoritară, se întâlneşte 
şi în reorganizarea administraţiei franceze. Plecând de la 
inovațiile aprobate de Revoluție, Bonaparte impune 
centralizarea la toate nivelurile: prefecţii în departamente, 
subprefecţii în arondismente şi primarii în oraşe reprezintă nu 
pe cei administraţi, ci statul. În domeniul judiciar, alegerea 
dispare şi aici (exceptând judecătorii de pace), magistraţii fiind 
numiţi de acum înainte de Primul consul şi fiind inamovibili. 

Reorganizarea financiară completează măsurile luate de 


Revoluţie şi se vede aici grija noului regim pentru ordine şi 
eficacitate. Consulatul păstrează impozitele stabilite de 
Revoluţie, dar organizează un corp de funcţionari însărcinaţi să 
le strângă. Punând capăt manevrelor financiare de care s-au 
servit guvernele succesive din Franţa, înmulţind numărul de 
bancnote (asignate, apoi mandate teritoriale, care s-au 
depreciat repede), Bonaparte creează, în 1803, o nouă monedă 
cu acoperire în aur, a cărei emisiune este încredinţată Băncii 
Franţei, creată în 1800. 

În sfârşit, dorinţa de a stabili cuceririle revoluţionare într-un 
cadru solid şi de a reinstaura principiul autorităţii se relevă şi în 
apariţia unei societăţi noi. Bonaparte ţine cu atât mai mult la 
acest aspect, cu cât, pentru a asigura stabilitatea regimului 
consular, el consideră util să se sprijine pe burghezie, clasă 
socială dinamică, care a răsturnat vechiul regim şi a condus 
Revoluţia. Pentru a o atrage de partea lui, el vrea să creeze 
instituţii sociale, „blocuri de granit înfipte în solul Franţei“. Cea 
mai importantă este Codul Civil. Având drept scop să unifice 
legile franceze care erau formate dintr-o juxtapunere de cutume 
datând din vechiul regim şi din texte noi, votate în grabă şi 
lipsite de coerenţă, formulate de Adunările revoluţionare, Codul 
Civil este promulgat în 1804. Acesta menţine principiile 
importante din 1789, pe care burghezia le-a adoptat (libertate 
individuală, libertate de conştiinţă, libertatea de a munci, 
abolirea drepturilor feudale şi a dreptului de primogenitură) şi 
reafirmă caracterul inviolabil al proprietăţii, dar restabileşte în 
viaţa socială principiile vechiului regim. Astfel, el dă şefului 
familiei autoritate deplină asupra femeii, „eternă minoră“, care 
datorează „supunere soţului ei“, şi asupra copiilor pe care îi 
poate dezmoşteni parţial sau trimite la închisoare fără judecată, 
pe o durată de şase luni. 

Satisfăcută, burghezia trebuie să se pună în serviciul statului, 
furnizându-i ofiţeri şi funcţionari. Pentru a-i forma, în locul 
şcolilor centrale, considerate prea independente şi prea 
ambiţioase, Bonaparte creează licee supuse unei discipline 
militare care trebuie să dezvolte la elevii lor dragostea pentru 
ordine, simţul datoriei şi respectul faţă de autoritate. Studiile, 
bazate pe orare stricte fixate de Guvern, se bazează aproape 
exclusiv pe latină şi matematică. Serviciile deosebite sunt 


recompensate printr-un ordin nou, care le aminteşte pe cele din 
vechiul regim şi care are rolul de a pune bazele unei „nobilimi 
democratice“, Legiunea de Onoare. 

Reorganizând Franţa, rezolvând unele din problemele pe care 
Revoluţia le-a lăsat în suspans, încercând o reconciliere a 
francezilor, Bonaparte poate să savureze onorurile pe care şi le 
oferă cu sprijinul binevoitor al unui popor tulburat de 
recunoştinţă faţă de omul care îi oferă, după vinul îmbătător al 
victoriilor, liniştea necesară ca să se bucure de pace. In 1802, 
după pacea de la Amiens, în urma unui plebiscit, este numit 
„Consul pe viaţă“. Doi ani mai târziu, un senatus-consulte face 
din el împăratul ereditar al Republicii Franceze, sub numele de 
Napoleon |. Revoluţia ia sfârşit odată cu abandonarea cuceririi 
sale esenţiale: libertatea politică. 

În sfârşit, Consulatul reprezintă un început de sinteză între 
principiile noi, proclamate în 1789, şi vechile principii 
monarhice, bazate pe autoritate şi centralizare. Or, Europa va 
cunoaşte, cu ocazia războaielor imperiale, inovațiile Franţei 
revoluţionare tocmai sub această formă a sintezei napoleoniene. 

Napoleon modifică relaţia dintre Franţa şi Europa. Nu mai este 
vorba de înfruntarea dintre două concepţii ale societăţii 
europene, ci de un imperialism care se loveşte de o Europă 
monarhică. Armatele imperiale vor constitui totuşi mijlocul de 
modernizare a unei mari părţi a continentului. 


Capitolul 16 i 
EUROPA NAPOLEONIANA 
(1804-1815) 


N Din 1803, Bonaparte reia războiul împotriva Angliei. 
Avându-şi originea în dorința de dominatie a lui 
Napoleon, până în 1815 războiul nu va înceta. Din 1805 
până în 1809, un şir de campanii victorioase permit 
împăratului să învingă toate marile puteri din Europa şi 
să le impună propria lege. 


E În 1811, Napoleon domină Europa. Franţa are acum 
130 de departamente. Rege al Italiei, unde îşi exercită 
puterea în mod direct, Napoleon supraveghează cu 
ajutorul funcţionarilor francezi regatele, pe care le-a 
împărțit membrilor familiei sale, şi statele aliaţilor săi. În 
aceste condiții, principiile revoluționare cedează locul 
curentului despotic. 


E În jurul Franţei se constituie un sistem continental 
pentru a se putea pune în aplicare blocada continentală, 
armă de război împotriva Angliei. Dar în sânul acestui 
sistem se produce o modernizare imitată în mare măsură 
după experiența franceză, bazată pe egalitatea civilă, 
libertatea religioasă, suprimarea practicilor feudale şi 
dezvoltarea sistemelor moderne de administrație. 
Această modernizare, deosebit de intensă în Europa 
occidentală, este mai putin evidentă în Europa de est şi 
de sud, cu o populație mai puţin evoluată. 


MW În sfârşit, dominația napoleoniană consolidează 
sentimentul naţional. Stimulat la început de ideile 
franceze, acesta se manifestă curând împotriva 
dominaţiei franceze. După ce i-a ridicat pe catolici 
împotriva lui pentru că l-a persecutat pe papă, în 1812, 
când Napoleon înregistrează primele sale eşecuri 
militare în Rusia, revoltele nationale vor transforma 
înfrângerile sale în debandadă şi vor duce la abdicarea 
sa. În 1814-1815, Europa suveranilor, victorioasă în 


sfârşit în faţa Franţei, intenţionează să treacă la o 
restaurare a vechiului regim. Dar răsturnarea din 
perioada revoluționară a fost prea puternică pentru a 
permite o restaurare pur şi simplu. 


Războaiele napoleoniene 


După Tratatul de la Amiens (martie 1802), Bonaparte pune 
capăt Revoluţiei iar Franţa cunoaşte o perioadă de pace, pentru 
prima oară după zece ani. Totuşi, nici peste un an, chiar înainte 
de încoronarea imperială, războiul izbucneşte din nou şi va dura 
până la căderea Imperiului, în 1815. 

Continuare logică a războaielor Revoluţiei, războaiele 
Imperiului prelungesc expansiunea franceză nu mult dincolo de 
„frontierele naturale“. Exceptând Marea Britanie, Rusia şi 
Imperiul otoman, întreaga Europă cunoaşte dominația 
napoleoniană. 

Caracterul imperialist al cuceririlor napoleoniene este 
neîndoielnic: Franţa lui Napoleon tinde să se confunde cu 
Occidentul. Instituţia protectoratelor franceze nu trebuie să 
înşele: acolo unde domnesc membrii familiei sale, Napoleon 
este stăpân. El dovedeşte aceasta transformând regatul Olandei 
în departament francez (1810), atunci când fratele său, Ludovic, 
are îndrăzneala să practice o politică naţională. 

Deseori, declanşarea războiului pare să nu mai poată fi 
controlată de Napoleon. Dar înlănţuirea războaielor urmează o 
logică ce pare ineluctabilă: de fiecare dată, odată cu creşterea 
puterii, apar noi probleme care provoacă noi conflicte. Cauza 
cea mai evidentă a celor zece ani de noi conflicte este dorinţa 
de dominație a împăratului Franţei. 

Această dorinţă se afirmă din 1803, când Bonaparte reuşeşte 
să transforme Sfântul Imperiu Roman de origine germanică, 
transformare prevăzută de Pacea de la Lunéville (1801). Actul 
din 1803 secularizează principatele ecleziastice din Germania şi 
reduce la 82 numărul prinților germani. Împăratul este indignat 
să vadă că electorii sunt acum în majoritate protestanți şi că 
Napoleon i-a uzurpat autoritatea pe care o avea asupra 
Sfântului Imperiu şi asupra Italiei. 

Motivele de îngrijorare ale Angliei sunt tot aşa de mari, cu 
toate că rezultă dintr-o optică diferită. După Tratatul de la 
Amiens, resemnată în faţa ruperii echilibrului european în 
favoarea Franţei, Anglia speră cel puţin să obţină din această 
pace avantaje comerciale. Or, deziluzia vine imediat. Imperiul 
francez se înconjoară de solide bariere vamale şi reia politica 


colonială a vechiului regim. Din luna mai 1803, ruptura franco- 
engleză este inevitabilă. Napoleon se gândeşte chiar să debarce 
în Anglia, dar proiectul apare imposibil din cauza superiorității 
maritime britanice. El pune atunci la punct manevre savante 
pentru a surprinde flota britanică; dar escadrila franceză a 
amiralului Villeneuve pierde timp preţios şi când, la ordinul 
insultător al lui Napoleon, acesta se hotărăşte să atace, la 21 
octombrie 1805, suportă ireparabilul dezastru de la Trafalgar. 
Marina franceză este distrusă. Adăpostită în insula ei, Anglia va 
fi timp de zece ani baza coaliţiilor împotriva Franţei, mereu 
învinsă, dar mereu refăcută. 


Epoca marilor campanii victorioase (1805-1809) 


Din 1805, Anglia organizează a treia coaliţie europeană 
împotriva Franţei. Austria lui Francisc al lIl-lea, pentru care 
înfrângerea Franţei este o problemă de viaţă şi de moarte, Rusia 
lui Alexandru |, îngrijorată de acţiunile franceze din Mediterana 
orientală, regele Neapolelui şi regele Suediei, toţi se angajează 
cu entuziasm în această operaţiune. 

Fără să mai aştepte, Austria ocupă Bavaria, vasală lui 
Napoleon. Replica este fulgerătoare. O campanie franceză 
rapidă pe teritoriul Germaniei provoacă capitularea trupelor 
austriece la Ulm, la 20 octombrie 1805. Câteva săptămâni mai 
târziu, la 2 decembrie 1805, de ziua încoronării imperiale, are 
loc la Austerlitz „bătălia celor trei împărați“. Napoleon distruge 
armatele reunite ale împăraţilor Francisc al II-lea şi Alexandru |. 
Austria este obligată să trateze. Pacea de la Presburg 
(decembrie 1805) alungă Austria din ltalia şi distruge Sfântul 
Imperiu, reorganizat cu doi ani înainte. Francisc al II-lea trebuie 
să se resemneze şi să nu mai fie decât împăratul Austriei, în 
timp ce Napoleon reorganizează Germania după bunul său plac, 
constituind Confederaţia Rhinului. 

O asemenea atitudine provoacă organizarea unei a patra 
coaliţii, formată de regele Prusiei care, îngrijorat de atitudinea 
franceză în Germania, se aliază cu Rusia. Două campanii 
hotărâtoare vor distruge coaliția. Prima are loc în Saxa, în 
toamna lui 1806 şi înfrânge Prusia la lena şi la Auerstadt. Cu 
excepţia Prusiei orientale, întreg regatul lui Frederic-Wilhelm al 
lll-lea cade în mâinile lui Napoleon. Atunci ruşii atacă Franţa. 
Campania din Polonia (1807) începe cu o bătălie şovăielnică dar 
sângeroasă, la Eylau, dar incontestabila victorie de la Friedland 
îl obligă pe Alexandru |, certat de altfel cu aliaţii săi, să trateze 
cu Napoleon. Împăcându-se cu acesta, pe care îl întâlneşte la 
Tilsit (primăvara lui 1807), el încheie cu Napoleon o pace a cărei 
principală victimă este Prusia dezmembrată. Lipsită de teritoriile 
ei occidentale, care formează un regat al Westfaliei pentru 
Jérôme, cel mai tânăr dintre fraţii lui Napoleon, ea pierde în plus 
şi partea sa din Polonia, care formează marele ducat al 
Varşoviei, vasal al Franţei. 

Autoritatea lui Napoleon se întinde acum până la porţile 


Imperiului țarilor. Cea mai fantastică tentativă de unificare a 
Europei pare să prindă contur. 

Abia realizate ambițiile sale legate de Europa Centrală, 
Napoleon se îndreaptă spre Spania, unde domneşte un Bourbon, 
mediocrul Carol al IV-lea, jucăria soţiei sale, Maria-Luiza şi a 
favoritului acesteia, Godoy. Din 1807, aceştia intră în contact cu 
Franţa napoleoniană. Generalul Junot traversează peninsula 
pentru a-i alunga pe englezi din Portugalia. Prezenţa trupelor 
franceze şi intrigile lui Godoy provoacă revolte care îl obligă pe 
Carol al IV-lea să abdice în favoarea fiului său. Asumându-şi rolul 
de arbitru al Europei, Napoleon convoacă această familie 
ciudată la Bayonne. In mai 1808, el rezolvă problema tronului 
Spaniei plasându-i pe rege, pe regină şi pe fiul ei în reşedinţă 
supravegheată şi numindu-l pe fratele său, Joseph, rege al 
Spaniei. 

Atunci, în Spania izbucneşte un război civil care, până în 
1814, slăbeşte forţele Imperiului. Acesta provoacă de altfel o 
renaştere a coaliţiilor. In 1809, Anglia, aliată cu insurgenții 
spanioli, convinge Austria să reia eterna cruciadă antifranceză. 
Exact ca în 1805, trupele austriece invadează Bavaria şi, la fel 
ca în 1805, împăratul face bucăţi, la Wagram, armata 
arhiducelui Carol. Pacea de la Viena extinde din nou, în 
defavoarea Austriei, teritoriul Imperiului francez. Triest, Carintia, 
Carniola, Croaţia, la care se adaugă Istria şi Dalmația, formează 
Provinciile Illyrice, în timp ce Rusia, Bavaria şi marele ducat al 
Varşoviei se extind pe teritorii smulse învinsului. Căsătoria lui 
Napoleon cu Maria Luiza pecetluieşte un pact de prietenie între 
cele două state. 


Europa napoleoniană la apogeul său 


Imperiul napoleonian atinge apogeul. În mod direct sau 
indirect, Napoleon este stăpânul a mai mult de jumătate din 
continent. Statutul de teritorii supuse autorităţii sale diferă 
puţin, dar peste tot supremaţia lui este de necontestat. Insăşi 
Franţa a căpătat o extindere fără egal, depăşindu-şi frontierele 
naturale. În 1811, ea are 130 de departamente, care se întind 
pe 750.000 de km?. 

Olanda este inclusă în Imperiu, iar la nord-est frontiera 
franceză ajunge până la insula Yutlanda. La sud, devin franceze 
Savoia, Valois dar şi Piemontul, teritoriul genovez, Toscana şi o 
parte din statele papale, între care şi Roma. 

Chiar în afara teritoriilor franceze, Napoleon domneşte asupra 
regatului Italiei, unde îl reprezintă pe fiul său vitreg, Eugene de 
Beauharnais, şi asupra Provinciilor lIllyrice. Impăratul acordă 
titlurilor monarhice o importanţă atât de mare încât nicio 
hotărâre nu poate fi luată fără girul său. In celelalte state din 
care suveranii au fost alungaţi, membrii familiei Bonaparte 
poartă pe cap coroane, ajutaţi şi supravegheați de înalţi 
funcţionari veniţi din Franţa. Jérôme Bonaparte domneşte la 
Kassel asupra regatului Westfaliei, format în 1807 din provinciile 
occidentale ale Prusiei; Ludovic Bonaparte este regele Olandei 
până în 1810, dată la care regatul său este anexat Franţei, 
Neapole are la început drept suveran pe Joseph, cel mai mare 
dintre fraţi, dar care este înlocuit în 1808 cu Murat, soţul 
Carolinei Bonaparte, sora împăratului; în acelaşi an, Joseph 
devine rege al Spaniei. Marele ducat de Berg, încredinţat mai 
întâi lui Murat, devine după 1808 posesiunea lui Napoleon- 
Ludovic, tânărului fiu al lui Ludovic. Surorile împăratului nu au 
fost uitate: în afară de Caroline, care domneşte la Neapole cu 
Murat, Pauline se căsătoreşte cu prinţul Borghese şi devine 
ducesă de Guastalla. În sfârşit, Elisa primeşte Principatul de 
Lucca şi de Piombino înainte de a primi titlul de mare ducesă de 
Toscana, apoi de regină a Etruriei (cu toate că teritoriul 
respectiv este departament francez). 

Acolo unde dinastiile naţionale sunt menținute, ele datorează 
acest lucru bunăvoinţei împăratului şi sunt obligate să arate o 
fidelitate desăvârşită. Aceasta este situaţia prinților din 


Confederaţia Rhinului (1806), al căror protector este Napoleon şi 
care cuprinde, în afară de Westfalia şi marele ducat de Berg, 
treizeci şi patru de state, dintre care cele mai importante sunt 
regatele de Bavaria, de Saxa, de Wurtemberg şi marele ducat 
de Baden. In sfârşit, Napoleon este „mediatorul“ Confederaţiei 
elveţiene, iar marele ducat al Varşoviei, al cărui suveran numit 
este regele de Saxa, este guvernat de funcţionari veniţi de la 
Paris. i i 

Tot acest ansamblu teritorial este strâns legat de Franţa, care 
dă tonul întregii Europe. Evoluţia Franţei imperiale se 
îndepărtează din ce în ce mai mult de aspiraţia revoluţionară. 
Chiar dacă „Marea naţiune“ continuă să apară ca pionier al 
modernităţii, acest aspect ia mai mult forma despotismului 
luminat decât aceea a unei ţări care, în 1793, declanşa războiul 
popoarelor împotriva regilor. Tendinţa monarhică a Imperiului se 
accentuează începând din 1807. Din ce în ce mai infatuat şi mai 
sigur pe el, Napoleon nu mai crede decât în forţă şi în frica pe 


care o inspiră. Concesiile pe care a trebuit să le facă moştenirii 
democratice a Revoluţiei, la începutul Consulatului, sunt treptat 
repuse în discuţie. Constituţiile care sunt adoptate în regatele 
Neapolelui şi al Westfaliei restrâng substanţial principiul electiv. 
Chiar în Franţa numirile, care nu mai ţin cont deloc de listele cu 
notabilităţi, prevalează asupra alegerilor, atât în ceea ce 
priveşte consiliile generale cât şi consiliile din arondismente sau 
adunări. Tribunatul, care de mult îl enerva pe împărat cu criticile 
sale indirecte, este suprimat pur şi simplu în 1807. Şedinţele 
corpului legislativ devin tot mai scurte şi această adunare, ca şi 
Consiliul de Stat, devine un simplu birou de înregistrare. 
Impăratul legiferează prin senatus-consultes sau prin decrete. 
Miniştrii nu sunt decât reprezentanţi însărcinaţi cu aplicarea 
hotărârilor împăratului, iar Napoleon îndepărtează treptat 
personalităţile importante (Chaptal, Talleyrand sau Fouché). 
Impăratul se transformă astfel într-un despot care înăbuşă 
orice libertate. El cere o supunere absolută magistraţilor, care 
trec printr-o epurare severă, şi prefecţilor însărcinaţi să rezolve 
toate problemele departamentului: comerţ, finanţe, recrutarea 
militară, activitatea funcţionarilor şi a primarilor şi, bineînţeles, 
supravegherea opiniei publice. În serviciul acestui despotism, 
Napoleon poate conta pe o poliţie omniprezentă, care 
supraveghează totul, plăteşte informatori în toate mediile 
sociale, supraveghează corespondenţa (aceasta este funcţia 
„Cabinetului negru“ al lui Lavalette) şi nu ezită să recurgă la 
detenţia arbitrară sau citare la domiciliu fără o judecată legală. 
Suspecţii sunt internaţi sub pretextul că sunt nebuni. Garantată 
de Constituţie, libertatea individuală este în realitate călcată în 
picioare. O supraveghere deosebită se exercită asupra 
intelectualilor. In 1803, clasa de ştiinţe morale şi politice a 
Institutului este desfiinţată, iar în 1811 aceeaşi soartă ameninţă 
Academia franceză. Avocaţii, detestaţi în mod deosebit, sunt 
dirijaţi îndeaproape. Cât despre presă, ea face obiectul unei 
supravegheri meticuloase şi pe care, pe deasupra, tot ea trebuie 
să o finanţeze. Un articol al lui Chateaubriand duce la 
desfiinţarea ziarului „Mercure de France“ (1807). Este drept că 
academicianul a îndrăznit să scrie: „Când în liniştea mârşăviei 
nu se aude decât zgomotul pe care îl face lanţul sclavului şi 
vocea delatorului, istoricul pare a fi însărcinat să răzbune 


popoarele“. În 1810, dorinţa imperială de control şi de 
uniformizare duce la menţinerea unui singur ziar în fiecare 
departament. Peste câteva luni, ministrul Poliţiei, Savary, 
consideră că pentru capitală ajung patru ziare, dintre care unul 
este Monitorul oficial. Trebuie adăugat încă faptul că în 1811 
cele trei ziare care supraviețuiesc, Le Journal de l'Empire, Le 
Journal de Paris şi La Gazette de France, sunt confiscate 
proprietarilor lor, evaluate în acţiuni, din care o treime sunt 
atribuite poliţiei, care capătă în felul acesta dreptul de a 
supraveghea redactarea. Cât despre tipografie şi teatru, ele 
sunt supuse cenzurii oficiale. 

Pentru a încheia cu dirijarea gândirii, Imperiul acordă o 
atenţie cu totul deosebită Bisericii şi învăţământului. Încă din 
perioada Consulatului, Bonaparte, conştient de importanţa 
factorilor spirituali în coeziunea unui stat, s-a străduit să pună 
capăt războiului dintre Franţa revoluţionară şi o parte a clerului 
susţinută de papalitate. Concordatul din 1801 punea capăt 
acestui conflict, făcând din Primul consul „restauratorul 
altarelor“. Copleşită de Imperiu, Biserica îşi vede asigurată 
situaţia materială, situaţia morală refăcută prin onorurile şi 
favorurile care se revarsă asupra ei, influenţa garantată de 
controlul pe care aceasta îl are asupra învăţământului primar, 
de reînfiinţarea seminariilor şi dezvoltarea congregaţiilor, cu 
condiţia ca ele să fie autorizate. Catehismul adoptat în 1806 
conţine printre îndatoririle creştinului supunerea faţă de 
împărat, achitarea impozitului şi acceptarea recrutării. Aceeaşi 
dorinţă de a controla gândirea îl face să dea o organizare 
iudaismului francez şi să ia sub dominaţia sa francmasoneria. În 
ceea ce priveşte învăţământul, Napoleon lasă pe mâna Bisericii 
învăţământul primar, atât din motive bugetare (crearea şcolilor 
de stat costă scump), cât şi pentru faptul că în ochii săi acesta 
nu apare decât ca o fază rudimentară (lectură, scriere, calcul). 
El acordă toată atenţia instrucției, căci trebuie să i se furnizeze 
ţării militarii, funcţionarii şi antreprenorii de care are nevoie. 
Licee, colegii, facultăţi sunt incluse într-un ansamblu care 
primeşte numele de Universitate şi care se află sub autoritatea 
directă a unui mare Maestru depinzând direct de împărat. 

Franţa imperială este dotată cu un regim despotic care 
aminteşte mai mult monarhia absolută decât practica adunărilor 


revoluţionare. Până la urmă, cursul monarhic al regimului 
imperial devine din ce în ce mai evident. După ce şi-a repudiat 
soţia, pe Josephine, care nu i-a dăruit un urmaş, împăratul se 
căsătoreşte în 1810 cu arhiducesa de Austria, Maria-Luiza. 
Născut în 1811, fiul lor, regele Romei, pare să asigure viitorul 
dinastiei. Intrat în familia monarhilor europeni, Napoleon se 
comportă ca unul de-al lor şi introduce la Curte un ceremonial 
rigid care aminteşte atât de disciplina militară cât şi de fastul de 
la Versailles. Rudă cu numeroşi suverani cărora le-a împărţit 
tronurile Europei, protector al prinților deveniți vasalii săi, el 
devine adevăratul stăpân al Europei şi se consideră astfel: „Eu 
sunt Charlemagne“ afirmă el fără să clipească în timpul 
conflictului cu papa. In dorinţa de a-i imita pe monarhii vechiului 
regim, el împarte miniştrilor şi generalilor săi titluri pompoase, 
dar lipsite de semnificaţie: astfel, Joseph Bonaparte primeşte 
demnitatea de mare Elector, cavalerul Murat devine mare 
amiral iar diplomatul Talleyrand, Mare şambelan, în timp ce 
mareşalii, generalii şi înalții funcţionari formează o nouă 
nobilime, căreia îi atribuie titluri de prinți, duci, conți sau baroni. 

Suveran al Europei, Napoleon se pregăteşte să facă din Paris 
capitala continentului şi din colina Chaillot înaltul sediu al 
acestei vocaţii transnaţionale a metropolei franceze. Acolo 
trebuie să se construiască palatul regelui Romei, înconjurat de 
reşedinţe pentru toţi suveranii europeni, care vor veni să facă 
vizite, ca să-şi depună jurământul de credinţă faţă de viitorul 
titular al tronului imperial. 

In 1810-1811, proiectul egalitar al Revoluţiei franceze este 
foarte departe. Monarh de tip nou, care nu se consideră de 
drept divin, Napoleon este totuşi un despot, dar un despot 
luminat, care modernizează Europa. 


Sistemul continental 


Între 1805 şi 1811 prinde contur ideea sistemului continental. 
Imperiul francez nu-şi alege drept obiectiv unificarea Europei, 
cum încercaseră s-o facă imperiile Antichității sau ale Evului 
Mediu, ci să-şi stabilească o hegemonie mai mult sau mai puţin 
puternică, în funcţie de cercurile de influenţă ale Franţei. În 
întregime stăpână pe teritoriile anexate, puternică în ţările în 
care îşi manifestă direct autoritatea, cu o situaţie variabilă în 
ţările cu autoritate familială sau în protectorate, ea joacă un rol 
modernizator incontestabil în ţările aliate. Cu excepţia Marii 
Britanii, unde modernizarea este anterioară celei din Franţa, 
întreaga Europă este integrată în sistemul continental, chiar 
dacă nu toate ţările figurează în acelaşi timp în acest sistem. 

Sistemul continental nu este rezultatul unei dorințe 
deliberate. Originea sa se regăseşte în lupta împotriva Angliei şi 
în blocada continentală care se hotărăşte împotriva ei, ca 
replică la blocada maritimă a acesteia (1806). De altfel, sistemul 
continental nu se bazează pe o adevărată politică culturală, cu 
excepţia teritoriilor anexate Imperiului francez. Astfel, limba 
franceză devine obligatorie în 130 de departamente, iar 
învăţarea sa este impusă în instituţiile şcolare. Pe măsură ce 
teritoriile europene sunt incluse în Imperiu, franceza se impune: 
în 1811 de exemplu, după anexarea Olandei, un decret imperial 
dă şefilor instituţiilor şcolare un termen de trei luni pentru a 
pune la punct învăţământul în această limbă. Franceza este 
vorbită, bineînțeles, la Curtea regilor vasali, în marea 
administraţie şi este absolut necesară celui ce vrea să facă o 
carieră politică, dar acest aspect data încă din secolul al XVIII- 
lea. Folosirea limbilor naţionale rămâne, de regulă, mai ales în 
societate şi în administraţie. În regatul Italiei sau în regatul 
Neapolelui se vorbesc dialectele italiene, în regatul Westfaliei, 
germana, în regatul lui Joseph Bonaparte, spaniola. 

In mod incontestabil, imperialismul napoleonian nu rezultă din 
voinţa deliberată de a anexa Europa. Cu toate acestea, spre 
acest final tinde să se îndrepte logica sistemului napoleonian: 
creator al situaţiei excepţionale a regilor vasali, împăratul 
consideră că aceştia trebuie să-i devină locotenenţi docili. Or, 
majoritatea acestor suverani pe care el i-a creat au tendinţa să 


îmbrăţişeze împotriva împăratului cauza intereselor naţionale, 
aşa cum fac Murat la Neapole, Joseph la Madrid sau Ludovic în 
Olanda. Exasperat de ingratitudinea şi înfumurarea acestor regi 
care îi datorează totul, Napoleon este tentat să-i înlăture pentru 
a lua în mâinile sale administraţia regatelor pe care le-a cucerit 
pentru ei cu spada. Aşa procedează cu Olanda în 1810, după 
fuga lui Ludovic în Austria, iar Murat nu-şi păstrează regatul 
decât datorită iminenţei războiului cu Rusia. Altfel spus, regatele 
vasale nu păstrează decât o umbră de independenţă, iar 
suveranii lor nu sunt decât gestionarii temporari ai unei puteri 
concesionate de împărat şi pe care el o poate relua în orice 
moment. 

Protectoratele se bucură de o mai mare libertate de acţiune. 
Cuprinsă între teritoriile strâns dependente de Franţa, 
Confederaţia elveţiană nu prezintă niciun interes strategic şi 
Napoleon îi lasă o autonomie care face abstracţie faţă de restul 
Europei. Mai directă este intervenţia sa în Confederaţia Rhinului, 
pe care o reorganizează în mai multe rânduri, fără să o unifice în 
totalitate, dând o relativă libertate suveranilor legitimi care au 
acceptat să devină supuşii săi. De această libertate nu se 
bucură regatul Westfaliei şi Marele ducat de Berg, care depind 
de sistemul familial. 

Cât despre statele aliate, statutul lor este variabil. Prusia 
învinsă în 1807, dezmembrată, distrusă de armatele imperiale, 
are statut de stat vasal şi subordonat, care nu-şi păstrează 
decât o libertate aparentă. Austria, bătută de două ori de 
împărat, în 1805 şi în 1809, nu reuşeşte decât să salveze 
aparențele. Socrul lui Napoleon, împăratul Austriei este 
constrâns să-i fie aliat, iar Franţa îi menţine formele exterioare 
ale suveranităţii pentru a menaja susceptibilitatea Curţii de la 
Viena. Singurul aliat adevărat, în ciuda înfrângerii sale din 1807, 
ţarul Rusiei, duce o politică dictată de interesele Rusiei şi cere 
compensaţii atunci când aduce servicii politicii lui Napoleon. 
Exasperarea împăratului în faţa acestei rezistenţe, singura 
serioasă de care se loveşte în Europa, alături de cea a Angliei, 
se află la baza campaniei din 1812. Campania din Rusia trebuia 
să asigure hegemonia totală a Franţei pe continent şi să 
condamne Anglia la o izolare completă. 

Stăpână aproape incontestabilă a Europei, Franţa 


napoleoniană transformă continentul. Prin intermediul său, 
reformele moderne introduse în ţară şi în Imperiu se 
răspândesc, dând naştere Europei secolului al XIX-lea. 


Napoleon, modernizator al Europei 


Despot luminat, Napoleon doreşte să  raţionalizeze 
administraţia statelor din sistemul continental, să desființeze 
verigile intermediare care se interpun între putere şi supuşi şi 
să-şi impună autoritatea printr-un suveran atotputernic, 
dominând asupra unor supuşi egali între ei. Ceea ce îl face să 
implanteze aceste principii în majoritatea ţărilor europene este 
mai mult grija pentru eficacitate decât ataşamentul faţă de 
inovațiile Revoluţiei franceze. El îşi realizează scopul sprijinindu- 
şi propria putere şi pe cea a vasalilor săi pe clasele sociale care 
se afirmă în noua societate de la sfârşitul secolului al XVIII-lea: 
burghezia şi țărănimea. Prima, care profită deja de 
modernizarea economică, beneficiază de reformele sociale care 
stabilesc egalitatea în faţa legii şi face cariere prestigioase în 
armată sau în domeniul funcţiilor publice. Cât despre țărănime, 
aceasta devine proprietara pământurilor pe care le cultivă şi 
beneficiază de desfiinţarea iobăgiei. In ciuda tendinței 
monarhice a regimului imperial, Napoleon apare deci în ochii 
vechii aristocrații europene ca un revoluţionar gata să zdruncine 
din temelii întreg continentul. 

Moştenitor al spiritului universalist din secolul al XVIII-lea, la 
început, Napoleon consideră că oamenii sunt asemănători în 
orice timp şi în orice loc şi că ceea ce convine francezilor este 
bun şi pentru celelalte popoare ale Europei. Astfel, scopul său 
este să introducă peste tot reforme revoluţionare, păstrate de 
Consulat şi consemnate în Codul civil. Incepând din 1807, el le 
impune statelor care trec sub dominație franceză: Confederaţia 
Rhinului, Olanda, Westfalia, Portugalia, Spania şi mai ales Italia. 
Prezenţa francezilor nu se limitează doar la elaborarea unor 
Constituţii inspirate de cea din Franţa. Ea determină instaurarea 
egalităţii civile, a libertăţii religioase, desfiinţarea corporațiilor, 
abolirea dijmei şi a drepturilor feudale, vânzarea bunurilor 
ecleziastice şi dezvoltarea administraţiei moderne. 

Activitatea Imperiului tinde deci să creeze monarhii surori, 
apropiate prin practicile politice, organizarea socială, obiectivele 
urmărite şi modul de a le realiza. Asistăm, ca şi în secolul al 
XVIII-lea, la consolidarea uzanțelor comune ale Europei, dar pe 
baze noi. 


Această dorinţă de uniformizare, fără îndoială mai eficace 
decât o cucerire obişnuită, se loveşte totuşi de obstacole. 
Acestea ţin de tradiţii, de calitatea guvernanţilor, de prezenţa 
sau absenţa funcţionarilor francezi sau de rezistenţa vechilor 
structuri. Chiar dacă aceste obstacole îl irită, împăratul 
consideră că este mai nimerit să ţină cont de ele şi chiar să 
sacrifice o parte din ambițiile sale în loc să încerce să le 
distrugă, riscând astfel să piardă totul. Tabloul modernizării 
Europei trebuie deci să ţină cont de extrem de marea diversitate 
a prezenţei franceze şi de acţiunile Franţei în diferitele ţări 
supuse dominaţiei sale. 

Probabil în Italia, influenţa modernizării franceze a fost mai 
puternică. Anexate Franţei, Piemontul, Liguria şi Parma sunt 
supuse reformelor franceze. Acelaşi lucru se întâmplă în regatul 
Italiei, unde domneşte Napoleon. Codul Civil este introdus aici 
din 1806, iar sistemul politic şi administrativ francez 
funcţionează în întregime. Aceeaşi situaţie o are Principatul de 
Lucca, unde domneşte Elisa Bonaparte. Opoziția socială fiind 
mai puternică în regatul Neapolelui, Codul Civil nu este introdus 
decât parţial, iar o parte este realizată în adunarea nobilimii şi a 
clerului. 

În Germania, reformele franceze sunt introduse în Marele 
Ducat de Berg, guvernat mai întâi de Murat, apoi de însuşi 
Napoleon cu asistenţa funcţionarilor francezi, iar regatul 
Westfaliei apare ca un model de ţară reformată. Totuşi, nuanţe 
importante există în celelalte state din Confederaţia Rhinului. 
Astfel, Marele ducat de Wurzburg, încredinţat lui Ferdinand de 
Habsburg, se arată potrivnic oricărei modernizări. Mai receptiv, 
episcopul Dalberg, devenit Mare duce de Frankfurt, adoptă 
Codul Penal, introduce reforme administrative şi judiciare, 
egalitatea faţă de plata impozitelor, dar protejează nobilimea. În 
Germania de sud se regăsesc aceleaşi diferenţe: regatul 
Bavariei devine un stat modern, în timp ce transformările sunt 
mai puţin profunde în Marele ducat de Baden. 

Olanda scapă un timp de transformările pe care le cunoaşte 
ltalia şi Germania. Preocupat să apere tradiţiile naţionale, 
Ludovic întârzie profundele reforme sociale care reprezintă 
emblema modernizării „à la française“. Dar preluarea conducerii 
Olandei de către împărat şi anexarea ei la Franţa (1810) 


provoacă o politică rapidă şi brutală de asimilare. 

În schimb, nu poate fi vorba să se procedeze la fel în regiunile 
excentrice Imperiului napoleonian. In ciuda prezenţei masive a 
înalţilor funcţionari francezi, Provinciile Illyrice şi Dalmația nu 
sunt decât în mică măsură influențate de reformele franceze. 
Totuşi, începând din 1808, guvernatorii (Bertrand, Junot, apoi 
Fouché) introduc aici toate reformele franceze, unificând 
administraţia şi legislaţia, reducând principiile feudale, aplicând 
Codul Civil în totalitate, modernizând justiţia şi finanţele prin 
adoptarea impozitelor franceze, vânzând bunurile naţionale 
pentru a lichida datoriile, în timp ce Compania de Poduri şi 
Şosele înzestrează provincia cu o reţea rutieră. 

O astfel de schimbare nu este uşor de realizat în Marele Ducat 
al Varşoviei. Introducerea reformelor se loveşte aici de 
rezistenţa îndârjită a unei nobilimi obişnuite să domine statul. 
Administraţia este modernizată, Biserica plasată sub autoritatea 
statului, este adoptată o Constituţie autoritară, iobăgia este 
abolită, iar libertatea individuală este garantată. Dar 
pământurile rămân în mâinile unei nobilimi pe care se sprijină 
Napoleon, încredinţându-i conducerea statului. Fiindu-i teamă că 
într-o zi va fi înlăturată din funcţiile pe care le deţine, 
aristocrația formează totuşi, sub conducerea familiei Czartoryski 
o grupare ostilă lui Napoleon, căreia i se alătură şi Biserica. 

În ciuda acestor nuanţe şi chiar dacă modernizarea socială 
pare mai puţin avansată decât cea administrativă, continuând 
opera Luminilor şi a despotismului luminat, Napoleon a condus 
întreaga Europă spre o epocă nouă. leşind din ultimele vestigii 
ale epocii feudale, ea intră fără piedici în plină modernitate. Dar 
aceste progrese nu-i servesc împăratului.  Neajunsurile 
economice ale popoarelor Europei Şi accentuarea 
naţionalismului vor asmuţi continentul împotriva dominaţiei 
franceze. 


Blocada continentală şi efectele sale 


Instaurată de decretele din Berlin (noiembrie 1806) şi de la 
Milano (noiembrie şi decembrie 1807), blocada continentală 
este în primul rând o armă de luptă împotriva Angliei, stăpâna 
mărilor după bătălia de la Trafalgar (1805). Blocada interzice 
oricărei nave britanice să acosteze în porturile Imperiului sau ale 
aliaţilor săi, oricărui vas neutru să se oprească în vreun port 
britanic, căci, în acest caz, va fi considerat proprietate britanică 
şi declarat susceptibil de a fi capturat în porturi sau în larg. 
Formă de război, blocada are o eficacitate îndoielnică. Împăratul 
este obligat să-i mai îndulcească aplicarea pentru ca Franţa să 
nu fie lipsită total de produsele coloniale iar produsele agricole 
şi manufacturiere să nu fie lipsite de pieţe de desfacere. In plus, 
amploarea contrabandei şi imposibilitatea de a interzice total 
accesul pe litoralul european face multe breşe în blocadă. 

Consecințele blocadei asupra organizării economice a Europei 
napoleoniene sunt capitale. Acestea duc la reorganizarea pieţei 
europene în jurul Franţei. Porturile sunt afectate primele de 
blocada impusă de englezi ţărmurilor imperiului. Reluarea 
războaielor şi blocada desfiinţează o mare parte a comerţului 
maritim. Marile porturi ale continentului şi manufacturile lor sunt 
ruinate, fie că este vorba de Rouen, Nantes sau Bordeaux, de 
Genova, Livorno sau Triest, de porturile hanseatice, olandeze 
sau de cele din Marea Baltică. Dezastrul economic se întinde din 
nord spre sud, de la Marea Nordului şi Marea Baltică la 
Mediterana, centrele capitale ale comerţului european încă din 
Evul Mediu. Curând, târgurile situate în aceste zone sunt şi ele 
ruinate. Armatorii şi negustorii, marile victime ale blocadei, trec 
de partea adversarilor sistemului napoleonian. 

În schimb, industria incipientă, protejată de concurenţa 
industriei britanice, mai avansate, este avantajată de blocadă. 
Regiunile textile, mai ales cele în care se dezvoltă torsul şi 
țesutul bumbacului, devin marile beneficiare ale sistemului, în 
ciuda dificultăţilor de aprovizionare cu materie primă. In 
Normandia, în Alsacia, în Saxa, în Elveţia, în ţinutul Baden, în 
ltalia de nord, industria bumbacului ia un avânt care favorizează 
începutul revoluţiei industriale. Industria lânii se dezvoltă în 
Elveţia şi în Danemarca. În acelaşi context, metalurgia cunoaşte 


şi ea o mare dezvoltare. Minele din Silezia şi din Westfalia au din 
ce în ce mai multe pieţe de desfacere şi toate industriile de 
prelucrare profită de dispariţia concurenţilor britanici şi de 
necesitatea de a aproviziona pieţele europene, lipsite de 
furnizorul lor principal. Deosebit de profitabilă pentru Europa 
occidentală şi în primul rând pentru Franţa, ca şi pentru 
regiunile vecine în care începe industrializarea (Belgia, Ţările de 
Jos, o parte a Germaniei şi Italia de nord), situaţia existentă este 
mai puţin avantajoasă pentru regiunile agricole situate în estul 
sau sudul continentului, al căror export în ţările de peste mări 
este îngreunat. 

Perturbarea circuitelor comerciale dă naştere unor noi 
itinerare. Fiecare trebuie să găsească pe continent pieţe şi 
furnizori care să-i înlocuiască pe cei pierduţi din cauza blocadei. 
Astfel, itinerarele est-vest înlocuiesc rutele nord-sud, care au 
fost părăsite. Strasbourg şi Lyon devin cei doi poli strategici. De 
la Strasbourg, noile itinerare duc spre Germania, Austria şi 
Rusia. De la Lyon se ajunge în Italia, pe drumul prin trecătoarea 
Mont-Cenis, amenajat în 1806, sau pe cel prin trecătoarea 
Simplon, terminat în 1805. 

Sistemul continental nu este totuşi decât un înlocuitor 
nereuşit al activităţii comerciale anterioare blocadei. Mai întâi 
pentru că rutele terestre sau fluviale, comparativ cu cele 
maritime se pretează în mai mică măsură transportului de 
mărfuri grele. Apoi pentru că frontierele stabilite de Napoleon în 
funcţie de interesele sale politice fac abstracţie de entităţile 
economice pe care reorganizarea Europei le izolează de zonele 
economice complementare, obişnuite de multă vreme să facă 
schimburi comerciale între ele. Cu atât mai mult cu cât 
împăratul nu a unificat deloc piaţa europeană, nici nu s-a gândit 
măcar să înfiinţeze mari unităţi vamale, ca Zollvereinul german, 
dorite de funcţionari ca Beugnot. Prinții, dornici să-şi 
redobândească suveranitatea şi aflaţi în căutare de resurse 
fiscale, au mai degrabă tendinţa de a ridica bariere vamale 
pentru a-şi mări veniturile, iar Napoleon, ale cărui nevoi militare 
şi dorinţă de a reforma instituţiile costă scump, este nevoit să-i 
lase să procedeze în funcţie de necesităţi. În sfârşit, Napoleon 
vrea să organizeze economia europeană în jurul Franţei şi în 
interiorul acesteia. Aşa încât, frontierele franceze rămân închise 


pentru aliaţi, pentru vasali şi chiar pentru regiunile anexate ca 
Olanda sau Germania de nord, care ar putea să concureze 
producţia naţională. În schimb, Franţa beneficiază de tarife 
vamale preferenţiale în regatele Italiei şi al Neapolelui, devenite 
un fel de pieţe rezervate pentru Franţa în detrimentul producţiei 
italiene. Această organizare economică provoacă pe cei care se 
opun imperialismului francez. 

Încă şi mai gravă este ostilitatea ţărilor agricole ale Europei 
orientale. Exportatoare de cereale şi de produse forestiere, 
Prusia şi Polonia sunt lipsite de piaţa lor tradiţională, Anglia. 
Marii proprietari nobili şi marii fermieri care aprovizionau aceste 
pieţe sunt şi ei afectaţi de sistemul continental. 

Aceste victime ale blocadei continentale nu reprezintă decât o 
minoritate, iar sistemul economic realizat de Napoleon nu duce 
nici pe departe la prăbuşirea continentului, chiar dacă 
perturbează vechile rețele economice. Realizarea noilor 
echilibre cere totuşi timp. Aceasta implică deci ca împăratul să- 
şi menţină dominaţia politică, ţinând în frâu nemulţumirea 
influentei minorităţi prejudiciate de politica sa. Dar el nu mai are 
timpul necesar din cauza izbucnirii curentelor naţionale, care 
încep să disloce Europa napoleoniană. 


Trezirea naționalităților 


Încă de la sfârşitul Evului Mediu apare un sentiment de 
apartenenţă la o comunitate specifică, apoi de ataşament faţă 
de o dinastie, ceea ce reprezintă începuturile sentimentului 
naţional. În secolul al XVIII-lea, ideea de naţiune capătă un 
dublu aspect, mai întâi cel ilustrat de Revoluţia franceză, apoi 
mişcarea de reacţie antifranceză, care se manifestă prin 
dezvoltarea limbilor şi culturilor naţionale. 

leşită din filozofia iluministă, ideea de naţiune, aşa cum se 
manifestă ea în Franţa, se bazează pe o concepţie universalistă 
despre om şi despre drepturile sale naturale, punctul său 
culminant fiind principiul revoluţionar potrivit căruia popoarele 
au dreptul de a-şi hotărî singure soarta. Plebiscitul de la Avignon 
din 1791 şi cele care urmează constituie o ilustrare practică a 
acestui principiu. Națiunea apare astfel ca o grupare voluntară 
de oameni care aparţin unei comunităţi recunoscute de toţi şi 
care hotărăsc să trăiască împreună. Aceste principii 
revoluţionare despre naţiune, împreună cu ideea de libertate, 
vor zdruncina Europa suveranilor, fondată de la începutul 
secolului al XVIII-lea pe noţiunea de echilibru european. Tot 
aceste principii vor trezi entuziasmul „patrioţilor“ europeni, 
chiar dacă mulţi dintre ei vor fi curând descurajaţi văzând că 
„Marea naţiune“ încalcă aceste principii şi pentru a-şi mări 
teritoriul nu ezită să anexeze în mod arbitrar regiunile pe care le 
doreşte. 

Din acest moment îşi face apariţia un nou aspect al concepţiei 
naţionale, în special în ţările de origine germanică. Din secolul al 
XVIII-lea, în cadrul reacției naţionale împotriva supremaţiei 
franceze, s-a afirmat curentul reacţionar şi preromantic. Acesta 
face din naţiune o moştenire istorică care nu depinde de voinţa 
oamenilor şi trebuie respectată de toţi. Pentru filozoful Herder, 
națiunea apare ca o fiinţă vie, diferită de celelalte, născută 
dintr-o forţă vitală care se manifestă prin folclor, mituri, trecut 
naţional, limbă, muzică, artă, într-un cuvânt cultură. Spiritul 
naţional, Vo/ksgeist, reprezintă astfel temelia naţiunii. Dar jurişti 
şi filozofi ca Fichte sau Hegel consideră că statul este cel ce 
trebuie să realizeze unitatea naţiunii şi nu comunitatea 
cetăţenilor. 


Aceste concepţii joacă un rol esenţial în prăbuşirea proiectului 
napoleonian asupra Europei. În fapt ele se trag din dominaţia 
franceză concepută pe tentativa de hegemonie a unei singure 
naţiuni, care vrea să-şi subordoneze întreg continentul. Apare 
astfel un puternic patriotism antifrancez prezentând diferenţe în 
funcţie de ţară şi care duce la ruinarea dominaţiei napoleoniene. 

Primul episod antifrancez are loc în Spania, într-o formă care 
aminteşte mai mult opoziţia vechiului regim decât forţa 
sentimentului național exprimat într-o manieră modernă. 
Revolta împotriva dominaţiei franceze (mai 1808) se produce în 
numele tradiţiilor spaniole. Respingându-l pe suveranul impus 
de străini, spaniolii luptă pentru a apăra dinastia Bourbonilor din 
Spania, pe mediocrul Ferdinand al Vil-lea, care devine de-a 
lungul bătăliei simbolul naţiunii, care se evidenţiază în luptele 
împotriva francezilor. Revolta spaniolă nu capătă numai un 
caracter xenofob, care pune în evidenţă naționalismul spaniol 
incipient. Ea capătă şi un aspect religios, care nu este lipsit de 
fanatism. Cei 100.000 de călugări spanioli îl văd în Napoleon pe 
Anticrist şi îi împing pe ţăranii analfabeți să apere religia 
catolică de ideile franceze considerate diabolice. Războiul 
împotriva Franţei se duce în sunetele imnurilor religioase şi sub 
protecţia Mariei de Pilar (statuie miraculoasă aşezată pe unul 
din stâlpii bisericii din Zaragoza), care, afirmă călugării, „nu vrea 
să devină franceză“. 

Alte revolte antifranceze au loc în statele pontificale, în 
regatul Neapolelui sau în Tyrol. Aici, ceea ce explică 
nemulţumirea este mărimea impozitelor, obligativitatea 
serviciului militar şi neliniştea provocată de reformele introduse 
de francezi. Dar şi aici, revolta izbucneşte în numele vechilor 
tradiţii călcate în picioare de invadatori: ataşamentul faţă de 
catolicism şi faţă de suveranii naţionali. Fugind de recrutare şi 
de persecuțiile religioase, ţăranii din departamentul Tibru se 
refugiază în munţi unde se organizează în bande care provoacă 
o stare de nesiguranţă. Acelaşi fenomen se produce şi în regatul 
Neapolelui, unde aşa numiții „Sanfedişti“ duc un război de 
hărţuială împotriva trupelor lui Murat şi a burgheziei, aliată a 
noului suveran. În sfârşit, în numele fidelității faţă de Habsburgi 
şi faţă de credinţa catolică, „Muntenii“ lui Andreas Hofer din 
Tyrol luptă împotriva regelui Bavariei, vasal al lui Napoleon, care 


a primit în posesie această provincie smulsă Austriei. 

Mai interesantă este mişcarea naţională care se întinde în 
toată Prusia strivită şi dezmembrată după înfrângerea de la 
lena. Regele şi familia sa, refugiaţi la Königsberg, în Prusia 
orientală, încep, în virtutea unei pure tradiţii a despotismului 
luminat, să-şi refacă statul, aducând aici reformatori din toată 
Germania (Stein, Hardenberg, Scharnhorst sau Gneisenau). 
Pătrunşi de spiritul naţional şi proveniţi din curentul romantic, 
aceştia sunt hotărâți să organizeze națiunea punându-se în 
serviciul statului decis să-şi afirme identitatea în faţa francezilor. 
Fără să participe la această mişcare populară, regele Prusiei, 
suveran din vechiul regim, se foloseşte de ea pentru a 
moderniza şi a consolida eficacitatea statului său. Reformatorii 
adaptează la societatea prusacă noile principii impuse de 
francezi. Ei abolesc iobăgia, drepturile feudale şi corvoada, dar 
lasă nobilimii vastele ei domenii şi dreptul de a împărţi 
dreptatea. Corporaţiile sunt desfiinţate: burghezii şi ţăranii 
capătă dreptul de a poseda pământ. Un embrion de 
reprezentare politică este instaurat odată cu alegerea consiliilor 
municipale. Armata prusacă se debarasează de generalii învinşi 
în 1806, care sunt înlocuiţi cu cadre noi, dinamice şi instruite cu 
grijă. In sfârşit, dispoziţiile tratatului de la Tilsit, care interzic 
serviciul militar şi limitează efectivele armatei, sunt eludate. Dar 
elementul caracteristic al acestei renaşteri prusace, susţinută de 
naționalismul german în formare, este importanţa mişcării 
intelectuale. Aceasta zdruncină Germania glorificând 
sentimentul naţional şi cultivând ura împotriva Franţei. Şcolile şi 
„gimnaziile“ (licee) se înmulţesc, în timp ce Berlinul devine 
centrul acestei „deşteptări“ culturale şi naţionale. În iarna din 
1807-1808, filozoful Fichte îşi ţine aici Discursurile către 
națiunea germană, care dezvoltă noua idee de naţionalitate şi 
încearcă să provoace o complexă trezire intelectuală. Tot la 
Berlin, scriitorul Wilhelm von Humboldt fondează în 1810 o 
Universitate care se afirmă ca cea mai prestigioasă din întreaga 
Germanie şi spre care se îndreaptă cei mai celebri dintre 
intelectuali. 

Făcând insuportabilă hegemonia franceză, trezirea 
naționalităților va juca un rol fundamental în prăbuşirea 
Imperiului napoleonian. Răspândite de Franţa, ideile naţionale 


sfârşesc prin a se întoarce împotriva ei. În 1811, revolta 
clocoteşte pretutindeni. 


Prăbuşirea Europei napoleoniene 


Dominația napoleoniană este mai slabă decât pare. Bazată pe 
cucerire şi forţă militară, aceasta se loveşte de patru factori 
esenţiali care dovedesc fragilitatea sa: imposibilitatea de a 
reduce continentul la o supunere de durată prin forţa armelor, 
forţa mişcării spirituale pe care împăratul o subestimează, 
schimbarea conjuncturii economice şi, în sfârşit, dinamismul 
ideii de naţiune. 

Napoleon se poticneşte mai întâi de caracterul pregnant al 
sentimentului religios, căruia nu i-a evaluat în mod real influenţa 
asupra spiritelor europene rămase foarte credincioase, în ciuda 
discuţiilor filozofice din secolul al XVIII-lea. In politica sa 
hegemonică, el nu face deosebire între papă şi suverani, pe care 
intenţionează să-i supună voinţei sale. Exasperat de refuzul 
papei de a adera la sistemul blocadei continentale, el ocupă 
porturile statului pontifical în 1807, apoi, în anul următor, Roma. 
Neavând de gând să se încline în faţa acestui nou Charlemagne, 
Pius al Vll-lea răspunde prin excomunicare. Furios, Napoleon 
ordonă arestarea acestuia (1809). Adus la Fontainebleau, papa 
nu cedează nici amenințărilor, nici încercărilor împăratului de a-l 
corupe. Pentru a ieşi din impas şi a reuşi să-şi impună hotărârile, 
Napoleon convoacă un sinod naţional la Notre-Dame din Paris 
(iunie-august 1811). Dar episcopii apără drepturile pontifului. 
Această luptă fără ieşire are consecinţe cu atât mai numeroase 
cu cât bula de excomunicare se răspândeşte. Până atunci 
devotați celui ce a realizat concordatul, catolicii încep de acum 
să plece urechea la propaganda regalistă. In Italia şi în Belgia, 
preoţii organizează o adevărată rezistenţă împotriva dominaţiei 
franceze. Reprimarea acestora nu face decât să submineze şi 
mai mult preponderența napoleoniană. 

În momentul în care conflictul cu papalitatea se agravează, 
conjunctura economică favorabilă până acum se schimbă. 
Consecințele sunt cu atât mai grave cu cât întărirea blocadei 
continentale îşi face simţite efectele. Restricţiile comerciale duc 
la stagnarea afacerilor, creditul devine mult mai greu de obţinut, 
iar prăbuşirea comerţului maritim lipseşte manufacturile de 
materii prime. Mulţi muncitori sunt şomeri, în timp ce numeroşi 
comercianţi sunt ameninţaţi de faliment. Burghezia, care a 


profitat din plin de perioada imperială, începe să murmure 
împotriva regimului care nu compensează abolirea libertăţilor 
politice printr-o dezvoltare economică. In plus, recoltele slabe 
agravează situaţia. Începând din 1812, cerealele lipsesc, 
provocând o creştere a preţului pâinii şi în unele regiuni chiar 
foamete. Această situaţie îi afectează mai ales pe muncitori şi 
pe ţărani, care constituiau un sprijin pentru regimul imperial. 
Mai ales că ţăranii suportă din ce în ce mai greu înrolările care, 
nemaifiind timpul victoriilor şi al cuceririi Europei, reduc numărul 
braţelor de muncă necesare lucrării pământului. 

În 1812, echilibrul forţelor militare, până atunci favorabil 
Franţei, tinde să se inverseze. Mai întâi, pentru că Franţa, în 
ciuda victoriei din 1809 asupra celei de-a cincea coaliţii, duce în 
Spania un război care riscă să se transforme în înfrângere 
datorită intervenţiei englezilor în Peninsula iberică. Apoi 
deoarece campania din Rusia (1812) dă o lovitură mortală 
Imperiului. 

Între Napoleon şi Alexandru | motivele de tensiune se 
înmulţesc. Unele sunt de ordin dinastic, ţarul fiind nemulţumit 
de căsătoria împăratului cu o austriacă şi de apropierea 
realizată prin aceasta între Paris şi Viena. Altele ţin de ambițiile 
ţarului, care doreşte să instaureze dominaţia rusă în Europa 
orientală şi care se simte iritat să-i vadă pe francezi deveniți 
stăpâni la Varşovia. Cauzele economice par totuşi să fie cele 
mai importante: nobilimea rusă suferă de pe urma interdicţiei 
de a vinde grâu în Anglia. Alexandru | hotărăşte să-şi redeschidă 
porturile britanicilor, creând astfel o breşă în blocadă. Aceste 
motive explică invadarea Rusiei în iunie 1812. Marea armată, 
masă impresionantă de 700.000 de oameni, este totuşi departe 
de a fi omogenă. În această „Armată din douăzeci de naţiuni“ nu 
sunt decât 300.000 de francezi, comandaţi de generali încărcaţi 
de onoruri şi de daruri şi sătui de campaniile interminabile (Ney 
sau Murat) sau de suverani incapabili, ca Jérôme Bonaparte, 
regele Westfaliei. Ajunsă fără piedici până la Moscova, această 
armată puternică este înfrântă de incendierea oraşului. Lipsa de 
furaje o obligă să se retragă, retragere ce se face în condiţii 
dezastruoase. Hărţuită de cazaci şi expusă asprimii unei ierni 
timpurii, armata este distrusă efectiv în imensitatea câmpiei 
ruseşti. Când trece din nou în mare dezordine fluviul Niemen, în 


decembrie 1812, mai mult de o jumătate de milion de oameni 
au fost ucişi, răniţi sau făcuţi prizonieri. Nu se mai pun la 
socoteală dezertorii. 

Odată cu armata se prăbuşeşte şi edificiul napoleonian. Toate 
popoarele supuse văd prăbuşindu-se un Imperiu împotriva 
căruia se ridică forţa sentimentului naţional. Prudenţa regelui 
Prusiei este învinsă de presiunile patrioţilor germani, care îi cer 
să ia conducerea unei cruciade împotriva francezilor. Generalul 
Blucher scrie lui Scharnhorst, reorganizatorul armatei prusace, 
în ianuarie 1813: „Dacă Majestatea Sa, regele nostru, şi toţi 
prinții germani alături de întreaga naţiune nu iau hotărârea de a 
extermina de pe pământul nostru această pacoste de francezi, 
inclusiv Bonaparte cu toată clica sa, cred că niciun german nu 
va mai fi demn de numele său. A venit acum timpul de a face 
ceea ce eu am cerut deja în 1809: să se cheme națiunea sub 
arme şi dacă prinții nu sunt dispuşi să o facă şi se opun, să fie 
alungaţi împreună cu Bonaparte. Căci nu numai Prusia, ci 
întreaga patrie germană trebuie să fie refăcută, iar Națiunea 
repusă în drepturi“. Alianţa dintre Frederic-Wilhelm al Ill-lea şi 
Alexandru | anunţă prăbuşirea sistemului continental. 

Pentru a-şi salva autoritatea în Germania, în primăvara lui 
1813, Napoleon duce o campanie energică în Saxa. Dar victoriile 
sale fragile, obţinute cu trupe formate din tineri prost antrenați, 
arată exact situaţia sa militară. Din vară, Austria, apoi Suedia se 
alătură coaliţiei. Pentru prima oară inferioare numeric, trupele 
franceze sunt nimicite la Leipzig, în octombrie 1812, în timpul 
„bătăliei naţiunilor“. De acum ultimele bătălii se dau pe teritoriul 
Franţei epuizate. Napoleon face minuni, creează armate, obţine 
victorie după victorie, dar Franţa cedează în faţa superiorității 
numerice. Spania este pierdută, iar Wellington, general englez, 
invadează Aquitania; Murat însuşi, sperând să-şi păstreze tronul, 
se alătură coaliţiei şi îi ajută pe austrieci să-i alunge pe francezi 
din Lombardia; suedezi, ruşi, austrieci, prusaci se îndreaptă spre 
Paris. La 6 aprilie 1814, propriii săi mareşali îl obligă pe 
Napoleon să abdice. 

După douăzeci de ani de războaie, coaliția europeană a 
suveranilor triumfă în sfârşit asupra Franţei. Timpul Europei 
napoleoniene a trecut. Când, în 1815, Napoleon va încerca 
nebuneasca aventură a celor O sută de zile, reacţia brutală a 


suveranilor i-o va dovedi, căci aceştia îl vor înfrânge pe 18 iunie 
la Waterloo, iar pe 22 iunie îl vor obliga să abdice din nou, 
înainte de a fi definitiv exilat pe insula Sfânta-Elena. 

În ciuda amprentei vechiul regim pe care o are Congresul de 
la Viena, care, între lunile octombrie 1814 şi iunie 1815, 
încearcă să modeleze noua Europă, victoria suveranilor europeni 
nu reprezintă o simplă restaurare a trecutului. Furtuna 
revoluţionară a zguduit Europa din temelii, iar cuceririle 
imperiale au reprezentat mijlocul de a răspândi o modernitate 
pe care simpla revenire a vechilor dinastii nu o va putea 
înlătura. În spatele decorului  Restauraţiei se  profilează 
administrații centralizate şi eficace, o societate în mare măsură 
secularizată, economii modernizate şi burghezia dornică să 
joace rolul pe care l-a întrevăzut pentru un moment. Mai ales 
principiul liberal şi mişcările naţionale acţionează ca nişte 
fermenţi împotriva dorinţei principilor de a reconstitui Europa 
echilibrului şi a monarmhiilor absolute. 


Concluzie 


Tentativa napoleoniană apare astfel ca ultima mare acţiune 
hegemonică din Europa modernă. Rezultată din naşterea 
statelor naţionale care îşi exercită noua lor putere, la început 
împotriva vecinilor apropiaţi, dorinţa acestora de dominare 
înlocuieşte vechea dorinţă de a unifica lumea creştină, prezentă 
în Evul Mediu. Dacă în secolul al XV-lea, Carol Quintul încearcă 
încă să redea substanţă titlului imperial, ceilalţi cuceritori îşi 
justifică dorința de hegemonie prin concepţii ideologice 
universal valabile. În numele luptei împotriva ereziei şi a dorinţei 
de a recuceri terenul pierdut de catolicism, Filip al II-lea şi 
Ferdinand al Il-lea de Habsburg încearcă să supună continentul 
voinţei lor, iar Napoleon cucereşte Europa ca apărător al 
concepţiilor noi create de Revoluţia franceză. Rezistenţa 
mişcărilor naţionale împotriva acestor tentative de hegemonie 
este permanentă: paralel cu dezvoltarea statelor, se conturează 
o Europă a echilibrului, temperată de modificările de frontiere 
făcute de statele cele mai puternice, care încearcă să-şi 
păstreze o independenţă bazată pe conştiinţa trăsăturilor lor 
specifice. 

Istoria politică a Europei din secolul al XVIII-lea şi de la 
începutul secolului al XIX-lea oscilează astfel între dorinţa de 
unificare şi afirmarea particularismelor naţionale, între „uzanţele 
comune ale Europei“, care pun bazele unei identități 
transnaţionale şi caracterul specific al culturilor naţionale. 
Bazate pe limbi diferite, obiceiuri şi tradiţii proprii, un folclor 
propriu, o istorie care se afirmă de-a lungul secolelor ca un 
puternic element de unitate, aceste trăsături naţionale nu pot fi 
contestate. 

Ele nu împiedică totuşi existenţa unei civilizaţii comune. 
Calamităţile din secolul al XIV-lea şi al XV-lea, naşterea 
umanismului, reforma religioasă, arta Renaşterii, barocul sau 
„gustul ales“ al clasicismului, apariţia spiritului ştiinţific, dorinţa 
de a imita cultura franceză a secolului al XVII-lea sunt fenomene 
europene, care ignoră frontierele pentru aceleaşi motive ca şi 
economia şi structurile sociale. Alături de Europa statelor 
naţionale se dezvoltă o Europă a negustorilor, a ordinelor 
religioase, a intelectualilor. Artiştii Renaşterii, savanții din 


secolul al XVII-lea, filozofii din secolul al XVIII-lea formează 
comunităţi cosmopolite, care, dincolo de frontiere, îşi pun 
probleme, găsesc soluţii asemănătoare, comunică, polemizează. 
De altfel, tentativele hegemonice s-au bazat pe dorinţa de a 
transforma aria civilizaţiei europene într-o entitate politică, 
realizând fără voia lor, într-un mod confuz, țelul urmărit de 
multă vreme de apărătorii visului imperial. 

Nimic nu ilustrează mai bine această evoluţie decât perioada 
cuprinsă între mijlocul secolului al XVIII-lea şi sfârşitul cuceririlor 
imperiale. Formularea de către filozofi a noilor concepţii care 
depăşesc frontierele cu mare uşurinţă, datorită 
cosmopolitismului, pregăteşte spiritele pentru acceptarea 
reformelor impuse de cuceririle revoluţionare şi imperiale. Cu 
Napoleon, unificarea devine aproape un fapt împlinit. Sensul 
acestei evoluţii nu scapă de altfel împăratului. Exilat, el afirmă 
în Memoriile din Sfânta-Elena că a avut intenţia să facă din 
Europa o entitate politică. Dacă i s-ar fi lăsat posibilitatea, 
declara el, Europa „s-ar fi constituit curând dintr-un singur popor 
şi fiecare, oriunde ar fi călătorit, s-ar fi simţit permanent în 
patria sa“. 

SINTEZE 


Introducere?! 

Istoria modernă a Europei, care, în accepţia franceză a 
termenului, se sfârşeşte odată cu Revoluţia şi cu Imperiul, se 
caracterizează prin confruntarea a două concepţii total opuse 
despre „sistemul internaţional“. Prima dă întâietate mişcării 
forţelor centrifuge. Ea are tendinţa să perpetueze împărţirea 
bătrânului continent în naţiuni diferite şi se bazează pe doctrina 
„echilibrului european“, potrivit căreia niciun stat nu trebuie să 
aibă o putere atât de mare încât să poată să impună celorlalte 
state dominaţia sa politică. A doua, din contra, intenţionează să 
realizeze regruparea continentului sub autoritatea uneia dintre 
tările componente: ea ţine deci de o dorinţă de unificare. 

Or, aceste tendinţe de restabilire a unităţii distruse şi 
transformată într-un mit („romanitatea“, „creştinătatea“, Carol 
cel Mare, Sfântul imperiu de origine germanică) au fost 
concepute permanent ca nişte forme de dominație, şi din 
această cauză linia de delimitare dintre ţările care îşi au originea 
într-una din aceste ideologii este foarte simplă. Din prima 
ideologie se trag statele mici şi în general toate ţările care, într- 
un moment al istoriei, s-au temut că vor deveni ţinta tendinţelor 
imperialiste ale marilor puteri. De cea de-a doua se leagă 
naţiunile al căror dinamism le-a situat în frunte şi care cer să-şi 
asume moştenirea unei comunităţi de destine, care de mai 
multe ori fuseseră adunate la un loc de dorinţa de unificare. 

Împărat „roman“, şi în această calitate moştenitor al unei 
viziuni despre lume care nu putea să fie decât universală, Carol 
Quintul (1500-1558) încearcă să introducă în realitatea 
europeană esenţa unui titlu pe care sfârşitul Evului Mediu îl 
transformase într-o ficţiune. Cu Filip al II-lea (1527-1598) şi 
pretenţiile Habsburgilor din Spania tinde să se impună, într-o 
Europă sfâşiată de Reformă, o concepţie catolică foarte strictă. 
În timpul lui Ferdinand al ll-lea (1578-1637), acţiunile 
Habsburgilor din Viena şi ale aliaţilor lor din Războiul de 30 de 
ani (1618-1648) sunt animate de spiritul recuceritor al 
Contrareformei. lar când Franţa revoluţionară se aruncă la 
rândul ei în aventura unei cuceriri europene, o face în numele 
„ideilor noi“ pe care le răspândise în Europa întreagă o jumătate 
de secol de emulaţie filozofică. 

Aceste tentative cu caracter imperialist eşuează una după 


alta, contracarate de rezistenţa încăpăţânată a naţiunilor, care 
transformă în doctrină ideea salvatoare a „echilibrului 
european“. Dar fiecare dintre ele îşi lasă amprenta în Europa. In 
zorii „Epocii moderne“ aceasta nu este decât un agregat 
nedefinit de grupuri rivale care în secolul Luminilor asistă la 
naşterea unui început de conştiinţă colectivă. Revoluţia 
franceză, cuceririle napoleoniene, ale căror repercusiuni se fac 
resimţite mai mult sau mai puţin de la un capăt la celălalt al 
continentului, apoi coaliția popoarelor pe care imperialismul 
francez le-a făcut să se autodescopere (mitului bătăliei de la 
Valmy i se opune cel al bătăliei de la Leipzig, Bătălia Naţiunilor 
împotriva armatelor napoleoniene din octombrie 1813) sunt pe 
drept cuvânt evenimente de răsunet european. 

Înfrângerea lui Napoleon marchează eşecul unei tentative de 
unificare imperialistă, dar pentru istoria Europei ea înseamnă în 
acelaşi timp şi o dată importantă, în sensul că această 
înfrângere le descoperă europenilor puterea pe care o pot 
căpăta interesele şi forţele lor reunite. Desigur, solidaritatea 
care s-a creat între adversarii Franţei imperiale nu are şansa să 
dureze decât dacă, dincolo de alianțele dictate de moment, 
naţiunile care formează Europa iau hotărârea să nu lase în voia 
sorții raporturile dintre ele şi dacă reuşesc să promoveze 
formule care să exprime comunitatea de intenţii, într-o politică 
comună. 

Or, zece ani după victoria naţiunilor coalizate, realităţile 
aveau să arate cum ar fi trebuit privite iluziile create de 
Congresul de la Viena. Într-adevăr, de-a lungul anilor ce au 
urmat restauraţiei Vechiului Regim, urmările ideilor răspândite 
de Franţa revoluţionară acţionează asupra Europei refăcute ca 
un impuls spre schimbare. Liberalismul modifică puţin câte puţin 
conţinutul monarhiilor celor mai conservatoare. Naționalismul 
nu ocoleşte niciunul dintre edificiile politice realizate cu trudă 
de-a lungul secolelor, cu ajutorul războaielor, al căsătoriilor şi al 
moştenirilor, într-o Europă în care un popor constituie un bun 
patrimoniu care se lasă moştenire generaţiilor viitoare. Europa 
îşi schimbă aspectul, dar frământările care o clatină sunt 
resimţite de întreg continentul. Acum ia naştere o „opinie 
europeană“, iar înmulţirea congreselor de tot felul, care au 
drept scop să aprobe transformările ce au loc, reprezintă 


dovada că trezirea conştiinţei de sine din 1815 se prelungeşte 
pe tot parcursul secolului. Până unde merge această trezire a 
conştiinţei? Nu atât de departe dacă se ia în considerare 
reluarea războaielor între popoarele Europei. Dar dacă se ţine 
cont de eforturile reale, dar încă confuze cu siguranţă, depuse 
pentru obţinerea unor rezultate concrete, trebuie să admitem că 
noţiunea de Europa înregistrează progrese permanente. 

De la Sfânta Alianţă la congresele europene din a doua 
jumătate a secolului, care încearcă să rezolve conflictele 
coloniale sau certurile dintre marile puteri, se realizează o 
organizaţie europeană încă nu prea bine definită, care 
înlocuieşte tentativele hegemonice din secolele precedente. 
Bineînţeles, ea nu atenuează avântul naţionalismului, care pare 
să învingă în acest secol al naționalităților triumfătoare. Cel 
puţin apare clar faptul că Europa îşi descoperă interese comune, 
simte nevoia unei solidarităţi reale, care o ajută să se contureze 
în conştiinţe chiar în momentul în care vacarmul şi furia 
înfruntărilor naţionale par să ocupe primul plan al scenei 
europene. 


Partea | 
(1815-1848) 
APARIŢIA UNEI EUROPE LIBERALE 

RECONSTRUCȚIA EUROPEI ŞI SFANTA ALIANŢA 


A imediat după înfrângerea lui Napoleon, învingătorii 
organizează Congresul de la Viena pentru a redesena 
harta Europei. Trebuie să se şteargă pur şi simplu un 
sfert de secol de frământări revoluționare pentru a se 
reveni la Vechiul Regim. 


N Congresul se angajează deci într-o acțiune de 
restauratie. Splendoarea unei epoci minunate, după care 
suspină prinții şi marea nobilime, afirmarea principiului 
legitimităţii dinastice, revenirea la intrigile şi manevrele 
diplomaţiei din secolul al XVIII-lea: este momentul 
sărbătoririi unei epoci de aur pe care Europa încearcă să 
o reinvie. 


N Congresul de la Viena va încerca să satisfacă 
pretenţiile celor patru învingători ai lui Napoleon, 
răspunzând în limitele posibilităţilor la imensa lor foame 
de teritorii. Va încerca de asemenea să restabilească un 
echilibru între marile puteri pe care Napoleon le-a supus 
şi dintre care niciuna nu ar mai accepta de acum înainte 
ca acest echilibru să fie repus în discuție spre profitul 
rivalelor sale. În acest joc, ambitiile monarhilor îşi găsesc 
satisfacţie, dar nu şi aspiraţiile naţionale, care au jucat 
un rol atât de important în căderea Imperiului. 


IN Dar există şi reversul medaliei. Pentru a păstra 
Europa croită după măsurile vechilor dinastii, neluând în 
seamă în mod deliberat dorinţele şi aspiratiile 
popoarelor, comunitatea suveranilor de pe continent 
trebuie să pregătească mijloacele de constrângere care îi 
vor permite să facă fată mişcărilor de protest previzibile. 
Îmbrăcat în accentele mistice ale „Sfintei Alianțe“ sau în 
realităţile mai concrete ale „sistemului Metternich“, ia 
ființă în 1815 un pact de asistenţă mutuală între monarhi 
împotriva frământărilor revoluţionare, şi până în 1823 
acesta permite împiedicarea tuturor mişcărilor liberale 


sau naţionale europene. 


N Dar această solidaritate silită dintre puterile 
europene, realizată împotriva supunerii în discuţie a 
ordinii din 1815, este de scurtă durată: nu după mult 
timp această ordine din 1815 este contestată. 


Odată Imperiul distrus, Europa trebuia reconstruită. Revoluţia, 
apoi Napoleon au trasat şi retrasat frontierele statelor, reducând 
teritoriul unora, mărind puterea altora, rezolvând repede totul, 
fără drept de apel şi fără să ţină prea mult cont de aspiraţiile şi 
interesele popoarelor. Prusia şi-a pierdut jumătate din teritoriu, 
dar supuşii săi, ca suveranii de Saxa şi Bavaria, au fost 
recompensaţi pentru relativa lor fidelitate, cu titlul de regi şi cu 
câştiguri teritoriale. 

Revoluţia şi Imperiul au modificat în aceeaşi măsură 
componenţa Europei ca şi frontierele. Introducerea Codului civil, 
abolirea privilegiilor, a iobăgiei, a dijmei, a drepturilor feudale, 
crearea unei administrații coerente şi centralizate, instituţii 
judiciare reorganizate după modelul francez, o mai mare 
toleranţă religioasă, toate acestea însemnau că o întreagă 
structură pluriseculară, aparţinând Europei monarhice, s-a făcut 
ţăndări. 

Incă şi mai importante erau răsturnările revoluţionare care s- 
au produs în conştiinţe. Europa din 1815 vorbea o nouă limbă: 
libertate, egalitate în faţa legii, dreptul popoarelor de a-şi hotărî 
soarta deveniseră principii exprimate în mod curent, iar 
influenţa lor era aşa de mare încât suveranii Vechiului Regim, 
învingătorii lui Napoleon, au trebuit să apeleze la ele pentru a-şi 
ridica popoarele împotriva „tiranului francez“. 

Imediat după victoria asupra Franţei, în euforia care urmează 
după căderea celui care de cincisprezece ani făcea Europa să 
tremure, fiecare aşteaptă de la pace împlinirea speranţelor şi 
intereselor. Marile puteri victorioase intenţionează aproape 
toate să „reinstaleze civilizaţia“, adică să şteargă cu buretele 
noutăţile introduse pe continent de spiritul revoluţionar. Dar se 
vede destul de repede că este imposibil să se reconstruiască 
Europa fără să se ţină cont de popoarele care au participat la 
doborârea lui Napoleon. La care se adaugă poftele nemăsurate, 


adesea opuse, ale învingătorilor, care fac indispensabilă 
recurgerea la arbitraj şi la realizarea unui acord. 

Pentru a armoniza „restauraţia“, pentru a angaja naţiunile 
europene în elaborarea „noii ordini“ care trebuie să o anuleze 
pe cea stabilită de Revoluţie, în 1814 se reuneşte Congresul de 
la Viena. Este prima adunare în care sunt reprezentate toate 
naţiunile Europei şi care marchează punctul de plecare, este 
adevărat, modest, al eforturilor de organizare a continentului. 

„Congresul nu merge, dansează“, exclamă încântat bătrânul 
prinţ de Ligne, supravieţuitor octogenar al fastului diplomatic 
din secolul trecut, şi care va plăti cu viaţa participarea prea 
activă la distracţiile organizate în culisele Congresului. Curios 
Congres la urma urmelor, această adunare organizată pentru a 
discuta un subiect mai grav decât toate - reorganizarea Europei 
- şi care apare în ochii contemporanilor ca o mare sărbătoare a 
Vechiului Regim reînviat. 

Nimic nu lipseşte ca să întărească această impresie de 
sărbătoare continuă pe care o oferă întrunirea de la Viena: nici 
calitatea participanţilor, nici aspectul festivităților. Din toată 
Europa, mai multe mii de persoane se îndreaptă spre capitala 
Habsburgilor. Două sute treisprezece delegaţii oficiale se 
instalează aici împreună cu personalul lor; la care se adaugă 
cincisprezece membri ai familiilor domnitoare şi mai mult de 
două sute de prinți de tot felul. Până în iunie 1815, dineurile, 
recepţiile, balurile mascate, vânătorile de proporţii se succed 
unele după altele fără întrerupere. Întoarcerea din insula Elba şi 
cele „O sută de zile“ abia dacă tulbură înşiruirea de distracţii. 

Dar sărbătorile care marchează restauraţia Europei Vechiului 
Regim, scăpată de coşmarul pe care îl trăieşte de douăzeci şi 
cinci de ani, nu împiedică intrigile să-şi urmeze cursul. Această 
renaştere a moravurilor diplomatice din secolul al XVIII-lea este 
deosebit de prielnică spionajului, corupţiei, aventurilor galante. 
Pentru a reconstrui Europa viitorului se revine fără complexe la 
Europa trecutului, simbol semnificativ al dorinţei de restauraţie 
pe care o simt majoritatea celor prezenţi la Congresul de la 
Viena. 


„Liderii“ europeni 


În realitate, participarea delegaţiilor venite dintr-o mulţime de 
ţări este o păcăleală. Micile puteri invitate la serbări sunt ţinute 
departe de dezbateri. Soarta Europei este hotărâtă de delegaţii 
marilor puteri, iar oamenii politici cei mai importanţi aranjează 
pe continent un teatru pe măsura suveranilor din Vechiul Regim, 
ai căror reprezentanţi sunt la Viena. 

Rolul principal îl are britanicul Castlereagh, spirit flexibil şi 
subtil sub o aparenţă glacială, temperament practic care nu se 
împiedică deloc de rigiditatea protocolară a diplomaților de 
modă veche. Trebuie spus că el are toată libertatea de acţiune 
necesară pentru a face auzită vocea Angliei, care, preocupată în 
principal de avantajele comerciale şi coloniale, nu aşteaptă de la 
congres nicio mărire teritorială, ci numai refacerea echilibrului 
european. 

Acesta este şi obiectivul urmărit de şeful delegaţiei austriece, 
prinţul de Metternich, diplomat abil şi prudent, care, după ce l-a 
sfătuit pe împăratul Francisc să se apropie de Franţa imperială, 
s-a arătat apoi a fi un făuritor deosebit de activ al înfrângerii lui 
Napoleon. Dar echilibrul european aşa cum îl concepe 
Metternich este deosebit de cel al lui Castlereagh în două 
puncte esenţiale. Mare senior al Vechiului Regim, orbit de ura 
împotriva Revoluţiei, cancelarul austriac consideră că echilibrul 
nu se poate realiza decât într-o Europă strict conservatoare, în 
care cea mai mică veleitate de schimbare ar fi imediat 
reprimată; şi apoi el estimează că această condiţie nu poate fi 
realizată decât dacă edificiul european, restaurat de puterile 
coalizate, este garantat de puterea conservatoare a Austriei. 

De acord asupra principiului dar nu şi asupra metodelor, 
Metternich şi Castlereagh au amândoi acelaşi adversar: ţarul 
Alexandru |, care, de cele mai multe ori, conduce personal 
delegaţia rusă aflată doar cu numele sub autoritatea ministrului 
afacerilor străine, Nesselrode. Alexandru se consideră, şi nu 
chiar fără motiv, drept principal autor al coaliţiei care a dărâmat 
puterea napoleoniană. Numai că îşi însuşeşte în întregime 
ambițiile europene ale învinsului. Intr-adevăr, visul său este să 
realizeze prin Congresul de la Viena o federaţie a statelor 
europene pe care să o conducă el. Acest proiect al unei Europe 


unite provoacă îngrijorarea austriecilor şi a englezilor, cu toate 
că motivul neliniştii lor este diferit. Dacă se adaugă faptul că 
ţarul este foarte interesat de acel „bolnav al Europei“, cum este 
pe cale să devină Imperiul otoman, în scopul de a plasa sub 
protectoratul său popoarele ortodoxe din Balcani (ceea ce Îl 
transformă în concurentul Austriei, care consideră peninsula 
balcanică drept domeniul său rezervat de expansiune), dar şi în 
scopul de a pune mâna pe Strâmtori, care i-ar permite accesul 
în Mediterana orientală (spre marea spaimă a englezilor, a căror 
hegemonie în această zonă este exclusivă), se va înţelege fără 
mare greutate că dezbinarea învingătorilor a distrus destul de 
repede solidaritatea iluzorie din timpul luptelor. 

Alături de aceste trei figuri marcante ale politicii europene, 
ceilalţi nu sunt decât nişte figuranţi, chiar şi regele Prusiei, 
Frederic Wilhelm al Ill-lea, şi ministrul său, Hardenberg, care 
devin ausxiliarele ţarului în schimbul unor promisiuni teritoriale. 
Până şi abilul Talleyrand, atât de în largul său în acest mediu de 
aristocrați din secolul al XVIII-lea, şi care reuşeşte să facă în aşa 
fel încât să se uite că Franţa este o putere învinsă profitând de 
rivalităţile dintre puterile coalizate, nu poate evita ca ţara sa să 
fie transformată într-un actor cu rol secundar. 

Plasându-se în mod tactic şi cu aprobarea lui Ludovic al XVIII- 
lea pe terenul legitimităţii şi dreptăţii - „care este necesar 
tuturor“ - Talleyrand devine la Viena purtătorul de cuvânt al 
statelor mici, opunând sistemului împărţirii în scopul echilibrului, 
ideea că „suveranitatea nu poate fi obţinută doar prin simpla 
cucerire şi nici nu poate fi transmisă cuceritorului dacă 
suveranul nu i-o cedează“. Cu toate acestea, până la urmă 
proiectele britanice şi austriece au fost cele care au învins, iar 
Congresul de la Viena trece la noua împărţire a Europei pe baza 
principiului echilibrului. 


Europa din 1815 


Dominată de grija de a asigura echilibrul european, „opera“ 
teritorială a Congresului de la Viena găseşte un pretext oferit de 
pretenţiile lui Talleyrand: restaurarea dinastiilor /egitime. 
Imprudentă asimilare! Dinastiile legitime vor deveni în ochii 
multor europeni complicele tratatelor care calcă în picioare 
aspiraţiile naţionale ale popoarelor. Într-adevăr, echilibrul se 
potriveşte cu foamea de putere a învingătorilor. Anglia este cea 
mai abilă. Satisfacţiile pe care le cere sunt de ordin colonial, iar 
în Europa nu obţine pentru ea decât puncte de sprijin sau baze 
navale: insuliţa Hellgoland, în apele Danemarcei; în Mediterana, 
Malta şi insulele lonice, care, alături de Gibraltar, pe care îl 
deţine de un secol, îi permit să domine întreaga mare din punct 
de vedere strategic. În plus, ea mai reuşeşte o lovitură de 
maestru în scopul de a interzice francezilor orice acţiune înspre 
coasta flamandă şi Anvers: constituirea unui regat unic, format 
din Belgia şi Olanda, care formează regatul Ţărilor de Jos, 
încredinţat familiei de Orania. 


Marea 
Nordului 


REGA 


Oceanul 


Atlantic 


REGATUL ical 
PIEMONTULUI- 4467.) 
SARDINIA 


Teritorii dobindite în urma 
Congresului de ia Viena 


———— Frontierele în 1815 


Slavi Minorităţi naţionale — Confederația germanică 


Europa după Congresul de la Viena (1815) 


O atitudine atât de moderată nu se potriveşte cu dorinţa de 
putere a celorlalţi învingători. Rusia, fără să obţină tot ce dorea 
(oare nu dorea ea ca Europa să se unească sub autoritatea sa?) 
este totuşi cel mai bine recompensată. Două treimi din Polonia, 


incluzând Varşovia, măresc penetrarea sa în direcţia Europei 
Centrale. Obţinerea Finlandei în nord şi a Basarabiei luată 
sultanului, la sud, o fac să înainteze spre cele două spaţii 
maritime care mărginesc acest continent european pe care 
visează să-l domine. 

Dar probabil că transformările sunt mai importante pentru 
Austria şi pentru Prusia. Aceasta din urmă primeşte Pomerania 
şi o mare parte din Renania. Ea nu este încă prima putere în 
Europa, aşa cum o făcuse să spere sprijinul acordat de ţar, dar 
înaintează cu paşi mari pe acest drum. Cu atât mai mult cu cât 
Austria, printr-o mutație ale cărei consecinţe se pare că nu le-a 
observat nimeni, îşi vede susţinută vocaţia ei meridională, ceea 
ce îi îndepărtează atenţia de teatrul german. Reluarea în 
posesie a Tirolului şi a Salzburgului până la Bavaria nu face 
decât să consfinţească o poziţie anterioară Revoluţiei. Dar ea 
primeşte, pe lângă provinciile llirice, cea mai mare parte a 
nordului Italiei, care formează Regatul lombard-veneţian. lar 
situaţia sa de putere transalpină se consolidează încă prin 
venirea la putere a arhiducelui Ferdinand în marele ducat al 
Toscanei, iar în ducatul de Parma, a fostei împărătese a 
francezilor, Maria Luiza de Austria, a doua soţie a lui Napoleon |. 

Aceste măriri de teritoriu nu puteau să se facă fără să 
trezească nemulţumirea unora dintre foştii participanţi la 
coaliţie, victime ale lăcomiei marilor puteri. Acesta era cazul 
Suediei, unde Bernadette, devenit prinţ regal, s-a îndepărtat de 
ţara natală şi de vechile sale convingeri revoluţionare şi a mers 
până acolo încât, în timpul campaniei din 1814-1815, a condus 
un corp de armată suedez alături de Aliați. Lipsită de Pomerania 
suedeză atribuită Prusiei, de Finlanda, de care profită Rusia, în 
compensație Suedia primeşte Norvegia. Frumos exemplu de 
revenire la obiceiurile diplomatice din secolul al XVIII-lea, care 
sunt de altfel confirmate de împărţirea Poloniei între cele trei 
puteri, Austria, Prusia şi Imperiul țarilor, pentru care „o parte din 
Polonia“ era elementul lor diplomatic tradiţional. 

Marea învinsă în războiul pe care ea însăşi l-a pornit împotriva 
Europei, Franţa, îşi vede teritoriul micşorat dar nu împărţit, fiind 
în general redusă la frontierele sale din 1789. Suspiciunea 
persistă totuşi în privinţa intenţiilor sale, şi o centură de state- 
tampon se constituie în jurul ei pentru a bloca în viitor o 


eventuală expansiune. Ţările de Jos, Renania prusacă, 
Confederaţia elveţiană, a cărei neutralitate este proclamată, 
Regatul Savoiard, mărit cu fosta Republică genoveză, sunt tot 
atâtea bastioane însărcinate cu supravegherea „Marii Națiuni“ 
în interiorul căreia, în ciuda legitimităţii restaurate, se simte 
clocotind spiritul revoluţionar. În acelaşi timp, cei care conduc 
jocul Congresului de la Viena reuşesc să şteargă cu buretele de 
pe faţa Europei douăzeci de ani de politică de cucerire şi de 
anexări şi lasă să supravieţuiască doar imaginea unei Franţe 
revoluţionare maltratată de monarhii Vechiului regim, a unei 
Franţe depozitară a principiilor generoase din 1789, despre care 
se uită că nu au fost defel aplicate deşi a existat posibilitatea de 
a o face, în sfârşit, a unei Franţe care rămâne speranţa 
popoarelor europene decepţionate de un congres de la care au 
sperat altceva decât restaurarea pur şi simplu a Vechiului regim. 

Către Franţa se îndreaptă privirile patrioţilor polonezi, 
înglobaţi împotriva voinţei lor în statul prusac, austriac şi rus, 
ale belgienilor supuşi unui prinţ străin, ale italienilor care au 
putut spera un moment unificarea apropiată a ţării lor şi care 
sunt disperaţi văzând-o dezmembrată în şapte state, chiar şi ale 
germanilor, împărţiţi în 39 de regate sau principate, al căror 
singur lucru comun este o Dietă neputincioasă, simbol derizoriu 
al unui vis de unificare sfărâmat. Cât despre popoarele creştine 
din Balcani, pe care Imperiul le-a făcut să întrevadă posibilitatea 
de a scăpa de sub jugul secular al sultanului otoman, speranţa 
emancipării lor se spulberă odată cu iluziile Europei. 

Pentru că au încercat să reconstruiască continentul ignorând 
aspiraţiile pe care Revoluţia le-a trezit în sânul popoarelor, 
pentru că, din ură faţă de noile idei sau de frica consecinţelor 
acestora, au preferat principiul autorităţii principiului 
consimţământului la sentimentele naționale,  făuritorii 
Congresului de la Viena s-au condamnat singuri să nu-şi poată 
menţine realizările decât cu preţul unei politici de forţă. La 
această necesitate trebuiau să răspundă intenţiile „Sfintei 
Alianțe“. 


Sfânta Alianţă, mit şi realitate 


Începând din 1814, naţiunile coalizate au avut grijă să-şi 
precizeze atitudinea viitoare pentru a evita repetarea 
evenimentelor revoluţionare. În martie 1814, în timp ce 
campania din Franţa era departe de a fi finalizată, guvernul 
britanic a propus aliaţilor săi ruşi şi austrieci să încheie o alianţă 
pentru douăzeci de ani îndreptată împotriva Franţei. Pactul de la 
Chaumont a ratificat acest acord ce trebuia pentru viitor să 
plaseze Franţa pe o poziţie de naţiune învinsă şi suspectă. 

Bineînţeles, imediat după Congresul de la Viena, 
neînțelegerile dintre aliaţi, exploatate cu abilitate de Talleyrand, 
care făcea eforturi să creeze o imagine liniştitoare Franţei 
redevenită sub egida Bourbonilor, o putere plină de respect faţă 
de ordinea stabilită, au făcut ca hotărârile pactului să devină 
perimate. Cu toate acestea, spiritul contrarevoluţionar al 
învingătorilor din 1815 rămâne cu atât mai mult baza sistemului 
internaţional. Astfel, după câteva săptămâni de la congres, sub 
impulsul ţarului Alexandru, Austria, Prusia şi Rusia semnează 
tratatul numit al „Sfintei Alianțe“, care, în lipsa unui aranjament 
clar, avea meritul de a preciza principiile de bază potrivit cărora 
noii stăpâni ai Europei intenționau să instaureze noua ordine 
internaţională. 

Textul, pus sub semnul „Preasfintei şi Indivizibilei Treimi“, 
stipula în primul articol: 

„Conform cuvintelor din Sfânta Scriptură, care cere tuturor 
oamenilor să se considere fraţi, cei trei monarhi contractanţi vor 
rămâne uniţi prin legăturile unei fraternităţi adevărate şi 
indestructibile şi, considerându-se compatrioți, îşi vor acorda în 
orice ocazie şi în orice loc asistenţă, ajutor şi sprijin; apărând în 
faţa supuşilor şi armatelor lor ca nişte părinţi, ei vor conduce 
sub impulsul aceluiaşi spirit de fraternitate de care sunt animați, 
la protejarea religiei, a păcii şi dreptăţii...“ 

Este de-a dreptul ciudat acest document, care pretinde că 
sprijină acţiunea politică pe percepte religioase, şi care reuneşte 
semnăturile celor mai puternici suverani catolici, a ocrotitorului 
ortodocşilor şi a conducătorilor protestanților germani. 
Document neclar, care nu angajează în mod concret pe niciunul 
dintre semnatari, dar care, prin însăşi neclaritatea sa, pare a fi 


deosebit de ameninţător pentru liberalii europeni. În sfârşit, 
document care devine lipsit de orice semnificaţie reală de 
îndată ce Regatul Unit refuză să garanteze acest text, pe care 
Castlereagh îl califică drept „monument de misticism şi de 
prostie“, iar Franţa aderă la el cu entuziasm pentru a intra în 
grațiile ţarului Alexandru. 

Dar, aşa cum se va întâmpla o sută treizeci de ani mai târziu 
la lalta, un mit a luat naştere, cel al „Sfintei Alianțe“ a despoţilor 
îndreptată împotriva popoarelor; interpretare simplistă a unei 
stări de spirit reale, care, de altfel, nu va întârzia să se 
concretizeze printr-o acţiune dintre cele mai realiste a 
diplomaților europeni Castlereagh şi Metternich. Intr-adevăr, 
mai mult decât proclamația zgomotoasă datorată efuziunilor 
mistice ale ţarului, acţiunile care urmează dezvăluie adevărata 
faţă a suveranilor autoritari, îndreptată împotriva aspirațiilor 
populare apărute în timpul Revoluţiei. 

Mai întâi este realizat tratatul „Cvadruplei Alianțe“, semnat la 
20 noiembrie 1815 (în aceeaşi zi cu al doilea tratat de la Paris), 
îndreptat împotriva Franţei, în momentul în care regimul solid 
restaurat de Bourboni o face să pară mai mult decât nesigură în 
ochii foştilor coalizaţi. Reînnoind dispoziţiile pactului de la 
Chaumont, acest pact întăreşte alianţa dintre învingători 
împotriva unei eventuale reveniri a expansionismului francez. 

În al doilea rând, se stabileşte cu această ocazie organizarea 
unor întâlniri periodice ale suveranilor semnatari ai Cvadruplei 
Alianțe pentru a-şi coordona politicile în vederea prevenirii 
acestui pericol şi a asigurării „păcii şi prosperității popoarelor“, 
altfel spus, un status-quo favorabil învingătorilor. la naştere 
astfel un „acord european“, fără instituţii organice, dar care, 
datorită acţiunii conjugate a lui Alexandru |, a lui Castlereagh şi 
a lui Metternich, dă politicii europene o aparenţă de unitate. 

În sfârşit, trebuie menţionată, în cursul acestor „congrese“, 
influenţa hotărâtoare pe care a avut-o cancelarul austriac. 
Acesta din urmă reuşeşte să-şi convingă colegii să intervină 
peste tot acolo unde se manifestă cea mai neînsemnată 
veleitate liberală, în scopul de a înăbuși din faşă mişcările care 
ar putea fi amenințătoare pentru liniştea Europei. Menţinerea sa 
în fruntea guvernului de la Viena până în 1848 a dus la 
concluzia că el aplica Europei în mod deliberat acel „sistem 


Metternich“ care apare mai ales ca o succesiune de reacţii de 
circumstanţă în momente cu caracter identic. 

Primul dintre aceste „congrese“ europene, cel de la Aix-la- 
Chapelle din 1818, pune capăt, oficial cel puţin, situaţiei de 
excepţie a Franţei în contextul unei Europe restaurate. Ducele 
de Richelieu, ministrul de externe al lui Ludovic al XVIII-lea, 
obţine aici prietenia ţarului, iar în schimbul unor garanţii de 
„bună purtare“ oferite de Paris, evacuarea teritoriului francez. 
Tot acum Franţa este reintegrată în acordul european şi aderă la 
Cvadrupla Alianţă. În aparenţă, neîncrederea manifestată de 
semnatarii acordului din 1815 faţă de leagănul Revoluţiei 
dispare. În realitate, prudenţa îi împinge pe aliaţii de ieri să 
reînnoiască, printr-un tratat secret, asigurările mutuale pe care 
şi le-au oferit cu dărnicie împotriva aliatului de astăzi. 


Succesul şi fragilitatea noii ordini europene 


Reuniunile „la vârf“ care urmează după Congresul de la Aix- 
la-Chapelle ilustrează funcționarea sistemului, care îi 
mulţumeşte pe suveranii absoluţi ameninţaţi de revendicările 
liberale şi naţionale ale popoarelor europene. Mai întâi a avut 
loc intervenţia Austriei, autorizată de congresele de la 
Karlsbad? (august 1819) şi de la Viena (1820), în statele 
germane în care au luat amploare mişcările liberale - încurajate 
de o asociaţie studenţească, Burschenschaft - după care 
represiunea s-a extins în toată Germania. A urmat apoi, la 
congresele de la Troppau (octombrie 1820) şi de la Laybach 
(ianuarie 1821), hotărârea de a încredința Austriei sarcina de a-l 
reinstala pe tron, cu toate prerogativele puterii, pe regele celor 
Două Sicilii, Ferdinand |, care, în urma unei insurecţii organizate 
de „carbonari“, a fost silit să ofere supuşilor săi o constituţie. La 
23 martie 1821, o armată austriacă intră în Neapole, anulează 
imediat hotărârile constituţionale şi acţiunile guvernului liberal 
şi dă semnalul unei reacţii violente care se extinde repede în 
Lombardia şi în Piemont. 

In martie 1821, în Piemont s-a declanşat o mişcare 
revoluţionară iniţiată de studenţii torinezi şi de garnizoana din 
Alexandria, care l-a obligat pe bătrânul rege Victor Emmanuel să 
abdice în favoarea fratelui său, Carol Felix, şi să încredinţeze 
regența vărului său, Carol Albert, duce de Carignan, care, 
înainte de a fugi, a aprobat o constituţie copiată după modelul 
spaniol din 1812. Aceasta nu a apucat să fie aplicată. Încă din 
primele zile ale lunii aprilie, acţiunea conjugată a soldaţilor lui 
Carol Felix, refugiat la Modena, şi a trupelor austriece care au 
fost chemate în ajutor, pune capăt tentativei liberalilor 
piemontezi. „lată ce înseamnă o revoluţie înăbuşită la timp“, va 
spune Metternich, care devenea stăpânul întregii peninsule şi în 
acelaşi timp jandarmul Europei. 

A urmat, în sfârşit, satisfacția dată Bourbonilor din Franţa de 
Congresul de la Verona (octombrie 1822) care, cu 
binecuvântarea Sfintei Alianțe, le-a oferit posibilitatea să-i 
zdrobească pe liberalii spanioli care îl obligaseră pe Ferdinand al 
VII-lea, Bourbonul din Spania, să pună în vigoare Constituţia din 


202 Karlsbad, renumită staţiune din Imperiul austriac. Astăzi, Karlovy-Vari. 


1812. Armata formată din 100.000 de oameni, comandată de 
ducele de Angoulême, va înfrânge repede rezistenţa forţelor 
liberale, deschizând calea unei represiuni atât de violente încât, 
pentru a scăpa de răzbunarea lui Ferdinand al VII-lea, numeroșii 
liberali vor căuta adăpost în garnizoanele şi pe navele franceze. 
Dezgustat, ducele de Angoulême va refuza titlul de duce de 
Trocadero (de la numele bătăliei hotărâtoare care s-a dat la 31 
august 1823), care i-a fost oferit de suveranul reinstalat, şi se va 
grăbi să părăsească ţara. 

La sfârşitul anului 1823, Sfânta Alianţă pare că a triumfat 
peste tot acolo unde s-au manifestat forţele revoluţionare. Cu 
toate acestea, la impactul cu realitatea, coeziunea acesteia s-a 
arătat a fi imperfectă. Acord de circumstanţă, ea a permis 
Austriei să-şi păstreze şi chiar să-şi consolideze poziţia din Italia, 
iar Bourbonilor să încerce să dea regimului lor puţin din acea 
strălucire militară care, după prăbuşirea Imperiului, în mod 
evident le lipsea. Dar este din ce în ce mai clar că pericolul 
renaşterii expansiunii franceze fiind îndepărtat, nu mai există 
niciun punct comun între o Anglie, orientată către un viitor în 
care liberalismul îşi are locul său, şi puteri ca Rusia şi Austria, 
care îşi dau silinţa să şteargă şi ultima urmă de influenţă 
exercitată de Revoluţia franceză asupra europenilor. Venirea la 
putere a lui Canning în Marea Britanie, succesor al lui 
Castlereagh după sinuciderea acestuia din urmă, în 1822, şi 
adversar hotărât al politicii de intervenţie  antiliberală, 
accentuează şi mai mult această tendinţă şi nu lasă nicio 
speranţă lui Metternich. „Aceasta este una din catastrofele cele 
mai îngrozitoare care puteau să mă lovească“, va spune el. 

Cât despre Franţa, dacă suveranii săi înclină în sufletul lor 
pentru o restauraţie totală a Vechiului Regim, experienţa amară 
a exilului recent îi determină să nu dispreţuiască prea tare o 
opinie publică ataşată în mod deosebit de cuceririle 
revoluţionare şi extrem de sensibilă la orice încercare de 
schimbare a acestora. 

Atâta vreme cât se menținea acel status-quo obţinut prin 
tratatele din 1815, acordul Sfintei Alianțe putea să se hrănească 
cu iluzia existenţei sale. Putea chiar să supravieţuiască unor 
mişcări de o amploare limitată, ca acelea care s-au desfăşurat 
între 1820 şi 1823 în Germania, ltalia şi Spania. Dar, în 


momentul în care repunerea în discuţie a ordinii internaţionale 
fixate de Congresul de la Viena ar fi putut găsi sprijinul unei 
mari puteri europene, sistemul ar fi fost în mod iremediabil 
condamnat. Intervenţia franceză în Spania, al cărei principiu a 
fost condamnat de Anglia lui Canning, avea să fie ultimul ei 
succes. 

Câţiva ani mai târziu, avântul mişcărilor liberale şi naţionale, 
aţâţate de contaminarea permanentă cu ideile Revoluţiei 
franceze, avea să deschidă o primă breşă în sistemul european 
instaurat imediat după înfrângerea armatelor napoleoniene. 
Până în 1870, liberalismul şi mişcarea de emancipare a 
naţiunilor se vor consacra distrugerii sistematice a rezultatelor 
reacționare ale Congresului de la Viena. 


Capitolul 2 
1830. PRIMELE VICTORII ALE LIBERALISMULUI 


MI Stabilită de Congresul de la Viena, ordinea 
europeană din 1815 nu întârzie să fie serios zdruncinată 
de aspiraţiile naţionale şi liberale ale popoarelor de pe 
continent, moştenire a perioadei revoluţionare; aceste 
tensiuni vor măcina rapid edificiul ridicat de suveranii 
Vechiului Regim. 


N Dintre aceste mişcări, cea mai dinamică este fără 
îndoială trezirea naționalităților. Izvoarele sale sunt 
variate: dreptul popoarelor de a-şi hotărî singure soarta 
potrivit conceptiei  propovăduite de revoluționarii 
francezi, sau „spiritul popular“ bazându-şi realitatea pe 
trecutul unei comunităţi care şi-a dovedit existența de-a 
lungul istoriei şi se impune indivizilor. Dar ameninţarea 
pe care o exercită asupra Europei făurită de Congresul 
de la Viena rămâne aceeaşi. Ea tinde să dezintegreze 
statele multinaționale constituite la Viena şi să 
reunească naţiunile împărţite între mai multe state. 


N Insurecția grecească din 1820, îmbinată cu forța 
mişcării filoelenice şi cu interesele naţionale ale Rusiei, 
Angliei şi Franţei, va sfârşi în 1830 cu independenţa 
Greciei, prima lovitură dată acordului european de la 
Viena. 


N Reactie populară împotriva unei politici deliberate 
de revenire la Vechiul Regim, revoluția franceză din 1830 
marchează prăbuşirea dinastiei legitime restaurate în 
1815. Este oare revoluția din 1830 semnalul ridicării 
întregii Europe împotriva hotărârilor Congresului de la 
Viena? Este foarte posibil: Belgia se răscoală împotriva 
suveranului Țărilor de Jos, polonezii scutură jugul țarist, 
în Germania şi Italia o vie agitație pare să constituie 
preludiul revoluției. 


N Dacă în sfera de influență a marilor state liberale, 


Anglia şi Franţa, principiile naţionale şi liberale triumfă 
(Belgia îşi câştigă independenţa, în peninsula iberică se 
instalează suverani liberali), acolo unde domină 
monarhiile reacționare din Europa centrală şi de est este 
victorioasă represiunea: insurecția poloneză sau 
mişcările italiene şi germane sunt zdrobite. 


Imediat după intervenţia franceză în Spania, ordinea 
europeană restaurată de Congresul de la Viena şi 
supravegheată de Sfânta Alianţă este repusă brusc în discuţie 
de mişcările populare de sorginte liberală şi naţională. 
Controlate pentru scurt timp de „acordul european“, aceste 
mişcări reîncep cu mai multă forţă imediat ce apar primele fisuri 
în „sistemul“ lui Metternich. Independenţa coloniilor portugheze 
şi spaniole din America Latină, obţinută începând din 1824, a 
arătat fragilitatea Sfintei Alianțe în momentul în care erau în joc 
interesele antagoniste ale membrilor săi. Succesul unei mişcări 
naţionale apărută la începutul deceniului 1820, cea a grecilor, îi 
va da o lovitură mortală şi va deschide calea unui val 
revoluţionar care, în 1830, ia amploare la scară europeană. 


Trezirea „naţiunilor“ 


Pentru a înţelege evenimentele care au drept cadru cea mai 
mare parte a Europei continentale de după Congresul de la 
Viena şi care vor constitui „urzeala“ istoriei europene până în 
1914 şi chiar după această dată, trebuie să ne întoarcem în 
trecut şi să vedem originea şi semnificaţia principiului de 
„naţionalitate“. 

Termenul de „naţionalitate“ apare în primul sfert al secolului 
al XIX-lea şi a fost folosit prima oară de Dna de Staël în cartea 
sa, Despre Germania, apărută în 1810. Dar se va răspândi de 
abia în jurul anului 1830 şi va avea următorul sens: „condiţia 
unei comunităţi umane care formează în mod real sau doreşte 
să formeze o naţiune diferită de celelalte, în virtutea originilor, 
tradiţiilor şi intereselor comune“ (Dicţionarul Academiei). Or, 
imediat după tratatul din 1815, care reîmparte teritoriile şi 
popoarele Europei între învingătorii lui Napoleon, numeroase 
„naţiuni“ nu formează state, fie din cauză că ele sunt înglobate 
într-o structură politică cuprinzând alte elemente (Imperiul 
austriac), fie, din contră, pentru că națiunea este împărţită între 
state diferite (națiunea poloneză, cea italiană sau cea germană). 
Principiul naționalităților presupune în teorie ca statul să 
coincidă cu națiunea, iar mişcarea naționalităților din secolul al 
XIX-lea are drept scop tocmai această identificare pentru a 
forma statele naţionale. 

Aceste mişcări au două surse principale. Prima este Revoluţia 
franceză, a cărei idee forte în politica externă este aceea a 
„dreptului popoarelor de a-şi hotărî singure soarta“. Această 
teză a naţionalităţii conştiente de sine, care se va regăsi la 
italianul Mazzini şi care presupunea şi noţiunea de voinţă a 
popoarelor, se opunea principiului însuşi al Vechiului Regim, 
potrivit căruia durata (timpul) era creatoarea legitimităţii, ceea 
ce însemna că popoarele care au ajuns să trăiască împreună din 
dorinţa unuia sau altuia dintre suverani trebuie să rămână în 
continuare integrate în edificiul istoric respectiv. 

Franţa revoluţionară şi-a răspândit principiile în toată Europa 
şi înainte şi după perioada napoleoniană. Mai întâi prin exemplul 
său propriu şi prin ideile liberale care au triumfat în prima etapă 
a Revoluţiei, apoi prin forţa armelor şi, în sfârşit, prin reacţia 


celorlalte popoare, provocată de dominaţia ei politică, 
economică şi militară. De această reacţie naţională îndreptată 
împotriva Franţei se leagă evenimente ca ridicarea Spaniei 
împotriva trupelor napoleoniene, revolta muntenilor din Tirol în 
1809, războiul „patriotic“ dus de ruşi în 1812 şi glorificat de 
Tolstoi în Război şi pace, rezistenţa germană din 1813, totul 
culminând, aşa cum am văzut, cu faimoasa „bătălie a naţiunilor“ 
de la Leipzig (16-19 octombrie 1813), a cărei denumire este un 
simbol al consecinţelor indirecte ale Revoluţiei. 

Cealaltă sursă a sentimentului naţional nu are nimic cu 
principiile de libertate şi democraţie ale Revoluţiei franceze. 
Născută exact din respingerea dominaţiei franceze, ea încearcă 
să înlocuiască ideile iacobine şi se inspiră dintr-o întoarcere la 
tradiţii. În Germania, loc de predilecție al acestui curent 
reacţionar şi romantic, mişcarea duce la formularea unui 
concept naţional foarte diferit de cel apărut din filozofia 
iluministă şi din revoluţie. Pentru romanticii germani, națiunea 
este o realitate vie, care îşi are rădăcinile în trecutul comunităţii 
germanice. Folclorul, miturile moştenite din legendă, trecutul 
naţional devenit sacru şi idealizat (de la catedralele gotice până 
la cavalerii teutoni) fac parte din acest concept de esenţă 
populară (Vo/kgeist), care va constitui baza naţionalismului 
german, în timp ce juriştii şi filozofii, ca Hegel de exemplu, 
susţin că statul şi nu comunitatea cetăţenilor trebuie să unifice 
națiunea. 

Această a doua sursă a sentimentului naţional nu se limitează 
totuşi numai la Germania. Ea se regăseşte peste tot acolo unde 
burghezia, care, de altfel conduce mişcarea şi constituie 
principalul ei fundament sociologic, nu a fost suficient de 
puternică pentru a lua în mâinile sale curentul naţional şi unde 
mai domină încă forţele socio-economice ale Vechiului Regim, 
adică în Europa centrală, orientală şi mediteraneeană. În aceste 
zone, care sunt cele ale Europei feudale, agrare şi autoritare, 
trezirea conştiinţei naţionale se bazează pe trei elemente 
principale: 

- istoria, trăită ca o realitate mistică aparţinând trecutului 
celui mai îndepărtat al comunităţii naţionale; 

- limba, ale cărei aspecte specifice sunt scoase în evidenţă 
de filologi şi gramaticieni, şi pe care scriitorii se străduiesc să o 


răspândească. Sentimentul naţional al popoarelor europene ia 
naştere cel mai adesea tocmai din apărarea limbii şi din lupta 
dusă împotriva ocupantului pentru a căpăta dreptul de a fi 
utilizată; 

- religia, atunci când puterea dominantă practică o religie 
diferită de cea a naţionalităţii supuse, aşa cum este de exemplu 
cazul Poloniei şi al zonei balcanice, unde popoarele creştine - 
greci, bulgari, români etc. - sunt supuse jugului turcilor otomani. 


Revolta balcanică şi independenţa Greciei 


De la sfârşitul Evului Mediu, popoarele slave din Balcani au 
fost rupte de Europa. Incluse în Imperiul otoman, ele au luat 
parte la decăderea, marcată de pierderea autorităţii sultanilor, 
care îi lasă să guverneze în locul lor pe marii viziri sau pe 
paşalele (administratori) din provincii; agravată de 
conservatorismul supuşilor, care răspund cu asasinate la 
încercările reformatoare ale unora dintre suverani, pune în 
pericol existenţa însăşi a imperiului. Provinciile balcanice, 
strâmtorile Bosfor şi Dardanele, Asia Mică stimulează lăcomia 
vecinilor spaţiului turcesc şi în primul rând pe cea a ţarului. 
„Problema orientală“ - adică aceea a împărţirii Imperiului 
otoman - a constituit deja unul din principalele motive ale 
rupturii dintre Napoleon şi Alexandru |. Ea rămâne elementul 
major al ostilităţii anglo-ruseşti, ţarul erijându-se în protector al 
popoarelor creştine din Balcani pentru a-şi justifica mai bine 
interesul pentru accesul în mările calde (pe atunci numite 
„mările libere“), adică pentru strâmtori, la care Marea Britanie 
face, din refuzul de a-i vedea pe ruşi pătrunzând în Mediterana, 
unul din principiile esenţiale ale politicii sale externe. 

Dar dacă „problema orientală“ trezeşte interesul sau spaima 
marilor puteri europene, decăderea Imperiului otoman, acest 
„om bolnav“, a cărui lentă agonie aminteşte pe cea a Imperiului 
bizantin pe care l-a cucerit şi a cărui moştenire şi-a însuşit-o, 
trezeşte speranţa popoarelor creştine din Balcani. Supuşi mai 
bine de trei secole, sârbii, românii, bulgarii, macedonenii grecii 
etc., şi-au păstrat trăsăturile specifice datorită menţinerii religiei 
ortodoxe. Cu toate că dominaţia turcă s-a arătat tolerantă în 
această direcţie, ei suferă de pe urma regimului de supunere 
care le interzice să posede pământuri, să călărească şi să aibă 
armate. Mai mult încă, ei se tem de abuzurile atotputernicelor 
paşale din provincii şi de jafurile însoţite uneori de atrocități, 
comise împotriva populațiilor locale de acei „ieniceri“, mercenari 
fanatici, credincioşi sultanului. 

Acest regim de opresiune, ale cărui efecte se adaugă celor 
provocate de slăbirea Imperiului, este propice revoltării mai ales 
a popoarelor de la frontiere, sârbi sau români, care pot spera să 
primească sprijinul statelor creştine vecine şi mai ales pe cel al 


ţarului, protector firesc al ortodocșilor. 

Astfel se face că în 1804, o revoltă sârbească împotriva 
ienicerilor s-a transformat într-un război împotriva Turciei, sub 
conducerea unui bogat negustor de porci, Kara Gheorghe. Timp 
de doi ani, Kara Gheorghe a susţinut campania, obţinând 
succese şi chiar punând mâna pe Belgrad în 1806, în timp ce 
ţarul trimitea trupe în Moldova şi Ţara Românească, şi ele în 
plină revoltă împotriva sultanului. Dar în 1812, când Napoleon 
devine o ameninţare, Alexandru se grăbeşte să semneze pacea 
cu sultanul, la Bucureşti, abandonându-i pe sârbi în voia sorții. 
Represiunea a fost înfiorătoare: soldaţii turci au făcut pe străzile 
Belgradului piramide de capete şi au tras în ţeapă victimele. 
Totuşi, ferocitatea represiunii nu a împiedicat ca trei ani mai 
târziu, un alt negustor de porci, Miloş Obrenovici, să provoace o 
nouă răscoală, obligându-l pe sultan să-i recunoască Serbiei o 
semiautonomie. 

Acest rezultat nu putea decât să le încurajeze pe celelalte 
popoare balcanice să încerce să obţină de la guvernul din 
Constantinopol avantaje asemănătoare. lar sentimentul naţional 
nu era nicăieri mai puternic decât în Grecia, unde trăia cel mai 
evoluat dintre popoarele din Balcani. 

Cucerirea de către turci a Mediteranei orientale s-a arătat a fi 
profitabilă pentru populaţiile elenice. Războaiele Revoluţiei şi ale 
Imperiului au interzis comerţului francez accesul în apele 
Mediteranei şi au lăsat cale liberă armatorilor şi marinarilor 
greci. Aceştia au  monopolizat cu încetul comerțul 
mediteraneean, şi-au instalat colonii în tot Orientul şi au adunat 
bogății fructuoase care au dat naştere unei burghezii înstărite, 
formată din negustori şi armatori. La începutul secolului al XIX- 
lea, ideile liberale pătrund tocmai în rândurile acestei categorii 
sociale. Din sânul acesteia apar poetul Solomos şi scriitorul 
Korai, exilat mult timp la Amsterdam şi apoi la Paris, unde 
moare în 1833: şi unul şi celălalt au fost cântăreţi pasionaţi ai 
trecutului naţional elenic. 

Tot în aceste medii se pun în curând bazele unei societăţi 
secrete, „Eteria“ (o primă Eterie a apărut la sfârşitul secolului al 
XVIII-lea, formată de patrioţi greci exilați la Viena), care îşi 
fixează drept scop să-i unească pe greci în vederea obţinerii 
independenţei. O adevărată reţea clandestină de rezistenţă 


împotriva turcilor se formează în întreaga ţară. Propaganda 
Eteriei trezeşte entuziasmul multor greci aparţinând tuturor 
mediilor sociale, de la marinarii săraci de pe coastă, până la 
muntenii recalcitranţi, kKleftii, şi la ţăranii din zona de câmpie. 
Dar ea capătă şi sprijinul multor conducători ai marilor puteri, în 
primul rând pe cel al ţarului, al cărui consilier, Capo d'Istria, este 
din Corfu, şi al cărui aghiotant, Ipsilanti, şi el de origine 
grecească, este unul din şefii Eteriei. 

Începând din 1815, în Grecia se întrunesc toate condiţiile 
psihologice în vederea unei revolte împotriva turcilor. Numai că 
la Congresul de la Viena, puterile care se tem de o repunere în 
discuţie a echilibrului european mai mult decât de orice, ocolesc 
problema popoarelor creştine din Balcani. Aşa încât, grecii 
abandonaţi dominaţiei sultanului vor lua singuri iniţiativa 
revoltei şi vor pune Europa în faţa faptului împlinit. 

În 1820, o încercare ratată a lui Ipsilanti (dezaprobată de ţar), 
de a invada provinciile creştine din Balcani, dă semnalul 
revoltei. La chemarea arhiepiscopului de Patras şi a notabililor 
(„primaţii“), ajutaţi de marinari, care aruncă în aer navele de 
război turceşti cu ajutorul aruncătoarelor de torţe, grecii se 
răscoală, alungă trupele otomane şi, în ianuarie 1822, la 
Epidaur, proclamă independenţa ţării, a cărei capitală este 
stabilită la Corint. Cu toate acestea, lipsa ajutorului extern - 
ţarul se retrage în faţa opoziţiei hotărâte a lui Metternich, a 
prusacilor şi a englezilor - şi neînțelegerile interne din rândul 
răsculaților fac jocul turcilor care, obţinând ajutorul armat al 
atotputernicului paşă din Egipt, Mehmet-Ali, trec la o represiune 
sălbatică, al cărei episod sângeros, masacrul din Chios (aprilie 
1822), provoacă indignarea Europei. Peloponezul, eliberat de 
greci, este recucerit. Missolonghi cade în aprilie 1826, după o 
rezistenţă eroică, iar Atena trebuie să capituleze în iunie 1827, 
după un asediu de şapte luni. 

Masacrul din Chios şi atrocitățile comise de ieniceri au avut la 
început un slab efect asupra celor ce răspundeau de politica 
europeană. „Turcii sunt oameni foarte de treabă, spunea 
Metternich, ei îi ucid pe greci, grecii le taie capetele. Este o 
chestiune ce nu are legătură cu civilizaţia“. Totuşi, treptat, s-a 
format în favoarea grecilor o opinie receptivă la subiectul 
filoelenic, care s-a dezvoltat în mediile liberale şi care, din 


aproape în aproape, va cântări din ce în ce mai greu în opţiunile 
celor ce luau hotărâri politice. Începând din 1821, s-au format în 
diferite ţări societăţi filoelenice pentru a face cunoscută cauza 
răsculaților greci şi pentru a mobiliza cercurile conducătoare. 
Scriitori, artişti, diplomaţi, militari se vor arunca în luptă, 
înmulţind mărturiile şi apelurile în favoarea grecilor. In Franţa, 
Delacroix şi Ary Scheffer pictează Masacrul din Chios şi 
respectiv Femeile suliote. Lamartine închină lui Byron Ultimul 
cântec al pelerinajului lui Childe Harold, Casimir Delavigne 
glorifică Mesenienele, iar Hugo exclamă în Orientale: 


„În Grecia! În Grecia! Hai, poetule, trebuie să plecăm“. 


Lordul Byron moare la Missolonghi, în 1824, după ce şi-a 
consacrat cauzei greceşti sfârşitul existenţei sale zbuciumate şi 
averea. Colonelul francez Voutiers, proscrisul italian Santarosa, 
scoţianul Gordon, englezul Cochrane, care, întors din America 
Latină unde a luptat pentru independenţa chiliană, va comanda 
între 1827-1828 flota răsculaților, toţi îmbrăţişează cauza 
grecească şi vin să-şi pună spada în serviciul independenţei 
elene. Geneva, unde s-a retras Capo d'Istria, devine din 1824 
epicentrul unui puternic curent transnaţional european, în care 
filoelenismul este impulsul revelator, iar liberalismul sufletul 
profund. 

Cu toate acestea, nu un liberal a fost cel care avea să ia 
iniţiativa angajării puterilor europene în lupta de eliberare a 
Greciei, ci un autocrat autentic, ţarul Nicolae I, devenit împărat 
al Rusiei la moartea lui Alexandru, survenită în decembrie 1825. 
Fără să ceară părerea celorlalţi membri ai „acordului european“, 
în martie 1826 ţarul trimite un ultimatum sultanului, cerându-i 
proclamarea independenţei provinciilor româneşti şi a Serbiei, 
dar fără să menţioneze şi Grecia. El speră ca în felul acesta să 
determine Imperiul otoman să intre în război şi să profite de 
situaţie pentru a-şi extinde influenţa în Balcani, independenţa 
Greciei decurgând de la sine fără ca ţarul să poată fi acuzat că a 
pus mâna pe arme pentru a ajuta un popor răzvrătit. Dar planul 
său va fi zădărnicit de Canning, care a înţeles imediat pericolul 
de a-i lăsa pe ruşi să acţioneze singuri. El reuşeşte să-i atragă 
pe aceştia într-o Triplă Alianţă, care, prin tratatul de la Londra (6 


iulie 1827), obliga Anglia, Franţa şi Rusia să impună turcilor şi 
grecilor tratative care par să urmărească avantaje deosebite 
pentru cele trei state. 

Cele trei puteri aliate îşi trimit escadrele în rada portului 
Navarin (sau Pilos) unde erau concentrate flotele egiptene şi 
turceşti, când un incident banal (focuri de armă trase asupra 
unei şalupe engleze) transformă tratativele europene în război. 
Pierzându-şi cea mai mare parte a flotei la Navarin (20 
octombrie 1827), turcii sunt atacați în Peloponez de o mică 
expediţie franceză condusă de generalul Maison, apoi în Asia 
Mică şi în Tracia de armatele ruseşti. În septembrie 1829, prin 
tratatul de la Adrianopol, ei trebuie să recunoască autonomia 
Principatelor române - Moldova şi Tara Românească -, a Serbiei 
şi să permită libera trecere prin strâmtori a navelor ruseşti. 

Între timp, Grecia şi-a făcut o constituţie şi i-a încredinţat 
preşedinţia lui Capo d'Istria. Un protocol semnat la Londra în 
1829 făcea din Grecia un teritoriu autonom, dar Anglia şi Franţa 
preferau o ţară complet independentă, care ar fi scăpat mult 
mai uşor de influenţa Rusiei. Până la urmă, convenţia din 
februarie 1830 îi va hotărî soarta de stat independent, lipsit însă 
la început de numeroase teritorii populate de greci: Acarnania la 
nord, Tessalia la est, insulele Creta şi Samos. Mai mult, în 
octombrie 1831, după asasinarea, la Nauplia, a lui Capo d'Istria, 
devenit un fel de dictator asupra căruia ruşii intenționau să-şi 
menţină influenţa, Greciei i se impune un monarh străin: prinţul 
bavarez Otho. Acesta va guverna ţara ca un monarh absolut, 
dând atenţie mai ales armatei recrutate în regiunea Bavaria, dar 
întreţinută de greci cu preţul unor impozite cumplit de mari. 

Aşa incompletă cum era, convenţia din februarie 1830 
marchează o dată hotărâtoare în istoria Europei. Trei membri ai 
Sfintei Alianțe s-au bătut pentru a obţine o revendicare 
naţională împotriva voinţei unui suveran absolut. Desigur, Rusia 
a urmărit mai ales scopuri imperialiste când a sărit în mod 
indirect în ajutorul grecilor răsculați, iar Anglia şi-a dat seama 
imediat de amploarea dezastrului provocat prin participarea la 
distrugerea flotei otomane din Navarin. Era însă prea târziu să 
se mai schimbe cursul unei istorii determinate de importanţa 
alegerilor tactice făcute de Nicolae | şi de Canning, acest 
„meteor dezastruos“, după opinia lui Metternich, care a crezut 


că salvează Imperiul otoman trecând de partea ruşilor şi a 
francezilor, dar nu a făcut decât să participe la decăderea lui. 
Or, această istorie ia brusc proporţii la sfârşitul deceniului 1820 
şi se îndreaptă într-o direcţie total diferită de aceea pe care au 
vrut să i-o imprime făuritorii Congresului de la Viena. 

Franţa se poate bucura de această primă breşă în tratatele 
din 1815 şi în principiile Sfintei Alianțe. Reintegrată în acordul 
european, ea are posibilitatea să constate că alianţa foştilor săi 
învingători nu a rezistat în faţa crizei declanşate de insurecția 
naţională a grecilor. Dincolo de incoerenţa aparentă a politicii 
sale (oare Ibrahim, fiul lui Mehmet-Ali, nu se mira de râvna 
francezilor de a participa la eliberarea grecilor, după ce au 
participat la supunerea spaniolilor?) Franţa poate să se 
mândrească cu o anumită logică geopolitică. Cât despre 
Metternich, pe care ura împotriva revoltelor îl făcea un bun 
profet, acesta prevedea că independenţa grecilor va da 
semnalul unei revoluţii de proporţii în întreaga Europă. Bourbonii 
din Franţa, beneficiari ai restauraţiei din 1815, aveau să devină 
primele ei victime. 


Revoluţia din Franţa 


Printre suveranii restauraţi în 1815, cei mai puţin siguri de 
tronul lor erau, fără îndoială, Bourbonii. Readuşi în regatele lor 
cu ajutorul armatelor invadatoare străine, dinastia acestora 
devenise simbolul înfrângerii. În acelaşi timp, mulţi francezi 
făceau între ei şi Napoleon, căruia i se atribuiau toate calităţile, 
o comparaţie cu totul defavorabilă. 

In ciuda unei prudente extreme, contele de Provence, devenit 
regele Ludovic al XVIII-lea, s-a arătat a fi incapabil de a-şi atrage 
încrederea poporului său şi de a-i împiedica pe cei mai zeloşi 
dintre partizanii lui să-şi însoţească întoarcerea de promisiuni de 
răzbunare împotriva cumpărătorilor bunurilor naţionale, creând 
astfel o stare de nelinişte în rândurile burgheziei mici şi mijlocii, 
categoria cea mai dinamică a regatului. Intoarcerea din insula 
Elba şi prăbuşirea totală şi imediată a monarhiei restaurate au 
demonstrat fragilitatea regimului. 

A doua restauraţie a îndeplinit repede promisiunile celei 
dintâi, în ciuda dorinţei regelui de a linişti populaţia. Dominat de 
ultraregalişti, Ludovic al XVIII-lea îi lasă pe aceştia să guverneze. 
El permite „Terorii albe“ să ia amploare în sudul Franţei şi să se 
împotrivească foştilor revoluționari sau celor care au servit 
Imperiul. Lasă Camera deputaţilor (numită ironic „Camera 
ascunsă“ - la chambre introuvable), în care ultraregaliştii sunt 
de departe majoritari, să instituţionalizeze acest val de teroare 
prin crearea unor tribunale excepţionale pentru a judeca pe 
autorii triumfalului „zbor al Vulturului“ din 1815 şi care au 
eliminat mai multe zeci de mii de funcţionari şi au deportat pe 
oricine era suspectat de complot împotriva statului. Politică 
exagerată, care îi îngrijorează şi pe foştii aliaţi, alarmaţi de 
inevitabila reacţie a francezilor. Când Ludovic al XVIII-lea, după 
ce a dizolvat /a Chambre introuvable, se lasă îndrumat de 
Decazes spre o politică mai moderată, este deja prea târziu. 
Liberalii s-au îndepărtat definitiv de o dinastie incapabilă să-şi 
ţină promisiunile legate de Cartă şi care oferă imaginea unei 
supuse zeloase a ideilor Sfintei Alianțe. Asasinarea din 13 
februarie 1820 a ducelui de Berry, al doilea fiu al contelui 
d'Artois şi singurul moştenitor al dinastiei, adânceşte şi mai mult 
prăpastia. Desigur, asasinatul nu este decât opera unui fanatic 


izolat, muncitorul şelar Louwel, care speră să distrugă dinastia 
Bourbonilor (în realitate, ducesa de Berry era însărcinată, iar 
copilul se va naşte în septembrie 1820: ducele de Bordeaux). 
Dar ultraregaliştii îi acuză pe liberali: „Am văzut pumnalul lui 
Louwel, era o idee liberală“, scrie ziarul Journal des Débats. 

De acum înainte, în faţa unui Ludovic al XVIII-lea devenit 
pasiv, preocupat doar de etichetă şi de cuvintele alese, 
ultraregaliştii sunt cei care iau conducerea. Ei îşi găsesc un 
simbol, chiar un inspirator, în persoana contelui d'Artois, fratele 
lui Ludovic al XVIII-lea şi succesorul desemnat al suveranului. 
Măsurile reacționare sunt încă timide în ultimii ani de domnie ai 
lui Ludovic al XVIII-lea: legea electorală ce favorizează pe cei 
mai bogaţi, restricţii privind libertatea presei. Dar, când regele 
moare, în 1824, urcarea pe tron a lui Carol al X-lea apare ca un 
triumf al ultraregaliştilor. 

Personalitatea suveranului este prin ea însăşi bogată în 
semnificaţii. Idol al tineretului de la curtea lui Ludovic al XVI-lea, 
contele d'Artois era pe vremea aceea tipul marelui senior 
sceptic şi desfrânat. Emigraţia face din el centrul tuturor 
conspiraţiilor destinate să-i reinstaureze pe Bourboni, atât în 
perioada Republicii cât şi a Consulatului şi Imperiului. Din ură 
pentru ideile revoluţionare, el alunecă atunci într-o evlavie 
ostentativă şi zgomotoasă. Sub domnia fratelui său, este şeful 
ultraregaliştilor, cauză pe care o îmbrăţişează cu mânie şi lipsă 
de măsură. Ludovic al XVIII-lea, care îl judeca cu luciditate şi 
fără indulgență, spunea, făcând aluzie la propriile-i deficienţe 
fizice: „Vă plângeţi că aveţi un rege fără picioare; ce-o să 
spuneţi când veţi avea un rege fără cap?“. 

Imediat după urcarea pe tron, îşi manifestă ataşamentul faţă 
de Vechiul Regim, cerând să fie uns la Reims, ceea ce îl face pe 
autorul de şansonete Beranger să satirizeze „ungerea lui Carol 
cel Simpluţ“. Dar mulţimea este sensibilă la fastul noii domnii, la 
amabilitatea şi bunăvoința regelui, conştiincios dar hotărât să 
uzeze de prerogativele pe care le are. 

Prima măsură luată sub egida noului suveran îl face pe acesta 
să apară ca o încarnare a curentului retrograd care se manifestă 
în Franţa începând din 1815. Influenţa clerului se consolidează: 
acesta ia în mâinile sale Universitatea, îi concediază pe 
profesorii liberali şi votează o lege care pedepseşte sacrilegiile 


muncii silnice. Pudoarea devine o regulă de stat, iar rochiile 
dansatoarelor de la Operă sunt lungite. În măsurile luate în 
favoarea aristocrației se întâlneşte acelaşi caracter lipsit de 
perspectivă şi retrograd. Legea denumită a  „Miliardului 
emigranților“ îi despăgubeşte pe toţi cei ce au fost deposedaţi 
de bunuri în timpul Revoluţiei, iar Camera Pairilor respinge cu 
mare greutate proiecte care vizează dreptul de primogenitură 
sau înăbuşirea presei de opoziţie. 

In aceste condiţii, popularitatea lui Carol al X-lea nu rezistă 
primilor ani de guvernare. Se organizează societăţi secrete, 
dintre care cea mai importantă este „Carbonaria“, organizaţie 
clandestină cu originea în francmasonerie, şi care s-a dezvoltat 
în Italia de sud împotriva lui Murat, înainte ca acesta să devină, 
după 1815, adversarul suveranilor săi restauraţi. Organizat în 
grupuri de douăzeci de persoane, legate prin jurământ solemn, 
numite „ventes“, şi puternic ierarhizate, carbonarismul este o 
mişcare transeuropeană, care s-a manifestat mai ales în Italia 
(membrii săi au impulsionat revoluţia din Neapole în 1820 şi 
insurecția piemonteză în 1821) şi în Franţa, unde este formată 
din mai multe mii de persoane, printre care şi personaje ilustre, 
ca La Fayette. De orientare mai mult republicană decât 
bonapartistă, carbonaria franceză a urzit mai multe comploturi 
împotriva regimului: încercarea de puci militar a generalului 
Berton din februarie 1822, acţiunea subversivă a colonelului 
Caron, complotul cunoscut sub numele de „complotul celor 
patru sergenţi din La Rochelle“. Toate se termină prin eşec şi 
provoacă o represiune foarte dură, dar impresionează spiritele şi 
dovedeşte vitalitatea opoziţiei. 

Marea masă a populaţiei este de altfel şi ea ostilă regimului. 
Cântecele lui Béranger, pamfletele polemistului Paul-Louis 
Courier ajută la discreditarea monarhiei. Poporul urmează în 
linişte, dar în rânduri strânse, alaiurile funebre ale şefilor liberali. 
In sfârşit, în ciuda legii electorale, opoziţia devine virulentă până 
şi în sânul Camerei deputaţilor. 

Carol al X-lea, îngrijorat, încearcă timp de un an o politică de 
compromis care nu rezistă defel atacurilor conjugate ale 
ultraregaliştilor şi ale liberalilor. În 1829, el pune capăt 
experienţei şi îl numeşte ministru pe prietenul său personal, 
contele Jules de Polignac, fiul favoritei Mariei Antoaneta, 


emigrant arhicunoscut care, la rândul său, îi numeşte miniştri pe 
generalul de Bourmont, care a dezertat din armata imperială în 
ajunul bătăliei de la Waterloo, şi pe contele de La Bourdonnais, 
care a căpătat o tristă celebritate în timpul „Terorii albe“. 
„Koblenz, Waterloo, 1815“. lată care este în ochii opiniei 
publice triplul simbol al noului ministeriat. În întreaga ţară 
opoziţia se dezlănţuie condusă de liberali ca La Fayette, dar mai 
ales de ducele d'Orléans, care, în culise, trage sforile noului ziar, 
Le National, în care Thiers, Mignet şi Armand Carrel elogiază 
regimul britanic şi sugerează: „Să păstrăm regimul, dar să 


150 Selgiucizii dinastie turcă, care din secolul al XI-lea până în secolul al XIII- 
lea ocupă un loc preponderent în Asia Occidentală. Selgiucizii din Persia 
domnesc între 1060 şi 1194, cei din Kirman din 1041 până în 1198, iar cei din 
Asia Mică din 1087 până în 1309. 

151 Este vorba aici de lancu de Hunedoara, voievod al Transilvaniei (1441- 
1456), guvernator al Ungariei (1446-1453) şi căpitan general al acesteia 
(1453-1456). Autorii fac referire la luptele purtate de lancu de Hunedoara la 
sud de Dunăre împotriva otomanilor: „campania cea lungă“ (1443-1444), 
Varna (1444), dar mai ales Belgrad (1456), care are un răsunet european. 
Intr-adevăr, fiul său, Mathias Corvin va deveni rege al Ungariei între 1458- 
1490. 

152 „Guelfii“ şi „Ghibelinii“ desemnează numele a două partide puternice, ce 
împart Italia în secolele XII-XV. Cele două partide s-au aflat în permanent 
conflict, deoarece primii erau susţinători ai papei, iar ceilalţi erau partizani ai 
împăratului german. Cearta lor, ce va atrage oraşele din Peninsulă se încheie 
odată cu invazia franceză din 1494. 


195 „Matines Brugeoises“ - „Utreniile din Bruges“, denumire dată răscoalei 
(n. trad.). 

154 „Vecerniile siciliene“ se referă la masacrul francezilor în Sicilia, în 1282, în 
timpul guvernării lui Carol de Anjou, fratele lui Ludovic al IX-lea. Acest 
masacru a fost rezultatul unei conspirații puse la cale de un partizan al Casei 
de Suabia, Jean de Procida. În lunea Paştilor, în momentul când clopotele 
sunau de vecernie, sicilienii vor provoca un înspăimântător masacru 
francezilor ce se aflau pe insulă, în special la Palermo. „Vecerniile siciliene“ 
au devenit sinonime cu masacrul general. 

155 „Liga Binelui Public“ („Ligue du Bien Public“) a fost fondată în 1464 de 
seniori împotriva lui Ludovic al XI-lea. Liga a fost dizolvată după indecisa 
bătălie de la Montlhery (1465), prin tratatele de la Conflans şi Saint-Maur. 

157 „Monarhie“ (gr. monos singur; arche conducător) guvernarea unui stat de 
către un singur şef. 

158 „Casa de la Contratacion“ din Sevilla este antrepozitul cheie al comerţului 
transatlantic, (vezi Pierre Chaunnu, Seville et l'Atlantique (1504-1650), Paris 
1959; Immanuel Wallerstein, op. cit., pp. 103-104). 


schimbăm regele“. 

În faţa acestei dezlănţuiri a opoziţiei, Carol al X-lea şi Polignac 
ezită, căci se simt dezarmaţi. „Domnul de Polignac este foarte 
hotărât, scrie presa, dar nici el nu ştie la ce“. Când în martie 
1830, regele pronunţă în faţa Camerei un discurs ameninţător, 
adunarea ripostează printr-o „Adresă“ votată de 221 de 
deputaţi: „Colaborarea dintre guvern şi doleanţele poporului, se 
spune în text, constituie condiţia indispensabilă ca treburile să 
meargă... Sire, această colaborare nu există“. Carol al X-lea 


159 „Encomienda“ în America Hispanică a reprezentat o creaţie directă a 
coroanei spaniole. Justificarea sa ideologică a fost creştinarea. Principala sa 
funcţie a fost aceea de a oferi mână de lucru în mine, în crescătoriile de vite, 
precum şi pentru creşterea viermilor de mătase. Encomienda a fost, iniţial, 
un privilegiu feudal, dreptul de a obţine prestări de muncă din partea 
indienilor. Din punct de vedere juridic, ea a fost un factor benign al 
hispanizării indiene. Trăsătura sa esenţială a fost legarea unor grupuri de 
indieni de coloniştii spanioli privilegiați. Beneficiarii, numiţi encomenderos, 
aveau dreptul să ceară tribut şi muncă din partea indienilor, care erau liberi. 
(Immanuel Wallerstein, op. cit., p. 127). 

16t Anglicanismul este religia oficială în Anglia, conform căreia regele (sau 
regina) este şeful bisericii. Este introdus de către regele Henric al VIII-lea, în 
1534, care rupe legăturile cu papalitatea întrucât nu obţine desfacerea 
căsătoriei sale cu Catherina de Aragon. Eduard al VI-lea va accentua această 
sciziune, însă Maria Tudor, regina catolică, a dorit să înăbuşe lucrarea 
predecesorilor săi. Nu reuşeşte, deoarece în timpul Elisabetei |, anglicanismul 
îşi reintră în drepturi. 


2 Apărarea şi ilustrarea limbii franceze, (n. trad.) 
163 Francion este eroul principal din „Le Franciade“, poem epic neterminat al 
lui Ronsard, care se inspira din „Eneida“. 
15 Arminius erou naţional la germani a fost comandant militar. Este întâlnit în 
Germania şi sub numele de Herman; el devine erou prin distrugerea 
legiunilor romane, conduse de Varus, în anul 9 d. Hr. 


1 
o Camera în care papa semna bulele pontificale, (n. trad.) 


166 „Indulgenţe“ practică religioasă introdusă de Biserica catolică; constă în 
iertarea de păcate, acordată credincioşilor de preoţi, în schimbul unei sume 
de bani. Vânzarea de indulgenţe va da naştere unui conflict, la începutul 
secolului al XVI-lea, între două ordine religioase, augustinii şi dominicanii, de 
unde va izbucni Reforma. 

167 „Confesiunea de la Augsburg“ formular celebru redactat de Melanchton, 
ce conţine 28 de articole despre profesia de credinţă a luteranilor. Ea a fost 
prezentată Dietei de la Augsburg în 1530. 

15 Zelanda provincie din Ţările de Jos, compusă aproape în întregime din 
insule. 


hotărăşte atunci să folosească soluţia forţei. Camera deputaţilor 
este dizolvată. Dar alegerile din 1830 consolidează opoziţia 
liberală. Hotărât să nu se lase atras pe calea concesiilor, pe care 
o consideră cauza morţii lui Ludovic al XVI-lea, regele îşi asumă 
riscul să o depăşească. 

La 25 iulie sunt promulgate patru ordonanţe care violează şi 
principiile şi litera Chartei?%: noua Cameră este dizolvată, 
libertatea presei suprimată, dreptul de vot este modificat în 


ona „Capucinii“ (din ital. „capucino“) ordin religios al Sf. Francisc. 


„Theatinii“ ordin religios, fondat în secolul al XVI-lea de Gaetano de Tiene şi 
Pietro Caraffa, episcop de Theato, azi Chieti. 

„Barnabiţi“ ordin religios al clericilor, organizaţi conform ordinelor stabilite de 
Sf. Petru. 
170 


„Camp du Drap d'or“[] - nume dat câmpiei situate între Guines şi Ardres 
(Pas-de-Calais), unde s-au întâlnit François | şi Henric al VIII-lea. (n. trad.) 
171 „Echilibru european“ este supranumele ce se dă sistemului politic, care 
pretinde a asigura pacea, prin menţinerea echilibrului între marile state 
europene. 
172 În secolul al XVI-lea, Imperiul Otoman ajunge la maxima sa dezvoltare. 
După ce ocupă statele din Balcani, otomanii se îndreaptă spre Europa 
Centrală odată cu ocuparea Belgradului, în 1521. Înfrângerea maghiarilor la 
Mohacs (1526) şi transformarea unei părţi a Ungariei în paşalăc (1541) vor 
deschide calea otomanilor către Europa. In acest context, se modifică şi 
statutul internaţional al ţărilor române, întrucât Moldova, Ţara Românească şi 
Transilvania trec sub directa dominație politică şi economică a imperiului 
Otoman. (Vezi Vlad Georgescu, /storia Românilor, ediţia a Ill-lea, Humanitas, 
Bucureşti, 1992, pp. 61-62). 
173 „Liga de la Smalkalde“ este încheiată între prinții protestanți şi Franţa, 
împotriva lui Carol Quintul, în 1530. 
174 „Sinodul de la Tyrol“, în Italia, unde între 1545 şi 1563 a avut loc un 
celebru conciliu ecumenic; aici a fost hotărâtă reforma generală în biserica 
catolică în faţa protestantismului. 
175 Tratatul de la Cateau-Cambresis este un tratat de pace, încheiat între 
Henric al II-lea al Franţei şi Filip al Il-lea al Spaniei (1559); el punea capăt 
războaielor din Italia şi dădea Franţei trei episcopate: Metz, Toul, Verdun. (Fr. 
Braudel, Mediterana şi lumea mediteraneeană în epoca lui Filip al II-lea, vol. 
II, ed. Meridiane, Bucureşti, 1985, p. 237-241). 
176 „Stathouder“ titlu dat la început guvernatorilor Ţărilor de Jos, aflate sub 
dominație austriacă, apoi şefului Republicii Provinciilor Unite. 
177 „Rege Preacreştin“ („Le roi Tres Chretien“); (lat. „rex“) nume dat regelui 
Franţei. 
178 Se cunosc în istorie un număr mare de ligi, dar luat în mod absolut, 
cuvântul „ligă" desemnează prin excelenţă ceea ce se alcătuia în Franţa 


avantajul proprietarilor de pământuri, în detrimentul burgheziei 
industriale şi membrilor profesiilor liberale, în sfârşit, se anunţă 
noi alegeri. 

Adevărată declaraţie de război adresată de aristocrația 
Vechiului Regim burgheziei liberale, beneficiară a Revoluţiei, 
aceste ordonanţe declanşează imediat riposta purtătorului de 
cuvânt al acestor categorii sociale. Le National dirijează replica. 
Thiers redactează un protest al ziariştilor, iar mulţimea se 
răscoală când poliţia vrea să distrugă maşinile de tipărit ale 


secolului al XVI-lea. Această ligă a fost o confederație a partidelor catolice, 
fondată de către ducele de Guise, în 1576, cu scopul aparent de a apăra 
religia catolică, dar în realitate pentru a-l răsturna pe Henric al III-lea (rege al 
Franţei între 1574-1589) şi aşezarea familiei Guise, conducătoarea Ligii, pe 
tronul Franței. Henric al IV-lea (1589-1610) înţelege că renegarea 
calvinismului va duce la sfârşitul ligii, deja pierdută în faţa opiniei publice, 
datorită alianţei cu Filip al II-lea, regele Spaniei. 

179 Termenul „catolic“ (gr. „katholikos“ universal) are accepțiunea de 
universalitate, însă el cuprinde doar creştinii din partea apuseană a Europei. 
Acest termen se foloseşte, de obicei, în opoziţie cu cel de „ortodox“ (gr. 
„orthos“ drept; „doxa“ opinie sau cale) care-i cuprinde pe creştinii din 
răsăritul Europei. 


180 aie tal oua z PENE: 
„Fronda“ nume dat războiului civil ce a avut loc în Franţa în timpul 


minoratului lui Ludovic al XIV-lea, între partidul de la Curte (Ana de Austria şi 
Mazarin) şi Parlament (1648-1653). Originea acestui cuvânt vine de la jocul 
„fronda“ cu care se amuzau copiii din această epocă, în şanţurile Parisului. 
Poliţia a interzis aceste amuzamente, însă copiii au rezistat în mod frecvent 
autorităţilor. Un glumeţ a comparat pe adversarii lui Mazarin cu aceşti 
„frondori“. Aluzia a fost găsită potrivită, astfel încât cuvântul rămâne. Fronda, 
cauzată îndeosebi de politica financiară a lui Mazarin, cuprinde două faze. 
Prima, denumită „Fronda parlamentară“ în cadrul căreia Parlamentul joacă 
rolul principal, fiind aliat lui Conde şi cardinalului de Retz. Incidente mai 
notabile au fost arestarea consilierului Broussel, ridicarea baricadelor de 
către populaţia Parisului şi retragerea Curţii la Saint-Germaine. În a doua 
fază, denumită „Tânăra frondă“ sau „Fronda prinților“, Condé, Beaufort şi 
Madame de Longueville, cu sprijin secret din partea Spaniei, angajează o 
veritabilă campanie împotriva trupelor regale conduse de Turenne. (Nouveau 
Petit Larousse, dictionnaire encyclopédique, publié sous la direction de 
Claude Ange, Paris, 1933, p. 1397). 

181 „Puritani“ - sectă presbiteriană din Anglia ce pretinde ataşarea mai fidelă 
decât a altora la Cartea Sfântă (Biblia). Constanta lor tensiune morală va 
degenera într-un rigorism cumplit. Revoluţia din 1648 a fost aproape în 
totalitate opera  puritanilor, care se confundă în timpul acţiunii cu 
parlamentarii. Persecuţiile Stuarţilor au obligat un mare număr de partizani ai 
puritanismului să emigreze, în special în America. 


ziarelor. Afectaţi de politica lui Carol al X-lea şi a lui Polignac, 
industriaşii şi negustorii pun în mişcare masele, instrumente de 
manevră revoluționară, acordând concedii muncitorilor şi 
funcţionarilor. 

În noaptea de 27 iulie 1830, în Paris, se ridică primele 
baricade. Vestea numirii nepopularului mareşal Marmont la 
conducerea trupelor capitalei exasperează poporul şi, în ziua de 
28 populaţia Parisului se răscoală în masă. Soldaţii lui Marmont, 


182 Termenul „papism“ este folosit de protestanții englezi pentru a desemna 
Biserica romană. 

183 La asediul Vienei participă şi ţările române care promovează o politică 
antiotomană. Şerban Cantacuzino, domnul Ţării Româneşti (1678-1688), 
alături de Gheorghe Duca, pentru a treia oară domn al Moldovei (1678-1683) 
şi Mihai Apafi, principele Transilvaniei, au mijlocit mişcările trupelor austriece 
şi circulaţia emisarilor Habsburgilor. (Vlad Georgescu, op. cit., p. 68). 

184 „Jansenismul“ vine de la numele lui Jansenius, teolog olandez, episcop de 
Ypres (1585-1638). Doctrinele lui Jansenius tind spre liberul arbitru al omului 
şi predestinare şi se bazează pe doctrinele Sf. Augustin. El a fost combătut 
de iezuiţi şi condamnat de papa Urban al VIII-lea. Mănăstirea Port-Royal, în 
pofida persecuțiilor lui Ludovic al XIV-lea, a fost pentru lung timp principalul 
refugiu al doctrinei janseniste. După distrugerea mănăstirii, jansenismul a 
fost din nou condamnat de papă, în bula numită „Unigenitus“ (1713), a cărei 
acceptare a fost impusă tuturor sub pedeapsa refuzării sacramentelor. 
Jansenismul rezistă în Franţa până la jumătatea secolului al XVIII-lea. 

185 „Quietismul“ (lat. „quies“ linişte, răgaz) este o doctrină mistică, ce constă 
în dragostea faţă de Dumnezeu, fără lucrări exterioare (inactivitatea 
sufletului). A avut reprezentanţi în toate epocile istorice; cel mai cunoscut 
reprezentant al său a fost spaniolul Molinos care, după jumătatea secolului al 
XVII-lea, publică o carte ascetică, idealizată în aşa măsură, încât devine 
inexplicabilă. În Franţa, celebra doamnă Guyon adoptă ideile lui Molinos şi 
scrie despre quietism. Fenelon, în „Explication des maximes des saints“, 
aprobă această doctrină, lucrarea sa fiind repede atacată de Bossuet şi 
cenzurată de papă (1699). Arhiepiscopul Cambrai se supune cu umilinţă şi 
quietismul dispare aproape în totalitate. (Nouveau Petit Larousse Ilustră, 
Paris, 1933, p. 1629). 


186 i f e x . 
Regiune din vechea Franţă, în departamentul Vaucluse, care a aparținut 


papilor, împreună cu oraşul Avignon, din 1274 până în 1791. (n. trad.) 
187 


188 


Soldați de cavalerie, (n trad.) 

„Camisards“ protestanți din Cevennes, care se ridică la luptă după 
revocarea „Edictului de la Nantes“ (1685); ei au acest nume, deoarece 
poartă o cămaşă (în dialect „camiso“) pe deasupra costumelor; comandantul 
lor principal a fost Cavalier; au fost învinşi de către Villar, mareşal al Franţei. 
189 „Pacea de la Nimègue“ tratat încheiat în 1678 între Franţa şi Germania şi, 


blocaţi de baricadele care barează străzile înguste din centrul 
oraşului şi striviţi de proiectilele lansate de la ferestre, trebuie 
să se retragă. Pe data de 29, palatele Luvru şi Tuilleries cad în 
mâinile răsculaților. 

La sfârşitul celor „Trei Zile Glorioase“, poporul este stăpânul 
capitalei. Ce va face cu victoria câştigată? El s-a aruncat în 
atacul împotriva regimului ce simbolizează reacţiunea cu 
entuziasm şi fără niciun calcul. Pentru mulţimea parizienilor 


în 1679, între Franţa, Spania şi Suedia. Franţa obţine Franche-Comte şi mai 
multe teritorii în Flandra: Valenciennes, Condé, Cambre; ea va face din 
Ludovic al XIV-lea „arbitrul Europei“. 

1% „Liga de la Augsburg“ a fost semnată împotriva lui Ludovic al XIV-lea, între 
Austria, Spania, Suedia şi diferiţi prinți germani. Această ligă a fost opera lui 
Wilhelm de Orania, care susţine contra Franţei un război de 9 ani, război 
încheiat prin pacea de la Rywick (1688-1697). 

191 Frontieră naturală între două ţări. (n. trad.) 


192 ; PE i o 
Oratorian - membru al congregaţiei „Oratoriului“, (n. trad.) 


1% Carol al XII-lea, regele Suediei este învins în 1709 la Poltava de către Petru 
cel Mare, după care se va refugia în Turcia. După încercarea nereuşită de a 
reîncepe ostilitățile împotriva ruşilor, cu ajutorul sultanului Ahmed al III-lea, 
Carol al XII-lea se reîntoarce în Suedia în 1715. 


Le Actul de mărturisire a credinţei. (N. trad.) 


1% Termenul „cosmopolitism“ (gr. „kosmos“ lume şi „politeis“ cetate) este 
folosit pentru a desemna întregul, în acest caz unitatea Europei, trecând 
peste graniţele politice existente în Evul Mediu. 

1% „Despotism luminat“ (gr. „despotes“ maestru; lat. „lumen“ lumina). 
Despotul este suveranul ce guvernează arbitrar; în secolul al XVIII-lea însă, 
unii suverani adoptă filozofia Luminilor pentru a-şi spori popularitatea şi a-şi 
consolida puterea. 


197 i f SA e e iul a mutare e ; 
„Francmasoneria“ este o societate secretă, răspândită în diverse colțuri 


ale globului, ai cărei membri se recunosc după diferite însemne. 
Francmasonii se consideră fraţi şi trebuie să se ajute oriunde s-ar afla, din 
orice nație ar face parte sau oricărei clase sociale ar aparţine. Nu se admit 
persoane în acest ordin decât după anumite ceremonii de iniţiere. Adepții 
jură să nu dezvăluie niciodată secretele societăţii. Unii au considerat că 
originea francmasoneriei ar trebui căutată în misterele Egiptului şi Greciei. 
Alţii au înaintat această origine până la construirea templului din lerusalim, 
dând ca fondator pe Hiram, arhitect al acestui templu. Dar se consideră 
totuşi că instituţia masonică îşi datorează existenţa unei societăţi a zidarilor, 
care în secolul al Vill-lea au călătorit în Europa şi au construit biserici. 
Această societate a pierdut cu timpul caracterul primitiv. Persoane străine de 
această asociaţie (a constructorilor) au fost admise aici. Numele şi 


înarmaţi, căderea Bourbonilor înseamnă în mod firesc 
reinstaurarea Republicii. Europa prinților restauraţi şi a 
apărătorilor ordinii tradiţionale îşi ţine încă o dată răsuflarea, cu 
ochii aţintiţi spre Paris. 

Dar în culisele Revoluţiei din iulie stau de veghe cei şireţi, 
care, prudenti, au stat departe de baricade, şi care se tem mai 
ales de victoria răzmeriţei şi de reinstaurarea unei Republici 
care a lăsat în memoria multora amintirea marilor epurări din 
1793-1794. Incepând din 30 iulie, în timp ce Carol al X-lea se 


instrumentele artei de a construi au fost păstrate, deşi nu au rămas din 
vechea asociaţie decât spiritul de fraternitate. (Vezi G. Serbanesco, Histoire 
de la Franc-masonnerie universelle. Son rituel. Son symbolisme, Ed. 
Demange, Tom III, 1966; Nouveau Petit Larousse Illustré, Paris, 1933). 

1% „Pragmatica Sancţiune“ este dată în 1713 ca act oficial prin care 
împăratul Carol al VI-lea, în lipsa unui băiat care să-i succeadă la tron, 
exclude succesiunea fiilor lui Iosif |, fratele său, şi garantează coroana fiicei 
sale, Maria Tereza. 

1% Este vorba de războiul ruso-austro-turc din 1736-1739, în urma căruia 
Rusia cucereşte Azovul, Oceakovul şi Hotinul şi ocupă Moldova. Prin pacea de 
la Belgrad (1739), Rusia ia Azovul. Între 1768-1774 un nou conflict este 
deschis între Rusia şi Turcia, timp în care Moldova şi Ţara Românească sunt 
ocupate de trupele ţariste. Prin pacea de la Kuciuk-Kainargi (1774), Rusia 
inaugurează „protectoratul“ asupra ţărilor române. Cât priveşte provinciile 
româneşti, se constată o primă pierdere în 1718 când Oltenia este cedată la 
Passarowitz austriecilor, dar revine în 1739, la Belgrad. În 1775, o nouă 
desprindere teritorială are loc în favoarea austriecilor, şi anume nordul 
Moldovei, numit Bucovina. (Vlad Georgescu, op. cit., p. 86). 

2% „Republica batavă“ nume ce îl poartă Ţările de Jos, din 1795 până în 1806. 


Există un anume consens în a considera secolul XIX drept „secolul cel 
lung“ al istoriei europene. Bineînţeles, segmentarea continuum-ului temporal 
în sute de ani este un simplu, imperfect, instrument didactic. Utilitatea sa nu 
e însă de pus la îndoială. Ce e de făcut, atunci, pentru a ieşi dintr-o mecanică 
stupidă, dar care are meritul că plantează borne sigure în trecut la fiecare 
sută de ani? Păstrându-se în limitele acestei convenţii - a cărei istorie, ea 
însăşi, ar fi de retrasat -, specialiştii domeniului simt, totuşi, nevoia de a-i 
conferi temeiuri (mai) raţionale. Ei sacrifică, astfel, precizia absolută în 
favoarea uneia relative, lărgind sau reducând secolele, după caz, în funcţie 
de momentele de turnură ale devenirii societăţii. lată de ce, Serge Berstein şi 
Pierre Milza, autorii prezentei /storii a Europei, ajunşi la al patrulea volum al 
sintezei lor, îl dedică în întregime veacului XIX. Doar atât că, la fel ca alţi 
colegi ai lor din Occident - de-ar fi să-l menţionez aici doar pe Erich J. 
Hobsbawm, autor, şi el, al unei sinteze istorice în mai multe volume, numai 
că universală - cei doi fixează limitele intervalului centenar în cauză la anul 
1815, respectiv 1919. Faptele cuprinse de relatarea lor între Waterloo şi 


afla încă în castelul Saint-Cloud, neştiind ce să facă, Thiers 
împreună cu ziariştii de la National, sprijiniți de oameni politici, 
ca bancherul Laffitte, Casimir Périer sau La Fayette, lansează 
ideea unei monarhii constituţionale, care să fie exercitată de 
ducele d'Orleans. Dar eforturile lor nu reuşesc să trezească 
entuziasmul popular. De aceea, în aceeaşi zi, un manifest afişat 
pe străzile Parisului pregăteşte poporul pentru schimbarea 
dinastiei. 

„Carol al X-lea nu se mai poate întoarce la Paris: el a făcut să 


Versailles, altfel spus, între două finaluri de confruntări armate uriaşe le apar 
acestor experţi suficient de semnificative pentru a umple un întreg volum, 
după ce primul alergase prin toată antichitatea, al doilea acoperise nouă 
secole, iar al treilea parcursese încă cinci. Nu e doar o chestiune de metodă, 
justificată de păstrarea, pe măsura avansului în timp, a tot mai multor 
mărturii ale epocilor ce şi-au succedat una alteia, şi nici o opţiune întemeiată 
pe... simpatie. Pe lângă esenţiala importanţă a secolului XIX pentru 
conturarea lumii în care azi trăim încă, rămâne de constatat un fapt legat 
direct de subiectul sintezei: veacul trecut a fost marele moment istoric al 
Europei. Nici înainte, nici după el, prestigiul civilizaţiei şi culturii bătrânului 
continent nu a cunoscut vreodată aceeaşi strălucire. Purtat în cele patru zări 
de bărbatul alb, cutezător şi adeseori agresiv crud, cu mustață în furculiţă şi 
caschetă colonială, acest duh al Europei, deopotrivă detestat şi admirat pe 
celelalte continente a transformat întreaga lume a secolului în teatrul unei 
neasemuite aventuri, celebrate de opere literare (prin condeie de diverse 
mărimi, de la Karl May şi Jules Verne până la Edgar Allan Poe, Al. Dumas-pere 
şi Emilio Salgari), creaţii muzicale faimoase (Madama Butterfly) şi picturi 
celebre. Nu degeaba vorbea reputatul istorie al religiilor Joseph Mitsuo 
Kitagawa, în legătură cu experienţa misionară europeană în Asia şi Africa, 
mai curând despre un export al ideologiei europene decât de o tentativă de 
prozelitism creştin. Creştinismul n-ar fi fost decât veşmântul pe care l-ar fi 
îmbrăcat „europenismul“ în tentativa sa de a se impune altor civilizaţii (În 
căutarea unității. Istoria religioasă a omenirii, Bucureşti, Ed. Humanitas, 
1994). Paradoxal, însă, exact în această clipă măreaţă a apogeului, Europa 
lua cunoştinţă mai curând de diversitatea decât de unitatea sa. Spiritul ei de 
aventură avea drept complement spiritul de competiţie şi dorinţa de 
subliniere a specificităţii etno-lingvistice şi zonale. Nu e de mirare că epoca 
despre care vorbim e tocmai cea a gloriei duelurilor individuale, sagă a unui 
cod al onoarei şi întreţinut de orgoliu şi irascibilitate. Şi la fel de simptomatic 
e şi interesul de-acum acut pentru creaţia populară, prevestit de 
Giambattista Vico, teoretizat de Herder, speculat de Macpherson - autorul 
apocrifelor osianice - şi ilustrat de o pleiadă întreagă de spirite înalte, de la 
Goethe la Vuk Brancovici şi Vasile Alecsandri. 

Pe bună dreptate pun Serge Berstein şi Pierre Milza veacul acesta sub 
semnul naţionalismelor şi al concertului european. Eşecurile atâtor monarhii 
şi imperii prestigioase în faţa micului corsican ridicat pe creasta revoluţiei 


curgă sângele poporului. 

Republica ne-ar aduce dezbinări îngrozitoare: ea ne-ar învrăjbi 
cu restul Europei. 

Ducele d'Orléans este un prinţ devotat cauzei Revoluţiei. 

Ducele d'Orléans nu a luptat niciodată împotriva noastră. 

Ducele d'Orléans s-a aflat la jemmapes. 

Ducele d'Orléans este un rege-cetăţean. 

Ducele d'Orleans a purtat în focul evenimentelor culorile 
tricolore, ducele d'Orléans poate încă să le mai poarte. 


burgheze semnalase o criză a ideii imperiale, a ideii de putere supranaţională 
ce fusese, timp de atâtea sute de ani, cea mai prețioasă moştenire dobândită 
de pe urma antichităţii latine şi făcuse gloria evului mediu. Sigur, imperiile 
vor continua să dăinuiască şi, în anumite forme, mai voalate, continuă şi 
astăzi, universalismul se prelungea, trecând din mâinile unşilor Domnului în 
cele ale unor laici şi chiar atei (cum a dovedit-o experienţa sovietică). El 
rămânea, de asemenea, pe seama bisericii catolice, al cărei înalt ierarh 
continuă, cu prilejul înnoirii fiecărui an, să-şi rostească urările urbi et orbi în 
toate limbile vorbite de credincioşii săi. Tot Vaticanul se face astăzi cunoscut 
şi prin mai accentuatele demersuri în sensul ecumenisinului. Dar grăuntele 
răsădit de Herder şi Napoleon, de fiecare dintre ei în felul său, a cunoscut o 
încolţire rapidă, conducând la efervescenţa naţională şi afirmarea voinţei 
atâtor naţiuni de a-şi face auzit glasul în avanscena politicului şi culturalului. 
Din acest punct de vedere, secolul al XIX-lea a asistat la apusul unei 
certitudini şi înflorirea unei speranţe. S-a crezut că statele naţionale vor fi 
cadrul prin excelenţă favorabil punerii în valoare a tuturor comunităţilor 
naţionale europene. lar convingerea a fost atât de puternică, încât până 
astăzi noi continuăm să trăim şi visăm în umbra acestui proiect al secolului 
trecut. El a dus la înflorire culturile moderne în limbile vernaculare şi tot el a 
precipitat mânariile identitare colective până la intoleranţa faţă de alteritate, 
până la rasism şi discriminare. lar după atâtea glorii redutabile şi excese 
atroce, visul naţional continuă să-şi caute resursele într-o eră situată de unii 
gânditori dincolo de moartea ideologiilor. 

Dintr-un alt unghi de vedere, Europa secolului XIX a cunoscut aplicarea 
principiului echilibrului în relațiile internaționale. Aceeaşi  odisee 
napoleoniană, atât de bogată în consecințe, a silit puterile europene să 
gândească o strategie care, chiar dacă a debutat printr-o alianță sfântă a 
monarhilor contra aspirațiilor popoarelor, a inovat major în câmpul 
coexistenței pe continent, creând un cadru care a propulsat Europa la 
apogeul prestigiului ei. Şi chiar dacă, în cele din urmă, a cedat întâietatea 
altei macroputeri, mai tinere şi mai viguroase - am numit aici SUA -, ea a 
instituit astfel o regulă a jocului diplomatic pe care, în linii mari, omenirea o 
mai urmează şi astăzi. Ea va dărui pe continent, fără îndoială, până când se 
va găsi o soluţie mai bună sau până când - şi dacă! - unificarea statelor 
europene sub acelaşi stindard va avea loc. 

Fiindcă planurile de retrasare a Europei pe care le-a zămislit Napoleon au 


Noi nu vrem nimic altceva. 

Ducele d'Orléans nu se pronunţă în niciun fel. Aşteaptă să ne 
exprimăm dorinţa şi el va accepta Carta aşa cum am gândit-o şi 
am vrut-o întotdeauna. Poporul francez va fi cel ce îi va conferi 
coroana“. 

Pe 31 iulie, o abilă înscenare are loc la Primăria Parisului. 
Ducele d'Orléans se duce călare în centrul Parisului plin încă de 
baricade. Sosirea sa nu provoacă niciun gest de aderare 
populară aşa cum sperau orleaniştii. Atunci îşi face apariţia în 


marcat începutul unei alte utopii: proiectul unificării europene. Născută cu 
mult înainte ca proiecţie himerică, devenită posibilă - dar nu şi probabilă - 
prin abuzurile gândirii prodigioase a împăratului corsican, unitatea europeană 
urma să facă primii ei paşi în realitate după marele eşec militar al Germaniei 
naziste şi mai cu seamă după celălalt uriaş eşec al veacului nostru: cel 
sovietic. Cu năzuinţa unităţii bătrânului continent, secolul al XIX-lea păşea 
într-un viitor care nici astăzi nu a avut încă răgazul să devină istorie. In 
măsura în care unificarea europeană se va înfăptui - şi paşii pe această cale 
sunt considerabili, deşi e greu de spus când se va înfiripa noua entitate 
statală înţeleasă ca ansamblu al tuturor popoarelor Europei - veacul al XIX- 
lea va supravieţui şi în această dimensiune vizionară a lui. 

Pornind de la actele fundamentale ale revoluțiilor burgheze mai cu seamă 
cea americană şi cea franceză, ultima sută de ani a modernităţii europene a 
văzut născându-se şi o tot mai viguroasă tradiţie liberală. Consonantă cu 
afirmarea burgheziei în prim-planul vieţii social-politice, ea a îndreptat 
atenţia către libertăţile şi drepturile individului. Prin pana lui Thomas Carlyle 
s-a făcut apologia eroului, a personalităţii apte să împingă spre glorie 
colectivitatea, iar romantismul dezlănţuit a teoretizat geniul, văzând în el un 
pisc al umanităţii înzestrat cu maximă putere creatoare şi cu capacitate de 
previziune. În acest fel se atingea un apogeu al gândirii destinului umanităţii 
în cheie personală, răspunzându-se atât unei imperioase nevoi, cât şi 
tentaţiei de a explica acţiunea unor „oameni mari“ în istorie şi cultură 
(Napoleon, Goethe, Beethoven). Din acelaşi imbold a provenit şi tentativa de 
a depăşi vechiul umanism a unui alt gânditor al aceleiaşi epoci, la numai 
câteva decenii distanţă. El s-a numit Friedrich Nietzsche şi teoria sa ridica pe 
culmi mai presus de orice precedent individul creator prin cele două adagii 
celebre: „Dumnezeu a murit, voi l-aţi omorât!“ şi „Vin să vă-nvăţ ce este 
Supraomul!“. 

Reacţia nu a întârziat să se contureze. Înlăturarea vechiului regim a însemnat 
în Europa şi conturarea unui orizont mai larg al democraţiei. Dincolo de 
libertăţile burgheze exista o umanitate întreagă angajată în încleştarea 
disperată cu existenţa diurnă. Revoluţia industrială a fost fenomenul care, 
adunând masele de ţărani depeizaţi, ce vagabondau prin întreg occidentul, 
le-a fixat în marile manufacturi, fabrici şi uzine ale momentului, 
transformându-le într-o nouă, amplă, categorie socială. Un curent de gândire 
democrată care a făcut curând joncţiunea cu aceste mulţimi anonime, 


balconul Primăriei bătrânul La Fayette, simbol viu al Revoluţiei, 
înfăşurat într-un drapel tricolor. Ducele d'Orleans este alături de 
el şi eroul Independenţei americane îl îmbrăţişează. Mulțimea 
aplaudă acest sărut care, după spusele lui Metternich (răsuflând 
uşurat), „a înăbuşit Republica“. 

Aliată cu păturile populare pariziene, burghezia tocmai a 
răsturnat dinastia impusă Franţei de învingătorii lui Napoleon. 
Forţele apărute în timpul Revoluţiei tulbură în mod inexorabil 
ordinea stabilită de Sfânta Alianţă. Aşa cum prevăzuse 
Metternich, flacăra Revoluţiei se întinde rapid în toată Europa, 
punctată de manifestaţiile de stradă ale liberalilor francezi, care 
cer noului lor suveran să dea viaţă vocației liberatoare a 
Revoluţiei. 


teoretizând nişte nevoi colective şi aşezându-le într-un orizont mai amplu de 
aşteptare s-a afirmat în viaţa publică, jalonând drumul de la experimentele 
socialiştilor utopici de tipul lui Charles Fourier şi Robert Owen, trecând prin 
pana lui Proudhon şi Ludwig Feuerbach şi culminând cu opera cu o 
posteritate uriaşă şi disputabilă a lui Marx şi Engels. 

Între colectivism şi individualism, între proiectul naţional şi cel unificator, 
secolul XIX a propulsat Europa la un zenit care a fost şi o răscruce a 
destinului ei istoric. Serge Berstein şi Pierre Milza dau o imagine sintetică a 
acestei configurații istorice unice uneori pregnantă, uneori nuanţată, dar 
niciodată plicticoasă ori eronată. 

şi pe care regele Ludovic al XVIII-lea le „dăruise“ la acea dată poporului 
francez (n.a.). 


Bruxelles şi Varşovia 


Împins de nevoia de a înfrânge un nou acces expansionist al 
Franţei, Congresul de la Viena a constituit un stat puternic la 
frontierele nordice ale regatului restaurat, reunind, sub 
autoritatea regelui Wilhelm | de Orania, cele două părţi ale 
„Țărilor de Jos spaniole“, separate de la revolta din secolul al 
XVI-lea. În realitate, acest conglomerat heteroclit de popoare, 
ale căror limbi şi religii sunt diferite, ale căror interese 
economice sunt divergente, nu a putut fi transformat de 
Wilhelm I într-o naţiune. 

Chiar în Belgia, flamanzii şi valonii nu se înțelegeau defel. Dar 
erau întru totul de acord să protesteze împotriva supunerii 
belgienilor, în majoritate catolici, de către un suveran calvinist. 
Cu atât mai mult cu cât acesta din urmă nu a avut abilitatea de 
a menţine un echilibru între cele două părţi ale regatului său. El 
guverna Ţările de Jos cu ajutorul unor funcţionari care erau toţi 
neolandezi şi îşi împovăra supuşii cu impozite. 

Şi un fapt încă şi mai grav, întreaga sa politică economică, 
inspirată de interesele comerciale olandeze, era una a liberului 
schimb. Dacă negustorii din Gand sau armatorii din Anvers erau 
mulţumiţi de ea, industriaşii valoni, care erau pe cale să creeze 
o importantă industrie siderurgică şi textilă după modelul celei 
din Marea Britanie, se plângeau cu amărăciune de lipsa de 
protecţie. Această nemulţumire nu a provocat totuşi decât o 
mişcare  revendicativă destul de slabă, burghezia valonă 
mulţumindu-se să ceară o anumită autonomie, pe care, însă, 
regele nu avea nici cea mai mică intenţie să le-o acorde. 

Revoluţia pariziană aprinde brusc scânteia, ilustrând astfel 
teoria atât de dragă lui Metternich, aceea a „contaminării 
revoluţionare“. La 25 august 1850, Teatrul de la Monnaie din 
Bruxelles prezintă opera lui Auber, La Muette de Portici. Când 
tenorul cântă aria „Dragostea sfântă de patrie“, mulţimea se 
înflăcărează. Agitaţia se răspândeşte repede în tot oraşul. La 
strigătele de „Să facem ca francezii“, bruxelezii se înarmează, 
arborează drapelul Brabantului, negru-galben-roşu, şi alungă 
garnizoana neerlandeză. 

Speriată de propria-i victorie, burghezia cere regelui Wilhelm 
autonomie. Acesta răspunde trimițând trupe care să 


recucerească Bruxelles-ul şi care nu reuşesc decât să 
cucerească partea de sus a oraşului, care, pe 24 septembrie, 
lansează o chemare sub arme. Pe 4 octombrie, o Adunare 
Constituantă proclamă independenţa Belgiei şi creează noului 
stat instituţii liberale. 

Cum va reacţiona Europa la prăbuşirea barierei pe care 
Congresul de la Viena o ridicase cu cincisprezece ani în urmă în 
nordul Franţei pentru a ţine în frâu eventualele veleităţi 
expansioniste ale acestei ţări? Wilhelm | cheamă în ajutor 
puterile Sfintei Alianțe. Numai ţarul Nicolae | se declară gata să 
intervină, deoarece aici nu are aceleaşi interese ca în Balcani, 
care să-i dicteze susţinerea  revendicărilor naţionale ale 
popoarelor. Dar revolta care izbucneşte în Polonia îl opreşte de 
la orice iniţiativă. Cât despre Franţa, aceasta aplaudă cu 
entuziasm evenimentele de la Bruxelles, în timp ce o bună parte 
din opinia publică, care are puternice ecouri şi în Belgia, 
preconizează anexarea acesteia. 

Până la urmă, soarta noului stat depinde de Anglia. Or, 
aceasta se teme cel mai tare ca portul Anvers să nu cadă în 
mâinile unei mari puteri. Ludovic Filip, care consideră că un 
conflict internaţional ar putea fi fatal tronului său încă destul de 
fragil, are înţelepciunea de a pricepe acest lucru. El îl trimite pe 
Talleyrand la Londra cu misiunea expresă de a cădea la 
înţelegere cu englezii. 

In aceste condiţii, congresul care se reuneşte la Londra în 
noiembrie 1830 recunoaşte, în numele Europei, independenţa 
Belgiei, adăugându-i şi un statut de neutralitate perpetuă, 
garantată de toate statele. Fidel angajamentelor luate, în 
februarie 1831, Ludovic Filip refuză oferta belgienilor de a da 
coroana noului stat celui de al doilea fiu al său, ducele de 
Nemours. El se alătură candidaturii lui Leopold de Saxa-Coburg, 
care este proclamat rege al Belgiei în iunie 1831 şi se 
căsătoreşte în anul următor cu una din fiicele lui Ludovic Filip, 
prinţesa Luiza de Orleans. In sfârşit, când, în august acelaşi an, 
Wilhelm | invadează Belgia, o armată franceză intervine ca să-l 
oprească, dar se retrage de îndată ce obţine victoria. 

„Acordul european“ rămâne deci teoretic valabil. Cu toate 
acestea, în Grecia, ca şi în Belgia, el trebuie să accepte 
distrugerea tratatelor din 1815. Situaţia nu este aceeaşi pentru 


restul Europei şi mai ales pentru partea Poloniei care depinde de 
Imperiul rus. 

Polonia din 1815 beneficiază cu siguranţă de un regim mai 
liberal decât cel de care se bucură celelalte naţionalităţi din 
Imperiul țarist şi decât cel al Rusiei înseşi. Ea îşi păstrează o 
oarecare autonomie, posedă un buget propriu, o armată proprie, 
o Adunare - Dieta -, o religie majoritar catolică. Dar toate 
acestea mai degrabă înflăcărează decât potolesc sentimentul 
naţional al polonezilor. 

Când Nicolae |, autocrat convins, devine ţar, aceştia îşi văd 
spulberată speranţa nutrită un moment în timpul predecesorului 
său, de a reconstitui „Marea Polonie“, care ar alipi micului regat 
teritoriile poloneze ocupate de ruşi şi care, încetul cu încetul, ar 
căpăta o autonomie care ar putea fi preludiul unei viitoare 
independente. Foarte repede se formează societăţi secrete care 
se înflăcărează la vestea succesului revoluţiei pariziene, prima 
revanşă luată de popoare faţă de suveranii Sfintei Alianțe. 
Câteva zile mai târziu, un nou val de entuziasm însoţeşte vestea 
revoluţiei de la Bruxelles. 

Astfel, când, în noiembrie 1830, Nicolae | ridică în Polonia o 
armată pentru a răspunde chemării Ţărilor de Jos şi a înăbuşi 
insurecția belgiană, trupele se revoltă şi îl alungă pe viceregele 
Constantin, fratele ţarului. La 25 ianuarie 1831, Dieta proclamă 
independenţa ţării. Revoluţia aştepta ajutorul puterilor străine 
care tocmai dovediseră, în Grecia, Franţa şi Belgia, că nu erau 
insensibile la aspiraţiile popoarelor. Or, nici Prusia, nici Austria, 
în care Metternich nu a modificat nici cu o iotă politica sa faţă 
de naţionalităţi, nu se gândesc să intervină, fiecare temându-se 
pentru partea ei din Polonia. 

În Franţa şi Marea Britanie, entuziasmul pentru cauza 
poloneză este foarte mare. „Polonia a făcut apel la Franţa, scrie 
Le National, Franţa va răspunde. Polonia, care inimă nu bate mai 
tare la pronunţarea acestui nume?“ Béranger cântă „Toată 
dragostea mea polonezilor“. Pe străzile Londrei şi ale Parisului, 
opinia publică se alătură strigătelor de „Trăiască Polonia“. 
Guvernele însă refuză să intervină altfel decât pe teren 
diplomatic, dar totul este zadarnic. 

Astfel, polonezii sunt lăsaţi singuri în faţa celor 170.000 de 
oameni comandaţi de generalul Paskievici şi trimişi de ţarul 


Nicolae. Agitaţia patriotică care a cuprins întreaga ţară face ca o 
armată de 80.000 de soldaţi să se opună ruşilor, dar deja 
disensiunile îşi fac apariţia în rândul insurgenților. Democraţii, 
„Roşii“, vor să mobilizeze masele populare prin iniţierea unei 
reforme agrare şi a unor instituţii favorabile celor nevoiaşi. 
„Albii“, care fac parte din nobilime şi din clerul catolic, se tem 
mai puţin de ţar decât de popor şi sunt mai degrabă gata să 
negocieze cu Nicolae | decât să vadă realizate proiectele 
adversarilor lor politici. In aceste condiţii, rezistenţa poloneză nu 
poate fi decât o luptă disperată, având doar scop să salveze 
onoarea. 

La 7 septembrie 1831, armata rusească cucereşte Varşovia. O 
represiune îngrozitoare se abate imediat asupra întregii ţări: 
suprimarea tuturor libertăţilor, regim militar, execuţii, arestări, 
întemniţări, deportări în Siberia, trimiterea fiilor de nobili 
compromişi în revoluţie în şcolile ruseşti sau în corpurile de copii 
de trupă, închiderea universităţilor etc. În timp ce, potrivit 
cuvintelor de tristă faimă ale ministrului francez al afacerilor 
externe, Sebastiani, „ordinea domneşte la Varşovia“, un număr 
important de emigranţi părăseşte ţara pentru a se refugia în 
statele liberale din Occident, unde ei vor fi dovada stării de 
abandon în care Polonia a fost lăsată. 


Agitaţia europeană din 1830 


Dacă insurecţiile liberale şi (sau) naţionale, care au avut loc în 
Franţa, în Belgia sau în Polonia, reprezintă manifestările cele 
mai spectaculoase ale avântului revoluţionar care a urmat după 
independenţa Greciei, şi în restul Europei s-au desfăşurat o serie 
de mişcări cu un sfârşit diferit în funcţie de locul unde s-au 
produs: în sfera puterilor occidentale sau în aceea a statelor 
absolutiste din Europa centrală şi orientală. 

La sfârşitul lui 1830 şi la începutul anului următor, o vie 
agitaţie se produce în unele state germane şi mai ales în Italia 
centrală, unde capătă un caracter revoluţionar. Ducele de 
Modena încearcă să cadă la înţelegere cu răsculații, dar până la 
urmă este nevoit să fugă. Maria Luiza părăseşte Parma aflată în 
plină revoltă, în timp ce mare parte din statele papale se 
răscoală şi ele. Şi aici, privirile adversarilor absolutismului se 
îndreaptă către Franţa, unde „partidul revoluţionar“ încearcă să 
determine o intervenţie fără să reuşească totuşi să-l antreneze 
în această aventură pe noul suveran şi pe oamenii din „partidul 
rezistenţei“. „Noi nu dăm niciunui popor, declară Casimir Perier, 
dreptul să ne forţeze să luptăm pentru cauza lui, iar sângele 
francezilor nu aparţine decât Franţei“. Ceea ce dă mână liberă 
lui Metternich de a restabili ordinea în peninsulă şi suveranitatea 
prinților legitimi. 

În primăvara anului 1831, 10.000 de soldaţi austrieci reocupă 
Parma, Modena şi statele pontificale, unde prinţul Ludovic 
Napoleon (viitorul Napoleon al Ill-lea), care a venit să lupte 
alături de liberalii italieni, este salvat de intervenţia episcopului 
de Spoleto, care va deveni papă sub numele de Pius al IX-lea. 
Câteva luni mai târziu, o nouă revoltă duce la reocuparea 
Bolognei, în timp ce francezii se instalează aici pentru a menţine 
echilibrul puterilor. 

„Combătute la timp“ de cancelarul austriac, revoluțiile 
italiene şi germane sfârşesc prin triumful reacţiunii. Aceste 
evenimente care urmează celor din Polonia îi hotărăsc pe 
suveranii rămaşi fideli principiilor Sfintei Alianțe - ţarul, 
împăratul Austriei şi regele Prusiei - să concretizeze printr-un 
act oficial dorinţa lor de a păstra un status-quo peste tot acolo 
unde acesta ar putea fi ameninţat. In septembrie 1833, ei se 


întâlnesc la Munchengraetz şi îşi proclamă dreptul de a salva 
orice suveran legitim care le-ar cere ajutorul. 

În timp ce în centrul şi estul Europei, blocul puterilor 
absolutiste se consolidează pentru a înfrânge mişcările liberale 
şi naţionale, Franţa şi Anglia fac să triumfe în peninsula iberică 
principiile constituţionale care au prevalat în Belgia. Ele impun, 
împotriva pretendenţilor absolutişti, guvernările liberale ale 
reginei Maria Cristina în Spania, şi a regelui don Pedro în 
Portugalia. 

Astfel, împotriva blocului statelor fidele principiilor formulate 
în timpul Congresului de la Viena, se ridică, cel puţin în 
aparenţă, coaliția ţărilor liberale din Europa occidentală. In 
realitate, aceasta din urmă nu se bazează pe nicio legătură 
organică: ea nu este decât o alianţă de circumstanţă, în cadrul 
căreia intervenţia engleză este foarte des dictată doar de grija 
de a nu-i lăsa pe francezi să dea loviturile cele mai avantajoase. 
Dar dacă alianţa de fapt a puterilor liberale este lipsită de 
trăinicie, delimitarea dintre ele şi grupul puterilor fidele 
absolutismului este foarte clară. 

Această dezbinare ascunde de altfel o alta, deja perceptibilă 
încă din secolul trecut şi care ţine de structurile economice şi 
sociale ale ţărilor respective. Aceasta din urmă spune că ţările 
din Occident, în care avântul comerţului şi industriei a favorizat 
dezvoltarea unei burghezii de afaceri, nerăbdătoare să ajungă la 
putere şi trăgându-se din liberalism, Europei orientale şi 
meridionale, în care averea funciară şi privilegiile ereditare 
rămân bazele unei societăţi ai cărei principali beneficiari sunt 
hotărâți să menţină sau să restaureze principiile şi practicile 
Vechiului Regim. 

În ciuda sistemului de apărare realizat în 1815 de susţinătorii 
ordinii tradiţionale, Europa Sfintei Aliante a explodat 
cincisprezece ani mai târziu, sub impulsul ideilor moştenite de la 
Revoluţia franceză. Desigur că o mare parte a continentului în 
ltalia şi Germania, unde Metternich nu a permis dezvoltarea 
niciunei mişcări revoluţionare, şi în Polonia, unde ţarul nu a 
ezitat să folosească forţa pentru a-şi restabili autoritatea 
reacţiunea a triumfat asupra forţelor liberale şi naţionale, care, 
dimpotrivă, au obţinut victoria în Grecia, în Belgia, în Franţa şi în 
mod provizoriu în peninsula iberică. Curând, un nou val de 


agitaţie europeană va da o nouă lovitură, mult mai violentă, 
dorinţei conservatoare a suveranilor Vechiului Regim. 


Capitolul 3 
1848. „PRIMAVARA POPOARELOR“ 


N Asaltul împotriva Europei Congresului de la Viena, 
care a eşuat în 1830, pare să iasă victorios în 1848. 


MI La originea valului revoluționar din 1848 se află o 
criză economică complexă. În acest context, revoluţia 
pariziană din februarie 1848 apare ca un caz particular. 
Confirmând eşecul sistemului monarhic, a doua republică 
pune în conflict burghezia, din punct de vedere social 
conservatoare, cu susținătorii unei Republici sociale, 
care vor fi repede învinşi. 


N Mai profundă, revoluţia vieneză din martie 1848 face 
să izbucnească revendicările naţionale şi liberale 
înăbuşite din 1815 şi determină căderea lui Metternich. 
Impăratul este obligat să acorde o constituţie liberală, 
iar Imperiul pare să se dezintegreze în mod inevitabil sub 
efectul acceselor revoluționare din Ungaria şi Boemia. 


N Din Imperiul austriac, contaminarea revoluționară 
trece în Germania şi Italia. În Germania, popoarele cer şi 
obțin constituţii, inclusiv în Prusia. O puternică mişcare 
națională se termină prin convocarea unui Parlament 
constituant la Frankfurt, care trebuie să pună bazele 
unui stat german. In Italia, majoritatea suveranilor, 
căzuţi pradă unei frământări liberale, începută în 1847, 
acordă şi ei Constituţii, iar aspiraţiile naţionale duc la 
organizarea unei Cruciade militare împotriva Austriei. 


g Dar iluzia „primăverii popoarelor“ nu trece de vara 
anului 1848. Zdrobirea mişcării din Cehia şi a revoluției 
vieneze de către armata austriacă, care, mai târziu, cu 
ajutor rusesc, înăbuşă revolta din Ungaria, repune 
Austria în rolul ei de jandarm al ordinii din 1815. Italienii 
învinşi trebuie să reintre în rânduri. Constitutiile 
germane sunt abrogate, iar Parlamentul de la Frankfurt 
desființat. Regele Prusiei este obligat de presiunile 


austriece să renunţe la unificarea Germaniei. 


1848, pe fondul crizei economice aflată pe sfârşite, provoacă, 
încă o dată la nivelul întregii Europe, distrugerea ordinii 
restaurate în 1815 şi păzită de atunci cu străşnicie de 
reprezentanţii Triplei Alianțe. Pentru susţinătorii absolutismului 
din Austria, Prusia, Rusia, adversarul are aceeaşi înfăţişare, ale 
cărei trăsături nu sunt defel nuanţate. Evenimentele care se 
desfăşoară în Franţa, în Italia, în Germania şi până în inima 
Imperiului austriac, sunt toate manifestări ale „Revoluţiei“, 
acest monstru ameninţător care trebuie decapitat mereu şi care 
nu încetează să-şi facă apariţia în cele patru puncte cardinale 
ale continentului. 

Totuşi, dacă trăsătura comună a acestor mişcări 
revoluţionare, care înflăcărează Europa în 1848, rămâne 
repunerea în discuţie a conservatorismului şi a sistemului 
diplomatic folosit de acesta, ne putem întreba în avantajul cui 
sau a ce se intenţionează efectuarea acestei repuneri în 
discuţie. Aici, într-adevăr, mobilurile sunt diferite. Din arsenalul 
aparent inepuizabil al ideilor moştenite de la revoluţia franceză, 
fiecare ia motivele care convin acţiunii sale. Cu toate acestea, 
două mari revendicări înăbușite de artizanii Congresului de la 
Viena - liberalismul şi naționalismul - sunt cele care împing 
popoarele la revoltă. Se începe totuşi, mai ales în Franţa şi Italia, 
să se discearnă între noile aspirații şi mai ales cele cu caracter 
social, afişate de o pătură a populaţiei, a cărei importanţă creşte 
odată cu afirmarea progreselor industriale, aceea a muncitorilor. 

Dărâmând, în una din principalele puteri europene, o 
monarhie liberală cunoscută, revoluţia pariziană din februarie 
1848 a căpătat în mod firesc putere de simbol şi a jucat imediat 
un rol de impulsionare comparabil cu cel al zilelor fierbinţi din 
iulie 1830. Acest caracter emblematic al evenimentelor care au 
dus la căderea lui Ludovic Filip nu trebuie să ne facă să gândim 
că incendiul care a cuprins Europa a plecat exclusiv de pe 
malurile Senei. Cincisprezece zile mai devreme, focul care 
mocnea de optsprezece luni într-o ltalie din ce în ce mai 
refractară la asuprirea absolutismului şi a tutelei austriece, a 
izbucnit în mai multe locuri din peninsulă, de la Palermo la 
Genova şi de la Florenţa la Milano, obligându-l pe regele celor 


Două Sicilii să promulge o constituţie, pe marele duce de 
Toscana să-şi remanieze guvernul, iar pe suveranul din Piemont- 
Sardinia, Carol Albert, să promită supuşilor săi un Statut 
constituţional. Revoluţia pariziană amplifică mişcarea şi îi 
conferă forţă de propagare, ceea ce nu s-ar fi întâmplat dacă 
Austria, lovită şi ea de febra liberală provocată de exemplul 
parizian, ar fi putut să-şi asume încă o dată rolul de epicentru al 
reacţiunii. 

Mai mult decât problema antecedenţei, care s-a pus şi în alte 
momente ale istoriei europene - 1830 şi 1968 pentru întreg 
continentul, 1956 şi 1989 pentru Europa de est -, o altă 
problemă ar trebui să atragă atenţia istoricilor: aceea a 
coincidenţei evenimentelor şi a vitezei de propagare a 
fenomenului istoric. Aceasta pentru că, dincolo de diferenţele 
clare, de ordin structural şi cultural dintre naţiunile care 
formează bătrânul continent, există trăsături comune care 
facilitează curentele intelectuale şi care nu ţin numai de 
domeniul „forţelor de producţie“ şi al „relaţiilor de producţie“, 
aşa cum o întreagă istoriografie marxistă şi marxizantă a 
încercat multă vreme să susţină şi să dogmatizeze. Într-un 
articol celebru, publicat cu ocazia centenarului Revoluţiei de la 
18482, marele istoric Ernest  Labrousse, comparând 
evenimentele franceze din 1789, 1830 şi 1848, recunoştea că 
dacă ar fi existat numai criza economică în mediul istoric direct 
al acestor trei evenimente, aceasta nu ar fi fost suficientă 
pentru a explica declanşarea fenomenului revoluţionar. „Este 
necesar, spunea el, ca această criză economică să fie dublată 
de o criză politică“. Nu putem decât să-i fim recunoscători că a 
corectat, începând cu această dată, deviaţiile economiste dintr- 
o scriere a istoriei, puternic impregnată în acel moment de 
ideologia marxistă, rămânând totuşi rezervată faţă de ideea pe 
care el o formulează, potrivit căreia, cele trei crize revoluţionare 
care fac obiectul articolului său ar constitui revoluții 
„endogene“, neinfluenţate din exterior. Ca şi cum, în perioada 
ianuarie-iunie 1848, singurul punct comun dintre oamenii care 
au pus mâna pe o armă pentru a răsturna puterea ar ţine 
exclusiv de domeniul economicului, când o mare parte a 
societăţii europene s-a aruncat în Revoluţie, cu cultura ei, cu 
referinţele sale istorice apropiate sau îndepărtate, cu ideologia 


ei modelată de un secol şi mai bine de spirit „iluminist“. 

Vom reveni într-un capitol ulterior asupra elementelor de 
ordin economic şi social care explică evenimentele din 1848 din 
Europa şi care au avut rolul unui detonator. Pentru moment să 
reținem numai că acestea au fost pregătite peste tot de criza 
economică gravă din 1846-1848, care a aruncat masele 
populare în şomaj şi mizerie şi a provocat o vie nemulţumire în 
mediile comerciale şi industriale. 


Franţa între două revoluţii 


Urcarea pe tron a lui Ludovic Filip |, „regele-cetăţean“, în iulie 
1830, a satisfăcut pe deplin dorinţele burgheziei de afaceri. 
Ajuns suveran, în mare măsură prin voinţa ziariştilor de la 
National, fostul duce d'Orleans ştie să fie abil şi să câştige 
încrederea acestor burghezi care l-au instalat pe tron. El adoptă 
drapelul tricolor şi depune jurământ de respectare a unei Carte 
revizuite, care îl lipseşte de dreptul de a emite ordonanţe. Are 
un comportament foarte modest, discută cu bancherii 
problemele administrării bunurilor, se plimbă pe jos pe străzile 
capitalei şi invită la Tuilleries oamenii de afaceri şi familiile 
acestora. In saloanele în care a domnit fastul afectat al curţii 
imperiale şi au avut loc serbările din secolul al XVIII-lea, 
reînsufleţite de regii restaurati, aceştia pot să poarte conversații 
cu regina Maria Amelia, ocupată cu broderiile sale. 

Interesele noii clase conducătoare sunt şi ele satisfăcute pe 
deplin de politica monarhiei din lulie. Regele se fereşte de 
aventurile războinice. El o dovedeşte prin susţinerea, chiar la 
începutul domniei sale, a acţiunii prudente a lui Casimir Périer în 
evenimentele din Italia, apoi în octombrie 1840 prin demiterea 
primului său ministru, Thiers, ale cărui iniţiative în Orientul 
Apropiat (unde îl susţine pe paşa Egiptului aflat în război cu 
sultanul) riscă să sfârşească printr-un război cu Anglia. El 
preferă să folosească resursele statului pentru a moderniza ţara 
şi pentru a putea concura cu puterea industrială a Marii Britanii, 
aflată în plin avânt. Mijloacele de transport se modernizează. 
Este epoca de aur a speculațiilor de bursă, a bancherilor dubioşi 
şi a micului depunător, „Monsieur Gogo“, făuritor inconştient al 
prosperității burgheze. Marile averi din comerţ, din industrie şi 
din domeniul bancar se clădesc în câţiva ani, protejate de un 
rege care vede în mulţumirea mediilor de afaceri cea mai sigură 
garanţie a trăiniciei tronului său. 

Pe plan social, ca şi pe plan politic, burghezul este cel care 
domneşte. El este singurul care împarte dreptul de vot cu 
vechea aristocrație, un cens (taxă) destul de mare (200 de 
franci) fiind necesar pentru a te bucura de drepturile civice. Și 
nu poate alege decât tot un bogătaş, din moment ce taxa de 
eligibilitate este fixată la 500 de franci: o sumă considerabilă 


dacă ne gândim că la acea dată salariul zilnic al unui muncitor 
este de câţiva bănuţi (sous*%). Regimul oferă de altfel 
favorizaţilor săi posibilitatea să-şi apere supremaţia, prin 
crearea, începând din martie 1831, a unei adevărate miliții 
sociale: garda naţională, ai cărei membri, teoretic, sunt toţi 
francezii între 20 şi 60 de ani, dar în care, în realitate, nu sunt 
înscrişi decât cei care îşi pot plăti echipamentul destul de 
scump. Garda naţională constituie astfel un sprijin al regimului 
atâta timp cât acesta răspunde prin acţiunile sale intereselor şi 
dorințelor burgheziei. 

În sfârşit, chiar dacă îşi datorează puterea unei izbucniri 
revoluţionare, noua dinastie capătă repede aspectul unui zid de 
apărare împotriva oricărei mişcări sociale care ar avea intenţia 
să repună în discuţie supremaţia burgheziei. Revoluţia din lulie 
are prelungiri între 1830 şi 1834. Agravarea constantă a 
condiţiei muncitorilor din industrie provoacă tulburări care 
degenerează uneori în revolte îndreptate împotriva regimului 
care le este impus de republicani. Astfel, revoltele ţesătorilor 
lionezi din 1831 şi din 1834 sunt răzmeriţe provocate de mizerie 
şi înecate în sânge de trupele regale. Ca şi revoltele republicane 
din Paris în 1832 (cu ocazia funeraliilor generalului Lamarque) şi 
din 1834, care sfârşesc prin represiuni sălbatice, cum este 
masacrul din strada Transnonain, şi prin procese urmate de 
condamnări grele, descurajând astfel pe membrii asociaţiilor 
secrete republicane, cum ar fi Societatea Drepturilor Omului. 

Republicanii ripostează prin articole violente în presa de 
opoziţie, prin pamflete, cântece, caricaturi (Gargantua a lui 
Daumier, atac împotriva lui Ludovic Filip, îi va aduce în 1831 
şase ani de închisoare autorului său, ceea ce nu-l va împiedica 
pe acesta ca trei ani mai târziu să imortalizeze pe pânză 
masacrul de pe strada Transnonain), sau prin atentate, ca cel al 
lui Fieschi din iunie 1835, din care suveranul şi fiii săi scapă ca 
prin minune. Pentru a lupta împotriva acestor reacţii, liberalii 
aflaţi la putere nu ezită să restrângă libertăţile. Dreptul de 
asociere este reglementat cu stricteţe, dar mai ales legile din 
septembrie 1835 restrâng libertatea presei, pedepsind ofensele 


205 , ea i i : 
1 sou [|] 5 centime. Până la mijlocul secolului al XIX-lea, salariul mediu 


zilnic al unui muncitor parizian nu depăşeşte 3 franci, adică 60 sous (n.a). 


aduse regelui, criticarea formei de guvernământ şi „provocarea 
la ură împotriva claselor sociale“. 

După câţiva ani de la revoluţia din 1830, monarhia lui Ludovic 
Filip este total ruptă de poporul care îi oferise puterea, iar 
Europa poate vedea în această monarhie o asigurare împotriva 
revoluţiei sociale atât de amenințătoare. Intr-adevăr, regimul 
continuă să evolueze într-o direcţie conservatoare, ceea ce va 
duce la o ruptură cu pătura cea mai progresistă a burgheziei. 
Atitudinea personală a regelui este în acest sens determinantă. 
Lumea s-ar fi putut aştepta din partea acestuia, care cunoştea 
foarte bine sistemul englez, să-şi angajeze regimul pe calea 
liberală şi parlamentară inaugurată de monarhia britanică. 
Numai că, sub aspectul de bunăvoință şi de aparenţă burgheză, 
Ludovic Filip este un autoritar care suportă cu greutate influenţa 
miniştrilor săi. De aceea, face eforturi pentru a-i neutraliza, 
învrăjbindu-i între ei, problema puterii regale devenind astfel 
miza luptei politice. Thiers, care exprimă ideile burgheziei 
liberale când declară că „regele domneşte dar nu guvernează“, 
se loveşte de Guizot, pentru care „tronul nu este un fotoliu gol“. 
În 1840, regele îl demite pe prim-ministru şi îl numeşte pe 
Guizot. 

Convins că prosperitatea tot mai mare a ţării va fi suficientă 
pentru a mulţumi burghezia, care îşi măreşte averile, noul 
ministru va da posibilitatea regelui, care de zece ani îşi 
înfrânează cu greutate dorinţa de a conduce guvernul, să ia 
efectiv puterea în mâinile sale. Numărul redus al corpului 
electoral dorit de clasa conducătoare îi permite să introducă în 
parlament funcţionari de stat depinzând de suveran, pe care îi 
numeşte sau îi revocă, şi care se comportă pe timpul 
mandatului lor ca nişte servitori docili ai ministrului. Făcând 
acest lucru, el rupe monarhia de burghezia care îi fusese până 
atunci cel mai vehement susţinător, dar care se îndepărtează de 
monarhie în momentul în care se încearcă excluderea ei de la 
exercitarea unei puteri la care ca nu încetează să aspire 
începând din 1789. 

Din acest moment, nemulţumirea socială a muncitorilor, loviți 
în plin de criza economică, care începe de obicei prin mari 
dificultăţi în sectorul agricol (îmbolnăvirea cartofului, creşterea 
preţului pâinii) şi în industria textilă, dar care, pentru prima 


oară, afectează şi noii poli ai dezvoltării - metalurgia şi minele - 
se conjugă cu nemulţumirea politică a categoriilor sociale 
înstărite. Reprezentanţii burgheziei îşi îndreaptă revendicările 
asupra demiterii lui Guizot şi asupra unei reforme electorale 
duble: diminuarea censului, care ar permite lărgirea corpului 
electoral şi desensibilizarea acestuia la instigările puterii, şi 
declararea incompatibilităţii dintre funcţia publică şi mandatul 
electoral. 

Este suficientă doar o scânteie pentru a provoca explozia. Un 
banchet al opoziţiei, interzis la Paris, provoacă pe 22 februarie 
1848, o manifestaţie de stradă care se prelungeşte până a doua 
zi. Primele baricade îşi fac apariţia. Regele face apel la garda 
naţională, dar, solidară cu revendicările politice ale burgheziei, 
aceasta îl întâmpină pe monarhul venit să o inspecteze cu 
strigăte de „Trăiască reforma!“. 

Ludovic Filip cedează în faţa nemulțumirii celor mai siguri 
partizani ai săi. El îl demite pe Guizot, punând astfel capăt 
tentativei de restaurare a puterii monarhiei. Burghezia pariziană 
este satisfăcută de victoria obţinută. Pentru ea „revoluţia“ a luat 
sfârşit. 

Un eveniment neprevăzut va face să reizbucnească mişcarea 
şi să dea o şansă republicanilor. In seara zilei de 23 februarie, 
gloata pariziană manifestă pentru a-şi exprima bucuria. Pe 
bulevarde, soldaţii, la capătul nervilor şi fără niciun ordin, 
deschid focul şi omoară şaisprezece persoane. Toată noaptea, 
manifestanţii plimbă prin Paris cele şaisprezece cadavre, 
îndemnând populaţia capitalei să se răzbune şi să înceapă 
insurecția. Dimineaţa, oraşul este împânzit de baricade, iar în 
timpul zilei de 24, în timp ce comandamentul trupelor este 
încredinţat lui Bugeaud şi o parte a armatei bate în retragere, 
insurgenții ocupă clădirea primăriei (Hôtel de Ville) şi se 
îndreaptă spre Tuilleries. Regele ezită să ordone represiunea şi 
până la urmă hotărăşte să abdice în favoarea nepotului său, 
contele de Paris, ca apoi să ia drumul exilului şi să plece în 
Anglia. Dar republicanii i-o iau înainte. Conduşi de poetul 
Lamartine, ei fac poporul, care tocmai a ocupat palatul Tulilleries 
şi a năvălit în sala de şedinţe a Palatului Bourbon, să aclame un 
guvern provizoriu republican. 

În timp ce se joacă ultimul act al unei domnii ce a luat naştere 


din revoluţie, o adevărată cursă de viteză are loc între 
republicani şi democrați pentru a prelua controlul noii Republici. 
Baricadaţi în clădirea primăriei, membrii guvernului provizoriu 
încearcă să-şi atragă poporul de partea lor, interzicând echipei 
aflate la conducere orice contact cu reprezentanţii ideilor 
socialiste de care se tem mai tare decât de Ludovic Filip. Vor 
trebui totuşi să accepte pe doi dintre aceştia alături de ei, pe 
teoreticianul organizaţiei muncii, Louis Blanc, şi pe un muncitor, 
membru al societăţilor secrete, Albert. Sub influenţa acestor doi 
oameni, care se bucură de sprijinul maselor, membrii de bună 
credinţă ai guvernului provizoriu, Lamartine, Ledru-Rollin, 
Flocon, îşi vor da silinţa să promoveze reforme sociale, fără să 
schimbe imaginea liniştitoare a noii Republici pe care vor s-o 
ofere unei Europe încremenite de uimire. 

Astfel, Lamartine respinge drapelul roşu, care ar putea 
nelinişti pe conducătorii străini, sensibili la amintirea anului 
1793. În schimb, se adoptă sufragiul universal, guvernul 
provizoriu proclamă „dreptul la muncă“, iar Louis Blanc este 
numit şeful unei comisii guvernamentale pentru muncitori, cu 
sediul în palatul Luxemburg, şi a cărui sarcină principală este să 
primească delegaţiile muncitoreşti. În sfârşit, se ia hotărârea să 
se reducă durata zilei de muncă şi, aplicând ideile lui Louis 
Blanc, să se înfiinţeze Ateliere naţionale, care să ofere şomerilor 
o ocupaţie retribuită. 

Aceste hotărâri, la urma urmei nu prea revoluţionare, 
provoacă panică în rândul moderaţilor. Rupând cu legile „fireşti“ 
ale liberalismului, dogmă sacră a burgheziei, guvernul va 
continua oare să intervină şi în domeniul economic şi social? 
Pentru a lupta împotriva „Republicii roşii“, burghezia se 
organizează, hotărâtă să obţină victoria în faţa cluburilor, a 
socialiştilor şi să se debaraseze cu prima ocazie de un guvern 
prea deschis, consideră ea, faţă de revendicările muncitorilor. 

Sub presiunea tot mai mare a acestui „partid al Ordinii“, 
organizarea Atelierelor naţionale este încredinţată unui adversar 
al sistemului, Marie, care va simţi o adevărată plăcere să 
demonstreze zădărnicia teoriilor lui Louis Blanc. În timp ce 
numărul muncitorilor folosiţi în aceste ateliere creşte continuu - 
se ajunge curând la 100.000 -, se procedează în aşa fel încât să 
nu li se încredinţeze nicio lucrare care să poată face concurenţă 


întreprinderilor particulare de lucrări publice. Sunt plătiţi cu un 
franc pe zi pentru pavarea sau depavarea străzilor sau pentru a 
nu face nimic, şi toată lumea este îngrijorată de a-i vedea pe 
aceşti  „greblători naţionali“ devenind ţintele propagandei 
socialiste sau bonapartiste. 

Partidul Ordinii obţine curând o nouă victorie. În timp ce 
republicanii „avansați“, democrați de tradiţie iacobină, cer să se 
amâne data alegerilor pentru Adunarea Constituantă pentru a 
avea timp să-şi atragă de partea lor provincia, unde influenţa 
notabilităţilor locale întreţine teama de Republica socială, 
moderaţii obţin alegeri rapide, fixate pentru luna aprilie 1848. 

In aceste condiţii, alegerile din 1848 fac să ajungă în Cameră 
o majoritate zdrobitoare a moderaţilor (din cei 900 de membri ai 
Adunării, ei formează un bloc de 500 de deputaţi, din care face 
parte Lamartine, ales la Paris, şi mai sunt 200 de monarhişti 
aderenti, dintre care 130 de legitimişti) foarte hotărâți să 
zdrobească toate încercările de a instaura o republică socială. 
Revoluţionarilor nu le mai rămân decât masele populare pentru 
a-şi realiza proiectele. La 15 mai, o manifestaţie în favoarea 
Poloniei se transformă în răscoală. Palatul Bourbon este invadat 
de răsculați care declară adunarea dizolvată şi se apucă să 
formeze un nou guvern provizoriu. Dar Lamartine şi Ledru-Rollin 
cheamă garda naţională care împrăştie gloata. Au loc 
numeroase arestări, mai ales ale principalilor şefi ai societăţilor 
secrete. Barbès, Blanqui, Albert, Raspail şi încă mulţi alţii sunt 
condamnaţi la deportare. 

Stânga fiind decapitată, Adunarea poate să atace Atelierele 
naţionale, simbolul şi în acelaşi timp eşecul veleităţilor 
guvernului provizoriu. Aşa prost concepute şi aşa departe cum 
erau de proiectul iniţial al lui Louis Blanc, ele rămâneau totuşi 
singura resursă a unei mulţimi importante de muncitori 
parizieni, pe care criza i-a aruncat în şomaj şi în mizerie. A le 
desfiinţa însemna să le iei acestora orice posibilitate de 
existenţă şi aproape cu siguranţă să provoci revolta. Majoritatea 
conservatoare a Adunării era conştientă de acest lucru. Ea îşi 
asuma cu seninătate riscul, preferând să înăbuşe în sânge 
revoluţia socială decât să accepte „Republica roşie“. 

La 4 iunie 1848 Atelierele sunt desfiinţate. Muncitorii mai 
bătrâni de 25 de ani sunt trimişi în provincie, fie pentru a defrişa 


şi deseca regiunea Sologne, fie pentru a lucra la construirea 
căilor ferate. Cei mai tineri au de ales între a se angaja în 
armată sau a muri de foame. In Paris, agitația creşte de îndată. 
La 23 iunie, o revoltă formidabilă izbucneşte în centrul şi în estul 
capitalei. Este o revoltă a mizeriei, spontană, fără conducători, 
fără organizare, care se loveşte imediat de voinţa metodică şi 
hotărârea de nezdruncinat a şefului forţelor de ordine, generalul 
Cavaignac, chemat recent din Africa. Dispunând de efective 
importante, aproximativ 30.000 de oameni, la care se adaugă 
vreo 15.000 de tineri din cartierele bogate, înrolați în garda 
mobilă, acesta lasă revolta să ia amploare pentru ca mai târziu 
să o poată zdrobi mai bine. 

De pe 23 pe 26 iunie se poartă un război nemilos de stradă, 
primul război de clasă „franco-francez“ adevărat. La sfârşitul 
acestei confruntări, Partidul Ordinii a obţinut definitiv victoria: 
5.000 de morţi în rândurile insurgenților (ucişi sau împuşcaţi), 
aproximativ o mie în rândurile forţelor de ordine, mii de răniţi, 
25.000 de arestări, 11.000 de condamnări la închisoare sau la 
deportare, iată preţul acestei victorii. Partidul Ordinii îşi poate 
consolida succesul făcând să fie ales la preşedinţia Republicii 
prinţul Ludovic Napoleon Bonaparte, despre care Thiers, strateg 
prost inspirat al partidului, spunea că este „un cretin pe care îl 
vom manevra“. O nouă revoltă populară în iunie 1848 permite 
dărâmarea radicalilor ca Ledru-Rollin, iar prinţul-preşedinte 
poate să anunţe: „Este timpul ca cei buni să se liniştească, iar 
cei răi să tremure“. 

Cei buni pot dormi liniştiţi. Votată în martie 1850, legea 
Falloux încredinţează învăţământul clerului, apărător al ordinii 
sociale. Legea electorală din 31 mai 1850 „organizează“ 
sufragiul universal în aşa fel încât să îndepărteze de la urne 
condamnaţii politici şi muncitorii. În luna iulie a aceluiaşi an, o 
altă dispoziţie legislativă limitează libertatea presei. Învingători 
în 1830, reprezentanţii burgheziei nu intenţionează să cedeze 
celor defavorizaţi puterea pe care au cucerit-o cu atâta luptă. 

In ciuda căderii lui Ludovic Filip, opoziţia faţă de republica 
socială rămâne solidă. Lovitura de stat din 2 decembrie 1851, 
simplă reglare de conturi între învingătorii din iunie, nu face 
decât să o consolideze. 


Contaminarea revoluţionară 


Dacă evenimentele din 1848 din Franţa ridică noi probleme 
legate de recenta dezvoltare a marii industrii moderne, celelalte 
mişcări care zdruncină Europa timp de mai bine de un an decurg 
mai degrabă din lupta pe care o dau, din 1815, forţele disparate 
ale liberalismului şi naţionalismului împotriva susținătorilor 
ordinii sociale şi diplomatice restaurată de Congresul de la 
Viena. Şi unele şi altele sunt înlesnite de diverşi factori, printre 
care figurează în primul rând dificultăţile cu care se confruntă 
economiile europene începând din 1846. 

Acestea au început printr-o criză clasică „de tip vechi“, 
îmbinând o gravă lipsă de alimente, provocată de recoltele 
catastrofale din 1845 şi 1846, cu stagnarea din sectoarele 
industriale tradiţionale, ca de exemplu industria textilă. Peste 
tot preţul grâului s-a dublat şi efectele acestei scumpiri asupra 
condiţiilor de viaţă ale claselor populare au fost cu atât mai 
înspăimântătoare cu cât la aceasta se adaugă efectele 
îmbolnăvirii cartofului, devenit de o jumătate de secol o 
componentă esenţială a hranei ţăranilor. În Irlanda izbucneşte o 
adevărată foamete, care provoacă o jumătate de milion de 
morţi şi obligă cel puţin un milion să emigreze. 

Cum în 1788 criza alimentară majorează datoria populară, 
aceasta duce la rândul ei la numeroase exproprieri ale micilor 
fermieri şi sfârşeşte în mişcări populare deosebit de numeroase 
şi de grave în Belgia valonă, în Franţa de vest şi în Austria. La 
Berlin, în primăvara lui 1847 s-a vorbit de o „răscoală a 
cartofilor“. În acelaşi timp, la Viena, brutăriile erau luate cu asalt 
şi jefuite. Recolta normală din 1847 face să scadă sensibil 
preţurile produselor alimentare, dar deja criza a căpătat o altă 
dimensiune.  Obligând clasele populare să-şi folosească 
majoritatea veniturilor pentru a supravieţui, apoi să acumuleze 
datorii, criza a sleit o mare parte din expedientele din industria 
textilă, provocând dificultăţi serioase în acest sector. 

Acestui tip de criză, caracteristic economiilor din Vechiul 
Regim, i s-a adăugat în 1847-1848 o depresiune economică de 
tip nou, care face să se interpună structurile economice 
modificate de Revoluţia industrială. Aceasta s-a manifestat prin 
mari dificultăţi bancare şi bursiere datorate considerabilelor 


speculaţii care s-au făcut de la începutul deceniului în 
construcţiile feroviare, în extracția de cărbuni şi metalurgie, fără 
ca operaţiile spectaculoase să fie făcute cu capitaluri şi cu 
asigurări de desfacere suficiente. Rezultatul a fost că peste tot 
unde aceste practici au fost preferate în anii buni ai dezvoltării 
economice s-a produs o lipsă de disponibilităţi bugetare, o 
scădere serioasă a profiturilor şi în curând un val de falimente 
industriale care au adus după ele o creştere a şomajului şi mari 
reduceri salariale, deci o nouă prăbuşire a puterii de cumpărare 
a claselor populare. 

Deja puternic afectate de criza alimentară, industriile de larg 
consum, mai ales cea textilă, sunt lovite în plin de efectele 
depresiunii economice. Consecințele sociale ale acesteia au fost 
dramatice şi acest lucru s-a întâmplat în toate ţările pe cale de 
industrializare. La Manchester, capitala europeană a industriei 
bumbacului, stagnarea din acest sector aruncă în stradă zeci de 
mii de muncitori, provocând greve şi manifestații violente. În 
Franţa, reducerea activităţii din minele de huilă, din topitorii, din 
fabricile de cuțite, de mătase şi de ţesături de bumbac a 
provocat reacţii în lanţ care i-au afectat atât pe muncitorii din 
uzine cât şi pe lucrătorii din mica industrie, cu tot cortegiul lor 
firesc de mizerii şi de tulburări. În Belgia flamandă, greutăţile 
din industria inului au ruinat numeroase târguri rurale care 
supravieţuiau datorită acestei activităţi, regiunea pierzând în 
acelaşi timp circa treizeci de mii de locuitori din cauza 
epidemiilor sau a emigrației. În Prusia, în Silezia, în Boemia, 
numărul şomerilor se ridică la zeci, chiar sute de mii de oameni, 
iar ravagiile crizei au avut şi aici drept efect tot felul de 
dezordini care au deschis calea spre revoluţie. 

La începutul anului 1848, când au loc revoltele din Palermo şi 
Genova, preludii ale evenimentelor pariziene din februarie, 
perioada acută a crizei este deja depăşită. Preţurile grâului şi 
pâinii au revenit la nivelul normal, dar relansarea industrială 
este departe de a fi vizibilă, căci valul de creştere a preţurilor a 
lăsat economia europeană într-o situaţie dezastruoasă. Aceasta 
formează terenul pe care se dezvoltă unda revoluţionară, care 
izbucneşte nu în mijlocul depresiunii ci cu un decalaj de cel 
puţin un an, ceea ce lasă timp „politicienilor“ care iau în mână 
mişcarea să ofere aspirațiilor confuze ale maselor populare 


obiective concrete, conforme cu proiectele lor personale. 

„Contaminarea revoluţionară“, pe care prinţul de Metternich o 
denunţase ca pe un flagel, a fost deci favorizată de un teren pe 
care se amestecă, trecând de la o ţară la alta, aceleaşi 
ingrediente explozive, dar în care raporturile de forţă dintre 
diferiţii factori ai piesei revoluţionare sunt diferite. Concomitenţa 
nu chiar perfectă a mişcărilor care au înflăcărat Europa în cursul 
primelor luni ale anului 1848 şi care zdruncină din temelii 
ordinea socială şi politică restaurată de Congresul de la Viena se 
explică în parte, dar numai în parte, prin criza acută prin care 
trec în acelaşi timp economiile şi societatea de pe vechiul 
continent. Într-adevăr, la mănunchiul de factori care produc 
această tulburare profundă se adaugă şi alte elemente dintre 
care unele ţin în mod evident de influenţa exterioară. Din multe 
puncte de vedere, şi cu toate că nu este prima în ordinea 
cronologică, revoluţia pariziană constituie epicentrul undei de 
şoc care zguduie întreaga Europă. Vestea căderii lui Ludovic 
Filip declanşează panica la Viena şi la Budapesta, iar retragerea 
lui Metternich îi determină pe liberalii germani şi italieni să pună 
mâna pe arme. Dar evenimentul care provoacă prăbuşirea 
monarhiei din lulie - împuşcarea manifestanţilor de pe 
Bulevardul Capucinilor - este în cea mai mare măsură un 
„accident istoric“. 

Dar toate acestea nu au importanţă. Odată declanşată, 
mişcarea de contestare a ordinii existente se întinde ca o dâră 
de praf de puşcă, dând ansamblului de episoade revoluţionare 
aspectul unei partituri dirijate (în acelaşi timp trezind în minţile 
învingătorilor din 1815 bătrâna fantomă a conspirației străine), 
iar acest fenomen se va întâmpla cu toate zguduirile de 
dimensiuni europene din cursul ultimelor două secole. 

În geneza evenimentelor din 1848 nu a fost vorba propriu-zis 
de „complot“ şi „premeditare“ la scară europeană, cum s-a 
întâmplat de altfel şi în 1789 şi în 1830. Contrar unei mitologii 
recurente, care nu poate concepe „răul“ decât produs de un 
element străin, în cursul anilor precedenţi „primăverii 
popoarelor“ s-a produs în fond o răspândire a ideilor liberale şi 
naţionale în tot spaţiul european, idei care s-au văzut 
concretizate de Revoluţia franceză şi care au fost difuzate prin 
intermediul emigrației politice.  Represiunile din statele 


absolutiste ale Europei orientale şi mediteraneene au avut drept 
rezultat transformarea câtorva oraşe europene în refugii pentru 
cei persecutați politic şi pentru cei alungaţi din Polonia, Spania, 
Italia, Germania etc. Londra, Bruxelles şi Paris au devenit în felul 
acesta capitalele liberalismului european. La Paris mai ales se 
formează mai multe generaţii de profesori, intelectuali, artişti, 
studenţi - toţi străini -, care, prin intermediul limbii franceze, vor 
face să pătrundă în patria lor de origine până în cele mai 
îndepărtate provincii - din Polonia orientală şi România - ideile, 
temele, operele majore şi mai ales spiritul culturii liberale. În 
1844, Mazzini fondează în Franţa mişcarea „Tinerei Europe“ şi 
tot la Paris iau naştere cu un an înainte „Analele franco- 
germane“. Proscrişii italieni şi germani, patrioţii polonezi şi 
unguri, exilaţii politici de pe tot continentul formează astfel un 
mediu revoluţionar cosmopolit, ai cărui membri se întâlnesc în 
cadrul societăţilor liberale secrete şi participă cu plăcere, atunci 
când au ocazia, la luptele pentru libertate care marchează 
istoria europeană a primei jumătăţi a secolului al XIX-lea. 


Revoluţia din Austria 


Remodelând harta Europei, Congresul de la Viena a făcut din 
Imperiul austriac marea putere a Europei centrale şi a plasat 
practic Italia sub dominaţia acestuia. Simbol al puterilor 
absolutiste, al căror teoretician şi apărător era Metternich, 
imperiul Habsburgilor rămâne înţepenit în structurile Vechiului 
Regim, la menţinerea cărora veghează o poliţie bănuitoare şi 
copleşitoare. Dar mai ales el reprezintă un mozaic incredibil de 
popoare, în care germanii nu sunt de altfel decât o minoritate. 
Dacă se lasă deoparte italienii din regatul lombardo-veneţian, 
care se bucură de o autonomie destul de mare, aceste 
minorităţi etnice: cehii din Boemia, polonezii din Galiţia, sârbii 
din zona Dunării, românii din Transilvania, italienii din Trentino 
şi din Triest, sloveni şi croaţi suportă cu greutate înrobirea lor de 
către Habsburgi, ca şi maghiarii din Ungaria, care nu vor să 
vadă în împărat decât urmaşul Sfântului Ştefan pe tronul 
Budapestei. 

Unitatea acestui imperiu eterogen nu poate fi menţinută 
decât prin forţă, iar când Metternich ajunge apostolul 
absolutismului din Europa, el se gândeşte mai întâi cum să 
păstreze integritatea imperiului habsburgic. Conştient că cea 
mai neînsemnată mişcare populară riscă să declanşeze o serie 
de reacţii fatale pentru posesiunile austriece, el face din opoziţia 
faţă de progres baza politicii sale. 

Or, această opoziţie este suportată cu greu de burghezia 
vieneză, nerăbdătoare, ca şi celelalte burghezii europene, să ia 
parte la treburile statului. Ea este aceea care, la aflarea 
evenimentelor pariziene, va declanşa mişcarea de care 
cancelarul nu a încetat să se teamă încă din 1815. De altfel 
acesta nu s-a înşelat. La 29 februarie, aflând de căderea lui 
Ludovic Filip, declară: „Acum totul s-a sfârşit. Europa se întoarce 
la anii 1791-92. Vom scăpa de ceea ce s-a întâmplat în 1793? 
Este vorba de un pericol general“". 

La 13 mai are loc la Viena o manifestaţie care reuneşte 
burghezia şi studenţii. In după-amiaza aceleiaşi zile, masele 
populare se alătură manifestanţilor. Au loc ciocniri cu trupele şi 
manifestaţia se transformă curând în revoltă, la care cancelarul 
se pregăteşte să riposteze dând ordinul de atac. Profitând de 


ocazie, unii membri ai familiei regale (ca arhiducesa Sofia), care 
de mult nu mai suportau omnipotenţa lui Metternich, îl fac pe 
acesta să înţeleagă că demisia este inevitabilă. Abandonat de 
toţi, bătrânul om de stat (are 75 de ani) trebuie să-şi părăsească 
postul şi să fugă ascuns într-o trăsură a unei spălătorii. 

Înspăimântat, împăratul Ferdinand îşi înmulţeşte concesiile: 
dă libertate presei, libertatea întrunirilor, aprobă organizarea 
unei gărzi civice burgheze, promite o constituţie etc. 
Entuziasmul potolit, la 25 aprilie, suveranul face cunoscut 
conţinutul textului constituţional. El este considerat într-atât de 
nesatisfăcător de către elementele radicale care au câştigat 
permanent teren, încât la 15 mai o nouă revoltă izbucneşte în 
capitală, obligându-l pe Ferdinand să părăsească oraşul şi să se 
refugieze la Innsbruck. În acest moment se ia hotărârea să se 
constituie un Parlament ales prin sufragiu universal, căruia să i 
se dea drepturi constituante. Primul act a fost jucat şi desigur 
este în favoarea mişcărilor naţionale. 

De îndată ce succesul revoltei vieneze devine cunoscut, 
popoarele alogene încep să se mişte. Fuga vrednică de milă a lui 
Metternich, realizarea unei constituţii în statul care constituia 
simbolul Europei absolutiste şi inima Sfintei Alianțe, însemna 
repunerea în discuţie a ordinii din 1815 şi era ocazia aşteptată 
de toţi pentru a se elibera de jugul străin. Ungurii sunt primii 
care reacţionează, deoarece formează un bloc compact în 
mijlocul imperiului, sunt mai bine organizaţi decât celelalte 
naţionalităţi şi se bucură de instituţii autonome, cum este mai 
ales Dieta. Poetul Petöfi înflăcărează poporul cu poemele 
revoluţionare şi patriotice pe care le declamă. Dieta ungară, cu 
sediul la Pressburg (Bratislava) este cuprinsă şi ea de acelaşi 
entuziasm. Incitaţi de deputatul Ludovic Kossuth, reprezentanţii 
maghiari cer mai întâi câteva libertăţi publice şi o constituţie. 
Apoi, pe măsură ce sosesc noutăţi despre concesiile acordate de 
împăratul Ferdinand poporului său, pretenţiile acestora devin 
mai vehemente. Ungaria obţine rapid un guvern responsabil, un 
parlament, o armată şi monedă proprie şi chiar propria sa 
reprezentare diplomatică. Ea nu mai este legată de imperiu 
decât de o supunere simbolică faţă de coroană. Liberă acum, ea 
adoptă o serie de măsuri revoluţionare, după exemplul dat de 
francezi: abolirea privilegiilor, anularea caracterului oficial al 


Bisericii. În câteva săptămâni o Ungarie mare, independentă şi 
liberală se desprinde de imperiul monolitic al habsburgilor. Este 
adevărat că această „Ungarie mare“ se realizează în 
detrimentul aspirațiilor naţionale ale anumitor popoare de la 
periferia imperiului. Refuzând celorlalţi ceea ce pretind pentru ei 
înşişi, ungurii se pregătesc să includă în Regatul Sfântului 
Ştefan, împotriva voinţei lor, pe românii din Transilvania, pe 
polonezii din Galiţia, pe croaţi şi pe slovaci. Făcând aceasta, ei 
îşi aprind singuri în statul pe care încep să-l constituie (populat 
mai mult de 50% de nemaghiari) scânteia care îl va face să se 
prăbuşească. 

Neavând instituţii autonome mai puţin deschise decât ungurii 
la problemele politice, mai puţin organizaţi pentru a putea 
profita de dificultăţile puterii imperiale, slavii din imperiu încep 
şi ei să se agite, dar mişcarea lor nu are nici amploarea, nici 
coeziunea celei din Ungaria. 

În Boemia, la 11 martie 1848, majoritatea cehă formează un 
„Comitet al Sfântului Wenceslas“, care cere reforme, dar mai 
ales un statut de egalitate cu minoritatea germană. Prins în 
vâltoarea revoluţiei vieneze, Ferdinand acceptă să discute. 
Curând, un Comitet naţional ceh îndeplineşte rolul unui adevărat 
guvern. Format din moderați care nu doresc să rupă toate 
legăturile cu Viena, acesta se mulţumeşte cu un statut de 
autonomie care redă viaţă într-o oarecare măsură vechilor 
drepturi ale coroanei din Boemia. 

Dar această concesie minimă trezeşte în lumea slavă o 
speranţă imensă. În primele zile ale lunii iunie, se organizează la 
Praga un congres panslavic. Format din cehi şi din slovaci, 
acesta primeşte pe delegaţii popoarelor slave din imperiu, care 
privesc în mod firesc spre protectorul lor „natural“, ţarul, şeful 
celei mai mari naţiuni slave din Europa. Fapt îngrijorător, 
anarhistul rus Bakunin vine aici să expună doctrina 
„panslavismului“, a cărei punere în practică ar duce la 
dezintegrarea completă a imperiului austriac. Comitetul naţional 
stăpâneşte situaţia, dar pentru cât timp? 

Un fapt alarmant al nemulțumirii slave îl constituie 
revendicările naţionale ale croaților. Aceştia protestează 
împotriva înlocuirii dominaţiei austriece cu cea maghiară. În 
Croaţia iau fiinţă comitete revoluţionare care acordă titlul de 


„ban al croaților“ unuia dintre compatrioţii lor, Jelaci€, dar 
această funcţie era dată de drept, prin tradiţie, unui maghiar. 

Când, în iulie 1848, se reuneşte la Viena Parlamentul promis 
de împăratul Ferdinand, majoritatea deputaţilor sunt slavi (vor fi 
necesari interpreţi) care fac să se ajungă imediat la o 
revendicare esenţială pentru aceste popoare rurale: desfiinţarea 
regimului feudal. Ceva mai târziu se va preciza că dacă 
subordonarea personală este abolită, drepturile legate de 
pământ, arenzile şi corvezile vor trebui să fie răscumpărate. 

Garant al ordinii europene restaurată de Congresul de la 
Viena, imperiul Habsburgilor pare a fi pe punctul să se disloce 
pur şi simplu. Aşa încât italienii şi germanii, ale căror revendicări 
liberale şi naţionale erau ţinute în frâu de presiunile Austriei, vor 
profita pentru a încerca să-şi realizeze proiectele. În cursul 
săptămânilor care urmează căderii lui Metternich, revoluţii în 
lanţ extind dincolo de frontierele imperiului evenimentele de la 
Viena. 


Revoluţia din Germania 


Insurecția pariziană şi abdicarea lui Ludovic Filip declanşează 
în Germania două serii de mişcări care se accelerează brusc 
după demisia cancelarului austriac: mişcări liberale în interiorul 
fiecărui stat şi mişcări naţionale unitare. 

Din 1815, situaţia politică a popoarelor din Germania de sud, 
unde influenţa franceză a fost foarte mare, a început să se 
degradeze. După ce, imediat după înfrângerea lui Napoleon, au 
obţinut de la suverani constituţii liberale, sub influenţa 
reacționară a lui Metternich şi odată cu Congresul de la Viena, 
acestea şi-au pierdut toate drepturile acordate. Şi aici, ca şi în 
Austria, revoluţia pariziană are rol de detonator şi de model. 
Agitaţia începe peste tot şi este orientată spre revendicarea 
reformelor liberale. 3 

Căderea lui Metternich grăbeşte declanşarea mişcării. In 
Bavaria, regele Ludovic l, desconsiderat din cauza vieţii sale 
private scandaloase, trebuie să abdice. In Saxa, în Wurtenberg, 
în Hesse-Nassau, în ţinutul Baden, manifestanţii obţin acordarea 
principalelor libertăţi politice. Treptat, valul revoluţionar se 
extinde către nord şi cuprinde Hanovra, Frankfurt, Hamburg, 
Bremen şi în sfârşit Prusia. Aici situaţia este mult mai dificilă 
fiindcă este agravată de criza economică care face ravagii în 
ţară şi de atitudinea incoerentă a suveranului Frederic Wilhelm 
al IV-lea, care nu se hotărăşte să aleagă între o politică fermă, 
susţinută şi de fratele său, Wilhelm, şi dorinţa sa de 
popularitate. _ 

La 18 martie, regele promite o constituţie. In după-amiaza 
aceleiaşi zile, mulţimea se adună în faţa palatului regal pentru 
a-l aclama pe suveran şi pentru a cere plecarea trupelor, foarte 
numeroase şi prezente peste tot. impins de anturajul său, dar 
mai ales de fratele său, Wilhelm, Frederic Wilhelm dă ordin să se 
degajeze împrejurimile castelului, ceea ce cavaleria se grăbeşte 
să facă, provocând o încăierare cu mulţimea. Soldaţii trag şi 
omoară mai mult de două sute de persoane, dar berlinezii 
răspund la provocare ridicând baricade. Pentru a avea ultimul 
cuvânt, armata ar fi trebuit să organizeze un adevărat asediu al 
capitalei şi să angajeze împotriva insurgenților bătălii în toată 
regula. Regele preferă însă să cedeze. El îl obligă pe fratele său 


să părăsească Berlinul şi coboară în curtea castelului pentru a 
omagia victimele răscoalei. La 21 martie anunţă poporul că 
preia conducerea naţiunii germane şi convoacă o Adunare 
constituantă, aleasă prin sufragiu universal, care se va întruni la 
21 mai. 

În întreaga Germanie, ca şi în Imperiul austriac, mişcarea 
liberală pare să fie animată de o forţă irezistibilă. Dar, în timp ce 
în statele Habsburgilor aceasta este însoţită de tendinţe 
naţionale centrifuge, în Germania ea provoacă aspirații 
naţionale care tind în mod contrar spre realizarea ideii de 
unitate. 

Supunând totalitatea ţărilor germanice, cu excepţia celor 
austriece, unei legislații unice, făcând să triumfe aici noile 
principii de egalitate în faţa legii şi desfiinţarea privilegiilor 
ereditare, creând prin Confederaţia Rinului un cadru unitar 
organic, dar făcând în acelaşi timp să apară şi un sentiment de 
apartenenţă comună la „patria germană“, ocupaţia franceză a 
grăbit trezirea conştiinţei naţionale a popoarelor germane. 
Totodată, ideile exprimate cu un secol în urmă de gânditori ca 
Herder, care considera drept criteriu al naţionalităţii 
comunitatea de limbă, de tradiţii şi de obiceiuri identice, au 
sfârşit prin a perfecționa teoriile pangermanice, expuse mai ales 
de Fichte în Discursuri către națiunea germană (1808). 

Congresul de la Viena, dominat de spiritul Sfintei Alianţe, a 
subestimat forţa acestui sentiment al unităţii şi s-a mulţumit să 
reinstaureze starea de lucruri de dinainte de Revoluţie, 
restituind unui număr de treizeci şi şase de suverani germani 
(ce-i drept, infinit mai puţini faţa de cei aproape patru sute 
dinaintea Revoluţiei) întreaga autoritate de care se bucuraseră. 

De îndată ce marea mişcare de la 1848 are drept scop 
principal fărâmițarea Europei create de Sfânta Alianţă, este clar 
că aspiraţiile spre unitate devin din ce în ce mai evidente, odată 
cu revendicările liberale. Începând din 5 martie 1848, vreo 
cincizeci de personalităţi liberale se întâlnesc în vechiul oraş 
universitar Heidelberg. La vestea căderii lui Metternich şi a 
revoltei  berlineze, aceştia se hotărăsc să convoace un 
Parlament provizoriu - Vorparlament - căruia să-i revină sarcina 
de a pune la punct un proiect de unificare a Germaniei. 

Revoluţiile în lanţ care se declanşează în ţările germanice în 


cursul lunii martie permit mişcării să ia amploare fără nicio 
piedică, guvernele în funcţiune neîndrăznind să se opună unei 
iniţiative care trezeşte un entuziasm formidabil în majoritatea 
statelor germane şi în rândul tuturor claselor sociale. La 31 
martie, acel Vorparlament se întruneşte la Frankfurt. Dominat 
de o reprezentare prusacă majoritară, acesta ia hotărârea să 
convoace la rândul său un Parlament constituant, ales prin 
sufragiu universal bazat pe raportul de un deputat la 50.000 de 
locuitori. 

La 18 mai, parlamentul constituant se întruneşte la Frankfurt. 
Acesta cuprinde 580 de deputaţi, cehii din Boemia refuzând să- 
şi aleagă delegaţii pentru o adunare care, consideră ei, nu-i 
priveşte din niciun punct de vedere. Format în majoritate din 
intelectuali fără experienţă în probleme de guvernare, care se 
angajează în această întreprindere cu o ardoare romantică, pe 
de altă parte lipsit de mijloace financiare şi militare, Parlamentul 
se loveşte imediat de o serie de probleme delicate. Reich-ul 
german va fi unificat sau federal, şi în acest caz cum va fi 
organizat guvernul central? Regimul va fi republican sau 
monarhic, şi dacă ultima soluţie va fi adoptată cui i se va oferi 
coroana? Votul pentru următoarea adunare va fi universal sau 
cenzitar? etc. 

Trecând peste aceste aspecte arzătoare, Parlamentul din 
Frankfurt ia nişte măsuri simbolice, care să exprime hotărârea 
sa de a reuşi. La 29 iunie 1848 se numeşte un „guvern german 
provizoriu“, prezidat de arhiducele de Austria Johann, fratele 
fostului împărat Francisc al II-lea, care ia titlul de Vicar imperial. 
El dizolvă Dieta, desfiinţează vămile interne, hotărăşte crearea 
unei reprezentanţe diplomatice „germane“ în străinătate şi 
stabileşte în spirit „pangermanic“ frontierele viitorului stat 
german, cerând includerea tuturor teritoriilor ocupate de 
popoare germanofone: cantoanele elveţiene, Limburgul olandez, 
Luxemburgul, ducatele daneze de Schleswig-Holstein etc. De la 
început mişcarea naţională germană, animată de reprezentanţii 
burgheziei liberale, capătă un caracter expansionist. Trebuie 
subliniat faptul că peste tot unde există populaţii de origini 
diferite elanul revoluționar se loveşte de aspirațiile 
naționalităților prezente, iar aceasta este o trăsătură a mişcării 
din 1848 în ansamblul ei. Este o constatare care se aplică 


întregii istorii a Europei din secolul al XIX-lea şi a cărei recurenţă 
este perceptibilă până în zilele noastre. 

Curtea austriacă, expusă unei acţiuni revoluţionare din ce în 
ce mai violentă, care se desfăşoară chiar în inima Imperiului 
habsburgic, asistă neputincioasă la o răsturnare profundă pe 
care, timp de treizeci de ani, a încercat zadarnic să o amâne. Ea 
este de altfel incapabilă să reacționeze, pentru că valul 
revoluţionar, care nu încetează să se întindă şi să se amplifice în 
zonele sale de influenţă, cuprinde acum şi Italia. 


Revoluţiile din Italia 


În sudul Alpilor ca şi în Germania, Congresul de la Viena, 
supus dorințelor suveranilor, a înlocuit harta simplificată, 
realizată de Napoleon, cu o fărâmiţare în şapte state, fără nicio 
legătură între ele. Peste tot, monarhii restauraţi au revenit la 
fostele structuri ale Vechiului Regim şi s-au sprijinit pe 
aristocrația funciară în mai toate aceste regiuni, cu excepţia 
Piemontului, în care valul industrializării nu pătrunsese încă, şi 
deci burghezia era numeric destul de slabă. 

Sudul peninsulei şi Sicilia formau Regatul Neapolelui, restituit 
Bourbonilor după eşecul lui Murat, care încercase să 
recucerească statele acestuia şi care a fost împuşcat. In centru, 
statele pontificale se întindeau la nord, din Romagna până în 
Câmpia romană, tăind în două Italia peninsulară. Papa Grigore al 
XVI-lea, întâmpinat în 1830, cu ocazia alegerii sale, de o 
răscoală reprimată însă repede de austrieci, aplică pe acest 
teritoriu un despotism fără slăbiciuni, care nu este cu nimic mai 
prejos decât cel al Bourbonilor din Neapole şi care îndepărtează 
orice inovaţie de ordin economic, politic sau social, susceptibilă 
de a provoca vreo revoltă. 

În sfârşit, cea mai mare parte a regiunilor din nord se afla în 
raport de dependenţă faţă de Austria. Autoritatea Vienei se 
manifesta în mod direct în statul milanez şi în Veneţia, care 
formau Regatul lombardo-veneţian, şi în mod indirect asupra 
micilor state din jur, care intrau în marele ducat al Toscanei, şi 
ducatele de Parma şi de Modena. Numai regatul de Piemont şi 
Sardinia  scăpaseră de controlul Habsburgilor, căci aici 
pătrunsese industrializarea şi o burghezie comercială şi 
industrială, deschisă la inovaţii, încerca să încurajeze 
schimbarea. 

În primul rând, în sânul acestei burghezii progresiste, puternic 
influenţată de ideile franceze şi care, deşi mai puţin numeroasă 
şi mai puţin influentă decât în Piemont, era prezentă totuşi şi în 
regatul lombardo-veneţian, în ducate şi în statele pontificale, s-a 
dezvoltat mişcarea liberală de unificare, Rissorgimento, care 
promovează proiectele de unificare ce duc la începutul lui 
decembrie 1860 la elaborarea constituţiei regatului unic. 

Declanşarea revoluţiei din 1848 în Italia nu este cu nimic 


tributară în faza ei iniţială insurecției pariziene din luna 
februarie. Ea începe în 1847, odată cu alegerea lui Pius al IX-lea 
pe tronul Sfântului Petru, care îşi justifică reputaţia liberală pe 
care o are în Italia prin câteva reforme aplicate statelor 
pontificale. Imediat, întreaga ţară începe să se mişte. 
Manifestaţiile antiaustriece au loc aproape peste tot, provocate 
de strigătele de „Trăiască Pius al IX-lea“. Cele mai mari au loc în 
regatul lombardo-veneţian, unde populaţia refuză să cumpere 
tutun pentru a nu da bani administraţiei austriece. 

Dar mişcarea revoluţionară propriu-zisă pleacă din regatul 
Neapolelui, mai precis din Sicilia. După exemplul locuitorilor din 
Palermo, populaţia principalelor oraşe din insulă, cu ajutorul 
populaţiei rurale, alungă garnizoanele napolitane. Mişcarea se 
extinde apoi în sudul peninsulei, pierzându-şi treptat caracterul 
separatist pentru a se transforma într-o mişcare a revendicărilor 
liberale. Înspăimântat, regele Ferdinand al II-lea promulgă la 10 
februarie 1848 o Constituţie inspirată de Carta franceză. 
Revoluţia se întinde şi, la 14 martie, Pius al IX-lea, la rândul său, 
trebuie să aprobe o constituţie, gest imitat în curând de marele 
duce de Toscana şi de regele Piemontului, Carol Albert. 

Ca şi în 1820 şi apoi în 1830, Metternich se pregăteşte să 
intervină pentru a frâna contaminarea revoluţionară. El este 
împiedicat de revoluţia din Paris, urmată la scurt timp de 
revoluţia vieneză şi de începerea dezintegrării imperiului. 
Loviturile primite de Austria au în Italia repercusiuni imediate. 
La Veneţia, avocatul Manini, liberal arestat de poliţia austriacă şi 
eliberat de mulţime, proclamă „Republica Sfântului Marcu“. La 
Milano, revolta care izbucneşte alungă din oraş, în cinci zile, 
trupele guvernatorului austriac, mareşalul Radetzky. 

Întreaga Italie este cuprinsă de febra revoluţionară, curentul 
liberal fiind înlocuit curând de cel naţional. Ţinând cont de faptul 
că Austria era slăbită, nu sosise oare momentul de a-i da o 
lovitură hotărâtoare şi de a scăpa peninsula de o dominație 
apăsătoare? În felul acesta va dispărea ultimul obstacol din 
calea realizării măreţului vis de unificare. În conjunctura 
prezentă, apare clar faptul că nu este absolut necesar să se 
recurgă la sprijin străin pentru a transforma Italia într-o naţiune. 
„ltalia fară da se“ - „Italia se va făuri singură“ -, afirmă cuvântul 
de ordine plin de orgoliu al unitariştilor. 


Din toate regiunile peninsulei, voluntarii aleargă în regatul 
lombardo-veneţian pentru a lupta împotriva armatelor austriece. 
Suveranii înşişi, depăşiţi de evenimente, sunt luaţi de vârtej. În 
ciuda prudenţei sale deosebite, Carol Albert se lasă influenţat de 
opinia publică piemonteză şi de publicistul Cavour, care, în 
ziarul său, Rissorgimento, cere „război, război fără întârziere“. 
Regele Piemontului începe ostilitățile împotriva Austriei, iar 
trupele sale intră în Lombardia. Aici li se alătură armata 
pontificală, al cărei şef, generalul Durando, nu se mai supune 
ordinelor lui Pius al IX-lea care dorea să evite războiul. Până şi 
regele Neapolelui, Ferdinand al Il-lea, trimite 16.000 de oameni 
să participe la cruciada împotriva Austriei, pe care însă îi va 
retrage peste trei săptămâni. 

În momentul în care în toată Europa centrală aspiraţiile 
liberale par a fi pe punctul de a se realiza, Italia intră se pare pe 
calea unificării şi a independenţei. În această „primăvară a 
popoarelor“ totul pare să arate că vechea ordine europeană, 
consolidată în 1815, se prăbuşeşte peste tot pentru a fi înlocuită 
de o nouă ordine, inaugurată cu şaizeci de ani mai devreme de 
Revoluţia franceză. 

Totul se leagă în final de prăbuşirea Austriei, această putere 
ce apare din ce în ce mai mult ca o cheie de boltă a edificiului 
ridicat de Sfânta Alianţă. Dar două evenimente neprevăzute vor 
schimba în mod brutal faţa lucrurilor: reacţia armatei austriece, 
care înăbuşă Revoluţia pe care guvernul este incapabil să o 
controleze şi sprijinul oferit suveranului de Habsburg de 
partenerul său de Munchengratz, ţarul Nicolae al II-lea, care, de 
cincisprezece ani, îşi disputa cu Metternich titlul de campion al 
absolutismului european. 


Refluxul 


Unul din punctele forte ale mişcărilor revoluţionare din Europa 
a fost simultaneitatea acestora. Cu toate acestea, lipsa de 
coeziune scoate la iveală punctele slabe pe care forţele 
reacționare se grăbesc să le exploateze. Între liberalii de la 
Viena şi patrioţii din Praga exista o trăsătură comună 
reprezentată de opoziţia faţă de Habsburgi. Dar autonomia 
cerută de cehi nu putea decât să-i îngrijoreze pe austrieci, mai 
ales dacă era însoţită de revendicări panslaviste. 

Acelaşi acord instabil exista şi între croaţi şi unguri, primii 
văzând în succesul obţinut la Budapesta premisele viitoarei lor 
eliberări, pe când ceilalţi nu aveau nici cea mai mică intenţie de 
a oferi slavilor din sud avantajele pe care tocmai le obţinuseră 
cu greu pentru ei de la conducătorii din Viena. Rupturi 
asemănătoare se produc în întreaga Europă între învingătorii din 
„primăvara popoarelor“, scoțând astfel în evidenţă marea 
fragilitate a cuceririlor revoluţionare. 

Valul reacţionar, care în câteva luni va înăbuşi şi apoi va 
zdrobi forţele revoluţionare, ia naştere la Praga. Comandantul 
trupelor din Boemia, prinţul Windischgraetz, este un mare senior 
care nu suportă mişcarea panslavistă şi tulburările continue care 
au loc pe străzi. Un eveniment neprevăzut, dar care îl afectează 
în mod direct, îl va decide să lase deoparte politica de aşteptare 
pe care o dusese până atunci. La 12 iunie, o adevărată bătălie 
pune faţă în faţă, la Praga, gărzile naţionale cehe şi soldaţii 
austrieci. Un glonţ rătăcit atinge şi ucide o prinţesă care se afla 
în balconul palatului său. Imediat, prinţul îşi retrage trupele din 
oraş, îl bombardează intens şi îl obligă să capituleze. Este 
proclamată starea de asediu. Comitetul naţional şi Congresul 
panslavist sunt dizolvate. Arestările se înmulţesc. 

Încurajat de acest succes, împăratul, care din 12 august 
revenise la Viena, nu aştepta decât o astfel de ocazie pentru a-i 
termina pe revoluționari. Această ocazie apare la 6 octombrie. 
Hotărând să înfrângă prin forţă rebeliunea ungară, el masează 
trupe în capitală, unde liberalii încearcă să le ţină piept, fiind de 
la sine înţeles că reacţiunea nu putea să se extindă în imperiu 
fără să-i afecteze şi pe ei. 

Revoluţionarii reuşesc să-l spânzure pe generalul Latour, 


ministrul de război, iar guvernul părăseşte din nou oraşul şi cere 
lui Windischgraetz, care primise întăriri din Italia, să pornească 
spre Viena şi să restabilească ordinea în oraş. După lupte 
sângeroase, capitala imperiului este cucerită pe 31 octombrie. 
Cruzimea represiunii este mai mare decât la Praga. Arestările în 
masă şi execuțiile rapide se înmulţesc. Printre acestea din urmă 
se numără şi aceea a deputatului Blum, trimis în misiune la 
Viena de Parlamentul din Frankfurt. 

Clanul reacţionar impune în postul de cancelar pe prinţul Felix 
de Schwarzenberg, cumnatul lui Windischgraetz, şi îl determină 
pe împăratul Ferdinand să abdice, acuzat de blândeţe faţă de 
revoluţie. El este înlocuit de nepotul său, tânărul şi 
neexperimentatul Franz Joseph, a cărui clică reacționară îl 
transformă într-un instrument docil al politicii sale 
antirevoluţionare. 

După ce ordinea Vechiului Regim este restabilită în Boemia şi 
Austria, pentru a şterge urmele mişcărilor din 1848 nu mai 
rămânea decât să se extindă reacţiunea în Ungaria. Dar, spre 
deosebire de ceea ce se întâmplase la Praga şi Viena, mişcarea 
maghiară se putea sprijini pe un larg consens în rândurile 
populaţiei ungare, căreia, ce-i drept, i se opuneau cu hotărâre 
reprezentanţii minorităților croate, slovace şi româneşti. 
Windischgraetz se va baza pe aceştia din urmă pentru a 
înfrânge armata ungară la Kapolna, în februarie 1849, şi pentru 
a o obliga să părăsească Budapesta. În martie, împăratul Franz 
Joseph crede că poate proclama „unitatea indivizibilă a 
monarhiei“ şi suprimă toate privilegiile acordate ungurilor. 

Era o măsură prematură. După ce a reorganizat armata, 
Kossuth face o ultimă tentativă şi în aprilie 1848, după ce a 
învins trupele imperiale la Godollo, îi alungă pe austrieci din 
Budapesta. Dieta proclamă  dizgraţia Habsburgilor şi 
independenţa totală a Ungariei. Victorioasă în tot restul 
imperiului, oare reacţiunea se va împiedica de obstacolul 
maghiar? 

Schwarzenberg nu poate să accepte situaţia. Hotărât să 
învingă, în ciuda tuturor aversiunilor, acceptă ajutorul oferit cu 
încăpățânare încă de la începutul mişcărilor revoluţionare de 
ţarul Nicolae, duşman declarat a tot ce poate constitui o 
repunere în discuţie a ordinii absolutiste: 150.000 de ruşi 


pătrund pe teritoriul unguresc, luând prin surprindere armatele 
lui Kossuth, în timp ce austriecii trimit întăriri în vestul ţării. Unul 
după altul, oraşele ungare sunt ocupate de armatele austriece 
sau ruseşti, cărora li s-au alăturat croații lui Jelaci€. Infrânt la 
Timişoara, generalul Görgey, locotenent şi rival al lui Kossuth, 
care şi el a trebuit să demisioneze şi să fugă, se predă ruşilor în 
august 1849. O represiune nemiloasă se abate asupra ţării, 
preludiu al unei represiuni ce se va întinde curând în toată 
Europa. 


Sfârşitul visului italian 


În timp ce în Italia ia amploare cruciada antiaustriacă condusă 
de regele Piemontului, Carol Albert, suveranii antrenați la 
început în mişcarea populară îşi schimbă brusc atitudinea, 
schimbare care condamnă efortul revoluţionar. La trei 
săptămâni după ce îl trimisese pe generalul Pepe cu 16.000 de 
soldaţi să se alăture piemontezilor, regele Neapolelui, 
înspăimântat de amploarea mişcării revoluţionare care se 
întinde şi în statele sale, îşi recheamă trupele. Generalul Pepe 
refuză să execute ordinul, dar majoritatea oamenilor săi îl 
părăsesc, mulţi fiind ţărani din sud, care consideră că procesul 
de unificare din nord nu îi priveşte, aşa încât el nu poate oferi lui 
Carol Albert decât un contingent de 2.000 de soldaţi. 

La fel, şi papa Pius al IX-lea face eforturi să-şi oprească 
trupele, oscilând între dorinţa de a contribui la mişcarea de 
unificare, ce are drept ţel independenţa Italiei, şi scrupulele care 
îi interzic vărsarea de sânge şi lupta împotriva ultracatolicei 
Austrii. Generalul Durando nu ţine cont de toate acestea, dar 
papa condamnă în mod public războiul şi revoluţia, afirmând că 
suveranul pontif, tatăl tuturor catolicilor, nu poate să conducă 
un război îndreptat împotriva unuia dintre copiii săi. Prin această 
declaraţie el pune „problema romană“: liberalii italieni vor 
insista de acum înainte asupra acestei incompatibilităţi între 
puterea spirituală a reprezentantului lui Hristos şi puterea 
temporală în calitate de prinţ italian şi îi vor cere să renunţe la 
cea din urmă. 

În aceste condiţii, lupta piemontezilor este condamnată de la 
bun început, cu atât mai mult cu cât Carol Albert, speriat şi 
nehotărât, îi lasă timp mareşalului Radetzky să primească 
întăriri. La 25 iulie 1848, armata „italiană“ este înfrântă la 
Custozza. Statul milanez este pierdut iar regele Piemontului, 
temându-se pentru statele sale, preferă să semneze în luna 
august un armistițiu cu Austria. 

În faţa relei voințe sau neputinței suveranilor de a lua 
conducerea mişcării naţionale, republicanii, care au stat până 
acum în umbră, preiau ştafeta, trec la ofensivă şi conferă 
mişcării de unificare o coloratură hotărât mai democratică. La 
Veneţia, Manin instaurează o adevărată dictatură republicană şi 


mobilizează populaţia care răspunde cu entuziasm pentru a 
lupta împotriva Austriei. La Florenţa, marele duce îşi părăseşte 
în grabă statele şi este instaurată republica. 

În sfârşit, la Roma, Pius al IX-lea încearcă să-şi recapete 
popularitatea pierdută încredinţându-i contelui Rossi conducerea 
unui guvern însărcinat să pună la punct o serie de reforme 
liberale, dar care nu reuşeşte decât să focalizeze asupra 
acestuia din urmă toată furia poporului roman. La 15 noiembrie 
1848, contele Rossi este asasinat. Temându-se pentru viaţa sa, 
papa se refugiază în regatul Neapolelui, la Gate, de unde 
lansează un apel tuturor puterilor catolice, cerându-le să-l ajute 
să-şi reia locul pe tron. Între timp, statele papale se transformă 
în Republică romană, guvernată de un „Triumvirat“, al cărui şef 
este Mazzini şi apărată de o armată de voluntari, „Cămâăşile 
roşii“, comandată de Giuseppe Garibaldi. 

Valul republican va ocoli oare Piemontul? Poporul îi 
reproşează atât de vehement lui Carol Albert armistițiul semnat 
încât, pentru a-şi salva tronul ameninţat, regele Piemontului 
preferă să înceapă un nou război, fără speranţe, împotriva 
Austriei. 

Decepţionat că, după înfrângerea de la Custozza nu a putut 
să-l răpună pe Carol Albert şi odată cu acesta şi visul de 
unificare a italienilor, mareşalul Radetzky îşi vede speranţele 
împlinite prin ceea ce el numeşte o „încercare nebunească“. In 
martie 1849, la Navara, el zdrobeşte armata piemonteză. 
Dezastrul este atât de grav încât Carol Albert se sacrifică pentru 
a asigura viitorul dinastiei. El abdică pe câmpul de luptă în 
favoarea fiului său, Victor Emmanuel al II-lea, şi reuşeşte să 
salveze în felul acesta independenţa statului său. 

Dar de acum înainte Austria îşi va impune autoritatea în Italia 
de nord pe care o recucereşte şi îi reinstalează pe tron pe 
suveranii alungaţi. Represiunea se manifestă prin înmulţirea 
condamnărilor la  spânzurătoare. În acest timp, regele 
Neapolelui, Ferdinand al II-lea, şi-a strivit sub bombe supuşii 
răsculați. În sfârşit, în 1849, o armată franceză trimisă de 
prinţul-preşedinte Ludovic Napoleon Bonaparte, care nu poate 
refuza nimic catolicilor cărora le datorează în mare parte 
alegerea sa, îl repune pe papa Pius al IX-lea pe tronul său 
roman, în timp ce Garibaldi şi Mazzini reuşesc să fugă. 


După zilele sângeroase din iunie, Republica franceză tocmai a 
oferit ordinii europene o nouă garanţie morală prin suprimarea 
omologului său italian. 


Eşecul liberalilor germani 


Şi în Germania, mişcarea liberală, care într-o primă etapă 
beneficiase de efectul surprizei, nu va întârzia să fie dominată 
de valul reacţionar. 

„Primăvara popoarelor“ favorizase înmulţirea cluburilor, a 
ziarelor, a grupărilor politice. Înfruntând soarta cu curaj, 
suveranii germani, conştienţi de neputinţa lor, au asistat ca 
nişte spectatori la destrămarea autorităţii lor. Ca şi în ltalia, 
reacţia austriacă provoacă refluxul. Iniţiativa vine totuşi din 
Prusia. Aflând despre cucerirea Vienei de către Windischgraetz, 
Frederic Wilhelm al IV-lea cedează presiunilor unui mic grup de 
contrarevoluţionari - „Camarilla“ -, în care se remarcă un tânăr 
nobil prusac, Otto von Bismarck. Frederic Wilhelm al IV-lea 
numeşte în postul de prim-ministru un reacţionar notoriu, 
generalul conte de Brandenburg, care ia imediat măsuri 
represive. 

Adunarea este dizolvată, cluburile sunt închise. Cu toate 
acestea, regele Prusiei acordă supuşilor săi o Constituţie care 
recunoaşte libertatea şi egalitatea drepturilor, încredinţează 
puterea legislativă la două Camere, dintre care una este aleasă 
prin sufragiu universal, dar pe baza unui sistem electoral care 
împarte alegătorii în trei clase, delimitate după mărimea 
impozitelor plătite, fiecare dintre ele având dreptul la acelaşi 
număr de deputaţi, ceea ce favorizează în mod evident pe cei 
bogaţi. Temându-se de o revenire în forţă a revoluţiei, 
majoritatea suveranilor germani iau măsuri asemănătoare, în 
timp ce Frederic Wilhelm îl sprijină cu armata sa pe regele de 
Saxa, pe marele duce de Baden şi pe regele Bavariei pentru a 
pune capăt mişcărilor liberale. 

Eşecul acestora din urmă va duce oare la distrugerea visului 
de unificare simbolizat de Parlamentul din Frankfurt? Este 
adevărat că în 1849 acesta din urmă este cu totul depăşit de 
evenimente şi oferă imaginea unei tragice lipse de autoritate 
provocată de lipsa unor metode eficiente. 

Ambiţiosul program pangermanic al Parlamentului scoate în 
evidenţă primele dificultăţi. Revendicarea teritoriilor populate de 
germanofoni provoacă proteste din partea Olandei şi a Rusiei. 
Un război cu Danemarca este pe punctul de a izbucni din cauza 


anexării ducatelor daneze de Schleswig şi de Holstein, în care 
trăiesc un mare număr de germani. Dar cu ce armată să se 
înceapă războiul? Parlamentul nu dispune de niciuna. Trebuie 
deci să apeleze la suverani. De altfel, ei sunt aceia care, în 
1848, zdrobesc o revoltă de extrema dreaptă şi care ameninţă 
Parlamentul din Frankfurt. Apare tot mai clar faptul că acest 
Parlament nu este decât o adunare de oratori fără susţinători, 
care, dacă nu vrea să devină ridicolă, trebuie să urgenteze 
realizarea proiectului de constituire a unui stat german dotat cu 
mijloacele necesare guvernării. 

Structura federală a noului stat este fără greutate aprobată în 
unanimitate. Dar care vor fi frontierele acestui stat? In 
unanimitate, membrii Parlamentului înclină spre includerea 
tuturor teritoriilor de limbă germană. Deci Prusia şi Austria fac 
parte integrantă din viitorul Reich. Care va fi însă soarta 
numeroaselor teritorii populate de slavi, care depind de 
autoritatea Habsburgilor? Ce soartă i se rezervă Ungariei? 
Parlamentul propune încheierea unei „asocieri individuale“ între 
aceste ţări şi Austria, care le va lega de coroana austriacă, 
excluzându-le din Germania. Schwarzenberg, care tocmai 
reuşise cu mare greutate să refacă unitatea imperiului, îşi dă 
seama că o astfel de soluţie ar strecura în statele habsburgice 
germenii mortali ai dezintegrării. El oferă soluţia aderării Austriei 
împreună cu toate posesiunile sale şi cere ca împăratul să 
refuze categoric o altă alternativă. 

Din acest moment parlamentarii se împart în două grupări, 
aceea a partizanilor „Germaniei mari“, care să cuprindă Austria 
cu teritoriile sale negermanice, şi cea a adepților „Micii 
Germanii“, care să excludă statul habsburgilor şi să facă astfel 
din Germania un stat federal dominat de Prusia. La 3 ianuarie 
1849, Parlamentul adoptă ultima soluţie. Austria este deci 
exclusă. La 25 ianuarie, ia naştere un Imperiu german. Trei luni 
mai târziu el este dotat cu o constituţie. La 28 martie, regele 
Prusiei, Frederic Wilhelm al IV-lea este ales împărat al 
Germaniei. Viena protestează energic. Regele Prusiei ezită. 
Ceea ce i se oferă reprezintă fără îndoială consfinţirea eforturilor 
biseculare ale Hohenzollernilor de a face din Prusia cel mai 
important stat german. Dar există două motive care îl împiedică 
să ia hotărârea de a face pasul hotărâtor: el nu ştie până unde 


poate merge opoziţia austriacă şi apoi nu agreează defel rolul 
jucat în această ofertă de Adunarea „revoluţionară“, pe care 
Parlamentul de la Frankfurt o reprezintă în ochii săi. De aceea el 
sfârşeşte prin a refuza „coroana de hârtie“ care îi fusese oferită. 

Parlamentul de la Frankfurt se vede desconsiderat de acest 
refuz plin de dispreţ al celui mai puternic dintre suveranii 
germani. De aceea el se va fărâmiţa rapid, va trebui să fugă din 
Frankfurt unde trupele prusace intervin pentru a reprima o 
revoltă şi se va refugia la Stuttgart. Dezmembrarea sa realizată 
de guvernul de la Wurtenberg o lună mai târziu, trece 
neobservată. 

Dacă Frederic Wilhelm al IV-lea refuză coroana oferită de o 
adunare de intelectuali şi de burghezi care nu prezintă pentru el 
nicio legitimitate, el este foarte hotărât să o accepte dacă prinții 
i-o propun. Astfel toate eforturile sale se vor canaliza de acum 
înainte spre încercarea de a obţine de la aceştia titlul imperial 
pe care l-a refuzat cu dispreţ reprezentanţilor poporului. EI 
acţionează prudent, pe etape. In mai 1848 ia naştere „Alianţa 
celor trei regi“ (al Prusiei, al Saxei şi al Hanovrei). Aceasta 
propune constituirea Germaniei într-un stat federal condus de 
un preşedinte asistat de un colegiu al prinților. Aceasta 
înseamnă reluarea dintr-un punct de vedere monarhic a 
tentativei de la Frankfurt. Majoritatea prinților germani din nord 
şi din centru acceptă propunerea, dar cei din sud se ţin cu 
prudenţă deoparte, atât din cauza fricii de Austria, cât şi dintr- 
un sentiment de ostilitate faţă de absolutismul şi de hegemonia 
prusacă. Astfel, în 1850 este creată o „Alianţă restrânsă“ şi este 
ales un Parlament convocat la Erfurt. 

Numai că la această dată Austria îşi rezolvase problemele 
interne şi îşi restabilise autoritatea în imperiu şi în Italia. Ea nu 
poate privi fără să reacționeze cum se constituie un stat german 
care o dă deoparte şi care îi şterge influenţa câştigată în 
Germania în timpul lui Metternich. Lăsând la o parte 
sentimentele germanilor, ea acţionează la rândul ei cu cea mai 
mare prudenţă. 

Toate eforturile sale se îndreaptă mai întâi spre apărarea lui 
Frederic Wilhelm de cei doi aliaţi ai săi din „Alianţa celor trei 
regi“. Mai întâi cel din Saxa, apoi cel din Hanovra, certaţi în 
toată regula de Schwarzenberg, părăsesc Alianţa restrânsă. 


Limitată la o alianţă a statelor mici, Prusia vede curând 
ridicându-se împotriva ei Rusia, care, în ciuda măsurilor de 
prevedere luate de regele prusac, este îngrijorată de noutatea 
„revoluţionară“ pe care o reprezintă în ochii ţarului Alianţa 
restrânsă. O revoltă liberală care îl alungă de pe tron pe 
Electorul de Hessa-Kassel, grăbeşte încercările de constrângere. 
Prusia se pregăteşte să intervină în numele Alianţei restrânse. 
Austria face acelaşi lucru în numele Confederaţiei germanice. 
Cele două Germanii se vor înfrunta? La 25 noiembrie 1850, un 
ultimatum austriac îl convoacă pe primul-ministru prusac la 
Olmutz, în timp ce ţarul trimite la frontieră două corpuri de 
armată. 

De frica unui război, Manteuffel cedează în faţa tuturor 
pretențiilor lui Schwarzenberg. Alianţa restrânsă este dizolvată, 
Dieta este repusă în drepturi, Confederaţia germanică este 
reconstituită. Visul de unificare al germanilor este distrus, iar 
umilitoarea „renunțare de la Olmutz“ pare să spulbere pentru 
multă vreme orice speranţă a Prusiei de a realiza în folosul său 
unificarea ţărilor germanofone. 

Astfel, la puţin timp după mişcarea revoluţionară din 1848, în 
care popoarele Europei au crezut că întrezăresc zorii unei noi 
epoci, bătrâna Europă a Vechiului Regim, aşa cum a fost ea 
remodelată de Congresul de la Viena, a reuşit să reziste 
atacului. Unele după altele, mişcările revoluţionare, liberale şi 
(sau) naţionale au eşuat peste tot unde s-au manifestat şi au 
crezut că vor înfrânge forţele conservatoare. 

Cu toate acestea, în ciuda aparentei victorii a reacţiunii, focul 
mocneşte sub cenuşă. După zece ani de la eşecul „primăverii 
popoarelor“, împăratul francezilor, Napoleon al Ill-lea, prin 
politica sa externă, va repune în discuţie ordinea la a cărei 
instaurare contribuie în 1848-1850, modelând configuraţia 
acelei „Europe a naţiunilor“, care, după războiul din 1914-1918, 
îşi va definitiva aspectul. 


Capitolul 4 _ 
SOCIETATEA ŞI CULTURA EUROPEANA IN PRIMA JUMATATE A 
SECOLULUI AL XIX-LEA 


N În cursul primei jumătăţi a secolului al XIX-lea, în 
nord-vestul Europei se răspândeşte revoluția industrială 
apărută în Anglia către 1780. Această revoluție 
reprezintă sinteza mai multor procese: acumularea de 
capitaluri provenite din marile întreprinderi comerciale, 
progresul agriculturii, creşterea demografică. Ea constă 
în primul rând din inovațiile tehnice rezultate din 
inventarea unor maşini din ce în ce mai performante care 
folosesc vaporii drept sursă de energie. Apoi, ea duce la 
folosirea unui nou sistem de producție care înlocuieşte 
tradiționala muncă la domiciliu cu munca unui număr 
mare de muncitori care lucrează în manufacturi. Din 
Anglia, revoluţia industrială trece în Europa de nord- 
vest, dar ocoleşte Europa de est şi pe cea meridională. 


N Aceste transformări economice provoacă mai ales 
exodul rural şi migrările internaţionale, care se amplifică 
în a doua jumătate a secolului al XIX-lea. In schimb, ele 
nu modifică absolut deloc modul de viaţă al ţăranilor. 
Dacă în Franţa elita socială a Vechiului Regim a cunoscut 
un real declin, în Europa de est şi de sud aceasta se 
menţine în vârful piramidei sociale, iar în Anglia se 
asociază cu burghezia. Grupul cel mai dinamic rămâne 
însă burghezia, cu diversele sale straturi sociale. 


N Printre noile probleme care apar într-o societate în 
plină schimbare, cu siguranță, creşterea rapidă a 
numărului de muncitori din întreprinderi, ale căror 
condiţii de trai sunt mizerabile, impresionează cel mai 
mult pe gânditorii epocii. Problema socială îşi face 
apariția. În planul teoriei, luarea sa în discuţie dă 
naştere socialismului, ca o încercare de a găsi o 
organizare mai dreaptă a societăţii, în timp ce, odată cu 
chartismul?0€, sindicalismul şi acţiunea politică 
muncitorească fac primii lor paşi. 


N Aceste mutații au desigur ecou în sfera creaţiei 
literare şi artistice, găsindu-şi modul de exprimare în 
sensibilitatea romantică. Înlocuind universalul, ordinea şi 
rațiunea cu emoția, imaginația, trecutul istoric naţional, 
romantismul va contribui în Anglia şi Germania şi la 
respingerea modelului cultural francez, aşa cum făcuse 
cu modelul imperial şi apoi cu cel reacţionar al 
Restaurației. 


Încercările de emancipare ale indivizilor şi popoarelor 
europene, care împodobesc istoria primei jumătăţi a secolului al 
XIX-lea, se operează pe un fond de perturbări economice şi 
sociale care nu afectează în aceeaşi măsură toate zonele 
bătrânului continent, dar care se  răsfrâng asupra 
comportamentului, mentalităților şi producţiilor culturale ale 
locuitorilor săi. 


%% La 8 mai 1838 s-a publicat charta populară (charter) conţinând 
revendicările din petiția adresată parlamentului în 28 februarie 1837, 
eveniment care declanşa Mişcarea chartistă. Între februarie şi septembrie 
1839 avea loc primul Congres al chartiştilor la Londra. La 7 mai chartiştii 
înmânau parlamentului petiția semnată de 1.200.000 de cetăţeni conţinând 
revendicări. Ele vor fi respinse de parlament la 12 iulie 1839. La 20 iulie 1840 
se crea la Manchester „Asociaţia Naţională Chartistă“, primul partid 
muncitoresc de masă din istoria mişcării muncitoreşti. În mai 1840 şi 10 
aprilie 1848 chartiştii înaintează forului legislativ al ţării a doua şi respectiv, a 
treia petiție. Mişcarea ia sfârşit abia în martie 1854. (Cf. /storia lumii în date, 
Bucureşti, 1972, p. 248). 


Avântul economic al Europei de vest 


„Revoluţia industrială“, care a început să se manifeste în 
Marea Britanie în jurul anilor 1780, se răspândeşte în cursul 
primei jumătăţi a secolului al XIX-lea în întreaga Europă de nord- 
vest, inaugurând o nouă civilizaţie. 

Chiar dacă formele şi ritmul acestei mutații diferă mult de la o 
ţară la alta, ea are peste tot caracteristici comune: Utilizarea 
noilor forme de energie, care leagă cărbunele de maşina cu 
aburi, mecanizarea producţiei şi apariţia metalurgiei moderne, 
care foloseşte cocsul, o puternică creştere economică (de 
ordinul a 2% pe an) adusă de sectoarele de bază şi o nouă 
formă de organizare a muncii, care înlocuieşte sistemul 
tradiţional artizanal cu concentrarea capitalurilor şi oamenilor în 
jurul marilor unităţi productive. Chiar dacă unii economişti, ca 
W.W. Rostow, au crezut că pot vedea în procesul de 
industrializare a Europei o etapă bruscă de „lansare“ (take off) 
caracterizată printr-o puternică accelerare a creşterii 
economice, a puterii de cumpărare, a economiilor micilor 
depunători şi a investiţiilor, este clar, pe de o parte, că aceasta 
a fost precedată de o lungă perioadă de pregătire şi că, pe de 
altă parte, ea nu s-a manifestat peste tot în acelaşi ritm şi 
acelaşi moment. În Anglia, „lansarea“ s-a produs între 1780 şi 
1820, în Franţa între 1830 şi 1870, iar în Germania între 1850 şi 
1880. 

Desăvârşirea fenomenului a durat mai multe secole, în timpul 
cărora s-au acumulat capitalurile, produsele provenite din 
exploatarea colonială şi din marele comerţ maritim, operându- 
se uneori într-un ritm imperceptibil. Progresele din agricultură, 
care au îmbogăţit pe ţărani şi în acelaşi timp au făcut să scadă 
mortalitatea ce dura de milenii, favorizează „revoluţia 
demografică“ care începe în ultimele decenii ale secolului al 
XVIII-lea. Intre 1801 şi 1851, populaţia Regatului Unit creşte de 
la 10,7 milioane de locuitori la 20,9 milioane, aşadar, într-o 
jumătate de secol aceasta se dublează, fenomen ce 
caracterizează şi evoluţia celorlalte ţări din Europa de nord-vest 
(Belgia, Olanda, statele scandinave) ca şi Germania renană. În 
aceeaşi perioadă, populaţia din Franţa, în ciuda pierderilor 
provocate de tulburările revoluţionare şi de războaiele 


imperiale, creşte de la 27,3 milioane de locuitori la 35,7 
milioane, iar în a doua pătrime a secolului al XIX-lea, totalul 
demografic al continentului se dezvoltă într-un ritm din ce în ce 
mai susţinut, trecând de la 187 de milioane de locuitori în 1800 
la 226 de milioane la mijlocul secolului. 

Cauzele acestei mari creşteri demografice sunt bine 
cunoscute. Până acum Europa a înregistrat creşteri demografice 
deosebite, dar acestea au constituit în realitate simple procese 
de recuperare după perioade de criză foarte lungi (epidemii, 
războaie) - de exemplu în secolul al XVI-lea. In schimb, mutaţia 
ce are loc începând din anii 1730-1740 marchează o adevărată 
ruptură de trecut, iar esenţa acestei schimbări constă în 
spectaculoasa scădere a mortalităţii. Şi, într-adevăr, chiar dacă 
în majoritatea ţărilor europene natalitatea rămâne ridicată, se 
observă totuşi o tendinţă spre stagnare, ba chiar spre scădere, 
care începe să se manifeste încă de la începutul secolului al 
XVIII-lea, inclusiv în Anglia, unde nivelul natalității scade de la 
40%o în 1750 la 35%o0 în 1820. Deci, dacă există un excedent al 
naşterilor faţă de decese, aceasta se întâmplă pentru că 
numărul de morţi scade. 

Din cele trei flagele care au influenţat permanent demografia 
europeană - războiul, foametea, ciuma -, numai războiul nu 
dispare nici în această perioadă. Trebuie totuşi să remarcăm 
faptul că, chiar dacă războaiele sunt uneori mai puţin 
sângeroase, ele devin şi mai puţin frecvente şi afectează în mai 
mică măsură populaţia civilă. Ciuma apare pentru ultima dată la 
Marsilia, în 1720. Este cert că aceasta este înlocuită cu alte 
maladii epidemice (rujeola, scarlatina şi mai ales holera), dar 
acestea nu provoacă hecatombele înspăimântătoare provocate 
de ciumă. In sfârşit, ultima perioadă de foamete devastatoare 
pe care a cunoscut-o Occidentul este cea dintre anii 1846-1847 
din Irlanda. Dar scăderea mortalităţii este un fenomen de lungă 
durată, datorat şi progreselor din domeniile chirurgiei, medicinei 
(rolul vaccinării, perfecționată de Jenner pentru combaterea 
variolei, a fost capital), igienei şi alimentaţiei. Pâinea împreună 
cu cartoful rămân alimentele de bază ale populaţiei în tot cursul 
secolului al XIX-lea, dar carnea, zahărul, grăsimile, fructele şi 
legumele sunt din ce în ce mai mult consumate. 

Aceste îmbunătăţiri ale consumului alimentar sunt strâns 


legate de cele din sectorul agricol. De secole, în Europa, 
agricultura de subzistență a constituit activitatea dominantă. 
Aceasta folosea mai mult de trei sferturi din locuitorii satelor şi 
paraliza întreaga activitate economică. Or, începând de la 
mijlocul secolului al XVIII-lea, trei schimbări importante se 
produc, mai întâi în Anglia şi în Flandra, care, în cursul secolului 
al XIX-lea, se vor extinde încet din vestul spre estul 
continentului: 

- dispariţia ogoarelor lăsate în pârloagă (parte a pământului 
pe care, prin rotaţie, ţăranii o lăsau necultivată pentru ca solul 
să se refacă), pe care acum se cultivă plante pentru creşterea 
animalelor, ceea ce măreşte cu jumătate suprafaţa cultivată. 

- modernizarea metodelor de cultivare, datorată unei 
pregătiri mai bune a solului şi perfecţionării uneltelor, ceea ce 
duce la o creştere a randamentului. 

- reducerea practicilor comunitare (dreptul de a paşte vitele 
pe pârloagă, dreptul de a spicui etc.) şi obiceiul din ce în ce mai 
frecvent de a-şi îngrădi proprietăţile, adaptat de fermierii bogaţi 
după exemplul sistemului de enc/osure folosit în Marea Britanie. 
Toate acestea duc la înlocuirea treptată a comunităţii săteşti cu 
proprietatea individuală asupra pământului şi la accentuarea 
exodului rural, care, în unele ţări, favorizează abolirea iobăgiei şi 
dezvoltarea mijloacelor de transport. 

Incet-încet, agricultura de subzistență cedează locul 
agriculturii comerciale. Un număr mai mic de țărani produc o 
cantitate mai mare de produse alimentare din care vând o 
parte, ceea ce atenuează efectele recoltelor slabe din regiunile 
deficitare şi totodată creează agricultorilor disponibilități 
financiare care sunt folosite pentru cumpărarea unor maşini 
moderne şi, mai târziu, a îngrăşămintelor chimice. Desigur, 
numeroase regiuni europene se opun încă multă vreme acestei 
transformări lente a lumii rurale, dar impulsul dat acestei 
mişcări va face ca aceasta să se extindă în tot cursul secolului al 
XIX-lea. 

Creşterea rapidă a numărului consumatorilor potenţiali şi a 
resurselor acestora (în Anglia, venitul mediu individual a crescut 
de două ori şi jumătate între 1800 şi 1850) provoacă o creştere 
a cererii în momentul în care, odată cu perfecţionarea 
transportului (canale, drumuri, primele căi ferate), creşte şi 


viteza de circulaţie a mărfurilor şi volumului marelui comerţ 
transoceanic. Această extindere fără precedent a pieţei 
stimulează inovațiile tehnice în sectoarele în care cererea este 
mai mare. Pe tot parcursul secolului al XVIII-lea, în Marea 
Britanie, un adevărat concurs de viteză are loc în industria 
textilă între producătorii de fire şi ţesători, concurs punctat de 
numeroase invenţii şi inovaţii - suveica mobilă a lui John Ray în 
1733, maşina de tors („Jenny“) în 1784 etc. - care au făcut ca 
acest sector de vârf să intre în epoca maşinismului şi au mărit în 
mod considerabil capacităţile sale de producţie. In prima 
jumătate a secolului al XIX-lea aceste „maşinării“ continuă să fie 
perfecţionate, utilizându-se o mână de lucru tot mai redusă, cu 
un randament din ce în ce mai mare: de exemplu, în 1850, o 
maşină de tors produce într-o oră de funcţionare de zece ori mai 
multe fire decât la începutul secolului. 

Pentru acţionarea acestor maşini tot mai puternice, care au 
schimbat şi prelucrarea metalelor (apariţia ciocanului ce 
funcţionează prin cădere, capabil să facă piese grele, şi a 
primelor maşini-unelte), vechile surse de energie, ca tracţiunea 
animală, forţa vântului sau a apei, devin insuficiente. Pusă la 
punct de scoţianul James Watt în 1769 şi perfecționată ulterior, 
maşina cu aburi pe bază de cărbuni permite furnizarea unei 
cantităţi de energie mult mai mare şi constantă. Utilizată şi 
pentru tracţiunea feroviară sau acţionarea roţilor cu palete, apoi 
a elicelor vapoarelor, mare consumatoare de cărbune, maşina 
cu aburi determină dezvoltarea minelor de huilă şi se plasează 
în consecinţă în centrul revoluţiei industriale. 

Acestor transformări tehnice le corespunde un nou sistem 
social de producţie, organizat în cadrul întreprinderilor, şi care, 
într-o primă etapă, are o importanţă destul de mică. Costul tot 
mai mare al maşinilor din ce în ce mai performante duce totuşi 
la o concentrare financiară care, împreună cu profitul, constituie 
unul din fundamentele majore ale capitalismului şi care are 
drept corolar concentrarea în uzine a unei mâini de lucru 
numeroase, recrutată în sate şi adaptată cu încetul la dura 
disciplină impusă de ritmul inexorabil al maşinilor. 

În acest sistem, iniţiativa aparţine întreprinzătorilor. Aceştia 
sunt cei care îşi asumă riscul de a folosi noile tehnici în speranţa 
de a obţine profit din extinderea pieţei de desfacere. Puțin 


încrezători încă pentru a recurge masiv la creditele oferite de 
bănci, ei preferă în general să-şi folosească propria avere pentru 
a asigura autofinanţarea întreprinderilor. Aşa încât, până la 
mijlocul secolului, a existat tendinţa menţinerii micilor unităţi 
productive între care se dă o bătălie nemiloasă pentru cucerirea 
pieţelor. Statul, simplu observator, nu intervine nici pentru a 
limita efectele acestei concurenţe „sălbatice“, nici pentru a 
controla teribilele sale consecinţe sociale. 

Procesul de industrializare a Europei de nord-vest s-a 
desăvârşit în jurul a doi poli principali, care constituie, în toată 
prima jumătate a secolului al XIX-lea, sectoarele cheie ale 
revoluţiei tehnologice şi economice. Primul sector care a luat 
avânt a fost industria textilă. Către 1850, aceasta se află peste 
tot pe primul loc. Ea concentrează cel mai mare număr de 
muncitori; în Anglia mai mult de 30% din mâna de lucru din 
manufacturi şi 14% din populaţia activă, muncitori lucrând în 
fabrici, dintre care unele au deja dimensiuni importante. La 
Manchester, încă de la începutul secolului, două întreprinderi 
folosesc fiecare mai mult de 1000 de muncitori. In Alsacia, firma 
Dollfus-Meig utilizează 42.000 de persoane la 26.000 de brase şi 
la 3.000 de războaie mecanice. Dacă în Franţa lâna şi mătasea 
continuă să ocupe primul loc, în Anglia, industria bumbacului 
este cea care se află în frunte, furnizând pieţei interne şi 
externe din Europa şi de pe alte continente ţesături ieftine 
fabricate în cea mai mare parte la Manchester. 

Un alt sector de frunte asociază extragerea cărbunelui cu 
metalurgia. Acesta este efectul producţiei de huilă de care 
depinde aprovizionarea cu combustibil a maşinilor cu aburi, în 
timp ce, pe de altă parte, industria metalurgică produce maşini 
destinate uzinelor noi şi echipamentului feroviar. Încet-încet, 
fonta fabricată în forjele încălzite cu lemne este înlocuită cu 
fonta din cocs de cărbune, produsă în furnale după procedeul 
pus la punct de Darby. In 1850, nu se cunoaşte încă producerea 
oţelului de fontă, dar dezvoltarea industrială a unei ţări se 
măsoară deja prin producţia de cărbune şi cea metalurgică. 

Dezvoltarea acestor sectoare industriale transformă peisajul 
european. Greutățile întâmpinate în extracția şi în transportul 
cărbunelui fac astfel ca întreprinderile industriale să fie 
amplasate de preferinţă în bazinele carbonifere (şi mai apoi în 


locurile cu zăcăminte de minereu de fier). Acestea sunt aşa- 
numitele „ținuturi negre“, unde iau naştere puternice 
concentrări industriale, pline de furnale, halde şi coşuri de 
fabrici: Midlands, Northumberland, sudul Ţării Galilor în Marea 
Britanie, Borinage în Belgia, Ruhr, masivul Central şi bazinele 
carbonifere din nord şi din pasul Calais. Aici se dezvoltă mari 
aglomerări urbane ca Birmingham, Leeds, Wuppertal, Lille, în 
timp ce porturile de la Marea Nordului şi din Atlantic - 
Rotterdam, Anvers, Hamburg, Nantes, Liverpool - se măresc în 
urma dezvoltării industriale şi comerciale. La început deservite 
de canale şi de drumuri, centrele economice încep să fie legate 
între ele de primele tronsoane de cale ferată. 

In acest peisaj european în plină schimbare apar două puteri 
economice al căror proces de industrializare a avut loc în 
condiţii foarte diferite şi care constituie din această cauză două 
modele distincte. In Marea Britanie, unde „lansarea“, după cum 
s-a văzut, s-a produs devreme, dezvoltarea industrială a 
beneficiat de numeroase atuuri: modernizarea timpurie a 
agriculturii, avantajată de acel proces de îngrădire a 
proprietăţilor, enclosure, explozia demografică care a triplat 
populaţia între 1750 şi 1850, existenţa unor bazine carbonifere 
bogate şi bine situate geografic, abundența capitalurilor 
furnizate secole de-a rândul de marele comerţ maritim, un 
sistem bancar foarte eficace încă de la sfârşitul secolului al 
XVIII-lea etc. Profitând cu abilitate de aceste condiţii favorabile, 
industriaşii britanici au mizat cu hotărâre pe mecanizarea 
întreprinderilor lor şi pe producţia masivă de articole de calitate, 
uşor de comercializat în lumea întreagă. Având cea mai 
puternică flotă din lume şi un imens imperiu colonial, ştiind apoi 
să îmbine o agricultură modernă, un comerţ înfloritor şi o 
industrie dinamică, Marea Britanie domină incontestabil 
economia mondială. 

Franţa a realizat demararea industrială cu aproape o jumătate 
de secol mai târziu decât Regatul Unit. Piedicile pe care Vechiul 
Regim le-a pus libertăţii economice au avut o influenţă 
considerabilă, ca şi efectele Revoluţiei, care, prin vânzarea 
bunurilor naţionale, a înmulţit şi a consolidat pătura micilor 
proprietari rurali. Populaţia rurală consumă mai puţin decât cea 
urbană şi influenţează întreaga economie prin lipsa de dinamism 


a unei agriculturi modernizată în mică măsură, cu randamente 
scăzute care nu aduce decât venituri mici. Acestor condiţii 
istorice li s-au adăugat într-o primă etapă numărul mare de 
muncitori obişnuiţi cu munca artizanală, apoi, începând din 
1810, încetinirea creşterii demografice. În sfârşit, zăcămintele 
de huilă sunt mai dispersate şi mai sărace decât cele din Marea 
Britanie. Rezultă din toate acestea că la mijlocul secolului al XIX- 
lea industrializarea în Franţa este mult mai puţin avansată, 
mecanizată şi concentrată decât în ţara de peste Canalul 
Mânecii, principala sa concurentă. Centrele miniere şi 
metalurgice de pe Loara şi din Nord, zonele textile din Alsacia, 
Normandia, zona lyoneză şi din nord, activităţile diversificate din 
capitală (mobilier, construcţii, prelucrarea aurului şi argintului, a 
pielii etc.) nu formează decât zone industriale de dimensiuni 
mijlocii, ce nu se pot compara cu „zonele negre“ din Anglia, şi 
încă puţin numeroase într-o ţară rămasă predominant agrară şi 
în care producţia manufacturieră se bazează mai mult pe 
calitate decât pe cantitate. 

La mijlocul secolului al XIX-lea, Europa industrializată nu 
reprezintă deci decât o parte foarte mică din bătrânul continent, 
cuprinzând Marea Britanie (dar nu şi Irlanda), Franţa de nord şi 
de est (şi câteva zone ce se întind spre centru şi spre sud-est), 
Belgia, Ţările de Jos, o parte a Germaniei renane şi câteva 
puncte izolate dar încă puţin dezvoltate din nordul ltaliei. 
Plecând din aceste zone, în care revoluţia industrială şi 
demarajul economic s-au realizat uneori cu mari decalaje, 
răsturnările materiale şi mutaţiile sociale care s-au produs 
pătrund încet-încet în Europa de nord şi de vest, schimbând 
raportul de forţe dintre diferiţii „actori“ sociali şi accentuând în 
acelaşi timp deosebirile faţă de zonele dominant rurale din est şi 
din sud. De o parte o Europă „a calului de tracţiune“, de cealaltă 
parte o Europă a „calului putere“, aşa cum sugerează o 
metaforă foarte cunoscută. 


Societăţile europene între mutații şi tradiţii 


Expansiunea capitalistă şi revoluţia industrială au schimbat 
profund societăţile în care acestea s-au produs. Legate de 
puternica creştere a populaţiei europene, aceste două 
fenomene au provocat şi migrații masive, al căror ritm şi 
intensitate cresc pe măsură ce se modifică structura şi direcţia 
acestor mişcări. 

Migraţiile cele mai vechi şi mai importante din prima jumătate 
a secolului sunt cele care îi fac pe locuitorii satelor să-şi 
părăsească pământul pentru a se instala în oraşe. 

Cauzele acestui „exod rural“ sunt următoarele: ţăranii săraci 
nu mai au pământ, sau pământul pe care îl au este prea puţin 
pentru a hrăni o familie numeroasă, dispariţia practicilor 
comunitare - în Marea Britanie prin generalizarea îngrădirii 
proprietăţii, în Franţa odată cu Revoluţia - şi, mai ales, 
prăbuşirea artizanatului rural, concurat de marea industrie, a 
cărui dispariție lipseşte familiile de ţărani de resurse 
indispensabile de sprijin material. La toate acestea se adaugă 
restrângerea culturilor cerealiere în favoarea creşterii 
animalelor, care cere mai puţină mână de lucru, atracţia 
exercitată de oraş cu posibilităţile sale de a oferi de lucru, timp 
liber sau pur şi simplu ajutor material. 


Din 1840, căile ferate se 
dezvoltă rapid în Europa 
de Nord, în special în 
Marea Britanie; rețeaua 
este deja prea densă în 
1850. În contradicţie, 
acestea sint aproape 
inexistente în Europa 
meridională și în Rusia 

Căile ferate în Europa către 1850 


La început temporară (de exemplu zidarii se întorceau pentru 
a lua parte la muncile agricole din sezonul de vârf), această 
emigrație începe cu încetul să se stabilească definitiv în marile 
aglomeraţii (mai mult de 100.000 de locuitori), al căror număr şi 
a căror populaţie cresc cu timpul într-un ritm rapid. Parisul, care 
avea ceva mai mult de 500.000 de locuitori în 1800, jumătate 
de secol mai târziu are mai mult de un milion. In 1831, Londra 


are deja 1,5 milioane. Viena şi Berlinul sunt şi ele, la mijlocul 
secolului, capitale cu milioane de locuitori. Această situaţie pune 
evident probleme serioase în ceea ce priveşte spaţiul de locuit, 
adaptarea şi în perioadele de criză chiar locurile de muncă, în 
timp ce anumite regiuni rurale, ca cele din Alpi, din Masivul 
Central, acele Highlands din Scoţia etc., încep să se depopuleze. 
In timpul primei jumătăţi a secolului şi cel puţin în primii zece 
ani din a doua jumătate, istoria celor două mari metropole ale 
Europei de vest, Londra şi Paris, este cea a unei nemaipomenite 
aglomerări urbane, în mijlocul căreia, în mod endemic, fac 
ravagii mizeria, lipsa totală de igienă, epidemiile (la Paris, în 
1832 şi în 1849, holera va face zeci de mii de victime) şi „tarele“ 
sociale care sunt consecinţa firească a acestei situaţii: 
delincvenţa, insecuritatea, violenţa, prostituţia, sinuciderile etc. 

In acelaşi timp, exodul rural transformă mentalităţile, 
amestecând populaţia, uniformizând modurile de viaţă, dar 
provocând totodată la mulţi dintre migranţi şi un sentiment de 
ruptură de o lume aproape imuabilă, pe care o cunoscuseră 
dintotdeauna, sentiment care îi transformă în nişte 
„dezrădăcinaţi“. 

Cu toate acestea, în numeroase zone exodul rural nu este 
suficient pentru a absorbi surplusul de mână de lucru, mai ales 
în perioadele de puternică recesiune care marchează istoria 
economică a continentului. Desigur, valurile de imigrație 
internaţională, care în a doua jumătate a secolului vor deveni 
masive, au încă proporţii modeste şi se raportează mai ales la 
populaţiile de frontieră şi la activităţile sezoniere. Cu toate 
acestea, mişcări transnaţionale de dimensiuni mai mari încep să 
apară deja între regiuni rurale sărace şi suprapopulate şi ţări pe 
cale de industrializare rapidă, în care se manifestă o încetinire a 
creşterii demografice. La mijlocul secolului, Franţa este deja o 
ţară care solicită o cantitate serioasă de mână de lucru şi în care 
locuiesc mai mult de 400.000 de străini, majoritatea belgieni, 
germani, elveţieni şi italieni. În aceeaşi perioadă. Regatul Unit 
furnizează ţărilor anglofone din Lumea Nouă (Australia, Noua 
Zeelandă şi Statele Unite) contingente numeroase de emigranţi. 
Numai Irlanda, în urma foametei teribile din 1846-1848 a 
exportat peste Atlantic un milion din locuitorii săi. 

In ceea ce priveşte evoluţia structurilor sociale, mijlocul 


secolului al XIX-lea nu cunoaşte schimbări radicale. Chiar dacă 
se produce o cotitură în acest domeniu - şi este vorba mai 
degrabă de o tendinţă decât de o schimbare bruscă - aceasta se 
întâmplă în jurul anilor 1860-1870 şi mai ales în mediul rural, pe 
care răsturnările provocate de revoluţia industrială încep să-l 
afecteze în toată această perioadă. 

In primul rând se constată o foarte mare stabilitate în 
repartizarea pământurilor şi a statutului celor care îl cultivă. 
lobăgia se menţine în Imperiul austriac până în 1848, iar în 
Rusia până în 1861. La această dată, nobilimea rusă posedă 
încă aproape 90% din pământuri, iar masa de mujici, inertă şi 
analfabetă, trăieşte în condiţii din ce în ce mai grele ca urmare a 
creşterii demografice. Până la mijlocul secolului, în Ungaria 
există două categorii de ţărani: micii arendaşi (jobbăgy)?%, care 
lucrează vreo cincisprezece hectare, au două perechi de boi şi 
sunt obligaţi la corvoadă pe pământurile marilor proprietari, şi 
muncitorii agricoli (zse//er), care închiriază pământ de la marii 
proprietari în schimbul supunerii la corvoadă. În majoritatea 
statelor germane situate la est de Elba, datorită reformelor 
prusace de la începutul secolului, ţăranul este un om liber dar, 
în general, nu a putut să răscumpere drepturile feudale în 
totalitate şi rămâne în continuare dependent de marele 
proprietar nobil (Junker). 

In ţările sărace din Europa mediteraneeană, dijmaşii, 
arendaşii şi zilierii agricoli sunt supuşi legii /at/funaiarilor, care 
adesea le oferă salarii de mizerie şi pot să-i alunge când doresc 
de pe peticele de pământ. Chiar în Anglia, unde fenomenul 
îngrădirilor (enclosure) a eliminat cea mai mare parte a 

De fapt, termenul jobbágy nu desemnează nişte mici arendaşi în 


adevărata accepţie a cuvântului. După ce, la origine, în Evul mediu, iobagii 
fuseseră nişte proprietari liberi arondaţi cetăților regale, situaţia lor s-a 
depreciat, ajungând să desemneze o categorie socială dependentă. (Vezi D. 
Prodan, /obăgia în Transilvania, Bucureşti, 19, vol. I-II; idem, /obăgia în 
Transilvania în secolul al XVII-lea, Bucureşti, 1986, vol. l-Il; Problema iobăgiei 
în Transilvania. 1700-1848, Bucureşti, 1989. Vezi şi Nicolae Edroiu, Studierea 
iobăgiei transilvănene, în N. Bocşan, N. Edroiu, L. Maior, A. Răduţiu, P. Teodor 
(ed.), D. Prodan. Puterea modelului, Cluj Napoca, 1995, p. 15-20). 

Actes du Congres du centenaire de la Revolution de 1848, Paris, 1948. 


micilor proprietari independenţi, 80% din pământuri aparţin 
aristocrației şi micii nobilimi fără titluri (gentry): în total, nu mai 
mult de 7.000 de persoane, dintre care 90 de /and/oras (mari 
proprietari nobili) deţin jumătate din pământurile britanice. Cu 
toate acestea, cei 250.000 de fermieri (farmers), care cultivă 
între 40 şi 120 de hectare, şi cei 1 milion şi jumătate de 
laboureurs (muncitori agricoli plătiţi câteodată cu ziua) şi-au 
îmbunătăţit în general destul de mult condiţiile de viaţă şi de 
muncă. 

Franţa reprezintă un caz mai aparte. Din 1840 până la 
sfârşitul anului 1870, numărul proprietarilor creşte de la 6,9 
milioane la 8,4 milioane, cu o tendinţă spre acumulare, care 
este accentuată mai ales în sudul şi centrul ţării, unde domeniile 
de peste 50 de hectare ocupă aproape jumătate din pământul 
arabil. Alături de aceste vaste proprietăţi, creşterea populaţiei 
rurale şi partajele succesorale au determinat în acelaşi timp o 
fărâmiţare a terenurilor: proprietăţile mai mici de 5 hectare 
reprezintă aproape 90% din suprafaţa totală. 

Exceptând un mic număr de proprietari înstăriți şi de fermieri 
bogaţi, condiţiile de viaţă rămân pentru toţi precare. În 
majoritatea regiunilor europene, casa ţărănească este formată 
dintr-o singură cameră sau din două, cu pământ pe jos, având 
un mobilier sărăcăcios: o masă, câteva scaune, un dulap, unul 
sau mai multe paturi. Mâncarea este frugală, pe bază de supă, 
cartofi, pâine neagră - carnea de pasăre, slănina, pâinea albă şi 
carnea de vită sau porc fiind rezervate pentru zilele de 
sărbătoare. Cu siguranţă, marile perioade de foamete care 
bântuiau încă de la începutul secolului trecut au dispărut cu 
încetul, dar rămâne frica de sărăcia provocată de recoltele 
slabe. Puţine schimbări se produc şi în domeniul utilajelor - până 
la mijlocul secolului grâul se seceră cu secera, mai puţin cu 
coasa, şi se treieră cu îmblăciul - şi în viaţa de zi cu zi, în care se 
succed muncile grele ale câmpului la care iau parte şi femeile şi 
copiii, muncile domestice şi ocupațiile relaxante tradiţionale: 
lungile şezători din serile de iarnă, sărbătorile religioase şi 
familiale, dansurile şi jocurile duminicale sau din timpul 
târgurilor etc. 

Credinţele şi concepţiile despre lume ale ţăranilor evoluează 
şi mai încet. Chiar în ţara unde Revoluţia şi Imperiul au abolit 


regimul feudal, au desfiinţat corvezile şi dijma şi au împărţit o 
parte din pământuri, prestigiul aristocrației latifundiare este încă 
considerabil. După 1815, nu toţi nobilii se comportă ca acel 
conte de Nansac, pe care Eugene Le Roy, autorul piesei Jacquou 
le croquant, îl aduce pe scenă la sfârşitul secolului. In Franţa, în 
Anglia, în ţările din Europa de nord, unde evoluţia capătă sensul 
unei liberalizări apoi al unei democratizări tot mai mari, notabilii 
tradiţionali îşi păstrează în numeroase regiuni o poziţie de primă 
importanţă şi exercită asupra oamenilor sărmani de la ţară o 
influenţă politică care îi face pe aceştia din urmă să voteze cu 
partidele conservatoare. În alte părţi - spre exemplu în Italia în 
timpul mişcării Rissorgimento (perioada revoluțiilor burgheze, 
1821-1860) - țărănimea va deveni aliata regimurilor şi ierarhiilor 
tradiţionale, opunându-se unei revoluţii naţionale şi liberale. 
Autoritatea morală a clerului, consecinţă a unor practici şi a 
unor sentimente religioase puternice, va acţiona în general în 
acelaşi sens. 

Cu toate acestea, global, asistăm la o decădere inegală a 
clasei dominante a Vechiului Regim. În ţările slab industrializate 
din Europa orientală şi mediteraneeană, societatea rămâne 
dominată, în principiu, de marii proprietari. Această aristocrație 
deţine majoritatea posturilor-cheie în stat - armată, diplomaţie, 
marea administraţie - şi este sprijinită de suveran, chiar atunci 
când acesta, acţionând ca un „despot luminat“, a încercat să-i 
reducă influenţa politică şi să-şi modernizeze ţara. 

În Rusia, unde ţarul Alexandru al lIl-lea va aboli iobăgia în 
1861, revoluţia industrială nu a avut asupra ţăranilor decât 
efecte târzii şi limitate, această categorie socială fiind până la 
urmă împărţită între micii nobili de la ţară, puţin înstăriți, şi 
marea nobilime, care deţinea domenii imense. Incă de la 
începutul secolului al XIX-lea, în general nobilimea a sărăcit. Mai 
întâi pentru că participă în mică măsură la dezvoltarea 
industrială, apoi pentru că pământurile răscumpărate de iobagi 
de la nobili sunt plătite cu titluri de rentă revalorizate. Câteva 
familii de aristocrați, precum cea a prinților Galiţin, de exemplu, 
au profitat de schimbările economice. Acestea, posedând 
patrimonii funciare vaste, au putut să arendeze o parte şi să 
beneficieze de mărirea arenzii (de trei ori mai mare în 40 de 
ani), sau să profite de dezvoltarea industrială. 


În Prusia şi în alte state germane, situaţia aristocrației 
funciare depinde în mare măsură de regimul succesoral (dreptul 
de primogenitură sau partajele succesive) şi de intensitatea 
practicilor reacționare care au urmat, ca în Austria, după 
prăbuşirea Imperiului napoleonian. În general, până în a doua 
treime a secolului, această aristocrație a tins spre o consolidare 
a poziţiei şi a privilegiilor sale, mărindu-şi domeniile şi 
exploatându-le într-un mod tot mai raţional şi ştiinţific, păstrând 
totuşi unele dintre atributele fostei nobilimi feudale: scutirea de 
impozitul funciar, dreptul de a menţine ordinea pe domeniile 
sale etc. A 

În Europa de vest se constată o evoluţie total diferită. În 
Franţa, nobilimea Vechiului Regim, care a făcut mari sacrificii în 
timpul terorii revoluţionare, lipsită de o parte din pământurile şi 
drepturile feudale  nerestabilite odată cu întoarcerea 
Bourbonilor, şi-a recăpătat ceva din vechea-i strălucire în timpul 
Restauraţiei: despăgubiri pentru foştii proprietari, dominarea 
administraţiei, armatei, magistraturii şi a vieţii politice. In 
Camera aleasă în 1821, 58% din deputaţi erau nobili. Dar 
restabilirea titlurilor de nobleţe nu a însemnat şi restabilirea 
privilegiilor fiscale, iar puterea economică a aristocrației, bazată 
în primul rând pe proprietatea funciară, scade. După 1830, 
declinul se accentuează brusc. Deposedată de puterea politică 
preluată de burghezie, de care încearcă, de altfel, să se apropie 
prin alianţe matrimoniale, nobilimea trebuie tot mai frecvent să- 
şi vândă o parte din pământuri pentru „a-şi ţine rangul“ sau pur 
şi simplu pentru a-şi plăti datoriile şi se interesează puţin de 
afaceri. 

Influenţa acestei categorii sociale rămâne încă puternică în 
Anglia, unde marea nobilime îşi păstrează o bază funciară 
puternică şi un rol politic ce nu poate fi neglijat. Camera Lorzilor, 
formată din 300-400 de pairi, majoritatea cu titlu ereditar, poate 
să respingă orice text de lege votat în Camera Comunelor, şi ea 
dominată de nobilime. Toate acestea nu-i împiedică pe 
numeroşii ei reprezentanţi să fie interesaţi de activităţile 
comerciale şi industriale şi de contractarea unor alianţe cu 
persoane fără titlu nobiliar sau cu nobili de dată recentă (lordul 
Rosebery s-a căsătorit cu o Rothschild). 

Această decădere a fostelor elite, mai mult sau mai puţin 


accentuată în funcţie de ţară, are drept consecinţă ascensiunea 
în forţă a „dinastiilor burgheze“. Şi, într-adevăr, în secolul al XIX- 
lea, în toate ţările industrializate, burghezia este o categorie 
socială în plină ascensiune. Răspândind principiul egalităţii 
civile, Revoluţia franceză a pus burghezia pe aceeaşi treaptă cu 
nobilimea şi aceasta într-o mare parte a Europei unde perioada 
de prosperitate a anilor 1850-1870 o va transforma în clasă 
dominantă. 

In realitate, apartenenţa la burghezie ascunde diferenţe 
profunde în funcţie de avere, de activităţile practice, de modul 
de viaţă şi de opţiunile politice. In general, se disting trei 
categorii de „burghezi“. În vârful piramidei, burghezia marilor 
notabili formată din proprietari funciari bogaţi, care trăiesc din 
veniturile aduse de proprietăţile lor, şi „marea burghezie“ 
formată din bancheri, proprietari de manufacturi şi oameni de 
afaceri de anvergură, înalţi funcţionari şi magistrați, ofiţeri 
superiori şi reprezentanți ai profesiilor liberale sau ai 
universităţilor, ajunşi la notorietate datorită lucrărilor şi averilor 
lor. Această pătură burgheză dă dovadă de îndrăzneală şi de 
spirit întreprinzător şi creează adevărate imperii industriale şi 
financiare dominate de personalităţi cu totul deosebite: familiile 
Schneider, Koechlin, Périer (în Franţa), Krupp (în Germania 
renană), Cockerill (în Belgia), Counard (în Anglia), Rothschild (în 
mai multe ţări europene) etc. 

Intr-o primă etapă, această burghezie îi va înfrânge pe 
partizanii Vechiului Regim, de exemplu în Franţa, în 1830. Cu 
toate acestea, foarte repede ea va fi supusă presiunii celorlalte 
pături ale burgheziei: burghezia mijlocie, care exercită profesii 
liberale sau practică activităţi manufacturiere şi comerciale de 
mică anvergură, şi mica burghezie, formată din funcţionari, 
salariaţi, meşteşugari înstăriți etc., care vor să participe şi ei la 
treburile obşteşti. 

O parte importantă a burgheziei europene îşi ia ideile politice 
din filozofia secolului al XVIII-lea şi din Revoluţia franceză. Dar şi 
aici există diferenţe vizibile. Marea burghezie vrea să fie 
liberală, dar însăşi ideea de „liberalism“ se modifică în cursul 
primei jumătăţi a secolului. In 1815, ca şi în 1830, aceasta este 
la început o doctrină îndreptată împotriva ordinii instaurate sau 
mai degrabă restaurată de armatele Coaliţiei. Respingând orice 


formă de autoritate impusă de tradiţie, vizând absolutismul ca şi 
dogmele fixate de Biserică, ea constituie o forţă revoluţionară 
care conţine în germene distrugerea vechii ordini. În acest sens, 
revoluțiile din prima parte a secolului al XIX-lea pot fi 
considerate în primul rând revoluţii liberale îndreptate împotriva 
sistemului represiv al Sfintei Alianțe. Totuşi, încet-încet, 
caracterul contestatar, chiar revoluţionar al ideologiei liberale, 
îşi dezvăluie limitele şi ambiguităţile în faţa tulburărilor sociale 
produse de revoluţia industrială. 

Burghezia, devenită în Franţa deținătoarea puterii la începutul 
domniei lui Ludovic Filip, sau în Anglia victoriană coparticipantă 
la afaceri împreună cu aristocrația funciară, rămâne în 
continuare legată de libertăţile politice. Dar în rândurile sale tot 
mai mulţi insistă asupra respectării „legilor naturale“, ceea ce 
implică  neintervenţia statului în viaţa economică, iar în 
domeniul social se ajunge la un adevărat conservatorism. În 
Franţa de exemplu, în virtutea legislaţiei liberale adoptate de 
Adunarea constituantă (legea Le Chapelier votată la 14 iunie 
1791), muncitorilor li se refuză dreptul de a se organiza în 
sindicate, pentru că salariul trebuie să fie reglat după legea 
cererii şi ofertei. Din contra, unii mari burghezi, mai ales 
„păturile noi“, se revendică din democraţia bazată pe principiul 
suveranităţii poporului şi al sufragiului universal, pe ideea de 
progres prin dezvoltarea ştiinţei şi învăţământului şi pe dorinţa 
de a îndrepta anumite inegalităţi. La răscrucea dintre cele două 
jumătăţi ale secolului, liberalismul şi democraţia tind să intre 
astfel în conflict, cu toate că aceste două ideologii moştenite de 
la filozofia iluministă au numeroase puncte comune, începând 
chiar prin cultul pentru progres şi ştiinţă, care va servi drept 
bază de plecare a pozitivismului. În Viitorul ştiinţei, care nu va fi 
publicată decât în 1890 deşi a fost scrisă imediat după Revoluţia 
de la 1848, Ernest Renan scria următoarele: 

„Rațiunea are drept scop să reformeze societatea potrivit 
principiilor sale (...). Adevăratul optimism nu poate fi conceput 
decât cu această condiţie. Optimismul ar constitui o greşeală 
dacă omul nu ar fi nicidecum perfectibil şi dacă menirea lui nu 
ar fi îmbunătăţirea ordinii existente cu ajutorul ştiinţei. Formula 
«Totul este spre mai bine» nu ar fi până la urmă decât o amară 
zeflemea. Intr-adevăr, totul este spre mai bine datorită raţiunii 


umane, capabilă să remedieze imperfecţiunile inerente unei 
prime aşezări a lucrurilor. Să spunem mai clar: totul va fi spre 
mai bine când omul, îndeplinindu-şi menirea sa legitimă, va fi 
restabilit armonia în lumea morală şi va fi supus lumea 
materială (...). 

(...) Deci nu este o exagerare dacă spunem că ştiinţa conţine 
în sine viitorul umanităţii“. 


Situaţia muncitorilor şi începuturile socialismului 


Industrializarea, urbanizarea şi proletarizarea au mers mână 
în mână în Europa, pe toată durata revoluţiei industriale. Într- 
adevăr, ceea ce explică în primul rând dezvoltarea urbană din 
secolul al XIX-lea este creşterea numărului muncitorilor veniţi 
din mediul rural ca să se instaleze în vecinătatea „fabricilor“, iar 
concentrarea lor în acelaşi loc de muncă a favorizat trezirea 
unei „conştiinţe de clasă“ specifică lumii muncitoreşti, pe care 
acel factory system a lipsit-o de uneltele de producţie pe care le 
deţineau odinioară meseriaşii şi care acum au devenit prea 
scumpe pentru ca simplii muncitori manuali să şi le poată 
procura. 

Acest sistem i-a adunat la un loc în întreprinderi 
dezumanizate, ţinuţi departe de un patron devenit pentru ei 
anonim şi supuşi unor condiţii de viaţă şi de muncă care, până 
în jurul anilor 1850, în unele locuri până mai târziu, în funcţie de 
ţară, de regiune şi de profesii, sunt deosebit de grele. Într- 
adevăr, încrederea claselor conducătoare în armonia socială, pe 
care Providența se pare că trebuie să o imprime economiei de 
piaţă, şi interdicţia ca muncitorii să se „coalizeze“ - interdicţie 
dată în numele unui „liberalism“ care a renunţat la fundamentul 
său filozofic, redus la a servi drept alibi intereselor egoiste ale 
celor puternici - transformă forţa de muncă a acestora din urmă 
într-o simplă marfă, al cărei preţ este tot mai scăzut pe măsură 
ce volumul masei muncitoreşti se măreşte. 

Rezultă de aici o dramatică degradare a situaţiei muncitorilor. 
Nefiind constrânşi de nicio reglementare, şefii întreprinderilor au 
fost obligaţi, pentru a reduce costurile de producţie, să 
folosească mâna de lucru a femeilor şi copiilor, remunerată şi 
mai slab decât cea a bărbaţilor. Aceasta a accentuat efectele 
concurenţei într-un moment când excedentul de mână de lucru 
era menţinut de creşterea demografică şi de exodul rural, 
permiţând astfel patronilor să micşoreze salariile. Între 1818 şi 
1850, acestea au scăzut sensibil în toate ţările europene în curs 
de industrializare. 

În schimb preţul alimentelor şi chiriilor nu încetează să 
crească, astfel încât cheltuielile unei familii de muncitori pentru 
satisfacerea nevoilor celor mai elementare înghit aproape în 


totalitate veniturile sale şi aceasta în cazul fericit în care capul 
familiei nu este şomer şi nu se află într-o perioadă de criză. În 
jurul anilor 1848, un miner din Ţara Galilor sau un torcător din 
Lille câştigă 2 franci pe zi, în timp ce un kilogram de pâine costă 
între 0,30 şi 0,40 de franci, iar chiria unei camere într-un imobil 
deteriorat costă cel puţin 10 franci pe lună. Pentru a supravieţui, 
muncitorii trebuie să accepte să lucreze între 12 şi 14 ore pe zi, 
fără odihnă săptămânală, şi să-şi trimită copiii în mine şi fabrici 
încă de la vârsta de zece ani şi câteodată chiar mai devreme (în 
Anglia de la 5 ani). Adesea, ajunşi şomeri, ei trebuie să se 
mulţumească, când nu sunt obligaţi pur şi simplu să cerşească, 
cu o locuinţă minusculă şi insalubră, cu o hrană sumară şi o 
igienă inexistentă. De aceea mortalitatea este foarte crescută în 
rândul acestor muncitori necalificaţi. La Mulhouse, în 1827, 
speranţa de viaţă nu depăşeşte în medie 21 de ani. Cei care nu 
sunt seceraţi de epidemii sau măcinaţi de alcoolism - refugiul 
artificial al unei disperări cronice - mor în majoritate de epuizare 
fizică, din cauza lipsurilor, a „ftiziei“ (tuberculoză) sau a bolilor 
profesionale contractate în mine sau în industria chimică. 

Criminalitatea, prostituţia, sinuciderile, violenţa endemică, 
delincvenţa ating proporţii îngrijorătoare în rândurile acestor 
„clase muncitoare“ din marile oraşe, considerate multă vreme 
de către patroni drept „periculoase“. De aceea, muncitorii sunt 
supuşi unei supravegheri poliţieneşti, deosebit de intense mai 
ales în Franţa, care a reînfiinţat „cărţile de muncă“ în 1803, iar 
în 1854 a făcut obligatoriu acest adevărat paşaport interior. 
Pentru a supravieţui în perioadele de criză sau când sunt 
afectaţi de boli sau de accidente de muncă, muncitorii nu pot 
conta decât pe asociaţiile de ajutor reciproc pe care au început 
să le înfiinţeze timid la sfârşitul secolului trecut (în 1832, la 
Paris, există mai mult de 130 de asociaţii), sau cu ajutorul milei 
publice organizată în Marea Britanie în cadrul acelor 
workhouses, finanţate de asociaţiile parohiale care le dau de 
lucru nevoiaşilor în schimbul unui acoperiş şi al hranei. 

În aceste condiţii se produce o trezire a conştiinţelor în faţa 
mizeriei muncitorilor care, în prima jumătate a secolului al XIX- 
lea, dă naştere unui nou curent filozofic: socialismul. In realitate, 
în momentul în care triumfă, odată cu revoluţia industrială, 
principiile unui liberalism economic, ai cărui principali 


reprezentanţi sunt britanicul Adam Smith (mort în 1790, dar 
care rămâne şeful şcolii liberale) şi francezii Jean-Baptiste Say, 
Adolphe Blanqui şi Frederic Bastiat, economiştii de formaţii cu 
convingeri liberale sunt primii care denunţă anumite aspecte 
funeste ale acestei doctrine. 

Majoritatea sunt britanici sau străini care au locuit mult timp 
în Anglia, precum bancherul genovez Sismondi. Aceştia au putut 
constata amploarea şi gravitatea crizelor care au izbucnit în 
această ţară şi aceasta i-a făcut să repună în discuţie credinţa 
optimistă într-o ordine spontană datorată  bunăvoinţei 
Providenţei. Thomas Robert Malthus în Eseu asupra principiului 
populației, David Ricardo, John Stuart Mill în Principii de 
economie politică, publicate în 1848, fac toţi constatarea 
limitelor acestui adevărat /aissez faire, fără însă să repună în 
discuţie postulatele de bază ale doctrinei. Cu germanul Frederic 
List (Sistemul național de economie politică, 1841) şi cu 
francezul Dupont-White (/ndividul şi statul, 1857), această 
doctrină se îndreaptă spre o formă de liberalism temperat de 
intervenţia discretă a statului. 

De aceeaşi formaţie dar împingând mai departe concluziile 
trase din observaţii, un anumit număr de reformatori - în 
general intelectuali de origine burgheză - caută un remediu al 
efectelor negative ale capitalismului liberal într-o transformare 
radicală a societăţii. Cuvântul „socialism“, care desemnează 
global doctrina acestora, îşi face apariţia în cursul deceniului 
1820 şi capătă o primă definiţie, încă foarte vagă, în suplimentul 
Dicţionarului pe care îl publică Academia la mijlocul secolului: 
„doctrină care cere regenerarea societăţii“. 

Până în 1848, majoritatea teoreticienilor socialismului îşi 
fundamentează doctrina pe o viziune a priori şi idealizată a unei 
societăţi viitoare. Având drept element de referinţă insula 
imaginară din Utopia englezului Thomas Morus, într-o lucrare 
publicată în 1516, se desemnează la modul general doctrinele 
socialismului „utopic“, dar acest termen global conţine diferenţe 
foarte mari în ceea ce priveşte mijloacele ce trebuie folosite 
pentru construirea unei societăţi „socialiste“. 

Printre cei care văd în intervenţia statului un mijloc propice de 
atenuare a efectelor negative ale capitalismului sălbatic se 
numără „saint-simoniştii“. După moartea dascălului lor, Claude 


Henri de Saint-Simon (1760-1825), grupaţi în jurul lui 
Barthelemy Enfantin şi a lui Armand Bazard şi organizaţi într-o 
adevărată sectă, „mănăstirea de la Ménilmontant“, aceştia 
critică proprietatea privată care permite exploatarea 
muncitorilor şi consideră că statul trebuie să fie singurul 
moştenitor şi instrument de distribuire a mijloacelor de 
producție. Datorită ziarelor lor, Le Producteur şi apoi Le Globe, 
saint-simoniştii vor găsi în Franța o largă audiență în mediile 
intelectuale şi uneori chiar în lumea afacerilor (frații Pereire, 
Talabot etc.). 

Tot în Hexagon?%* se recrutează mai cu seamă gânditorii 
socialişti, pentru care remediul pentru nenorocirile provocate de 
liberalismul fără limite constă în libera asociere a muncitorilor. 
Cel mai celebru dintre ei este Charles Fourier (1772-1837). 
Pentru acest declasat - fiul unui bogat negustor din Besancon, 
devenit obscur funcţionar comercial după ce s-a ruinat în timpul 
Revoluţiei - oamenii sunt nefericiţi şi produc puţin pentru că ei 
muncesc de nevoie. Pentru a reda muncii caracterul atractiv iar 
societăţii armonia distrusă de individualismul burghez, Fourier 
preconizează crearea „falansterelor“, vaste unităţi de producţie 
conţinând 1.600 de persoane, în care indivizii vor găsi absolut 
tot ce au nevoie. Producţia este asigurată de falange 
specializate, fiecare putând să-şi aleagă grupul de persoane sau 
să-l schimbe după bunul său plac. Neavând niciun fel de capital, 
Fourier va aştepta întreaga viaţă un mecena generos, al cărui 
sprijin financiar i-ar fi permis să-şi aplice în practică teoriile încă 
puternic impregnate de ideile secolului al XVIII-lea. După 
moartea sa, acestea vor fi preluate de discipolii săi, mai ales de 
Victor Considerant, care va face din Comună elementul de bază 
al unei viitoare societăţi pline de armonie. 

Printre ceilalţi partizani ai asocierii muncitorilor trebuie citat 
englezul Robert Owen, fiu de ţăran devenit industriaş în 
industria bumbacului, care, după ce a avut ideea organizării 
„magazinelor de schimb“ pentru producători, a fost tentat de 
experienţa vieţii comunitare (New Harmony în Statele Unite), a 
pus bazele cooperativelor de consum. Pe lângă acesta nu 
trebuie uitaţi francezii Pierre Leroux şi doi saint-simonişti care 


209 Termenul de Hexagon desemnează metaforic Franţa ale cărei contururi 
sunt, în linii mari, hexagonale. 


au aderat la socialismul creştin, Philippe Buchez şi Constantin 
Pecqueur, în sfârşit, Louis Blanc, creatorul acelor „ateliere 
sociale“ pe care a Doua republică le va reactualiza sub forma 
denaturată a „Atelierelor naţionale“, şi Pierre-Joseph Proudhon 
(1809-1865). Fiul unui dogar, devenit tipograf, apoi publicist, 
acesta din urmă, după ce a criticat cu asprime proprietatea 
(„proprietatea înseamnă furt“) şi a condamnat statul ca fiind cel 
mai de temut instrument al capitalismului exploatator, propune 
un sistem social bazat pe un contract liber consimţit între 
cetăţenii producători. 

În timp ce teoriile socialiste proliferează, muncitorii, la rândul 
lor, timp de mai multe decenii, duc o luptă dispersată şi adesea 
disperată. Revolte spontane, neorganizate, uneori îndreptate 
împotriva mijloacelor de producţie considerate responsabile de 
şomaj şi de micşorarea salariilor, alteori îndreptate împotriva 
patronilor sau a statului care îi protejează. 

Aceste explozii de furie sunt de altfel folosite de burghezie în 
scopuri politice. In iulie 1830 şi în februarie 1848, muncitorii 
luptă pe baricade şi joacă un rol determinant în căderea 
regimului, dar, lipsiţi de un conducător şi de un program, ei nu 
pot să-şi apere roadele propriei lor victorii. În 1831 la Lyon, în 
iunie 1848 la Paris, muncitorii, răsculați pentru a obţine condiţii 
mai bune de viaţă sau pur şi simplu pentru a menţine nivelul 
salariilor, se ciocnesc de puterea burgheziei care le înăbuşă în 
sânge insurecția. 

Totuşi, încet-încet, clasa muncitoare se organizează, Marea 
Britanie jucând în acest sens un rol de pionierat. În această ţară, 
unde libertatea de asociere a fost restabilită în 1825, muncitorii 
se grupează în organizaţii pe meserii, care, la mijlocul secolului 
se vor transforma în trade-unions. Pentru aderare trebuie plătită 
o cotizaţie ridicată, ceea ce limitează accesul la o minoritate cu 
înaltă calificare. În Franţa, interzicerea asocierii îi împiedică pe 
muncitori să creeze organizaţii care să-i apere. Astfel, ei trebuie 
să se mulţumească cu ce au: bres/ele multiseculare, mai mult 
sau mai puţin clandestine, sfâşiate de rivalități îndârjite care 
sfârşesc uneori în înfruntări sângeroase, şi societățile de ajutor 
reciproc. 

Mai mult sau mai puţin tolerate de putere, acestea din urmă 
se transformă frecvent în „societăţi de rezistenţă“ - precum cea 


a ţesătorilor lyonezi, organizată din 1828 în „ateliere“ de câte 5 
membri, sau cea a muncitorilor tipografi parizieni - care au 
drept scop să pregătească şi să susţină în esenţă lupta 
împotriva patronilor celor mai cruzi. Sub monarhia din lulie, 
acestea joacă un rol important în grevele declanşate de 
dulgheri, tâmplari, cioplitori în piatră, lăcătuşi, mineri etc. Dar 
nu este vorba încă decât de mişcări ale corporațiilor, cu caracter 
apolitic. 

În Anglia, mişcarea muncitorească este pentru prima oară 
însufleţită de un plan politic. În 1836, muncitorii au pus aici 
bazele asociaţiei Working Men's Association şi în 1838 publică 
Charta poporului. Spre deosebire de predecesorii lor care 
dispreţuiau acţiunea politică, chartiştii cer sufragiu universal, 
vot secret, indemnizaţie parlamentară etc. Treptat, pe măsură 
ce cuprinde comitatele industriale din nord-vest, chartismul se 
transformă într-o mişcare revoluţionară, la care aderă masele 
populare înflăcărate de elocvenţa lui Feargus O'Connor. Dar şi 
aici nu este vorba decât de o simplă revoltă îndreptată 
împotriva monarhiei şi a mizeriei, care eşuează de altfel în 1848. 

În Franţa, masacrele din 1848 şi reacţiunea care a urmat au 
împins clasa muncitoare pe calea apolitismului şi a acţiunii de 
tip corporatist. Va trebui să se producă cotitura din 1860 pentru 
ca, odată cu „Imperiul liberal“, să se contureze trezirea 
conştiinţei politice a mişcării muncitoreşti, în timp ce în alte ţări 
pe cale de industrializare abia începe să se manifeste. 


Europa romantică 


„Puţini oameni vor vrea să dea astăzi acestui cuvânt un sens 
real şi pozitiv. Vor îndrăzni oare totuşi să afirme că o întreagă 
generaţie a consimţit să lupte mai mulţi ani pentru un standard 
care nu constituie un simbol?“ Aceste rânduri extrase din 
Salonul din 1846 sunt scrise de Charles Baudelaire şi au drept 
subiect „romantismul“. Astfel, în Franţa, de îndată ce se 
produce un prim recul al acestui imens curent cultural 
transeuropean, e clar că se pune însăşi problema existenţei lui, 
cel puţin sub aspectul său de mişcare omogenă relevatoare de 
aspirații, sensibilitate şi mijloace de expresie comune uneia sau 
mai multor generaţii de artişti, de gânditori şi de scriitori ai 
bătrânului continent. Valery nu spunea că trebuie „să-ţi fi 
pierdut orice simţ al rigurozităţii“ pentru a încerca să defineşti 
romantismul, într-atât de numeroase sunt variantele sale şi de 
profunde diferenţele existente între diversele componente 
naţionale ale acestui mare torent postrevoluţionar? Dar nu se 
întâmplă la fel cu renaşterea, cu barocul sau cu clasicismul şi 
prelungirile sale din Secolul Luminilor? Dincolo de diferenţe, 
care, trebuie să o repetăm, pot să fie considerabile, există 
realmente un spirit, un suflu care, privilegiind sentimentul şi 
imaginaţia în defavoarea raţiunii, dau romantismului specificul 
său istoric. 

Termenul însuşi are o poveste lungă, legată de limbile 
romanice şi în special de franceză, dar care se impune mai ales 
în Germania şi în special în Anglia la sfârşitul secolului al XVIII- 
lea, cuvântul romantic desemnând aici caracterul pitoresc al 
peisajului. În jurul anilor 1800, Goethe opune deja adjectivul 
„romantic“ (romantische) celui de „clasic“, iar Hugo face acelaşi 
lucru în 1820 când, în Le Conservateur littéraire, afirmă despre 
Chenier că este „un romantic printre clasici“. 

În fapt, trăsăturile care definesc sensibilitatea şi gustul 
romantic se opun în mod contrastant celor ale unui clasicism 
care, timp de mai bine de un secol, marcase viaţa culturală a 
Europei, consecinţă a supremaţiei exercitate de modelele 
franceze între 1670-1780. Emoţia, libera exprimare a 
sensibilităţii şi individualităţii, importanţa acordată imaginaţiei şi 
visului înving cultul ordinii, al disciplinei, al raţiunii, al ideilor 


limpezi care constituie baza idealului clasic. Reîntoarcerea la 
sentimentul religios, la dragostea pentru natură, la gustul 
formelor zbuciumate, chiar la o anumită exuberanţă, nu pot să 
nu amintească caracterul tumultuos al „barocului“. Dar 
romantismul adaugă la toate acestea o inspiraţie împrumutată 
la începutul mişcării din tradiţia culturală a ţărilor din nord - 
Marea Britanie, Germania, Scandinavia - şi care se manifestă 
prin preponderența culorii faţă de formă, a imaginarului faţă de 
realitate. De aici locul acordat visului, fantasticului şi tendinţa 
romanticilor de a fugi de prezent, cu tot ce are prozaic în el, şi 
de a se refugia într-un trecut puţin cunoscut şi uşor idealizat - 
cu o preferinţă deosebită pentru Evul Mediu - sau în ţări 
îndepărtate şi misterioase. 

Toate acestea nu şi-au făcut apariţia odată cu secolul al XIX- 
lea şi nici cu marile zguduiri care însoțesc Revoluţia franceză. 
Revanşa sentimentului asupra raţiunii, liberul curs dat exaltării 
eului şi exprimării pasiunilor, cultul pentru natură şi pentru ruine 
sunt deja prezente - şi încă cu ce intensitate! - în scrierile 
autobiografice şi romaneşti ale lui Rousseau, în poezia 
britanicilor james Macpherson (cel ce a transcris faimoasele 
poeme ale lui Ossian), William Cooper, Robert Burns şi William 
Blake, în pictura lui Hubert Robert, la scriitorii germani din 
curentul Sturm und Drang („Furtună şi avânt“) ca şi în operele 
lui Schiller (Hotii, 1782, Intrigă şi iubire, 1784), ale lui Schelling 
şi mai ales în cele ale lui Goethe, al cărui Werther, publicat în 
1774 a fost, împreună cu Ossian, una dintre cele mai admirate 
dintre cărţile care au hrănit romantismul european. Există deci, 
dacă vreţi, un „preromantism“ care s-a dezvoltat în ultimele 
decenii ale secolului al XVIII-lea şi care mai degrabă însoţeşte 
transformările sociale şi politice decât decurge din acestea. 
Aceste transformări nu vor face decât să accentueze trăsăturile 
şi să-i mărească audiența. 

Fenomen complex şi multiform, romantismul exprimă la scară 
europeană, în domeniul artelor, muzicii şi literelor, sentimentele 
diverse şi adesea contradictorii ale generaţiilor care au asistat la 
prăbuşirea ordinii sociale şi politice tradiţionale şi au cunoscut 
tulburările perioadei revoluţionare şi imperiale, apoi pe acelea 
de la începuturile revoluţiei industriale. Dispariţia vechiului 
Regim - chiar dacă acesta este parţial restaurat în 1815 - şi 


naşterea unei societăţi care recunoaşte valoarea individului şi îi 
acordă mai multe drepturi, au fost însoţite de o aspirație 
generală către libertate, sub toate formele sale, dar şi de o 
anume  nelinişte în faţa schimbărilor rapide într-o lume 
caracterizată până atunci de marea ei stabilitate. 

Cu siguranţă, Anglia şi Germania nu au aşteptat înfruntarea 
cu Franţa revoluţionară pentru a respinge modelul cultural creat 
de Hexagon. Dacă în aceste două ţări, ca şi în Europa de nord în 
general, romantismul a fost deosebit de precoce, aceasta s-a 
întâmplat deoarece clasicismul „latin“ a fost implantat aici în 
mod artificial şi pentru că împotrivirea faţă de hegemonismul 
continental al Franţei transforma domeniul cultural într-o miză 
de primă importanţă. Reîntoarcerea la sursele şi tradiţiile 
naţionale este deci anterioară războaielor napoleoniene. Cu 
toate acestea, aceste războaie servesc de fundal celui de-al 
doilea val al romantismului şi într-un anume fel contribuie la 
diferenţierea sa. 

Şi într-adevăr, chiar dacă romantismul englez şi german au în 
comun cultul naturii şi  idealizarea trecutului naţional, 
respingerea modelului francez nu provoacă aceleaşi consecinţe 
în amândouă ţările. In Anglia, ţară care scapă de cucerirea 
napoleoniană, exaltarea eului, pasiunea pentru libertate, revolta 
împotriva convențiilor sociale şi religioase triumfă odată cu 
generaţia „blestemată“ a lui Byron, Shelley şi Keats (morţi 
respectiv la 36, 30 şi 26 de ani). În Germania, unde umilinţa 
înfrângerii şi ocupaţia franceză au traumatizat profund elitele, 
respingerea modelului de dincolo de Rhin a orientat 
romantismul pe o cale radical tradiționalistă, chiar reacționară. 
Novalis, fraţii Schlegel, mai târziu von Arnim, Brentano şi fraţii 
Grimm leagă literatura şi poezia de filozofia lui Fichte, Herder, 
Schelling şi Hegel, respingând gândirea analitică şi progresistă a 
Aufklărung-ului, ca şi interpretarea mecanicistă a naturii, pentru 
a celebra dinamismul creator şi idealismul, reabilitând credinţa, 
inconştientul, pesimismul, pe scurt, susţinând în totalitate 
contrariul unei filozofii a luminilor percepută ca un produs al 
imperialismului francez. De aici, ca şi în primul romantism 
englez, punerea accentului pe tot ce separă tradiţia naţională de 
clasicismul francez; importanţa acordată trecutului medieval al 
Germaniei, legendelor antice, liedurilor populare, baladelor de 


inspiraţie folclorică (cele ale suabului Uhland, 1787-1862), 
povestirilor şi nuvelelor care îmbină fantasticul cu realul (gen în 
care excelează Hoffmann, 1776-1822) etc. 

În Franţa, unde a apărut mai târziu, romantismul se dezvoltă 
între 1820 şi 1850, într-un context total diferit, care este cel al 
monarhiei restaurate de învingătorii lui Napoleon şi al triumfului 
burgheziei. În perioada Imperiului, tendinţele „preromantice“ au 
început să se manifeste în literatură, favorizate de mutaţiile 
sociale şi de contactele cu străinătatea: cuceririle napoleoniene, 
„emigrația“ (Chateaubriand) sau exilarea adversarilor regimului 
(Madame de Staël). Spre deosebire de Anglia şi Germania, unde, 
cum am văzut, romantismul s-a dezvoltat în mare măsură ca o 
reacţie împotriva modelului francez, în Franţa, ceea ce va juca 
un rol determinant va fi sfârşitul tragic al epopeii imperiale. 
Desigur, Restauraţia nu reuşeşte să şteargă cu buretele toate 
cuceririle Revoluţiei, dar pentru o întreagă generaţie de tineri 
burghezi, a căror adolescenţă coincide cu prăbuşirea 
„Vulturului“ - Victor Hugo are 13 ani în 1815, Hector Berlioz, 12, 
Eugene Delacroix, 17 - aceasta marchează sfârşitul unei epoci 
eroice care permite indivizilor celor mai dinamici sau mai 
norocoşi să ajungă rapid în vârful ierarhiei sociale. Infrângerea, 
întoarcerea Bourbonilor şi a fostelor elite par să le bareze calea 
spre gloria militară (aceasta este şi tema romanului lui Stendhal, 
Roşu şi negru, publicat în 1830) şi calea spre putere. Apare 
astfel o atitudine de revoltă care îşi alege drept ţintă când 
ordinea burgheză în curs de consolidare - Lamartine şi Hugo au 
fost la început legitimişti, Balzac şi Vigny au rămas în continuare 
-, când, dimpotrivă, pe linguşitorii Vechiului Regim restaurat. 
Conservatori sau liberali, toţi au în comun aspiraţia spre o 
înnoire a gustului şi a formei, dorinţa de a rupe cu estetica 
clasică, nevoia de libertate în domeniul artelor şi literelor. 
„Romantismul este liberalismul în literatură“ afirmă Hugo în 
prefața la Hernani, el care, cu câţiva ani mai devreme consacra 
mai multe din Ode/e sale morţii ducelui de Berry, încoronării lui 
Carol al X-lea şi Vendeei Martire: 


„jalnică Vendee, ţi s-au uscat lacrimile? (...) 
(...) Vai! iți aminteşti zilele nenorocirii tale! 
Valuri de sânge scăldau brazdele-ţi răvăşite, 


lar picioarele cailor nu călcau în praf 
Ci în cenuşa oraşelor tale.“ 


Cu toate acestea, sunt tot mai numeroşi romanticii care îşi vor 
integra propria revoltă în lupta pentru libertate. Este adevărat 
că burghezia, chiar dacă a luptat alături de popor împotriva 
partizanilor Vechiului Regim pe baricadele pariziene din 1830, 
imortalizate de Delacroix, ordinea pe care ea o instaurează 
odată cu monarhia din lulie se arată imediat a fi conservatoare 
şi conformă cu aspiraţiile unei clase care caută mai ales să-şi 
consolideze puterea şi priveşte cu neîncredere inovațiile din 
sfera socialului şi moralului, cât şi din domeniile artei şi 
literaturii. 

Ca o reacţie împotriva acestui conformism cultural al 
burgheziei, romantismul francez îşi afişează disprețul faţă de 
regulile şi genurile tradiţionale (academismul din artele plastice, 
tragedia clasică înlocuită cu drama sau chiar cu melodrama) şi 
dorinţa de a se exprima liber prin culoare, prin cuvinte şi prin 
sunete sau uneori pur şi simplu prin îmbrăcăminte şi gesturi 
provocatoare (vesta roşie a lui Théophile Gautier, scandalul 
provocat de acea „Bătălie a lui Hernani“), prin sentimentele şi 
pasiunile individuale care trebuie să fie diferite de cele ale 
„turmei“. Mai trebuie menţionat acel mal du siècle, exprimat în 
mod simbolic în Confesiunile unui copil al secolului de Musset, 
publicate în 1836, la un an după despărţirea sa de George Sand. 

Dincolo de triunghiul privilegiat format de Anglia, Franţa şi 
ţările germanice, geografia romantismului se întinde în cea mai 
mare parte a Europei, cu o predilecție marcată pentru ţinuturile 
ceţoase din nord. Definind acest curent cultural transnaţional ca 
„un mod de a simţi“ şi de a exprima modernismul timpului său, 
Baudelaire scria în momentul în care şcoala romantică îşi arăta 
ultimele pâlpâiri: 

„Deoarece culoarea joacă un rol foarte important în arta 
modernă este atât de uimitor? Romantismul este copilul 
Nordului, iar Nordul este colorist; visele şi feeriile sunt copiii 
ceţii. Anglia, această patrie a coloriştilor disperaţi, Flandra, 
jumătate din Franţa sunt înecate în ceţuri; însăşi Veneţia se 
scaldă în lagune (...). În schimb, Sudul este naturalist, căci 
natura este aici atât de frumoasă şi atât de luminoasă încât 


omul, nemaiavând nimic să-şi dorească, nu mai găseşte de 
inventat nimic mai frumos decât ceea ce vede“. (Salonul din 
1846) 

Formulată pe viu şi aplicată mai ales la pictură, caracterizarea 
rezistă generalizării şi trecerii timpului. Şi, într-adevăr, dacă 
Scandinavia şi, mai târziu, Rusia - unde influenţele engleze şi 
germane înlocuiesc modelul francez - manifestă o mare 
permeabilitate faţă de curentul romantic, situaţia este departe 
de a fi asemănătoare în Europa mediteraneeană. In Italia, chiar 
dacă o doză serioasă de „romantism“ pătrunde în ideile liberale 
care îi animă pe reprezentanţii AR/ssorgimento-ului, estetica 
romantică nu se dezvoltă deloc în stare pură decât în opera 
poetică a lui Leopardi şi, într-o manieră mai compozită, în teatrul 
liric care, cu Rossini, Bellini şi Donizetti, anunţă deja imensa şi 
măreaţa producţie a lui Verdi din a doua jumătate a secolului. In 
Spania, ţară în care cultura naţională şi-a păstrat întotdeauna 
originalitatea, contaminarea este mai târzie şi de o mai mică 
amploare şi afectează în special câteva drame ale lui Jose 
Zorrilla (Don Juan Tenorio, 1844) şi ale ducelui de Rivas (A/varo 
sau forța destinului, 1835), ca şi poezia lui Becquer. Dacă a 
existat vreo influenţă, ea nu s-a produs de altfel în sens unic: 
personajul Don Quijote de exemplu, sau opera picturală a lui 
Goya au produs un impact important asupra romanticilor 
francezi. 

Astfel, nu toate ţările care formează aria geoculturală 
europeană au fost influențate cu aceeaşi intensitate de valurile 
succesive ale romantismului. De asemenea, nu toate formele de 
artă şi de expresie literară au fost afectate în aceeaşi măsură în 
zonele în care acest curent domină timp de aproape jumătate 
de secol producţia şi consumul cultural. Dacă există o 
arhitectură romantică de exemplu, aceasta nu se dezvăluie 
decât în arhipelagul britanic în prima jumătate a secolului, cu 
castelele pseudomedievale ale lui John Nash (1752-1835), cu 
închisoarea Newgate a lui George Dance (1741-1825), puternic 
inspirate din gravurile lui Piranese, dar mai ales un „neo-gotic“ 
de factură mai puţin academică decât cel din Franţa din aceeaşi 
epocă şi care îi are drept maeştri pe Pugin şi pe George Street, 
arhitect al bisericii Saint Phillip şi Saint James de la Oxford şi a 
Curţii regale de Justiţie de la Londra. 


Romantismul muzical s-a manifestat mai ales în Germania şi 
în Franţa, cu toate că în Franţa marile glorii ale „şcolii 
romantice“, Chopin şi Liszt sunt de origine poloneză (este drept 
că după tată Chopin este francez) şi respectiv ungară, singurul 
muzician romantic de valoare, de origine autentic hexagonală 
fiind Berlioz, despre care se ştie că a fost mult timp mai bine 
înţeles în străinătate decât în propria sa ţară. El va trebuie să 
aştepte succesul T7roienilor din 1848 pentru a obţine o 
consacrare naţională târzie, pe care nu i-au adus-o nici marele 
premiu de la Roma şi Simfonia fantastică din 1830 (care l-a 
entuziasmat pe Liszt), nici primele sale două opere, Benvenuto 
Cellini din 1838 şi Damnaţțiunea lui Faust din 1846. 

În prima jumătate a secolului, muzica germană este, din 
contră, dominată de inspiraţia şi estetica romantică. Deşi clasică 
încă, în formă, mai ales în primele compoziţii (sonatele pentru 
pian Patetica, 1798; Clar de lună, 1801 şi prima simfonie, 1799), 
imensa operă a lui Ludwig van Beethoven (1770-1827) deschide 
prin lirismul său un drum pe care se vor angaja după el 
austriacul Franz Schubert (mort la 31 de ani, în 1828, după cea 
compus o operă considerabilă, cuprinzând 9 simfonii şi 600 de 
lieduri), Carl Maria von Weber, originar din Holstein, unde s-a 
născut în 1786 (mort la Londra în 1826), adevăratul creator al 
operei romantice germane (Fre;schutz, 1821 şi Oberon, 1826, 
care îmbină prin mijloacele teatrului liric misterul naturii şi 
fantasticul vechilor legende germanice, pregătind explozia 
wagneriană de la mijlocul secolului) şi Robert Schumann, născut 
în 1810 la Zwickau şi mort, singur şi nebun, în 1856. Patru 
destine tragice, cărora li se adaugă şi cel al altei mari figuri a 
muzicii germane a timpului, Felix Mendelssohn (născut la 
Hamburg în 1809), mort la 38 de ani, a cărui operă rămâne însă 
mai mult clasică şi mai puţin angajată în exprimarea emoţiilor şi 
sentimentelor personale decât cele ale contemporanilor săi. 

Cât despre pictura romantică, aceasta îşi împarte influenţa 
între Anglia şi Franţa, între subiectele de inspiraţie literară 
(Funeraliile lui Atala de Girodet), istorică (Moartea lui 
Sardanapal de Delacroix, 1827), evenimente contemporane 
(Bonaparte la Arcole de Gros, 1799), chiar şi fapte diverse (Pluta 
Meduzei de Gericault, 1819). Şcoala franceză, care pune accent 
pe culoare, pe inspiraţia „barocă“ şi pe patetismul situaţiilor, 


rămâne clasică în reprezentarea formelor şi în evocarea naturii, 
omniprezentă la peisagişti, când prin grija de a reda lumea 
vizibilă şi de a smulge timpului momentul efemer al emoţiei 
estetice - aşa cum o fac, în Franţa, Corot şi „Şcoala de la 
Barbizon“, şi în Anglia, Constable - când proiectând în realitate 
viziunea interioară (ca Turner) şi reducând la maximum 
elementele figurative. 

Adevărat incendiu cultural la scara a cel puţin două generaţii 
europene, ieşit din vetre de cultură multiple şi alimentând până 
la sfârşitul secolului resurgenţe pline de patos, romantismul 
este, după imaginea lăsată de epoca ce l-a văzut născându-se şi 
dezvoltându-se, bogat în contradicții profunde. Rând pe rând 
(uneori simultan) reacţionar şi revoluţionar, el nu contestă 
clasicismul decât în aspectele sale rigide, în ceea ce este 
exterior naturii şi omului şi pentru că a degenerat în 
„academism“. Aceasta nu înseamnă că este duşmanul ordinii, 
dacă această ordine este firească şi nu constituie o frână în 
calea imaginaţiei şi creativităţii. „Haosul este forma, ordinea 
este esenţa“, scrie Hugo. lar Delacroix precizează în Jurnalul 
său: „Nu-mi place pictura rezonabilă: Trebuie ca spiritul meu, 
care este ca o ciornă, să se zbată, să se lupte, să încerce într-o 
sută de moduri înainte de a atinge scopul, care este pentru 
mine o necesitate ce mă aţâţă“. 

Introvertit ca Werther al lui Goethe sau ca eroul din 
Confesiunea unui copil al secolului (Musset), angoasat de o 
epocă care nu este una a căutării fericirii, ci a unei dureri de a 
trăi ce este resimţită mai mult la modul afectat decât sincer sau 
dureros, romanticul nu scapă până la urmă de nemulţumirea sa 
decât angajându-se într-o acţiune care trebuie să fie ieşită din 
comun şi care să servească şi unei „cauze drepte“. De aici 
evoluţia unei generaţii care, născută odată cu secolul, îşi va 
însuşi rând pe rând nostalgiile Vechiului Regim, apoi speranţele 
de libertate şi de dreptate socială care hrănesc idealurile 
liberale şi utopiile primilor gânditori socialişti. Mai puţin de 
treizeci de ani separă E/egiile şi Meaitaţiile lamartiniene de 
aceste versuri scrise în plină frământare de poetul devenit 
persoană publică şi pe care îl tulbură profund evenimentele din 
1848: 


„Fericit cel ce poate cânta în timp ce Roma arde. 
De nu are sufletul şi lira şi ochii lui Nero“. 


În sfârşit, o ultimă contradicţie a acestui curent care a 
revoluţionat Europa: pe de o parte transnaţionalitatea sa 
evidentă, pe de altă parte înclinația sa de a exprima cu 
vehemenţă sentimentele de identitate naţională. Pe de o parte 
artiştii, scriitorii, muzicienii romantici se fac apostolii epopeii şi 
geniului naţional cu operele lui Weber, cu muzica lui Chopin şi 
Liszt, inspirată de muzica populară poloneză şi maghiară, cu 
pictura de inspiraţie militară care alimentează în Franţa legenda 
napoleoniană, cu cântecele belicoase ce apar de o parte şi de 
alta a Rhinului în timpul crizei din 1840 (Rinul german de 
Becker, la care Musset răspunde prin faimoasele versuri: „Dacă-i 
al vostru Rhinul german/ Spălaţi-vă în el livreaua (...)./in ziua 
împărţelii/câţi corbi sta-vor pe vulturul muribund?"). Pe de altă 
parte, în sens contrar, dintr-un capăt în celălalt al Europei se 
creează o solidaritate între primii „intelectuali“ şi artişti 
„angajaţi“ ai epocii contemporane şi luptătorii pentru libertate 
din Grecia - unde Byron îşi găseşte moartea în 1824 - sau din 
Polonia, dar şi între artiştii-voiajori veniţi din toate colţurile 
continentului pentru a-şi împrospăta inspiraţia şi a-şi desăvârși 
tehnica în contact cu peisajele, ruinele şi modelele străine 
(italiene, spaniole, franceze) sau chiar pentru a-şi găsi un public. 
Amalgamul cultural, cosmopolitismul mediilor consumatoare de 
artă (saloanele pariziene şi londoneze, curţile prinților protectori 
ai artelor din Italia şi din Germania etc.), modurile de influențare 
sunt atât de accentuate încât există tendinţa de a se constitui, 
ca pe timpul despoţilor luminaţi, sau a se reconstitui sub o altă 
formă, o „republică a artelor şi literelor“, care transcende 
frontierele statale şi care contribuie la schiţarea unei identități 
europene. 

Mari călători, emigranţi, exilați politic sau pur şi simplu 
creatori necunoscuţi în propriile lor ţări, giganţi ai culturii, cum 
ar fi Byron, Hugo, Berlioz, Mendelssohn (pe care englezii îl 
consideră una din gloriile lor naţionale, alături de Händel), 
Chopin, Rossini, Donizetti, Delacroix (care va sta un timp la 
Londra citindu-i în original pe Walter Scott şi pe Shakespeare), 
scot în evidenţă o _ transnaţionalitate care, în concepţia 


oamenilor din 1848 nu este defel incompatibilă cu sentimentul 
naţional, dimpotrivă, şi care, aşa cum am avut deja ocazia să o 
constatăm, reprezintă una dintre constantele istoriei culturale a 
Europei. 


Partea a ll-a 
(1848-1918) 
APARIŢIA NAŢIONALITĂŢILOR ŞI ÎNFRUNTAREA DINTRE 
NAŢIONALISME 


Capitolul 5 , 
NAPOLEON AL III-LEA ŞI EUROPA NAŢIONALITAŢILOR 


Æ Napoleon al Ill-lea se va strădui să distrugă Europa 
creată de Congresul de la Viena şi va încuraja înființarea 
unei Europe a naționalităților, al cărei arbitru va dori să 
devină. 


E El profită de ocazia care îi este oferită în 1854 de a 
se alia cu Anglia împotriva tarului, care tocmai atacase 
Turcia. Victoria franco-britanică din războiul Crimeii, apoi 
organizarea la Paris a unei conferințe europene care să 
pună capăt conflictului fac din el cheia de boltă a politicii 
europene. 


E El joacă, de asemenea, un rol esenţial în realizarea 
unității italiene, organizată de Cavour, prim-ministrul 
regelui Piemontului şi Sardiniei. Aliat cu Piemontul 
împotriva Austriei, garant al ordinii stabilite în 1815, 
Napoleon al Iil-lea o învinge pe aceasta din urmă în 
timpul războiului din Italia, în 1859. EIl îşi dă apoi girul la 
anexarea de către piemontezi a ducatelor din Italia 
centrală, apoi la cucerirea regatului celor Două Sicilii şi a 
statelor papale (exceptând Latium). In sfârşit, intervine 
în războiul austro-prusac din 1866 pentru ca Veneţia să 
fie cedată Italiei. Dar se opune intrării trupelor italiene în 
Roma, unde o garnizoană franceză îl apără pe papă. 


N În Germania, unificarea realizată rapid între 1864 şi 
1871 este opera cancelarului Bismarck. Acesta vrea să 
unifice Germania prin forţă şi numai în avantajul Prusiei. 
Și reuşeşte prin trei războaie succesive: războiul 
ducatelor împotriva Danemarcei, războiul împotriva 
Austriei şi, în sfârşit, războiul împotriva Franţei, care îi 
permite să adune în jurul Prusiei toate statele germane. 
Înfrângerea Franţei în 1870-1871 pecetluieşte în acelaşi 
timp căderea Imperiului francez şi naşterea Imperiului 
german, proclamat la Versailles de învingători, şi duce la 
anexarea Alsaciei şi a nordului Lorenei de către noul 


imperiu. 


N învinsă de Prusia, Austria acceptă în 1867 
compromisul care instaurează dualismul şi face din 
Ungaria un stat independent. Dar refuză să accepte 
acelaşi proces şi pentru cehi. Slavii din nord şi din sud, 
românii, italienii constituie de acum înainte tot atâtea 
forțe care tind spre dezintegrarea Dublei Monarhii. 


Învingător al mişcării sociale care va culmina în zilele din 
iunie, Partidul Ordinii din Franţa a profitat fără măsură de 
victoria sa. Politica clericală, „aranjarea sufragiului universal“, 
reprimarea opoziţiei „montaniarde“ îl vor face în câteva luni 
nepopular şi, odată cu el, şi republica conservatoare pe care o 
reprezintă şi care a avut ambiția să se ofere drept model 
Europei naţiunilor. Dezbinările, nehotărârea sa politică în 
privinţa viitorului unei republici pe care numeroşii săi susţinători 
monarhişti o privesc cu repulsie, îl vor face pe deasupra şi 
vulnerabil. 

Preşedinte al Republicii din decembrie 1848, Ludovic 
Napoleon Bonaparte exploatează cu abilitate această situaţie. 
Ambiţios dar ascuns, el şi-a datorat alegerea faptului că şefii 
Partidului Ordinii erau convinşi că lipsa de importanţă îl va 
transforma într-o jucărie în mâinile lor. La adăpostul acestei 
iluzii, învingătorii din iunie nu-şi dau seama că prinţul-preşedinte 
îi lasă să se compromită în ochii opiniei publice, fără să ia 
asupra sa răspunderea măsurilor nepopulare pe care însă le 
aprobă în secret, dar la care are grijă să nu se facă părtaş. 

Ţelul său este la început modest. Constituţia din 1848 
interzicând realegerea sa, el se gândeşte să-şi facă un număr de 
partizani care, la momentul oportun, să-l ajute să modifice 
articolul nefast. De aceea el se prezintă membrilor Partidului 
Ordinii ca un zid de apărare împotriva revoluţiei sociale, 
oamenilor de afaceri ca un apărător al intereselor lor şi garant al 
prosperității, muncitorilor ca un reformator preocupat de soarta 
lor (dar ţinut în frâu de Adunarea conservatoare), iar militarilor 
ca urmaşul lui Napoleon cel Mare. Transformările şi numirile abil 
operate în aparatul administrativ, banii distribuiţi cu dărnicie, 
desele turnee ale  prinţului-preşedinte în provincie şi 


numeroasele parade militare fac ca în curând „partidul de la 
palatul Elysee“ să poată conta pe sprijinul unei mari majorităţi a 
opiniei publice şi a cadrelor. 

În momentul în care, în iulie 1851, Adunarea refuză ca 
preşedintele să se prezinte la alegeri în anul următor, ea 
semnează condamnarea la moarte a republicii. Dezbinările din 
sânul ei nu-i permit nici măcar să dejoace ultimele şiretlicuri ale 
şefului executivului. Ea îşi  desăvârşeşte procesul de 
autocompromitere prin refuzul de a aboli limitarea sufragiului 
universal, introdusă prin legea din mai 1850, abolire cerută de 
Ludovic Napoleon. 

În noaptea de 1 spre 2 decembrie 1851, partidul de la Elysée 
(Morny, Fleury, Saint-Arnaud) dă lovitura de stat care dizolvă 
Adunarea şi îi arestează pe şefii republicani. Nu mai există nicio 
rezistenţă care să apere regimul. Câţiva deputaţi montaniarzi se 
străduiesc în zadar să mobilizeze câteva trupe anemice care 
ridică mai multe baricade în suburbia Saint-Antoine, unde unul 
dintre ei, Baudin, îşi şi găseşte moartea. Dar masele 
muncitoreşti nu reacţionează, obligate să apere o republică care 
împuşcase o mulţime de muncitori în 1848 şi manifestând mai 
degrabă o oarecare simpatie pentru un preşedinte al cărui prim 
act politic după înlăturarea Adunării este acela de a restabili 
sufragiul universal. Rezistenţa este însă mai puternică în 
provincie unde micile insurecţii care apar la Nièvre, în Allier şi în 
sud-est sunt totuşi repede înfrânte, având drept principal efect 
aderarea clerului şi a numeroşi conservatori la noul regim. 

Pe 21 şi pe 22 decembrie, mai mult de 7 milioane de francezi 
din cei 10 milioane de participanţi la vot, aprobă prin plebiscit 
lovitura de stat, iar trei săptămâni mai târziu este adoptată o 
Constituţie cu caracter prezidenţial, care face din preşedintele 
Republicii un adevărat suveran. Va fi suficient ca în noiembrie 
1852 cuvântul preşedinte al Republicii să fie înlocuit cu cel de 
împărat al francezilor - modificare aprobată cu 7.824.000 de 
voturi, cu 253.000 de voturi împotrivă şi cu 2 milioane de 
abţineri - pentru ca această schimbare să convină perfect noului 
regim. 


Napoleon al Ili-lea şi principiul naționalităților 


Personalitate ciudată, captivantă din multe puncte de vedere 
dar greu de definit, considerând secretul drept principiu de 
guvernare, împăratul Napoleon al Ill-lea şi-a intrigat 
contemporanii şi a sfidat analiza istoricilor. În acelaşi timp 
idealist, rece şi calculat, generos şi machiavelic, cultivat şi 
mereu deschis spre cunoaştere dar deseori încăpățânat în 
opţiuni, personalitatea sa este atât de greu de înţeles încât 
ajungi să te întrebi dacă întreaga sa politică nu a fost făcută din 
porniri contradictorii care au dus la o oarecare coerenţă a 
acţiunii. 

Crescut de mama sa, regina Hortensia (fiica Josefinei şi soţie a 
lui Ludovic de Olanda, fratele lui Napoleon 1) exclusiv în cultul 
unchiului său, noul împărat îşi caută inspiraţia politică în 
Memorialul de la Sfânta-Elena, fără să observe distanţa care 
exista între politica reală a ilustrului său predecesor şi 
justificarea a posteriori pe care acesta din urmă o oferea în 
aceste Memorii generaţiilor viitoare. El crede, spre exemplu, că 
găseşte formularea şi legitimitatea „principiului naționalităților“ 
într-un pasaj cum e cel ce urmează: 

„Una dintre cele mai mari griji ale mele a fost aglomerarea, 
concentrarea popoarelor de pe acelaşi spaţiu geografic, care au 
fost divizate de revoluţii şi de politică (...). Aş fi vrut să fac din 
aceste popoare o singură unitate naţională (...). Primul suveran 
care, profitând de primul mare conflict, va îmbrăţişa cu 
sinceritate cauza popoarelor, va ajunge în fruntea întregii 
Europe“. 

Moştenitorul fostului stăpân al Europei vrea să devină tocmai 
acest suveran „eliberator“ şi unificator. Trecutul său îi 
predispune de altfel la realizarea unei politici a naționalităților, 
al cărei obiectiv nedeclarat este de a dărâma „edificiul“ clădit în 
1815. Proscris, ca toţi membrii familiei imperiale, Napoleon al IIl- 
lea asemuieşte cauza personală cu cea a popoarelor oprimate 
de învingătorii lui Napoleon I. Distrugerea tratatelor din 1815 va 
constitui scopul constant al întregii sale politici externe şi este 
clar că acest scop este aprobat de marea majoritate a 
francezilor. 

Dar gândirea politică a lui Napoleon al Iil-lea trece dincolo de 


acest aspect pur „revizionist“. Simpatia sa pentru popoarele 
asuprite este reală. În timpul exilului a trăit în Germania şi a 
asistat la mişcările revoluţionare din anii 1820. In Italia se pare 
că a făcut parte din mişcarea Carbonarilor şi cu siguranţă a 
participat împreună cu fratele său la revolta din Romagna 
împotriva lui Grigore al XVI-lea, între 1830-1831. 

Acest „european“, care vorbeşte curent patru limbi şi 
cunoaşte continentul nostru mai bine decât majoritatea 
oamenilor politici ai vremii sale, doreşte independenţa 
popoarelor. Şi mai doreşte chiar şi fericirea acestora. Intemniţat 
în 1840 în fortul Ham, în urma unei tentative de rebeliune 
militară împotriva monarhiei din lulie, scrie o broşură, 
Eradicarea pauperității, care dovedeşte eforturile sale de 
reflexie socială. Se gândeşte oare să ia conducerea unei 
cruciade a libertăţii, preludiul sau pretextul recuceririi Imperiului 
napoleonian? Cu siguranţă că nu. Spre deosebire de unchiul său, 
Ludovic Napoleon nu este un cuceritor. Nu a declarat înainte de 
instaurarea sa pe tronul imperial că „Imperiul înseamnă pace“? 

Dar dorinţa de a zdruncina ordinea Sfintei Alianțe, necesitatea 
de a oferi francezilor nişte compensaţii pentru lipsa vieţii politice 
din timpul primilor ani ai imperiului, în sfârşit, grija de a reda 
Franţei „frontierele sale fireşti“ îl vor împinge să înmulțească 
intervenţiile militare. Cel puţin trăieşte cu speranţa ca odată 
popoarele eliberate, să pună bazele unei Europe pe libera 
adeziune a locuitorilor săi. 

În realitate, Napoleon al lIll-lea visează la un echilibru 
european asigurat de un sistem de congrese, care ar permite să 
rezolve pe cale pacifistă problemele care s-ar putea ivi între 
diverse popoare. El nu speră să capete alt avantaj personal 
decât gloria de a fi instaurat pacea europeană. El exprimă acest 
lucru într-o declaraţie citită în faţa Senatului, în 1863: 

„Doresc din tot sufletul meu să vină o zi când marile probleme 
care dezbină guvernele şi popoarele vor putea fi rezolvate în 
deplină pace printr-un tribunal european (...). Această mare 
aspirație care a fost odinioară o utopie nu ar putea deveni 
mâine o realitate?“ 

Aplicarea integrală a principiului naționalităților îl va duce cel 
mult la revendicarea pentru Franţa a câtorva teritorii limitrofe, 
pierdute în 1815, ca Nisa şi Savoia. In fapt, educaţia sa 


cosmopolită a făcut ca moştenitorul Vulturului să fie primul om 
de stat care a gândit ca un european, primul care a înţeles că 
Europa nu putea să se fundamenteze decât depăşind politica 
strict naționalistă şi că organizarea sa era strâns legată de 
renunţarea într-o oarecare măsură la interesele marilor „actori“ 
internaţionali. In numeroase rânduri, el îşi va dovedi sinceritatea 
şi generozitatea în acest sens. 

Dar oamenii cu care se confruntă, cei ca Bismarck şi Cavour, 
sunt reci şi realişti şi se gândesc în primul rând la realizarea 
ţelurilor lor unificatoare şi la interesul popoarelor lor. Aceştia nu 
au ce face cu utopiile împăratului. Astfel, ei se vor folosi de el 
când vor avea nevoie pentru a-şi atinge scopurile şi apoi îl vor 
părăsi sau se vor întoarce împotriva lui. Conştient că a fost 
păcălit, Napoleon al Ill-lea se înspăimântă de faptul că a 
sacrificat interesul propriei sale ţări pentru cel al „naţiunilor“ şi 
încearcă să dea înapoi cerând pentru Franţa despăgubiri, dar 
este prea târziu. Această derizorie „politică a bacşişurilor“ de 
care va face haz cancelarul prusac îl va discredita pe împărat în 
Europa şi îl va duce la eşecurile dezastruoase de la sfârşitul 
domniei. 

Cu toate acestea, în primii ani ai imperiului, Ludovic Napoleon 
se dedică cu totul proiectelor sale, iar cei care vor suporta 
consecinţele vor fi susţinătorii absolutismului european, mai 
întâi Rusia, apoi Austria. 


Împăratul împotriva ţarului 


La originea primului conflict extern în care Franţa lui Napoleon 
al Ill-lea este angajată se află problema orientală. Această 
problemă se pune încă de la începutul secolului în urma 
decăderii Imperiului turc şi a poziţiei radical opuse a Marii 
Britanii şi a Rusiei în ceea ce priveşte viitorul teritoriilor 
otomane. De la independenţa Greciei, ţarul nu se gândeşte 
decât la nimicirea imperiului, devenit „bolnavul Europei“. Scopul 
său este de a-şi asigura protectoratul asupra popoarelor slave şi 
ortodoxe din Balcani, ceea ce i-ar permite să domine cea mai 
mare parte a peninsulei. Pe lângă aceasta, el doreşte mai ales 
să pună mâna pe strâmtori pentru a putea să aibă ieşire în 
Mediterana, ceea ce ruşii urmăresc încă de pe timpul lui Petru 
cel Mare. Obiectivul englezilor este simplu. El constă în 
protejarea „drumului Indiilor“ prin Orientul Apropiat, 
interzicându-i ţarului să domine strâmtorile şi să pătrundă cu 
flota sa în Mediterana orientală. 

Franţa nu intervine decât accidental în acest conflict. În 1853, 
profitând de preferința sultanului pentru călugării latini protejaţi 
de Franţa în defavoarea celor greci susținuți de ţar, călugării 
care păzeau „Locurile Sfinte“, guvernul de la Petersburg 
adresează sultanului un ultimatum prin care îi ordona să 
accepte protectoratul rusesc. La refuzul acestuia, ţarul îşi trimite 
trupele în provinciile româneşti ale Imperiului otoman. 

Neputând accepta acest eşec politic cu consecinţe grave 
pentru ea, Anglia se hotărăşte să intervină şi, fără nicio 
dificultate, îl atrage şi pe Napoleon al III-lea în expediţia militară. 
Desigur că Franţa nu are niciun interes imediat să intre în război 
împotriva Rusiei. Dar Napoleon al Ill-lea vede în această acţiune 
un triplu avantaj. El consideră că aceasta îi oferă, cu cheltuieli 
puţine, gloria militară de care regimul său are nevoie pentru a 
se consolida. Apoi, îi permite să rupă izolarea diplomatică care a 
urmat după proclamarea imperiului şi care a trezit suveranilor 
europeni amintirea neplăcută a lui Napoleon | şi a politicii sale 
expansioniste. In sfârşit, aceasta constituie mijlocul de a 
diminua influenţa uneia dintre puterile care protejează ordinea 
restaurată în 1815. 

Simptomul care dovedeşte noua stare de spirit europeană 


este acela că în 1851 Cavour, care tocmai fusese numit 
preşedinte al consiliului în regatul Piemontului şi Sardiniei, se 
aliază cu Regatul Unit şi cu Franţa şi trimite un corp de armată 
în Rusia. O nouă linie de alianţe pare să se deseneze în Europa, 
în jurul Franţei imperiale. 

Distrugerea flotei otomane de către ruşi îl scoate pe sultan 
din cursă chiar de la începutul jocului. Soarta strâmtorilor şi 
problema controlului Mediteranei orientale se hotărăşte deci 
fără el. 

După ce ruşii părăsesc principatele române, episodul principal 
al războiului se situează în Crimeea, unde trupele aliate debarcă 
în septembrie 1854 şi asediază Sevastopolul. Apărat cu îndârjire 
de ruşi, oraşul va rezista timp de un an înainte de fi cucerit de 
trupele franco-britanice. Desigur, în timpul asediului au avut loc 
câteva bătălii distrugătoare, dar cele mai grele pierderi de vieţi 
omeneşti se datorează mai ales condiţiilor de igienă lamentabile 
care au provocat în rândurile asediatorilor şi asediaţilor 
înspăimântătoare epidemii de tifos şi holeră. 

Căderea Sevastopolului în septembrie 1855, urmată imediat 
de moartea ţarului Nicolae | îl fac pe succesorul acestuia, 
Alexandru al ll-lea, să accepte tratativele. Rolul Austriei în 
soluţionarea conflictului este hotărâtor. Uitând serviciul făcut de 
Rusia în timpul revoluţiei ungare şi temându-se de dominaţia 
ţarului asupra populațiilor slave din Balcani, aceasta refuză să-l 
susţină pe Nicolae | şi se înţelege cu adversarii lui asupra 
condiţiilor de pace care vor fi impuse la Petersburg. 

Punându-şi în practică ideile sale asupra organizării Europei, 
Napoleon al III-lea îi convoacă pe beligeranţi şi alte câteva puteri 
continentale (Austria şi Prusia) la Congresul de la Paris, care se 
ţine între 25 februarie şi 8 aprilie 1856. Prezidat de Walewski, 
ministrul francez al Afacerilor străine, acest congres apare în 
ochii Europei drept revanşa Congresului de la Viena şi începutul 
distrugerii în mod legitimist şi de comun acord a înfăptuirilor 
realizate de acesta. Marea Britanie obţine ce-şi dorea, 
garantând cu ajutorul celorlalte puteri integritatea Imperiului 
otoman, în timp ce Austria, datorită abilului său joc politic, 
capătă un avantaj considerabil: libera navigaţie spre gurile 
Dunării, a cărei securitate este asigurată de două comisii 
internaţionale. 


În principiu Franţa nu obţine din intervenţia sa atât de 
costisitoare din punct de vedere financiar şi uman decât 
avantaje morale: în principal recunoaşterea implicită a dreptului 
de protecţie asupra creştinilor din Imperiul turcesc. În realitate, 
Napoleon al Ill-lea a obţinut prin acest conflict două avantaje 
esenţiale pentru continuarea politicii sale europene. 

Mai întâi a obţinut ruperea frontului puterilor absolutiste. 
Abandonată de Austria în timpul războiului împotriva anglo- 
francezilor, Rusia se apropie de acum înainte de Franţa. Ea nu 
va interveni atunci când, intrată în conflict cu Franţa, Austria va 
pierde o mare parte din teritoriile sale italiene. Rusia va 
inaugura, cu Alexandru al II-lea, o politică în acelaşi timp 
francofilă şi liberală, până când revolta poloneză din 1863 şi 
simpatia împăratului pentru națiunea poloneză o va determina 
să renunţe la ea. 

Pe de altă parte, Congresul de la Paris pune pentru prima 
dată în mod oficial în Europa problema naționalităților. Aliat cu 
învingătorii, Piemontul aduce în faţa adunării reprezentanţilor 
marilor puteri problema supunerii ltaliei de către Imperiul 
Habsburgilor, spre marea indignare a delegatului austriac. În 
sfârşit, tratatul semnat la sfârşitul întâlnirii prevede autonomia 
celor două principate române, Moldova şi Valahia, care vor 
trebui fiecare să-şi aleagă câte un domnitor?0. Sprijinite de 
Napoleon al Ill-lea, cele două principate aleg un singur domnitor, 
Alexandru loan Cuza, nobil român care îşi petrecuse tinereţea în 
Franţa. În ciuda ostilităţii puterilor europene (Austria şi Anglia), 
națiunea română triumfă deci datorită protecţiei franceze. 
Aceasta nu se dezminte, protejându-l pe Cuza în tentativele sale 
de unificare politică şi salvând unitatea românilor după moartea 
acestuia, în 18662!!, prin recomandarea ca prinţ al României pe 
Carol de Hohenzollern, membru al familiei regale din Prusia. 

Venirea lui Napoleon al Ill-lea semnifică deci începutul 
aplicării la scară europeană a politicii naţionale. De acum 
înainte, impulsul este dat. Învinşii din 1848 încep din nou să 
spere în distrugerea ordinii Vechiului Regim restaurat. Punând în 


210 De fapt, domnitor. În textul francez apărea „hospodar (guvernator)“. 


Moartea lui Al. |. Cuza s-a produs la 15 mai 1873, la Heidelberg (în 
Germania). Ulterior trupul său a fost adus în ţară. 


faţa delegaților marilor puteri problema italiană, Cavour tocmai 
dovedeşte că acest congres nu este decât prima etapă a 
„dărâmării“ tratatelor de la Viena din 1815, în timp ce împăratul 
francezilor, anunțând cu această ocazie naşterea fiului său, 
declară: „îl voi creşte în spiritul ideii că naţiunile nu trebuie să 
fie egoiste şi că pacea Europei depinde de prosperitatea 
fiecăreia dintre ele“. 


Naşterea regatului Italiei 


„Piemontul nu încheie pacea cu Austria, ci face un armistițiu 
care va dura zece ani“. In aceşti termeni se exprimă contele 
Balbo, unul din doctrinarii unităţii italiene, imediat după 
înfrângerea de la Novare şi abdicarea lui Carol Albert. Acesta 
este sentimentul general al piemontezilor şi acesta este 
împărtăşit şi de noul lor suveran, Victor Emmanuel al Il-lea. Cu 
răbdare, cel ce va fi supranumit „regele cavaler“ îşi va pregăti 
ţara pentru o nouă cruciadă de unificare, trăgând învăţăminte 
din eşecurile din 1848 şi 1849. 

Aceste eşecuri nu i-au descurajat pe patrioţii italieni, cu toate 
că ideile lor despre modul de realizare a unităţii peninsulei sunt 
diferite. Pentru discipolii abatelui Gioberti, aceasta ar trebui să 
capete forma unei federaţii prezidate de papă. Pentru şeful 
acestui curent neoguel!/f, supremaţia exercitată de Franţa asupra 
Europei a dus la un divorţ între religie şi politică, divorţ ce 
poartă în germene declinul bisericii şi este necesar ca acesta să 
fie înlocuit cu un „primat moral şi politic al italienilor“, care va 
duce la o reconciliere. 

Un al doilea curent, de inspiraţie liberală, îl are ca promotor 
pe Massimo d'Azeglio şi mica echipă de pe lângă ziarul // 
Rissorgimento, creat de Cavour în 1847 la Torino. Acesta 
corespunde aspirațiilor burgheziei industriale şi comerciale din 
nord şi vede într-o Italie unificată şi guvernată de o monarhie 
constituţională singura modalitate de a satisface şi sentimentele 
sale patriotice ca şi interesele sale economice. Mai bine zis, 
acest curent se leagă foarte mult de modelul creat de Franţa din 
Secolul Luminilor şi de principiile Revoluţiei din ‘89. 

In sfârşit, mai există un curent democratic şi republican, care 
se identifică cu proiectul idealist şi romantic al lui Mazzini şi al 
tinerilor revoluționari care s-au adunat în sânul mişcării „Tânăra 
Italie“. Având o audienţă destul de largă în rândurile burgheziei 
mici şi mijlocii, aceasta va furniza grosul batalioanelor de 
luptători ai revoluţiei italiene: voluntarii bandelor garibaldiste 
sau revoluționarii din Milano, din Veneţia şi din Roma. Aceştia 
cer crearea unei republici unitare, fondată pe sprijinul 
„Poporului“, asupra căreia au o viziune foarte idealistă. Pentru a 
reuşi să antreneze poporul, începând din 1820 ei şi-au înmulţit 


comploturile şi încercările de insurecție, fără să ajungă să 
mobilizeze clasele populare, mai ales la sate, unde țărănimea în 
ansamblu rămâne legată de dinastiile existente şi de elitele 
tradiţionale. 

În timpul evenimentelor din 1848-1849 au fost încercate două 
din aceste soluţii propuse pentru rezolvarea problemei italiene: 
cea a moderaţilor cu caracter federalist şi cea democratică, 
preconizată de adepţii lui Mazzini. Ambele au eşuat, dar aceste 
eşecuri sunt pline de învăţăminte pentru viitor. Programul 
federalist se baza pe ipoteza că problema independenţei şi 
unităţii naţionale putea fi rezolvată printr-un acord între prinți. 
Dar acest acord s-a dovedit a fi imposibil din cauza conflictului 
de interese dintre aceştia. Programul lui Mazzini se baza pe 
ideea că forţele revoluţionare ieşite din rândul poporului ar fi 
suficiente pentru a înlătura dominaţia austriacă. Dar, în ciuda 
unei rezistenţe îndârjite şi a unor sacrificii cumplite, din cauza 
lipsei de organizare, acestea nu au reuşit să ducă lupta până la 
capăt. Din acest dublu eşec pare să decurgă concluzia că, de 
acum înainte, este necesar sprijinul unei forţe capabile să se 
impună prinților şi să organizeze masele populare. 

Acesta este contextul în care se va impune cu încetul „soluţia 
piemonteză“. Revoluţia din 1848 a eliberat într-adevăr acea 
forţă capabilă să aducă în jurul ei forţele naţionale pentru a-i 
alunga pe austrieci. Gestul nebunesc al lui Carol Albert din 1849 
a înlăturat cu brutalitate îndoielile şi ranchiunele provocate de 
ezitările sale anterioare. Reluând războiul împotriva Austriei, 
sacrificându-şi coroana, acceptând exilul, el apare ca un martir 
al cauzei naţionale şi oferă Casei de Savoia rolul de conducător 
al Italiei. Tânărul său succesor, Victor Emmanuel al II-lea va fi 
destul de inteligent pentru a profita de şansa care i se oferă. În 
ciuda presiunilor austriece, el menţine Constituţia dată de tatăl 
său (// Statuto) şi va permite astfel dinastiei să apară ca o 
campioană a aspirațiilor liberale şi naţionale ale întregii Italii. 

Victor Emmanuel este susţinut în această acţiune de Camillo 
Benso, conte de Cavour; fost director al ziarului // Rissorgimento, 
unul dintre cei mai înflăcăraţi susţinători ai hotărârii noului 
suveran de a păstra constituţia liberală a Piemontului. Ministru 
al agriculturii în cabinetul prezidat de d'Azeglio, apoi prim- 
ministru în 1852, acest mare proprietar, originar prin mamă 


dintr-un mediu protestant genovez, care i-a format spiritul 
liberal, a făcut turul Europei înainte de a se stabili pe domeniul 
său piemontez şi de a introduce aici tehnici moderne care i-au 
sporit averea în mod considerabil. El nu are decât 42 de ani în 
momentul când ajunge la conducerea guvernului, sprijinit de 
centru-dreapta, care îi apreciază anticlericalismul moderat. 

In mod metodic, Cavour va mobiliza ţara pentru a fi gata când 
va veni ceasul revanşei de la Custozza şi de la Novare. 
Pregătirea materială: generalul La Marmora măreşte puterea 
militară a regatului sard, pune bazele arsenalului din La Spezia, 
aproape de Genova, şi fortifică răscrucea strategică a 
Alexandriei. Urmează pregătirea economică: se oferă 
Piemontului mijloacele necesare înfruntării conflictului inevitabil 
cu Austria. Agricultura se dezvoltă sub auspiciile inovatorului 
metodelor agronomice, care este Cavour. Sunt semnate tratate 
de liber schimb cu statele vecine. Ţara este dotată cu o reţea 
feroviară foarte densă, în timp ce portul Genova primeşte 
echipament modern. 

In sfârşit, pregătirea morală. Constituţia liberală reprezintă un 
element care îi atrage pe toţi patrioţii din peninsulă, supuşi ai 
unor regimuri reacționare, şi care îşi găsesc tot mai des refugiul 
în capitala piemonteză. Pe de altă parte, sub influenţa lui 
Cavour, politica regatului capătă un aspect hotărât anticlerical. 
Influenţa Bisericii asupra statului este limitată. Numeroase 
mănăstiri sunt închise, ceea ce nu displace celor care 
reproşează clerului că a jucat un rol esenţial în victoria reacţiunii 
din 1849. 

Această pregătire morală are o importanţă ce nu trebuie 
neglijată. Ea face din Torino polul de atracţie a tuturor 
partizanilor unificării. De altfel, Cavour merge mult mai departe. 
EI îl încurajează pe sicilianul La Farina să înfiinţeze o „Societate 
naţională“, al cărei program se rezumă între cuvinte: 
„Independenţă - Unitate - Casa de Savoia“. Ramificaţiile 
Societăţii se întind în toată ltalia şi, la momentul oportun, 
aceasta va furniza cadrele necesare Casei de Savoia pentru a 
prelua conducerea Italiei. Clandestină în toate statele exceptând 
Piemontul, ea trezeşte entuziasmul partizanilor unificării în 
măsura în care întruchipează voinţa lui Victor Emmanuel de a 
realiza unificarea ţării. 


Treptat, „soluția  piemonteză“ câştigă adepți. Câteva 
săptămâni înainte de a muri, Daniele Manin îi scria regelui Victor 
Emmanuel: „realizaţi Italia - şi eu, şi toți republicanii patrioți 
suntem ai voştri şi cu voi“. Conştientă de eşecul curentului 
democratic, o mare parte a micii burghezii acceptă să se alieze 
cu monarhia de Savoia, acceptând preţul ce trebuie să-l 
plătească pentru realizarea aspirațiilor sale patriotice, în timp ce 
Gioberti optează şi el pentru această cale care sfărâma ultimele 
visuri ale lui Mazzini. Torino, spre care se îndreaptă emigranții 
politici veniţi din celelalte state ale peninsulei, devine din acest 
moment centrul unei idei unitariste care îşi găseşte o audienţă 
tot mai mare în restul Italiei. 

În această ţară, în care unificarea lingvistică este departe de 
a fi realizată, şi în care italiana nu este încă limba curentă şi 
culturală a elitei - marea parte a Italiei transalpine foloseşte un 
dialect neolatin care diferă mult de la o regiune la alta - ideile 
patriotice sunt difuzate adesea prin intermediul teatrului liric. Se 
ştie care a fost în acest sens influenţa lui Verdi. Fiul unui hangiu 
din ţinutul Parmei, el a avut drept mediu al copilăriei şi 
adolescenţei o regiune care, după Congresul de la Viena, a 
cunoscut în mod nemijlocit dominaţia străină. Ducatul de Parma 
a fost oferit în 1815 unei prințese austriece, fosta împărăteasă 
Maria Luiza, care îi va acorda de altfel tânărului Verdi o bursă ce 
îi va permite să meargă să-şi termine studiile muzicale la 
Milano, alt oraş dominat de austrieci. Devenit „profesor de 
muzică“ şi autor de opere, Verdi are de abia 30 de ani când 
prezintă la Scala din Milano prima sa operă „patriotică“, 
Nabucco, a cărei temă principală este captivitatea poporului 
evreu aflat sub jugul Babilonului. Premiera (9 martie 1842) este 
un triumf. În actul al Ill-lea, când corul evreilor, care îşi plânge 
pe malul Eufratului ţara ocupată, intonează celebrul va 
pensiero, publicul de la Scala se ridică în picioare pentru a 
aplauda viitorul imn de libertate al patrioţilor italieni, iar 
reprezentaţia se termină cu strigăte de „Libertate pentru Italia“. 
Aluzia este suficient de transparentă pentru ca tânărul muzician 
să aibă imediat dificultăţi cu cenzura austriacă, dar renumele lui 
Verdi se răspândeşte în toată ltalia şi chiar în toată Europa, 
după 1848 acesta devenind notorietate internaţională şi, prin 
semnificaţia emblematică, egalul lui Victor Hugo. In cursul 


deceniului ulterior eşecului din 1848-1849, numele său devine 
un fel de simbol al patriei italiene şi în curând al unificării sub 
egida monarhiei piemonteze, „Viva V.E.R.D.I.“ înscris pe toate 
zidurile oraşelor din Italia însemnând Vittorio-Emmannuele Re 
d'Italia. 

Toată această pregătire ar fi fost zadarnică dacă nu s-ar fi 
găsit un mijloc de a alunga din Italia trupele şi administraţia 
străină. Unul din marile merite ale lui Cavour este acela de a fi 
înţeles că, în condiţiile raportului de forţe din Europa, Piemontul, 
chiar modernizat şi reorganizat, chiar susţinut de un număr tot 
mai mare de locuitori ai peninsulei, era incapabil să învingă 
formidabila putere austriacă numai prin propriile sale forţe. 
Altfel spus, orgolioasa formulă din 1848, /talia fară da se, risca 
să nu fie decât o amăgire care putea să ducă la cele mai grave 
decepţii. Înainte de a realiza unificarea, Italia trebuie scoasă din 
starea de dependenţă faţă de Austria, şi Cavour crede că pentru 
aceasta poate să conteze pe împăratul francezilor. 

Alegerea lui Napoleon al Ill-lea nu este defel întâmplătoare. 
Toţi îl ştiu interesat de soarta naţiunilor. Din timpul şederii sale 
în Italia cu ocazia exilului, se ştia că îşi însuşise revendicările 
liberale pentru că luptase alături de patrioţi împotriva 
absolutismului pontifical. Venirea la preşedinţia republicii, apoi 
pe tronul imperial, a trezit mari speranţe. 

Dar Cavour ştie că lângă împărat există susţinători de temut 
ai neintervenţiei în Italia. Aceştia sunt catolicii de care Napoleon 
al Ill-lea a fost mândru după lovitura de stat, dar care se tem ca 
o repunere în discuţie a status-quo-ului italian să nu fie fatală 
pentru statele papale. Mai este împărăteasa Eugenia, care 
provoacă milă şi lacrimi, şi mai sunt oamenii de afaceri care se 
tem de efectele unei politici aventuroase şi, în sfârşit, 
reprezentanţii guvernului pentru care un eventual ajutor dat 
patrioţilor şi „revoluţionarilor“ italieni ar însemna o gravă 
lovitură dată politici interne franceze. 

Este adevărat că prim-ministrul piemontez nu duce lipsă de 
sprijinitori în anturajul lui Napoleon al Ill-lea. Unchiul său, 
Jérôme, copiii acestuia, prinţul Napoleon şi prinţesa Mathilda, îl 
împing pe împărat să acţioneze, ca şi favorita oficială, frumoasa 
contesă de Castiglione. Totuşi, aceste influenţe contrare au 
tendinţa să se anuleze reciproc şi să-l menţină pe Napoleon într- 


o atitudine de tergiversare nefavorabilă acţiunii. Desigur, 
împăratul este hotărât „să facă ceva pentru ltalia“, dar nu se 
ştie exact ce anume. 

Atentatul lui Orsini din 14 ianuarie 1858 grăbeşte 
evenimentele. Împreună cu doi tovarăşi, atraşi ca şi el de 
adepţii lui Mazzini spre terorism, patriotul romaniol încearcă să îl 
asasineze pe Napoleon al Ill-lea, pe care îl acuză de trădare 
pentru că a răsturnat republica franceză şi pentru că politica sa 
diplomatică pare că menajează interesele austriece în 
detrimentul ideii unitariste italiene. Condamnat la moarte, 
înainte de a fi executat, el adresează împăratului o scrisoare în 
care declară: 

„Implor pe Maiestatea Voastră să redea Italiei independenţa 
pe care fiii ei au pierdut-o în 1849 din vina francezilor (...). 
Maiestatea Voastră să-şi amintească că italienii, printre care se 
afla şi tatăl meu, şi-au vărsat cu bucurie sângele pentru 
Napoleon cel Mare, peste tot acolo unde el i-a condus, să-şi 
amintească că atâta timp cât ltalia nu va fi independentă 
liniştea Europei şi cea a Maiestăţii Voastre nu va fi decât o 
himeră; Maiestatea Voastră să nu respingă dorinţa supremă a 
unui patriot aflat pe treptele eşafodului, să-mi elibereze patria şi 
binecuvântarea a 25 de milioane de cetăţeni vă va însoţi peste 
posteritate“. 

Împotriva tuturor aşteptărilor, Napoleon este impresionat şi 
publică scrisoarea în „Monitor“. Acesta este un semn că nu este 
lăsat Cavour în voia sorții. De acum înainte, trimişii secreţi nu 
încetează să circule între Paris şi Torino şi până la urmă 
împăratul îl invită pe prim-ministrul piemontez la Plombieres, în 
munţii Vosgi, unde se află pentru o cură de ape minerale. 
Această întrevedere din 21 iulie 1858 nu ne este cunoscută 
decât din relatarea lui Cavour. Napoleon al Ill-lea îi promite 
200.000 de oameni pentru a-i alunga pe austrieci din peninsulă, 
anexarea la Piemont a Lombardiei şi a Veneţiei, care îl va plasa 
pe Victor Emmanuel în fruntea unui mare regat al Italiei de nord, 
iar restul ltaliei va fi împărţit între trei state (statul papal, 
regatul Italiei centrale, regatul Neapolelui) grupate împreună cu 
primul într-o Confederație italiană prezidată de papă. in 
schimbul serviciilor sale, Franţa va primi Nisa şi Savoia. În 
sfârşit, se mai plănuieşte şi un proiect de căsătorie între prinţul 


Napoleon, verişor al împăratului, şi prinţesa Clotilda, fiica lui 
Victor Emmanuel. 

Acest acord este departe de a-l entuziasma în totalitate pe 
Cavour. În afară de aversiunea pioasei Clotilda la gândul 
căsătoriei cu acest bărbat, care este  portdrapelul 
anticlericalismului francez, clauzele politice sunt puțin 
satisfăcătoare. Unificarea se face mai mult în avantajul 
suveranului pontif decât în cel al regelui Piemontului. În afară de 
asta, intrarea în vigoare a acordului este condiţionată de o 
agresiune austriacă, ceea ce pare a fi destul de problematic. El 
se mulţumeşte totuşi cu această înţelegere secretă, care 
asigură ţării sale ajutorul militar al Franţei, hotărâtă să-şi încalce 
promisiunile de îndată ce s-ar ivi ocazia. 

La începutul lui 1859, iminenţa războiului nu mai lasă loc de 
îndoială. Împăratul îşi declară ambasadorului Hubner regretul că 
relaţiile dintre Franţa şi Austria nu mai sunt „aşa de bune ca în 
trecut“. La 30 ianuarie se celebrează căsătoria prinţului 
Napoleon cu fiica lui Victor Emmanuel al II-lea. In discursul său, 
acesta din urmă declară că îi vine greu să rămână nepăsător „la 
strigătele de deznădejde care îi ajung la urechi din toate 
colţurile Italiei“. Provocările se înmulţesc, ca de exemplu 
inaugurarea la Torino a unui monument închinat gloriei armatei 
piemonteze, ridicat cu ajutorul donațiilor făcute de locuitorii 
oraşului Milano, supuşi ai Imperiului habsburgic. 

Piemontul şi Austria ordonă mobilizarea generală. Speriat de 
punerea în mişcare a mecanismului pe care l-a declanşat, 
împăratul încearcă să oprească derularea evenimentelor, 
propunând un congres european destinat să rezolve problema 
italiană. Austria nu-i lasă timp să-şi realizeze proiectul. 
Dificultăţile interne nu-i permit să menţină mult timp pe picior 
de război o armată numeroasă. Ea decide deci să repete 
împotriva Piemontului operaţia care a reuşit în 1849 şi, la 12 
aprilie 1859, începe ostilitățile după ce a trimis la Torino un 
ultimatum prin care dădea piemontezilor un răgaz de trei zile 
pentru a-şi pregăti armata în vederea păcii. 

Casus belli evocat de acordul de la Plombieres şi de tratatul 
franco-sard din 26 ianuarie 1856 producându-se, în ciuda 
împotrivirii îndârjite manifestate de opinia conservatoare şi la 
Curte, Napoleon al Ill-lea hotărăşte să-şi trimită armata dincolo 


de Alpi. Negocierile rămân mult timp secrete, oamenii lui Niel şi 
ai lui Canrobert trec în mare dezordine prin trecătorile Mont- 
Cenis şi Mont-Genevre. Niciun plan nu a fost fixat. Generalii îşi 
caută trupele. Proviziile şi echipamentul lipsesc, ceea ce nu-l 
împiedică pe împărat, care, debarcat la Genova a preluat 
comanda generală a armatei, să declare solemn că intră în 
război pentru a „reda libertatea Italiei până la marea Adriatică“. 
Italienii nu vor uita această promisiune, care înseamnă pentru ei 
sfârşitul dominaţiei austriece. 

În ciuda acestui început de campanie complet improvizat, 
războiul începe în condiţii mai degrabă favorabile pentru armata 
franceză. Într-adevăr, austriecii sunt şi mai puţin pregătiţi decât 
duşmanii lor şi dispun de trupe formate în majoritate din slavi, 
care manifestă puţină înflăcărare războinică în lupta împotriva 
unui adversar ale cărui revendicări le împărtăşesc. Şeful lor, 
mareşalul Giulay, este lipsit de spirit de iniţiativă şi nu ştie să 
exploateze scurta perioadă de timp în care 60.000 de 
piemontezi se găsesc singuri în faţa celor 150.000 de soldaţi ai 
armatei austriece. După luptele de la Montebello (20 mai) şi de 
la Palestro (30-31 mai), unde Victor Emmanuel este numit de 
zuavi caporal, o mare bătălie se angajează pe 4 iunie 1859 la 
Magenta, al cărei final, mult timp nesigur, este în cele din urmă 
favorabil franco-sarzilor cărora li se deschide calea spre 
Lombardia. Patru zile mai târziu, Napoleon al Ill-lea şi Victor 
Emmanuel îşi fac intrarea în oraşul Milano, aclamaţi nebuneşte 
de mulţime. 

La 24 iunie, o a doua bătălie de anvergură pune faţă în faţă 
armatele a trei puteri beligerante, pe un front de 20 de 
kilometri, în jurul colinei de la Solferino. Aceasta se termină 
printr-un măcel îngrozitor, care zdruncină hotărârea împăratului, 
victorios totuşi, şi pare să marcheze începutul unui război lung 
şi costisitor. Napoleon al Ill-lea propune brusc generalilor 
austrieci un armistițiu, care, semnat pe 9 iulie la Villafranca, se 
transformă peste trei zile în preliminariile unui tratat de pace. Şi 
aceasta spre marea indignare a italienilor care nu înţeleg acest 
act de renunțare a învingătorului şi care se simt trădaţi de 
hotărârea imperială. 

În realitate, Napoleon al Ill-lea are motive urgente de a opri 
conflictul. În afară de faptul că a fost efectiv zdruncinat la 


vederea măcelului de la Solferino, nu-i lipsesc motivele de 
îngrijorare. Este adevărat că armata franceză a obţinut la 
început nişte victorii, dar în condiţii atât de riscante se pune 
întrebarea cum se va descurca în faţa fortăreţelor de temut ale 
„cadrilaterului“. Pe lângă asta, intrarea francezilor în Italia de 
nord a dat semnalul unor răzmeriţe în centrul peninsulei şi chiar 
în statele papale. De asemenea, catolicii de dincolo de Alpi se 
agită şi ei şi cer împăratului să pună capăt aventurii şi să 
restabilească î în italia ordinea pe care el însuşi a tulburat-o. 

| ; = IMPERIUL + 1859 


AUSTRIAC 


IMPERIUL 
OTOMAN. 


REGATUL Q 
PEO 
că 4 


DINIA 


Marea 
Mediterană 


1 DUCATUL PARMEI 
2 DUCATUL MODENEI 
3 DUCATUL LUCCA 


Marea 
Mediterană 


IMPERIUL 
AUSTRIAC: + 


" IMPERIUL 
- AUSTRIAC 


1860 


IMPERIUL 


Marea 
Mediterană 


is 
in 

Achiziite Frantei 

Ze Expediția lui Garibaldi 


IMPERIUL 14870 


mm AUSTRIAC 


` IMPERIUL - 1866 


AUSTRIAC 


IMPERIUL, 
OTOMAN 


IMPERIUL 
OTOMAN! 


Marea 
Mediterană 


Etapele unificării teritoriului italian 


În sfârşit, Prusia, care se bucură în secret de problemele 
Austriei, pare că vrea să profite de ocazia oferită pentru a lua în 
mâinile sale destinele Germaniei. Glorificând germanismul 
ridiculizat de francezi, aceasta mobilizează şase corpuri de 
armată în Renania şi propune Dietei de la Frankfurt o intervenţie 
comună a tuturor germanilor dincolo de Rhin. 

Preliminariile de la Villafranca, confirmate curând de tratatul 
de la Zurich, restabilesc pacea în condiţii mult diferite de cele pe 
care Cavour le considera deja nesatisfăcătoare după 
întrevederea de la Plombieres. Austria îi remite Franţei 
Lombardia, iar aceasta o retrocedează Piemontului, dar Veneţia 
rămâne austriacă. Prinții din Italia centrală şi papa vor fi repuşi 
în drepturi. În sfârşit, Congresul european trebuie să se 
întrunească pentru a hotărî viitorul Italiei şi marile direcţii ale 
acordului care îi vor fi supuse spre examinare sunt deja fixate: 
se revine la ideea unei Confederații italiene, a cărei preşedinţie 
va fi asigurată de suveranul pontif. 

ltalia „liberă până la Marea Adriatică“ este departe. Pentru că 
nu şi-a ţinut promisiunea, Napoleon al Ill-lea părăseşte Italia 
învingător, dar condamnat public de către patrioţi. Aşa de mare 
este furia transalpinilor încât nici nu mai are curajul să ceară 
Nisa şi Savoia ca recompensă pentru serviciile sale. Cavour, 
nebun de durere, demisionează. Intervenţia directă a 
împăratului a luat sfârşit. Se pare că, încă o dată, unitatea 
italiană este amânată sine die. În realitate, ea de abia începe. 

Ca efect, situaţia Piemontului este mai puţin disperată decât 
pare la prima vedere. Încă de la intrarea francezilor în Italia, 
membrii „Societăţii naţionale“ au trecut la acţiune. Ei au 
provocat şi condus mişcări populare, au alungat autorităţile 
instalate în Parma, în Modena, în Toscana şi pe teritoriul 
pontifical din Romagna şi au constituit guverne conduse de 
„dictatori“ care cer cu toţii anexarea acestor provincii la 
Piemont. Armistițiul de la Villafranca le hotărăşte soarta în fapt. 
Aceste guverne vor trebui să dispară, iar suveranii legitimi să-şi 
reia în primire statele. Eforturile lui Cavour, care continuă să 
acţioneze pe ascuns, vor consta deci în a pune Europa în faţa 
faptului împlinit şi în a dovedi împăratului francezilor forţa 
sentimentului naţional italian. 


Provinciile răsculate se întrunesc în „Provinciile regale ale 
Emiliei“. Ele îşi vor alege imediat Adunări constituante care, în 
unanimitate, cer alipirea lor la Piemont, şi între timp îl aleg ca 
regent pe prinţul de Carignan, membru al familiei de Savoia. 
Totul depinde în fapt de atitudinea lui Napoleon al III-lea, Austria 
fiind incapabilă să intervină, în timp ce Anglia tinde să fie mai 
degrabă de partea oraşului Torino. Capitala piemonteză nu-şi 
permite însă să încalce voinţa împăratului, ale căror victorii 
recente au făcut din el arbitrul Italiei. Din nou, emisarii iau 
drumul Parisului pentru a-l convinge pe Napoleon al Ill-lea să-şi 
dea acordul pentru unificarea Italiei de nord sub egida 
suveranului piemontez. 

Dar pentru împărat, nodul problemei este în regiunea 
Romagna. Indiferent de soarta ducilor din Italia centrală, el nu 
poate să ignore faptul că a da undă verde Piemontului pentru ca 
acesta să anexeze teritoriile pontificale înseamnă să trezească 
pe loc ostilitatea catolicilor francezi, fideli susţinători ai tronului 
imperial. La Curte, cele două partide se ciocnesc din nou. 

Până la urmă, dorinţa de a se face popular în Italia şi de a-i 
oferi lui Victor Emmanuel o compensație pentru nerealizarea 
unei alianţe care ar fi dus la anexarea Veneţiei este mai 
puternică. Pe 22 decembrie 1859, ziaristul La Guerronniere, 
director al Librăriei imperiale, cunoscut ca purtător de cuvânt 
oficios al împăratului, publică o broşură intitulată Papa şi 
congresul. Vorbind despre eventuala dezmembrare a teritoriului 
pontifical, autorul subliniază faptul că orice pierdere a puterii 
pământeşti nu poate fi decât benefică puterii spirituale a 
pontifului: „Cu cât teritoriul va fi mai mic, cu atât suveranul va fi 
mai mare“. Aceasta înseamnă că se dă mână liberă Piemontului, 
care putea anexa Italia centrală. „Nemuritoare broşură!“, strigă 
Cavour, care acceptă pe loc să reia frâiele puterii. „Il iert pe 
împărat pentru pacea de la Villafranca, căci tocmai a făcut Italiei 
un serviciu mai mare decât victoria de la Solferino“. Imediat 
încep negocierile franco-piemonteze. Nu se mai vorbeşte de 
niciun congres, întrucât papa anunţă printr-o enciclică refuzul 
său categoric de a consimţi la dezmembrarea statelor sale, faţă 
de care nu se consideră suveran, ci depozitar. 

In primăvara lui 1860, plebiscitele votează pentru alipirea la 
Piemont a Toscanei, Parmei, Modenei şi a Romagnei. Napoleon 


al III-lea îşi primeşte „bacşişul“: Nisa şi Savoia. De acum înainte 
suntem „complici“, declară Cavour trimisului francez. Pentru a 
desăvârşi unitatea italiană nu mai rămâne decât ca, aprobată 
tacit de francezi, Italia să pună iar Europa în faţa unor fapte 
împlinite. 

În fapt, pentru a termina acţiunea de unificare, monarhiei 
piemonteze îi rămâne să alunge trei suverani instalaţi solid pe 
tronurile lor: regele Neapolelui, papa şi împăratul Austriei, 
stăpân al Veneţiei. Trebuie deci să se recurgă la arme şi nu este 
sigur că puterile europene, în frunte cu Imperiul francez, vor 
accepta să susţină un stat războinic. 

Acţiunea lui Giuseppe Garibaldi, fost general al Republicii 
romane, îl va scoate pe Cavour din încurcătură. După eşecul din 
1848, „condotierul“ din Nisa a dus o existenţă aventuroasă pe 
toate continentele. Începând din 1859, el revine în Italia pentru 
a lupta în rândurile piemontezilor, împotriva austriecilor. In 
primăvara lui 1860, încurajat de emigranții sicilieni, cum ar fi 
Crispi, şi profitând de complicitatea tacită a lui Cavour, el 
recrutează o mică armată de voluntari numită „Cei o mie“ (în 
realitate formată din ceva mai mult de 1.200 de oameni), pe 
care o îmbracă cu cămăşi roşii şi o adună la Genova. 
Organizarea acestei trupe, căreia compania maritimă Rubattino 
îi oferă două nave, este aşa de puţin camuflată încât Europa 
este tulburată. Oficial, guvernul piemontez neagă existenţa 
acesteia, dar Cavour îl încurajează în secret pe generalul 
republican. 

La 11 mai, „cămăşile roşii“ debarcă la Marsala, în Sicilia, iar 
amiralul piemontez trimis în urmărirea lor a făcut tot posibilul 
pentru a nu-i prinde. În timp ce Cavour îşi exprimă sus şi tare 
regretele, Garibaldi înfrânge trupele neputinciosului Francisc al 
II-lea, pune mâna pe Palermo şi se proclamă dictator al Siciliei în 
numele lui Victor Emmanuel. Trei luni mai târziu, trecând prin 
strâmtoarea Messina, „dictatorul“ ajunge pe continent. 
Abandonat de toţi, Francisc al II-lea se refugiază în Gate, în 
timp ce, la 6 septembrie, Garibaldi îşi face intrarea în Neapole, 
devenind „dictator al celor Două Sicilii“. 

Proporţiile victoriei sale nu-l neliniştesc pe Cavour. Fără 
îndoială, fidelitatea şefului „Celor o mie“ nu poate fi pusă la 
îndoială. „La sfârşitul misiunii mele, declarase el, voi depune la 


picioarele Maiestăţii Voastre autoritatea pe care împrejurările 
mi-au conferit-o şi voi fi fericit să vă fiu supus până la sfârşitul 
vieţii“. Or, Garibaldi nu era omul care să-şi retragă cuvântul. Dar 
care este exact sfârşitul „misiunii“ sale? Influențat de adepţii lui 
Mazzini, care îl înconjoară, el intenţionează să amâne anexarea 
celor Două Sicilii la Piemont şi să-şi continue mersul victorios 
până la Roma, de unde îl va alunga pe papă şi apoi îl va 
proclama pe Victor Emmanuel rege al Italiei. Cavour nu-l poate 
lăsa să facă acest lucru. El ştie foarte bine că Napoleon al Iil-lea, 
chiar dacă este gata să tolereze dezmembrarea statelor 
pontificale, nu va consimţi niciodată să-l vadă pe suveranul 
pontif expulzat din propria-i capitală. Şi împăratul are un mijloc 
eficace de a se opune acţiunii lui Garibaldi. Începând din 1849, o 
garnizoană franceză veghează la Roma asupra securităţii lui 
Pius al IX-lea. 

Un marş al lui Garibaldi asupra cetăţii eterne ar însemna, nu 
încape nicio îndoială, o ciocnire cu garnizoana franceză, deci 
sfârşitul alianţei cu Napoleon al Ill-lea, care rămâne baza politicii 
cavouriene. Omul de stat piemontez trebuie să se opună cu 
orice preţ acţiunii lui Garibaldi. Printr-o manevră de o mare 
abilitate, el va reuşi să profite de această situaţie periculoasă şi 
să zădărnicească proiectele lui Garibaldi. 

Folosindu-se de acesta din urmă ca de o sperietoare, Cavour 
trimite la Napoleon al III-lea emisari însărcinaţi să-l convingă pe 
împărat de pericolul pe care l-ar reprezenta pentru papalitate un 
stat napolitan condus de şeful „cămăşilor roşii“. Numai intrarea 
trupelor piemonteze în statele pontificale poate împiedica o 
înfruntare fatală la intrarea în Roma. Aceasta le-ar permite apoi 
să ocupe regatul Neapolelui şi să zdrobească trupele 
garibaldiste. Desigur, această intervenţie nu s-ar putea face fără 
prejudicii pentru tronul Sfântului Petru. Victor Emmanuel ar 
anexa teritoriile nordice şi orientale ale statului pontifical, 
regiunile Italiei centrale şi Umbria, dar italienii se angajează 
solemn faţă de Napoleon al Iil-lea să respecte Roma şi Latium. 

Aflat în vizită în teritoriile recent anexate ale Savoiei, 
împăratul primeşte pe 27 august la Chambery, doi trimişi 
piemontezi care îi prezintă soluţia ticluită de Cavour. Nu se 
cunoaşte din această întrevedere secretă decât procesul-verbal 
făcut de cei doi emisari italieni. Împăratul le-ar fi răspuns: 


„Faceţi ce vreţi, numai faceţi-o repede!“. După care, în timp ce 
întreaga Europă priveşte cu  nelinişte sau cu interes 
evenimentele din Italia, Napoleon al Ill-lea, care era aşteptat la 
Paris, pleacă din Savoia în Corsica, apoi din Corsica în Algeria, 
lăsându-şi diplomaţii în mare încurcătură, fără nicio dispoziţie. 
Piemontezii au mână liberă. 

Ce forţe ar putea folosi papalitatea împotriva lui Victor 
Emmanuel? Revoluţionarii italieni l-au convins pe Pius al IX-lea 
că puterea spirituală nu este suficientă pentru a proteja tronul 
pontifical de emergenţa curentului naţionalist. De aceea, el l-a 
autorizat pe Mons. de Merode, prelat belgian, membru al Curiei, 
să formeze un corp de voluntari, „zuavii pontificali“. Efectiv, din 
toată Europa au alergat catolicii cei mai intransigenţi, susţinători 
ai ordinii din 1815. Armata pontificală este un adevărat catalog 
al familiilor nobile din Europa catolică. Nobilimea austriacă 
deţine un loc important, iar Franţa de vest este reprezentată cu 
cinste. Guvernul imperial, care întreţine la Roma o garnizoană 
însărcinată să-l apere pe papă, se declară surprins de această 
recrutare masivă. Dar Pius al IX-lea şi secretarul său de stat, 
cardinalul Antonelli, îl consideră pe Napoleon al III-lea principalul 
vinovat de declanşarea mişcării naţionale italiene şi, în 
consecinţă, de jefuirea papei. Ei nu-i iartă faptul că, prin broşura 
Papa şi congresul, a dat semnalul anexării regiunii Romagna şi a 
acceptat în felul acesta ca „patrimoniul Sfântului Petru“ să fie 
distrus. 

Astfel, în ciuda trupelor imperiale la Roma, aceştia nu scapă 
niciun prilej să-şi exprime neîncrederea în Napoleon al Ill-lea. De 
aceea ei apelează la un fost general din armata din Africa să 
preia comanda zuavilor pontificali. Lamoriciere, convertit târziu 
la catolicismul militant, a fost scos de imperiu din cadrul armatei 
din cauza fidelității sale faţă de republică. Pus în fruntea gloatei 
strălucite, dar indisciplinate, care este legiunea pontificală, 
acesta încearcă să se opună invaziei piemonteze. La 18 
septembrie 1860, la Castelfidardo, soldaţii lui Victor Emmanuel, 
în câteva zeci de minute, zdrobesc trupele lui Lamoriciere. Italia 
centrală şi Umbria odată ocupate, armata piemonteză intră în 
statul napolitan. La 26 octombrie, salutat de Garibaldi, Victor 
Emmanuel al II-lea îşi face intrarea triumfală în Neapole. 

In zilele care urmează, plebiscitele organizate în Sicilia, în 


ltalia de sud, de centru şi în Umbria, confirmă dorinţa locuitorilor 
acestor regiuni de a se uni cu Piemontul. Bătălia aproape 
simbolică de la Castelfidardo a făcut din Italia, considerată până 
atunci de Europa drept o „expresie geografică“, o adevărată 
realitate politică. 

In ianuarie 1861, Cavour organizează alegeri generale. Pe 23 
martie, reprezentanţii celor 22 de milioane de italieni îl 


proclamă pe  Victor-Emmanuel „rege al Italiei“. Câteva 
săptămâni mai târziu, epuizat de eforturile făcute, Cavour 
moare  murmurând: „ltalia s-a înfăptuit...“. Pentru a fi 


desăvârşită, Italiei îi mai lipsesc Veneţia, rămasă sub stăpânirea 
Austriei, împotriva căreia un nou război pare imposibil, şi Roma, 
protejată de Napoleon al Iil-lea, aflat la apogeul domniei sale. 


Inevitabila problemă romană 


Odată cu primele mişcări de independenţă, începe să se pună 
şi „problema romană“, născută din concentrarea în aceeaşi 
persoană a puterii lumeşti, de principe italian, şi a puterii 
spirituale, de şef al catolicismului. Intervenţia lui Napoleon al IIl- 
lea nu face decât să complice şi mai mult lucrurile. Partizan al 
independenţei şi unităţii italiene, împăratul acceptă ca 
Piemontul să micşoreze încetul cu încetul statele pontificale. Şef 
al unui stat în care predomină catolicii care, mai ales, l-au 
susţinut până acum cu fidelitate, el nu se resemnează totuşi să-l 
vadă pe Pius al IX-lea deposedat de teritoriile sale, cu atât mai 
mult cu cât între cei doi bărbaţi există şi legături personale: 
papa este naşul principelui imperial. 

Broşura Papa şi congresul şi întrevederea de la Chambery pe 
de o parte, menţinerea garnizoanei franceze la Roma pe de altă 
parte, ilustrează această atitudine contradictorie. Italienii 
consideră că problema romană rămâne în suspans, dar 
susceptibilitatea lor naţională este iritată de dovada de 
neîncredere pe care o constituie în ochii lor garnizoana franceză 
de la Roma. In ceea ce-l priveşte pe Napoleon al Ill-lea, 
conştient de impasul în care a intrat, el caută un mijloc de a-şi 
retrage trupele fără a trezi furia catolicilor francezi şi fără să 
provoace noi atacuri ale episcopilor (unul dintre aceştia, Mons. 
Pius, tocmai l-a comparat cu Pilat). 

In mod paradoxal, acţiunea lui Garibaldi face ca această 
problemă să evolueze. După ce Piemontul anexează statul 
napolitan, şeful „cămăşilor roşii“ se retrage în insula Caprera. 
Dar impasul roman îl determină pe Rattazzi, succesorul lui 
Cavour, să apeleze la el pentru a relua tentativa din 1861. 
incurajat de ministru, Garibaldi debarcă în Sicilia, înrolează 
voluntari în vederea unui marş asupra Romei şi trece în Calabria 
afirmându-şi hotărârea de a nu se opri decât în capitala 
pontificală. 

Reacţia lui Napoleon al Ill-lea este atât de brutală încât 
guvernului italian i se face frică şi hotărăşte să oprească armata 
garibaldistă. După o luptă de câteva minute, aceasta este 
împrăştiată la Aspromonte (29 august 1862), în timp ce şeful ei 
este rănit şi luat prizonier. Între Franţa şi Italia se angajează 


imediat negocieri care duc la semnarea „Convenţiei din 
septembrie“ (1864). Napoleon al Ill-lea îşi retrage trupele din 
Roma, iar în schimb Victor Emmanuel se angajează să respecte 
teritoriul pontifical. El oferă de altfel împăratului şi Europei o 
garanţie a bunei sale intenţii, stabilindu-şi capitala la Florenţa, 
ceea ce pare să însemne renunţarea definitivă la cetatea 
eternă. 

Imediat, Napoleon al Ill-lea, mereu preocupat de popularitatea 
sa în peninsulă şi în rândul minorităţilor supuse unui jug străin, 
caută un mod de a oferi Italiei o compensație. Războiul austro- 
prusac care este pe punctul de a izbucni îi va oferi ocazia pe 
care o caută. Înainte de a se angaja în războiul împotriva Vienei, 
Bismarck vrea să se asigure de neutralitatea franceză, iar 
împăratul i-o garantează cu condiţia să accepte alianţa Italiei, 
căreia îi oferă Veneţia în caz de victorie. 

Cât despre Austria, aceasta se teme ca Franţa să nu treacă de 
partea Prusiei. Napoleon al Ill-lea îi promite şi acesteia 
neutralitatea, dar pune aceeaşi condiţie ca lui Bismarck, numai 
că Austria va fi despăgubită prin anexarea Sileziei. Astfel, 
datorită intervenţiei lui Napoleon al Iil-lea, Italia se vede 
angajată într-o partidă războinică din care oricum va ieşi în 
avantaj. 

Dar dacă războiul este complet nefavorabil Austriei în 
confruntarea ei cu Prusia, ltaliei nu-i sunt rezervate decât 
decepţii şi umilinţe. Bătuţi la Custozza (pe 24 iunie 1866) şi pe 
mare la Lissa (20 iulie), italienii nu sunt salvaţi de o întoarcere în 
forță a Habsburgilor decât datorită victoriei prusace de la 
Sadova (3 iulie). Dar, în timpul elaborării tratatului de pace, 
Bismarck nu face nimic pentru nefericiţii lui aliaţi. Este necesară 
intervenţia personală a lui Napoleon al Ill-lea pentru ca Austria 
să cedeze Veneţia Franţei, care o retrocedează imediat Italiei. 

Această anexiune nesperată face să treacă pe primul plan 
problema Romei ca oraş capitală. Or, începând din 1866, a pune 
problema romană înseamnă a te ciocni de Napoleon al Ill-lea, 
hotărât să se opună oricărei acţiuni împotriva a ceea ce a mai 
rămas din puterea pontificală pământească. Astfel, după ce a 
fost, în 1859, sufletul unităţii italiene, după ce a aprobat tacit 
unirea Italiei centrale cu Italia de sud, după ce a jucat rolul de 
mijlocitor în recuperarea Veneţiei, împăratul apare acum ca 


principalul obstacol în desăvârşirea procesului de unificare, la 
iniţierea căruia a contribuit din plin. 

Desigur, Convenţia din septembrie pare să-l fi dezlegat de 
orice responsabilitate directă în salvarea patrimoniului Sfântului 
Petru, dar Garibaldi va distruge încă o dată fragilul echilibru 
diplomatic realizat astfel. Abia au părăsit Roma ultimele trupe 
franceze, aplicând astfel prevederile Convenţiei, că fostul 
dictator al celor Două Sicilii îşi adună voluntarii în vederea 
ultimei expediţii împotriva „cuibului de vipere“. Eforturile sale 
provoacă o insurecție la Roma, în octombrie 1867. Guvernul 
italian nu reacţionează decât anemic la acţiunea lui Garibaldi, 
care, pe drept cuvânt, se poate sprijini pe ajutorul unei mari 
majorităţi a italienilor. 

Sub presiunea catolicilor francezi, Napoleon al Ill-lea este 
nevoit să intervină. O divizie franceză, comandată de generalul 
de  Failly, debarcă la Civitavecchia şi opreşte bandele 
garibaldiste chiar la porţile Romei, la Mentana, pe 3 noiembrie 
1867. În Italia indignarea este mare şi peste tot se declară: 
„Mentana a ucis Magenta“. Astfel se produce ciocnirea între 
francezi şi italieni, pe care Cavour şi succesorii săi şi-au dat 
toată silinţa să o evite încă din 1860. 

În timp ce Victor Emmanuel declară: „este una dintre cele mai 
mari dureri pe care le-am încercat în viaţă“, francezii îşi 
continuă gafele. Generalul Failly, referindu-se la folosirea noii 
puşti chassepot în bătălia de la Mentana, telegrafiază la Paris: 
„puştile chassepot au făcut minuni“. Interpelat de Thiers în 
parlament, ministrul de stat Rouher defineşte poziţia franceză în 
termeni atât de categorici încât provoacă vii reacţii în peninsulă 
şi îl îngrijorează chiar şi pe împărat. 

„Declarăm în numele guvernului francez: Italia nu va pune 
mâna niciodată pe Roma. Franţa nu va suporta niciodată 
această acțiune violentă împotriva onoarei sale şi a 
catolicismului. În ziua în care va vrea să invadeze statele 
pontificale, Italia se va lovi de Franţa în drumul său spre Roma“. 

Problema romană rămâne până în 1870 piatra de încercare a 
relaţiilor franco-italiene. În momentul în care, după Sadova, 
eventualitatea unui război franco-prusac pare să se apropie, 
toate încercările de a se realiza o alianţă între Roma şi Paris se 
lovesc de refuzul francezilor de a renunţa la protejarea 


„patrimoniului Sfântului Petru“. lar printr-o extraordinară ironie 
a sorții, căderea celui de-al Il-lea imperiu, care a jucat un rol atât 
de important în primele etape ale unificării italiene, va fi cea 
care va permite desăvârşirea acesteia. 

Într-adevăr, după înfrângerea Franţei la Sedan, garnizoana 
reinstalată după bătălia de la Mentana trebuie să părăsească 
Roma. La 20 septembrie, după un simulacru de bătălie, trupele 
italiene ocupă oraşul şi, în timp ce Victor Emmanuel se 
instalează în palatul Quirinal, un plebiscit hotărăşte anexarea 
Romei la regatul Italiei. 


Prusia unifică Germania 


Modificarea hărţii Europei prin crearea regatului Italiei este 
contemporană cu modificări şi mai importante pentru echilibrul 
continentului, modificări care intervin în ţările germanice, miza 
rivalităţii austro-prusace. 

După „retragerea de la Olmutz“ şi eşecul tentativelor 
prusace, se pare că proiectul unificării Germaniei a fost prea 
mult timp lăsat la o parte. În realitate, eşecul din 1850 nu a 
făcut să dispară aspiraţiile naţionale de dincolo de Rhin. Austria 
este conştientă de acest lucru şi întreaga sa politică de după 
Olmutz are drept scop să capteze acest curent unificator. 

Ea dispune de un atu forte: Confederaţia germanică şi Dieta 
acesteia, reinstaurată în 1850, a cărei preşedinţie o deţine. Nu-i 
rămâne deci decât să-şi accentueze influenţa asupra acesteia şi 
să facă din ea instrumentul politicii austriece în Germania. 
Astfel, Austria nu mai neglijează nimic pentru a transforma 
această adunare de reprezentanţi lipsiţi de putere într-o „curea 
de transmisie“ a iniţiativelor Vienei. 

Cu toate acestea, toate eforturile sale sunt zadarnice în faţa 
calmei hotărâri a delegatului prusac în Dietă, Otto von Bismarck, 
foarte decis să saboteze toate acţiunile austriece. El este acela 
care, pentru a câştiga încrederea ţarului, face în aşa fel încât 
Dieta împiedică Austria să intervină în războiul din Crimeea 
alături de aliaţi. După ce a încercat să profite de curentul 
naţionalist care începe să se manifeste după înfrângerile 
austriece în ltalia, tot el reuşeşte să evite până la urmă un 
război împotriva-Franţei, conştient că acesta ar aduce avantaje 
mai ales Habsburgilor. 

In timp ce Austria se vede astfel împiedicată în toate 
întreprinderile sale, Prusia continuă să se consolideze. În 1845, 
în ciuda opoziţiei Vienei, ea reuşeşte să reînnoiască uniunea 
vamală cu statele germane (Zollverein) şi chiar să o extindă 
continuând să excludă Austria. Datorită teritoriilor rhenane, ea 
beneficiază din plin de dezvoltarea industrială din Europa de 
nord şi de vest de la mijlocul secolului al XIX-lea. Regiunile Ruhr 
şi Sarr fac din statul prusac al doilea producător de cărbune din 
lume. Căile ferate se dezvoltă. Primele mari societăţi industriale 
îşi fac apariţia: Krupp în Ruhr, Oppenfeld în Silezia. Revoluţia 


industrială şi dezvoltarea siderurgiei, care ajung mai greu în 
regiunile de dincolo de Elba şi încă mai puţin în Austria, 
răstoarnă echilibrul de forţe în favoarea Hohenzollernilor. 

Cu toate că aceste transformări importante sunt însoţite de o 
ascensiune în forţă a burgheziei, aceasta nu va prelua 
conducerea mişcării de unificare aşa cum a făcut-o burghezia 
italiană. Aici, înfrângerea burgheziei liberale în vâltoarea de la 
mijlocul secolului a lăsat cale liberă forţelor conservatoare pe 
care se sprijină dinastia prusacă, iar Hohenzollernii se gândesc 
mai mult să-şi crească prestigiul şi puterea regatului decât să 
satisfacă aspiraţiile patrioţilor germani. Când Frederic Wilhelm al 
IV-lea a refuzat coroana imperială pe care i-o ofereau burghezii 
liberali din parlamentul de la Frankfurt, el şi-a exprimat clar 
părerea pe care şi-o făcuse despre Imperiul german: 

„Ce! a strigat el prietenului său, baronul de Bunsen, această 
zdreanţă, această vechitură de coroană, făcută din lut şi din 
noroi, ar vrea să fie acceptată de un rege legitim, mai mult, de 
un rege al Prusiei care a cunoscut binecuvântarea de a purta nu 
cea mai veche, ci cea mai nobilă dintre coroanele regale (...). Eu 
v-o spun clar: dacă trebuie să fie dată încă o dată coroana 
multiseculară a naţiunii germane (...), atunci numai eu şi egalii 
mei o vor da“. 

Aceste idei, care sunt ale unui reprezentant al Vechiului 
Regim, vor fi preluate de succesorul său, Wilhelm Il, un soldat 
brutal şi autoritar, susţinător fanatic al gloriei statului, şi vor 
corespunde întocmai concepţiilor prinţului Otto von Bismarck, 
pe care noul suveran îl numeşte cancelar în 1862. 

Ironia istoriei vrea ca în momentul când pe tronul prusac se 
instalează cel care fusese numit „prinţul mitraliilor“ în 1848, 
liberalii, partizani ai extinderii autorităţii parlamentare şi ai 
reluării unei politici unitariste, obţin majoritatea în Landtag. 
Regele, care nu are în cap decât o singură idee, să mărească 
efectivele armatei prelungind durata serviciului militar la trei ani 
şi să înmulțească numărul ofiţerilor, se loveşte tot timpul de 
adunare, care îi refuză creditele necesare şi cere reducerea 
serviciului militar la doi ani. Sfătuit de ministrul de război, von 
Roon, pentru a stopa rezistenţa Landtagului, regele îl cheamă 
pe Bismarck, devenit din 1859 ambasador la Sankt-Petersburg şi 
apoi la Paris. 


Născut în 1815, anul Congresului de la Viena, acest 
reprezentant al nobilimii pomerane este foarte cunoscut în 
Europa. După o carieră administrativă care nu se potriveşte cu 
caracterul său independent, el se retrage pe moşiile sale, unde 
duce o viaţă de nobil de ţară austriac. În 1847, deputat în 
Landtag, Bismarck se arată a fi unul dintre cei mai violenţi 
reacţionari şi îl încurajează permanent pe rege, care îl surprinde 
prin lipsa de curaj, de a se opune hotărât Revoluţiei. 

Ostil oricărei mişcări bazate pe concepţii novatoare, el se 
bucură de eşecul mişcării unitariste şi de „retragerea de la 
Olmutz“. Membru activ al „Camarilei“, este numit curând 
delegat al Prusiei în cadrul Dietei de la Frankfurt. Atitudinea sa 
antiaustriacă îl face să se remarce, dar devine repede atât de 
incomod încât este numit ambasador. 

În momentul în care criza internă prusacă atinge punctul 
culminant, prietenia lui van Roon şi reputaţia sa de om de stat 
autoritar şi tranşant îl ajută să devină cancelar. Imediat ce 
reuşeşte să treacă peste opoziţia din Landtag, Bismarck impune 
într-un mod dictatorial legea celor trei ani de serviciu militar, 
percepe impozitele prin decrete şi face ca legea bugetului să fie 
votată de Camera nobililor. În timpul guvernării sale, Constituţia 
din 1850 devine o caricatură, în timp ce liberalii prusaci 
formează în Landtag o majoritate inutilă. 

De asemenea, adeziunea populară nu are niciun rol în 
planurile lui Bismarck. Desigur, unitatea germană îi este dragă, 
dar cu condiţia să nu fie rezultatul unei mişcări ca cea a 
Parlamentului de la Frankfurt. Nimic nu i se pare mai demn de 
ură decât „dezonoranta democraţie“. Unitatea, dacă trebuie să 
se realizeze, ea trebuie să se facă, după părerea sa, „nu prin 
discursuri, nici prin hotărârea majorităţii, ci prin foc şi sabie“. In 
afară de aceasta, unitatea nu-l interesează decât în cazul în care 
ea contribuie la creşterea puterii prusace. Aceste idei sunt 
foarte departe de ceea ce gândeşte un Napoleon al III-lea sau un 
Cavour. Plebiscitul care va consimţi unificarea Italiei nu-şi 
găseşte locul în Germania lui Bismarck! 

Acest politician lucid şi fără scrupule nu ignoră faptul că 
unitatea germană nu se poate realiza sub egida Prusiei decât 
dacă aceasta obţine neutralitatea marilor puteri. El a învăţat în 
Dietă că indispensabila condiţie prealabilă este paralizarea 


oricărei iniţiative austriece. Încă de la venirea sa la putere, 
experienţa diplomatică îl va călăuzi în acţiunile sale. 

În 1863 izbucneşte o nouă revoltă poloneză. Ţarul Alexandru 
al II-lea recurge la o represiune energică. In acest moment de 
efervescenţă a naționalităților, întreaga Europă este indignată. 
Numai Bismarck îl asigură pe ţar de aprobarea sa şi îi propune 
chiar sprijinul său pentru a-i zdrobi pe răsculați. Printr-o altă 
mişcare abilă, cancelarul prusac se declară de acord cu 
propunerea lui Napoleon al Ill-lea de a organiza un congres 
european fără nicio consecinţă concretă, dar tocmai bun de a-l 
impresiona pe împăratul francezilor, despre care Bismarck 
declara în 1855: „| se supraestimează inteligenţa, ţinându-se 
cont de sufletul său“. 

Sigur pe el atât în Est cât şi în Vest, cel ce va fi numit în 
curând „cancelarul de fier“, poate acum să se opună din nou 
iniţiativelor austriece de a reorganiza Confederaţia germanică. 

În 1863, împăratul Franz Joseph convoacă la Frankfurt un 
congres al prinților germani, al cărui scop este de a restructura 
funcţionarea Confederaţiei. Wilhelm |, plin de respect faţă de 
împărat, intenţionează să participe şi el, dar Bismarck, în cursul 
unei scene de o extremă violenţă, reuşeşte să-l convingă să 
renunţe la planul său, ameninţându-l cu demisia. Absența 
Prusiei lipseşte congresul de însuşi scopul său. Bismarck a 
sabotat astfel încă o dată tentativa de a realiza „Germania 
Mare“. Complexa „problemă a ducatelor“ îi va permite totodată 
să extindă teritoriul prusac şi să determine Austria să intre într- 
un angrenaj ale cărui resorturi le va putea folosi la momentul 
oportun pentru marea răfuială cu Viena. 

Regele Danemarcei posedă, cu titlu de proprietate personală, 
trei ducate în sudul peninsulei lutlanda: Schleswig, Holstein şi 
Lauenburg. Toate trei sunt populate de germani, cu excepţia 
ducatului Schleswig. În plus, celelalte două fac parte din 
Confederaţia germanică. Încercările suveranului danez, Frederic 
al Vll-lea, de a uni Schleswigul cu restul statelor sale au 
intensificat problema naționalităților în ducate. 

Folosind drept pretext un eventual conflict succesorial la 
moartea regelui Danemarcei, Bismarck reuşeşte să atragă 
Austria într-un război la sfârşitul căruia statul scandinav renunţă 
la cele trei ducate. După care, fără să se preocupe de marile 


puteri, cancelarul discută cu guvernul de la Viena despre 
succesiune. Discuţie dificilă, întreruptă de ameninţări, care se 
termină prin Convenţia de la Gastein din 1865. Austria anexează 
Holsteinul, iar Prusia păstrează ducatele Schleswig şi 
Lauenburg. În plus, ea îşi rezervă administrarea portului Kiel din 
Holstein, cu dreptul de a construi un canal care să lege Baltica 
de Marea Nordului. 

Rezultatele arată clar că Austria a fost păcălită fără jenă de 
către Bismarck. Din intervenția sa, ea nu s-a ales decât cu un 
teritoriu aflat departe de frontierele sale, imposibil de apărat din 
moment ce este încadrat de două provincii prusace, lipsit de 
ieşirea la mare care constituia avantajul strategic. In afară de 
asta, luând parte la un război de cucerire şi dispreţuind 
drepturile prinților germani, ea s-a rupt de Dietă. In sfârşit, 


Holsteinul devine o sursă a conflictelor pe care Bismarck o va 
folosi în momentul pe care îl va considera oportun. Războiul 
ducatelor apare astfel ca o etapă importantă în politica 
cancelarului prusac, politică ce constă în a exclude Austria dintr- 
o Germanie „în care nu este loc pentru doi“. 

A duce cu ajutorul Imperiului habsburgic un război victorios 
împotriva Danemarcei era una, a elimina Austria, care era o 
mare putere germanică, era o acţiune de o cu totul altă 
anvergură. Bismarck nu-şi putea permite să-şi angajeze ţara 
fără o pregătire diplomatică: esenţialul era să se asigure că 
niciunul dintre principalii „actori“ europeni nu va apărea în mod 
neaşteptat pentru a interveni în conflict. 

Pentru motive care au fost examinate, Bismarck ştia că putea 
conta pe binevoitoarea neutralitate a Rusiei, iar de Anglia nu 
trebuia să se teamă. În ultimă instanţă totul depinde de 
Napoleon al Ill-lea, singurul suveran european destul de puternic 
ca să facă balanţa să se încline într-o parte sau în cealaltă. Or, 
Bismarck ştie că există în anturajul împăratului opinii care îl 
împing spre o apropiere de Austria. Aşa încât, în septembrie 
1865, el se hotărăşte să meargă să-l întâlnească pe Napoleon al 
III-lea, care, bolnav, se odihneşte la Biaritz. 

Din această întrevedere, secretă ca întotdeauna, se ştie 
foarte puţin. Se poate bănui cel puţin că Bismarck, care îşi 
studiase mult timp interlocutorul, a ştiut „să-i meargă la suflet“, 
promiţându-i că populaţiile anexate vor fi consultate şi lăsându-l 
să spere că, în caz de victorie, el lua Austriei Veneţia. Când 
cancelarul părăseşte Biaritzul, el pleacă cu convingerea că 
Napoleon al Ill-lea nu va interveni. El îşi închipuie că i-a trezit 
interesul promiţându-i „vagi compensaţii“ de-a lungul Rhinului. 
Alianţa cu ltalia se încheie în aprilie 1866. Din acest moment, 
Bismarck poate fi sigur că nu va fi deranjat în explicaţia pe care 
o va avea cu Austria. 

Între timp, ministrul von Roon a reorganizat armata prusacă 
cu ajutorul şefului de stat major von Moltke. Dotată cu o puşcă 
modernă, folosind mijloace de comunicaţie de ultimă oră - 
telegraful, calea ferată - animată de un puternic spirit de 
ofensivă şi de solidaritate, aceasta este gata să devină 
instrumentul politicii lui Bismarck. Mai rămâne ca regele să fie 
convins să înceapă războiul şi să găsească pretextul de a-l 


declanşa. Dar nu asta îl deranjează pe Bismarck. În februarie 
1866, în ciuda opoziţiei Kronprinzului, partizan al unei alianţe a 
popoarelor germanice, cancelarul îl convinge pe Wilhelm | să 
aleagă războiul. Pentru a-l linişti pe acesta şi a-şi asigura 
neutralitatea prinților din Germania meridională, în aprilie 1866 
el propune convocarea unui Parlament german, ales prin 
sufragiu universal. 

Vestea cade ca un trăsnet. Venind de la un om care 
reprezintă spiritul reacţionar prusac, ea arată că Prusia este 
gata să treacă Rubiconul şi să provoace pe faţă Austria, în faţa 
căreia bătuse în retragere în 1850. Propunerea se tărăgănează 
însă, căci suveranii din Germania de sud se tem de metodele şi 
de ambițiile lui Bismarck. In mod deliberat, Prusia caută un 
motiv de ruptură şi de aceea adresează permanent guvernului 
de la Viena reproşuri legate de administrarea Holsteinului, 
acuzându-l chiar că întreţine aici o atmosferă revoluţionară. 
Exasperată, Austria apelează la arbitrajul Dietei. Pentru 
Bismarck apare marele risc de a-şi pierde imaginea în faţa 
Germaniei. 

În atmosfera tensionată pe care a creat-o în mod intenţionat, 
singura soluţie posibilă este mersul înainte: la 7 iunie, trupele 
prusace invadează Holsteinul, iar Bismarck propune o restaurare 
a Confederaţiei germanice care să excludă Austria. In afară de 
statele Germaniei de nord, majoritatea Dietei este de partea 
Austriei, şi la 11 iunie ia hotărârea să ordone mobilizarea 
generală împotriva Prusiei. Patru zile mai târziu, Bismarck 
declară Confederaţia dizolvată. |n războiul care începe, 
rezultatul nu poate fi decât unul: ori Prusia unifică Germania sub 
tutela sa, ori va fi eliminată. 

Conflictul este marcat de fulgerătoarele victorii prusace; în 
timp ce armatele austriece îi bat pe italieni pe uscat şi pe mare, 
Prusia învinge contingentele pe care încearcă să le arunce 
împotriva ei micii prinți aliaţi ai Austriei. Rând pe rând, Saxonia, 
Hanovra, Bavaria sunt scoase din joc. 

In acest timp, principalul corp de armată austriac care 
înfruntă Prusia îşi pierde forţele în manevre lente şi lungi, sub 
comanda nehotărâtului Ludovic de Benedek. Convins că va fi 
înfrânt chiar înainte de a lupta, comandantul-şef austriac 
bombardează Viena cu mesaje în care recomandă să se încheie 


pacea pentru a evita o catastrofă ireparabilă. Aceasta se 
produce totuşi pe 3 iulie 1866, la Sadova, în Boemia. Zdrobite 
de armata prusacă, trupele austriece se împrăştie în dezordine, 
lăsând liber drumul spre Viena. Lui Franz Joseph nu-i mai 
rămâne decât să accepte condiţiile învingătorului. Acestea sunt 
de altfel moderate: Bismarck se mulţumeşte cu eliminarea 
statului habsburgic din viitoarea Germanie unită, dar nu vrea să 
o transforme într-un duşman neîmpăcat prin dezmembrarea pe 
care o doreşte Wilhelm |. 

Un alt principiu de bază al politicii europene îl determină pe 
Bismarck să meargă pe calea acordurilor. Austria a apelat la 
Franţa ca mediator, iar ministrul Afacerilor străine, Drouin de 
Lhuyis este partizanul unei mobilizări care ar putea salva Austria 
şi ar opri ambițiile prusace. Cancelarul joacă deci cartea 
moderaţiei. El acceptă medierea franceză, este de acord cu 
cererea lui Napoleon al Ill-lea de a respecta independenţa 
statelor din Germania de sud şi promite chiar împăratului o 
„recompensă“ viitoare. 

Pacea de la Praga consfinţeşte victoria prusacă, modificată de 
intervenţia Franţei. Confederaţia germanică este dizolvată. 
Austria, exclusă din Germania, este puţin afectată în posesiunile 
sale. Ea cedează Prusiei ducatul de Holstein, care nu prezintă 
pentru ea decât un mic interes şi dă Veneţia Franţei care, am 
văzut deja, o retrocedează imediat Italiei. In Germania de nord 
autoritatea Prusiei nu este contestată. Noile teritorii anexate 
(Hanovra, Hessa-Kassel, Nassau, Frankfurt) îi sporesc populaţia 
cu 4 milioane de locuitori. 

Celelalte state germane din nord formează cu statul 
Hohenzollernilor o Confederație având organisme federale. 
Statele din Germania de sud, rămase independente datorită 
intervenţiei franceze, semnează cu marea putere din nord 
acorduri care stipulează că în caz de război, armatele acestora 
vor intra sub comanda regelui Prusiei şi îşi trimit delegaţi într-un 
„parlament vamal“ din Zollverein, reprezentând un nou punct 
de reper pe drumul realizării unităţii germane. 

Din acest moment, politica „cancelarului de fier“ este bine 
definită. El are nevoie de un război naţional pentru a pune 
definitiv Germania sub autoritatea prusacă, ideal fiind ca acest 
război naţional să fie îndreptat împotriva Franţei, devenită 


„duşmanul ereditar“ şi principalul obstacol în calea desăvârşirii 
unificării. Timp de patru ani, abilul Bismarck îşi va urmări cu 
răbdare scopul, păcălindu-l pe Napoleon al Ill-lea, înmulţind 
capcanele şi aducând diplomaţia franceză, căzută în ridicol, la 
exasperare. 


Un imperiu distruge un alt imperiu 


Sigur de promisiunile lui Bismarck după semnarea păcii, 
Napoleon al Ill-lea îşi cere „recompensa“. El este presat de 
opinia publică franceză, neliniştită de apariţia la graniţa 
Hexagonului a unui stat puternic şi ambițios, şi indignată să-l 
vadă pe împărat preocupat mai mult de soarta naţiunilor decât 
de propriul interes naţional. 

Napoleon al Ill-lea cere mai întâi malul stâng al Rhinului, 
împreună cu teritoriile care se află sub autoritatea Hessenului şi 
a Bavariei. Bismarck comunică această cerere statelor 
respective în aşa fel încât să discrediteze Franţa în ochii statelor 
din Germania de sud, care credeau că pot să conteze pe 
această putere pentru a zădărnici planurile lui Bismarck şi care 
nu au altă soluţie decât să se apropie de Prusia pentru a se 
opune ambițiilor franceze. 

Incurajat de Bismarck, împăratul pune la punct un proiect de 
anexare a Belgiei şi a Luxemburgului. Cancelarul cere 
ambasadorului Franţei o copie a proiectului, pe care îl ignoră 
apoi intenţionat, dar păstrează cu grijă documentul de care va 
şti să facă uz în 1870 pentru a îndepărta orice veleitate de 
alianţă între Franţa şi Anglia. 

În sfârşit, când, în 1867, Napoleon al Ill-lea cumpără marele 
ducat de Luxemburg de la proprietarul acestuia, regele Ţărilor 
de Jos, Bismarck aţâţă Reichstagul, care protestează atât de 
vehement împotriva acestei anexiuni a unui teritoriu 
„germanic“, încât la Londra se organizează o conferinţă. Marele 
ducat este declarat independent şi neutru, dar diplomaţia 
franceză trebuie să înghită încă o umilinţă usturătoare. 

Din acel moment este clar că ostilitatea franco-prusacă nu 
poate să sfârşească decât printr-un război. In timp ce Franţa 
caută zadarnic să încheie alianţe şi realizează o reformă 
militară, problemele din Spania vor servi drept detonator al 
conflictului. In septembrie 1868, regina Isabela a ll-a este 
izgonită de revoluţie. Tronul fiind vacant, generalul Prim, 
ministru de război, se gândeşte să-l ofere prinţului Leopold de 
Hohenzollern, vărul lui Wilhelm |. După o oarecare ezitare, 
acesta, convins de Bismarck, sfârşeşte prin a accepta 
propunerea făcută. 


Guri indiscrete răspândesc vestea, care explodează la Paris ca 
un trăsnet, pe 2 iulie 1870. În faţa unui plan care trezeşte 
amintirea îndepărtată a imperiului lui Carol Quintul, opinia se 
mobilizează şi opoziţia se dezlănţuie. Ducele de Gramont, 
ministrul afacerilor externe, declară în faţa deputaţilor: „Dacă 
candidatura Hohenzollernilor nu este retrasă, susținuți de 
sprijinul dumneavoastră, domnilor, şi de cel al naţiunii, vom şti 
să ne facem datoria fără ezitare şi fără slăbiciune“. La 
intervenţiile personale ale lui Napoleon al lll-lea şi ale 
diplomaților francezi se adaugă presiunile ţarului, ale reginei 
Victoria, ale regelui Belgiei, aşa încât Wilhelm |, speriat, retrage 
candidatura rudei sale, iar Bismarck, care îşi vede distrusă 
țesătura sa machiavelică, se declară gata să-şi dea demisia. 

Gafele diplomaţiei franceze îi vor permite totuşi să treacă 
peste acest eşec. În loc să se mulţumească cu „fericirea 
nemaipomenită“ pe care a produs-o demersul său, ducele de 
Gramont vrea să profite de avantajul său. Astfel, el îl 
însărcinează pe ambasadorul de la Berlin, Benedetti, să ceară 
regelui Prusiei, care se găseşte în acel moment la Ems pentru o 
cură de ape, promisiunea că o astfel de candidatură nu va mai 
avea loc. Wilhelm I, considerând problema încheiată, refuză să- 
şi ia vreun angajament şi îl concediază în mod politicos. Apoi îl 
înştiinţează pe Bismarck printr-o telegramă despre 
evenimentele care au avut loc. Cancelarul prusac îşi dă seama 
imediat de avantajul pe care îl poate avea folosind această 
depeşă. Fără să-i schimbe sensul, el o rezumă în aşa fel încât 
cererea franceză devine o obrăznicie, iar răspunsul regelui un 
umilitor refuz de a-l primi pe ambasador. 

Aşa cum prevăzuse Bismarck, „depeşa de la Ems“ are asupra 
„taurului francez efectul unei mantale roşii“. De o parte şi de 
cealaltă a Rhinului, opinia este exacerbată. In Germania, statele 
din nord, ca şi cele din sud, se simt insultate, şi un val de 
galofobie se abate asupra ţării. In Franţa, unde ducele de 
Gramont se consideră „ofensat“, au loc pe bulevarde 
manifestații populare, cu strigăte de „La Berlin!“. Convins de 
superioritatea armatei franceze - mareşalul Leboeuf, ministrul 
de război, tocmai declarase: „nu lipseşte nici măcar un nasture 
de jambieră“ -, pe 19 iulie 1870 guvernul imperial declară 
război Prusiei, în ciuda eforturilor câtorva opozanți, ca Thiers şi 


Gambetta. 

Rapidul dezastru militar francez uimeşte Europa. Franţa 
tocmai se aruncase în mod deliberat într-un conflict pentru care 
nu era pregătită. Ea este izolată diplomatic de statele germane, 
pe care greşelile conducătorilor săi le-a unit. Ea este nepregătită 
din punct de vedere militar, neavând decât o armată cu un 
efectiv pe jumătate faţă de cel aliniat de Prusia, conducători 
mediocri, formaţi doar în războaiele coloniale şi total incapabili 
să-şi organizeze acţiunile. Ilmpăratul, care conduce el însuşi 
operaţiile, este bolnav, epuizat fizic şi complet descurajat de 
înspăimântătoarea dezordine pe care o constată. 

Intr-o lună, de pe 2 august pe 4 septembrie, imperiul dispare 
în vijelie. Alsacia şi Lorena sunt ocupate după primele bătălii de 
la frontiere. Mareşalul Bazaine se lasă asediat în Metz împreună 
cu cea mai bună armată franceză. MacMahon şi împăratul 
încearcă atunci o manevră pentru a elibera oraşul Metz, dar ei 
acţionează atât de încet încât lasă timp germanilor să 
încercuiască la Sedan ultima armată franceză. Aceasta 
capitulează pe 2 septembrie, lăsând Franţa fără apărare 
militară, iar împăratul făcut prizonier. 

Regimul nu poate supravieţui catastrofei. Pe 3 septembrie 
vestea ajunge la Paris. Pe data de 4, manifestaţiile populare 
răstoarnă imperiul. Republica este proclamată la Hôtel de Ville, 
şi un guvern al Apărării naţionale se însărcinează să organizeze 
rezistenţa, spre marea surpriză a lui Bismarck, care credea 
Franţa zdrobită definitiv. 

In timp ce Parisul, încercuit de prusaci, este supus din 19 
septembrie unui asediu teribil, ministrul de interne Leon 
Gambetta, care a părăsit capitala în balon pentru a ajunge la 
Tours, face minuni pentru a organiza o nouă armată. În câteva 
săptămâni, 60.000 de oameni sunt înarmaţi, echipați şi trimişi 
împotriva inamicului. Dar, în ciuda hotărârii de care dau dovadă 
aceşti luptători improvizaţi, toate operaţiile eşuează. 

In acest timp, guvernul Apărării naţionale a mobilizat pe toţi 
locuitorii capitalei încercuite. Garda naţională participă alături 
de soldaţii armatei regulate la apărarea oraşului. Se încearcă 
câteva ieşiri care, însă, nu se soldează decât cu importante 
pierderi de vieţi omeneşti. Până la urmă, agitația revoluţionară 
şi înfrângerile armatelor din provincie determină guvernul 


Apărării naţionale, care se teme de o mişcare populară, să 
înceapă, de la sfârşitul lunii ianuarie, tratativele de pace cu 
cancelarul prusac, în momentul în care acesta se pregăteşte să 
culeagă roadele strategiei sale unitariste. 

Exact aşa cum sperase Bismarck, războiul împotriva Franţei a 
pecetluit unitatea germanilor. În entuziasmul provocat de 
victoria de la Sedan, trei state: Saxa, marele ducat al Badenului 
şi regatul Wurtenberg, aderă la Confederaţia Germaniei de nord. 
Fără îndoială, cei mai importanţi prinți din Germania de sud, 
regele Bavariei, Ludovic al II-lea, se hotărăsc cu greu să facă 
acest pas. De altfel, populaţia de aici, în majoritate catolică, nu 
este defel încântată să se integreze într-o uniune germană 
dominată de protestanți. Dar este oare posibil ca Bavaria să-şi 
păstreze statutul de stat german independent dacă Prusia 
domină restul Germaniei? Bismarck îi propune lui Ludovic al Il- 
lea o alternativă fără niciun echivoc: Bavaria acceptă să intre în 
Confederație, ori, ca şi Austria, va fi exclus din Zollverein. 
Neavând nici mijloacele, nici forţa de a impune poporului său să 
accepte consecinţele acestei „carantine“, Ludovic al ll-lea 
trebuie să se resemneze şi să accepte prima soluţie în schimbul 
promisiunii unei mari autonomii interne. 

Nu mai rămâne decât ca imperiul să fie proclamat. Ceremonia 
care face din Wilhelm | (personal mult mai legat de titlul său de 
rege al Prusiei) primul dintre „împărații germani“, are loc în 
Galeria oglinzilor din castelul de la Versailles, pe 18 ianuarie 
1871, zi care coincide cu cea de-a 170-a aniversare a încoronării 
primului rege al Prusiei la Königsberg. Ea marchează, împreună 
cu naşterea unui puternic stat, care va avea un cuvânt decisiv în 
destinul Europei, şi o cotitură a istoriei acestei părţi a lumii. 

Ea marchează în acelaşi timp triumful concepţiei naţionale, 
care se bazează mai mult pe forţă decât pe adeziunea populară. 
Dovadă este tratatul de la Frankfurt, semnat pe 10 mai 1871, 
care impune Franţei o pace draconică, care îi ia, împotriva 
dorinţei populaţiei respective, Alsacia şi nordul Lorenei, 
considerate de învingători ca făcând parte din națiunea 
germanică. Născută din dorinţa vie a unui popor, mişcarea 
unitaristă germană a fost, în fapt, realizată prin conjugarea 
voinţei unui singur om, Bismarck (ale cărui concepţii sunt acelea 
ale unui aristocrat al Vechiului Regim, pentru care contează în 


primul rând grandoarea dinastiei domnitoare) şi forţa unei 
armate, cea prusacă, victorioasă pe rând în războaiele împotriva 
danezilor, austriecilor şi francezilor. Suntem foarte departe de 
ideile generoase, cu toate că nu lipsite de reticenţe, formulate la 
începutul domniei lui Napoleon al Ill-lea, care exprimau în mare 
parte un cosmopolitism european moştenit din Epoca luminilor. 
Mergând pe urmele mişcărilor naţionale, se profilează deja 
spectrul unui naționalism exclusivist şi cuceritor, care este în 
acelaşi timp produsul dar şi negarea principiului însuşi şi care nu 
va întârzia să ridice unul împotriva altuia popoarele bătrânului 
continent. 


Primele fisuri ale Imperiului austriac 


În timp ce unificarea politică a Italiei şi Germaniei se realiza 
pe etape, Habsburgii sunt presaţi din interior de minoritățile 
naţionale care acţionează ca nişte forţe centrifuge şi îi împing 
spre dezmembrare. 

Imediat după Revoluţia din 1848, Austria apărea totuşi ca 
marea învingătoare a acestei perturbări care zguduise o parte a 
Europei. Nu numai că reuşise să înăbuşe pe teritoriul său 
revendicările ungare şi slave, dar, mai mult, acţiunea sa a 
determinat în Europa centrală şi în ltalia victoria forţelor 
conservatoare. In realitate, politica reacționară şi absolutistă 
centralizatoare dusă de prim-miniştrii lui Franz Joseph, prinţul 
Schwarzenberg, apoi Bach, nu face decât să mascheze în mod 
provizoriu problemele grave cu care se confruntă imperiul. 

Cea mai gravă este în mod incontestabil cea a naționalităților, 
căci ea ameninţă însăşi supraviețuirea imperiului. Certat cu 
Rusia de la războiul din Crimeea, Franz Joseph trebuia să ia în 
considerare ostilitatea ţarului, care apare în ochii multora dintre 
supuşii săi drept protectorul popoarelor slave din imperiu. 
Printre aceştia, slavii din nord nu au uitat Comitetul naţional ceh 
din 1848, adevărat act de recunoaştere a identităţii lor. Slavii 
din sud, locuitori ai unor provincii mai puţin evoluate din punct 
de vedere economic şi unde încep să-şi facă apariţia elite 
naţionale mai omogene decât în regiunile pe cale de 
industrializare din nord, sunt totuşi sensibilizaţi de existenţa 
alături de ei a teritoriilor autonome sau a statelor independente 
apărute prin destrămarea Imperiului otoman. Mulţi dintre ei 
privesc spre mica Serbie autonomă, creată în sudul Dunării după 
înfăptuirea independenţei greceşti. 

Constituirea după războiul din Crimeea a unei Românii, 
formată din fostele principate turceşti Moldova şi Ţara 
Românească, trezeşte speranţa românilor din Transilvania, 
inclusă în Imperiul habsburgic. Dar cea mai puternică dintre 
aceste forţe centrifuge rămâne, ca şi în 1848, dorinţa de 
autonomie a maghiarilor, dintre toate popoarele unitare ale 
imperiului cei mai bine organizaţi şi cei mai conştienţi de 
identitatea lor etnică şi culturală. 

Un ansamblu de împrejurări favorabile permit totuşi 


Habsburgilor să menţină aceeaşi structură statală, acest mozaic 
de popoare şi în primul rând rivalităţile şi ura care ridică 
majoritatea acestor naţionalităţi pe unele împotriva celorlalte. 
Franz Joseph, împăratul Austriei, dar potrivit tradiţiei şi regele 
Boemiei şi Ungariei, reprezintă legătura vie dintre diferitele părţi 
ale imperiului său. Concepţia sa centralizatoare îl face să ignore 
aceste ultime două titluri care, odată cu evoluţia sentimentelor 
şi ideilor, nu puteau decât să accentueze particularismele şi să 
nu se prevaleze decât de primul. In acelaşi timp, el practică o 
politică de germanizare bazată pe administraţie (funcţionarii 
germani au fost trimişi în toate provinciile imperiului), pe 
învăţământ, pe armată şi pe Biserica catolică (concordatul din 
1855 acordându-i acesteia avantaje considerabile). 

Aşadar, imperiul restaurat în 1849 se sprijină pe forţă şi în 
acelaşi timp pe rolul unificator pe care şi-l asumă dinastia. Cu 
toate acestea, mişcările din 1848 au arătat ambiguitatea 
fundamentală a politicii duse de Habsburgi. Putere în care 
domină un popor de limbă germanică, imperiul austriac doreşte 
să joace în Germania rolul principal pe care i-l conferă tradiţia şi 
pe care l-a confirmat acţiunea sa de restaurare din 1848-1849. 
Stat multinațional în sânul căruia popoarele alogene sunt 
majoritatea, el nu poate să renunţe fără să se oblige singur la a 
controla Europa centrală şi pe slavii din nord şi din sud. 

Această ambiguitate a devenit vizibilă în timpul încercării de 
unificare a Parlamentului de la Frankfurt, căci a fost cauza 
eşecului acestuia din urmă şi motivul care i-a făcut pe 
majoritatea delegaților să excludă Austria pentru a realiza 
Germania. Or, după evenimentele din 1848, această excludere 
nu se poate face decât printr-o înfrângere militară a Austriei, iar 
coeziunea imperiului nu este suficient de mare pentru a rezista 
unei astfel de înfrângeri. Se înţelege deci că, în aceste condiţii, 
menţinerea unui status-quo este pentru imperiu o chestiune de 
viaţă şi de moarte şi că decepţiile succesive înregistrate în faţa 
Franţei napoleoniene, apoi în faţa Prusiei lui Wilhelm I au făcut 
mai necesară ca niciodată reconsiderarea raporturilor pe care 
Viena le întreținea cu etniile minoritare. 

Exclusă din Reich-ul pe cale de constituire, Austria trebuie să- 
şi orienteze în mod deschis politica spre popoarele slave ale 
imperiului. Înlocuită de Prusia în lumea germanică, nu-i rămâne 


decât, aşa cum a sfătuit-o Bismarck, „să-şi deplaseze centrul 
spre est“, să se îndrepte spre sud, să profite de dezmembrarea 
Imperiului otoman, având grijă să împiedice propria sa 
dezmembrare. 

Or, raportul de forţe este astfel încât această atitudine nu 
este posibilă decât cu condiţia să se înţeleagă cu una dintre 
minorităţi, chiar cu riscul de a le nemulţumi pe celelalte. Politica 
lui Beust, fost ministru al regelui de Saxa, devenit şeful 
diplomaţiei austriece şi care visează o revanşă faţă de Prusia, 
încearcă să asigure liniştea internă a imperiului şi îl determină 
pe Franz Joseph să se pună de acord cu reprezentanţii 
minorităţii celei mai puternice: ungurii, îngrijoraţi şi ei de 
frământările slavilor. 

Din această situaţie rezultă „Compromisul“ din 1867, semnat 
de Beust şi de Deak, şeful minorităţii liberale din Dieta ungară, 
care stabileşte o formulă originală de asociere între Austria şi 
Ungaria. Prima devine Cisleithania, care cuprinde Boemia, 
Moravia, Galiţia, Bucovina, Slovenia şi Dalmația, a doua ia 
numele de Transleithania (hotarul dintre ele fiind format de râul 
Leitha, afluent al Dunării) şi cuprinde pe lângă teritoriul 
maghiar, Transilvania, Slovacia şi Croaţia. Pentru a marca 
diferenţa dintre cele două naţionalităţi dominante ale imperiului, 
Franz Joseph şi împărăteasa Elisabeta sunt încoronați rege şi 
respectiv regină a Ungariei în iunie 1867. Finanţele, diplomaţia, 
ministerul de război şi marina rămân comune. 

Imperiul Austro-Ungar după compromisul din 1867 


Națiunea ungară, care fusese zdrobită în 1848-1849, este deci 
marea beneficiară a reformei din 1867. Dintr-odată, slavii din 
imperiu au sentimentul că acordul s-a realizat împotriva lor. 
„Prizonieri“ ai austriecilor sau ai ungurilor, ei se arată ostili unui 
compromis din care ei sunt excluşi. Beust i-ar fi spus lui Deak: 
„păziţi-vă hoardele, noi le vom păzi pe ale noastre“. 

După 1867, problema majoră din Cisleithania este cea creată 
de minoritatea cehă. Eşecul din 1848 i-a discreditat pe 
moderaţii din Comitetul Naţional. De acum înainte, grupul cel 
mai dinamic este cel al partidului „Tinerii cehi“, pe care îl 
conduce un profesor universitar din Praga, Tomas Masaryk. 
Orice propagandă fiindu-le interzisă, „Tinerii cehi“ îşi răspândesc 
ideile prin intermediul grupărilor literare şi al societăţii de 
gimnastică Sokol. Ei cer o autonomie ca aceea pe care o au 


ungurii, scoțând în evidenţă faptul că drepturile lor istorice nu 
sunt mai mici decât ale acestora, iar coroana Sfântului 
Wenceslas nu este mai puţin importantă decât cea a Sfântului 
Ştefan. 

Franz Joseph se gândeşte un moment la o „soluţie trialistă“ 
pentru imperiu. Dar se loveşte de dubla opoziţie a ungurilor, 
care se tem că exemplul ceh va contamina populaţiile slave din 
Transleithania, şi a burgheziei germane din Boemia, care se 
teme să nu se vadă redusă la statutul de „hiloţi ai cehilor“. 
Impăratul anulează deci ordonanța care instaura trialismul în 
aceste state şi astfel se rupe definitiv de minoritatea cehă, ai 
cărei reprezentanţi refuză de acum înainte sediul din Reichrat 
de la Viena şi nu văd altă soluţie decât distrugerea imperiului. 

Probleme identice apar şi în Transleithania, agravate de 
intransigenţa ungurilor. Aceştia sunt mai hotărâți decât 
austriecii în chestiunea naționalităților şi în teritoriile pe care 
sunt stăpâni pornesc o acţiune de maghiarizare intensivă a 
popoarelor minoritare. Numai Croaţiei i se recunoaşte o 
aparenţă de identitate confirmată prin crearea unei Diete, a 
unei universităţi la Zagreb şi prin autorizaţia de a folosi limba 
croată în actele administrative. 

Izolaţi de celelalte popoare slave de frontiera din 1867, 
slovacii nu văd altă soluţie pentru a scăpa de maghiarizare 
decât apropierea de cei mai apropiaţi vecini, cehii, universitatea 
din Praga devenind pentru cei mai cultivați dintre ei centrul 
menţinerii identităţii lor naţionale. Separate de religie - primii 
sunt ortodocşi, ceilalţi sunt catolici - şi de evoluţia istorică, 
aceste două popoare privesc spre micul regat independent al 
Serbiei şi visează să se unească formând o Serbie mare, care ar 
deveni regatul slavilor din sud sau „Iugoslavia“. Altfel spus, s-ar 
repeta în Balcani fenomenul care a făcut Piemontul să realizeze 
în jurul lui unificarea Italiei. 

Când, în 1908, guvernul de la Viena anexează provinciile 
slave Bosnia şi Herţegovina, exasperarea slavilor atinge punctul 
culminant. La Belgrad, capitala Serbiei, se formează societăţi 
secrete, dintre care cea mai celebră este „Mâna neagră“. Ele 
sunt obligate să recurgă la acţiuni violente pentru a obţine 
autonomia supuşilor sârbi din imperiu. Rolul lor va fi esenţial în 
desfăşurarea procesului care va duce la primul conflict mondial. 


Compromisul din 1867, care a arătat că monarhia austriacă 
putea să cedeze în faţa unor acţiuni tenace şi hotărâte, şi că 
forţele sale nu-i permiteau să reprime la nesfârşit o mişcare 
naţională, nu a făcut decât să încurajeze celelalte minorităţi 
naţionale ale imperiului să încerce să obţină aceleaşi avantaje 
ca şi ungurii. De aici începe dezagregarea imperiului 
Habsburgilor. De acum înainte, forţele centrifuge vor creşte 
continuu şi vor exercita presiuni asupra guvernului de la Viena. 

In ceea ce-l priveşte, împăratul Franz Joseph îşi dă silinţa să 
frâneze acţiunile forţelor destructive, când folosind în interior 
posibilităţile eventuale ale compromisului, când încercând să 
dirijeze spre exterior energia supuşilor săi, practicând în acest 
sens o politică externă având drept scop, prin ceea ce s-a numit 
Drang nach Osten (marşul spre est), controlul peninsulei 
balcanice. 

Ciocnirea dintre revendicările naţionale ale slavilor şi 
naționalismul austriac, umilit de Franţa în timpul campaniei din 
Italia (1859), de Prusia în 1866 şi de unguri prin compromisul 
din 1867, face ca imperiul habsburgilor şi regiunile sale 
meridionale să devină principala zonă de tensiune din Europa de 
la sfârşitul secolului al XIX-lea. 


Capitolul 6 
EUROPA LUI BISMARCK 


N Din 1871 până în 1890, Europa trece prin epoca 
bismarckiană. Om al Vechiului Regim, cancelarul 
Bismarck nu are altă ambiţie decât să menţină un status- 
quo european avantajos de acum înainte pentru 
Germania, şi nicio altă perspectivă decât aceea a 
echilibrului european. 


MW În această viziune, grija sa principală este să 
interzică Franţei să-şi găsească aliaţi care ar putea să o 
ajute să-şi pregătească revanşa de care se teme. 
Folosind rând pe rând concilierea şi ameninţarea, el işi 
dă silinţța să o facă să-şi schimbe hotărârea de a se 
arunca într-o aventură care ar putea repune în discuţie 
unificarea Germaniei. Dar, în primul rând, el va căuta 
prin acţiuni diplomatice să găsească mijlocul de a 
împiedica Franţa să-şi ia revanşa: el va elabora sisteme 
de alianţe destinate să o împiedice pe aceasta din urmă 
să-şi găsească parteneri. 


IN Prima concretizare a acestei politici este Antanta 
celor Trei Împărați, încheiată în 1872 cu Austria şi Rusia. 
Dar această primă strategie se poticneşte de ambițiile 
opuse ale celor doi aliaţi ai săi, care caută şi unul şi 
celălalt să domine Balcanii. 


N Al doilea plan bismarckian este mult mai complex. 
Bazat pe alianţa cu Austria (Dubla Alianţă), încheiată în 
1879, acesta se dezvoltă în două direcţii: pe de o parte, 
spre Rusia, care de frica izolării, în 1881 acceptă să 
refacă Antanta celor Trei Împărați, pe de altă parte spre 
Italia, rivală a Franţei în Tunisia şi care, în 1882, aderă la 
alianță dând naştere Triplei Alianțe. 


N Sistemul lui Bismarck atinge în sfârşit apogeul în 
1887. La reînnoirea Triplei Alianțe se adaugă încă două: 
una care uneşte Anglia cu Italia pentru menţinerea unui 


status-quo în Mediterana (împotriva Franţei şi Rusiei), 
cealaltă este un tratat secret semnat de Germania şi 
Rusia prin care acestea se angajau să se sprijine 
reciproc. 


N Complexitatea acestui sistem de alianţe şi 
contradicţiile pe care acestea le conțin condamnă 
Germania la un status-quo. Această politică nu putea să-i 
convină multă vreme noului împărat, Wilhelm al Ii-lea, 
dornic să-şi lanseze ţara într-o politică la scară mondială. 
Acesta este motivul evicţiunii lui Bismarck în 1890. 


Cu toate că de la căderea lui Napoleon | nu a mai avut loc 
vreo conflagrație internaţională comparabilă cu războaiele 
Revoluţiei şi Imperiului şi că perioada care a urmat a lăsat în 
memoria europenilor amintirea a ceea ce Henry Kissinger va 
numi „o structură stabilă de pace“, în 1871 mare lucru nu mai 
rămâne din Europa căreia Congresul de la Viena i-a trasat 
frontierele, iar Sfânta Alianţă i-a stabilit conţinutul. Peste tot, 
mişcarea naţională a distrus echilibrul din 1815. 

Germania s-a constituit „prin fier şi sânge“ sub egida Prusiei, 
iar Italia prin aderarea popoarelor din peninsulă la „soluţia 
piemonteză“. În imperiul habsburgilor, Ungaria a obţinut 
recunoaşterea identităţii sale, iar rezistenţa minorităţii slave la 
acţiunile de germanizare şi de maghiarizare întreprinse de Viena 
şi de Budapesta arată că, fără îndoială, Compromisul din 1867 
nu este decât o etapă pe calea emancipării popoarelor supuse. 

În alte părţi ale Europei, revendicările naţionale, chiar dacă 
sunt reprimate şi înăbuşite, joacă un rol esenţial. Popoarele din 
Balcani, rămase sub dominaţia sultanului, nu aşteaptă decât 
ocazia să-şi realizeze dorinţa lor de independenţă. In imperiul 
tarilor, chiar dacă multe popoare alogene (mai ales în Asia 
centrală şi orientală) nu se gândesc să conteste dominaţia 
rusească, finlandezii, balticii, dar mai ales polonezii suportă cu 
greu stăpânirea străină în momentul în care naţionalităţile se 
afirmă în diverse zone ale continentului. Aceasta cu atât mai 
mult cu cât, după insurecția poloneză din 1863, reprimată cu 
cruzime de generalul Muraviev, guvernul țarist a aplicat în 
aceste ţări o politică de rusificare intensă, impunând peste tot 


limba rusă şi religia ortodoxă. 

Până şi Regatul Unit al Marii Britanii, cu dureroasa sa 
„chestiune irlandeză“, se confruntă cu problema naționalităților. 
O mişcare autonomistă din ce în ce mai puternică şi mai 
violentă faţă de dominaţia engleză, cere pentru această insulă, 
în care majoritatea populaţiei vorbeşte o limbă (gaelica) şi 
practică o religie (catolicismul) diferite de cele din Marea 
Britanie, dreptul de a se administra singură (Home Rule), cerere 
pe care majoritatea oamenilor politici britanici o resping cu 
oroare. 

Celelalte state ale Europei de vest, unificate mai demult, nu 
sunt nici ele scutite de protestul naționalităților, fie că acesta 
îmbracă aspectul unei opoziții mocnite, ca în Belgia, între 
flamanzi şi valoni, fie a unei agitaţii sporadice, cum este 
separatismul basc şi catalan în Spania. In sfârşit, trebuie 
menţionat că într-un context la început pacifist, uniunea 
realizată în 1814 între Norvegia (până atunci alipită 
Danemarcei) şi Suedia lui Bernadotte, se va dizolva în 1905, 
fiecare dintre cele două ţări luându-şi de acum înainte destinul 
în propriile mâini. 

În această Europă din ultimele decenii ale secolului, în care 
minoritățile etnice nu încetează să se afirme, orgoliul naţional se 
transformă în „naționalism“, fiecare ţară tinzând să-şi afişeze 
superioritatea în faţa celorlalte şi dorind să triumfe propriile-i 
valori şi interese egoiste. Dacă Regatul Unit găseşte un derivat 
pentru tendinţele sale dominatoare în expansiunea colonială şi 
priveşte cu dispreţ „valurile“ ce agită continentul, istoria Europei 
la sfârşitul secolului al XIX-lea este marcată de două 
antagonisme fundamentale. 

Primul este antagonismul franco-german. Apărut în mişcarea 
de stânga, hrănit cu amintirile glorioase ale „Marii Națiuni“ şi cu 
spiritul generos şi mesianic al personalităţilor de la 1848, apoi 
împins spre dreapta în curentul anilor '80, naționalismul francez 
nu iartă Germaniei victoria din 1870, însoţită de anexarea 
Alsaciei şi Lorenei şi doreşte să-şi ia revanşa care ar permite 
Franţei să recucerească provinciile pierdute. Manifestările 
acestui spirit revanşard sunt numeroase şi se produc în toate 
domeniile vieţii cotidiene ale francezilor, începând cu primele 
clase ale şcolii primare, unde se prezintă hărţi ale Alsaciei şi 


Lorenei încadrate în chenare negre, până la festivitățile 
patriotice care punctează comemorările unor mari momente ale 
istoriei naţionale (spre exemplu, 14 iulie). Formulată sau nu, 
ideea revanşei rămâne prezentă în sufletul multor francezi. 
Acestei germanofobii latente, susceptibilă de a da naştere la 
accese bruşte de agresivitate, îi corespunde de altfel, dincolo de 
Rhin, o ostilitate tot atât de violentă faţă de vecina occidentală. 
__Al doilea antagonism este cel dintre Rusia şi Austria. 
Inlăturată din Germania, aceasta din urmă şi-a îndreptat atenţia 
spre spaţiul balcanic, încurajată din răsputeri pe această cale de 
Bismarck. Drang nach Osten presupune totodată menţinerea în 
imperiu a popoarelor slave şi anexarea teritoriilor balcanice 
supuse încă sultanului şi populate cu creştini ortodocşi. Aceasta 
înseamnă contracararea ambițiilor ţarului, a cărui politică de un 
secol încoace constă în a pândi moştenirea „omului bolnav“, 
pentru a nu-şi extinde influenţa în regiune şi a pătrunde în 
„mările calde“ deschise întregul an navigaţiei şi comerţului 
maritim. 

Or, ţarul are un mijloc de a exercita presiuni eficace asupra 
Imperiului habsburgic, erijându-se în protector firesc al 
popoarelor slave, care îşi revendică autonomia. Din acest punct 
de vedere, un instrument foarte util de acţiune şi de 
propagandă îi este oferit de micul regat al Serbiei, populat de 
slavi ortodocşi şi care, de frica Austriei şi a dominaţiei turceşti, 
s-a plasat sub aripa ocrotitoare a Rusiei. Cum el constituie 
pentru sârbii şi croații din Imperiul austro-ungar un punct de 
atracţie comparabil cu Piemontul din Italia preunitaristă, ţarul 
poate, prin intermediul acestora, să-şi exercite influenţa 
destabilizatoare chiar în interiorul dublei monarhii. 


Bismarck, arbitrul Europei 


Tratatul de la Frankfurt a consfințit dominaţia Germaniei 
asupra Europei continentale. Bismarck, care a provocat în mod 
deliberat războiul împotriva Franţei pentru că i se părea necesar 
desăvârşirii unităţii, se arată de acum înainte satisfăcut şi timp 
de două decenii îşi va folosi uriaşa-i energie pentru menţinerea 
unui status-quo convenabil pentru ţara sa. S-au numit „sisteme 
bismarckiene“ reţelele de alianţe pe care cancelarul s-a străduit 
să le realizeze după 1871 în scopul de a izola Franţa şi de a 
distruge orice veleitate de revanşă din partea acesteia. Acestea 
sunt într-adevăr opera sa şi corespund viziunii sale „prusace“ şi 
„pământeşti“ despre rolul internaţional al Germaniei, cât şi unei 
concepţii despre acţiunea diplomatică care aparţine, sub multe 
aspecte, Vechiului Regim. 

Această concepţie se bazează în primul rând pe principiul 
acordului dintre naţiunile europene, adică pe ideea că marile 
puteri trebuie să se înţeleagă între ele pentru a menţine un 
echilibru şi să respecte raportul de forţe. Desigur, Bismarck nu 
susţine acest principiu decât în măsura în care îi serveşte 
propriilor obiective. Unitatea germană este ca însăşi o lezare 
profundă a status-gquo-ului şi a echilibrului european. Deci, mai 
ales după 1871, când unitatea Reich-ului este realizată, el se 
manifestă ca un susţinător înflăcărat al noţiunii de echilibru şi de 
„acord“ între naţiuni. 

În aceeaşi perspectivă, cancelarul german consideră că 
remodelarea anumitor părţi ale Europei trebuie să se facă, 
atunci când nu poate fi evitată, în interesul marilor state şi fără 
să se ţină cont în niciun fel de revendicările popoarelor mai mici 
(cf. atitudinii sale faţă de bulgari în timpul Congresului de la 
Berlin, pg. 149-150). Or, pentru el, interesele puterilor sunt 
înainte de toate cele ale dinastiilor care le guvernează. Sistemul 
pe care îl reprezintă este deci, cel puţin sub aspectul formei, un 
sistem al Vechiului Regim, bazat pe principiul unirii suveranilor 
legitimi şi al solidarităţii contrarevoluţionare. 

Acesta este mai ales un sistem continental. Acest mare senior 
funciar, pentru care, în ciuda mişcărilor existente, esenţa forţei 
germane rezidă în provinciile rurale şi aristocratice din est, 
intenţionează să asigure hegemonia sau cel puţin supremaţia 


germană asupra continentului, lăsând Angliei supremaţia asupra 
mărilor şi a teritoriilor de dincolo de ocean. El întoarce spatele în 
mod deliberat acţiunii de colonizare care, consideră el, 
îndepărtează Germania de adevăratul ţel. Va trebui să apară un 
puternic curent de opinie, mai ales în cercurile de afaceri din 
Bremen şi Hamburg, pentru ca Bismarck să se resemneze şi să- 
şi dea acordul unor iniţiative, cel mai adesea particulare, care 
vor sfârşi prin instalarea germanilor în sud-vestul Africii (în 
1884), apoi în Togo şi în Camerun. Dar în general, împotriva 
voinţei sale, el preferă să încurajeze planurile coloniale ale 
adversarilor săi virtuali, ale Franţei de exemplu, pe care speră în 
acest fel să o facă să uite ideea revanşei. 

In sfârşit, Bismarck este preocupat înainte de toate de 
măreţia prusacă. După cum s-a văzut, concepţia despre unitate 
a acestui campion al autoritarismului şi al reacţiunii era foarte 
îndepărtată de sentimentul naţional de inspiraţie liberală şi 
revoluţionară. De îndată ce Germania s-a constituit într-un stat 
unitar sub conducerea Hohenzollernilor, ceea ce contează 
pentru el este mai puţin reunirea într-o singură naţiune a 
popoarelor de limbă germanică, ci mai ales să asigure Prusiei 
puterea şi dinastiei gloria. Altfel spus, el se opune 
pangermaniştilor care, dimpotrivă, predică un naționalism 
cuceritor şi doresc să realizeze unitatea „poporului german“. 
„Sistemul“ său este deci, în esenţă, defensiv şi conservator. 

Astfel, imediat după victoria din 1871, el nu manifestă nicio 
dorinţă de a continua expansiunea teritoriului german. Pur şi 
simplu el este convins că anexarea Alsaciei şi a Lorenei, făcând 
din Franţa duşmanul de neîmpăcat al ţării sale, face inevitabil 
un război de revanşă. Personal potrivnic acestei anexări, el nu 
consimte decât la insistenţele statului-major. Atunci când răul s- 
a făcut, nu există altă posibilitate decât pregătirea în vederea 
confruntării cu republica vecină, încercând să amâne scadenţa 
cât mai mult posibil printr-o politică care urmăreşte izolarea 
acesteia din urmă. 

La început, Bismarck se arată conciliant faţă de Franţa, în 
măsura în care el aprobă înţelepciunea şi cumpătarea lui Thiers. 
El nu ezită chiar să elibereze prizonieri de război atunci când 
acesta îi cere ca să lupte împotriva insurgenților Comunei. Apoi 
el acceptă, în 1872, plata anticipată a celor 5 miliarde de franci 


despăgubiri de război şi în schimb aprobă evacuarea treptată a 
teritoriilor ocupate. Dar căderea lui Thiers îl face bănuitor. 
Politica „Ordinii morale“ inaugurată de mareşalul MacMahon îl 
enervează din două motive. Mai întâi pentru că pare să conducă 
la o restauraţie monarhică care, după părerea lui, riscă să facă 
din Franţa un stat puternic, capabil curând de a-şi recuceri 
provinciile pierdute. Apoi, pentru că la ora când el îşi începe 
politica de Kulturkampf împotriva Romei şi a Bisericii catolice, el 
suportă cu greu să-şi vadă vecina ducând o politică deschis 
clericală şi favorabilă papalității. 

Când episcopii francezi şi ziarul ultramontan L'Univers 
protestează împotriva violenţelor comise de Biserica de dincolo 
de Rhin, cancelarul se preface că vede aici începutul unei politici 
comune a statelor catolice - Franţa şi Austro-Ungaria - 
îndreptată împotriva Germaniei şi a Italiei şi ameninţă să 
pornească imediat un război împotriva Franţei. Ministrul de 
externe Decazes trebuie să le ceară reginei Victoria şi ţarului să 
fie garanţii intenţiilor pacifiste ale guvernului francez, pentru a 
dezarma astfel ostilitatea Berlinului. 

Peste câteva luni izbucneşte o nouă criză. Bismarck este 
alarmat de mărirea numărului de cadre din armata franceză, 
hotărâtă prin legea din 1875. El dirijează o vastă campanie de 
presă destinată să popularizeze în Germania perspectiva unui 
război preventiv. Din nou Decazes solicită intervenţia Angliei şi 
Rusiei, puţin dispuse, şi una şi cealaltă, să vadă Reich-ul 
instaurându-şi hegemonia pe continent în urma unui nou conflict 
victorios cu Franţa, iar Bismarck, dornic mai ales să-i 
înspăimânte pe francezi pentru a evita o repunere în discuţie a 
status-quo-ului existent, nu mai insistă. 

De altfel, el s-a grăbit să capete asigurări diplomatice în 
Europa. El ştie că Anglia este puţin dornică să se amestece în 
conflictele continentale şi că Italia este paralizată de problemele 
sale interne şi luptă cu enormele dificultăţi ale unificării 
economice, politice şi culturale. Trebuie deci să se asigure de 
bunăvoința vecinilor celor mai apropiaţi, Austro-Ungaria şi 
Rusia, care, şi una şi cealaltă, pot fi atrase de o alianţă cu 
Franţa; prima pentru a-şi lua revanşa pentru 1866, a doua de 
frica ascensiunii rapide a Germaniei. Dar cum să apropii două 
state ale căror interese sunt atât de vizibil divergente? Asta va 


încerca să facă Bismarck, folosindu-se de  sperietoarea 
revoluţionară, în care nici el nu prea crede, şi realizând sistemul 
de alianţe pe care îl propune celor doi parteneri ai săi, bazându- 
se pe unirea puterilor „tradiţionale“ şi a suveranilor legitimi. 

În felul acesta se constituie „Antanta celor trei împărați“, 
prima formă a „sistemului“ bismarckian. În 1872, în timpul 
marilor manevre de la Berlin, cancelarul aranjează o întâlnire 
între Wilhelm |, Franz Joseph şi Alexandru al Il-lea, în timpul 
căreia sunt puse bazele cooperării lor diplomatice. Urmează 
apoi o serie de convenţii între cele trei puteri. Cea din 6 iunie 
1873, între Rusia şi Germania, stabileşte ca în cazul unui atac 
împotriva unuia dintre cele două imperii, celălalt va interveni 
imediat cu 200.000 de oameni. Semnat în aceeaşi zi, un acord 
austro-rus prevedea consultări între cele două ţări în cazul 
agresiunii din partea unei a treia puteri sau în cazul unor 
divergențe de interese între ele. Pe 22 octombrie, Wilhelm I se 
alătură acestui acord. În 1874, Italia aderă la rândul ei la 
Antantă, aşa încât izolarea Franţei pe continent pare să fie 
aproape completă. În realitate, această alianţă, în care doi 
dintre parteneri se privesc cu neîncredere din cauza intereselor 
lor în Balcani, este doar o simplă faţadă. Incepând din 1875, 
Bismarck se teme de intervenţia Rusiei pentru a-l convinge să 
renunţe la un război preventiv împotriva Franţei. Dar mai ales 
criza balcanică din 1875-1878 va fi cea care va provoca 
prăbuşirea sistemului. 

În august 1875, populaţiile slave din provinciile turceşti din 
Bosnia şi Herţegovina, copleşite de impozite, afectate de grave 
dificultăţi economice şi terorizate de agenţii ruşi şi austrieci, se 
revoltă împotriva autorităţii otomane. Foarte repede, mişcarea 
se întinde şi ajunge în teritoriile bulgare, care tocmai obţinuseră 
autonomia religioasă. Pentru a evita intervenţia puterilor 
europene, sultanul Abdul-Aziz se declară dispus să adopte nişte 
reforme, dar o revoluţie de palat îl alungă de pe tron. 

Succesorul său, Abdul-Hamid, adoptă imediat o acţiune de 
forţă împotriva răsculaților, trimițând în Bulgaria 10.000 de 
mercenari  („baş-buzucii“) care se dedau celor mai mari 
atrocități şi masacrează mai multe zeci de mii de persoane. 
Întreaga Europă este indignată de „ororile din Bulgaria“ 
denunţate de bătrânul lider liberal Gladstone, dar guvernele nu 


sunt dispuse să intervină, influențate de reţinerile cabinetului 
conservator britanic, condus de Disraeli şi ostil oricărui proiect 
de dezmembrare a Imperiului otoman. Numai Muntenegrul şi 
Serbia sar în ajutorul slavilor oprimaţi şi declară război 
sultanului în iunie 1876. Este o luptă inegală: în ciuda sprijinului 
dat de voluntarii ruşi, sârbii sunt învinşi repede de turci, care se 
îndreaptă spre Belgrad. 

O conferinţă a ambasadorilor, organizată la Constantinopole 
în decembrie 1876 sub egida Regatului Unit, încearcă să obţină 
de la sultan reforme fundamentale ca şi promisiunea unei 
autonomii administrative pentru bosniaci şi pentru bulgari. 
Manevrele diluate ale lui Abdul-Hamid o fac să eşueze lăsând 
drum liber celor două puteri direct interesate de criza balcanică: 
Rusia, hotărâtă să intervină singură, şi Austro-Ungaria, care 
semnează cu aceasta din urmă, în ianuarie 1877, o convenţie 
care îi asigură pe ruşi de menţinerea neutralității austriece în 
schimbul Bosniei-Herţegovina. Pe 24 aprilie, ţarul declară război 
sultanului. 

În câteva luni, în ciuda unei slabe pregătiri militare, trupele 
ruseşti îi alungă pe turci din Bulgaria, cuceresc Adrianopolul şi 
ajung până la periferiile Constantinopolului, obligându-l pe 
Abdul-Hamid să accepte o pace a leului. Tratatul de la San- 
Stefano (5 martie 1878) consfinţeşte independenţa totală a 
României, a Serbiei şi a Muntenegrului, ultimele două state 
mărindu-şi teritoriile, în timp ce România trebuie să cedeze 
ruşilor fertila Basarabie de sud în schimbul mlăştinoasei 
Dobroge. Ţarul mai anexează o parte a Armeniei turceşti, în 
timp ce Austro-Ungaria primeşte, aşa cum se prevăzuse, 
administrarea Bosniei-Herţegovina. În sfârşit, punctul esenţial al 
tratatului hotărăşte constituirea „Bulgariei Mari“, cuprinsă între 
Marea Egee şi Dunăre şi între Albania şi Marea Neagră. Acest 
principat autonom este, potrivit termenilor tratatului, vasal şi 
tributar al Porții şi condus de un prinţ de la Rusia. Toate acestea 
duc la crearea în Balcani a unui mare stat slav, protejat de ţar, 
şi la consfinţirea dominaţiei ruşilor asupra peninsulei. 

Imediat, Londra şi Viena protestează vehement. Guvernul lui 
Franz Joseph este indignat văzând călcate în picioare acordurile 
care prevedeau cedarea celor două provincii, Bosnia şi 
Herţegovina, şi constituirea a două principate separate, cel al 


Bulgariei şi al Rumeliei. Disraeli se teme să nu-i vadă pe ruşi 
pătrunzând în Marea Egee prin intermediul Bulgariei vasale şi 
amenințând astfel calea spre Indii. De aceea el îi recheamă pe 
rezervişti, în timp ce Austria se declară gata să înceapă 
ostilitățile împotriva Rusiei dacă aceasta refuză principiul 
revizuirii. 

Pentru a feri Europa de un conflict care ar fi fost fatal 
sistemului de alianţe pe care l-a realizat atât de greu, Bismarck 
se oferă ca mediator între puterile implicate. La congresul 
internaţional convocat la Berlin în iunie-iulie 1878, lui îi revine 
rolul principal; alegerea capitalei germane ca sediu al reuniunii 
şi a cancelarului drept preşedinte dovedeşte autoritatea 
dobândită începând din 1871 de cel ce se vrea „mijlocitorul 
corect“ şi arbitrul echilibrului european. 

Unica sa grijă fiind păstrarea păcii şi menţinerea unui minim 
acord între aliaţii săi austrieci şi ruşi, el se preocupă mai puţin 
ca niciodată de dorinţa popoarelor şi de interesele actorilor 
secundari. El tratează cu cel mai mare dispreţ pe delegaţii turci, 
cărora le declară că „nu se vine la congres pentru a discuta“, şi 
pe cei balcanici, ale căror aspirații spre identitate şi 
independenţă vrea să le ignore. „lată că au trecut două zile, 
declară el, de când marea adunare discută chestiunea bulgară. 
Este o onoare la care bulgarii nici nu se aşteptau“. 

Timp de o lună, Bismarck domină cu toată prestanţa sa 
dezbaterile confuze pe care se străduieşte să le conducă cu 
mână forte, trezind admiraţia colegilor săi, începând cu primul 
secretar francez al congresului, contele de Mouy, care descrie 
astfel acţiunea cancelarului-preşedinte: 

„AŞ îndrăzni să spun că nu a fost niciodată mai el însuşi decât 
în acest fotoliu din care trebuia să ţină în frâu cu o perseverenţă 
severă pretenţiile nestăpânite şi discuţiile furtunoase, să inspire 
încredere printr-o bunăvoință prevenitoare, în sfârşit, să-şi 
urmeze propriile-i planuri părând numai că dă curs voinţei 
colective“. 

Bismarck îşi asumă cu atât mai mare plăcere rolul de arbitru 
cu cât Germania nu are nimic de câştigat din chestiunile în 
litigiu, iar reprezentantul ei doreşte sincer să se ajungă la o 
înţelegere. Dar victoria Rusiei fusese completă şi rezultatele 
obţinute prea spectaculoase pentru ca congresul de la Berlin să 


nu apară, după spusele ţarului, ca o „coaliţie a Europei 
împotriva Rusiei, sub conducerea prinţului de Bismarck“. 

In realitate, actul final al congresului modifică complet 
clauzele tratatului de la San Stefano şi este mai puţin favorabil 
revendicărilor slave. Dacă Rusia păstrează Basarabia şi partea 
sa din Armenia turcească, dacă României i se confirmă 
anexarea Dobrogei, Serbia şi Muntenegru îşi păstrează 
independenţa dar teritoriile lor sunt mult micşorate. Bulgaria 
este însă împărţită în trei teritorii: o Bulgarie autonomă la nord, 
un principat al Rumeliei sub suzeranitate turcească în centru, şi 
partea meridională (Tracia), care, având ieşire la Marca Egee, îi 
rămâne sultanului. 

Austriei i se încredinţează în schimb administrarea Bosniei- 
Herţegovina, pe care le va anexa în 1908, ca şi districtul 
(Sangeac) musulman din Novibazar, care separă Serbia de 
Muntenegru. Cât despre Anglia, în afară de faptul că a reuşit să 
îndepărteze ameninţarea rusească din Mediterana orientală şi 
de pe ruta spre Indii prin canalul Suez, ea primeşte de la Turcia 
o bază strategică de primă importanţă: insula Cipru. 

Congresul de la Berlin are consecinţe importante pentru 
viitorul politic european. Imperiul otoman a suportat un nou 
regres iar principiul integrităţii sale, atât de drag lui Palmerston 
şi succesorilor săi, a fost serios zdruncinat, fără însă ca această 
condamnare tacită a „omului bolnav“ să aducă vreun profit 
minorităţilor naţionale aflate sub jugul sultanului. Marile puteri 
au modificat harta Balcanilor spre propriul lor profit, fără să se 
preocupe de liberul arbitru al popoarelor. Altfel spus, principiile 
pe care s-a bazat restaurarea Europei Vechiului Regim în 1815 
au prevalat la Berlin. 

Problema  rivalităţii austro-ruseşti în Balcani nu a fost 
rezolvată de acest congres. Ea s-a agravat chiar prin înmulţirea 
micilor state supuse ale uneia sau celeilalte dintre cele două 
puteri care îşi dispută dominaţia peninsulei. Chestiunea 
orientală rămâne deci în suspensie şi va rămâne aşa până în 
1914, provocând crize din ce în ce mai dese şi mai grave, până 
la criza finală din care va izbucni Primul Război Mondial. 

Consecința majoră a congresului a fost mai ales aceea că, în 
ciuda prudenței lui Bismarck, Rusia este marea nemulțumită. 
Furios că a trebuit să cedeze în faţa Europei coalizate, ţarul 
învinuieşte nu numai Austro-Ungaria şi Anglia, a căror atitudine 
a fost la urma urmei conformă cu interesele lor. El îl învinuieşte 
şi pe Bismarck pentru că a favorizat dubla monarhie şi consideră 
drept „moartă“ Antanta celor trei împărați, baza a ceea ce s-a 
numit „primul sistem bismarckian“. Aceasta este, aşa cum va 


spune mai târziu cancelarul german, „cea mai gravă greşeală a 
vieţii mele“. 


Tripla Alianţă 


După criza orientală şi congresul de la Berlin, nici nu mai 
poate fi vorba de o reţea de alianţe în care să stea alături 
împăratul Austriei şi ţarul Rusiei. Reacţia acestuia din urmă este 
atât de hotărâtă încât Bismarck se teme ca acesta să nu încerce 
să se apropie de Franţa, ceea ce ar ruina definitiv sistemul său 
diplomatic. De aceea, dând o mare importanţă relaţiilor sale cu 
Viena, el va încerca în acelaşi timp să înlăture cu tact pericolul 
unei alianţe franco-ruseşti. 

El încearcă mai întâi să normalizeze raporturile cu Franţa sau 
cel puţin să le facă mai puţin încordate. Căderea generalului 
MacMahon în 1879 şi obţinerea republicii de către republicani îl 
liniştesc. Nu că ar simţi cea mai mică simpatie pentru sistemul 
politic care a înlocuit cel de-al II-lea imperiu, dar este convins că 
Germania nu are de ce se teme de un regim prin esenţă 
neputincios. În plus, în timpul congresului de la Berlin, el i-a 
încurajat din răsputeri pe diplomaţii francezi să înceapă 
cucerirea Tunisiei, sperând în felul acesta să distragă atenţia 
naţionalismului francez de la vreo intenţie revanşardă. Asistăm 
deci la o relativă destindere a raporturilor dintre cei doi 
beligeranţi. 

Aceasta nu-l împiedică însă pe cancelar să vegheze la 
menţinerea izolării Franţei, ceea ce presupune un sistem 
diplomatic cu Imperiul austro-ungar. În virtutea tradiţiei şi din 
prietenie pentru ţar, Wilhelm I ar fi preferat o alianţă cu Rusia. 
Considerând mult prea fiabilă realizarea în centrul Europei a 
unui bloc al puterilor germanice, Bismarck a trebuit să amenințe 
din nou că va părăsi funcţia de cancelar pentru a avea câştig de 
cauză. La 7 octombrie 1879 este semnat tratatul cu Viena care 
pune bazele Dublei Alianțe. Ministrul austriac, Andrassy, 
nedorind să participe la un eventual război franco-german, 
obţine clauza ca această alianţă să fie exclusiv defensivă şi 
îndreptată împotriva Imperiului țarist. 

În mod paradoxal, rezultatul acestei alianţe este apropierea 
Rusiei de puterile germanice. Alexandru al II-lea se simte izolat 
în Europa. De la revolta poloneză din 1863, adoptând cu 
hotărâre o poziţie absolutistă, el respinge o apropiere cu Franţa 
republicană, căreia îi reproşează, în afară de regimul politic, 


ospitalitatea faţă de exilaţii politici care complotează împotriva 
Imperiului țarist. 

Impresionat de forţa blocului austro-german, el caută să i se 
alipească. Guvernul lui Franz Joseph nu este defel entuziasmat 
dar sfârşeşte prin a ceda şi, pe 18 iunie 1881, este semnat un 
nou tratat al „celor Trei împărați“, care stipulează că în cazul în 
care una dintre cele trei puteri ar fi atacată de o a patra putere, 
celelalte două ar păstra o binevoitoare neutralitate. In plus, 
Austria şi Rusia se angajează să nu modifice în mod unilateral 
status-quo-ul existent în Balcani. Bismarck îşi asigură astfel 
neutralitatea ţarului în eventualitatea unui război cu Franţa. 

În anul următor, al „doilea sistem bismarckian“ se extinde 
prin aderarea ltaliei, unde, în perioada „Ordinii morale“, toată 
lumea se teme că prezenţa la Roma a guvernului regal va fi 
repusă în discuţie. Cu abilitate, Bismarck i-a făcut pe italieni să 
întrevadă posibilitatea unei instalări definitive în Tunisia, în timp 
ce îi împinge pe francezi să intervină în regiune, ceea ce şi fac în 
1881, provocând în Italia o violentă reacţie de galofobie. Aşa 
încât, guvernul de la Roma, în căutarea unei alianţe care să-l 
apere în viitor de un asemenea afront, îşi întoarce privirile spre 
Berlin, hotărât să lase pe planul doi revendicările sale 
iredentiste (după 1870, Trento şi Triest rămân sub ocupaţie 
austriacă). 

Bismarck se lasă mai întâi rugat, întrebându-se ce se poate 
face cu această „potaie care îi latră la picioare“. Până la urmă el 
acceptă alianţa cu Italia şi, pe 20 mai 1882, este semnat tratatul 
Triplei Alianțe. Dispoziţiile acestui act strict defensiv sunt 
complexe. El stipulează că în cazul în care Italia ar fi atacată de 
Franţa, celelalte două puteri semnatare i-ar acorda asistenţă. 
Dacă războiul ar izbucni în urma unei agresiuni provocate în 
mod indirect de Franţa împotriva Germaniei, Italia ar trebui să 
intervină alături de aceasta din urmă. În schimb, ea nu ar trebui 
să acorde ajutor Austro-Ungariei decât dacă aceasta ar fi 
atacată în acelaşi timp de Rusia şi de Franţa. 

Cu Tripla Alianţă şi cu „Antanta celor trei împărați“, Bismarck 
a pus deci la punct o reţea complexă de alianţe care menţine 
Franţa izolată şi asigură Reich-ului neutralitatea tuturor marilor 
puteri europene în cazul în care acesta ar trebui să ducă un nou 
război în vest. Timp de câţiva ani, acest sistem funcţionează 


aproape perfect, cu atât mai mult cu cât Franţa, preocupată de 
cuceririle sale coloniale, intră în conflict cu Anglia în Egipt şi în 
Africa. Evenimentele din 1866-1877, care trezesc ostilitățile 
austro-ruseşti din zona balcanică, îl vor determina pe cancelar 
să-şi aranjeze dispozitivul de alianţe. 


Apogeul sistemului bismarckist 


Profitând de avantajele create de Congresul de la Berlin, la 
începutul anilor 1880, Austro-Ungaria elaborează o politică de 
apropiere faţă de puterile pe care Rusia le consideră clientele 
sale tradiţionale: Serbia şi România semnează cu ea, în 1881 şi 
respectiv în 1883, acorduri ale căror clauze rămân secrete, dar 
care îngrijorează suficient guvernul tarist. În Bulgaria, unde 
Rusia a crezut că îşi va impune cu uşurinţă protectoratul, pare 
să triumfe tot influenţa austriacă, odată cu alegerea din iunie 
1887 a lui Ferdinand de Saxa-Coburg drept suveran al acestei 
ţări riverane Mării Negre şi care, cu doi înainte, anexase 
Rumelia. Aceste eşecuri înregistrate de guvernul de la 
Petersburg fac din nou să pară perimată Antanta celor Trei 
împărați. Nici nu se mai pune problema ca Bismarck să menţină 
în aceeaşi alianţă două puteri care, prin intermediul unor mici 
ţări, se înfruntă de acum deschis pe scena balcanică. 

În acelaşi timp, cancelarul german întâmpină noi dificultăţi cu 
Franţa. În ianuarie 1886, generalul Boulanger a devenit ministru 
de război. Militar cu mare prestanţă şi demagog dibaci, el apare 
ca un om al revanşei şi trezeşte în Franţa tendinţe germanofobe 
care de la începutul deceniului par să se fi potolit puţin. 
Neliniştit de acest val de naționalism (sau prefăcându-se că 
este), Bismarck hotărăşte mărirea efectivelor armatei. „Cu 
republica lor, declară el, francezii sunt la capătul neînțelegerilor. 
Pentru a ieşi din încurcătură ei se vor lansa într-un război“. 

În aprilie 1887, un incident la început nu prea grav, se 
transformă într-o criză gravă şi pare că va duce la izbucnirea 
conflictului. Un comisar al poliţiei franceze, în post la Pagny-sur- 
Moselle, agent de contraspionaj, Schnaebele, este arestat la 
frontieră în momentul când este chemat de colegul său german 
pentru motive de serviciu. Acest episod al luptei dintre serviciile 
secrete, în care Bismarck nu are niciun amestec, provoacă în 
Franţa o emoție profundă. Boulanger vorbeşte de mobilizare. 
Sângele rece al preşedintelui republicii, Jules Grévy, şi al 
ministrului de externe, Flourens, care reuşesc să convingă 
Consiliul de miniştri să respingă această măsură care putea 
declanşa războiul, şi atitudinea conciliantă a lui Bismarck, 
permit să se evite dezastrul. Cu toate acestea, chiar dacă 


republicanii reuşesc să-l îndepărteze din guvern pe „generalul 
Revanşă“, concepţiile lui Boulanger se vor transforma curând 
într-o mişcare de opinie, motiv de unire a tuturor celor ce se 
opun republicii parlamentare şi care devine creuzetul tuturor 
promisiunilor naţionaliste. Bismarck care, fără îndoială, nu a 
avut niciodată intenţia de a declanşa împotriva Franţei un război 
preventiv, dar a profitat de tensiunea provocată de afacerea 
Schnaebele pentru a obţine de la Reichstag o intensificare a 
efortului militar, se foloseşte de acest pericol potenţial pentru a 
încerca să-şi consolideze alianțele şi elaborează un al treilea 
„Sistem“ care marchează apogeul acţiunilor sale internaţionale. 

Nevoia în care se găseşte cancelarul de a consolida reţeaua 
prieteniilor germane îl determină să ofere Italiei, în momentul în 
care se pune problema reînnoirii Triplei Alianțe, un număr de 
avantaje pe care i le refuzase cu dispreţ cu câţiva ani mai 
devreme când guvernul de la Roma i le solicitase. Conştient de 
interesul pe care ţara sa îl trezeşte acum aliaţilor, contele 
Robilant, ministrul italian de externe, îşi măreşte pretenţiile şi 
obţine în schimbul reînnoirii tratatului, garanţia status-guo-ului 
în Mediterana îndreptat împotriva unor eventuale presiuni 
franceze în Tripolitania şi promisiunea unei compensaţii în cazul 
în care Austria ar obţine noi avantaje în Balcani. 

Tripla Alianţă capătă astfel un caracter ofensiv îndreptat 
împotriva Franţei. Cu toate acestea, criza franco-germană 
potolindu-se, Bismarck consideră foarte mari angajamentele pe 
care a trebuit să şi le asume faţă de ltalia. De aceea el face 
eforturi să le împartă cu o altă putere şi înlesneşte în acest scop 
negocieri anglo-italiene care duc la acordul din februarie 1887, 
prin care cele două ţări îşi afirmă dorinţa de a menţine un 
status-quo mediteraneean, incluzând şi Marea Egee şi Marea 
Neagră. Aceste acorduri sunt deci îndreptate atât împotriva 
politicii balcanice a Rusiei, cât şi împotriva Franţei, Regatul Unit 
ajungând în acest mod să se asocieze indirect la Tripla Alianţă. 

Dar Bismarck consideră că opera sa este neterminată atât 
timp cât nu a îndepărtat riscul unei alianţe franco-ruse. Timpul 
presează, căci Antanta celor trei împărați expiră în iunie 1888, 
iar ţarul, nemulţumit de succesele austriece în Balcani îşi 
manifestă intenţia de a se retrage. Acest lucru este cu atât mai 
grav cu cât, pentru prima dată, propunerile franceze îşi găsesc 


ecou în Rusia pe lângă reprezentanţii mişcării panslaviste. 
Totuşi, cu toate că noul ţar, Alexandru al Ill-lea, realizează că 
alianţa cu Germania nu i-a fost până acum de mare ajutor în 
realizarea ţelurilor sale balcanice, el simte încă o mare 
neîncredere faţă de regimul republican şi nu trece peste părerile 
ministrului său de externe, germanofilul Giers, care sfârşeşte 
prin a-l convinge să semneze, în iunie 1887, un tratat cu 
Germania, aşa-zis de „contra-asigurare“: el asigură Austria de 
neutralitatea Rusiei în cazul unui război împotriva Franţei. În 
schimb Reich-ul promite ţarului sprijinul său diplomatic în 
problema bulgară şi în cea a Strâmtorilor, ceea ce nu este defel 
compatibil cu alianţa austro-germană. 

Incheierea acestui ultim act diplomatic marchează apogeul 
sistemului lui Bismarck. Legată de Austro-Ungaria şi Italia printr- 
o alianţă defensivă potrivit legii, aflată în contact cu Anglia şi cu 
Rusia, Germania se află mai mult ca niciodată în centrul scenei 
europene. Niciodată Franţa nu a fost mai izolată ca în vara lui 
1877, când triumfă diplomaţia cancelarului de fier. 

In realitate, sistemul este mai puţin solid decât pare. El se 
bazează pe caracterul strict secret al contractului de contra- 
asigurare şi depinde deci de o simplă indiscreţie. Or, la Berlin 
există destui diplomaţi care critică complexitatea şi fisurile 
edificiului, scoţându-i în evidenţă contradicţiile. Atâta timp cât 
domneşte Wilhelm |, care îşi păstrează încrederea în făuritorul 
unităţii germane, Bismarck poate continua să „jongleze cu cinci 
bile dintre care două sunt mereu în aer“. Dar când Wilhelm al Il- 
lea se urcă pe tron în iunie 1888, el se arată sensibil la criticile 
care-i sunt adresate cancelarului şi politicii externe a acestuia. 

Neînţelegerea dintre cei doi bărbaţi se agravează din motive 
care nu mai ţin de antagonismul concepţiilor lor diplomatice, iar 
în martie 1890 izbucneşte un conflict din cauza reînnoirii 
tratatului de contra-asigurare. Bismarck îşi dă demisia şi, spre 
marea lui surpriză, Kaiserul i-o acceptă. Îndepărtat de la putere, 
el nu-i poate împiedica pe succesorii lui să ducă o politică opusă 
celei pe care o dusese el faţă de Rusia, în scopul de a o 
împiedica să facă o alianţă cu Franţa. Refuzând să reînnoiască 
tratatul care leagă Germania de Imperiul rus, Wilhelm al II-lea 
concepe pentru Germania ambiţii mari, care sunt acelea ale 
unei Weltpolitik. De aceea el nu ezită să dea prima lovitură 


sistemului de alianţe continentale urzit cu răbdare de bătrânul 
cancelar şi în care Reich-ul a trebuit să joace, timp de douăzeci 
de ani, rolul de arbitru şi de putere dominantă în Europa. 

SOCIETAŢILE EUROPENE IN A DOUA JUMATATE A SECOLULUI AL 
XIX-LEA 


E În a doua jumătate a secolului al XIX-lea, în partea 
de nord-vest a continentului se dezvoltă capitalismul 
industrial. Dar tinde să apară o prăpastie între Europa 
industrială a „calului putere“ şi Europa arhaică a „calului 
de tracțiune“ din est şi din sud. 

Pe teritoriile industrializate se operează o modificare a 
hărților în favoarea Germaniei şi în detrimentul Regatului 
Unit. În sfârşit, crizele economice şi mai ales marea 
depresiune din anii 1873-1875 repun în discuţie dogmele 
capitalismului liberal din cauza concentrării sau a 
protecționismului care denaturează condițiile 
concurenţei. 


N Acest apogeu economic este însoțit de întâietatea 
europeană în lumea epocii. Aceasta din urmă este 
marcată de triumful imperialismului european. Emigrația 
europeană duce la constituirea unor vaste imperii 
coloniale şi la răspândirea dincolo de mări a limbilor, a 
tehnicii, a religiilor şi a modelelor instituţionale şi 
culturale ale bătrânului continent. Întâietatea ştiinţifică 
şi tehnică a europenilor, bogăția capitalurilor lor 
investite în străinătate le asigură influența politică 
asupra planetei. 


N Nemaifiind îngrădită, datorită liniilor ferate, a 
alfabetizării sau a serviciului militar, lumea rurală 
cunoaşte o îmbunătățire lentă a condiţiilor de locuit, a 
tehnicilor utilizate, a modului de viață, dar îşi pierde 
trăsăturile specifice şi începe să adopte modelele 
urbane. 


IN O altă evoluție importantă: urbanizarea şi 
industrializarea provoacă o creştere rapidă a păturii 
muncitorilor. Condiţiile sale de viață evoluează datorită 
bunăstării generale şi luptelor muncitoreşti. Acestea 


sunt realizarea sindicalismului în plină dezvoltare şi a 
socialismului, care cunoaşte la sfârşitul secolului 
pătrunderea concepțiilor marxiste. 


N Dar gruparea socială care câştigă în urma evoluţiei 
economice este burghezia, corp heteroclit, care, de la 
clasele dominante, care controlează băncile şi industria, 
până la „clasele mijlocii“, a căror eterogenitate devine o 
regulă, tinde să-şi unifice modul de viaţă. 


De la mijlocul secolului al XIX-lea până în 1914, Europa 
cunoaşte o perioadă de apogeu care ia sfârşit într-un mod tragic 
odată cu primul conflict mondial. Prin vitalitatea demografică, 
prin puterea industrială şi financiară, prin influenţa civilizaţiei 
intelectuale şi artistice, prin progresul tehnologic şi ştiinţific, ea 
domină direct sau indirect cea mai mare parte a teritoriilor 
descoperite şi a spaţiilor maritime. Sigură pe ea, convinsă de 
superioritatea modelelor politice şi culturale pe care le-a creat, 
ea îşi înscrie supremaţia într-o filozofie a istoriei care se sprijină 
când pe concepte rasiste, inspirate de darwinism, când pe ideea 
misiunii civilizatoare a omului alb. 

În timp ce îşi impun astfel restului lumii modul de viaţă şi de 
gândire şi îşi făuresc imense imperii coloniale răspândite pe cele 
cinci continente, statele europene transpun la scară planetară şi 
conflictele de interese care le fac de secole să se înfrunte. 
Ciocnirile imperialiste dintre marile puteri intensifică înclinațiile 
războinice pe care le hrănesc ambițiile acestora şi dorinţa de 
independenţă a popoarelor aflate sub jug străin. Şi aceasta într- 
un moment în care, într-un context de criză morală şi culturală 
legată de frământările de la sfârşitul secolului, sentimentul 
naţional se transformă în naționalism şi sfârşeşte într-o dorinţă 
de putere sau în atitudini „defensive“, purtătoare ale germenilor 
războiului. Când acesta va izbucni în 1914, principalele puteri 
europene se vor angaja într-un adevărat conflict sinucigaş. 

Din cauză că nu au ştiut să menţină între ele un minimum de 
înţelegere şi de echilibru, fie în spiritul principiilor lui Napoleon 
al III-lea, sau în cele ale lui Bismarck, ele se scufundă în istoria 
propriului lor declin. 


Dezvoltarea capitalismului industrial 


Între 1850 şi 1914, industrializarea Europei se accelerează şi 
cuprinde noi spaţii continentale. Producţia industrială, care 
creşte de la 3 la 4% anual, devine de şapte ori mai mare în 
această perioadă în care totuşi importanţa sa în raport cu restul 
lumii se reduce (62% din producţia mondială în 1870, 44% în 
1913). Această creştere formidabilă se datorează în acelaşi timp 
continuării progreselor înregistrate de industriile cheie în prima 
jumătate a secolului şi dezvoltării noilor industrii şi energii. 

Sectoarele cheie ale primei revoluţii industriale îşi păstrează 
într-adevăr rolul lor de stimulare. Textilele îşi păstrează un loc 
deosebit, capacităţile de producţie mărindu-se în ritm cu 
inovațiile tehnice, cu mecanizarea şi cu puternica creştere 
demografică. Chiar dacă primul loc este ocupat de Regatul Unit, 
începând cu ultimele decenii ale secolului al XIX-lea, acesta 
trebuie să înfrunte concurenţa altor ţări producătoare. Numai în 
Europa, regiuni precum cea din Ivanovo (Manchesterul rusesc), 
cunoscută în industria bumbacului, sau cea a Milanului în 
domeniul mătăsii, intră în competiţie cu regiunile tradiţionale ale 
acestor industrii, mari consumatoare de mână de lucru. 

Siderurgia face un imens salt înainte odată cu perfecţionarea 
procedeelor care permit transformarea fontei în oţel - 
convertizorul Bessemer în 1856, furnalul Martin-Siemens în 
1864 - şi cu rolul stimulator al industriilor feroviare, al 
construcţiilor navale şi al arhitecturii metalice. La răscrucea 
dintre cele două secole, în timp ce se desăvârşeşte fixarea 
marilor zone de producţie care folosesc cărbunele şi fierul 
(ţinutul negru galez, Midland, Ruhr, Silezia, Lorena, bazinele de 
huilă din nord/Pas-de-Calais şi din Borinage/Belgia, regiunile 
Doneţului şi din Krivoi-Rog/Ucraina etc.), metalurgia grea tinde 
să devină indicatorul cel mai sigur al activităţii şi puterii 
economice. In 1913, statele industrializate din Europa produc 
aproximativ două treimi din cele 78,5 milioane de tone de fier şi 
din cele 76,5 milioane de tone de oţel produse în lume, dar locul 
întâi este deţinut de acum înainte de Statele Unite (31,4 şi 31,8 
milioane de tone), înaintea Germaniei (16,7 şi 16,3), a Angliei 
(10,4 şi 9) şi a Franţei (5,3 şi 3,5). 

In sfârşit, cărbunele, principala sursă de energie datorită 


maşinii cu aburi, rămâne baza puterii economice a Europei. 
„Huila, spunea Friederich Siemens, este măsura tuturor 
lucrurilor“ şi permite într-adevăr, împreună cu oţelul, să se 
stabilească o ierarhie reală între puterile industriale. În 1913, 
din cele 1.200 de milioane de tone extrase în întreaga lume (în 
1850, 90 milioane de tone, iar în 1880, 300 de milioane), Anglia 
produce 300 milioane de tone (în 1870, 100 de milioane), 
Germania aproape 200 de milioane (de şase ori mai mult ca în 
1870), Franţa 40 de milioane, Rusia 33 de milioane, Belgia şi 
Austria respectiv 22 de milioane şi 17 milioane. Dar şi în acest 
sector Statele Unite domină cu o producţie de 517 milioane de 
tone (33 în 1870). 

Pe lângă aceste trei sectoare cheie ale dezvoltării industriale, 
începând din 1880, ştafeta este preluată de industriile noi, 
rezultat al realizărilor obţinute din 1850 de cercetarea ştiinţifică 
şi tehnică. Astfel, în câteva decenii, chimia trece de la etapa 
laboratorului secret şi oarecum îndoielnic, la aceea a producţiei 
de masă. Ea este revoluţionată de o serie de descoperiri 
ştiinţifice care dau naştere chimiei organice şi permit fabricarea 
în cantităţi mari a unor produse de bază, ca soda (procedeul 
Solvay) şi acidul sulfuric. Chimia este folosită de acum înainte 
pentru fabricarea fibrelor artificiale (mătasea artificială), a 
coloranților de sinteză, a îngrăşămintelor, a căror folosire 
masivă va schimba în anumite regiuni economia rurală, a 
produselor care înlocuiesc lemnul şi bagaua (celuloidul), a 
explozivelor (dinamita). Ea stă la originea industriei 
farmaceutice şi a industriei frigorifice (francezul Charles Tellier 
realizează congelarea artificială cu ajutorul eterului metilic şi a 
clorurii de calciu care permite navei Le Frigorifique, în 1876, să 
facă prima sa călătorie dus-întors spre America de Sud cu o 
încărcătură de carne), a industriei fotografice și 
cinematografice. Întreaga Europă industrializată participă la 
această revoluţie a chimiei, dar Germania este cea care domină 
acest sector atât din punct de vedere al producţiei, cât şi al 
exportului. 

Electricitatea este poate principala inovaţie a celei de-a doua 
jumătăţi a secolului, atât ca sursă de energie folosită pentru a 
acţiona motoarele, cât şi ca metodă de iluminat care va înlocui 
curând gazul şi lampa cu petrol. Dacă inventarea lămpii 


incandescente în 1879 se datorează americanului Edison (o 
primă reţea urbană funcţionează la New York începând din 
1882), europenii sunt cei care fac pasul hotărâtor în industria 
electricităţii: belgianul Gramme perfecţionează primul dinam în 
1869, iar francezii Bergès şi Deprez inventează procedeele de 
captare a energiei apei („huila albă“) şi de transportare la 
distanţă a curentului electric obţinut astfel. De acum, în 
numeroase regiuni muntoase se vor construi uzine 
electrochimice şi electrometalurgice care, în Franţa, în Italia, în 
Germania de sud, în Elveţia, relansează în parte activitatea 
acestor regiuni şi dau naştere unor ramuri industriale (oţeluri 
speciale, aluminiu). 

In sfârşit, născută din progresele mecanicii şi din utilizarea 
unei noi surse de energie, petrolul, industria de automobile se 
dezvoltă la începutul secolului al XX-lea în mai multe ţări 
europene, mai ales în Italia şi în Franţa, unde se produc în 1913, 
45.000 şi respectiv 25.000 de autovehicule. La această dată, 
acest mijloc de transport, zgomotos şi nu prea confortabil, 
constituie încă, în Europa, un produs de lux, adevărat simbol al 
burgheziei înstărite şi progresiste, în timp ce de cealaltă parte a 
Atlanticului, primii paşi ai standardizării permit deja pieţei 
americane să înghită o producţie de 500.000 de vehicule pe an. 

La baza acestei dezvoltări fără precedent a activităţilor 
industriale de pe bătrânul continent se află un anumit număr de 
condiţii, dintre care unele sunt deja prezente în prima jumătate 
a secolului şi constituie în acelaşi timp cauzele şi efectele 
transformărilor care au fost prezentate. 

Revoluţionarea transporturilor şi a mijloacelor de comunicare 
permite totodată scurtarea distanțelor, micşorarea costurilor şi, 
în consecinţă, creşterea afluenţei de mărfuri şi de călători, ceea 
ce stimulează sectoarele metalurgiei, mineritului şi lucrărilor 
publice. Aceste fenomene se produc în navigația maritimă odată 
cu înlocuirea treptată a vaporului cu pânze cu „steamerul“ care 
leagă Europa de celelalte părţi ale lumii într-un timp de două 
sau de trei ori mai scurt, iar preţul navlului se reduce de 10-12 
ori între 1860 şi 1910. Acelaşi lucru se petrece şi în 
transporturile feroviare, a căror reţea europeană depăşeşte cei 
40.000 de kilometri de la început şi ajunge în ajunul războiului la 
330.000 de kilometri. In urma unei investiţii fără precedent - 9 


miliarde de livre numai în Regatul Unit până în 1905 - în cea mai 
mare parte a Europei sunt construite reţele dense care leagă 
între ele marile zone industriale, dar şi regiuni până acum 
izolate. Progresele tehnice realizate în ceea ce priveşte puterea 
şi caracterul mobil (invenţia burghiului permite luarea curbelor 
accentuate), frânarea, construirea infrastructurilor, 
semnalizarea, fac ca până la sfârşitul secolului trenurile să poată 
atinge viteze medii de 75 de kilometri pe oră pentru călători şi 
de 60 km pe oră pentru mărfuri până la 2.000 de tone, asta 
însemnând de 400 de ori capacitatea unei diligenţe cu o viteză 
de zece ori mai mică. În sfârşit, marile străpungeri alpine - 
tunelurile Semmering în 1854, Saint-Gothard şi Simplon în 1882 
şi respectiv 1906 - uşurează schimburile comerciale între 
Europa de nord şi Mediterană. 

Această revoluţie a transporturilor care o influenţează şi o 
amplifică pe cea a mijloacelor de transmitere a informaţiilor şi a 
gândirii la distanţe foarte mari (telegraful electric care foloseşte 
alfabetul Morse, apoi telefonul şi telefonia fără fir) este o 
condiţie fundamentală a modernizării economice a ţărilor 
europene. Ea permite punerea în valoare a unor resurse până 
atunci inaccesibile, specializarea regiunilor şi deschiderea lor 
spre lume, desfacerea produselor în toate punctele cardinale la 
preţuri relativ mici. Ea favorizează schimburile comerciale 
intraeuropene şi cu restul lumii şi în acelaşi timp concură la 
transformări radicale din structurile financiare capitaliste. 

Punerea în practică a inovaţiilor din sectoarele industriale 
cheie şi din transporturi a cerut mobilizarea unor cantităţi 
enorme de capital, în timp ce intensificarea fără precedent a 
schimburilor internaţionale (care au crescut de 30 de ori într-un 
secol) presupunea o creştere tot atât de spectaculoasă a masei 
monetare în circulaţie. Începând din 1850, această cerinţă a fost 
parţial acoperită de sosirea metalelor preţioase extrase din 
minele din California, din Canada, apoi din Alaska, din Australia 
şi din Africa de Sud, deprecierea argintului în raport cu aurul 
determinând marile puteri să-l prefere pe ultimul pentru a plăti 
în cont schimburile internaționale introducând astfel 
monometalismul în aur. Anglia a ales acest drum încă din 1816, 
Germania din 1873 urmată de ţările scandinave apoi de Franţa 
(1876), de ltalia şi de Elveţia (1878), de Belgia, de Austro- 


Ungaria (1892) şi de Rusia în 1897. 

S-a dovedit foarte repede totuşi că circulaţia monedei 
metalice nu era suficientă pentru a acoperi nevoile comerţului 
internaţional şi că întreprinderile familiale erau prea mici pentru 
a poseda capitalurile necesare cumpărării şi întreţinerii 
maşinilor moderne. De aici a rezultat, în afară de extinderea 
monedei fiduciare (formată din bilete de bancă convertibile în 
cecuri), o dezvoltare considerabilă a creditului, banii disponibili 
fiind manevraţi prin bănci şi împrumuturi pe termen lung 
industriaşilor şi oamenilor de afaceri care aveau nevoie de ei 
pentru investiţii. Şi aici Anglia a fost deschizătoare de drumuri, 
autorizând, la începutul deceniului 1830, constituirea băncilor ca 
societăţi pe acţiuni (Joint-Stock Banks). Franţa, şi apoi 
Germania, o imită după 1850, dotându-se cu instituţii de credit 
care nu întârzie să se diferenţieze în bănci comerciale, care 
lucrează cu capitaluri proprii, fac speculaţii şi controlează direct 
întreprinderile industriale şi comerciale, şi în bănci cu depozit, 
care primesc bani de la particulari, gestionează valorile lor 
mobiliare, le acordă credite garantate cu bunuri comerciale. 
Completând ansamblul sistemului, o bancă centrală controlează 
în fiecare stat emisiunea monedei naţionale. 

In a doua jumătate a secolului, în principalele ţări 
industrializate se constituie astfel puternice organisme bancare 
care, de la o zi la alta, joacă un rol tot mai determinant în 
economia capitalistă. Marile bănci private din Londra, Big Five 
National and Provincial Westminster, Midland, Lloyds, Barclays, 
cele din Franţa - Comptoir d'Escompte de Paris (1848), Société 
Generale (1864), Banque de Paris (1859), Credit Lyonnais 
(1863) -, băncile din Germania - cei patru „D“: Deutsche Bank, 
Diskonto, Dresdner Bank, Darmstădter Bank - îşi angajează 
propriile capitaluri sau pe cele ale depunătorilor în împrumuturi 
pe termen lung, în sectoarele cele mai dinamice ale economiei, 
contribuie la delimitarea  adevăraţilor poli economici şi 
geografici ai dezvoltării, susţinând regiunile cele mai apte 
pentru o puternică înflorire industrială (Ruhr, bazinul huilei 
franco-belgian, Lancashire etc.) şi se implică imediat în 
întreprinderi la mari distanţe care vor constitui una din bazele 
imperialismului european. 

De la începutul anilor 1880, bursele de valori mobiliare au şi 


ele rolul de a stimula dezvoltarea capitalismului modern: aici se 
schimbă acţiuni şi obligaţiuni care furnizează întreprinderilor 
capital şi bani pe termen lung. In Europa, cele mai importante îşi 
au sediul la Paris, Londra, Berlin şi Frankfurt. 


Contrastele Europei industrializate 


Marea dezvoltare a producţiei şi a schimburilor comerciale, 
care este specifică celei de-a doua jumătăţi a secolului al XIX- 
lea, nu se manifestă cu aceeaşi intensitate pe tot spaţiul 
european. Diferenţele observate în cursul perioadei precedente 
între nord şi sud, între regiunile occidentale care au trecut 
devreme prin revoluţia industrială şi zonele continentale din 
centru şi est, care îşi păstrează trăsăturile arhaice ale unei 
economii prin excelenţă rurală, sunt departe de a fi dispărut 
chiar dacă nu s-au adâncit. Altfel spus, diferenţa clasică dintre 
Europa „calului de tracţiune“ şi Europa „calului putere“, în linii 
mari, rămâne în continuare valabilă. Privită în detaliu, chiar dacă 
a doua continuă să se extindă în detrimentul celei dintâi, nici 
una, nici cealaltă nu reuşesc să formeze ansambluri omogene. 
În est şi în nord şi alte state se angajează cu paşi mici în 
procesul de modernizare, în timp ce ierarhia marilor puteri 
industriale din Europa de nord-vest tinde să se modifice. 

Austro-Ungaria şi Italia, care se încadrează în prima categorie, 
prezintă caracteristici asemănătoare. La sfârşitul secolului al 
XIX-lea, industrializarea se limitează aici la zone bine delimitate: 
triunghiul  Torino-Genova-Milano, extremele muntoase ale 
Boemiei şi regiunea Vienei. În cele două ţări, modernizarea 
economică a fost frânată de reprezentanţii marii proprietăţi 
funciare care se opun oricărei reforme agrare, se supără pe 
investiţiile industriale şi consideră în majoritate că menţinerea 
privilegiilor proprii şi a liniştii sociale sunt garantate de 
durabilitatea structurilor tradiţionale. În Italia, unde adoptarea în 
1887 a unui protecţionism sever paralizează eforturile de 
modernizare, insuficienţa capitalurilor naţionale face imperios 
apelul la investiţii externe - franceze în prima etapă, germane 
mai târziu -, ceea ce plasează anumite sectoare economice sub 
control financiar străin. 

Acelaşi lucru se întâmplă şi în Rusia, unde industrializarea, 
începută în anii 1880, este departe de a fi desăvârşită în ajunul 
războiului. La această dată, pământul rămâne principala sursă 
de venituri mari şi foloseşte mai mult de 80% din populaţia 
activă. Fără îndoială, producţia agricolă este importantă din 
punct de vedere cantitativ (22 milioane de tone de grâu, 10 


milioane de tone de sfeclă, 85% din recolta mondială de in) şi 
duce la exporturi masive (45% din grâu, 25% din cartofi), dar 
randamentele rămân extrem de mici din cauza slabei 
mecanizări, a folosirii insuficiente a îngrăşămintelor şi a 
organizării sociale a satelor. Producţia depinde doar de masa 
săracă de mujici, supuşi, chiar după abolirea iobăgiei din 1861, 
marilor proprietari sau legilor comunităţii săteşti (min. Puţini 
dintre aceştia reuşesc să devină proprietarii pământului pe care 
îl lucrează. 

În ciuda progreselor realizate în cursul primelor trei decenii 
dinaintea primului război mondial, industria nu reuşeşte să 
ştirbească rezistenţa forţelor tradiţionale, ci se constituie doar în 
„insule“ răspândite pe imensul teritoriu al imperiului. Uralul, 
care rămâne teritoriul vechilor familii de industriaşi care nu 
furnizează decât o pătrime din cantitatea de fontă, marea 
regiune siderurgică a Doneţului din Ucraina, industriile de 
prelucrare din regiunea Moscovei, Ivanovo, capitala industriei 
textile, Sankt-Petersburg cu filaturile sale de bumbac şi uzina 
Putilov, care produce material feroviar şi armament greu şi, în 
sfârşit, regiunea petrolieră Baku (30% din producţia mondială în 
1913). 

Privită global, producţia industrială a Rusiei se plasează mult 
în urma celorlalte puteri industriale. Echipamentul său este încă 
mediocru, mai ales în domeniul transporturilor. Drumurile sunt 
în stare proastă, reţeaua de căi ferate insuficientă (70.000 de 
km, dintre care 5.000 Transsiberianul). Industria mai ales 
depinde în prea mare măsură de capital străin (francez, german, 
englez, belgian), investit în primul rând în ramurile cele mai 
moderne şi cele mai rentabile, neglijând sectoarele puţin 
productive dar utile vieţii cotidiene a naţiunii. O mare parte a 
profiturilor, scoase din ţară sub formă de dividende, nu mai este 
reinvestită în circuitul economic naţional. 

În Europa de vest, există tendinţa de extindere a procesului 
de industrializare care, după ce s-a extins în Anglia şi sud-estul 
Franţei, ajunge şi în ţările scandinave (mai ales în Suedia), în 
Elveţia şi Spania septentrională şi totodată de reîmpărţire a 
zonelor de influenţă între marile puteri industriale: Regatul Unit, 
Germania şi Franţa. 

Marea noutate faţă de perioada precedentă este 


spectaculoasa dezvoltare a economiei germane. Desigur, 
industrializarea este anterioară unificării, dar aceasta din urmă 
favorizează accelerarea fenomenului prin crearea unei mari 
pieţe de desfacere care a luat locul Zo//verein-ului şi care s-a 
pus la adăpost de concurenţa străină prin adoptarea în 1879 a 
unor tarife de protecţie foarte mari. Din acest moment, având o 
monedă solidă (marca, adoptată în 1873), Reich-ul poate să-şi 
folosească imensele atuuri: resurse naturale din abundență, mai 
ales potasa din Alsacia şi cărbunele din regiunea Ruhr, care 
permite, între 1880 şi 1913, triplarea producţiei germane de 
huilă (de la 59 la 190 milioane de tone), o puternică creştere 
demografică care, în ciuda masivei emigrări spre Lumea Nouă, 
face ca populaţia să crească de la 41 la 65 de milioane de 
locuitori între 1871 şi 1914. La toate acestea se adaugă 
dinamismul întreprinzătorilor, cum ar fi Krupp şi Thyssen în 
siderurgie, Siemens şi Rathenau în industria electrică, Bayer în 
chimie etc., o disciplină socială bazată pe un naționalism intens 
şi existenţa unei clase conducătoare unite, în sânul căreia 
patronii industriaşi şi marii proprietari funciari sunt de acord să 
promoveze progresul economic. Să nu uităm nici rolul jucat de 
un stat autoritar care se străduieşte să rezolve conflictele 
interne printr-o legislaţie socială avansată cât şi prin recurgerea 
la forţă, şi care dotează ţara cu mijloace de comunicaţie foarte 
eficace: o reţea feroviară care, de la 20.000 de km în 1870 se 
extinde la 61.000 de km în 1914, căi navigabile, dintre care cea 
mai importantă este Mittelland Kanal, amenajarea portului 
Hamburg etc. 

De altfel, începând din 1890, se asistă la o adevărată explozie 
a industriei germane. Producţia de oţel, la această dată de 3 
milioane de tone, trece în 1914 la 17 milioane de tone, în timp 
ce în domeniile construcţiilor de maşini, chimiei şi industriilor 
electrice, Germania se instalează pe primul loc între puterile 
europene, luând-o înaintea Regatului Unit pe ansamblul 
producţiei industriale şi supunând comerţul britanic unei 
concurenţe foarte puternice. 

În realitate, această „izbucnire“ a puterii industriale a 
Germaniei are drept corolar declinul de moment al economiei 
engleze. La mijlocul secolului, Marea Britanie s-a considerat 
destul de puternică pentru a lăsa să învingă concepţiile sale 


asupra liberului schimb şi pentru a desfiinţa treptat toate 
piedicile care îngreuiau accesul la piaţa insulară. La această 
dată ea dispunea de un avans tehnologic şi de un sistem de 
producţie atât de bine pus la punct încât nu prea avea de ce să 
se teamă de concurenţa străină. Or, în ultimul deceniu al 
secolului şi mai ales începând cu 1900, maşina economică 
britanică dă semne de oboseală, consecinţă a însăşi vechimii 
sale. Siguri pe ei în urma succeselor acumulate până atunci, 
industriaşii britanici au lăsat echipamentele tehnice să se 
învechească şi au neglijat puţin investiţiile în industriile noi. În 
plus, nivelul mare al salariilor apasă asupra costurilor de 
producţie. Astfel, exporturile devin vulnerabile la concurenţa 
germană, reducând numărul pieţelor de desfacere şi provocând 
dezechilibrul balanței comerciale. In ciuda atuurilor, care rămân 
considerabile, producţia de cărbune (290 milioane de tone în 
1914, din care 100 de milioane exportate), puterea maritimă, 
locul prioritar al Londrei în domeniul financiar, excedentul 
balanței de plăţi datorat exporturilor „invizibile“ (veniturile din 
investiţiile din străinătate, asigurări, navlu maritim), iscusinţa 
britanică în domenii ca industria bumbacului şi construcţiilor 
navale, sfârşitul epocii victoriene este marcat de o încetinire 
vizibilă a creşterii industriale care scade sub 2% pe an. 

Între aceşti doi poli principali ai Europei industrializate, Franţa 
îşi păstrează poziţia de putere intermediară. Bogată datorită 
agriculturii pe cale de modernizare lentă şi care, în 1913, 
foloseşte încă 40% din populaţia activă, posedând bogate 
zăcăminte de minereu de fier şi multe cascade, dar relativ 
săracă în cărbune comparativ cu cele două partenere principale, 
ea cunoaşte fără îndoială o lipsă de mână de lucru care se 
datorează stagnării demografice, dar dispune în schimb de 
capitaluri numeroase care, plasate în parte în străinătate, îi 
permit ca şi în cazul Angliei, să compenseze deficitul balanței 
sale comerciale. Pe de altă parte, la răscrucea dintre cele două 
secole, industria franceză pare să cunoască un nou avânt odată 
cu dezvoltarea hidroelectricităţii şi modernizarea metalurgiei 
(oţeluri speciale, aluminiu) în văile alpine, cât şi cu avântul 
noilor ramuri industriale ca cea a construcţiei de automobile, 
aeronautică, constructoare de maşini, cinematografiei, ale căror 
procese dovedesc adaptarea la condiţiile noii revoluții 


industriale. 


Dificultăţi şi restructurări ale capitalismului european 


Dezvoltarea economică a Europei s-a produs într-un mod 
inegal, într-o alternanță de etape de prosperitate şi perioade de 
recesiune prelungită, marcate şi unele şi celelalte, la intervale 
de aproximativ zece ani (1857, 1867, 1873, 1882-84 etc), de 
crize de scurtă durată, provocate de invadarea pieţelor cu 
mărfuri, de o speculație bancară excesivă sau de lipsa de 
capital. Aceste crize încep în general printr-un crah bursier 
urmat de dificultăţi în sectorul bancar, apoi se extind şi în 
industrie şi în agricultură. Ele se manifestă în majoritatea ţărilor 
capitaliste printr-o scădere a preţurilor, înmulţirea falimentelor 
şi creşterea şomajului. Un nou avânt intervine în momentul în 
care întreprinderile cele mai şubrede au dispărut şi când 
economia se poate reface pe baze sănătoase. 

Din 1850 până în 1873, echipamentul feroviar şi abundența 
monetară favorizează o prosperitate economică care se 
manifestă printr-o creştere permanentă a preţurilor, mărirea 
profiturilor şi o puternică creştere a cererii, aceasta fiind 
stimulată la rândul ei de creşterea salariilor. Grava criză care se 
declanşează în 1873 ca urmare a speculațiilor riscante cu valori 
ale căilor ferate austriece şi cu valorile mobiliare şi imobiliare 
germane, înainte de a cuprinde întreaga Europă şi întreaga lume 
industrializată provoacă o depresiune care va dura până în 1895 
sub efectele conjugate ale diminuării producţiei de aur, a 
dificultăţilor agricole provocate de concurenţa unor ţări nou 
apărute pe piaţă şi a trecerii care se operează în sectorul 
industrial de la o epocă tehnologică la alta (de la cea a căii 
ferate şi a cărbunelui la cea a electricităţii, a petrolului şi a 
noilor industrii). Prosperitatea reapare în 1896 şi va dura până la 
război, stimulată de noua explozie a aurului (din Africa de Sud şi 
Australia), formând fundalul celui de-al treilea val al 
industrializării Europei capitaliste. 

Între timp, întreprinderile s-au restructurat în aşa fel încât să 
poată depăşi dificultăţile de moment şi să prevină noile crize, în 
timp ce autorităţile publice interveneau pentru a diminua 
efectele recesiunii. Concentrarea pe orizontală şi pe verticală se 
accelerează dând naştere unor mari unităţi economice care 
leagă capitalul industrial de cel bancar şi care sfârşesc prin a se 


transforma în adevărate imperii economice. În Franţa, unde 
concentrarea de capital este încă relativ modestă, în 1914 vreo 
zece societăţi îşi împart între ele domeniul siderurgic, nouă pe 
cel al huilei şi cinci pe cel al chimiei. În Germania însă, 
fenomenul a luat o amploare formidabilă odată cu crearea unor 
întreprinderi gigantice, numite Konzern, care, ca şi firma Krupp 
din metalurgie (80.000 de muncitori), controlează o mare parte 
din ramurile legate de acest sector (minerit, siderurgie, 
construcţii de maşini etc.). 

Mari tendinţe în revoluția economică între 1850-1914 


Pe de altă parte, marile întreprinderi încheie între ele acorduri 
de „cartel“, adică înţelegeri care vizează organizarea pieţelor, 
împărţirea acestora, păstrându-şi în acelaşi timp independenţa. 
În Germania, în 1914, există mai mult de 350 asemenea 
întreprinderi care controlează mai ales extracția de cărbune şi 
siderurgia. Jocul liberei concurenţe, baza capitalismului liberal, 
este blocat de aceste practici, aşa cum pe plan internaţional 
este blocat de întoarcerea la protecţionism, generalizat după 
1880 la scară continentală din cauza adevăratelor „războaie 
vamale“ dintre statele europene. La răscrucea dintre cele două 
secole, numai Anglia rămâne credincioasă practicii liberului 
schimb. 

In sfârşit, pentru a asigura pieţe de desfacere întreprinderilor 
pe care le patronează, statele favorizează cuceririle coloniale ca 
şi pătrunderea capitalurilor naţionale în ţările slab dezvoltate din 
punct de vedere economic sau politic ca Rusia, China, statele 
latino-americane sau Imperiul otoman. Astfel, modificându-şi 
structurile în sensul concentrării de capital şi al limitării 
concurenţei, sistemul capitalist devine purtătorul tendinţelor 
naţionaliste şi imperialiste care vor modifica în mod primejdios 
climatul relaţiilor internaţionale. 


Europenii în afara Europei 


La apogeul dezvoltării sale, după 1870, Europa intră într-o 
etapă de expansiune dincolo de mări, ale cărei cauze, 
numeroase şi complexe, nu pot fi amintite aici decât succint. 
Fără nicio îndoială, această perioadă de cuceriri a istoriei sale 
este direct legată de aspectul naţional. Totodată, constrângerile, 
motivațiile, gândurile, sentimentele pe care le manifestă faţă de 
popoarele supuse scot în evidenţă din partea statelor 
colonizatoare intenţii şi atitudini care, într-un anume fel, fac din 
acţiunea imperialistă un ingredient al identităţii europene. 

Interesele materiale au jucat în mod incontestabil un rol 
determinant. Revoluţiile industriale din secolul al XIX-lea au 
făcut să crească nevoile Europei de metale preţioase şi de 
materii prime: cupru şi alte metale neferoase, bumbac mai ales, 
devenit deficitar odată cu războiul american de secesiune şi 
furnizat în cantităţi importante mai ales de Egipt, aflat sub 
dominație engleză din 1882. Pe de altă parte, odată cu 
reapariţia generală a protecţionismului, ţările exportatoare 
speră că coloniile vor putea înghiţi produsele metropolei. 

Acelaşi lucru se petrece cu capitalurile ale căror profituri sunt 
mai mari dincolo de mări decât pe bătrânul continent datorită 
imenselor posibilităţi de investiţii pe care le oferă oamenilor de 
afaceri; bancherilor, depunătorilor, minele, echipamentele 
feroviare şi portuare, marile canale transoceanice - Suez, 
terminat în 1869, Panama deschis navigaţiei în ajunul primului 
conflict mondial - vastele plantaţii de hevea, de cafea, de 
palmieri de ulei etc. În principiu, această penetrare financiară 
putea să se realizeze fără să fie necesară anexarea sau 
ocuparea forţată a teritoriilor vizate. Totodată, dorinţa de a se 
opune încercărilor de colonizare ale unei puteri a făcut ca unele 
ţări europene să-şi instaureze dominaţia în mod direct, aşa cum 
a procedat Franţa în Tunisia, transformată în 1881 în 
„protectorat“ datorită dorinței anumitor medii franceze 
(diplomaţi, oameni politici dar şi oameni de afaceri) de a 
zădărnici ambițiile economice ale Italiei. De asemenea, 
Bismarck a hotărât în 1884 să intervină în Camerun la cererea 
unei mari familii de negustori din Hamburg, familia Wormann, 
interesată să o ia înaintea concurenţilor săi britanici şi francezi. 


Dacă acţiunile unor mici grupuri interesate, apropiate de 
guvernanţi, au o astfel de importanţă, aceasta se explică prin 
faptul că scopurile acestora coincid cu cele ale puterii, 
preocupată în mod mai direct decât acestea de interesul 
naţional. Intr-o epocă în care acesta din urmă se măsoară în 
putere şi prestigiu, a dori edificarea unor vaste imperii coloniale 
reprezintă un mod de a spori forţele vitale ale naţiunii, 
furnizându-i soldaţi, puncte strategice pentru flotă şi produse de 
bază pentru industrie. În competiţia sălbatică care 
caracterizează sfârşitul secolului al XIX-lea, un rol esenţial l-au 
jucat preocupările strategice ale europenilor. 

In toate ţările colonizatoare, oamenii politici şi grupurile de 
presiune imperialiste au găsit sprijin pe lângă puternicele 
curente de opinie care îşi au obârşia în marele val naţionalist de 
la sfârşitul secolului al XIX-lea. Într-adevăr, pentru mulţi dintre 
europeni, cucerirea colonială este un mod de afirmare a puterii 
şi geniului poporului căruia le aparţin şi de a da frâu liber 
dorinţei lor de putere. In Franţa de exemplu, politica unui Jules 
Ferry îşi găseşte o pârghie solidă în numeroşi francezi care 
doresc să şteargă umilirea din 1871 şi să găsească o modalitate 
de a-şi lua revanşa în faţa Germaniei. Dar în Marea Britanie mai 
ales, expansiunea dincolo de mări, prezentată cu entuziasm de 
un scriitor ca Rudyard Kipling, devine modul de exprimare a 
geniului unei rase, o „luptă pe viaţă“ în care trebuie să triumfe 
poporul cel mai puternic şi mai întreprinzător. 

Considerând civilizaţia lor superioară tuturor celorlalte, 
europenii cred că au o „misiune“ de îndeplinit pe lângă 
popoarele colonizate şi aceasta este de a le aduce „progresul“, 
formulă vagă în care intră binefacerile reale sau presupuse ale 
modernismului, ideile şi moravurile europene, ca şi principiile 
religiei creştine. Această idee a „poverii omului alb“ nu poate fi 
bănuită de gânduri politice ascunse, dar permite susținătorilor 
colonizării de a dormi cu conştiinţa împăcată şi de a-şi justifica 
uneori acţiunile de spoliere şi jaf. 

De altfel, opinia publică nu aprobă în unanimitate cuceririle 
coloniale. In Anglia, liberalul Gladstone se opune 
„imperialistului“ Disraeli, iar în Franţa, naţionaliştii de dreapta şi 
de stânga îi reproşează lui Jules Ferry şi „partidului colonial“ că 
sustrage ţara de la adevărata sa misiune, aceea de a recuceri 


provinciile pierdute. La începutul secolului al XX-lea, aceştia vor 
fi înlocuiţi de socialişti, care se vor diviza şi ei puţin mai târziu 
după modul în care vor privi legitimitatea sau ilegitimitatea 
acţiunii imperialiste. În Italia de exemplu, aceasta se întâmplă în 
timpul cuceririi regiunii Tripoli, între 1911-1912. 

Foarte adesea, acţiunea guvernelor a fost precedată de 
iniţiative individuale care reflectă marele dinamism european. 
Setea de a cunoaşte, inerentă progresului ştiinţific, ca şi gustul 
pentru aventură şi exotism au hrănit la numeroşi europeni 
pasiunea pentru descoperirea şi explorarea unor lumi 
necunoscute.  Impulsionaţi de numeroasele societăţi de 
geografie, care se dezvoltă începând cu jumătatea secolului, 
marinari şi exploratori brăzdează mările şi continentele în 
căutarea unor pământuri neexplorate în care înfig drapelul ţării 
lor şi toate acestea în nişte condiţii foarte grele, în ciuda 
dezvoltării mijloacelor de transport. Către 1850, plecând din 
Londra, din Anvers sau din Bordeaux, mai sunt încă necesare 
mai mult de două luni pentru a ajunge în China sau în Australia. 
Perfecţionarea marilor corăbii cu pânze (clippers) şi a vapoarelor 
cu aburi tinde să reducă serios acest timp, dar pe uscat 
intensificarea circulaţiei mărfurilor rămâne încă extrem de 
înceată. Traversarea Africii din est spre vest poate dura mai 
mulţi ani, iar călătoria este foarte periculoasă. 

Explorarea şi tipul de om care o practică s-au modificat mult 
de-a lungul deceniilor. Aventurierul solitar de la început tinde să 
fie înlocuit la mijlocul secolului cu omul de ştiinţă sau 
exploratorul dezinteresat din punct de vedere material. Primei 
categorii le aparţin oameni ca germanul Barth (Niger, Ciad) şi 
francezii René Caillie (Tombuktu), Duveyrier (Algeria de sud, 
Fezzan) şi Mouhot (Siam). Din a doua categoric face parte 
britanicul Livingstone, veritabil prototip al acestui gen de 
exploratori, căruia îi datorăm descoperirea cursului fluviului 
Zambezi şi a lacurilor Nyassa şi Tanganika. Provenind dintr-o 
familie săracă, după ce a studiat medicina, teologia, latina şi 
greaca, exercitând totodată meseria de muncitor torcător, în 
1849, el apucă drumul Africii ecuatoriale pentru a-i îngriji şi a-i 
converti la creştinism pe indigeni. Găsit de Stanley în octombrie 
1871, după ce i se pierduse urma, Livingstone va muri doi ani 
mai târziu în inima continentului negru. Americanul Henry 


Stanley reprezintă imaginea celei de-a doua categorii, cea a 
exploratorilor oameni de afaceri, mai puţin idealişti, dar 
îndrăzneţi, eficienţi şi pricepuţi în a pune de acord propriile lor 
profituri cu cele ale comanditarilor lor. 

Misionarii creştini - protestanți şi catolici - au jucat şi ei un rol 
esenţial. Susţinuţi de un puternic curent de opinie, acţiunile lor 
au la început un caracter exclusiv religios şi umanitar. Ei 
trebuiau să evanghelizeze populaţia indigenă şi să o apere de 
abuzurile negustorilor şi ale comerţului cu sclavi. Dar instalarea 
misiunilor facilitează pătrunderea civilizației europene şi 
deseori, nevoite să protejeze această populaţie, statele 
colonizatoare recurg la intervenţii militare şi în anumite regiuni 
impun în mod direct sau indirect controlul metropolei. 

În numeroase teritorii, mai ales în cele care vor forma Africa 
britanică, dar şi în Asia şi Oceania, primele contacte cu 
autohtonii au fost stabilite de negustori. Incă din primele decenii 
ale secolului al XIX-lea, comerţul cu sclavi a fost înlocuit cu cel 
cu gumă din Senegal, cu ulei de palmier din Nigeria etc., ceea 
ce îi determină pe comercianţi să se aventureze în interiorul 
acestor ţări pentru a obţine profituri serioase, oferind indigenilor 
în schimbul unor mărfuri rare, produse realizate în Europa pe 
care aceştia din urmă le apreciau de secole: alcool, arme, 
ţesături, obiecte mici din sticlă etc. 

Marinarii şi ofiţerii din trupele coloniale se află şi ei la originea 
acţiunilor de colonizare a căror iniţiativă au luat-o fie ca 
exploratori ai unor zone necunoscute (Savorgnan de Brazza în 
Congo, Francis Garnier în Tonkin), fie ca „pacificatori“ ai 
regiunilor învecinate cu teritoriile colonizate. Şi în acest caz, ca 
şi în cazul misionarilor şi al negustorilor, conducătorii politici se 
vor hotărî să recurgă la intervenţii militare anexând sau 
controlând doar regiunile descoperite, fie pentru a profita de pe 
urma acţiunilor acestor întreprinzători, fie pentru a-i apăra de 
reacţiile populațiilor autohtone. 


Europa şi fenomenul migraţiei 


Revoluţia demografică prin care trece Europa începând cu 
sfârşitul secolului al XVIII-lea constituie un puternic factor de 
expansiune şi de difuzare a culturii, ideilor şi moravurilor sale. 
Populaţia bătrânului continent continuă să crească într-un ritm 
constant în timpul celei de-a doua jumătăţi a secolului al XIX- 
lea, întreţinând valurile de migraţie din ce în ce mai intense, din 
care cea mai mare parte se îndreaptă spre noile teritorii 
descoperite. 

Cauzele acestei creşteri, care la sfârşitul secolului începe să 
dea semne de oboseală, au rămas neschimbate încă din 
perioada precedentă. Cauza principală este în continuare 
scăderea mortalităţii care se manifestă şi în Europa meridională 
şi orientală, până atunci neconfruntată cu acest fenomen, şi 
continuă să persiste, deşi în mai mică măsură, în Europa de 
vest. Şi aceasta datorită ameliorării generale a condiţiilor de 
igienă, de locuit şi de alimentaţie, cât şi progreselor ştiinţei şi 
ale practicilor medicale. Introducerea metodei experimentale în 
medicină, realizată de Claude Bernard, descoperirile lui Pasteur, 
aplicarea vaccinării în lupta împotriva antraxului şi a turbării 
(Pasteur), a difteriei (Roux), a tuberculozei (germanul Koch), 
progresele realizate în chirurgie datorate mai ales generalizării 
antisepsiei, în epidemiologie, în ginecologie şi pediatrie, în 
oftalmologie etc., duc la reducerea mortalităţii, la creşterea 
duratei de viaţă de la 40 de ani în 1840 la mai mult de 50 de ani 
în 1914 în ţările industrializate ale Europei de vest, şi de la 30 la 
40 de ani în societăţile dominant rurale din Europa de est. 

In această parte a continentului, creşterea populaţiei este mai 
rapidă, natalitatea rămânând aici ridicată, în timp ce în zonele 
industrializate de mai mult timp începe să mai slăbească din 
motive bine cunoscute care ţin de transformările sociale şi de 
mentalitate: urbanizare, teama de divizare agrară la sate, 
dorinţa de promovare şi aspiraţia la un nivel de trai mai ridicat 
care îi face pe reprezentanţii claselor mijlocii să-şi reducă 
moştenitorii, noul rol atribuit copilului în colectivitate dar mai 
ales diminuarea practicii religioase. Această evoluţie este mai 
accentuată în Franţa, unde, după 1880, rata creşterii populaţiei 
scade la 2,9%, în timp ce în Italia se menţine încă la 13%, în 


Germania 13,7% şi în Marea Britanie 14,6%. 

În ansamblu, excedentul numărului de naşteri faţă de cel al 
deceselor are ca efect o nouă sporire a populaţiei europene 
care, în ciuda valurilor tot mai mari de emigrație spre teritoriile 
de dincolo de mări, creşte de la 274 milioane de locuitori în 
1850 la 400 de milioane în 1900 şi la 450 de milioane în ajunul 
războiului. La această dată, europenii, care la începutul secolului 
reprezentau o cincime din populaţia globului, formează mai mult 
de un sfert din numărul acesteia, iar densitatea în Europa este 
dublă faţă de cea din Asia şi de zece ori mai mare decât în 
Africa şi în America. Aceasta arată puterea pe care o are 
continentul european şi rezervele demografice de care dispune. 

Această creştere a populaţiei europene nu are peste tot 
aceleaşi efecte. În ţările industrializate din Europa de nord-vest 
aceasta continuă să alimenteze puternicele valuri de emigrație 
internă între zonele rurale intens populate, dar cu mici 
posibilităţi de a oferi locuri de muncă convenabile, şi regiunile 
urbane în plină dezvoltare, în care industria şi serviciile oferă 
noilor veniţi o întreagă gamă de posibilităţi de realizare 
profesională. Acest fenomen este valabil şi pentru emigrația 
externă, aşa cum o ilustrează exemplul Marii Britanii şi al 
Germaniei, şi una şi cealaltă mari exportatoare de mână de 
lucru şi importatoare de muncitori necalificaţi, folosiţi la munci 
grele şi prost plătite. O ţară ca Franţa, a cărei populaţie se 
înmulţeşte mult mai mult decât cea a ţărilor vecine şi de unde 
puţine persoane se expatriază, trebuie şi ea să apeleze, spre 
sfârşitul perioadei, la imigranţi veniţi mai ales din Germania, din 
Belgia, din Elveţia şi în principal din Italia. În ajunul războiului, 
din cei 1.200.000 de străini care şi-au ales ca domiciliu 
Hexagonul, aproape 450.000 sunt transalpini. În sfârşit, în ţările 
din Europa centrală, orientală şi mediteraneeană, unde 
industria, încă într-o fază incipientă sau inexistentă, nu poate 
absorbi excedentul de mână de lucru, nu există o altă ieşire 
pentru populaţia săracă şi fără ocupaţie decât emigrarea în 
tările de dincolo de mări. 


IMPERIUL RUS 
I 


IMPERIUL 
RUS 


| 
| 140 


MAREA 


| AUSTRO-UNGARIA 


i 
"IP | | | ROMÂNI 
; $ 
| É E i Mao) 
o N 


| 100 


Evoluţia populaţiei SA 
PERMA între 1850 și 1910 
m AUSTRO-UNGARIA (în % a populației în 1850) 
REGATUL UNIT 
ERANA Scădera ERE de la -45 la 0% 
ITALIA Td de la 0 la 50% 
SPANIA M de la 50 la 100% 


Creștere 
BE de la 110 la 150% 


| dela 150 la 190% 


BELGIA Eag Absenţă de date 
ROMÂNIA 


PORTUGALIA 
ȚĂRILE 
DE 


BULGARIA SERBIA 


a |. arca 


GRECIA 
[ELVEȚIA | NORVEGIA 


"OS UEDIA 
10 i 


10 (în milioane de locuitori) 


Populația în 


Populatia Europei la sfârşitul secolului al XIX-lea 


Numărul europenilor care au părăsit bătrânul continent între 
1871 şi 1915 este evaluat la 36 de milioane, la care trebuie 
adăugate 5 sau 6 milioane de ruşi care au trecut Uralul pentru a 
se instala în vastele întinderi ale Siberiei şi Asiei centrale. Nu toţi 
emigrează definitiv: doar 70% dintre emigranții britanici şi 55% 
dintre italieni se instalează definitiv în ţările de dincolo de mări. 
Ceilalţi se întorc acasă după o şedere mai scurtă sau mai lungă 
în ţara în care au emigrat. Se poate estima că în total, în cursul 


perioadei pe care o studiem, 30 de milioane de persoane au 
optat pentru expatrierea definitivă. 

Motivele acestei „hemoragii umane“ sunt în primul rând 
economice. La scara nivelului de trai nu neapărat cei mai săraci 
părăsesc ţara, ci cei mai curajoşi şi cei mai optimişti. În schimb, 
din punct de vedere statistic şi al repartizării teritoriale, 
regiunile cele mai sărace ale „Europei calului de tracţiune“, în 
care predomină încă economia rurală şi structurile sociale 
tradiţionale, sunt cele care, la sfârşitul secolului, furnizează cel 
mai mare număr de emigranţi. Totuşi, până în 1890, ţările aflate 
pe calea industrializării rapide, ca Statele Unite, Germania, 
statele scandinave, cunosc şi ele valuri masive de emigrare care 
se explică prin consecinţele negative ale creşterii economice, 
prin gravitatea unor crize economice şi dezvoltarea 
maşinismului, cauze ale unui veritabil şomaj „tehnologic“. 

Factorii politici şi religioşi au jucat un rol mai puţin important 
decât în secolul al XVIII-lea, exceptând poate evreii din Imperiul 
tarist care emigrează în Statele Unite pentru a scăpa de 
pogromuri. Au mai existat şi deportările, ca cea a 
revoluţionarilor din iunie 1848 în Algeria, dar acestea sunt rare, 
iar disidenţii politici, liberali, democrați, socialişti, anarhişti, care 
fug de represiunea regimurilor autoritare, se îndreaptă mai ales 
către Franţa, Anglia sau Elveţia. 

In sfârşit, trebuie să se ţină cont de mobilurile psihologice 
care influenţează opţiunile individuale: dorinţa de a reuşi, gustul 
de aventură, influenţa exercitată asupra unor sate întregi de 
mici nuclee de rude sau prieteni instalaţi în aceeaşi zonă, mitul 
„pământului făgăduinţei“ folosit de companiile de navigaţie care 
obţin profituri uriaşe din transportul călătorilor săraci care pot fi 
înghesuiți ca vitele în calele vapoarelor. 

In perioada dintre începutul secolului şi primul război mondial, 
aproape toate popoarele Europei se confruntă într-un moment 
sau altul, în proporţii diferite cu migraţia spre ţările de dincolo 
de mări. Anglia marchează debutul acestei mişcări şi furnizează 
numărul cel mai mare de persoane: circa 17 milioane între 1825 
şi 1914. Până în 1880 aceştia reprezintă 50% din emigrația 
europeană, mai târziu între 20 şi 30%, ţările gazdă fiind în 
proporţie de mai mult de 95% de cultură anglo-saxonă: în jurul 
anilor 1870-1880, 65% din emigranţi pleacă în Statele Unite, în 


Canada 15%, în Australia 11%, în Africa de Sud 5%. Nemţii încep 
să emigreze la mijlocul secolului, fenomenul începând să se 
accentueze puternic în cursul anilor 1880-1885, perioadă 
marcată de mari probleme economice. |n total, mai mult de 6 
milioane părăsesc Germania şi se îndreaptă cu prioritate spre 
Statele Unite, Argentina şi Brazilia. Emigraţia în masă a 
italienilor începe către 1850-1860 şi atinge 10 milioane de 
persoane.  Piemontezii,  toscanii, locuitorii fostului regat 
lombardo-veneţian pleacă de preferinţă în ţările vecine (Franţa, 
Elveţia, Austria), în schimb meridionalii părăsesc Europa dar se 
întorc în cele mai multe cazuri spre sfârşitul vieţii. Principalele 
direcţii ale emigrației italiene sunt Statele Unite, Argentina, 
Brazilia, Uruguay, Canada şi Ţările Maghrebului (mai ales 
Tunisia). 

Imperiul austro-ungar furnizează între 4 şi 5 milioane de 
emigranţi (polonezi, unguri, slavi din sud), în valuri anuale care 
depăşesc după 1900 200.000 de persoane. Aceştia se duc mai 
ales în Statele Unite ca şi cele câteva sute de mii de scandinavi, 
al căror ritm de expatriere este cam acelaşi cu cel al emigrației 
germane, în timp ce 3-4 milioane de spanioli care emigrează 
între 1850 şi 1914 (cu o oarecare intensificare spre sfârşitul 
perioadei) iau în majoritate drumul Americii Latine. Statele 
balcanice ca România, statele Europei de sud ca Portugalia şi 
Grecia, indivizi şi grupuri provenind din imperiul otoman 
(armenii, împotriva cărora s-a iniţiat un adevărat genocid între 
1895 şi 1896, apoi între 1915 şi 1916) furnizează şi ele 
emigrației europene contingente importante de indivizi. In 
sfârşit, în ceea ce-i priveşte pe supuşii Imperiului țarist, se 
semnalează între 8 şi 9 milioane de emigranţi dintre care, în 
perioada luată în studiu, 5 sau 6 milioane se îndreaptă spre 
marile spaţii nepopulate situate în estul Uralilor. Restul, 
ucraineni, baltici, polonezi, evrei, începând din 1890-1900 iau 
drumul Americii de Nord. 

Această imensă diaspora?!? a populațiilor europene, dintre 
care unele, ca irlandezii şi portughezii rămân aproape pe 
jumătate împărţiţi între patria de origine şi Lumea nouă, are 
drept consecinţă transferarea pe vaste regiuni ale globului a 
modului de viaţă şi de gândire al europenilor ca şi a civilizaţiei 
acestora. Emigraţia contribuie deci la o adevărată dominație 


planetară în această perioadă a popoarelor bătrânului continent. 


Europa în centrul lumii 


Superioritatea europeană în lume, la începutul secolului al XX- 
lea se poate interpreta pe o planisferă, în termenii dominaţiei 
teritoriale. Este adevărat că în a doua jumătate a secolului al 
XIX-lea s-au constituit vaste imperii coloniale. Acestea cuprind 
teritorii ocupate de europeni cu mult timp înainte, ţări rămase 
până atunci independente sau care şi-au dobândit o autonomie 
aproape totală, ca şi spaţii imense descoperite de exploratori. In 
câteva decenii s-a realizat astfel o adevărată împărţire a 
planetei. 

Cel mai întins şi cel mai populat dintre aceste imperii (30 de 
milioane de km?, mai mult de 400 de milioane de locuitori) este 
cel controlat de britanici, care le serveşte drept mijloc de 
propagare a civilizaţiei lor. Acesta include şi mari colonii cu 
populaţie albă, Canada, Australia, Noua Zeelandă, Africa de Sud, 
transformate rând pe rând în „dominioane“, adică teritorii având 
o guvernare proprie şi o largă autonomie administrativă, dar şi 
numeroase colonii de exploatare a materiilor prime, răspândite 
pe toate continentele. India, a cărei regină a devenit regina 
Victoria în 1877, este „piesa principală" a acestui vast imperiu. 
Britanicii îşi menţin aici autoritatea învrăjbind pe prinți şi 
comunităţile religioase şi îşi fundamentează politica externă pe 
controlul asupra rutelor care duc spre India. 

Cu 11 milioane de km? şi cu 48 milioane de locuitori, Imperiul 
francez se situează pe locul doi. Stăpână a numeroase insule şi 
stabilimente comerciale împrăştiate între India, America şi 
Oceania, Franţa deţine două blocuri teritoriale compacte: unul în 
Africa, format din ţările Maghrebului şi din vastele teritorii ale 
Africii franceze de vest (A.O.F.) şi ale Africii franceze de est 
(A.E.F.), celălalt în Extremul Orient, constituit în 1887 din 
Uniunea indo-chineză. Pentru a administra aceste vaste teritorii 
aflate sub autoritatea sa, Franţa practică fie regimul 
protectoratului (Tunisia, Maroc), cu un rezident general care 
supraveghează suveranii şi guvernele locale, fie regimul 
administraţiei directe, aplicat în colonii cu ajutorul 
reprezentanţilor indigeni, a căror putere rămâne de altfel foarte 
limitată. 

Dacă exceptăm Rusia ţaristă, care şi-a extins dominaţia 


asupra unei mari părţi a Asiei dar ale cărei posesiuni coloniale 
prelungesc oarecum teritoriile metropolitane, celelalte state 
europene colonizatoare deţin domenii mai reduse, care fac 
totuşi ca unele dintre ele să poată figura printre puterile mijlocii. 
Ţările de Jos mai păstrează din prestigiosul lor trecut imperial 
importante teritorii în Indonezia şi numeroase stabilimente 
comerciale, formând un total de 2 milioane de km? cu 18 
milioane de locuitori. Belgia, Spania, Portugalia, Italia, ca şi 
Germania, deţin posesiuni în Africa. Apărută târziu la această 
împărţire a lumii, în ajunul războiului, Germania posedă totuşi 
„al treilea imperiu din ţările de dincolo de mări“, cu o întindere 
de 3 milioane de km? şi cu 16 milioane de locuitori. 

Acolo unde se menţin mari imperii, şubrede din punct de 
vedere militar şi pe cale de descompunere politică dar 
moştenind o civilizaţie foarte veche şi prestigioasă, europenii nu 
şi-au stabilit o dominație directă ci s-au mulţumit să-şi extindă 
influenţa economică şi financiară, baza unui imperialism tot atât 
de sever, generator de tensiuni între puterile care îl practică. 
Acesta este cazul Chinei, aflată teoretic sub autoritatea 
atotputernică a dinastiei manciuriene, dar care, în ultima parte a 
secolului al XIX-lea, cade pradă marilor puteri. Împărţită în zone 
de influență, aceasta trebuie să acorde europenilor 
concesionarea căilor ferate, a porturilor, cât şi închirierea unor 
teritorii. Imperiul otoman nu este supus unei dezmembrări atât 
de mari, dar germanii, francezii şi britanicii îşi dispută 
concesionările, domeniile de investiţii, pieţele, zonele de 
influenţă şi de propagare a culturii. 

Europa doreşte într-adevăr să devină pentru restul lumii un 
„model“ cultural. Aduse de imigranţi sau de coloni, uneltele, 
hainele, ansamblul condiţiilor de locuit, drumurile, calea ferată 
ca şi armele au devenit puternice mijloace de propagare a 
influenţei europene. Niciunul dintre acestea nu a jucat un rol 
atât de important ca limba. După ce ţările de colonizare iberică 
şi-au dobândit independenţa, spaniola şi portugheza (în Brazilia) 
cuceresc spaţiul latino-american din Mexic până în Ţara de Foc. 
Menţinându-se în Haiti şi în insula Mauritius, franceza câştigă 
teren în Canada, în Africa de nord şi în Africa neagră, în Siria, în 
Liban şi chiar în Extremul Orient datorită şcolilor deschise de 
misionarii catolici, iar mai târziu de misiunile laice. Cu toate 


acestea, engleza este cea care înregistrează progresul cel mai 
spectaculos. 

Devenită limbă oficială a fostelor colonii cu populaţie britanică 
(Statele Unite şi dominioanele), aceasta permite popoarelor din 
India, care vorbesc idiomuri extrem de variate, să se înţeleagă 
între ele. La sfârşitul secolului al XIX-lea mai ales, devine limba 
internaţională a afacerilor şi domină toate rutele maritime, în 
timp ce franceza rămâne instrumentul de comunicare al 
diplomaților, al savanților şi al oamenilor de litere. Astfel, 
reprezentanţii claselor conducătoare din numeroase ţări 
extraeuropene (America Latină, India, Japonia, Imperiul turcesc 
etc.) îşi trimit frecvent fiii să studieze la Paris sau în colegiile şi 
universităţile din Regatul Unit. 

În sfârşit, metropolele practică în colonii o politică de 
şcolarizare în scopul formării cadrelor subalterne. Aceasta însă 
nu vizează decât o minoritate redusă de copii indigeni (de la 3 la 
6% în coloniile franceze, 8% în Algeria, în India în 1914 există 5 
milioane de copii şcolarizaţi), dar contribuie în mare măsură la 
difuzarea limbii şi a gândirii europene. 


Europa îşi exportă idealurile şi modelele instituţionale şi 
culturale. Ideile liberale, democraţia, instituţiile reprezentative 
au triumfat în America de Nord şi în dominioane şi atrag o parte 
a elitei în ţările înapoiate din punct de vedere economic, în 
America Latină, în India şi chiar în China. Tânărul Mao Tse Dong 
i-a citit pe Rousseau, pe Montesquieu şi pe Tolstoi! Ideea de 
progres, încrederea în puterea suverană a raţiunii şi a ştiinţei, 
baza pozitivismului şi scientismului care domina atunci gândirea 
occidentală, într-un cuvânt întreaga moştenire a filozofiei 
iluministe se răspândeşte în rândul claselor înstărite ale 
societăţilor extraeuropene şi vor constitui de altfel fermentul 
primelor mişcări naţionale de eliberare. 

La sfârşitul secolului, în ţările de dincolo de mări se dezvoltă 
şi alte curente de origine europeană: socialismul de tip englez în 
dominioane, sindicalismul revoluţionar şi anarhismul în Statele 
Unite, diferitele variante de naționalism aproape peste tot, 
inclusiv în Japonia, unde capătă un caracter vădit agresiv. 
Europa este mândră de dominaţia sa intelectuală şi consideră că 
a dus civilizaţia în lume. În manualele şcolare ale epocii, copilul 
francez învaţă că Europa este „regina lumii“, iar copilul algerian 
sau cel anamit că strămoşii săi sunt galii! Acest europocentrism, 
acest dispreţ mai mult sau mai puţin manifest faţă de alte 
civilizaţii, nu-i împiedică pe europeni să jefuiască frecvent 
bogăţiile artistice ale ţărilor în care pătrund pentru a-şi garnisi 
muzeele sau colecţiile particulare. 

În sfârşit, emigrația şi colonizarea sunt secondate de un 
imens efort de evanghelizare a populațiilor extraeuropene. In 
mod frecvent, Biblia şi crucea preced drapelele, iar guvernele 
ţărilor imperialiste găsesc în protejarea misiunilor un argument 
care să justifice intervenţiile militare. Totodată, acţiunile 
misionare nu sunt numai simple alibiuri pentru cuceririle şi 
infiltrările economice. Sentimentele umanitare, spiritul de 
cruciadă, credinţa în superioritatea civilizaţiei creştine, 
renaşterea religioasă din Europa, creşterea numărului celor 
„chemaţi“ sunt tot atâtea aspecte care explică amploarea 
fenomenului. 

În America latină, în America de Nord şi în coloniile cu 
populaţie albă, extinderea creştinismului nu este decât 
consecinţa valului de emigrație care transformă aceste regiuni 


într-o prelungire a Europei. În alte părţi ca Africa şi Asia, 
dezvoltarea sa este opera congregaţiilor specializate (Preoţii 
albi, iezuiţii, lazariştii etc.) sau a nenumăratelor societăţi 
misionare protestante. Acţiunea socială îndeplinită de cei 
16.000 de misionari catolici şi de cei 8.000 de misionari 
protestanți este foarte importantă. Spitale, dispensare, şcoli 
construite şi întreţinute de călugării europeni au făcut în mod 
incontestabil să scadă mortalitatea şi analfabetismul în regiuni 
deosebit de sărace, în care această activitate a favorizat în plus 
şi pătrunderea influenţei europene. Şi aceasta fără să modifice 
repartiţia marilor zone religioase existente în lume. În 1914, în 
Africa existau 2 milioane de catolici şi 1,5 milioane de 
protestanți, iar în China doar un milion de creştini la 350 de 
milioane de chinezi şi în Japonia 160.000 de creştini la 50 de 
milioane de japonezi. 

Hegemonia europeană se afirmă şi în domeniul ştiinţific, 
punct de desăvârşire a unei evoluţii care a început cu trei secole 
în urmă. Chiar dacă cercetarea rămâne o mare aventură 
individuală, oamenii de ştiinţă sunt din ce în ce mai puţin izolaţi 
datorită dezvoltării societăţilor ştiinţifice, care, la sfârşitul 
secolului, se înmulţesc şi se specializează, a marilor reviste de 
audienţă internaţională, a congreselor care reunesc periodic 
elita cercetătorilor (de chimie, începând din 1860, de medicină, 
începând din 1867) şi datorită laboratoarelor universitare. 
Dotate cu instalaţii moderne, conduse de echipe de renume 
mondial, universităţile germane se plasează pe primul loc, mai 
ales în domeniul chimiei, astronomiei şi fiziologiei. Marea 
Britanie şi Franţa, unde universităţile nu primesc studenţi în 
facultăţile ştiinţifice decât începând din 1877, se află oarecum în 
întârziere, ceea ce nu le împiedică să obţină rezultate 
spectaculoase în matematică, fizică, medicină şi psihologie. 

In afară de Statele Unite care încep să furnizeze un număr 
important de oameni de ştiinţă, ţările europene, şi mai ales cele 
de nord-vest, adună aproape pe toţi savanții de renume 
mondial. Astfel, din cele 62 de premii Nobel acordate între 1901 
şi 1914, 59 le-au primit europenii: 19 germani, 12 francezi, 6 
britanici, 5 neerlandezi, 4 suedezi, 3 italieni etc. Unii dintre 
aceşti cercetători vor contribui cu realizări considerabile la 
progresul ştiinţei. Este cazul francezului Louis Pasteur, ale cărui 


lucrări, continuate de cei doi compatrioți ai săi, Richet şi Roux şi 
de germanul Koch, revoluţionează lupta împotriva bolilor 
contagioase, a chimiştilor Berthelot şi Liebig, a fizicienilor 
Maxwell, Hertz, Röntgen, Pierre şi Marie Curie, a 
matematicienilor Jordan şi Henri Poincare. 

Cercetarea aplicată duce la descoperiri care vor schimba 
existenţa şi cadrul de viaţă al europenilor şi al altor locuitori ai 
planetei: dezvoltarea electricităţii, a termodinamicii, a chimiei 
organice etc. Ştiinţa pare să nu cunoască limite. Bazată pe o 
concepţie mecanicistă despre univers, ea răspunde la două 
preocupări majore ale epocii: stăpânirea naturii şi a lumii, ceea 
ce satisface dorinţa de putere a europenilor şi oferirea unui 
progres continuu umanităţii. Cu toate acestea, la sfârşitul 
secolului, această concepţie „scientistă“ este combătută de 
lucrările matematicienilor (Einstein), ale fizicienilor (soţii Curie, 
Lorentz), ale chimiştilor (Rutheford, Bohr), care demonstrează 
că universul nu se supune legilor rigide şi sigure ale lui Copernic 
şi Newton şi că ştiinţa nu este scutită de incertitudini. Şi aici ca 
şi în alte domenii, această repunere în discuţie a ştiinţei şi 
filozofiei pozitiviste este opera europenilor. 

Până în 1914, principalele inovaţii tehnice vin tot din Europa, 
chiar dacă exploatarea lor industrială şi utilizarea lor în viaţa 
cotidiană progresează cel mai rapid în Statele Unite. Aşa cum 
am văzut, electricitatea intră în epoca industrială datorită 
europenilor. Tot europeană este şi inventarea şi perfecţionarea 
telegrafiei fără fir (Hertz, Branly, Marconi), a cinematografiei 
(fraţii Lumiere), ca şi primele succese ale automobilului şi ale 
aviaţiei. Aceste cuceriri tehnice şi schimbările pe care ele le 
aduc în viaţa de toate zilele nu se limitează la Europa şi la ţările 
de dincolo de mări, cum sunt Canada, Statele Unite, Australia, ci 
se asistă la o răspândire a aspectelor materiale ale civilizaţiei 
occidentale pe toate continentele. Colonii, călătorii, negustorii 
aduc cu ei obiecte fabricate în uzinele de pe bătrânul continent, 
a căror utilizare se răspândeşte pe teritoriile noi descoperite, 
modificând condițiile de locuit, obiceiurile alimentare şi 
vestimentare, mijloacele de transport şi de comunicaţie. Ingineri 
şi tehnicieni europeni construiesc în ţările colonizate sau 
dependente economic de puterile industriale, drumuri, căi 
ferate, instalaţii portuare, reţele telegrafice sau telefonice care 


uşurează exploatarea acestor teritorii, dar care contribuie în 
acelaşi timp la uniformizarea şi europenizarea condiţiilor de 
viaţă. 

Deţinători a aproximativ 60% din aurul monetarizat din lume 
(din care 14% în Franţa, 10,6% în Germania, 9,5% în Anglia) 
până în 1914, europenii joacă rolul de bancheri ai planetei. Banii 
care nu sunt tezaurizaţi sau investiţi în dezvoltarea economiilor 
naţionale le permit să facă plasamente profitabile fie în celelalte 
tări ale Europei, mai ales în ţări pe cale de dezvoltare ca Rusia, 
fie pe alte continente. Pe primul loc se situează britanicii cu o 
investiţie care reprezintă în 1914 echivalentul a 95 de miliarde 
de franci-aur, dintre care 47% în Imperiu, 41% repartizaţi 
aproape în părţi egale în cele două Americi şi numai 8% în 
Europa. Franţa se află pe locul doi cu 45 de miliarde, 
reprezentând mai mult de o treime din avuţia sa mobiliară, 
repartizaţi puţin diferit: 27,5 miliarde în Rusia, 6 miliarde în 
America Latină, două în America de Nord, 9,3 în Africa şi numai 
4 miliarde în colonii. Capitalurile germane (29 de miliarde franci- 
aur) sunt şi ele plasate în Europa, mai ales în Imperiul Austro- 
Ungar, în America Latină şi Statele Unite. 

Numai aceste trei ţări concentrează trei sferturi din investiţiile 
externe, restul aparţinând olandezilor, belgienilor, elveţienilor şi 
austriecilor. În total, valoarea investiţiilor realizate de europeni 
în lume se evaluează la 200 de miliarde (90% din capitalurile 
exportate, americanii deţinând doar 8%), iar din această sumă 
globală, 120 de miliarde au fost plasate în afara bătrânului 
continent. 

Investiţiile din străinătate consolidează puterea economică a 
Europei, în primul rând pentru că ele furnizează venituri 
importante ţărilor exportatoare de capital. Regatul Unit, a cărui 
balanţă comercială este deficitară cu mai mult de 3 miliarde de 
franci, în 1913 compensează din plin acest handicap datorită 
veniturilor provenite din capitalurile plasate în exterior: mai mult 
de 5 miliarde, în timp ce Franţa, al cărei deficit comercial este 
de 1,5 miliarde, nu câştigă din investiţiile externe decât 1,8 
miliarde. Dar numai marile state capitaliste contribuie la 
punerea în valoare a noilor ţări, ceea ce constituie pentru ele o 
sursă de noi profituri. Datorită capitalurilor lor, acestea 
controlează principalele mijloace de transport şi sursele de 


aprovizionare cu materii prime. Britanicii, care au construit în 
India şi în Canada mai mult de 100.000 de km de cale ferată, 
deţin 90% din reţeaua ferată argentiniană, 80% din cea 
braziliană, ceea ce le permite să livreze în aceste ţări material 
feroviar şi chiar cărbune, să obţină mari concesionări de 
terenuri, să controleze creşterea animalelor, plantațiile de cafea, 
extracția minieră etc. 

Germanii sunt interesaţi şi ei de căile ferate din America 
Latină şi mai ales din Imperiul otoman prin marea afacere a căii 
ferate Bagdad, care leagă Berlinul de Golful Persic prin 
Constantinopole: 4000 de km de cale ferată construiți cu 
capitaluri majoritar germane, echipați cu material german, 
având de o parte şi de alta un culoar de 30 de km pe teritoriul 
căruia toate concesiunile miniere sunt acordate Germaniei. 
Franţa are interese în căile ferate siriene şi chineze, în porturile 
otomane şi marocane, în marile canale transoceanice etc. 

Această pătrundere economică este însoţită de o lărgire a 
influenţei politice a ţărilor europene exportatoare de capital. 
Imprumuturile acordate guvernelor din China, din Imperiul 
otoman, din Maroc etc. le permit să impună acestora orientări 
politice care reprezintă preludiul unei dominaţii unilaterale 
(britanicii în Egipt în 1882, francezii în Maroc în 1911), sau a 
unei împărțiri în zone de influenţă, aşa cum s-a întâmplat în 
China unde Rusia, Anglia, Franţa şi Germania îşi împart la 
începutul secolului al XX-lea imense zone de investiţii şi de 
activitate economică. Aceste practici imperialiste sunt însoţite 
de mari rivalități între grupările financiare concurente, susţinute 
de guvernele respective şi care extind în lumea întreagă câmpul 
de tensiuni dintre principalele puteri ale Europei. 


Mutaţiile şi lipsa de dinamism din mediul rural 


Accelerarea procesului de industrializare a statelor din vestul 
şi nord-vestul Europei, deja avansate din punct de vedere 
economic, şi caracterul încă limitat al extinderii acestui proces 
în noi regiuni continentale, fac ca în a doua jumătate a secolului 
diferenţele între Europa „calului de tracţiune“ şi cea a „calului 
putere“ să aibă mai degrabă tendinţa să se adâncească, aceste 
diferenţe în dezvoltare având drept corolar o repartizare foarte 
inegală a schimbărilor operate de revoluţia industrială în 
structurile societăţilor europene, în modul de viaţă şi în 
mentalităţile populațiilor acestora. 

Ultimul sfert al secolului marchează o schimbare în existenţa 
şi mentalitatea populațiilor rurale din Europa de vest, până 
atunci puţin afectate de mutaţiile primei revoluţii industriale. 
Dezvoltarea căilor ferate, răspândirea presei şi a învăţământului 
primar, serviciul militar care pune în contact pe tinerii săteni cu 
alte orizonturi şi cu alte medii, migrațiile temporare având ca 
scop căutarea de lucru, supun satele unor influenţe noi. 
Alimentaţia şi condiţiile de locuit continuă să se amelioreze 
încet, ca şi uneltele, odată cu folosirea generalizată a plugului 
perfecţionat, a semănătorii mecanice, a secerătorii, a maşinii de 
treierat cu aburi etc. 

În toate ţările Europei de vest, dar şi în Germania, în Italia de 
nord şi din regiunile industrializate din Imperiul habsburgic, 
dezvoltarea mijloacelor de comunicaţie atenuează diferenţele 
regionale şi întăreşte unitatea şi coeziunea naţională, dar în 
acelaşi timp face cultura rurală (dansuri, cântece, costume, 
practici sociale şi obiceiuri festive) să dea înapoi în faţa modei, a 
modului de viaţă şi de gândire ale marilor oraşe. Noi „notabili“ 
(medici, notari, învăţători, ţărani îmbogăţiţi care trăiesc din 
veniturile aduse de pământurile proprii, ca acel don Calogero, a 
cărui fiică se căsătoreşte cu nepotul prinţului Salina din 
Ghepardul lui G.T. di Lampedusa) iau locul foştilor stăpâni şi 
convertesc încet-încet populaţia rurală la modul de a gândi al 
burgheziei. În ajunul Primului Război Mondial, cea mai mare 
parte a ţărănimii franceze devine astfel aliată a Republicii şi 
constituie chiar sprijinul cel mai solid al regimului. 

Cu toate acestea, progresele apar rapid doar în regiunile cu o 


agricultură specializată sau care se ocupă de creşterea intensivă 
a animalelor - marele grânar din Bazinul parizian sau din Anglia 
de sud-est, regiunile viticole orientate spre producţia de calitate, 
zonele specializate în sfeclă din Europa de nord, regiunile cu 
păşuni întinse, orientate spre producţia de lapte, cum sunt 
Normandia sau Olanda - iar diferenţele pot fi considerabile între 
aceste zone privilegiate şi regiunile cu policulturi şi cu creştere 
tradiţională a animalelor care ocupă cea mai mare parte a 
spaţiului agricol vest-european. Chiar în Franţa şi încă într-o 
regiune care nu se numără printre cele mai defavorizate, 
malnutriţia tinerilor din mediul rural este departe de a fi, la 
începutul secolului, un fenomen pe cale de dispariţie, aşa cum o 
dovedesc aceste rânduri extrase dintr-un raport adresat în 1904 
consiliului general din Nièvre de inspectorul însărcinat cu 
sănătatea populaţiei: 

„Pe o scândură aşezată de-a lungul pereţilor, un şir de saci şi 
de coşuri. Mă uit înăuntru: peste tot pâine neagră, în acest sac 
şase nuci, în altul, mai încolo, o scrumbie, ici şi colo o bucată de 
carne rece, în schimb, peste tot, obişnuita grapiau, plăcintă de 
hrişcă, destul de bună caldă, dar grea şi indigestă rece. lar 
aceşti bieţi copii, plecaţi pe întuneric şi prin zăpadă la ora 6:30 
dimineaţa, au mers pe nişte drumuri imposibile; unii au mers pe 
jos 7 km, iar la ora 4 seara ei pleacă spre casele lor după ce 
douăsprezece ore nu au mâncat decât pâine neagră sau 
grapiau“. 

Condiţiile din mediul rural rămân deci destul de grele, chiar în 
regiunile în care industrializarea este totuşi un fenomen relativ 
vechi, mai ales în regiunile din centrul, din vestul şi din sudul 
Franţei, în zonele muntoase şi izolate ale Scoției şi din Ţara 
Galilor, în sudul Belgiei şi al Germaniei, unde sărăcia duce la un 
intens curent de emigrare către oraş. Consecința este o trezire a 
conştiinţei care determină anumite pături ale ţărănimii - zilieri, 
dar şi mici arendaşi sau mici proprietari - să se organizeze în 
sindicate sau să adere la socialism, aşa cum au procedat 
viticultorii din sudul Franţei şi muncitorii agricoli din Emilia 
Romagna sau din Toscana. 

Pe de altă parte, trebuie consemnat faptul că, chiar în 
regiunile bogate sau în rândul păturilor înstărite din mediul rural 
vest-european, prosperitatea ţărănimii se datorează adesea 


unei adevărate exploatări a femeii, care trebuie să-şi asume 
îngrijirea copiilor, sarcinile gospodăreşti şi o mare parte a 
muncilor agricole, dar şi a adolescenților care trebuie să 
muncească de la 12-13 ani. 

În ţările mai puţin industrializate, ca Rusia, cea mai mare 
parte a Imperiului austro-ungar, ţările din Balcani şi Europa 
mediteraneeană, structurile arhaice nu dispar decât foarte încet, 
iar suprapopularea mediului rural nu face decât să agraveze 
situaţia ţărănimii. Aceasta nu profită de schimbările care se 
produc decât datorită exodului rural şi a emigrării în alte ţări, 
fenomene care reduc excedentul de populaţie al satelor, iar prin 
intermediul unei părţi a emigranților care se întorc, favorizează 
introducerea de capital şi pătrunderea ideilor şi tehnicilor noi. 
Dar în general, soarta ţăranilor rămâne precară. 

In Rusia, abolirea iobăgiei în 1861 a eliberat „mujicii“ fără însă 
să le atribuie proprietatea pământului, loturile şi arenzile 
aferente trebuind să fie răscumpărate, aşa încât majoritatea lor 
este silită să se mulţumească cu petice mici de pământ, 
insuficiente pentru a asigura existenţa familiilor lor. În 1900, 
60% din ţărani sunt consideraţi oficial săraci, ceea ce nu-i face 
să ceară altceva decât o redistribuire a pământurilor. Sărăcia 
poate cu siguranţă să provoace în sate reacţii violente, dar 
acestea sunt în principal îndreptate împotriva marilor proprietari 
sau împotriva acelor „mujici“ şi nu vizează în niciun fel 
răsturnarea regimului țarist. Aşa se întâmplă şi în Italia, unde 
duritatea condițiilor impuse de  latifundiari fermierilor şi 
arendaşilor, sărăcia crescândă a lucrătorilor agricoli (braccianti) 
- ancheta agrară din 1884 stabileşte că mulţi dintre ei abia 
rezistă să lucreze 150 de zile pe an - şi efectele de moment ale 
crizei agrare de la sfârşitul secolului provoacă totuşi mişcări 
ţărăneşti scurte, dar violente, care afectează mai ales satele din 
sud (mişcarea cu tendinţe anarhice a „fasciei muncitorilor“ din 
Sicilia, între 1892-1894) şi pe acele din câmpia fluviului Po. În 
aceste două ţări, ca şi în statele habsburgice unde mişcările 
revendicative din mediul rural pot alimenta aspiraţiile 
autonomiste ale minorităţilor etnice, țărănimea constituie deci, 
mai puţin decât în Europa occidentală, un element de ordine şi 
de stabilitate. 


Urbanizarea şi ameliorarea condiţiei muncitorilor 


Relativul imobilism al satelor contrastează cu creşterea fără 
precedent a populaţiei urbane care caracterizează a doua 
jumătate a secolului al XIX-lea. Astfel, dacă în 1815, mai puţin 
de 2% din europeni locuiau în aproximativ douăzeci de oraşe 
care depăşeau 100.000 de locuitori, la sfârşitul secolului se 
recenzează 6 aglomeraţii urbane cu un milion de locuitori, 55 cu 
mai mult de 250.000 şi 180 cu mai mult de 100.000, pe 
ansamblu acestea reprezentând la această dată, 15% din 
populaţia bătrânului continent. 40% din francezi trăiesc acum în 
localităţi a căror populaţie depăşeşte 2.000 de suflete, faţă de 
15% la căderea Imperiului, iar în timpul acestei perioade de 
puternică creştere demografică, populaţia Parisului a trecut de 
la 700.000 de locuitori la 2.900.000 (4 milioane cu tot cu 
suburbiile), cea a Marsiliei şi a Lyonului de la 100.000 la 550.000 
şi respectiv 500.000 de locuitori. 

Dezvoltarea urbană este totuşi mai puţin spectaculoasă în 
Hexagon decât în alte ţări europene, ca Italia de exemplu şi mai 
ales Regatul Unit şi Germania unde, în ajunul primului război 
mondial se recenzează aproximativ cincizeci de aglomeraţii 
urbane care depăşesc 100.000 de locuitori. 

Această explozie urbană s-a produs în mod diferit, adesea 
anarhic. Au apărut oraşe noi care s-au dezvoltat în regiuni 
industriale - mine de cărbuni, bazine cu minereu de fier, acolo 
unde nu fuseseră decât nişte sate mici, ca în Longwy în Lorena, 
la Cardiff în Ţara Galilor, la Terni în Italia centrală sau la 
Ivanovo, Manchesterul rusesc. In marile metropole ca Londra şi 
Paris, afluxul emigranților din interiorul ţării a provocat 
extinderea considerabilă a periferiei urbane şi o aglomerare fără 
precedent a cartierelor centrale aşa încât politicile de amenajare 
urbană au încercat să atenueze efectele dezastruoase ale 
acestora asupra sănătăţii fizice şi morale a indivizilor şi asupra 
stabilităţii ordinii sociale. Marile lucrări realizate de baronul 
Hausmann în Parisul celui de-al Il-lea Imperiu şi lucrările de 
degajare şi de reconstrucţie efectuate în oraşe ca Berlin, Viena, 
Londra, Milano, Roma, în cursul ultimelor două decenii ale 
secolului au la bază aceeaşi strategie care îmbină pe un fond de 
agitaţie speculativă preocupările „igieniste“ şi pe cele pentru 


securitatea publică. 

Este adevărat că în contextul economic care caracterizează 
ultimul sfert de secol, clasele muncitoare care formează cele 
mai numeroase batalioane de noi citadini apar încă în ochii unei 
bune părţi a păturilor conducătoare drept „clase periculoase“. 
Cu toate acestea, situaţia muncitorilor se ameliorează destul de 
mult în această perioadă şi aceasta sub dublul efect al 
îmbogăţirii generale a societăţilor europene şi al luptei duse de 
muncitorii înşişi. 

Pe de o parte, autoritatea de stat impune diverse restricţii 
„capitalismului sălbatic“, limitând mai ales timpul de lucru 
pentru femei şi copii. În Germania, o lege din 1891 reduce 
timpul de lucru la 11 ore pentru femei şi la 10 ore pentru 
adolescenţi. În Franţa, legea din 1900 interzice dreptul la lucru 
pentru copiii mai mici de 13 ani şi reduce la 10 ore întrerupte de 
o pauză de o oră timpul de lucru pentru femei şi pentru tinerii 
sub 18 ani. În ambele ţări, în 1905, se ia hotărârea ca minorii să 
nu mai lucreze mai mult de 8 ore. În Rusia, în 1906, durata zilei 
de lucru este fixată la 10 ore, dar legea este prost aplicată, iar 
în ţări ca ltalia sau Spania, nicio lege nu se opune exploatării 
intense a muncitorilor. 

Pe de altă parte, salariul real (ţinând cont de costul vieţii) 
creşte în cursul acestei perioade cu aproximativ 25 sau 30%. 
Aceasta are drept consecinţă o vizibilă ameliorare a alimentaţiei 
(se mănâncă mai multă pâine albă, carne, zahăr, unt şi se 
consumă mai puţine legume care conţin feculă) şi a condiţiilor 
de locuit, deşi numeroase familii muncitoreşti continuă să 
trăiască în locuinţe insalubre, plătesc chirii mari şi atunci când 
sunt afectate de şomaj sau de boli sunt amenințate cu 
evacuarea. 

Patronatul şi autoritatea de stat îşi unesc forţele pentru a 
reduce riscul tulburărilor sociale, primii adoptând o politică de 
protecţie orientată în primul rând către construirea de locuinţe 
sociale şi de oraşe muncitoreşti (mai ales în jurul bazinelor de 
huilă din nord şi din Pasul Calais, a întreprinderilor siderurgice 
din Ruhr, a fabricilor de automobile şi de cauciucuri Fiat la 
Torino, Michelin la Clermond-Ferrand), ceilalţi punând la punct o 
legislaţie socială, deosebit de progresistă în Germania, unde 
Bismarck cere adoptarea unor legi care să permită crearea 


asigurării de boală (1883), a asigurării de accidente (doar în 
sarcina patronilor 1884) şi a asigurării de invaliditate şi 
bătrâneţe (1889). Acest sistem de protecţie socială extins încă 
din timpul domniei lui Wilhelm al II-lea, face din Reich un model 
imitat de Austro-Ungaria din 1890. Anglia îl adoptă peste 20 de 
ani: asigurarea de bătrâneţe acordată după 70 de ani datează 
din 1908, iar National Insurance Act, care îi protejează pe 
muncitori împotriva riscurilor de îmbolnăvire, de invaliditate şi 
de şomaj este adoptată în 1911. În sfârşit, în Franţa, trebuie să 
se aştepte până în 1910 pentru a se aplica un sistem de pensii 
pentru muncitori, finanţate de cotizaţiile acestora, de patroni şi 
de subvenţiile acordate de stat. 

Chiar dacă în ansamblu situaţia muncitorilor s-a îmbunătăţit, 
diferenţele rămân totuşi foarte mari de la o ţară la alta, de lao 
regiune la alta, de la o meserie la alta. La Londra, o 
confecţioneră care lucrează la domiciliu câştigă de patru ori mai 
puţin decât un muncitor angajat într-o mare întreprindere 
industrială. In Franţa, în 1911, dacă un muncitor tipograf, un 
tâmplar de mobile de abanos sau un zidar parizian câştigă 0,80 
sau chiar 1 franc pe oră, în provincie, omologii lor pentru o 
muncă identică nu câştigă decât 0,40 sau 0,50 franci, un croitor 
sau un pantofar între 0,40 şi 0,50 franci, un ţesător între 25 şi 
30 de centime. Peste tot, salariul femeilor rămâne inferior celui 
plătit bărbaţilor, iar creşterea nivelului de trai al muncitorilor 
este mult mai scăzut decât profiturile patronale, în medie, de 
patru ori mai mari între 1850 şi 1870 şi de două ori mai mari 
între 1880 şi 1914. 


Sindicalism şi socialism 


O bună parte din cuceririle sociale obţinute de muncitori sunt 
consecinţa unor acţiuni duse în acelaşi timp pe teren sindical şi 
politic. Începând din anii 1880-1890, mişcarea muncitorească 
constituie într-adevăr o forţă de care clasele conducătoare 
trebuie să ţină cont, cu toate că din punct de vedere ideologic 
nu este încă omogenă şi nici unanimă în ce priveşte mijloacele 
ce trebuie să le folosească pentru a-şi realiza interesele. Două 
întrebări se ridică în principal în faţa organizaţiilor sindicale. Ar 
trebui acestea să acţioneze pentru o transformare progresivă a 
raporturilor sociale sau să vizeze exproprierea brutală a 
burgheziei? Apoi, acţiunea lor ar trebui să fie independentă, 
diferită de a partidelor sau dimpotrivă, ar trebui să fie 
subordonată obiectivelor politice stabilite de conducătorii 
socialişti? În funcţie de răspunsul dat la aceste două întrebări, în 
Europa de la sfârşitul secolului al XIX-lea se pot distinge două 
„modele“. 

Modelul britanic îmbină reformismul şi legătura directă cu o 
organizaţie politică dominată de sindicate. Acestea şi-au făcut 
apariţia în Marea Britanie încă de la începutul celei de-a doua 
jumătăţi a secolului, la început într-o formă improvizată, fără 
vreun proiect conceput dinainte împreună cu sindicatele pe 
meserii (craft union), apoi sub forma acelor new model unions 
care adună muncitori aparţinând diferitelor ramuri, ale industriei 
şi comerţului, dar care cer primilor aderenţi o formaţie 
profesională completă şi o cotizaţie ridicată, sumele percepute 
permiţând acestora să funcţioneze în acelaşi timp ca grupări de 
apărare dar şi ca societate de ajutor reciproc. In 1868, la 
iniţiativa burselor de muncă din Manchester şi din Salford, se 
constituie Trade Union Congres (TUC) care, în 1871, este 
recunoscut legal şi care, de acum înainte, asigură un minimum 
de unitate şi de coordonare în interiorul unei mişcări ce îşi 
păstrează până în 1880 caracteristicile sale de început. In 
concluzie, membrii primei forme de sindicalism britanic sunt 
reprezentaţi de o adevărată aristocrație muncitorească, mândră 
de priceperea şi de prerogativele sale. Păstrând mentalităţile 
artizanatului tradiţional, aceasta este puţin receptivă la ideile 
revoluţionare şi urmăreşte în principal să-şi îmbunătăţească 


situaţia materială şi poziţia în societate. 

Începând din 1887 se constituie noi unions, favorizate de 
răspândirea ideilor socialiste. De această dată, ele adună 
muncitori necalificaţi (docheri, lucrători la întreprinderi de gaze 
etc.), se mulţumesc cu cotizaţii modeste şi folosesc în mod 
energic greva drept mijloc de luptă. Stimulate de această 
concurenţă, vechile unions se deschid şi ele muncitorilor fără 
calificare şi conferă acţiunii lor un caracter mai radical şi mai 
politic. Sub influenţa lui Keir Hardie, lider al puternicei federaţii a 
minerilor (TUC), care numără la sfârşitul secolului patru milioane 
de membri, acestea acceptă ideea de a participa în mod direct 
la crearea unui mare partid muncitoresc. Acesta va fi Labour 
Party, fondat în 1906, unde, în Comitetul său executiv, din cei 
13 membri, 9 sunt reprezentanţii acestor trade unions. Asistăm 
deci la o politizare a sindicalismului britanic într-un sens 
reformist şi la apariţia unui model a cărui influenţă se extinde nu 
numai în ţările anglo-saxone, ci şi în statele scandinave. Toate 
acestea fac ca în ajunul războiului în Marea Britanie să se 
dezvolte un curent revoluţionar animat de Tom Mann şi Ben 
Tillet, conducători ai sindicatului docherilor. 

În Germania, sindicalismul a cunoscut un început dificil, dar 
foarte devreme a căpătat un caracter politic clar. Primele 
organizaţii structurate s-au dezvoltat la începutul deceniului 
1860, mai întâi în Saxa, apoi în alte state germane, şi se 
bazează pe vechile practici asociative (breslele medievale) 
rămase încă în vigoare în anumite profesii. Casele de ajutor 
reciproc ale minerilor se bucurau de o recunoaştere legală, iar în 
Prusia, o lege din 1854 i-a obligat pe muncitorii din mină să 
adere la aceste organizaţii care îi asociau încă pe patroni şi pe 
muncitori. 

După realizarea unificării, care extinde legislaţia prusacă pe 
întreg teritoriul Reich-ului, mişcarea sindicală se dezvoltă în 
strânsă legătură cu social-democraţia. Grupate în 1875 în 
mişcarea „sindicatelor libere“, organizaţiile muncitoreşti depind 
în majoritate de Partidul Socialist şi îşi duc lupta într-o 
perspectivă unitară care asociază scopurilor economice pe 
termen scurt şi un plan politic vizând cucerirea puterii şi 
transformarea societăţii. Primele urmăresc un compromis cu 
clasele conducătoare, ceea ce corespunde tendinţelor 


reformiste, majoritare în social-democraţia germană, iar al 
doilea ilustrează intenţia liderilor sindicali de a păstra o oarecare 
distanţă faţă de partidul socialist. In 1905, în ciuda opoziţiei 
aripii de stânga a partidului, aceştia reuşesc să-şi impună 
independenţa, iar în anul următor ei înlătură definitiv ideea de 
grevă generală. 

Grupaţi în „Uniunea generală“ pe care o conduce Karl Legien, 
„sindicatele libere“ numără în 1914 mai mult de 2,5 milioane de 
muncitori şi dispun de un aparat administrativ puternic: 15.000 
de salariaţi permanenţi, mai multe ziare, sute de cooperative, 
case de şomaj, birouri de plasare etc. În total, în Germania 
există împreună cu sindicatele creştine mai mult de 4 milioane 
de sindicalişti, afiliaţi la organizaţii care, chiar dacă şi-au pierdut 
caracterul revoluționar şi de acum înainte favorizează 
integrarea maselor în societate (acestea sunt bineînţeles 
naţionaliste şi imperialiste), constituie totuşi grupuri de presiune 
extrem de eficace. „Modelul“ german are o puternică influenţă 
asupra mişcării muncitoreşti austro-ungare şi în special asupra 
celei din Europa de est. 

În Franţa, unde legea din 1864 a înlăturat interdicţia care 
obstrucţiona  „uniunile“ muncitoreşti, la căderea imperiului 
muncitorii au constituit „camere sindicale“ care s-au dezvoltat 
mai ales în cadrul unor profesii cu vechi tradiţii de organizare şi 
dispunând de cadre pregătite pentru această sarcină (tipografi, 
croitori, pălărieri). Ca şi în Anglia, o elită muncitorească formată 
din persoane aparţinând „vechilor meserii“ şi apropiată prin 
mentalitate de artizanatul tradiţional formează prima generaţie 
a sindicalismului. În marea sa majoritate, aceasta este mai 
sensibilă la tezele prudhoniene şi anarhiste decât la învăţăturile 
marxismului. 

Înfrângerea Comunei şi represiunea care marchează 
începuturile celei de-a lIll-a Republici au avut ca rezultat 
„decapitarea“ pe lungă durată a mişcării muncitoreşti franceze, 
majoritatea aparţinând „ordinului moral“ care domină Adunarea 
naţională opunându-se în numele „libertăţii muncii“ constituirii 
unor veritabile sindicate. Cu toate acestea, numeroase camere 
sindicale care au apărut la sfârşitul celui de-al Il-lea Imperiu se 
organizează în aceleaşi sectoare profesionale, adoptând în 
majoritate o atitudine moderată în conflictele de muncă. 


Până la urmă autorizate de legea Waldeck-Rousseau din 
1884, organizaţiile muncitoreşti s-au constituit în jurul a doi poli: 
Bursele de muncă, organizaţii care grupează sindicatele pe plan 
local, conduse de Fernand Pelloutier, şi federaţiile naţionale ale 
sindicatelor. În 1895 este creată Confederaţia Generală a Muncii 
(CGT) care, treptat, va aduna sub impulsul lui Victor Griffuelhes 
majoritatea sindicatelor, apoi a Burselor de muncă. 
Originalitatea Confederaţiei franceze constă mai întâi în faptul 
că aceasta a fost puternic influenţată de curentul anarhist. 
Convinşi de inutilitatea atentatelor teroriste pe care le-au 
organizat între 1891-1894, numeroşi militanţi anarhişti s-au 
hotărât în final să intre în sindicate pentru a le da acestora o 
orientare revoluţionară. 

Cealaltă trăsătură specifică a modelului sindicalist francez, 
care îşi va găsi corespondente în ţările latine, Italia şi Spania, 
constă în dorinţa de a rămâne independent faţă de organizaţiile 
politice. Această hotărâre este luată de către aproape 
majoritatea delegaților la Congresul de la Amiens, din octombrie 
1906. În acelaşi timp, Charta de la Amiens defineşte o strategie 
ofensivă care are drept ţel preluarea puterii de către sindicate, 
cu ajutorul grevei generale. Această concepţie provoacă între 
1906 şi 1909, greve şi înfruntări violente, urmate de arestarea 
principalilor lideri ai CGT-ului. După eşecul acestor mişcări, 
această organizaţie care, în 1914, nu are mai mult de un milion 
de membri, se orientează împreună cu Léon Jouhaux către 
poziţii mai reformiste. 

Paralel cu avântul sindicalismului sau în strânsă legătură cu 
acesta, în Europa se dezvoltă diferite curente care sunt 
influențate de socialism şi de internaţionalism. În 1864, la 
Londra, s-a constituit oficial o Asociaţie Internaţională a 
Muncitorilor. Apărată în mediile emigrației politice, ideea unei 
„internaţionale“ a popoarelor a dus în cursul deceniilor 
precedente la diferite tentative care au rămas însă fără urmări: 
„Tânăra Europă“ a lui Mazzini în 1834, Asociaţia Democratică 
fondată la Bruxelles în 1853, Asociaţia Internaţională constituită 
în 1856 în jurul micilor grupuri de „chartişti“ şi de socialişti 
francezi, germani şi polonezi. 

Cu ocazia Expoziţiei Universale de la Londra din 1862, 
muncitori din diferite ţări au luat contact unii cu alţii, iar în iulie 


1863, un miting i-a reunit în capitala britanică pe reprezentanţii 
principalelor sindicate londoneze şi pe mai mulţi muncitori 
francezi, printre care lucrătorii în bronz Tolain şi Perrachon: din 
această reuniune a rezultat un proiect de colaborare care se va 
concretiza în anul următor în timpul mitingului de la Saint-Martin 
Hall (29 septembrie 1864). Franco-engleză în etapa sa de 
formare, AIT are în primul său comitet douăzeci şi unu de 
britanici şi nouă francezi, dar şi zece germani, şase italieni, doi 
polonezi şi doi elveţieni. 

Foarte curând, „Prima Internaţională“ s-a dezmembrat din 
cauza unor curente antagonice. Englezii, care constituie grupul 
naţional cel mai important şi care au văzut în crearea 
Internaționalei mai ales un mijloc de frânare a imigrației mâinii 
de lucru străine, deci lipsirea patronatului de un instrument de 
presiune asupra nivelului salariilor, se îndepărtează destul de 
repede de organizaţie, lăsând câmp liber „continentalilor“. 
Aceştia, la rândul lor, sunt împărţiţi între marxişti şi 
proudhonieni apolitici. Marx însuşi, atunci exilat la Londra, a 
jucat un rol minor în constituirea AIT, deşi influenţa sa asupra 
instanţelor conducătoare ale organizaţiei creşte rapid, iar 
începând din 1868 din rândurile acesteia se desprinde o 
majoritate marxistă. 

De acum încolo, în timp ce sub impulsul AIT numeroase secţii 
se dezvoltă în Belgia şi în Franţa, Spania, Italia şi Germania, 
rămase până atunci în expectativă, sunt supuse şi ele influenţei 
acesteia, ca şi Ţările de Jos, Danemarca, Elveţia şi Austria. 

Cu un efectiv puternic de mai multe sute de mii de membri în 
1870, Internaționala este condusă de un Consiliu General care 
îşi are sediul la Londra şi convoacă congrese anuale. 

In fiecare ţară ea este reprezentată de un birou naţional. 
Internaționala părea deci să fie destinată unui rol considerabil în 
structurarea socialismului european şi aceasta în favoarea 
colectivismului marxist. Numai că disputa dintre discipolii lui 
Marx şi cei ai lui Bakunin care izbucneşte chiar în sânul acesteia, 
nu întârzie să-i provoace dezmembrarea. Transferată la New 
York, ea dispare în iulie 1876. 

Creşterea populaţiei muncitoreşti, efectele marii depresiuni 
economice din anii 1873-1895, democratizarea marilor state 
industrializate care a dus la recunoaşterea sindicatelor şi a 


permis dezvoltarea partidelor muncitoreşti, reprezintă tot atâtea 
condiţii favorabile avântului pe care îl ia mişcarea socialistă din 
Europa, în cursul ultimelor decenii ale secolului al XIX-lea. Marx 
le ceruse muncitorilor să constituie „mari partide de clasă“. 
Muncitorii germani sunt cei care, în acest domeniu, vor fi 
deschizători de drum. Reconstituită după căderea lui Bismarck 
prin congresele de la Halle (1890) şi de la Erfurt (1891), social- 
democraţia germană devine în câţiva ani şi rămâne până în 
1914, primul partid socialist european, cel care dă tonul 
socialismului mondial. Dispunând de mai multe zeci de ziare, 
dintre care Vorwärts, care are 800.000 de abonaţi, acesta 
numără 1.700.000 de membri. Progresele sale electorale au fost 
rapide. De la 40 în 1893, numărul deputaţilor socialişti a crescut 
la 56 în 1898, apoi la 80 în 1903 şi la 110 în 1912. În timpul 
acestor ultime alegeri, social-democraţia a obţinut 4.250.000 de 
voturi, reprezentând 35% din voturile exprimate, ceea ce o face 
să devină primul partid din Germania. 

În Franţa, socialiştii sunt mult mai divizați. Marxiştii, grupaţi în 
jurul lui Jules Guesde, militează în cadrul „Partidului Muncitoresc 
din Franţa“, a cărui influenţă şi efective sunt departe de a le 
egala pe cele ale social-democraţiei germane. Ei se lovesc de 
altfel de concurenţa altor formaţii mai mult sau mai puţin 
minoritare: „Partidul Socialist Revoluționar“ cu tendinţe 
blanchiste, „Partidul Socialist Muncitoresc Revoluționar“ al cărui 
şef, Allemande, este împreună cu Benoit Malon singurul 
muncitor autentic prezent în „statele-majore“ ale socialismului 
francez, partizanii lui Paul Brousse care îşi spun „posibilişti“ 
pentru că pun accentul pe revendicări imediate şi „posibile“. 
Până la urmă, în 1905, toate aceste grupări se unesc pentru a 
forma Partidul Socialist Unificat, secţiune franceză a 
Internaționalei muncitoreşti (SFIO), ai cărei lideri principali sunt 
J. Jaurès şi Guesde. De acum înainte şi socialiştii francezi 
înregistrează progrese electorale remarcabile. Ei au în 1906 52 
de deputaţi, în 1910, 74, în 1914, 103, şi aceasta în ciuda 
faptului că efectivele partidului rămân modeste (nu mai mult de 
75.000 de membri în ajunul războiului). 

Socialismul câştigă teren şi în Marea Britanie, unde, la 
alegerile legislative din 1910, Partidul Laburist obţine 40 de 
locuri în Parlament, în Italia, unde PSI, fondat în 1892, are 59 de 


deputaţi aleşi în 1913, şi în Rusia, unde din 1848 există un 
Partid Muncitoresc Social-Democrat Rus care, începând din 1906 
este reprezentat în Dumă. Partide socialiste au fost fondate şi în 
Spania, Belgia, Suedia, Austria etc., iar în 1889, toate aceste 
mişcări se regrupează în sânul Internaționalei a Il-a, care în 
1896 hotărăşte excluderea anarhiştilor, dar nu reuşeşte să 
impună diferitelor secţii naţionale o adevărată coeziune 
ideologică. 

Intr-adevăr, până în 1914, mişcarea socialistă europeană 
cunoaşte dezbinări profunde: între reformişti şi revoluționari, 
marxişti şi anarhişti, partizani şi adversari ai grevei generale în 
cazul unui război european. 

„Revizionismul“ îşi găseşte în Germania terenul său de 
predilecție şi în Eduard Bernstein, funcţionar de bancă exilat la 
Londra unde devine prietenul lui Marx şi al lui Engels, 
teoreticianul său. In Premisele socialismului, publicată în 1899, 
Bernstein critică tezele marxiste asupra agravării crizelor 
economice şi a „pauperizării crescânde a maselor“. El ajunge la 
concluzia că pentru a-şi asuma puterea clasa muncitoare nu 
este destul de maturizată. De aceea ea trebuie să-şi 
abandoneze obiectivele revoluţionare şi să dezvolte democraţia 
folosind sufragiul universal. Astfel, pe cale legală, socialismul se 
va instaura în mod progresiv. Bernstein definindu-l ca 
suprimarea celor mai brutale forme de exploatare, ameliorarea 
raporturilor dintre individ şi societate, posibilitatea ca 
muncitorul „aflat încă în condiţia de proletar să acceadă la cea 
de burghez“. 

Curentul marxist „ortodox“ se împarte şi el într-o tendinţă 
reformistă, care consideră că puterea poate fi cucerită prin 
alegeri, şi o aripă revoluţionară, care refuză această politică şi 
ar vrea să facă din partidele socialiste avangarda clasei 
muncitoare. În Germania, discipolii doctrinei marxiste pure, 
grupaţi în jurul lui Karl Kautsky, se opun revizioniştilor, fără să 
poată să-l împiedice pe Bernstein şi pe prietenii acestuia să 
câştige teren în sânul partidului. Poziţiile lor sunt de altfel destul 
de moderate. La sfârşitul perioadei, asistăm la dezvoltarea unui 
curent de extremă stânga, animat de Karl Liebknecht şi de Roza 
Luxemburg. În Rusia, social-democraţii sunt divizați după 
congresele de la Bruxelles (1903) în două tendinţe antagoniste. 


„Bolşevicii“ (majoritari), grupaţi în jurul lui Lenin, vor să facă din 
partid o grupare organizată şi disciplinată, capabilă la momentul 
oportun să conducă clasa muncitoare spre revoluţie şi spre 
dictatura proletariatului. „Menşevicii“ (minoritari) ar vrea să 
organizeze o mişcare de masă, deschisă tuturor tendinţelor şi 
dispusă să se alieze cu burghezia liberală pe timpul lungii 
perioade de transformare care va conduce Rusia spre etapa 
prerevoluţionară. 

În Franţa, în sânul SFIO, coexistă mai multe tendinţe. Opuşi 
„guesdiştilor“, cei mai apropiaţi de marxismul ortodox, se află 
„reformiştii“, insurecţionaliştii ca Gustave Hervé, dar mai ales 
tendinţa reprezentată de Jaurès, care domină partidul după 
congresul de la Toulouse (1907) şi care se străduieşte să 
realizeze o sinteză între diferitele „familii“ ale socialismului. 
Considerând explicaţia marxistă insuficientă, Jaures crede că 
statul nu trebuie „distrus“ ci „cucerit“ din interior, prin 
progresele democratice şi prin educarea maselor. În sfârşit, în 
Italia, elementele revoluţionare sunt cele care domină în 1912, 
iar toţi cei care, într-un fel sau altul, sunt suspectaţi că doresc să 
pactizeze cu burghezia, sunt excluşi din partid, unii pentru că, 
aşa cum au făcut Treves şi Turati, au susţinut politica 
colonialistă a guvernului în timpul războiului din Libia, alţii 
pentru că au aderat la masonerie. 

Mişcarea anarhistă a continuat în acelaşi timp să joace un rol 
defel neglijabil în ansamblul curentelor socialiste europene. 
Până în 1900, acţiunea teroristă, „propaganda prin acţiune“ este 
cea prin care se manifestă. Înlăturaţi din Internaţională, reduși 
la mici grupuri minoritare, anarhiştii se izolează de mişcarea 
muncitorească. Anii 1890 sunt marcați în întreaga Europă de 
numeroase atentate individuale, îndreptate în primul rând 
împotriva suveranilor şi şefilor de state: preşedintele Republicii 
Sadi Carnot, ucis la Lyon în iunie 1894 de Sunte Caserio, regele 
Italiei, Umberto |, omorât la Monza în august 1900 de Gaetano 
Bresci, împărăteasa Austriei, Elisabeta, înjunghiată la Geneva în 
septembrie 1898 de un alt anarhist italian, Luccheni etc. Paralel, 
se menţine un curent socialist anarhist, nonterorist, care, în ţări 
ca Spania şi mai ales Italia (cu Cafiero şi Malatesta) influenţează 
puternic mişcarea muncitorească. 

În ultimii ani ai secolului al XIX-lea, partizanii „propagandei 


prin acţiune“ îşi dau seama de inutilitatea atitudinii lor. 
Meditând la vorbele lui Kropotkin, „un edificiu construit pe 
secole de istorie nu se distruge cu câteva kilograme de 
dinamită“, ei renunţă la acţiunea clandestină şi se străduiesc să 
reînnoade contactul cu masele prin intermediul sindicalismului 
revoluţionar, cerând pentru mişcarea lor independenţa totală 
faţă de orice doctrină. 

În sfârşit, în faţa agravării primejdiilor care caracterizează 
deceniul 1905-1914, socialiştii europeni se întreabă ce atitudine 
să adopte în eventualitatea unui conflict între statele capitaliste. 
Vor fi ei oare capabili să oprească maşina de război prin 
declanşarea grevei generale? Nici la Stuttgart în 1907, nici la 
Basel în 1912, delegaţii Internaționalei a Il-a nu vor reuşi să 
cadă de acord asupra acestei chestiuni, cele mai mari reticenţe 
venind din partea  social-democraţiei germane, puternic 
impregnată de naționalism şi contrară a tot ce, frânând efortul 
de mobilizare al Reich-ului, ar putea contribui la victoria Rusiei 
ţariste, considerată conducătoarea reacţiunii europene. O 
nelinişte profundă domneşte deci în Internaţională în ajunul 
războiului. 

Astfel, în 1914, socialismul european ca şi mişcarea sindicală 
prezintă slăbiciuni care ţin în primul rând de lipsa de coeziune 
doctrinară şi de permeabilitatea sa la ideile naţionaliste şi 
imperialiste. Cu toate acestea, atât socialismul cât şi 
sindicalismul constituie o forţă considerabilă care a contribuit la 
ameliorarea condiţiei muncitorilor. 


Burghezia triumfătoare şi „noile pături sociale“ 


În timp ce, pe toată durata celei de-a doua jumătăţi a 
secolului, în întreaga Europă se produce un declin lent al 
nobilimii funciare, burghezia continuă să se afirme ca o 
categorie socială în plină ascensiune. Promovând egalitatea 
civilă, Revoluţia franceză a plasat-o, pe o mare parte a 
continentului, pe acelaşi plan cu nobilimea. Prosperitatea anilor 
1850-1870 o transformă în majoritatea ţărilor industrializate în 
clasă dominantă. 

Monopolizând puterea în Franţa celui de-al lIl-lea Imperiu, 
împărţind-o cu nobilimea în Anglia, sau aspirând să i se asocieze 
în Germania lui Bismarck, marea burghezie formată din înalții 
notabili şi oameni de afaceri continuă să-şi mărească baza 
economică şi, datorită condiţiilor de viaţă, este puţin diferită de 
nobilimea bogată, cu care, de altfel, se aliază adesea prin 
căsătorie. Reprezentanţii ei posedă locuinţe luxoase în oraşe şi 
castele la ţară, caleşti şi servitori numeroşi. Ei ţin saloane la 
Paris, la Londra, la Roma şi în marile oraşe de provincie. 
Călătoresc peste tot şi se întâmplă chiar să se instaleze pentru 
un timp îndelungat în ţări străine (Roma, Veneţia, Florenţa), 
unde se formează o colonie numeroasă de europeni bogaţi, mai 
ales britanici. Lacurile elveţiene, staţiunile climaterice şi Coasta 
de Azur atrag o elită bogată care, la sfârşitul secolului, devine 
clientela obişnuită a  expresurilor  transcontinentale, a 
vagoanelor de dormit şi a hotelurilor de lux cu nume ilustre, 
Excelsior la Neapole, hotel Qu/sanana la Capri, Westminster la 
Nisa etc., în timp ce, pentru o clientelă mai numeroasă, care 
cuprinde şi burghezia mijlocie, se dezvoltă plajele la modă de pe 
coastele Mării Mânecii şi ale Atlanticului: Deauville, Cabourg, 
Dinard, La Baule, Biarritz. 

În urma marilor dinastii burgheze se situează păturile 
burgheziei, care, în Franţa, sunt numite /a bonne bourgeoisie şi 
care au echivalent în toate ţările din Europa industrializată. 
Acestea sunt formate din şefi de întreprinderi şi de companii 
comerciale de mai mică anvergură, profesori universitari şi 
profesii liberale: medici, notari, publicişti. Atrase de serviciile 
publice, aceste pături burgheze furnizează înaltelor structuri de 
stat şi lumii politice un personal motivat şi competent din 


rândurile căruia apar personalităţi ilustre: francezii Cailloux, 
Waldeck-Rousseau şi Poincaré, italienii Crispi şi Giolitti, 
germanul Bethmann-Hollweg, britanicul Joseph Chamberlain etc. 

Marii notabili şi /a bonne bourgeoisie formează împreună o 
elită. Aceasta îşi înzestrează fiicele, îşi trimite fiii la liceu (în 
Anglia în colegii selecte), apoi în universităţi sau în „şcoli înalte“. 
Frecventează cu asiduitate biserica sau templul, practică 
„bunele maniere“ al căror cod este diferit de la o ţară la alta (în 
Franţa, copiii sunt învăţaţi că în timp ce se mănâncă trebuie să- 
şi ţină mâinile pe masă, în schimb în Anglia sunt învăţaţi exact 
contrariul!). Face paradă de „virtuțile burgheze“: prudenţa, 
spiritul de economie, corectitudinea în muncă, o anumită 
severitate morală care nu este lipsită de ipocrizie şi care, în a 
doua jumătate a secolului, mai slăbeşte, mai ales într-o ţară ca 
Franţa, unde numeroşi reprezentanţi ai burgheziei pariziene 
gustă din plin, sub cel de-al lIl-lea Imperiu, din deliciile 
„petrecerii imperiale“ sau frecventează cercul noctambul al 
actriţelor de renume (Hortense Schneider) şi al 
demimondenelor. 

Între burghezia propriu-zisă şi clasele populare se află 
„Clasele de mijloc“, lume heteroclită aflată într-o dezvoltare 
rapidă. Este greu să se facă o delimitare precisă a acesteia, căci 
chiar dacă este diferită de lumea muncitorilor şi a ţăranilor, ca şi 
de păturile „superioare“ ale societăţii, această deosebire se 
datorează mai puţin veniturilor reprezentanţilor săi şi mai mult 
meseriei exercitate de aceştia, modului lor de viaţă, dar mai 
ales refuzului ostentativ de a fi asimilați „proletarilor“. 

Dintre milioanele de indivizi care formează această nebuloasă 
socială din Europa în curs de industrializare, puţini sunt 
„burghezi“. Cel puţin, ceilalţi se străduiesc să pară, să devină 
burghezi, făcându-şi familiile să pătrundă în această clasă printr- 
un efort perseverent de ascensiune, în care intră acumularea de 
capital, strategiile matrimoniale vizând creşterea veniturilor şi 
bunurilor, dar mai ales ascensiunea copiilor lor în ierarhia 
straturilor sociale, în sfârşit, educaţia care rămâne mult timp, la 
nivelul învăţământului secundar şi superior, un monopol al 
burgheziei. 

Originile acestei categorii sociale sunt extrem de variate. 
Există întâi o mică burghezie rurală, care este puţin diferită de 


țărănime. Chiar bogat fiind, agricultorul care continuă să-şi facă 
meseria rămâne un om al pământului. Poate să comande o 
legiune de valeţi şi de zilieri, să posede un domeniu important şi 
mai multe case, să-l facă pe fiul său preot sau învăţător sau 
subofițer de carieră, să-şi mărite fata cu un mic notabil, el va 
continua să rămână un ţăran. În schimb, dacă îşi arendează 
domeniul unui fermier ca să se instaleze în oraş şi să trăiască 
din veniturile aduse de pământurile sale, devine un rentier, deci 
un mic burghez, pentru unii o primă etapă a unei ascensiuni 
sociale care îl poate conduce pe fostul ţăran parvenit spre 
îmbogăţire, spre onoruri, spre respectul interesat al 
aristocraților autentici în căutarea unei nurori cu o zestre mare 
care să le „redea strălucirea blazonului“. 

Dar aceste categorii intermediare s-au înmulţit în toată 
Europa industrializată, mai ales odată cu dezvoltarea oraşelor şi 
cu perfecţionarea mecanismelor economice şi administrative. 
Unele dintre ele mai sunt încă, la începutul secolului al XX-lea, o 
copie după modelul tradiţional al artizanatului şi al prăvăliei, dar 
diferenţele de venituri, de localizare geografică şi de poziţie 
socială, legate de anumite profesii, fac astfel ca această 
denumire (clase de mijloc) să ascundă realităţi foarte variate. 
Între un mic patron care îşi desfăşoară activitatea într-o ramură 
industrială „nobilă“ (mobilier scump, tipografie) şi un patron de 
cafenea instalat într-un cartier popular, distanţa socială este tot 
atât de mare ca între un morar bogat şi un modest băcan de 
ţară. 

„Claselor mijlocii“ le mai aparţin nişte categorii sociale care 
şi-au mărit volumul şi importanţa odată cu mutaţiile provocate 
de revoluţia industrială, cu concentrarea capitalurilor şi cu 
dezvoltarea statelor moderne: funcţionari modeşti (institutori, 
funcţionari de poştă, funcţionari ai administraţiei centrale, 
subofiţeri), lucrători comerciali şi angajaţi în domeniul serviciilor 
(bănci, asigurări, căi ferate, iluminat public, serviciu de drumuri 
etc.), maiştri în industrie, tehnicieni etc. La aceştia se adaugă 
masa de mici rentieri, defel neglijabilă într-o epocă în care 
moneda cunoaşte o stabilitate remarcabilă şi în care este încă 
posibil să se trăiască din economii sau din veniturile obţinute 
dintr-o mică moştenire. 

Cu toate acestea, numai un număr mic de reprezentanţi ai 


acestor categorii sociale intermediare îşi pot permite să 
„trăiască în stil burghez“. Aceasta presupune un minim de venit 
şi în acelaşi timp o „educaţie“ care nu este numai intelectuală, 
ci ţine de învăţarea unui cod social care vizează mai puţin 
promovarea meritelor personale ale indivizilor şi mai mult 
repartizarea lor pe clase (colegiile engleze şi anumite instituţii 
religioase de pe continent fac o oarecare excepţie de la regulă). 

In general, membrii claselor mijlocii nu se deosebesc de 
muncitorii cei mai bine plătiţi decât printr-o alimentaţie mai 
bună (exceptând situaţia când trebuie să facă economii la 
mâncare pentru „a-şi ţine rangul“, aşa cum este cazul 
lucrătorilor comerciali) şi prin condiţiile de locuit, ceva mai mult 
timp liber şi printr-o grijă permanentă de diferenţiere care se 
manifestă în modul de a se îmbrăca, de a vorbi, de a-şi mobila 
casa şi în practicile educative împrumutate de la „înalta 
societate“. Pentru fete de exemplu, lecţiile de pian tind să 
devină o adevărată „dovadă de îmburghezire“. 

Peste tot, clasele mijlocii se îndreaptă spre politică şi tind să 
conteste dominația elitelor conducătoare. In ţările cu 
democraţie parlamentară, în care, în ultimele decenii ale 
secolului, alianţa burgheziei cu „noile pături sociale“ se 
realizează fără dificultăţi, problema se rezolvă cu uşurinţă. In 
marea lor majoritate, reprezentanţii categoriilor intermediare se 
îndreaptă către formațiile care întruchipează idealurile 
democratice şi progresiste: în Franța Partidul Radical iar în 
Regatul Unit aripa de stânga a Partidului Liberal. 

În schimb, în ţările de curând industrializate, ca Germania, 
Austro-Ungaria, Rusia sau ltalia, în care nu există o veritabilă 
tradiţie liberală, clasele mijlocii au adesea tendinţa să se 
orienteze spre formaţii extremiste, optând pentru o repunere în 
discuţie radicală a organizări politice şi sociale. Din rândurile 
acestora se recrutează militanţii şi reprezentanții social- 
democraţiei germane şi ruseşti, anumiţi lideri anarhişti sau 
sindicalişti revoluționari din ţările Europei mediteraneene, 
precum şi o parte a membrilor organizaţiilor naţionaliste. 

Aceste tendinţe contestatare iau amploare la sfârşitul 
secolului al XIX-lea, în rândurile categoriilor amenințate de 
concentrarea de capital şi de marile mutații ale erei industriale: 
artizani, lucrători ai „vechilor meserii“, mici proprietari, 


intelectuali declasaţi şi alţii, care, din cauza modernizării, se află 
în pericol de a fi expropriaţi sau proletarizaţi. Căutând să 
compenseze dificultăţile materiale şi marginalizarea, numeroşi 
reprezentanţi ai acestor categorii sociale cred că vor găsi un 
mijloc de a scăpa de greutăţi în patima şovină şi într-un proiect 
imperialist autoritar, îmbrăţişat şi de o parte a burgheziei, care 
nu se mai regăseşte în liberalism şi în idealurile Europei din 
Secolul luminilor. 


Capitolul 8 _ 
MODELE POLITICE, RELIGIOASE ŞI CULTURALE EUROPENE IN A 
DOUA JUMATATE A SECOLULUI AL XIX-LEA 


MN În Europa ultimului sfert al secolului al XIX-lea, se 
confruntă două modele politice: unul liberal şi unul 
autoritar. Primul domină Europa de nord-vest şi se 
extinde în Europa de nord. Europa de est (Rusia), Europa 
centrală (Germania) şi cea de sud (Austro-Ungaria şi 
Italia) rămân în schimb fidele, cu mici diferenţe, 
modelului autoritar. 


N Religiile cele mai importante se află într-o situaţie 
defensivă. În faţa atacurilor anticlericalismului, ale 
pozitivismului, ale scientismului, acestea iau atitudini 
contradictorii: în sânul lor iau naştere în acelaşi timp un 
curent modernist, care doreşte o adaptare la condiţiile 
unei lumi noi, şi un curent traditionalist, care se repliază 
asupra respectării stricte a dogmelor. Dar, după 1890, 
pozitivismul şi încrederea sa în ştiinţă sunt tulburate de 
cercetările ştiinţifice care repun în discuţie certitudinile 
stabilite până atunci. 


NI Exceptând domeniul muzical, în care rămân lucrări 
de referință, romantismul este înlocuit cu forme de 
expresie liberală şi artistică conforme cu ideile 
pozitiviste care domină întreaga societate: realismul, 
naturalismul devin forme de expresie dominante, în timp 
ce gustul pentru perfecțiunea formei triumfă odată cu 
parnasienii. 


IN Odată cu rediscutarea unor certitudini şi cu criza 
pozitivismului de la sfârşitul secolului, raţiunea nu mai 
este unicul punct de referință şi lasă locul impresiei şi 
simbolurilor în domeniul poeziei, al picturii şi al muzicii. 
Respingerea valorilor stabilite deja în societate duce la 
refugiul în tradiție (pământul şi mortii, armata), în 
noțiunile de „elită“, „rasă“, „religie“ sau în investigația 
abstractului, cea care, în pictură, va duce la apariția 


cubismului. 


MI De la „Modern Style“, de care se pătrund artele 
decorative, la stricteţțea stilului funcţional, îşi face 
apariţia o artă a oraşului. În sânul acestui univers urban, 
cultura populară tradiţională dispare, lăsând locul unei 
culturi de masă, care se bazează pe consum, ale cărei 
prime manifestări, cântecul popular,  music-hall-ul, 
balurile publice preced cinematograful şi sportul, care 
vor deveni şi ele, la rândul lor, un mod de petrecere a 
timpului liber. 


Transformările economice şi sociale pe care le cunoaşte 
Europa în a doua jumătate a secolului al XIX-lea nu au modificat 
numai cadrul şi condiţiile de viaţă ale locuitorilor săi. Acestea au 
produs răsturnări profunde de ordin politic, intelectual, religios 
şi cultural. 


Europa liberală, Europa autoritară 


O privire aruncată pe harta politică a Europei la răscrucea 
dintre secolele al XIX-lea şi al XX-lea ne dezvăluie un adevărat 
mozaic de regimuri politice. Numai Franţa (după interludiul celui 
de-al II-lea Imperiu), Portugalia (în 1910) şi Elveţia (stat federal 
şi republican din 1815) sunt republici. In rest, peste tot 
monarhia îşi păstrează poziţiile sau cucereşte altele noi odată cu 
constituirea statelor apărute în urma emancipării naționalităților 
(Grecia, Belgia, România, Bulgaria, Serbia, Norvegia). 

Diferenţa dintre regimurile liberale, care respectă libertăţile 
individului şi egalitatea cetăţenilor în faţa legii, şi regimurile 
reacționare nu depinde de forma republicană sau monarhică şi 
de limitele care i se impun. Or, tendinţa care pare să se impună 
la sfârşitul secolului al XIX-lea este cea care evoluează spre 
democraţie. 

În majoritatea ţărilor în care a triumfat revoluţia industrială, 
burghezia a instaurat regimuri liberale în care puterea, în 
esenţă, aparţine adunărilor alese care garantează prin lege 
libertăţile cetăţenilor. Aceste regimuri, la început controlate de o 
minoritate formată din cetăţeni „activi“, adică cei care plătesc 
un cens ridicat, îşi extind încet-încet baza socială, acordând 
drept de vot unor părţi tot mai numeroase ale populaţiei. Doar 
Elveţia practică democraţia directă, poporul fiind consultat prin 
referendum, proiectul sprijinit de un grup de cetăţeni putând fi 
supus direct aprobării acestuia. În alte părţi, democratizarea 
vieţii politice se face treptat, prin introducerea pe etape a 
sufragiului universal, adoptat în Franţa în 1848, apoi în 1875, în 
Danemarca în 1849, în Germania în 1871 (doar pentru alegerile 
în Reichstag), în Grecia în 1864, în Elveţia în 1874, în Bulgaria în 
1879, în Serbia în 1888, în Spania în 1890, în Belgia în 1893, în 
Norvegia în 1897. Până la război, femeile nu au drept de vot, 
exceptând Norvegia şi Danemarca, ca de altfel şi alte categorii 
ale populaţiei. În Anglia de exemplu, chiar după marea reformă 
din 1884-1885, care adoptă sufragiul „aproape universal“, nu au 
drepturi civile, în afară de femei, al căror protest este exprimat 
prin mişcarea „sufragetelor“, fiii care locuiesc la părinţi, 
servitorii şi cetăţenii nevoiaşi. 

Progresul democraţiei merge mână în mână cu exercitarea 


libertăţii de exprimare şi de informare, deci cu un regim liberal 
al presei, cu dreptul recunoscut al cetăţenilor de a se asocia şi 
de a-şi practica fără piedici religia pe care şi-au ales-o, cu 
dezvoltarea partidelor politice, al căror rol esenţial este să 
atragă voturi, dar care, la sfârşitul secolului, încep să aibă o 
organizare structurată foarte diferită de la o ţară la alta. Pe de 
altă parte, acest progres este însoţit de măsuri luate de adunări 
în scopul de a corecta efectele inegalităţilor sociale sau cel puţin 
de a ameliora soarta celor mai defavorizaţi: de exemplu, 
limitarea timpului de lucru, reglementarea condiţiilor de muncă 
pentru femei şi copii, elaborarea sistemului de asigurări de 
boală, asigurări de şomaj etc. 

Prima ţară care şi-a desăvârşit revoluţia industrială, Regatul 
Unit este primul stat european care a devenit un model al 
democraţiei liberale. Cu toate acestea, până la sfârşitul primelor 
trei decenii ale secolului, limitarea puterii regale şi adoptarea 
unui adevărat regim parlamentar (către 1830 s-a instaurat deja 
obiceiul ca un prim-ministru ales din rândurile majorităţii 
parlamentare să-şi exercite puterea cu ajutorul unui cabinet pe 
care el îl desemnează şi care este răspunzător în faţa 
Parlamentului) nu este însoţită nici de o extindere a dreptului de 
vot, nici de o limitare efectivă a autorităţii aristocrației. 

Camera Lorzilor rămâne fieful marii nobilimi (castă deschisă, 
este adevărat, pe care regele o poate mări şi reînnoi numind 
câţi Lorzi doreşte) şi îşi păstrează privilegiul de a putea respinge 
orice text de lege votat de Camera Comunelor. Aceasta din 
urmă este şi ea dominată de aristocrație, datorită unui sistem 
electoral care  privilegiază „comitatele“ şi „târgurile“ din 
regiunile rurale şi care creează condiţii clientelismului şi 
corupţiei. Acelaşi lucru se întâmplă şi cu puterea locală, Lordul 
locotenent, primul magistrat al comitatului, ales de suveran, 
numeşte  Sheriff-ul (şeful poliţiei), judecătorul de pace şi 
administratorii din rândurile micii nobilimi rurale (gentry), foarte 
legată de establishment. 

Structurarea vieţii politice britanice în jurul a două partide 
între care se stabileşte treptat o alternanță în conducerea 
treburilor de stat - partidul tory, apărător al prerogativei regale 
şi al conservatorismului politic şi social, şi fostul partid whig, 
apărător al drepturilor Parlamentului şi devenit, sub numele de 


Partidul Liberal, promotor al schimbării - va avea ca efect o 
consolidare a procesului de reformă. Din 1832, o primă reformă 
electorală pune capăt abuzurilor celor mai strigătoare la cer. 
Pentru a dezamorsa un val de tensiune şi agitaţie populară, 
Parlamentul desfiinţează un anumit număr de locuri aparţinând 
„târgurilor decăzute“ (părăsite de locuitorii lor şi în care nu mai 
existau decât câţiva alegători care votau conform directivelor 
seniorului local) şi le distribuie regiunilor industriale şi marilor 
oraşe, în timp ce generalizarea „liberalizării“ (permiţând accesul 
la vot) face ca numărul alegătorilor să crească de la 400.000 la 
800.000. 

În 1867, conservatorul Disraeli le-o ia înainte liberalilor şi 
extinde legea din 1832 potrivit aceloraşi principii de redistribuire 
a locurilor şi de reducere a liberalizării. Pentru prima dată, cei ce 
nu sunt proprietari au dreptul să voteze, corpul electoral 
ajungând la 2 milioane cuprinzând şi totalitatea păturilor 
burgheze şi categoriile cele mai înstărite din mediul 
muncitoresc. Unii contemporani vorbesc cu această ocazie 
despre „un salt în întuneric“. 

Paşii hotărâtori sunt făcuţi de liberalul Gladstone. Pentru a 
lupta împotriva corupţiei, acesta introduce în 1872 scrutinul 
secret, iar în 1874 controlul folosirii banilor în campaniile 
electorale. Mai ales, marea reformă din 1884-1885 creează noi 
circumscripţii care nu ţin cont decât de numărul de locuitori şi 
extinde încă o dată liberalizarea votului, făcând ca numărul de 
alegători să crească la 5.500.000 de persoane. 

Democratizarea dreptului de vot este însoţită de o 
redistribuire a puterii între trei organisme instituţionale de bază. 
Mai întâi, cu toate că niciun text de lege nu stabileşte regimul 
parlamentar, suveranii renunţă treptat la numirea miniştrilor şi 
la impunerea unei anumite politici. Fiind permanent informaţi de 
hotărârile luate şi exercitând uneori o influenţă indirectă, 
aceştia trebuie să cedeze puterea prim-ministrului. 

În acelaşi timp, Camera Lorzilor trebuie să accepte 
supremaţia Camerei Comunelor. La începutul secolului, o gravă 
criză face ca cele două adunări să intre în conflict. Scoaterea 
Camerei Lorzilor din bugetul pe 1908-1909 (care introducea noi 
impozite pentru cei bogaţi) pune britanicilor o problemă 
constituţională de fond: se poate oare ca un grup de privilegiați 


numiţi de rege să poată pune piedici voinţei naţiunii, 
reprezentată de Camera Comunelor? Pentru a permite poporului 
să arbitreze conflictul, guvernul dizolvă Camera Comunelor şi 
obţine în două rânduri o majoritate favorabilă ideilor sale. Astfel, 
dezaprobaţi de naţiune, Lorzii trebuie să accepte Parliament Act, 
care le diminuează considerabil prerogativele. De acum înainte, 
ei nu vor mai avea dreptul să se opună unei legi financiare şi, 
timp de mai mult de doi ani, ei nu-şi vor mai putea exercita 
dreptul de veto în niciun proiect de lege. Camera Comunelor, 
care votează legile şi bugetul şi care controlează guvernul ales 
din rândurile majorităţii, este de acum înainte instituţia 
fundamentală a Regatului Unit. 

„Modelul britanic“ care, la sfârşitul secolului al XIX-lea, tinde 
să se răspândească în Europa de nord şi în afara Europei, în 
teritoriile cărora se şi acordă, pe etape, dreptul la un „guvern 
responsabil“ apoi independenţa, nu se defineşte numai prin 
extinderea progresivă a dreptului de vot şi prin adoptarea unui 
regim parlamentar consolidat de bipartidism. El se bazează şi pe 
o largă acordare a libertăţilor publice, în special libertatea 
presei, şi pe o puternică descentralizare administrativă şi 
politică. La care se adaugă, la începutul secolului al XX-lea, fără 
să fie repuse în discuţie principiile fundamentale ale 
liberalismului, o dorinţă de reformă bazată pe ideea că este de 
datoria statului, garant al interesului general, să pedepsească 
abuzurile cele mai grave ale regimului liberei întreprinderi şi al 
iniţiativei private. 

Celălalt model politic oferit societăţii europene pe cale de 
industrializare şi de modernizare este cel al Franţei republicane. 
Proclamată în septembrie 1870, după dezastrul de la Sedan, a 
III-a Republică a apărut timp de aproape un deceniu ca un regim 
provizoriu, „anticameră“ a unei monarhii restaurate şi convertită 
definitiv la principiul parlamentarist. Constituţia din 1875 a 
instaurat astfel un sistem politic care, odată ipoteza monarhistă 
înlăturată, putea foarte bine să evolueze către prezidenţialism 
dar şi către un parlamentarism absolut, ajungând până la urmă 
la ceea ce se va numi „dictatura Camerelor“. După criza din 16 
mai 1877, alegătorii au fost cei care au ales între cele două 
tendinţe, votând pentru republica parlamentară şi aceasta doar 
pentru motive de circumstanţă, legate de personalitatea şi de 


opiniile personale (regaliste) ale primului preşedinte al celei de- 
a lll-a Republici, mareşalul MacMahon, motive care, mai târziu, 
vor influenţa viitorul regimului. 

După demisia lui MacMahon în 1879, succesorul său la 
preşedinţia Republicii, Jules Grévy, s-a angajat să nu intre 
niciodată în conflict cu majoritatea din Cameră, altfel spus, să-i 
lase iniţiativa politică şi să admită că aceasta era cea care 
sugera politica guvernamentală. Această interpretare a legii 
constituţionale din 1875 a făcut să cadă în desuetudine 
mijloacele de care dispunea şeful statului în raporturile sale cu 
adunarea aleasă prin sufragiu universal: dreptul de dizolvare şi 
cel de a cere rediscutarea legilor. Doar Jean-Casimir Périer va 
încerca, în 1894, să reacționeze împotriva efectelor „Constituţiei 
Grevy“, dar, dându-şi seama de neputinţa sa, după câteva luni 
petrecute la Elysee, el va trebui să renunţe la funcţia sa. După 
el, toţi succesorii săi vor accepta să se limiteze la un rol de pură 
reprezentare, lăsând preşedintelui Consiliului grija de a conduce 
politica guvernamentală. 

Este clar că făcând ca existenţa şi acţiunea guvernelor să 
depindă de o majoritate parlamentară fluctuantă, neameninţată 
de dizolvare dar reprezentând suveranitatea naţiunii, regimul 
născut din practica constituţională inaugurată de Jules Grevy şi 
accentuată de mica reformă din 1884, care suprima mai ales 
inamovibilitatea senatorilor, condamna echipele ministeriale la 
instabilitate şi la o relativă politică de expectativă. Din 1875 
până în 1915, cea de-a lIll-a Republică avea să schimbe 52 de 
guverne, printre care multe nu s-au preocupat decât de propria 
supravieţuire, evitând orice măsură care ar fi putut să trezească 
susceptibilitatea vreunei facţiuni a majorităţii rezultate din urne. 

Regimurile politice din Europa la începutul secolului XX 


În aceste condiţii, cum se poate vorbi de un „model“ 
republican perceput ca atare de majoritatea francezilor şi de 
unele popoare europene? Pentru că, dincolo de avatarurile 
parlamentare şi de „crizele“ guvernamentale care punctează 
victoria celei de-a IIl-a Republici până la primul conflict mondial, 
regimul instaurat de legile constituţionale din 1875 a servit 
drept cadru şi instrument democratizării societăţii franceze şi 
consolidării cetăţeneşti: libertatea de întrunire, libertatea presei, 


asigurată de legile din 30 iunie şi 29 iulie 1881, libertatea de 
asociere şi libertăţile municipale instituite sau consolidate prin 
legile din 22 martie şi 25 aprilie 1884. Pentru că, chiar dacă se 
înfruntă în anumite chestiuni, oportuniştii şi radicalii care s-au 
succedat la conducerea treburilor statului au avut în comun 
dorinţa de a face să progreseze structurile sociale pe calea 
trasată de marii înaintaşi ai perioadei revoluţionare. Fideli 
idealurilor progresiste concepute de filozofia iluministă şi 
răspândite de revoluţie, şi unii şi ceilalţi s-au străduit să împace 
imperativele libertăţii cu cele ale aspiraţiei generale către 
egalitatea şanselor fiecăruia şi cu promovarea socială, al cărei 
vector a fost învăţământul public (laic, gratuit şi obligatoriu) 
instituit de legile din 1881-1882. Pentru că, atacată din dreapta 
de partizanii reinstaurării Vechiului Regim sau de susţinătorii 
cezarismului plebiscitar, iar din stânga de adepţii revoluţiei 
sociale, an de an, Republica s-a menţinut pe linia de mijloc între 
aceste două tendinţe extreme. 

Ea a rezistat atacurilor repetate ale adversarilor săi: 
reacţionarii din timpul celor două mari crize provocate de 
generalul Boulanger şi de afacerea Dreyfus, revoluționarii cu 
atentatele lor anarhiste din anii 1890, apoi cu accesul sindicalist 
revoluţionar de la începutul secolului al XX-lea: primilor le-a 
acordat o legislaţie socială, este adevărat, încă „timidă“ faţă de 
cea din Regatul Unit sau din Germania. Ea s-a sprijinit mai ales 
pe marea masă a claselor mijlocii şi a ţărănimii, care corespund 
proiectului său social bazat pe o democraţie de mici proprietari, 
stăpâni pe mijloacele lor de producţie, „elitismului” său 
republican şi mesianismului său optimist, lipsit de complexe. ŞI 
este adevărat că pentru mulţi dintre reprezentanţii burgheziei 
mici şi mijlocii, ca şi pentru o parte a elitei muncitoreşti din ţările 
în care, la sfârşitul secolului, iau avânt efectele revoluţiei 
industriale, modelul democratic francez tinde să o ia înaintea 
altor forme de organizare politică şi socială. Aşa se întâmplă în 
ţări ca Italia, Spania de nord, regiunile industrializate ale 
Imperiului habsburgic, Serbia sau România, în timp ce modelul 
britanic, care cucereşte Europa de nord, îşi găseşte partizani în 
rândurile burgheziei din statele dependente de Marea Britanie, 
cum sunt Portugalia şi Grecia. În aceste două cazuri structurile 
socio-economice încă arhaice a acestor ţări oferă o bază prea 


fragilă şi neînsemnată pentru ca  parlamentarismul să 
funcţioneze aici în condiţii satisfăcătoare. 

Pe de altă parte, fie că este inspirat de Anglia sau de Franţa, 
la începutul secolului al XX-lea, modelul liberal-democratic 
cunoaşte oarecare dificultăţi. Acesta pare a fi insuficient adaptat 
la pătrunderea bruscă a maselor în jocul politic. Chiar în ţările în 
care clasele conducătoare au ştiut de la început să se pună de 
acord cu acestea prin intermediul extinderii dreptului de vot, 
accesul la învăţământul primar şi oferirea unei legislații sociale 
vizând corectarea efectelor negative ale liberalismului, 
conducerea treburilor statului rămâne în mâinile unei oligarhii 
financiare sau intelectuale care monopolizează posturile de 
conducere şi care acceptă cu greutate pătrunderea noilor pături 
sociale. Rezultă de aici o modificare a practicilor politice, mai 
ales odată cu apariţia marilor „partide de masă“ şi repunerea în 
discuţie, atât la stânga cât şi la dreapta, a bazelor democraţiei 
liberale. 

Faţă de democraţiile liberale din Europa de nord-vest, marile 
imperii autocrate, care îşi împart estul şi centrul continentului, 
nu-şi modifică decât foarte încet structurile politice tradiţionale. 
Aşa se întâmplă în Imperiul rus, în care tentativa de a evolua 
spre un liberalism în stil occidental, tentativă întreprinsă la 
începutul deceniului 1860 de ţarul Alexandru al II-lea, s-a soldat 
până la urmă cu un eşec. După ce a abolit iobăgia în 1861 şia 
adoptat o serie de reforme privind justiţia, armata, instrucţia 
publică, crearea adunărilor locale (zemstvos), Alexandru al II-lea 
s-a hotărât, în urma revoltei din Polonia din 1863-1864, să 
revină la o politică autoritară, ceea ce provoacă, ca o reacţie, 
opoziţia viguroasă a tineretului intelectual convertit la nihilism şi 
la acţiunea violentă. Aşa încât, domnia ţarului „reformator“ 
care, hărțuit de terorişti, a fost până la urmă asasinat în 1881, a 
luat sfârşit în represiune. 

In timpul lui Alexandru al Ill-lea, suveran autoritar şi limitat, 
represiunea se abate asupra organizaţiilor anarhiste, aproape 
desfiinţate în 1887, apoi asupra liberalilor şi intelectualilor. 
Presa este redusă la tăcere, universităţile sunt atent 
supravegheate, în acelaşi timp, este continuată şi amplificată 
politica de rusificare a popoarelor alogene. Măsurile adoptate în 
acest scop îi vizează în primul rând pe evrei, supuşi celor mai 


grave jigniri, înlăturați din anumite profesii, chiar jefuiţi şi 
masacrați în timpul „pogromurilor“ încurajate de putere, dar 
acestea sunt îndreptate şi împotriva populațiilor baltice, mai 
ales împotriva polonezilor, cărora li se impune limba rusă şi 
religia ortodoxă. 

Cu toate acestea, opoziţia faţă de regim se intensifică sub 
domnia lui Nicolae al Il-lea (1894-1917). Burghezia, încă puţin 
numeroasă, dar care profită de avântul economic, doreşte o 
liberalizare a regimului care i-ar permite să joace un rol politic şi 
să ofere Rusiei instituţii după modelul occidental. Mulţi dintre 
reprezentanţii ei, aflaţi sub egida istoricului Miliukov, formează 
baza Partidului Constituţional-Democrat (KD), ai cărui membri 
sunt recrutaţi dintre profesori universitari, avocaţi, medici, 
proprietari de pământuri aleşi de zemstvos, în care aceştia îşi 
fac educaţia politică. 

Totuşi, această opoziţie liberală este copleşită de partizanii 
unei schimbări mai radicale: socialiştii-revoluţionari, moştenitori 
ai nihilismului, care, ostili industrializării, îşi exercită influenţa 
asupra lumii rurale, şi social-democraţii pătrunşi de ideile 
marxiste şi care se sprijină pe o clasă muncitoare puţin 
numeroasă, dar puternic concentrată. 

Revoluţia din 1905 marchează o cotitură în istoria Imperiului 
tarist. Favorizată de marile greve care se înmulţesc în primii ani 
ai secolului şi de nefericitul război împotriva Japoniei, mişcarea 
revoluţionară pare să triumfe după evenimentele tragice din 
„duminica roşie“ (pe 22 ianuarie 1906, mulţimea flămândă 
manifestă în faţa Palatului de larnă din Sankt Petersburg, 
purtând icoane şi portrete ale ţarului, când armata deschide 
focul, omorând vreo mie de persoane) şi urmate de revolta din 
interiorul flotei (cuirasatul Potemkin) de o grevă generală din 
luna octombrie. Dar ţarul cedează şi aprobă, împreună cu 
libertăţile fundamentale, o adunare legislativă, „Duma“, aleasă 
prin sufragiu restrâns. Incepe atunci o experienţă nouă, iniţiată 
de Nicolae al II-lea şi de ministrul său, Stolîpin. Acesta din urmă 
doreşte să dezvolte o clasă de ţărani bogaţi, care să devină un 
sprijin al regimului, pentru a evita orice tulburare politică. Ţarul 
nu aplică reformele decât cu multă reţinere şi dizolvă Duma 
când aceasta este prea neascultătoare. Stolîpin este asasinat în 
1911, iar regimul, neadaptat încă noilor condiţii economice, se 


loveşte de o opoziţie din ce în ce mai numeroasă şi combativă, 
chiar dacă numeroşi revoluționari trebuie să ia drumul exilului 
public pentru a scăpa de poliţia secretă. 

In Imperiul austro-ungar, în cursul primilor ani ai secolului al 
XX-lea, regimul cunoaşte o evoluţie liberală cu mult mai 
accentuată. In Cisleithania (dominată de Austria), constrâns să 
negocieze între revendicări contradictorii, guvernul lui Franz 
Joseph este nevoit să aprobe un număr de reforme democratice 
pentru a nu ceda în faţa pretențiilor la independenţă ale 
diferitelor naţionalităţi. Dispoziţiile  concordatului din 1855 
privind căsătoria şi învăţământul sunt abolite. Biserica pierde 
controlul asupra stării civile şi a şcolilor, în timp ce este dată o 
lege care stabileşte învăţământul elementar laic şi obligatoriu. 
Sunt adoptate şi reforme sociale: asigurări de boală şi de 
accidente de muncă, limitarea zilei de lucru etc. În sfârşit, 
dreptul de vot este extins pe etape, până la legea sufragiului 
universal din 1906, care conţine totuşi o împărţire în 
circumscripţii ce favorizează elementul german. 

In Transleithania?!* (Ungaria), nobilimea intenţionează să-şi 
păstreze monopolul puterii şi se opune asocierii cu minoritățile 
naţionale şi cu păturile populare. In 1905, socialiştii organizează 
manifestații violente pentru a obţine sufragiul universal. 
Impăratul se foloseşte de această revendicare ca de un mijloc 
de presiune pentru a obliga aristocrația să renunţe la pretenţia 
de a-şi crea o armată naţională. Până la urmă, în 1913, o 
reformă electorală extinde puţin sistemul cenzitar, ceea ce nu 
este suficient ca partea ungară a imperiului să devină o 
democraţie. In ansamblu, în ajunul primului război mondial, 
statul habsburgic îşi păstrează caracterul autocrat, mult mai 
accentuat decât cel al Imperiului german. 

In Germania, regimul conceput de Bismarck şi instaurat 
imediat după proclamarea imperiului se bazează pe o serie de 
compromisuri. Pe de o parte, între aspiraţiile naţionale ale 
poporului german şi tendinţele conservatoare ale clasei 


213 Transleithania este teritoriul de la răsărit de râul Leitha, cunoscut după 
pactul dualist de la 1867 şi sub numele de „ţările coroanei ungare“. La vest 
de acelaşi râu se întindeau „regatele şi ţările reprezentate în consiliul 
imperial“, desemnate sub numele generic de Cisleithania (Vezi Erich Zöllner, 
Istoria Austriei, Bucureşti, 1997, p. 510). 


conducătoare. În această privinţă, „cancelarul de fier“ îşi dă 
osteneala să menţină balanţa în echilibru între interesele marilor 
proprietari (junkeri) şi cele ale burgheziei de afaceri. Pe de altă 
parte, compromisul între monarhia absolută, moştenitoare a 
despotismului luminat din secolul al XVIII-lea şi liberalismului la 
care aspiră categoriile sociale, al căror progres depinde de 
industrializare, compromis rezolvat prin înfiinţarea unei Camere 
aleasă prin sufragiu universal (Reichstag) nu pentru a guverna, 
ci pentru a permite tuturor grupărilor să se manifeste 
(conservatorii care reprezintă interesele junkerilor, național- 
liberalii pe cele ale burgheziei industriale şi comerciale, Centrul 
pe cele ale minorităţii catolice). 

Nu poate fi vorba de un adevărat regim parlamentar din 
momentul în care cancelarul joacă rolul de prim-ministru şi al 
imperiului şi al Prusiei, iar membrii cabinetului nu răspund decât 
în faţa împăratului. Deţinător al puterii executive, acesta din 
urmă comandă armata, promulgă legi, declară război şi poate 
dizolva Reichstagul. În sfârşit, un alt compromis între tendinţele 
unitariste şi tradiţiile particulariste. Prusia îşi impune autoritatea 
Germaniei, dar fiecare stat (şi sunt 25) îşi are guvernul propriu, 
suveran în domeniul finanţelor locale, al justiţiei, al 
învăţământului, şi propria adunare aleasă, Landtag, ca şi o 
reprezentare în înalta Cameră, Bundesrat, care votează legile şi 
elaborează bugetul votat apoi de Reichstag. 

Una peste alta, acest sistem politic federal rămâne foarte 
departe de regimul parlamentar. El suferă de o prea mare 
complexitate şi de încălecarea diverselor instituţii, ca şi de 
insuficienţa reţelelor federale şi de incapacitatea guvernului 
central de a impune sufragiul universal în toate landurile, dar 
mai ales în Prusia. 

Atâta timp cât ocupă funcţiile de cancelar al Reich-ului, 
Bismarck reuşeşte, de bine de rău, să navigheze printre aceste 
tendinţe contrarii şi să guverneze sprijinindu-se rând pe rând, 
când pe conservatori şi liberali împotriva centrului catolic în 
timpul  Ku/turkampfului, când pe centrul catolic şi pe 
conservatori împotriva liberalilor, pentru a obţine după 1878 
acceptarea întoarcerii la  protecţionism. Aceste majorităţi 
fluctuante îl susţin în lupta pe care el a întreprins-o pentru a 
pune la punct elementele care ameninţă unitatea Reich-ului: 


minorităţi negermane care sunt supuse, mai ales în Alsacia- 
Lorena şi în Polonia, unei intense politici de germanizare, catolici 
cărora cancelarul le reproşează că sunt ostili hegemoniei 
prusace şi că susţin drepturile statelor şi ale minorităţilor 
naţionale, în sfârşit, socialişti împotriva cărora el încearcă la 
început să utilizeze forţa, interzicându-le orice manifestaţie 
publică şi desfiinţându-le asociaţiile şi ziarele, înainte de a 
încerca să-i integreze prin măsuri sociale îndrăzneţe. 

După retragerea forţată a lui Bismarck în 1890, împăratul 
Wilhelm al ll-lea se străduieşte să restaureze caracterul 
autocratic al regimului,  alegându-şi  cancelarii dintre 
personalităţi şterse, precum Caprivi şi Hohenlohe, sau 
concediindu-i fără ezitare când este în dezacord cu ei, aşa cum 
a procedat în 1909 cu prinţul von Bülow. De acum înainte, se 
pune cu tot mai multă acuitate, problema raporturilor între 
executiv şi parlament. Cancelarii încearcă, la fel ca şi Bismarck, 
să se sprijine pe majorităţile de coaliţie (conservatori + 
naţionalişti-liberali + Zentrum, dar acesta din urmă trece uneori 
în opoziţie), fără să se instaureze însă un regim parlamentar 
autentic. Împăratul nu ţine cont de voturile Reichstag-ului decât 
când acestea corespund obiectivelor sale. Rezultă de aici un 
imobilism endemic şi o opoziţie crescândă faţă de regim, care 
continuă să se polarizeze în jurul problemei modului de a alege 
Landtagul prusac (votul pe clase sociale). In 1909 se constituie 
un cartel anticonservator, care reuneşte pe membrii micii 
burghezii şi organizează manifestații. La alegerile din 1912, 
opoziţia învinge blocul guvernamental,  social-democraţii 
obținând, numai ei, aproape o treime din locurile de deputati. 
Conştient de pericol, cancelarul Berthmann-Hollweg vrea să 
încurajeze reformele, dar se loveşte de ostilitatea 
conservatorilor, majoritari în Landtagul din Prusia, şi de 
reţinerile lui Wilhelm al ll-lea. Neputând să realizeze o 
preschimbare instituţională completă, Germania se găseşte în 
1914 în pragul unei grave crize. 

În Italia, Constituţia acordată Piemontului în 1848 (Statuto) şi 
extinsă în 1861 în întreg regatul deschidea calea spre o evoluţie 
care putea să capete foarte bine o direcţie autoritară, dar şi una 
liberală. Şef al executivului, suveranul se bucură de prerogative 
foarte mari. El convoacă şi dizolvă Camerele şi poate, când 


doreşte, să legifereze prin decrete. Legislativul este împărţit 
între o Cameră a deputaţilor, aleasă de cetăţenii care au cel 
puţin 25 de ani şi care plătesc un cens de minim 40 de lire, şi un 
Senat ai cărui membri sunt desemnaţi de rege. 

Evoluţia democratică s-a produs în multe privinţe sub 
influenţa a două modele: pe de o parte, parlamentarismul de 
inspiraţie anglo-franceză, care pare să predomine în vremea lui 
Cavour, pe de altă parte, regimul autoritar de tip german, care 
se impune la sfârşitul domniei lui Victor Emanuel al Il-lea şi în 
timpul succesorului său, Umberto |. Până la primul conflict 
mondial, Italia va oscila între aceşti doi poli şi nu va cunoaşte un 
adevărat regim democratic. 

Viaţa politică este dominată de o clasă conducătoare puţin 
numeroasă (cu atât mai mult cu cât, de la cucerirea Romei, 
papa interzice catolicilor să participe la alegeri), dar care, prin 
puterea sa financiară şi datorită sistemului electoral cenzitar, 
controlează viaţa economică şi mecanismele politice ale ţării. 
Astfel, nu există o diferenţă netă între „dreapta istorică“, care 
reuneşte nobilimea liberală şi pe marii burghezi din nord, şi 
„stânga constituțională“, care îşi recrutează majoritatea 
membrilor săi dintre reprezentanţii burgheziei mijlocii şi ai 
profesiilor liberale din centru şi din sud. Formată în mare parte 
din republicani ataşaţi de monarhie, aceasta din urmă militează 
desigur pentru o extindere a dreptului de vot şi practică un 
anticlericalism de şoc, dar metodele sale de guvernământ nu au 
nimic democratic. Principalul său reprezentant, sicilianul Crispi, 
care ajunge la putere în 1877, guvernează ţara cu sprijinul 
regelui şi fără să dea atenţie parlamentului, pe care îl 
„populează“ în parte cu oamenii lui, folosind în timpul 
campaniilor electorale corupţia şi intimidarea. Pe de altă parte, 
puţin preocupat să menajeze opoziţia extraparlamentară, pe 
care au aţâţat-o situaţia economică şi nedreptăţile sociale, el 
înăbuşă cu o extremă duritate revoltele ţărăneşti şi 
muncitoreşti. 

După căderea lui Crispi în 1896, ţara trece printr-o perioadă 
de frământări care nu se sfârşeşte decât în 1901. Începând cu 
această dată, Italia intră într-o etapă mai liniştită şi mai liberală, 
sub dubla influenţă a regelui Victor Emmanuel al III-lea şi a prim- 
ministrului Giolitti. Acesta din urmă practică şi el corupţia 


electorală şi ştie să-şi asigure majoritatea făcându-şi adepţi în 
toate familiile politice. În faţa înflăcărării revoluţionare, care se 
dezvoltă sporadic în sate şi în regiunile industrializate, el nu 
arată mai puţină slăbiciune decât predecesorii săi, dar în acelaşi 
timp stimulează adoptarea unei legislații sociale şi se 
străduieşte să alăture regimului aripa reformatoare a mişcării 
socialiste. În numele luptei împotriva subversiunii extremei- 
drepte, el reuşeşte totodată să-i reintegreze pe catolici în viaţa 
politică a peninsulei, iar în 1912, acordă drept de vot aproape 
tuturor italienilor. Din 1870, numărul electorilor potenţiali s-a 
mărit de zece ori, iar opoziţia parlamentară încetează să fie doar 
formală (socialiştii obţin 53 de locuri la alegerile din 1913): 
acestea toate nu sunt totuşi suficiente pentru a face din 
sistemul politic italian un regim al democraţiei liberale, conform 
modelului britanic sau francez. 

Europa libertăţilor, Europa autoritară. Odată cu a doua 
revoluţie industrială şi distrugerea sistemului de structuri al 
societăţilor tradiţionale care o însoţeşte, aceasta tinde să se 
extindă cam peste tot pe seama celeilalte. În Elveţia, unde lupta 
dintre laicism şi clericalism, dintre oligarhii şi comunităţile 
funciare conservatoare pe de o parte şi burghezia liberală pe de 
altă parte rămâne mult timp indecisă, revizuirea din 1874 
întăreşte caracterul unitar şi laic al Confederaţiei, pe care, de 
acum înainte, o conduce partidul „radical“, democrat şi burghez. 
In Belgia şi în Ţările de Jos, unde o burghezie dinamică şi 
voluntaristă impulsionează iniţiativele industriale şi imperialiste, 
coroana trebuie să se retragă încet-încet în faţa reprezentării 
naţionale, mult timp menţinută în cadrul sistemului cenzitar, şi a 
cărei evoluţie se realizează după modelul britanic, în paralel cu 
instaurarea unui autentic regim parlamentar. În ţările 
scandinave, progresele democraţiei politice Şi ale 
parlamentarismului, care se impun progresiv în ciuda rezistenţei 
Coroanei, a nobilimii şi a clerului luteran, se datorează mai puţin 
industrializării - încă destul de slabă - şi avântului burgheziei de 
afaceri şi mai mult rolului jucat de mica țărănime proprietară de 
pământ şi de comunităţile rurale din zonele de coastă, populate 
cu pescari şi marinari. 

În schimb, structurile tradiţionale rămân încă puternice în 
ţările Europei mediteraneene şi orientale. În Spania, regimul 


constituţional serveşte de paravan luptelor dintre clici, punctate 
de pronunciamientos militare, ca cel care pune capăt 
experienţei republicane iniţiate în 1873. In Portugalia, unde 
opoziţia dintre tendinţele liberale reprezentate de burghezia de 
afaceri şi forţele tradiţionale (armată, cler, mari proprietari) pe 
care se sprijină monarhia, a provocat tulburări endemice în cea 
mai mare parte a secolului al XIX-lea. Republica proclamată în 
1910 a fost dotată cu o constituţie inspirată în mare parte de 
regimul parlamentar francez. Dar este vorba de un regim 
instabil care nu va rezista mult timp în faţa tentativelor puciste 
ale adversarilor democraţiei liberale. În sfârşit, chiar dacă 
Grecia, România şi Serbia cunosc la începutul secolului al XX-lea 
o evoluţie care pare să se îndrepte spre un parlamentarism 
moderat, comparabil cu cel din Italia, Bulgaria şi Albania, aceste 
tări recent ieşite de sub dominaţia turcească (prima în 1887, a 
doua în 1912) rămân fidele modelului autocratic rămas în 
vigoare în partea de est a Europei. 


Forţele religioase: regres sau relansare? 


În ceea ce priveşte credinţele tradiţionale, practica religioasă 
şi locul ocupat de Biserică în societăţile europene, secolul al XIX- 
lea este traversat de tendinţe contradictorii, a căror rezultantă 
ilustrează în acelaşi timp o pierdere a audienței din punct de 
vedere cantitativ, dar şi o repliere generalizată pe plan spiritual. 

Desigur, renaşterea religioasă care s-a produs imediat după 
furtuna revoluţionară continuă să inspire manifestările de 
evlavie şi de fervoare mistică - slăvirea continuă, veneraţia 
Sfântului Duh, cultul Fecioarei, pelerinajele la Roma, la Paray-le- 
Monial şi mai ales la Lourdes - care pot atrage marile mase de 
oameni (mai mult de trei milioane de pelerini la Lourdes între 
1878 şi 1903). Aşa cum am văzut, diferitele Biserici fac un mare 
efort misionar şi recâştigă teren în rândurile burgheziei, pe care 
revoluțiile din 1848 şi avântul socialismului au îndepărtat-o de 
rădăcinile ei voltairiene. Asistăm chiar, odată cu cotitura operată 
de antipozitivism la sfârşitul secolului, la numeroase convertiri 
ale intelectualilor la catolicism sau la protestantism. 

Totuşi, aceste manifestări de întoarcere la credinţă, adesea 
spectaculoase, nu trebuie să creeze iluzii, chiar dacă Europa mai 
are încă zone de practică ferventă, cum sunt Franţa de nord şi 
de vest, Italia de sud şi de nord-est, Germania meridională şi 
orientală, Ţara Galilor şi Irlanda, provinciile poloneze din 
Imperiul rus şi din Reich-ul german etc. In cea mai mare parte a 
regiunilor pe cale de industrializare şi de urbanizare, practica 
religioasă şi influenţa Bisericii este în regres, atât în rândul 
maselor, cât şi în mediile intelectuale. Pe de altă parte, se 
manifestă o scădere a înclinaţiei spre vocaţia ecleziastică care, 
într-o ţară ca Franţa, atinge proporţii catastrofale: către 1900, 
mai mult de 4.000 de parohii sunt fără preoţi titulari, iar 
numărul de hirotoniri care, la această dată, se ridică încă la 
aproximativ 1.500, scade în zece ani la jumătate. Este adevărat 
că ordinele religioase sunt mai puţin afectate, cel puţin până la 
măsurile anticlericale de la începutul secolului, care reduc la fel 
de mult efectivele congregaţiilor, fără însă ca această schimbare 
să determine în vreun fel pierderea vitalităţii religioase. 

Legată în mod direct de revoluţia industrială şi de 
restructurarea societăţilor tradiţionale de care aceasta este 


însoţită în numeroase regiuni ale Europei, această relativă 
îndepărtare de religie se explică şi prin incapacitatea Bisericilor 
de a răspunde la problemele puse de lumea modernă şi de a se 
rupe de forţele conservatoare ale ordinii existente. Astfel, de la 
mijlocul secolului al XIX-lea, aceste Biserici trebuie să facă faţă 
atacurilor care vin atât de pe teren intelectual şi filozofic, cât şi 
din domeniul politic şi social. 

Continuând naționalismul iluminist, care începuse să 
submineze în rândurile elitelor conducătoare credinţele 
religioase şi autoritatea Bisericilor, filozofia pozitivistă a lui 
Auguste Comte anunţă victoria ştiinţei ca religie a viitorului, în 
timp ce progresele geologiei şi ale paleontologiei, teoria 
transformismului (sau evoluționistă) enunțată de Lamarck şi 
dezvoltată de Darwin (Despre originea speciilor cu ajutorul 
selecției naturale, datată în 1859) şi critica istorică aplicată la 
Istoria sfântă (Renan publică în 1863 Viața lui Isus) sfârşesc prin 
a repune în discuţie interpretarea literală şi studierea 
tradiţională a Bibliei. 

De la Revoluţia franceză, ideile de toleranţă şi de laicitate s- 
au răspândit, opunându-se noţiunilor de „religie de stat“ şi de 
„Biserică“. Aspiraţia crescândă spre democraţie din numeroase 
tări europene se împotriveşte principiului de drept divin. 
Continuând să predice popoarelor fidelitatea şi supunerea faţă 
de prinți, în numele unei ordini dorite de Dumnezeu şi al unirii 
tronului cu altarul, Bisericile apar adesea ca fiind cel mai fidel 
susţinător al monarhiilor autoritare, într-o Europă zguduită de 
revoluțiile industriale şi liberale. În sfârşit, efectele negative ale 
revoluţiei industriale şi exploatarea proletariatului nu au suscitat 
la început din partea acestora decât condamnarea doctrinelor 
socialiste. 

Această neadaptare a Bisericilor la transformările din 
societăţile europene are drept efect zdruncinarea unităţii 
acestora, în sânul lor începând să se înfrunte moderniştii şi 
tradiţionaliştii. Cu excepţia Bisericii ortodoxe ruse, foarte strâns 
legată de stat şi care este în Imperiul țarist un dig conservator 
aproape monolitic, nicio altă confesiune nu scapă acestei 
confruntări interne. În rândul protestanților, vii controverse 
doctrinare pun faţă în faţă pe apărătorii credinţei tradiţionale şi 
pe cei care încearcă să adapteze dogma la lumea modernă. 


Anglicanismul trece astfel printr-o gravă criză provocată de 
prezenţa în rândurile sale a unor membri care, în maniera 
moderniştilor din Biserica catolică, doresc să reconcilieze 
credinţa cu ştiinţa. Dar tendinţa conformistă este cu mult mai 
puternică ca şi în vechile ţări luterane, unde lumea rămâne 
tradiționalistă. Mişcarea „Trezirii“ (/e Revei, care acordă mai 
multă importanţă credinţei decât doctrinei, îi atinge mai ales pe 
calviniştii francezi şi elveţieni, în timp ce în sânul bisericilor 
reformate se dezvoltă o tendinţă liberală care vede în Biblie, 
mai presus de orice, o culegere de precepte morale. In 
Germania, această tendinţă se manifestă mai ales în celebrele 
şcoli teologice din Tubingen şi din Heidelberg, iar în Franţa, 
unde „tradiţionaliştii“ sunt mai numeroşi decât „moderniştii“, 
aceştia din urmă sunt totuşi victorioşi datorită formaţiei lor 
intelectuale şi a influenţei pe care o exercită asupra mediilor 
economice, a înaltei administrații şi a universităţii. „Ortodoxia“ 
evreiască este şi ea înfrântă de un reformism antitalmudist care 
se dezvoltă în mediile înstărite şi integrate de multă vreme în 
ţările care s-au stabilit, în timp ce practicile tradiţionale şi 
folosirea  „idişului“ se păstrează în ghettourile din Europa 
centrală şi orientală, ca şi în comunităţile formate de o imigrație 
recentă. 

Mai mult decât toate celelalte confesiuni, datorită puterii şi 
structurilor sale, catolicismul este traversat de curente diferite: 
ultramontanismul, care susţine supremaţia papalității asupra 
particularismului Bisericilor naţionale (reprezentat în Franţa de 
galicanism) şi care, în 1896, va triumfa prin adoptarea dogmei 
infailibilităţii pontificale de către sinodul Vaticanului, catolicismul 
liberal  proslăvit din 1830 de Lammenais, integrismul 
reprezentat de italianul Taffarelli d'Azeglio, de spaniolul 
Valgamas şi de francezul Louis Veuillot, redactor-şef al ziarului 
Universul. Dintre toate aceste curente, papalitatea a luat măsuri 
împotriva tezelor care dau o şansă ideilor promovate de filozofia 
iluministă şi de Revoluţie. Condamnat prima oară în 1832 de 
enciclica Mirari vos, care l-a determinat pe Lammenais să o rupă 
cu Biserica, catolicismul liberal şi-a reluat avântul după 1850 în 
Belgia, în Germania, în Italia şi mai ales în Franţa, cu 
Montalembert şi Monseniorul Dupanloup. Astfel, din cauza 
amenințării pe care regatul liberal instaurat de Risorgimento o 


exercită asupra puterii sale temporale, Pius al IX-lea obţine în 
1864 condamnarea tuturor formelor de gândire progresistă, prin 
două documente conexe: Sy/labus, care enumera în 80 de 
articole „erorile epocii noastre“, printre care raționalismul, 
liberalismul, laicizarea instituţiilor, libertatea ştiinţei şi a cultului, 
socialismul etc., şi enciclica Quanta Cura, care condamnă în bloc 
toate aceste rătăciri ideologice. 

Inmulţind  condamnările şi  accentuându-şi tendințele 
centralizatoare şi absolutiste, Sfântul Scaun, prin Pius al IX-lea, 
refuză să ducă tratative cu mişcările progresiste ale timpului. 
Succesorul său, Leon al XIII-lea (1878-1903), nu este, la drept 
vorbind, un papă al compromisurilor: el rămâne certat cu 
monarhia italiană, îl obligă pe Bismarck să fie mai puţin 
intransigent în relaţiile sale cu clerul catolic şi aminteşte cu 
plăcere că Dumnezeu este „singurul izvor al puterii“. Dar în 
acelaşi timp el acceptă „o libertate sănătoasă şi legitimă“, îi 
îndeamnă pe catolici să accepte regimurile existente pentru a-şi 
spori influenţa asupra acestora şi le recunoaşte (acolo unde 
Biserica nu este „persecutată“) dreptul de a lua parte la 
treburile statului. 

In Franţa, această atitudine deschide calea spre o aderare la 
republică, a cărei iniţiere, aprobată prin enciclica În mijlocul 
preocupărilor din 1892, este datorată cardinalului Lavigerie. 
Aceasta nu vrea să spună totuşi că Biserica s-a convertit la 
liberalism, şi cu atât mai puţin că încurajările venite de la vârf 
au convins masa catolicilor să treacă de partea democraţiei. În 
ciuda eforturilor făcute de abatele Lemire şi de Marc Sangnier, 
alegerile din 1898 anunţă prima încercare de înfiinţare în Franţa 
a unui partid democrat-creştin, în timp ce, odată cu afacerea 
Dreyfus, se adânceşte alianţa dintre lumea catolică şi 
conservatorismul cel mai radical. 

Interesul manifestat de Biserică pentru „chestiunea socială“ 
marchează în acelaşi timp trezirea conştiinţei catolice în faţa 
problemelor ridicate de exploatarea muncitorilor industriali, 
evocată în marea enciclică Rerum novarum (1891), dar şi o 
respingere confirmată a modernităţii. În fapt, cercetările 
întreprinse pentru dezvoltarea unui catolicism social (în 
Germania de Monseniorul Ketteler, în Anglia de cardinalul 
Manning, în Belgia de „şcoala din Liege“, în Elveţia legate de 


Uniunea catolică de studii sociale din Fribourg, în Franţa de 
Albert de Mun şi René de la Tour du Pin) se bazează pe o viziune 
paseistă asupra societăţii, chiar dacă ajung la un rechizitoriu 
sever împotriva capitalismului liberal. Catolicii sociali provin 
adesea din rândurile aristocrației funciare şi visează o întoarcere 
la vechea lume patriarhală bazată pe corporaţii. Altfel spus, ei 
caută sprijin în rândul maselor populare pentru a lupta împotriva 
ordinii instaurate de burghezia liberală şi anticlericală. Aceasta 
nu înseamnă că simpatia lor pentru cei exploataţi şi pentru 
victimele revoluţiei industriale nu este sinceră, nici că nu sunt 
animați de o adevărată dorinţă de reformă. Pur şi simplu, 
această dorinţă se înscrie într-o perspectivă total diferită de 
idealurile pe care se sprijină democratizarea societăţilor 
europene. 

Venirea lui Pius al X-lea în 1903 este urmată de altfel de o 
repliere a ierarhiei catolice pe terenul adaptării la lumea 
modernă. Dacă Leon al XIII-lea a lăsat frâu liber partizanilor unei 
concilieri cu moştenirea iluministă, succesorul său acordă mari 
avantaje integriştilor din anturajul său, dar curmă hotărât 
veleităţile de acord cu ideologiile neconforme doctrinei strict 
creştine: liberalism, pozitivism, democraţie, socialism. 
„Modernismul“, această tentativă făcută de un număr de 
gânditori catolici europeni (francezii Edouard Le Roy şi Loisy, 
iezuitul englez George Tyrell, italienii Buonaiuti şi Fogazzaro) în 
scopul de a adopta filozofia religioasă, exegeza biblică şi istoria 
dogmei la datele ştiinţei moderne şi la legile criticii istorice, 
întreprindere care îi face pe unii să nu mai considere dogmele 
drept adevăruri absolute şi imuabile ci simboluri utile, este 
condamnată în 1907 prin enciclica Pascendi. Le Sillon de Marc 
Sangnier, care constituie în multe privinţe expresia politică a 
modernismului şi care se străduieşte să împace creştinismul, 
democraţia şi aspiraţia către dreptate socială, este dezavuat de 
papă în 1910. Desigur, după această dată nu vor dispărea toate 
instrumentele folosite pentru recucerirea maselor decreştinate, 
elaborate în timpul pontificatului lui Leon al XIII-lea. Pius al X-lea 
admite supraviețuirea unor organisme de cercetare, cum ar fi 
les Semaines sociales, dar mai ales a sindicatelor catolice care, 
în Germania, cunosc deja un adevărat succes. Dar Biserica, care 
întreţine raporturi tensionate cu anumite state (în ltalia din 


1870, cu Franţa, unde mişcarea anticlericală de la începutul 
secolului a provocat, după vizita preşedintelui Loubet la Roma, 
în 1904, o rupere a relaţiilor diplomatice cu Sfântul Scaun, cu 
Spania de asemenea) şi a cărei influenţă scade brusc după 
secularizarea bunurilor clericale, laicizarea învățământului, 
reducerea substanţială a membrilor congregaţiilor, se vede în 
ajunul primului conflict mondial într-o situaţie de marginalizare 
faţă de schimbările care s-au produs începând de la mijlocul 
secolului al XIX-lea în Europa industrializată. 


Repunerea în discuţie a modelului pozitivist 


De la mijlocul secolului până în anii 1885-1890, ideologia 
dominantă din ţările industrializate din Europa de vest este cea 
care asociază raționalismul, încrederea în atotputernicia ştiinţei, 
ideea de progres nelimitat al societăţilor umane şi dorinţa de a 
organiza aceste societăţi respectând „legile naturale“, care sunt 
în primul rând cele biologice. Doar sistemul filozofic elaborat de 
Auguste Comte între 1830 şi 1857 merită pe drept cuvânt 
denumirea de doctrină „pozitivistă“, dar, dincolo de această 
accepţie îngustă, termenul desemnează un număr de tendinţe 
filozofice şi epistemologice care sunt aplicate în diferite domenii 
ale ştiinţei şi care au în comun respingerea metafizicii şi dorinţa 
de a limita câmpul studiilor şi analizei la observarea 
fenomenelor şi la determinarea legilor care le guvernează. În 
Franţa, această filozofie prolixă, care se trage din enciclopedişti, 
şi căreia Condorcet i-a dat o definiţie mai elaborată în Schiţă a 
unui tablou al progreselor gândirii umane (1794), va deveni în 
timpul celei de-a Ill-a Republici, filozofia oficială a regimului. 
După Auguste Comte, mort în 1857, Renan, al cărui Viitor a/ 
ştiinţei, scris cu 40 de ani în urmă, apare în 1890, şi Taine, în 
concepţia căruia nu se poate acorda credit decât „observaţiei, 
experimentului şi demonstraţiei“, devin marii preoţi a unei religii 
„scientiste şi pozitiviste“ care, la sfârşitul secolului, influenţează 
întreaga cultură a republicii victorioase, îi inspiră proiectul 
educativ şi hrăneşte gândirea marilor profesori universitari: 
Lavisse în istorie, Vidal de La Blanche în geografie, Ribot, tatăl 
psihologiei experimentale, dar mai ales Durkheim în sociologie, 
adevărat fondator al unei „ştiinţe a moravurilor“, eliberată de 
imperativele categorice, care îmbină obligaţiile morale cu 
„actele sociale“ percepute ca existând în afara conştiinţei 
individuale. 

In celelalte ţări, în care, odată cu revoluţia industrială, se 
dezvoltă şi păturile burgheze care o iau pe acelaşi drum ca şi 
omologii lor francezi şi britanici (rolul lui Darwin şi cel al lui 
Spencer contribuie în fapt la dezvoltarea scientismului), 
încrederea în atotputernicia ştiinţei, cea care poate da libertate 
omului şi progresului, se impune şi în rândurile unei părţi a 
elitelor. Acest lucru se întâmplă într-un moment în care se 


asistă, într-un context de rapide mutații economice şi sociale, la 
o contestare a raționalismului, la început limitată, apoi din ce în 
ce mai răspândită. 

Până în 1890, edificiul determinist pe care se bazau toate 
cunoştinţele ştiinţifice rămâne aproape intact. Dar în următorii 
cincisprezece ani acesta este supus unor atacuri care îi 
zdruncină serios temeliile. Lucrările de vârf ale unor fizicieni ca 
Max Planck, Einstein, de Broglie, Lorentz, Mack, Kirchhoff etc., 
tulbură concepţiile tradiţionale despre spaţiu, timp şi materie, 
iar teoriile pe care aceştia le elaborează, negând absolutul, 
stabilitatea, continuitatea lucrurilor, dau o lovitură puternică 
încrederii în infailibilitatea ştiinţei. 

„Obiectivitatea totală a ştiinţei nu este decât o himeră“, va 
afirma matematicianul Emile Picard, în timp ce colegul său, 
Henri Poincare, admite că aceasta „va fi mereu imperfectă“ şi 
nu este în realitate decât „o clasificare, un mod de a stabili o 
legătură între fenomene pe care aparențele le separă“. Aceasta 
nu înseamnă că savanții înşişi ajung să proclame falimentul 
ştiinţei. Pur şi simplu, sunt tot mai numeroşi cei care consideră 
că nu trebuie să se caute cu ajutorul ei adevăruri absolute, ci să 
fie folosită ca un instrument de progres, punându-se accent, aşa 
cum fac pragmaticii (A. Rey, E. Le Roy, L. Laberthoniere în 
Franţa, Schiller în Anglia, Gonseth în Elveţia, Papini în Italia) pe 
utilitatea concretă a cunoaşterii. 

Loviturile cele mai puternice date raționalismului şi 
intelectualismului vin din partea lui Bergson şi a lui Nietzsche. 
Primul revenind asupra condamnării metafizicii elaborate de 
Kant şi de Auguste Comte, se străduieşte să depăşească atât 
empirismul cât şi raționalismul, şi face o critică severă a 
inteligenţei care pretinde că este capabilă să cuprindă 
ansamblul cunoştinţelor şi existenţa în totalitatea sa. Imbinând 
teoria cunoaşterii cu cea a existenţei, el opune concepţiilor 
mecaniciste şi pozitiviste ideea că evoluţia speciilor scoate în 
evidenţă existenţa unui „clan vital“ ieşit din conştiinţă, care face 
eforturi să înfrângă rezistenţa materiei pentru a o transforma 
într-un instrument al libertăţii (Evoluția creatoare, 1907). Altfel 
spus, în timp ce admite existenţa unei forţe creatoare mai 
presus de om, el recunoaşte speciei umane şi indivizilor care o 
compun posibilitatea liberului arbitru, care le-ar permite să se 


sustragă legilor imperioase ale determinismului. 

Al doilea îşi fundamentează filozofia pe o negare originală: 
aceea a pesimismului schopenhauerian, ale cărui premise le 
acceptă dar căruia îi respinge concluzia ce constă în negarea 
„voinţei de a exista“. Nietzsche plasează în centrul concepţiei 
sale filozofice „energia vitală“. Viaţa fiind o „eternă revenire“, 
omul nu poate decât să accepte să o retrăiască mereu din plin, 
făcând un efort eroic de a ieşi din el însuşi şi de a se transforma 
într-o fiinţă superioară, un „supraom“, nu într-un sclav 
resemnat, ci un creator capabil să-şi transforme existenţa în 
„destin“. De aici critica cunoaşterii raţionale care, după părerea 
lui, nu-i poate furniza nicio regulă de viaţă, şi morala sa bazată 
pe „o voinţă de putere“ şi pe respingerea a ceea ce el numeşte 
„fariseismul“, false valori inspirate de creştinism şi de 
preceptele  liniştitoare ale erei pozitiviste: milă, caritate, 
resemnare, dreptate, drept, democraţie etc. 

Influenţa acestor doi filozofi asupra unei părţi importante a 
intelectualităţii europene de la începutul secolului al XX-lea este 
considerabilă dar, în acelaşi timp, ambivalentă. Aceea a lui 
Bergson se manifestă atât asupra pragmaticilor şi a numeroşi 
artizani ai reînnoirii spirituale, cât şi asupra lui George Sorel, 
teoretician al sindicalismului revoluţionar şi a discipolilor săi 
care, realizând o revizuire radicală a marxismului, dezvoltă o 
concepţie ce, în multe privinţe, este deja cea a fascismului. 
Influenţa lui Nietzsche hrăneşte în acelaşi timp contemplaţia 
estetică şi egocentrică a unor scriitori ca Gide şi Gabriele 
d'Annunzio,  anarhismul individualist care îşi trage din 
nietzscheism o parte din rădăcinile sale spirituale, ca şi 
ideologiile violenţei care se dezvoltă în diferite ţări europene, 
sub eticheta socialismului naţionalist, a futurismului sau a 
vorticismului englez. 

Reabilitarea iraţionalului şi a instinctului, care decurge din 
aceste ideologii vitaliste, îşi găseşte aplicarea în lucrările 
anumitor psihanalişti: mai puţin în cele ale lui Freud, al căror 
itinerar intelectual sfârşeşte într-un umanism despuiat de 
ipocrizie, şi mai mult în operele unui alt psihanalist vienez, 
Alfred Adler. Pentru acest discipol al lui Nietzsche, atracțiile şi 
impulsurile sunt manifestări ale unei porniri vitale care permite 
omului să înfrângă obstacolele ridicate de natură şi de 


concurenţa altor specii. Potrivit concepţiei acestui elev şi coleg 
al lui Freud, existenţa este o mişcare care tinde către 
autoconservarea unui individ sau a unui grup şi care implică o 
luptă permanentă pentru adaptare la mediul înconjurător. 
Gândirea adleriană se bazează deci pe noţiunea de voinţă de 
putere, atât de dragă lui Nietzsche, dar în acelaşi timp atinge şi 
ideile darwiniste de selecţia naturală şi de luptă pentru 
existenţă, a căror influenţă este foarte mare asupra ideologiilor 
naţionaliste şi imperialiste. Deviate de la scopurile iniţiale ale 
autorilor lor, acestea formează substratul pe care, în cursul 
ultimelor decenii ale secolului al XIX-lea şi până la război, se 
dezvoltă tezele rasiste şi antisemite de şoc, ai căror principali 
autori şi propagatori sunt francezii Gustave Lebon, Gobineau, 
Vacher de Lapouge, Jules Soury, Edouard Drumont şi Jules 
Guérin, britanicul Houston Stewart Chamberlain, germanii 
Wilhelm Marr, Friederich Naumann şi Stocker, austriecii Karl 
Lueger şi Walter Riehl, italianul Giovanni Preziosi etc. Un rasism 
şi un antisemitism care, exact ca şi simpla xenofobie, nu se 
limitează la cercul restrâns al intelectualilor naţionalişti, ci 
pătrunde în zone largi ale opiniei publice, sfârşind când în 
veritabile războaie verbale, ca cel care în Franţa pune faţă în 
faţă pe dreyfusarzi şi antidreyfusarzi, când în adevărate 
pogromuri îndreptate împotriva comunităţilor evreieşti, ca în 
Rusia şi România?!. 


Reacţia antiromantică 


În ciuda autorităţii sale, mişcarea romantică nu s-a impus 
peste tot. Burghezii din secolul al XIX-lea au disprețuit mult timp 
exagerările sale şi s-au neliniştit din cauza pasiunii sale pentru 
libertate. După 1848, sub efectul modei şi al noii generaţii, 
sentimentul de revoltă care îi animă pe tinerii artişti şi publicul 
acestora îşi alege drept ţintă curentul predominant în ceea ce 
are repetitiv şi fără savoare. 

Schimbarea se produce într-un context care se leagă de 
venirea la putere a burgheziei şi de importantele schimbări în 
producerea şi „consumul“ operelor de artă. Mai întâi, odată cu 
declinul aristocrației tradiţionale şi cu estomparea sau dispariţia 
curților princiare (regatul Neapolelui, ducatele din Italia centrală, 
principatele germane) se constată un regres al marelui 
mecenat. Desigur, mişcarea este mai puţin accentuată în 
celelalte state europene decât în Franţa, unde influenţa 
exercitată asupra literelor şi artelor de fosta clasă conducătoare 
nu supravieţuieşte descompunerii sale şi pierderii influenţei sale 
politice. Prea absorbită de imensul efort necesar dezvoltării 
forţelor de producţie care însoţeşte revoluţia industrială şi prea 
preocupată de eficacitate şi rentabilitate pentru a considera arta 
un lucru necesar iar artistul un personaj serios, burghezia, în 
marea ei majoritate, nu va şti să preia ştafeta sau nu o va face 
decât mai târziu, lăsând în seama guvernării şi a instituţiilor 
publice grija de a finanța o mare parte a producţiei artistice, prin 
comenzile statului şi prin premiile decernate de academii. 

In timp ce apare tendinţa unor producţii industriale a 
obiectelor de artă, şi aceasta se întâmplă în toate ţările 
europene, acestea devin o marfă ca oricare alta, supusă legilor 
pieţei şi riscurilor speculațiilor financiare. La sfârşitul secolului, 
colecţionarii şi „curioşii“, împinşi de dragostea pentru artă dar şi 
de grija de a face investiţii avantajoase, cumpără tot mai mult 
prin intermediul oamenilor de afaceri specializaţi în acest 
domeniu. La Paris, negustorul de tablouri (un Ambroise Vollard 
sau un Paul Durand-Ruel) devine astfel un personaj extrem de 
cunoscut. Mare cunoscător al vieţii artistice, dar şi financiar 
priceput, el obţine monopolul asupra producţiei unui pictor, fie 
cumpărându-i masiv operele, fie încheind cu acesta un contract 


şi plătindu-i în avans creaţiile, sub forma unei sume lunare. 
Pentru aceasta, apelează la capitaluri externe, foarte des 
împrumutate de bănci. De exemplu, directorul Uniunii generale 
furnizează fonduri galeriei Durand-Ruel, care îşi asigurase 
monopolul pânzelor impresioniste, cumpărate la preţuri derizorii 
şi revândute apoi cu beneficii importante. 

Adevărată capitală a artei europene alături de Viena, Parisul 
atrage la sfârşitul secolului al XIX-lea creatori veniţi din toate 
colţurile vechiului continent. Viaţa acestora este adesea dificilă, 
mai ales a celor care refuză ocaziile oferite de cursul artei 
oficiale, care, oricum, este rezervată în primul rând francezilor. 
Comenzile de stat, fiind în general la „preţurile Romei“, făcute 
de Institut şi urmate de o lungă şedere în Italia pe cheltuiala 
administraţiei, îi determină pe mulţi artişti de talent să se 
angajeze pe acest drum. Dar pentru a reuşi, ei trebuie să se 
supună tendinţelor dominante reprezentate de Academie, adică 
să reproducă un model „clasic“ şi să-şi refuze orice inovaţie care 
ar putea şoca. Astfel, operele realizate ca urmare a cererii 
instituţiilor publice vor purta amprenta acestui „academism“, 
aşa cum sunt monumentele ridicate în timpul celei de-a Ill-a 
Republici, sau decorația Sorbonei. Celelalte state europene nu 
rămân mai prejos, aşa cum o dovedeşte stilul fără strălucire al 
monumentelor publice cu care, la răscrucea dintre secolele al 
XIX-lea şi al XX-lea, se mândresc Berlinul, Viena şi Roma. 

În aceste condiţii, artiştii care refuză să-şi supună inspiraţia 
regulilor gustului oficial şi se angajează pe căi novatoare sunt 
condamnaţi pentru cea mai mare parte a vieţii să rămână 
necunoscuţi şi săraci. Olandezul Van Gogh, care nu a putut 
supravieţui în Franţa decât cu ajutorul permanent al fratelui său, 
nu a vândut decât o singură pânză şi nu a obţinut decât un 
singur articol favorabil, la 36 de ani, iar majoritatea 
impresioniştilor nu vor cunoaşte gloria decât după moarte. 
Astfel, artiştii „blestemaţi“, pictori şi sculptori, muzicieni şi poeţi, 
vor trăi la marginea unei societăţi care le contestă talentul, pe 
care ei însă o dispreţuiesc şi le place să o şocheze cu 
nonconformismul lor. Viaţa „boemă“ (temă romanescă adusă pe 
scenă de Henri Murger apoi transformată în creaţii lirice de 
italienii Puccini şi Leoncavallo) pe care o duc mulţi dintre ei în 
cartierele populare ale Vienei, în Montmartre sau Montparnasse, 


este un mod de a afirma negarea valorilor „burgheze“. 

Romantismul aruncă deci ultimele sale licăriri. În pictură, 
dispariţia lui Delacroix marchează pentru şcoala franceză 
sfârşitul unei epoci care se prelungeşte în Anglia cu reacţia 
antiacademică, dar puternic intelectualizată a prerafaeliţilor 
(Rossetti, Burne-Jones, Hunt, Millet) care îl ridică în slăvi pe 
marele critic Ruskin. Literatura are aceeaşi soartă, exceptând 
ţările în care se hrăneşte din febra patriotică care s-a răspândit 
odată cu mişcările naţionaliste şi în care se inspiră dintr-o istorie 
legendară şi profund mistificată (Scandinavia, ţările slave, 
România). Muzica este singurul domeniu artistic în care nu se 
poate vorbi despre un declin al inspiraţiei romantice. Mai întâi, 
deoarece compozitorii manifestă în creaţiile lor, chiar atunci 
când acestea rămân clasice, o mai mare libertate în abordarea 
formelor (odată cu dezvoltarea poemului simfonic, a rapsodiei 
etc.). Apoi, pentru că dau adesea întâietate efectelor dramatice: 
moda solistului este înlocuită cu o admiraţie exagerată pentru 
sonoritatea puternică şi pentru lirismul orchestral. Împărţindu-şi 
timpul între meditaţia într-o mănăstire romană, curtea de la 
Weimar, al cărei şef de orchestră este, şi Budapesta, de unde se 
inspiră, Liszt îşi continuă opera de compozitor vizionar până la 
moartea sa, în 1886. Verdi compune după 1850 cele mai bune 
opere ale sale, îmbinând fresca istorică cu evocarea unor 
destine ieşite din comun, epicul şi liricul, drama şi farsa. 
Germanul Brahms, norvegianul Grieg, austriecii Hugo Wolff, 
Anton Bruckner şi Gustav Mahler, în sfârşit rusul Ceaikovski, 
ridică arta orchestrală pe înalte culmi de emoție şi construcţie 
arhitecturală. 

Reacţia antiromantică se exprimă mai întâi de toate prin 
realism. Acesta îşi face apariţia după 1850 în ţări în care 
revoluţia industrială s-a desăvârşit de timpuriu şi în care 
acţionează influenţa pozitivismului şi scientismului. Pregătit de 
Mérimée, Stendhal şi mai ales de Balzac, apărând ca o reacţie 
împotriva liricului,  romanescului şi exceselor imaginaţiei 
romantice, realismul se vrea a fi reproducerea integrală şi 
obiectivă a realităţii celei mai banale, folosind cercetarea 
documentului uman şi social. Este un „dagherotip literar“, 
ilustrat de scriitori de mâna a doua, ca Henri Murger, 
Champfleury, care îi sistematizează regulile, ca Duranty, care îi 


ia apărarea în ziarul său, Realismul, şi asta înainte ca Flaubert 
să se impună cu sila ca şef al curentului, publicând în 1857 
Doamna Bovary. |n Franţa li se mai alătură Zola, în prima sa 
etapă (Therese Raquin, 1867) şi fraţii Goncourt, ca şi alţi autori 
dramatici, cum ar fi Emile Augier şi Alexandre Dumas-fiul, în 
Germania dramaturgul Friedrich Hebbel, în Norvegia Henrik 
Ibsen, în Suedia August Strindberg, în Rusia Turgheniev, 
Dostoievski şi Tolstoi, în sfârşit, în Marea Britanie, romancierii 
epocii victoriene, cum sunt Thackeray, George Eliot şi 
bineînţeles Dickens, care pune în gura unuia dintre personajele 
sale: „Ceea ce vreau eu, sunt fapte (...). Faptele sunt singurele 
lucruri de care avem nevoie în viaţa aceasta (...). Trebuie să 
alungăm pentru totdeauna cuvântul imaginaţie“. 

Imediat după evenimentele din 1848, în mai multe ţări 
europene se dezvoltă şi un realism pictural, ai cărui primi şi cei 
mai importanţi reprezentanţi sunt francezii Gustave Courbet şi 
Edouard Manet. Realismul social al lui Courbet reprezintă 
poporul, mai ales pe cel de la sate, pe care Millet îl introdusese 
deja în pictură în cursul deceniului 1840, dar autorul 
Spărgătorului de piatră şi al Înmormântării la Ornans îi dă o cu 
totul altă dimensiune, tratând personajele individual şi 
renunțând la tipizarea lor. Practicând un realism mai puţin legat 
de denunţarea nedreptăţilor timpului şi mai puţin „revoluţionar“ 
prin subiectele tratate şi prin tehnicile utilizate, Manet se 
străduieşte, atât în portretele sale cât şi în scenele de gen, să 
readucă în actualitate pictura venețiană şi spaniolă. Mult timp 
criticaţi în propria lor ţară - la Expoziţia universală din 1867 ei 
nu sunt primiţi în sălile oficiale şi trebuie să-şi prezinte operele 
în standurile particulare - Courbet şi Manet vor avea în schimb o 
mare influenţă în străinătate, în special în ţările germanice, 
unde, în anii 1860, se afirmă artişti ca Ferdinand Waldmuller la 
Viena, Friedrich Wassmann în Tyrol, Wilhelm Leibl la München 
etc. 

Vastă mişcare de reacţie împotriva exceselor şi a 
„platitudinilor“ romantice, realismul nu poate fi, totuşi, redus la 
o unică sursă. In Franţa, odată cu Jean Leon Gerome, Henri 
Gervex şi belgianul Alfred Stevens, în Anglia cu William Frith şi 
Samuel Fildes, în Spania cu Marti Alsina, în Italia cu Giaccomo 
Favoretto, în Germania cu Friedrich von Menzel, acesta se 


transformă în academism, precizia trăsăturilor, exactitatea în 
alegerea detaliilor şi a fondului, accentul pus pe îndemânarea 
tehnică şi pe precizia stilului trecând înaintea oricărei alte 
consideraţii. Dimpotrivă, la „Macchiaioli“ florentini sau la pictorii 
din Şcoala de la Barbizon (Theodore Rousseau, Corot, Decamps, 
Diaz, Paul Huet etc.), maniera academistă este înlăturată în 
favoarea unei transpuneri directe, libere, a fiinţelor şi lucrurilor. 
Mai târziu, în anii 1880 şi 1890, se schiţează o apropiere între 
cele două şcoli prin operele italienilor Baldini şi Signorini, a 
francezilor Jean Beraud şi Degas, a spaniolilor Fortuny şi Sorolla, 
în timp ce în Anglia, pictori ca Arthur Hughes, Robert Martineau 
şi Augustus Leopold Egg angajează realismul insular pe o cale 
care, dând întâietate temelor şi efectelor dramatice, 
prefigurează programul literar al lui Zola. 

Cu autorul seriei Rougon-Macqguart, realismul romanesc aduce 
la paroxism ideile lui Comte şi ale lui Taine şi îşi alege drept 
obiectiv aplicarea la arta literară a metodelor şi preceptelor 
ştiinţei pozitive. Inspirându-se din /ntroducerea în studiul 
medicinei experimentale a lui Claude Bernard, Zola publică în 
1880 Romanul experimental, în care îşi exprimă ideile despre 
ceea ce va deveni romanul naturalist şi care, cel puţin la 
început, va servi drept platformă teoretică scriitorilor din „grupul 
de la Médan“ din care fac parte, în afara autorului Germinalului, 
Maupassant, Leon Hennique, Henri Céard, Paul Alexis şi 
Huysmans. Ca şi ştiinţa, ale cărei metode se consideră că le 
aplică, romanul trebuie să participe la căutarea adevărului, să 
reproducă deci realitatea cu o obiectivitate scrupuloasă în toate 
aspectele sale, începând cu cele triviale. Fie că au încredere, ca 
Zola, în posibilitatea de a schimba lumea şi de a promova 
progresul, fie că se prăbuşesc în pesimism şi nihilism ca 
Maupassant, naturaliştii îşi aleg drept scop să denunțe răul 
omniprezent, fie că este vorba de blestemul instinctului şi al 
eredității, de exploatare şi de tarele inerente ale societăţii 
burgheze (alcoolism, prostituție, speculă, corupţie), de efectele 
negative ale rigidităţii morale şi ale religiei sau, mai mult, de 
acest flagel al umanităţii, care este războiul. 

Apărut în Franţa, patria pozitivismului şi scientismului, 
naturalismul îşi găseşte încă de la sfârşitul secolului, adepţi 
zeloşi, cum sunt scriitorii A. Daudet, Octave Mirbeau, Jules 


Vallès, Descaves, Rosny Aîne, Paul Margueritte, Guiches etc., 
rupţi de rigiditatea doctrinală a maestrului, a cărui „ignoranță 
ştiinţifică“ şi atracţie pentru „gunoaie“ le denunţă în manifestul 
publicat în 1887, după apariţia romanului Pământul. După care, 
curentul se stinge. Începând din anii 1880, el cunoaşte un imens 
succes în afara Hexagonului, succes hrănit de surse de inspiraţie 
străine care, cu excepţia „verismului“ italian, ilustrat de Verga, 
De Roberto, Matilde Serao, G. Deledda, De Marchi etc., şi care 
produce opere originale, marcate de contextul regional, se află 
sub influenţa puternică a lui Zola. Camille Lemonnier şi Georges 
Eeckhoud în Belgia, Bolsche şi dramaturgul Hauptmann în 
Germania, Hamsun în Norvegia, Emilia Pardo Bazan în Spania, 
ilustrează mai mult sau mai puţin direct această filiaţie, în timp 
ce nume mari ale literaturii europene, de la Blasco Ibañez la 
Thomas Mann, de la Thomas Hardy la Maxim Gorki rămân în 
afară şi se mulţumesc să îmbine în operele lor inspiraţia realistă 
şi preocupările sociale. 

Reacţia antiromantică este însoţită şi de o întoarcere la 
clasicism şi la grija pentru perfecțiunea femeii, care va pătrunde 
curând în toate domeniile artei. Poezia  „parnasiană“, 
reprezentată de Theophile Gautier, Leconte de Lisle, J. M. de 
Heredia, Sully Prudhomme, se dovedeşte savantă şi 
impersonală, duşmană a lirismului şi a efuziunilor intime, 
caracterizată printr-o precizie extremă şi o armonie fără fisură. 
Numeroşi muzicieni europeni, de la Mendelssohn la Brahms şi 
de la Faure la Saint-Săens se consacră păstrării sau reînvierii 
regulilor stricte ale compoziţiei muzicale, aşa cum fuseseră 
fixate în timpul lui Haydn şi al lui Mozart. În pictură, Puvis de 
Chavannes se întoarce la tradiţia apărată de Ingres, care 
subordonează culoarea şi mişcarea armoniei formelor şi 
desenului arhitectural. 


Revoluţia culturală de la sfârşitul secolului 


Odată cu Baudelaire din F/or;le răului (1857), cu Verlaine din 
Poemele saturniene (1861), cu proza colorată a fraţilor Goncourt 
şi cu Tristan şi Isolda a lui Wagner (1859), o poezie a impresiei şi 
a simbolurilor este introdusă în doze mici în cultura secolului al 
XIX-lea. Începând de la mijlocul deceniului 1870, aceasta 
cunoaşte o dezvoltare tot mai mare şi se extinde curând în toate 
domeniile artei, unde, fără să ocupe o poziţie dominantă, nu 
este însă nici supusă marginalizării. 

În această revoluţie culturală, din care se vor hrăni, una după 
alta, „avangardele“ literare şi artistice, pictura a jucat, se pare, 
un rol de stimulator, trecerea la arta „modernă“ operându-se în 
acest domeniu prin intermediul lui Manet şi al impresioniştilor. 
Reacţionând de la bun început împotriva a tot ce putea fi 
convenţional şi închistat în reprezentarea lumii realizată de 
pictorii „realişti“, care transpuneau pe pânză mai mult ce 
„ştiau“ decât ce „vedeau“, autorul Ba/conului şi al Dejunului pe 
iarbă a fost primul care a emis ideea potrivit căreia ceea ce era 
mai important într-un tablou era reprezentarea impresiei trăite 
decât realitatea „obiectivă“, cu condiţia ca aceasta să existe. Nu 
un peisaj în sine, ci un anume peisaj, la o anumită oră din zi, cu 
o anumită luminozitate deosebită, toate acestea fiind valabile 
atât pentru un portret cât şi pentru un oricare alt subiect. 

Preferând să picteze efemerul şi să redea mai degrabă 
impresia decât ideea pe care şi-o face despre natura lucrurilor, 
Manet pune bazele impresionismului, fără însă să-şi modeleze 
tehnica după cea pe care impresioniştii vor încerca să o impună 
în ultimele decenii ale secolului, în primul rând în Franţa, dar şi 
în alte ţări europene. La originea impresionismului se află într- 
adevăr un grup de pictori parizieni, printre care se numără 
Auguste Renoir, Claude Monet, Edgar Degas, Camille Pissaro, 
Berthe Morisot, Paul Cezanne şi alţi câţiva, care se constituie la 
sfârşitul celui de-al II-lea Imperiu, şi în 1874 începe să expună în 
galeria fotografului Nadar pânzele respinse de Salonul oficial. 
Maniera lor de a picta declanşează un adevărat scandal şi, 
referindu-se la tabloul lui Monet, /mpresie, răsărit de soare, 
expus în 1874, un ziarist de la Charivari dă grupului, în bătaie de 
joc, denumirea de „impresionişti“, care va rămâne definitivă. 


Susţinuţi de negustorul de tablouri Durand-Ruel, impresioniştii 
vor picta timp de douăzeci de ani (cam între 1870 şi 1890) sute 
de pânze printre care se numără capodopere ale artei europene, 
dar a căror valoare nu va fi recunoscută decât mai târziu. La 
sfârşitul anilor 1870, acestea sunt vândute la preţuri derizorii (7 
franci pentru un Pissaro!). Abia după moartea lui Sisley, în 1887, 
preţul pânzelor impresioniste începe să cunoască o creştere 
constantă. 

Să respingă, aşa cum a făcut Manet pe care îl admiră, 
convenţionalismul artei oficiale şi „realismul“ academist, să 
redea profunzimea expresiei iar pentru aceasta să restituie 
luminii adevărata sa dimensiune, iată care sunt principalele 
obiective ale impresioniştilor. De aceea, căutându-şi subiectele 
în natură (au o predilecție pentru cerurile decolorate de ploaie, 
pentru ceaţă, pentru răsăriturile sau apusurile de soare) şi 
influenţaţi de arta stampelor japoneze şi de lucrările fizicienilor 
care arată că lumina este descompusă de prismă, ei folosesc 
adesea tuşele mici şi juxtapun culorile complementare, 
înlocuind negrul cu umbrele colorate. 

Influenţa  impresioniştilor francezi asupra artei picturale 
europene şi americane este în acelaşi timp imensă, dar şi 
extrem de delimitată. In afara Hexagonului nu a existat într- 
adevăr o veritabilă şcoală „impresionistă“ decât în Germania şi 
de mici proporţii, cu Liebermann şi Şcoala Secesiunii?!5. Au 
existat desigur „tovarăşi de drum“ ai impresionismului, cum a 
fost americanul Whistler şi discipoli străini ai lui Monet şi ai lui 
Sisley (acesta din urmă este el însuşi de origine şi de 
„temperament“ britanic), dar aceştia sunt în majoritate artişti 
care trăiesc la Paris şi care pictează în mediul preferat al 
impresionismului, situat între valea Senei şi coastele Mării 
Mânecii. In schimb, mişcarea impresionistă a inaugurat o 
adevărată revoluţie picturală, care, pe de o parte a determinat 
artiştii europeni şi extraeuropeni să-şi dea seama de imensele 
posibilităţi de reînnoire a artei lor, iar pe de altă parte i-a ajutat 
să o rupă cu concepţia tradiţională despre pictură ca modalitate 
de reprezentare a lumii exterioare. Prin această breşă deschisă 
de impresionism aveau să pătrundă, începând cu ultimul 
deceniu al secolului al XIX-lea, noi mişcări contestatare ale 
principiilor artistice existente, aflate în contact direct cu marele 


amalgam intelectual ce caracterizează epoca celei de-a doua 
revoluţii. 

Cu toate acestea, începând din 1890, evoluţia artei picturale 
se manifestă în multe privinţe împotriva mişcării impresioniste şi 
„Neoimpresioniste“ (Paul Signac, George Seurat, care 
descompun lumina într-o multitudine de pete minuscule), 
acuzate că sacrifică totul în favoarea culorii şi a reflexelor 
luminii. Paul Cézanne, care a practicat el însuşi tehnicile 
impresioniste şi acordă o mare importanță luminii, se 
străduieşte în acelaşi timp să reprezinte volumele şi planurile şi 
chiar uneori să-şi reconstruiască geometric imaginea (şi în acest 
sens el inaugurează cu adevărat pictura modernă), în aşa fel 
încât să redea armonia naturii, ceea ce anunţă în mod 
indiscutabil apariţia cubismului. 

De acum înainte nu mai este vorba, potrivit lui Paul Klee, „de 
o reproducere a ceea ce este vizibil, ci de o redare a vizibilului“, 
adică să se exprime esenţa interioară a obiectelor aşa cum 
psihanalistul caută să scoată la lumină adevărul interior al 
indivizilor. Cincisprezece ani după grupul „nabi“ (Gaugain, 
Vuillard, Bonnard, Maurice Denis, Paul Sérusier etc.), „foviştii“ 
(Matisse, Vlaminck, Derain, Dufy, Van Dongen) folosesc culoarea 
nu pentru a reda impresia vizuală, ci pentru a ilustra o stare de 
spirit şi pentru a crea un şoc emoţional, dar mai ales ei sunt 
primii după Cezanne care văd lumea în mod obiectiv, sau mai 
degrabă pun „adevărul înaintea exactităţii“ (Matisse). 

Şi în muzică se produce o ruptură identică cu concepţiile şi 
armoniile tradiţionale şi dacă pictura este dominată de şcoala 
franceză, este incontestabil faptul că Germania este spaţiul 
unde se dezvoltă noua artă muzicală. Cu Richard Wagner, care 
moare în 1883, dar a cărui influenţă nu încetează să crească 
până în primii ani ai secolului al XX-lea, aceasta doreşte să 
devină în acelaşi timp o artă totală, îmbinând poezia cu muzica 
şi arta regiei cu cea a decorului, dar şi un răspuns la 
dezamăgirile omului european şi la viziunea pesimistă asupra 
lumii pe care autorul Tetra/ogiei a moştenit-o de la 
Schopenhauer. Acest răspuns Wagner îl caută, ca şi Nietzsche, 
care a fost un timp discipolul şi prietenul său, în cântul obscur al 
instinctului şi al pasiunii, în gustul violent al durerii, al sângelui 
şi morții, în întoarcerea de bună voie la neant. Imbinând în felul 


acesta forţele instinctului şi trecutul istoric ai Germaniei 
(legendele germanice şi viziunea idealizată a evului mediu 
german), maestrul din Bayreuth traduce în limbaj muzical 
aspiraţiile unei generaţii care caută în acelaşi timp să-şi justifice 
ambițiile şi să se autodepăşească, utilizând mitul grandios al 
Națiunii şi al Rasei. Astfel, nu este de mirare că a exercitat o 
puternică influenţă asupra pangermaniştilor. Totuşi, dincolo de 
această posteritate filozofico-politică, el a revoluţionat în 
întregime drama lirică, făcând să dispară ariile, introducând 
recitativele într-un ansamblu omogen, folosind „laitmotivul“, şi 
în acelaşi timp a marcat în mod profund cel puţin două generaţii 
de compozitori europeni, germani ca Richard Strauss, dar şi 
austrieci, ca Mahler, Bruckner, sau francezi, ca Cesar Franck, 
Henri Duparc şi Vincent d'Indy. 

Contemporană cu neoimpresionismul, cu grupul „nabi“ al 
Şcolii de la Pont-Aven, cu admiraţia universală pentru Wagner, 
pe care Baudelaire a susţinut-o printre primii în Franţa, mişcarea 
simbolistă se dezvoltă în ultimul sfert al secolului al XIX-lea, într- 
o bună parte a Europei. Mai întâi în Franţa unde, ca o reacţie 
împotriva „Parnasului“, poezia se eliberează de prozodia clasică, 
adoptă versul liber şi încearcă mai mult să sugereze decât să 
descrie, asociind, ca Verlaine şi Rimbaud, noţiunile abstracte şi 
reprezentările sensibilităţii sau închizându-se, ca Mallarme, într- 
un ermetism al „gândirii pure“, accesibil doar unei minorităţi de 
iniţiaţi. Muzica şi poezia sunt astfel strâns îmbinate, aşa cum 
propusese Wagner şi cum a dorit la rândul său Debussy, a cărui 
operă (Pelléas şi Melisanda, 1902, Preludiu la după-amiaza unui 
faun, după un poem de Mallarme etc.) se inspiră în acelaşi timp 
din pictura impresionistă şi din poeţii simbolişti (ca şi aceştia, 
Debussy detestă elocinţa şi preferă incertitudinea propice 
visării). De altfel, pictura nu rămâne străină de această mişcare, 
estetica simbolistă exprimându-se în gravitatea uşor ingenuă a 
alegoriilor lui Puvis de Chavannes, în senzualitatea lui Albert 
Besnard, în clar-obscurul lui Eugene Carriere sau în viziunile 
misterioase şi halucinante ale lui Gustave Moreau. 

In restul Europei, simbolismul va cunoaşte la sfârşitul 
secolului o puternică dezvoltare, în Belgia cu poezia lui 
Verhaeren şi dramele lui Maeterlinck, în Germania cu Stefan 
George, care a frecventat la Paris pe simboliştii francezi, mai 


ales pe Moreas, devenit purtătorul de cuvânt al mişcării, în 
Austria cu Rainer Maria Rilke, în Anglia cu Swinburne şi Bridges, 
în Italia cu D'Annunzio în prima manieră, chiar în ţările 
scandinave şi până în îndepărtata Rusie. 


Culturile europene între naționalism şi cosmopolitism 


Literatura de „sfârşit de secol“ şi cea a deceniului care 
precede războiul reprezintă dovada frământării spirituale şi a 
dorinţei de înnoire care însoțesc marile mutații ale epocii 
„imperialiste“. In marile ţări industrializate, care se înfruntă pe 
plan internaţional, mai ales în Franţa, în Germania, în Anglia, în 
Italia, majoritatea genurilor literare (roman, teatru, poezie etc.) 
sunt supuse din plin influenţei valului naţionalist. Scriitori care 
până atunci se considerau mai degrabă dependenţi de artă 
pentru artă şi de curentul „decadent“ rafinat sau de cel al 
umanismului pacifist şi socialist (în maniera lui Péguy) trec cu 
arme şi bagaje în tabăra adoratorilor Națiunii. Ca şi Maurice 
Barrès, care a trecut destul de repede de la Cultul eului (trilogie 
publicată între 1888 şi 1891) la Romanul energiei naționale şi la 
Bastioanele din est, Gabriele D'Annunzio reprezintă întreaga 
evoluţie a unei generaţii care, în mai puţin de cincisprezece ani, 
şi-a schimbat estetismul decadent cu forme de exaltare a eului 
mai virile şi mai puţin contemplative. Spre deosebire de alţi 
intelectuali italieni, cei ca Oriani, Corradini, Prezzolini sau Papini, 
pentru care adeziunea la principiile naţionaliste este rodul unei 
convertiri ideologice, cea a autorului £/egii/or romane exprimă în 
esenţă o alegere voluntaristă, destinată să afirme o 
personalitate care se doreşte unică. Mare admirator al lui 
Nietzsche, al cărui mesaj îl modifică într-o oarecare măsură, 
erou monden având o bună doză de exhibiţionism, D'Annunzio 
vede înainte de toate în aventura naționalistă, ca şi mai târziu în 
război şi în acţiunea lui la Fiume?'6, posibilitatea de a trăi un 
destin măreț. În el, ca şi în alţi mulţi intelectuali ai generaţiei 
sale (s-a născut în 1863) şi ai generaţiei următoare, înfloreşte 
un romantism aristocratic care aminteşte de cel din deceniul 
1820-1830. 

Mai există, pe de altă parte, alături de literatura cu conţinut 
explicit politic, o întreagă abundentă de opere care, respingând 
216 „, o i zi Al e ca 

d'Annunzio la Fiume. Se face trimitere la ocuparea oraşului italian Fiume 
de către poetul Gabrielle d'Annunzio, la 12 septembrie 1919, în fruntea unor 
trupe de mercenari italieni, eveniment care a luat prin surprindere 


autorităţile italiene şi internaţionale. Vezi în acest sens, Piero Chiara, Viața lui 
Gabrielle d'Annunzio, Bucureşti, Ed. Univers, 1988, p. 338-376. 


valorile societăţii existente, încearcă să răspundă la problemele 
neliniştitoare pe care i le ridică omului european accelerarea 
ritmului de viaţă şi repunerea în discuţie a convingerilor sale 
cele mai solide. La unii este vorba de o reacţie individualistă, ca 
la Gide în Fructele pământului sau în Pivniţele Vaticanului, la 
care respingerea lumii burgheze este însoţită de o pasiune 
nietzscheană pentru viaţa instinctuală şi de un cult al libertăţii 
care merge până la glorificarea actului gratuit. Şi toate acestea 
îmbinându-se deja la limită, cu o dorinţă de izolare în irațional, 
în absurd, în grotesc, pe care Pere Ubu al lui Jarry o exprimă 
încă din 1896 şi care anunţă delirul „Dada“. Dar la mulţi alţii se 
constată dorinţa de a căuta un refugiu fie în valorile tradiţionale 
şi în vechile comunităţi („pământul şi morţii“ la Barres, armata 
la Ernest Psichari, nepotul lui Renan, elita şi rasa la Stefan 
George), fie într-o religiozitate artistică (Péguy, Claudel, 
Foggazaro), sau într-o poezie care ridică în slăvi aspiraţia 
colectivităţii, mişcarea mulțimilor, uitarea de sine şi solidaritatea 
sufletească, cu reflectări foarte diferite în spiritul lor, dar având 
totuşi un fond comun luat din expresionismul german şi din 
„unanimismul“ francez, care constituie grupul de la abația din 
Creteil. 

Astfel, începutul secolului este marcat de o abundență de 
şcoli şi de o extremă diversitate de expresie. Pe de o parte se 
observă dezvoltarea şcolilor esenţial naţionale. Expresionismul 
este la această dată aproape în exclusivitate german, aşa cum 
impresionismul a fost specific francez. Muzica rusească se 
încheagă în jurul „grupului celor cinci“ (Balakirev, Cezar Cui, 
Musorgski, Rimski-Korsakov, Borodin) şi se caracterizează prin 
reacţia împotriva modelelor occidentale, în timp ce apar o 
şcoală muzicală maghiară, cu Bela Bartók, cehă, cu Smetana şi 
Dvořák, spaniolă, cu Manuel de Falla, sau chiar una tipic 
franceză, cu Edouard Lalo, Saint-Săens şi Fauré. Apărută în 
urma şocului provocat de înfrângerea în faţa Statelor Unite, 
„Mişcarea din 98“ este numai realizarea intelectualilor spanioli, 
în timp ce futurismul este în primul rând italian şi rusesc. Şi 
exemplele ar putea să fie mult mai numeroase. Toate acestea 
nu împiedică, dimpotrivă, ca majoritatea mişcărilor de 
avangardă care se dezvoltă la începutul secolului, în special cele 
două vetre de cultură cosmopolită - Paris şi Viena -, să încline 


spre transnaţionalism. 

Aşa se întâmplă cu cubismul, al cărui manifest cultural este 
într-o oarecare măsură Domnişoarele din Avignon, pânză pictată 
de Picasso între 1906 şi 1907. Aşa cum am văzut, Cezanne a 
deschis calea, dar marea şcoală merge mai departe, în 
momentul în care fizica demonstrează că materia, spaţiul şi 
timpul sunt discontinue, aceasta are drept scop decuparea 
realităţii în elemente simple, descompunerea obiectului pictat în 
volume şi planuri, în sfere, cilindre, cuburi etc., în aşa fel încât 
spectatorul să-l poată reconstitui mental după propria lui viziune 
interioară. Parizian şi mai precis „montmartrian“ prin originea 
sa, cubismul este transnaţional prin apartenenţa 
reprezentanţilor săi, francezii Georges Braque, Fernand Léger, 
Auguste Herbin, Robert Delaunay, Jacques Villon, Marcel 
Duchamp, spaniolii Pablo Picasso şi Juan Gris, rusul Arhşipenko 
şi ungurul Csaky, exact ca şi primele manifestări ale artei 
abstracte din ajunul războiului, ilustrată, începând din 1910, de 
ruşii Kandinski, Malevici şi Chagall, de cehul Kupka, de olandezul 
Mondrian, de francezul Picabia şi, bineînţeles, de Picasso 
(Aficionado). 

Avangardele artistice de la începutul secolului nu se 
mulţumesc numai să treacă peste frontierele statelor naţionale, 
ci tind să distrugă barierele care separau încă artele plastice, 
literatura, muzica, arta scenică şi dansul. Şi nu numai pentru că 
strânse corespondențe se stabilesc între diverse şcoli: între 
simbolismul poetic şi impresionismul pictural, între aceste două 
curente şi muzica lui Gabriel Faure (el pune pe muzică La bonne 
chanson de Verlaine) şi a lui Debussy, între fovism şi sculptura 
vitalist| şi frământată a lui Rodin şi Bourdelle, între poezia lui 
Apollinaire şi cubism, dar şi pentru că unele opere se situează în 
punctul de contact al mai multor domenii artistice, atât în 
teatrul liric cât şi în simfonia coregrafică. Premiera lui Daphnis şi 
Chloe a lui Maurice Ravel la teatrul Châtelet din Paris, în 1912, 
cu trupa de balet a lui Serghei Diaghilev, libretul şi coregrafia lui 
Fokin, decorurile şi costumele lui Bakst, şi Nijinski ca prim 
balerin solist, este un eveniment internaţional ca şi cea a Sacré 
du Printemps a lui Stravinski, prezentată anul următor la 
Théâtre des Champs-Elysées, construit de curând de fraţii Perret 
şi decorat de Bourdelle, Bonnard, Maurice Denis şi Vuillard. 


Naşterea unei culturi de masă 


Formidabila dezvoltare urbană din a doua jumătate a 
secolului al XIX-lea nu a fost însoţită şi de o adevărată revoluţie 
arhitecturală şi urbanistică. Aceasta s-a făcut într-adevăr în mod 
haotic, extinzând permanent spaţiile construibile şi juxtapunând 
fără nicio preocupare pentru armonizare, monumentele publice, 
imobilele de locuinţe şi stilurile. Dacă a beneficiat sub al II-lea 
Imperiu de amenajările concepute de Haussmann, de-abia în 
1880 preocupări identice se manifestă la Berlin, cu Stubben, la 
Viena, cu Sitte, iar în alte oraşe sub impulsul unor arhitecţi şi 
urbanişti ca Harvard, Unwin şi Geddes. 

Cât despre arhitectura propriu-zisă, aceasta a rămas fixată la 
o pastişă repetitivă şi uşor eclectică a monumentelor din trecut. 
De la Paris la Berlin şi de la Londra la Viena, în cea mai mare 
parte a acestei perioade, resuscitările mai mult sau mai puţin 
amestecate sunt cele care triumfă: neoclasicismul omniprezent 
şi împietrit, neobarocul cu formele sale forţate, aşa cum apare 
în Palatul de Justiţie din Bruxelles realizat de Polaert, sau în 
Vittoriano din Roma, stilul romano-bizantin al bazilicii Sacre- 
Coeur din Paris, reminescenţele stilului „Tudor“ din proiectele 
englezului Webb etc. În ultimul sfert al secolului al XIX-lea, 
există şi o tentativă de a adapta la universul citadin arhitectura 
metalică folosită de ingineri în marile lucrări de infrastructură. 
După Halele lui Baltard şi marea sală a Bibliotecii Naţionale din 
Paris a lui Labrouste, se vor construi, în afară de Turnul Eiffel, 
ridicat cu ocazia Expoziţiei Universale din 1889, Pavilionul 
Industriei (1878), galeria de anatomie a Museum-ului lui Dutert, 
podul Mirabeau (1896) şi podul Alexandru al Ill-lea. Dar, în 
ansamblu, arhitecţii europeni şi comanditarii acestora aleg 
soluţiile care ascund privirii infrastructura metalică. 

În jurul anului 1900, arhitecţii şi decoratorii încearcă să 
reacționeze împotriva imitaţiei servile a formelor din trecut. La 
început au fost „îndrăznelile“ din decorul Expoziţiei Universale 
de la Paris, realizate în Modern Style, plin de curbe line, ceea ce- 
i va aduce denumirea de style nouille. Cu excepţia câtorva 
realizări reuşite (vechile intrări ale metroului parizian) acesta va 
reveni la  „întortocherile“ arhitecturale neobaroce, dar va 
provoca totuşi o reînnoire a artelor decorative (mobilier, corpuri 


de iluminat, sticlăria de la Şcoala de la Nancy, cu Emile Gallé, 
Hector Guimard şi Paul Daum, afişe, stampe şi panouri 
decorative ale cehului Alfons Mucha, stilul Liberty din Marea 
Britanie etc.). 

Primele semne ale unei revoluţii arhitecturale se anunţă totuşi 
în cursul celor zece sau cincisprezece ani care preced războiul: 
în Austria, unde Otto Wagner foloseşte în mod armonios 
combinarea materialelor noi cu formele clasice (Casa de 
economii a Poştei din Viena, 1904-1905), în Franţa şi în Anglia 
odată cu apariţia betonului în peisajul urban (Ch. Holder, 
Auguste şi Gaston Perret) şi mai ales în Germania, unde 
arhitecţii caută forme originale, concep o nouă artă care îmbină 
arhitectura cu tehnicile industriale (Werkbund) şi unde, în 1914, 
triumfă stilul „munchenez“, ilustrat la expoziţia din Köln de 
uzina model a lui Walter Gropius. Funcţionalitatea şi severitatea 
liniilor nu sunt adoptate încă de majoritatea arhitecţilor, dar 
câştigă teren într-o Europă care simte clar că intră într-o nouă 
epocă. 

În acest cadru al „oraşelor tentaculare“, renovat destul de 
târziu, ia naştere la sfârşitul secolului al XIX-lea o cultură de 
masă, axată mai mult pe consumul individual decât pe 
participarea colectivă. Peste tot acolo unde aceasta este 
victorioasă, revoluţia industrială a provocat deja un declin rapid 
al culturii populare tradiţionale. Legată în primul rând de lumea 
rurală, aceasta din urmă era înainte de toate o cultură a gestului 
şi a cuvântului rostit, înlocuită din când în când de ilustraţii şi de 
literatura de colportaj (almanahuri, cărţi de rugăciuni etc.). 
Formată din zicători, cântece, jocuri de copii, dansuri, poveşti 
legendare, ritualuri diverse, ea se manifestă în timpul lungilor 
seri de iarnă, a ceremoniilor familiale şi a sărbătorilor agrare sau 
de sezon (Crăciun sau Sfântul Nicolae, Sfântul lon, carnavalul 
etc.). Desigur, toate acestea se perpetuează cel puţin până la 
război în anumite regiuni izolate şi în ţările mai puţin 
industrializate. Dar, acolo unde se impune procesul de 
industrializare, oraşul devine pentru populaţiile venite din 
mediul rural un puternic factor de deculturalizare şi de 
decreştinare, căci acestea îşi uită treptat tradiţiile şi practicile 
culturale, fără să aibă acces la cultura elitelor. 

De acum înainte, sensibilitatea populară se exprimă în oraşe, 


mai ales prin intermediul cântecului. În Franţa, de la primul 
până la al Il-lea Imperiu, un public format din mici burghezi şi 
meseriaşi frecventează cabaretele (goguvettes), unde se compun 
şi se interpretează cuplete îndreptate uneori împotriva formei 
de guvernare existente. De la Roy d'Yvetot a lui Béranger 
(1813), la /nternaționala lui Eugene Pottier (1871), trecând prin 
Timpul cireşelor a lui Jean-Baptiste Clement (1866), cântecul 
popular se angajează cu îndrăzneală în viaţa politică şi socială. 

În a doua jumătate a secolului, cântecul începe să devină 
„afacere profesională“. In cafenelele (cafés concerts) care se 
înmulţesc în centrul şi la periferiile marilor aglomeraţii urbane, 
mai întâi în Franţa şi în Anglia, apoi în ţările germanice şi în 
ltalia de nord, se stabileşte o distincţie între artişti şi spectatori. 
Pe de altă parte, programul se îmbogăţeşte cu alte forme de 
spectacol: „monologul“, adesea deocheat în Parisul de la 1900, 
numere de jonglerie, acrobaţii, dansatori cu lame metalice fixate 
la tălpi, prestidigitatori, contorsionişti, numerele de frousfrous, 
care vor face cunoscute în cartierul Montmartre cabaretele 
Moulin Rouge şi Tabarin, şi care vor fi curând imitate în alte 
capitale europene. La răscrucea dintre cele două secole, 
Caf'Conc-ul şi şantanul, cafeneaua vieneză şi taverna londoneză 
sunt treptat înlocuite de „spectacolul de varietăţi“ şi de music- 
hall. 

Populaţiile urbane, cel puţin cele cărora munca dusă în 
industrie le lasă puţin timp liber şi puţini bani, vin să-şi caute 
porţia de vis şi de relaxare în balurile publice, caboulots şi 
guinguettes, care se înmulţesc pe malurile Senei, ale Marnei, ale 
Dunării sau ale Rinului, la circ, care cunoaşte şi el epoca sa de 
glorie la începutul secolului al XX-lea, cu marile dinastii italiene 
(Buglione, Fratellini), spaniole (Medrano) sau belgiene 
(Fernando), şi în bâlci, prin excelenţă loc de întâlnire şi de 
sărbătoare urbană. 

Dincolo de aceste manifestări festive şi semirituale (balul, 
circul, ieşirea de sâmbătă seara la Caf'Conc, duminica „pe malul 
apei“ sunt activităţi permanente, legate de puţinul timp liber al 
muncitorului), în mediile populare şi în rândurile unei mari părţi 
a claselor de mijloc apare încet-încet o adevărată cultură de 
substituire. Nu mai este vorba, aşa cum se întâmplă de regulă în 
mediul rural, de o cultură creativă sau de propagare, ci de 


consum: „o cultură-marfă“, apărută din  revoluţionarea 
transporturilor, din dezvoltarea comerţului şi din avântul 
mijloacelor de comunicaţie. 

Ameliorarea generală a condiţiilor de viaţă şi de instruire, ca 
şi progresele tehnicilor de reproducție şi de propagare, vor 
transforma în mod progresiv această cultură şi aceste plăcute 
îndeletniciri populare într-o cultură de masă, care face primii 
paşi între anii 1890-1900. La această dată, presa este încă 
principalul său vector, în sensul că aceasta nu se mulţumeşte 
să-şi informeze publicul asupra micilor sau marilor evenimente 
ale zilei, ci publică deja „reportaje“, oferă în foiletoane 
numeroase opere romaneşti şi întreţine o întreagă gamă de 
„ilustraţii“ mentale care contribuie în mare măsură la crearea 
imaginii pe care europenii şi-o fac despre vecini, aliaţii, prietenii 
sau duşmanii lor. Până la război, titlurile şi tirajele nu încetează 
să crească, presa de opinie şi ziarele care vor să-şi păstreze o 
anumită ţinută (în Franţa Le Figaro şi Le Journal des Débats, în 
Italia Corriere della Sera, în Anglia Times etc.) rezistând deja cu 
dificultate concurenţei foilor de informaţie de mare tiraj. In 
Franţa de exemplu, cele patru mari ziare ale presei pariziene - 
Le Petit Parisien, Le Petit Journal, Le Matin şi Le Journal - 
totalizează patru milioane de exemplare. Mai trebuie spus că, 
prin intermediul criticii (literare, dramatice, muzicale) şi al 
informaţiilor despre viaţa scriitorilor, a artiştilor, a „monştrilor 
sacri“ ai scenei, marele public este pus zilnic în contact cu 
producţia culturală a timpului, în timp ce se măreşte difuzarea 
masivă a romanelor de succes, prin decupajul în foiletoane: 
Oliver Twist şi David Copperfield de Charles Dickens, Misterele 
Parisului de Eugene Sue, seria Pardaillan de Michel Zevaco, 
Cuore de Edmondo de Amicis etc. 

Tot între 1890 şi 1910, îşi vor face apariţia cei doi vectori 
principali care, în cea mai mare parte a secolului al XX-lea, vor 
face ca această cultură de masă să treacă peste frontierele de 
stat, funcţionând în acelaşi timp ca suport al valorilor naţionale 
dar şi al transnaţionalităţii. Mai întâi cinematograful, care se 
dezvoltă începând cu 1895 - prima proiecţie cu public are loc la 
28 decembrie, la Grand Cafe, pe Boulevard des Capucines, la 
Paris - şi care, în cursul următorilor douăzeci de ani, cunoaşte 
un avânt remarcabil. La început simplu spectacol cuprinzând 


scurte metraje care prezentau scene din viaţa cotidiană, apoi 
mici ficțiuni comice sau romantice, acesta nu întârzie să se 
transforme într-o disciplină artistică cu totul separată, dublată 
de o activitate industrială extrem de dinamică. Pentru europeni 
el constituie în acelaşi timp un important instrument de 
informare şi de propagandă care, prin intermediul reportajelor 
de actualitate (Méliés de exemplu, în 1896, îşi trimite operatorii 
la Sankt Petersburg ca să filmeze încoronarea lui Nicolae al Il- 
lea) contribuie totodată la o mai bună cunoaştere a altor 
popoare (acum, când călătoriile în străinătate rămân privilegiul 
unei minorităţi) şi la difuzarea unor imagini selecţionate vizând 
în rândul publicului întărirea convingerilor sale sau a atitudinilor 
sale naţionaliste. Până la război, cinematografia franceză 
domină piaţa europeană prin „filmele artistice“ (în realitate 
simple piese de teatru filmate) şi prin comediile produse de 
societăţile Méliés, Pathé şi Gaumont. Totuşi, începând cu anii 
1900-1910, aceasta se loveşte de concurenţa marilor societăţi 
americane, ca şi de cea a tinerelor cinematografii europene, mai 
întâi italiană şi britanică, apoi germană, suedeză şi daneză. 

Urmează apoi sportul, care nu tinde să devină o activitate de 
masă decât spre sfârşitul perioadei şi care trece prin toate 
contradicţiile epocii. La origine, aşa cum se practică începând cu 
anii 1840 în înalta societate britanică, acesta se trage dintr-un 
spirit ludic şi urmăreşte în primul rând să dezvolte la indivizi 
calităţile fizice, morale şi sociale care trebuie să fie calităţile 
unei elite. Ideal aristocratic şi cosmopolit, ilustrat de fair play şi 
caracterizat de diletantism, el este străin de ispita victoriei în 
sine şi de manifestările şovine. În acest spirit se dezvoltă sportul 
în a doua jumătate a secolului al XIX-lea în Regatul Unit, dând 
naştere unui mare număr de discipline: rugby, fotbal, lawn- 
tennis, cricket, box etc., cu reguli bine definite şi care, în 
ultimele decenii ale secolului, se răspândesc pe continent, 
aduse cel mai adesea de oaspeţi britanici: călători, negustori, 
studenţi etc. Primele echipe de fotbal franceze, italiene sau 
elveţiene (Racing, Juventus, A. C. Milan etc.) au o structură de 
jucători veniţi de dincolo de Canalul Mânecii, aşa cum se 
întâmplă şi în rugby şi în atletism. 

Şi tendinţele intelectuale sunt de aşa natură încât îl 
determină, în Franţa, pe baronul Pierre de Coubertin să facă 


propagandă pentru reluarea Jocurilor Olimpice, într-o 
perspectivă care să glorifice, desigur, depăşirea de sine şi 
aspirația spre performanța individuală sau colectivă, dar care 
avea totodată drept scop principal privilegierea amatorismului şi 
apropierea dintre popoare. Or, această tentativă de a adopta 
spațiului european (extins cu statele extraeuropene de cultură 
anglo-saxonă) modelul sportiv britanic se produce într-un 
moment în care acesta este copleșit de valul de naționalism. În 
aceste condiţii, nu trebuie să ne mirăm că spiritul Jocurilor, ca şi 
cel al sportului în general, este pătruns de patima şovină. În 
timpul primelor Jocuri olimpice din epoca modernă, care au loc 
la Atena în 1896, mulţimea îl ovaţionează pe atletul grec care 
câştigă proba simbolică a maratonului, în timp ce tânărul 
Maurras, trimisul special al ziarului marsiliez Le Soleil îşi dă 
seama cu amărăciune de prăpastia care îi separă pe mediocrii 
reprezentanţi ai sportului francez de omologii lor britanici şi 
germani. De abia în 1912, un atlet francez, Jean Bouin, se 
plasează în vârful piramidei internaţionale, câştigând proba de 
5.000 m la Jocurile de la Stockholm. 

Până la război, sportul european rămâne, conform originilor 
sale, preocuparea unei minorităţi privilegiate, care frecventează 
cluburile selecte din marile metropole ale continentului şi care 
dispun de timp liber şi de mijloace materiale. Mult timp, 
reprezentarea populară în disciplinele sportive s-a limitat la 
societăţile de tir şi de gimnastică, adică la organizaţii care 
realizează o convertire la modelul britanic şi care se bazează pe 
o concepţie total diferită. Vizând în mod direct pregătirea 
tinerilor pentru confruntarea războinică, acestea sunt 
principalele propagatoare ale sentimentului naţional, chiar a 
naţionalismului celui mai exclusivist, şi cunosc un mare succes 
atât în marile ţări industrializate şi rivale, cum sunt Germania şi 
Franţa, dar şi în ţările neutre şi pacifice, ca Elveţia şi ţările 
scandinave, şi în rândurile minorităţilor, pentru care reprezintă 
un puternic instrument de coeziune, aşa cum sunt acele soko/ 
din Cehia. 

Democratizarea practicilor pur sportive şi răspândirea 
sportului ca spectacol se vor produce la începutul secolului al 
XX-lea în regiunile industrializate şi puternic urbanizate ale 
bătrânului continent, mai puţin prin intermediul sporturilor 


mecanice: în primul rând ciclismul, odată cu inaugurarea în 
1903 a „Turului Franţei“, apoi automobilismul. Celelalte 
discipline îşi păstrează până la război caracterul elitist şi 
amatorist. Şi în acest domeniu, ca şi în multe altele, primul 
conflict mondial va opera o profundă schimbare a practicilor şi 


mentalităților. 


Capitolul 9 
CIOCNIREA DINTRE NAŢIONALISMELE EUROPENE ŞI EVOLUŢIA 
EUROPEI SPRE RAZBOI 


N Dominată de Germania, Europa de la sfârşitul 
secolului al XIX-lea va fi perturbată de efectele politicii 
duse de originalul Wilhelm al Il-lea. 


N Demiterea lui Bismarck şi abandonarea strategiei 
sale de alianţe permit Franţei să iasă din izolare. Intre 
1887-1893, Franţa încheie o alianţă cu ţarul. Pe de altă 
parte, Delcasse, ministrul francez al Afacerilor externe, 
stabileşte o apropiere cu Italia şi, între 1903-1904, 
încheie cu englezii Antanta cordială. Sistemul de alianțe 
francez este completat în 1907 printr-o convenție care 
pune capăt contenciosului colonial între Regatul Unit şi 
Rusia. Aceste diverse iniţiative diplomatice dau naştere 
Triplei Înțelegeri (Antanta). 


N Pentru a distruge sistemul de alianţe îndreptat de 
acum înainte împotriva Germaniei, împăratul Wilhelm al 
Il-lea îşi înmulțeşte loviturile menite să-i convingă pe 
membrii Triplei  Înţelegeri de caracterul precar al 
acesteia. Astfel, se succed una după alta, prima criză 
marocană din 1905, criza bosniacă din 1908-1909, a doua 
criză marocană din 1911. Urmează apoi războaiele 
balcanice din 1912-1913, în timpul cărora ţările 
dependente de Rusia şi de Austria îşi dispută rămăşiţele 
Imperiului otoman. Fiecare din aceste crize accentuează 
riscurile unui război, exacerbează  naționalismele şi 
justifică intensificarea înarmărilor. 


N Asasinarea la Sarajevo, pe 28 iunie 1914, a prinţului 
moștenitor al Austriei, Franz Ferdinand, serveşte drept 
detonator al războiului. Considerând momentul favorabil, 
Germania împinge Austria la intransigenţă. Un ultimatum 
inacceptabil impus sârbilor, pe care aceştia îl resping, 
constituie semnalul declanşării conflictului. Printr-un joc 
al alianțelor şi al sistemelor de blocuri, care face ca 


fiecare stat să devină solidar cu nemulțumirile aliaţilor 
săi, toate marile state europene se văd angajate rând pe 
rând într-un conflict imposibil de stăpânit. La începutul 
lunii august 1914, Europa se aruncă în război şi îşi 
închipuie că acesta va fi scurt. 


După căderea lui Bismarck în 1890, Germania rămâne centrul 
de gravitate al politicii europene. Acest rol este datorat situaţiei 
sale demografice - 67 milioane de locuitori în ajunul Primului 
Război Mondial, ceea ce o face statul cel mai populat din 
Europa, după Rusia, dar şi dinamismul său economic care se 
bazează pe o puternică industrie grea şi pe metode comerciale 
moderne, care fac din Imperiul german marele rival al Regatului 
Unit. 

Retras în „fastuoasa sa izolare“, acesta se interesează puţin 
de problemele continentale şi îşi consacră cea mai mare parte a 
energiilor extinderii imperiului său colonial şi cuceririi de noi 
pieţe de desfacere, lăsând în Europa câmp liber diplomaţiei 
germane. 

Dar destinele Reich-ului nu se mai află în mâinile abilului 
„cancelar de fier“. Luându-i locul, împăratul Wilhelm al Il-lea, 
personaj multiform, mereu în plin spectacol, plăcându-i să joace 
roluri principale pe scena europeană, duce o politică lipsită de 
coerenţă, cu bruşte nesăbuinţe şi ezitări, dar cu o grijă 
permanentă de a rămâne în prim plan. De altfel, el oferă 
celorlalte naţiuni europene ocaziile care le întreţin pasiunile 
naţionale. 

Proclamaţiilor sale şovine, dorinţei sale de a obţine victorii 
diplomatice le răspunde în celelalte ţări un naționalism 
exacerbat. In Franţa, ideea de revanşă care a preocupat 
spiritele după 1871, a fost încet înlocuită cu un naționalism 
„defensiv“, provocat de creşterea puterii Germaniei şi ostil 
acesteia. In Austria, pericolul dezmembrării imperiului şi 
ameninţarea pe care o reprezintă Rusia îl determină pe împărat 
să ceară Europei balcanice compensaţii în schimbul eşecurilor 
suferite la sfârşitul secolului al XIX-lea. Sentimentul naţional îi 
face pe slavii din regiunile dunărene să aştepte ca ruşii să ia 
conducerea unei ample cruciade de eliberare. 

Considerabilă este importanţa Germaniei şi în problemele 


extraeuropene în momentul în care acestea apasă din ce în ce 
mai greu asupra destinului vechiului continent. În timp ce 
Bismarck manifestase cele mai mari reticenţe privind o politică 
imperialistă dincolo de frontierele continentale, Wilhelm al II-lea, 
este adevărat, împins de cerinţele unei economii în plină 
expansiune, doreşte ca Germania să-şi cucerească un „loc sub 
soare“ şi îşi lansează ţara într-o politică de expansiune, 
Weltpolitik. 

De acum înainte, pe măsură ce se micşorează harta 
teritoriilor disponibile din 1870, împărţirea lumii, care se făcea 
cu o oarecare discreţie între state ca Franţa, Regatul Unit, Italia, 
Belgia, Ţările de Jos şi mai recent Statele Unite şi Japonia, 
provoacă între puterile imperialiste o serie de conflicte. Wilhelm 
al ll-lea profită cu abilitate de rivalităţile dintre puterile 
imperialiste şi, mizând pe această situaţie, pentru a scoate 
castanele din foc nu ezită să ațâțe luptele coloniale. 

In acelaşi timp, politica de cucerire a pieţelor şi dorinţa de a 
crea pentru Germania o puternică flotă de război, instrument al 
acelei Weltpolitik, plasează rapid Reich-ul în calea intereselor 
britanice. În aceste condiţii, chestiunea orientală trece pe locul 
al doilea în preocupările europenilor, aceasta nemaiconstituind 
o problemă decât pentru cele două puteri pentru care regiunea 
balcanică rămâne o zonă de expansiune posibilă, pentru Austro- 
Ungaria şi pentru Imperiul rus. Dar, în atmosfera primilor ani ai 
secolului al XX-lea, orice criză care afectează pe una din marile 
puteri europene nu poate să nu aibă repercusiuni şi asupra 
celorlalte. Şi asta pentru că, în fapt, politica nu mai este 
apanajul diplomaților. 

De acum înainte aceasta priveşte în mod direct mulțimile, 
presiunea opiniei publice fiind un element de care toate 
cancelariile trebuie să ţină cont. Or, trebuie să constatăm că 
aceste mulţimi sunt animate de sentimente naţionaliste, care 
sunt parte constituantă a atmosferei timpului şi care cântăresc 
greu în orientările diplomatice ale guvernanţilor, fără ca 
tendinţa internaţionalistă şi pacifistă manifestată de câţiva 
conducători socialişti să aibă suficientă greutate pentru a deveni 
un obstacol în faţa acestei porniri şovine şi războinice. 

Astfel, războiul redevine un element permanent, de care cei 
responsabili trebuie să ţină cont în calculele lor. Eforturile făcute 


pentru a-l evita, fie în sânul Internaționalei socialiste, fie în 
cadrul „conferinţelor de pace“ care se ţin la Haga în 1899 şi 
1907, se soldează cu eşecuri, fiecare dintre principalii actori ai 
scenei internaţionale fiind mai ales preocupat să-şi găsească o 
tribună pentru propaganda de justificare a propriei ambiţii. 

In aceste condiţii, marea problemă a fiecăruia este să-şi 
găsească aliaţi pentru ziua când va izbucni războiul, căci nimeni, 
sau aproape nimeni, nu se mai îndoieşte de acest lucru. 
Intenţiile conservatoare ale lui Bismarck, eforturile sale de a 
împiedica constituirea unei ligi revanşarde dominată de Franţa 
au fost până în 1890 cea mai sigură garanţie a menţinerii păcii. 
Odată cancelarul înlăturat, stângăciile lui Wilhelm al II-lea vor 
permite Franţei să iasă din izolare. Din acel moment, prin 
constituirea celor două blocuri de state antagoniste, Europa se 
îndreaptă spre război. 


Alianţa franco-rusă 


Pentru Germania, pericolul major, cel care îl neliniştise pe 
Bismarck până la obsesie, era alianţa dintre cei doi vecini, unul 
de la est, celălalt de la vest: Rusia şi Franţa, care, plasate pe 
aceeaşi orbită, puteau să devină o ameninţare mortală pentru 
două dintre cele trei faţade continentale ale Reich-ului. Aceasta 
explică permanenta preocupare a cancelarului de a evita o 
ruptură cu ţarul, chiar atunci când interesele germane cereau 
susţinerea unei opinii contrare intenţiilor ruseşti. S-a văzut cum 
această politică cu estul a devenit în mare parte motivul 
înlăturării cancelarului. 

Totuşi, acest pericol nu era scăpat din vedere de Wilhelm al Il- 
lea şi de consilierul său diplomatic, baronul von Holstein. Dar şi 
unul şi celălalt sperau că vor găsi o garanţie împotriva acestei 
alianţe în sentimentele pe care Alexandru al Ill-lea le nutrea faţă 
de Franţa. În primul rând, ţarul îi detesta pe francezi pentru ei 
înşişi. „Francezii sunt poporul cel mai infect din lume, şi nu te 
aliezi cu nişte ticăloşi“, declară el pe şleau. Pe de altă parte, îi 
repugnă regimul pe care îl aleseseră locuitorii Hexagonului, 
Republica, această „guvernare  idioată“.  Convins de 
incapacitatea politică a unei Franţe republicane şi democratice 
în faţa unei Germanii cu o formă de guvernare „legitimă“ şi 
stabilă, el se străduieşte să-i arate acesteia din urmă o simpatie 
permanentă. Aceasta explică, în ciuda insucceselor ţarului, 
menţinerea tratatului de contraasigurare cu Berlinul, în perioada 
în care Bismarck se mai află încă la putere. 

Cu toate acestea, încă din ultimii ani ai domniei sale, o anume 
evoluţie se conturează. În 1887, Reichsbank refuză să 
reînnoiască avansurile împrumuturilor făcute guvernului rus. Or, 
în aceeaşi perioadă, Franţa, în care rezervele monetare sunt 
considerabile şi sunt dirijate spre investiţii de stat, considerate 
ca fiind mai puţin riscante decât cele private, acceptă să 
contribuie la împrumutul către ruşi, necesar ţarului pentru 
dezvoltarea reţelei feroviare şi a industriilor grele din regiunea 
Doneţ. De frică să nu piardă această sursă de credit 
indispensabilă, politica guvernului de la Sankt-Petersburg va 
deveni mai flexibilă şi va fi mai favorabilă Franţei. Numai că, 
până la căderea lui Bismarck, efectele acestei schimbări de 


atmosferă rămân destul de neînsemnate. 

După 1890, când intervine refuzul nemților de a reînnoi 
tratatul de contraasigurare, Alexandru al Ill-lea simte din plin 
consecinţele izolării sale diplomatice. Din acest moment, el se 
arată mai receptiv la propunerile diplomaţiei franceze, cu atât 
mai mult cu cât aceasta dispune acum de un mijloc de presiune 
financiară, care nu este defel neglijabil. În august 1890, ţarul 
face un prim gest. El îl invită pe generalul de Boisdeffre, şeful 
statului major al armatei franceze, să asiste la marile manevre 
ale armatei ruse. Anul următor, o escadră franceză este primită 
cu entuziasm la Kronstadt. Trebuie amintit că în cursul seratei 
oferite în cinstea ofiţerilor francezi, orchestra rusească cântă 
Marseilleza, iar ţarul, cu capul descoperit, ascultă cu reculegere 
imnul Revoluţiei. 

Reînnoirea anticipată a Triplei Alianțe din mai 1891, însoţită 
de un mare efort publicitar din partea ţărilor semnatare, îl 
determină pe Alexandru al III-lea să facă pasul decisiv. În luna 
august a aceluiaşi an este încheiat primul acord politic. Nu este 
vorba încă de o alianţă, ci doar de o simplă convenţie de politică 
generală. Cele două ţări îşi proclamă prietenia şi promit să se 
consulte împreună în cazul în care una dintre ele ar fi 
ameninţată. De altfel, Sankt-Petersburgul nu-şi pierde speranţa 
de a vedea Germania revenind la sentimente mai bune şi, în 
consecinţă, nu se grăbeşte să continue negocierile cu Parisul. A 
trebuit să intervină întrevederea de la Kiel, între Alexandru şi 
Wilhelm al Il-lea pentru ca ţarul să-şi dea în sfârşit seama că 
orice apropiere de Germania devenise din acel moment 
imposibilă. Convorbirile se reiau şi, în iulie 1892, acestea duc la 
semnarea unei convenţii militare între cele două ţări. În caz de 
atac asupra uneia sau celeilalte, ţara semnatară va interveni 
alături de aliata sa, Franţa angajând 1.300.000 de oameni, iar 
Rusia 800.000. Pe de altă parte, mobilizarea, chiar parţială, a 
uneia dintre puterile Triplei Alianțe duce obligatoriu la 
mobilizarea generală a Rusiei sau a Franţei. Este de la sine 
înţeles că cele două aliate nu vor încheia tratate separate de 
pace, că alianţa va avea aceeaşi durată ca şi Tripla Alianţă, 
împotriva căreia este îndreptată, şi că înţelegerea va rămâne 
absolut secretă. 

Mai rămânea să se treacă peste ultimul obstacol al ratificării. 


Fiecare dintre cele două guverne ezitau, temându-se să nu se 
vadă atras într-un război care nu-l privea în mod direct, războiul 
de recucerire a Alsaciei-Lorena, provocat de Franţa, sau războiul 
balcanic declanşat de Rusia. Votarea unei noi legi militare de 
către Reichstag, anularea libertăţilor vamale germane pentru 
mărfurile ruseşti şi nevoia presantă de bani, înlătură şi ultimele 
ezitări ale ţarului. La sfârşitul lui 1893, Alexandru al Ill-lea 
ratifică convenţia, iar pe 4 ianuarie 1894, guvernul francez face 
acelaşi lucru. Izolarea Franţei ia sfârşit. La trei ani după căderea 
cancelarului german sistemul de alianţe al acestuia se sfărâmă 
în bucăţi. În momentul în care Europa intră într-o perioadă de 
tensiune provocată de ciocnirea dintre marile puteri 
imperialiste, Franţa este asigurată de sprijinul acordat de 
„buldozerul rusesc“. 


Sistemul lui Delcasse 


Din 1890 până în 1907, rivalitatea dintre marile puteri se 

accentuează şi mai mult, atât pe plan mondial cât şi pe plan 
european. Problemele continentale Balcanii, Alsacia-Lorena etc., 
devin mai puţin urgente, fără însă să dispară din preocupările 
popoarelor. După 1907, acestea vor trece din nou înaintea 
rivalităţilor imperialiste, dar până la această dată, concurenţele 
economice şi luptele cele mai acerbe pentru sfere de influenţă 
se duc în afara Europei. Acestea din urmă îi implică mai ales pe 
britanici şi pe ruşi în Asia centrală, pe italieni şi celelalte puteri 
imperialiste în „partea proeminentă a Africii“, dar mai ales pe 
englezi şi pe francezi în Africa şi în Extremul Orient. Rivalitatea 
dintre aceste ultime două puteri se conturează clar în 1898 în 
Sudan, în timpul unei acţiuni de forţă întreprinsă în vederea 
cuceririi postului din Fachoda, pe Nilul superior, acţiune care 
aduce cele două ţări în pragul războiului. În ultimul moment, 
ministrul francez al Afacerilor externe, Théophile Delcass6, evită 
conflictul, cedând în faţa pretențiilor englezilor, dar şi Parisul şi 
Londra, pe marginea prăpastiei, şi-au dat seama de izolarea în 
care se aflau. 
_ Ca şi guvernul britanic, Delcasse a realizat gravitatea crizei. 
Intr-o Europă dominată de acum înainte de raporturile de forţă 
în care, în orice moment, un conflict armat riscă să izbucnească 
şi să cuprindă întreg continentul, acesta cântăreşte pericolul pe 
care îl constituie pentru Franţa faptul de a rămâne izolată. Or, 
pentru acest discipol al lui Gambetta nu poate exista alt duşman 
decât Germania. Cu o obstinaţie care aminteşte de cea a lui 
Bismarck, care, cu zece sau cincisprezece ani în urmă, făcea 
eforturi ca să izoleze Franţa, Delcasse€ se va strădui să ţeasă o 
reţea de alianţe şi prietenii care să ofere ţării sale posibilitatea 
să înfrunte războiul sau să-l evite, fără să-şi piardă din aparenţe 
în cazul în care Reich-ul ar fi luat iniţiativa unei acţiuni de forţă. 

Consolidarea alianței cu  Sankt-Petersburgul constituie 
obiectivul prioritar al locatarului de pe Quai d'Orsay. Eforturile 
sale duc între 1899-1900 la o nouă definire a conţinutului 
alianţei. De data aceasta nu mai este vorba de a menţine pacea 
cu orice preţ, ci de a păstra „echilibrul european“. Aceasta 
înseamnă că, în cazul în care acesta ar fi afectat de Austro- 


Ungaria în zona Balcanilor, Franţa ar putea interveni alături de 
Rusia. Oare aceasta nu însemna o angajare puţin prea mare? 
Fără îndoială, dar Delcasse aşteaptă în schimb promisiunea de a 
fi sprijinit de ruşi în cazul unui război a cărui cauză ar fi 
chestiunea Alsaciei-Lorena. 

Curând i se oferă ocazia să creeze o breşă în Tripla Alianţă. 
Italia, care se certase cu Franţa la începutul deceniului 1881 din 
cauza  protectoratului asupra Tunisiei, pe care Franţa îi 
instaurase şi care, sub impulsul ministrului Crispi îşi consolidase 
legăturile cu puterile centrale, se angajează după dezastrul 
colonial de la Adua, în Etiopia (martie 1896), într-o politică de 
„reculegere colonială“ şi de apropiere de Franţa, motivată în 
acelaşi timp de raţiuni economice şi politice, dar şi de 
sentimentele francofile ale noii echipe de la conducere (Rudini, 
Visconti-Venosta) şi ale tânărului suveran Victor Emmanuel al IIl- 
lea. Incheierea contenciosului franco-italian se realizează în 
etape: acordul asupra Tunisiei în 1896, acordul comercial din 
1898, care pune capăt celor zece ani de „război vamal“, acordul 
de retragere mutuală în cazul unei intervenţii franceze în Maroc 
şi a unei intervenţii italiene în zona Tripolitană, încheiat în 1900, 
şi, în sfârşit, promisiunea secretă făcută de Roma în 1902 de a 
nu intra în război împotriva Franţei în eventualitatea unui 
conflict provocat de Germania. 

Totuşi, apropierea neaşteptată de Regatul Unit constituie 
pentru Delcasse succesul diplomatic cel mai spectaculos şi cel 
mai plin de consecinţe pentru viitor. După Fachoda, atitudinea 
existentă de o parte şi de alta a canalului Mânecii făcea 
imposibilă o alianţă între cele două ţări. Cu toate acestea, 
izolarea diplomatică a Marii Britanii, incapacitatea militară şi 
concurenţa tot mai mare din partea Germaniei, atât din punct 
de vedere economic şi comercial cât şi în domeniul 
armamentului naval, constituie o conjunctură favorabilă pe care 
Delcasse a ştiut să o exploateze cu abilitate. 

Negocierile duse la Londra de ambasadorul Paul Cambon au 
fost totuşi fructuoase. Când, în mai 1903, regele Angliei, Edward 
al VII-lea, a făcut o vizită oficială la Paris, a fost primit la început 
foarte rece de o populaţie care nu uitase „afrontul de la 
Fachoda“. Abilitatea şi buna sa dispoziţie au sfârşit prin a-i 
atrage pe parizieni. Pasul cel mai greu era deja făcut, pas 


apreciat de populaţie şi al cărui ecou se regăseşte în presă şi în 
discuţiile cotidiene. În iulie a fost rândul preşedintelui Loubet să 
se ducă la Londra, unde a fost primit cu entuziasm. 

Până la urmă se ajunge la un acord semnat pe 8 aprilie 1904, 
având drept clauză esenţială recunoaşterea de către Franţa a 
ocupaţiei britanice în Egipt în schimbul libertăţii întreprinderilor 
franceze în Maroc. Tratatul nu cuprinde nicio dispoziţie de 
politică generală şi nu este nici pe departe o alianţă. Totuşi, aşa 
cum este şi pentru că face să dispară orice motiv de fricţiune 
între Franţa şi Regatul Unit, el constituie o schimbare 
considerabilă în situaţia diplomatică a Europei. Înlăturând un 
climat de cordialitate între cele două puteri, foste rivale, acesta 
pregăteşte în mod incontestabil o apropiere mai strânsă. Astfel, 
„Antanta cordială“ anunţă o nouă grupare a puterilor, conformă 
proiectului conceput de Delcasse€. 


1905: prima alarmă în Maroc 


Acordurile din aprilie 1904, care lasă Franţei mână liberă în 
Maroc, dau semnalul începerii crizelor care, în zece ani, vor 
conduce Europa de la „pacea cu arma în mână“ la conflictul cel 
mai sângeros din istoria sa. 

Franţa a încheiat într-adevăr acorduri cu toate puterile 
interesate în echilibrul mediteraneean pentru a-şi asigura 
binevoitoarea lor neutralitate în eventualitatea, din ce în ce mai 
probabilă, a unei acţiuni conduse de ea în Maroc. Dar Delcasse 
nu a solicitat Germania, mai întâi pentru că el nu vede în 
legăturile cu această putere decât un raport de rivalitate, apoi 
pentru că el consideră secundare drepturile şi interesele Reich- 
ului în această regiune. 

O astfel de politică nu poate să nu fie periculoasă. Wilhelm al 
II-lea intră în panică în faţa reţelei de alianţe ţesută de ministrul 
francez al Afacerilor externe şi care, fără nicio îndoială, par a fi 
îndreptate împotriva ţării sale. Cei de pe Wilhelmstrasse ar fi 
încântați să găsească o ocazie favorabilă pentru a provoca o 
sciziune între Franţa şi aliaţii şi prietenii ei ruşi şi britanici. 
Profitând de ocazia oferită de intervenţia primilor în Extremul 
Orient, apoi de evenimentele revoluţionare din 1905, Germania 
va încerca să distrugă în acelaşi timp „Antanta cordială“, 
atrăgând englezilor atenţia asupra pericolelor unei alianţe cu 
Franţa, să provoace o ruptură între Franţa şi Rusia, arătând lui 
Nicolae al II-lea lipsa de importanţă a ajutorului oferit de aliata 
sa şi, în sfârşit, să-l elimine pe Delcasse împreună cu politica lui. 

In această perspectivă, vor alege Wilhelm al ll-lea şi 
cancelarul său, von Bulow, chestiunea marocană, tocmai pentru 
a provoca o criză de la care aşteaptă drept consecinţă 
prăbuşirea sistemului diplomatic elaborat de ministrul francez. 
Anarhia în care sultanul Mulay Abd el-Aziz a aruncat Marocul a 
încurajat foarte mult ambițiile puterilor europene. Până la 
începutul secolului, acestea nu au reuşit decât să se 
neutralizeze una pe cealaltă, încercând rând pe rând să-şi 
exercite influenţa asupra acestei ţări. Suveranul marocan a 
oferit desigur avantaje, dar în mod egal tuturor statelor. 

Or, situaţia se schimbă în momentul în care francezii îşi extind 
cuceririle spre zona algeriană de sud şi spre Sahara. „Partidul 


colonial“ şi şeful acestuia, Eugene Etienne, consideră că a venit 
momentul ca Franţa să-şi desăvârşească acţiunea de colonizare 
a Maghrebului, instaurând protectoratul francez în Maroc. 
Aceasta este şi părerea lui Delcasse care, de la instalarea sa pe 
Quai d'Orsay, s-a străduit, după cum s-a văzut, să obţină 
alăturarea puterilor mediteraneene la proiectele de expansiune 
franceză în Imperiul şerifilor. Neconsultând Germania, ale cărei 
interese economice în regiune nu sunt atât de neglijabile pe cât 
susţin francezii, şi care nu poate lăsa Marocul să-i scape printre 
degete exact când conducătorii săi afirmă sus şi tare „vocaţia sa 
mondială“, aceasta va prinde din zbor ocazia de a perturba 
relaţiile franco-britanice, declanşând prima „criză marocană“. 

Inaugurându-şi politica „pumnului în masă“, guvernul Reich- 
ului hotărăşte să acţioneze fără menajamente. La început, 
Wilhelm al II-lea acceptă cu rezerve politica elaborată de 
Holstein şi von Bulow. Dar aceştia reuşesc să-l convingă şi, pe 
31 martie 1905, în timp ce toată lumea este încă stupefiată de 
vestea dezastrului rus de la Mukden, el debarcă la Tanger, unde 
se prezintă drept apărătorul libertăţii marocane şi ţine un 
discurs al cărui conţinut deformat de presă provoacă o mare 
tensiune între Paris şi Berlin. Mai puternic în urma acestei 
intervenţii şi aprobat zgomotos de Germania care refuză de trei 
ori să negocieze cu Delcasse, sultanul propune imediat 
organizarea unei conferinţe internaţionale. 

Această intervenţie brutală ia guvernul francez pe nepregătite 
şi îl divizează. În timp ce preşedintele Consiliului, Rouvier, şi 
majoritatea miniştrilor sunt pentru o atitudine prudentă, 
Delcass6, care declară că este sigur de sprijinul britanic, pune 
să se treacă peste această opinie şi să se înfrunte pericolul unui 
război. Pus la curent cu această neînțelegere, ambasadorul 
Germaniei intervine direct în dezbateri şi îi sugerează lui Rouvier 
demiterea lui Delcass€. Pe 6 iunie, în cursul unei reuniuni a 
guvernului în care îşi simte în mod dureros marginalizarea, 
Delcasse demisionează. Germania obţine astfel o primă victorie. 
Ea o va obţine şi pe cea de-a doua, în iulie, când Rouvier, care a 
obţinut interimatul Afacerilor externe, acceptă, după o oarecare 
ezitare, întrunirea conferinţei internaţionale. 

Pe 23 iulie 1905, în timpul întrevederii de la Björkö (o insuliţă 
situată în apele finlandeze) între Nicolae al II-lea şi Wilhelm al Il- 


lea, Germania va fi foarte aproape de a obţine şi o a treia 
victorie care ar fi fost decisivă. Copleşit de înfrângerea sa din 
Manciuria în faţa japonezilor şi influenţat de „vărul său, Willy“, 
tarul acceptă până la urmă să semneze cu acesta din urmă un 
tratat de alianţă defensivă la care este invitată şi Franţa să 
adere. Wilhelm al II-lea triumfă: alianţa franco-rusă pare să fie 
distrusă, Franţa dă înapoi în Maroc, Delcasse trebuie să cedeze 
în faţa partizanilor unei politici prudente faţă de Germania. 

Dar acestea sunt victorii mai mult aparente decât reale. 
Pentru împăratul Germaniei şi pentru reprezentanţii de pe 
Wilhelmstrasse, decepţia nu întârzie să apară. Mai întâi apare o 
schimbare bruscă de atitudine după întâlnirea de la Björkö. 
Ţarul acţionase fără ştirea ministrului său al Afacerilor externe, 
contele Lamsdorff. Pus la curent cu tratatul semnat, îşi dă 
seama de gravitatea consecinţelor acestuia pentru alianţa 
franco-rusă, căci i se pare exclus ca Franţa să accepte intrarea 
într-o combinaţie diplomatică al cărei centru de greutate ar fi 
Reich-ul. Şi, într-adevăr, când, în cursul unei discuţii cu Rouvier, 
ambasadorul rus la Paris, Nelidov, face aluzie la eventualitatea 
unei alianţe continentale, preşedintele consiliului francez refuză 
cu hotărâre. Lamsdorff se străduieşte să-l convingă pe Nicolae al 
II-lea de greşeala făcută. Rusia nu poate să intre în acelaşi timp 
într-o alianţă cu Germania şi să păstreze şi prietenia Franţei, o 
prietenie care, în afară de garanţiile militare oferite Imperiului 
țarist, deschide împrumuturilor ruseşti calea spre piaţa 
pariziană. Nicolae trebuie deci să renunţe la angajamentele 
luate la Björkö. Cel puţin, el anunţă că „amână“ aplicarea 
acestora. 

De abia după conferinţa internaţională de la Algesiras, din 
ianuarie 1906, în care se decide soarta Marocului, izolarea 
Germaniei devine clară. Numai Austro-Ungaria îi susţine 
principiile de control internaţional. Celelalte puteri trecând de 
partea Parisului, încredinţează supravegherea porturilor 
spaniolilor şi francezilor. Astfel, în ciuda presiunilor făcute de 
Reich, Franţa obţine prioritatea în Imperiul şerifilor, iar criza 
marocană şi riscurile de război pe care aceasta le-a prezentat o 
determină să strângă legăturile cu prietenii şi aliaţii săi. 


Tripla Înţelegere (Antanta) 


Cu ocazia experienţei dure care a pus-o faţă în faţă cu 
Germania, Franţa şi-a putut da seama de fragilitatea singurei 
alianţe de care dispune, cea încheiată cu Rusia. Şovăitoare pe 
plan diplomatic, aceasta din urmă şi-a arătat în faţa tinerei 
puteri nipone slăbiciunea armatei şi a marinei sale militare. Fără 
să renunţe la această alianţă, care rămâne totuşi pivotul 
sistemului său defensiv, guvernul francez îşi îndreaptă privirile 
spre Regatul Unit, cu intenţia de a completa „Antanta cordială“ 
cu prevederi mai concrete. Or, atitudinea britanică din timpul 
crizei marocane constituie pentru Paris o încurajare 
incontestabilă. 

Anglia, din ce în ce mai neliniştită de politica de înarmare 
navală dusă de Reich şi de atitudinea războinică a lui Wilhelm al 
ll-lea, a trecut printr-o adevărată stare de alertă în timpul 
discuţiilor de la Björkö. Adeziunea Franţei la această combinaţie 
diplomatică ar fi dus fără îndoială la o alianţă continentală care 
ar fi dezavantajat-o serios. Refuzul Parisului a însemnat pentru 
britanici o mare uşurare şi, în timpul conferinţei de la Algesiras, 
i-a făcut să opteze pentru susţinerea poziţiei franceze, mergând 
până la schiţarea unor planuri comune cu statul major francez în 
scopul de a face front comun în eventualitatea unui atac 
german. 

Aceste consultări nu constituie totuşi o alianţă militară. A se 
alia cu Franţa ar însemna în fapt să încheie o alianţă şi cu Rusia, 
cu care Anglia este în conflict în Asia centrală. Quai d'Orsay nu 
îşi menajează eforturile pentru a ajunge la o rezolvare a 
problemelor în curs dintre Londra şi Sankt Petersburg. În august 
1907, aceste demersuri duc la semnarea unei convenţii care 
reglementează litigiile coloniale şi marchează reconcilierea 
anglo-rusă: ţările vecine cu India, Tibetul şi Afganistanul devin 
neutre, iar Persia, unde cele două puteri întreţin o surdă 
ostilitate, este împărţită în zone de influenţă. 

Fără să constituie o alianţă propriu-zisă, convenţia anglo-rusă 
din 1907, ca şi reglementarea cu câţiva ani în urmă a 
contenciosului franco-englez, înlătură obstacolele din calea unei 
apropieri între Regatul Unit şi Imperiul rus. „Antanta cordială“, 
consolidată prin discuţiile la nivel de stat major din 1906 şi 


acordurile anglo-ruse din 1907 duc la extinderea alianţei franco- 
ruse şi dau naştere în Europa începutului de secol XX unei noi 
grupări a puterilor, care va fi curând cunoscută sub denumirea 
de „Tripla Înţelegere“ sau „Antanta“. Fără îndoială, aceasta nu 
este încă destul de solidă şi nu constituie o adevărată alianţă. 
Dar, în momentul în care vechea „Triplă Alianţă“ se sfărâmă şi 
pare să fie condamnată datorită poziţiei Italiei, „Antanta“ apare 
ca o grupare cu perspective de viitor şi care nu va înceta în 
continuare să se consolideze în ciuda eforturilor prodigioase ale 
Reich-ului de a o dezbina. 

Aceasta este deja percepută de Germania ca o ameninţare de 
încercuire şi împarte Europa în două blocuri care, este clar 
pentru mulţi contemporani, vor sfârşi mai curând sau mai târziu, 
prin a se înfrunta, mai ales că, începând din 1907, rivalităţile 
dintre Tripla Alianţă şi Antantă se ascut din ce în ce mai mult. 


De la afacerea bosniacă la a doua criză marocană (1907- 
1911) 


Începând din 1907, continentul european redevine centrul de 
gravitate al relaţiilor internaţionale, iar în Balcani, la limita 
dintre zonele de influenţă austro-ungare şi ruse se situează 
punctul de ruptură cel mai sensibil al echilibrului dintre marile 
puteri. 

De la lovitura de stat care a pus capăt în 1903 domniei 
dinastiei Obrenovici, micul regat al Serbiei a devenit, sub 
conducerea lui Petru | Karagheorghevici, un centru activ de 
propagandă panslavistă şi punctul forte al puterii ruse în 
Balcani. De acum înainte, țelul Serbiei este clar: unificarea cu 
slavii din sud pentru a forma o „lugoslavie“ independentă, aliată 
Imperiului rus şi protejată de acesta. Această propagandă are 
ecouri în micul principat vecin al Muntenegrului şi mai ales în 
rândul populaţiei din Bosnia-Herţegovina, aflată din 1878 sub 
administraţia Vienei. 

Hotărât să pună capăt agitaţiei iugoslave, guvernul lui Franz 
Joseph va profita de ocazia oferită de recenta înfrângere a 
ruşilor în Extremul Orient şi de revoluţia care izbucneşte în 
Turcia în 1908. Aceasta aduce la putere un partid al Junilor turci, 
care pare hotărât să reformeze vechiul Imperiu otoman. Deci nu 
mai este timp de pierdut. Viena hotărăşte să construiască mai 
întâi o cale ferată spre Salonic, via Sandjak, în aşa fel încât să 
separe Serbia de Muntenegru, apoi, după ce a promis ajutor 
ţarului în problema ratificării regimului Strâmtorilor, declară 
anexarea principatelor slave Bosnia şi Herţegovina. 

Aceasta însemna să reteze definitiv orice speranţă pentru 
ambițiile Belgradului. Imediat, Serbia ordonă mobilizarea şi cere 
ajutor Rusiei. La Sankt Petersburg, ministrul Afacerilor externe, 
Isvolski, conştient că a fost dus de nas de omologul său austriac, 
se dă peste cap pentru a obţine convocarea unei conferinţe 
internaţionale, ceea ce nici Austro-Ungaria, nici Germania nu 
sunt dispuse să accepte. 

In timp ce statul major austriac şi cel rus iau măsuri de 
mobilizare, iar Germania se declară gata să-şi susţină aliatul 
austriac, Franţa şi Regatul Unit, cărora le este teamă să nu fie 
antrenate într-un conflict din care nu au nimic de câştigat, îşi 


oferă „serviciile“ şi propun lui von Bulow să se alăture acţiunii 
acestuia. Cu abilitate, von Bulow refuză această propunere 
pentru a obliga cele două puteri să-şi lase baltă aliatul țarist. 
Calculul se dovedeşte a fi profitabil. Londra sfătuieşte guvernul 
rus să accepte situaţia. La Paris, ministrul Afacerilor externe, 
Stephen Pichon, îl previne pe Isvolski că Franţa nu poate să se 
angajeze într-un conflict provocat de o conjunctură în care 
„interesele vitale“ ale ţării sale nu sunt în joc şi se mulţumeşte 
să ceară guvernului german să se folosească de influenţa sa 
pentru a rezolva situaţia. Or, dorind să mărească breşa pe care 
el o provocase în Tripla Înţelegere, von Bülow aruncă gaz peste 
foc. Pe 22 martie 1909, îi ordonă ambasadorului său să-i ceară 
lui Isvolski „asentimentul formal şi fără rezerve“ faţă de noua 
situaţie creată şi adaugă că „un răspuns evaziv, condiţionat, 
confuz va fi considerat drept un refuz“. Este un adevărat 
ultimatum pe care guvernul țarist se vede nevoit să-l accepte. 
înfuriat la culme, Isvolski îi sfătuieşte pe sârbi să ordone 
demobilizarea. 

Criza bosniacă se termină deci printr-o aparentă victorie a 
Triplei Alianțe. Ţările Antantei au dat înapoi în faţa măsurilor de 
intimidare luate de puterile centrale, trădând fragilitatea 
acordurilor franco-anglo-ruse. Evenimentele ce vor urma vor 
arăta totuşi că acest succes austro-german nu este decât o 
nouă victorie a la Pirus. Sentimentul naţional iugoslav, cauză 
principală a crizei, a fost potolit dar nu distrus. Italia este 
îngrijorată de modificarea care s-a produs în status-quo-ul 
balcanic, fără ca ea să fi avut ceva de spus, nici să fi obţinut 
măcar cea mai mică compensație. Dar, mai ales, alianţa franco- 
rusă rămâne intactă şi asta în ciuda calculelor lui von Bulow. 
Desigur, ţarul este supărat pe Franţa pentru că nu i-a oferit 
sprijinul pe care avea tot dreptul să-l aştepte de la aceasta, dar 
ostilitatea faţă de Berlin este şi mai mare. Aşa încât, departe de 
a dori să renunţe la alianţa cu Parisul, el se arată dispus să o 
consolideze pentru a evita o nouă umilire şi, dacă este posibil, 
pentru a se răzbuna pentru cea pe care tocmai o suportase. 

Criza bosniacă este urmată de doi ani de pace relativă. Un 
acord de cooperare economică în Maroc este semnat chiar de 
Franţa şi de Germania, dar aceasta va fi repede dezamăgită de 
slabele avantaje pe care le are din acest aranjament. Astfel, 


convinsă că are avantajul forţei, Germania nu aşteaptă decât o 
ocazie pentru a repune problema pe tapet şi a demonstra 
deşertăciunea alianțelor franceze. Pretextul este oferit în mai 
1911 de ocuparea Fezului de către trupele franceze. In urma 
unei rebeliuni împotriva sultanului Mulay-Hafid şi pentru a 
proteja viaţa colonilor europeni blocaţi în oraş, Parisul decide ca 
acesta să fie ocupat de generalul Moinier. 

Această acţiune, depăşind drepturile atribuite Franţei prin 
actul de la Algesiras, va permite Germaniei să redeschidă cazul 
Marocului în numele violării status-quo-ului. Nu că reprezentanţii 
de pe Wilhelmstrasse ar îmbrăţişa ideile expansioniste pe care 
le dezvoltă mediile ultranaţionaliste, dar secretarul de stat la 
Afacerile externe, Kiderlen-Wăchter, crede că jucând cu abilitate 
cartea marocană şi mărind tensiunea guvernul său ar putea 
obţine compensaţii avantajoase. Acesta este motivul pentru 
care el îl sfătuieşte pe împărat să „ia un gaj“ ocupând, de 
exemplu, un port pe malul Atlanticului. Wilhelm al Il-lea acceptă 
ideea şi, pe 1 iulie, o canonieră purtând pavilion german, 
Panther, acostează în faţa portului Agadir, unde debarcă un 
contingent simbolic. În acelaşi timp, guvernul Reich-ului îi 
anunţă pe francezi că nu este împotriva instaurării 
protectoratului lor în Maroc, cu condiţia ca Germania să 
primească compensaţii în Africa centrală. Invitat să fie mai 
exact, Berlinul cere Congo francez în totalitate. 

Noul preşedinte al Consiliului, Joseph Caillaux, partizan 
hotărât al păcii, este decis să accepte revendicările germane, 
cel puţin parţial. El este încurajat de atitudinea diplomaţiei ruse, 
care îi informează pe francezi în termeni nu prea voalaţi că nu 
este pregătită să intre într-un război pentru Maroc, aşa cum nici 
Franţa nu fusese dispusă să o facă pentru Bosnia cu câţiva ani 
în urmă. Dar Caillaux trebuie să înfrunte o opinie publică violent 
germanofobă, care regretă politica fermă a lui Delcasse. El 
însuşi nu poate accepta în totalitate pretenţiile germanilor şi, pe 
17 iulie, aceştia sunt anunţaţi că Republica nu are intenţia să 
cedeze Reich-ului întregul Congo. Ruptura pare să fie iminentă, 
iar Kiderlen pare să accepte cu uşurinţă riscul unui conflict 
armat. Numai că atitudinea împăratului şi a anturajului său este 
mai puţin agresivă şi contactul este menţinut in extremis între 
cancelarii. Până la urmă, hotărâtoare este atitudinea englezilor. 


Informat asupra considerabilelor pretenţii germane, cabinetul de 
la Londra îl anunţă pe Wilhelm al lIl-lea, pe 21 iulie, că este 
pregătit, dacă este cazul, să sprijine cu armele poziţia franceză. 
Pacifistul Lloyd George riscă să declare public că „formula păcii 
cu orice preţ este nedemnă pentru o ţară importantă“, iar 
escadrilele marinei sunt puse în stare de alertă. 

Preocupat în ultimul moment să evite războiul, Berlinul se 
hotărăşte deci să negocieze. Convorbirilor oficiale între 
ambasadorul Cambon şi Kiderlen li se suprapune o negociere 
secretă între baronul de Lancken, purtătorul de cuvânt de pe 
Wilhelmstrasse şi un trimis special al lui Caillaux, ceea ce, 
bineînţeles, va complica lucrurile. După îndelungi tratative şi noi 
riscuri de ruptură, în noiembrie 1911 se va ajunge până la urmă 
la un acord. Germania, care între timp a trecut printr-o panică 
bursieră pe care Caillaux va pretinde mai târziu că a provocat-o 
în întregime, acceptă cu anticipație instalarea protectoratului 
francez în Maroc, primind în schimb o parte importantă a 
Congoului francez, cu ieşire la Atlantic. 

Principalul rezultat al acestei crize este agravarea 
ranchiunelor şi animozităţilor dintre cele două principale puteri 
militare ale Europei. Intens solicitată, opinia publică este 
exasperată. Şi francezii şi germanii reproşează guvernelor 
respective umilinţele suferite. Mulţi consideră că de acum 
înainte războiul este singura ieşire posibilă din starea de 
tensiune care s-a creat în relaţiile internaţionale, iar Caillaux nu 
rezistă curentului naţionalist care doreşte respectarea acordului 
din noiembrie 1911. El este înlăturat şi înlocuit cu Raymond 
Poincare, un loren de un patriotism intransigent, de la care 
opinia publică aşteaptă o atitudine fermă faţă de pretenţiile 
Germaniei şi pe care parlamentarii îl vor face preşedinte al 
Republicii. Alegerea sa este salutată cu entuziasm de toţi cei 
care vor să pună stavilă veleităţilor hegemonice ale 
naţionaliştilor germani. 

In plus, criza a scos în evidenţă şi alte indicii îngrijorătoare 
despre divizarea Europei în două tabere duşmane. Chiar dacă 
alianţa franco-rusă s-a arătat a fi ineficace în timpul crizei 
bosniace, sprijinul neaşteptat oferit Franţei de Regatul Unit 
dovedeşte că guvernul de la Londra a hotărât în mod deliberat 
să dea Antantei cordiale o interpretare extensivă. Tripla 


Înţelegere pare deci să evolueze spre o formulă din ce în ce mai 
asemănătoare cu cea a Triplei Alianțe. În atmosfera de criză 
permanentă care se instalează, riscurile unui război devin din ce 
în ce mai mari. Şi, într-adevăr, de îndată ce criza marocană se 
linişteşte, noi focare incendiare se aprind în Balcani. 


Războiul balcanic şi cursa înarmărilor 


Noile crize balcanice se datorează intensificării 
antagonismelor apărute în perioada precedentă. In timp ce 
partidul „Junilor turci“, sprijinit de Germania lui Wilhelm al Il-lea, 
face eforturi să refacă Imperiul otoman, Rusia se crede iarăşi 
capabilă să joace un rol activ în regiune şi este hotărâtă să-şi ia 
revanşa pentru umilinţa suferită în 1909. 

În mod paradoxal, Italia, aliata puterilor germanice în cadrul 
Triplei Alianțe, este cea care declanşează criza. In 1911, pradă 
unei puternice reacţii naţionaliste, aceasta declară război Turciei 
şi intră în regiunea Tripolitană şi în Cirenaica. Această nouă 
dovadă a slăbiciunii Imperiului otoman determină imediat micile 
naţiuni creştine şi independente din Balcani - Serbia, Bulgaria, 
Grecia şi Muntenegru - să profite de situaţie şi să-şi împartă 
ultimele posesiuni europene ale Imperiului turc. Sub protecţia 
Rusiei, se constituie astfel o „ligă balcanică“, a cărei axă este 
alianţa sârbo-bulgară semnată în martie 1912. 

Îngrijorarea Franţei, care se teme să nu fie atrasă într-un 
angrenaj fatal, determină Rusia să încerce să oprească în 
ultimul moment tăvălugul pe care l-au pornit împreună. Este 
însă prea târziu: în octombrie 1912, statele balcanice atacă 
Turcia care, învinsă rapid, trebuie să-şi abandoneze toate 
posesiunile de pe continentul european, cu excepţia 
Constantinopolului şi a regiunii de lângă litoral. 

Dificultăţile încep când vine momentul împărţirii rămăşiţelor 
„omului bolnav". Lăcomiei statelor balcanice i se adaugă 
intervenţiile marilor puteri. Bulgaria, conştientă că a jucat rolul 
principal în războiul împotriva turcilor şi nemulțumită de 
aranjamentele propuse îşi atacă brusc fostul aliat sârb în iunie 
1913, provocând imediat constituirea unei coaliţii îndreptate 
împotriva ei, în care intră Serbia, Grecia, România şi, puţin după 
aceea, Turcia însăşi, care încearcă astfel să recâştige o parte din 
terenul pierdut. Atacaţi din toate părţile, învinşi de sârbi la 
începutul lui iulie, bulgarii sunt nevoiţi să ceară armistițiu. 

Abia acum Austro-Ungaria intră în arenă. Pe 4 iulie, contele 
Berchtold adresează Berlinului şi Romei o notă în care subliniază 
pericolul pe care îl reprezintă o „Serbie Mare“ pentru dubla 
monarhie şi cere aliaţilor să i se alăture. Berlinul, dar mai ales 


Roma, refuză. Astfel, neputând să conteze decât pe forţele 
proprii, Austro-Ungaria trebuie să se resemneze şi să 
abandoneze Bulgaria. Pacea semnată la Bucureşti pe 10 august 
1913 stabileşte mai ales împărţirea între marile puteri a zonelor 
de influenţă din Balcani. Posesiunile europene ale Turciei se 
limitează doar la Tracia orientală, cu Adrianopole. Pentru a-i tăia 
Serbiei, de a cărei influenţă se teme tot mai mult, ieşirea către 
Adriatica, Viena încurajează crearea unui principat independent, 
al Albaniei, a cărui protectoare se proclamă. |n ceea ce-o 
priveşte, Rusia îşi exercită arbitrajul asupra Serbiei, care îşi 
măreşte teritoriul spre sud, şi asupra României, care primeşte 
de la Bulgaria partea meridională a Dobrogei. 

Încă o dată s-a reuşit evitarea unui război european. Dar 
crizele repetate determină să fie tot mai prezentă perspectiva 
unui conflict generalizat, iar statele europene se pregătesc să-l 
înfrunte. 

În toate statele bătrânului continent evenimentele ultimilor 
zece ani dinainte de război au tulburat opinia publică şi au creat 
un climat încărcat de pasiuni. Dacă nu se iau în considerare 
câteva grupuri de exaltaţi, este neîndoielnic că popoarele nu 
doresc războiul, dar nici nu par a fi dispuse să renunţe la 
sentimentul naţional în faţa imperativului păcii cu orice preţ, aşa 
cum ar vrea o minoritate de socialişti şi de sindicalişti 
revoluționari. Odată criza declanşată, acestea vor accepta 
aproape în unanimitate să urmeze cuvântul de ordine al „sfintei 
uniri“, lansat de toate guvernele. 

Repetarea şi agravarea crizelor internaţionale creează deci o 
psihoză a războiului care contribuie la consolidarea blocurilor. 
Cu toate că ltalia, ale cărei interese şi ambiţii balcanice se 
lovesc tot mai deschis de cele ale Austro-Ungariei, a devenit 
pentru puterile centrale o aliată nu prea sigură, Tripla Alianţă se 
reînnoieşte în 1912. În acelaşi an, noi acorduri militare franco- 
ruse prevăd ca în caz de război armata ţaristă să preia ofensiva 
pentru a-i împiedica pe nemți să-şi maseze toate forţele pe 
frontul occidental, şi se mai elaborează un plan de cooperare 
militară şi navală între francezi şi britanici. În sfârşit, în toamna 
lui 1912, Poincare dă o interpretare lărgită alianţei cu Rusia: 
Franţa o va susţine în eventualitatea unui atac german, chiar 
dacă războiul ar avea la origine un conflict balcanic. 


În ambele tabere, cursa înarmărilor şi întărirea efectivelor 
disponibile ia proporţii îngrijorătoare. Începând din 1911-1912, 
Germania îşi măreşte bugetul militar, iar în anul următor 
prevede mărirea efectivelor pe timp de pace de la 600.000 la 
800.000 de oameni şi îşi accelerează programul de înarmare a 
marinei. Austro-Ungaria adoptă una după alta două legi militare 
(1912 şi 1913), care urmăresc consolidarea dispozitivului său de 
apărare, în timp ce Rusia pune la punct un program militar care 
trebuie să-i asigure în 1917 o armată de 1.800.000 de oameni, 
iar parlamentul francez votează în august 1913 „legea celor trei 
ani“, care permite mobilizarea rapidă a 750.000 de oameni. În 
acelaşi timp, fiecare dintre viitorii beligeranţi îşi sporeşte şi îşi 
modernizează materialul de război, mai ales în domeniul 
artileriei grele. 


lulie-august 1914: concursul de împrejurări 


Pe 28 iunie 1914, vizitând, cu ocazia marilor manevre, oraşul 
Sarajevo din Bosnia, arhiducele moştenitor de Austria, Franz 
Ferdinand şi soţia sa morganatică, ducesa de Hohenberg, sunt 
asasinați de un student bosniac, Prinzip, membru al unei 
societăţi secrete, „Mâna neagră“, legată de mişcarea 
naționalistă iugoslavă. Guvernul de la Belgrad nu are, probabil, 
niciun amestec în această afacere, dar anumiţi ofiţeri sârbi au 
participat totuşi la pregătirea atentatului. Astfel, cu toate că 
împăratul Franz Joseph înclină mai degrabă spre prudenţă, 
guvernul şi statul major de la Viena consideră că a sosit 
momentul ca, folosindu-se de acest pretext, să facă definitiv 
ordine cu Serbia. Dintre toate ţările implicate în declanşarea 
războiului, Austro-Ungaria este deci cea care, încă de la început, 
îşi asumă riscul cel mai mare pentru că este în pericol de a-şi 
pierde în zona dunăreană nu numai prestigiul, dar însăşi propria 
existenţă, amenințată în mod direct de o eventuală 
dezmembrare a imperiului. 

Evoluția farierelorj in Zona Balcanilor 


Germania este afectată mai puțin direct de ceea ce se 
petrece între graniţele dublei monarhii. Numai că, de la sfârşitul 
celui de-al-doilea război balcanic, Wilhelm al Il-lea îşi reproşează 
că şi-a părăsit aliatul său cel mai sigur şi se hotărăşte să-l 
susţină de acum înainte chiar cu preţul unui război generalizat, 
pe care nu-l doreşte, dar a cărui eventualitate o acceptă. De 
altfel, statul major consideră momentul deosebit de favorabil 
pentru Germania. Dacă tot este inevitabil războiul - şi împăratul 


nu pierde nicio ocazie să o declare - nu este cea mai bună 
soluţie să se profite de un avantaj cu aplicarea planului de 
reorganizare al armatei ruseşti? Berlinul dă deci undă verde 
diplomaţiei austro-ungare pentru lichidarea problemelor cu 
Serbia. 

După ce a obţinut, pe 5 iulie, sprijinul lui Wilhelm al II-lea, 
guvernul de la Viena pregăteşte în secret un ultimatum care nu 
este remis Serbiei decât pe 23, în momentul în care 
preşedintele Republicii franceze, Poincaré, şi preşedintele 
Consiliului, Viviani, aflaţi în vizită oficială la Sankt-Petersburg, se 
îmbarcă pentru a se întoarce în Franţa, ceea ce face dificilă 
comunicarea dintre şefii celor două state. Berlinul şi Viena speră 
că acţionând foarte repede vor limita conflictul la zona balcanică 
şi formulează termenii ultimatumului în aşa fel încât Serbia să 
nu-i poată accepta. În realitate, Belgradul nu respinge decât 
articolul 6, care prevede participarea funcţionarilor austrieci la 
ancheta iniţiată de sârbi pentru a stabili responsabilităţile în 
ceea ce priveşte atentatul. Aceasta este de ajuns pentru ca, pe 
28 iulie, Austria să declare război Serbiei şi să bombardeze 
imediat capitala. 

Rusia nu poate, fără să rişte să-şi piardă orice influenţă în 
Balcani, să accepte ca sârbii să fie striviţi iar ea să nu intervină, 
ceea ce guvernul rus anunţă cu fermitate. Desigur că obținuse 
nişte „asigurări“ din partea lui Poincare şi, conştientă de 
încetineala preparativelor, aceasta începe de pe 29 iulie să-şi 
mobilizeze parţial armata, în timp ce ţarul îi trimite vărului său, 
Wilhelm al II-lea, o serie de telegrame prin care îi cere să facă 
presiuni asupra Austro-Ungariei pentru a se evita ireparabilul. 

Un demers identic vine din partea Londrei. Sir Edward Grey 
propune guvernatorului german să înceapă nişte negocieri care 
să rezolve chestiunea sârbească şi sugerează Vienei să ia oraşul 
Belgrad drept „gaj“ până se va ajunge la un rezultat. El 
avertizează în acelaşi timp Germania că, în cazul unui conflict, 
Regatul Unit nu va putea sta mult timp de-o parte. Văzând 
angrenajul fatal pus în funcţiune şi fiind îngrijorat, cancelarul 
Bethmann-Holweg intervine pe lângă guvernul lui Franz Joseph 
pentru a-l convinge să accepte propunerea britanică. Dar la 
Berlin, ca şi în celelalte capitale, militarii sunt deja cei care 
influenţează deciziile, grijulii să nu fie luaţi prin surprindere şi 


declanşând astfel un proces ireversibil. Atitudinea ruşilor va 
grăbi lucrurile. În ciuda intervenţiei guvernului francez, care îi 
sugerează o atitudine moderată, Nicolae al II-lea decretează pe 
30 iulie mobilizarea generală. Pe 31 iulie, Austria face acelaşi 
lucru. 


Războiul 


În faţa acestei agravări progresive a pericolului, mişcarea 
pacifistă este paralizată de  ezitările şi de divizarea 
conducătorilor socialişti şi sindicalişti. În Franţa, SFIO şi CGT 
organizează împreună manifestații împotriva războiului, dar nu 
reuşesc să se pună de acord în privinţa unei greve generale. De 
altfel, asasinarea lui Jaurès, pe 31 iulie, de către naţionalistul 
Raoul Villain, provoacă tulburări în tabăra partizanilor opoziţiei şi 
lasă drum liber susținătorilor „sfintei uniri“, aşa încât ministrul 
de interne, Malvy nici nu mai trebuie să treacă la arestarea 
militanţilor pacifişti, prevăzută de „carnetul B“. În Germania, 
social-democraţia trece pe primul plan ura împotriva autocrației 
ţariste, lăsând pe locul doi preferința pentru pace, şi îl asigură 
pe  Bethmann-Holweg că nu va face nimic care să-l 
stingherească în acţiunile sale. Peste tot, uimirea şi resemnarea 
popoarelor nu întârzie să se transforme în hotărâre în faţa unui 
război inevitabil, despre care toată lumea crede că va fi scurt. 
Ba chiar, într-un veritabil entuziasm, idee pe care vor încerca s-o 
acrediteze toate scrierile naţionaliste redactate imediat după 
aceea. 

In timp ce diplomaţii discută iar opinia publică se mobilizează, 
statele-majore acţionează. Guvernul francez, preocupat să nu 
facă nimic care să-l angajeze în mod direct într-un eventual 
conflict european, îşi retrage trupele la 10 km de la frontiera 
germană. Numai că, pe 31 iulie, Germania trimite două 
ultimatumuri: unul Rusiei, somând-o să ordone demobilizarea, 
celălalt Franţei, pentru a o obliga să-şi precizeze atitudinea în 
cazul unui război germano-rus. Ambasadorul Reich-ului la Paris 
primeşte instrucţiuni ca în cazul în care Franţa s-ar declara 
neutră, să ceară drept gaj încredințarea oraşelor Toul şi Verdun 
germanilor. 

Pe 1 august seara, Rusia nedând niciun răspuns, Germania îi 
declară război, în timp ce Franţa trece la mobilizare. Pe data de 
2, germanii cer Belgiei să le dea liberă trecere pentru trupe, iar 
pe 3 încep ostilitățile împotriva Franţei, sub pretextul că un 
avion francez ar fi bombardat oraşul Nurnberg. In ceea ce 
priveşte Tripla Alianţă, Italia şi România, care nu sunt legate 
decât printr-un acord defensiv, consideră că împrejurările în 


care începe războiul nu le obligă să intervină. 

Cât despre guvernul britanic, hotărât în majoritate să susţină 
Franţa, nu a vrut să se angajeze prea devreme pentru a nu 
încuraja intransigenţa Parisului şi a Sankt-Petersburgului şi îşi 
înmulţeşte tentativele de conciliere. Invadarea Belgiei de către 
trupele germane mobilizează opinia publică britanică şi înlătură 
ultimele împotriviri din sânul cabinetului. Pe 4 august, Regatul 
Unit declară război Germaniei. În mai puţin de două săptămâni, 
criza balcanică s-a transformat într-un conflict generalizat, 
preludiu al primului „război mondial“ din istorie. 

Astfel, teama diplomaților prezenţi la Congresul de la Viena 
devine realitate. Europa, căreia ei au vrut să-i dea o configuraţie 
stabilă, s-a prăbuşit din toate părţile. Bazată pe principiul 
legitimităţii, subestimând aspiraţiile popoarelor, aceasta a 
exercitat o presiune constantă asupra naționalităților. Luptele 
adesea victorioase duse de acestea din urmă au marcat secolul 
care desparte Congresul de la Viena de primul război mondial. 

Dar triumful naționalităților incendiază întreaga Europă printr- 
o mişcare contagioasă care face ca întregul continent să fie 
afectat de orice modificare care intervine în oricare din ţările 
care îl compun. |n acelaşi timp, sentimentul naţional se 
transformă încet într-o pasiune orgolioasă şi exclusivistă care 
nu-şi găseşte satisfacţie decât în exaltarea unei naţiuni în 
detrimentul celeilalte. 

infruntarea dintre aceste naţionalisme pizmaşe şi agresive 
aruncă până la urmă Europa într-un conflict, de a cărui amploare 
nici nu-şi dă seama: un război de trei sau patru luni, nimic mai 
mult, estimează toţi guvernanţii. Nimeni nu-şi imaginează că din 
acest prim conflict „mondial“ Europa va ieşi total transformată 
şi pe deasupra stoarsă de vlagă şi cu capacităţi reduse, pentru 
că îşi va pierde nu numai superioritatea faţă de restul lumii, dar 
şi sensul însuşi al propriului destin. 


E Capitolul 10 
„RAZBOIUL CEL MARE“ ŞI DESAVARŞIREA EUROPEI NAŢIUNILOR 


N Aruncate într-un război pe care niciunul nu se 
gândeşte să-l câştige repede, statele europene stabilesc 
un armistițiu în luptele politice interne, care este 
reprezentat de „sfânta unire“, şi îşi aruncă în bătălie 
toate forțele de care dispun pentru a încerca să-i pună 
capăt în câteva săptămâni. Dar toate ofensivele lansate 
de beligeranţi eşuează şi, la sfârşitul lui 1914, fronturile 
se stabilizează. 


N Din 1915 până în 1917, dorința de a se agăța de 
terenul cucerit duce la un război de poziţii. Ingropați în 
tranşee, soldaţii cunosc infernul unui război de uzură, al 
cărui supraviețuitori vor cunoaşte ororile, frigul, lipsurile 
şi moartea. Marile ofensive sfârșesc toate prin eşecuri 
sângeroase, bătăliile având de acum înainte drept 
obiectiv slăbirea adversarului şi mai puţin înfrângerea 
rapidă a acestuia. Această formă de război antrenează 
mobilizarea economică şi o intensivă propagandă 
(„împuierea capului“) pentru ca spatele frontului să 
reziste. 


A Dificultăţile militare din 1917 (eşecul ofensivei 
Nivelle în Franţa, dezastrul de la Caporetto în Italia) 
provoacă criza. In spatele frontului, greutăţile materiale 
duc la greve şi manifestații. S-a terminat cu „sfintele 
uniri“, iar curentele pacifiste iau amploare. In Rusia, 
criza este mai gravă decât oriunde, ea provocând 
căderea ţarismului, apoi eşecul guvernului provizoriu 
care dorea să continue războiul. Stăpâni pe putere, 
bolşevicii semnează pacea de la Brest-Litovsk. leşirea din 
joc a Rusiei este compensată în cadrul Antantei de 
intrarea în război a Statelor Unite în 1917. 


N Anul 1918 aduce sfârşitul coşmarului. Peste tot în 
Europa unde sunt guverne puternice, acestea pun capăt 
crizei şi redresează situaţia internă. Hotărâtă să termine 


războiul, Germania lansează patru mari ofensive care au 
drept scop scoaterea Franţei şi Angliei din luptă înainte 
ca Statele Unite să intervină. In ciuda unor succese de 
început, eşecul final al acestora pecetluieşte soarta 
conflictului. Incepând din vara lui 1918, aliaţii preiau 
ofensiva. În toamnă, Germania şi aliaţii săi sunt înfrânți 
iar în imperiile din centrul Europei izbucneşte revoluția. 


Nu avem intenţia să urmărim aici pas cu pas desfăşurarea 
unui conflict care începe în august 1914 ca un război european, 
ci transformarea lui într-un război mondial din cauză că Europa 
constituie centrul de gravitație al lumii. Se va regăsi de altfel şi 
prezentarea amănunţită a evenimentelor acestei lungi înfruntări 
sângeroase, căreia contemporanii i-au dat numele de „Războiul 
cel Mare“. Nu ne vom opri decât la elementele absolut necesare 
pentru înţelegerea marii perturbații care afectează Europa şi ale 
cărei ecouri se vor prelungi timp de treizeci de ani, fără ca 
bătrânul continent să-şi mai poată regăsi echilibrul distrus în 
1914. 

În momentul în care izbucneşte războiul, toate guvernele 
consideră că acesta va fi scurt: câteva săptămâni cel mult. 
Marea capacitate de distrugere a armelor moderne, testate cu 
ocazia războaielor balcanice, alimentează ideea că este 
imposibil ca acest conflict să se prelungească. Ca urmare, 
fiecare dintre ţările angajate îşi aruncă toate resursele în 
bătălie, cu aprobarea aproape unanimă a populaţiei, care crede 
că luptă pentru o cauză dreaptă. „Lupta civilizaţiei împotriva 
barbariei“: iată cum este calificat în Franţa războiul care începe, 
de un ziar de mare audienţă cum este Le Matin. 

In ceea ce priveşte imperiile centrale, aceeaşi stare de spirit 
animă atât pe conducători cât şi populaţia. Peste tot în jurul 
guvernelor şi a suveranilor se realizează „sfânta unire“ care 
înlătură divergenţele partizane sau rivalităţile personale. Viaţa 
economică este subordonată practic exigenţelor operaţiunilor 
militare şi nimeni nu se gândeşte să o reorganizeze atâta timp 
cât se crede cu tărie că războiul va fi scurt. 

Aceeaşi idee domină şi statele-majore, unde se aşteaptă ca 
ofensivele fulgerătoare să aducă o înfrângere fără drept de apel. 
La Berlin se contează pe încetineala mobilizării ruşilor, care 


permite, înainte de a se ataca Estul, dirijarea tuturor eforturilor 
spre frontul de vest şi scoaterea Franţei din joc. Pentru a dejuca 
această manevră, statele-majore francez şi rus lansează o dublă 
ofensivă, înainte chiar ca toate trupele să fie adunate. 

Cu sânge rece, generalul Joffre, comandantul-şef al armatelor 
franceze, salvează o situaţie care părea iremediabil 
compromisă. Profitând de greşeala tactică a germanilor, care au 
traversat în grabă Marna, neglijând garnizoana din capitală 
comandată de Gallieni şi întărită pe flancul drept, acesta 
lansează pe 6 septembrie o puternică ofensivă care, după patru 
zile de lupte grele, îi obligă pe nemți să se retragă. „Victoria de 
pe Marna“, dublată de succesul din jurul oraşului Nancy şi de 
victoriile ruşilor în luptele din Galiţia cu austriecii, schimbă total 
faţa războiului. 

De acum înainte, în timp ce armatele Reich-ului încearcă din 
nou să-i încercuiască pe Aliați în nord, aceştia din urmă fac tot 
posibilul să se alipească trupelor belgiene care au reuşit să 
elibereze Anversul. Această dublă mişcare de încercuire se 
transformă astfel într-o „cursă către mare“, care se termină în 
noiembrie prin luptele sângeroase din Flandra. La sfârşitul lui 
noiembrie, cele două armate se instalează una în faţa celeilalte 
pe un front ce ţine de la Marea Nordului până la frontiera 
elveţiană. 

În acest timp, ofensiva rusească în Prusia orientală este oprită 
de generalii Hindenburg şi Ludendorff. Învingători în bătăliile de 
la Tannenberg (august) şi de la lacurile Mazuriene (septembrie), 
germanii obligă armata ţaristă să bată în retragere. La sfârşitul 
lui 1914 frontul se stabilizează şi aici. La cinci luni de la 
declaraţia de război, este clar că marile ofensive de la care 
fiecare aştepta o victorie rapidă au eşuat definitiv. In timp ce 
Turcia intră la rândul său în conflict de partea puterilor centrale, 
Serbia rezistă cu disperare armatelor austriece şi va continua să 
o facă până în toamna anului următor. 


1915-1917: de la „războiul de poziţii“ la „războiul de 
uzură“ 


Eşecul marilor ofensive din toamna lui 1914 şi pericolul 
prăbuşirii frontului pe care acestea l-au creat determină statele- 
majore din cele două tabere să nu mai întreprindă noi acţiuni de 
anvergură înainte de a-şi asigura serios poziţiile defensive. 
Pentru a se apăra de inamic, fiecare se îngroapă în tranşee 
legate între ele prin tuneluri şi apărate de sârmă ghimpată. 
Soldaţii vor trăi aici timp de trei ani întrerupţi de câteva 
perioade de odihnă şi de permisii scurte. Condiţiile de viaţă sunt 
abominabile. Măcinaţi de frig, de paraziți, prost hrăniţi, 
înfruntând în fiecare zi moartea şi nebunia, oamenii trebuie să 
reziste în ciuda bombardamentelor artileriei şi atacurilor 
duşmanului. Imediat ce trec de parapetul care protejează 
tranşeea pentru a porni la asaltul liniilor duşmane, soldaţii 
pătrund într-un infern în care domnesc mitraliera, tunul cu tir 
rapid, grenada şi chiar gazul asfixiant. Astfel, ofensivele sfârşesc 
în general în hecatombe şi aceasta pentru o bucată de teritoriu 
de câţiva kilometri, adesea pierdut din nou după câteva zile sau 
după câteva ore, în timpul contraatacului inamic. 

Totuşi, până în 1917, moralul soldaţilor nu cedează, şi cele 
două armate se întrec în eroism şi în rezistenţă fizică. În spatele 
frontului guvernele se străduiesc să sprijine civilii din punct de 
vedere moral, selectând veştile de pe front şi făcând o 
propagandă intensă („împuierea capului“). Ele trec în acelaşi 
timp şi la mobilizarea tuturor forţelor economice. 

În numeroase uzine, în care muncitorii trimişi pe front au fost 
înlocuiţi cu femei şi cu muncitori străini, se abandonează 
producţia obişnuită şi se fabrică pentru armată uniforme, arme, 
muniții. Niciodată, niciun război european nu a necesitat o astfel 
de concentrare de energie şi de resurse materiale. 

Anul 1915 este pentru Aliați anul iniţiativelor nereuşite. Mai 
întâi pe frontul occidental, unde Joffre vrea cu tot dinadinsul să 
străpungă dispozitivul german. În două rânduri în luna mai, în 
Artois, şi în septembrie în Champagne, el încearcă o ofensivă de 
mare anvergură fără însă să poată deschide o breşă în frontul 
adversarilor: 300.000 de soldaţi francezi sunt ucişi în aceste 
atacuri. 


Apoi, pe frontul de est, unde Aliaţii încearcă să ajute Rusia 
aflată în dificultate de la marea ofensivă din vara lui 1915. 
Pentru a aproviziona mai uşor pe ruşi cu arme şi muniții, aceştia 
ar trebui să controleze Strâmtorile care fac posibil accesul în 
Marea Neagră. De aici ideea de a debarca trupe franco-britanice 
pe coastele Dardanelelor. Dar rezistenţa turcilor obligă până la 
urmă corpul expediționar să se îmbarce din nou, după ce a 
suferit pierderi deosebit de grele. Alte trupe debarcă în nordul 
Greciei, la Salonic, şi reuşesc să-şi menţină poziţiile, dar au sosit 
prea târziu pentru a mai putea împiedica armatele austro- 
ungare să zdrobească Serbia. Ş 

Antanta obţine totuşi un succes diplomatic de anvergură. In 
mai 1915, guvernul italian se hotărăşte să se alăture Aliaților, 
după lungi ezitări şi după ce a semnat cu francezii şi cu britanicii 
un tratat care îi promite, pe lângă anexarea teritoriilor 
„iredente“, Trentino şi Trieste, câştiguri teritoriale substanţiale 
pe coasta orientală a Adriaticii. Cât despre Bulgaria, aceasta 
trece de partea puterilor centrale. 

Anul 1916 este marcat la est de succesele ruşilor în Balcani şi 
de intrarea în Război a României de partea Antantei. La vest, 
evenimentul capital este bătălia de la Verdun, pe care 
Falkenhayn o angajează încă din februarie pentru a slăbi trupele 
franceze. Există acolo o proeminentă a frontului francez, având 
legături slabe cu poziţiile din spate, dar care va fi apărat timp de 
patru luni de luptători viteji, rezistând asalturilor infanteriştilor 
duşmani şi teribilelor bombardamente ale artileriei. La sfârşitul 
lui iunie, germanii, care au cucerit totuşi fortărețele de la 
Douaumont şi de la Vaux, dar care au suferit pierderi la fel de 
mari ca şi francezii, trebuie să-şi recunoască înfrângerea. 
Generalul Pétain, care l-a înlocuit pe Castelnau, pune stăpânire 
pe Verdun. În cursul verii, francezii atacă pe râul Somme, dar 
fără să reuşească nici ei să străpungă liniile inamicului. In 
sfârşit, pe mare, în lutlanda, pe 31 mai, bătălia care pune faţă în 
faţă flota engleză şi pe cea germană rămâne fără un rezultat 
clar. 


Cotitura din 1917 


Eşecul bătăliilor din 1915-1916 îndepărtează mai mult ca 
niciodată perspectiva unei păci imediate. La începutul lui 1917, 
beligeranţii sunt cuprinşi de oboseală. În ceea ce-i priveşte pe 
Aliați, aceasta creşte odată cu dificultăţile militare: în primăvară, 
eşecul ofensivei lansate în Artois şi în Champagne de generalul 
Nivelle, în toamnă, dezastrul suferit de italieni la Caporetto. Pe 
toate fronturile, numărul morţilor şi răniților este aşa de mare 
încât guvernele trebuie să folosească recruți foarte tineri, 
instruiți în grabă, care sunt trimişi în primele linii pentru a 
„umple golurile“. 

În contact cu greutăţile şi cu riscurile zilnice, avântul din 
primele săptămâni slăbeşte rapid. Atitudinea unor şefi militari, 
hotărâți să menţină o disciplină oarbă şi chiţibuşară, care să fie 
respectată de oameni care îşi riscă zilnic viaţa şi decişi să-şi 
atribuie gloria succeselor obţinute fără să ţină cont de sângele 
vărsat, provoacă tulburări. În primăvara lui 1917, în Franţa, 
există trupe care refuză să intre în prima linie, revolte care 
izbucnesc în anumite unităţi şi, mai mult de atât, două 
regimente cantonate în regiunea Soisson care se pregătesc să 
se îndrepte spre capitală. 

La această mare oboseală a combatanţilor se adaugă 
dificultăţile cu care se confruntă familiile care trăiesc în spatele 
frontului. În toate ţările, prioritatea acordată industriei de război 
de către guvernele care, luate pe nepregătite, nu văd altă 
soluţie decât renunţarea la liberalism, fac condiţiile de viaţă din 
ce în ce mai dificile. Aprovizionarea cu alimente este 
insuficientă, căci proviziile sunt rezervate în primul rând 
armatei. Încălzirea, hainele cer sacrificii. Din acest punct de 
vedere, situaţia puterilor centrale şi a aliatelor lor este mult mai 
grea. Blocusul maritim instituit de Anglia şi Franţa le obligă 
practic să trăiască în autarhie şi, în consecinţă, să impună 
populaţiei restricţii severe. 

În aceste condiţii, sfânta unire din primele luni ale războiului 
nu se poate menţine mult timp. Sub presiunea militanţilor lor, 
partidele socialiste părăsesc guvernele, iar propaganda sindicală 
este reluată, mai ales în uzinele de armament. Peste tot se 
produc dezbinări ce dau naştere la curente pacifiste care se 


transformă în mişcări revoluţionare, mai ales acolo unde 
structurile sociale sunt mai fragile. Din 1915, membrii 
Internaționalei socialiste s-au adunat în Elveţia, la Zimmerwald, 
pentru a cere începerea unor tratative de pace, dar fără niciun 
rezultat. La sfârşitul lui 1916, când situaţia pare fără ieşire, se 
fac eforturi pentru încheierea unei păci formale (pace albă). 
Aceste eforturi vin mai întâi din partea succesorului lui Franz 
Joseph, tânărul împărat Carol |, urmat apoi de papa Benoit al XV- 
lea şi de preşedintele Statelor Unite, Woodrow Wilson, care 
încearcă să intervină. În Franţa, Italia, Germania, minoritățile de 
stânga ale organizaţiilor socialiste militează pentru pace. Chiar 
unii oameni de stat, puţin suspecți de simpatii revoluţionare, ca 
fostul preşedinte al Consiliului francez, Joseph Caillaux, iau parte 
la căutarea unei soluţii negociabile. 

Totuşi, nicăieri această mişcare nu este atât de puternică ca 
în Rusia, unde nemulţumirile îl fac pe ţarul Nicolae al Il-lea 
răspunzător de toate eşecurile. În martie 1917 izbucneşte o 
revoluţie condusă de liberali. Nicolae al II-lea abdică în favoarea 
fratelui său, dar acesta refuză coroana. Vidul de putere, dorinţa 
liberalilor stăpâni ai guvernului provizoriu de a continua un 
război pe care sunt incapabili să-l conducă, fac să se încline 
balanţa în favoarea bolşevicilor, partizani ai unei păci imediate. 
Armistițiul, apoi pacea separată semnată de guvernul bolşevic la 
Brest-Litovsk, permit austriecilor şi germanilor să-şi dirijeze 
toate eforturile spre frontul occidental. 

Intrarea în război a Statelor Unite de partea ţărilor Antantei 
(1917) va compensa din fericire efectele provocate de 
retragerea Rusiei. Hotărârea preşedintelui Wilson a fost 
motivată de „războiul submarin exagerat“ dus de germani 
începând din februarie şi în cursul căruia nave comerciale 
americane au fost scufundate. 

Wilson îşi angajează ţara în război în numele principiului 
„libertăţii mărilor“, dar a cântărit tot atât de greu şi faptul că 
bancherii de dincolo de Atlantic au împrumutat sume mari 
francezilor şi britanicilor şi au tot interesul ca aceştia să câştige, 
ca şi nemulţumirea tuturor celor care, timp de trei ani, au 
profitat de intensificarea exporturilor stimulate de război, 
negustori, industriaşi şi mai ales fermieri din Middle West, ale 
căror stocuri se acumulează acum în porturile de pe coasta de 


Est din cauza războiului submarin. 

Intervenţia americană va juca un rol capital, dar de-abia peste 
un an, când Statele Unite vor reuşi să mobilizeze şi să 
transporte în Europa mai mult de un milion de soldaţi. Până 
atunci, instalarea în ambele tabere a unor guverne puternice 
permite beligeranţilor să redreseze situaţia internă şi să-şi 
mobilizeze toate forţele pentru ultima fază a războiului. 


1918: sfârşitul coşmarului 


Începând cu sfârşitul lui 1917, oameni puternici îşi iau 
răspunderea conducerii războiului. În Germania, militarii sunt cei 
care îşi asumă răspunderile puterii. Hindenburg şi Ludendorff 
instaurează o adevărată dictatură. Ei îl demit pe cancelar, îi 
controlează îndeaproape pe succesorii acestuia, zdrobesc 
revolta echipajelor de pe navele de război ordonând câteva 
execuţii şi pun capăt grevelor plasând uzinele sub autoritatea 
armatei. 

În ţările Antantei, crizele sunt rezolvate de oameni de stat 
energici care, pentru a câştiga războiul, renunţă provizoriu la 
libertăţile democratice. In Marea Britanie, liberalul George Lloyd 
constituie un guvern de uniune naţională, hotărât să ducă un 
război dur. In Italia, un nou minister condus de Orlando îi 
arestează pe şefii socialişti, ale căror acţiuni au susţinut agitația 
pacifistă. În Franţa, puterea îi este încredinţată radicalului 
Georges Clemenceau. Ajutat de popularitatea extraordinară de 
care se bucură în rândurile opiniei publice, cel care va deveni 
mai târziu „părintele Victorie“ îşi asumă singur conducerea 
războiului, refuzând să informeze parlamentul sub pretextul 
păstrării secretului militar, neglijând Consiliul de miniştri şi 
neluând în considerare decât în mică măsură părerile 
preşedintelui republicii, Raymond Poincaré. Politica pe care o 
duce este cea a războiului înverşunat, până la victorie. „Politica 
mea externă şi cea internă sunt totuna“, declară el. „În politica 
externă fac război. In politica internă fac război. Peste tot eu fac 
război“. Clémenceau îşi manifestă hotărârea  epurând 
administraţia şi poliţia, executând pe trădători, dar şi 
discreditându-i pe pacifişti, mai ales când aceştia sunt, ca 
Joseph Caillaux, adversarii săi politici, pe care el îi consideră 
„defetişti“ şi duşmani ai naţiunii. 

Paralel cu această acţiune întreprinsă de Clemenceau pentru 
a restabili moralul din spatele frontului, noul comandant şef al 
armatei, generalul Pétain, pune capăt rebeliunilor, utilizând 
represiunea (execuţii nu prea numeroase, încarcerări, trimiterea 
răsculaților în companiile disciplinare din Africa de nord), dar 
procedând şi la ameliorarea condiţiilor de viaţă ale soldaţilor şi 
mai ales la adoptarea unei noi strategii bazate pe apărare şi pe 


renunţarea la atacurile sinucigaşe. Acelaşi lucru se petrece în 
Italia, unde, după dezastrul de la Caporetto, generalul Cadorna, 
considerat ca un mare risipitor al sângelui oamenilor săi, este 
demis şi înlocuit cu generalul Diaz. 

Guvernele aliate se vor strădui să extindă aria conflictului. Am 
văzut că în aprilie 1917 Statele Unite s-au alăturat puterilor 
Antantei. După Revoluţia din februarie, problemele din Rusia îi 
obligă pe francezi şi pe britanici să facă presiuni asupra 
guvernului grec pentru ca acesta să înceteze cu tergiversările şi 
să aleagă o tabără sau alta. In iunie 1917, francezii au trimis 
regelui Constantin un adevărat ultimatum. Legat de Curtea 
germană prin legături de rudenie, suveranul grec preferă să 
abdice. Venizelos constituie atunci un guvern care intră în război 
alături de Aliați şi este imediat susţinut de corpul expediționar al 
generalului Franchet d'Esperey, staționat la Salonic din 1915. 

Primăvara lui 1918 marchează întoarcerea la marile ofensive, 
lansate de armatele Reich-ului pe frontul francez. Germanii 
trebuie să acţioneze repede căci blocada maritimă le 
paralizează treptat economia şi aprovizionarea, în timp ce 
venirea americanilor începe să schimbe raportul de forţe. De 
aceea, aceştia îşi vor arunca toate forţele în patru ofensive 
disperate. La sfârşitul lui martie, ofensiva din sudul râului 
Somme, care  eşuează, iar Aliaţii realizează unirea 
comandamentelor, Foch devenind general şef. În aprilie şi mai, 
cele din Flandra şi de pe râul Aisne. În sfârşit, în iulie cea din 
Champagne. Din nou ameninţat, Parisul este bombardat de 
tunurile germane cu tir lung (91 de morţi în biserica Saint- 
Gervais în ziua vinerii sfinte). Dar ultimele două atacuri germane 
sunt oprite rapid de Mangin şi de Gouraud, iar începând din 8 
august, Foch, care dispune datorită întăririlor americane de 
rezerve importante şi de vehicule blindate (tanks) pentru a 
sprijini înaintarea infanteriei, lansează marea contraofensivă, 
care, în două luni, eliberează aproape în întregime regiunile 
franceze ocupate. 

Europa în noiembrie 1918 


În acelaşi timp, în Balcani se desfăşoară ofensiva Aliaților, 
începând din Salonic şi până în Palestina, obligându-i pe bulgari 
şi pe turci să depună armele. La sfârşitul lui octombrie, italienii 
străpung frontul austriac la Vittorio-Veneto şi obligă guvernul de 
la Viena să ceară armistițiu (3 noiembrie). Mişcările naţionale, 
ţinute în frâu timp de un secol, profită de înfrângerea militară a 
dublei monarhii: republica cehă este proclamată la Praga, iar un 
consiliu „iugoslav“ se reuneşte la Zagreb pentru a pune bazele 
unui nou stat. Coroana habsburgică nu scapă nici ea de furtună: 
pe 11 noiembrie, la Viena izbucneşte revoluţia şi este 
proclamată republica. 

In aceeaşi zi, Germania trebuie la rândul ei să semneze 
armistițiul. În plină prăbuşire a alianțelor şi a sistemului politic, 
Wilhelm al II-lea încearcă in extremis să-şi salveze coroana. El 
instituie un regim parlamentar pe care îl respinsese până atunci 


şi crede că poate conta pe armată, care a suferit desigur nişte 
eşecuri şi se retrage din faţa Aliaților, dar care nu este încă 
înfrântă. Şi aici, tot din spatele frontului vine lovitura de graţie. 
În marile oraşe izbucnesc revolte provocate de foamete şi de 
cumplita oboseală a populaţiei. Flota, mândria Kaiserului, se 
răscoală şi ea. Pe 9 noiembrie împăratul abdică şi fuge în 
Olanda. Pe 11, plenipotenţiarii germani semnează armistițiul de 
la Rethondes. 

Astfel se încheie, după 52 de luni de bătălii cumplite, un 
conflict ale cărui cauze au fost uitate de toate lumea, dar care 
se soldează cu distrugeri îngrozitoare: opt milioane de morţi, 
douăzeci de milioane de răniți şi mutilaţi, o zdruncinare 
profundă a edificiului european. In ceea ce-i priveşte pe 
învingători, aceştia speră cel puţin că tratatele de pace vor 
putea aduce Europei un nou echilibru. 


Europa tratatului de la Versailles 


De pe 12 ianuarie până pe 28 iunie 1919, are loc la Paris 
Conferinţa de pace care adună delegaţii din aproximativ treizeci 
de ţări. Nu au fost invitaţi nici reprezentanţii statelor învinse, 
nici cei ai tinerei Republici a sovietelor. Clemenceau susţinea că 
ruşii trădaseră cauza aliaţilor şi că era necesar să se continue 
războiul de intervenţie pentru a se ridica o „barieră“ împotriva 
bolşevicilor. Şedinţele plenare, cele 16 comitete de experţi şi 
comisiile de tot felul (52 în total) joacă un rol mai puţin 
important decât „Consiliul celor Zece“, format din şefii de 
guvern şi miniştrii Afacerilor externe aparţinând celor cinci 
principale puteri învingătoare: Statele Unite, Marea Britanie, 
Franţa, Italia şi Japonia. Dar organul principal de decizie este 
„Consiliul celor patru“, din care, începând de pe 24 martie, fac 
parte francezul Clemenceau, britanicul Lloyd George, italianul 
Orlando şi preşedintele Statelor Unite, Woodrow Wilson, venit 
personal la Paris pentru a apăra principiile „noii sale diplomaţii“. 

Ca şi în 1815, era vorba de reconstrucţia Europei şi, ca în 
1815, trebuiau găsite bazele acestei reconstrucţii. Or, devine 
repede evident faptul că opiniile învingătorilor sunt radical 
diferite. Dorinţelor lui Wilson, care vrea „să pună bazele unui 
nou sistem de relaţii internaţionale“ şi care gândeşte pe termen 
lung, i se opun concepţiile pragmatice ale englezilor, dar mai 
ales preocupările pentru securitate ale francezilor. În condiţiile 
unor abordări atât de diferite, delegaţii la Conferinţă vor încerca 
să găsească compromisuri acceptabile pentru toţi. 

Formulate încă din ianuarie 1918, într-un mesaj adresat 
Congresului Statelor Unite (care enumera cele „14 puncte“ 
faimoase pe care va trebui să se sprijine viitoarea pace), tezele 
lui Wilson afirmă într-un mod cu totul nou dreptul popoarelor la 
autodeterminare şi preconizează abandonarea diplomaţiei 
secrete, libertatea mărilor, dezarmarea, „garanţiile mutuale de 
independenţă politică şi integritate teritorială“, toate acestea în 
cadrul unei „Ligi a Naţiunilor“. Dincolo de intenţiile generoase 
ale acestui program, considerat utopic de majoritatea 
europenilor, se vede din partea lui Wilson o dorinţă reală de a 
evita fricţiunile viitoare, limitând la maxim frustrările celor 
învinşi. 


Ideile lui Clemenceau se înscriu într-o cu totul altă 
perspectivă, care este cea a securităţii pe care Franţa este 
îndreptăţită să o pretindă în urma încheierii conflictului. Mai 
mult decât ceilalţi beligeranţi, Franţa a suferit de pe urma unui 
război de care, consideră ea, Germania este singura 
răspunzătoare. Ea a cunoscut invazia şi ocupaţia prelungită a 
regiunilor sale din nord-est, a suferit grele pierderi materiale şi a 
ieşit din război epuizată din punct de vedere economic şi 
financiar. Dar, mai ales, a plătit tributul cel mai greu de vieţi 
omeneşti. În concepţia reprezentanţilor săi politici, trebuie făcut 
totul pentru ca niciodată vecina sa orientală să nu o mai poată 
atrage într-un nou conflict armat. In această chestiune, 
Clemenceau este învestit de concetăţenii săi cu un mandat 
categoric: Germania trebuie să plătească pentru distrugerile pe 
care le-a provocat, dar mai ales trebuie adusă „în starea de a nu 
mai putea face rău“. 

Europa de după Primul Război Mondial 


Aceasta presupune să i se impună plata daunelor, iar Franţa 
să aibă o frontieră „sigură“. Cu siguranţă, Clemenceau este 
destul de realist pentru a nu urma extrema dreaptă în intenţiile 
expansioniste din Rhenania. Dar ar dori, conform proiectelor 
stabilite de principalul său colaborator, Andre Tardieu, şi de 
mareşalul Foch, să obţină de la Aliați recunoaşterea „frontierei 
militare“ a Rinului, ceea ce înseamnă ocuparea permanentă a 
malului stâng al fluviului, prelungită prin capete de pod pe malul 


drept, ca şi crearea unuia sau mai multor state renane, 
desprinse de teritoriul german şi plasate sub controlul S. N. 
(Societatea Naţiunilor) Acest program se opune clar principiilor 
wilsoniene, bazate pe dreptul naționalităților şi pe libertatea 
popoarelor de a hotărî singure, dar provoacă şi împotrivirea lui 
Lloyd George, prim-ministrul britanic temându-se de o 
hegemonie franceză asupra Rinului şi dorind menţinerea unei 
Germanii puternice, care să devină o barieră în calea 
comunismului. 

In sfârşit, respectarea angajamentelor luate în timpul 
războiului este invocată de reprezentanţii Japoniei (care cer să 
preia drepturile germanilor în China), ai României, ai Greciei, dar 
mai ales de delegaţii italieni, care fac caz de tratatele de la 
Londra (1915) şi de la Saint-jean-de-Maurienne (1917), ce 
atribuie Italiei, pe lângă teritoriile iredente, Istria şi Dalmația, cu 
populaţie slavă, şi unele teritorii aparţinând Imperiului otoman. 
Refuzul preşedintelui american, care nu se simte legat de 
promisiunile aliaţilor săi, şi care, fără să consulte guvernul 
italian, adresează un apel poporului din peninsulă, va provoca 
plecarea şi absenţa temporară a lui Orlando şi Sonnino. Acest 
refuz va aţâţa sentimentul italienilor că au fost frustraţi de 
victorie, situaţie de care vor profita naționaliștii lui d'Annunzio şi 
apoi fasciştii. 

In ceea ce priveşte recunoaşterea dreptului popoarelor la 
autodeterminare, Conferinţa de pace înlătură de la dezbateri 
ţările învinse, mai ales Germania, căreia i se impune o pace a 
leului la care este obligată să subscrie, ca şi Rusia bolşevică, 
care nu este recunoscută de niciunul dintre beligeranţi şi se 
vede exclusă şi ea din tratatul de pace. In aceste condiţii, 
tratatele elaborate de învingători par nişte compromisuri între 
preocupările de securitate sau expansioniste ale puterilor şi 
dorinţa conducătorilor lor de a satisface revendicările 
minorităţilor naţionale, a căror voinţă de afirmare a identităţii 
tulbură bătrânul continent încă din 1848. 

Semnat pe 28 iunie 1919 în Galeria Oglinzilor (locul a fost ales 
pentru a şterge umilirea din 1871), tratatul de la Versailles 
hotărăşte soarta duşmanul principal, Germania. Articolul 231 
stabileşte în principiu responsabilitatea exclusivă a acestei 
puteri şi a aliaţilor ei la declanşarea războiului şi justifică în ochii 


învingătorilor faptul că fostul Reich nu a fost invitat să participe 
la hotărârea propriei sale sorţi. Germanii refuză să recunoască 
validitatea acestei proceduri, considerând pe drept cuvânt că 
responsabilitatea conflictului nu poate fi imputată numai 
conducătorilor lor şi că, în consecinţă, ei sunt victimele unui 
Diktat. Ei vor vorbi de asemenea de o „pace cartagineză“. 

În principiu, în ciuda dorinţei francezilor de a-şi asigura poziţii 
strategice dincolo de Rin, Germania nu-şi pierde din teritorii 
decât în măsura în care transferurile teritoriale corespund 
aplicării stricte a dreptului naționalităților. Aşa se întâmplă cel 
puţin în vest, Alsacia-Lorena fiind „înapoiată“ Franţei, în timp ce 
Belgia anexează cele două cantoane, Eupen şi Malmedy, iar 
Danemarca primeşte, în urma unui plebiscit, Schleswigul de 
nord. 

În est, numărul mare al naționalităților face dificilă fixarea 
frontierelor. Germania pierde regiunea Poznan şi o parte a 
Prusiei occidentale, pe care trebuie să le cedeze Poloniei 
reconstituite, căreia i se asigură accesul la Marea Baltică printr- 
un „coridor“ lung de 80 de kilometri, care desparte noul stat de 
Prusia orientală. Polonezii se vor bucura de intrarea liberă în 
portul Danzig, oraş german plasat sub controlul SN, ca şi Memel, 
situat mai la nord şi anexat mai târziu de Lituania, în 1925. În 
sfârşit, după o perioadă agitată, marcată de un plebiscit 
favorabil Germaniei, o insurecție provocată de Polonia, 
intervenţia acelor corps-francs venite din fostul Reich şi 
arbitrajul Societăţii Naţiunilor, Silezia de nord, bogată în mine şi 
industrii grele, este împărţită între Germania şi Polonia, soluţie 
nedreaptă, care nu mulţumeşte pe nimeni. Germania, care 
pierdea astfel o şeptime din teritoriul său (88.000 km2) şi a 
zecea parte din populaţie (8 milioane de locuitori) nu va accepta 
niciodată să recunoască noile sale frontiere orientale. 

Clauzele militare ale tratatului reduc considerabil forţa tinerei 
Republici de la Weimar. Armata este redusă la 100.000 de 
oameni, dintre care 5.000 sunt ofiţeri, toţi militari de carieră, 
căci serviciul militar este abolit. Germania nu are dreptul să 
posede nici aviaţie militară, nici tancuri, nici artilerie grea, nici 
marină de război. Ea trebuie să-şi predea flota militară 
învingătorilor, dar aceasta se autoscufundă pe 21 iunie 1919, în 
rada portului Scapa Flow, bază britanică din nordul Scoției. 


Şi mai dure încă sunt clauzele economice şi financiare. Fostul 
Reich pierde proprietatea tuturor garanţiilor şi activelor sale din 
străinătate. El trebuie să acorde învingătorilor săi clauza naţiunii 
celei mai favorizate şi să accepte fără taxe vamale mărfurile 
venite din Alsacia-Lorena şi din Poznania. Franţa primeşte 
pentru cincisprezece ani teritoriul Saar, sub controlul SN. La 
sfârşitul celor cincisprezece ani un plebiscit va hotărî soarta 
regiunii, dar minele de cărbuni vor rămâne în proprietatea 
statului francez. În sfârşit, considerată răspunzătoare de război, 
Germania trebuie, în funcţie de articolul 231 al tratatului, să 
plătească despăgubiri a căror valoare, fixată mai târziu la 132 
de miliarde mărci-aur, îi va fi notificată înainte de 1 mai 1921. In 
plus, aceste despăgubiri nu includ şi „restituirile“ dintre care 
unele dau tratatului un aspect meschin, uneori grotesc. Alături 
de operele de artă luate din Franţa şi din Belgia în 1870-1871 şi 
în timpul Primului Război Mondial, la acest capitol figurează 
instrumentele astronomice luate din China în 1901, sau craniul 
unui sultan din Africa orientală, pe care germanii vor trebui să-l 
predea Angliei. 

Partea a IV-a a tratatului îi ia Germaniei toate coloniile şi 
posesiunile din Africa, din Oceanul Pacific şi din China. Toate 
acestea sunt puse sub tutela principalelor puteri coloniale, care 
le primesc cu mandat de la SN. 

În sfârşit, tratatul de la Versailles face din Germania un stat 
lipsit de importanţă, a cărui suveranitate se limitează doar la 
teritoriul propriu. Malul stâng al Rinului este ocupat de armatele 
aliate pe o perioadă între 5 şi 15 ani. |n plus, regiunea este 
demilitarizată, ca şi o bandă lată de 50 de km de pe malul drept. 
Numeroase comisii constituite de învingători îşi exercită 
autoritatea pe teritoriul german: comisia de navigaţie pe marile 
rute fluviale, comisia de guvernare a regiunii Saar, comisia 
pentru despăgubiri etc. Pentru a perfecționa sistemul de 
securitate instaurat de ea, Franţa obţine de la Statele Unite şi de 
la Marea Britanie un „tratat de garanţie“, care prevede 
intervenţia imediată a acestora în cazul în care Germania ar 
viola frontierele sale orientale, dar acest „instrument“ 
diplomatic nu va fi niciodată ratificat. 

Global, pacea de la Versailles nemulţumeşte pe cele două 
principale puteri interesate: Franţa, care, în ciuda avantajelor 


obţinute, consideră garanţiile de securitate insuficiente, şi care 
le poartă pică aliaţilor săi pentru că nu au susţinut-o în tentativa 
politică renană. Germania mai ales, a cărei populaţie şi 
conducători denunţă nedreptatea căreia i-a căzut victimă ţara 
lor şi respinge cu hotărâre clauzele morale şi politice ale 
tratatului, ca şi cele care modifică frontierele orientale ale 
fostului Reich. 

Celelalte tratate semnate între 1919 şi 1920 - tratatul de la 
Saint-Germain-en-Laye (10 septembrie 1919) şi cel de la Trianon 
(4 iunie 1920) semnate cu cele două state succesoare ale dublei 
monarhii, tratatul de la Neuilly (27 noiembrie 1919) cu Bulgaria, 
tratatul de la Sèvres (11 august 1920) cu Imperiul otoman - 
hotărăsc soarta Europei de est şi a Balcanilor. 

Austro-Ungaria iese dezmembrată din conflictul pe care l-a 
provocat tocmai pentru a-şi păstra unitatea. Cele două piese 
importante ale fostului Imperiu habsburgic sunt separate 
definitiv. Teritoriile lor sunt amputate. Ele nu mai au acces la 
mare şi nu mai formează decât două state de mâna a doua, cu 
puţin mai puternice decât statele nou apărute în urma 
independenţei popoarelor minoritare. Mai mult, Austriei şi 
Germaniei li se interzice realizarea acelui Anschluss, adică 
unirea într-un singur stat germanic. 

Slavii din cele trei provincii de nord ale fostului Imperiu 
austro-ungar, Boemia, Moravia şi Slovacia, se unesc pentru a 
forma Cehoslovacia. Slavii din sud îşi realizează vechiul vis al 
constituirii unei „lugoslavii“ cuprinzând, în afară de fostele state 
independente ale Serbiei şi Muntenegrului, şi provinciile austro- 
ungare ale Croaţiei, Bosniei şi Dalmației. La est, Polonia, care 
fusese ştearsă de pe harta Europei la sfârşitul secolului al XVIII- 
lea, renaşte din propria cenuşă şi cuprinde între frontierele sale 
teritorii luate de la Austro-Ungaria (Galiţia), de la Germania 
(Poznania) şi de la Rusia. În sfârşit, Italia anexează Tirolul 
austriac, iar România, care figurează printre marile beneficiare 
ale reîmpărţirii teritoriale, fosta Transilvanie ungară. 

Bulgaria plăteşte scump greşeala de a fi ales în 1915 tabăra 
puterilor centrale. Ea trebuie să-i cedeze lugoslaviei o parte a 
Macedoniei, României sudul Dobrogei, iar Greciei Tracia 
orientală. 

Turcia, în sfârşit, cunoaşte o dezmembrare tot atât de mare 


ca şi Imperiul austro-ungar. Ea îşi pierde teritoriile din Orientul 
Apropiat, care sunt împărţite între Franţa şi Regatul Unit. În 
Europa, posesiunile ei sunt reduse la teritoriul litoral al 
Constantinopolului, în timp ce strâmtorile devin neutre. Cu toate 
acestea, revolta tinerilor ofiţeri adunaţi în jurul lui Mustafa 
Kemal va repune curând totul în discuţie. 

Tratatele din 1919-1920 duc astfel la o schimbare radicală a 
hărţii Europei. Fondate pe principiul naționalităților, ele au 
trebuit să ţină cont în acelaşi timp de interesele puterilor, de 
dificultăţile apărute în fixarea frontierelor acolo unde există o 
multitudine de grupuri etnice, cât şi de necesitatea de a oferi 
noilor state graniţe care să le asigure un minimum de viabilitate 
economică şi securitate. Cu toate că, în ansamblu, noua hartă 
politică a Europei este în mai mare măsură o hartă a naţiunilor 
decât cea din 1914 şi, în consecinţă, dă satisfacţie unor 
numeroase revendicări de recunoaştere a identităţii (numărul 
europenilor aparţinând unor minorităţi supuse unei puteri 
străine a scăzut de la 60 de milioane la aproximativ 25), 
hotărârile luate de creatorii noii ordini internaţionale provoacă 
învinşilor un resentiment profund, fără să satisfacă, cu toate 
acestea, toate puterile victorioase, începând cu ltalia, căreia i s- 
au refuzat anumite teritorii promise de Aliați în 1915. Pe de altă 
parte, numeroase minorităţi naţionale acceptă cu greu să se 
integreze în state ce au luat naştere din dezmembrarea 
Imperiilor centrale: acesta este, de exemplu, cazul sudeţilor din 
Cehoslovacia, sau cel al croaților, ostili dominaţiei sârbe în 
lugoslavia. Aceste diferite nemulțumiri vor alimenta un 
„revizionism“ (în sensul de dorinţă de a „revizui“ tratatele) care 
va căpăta curând un ton agresiv şi va apăsa greu asupra 
evoluţiei relaţiilor internaţionale. 


Concluzie 


Imediat după frământările revoluţionare, remodelând harta 
Europei, suveranii restauraţi ai Vechiului Regim se gândeau că 
vor realiza ceva durabil. Fondată pe principiul dinastic al 
legitimităţii, pe echilibrul între marile puteri ale continentului şi 
pe dorinţa de a ignora ideile noi apărute din revoluţie, această 
construcţie îşi are totuşi coerenţa sa. Se intenţiona ca prin 
Sfânta Alianţă să se reconstruiască şi să se menţină o Europă a 
secolului al XVIII-lea. 

În ciuda iluziilor întreţinute de „sistemul Metternich“ şi a 
intervențiilor victorioase ale monarhilor împotriva forţelor 
revoluţionare, această încercare de a împietri istoria aşa cum 
era în 1815 era sortită eşecului. Dacă în încremenita Europă de 
sud şi de est importanţa arhaismelor permite păstrarea spiritului 
Sfintei Alianțe, acest lucru nu se întâmplă în Europa de nord şi 
de vest. Dezvoltarea revoluției industriale, expansiunea 
burgheziei, mişcarea de idei fac din liberalism o „noţiune-forţă“, 
care animă opinia publică, inspiră guvernele şi sfârşeşte curând 
prin a da naştere unei politici. Alături de liberalism, această 
Europă evoluată vede curând afirmându-se voinţa democratică 
sub presiunea claselor mijlocii în plin avânt şi a unei lumi 
muncitoreşti în plină expansiune. Începând din 1830, Europa de 
nord-vest iese din sistemul fixat în 1815 pentru a intra într-o altă 
istorie, dominată de modernitate. 

Peste tot de altfel, construcţia din 1815 nu va înceta să se 
fisureze sub presiunea crescândă a naționalităților. Ţinute în 
frâu începând cu Congresul de la Viena, acestea joacă un rol 
important în explozia din 1848 şi, în ciuda înfrângerii lor la 
sfârşitul „primăverii popoarelor“, vor profita de slăbirea Austriei 
şi a Rusiei, garanţi ai concepţiilor din 1815, pe care vor încerca 
să le învingă. Sprijinite puternic de Napoleon al II-lea, începând 
din 1860 ele vor mătura ultimele obstacole din calea realizării 
obiectivelor lor şi vor modifica până în 1914 harta Europei în aşa 
fel încât Națiunea să coincidă cu Statul. 

Este cu adevărat un efort disperat acela de a încerca oprirea 
mişcării de dezintegrare a marelui stat multinațional al Austro- 
Ungariei, care aruncă Europa în primul conflict mondial. 

În multe privinţe, aceasta din urmă reprezintă sfârşitul 


curentului care, începând din 1848, duce la prăbuşirea 
construcţiei Congresului de la Viena. În realitate, nu este acesta 
efectul tentativei celei mai vechi monarhii din Europa de a salva 
o ordine pe care evoluţia pare să o condamne, şi în acelaşi timp 
al ciocnirii naţionalismelor, forme de exaltare exagerată şi 
şovină a spiritului naţional? 

Nu este surprinzător că în aceste condiţii se poate constata 
că, ultimii susţinători ai Vechiului Regim fiind învinşi, Europa din 
1920 încearcă să se  redefinească în jurul principiului 
naționalităților. Oare Europa naționalităților, care se naşte în 
acest moment, va fi mai viabilă decât cea a Vechiului Regim 
restaurat după 1815? Pe aceasta se mizează în perioada care 
începe imediat după Primul Război Mondial. 

Triumful naționalităților înseamnă oare sfârşitul tentativelor 
de organizare a continentului? „Armonia europeană“ instaurată 
de Congresul de la Viena s-a născut moartă? Ar însemna să 
uităm că, de-a lungul secolului, paralel cu afirmarea 
particularismelor naţionale, s-a conturat şi o dorinţă de 
colaborare între state, bazată pe conştientizarea existenţei unor 
răspunderi reciproce şi a unor interese comune. De la 
congresele europene din timpul Sfintei Alianțe la cele care, după 
fiecare criză, reunesc plenipotenţiarii marilor puteri pentru a 
încerca să găsească soluţii acceptabile pentru toţi, ideea de 
armonie europeană nu a dispărut niciun moment. Şi chiar dacă, 
imediat după conflict, ideea organizării lumii pare să o învingă 
pe cea a organizării europene, subliniindu-se astfel pierderea 
influenţei pe care a exercitat-o bătrânul continent, Europa 
continuă să joace rolul cheie în tratatele din 1919, aşa cum ea 
va deveni şi cheia de boltă a Societăţii Naţiunilor, care ia 
naştere din aceste tratate. În mod discret, în umbra unei 
afirmări a naţiunilor care ocupă prim-planul scenei, ideea unei 
Europe bine organizate nu încetează să-şi croiască drum. 


Istoria Europei, o istorie între fracturi şi convergențe: 
migrații de popoare, războaie şi alianţe între state, cur- 
ente religioase, culturale sau artistice şi mutații eco- 
nomice. Cele cinci volume ale /sforiei Europei expun cu 
claritate o istorie comună, marcată de diviziuni, obsedată 
de ideea unității. 


Din cuprins: 

Cuvânt înainte 


În aparenţă, tratatele care pun capăt Primului Război Mondial 
pecetluiesc definitiv soarta continentului european. Pe ruinele 
imperiilor autoritare şi autocratice, democraţia pare să se 
instaureze peste tot, fie sub forma republicii după modelul 
francez, fie a monarhiei constituţionale după modelul englez. 

În realitate, războiul a introdus în Europa fermenţii 
dezechilibrului care fac ca ruperea de universul acelei Belle 
Epoque să fie mult mai profundă şi definitivă decât şi-o 
închipuiau europenii. Mutaţiile de ordin economic, politic, 
instituţional, mental şi chiar estetic, provocate de marile 
traumatisme din 1914-1918, vor cântări greu în evoluţia 
continentului. 

Acestea acţionează mai întâi prin deprecierea modelului de 
democraţie liberală, căreia i se opune curând o nouă formă de 
stat autoritar apărut din noile realităţi, „statul totalitar“?. În 
varianta sa comunistă sau fascistă, acesta se dezvoltă profitând 
de crizele care zguduie Europa şi care pentru multă lume 
reprezintă o moştenire a primului conflict mondial. Ambele 
pretinzând că se trag din democraţia liberală, provocând în 
schimb puternice mişcări care se opun pericolului pe care ele îl 
reprezintă, comunismul şi fascismul?! duc între cele două 
războaie o luptă îndârjită unul împotriva celuilalt. Dar principala 
victimă a înfruntării dintre ele este democraţia aflată în regres, 
considerată drept un regim vlăguit şi învechit, depăşit de noile 
probleme pe care le ridică continentul. lar înlocuirea sa pare să 
şi-o asume un fascism care, în mod hotărât, are vântul în pupă. 
Nimic nu pare să se opună ascensiunii nazismului hitlerist, în 
ciuda tratatelor şi principiilor de drept, întreprinde la sfârşitul 
anilor treizeci cucerirea unui întreg continent supus curând 
asprimii şi atrocităţii impasibile ale unei „noi ordini“ bazate pe 
rasism, apoi pe genocidul „raselor inferioare“. Incă o dată, 
realizarea unificării continentului european trece printr-o 
cucerire hegemonică ce impune o dominație necruțătoare care 
are la bază îmbinarea tehnicii moderne cu întoarcerea la 
barbarie. 

Pentru a scoate Europa din coşmar, nu va fi nevoie de nimic 
altceva decât de un al doilea război mondial. Dar cu ce preţ! In 


1945, ţările europene încetează să mai fie actorii principali ai 
istoriei şi nu vor mai reprezenta decât o miză în înfruntarea 
dintre marile puteri învingătoare şi dintre regimurile pe care 
acestea le susţin. Conflictul dintre democraţiile liberale şi 
fascism este înlocuit cu cel dintre democraţiile liberale şi 
comunism, iar timp de o jumătate de secol, înfruntarea dintre 
cele două sisteme situată chiar în inima continentului, opune 
Europa Occidentală devenită anexa Statelor Unite, Europei 
Orientale, vasală a „marelui frate“ sovietic, putere jumătate 
europeană, jumătate asiatică. Şi acest conflict dintre blocuri, 
chiar dacă nu devine niciodată militar, timp de 45 de ani, va 
pune faţă în faţă într-o înfruntare nemiloasă sisteme economice, 
proiecte sociale, concepţii despre lume şi chiar culturi 
antagonice. Este adevărat că mecanismul implacabil al 
confruntării dintre cele două Europe tinde să mai slăbească 
după anii cincizeci. In timp ce europenii din Vest încep o lentă şi 
anevoioasă evoluţie spre o unificare benevolă şi progresivă, 
tările din Europa de Est, aparent supuse unui sistem rigid şi 
imuabil, operează treptat o metamorfoză secretă dar foarte 
concretă. 

Şi va trebui să aşteptăm anii 1989-1991 pentru ca sfârşitul 
acestei confruntări istorice, al cărei teatru a fost Europa, să 
înceapă să se contureze. După ce a pierdut războiul economic 
declarat liberalismului, blocul comunist suferă o brutală 
dezintegrare, o prăbuşire în lanţ a regimurilor care, de aproape 
o jumătate de secol, se mențineau prin forţă, punând în 
evidenţă pasionanta problemă a destinului unui continent din 
nou stăpân pe viitorul său, văzut pentru prima dată în istorie, ca 
unul organizat în jurul aceloraşi valori. 

N Sfârşitul primului război mondial pecetluieşte 
victoria aparentă a principiilor liberale. În realitate, pe 
plan politic ca şi pe cel economic, conflictul s-a derulat 
cu preţul unor renunțări permanente la aceste idealuri. 


MN În Rusia, paralizarea economică a ţării, 
autoritarismul lipsit de competență al guvernării şi 
suferințele populației provoacă o mişcare revoluționară 
care va duce la prăbuşirea ţarismului în martie 1917. 
Numai că duşmanii săi, liberalii şi socialiştii moderați nu 
vor pune mâna pe moştenirea lăsată de acesta, ci aripa 
extremistă a social-democraţiei ruse, Partidul Bolşevic 
condus de Lenin, care va acapara puterea în urma unei 
lovituri de stat, „revoluţia din octombrie“ (noiembrie 
1917). 


N Rusia va trece timp de patru ani printr-o perioadă de 
război civil şi de intervenţie străină. În timp ce guvernul 
bolşevic instaurează un regim de teroare („comunismul 
războinic“) pentru a face față foametei, răscoalelor 
ţărăneşti şi contrarevoluţționarilor, țările Antantei trimit 
în Rusia un corp expediționar care sprijină ofensivele 
generalilor „albi. Datorită refuzului populaţiei de a-şi 
susține adversarii, a agresivității „Armatei Roşii“ şi a 
dezgustului preşedintelui Wilson de a impune Rusiei 
voința marilor puteri, bolşevicii reuşesc să-şi salveze 
regimul cu preţul unei serioase „amputări“ teritoriale. 


219 „Albii“ - adversarii sau victimele revoluţiei bolşevice („albii“ prin opoziţie 
cu  „roşii“). Războiul civil (1917-1921) va opune bolşevicii („roşii“) 
contrarevoluţionarilor „albi“. Aceştia din urmă, vechi elemente din armata 
ţaristă, circa 500.000 de oameni, se constituie în armate în Ucraina, Siberia, 
Ţările Baltice. Ei sunt susținuți, contra „roşilor“, de către ţările Antantei care 
se tem de contaminarea comunistă (cf. Guy Hermet, /storia națiunilor şi a 
naționalismului în Europa, laşi, Institutul European, 1997, p. 197-198; Paul 
Wagret, op. cit., p. 121). 


MN Internationala a Ill-a, fondată la Moscova în 1919, 
încurajează şi canalizează tulburările şi revoltele care 
zguduie Germania şi Ungaria, grevele şi manifestațiile 
care frământă Franţa şi Italia. Curând, în diferite ţări 
europene işi fac apariţia partide comuniste care işi 
însuşesc strategia sovietelor. Cu toate acestea, proiectul 
unei Europe bolşevice, imaginat de Lenin, nu va avea 
niciun viitor. Revolta spartachiană”* din Germania este 
înecată în sânge de „Corpurile militare franceze“. In 
Ungaria, românii”?! zdrobesc „Republica consiliilor“ a lui 
Bela Kun. Guvernele reprimă cu eficacitate grevele 
revoluționare din ţările Europei Occidentale. Un „cordon 
sanitar“ format din state tampon izolează Rusia 
Sovietică de restul Europei. 


Tratatele din 1919-1920 confirmau noile raporturi de forțe din 
Europa şi desemnau o nouă hartă politică a bătrânului 
continent, care corespundea mai bine decât în trecut repartizării 
naționalităților şi revendicărilor identitare ale popoarelor, dar nu 
aduceau nicio soluție la profunda zdruncinare a structurilor 
(economice, sociale, politice, instituționale) pe care războiul le 
provocase sau le accelerase. 

Începând din 1815, Europa s-a confruntat cu problema 
complexă a realizării idealurilor promovate de Revoluția 
franceză. În chestiunea naționalităților??, Conferinţa de Pace 
tocmai venise cu o soluție care, susceptibilă de modificări de 
detaliu, putea în mare să apară ca definitivă. Dar nimeni nu s-a 
preocupat în mod serios să stabilească „conținutul“ noii Europe. 
La prima vedere, lucrurile păreau destul de simple. 

Secolul al XIX-lea fusese marcat de înfruntarea dintre 
absolutism şi liberalism. În acest conflict care le-a pus față în 
faţă, Imperiile centrale au jucat rolul de campioane ale 
autorităţii „legislative“, iar puterile aliate pe cel al port- 
drapelului libertăţii, deşi până în 1917, prezenţa Rusiei în tabăra 
ţărilor Antantei a alterat puţin această frumoasă dihotomie în 
alb-negru. Astfel încât, înfrângerea austro-germană este urmată 
de un val de mişcări revoluţionare care răstoarnă dinastiile 
autoritare şi pun în locul lor republicile şi monarhiile 
parlamentare. Wilhelm al II-lea este alungat din Germania, Carol 


| din Viena şi din Budapesta, în timp ce în noile state care s-au 
constituit pe ruinele dublei monarhii, se instaurează republici 
care imită modelul occidental. Aşa se întâmplă în Cehoslovacia 
cu Masaryk şi Benes, sau în Polonia cu Pilsudski. Serbia 
furnizează lugoslaviei un rege, dar de la bun început, această 
monarhie respinge orice apropiere de absolutism. 

Or, chiar în momentul când idealismul wilsonian şi influenţa 
marilor democraţii occidentale dau Europei instituţii liberale, 
liberalismul însuşi este repus în discuţie atât pe plan politic cât 
şi economic. lar acest lucru se întâmplă chiar în ţările unde 
acesta a triumfat cel mai devreme şi în modul cel mai complet. 

Susţinătoare ale liberalismului economic, conceput de filozofii 
secolului al XVIII-lea şi pus în practică în secolul al XIX-lea de 
burghezia din lumea afacerilor, statele occidentale s-au văzut 
constrânse de război să reglementeze iniţiativa privată şi prin 
intermediul agenţiilor, comitetelor şi comisiilor diverse să preia 
conducerea efectivă a economiei. Importurile şi exporturile sunt 
controlate de stat care fixează taxele pe articolele de consum şi 
stabileşte nivelul salariilor. Tot statul este cel care 
reglementează locurile de muncă, rechiziţionează mijloacele de 
transport, supraveghează agricultura de care depinde 
aprovizionarea cu alimente şi subvenţionează industriile 
indispensabile apărării naţionale. Astfel, o mare parte a 
activităţilor economice trece sub controlul efectiv, dacă nu chiar 
sub autoritatea instituţiilor publice. 

Aceleaşi deturnări de la liberalism se produc şi în plan politic. 
Partizani confirmaţi ai libertăţilor cetăţeneşti şi ai respectării 
drepturilor omului, conducătorii  democraţiilor occidentale 
trebuie să accepte evidența faptului că libertatea absolută nu se 
prea împacă cu exigenţele unui război total care cere o 
mobilizare generală atât pe front cât şi în spatele acestuia. 

Pericolele la care sunt supuse secretele de stat prin practicile 
democraţiei parlamentare plasează la loc de cinste principiile 
politicii secrete şi existenţa unui domeniu rezervat care scapă 
de sub controlul parlamentului. Imposibilitatea de a tolera 
exprimarea opiniilor pacifiste, considerate  „defetiste“ şi 
asimilate adesea cu trădarea, într-un moment în care se cer 
populațiilor sacrificii imense, face ca echipa de conducători să 
limiteze anumite libertăţi cum ar fi de exemplu dreptul la 


asociere sau libertatea presei. 

Practic, războiul este câştigat de nişte guverne care îşi 
proclamă ataşamentul faţă de principiile liberale, dar care în 
realitate aplică un sistem de economie dirijată şi o dictatură 
militară. Aceasta înseamnă recunoaşterea incapacității 
democraţiilor parlamentare de a depăşi perioadele de criză, iar 
acest exemplu nu va fi dat uitării. Preocuparea pentru 
eficacitate va face ca în Europa să înflorească regimurile 
dictatoriale, în timp ce dificultăţile momentului vor duce la 
eşuarea structurilor care ar fi trebuit să fie consolidate în 1919- 
1920. 

Mai gravă este însă criticarea liberalismului de către 
doctrinele socialiste, în măsura în care aceasta nu constituie 
numai o alterare ocazională a unui principiu recunoscut oficial, 
ci o respingere totală a fundamentelor sistemului. La sfârşitul 
secolului al XIX-lea, doctrina lui Marx a sfârşit prin a învinge 
celelalte teorii socialiste. Aceasta prevede distrugerea societăţii 
capitaliste şi instaurarea unei puteri proletare care îşi va 
exercita dictatura până în momentul în care orice urmă a ordinii 
burgheze va dispărea şi va fi posibilă construirea unei „societăţi 
fără clase sociale“. 

Socialiştii îşi pun mari speranţe în conflictul care se 
declanşează în 1914 şi în care mulţi dintre ei văd o manifestare 
a „contradicţiilor interne ale capitalismului“. Dar ei estimează, în 
general, că revoluţia va izbucni în ţara cea mai industrializată 
din Europa continentală, adică în Germania. Or, spre marea 
surpriză generală, procesul revoluţionar începe la începutul 
anului 1917, în arhaicul Imperiu al țarilor. 


Prăbuşirea regimului țarist 


Stat aproape în exclusivitate rural, Rusia nu pare defel să se 
preteze dezvoltării unei mişcări revoluţionare. Industrializarea, 
care a demarat începând din anii 1880, este departe de a fi 
terminată şi rămâne tributară capitalului străin. Apoi, nu a avut 
timp să creeze o burghezie la fel de numeroasă şi de bogată ca 
cea din ţările Europei Occidentale în ajunul Revoluţiei franceze. 
Clasa muncitoare este şi ea puţin numeroasă - nu mai mult de 
trei milioane de muncitori dintre care mulţi sunt foşti ţărani 
proaspăt transferați din mediul lor de origine - dar din cauza 
extremei concentrări a tinerei industrii ruseşti, aceasta este 
grupată în câteva oraşe (Petrograd, Moscova, Odessa) unde se 
află întreprinderi de mari dimensiuni. Adăugând şi condiţiile de 
viaţă foarte grele - salarii mici, ziua de lucru de unsprezece şi 
douăsprezece ore etc. - toate acestea explică marea 
receptivitate a acestui proletariat industrial la principiile 
propagandei revoluţionare. 

Opoziția politică este de orientări foarte diferite. Nobilimea 
liberală care ar vrea să controleze îndeaproape regimul tarist, 
burghezia reunită în Partidul Constituţional Democrat, care 
doreşte o evoluţie a regimului către un parlamentarism de tip 
occidental, socialiştii, divizați în „socialişti-revoluţionari“ care 
promit ţăranilor confiscarea marilor domenii şi în „social- 
democrați“, care se sprijină mai mult pe proletariat, dar care 
sunt ei înşişi împărţiţi în „menşevici“ şi „bolşevici“22. 

Refuzul categoric al guvernării ţariste de a face nişte reforme 
a dat deja naştere, aşa cum am văzut, unor mişcări 
revoluţionare ca cea din 1905, reprimată cu duritate de armată, 
dar care s-au terminat cu un început de liberalizare, abandonat 
însă curând de Nicolae al Il-lea. Din multe puncte de vedere, se 
poate considera că motivul pentru care acesta din urmă şi-a 
aruncat ţara în războiul din 1914 a fost perspectiva de a o lua 
înaintea ridicării forţelor contestatare. Numai că, în loc să 


223 „Menşevici“ şi „bolşevici“. În 1903, socialiştii ruşi s-au scindat în două 
ramuri: „menşevicii“ („minoritari“), ce refuză să-l urmeze pe Lenin şi 
„bolşevicii“ („majoritari“).  Menşevicii erau partizani ai unei acţiuni 
progresive, în timp ce bolşevicii tind spre o acţiune revoluţionară violentă (cf. 
Paul Wagret, op. cit., p. 40, 118; S. Berstein, P. Milza (sous la direction de), 
Histoire du XX-e siecle, Paris, Hatier, 1984, p. 57). 


rezolve problemele guvernării, conflictul european le-a agravat. 
In 1914, Rusia nu atinsese un nivel de dezvoltare care să-i 
permită să facă faţă unui război industrial de lungă durată. 
Lipseau mâna de lucru şi mijloacele de transport, producţia se 
menținea cu greutate şi nu putea furniza armatei cantităţile 
suficiente de arme moderne, de muniții şi de alimente, care îi 
sunt necesare. Penuria de bunuri de larg consum şi finanţarea 
operaţiunilor de război provoacă o creştere vertiginoasă a 
preţurilor, în timp ce salariile nu cresc decât foarte încet. 
Rezultatul este un val de greve care se amplifică din toamna lui 
1916 şi care antrenează curând mai mult de 200.000 de 
muncitori. 

În sfârşit, în 1916, situaţia militară devine şi ea catastrofală. 
Prost echipați, prost comandaţi, adesea înfometați, soldaţii ruşi 
au fost aruncaţi fără menajamente în ofensive disperate, care 
au nimicit un număr mare de oameni (la începutul lui 1917 
existau deja 3 milioane de morţi). Astfel, moralul trupelor tinde 
să scadă în mod îngrijorător. Oamenii dezertează cu sutele de 
mii, trec de partea duşmanului sau se automutilează pentru a 
nu se mai întoarce pe front. Mulţi voiau o pace cu orice preţ care 
să le pună capăt suferințelor. 

Criza politică capătă un caracter acut la sfârşitul anului 1916. 
„Sfânta unire“ este repusă în discuţie, cu atât mai mult cu cât 
ţarul, care a pus mâna pe comanda armatei, şi care practic nu 
mai părăseşte Cartierul General, face numai gafe. În lipsa lui, la 
Curte domină clica împărătesei, o prinţesă de origine germană 
care dispreţuieşte poporul rus şi care favorizează influenţa tot 
mai mare a mediilor germanofile. Opinia publică este indignată 
de corupţia care domină în mediile conducătoare, dar mai ales 
de dictatura pe care o exercită asupra Curţii favoritul Rasputin, 
un vindecător aventurier care profită din plin de influenţa pe 
care o are asupra familiei imperiale şi care de altfel va fi 
asasinat de apropiații ţarului în decembrie 1916. Dar mai ales, 
burghezia şi nobilimea liberală îi reproşează ţarului că profitând 
de război, reinstaurează puţin câte puţin absolutismul. Acestea 
ar vrea să acţioneze înainte ca situaţia să devină favorabilă 
partizanilor unei revoluţii sociale. 

Temându-se de mişcările muncitoreşti, ţarul dă ordin să se 
închidă uzinele care nu lucrează pentru război. Încet, încet, 


economia este paralizată. Ţăranii îşi stochează recoltele ceea ce 
face să apară spectrul foametei în centrele urbane. Cozile ce se 
formează la uşile brutăriilor devin un periculos ferment de 
revoltă. Pe 8 martie 1917 (23 februarie în calendarul rusesc care 
este în urmă cu 13 zile faţă de al nostru), insurecția începe cu 
jefuirea câtorva brutării din Petrograd, oraş lipsit de trei luni de 
pâine şi combustibil. Ca de obicei, guvernul ripostează trimițând 
trupe. Pe 10 martie izbucneşte o grevă generală condusă de 
socialişti. Armata trimisă să înăbuşe greva trece de partea 
mulţimii, iar soldaţii trag în ofiţeri. Unii miniştri sunt arestaţi. 
Ţarul, întors de pe front, încearcă să ajungă la palat, în timp ce 
în marile oraşe se constituie consilii ale muncitorilor şi soldaţilor, 
numite „soviete“. El este arestat de soldaţi şi pe 15 martie 
sfârşeşte prin a abdica în favoarea fratelui său, marele duce 
Mihail. 


De la „zilele din februarie“ la „Revoluţia din Octombrie“ 


Imediat după zilele revoluționare care au provocat 
răsturnarea lui Nicolae al II-lea, puterea este preluată teoretic 
de un guvern provizoriu - Comitetul Executiv al Dumei - în care 
sunt cuprinşi deputaţi liberali sau socialiştii moderați, prinţul 
Lvov, istoricul Miliukov, socialistul moderat Kerenski, dornic să 
păstreze cuceririle revoluţiei burgheze şi să continue războiul. În 

Delimitare a terenurilor de către marii proprietari, favorizând o 


exploatare mai raţională a domeniilor, dar în acelaşi timp suprimând 
practicile comunitare care le permiteau  modeştilor exploataţi să 
supravieţuiască, (n.a.). 

212 Autorii vorbesc despre „diaspora“ europeană, împrumutând un termen 
utilizat riguros doar în legătură cu răspândirea evreilor în lume după 
dărâmarea templului din lerusalim. În sens larg, exod, colonizare. Acest 
destin al europenilor din afara Europei trebuie, cred, legat de vocaţia 
oamenilor bătrânului continent de a descoperi noi orizonturi, de a-şi exporta 
propriile valori, de a cuceri şi supune, de a-şi căuta fericirea departe de casă. 
Vezi, în acest sens, Joseph Mitsuo Kitagawa, Bucureşti, Humanitas, 199, p. 
219. 


Pogromurile din România, grave şi de nejustificat, se pot, totuşi, număra 
pe degete. Sunt de amintit cel de la laşi din 1940 şi lichidarea evreilor din 
Basarabia de către administraţia antonesciană în Transnistria. În al doilea caz 
e vorba însă mai curând despre execuţii abuzive ordonate de autorităţi, 
decât de un pogrom în adevăratul sens al cuvântului. Ar mai fi de amintit şi 
pogromurile cărora le-au căzut victime evreii din Transilvania de nord, după 
1940. Deşi acestea s-au datorat horthyştilor, ele sunt adeseori puse, dintr-o 
regretabilă greşeală, tot pe seama României. 

215 Scoala Secesiunii e o sintagmă care se referă la stilul Secession (în 
Austria), numit şi Jugendstil (în Germania), Art Noveau (Franţa), Modern Style 
(în Anglia), Stil Liberty (în Italia) s.a. E vorba de o „Mişcare artistică marcând 
sfârşitul secolului al XIX-lea şi începutul secolului al XX-lea (1890-1910)“, cf. 
Constantin Prut, Dicţionar de artă modernă, Bucureşti, Ed. Albatros, 1982, p. 
422-424. Stil caracterizat de ornamentaţia florală ori linear-geometrică, 
prezent şi în arhitectura oraşelor din vestul României (Timişoara, Arad, 
Oradea, Cluj, Satu Mare). Vezi pentru atmosfera care a generat această 
mişcare artistică şi Michael Pollak, Viena 1900. O identitate rănită, laşi, Ed. 
Polirom, 1998; Carl E. Schorske, Viena fin-de-siecle. Politică şi cultură, laşi, 
Ed. Polirom, 1998; Allan Janik, Stephen Toulmin, Viena lui Wittgenstein, 
Bucureşti, Ed. Humanitas, 1998, p. 87-116. 

217 „Statul-totalitar“. Este acceptat ca „totalitar“ un stat care înţelege să 
supună autorităţii sale toate forţele naţiunii. Totalitarismul - fenomen al 
secolului XX -, fie el de dreapta (fascismul) sau de stânga (comunismul), are 


realitate există o concurenţă între acest guvern de drept şi 
sovietul deputaţilor muncitori şi soldaţi din Petrograd în care 
menşevicii şi socialiştii revoluționari sunt în majoritate şi care 
are sprijinul maselor care au făcut revoluţia. Sub presiunea 
acestora din urmă, în timp ce marele duce Mihail refuză 
coroana, guvernul provizoriu va adopta câteva timide măsuri 
liberale, dar refuză să satisfacă cele două revendicări principale 
ale poporului: pacea imediată şi împărţirea pământurilor care, 
de altfel, se face deja, în mod spontan şi foarte brutal şi aceasta 
cu asentimentul bolşevicilor minoritari în soviete, dar care, 


un cult pentru stat: „totul în stat, nimic contra statului, nimic în afara 
statului“. State totalitare au fost, prin excelenţă Italia mussoliniană, 
Germania hitleristă şi URSS. Exemplele pot continua, însă ne-am oprit doar la 
aceste trei state, întrucât ele sunt primele care introduc regimuri totalitare. O 
definiţie a acestei sintagme o dă Benito Mussolini, întemeietorul fascismului: 
„Baza doctrinei fasciste este concepţia despre Stat, despre esenţa sa, despre 
obligaţiile sale, despre scopurile sale. Pentru fascism, statul este un absolut, 
în raport cu care individul şi grupurile constituie relativul. Indivizi şi grupuri 
pot fi „concepuţi“ în măsura în care fac parte din stat. În afara statului care 
amalgamează clasele într-un singur bloc economic şi moral, nu există nici 
grupuri, nici partide, nici sindicate, nici asociaţii. Statul fascist rezumă toate 
formele de viaţă ale omului. El este o regulă interioară, o disciplină totală; el 
influenţează, deopotrivă voinţa şi inteligenţa“ (cf. Benito Mussolini, La 
doctrine du fascisme, 1932, apud Paul Wagret, Histoire, Editions Casteilla, 
Paris, 1988, p. 131. Pentru detalii privind fenomenul totalitar vezi: |. 
Ciupercă, Totalitarismul fenomen al secolului XX, laşi, Ed. Universităţii „Al. |. 
Cuza", 1995; Tzvetan Todorov, Confruntarea cu extrema. Victime şi torționari 
în secolul XX, Bucureşti, Humanitas, 1996; Vladimir Tismăneanu, Noaptea 
totalitară: crepusculul ideologiilor radicale în Europa de Est, Bucureşti, 1995; 
lon Solacolu, Marea farsă a secolului: fascismul bolşevic; o discuţie despre 
stânga şi dreapta politică, Bucureşti, Ed. All, 1996). 

Comunism - doctrină totalitară ce se bazează pe principiile marxist- 


leniniste. Eveniment capital în istoria secolului XX, Revoluţia rusă din 1917 
permite, pentru prima dată, aplicarea într-un stat a principiilor marxist- 
leniniste. Noua Rusie devine socialistă, care a fost o fază tranzitorie către 
societatea comunistă (vezi în acest sens: Nicolai Berdiaev, Originile şi sensul 
comunismului rus, Cluj Napoca, Ed. Dacia, 1994; François Furet, Trecutul unei 
iluzii. Eseu despre ideea comunistă în secolul XX, Bucureşti, Humanitas, 
1996; Karl Marx şi Friedrich Engels, Manifestul Partidului Comunist, Ediţie 
îngrijită de Cristian Preda, Bucureşti, Nemira, 1998). 


Fascism. Originile doctrinei fasciste nu sunt încă bine definite. Fascismul vine 
de la fascie, fascii, termen ce desemnează asociaţiile vechilor combatanți, 


pentru a-şi asigura sprijinul ţărănimii, acceptă pentru moment 
să renunţe provizoriu la programul lor de colectivizare. 

Devenit şeful aripii revoluţionare al Partidului Muncitoresc 
Social-Democrat, apoi fondatorul Partidului Bolşevic, Lenin era în 
exil în Elveţia în timpul revoluţiei din februarie. În aprilie el se 
întoarce în Rusia după ce a traversat Germania şi expune 
imediat în „Pravda“? faimoasele „teze din aprilie“: pacea, 
împărţirea pământurilor ţăranilor, puterea în mâinile sovietelor. 
Impulsionaţi de el, bolşevicii fac progrese rapide. Numărul lor 


formate la 13 martie 1919 de către Benito Mussolini sub numele de „Fasciile 
italiene de luptă“. Pe lângă faptul că Mussolini împrumută idei ale 
gânditorilor de la sfârşitul secolului al XIX-lea (Nietzsche, Bergson), idei ce se 
referă la raţionalism, valorificarea instinctului, exaltarea forţei şi a violenţei, 
el mai este inspirat şi de antichitatea romană şi „Risorgimento“ din secolul al 
XIX-lea. În antichitatea romană, lictorii, garda magistraţilor mari ai Romei, 
purtau pe umăr fascii - un mănunchi de nuiele cu o secure la mijloc. Acesta 
era simbolul puterii supreme (imperium). Fasciile devin emblema regimului 
mussolian. „Cămăşile negre“ (trupele de şoc) evocă, ele însele „cămăşile 
roşii“ ale partizanilor lui Garibaldi. 

Trebuie făcută distincţie între fascism-mişcare şi fascism-regim. Fascismul 
născut în Italia, unde ideologia inspiră o fracțiune politică, devine sistem de 
guvernământ. Mussolini a oferit modelul tuturor „regimurilor-forte“ ce se 
instalează în Europa după primul război mondial, din Portugalia până în 
Polonia şi Balcani (cf. Paul Wagret, op. cit., p. 131; vezi şi Mark Robson, /tal/ia: 
liberalism şi fascism, 1870-1945, Bucureşti, Ed. All, 1997). 

220 „Spartachiştii“ - socialişti revoluționari germani, care publică în 1916 texte 
de propagandă pacifistă, semnate „Spartakus“ (de la Spartacus, 
conducătorul revoltei sclavilor împotriva Romei din 73 î. Hr., care devine 
simbolul libertăţii). Liga Spartakistă se transformă la 31 decembrie 1918 în 
Partid Comunist German (cf. Guy Hermet, op. cit., p. 217). 

%1 Intervenţia românilor în Ungaria a avut loc în două etape: în aprilie-mai 
1919, când armata română atinge Tisa şi august-noiembrie 1919 când este 
ocupată Budapesta. Explicaţia pentru această intervenţie a fost aceea de a-i 
împinge pe maghiari dincolo de frontiera promisă de Aliați românilor, prin 
Convenţia politică din 1916. Armistițiul româno-maghiar nu permisese 
ocuparea frontierei respective. Această „omisiune“ le oferise lui Karolyi şi lui 
Bela Kun ocazia de a devasta regiunile locuite de români. Această intervenţie 
nu a schimbat decizia Conferinţei de Pace de la Paris, Transilvania fiind 
atribuită României, însă noua frontieră era mai mică decât cea promisă de 
Convenţia politică din 1916 (cf. Sherman David Spector, România la 
Conferința de Pace de la Paris, laşi, Institutul European, 1995, p. 134-149; 
Frederic C. Nanu, Politica externă a României (1919-1933), laşi, Institutul 
European, 1993, p. 65-66 şi p. 71-72. 

222 Problema naționalităților, discutată îndelung la Conferinţa de Pace de la 
Paris din 1919-1920, în cadrul a 72 de reuniuni bazate pe consiliile celor 58 


creşte curând la mai mult de 100.000 şi încep să aibă un rol 
determinat în anumite soviete şi în rândurile echipajelor flotei, 
staționată la Cronstadt. Ei sunt avantajaţi de eşecurile şi de 
divizarea adversarilor lor. 

În luna iunie, ministrul de război, Kerenski, omul forte al 
guvernului provizoriu, vrea să impună prin atac „o pace fără 
datorii de război şi fără anexări“ al cărei partizan este. Dar 
soldaţii, aţâţaţi de propaganda bolşevică exercitată de sovietele 
soldaţilor, refuză să-l urmeze. Profitând de acest eşec, 
conducătorii revoluționari adunaţi în jurul lui Lenin încearcă în 
iulie să exploateze revoltele declanşate la Petrograd, pentru a 
pune mâna pe putere. Intervenţia trupelor de cazaci salvează 
guvernul provizoriu şi îl obligă pe Lenin şi pe prietenii săi să se 
exileze în Finlanda. Devenit şef al guvernului, Kerenski se 
confruntă imediat cu un dublu pericol: la dreapta, tentativa 
contrarevoluţionară din luna septembrie a generalului Kornilov 
şi zdrobită de o revoltă populară, iar la stânga, succesele 
bolşevicilor care au luat parte activ la lupta împotriva puciului. 

Abandonat de toţi, şeful guvernului provizoriu nu vede 
salvarea decât în alegerea unei Adunări Constituante care ar 
permite poporului să se exprime, ar crea un regim parlamentar 
şi ar scoate în evidenţă caracterul minoritar al Partidului 
Bolşevic, pe care îl consideră pe drept cuvânt principalul său 
adversar. Dar Lenin i-o va lua înainte. 

Din Finlanda, unde s-a refugiat, acesta pregăteşte acţiunea de 
forţă împotriva lui Kerenski. Pentru a o duce la bun sfârşit, el se 
foloseşte în Rusia de un locotenent omniprezent, Leonid Troțki 
care s-a desprins de puţin timp de menşevici pentru a intra în 
rândurile formaţiei revoluţionare. Troțki introduce în soviete 
numeroşi bolşevici, creează o miliţie populară, „Gărzile roşii“, şi 
devine preşedintele sovietului din Petrograd. In acelaşi timp, 


de subcomitete de experţi, a rămas nerezolvată. Proiectul de democratizare 
anunţat de Aliați, în timpul primului război mondial, va cădea din motive 
legate direct de reîmpărţirea teritorială şi etnică. Conferinţa de Pace a 
modificat esenţial harta politică a Europei. Această schimbare şi pretenţia de 
a se realiza o mai mare coincidenţă între stat şi naţionalitate au agravat şi 
mai mult frustrările naţionaliste (cf. Guy Hermet, /storia națiunilor şi a 
naționalismului în Europa, laşi, Ed. Institutul European, p. 235-242). 

224 „Pravda“ - ziar muncitoresc fondat în 1912 de către social-democraţii ruşi. 
Cuvântul semnifică în rusă „Adevărul“ sau „Justiţia“. 


Comitetul Central al partidului trimite reprezentanţi în misiune 
în întreaga Rusie, în Finlanda, pe frontul din Urali şi în bazinul 
Doneţului pentru a stabili legături cu sovietele locale. În ceea 
ce-l priveşte, Kerenski, care crede că este încă stăpân pe 
situaţie, se declară hotărât să termine cu bolşevicii. El masează 
trupe în jurul capitalei şi în regiunea Moscovei şi interzice ziarele 
bolşevice. Acesta este semnalul atacului. Pe 5 noiembrie 1917 
(23 octombrie în calendarul rusesc), Lenin, care s-a întors 
clandestin din Finlanda, determină Comitetul Central al 
partidului să adopte hotărârea insurecției. 

Aceasta se desfăşoară cu o repeziciune fulgerătoare. În 
noaptea de 6 spre 7 noiembrie, gărzile roşii şi soldaţii, care au 
trecut de partea revoluţiei, pun mâna pe toate punctele 
strategice din Petrograd, fără să întâmpine nicio rezistenţă. A 
doua zi, Palatul de larnă, sediu al guvernului, este ocupat. În 
timp ce Kerenski fuge, Congresul sovietelor, în care bolşevicii 
sunt acum majoritari, pune mâna pe putere şi desemnează un 
Consiliu al Comisarilor Poporului prezidat de Lenin, avându-l pe 
Troțki la Afacerile Externe şi pe Stalin în Ministerul 
Naţionalităţilor. 


Războiul civil şi războiul de intervenţie 


Noul guvern ia imediat o serie de măsuri revoluţionare menite 
să apropie regimul de masele populare. Acestea sunt „decretele 
din noiembrie“: decretul asupra păcii, decretul asupra 
pământului (împărţit ţăranilor „fără nicio amânare şi fără nicio 
despăgubire“), decretul asupra întreprinderilor care trec sub 
controlul muncitorilor şi decretul asupra naţionaliştilor cărora li 
se recunoaşte egalitatea şi suveranitatea. 

Dar situaţia rămâne gravă. Pacea de la Brest-Litovsk, 
încheiată în martie 1918, pune capăt războiului în condiţii foarte 
dure pentru fostul Imperiu țarist care pierde în primul rând 
Ucraina şi Ţările Baltice. Căzută pradă răscoalelor ţărăneşti, 
jefuirii uzinelor şi foametei, ţara este asaltată în curând de 
atacurile contrarevoluţiei. Pentru a face faţă acestor ameninţări 
şi pentru a încerca să salveze revoluţia, noul regim adoptă o 
serie de măsuri excepţionale: „comunismul militar“. 

Pentru a aproviziona oraşele, Lenin îi atacă pe ţăranii bogaţi, 
Kulaci, care fac speculă cu grâu. El restabileşte prin teroare 
ordinea politică instituind comisii extraordinare, o miliţie 
politică, CEKA?” şi înmulţind arestările şi execuțiile rapide (în 
iulie 1918 are loc execuţia familiei imperiale). În acelaşi timp, 
Constituţia din 1918 creează o republică federală care conferă 
puterea unui Congres panrusesc al sovietelor, ales prin sufragiu 
universal, care numeşte Comitetul Executiv şi Consiliul 
Comisarilor Poporului. 

Considerând pacea separată semnată de bolşevici drept o 
trădare şi temându-se de contaminarea revoluţiei ruse, Aliaţii - 
Franţa, Marea Britanie şi Japonia - îi susţin financiar şi militar pe 
partizanii ţarismului şi începând din 1918, hotărăsc să intervină 
în mod direct pentru a distruge sovietele şi pentru a deschide un 


225 C.E.K.A. („Comisia Extraordinară“) - miliţie politică în URSS între 1917- 
1922, condusă de Dzerjinski. Aceasta va fi înlocuită cu G.P.U. („Administraţia 
Politică de Stat“), care funcţionează între 1922-1934 şi care a fost condusă 
de Menjinski. Între 1934-1946 va fiinţa N.K.V.D. („Comisariatul Afacerilor 
Interne“), condus de Jagoda, apoi de lejov, amândoi executaţi, apoi de Beria. 
Intre 1946-1954 va funcţiona M.G.B. („Ministerul de Securitate“), iar din 1954 
K.G.B. („Serviciile Speciale de Stat“). Acestea sunt miliții politice în URSS, 
care dispun de mari puteri în stat şi care reprimă orice opoziţie sau critică a 
regimului comunist (cf. Paul Wagret, op. cit., p. 121). 


al doilea front în Est. Corpuri expediţionare debarcă la graniţele 
Imperiului țarist: englezi la Arhanghelsk şi la Murmansk, 
japonezi la Vladivostok, francezi la Odessa şi în Transcaucazia. 
Dar ei îşi dau seama foarte repede că sarcina lor este mai 
dificilă decât şi-au imaginat. Fondată şi organizată de Troțki, 
Armata Roşie înfrânge trupele călite în luptă ale Antantei şi pe 
militarii profesionişti din armatele  contrarevoluţionare. 
Populaţia, la care Aliaţii cred că vor putea găsi sprijin, refuză să-i 
ajute pe străini şi chiar când nu este aliată sovietelor, manifestă 
puţin entuziasm când este vorba de a susţine o acţiune care nu 
poate să se termine decât prin revenirea foştilor stăpâni. În 
sfârşit, preşedintelui Wilson îi repugnă această metodă prin care 
se impune brutal unui popor voinţa marilor puteri. De altfel, 
armistițiul din 1918 face ca această intervenţie să rămână fără 
obiect din punctul de vedere al scopurilor militare. 

Rămân caracterul acestui regim, germenii revoluţiei sociale şi 
ai destabilizării pe care acesta îi conţine şi a căror contaminare 
se face deja simțită în întreaga Europă Centrală. Din acest punct 
de vedere, deşi divizați în ceea ce priveşte metoda ce trebuie 
folosită, Aliaţii sunt de acord să distrugă puterea bolşevică. Or, 
ei găsesc în Rusia factori favorabili pe care este doar suficient 
să-i exploateze. Popoarele alogene au devenit independente 
datorită revoluţiei: Ţările Baltice, Polonia, Finlanda nu mai fac 
parte din Imperiu. Armatele „albilor“ acţionează la graniţele 
acestuia şi primesc ajutor financiar şi logistic din Occident. În 
1919, regimul sovietic pare a fi pe punctul de a se prăbuşi, 
asaltat de atacurile conjugate ale adversarilor săi. 

In primăvara lui 1919, amiralul Kolceak, regent de Omsk în 
Siberia, ocupă Caucazul şi se îndreaptă spre Volga cu 150.000 
de oameni. In toamnă, Judenici, plecând din Ţările Baltice cu 
ajutor material englez şi cu soldaţi germani, ameninţă 
Petrogradul. În acelaşi timp, Denikin ocupă Ucraina şi se 
îndreaptă spre Tula, în sudul Moscovei. Bătut de Armata Roşie, 
el trebuie să fugă. Dar resturile armatei sale sunt adunate de 
baronul Wrangel care pune mâna pe bazinul Doneţului. Wrangel 
primeşte sprijinul trupelor poloneze ale lui losif Pilsudski care 
cucereşte Kievul şi vrea să profite de revoluţia rusă pentru a 
anexa noului stat polonez cea mai mare parte a Ucrainei. Numai 
că organizarea, entuziasmul şi disciplina Armatei Roşii, ca şi 


divizarea adversarilor săi, vor provoca curând eşecul acestor 
tentative contrarevoluţionare. Kolceak, înfrânt, trebuie să se 
retragă. La sfârşitul anului 1919 este făcut prizonier şi împuşcat. 
La Petrograd, energia entuziastă a lui Troțki salvează oraşul şi îl 
obligă pe Judenici să se întoarcă în Estonia. In sud, Armata Roşie 
împrăştie trupele lui Wrangel care fuge în Turcia. 

Polonezii sunt şi ei înfrânți. Generalii „roşii“ Tuhacevski şi 
Budieni recuceresc Ucraina şi pornesc o ofensivă care ajunge 
până la porţile Varşoviei. Este nevoie de toată fermitatea lui 
Pilsudski pentru ca armata poloneză, cu ajutorul Franţei, să 
redreseze situaţia în ultimul moment. Generalul Weygand este 
trimis la Varşovia în fruntea unei misiuni militare în rândurile 
căreia se află şi tânărul căpitan de Gaulle. Trupele poloneze 
sunt dotate cu material modern şi în vara lui 1920, sovieticii 
sunt nevoiţi să se retragă. Până la urmă, un tratat semnat în 
1921 permite Poloniei să anexeze o fâşie de aproximativ 150 de 
km, populată cu ucraineni şi cu bieloruşi. 

Astfel, în 1920 apare clar faptul că pe un teritoriu micşorat în 
urma anexărilor şi a mişcărilor de emancipare ale popoarelor 
alogene, ofensiva îndreptată împotriva noului regim a eşuat. 
Pentru prima oară în Europa, vede lumina zilei un stat a cărui 
doctrină îşi are originea în socialism. Şi a fost cât pe ce ca 
revoluţia bolşevică să se extindă pe o mare parte a bătrânului 
continent. 


Valul revoluţionar din Europa 


În 1918, condiţiile par favorabile dezvoltării unei puternice 
mişcări revoluţionare. Europa iese din război ruinată şi plină de 
datorii. Inflaţia şi scumpirea produselor de consum influenţează 
serios situaţia claselor muncitoare. Dacă de pe urma războiului 
au profitat câţiva „noi îmbogăţiţi“, salariaţii, micii rentieri, ţăranii 
săraci suferă din cauza diferenţei tot mai mari dintre preţurile 
care cresc rapid şi veniturile care stagnează sau se măresc dar 
foarte încet. In sfârşit, războiul a consolidat sentimentul de 
egalitate între oameni şi provoacă o ură profundă împotriva 
forţelor conservatoare, dinastii, clase conducătoare, cadre 
superioare ale armatei, considerate responsabile de conflict. 
Stimulat de revoluţia rusă şi de criza economică care urmează 
„boom-ului“ de după război, acest climat revoluţionar se 
perpetuează până în 1921. 

Guvernul bolşevic va încerca să profite de situaţie pentru a 
răspândi revoluţia în întreaga Europă. Lenin consideră de altfel 
că puterea sovietelor nu are şansa de a se menţine decât dacă 
capitalismul se prăbuşeşte acolo unde contrarevoluţionarii ruşi 
au găsit un sprijin. Pentru aceasta, el hotărăşte să creeze în 
martie 1919 o nouă organizaţie menită să înlocuiască 
Internaționala a Il-a care s-a compromis nefăcând nimic pentru a 
împiedica războiul. Ameninţaţi de armatele albilor şi de 
intervenţia marilor puteri, convinşi pe de altă parte că revoluţia 
este gata să cuprindă întreg continentul, bolşevicii aleg ofensiva 
din perspectiva „strategiei pe termen scurt“. Cele 21 de condiţii 
puse de Lenin partidelor socialiste europene pentru ca acestea 
să fie admise în Internaționala a Ill-a, numită Internaționala 
Comunistă sau „Komintern“?? impun acestor organizaţii să se 
transforme în partide de luptă, inspirate de modelul bolşevic şi 
gata să obţină prin forţă cucerirea puterii. Condusă de bolşevicul 
Zinoviev şi instalată la Moscova, Internaționala a lll-a se 
consideră drept statul major al unei armate disciplinate, 
însărcinată să organizeze revoluţia în toate ţările. În realitate, 
creată în plină criză, în lipsa reprezentanţilor marilor organizaţii 
socialiste din Europa Occidentală, Internaționala Comunistă nu 
are caracter reprezentativ. „Secţiile“ naţionale, care sub egida 
sa se dezvoltă cam peste tot, vor trebui să ţină cont în 


strategiile proprii de interesele statului sovietic, devenit „patria 
proletarilor“ şi acest lucru va cântări greu în evoluţia mişcării 
muncitoreşti europene. Aflată în aşteptare, Internaționala va 
încerca să orchestreze mişcările revoluţionare care au început 
să se manifeste înainte de crearea ei. 

In Germania, unde, din cauza blocadei, populaţia a suferit 
privaţiuni foarte grele, începând din noiembrie 1918 izbucneşte 
prima revoluţie. Greve, răscoale au loc în majoritatea oraşelor 
germane unde, după modelul rusesc, s-au constituit „consilii“ 
ale muncitorilor, soldaţilor şi marinarilor. Unul după altul, prinții 
germani au trebuit să abdice, în timp ce la Berlin, unde s-a 
proclamat republica, cancelarul Max von Baden cedează 
puterea social-democratului Ebert. 

Stăpâni pe putere, socialiştii germani sunt totuşi divizați. Cei 
mai numeroşi şi cei mai influenţi sunt social-democraţii 
majoritari. Grupaţi în jurul lui Ebert şi ai lui Scheidemann, ei au 
un număr mare de membri (1 milion în 1919) şi se bucură de 
sprijinul sindicatelor. Ei sunt reformişti, susţinători ai instaurării 
unui regim parlamentar progresist dar ostil „dictaturii 
proletariatului“. Dorind cu orice preţ să bareze drumul spre 
bolşevism ei acceptă să cadă la înţelegere cu armata. Începând 
din 10 noiembrie, se încheie un acord secret între noul cancelar 
şi marele comandament al armatei. 

Mai radicale sunt poziţiile social-democraţilor „independenţi“ 
care în 1917 s-au desprins de majoritari, dar care, deşi se 
declară partizani ai unor reforme profunde (naţionalizări, 
confiscarea marilor domenii), resping metodele violente. În 
sfârşit, în extrema stângă există o grupare cu caracter autentic 
revoluţionar. Aceştia sunt „spartakiştii“ ai căror şefi sunt Karl 
Liebknecht, Rosa Luxemburg şi Clara Zetkin. Ei nu sunt ostili nici 
violenţei revoluţionare, nici dictaturii proletariatului, dar nu sunt 
totuşi de acord în totalitate cu şefii bolşevici, cărora le 
reproşează „centralismul“ şi importanţa minoră pe care o 
acordă „spontanietăţii revoluţionare“, temă de dezbatere care 
în 1904 i-a plasat deja pe Rosa Luxemburg şi pe Lenin pe poziţii 
total opuse. 

Noua guvernare, care are nevoie de armată pentru a înfrânge 
o eventuală ofensivă spartachistă, se abţine să aplice un 
program revoluţionar care până la urmă este respins de marea 


majoritate a germanilor. Aceasta se mulţumeşte să introducă 
sufragiul universal şi ziua de lucru de opt ore şi pregăteşte 
convocarea unei Adunări Constituante, destinată să instaureze 
un regim democratic liberal. 

Germania este acum pradă unor tulburări generalizate dintre 
care cele mai violente au loc în regiunea industrială Ruhr şi în 
Bavaria, unde o Republică comunistă este fondată de Kurt 
Eisner. În ianuarie 1919, spartachiştii, care tocmai se 
constituiseră într-un Partid Comunist (KPD), hotărăsc să înceapă 
ofensiva la Berlin. Ei decretează greva generală şi declanşează 
insurecția armată. 

In Ungaria, unde foametea face ravagii iar ţăranii săraci au 
pus stăpânire pe pământuri, după abdicarea împăratului Carol |, 
puterea este preluată de un guvern liberal condus de un mare 
proprietar de formaţie occidentală, Mihaly Karolyi. Acesta se 
arată a fi de acord cu o serie de reforme economice şi sociale 
profunde: naţionalizarea băncilor şi a marilor întreprinderi 
industriale, confiscarea şi împărţirea marilor domenii etc. Dar 
apariţia elementelor moderate dată de acest program radical, 
elemente majoritare în rândurile burgheziei, îl obligă să treacă 
în umbră. 

În noiembrie 1918, elementele cele mai revoluţionare ale 
Partidului Socialist au înfiinţat Partidul Comunist din Ungaria, în 
fruntea căruia l-au pus pe un fost ziarist democrat, Bela Kun, 
convertit la concepţiile bolşevice în timpul prizonieratului său în 
Rusia. Închis în urma unei tentative de puci împotriva guvernului 
„burghez“, acesta este eliberat în martie 1919 în timpul unei 
insurecţii populare care aduce Partidul Comunist la putere. 
Comisar însărcinat cu Afacerile Externe în noul guvern, Bela Kun 
este de fapt adevăratul şef al acestuia şi sub egida sa se 
instaurează dictatura proletariatului şi se folosesc împotriva 
opozanților metode expeditive: numai în Budapesta, peste 500 
de execuţii rapide. Dar autoritatea sa se manifestă numai în 
capitală şi în partea centrală a ţării, în timp ce la frontiere vecinii 
îşi arată nerăbdarea, profesiunea lor de credinţă anticomunistă 
ascunzând pretenţii teritoriale excesive. 

In Austria, în timpul ultimelor două săptămâni de război s-au 
înfiinţat numeroase consilii muncitoreşti şi militare care, cu 
ajutorul milițiilor înarmate, îşi exercită puterea politică şi 


administrativă. Pe 3 noiembrie 1919 ia fiinţă la Viena Partidul 
Comunist austriac a cărui influenţă asupra maselor este totuşi 
departe de a o egala pe cea a Partidului Social-Democrat şi a 
liderului său prestigios, Friedrich Adler. 

În sfârşit, în ţările învingătoare, mişcarea revoluţionară se 
manifestă prin numeroase greve care afectează mai ales 
Regatul Unit (căi ferate, mine), Franţa (în primăvara lui 1919 şi 
în 1920) şi Italia. În ultima dintre aceste ţări, în cursul verii din 
1920, grevele capătă un caracter revoluţionar evident. Din ce în 
ce mai mult, conducătorii Internaționalei a Ill-a se gândesc la 
posibilitatea unei „revoluţii mondiale“ şi în această perspectivă, 
ei provoacă divizarea marilor partide muncitoreşti din Europa 
Occidentală - Secţiunea Franceză a Internaționalei Muncitoreşti 
în decembrie 1920, Partidul Socialist Italian în ianuarie 1921 - şi 
înfiinţarea unor formaţiuni comuniste ataşate în întregime 
strategiei sovietelor. 


Regresul 


În acelaşi timp în care puterile Antantei susţin în mod activ pe 
„ruşii albi“, ele sprijină şi eforturile guvernelor care se 
străduiesc să stopeze valul revoluţionar. 

În Germania, Aliaţii au avut grijă să nu distrugă complet 
armătura militară a puterii învinse. Reichswehr s-a întors de pe 
front în bună ordine şi cu întreg armamentul. Ea şi-a păstrat în 
parte prestigiul, întreţinând în rândul opiniei publice mitul 
„loviturii pe la spate“ de care ar fi fost vinovaţi socialiştii care au 
preluat conducerea mişcărilor din noiembrie. Totuşi, în faţa 
pericolului revoluţionar, aceasta acceptă să cadă la înţelegere 
cu şefii social-democraţi, în special cu omul forte al noului 
regim, ministrul de interne, Noske. Pentru apărarea Berlinului el 
organizează formaţii de voluntari, corps-francs în care se află şi 
foşti militari de carieră, patrioţi autentici dar şi o întreagă masă 
de declasaţi şi marginalizaţi în căutarea unui acoperiş şi a unei 
solde. De pe 13 ianuarie, armata şi formaţiile de voluntari 
înăbuşă în sânge insurecția spartachistă. Karl Liebknecht şi Rosa 
Luxemburg sunt arestaţi şi ucişi. În Bavaria, Eisner are aceeaşi 
soartă, în timp ce represiunea se extinde în întreaga Germanie 
cu o ferocitate pe măsura spaimei provocate de revoluţie. 

În Ungaria, contrarevoluţionarii primesc un sprijin activ de la 
trupele aliate care ocupă ţara. Datorită ajutorului dat de francezi 
se constituie la Szeged un guvern anticomunist, condus de 
contele Bethlen şi de amiralul Horthy şi se împiedică acţiunea 
întreprinsă de Bela Kun. În zona controlată de acesta din urmă, 
criza economică, foametea şi teroarea au făcut ca cea mai mare 
parte a populaţiei să se îndepărteze de comunişti. Lovitura va 
veni totuşi din exterior. În iulie 1919, armata română invadează 
ţara pentru a distruge „regimul roşu ateu“. La 6 august aceasta 
cucereşte Budapesta, în timp ce Bela Kun, al cărui regim nu a 
durat decât 133 de zile, trebuie să fugă în Rusia. Contrarevoluţia 
a triumfat. Totuşi, când amiralul Horthy, devenit şef al 
guvernului se pregăteşte să-l aducă înapoi pe Carol | de 
Habsburg, este împiedicat de împotrivirea românilor cărora li se 
alătură iugoslavii şi cehii susținuți de Aliaţii pe care această 
soluţie îi nelinişteşte. După ce a refuzat să proclame republica, 
Horthy îşi ia titlul de regent. Regimul autoritar pe care ÎI 


instaurează în fostele provincii maghiare ale dublei monarhii 
debutează printr-un val de violenţe reacționare şi antisemite. 

În celelalte ţări europene, guvernele reacţionează în faţa 
valului de greve revoluţionare care urmează după război 
folosind metode diverse. În Franţa, şefii sindicatelor sunt 
arestaţi iar Confederaţia Generală a Muncii este declarată 
ilegală. În Italia, unde guvernul este curând copleşit, sprijinul 
acordat de marii proprietari şi industriaşi tinerei mişcări fasciste 
îi permite lui Mussolini să se apropie de putere. In Marea 
Britanie trupele zdrobesc greva feroviarilor, în timp ce în Spania, 
unde centrala sindicală CNT de orientare anarhistă declarase o 
grevă a cărei extindere devine amenințătoare, armata intervine 
şi înăbuşă în sânge mişcarea. 

În 1920, în întreaga Europă mişcările revoluţionare au eşuat, 
cu excepţia Rusiei Sovietice, centrul principal al revoluţiei pe 
care nici războiul de intervenţie, nici ajutorul acordat armatelor 
albilor şi polonezilor, nu au reuşit să-l distrugă. Astfel, puterile 
învingătoare hotărăsc să-l izoleze printr-un „cordon sanitar“ 
format din state tampon. În nord-vest de-a lungul ţărmurilor 
Balticei, Finlanda, Estonia, Lituania şi Letonia fac parte din 
această strategie de „îndiguire“. In vest, anexările făcute de 
polonezi fac din statul condus de mareşalul Pilsudski un ecran 
puternic între Rusia Sovietică şi restul Europei. În sfârşit, în sud- 
est, pentru a mări puterea românilor, Aliaţii le-au dat Basarabia, 
în ciuda protestelor ruseşti??7. 

De acum înainte, teama de un nou acces de febră 
revoluţionară, orchestrat de Internaționala Comunistă, va 
domina viaţa politică a continentului şi se va afla la originea 


227 Basarabia revine românilor după Conferinţa de Pace de la Paris, deşi 
această provincie aflată sub dominație rusească nu fusese inclusă în 
Convenţia politică pe care România o încheie cu Aliaţii în 1916. „Comisia 
pentru studierea problemelor teritoriale legate de România“ formată din Sir 
Eyre Crowe şi Allen W. A. Leeper Marea Britanie, Andre Tardieu şi Jules 
Laroche - Franţa, Giacomo de Martino şi contele Vannutelli-Rey - Italia, Clive 
Day şi Ch. Seymour - SUA a acordat Basarabia României pe bază de 
consideraţii istorice, economice şi etnice, în pofida suspiciunilor privind votul 
Sfatului Ţării (cf. Sherman David Spector, op. cit, p. 125-128; Frederic C. 
Nanu, op. cit., p. 61) 

226 Nepierzând din vedere perspectivele unei „revoluții mondiale“, bolşevicii 
au creat, în martie 1919, la Moscova, Internaționala a Ill-a sau Komintern 
(Internaționala Comunistă), pentru susținerea revoluționarilor europeni. 


tulburărilor care îl vor zgudui. Dar în perioada 1919-1921 există 
alte cauze de conflict, în mod special cele care sunt legate de 


instrumentele diplomatice care erau menite să asigure Europei 
stabilitatea şi pacea. 


Primele atitudini contestatare faţă de noua ordine 
internaţională 


Imediat ce au fost semnate, tratatele din 1919-1920 sunt 
contestate de numeroase ţări nemulţumite de soarta care le-a 
fost hărăzită, ţări aflate atât în tabăra învingătorilor cât şi în cea 
a învinşilor. 

În Turcia, semnarea unui tratat care ratifică pierderea celei 
mai mari părţi din provinciile europene ale imperiului provoacă 
furia armatei împotriva prea îngăduitorului Mehmed al VI-lea, 
devenit un instrument docil al britanicilor. Un grup de ofiţeri, 
adunaţi în jurul generalului Mustafa Kemal organizează o 
lovitură de stat şi convoacă o Adunare Naţională care 
încredinţează puterea şefului puciştilor. Acesta îşi declară 
imediat intenţia de a declara nul tratatul de la Sèvres. Pentru a-l 
împiedica, englezii îi susţin pe greci împotriva Turciei, aceştia 
fiind principalii beneficiari din Europa de Sud ai dezintegrării 
Imperiului turc. Mustafa Kemal zdrobeşte armata grecească, îi 
alungă pe greci din Anatolia şi îi obligă pe Aliați să recunoască, 
prin tratatul de la Lausanne [iulie 1923), posesiunea Traciei. 

Pentru a rezolva definitiv problema populațiilor foarte 
amestecate pe țărmurile asiatice ale Mării Egee care conţin 
germenii viitoarelor conflicte, un milion de greci sunt transferați 
în Europa, în timp ce 300.000 de turci se instalează în Asia Mică. 

În tabăra învingătorilor, conflictul cel mai grav este cel dintre 
italieni şi iugoslavi, din cauza Istriei şi Dalmației promise Italiei 
prin tratatul de la Londra, dar a căror anexare a fost respinsă de 
preşedintele Wilson. În septembrie 1919, poetul naţionalist 
Gabriele D'Annunzio se hotărăşte să procedeze ca Garibaldi cu 
regatul Neapolelui şi al Romei şi să pună Europa în faţa faptului 
împlinit. În fruntea unui corp de voluntari, „arditi“, el ocupă 
portul Fiume pe care însă va trebui să-l părăsească 
cincisprezece luni mai târziu, după ce Italia şi lugoslavia vor 
hotărî prin tratatul de la Rapallo să facă din regiunea Fiume un 
stat independent pe care de altfel Mussolini îl va anexa în 1924. 

Pentru celelalte conflicte de mai mică importanţă, se găsesc 
soluţii provizorii. Vilnius, disputat de Polonia şi Lituania, este 
anexat de prima. Regiunea Teschen, bogată în zăcăminte de 
huilă, devine obiectul unui litigiu între Polonia şi Cehoslovacia 


care va fi rezolvat printr-o împărţire care nu mulţumeşte pe 
nimeni. În sfârşit, două state nu se pot resemna cu soarta pe 
care le-au  rezervat-o tratatele: Germania, pentru care 
„coridorul“ Danzig este simbolul unei păci umilitoare şi Ungaria 
care este indignată să vadă două milioane de maghiari trăind pe 
pământ străin. 

Dacă adăugăm faptul că Congresul Statelor Unite, într-un 
acces de izolaţionism, refuză să ratifice tratatele şi actul de 
constituire al Societăţii Naţiunilor al cărei principal artizan 
fusese Wilson, că ltalia este ofensată în aceeaşi măsură ca 
Germania şi Ungaria de rezultatul Conferinţei de Pace, că 
rivalităţile imperialiste ridică curând Anglia şi Franţa pe una 
împotriva celeilalte în ţările arabe, că tot Franţa, îngrijorată de 
dorinţa de revanşă a statelor revizioniste, se pregăteşte să 
încheie înţelegeri cu micile puteri „mulţumite“ din Europa de Est 
(Polonia, Cehoslovacia, lugoslavia, România), că, în sfârşit, toate 
statele europene privesc cu neîncredere spre Rusia Sovietică, se 
vede clar că tratatele din 1919-1920 prevestesc mari furtuni 
viitoare. Cu siguranţă, deceniul care începe va aduce curând 
Europei un echilibru aparent pe fondul unei stări de linişte 
politică şi de prosperitate. Dar germenii conflictului pe care îi 
conţine pacea de la Versailles vor deveni virulenţi câţiva ani mai 
târziu, odată cu „marea criză“. 


Capitolul 2 
ECHILIBRUL PRECAR AL ANILOR '20 


MI La ora bilanţului, Europa descoperă cu groază 
consecinţele primului război mondial: pierderi umane 
considerabile care lasă continentul sleit iar populaţia sa 
îmbătrânită, ruine care timp de un deceniu vor marca 
peisajul, o prăbuşire financiară care sărăceşte zona 
geografică ce fusese cea mai bogată din lume. Europa a 
încetat să mai reprezinte centrul de gravitație al 
planetei. Pe plan economic, concurenţii săi din noile 
state i-au acaparat pieţele de desfacere. Coloniile şi-au 
dat seama de slăbiciunile sale, iar avântul mişcărilor 
naţionaliste face să se clatine dominaţia imperialistă. 
Conflictul a tulburat echilibrele sociale pentru un timp 
îndelungat. In sfârşit, democrația liberală, aparent 
triumfătoare în 1918, este repusă curând în discuţie în 
noile state unde aceasta a fost instaurată. 


N Pacea însăşi nu este câtuşi de puţin asigurată. 
Contenciosul franco-german asupra compensațiilor şi 
securităţii constituie o sursă de dezechilibru, care duce 
în 1923 la expediţia militară din regiunea Ruhr, hotărâtă 
de Poincaré. Cu toate acestea, acțiunea de forță 
dovedindu-se a fi sinucigaşă atât pentru Franţa cât şi 
pentru Germania, începând din 1924, o nouă perioadă de 
conciliere şi de destindere se instaurează sub influenţa 
lui Aristide Briand şi a germanului Stresemann. Aceasta 
este favorizată şi de „euforia“ economică ce pune 
stăpânire pe continent datorită rezolvării problemei 
compensațţiilor prin planurile Dawes şi Young, a 
investiţiilor americane şi a înțelegerilor internaţionale 
dintre cercurile de afaceri. 


N Numai că această iluzie a unei noi epoci de 
stabilitate este dezminţită de o întreagă serie de 
elemente  destabilizatoare. Franţa încheie împotriva 
statelor revizioniste „alianţe de asigurare“ cu Polonia şi 
cu statele „Micii Antante“2, În Rusia Sovietică, victoria 


lui Stalin anunţă o nouă perioadă de tensiuni între 
aceasta şi lumea capitalistă. Din 1927, Internaționala a 
Ill-a anunță o confruntare inevitabilă şi preconizează 
„tactica luptei de clasă“. În sfârşit, Italia trăieşte 
prăbuşirea democrației liberale şi venirea fascismului. 


N Două eşecuri deosebesc caracterul iluzoriu al ordinii 
europene din anii douăzeci: cel al „Protocolului de la 
Geneva“ din 1924 care propunea ca pacea să se bazeze 
pe tripticul „arbitraj, securitate, dezarmare“ şi cel al 
proiectului de federaţie europeană propus de Briand. 


Început printr-un război european, conflictul din 1914-1918 nu 
a întârziat să degenereze în război mondial. Nu este mai puţin 
adevărat că Europa a constituit câmpul principal al înfruntării şi 
că, odată pacea restabilită, ea resimțea în mod dureros 
consecinţele unei crize în cercul căreia a fost cât pe ce să se 
prăbuşească. 


Bilanţul unui conflict sinucigaş 


Faptul că „declinul Europei“, care apare ca evident după 1918 
(acesta este şi titlul lucrării publicate în 1920 de geograful A. 
Demangeon) a început să se manifeste pe diferite planuri încă 
din primii ani ai secolului XX, nu schimbă cu nimic situaţia 
tragică a bătrânului continent care iese din conflict sinistrat din 
punct de vedere material şi moral. 

Contemporanii sunt impresionați în primul rând de sacrificiile 
umane. Acestea sunt într-adevăr înspăimântătoare: mai mult de 
8 milioane de morţi europeni şi milioane de invalizi, fără a socoti 
victimele războiului civil şi ale războiului de intervenţie din 
Rusia. Franţa, cu 1.400.000 de morţi şi dispăruţi, a pierdut 
10,5% din populaţia activă, la care trebuie adăugate cele 
100.000 de decese în urma gazării sau a rănirilor grave, şi cei 
aproape 1.100.000 de invalizi de război, dintre care 130.000 de 
mutilaţi. Germania şi Austro-Ungaria au plătit un tribut aproape 
tot atât de mare: 1.850.000 de morţi pentru prima, 
reprezentând 9,8% din populaţia activă, 1.540.000 pentru a 
doua (9,5%). Cât despre Rusia, aceasta şi-a lăsat pe câmpurile 
de luptă 1.700.000 de oameni până în 1917 şi 5 milioane în total 
până în 1921, dacă se adaugă victimele directe şi indirecte ale 
revoluţiei şi ale contrarevoluţiei. Regatul Unit şi Italia au suferit 
ceva mai puţin de pe urma acestui măcel, pierderile acestora 
ridicându-se la 744.000 de morţi şi respectiv 750.000 (5,1 şi 
6,2% din populaţia activă). 

La aceste pierderi trebuie adăugate decesele civililor din 
cauza operaţiunilor militare şi mortalităţii crescute din timpul 
războiului din cauza condiţiilor proaste de igienă şi a bolilor. 
Numai aşa-zisa „gripă spaniolă“ din 1918 a ucis vreo sută de mii 
de persoane în Franţa, 270.000 în Italia şi aproape 200.000 în 
Germania. 

Tot atât de dezastruoase sunt consecinţele pe termen lung 
ale acestui măcel. In perioada războiului deficitul naşterilor se 
ridică la 776.000 în Anglia, la 911.000 în Franţa, la 1.348.000 în 
Italia şi la 3.705.000 în Germania. În ceea ce priveşte 
mortalitatea infantilă, indice semnificativ al stării sanitare a unei 
populaţii, în timpul războiului, aceasta nu mai înregistrează 
progresele rapide de la începutul secolului. În Franţa, stabilizată 


la 17,5%» în ajunul războiului ea urcă la 22%» în 1918 şi nu va 
reveni la nivelul iniţial decât în 1922. 

Aceste fenomene cumulate dau naştere „contingentelor 
golite“ ce se pot identifica în piramida vârstelor şi care vor 
ajunge la maturitate între 1934 şi 1939 când tensiunile 
internaţionale se ascut. Ţări ca Franţa şi Marea Britanie constată 
de la început îmbătrânirea populaţiei. Din 1911 până în 1921 
partea populaţiei care depăşeşte 60 de ani trece în Franţa de la 
12,6 la 13,7%, iar în Anglia de la 8 la 9,4%. Astfel, creşterea 
îndatoririlor care apasă pe umerii populaţiei active şi 
intensificarea comportamentelor precaute şi a pesimismului fac 
parte din consecinţele majore ale unei evoluţii care afectează 
toate domeniile vieţii sociale, politice şi culturale. In afară de 
aceasta, migraţia populațiilor provoacă probleme grave de 
adaptare, fie că acest lucru se petrece în Germania unde, după 
semnarea tratatului de pace, se instalează sute de mii de supuşi 
ai fostului Reich, veniţi din Alsacia-Lorena, din Silezia, din 
Poznan şi din Ţările Baltice, fie că este vorba de grecii şi de 
turcii mutaţi de pe un țărm pe altul al Mării Egee. 

Amploarea distrugerilor materiale este tot atât de 
spectaculoasă. Acolo unde s-au înfruntat armatele, în Franţa de 
nord şi de est, în Belgia, în nord-estul Italiei, în Serbia, în 
România, în Rusia, infrastructura industrială, mijloacele de 
comunicaţii, regiuni agricole, toate au avut foarte mult de 
suferit. In Franţa, sunt aproape 300.000 de case distruse, 3 
milioane de hectare de pământ arabil nefolosite, o parte chiar 
irecuperabil. Retrăgându-se, germanii au inundat minele din 
nord - Pasul Calais şi cele din Lorena - reducând cu aproape 
60% producţia de minereuri de fier şi la cantităţi aproape infime 
pe cea de cărbune. Anglia nu a fost atacată pe teritoriul propriu, 
dar a pierdut şi ea o mare parte din flota comercială. Peste tot, 
materialul folosit până la limita maximă a mizeriei trebuie 
înlocuit. 

Rezultă de aici, la toţi foştii beligeranţi o scădere importantă a 
producţiei. In Franţa, recolta de grâu a coborât de la 89 la 3 
milioane de chintale, cea de cartofi de la 132 la 62 chintale. 
Scăderea producţiei industriale atinge aproape 35%. Germania 
nu a suferit distrugeri tot atât de mari, dar este afectată de 
pierderea bogatelor regiuni economice şi de uzura materialului 


existent. Între 1913 şi 1919, producţia de cărbune scade de la 
190 la 108 milioane de tone. Cea de grâu şi de cartofi s-a redus 
la jumătate. În Rusia, prăbuşirea producţiei atinge 71% din cifra 
anului 1913 la cărbune, 66% la petrol, 97% la fontă. In total, 
potenţialul agricol al Europei s-a redus cu 30% iar potenţialul 
industrial cu 40%. 

Situaţia financiară a bătrânului continent este foarte gravă. 
Bogăţiile naturale ale beligeranţilor au fost serios ştirbite. Pentru 
a finanța aprovizionarea cu alimente şi achiziţionarea 
materialului de război, ei au trebuit să lichideze o parte din 
activele lor din străinătate şi să-şi folosească rezervele de aur. 
Aceste surse de finanţare devenind curând insuficiente a trebuit 
să se recurgă la împrumuturi. 

La început, au fost împrumuturile interne. Datoria publică a 
luat proporţii îngrijorătoare. În Franţa, aceasta creşte între 1914 
şi 1919 de la 33,5 miliarde de franci-aur la 219 miliarde, în 
Marea Britanie de la 17,6 la 196,9 miliarde, în Germania, de la 6 
la 169 miliarde. Apoi au fost împrumuturile externe. Ţările 
europene au făcut împrumuturi mai ales în Statele Unite. 
Datoria externă a Franţei se ridică în 1919 la 33 miliarde de 
franci-aur, cea a Regatului Unit la 32 miliarde, iar cea a Italiei la 
20 miliarde. 

În sfârşit, pentru a finanța enormele cheltuieli de război, 
Statele Unite au mărit considerabil cantitatea de bancnote puse 
în circulaţie, cu mult mai mult decât le permitea totalul valorilor 
existente în băncile centrale. Europa intră într-o perioadă de 
inflaţie agravată după război de dezechilibrul dintre producţia 
insuficientă şi cererea foarte mare de produse de consum. In 
Franţa, de exemplu, în cinci ani, preţurile au crescut de patru 
ori. În Germania acestea s-au mărit de 12,5 ori. Toate acestea 
duc la o devalorizare a principalelor monede europene care, 
spre deosebire de dolar, nu mai sunt convertibile în aur. La 
sfârşitul anului 1919, lira sterlină şi-a pierdut 10% din valoare, 
francul francez a scăzut cu 50%, marca cu aproape 90%. 

Însă povara financiară care apasă asupra bugetelor se 
măreşte şi mai mult după război, căci trebuie finanțată 
reconstrucţia şi plătite pensiile mutilaţilor, văduvelor şi orfanilor. 
Pentru a reconstrui, statele europene trebuie să facă 
împrumuturi înainte de a începe să producă. 


Sfârşitul unei hegemonii 


La apogeul puterii sale, Europa s-a angajat deci în august 
1914 într-un conflict sinucigaş. Chiar dacă rămâne centrul 
sistemului internaţional şi continuă să joace un rol considerabil 
în lume, chiar dacă ţările care o compun îşi păstrează imensele 
imperii coloniale de dincolo de mări, mărite acum şi cu cele 
luate de la învinşi, chiar dacă bătrânul continent îşi păstrează în 
mare măsură întâietatea asupra bunurilor noi în domeniul 
artelor şi al literelor, hegemonia pe care acesta o exercita 
înainte de 1914 asupra întregii planete este foarte mult ştirbită. 

Europa trebuie să facă faţă mai întâi apariţiei noilor poli ai 
puterii. Marile state din afara Europei au profitat din plin de 
conflict care le-a permis să-şi mărească producţia industrială şi 
agricolă, să le ia europenilor numeroase pieţe de desfacere, mai 
ales în Asia şi să-şi îmbunătăţească simţitor balanţa de plăţi. 
Principalele beneficiare au fost Japonia care a vândut în China, 
în India, în Asia de sud-est produse pe care Europa nu le putea 
furniza şi a exportat în ţările beligerante material de război 
mărindu-şi de cinci ori producţia industrială. Canada, care a 
trimis în Europa produsele sale forestiere şi metalurgice, dar 
mai ales Statele Unite, al căror venit naţional şi producţie de 
oţel s-au dublat, iar tonajul flotei comerciale s-a mărit de patru 
ori între 1913 şi 1918. Aceste schimbări au dus în domeniul 
financiar la o răsturnare totală a poziţiilor de dinainte de război. 
Europa, odinioară bancherul lumii, este acum obligată să facă 
împrumuturi externe. Deţinând jumătate din depozitul mondial 
de aur, Statele Unite au mai răscumpărat şi cea mai mare parte 
a titlurilor americane pe care le posedau europenii şi au 
împrumutat 10 miliarde de dolari ţărilor beligerante. De acum 
înainte americanii vor fi cei care vor face investiţii masive în 
ţările nou create, mai ales în America Latină. 

Desigur, imperiile coloniale ale puterilor învingătoare au ieşit 
aparent fără pierderi din primul conflict mondial, Franţa şi 
Regatul Unit şi-au rotunjit chiar substanţial posesiunile obţinând 
de la Societatea Naţiunilor încredințarea prin „mandat“ a 
coloniilor germane şi a unei părţi a posesiunilor arabe ale 
Imperiului Otoman. Numai că legăturile dintre ţările de dincolo 
de mări şi metropole au slăbit destul de tare din cauza 


conflictului. Ca urmare a mobilizării industriale şi a insuficienţei 
mijloacelor de transport maritim, exporturile către ţările 
extraeuropene s-a redus. Pieţele coloniale au fost deci în parte 
pierdute pentru comerţul european, profitând de aceasta fie 
tinerele industrii naţionale (de exemplu firma siderurgică TATA 
din India), fie Statele Unite şi Japonia. 

Pe de altă parte, spectacolul războiului european a încurajat 
regimurile supuse dominației politice sau influenţei 
predominante a europenilor să spere că vor scăpa de această 
dominație. De altfel, anumite iniţiative ale beligeranţilor au 
încurajat aceste speranţe. Numai India a furnizat britanicilor 
aproape un milion de oameni, iar coloniile şi protectoratele 
franceze cam tot atât, dintre care aproape 700.000 de soldaţi. 
In urma contactelor cu camarazii lor de luptă, sau cu sindicaliştii 
pentru cei folosiţi în industriile de război, indienii s-au întors 
acasă cu idei noi împrumutate de la colonizatorii înşişi. Fie că 
este vorba despre „dreptul popoarelor la autodeterminare“ în 
numele căreia occidentalii au luptat şi au pretins că 
redesenează harta Europei, sau de tezele antiimperialiste 
expuse de marxişti, aceste idei vor servi drept pârghie pentru 
mişcările de emancipare care încep să se dezvolte în rândul 
popoarelor colonizate, imediat după război. 

Un ultim aspect al acestui recul al hegemoniei europene este 
incontestabila diminuare a influenţei sale intelectuale. Fără 
îndoială că, aşa cum am spus-o deja, aceasta rămâne încă 
importantă în domeniul literaturii şi al artelor plastice. Berlinul 
până la venirea la putere a nazismului, Viena până ceva mai 
târziu, Parisul şi Londra în toată perioada interbelică, rămân în 
aceste domenii „oraşe-călăuze“ în care apar mişcările de 
avangardă, în care se fac şi se distrug celebrităţile şi modele, în 
care au loc evenimentele cele mai importante. Dar vom avea 
ocazia să revenim asupra acestui aspect. Pentru moment să 
reținem că această dominație menţinută în domeniul literelor şi 
artelor este însoţită de un recul clar în alte domenii: de exemplu 
cel al tehnicilor de producţie şi al gestiunii dominat de 
americani, sau cel al ştiinţei judecat după „măsura“ premiilor 
Nobel. In sfârşit, să nu uităm că greutăţile de după război au 
arătat tuturor epuizarea unui model politico-filozofic european, 
bazat pe ideea de rațiune, de progres şi de libertate. 


Tulburările sociale 


În majoritatea ţărilor europene, războiul a provocat mutații 
importante în structurile sociale, în mod diferit şi inegal în 
funcţie de categoriile existente. Printre cei mai afectaţi se află 
cei care au venituri fixe, începând cu rentierii pe care i-a ruinat 
inflaţia. In Franţa, un mare număr dintre aceştia şi-au plasat o 
parte din economii în împrumuturile către ruşi. Refuzul 
guvernului sovietic de a onora datoriile regimului țarist îi pune 
într-o situaţie dificilă. Astfel, o parte a claselor mijlocii se 
trezeşte lipsită de resurse materiale, declasată, împinsă către 
„proletarizare“ şi pornită împotriva statului liberal, considerat 
responsabil de acest dezastru. 

Mai puţin afectaţi, muncitorii şi funcţionarii suferă din cauza 
creşterii preţurilor care nu este compensată de mărirea 
salariilor. Acest aspect, la care se adaugă revenirea celor 
demobilizaţi la locurile de muncă, determină reducerea orelor 
suplimentare, iar în anumite sectoare a locurilor de muncă 
pentru femei, în consecinţă o scădere a veniturilor familiale. 
Puterea de cumpărare a salariaţilor scade astfel de la 15 la 20% 
în Franţa şi în Marea Britanie şi cu cel puţin 25% în Italia şi în 
Germania, ceea ce explică agitația socială din perioada imediat 
următoare războiului şi creşterea efectivelor sindicatelor care în 
Franţa, de la 900.000 de membri ajung la 2 milioane, iar în 
Anglia de la 4 la 8 milioane. 

În schimb, unele grupuri sociale au profitat din plin de război: 
bancherii, marii fermieri şi numeroşi industriaşi care au 
beneficiat de comenzi pentru război cum ar fi: în Franţa 
Schneider (artilerie), Citroen (obuze), Renault (tancuri şi 
vehicule blindate), Boussac (pânză pentru aviaţie), în Italia 
firmele Ansaldo şi FIAT, în Germania marii siderurgişti din Ruhr 
etc. Speculanţii şi intermediarii au strâns în scurt timp averi 
uriaşe, formând o clasă de „noi îmbogăţiţi“ care îşi afişează un 
lux epatant şi trezesc resentimente persistente mai ales în 
rândurile foştilor combatanți. 

Lumea ţărănească constituie un univers deosebit. O parte a 
ţăranilor au profitat de creşterea continuă a preţurilor la 
produsele alimentare şi şi-au cumpărat pământ. Dar multe 
dintre micile întreprinderi rurale nu au rezistat la lipsa de profit 


provocată de mobilizarea unei părţi a mâinii de lucru familiale şi 
de scăderea productivităţii din cauza lipsei de îngrăşăminte şi 
de material agricol. Aceştia s-au îndatorat şi adesea şi-au 
încetat activitatea provocând o reluare a exodului rural. In 
Europa Centrală şi Orientală, problemele economice şi sociale 
ale ţărănimii îşi vor găsi după război o expresie politică până la 
urmă destul de complexă. 

Încă de la sfârşitul războiului, aici, țărănimea din Polonia, din 
România, din ţările fostei duble monarhii ca şi din Rusia, cer o 
reformă agrară aplicată în avantajul celor săraci. Inainte de 
1914, răscoala ţăranilor români (1907) şi manifestaţiile 
naţionale şi revoluţionare din Transilvania, îndreptate împotriva 
dominaţiei feudalilor maghiari, orientaseră deja masele rurale 
către acţiunea politică. În Europa slab industrializată care se 
întinde de la Marea Baltică la Balcani clasa revoluţionară pare să 
fie mai mult țărănimea decât cea muncitoare. Arhaice, orientate 
spre un trecut mitizat, aceste mişcări capătă uneori accente 
care anunţă prima fază a fascismului. Astfel, ideologia egalitară 
a unui Stambulijski în Bulgaria stigmatizează „oraşele parazite“ 
cu avocaţii lor, negustorii de grâne, exploatatori ai ţăranilor şi cu 
reprezentanţii estab/ishmentului intelectual. Acesta îşi exprimă 
ura împotriva comunismului asimilat cu lumea oraşelor pe care 
le consideră adevărate Sodome. O mişcare asemănătoare există 
şi în lugoslavia, condusă de Stepan Radic, în România cu 
Partidul Ţărănist, în Cehoslovacia unde Piast conduce o 
formaţiune de acelaşi gen. Toţi, în stadii diferite, fac din 
antisemitism o profesiune de credinţă. Imediat după război, 
aceste partide reprezintă o forţă revoluţionară care are un 
obiectiv comun, reforma agrară, iar în 1921 se vor reuni în 
cadrul „Internaționalei Verzi“. 

Războiul a mai provocat şi o altă schimbare majoră în ţările 
industrializate înlesnind intrarea femeilor pe piaţa mâinii de 
lucru, situaţie care nu a revenit la „normal“ după demobilizare, 
căci pierderile umane au mărit diferenţa de număr între cele 
două sexe. În 1911, existau în Germania 49,3% bărbaţi şi 50,7% 
femei. Zece ani mai târziu, proporţia trece la 47,6% bărbaţi şi 
52,4% femei, ceea ce se întâmplă şi în celelalte ţări. Rezultă de 
aici creşterea sensibilă a numărului de femei singure: celibatare, 
văduve, divorţate. 


Începutul deceniului 1920 este marcat de o puternică creştere 
a numărului de divorţuri, consecinţă a despărţirilor din timpul 
războiului şi a mutaţiilor bruşte care au loc în moravurile aşa 
zişilor „ani nebuni“. In Germania, numărul mediu al divorţurilor 
trece de la 15.983 în anii 1909-1913, la 35.240 în perioada 
1920-1924. In Franţa, cifrele arată o creştere de aceeaşi 
anvergură (de la 13.653 la 26.702), iar în Marea Britanie, unde 
legislaţia este mult mai restrictivă, se constată o mărire de 
patru ori a numărului divorţurilor (de la 590 la 2.673). 

Sunt numeroşi contemporani care au văzut în aceste cifre 
unul din semnele cele mai concrete ale decăderii unei morale şi 
ale unei civilizaţii pe cale de dispariţie. Reconsiderând lucrurile 
la justa lor valoare nu putem să constatăm decât existenţa unui 
„peisaj“ social schimbat radical de primul conflict mondial. În 
ciuda pierderilor provocate de război, populaţia activă creşte în 
majoritatea ţărilor şi chiar dacă este mai puţin tânără decât în 
1914, componenta ei feminină s-a mărit destul de mult. În 
Franţa, numărul femeilor, care reprezenta în 1911 38% din 
populaţia agricolă activă, ajunge în 1921 la 44%, în timp ce în 
domeniul serviciilor procentajul creşte de la 36 la 40,5%. În 
Germania şi Marea Britanie, la sfârşitul războiului, femeile 
ocupau până la 35% din locurile de muncă din industrie. După 
război, ele nu părăsesc decât o parte dintre acestea şi ocupă 
altele în domeniul comerţului, al serviciilor şi al funcţiilor 
publice. Ca semn al emancipării lor, acestea obţin drept de vot 
în unele ţări ca Rusia Sovietică, Germania şi Regatul Unit, în 
timp ce Franţa republicană şi „progresistă“ se opune acestei 
reforme. 


Aparenta victorie a democraţiei 


Într-o Europă ale cărei structuri au fost zdruncinate de război, 
în 1919, idealurile şi instituţiile democraţiei liberale sunt cele 
care par să se impună. În Europa Centrală şi Orientală ca şi în 
micile state balcanice sau în cele care s-au format în urma 
dezmembrării marilor Imperii autocratice, regimurile autoritare 
au fost înlocuite cu sisteme politice create după modelul 
parlamentar de tip francez. La Conferinţa de la Versailles cele 
patru puteri? nu şi-au ascuns simpatia pentru Cehoslovacia 
democratică şi laică („masonică“ pentru polemiştii de extremă 
dreaptă!) pe care tocmai o creaseră Benes şi Masaryk, după 
cum nu şi-au disimulat nici neîncrederea faţă de autoritarismul 
lui Pilsudski din Polonia. Se va asista apoi la o înmulţire a 
constituţiilor copiate după cea franceză din 1875: în 1920 în 
Austria şi Cehoslovacia, în 1921 în lugoslavia şi în Polonia, în 
1923 în România. 

Peste tot, după război, Adunările se vor bucura de un nou 
prestigiu. Primele alegeri se desfăşoară într-un climat de 
libertate şi permit unor categorii sociale noi - țărănimea, clasele 
populare urbane - să participe la viaţa politică. Imitarea Franţei 
explică succesul pe care îl cunoaşte francmasoneria, mai ales în 
Europa Centrală şi Orientală unde apar loje care sunt 
subordonate Marelui Orient din Franţa: în 1919 în Iugoslavia, în 
1920 în Polonia, în 1921 în România, în 1923 în Cehoslovacia. 

Dar democraţia îşi arată repede caracterul fragil în aceste 
ţări, în care populaţia formată în mare parte din ţărani 
analfabeți şi în sânul căreia clasele mijlocii sunt slab 
reprezentate, nu şi-au însuşit încă practica regimului 
reprezentativ. Alianţele care au stat la baza democraţiei sau au 
dezvoltat-o după 1918 nu vor supravieţui decât în mică măsură 
tensiunilor interioare dintre cele două războaie. În Italia, „pacea 
trunchiată“ dă naştere unei crize politice şi sociale care în 
octombrie 1922 ia sfârşit prin venirea lui Mussolini la putere. În 
Polonia, slăbiciunea coaliţiei parlamentare şi pericolul unei 
lovituri de stat a extremei drepte determină stânga să susţină în 
1926 puciul mareşalului Pilsudski. In Spania, în Portugalia, în 

Ţările Baltice, regimurile autoritare, conduse sau nu de militari 
înlocuiesc structurile democratice, în timp ce monarhiile 
balcanice (România, Bulgaria, Iugoslavia) devin radicale şi nu 
păstrează decât aparențele pluralismului. In sfârşit, chiar în 
ţările unde pare instaurată cel mai solid, democraţia liberală se 
pomeneşte atacată pe două fronturi. 

La stânga atacul vine din partea mişcării comuniste. Imediat 
după război, comunismul pare a fi pe punctul de a se extinde în 
toată Europa, deşi curentul revoluţionar suferă de pe urma 
divizărilor intervenite în 1920-1921 din cauza problemei aderării 
la Internaționala a IIl-a. 

La dreapta, democraţia este ameninţată de mişcările 
autoritariste susţinute mai ales în ţările învinse sau în cele 
nemulţumite de modul în care conferinţa de pace le-a hotărât 
soarta, care reiau tezele naţionaliste şi le amplifică pentru a 
critica parlamentarismul şi lipsa lui de eficacitate. 

Din punct de vedere sociologic, aceste mişcări heteroclite îşi 
găsesc cea mai mare audienţă în rândul claselor mijlocii, dar şi 
în categoriile sociale pe care inflaţia şi concentrarea capitalistă 
par să le manipuleze (meseriaşi, prăvălii, mici exploatări rurale, 
deținători de venituri fixe), sau în rândurile claselor mijlocii 
„emergente“ (funcţionari, tehnicieni, profesiuni liberale) care 
ştiu să profite de schimbările ce se produc şi să cucerească o 
poziţie dominantă în societatea de după război. Acolo unde nu 
există structuri care să canalizeze din punct de vedere politic 
aceste forţe contestatare ale ordinii existente (în Franţa Partidul 
Radical, în Marea Britanie sindicatele reformatoare şi Partidul 
Laburist) sau unde tradiţiile democratice sunt slabe, este mare 
pericol de a vedea aceste mişcări punând mâna pe frâiele 
statului, cu atât mai mult cu cât clasele conducătoare nu ezită 
atunci când „ameninţarea roşie“ se apropie, să abandoneze 
liberalismul tradiţional în schimbul unor metode care să le 
permită să-şi păstreze poziţiile şi privilegiile, chiar cu preţul unei 
dictaturi căreia cred că-i vor putea limita asprimea şi durata. 

În sfârşit, chiar în ţările unde practicile parlamentare sunt 
vechi, imperativele economice şi politice ale războiului au 
determinat guvernele să folosească metode autoritare şi de 
economie dirijată, „decretele lege“ în Franţa, „dictatura 
cabinetului“ în Marea Britanie, care după încheierea păcii nu 


dispare complet, executivul făcând eforturi de a-şi păstra noile 
prerogative, mai ales în conducerea şi controlul vieţii 
economice. Totuşi în aceste ţări, marea parte a clasei politice 
aspiră la reinstaurarea în întregime a spiritului şi practicilor 
democraţiei liberale. În Franţa, aceasta suportă cu greu 
autoritarismul lui Clemenceau devenit imediat după război, 
împotriva voinţei sale, un fel de lider charismatic al maselor 
populare, care îi taie calea spre Elysee. Deputaţii şi senatorii 
adunaţi în ianuarie 1920 pentru a desemna pe succesorul lui 
Poincare îl vor prefera pe inofensivul Paul Deschanel, care va 
trebui să demisioneze câteva luni mai târziu, din cauza unor 
tulburări psihice! In Anglia, dorinţa de a reveni la procedeele 
clasice ale vieţii parlamentare duce în octombrie 1922 la 
căderea guvernului Lloyd George. În ambele ţări, îndepărtarea 
de la democraţie din timpul războiului este considerată ca o 
paranteză care poate fi închisă. Există aici o aspirație profundă 
către „întoarcerea la normalitate“, al cărei caracter iluzoriu nu 
va întârzia să fie scos la lumină de criza din 1929. 


Tensiunile franco-germane 


Învingătoare dar slăbită, Franţa din 1920 este o putere care 
îşi face probleme în privinţa viitorului său. Efortul imens pe care 
l-a făcut pentru a rezista năvălirii armatelor germane o face să 
se teamă că nu peste mult timp fostul său duşman va reveni în 
forţă pe planul relaţiilor internaţionale. De aceea nu înţelege 
atitudinea foştilor săi aliaţi britanici şi americani cărora le 
reproşează ca pe o trădare refuzul de a sprijini concepţiile 
franceze despre „frontiera militară“ de pe Rin, apoi neratificarea 
tratatului asupra garanţiilor şi în sfârşit ideea pe care o au 
despre rolul Germaniei în noua Europă. 

Alarmaţi de lucrarea economistului britanic J. M. Keynes 
Consecințele economice ale păcii, publicată în 1919, anglo- 
saxonii consideră într-adevăr că reconstrucţia Europei nu se 
poate realiza fără participarea unei Germanii suficient de 
puternică şi care să fie clienta industriei lor şi piaţă privilegiată 
pentru capitalurile acestora. Pe de altă parte, ei se tem ca 
destabilizând prea mult fostul Reich, Franţa să nu-şi împingă 
vecina în tabăra bolşevismului şi sunt îngrijoraţi de setea de 
putere pe care o ascunde „proiectul siderurgic“ conceput pe 
Quai d'Orsay. Acesta urmăreşte să instaureze pe continent 
supremaţia industrială a Franţei, datorită modificării frontierelor 
germane, a _livrărilor obligatorii de cărbune şi de cocs şi 
condiţiilor comerciale ale tratatului care prevede ca timp de 5 
ani, întreprinderile lorene, alsace şi cele din regiunea Sarre să-şi 
vândă liber produsele în Germania. Acest program este privit cu 
reţinere de conducătorii anglo-saxoni pentru care pericolul cel 
mai mare este acela al unei Europe dominate economic şi 
militar de Franţa. Ei îşi vor da deci silinţa să se opună 
iniţiativelor întreprinse de aceasta pentru a obţine despăgubirile 
de război. 

Toate aceste nelinişti sunt exagerate. În realitate, Franţa nu 
deţine mijloacele necesare pentru aplicarea planului siderurgic 
imaginat de diplomaţii săi. Stăpânii forjelor nu sunt nici ei de 
acord cu aceasta, conştienţi fiind de carenţele structurale ale 
siderurgiei franceze. Prima putere militară a Europei, Franţa, nu 
mai are în 1919-1920 mijloacele economice necesare pentru a- 
şi susţine politica. Deficitul bugetar este enorm. Datoriile pe 


care le-a contractat în Statele Unite şi în Marea Britanie în 
timpul războiului îi grevează serios finanţele, ca şi cheltuielile 
făcute pentru reconstituirea regiunilor sinistrate şi 
indemnizaţiile acordate victimelor conflictului. 

În aceste condiţii, guvernul, politicienii şi majoritatea opiniei 
publice consideră că singura posibilitate a Franţei de a evita 
falimentul şi de a-şi păstra un instrument militar care să 
intimideze este să-i ceară Germaniei plata despăgubirilor al 
căror principiu fusese stabilit de Tratatul de la Versailles, dar a 
căror sumă nu a fost niciodată fixată. Punctele de vedere asupra 
modului de a obţine aceste despăgubiri sunt foarte diferite. 
Două concepţii asupra acestei probleme se opun una alteia, 
propuse de doi oameni politici, cei mai marcanţi ai acestei 
perioade: Raymond Poincaré şi Aristide Briand. 

Primul a fost preşedinte al Republicii din 1913 până în 1920. 
Mandatul său odată terminat, el se întoarce la viaţa politică. 
Preşedinte al Comisiei pentru Despăgubiri, apoi şef al guvernului 
său în 1922, acesta se declară adeptul „aplicării“ ad literam a 
Tratatului de la Versailles însoţit de o politică de alianţe cu 
vecinii meridionali şi orientali ai fostului Reich. 

Aristide Briand a fost şi el la început de acord ca Germaniei 
„să i se pună mâna în gât“ şi să fie obligată, dacă trebuie prin 
forţă, să-şi plătească datoria. În toamna lui 1921, devenit 
preşedinte al Consiliului, el îşi schimbă radical poziţia şi în 
timpul Conferinţei de la Cannes, se declară gata să accepte 
propunerile lui Lloyd George, care propune o eşalonare a 
datoriei germane în schimbul garantării de către Regatul Unit a 
frontierelor franceze. Acesta consideră pe drept cuvânt că 
Franţa nu are nimic de câştigat dacă îşi menţine fostul duşman 
pe o poziţie de inferioritate şi dacă îl obligă la eforturi imposibile 
prin aplicarea integrală a tratatului. 

Evoluţia opiniei publice şi a politicii germane pare să justifice 
temerile lui Briand, care va trebui totuşi să părăsească puterea 
în ianuarie 1922, dezarmat de preşedintele Republicii, 
Alexandre Millerand. După înfrângerea  spartakiştilor şi 
lichidarea Republicii comuniste din Bavaria, social-democraţii 
germani nu au putut rămâne la putere decât aliindu-se cu 
partidele burgheze moderate: Centrul Catolic şi „democraţii“. 
Coaliția acestor trei formaţiuni permite Adunării Constituante, 


reunită în micul oraş Weimar din Turingia, să pună la punct o 
Constituţie cu aspect democratic care împarte puterea între un 
preşedinte al Republicii ales pentru şapte ani având prerogative 
numeroase şi două adunări: Reichstag-ul ales pentru patru ani 
prin sufragiu universal, care votează legile şi aprobă cancelarul, 
dar care poate fi dizolvat de preşedinte şi Reichsrat-ul care este 
format din delegaţii landurilor, noua Germanie fiind o republică 
federală cuprinzând 17 „state“ sau „regiuni“. 

Dar tânăra Republică de la Weimar trece imediat după război, 
printr-o perioadă de mari greutăţi. La început greutăţi 
economice şi financiare care se manifestă printr-o scădere a 
producţiei industriale la jumătate faţă de cea din 1913, printr-un 
deficit comercial considerabil şi mai ales printr-o adevărată 
„descompunere“ a monedei naţionale. Marca de aur care valora 
în ianuarie 1922 46 de mărci în bancnote, în ianuarie 1923 
valorează 4.280 de mărci, în iulie 84.000, în septembrie 24 de 
milioane, în octombrie 6 miliarde, iar în decembrie 1 trilion. 
Salariaţii şi reprezentanții claselor mijlocii sunt evident 
principalele victime ale acestei stări de lucruri, salariile şi 
soldele neputând să ţină pasul cu preţurile produselor de 
consum care se schimbă de mai multe ori pe zi. Clasele 
conducătoare sunt în marea lor majoritate beneficiarele acestei 
prăbuşiri a mărcii, mai ales marii magnați ai industriei şi ai 
finanţelor care pot să cumpere la un preţ avantajos o grămadă 
de întreprinderi mici şi mijlocii aflate în dificultate şi să-şi 
consolideze astfel o acumulare de capital deja foarte mare. 

In aceste condiţii de mare instabilitate, tulburările politice 
sunt permanente: agitația muncitorilor din regiunile industriale 
Ruhr şi Saxa, presiunea permanentă a armatei a cărei atitudine 
este echivocă şi ai cărei reprezentanţi încearcă să pună mâna 
pe putere, ca de exemplu, fostul fondator al Ligii Naţionale, 
Wolfgang Kapp şi generalul von Luttwitz la Berlin în 1920, o 
armată clandestină de 20.000 de oameni („Armata Neagră“) în 
regiunea Spandau în octombrie 1923; generalul Ludendorff, unul 
dintre şefii militari cei mai cunoscuţi, cu al cărui sprijin, o lună 
mai târziu, Hitler reuşeşte să organizeze la Munchen, faimosul 
„puci din braserie“. Mai sunt şi mişcările micilor grupuri ultra- 
naţionaliste, care îşi recrutează oamenii printre foştii militari şi 
membrii formațiunilor de voluntari, cer anularea clauzelor 


„ruşinoase“ ale tratatului de la Versailles şi nu ezită să recurgă 
la acte de terorism. Liderul Centrului Catolic, Erzberger, 
semnatar al tratatului şi ministrul de externe Walter Rathenau 
sunt omorâţi de gloanţele ucigaşilor organizaţiei „Consul“. 

În aceste condiţii, în anii de după semnarea tratatului, relaţiile 
dintre cele două puteri riverane ale Rinului se deteriorează grav. 
Dat fiind că Statele Unite s-au debarasat de problemele 
europene prin refuzul de a ratifica tratatul de la Versailles şi 
Pactul Societăţii Naţionale, iar Rusia Sovietică este pusă de 
Europa la stâlpul infamiei, singura putere capabilă să se 
interpună între Franţa şi Germania rămâne Regatul Unit. Încă de 
la începutul secolului XX, conducătorii acestuia au înţeles că nu 
mai puteau să se comporte ca şi cum Europa nu ar exista. 
Cuvântul de ordine al politicii lor este mai mult ca oricând 
echilibrul european. Or, acest echilibru odinioară ameninţat de 
Reich, le apare acum ameninţat de Franţa, a cărei politică 
germanofobă, naționalistă şi militaristă nelinişteşte cercurile 
politice engleze. Venirea la putere, în urma alegerilor din 
noiembrie 1919, a unei coaliţii de dreapta, „Blocul Naţional“, 
susţinută de o Cameră în care foştii combatanți sunt numeroşi 
(de aici porecla de cameră „bleu orizont“, de la culoarea 
uniformelor soldaţilor) îi convinge încă o dată pe politicienii 
englezi să persiste în această atitudine. 

Cu toate că provine dintr-o familie socialistă, preşedintele 
Republicii, Alexandre Millerand este în realitate un naţionalist 
convins. Guvernul francez îşi menţine trupe în Rhenania, în 
Sarre, în Silezia de Nord şi la Constantinopol. Politica sa de 
alianţe compensatorii cu micile puteri ale Europei Centrale îl 
face să apară în ochii a numeroşi europeni drept belicos, ceea 
ce nu este adevărat decât în măsura în care acesta este gata să 
facă totul pentru securitatea Hexagonului. Marea Britanie, unde 
treburile statului sunt tot în mâinile lui Lloyd George, vrea 
dimpotrivă, să reconcilieze Germania şi Franţa. De aceea, prim- 
ministrul se străduieşte să-i convingă pe conducătorii francezi să 
reducă suma pretinsă Germaniei drept despăgubire de război. El 
şi-a găsit un interlocutor înţelegător în persoana lui Aristide 
Briand. Dar acesta din urmă a fost obligat în 1922 să renunţe la 
funcţie, iar succesorul său, Raymond Poincaré nu are defel 
intenţia să renunţe la aplicarea integrală a tratatului. 


Din partea germană, s-a profitat de ezitările diplomaţiei 
franceze pentru a zădărnici planul siderurgic conceput pe Quai 
d'Orsay. In iulie 1920, Germania a obţinut o micşorare de 43% a 
livrărilor sale de cărbune şi de cocs şi şi-a refăcut industria 
siderurgică din Ruhr, din Westfalia şi de lângă Marea Nordului 
compensând pierderea fierului din Lorena prin folosirea 
minereurilor suedeze şi spaniole. In ceea ce priveşte 
despăgubirile, ea îşi înmulţeşte moratoriile, dar mai ales profită 
cu dibăcie de poziţia sa între Est şi Vest, amenințând pe 
occidentali cu o apropiere susţinută de URSS. De aceea, în 
timpul Conferinţei de la Geneva, în aprilie 1922, spre surpriza 
generală, aceasta încheie cu delegaţii sovietici tratatul de la 
Rappallo. Cele două ţări renunţă la datoriile reciproce şi 
semnează un acord economic completat de negocieri militare 
secrete, care prevedeau trimiterea în URSS a unor tehnicieni 
germani şi folosirea de către Germania a teritoriului sovietic 
pentru experimentarea materialului de război prohibit. 

Mai multe motive determină guvernul lui Poincare să rămână 
intransigent în ceea ce priveşte despăgubirile. Mai întâi sunt 
motivele bugetare: cheltuielile cerute de reconstrucţie şi de 
plata indemnizaţiilor victimelor de război au fost trecute la 
capitolul „cheltuieli recuperabile“, ceea ce înseamnă că pentru a 
le lichida, guvernul contează pe plăţile pe care Germania trebuie 
să le efectueze. In al doilea rând, hotărârea luată de britanici în 
iulie 1922 de a se alătura americanilor şi de a cere ca şi aceştia 
de la foştii aliaţi rambursarea datoriilor făcute în timpul 
războiului îl determină pe Poincare să-şi formuleze clar punctul 
de vedere asupra acestei probleme: sumele împrumutate de la 
anglo-saxoni nu vor fi rambursate decât dacă Germania plăteşte 
la rândul ei ceea ce datorează. In sfârşit, preşedintele Consiliului 
francez este obligat să acţioneze înainte ca şantajul cu 
apropierea de URSS exercitat de Germania asupra occidentalilor 
să determine Londra şi Washingtonul să ceară Parisului să-şi 
mai reducă din intransigenţă. 

Spre sfârşitul toamnei anului 1922, o acţiune de forţă pare 
inevitabilă. In cursul verii, cancelarul Cuno a anunţat că ţara sa 
este incapabilă să-şi onoreze plăţile şi a cerut un moratoriu pe 
care Poincaré l-a respins. Din momentul în care Germania refuză 
să-şi achite datoria, acesta din urmă este cu adevărat hotărât să 


pună mâna pe un „gaj productiv“ care să permită Franţei să fie 
plătită în natură şi prin prelevare directă din patrimoniul 
economic al fostului ei duşman. Acest gaj va fi regiunea Ruhr, 
principală zonă industrială a Germaniei, ale cărei mine vor fi 
exploatate în folosul puterii care a ocupat-o. Aprovizionarea 
Franţei cu cărbune şi cocs va deveni astfel mai uşoară, iar 
britanicii nu vor putea decât să se arate înţelegători - cel puţin 
aşa vedea lucrurile Poincare - faţă de poziţia francezilor în ceea 
ce priveşte despăgubirile şi datoriile către aliaţi. 

Cu ajutorul Belgiei şi al Italiei, unde Mussolini a preluat 
puterea cu câteva luni în urmă şi în ciuda protestelor britanice, 
Ruhrul este ocupat pe 11 ianuarie 1923 de trupe franco- 
belgiene, sub pretextul că germanii au refuzat să plătească o 
tranşă din despăgubiri; în realitate o întârziere de câteva 
săptămâni a livrării unei încărcături de stâlpi de telegraf. Marea 
majoritate a opiniei publice franceze aprobă hotărârea lui 
Poincare, în timp ce guvernul german, contând pe sprijinul 
britanic, hotărăşte pe trecerea la „rezistenţa pasivă“, adică la o 
grevă feroviară de două milioane de muncitori (mineri, lucrători 
la căile ferate etc.), care primesc subvenţii de la stat. 

Londra se mulţumeşte cu un protest verbal şi nu-şi împinge 
prea departe atitudinea de opoziţie. Pentru a înfrânge rezistenţa 
pasivă, Poincare aduce în Ruhr mineri francezi şi belgieni, 
lucrători la căile ferate, soldaţi genişti şi în acelaşi timp 
expulzează 150.000 de germani şi ia măsuri severe împotriva 
autorilor de atentate şi de sabotaje. Cheltuielile făcute de 
Germania pentru finanţarea grevei grăbesc prăbuşirea mărcii, în 
timp ce economia suferă de pe urma penuriei de cărbune şi de 
cocs. Populaţia din Ruhr este obosită, iar guvernul de la Berlin 
îşi dă seama că se află într-un impas. Pe 31 august 1923, noul 
ministru de externe Gustav Stresemann hotărăşte să reia 
negocierile în problema despăgubirilor. Politica de forţă a 
Franţei pare să fi triumfat. 


Epoca Briand/Stresemann: destindere şi prosperitate 


Învingător, dar îngrijorat de o victorie care a izolat Franţa de 
foştii săi aliaţi, Poincare nu prea ştie ce atitudine să adopte. Să- 
şi impună în mod brutal condiţiile cu riscul de a se rupe şi mai 
mult de Londra şi de Washington? Nu este mai bine să aştepte 
ca dificultăţile germane să se agraveze pentru a negocia de pe 
o poziţie de forţă, sau poate să susţină mişcarea de autonomie 
renană, condusă de doctorul Dorten? Guvernul francez încearcă 
tot ce e posibil, dar păstrând o oarecare prudenţă din cauza 
situaţiei francului, care din toamna anului 1922 nu a încetat să 
scadă. Neputând obţine de la Cameră efortul fiscal care ar fi 
permis să reechilibreze şi să compenseze efectele unei 
speculaţii internaţionale orchestrată mai mult sau mai puţin de 
bancherii germani, Poincaré se vede obligat în martie 1924 să 
ceară băncii americane Morgan deschiderea unui credit care îi 
este aprobat. În schimb el trebuie să accepte reunirea unui 
comitet de experţi prezidat de un bancher american, generalul 
Dawes, căruia îi este încredinţată misiunea de a rezolva 
problema despăgubirilor. 

Liderul Blocului Naţional a trebuit deci să cedeze sub dubla 
presiune a anglo-saxonilor şi a unei Germanii care a ştiut să 
profite de poziţia sa internaţională, ameninţându-i pe occidentali 
cu o apropiere strânsă de Rusia Sovietelor. De altfel, câteva 
săptămâni mai târziu el va trebui să părăsească puterea, 
alegerile din mai 1924 fiind câştigate de „Cartelul partidelor de 
stânga“: o alianţă a socialiştilor şi radicalilor bazată doar pe 
câteva puncte comune printre care figurează totuşi ostilitatea 
faţă de politica de forţă adoptată de echipa guvernamentală 
precedentă. Când în cursul verii viitoare Planul Dawes este 
prezentat în cadrul unei Conferinţe internaţionale convocată la 
Londra, noul preşedinte al Consiliului, Eduard Herriot, îi acceptă 
toate prevederile. Datoria Germaniei este redusă substanţial şi i 
se acordă facilităţi pentru a putea să-şi plătească despăgubirile 
care sunt totuşi garantate de ipoteci puse pe vămile şi pe căile 
ferate ale Reich-ului. Franţa trebuie să evacueze Ruhrul şi o 
parte a Rhenaniei. 

În ceea ce priveşte Germania, sub influenţa lui Stresemann, 
aceasta hotărăşte să se achite conştiincios de despăgubiri. Este 


adevărat că este ajutată şi încă serios de investiţiile din ce în ce 
mai mari făcute cu capital britanic şi american. În realitate totul 
se petrece ca şi cum Germania ar redistribui banii furnizaţi de 
bancherii de peste Atlantic, despăgubirile fiind folosite de ţările 
debitoare Statelor Unite, ca Franţa, Anglia, Italia etc. care îşi 
plătesc propriile datorii de război. Investitorii americani devin 
astfel adevăraţi regulatori ai economiei europene. Dacă acest 
sprijin dispare, tot sistemul se prăbuşeşte şi acest lucru se va 
vedea clar după „joia neagră“?% de la Wall Street. Dar până 
atunci el ajută bătrânul continent să-şi rezolve problemele. 
Dificultăţile devenind mai mici, în ţările foste beligerante se 
instaurează o nouă stare de spirit bazată pe bunăvoință 
reciprocă. 

Această scurtă perioadă de destindere este determinată de o 
serie de condiţii favorabile. Mai întâi pe plan economic, anul 
1924 aduce sfârşitul depresiei care din 1920 afecta întreaga 
lume capitalistă. Punerea în practică a hotărârilor monetare 
luate la Geneva în 1922, printre altele convertibilitatea 
monetară nu numai în aur ci şi în devize puternice ca dolarul 
(Gold Exchange Standard), va permite puterilor europene să 
ajungă la o oarecare stabilitate financiară. Din 1924, cu ajutorul 
împrumuturilor americane şi datorită reglementării problemei 
despăgubirilor prin Planul Dawes, doctorul Schacht, directorul de 
la  Reichsbank, creează o monedă nouă, Reichsmark, 
convertibilă în aur potrivit regulilor stabilite la Geneva şi care va 
constitui baza redresării economiei germane. În anul următor, 
printr-un imens efort  deflaţionist, conservatorii britanici 
restabilesc convertibilitatea în aur a lirei sterline la paritatea din 
1914. În Franţa, Raymond Poincaré, care a revenit la putere în 
iulie 1926 în urma prăbuşirii Cartelului, reuşeşte în urma unor 
măsuri drastice să salveze francul, care, neputând fi readus la 
paritatea de dinainte de război, este devalorizat în 1928 la 
nivelul puterii sale de cumpărare, adică la a cincea parte din 
valoarea unui franc-aur. La această dată, toate principalele 
monede europene se supun regulilor noului sistem monetar 


230 „Joia neagră“ (Black Thursday). Aşa este numită ziua de 24 octombrie 
1929, când cade Bursa din New York, întrucât acţiunile şi obligaţiunile scoase 
spre vânzare nu-şi găsesc cumpărători. Crahul de pe Wall Street va atrage 
declanşarea crizei economice, ce se manifestă la nivel mondial. 


internaţional determinat de americani. 

Acesta este contextul în care înfloreşte ceea ce contemporanii 
au numit mai târziu „prosperitate“, făcând comparaţie cu anii 
grei de după război şi mai ales cu vremurile sumbre ale „marii 
crize“. Faptul că această scurtă perioadă de euforie ascunde o 
nelinişte latentă pe care criza din 1929 o va scoate brutal la 
suprafaţă şi că nici toate ţările nici toate categoriile sociale nu 
profită de ea în egală măsură, nu poate nega o realitate 
neîndoielnică: aceasta coincide atât în Europa cât şi în Lumea 
Nouă cu apogeul „celei de a doua revoluţii industriale“. 

Aceasta din urmă se caracterizează în primul rând printr-o 
mai mare concentrare a întreprinderilor industriale. Desigur, 
Anglia şi Franţa se angajează cu încetineală pe calea integrării 
industriale şi financiare al cărei model a fost oferit de Statele 
Unite odată cu avântul acelor holdings. Cu toate acestea, 
câteva grupuri de mare anvergură se dezvoltă în această 
perioadă, de exemplu Imperial Chemical Industries (produse 
chimice, coloranţi, îngrăşăminte), grupul anglo-olandez Unilever, 
Uniunea Industrială şi Financiară creată de francezul Schneider 
cu ajutorul Băncii Uniunii pariziene. În Germania în schimb, 
fenomenul ia o amploare considerabilă odată cu constituirea 
Konzern-urilor, care, după modelul holdingurilor de peste 
Atlantic, uneşte întreprinderi legate între ele prin participare 
financiară. Cele mai importante sunt cele din siderurgie, cu 
grupurile Stinnes şi Krupp care folosesc 300.000 şi respectiv 
170.000 de muncitori şi cele din industriile chimice, dominate 
începând din 1925 de Badische Anilin. 

In plus se mai constituie şi acorduri industriale, Cartele care 
vizează împărţirea pieţelor interne sau internaţionale. În Franţa 
din prima categorie fac parte Agenţia Comercială Siderurgică 
sau Agenţia Comercială a Azotului, în Germania Kohlen- 
Syndicat, cartel al industriei carbonifere şi Convenţia Industriilor 
Oţelului. În a doua categorie se înscriu Cartelul european al 
aluminiului, Sindicatul franco-german al potasei dar mai ales 
Cartelul oţelului, constituit în 1926 de siderurgiştii germani, 
francezi, luxemburghezi, belgieni şi cei din regiunea Sarre. 
Desigur, aceste acorduri care vizează limitarea producţiei şi 
împărţirea vânzărilor între întreprinderi reprezintă din multe 
puncte de vedere semnul unei desfaceri tot mai dificile a 


produselor realizate. Ele caracterizează de asemenea o nouă 
etapă în evoluţia economiilor capitaliste, etapă marcată de 
relativa autonomie a acestor mari ansambluri care trebuie să-şi 
constituie propriul lor spaţiu economic şi să treacă peste 
barierele vamale şi de o colaborare la scară europeană. 

Această concentrare formidabilă este însoţită de adoptarea în 
anumite sectoare a unor metode de gestiune şi de 
standardizare folosite dincolo de Atlantic şi care permit 
orientarea industriilor către producţia de masă. Organizarea 
ştiinţifică a muncii, folosirea publicităţii, „lucrul pe bandă“ care 
duce la specializarea muncitorilor în câteva operaţii efectuate 
asupra unor obiecte care sunt aduse mecanic în faţa acestora, 
toate acestea îşi fac apariţia pe bătrânul continent, dar mai 
repede şi pe scară mai largă în Germania decât în Anglia, unde 
absenţa  dinamismului patronal şi prezenţa permanentă a 
şomajului frânează adoptarea acestor inovaţii. In Franţa acestea 
pătrund doar în siderurgie şi în industria de automobile. 

La nivelul Europei industriale, rezultă totuşi apreciabile 
creşteri ale productivităţii şi o puternică dezvoltare a producţiei 
industriale. Având drept punct de plecare un nivel relativ scăzut 
din cauza distrugerilor cauzate de război şi a marii căderi din 
timpul acestuia, cea din ţările europene a fost totuşi mai rapidă 
decât creşterea industrială americană (60% faţă de 50%). La 
sfârşitul acestei perioade, cei doi poli principali ai lumii 
industrializate, Europa şi Statele Unite, furnizează 45 şi 
respectiv 42% din producţia industrială mondială. 

Cu toate acestea, evoluţia dovedeşte o redistribuire a „cărţilor 
de joc“ care pe termen scurt nu pare a fi în favoarea Europei. 
Mai întâi, în domeniul energetic, extragerea din ce în ce mai 
grea, materialul îmbătrânit şi costul ridicat al mâinii de lucru 
determină o stagnare vizibilă a producţiei de cărbune, care până 
la primul război mondial reprezenta baza puterii industriale 
engleze, apoi a celei germane. Acest regres avantajează noile 
forme de energie, hidroelectricitatea şi petrolul de care ţările noi 
dispun în mai mare cantitate decât cele de pe bătrânul 
continent. O serie de industrii tradiţionale, în special cele din 
sectorul textilelor (lână, in, mătase) care s-au dezvoltat în 
anumite regiuni europene, cunosc un declin rapid şi chiar dacă 
industria bumbacului continuă să se dezvolte, aceasta se 


întâmplă în avantajul ţărilor noi, Statele Unite, China, Japonia, 
India, Brazilia, foste furnizoare de materie primă pentru 
producţia europeană, dar care odată cu războiul şi-au creat 
industrii proprii ce fac o serioasă concurenţă celor din Franţa şi 
din Marea Britanie. 

Industriile metalurgice şi mecanice rezistă mai bine, dar şi aici 
contribuţia Statelor Unite la producţia mondială devine 
preponderentă. În 1929, siderurgia americană furnizează 
jumătate din producţia ţărilor industrializate faţă de o treime în 
1913, iar din cele 35 de milioane de automobile care circulă în 
lume, 30 de milioane sunt produse în uzinele de dincolo de 
Atlantic. În Europa, Franţa ocupă un loc onorabil în acest sector 
cu uzinele Renault, Citroen şi Peugeot care numai ele 
controlează 70% din pieţele de desfacere. Industria sa 
aeronautică se află şi ea la loc de cinste nu atât printr-o 
structură foarte concentrată (Farman, Potez, Breguet, Latécoère 
etc., sunt întreprinderi modeste) ci mai mult printr-un sprijin 
mediatic stimulat de isprăvile piloților francezi: acum este 
marea epocă a A6ropostalei cu Mermoz, Guillaumet şi Saint- 
Exupery, ca şi epoca marilor zboruri intercontinentale în care 
excelează şi piloţii italieni şi americani. În domeniul industriilor 
chimice şi electrice care constituie un sector de vârf, Germania 
este ţara care poate iarăşi să facă faţă comparaţiei cu Statele 
Unite, deşi cu un uşor handicap. ` 

Această prosperitate are însă şi nişte limite. In primul rând ea 
nu se manifestă în toate ţările europene. Cele care trăiesc în 
primul rând din agricultură şi din roadele pământului suferă 
serios din cauza acumulării stocurilor şi a prăbuşirii preţurilor 
care caracterizează acest sector. Europa Centrală şi Orientală, 
care înainte de război furniza restului continentului jumătate din 
importurile de grâu, îşi vede piaţa de desfacere redusă la doar 
10% din cauza concurenţei americane. Chiar în Franţa, unde 
producţia agricolă este protejată de tarife vamale mari, 
agricultorii luptă din greu împotriva produselor străine. Acelaşi 
lucru se petrece în Germania unde țărănimea se îndatorează şi 
îşi ipotechează pământurile (la est de Elba, în 1929, datoriile 
depăşesc cu 50 până la 100% valoarea proprietăţilor ipotecate). 

Situaţia Marii Britanii este deosebit de gravă. Într-adevăr este 
vorba de un stat care cu 30 sau 40 de ani în urmă se situa pe 


primul loc printre puterile industriale ale Europei (şi ale lumii) şi 
care în plină perioadă de dezvoltare îşi vede pieţele de 
desfacere reducându-se în avantajul concurenţilor săi europeni 
şi ai celor din afara continentului. Şi aceasta din cauză că aici 
criza este de natură structurală. Ea este provocată de 
îmbătrânirea industriei britanice, de scăderea producţiei de 
cărbune, de insuficienta concentrare din unele sectoare, de 
costul ridicat al mâinii de lucru şi de lipsa de dinamism al unui 
patronat care şi-a pierdut mult din duritate şi din gustul pentru 
risc. O altă cauză este şi politica monetară dusă de conservatori. 
Din motive de prestigiu, aceştia menţin lira sterlină la un curs 
prea ridicat ceea ce duce la o scumpire a produselor engleze 
accentuând vânzările în pierdere ale acestora pe pieţele interne 
şi externe. 

Acestor dificultăţi locale li se adaugă, ca şi pentru întreaga 
Europă, cele care ţin de relativa stagnare a puterii de 
cumpărare a salariaţilor (creşterea salariilor nu ajunge nici la 
jumătate din ritmul creşterii producţiei industriale) de existenţa 
unei mari mase de oameni lipsiţi practic de resurse (în plină 
perioadă de prosperitate, Europa numără 5 milioane de oameni, 
adică 6% din populaţia activă) şi de obstacolele pe care 
naţionalismele economice le pun în calea schimburilor 
internaţionale. Tratatele din 1919-1920 au consfințit împărţirea 
Europei în mici unităţi politice adesea rivale şi dornice să-şi 
păstreze independenţa economică prin satisfacerea propriilor 
nevoi. Rezultă de aici ridicarea peste tot a unor bariere vamale 
şi o repliere între propriile graniţe care vor sfârşi prin a afecta 
odată cu izbucnirea crizei şi Regatul Unit, patrie tradiţională a 
liberului schimb. 

Aceste umbre pe tabloul unei Europe „prospere“, inconştientă 
că trăieşte pe un vulcan, nu ştirbesc atmosfera de euforie care 
caracterizează acei „ani nebuni“ şi care pe planul relaţiilor 
internaţionale se manifestă printr-o destindere spectaculoasă. 
Favorizată de conjunctura economică această destindere este şi 
rezultatul schimbărilor survenite în planul politicii interne a 
principalilor actori de pe scena europeană. În 1924, în Franţa ca 
şi în Anglia, stânga ajunge la putere. Or, oamenii „Cartelului“, ca 
şi laburiştii englezi, sunt mai favorabili decât predecesorii lor 
unei politici de conciliere internaţională. Acelaşi lucru se petrece 


şi în Germania, unde restabilizarea monedei realizată de 
Schacht şi formidabilul „boom“ industrial din tânăra republică de 
la Weimar uşurează stabilizarea politică. Fără îndoială, focul 
mocneşte sub cenuşă în această ţară unde extrema dreaptă 
naționalistă rămâne puternică şi consecvent ostilă instituţiilor 
democratice şi unde în mod sporadic se înfruntă formațiunile 
paramilitare de dreapta (Stah/he/m-ul lui Hugenberg; S.A. şi 
S.S.?? aparţinând de Partidul Nazist) şi cele de stânga 
(Reichsbanner-ul socialist, Frontul Roşu comunist). Dar coaliția 
conservatoare care deţine puterea din 1925 pare să fie capabilă 
să îndrepte puţin câte puţin fostul Reich pe calea liberalismului 
şi a destinderii internaţionale. 

În sfârşit, trebuie să se ţină cont şi de rolul personal jucat în 
procesul de destindere de unii oameni politici ca Eduard Herriot, 
liderul Cartelului partidelor de stânga, care propune în 1924 un 
proiect ce vizează stabilirea unui sistem de reglementare a 
conflictelor internaţionale prin arbitrajul Societăţii Naţiunilor 
(„Protocolul de la Geneva“), britanicul Austen Chamberlain mai 
favorabil Franţei decât Lloyd George dar mai ales francezul 
Aristide Briand şi germanul Gustav Stresemann. În acea vreme, 
mulţi dintre adversarii primului, mai ales cei din rândurile 
extremei drepte franceze au ironizat idealismul şi „pacifismul 
său sforăitor“ scoțând în acelaşi timp în evidenţă faptul că 
interlocutorul său german profita de candoarea sa. In realitate, 
chiar dacă idealismul şi dorinţa de a asigura pacea în Europa nu 
lipsesc dintre motivațiile celor doi oameni politici, acestea se 
bazează pe o apreciere realistă a situaţiei ţărilor lor. Briand, 
conştient de slăbiciunea Franţei din punct de vedere demografic 
şi economic consideră că o conciliere este preferabilă unei 
politici de forţă, în faţa unei Germanii cu o economie puternică, 
în relaţii de prietenie cu URSS şi susţinută de Anglia. 

În ceea ce-l priveşte pe Stresemann, acesta se gândeşte că o 
înţelegere cu Franţa ar favoriza stabilitatea economică şi politică 
a Germaniei şi-i va permite, apoi, cu ajutorul englezilor şi 
americanilor, să obţină o revizuire a tratatului de la Versailles. 
Decât să urmeze linia extremei drepte germane cu politica sa 
de împotrivire faţă de tratat şi de respingere brutală, politică pe 
care Germania nu şi-o poate permite, i se pare că este mai 
potrivit, aşa cum scrie în septembrie 1925, „să fie şmecher şi să 


evite discuţiile hotărâtoare“. Destinderea este deci o alternativă 
tactică în cadrul a două strategii diferite. 

După Conferinţa de la Londra, unde Herriot şi-a manifestat 
dorinţa de înţelegere deplină cu foştii duşmani şi aliaţi ai Franţei 
şi după ce Planul Dawes demarează, o negociere directă începe 
între Franţa şi Germania. Aceasta se termină în 1925 printr-o 
Conferinţă care-i reuneşte la Locarno (în Elveţia) pe Briand, 
Stresemann, Mussolini, Chamberlain şi pe  belgianul 
Vandervelde. Pactul semnat de ei stabileşte o garantare 
reciprocă a frontierelor franco-germane şi germano-belgiene sub 
asigurarea Regatului Unit şi a Italiei. Germania recunoaşte astfel 
hotărârea tratatului de la Versailles privind anexarea Alsaciei- 
Lorenei de către Franţa, dar refuză să-şi ia acelaşi angajament 
cu privire la frontierele sale orientale. 

Urmează apoi la propunerea Franţei, intrarea Germaniei în 
Societatea Naţiunilor şi admiterea sa ca al cincilea membru 
permanent al Consiliului. De la o zi la alta iat-o pe fosta ciumată 
a Europei plasată pe picior de egalitate cu Franţa, Anglia, Italia 
şi Japonia. Evenimentul este salutat la Geneva prin discursul 
„istoric“ al celor doi principali autori ai săi, dar în special prin 
faimosul discurs al lui Briand: „Jos cu puştile, mitralierele, 
tunurile! Să facem loc concilierii, arbitrajului, păcii!“. 

Începând din 1927, reconcilierea franco-germană se 
manifestă în afară de domeniul strict politic, în cel economic şi 
în cel al psihologiei colective. Acordul internaţional al oţelului, 
care a fost deja menţionat şi care începând din septembrie 1926 
reuneşte principalele ţări producătoare ale Europei 
Continentale, constituie un instrument puternic al dezarmării 
industriale a celor două foste duşmane. În anul următor, acestea 
semnează un tratat comercial care, ca şi Cartelul oţelului, nu va 
fi repus în discuţie înainte de 1939. 

In ceea ce priveşte opinia publică, nu se poate spune că în 
esenţă lucrurile s-au schimbat după război în mod radical. Cu 
toate acestea, şi în acest domeniu, apar, la mijlocul deceniului 
1920, semne de destindere. În Germania, naziştii şi alte 
organizaţii revanşarde de extremă dreaptă pierd teren în timp 
ce marile partide naţionale îşi temperează criticile la adresa 
politicii lui Stresemann. În Franţa, societăţile rămân în opoziţie, 
dar aprobă iniţiativele lui Briand, în timp ce în marea sa 


majoritate, opinia catolică trece de la neîncredere faţă de 
Germania, la apărarea Conferinţei de la Locarno, ba chiar la o 
angajare entuziastă în aprobarea Societăţii Naţiunilor şi a 
concilierii franco-germane (este vorba de minoritatea democrat- 
creştină). 

În aceşti ani fericiţi de prosperitate, ia naştere o adevărată 
mistică a împăcării franco-germane, într-un context în care 
„înfloresc“ proiectele unei uniuni vamale şi a unificării europene. 
Desigur, aceasta îşi are originea în medii minoritare în care se 
întâlnesc reprezentanţi ai clasei politice - germanii Ernest 
Robert Curtius, Konrad Adenauer şi Franz von Papen, 
cehoslovacul Eduard Benes, francezii Aristide Briand, Eduard 
Herriot şi Leon Blum etc. - intelectuali de reputaţie mondială ca 
Paul Valery, Paul Claudel, Romain Rolland, Andre Gide şi Miguel 
de Unamuno şi chiar mari industriaşi ca Emil Mayrisch, magnat 
al siderurgiei luxemburgheze, inspirator al Cartelului oţelului şi 
fondator în 1926 a unui „Comitet franco-german de informaţie şi 
documentare“. Acest Comitet are drept sarcină de a promova în 
cele două ţări o mai bună cunoaştere reciprocă şi îşi dă silinţa să 
acţioneze asupra opiniei publice prin intermediul presei şi al 
unor manifestări diverse precum colocvii, traduceri, călătorii 
organizate pentru tineri etc. Poate pentru prima oară din secolul 
al XVIII-lea şi de la încercările făcute de filozofi de a crea o 
„republică a literelor“ care să depăşească frontierele, se 
încearcă constituirea unui embrion de mediu „european“, foarte 
ataşat „spiritului de la Geneva“ adică de ideologia pacificatoare 
a Societăţii Naţiunilor. Acesta nu va supravieţui însă furtunii 
provocate de criză, dar va constitui un jalon ce va servi după 
război drept punct de referinţă pentru „părinţii Europei“. 

Într-adevăr, anii 1927-1928 marchează în Europa apogeul 
„securităţii generale“, concretizată în august 1928 prin 
semnarea Pactului Briand-Kellogg (secretar de stat american). 
Prin acest act, cele cincisprezece puteri semnatare, din care fac 
parte Franţa şi Germania, condamnă în mod solemn soluţia 
războiului şi se angajează să caute prin mijloace exclusiv 
pacifiste soluţia eventualelor diferende. In anul următor este 
elaborat un nou plan ce trebuia să reglementeze definitiv 
problema despăgubirilor. Acesta va fi „Planul Young“ care, 
elaborat de un Comitet de experţi conduşi de financiarul 


american Owen Young, este discutat şi aprobat în 1929 la Haga. 

Acesta micşorează din nou datoria Germaniei redusă la 38 de 
miliarde de mărci plătibile la Banca de Plăţi Internaţionale de la 
Bâle şi eşalonează ratele până în 1988. În sfârşit, în iulie 1930, 
francezii, belgienii şi britanicii îşi retrag ultimele trupe din 
Rhenania, cu cinci ani înainte de data fixată în tratat. Pacea 
europeană pare să fie asigurată. 


Germenii destabilizării 


Sfârşitul „războiului rece“ franco-german nu face să dispară 
celelalte motive de tensiune din Europa, mai ales din partea 
orientală a continentului. Pentru a ţine în frâu dorinţa Germaniei 
de a revizui frontierele sale occidentale şi în acelaşi timp pentru 
a menţine eficacitatea  „cordonului sanitar“ instituit după 
războiul de intervenţie împotriva URSS, Franţa s-a străduit să 
ţeasă o reţea de alianţe cu ţările „mulţumite“ din Europa 
Centrală şi Orientală. Acest sistem de „alianţe de protecţie“, 
care încă de pe vremea lui Napoleon | constituie o tradiţie a 
diplomaţiei franceze, trebuia să ducă la o adevărată încercuire a 
Germaniei. Una după alta, Polonia (1921), Cehoslovacia (1924), 
România (1926) şi Iugoslavia (1927) s-au plasat sub protecţia 
Franţei. În plus, la Locarno, un tratat de garanţie reciprocă ce 
putea să fie prelungit printr-o convenţie militară lega Franţa de 
Polonia şi de Cehoslovacia. În sfârşit, principala putere militară a 
Europei susținea „Mica Antantă“ care unea România, 
Cehoslovacia şi lugoslavia prin tratate bilaterale încheiate 
începând din 1920-1921 şi îndreptate în mod deschis împotriva 
Ungariei horthyste. 

În spatele acestui sistem francez de alianţe exista şi un 
aspect economic. În ciuda concurenţei engleze, a mijloacelor 
financiare relativ restrânse, a neînțelegerilor dintre mediile de 
afaceri şi oamenii politici, Franţa a avut abilitatea ca prin 
intermediul acordurilor politice să se infiltreze din punct de 
vedere economic în Europa Orientală şi în Balcani. Din 1918 
până în 1929 suma împrumuturilor făcute ungurilor, austriecilor, 
polonezilor, românilor, bulgarilor şi plasate în Franţa, se ridică la 
mai mult de 700 de milioane de franci. Mari instituţii bancare ca 
„Uniunea Pariziană“, „Paribas“ şi „Societatea Generală“ posedă 
plasamente serioase în băncile austriece şi cehoslovace. 
Pătrunderea este mai puţin importantă în domeniul industrial, 
exceptând Cehoslovacia unde firma Schneider preia din 1919 
controlul asupra uzinelor Skoda (automobile, armament). Cu 
toate acestea, acest „imperialism sărăcăcios“ nu va reuşi să 
zdruncine poziţiile foarte puternice pe care le vor deţine, 
curând, Regatul Unit şi Germania, în această parte a Europei. 

Aceasta din urmă acţionează şi ea pe două fronturi, în Vest 


jucând pe cartea destinderii, dar de cealaltă parte întreţinând cu 
Rusia Sovietică, o altă ciumată a Europei de după război, relaţii 
de bună vecinătate care au ca scop să exercite o presiune 
permanentă asupra occidentalilor. Această apropiere este 
uşurată şi de evoluţia internă a regimului bolşevic, intrat din 
1921 într-o fază de consolidare care impune conducătorilor săi 
să-şi mai tempereze obiectivele revoluţionare. 

Atacul dirijat împotriva puterii sovietelor de către ţările 
occidentale aliate cu armatele albilor a fost considerat de Lenin 
şi de tovarăşii săi în firea lucrurilor, din moment ce ei credeau 
imposibilă  coexistenţa între ordinea burgheză şi ordinea 
socialistă. Crearea Kominternului în primăvara lui 1919 şi 
sprijinul acordat mişcărilor revoluţionare din Europa ţin de 
aceeaşi idee. 

Numai că, pe de o parte eşecul intervenţiei occidentale iar pe 
de altă parte cel al revoluțiilor germane şi ungare au schimbat 
datele problemei. Pentru moment învingători în faţa adversarilor 
lor, conducătorii bolşevici se confruntă cu imense greutăţi 
interne pe care trebuiau să le rezolve cu orice preţ înainte de a 
încerca experimentul socialist: o ţară devastată de război, o 
populaţie înfometată, fără lucru şi pradă epidemiilor, uzine 
închise, o agricultură aflată în regres, transporturile aproape în 
întregime paralizate, o sărăcie lucie care provoca o intensă 
agitaţie socială şi politică. În martie 1921, marinarii din 
Cronstadt, care au fost „vârful de lance“ al revoluţiei, se revoltă 
împotriva puterii bolşevice strigând: „Trăiască Sovietele! Jos 
comuniştii!“. 

În aceste condiţii, părea logic să se obţină de la statele 
burgheze un armistițiu care să permită consolidarea 
socialismului în Rusia înainte ca acesta să-şi reia mersul înainte 
până la „victoria revoluţiei în ţările cele mai avansate“. 
Determinând instanţele conducătoare ale partidului să adopte 
teoria sa despre „răgaz“, Lenin hotărăşte să oprească pentru 
moment tulburările, întreţinute de Komintern şi să prezinte 
puterilor europene o „faţadă“ care să le liniştească în aşa 
măsură încât să obţină din partea acestora recunoaşterea „de 
jure“ a statului sovietic. Această schimbare de strategie pe plan 
internaţional este însoţită şi de adoptarea unei „Noi Politici 
Economice“ (N.E.P.), care, alături de sectorul de stat, 


restabileşte un sector privat, deschis concurenţei şi iniţiativei 
individuale. Lenin, care face apel şi la capitalurile şi tehnicienii 
străini, aşteaptă de la concurenţa dintre aceste două sectoare 
un progres economic care va trebui mai târziu să creeze 
condiţiile necesare eliminării celui de al doilea. Nu este deci 
vorba de o întoarcere pur şi simplu la economia de piaţă, ci de 
„un capitalism limitat pe timp limitat“. 

Moartea lui Lenin, în ianuarie 1924, a dus curând la repunerea 
în discuţie a acestei politici economice. Lui Stalin, şeful 
aparatului de partid, moştenitor al concepţiilor lui Lenin asupra 
acestei tactici pe termen scurt, i se opune Troțki, pentru care 
NEP constituie o capitulare a revoluţiei în faţa capitalismului şi 
care consideră că este imposibil să se construiască socialismul 
într-o singură ţară, deci să se practice cu Occidentul o politică 
de „existenţă paşnică“. Intre cei doi bărbaţi lupta pentru putere 
durează trei ani şi se încheie prin eliminarea lui Troțki, deportat 
mai întâi în Asia Centrală, la Alma Ata, apoi expulzat din URSS în 
1929. 

Începând din 1927, rămânând singurul stăpân al puterii, Stalin 
abandonează „Noua Politică Economică“. La sate începe 
colectivizarea agriculturii, însoţită de eliminarea nemiloasă a 
opozanților, fie că este vorba despre reprezentanţii ţărănimii 
înstărite (Ku/ak), care au profitat efectiv de întoarcerea parţială 
la economia de piaţă, fie de marea masă de mici agricultori care 
resping colectivizarea forţată şi preferă să-şi ucidă animalele 
decât să le predea întreprinderilor de stat sau fermelor 
colectivizate. In acelaşi timp, noul stăpân al URSS impune 
socializarea tuturor mijloacelor de producţie şi a schimburilor 
comerciale şi introduce în sistemul economic o planificare rigidă, 
orientată în mod prioritar către dezvoltarea industriei grele. 
Scopul este clar. Este vorba de instaurarea unei „societăţi fără 
clase sociale“ şi de transformarea Uniunii Sovietice într-o mare 
putere industrială şi militară, capabilă în zece ani să ajungă din 
urmă Occidentul şi să relanseze procesul revoluţionar. Până 
atunci însă, „patria proletarilor“ are nevoie de o lungă perioadă 
de pace, ceea ce înseamnă normalizarea relaţiilor sale cu 
statele capitaliste. Din 1924, acest prim obiectiv este atins: 
toate marile puteri europene recunosc „de jure“ statul născut 
din Revoluţia din Octombrie. 


Se poate spune că Rusia Sovietică a devenit un element de 
stabilitate al sistemului internaţional şi că a trecut în tabăra 
apărătorilor status-guo-ului din 1919-1920? Răspunsul este 
evident negativ. Mai întâi politica practicată de Stalin faţă de 
Germania nu se deosebeşte de cea a predecesorului său. 
Apropierea dintre cele două ţări la Rapallo în 1922 continuă în 
cursul anilor următori prin semnarea unui acord de prietenie şi 
neagresiune semnat în 1926 şi printr-o cooperare militară 
clandestină din ce în ce mai strânsă. Apoi, preocupările pentru 
„coexistenţa paşnică“ cu Vestul nu sunt suficiente pentru ca 
ruşii să scape de complexul „cetăţii asediate“ pe care l-au 
păstrat de la evenimentele din 1918-1921. Începând din 1927, 
URSS trăieşte cu obsesia unei noi ofensive contrarevoluţionare, 
din care Stalin îşi face un argument pentru justificarea înăspririi 
regimului şi a ruperii legăturilor cu lumea exterioară. 

In mai 1927, a Vill-a Plenară a Internaționalei Comuniste 
proclamă că „pericolul unui război împotriva Uniunii Sovietice 
devine problema arzătoare a muncitorilor din lumea întreagă“. 
In anul următor, programul Kominternului hotărăşte că 
„proletariatul internaţional, a cărui singură patrie este URSS, are 
datoria să contribuie la succesele construirii socialismului în 
URSS şi să o apere prin toate mijloacele de atacurile puterilor 
capitaliste“. De aici rezultă o dublă consecinţă care se răsfrânge 
asupra relaţiilor între Internaționala a Ill-a şi partidele comuniste 
naţionale. Mai întâi, lupta împotriva „războiului imperialist“ 
devine tema centrală a propagandei tuturor secţiilor 
Internaționalei Comuniste şi se concretizează în organizarea 
unei „mişcări de masă“ cunoscută în Franţa sub numele de 
Comitetul Amsterdam/Pleyel. Pe de altă parte, credinţa în 
necesitatea de a pregăti o viitoare ofensivă revoluţionară îi 
determină pe conducătorii comunişti să adopte tactica „luptei 
de clasă“, care pune în aceeaşi oală fascismul şi social- 
democraţia şi va duce în Germania la evenimentele din 1933. 

Până atunci însă, această atitudine agresivă are drept 
consecinţă, în afară de izolarea partidelor comuniste în 
adevărate ghetouri politice, o ostilitate tot mai mare a statelor 
capitaliste faţă de URSS. In mai 1927, cabinetul conservator al 
lui Baldwin, care reproşează Sovietelor că i-au susţinut financiar 
pe muncitorii englezi aflaţi în grevă şi le acuză de imixtiune în 


treburile interne ale regatului rupe relaţiile diplomatice cu 
Moscova. Aderarea URSS la Pactul Briand/Kellogg marchează 
desigur o ameliorare a raporturilor acesteia cu Occidentul, dar 
neîncrederea rămâne prezentă şi de o parte şi de cealaltă. 

Incepând din 1926, Italia constituie şi ea un factor de 
perturbare a relaţiilor intereuropene. Este momentul în care 
„dictatura legală“ instaurată de Mussolini după Marşul asupra 
Romei şi constituirea unui guvern prezidat de fondatorul mişcării 
fasciste se transformă într-o dictatură apăsătoare care, în cursul 
anilor următori va da naştere unui regim totalitar de masă. 

Devierea spre fascism a tânărului stat creat de Risorgimento 
a început imediat după război. Acesta a agravat dezechilibrele 
economice şi sociale care s-au manifestat în această ţară încă 
de la sfârşitul secolului al XIX-lea. Dezechilibru între o clasă 
conducătoare puţin numeroasă ataşată doar idealurilor şi 
practicilor democratice şi masele populare în majoritate excluse 
din viaţa politică. Dezechilibru între nord şi sud, între sectoarele 
de vârf ale industriei piemonteze şi lombarde şi arhaismele unei 
economii agrare, bazată în numeroase regiuni pe o exploatare 
extensivă şi puţin rentabilă a pământului, în cadrul unor domenii 
foarte mari, folosind armate de zilieri (braccianti pe care 
şomajul şi mizeria îi împinge deseori la revoltă sau îi determină 
să se expatrieze. 

In aceste condiţii, pentru Italia, conflictul armat nu putea să 
fie decât catastrofal. Ea a pierdut 700.000 de oameni, are un 
milion de răniţi şi mutilaţi, provinciile sale din nord-est au fost 
devastate de operaţiunile militare, iar industria a suferit peste 
tot de lipsa materiilor prime şi a mâinii de lucru. Pe plan 
financiar, cheltuielile de război au obligat statul să recurgă la 
mărirea impozitelor, la împrumuturi şi la inflaţie. Aceasta din 
urmă provoacă o creştere vertiginoasă a preţurilor care nu 
puteau fi compensate de mărirea salariilor. 

Acestor efecte obişnuite ale marelui conflict din 1914 li se 
adaugă în Italia şi cele ale unei crize morale foarte grave. Mulţi 
italieni speraseră că un război câştigat ar oferi ţării lor un loc 
însemnat în viaţa internaţională şi ei nu vor fi trataţi drept 
rudele sărace ale Europei. Or, Aliaţii nu-şi ţin promisiunile din 
tratatul de la Londra, ceea ce provoacă o vie nemulţumire a 
opiniei publice: aceasta îl va susţine pe Gabriele D'Annunzio şi 


pe partizanii acestuia (ardit), când se vor instala la Fiume, în 
septembrie 1919. Pe de altă parte, războiul a stârnit ura 
combatanţilor faţă de un regim considerat responsabil de 
conflict şi incapabil să asigure reintegrarea celor demobilizaţi. 
Acesta a întreţinut la mulţi gustul pentru violenţă, pentru 
aventură şi o viaţă de riscuri. 

Afirmarea fascismului se înscrie în acest context. Ea se 
explică şi prin slăbiciunea de care a dat dovadă clasa 
conducătoare tradiţională în faţa pericolului revoluţionar. Dintre 
cele trei forţe mari care formează clasa politică transalpină, 
partidele guvernamentale (liberali, moderați, radicali) care 
reprezintă diferitele pături ale burgheziei, Partidul Popular al lui 
don Sturzo de inspiraţie democrat creştină şi Partidul Socialist, 
divizat şi el într-o minoritate de reformişti şi o majoritate de 
extremişti care predică acţiunea directă şi cucerirea puterii prin 
forţă, dar a căror violenţă este mai mult verbală, niciunul nu 
este capabil să se impună singur, niciunul nu este gata să se 
alieze celorlalte pentru a realiza o coaliţie puternică în stare să 
rezolve problemele de moment. 

Deci agitația socială care creşte începând din primăvara lui 
1919 din cauza scăderii salariului real şi a creşterii şomajului 
capătă curând un caracter de insurecție. Un val formidabil de 
greve însoţite de ocuparea uzinelor şi formarea „consiliilor“ 
muncitoreşti ia amploare în august-septembrie 1920 în 
triunghiul industrial din nord, în timp ce la ţară ţăranii ocupă 
marile domenii, îşi împart pământurile şi se organizează în 
sindicate. Clasa conducătoare tremură dar alerta este de scurtă 
durată. Scăpaţi de sub controlul statelor majore sindicale şi de 
conducerea Partidului Socialist Italian, muncitorii îşi reiau lucrul 
în toamna lui 1920 şi în acel moment de acalmie, cu dorinţa de 
a declanşa o „contrarevoluţie preventivă“, mişcarea fascistă ia 
avânt. 

Aceasta fusese fondată în martie 1919, la Milano, de Benito 
Mussolini, un fost socialist care fusese exclus din partid în 1914 
pentru că propovăduise intrarea ltaliei în război, în ziarul său // 
popolo d'Italia. La începuturile sale, mişcarea este formată în 
primul rând din foşti combatanți, din tineri ofiţeri şi din soldaţi ai 
trupelor de elită recent demobilizaţi şi pe care reîntoarcerea la 
viaţa civilă îi lasă dezorientaţi şi adeseori fără ocupaţie. Ei se 


alătură în fasci di combatimento (fasciile de luptă) ale 
nemulţumiţilor şi  declasaţilor, în majoritate proveniţi din 
categoriile sociale cele mai afectate de criză: mica burghezie 
urbană, funcţionari, muncitori în şomaj etc. Ideologia şi 
programul mişcării sunt încă foarte neclare. Acestea constituie 
un amestec de teze împrumutate de la mişcarea naționalistă şi 
de la sindicalismul revoluţionar, cu o puternică doză de 
demagogie menită să-i reunească pe toţi cei care aruncă pe 
umerii regimului „burghez“ responsabilitatea greutăților cu care 
se confruntă. 

Până în toamna lui 1920, fascismul îşi păstrează caracterul de 
grupare destul de mică. Abia odată cu regresul marelui val 
revoluţionar acesta ia avânt, susţinut de subventiile marilor 
proprietari agrari şi ale anumitor medii industriale, pentru care 
el va reprezenta curând un instrument de teroare 
antirevoluţionară. Organizat în escuade sau căprarii de luptă 
(squadre), înarmate, motorizate şi organizate de foşti ofiţeri de 
carieră, acesta îşi înmulțește „expedițiile de pedeapsă“ mai întâi 
împotriva cooperativelor săteşti şi a municipalităţilor socialiste 
ale bogatelor regiuni agricole din nord şi din centru, apoi 
împotriva Caselor Poporului şi a organizaţiilor muncitoreşti din 
oraşele mari industrializate. Toţi cei care opun rezistenţă, 
comunişti, socialişti, sindicalişti, dar şi catolici şi liberali sunt 
maltrataţi, bătuţi, alungaţi sau pur şi simplu asasinați. 

Susţinut de o mare parte a clasei conducătoare, care se 
gândeşte cât va putea să manevreze gruparea şi pe şeful ei, şi 
că va instaura prin intermediul acestuia o dictatură provizorie - 
este timpul de „a restabili ordinea“ şi de a lichida organizaţiile 
„revoluţionare“ - fascismul se dezvoltă repede. În toamna anului 
1921, el are deja mai mult de 300.000 de membri şi se 
transformă în Partidul Naţional Fascist care îşi creează un 
program în care profesiunile de credinţă naţionaliste şi 
reacționare vor înlocui frazeologia antiburgheză. Dar alegerile 
din 1921 îl decepţionează pe Mussolini care nu reuşeşte să 
aducă decât 23 de fascişti în noua Cameră în care sunt aleşi 122 
de socialişti şi 107 „populari“. Astfel, şeful Partidului Naţional 
Fascist hotărăşte să recurgă din plin la acţiuni directe pentru a 
pune mâna pe putere. În timp ce la sate şi în oraşe violențele 
fasciste cresc în intensitate, Congresul partidului care are loc la 


Neapole la sfârşitul lui octombrie 1922 organizează „Marşul 
asupra Romei“, o parodie de revoluţie populară menită în primul 
rând să exercite presiuni asupra clasei politice şi asupra regelui 
care ar fi putut cu uşurinţă să bareze drumul spre Roma 
bandelor înarmate ale lui Mussolini decretând legea marţială şi 
dând ordin armatei să atace. Cu asentimentul unei mari fracțiuni 
a mediilor conducătoare, Victor-Emmanuel preferă însă să-l 
însărcineze pe Mussolini cu formarea noului guvern. 

In fruntea unui guvern de coaliţie în care fasciştii nu sunt 
nicidecum majoritari, Mussolini încearcă mai întâi să inspire 
încredere, ceea ce-i permite să obţină numeroşi susţinători în 
rândurile militarilor,  înalţilor funcționari, reprezentanţilor 
burghezi, intelectualilor şi să dezarmeze o eventuală opoziţie 
internaţională. Dar în acelaşi timp el pregăteşte cucerirea legală 
a puterii, determinând Camerele să-i dea puteri nelimitate şi 
modificând legea electorală. În alegerile din aprilie 1924, 
subvenţiile marilor industriaşi şi teroarea exercitată de 
squadriati permit coaliţiei dominate de fascişti să obţină 
majoritatea absolută. 

Ultima etapă înainte de instaurarea dictaturii este afacerea 
Matteotti: pe 10 iunie 1924, în timp ce se ducea la Adunare 
pentru a duce colegilor săi dovezile violenţelor şi 
malversaţiunilor comise de fascişti în timpul ultimei campanii 
electorale, liderul Partidului Socialist este răpit în faţa 
domiciliului său de un comando de squadristi şi asasinat. Pus un 
moment în dificultate de opoziţie care hotărăşte să boicoteze 
şedinţele Camerei dar este incapabilă să devină unită, Mussolini 
sfârşeşte prin a decide în ianuarie 1925 instaurarea unui regim 
autoritar în Italia. În anul următor, legile numite „de apărare a 
statului“ (sau legile fascistisime) consfinţesc lichidarea oricărei 
opoziții. La sfârşitul anului 1926, fascizarea statului italian este 
aproape desăvârşită. 

Până la această dată, Italia se comportase, în general, ca o 
putere care respectă ordinea internaţională. Mussolini s-a lăsat 
convins de diplomaţii de carieră să ducă o politică de „bună 
vecinătate“ faţă de statele europene. El nu s-a îndepărtat de 
acest principiu decât în cursul verii lui 1923 când a bombardat şi 
a ocupat insula Corfu, în urma unui incident minor cu Grecia. 
Dar hotărârea englezilor l-a convins repede de necesitatea de a 


fi mai prudent. După o scurtă „idilă“ cu Franţa pe care Mussolini 
a susţinut-o în ocuparea Ruhrului, până la urmă, la mijlocul 
anilor '20, el îşi întoarce privirea spre Regatul Unit ferindu-se să 
se îndepărteze prea mult de hotărârile de la Geneva. In 
octombrie 1925, şeful fascismului se duce la Locarno şi acceptă, 
în ciuda bruftuluielilor lui Briand şi ale lui Vandervelde să 
garanteze alături de Anglia siguranţa frontierelor orientale ale 
Franţei. O destindere se produce şi în relaţiile cu lugoslavia, 
concretizată în ianuarie 1924 de un tratat care reglementează 
prin bună înţelegere problema regiunii Fiume. La sfârşitul lui 
1925, Italia pare să fie gata să-i sprijine pe susţinătorii 
destinderii şi ai securităţii generale. 

Deci, în domeniul relaţiilor intereuropene, ca şi în cel al 
politicii interne, anul 1926 marchează o schimbare bruscă. De 
acum înainte, convins că-şi poate impune opţiunile politice 
maselor şi clasei conducătoare italiene, Mussolini nu-şi mai 
ascunde dorinţa de a angaja ltalia în aventuri externe care 
contrastează cu atmosfera de destindere inaugurată la Locarno. 
El îşi dirijează proiectele către Europa Orientală şi către zona 
Balcanilor. Italia va deveni aici apărătoarea dorințelor 
revizioniste ale învinşilor, susţinând ţările care vor să obţină 
modificarea tratatelor: Ungaria cu care semnează în aprilie 1927 
un tratat îndreptat vizibil împotriva Micii Antante, Bulgaria 
căreia Mussolini îi susţine revendicările şi subvenţionează 
agitatorii din Macedonia iugoslavă, Austria unde mişcarea 
naționalistă a prinţului Starhemberg, Heimwehr, primeşte 
sprijinul său financiar. Când după cele două tratate de la Tirana 
(1926 şi 1927), Albania devine un adevărat protectorat italian, 
încercuirea lugoslaviei este tot mai completă, iar această ţară 
devine cu atât mai îngrijorată cu cât naţionaliştii croaţi care 
operează pe teritoriul său, „ustaşii“2* lui Ante Pavelic, găsesc 
refugiu şi sprijin în Ungaria şi în Italia. În aceste condiţii, este 
clar că ciocnirea dintre influenţele franceze şi cele italiene în 
zona danubiană şi în Balcani constituie pentru viitor un germene 
de conflict. 


Speranţe pierdute: securitatea colectivă şi uniunea 
europeană 


Dorită de Wilson, bazată pe un compromis între concepţiile 
idealiste dar totodată pragmatice ale anglo-saxonilor şi proiectul 
francez inspirat din ideile lui Léon Bourgeois („Pentru o 
Societate a Naţiunilor“, 1906) care concepea realizarea 
securităţii europene şi a celei mondiale cu ajutorul unei armate 
internaţionale compusă din contingente furnizate de statele 
membre şi a unor sancţiuni militare aplicabile oricărui stat 
vinovat de agresiune, Societatea Naţiunilor a demonstrat foarte 
curând că are puteri limitate. Desigur, Pactul inclus în tratate de 
negociatorii de la Versailles proclama în caz de conflict între 
statele semnatare, necesitatea dezarmării şi a arbitrajului 
realizat de Adunare sau de Curtea Internaţională de Justiţie de la 
Haga. Articolul 1 prevedea chiar şi sancţiuni economice şi 
financiare. Dar absenţa Statelor Unite în toată această perioadă 
interbelică, cea a URSS până în 1935, regula unanimităţii şi lipsa 
unei forţe internaţionale (respinsă de la bun început de 
preşedintele american ca susceptibilă de a „înlocui militarismul 
german cu un militarism internaţional“) vor face toate aceste 
dispoziţii inoperante. 

A existat totuşi, stimulat de un mediu al juriştilor 
internaţionali, al oamenilor politici, al intelectualilor ataşaţi ideii 
de conciliere şi de pace, un „spirit pacifist al Genevei“ bazat pe 
respectul dreptului şi pe aspiraţia spre o lume din care să 
dispară „legea junglei“ care guvernase dintotdeauna relaţiile 
dintre state. În spiritul acestui principiu şi pentru a încerca să-i 
confere organizaţiei internaţionale ceva mai multă eficacitate, 
francezul Eduard Herriot, britanicul Ramsay MacDonald şi cehul 
Eduard Benes vor prezenta în 1924 în cadrul Adunării Generale 
a Societăţii Naţiunilor, un proiect cunoscut sub numele de 
„Protocolul de la Geneva“ şi a cărui noutate o constituie 
recurgerea la arbitrajul obligatoriu. Orice diferend internaţional 
trebuia supus judecății Curţii Permanente de Justiţie sau 
arbitrajului Societăţii Naţiunilor. Statul care ar refuza un astfel 
de sprijin ar fi considerat agresor şi ar trebui să suporte 
sancţiuni inclusiv militare din momentul în care acestea ar fi 
aprobate de două treimi din Consiliu. 


Protocolul a fost semnat de zece state printre care 
Cehoslovacia şi Franţa. Dar opoziţia Marii Britanii duce până la 
urmă la eşecul acestuia. Influenţaţi de americani, englezii refuză 
să-şi dea girul unui sistem care i-ar fi obligat să intervină în 
afacerile continentale şi care oricum ar fi devenit inoperabil din 
cauza absenței din Consiliu a Statelor Unite şi a URSS. 

Legată de încrederea în securitatea colectivă, ideea unei 
federaţii a statelor europene, care îşi avusese profeţii şi pionerii 
săi izolaţi de-a lungul secolelor al XVIII-lea şi al XIX-lea (de la 
William Penn la abatele de Saint-Pierre, de la Jeremy Bentham la 
Immanuel Kant, de la Philippe Buchez la Giuseppe Mazzini şi 
Victor Hugo) a cunoscut şi ea un succes deosebit în anumite 
cercuri politice şi intelectuale, în deceniul care a urmat 
măcelului dintre 1914 şi 1918. Aceasta a provocat chiar o 
înflorire a asociaţiilor şi a comitetelor cum ar fi mişcarea 
„Paneuropeană“ a contelui de Coudenhove-Kalergi?**, Comitetul 
Federal de Cooperare Europeană al lui Emile Borel, Uniunea 
Vamală Europeană prezidată de senatorul Yves de Trocquer etc. 
Pentru aceste organizaţii care de altfel au un număr mic de 
membri dar nu sunt lipsite de influenţă, realizarea „Statelor 
Unite ale Europei“ a devenit o necesitate vitală în momentul în 
care, după perturbările provocate de un război care a fost cât pe 
ce să arunce Europa în haos şi barbarie se profilează un dublu 
pericol,  „bolşevismul“ şi  „americanismul“ care ameninţă 
identitatea acesteia. 

Briand, aflat atunci la apogeul gloriei sale internaţionale, 
urmăreşte cu simpatie acţiunea militantă a acestor propagatori 
ai ideii europene. Din 1926, el încurajează cu căldură iniţiativele 
lui  Coudenhove-Kalergi şi în anul următor devine chiar 
preşedintele de onoare al „Uniunii Paneuropene“. Briand vede în 


234 Contele Richard de Coudenhove-Kalergi (1894-1972) publică o carte „Pan- 
Europa“, care va produce o imensă mişcare. El preconizează unirea Europei 
contra bolşevismului şi împotriva dominaţiei economice americane. Diplomat, 
Coudenhove-Kalergi încarnează cosmopolitismul vechii Europe aristocrate. 
Născut la Tokyo din mamă japoneză şi un diplomat austro-ungar, de origine 
olandezo-greacă, el este austriac prin naştere; devine ceh după tratatul de la 
Saint-Germaine (1919) şi obţine naţionalitate franceză în 1939. „Uniunea 
paneuropeană“ pe care o fondează în 1923 cuprinde secţiuni naţionale la 
care aderă oameni de stat ca: Briand, Blum, Caillaux, Herriot, Benes (cf. Paul 
Wagret, op. cit., p. 150). 


această mişcare o prelungire a eforturilor sale în vederea 
instaurării în Europa a unui sistem durabil de securitate 
colectivă şi în acelaşi timp un mijloc suplimentar de a lega 
Germania de partenerii săi europeni şi de a integra această 
putere cu ambiţii economice excesive într-un ansamblu 
transnaţional, este drept, nu prea clar conturat în spiritul său. 

Aceasta nu-l împiedică însă pe „pelerinul păcii“ să ţină pe 5 
septembrie 1929 în Adunarea Societăţii Naţiunilor, un discurs, în 
care face caz de proiectul său de uniune europeană, proiect pe 
care îl va preciza în memorandumul adresat la 17 mai 1930 
celor 27 de state membre ale organizaţiei internaţionale. Ideea 
directoare a acestuia este următoarea: în momentul în care 
criza devine amenințătoare şi pentru a face faţă „unor 
împrejurări grave dacă acestea îşi fac apariţia“, este necesar ca 
Europa să se unească. Trebuie ca ţările acesteia să stabilească 
între ele „un fel de legătură federală“. Dar nu spune nimic mai 
mult şi nu precizează de ce natură să fie această „legătură“. Cel 
mult el subliniază că ar trebui „să se înceapă cu legăturile 
economice“ şi să se creeze apoi legăturile politice, dar adaugă 
imediat că acestea din urmă nu trebuie să prejudicieze 
suveranitatea naţională. Deci dilema Europei transnaţionale şi a 
„Europei naţiunilor“, destinată unei frumoase longevități exista 
deja la începutul anilor '30. Dar Briand nu este Monnet şi mai 
ales nu este încă timpul propice pentru a avansa în mod concret 
în construcţia europeană. 

Memorandumul asupra Uniunii europene şi proiectul de 
organizare pe care îl conţine au fost respinse de majoritatea 
statelor implicate, unele ca Anglia şi Spania considerându-l prea 
„convenţional“, altele ca Italia şi Germania văzând în el o 
modalitate de a „îngheţa“ situaţiile fixate de tratate scoțând din 
viitoarea comunitate URSS şi Turcia, în sfârşit altele reproşând 
proiectului lui Briand că este prea sau nu destul de 
„Supranaţional“ (Italia, Spania, Portugalia, Norvegia şi respectiv 
Ţările de Jos). Numai Iugoslavia şi Bulgaria au dat un răspuns 
favorabil. Astfel proiectul a fost repede înmormântat printre 
hârtiile comisiilor. El nu va supravieţui nici după declanşarea 
crizei, nici după moartea lui Briand survenită la începutul anului 
1932. 

La această dată Europa îşi schimbase deja cursul istoriei. 


Stressemann a murit de epuizare în octombrie 1929. Criza 
financiară s-a abătut asupra bătrânului continent în primăvara şi 
vara lui 1931. In martie a aceluiaşi an, Germania şi Austria au 
realizat un proiect de uniune vamală care este perceput imediat 
în Franţa ca un preludiu la Anschluss. Într-adevăr, era vorba de 
o contracarare a tentativei începute în 1930 între ţările Micii 
Antante şi Polonia pentru a crea un „bloc al ţărilor agricole“ 
legat din punct de vedere economic de Franţa, spunând 
acestuia o Mitteleuropa dominată de o „Germanie Mare“ care să 
cuprindă şi Austria. Din cauză că Austria a trebuit să apeleze la 
Franţa pentru a-şi salva finanţele, iar Curtea Permanentă de 
Justiţie de la Haga a considerat uniunea vamală austro-germană 
incompatibilă cu Protocolul de la Geneva din 1922, Viena a 
trebuit să renunţe curând la „Anschluss-ul economic“. Până la 
urmă, doi ani după dispariţia lui Stresseman, când Briand 
părăseşte şi el scena, „edificiul“ pacifist pe care cei doi oameni 
politici s-au străduit din greu să-l realizeze, pare deja serios 
fisurat. 


Capitolul 3 
DEMOCRAŢIILE ŞI DICTATURA SE CONFRUNTA CU CRIZA 


MW Încă de la începutul anilor '30, criza economică 
loveşte Europa şi scoate la iveală interpătrunderea 
marilor economii industrializate. De aceea această criză 
afectează cel mai mult ţările cele mai profund angajate 
în procesul capitalist, aşa cum sunt Regatul Unit sau 
Germania şi mai puţin cele ca Franța, unde rămăşiţele 
vechilor structuri favorizează existența unor oaze de 
arhaism. În funcţie de amploarea crizei, şomajul loveşte 
mai mult sau mai puțin populațiile europene, 
împingându-le să conteste regimurile existente şi să se 
îndrepte spre formațiunile extremiste. 


A Lupta împotriva crizei duce la o limitare a practicilor 
liberale: de acum statul se implică în măsură mai mare 
sau mai mică, de la simpla corecție a unor disfuncţii 
economice până la tentativele de autarhie totală (statul 
fascist) sau de acaparare a vieţii economice şi sociale 
(Rusia Sovietică). 


N Profitând de grava depresiune economică care 
loveşte fragila Republică de la Weimar, Hitler ajunge la 
putere şi işi aplică aici doctrina rasistă, propunând 
soluționarea crizei prin aplicarea unor idei simpliste care 
facilitează o practică autoritară sub conducerea unui şef 
charismatic ce guvernează în numele „poporului 
superior“. În câteva luni, Hitler, instaurează un regim 
totalitar care controlează şi dictează toate aspectele 
umane, având drept scop modelarea „omului nou“. La 
rândul său, regimul fascist italian îşi înăspreşte 
caracterul totalitar începând din 1936. 


N Contaminarea cu fascismul face ca tendinţele 
autoritare să se întindă în toată Europa. Dar, în afară de 
Germania şi de Italia, regimurile autoritare care vin la 
putere preferă să restaureze ordinea tradițională 
sprijinindu-se pe clasele conducătoare, decât să 


instaureze o nouă ordine totalitară. Izolate în această 
Europă autoritară, democrațiile stau pe poziţii defensive. 
În faţa dublului atac al administratorilor comunismului 
stalinist care dezvoltă în URSS un proiect totalitar şi al 
susținătorilor regimurilor autoritare inspirate mai mult 
sau mai puţin de fascism, acestea apar ca nişte cetăți 
asediate. Dar forța unei culturi politice democratice, 
înrădăcinată aici mult mai profund, constituie până în 
1939 un „baraj“ eficace în fața fascismului şi a 
avatarurilor acestuia. 


De-a lungul întregului secol al XIX-lea, majoritatea burgheziei 
europene a considerat principiile liberale, cele economice ca şi 
cele politice, drept o dogmă inviolabilă, conformă „legilor 
naturii“. Din punct de vedere economic, dezvoltarea continuă 
din ţările industriale constituia, în ciuda crizelor repetate, o 
încurajare de a respecta legile economiei de piaţă şi de a 
dezvolta libera concurenţă. Din punct de vedere politic, regimul 
parlamentar părea cel mai bun dintre sistemele de guvernare, 
deoarece exprima voinţa „poporului“ ai căror reprezentanţi erau 
în marea lor majoritate, ieşiţi din rândurile burgheziei. Adversarii 
acestuia erau conservatorii, care tânjeau după timpurile când 
proprietatea funciară era sursa principală a bogăției şi când 
puterea „legitimă“ a regilor se exercita în avantajul lor, ca şi 
muncitorii pentru care „libertatea“, când putea să existe fără 
piedici nu reprezenta decât un instrument de dominație în 
mâinile celor bogaţi, cei mai conştienţi dintre ei crezând că 
găsesc în teoriile socialiste o uşurare a dificultăţilor în care 
trăiau. 

Schimbările de la sfârşitul secolului al XIX-lea erodaseră, aşa 
cum am văzut, această credinţă consimţită de ordinea burgheză 
în virtuțile liberalismului şi ale sistemului reprezentativ. Dar 
marea schimbare avea să vină de la primul război. Acesta a 
aruncat Europa într-o stare de instabilitate: instabilitate 
economică evidenţiată de inflaţie şi de dezordinea monetară, 
instabilitate socială provocată de ruinarea celor cu venituri fixe 
şi de înmulţirea „noilor îmbogăţiţi“ şi a „noilor săraci“, 
instabilitate politică apărută imediat ce a devenit clar faptul că 
regimurile bazate pe democraţia parlamentară sunt incapabile 


să asigure conducerea efectivă a statului în perioade de criză, în 
afară doar dacă îşi încalcă propriile reguli de funcţionare. 

In acelaşi timp, instabilitatea economică a avut ca efect şi 
dispariţia avantajelor materiale obţinute de mediile muncitoreşti 
în urmă cu o jumătate de secol. În unele ţări, aceasta a 
înrăutățit brusc condiţiile de viaţă ale claselor populare şi le-a 
împins la revoltă. Marele val revoluţionar din anii 1917-1920 
părea astfel să anunţe împlinirea profeţiilor marxiste. 

La alternativa luptei dintre socialism şi liberalism, fascismul 
oferea o nouă opţiune. In locul luptei de clasă acesta propunea 
principiul unităţii naţionale, în locul ravagiilor provocate de 
capitalismul sălbatic sau de colectivizarea forţată, remediile de 
armonizare ale economiei dirijate şi ale corporatismului, în locul 
democraţiei „decadente“ şi instabile, un regim al ordinii, capabil 
să adune şi să canalizeze toate forţele vitale ale societăţii. Nici 
dreapta nici stânga? La origine, fascismul s-a vrut revoluţionar şi 
a şi fost în multe privinţe, dat fiind că o mare parte a principiilor 
sale sunt luate din zestrea ideologică lăsată moştenire de 
denigratorii democraţiei burgheze de la sfârşitul secolului XIX, în 
care se amestecau  revizionismul marxist,  sindicalismul 
revoluţionar, pucismul blanguist şi iacobinismul extremist. 
Mussolini însuşi şi o parte din trupele sale proveneau din 
rândurile stângii socialiste, aşa cum se va întâmpla mai târziu cu 
numeroşi conducători ai fascismului european. Numai că, 
înainte de 1914, această „matriţă de dreapta“ a fascismului se 
inspirase deja dintr-o altă sursă şi o altă cultură care credea că 
găseşte în naționalism o forţă de mobilizare a maselor cu mult 
mai puternică decât lupta de clasă, transformându-se de acum 
înainte într-un instrument de contestare şi distrugere a ordinii 
existente, într-o perspectivă ce nu avea mare lucru în comun cu 
„revoluţia“ în accepţia sa marxistă. Caracterul ambiguu al 
fascismului derivă din această dorinţă de sinteză între idealurile 
de extremă-stângă şi cele ale dreptei radicale, acestea din urmă 
în contextul înflăcărării patriotice care domnea în Europa de la 
începutul secolului şi care după război avea să atingă 
paroxismul şi să le facă să triumfe în detrimentul celor dintâi. 

Astfel se explică faptul că în ţările în care fascismul s-a 
concretizat pentru prima oară şi a dat numele său unui întreg şir 
de organizaţii şi de regimuri, acesta a trecut repede de la 


revoluţie la contrarevoluţie. Este neîndoielnic că pentru primele 
grupări care s-au adunat în jurul lui Mussolini în primăvara lui 
1919, voinţa de a distruge ordinea burgheză a trecut pe primul 
plan. Primii fascişti nu au fost „gărzile albe“ formate din cei care 
aveau de apărat interese şi privilegii. Ei au apărut în mod 
spontan pe pământul Italiei aflate în plină criză, cerând 
revendicări care le erau specifice, cu un program care nu 
prevedea păstrarea structurilor sociale existente, cu o cultură 
politică ce asocia națiunea cu poporul şi care nu era străină de 
tradiţia garibaldistă. Aceasta nu a durat însă prea mult. Între 
naţiune şi revoluţie, membrii fasciilor au optat repede pentru 
prima, în momentul în care a fost clar că aceasta putea să se 
prăbuşească sub asaltul maselor care, credeau ei, erau 
manevrate de  statele-majore bolşevice. În contextul 
evenimentelor din vara lui 1920, aderarea la fascism a 
numeroase elemente reacționare autentice, sprijinul financiar 
adus organizaţiei lui Mussolini de către agrarieni şi de unii 
reprezentanţi ai patronatului pentru care aceasta reprezenta un 
zid de apărare împotriva unei noi ofensive revoluţionare, iluzia 
creată în rândurile unei mari părţi a claselor conducătoare că se 
puteau servi de Mussolini pentru a restabili pacea internă şi 
privilegiile, pentru ca apoi, la prima ocazie să se debaraseze de 
el, toate acestea au jucat un rol important în transformarea 
fascismului din prima etapă - cel contestatar al ordinii burgheze 
- în braţul înarmat al contrarevoluţiei. lar acest fascism, fondat 
pe alianţa tactică a elementelor mic-burgheze a fost cel care a 
constituit sprijinul esenţial al primei forme a mişcării şi al 
claselor conducătoare care i-au oferit subvenţii şi înţelegeri 
secrete cu aparatul de stat şi care s-a instalat la putere în anii 
douăzeci. 

De acum înainte, fascismul ajuns la putere avea să devină 
pentru o mare parte a burgheziei europene - mai mult sau mai 
puţin importantă, mai mult sau mai puţin convinsă, în funcţie de 
ţară şi în funcţie de soliditatea structurilor şi practicilor 
democratice - un model de guvernare şi de organizare socială, 
mult mai bine adaptat la cerinţele momentului comparativ cu 
democraţia liberală şi instituţiile parlamentare. Acesta asigură 
integrarea maselor într-o societate aproape distrusă şi 
destabilizată, realizează rapid un baraj împotriva revoluţiei 


marxiste şi stopează „decăderea“ naţiunilor europene, caută în 
sfârşit o soluţie pentru marile dificultăţi provocate de dereglarea 
mecanismului economic, care să nu fie cea a colectivizării şi a 
nivelării egalitariste. Fără îndoială, se considera cel mai adesea 
în ţările industrializate ale Europei de Nord şi de Vest, că dacă 
fascismul se potrivea perfect Italiei, acesta nu putea fi importat 
aşa cum era în state mult mai avansate din punct de vedere 
economic şi având structuri sociale diferite. Se lua totuşi în 
consideraţie faptul că anumite aspecte şi nu dintre cele mai 
lipsite de importanţă - adaptarea parlamentarismului, de 
exemplu, sau încadrarea corporatistă a structurilor sociale - 
meritau să fie privite altfel decât nişte curiozităţi exotice. Criza 
care avea să se abată asupra Europei la începutul anilor treizeci 
şi repunerea în discuţie a ceea ce mai rămăsese din crezul 
liberal nu putea decât să consolideze această tendinţă apărută 
odată cu războiul. 


Marea criză 


Europa cunoscuse de la începutul erei industriale un anume 
număr de crize care i-au afectat serios puterea economică şi 
coeziunea socială. Totuşi niciuna nu a fost, ca durată şi ca 
violenţă, atât de gravă ca cea care a lovit lumea capitalistă în 
cursul celor zece ani care au precedat cel de al doilea război 
mondial. 

Cauzele „marii crize“ sunt discutate şi astăzi şi nu se poate 
ajunge la o concluzie unanim acceptată. Au avut rolul lor, în 
proporţii diferite, îmbinarea fenomenelor ciclice de întindere 
mică şi mijlocie, efectele dezechilibrului care afectau de la 
război încoace schimburile internaţionale, cele ale speculațiilor 
de bursă şi ale înmulţirii creditelor mai ales în Statele Unite, 
îndatorirea exagerată a unor ţări europene sau din alte zone 
faţă de marea putere de dincolo de Atlantic, diferenţa tot mai 
mare între o producţie din ce în ce mai bogată şi o piaţă de 
desfacere ce se reduce pe măsură ce veniturile devin din ce în 
ce mai mici, nivelul crescut al protecţionismului american care i- 
a împiedicat pe partenerii Statelor Unite să-şi refacă activele 
înainte de război. Toate acestea sunt tot atâtea semne ale unei 
imense dereglări la scară planetară, de care nu numai Statele 
Unite sunt responsabile, dar pentru care reprezintă elementul 
accelerator, din cauza poziţiei centrale pe care o ocupă în 
economia mondială. 

Istoricii economişti sunt mai sensibili astăzi la semnele 
prevestitoare ale crizei. Unii insistă chiar asupra dezechilibrelor 
economice europene de la sfârşitul anilor douăzeci şi asupra 
răspunderilor unor state de pe bătrânul continent, cum ar fi 
Franţa de exemplu care, potrivit unor economişti anglo-saxoni 
ar fi contribuit serios la crahul de pe Wall Street, în măsura în 
care, începând din 1928 (francul Poincaré) ea ar fi atras 
capitalurile instabile aflate în căutarea unor profituri speculative, 
provocând astfel o penurie de lichidităţi pe piaţa newyorkeză şi 
reducând creditul şi creşterea continuă a valorilor mobiliare. 
Adevărul este că crahul de pe Wall Street va declanşa criza 
provocând distrugerea rapidă a mecanismelor creditului care 
asigurase „prosperitatea“ anilor douăzeci şi aducând după sine, 
din aproape în aproape, o depresiune fără precedent a 


economiilor capitaliste. 

Fără să insistăm asupra aspectelor specifice ale crizei 
americane, care nu face obiectul studiului nostru, vom aminti în 
treacăt că debutul crizei a fost marcat de falimentul bursier din 
octombrie 1929. Ordinele de vânzare care s-au înmulţit brusc 
începând de pe data de 22, iau o amploare catastrofală în 
şedinţa din 24. Aceasta este „joia neagră“ când 12 milioane de 
acţiuni sunt aruncate pe piaţă fără să se găsească cumpărători. 
Cursurile scad, fiecare vrând să scape de titlurile sale până nu 
este prea târziu. Numeroase bănci care plasaseră banii clienţilor 
în acţiuni sunt nevoite să falimenteze. Datornicii care contau pe 
veniturile provenite din creşterea valorii titlurilor bursiere, 
neîntreruptă de 5 ani, nu mai pot să-şi plătească datoriile iar 
depunătorii care au acceptat titluri în garanţie nu reuşesc să le 
vândă pentru a compensa imposibilitatea de plată a debitorilor 
lor. Altfel spus, întregul sistem pe care se baza creşterea rapidă 
a economiei americane se prăbuşeşte. Băncile îşi reduc 
creditele, se produce o împuţinare a banilor care are drept 
consecinţă paralizarea producţiei şi a consumului. La trei luni 
după crahul de pe Wall Street, producţia de automobile s-a 
redus la jumătate, trăgând după sine şi industriile producătoare 
de piese de schimb, industria petrolului şi a cauciucului. 
Preţurile la produsele industriale scad cu 30% în trei ani, în timp 
ce cele din sectorul agricol cu 70%. În 1933, PNB (Produsul 
Naţional Brut) al Statelor Unite nu reprezintă decât jumătate din 
cel din 1929 şi există la această dată 17 milioane de şomeri. 

Legătura dintre economia nord-americană şi cea europeană 
face ca bătrânul continent să nu poată evita criza prea mult 
timp. Refăcută doar parţial după război, Europa trece şi ea 
printr-o perioadă de strâmtorare în agricultură şi suportă 
consecinţele suprainvestiţiilor speculative din industriile pilot 
făcute în timpul celei de a doua revoluţii industriale. Reducerea 
comerţului mondial (în scădere cu două treimi din valoarea sa 
între 1929 şi 1932) afectează mai ales acele ţări europene a 
căror economie se bazează pe schimburile comerciale: este 
cazul Regatului Unit şi al Germaniei. Dar mai ales reducerea 
creditului internaţional al cărui volum se micşorează la jumătate 
în cursul celor doi ani de după crah şi retragerea masivă a 
capitalurilor americane investite în Europa vor accelera procesul 


de propagare a crizei. 

Ţările germanice, care din 1924 au beneficiat mai mult decât 
altele de creditele americane, sunt cele care suferă cel mai 
repede şi cel mai intens. Prima este Austria cu falimentul din 
1931 al Kredit Anstalt, cea mai mare bancă vieneză care trage 
după sine în naufragiu toată reţeaua bancară austriacă. 

Germania este lovită după câteva săptămâni. Falimentul 
unuia dintre cele mai importante grupuri textile, Nordwo!le, 
grăbeşte falimentul băncii Danatbank una dintre cele mai 
puternice instituţii de credit, iar pe 13 iulie, cancelarul Bruning 
trebuie să hotărască închiderea tuturor instituţiilor de credit şi a 
caselor de economii. Ele nu se vor redeschide decât peste o 
lună, dar cu restricţii severe în ceea ce priveşte retragerea 
fondurilor şi operaţiunile de schimb. Afectată în acelaşi timp în 
posibilităţile de creditare şi pe pieţele de desfacere externe, 
industria germană se scufundă rapid în criză. Producţia de 
cărbune scade de la 160 la 100 de milioane de tone, cea de fier 
de la 16 la 5,7 milioane de tone, iar în 1932 în Germania există 
6 milioane de şomeri. 

In Marea Britanie, unde stagnarea este mai veche şi are un 
caracter structural, criza pare la început mai puţin violentă. Aici, 
reducerea comerțului internaţional este hotărâtoare, căci 
lipseşte această ţară, al cărei echilibru economic se datorează în 
mare parte exporturilor, de pieţele sale de desfacere externe. 
Din 1929 în 1931, producţia a scăzut deja cu 30% iar vânzările 
externe s-au redus la jumătate. Balanța devine deficitară, ceea 
ce provoacă o pierdere mare în aur şi mari dificultăţi monetare, 
în urma retragerilor masive de capital american şi a falimentului 
băncii Kredit Anstalt, unde erau plasate numeroase fonduri 
britanice, băncile apelează la Banca Angliei, care, pentru a salva 
lira, trebuie la rândul ei să ceară ajutorul lui Federal Reserve 
Board American şi al Băncii Franţei. 

Din toate ţările industrializate de pe bătrânul continent, 
Franţa este ultima afectată de criză. Şi aceasta datorită unei 
mari autonomii economice pe care i-o asigură bogăţia agricolă, 
datorită unei industrializări moderate şi unei concentrări 
industriale mai reduse decât cea existentă la partenerii săi, unor 
investiţii străine de mai mică importanţă şi datorită rezistenţei 
francului Poincaré. Criza nu afectează Franţa decât în 1932 ca 


urmare a  devalorizării monedei engleze care reduce 
competitivitatea preţurilor franceze şi scade simţitor exporturile. 
În Franţa, se poate vorbi mai mult decât de o criză brutală, de o 
stagnare prelungită, oarecum comparabilă cu cea din Anglia din 
anii douăzeci. Într-adevăr, producţia industrială nu scade decât 
câte puţin - cu 20% între 1929 şi 1933 - iar numărul şomerilor 
nu depăşeşte în 1933, 350.000 (500.000 în 1935), în timp ce în 
Marea Britanie la aceeaşi dată acesta atinge 2.800.000. 

Efectele sociale ale crizei au afectat în Europa, în măsuri 
diferite, toate ţările şi toate categoriile sociale. Ţărănimea a 
suferit mai ales în ţările exportatoare de cereale ale Europei 
Răsăritene, unde vânzările dificile şi reducerea suprafeţelor 
însămânţate au agravat situaţia muncitorilor agricoli şi au mărit 
datoriile marilor proprietari. Salariaţii din industrie şi din comerţ 
au suferit consecinţele conjugate ale micşorării salariilor, ale 
reducerii timpului de lucru şi mai ales ale şomajului. In ţările în 
care, ca în Franţa, muncitorii imigranţi erau numeroşi (aproape 
3 milioane în 1931, adică 7% din populaţie) resentimentele 
populaţiei active se îndreaptă frecvent împotriva acestor 
„duşmani interni“ veniţi ca italienii, polonezii şi spaniolii, să ia 
locurile de muncă ale localnicilor şi să răspândească idei 
subversive. În sfârşit clasele mijlocii au fost afectate şi ele de 
devalorizare  (rentierii), de  falimentele şi de stagnarea 
comerţului cu amănuntul (meseriaşi, comercianţi lăsaţi pradă 
concurenţei marilor întreprinderi) sau de măsurile deflaţioniste 
(funcţionarii) adoptate de unele guverne pentru a lupta 
împotriva depresiunii. Numeroase persoane aparţinând acestor 
categorii sociale impută responsabilitatea crizei şi ineficacitatea 
măsurilor luate, slăbiciunii regimului bazat pe democraţie 
liberală. 


Lupta împotriva crizei şi limitarea liberalismului 


Toate principiile fundamentale ale liberalismului economic - 
individualism, nonintervenţia statului, libera concurenţă etc. - 
par să fi dat greş în Europa aflată în plină criză. Odată cu 
aceasta dispare un anumit oportunism, încrederea în progres şi 
în angajarea omenirii pe calea spre un viitor de pace, de fericire, 
de dezvoltare a individualităţilor şi de armonie socială. Altfel 
spus, o întreagă cultură politică a burgheziei occidentale este 
repusă în discuţie de marea criză economică, aşa cum se 
întâmplase şi în timpul războiului. Statele se repliază asupra lor 
însele şi adoptă practici economice ce dădeau dovadă de un 
naționalism exagerat. 

Peste tot şi în toate domeniile există tendinţa de intervenţie a 
statului. Desigur că la începutul crizei s-a încercat o atenuare a 
efectelor prin adoptarea soluţiilor „clasice“ conforme principiilor 
liberale. În Germania, Regatul Unit, Franţa (cu guvernul moderat 
al lui Flandin şi mai ales al lui Laval) s-a recurs la aplicarea unor 
măsuri deflaţioniste care aveau drept scop să apere moneda 
naţională prin reducerea cheltuielilor publice şi să reechilibreze 
balanţa comercială prin scăderea costurilor de producţie. 

Aceste politici economice au fost oprite brusc de opoziţia 
sindicatelor, care resping reducerile salariale proiectate şi sau 
aplicate efectiv (în Franţa, Laval hotărăşte în 1935 o scădere 
bruscă a salariilor de 10%, în Marea Britanie micşorarea soldelor 
provoacă revolte în Royal Navy) sau de reacţiile defensive ale 
altor ţări al căror protecţionism sau devalorizare monetară nu 
puteau decât să provoace eşecul metodelor deflaţioniste ale 
concurentelor lor. Pe de altă parte, sumele încasate de stat, 
reduse de criză, se micşorau într-un ritm mai rapid decât cel al 
cheltuielilor, aceasta făcând să dispară orice perspectivă de 
reechilibrare bugetară: deflaţia nu făcea decât să adâncească 
depresiunea deja strâns legată de lipsa monedei şi de scăderea 
bruscă a puterii de cumpărare. 

A fost deci necesar să se schimbe politica şi să se accepte 
ideea că instituţiile publice aveau un rol major în reglarea 
economiei. Ceea ce se aşteaptă de acum de la stat este ca 
acesta să nu mai fie doar un simplu arbitru al fenomenului 
economic, ci un „dirijor“ căruia îi revine rolul de a stabili 


orientările principale ale vieţii economice şi sociale. În această 
calitate, acesta este obligat să ia măsuri de coordonare: 
reglementarea preţurilor şi salariilor care încetează să se mai 
supună legii cererii şi ofertei, susţinerea cursului preţurilor la 
produsele agricole printr-o politică de prime şi subvenţii şi 
organizarea piețelor, salvarea întreprinderilor aflate în 
dificultate, stabilirea unor proiecte de mari lucrări publice care 
să absoarbă şomajul etc. 

In Europa anilor treizeci, se ajunge deci la o „politică de 
dirijare“ a cărei intensitate diferă mult de la o ţară la alta, în 
funcţie de regimul politic în vigoare şi de antecedentele istorice. 
Aceasta este totală în Rusia stalinistă unde colectivizarea în 
exces şi planificarea au făcut să dispară orice iniţiativă privată şi 
este foarte accentuată în ţările cu regimuri totalitare fasciste şi 
naziste unde structurile economice rămân capitaliste, chiar cu 
un caracter capitalist accentuat, dar în care Statul îşi impune cu 
autoritate diferiților factori sociali opţiunile proprii. Ea este 
sensibil mai simplă în marile democraţii ale Europei 
industrializate, unde se confruntă de altfel cu opoziţia unor 
interese care în ciuda crizei rămân fidele dogmelor liberale şi 
unde sub influenţa lui Keynes se elaborează o soluţie de 
compromis între liberalismul necontrolat şi intervenţionism. 
Economistul britanic preconizează pentru creşterea investiţiilor 
publice, o mai bună distribuire a veniturilor şi o inflaţie 
controlată şi limitată. El consideră că moneda nu trebuie să mai 
fie considerată un element neutru al economiei, ci un 
instrument activ în serviciul unei politici de relansare şi de 
redistribuire. Trebuie deci ca aceasta să nu mai depindă de aur 
„această veche relicvă barbară“ şi să i se coboare cursul pentru 
a se susţine exporturile. Altfel spus, pentru autorul Teorie; 
generale a locului de muncă, a profitului şi a monedei (1936), 
Statul trebuie să joace rolul unui moderator al vieţii economice, 
folosind exclusiv căi financiare şi fără să afecteze profiturile. 

Aceste principii keynesiene vor exercita o mare influenţă 
asupra politicii economice a marilor democraţii. Măsuri de 
„revizuire a inflaţiei“ sunt adoptate în Statele Unite în cadrul 
numitului Mew Deaf” dar şi în mai multe state europene, mai 
ales în Marea Britanie, în Suedia şi în Franţa Frontului Popular. 
Totuşi, aplicarea acestora a fost adesea lipsită de coerenţă, în 


măsura în care guvernele ezitau să se angajeze cu curaj pe 
noua cale a intervenţionismului pentru care nu dispuneau de 
informaţii suficient de precise şi de o îndemânare tehnică. 
Timpul „tehnocraţilor“ nu sosise încă. Rezultatele au fost deci 
sensibil diferite de la o ţară la alta. Dacă au fost satisfăcătoare 
în Marea Britanie şi în Suedia, în Franţa ele au fost mai degrabă 
o deceptie. 

Global, criza a tulburat profund peisajul economic al Europei. 
Ea a distrus definitiv ideea potrivit căreia a lăsa lucrurile să 
decurgă de la sine nu putea să ducă la bunăstare şi la fericirea 
tuturor. Ea a provocat apariţia unor noi concentrări industriale şi 
financiare, dar şi o consolidare evidentă a organizaţiilor 
sindicale (cel puţin în ţările democratice) cărora li s-a 
recunoscut pe deplin dreptul de a mijloci cu patronatul condiţiile 
şi reglementările muncii în întreprinderi. Ea a fost însoţită de o 
generalizare şi o aprofundare a politicilor sociale. Odată cu 
indemnizaţia de şomaj, crearea  alocaţiilor familiale, a 
concediilor plătite, a apărut şi noţiunea de „salariu social“ care 
nu mai este o simplă compensație a muncii şi care este garantat 
de „statul providenţial“. 

lată care sunt aspectele pozitive pe termen lung ale 
tulburărilor provocate de „Marea criză“. Pe termen scurt bilanţul 
este evident cu mult mai puţin strălucit, mai ales raportat la una 
din implicaţiile sale internaţionale. Criza a întărit considerabil 
naţionalismele economice. Reducerea comerţului internaţional 
şi penuria de devize a determinat statele să caute soluţii de 
autonomie în domeniul aprovizionării, a produselor alimentare 
sau a materiilor prime, şi să se folosească fără cea mai mică 
reţinere de arma protecţionismului sau de cea a scăderii 
cursului monetar. Chiar şi Anglia, legată prin tradiţie de dogmele 
liberului schimb şi al monedei forte, va renunţa în 1932 şi la una 
şi la cealaltă pentru a-şi repune pe picioare comerţul exterior. 
Cât despre dictaturile totalitare, ele vor merge până la capăt în 
politica de izolare, practicând autarhia şi trocul şi bazându-şi 
relansarea economică pe o politică de înarmare excesivă şi 
aceasta cu consecinţele pe care ni le imaginăm şi pe care vom 
avea ocazia să le examinăm în următorul capitol. 

Fără să se poată vorbi într-adevăr de o relansare economică, 
toate aceste aspecte apar în momentul în care se profilează 


criza internaţională care va arunca Europa într-un nou conflict 
planetar. În 1939, când acesta izbucneşte, „Marea criză“ este 
departe de a fi rezolvată. Europa oferă spectacolul unei utilizări 
sub cotele normale a utilajelor şi a milioane de oameni. După 
zece ani de la „joia neagră“ de pe Wall Street, criza continuă să- 
şi etaleze consecinţele funeste, începând cu cea care la Berlin a 
adus la putere, în ianuarie 1933, un fost caporal al 
Reichswehrului, de origine austriacă, devenit liderul charismatic 
al Partidului Naţional-Socialist. 


Venirea la putere a nazismului 


Înfrângerea din 1918, prăbuşirea Reich-ului imperial, războiul 
civil care i-a pus faţă în faţă pe spartachişti şi pe social 
democrați, aliaţi cu forţele conservatoare, umilirea primei puteri 
industriale a Europei de către Dictatul de la Versailles, în sfârşit 
declanşarea unei inflaţii fără precedent în istoria monetară a 
lumii capitaliste şi ale cărei consecinţe sociale au fost 
catastrofale, toate acestea au făcut ca primii paşi ai Republicii 
de la Weimar să coincidă cu un traumatism profund suferit de 
națiunea germană. Astfel, noul regim s-a confruntat în timpul 
primilor ani ai existenţei sale cu dificultăţi imense care au fost 
cât pe ce să arunce Germania în anarhie sau în dictatură. 

La sfârşitul lui 1932, în momentul în care von Schleicher a 
devenit cancelar, ordinea fusese restabilită peste tot, dar viitorul 
Republicii, de care burghezia conservatoare părea până la urmă 
să fie ataşată, era departe de a fi sigur. Desigur, restabilirea 
situaţiei monetare şi a păcii sociale care a însoţit perioada de 
prosperitate a favorizat regresul partidelor extremiste. În 
alegerile din decembrie 1924, naziştii şi comuniştii nu au obţinut 
mai mult de 3% şi respectiv 9% din voturi. Dreapta a profitat de 
consolidarea aparentă a Republicii, socialiştii (cu mai mult de un 
sfert din voturi) fiind înlăturați de la putere de Dr. Luther, al 
cărui guvern se sprijinea pe o coaliţie conservatoare care îi 
includea pe conaţionalii germani. 

Această tendinţă s-a consolidat prin alegerile prezidenţiale din 
1925. La al doilea tur, în timp ce partidele republicane se 
grupau în numele catolicului Marx, dreapta hotăra cu abilitate 
să-şi retragă candidatura în favoarea bătrânului mareşal 
Hindenburg, ales cu 14,6 milioane de voturi, faţă de cele 13,7 
milioane pentru Marx şi 2 milioane pentru comunistul Thelmann. 
Or, chiar dacă noul şef al statului a aplicat conştiincios regulile 
constituţionale, în timp ce formațiunile de dreapta îl împingeau 
să facă abstracţie de Parlament şi să guverneze sprijinindu-se 
pe articolul 48 din constituţie (care îl autoriza să-şi asume puteri 
depline în „situaţii excepţionale“), el se gândea în acelaşi timp 
la restauraţia imperială şi şi-a orientat regimul într-o direcţie 
ultraconservatoare. 

Toate acestea erau cu atât mai îngrijorătoare pentru viitor, cu 


cât numeroase semne arătau că democraţia germană nu era la 
adăpost de tulburările nou apărute. Instabilitatea industriei, 
datorată fragilităţii coaliţiei guvernamentale bazată pe o alianţă 
precară dintre partidele de centru şi ale dreptei conservatoare, 
îngrijorarea claselor mijlocii provocată de prăbuşirea valorilor 
tradiţionale pe care pare să o anunţe formidabila explozie 
culturală din anii douăzeci, refuzul de a admite clauzele 
umilitoare ale tratatului de la Versailles, au favorizat, toate la un 
loc, renaşterea mişcărilor extremiste şi avântul formațiunilor 
paramilitare finanţate de marile întreprinderi private. 

Alfred Hugenberg, fondatorul Ligii Pangermanice, fost 
preşedinte al firmei Krupp şi posesor al unui imens imperiu 
mediatic (35% din ziare, 90% din producția cinematografică) a 
adunat foşti membri ai gărzilor de voluntari într-o puternică 
organizaţie paramilitară a „Căştilor de Oțel“ (Stahlhelm) care 
avea în 1930, 500.000 de membri şi se prevala de o ideologie 
strict naționalistă şi conservatoare şi alte mişcări ca Herren 
Klub, Juni Klub, „naţional-revoluţionarii“, „naţional-bolşevicii“ 
etc., care respingeau valorile „burgheze“ visau o transformare 
radicală a societății şi pretindeau că îmbină conservatorismul cu 
revoluţia. Dintre toate, în ajunul crizei, cel mai influenţat era 
deja Partidul Naţional Socialist Muncitoresc German (PNSMG)?5€ 
al lui Adolf Hitler. 

Deci criza va servi brusc drept trambulină acestor adversari ai 
Republicii. In Germania, ea a fost deosebit de violentă din cauza 
retragerii masive a capitalurilor americane şi a supraechipării 
industriale pe care tocmai acestea au făcut-o posibilă. Ba a avut 
mai ales consecinţe sociale catastrofale. În 1932, erau 6 
milioane de oameni la care trebuie să adăugăm 8 milioane de 
oameni care nu primesc decât salarii reduse. În total, mai mult 
de jumătate din populaţia germană este afectată de criza 
locurilor de muncă din care cei mai loviți sunt muncitorii, tinerii 
şi cadrele. 

Republica de la Weimar, care de la începutul lui 1924 
cunoştea o epocă de mare prosperitate, vede dintr-odată 
spectrul mizeriei abătându-se asupra ei. Aceasta afectează în 
primul rând clasele populare urbane care reacţionează oferindu- 


236 Partidul Naţional Socialist Muncitoresc German (în germană, National 
sozialistische deutsche Arbeiter Partei), abreviat şi Partidul Nazist. 


şi sufragiile partidelor care le promit o ameliorare apreciabilă a 
situaţiei lor. Comuniştii sunt primii care beneficiază de această 
mişcare de fond. Ei progresează de la un scrutin la altul şi când 
cancelarul Brüning dizolvă Reichstagul în 1930, după ce a 
încercat să stopeze criza prin mijloace clasice culege patru 
milioane şi jumătate de voturi. 

Exact ca şi în perioada de după război, clasele mijlocii sunt şi 
ele afectate de criză şi suportă consecinţele măririi preţurilor, 
devalorizării monetare şi politicii deflaţioniste a lui Bruning. 
Numeroşi reprezentanţi ai acestor categorii suferă în plus şi de 
pierderea care însoţeşte marginalizarea şi proletarizarea acestei 
societăţi încă foarte ierarhizată şi legată de semnele 
recunoaşterii sociale. Astfel, disperarea o împinge să se îndrepte 
către socialişti şi comunişti care îi propun un remediu mai rău 
decât răul, dar alături de cei care pretind că îi oferă o soluţie 
„conservatoare“, adică lichidarea Republicii burgheze şi 
înlocuirea acesteia cu o „nouă ordine socială“ care să respecte 
valorile şi prerogativele celor care au „făurit Germania“. 

La începutul anilor treizeci, această masă pe care războiul şi 
două crize succesive au destabilizat-o este gata să-şi ofere 
sprijinul celor care îi promit o îmbunătăţire a situaţiei în care se 
află, o compensație pentru frustrările provocate de înfrângere 
dar mai ales modalitatea de a opri înaintarea spre comunism. 
Clasele mijlocii vor fi cele care vor furniza Partidului Național- 
Socialist baza electorală de care are nevoie pentru a porni lupta 
de cucerire a puterii. 

Omul care se află în fruntea acestei organizaţii nu este ca 
Mussolini, pe care îl admiră şi îi serveşte drept model, un fost 
adept al socialismului revoluţionar. Desigur, în PNSMG există 
oameni care, ca fraţii Strasser, sunt tributari acestei culturi 
politice şi care cred sincer că pot să împace naționalismul cu 
revoluţia socială, dar aceştia sunt cu mult mai puţin numeroşi 
decât în fascismul italian la începuturile sale. Hitler însuşi, dacă 
nu ar fi fost dornic de cuvinte demagogice menite să-şi atragă 
masele, ar fi aparţinut fundamental dreptei radicale şi 
ultranaţionaliste. De origine mic burghez, el este mai precis un 
declasat care întrupează în propria-i persoană toate frustrările şi 
toate speranţele pierdute ale categoriei sociale şi ale generaţiei 
cărora le aparţine. Acesta este motivul pentru care mulţi 


germani vor crede că se recunosc în el. 

Hitler s-a născut în 1889 în Austria, într-un mic oraş situat 
aproape de frontiera bavareză, unde tatăl său era vameş. La 
Viena, unde se duce la 16 ani şi unde încearcă de două ori să 
intre la Academia de Pictură, apoi la Munchen unde ajunge în 
1912 el duce o viaţă grea, îşi face o cultură de autodidact şi se 
iniţiază în politică. Aici îl va surprinde războiul pe care îl aprobă 
cu entuziasm. Reformat de armata austriacă, se înrolează într- 
un regiment bavarez, luptă cu curaj, este rănit, decorat cu 
Crucea de Fier clasa | şi remarcat de şefii săi. 

Demobilizat, el revine la viaţa sa de semimarginalizat purtând 
în suflet nostalgia perioadei petrecute pe front. Trăind modest 
din câteva subvenţii oferite de armată în schimbul activităţii de 
„Supraveghere“ pe care o exercită pe lângă diferite grupuri 
subversive, el este tipul combatantului decepţionat gata să se 
angajeze în micile grupări ultranaţionaliste foarte numeroase în 
Germania de după înfrângere. In 1919, aderă la „Partidul 
Muncitoresc German“, un grup obscur de extremă dreapta a 
cărui conducere o va prelua curând şi pe care îl va transforma în 
Partidul Naţional-Socialist (PNSMG). 

Ca şi Mussolini, Fuhrerul (liderul) PNSMG îşi îmbracă membrii 
în uniformă - cămaşă cafeniu-închis şi brasardă cu cruce 
încârligată - îi organizează în unităţi de luptă care îi atacă pe 
comunişti, încă puternici în Bavaria unde Republica lui Eisner a 
lăsat urme adânci. În noiembrie 1923, când iritarea naționalistă 
atinge apogeul, el se gândeşte că este momentul să pună mâna 
pe putere în regiunea Bavaria. Dar „puciul de la braserie“ 
eşuează într-un mod lamentabil iar Hitler ajunge pentru câteva 
luni în închisoare. Viitorul stăpân al celui de al Ill-lea Reich scrie 
aici Mein Kampf (Lupta mea), cartea în care îşi expune doctrina 
şi programul. 

Lucrarea, care va deveni câţiva ani mai târziu un imens 
succes editorial, nu are nimic original. Studiul hitlerist reia de 
fapt, exagerându-le, temele pe care le dezvoltaseră la sfârşitul 
secolului al XIX-lea, doctrinarii pangermanismului?* şi cei care, 
ca francezii Joseph Gobineau, Georges Vacher de Lapouge şi 
Jules Soury sau ca scriitorul german de origine engleză H.S. 
Chamberlain, mare admirator al lui Wagner şi ginerele 
maestrului de la Bayreuth, credeau că au găsit în rasa „ariană“, 


ai cărei reprezentanţi puri erau germanii, „rasa stăpânitoare“ 
căreia îi revenea dreptul să domine Europa. 

Intreaga doctrină a liderului PNSMG are la bază această teorie 
pseudo-ştiinţifică. Dacă oamenii dolicocefali înalţi şi blonzi care 
au populat spaţiul germanic nu sunt stăpânii lumii, aceasta se 
datorează faptului ca puritatea „rasei alese“ a fost compromisă 
prin pătrunderea unor elemente alogene care i-au denaturat şi i- 
au degradat parţial caracterele şi care au împiedicat mersul 
normal al istoriei. Printre primii dintre aceşti „duşmani ai 
poporului german“ figurează evreii, „bacili care distrug 
omenirea“ şi care au dat naştere la tot ce Germania şi Europa 
consideră elemente destructive: democraţie, socialism şi chiar 
creştinism. 

Reich-ul datorează umilirea suferinţei după tratatul de la 
Versailles tocmai acestor elemente străine. Ele sunt 
responsabile de înfrângere şi de Diktat, ele care au acceptat ca 
o parte a naţiunii germane să intre sub dominaţia unor popoare 
inferioare ca slavii şi latinii. 

Plecând de la aceste premise, al căror caracter paranoic 
exprimă clar frustrările unei populaţii pe care înfrângerea şi 
prăbuşirea sistemului său de valori au traumatizat-o profund, 
Hitler expune cu pasiune „soluţiile“ pe care naţional-socialismul 
le oferă Germaniei: distrugerea (nu se precizează încă în ce fel) 
a influenţei elementelor străine, evreii şi comuniştii, lichidarea 
democraţiei, doctrină fondată pe o egalitate nivelatoare, în 
consecinţă, înlocuirea regimului parlamentar cu instituții 
puternice, dominate de puterea absolută a Führerului, 
conducător charismatic care are menirea de a încarna şi de a 
executa „voinţa“ poporului. Cât despre tezele „socialiste“ şi 
anticapitaliste, dezvoltate de Hitler într-o manieră foarte vagă în 
programul din 1920, cu scopul de a atrage masele şi din care nu 
se mai regăsesc în Mein Kampf decât câteva urme, acestea nu 
vor întârzia să dispară, dat fiind că alianţa din trecut cu anumite 
medii de afaceri necesita ca diatribele împotriva capitalului să 
fie trecute în surdină. 

Astfel, reconciliată cu natura sa specifică, Germania va putea 
să realizeze treptat programul pe care l-a conceput viitorul său 
şef. Mai întâi ea va înlătura toate piedicile pe care Diktatu/ de la 
Versailles le-a ridicat în drumul său către putere şi va încerca 


chiar prin forţă să obţină revizuirea umilitorului tratat. Urmărind 
vechiul vis al pangermaniştilor ea se va constitui apoi într-o 
„Germanie Mare“ la care vor fi anexate toate populaţiile de 
limbă germană. In sfârşit, pentru a-şi asigura condiţiile de viaţă 
demne de el, „poporul ales“ va trebui să cucerească în Estul 
Europei un „spaţiu vital“ în care reprezentanţii raselor 
„inferioare“ vor fi reduşi la starea de sclavie. Puterea „Marii 
Germanii“ va fi atunci atât de mare încât va domina fără nicio 
dificultate Europa în care va instaura un sistem ierarhizat. 
Grupurile etnice de origine apropiată (flamanzii, scandinavii, 
anglo-saxonii) vor deveni asociaţi „rasei stăpânitorilor“, pe o 
treaptă mai jos vor urma popoarele amestecate ca latinii, apoi 
popoarele „inferioare“, evreii şi slavii. O „nouă ordine“ va lua 
naştere astfel pe bătrânul continent regenerat, ordine despre 
care Hitler credea că va dura o mie de ani. 

Chiar dacă această „doctrină“ ţine de fantasmagorie şi de 
delir, chiar dacă este fundamentată pe nişte pseudo-concepte 
elaborate la sfârşitul secolului precedent de câţiva antropologi 
cu halucinaţii, nu se poate ignora faptul că prin însuşi simplismul 
ei, în momentul în care efectele devastatoare ale „Marii crize“ 
scoteau la lumină toate frustrările şi toate spaimele acumulate 
de generaţia războiului, aceasta şi-a găsit o mare audienţă în 
rândul maselor dezorientate, gata să găsească ţapi ispăşitori 
care să dea socoteală de nenorocirile lor şi să aclame pe cel 
care pretindea că poate să le salveze. Soarta nefericită a 
Germaniei ca şi cea a Europei şi a umanităţii au vrut ca 
amploarea crizei să-l aducă la putere pe profetul megaloman 
autor al Mein Kampf şi să facă din delirul său mental doctrina 
oficială a Germaniei naziste. 

După eşecul puciului de la Munchen, Partidul Naţional 
Socialist trage foloase de pe urma ultimelor tresăriri ale crizei şi 
a publicităţii de care şeful PNSMG se bucură în urma 
evenimentului şi a procesului de după arestarea sa. Alegerile din 
1924 îi aduc 32 de deputaţi aleşi. Numai că în anii următori, cu 
toate că după un an de închisoare, Hitler a reluat conducerea şi 
reorganizarea partidului, naţional-socialismul este uitat de 
populaţia care se bucură din nou de prosperitate. La alegerile 
din 1928 el nu obţine decât 14 deputaţi care contează prea 
puţin în viaţa politică germană. Degeaba încearcă să sprijine 


Partidul Nazist pe o gardă pretoriană, SS-ul, menită să creeze un 
echilibru faţă de SA devenit prea puternic şi prea independent şi 
să curețe străzile de comunişti, acesta rămâne un grup 
minoritar condus de agitatori şi de aventurieri. 

Criza este cea care face din PNSMG o forţă politică de prim 
plan. Recrutându-şi membrii (200.000 în 1930) şi alegătorii din 
rândurile categoriilor sociale cele mai afectate de criză, Partidul 
Naţional-Socialist câştigă adepţi printre ţăranii loviți de căderea 
exporturilor agricole, în burghezia mică şi mijloacele amenințate 
de proletarizare şi speriate de pericolul revoluţiei, în rândurile 
şomerilor şi ale marginalizaţilor cărora organizaţiile naziste le 
oferă un refugiu provizoriu împotriva sărăciei şi în sfârşit în 
rândul tinerilor al căror viitor pare a fi fără speranţe şi care cred 
că vor găsi în demagogia hitleristă un remediu pentru 
disperarea lor. Electoratul feminin, până atunci tentat să voteze 
în favoarea centrului şi a partidelor conservatoare, trece şi el de 
partea PNSMG. Marea burghezie industrială şi financiară, 
moşierimea, înalții funcţionari şi conducătorii Reichswehr-ului 
sunt mai reticenţi şi au mai degrabă o atitudine dispreţuitoare 
faţă de  „caporalul austriac“, dar cerinţele urgente ale 
momentului îi obligă să se gândească la o alianţă tacită cu 
acesta. Hitler însuşi se arată hotărât să şteargă din discursurile 
sale punctele anticapitaliste şi din 1930 începe să se apropie de 
forţele conservatoare. El tratează cu reprezentanţii marii 
industrii, determină Reichswehr-ul să legalizeze formațiunile 
sale armate şi îl înlocuieşte pe Otto Strasser, şeful SA cu Röhm, 
pe care îl consideră mai puţin revoluţionar. 

Adaptată la această clientelă amestecată, căreia candidatul la 
dictatură îi promite totul şi nimic, propaganda nazistă obţine 
rezultate spectaculoase. La alegerile din septembrie 1930, 
PNSMG obţine 6.400.000 de voturi şi 107 deputaţi. La 
prezidenţialele din 1932, Hitler însuşi nu ezită să-şi depună 
candidatura împotriva bătrânului mareşal Hindenburg. Spre 
uimirea generală, el obţine la primul tur 36% din voturile 
exprimate şi dacă Hindenburg îl învinge până la urmă în al 
doilea (19 milioane de voturi împotriva a 13 milioane), aceasta 
se datorează faptului că voturile stângii şi extremei stângi sunt 
reportate pe numele său. 

De acum înainte, Partidul Nazist constituie principala forţă 


politică a ţării. Legislativele din iulie 1932 îi aduc 230 de 
deputaţi din cei 607 existenţi în Reichstag. Formațiunile sale 
paramilitare deţin o situaţie avantajoasă şi întreţin o violentă 
agitaţie de stradă. Dr. Goebbels, care conduce sistemul de 
propagandă al PNSMG, duce o campanie continuă care 
urmăreşte să-i convingă pe germani de caracterul „providenţial“ 
al omului care apare acum ca ultima salvare în faţa avântului pe 
care îl luase „bolşevismul“ şi a decadenţei Republicii burgheze. 

În faţa pericolului, Hindenburg încearcă să guverneze fără 
nazişti dar nu are curajul să-i înfrunte direct, iar când cancelarul 
Brüning încearcă să desființeze SA şi SS, bătrânul mareşal- 
preşedinte îl înlătură şi pentru a forma guvernul apelează la von 
Papen, reprezentantul burgheziei financiare. Acesta din urmă 
crede că dă dovadă de abilitate dizolvând încă o dată 
Reichstagul. În fapt, la alegerile din noiembrie 1932, naziştii 
pierd 34 de locuri în timp ce comuniştii obţin 6 milioane de 
voturi, dar cele două partide de dreapta care îl susțineau pe von 
Papen se prăbuşesc obligându-l pe cancelar să-şi dea demisia. 
Hindenburg îşi îndreaptă atunci atenţia către şeful Reichswehr- 
ului, von Schleicher, cunoscut pentru ideile sale sociale 
avansate. Visând deci nu o dictatură populară ci restaurarea 
monarhiei, preşedintele Reich-ului încearcă să bareze drumul 
nazismului încredinţând conducerea ţării unui om care cu toate 
că este adeptul unor soluţii brutale, va încerca să guverneze 
sprijinindu-se pe republicanii moderați, pe armată, şi pe 
sindicate cărora le promite un salariu minim şi împărţirea 
marilor domenii falimentare. Hitler se nelinişteşte şi odată cu el 
şi marii magnați ai economiei. 

De aceea, o mare parte a patronatului - Thyssen, Kirdorf, 
Krupp etc. - hotărăşte până la urmă, aşa cum au făcut cu zece 
ani în urmă şi reprezentanţii „Confindustriei“ italiene, să-l 
susţină pe duşmanul declarat al democraţiei, în speranţa de a-l 
putea manevra după voia sa şi eventual să-l înlăture de îndată 
ce criza politică şi ameninţarea revoluţionară vor fi dispărut. 
Oare nu i-a asigurat Hitler că va reintroduce Führerprinzip în 
întreprinderi şi după ce va ajunge la putere, va angaja Germania 
într-o politică de înarmare care să favorizeze industriile grele? In 
schimbul acestor promisiuni el va obţine fonduri importante 
pentru campania sa electorală. 


Von Papen, pe care Schleicher l-a înlăturat de la putere, se 
oferă drept intermediar. Pe 4 ianuarie 1933, el se întâlneşte cu 
Hitler la Köln, acasă la bancherul Schroder şi îi propune să 
formeze împreună un nou guvern. Hitler acceptă, apreciind cu 
luciditate că, fără îndoială, mişcarea condusă de el se află la 
apogeu şi că o nouă campanie de alegeri ar putea să-i fie fatală. 
Pe 28 ianuarie, Hindenburg îl demite pe Schleicher şi peste două 
zile îi oferă şefului PNSMG postul de cancelar. 


Totalitarismul hitlerist 


Intenţionând să creeze o fundamentare legală dictaturii pe 
care vrea să o instaureze, aşa cum făcuse cu zece ani în urmă 
„Ducele“ fascismului, Hitler încearcă să liniştească la început 
forţele conservatoare. Plasându-şi guvernul în care naziştii sunt 
minoritari sub semnul „reabilitării naţionale“, el îşi înmulţeşte 
declaraţiile legaliste şi se prezintă drept omul care va reconcilia 
tradiţia istorică a Reich-ului imperial cu forţele noii Germanii. 
Dar, în acelaşi timp, el pregăteşte cu grijă instaurarea puterii 
sale personale. 

Incendierea Reichstagului (27 februarie 1933), provocată de 
nazişti dar pusă pe seama adversarilor lor marxişti, îi permite lui 
Hitler să lichideze opoziţia „comunistă“: 4.000 de militanţi sunt 
arestaţi printre care se află mulţi socialişti. Campania electorală 
care începe imediat după „atentat“ se desfăşoară într-o 
atmosferă de teroare, dar aceasta nu ajunge pentru ca să se 
ofere majoritatea absolută naziştilor care au beneficiat totuşi de 
sprijinul financiar al oamenilor de afaceri. În timpul scrutinului 
de pe 5 martie ei nu obţin decât 44% din voturi şi 288 de locuri 
în Parlament din 647. Dar ce importanţă are asta pentru Hitler? 
El dă ordin ca cei 81 de deputaţi comunişti să fie invalidaţi de 
Reichstagul care deliberează sub presiunea membrilor SA şi SS, 
iar de la Centrul Catolic obţine pe 23 martie, în schimbul 
promisiunii unui concordat, voturile care îi oferă puterea 
absolută pe timp de patru ani. 

Folosindu-se de acest instrument legal de desființare a 
libertăţilor cetăţeneşti, el instalează sistematic mecanismele 
dictaturii. Partidele politice sunt dizolvate ca şi sindicatele şi 
sunt înlocuite de un „Front al Muncii“ organizat pe principii 
corporatiste. Partidul Nazist este declarat „partidul unic“. 
Administraţia este „epurată“, iar centralizarea consolidată prin 
desemnarea unui Staathalter atotputernic la conducerea fiecărui 
land. SA preia funcţiile politice, înlocuită în curând de „o poliţie 
secretă de stat“ (Gestapo)**, care devine repede celebră prin 
ferocitatea metodelor sale. In ciuda acestor măsuri teroriste 
care lovesc în primul rând în clasa politică şi în evrei, ale căror 
magazine sunt boicotate, regimul care semnează cu Vaticanul 
un Concordat ce stabileşte statutul Bisericii catolice pare să se 


bucure la sfârşitul lui 1933 de un considerabil consens popular. 

Anul 1934 va fi totuşi dificil pentru noul regim. Dificultăţile 
economice şi sociale (scăderea considerabilă a exporturilor, 
şomajul ridicat, micşorarea salariului nominal) persistă şi 
nemulţumesc salariaţii şi mediile de afaceri, în plus alimentând 
noi opoziții care îl obligă pe Hitler să lupte pe două fronturi. Pe 
de o parte cel al burgheziei conservatoare îngrijorată de 
exagerările milițiilor naziste, pe de altă parte cel al aripii de 
stânga a partidului, mai ales al celor din SA al căror şef, Ernst 
Röhm cere „desăvârşirea revoluţiei“. „Noaptea cuţitelor lungi“ 
pune capăt acestei perioade de incertitudine. Între elementele 
înaintate ale partidului său şi marile forţe conservatoare, Hitler 
le alege pe cele din urmă. In noaptea de 29 spre 30 iunie 1934, 
el dă ordin SS-ului lui Himmler să aresteze numeroşii 
conducători ai SA dintre care mulţi sunt executaţi imediat. Röhm 
însuşi este închis la München apoi ucis. În acelaşi timp, Hitler se 
debarasează şi de ceilalţi adversari ai săi şi îşi plăteşte poliţe 
mai vechi. El ordonă asasinarea lui Gregor Strasser, şeful 
Acţiunii Catolice Klausener, a fostului cancelar von Schleicher, a 
lui von Kahr care a înăbuşit puciul din 1923 de la Munchen şi a 
colaboratorilor lui von Papen. 

De aici înainte nimic nu mai stă în calea instalării unui regim 
totalitar, orientat în întregime spre realizarea obiectivelor fixate 
în Mein Kampf. Centralizarea este împinsă până la limita 
extremă. La moartea mareşalului Hindenburg, survenită pe 2 
august 1934, Hitler adaugă funcţiilor sale de cancelar şi pe cele 
de şef de stat. Stăpân deplin pe putere, el este totodată şi 
„comandantul suprem al armatei, şef al guvernului, deţinător al 
puterii executive şi judecător suprem“. El nu convoacă decât în 
mod excepţional Consiliul de Miniştri ai cărui membri trebuie să 
depună jurământ de fidelitate şi de supunere. La conducerea 
fiecărui Land se află un Staathalter, un fel de guvernator 
atotputernic care depinde doar de Fuhrer şi a fost ales dintre 
naziştii cei mai loiali. 

De la marea epurare din iunie 1934, el stăpâneşte perfect 
Partidul Naţional-Socialist. „Partidul unic“ este condus de Rudolf 
Hess, succesorul desemnat al stăpânului celui de al III-lea Reich. 
El îşi dublează numărul membrilor şi controlează administraţia 
locală dar rămâne un partid minoritar în care nu este necesar să 


fii membru pentru a ocupa funcţii oficiale. Şi aici se observă o 
centralizare exagerată cu o organizare în Gaue (având drept şef 
un Gauleiter, subîmpărţite în cercuri, grupe, celule şi blocuri, 
totul formând împreună cu administraţia de stat, armata SS etc. 
o încâlceală de puteri şi de contraputeri concurente. 

Aparatul polițienesc este învestit cu o putere redutabilă. Rolul 
membrilor SA a fost redus în favoarea celor din SS care formau 
o adevărată armată de 200.000 de oameni, împărţiţi în unităţi 
combative de elită (Waffen SS) şi în „unităţile cu cap de mort“ 
însărcinate să facă treburile „murdare“ ale regimului (poliţie, 
paza lagărelor etc.). Menit să devină „matriţa“ unei noi 
aristocrații rasiale, selecționată cu grijă şi fanatizată, SS-ul este 
condus de Reichsfuhrerul Himmler care are şi comanda 
Gestapoului. Aceste organizaţii care depind de Partidul Nazist, 
vor intra curând în concurenţă, apoi în luptă deschisă cu 
serviciile de contraspionaj ale armatei, Abwehr, conduse de 
amiralul Canaris. Metodele folosite sunt de o ferocitate 
nemaiauzită: asasinate, torturi, „sinucideri“ puse la cale, lagăre 
de concentrare care vor deveni în timpul războiului lagăre de 
exterminare. În 1939 există deja aproape un milion de deportaţi 
în lagărele de concentrare în număr de o sută, printre care cele 
mai celebre în sensul cel mai trist al cuvântului sunt la această 
dată Dachau şi Buchenwald. 

Încadrarea indivizilor este mai întâi garantată de o instruire 
care se face sub influenţa totală a regimului. Personalul este 
„purificat“ cu grijă, profesorii şi studenţii sunt supuşi unui 
control foarte strict, ca de altfel şi manualele. Această acţiune 
este completată de cea a organizaţiilor de tineret aparţinând 
partidului, Jungvolk, apoi Hilterjugend care au drept scop 
formarea unor supuşi ascultători, bine antrenați fizic şi militar şi 
cu totul devotați regimului. Propaganda, condusă de Goebbels, 
este deosebit de susţinută. Utilizând ca şi în Italia, numai că 
mult mai intens, mijloacele cele mai importante şi de mobilizare 
a maselor, ca şi imensele parade (cea mai importantă fiind 
„sărbătoarea partidului“ la Nurnberg), aceasta îşi propune să 
fanatizeze poporul german. „Camera culturii naţionale“ şi poliţia 
supraveghează şi interzic tot ce nu respectă linia ideologică a 
regimului. Bibliotecile sunt cenzurate şi mii de lucrări 
„subversive“ sunt arse în pieţele publice. Drept consecinţă, 


cultura germană cunoaşte o decădere rapidă, iar numeroşi 
scriitori şi artişti de la Albert Einstein la Thomas Mann, de la 
Ştefan Zweig la Fritz Lang, de la George Grosz la Berthold 
Brecht, părăsesc ţara sau refuză să-şi mai continue munca. 

Cât despre politica rasială, punctul central al sistemului, 
acesta se manifestă în acelaşi timp prin măsuri aşa-zise de 
„protejare a rasei“ (avantaje materiale şi recompense onorifice 
acordate familiilor  „adevăraţilor arieni“, sterilizarea apoi 
eliminarea indivizilor taraţi) şi printr-o legislaţie îndreptată 
împotriva evreilor, care sunt supuşi brutalităţilor de tot felul. 
Aplicate în 1935, legile de la Nurnberg îi lipsesc pe evrei de 
dreptul de a vota şi le opresc accesul la numeroase ocupaţii: 
bănci, comerţ, edituri, profesiuni juridice şi medicale, funcţii 
publice etc., interzicându-li-se în plus căsătoria sau orice relaţii 
sexuale cu „arienii“. Împotriva lor se iau măsuri jignitoare şi 
segregaţioniste: sunt obligaţi să poarte steaua galbenă şi li se 
interzice accesul în anumite locuri publice. Începând din 1938, 
naziştii declanşează împotriva evreilor germani un val de 
persecuții care, extinse în întreaga Europă ocupată, va da 
naştere în timpul războiului la cel mai monstruos genocid din 
istorie. 

Dar până la încheierea socotelilor cu acest „duşman principal 
al poporului arian“, Germania trebuie scoasă din criză şi 
pregătită pentru înfruntarea inevitabilă cu statele democratice. 
Contrar obiectivelor sale iniţiale, nazismul nu încearcă să 
distrugă capitalismul. Dictatura hitleristă, ca şi cea care a 
triumfat la Roma, cu zece ani în urmă, vrea mai degrabă să 
consolideze marile interese private, cu condiţia ca acestea să 
colaboreze cu regimul şi să recunoască dreptul statului de a 
avea un rol director în viaţa economică. In schimbul supunerii, 
acestea vor profita din plin de refacerea Germaniei şi de 
înfrângerea mişcării muncitoreşti. Sindicatele sunt desfiinţate şi 
înlocuite ca în ltalia cu grupări corporatiste, având fiecare 
Fuhrerul său, reunite într-o organizaţie unică şi obligatorie: 
Frontul Muncii (Arbeitsfront) al cărui scop declarat este de a 
„reglementa raporturile dintre muncă şi capital conform 
interesului general“. La începuturile regimului, Dr. Schacht 
adoptă o planificare suplă, dar în 1935 acesta este înlăturat de 
la conducerea economiei şi înlocuit cu Goering care prezidează 


comisia planificării, acesta fiind clar orientată către pregătirile 
de război. În sfârşit, se aplică o politică de mari construcţii care 
să reducă şomajul. 

Încet, încet, Germania se îndreaptă spre autarhie, încercând 
să-şi reducă importurile şi să-şi creeze o economie 
independentă de celelalte ţări. Pentru aceasta, se dezvoltă 
agricultura, luptându-se împotriva exodului rural şi a fărâmiţării 
pământurilor, se încheie cu numeroase state acorduri în c/earing 
(orice import trebuie să fie compensat printr-un export cu 
aceeaşi valoare) şi datorită progresului din industria chimică, se 
dezvoltă fabricarea produselor înlocuitoare sau ersătze (cauciuc 
şi benzină sintetice, textile artificiale etc.), pentru a se putea 
reduce importurile. 

Chiar dacă nivelul de trai nu creşte deloc, producţia face un 
salt spectaculos. În 1939, Germania produce pentru nevoile 
proprii suficient grâu, unt şi zahăr şi devine a doua putere 
industrială a lumii. În acelaşi timp, problema şomajului este 
aproape rezolvată. Totuşi posibilităţile de absorbţie ale pieţei 
interne fiind destul de mici, începând din 1936, este necesar ca 
o parte a industriei să se transforme în industrie de război. 
Avântul industrial al Reich-ului fiind bazat pe o politică de 
înarmare şi pe cucerirea unui spaţiu economic care să-i 
furnizeze Germaniei materii prime şi pieţe de desfacere, regimul 
hitlerist se angajează începând din 1938 într-o politică de forţă 
care duce direct la cel de al doilea conflict european. 


Evoluţia regimului fascist din Italia 


Dacă totalitarismul hitlerist s-a impus în Germania atât de 
repede şi atât de complet, nu se datorează numai faptului că 
această ţară avea predispoziţii în acest sens, a căror cauză 
trebuie de altfel căutată în evoluţia istoriei sale contemporane, 
şi mai ales în străfundurile „sufletului german“, ci şi pentru că 
şeful PNSMG a avut timpul necesar să studieze experienţa 
mussoliniană permanent adaptată oricăror situaţii interne şi 
externe cu care s-a confruntat fascismul şi pentru că într-o 
oarecare măsură a beneficiat de existenţa unui „model“. 

Hitler a făcut în aşa fel încât să depăşească repede modelul, 
apoi, la rândul său să-l impună pe omologul său latin, deşi el nu 
neagă influenţa profundă pe care acesta din urmă a exercitat-o 
asupra lui. 

Transformarea regimului pluralist autoritar, pe care Mussolini 
îl instaurase după Marşul asupra Romei, într-o dictatură 
totalitară care nu a avut de înfruntat nicio opoziţie şi care viza 
clar înregimentarea maselor, datează, aşa cum am văzut din 
anii 1925-1926. După adoptarea legilor fascistisime, din 
sistemul inaugurat de Statutul din 1848 nu mai rămân decât 
aparențele. Monarhia este susţinută, dar regele - Victor- 
Emmanuel al Ill-lea, care pentru a-şi salva coroana a lăsat să se 
desfăşoare Marşul asupra Romei - este constrâns doar la rolul 
de reprezentare. Senatul este menţinut şi el doar pentru a se 
putea exploata referinţa la antica instituţie romană şi pentru a 
cruța fosta clasă conducătoare, dar chiar dacă membrii acestei 
înalte adunări sunt încărcaţi de oameni din partea regimului, ei 
nu au nicio putere concretă. Camera Deputaţilor este aleasă în 
condiţii care o fac să depindă strict de partid. De altfel, ea va fi 
înlocuită în 1938 de o „Cameră a fasciilor şi a corporațiilor“ ale 
cărei funcţii sunt strict consultative, iar membrii săi sunt şefii 
corporațiilor fasciste. 

Esenţa puterii aparţine în fapt „Ducelui“. În principiu acesta 
nu dă socoteală decât în faţa regelui şi are mari atribuţii 
economice în calitate de ministru al corporațiilor şi militare ca 
şef suprem al armatei. El numeşte şi revocă miniştrii care nu 
sunt decât simpli executanţi şi poate legifera prin decret-lege 
fără control parlamentar. Mussolini este asistat de Marele 


Consiliu al Fascismului care adună în jurul său, pe lângă foştii săi 
camarazi, miniştrii şi câţiva înalţi funcţionari. 

Partidul unic are drept misiune  înregimentarea şi 
supravegherea populaţiei, mobilizarea permanentă a acesteia în 
serviciul regimului răspândind în rândurile sale cuvintele de 
ordine ale puterii care veghează la aplicarea lor. El participă la 
menţinerea ordinii cu ajutorul miliției, organizaţie paramilitară 
ale cărei efective ating în 1940, 700.000 de membri. La această 
dată, însuşi Partidul Naţional Fascist numără 3 milioane de 
membri fără a pune la socoteală organizaţiile anexe. Unii dintre 
membri sunt militanţi sinceri, înscrişi în partid încă din timpurile 
eroice ale sguadrismului, alţii, desigur cei mai numeroşi, devin 
membri din obligaţie profesională (profesorii şi majoritatea 
funcţionarilor trebuie să fie în principiu titulari ai carnetului de 
membru al Partidului Fascist, /a tessera) sau pur şi simplu din 
oportunism. Partidul „de elită“ are deci o compoziţie care îl 
obligă periodic să treacă la purificări severe, efectuate de 
puternicul secretar general. Din 1931 până în 1939, această 
funcţie este deţinută de Achille Starace. 

Ca şi în Germania, nu este vorba numai de a supune națiunea 
voinţei clasei conducătoare şi de a pune pe primul plan 
interesele acesteia, după regula dictaturilor clasice care se 
dezvoltă în acel moment în Europa. „Fascismul“, în sensul 
generic al termenului, în care se include regimul mussolinian şi 
cel german este de o natură total diferită. Autoritar, în sensul că 
nu tolerează nicio opoziţie şi nicio piedică în faţa voinţei 
suverane a „conducătorului“ naţiunii, acesta este în acelaşi timp 
şi în mod specific „totalitar“2*% ceea ce înseamnă că dirijează şi 
controlează în toate domeniile, activitatea şi gândirea fiecărui 
individ, plasează societatea civilă sub dominaţia partidului şi 
statului şi acţionează în profunzimea corpusului social în scopul 
de a obţine într-o primă etapă un consens cât mai larg posibil şi 
apoi, într-o a doua etapă, să transforme radical societatea şi pe 
toţi membrii acesteia. Scopul final este acela de a crea un „om 
nou“, complet diferit de individul creat de sistemul social şi de 
cultura burgheză. 

In această perspectivă, mobilizarea italienilor se realizează pe 
două căi principale. Mai întâi prin educaţie care urmăreşte mai 
puţin formarea unor spirite cultivate şi a unor cetăţeni 


responsabili şi mai mult o rasă sănătoasă, curajoasă, 
disciplinată, rezistentă şi ataşată cu fanatism. În afară de şcoală 
care este laicizată intens (învățătorii trebuie să-şi ţină orele 
îmbrăcaţi în cămăşi negre), ca şi Universitatea ceva mai târziu 
(aici, profesorii aparţinând marii burghezii sunt în majoritate 
adepţi ai fascismului), tinerii de ambele sexe sunt înregimentaţi 
încă de la vârsta de opt ani în diferite organizaţii aparţinând 
„Operei Naţionale Balilla“. Ei primesc o uniformă, arme de 
jucărie, participă la defilări şi parade. Băieţilor li se trezeşte 
gustul pentru viaţa în comunitate şi pentru activităţile militare. 
Fetele primesc şi ele o instruire fizică şi civică menită să facă din 
ele „mame viguroase“, gata să-şi sacrifice fiii pentru naţiune şi 
pentru Duce. 

A doua cale este propaganda, care capătă un aspect 
obsedant şi utilizează masiv mijloacele moderne de informare şi 
de manipulare a spiritului. Presa, radioul, actualităţile 
cinematografice, afişele uriaşe, benzile desenate, marile 
competiţii sportive, toate controlate îndeaproape de putere 
(care a creat un Minister al Presei şi Propagandei, transformat în 
1937 în „Ministerul Culturii Populare“ sau Mincu/pop) contribuie 
la mobilizarea maselor, la răspândirea cuvintelor de ordine ale 
regimului („Crede, supune-te, luptă“, „Mussolini are întotdeauna 
dreptate“ etc.) şi la răspândirea unui naționalism agresiv. 

In sfârşit, pentru a se asigura de înregimentarea poporului 
italian şi pentru a distruge în el orice veleitate revoluţionară sau 
pur şi simplu revendicativă, statul corporativ fascist oferă 
sindicatelor, plasate sub controlul său, monopolul reglementării 
raporturilor dintre patron şi salariaţi şi pune întreaga viaţă 
economică şi socială sub o conducere unică de stat. În 1934 
sindicatele fasciste sunt incluse în corporaţii care îşi delegă 
reprezentanţii într-un Consiliu Naţional în care se află 
reprezentanţi ai statului şi membri ai partidului. În scopul 
obţinerii unei colaborări a claselor sociale şi a unei armonii 
sociale, sistemul  avantajează patronatul. Acesta este 
preponderent la toate nivelurile, reprezentanţii muncitorilor 
nefiind decât funcţionarii sindicatelor fasciste care s-au 
constituit în institute în care nu sunt admişi decât burghezii. Cât 
despre industriaşi şi proprietarii de pământuri care fac parte din 
organismele profesionale şi din Consiliul Naţional al 


Corporaţiilor, aceştia întreţin în general legături strânse cu şefii 
fascişti. Regimul şi partidul au dat astfel naştere unei noi elite 
conducătoare, dar aceasta se află într-o strânsă simbioză cu 
clasele conducătoare tradiţionale. 

Pentru a-şi menţine privilegiile şi forţa materială, acestea din 
urmă au trebuit să se supună „tutelei“ exercitate de stat asupra 
tuturor activităţilor economice din ţară. După ce timp de câţiva 
ani a dus o politică prin excelenţă liberală, regimul s-a angajat 
pe calea economiei dirijate, care până în 1932-1933 s-a 
caracterizat mai ales prin mari „bătălii“ pentru producţie 
(„bătălia grâului“ spre exemplu), prin exploatarea unor terenuri 
aflate până atunci în zone necultivate (mlaştinile Pontine din 
sudul Romei, regiunea mlăştinoasă Maremme din Toscana) şi 
prin realizarea unor vaste programe de lucrări publice 
(autostrăzi, căi ferate, renovarea capitalei). Deoarece criza a 
scos în evidenţă limitele acestui sistem de economie dirijată, 
fascismul a adoptat la rândul său soluţia autarhiei şi a 
reînarmării exagerate, justificată de o „constrângere de ordin 
demagogic“ până la urmă foarte relativă, la care Ducele însuşi a 
contribuit prin adoptarea, începând din 1926, a unor măsuri cu 
privire la natalitate şi refuzând multor italieni dreptul de 
expatriere. 

Până la mijlocul anilor treizeci, regimul fascist s-a bucurat de 
un consens efectiv dar de intensitate variabilă: entuziast la unii, 
resemnat la majoritatea italienilor care apreciază câte un aspect 
pozitiv al politicii sale cum ar fi reinstaurarea „păcii sociale“ 
avantajoasă pentru cei înstăriți, posibilităţile de promovare şi de 
ascensiune oferite de partid şi de organizaţiile sale 
reprezentanţilor claselor mijlocii, o legislaţie socială îndrăzneață 
şi reducerea şomajului în rândurile păturilor populare urbane iar 
pentru toată lumea prestigiul câştigat prin cele câteva succese 
ale politicii externe. În 1935 la Stresa, Mussolini a apărut ca 
arbitrul păcii europene, cuceririle coloniale (Etiopia în 1935- 
1936) şi succesele obţinute în diferite domenii cum ar fi 
modernizarea ţării (unde „trenurile sosesc la timp!“), fascinația 
exercitată de regim şi de şeful acestuia asupra unei părţi a elitei 
europene, spectaculoasele reuşite ale sportivilor italieni (de 
două ori câştigători ai Cupei Mondiale de fotbal, în 1934 şi 1938, 
locul trei după Germania şi Statele Unite la Jocurile Olimpice de 


la Berlin, în 1936), sunt exemple concludente. Semnarea 
acordurilor de la Lateran în februarie 1929, care reglementează 
contenciosul cu Sfântul Scaun şi recunosc catolicismul drept 
religie de stat, a contribuit considerabil la stabilirea acestui 
consens, cu toate că din 1931 au început să apară dificultăţile 
legate de asociaţiile de tineret pe care regimul voia să le 
domine. 

După războiul din Etiopia, Mussolini începe să-şi pună 
întrebarea asupra gradului de aderare a maselor la regimul său 
şi asupra şanselor pe care acesta le are de a supravieţui. 
Diagnosticul său este grav. În ciuda tuturor eforturilor făcute de 
fascism se pare că ltalia a intrat pe calea decăderii aşa cum o 
indică încetinirea creşterii demografice. Această evoluţie are 
pentru Duce cauze în primul rând morale, care ţin de influenţa 
predominantă exercitată de elitele tradiţionale asupra societăţii 
şi culturii italiene.  „Pervertite“ de influenţa burgheziei 
occidentale cu care împărtăşesc sentimentele şi practicile 
hedoniste, acestea nu au puterea necesară pentru a antrena 
masele italiene şi pentru a face din Italia o mare naţiune care să 
aspire la conducerea Europei, ca Germania sau Rusia Sovietică. 
Este important ca italienii să se trezească şi să se debaraseze 
de ultimele vestigii ale vechiului regim. Acesta va fi obiectivul 
major a ceea ce istoricul De Felice a numit „revoluţia culturală a 
fascismului“, o revoluţie antiburgheză care reînvie spiritul 
activist al primei etape a fascismului şi care vizează o mobilizare 
radicală a maselor. Influențat de eficacitatea hitleristă, Mussolini 
trasează fascismului ca sarcină prioritară făurirea unui „om nou“ 
având anumite trăsături specifice (dinamism, repeziciune, 
hotărâre, eroism, spirit de sacrificiu, dispreţ pentru situaţia 
materială etc.) şi care să se opună stilului decadent al vieţii 
burgheze. incepând din 1933 apare astfel tendinţa de imitare a 
Germaniei naziste, care alături de aspectele total caraghioase 
(adoptarea „pasului de gâscă“ rebotezat „pas roman“, 
înlocuirea în limba vorbită a pronumelui „/e;“ cu „voi“, „let, 
folosit tradiţional pentru persoana a lll-a, fiind considerat „bun 
doar pentru un popor de lachei“ etc.), introduce în viaţa 
locuitorilor peninsulei practici străine de identitatea sa culturală. 
La început se adoptă o legislaţie rasistă îndreptată împotriva 
evreilor, dar care va fi aplicată într-un mod tolerant. 


Cât despre adeziunea mai strânsă a maselor la obiectivele 
principale ale fascismului, este clar că în ajunul războiului, 
consensul obţinut de regim cu câţiva ani mai devreme, este 
serios determinat. Accentuarea  totalitarismului, copierea 
modelului străin pe care italienii îl resping imediat, teama de un 
conflict a cărui inevitabilitate Mussolini o afirmă permanent, ca 
şi efectele persistente ale crizei şi austeritatea cerută de 
opţiunea autarhică a puterii, contribuie toate la îndepărtarea 
unei mari părţi a populaţiei transalpine de regimul mussolinian. 
Aşa încât, o opoziţie ascunsă începe să se manifeste chiar în 
interiorul partidului, în special în rândul tinerilor. Declanşat 
împotriva voinţei aproape unanime a poporului italian, războiul 
va arăta brusc conducătorilor săi fisurile unui regim aparent 
perfect până în 1939 şi care serveşte de model unei părţi 
importante a claselor conducătoare din Europa aflată în plină 
criză. 


„Contaminarea“ cu modelul autoritar 


Cu preţul unui regres considerabil al libertăţilor cetăţeneşti şi 
al drepturilor omului, însoţit de o „asfixiere“ culturală tot atât de 
evidentă şi cu preţul reorientării economice către o pregătire 
sistematică a războiului, Italia fascistă şi Germania hitleristă au 
putut să limiteze efectele crizei şi să rezolve în acelaşi timp o 
serie de probleme care apăruseră în cele două ţări încă de la 
sfârşitul secolului al XIX-lea, în special problema înregimentării 
maselor fără modificări majore în structurile economice şi 
sociale capitaliste. 

Se înţelege astfel de ce în aceste condiţii, „fascismul“, în 
sensul generic al termenului, a putut să devină un model pentru 
anumite țări europene pe care războiul, ameninţarea 
contaminării revoluţionare şi apoi criza le-a zdruncinat serios. 
Puterea sa de atracţie a fost cu atât mai mare cu cât din 
momentul în care înverşunarea regimului mussolinian a făcut ca 
Italia să se apropie de Reich, în Centrul Europei s-a constituit un 
bloc totalitarist, „un teritoriu fascist“, către care, în cursul anilor 
'30, au început să-şi îndrepte privirile numeroşi dictatori sau 
candidaţi la dictatură aflaţi în cele patru puncte cardinale ale 
continentului. 

În mod incontestabil, Mussolini şi Hitler au avut un rol 
important în această fascinaţie exercitată de regimurile lor. De 
la sfârşitul anilor douăzeci, primul a acordat serioase subvenţii 
organizaţiilor fasciste sau cu tendinţe spre fascizare ale căror 
acţiuni i se păreau utile pentru realizarea obiectivelor sale 
internaţionale, ca Heimwehr din Austria, condusă de prinţul 
Starhemberg. După 1933, ajutorul dat acestor organizaţii se 
amplifică, Ducele urmărind fie să întreţină în anumite ţări o 
agitaţie  destabilizatoare (de exemplu ustaşii croaţi din 
lugoslavia), fie să-şi atragă o clientelă favorabilă poliţiei sale 
(membrii Heimwehr-ului austriac vor juca un rol decisiv în puciul 
nazist din iulie 1934), fie să limiteze atracţia exercitată de 
Germania nazistă într-un context care, până în 1935, se 
caracteriza prin lupta pentru influenţă dintre cele două dictaturi 
totalitare, în zona dunăreană şi în Balcani. Cât despre Hitler, 
după venirea sa la putere, acesta susţine şi el organizaţiile 
pronaziste ca „Falanga“ poloneză sau mişcarea sudetă a lui 


Konrad Henlein din Cehoslovacia. 

Fiind vorba despre acţiuni conduse de serviciile italiene şi 
germane în ţări importante cu regim democratic liberal, 
adversare potenţiale ale totalitarismului fascist şi nazist, nu se 
punea problema pentru conducătorii de la Roma, nici pentru cei 
de la Berlin să favorizeze în aceste ţări venirea la putere a unor 
regimuri fasciste. Pentru că erau fundamental naţionaliste cu 
vocaţie  imperialistă şi tendinţe cuceritoare, fascismul şi 
naţional-socialismul nu aveau niciun interes să-şi ajute vecinii să 
instaureze regimuri autoritare, capabile să stimuleze energiile 
naţionale, deci să ridice obstacole în calea propriilor lor 
obiective. Cel mult puteau să reuşească, într-o perspectivă 
diametral opusă, ca mici grupuri care să le fie devotate să 
întreţină pe teritoriile adversarilor lor o activitate 
destabilizatoare. Aceasta era explicaţia ajutorului financiar 
acordat „Francismului“ lui Bucard din Franţa, lui sir Oswald 
Mosley şi organizaţiei sale British Union of Fascists din Anglia 
sau lui Jos&-Antonio Primo de Rivera din Spania, pentru serviciile 
organizaţiei Minculpop şi a subvenţiilor oferite prin Ambasada 
Germaniei ziariştilor şi oamenilor politici ale căror acţiuni şi 
scrieri erau considerate de conducătorii nazişti drept „pozitive“. 
In schimb, în unele ţări prea slabe pentru a duce o politică 
externă autonomă şi de aceea susceptibile de a putea fi 
transformate în „sateliți“, posibilitatea unei lovituri de stat 
profascistă sau pronazistă a fost luată serios în considerare atât 
la Roma cât şi la Berlin. Sprijinul acordat de Fuhrer naziştilor 
austrieci şi sudeţi, ajutorul foarte important dat de Mussolini 
Falangei, apoi ajutorul militar furnizat lui Franco, ilustrează pe 
deplin această intenţie. 

In concluzie, proliferarea dictaturilor militare şi civile care 
caracterizează Europa anilor treizeci nu poate fi considerată 
doar o simplă „fascizare“ a vechiului continent. În fapt, chiar 
dacă fascismul se trage încă de la începuturile sale din marele 
val contrarevoluţionar care s-a abătut asupra Europei imediat 
după război, el nu se constituie decât ca un caz particular al 
acestuia, având trăsături proprii. El vrea să fie cel care contestă 
ordinea existentă, propovăduieşte colaborarea între clasele 
sociale şi urmăreşte să integreze în rândurile naţiunii categoriile 
distruse de criză cărora le oferă posibilitatea de a intra în 


structuri create de partidul unic. În acelaşi timp, menţine sau 
întăreşte privilegiile sociale ale vechilor clase conducătoare dar 
numai în măsura în care acestea sunt dispuse să renunţe la 
hegemonia politică. În plus, visează să creeze un „om nou“ o 
societate şi o cultură „regenerată“ şi îşi plasează acest ţel în 
centrul proiectului său totalitarist. Toate acestea sunt foarte 
diferite de ceea ce se întâmplă în numeroase ţări din Europa 
Centrală, Orientală şi Mediteraneeană, unde sistemul de 
producţie şi structurile sociale rămân în multe privinţe la stadiul 
celor aparţinând epocii preindustriale. 

În această parte a Europei, scurtul interludiu democratic 
liberal care a urmat după război şi care era legat în bună parte 
de influenţa exercitată de democraţiile victorioase nu a durat 
decât câţiva ani. Din cauza lipsei unor tradiţii liberale şi a unor 
baze socio-economice care în Europa de Vest constituiau 
fundamentul ce susţinea democraţia parlamentară, acesta nu a 
întârziat să se prăbuşească pentru a fi înlocuit cu regimuri 
autoritare de dreapta, instaurate în general în urma unei lovituri 
de stat militare, care urmărea în majoritatea cazurilor să 
înlăture ameninţarea revoluţionară şi să readucă la putere clasa 
conducătoare tradiţională. 

Cei care au supravieţuit primului val contrarevoluţionar din 
anii 1919-1926 şi care nu au fost decât parţial afectaţi de acesta 
păstrând doar aparenţa formală a unui pluralism, vor fi în 
majoritate luaţi cu asalt de al doilea, consecinţă a „Marii crize“ 
şi a amenințării pe care aceasta o reprezintă pentru oligarhiile 
aflate la putere. Pentru a o spune direct, nu „fascismul“ este cel 
care se instalează în posturile de conducere ale statelor 
dictatoriale pe care criza le face să se afirme. Regimurile 
autoritare care pun capăt interludiului democratic nu se bazează 
pe aceleaşi fundamente sociologice nici pe acelaşi model de 
societate. „Fascismul-regim“, pentru a prelua expresia folosită 
de istoricii italieni pentru a face distincţie între fascismul aflat la 
putere şi „fascismul ca mişcare“, se sprijină pe o alianţă tactică 
şi conflictuală între o clasă conducătoare eterogenă în rândul 
căreia rolul principal îl au industriaşii şi lumea de afaceri, şi 
diferitele grupuri aparţinând claselor mijlocii. Acesta vrea să 
promoveze o nouă ordine şi îşi afişează cel puţin verbal, dorinţa 
de a schimba oamenii. Dimpotrivă, dictaturile care apar în anii 


treizeci în Estul Europei şi în ţările mediteraneene au o cu totul 
altă bază socială. Burghezia industrială şi financiară este aici 
slab reprezentată, iar categoriile intermediare sunt departe de a 
ocupa un loc tot atât de important ca în Italia şi Germania. Clasa 
conducătoare tradiţională formată în majoritate din proprietari 
de pământuri este deci cea care exercită puterea în mod direct 
sau prin intermediul armatei şi îşi transmite directivele 
regimului de excepţie pe care l-a instaurat. Aceasta nu este 
preocupată, ca în ltalia sau Germania, să-şi fundamenteze 
legitimitatea pe un consens popular întreţinut mai mult sau mai 
puţin artificial, iar scopul pe care şi l-a propus nu este cel de a 
crea un om de tip nou, ci de a resuscita instituţiile tradiţionale, 
apoi de a consolida societatea în forma sa restaurată. 

Cu toate acestea, fascismul este prezent în aceste regimuri 
clasic reacționare, la două niveluri. Mai întâi în „stilul“ pe care îl 
adoptă în mod frecvent conducătorii lor preocupaţi de 
eficacitate şi pentru a-şi crea iluzia unui consens, sau pur şi 
simplu pentru că acesta făcea parte din atmosfera epocii. Unui 
om ca Gömbös, care ajunge la conducerea guvernului maghiar 
în 1932, îi plac marile adunări populare, defilările milițiilor 
naţionaliste, aclamaţiile scandate de mulţime şi adresate 
„conducătorului iubit al naţiunii ungare“. Salazar în Portugalia, 
Metaxas în Grecia, Franco în Spania după victoria forţelor 
naţionaliste, nu simt repulsie nici faţă de momentele de 
comuniune cu mulţimea, nici faţă de acţiunile desfăşurate de 
milițiile înarmate şi nici faţă de mişcările de tineret înregistrate 
de regim. Acesta din urmă rămâne radical diferit de regimurile 
totalitare, mussolinian sau hitlerist. 

Fascismul stricto sensu este şi el prezent în aceste ţări, sub 
forma originală a „fascismului ca mişcare“, iar în acest sens, 
numeroase organizaţii îşi au obârşia în acesta prin ideologia lor, 
prin frazeologia revoluţionară şi prin violenţa metodelor folosite, 
trăsături care sunt efectiv de esenţă fascistă. Or, raporturile 
existente între aceste mişcări care contestă ordinea existentă şi 
regimurile autoritare care domnesc în această parte a Europei 
sunt rareori dintre cele mai bune. Desigur, într-o primă etapă, 
blocul conducător (burghezia şi marii proprietari) se folosesc 
frecvent de grupările fasciste sau cu tendinţă fascistă pentru a 
distruge agitația revoluţionară sau pentru a înfrânge mişcarea 


muncitorească, după care încearcă să le neutralizeze, iar când 
nu reuşeşte, să se debaraseze de ele cu ajutorul forţei. 
Câteodată, pentru a împiedica aceste organizaţii să ajungă la 
putere, sunt instaurate şi radicalizate regimuri excepţionale 
controlate de oligarhie. 

Aşa se întâmplă de exemplu în Lituania, unde Woldemaras, 
fost profesor de istorie, a instaurat în 1926 un regim de stare de 
asediu, în Letonia unde Karlis Ulmanis, şeful Uniunii Ţărăneşti 
conduce din 1934 un stat militarizat care se opune cu duritate 
socialiştilor şi „fasciştilor“ din Perkonkrust al cărui şef, Zelmin, 
fost membru al gărzilor voluntare este atras subit de influenţa 
Reich-ului hitlerist, în Estonia unde conducătorii conservatori 
reuşesc să o ia înaintea mişcării corporatiste şi antisemite a 
generalului Larka şi să instaureze o stare de urgenţă care va 
dura până la război, şi în sfârşit în Ungaria unde regimul 
corporatist autoritar instalat la începutul anilor treizeci de 
Gömbös se ciocneşte după 1935 de partidul „Crucilor cu săgeți“ 
al fascistului Szalasi. 

Uneori se ajunge la un adevărat conflict deschis între 
dictatura exercitată de forţele conservatoare şi partidele 
fasciste, care se sprijină mai mult pe țărănime şi pe mica 
burghezie. In România, avântul fascismului reprezentat de 
mişcarea Gărzii de Fier îl determină pe suveranul însuşi, regele 
Carol, să recurgă la forţă în 1938, să desființeze toate partidele 
şi să-l omoare pe Codreanu, şeful Gărzii de Fier. În Bulgaria, 
generalul Georgiev dizolvă în 1934 partidele tradiţionale şi 
mişcarea fascistă şi instaurează o dictatură monarhico-militară 
asemănătoare cu cea pe care generalul Metaxas o va instaura în 
Grecia doi ani mai târziu cu ajutorul regelui. În Austria, 
cancelarul Dollfuss conduce şi el din 1934, un stat reacţionar 
tradiţional şi catolic. In 1936, succesorul său Schuschnigg 
elimină organizaţia Heimwehr pe care se sprijinise regimul până 
atunci. 

În Polonia, tot pentru a împiedica o lovitură de stat a extremei 
drepte, mareşalul Pilsudski a organizat în mai 1926 împreună cu 
o parte a armatei, un „Marş împotriva Varşoviei“. Susţinut la 
început de partidele de stânga, Pilsudski a trebuit să renunţe 
rapid la alianțele sale „populiste“ şi să se apropie de 
conservatori, aşa încât regimul s-a orientat către o formă clasică 


de dictatură militară. După moartea sa în 1935, „regimul 
coloneilor“ care îi urmează este dominat în realitate de 
generalul Rydz-Smigly, sub îndrumarea căruia se organizează în 
1937 un partid de guvernământ, Partidul Unităţii Naţionale, al 
cărui program ultraconservator trădează totuşi existenţa unor 
tendinţe populiste şi totalitare. Pe de altă parte, influenţa 
fascismului se exercită asupra unor mişcări reacționare cum ar fi 
Partidul Naţional Radical a cărui aripă extremistă, „Falanga“, 
capătă la sfârşitul anilor treizeci un caracter fascist evident. 
Organizată după model militar, această formaţiune îşi 
recrutează majoritatea trupelor printre care studenţi şi în 
rândurile micii burghezii din capitală seduşi de programul său 
care prevede limitarea proprietăţii private şi existenţa unei 
economii dirijate. Câtva timp, Falanga, care îşi face repede o 
reputaţie de tristă amintire prin acţiunile sale brutale îndreptate 
împotriva evreilor, atrage de partea ei membri ai Partidului 
Unităţii Naţionale şi întreţine relaţii destul de bune cu 
guvernarea. Aceasta până în momentul în care, suspectată de a 
pune la cale o lovitură de stat pronazistă, este abandonată şi 
interzisă de aliaţii săi de la putere. 

Spania constituie un caz particular în Europa dintre cele două 
războaie, în sensul că a avut una după alta două tipuri de regim 
autoritar. Până în 1930 a fost o dictatură clasică, instaurată cu 
aprobarea regelui Alfonso al XIll-lea pe care a condus-o 
generalul Primo de Rivera. Când acesta din urmă, mare 
admirator al lui Mussolini, a hotărât în 1923 să pună capăt 
regimului paramilitar şi să instaureze un guvern excepţional 
dominat de militari, a fost vorba nu atât de un gest care să 
înfrunte ameninţarea revoluţionară destul de slabă în acel 
moment, ci de intenţia de a rezolva dificultăţile militare din 
Maroc şi de a zdrobi mişcarea separatistă din Catalania. Nu a 
fost deci nimic asemănător cu situaţia din Italia din urmă cu doi 
ani şi nici nimic comparabil cu mişcarea de masă care a dus la 
Marşul împotriva Romei. Instaurat cu ajutorul armatei, regimul 
riverist nu este altceva decât o dictatură a clasei conducătoare 
tradiţionale. 

Esenţa franchismului este diferită. Franco însuşi nu are mare 
lucru în comun cu liderii plebei care conduc destinele Italiei şi 
Germaniei. Regimul pe care îl instaurează după înfrângerea 


republicanilor se sprijină în primul rând pe forțele 
contrarevoluţionare - armată, biserică, marea proprietate 
funciară etc. - iar planul său politic nu intenţionează să pună 
bazele unei „noi ordini“ ci, din contra, să restaureze societatea 
spaniolă în forma ei tradiţională. Totuşi, chiar dacă nu este la 
drept vorbind un adevărat „fascism“, regimul franchist este 
influenţat de acesta mai mult decât celelalte dictaturi din 
Europa Orientală şi Meridională. Pentru a-şi înfrânge adversarii, 
Franco a avut nevoie de sprijinul unei părţi importante a claselor 
mijlocii pentru care întoarcerea la trecut nu constituie defel un 
program foarte mobilizator. Pe de altă parte, timp de trei ani cât 
a durat războiul civil, el a beneficiat de ajutorul militar şi 
diplomatic al puterilor fasciste şi s-a folosit din plin de serviciile 
Falangei. Fondată în 1933 şi condusă de fiul fostului dictator, 
Jos&-Antonio Primo de Rivera (care va fi împuşcat de republicani 
în 1936), această organizaţie se înrudeşte prin ideologie cu 
fascismul din prima sa etapă de evoluţie. Pentru că îşi 
recrutează adepţii din diferitele pături ale micii burghezii, 
aceasta cere o reformă agrară radicală, intervenţia statului în 
viaţa economică şi naţionalizarea datoriilor. După ce a învins cu 
ajutorul ei „Frontul Popular“, Franco se preocupă prea puţin de 
realizarea programului acesteia. Regimul pe care îl instaurează 
intenţionează mai puţin să creeze o nouă ordine aşa cum ar dori 
falangiştii, ci mai ales să reînvie o Spanie tradiţională într-un 
cadru autoritar şi corporatist care aminteşte mai degrabă 
Portugalia doctorului Salazar decât Italia lui Mussolini. 

Între franchismul aflat la putere şi regimul mussolinian şi cel 
hitlerist, există totuşi mai multe puncte comune decât între 
acestea din urmă şi dictaturile clasice. Chiar confiscată de 
„groparul“ Republicii şi lipsită de ideologia sa contestatară, 
Falanga rămâne mai mult decât un simplu partid de 
guvernământ. Ea constituie „o mişcare militaristă, inspiratoare 
şi bază a statului spaniol“, puternic ierarhizată şi bine 
structurată. Pe de altă parte, chiar dacă în Spania nu are loco 
veritabilă înregimentare a maselor, nici nu există dorinţă de a 
remodela societatea impunându-i un stil de viaţă fascist, 
aceasta are şi ea drept şef un conducător charismatic, 
răspunzător „în faţa lui Dumnezeu şi a Istoriei“ şi nu scapă nici 
ea de tentaţia totalitarismului. Aici, instituţiile tradiţionale 


(şcoala, armata şi mai ales Biserica) sunt cele care servesc 
drept suport regimului totalitar, prin controlul exercitat asupra 
formaţiei intelectuale, morale şi civice a tineretului, asupra vieţii 
profesionale şi de familie, asupra moravurilor şi activităţilor 
cotidiene ale poporului spaniol. 


Asedierea democraţiei 


În timp ce în Europa se înmulţeau regimurile totalitare 
instaurate şi susţinute de vechile clase conducătoare, URSS, 
unde se presupunea că domneşte puterea „proletariatului“ şi 
unde trebuia să fie desfiinţată pentru totdeauna „exploatarea 
omului de către om“, se transforma sub ciomagul stalinist într- 
un regim totalitar şi terorist, tot atât de indiferent ca şi 
omoloagele sale fasciste faţă de libertăţile sociale, numite aici 
„formale“ şi faţă de respectul pentru om. 

După ce i-a înlăturat pe principalii săi concurenţi, l-a eliminat 
pe Troțki, a instaurat un sistem al economiei planificate care dă 
prioritate producţiei de bunuri industriale şi industriei grele, a 
impus colectivizarea forţată şi a lichidat în acest scop orice 
opoziţie, în 1934, Stalin pare să se orienteze spre o oarecare 
liberalizare a regimului. Dintre cei care supravieţuiseră 
infernului din lagăre, numeroşi deportaţi au fost amnistiaţi şi şi- 
au reluat activitatea profesională. Poliţia de stat, G.P.U.-ul a fost 
desfiinţată şi înlocuită cu NKVD-ul căruia i s-a retras dreptul de a 
ordona pedepse capitale. In 1936 o nouă constituţie simplifica 
angrenajele guvernării şi proclama aderarea URSS la principiile 
„democraţiei“. Pe scurt, puterea stalinistă părea să se angajeze 
pe calea unei relative destinderi a „dictaturii proletariatului“. 

Dar în 1936, se produce o revenire bruscă. Sub pretextul 
asasinării lui Kirov, prieten şi succesor al lui Stalin, care a avut 
loc în decembrie 1934, şeful suprem al URSS - care este posibil 
să fi ordonat el însuşi executarea acestui rival puternic - 
declanşează un val de represiune şi de teroare care îl ajută să 
scape de principalii săi adversari. Conduse de poliţia politică, 
arestările în masă sunt urmate de procese celebre şi de execuţii 
şi deportări în lagărele din Siberia. Foşti tovarăşi ai lui Lenin, ca 
Zinoviev şi Kamenev, înalţi funcţionari, opozanți de dreapta ca 
Buharin, devin principale victime ale acestei acţiuni de 
„purificare“ care loveşte în 1937 în şefii Armatei Roşii, în special 
în  mareşalul Tuhacevski. Intelectuali, savanţi, scriitori, 
muzicieni, nu sunt nici ei cruţaţi. Represiunea se extinde până la 
revoluționarii străini refugiaţi în Rusia, ca fostul conducător al 
Ungariei comuniste, Bela Kun. În total, numărul celor ucişi se 
ridică la 2 milioane, la care se adaugă 7-8 milioane de deţinuţi 


în lagărele gestionate de „Gulag“2* (ramură a NKDV-ului) unde 
rata mortalităţii atinge 10% pe an. Puterea absolută a lui Stalin 
este fără îndoială consolidată, dar cu preţul unor pierderi mari 
pentru URSS care pierde o parte din cadrele sale administrative, 
politice şi militare şi aceasta în momentul în care se conturează 
clar ameninţarea războiului. 

Occidentalilor le va trebui mult timp până să realizeze 
dimensiunile  „derivei“ provocate de ceea ce pentru mulţi 
europeni aparţinând clasei muncitoare, mediilor intelectuale şi 
tineretului burghez a însemnat „lumina strălucitoare“ apărută în 
Estul continentului. După începuturi dificile, consecinţă a 
condiţiilor în care s-au produs sciziunile din 1920-1921 şi 
„bolşevizarea“ secţiunilor Internaționalei a Iil-a, în Europa anilor 
treizeci, comunismul ia un avânt deosebit. Greutățile provocate 
de criză, slabul entuziasm trezit de instituţiile şi de idealurile 
unei democraţii liberale care pare să-şi fi epuizat toate 
posibilităţile de reînnoire, spectacolul dat de unele ţări ca 
Franţa, cu parlamentarismul lor întortocheat, dorinţa de absolut 
a unui tineret care nu a renunţat la visurile sale, toate acestea 
sunt pentru o mare parte a opiniei publice atuuri în favoarea 
tinerelor partide socialiste şi a „patriei proletarilor“ pe care 
propaganda Kominternului o ridică în slăvi. Mulţi dintre cei care 
s-au dus în URSS pentru a-şi confrunta speranţele cu realităţile 
palpabile ale „construirii socialismului“ s-au întors, când nu s-au 
lăsat păcăliţi de punerea în scenă sau orbiţi de convingeri de 
nezdruncinat, decepţionaţi şi uneori revoltați de imaginea 
revoluţiei „confiscate“. Unii ca Andre Gide, Georg Friedmann şi 
mulţi alţii o vor declara cu vehemenţă, dar vocile lor sunt mai 
puţin auzite de stânga decât cele care afirmă că URSS este 
dătătoarea de speranţă şi viitorul tineretului din lumea întreagă. 

Având la început caracteristicile unor grupări cu o importanţă 
electorală mediocră, partidele comuniste vor cunoaşte o 
dezvoltare spectaculoasă în perioada de criză. În Germania şi 
Austria până la dictatură, în Spania până la victoria lui Franco, în 
Franţa Frontului Popular, acestea adună sute de mii de adeziuni 


240 Gulag - „Direcţia de Stat a câmpurilor muncii“ din URSS. Câmpuri de 
muncă existau în Marele Nord, Siberia, Asia Centrală, unde erau trimişi toţi 
indivizii socialmente periculoși. În 1939, existau între 5-8 milioane de 
deţinuţi. 


şi milioane de voturi, câştigă o reprezentare parlamentară solidă 
(în Franţa, la alegerile din 1936, comuniştii au 72 de deputaţi) şi 
conduc numeroase municipalități. Cu toate că, din dorinţa de a 
se uni cu alte forţe de stânga, îşi mai reduc din agresivitatea 
faţă de democraţia burgheză, este clar că dincolo de această 
atitudine tactică, dezvăluită ca atare de mulţi reprezentanţi ai 
dreptei şi ai centrului chiar şi de cei aparţinând social- 
democraţiei, ei păstrează speranţa unei „mari sărbători“ 
revoluţionare. 

În timp ce la dreapta toată lumea crede sau se preface a 
crede în iminenţa asaltului „bolşevic“, la stânga se afirmă fără 
încetare existenţa amenințării unei lovituri de stat „fasciste“. Or, 
chiar dacă este adevărat că extrema dreaptă trece prin zile 
destul de grele, nu este mai puţin adevărat că în ţările 
industrializate din Europa de Vest şi de Nord, unde instituţiile şi 
practicile democraţiei parlamentare se bazează pe tradiţii 
străvechi, pe o cultură politică profund înrădăcinată şi pe 
sprijinul majorităţii populaţiei, partidele fasciste sau cu tendinţe 
fasciste şi chiar formațiunile clasic reacționare nu reuşesc să 
amenințe serios regimurile existente. 

Regimurile politice din Europa în 1938 


Odată cu criza, acestea iau totuşi un avânt spectaculos mai 
ales în Franţa unde dezvoltarea „ligilor“ şi paralizarea 
instituțiilor duc în februarie 1934 la o adevărată criză 
guvernamentală. Dintre toate organizațiile de extremă dreapta 
care apar înainte sau după această dată - fasciile lui Georges 
Valois de la mijlocul anilor douăzeci, „Tinerii Patrioţi“ ai lui Pierre 
Taittinger, „Crucea de Foc“ a locotenent-colonelului de La 


Rocques, transformate după ce guvernul Blum interzice această 
mişcare în Partidul Social Francez, Francismul lui Marcel Bucard, 
Solidaritatea Franceză etc., numai Partidul Popular Francez 
condus de fostul şef comunist Jacques Doriot şi care apare în 
timpul marilor greve din 1936, poate fi comparat cu marile 
formaţiuni fasciste care au triumfat în Italia şi Germania. Şi 
aceasta datorită efectivelor sale deosebit de mari (potrivit 
declaraţiilor şefilor săi 300.000 de membri în 1938, neîndoielnic 
nu mai mult de o treime din cotizanţi), apartenenţei sociale a 
membrilor săi şi a principiilor ideologiei sale. 

Este totuşi necesar să se amintească că potenţialitatea 
fascizării societăţii franceze nu poate fi măsurată prin numărul 
partizanilor şi al voturilor. Ca şi comunismul şi în multe privinţe 
din aceleaşi motive - respingerea sistemului parlamentar şi a 
politicii de expectativă, disprețul pentru valorile burgheze, 
încercarea de a dramatiza existenţa într-un stil romantic - 
fascismul este la modă în Franţa anilor treizeci, mai ales în 
mediile intelectuale şi în rândurile tineretului burghez. „Pot să 
spun, scria din închisoare Robert Brasillach, că nu voi reuşi să 
uit strălucirea uluitoare a fascismului universal din timpul 
tinereţii mele, fascismul, acel ma/ au siècle al nostru“. 

Implantarea fascismului în Anglia a fost incontestabil de mai 
mică anvergură. Aici, la mijlocul anilor treizeci, British Union of 
Fascists nu avea decât vreo douăzeci de mii de membri recrutaţi 
în rândurile clasei mijlocii şi printre marginalizaţii periferiei 
londoneze. Organizaţia condusă de Mosley îşi va pierde repede 
respectul opiniei publice britanice datorită acţiunilor sale 
violente şi nu va avea practic niciun impact electoral. 

Ca şi în Franţa, în Belgia, între 1932 şi 1936 se va produce o 
puternică dezvoltare a extremei drepte naţionaliste şi fasciste. 
În zona flamandă, două mişcări au avut un rol important: 
Verdinosa a lui Joris von Severen, care până în 1934 a adunat 
aproape 15.000 de membri şi Uniunea Naţionalistă Flamandă a 
lui Staf de Clercq, organizaţie pronazistă subvenţionată de altfel 
de serviciile germane. În partea valonă, cea mai puternică este 
mişcarea rexistă a lui Leon Degrelle, de inspiraţie mai mult 
naționalistă decât pur fascistă, ceea ce nu o împiedică să 
beneficieze de subvenţiile lui Mussolini. La alegerile din 1936, 
aceasta obţine 11% din voturi şi obţine 21 de deputaţi în 


Cameră. 

În Ţările de Jos, tot în condiţiile crizei, mica mişcare național- 
socialistă (NSB) condusă de inginerul Anton Mussert, care la 
început nu a atras decât câteva sute de adeziuni în înalta 
burghezie, mediile militare şi printre plantatorii repatriați, 
primeşte sprijinul claselor mijlocii şi cel al şomerilor faţă de care 
îşi înmulţeşte promisiunile demagogice. De aici, creşterea 
efectivelor sale care de la 1.000 de membri în 1933, ajung la 
40.000 în primăvara aceluiaşi an. La alegerile din 1935, aceasta 
obţine 300.000 de voturi, adică aproape 8% din voturile 
exprimate. 

In aceste condiţii întrebarea este dacă Europa de dinainte de 
război este pe punctul de a cădea în totalitarismul fascist sau de 
a adopta formele clasice de dictatură inspirată parţial de 
modelul italian şi cel german. Oricât de puternică a fost 
fascinația fascismului, răspunsul este evident negativ, fiind 
vorba de ţări democratic-liberale care, în condiţiile crizei, au fost 
atacate din nou de dreapta naționalistă. 

După ce şi-au atras un număr mare de membri şi au obţinut 
suficiente voturi în anii 1934-1936, toate organizaţiile amintite 
mai sus, ca şi cele care s-au dezvoltat în Elveţia (mişcarea 
fascistă elveţiană a colonelului Fonjallaz, dar mai ales Frontul 
Naţional al Dr. Ralf Henne, antisemit şi prohitlerist), în Norvegia 
(Nasjonal Samfing al lui Quisling care va avea aproape 30.000 
de membri, dar cu un impact electoral foarte slab), în Irlanda 
(„Cămăşile Albastre“ conduse de O'Duffy), în Finlanda şi în mai 
mică măsură în Danemarca şi în Suedia, cunosc după 1936 un 
regres evident. 

Acelaşi lucru se întâmplă şi în Franţa unde, după interludiul 
Frontului Popular, creat în perspectiva luptei împotriva 
„fascismului“, dar al cărui efect a fost acela de a radicaliza 
dreapta politică, venirea lui Daladier la putere în 1938 are 
acelaşi rezultat. In toate aceste ţări, la care trebuie adăugată şi 
Cehoslovacia care reuşeşte şi ea să-şi păstreze până în 1939 
structurile pluraliste, acest fenomen este consecinţa relativei 
ameliorări a situaţiei economice, a puterii de mobilizare a 
maselor şi a rezistenţei pe care o opun partidele democratice şi 
guvernele acţiunilor acestor organizaţii rebele. 

Eşecul tentativelor autoritare şi totalitare în statele Europei 


Occidentale şi Septentrionale se explică deci în primul rând prin 
tradiţiile democratice solide, înrădăcinate mai de mult timp în 
mentalitatea colectivă din această parte a continentului, decât 
în mentalitatea germanilor şi italienilor, dar şi prin integrarea 
profundă a maselor în viaţa politică cât şi a unor formaţiuni 
democratice cuprinzând clasa muncitoare şi mari părţi ale clasei 
mijlocii. În plus, niciuna dintre ţările în care se produce ofensiva 
totalitară nu aparţine taberei învinşilor şi nu face parte din ţările 
defavorizate de tratate, ceea ce reduce cu mult forţa de 
penetrare a fascismului sau a mişcărilor care îl imită. Pentru ca 
marele val al cămăşilor cafenii să se întindă aproape asupra 
întregii Europe, va trebui ca regiunile totalitariste coalizate să 
arunce continentul într-un nou conflict sinucigaş. 


Capitolul 4 
GENEZA, APOGEUL ŞI PRABUŞIREA EUROPEI HITLERISTE 


N Din momentul instalării sale la putere, regimul 
nazist se manifestă ca un element de perturbare a ordinii 
europene. Pentru moment, ţinut în frâu de opoziţia 
puterilor europene (pactul franco-sovietic, acordul de la 
Stresa), expansionismul nazist se dezlănţuie după 1936. 
Remilitarizarea Renaniei, în 1936, intervenţia puterilor 
fasciste în războiul din Spania apar ca nişte tentative 
care preced marea ofensivă. Aceasta este declanşată în 
1938 prin înfăptuirea Anschluss-ului şi după Conferinţa 
de la Munchen, prin anexarea regiunii Sudete. Convins 
de fragilitatea democrațţiilor, Hitler pune mâna pe 
Boemia în 1939 şi invadează Polonia, provocând o 
declarație de război din partea Angliei şi a Franţei. 


N Din 1939 până în 1941, Hitler cucereşte aproape 
întreaga Europă printr-o serie de atacuri-fulger. După ce 
învinge Polonia în mai puţin de o lună, în primăvara lui 
1940 el ocupă Danemarca şi Norvegia, scoate din luptă 
Țările de Jos şi Belgia şi obligă Franţa, a cărei armată 
este zdrobită, să semneze armistițiul din iunie 1940. 
Chiar dacă suferă un eşec în bătălia pentru Anglia, el îşi 
asigură în 1941 controlul asupra lugoslaviei şi a Greciei, 
înainte de a lansa în iunie ofensiva împotriva Rusiei 
Sovietice. 


N Această Europă cucerită este organizată potrivit 
intereselor şi concepțiilor Reich-ului. Perceperea unor 
imense despăgubiri de război, jaf economic, propagandă, 
represiuni îndreptate împotriva adversarilor declarați 
sau presupuşi, persecutarea „raselor inferioare“, iată 
soarta comună a ţărilor supuse jugului nazist. La această 
înrobire participă de bună voie sau de nevoie, guvernele 
locale care practică o colaborare oficială, sau adepți 
zeloşi ai fascismului. Cu toate acestea, încurajați de 
guvernele refugiate la Londra, sau refuzând de la bun 
început să accepte supunerea, membrii rezidenţi luptă 


împotriva naziştilor. 


IN Victoria sovieticilor de la Stalingrad şi debarcarea 
Aliaților în Africa de Nord marchează marea cotitură a 
conflictului. Debarcarea anglo-americană din Italia în 
1943 provoacă prăbuşirea fascismului. Înaintarea 
Armatei Roşii la Est, ofensiva occidentalilor la vest, după 
debarcarea din Franța în 1944, duc la capitularea fără 
condiţii a Germaniei naziste, în mai 1945. 


Criza economică a avut asupra relaţiilor intereuropene 
consecinţe care au stârnit antagonisme între ţările „mulţumite“ 
şi ţările „revizioniste“, acestea din urmă fiind din ce în ce mai 
mult în sfera de influenţă a unei Germanii restabilizate şi 
hotărâtă să se încaiere cu învingătorii din 1918. 

După eşecul Conferinţei de la Londra, din iunie 1933, unde s-a 
încercat timid să se găsească soluţii internaţionale pentru 
rezolvarea crizei, principiul „fiecare pentru sine“ se instalează în 
relaţiile dintre state, fiecare folosind arma protecţionismului sau 
a devalorizării monetare pentru a-şi reduce deficitul comercial, 
dar care nu au avut drept rezultat decât să oblige partenerii să 
ridice la rândul lor bariere vamale de netrecut, sau să modifice 
în mod arbitrar nivelul schimburilor comerciale. Anglia însăşi, 
legată prin tradiţie de liberul schimb, va trebui în 1931 să 
adopte măsuri protecţioniste şi să se bazeze doar pe propriul 
imperiu. Aceste măsuri întreţin o atmosferă de tensiune puţin 
propice cooperării intereuropene visată de Briand. Opţiunea 
statelor totalitariste pentru soluţii autarhice în vederea crizei, 
apoi trecerea la o reînarmare înverşunată nu pot decât să le 
împingă spre o politică de forţă în momentul în care statele 
democratice, motivate de opţiuni economice diferite (politicile 
deflaţioniste nu se împacă cu întreţinerea unui instrument 
militar puternic şi a unor costisitoare contraalianţe) se 
angajează pe calea replierii şi a appeasementului, deschizând o 
breşă în dispozitivul lor de apărare prin care Hitler va năvăli în 
curând. 


Primele atacuri hitleriste 


Devenit cancelar al Reich-ului în ianuarie 1933, şeful PNSMG 
nu va aştepta prea mult ca să pună în practică programul de 
politică externă trasat în linii mari în Mein Kampf. Cu câteva 
săptămâni înainte ca nazismul să ajungă la putere, Germania a 
obţinut la Geneva recunoaşterea principiului de egalitate în 
drepturi cu celelalte puteri, în materie de înarmare. Hitler ar fi 
dorit să obţină aplicarea imediată a acestuia, dar guvernul 
francez se opune. De aceea, în octombrie 1933 ia hotărârea să 
părăsească Conferinţa de dezarmare şi să întoarcă spatele 
Societăţii Naţiunilor, ceea ce însemna să se sustragă în mod 
deliberat oricărui control internaţional şi să declare în faţa 
întregii Europe că Germania nu va mai ţine cont decât de 
interesele sale naţionale. 

Dintre toate ţările vecine, două păreau să fie vizate în mod 
special pentru a servi drept teren de experimentare a politicii 
expansioniste a celui de al III-lea Reich: Polonia şi Austria. 

In ceea ce priveşte statul polonez, tratatul de la Versailles a 
oferit Germaniei un pretext serios de a trece la intervenţie: 
existenţa „coridorului“ Danzig care rupe Germania în două şi 
unde se înmulțesc incidentele de frontieră şi litigiile 
internaţionale. Venirea la putere a naziştilor, adepţi declaraţi ai 
forţei, îi înspăimântă pe conducătorii polonezi, căci în afară de 
culoarul Danzig, a cărui populaţie este majoritar de limbă 
germană, Berlinul revendică şi Poznania şi Silezia de Nord. Or, 
spre surpriza generală, Hitler propune guvernului de la Varşovia 
un pact de neagresiune care este semnat în ianuarie 1934. El îşi 
ia angajamentul să nu folosească forţa pentru rezolvarea 
litigiilor cu Polonia şi să nu intervină în conflictele dintre 
guvernul polonez şi minoritățile germane. 

Această atitudine de tergiversare a şefului celui de al Ill-lea 
Reich se explică prin dorinţa de a potoli neîncrederea opiniei 
publice europene şi bineînţeles pentru a distruge sistemul 
diplomatic instituit de Franţa la începutul anilor douăzeci în 
scopul de a izola Germania. Cât despre polonezi, încheierea 
acordului este motivată de raţiuni de securitate imediată şi de 
afinităţile politice care leagă Reich-ul nazist de regimul 
dictatorial şi exagerat de anticomunist al mareşalului Pilsudski. 


Acesta nu-i împiedică însă pe polonezi să-i deteste pe germani, 
dar dintre cele două ameninţări cu care se confruntă, cea a 
Rusiei revoluţionare li se pare cu mult mai periculoasă. 

Adevărul este că pactul din ianuarie 1934, chiar dacă se 
justifică din punctul de vedere al polonezilor printr-o concepţie 
politică pe termen scurt, distruge coeziunea alianțelor franceze 
realizate împotriva Germaniei hitleriste. Ameninţată de o izolare 
care riscă să o îndepărteze şi de ţările Micii Antante, Franţa îşi 
caută un alt partener. URSS trece şi ea printr-o stare de 
îngrijorare profundă. Din 1934 încep o serie de negocieri care au 
ca scop realizarea unei contraponderi la pactul germano- 
polonez, iar în acelaşi an, la recomandarea Franţei, URSS este 
primită în Societatea Naţiunilor. 

Prudent în relaţiile sale cu Polonia, stat ostil Germaniei prin 
tradiţie, Hitler nu consideră că trebuie să uzeze de aceleaşi 
menajamente faţă de Austria, unde crede că poate conta pe 
sprijinul tolerant al populaţiei. Mein Kampf prezentase 
Anschluss-ul drept prima etapă a realizării „Marelui Reich“. De 
îndată ce a devenit cancelar, Hitler şi-a creat în Austria un partid 
nazist al cărui program consta tocmai în unirea acesteia cu 
Germania şi căruia criza, puternic resimţită în Austria, avea să-i 
aducă o audienţă deloc neglijabilă. 

Pe 25 iulie 1934, un grup de nazişti austrieci ocupă la Viena 
Radioul, Palatul Cancelariei, îl rănesc mortal pe cancelarul 
Dollfuss şi încearcă să instaureze la putere o echipă 
guvernamentală favorabilă Anschiuss-ului. Dar reacţia social- 
creştinilor pe care îi sprijină milițiile înarmate ale prinţului 
Starhemberg reuşeşte să împiedice lovitura de stat. 
Preşedintele Republicii numeşte un nou cancelar, Schnuschnigg, 
care restabileşte ordinea şi îi obligă pe nazişti să renunţe la 
acţiunea lor. 

Ce va face Germania? Fără niciun dubiu, Hitler este gata să 
intervină, dar atitudinea ostilă, categorică a lui Mussolini faţă de 
proiectul de uniune germano-austriacă îl împiedică să o facă. 
Temându-se să-i vadă pe germani instalaţi pe Brenner, lângă 
Tyrolul de Sud pe care îl revendică pangermaniştii şi în centrul 
unei regiuni unde influenţa italiană a crescut mereu de la război 
încoace, Ducele trimite la frontiera austriacă câteva divizii şi îşi 
afirmă cu tărie dorinţa ca independenţa Austriei să fie 


respectată. Fuhrerul nu îndrăzneşte să i se opună, dar din acest 
eveniment trage concluzia că stăpânirea Europei depinde de 
alianţa cu Italia fascistă, sau de supunerea acesteia. 


Europa împotriva Germaniei 


Dorinţa manifestată de URSS de a ieşi din izolarea 
diplomatică şi opoziţia Italiei fasciste faţă de intenţiile Germaniei 
hitleriste în Europa Centrală vor fi folosite de Franţa pentru a 
ridica împotriva Germaniei toate puterile îngrijorate de punerea 
în practică a programului imperialist din Mein Kampf. 

Ministrul de externe francez Louis Barthou se gândeşte la 
început la un vast program de asistenţă mutuală care să includă 
URSS, statele Europei de Est şi Germania, care ar trebui astfel 
să accepte recunoaşterea frontierelor sale orientale. După ce 
Berlinul şi Varşovia refuză acest program, Barthou se orientează 
spre apropierea de URSS şi face eforturi să strângă legăturile cu 
ţările Micii Antante. În momentul când îl întâmpina la Marsilia pe 
regele Alexandru al lugoslaviei, el este asasinat împreună cu 
acesta din urmă de un terorist croat, pe 9 octombrie 1934. 

Succesorul său, Pierre Laval, deviază orientarea politicii sale 
cu toate că declară contrariul. Desigur, el continuă negocierile 
cu URSS care sfârşesc în mai 1935 prin semnarea unui pact de 
asistenţă mutuală în cazul unei agresiuni confirmate de 
Societatea Naţiunilor. Urmează apoi o călătorie a ministrului 
francez la Moscova, la sfârşitul căreia Stalin face o declaraţie în 
favoarea eforturilor de reînarmare ale guvernului francez, ceea 
ce face să înceteze campania dusă de comuniştii francezi 
împotriva legii celor doi ani. Epoca tacticii „luptei de clasă“, şi a 
ecuaţiei social-democraţie fascism, care la sfârşitul anilor 
douăzeci au constituit baza activităţii internaţionale a 
Kominternului, era deja depăşită. Considerând că ideologia 
fascistă a devenit principalul său duşman, Uniunea Sovietică se 
declară de acum înainte prin intermediul Internaționalei a Ill-a 
pentru unitatea de acţiune a partidelor comuniste şi a celorlalte 
forţe „antifasciste“ în cadrul „fronturilor populare“. Laval îşi 
poate atribui meritul avantajului pe care guvernul său îl capătă 
din această răsturnare tactică, dar nu se arată grăbit să meargă 
mai departe în acţiunea de apropiere faţă de Rusia Sovietică. 
Odată acordul semnat, el întârzie să-l supună ratificării în cele 
două Camere şi ignoră intenţionat avansurile făcute de 
ambasador în vederea încheierii unei convenţii militare. 

Total anticomunist, succesorul lui Barthou dă întâietate 


apropierii de Italia fascistă, începută de altfel înainte de numirea 
sa pe Quai d'Orsay. În ianuarie 1935, el se duce la Roma şi 
semnează cu Mussolini un acord prin care acesta din urmă se 
angajează să colaboreze cu Franţa în vederea menţinerii unui 
status-quo în Europa danubiană (ceea ce înseamnă o acţiune 
comună în cazul unei noi încercări de Anschluss), Italia primind 
în schimb câteva concesionări teritoriale în sudul Tunisiei şi la 
graniţele Eritreei. Se pare că aceasta constituie o cotitură 
capitală în istoria relaţiilor intereuropene dintre cele două 
războaie, în sensul că Italia, aflată până atunci în fruntea 
statelor revizioniste din Europa danubiană şi din Balcani, pare să 
opteze pentru respectarea frontierelor stabilite de tratate şi dă 
impresia că este gata să se reconcilieze definitiv cu puterile 
democratice. În acelaşi timp, Laval caută un teren favorabil unei 
înţelegeri cu Germania şi negociază plebiscitul prevăzut de 
tratatele de la Versailles prin care regiunea Sarre, după 
cincisprezece ani, trebuia să-şi hotărască singură soarta. 

Şansele de a-i vedea pe locuitorii din Sarre pronunţându-se 
pentru reanexarea teritoriului lor de către Franţa erau nule. Dar 
exista mai ales în rândul catolicilor o minoritate importantă 
pentru care reîntoarcerea la Reich reprezenta o problemă şi 
care ar fi putut vota pentru menţinerea autonomiei. Lăsându-i 
pe nazişti, sprijiniți de marele industriaş Roechling, să facă o 
propagandă intensă în favoarea unirii cu Germania şi să semene 
teroarea printre cei ce se opuneau acestei soluţii, guvernul 
francez i-a permis lui Hitler să câştige partida cu uşurinţă, 
plebiscitul din ianuarie 1935 aducând 90% din voturi celor care 
susțineau restabilirea suveranităţii germane asupra regiunii 
Sarre. 

Încurajat de acest succes şi folosind drept pretext o lege 
militară franceză care stabilea durata serviciului militar la doi 
ani, Fuhrerul anunţă în martie 1935 reintroducerea recrutării în 
Germania, violând astfel o hotărâre fundamentală a tratatului de 
la Versailles. O lună mai târziu, reprezentanţii Franţei, ai 
Regatului Unit şi ai Italiei se întâlnesc la Stresa pentru a-şi 
reafirma fidelitatea faţă de tratatul de la Locarno şi pentru a 
decide asupra unei atitudini comune faţă de reînarmarea 
Germaniei şi a problemei independenţei austriece. Acest „Front 
Comun de la Stresa“, la care se adaugă Pactul franco-sovietic pe 


care Laval se grăbeşte să-l semneze şi contraalianţele pe care 
Franţa le-a încheiat cu ţările Micii Antante pare să inaugureze o 
politică comună a principalelor puteri europene care are drept 
scop să împiedice punerea în practică a proiectelor de cucerire 
ale Fuhrerului. 


Crizele din 1935-1936 


Această unire „sacră“ împotriva Reich-ului hitlerist nu va dura 
mai mult de câteva săptămâni. În iunie 1935, Regatul Unit dă 
prima lovitură Frontului de la Stresa semnând cu Germania un 
acord prin care aceasta din urmă se angajează să-şi limiteze 
flota de război, ceea ce în fapt contribuie la recunoaşterea 
implicită a acţiunilor sale de reînarmare. În cele două mari 
democraţii occidentale, opinia publică are din acest moment 
păreri opuse în ceea ce priveşte oportunitatea unei alianţe cu 
Italia fascistă şi cu Rusia Sovietică. În Franţa mai ales, atmosfera 
de război civil rece care precede alegerile din mai 1936 şi care 
se deteriorează şi mai mult după victoria Frontului Popular, nu 
este defel în favoarea menţinerii coaliţiei antihitleriste, o parte a 
opiniei publice dorind o apropiere mai mare de URSS, în timp ce 
în rândurile dreptei sunt numeroşi cei care susţin alianţa cu 
ltalia, ba chiar un „aranjament“ cu Germania nazistă („mai 
degrabă Hitler decât Frontul popular" declară ei). Una după alta, 
războiul din Etiopia, apoi evenimentele din Spania, îl vor 
convinge pe Duce că are tot interesul să renunţe la politica pe 
care o duce din vara lui 1934 şi să treacă în tabăra Germaniei. 

Prima criză începe în octombrie 1935 odată cu intrarea 
trupelor italiene în Etiopia şi se termină peste şase luni cu 
anexarea acestei ţări, al cărei împărat va fi din mai 1936 regele 
Victor-Emmanuel. Dar Etiopia era un stat independent, membru 
al Societăţii Naţiunilor. Sesizat de negusul Hailé Selassie?*!, 
Consiliul acestei organizaţii hotărăşte să considere Italia drept 
stat agresor şi să-i aplice sancţiuni economice a căror 
suveranitate, guvernul Laval încearcă să o limiteze pentru a 
menaja atât Londra cât şi Roma. Sancţiunile vor afecta mai ales 
consumul zilnic al italienilor, dar armatele lui Mussolini nu vor fi 
lipsite de oţel, nici mai ales de petrol, ceea ce le va permite să 
înfrângă rezistenţa eroică a adversarilor lor. Până la urmă, 
preocupaţi să evite ruptura cu Roma, francezii şi britanicii îi 
propun lui Mussolini, în decembrie 1935, un acord secret de 
împărţire a Etiopiei („planul Laval-Hoare“) pe care indiscreţia 
presei îl dezvăluie publicului, stârnind în cele două ţări, în Anglia 
mai ales, o vie dezaprobare care, câteva săptămâni mai târziu, îi 
va obliga pe cei doi oameni politici să demisioneze. Frontul de la 


Stresa este definitiv terminat. 

În timpul crizei etiopiene, Hitler l-a menajat cu abilitate pe 
omologul său italian. In cursul anului 1936, două evenimente 
internaţionale vor desăvârşi apropierea dintre cele două puteri 
fasciste. Mai întâi, remilitarizarea Renaniei realizată de Hitler în 
1936 printr-o adevărată lovitură de maestru. Folosind drept 
pretext ratificarea de către Franţa a Pactului franco-sovietic din 
mai 1935, acesta hotărăşte pe 7 mai să trimită 30.000 de 
soldaţi în zona demilitarizată, acţiune care nu provoacă altă 
reacţie decât un discurs al preşedintelui Consiliului francez, 
Albert Sarraut („Noi nu suntem dispuşi să lăsăm Strasbourgul 
sub ameninţarea tunurilor germane“), o timidă proclamaţie a 
Societăţii Naţiunilor şi o declaraţie tot atât de anemică şi 
liniştitoare a primului ministru al Majestății Sale. Statul Major 
francez anunţă că pentru a-l intimida pe Hitler este necesar să 
se înceapă mobilizarea generală, dar opinia publică preferă în 
marea ei majoritate tergiversarea şi totul se opreşte aici. 
Germanii au reuşit a doua lor acţiune de forţă, a doua violare 
flagrantă a tratatului de la Versailles şi pot acum să înceapă 
liniştiţi lucrările la „linia Siegfried“, un puternic complex 
defensiv ridicat în faţa „liniei Maginot“, destinat să-i împiedice 
pe francezi să le sară în ajutor dacă ar fi cazul, aliaţilor lor din 
Europa Centrală şi Orientală. Dintr-odată, sistemul diplomatic 
realizat cu răbdare ani de-a rândul se prăbuşeşte. În timp ce 
Belgia îşi recapătă, faţă de Franţa, libertatea de acţiune, Mica 
Antantă se dezmembrează?"?. Prietenia britanicilor s-a arătat a fi 
dintre cele mai fragile, iar Mussolini, care în timpul crizei renane 
era complex absorbit de problemele din Africa Orientală, 
cântăreşte de care parte se înclină balanţa de acum înainte. 
Declanşarea războiului civil din Spania îi oferă ocazia să-şi 
exprime concret preferința pentru prietenia cu germanii. 

Început în iulie 1936 în urma unui pronunciamiento militar 
(declaraţii militare), războiul civil din Spania pune capăt unei 
lungi perioade de nesiguranţă politică şi de tulburări. În 1931, 
după un sondaj de opinie care a oferit o mare majoritate 


242 În realitate, descompunerea totală a „Micii Antante“ s-a produs odată cu 
ocuparea de către germani a Sudetenland, în 1938. Împărţirea Cehoslovaciei, 
hotărâtă la Munchen, la care România nu a participat, a însemnat sfârşitul 
alianţei balcanice. 


partidelor republicane, regele Alfonso al XIll-lea şi-a părăsit 
tronul şi în Spania s-a proclamat Republica. Dar această 
republică este fragilă. Combătută de forţele conservatoare, 
militari, cler, mari proprietari funciari, după alegerile din 1933 
care duc dreapta la putere, ea trebuie să facă faţă unei 
puternice agitaţii sociale. In 1934, greva revoluţionară din 
Asturia este înecată în sânge. 

Schimbarea strategiei adoptate de Komintern permite 
partidelor de stânga (socialişti, comunişti, sindicalişti 
revoluționari, anarhişti) să se unească şi la alegerile din 
februarie 1936 „Frente Popular“ (Frontul Popular) reuşeşte să 
învingă. Imediat se declanşează un val de greve revoluționare, 
ţăranii ocupă pământurile, violențele se generalizează. 
Asasinarea liderului monarhist Calvo Sotelo, din 13 iulie 1936, 
dă semnalul loviturii de stat militare. Aceasta a fost pregătită de 
generalii Sanjurjo şi Franco, cu ajutorul lui Mussolini, în zona 
spaniolă a Marocului. Moartea lui Sanjurjo într-un accident de 
avion îl face pe Franco şeful mişcării naționaliste. 

Din acest moment, un teribil război civil care va dura trei ani 
va pune faţă în faţă pe naţionaliştii sprijiniți de armata 
permanentă, de Falangă, de majoritatea clerului catolic şi de 
clasa conducătoare şi pe republicanii care sunt susținuți de 
muncitori, de mica burghezie radicală şi de o parte a ţărănimii. 
Acesta este foarte îndârjit şi deosebit de crud. In aprilie 1938, 
Franco reuşeşte să izoleze Madridul de Barcelona, iar pe 28 
martie 1939 va ocupa Madridul unde în octombrie al aceluiaşi 
an se instalează guvernul său dictatorial. 

În tot acest timp, războiul din Spania s-a transformat într-un 
conflict internaţional, adevărată „repetiţie generală“ a războiului 
care va izbucni, în care se înfruntă principalele puteri europene. 
Din august 1936, guvernul lui Blum care vrea înainte de toate să 
menţină pacea, a propus, în ciuda simpatiei pentru regimul 
republican, un acord de „nonintervenţie“ care este imediat 
acceptat de 25 de ţări printre care se numără Italia, Germania şi 
URSS. Numai că, dacă Regatul Unit îl aplică cu stricteţe, iar 
Franţa se mulţumeşte să-i lase pe voluntari să treacă graniţa şi 
trimite ceva armament, Uniunea Sovietică şi statele fasciste 
intervin masiv, prima trimițând aici tehnicieni, consilieri militari, 
avioane şi ajutând la recrutarea „brigăzilor internaţionale“, 


celelalte îndreptând către Spania oameni şi material de război. 
Mussolini trimite 80.000 de milițieni şi armament greu, în timp 
ce Reich-ul furnizează 10.000 de oameni din Legiunea „Kondor“, 
tancuri şi avioane. Spania devine astfel un adevărat teren de 
testări pentru trupele şi armamentul celor trei dictaturi. În plus, 
aceasta le oferă ocazia să câştige noi avantaje pe scena 
internaţională, Italia  afirmându-şi intenţia de a domina 
Mediterana Occidentală şi încercând să obţină avantaje 
economice în Spania, Germania alegând sursa de materii prime 
indispensabile industriei sale de armament: fier, aramă, 
mangan. Pentru Hitler însă, Spania se include mai ales într-o 
strategie mai vastă în care un loc important îl ocupă 
preocuparea de a cantona o parte din armata franceză la 
frontiera din Pirinei, în perspectiva războiului care va urma. 
Pentru a trimite trupe în Spania, Mussolini trebuie să părăsească 
frontiera de la Brenner şi să lase astfel Germaniei drumul liber 
spre Austria. În sfârşit, Hitler este convins că războiul spaniol, 
agravând situaţia internaţională şi ostilitatea dintre ţările 
democratice şi Duce, îl va determina pe acesta din urmă să se 
alăture definitiv Reich-ului. Calculul era bun. În octombrie 1936, 
contele Ciano, ginerele lui Mussolini şi noul ministru de externe, 
se duce la Berlin, unde semnează cu Fuhrerul un Protocol care 
atestă prietenia şi solidaritatea dintre cele două ţări. Pe 1 
noiembrie, în faţa mulţimii îngrămădite în piaţa Domului din 
Milano, Ducele face publică constituirea „Axei“ Berlin-Roma în 
jurul căreia s-ar putea „uni toate statele europene“, care 
constituie însă preludiul unei apropieri tot mai mari între statele 
totalitare. 


Ofensiva hitleristă în Europa Centrală 


Anul 1937 aduce o perioadă de răgaz în escaladarea violenţei 
care caracterizează de doi ani politica statelor totalitare. 
Convins însă că insolenţa şi intimidarea îi vor permite să-şi 
realizeze scopurile şi că nu are de ce se teme de democraţiile 
„decadente“ şi erodate de spiritul pacifist, pe 5 noiembrie Hitler 
îşi anunţă colaboratorii cei mai apropiaţi că a venit momentul ca 
Reich-ul să anexeze comunităţile germane din Europa Centrală 
şi Orientală şi fixează etapele constituirii „Germaniei Mari“. 

Prima etapă: Anschluss. Acordul  germano-italian din 
octombrie 1936, apoi orientarea politicii mussoliniene către 
Mediterana şi Africa înlătură principalul obstacol din calea 
realizării unității austro-germane. Pe 12 februarie, Hitler trece 
brutal la acțiune. El îl provoacă pe cancelarul austriac 
Schuschnigg la Berchtesgaden, reşedinţa sa din Alpii bavarezi şi 
îi ordonă să accepte ca ministru de interne pe şeful Partidului 
Nazist Austriac, Seyss-Inquart. Desigur, Hitler a promis în 
schimb să respecte independenţa Austriei, dar, devenit şeful 
poliţiei, Seyss-Inquart organizează imediat manifestații în 
favoarea unirii cu Germania. 

Temându-se să nu fie copleşit şi încercând să-l ia pe Fuhrer pe 
nepregătite, Schuschnigg hotărăşte pe 9 martie să organizeze 
un plebiscit prin care poporul va putea să se proclame asupra 
independenţei Austriei. El ştie că va putea conta pe o mare 
majoritate, adeptă a acestei soluţii, dar şi Hitler o ştie foarte 
bine deci recurgerea la forţă pare să fie inevitabilă pentru 
acesta din urmă. 

Pe 11 martie 1938, sprijinit de poliţie şi de formațiunile 
paramilitare ale Partidului Nazist, Seyss-Inquart îl somează pe 
cancelar să renunţe la plebiscit, în timp ce armata germană este 
masată la graniţă. Schuschnigg trebuie să cedeze în faţa acestei 
duble ameninţări, iar Goering preia conducerea acţiunii. Prin 
telefon, el cere demisia cancelarului austriac şi înlocuirea sa cu 
Seyss-Inquart. Degeaba Schuschnigg cere ajutorul Parisului, 
Londrei şi Romei. Mussolini optase deja şi lasă Germania să 
săvârşească acţiunea căreia i se opusese în urmă cu patru ani. 
Franţa şi Anglia se vor mulţumi cu vagi proteste verbale. În 
consecinţă nimic nu-l împiedică pe stăpânul celui de al Ill-lea 


Reich să meargă până la capăt. Printr-o telegramă falsă, 
„fabricată“ de autorităţile germane şi semnată Seyss-Inquart, 
noul guvern de la Viena cere ajutorul Fuhrerului. Pe 12 martie 
Austria este ocupată de Wehrmacht, iar pe 13 este proclamată 
unificarea austro-germană care va fi ratificată peste o lună de 
98% din populaţie. 

A doua etapă: regiunea sudetă. Apărută după prăbuşirea 
Imperiului Habsburgic, Cehoslovacia este un stat modern, 
puternic, cu o industrie dezvoltată şi o armată numeroasă şi 
bine echipată. Spre deosebire de Austria, ea se bucură de un 
sprijin internaţional aparent puternic, deoarece este legată de 
Franţa şi de Uniunea Sovietică prin tratate foarte precise. Un 
atac asupra frontierelor sale ar risca deci să declanşeze 
angrenajul unui război european. 

Caracterul etnic eterogen al populaţiei sale reprezintă totuşi 
un grav factor de slăbiciune. Şi într-adevăr, dacă partea 
Occidentală a Cehoslovaciei, Boemia, cea mai bogată şi cea mai 
populată, aparţine incontestabil Europei Occidentale prin 
structurile sale economice şi sociale, Estul ţării, Slovacia, mai 
puţin dezvoltată din punct de vedere economic, aparţine mai 
mult de ţările eminamente agrare ale Europei de Est. Acestor 
diferenţe în dezvoltarea economică li se adaugă diferenţe 
lingvistice şi religioase care explică puternicul curent 
autonomist care apare în Slovacia şi care ameninţă unitatea 
ţării. 

Problemele cele mai grave sunt cele generate de 
nemulţumirile minorităţilor: minoritatea ucraineană din partea 
orientală a Slovaciei, minoritatea maghiară din sud, dar mai 
ales, în munţii care mărginesc cadrilaterul Boemiei, minoritatea 
germană, care numără trei milioane şi jumătate de sudeţi. 
Conştient de riscul pe care îl reprezintă aceste grupuri 
minoritare pentru statul cehoslovac, guvernul de la Praga le 
acordă o serie de garanţii şi mai ales folosirea limbii materne în 
tribunale şi în administraţia publică. Dar, începând din 1933, 
efectele crizei şi atracţia exercitată de Germania nazistă duc la 
constituirea unui Partid German al sudeţilor, strâns legat de 
Partidul Naţional Socialist Muncitoresc German (PNSMG) şi al 
cărui şef, Konrad Henlein, cere autonomia teritoriilor locuite de 
aceştia. 


Acest partid primeşte sprijinul tot mai puţin reţinut al 
Fuhrerului, iar când acesta înfăptuieşte Anschlussul, în martie 
1938, Boemia se trezeşte practic încercuită de teritorii germane. 
După ce mult timp guvernul ceh a refuzat orice negociere, la 
sfatul unui mediator englez, lordul Runciman, sfârşeşte prin a 
accepta o discuţie cu Henlein, în scopul de a acorda sudeţilor 
autonomia pe care o cer. 

Exact în acest moment, Hitler renunţă la tăcere şi într-un 
discurs ţinut la Nurnberg, pe 12 septembrie, dă semnalul 
declanşării crizei internaţionale declarând că Reich-ul „nu va 
admite ca trei milioane şi jumătate de germani să poată fi în 
continuare  oprimaţi“. Incurajat de această „undă verde“, 
Henlein cere imediat anexarea provinciilor sudete la Reich, în 
timp ce Cehoslovacia, care se simte ameninţată direct de 
declaraţia Fuhrerului, cere ajutorul aliaţilor săi. 

Franţa, cu care aceasta a făcut înţelegeri militare formale, 
anunţă prin intermediul preşedintelui Consiliului, Eduard 
Daladier, că este gata să-şi susţină aliaţii prin forţa armelor. Dar 
ministrul de externe Georges Bonnet, conştient de faptul că 
armata franceză este complet nepregătită, vrea să se asigure că 
în cazul unui conflict va fi susținut de Marea Britanie şi de URSS. 
Aceasta din urmă se declară gata să-şi onoreze angajamentele, 
dar în Franţa mulţi se îndoiesc de eficacitatea acestei alianțe 
sau se tem de consecinţele pe care le-ar putea avea asupra 
politicii interne. 

În aceste condiţii, atitudinea britanicilor este hotărâtoare. Or, 
prim-ministrul, Neville Chamberlain este un susţinător hotărât al 
„tergiversării“. El este convins că revendicările sudeţilor sunt 
legitime şi că se poate ajunge la o înţelegere cu Hitler. Pe 15 
septembrie 1938 se întâlneşte cu Fuhrerul la Berchtesgaden. 
Hitler cere anexarea regiunii sudete, despre care nu se 
discutase defel până atunci. Hotărât să salveze pacea cu orice 
preţ, Chamberlain îşi însuşeşte „soluţia“ germanilor şi îl 
convinge şi pe Daladier să adere la punctul său de vedere. În 
faţa presiunii franco-engleze, preşedintele cehoslovac Benes, cu 
moartea în suflet, trebuie să-şi dea acordul la dezmembrarea 
propriei ţări. 

Pe 22 septembrie, Chamberlain va da socoteală lui Hitler de 
rezultatul demersurilor sale. Spre marea lui surpriză, el vede că 


Fuhrerul, pe care se aştepta să-l găsească mulţumit şi 
recunoscător, formulează alte pretenţii. Cehii au opt zile pentru 
a părăsi toate regiunile sudete, fără dreptul de a-şi lua cu ei 
bunurile. In plus, ei trebuie să cedeze Poloniei districtul 
carbonifer Teschen, motivul litigiului dintre cele două ţări, iar 
Ungariei sudul Slovaciei, cu populaţie majoritar maghiară. 

Stupefiat şi indignat, prim-ministrul britanic refuză hotărât 
aceste noi pretenţii. Imediat, Cehoslovacia începe mobilizarea. 
Hitler anunţă că este gata să facă la fel. Francezii şi englezii îşi 
recheamă sub arme rezerviştii. Întreaga Europă este pe picior 
de război. Dar Chamberlain se teme de deznodământul fatal. El 
cere ajutorul lui Mussolini pentru a încerca să salveze pacea. 
Şeful Italiei fasciste, care consideră că ţara sa nu este pregătită 
să înfrunte riscurile unui război, şi care este încântat s-o facă pe 
arbitrul Europei, acceptă să intervină pe lângă Hitler pentru ca 
acesta să adopte ideea unei conferinţe internaţionale unde să 
se hotărască soarta statului cehoslovac. 

Pe 29 septembrie 1938, Hitler, Mussolini, Daladier şi 
Chamberlain se întâlnesc la Munchen fără să fie de faţă 
reprezentații Cehoslovaciei şi URSS. Şeful celui de al III-lea Reich 
duce aici o bătălie care era câştigată dinainte. În schimbul unor 
concesii derizorii - el le dă cehilor dreptul să-şi vândă bunurile şi 
eşalonează pe parcursul a zece zile recuperarea teritoriilor 
sudete - acesta obţine tot ce doreşte, iar Chamberlain 
semnează cu el un Pact de neagresiune, ceea ce va face şi 
guvernul francez ceva mai târziu. 

La Paris şi la Londra domneşte iluzia păcii. Întorşi în capitala 
lor, Daladier şi Chamberlain sunt aclamaţi, în timp ce Leon Blum 
vorbeşte de „o destindere josnică“, căci consecinţele hotărârilor 
de la Munchen sunt dezastruoase pentru statele democratice. 
Politica de forţă dovedindu-şi eficacitatea, statele dictatoriale, 
sigure că nu vor fi pedepsite, nu mai au nicio reţinere şi trec la 
dezmembrarea teritorială a vecinilor lor cei mai slabi. 
Cehoslovacia este prima victimă. Polonezii ocupă regiunea 
Teschen din Silezia. Ungaria anexează Sudul Slovaciei cu un 
milion de locuitori. Minoritățile din Slovacia şi din Rutenia încep 
să se agite. 

URSS este nemulțumită că a fost înlăturată de la tratativele 
pentru rezolvarea conflictului şi îi bănuieşte pe occidentali că au 


dirijat spre Est ambițiile hitleriste. Franţa mai ales este 
discreditată în ochii aliaţilor săi din Europa Centrală, aflaţi acum 
la bunul plac al dictaturilor. Încercuită, dezmembrată, 
Cehoslovacia, care constituie pivotul sistemului francez de 
apărare, este ameninţată cu o dispariţie imediată. Hitler este 
încurajat în politica sa de agresiune, ca şi conducătorii fascişti 
care din noiembrie 1938, formulează revendicări zgomotoase 
asupra Tunisiei, Corsicei, Savoii şi Nisei. În Franţa, apare în 
rândurile opiniei publice o delimitare între „munchenezi“, adepţi 
ai continuării „destinderii“, ba chiar ai unei înţelegeri cu 
dictaturile şi „antimunchenezi“ care consideră că a sosit 
momentul de a-l opri pe Hitler, dacă este nevoie chiar prin forţă. 


Crizele hotărâtoare şi declanşarea războiului 


Chiar fărâmiţată şi slăbită, în ochii Fuhrerului, Cehoslovacia 
constituie încă un bastion al democraţiei aflat în centrul unei 
Europe, pe cale de a intra în diferite sfere de influenţă. În 
consecinţă, la începutul lui 1939, se hotărăşte să profite de 
dificultăţile interne ale acestei ţări şi să o desființeze definitiv. 
Pentru aceasta, el susţine mişcarea autonomistă slovacă a 
Monseniorului Tiszo, care duce la formarea unui guvern 
autonom. În martie 1939, preşedintele Hacha, care îl înlocuieşte 
pe Benes, încearcă să pună capăt acestui început de secesiune, 
dar Tiszo se duce la Berlin, unde obţine sprijinul total al 
guvernului nazist. 

La 14 martie, Hacha este convocat la Berlin. Aici, dictatorul 
nazist îl terorizează literalmente pe bătrânul preşedinte 
cehoslovac, ameninţându-l că va distruge Praga până la temelii 
dacă nu acceptă să ceară ajutorul trupelor germane. Hacha 
trebuie să cedeze şi Wehrmachtul intră imediat în Boemia. 
Cehoslovacia este ştearsă de pe hartă. Pe lângă Slovacia, 
devenită stat „independent“, în realitate satelit al Germaniei şi 
în timp ce Ungaria anexează Rutenia Subcarpatică, Hitler 
înfiinţează un „Protectorat al Boemiei-Moraviei“ supus şi acesta 
în totalitate Reich-ului. În urma acestui succes, pe 22 martie, el 
impune Lituaniei să-i cedeze regiunea Memel. La rândul său, 
Mussolini, profitând de stupoarea Europei şi nevrând să se lase 
mai prejos, invadează şi anexează Albania, în aprilie 1939. 

Această a doua criză cehoslovacă trezeşte în sfârşit Regatul 
Unit şi Franţa. Chamberlain se simte personal lezat de 
nerespectarea de către Fuhrer a Acordurilor de la Munchen. De 
acum înainte, convins că Germania nazistă urmăreşte un cu 
totul alt scop decât simpla aplicare a principiului naţionalist, 
guvernul de la Londra adoptă o atitudine radicală diferită decât 
cea de până atunci şi este urmat imediat de Franţa care vede în 
înţelegerea strânsă cu Anglia ultima modalitate posibilă de a-şi 
asigura propria securitate. Cele două ţări oferă deci statelor 
celor mai amenințate de Germania şi Italia o garanţie de 
asistenţă în caz de agresiune. Polonia acceptă şi o alianţă anglo- 
poloneză ce se încheie în august 1939. România, Grecia şi 
Turcia îşi dau şi ele acordul, dar Belgia şi Ţările de Jos, care se 


tem de represaliile germane, refuză garanţia britanicilor. 

În primăvara anului 1938, Polonia devine noua miză a politicii 
hitleriste. Până atunci această ţară avusese relaţii de bună 
vecinătate cu Germania cu care împărtăşea atitudinea ostilă 
faţă de comunism şi de evrei. În octombrie 1938, Hitler 
formulase unele revendicări mai ales în privinţa returnării 
Danzigului, dar asigurase guvernul de la Varşovia de intenţia sa 
de a nu folosi forţa. Or, în martie 1939 el ia brusc o poziţie dură 
cerând Danzigul deja condus de elemente naziste şi o cale 
ferată care să lege acest oraş de Germania şi de Prusia 
Orientală. În realitate, în spatele acestor revendicări 
inacceptabile pentru Varşovia, se ascunde dorinţa de a declanşa 
un război împotriva Poloniei şi de a ocupa o parte a teritoriului 
acesteia. 

Înainte de a începe această acţiune de forţă finală, Hitler 
strânge legăturile cu omologul său fascist. Pe 28 mai, Ciano şi 
Ribbentrop semnează „Pactul de oţel“, alianţa ofensivă care 
pentru Mussolini nu va putea intra în vigoare decât în 1943 când 
se vor termina pregătirile italienilor. Când Ciano se duce în 
Germania, în august 1939, constată că totul este pregătit în 
vederea atacului împotriva Poloniei. De aceea, îl sfătuieşte pe 
socrul său ca pentru a justifica neintrarea în război a Italiei, să 
prezinte germanilor o listă cu materiale strategice necesare 
armatei italiene pe care Reich-ul să nu le poată furniza aliatei 
sale. 

Din acest moment, statele democratice nu mai pot să se 
bazeze pe alianţa cu ruşii pentru a-l opri pe Fuhrer în acţiunea 
sa de agresiune îndreptată împotriva Poloniei. Din luna aprilie, 
între cele trei puteri încep negocieri, dar numeroase obstacole 
întârzie concluzionarea unui acord. În Marea Britanie şi în Franţa 
o mare parte a opiniei publice este ostilă ideii unei alianţe cu 
Stalin. Conducătorii polonezi se opun trecerii trupelor sovietice 
pe teritoriul lor, condiţie pe care o pun sovieticii la semnarea 
unei convenţii militare. Cât despre Stalin, acesta, de la Tratatul 
de la Munchen, devine foarte circumspect în faţa a ceea ce 
consideră a fi un joc dublu al occidentalilor. El este încurajat de 
Molotov, care tocmai îl înlocuise pe Litvinov la Ministerul de 
Externe, să înceapă negocieri secrete cu Germania pentru a 
câştiga timp - căci este convins că scopul final al nazismului 


este să distrugă bolşevismul şi să „împingă“ Rusia înspre 
„stepele asiatice“ - şi pentru a recupera teritoriile pierdute în 
1918. Desigur, lui Hitler îi repugnă să trateze cu o putere 
comunistă şi ezită îndelung să o facă, dar până la urmă se 
hotărăşte să-şi calce pe inimă pentru avantajul de a avea mână 
liberă în Est, în timp ce îşi reglează conturile cu Polonia, apoi cu 
democraţiile occidentale. 

Spre surpriza generală, în momentul în care semnarea 
convenției militare cu francezii şi britanicii părea iminentă, între 
Germania şi URSS se semnează un Pact de neagresiune pe 23 
august 1939. Valabil timp de zece ani, acesta este însoţit de un 
Protocol secret (ce nu va fi dezvăluit decât în 1946) care 
recunoaşte drepturile URSS asupra Finlandei, Letoniei, Estoniei 
şi Basarabiei şi prevede împărţirea Poloniei. Fuhrerul are deci 
deplină libertate pentru a lansa ultima sa acţiune de forţă. 

Până în ultimul moment francezii şi britanicii vor încerca să-l 
facă pe Hitler să renunţe la proiectul său războinic. Pe 26 
august, Daladier îi scrie: „Dumneavoastră aţi fost ca şi mine, un 
luptător în ultimul război. Ştiţi ca şi mine că în conştiinţa 
popoarelor au rămas de neşters oroarea şi dezastrul războiului 
indiferent de sfârşitul acestuia“. Chamberlain încearcă să 
organizeze o discuţie directă între Polonia şi Germania. Pe 29 
august, Hitler declară că este gata să primească un negociator 
polonez, dar Varşovia, care se teme să nu fie prinsă într-un nou 
angrenaj, aşa cum se întâmplase la Munchen, aşteaptă ziua de 
31 pentru a da un răspuns, însă Hitler consideră că este deja 
prea târziu. O ultimă tentativă de mediere iniţiată de Mussolini 
nu dă nici ea niciun rezultat şi pe 1 septembrie 1939, trupele 
germane trec în zori frontiera poloneză. Două zile mai târziu, 
Regatul Unit şi Franţa declară război Germaniei. 


1939-1941: Cucerirea Europei Continentale 


Din septembrie 1939 începe prima etapă a b/itzkrieg-ului, 
„războiul fulger“ care în mai puţin de optsprezece luni va face 
din Fuhrer stăpânul atotputernic al Europei, cu excepţia Angliei 
aflată în stare de asediu şi care rămâne până la începutul anului 
1941, ultimul bastion al democraţiei în plin război. 

Lui Hitler îi trebuie mai puţin de o lună pentru a înfrânge 
armata poloneză, mult inferioară numeric, lipsită de armamentul 
modern al Wehrmachtului şi pe deasupra din 17 septembrie, 
luată prin surprindere şi de o invazie sovietică. La sfârşitul lui 
septembrie, germanii şi ruşii îşi împart Polonia urmând frontiera 
Bugului. După care, odată cu invadarea Finlandei de către URSS 
(noiembrie 1939 - martie 1940), războiul se deplasează înspre 
Europa de Nord. În aprilie 1940, trupele germane se năpustesc 
asupra Danemarcei, apoi debarcă în Norvegia. O intervenţie 
franco-britanică la Narvik, organizată pentru a bloca 
aprovizionarea Germaniei cu fier suedez, nu întârzie decât cu 
câteva săptămâni cucerirea acestei ţări. 

Rapiditatea acestor campanii se explică prin concepţiile 
tactice ale Wehrmachtului. Germanii sunt net superiori numeric 
polonezilor şi norvegienilor, dar mai ales posedă un număr mare 
de tancuri şi avioane moderne pe care le utilizează într-un mod 
cu totul nou. În loc să le folosească ca alte armate pentru a 
acoperi înaintarea infanteriei, ei îşi concentrează diviziile de 
blindate (Panzeraivizionen) în puncte precise ale frontului, cu 
misiunea de a rupe liniile de apărare adverse şi de a crea astfel 
o breşă care să dezorganizeze armata duşmană şi prin care să 
pătrundă infanteria transportată în camioane. 

Această „forţă cenuşie“ (al cărei principiu, colonelul de Gaulle 
a încercat fără succes să-l supună aprobării Statului Major 
francez) beneficiază de sprijinul unei flote aeriene puternice, 
formată mai ales din avioane de luptă (bombardiere în picaj de 
tip Stuka), capabile să stopeze pe loc orice reacţie a 
adversarului. 

Strategia franceză este cu totul diferită. Până în primăvara lui 
1940, democraţiile occidentale nu reacţionează practic în niciun 
fel, exceptând o scurtă incursiune în regiunea Sarre, 
abandonată însă imediat. Grupaţi în spatele „liniei Maginot“ 


care ţine până la frontiera belgiană, francezii aşteaptă atacul 
german. Acest „război ciudat“ avea să dureze opt luni, 
zdruncinând moralul trupelor expuse vicisitudinilor unei ierni 
foarte grele şi derutate de „gogoşile“ unei informaţii infiltrate de 
propaganda germană. Este adevărat că colaborarea politică şi 
militară franco-engleză este lipsită de eficacitate şi împiedică 
orice operaţiune de anvergură. Când, pe 10 mai 1940, energicul 
Winston Churchill îl înlocuieşte pe Chamberlain, obligat să 
demisioneze după înfrângerea de la Narvik, problemele serioase 
apăruseră deja pe frontul francez. 

Atacând Ţările de Jos şi Belgia pe 10 mai 1940, germanii pun 
în aplicare planul conceput de generalul von Manstein care 
consistă în atragerea grosului trupelor aliate către Nord, după ce 
s-a pătruns prin dispozitivul francez din Ardeni (pe care experţii 
francezi îl considerau imposibil de distrus cu tancurile), 
înaintarea rapidă către Marea Mânecii şi deci încercuirea forţelor 
franco-britanice de pe teritoriul belgian. 

Acest plan reuşeşte pe deplin. In timp ce Olanda este cucerită 
în cinci zile, iar Aliaţii, aşa cum se prevăzuse, sar în ajutorul 
belgienilor, pe 13 mai blindatele germane forţează linia Maginot, 
trec Ardenii şi într-o săptămână ajung la gurile râului Somme, 
învăluind ca într-o gigantică plasă grosul trupelor franco-engleze 
şi belgiene. 

Generalul Weygand, numit în pripă în locul lui Gamelin, 
încearcă fără succes să rupă încercuirea. Pe 28 mai belgienii 
capitulează, în timp ce, blocate în fundătura de la Dunkerque, 
trupele franco-britanice se îmbarcă în grabă şi se îndreaptă spre 
Anglia lăsând în urmă zeci de mii de prizonieri şi o cantitate 
considerabilă de material de război. 

În Franţa, haosul este total. De pe 5 iunie, germanii lansează 
un nou atac spre Vest şi spre Sud, alungând în faţa lor hoarde 
de refugiaţi în care se amestecă civili şi militari într-o 
debandadă cumplită. Campania din Franţa se termină printr-un 
dezastru. Guvernul părăseşte Parisul care va fi ocupat pe 14 
iunie şi se refugiază la Tours, apoi la Bordeaux, în timp ce 
Mussolini, care vrea partea lui din pradă, declară război Franţei. 

Guvernul francez îşi luase faţă de Marea Britanie un 
angajament solemn de a nu încheia cu Germania o pace 
separată. Preşedintele Consiliului, Paul Reynaud ar vrea să-şi 


ţină promisiunea, dar opoziţia şefilor armatei şi a mai multor 
miniştri îl obligă să demisioneze pe 1 iunie. Succesorul său, 
mareşalul Pétain cere imediat germanilor un armistițiu care este 
semnat pe 22 iunie la Rothondes, în vagonul în care se semnase 
armistițiul din 1918. Peste patru zile, generalul de Gaulle, 
subsecretar de stat în Ministerul de Război al guvernului 
Reynaud, lansează de la Londra un apel pentru continuarea 
luptei. 

Conform clauzelor armistiţiului, Franţa este împărţită în două. 
Jumătatea de Nord şi de Vest a ţării este ocupată de trupele 
germane. Armata franceză este demobilizată, cu excepţia a 
100.000 de oameni. Flota trebuie să se întoarcă la bazele de 
plecare. Prizonierii de război (aproape două milioane) vor 
rămâne în Germania până la semnarea păcii. În sfârşit, o 
despăgubire de 400 milioane de franci pe zi va fi plătită 
ocupanților. 

La Vichy, în centrul zonei libere, unde se instalase guvernul 
francez, Republica se prăbuşeşte pe 10 iulie 1940, când la 
iniţiativa lui Pierre Laval, cele două Camere reunite îi 
încredinţează puterea mareşalului Pétain (cu 569 de voturi 
pentru şi 80 împotrivă) şi dreptul de a modifica constituţia. 
„Statul francez“, al cărui şef este Petain, este un regim autoritar 
al cărui fondator se va bucura pentru o perioadă de timp de 
aprobarea unei populaţii căreia înfrângerea i-a şters orice urmă 
de energie. 

Europa pe 1 septembrie 1939 


La sfârşitul lui iunie 1940 Marea Britanie se trezeşte deci 
singură, ca o ultimă fortăreață a libertăţii, împotriva „mareei 
cafenii“ care se năpusteşte asupra Europei. După ce i-a propus 
de mai multe ori să încheie pace, Hitler se gândeşte la o 
debarcare pe coastele engleze, dar pentru asta trebuie să aibă 
controlul în aer şi pe mare. Or, britanicii şi-au păstrat aviația în 
timpul campaniei din Franţa, iar flota lor este cu mult superioară 
flotei germane Kriegsmarine. În acest scop şi pentru a teroriza 


populaţia şi a distruge industria engleză, Fuhrerul se hotărăşte 
să declanşeze în august 1940 „bătălia pentru Anglia“, adică 
bombardarea intensă şi continuă a pământului britanic cu 
avioanele de luptă ale Luftwaffe. Din august până în octombrie 
1940, zeci de mii de tone de bombe distrug Londra şi alte 
numeroase oraşe ale Regatului Unit. B/ifz-ul face numeroase 
victime şi provoacă pagube considerabile, dar, însufleţiţi de 
Churchill care nu poate totuşi să le ofere decât „sânge, sudoare 
şi lacrimi“, britanicii rezistă. Avioanele de vânătoare Spitfire ale 
RAF2+5 provoacă pierderi grele aviaţiei germane, obligându-l pe 
Hitler să renunţe pe 12 octombrie la planul său de a invada 
Marea Britanie. Bătălia pentru Anglia este primul său eşec. 

Asediaţi pe insula lor, englezii nu pot să-l împiedice totuşi pe 
Hitler să hotărască soarta Europei după bunul său plac. In 
octombrie 1940, invidioşi pe succesele militare ale Reich-ului şi 
nevrând să-i lase acestuia exclusivitatea victoriilor în Europa, 
Mussolini se hotărăşte să atace Grecia. O armată de 200.000 de 
oameni masaţi în Albania, prost echipați şi nepregătiţi, începe 
imediat ofensiva. După câteva succese la început datorită 
factorului surpriză, o contraofensivă a grecilor îi respinge în 
noiembrie pe invadatori şi pătrunde chiar în Albania. larna anilor 
1940-1941 este deosebit de grea pentru trupele italiene şi în 
primăvară, Mussolini, cu moartea în suflet, trebuie să ceară 
ajutorul aliatului său hitlerist. 

Or, din septembrie 1940, Fuhrerul se gândeşte să schimbe în 
avantajul său harta Balcanilor, acest domeniu slav care în mod 
natural poate servi drept „spaţiu vital“ Marelui Reich. Ambiţiile 
sale vizează în mod direct două state care făcuseră parte între 
cele două războaie din sistemul francez de contraalianţe, 
România şi lugoslavia. Prima trebuise deja, în octombrie 1940 - 
dată istorică tăcută de autori (data exactă iunie 1940) - să 
„înapoieze“ Basarabia Uniunii Sovietice. Ceva mai târziu, Hitler îl 
va obliga pe regele Carol să cedeze Bulgariei Dobrogea de sud, 
iar Ungariei Transilvania, iar în cele din urmă, în octombrie 
1940, acesta îşi lansează trupele în ceea ce mai rămăsese din 
statul român. Regele trebuie să abdice în favoarea fiului său 
Mihai al cărui guvern, condus de generalul Antonescu, acceptă 
să treacă de partea Reich-ului. După ce şi-a asigurat şi 


243 RAF (Royal Air Force) - aviația militară britanică. 


adeziunea Bulgariei, Hitler va putea ataca Iugoslavia. Când în 
primăvara lui 1941, Mussolini îi cere ajutorul pentru a învinge 
Grecia, nu are nevoie decât de două luni ca să ocupe cele două 
tări. Din acest moment, cu excepţia a patru ţări neutre, Elveţia, 
Suedia, Spania şi Portugalia, întreaga Europă Continentală, 
excluzând URSS, este cucerită sau atrasă de Fuhrer şi de aliata 
sa Italia, ea însăşi dependentă de Reich. 

Pentru a înfrânge rezistenţa britanică, germanii au folosit, 
după bătălia pentru Anglia, o dublă strategie pe mare: războiul 
submarin intensificat la maximum şi îndreptat împotriva 
convoaielor destinate aprovizionării Regatului Unit, ceea ce se 
va numi „bătălia Atlanticului“, câştigată până la urmă de Aliați 
care au suferit totuşi pierderi considerabile şi războiul din 
Mediterana Orientală, unde forţele reunite ale Axei au încercat 
să le taie englezilor drumul spre Suez şi deci accesul la puţurile 
cu petrol din Orientul Apropiat. Şi aici, după o primă ofensivă 
italiană în Egipt, în septembrie 1940 şi respinsă de armata 
britanică, Hitler va trebui să trimită în Libia, în aprilie 1941, 
Afrikakorps a generalului Rommel pentru a redresa şi stabiliza 
situaţia. 

La această dată, URSS rămâne ultimul obstacol în calea 
dominării întregii Europe Continentale de către Reich. Până la 
sfârşitul lui 1940, Pactul germano-sovietic nu a fost repus în 
discuţie. Stalin a profitat de contractul făcut cu Hitler şi a 
reconstruit cu aproximaţie frontierele fostului Imperiu țarist. Dar 
în 1941, el este îngrijorat de pătrunderea germanilor în Baltica şi 
relaţiile cu Germania se înrăutăţesc. De altfel, niciunul dintre cei 
doi dictatori nu-şi face iluzii în ceea ce priveşte perenitatea 
pactului. Fuhrerul nu a urmărit decât un răgaz provizoriu care 
trebuia să-i permită înfrângerea statelor democratice şi plasarea 
întregii Europe sub dominaţia sa. Cât despre Stalin, care ştie că 
distrugerea bolşevismului „iudeo-marxist“ şi cucerirea unui vast 
spaţiu de colonizare în Est rămân obiectivele fundamentale ale 
autorului Mein Kampf, acesta nu încearcă decât să profite de 
răgazul acordat pentru a-şi reorganiza armata. 

Numai că nu va mai avea timpul necesar. Din septembrie 
1940, a început studierea unui plan de agresiune a URSS, planul 
„Barbarossa“. Iniţiativa nefericită a Ducelui în Grecia întârzie cu 
o lună aplicarea acestuia şi de abia pe 22 iunie 1941 este lansat 


atacul teritoriului sovietic cu mai mult de 200 de divizii, dintre 
care 17 Panzerdivisionen şi aproximativ patruzeci de divizii 
aliate (finlandeze, româneşti, italiene, ungare şi o divizie 
spaniolă şi un contingent francez al LVF2*, care trebuiau să 
sosească), înrolate toate în „Cruciada împotriva bolşevismului“. 

Câteva săptămâni mai târziu, germanii asediază Leningradul, 
ocupă bazinul Doneţului şi ajung la 100 de kilometri de 
Moscova. Dar „războiul fulger“ se loveşte de obstacolul 
distanțelor care pune blindatelor problema aprovizionării cu 
carburant. Rezistenţa îndârjită a sovieticilor, care aplică tactica 
„pământului pârjolit“ în faţa invadatorilor, acţiunile partizanilor 
din spatele liniilor duşmane, intrarea în bătălie a întăririlor 
venite din Asia Centrală şi din Siberia, ca şi sosirea timpurie a 
teribilei ierni ruseşti fac ceea ce mai rămâne de făcut. O 
contraofensivă sovietică din decembrie 1941 duce la eliberarea 
Moscovei, ceea ce constituie primul eşec terestru al 
Wehrmachtului. În timp ce distrugerea flotei americane de la 
Pearl Harbor de către aviația japoneză, pe 7 decembrie 1941, 
determină intrarea în război a Statelor Unite, ceea ce îl 
transformă într-un nou conflict mondial, Reich-ul va trebui să 
treacă de uzură. În primăvara şi în vara lui 1942, o nouă 
ofensivă a armatelor Axei, îndreptată în direcţia puţurilor de 
petrol din Caucaz va împinge frontul departe către Est, până la 
Volga, dar aceasta este blocată până la urmă în faţa 
Stalingradului. 


Europa cucerită de Germania 


Stăpân al celei mai mari părţi a continentului european, Hitler 
poate să se gândească în toamna lui 1942 că proiectul de 
„reprezentare“ a Europei, pe care îl schiţase în linii mari cu 
douăzeci de ani în urmă în Mein Kampf, este pe cale de a se 
realiza. Conform programului său pangermanic, Germania s-a 
extins prin includerea în Reich a tuturor teritoriilor pe care 
Fuhrerul le consideră germane: Austria, regiunea sudetă, 
Polonia Occidentală, Memel, Silezia, Alsacia-Lorena, Nordul 
Sloveniei, Steiermark - regiune în sudul Austriei având capitala 
la Graz. Germania, cu un astfel de teritoriu, devine un stat cu 
mai mult de 100 de milioane de locuitori, având imense resurse 
industriale şi transformându-se în centrul de gravitate al unei 
Europe destinată să realizeze o „nouă ordine“. 

În jurul acestui nucleu solid, Imperiul nazist se organizează 
conform unui plan „rasial“ în a cărui aplicare trebuie totuşi să se 
ţină cont de fostele alianţe cu statele latine sau slave ca Italia şi 
Bulgaria. Ţările care au primit statutul oficial de „protectorat“, 
pentru că din cauza populaţiei slave erau socotite nedemne de a 
fi incluse pur şi simplu în Germania Mare, se constituie în regiuni 
vasale considerate rezervoare de materii prime şi material 
uman şi administrate de guvernatori. Aşa se întâmplă cu 
Boemia-Moravia, cu Guvernul General al Poloniei cu Guvernul 
General al teritoriilor din est (Bielorusia şi Ucraina), 
Lebensraum-ul hitlerist (principiu potrivit căruia rasele inferioare 
din Est trebuie să susţină economic rasa ariană germană). 

Ţările duşmane ocupate de trupele germane şi aflate sub 
autoritatea directă a administraţiei militare sunt tratate în mod 
diferit în funcţie de originea etnică. Scandinavii, olandezii, 
flamanzii, consideraţi drept popoare „germanice“ sunt trataţi 
mai bine decât popoarele latine, în timp ce slavii sunt de-a 
dreptul maltrataţi. Unele state, ca Danemarca, îşi păstrează 
suveranii. Altora li se impune un guvern nazist ca cel al lui 
Quisling din Norvegia. 

Cât despre micile state din Europa Centrală şi Orientală care, 
având regimuri autoritare, participă cu toate forţele la războiul 
împotriva URSS, acestea rămân teoretic independente. În fapt, 
în timpul războiului autonomia lor se restrânge permanent şi 


sfârşesc prin a deveni simpli sateliți ai celui de al Ill-lea Reich. 
Aşa se întâmplă cu Finlanda, cu Ungaria, cu Bulgaria, cu 
România, cu Slovacia Monseniorului Tiszo şi cu cele două noi 
state apărute în urma dezmembrării lugoslaviei. Tot aşa se 
întâmplă şi cu Italia care va trece cu încetul de la statutul de 
aliată la cel de subordonată, apoi, începând din 1943, la statutul 
de ţară „protejată“. 

Pe termen scurt, reorganizarea Europei este mai puţin 
importantă pentru Fuhrer decât victoria militară, care presupune 
ca toate bogăţiile şi forţele disponibile să fie puse în slujba 
efortului de război german. Rezultă de aici o exploatare 
economică formidabilă a ţărilor ocupate. Acestea trebuie să 
plătească Reich-ului despăgubiri uriaşe, destinate în principiu 
întreţinerii trupelor de ocupaţie, despăgubiri în realitate cu mult 
mai mari decât necesităţile efectivelor acestor trupe. Astfel, cu 
400 de milioane de franci pe zi, Franţa plăteşte o sumă cu care 
se putea întreţine o armată de 8 milioane de oameni. 

Paralel cu această exploatare financiară, Germania practică şi 
jefuirea economică a teritoriilor cucerite. Ea îşi însuşeşte o parte 
importantă a producţiei agricole şi industriale, cere să i se 
livreze gratuit materii prime, demontează şi mută pe teritoriul 
său un mare număr de uzine, îşi investeşte cu forţa capitaluri în 
societăţi asupra cărora preia controlul, fură de peste tot pe unde 
trece opere de artă şi obiecte de valoare. Toate acestea 
provoacă peste tot lipsuri care duc la raţionalizarea alimentelor, 
la o mortalitate selectivă, grave carenţe nutriţionale (în 1942, la 
Atena, raţia de alimente zilnică scade la 600-800 de calorii pe 
cap de locuitor şi se moare literalmente de foame la colţul 
străzii!), creşterea preţurilor şi apariţia unei „pieţe negre“ care 
îmbogăţeşte o serie de categorii de intermediari. În sfârşit, din 
1942, începe rechiziţionarea mâinii de lucru: milioane de 
oameni pleacă să muncească în Germania, în cadrul Serviciului 
de Muncă Obligatorie (STO), unde sunt mobilizați de Organizaţia 
Todt în vederea construirii „zidului Atlanticului“, un gigantic 
ansamblu de fortificații destinate să împiedice debarcarea 
aliaţilor. 

Acestor dificultăţi şi pericolelor care ameninţă populaţiile 
ţărilor ocupate, mai ales din cauza bombardamentelor aeriene, li 
se adaugă o profundă dezordine morală provocată de psihoza 


înfrângerii, lipsa de libertăţi, nesiguranța zilei de mâine, 
întreţinută de o propagandă omniprezentă care utilizează toate 
mijloacele moderne de informare şi dezinformare (presă, afişe, 
cinema, radio etc.). 

Instaurarea unei „noi ordini“ se face şi prin reprimarea şi 
persecutarea sistematică a opozanților sau a celor pe care 
naziştii îi denunţă ca „duşmanii permanenţi ai Reich-ului“. Primii 
sunt vânaţi de Wehrmacht, de numeroasele organisme 
poliţieneşti şi fasciste (poliţia militară, servicii de informaţii 
OVRA?%, Gestapo) şi de cadrele auxiliare recrutate în rândurile 
organizatorilor colaboraţionişti. În Franţa, Militia lui Joseph 
Darnand, în Croaţia ustaşii lui Ante Pavelic, în Grecia milițiile 
anticomuniste înarmate de germani participă la acţiuni de 
anvergură împotriva mişcării de rezistenţă. 

Lupta împotriva celei de a doua categorii, francmasoni, 
comunişti, evrei şi alţi reprezentanţi ai „raselor inferioare“ cum 
sunt ţiganii, este în principal sarcina SS-ului, a cărui ocupaţie 
sinistră a fost totuşi înlesnită şi sprijinită de autorităţile unor ţări 
ocupate. Această „luptă“ culminează cu masacrul populațiilor 
slave din Europa de Est (polonezi, ruşi) şi mai ales cu 
monstruoasa „soluție finală a problemei evreilor“, adică 
exterminarea populațiilor de religie israelită începută în 1942. In 
toate ţările ocupate de germani, evreii sunt arestaţi cu sutele de 
mii, deportaţi în Germania sau Polonia în lagăre unde sunt 
obligaţi să muncească în condiţii înspăimântătoare, fără hrană 
suficientă, fără condiţii de igienă, supuşi brutalităţilor sadice ale 
gardienilor care îi supraveghează. Cei care nu sunt în stare să 
muncească (bătrâni, copii, bolnavi) sau care îşi pierd puterile 
sunt asfixiaţi în camere de gazare iar trupurile lor sunt arse în 
crematorii. Scopul lui Hitler este acela de a stârpi astfel în 
totalitate „rasa evreiască“. In 1945, Europa va descoperi cu 
groază că 9 milioane de persoane dintre care 6 milioane de 
evrei au avut parte de această moarte oribilă în lagărele de 
exterminare: Auschwitz, Treblinka, Ravensbruck etc. 


245 O.V.R.A. („Organizaţia Vigilenţei şi Reprimării Antifascismului“) - poliţie 
politică mussoliniană, creată în 1926. 

Europa în octombrie 1942 


Acest genocid monstruos s-a înfăptuit, şi repetăm acest lucru, 
cu complicitatea tacită sau explicită a unei minorități a 
populaţiei europene care, din motive ideologice sau pur şi 
simplu dintr-un oportunism obtuz, care i-a făcut să treacă de 
partea celui mai tare, au ales calea „colaborării“ cu Germania. 
Fiind vorba de relații interguvernamentale, acestea s-au 
manifestat în mod diferit de la o țară la alta, în funcție de 
evoluția războiului. In Norvegia, guvernul lui Quisling este total 
supus celui de al Ill-lea Reich. In Franţa, regimul de la Vichy a 
încercat la început să obţină nişte modificări în condiţiile 
armistiţiului: acesta era în orice caz scopul lui Pétain când s-a 
întâlnit cu Hitler în octombrie 1940 la Montoire. Aceasta nu l-a 
împiedicat însă să-l ajute pe ocupant când era vorba de a-i 
hărţui pe adversarii Reich-ului sau de a promulga statutul 


evreilor. Dar mai ales din primăvara lui 1942 se poate vedea 
clar cum guvernul de la Vichy (în a doua sa etapă) înclină fără 
nicio reţinere către transformarea ţării în satelitul Germaniei, iar 
în 1943 regimul care continuă să fie reprezentat de mareşalul 
Pétain, dar al cărui om de bază este Laval, nu mai este decât 
auxiliarul docil al Germaniei şi devine un stat-marionetă care a 
pierdut sprijinul populaţiei. 

Alături de această colaborare a statului, în toată Europa 
ocupată ia proporţii o colaborare ideologică care este cea a 
partidelor, a oamenilor politici, a intelectualilor pentru care noua 
ordine reprezintă realizarea idealurilor şi himerelor lor. În 
Franţa, RNP (Gruparea Naţional Populară) a lui Deat, PPF 
(Partidul Popular Fascist) al lui Doriot, Partidul Fascist al lui 
Bucard, în Belgia mişcarea rexistă a lui Degrelle, în Ţările de Jos, 
Partidul Fascist al lui Mussert, în Croaţia, ustaşii lui Pavelic, în 
Norvegia „Adunarea Naţională“ a lui Quisling, toate aparţin 
acestei categorii în care figurează şi scriitori ca francezul Drieu 
La Rochelle şi Brasillach. Mulţi dintre ei îşi vor duce 
angajamentul până la capăt, servind drept ajutoare ale 
germanilor în lupta împotriva Rezistenței sau participând la cea 
împotriva „bolşevismului“ în cadrul unor unităţi auxiliare ale SS- 
ului: divizia Charlemagne în Franţa, divizia SS „Wallonie“ în 
Belgia etc. Respinşi aproape în unanimitate de comunitate, 
aceşti ultranaţionalişti îşi vor căuta un refugiu în ideea perfect 
utopică a Internaționalei naţional-socialiste, în viziunea iluzorie a 
unei Europe reunificate de Hitler şi scăpată şi de comunism şi de 
capitalism. 


Europa împotriva lui Hitler 


Oricât de puternică ar fi fost armata germană, întărită în 1943 
cu unităţi de voluntari recrutaţi în mediile colaboraţioniste, 
ţinând cont de forţele din ce în ce mai numeroase pe care 
trebuie să le angajeze pe diferite fronturi, ea nu poate să 
realizeze o reţea continuă pe toate teritoriile ocupate. In 
anumite regiuni greu accesibile, îndepărtate de bazele lor de 
plecare, germanii întâmpină greutăţi tot mai mari în controlul 
teritoriului cucerit. Aşa se întâmplă în Grecia, în anumite zone 
muntoase din Franţa şi din Italia, dar mai ales în Iugoslavia. 

In afară de suprapunerea şi concurenţa diferiților poli ai 
puterii care caracterizează naţional-socialismul şi care au fost 
amplificaţi de război, sistemul de exploatare instaurat de al Ill- 
lea Reich suferă de contradicții serioase care îi frânează 
funcţionarea: de exemplu, între colaboraţionism şi prelevarea 
forţată, sau între rechiziţionările de populaţie în scopuri 
strategice şi dorinţa de a extermina pe „duşmanii Reich-ului“. 

Tocmai aceste fisuri ale sistemului vor permite mişcărilor de 
rezistenţă să se dezvolte şi să se angajeze în lupta împotriva 
ocupantului. Toate ţările ocupate au cunoscut diferite forme de 
rezistenţă, apărute spontan, organizate de guvernele din exil (la 
Londra, din 1940, s-au refugiat guvernul belgian, cel olandez, 
cehoslovac şi polonez, iar de Gaulle îi adună aici pe francezii 
liberi), sau încurajate de Aliați. Astfel, în iulie 1940, britanicii 
creează în Europa Occidentală „Serviciul Operaţiunilor Speciale“ 
(SOE), însărcinat să promoveze subversiunea şi să practice 
sabotajul în ţările ocupate. In tot timpul războiului, emisiuni 
radiofonice transmise de staţiile Aliaților (Boston, Moscova dar 
mai ales BBC-ul) vor susţine acţiunile grupurilor clandestine. 

Dincolo de scopul militar, Rezistenţa a fost animată şi de o 
dorinţă de reînnoire politică şi socială. Permanent s-a făcut o 
delimitare între rezistenţa comunistă care atrăgea spre ea pe 
susţinătorii unei schimbări revoluționare şi o rezistență 
naționalistă sau reformistă, adeptă a unei restauraţii a 
instituțiilor şi a societății tradiţionale având la bază un umanism 
social sau creştin. De altfel perspectivele care apar după război 
nu vor întârzia să-i separe pe aliaţii de moment, această 
opoziţie internă ducând uneori la un adevărat război civil, aşa 


cum s-a întâmplat în Grecia de după război. 

Acţiunile grupurilor de rezistenţă au fost diferite în funcţie de 
locul şi de perioada războiului. Odată cu prelungirea conflictului, 
Rezistenţa şi-a intensificat caracterul militar, şi şi-a instalat în 
regiuni greu accesibile grupuri de „machizarzi“ şi de „partizani“ 
care, în aşteptarea revoltelor armate din 1944, practicau 
sabotajul sau dădeau o mână de ajutor în lupta împotriva 
forţelor germane. 

In Europa Occidentală, Rezistenţa a încercat mai întâi să 
mobilizeze opinia publică şi s-a constituit în „mişcări“ 
clandestine care publicau manifeste şi ziare clandestine. Reţele 
formate din mici grupuri de activişti mai mult sau mai puţin 
solide şi durabile au organizat adevărate filiere de evadare 
pentru evrei, pentru cei ce fugeau de Serviciul de Muncă 
Obligatorie, prizonieri şi deportaţi evadați, aviatori aliaţi. Alţi 
rezistenți furnizau informaţii serviciilor din Londra, practicau 
sabotaje (cel de la singura uzină de apă grea, realizat de 
norvegieni în 1943, a împiedicat poate Germania să fie prima 
posesoare a armei atomice), sau comiteau atentate împotriva 
armatelor de ocupaţie. În Belgia, în Olanda, în Danemarca, în 
nordul Franţei, unde condiţiile geografice nu erau propice 
construirii unor grupuri machizarde, mişcările de Rezistență şi 
reţelele acestora s-au specializat în acest tip de acţiuni. În alte 
părţi, Rezistenţa a căpătat un caracter militar mai intens şi de 
mai mare anvergură, de exemplu în Norvegia şi în jumătatea de 
sud a Franţei, unde a jucat un rol important în eliberarea 
teritoriului. 

In Europa Orientală şi în Balcani, Rezistenţa a desfăşurat 
acţiuni militare deosebit de eficace. În Rusia, soldaţi răzleţiţi au 
fost grupaţi într-o armată de partizani de 200.000 de oameni 
care i-au hărțuit pe nemti, le-au tăiat căile de aprovizionare şi 
au pregătit contraofensivele Armatei Roşii. În Boemia-Moravia, 
rezistenţa cehă, printre alte acţiuni l-a asasinat pe „protectorul“ 
Heydrich, unul dintre înalții demnitari ai nazismului şi unul dintre 
cei mai feroce slujitori ai acestuia. În Iugoslavia unde rezistenţa 
a căpătat un caracter de masă, partizanii comunişti ai lui Tito, 
începând din 1943, au luat-o înaintea luptătorilor monarhistului 
Mihailovitch, numiţi Cetnik. Cu ajutorul anglo-americanilor, ei au 
eliberat ţara în toamna lui 1944. În Grecia, opoziţia sălbatică 


dintre  machizarzii comunişti şi  rezistenţii monarhişti sau 
republicani s-a transformat în 1944 într-un adevărat război civil. 
In Polonia, s-a constituit din 1940, o armată internă, susţinută 
de guvernul din exil de la Londra. Aceasta nu a întârziat să intre 
în opoziţie faţă de rezistenţa comunistă susţinută la rândul ei de 
sovietici. Criza a culminat cu descoperirea la Katyn, în 1943, a 
12.000 de cadavre ale unor ofiţeri polonezi, în mod evident 
executaţi de Armata Roşie în 1939. Pentru a-şi asigura controlul 
situaţiei înainte de sosirea ruşilor, armata interioară a organizat 
în august 1944 revolta din Varşovia, înăbuşită după 3 de zile de 
lupte eroice de către Stalin care şi-a oprit înaintarea trupelor 
pentru a scăpa de aceşti aliaţi nedocili. 

In sfârşit, în statele Axei, întreaga rezistenţă înseamnă 
trădare. În Germania, după distrugerea unui centru clandestin 
de informare comunist (Rote Kapelle), rezistenţa nu a mai putut 
să se manifeste decât sub forma unei opoziții aristocratice chiar 
în rândul Wehrmachtului, care a culminat pe 20 iulie 1944 cu 
atentatul ratat al colonelului von Stauffenberg, împotriva lui 
Hitler. 

În Italia, căderea lui Mussolini în iulie 1943, apoi ocuparea ţării 
de către germani au transformat rezistenţa mocnită a 
antifasciştilor într-o luptă deschisă dusă în centrul şi în nordul 
tării de vreo 60.000 de partizani al căror rol a fost considerabil 
în timpul campaniei de eliberare din 1945. Ca şi în Franţa, unde 
în 1943 Jean Moulin a fondat Consiliul Naţional al Rezistenței, 
sau ca în alte ţări ale Europei Occidentale, unificarea mişcărilor 
de rezistenţă din Italia a fost asigurată de ralierea comuniştilor 
la lupta autorităţilor guvernamentale împotriva Axei, mai precis 
la guvernul legitim desemnat de regele Victor-Emmanuel. 


Eliberarea Europei şi prăbuşirea Axei 


Am văzut cum în toamna lui 1942, ofensiva germană 
îndreptată înspre Caucaz a făcut ca o mare parte a Rusiei 
europene să treacă sub controlul Wermachtului, la începutul 
iernii frontul stabilindu-se în jurul Leningradului, Moscovei şi 
Stalingradului. Înfrângerea suferită de armata germană în 
luptele din faţa ultimului oraş la începutul lui 1943, marchează 
în Europa Continentală începutul sfârşitului. 

La jumătatea lui noiembrie, generalul Jukov lansează două 
ofensive, una în Nordul Stalingradului, în regiunea Voronej şi 
alta în Sud, pentru a învălui armata lui von Paulus. Acesta din 
urmă şi-ar fi putut salva armata repliindu-se rapid către Vest, 
dar Hitler îi ordonă să rămână pe loc. Încercuiţi germanii vor 
rezista două luni înainte de a capitula, pe 2 februarie 1943, 
lăsând în această bătălie 300.000 de morţi, răniţi sau prizonieri. 
La începutul verii 1943, ei vor încerca o ultimă ofensivă în 
regiunea Kursk, folosind 50 de divizii din care 16 blindate, dar 
această mare bătălie se întoarce în favoarea sovieticilor. După 
aceea, treptat, cu ajutorul tacticii de învăluire, urmează 
recucerirea Crimeii, Ucrainei şi Bielorusiei. Kievul este recucerit 
în noiembrie 1943, iar Leningradul care a rezistat eroic asediului 
şi a pierdut un milion de locuitori este şi el eliberat. La începutul 
lui 1944, frontul din 1941 este aproape restabilit. 

Din toamna anului 1942 până în primăvara lui 1943, Aliaţii 
occidentali au restabilit şi ei situaţia şi au început să câştige 
bătăliile de pe fronturile extraeuropene. În timp ce în Pacific, 
americanii redeveneau stăpânii mărilor şi ai aerului după cele 
două victorii asupra japonezilor din Marea de Corali şi din 
Midway (mai şi iunie 1942) britanicii rupeau frontul germano- 
italian la El Alamein, în Egipt, apoi ocupau rând pe rând Libia şi 
Tunisia, iar în primăvara lui 1943 făceau joncţiunea cu trupele 
anglo-americane care debarcaseră în Africa de Nord în luna 
noiembrie a anului precedent. 

Asaltul împotriva „fortăreței europene“ începe în iulie 1943 
prin debarcarea Aliaților în Sicilia. Dificultăţile cu care se 
confruntă armata italiană şi opoziţia crescândă a populaţiei faţă 
de un război pe care aceasta nu l-a dorit, îl determină pe regele 
Victor-Emmanuel şi pe unii membri ai Marelui Consiliu Fascist, 


printre care însuşi ginerele Ducelui, Ciano, să organizeze o 
lovitură de stat împotriva lui Mussolini, care este obligat să 
demisioneze, apoi este arestat. După câteva amânări, noul 
guvern condus de mareşalul Badoglio semnează pe 3 
septembrie un armistițiu cu Aliaţii, apoi intră în război alături de 
aceştia. Germanii ocupă imediat nordul şi centrul peninsulei, în 
timp ce anglo-americanii, sprijiniți pe flancuri de unităţile 
franceze comandate de generalul Juin, debarcă în regiunea 
Neapole în septembrie 1943, apoi la sud de Roma în iunie 1944, 
eliberând după scurt timp capitala italiană. 

Eliberat de paraşutiştii germani care au organizat o evadare 
îndrăzneață, Mussolini creează în nordul Italiei, la Salo, o 
„Republică socială italiană“ care, pretinde el, se bazează pe 
idealurile revoluţionare ale fascismului în prima lui fază, dar 
care în realitate este complet supusă nazismului. Tăiată în două 
din punct de vedere militar şi politic, Italia este scena unor lupte 
violente. De abia în primăvara lui 1945 va fi zdrobită „linia 
gotică“ care apăra câmpia fluviului Pad. Arestat de partizanii 
italieni, Mussolini va fi executat pe 27 aprilie 1945. 

Începând cu sfârşitul anului 1943, este clar că speranţa 
victoriei a trecut în cealaltă tabără, iar înfrângerea Reich-ului 
este de acum înainte posibilă. Astfel, cei trei „Mari“, Roosevelt, 
Churchill şi Stalin, se întâlnesc pentru prima oară la Teheran 
pentru a studia problemele teritoriale de după război şi pentru a 
stabili o strategie comună. Aici se hotărăşte deschiderea unui al 
doilea front în Franţa, în primăvara lui 1944. 

Pe 6 iunie 1944, numeroase trupe anglo-americane debarcă 
pe coastele normande şi reuşesc să creeze aici un cap de pod. 
Ajutate de Rezistenţa franceză acestea reuşesc la începutul lui 
iulie să străpungă frontul german la Avranches, înaintând 
imediat spre Bretania şi spre valea Senei. Pe 25 august, Parisul, 
unde cu câteva zile înainte „Forţele franceze din interior“ 
declanşaseră o revoltă, este eliberat de blindatele generalului 
Leclerc. In acest timp, pe 15 august, o a doua debarcare a 
Aliaților are loc în Provence, cu ajutorul Armatei | franceze a 
generalului de Lattre de Tassigny. Pe 12 septembrie, armatele 
venite din sud şi din nord fac joncţiunea în Burgundia, iar în 
noiembrie, teritoriul francez este eliberat aproape în întregime. 

Acum începe ultima etapă a războiului european, după ce 


operaţiunile militare din Pacific s-au terminat în august 1945, 
după distrugerea celor două porturi nipone de la Hiroşima (6 
august) şi de la Nagasaki (9 august), unde bombardierele 
americane au folosit pentru prima oară înspăimântătoarea armă 
atomică. 

In cursul toamnei lui 1944, Armata Roşie a ocupat teritoriile 
din Estul şi Nordul Europei, transformate în sateliți ai Reich-ului: 
Finlanda, România, Bulgaria, Ungaria, obligându-le să încheie 
armistițiu. Această pătrundere a sovieticilor în Balcani îl 
nelinişteşte în aşa măsură pe Churchill încât acesta hotărăşte o 
nouă debarcare în Grecia, care va fi curând eliberată, dar care 
cade pradă imediat războiului civil. 

In decembrie 1944, blindatele ruseşti ajung la porţile 
Varşoviei, în timp ce Aliaţii occidentali ajung pe malul Rinului. 
Hitler însă nu se declară învins. El îşi aruncă ultimele resurse în 
bătălie, ajungând să mobilizeze adolescenţii şi bătrânii. Dar nici 
folosirea cu întârziere a noilor arme (avioane de vânătoare cu 
reacţie, rachetele V1 şi V2)?%, nici ultimele contraofensive ale 
Wehrmachtului în Ardeni (decembrie 1944) şi la Budapesta 
(ianuarie 1945) nu reuşesc să schimbe situaţia. Raportul de 
forţe înclină acum în favoarea Aliaților care dispun de 650 de 
divizii faţă de cele 220 de divizii germane. Întruniţi la Ialta în 
februarie 1945, cei trei Mari reprezentanţi aliaţi hotărăsc deja 
soarta celui învins. 

Ceea ce mai rămâne din Marele Reich hitlerist se prăbuşeşte 
în câteva luni. În martie, anglo-americanii trec Rinul şi se 
îndreaptă către Elba unde ajung pe 22 aprilie. La est, Armata 
Roşie ocupă Viena (13 aprilie) şi trece Oderul. Pe 25 aprilie, în 
urma unor lupte crâncene, Berlinul este încercuit, iar joncţiunea 
dintre ruşi şi armatele Aliaților occidentali se realizează pe Elba. 

Capitala germană, centrul unui seism care, timp de cinci ani, 
a răvăşit continentul european şi prin ruinele sale devenită 
simbol al prăbuşirii visului militarist hitlerist, cade în mâinile 
sovieticilor pe 2 mai cu două zile după sinuciderea Fuhrerului. 
Coşmarul ia sfârşit pe 7 şi 8 mai când germanii semnează la 
Reims şi la Berlin unde se aflau cartierele generale ale lui 
Eisenhower şi Jukov, capitularea necondiționată. 


246 „V1 şi V2“ (Wervaltungswaffe) - „arme de represalii“; avioane fară pilot 
(V1) şi rachete strategice (V2), folosite de germani în 1944. 


A Capitolul 5 _ 
ANNEES FOLLES ŞI ANII SUMBRI: CULTURILE EUROPENE INTRE 
CELE DOUA RAZBOAIE 


A Populaţțiile europene vor trăi după război în condiții 
cu totul noi datorită urbanizării şi dezvoltării 
spectaculoase a mijloacelor de transport şi de 
comunicaţie. Peste tot va domina un sentiment de 
uşurare generală, o reală „bucurie de a trăi“, chiar dacă 
aceasta nu corespunde nici pe departe imaginii acelor 
années folles ai lui Epinal care nu este valabilă decât 
pentru cei avuti. În realitate, în ciuda amestecurilor 
sociale din tranşee şi a distrugerii unor averi provocată 
de război, diferențele sociale rămân deosebit de mari. 


N Greutățile războiului marchează profund culturile 
europene din perioada interbelică, în mod direct prin 
evocarea acestuia şi indirect prin perceperea unei 
profunde crize de civilizație care repune în discuție 
valorile umane. Rezultatul este  refugierea în vis, 
irațional sau estetism şi definirea caracterului absurd al 
lumii care dau naştere la revolte de scurtă durată ale 
mişcării dadaiste, căutărilor suprarealiste ce explorează 
inconştientul sau afirmării expresioniste a personalității 
artistului detaşat de lumea exterioară. Aceste curente 
noi, deschizătoare de drumuri nu pot totuşi să eclipseze 
importanța mişcării  neo-clasice a „reîntoarcerii la 
ordine“ care marchează toate domeniile vieţii 
intelectuale şi artistice şi nici curentele de dinainte de 
război care continuă să se manifeste şi care duc la arta 
abstractă sau la muzica serială. 


E Începând din anii treizeci, tendința către căutările 
estetice favorizează angajarea intelectualilor în luptele 
politice marcate de atracţia pe care o exercită asupra lor 
totalitarismul comunist şi fascist. Or, tocmai aceste 
regimuri au încercat să pună sub control viata 
intelectuală. Lupta împotriva artei moderne a deschis 
calea unei arte figurative, conformiste şi academice de 


care artiştii s-au apărat fugind în străinătate, refuzând 
supunerea şi pasivitatea şi chiar realizând opere 
nonconformiste ce se opuneau ideologiei oficiale. 


MN În sfârşit, între cele două războaie, apare şi se 
dezvoltă o cultură de masă în care presa, magazinele, 
benzile desenate, varietățile ocupă un loc important, 
activităţile principale ale epocii rămânând totuşi sportul 
şi cinematograful. 


Reinstaurarea păcii după măcelul din 1914-1918, apoi 
prosperitatea care renaşte într-o Europă care îşi pansează rănile 
şi crede că se poate întoarce la timpurile fericite din /a Belle 
Epoque, au ca efect dezvoltarea în anumite medii a unui gust de 
viaţă şi de libertate sub orice formă, care constituie esenţa 
acelor années folles, acolo unde povara de plumb a dictaturilor 
nu l-au împiedicat să se manifeste. În realitate, frenezia 
cotidiană a acestor roaring twenties (zgomotoşii ani douăzeci) 
ascunde foarte adesea un pesimism şi o îngrijorare care la mulţi 
intelectuali şi artişti se manifestă prin căutarea unei forme de 
evadare. Odată cu declanşarea şi generalizarea crizei, apoi o 
agravare a pericolelor externe, iluzia reîntoarcerii la epoca de 
aur se spulberă, în timp ce numeroşi reprezentanţi ai lumii 
artistice, literare şi filozofice se angajează în lupta politică. 


Transformările economice şi modificarea condiţiilor de 
viaţă 


Revoluţia tehnică din secolul al XIX-lea ia avânt în Europa 
între cele două războaie. Electrificarea şi alimentarea cu apă 
pentru consumul casnic se generalizează în toate oraşele şi se 
extinde rapid şi în sate. Mijloacele de transport şi mijloacele de 
comunicare la distanţă puse la punct la începutul secolului 
cunosc o dezvoltare fără precedent, modificând condiţiile de 
viaţă şi obiceiurile europenilor şi contribuind la informarea 
acestora dar şi la înregimentarea lor acolo unde regimurile 
autoritare şi totalitare manipulează aceste noi mijloace de mass- 
media. 

De aproape un secol, calea ferată face deja parte din peisajul 
european, iar marile inovaţii cum ar fi trenul electric, fuseseră 
deja experimentate înainte de război. Cu toate acestea, abia în 
cursul celor două decenii de după război, acest mijloc de 
locomoţie, cel mai rapid şi cel mai sigur, capătă o extindere 
dintre cele mai mari. Se termină constituirea reţelelor naţionale 
cu „marile linii“ ce fac în câteva ore legătura între marile 
aglomerări urbane, cu pânza deasă de linii secundare, cu 
trenurile din periferii care circulă în ritmul deplasării orăşeanului 
de la locul de muncă spre casă, în timpul săptămânii, din oraş 
spre satele din jur în weekend. De la „trenul de agrement“ 
pentru categoriile sociale modeste, la „vagoanele de dormit“ ale 
marilor exprese internaţionale, se răspândeşte o adevărată 
mitologie a drumui de fier, fie în muzică, cu „Pacific 231“ a lui 
Arthur Honegger, în poezie sau în roman (de la „Proza 
Transsiberianului“ de Blaise Cendrars la „Madona vagoanelor de 
dormit“ a lui Maurice Dekobra), sau în  prezentările 
cinematografice ale locomotivei, adevărată imagine simbol a 
secolului XX („Bestia umană“ de Jean Renoir). Tot emblematice 
devin şi gările pariziene luate cu asalt în vara lui 1936 de primii 
beneficiari ai „concediilor plătite“, ca şi sloganul fascist despre 
„trenurile care sosesc la fix“ în Italia mussoliniană. 

Războiul a favorizat formidabilul salt înainte în domeniul 
aviaţiei. Numai după optsprezece ani de la premiera lui Blériot 
care a traversat Canalul Mânecii, Atlanticul este „învins“ de 
americanul Lindbergh care face prima dată zborul New York - 


Paris, pe 20 mai 1927. La această dată, Mermoz, Guillaumet, 
Saint-Exupery etc., împreună cu mentorul lor Didier Daurat, 
scriseseră deja câteva pagini din epopeea pionieratului Poştei 
aeriene, ducând corespondenţa cu avionul de la Paris la Dakar 
via Spania, în aşteptarea traversării Atlanticului de Sud, apoi a 
Anzilor. Anii treizeci marchează victoria marilor zboruri 
intercontinentale, cel al lui Mermoz, de Costes şi Le Brix, al lui 
de Costes şi Bellonte, Codos şi Rossi, al italianului Italo Balbo 
deasupra Atlanticului, zborurile franţuzoaicei Maryse Hilsz, de la 
Tokyo la Paris şi de la Paris la Saigon, ale englezilor Scott şi 
Campbell Black de la Londra la Melbourne sau ale sovieticilor 
Gromov, Danilin şi Jumaceev de la Moscova la Los Angeles via 
Polul Nord etc. In ajunul războiului, aviatorii germani ating viteze 
mai mari de 750 km/h. 

Desigur, până la al doilea război mondial, avionul rămâne prin 
excelenţă mijlocul de transport rezervat mărfurilor scumpe, 
corespondenţei şi unei clientele bogate şi excentrice care nu se 
teme nici de preţul ridicat al călătoriei nici de riscurile pe care le 
înfruntă. De la începutul anilor treizeci există deja linii regulate 
care asigură transportul pasagerilor pe aparate cu capacitate de 
40-60 de locuri şi gestionate de companii ca Lufthansa din 
Germania, Imperial Airways din Anglia, companiile franceze Air 
Union, Air Orient, Societatea Generală de Transporturi Aeriene 
(liniile Farmon), Compania internaţională de navigaţie aeriană, 
care se vor uni în 1933 şi vor forma Air France, dar ele se 
limitează în principal la curse continentale. În 1939, avioane de 
cursă lungă cu viteză de 450 km/h fac legătura în douăzeci de 
ore între cele două coaste ale Atlanticului de Nord, iar distanţa 
între Calcutta şi Londra o parcurg în trei zile. Dar lipsa de 
confort este mare, securitatea redusă, iar frecvenţa escalelor 
necesare aprovizionării cu combustibil fac aceste călătorii şi mai 
obositoare, aşa încât, pentru deplasările intercontinentale, 
lumea preferă somptuoasele pacheboturi ale marilor companii 
de navigaţie britanice, franceze, germane sau italiene, cum ar fi 
Queen Mary sau Normandie ale căror turbine de 160.000 CP 
asigură traversarea Atlanticului în patru zile. Şi în acest 
domeniu, prezenţa de afişe, reviste ilustrate, cinematograf, 
teatru sau spectacole de music-hall, imaginea marelui vapor de 
lux care constituie fundalul vieţii unei elite cosmopolite lipsită 


de grijă şi ruptă de problemele ce frământă lumea, face parte 
integrantă din mitologia epocii. Patruzeci de ani mai târziu 
aceasta va fi evocată de Fellini în admirabilul său film 
„Amarcord“. 

Dimpotrivă, automobilul a încetat să mai fie o curiozitate 
sportivă sau un lux al celor bogaţi. Nu se poate vorbi încă de o 
„Vulgarizare“ ca cea pe care „mica regină a transporturilor“ a 
cunoscut-o în ajunul primului război mondial, sau de o 
democratizare extraordinară care este pe cale să se realizeze de 
cealaltă parte a Atlanticului, graţie metodelor de standardizare 
adoptate de Henri Ford în uzinele sale de la Detroit. Dar, 
stimulaţi mai ales de concurenţa americană, constructorii 
francezi, urmaţi curând de cei britanici, germani şi în mai mică 
măsură de cei italieni, trec la cucerirea pieţei de desfacere a 
claselor mijlocii. Începând din 1919, inginerul francez Citroën a 
construit o maşină de patru locuri (torpedo), prima maşină de 
serie de 10 CV, al cărei preţ nu depăşeşte 8.000 de franci. Trei 
ani mai târziu, firma acestuia lansează celebra 5CV, care 
datorită preţului şi consumului redus devine accesibilă pentru 
foarte multă lume, dar care va intra repede în concurenţă cu 
maşina 6CV Renault şi cu Quadrillette Peugeot, iar mai târziu cu 
Simca-5 coupe din 1936, cu ruda sa italiană topolino ca şi cu 
maşinile de capacitate cilindrică medie din anii treizeci: Peugeot 
202 şi 302, Renault Ce/taguatre şi Vivaquatre, dar mai ales 
uimitoarea Berlină Citroen 7TA care se va bucura de o mare 
longevitate datorită celebrei sale tracţiuni. Aşa se va întâmpla şi 
cu Volkswagenul, „maşina populară“ promisă de Hitler oricărui 
german care îi va finanța construirea economisind 5 mărci pe 
săptămână. „Buburuza“ va avea un destin glorios de lungă 
durată, dar abia după război, căci conflictul izbucneşte înainte 
ca benzile producţiei de serie să fie terminate. 

Această bătălie acerbă dusă pe frontul produselor de serie nu 
i-a împiedicat pe constructorii europeni să intre în concurenţă şi 
în domeniul vehiculelor de lux, destinate unei clientele cu mari 
posibilităţi financiare pentru care automobilul a devenit repede 
un simbol al apartenenţei sociale. Niciodată în istoria sa, acest 
obiect de vis nu va fi pus în valoare cu atâta intensitate aşa cum 
s-a întâmplat în anii douăzeci şi treizeci în cadrul „concursurilor 
de eleganţă“, pe fundalul arhitecturii art deco şi al accesoriilor 


feminine, aceste capodopere industriale sofisticate numindu-se 
Rolls-Royce Cabriolet (1934), limuzina Delage (1934), Hispano- 
Suiza (1936) şi alţi bolizi produşi de uzinele europene Mercedes- 
Benz, Bugatti, Alfa-Romeo etc. 

În ceea ce priveşte mijloacele de informare şi comunicare la 
distanţă, şi în acest domeniu nu se poate vorbi încă de o 
revoluţie tehnică propriu-zisă, ci de o perfecţionare a 
tehnologiilor existente şi mai ales de o răspândire tot mai mare 
a instrumentelor de comunicare. Dacă telefonul rămâne 
privilegiul celor bogaţi, în schimb radioul devine un fenomen de 
masă. În 1939, există mai mult de douăsprezece milioane de 
auditori în Germania, peste şase milioane în Franţa şi aproape 
tot atâţia în Anglia. În Italia sunt mai mult de două milioane, iar 
aici acest instrument de propagandă este strict supravegheat de 
regim, care îl controlează îndeaproape şi înmulţeşte posturile de 
ascultare colectivă în şcoli, sediile organizaţiilor fasciste, 
cooperative rurale etc. La începutul anilor treizeci, societăţile de 
radiodifuziune se dezvoltă în întreaga Europă. Majoritatea 
posturilor sunt particulare, dar instituţiile publice interesate au 
creat şi posturi „naţionale“. 

Cinematograful cunoaşte şi el o dezvoltare deosebită. Artă cu 
totul nouă, modalitate de a răspândi toate tendinţele estetice 
ale epocii cărora le asigură o prezentare fără precedent, acesta 
este în acelaşi timp o industrie care necesită capitaluri foarte 
mari, mai ales după introducerea sonorului în 1927. Astfel, între 
cele două războaie asistăm la o puternică concentrare a 
producţiei de film. Fără să atingă proporţiile marilor trusturi 
americane, iau fiinţă mari societăţi strâns legate de bănci şi de 
industriile chimice şi de electricitate, cum sunt „Bavaria“, „UFA“, 
„Tobis“ în Germania, Pathe-cinema şi Gaumont în Franţa. De 
acum înainte, filmul devine un produs comercial supus legilor 
pieţei, deci căutând să satisfacă cât mai mult posibil gusturile 
publicului, adaptând astfel o tendinţă larg răspândită în lumea 
presei şi a cărţilor populare. El este supus şi unui control al 
guvernelor care încearcă să se folosească de extraordinara sa 
putere de convingere în scopuri de propagandă directă sau 
indirectă. Prima utilizează cu precădere filmele de actualități a 
căror producere şi distribuire în ţările autoritare sunt strâns 
legate de putere (în Italia, există acele cinegiornali produse de 


institutul LUCE). A doua se realizează prin intermediul 
cinematografului de ficţiune. În toate ţările acesta din urmă 
rămâne în mare măsură domeniul evadării din realitate care 
însă nu este întotdeauna străin de politică. In fapt, alături de un 
cinematograf noir care în ţările democratice urmăreşte să 
denunțe tarele şi nedreptăţile sociale, există şi o producţie care 
încearcă să mascheze aceste realităţi şi să prezinte publicului 
imaginea unei lumi curate şi fără probleme. Acest lucru se 
petrece chiar în ltalia şi Germania unde realizările explicit 
politice sunt excepţii într-o producţie cinematografică care 
urmăreşte în primul rând recrearea realităţii. Efectul acestor 
diferite strategii de „impregnare“ ideologică asupra publicului 
nu este prea bine cunoscut. In schimb, ceea ce pare să fie 
evident este faptul că peste tot unde a pătruns cinematograful, 
fie în oraşe, unde, între cele două războaie „sălile de cartier“ s- 
au înmulţit, fie la sate, unde în anumite regiuni ajung operatorii 
ambulanți (a se vedea primele secvenţe ale filmului „Splendor“ 
al lui Ettore Scola), acesta a contribuit la schimbarea 
mentalităților şi a condiţiilor de viaţă. 

Dezvoltarea sectorului industrial şi al serviciilor, noul val al 
exodului rural provocat de război, apoi consecinţele crizei care 
au determinat ţăranii săraci şi muncitorii din micile oraşe să 
emigreze în marile aglomeraţii pentru a găsi de lucru şi ajutoare 
oferite de municipalități sau de organizaţii particulare, au dus la 
o creştere a populaţiei urbane. În Franţa, din 1921 până în 1931, 
mai mult de două milioane de persoane au venit să se instaleze 
la oraş, această creştere producându-se mai ales în oraşele cu 
mai mult de 100.000 de locuitori, dar mai ales în periferia 
pariziană (2.043.000 de locuitori în 1931 în regiunea periferică 
Seine, faţă de 1.505.000 în 1921, ceea ce înseamnă o creştere 
de 35%). În Marea Britanie, populaţia citadină a trecut de la 
75% din totalul populaţiei în 1914, la 83% în 1939, iar numărul 
oraşelor cu peste 100.000 de locuitori de la 44 la 100. In aceeaşi 
perioadă, populaţia Londrei a crescut cu 1.700.000 de locuitori, 
cea din Berlin cu mai mult de un milion, cea din Milano, Geneva, 
Hamburg, Rotterdam cu mai multe sute de mii. 

În cea mai mare parte, acest nou avânt al urbanizării s-a 
produs într-un mod total anarhic, fără cea mai mică perspectivă 
de ansamblu şi cu singurul scop al rentabilităţii imediate. In 


multe ţări aceasta a dus la o degradare a spaţiilor extraurbane, 
transformate în Franţa mai ales în zone cu construcţii heteroclite 
fără dotările necesare, situate departe de locurile de muncă ale 
locuitorilor lor, şi în care predomină clădirile dizgraţioase şi 
inconfortabile, construite deseori din materiale luate la 
întâmplare separate de mici grădini care dau noilor locatari ai 
acestor dormitoare de periferie iluzia că nu s-au rupt cu totul de 
rădăcinile lor ţărăneşti. În centrul oraşului propriu-zis se pun alte 
probleme legate de preţurile mari ale terenurilor, de suprafaţa 
redusă a spaţiilor libere, de greutatea evacuării apelor şi 
gunoaielor menajere şi de numărul mare de necesităţi ce 
trebuie satisfăcute: încălzire centrală, iluminat electric (care a 
înlocuit aproape peste tot în Europa iluminatul cu gaz), aer 
condiţionat, ascensoare etc. Toate acestea contribuie la 
împingerea spre periferie a unei mari părţi a populaţiei care în 
mod tradiţional locuia în centrul oraşelor. 

Problema arhitecturii şi a urbanismului nu este totuşi absentă 
din marele dezbateri ale timpului. In Franţa, aceasta era deja 
destul de avansată înainte de război prin cercetările şi realizările 
„funcționaliste“ ale fraţilor Perret. După conflict, în întreaga 
Europă industrializată ia un avânt considerabil datorită 
condiţiilor existente prin folosirea noilor materiale (aliaje de 
metale uşoare, aluminiu, materiale plastice, plăci aglomerate, 
sticlă), utilizarea generalizată a betonului şi oţelului, adoptarea 
unor tehnici noi de construire cu elemente prefabricate în uzine 
(uşi, ferestre, cărămizi, blocuri de ciment etc.). Tonul este dat 
de Germania unde, din 1919, Walter Gropius conduce 
„Bauhaus“, care în 1925 va fi transferat de la Weimar la Dessau. 

În această instituţie care ţine de Academia de Arte Frumoase 
şi în acelaşi timp de Şcoala de Arte şi Meserii, Gropius şi 
succesorul său Mies van der Rohe predau o nouă estetică 
bazată pe o serie de principii revoluţionare pentru epoca 
respectivă: funcţionalism - dorim, scrie Gropius, „o arhitectură 
care să-şi definească singură în mod funcţional esenţa şi scopul, 
într-o îngrămădire de mase arhitecturale care să renunţe la tot 
ceea ce nu este absolut indispensabil şi la tot ceea ce acoperă 
structura clădirii“ -, suprimarea distincţiei „elitiste“ între artă şi 
artizanat (fiecare atelier este condus de un artizan şi de un 
artist aflaţi într-o strânsă colaborare), adaptarea creatorilor la 


cerinţele societăţii industriale etc. 

Apropiată de cubişti şi de reprezentanţii artei abstracte, 
Bauhaus va avea o influenţă deosebită asupra unei întregi 
generaţii de arhitecţi şi de decoratori, influenţă exercitată de o 
echipă de mari artişti (Kandinsky, Paul Klee, Feininger etc.), care 
va continua încă mult timp după dispariţia ei. In 1933, regimul 
nazist va considera curentul instituit de Gropius şi de van der 
Rohe drept o „artă degenerată“ a unor evrei şi comunişti şi va 
ordona închiderea şcolii Bauhaus obligându-i pe principalii săi 
promotori să ia calea exilului. 

O altă mare personalitate a funcţionalismului este şi 
elveţianul Charles-Eduard Jeanneret, zis Le Corbusier, adevărat 
pionier al unei arhitecturi revoluţionare care se va dezvolta după 
al doilea război mondial. Pictor, inginer, teoretician al 
arhitecturii şi urbanismului („Oraşul contemporan de trei 
milioane de locuitori“ - proiect, în 1922, „Urbanism“ în 1925, 
„Oraşul triumfător“ în 1935), el a fost şi cel ce a conceput 
construcţii de diferite dimensiuni şi mari ansambluri urbane. Le 
Corbusier nu se ocupă numai de punerea în valoare a aspectului 
funcţional şi estetic al spaţiului construit prin folosirea brută a 
noilor materiale de construcţie, ci se ocupă şi de o renovare 
loială a artei habitatului realizând proiecte de reorganizare a 
oraşului pentru a-l adapta cerinţelor lumii moderne. 

Aceste concepţii novatoare vor fi aplicate după al doilea 
război mondial şi mai mult în afara Europei decât pe Vechiul 
Continent. Dar vom reveni asupra acestui subiect. Pentru 
moment, oraşele europene şi periferiile acestora sunt supuse 
uniformizării impuse de urgenţa problemei locuinţelor şi de 
preţurile ridicate. În Italia şi Germania, dorinţa de a promova 
ideea unor monumente grandioase, simbol al „geniului rasei“ şi 
de a crea rădăcini istorice regimului existent, este mai 
importantă decât considerentele sociale şi determină puterea să 
dea întâietate unei arhitecturi de mari dimensiuni, rece, de 
inspiraţie mai mult sau mai puţin neoclasică, destinată să 
adăpostească administraţia de stat sau să devină lăcaşul 
marilor ritualuri fasciste. În URSS, aceeaşi dihotomie se impune 
odată cu dictatura stalinistă. In ţările democratice, legea 
profitului şi a economiei de piaţă la care se adaugă lipsa 
aproape totală a unei programări urbanistice, duc la crearea 


unui peisaj urban uniform şi monoton. Unele proiecte de 
locuinţe populare realizate de municipalități scapă uneori de 
această standardizare (de exemplu Karl Marx Hof Viena, 
construit în anii douăzeci de municipalitatea socialistă a 
capitalei austriece), ca şi unele „orăşele-grădini“ aflate le 
periferia Londrei sau a Parisului, mai ales cele care au fost 
construite la insistența directorului Reţelei de Cale Ferată din 
Nord, Raul Dautry. 


Années folles: mit şi realitate 


Memoria europenilor, cel puţin a celor din Vest, a păstrat din 
deceniul de după război imaginea unei perioade de prosperitate 
şi lipsită de griji, un fel de întoarcere la Belle Epoque, 
caracterizată în plus printr-o libertate a moravurilor şi un 
amestec al claselor sociale, totul pe fundalul unei muzici 
ritmate, a dansurilor frenetice, a grupurilor nocturne, a delirului 
dadaist. Toate acestea s-au numit années folles care contrastau 
pe de o parte cu războiul şi ororile sale, iar pe de altă parte cu 
îngrijorarea şi disperarea unei a doua perioade ce preceda un alt 
război. Este oare vorba de o iluzie retrospectivă, creată prin 
comparaţie cu anii sumbri care au precedat, apoi au urmat 
acestei perioade trecătoare, sau de o realitate trăită ca atare de 
majoritatea locuitorilor Europei industrializate? 

După suferinţele şi privaţiunile războiului, în majoritatea 
ţărilor beligerante, dar mai ales în cele victorioase, se produce o 
explozie a bucuriei de a trăi, de respingere a oricărei 
constrângeri care se manifestă de exemplu în pasiunea pentru 
muzica de jazz, adusă în Europa în 1917 de soldaţii lui Pershing 
şi pentru dansurile noi venite tot din America: lascivul tango 
argentinian, foxtrotul, charlestonul sau shimmy-ul „made in 
USA“, Parisul, Londra şi Berlinul sunt oraşele simbol ale acestei 
noi arte de a trăi, Parisul mai ales, unde vin din lumea întreagă 
toţi exilaţii Europei pentru a se bucura de acest avânt de 
libertate. Fenomenul nu este nou, aşa cum s-a văzut deja, dar în 
anii treizeci el capătă o amploare fără precedent. Localuri de 
dans, cabarete, baruri de noapte, music-hall-uri, teatre de 
bulevard care erau pline de o populaţie pestriță, cosmopolită 
venită aici pentru a se distra şi a gusta din plăcerile ce-i erau 
refuzate în altă parte. Artişti avangardişti, scriitori, intelectuali, 
ziarişti renumiţi, vedete ale lumii politice şi economice, alteţe 
regale, femei frumoase, frecventează localurile scumpe de 
distracţie nocturnă cum sunt „Maxim's“, cabaretul Le Boeuf sur 
le toit sau Revue Negre unde se remarcă Josephine Baker. Intr-o 
perspectivă total diferită, pictori ca francezul de origine 
olandeză Kees Von Dongen, ca germanii Georg Grosz sau Otto 
Dix, au reprezentat în pânzele lor această lume de „noctambuli“ 
parizieni şi berlinezi, primul pictând fauna din Montparnasse cu 


îngăduinţă şi umor, ceilalţi doi denunţând cu o cruzime 
usturătoare comportamentul şi relaţiile dubioase ale clasei 
conducătoare germane. 

Deci, dacă vrem, aceştia au fost „anii de nebunie“, dar numai 
pentru un mic număr de oameni bogaţi domiciliaţi în marile 
metropole europene. Ca şi perioada Belle Epoque aceşti ani nu 
au fost resimţiţi ca plini de nebunie de populaţia bătrânului 
continent în totalitatea sa. Mai întâi pentru că în rândul 
categoriilor înstărite nu a existat o tendinţă de generalizare a 
practicilor hedoniste. Mediile vechilor notabili, ale burgheziei de 
provincie şi majoritatea reprezentanţilor claselor de mijloc sunt 
legate de idealurile lor de austeritate şi de ascensiune socială 
pentru a privi sărbătoarea citadină altfel decât ca pe un 
spectacol faţă de care se păstrează o anumită distanţă. Apoi 
pentru că marea masă a populaţiei trăieşte în condiţii grele. 

Chiar dacă, în aparenţă, războiul a provocat un profund 
amestec social, apropiind orăşenii şi ţăranii, burghezia şi 
proletarii, intelectualii şi oamenii simpli care se frecventează şi 
se cunosc mai bine, chiar dacă acesta a făcut şi a distrus averi, 
a „fabricat“ noi bogaţi şi noi săraci, pe scurt, chiar dacă a 
zdruncinat temporar diferenţele sociale, s-a văzut repede că în 
esenţă el a avut mai degrabă tendinţa de a accentua 
dezechilibrele sociale şi de a agrava problemele cu care se 
confruntase populaţia în ajunul conflictului. Majoritatea ţăranilor, 
chiar într-o ţară ca Franţa în care prima perioadă a anilor 
douăzeci coincide cu apogeul micilor întreprinderi familiare şi cu 
o creştere evidentă a veniturilor, îşi văd distrus universul lor 
familiar fără ca victoria civilizaţiei urbane să schimbe mare lucru 
în condiţiile lor de trai. Cât despre muncitori, aceştia nu 
beneficiază decât în mică măsură de efectele proprietăţii şi de 
marea creştere a productivităţii care în ţările Europei 
industrializate s-a produs în urma introducerii metodelor 
americane. Este adevărat că până la izbucnirea crizei, şomajul 
tinde să dispară, iar orele suplimentare permit muncitorilor din 
industrie să-şi rotunjească salariul, să-şi îmbunătăţească 
alimentaţia şi să-şi mărească suma alocată cheltuielilor pentru 
locuit, haine, sănătate şi timp liber. Cu toate acestea, 
participarea lor la prosperitatea generală rămâne foarte relativă, 
mai ales că apar greutăţi de ordin structural ca în Marea 


Britanie, aşa încât situaţia se inversează pentru mulţi dintre ei. 

Noţiunea de „clasă muncitoare“ ascunde de altfel o realitate 
complexă. Categoriile clasice de muncitori folosiţi în micile 
ateliere artizanale, muncitori calificaţi şi necalificaţi din industrie 
ale căror condiţii de lucru şi remuneraţii oferă mult în funcţie de 
mărimea întreprinderii şi sectorul de activitate, li se adaugă un 
nou tip de muncitor, puţin răspândit înainte de război şi a cărui 
înmulţire este rezultatul adaptării în Europa a lucrului pe etape, 
perfecţionat în întreprinderile de dincolo de Atlantic. Aceştia 
sunt muncitorii „specializaţi“ (ouvriers specialis6s), numeroşi în 
ramurile cele mai moderne ale industriei, cele care, ca industria 
de automobile, au adoptat motoarele taylorismului şi au 
transformat radical modul de lucru industrial. Desigur, 
muncitorii calificaţi nu au dispărut din uzina modernă. Din 
contra, aceştia ocupă un loc important în operaţiunile de 
ajustare, de utilare, de reglare şi de finisare care nu necesită 
automatizarea benzilor şi care fac din ei un fel de aristocrație 
muncitorească, dar care nu reprezintă decât o fracțiune 
minoritară a personalului utilizat în marea industrie. Ei sunt cei 
care efectuează operațiunile cele mai grele şi mai 
dezumanizante ale muncii din industrie, cei care suportă 
efectele demoralizatoare ale unui mediu în care s-au intensificat 
procedurile de supraveghere şi de cronometrare care fac ca 
uzina să semene cu o „ocnă“, iar lucrul pe bandă cu o formă 
modernă a sclaviei. Ei sunt cei cărora li se impune salariul în 
funcţie de randament şi primesc remuneraţiile cele mai mici, cei 
care sunt primii daţi afară de îndată de ce poate trece la 
înlocuirea acestor muncitori proveniţi adesea din imigranţi de 
dată recentă, formaţi „la grămadă“ şi fără niciun fel de 
cunoştinţe tehnice. In sfârşit, tot ei sunt cei care populează 
universul sordid al periferiilor urbane (la Paris, Lyon, Milano, 
Birmingham, Manchester, Hamburg etc.), unde trăiesc în 
„colibe“ construite în grabă în mijlocul zonelor industriale 
înnegrite de fum. Din rândul acestor muncitori calificaţi ai 
industriei „raţionalizate“, tinerele partide comuniste (cel italian 
până în 1924-1925, cel german până în 1933, apoi francez, 
belgian, austriac, ceh) îşi vor recruta membrii cei mai numeroşi 
şi mai combativi. 

Cât despre reprezentanţii burgheziei şi ai claselor mijlocii, 


legăturile pe care aceştia le-au avut pe front sau în lagărele de 
prizonieri cu proletarii sau cu micii burghezi scăpătaţi nu au dus 
la dispariţia diferenţelor de statut social, a sistemelor de valori 
sau a prejudecăţilor sociale, chiar dacă ele au creat o 
solidaritate inexistentă până atunci şi au avut ulterior influenţă 
asupra dezvoltării puternicelor curente egalitare. Modul în care 
aceste categorii reacţionează la efectele economice şi sociale 
ale războiului, apoi la cele provocate de „Marea criză“ ilustrează 
foarte bine situarea lor pe poziţii sociale pe care aceste 
evenimente le-au zdruncinat serios, chiar dacă, în termeni 
statistici cel puţin, ideea unei „proletarizări“ a burgheziei şi a 
claselor mijlocii trebuie privită ca relativă, inclusiv într-o ţară ca 
Germania unde criza din 1920-1923 a avut la acest nivel efecte 
devastatoare. Peste tot, devalorizarea monetară a afectat 
patrimoniile şi a determinat scăderea veniturilor tradiţionale 
(obligaţiuni, împrumuturi publice, chirii etc.) reducând puterea 
de cumpărare a anumitor categorii şi fiind însoţită de o 
adevărată decădere socială. Numeroase averi au fost distruse 
modificându-se în mod vizibil nivelul de viaţă şi obiceiurile de 
consum. Cu toate acestea, ruinarea formațiilor bogate şi 
aducerea lor la o stare de mizerie nu poate să fi devenit o regulă 
a acestei perioade. 

In realitate, sărăciţi sau nu, numeroşi reprezentanţi ai 
burgheziei îşi unesc vocile cu cele ale categoriilor sociale 
modeste pentru a-i denunța pe „profitori“ şi pe „proaspeţii 
îmbogăţiţi“, cei care în concepţia lor sunt deţinătorii unor averi 
„imorale“. Fenomenul nu este nou, numai că marile variaţii de 
creştere şi de scădere înregistrate de patrimonii din cauza 
conflictului şi a crizei accentuează reacţiile provocate de 
repunerea în discuţie a eticii burgheze tradiţionale şi hrănesc o 
mentalitate care, în majoritatea ţărilor, îi va împinge pe 
reprezentanţii burgheziei şi ai claselor mijlocii spre mişcarea 
extremistă de dreapta, spre antisemitism şi spre fascism. 

Este oare posibil să afirmăm că trebuie să plasăm într-o 
opoziţie fără nuanţe comportamentul ostentativ şi practicile 
hedoniste ale unei minorităţi aparţinând marilor metropole 
europene, beneficiare în exclusivitate ale acestor „ani de 
nebunie“, cu masele de oameni simpli expuşi vicisitudinilor 
acestei perioade şi ţinuţi departe de distracţiile de moment? 


Nimic nu ar putea avea un caracter mai caricatural. Nu toată 
Europa trăieşte în ritmul „jazzului“ sau a charlestonului 
debarasându-se de constrângerile şi  tabuurile moralei 
tradiţionale. Chiar dacă sunt tunse à /a garçonne şi îşi scurtează 
fustele după ultima modă, nu toate femeile sunt gata să urmeze 
exemplul subversiv al eroinelor lui Victor Margueritte (La 
Garconne, 1922) sau al lui Raymond Radiguet (Le Diable au 
corps, 1923). Chiar dacă „furia de a trăi“ caracterizează mai 
ales o elită socială, bucuria de a trăi momentul după suferinţele 
şi neliniştile războiului este un fenomen general care transcende 
categoriile şi statutele sociale, iar aceasta se prelungeşte mult 
timp după ce crahul de pe Wall Street va fi anunţat sfârşitul erei 
prosperității. Timpul cortegiilor de grevişti, al marşurilor foamei, 
al supelor pentru săraci, al răspândirii nazismului şi fascismului 
nu este lipsit de o anumită ambianţă lipsită de griji. Evident 
aceasta este mai vizibilă şi mai răspândită în deceniul de după 
război decât în timpul sumbrilor ani treizeci, dar ea nu dispare 
totuşi complet odată cu aceştia. In 1935, în perioada de 
reînarmare a Germaniei şi a crizei etiopiene, întreaga Franţă 
fredonează cântecul lui Paul Misraki 7otu/ este bine, doamnă 
marchiză popularizat de orchestra lui Ray Ventura, iar peste trei 
ani, în ajunul evenimentelor de la Munchen, Totul e vesel, care îl 
va face cunoscut pe Charles Trenet în aproape întreaga Europă. 


„Criza spirituală“ şi noile concepţii estetice 


Războiul a marcat profund generaţia de combatanți în a căror 
memorie acesta continuă să persiste. Timp de cel puţin zece 
ani, acesta devine tema principală a unui număr considerabil de 
romane, nuvele, mărturii, în care predomină sentimentul de 
groază. Aşa se întâmplă cu opere cum ar fi Crucile din lemn de 
Roland Dorgelâs, Les Éparges (comună pe Meuse, aproape de 
Verdun, unde s-au dat lupte grele în 1914 şi 1915 - n.t.) de 
Maurice Genevoix, Nimic nou pe frontul de vest de Erich Maria 
Remarque, Un an pe platou de Emilio Lussu (din care în 1970, 
Francesco Rosi se va inspira pentru filmul său „Oameni 
revoltați“ - Uomini contro). Dar în curând apare o diferenţă 
vizibilă între scriitorii ale căror opere exprimă o oarecare 
nostalgie a eroismului care contrastează cu procesul de 
îmburghezire şi cu mediocritatea societăţii de după război - cum 
este cazul unor autori ca Montherlant, Drieu La Rochelle, Joseph 
Kessel, Raymond Escholier, Ernst Jünger, Mario Carli şi F. T. 
Marinetti - şi scriitorii care denunță caracterul absurd şi 
monstruos al războiului (Louis Ferdinand Céline în Călătorie la 
capătul nopții) şi formulează un adevărat act de acuzare 
împotriva unui sistem care a permis declanşarea dezastrului. 
După ce a publicat una după alta Viața martirilor în 1917 şi 
Civilizatie în 1918, Georges Duhamel propune în Cucerirea lumii 
un pacifism rezonabil şi vigilent. În Focul Henri Barbusse evocă 
şi el ororile războiului şi sentimentul fratern dintre combatanți. 
Pacifismul („pentru ca niciodată tragedia să nu se mai repete“), 
sentimentul de solidaritate cu cei scăpaţi cu viaţă şi cu cei 
dispăruţi, nostalgia fraternității din  tranşee, dorința 
învingătorilor de a păstra ce au obţinut cu preţul sângelui vărsat 
şi a învinşilor de a şterge umilinţa suferită, iată doar unele din 
mobilurile contradictorii care, imediat după război, animă 
asociaţiile foştilor combatanți de care toate guvernele vor trebui 
să ţină cont. 

In acelaşi timp, războiul a dus la o repunere în discuţie 
radicală a sistemului de valori pe care se baza civilizaţia 
occidentală. Am văzut că acesta suferise deja o modificare 
serioasă în cursul celor trei decenii care au precedat conflictul 
european şi aceasta ca urmare a celei de a doua revoluţii 


industriale şi totodată a reconsiderării certitudinilor ştiinţifice de 
către oamenii de ştiinţă înşişi. Până în 1914, această criză a 
conştiinţei europene a rămas totuşi apanajul unei minorităţi, iar 
modificările de gândire care rezultau din aceasta se loveau de 
un puternic conformism. „Războiul cel mare“ a făcut această 
barieră eliberând impulsurile care timp de douăzeci de ani vor 
hrăni ceea ce Paul Valery va numi începând din 1920 „o criză 
spirituală“. 

La început a fost o criză morală. Dispreţul pentru viaţa 
oamenilor, contrastul între suferinţele combatanţilor şi lipsa de 
griji din spatele frontului, spectacolul averilor imense acumulate 
în câţiva ani, uneori pe spinarea soldaţilor, toate acestea au 
lăsat cicatrici adânci în mentalitatea colectivităţii de a fi fost 
jucăria unor interese sordide în numele unor înalte principii, 
trezeşte sentimentul de revoltă împotriva moralei tradiţionale 
bazată pe datorie şi duce la reabilitarea gustului pentru plăcerea 
fără constrângeri. Am văzut că această reacţie s-a manifestat la 
diferite niveluri printr-o poftă de distracţie care a dat tonul 
acelor années folles. Aceasta s-a ilustrat şi în domeniul literaturii 
prin apariţia unui număr mare de opere care au desigur un cu 
totul alt scop, dar în care publicul vede mai ales distrugerea 
ideilor învechite şi a principiilor morale: Fructele pământului de 
Andre Gide, care în 1897 nu a avut mai mult de cinci sute de 
cititori, devine cartea de căpătâi a tineretului burghez, ca şi 
Pivniţele Vaticanului (1914) în care Gide face apologia actului 
„gratuit“, lipsit de orice semnificaţie umană. Aceeaşi dorinţă 
ostentativă de eliberare din strânsoarea regulilor şi a tabuurilor 
se regăseşte la originea succesului lui Jean Cocteau (Thomas 
impostorul - 1923, Copiii teribili - 1929), al lui Henri de 
Montherlant (La izvoarele dorinței - 1927, mai târziu Tinerele) al 
lui James Joyce (Ulysse - 1922), al lui Aldous Huxley (Chrome 
Yellow - 1921), al lui Luigi Pirandello a cărui piesă Şase 
personaje în căutarea unui autor (1921) este reprezentată pe 
toate scenele europene. 

A fost de asemenea şi o criză a valorilor intelectuale. Reacţia 
împotriva raționalismului, deja foarte puternică la sfârşitul 
secolului al XIX-lea, este accentuată de război şi triumfă prin 
Henri Bergson şi prin spaniolul Miguel de Unamuno a cărui 
Agonie a creştinismului, publicată în 1925, face o paralelă între 


pierderea valorilor morale şi dispariţia civilizaţiilor. În plus, 
psihanaliza lui Freud, adevărată „revoluţie copernicistă“ a 
gândirii, descoperă o altă latură a funcţiilor umane, împreună cu 
fenomenologia germanului Edmond Husserl şi cu 
existenţialismul  compatrioţilor săi Karl Jaspers şi Martin 
Heidegger, acesta din urmă scoțând în evidenţă caracterul 
„absurd“ al lumii în care trăim. La cehul de limbă germană Franz 
Kafka, ale cărui povestiri şi romane vor fi publicate după 
moartea sa (în 1924), acest sentiment al absurdităţii lumii şi al 
conştiinţei distrugerii individului de către mecanismele statale 
care nu funcţionează decât în virtutea unei logici proprii, 
sfârşeşte într-o disperare profundă (Procesu/, 1925). 

Această criză a raționalismului poate să ducă la o renaştere a 
sentimentului religios. În ţările şi în regiunile unde procesul de 
decreştinare a maselor era foarte avansat în ajunul primului 
război mondial, acesta continuă şi tinde chiar să câştige teren şi 
la sate, mai ales în Franţa unde învăţământul laic a reuşit până 
la urmă să zdruncine influenţa clasică. În schimb, ceea ce 
Biserica pierde pe de o parte odată cu regresia practicilor 
formale şi a credinţei tradiţionale, câştigă pe de altă parte prin 
aspiraţia către o religie revigorată, întoarsă la izvoare, în 
conformitate cu mesajul umanist şi egalitarist al Evangheliei, 
aşa cum acesta este perceput de un număr tot mai mare de 
credincioşi şi de câţiva intelectuali ca Georges Bernanos (Marea 
spaimă a celor atotgânditori, 1931). 

Mai sunt de asemenea şi cei care caută în evadare un 
remediu pentru neliniştea lor. „A fugi este obsesia celor care vor 
să fie liberi - scrie Giovanni Papini - după ce a fugit de 
Dumnezeu, omul fuge de sine însuşi (...); el se refugiază în iluzii 
şi în artificii care îi ascund pentru câteva minute propria-i 
sărăcie spirituală“. Unii, după ce şi-au afirmat, ca Valery, 
credinţa în slăbiciunea omului modern şi îngrijorarea de a vedea 
cum se prăbuşeşte o cultură multimilenară („Noi, civilizațiile 
actuale, ştim acum că suntem muritoare“) evadează în 
creştinism, în „poezie pură“, lipsită de sens şi de esenţă umană. 
Alţii îşi construiesc o lume fantezistă, ireală, aşa cum fac 
Cocteau şi Giraudoux. Alţii se refugiază în călătorii, în contactul 
cu alte civilizaţii, ca Andre Malraux (Calea regală, 1930) Paul 
Nizan, Paul Morand, fraţii Tharaud etc., sau în întoarcerea la 


natură şi la izvoarele vieţii rurale (Alphonse de Chateaubriand, 
Henri Pourrat, scriitorii italieni grupaţi în jurul revistei // 
Selvaggio (Sălbaticul - n.t.) a lui Mino Maccari), în acţiunea 
revoluţionară (Louis Aragon, englezul George Orwell), sau într-o 
viaţă de riscuri (Antoine de Saint-Exupery, Gabriele D'Annunzio). 


Curentele avangardiste 


Triumful iraţionalului şi refuzul de a accepta prezentul se 
exprimă mai ales prin intermediul curentelor de avangardă 
artistică, continuatoare ale mişcărilor care încă din primii ani ai 
secolului douăzeci au repus în discuţie esenţa manierelor 
tradiţionale de reprezentare a realităţii. Tot războiul este acela 
care, şi în acest domeniu, a amplificat reacţiile provocând 
respingerea brutală a unei societăţi şi a unei culturi „burgheze“ 
cărora li se impută responsabilitatea marelui măcel. Astfel, sunt 
desemnate drept duşmani ai umanităţii nu numai ideologiile 
care au împins statele europene să se lupte între ele - 
naționalismul, imperialismul etc. -, dar şi cele care, timp de 
două secole, au constituit baza „civilizaţiei“ occidentale - 
liberalismul, democraţia, umanismul etc., şi al căror caracter 
fariseic şi absurd a fost scos la lumină de atrocitățile războiului. 

Din această atitudine de refuz a realităţii, în plin război 
(1916), la Zurich, în mediile exilaţilor politici din diferite ţări 
adunaţi în jurul scriitorului Tristan Tzara şi al pictorilor Marcel 
Duchamp şi Francis Picabia, ia naştere mişcarea de revoltă cu 
numele de „dada“, inspirată de primele bolboroseli ale 
copilăriei. Ideea de bază a acesteia este că arta şi literatura ar 
trebui să ajute omul să-şi regăsească spontaneitatea primitivă, 
strivită sau pervertită de civilizaţia industrială. Pentru aceasta 
trebuia să se rupă orice legătură cu cultura burgheză sau, şi mai 
bine, aceasta să fie distrusă prin luarea ei în derâdere şi prin 
provocările de orice fel, care să aibă ca scop anihilarea formei şi 
conţinutului său. După război, nucleul dadaist părăseşte Elveţia 
pentru a se instala la Berlin, de unde se va extinde spre Köln, 
Amsterdam, New York, dar mai ales Paris, locul de întâlnire al 
scriitorilor şi artiştilor care au suferit ei înşişi, spiritual şi fizic, 
traumatismul războiului şi care împărtăşesc furia nihilistă a 
fondatorului mişcării „dada“. În martie 1919, în jurul lui André 
Breton, Louis Aragon şi Philippe Soupault, este creată revista 
„Literatura“ al cărei obiectiv declarat este distrugerea „falşilor 
idoli“. Susţinând, împreună cu Tzara, dezarticularea totală a 
limbajului şi cu Picabia respingerea absolută a oricărui subiect, 
noua şcoală pretinde că a găsit forme de exprimare 
revoluţionară. In Germania, avantajată de înfrângere şi de 


evenimentele din 1918-1919, mişcarea capătă un caracter mult 
mai politic decât în Franţa şi îşi îndreaptă preferința către artele 
plastice reprezentate de Georg Grosz la Berlin, caricaturist 
feroce al burgheziei şi al militarismului german, de Hans Arp şi 
Max Ernst la Köln şi de Kurt Schwitters la Hanovra. 

Tam-tamul provocator al ramurii pariziene a dadaismului şi 
acţiunea sa exclusiv distrugătoare îi va determina curând pe 
membrii săi cei mai creativi, în special echipa de la revista 
„Literatura“ să părăsească mişcarea. Rupând legăturile cu 
Tzara, André Breton, Louis Aragon, Paul Éluard şi Robert Desnos 
vor lansa în 1922 curentul suprarealist, al cărui Manifest va fi 
publicat doi ani mai târziu de A. Breton. Desigur, şi aici este 
vorba de promovarea unui nonconformism violent, 
suprarealiştii, ca şi predecesorii lor recurgând la provocare şi la 
scandal. Numai că, la această dorinţă de a distruge valorile 
morale şi estetice existente, se adaugă grija de a reclădi o 
cultură bazată nu pe umanismul tradiţional ci pe sinceritatea 
care există în orice fiinţă omenească. De aici ideea de a crea noi 
forme de artă şi de poezie dând curs liber universului oniric al 
fiecăruia, practicând scrierea mecanică „fără niciun control 
exercitat de rațiune, în afara oricărei preocupări estetice şi 
morale“. 

Avangarda suprarealistă va ocupa timp de şapte sau opt ani 
primul loc pe scena culturală, aducând materiale şi forme noi de 
exprimare în poezie (Breton, Aragon, Desnos, Eluard), în pictură 
(Picabia, Ernst, Magritte, Miro, Dali), în sculptură (Germaine 
Richier, Hanz Arp) şi în cinematografie prin Louis Bunuel 
(„Câinele andaluz“), René Clair şi Jean Cocteau. Îndreptându-şi 
atenţia către individ, a cărui imaginaţie şi univers oniric creează 
o „realitate“ care nu există decât în viziunea artistului şi a 
spectatorului, aceasta păstrează din rădăcinile dadaiste o 
înclinare exagerată pentru revoltă pentru a nu da impresia că 
are vreo legătură cu marea inspiraţie novatoare ce pare să-şi fi 
făcut apariţia odată cu Revoluţia din Octombrie. Şi asta pentru 
că numeroşi suprarealişti vor adera la Partidul Comunist cu care 
împărtăşesc dorinţa de a rupe cu ordinea burgheză. Aspiraţia lor 
spre independenţă şi anarhismul lor latent vor sfârşi în curând 
prin a se lovi de tendinţele centralizatoare şi totalitare ale unei 
organizaţii care, la sfârşitul anilor douăzeci, va suporta primele 


efecte ale rigidităţii staliniste. De aici decurg căile divergente 
care îi vor împinge pe o parte dintre ei să se apropie din nou de 
spiritul libertin, chiar nihilist, de revolta dadaistă, ca Andre 
Breton, în timp ce alţii se vor angaja total în ideologia Partidului 
Comunist fără să se rupă total de estetica suprarealistă care a 
marcat profund epoca şi s-a extins dincolo de fronturile 
Hexagonului, aşa cum este cazul lui Paul Eluard. 

Ca şi curentele de avangardă care i-au precedat - fovism, 
cubism, futurism, dadaism -, suprarealismul este în acelaşi timp 
o mişcare culturală transnaţională care are ramificații în mai 
multe ţări europene şi din afara Europei, dar şi un fenomen 
„parizian“ care s-a instalat pe acel „Mal stâng“, ce reprezintă la 
mijlocul anilor douăzeci polul principal al artelor şi al literelor. 
Mărturie rămâne concentrarea deosebit de mare de creatori 
care s-au instalat în capitala franceză şi care frecventează 
celebrele centre ale cosmopolitismului cultural reprezentate de 
marile berării din Montparnasse: Le Dôme, La Coupole, La 
Rotonde sau La Closerie des Lilas. Scriitorii americani ai 
„generaţiei pierdute“ ca Scott Fitzgerald, Ernest Hemingway şi 
Henri Miller, se alătură aici exilaţilor care fug de represiunea 
dictaturilor mediteraneene şi balcanice în aşteptarea diasporei 
antinaziste a anilor treizeci, şi pictorilor străini care formează 
marile „batalioane“ ale aşa numitei „Şcoli din Paris“ în care 
figurează printre alţii italianul Modigliani, lituanianul Soutine şi 
rusul Chagall. 

Spre deosebire de mişcarea dadaistă şi de suprarealism, 
expresionismul nu constituie un fenomen cu totul nou în Europa 
de după război. Tot fenomen transnaţional, dar al cărui 
epicentru se situează în Germania, acesta a început să se 
manifeste în fapt în această ţară, cu patru sau cinci ani înainte 
de izbucnirea războiului, ca o reacție împotriva 
impresionismului. În loc să încerce să reproducă impresia 
provocată de lumea exterioară, artistul încearcă să exprime prin 
intermediul operei sale, viziunea sa despre lume şi propria-i 
personalitate. Armonia formelor şi a culorilor devine astfel un 
scop secundar, iar ceea ce contează este încercarea de a atinge 
cele mai înalte culmi ale exprimării. Respingând ca şi futurismul 
italian, conformismul mic-burghez, expresionismul german, aşa 
cum se dezvoltă în anii 1910 la Munchen, Berlin şi Dresda, îşi 


are rădăcinile într-o tradiţie „germanică“ datând cel puţin din 
timpul lui Grunenwald. Aceasta nu-i împiedică însă pe promotorii 
săi să se lase influenţaţi de acea vastă mişcare care încă de la 
sfârşitul secolului al XIX-lea viza exaltarea energiei vitale sub 
toate formele sale şi de pictorii străini de cultura germană cum 
ar fi Paul Cezanne, Paul Gauguin şi Vincent van Gogh. 

In concluzie, Germania, cu efervescenţa sa culturală, 
constituie pentru acest curent un teren favorabil în perioada de 
după război, teren ce devine în anii douăzeci centrul de 
predilecție al expresionismului. Mai întâi trebuie subliniat 
expresionismul pictural reprezentat în primul rând de Max 
Beckmann, Otto Dix, George Grosz, Lionel Feininger (întâlnit şi 
în alte curente de avangardă), Ernst Ludwig Kirchner, Emil Nolde 
şi Max Pechstein. Trebuie de asemenea să amintim că în acest 
domeniu al artelor plastice, mişcarea expresionistă va avea cele 
mai multe ramificații europene prin austriacul Oskar Kokoschka, 
cehul Kubin, norvegianul Edvard Munch, rusul Kandinski, 
belgienii James Ensor şi Van den Berge, danezul Sörensen şi o 
serie de pictori francezi sau străini care trăiesc în Franţa şi care, 
fără să se alăture în mod intenţionat şcolii expresioniste, au fost 
influenţaţi puternic de aceasta, cum sunt Marcel Gromaire, 
Georges Rouault, Henry de Waroquier, Edouard Goerg, Chaim 
Soutine şi Amedeo Modigliani. 

Există de asemenea o literatură, în special o poezie 
expresionistă ilustrată de Georg Trakl, Franz Werfel, Gottfried 
Benn, Georg Heym, J.-R. Becker, care îşi va exercita influenţa 
asupra multor scriitori printre care Rainer Maria Rilke, ca şi o 
muzică expresionistă, revista Der Blaue Reiter (Călărețul 
albastru), fondată de pictorii Paul Klee şi Vasili Kandinski, 
numărând printre colaboratorii săi pe compozitorul Arnold 
Schönberg şi pe cei doi principali discipoli ai acestuia, Alban 
Berg şi Anton von Webern. Însă această mişcare va crea poate 
operele sale cele mai originale mai ales în domeniul 
spectacolului. 

În primul rând cinematograful, care a constituit în Germania 
sectorul de predilecție al curentului expresionist, asigurându-i 
acestuia o largă difuzare. Exprimând neliniştea individului şi 
frământările societăţii într-o lume ce pare să se scufunde, 
acesta îşi găseşte subiectele baroce şi tulburătoare în tradiţia 


legendară (Nosferatu de Murnau), în faptul divers respingător şi 
banalizat (M. /e Maudit de Fritz Lang), sau în reprezentarea unei 
lumi robotizate şi manipulate politic care o prefigurează pe cea 
din perioada crizei şi a înfloririi nazismului (Metropolis de F. 
Lang, 1926). Cât despre forma expresionistă, aceasta se 
bazează pe folosirea clarobscurului, a jocului agitat şi plin de 
grimase al actorilor, a costumelor insolite şi a unui decor 
angoasant ce reprezintă un peisaj urban cu străduţe străjuite de 
case şubrede. 

În al doilea rând teatrul, care, încă înainte de 1914, a fost 
puternic influenţat de estetica expresionistă a operelor lui Georg 
Kaiser, Fritz von Unruh, Karl Sternheim, iar după război de 
piesele lui Ernst Toller animate de un violent spirit satiric şi 
anticonformist şi a căror punere în scenă trece peste toate 
tradiţiile existente. Acestea din urmă vor influenţa profund 
teatrul politic al lui Bertolt Brecht şi al lui Erwin Piscator. 


Clasici şi moderni 


Gesturile îndrăzneţe şi provocatoare ale curentelor de 
avangardă amplificate de reacţiile ostile, uneori foarte vii, ale 
criticii şi ale publicului, nu pot fi judecate altfel decât exact prin 
ceea ce sunt: un filon cultural de foarte mare importanţă, dacă 
se ia în considerare formidabila sa capacitate de reînnoire 
estetică, dar şi caracterul său vizibil restrâns în raport cu imensa 
producţie intelectuală şi artistică dintre cele două războaie. 

In artele plastice, de exemplu, căutările estetice ale 
suprarealiştilor şi ale expresionismului sunt contemporane cu o 
tendinţă generală de „întoarcere la reguli“. Pentru mulţi 
creatori, totul se petrece ca şi cum primul război mondial i-ar fi 
incitat să-şi tempereze îndrăznelile şi să se apropie de un public 
pe care ermetismul operelor lor din tinereţe l-a îndepărtat de ei, 
în concluzie, să restabilească măcar parţial legăturile cu arta 
figurativă. In mod paradoxal, Pablo Picasso, care după ce a 
deschis cele mai revoluţionare perspective, este cel care, 
începând din 1915, abandonând geometrizarea totală a formelor 
(fără să renunţe total la cubism), trece la o pictură care redă 
importanţa culorilor şi formelor figurative (în pânzele sale din 
perioada romană şi din perioadele „albastre“ şi „roz“ 
„Arlechinul“, „Şcolăriţa“ etc.). Ruptura cu cubismul este mai 
puţin radicală la Georges Braque, care de acum înainte va 
adopta o cale de mijloc, între figurativ şi o transpunere foarte 
interpretată şi structurată a realităţii, pe care o va urma până la 
moarte. Din contra, cu Henri Matisse se revine la o abordare mai 
convenţională a realităţii şi la o alegere a subiectelor (nuduri, 
dansatoare, odalisce), care se apropie foarte mult de gustul 
publicului. Acelaşi lucru se petrece şi cu alţi pictori care se 
îndepărtează şi ei de îndrăznelile avangardiste ale tinereţii, cum 
sunt Andre Derain devenit aproape clasic în naturile sale moarte 
şi în nuduri, Raoul Dufy, spaniolul Juan Gris, italienii Giorgio 
Morandi şi Giorgio De Chirico, acesta din urmă trecând de la 
„pictura metafizică“ la o atitudine extrem de critică la adresa 
curentelor picturii contemporane, atitudine exprimată în textul 
publicat în 1919 sub titlul // ritorno al mestiere (Reîntoarcerea la 
meserie), a cărui primă frază reprezintă un adevărat manifest: 
Pictor classicus sum („Eu sunt un pictor clasic“). 


Este destul de lungă lista artiştilor al căror clasicism nu este 
rezultatul unei convertiri provocată de vârsta maturității şi de 
preocuparea de a găsi sau de a regăsi un public, ci al unei 
simple prelungiri a unor tendinţe mai vechi pe care zgomotul 
plăcut în jurul curentelor de avangardă încă de la sfârşitul 
secolului al XIX-lea le-a plasat pe o poziţie secundară. Printre 
creatorii care au cunoscut o evoluţie mai tradiţională decât cea 
a celor ce s-au convertit la „întoarcerea la reguli“, nu-l vom 
aminti decât pe Andre Dunoyer de Segonzac, pentru că 
itinerarul său este cel mai ilustrativ în acest sens, el trecând de 
la realismul puţin greoi de dinainte de război la o artă delicată 
de portretist, de peisagist, de acuarelist şi de gravor. 

„Intoarcerea la ordine“ de după război este totuşi departe de 
a afirma victoria definitivă a figurativului asupra altor forme de 
reprezentare a realităţii materiale şi spirituale. Cu Fernand 
Léger şi cu „purismul“, subiectele alese în mediile muncitoreşti 
şi exactitatea desenului (subliniat printr-un contur întunecat) nu 
pot constitui totuşi o întoarcere definitivă la figurativ. Pictura 
abstractă, care s-a dezvoltat până atunci cu precădere în Europa 
Centrală şi Orientală, va migra odată cu victoria şi expansiunea 
nazismului spre Vestul continentului, mai ales către Ţările de 
Jos, unde, în jurul lui Piet Mondrian, Theo van Doesbourg şi Bart 
van der Leck, s-a constituit grupul De Stijl (după numele revistei 
care serveşte artiştilor drept centru de gravitație). La Paris, la 
începutul anilor treizeci, grupul Cercle et Carré (Cerc şi pătrat) 
împreună cu revista Abstraction - Création (Abstracţie - Creaţie) 
devine polul principal al acestui curent, în jurul căruia gravitează 
creatori veniţi din toată lumea: Piet Mondrian, francezii Michel 
Seuphor, Jean Gorin şi Auguste Herbin, englezul Ben Nicholson, 
elveţianul Max Bill,  uruguaianul  Joaquin-Torres Garcia, 
americanul Alexander Calder, olandezul Georges Vantongerloo, 
rusul Vasili Kandinski etc. În ciuda vitalităţii lor extraordinare, 
până la război, aceste grupuri nu reprezintă totuşi decât nişte 
lăcaşuri artistice a căror audienţă este dintre cele mai limitate. 
Excepţie fac totuşi într-o oarecare măsură Robert şi Sonia 
Delaunay, care, după ce au renunţat la figurativ la începutul 
anilor treizeci, vor primi comanda decorării pavilioanelor de 
aeronautică şi ale căilor ferate pentru Expoziţia universală din 
1937. 


În sfârşit, unii dintre cei mai mari reprezentanţi ai picturii vor 
părăsi repede calea reîntoarcerii la pictura academică. Aşa se va 
întâmpla cu Matisse şi Bonnard, primul, după călătoria sa în 
Statele Unite, renunțând la stilul său sintetic care urmăreşte să 
reţină din realitate numai esenţa formelor, al doilea găsind în 
această ultimă alegere pretextul pentru a da frâu liber 
imaginaţiei folosind o reţea fină de paste colorate (Dejunu/, 
1932). Dar mai ales, prin Picasso se afirmă dorinţa de întoarcere 
la căutările şi la descoperirile curentelor de avangardă: 
suprarealism (el participă la expoziţia din 1925), cubism sintetic, 
dar mai ales expresionism. Pânza lui, Guernica, executată 
pentru pavilionul Spaniei republicane din 1937, poate fi 
considerată drept o culme a expresionismului din pictura epocii. 

Sculptura europeană dintre cele două războaie a fost cu mult 
mai puţin afectată de întoarcerea la ordine şi la tradiţie decât 
arta picturii, exceptând bineînţeles ţările totalitare şi într-o 
oarecare măsură Franţa unde această tendinţă a cunoscut 
frumoase succese cu Charles Despiau şi Henri Bouchard, autori 
ai operelor din vastul program sculptural al palatelor din Chaillot 
şi din Tokio ridicate cu ocazia Expoziţiei din 1937, cu Pierre 
Poisson, Louis Dejean, Leon Drivier, Georges Saupique, Marcel 
Gimond etc. Tendinţa novatoare şi crearea unor forme noi se 
manifestă mai ales în jurul a doi poli: cel al abstracţionismului 
reprezentat de Mondrian şi mişcarea Neoplasticismului apărută 
în revista De Stijl, reprezentată de filiala sa londoneză, dar şi de 
germanul Otto Freundlich, olandezul Cesar Domela, ungurul 
Ştefan Beothy, francezul Gorin şi cel al sculpturii suprarealiste 
reprezentate de Alberto Giacometti, Max Ernst, Juan Mir6, Julio 
Gonzales etc. 

După venirea la putere a nazismului şi mai ales după primele 
manifestări de forţă hitleriste, numeroşi reprezentanţi ai 
mişcărilor avangardiste din pictură, sculptură şi arhitectură, 
originari din ţările Europei Centrale şi Orientale, după o primă 
şedere în Franţa şi Marea Britanie, vor lua drumul Statelor Unite, 
unii pentru un exil definitiv. Arta contemporană americană, 
aflată deja în plină dezvoltare în anii douăzeci, se va inspira din 
acest izvor de forţe noi şi din aceste noi surse de inspiraţie de 
care vechiul continent va fi lipsit. Abia după al Doilea Război 
Mondial acesta din urmă îşi va da seama de bogăţia acestui 


„filon“ devenit între timp o ramură a culturii „americane“. 

Muzica europeană nu a cunoscut o varietate atât de mare de 
tendinţe ca artele plastice. Influenţa expresionismului este 
minoră, iar cea a suprarealismului aproape nulă. Marile mişcări 
novatoarele manifestă în acest domeniu prin răspândirea 
jazzului care la rândul său, trece de la spontaneitatea stilului 
New Orleans la forme mai complexe introducând în stilul swing 
o orchestrație mai savantă, sau prin continuarea experienţelor 
efectuate la sfârşitul secolului al XIX-lea de compozitori ca 
Dvořák şi Smetana. Unii muzicieni originari din Europa de Est ca 
cehii Janacek şi Martinu, polonezii Paderewski şi Szymanowski, 
ungurii Kodaly şi Bartók, românul Enescu şi finlandezul Sibelius, 
încearcă să încorporeze elemente folclorice într-o compoziţie 
muzicală când clasică, când, din contra, de o factură foarte 
modernă. 

Revoluţia muzicală începută înainte de război va fi continuată 
însă în Austria, în jurul lui Arnold Schönberg şi al discipolilor 
acestuia, Alban Berg şi Anton Webern, prin perfecţionarea unei 
noi metode de compoziţie, scrierea „serială“ (sau dodecafonică) 
al cărei principiu este comparabil cu cel al picturii moderne 
potrivit căruia artistul trebuie să-şi subordoneze propriile norme 
şi propriul univers legilor create şi impuse de „natură“. Chiar 
dacă această muzică „atomică“ va da naştere între cele două 
războaie câtorva opere majore ale genului - Variațiuni pentru 
orchestră şi Moise şi Aaron de Schönberg, Concert în memoria 
unui înger de Berg, dedicat lui Manon Gropius, fiica Almei 
Mahler, Simfonia op. 21 şi Concert pentru nouă instrumente de 
Webern - ea nu va fi cunoscută până în 1945 decât în micile 
cercuri de specialişti, dar va exercita totuşi o influenţă deloc 
neglijabilă în Franţa asupra „grupului celor şase“ (Georges 
Auric, Arthur Honegger, Darius Milhaud, Francis Poulenc, Louis 
Durey, Germaine Taillefer). 

Dimpotrivă, asupra producţiei muzicale europene domină în 
mod deosebit tendinţele neoclasice şi întoarcerea la formele 
tradiţionale, fie că este vorba de Stravinsky al cărui exil 
provocat de Revoluţia din Octombrie este însoţit de o convertire 
spectaculoasă la influenţele clasice (Bach, Beethoven şi 
Pergolesi), de Ravel pe care descoperirea lui Schönberg şi a 
jazzului îl vor îndepărta de stilul său neoclasic, de francezii Paul 


Dukas, Albert Roussel şi Florent Schmitt sau de germanii Kurt 
Weill (Opera de patru parale pe un livret de Bertolt Brecht, 
1928), Carl Orff (Carmina Burana, 1937) şi Paul Hindemith, de 
italienii Respighi şi Busoni şi de britanicii Elgar, Delius şi 
Benjamin Britten, a căror operă este de altfel posterioară celui 
de al doilea război mondial. 


Scriitori şi artişti „angajaţi“ 


Literatura europeană dintre cele două războaie, mai ales cea 
din deceniul al doilea, care nu se întoarce pur şi simplu la 
izvoarele clasicismului şi ale tradiţiei, ca cea din Franţa, 
reprezentată de exemplu de Anatole France care moare în 1924 
la vârsta de 80 de ani, la trei ani după ce a primit premiul Nobel, 
se caracterizează aşa cum am văzut prin încercarea de a evada 
sub orice formă. Gustul pentru introspecţie la baza căruia 
regăsim moda filozofiei freudiste şi influenţele bergsoniene, se 
trage din această tendinţă generală de privilegiere a individului 
şi a cunoaşterii acestuia faţă de o lume care îl striveşte şi în 
care el nu se mai recunoaşte. De aceste idei sunt legate în mod 
direct opera lui Andre Gide, cea a lui François Mauriac al cărui 
roman Therese Desqueyroux, publicat în 1924 este departe de a 
fi o simplă analiză critică a societăţii bordeleze, cea a lui Marcel 
Proust mai ales al cărui roman de excepţie În căutarea timpului 
pierdut, început în 1913, încununat în 1919 cu premiul 
Goncourt, se termină cu ultimul volum, 7impu/ regăsit, apărut 
postum în 1927. În aceeaşi categorie pot fi introduşi scriitori ca 
irlandezul James Joyce, romanciera britanică Virginia Woolf, 
germanul Thomas Mann după desprinderea sa de naționalism şi 
împăcarea cu fratele său Erich, romancier şi el, austriacul 
Robert von Musil al cărui Om fără calități publicat parţial în 1930 
şi 1933 (continuarea nu va apărea decât în 1934 după moartea 
sa) scoate în evidenţă, dincolo de evocarea plină de dezamăgire 
a societăţii austro-ungare de la începutul secolului, o profundă 
luciditate intelectuală. 

Această pasiune pentru introspecţie nu împiedică marile 
nume ale literaturii şi ale artei să se intereseze de epoca lor şi 
să participe la dezbaterea dacă nu chiar şi la lupta politică. Aşa 
se întâmplă cu Andre Gide al cărui individualism dezinvolt se 
estompează temporar în faţa aderării chiar dacă până la urmă 
doar sentimentală, la cauze care se bazează pe solidaritatea 
dintre oameni: anticolonialismul ilustrat în Călătorie în Congo 
publicată în 1927 în urma unei vizite în această colonie 
franceză, apoi comunismul la care renunţă repede după ce 
autorul Întoarcerii din URSS a văzut cu ochii săi prăpastia dintre 
realitatea stalinistă şi speranţele trezite de „lumina 


strălucitoare“ venită din est. Aceeaşi reacţie şi la Romain 
Rolland, cu toate că acest anticonformist nu a aşteptat anii 
douăzeci pentru a-şi face cunoscute pledoariile patetice în 
favoarea păcii, a dreptăţii şi fraternității umane (publicarea în 
1915 a cărţii Deasupra învălmăşelii provocase în Franţa un uriaş 
val de proteste naţionaliste). Autorul lui Jean-Christophe nu 
salută cu mai puţin entuziasm începuturile revoluţiei ruse apoi, 
după ce aceasta se angajează pe calea sângeroasă a 
„glaciaţiunii“ birocratice, înţelepciunea lui Gandhi. Încercarea sa 
de a realiza o sinteză între tatăl revoluţiei bolşevice şi apostolul 
nonviolenţei, l-a adus într-un impas care însă nu ştirbeşte cu 
nimic caracterul emblematic al căutărilor întreprinse şi care 
coincid cu aspiraţiile pacifiste şi egalitariste ale multor oameni 
din generaţia sa. 

In anii 1930, extinderea crizei în întreaga Europă, avântul 
regimurilor totalitare şi confruntarea dintre marile ideologii ale 
momentului - democraţie liberală, socialism reformist, 
comunism, fascism - zdruncină viaţa culturală a bătrânului 
continent şi determină tot mai mulţi intelectuali să se angajeze 
în bătălie. În momentul în care, în Franţa, extrema dreaptă 
coalizată se pregăteşte să ia cu asalt Republica, în Spania 
războiul civil face ravagii, Hitler atrage Europa într-o serie de 
acţiuni de forţă care vor declanşa al doilea război mondial, iar 
Stalin îşi supune ţara unui regim de teroare organizată, puţini 
sunt scriitorii şi artiştii care, „deasupra învălmăşelii“ mai pot 
încă să-şi caute rădăcinile într-un umanism fratern care să 
treacă dincolo de frontierele statale şi de opoziţiile politice aşa 
cum au făcut-o Jules Romains în Oameni de bună-voință sau 
Roger Martin du Gard în Familia Thibault. Dificultăţile 
momentului ca şi acel air du temps îi împinge pe creatori spre 
angajarea politică, pe unii în domeniul exclusiv al culturii, pe 
alţii în cel al acţiunii militante. 

Astfel, în Franţa, după 6 februarie 1934, scriitori, artişti, 
savanţi aparţinând diferitelor grupări de stânga pun bazele 
Comitetului de vigilenţă al intelectualilor antifascişti care a jucat 
un rol considerabil în crearea „Frontului Popular“. În 1935, în 
timpul războiului din Etiopia, scriitori şi ziarişti de dreapta 
semnează un „manifest pentru apărarea civilizaţiei creştine“ şi 
se declară împotriva sancţiunilor împotriva Italiei. Dar războiul 


din Spania din 1936-1939 este cel care mobilizează cei mai 
mulţi intelectuali şi artişti, unii dintre ei în calitate de combatanți 
- Andre Malraux angajat în „Brigăzile internaţionale“ -, alţii ca 
martori prezenţi la faţa locului (Georges Bernanos, la început de 
partea naţionaliştilor apoi împotriva acestora denunţându-le 
crimele în Marile cimitire sub lumina lunii, americanul Ernest 
Hemingway, corespondent de război şi autor al romanului- 
mărturie Pentru cine bat clopotele?, publicat în 1940 şi care va 
cunoaşte un succes mondial, Robert Brasillach de partea 
franchiştilor) sau pur şi simplu prin operele lor cum sunt 
Guernica lui Picasso, Prevestirile războiului civil de Salvador 
Dali, afişele care cereau ajutor pentru Spania republicană ale lui 
Juan Miró etc. 

Atracția exercitată de regimurile totalitare asupra unei părţi a 
intelectualităţii europene din anii treizeci este unul dintre 
aspectele majore ale acestei perioade. În ceea ce priveşte 
comunismul, am văzut că puterea de atracţie a revoluţiei din 
Octombrie a fost considerabilă depăşind cu mult cercul restrâns 
al membrilor P. C. şi exercitându-şi influenţa asupra unui număr 
mare de „tovarăşi de drum“ cărora le va trebui uneori mult timp 
pentru a se rupe de „realitatea socialistă“. Pactul germano- 
sovietic din 1939 va îndepărta mulţi militanţi şi simpatizanți ai 
partidelor comuniste, dar odată cu crearea unei Europe 
hitleriste, aceştia vor avea ocazia să se reabiliteze în cadrul 
Rezistenței şi să-şi atragă o nouă generaţie de prozeliţi. 

In ceea ce priveşte fascismul şi nazismul, fascinația a fost la 
fel de puternică, cu aceleaşi adeziuni ideologice şi angajamente 
variind în funcţie de grupurile şi de indivizii luaţi în discuţie. În 
Franţa, intelectualii cu adevărat „fascişti“ nu formează decât un 
grup restrâns din care se desprind câteva personalităţi strălucite 
ca Drieu La Rochelle şi Brasillach. Dar alături de fascişti 
declaraţi există şi o nebuloasă de intelectuali influenţaţi de 
fascism, unii susţinători ai unui nihilism violent antisemit ca 
Celine, alţii susţinând pur şi simplu o apropiere de dictaturi 
dintr-o pasiune pentru ordine şi pentru anticomunism (acesta 
este cazul majorităţii reprezentanţilor  intelectualităţii 
tradiţionale), în sfârşit alţii dornici să introducă în Hexagon unele 
elemente de inspiraţie fascistă (corporatismul pentru extrema 
dreaptă, clericală, un executiv forte şi un patriotism trufaş 


pentru majoritatea membrilor din Ligi etc.). În sfârşit, în jurul 
acestui nucleu închegat pentru care Italia şi Germania constituie 
până la urmă un model, există o întreagă gamă de atitudini 
individuale, ale unor grupuri sau reviste care, fără să-şi exprime 
explicit dorinţa de a înlocui Republica parlamentară cu un regim 
dictatorial, îşi afirmă ostilitatea faţă de aceasta şi vizează o 
revoluţie spirituală care i-ar reda naţiunii franceze vitalitatea şi 
ar fi în măsură să se opună celor doi Leviatani materialişti care 
ameninţă Europa: comunismul rusesc şi hipercapitalismul 
„made in USA“. Reviste cum sunt Combat sau L'ordre nouveau 
(Lupta şi Noua Ordine) la care colaborează numeroşi intelectuali 
de dreapta (J.P. Maxence, Jean de Fabrègues, Thierry Maulnier 
etc.) şi în mai mică măsură şi într-o altă perspectivă Esprit 
(Spiritul) a lui Emmanuel Mounier, îşi au rădăcinile în acea 
căutare a unei „a treia căi“ ce caracterizează spiritul 
„nonconformiştilor din anii treizeci“. 

Evident, ca şi fascismul însuşi, admiraţia mai mult sau mai 
puţin discretă pentru regimurile autoritare şi totalitare de 
dreapta nu se limitează doar la Franţa, chiar dacă în această 
ţară atracţia exercitată de dictatura neagră şi de cea brună a 
fost cea mai puternică. In Anglia de exemplu, regimul lui 
Mussolini a avut încă de la început în lumea intelectuală 
linguşitori zeloşi, iar regimul Fuhrerului şi-a avut şi el adepţii săi. 
Dacă pentru T. S. Eliot, Wyndham Lewis, Roy Campbell şi W.B. 
Yeats „iluzia fascismului“ s-a risipit în ajunul războiului, aceasta 
l-a determinat pe poetul Ezra Pound să aleagă exilul în Italia 
unde va conduce în timpul războiului emisiuni ale posturilor de 
radio fasciste. In 1945 el va fi arestat de aliaţi şi va sfârşi până 
la urmă prin a înnebuni. 


Culturile totalitare 


Spre deosebire de regimul mussolinian şi de cel hitlerist care 
au trecut rapid la fascizarea culturii, URSS a fost la început, în 
epoca NEP-ului (Noua Politică Economică) până la venirea lui 
Stalin, teatrul unei liberalizări culturale însoţită de o creativitate 
deosebită. Mai bine spus, intervenţia statului este acum foarte 
discretă. Partidul se mulţumeşte să împartă elogii şi critici în 
funcţie de gradul de „utilitate socială“ a operelor apărute, dar 
acestea nu trebuie încă să se conformeze unui „model“ elaborat 
de instituţiile conducătoare. „Comuniştii - scrie Troțki în 
Literatură şi Revoluţie - trebuie să acorde artistului o totală 
independenţă, cu condiţia ca acesta să nu fie împotriva 
revoluţiei“. Şi chiar dacă conducătorii bolşevici se simt mai 
apropiaţi de grupul Prolet Kult, care propovăduieşte adoptarea 
unui model cultural autentic „proletar“, decât de Frontul de 
Stânga al Artei ai cărui reprezentanţi principali - pictorul 
Kandinsky care se va exila mai târziu în Occident, dar mai ales 
poetul Maiakovski cel care se va sinucide în 1930 pentru a 
scăpa de hărţuirile şi deziluziile lumii birocratice staliniste - 
devin „ecoul“ tendinţelor suprarealiste şi avangardiste care 
cuceresc în acel moment Europa de Vest, ei nu vor lua în mod 
oficial atitudine împotriva acestora din urmă. 

Rezultă de aici o efervescenţă de idei şi de căutări estetice 
care influenţează toate domeniile vieţii intelectuale şi artistice: 
literatura cu prezenţa constantă a unui puternic curent 
individualist legat în mod romantic de epoca revoluţionară, dar 
foarte atent să-şi păstreze drepturile de a critica, de a da frâu 
liber fanteziei şi de a practica un rafinament al formei; artele 
plastice, în ciuda condamnării lor în 1922 de către „Asociaţia 
artiştilor plastici din Rusia revoluţionară“, la un „formalism“ fără 
limite; muzica cu creaţiile lui Haciaturian şi Şostakovici 
(Prokofiev nu se va întoarce în URSS decât în 1933, iar 
Rahmaninov s-a refugiat în Statele Unite, unde, nesuportând 
dezrădăcinarea, compune puţin) etc. Cinematograful, cu toate 
că din 1919 a fost pus sub controlul „Comisariatului Poporului 
pentru Educaţie“ şi însoţit de o Şcoală de Stat, a constituit, se 
pare, mărturia cea mai plină de vitalitate şi de creativitate a 
culturii sovietice din epoca NEP-ului. Eisenstein (Greva, 


Octombrie, Cuirasatul Potemkin, Linia generală) a cărui operă 
cinematografică reuşeşte să împace suflul revoluţionar, intenţia 
didactică şi căutarea estetică şi tehnică ce va face epocă în 
istoria cinematografiei europene, Pudovkin (Mama, Sfârşitul 
Sankt-Petersburgului), Trauberg, Emler (Omul care şi-a pierdut 
memoria) sunt reprezentanţii cei mai iluştri ai unui vector 
cultural despre care Lenin spunea: „dintre toate artele, arta 
cinematografică este cea mai importantă pentru noi“. 

Totul se schimbă însă odată cu începuturile epocii staliniste. 
Într-adevăr, din 1925, scriitorii şi artiştii sunt chemaţi să se 
angajeze în bătălia pentru Plan, iar trei ani mai târziu, Asociaţia 
scriitorilor sovietici primeşte ca însărcinare de la Comitetul 
Central al Partidului Comunist al Uniunii Sovietice să „susţină 
platforma puterii sovietice“. Din acel moment, în timp ce 
învăţământul de toate gradele este impregnat de ideologia 
marxistă, noua literatură primeşte drept misiune să exprime 
„aspiraţiile maselor“ şi obiectivele economice şi sociale ale 
regimului. Astfel se conturează ceea ce din 1932 se va numi 
„realismul socialist“, adevărată doctrină oficială sistematizată 
mai târziu de Jdanov, care urmăreşte „descrierea omului ca 
membru al societăţii“, îndepărtarea acestuia de „frământările 
intelectualilor şovăitori“ şi glorificarea eroului individual, cât şi 
eroismul maselor care „se sacrifică pentru construirea unei lumi 
noi“. Respingerea „formalismului“ şi a „subiectivismului“ ca şi a 
„primitivismului naturalist“ considerate drept „burgheze“ de 
către doctrinele „realismului socialist“, folosirea sistematică a 
înşelătoriei şi a bastonului - pe de o parte laudele, onorurile, 
posturile de conducere oferite cu generozitate de instituţiile 
partidului scriitorilor şi artiştilor ce se conformau modelelor, pe 
de altă parte o cenzură strictă şi curând o represiune nemiloasă 
- vor avea drept efect apariţia unei literaturi stereotipe, din care 
se desprind totuşi câteva mari nume ca cele ale lui Ilya 
Ehrenburg şi Şolohov, dar în care domină conformismul şi 
mediocritatea prin operele lui Furmanov (Ceapaev, 1923), Alexei 
Tolstoi (O mie novă sute optsprezece), Serafimovici (Torentul de 
fier), Fadeiev (Înfrângerea, 1927), Ivanov (Partizanii) etc. 

Artele plastice sunt puse şi ele în slujba „construirii 
socialismului“, se văd limitate la glorificarea regimului, a 
realizărilor sale şi a conducătorilor acestuia şi obligate să se 


întoarcă la un stil figurativ convenţional, total străin de tradiţiile 
artistice ale ţării. Arhitectura modernă, care în primii ani ai 
revoluţiei, beneficiase de favorurile puterii, este şi ea 
abandonată pentru o „revenire la ordine“ care de altfel 
caracterizează societatea stalinistă în ansamblul ei, şi care se 
concretizează prin adoptarea unui stil neoclasic greoi, cu o 
decorație abundentă şi destul de pompoasă. Muzica este şi ea 
pusă la punct, un mare geniu muzical ca Prokofiev sfârşind până 
la urmă prin a compune în 1939 partitura unei „Ode lui Stalin“. 
In sfârşit, istoria este rescrisă, psihanaliza condamnată, ştiinţele 
umaniste orientate în direcţia doctrinei marxist-leniniste. 
Evident, cinematograful nu este nici el neglijat, exceptând 
sfârşitul acestei perioade când, în acest domeniu, se produce o 
renaştere remarcabilă prin filmele istorice ale lui Petrov (Petru 
cel Mare) şi Eisenstein (A/exanar Nevski). 

In Italia, „ameliorarea culturală“ - a se traduce punerea la 
punct a culturii şi înregimentarea sa în serviciul regimului - nu 
se face, nici aici, de azi pe mâine şi mai ales nu este împinsă 
atât de departe ca în URSS-ul stalinist sau ca în Germania 
nazistă. Pe de altă parte, chiar în interiorul fascismului nu există 
în acest domeniu o unitate de idei şi de punere în aplicare a 
acestora. 

Spiritul contestatar al ordinii stabilite şi violent antiburghez al 
primei faze a fascismului continuă în toată perioada să inspire 
un anumit număr de intelectuali care aderaseră la ideologia 
fasciilor, din admiraţie pentru  nihilismul său regenerator. 
Aceştia sunt fie naţionalişti futurişti ca Mario Carli, Ardengo 
Soffici şi Marinetti, fie foşti „internaţionalişti de stânga“ ca 
Malaparte. Toţi îşi leagă disertaţiile de idealurile „revoluţionare“ 
ale fascismului şi denunţă evoluţia conservatoare şi 
îmburghezirea unui regim, care totuşi nu-i lipseşte nici de 
onoruri nici de venituri şi care începând din 1936 nu va ezita să 
revină la ideile lor nonconformiste pentru a-şi justifica 
desăvârşirea sa totalitaristă. 

In unanimitate de acord să denunțe „deriva burgheză“ a 
Italiei mussoliniene, intelectualii şi artiştii militanţi sunt în 
schimb divizați în ce priveşte sensul pe care să-l dea „revoluţiei 
fasciste“. Curentului modernist şi centralizator reprezentat de 
scriitorul Bontempelli şi de revista sa Wovecento (Secolul 


douăzeci), de pictorii De Chirico, Morandi şi Carré, i se opune în 
anii 1920 o tendinţă provincialistă, populistă şi ultrareacţionară 
reprezentată mai ales de revista // Se/vagio (Să/baticul) a lui 
Mino Maccari, la care colaborează Soffici şi Malaparte. 

Dacă unii dintre aceşti scriitori şi artişti se îndepărtează de 
regim puţin câte puţin, din fidelitate faţă de propriile idealuri ca 
Marinetti, sau din oportunism, alţii, cum ar fi Soffici vor merge 
până la capăt şi vor susţine după 1943 efemera şi cruda 
Republică a lui Sal6. 

Alături de această minoritate reprezentativă a unei culturi 
autentic „fasciste“, majoritatea intelectualilor care s-au alăturat 
dictaturii mussoliniene au făcut-o pentru că îi aprobau evoluţia 
conservatoare şi adeziunea la ideile naţionalismului clasic, cu o 
anume rezervă ca d'Annunzio, sau cu un entuziasm mai mult 
sau mai puţin sincer ca Prezzolini şi Papini, sau din oportunism 
pur şi simplu ca Pirandello (premiul Nobel pentru literatură în 
1934). 

Această raliere a unei părţi importante a lumii intelectuale, 
abandonarea de către fascism a idealurilor sale de la început 
pentru cele ale tradiţiei intelectuale burgheze, apoi amploarea 
pe care o ia cultul pentru Duce, toate au concurat la propagarea 
unui conformism cultural care datorează mult şi încorporării 
creatorilor de artă şi literatură în structurile controlate de 
putere: corporaţii specializate, Institutul Fascist al Culturii, 
Academia Italiană etc. Premii şi distincţii numeroase au fost 
instituite pentru a recompensa realizările care au contribuit cel 
mai mult la gloria regimului. Rezultă din toate acestea o 
sclerozare a culturii oficiale, vizibilă mai ales în artele plastice, 
în mare parte în slujba reprezentării unei istorii naţionale 
rescrisă pentru a glorifica fascismul, a transpunerii figurative a 
vieţii cotidiene din „noua Italie“, sau a reproducerii obsesive şi 
idealizate a imaginii şefului charismatic. 

În ciuda realizărilor de valoare, cum este Gara din Florenţa a 
lui Michelucci, Casa Fasciei a lui Come de Terragni, diversele 
manifestări ale unui modernism reprezentat de mişcarea 
promovată de „Secolul douăzeci“ (Muzio, Pizzigoni, Fiocchi etc.) 
şi care s-a concretizat mai ales la Milano (Piaţa Republicii) şi la 
Torino (Uzina Fiat - Lingotto, expoziţia din 1928), arhitectura, 
deşi foarte diversificată, nu va reuşi până la urmă să găsească o 


linie de mijloc între aspiraţiile moderniste şi funcționaliste şi 
reproducerea stilului medieval şi al stilului antichităţii romane. 
Cu cât regimul va încerca să-şi impună normele totalitare, cu 
atât se va accentua tendinţa de a alege între cei doi arhitecți- 
vedete, Pagano „funcţionalistul“ şi Piacentini oportunistul, cel 
ale cărui concepţii arhitecturale se potriveau mai bine cu 
funcţiile de reprezentare şi de punere în scenă a maselor, cu 
care artele erau învestite. De aici dezvoltatul caracter neo- 
clasicist al stilului „lictor“ prezent în numeroase oraşe ale 
peninsulei şi eşecul grandiosului proiect al Expoziţiei Universale 
de la Roma, prevăzută pentru 1942, şi care din cauza 
constrângerilor va duce la construirea unui cadrilaj rece de 
monumente rigide şi pompoase. 

Este evident că prin intermediul culturii de masă, fascismul a 
reuşit să pătrundă adânc în societatea italiană. Am văzut că 
acesta folosea în mod sistematic toate mijloacele moderne de 
informare în masă şi de divertisment, presă, magazine ilustrate, 
afişe, „benzi desenate“ (fumetti), radioul, punându-se accent în 
special pe cinematografie, considerată de Mussolini drept „arma 
cea mai puternică“. 

Or, chiar dacă cinematograful italian este supus începând din 
1923, unei cenzuri foarte stricte, iar din 1934 este plasat sub 
controlul direct al statului şi al partidului, aceasta nu duce totuşi 
la o fascizare fără limite a marii producţii. Conştienţi de faptul că 
publicul ar putea respinge un cinematograf bazat pe ficţiune, 
„împănat“ de o ideologie explicită, conducătorii fascişti se 
împacă cu ideea unei producţii de filme care răspunde 
aspirațiilor micii burghezii legată de valorile tradiţionale, cu 
condiţia să nu apară pe ecrane - şi autocenzura realizatorilor 
este suficientă - nicio reprezentaţie deviantă capabilă să 
afecteze imaginea unei societăţi armonioase şi fără probleme. In 
aceste condiţii operele de factură strict fascistă sunt rare, nu 
mai mult de vreo treizeci de filme în toată perioada, între care 
multe se leagă mai mult de ideologia naționalistă sau 
colonialistă „clasică“, decât de idealurile caracteristice 
regimului; este cazul filmelor Scipio Africanul de C. Gallone sau 
Escadronul alb al lui A. Genina. 

Se observă astfel limitele culturale ale totalitarismului fascist, 
ilustrate de eşecul cinematografului de ficţiune „politică“ în faţa 


unui cinematograf utilizat ca mijloc de evadare din realitate, 
puţin diferit până la urmă de modelul hollywoodian. De altfel, la 
sfârşitul perioadei asistăm în acest domeniu, ca în multe altele 
la trezirea unui spirit contestatar care, strecurându-se pe lângă 
politica regimului, se conturează tot mai mult odată cu 
izbucnirea războiului, pentru a sfârşi în 1943 prin a crea opere 
ce aparţin deja inspiraţiei neorealiste, cum sunt: Obsesia lui L. 
Visconti şi Copiii ne privesc al lui V. de Sica. 

Dimpotrivă, domeniul propagandei explicite şi directe se 
poate mândri cu paradele paramilitare şi mitingurile de masă în 
cursul cărora Ducele dialoghează cu mulţimea potrivit unui 
ritual inaugurat de D'Annunzio la Fiume, sau manifestările unui 
sport-spectacol devenit şi el aproape un monopol al statului. 
Într-adevăr, spectacolul sportiv constituie o excelentă metodă 
de a distrage atenţia maselor de la preocupările cotidiene, mai 
ales când este completat de lectura ziarelor şi audierea unor 
emisiuni radiofonice specializate. Acesta permite, cu cheltuială 
puţină să se stimuleze pornirile naţionaliste şi se desfăşoară în 
locuri unde se pot desfăşura cu uşurinţă acțiunile 
propagandistice ale fascismului. Sporturi populare, virile, 
sporturi pentru săraci, fotbalul şi boxul vor fi folosite drept 
instrumente de propagandă, fiind reprezentate de tâmplarul 
Primo Camera devenit campion mondial de categorie grea la 
New York, şi de vedetele echipei albaştrilor (squadra azzura) de 
două ori învingătoare în Campionatul Mondial din 1934 şi din 
1938. 

Limitele „ameliorării culturale“ dorite de fascism sunt ilustrate 
mai puţin decât în Germania de exilul în masă al intelectualilor 
şi artiştilor şi mai mult de rezistenţa pasivă faţă de acţiunile 
totalitare, manifestată de o parte dintre intelectualii neataşaţi 
de regim, uneori aflaţi în conflict deschis cu acesta, ca filozoful 
Benedetto Croce. Printre aceştia şi-a recrutat literatura italiană 
din cei douăzeci de ani de fascism pe cei mai de seamă 
reprezentanţi ai săi: un Elio Vittorini (Garoafa roşie, 1933, 
Conversatie în Sicilia, 1941) un Cesare Pavese (poemele din 
volumul A trudi fără vlagă, 1936 şi Țara ta, 1941), un Alberto 
Moravia (/naiferenții, 1919), un Ignazio Silone care, după ce a 
luat drumul exilului mai întâi la Moscova, apoi în Elveţia după 
expulzarea din Partidul Comunist, îşi va publica cele mai bune 


cărţi ale sale: Fontamara (1930), Pâinea şi vinul (1937), 
Sămânța sub zăpadă (1940) etc. 

La zece ani după „revoluţia fascistă“, nazismul a făcut mari 
eforturi pentru a recupera „întârzierea“ faţă de omologul său 
transalpin, dar a mers mult mai departe decât acesta pe calea 
totalitarismului cultural şi a înregimentării lumii artistice şi 
literare.  Incorsetarea impusă de Ministerul Culturii şi al 
Propagandei condus de Goebbels şi de Camera Culturii, în care 
trebuie să se înscrie toţi scriitorii şi artiştii, este de la bun 
început sprijinită pe obiective clar definite care vizează 
promovarea unei noi estetici în cel de al Ill-lea Reich. 
Liberalismul şi intelectualismul care nu pot fi decât nişte 
manifestări ale intelectualilor şi artiştilor „degeneraţi“, trebuie 
să fie înlocuite cu idealul „nordic“ al artei bazat pe principiul 
potrivit căruia „sângele şi pământul constituie esența 
comunităţii germane“, iar arta „în manifestarea sa nu este un 
act estetic ci biologic“ care trebuie să ilustreze rasa, națiunea, 
„frumuseţea germanică“ şi al cărui scop exclusiv trebuie să fie 
redarea sufletului popular conştient de unitatea şi de forţa sa. 

Pentru a impune această cultură V6/kish, regimul începe prin 
a înlătura tot ce ar putea să se opună difuzării acesteia. În 
domeniul artelor, în 1937, la Munchen, „Marea Expoziţie a Artei 
Germane“ este organizată de regim ca o reacţie împotriva „Artei 
degenerate“, altfel spus, arta sănătoasă şi plină de elan vital a 
reprezentanţilor germanismului triumfător se opune morbidităţii 
estetice „cosmopolite“ şi „iudeo-bolşevice“ reprezentată în 
concepţia conducătorilor celui de al Ill-lea Reich de dadaism, 
suprarealism, expresionism şi de arta abstractă. Rezultatul nu 
este cel scontat, căci afluxul vitalizator la „acest adevărat infern 
al omului inferior“ (potrivit catalogului expoziţiei 
„degeneraţilor“) este considerat de organizatori drept suspect, 
ceea ce-i va determina să se abţină în viitor de la astfel de 
iniţiative. Ei se vor mulţumi să scoată din muzee şi din colecţiile 
publice tot ce este considerat incompatibil cu „sufletul poporului 
german“: nu numai operele lui Klee, Kandinski, Borbach sau 
Kokoschka, ci şi cele ale pictorilor italieni moderni şi ale 
impresioniştilor francezi. Multe dintre acestea vor fi vândute la 
licitaţii în Elveţia, sau vor fi distruse. 

In domeniul literelor şi al filozofiei, ostilitatea faţă de 


„modernism“ sub toate formele sale, este tot atât de virulentă şi 
aberantă. Şi aici, regimul nu se mulţumeşte să scoată din 
biblioteci şi să ardă în ruguri uriaşe operele filozofilor şi 
scriitorilor comunişti, socialişti şi liberali. Se distrug claie peste 
grămadă lucrările lui Einstein, Freud, H.G. Wells, Gide, Proust, 
Voltaire, Romain Rolland şi Jack London. Chiar şi „tovarăşii de 
drum“ susţinători ai „revoluţiei conservatoare“, chiar şi Ernst 
Jünger care în cartea sa Muncitorul fusese apărătorul unui 
socialism naţional apropiat de prima etapă a nazismului, toţi au 
aceeaşi soartă. Tot aşa se întâmplă şi în muzică: zeci de dirijori 
evrei de renume internaţional trebuie să-şi părăsească 
pupitrele, în timp ce Mendelssohn şi Mahler sunt interzişi în 
concerte. 

Se înţelege de ce, în aceste condiţii, exilul în afara frontierelor 
Reich-ului sau „emigrația internă“, adică tăcerea, au fost 
singurele ieşiri posibile pentru adevărații creatori. Cu miile, 
scriitori, artişti şi savanţi, vor lua drumul străinătăţii, la început 
către ţările din Vestul Europei, apoi pe cel îndepărtat şi adesea 
definitiv, către Statele Unite. De la Einstein la sociologii Şcolii 
din Frankfurt, de la Gropius la Brecht, de la pictorii şi cineaştii 
expresionişti la Thomas Mann, de la Wasserman la Remarque, 
toată spuma culturii germane ridică pânzele lăsând câmp liber 
noii „elite“ culturale a regimului. În rândurile acesteia numele 
mari sunt puţine, cu excepţia filozofului Martin Heidegger, 
devenit rector al Universităţii din Freiburg şi a muzicianului 
Richard Strauss a cărui colaborare cu regimul va fi de altfel de 
scurtă durată. 

Aşa încât cultura V6/kish pe care conducătorii nazişti au 
încercat să o promoveze nu a dat altceva decât opere de 
circumstanţă realizate de scriitori de mâna a doua cum sunt 
Hans-Friederich Blunck, Hermann Claudius şi Hans Carossa, de 
pictori mediocri precum Conrad Hommel, Paul Hermann şi Fritz 
Erler, de sculptori preocupaţi de reproducerea stereotipă a 
modelelor glorificate ale Reichsku/turkammer cum sunt Kolbe, 
Klimsch şi Scheibe. Se sustrag într-o oarecare măsură regulilor 
acestei arte, înţepenite şi conformiste, arta statuară a lui 
Thorak, dar mai ales a lui Arno Breker, câteva tablouri ale lui 
Ziegler şi Padua, ca şi o întreagă producţie artistică ce ţine mai 
mult de arta „designului“ decât de cea a picturii sau sculpturii. 


Cât despre arhitectură, după ce Bauhaus a fost închisă de 
nazişti, aceasta este supusă mai mult decât alte arte presiunii 
ideologice a regimului care, sub influenţa lui Speer căruia i se 
datorează construcţia noii Cancelarii, esplanada Zeppelin din 
Nurnberg şi numeroasele proiecte de reconstruire a capitalei, 
susţine un stil neoclasic rece şi apăsător. 

Alături de câteva realizări originale efectuate în cadrul acelui 
Thingstătte, teatrul în aer liber unde se joacă piese populare în 
care se implică şi publicul, singurele producţii culturale de 
calitate, din punct de vedere tehnic şi lăsând la o parte 
conţinutul, aparţin domeniului cinematografic. 

Imediat ce cadrul administrativ şi politic a fost pus la punct, 
regimul a organizat în mod progresiv, exact ca în Italia, 
restructurarea industriei filmului potrivit politicii sale de 
consolidare a monopolurilor. După achiziţionarea casei de film 
TOBIS în 1933, acesta profită de grava criză economică ce 
loveşte cinematografia germană pentru a intensifica 
concentrarea, acţiunea terminându-se în 1942 prin crearea UFI- 
ului care controla direct o mare parte a sălilor, sistemul de 
distribuţie şi instalaţiile tehnice. Cinematograful german va 
beneficia de acum înainte, mai ales prin studiourile din 
Babelsberg, de cele mai bune echipamente europene, iar în 
1938, industria de film a Reich-ului se situează pe locul doi în 
lume, după cea a Statelor Unite. 

Cu toate că cinematografia Germaniei naziste a continuat să 
funcţioneze, ca cea din Italia, în cadrul strict al economiei de 
piaţă, impulsionările puterii şi înregimentarea acestei activităţi 
industriale şi artistice au fost aici mai puternice decât în 
peninsulă. Scopul său declarat fiind acela de a stimula 
afectivitatea maselor puţin receptive la ideile abstracte şi să le 
convingă nu să le instruiască, făcându-se apel mai mult la forţa 
sentimentelor decât la cea a raţiunii, trebuia să se stabilească o 
bază nouă care să marcheze ruperea definitivă de tot ce era 
considerat ca o  degenerescenţă a Germaniei naziste. 
Comportamentele acestui spirit nou au fost naționalismul şi 
rasismul, teme majore ale filmografiei explicit „naţional- 
socialiste“. 

Stilul monumental al celebrelor documentare de lung metraj 
ale celui de al Ill-lea Reich a fost creat de Leni Riefenstahl, 


„consiliera secretă a Fuhrerului“ şi cineastă atrasă de Partid în 
vederea Congresului de la Nürnberg. Începând din 1933, 
Victoria credinței permite publicului să descopere fastul şi 
ritualul unei mari adunări naziste în care SS-iştii apar pentru 
prima dată. În anul următor, pentru Triumful voinței se pun la 
dispoziţia realizatoarei mijloace tehnice şi financiare importante, 
aceasta reuşind să creeze o atmosferă care părea spontană, 
deşi totul fusese minuţios pregătit şi dirijat în funcţie de 
prezenţa camerelor de filmare. In 1936 O/ympiada, „sărbătoare 
a sportului, sărbătoare a frumosului“ (titlul francez: Zeii pe 
stadion), realizată cu cheltuieli enorme, cu ocazia Jocurilor 
Olimpice de la Berlin, a avut un succes internaţional, cu toate că 
alături de câteva momente frumoase (maratonul, cursa de 100 
de metri câştigată spre marea supărare a Fuhrerului de 
americanul de culoare Jesse Ownes), manifestarea a avut 
secvenţe închinate „rasei stăpânitorilor“, comparaţi cu eroii 
antichităţii, care nu au fost lipsiţi de ridicol. 

În ajunul războiului, rasismul era exprimat în termeni de o 
violenţă şi de o lipsă de umanism nemaiîntâlnite până atunci pe 
ecrane, prin filmul ca Evreul etern de F. Hippler, dar mai ales de 
Evreul Süss care în timpul conflictului a făcut turul Europei 
ocupate. Paralel, se punea accent pe o serie de opere 
cinematografice patriotice şi calificatoare, despre eroi celebri 
sau obscuri care făuriseră Germania, de la Frederic al II-lea la 
Bismarck, de la patrioţi ce s-au opus dominaţiei napoleoniene, la 
luptătorii anonimi din timpul Războiului cel Mare şi la „martirii“ 
cauzei naţional-socialiste. 

Ca şi în Italia, filmele de divertisment care au făcut cunoscute 
în lumea întreagă starurile cinematografului german (Marika 
Rökk, Zarah Leander, Emil Jannings, Hans Albert etc.), 
reprezintă din punct de vedere cantitativ partea cea mai 
importantă a producţiei cinematografice. Totuşi, în numele 
mobilizării spirituale  (Wehrgesinnung), temele majore ale 
politicii au fost permanent prezente chiar şi în comediile cele 
mai anodine. În sfârşit, „actualităţile“ au ocupat un loc de cinste 
în programe, mai ales în timpul războiului, când durau uneori 
până la trei sferturi de oră. Cele patru jurnale filmate care 
existau până în 1939 (UFA, Fox, Tobis, Deuling) au fost reunite 
în 1940 pe o singură bandă, Actualităţile germane, plasate sub 


controlul direct al lui Goebbels şi supuse unei cenzuri personale 
a Fuhrerului. 

Pe 14 noiembrie 1938, o hotărâre antisemită publicată de 
Völkischer Beobachter a interzis accesul evreilor la toate 
manifestaţiile culturale germane. Plecarea celor care au format 
coloniile germanice din Paris şi de Hollywood a constituit o 
pierdere imensă pentru cinematograful german, dar studiourile 
de Neuebabelsberg continuă să rămână un pol major al 
cinematografiei europene. 


Practici sociale şi timpul liber al maselor 


Aglomerarea demografică a societăţilor, chiar dacă a servit 
totalitarismului drept punct de sprijin, a produs aceleaşi efecte 
asupra comportamentelor sociale, dezvoltarea spectaculoasă a 
marilor oraşe şi a consumului de masă, tirajele tot mai mari ale 
presei de informaţie, radioul şi cinematograful unindu-şi 
eforturile şi influenţa pentru a uniformiza gusturile şi modul de 
viaţă. 

În perioada interbelică, numeroşi intelectuali şi moralişti îşi 
exprimă îngrijorarea faţă de această uniformizare 
amenințătoare şi atrage atenţia asupra pericolului care 
ameninţă civilizaţia europeană prin transformarea individului 
într-un „robot“. Francezul Georges Duhamel descrie cu o 
precizie care înspăimântă „moartea industrială“ aşa cum a 
observat-o el în abatoarele din Chicago, simbol al unei Americi a 
cărei evoluţie o prefigurează pe cea a continentului european. 
Spaniolul Ortega Y Gasset descrie în Revolta maselor (1930), 
individul strivit de mecanismul social anonim, iar britanicul 
Aldous Huxley evocă în Minunata lume nouă (1931) un viitor al 
uniformizării şi manipulării maselor. Acestea sunt teme pe care 
realizatori de geniu ca germanul Fritz Lang (Metropolis, 1926) şi 
Charlie Chaplin (Timpuri noi, 1936) le fac cunoscute în lumea 
întreagă. 

Numai că masele sunt prea preocupate de problemele lor 
zilnice, prea dornice să guste puţin din confortul şi plăcerile 
oferite de dezvoltarea industriilor moderne, rezervate până 
atunci unei elite înstărite şi prea conştiente de amenințările care 
se conturează în viitor, pentru a nu se bucura atunci când pot de 
îndeletnicirile plăcute ce li se oferă. 

Între cultura elitelor rezervată unui mic număr de privilegiați 
care au timpul, bagajul intelectual şi mijloacele financiare 
pentru a frecventa teatrul, galeriile de artă şi concertele, pentru 
a face lungi călătorii în străinătate, ca să-şi hrănească spiritul şi 
sensibilitatea cu opere literare şi artistice contemporane sau 
„clasice“, şi cultura populară tradiţională, mai ales rurală, care 
tinde să dispară sau să rămână la un „folclor“ menţinut mai 
mult sau mai puţin artificial, se dezvoltă o cultură de masă 
alimentată de presa de senzaţie, de magazinele ilustrate, de 


benzile desenate pentru tineri, inspirate de „comicsurile“ 
americane, de emisiunile de varietăţi difuzate la radio etc. 
Muzica uşoară, opereta, dar mai ales cântecul care înainte de 
război făcuse epocă în „cafe concertul“ din multe ţări europene, 
reuşesc să-şi găsească pe calea undelor o audienţă care se 
extinde în toate colţurile continentului. 

Două mijloace de răspândire în masă a culturii vor juca un rol 
determinat şi vor sublinia admiraţia exagerată a epocii pentru 
distracţiile colective. Mai întâi sportul, practicat până la război 
doar de o elită socială, dar din care câteva discipline se 
transformă în anii '20 în practici de masă şi în acelaşi timp în 
spectacole populare cărora presa şi radioul le asigură o audienţă 
enormă. Aşa se întâmplă cu ciclismul cu cele două manifestări 
internaţionale, „Turul Franţei“ şi „Turul Italiei“ la care participă 
starurile europene ale acestui sport - francezii Vietto, Magne şi 
Leducqg, belgienii Mäes şi Scieur, italienii Bottecchia şi Bartali 
etc. - şi cu probele populare ale „celor şase zile ale ciclismului“ 
care, de la Paris la Berlin şi de la Londra la Bruxelles pot să 
atragă 25.000 de spectatori pe seară. Acelaşi lucru se întâmplă 
şi în box şi în fotbal. 

Primul va putea crea momente mediatice formidabile, cum a 
fost „meciul secolului“ din 2 iulie 1921, în care s-au înfruntat 
pentru titlul mondial la toate categoriile, francezul Carpentier şi 
americanul Dempsey. Marile cotidiene de informaţie s-au 
întrecut în ingeniozitate şi cheltuieli pentru a fi primele care să 
anunţe marele public ce se înghesuia la ghişeele lor, rezultatul 
confruntării. Dar radioul este cel care creează evenimentul 
oferind ascultătorilor vestea în premieră (Dempsey învingător în 
runda a IV-a). 

Al doilea, fotbalul, devine totodată şi sportul popular practicat 
de un număr tot mai mare de admiratori din toată Europa, în 
timp ce rivalul său, rugby-ul, rămâne din punct de vedere social 
şi geografic mult mai restrâns, dar şi sportul-spectacol prin 
excelenţă, cu echipele sale vedete, „Arsenal“ din Anglia, 
Marsilia, Sète, Montpellier, Roubaix, „Red Star“ în Franţa, 
„Torino“, „Juventus“, A. C. Milan în Italia etc. şi cu stelele sale 
profesioniste adulate de public şi plătite cu sume extrem de 
mari. Cupa Jules Rimet care încoronează din patru în patru ani 
cea mai bună echipă mondială, devine deja titlul unei competiţii 


internaţionale între latino-americani şi europeni. 

Cu excepţia Los Angelesului care va găzdui în 1932 cea dea 
X-a Olimpiadă, marile capitale europene organizează tot din 
patru în patru ani marea competiţie a sportului mondial care 
este reprezentată de Jocurile Olimpice: Anvers în 1920 de unde 
sunt excluşi cei învinşi în război şi sportivii URSS-ului, Paris în 
1924 unde sunt prezente 44 de ţări cu 3.000 de concurenţi, 
Amsterdam în 1928, în ciuda opoziţiei reginei Wilhelmina, care 
consideră Jocurile o „ceremonie păgână“ şi unde au câştigat mai 
ales campionii Europei de Nord (Suedia, Finlanda, Danemarca, 
Regatul Unit, Germania) în sfârşit Berlin, în 1936, pe fundalul 
unei selecţii rasiste, a boicotului ratat şi a paradei naziste. 

Dar mai ales cinematograful este marele divertisment al 
maselor în perioada dintre cele două războaie. Înainte de primul 
război mondial, cinematograful francez ocupase un loc dominant 
pe piaţa mondială or, din 1915, trebuie să facă faţă concurenţei 
filmelor „made in Hollywood“ care încep repede să i-o ia înainte. 
Introducerea sonorului în 1927, care cere mijloace financiare şi 
mai mari, accentuează acesta tendinţă şi duce, aşa cum am 
văzut, la o concentrare care  avantajează industriile 
cinematografice americane şi germane. Cu mult înainte ca 
venirea la putere a nazismului şi acţiunile militare hitleriste să 
provoace un exod în masă al mediilor cinematografice, America 
începuse deja să-şi atragă numeroşi realizatori şi actori de 
talent: englezul Charlie Chaplin, germanii Lubitsch, von 
Sternberg şi von Stroheim, danezul Carl Dreyer, suedezul 
Sjöström şi compatrioata acestuia, divina Greta Garbo etc. 

Dacă expresionismul german şi şcoala sovietică domină, 
datorită calității şi originalității, cinematografia anilor douăzeci, 
dacă producţiile britanice, suedeze, daneze şi italiene ocupă în 
toată această perioadă un loc de cinste în filmografia 
europeană, este incontestabil faptul că, în deceniul ce precede 
războiul, cinematograful francez îşi învinge prin calitatea sa toţi 
concurenţii: cinematograful de divertisment cu comediile sale 
uşoare şi marile fresce istorice, cinematograful de factură 
socială şi politică cu realizări ca Pa'isprezece iulie şi Libertatea 
ne aparține de Rene Clair, Marseilleza, Toni şi Marea iluzie de 
Jean Renoir, cinematograful „negru“ inspirat din atmosfera 
creată de criză cu filme ca Pépé le Moko de Julien Duvivier, 


Cheiul cețurilor şi Hotel Nord de Marcel Carne (pe un scenariu 
de Jacques Prévert după un roman de Pierre MacOrlan), Regulile 
jocului de Renoir etc. 

În cursul celor doi ani ce preced izbucnirea războiului, această 
cultură mediatizată este impregnată de o atmosferă războinică, 
în mai mică măsură şi mai lent în ţările democratice, mai intens 
şi mai repede în cadrul dictaturilor. Creaţiile militariste ale 
cinematografiilor naziste şi fasciste (Santinele de bronz de 
Marcellini, Luciano Serra pilotează de Alessandrini, Legiunea 
Kondor de Karl Ritter) le răspund A/exanaru Nevski de Eisenstein 
(1938) şi producţiile franceze care glorifică epopeea armatei 
coloniale (La Bandera de Duvivier, 1935, Trei din Saint-Cyr). Pe 
teritoriul Hexagonului nu se caută numai 7otu/ este bine 
Doamnă marchiză ci şi Legionarul meu şi Flutură micut drapel. 
În concordanţă cu aceste mici evenimente „culturale“, sondajele 
de opinie care îşi fac apariţia în Franţa şi în Anglia arată foarte 
clar că majoritatea locuitorilor acestor ţări consideră războiul 
inevitabil şi că iluzia creată la Munchen odată spulberată, toată 
lumea s-a resemnat să lupte dacă numai în felul acesta Hitler 
poate fi oprit. „Înseninarea“ din 1936 ia sfârşit, iar /es années 
folles aparţin de acum înainte amintirilor mitizate. După acei ani 
treizeci de-a dreptul nebuneşti, începe pentru Europa lungul 
calvar al anilor însângeraţi. 


Partea a ll-a 
(1945-1992) 
DE LA IALTA LA MAREA PIAȚĂ COMUNĂ ȘI LA PROIECTELE DE 
UNIUNE POLITICĂ EUROPEANĂ 


: Capitolul 6 
EUROPA IN TIMPUL „RAZBOIULUI RECE“ 


N Imediat după al Doilea Război Mondial, Europa pare 
să fie în plin declin. Chiar dacă Conferinţa de la Ialta nu a 
fost o „împărţire a lumii“, raportul de forțe duce la o 
divizare a continentului. Acesta este aproape distrus: 
pierderile umane, distrugerile materiale, scăderea 
masivă a producției, prăbuşirea financiară, criza morală 
cauzată de masacrele războiului şi de genocid i-au 
zdruncinat din temelii valorile şi fundamentele pe care-şi 
sprijinea puterea. 


E În această situaţie dificilă, începuturile războiului 
rece sapă o prăpastie între cele două Europe. Temându- 
se de expansionismul sovietic, țările Europei Occidentale 
îşi întorc privirea spre Statele Unite care le oferă un 
ajutor economic prin Planul Marshall şi o protecție 
militară prin semnarea Pactului Atlanticului. In ceea ce 
priveşte ţările din estul Europei ocupate de Armata 
Roşie, acestea trec printr-un proces de „ satelizare“ 
politică şi economică ce le conduce la o aliniere totală 
față de Uniunea Sovietică. Influențaţți de Kominform, 
comuniştii din Europa de Vest se lansează într-o ofensivă 
politică ce îi face să fie excluşi din toate guvernele. 
Odată cu „lovitura de la Praga“, apoi blocada Berlinul din 
1948, Europa devine teatrul principal al Războiului Rece. 


WI Declanşarea în 1950 a războiului din Coreea duce la 
o delimitare clară a blocurilor antagoniste. In Occident, 
psihoza anticomunistă duce la o „vânătoare de 
vrăjitoare", în timp ce mişcarea de decolonizare sprijinită 
de URSS şi de China este percepută ca o faţțetă a 
ofensivei comuniste. În URSS este epoca marilor epurări 
şi a „monolitismului“24, căci Stalin este îngrijorat de 
pericolul contaminării de sciziunea iugoslavă. Pentru a 
scăpa de pericolul comunist, Europa Occidentală, 
inspirată de Jean Monnet, pune bazele unificării sale. 


N Moartea lui Stalin în 1953, urmată de armistițiul din 
Coreea, deschide o perioadă de destindere pe care 
Hruşciov o va califica drept „coexistență paşnică“. 
Acordurile de la Geneva asupra Indochinei (1954), 
împăcarea dintre sovietici şi Tito, tratatul austriac de 
stat (1955), acordurile asupra regiunii Sarre şi a 
Triestului marchează reluarea dialogului şi înlăturarea 
riscului imediat al unui război. 


În cursul celui de al doilea război mondial, politica de 
expansiune a regimurilor fasciste, apoi atrocitățile naziste au 
făcut ca o mare parte a umanităţii, europeni sau neeuropeni, să 
devină conştienţi de solidaritatea umană în faţa pericolului 
comun. „Marea Alianţă“ care s-a constituit la sfârşitul lui 1941 
între regimuri politice şi sociale atât de diferite ca cele ale 
democraţiilor occidentale şi al URSS pare să arate că, conştienţi 
de ameninţarea pe care nazismul o reprezintă pentru societatea 
civilizată, adversarii Axei sunt gata să treacă peste divergenţele 
ideologice şi conflictele de interese pentru a pune bazele unei 
păci durabile, fondată pe respectul reciproc al partenerilor şi 
fără intenţia de a înlocui hegemonia Reich-ului cu propria lor 
hegemonie. 

Într-adevăr, încă din 1943, înfrângerea Germaniei pare să fie 
sigură şi cele trei state care conduc lupta împotriva lui Hitler 
încep să se întrebe cum va fi colaborarea lor viitoare nu numai 
în vederea câştigării războiului în cele mai bune condiţii posibile 
şi cât mai repede, ci şi în ce priveşte restabilirea păcii. Problema 
este prea importantă, prea strâns legată de viitorul şi de 
securitatea fiecăruia şi este prea hotărâtoare pentru soarta 
continentului, unde s-a localizat epicentrul seismului pentru ca 
rezolvarea conflictului să fie lăsată la voia întâmplării şi a 
improvizaţiei. În această perspectivă, marii Aliați organizează 
conferinţe internaţionale, ca cea de la Teheran care, din 28 
noiembrie până pe 1 decembrie 1943, îi reuneşte pe Roosevelt 
şi pe Stalin şi în care se fac schimburi importante de păreri în 
ceea ce priveşte perioada de după război. 


lalta 


Soarta Europei eliberate se hotărăşte în special la lalta, în 
Crimeea, în februarie 1945. Aici, nu numai că cele trei mari 
puteri au procedat la o împărţire clară a Europei, aşa cum s-a 
spus mereu de atunci, transformându-se această reuniune a 
viitorilor învingători într-un adevărat „mit“, dar, pentru că în 
momentul întâlnirii, hotărârile sunt absolut esențiale, 
occidentalii nu au altă alegere decât să-l oblige pe Stalin la un 
angajament solemn de respectare a drepturilor şi suveranităţii 
„popoarelor eliberate“ sau să-i declare război, ceea ce nimeni 
nu mai doreşte după şase ani de conflict armat. 

Desigur că ideea împărţirii este prezentă în minţile tuturor 
celor prezenţi. În 1939 şi 1940, Stalin nu a ezitat să negocieze 
cu Hitler „restituirea“ teritoriilor pierdute de URSS în 1917 şi în 
timpul primului război mondial, iar mai târziu el a propus în 
două rânduri aliaţilor săi o împărţire de comun acord a zonelor 
de influenţă în Europa. De fiecare dată, britanicii şi americanii 
au răspuns printr-un refuz. 

Or, în octombrie 1944, Churchill s-a dus la Moscova şi 
împreună cu Stalin a improvizat pe un colţ de masă un acord 
foarte vag care delimita „zonele de influenţă“ ale celor două ţări 
în Balcani, URSS primind 90% din România, 80% din Bulgaria şi 
Ungaria, Regatul Unit 90% din Grecia, iar în privinţa lugoslaviei 
împărţirea făcându-se pe principiul fifty-fifty. Făcând acest lucru, 
prim-ministrul britanic s-a ocupat de ceea ce era mai urgent. În 
faţa unei Uniuni Sovietice ale cărei armate se năpusteau din 
vara lui 1944 peste întreaga Europă de Est şi pe care nimeni nu 
putea să o facă să dea înapoi, singura soluţie era să încerce o 
stagnare a situaţiei aşa cum era în aşa fel încât să se asigure o 
pace măcar provizorie. Roosevelt crede şi el în posibilitatea unei 
înţelegeri sincere cu stăpânul Kremlinului, dar până atunci, ceea 
ce doreşte este să câştige războiul. Aşadar, el nu acceptă să 
recunoască acordul anglo-rusesc oricât de explicit ar fi acesta şi 
refuză să aprobe orice proiect de reîmpărţire a Europei care ar 
lua-o înaintea hotărârilor viitoarei conferinţe de pace. Cel mult, 
se resemnează să satisfacă pretenţiile sovieticilor în Extremul 
Orient şi să admită dezmembrarea Germaniei, în schimbul 
concesiilor făcute de ruşi în ceea ce priveşte Naţiunile Unite, dar 


mai ales în schimbul promisiunilor făcute de Stalin de a intra în 
război împotriva Japoniei după două sau trei luni de la 
capitularea germană. 

Acestea sunt poziţiile celor trei mari puteri în momentul în 
care se deschide Conferinţa din Crimeea. În acel moment, 
adevărul este că cartea războiului se joacă în favoarea 
sovieticilor. Armatele lui Jukov şi Koniev se află pe Oder, la mai 
puţin de 80 de kilometri de Berlin, în timp ce în urma eşecului 
operaţiunii de aeropurtare care i-ar permite lui Montgomery să 
treacă Rhinul la începutul toamnei, apoi în urma contraofensivei 
lansate de von Runstedt la mijlocul lui decembrie în Ardeni, 
Aliaţii occidentali bat pasul pe loc în zone puţin favorabile 
atacurilor cu blindate şi nu pot spera să treacă Rhinul înainte de 
luna martie. Ruşii cunosc bine această situaţie şi profită de ea 
pentru a-şi mări pretenţiile, cu atât mai mult cu cât arma 
nucleară nefiind încă operativă, nimeni nu-şi poate imagina o 
rapidă şi uşoară victorie pe frontul din Pacific. 

Acest dezechilibru strategic la care se adaugă şi o anumită 
naivitate din partea lui Roosevelt face ca excluzând „împărţirea“ 
Europei, problemele esenţiale legate de viitorul statut politic al 
continentului să fie lăsate în ambiguitate, dar se va rezolva, în 
afara problemelor legate de funcţionarea Consiliului de 
Securitate al Organizaţiei Naţiunilor Unite şi de angajamentul 
sovieticilor în războiul împotriva Japoniei, soarta Germaniei şi a 
Poloniei, până la încheierea păcii. Prima nu va fi dezmembrată şi 
transformată în ţară eminamente agrară, aşa cum propusese la 
un moment dat americanul Morgenthau, ci demilitarizată, 
împărţită în patru zone de ocupare (dintre care una, la cererea 
expresă a lui Churchill, încredinţată Franţei) obligată la 
despăgubiri enorme (20 miliarde de dolari pentru URSS), 
administrată de un „consiliu de control aliat“ şi văduvită de o 
parte a teritoriilor sale din Est: Prusia Orientală anexată URSS- 
ului, iar o parte a Pomeraniei şi a Prusiei returnate Poloniei. 
Aceasta din urmă îşi va vedea frontierele mutându-se către 
Vest. Cele din Est erau în mare parte fixate pe „linia Curzon“ aşa 
cum se hotărâse după primul război mondial, dar pierderea unor 
teritorii în favoarea Rusiei va fi compensată de anexările făcute 
în detrimentul Germaniei. S-a spus că până la încheierea 
definitivă a păcii Polonia va administra zona situată în estul liniei 


trasate de Oder şi Neisse şi nicidecum că aceste teritorii vor 
face parte de acum înainte din teritoriul polonez, aşa cum voiau 
polonezii şi cum intenţiona Stalin să le ceară partenerilor săi. 

Cât despre guvernul care trebuia să conducă destinele 
statului polonez, s-a căzut de acord în cele din urmă asupra unui 
compromis prin care la „Comitetul de la Lublin“, instalat de ruşi 
şi clar prosovietic, se vor alătura unele dintre personalităţile 
guvernului exilat la Londra în 1939. Aceasta avea să facă din 
Stalin, pentru care Polonia constituia o miză majoră pentru 
securitatea URSS, arbitrul evoluţiei politice din această ţară din 
care el şi-a dat silinţa prima oară la Katyn, apoi refuzând să 
salveze insurecția din Varşovia, să elimine orice opoziţie virtuală 
faţă de politica sa. Este adevărat că înainte de a se despărţi de 
cei doi parteneri ai săi, „mareşalissimul“ a acceptat să semneze 
o „Declaraţie asupra Europei eliberate“ în care se preciza că 
cele trei mari puteri recunoşteau „dreptul tuturor popoarelor de 
a-şi alege forma de guvernământ sub care doreau să trăiască“ 
şi se angajau să „instituie autorităţi guvernamentale provizorii în 
care să fie prezente toate elementele democratice ale 
populațiilor respective şi care îşi vor lua angajamentul să 
instaureze, imediat ce va fi posibil, prin alegeri libere, guverne 
care să reprezinte expresia voinţei popoarelor“. 

Bunele intenţii declarate în acest text nu puteau să reziste 
primelor manifestări ale Războiului Rece, aşa încât, pentru o 
mare parte a opiniei publice occidentale, lalta devine repede 
simbolul târgului păcăliţilor şi al manevrelor planetare ascunse. 
Şi aceasta nu numai în Franţa unde a luat fiinţă direct din 
curentul protestatar gaullist (şeful Franţei libere nu a fost invitat 
la Conferinţa din Crimeea ceea ce îl face să-i denunțe imediat 
aspectele hegemoniste) mitul „împărţirii“ Europei şi a lumii 
realizată cu cinism de cele trei mari puteri ale momentului. 

Trebuie să repetăm că dacă s-a făcut o „împărţire“ în 1945, 
aceasta a fost o împărţire în fapt, determinată direct de situaţia 
concretă a războiului. Churchill însuşi, în timpul întrevederii cu 
Stalin, în 1944, a judecat lucrurile în termenii unor garanţii şi ai 
raporturilor de forţe existente pe front în acel moment şi nu 
gândindu-se la o împărţire a Europei pe termen lung. lar dacă 
Roosevelt l-a lăsat să acţioneze, el, personal, nu şi-a luat niciun 
angajament, dorind să aibă mână liberă în momentul conferinţei 


de pace. Nici înainte de întâlnirea din Crimeea, nici în timpul 
conferinţei, el nu a adoptat o altă atitudine, preferând să-l oblige 
pe partenerul său din est să facă vagi declaraţii de principiu pe 
care să le folosească în cazul unor acţiuni viitoare - ceea ce de 
altfel va face succesorul său Harry Truman - decât să negocieze 
pas cu pas o reîntocmire a hărților şi asta pe termen lung. 

Ipocrizie? „Declaraţia asupra Europei eliberate“ a fost, aşa 
cum se va spune, o perdea de fum destinată să convingă opinia 
mondială de moralitatea hotărârilor luate la lalta, când în fond 
erau ratificate negocierile lui Churchill. A fost oare vorba de o 
încredere prea mare a preşedintelui care ar fi subestimat 
importanţa viitoarei organizaţii internaţionale, ar fi fost prea 
încrezător în charisma sa şi ar fi crezut cu naivitate în 
bunăvoința ruşilor? Poate câte puţin din fiecare, dar mai ales 
justa apreciere a situaţiei care la ora respectivă era net în 
favoarea ruşilor. Ce au obţinut aceştia la lalta care să nu le 
aparţină deja prin forţa armelor? Cine ar fi putut să-i oblige la 
începutul lui 1945 să se retragă de pe teritoriile ocupate în urma 
înfrângerii suferite de Axă? Şi toate acestea, fără riscul de a le 
distruge o coaliţie care încă nu-şi înfrânsese definitiv adversarul, 
fără riscul unei răsturnări a alianțelor, al unei păci separate sau, 
mai rău, al unui conflict armat de care nimeni nu mai dorea să 
se vorbească şi în primul rând americanii. Deci nu este vorba de 
o împărţire a lumii, nici a Europei, în sensul concret dat acestui 
termen, mai ales în Franţa, de o întreagă literatură 
stereotipizată, apărută pe terenul fertil al Războiului Rece şi nici 
de o „vânzare cu preţ redus“, de un „Waterloo diplomatic“; deci 
de o „trădare“ din partea lui Roosevelt şi a echipei sale, aşa 
după cum duşmanii preşedintelui democrat vor încerca să 
acrediteze ideea după moartea acestuia şi apoi în următorii zece 
ani, de data aceasta în propria sa ţară şi din motive din care 
multe nu ţin de situaţia internaţională existentă. Deţinătoare 
exclusivă a armei nucleare, America lui Truman nu va reuşi să-l 
facă pe noul ţar de la Kremlin să dea înapoi nici măcar cu un 
pas. Cum ar fi putut atunci America lui Roosevelt, în plină luptă 
cu doi duşmani de temut, dintre care unul dispunea încă de 
toate forţele sale, să-i ia lui Stalin ceea ce acesta cucerea prin 
luptă armată? 

Dacă a existat o greşeală tragică, aceasta nu s-a comis la 


lalta, ci mult mai devreme, prin strategia „marginală“ a lui 
Churchill şi poate prin scopul său nedeclarat de a-i lăsa pe ruşi 
să-şi epuizeze forţele în lupta de recucerire a teritoriului lor şi 
mai ales prin întârzierea deschiderii celui de al doilea front în 
Vest. Pătrunderea bruscă a sovieticilor în Balcani a fost în multe 
privinţe o surpriză. La lalta, occidentalii nu au putut decât să 
încerce să-i limiteze efectele. Dacă nu au reuşit să o facă, 
cauzele trebuie căutate mai puţin în acordurile semnate de 
aceştia, şi mai ales în refuzul lui Stalin de a le aplica în contextul 
probabil inevitabil al împărţirii Europei în două blocuri 
antagoniste. 


Europa vlăguită de război 


De altfel ce rămâne de împărţit în Europa anului 1945, în 
afară de vestigiile măreției sale trecute? Cu toate că luptele au 
afectat şi alte continente, în special Asia unde războiul a durat 
mai mult decât oriunde, tot bătrânul continent european a plătit 
încă o dată tributul cel mai mare. Mai întâi în plan uman. Din cei 
50 de milioane de morţi şi dispăruţi pe care îi numără bilanţul 
conflictului, cel puţin 35 de milioane sunt europeni, adică de 
patru ori mai mulţi decât în 1914-1918. Victimelor militare li se 
adaugă civilii ucişi în timpul luptelor şi al bombardamentelor 
aeriene (cel de la Dresda din februarie 1945 a făcut mai mult de 
100.000 de morţi) sau exterminați sistematic pe teritoriile 
ocupate de SS şi în „lagărele morţii“, cât şi cei morţi din cauza 
malnutriţiei şi a bolilor provocate de aceasta. Numai Uniunea 
Sovietică a pierdut 20 de milioane de oameni, adică 10% din 
populaţia sa, din care jumătate civili. Proporția este aproape 
egală cu cea din Germania (ceva mai mult de 5 milioane de 
morţi, mai ales militari), dar cu mult inferioară celei din Polonia 
care numără 5,8 milioane de morţi şi dispăruţi, adică 15% din 
populaţie, în principal civili. Grecia şi Iugoslavia au fost şi ele 
grav afectate, mai ales ultima cu 1,5 milioane de morţi din care 
80% civili. Pierderile sunt cu mult mai mici în Europa de Vest: 
600.000 în Franţa, din care 400.000 de civili (deportaţi, 
împuşcaţi, victime ale bombardamentelor), 500.000 în Italia, 
400.000 în Regatul Unit (60.000 de civili), câteva zeci de mii în 
Belgia, Ţările de Jos şi Norvegia. 

La această hecatombă trebuie adăugate pierderile indirecte, 
legate de scăderea numărului de naşteri şi de creşterea 
mortalităţii şi aceasta consecinţă a restricţiilor alimentare. 
Deficitul natalității, scăderea speranţei de viaţă (cu 8 ani în 
Franţa), disproporţia dintre sexe şi vârste au repercusiuni 
importante asupra vieţii economice şi sociale din Europa. 
Reducerea mâinii de lucru disponibile frânează producţia în 
plină perioadă de reconstrucţie în timp ce populaţia activă 
trebuie să suporte cheltuielile apăsătoare pentru întreţinerea 
persoanelor în vârstă, a copiilor şi invalizilor. 

Pe de altă parte, războiul a provocat mari deplasări de 
populaţii, evaluate la aproape treizeci de milioane de persoane. 


O parte se datorează reflexului natural al fricii în faţa înaintării 
armatelor duşmane, cum sunt sutele de mii de civili belgieni şi 
francezi care în 1940 fug din faţa Wehrmachtului, sau milioanele 
de germani care, la apropierea Armatei Roşii, se îndreaptă spre 
Vest. Dar mişcările cele mai ample sunt cele care rezultă din 
deciziile luate în timpul războiului. Acestea se referă mai ales la 
acei Volksdeutsche, încorporaţi de Hitler în Marele Reich, 
originare din Tyrolul de Sud, din Croaţia, din Bulgaria, din 
Alsacia-Lorena (din 520.000 de alsacieni şi loreni care s-au 
refugiat în Franţa în 1940, 250.000 s-au întors în regiunile lor 
ocupate după armistițiu, iar 40.000 au fost expulzați din nou în 
anul următor), la cele 3 milioane de polonezi şi 700.000 de cehi 
din regiunea Sudetă alungaţi de colonizarea germană, la 
germanii de pe Volga, tătarii din Crimeea, sutele de mii de 
polonezi şi locuitori ai Ţărilor Baltice deportaţi de Stalin în estul 
Uralului etc. 

Aceste „persoane deplasate“ formează în 1945 o masă 
imensă lipsită de orice resursă şi în rândurile căreia se 
manifestă o mortalitate înspăimântătoare. Mai mult de 10 
milioane de germani, alungaţi de înaintarea Armatei Roşii, vin 
să-şi caute refugiu în zonele de ocupaţie engleză, americană şi 
franceză unde nu găsesc decât ruine şi foamete. Aproape un 
milion de supraviețuitori ai lagărelor, de emigranţi din ţările 
anexate de URSS şi de foşti colaboratori se înghesuie în taberele 
de internare, atunci când nu sunt deportaţi în URSS. In sens 
invers, se îndreaptă spre ţările lor de origine mii de prizonieri de 
război şi de muncitori proveniţi din acele STO (birouri de muncă 
obligatorie), ca şi micul număr de supraviețuitori ai lagărelor de 
exterminare naziste în care şi-au găsit sfârşitul aproape 6 
milioane de deportaţi rasiali (în principal evrei şi ţigani) şi mai 
mult de 4 milioane de deportaţi politici. 

Europa după al Doilea Război Mondial 


Secătuită, Europa este în acelaşi timp un continent în ruine. 
URSS a pierdut 100.000 de colhozuri şi 6 milioane de case, 
lugoslavia 60% din potenţialul său agricol, Polonia 80% din 
industrie şi mijloace de transport, Italia 50% din reţeaua 
feroviară, Franţa aproape întreaga suprafaţă portuară şi o parte 
din căile ferate, materialul rulant, poduri şi canale. Oraşe întregi 
sunt sinistrate în proporţie de mai mult de 80%: Berlin, Varşovia, 


Leningrad, Budapesta, Dresda, Hamburg, Köln şi alte zeci de 
oraşe printre care unele cum sunt Caen sau Rouen, care din 
Evul Mediu nu au mai cunoscut războiul. 

În total, producţia industrială a bătrânului continent scade cu 
50% începând din 1939, iar producţia agricolă cu o treime în 
Europa Occidentală şi cu mai mult de jumătate în Europa 
Centrală şi Orientală. La această ruinare materială se adaugă 
efectele financiare catastrofale ale unui război, care a costat 
sute de milioane de dolari, distrugerile şi cheltuielile militare. Ca 
şi în 1914-1918, numai că la un nivel mult mai ridicat, a fost 
necesar să se recurgă la împrumuturi, la creşterea impozitelor şi 
tot mai mult la utilizarea biletelor de bancă. Rezultă de aici o 
creştere formidabilă a datoriei publice a beligeranţilor de la 7,3 
la 22,5 miliarde de lire în Regatul Unit, de la 446 la 1756 de 
miliarde de franci în Franţa, de la 33 la 345 de miliarde de mărci 
în Germania - şi o creştere a preţurilor care atinge 132% în 
Anglia, 165% în Franţa şi 250% în Italia. 

Această prăbuşire economică şi financiară duce la o scădere 
considerabilă a nivelului de trai al populaţiei totuşi cu diferenţe 
mari dintr-o parte în alta a continentului. Desigur, Regatul Unit a 
suportat bombardamentele germane şi intensitatea unui efort 
de război pe care l-a susţinut singur pe toată durata conflictului, 
dar industria sa nu a suferit prea mult, flota sa comercială 
rămâne puternică în ciuda pierderilor enorme provocate de 
Kriegsmarine şi Luftwaffe, şi dispune de o populaţie activă ale 
cărei efective au sporit datorită muncii femeilor. Ţările ocupate 
din Europa Occidentală au fost serios jefuite şi au suferit pagube 
considerabile, dar au fost salvate rapid de Statele Unite. 
Germania în schimb suportă în 1945 efectele conjugate ale 
ocupaţiei, ale distrugerilor recente, ale jafurilor înfăptuite de 
ruşi, ale lipsei de mână de lucru şi de materii prime, ale exodului 
masiv al populaţiei sosite din fostele provincii orientale. Inflaţia, 
foametea, piaţa neagră, pericolul epidemiilor fac aici ravagii ca 
şi în Austria. În centrul continentului european se instalează 
astfel un adevărat haos. 

Bilanţul moral al conflictului este tot atât de dezastruos. 
Primul război mondial i-a învăţat pe europeni că industria, 
tehnica şi ştiinţa puteau fi folosite pentru uciderea în masă. Al 
doilea război a împins această constatare până la limitele 


extreme ale ororii şi absurdului. Dincolo de obiectivele sale 
„tactice“ distrugerea forţelor armate şi a potenţialului industrial 
al adversarului - bombardamentul aerian a avut şi un rol 
„strategic“, acela de a distruge moralul populațiilor civile şi de a 
constrânge inamicul să trateze sau să capituleze. Contrar 
aşteptărilor, rezultatul a fost acela de a întări puterea de 
rezistenţă a acestuia, printr-un reflex patriotic, aşa cum au 
putut-o constata germanii după „blitz-ul“ londonez, apoi aliaţii în 
urma bombardamentelor de teroare îndreptate împotriva 
marilor oraşe ale Reich-ului, în 1944-1945. 

Cuceririle şi recuceririle au fost însoţite de violenţe de 
neînchipuit. În timpul înaintării lor spre est germanii au 
masacrat milioane de slavi şi de evrei şi au lăsat să moară de 
foame şi de frig sute de mii de prizonieri ruşi. În timpul retragerii 
ei au exterminat populaţia unor sate întregi, ca represalii pentru 
acţiunile partizanilor, ca în Oradour sur Glane din Franţa şi în 
Marzabotto din Italia. De cealaltă parte, când Armata Roşie 
pătrunde la rândul său în Germania, ea este dedată la jafuri şi 
violenţe. Peste tot, brutalitatea, asasinatele, torturile la care 
recurg serviciile auxiliare ale armatelor Axei vor continua în alt 
mod după eliberare, prin execuţii sumare şi printr-o „epurare“ 
uneori fără discernământ. 

Punctul culminant al ororilor a fost atins totuşi de Germania 
hitleristă, unde lagărele de exterminare cu camerele de gazare 
şi crematoriile lor, experienţele monstruoase efectuate pe 
„cobai“ umani de către „medicii morţii“, răpirea de către SS pe 
teritoriile est-europene a unor copii consideraţi „elemente 
ariene pure“, copii supuşi dresurii barbare a „Ordinului Negru“, 
utilizarea sistematică a torturii de către Gestapo, rămân 
simbolurile degradării conştiinţei umane şi ale crimei absolute 
împotriva umanităţii. 

În sfârşit, se poate afirma că decăderea Europei, începută 
înainte de 1914, accentuată de Războiul cel Mare, este 
desăvârşită de acest nou conflict sinucigaş. Ruinată, devastată, 
pradă unei violente opoziții între comunişti şi liberali, primii 
sprijinindu-se pe masele populare care aspiră la dreptate 
socială, ceilalţi găsind uneori sprijin la reprezentanţii dreptei 
reacționare (este mai ales cazul Greciei), Europa din 1945 este 
incapabilă să joace un rol comparabil cu cel pe care îl avea încă 


în anii '30. Aflat în faţa a doi mari învingători ai războiului, 
suportând în vastele lor posesiuni de dincolo de mări aceleaşi 
efecte destabilizatoare ca în 1914-1918, numai că mult mai 
grave, incapabile să-şi asigure prin mijloace proprii apărarea şi 
supraviețuirea, statele europene devin imediat după 
conflagraţia care a fost cât pe ce să le distrugă, miza rivalităţii 
dintre cei doi noi poli ai vieții internaționale, Statele Unite şi 
Uniunea Sovietică. Simbolică pentru acest declin al continentului 
european este instalarea noii organizații internaționale, ONU, nu 
la Geneva, ci la New York. 


Începuturile „Războiului Rece“ 


Prăbuşirea Axei şi secătuirea forţelor puterii europene pun 
faţă în faţă pe cele două mari puteri victorioase. Câtva timp s-a 
crezut că acestea aveau să se înţeleagă pentru a reorganiza 
lumea. Dar necesitatea de a lupta împotriva unui duşman 
comun nemaiexistând „Marea Alianţă“ nu întârzie să se dizolve 
şi să exercite influenţe care se vor confrunta curând în diverse 
puncte ale planetei. Apare de aici o lungă perioadă de conflict 
mocnit, punctată de câteva crize violente, căreia contemporanii 
i-au dat denumirea de „războiul rece“. Împărţită în două blocuri, 
Europa se va afla până în 1950 în centrul acestei confruntări 
directe. 

Foştii aliaţi reuşesc totuşi să-şi menţină acordurile în vederea 
ocupării Germaniei, a asigurării liberei treceri a avioanelor pe 
culoarele aeriene care leagă cele trei zone occidentale de Berlin 
(noiembrie 1945), a judecării unui număr de şefi nazişti drept 
criminali de război - procesul de la Nurnberg care durează din 
noiembrie 1945 până în octombrie 1946 se termină cu 
condamnarea la moarte a 12 dintre ei, printre care Goering, 
care se sinucide pentru a nu fi executat prin spânzurătoare - şi 
în sfârşit, pentru a hotărî soarta foştilor aliaţi ai Reich-ului, cu 
care se semnează tratate de pace la Paris, în februarie 1947. 
Italia trebuie să cedeze lugoslaviei Istria şi o parte a regiunii 
Veneţia luliană, Triestul devine oraş liber, iar Franţa obţine mici 
rectificări ale frontierelor din Alpi (Tende şi La Brigue). Ungaria 
şi România revin la frontierele lor din 1938, dar ultima trebuie 
să cedeze URSS-ului Basarabia şi Bucovina de Nord. Bulgaria 
păstrează Dobrogea meridională, în timp ce Grecia anexează 
Tracia de Sud. În sfârşit Finlanda pierde o parte din Carelia cu 
oraşul Vyborg cedată sovieticilor, ca şi ieşirea la Oceanul 
Îngheţat prin Petsamo. În plus, toate aceste ţări trebuie să 
plătească despăgubiri imense adversarilor lor celor mai greu 
încercaţi: Italia 360 de miliarde de dolari lugoslaviei şi Greciei, 
România şi Finlanda, fiecare câte 300 de miliarde de dolari 
URSS-ului, Ungaria aceeaşi sumă lugoslaviei, Cehoslovaciei şi 
Uniunii Sovietice. 

Cu toate acestea, nici situaţia Germaniei, nici cea a Austriei 
nu sunt reglementate printr-un tratat de pace. Din punct de 


vedere juridic, aceste ţări rămân deci în război cu foştii aliaţi, iar 
Stalin, fără niciun document diplomatic, aplică în Europa 
Orientală proiectele sale de modificare a frontierelor, care duc la 
deplasarea teritoriului polonez cu 200 km spre vest. 

Germania, a cărei soartă a fost hotărâtă provizoriu la 
Conferinţa de la Potsdam din iulie 1945, de către Truman 
(succesorul lui Roosevelt), Attlee (care l-a înlocuit pe Churchill în 
urma alegerilor) şi Stalin, apare acum ca o miză majoră în 
diferendul dintre sovietici şi occidentali. Încă de la începutul 
anului 1946, foştii aliaţi adoptă în privinţa acesteia puncte de 
vedere radical diferite. În timp ce URSS al cărei teritoriu fusese 
devastat de război şi care se teme ca americanii să nu profite de 
supremaţia militară conferită de deținerea exclusivă a armei 
atomice pentru a lichida „statul proletarilor“ (ceea ce nu-i trece 
nimănui prin cap, dincolo de Atlantic), trece la demontarea 
sistematică a uzinelor din zona sub controlul său ca să-şi susţină 
reconstrucţia economică şi să-şi slăbească serios fostul inamic, 
americanii şi britanicii pun rapid capăt politicii de distrugere 
industrială şi de denazificare. Ei cred că în acest mod vor putea 
împiedica fostul Reich sărăcit acum, lipsit de specialişti şi 
nemulţumit de soarta sa, să încline de partea comunismului. 

Stalin vede aici o răsturnare a strategiei foştilor săi aliaţi, 
dornici de acum înainte să reconstruiască o Germanie puternică, 
aliată a „imperialismului“ şi reînarmată în vederea unei 
confruntări hotărâtoare cu URSS. Din cauza vârstei şi izolării, 
stăpânul Kremlinului se complace într-o atmosferă de asediu 
care îl face să vadă duşmani peste tot. Unele acţiuni ale 
occidentalilor, ca de exemplu hotărârea lui Truman de a pune 
capăt împrumutului anticipat în august 1945, îi întăresc 
convingerea că împotriva URSS se pregăteşte o nouă ofensivă a 
statelor capitaliste, de aceea el începe să pregătească în zona 
ocupată de Armata Roşie, instaurarea unui regim comunist, 
ceea ce partenerii săi îi reproşează cu atât mai mult cu câtnu a 
aşteptat să se producă o deteriorare a relaţiilor internaţionale şi 
în unele ţări pe care armatele sale le-au „eliberat“ în 1944, a 
instalat la putere pe propriii săi partizani. 

In ciuda angajamentelor solemne luate la lalta, apare clar 
faptul că şefii sovietici nu aveau intenţia să lase fostele clase 
conducătoare să reia în mâini frâiele puterii în ţările în care, este 


adevărat, democratice de tip occidental, nu avusese timp să 
prindă rădăcini după Primul Război Mondial, exceptând 
Cehoslovacia. Este puţin probabil ca din toamna anului 1944, 
Stalin să fi avut intenţia să le transforme în „democraţii 
populare“ cu instituţii create exact după modelul sovietic. În 
schimb, acesta dorea ca ţările unde staţiona Armata Roşie să 
devină piese constitutive ale unui fel de „cordon sanitar“ ostil, 
care să formeze la graniţele URSS-ului un ecran protector 
împotriva eventualelor agresiuni din Vest, iar cel mai bun mijloc 
de a reuşi era să influenţeze instalarea unor coaliţii 
guvernamentale din care să fie excluse elementele „fasciste“ şi 
în care comuniştii să ocupe posturi cheie. 

Astfel, peste tot unde soldaţii Axei au fost alungaţi de Armata 
Roşie - în România, Bulgaria, Ungaria, Cehoslovacia - de la 
începutul lui 1944 comuniştii ocupă un loc tot mai important în 
guvernele „frontului popular“, în timp ce epurarea este operată 
cu o rigurozitate extremă. În Polonia, cei câţiva miniştri care 
făcuseră parte din guvernul din exil de la Londra, ca Mikolaczyk, 
introduşi după lalta în echipa guvernamentală, sunt tot mai 
izolaţi de partizanii Moscovei şi vor trebui să se refugieze curând 
în Occident. Albania şi lugoslavia sunt nişte cazuri particulare. 
Aici, nu sovieticii i-au alungat pe nemți, ci trupele de partizani, 
iar şefii rezistenţei, Tito şi Hodja vor lua în mâinile lor frâiele 
puterii. La început, Stalin se opune acestei soluţii pe care o 
consideră contrară acordului încheiat cu Churchill în octombrie 
1944 şi îi va împinge pe comuniştii iugoslavi şi albanezi să cadă 
la o înţelegere cu reprezentanţii rezistenţei necomuniste, ceea 
ce aceştia nu vor face. În Grecia de asemenea, respectând ceea 
ce el consideră o împărţire a „zonelor de influenţă“, frânează 
rezistenţa comunistă care luptă împotriva forţelor monarhiste şi 
a susținătorilor lor britanici până în momentul când înfruntarea 
cu vestul devenind manifestă, va încerca, dimpotrivă, să 
încurajeze pe partizanii generalului Markos  trimiţându-le 
provizii. 

Stalin încearcă să-şi extindă influenţa şi la marginea 
continentului european. În Iran, îi împinge pe kurzi la revoltă şi 
încearcă să-şi menţină dominaţia în Azerbaidjan, în timp ce 
revendică împreună cu Turcia controlul Strâmtorilor. 

Pe 5 mai 1946, Winston Churchill, care a trebuit să-şi 


părăsească postul cu un an în urmă, dar care continuă să aibă 
un imens prestigiu în lumea occidentală, ţine un discurs cu 
ocazia unei întâlniri cu preşedintele Truman, discurs care 
marchează în mod oficial începutul „Războiului Rece“. „De la 
Stettin la Marea Baltică - declară fostul prim-ministru britanic - 
şi până la Triest în Adriatica, o cortină de fier”! a coborât în 
mijlocul continentului“. Apoi adaugă următoarele: 

„Eu nu cred că Rusia doreşte războiul. Ceea ce doreşte sunt 
roadele războiului şi-o expansiune nelimitată a puterii şi a 
doctrinei sale. Ceea ce mai trebuie să examinăm astăzi aici, atât 
cât mai este timp, este modul de a împiedica războiul pentru 
totdeauna şi de a stabili în toate ţările, cât mai rapid posibil, 
premisele libertăţii şi ale democraţiei“. 

Tonul este dat! Cu toate acestea, până la sfârşitul lui 1946 
americanii nu vor face nimic ca să dramatizeze conflictul. 
Desigur, Europa Occidentală, cu care îşi fac cea mai mare parte 
din afacerile comerciale, este considerată de acum înainte ca un 
element cheie al intereselor lor vitale, dar siguri pe ei datorită 
imensei puteri industriale şi superiorității strategice pe le-o 
conferă monopolul nuclear ei sunt siguri că-i pot face pe ruşi să 
dea înapoi dacă s-ar întâmpla ca aceştia să vrea să iasă din 
„barajul“ pe care şi l-au construit în Europa de Est. 


248 Sintagma „cortina de fier“, folosită pentru prima dată de Churchill, la 5 
martie 1946, în discursul său de la Fulton, Missouri, a devenit generică 
pentru a desemna ruptura dintre Europa Occidentală şi Europa Răsăriteană 
după al Doilea Război Mondial. 


Europa „atlantică“ sau Europa „europeană“ 


Confruntată cu dublul efort al reconstrucției şi al securităţii în 
faţa unei Europe de est aflată în curs de „satelizare“, Europa 
occidentală va încerca în anii de după război să se redreseze şi 
să-şi asigure supraviețuirea folosindu-se succesiv sau simultan 
de ajutorul american şi de dorinţa de unificare manifestată de 
unii dintre conducătorii săi. 

Imediat după capitularea germană, proiectele „paneuropene“ 
par să ia o amploare deosebită. Numai că trebuie ca cei care le 
formulează să cadă de acord asupra sensului pe care trebuie să- 
| capete această expresie. Or, părerile sunt diferite în ceea ce 
priveşte cadrul geografic şi instituțional al construcţiei 
europene. Celor care, ca Winston Churchill în răsunătorul discurs 
ţinut la Zurich pe 19 septembrie 1946, consideră că trebuie să 
se clădească „Statele Unite ale Europei“ în jurul axei franco- 
germane, fără Marea Britanie şi pe principiul respectării 
suveranităţii fiecărui stat, li se opun „federaliştii'“ care 
preconizează crearea unei structuri puternice, cu un guvern 
european având puteri depline şi limitându-se suveranitatea 
absolută a statelor membre. Din 1945 până în 1947, se vor 
constitui astfel numeroase organizaţii paneuropene, cea mai 
importantă fiind Uniunea Europeană a Federaliştilor, în care 
figurează personalităţi ca Henri Frenay, Marc Alexandre, Altiero 
Spinelli, Eugen Kogon şi Henry Brugmans şi care numără până la 
100.000 de membri. Altele s-au constituit pe o bază mai mult 
ideologică, cum este Mişcarea Socialistă pentru Statele Unite ale 
Europei, prezidată de Andre Philip sau Noile echipe 
internaţionale cu nuanţă democrat-creştină. In ceea ce-l 
priveşte pe contele de Coudenhove-Kalergi, care, reluând ideea 
pe care o apărase alături de Briand la sfârşitul anilor douăzeci, 
adună în jurul său o Uniune parlamentară europeană care 
reuneşte un număr important de reprezentanţi ai poporului 
devotați federalişti, din majoritatea statelor Europei Occidentale. 

Din 1947, pentru majoritatea „unioniştilor“ şi „federaliştilor“ a 
devenit clar faptul că construcţia europeană, orice formă ar 
căpăta, nu va putea să se realizeze cu includerea statelor 
intrate în sfera de influenţă a URSS şi în consecinţă în 
aşteptarea unor zile mai bune, proiectul trebuie să se limiteze la 


ţările Europei de Vest. Pentru mulţi, acesta constituie chiar cel 
mai bun zid de apărare împotriva extinderii comunismului cu 
condiţia să capete o anumită coerenţă, iar divergenţele de 
concepţie să dispară în acest moment dificil. In această 
perspectivă, în mai 1948, trei luni mai târziu după „lovitura de la 
Praga“, la Haga are loc un „Congres al Europei“ care reuneşte 
sub preşedinţia de onoare a lui Churchill, aproape 800 de 
personalităţi aparținând majorității țărilor din Europa 
Occidentală: oameni politici (200 de parlamentari, 12 foşti prim- 
miniştri), oameni de afaceri, ziarişti, sindicalişti, intelectuali, cei 
mai numeroşi fiind britanicii şi francezii. Cu toate că 
divergenţele de opinii dintre unionişti (mai ales britanici) şi 
federalişti (reprezentaţi în primul rând de francezi, italieni, 
olandezi şi belgieni) s-au manifestat iarăşi şi aici, Congresul de 
la Haga se pronunţă asupra necesităţii ca statele să-şi unească 
o parte din drepturile suverane pentru a-şi coordona şi dezvolta 
resursele, ca Germania să fie integrată în noul cadru european 
şi să constituie cât mai repede posibil o adunare parlamentară 
care, după părerea unora, ca Paul Reynaud, ar trebui să fie 
aleasă prin sufragiu universal. Până atunci însă, se ia hotărârea 
de a se crea o mişcare europeană care, fără să înlocuiască 
organizaţiile existente, să aibă misiunea să le coordoneze 
activitatea şi să le reprezinte pe lângă guverne. 

Crearea pe 5 mai 1949 la Londra a Consiliului Europei 
marchează sfârşitul eforturilor întreprinse de la sfârşitul 
războiului de partizanii unei construcţii europene bazate pe 
cooperarea politică. La iniţiativa preşedintelui Consiliului de 
Miniştri francez, aparţinând Mişcării Republicane Populare, 
Georges Bidault zece ţări occidentale - Franţa, Regatul Unit, 
Irlanda, Belgia, Ţările de Jos, Luxemburg, Italia, Danemarca, 
Suedia şi Norvegia - hotărăsc să-şi creeze instituţii comune, cu 
atribuţii, de altfel, strict limitate. Acestea cuprind pe de o parte 
un Comitet al Miniştrilor, format din miniştrii Afacerilor Externe 
sau din adjuncţii lor care deliberează cu uşile închise şi votează 
în unanimitate în toate cazurile importante (ceea ce presupune 
un adevărat drept de veto pentru fiecare stat membru), şi o 
Adunare Consultativă, cu sediul la Strasbourg, formată din 
delegaţi desemnaţi de parlamentele naţionale. Altfel spus, 
contrar  speranţelor  nutrite de conducătorii mişcărilor 


paneuropene, nu este vorba nici de o uniune, nici de o federaţie, 
ci mai degrabă de un fel de „club“ al naţiunilor ataşate de 
pluralism şi de democraţie. Prezidată de belgianul Paul-Henri 
Spaak, adunarea de la Strasbourg din care fac parte 
personalităţi strălucite, printre care Winston Churchill şi Paul 
Reynaud, nu este altceva decât un „laborator de idei“ a căror 
aplicare în practică depinde de consimţământul diferitelor 
guverne.  Reticenţele britanicilor cu privire la extinderea 
atribuţiilor sale fac ca, deşi extinsă mai târziu la totalitatea 
statelor democratice ale bătrânului continent, activităţile sale să 
fie limitate la domeniile juridic şi cultural. Consiliul Europei va 
adopta pe 4 noiembrie 1950 o Convenţie Europeană a 
Drepturilor Omului pe care Franţa nu o va ratifica decât în 1981. 

In tot acest timp, problemele ridicate de reconstrucţia 
economică a Europei şi de apărarea sa i-au făcut pe americani 
să se implice în mod direct în afacerile bătrânului continent şi 
aceasta pe două planuri: financiar şi politic. 

Începutul lui 1947 marchează în această privinţă o cotitură în 
politica pe care americanii o duc în Europa. Pe 12 martie, 
preşedintele Truman ţine în faţa Congresului un discurs în care 
îşi defineşte doctrina sa de „îndiguire“ (containment) şi care 
angajează ţara într-un ajutor financiar masiv acordat ţărilor care 
doresc să rămână libere şi care „rezistă tentativelor de aservire 
fie că acestea vin din partea unor minorităţi înarmate, fie din 
partea unor presiuni externe“. Duşmanul este astfel indicat în 
mod clar, iar primii beneficiari ai ajutorului propus sunt cele 
două ţări pe care preşedintele american le consideră direct 
amenințate de expansiunea comunistă: Turcia şi Grecia. In 
Grecia mai ales, unde partizanii comunişti au reluat lupta 
împotriva guvernului monarhist susţinut de Regatul Unit, 
americanii iau locul britanicilor, prea preocupaţi de problemele 
lor interne pentru a mai putea să-şi mai joace în continuare rolul 
de jandarmi ai „lumii libere“. Intervenţia lor va permite o rapidă 
stabilizare a situaţiei din Europa de Sud şi din Orientul Apropiat, 
şi în ciuda ajutorului generos pe care Stalin îl oferă de acum 
înainte comuniştilor greci, forţele monarhiste vor obţine până la 
urmă victoria, ultimul refugiu comunist de pe muntele Grammos 
fiind ocupat în octombrie 1949. 

Extinderea „doctrinei Truman“ în toată Europa de Vest este 


opera „Planului Marshall“. Desigur, ajutorul oferit de Statele 
Unite acestei părţi a continentului a continuat de la sfârşitul 
războiului. Mai multe ţări au beneficiat de împrumuturi 
importante (Regatul Unit 3,75 miliarde de dolari, Franţa 2 
miliarde de dolari etc.), dar acest tip de asistenţă bilaterală, 
însoţită de contrapartide deloc neglijabile, s-a arătat a fi 
insuficient pentru a asigura aprovizionarea Europei şi 
redemararea industrială. Or, începând din 1946, într-o 
conjunctură mondială care a devenit dificilă, prăbuşirea 
economiilor europene, incapabile de a se restabili pentru că le 
lipsesc dolarii cu care să-şi plătească cumpărăturile, nu poate fi 
decât catastrofală pentru prosperitatea americană. Pe deasupra 
exista riscul ca ţări căzute pradă mizeriei şi unde puternice 
partide comuniste (800.000 de membri în Franţa, mai mult de 
un sfert din corpul electoral, 1.800.000 de membri în Italia din 
care 30% alegători) puteau canaliza nemulţumirile, să fie atrase 
în tabăra adversă. 

Pentru a preîntâmpina această dublă ameninţare, noul 
secretar de stat american, generalul George Marshall, propune 
într-un discurs ţinut la Harvard, pe 5 iunie 1947, un „ajutor 
frăţesc“ destinat să învingă „foamea, sărăcia, disperarea şi 
haosul“. Planul Marshall nu este îndreptat, precizează el, 
„Împotriva niciunei ţări, niciunei doctrine“. El este oferit de pe 
picior de egalitate tuturor naţiunilor de pe bătrânul continent, 
inclusiv ţărilor din Europa de Est şi chiar URSS-ului. Este 
adevărat că în contrapartidă, el impune un control cel puţin 
indirect al economiei celor care beneficiază de el. De aceea 
sovieticii vor refuza propunerea americană, ca şi statele 
comuniste din estul Europei cu regret, Finlanda procedează la 
fel „din motive politice şi geografice“, iar Cehoslovacia care şi-a 
dat la început acordul, răspunde până la urmă printr-un refuz, în 
urma puternicelor presiuni sovietice. 

În schimb, în Europa de Vest, reacţia este entuziastă. Aici, toţi 
se bucură fără să o spună prea tare de refuzul ţărilor din Est, 
întrucât acesta permite împărţirea acestei mane cereşti între 
beneficiari mai puţin numeroşi. În timpul aplicării sale (1947- 
1951), Planul Marshall va aduce celor şaisprezece ţări care l-au 
acceptat aproape 13 miliarde de dolari repartizaţi pe principiul 
priorităţii şi în număr descrescător între Regatul Unit, Franţa, 


Germania de Vest (care se situează pe primul loc dacă se ia în 
calcul ajutorul interimar, adică sumele primite anterior) şi Italia. 

In realitate, ajutorul oferit de Statele Unite nu este acordat 
fiecărui stat în mod bilateral. Condiţiile puse de Washington sunt 
în fapt, în afară de reducerea barierelor vamale, elaborarea unui 
plan comun de redresare şi crearea unor instituţii economice 
care să repartizeze şi să gestioneze ajutorul şi care sunt primele 
instituţii europene: Organizația Europeană de Cooperare 
Economică (OECE care va deveni mai târziu OCDE) şi Uniunea 
Europeană a Plăţilor. Este incontestabil că Planul Marshall a avut 
pentru economia Europei şi pentru supraviețuirea sa politică, 
efecte extrem de benefice. Acesta i-a permis în sfârşit să pună 
capăt deficitului de dolari şi să-şi finanţeze efortul de 
reconstrucţie şi retehnologizare, împiedicând-o totodată să 
vireze spre comunism. |n acelaşi timp, a deschis calea unei 
cooperări mai strânse între cele două ţărmuri ale Atlanticului, 
dar mai ales a accelerat procesul de construcţie europeană. 
Toate acestea şi în beneficiul partenerului de dincolo de Atlantic, 
dar cu preţul unor piedici indiscutabile puse în calea 
independenţei statelor beneficiare, Departamentul de Stat 
american sau preşedintele putând după bunul lor plac să amâne 
deblocarea fondurilor, deci să exercite presiuni asupra 
guvernelor respective. De altfel ocaziile de a uza de acest mijloc 
de acţiune vor fi rare, echipele guvernamentale din Europa 
Occidentală mergând în general în întâmpinarea dezideratelor 
americane. 


Europa împărţită în două 


„Doctrina Truman“ stopează înaintarea sovieticilor în Europa 
de Est, care, la rândul lor, în cursul anului 1947 răspund prin 
„satelizarea“ economică şi politică a ţărilor din această zonă. 
Peste tot unde Armata Roşie este stăpână, tactica folosită 
pentru lichidarea coaliţiilor „frontului naţional“ şi înlocuirea lor 
cu echipe complet supuse URSS-ului este exact aceeaşi. Aceasta 
consistă în primul rând în plasarea unor comunişti intransigenţi 
la conducerea ministerelor-cheie (Interne, Agricultură, Apărare 
Naţională) şi în infiltrarea administraţiei şi organizaţiilor politice 
concurente (mai ales cele socialiste): este tactica numită a 
„Calului troian“. Se vizează apoi aşa-zisa tactique du salami, 
adică divizarea adversarilor Partidului Comunist pentru a le slăbi 
rezistenţa înainte de a-i elimina rând pe rând, începând cu 
conservatorii şi terminând cu social-democraţii. Alegerile care se 
desfăşoară pe un teren pregătit dinainte  consfinţesc 
preponderența comuniştilor şi a socialiştilor care li s-au alăturat. 
Nu mai rămâne decât să se treacă la arestarea şi lichidarea 
fizică a liderilor recalcitranţi. Aşa se procedează în 1946 în 
Bulgaria, unde şeful opoziţiei, Petkov, membru al rezistenţei 
necomuniste, este acuzat că a conspirat împotriva Revoluţiei, 
este condamnat la moarte şi spânzurat, în România, unde la 
sfârşitul lui 1947, după arestarea conducătorilor Partidului 
Naţional Ţărănesc şi ai Partidului Liberal, regele Mihai este 
obligat să abdice pentru a lăsa locul unui guvern comunist, în 
Ungaria de asemenea, unde învinşi în alegerile din august 1947, 
comuniştii elimină prin forţă pe toţi membrii partidelor care 
refuză să li se supună. 

Pe lângă această acţiune de punere sub tutelă a Europei de 
Est, care are loc şi în Polonia şi Germania în zona ocupată de 
sovietici, conducătorii de la Kremlin vor înfiinţa în toamna lui 
1947 o nouă organizaţie internaţională, mai puţin rigidă decât 
Kominternul (care fusese dizolvat în 1943), dar tot atât de 
strâns legată de Moscova. Fondat la sfârşitul lui septembrie 
1947, Biroul de Informaţie al Partidului Comunist sau Kominform 
al cărui sediu este fixat la început la Belgrad, are drept obiectiv 
de a întări controlul URSS-ului asupra formațiunilor comuniste 
europene. Cu ocazia creării acestuia unul din principalii 


colaboratori ai lui Stalin, Jdanov, formulează într-un discurs 
răsunător doctrina oficială a Kremlinului în domeniul politicii 
internaţionale. După părerea lui Jdanov, lumea este împărţită de 
acum înainte în două „tabere“  ireconciliabile: tabăra 
„democraţiei“ şi a „păcii“ a cărei şef este URSS-ul şi tabăra 
„imperialistă“ „a cărei principală forţă conducătoare este 
reprezentată de Statele Unite“. De aici înainte, precizează el, o 
sarcină importantă le revine partidelor comuniste surori din 
Franţa, din Anglia, din Italia. „Acestea trebuie să ia în mâini 
stindardul apărării naţionale şi al suveranităţii ţărilor lor“. Altfel 
spus, ele trebuie să pună mâna pe putere peste tot unde 
condiţiile interne sunt favorabile. 

Rezultatul este că în ţările unde există partide comuniste 
puternice, mai ales în Italia şi în Franţa, apare o intensă ofensivă 
îndreptată împotriva coaliţiilor guvernamentale cărora după 
Eliberare li se asociaseră şi miniştri comunişti. În aprilie şi în mai 
1947, deci înainte de crearea Kominformului, reprezentanţii 
Partidului Comunist italian şi francez sunt astfel obligaţi să 
părăsească guvernele de coaliţie conduse de Alcide De Gasperi 
şi Paul Ramadier. De acum înainte, împinşi în opoziţie, 
comuniştii, aplicând indicaţiile lui Jdanov, vor iniţia campanii 
puternice destinate să zdruncine guvernele „burgheze“: greve 
revoluţionare şi manifestații de masă se succed în toamna 
anului 1948, fără alt efect decât izolarea partidelor comuniste 
într-un adevărat „ghetou“ politic şi cultural. 

Două evenimente vor accentua tendinţa de a se constitui în 
Europa două blocuri antagoniste. Primul este „lovitura de la 
Praga“ care are loc în februarie 1948. În Cehoslovacia, singura 
tară din Europa de Est unde democraţia parlamentară 
funcţionase satisfăcător între cele două războaie, populaţia i-a 
întâmpinat în 1945 pe sovietici ca pe nişte eliberatori din cauză 
că păstrase o amintire destul de dureroasă despre modul în care 
ţara fusese abandonată în mâinile Fuhrerului în 1938 şi 1939. 
Acestui motiv i se adaugă şi faptul că metodele de infiltrare a 
comuniştilor în aparatul de stat nu au fost diferite de cele 
utilizate în celelalte state eliberate de Armata Roşie, aşa încât, 
în alegerile din mai 1946, efectuate în condiţii normale, 
comuniştii au obţinut o victorie impresionantă: 38% din voturi, 
ceea ce înseamnă procentajul cel mai ridicat pe care l-a atins un 


partid comunist în urma unor alegeri libere. Or, noi alegeri vor 
trebui să aibă loc în primăvara lui 1948 şi este clar pentru toţi 
observatorii că ele riscă să se termine printr-o diminuare 
semnificativă a voturilor în favoarea PC. Fără îndoială, acesta 
este motivul care explică hotărârea acestuia de a pune mâna pe 
putere prin forţă. 

Pe 24 februarie, cu „binecuvântarea“ Kremlinului, liderul 
comunist Gottwald face apel la sindicate care declanşează o 
grevă generală. In toate ţările se constituie comitete de acţiune 
(executive), sprijinite de „milițiile muncitoreşti“ care împiedică 
forţele democratice să reacționeze. Pe 25 februarie, 
preşedintele Benes trebuie să accepte crearea unui nou guvern 
dominat de PC. Pe 10 martie, ministrul de externe Jan Masaryk, 
fiul fondatorului Republicii, cade de la o fereastră şi moare. 
Sinucidere sau lichidare pusă la cale de comunişti sau de agenţii 
sovietici? Benes va rămâne în funcţie până în mai, apoi va 
prefera să demisioneze decât să contribuie la elaborarea noii 
Constituţii comuniste. La sfârşitul primăverii anului 1948, 
Cehoslovacia devine la rândul său o „democraţie populară“. 

Al doilea eveniment survenit şi el în primăvara anului 1948 
este blocada de la Berlin. Puternic traumatizaţi de „lovitura de la 
Praga“, occidentalii au hotărât să grăbească în zona lor de 
ocupaţie reconstituirea unui stat german puternic din punct de 
vedere economic şi politic, capabil să constituie de acum înainte 
un baraj în calea comunismului. Prima etapă a acestui proces 
care va duce în mai 1949 la crearea Republicii Federale 
Germane cu capitala şi guvernul la Bonn, este reforma 
monetară efectuată de anglo-americani în acele sectoare unite, 
numită „bizonă“. Aceasta aduce imediat după sine retragerea 
reprezentantului sovietic din Consiliul cvadripartit care, de la 
sfârşitul războiului, constituia autoritatea supremă a întregului 
teritoriu german. 

Rămâne în suspans problema Berlinului, împărţit şi el în patru 
sectoare dintre care trei ale occidentalilor, ce formează o 
enclavă în mijlocul zonei sovietice. Pentru a-i alunga pe aliaţi, 
sau pur şi simplu pentru a testa hotărârea americanilor, Stalin 
decide în iunie 1948 să blocheze toate căile de acces rutiere şi 
feroviare în direcţia Berlinului de vest, condamnând oraşul la 
izolare şi  lipsindu-l de electricitate. Imediat, americanii 


ripostează prin crearea unui gigantic „pod aerian“, tranzitându- 
şi avioanele prin cele trei culoare aeriene în care teoretic au 
liberă trecere şi transportând într-un an mai mult de 2.500.000 
tone de provizii de toate felurile. În acelaşi timp ei îi anunţă pe 
sovietici că nu vor ezita să recurgă la forţă pentru ca aceştia să 
respecte libera circulaţie aeriană către fosta capitală germană. 

După unsprezece luni de blocadă, Stalin trebuie să cedeze şi 
să renunţe la blocarea circulaţiei, recunoscând implicit şi prima 
sa mare înfrângere din războiul rece pe care îl poartă cu tabăra 
occidentală. 

„Lovitura de la Praga“ şi blocarea Berlinului vor avea ca efect 
grăbirea creării în Europa de Vest a unei alianţe militare 
dominată de superputerea americană. Cele două evenimente au 
îngrijorat profund guvernele şi populațiile  democraţiilor 
occidentale, conştiente că se găsesc În imposibilitatea de a 
rezista unei eventuale agresiuni sovietice. Desigur, există deja 
din 1947 un pact de alianță şi asistenţă mutuală între Regatul 
Unit şi Franţa, tratatul de la Dunkerque, fiind în realitate 
îndreptat mai degrabă împotriva unei eventuale dorinţe a 
Germaniei de a-şi lua revanşa, decât împotriva ruşilor. Pe 17 
martie 1948, câteva săptămâni după evenimentele de la Praga, 
la Bruxelles se semnează între Franţa, Anglia, Belgia, Ţările de 
Jos şi Luxemburg un tratat, de data aceasta fiind în mod clar 
destinat să stăvilească expansiunea comunistă. Incheiat pe o 
perioadă de cinci ani, acesta stipulează că, în cazul în care una 
dintre părţi ar face obiectul unei agresiuni în Europa, celelalte 
semnatare „îi vor acorda ajutor şi asistenţă cu toate mijloacele 
de care dispun, inclusiv cele militare“. Dar ce pot face două 
puteri mijlocii şi trei mici împotriva unui eventual atac al 
puternicei Armate Roşii? Blocada Berlinului sfârşeşte prin a 
convinge pe conducătorii acestor state că singurul mod de a 
crea o stabilitate eficace împotriva expansiunii comuniste este 
lărgirea Pactului de la Bruxelles prin includerea şi altor ţări din 
Europa Occidentală dar mai ales implicarea Americii în această 
combinaţie diplomatică. 

Întreprinderea este îndoielnică. Statele Unite nu reacţionează. 
Tradiţia lor diplomatică cere ca acestea să nu se angajeze în 
timp de pace în vreun sistem de alianţe care să le oblige să 
intervină dincolo de zona occidentală. Pentru ca preşedintele să 


poată face acest lucru, are nevoie de votul Senatului care va fi 
obţinut cu o majoritate zdrobitoare pe 11 iunie 1948: aceasta se 
va numi „Rezoluţia Vandenberg“ după numele senatorului care 
a propus-o. Din acest moment se încep tratativele cu europenii 
pentru stabilirea unui sistem unic de apărare în care să se 
integreze şi cel din tratatul de la Bruxelles, tratative ce sfârşesc 
pe 4 aprilie 1949 prin semnarea Tratatului Atlanticului de Nord 
de către reprezentanţii celor două state ale Americii de Nord şi 
de zece ţări europene: cele cinci ale Pactului de la Bruxelles la 
care se alătură Italia, Portugalia, Norvegia, Danemarca şi 
Islanda. Turcia şi Grecia vor adera şi ele în 1952, iar Germania în 
1955. 

In cursul anilor următori, se vor constitui organisme 
complementare - civile şi militare - care vor forma în totalitate 
NATO. Până atunci însă, se stipulează că Pactul Atlanticului are 
un caracter exclusiv definitiv şi se face referinţă la principiile de 
bază pe care trebuie să se sprijine ordinea internaţională: 
libertatea popoarelor, „principiul dreptului“, dreptatea, 
bunăstarea populaţiei, refuzul de a folosi forţa în rezolvarea 
neînțelegerilor internaţionale, altfel spus, pactul se prevalează 
de identitatea de civilizaţie şi de idealuri care uneşte părţile 
contractante ce respectă democraţia şi „libertăţile individuale“, 
ceea ce nu se va întâmpla în unele state semnatare cum sunt 
Portugalia lui Salazar şi, temporar, Grecia şi Turcia. 

La sfârşitul anului 1949, Europa este deci împărţită în două 
blocuri economice, politice, ideologice şi militare strâns legate şi 
unul şi celălalt de două supraputeri învingătoare în război. Chiar 
dacă sovieticii au suferit unul după altul mai multe eşecuri 
începând cu ruptura iugoslavă, apoi cu rezultatul negativ al 
primei crize de la Berlin, înfrângerea insurecției comuniste din 
Grecia şi încheierea Pactului Atlanticului de Nord, nimic nu arată 
că încercarea occidentalilor de a stopa acţiunile lor nu va fi 
urmată de o nouă ofensivă. Într-adevăr, aceasta va avea loc în 
anul următor, dar de data aceasta pe scena îndepărtată a 
Extremului Orient. Criza care se declanşează în iunie 1950 va 
avea consecinţe tot atât de importante asupra bătrânului 
continent. 


Încordarea relaţiilor dintre blocuri şi insecuritatea 
europeană (1950-1954) 


Războiul din Coreea în care se confruntă din iunie 1950 până 
în iulie 1953, Statele Unite care acţionează în numele ONU şi 
Coreea de Nord susţinută diplomatic de URSS şi militar de China 
populară, are ca efect o încordare a relaţiilor dintre cele două 
blocuri. În momentul în care, la începutul anului 1951, temându- 
se ca diviziile de „voluntari“ chinezi să nu năvălească în sudul 
paralelei 38 şi să respingă spre mare corpul expediționar 
american, generalul MacArthur a propus preşedintelui Truman 
să se folosească arma atomică pentru a opri înaintarea 
comuniştilor, toată lumea s-a gândit că un nou conflict mondial 
era iminent. „Războiul Rece“ atinge deci apogeul în timpul 
acestor ani de confruntare directă în Extremul Orient şi se 
reflectă în ţările occidentale într-o psihoză anticomunistă care în 
Statele Unite duce la o adevărată „vânătoare de vrăjitoare“ 
declanşată de senatorul MacCarthy, dar care are ecou şi în 
Europa de Vest. 

Trebuie spus că fostele puteri coloniale de pe bătrânul 
continent sunt ele însele confruntate de la sfârşitul războiului cu 
grave dificultăţi apărute în imperiile lor. Războiul mondial a 
provocat peste tot, în ciuda victoriei aliaţilor, o zdruncinare 
serioasă a sistemului colonial. În timpul conflictului, metropolele 
au pierdut mult din prestigiul de care se bucurau. Unele au fost 
învinse şi ocupate de Germania, sau au ieşit slăbite din război, 
ca Regatul Unit. In 1914-1918, ele au trebuit pentru a 
supravieţui să facă apel la teritoriile lor de dincolo de mări: 
britanicii au mobilizat două milioane de indieni, Franţa liberă şi-a 
stabilit principalele baze de repliere în Africa. În mod firesc, 
apare la popoarele colonizate dorinţa de a nu mai fi considerate 
simpli supuşi, ba chiar de a-şi cuceri cât mai repede o 
independenţă care pentru mulţi a fost plătită cu preţul sângelui. 
Revendicările lor sunt cu atât mai virulente cu cât ele au ecou la 
Naţiunile Unite a căror Cartă recunoaşte dreptul fiecărui popor 
de a-şi alege propria formă de guvernământ şi la cei doi mari 
învingători, ostili şi unul şi celălalt colonizării, dar pentru motive 
diferite. În sfârşit, în Asia, Japonia a îndemnat popoarele pe care 
le domina să se unească împotriva coloniştilor albi, iar în ajunul 


înfrângerii sale a acordat independenţa majorităţii coloniilor 
sale. In concluzie, popoarele din această zonă au fost primele 
care şi-au cerut eliberarea imediat după război. 

In consecinţă, anii Războiului Rece coincid cu primul val de 
decolonizare care beneficiază în anumite zone ale continentului 
asiatic de sprijinul pe care URSS şi China, devenită comunistă în 
1949, le oferă mişcărilor de eliberare naţională în parte 
constituite de astfel de organizaţii comuniste. In mai puţin de 
zece ani, aproape toată Asia colonizată (cu excepţia URSS) îşi 
obţine independenţa. 

În India, unde britanicii se confruntă de mult timp cu mari 
dificultăţi, independenţa este acordată începând din 1947. 
Hinduşii şi musulmanii refuzând să coexiste în acelaşi stat, ţara 
este împărţită în două, Republica indiană şi Pakistanul care 
acceptă amândouă să păstreze legăturile cu coroana britanică şi 
să intre în Commonwealth. După plecarea japonezilor, Indiile 
olandeze formează „Republica Indonezia“ condusă de Soekamo. 
In 1947, Ţările de Jos încearcă să-şi recucerească colonia, dar 
lipsite de posibilităţi şi sub presiunea americanilor care se tem 
că întreaga regiune va trece de partea comunismului, trebuie 
până la urmă să le acorde independenţa. Franţa de asemenea 
refuză să recunoască suveranitatea Vietnamului cerută de 
Frontul de Independenţă a Vietnamului abreviat Viet-Minh, pro- 
comunist. Urmează un război lung cu grele pierderi de vieţi 
omeneşti şi financiare care se va termina în 1954 după 
înfrângerea armatei franceze la Di&n-Bien-Phu şi după acordurile 
de la Geneva care acordă independenţa fostelor colonii din 
Indochina. In Europa de Vest aceste evenimente produc o 
creştere a dificultăţilor interne din ţările cu foste imperii 
coloniale şi intensificarea unui puternic sentiment anticomunist 
în rândurile populaţiei îngrijorate de agitația întreţinută de 
Partidul Comunist (în Franţa, de exemplu, împotriva „războiului 
murdar din Indochina“). Guvernele se folosesc de această 
situaţie pentru a se menţine la putere şi pentru a continua 
angajarea în structurile atlantice, dar unele dintre acestea vor 
profita şi pentru a relansa construcţia europeană. 

In est, se constată de asemenea o radicalizare a situaţiei, dar 
de o amploare diferită căci aici Stalin impune în tabăra sa un 
adevărat regim de stare de asediu. Suspiciunea patologică a 


„mareşalisimului“ şi efortul imens pe care îl implică 
reconstruirea URSS-ului devastat de război, duc la crearea unui 
aparat de represiune care vizează mai întâi naţionalităţile 
obligate să-şi uite trecutul pentru a-l glorifica pe cel al „marelui 
frate“ şi deportate parţial sau în totalitate când se opun 
rusificării; apoi minoritățile religioase în special evreii împotriva 
cărora „tătucul popoarelor“ canalizează nemulţumirile populaţiei 
provocate de politica sa, cadrele militare de care se teme să nu 
fie contaminate cu ideile şi modul de viaţă ale ţărilor în care au 
luptat şi în sfârşit toţi cei care într-un mod sau altul nu par să fie 
în conformitate cu idealul „omului nou“, impus de „conducătorul 
genial“ şi de principalii lui reprezentanţi, şeful politic Beria şi 
teoreticianul regimului, Jdanov. În 1953, populaţia din lagărele 
gestionate de Gulag este de cel puţin între 8 şi 10 milioane de 
persoane multe dintre ele fără şansă de supravieţuire, în timp 
ce în rândurile partidului se înmulţesc „purificările“ sângeroase 
şi se întăreşte cultul personalităţii conducătorului charismatic. 
Obsedat de frica comploturilor (în 1953 îl inventează pe cel al 
„bluzelor albe“ care îi permit înlăturarea medicilor evrei din 
Kremlin), trăind izolat în „datşa“ sa, unde noaptea îşi primeşte 
colaboratorii care tremură de frica unei posibile căderi în 
dizgrație, Stalin conduce într-o atmosferă de suspiciune tot mai 
mare, imensul imperiu pe care l-a moştenit de la țari şi din 
şansele oferite de război, profitând de ameninţarea unui conflict 
armat cu Occidentul la care a contribuit el însuşi, pentru a 
justifica teroarea în care trăiesc propriul său popor şi cele din 
Europa de Est. 

Căci totalitarismul stalinist s-a extins în acest timp în toată 
zona dominată de sovietici. Punctul de plecare l-a constituit în 
1948 „schisma iugoslavă“. Eliberându-şi ţara şi instaurând 
comunismul la putere, fără ajutorul sovieticilor, Tito considera 
că nu avea de ce să dea socoteală „marelui frate“ de modul 
cum acţiona pentru a pune în lugoslavia bazele socialismului. De 
aceea, el intră repede în conflict cu stăpânul Kremlinului când 
acesta, dornic să extindă autoritatea asupra întregului bloc 
socialist, îl invită să fie mai docil şi începe să-şi introducă acoliţi 
în armată, administraţie şi în aparatul de partid iugoslav. Criza 
izbucneşte în martie 1948 când Stalin îşi retrage experţii din 
lugoslavia, apoi încearcă să instige împotriva lui Tito cadrele 


Partidului Comunist. Nici intervenţia Kominformului, nici 
conspirația militară pusă la cale de Kremlin, nici formidabila 
campanie lansată împotriva „clicii revizioniste a lui Tito“ în 
întreaga lume socialistă şi în rândurile partidelor comuniste din 
Vest, nici ruperea relaţiilor economice cu Belgradul nu vor putea 
înfrânge rezistenţa iugoslavă. Tito nu renunţă la principiile 
marxist-leniniste, dar spre marea furie a lui Stalin, nu numai că 
dezvoltă în ţara sa o formă de economie socialistă diferită de 
modelul ultracentralizat aplicat în URSS (pământuri distribuite 
micilor proprietari rurali, uzine cu autogestiune), dar mai şi 
angajează ţara pe calea independenţei. 

Schisma titoistă accentuează neîncrederea conducătorilor 
sovietici în statele-majore ale „partidelor frăţeşti“, acuzate şi ele 
că vor să înfăptuiască în ţările lor un comunism naţional dornic 
de independenţă faţă de „ţara călăuzitoare a Revoluţiei“. De 
aceea, sprijinindu-se pe nucleele de adepţi fideli, aceştia vor 
trece din vara lui 1948 la epurarea aparatelor de partid. În trei 
ani aceasta atinge un sfert din efectivele comuniste ale 
democraţiilor populare, lovind ca în URSS din 1936 în 1938, 
cadrele militare, ale partidului şi ale administraţiei, începând cu 
„vechii bolşevici“ (de exemplu foştii combatanți ai „brigăzilor 
internaţionale“) eliminaţi şi înlocuiţi cu oameni de partid care îi 
datorează totul lui Stalin. Prin tot felul de maltratări şi procese 
regizate până la ultimul amănunt, conducătorilor şi militanţilor 
care trebuie să dispară le sunt smulse tot felul de „mărturisiri“. 
Se încurajează denunţul şi punerea în carantină a suspecţilor, 
iar mii de opozanți reali sau fictivi dispar fără urmă. Astfel sunt 
ucişi Kostov în Bulgaria, Ana Pauker în România, Slansky în 
Cehoslovacia, Rajk în Ungaria, zeci de foşti miniştri, preşedinţi şi 
vicepreşedinţi ai consiliului, generali, directori administratori din 
toate ţările comuniste, judecaţi şi executaţi pentru crime ca 
„troţkismul“,  „titoismul“ sau „sionismul“. Acest terorism 
generalizat este însoţit de sovietizarea partidelor comuniste 
naţionale transformate în nişte „curele de transmisie“ ale 
ordinelor Kremlinului şi de instalarea unui totalitarism care 
afectează în primul rând Biserica şi intelectualitatea, eventuali 
propagatori ai unui sentiment naţional pe care întreaga politică 
a stăpânilor de la răsărit intenţionează să-l eradicheze. 

Această radicalizare a taberei staliniste şi a formațiunilor din 


Europa de Vest create după model comunist are drept efect 
dezvoltarea în această parte a continentului a unor tendinţe de 
integrare economică, politică şi militară, într-un ansamblu 
transnaţional care să nu fie o simplă prelungire a NATO în alte 
domenii decât cel strategic. Acesta este obiectivul urmărit la 
începutul anilor 1950 de promotorii „Comunităţii Europene a 
Cărbunelui şi Oţelului“ (CECA). 

Ideea este a celui care din 1946 este preşedintele Comitetului 
francez al planificării, Jean Monnet, „european“ convins, cel care 
în plin dezastru din 1940 concepe un proiect de asociere 
permanentă franco-britanică, proiect prezentat lui Paul Reynaud 
pentru a încerca să împiedice neimplicarea Franţei. În plin război 
rece, tot el este promotorul unei Europe a cărbunelui şi oţelului 
administrată de un organism internaţional. Adversarii lui Monnet 
au condamnat uneori în el „tehnocratul“, imitatorul unei Europe 
a industriaşilor şi a bancherilor, bazată doar pe interesele 
economice. Nimic mai fals! Concepându-şi proiectul, Jean 
Monnet a avut în vedere apropierea popoarelor de pe bătrânul 
continent care să pună astfel bazele viitoarelor „State Unite ale 
Europei“. În acelaşi timp el era conştient de imensele greutăţi 
ale acestei întreprinderi. „Europa, va spune el, nu se va 
transforma dintr-odată într-o construcţie unitară; acest lucru se 
va face prin realizări concrete, creându-se mai întâi o 
solidaritate reală“. Or, ce putea fi mai concret şi mai urgent 
decât apropierea Franţei de Germania asociindu-le în cadrul 
unui proiect comun care să ofere economiilor lor posibilitatea 
unor avantaje şi profituri reciproce? Germania are mari 
zăcăminte de cocs, de care Franţa are nevoie în cantităţi 
importante, pentru aprovizionarea industriei metalurgice, în 
schimbul căruia poate să furnizeze mari cantităţi de minereu de 
fier. De ce să nu se asocieze aceste bogății şi nevoi într-o 
întreprindere care ar putea fi extinsă şi la alte ţări europene 
interesate, ceea ce ar constitui o primă etapă a unei comunităţi 
largi şi mai specializată. 

Aceasta este ideea pe care Comisarul general al planificării o 
va prezenta ministrului francez de externe, Robert Schuman, şi 
el european convins, născut în Lorena anexată şi împărţită între 
două culturi diferite. Acesta şi-a însuşit rapid proiectul lui 
Monnet şi pe 9 mai 1950 îl expune în linii mari într-o declaraţie 


prezentată tuturor ţărilor europene. Succesul este imediat, dar 
nu în toate ţările Europei: siderurgiştii englezi nu au nevoie să 
facă schimb de materii prime cu continentul iar laburiştii aflaţi la 
putere se tem ca o „Europă a patronilor“ să nu repună în 
discuţie bunăstarea deja obţinută în ţara lor. Ei vor fi urmaţi de 
conducătorii scandinavi. URSS şi statele sale satelit, ca de altfel 
marile Partide Comuniste occidentale condamnă această politică 
pe care o consideră inspirată de „monopolurile americane“ şi de 
„cei vinovaţi de război“. În Germania, în Italia şi în cele trei ţări 
ale Beneluxului, reacţia este favorabilă. „Planul Schuman“ este 
bine primit şi de Statele Unite nu pentru că ar vrea să se opună 
cu tot dinadinsul atitudinii comuniştilor, ci pentru că 
Washingtonul vede în aceasta prologul unei uniuni europene 
care ar putea mai târziu să contribuie la problema apărării sale 
şi să micşoreze „povara“ care apasă pe umerii supraputerii de 
dincolo de ocean. 

Partizanii unei integrări europene din punct de vedere 
economic şi dacă este posibil şi politic, apar mai ales în raidurile 
democraţiei-creştine, ale socialismului democratic şi ale 
diferitelor formaţiuni liberale, adică în organizaţiile politice care 
formează nucleul coaliţiilor aflate la putere în ţările vest 
europene. Aceste afinități politice dublate adesea de relaţii de 
prietenie între principalii conducători ai acestor curente - 
personalităţi ca Robert Schuman, Jean Monnet, Paul Ramadier, 
Andre Philip în Franţa, Paul Henri Spaak în Belgia, De Gasperi şi 
Spinelli în Italia, Konrad Adenauer în RFG etc. - explică faptul că 
proiectul a fost adoptat foarte repede. Din 18 aprilie 1951, şase 
ţări, Franţa, RFG, Italia, Belgia, Ţările de Jos şi Luxemburgul, 
semnează tratatul de la Paris care instituie Comunitatea 
Europeană a Cărbunelui şi Oţelului pe o durată de 50 de ani şi 
figurează atribuţiile instituţiilor acesteia: Conducerea Supremă 
având puteri autonome şi executive, Consiliul de Miniştri care 
reprezintă interesele statelor, Adunarea care controlează 
Conducerea Supremă şi Curtea de Justiţie care judecă litigiile. 

Aceste piese diferite ale mecanismului comunitar vor fi 
instalate în cursul anului 1952 şi începând din anul următor 
„piaţa comună“ a cărbunelui şi oţelului va începe să funcţioneze 
spre satisfacția generală. Din punct de vedere economic, 
aceasta constituie un factor incontestabil de creştere a 


producţiei şi a schimburilor intereuropene. Din punct de vedere 
politic, duce la o reconciliere franco-germană, bază a viitoarei 
Europe politice şi aceasta doar după câţiva ani de la prăbuşirea 
Reich-ului hitlerist. Dar pentru ca „Europa“ să existe în fapt, mai 
întâi trebuie să fie şi în măsură să-şi asigure singură apărarea, 
sau cel puţin să nu mai fie 90% tributară sistemului de apărare 
controlat de americani. Or, în acest sector, construcţia 
europeană va suferi în 1954 un eşec dureros. 

Incepând de la mijlocul anului 1950, americanii vor fi cei care 
vor încuraja reînarmarea RFG-ului, din cauza problemelor 
ridicate de conflictul coreean şi a îngrijorării pe care o provoacă 
radicalizarea blocului din est care din 1949 deţine arma 
atomică. Pentru a evita renaşterea militarismului dincolo de 
Rhin, Consiliul Europei votează în august o hotărâre susţinută de 
Winston Churchill care prevede crearea unei „armate europene“ 
în cadrul Pactului Atlantic. În toamnă, preşedintele Consiliului 
francez, René Pleven, propune un plan propriu care prevede 
constituirea unei armate europene formată din 100.000 de 
oameni, conţinând în aceleaşi corpuri batalioane naţionale 
printre care şi germane şi plasată sub un comandament 
supranaţional dependent de NATO. 

Astfel, după îndelungi negocieri şi cu acordul Statelor Unite 
este pus la punct proiectul Comunităţii Europene a Apărării 
(Communauté européenne de defense). Definitivat în martie 
1952, semnat două luni mai târziu de şase ţări membre ale 
Comunităţii Europene a Cărbunelui şi Oţelului, tratatul nu putea 
să fie aplicat decât după ce parlamentele ţărilor semnatare 
aveau să-l ratifice. Ţările din Benelux şi Germania o fac în 
februarie şi martie 1954. Italia, unde majoritatea este pentru 
ratificare, hotărăşte să aştepte votul deputaţilor francezi. 
Aşadar, pentru ca „planul Pleven“ să intre în vigoare, totul 
depinde de atitudinea Franţei. Or, după o îndârjită bătălie 
mediatică între adepţii Comunităţii Europene a Apărării 
(c6distes) şi cei ce se opun (anticâdistes), în fond între gaulişti şi 
comunişti, dar şi o parte din socialişti şi radicali, Adunarea 
Naţională va vota respingerea tratatului pe 30 august 1954, cu 
319 voturi pentru respingere şi 264 împotrivă, fără ca guvernul 
condus de Pierre Mende&s-France să se fi implicat în dezvoltare. 
Comunitatea Europeană a Apărării va rămâne deci literă moartă. 


Începuturile „destinderii“ 


Dezertarea franceză provoacă o vie reacţie în Europa unde 
sunt numeroşi cei care au mizat pe proiectul de apărare 
comună. În Statele Unite reacţia este aceeaşi. Secretarul de stat 
Foster Dulles evită chiar să treacă prin Franţa în timpul unei 
călătorii pe care o face în Europa în septembrie 1954. 
Comunitatea Europeană a Apărării fiind îngropată, problema 
care se pune este găsirea unei „soluţii de rezervă“ care să 
permită integrarea Germaniei în sistemul defensiv occidental. In 
mod paradoxal, Franţa care tocmai a respins tratatul elaborat 
pe baza „planului Pleven“, tratat a cărui paternitate putea 
oarecum să o revendice şi care urmărea pur şi simplu să evite 
intrarea Germaniei în NATO, va accepta peste câteva săptămâni 
o combinaţie care o face să se întoarcă de unde a plecat. Intr- 
adevăr, începând din 23 octombrie, după un prim acord încheiat 
la Londra între semnatarii tratatului de la Bruxelles şi partenerii 
lor atlantici, „acordurile de la Paris“ consfinţesc suveranitatea 
RFG-ului, aderarea Italiei şi Germaniei federale la tratatul de la 
Bruxelles - transformat în Uniunea Europei Occidentale (UEO) - 
şi în acelaşi timp intrarea acesteia din urmă în organizaţia 
atlantică. Pentru a nu şoca prea tare opinia publică, mai ales în 
Franţa unde antigermanismul este încă virulent, i se interzice 
RFG-ului să fabrice sau să-şi procure arme ABC (atomice, 
bacteriologice şi chimice). Exceptând această restricţie, 
remilitarizarea fostei ţări învinse este acceptată. După 
ratificarea parlamentului francez, obţinută după dezbateri 
furtunoase, nimic nu mai împiedică RFG-ul, devenit stat 
suveran, să aibă propria sa armată în cadrul Pactului Atlantic. 
Sovieticii vor replica în mai 1955 prin încheierea Pactului de la 
Varşovia. Acesta înlocuieşte acordurile militare bilaterale pe 
care URSS le semnase cu democraţiile populare şi înglobează 
sub un comandament unic condus de sovietici, forţele tuturor 
„statelor surori“ inclusiv cele ale RDG-ului. lugoslavia nu face 
parte din acest pact, iar Albania se retrage în 1968. 

Puncte terminus ale unei lungi şi periculoase escaladări, 
intrarea RFG-ului în NATO şi crearea Pactului de la Varşovia 
intervin, în mod curios, într-un moment când tensiunea între Est 
şi Vest a început să scadă. Moartea lui Stalin, pe 5 martie 1953, 


marchează într-adevăr prima etapă a „destinderii“ în relaţiile 
dintre cele două tabere. În timp ce unul din noii conducători de 
la Kremlin, Malenkov, dă semne în favoarea unei apropieri faţă 
de Vest, iar Eisenhower declară că „totodată cu moartea lui 
Stalin, lumea întreagă ştie că o epocă a luat sfârşit“ şi expune 
un plan de folosire a atomului în scopuri paşnice, în Extremul 
Orient pacea este restabilită provizoriu pe 27 iulie 1955 prin 
armistițiul de la Pam Mun Jon din Coreea, iar acordurile de la 
Geneva din iulie 1954 pun capăt primului război din Indochina. 

În URSS, venirea la putere a lui Hruşciov, asociat la început cu 
Bulganin, apoi acţionând în calitate de conducător suprem, 
coincide cu adoptarea unei politici mai suple faţă de Occident. 
Începând din 1955, Numărul Unu sovietic îşi dezvoltă doctrina 
„coexistenţei paşnice“ a cărei prim teren experimental va fi 
Europa. Victoria „socialismului“ rămâne în mod cert obiectivul 
suprem pe termen lung, iar lupta de clasă motorul istoriei. Dar 
chiar dacă confruntarea cu tabăra adversă nu dispare, aceasta 
trebuie să se limiteze la domeniile economice şi ideologice. 

Această schimbare de direcţie se explică atât prin 
conştientizarea responsabilităţilor care apasă pe umerii celor 
două mari puteri ale erei nucleare, prin sentimentul acut de 
insecuritate provocat de existenţa armelor apocaliptice (bomba 
A în 1949, bomba H în 1953) şi a bombardierelor şi rachetelor 
capabile să lovească ţintele americane, cât şi prin necesitatea 
unei lungi perioade de pace de care noul stăpân al Reich-ului 
vrea să profite pentru a-şi realiza măreţele proiecte economice 
prin care să recupereze şi apoi să depăşească puterea 
industrială şi nivelul de trai ale Statelor Unite. 

Vestul este suspicios şi nimeni nu se grăbeşte să răspundă 
avansurilor făcute de noua echipă conducătoare a sovieticilor, 
ceea ce explică faptul că proiectele de integrare a RFG-ului în 
sistemul defensiv european sunt duse la sfârşit. Pierderea de 
către americani a monopolului nuclear, apoi experimentarea de 
către ruşi a puternicelor rachete balistice intercontinentale - 
lansarea primului Sputnik în octombrie 1957 provoacă un şoc 
puternic în Statele Unite - au ca efect o radicalizare a politicii de 
la Casa Albă. Cu toate acestea, „noul aspect diplomatic“ adoptat 
de administraţia republicană va consta doar într-un containment 
intensificat, aplicat mai ales în Orientul Mijlociu unde ruşii încep 


să-şi bage nasul, şi completat cu o nouă doctrină strategică 
numită a „represaliilor masive“. De acum înainte, un atac 
comunist împotriva oricărei ţări va provoca o ripostă nucleară 
imediată, putându-se interveni în orice punct al blocului 
socialist. În această perspectivă, Europa se situează în 
avanposturi, protejată desigur de „umbrela nucleară“ 
americană, dar riscând distrugerea totală în cazul unui conflict 
generalizat. 

Cu toate acestea, pe măsură ce intențiile sovietice se 
confirmă, atmosfera internaţională se îmbunătăţeşte. In 
ianuarie-februarie 1954, se reuneşte la Berlin o Conferință în 
Patru asupra Germaniei, propusă de Churchill. Aceasta sfârşeşte 
într-un impas, dar marchează totuşi reluarea dialogului. In mai 
1955, Hruşciov şi Bulganin se duc în Iugoslavia şi se împacă 
oficial cu Tito: „Regretăm sincer ce s-a întâmplat, declară 
Numărul Unu sovietic la coborârea din avion, şi vrem să ştergem 
definitiv ce s-a acumulat în toată această perioadă“. Pe 15 maia 
aceluiaşi an, imediat după încheierea Pactului de la Varşovia, 
URSS semnează împreună cu cele trei puteri ocupante şi cu 
Austria tratatul care pune capăt în mod oficial stării de război cu 
aceasta din urmă. Guvernul austriac trebuie să proclame 
neutralitatea ţării, ceea ce nu va împiedica nici să devină 
membră a ONU, nici să fie admisă în 1955 în Consiliul Europei. 
În schimb, URSS îi va restitui „bunurile germane“ confiscate, în 
principal câmpurile petrolifere. 

Pentru prima oară după zece ani, în iulie 1955, şefii de 
guverne ale celor patru mari puteri se întâlnesc la Geneva. 
Această conferinţă la vârf nu va duce în mod concret la nişte 
rezultate palpabile. În primul rând nu se reuşeşte găsirea unei 
soluţii de înţelegere asupra problemei unei eventuale reunificări 
a Germaniei, occidentalii cerând pentru aceasta alegeri libere şi 
dreptul de aderare la NATO, sovieticii pretinzând la rândul lor un 
pact de securitate generală incluzând cele două state germane. 
Totuşi contactul nu este întrerupt şi în ciuda rezultatelor slabe 
înregistrate, „spiritul de la Geneva“ pare că începe să domine o 
nouă eră în relaţiile internaţionale. In cursul acestei perioade de 
destindere, două conflicte relativ secundare, dar care în anii 
Războiului Rece au perturbat relaţiile intereuropene, îşi găsesc 
acum soluţia: conflictul din regiunea Sarre care a tulburat serios 


relaţiile franco-germane de după război, rezolvat după 
referendumul din octombrie 1955 prin alipirea acestui teritoriu 
Germaniei, acceptată până la urmă de guvernul Guy Mollet (în 
schimbul promisiunii unor importante livrări de cărbune şi a 
canalizării Mosellei) şi conflictul Triestului care a învrăjbit Italia şi 
lugoslavia şi care se termină printr-un partaj ratificat de un 
protocol de acord în octombrie 1954. 

Ultimul indiciu al destinderii care începe: în ianuarie 1956, cei 
doi principali conducători sovietici, Bulganin şi Hruşciov, fac o 
vizită oficială la Londra, unde desfăşoară o adevărată 
„campanie a zâmbetului“. După alarmele deosebit de grave din 
ultimii ani ai erei staliniste, spectrul războiului pare să se 
îndepărteze de continentul european. 


Capitolul 7 
EUROPA DE VEST ÎN PERIOADA DEZVOLTĂRII (DIN ANII 1950 
PÂNĂ LA MIJLOCUL ANILOR 1970) 


IN Timp de douăzeci de ani, de la mijlocul anilor 
cincizeci până la mijlocul anilor şaptezeci, Europa de 
Vest cunoaşte o dezvoltare prodigioasă. Aceasta se 
datorează rapidităţii unei reconstrucții făcute cu ajutorul 
americanilor, a  reechilibrării monedelor în urma 
acordurilor de la Bretton-Woods, a unei demografii 
redevenită dinamică, a creşterii productivității, dar şi 
acțiunii guvernelor care dau un imbold dezvoltării 
economice într-o perspectivă keynesiană, sau o susțin 
printr-o intervenție mai hotărâtă. Germania, Italia şi în 
mai mică măsură Franţa sunt marile beneficiare ale 
acestei dezvoltări rapide. 


N Pe de altă parte această dezvoltare are loc într-un 
context internaţional liniştit. După crizele din perioada 
1956-1962, începând din 1963 se instalează destinderea. 
În acest moment construcţia europeană tocmai iese din 
criza provocată de eşecul Comunităţii Europene a 
Apărării din 1954. Reluarea procesului de unificare 
începe în 1954 prin semnarea tratatului care pune bazele 
Comunităţii Economice Europene şi Euratomului?*. 


N Totuşi, venirea la putere în Franţa a generalului de 
Gaulle, consecinţă a crizei provocate în această ţară de 
decolonizarea Algeriei, pare să repună în discuţie 
procesul de unificare.  Ostil oricărei idei de 
supranaţionalitate ca şi a celei de aliniere a Europei la 
politica Statelor Unite, el preconizează o „Europă a 
națiunilor“ pe care se străduieşte să o impună 
partenerilor reticenti indispuşi de politica „răutăcioasă“ 
249 Construcţia europeană de după al doilea război mondial s-a făcut şi prin 
semnarea la 25 martie 1957 a două tratate la Roma, care pun bazele 
Comunităţii Economice Europene şi Euroatomului. Acesta din urmă „a fost 
creat în condiţiile dezvoltării unei puternice industrii nucleare“, pentru a 


diminua această dezvoltare (cf. Le temps present (J. Bouillon, D. Borne, F. 
Brunei, P. Verley), Paris, Bordas, 1983, p. 274). 


față de Statele Unite şi de refuzul hotărât de a primi 
Marea Britanie în Piaţa Comună. Abia după retragerea 
sa, Comunitatea Economică Europeană se măreşte prin 
aderarea Marii Britanii, a Irlandei şi Danemarcei. 


AI Criza din 1968 repune în discuţie o societate creată 
de dezvoltare. După Statele Unite şi Japonia, revoltele 
studenţeşti şi muncitoreşti zguduie Regatul Unit, 
Germania, Franţa şi Italia. Acestea contestă capitalismul 
tehnocratic, societatea de consum şi condamnă 
„alienarea“ individului provocată de productivism şi 
birocratie. 


După o perioadă de incertitudine, în care alternează cu 
rapiditate crizele (Suez, Berlin, Cuba) şi intervalele de 
destindere începând din 1963, lumea se instalează într-o 
relativă epocă de linişte de care profită în primul rând 
continentul european şi care va dura aproximativ zece ani. 
Această îmbunătăţire evidentă a relațiilor internaționale 
coincide cu apogeul unei epoci de dezvoltare economică ce a 
început imediat după război şi care mai târziu va fi numită „cei 
treizeci de ani glorioşi“ prin raportare la perioadele de criză care 
urmează după primul şoc petrolier. 


Reconstrucţia şi dezvoltarea economică 


leşită din război şi ocupaţie, sinistrată şi distrusă, Europa 
Occidentală cunoaşte după 1950 o dezvoltare fără precedent. 
Evaluată în raport cu venitul naţional al principalelor state 
europene din perioada 1950-1962, aceasta atinge un nivel 
mediu anual de 7,3% în R.F.G., de 6% în Italia, de 5% în Franţa, 
de 4,7% în Ţările de Jos, de 3,2% în Belgia şi numai de 2,3% în 
Regatul Unit. În total, venitul anual depăşeşte 4% şi va creşte cu 
încă un punct în cursul deceniului următor. 

Anii care urmează  reinstaurării păcii sunt consacraţi 
reconstrucției. O reconstrucţie care se arată a fi mai rapidă 
decât s-a prevăzut, cu toate că pierderile umane şi distrugerile 
materiale au fost incomparabil mai mari decât cele din 1914- 
1918. Reconversiunea industriilor de război este şi ea mult mai 
uşoară datorită intensei mobilizări industriale. Aşa încât, de la 
sfârşitul lui 1948, adică la mai puţin de patru ani de la încetarea 
ostilităţilor, Europa de Vest a revenit la nivelul producţiei de 
dinainte de război. 

Cele mai mari dificultăţi în reconstrucţie au fost cauzate pe de 
o parte de pierderile şi uzura materialului de transport, de 
distrugerea construcțiilor publice şi particulare (20% în 
Germania; de la 6 la 9% în Franţa, Belgia, Ţările de Jos şi 
Regatul Unit, 5% în Italia), iar pe de altă parte de stagnarea 
construcţiilor noi din cauza reducerii drastice în timpul războiului 
a numărului şantierelor. Reconstrucţia a fost frânată în unele 
ţări şi de instabilitatea preţurilor şi de inflaţie care în Franţa este 
stopată în 1952 - după devalorizările succesive din 1946 şi 
1949, în Italia în 1947, iar în Germania după reforma monetară 
din 1948. 

În schimb aceasta din urmă a beneficiat din plin de ajutorul 
american: 12 miliarde de dolari oferiţi cu titlu de ajutor de 
urgenţă între 1945 şi 1947 şi o sumă aproape egală cu suma 
distribuită în cadrul Planului Marshall celor şaisprezece ţări 
europene care au acceptat condiţiile Washingtonului ca să poată 
beneficia de ERP (European Recovery Program). Dacă la început 
Europa Occidentală trebuie să folosească mana cerească ce îi 
este oferită cu generozitate sau împrumutată în condiţii foarte 
avantajoase pentru a-şi plăti produsele alimentare, materiile 


prime, energia şi echipamentele achiziţionate în străinătate, nu 
peste mult timp contravaloarea în monedă naţională a dolarilor 
alocaţi, în loc să fie cheltuită, este utilizată pentru acoperirea 
datoriei publice (Regatul Unit) sau pentru investiţii în sectoarele 
de bază. In Franţa, de exemplu, aproape 20% din investiţiile 
publice prevăzute de serviciul de planificare sunt finanţate de 
contravaloarea în franci a creditelor Marshall. 

În decembrie 1951, bilanţul făcut de OECE (Organizaţia 
Europeană de Cooperare Economică) ajutorului distribuit în trei 
state beneficiare ale ERP, dovedeşte succesul spectaculos al 
reconstrucției europene. Producţia industrială a crescut din 
1947 cu 64%, fiind cu 40% mai mare decât cea de dinainte de 
război. Producţia alimentară se măreşte şi ea 25%. Cartelele de 
alimente care în Franţa au rămas în circulaţie până la începutul 
lui 1949, au dispărut peste tot. Economia europeană 
modernizată poate de acum înainte să-şi continue dezvoltarea 
fără ajutorul Statelor Unite. 

Aceasta beneficiază de un anumit număr de factori interni şi 
externi care o avantajează. Adoptarea în 1944 la Bretton Woods 
a unui sistem monetar internaţional dominat de Statele Unite, 
dar gestionat de un organism internaţional, Fondul Monetar 
Internaţional, permite începând din 1949 o reglementare a 
monedelor cu efecte pozitive asupra comerţului internaţional la 
care se adaugă cele create de Acordul General al Tarifelor 
Vamale (GATT):5%; semnat la Geneva în 1947 la care aderă 
majoritatea ţărilor din Europa de Vest. Creşterea demografică 
de după 1945 şi menţinerea sa până în deceniul următor 
stimulează şi ea activitatea economică. Aceasta se datorează 
creşterii natalității de după război, acel baby boom care permite 
să compenseze numărul de naşteri din timpul războiului şi care 
se prelungeşte pe o durată mult mai mare decât după primul 
război mondial, datorită existenţei unei atmosfere optimiste 
care face ca copiii să fie acceptaţi cu mai multă uşurinţă şi a 
politicilor de ajutor familial adoptate de mai multe state. O ţară 
ca Franţa în care, în ajunul războiului, indicele de natalitate 
coborâse sub 13%» şi care se afla în imposibilitatea de a-şi mai 
asigura reproducerea naturală, în 1946-1947 vede acest indice 
depăşind 18%o0, iar efectivul anual de naşteri trecând de 
800.000. Aşa încât, previziunile făcute de demografii de la 


Societatea Naţiunilor în 1943 (raportul Notenstein) par să fie 
total false. Aceştia anunţaseră pentru 1940 o scădere a 
populaţiei franceze cu aproape 3 milioane de locuitori, or 
aceasta a crescut cu 8 milioane, şi asta în ciuda unei mortalităţi 
care rămâne crescută în fostele ţări industrializate (aproximativ 
11%), din cauza îmbătrânirii populaţiei şi a unei 
„supramortalităţi“ a adulţilor datorate accidentelor de circulaţie 
şi uneori (cum este cazul Franţei) din cauza alcoolismului. 

In majoritatea ţărilor europene rezultă o evidentă întinerire 
demografică ale cărei efecte se fac simţite în mod diferit de la o 
ţară la alta: aceasta este mai tardivă şi mai puţin accentuată în 
Germania şi Austria din cauza pierderilor enorme suferite de 
aceste ţări şi de menţinerea în captivitate a numeroşi prizonieri. 
Acesta constituie un factor important de dezvoltare care din 
acel moment obligă statele să aloce resurse importante pentru 
crearea de noi locuri de muncă şi dă naştere, ca în Statele Unite, 
unei noi pieţe care este cea a copiilor şi adolescenților. 
Reîmprospătarea generaţiilor distruge mai ales structurile 
malthusiene?! în ţările în care, înainte de război obsesia 
supraproducţiei şi a şomajului a dus la apărarea cunoştinţelor 
profesionale. In schimb, vor fi necesari aproape cincisprezece 
ani pentru ca această populaţie să furnizeze o mână de lucru 
suplimentară, mai calificată prin prelungirea şcolarizării şi deci 
mai eficace. Până atunci se va face apel la noile contingente 
active aduse de noul val al exodului rural şi la muncitorii străini. 
Din 1946, Franţa reia practicile de imigrare de dinainte de 
război, aducând în ţară cu sutele de mii, italieni, spanioli, apoi 
portughezi şi magrebieni. Ea este curând imitată şi de alte 
naţiuni industrializate: Regatul Unit unde vin mediteraneeni şi 
populaţii originare din Commonwealth (mai ales din Pakistan), 
Elveţia, Germania, Suedia, ţările din Benelux, importatoare de 
mână de lucru italiană, spaniolă, iugoslavă şi turcă. Începând cu 
anii 1950 rezultă un amestec formidabil de populaţii, în 
majoritate originare din Europa continentală şi care, la scara 
unei generaţii sau două, va contribui în cadrul comunitar la 
înflorirea unui sentiment de apartenenţă europeană, pe care 
multe sondaje îl consideră mai puţin artificial şi mai puţin 
iluzoriu decât se acceptă în anumite medii politice şi mediatice, 
mai ales în Franţa. 


Formidabilele procese tehnice, adesea simple aplicaţii civile 
ale inovaţiilor introduse în timpul războiului în domeniile 
militare, au permis importante creşteri ale producţiei aşa încât 
aceasta a devenit mai mare decât numărul activelor. Desigur, 
Statele Unite au un avans considerabil în domeniul cercetării 
aplicate şi al brevetelor, dar pe măsură ce se desfăşoară 
reinvestiţiile în Europa, prin intermediul filialelor societăţilor 
multinaționale, se operează şi importante transferuri de 
tehnologie. Pe de altă parte, ţările europene fac şi ele eforturi 
fără precedent pentru progresul cercetării (cel puţin până la 
mijlocul anilor '60, după care se constată o stagnare cu excepţia 
Germaniei) şi de acum înainte o parte substanţială a venitului 
lor naţional (cam 20%) este destinat creării de noi echipamente 
şi achiziţionării de utilaje moderne. Dat fiind că prosperitatea 
generală asigură întreprinderilor beneficii importante, trei 
pătrimi din investițiile acestora sunt asigurate prin 
autofinanţare. 

Acţiunea guvernelor şi intervenţia statului în viaţa economică 
au jucat un rol determinant în perioada de reconstrucţie 
susținând dezvoltarea din timpul „celor treizeci de ani de 
glorie“. Până la începutul anilor '70, majoritatea politicilor 
economice sunt inspirate de Keynes şi urmăresc să regleze 
ritmul de dezvoltare. Deoarece statul trebuie să asigure în 
acelaşi timp locuri de muncă, lupta împotriva inflaţiei şi 
menţinerea echilibrului plăţilor existente, iar aceste trei 
obiective sunt greu de îmbinat, instituţiile publice trebuie să 
acţioneze când asupra echilibrului bugetar şi asupra prelevărilor 
obligatorii care sunt ridicate sau micşorate în funcţie de riscul 
unei supraîncărcări sau dimpotrivă a unei recesiuni, când asupra 
delimitării creditelor (crearea unor rezerve obligatorii, fixarea 
nivelului şi duratei împrumuturilor etc.). De aceea, timp de 
treizeci de ani, absenţa acelor „crize“ ciclice asemănătoare cu 
cele din secolul al XIX-lea şi cu cele dintre cele două războaie. 
Există desigur „recesiuni“ trecătoare însoţite sau nu de o 
scădere a volumului producţiei (ca în Marea Britanie în 1952 şi 
1958 sau în Germania în 1967), dar ele durează puţin, nu 
afectează decât în mică măsură activitatea economică şi în 
general nu se produc în acelaşi timp în toate ţările. 

În unele ţări, tradiţia etatistă şi influenţa ideilor şi a 


organizaţiilor socialiste au făcut ca această intervenţie să fie 
împinsă mult mai departe. În Franţa, între 1944 şi 1946 s-a 
procedat la numeroase naţionalizări menite să „pedepsească“ 
întreprinderile care au colaborat cu inamicul (Renault), sau pur 
şi simplu să raţionalizeze sistemul economic: Banca Franţei, cele 
patru principale bănci de depozit, cărbunele, gazul, 
electricitatea, transporturile aeriene, o parte a societăţilor de 
asigurări sunt plasate sub controlul statului, dar păstrându-şi 
autonomia financiară şi modalităţi de gestionare identice cu cele 
ale întreprinderilor particulare. Aşa s-a întâmplat şi în Marea 
Britanie unde laburiştii, victorioşi în alegerile din 1945, au 
naționalizat între 1946 şi 1950 Banca Angliei, transporturile 
aeriene, feroviare, rutiere şi fluviale, gazul, electricitatea şi 
siderurgia. În Italia, capitalismul de stat nu apare imediat după 
război deoarece moşteneşte politica economică a fascismului şi 
se structurează în jurul unui gigantic holding public fondat în 
1933 (1RI)?%, cu o cifră de afaceri de două ori şi jumătate mai 
mare decât cea a FIAT-ului. 

Un alt aspect al acestei politici coordonate de stat este 
planificarea. Foarte suplă în ltalia, unde lumea priveşte cu 
neîncredere tot ce ar putea aminti autoritarismul fascist, ea are 
drept funcţie esenţială să fixeze un sistem de repere ideal cu 
care să poată fi comparată evoluţia reală a economiei şi către 
care aceasta trebuie să aspire, având totuşi câteva obiective 
precise. Este vorba de Planul Vanoni adoptat în 1955 pe o 
durată de zece ani, vizând creşterea anuală a venitului naţional 
cu 5% şi crearea a 4 milioane de locuri de muncă. Cu toate că în 
ansamblu, rezultatele sunt satisfăcătoare, guvernele „centru 
stânga“ vor adopta din 1965 o formulă de „programare“ prin 
planuri de 5 ani vizând o mai strictă coordonare între sectoarele 
economice, dar păstrându-se totuşi o mai mare supleţe în 
aplicare. 

Din toate ţările industrializate din Europa de Vest, Franţa este 
cea care a mers cel mai departe în acest domeniu, prin 
adoptarea în 1946 a Planului de modernizare şi de 
retehnologizare perfecţionat de Jean Monnet, primul comisar 
general al  Planificării. Dând prioritate investițiilor în 


252 LR. - „Institutul pentru Reconstrucţie Industrială“ coordonează un vast 
sector industrial, moştenit de Italia din perioada fascistă. 


echipamente de bază, acesta a contribuit substanţial la 
reconstrucţia rapidă a ţării. În continuare va avea în special un 
rol de direcţionare şi prospectare, funcţia sa fiind nu aceea de a 
înlocui mecanismele pieţei, ca în URSS, ci de a îndruma deciziile 
pe termen lung completând dirijarea politicii economice. După 
expresia lui Pierre Massé, Comisia Planificării este un 
„antihazard“. 

Dincolo de simpla conducere a economiei, dar într-o 
perspectivă în mod necesar legată de aceasta, guvernele 
intervin din ce în ce mai direct în domeniul social, fie că este 
vorba de relaţiile dintre patroni şi salariaţi, prin fixarea unor 
salarii minime şi a condiţiilor de muncă (durată, concedii plătite 
etc.), fie că este vorba de dezvoltarea învăţământului şi a 
condiţiilor de pensionare (aceste două sectoare absorb o parte 
mai mare din venitul naţional) sau de realizarea unor sisteme de 
protecţie socială care urmăresc asigurarea unui minim de 
securitate pentru fiecare, aceasta fiind marea inovaţie de după 
război. Astfel, în perioada imediat următoare războiului, se 
extinde acel „Welfare State“ (stat al „bunăstării“ sau poate 
„stat-providenţial“) a cărui filozofie consistă în fundamentarea 
„securităţii sociale“ nu pe concepţia tradiţională a contractului 
de muncă şi a asigurării care apărau o parte a populaţiei 
împotriva unui număr limitat de riscuri, ci pe principiul 
solidarităţii naţionale ceea ce înseamnă că întreaga naţiune 
trebuie să asigure bunăstarea fiecăruia. 

Regatul Unit este cel care dă exemplu în acest sens, 
adoptând între 1945 şi 1946 programul formulat în timpul 
războiului de Sir William Beveridge: asigurarea de bătrâneţe, 
regimul de protecţie socială finanţat de impozit, crearea în 1948 
a National Health Service care naţionalizează activităţile 
sanitare şi realizează treptat gratuitatea asistenţei medicale, 
politica de urbanism care asigură o mare autonomie 
colectivităţilor locale pentru planificarea construcțiilor, 
municipalizarea terenurilor şi  decongestionarea centrelor 
urbane etc. Şi în Suedia se adoptă un sistem foarte bine pus la 
punct cuprinzând asigurarea de bătrâneţe, alocaţii familiale, 
alocații pentru locuinţe, îngrijiri medicale aproape gratuite, totul 
bazându-se pe o fiscalitate deosebit de solidă şi urmărind în 
mod clar o redistribuţie a veniturilor. Aceeaşi situaţie se 


regăseşte şi în Franţa, unde, introdusă în 1945 şi 1946, 
securitatea socială are regimuri diferite, cu „casierii“ diferite şi 
organisme autonome în funcţie de diversele categorii sociale, 
finanţarea fiind asigurată pentru salariaţi de cotizaţiile plătite de 
beneficiarii înşişi şi de patronii acestora. 

Astfel, prin faptul că s-a produs şi a fost sprijinită de factori 
multipli, a căror importanţă diferă de la o ţară la alta şi de lao 
perioadă la alta, dezvoltarea economiilor europene nu este defel 
uniformă. Privită din perspectiva marilor sectoare de activitate, 
este clar că în domeniul agriculturii aceasta s-a resimţit cel mai 
puţin. Desigur, după 1945, agriculturile europene au cunoscut o 
perioadă de modernizare intensă. Creşterea randamentelor a 
fost realizată prin reducerea suprafeţelor însămânţate, datorită 
folosirii intense a îngrăşămintelor, a mecanizării şi motorizării: 
se estimează existenţa unui tractor la 20 de ha de pământ 
cultivabil în Anglia şi în Elveţia, la 140 hectare în Franţa, la 210 
în Italia, iar din 1950 până în 1963 în toate ţările occidentale 
numărul acestora a crescut de patru ori. Dar investiţiile din 
agricultură sunt cu mult mai mici faţă de cele din alte sectoare 
şi eforturile de raţionalizare sunt împiedicate atât de puterea 
mică de cumpărare a muncitorilor din anumite ţări sau regiuni 
defavorizate, de tendinţa familiilor din ţările bogate de a aloca 
sume mai mici din veniturile lor cheltuielilor pentru alimente cât 
şi de obstacolele puse în calea modernizării de existenţa marilor 
domenii care practică exploatarea extensivă a solului sau 
dimpotrivă a domeniilor prea mici pentru a fi rentabile. Din 
aceste cauze agricultura nu asigură venituri decente decât unui 
număr mic de agricultori. Ceilalţi sunt afectaţi de folosirea 
incompletă a mâinii de lucru care uneori duce pur şi simplu la 
sărăcie (este cazul sudului Italiei, al Spaniei şi Portugaliei), fie de 
o pauperizare relativă cauzată de diferenţa tot mai mare dintre 
veniturile din agricultură şi cele din alte sectoare şi aceasta în 
ciuda faptului că numărul locuitorilor de la sate nu a încetat să 
scadă odată cu reluarea şi intensificarea exodului rural. Numai 
în perioada 1954-1960 Franţa îşi pierde aproape o treime din 
populaţia agricolă, Germania mai mult de 16%, Ţările de Jos 
11,7%, Italia 10%, Belgia 5%. 

În schimb, industria constituie sectorul de vârf, adevărata 
forţă motrice a dezvoltării ţărilor din vestul Europei. Domeniu 


favorizat al inovaţiilor, începând din 1948, aceasta cunoaşte un 
program mai rapid decât în Statele Unite, foarte intens în anii 
1950 şi ceva mai lent în deceniile următoare. Ritmul de 
dezvoltare i-a fost imprimat în primul rând de sectoarele 
orientate spre produsele de larg consum - produse 
agroalimentare, electrocasnice şi mai ales automobile (în 
Germania, Italia, Marea Britanie, Franţa, Suedia, Ţările de Jos) 
care au tras după ele industria energetică, constructoare de 
maşini şi siderurgia. Raportată la media anilor 1947-1949, 
producţia carboniferă a CEE trece între 1947 şi 1959 de la 
indicele 86 la 135; rafinarea petrolului brut de la indicele 71 la 
851. În acelaşi timp, producţia de electricitate se ridică de la 94 
la 238, iar cea de oţel brut de la 71 la 276. Industria chimică, 
aflată în plină transformare, joacă un rol considerabil prin 
creşterea investiţiilor şi prin diversificarea susţinută a gamei de 
produse oferite consumatorilor. 

Începând din 1960, industriile de vârf nucleară, aerospațială, 
electronică - stimulate de organismele militare ale statului, care 
finanţează o mare parte a lucrărilor de cercetare, şi având 
tehnologiile cele mai avansate, devin cele mai dinamice din 
întreaga economie. Acestea constituie „vârful de lance“ al 
dezvoltării, prin dezvoltarea lor proprie, dar şi prin aplicaţiile pe 
care le găsesc în celelalte ramuri de activitate industrială. 
Numai că, în acelaşi timp, aceste noi activităţi economice 
perturbează echilibrul creat de a doua revoluţie industrială în 
detrimentul vechilor activităţi (textile, siderurgie, construcţii 
navale) care se modernizează cu mari dificultăţi. 

Apar deci diferenţe sectoriale dar şi regionale şi naţionale. O 
mare parte a Europei liberale, cuprinzând Italia de sud, cea mai 
mare parte a Spaniei, a Italiei, a Irlandei, Portugaliei şi a Greciei 
se află într-o subdezvoltare cronică. Regatul Unit care până la 
începutul secolului XX fusese principala putere economică a 
lumii se confruntă cu mari greutăţi între cele două războaie, iar 
după 1945 nu cunoaşte o dezvoltare tot atât de mare ca a 
concurentelor sale continentale. Bunul mers al economiei 
britanice se loveşte de numeroase obstacole: numărul populaţiei 
active stagnează, investiţiile nu sunt deosebit de mari în 
întreprinderile naţionalizate, iar productivitatea muncii bate 
pasul pe loc. Dar mai ales dorinţa de a apăra cu orice preţ lira 


sterlină (cel puţin până la devalorizarea din 1967) duce la 
politici contradictorii care nu au ca rezultat decât o dezvoltare 
relativ mică ce se menţine în mod constant sub 3%. 

In schimb, unele ţări cunosc un progres atât de rapid şi 
spectaculos încât se vorbeşte de „miracole“ pentru a califica 
acest salt înainte al economiilor acestora. In afară de Ţările de 
Jos, Suedia şi într-o oarecare măsură Elveţia, a căror creştere 
industrială este evidentă, trei ţări intră în această categorie din 
motive diverse. Mai întâi Republica Federală Germană care are 
toate atuurile şi pe deasupra şi cel care îi este atribuit ca şi 
Italiei de ajutorul masiv al Statelor Unite şi care nu se confruntă 
cu problemele legate de decolonizare: un puternic consens 
social, o monedă puternică şi atractivă pentru capitalurile 
străine, o reţea bancară de o mare eficacitate, şi venituri fără 
egal în CEE datorită stăpânirii axei renane. O gestiune liberală 
eficace (practicată mai ales de Ludwig Ehrard) îi permite să reia 
o îndelungată tradiţie industrială şi între 1949 şi 1958 să treacă 
fără inflaţie de la cea mai neagră mizerie la cea mai înaltă 
dezvoltare. Rezervele monetare ating 6 miliarde de dolari iar 
locurile de muncă sunt pe deplin asigurate. În 1960, RFG asigură 
10% din exporturile mondiale. 

Şi mai surprinzător încă este „miracolul“ italian, datorită 
faptului că pe lângă pierderile suferite din cauza înfrângerii, mai 
adaugă şi lipsa aproape totală de resurse energetice şi de 
materii prime, ruptura istorică din Nord şi Sud, o inflaţie 
galopantă şi un deficit însemnat în balanţa de plăţi. Dar toate 
acestea au fost compensate de abundența mâinii de lucru, de 
dinamismul şefilor de întreprinderi şi de ajutorul statului oferit 
prin intermediul unui vast sector public (IRI, ENI?) restructurat 
în întregime după război. Profitând de toate atuurile, Italia îşi va 
crea în câţiva ani baze energetice şi siderurgice moderne, apoi 
se va orienta spre activităţi care cer o mare investiţie 
intelectuală: automobile, mecanică fină, petrochimie, 
electrocasnice etc. Veniturile obţinute din turism şi „aportul“ 
muncitorilor emigranţi în străinătate vor face restul, permiţând 
acestei ţări ca din 1957 să-şi echilibreze balanţa de plăţi. 

Legat de dezvoltarea Franţei se vorbeşte mai puţin de 
miracole, deşi începând cu al doilea plan realizările deţinute 
depăşesc cu mult obiectivele fixate. Producţia naţională creşte 


cu 30% (faţă de prevederea de 25%), industria se dezvoltă 
începând din 1954 într-un ritm de 9-10% anual, iar 
productivitatea muncii se îmbunătăţeşte. Între 1969 şi 1973, 
Franţa, după Japonia, realizează cel mai înalt nivel de creştere 
economică din lume, aproape 7% anual. 


Atmosfera internaţională se îndreaptă spre „destindere“ 


Creşterea economică europeană de la mijlocul anilor '50 s-a 
produs într-un context internaţional pe muchie de cuţit, până în 
1963, perioadele de destindere alternând rapid cu cele de 
încordare. Începând cu această dată, relaţiile Est-Vest în 
general, dar mai ales cele care privesc Europa intră într-o 
perioadă de relaxare. 

Anul 1956 este marcat de o dublă criză care leagă problemele 
din Orientul Mijlociu de cele ale Europei de Est. Pe 26 iulie 1956, 
colonelul Nasser, care cu doi ani înainte a preluat puterea în 
Egipt şi vrea să realizeze unitatea lumii arabe în jurul ţării sale, 
hotărăşte să naţionalizeze Compania Canalului de Suez, ai cărei 
acţionari sunt în majoritate francezi şi britanici. Acest gest care 
este salutat de populaţia din zonă ca o înfruntare a fostelor 
puteri coloniale, provoacă imediat o vie reacţie în cele două ţări 
vizate. Regatul Unit, pentru care Canalul constituie în acelaşi 
timp o miză economică considerabilă - din cele 15.000 de nave 
care tranzitează anual canalul, două treimi sunt petroliere iar 
35% sunt britanice - dar şi simbolul fostei sale puteri coloniale, 
se teme că va fi complet eliminată din această zonă asupra 
căreia, până la război, îşi exercitase întreaga autoritate. Franţa 
vede în Egiptul lui Nasser (asimilat repede cu Hitler de către 
conducătorii „Frontului Republican“ şi mai ales de liderul 
acestuia, socialistul Guy Mollet, devenit preşedinte al Consiliului 
în 1956) unul din obstacolele majore în calea „pacificării“ 
Algeriei, Raisul susţinând Frontul de Eliberare Naţională (FLN) 
prin furnizare de armament şi adăpostind pe conducătorii şi 
luptătorii acestuia. Aşadar, Londra şi Parisul vor pregăti de 
comun acord o acţiune împotriva Egiptului servindu-se de un 
drept internaţional respins de Nasser şi proferând în acelaşi 
timp ameninţări pe care acesta din urmă le pune în spinarea 
tânărului stat Israel. 

Dat fiind că fostele puteri tutelare ale zonei cuprinse între 
Maroc şi Golful Persic nu dispun de mijloacele necesare pentru 
a-şi menţine hegemonia în regiune, ele încep să fie înlocuite cu 
cele două mari supraputeri. Inainte de a se angaja în aventură, 
Nasser a obţinut de la sovietici un important ajutor militar, ca şi 
promisiunea de a finanța construirea barajului de la Assuan pe 


Nil, necesar extinderii zonelor irigate şi satisfacerii nevoilor 
energetice ale Egiptului. Politica diplomatică a Kremlinului, care 
după moartea lui Stalin s-a reorientat spre susţinerea 
„burgheziilor naţionale“ aflate în luptă împotriva 
„imperialismului“ - o contrapartidă a „coexistenţei paşnice“ 
care presupune reducerea tensiunilor în Europa - face în felul 
acesta primii săi paşi pe scena Orientului Apropiat. La rândul lor, 
Statele Unite, aplicând strategia de încercuire a URSS-ului 
concepută de secretarul de stat Foster Dulles, susţin statele 
„Pactului de la Bagdad“ - Iran, Irak şi Turcia - şi consideră că 
trebuie să descurajeze ambițiile lui Nasser fără intenţia de a 
elimina Raisul, dacă acesta ar constitui preludiul unei reveniri în 
forţă a britanicilor şi francezilor. 

În cursul verii, aceştia din urmă au făcut intense pregătiri 
pentru o intervenţie armată şi în paralel au iniţiat negocieri 
serioase cu Egiptul. Acestea rămânând fără vreun rezultat 
concret, ei se hotărăsc să acţioneze de comun acord cu Israelul 
care se simte ameninţat de vecinii săi şi se teme că armamentul 
furnizat de ruşi statelor arabe din regiune va modifica raportul 
de forţe în defavoarea sa. Cele trei puteri elaborează un 
scenariu de intervenţie şi pe 29 octombrie 1956 trupele 
israeliene trec la atac şi invadează Sinaiul. Peste o săptămână, 
francezii şi britanicii, care au concentrat 60.000 de oameni în 
Cipru, pornesc în zona Canalului o operaţiune amfibie şi 
aeropurtată. 

Intervenţia pare că se va termina rapid printr-o victorie a 
francezilor şi englezilor. Numai că sovieticii şi americanii 
reacţionează imediat şi foarte hotărât la această iniţiativă care 
poate să împiedice tentativa de a înlocui influenţa fostelor puteri 
coloniale cu propria lor influenţă. Primii ameninţă Parisul şi 
Londra cu represalii nucleare, ceilalţi fac presiuni politice dar 
mai ales financiare asupra cabinetului britanic prezidat de 
Anthony Eden. Acesta cedează rapid în faţa amenințării 
prăbuşirii lirei sterline, şi obligă în felul acesta şi guvernul lui 
Guy Mollet să accepte ordinul de încetare a focului dat de ONU. 
Operaţiunea „Muşchetar“ se soldează deci cu un eşec al 
europenilor într-o afacere care apare ca o ultimă manifestare a 
„politicii tunului“ aşa cum o practicaseră din secolul al XIX-lea. 

Criza din Suez, care scoate încă o dată în evidenţă 


incapacitatea europenilor de a-şi rezolva, fără ajutorul celor 
două mari puteri, problemele care pun în joc interesele lor 
vitale, este contemporană cu o altă criză apărută în Europa de 
Est care se reglementează pe spinarea personajelor secundare - 
Polonia şi mai ales Ungaria - prin jocul conflictual, dar şi 
complice al superputerilor. URSS înăbuşă în sânge revoluţia de 
la Budapesta fără ca Statele Unite să facă cel mai mic gest 
pentru a o împiedica. De altfel, vom reveni asupra acestei 
afaceri în capitolul următor. 

În consecinţă, nici criza din Suez, nici evenimentele din 
Ungaria, nu pun capăt relativei tensionări a relaţiilor dintre Est şi 
Vest care s-a produs după moartea lui Stalin. Trebuie să vină 
anul 1958 pentru ca atmosfera să se schimbe ca urmare a noilor 
dificultăţi ce apar în Extremul Orient odată cu bombardarea de 
către chinezi a insulelor naţionaliste Quemoy şi Matsu. Afacerea 
se termină repede-repede, dar Uniunea Sovietică nu poate să-i 
lase „aliatei“ şi rivalei sale asiatice monopolul luptei imperialiste 
fără să-şi ştirbească prestigiul de care se bucură în Lumea a 
Treia, unde din 1955 duce o activitate intensă. De aceea, la 
sfârşitul lui 1958, aceasta se angajează în noi acţiuni de forţă. 

Prima se desfăşoară pe scena continentului european, unde 
Hruşciov serveşte când una caldă când una rece în funcţie de 
împrejurări şi de presiunile pe care le exercită asupra lui o parte 
a conducătorilor comunişti. Desigur, el nu doreşte un război căci 
îşi dă seama de consecinţele sale dezastruoase, dar nici nu vrea 
o situaţie internaţională stabilă care ar risca să-i demobilizeze 
tabăra. Aşa încât, joacă pe două fronturi deodată, cel al 
„coexistenţei paşnice“ şi cel al „războiului rece de manevră“, 
după inspirata expresie a lui Raymond Aron??. În noiembrie 
1958, pentru a relua jocul diplomatic, el hotărăşte brusc să 
redeschidă dosarul Berlinului, propunând transformarea celor 
trei sectoare occidentale într-un oraş liber, neutru care să aibă 
propriul său guvern şi să-şi autogestioneze economia. In acelaşi 
timp el precizează că „oraşul liber“ ar trebui să fie demilitarizat 
şi să-şi ia angajamentul de a „împiedica“ orice activitate 
subversivă îndreptată împotriva RDG-ului sau oricărui alt stat. In 
cazul unui refuz el ameninţă că va încheia un tratat de pace cu 
Germania democrată care să-i dea dreptul să întrerupă toate 
legăturile între Berlinul de Vest şi RFG. Trupele sovietice, 


conchide el în nota adresată occidentalilor, „nu se află în 
Germania pentru a juca popice“. 

În timp ce în jurul Berlinului controalele şi barierele de 
circulaţie se înmulţesc, în mai 1959, o Conferinţă a miniştrilor de 
externe al celor patru puteri ocupante se întruneşte la Geneva, 
care nu găseşte însă nicio soluţie la problema germană. In vară 
aceasta este înlocuită de un dialog direct între Washington şi 
Moscova, preludiul unei noi perioade de destindere care începe 
în toamnă, motivată se pare de partea sovietică de începerea 
conflictului deschis cu China care îi reproşează lui Hruşciov 
politica sa „revizionistă“. Numărul Unu al Kremlinului se duce în 
Statele Unite în septembrie şi se întâlneşte cu Eisenhower la 
Camp David. Întrevederea nu aduce nimic concret, dar 
contribuie la destinderea atmosferei dintre cele două puteri. La 
întoarcerea în URSS, Hruşciov aduce un omagiu insistent 
preşedintelui american, om, spune el, care „ca şi noi, doreşte în 
mod sincer ca Războiul Rece să ia sfârşit“. 

Cu toate acestea, în primăvara lui 1960 se anunţă clar o 
întoarcere la războiul rece. Hruşciov, care trebuie să înfrunte 
atât criticile conducătorilor chinezi cât şi pe cele ale adversarilor 
politici din propria-i ţară, foloseşte drept pretext un incident 
minor - survolarea teritoriului URSS-ului de către un avion spion 
U2 şi „mărturisirile“ pilotului acestuia, doborât de avioanele de 
vânătoare sovietice - pentru a face să eşueze Conferinţa la nivel 
înalt organizată la Paris, în mai 1960, în scopul de a găsi o 
soluţie definitivă problemei germane. 

În mai 1961, Numărul Unu sovietic se întâlneşte din nou la 
Viena cu preşedintele Statelor Unite, J. F. Kennedy. 
Considerându-l pe interlocutorul său puţin prea tânăr şi 
„delicat“, el nu ezită să ia o atitudine amenințătoare cerând 
soluţionarea problemei Berlinului până la sfârşitul anului şi 
fluturând încă o dată „sperietoarea“ unui tratat de pace separat 
cu RDG-ul. „Eu doresc pacea, declară el oaspetelui de la Casa 
Albă, dar dacă dumneavoastră vreţi război, vă priveşte. 
Hotărârea noastră de a semna acordul în decembrie este 
irevocabilă“. Dacă şi-a închipuit că-şi va intimida în felul acesta 
interlocutorul, incontestabil, nu şi-a ales calea potrivită. „Va fi o 
iarnă foarte rece“ îi răspunde Kennedy, care întors în Statele 
Unite, trimite urgent întăriri în RFG şi îşi pune aviația strategică 


în stare de alertă permanentă. Apoi se adresează aliaţilor săi 
care se declară pregătiţi să-şi onoreze angajamentele, primul 
fiind generalul de Gaulle, care a început totuşi să se distanţeze 
de Washington şi de NATO. La începutul verii, Europa pare să se 
găsească din nou în cele mai dificile momente ale războiului 
rece. 

Cu toate acestea, conducătorii sovietici şi aliaţii lor din RDG 
nu vor lua hotărârea unei blocade sau a unei acţiuni de forţă aşa 
cum au putut crede occidentalii în acel moment. În noaptea de 
12 spre 13 august 1961, autorităţile est-germane ridică de-a 
lungul zonei care separă zona sovietică de restul oraşului, un 
gard de sârmă ghimpată, apoi un zid pe care sunt amplasate 
posturi de observaţie. Aşa cum se explică la Pankow, în mod 
oficial scopul este de a opri „invadarea Germaniei democrate cu 
spioni şi sabotori trimişi de răzbunătoarea Germanie şi de 
puterile imperialiste“. In realitate dacă este ceva de oprit, 
acesta este exodul permanent al zecilor de mii de germani din 
Est care fug de totalitarism şi de lipsuri pentru a-şi căuta refugiu 
în RFG. De altfel, pe lângă Zidul de la Berlin, întreaga frontieră 
dintre cele două state germane este barată de metereze făcute 
din cai de friză (cu sârmă ghimpată), din şanţuri şi turnuri de 
supraveghere, iar armata şi miliția au ordin de a trage fără 
somaţie în tot ce mişcă. 

In Vest, surpriza şi indignarea din primul moment nu sunt 
urmate de niciun fel de încercare de a opri construirea zidului. 
Toţi se mulţumesc doar să protesteze cu vehemenţă spre marea 
decepţie a germanilor din vest dar mai ales a berlinezilor. 
Aceştia din urmă se mai liniştesc puţin, când, pe 20 august, 
vicepreşedintele Lyndon Johnson şi generalul Clay, eroul 
blocadei din 1948 rechemat cu această ocazie din retragere, 
întâmpină pe stadionul olimpic o unitate de blindate venită din 
RFG fără ca ruşii şi aliaţii lor să reacționeze. Puțin mai târziu, 
faimoasele cuvinte lansate de Kennedy când a trecut prin 
capitala Reich-ului, /ch bin ein Berliner (eu sunt berlinez) îi vor 
încuraja dându-le speranţa că în cazul unei crize grave, nu vor fi 
abandonaţi de Occident. De altfel, tensiunea va dispărea 
curând. De la sfârşitul lui septembrie, Hruşciov, care pare să fi 
acţionat sub presiunea „durilor“ din partid şi care de acum 
înainte va lua frâiele în mână, mai micşorează tonul şi se arată a 


fi mai puţin intransigent. Oficial, el nu abandonează proiectul de 
reglementare a chestiunii germane, dar renunţă să mai fixeze 
vreun termen pentru declararea neutralității Berlinului. 

La sfârşitul lui 1961 pericolul unui război general declanşat 
din cauza problemelor de pe continentul european pare să fi 
dispărut. Totuşi pacea nu este asigurată aşa cum va dovedi-o 
grava criză izbucnită în toamna anului următor, în urma 
instalării de către sovietici a unor rachete balistice cu rază 
medie de acţiune (IRBM) pe insula Cuba. După cum se ştie 
afacerea este rezolvată cu măiestrie de Kennedy care dă 
dovadă de o mare energie hotărând interzicerea navelor 
sovietice să debarce în Cuba material de război şi de o mare 
abilitate diplomatică având grijă să-i dea posibilitatea lui 
Hruşciov să bată în retragere fără să-şi piardă prestigiul. La 
sfârşitul lui octombrie 1962 lumea s-a aflat din nou pe 
„marginea prăpastiei“ iar Europa a fost direct implicată în 
această afacere. Deoarece în timpul celei de a doua crize de la 
Berlin aliaţii Statelor Unite şi-au manifestat clar solidaritatea cu 
Washingtonul este evident pentru toată lumea că luând 
iniţiativa unei confruntări energice cu Statele Unite, în zona 
Caraibilor, Hruşciov urmăreşte obiective strategice globale în 
care este inclusă şi chestiunea germană şi cea a armelor 
nucleare aflate în Turcia şi a căror retragere de altfel o va şi 
obţine. De aici faimoasa apostrofă a generalului de Gaulle 
adresată ambasadorului URSS la Paris, venit ca să discute cu 
acesta riscurile amenințării nucleare pe care, după părerea lui 
„le conţinea ultimatumul lui Kennedy“: „Ei bine, domnule 
ambasador, vom muri împreună!“. 

Imediat, după evenimentele dramatice din octombrie 1962, 
atmosfera tensionată dintre cele două tabere se calmează mai 
repede chiar decât după a doua criză de la Berlin. „Criza 
rachetelor nucleare“ a pus două mari puteri în faţa 
responsabilităţilor pe care le au. Fără să renunţe la cursa 
înarmării strategice, ele vor face eforturi să păstreze monopolul 
acesteia şi să o supravegheze îndeaproape negociind 
menţinerea unui oarecare echilibru între forţele lor de 
descurajare şi închizând eventualilor candidaţi uşa „clubului“ 
foarte restrâns al puterilor nucleare. Începând din 1963, două 
acorduri vor concretiza această dorinţă comună: în iunie se 


stabileşte între Washington şi Moscova un sistem de legătură 
prin teletip - faimosul „telefon roşu“. Acesta permite celor doi 
principali actori să intre în legătură rapidă în cazul unei crize 
grave prezentând riscul unei escaladări extreme. Pe 5 august, 
va fi semnat la Moscova un tratat la care vor adera numeroase 
tări, tratat care în scopuri pacifiste interzice orice experiment 
nuclear în afară de cele subterane. Aceasta nu înseamnă 
dezarmare, dar pentru cele două mari supraputeri şi aliaţii lor 
europeni începe deja o nouă etapă în istoria relaţiilor 
internaţionale. Desigur că, chiar dacă în Europa tensiunea scade 
treptat, mai ales în ceea ce priveşte problema germană, 
americanii şi sovieticii continuă să se înfrunte în Lumea a Treia 
prin intermediul aliaţilor sau al unor state interpuse aflate sub 
influenţa lor. Totuşi, acolo unde au loc acţiuni de forţă, fie în 
Orientul Mijlociu, fie în Asia de Sud-Est, ei se abţin să aţâţe focul 
prea tare şi au grijă ca aceste conflicte „periferice“ să nu 
degreveze într-un conflict general şi mai ales pe continentul 
european. 


Naşterea Comunităţii Economice Europene şi primele 
sale succese 


Imediat după eşecul Comunităţii Europene de Apărare, 
construcţia europeană pare să se fi împotmolit. Toate eforturile 
autorităţilor supranaţionale au eşuat cu excepţia „Comunităţii 
Europene a Cărbunelui şi Oţelului“ care nici ea nu are partizani. 
In Franţa, valul de naționalism care coincide cu prima etapă a 
războiului din Algeria, este puţin propice relansării construcţiei 
europene. În Anglia majoritatea populaţiei rămâne ostilă ideii de 
supranaţionalism. Doar în Italia, în Germania şi în cele trei ţări 
ale Beneluxului partizanii unei Europe în care fiecare partener să 
accepte renunţarea la o parte a suveranităţii sale sunt mai 
numeroşi şi mai influenţi, dar nu suficienţi totuşi pentru a 
învinge indiferența populaţiei. Cu toate acestea, de la sfârşitul 
lui 1954, deci imediat după respingerea proiectului armatei 
europene de către parlamentarii francezi, mici grupuri de 
europeni convinşi, în fruntea cărora figurează Jean Monnet şi 
prietenii săi, ca şi conducătorii Beneluxului, vor relansa proiectul 
comunitar fundamentat pe problemele foarte concrete ale 
integrării economice. Or, această relansare se va face cu o 
rapiditate şi o amploare neaşteptate, ducând în mai puţin de doi 
ani la semnarea unui tratat de instituire a Comunităţii 
Economice Europene şi a Comunităţii Europene a Energiei 
Atomice din care fac parte şase state. 

In cursul anului 1955, două tipuri de iniţiative se vor 
intersecta şi unele şi celelalte vizând relansarea ideii de 
comunitate europeană. Primele vin din partea mediilor restrânse 
ale tehnocraţilor pentru care cel mai bun mijloc de a face ca 
lucrurile să avanseze este acela de a se situa într-un cadru 
sectorial, cum este cel al Comunităţii Economice a Cărbunelui şi 
Oţelului, sau să se încerce extinderea competenţelor comunitare 
la transporturi şi energie. Printre grupurile şi personalităţile care 
acţionează în acest sens, se găseşte Jean Monnet şi echipa sa, 
dar şi alţi tehnocraţi de mare prestigiu ca Louis Armand din 
Franţa, preşedinte al Societăţii Naţionale a Căilor Ferate şi 
conducătorii Comisariatului Energiei Atomice (CEA). În acel 
moment se constată un sentiment de admiraţie exagerată 
pentru energia atomică şi mai ales pentru folosirea ei în scopuri 


paşnice, considerată ca un remediu miraculos împotriva 
dificultăţilor în aprovizionarea cu energie care pare să amenințe 
bătrânul continent. A face din atom forţa motrice a relansării 
europene, iată ideea care-şi croieşte repede drum imediat după 
eşecul Comunităţii Europene de Apărare, mai ales în Franţa 
unde căderea cabinetului Mende&s-France la începutul lui 1955 şi 
înlocuirea lui prin guvernul condus de Edgar Faure pare să fie 
favorabilă evoluţiei opiniei publice. 

Celelalte iniţiative se referă la elaborarea unui proiect de 
Piaţă Comună generală. Acestea pornesc de la ministrul 
Economiei vest germane Ludwig Ehrard care, liberal convins, 
doreşte înlăturarea  piedicilor din calea schimburilor 
internaţionale, din mediile conducătorilor olandezi şi de la 
belgianul Paul-Henri Spaak şi unii şi ceilalţi partizani ai unei 
integrări economice globale într-o structură supranaţională. Incă 
din anul 1955, între reprezentanţii celor două mari tendinţe, 
Monnet şi Spaak au loc numeroase contacte cu scopul manifest 
de a stabili o legătură între punctele de vedere şi de a iniţia o 
apropiere globală şi o apropiere sectorială. O perioadă de timp, 
reţinerile cele mai mari vor veni tot din Franţa care are în 
guvern un număr de miniştri gaullişti care privesc favorabil o 
acţiune în domeniul transporturilor şi energiei, dar nu consideră 
necesară o extindere a competenţelor Comunităţii Europene a 
Cărbunelui şi Oţelului. În schimb, prim-ministrul luxemburghez 
Bech şi ministrul afacerilor externe din Ţările de Jos, Beyen, 
manifestă un viu entuziasm faţă de proiectul prezentat de 
Spaak. Adenauer este mai circumspect, dar odată acordurile de 
la Paris intrate în vigoare, el va accepta propunerile ministrului 
belgian, ca şi italianul Martino. 

Până la urmă, pe 9 mai 1955 Adunarea Comunităţii Europene 
a Cărbunelui şi Oţelului votează în unanimitate reluarea 
construcţiei europene incluzându-se şi proiectele sectoriale dar 
şi programul mai îndrăzneţ al reprezentanţilor Beneluxului şi 
Germaniei. Pe 3 iunie, Conferinţa de la Messina care reuneşte 
miniştrii de externe ai celor Şase adoptă o rezoluţie care 
exprimă dorinţa comună a statelor reprezentate „de a trece la o 
nouă etapă“. Un comitet prezidat de Spaak şi format din experţi 
şi delegaţi ai guvernelor interesate este însărcinat să elaboreze 
un raport care să schiţeze în linii mari ceea ce va însemna 


Comunitatea Economică Europeană şi Euratomul. Acesta este 
predat guvernelor celor şase state membre ale Comunităţii 
Europene a Cărbunelui şi Oţelului pe 21 aprilie 1956. 

Intre toamna lui 1955 şi începutul lui 1957, mai multe 
elemente vor accelera mersul construcţiei comunitare. Mai întâi 
eforturile făcute de Comitetul de Acţiune pentru Statele Unite 
ale Europei, condus de Jean Monnet, care reuneşte un număr de 
personalităţi europene aparţinând diferitelor formaţiuni politice 
- social-democraţi, democraţi-creştini, liberali - şi care pot să 
facă legătura cu guvernele şi cu opinia publică. Pe de altă parte, 
acţiunile numeroaselor mişcări europene care de la începutul 
anilor '50 nu s-au prea afirmat şi care îşi regăsesc suflul după 
Conferinţa de la Messina: Uniunea europeană a federaliştilor, 
Acţiunea europeană federalistă, Liga europeană de cooperare 
economică şi cea a înalţilor funcţionari şi oameni politici. Astfel 
în Franţa, victoria „Frontului Republican“ de la începutul anului 
1956 şi retragerea gaulliştilor permit afirmarea unei noi 
majorităţi europene, socialişti, radicali, Mişcarea Republicană 
Populară şi independenţi, aflaţi în dezacord asupra altor 
aspecte, dar având păreri comune asupra necesităţii 
construcţiei europene. In sfârşit un alt element este contextul 
internaţional care în 1956 este marcat de o revenire a războiului 
rece. Tensiunea dintre Est şi Vest, consecinţă a declanşării 
războiului din Coreea a permis crearea Comunităţii Europene a 
Cărbunelui şi Oţelului şi încheierea tratatului care instituia 
Comunitatea Europeană de Apărare. Dar destinderea de după 
moartea lui Stalin a împiedicat totuşi ratificarea acestui 
instrument diplomatic. Evenimentele din Ungaria, dar mai ales 
criza din Suez au arătat europenilor gradul lor de dependenţă 
energetică, deci se revine la ideea că numai o Europă unită 
putea să-şi facă vocea auzită pe arena internaţională. 

Astfel, comitetul Spaak reunit pentru câteva luni la micul 
castel Val-Duchesse de lângă Bruxelles va elabora, într-o 
atmosferă de mare eficacitate şi de intensă colaborare, 
redactarea tratatelor, plecând de la modelul propus de raportul 
ministrului belgian şi ţinând cont de diferitele poziţii naţionale. 
Pe 25 martie 1957, cele două tratate care instituiau Piaţa 
Comună şi Comunitatea Europeană a Energiei Atomice erau 
semnate de reprezentanţii celor Şase în Capitoliul de la Roma. 


Ele vor fi ratificate în iulie de parlamentarii francezi, germani şi 
italieni, iar în octombrie şi decembrie de cei din Benelux. 
Aşadar, la sfârşitul anului 1957 cele două comunităţi sunt 
plasate pe orbită, iar pe 1 ianuarie 1959 Piaţa Comună intră în 
vigoare. 

Spre deosebire de Comunitatea Europeană a Cărbunelui şi 
Oţelului, cele două noi comunităţi nu funcţionează pe o bază 
supranaţională. Parlamentul, format din delegaţi ai 
parlamentelor naţionale nu are decât un rol consultativ, iar 
Comisia de la Bruxelles o funcţie de iniţiativă şi executivă. 
Consiliul de Miniştri care este organul de decizie se supune 
regulii umanităţii. CEE nu dispune nici de impozite şi taxe 
bugetare autonome, nici de o politică monetară comună. Cu 
toate acestea, ea rămâne o instituţie ambițioasă. Uniunii vamale 
dintre statele membre, care trebuie să asigure pe etape libera 
circulaţie a persoanelor, a mărfurilor şi capitalurilor însoţită de 
un tarif extern unic, i se adaugă şi alte obiective: elaborarea 
unei politici comune în domeniul agriculturii, o creştere 
economică echilibrată şi o asociere cu ţările de dincolo de mări. 
Pe de altă parte se prevede lărgirea Comunităţii prin admiterea 
altor state europene şi aplicarea unei politici sectoriale comune 
care să ducă la integrarea economică şi socială a CEE şi într-un 
viitor mai mult sau mai puţin apropiat la o uniune politică. 

Primii paşi ai Pieței Comune sunt deci încurajatori. Tratatul de 
la Roma prevăzuse o perioadă de tranziţie de doisprezece ani 
pentru desfiinţarea treptată a barierelor vamale dintre statele 
membre şi adoptarea tarifului extern unic, dar acest obiectiv nu 
va fi atins decât în iulie 1968. Din 1963, Comunitatea încheie cu 
fostele colonii franceze şi belgiene acordul de la Yaoundé care 
permite statelor africane şi malgaşilor?*, asociate (EAMA) să-şi 
introducă aici mărfurile cu scutire de taxe. Incepând din 1961, 
se semnează diferite acorduri şi cu unele ţări mediteraneene. 
Această deschidere comercială este urmată de un avânt 
industrial şi o creştere economică rapide care se datorează 
desigur şi altor factori, dar pe care totuşi existenţa Pieței 
Comune le-a stimulat în mod deosebit. 

In aceste condiţii s-ar fi putut imagina că şi alte ţări cu 
economie de piaţă din Europa industrializată ar fi putut să-şi 


255 „Malgaşi“ - nume dat locuitorilor din insula Madagascar. 


pună semnătura pe tratatele de la Roma. Dar trebuia să se ţină 
cont de reticenţele britanicilor care au rămas la fel de puternice 
în momentul când se contura tendinţa spre integrarea 
economică şi poate politică şi de care conducătorii Regatului 
Unit nici nu voiau să audă. Invitat de Conferinţa de la Messina să 
se alăture comitetului Spaak, cabinetul de la Londra şi-a retras 
imediat observatorul şi după ce tratatul a fost semnat, şi-a dat 
toată silinţa să-i distrugă principiile şi ţelurile încercând să 
„înece Mica Europă“ într-o zonă de liber schimb extinsă pe tot 
ansamblul ţărilor din OECE. Încă de la primele lor contacte, 
generalul de Gaulle, revenit la putere în iunie 1958 şi omologul 
său german Adenauer reuşesc să facă front comun împotriva 
tentativelor distructive ale britanicilor, cărora nu le rămâne până 
la urmă decât să constituie o Asociaţie Europeană a Liberului 
Schimb care ia naştere prin tratatul de la Stockholm din 
noiembrie 1959. „Europa celor şapte“ creată în felul acesta, 
care reuneşte în jurul Regatului Unit cele trei ţări scandinave, 
Austria, Elveţia şi Portugalia nu va reuşi să contrabalanseze CEE, 
cu atât mai puţin să o slăbească incluzând-o într-un vast 
ansamblu al liberului schimb, întrucât AELS este mai puţin 
omogenă şi mai slab structurată decât rivala sa. Din acest 
moment, OECE nu mai poate arbitra poziţiile atât de divergente 
existente în interiorul ei care opune pe reprezentanţii „Micii 
Europe“ şi pe cei ai AELS, aşa încât, în 1960, se transformă în 
Organizaţia de Cooperare şi de Dezvoltare Economică (OCDE), 
organizaţie care nu se mai limitează la ţările bătrânului 
continent ci include ansamblul statelor industrializate cu 
economie de piaţă într-o structură suplă ce acţionează de 
comun acord. 


Europa generalului de Gaulle 


Prezenţa generalului de Gaulle în fruntea unei Franţe 
modernizate şi dotată cu instituţii solide se înscrie într-un 
context internaţional care constituie totodată apogeul celor 
„treizeci de ani glorioşi“, iar din 1963 cel al „destinderii“ între 
Est şi Vest, două aspecte deosebit de favorabile de care 
fondatorul celei de a V-a Republici va profita pentru a încerca să 
impună partenerilor săi occidentali propria sa concepţie despre 
alianţa şi construcţia europeană. Odată reglementate 
problemele ridicate de al doilea val al decolonizării, el va angaja 
Franţa pe o cale care, dând prioritate afirmării independenţei 
sale naţionale, va avea un efect deosebit asupra evoluţiei 
Europei. 

Între 1950 şi 1960 se realizează într-un ritm rapid 
decolonizarea celei mai mari părţi a Africii. Trei state sunt 
implicate în această zonă: Regatul Unit, Belgia şi Franţa. Primul 
reuşeşte să facă un transfer progresiv al puterii către elitele 
indigene de pe teritoriile aflate în posesia sa. Astfel îşi obţin 
independenţa Gold Coast, devenită Ghana sub conducerea 
liderului naţionalist Nkrumah şi al cărei proces de emancipare 
va servi de model întregii Africi anglofone, Gambia în 1958, 
Nigeria în 1960, Tanzania (fostele Tanganika şi Zanzibar), 
Zambia şi Sierra Leone în 1961, Uganda în 1962, Kenya în 1963. 
Problemele care mai există la această dată sunt cele din Africa 
australă, unde minoritatea albă refuză să renunţe la privilegii şi 
în 1965, prim-ministrul rhodezian, lan Smith proclamă 
independenţa ţării folosind calea secesiunii. El provoacă astfel o 
gravă criză care nu se va rezolva decât în 1980. In rest, peste 
tot transferul suveranităţii se efectuează fără conflicte majore. 

Nu la fel se petrec lucrurile în Congo belgian a cărui 
independenţă proclamată în iunie 1960 este urmată de tulburări 
provocate de opoziţia dintre etniile rivale şi curentele politice 
pro-occidentale şi pro-sovietice. După hotărârea guvernului de 
la Bruxelles de a restabili ordinea în Elisabethville şi Leopoldville 
şi după secesiunea bogatei Katanga, urmează o lungă criză care 
implică marile puteri şi care va lua sfârşit abia în 1962 prin 
intervenţia celor 20.000 de „căşti albastre“ trimise de ONU la 
cererea secretarului său general, suedezul Dag Hammarskjöld. 


Franţa va fi cea care va avea de înfruntat cea mai gravă criză 
în zona Maghrebului, cu rădăcini directe sau indirecte în 
suveranitatea acesteia. După o perioadă de agitaţie şi 
incertitudine politică, Marocul şi Tunisia îşi obţin independenţa 
de la guvernul Guy Mollet, în martie şi respectiv iunie 1956. 
Algeria însă va deveni la rândul ei independentă după un război 
lung şi dureros care durează opt ani (1954-1962). In acest timp, 
Franţa va avea de înfruntat serioase dificultăţi internaţionale şi 
o criză politică internă care a dus în 1958 la căderea celei de a 
IV-a Republici şi la revenirea la putere a generalului de Gaulle. 
În schimb, emanciparea Africii negre francofone este rezultatul 
unui demers progresiv şi pacifist a cărui ultimă etapă se 
desfăşoară în 1960 prin independenţa acordată de cea de a V-a 
Republică celor douăsprezece state situate în sudul Saharei. În 
1965, decolonizarea continentului african este deci, în mare, 
terminată. Europa păstrează legătura cu fostele sale colonii, dar 
nu mai exercită asupra lor o influenţă directă, cu excepţia celor 
două state din Peninsula Iberică, Spania şi Portugalia, ale căror 
posesiuni de dincolo de mări nu-şi vor câştiga independenţa 
decât abia în decembrie următor. 

Odată reglementate problemele legate de decolonizarea 
Maghrebului şi a Africii Negre, Franţa gaullistă va putea să-şi 
concentreze energiile asupra a ceea ce preşedintele celei de a 
V-a Republici consideră prioritatea priorităţilor: Franţa trebuie 
să-şi recâştige locul pe care el consideră că îl merită în lume, iar 
pentru aceasta trebuie să i se ofere instrumentele unei politici 
de independenţă şi de măreție. Bineînţeles nu vom evoca aici 
toate aspectele acestei politici şi nici nu vom încerca să o 
transformăm în polul principal al istoriei europene a anilor '60. 
Totuşi, trebuie subliniat faptul că timp de câţiva ani - mai ales 
între 1962 şi 1968 - iniţiativele generalului de Gaulle fac ca tot 
ce se întâmplă în Europa Occidentală, de la relaţiile dintre 
această parte a lumii cu cele două supraputeri până la direcţia 
pe care o ia construcţia europeană, să aibă drept punct de 
plecare Franţa fie să treacă prin diplomaţia franceză sau să 
depindă de opoziţia Franţei faţă de iniţiativele altor „actori“ de 
pe scena internaţională. Aceasta nu este însă suficient pentru ca 
Hexagonul să devină centrul Europei, aşa cum francezii au prea 
des tendinţa să creadă, dar este adevărat că dinamismul 


gaullist a avut un rol important şi chiar dacă a frânat o anumită 
formă a construcţiei europene, a contribuit într-un anume fel la 
trezirea Europei. 

Prima mişcare a „marii politici“ gaulliste priveşte raporturile 
cu Statele Unite. Pentru de Gaulle, angajamentele pe care 
Franţa şi le-a luat în 1949 (pe care atunci le-a aprobat) nu mai 
corespund situaţiei existente în Europa şi în lume la sfârşitul 
anilor '50. Amenințarea comunismului se îndepărtează, iar din 
acest moment, nu se mai impune necesitatea de a subordona 
totul protecţiei americane împotriva pericolului nuclear. Acest 
lucru este cu atât mai evident cu cât într-o epocă în care şi ruşii 
deţin mijloacele strategice pentru a riposta unui atac cu armele 
apocaliptice pe care până acum doar inamicii lor potenţiali le 
deţineau, a crede că în cazul unui conflict cele două supraputeri 
s-ar putea ataca în mod direct a devenit un fapt iluzoriu. Dintr- 
odată, Europa apare ca o ţintă ideală a unei eventuale înfruntări 
între Est şi Vest şi este cu totul îndreptăţită să aibă un cuvânt de 
spus în hotărârile de care depind libertatea şi supraviețuirea ei. 
In tot cazul, în ceea ce priveşte Franţa, nu poate fi vorba ca 
soarta sa să mai depindă multă vreme de hotărârile luate doar 
de preşedintele Statelor Unite. Nici realismul politic nici etica 
statului naţional care formează substratul gândirii gaulliste nu 
îndreptăţesc deci pe guvernanţii francezi să prelungească o 
situaţie pe care au moştenit-o din timpul războiului rece. 

Aplicarea acestor principii va face ca Franţa să joace timp de 
vreo zece ani rolul elevului obraznic din „clasa atlantică“. Ocazia 
apare în iulie 1958 când între Washington şi Londra este semnat 
un acord asupra schimbului de informaţii confidenţiale în 
domeniul nuclear. În faţa perspectivei unui directorat anglo- 
american, în septembrie, generalul de Gaulle adresează 
generalului Eisenhower o scrisoare în care cere o conducere 
tripartită a NATO (Statele Unite, Anglia şi Franţa) care ar 
presupune şi elaborarea unei strategii politice şi militare 
comune, controlul colectiv al armelor nucleare ale Alianţei şi 
împărtăşirea secretelor nucleare. Preşedintele american refuză 
categoric o propunere care se presupune că nu va fi acceptată 
nici de Regatul Unit, nici de ceilalţi parteneri ai Franţei din 
NATO. Fiind prea absorbit de problema algeriană, timp de patru 
ani cât durează conflictul, de Gaulle nu mai insistă asupra 


acestei propuneri. 

În 1962, când problema este pusă din nou, Franţa îşi 
rezolvase deja chestiunea algeriană şi se afla în posesia unei 
puteri nucleare embrionare. Într-adevăr, chiar dacă hotărârea 
de a fabrica o bombă fusese luată înainte de instaurarea celei 
de a V-a Republici, abia începând din 1958 se canalizează toate 
eforturile pentru a se crea în Franţa „o forţă de şoc“ capabilă nu 
numai să rivalizeze de la egal la egal cu cele două supraputeri, 
ci să-şi descurajeze orice inamic potenţial să se gândească la o 
eventuală agresiune. Prima bombă atomică explodează la 
Reggane în Sahara, în februarie 1960 şi este urmată de alte trei 
până în aprilie 1961. Va trebui totuşi să se aştepte mai mulţi ani 
până ce arma de distrugere să fie dotată şi cu material auxiliar 
absolut necesar utilizării sale: vreo şaizeci de avioane Miraj IV şi 
submarinul nuclear „Redoutable“ lansat la apă în 1967, urmate 
mai târziu de rachete balistice instalate pe podişul Albion şi de 
bomba H a cărei experimentare are loc în 1968 în atolul 
Mururoa din Pacific. 

Existenţa acestei forţe autonome de distrugere este încă 
destul de recentă, când în iulie 1962 preşedintele Kennedy 
propune aliaţilor săi europeni „țelul măreț“ care i-a fost parţial 
sugerat de Jean Monnet şi care presupune o reformulare 
completă a raporturilor dintre Statele Unite şi Europa 
Occidentală. Leadership-ul Washingtonului va fi înlocuit cu 
partenership-ul atlantic sprijinit pe doi „piloni“ egali, cu excepţia 
unui singur punct esenţial: americanii vor păstra monopolul 
forţei nucleare la care vor fi asociate Marea Britanie şi foarte 
tânăra „forţă de şoc“ franceză. După părerea lui Kennedy şi a 
secretarului Apărării Robert MacNamara, în momentul în care 
Pentagonul ar adopta această doctrină strategică numită a 
„ripostei flexibile“ (la un atac al adversarului se va riposta în 
acelaşi mod, apoi se va trece la un nivel superior de angajare a 
forţelor până la utilizarea în final a armamentului strategic), nu 
ar mai exista decât „un singur deget pe trăgaci“. 

La sfârşitul lui 1962 acest „ţel măreț“ va căpăta o formulare 
mai concretă prin proiectul „forţei multinaționale“ acceptat de 
prim-ministrul britanic MacMillan în timpul unei întrevederi cu 
Kennedy la Nassau (Bahamas). Nave de război cu echipaje 
binaţionale vor fi echipate cu arme nucleare furnizate de 


americani. Pentru punerea în aplicare a proiectului era necesar 
acordul ambilor parteneri. În acelaşi timp, Statele Unite iau 
unilateral hotărârea de a renunţa la producerea rachetelor 
Skybolt care trebuiau să servească la propulsarea armelor 
atomice engleze şi propun în schimb să pună la dispoziţia 
statelor europene rachete Polaris cu condiţia ca acestea să fie 
incluse în NATO, iar activitatea lor să depindă de decizia 
preşedintelui. În conferinţa de presă pe care o ţine pe 14 
ianuarie 1963, de Gaulle respinge această hotărâre, aşa cum, în 
toamna lui 1963, din aceleaşi motive va refuza să semneze 
tratatul care interzicea experienţele nucleare în atmosferă. 

Începând de acum şi până în toamna lui 1968, din momentul 
în care principiile gaulliste tulbură obiceiurile şi structurile 
stabilite în perioada Războiului Rece, dorinţa de independenţă a 
Franţei se manifestă pe trei niveluri cu rezonanţă europeană. 
Primul este de ordin militar şi se concretizează prin continuarea 
programului de înarmare nucleară şi retragerea în iulie 1969 din 
organismele NATO despre care generalul de Gaulle crede că nu 
mai corespunde noilor condiţii ale raporturilor internaţionale. 
Franţa rămâne membră a „Alianţei Atlantice“ (cu titlu „de ultimă 
precauţie“ va spune de Gaulle în „Memoriile“ sale), dar refuză 
să menţină integrarea forţelor sale militare într-o structură 
supranaţională, ca şi prezenţa pe teritoriul său a unor baze sau 
trupe americane. Această hotărâre va ridica numeroase 
probleme nu numai Statelor Unite dar şi aliaţilor europeni ai 
Franţei, întrucât ea deschide o breşă în dispozitivul defensiv 
occidental. De aceea reacţia diferitelor guverne va fi foarte 
dură. Se va reuşi totuşi găsirea unui modus vivendi în două 
probleme esenţiale: survolarea teritoriului francez de către 
aparatele de război ale aliaţilor (autorizarea va fi dată de acum 
înainte nu pentru un an ci doar pentru 30 de zile) şi staționarea 
forţelor franceze în Germania. Dar caracterul unilateral al 
deciziei francezilor va şoca profund pe conducătorii şi opinia 
publică din ţările aliate, începând cu Germania al căror şef 
dorise să facă din Franţa un partener privilegiat. 

Al doilea nivel este de ordin economic şi financiar iar tendinţa 
de independenţă a Franţei se manifestă aici prin realizarea unei 
„filiere franceze“ în domeniul îmbogăţirii uraniului prin aplicarea 
unui „Plan-Calcul“ pentru producţia de ordinatoare după ce în 


1963 Statele Unite au refuzat vânzarea unui ordinator 
considerat indispensabil realizării unei forţe de şoc, prin piedicile 
care se ridică începând din 1963 în calea investitorilor străini 
susceptibili de a prelua controlul în anumite sectoare ale 
economiei franceze, dar mai ales prin ofensiva îndreptată 
împotriva supremaţiei dolarului. 

In sfârşit, la nivel diplomatic, generalul de Gaulle îşi manifestă 
prin gesturi spectaculoase dorinţa de a vedea Franţa 
recăpătându-şi „vocaţia sa mondială“ şi refuză menţinerea 
împărţirii Europei în două blocuri care, după părerea 
preşedintelui celei de a V-a Republici, este rezultatul „împărţelii“ 
pe care cele două mari puteri au făcut-o la lalta. De aici 
folosirea unor formule-şoc ca cea a „Europei de la Atlantic până 
la Urali“, care, fără îndoială, pentru el nu înseamnă nimic foarte 
precis dar care reprezintă un mod de refuza statutul impus 
europenilor în 1945 de cei doi stăpâni ai lumii. De aici 
numeroasele călătorii făcute de general în toate părţile lumii 
unde vrea ca vocea Franţei să se facă auzită: America Latină în 
1964, Asia de Sud-Est cu faimosul discurs de la Phnom-Penh din 
septembrie 1966 în care critica cu duritate intervenţia 
americană în Vietnam şi nu mai puţin celebra vizită din Canada 
din iulie 1967, în cursul căreia lansează acel patetic „Trăiască 
Quebecul liber!“ care provoacă indignarea guvernului federal 
canadian, a opiniei publice anglofone, dar şi a Statelor Unite şi a 
Marii Britanii. De aici, în sfârşit, încercarea de a se apropia de 
ţările din Est concretizată de călătoria în URSS din vara lui 1966, 
ca şi de recunoaşterea Chinei populare şi de pledoaria ţinută în 
unele cercuri militare nu neapărat îndreptată numai împotriva 
eventualului agresor din Estul Europei. Nimic din toate acestea 
nu arată totuşi că generalul de Gaulle ar fi nutrit vreo dorinţă de 
răsturna alianțele şi nici de a scoate Franţa din Pactul 
Atlanticului de Nord. Din contră, în timpul crizelor grave în care 
Europa ar fi putut fi implicată, el a arătat că Franţa poate 
însemna pentru diplomaţia americană un sprijin din cele mai 
sigure. Dar iniţiativele sale nu au fost privite cu ochi buni pe cel 
două coaste ale Atlanticului: nici în Statele Unite unde 
„înţepăturile“ diplomaţiei gaulliste îi iritau pe americani cu atât 
mai mult cu cât aceştia se confruntau în acel moment cu 
războiul din Vietnam, una din cele mai grave crize din istoria lor, 


nici în Europa unde se loveau de susceptibilităţile popoarelor 
care nu înțelegeau ca Franţa să acapareze supremaţia. 

Până la urmă, politica dusă de generalul de Gaulle faţă de 
Statele Unite nu a avut efecte deosebite asupra Alianţei 
Atlantice. In schimb, atitudinea sa faţă de construcţia europeană 
a avut repercusiuni importante asupra evoluţiei Comunităţii şi 
asupra viitorului acesteia, care poate fi interpretat în funcţie de 
cum sunt privite: pe termen scurt sau pe termen lung. 

Pe termen scurt, bilanţul poate părea catastrofal şi este 
adevărat că nu există nimic care să justifice apologia 
retrospectivă a unei politici total opusă celei duse de adevărații 
„părinţi fondatori“ ai Europei (Monnet, Schumann, Spaack etc.), 
apologie făcută după aproape un sfert de secol de nostalgicii 
epocii gaulliste. Ideea pe care şi-o făcea despre „Europa“ 
fondatorul celei de a V-a Republici, era într-adevăr în 
contradicţie cu tot ce au gândit şi au făcut promotorii 
Comunităţii celor Şase, punând bazele unei uniuni ce se 
construia încetul cu încetul cu ajutorul instituțiilor 
supranaţionale ce-şi lărgeau progresiv atribuţiile dar mai ales cu 
ajutorul acţiunilor şi proiectelor comune care creau o solidaritate 
reală. Ideii unei construcţii supranaţionale, legată de Statele 
Unite în cadrul NATO, în care să se integreze şi Regatul-Unit, 
ideea aparţinând fondatorilor CEE, de Gaulle îşi opunea propria 
sa concepţie despre o „Europă a naţiunilor“, fără nicio legătură 
cu cele două blocuri şi în sânul căreia fiecare stat naţional să-şi 
păstreze suveranitatea şi identitatea. Ce ar însemna, declară el 
în conferinţa de presă din 15 mai 1962, o Europă „integrată“, 
„din clipa din care nu ar mai exista Franţa, nu ar mai exista 
Europa, nu ar mai exista nicio politică, din moment ce nu s-ar 
putea impune câte una separată fiecăreia dintre cele Şase 
state? Căci, precizează el, Dante, Goethe, Chateaubriand (...) n- 
ar fi putut aduce mari servicii Europei dacă ar fi apatrizi şi dacă 
ar fi scris în vreo limbă „integrată“ ca esperanto sau volapuk“. 

În concluzie, nu o Europă integrată într-un ansamblu 
supranaţional gestionat de  „tehnocraţi apatrizi“, ci o 
confederație a naţiunilor în care fiecare să fie stăpână pe 
destinul ei: acesta este proiectul pe care preşedintele celei de-a 
V-a Republici îl prezintă celor care susţin o Europă care să se 
îndrepte spre supranaţionalitate, al cărui instrument să fie 


Comisia de la Bruxelles prezidată la începutul anilor '60 de 
germanul Walter Hallstein, iar principiul de bază să fie regula 
majorităţii în voturile date de Consiliul CEE. Pentru a combate 
energic această concepţie despre Europa şi pentru a face să 
triumfe propria sa viziune despre viitor, generalul îşi va 
convinge partenerii să se înfiinţeze în 1961 o Comisie 
însărcinată să pună bazele unei Europe politice, comisie 
prezidată de francezul Christian Fouchet. Prezentat în octombrie 
1961, „planul Fouchet“ propune crearea unei „uniuni a statelor“ 
care să aibă o politică externă comună, o politică de apărare 
comună în colaborare cu alte naţiuni libere şi o politică culturală 
comună, dar al cărei Consiliu, organ executiv format din şefii de 
stat sau de guvern, să funcţioneze după regula unanimităţii. 
Altfel spus, se proiecta constituirea unei Confederații despre 
care Pierre Gerbet are dreptate să spună că „nu depăşea stadiul 
unei organizaţii internaţionale de tip clasic“. 

Se înţelege de ce proiectul nu a avut un ecou deosebit în 
rândurile partizanilor unei Europe supranaţionale. După discuţii 
interminabile şi negocieri strânse, „planul Fouchet“ pare totuşi 
să fie pe punctul de a reuşi, căci germanii, italienii şi 
luxemburghezii acceptă până la urmă să se alăture propunerilor 
franceze. Numai că intransigenţa lui Paul-Henry Spaak şi a 
olandezului Joseph Luns pe de o parte şi înverşunarea poziţiei 
gaulliste pe de altă parte, sfârşesc în ianuarie 1962 prin 
prezentarea unui nou text mai puţin ambițios decât precedentul 
legat poate şi de ofensiva atlantică, începută la cea dată de J. F. 
Kennedy, care, câteva luni mai târziu, are drept consecinţă 
eşecul uniunii în versiunea prezentată de Charles de Gaulle. Pe 
15 mai 1962, conferinţa de presă în care acesta afirmă că „nu 
există şi nu poate exista o altă Europă posibilă decât cea a 
statelor naţionale, bineînţeles, exceptând miturile, ficţiunile şi 
parada“ şi îi tratează cu narcisism pe „apatrizi“, marchează 
înmormântarea definitivă a proiectului şi duce imediat la 
retragerea miniştrilor Mişcării Republicane Populare din guvern. 

Această îndârjire a poziţiei Franţei se confirmă în anul 
următor prin refuzul generalului de a admite cererea de aderare 
la Piaţa Comună a Marii Britanii. Aceasta a fost prezentată de 
guvernul britanic pe 2 august 1961, dar pe măsură ce se 
precizează acordul dintre Washington şi Londra în legătură cu 


armamentul nuclear şi „forţa multinațională“, preşedintele 
francez manifestă un tot mai mare scepticism faţă de 
convertirea europeană a britanicilor. Prim-ministrul Harold 
MacMillan încearcă zadarnic în cursul întrevederii de la 
Rambouillet de pe 15 decembrie 1962, să-l asigure de 
sentimentele sale comunitare; de Gaulle nu se lasă înduplecat. 
Pentru el este clar că Regatul Unit, în realitate ataşat de Pactul 
Atlantic şi solidar cu Statele Unite, nu poate fi decât „calul 
troian“ al americanilor din Comunitate şi groparul Europei celor 
Şase. În timpul conferinţei de presă din 14 ianuarie 1963 el îşi 
face publică hotărârea de a se opune candidaturii engleze: 
demers unilateral ce şochează profund pe partenerii Franţei din 
CEE, care îşi dăduseră deja acordul. Acelaşi lucru se va întâmpla 
şi în 1967 când prim-ministrul laburist Harold Wilson, determinat 
de secretarul Afacerilor Externe George Brown, va relua 
discuţiile. Din nou, şi din aceleaşi motive, candidatura 
britanicilor va fi respinsă de generalul de Gaulle care se opunea 
partenerilor săi europeni profund nemulţumiţi de situaţie. 

Această criză mocnită dintre Franţa gaullistă şi partenerii săi 
din CEE se va transforma în 1965 într-un conflict deschis. La 
originea acestuia se află pe de o parte dificultăţile care apar în 
comunitate în problema finanţării politicii agricole comune pe 
care Franţa o consideră fundamentală, dar care este privită cu 
reţineri de celelalte state membre, iar pe de altă parte noul atac 
al partizanilor integrării. Aceştia susţin eforturile făcute de 
Walter Hallstein pentru a conferi Comisiei un adevărat rol politic 
şi pentru aplicarea integrală a articolelor tratatului de la Roma 
care dă putere de decizie Consiliului de Miniştri care 
funcţionează după regula majorităţii. În faţa acestor iniţiative pe 
care le consideră drept o ameninţare directă îndreptată 
împotriva concepţiei sale despre Europa, generalul de Gaulle va 
da dezbaterii o întorsătură dramatică. Pe 1 iulie 1956, Consiliul 
de Miniştri francez constată eşecul negocierilor în curs şi 
hotărăşte să-şi retragă reprezentantul permanent din 
Comunitate. Este vorba de aşa-zisa „politică a scaunului gol“, 
care va dura şase luni şi atrage după sine o blocare completă a 
CEE (Comunitatea Economică Europeană) şi ameninţarea cu 
distrugerea acesteia. 

Până la urmă generalul va avea câştig de cauză pe toată linia. 


În ianuarie 1966 Franţa îşi reia locul în Comisia de la Bruxelles 
după ce a obţinut tot ce a cerut în ce priveşte finanţarea politicii 
agricole comune cât şi a procedurii de decizie. „Compromisul de 
la Luxemburg“ stipulează într-adevăr că regula votării în 
unanimitate este necesară din momentul în care un stat 
consideră că interesele sale prioritare sunt în joc. Altfel spus, 
fiecare ţară are un drept de veto, ceea ce nu este deloc în 
spiritul textului semnat la Roma în 1957. Drumul spre 
supranaţionalitate este deci barat pentru multă vreme. Legătura 
stabilită de fondatorii Europei celor Şase între integrarea 
economică şi viitorul uniunii politice supranaţionale este 
întreruptă în favoarea viziunii gaulliste despre o „Europă a 
statelor naţionale“ a cărei conducere o va avea Franţa. 

Fără îndoială, dacă este vorba să se facă o apreciere asupra 
politicii „europene“ a generalului de Gaulle, şi aici intervine 
rectificarea pe termen mediu şi lung, era puţin cam devreme 
pentru ca marele ţel al uniunii politice supranaţionale cu 
includerea Regatului Unit, conceput de Monnet, Schuman, 
Spaak, Luns etc., să poată fi concretizat fără să existe riscul 
destul de mare al unei „diluări“ a Comunităţii într-un vast 
ansamblu atlantic dominat de Statele Unite. În acest sens, 
procesul de frânare dirijat de preşedintele francez în numele 
principiilor de filozofie politică care aparţineau secolului al XIX- 
lea, dar care, trebuie s-o recunoaştem ţineau şi de o viziune 
realistă a situaţiei internaţionale de moment, a constituit un 
mare bine sau un rău ceva mai mic. De aici, până la a-l 
transforma pe generalul de Gaulle într-un fel de vizionar al 
Europei în avans cu o generaţie faţă de contemporanii săi, aşa 
cum l-au văzut susţinătorii săi cu ocazia comemorării a o sută 
de ani de la naştere este un pas destul de greu de făcut. Este 
într-adevăr greu de presupus care ar fi putut fi în mod concret - 
în cazul în care planul Fouchet ar fi fost adoptat, iar „uniunea 
statelor“ ar fi luat naştere la începutul anilor '60 - destinul 
politicii externe comune a Europei celor Şase în momentul 
repunerii în discuţie a /eadership-ului american şi a retragerii 
Franţei din NATO. Dacă unii europeni au fost cu un sfert sau o 
jumătate de secol înaintea contemporanilor lor, aceştia trebuie 
căutaţi fără îndoială în rândurile apărătorilor principiului 
supranaţional şi nu printre susţinătorii „Europei statelor 


naţionale“. Şi totuşi, oricât de negativă ar părea acţiunea celor 
din urmă, ea a avut meritul de a crea o pavăză şi de a stabili 
nişte principii care au împiedicat o deviere prea accentuată a 
Europei de Vest spre ideea atlantică ceea ce ar fi riscat serios să 
distrugă nu cum credea de Gaulle identitatea statelor naţionale, 
ci fragila identitate a polului comunitar. Douăzeci de ani după 
dispariţia şefului Franţei libere, într-o Europă puternică din punct 
de vedere economic faţă în faţă cu două supraputeri a căror 
greutate s-a micşorat vizibil şi într-o lume în care conflictele 
Războiului Rece încep să dispară, evoluţia Europei către 
supranaţionalitate nu mai prezintă aceleaşi pericole ca în 
perioada imediat următoare crizei din Cuba. 

Mai rămâne de evocat doar un singur aspect din acest tablou 
al Europei gaulliste, care este legătura strânsă pe care generalul 
îşi dă silinţa să o stabilească cu Germania şi pe care o 
realizează, chiar dacă realizarea scopurilor sale politice nu vor 
aduce beneficii imediate. Şi aici trebuie apreciată pe termen 
mediu sau lung această prietenie pe care generalul o leagă cu 
omologul său de dincolo de Rhin, Konrad Adenauer: imaginea 
celor doi oameni de stat în naosul catedralei din Reims din iulie 
1962, când cancelarul face o călătorie în Franţa, semnarea 
tratatului franco-german din ianuarie 1963, care stabileşte 
întâlniri periodice între şefii de stat şi guvernele celor două ţări, 
înfiinţarea în iulie a aceluiaşi an a Oficiului franco-german 
pentru tineret etc. De Gaulle considera această mână întinsă de 
Germania, care crea axa Paris-Bonn, drept cheia de boltă a 
proiectului său european. Or, şi în acest domeniu situaţia nu era 
suficient de „coaptă“ pentru ca RFG să accepte să dea deoparte 
protecţia americană în schimbul unei ipoteci pe apărarea 
europeană în care Franţa, putere nucleară încă nesigură, ar 
avea asupra sa suficientă influenţă pentru a-şi impune părerile 
şi prea puţină greutate în faţa URSS pentru a oferi o garanţie 
sigură. 

La care trebuie să adăugăm că, în ciuda faptului că bătrânul 
cancelar, care de altfel va trebui să se retragă la sfârşitul lui 
1963, avea o incontestabilă simpatie pentru omologul său 
francez, acest sentiment este departe de a fi împărtăşit de clasa 
politică vest germană. Odată Adenauer plecat, succesorul său 
Ludwig Erhard care nu prea era interesat de problemele 


internaţionale, a lăsat răspunderea pe umerii ministrului 
Afacerilor Externe, Gerhard Schröder, pentru care generalul 
nutrea o profundă antipatie şi care va fi preocupat să se opună 
iniţiativelor franceze din diferite domenii cum ar fi un acord cu 
Franţa în legătură cu sistemul televiziunii în culori, Forţa 
multinațională şi atitudinea adoptată faţă de intervenţia 
americană în Vietnam. 

La scara întregii sale guvernări care se încheie în 1969, dar 
care începând din toamna precedentă pare că trebuie să se 
îndrepte spre o îndulcire a relaţiilor cu Washingtonul din cauza 
problemelor economice şi financiare provocate de evenimentele 
din 1968, generalul de Gaulle a acumulat doar eşecuri în politica 
sa de apropiere faţă de Germania. Totuşi şi în acest domeniu 
lucrurile trebuie judecate pe termen lung. Căci este 
incontestabil rolul pe care l-a avut personal în reconcilierea celor 
doi duşmani şi în stabilirea între cele două ţări a unor proceduri 
permanente, ceea ce va constitui pentru viitor un capitol 
important al construcţiei europene. Probabil că era din nou prea 
devreme pentru ca axa Paris-Bonn să poată servi drept forţă 
motrice pentru procesul de integrare, ţinând cont de 
intransigenţa celor doi parteneri în numeroase probleme şi de 
urmările încă dureroase ale Războiului Rece. Va trebui ca 
mentalităţile să se schimbe, mai ales în Franţa, iar 
„destinderea“ să ofere un cadru propice acţiunilor lor comune. 
Meritul politic al generalului în realităţile cu Germania, merit 
imens de altfel, este acela de a fi pregătit terenul şi de a fi văzut 
clar, într-o perspectivă desigur diferită de cea a lui Schuman şi 
Monnet, că Europa, oricare ar fi modul în care ar fi construită, nu 
ar putea exista fără prietenia franco-germană. 


De la Europa celor Şase, la Europa celor Nouă 


Relaxarea relaţiilor internaţionale, începută imediat după 
criza din Cuba devine evidentă începând din anii 1965-1966 iar 
de la sfârşitul deceniului se transformă într-un adevărat proces 
de destindere care va atinge apogeul în 1972-1973. In primul 
rând este interesant de urmărit relaţiile dintre cele două 
supraputeri care nu încetează să se înfrunte pe teren ideologic 
şi să întreţină interminabile conflicte „periferice“ (Vietnam, 
Orientul Apropiat), în timp ce destinderea are efecte directe 
asupra evoluţiei Europei şi asupra atmosferei care domneşte aici 
în această perioadă ce coincide cu apogeul dezvoltării. 
Prosperitatea, dorinţa febrilă de a consuma, îndepărtarea 
pericolului unui război îi fac pe europeni să depună eforturi 
pentru a crea un cadru mai larg activităţilor lor - acesta este 
scopul negocierilor care vor duce în 1972 la intrarea în Piaţa 
Comună a trei noi state - să normalizeze relaţiile lor cu estul 
european, aşa cum va face Willy Brandt între 1970 şi 1972, sau 
pur şi simplu să se bucure de o bună stare care pare să crească 
la nesfârşit şi a cărei legitimitate este contestată doar de o mică 
minoritate. 


Finlanda este 
membră asociată 
a AELS din 1961 


{Fosta RDG este 
J integrată în CEE 
| n 1990 în timpul 

Lărgirea Pieţii Comune prin aderarea Marii Britanii, a Irlandei 
şi Danemarcei, hotărâtă la întrunirea la nivel înalt de la Haga din 
decembrie 1969, este rezultatul unui proces care a început cu 
câteva luni mai devreme, în urma demisiei generalului de 
Gaulle, după referendumul din 27 aprilie. Ales pe 15 iunie în 
funcţia supremă, Georges Pompidou nu este nici el un partizan 
al Europei supranaţionale. Numai că în timp ce fondatorul celei 


de a V-a Republici vedea în Europa o simplă posibilitate şi mai 
ales o modalitate de afirmare a politicii franceze, fostul său 
prim-ministru crede cu tărie în necesitatea construcţiei 
europene şi îşi dă seama că întărirea legăturilor dintre statele 
membre este legată paradoxal de lărgirea Comunităţii şi în tot 
cazul de aderarea Marii Britanii. 

De altfel, el este obligat să adopte această cale şi de 
angajamentele luate în timpul campaniei electorale 
prezidenţiale, pentru a nu părea că rămâne în urma 
concurentului său,  democrat-creştinul Alain Poher, fost 
colaborator al lui Robert Schuman, el însuşi „european“ convins. 
Alegerea lui Jacques Chaban-Delmas ca prim-ministru şi a lui 
Maurice Schuman ca ministru al Afacerilor Externe, amândoi 
gaullişti dar adepţi ai extinderii, intrarea în guvern a patru 
membri ai Comitetului de acțiune al lui Jean Monnet (Valéry 
Giscard d'Estaing, René Pleven, Jacques Duhamel, Joseph 
Fontanet) au confirmat imediat dorința de deschidere a noului 
preşedinte. Incă din 10 iulie 1969, acesta declară în prima sa 
conferință de presă: „Nu avem obiecții de principiu la eventuala 
aderare la Comunitate a Marii Britanii sau a oricărei alte țări“ şi 
sugerează ca reuniuni ai şefilor de stat şi de guvern să discute 
problemele ridicate de cererile de adeziune a Regatului Unit, a 
Irlandei, a Norvegiei şi a Danemarcei. 

Venirea la putere a lui Willy Brandt, ales pe 21 octombrie 
cancelar al RFG, în fruntea unui cabinet de coaliţie socialist- 
liberală, constituie un alt element favorabil relansării 
construcţiei europene. Absorbit de „politica sa din est“, liderul 
social-democrat resimte şi mai profund necesitatea de a întări 
poziţia ţării sale în vest şi deci să stimuleze progresul 
construcţiei europene. De acum înainte, Parisul şi Bonnul vor 
acţiona deci pe aceeaşi lungime de undă şi această comunitate 
de păreri nu poate decât să grăbească procesul de lărgire al 
Comunităţii care va duce la convocarea Conferinţei de la Haga 
din decembrie. Aici se încheie, fără dificultăţi prea mari, acordul 
asupra celor trei principii ale „desăvârşirii“ Pieţii Comune până 
pe 1 ianuarie 1970 (prin adoptarea regulamentului definitiv 
asupra agriculturii) ale „adâncirii“ Comunităţii şi ale „lărgirii“ 
sale, cu condiţia ca ţările candidate să accepte tratatele şi 
scopurile lor politice. Acesta este foarte bine primit de opinia 


publică din cele şase state ale CEE, ca şi de ţările candidate. 

Negocierile începute din iulie 1970 cu aceştia din urmă se vor 
termina cu semnarea tratatelor de aderare, la Bruxelles, pe 22 
ianuarie 1972. Cele patru ţări candidate acceptă tratatele ce 
instituie Comunitățile şi legislaţia adoptată în virtutea acestor 
instrumente diplomatice. Este prevăzută o perioadă de cinci ani 
pentru a realiza modificările necesare. In Marea Britanie 
ratificarea este obţinută cu o mare majoritate căci aici nu 
depinde decât de un vot al Camerei Comunelor, iar în celelalte 
trei ţări ea este aprobată în urma unui referendum: 73% din 
alegători şi 83% de voturi pentru, în Irlanda 89,4% de voturi 
exprimate din care 56,7% spun „da“, în Danemarca, 68% de 
voturi pentru, dar cu un absenteism de 40% şi cu 7% de 
buletine albe sau nule. Cât despre Norvegia, coaliția de extremă 
dreapta, o parte a stângii ostile unei Europe „a marelui capital“ 
şi mediile tradiţionaliste şi naţionaliste, vor respinge contra 
oricărei aşteptări intrarea în CEE, cu aproape 54% de voturi 
împotrivă. 

Pe 11 ianuarie 1972, Comunitatea celor Şase se transformă 
deci în mod oficial în „Europa celor Nouă“. Nu mai este vorba de 
„Mica Europă“ luată odinioară în derâdere de susţinătorii unei 
vaste zone a liberului schimb, ci de un ansamblu de primă 
mărime, având o populaţie mai numeroasă decât cea a Statelor 
Unite şi a URSS, care asigură o treime din schimburile 
comerciale mondiale şi dispunând de a doua putere industrială 
din lume. Desigur, în termeni geopolitici, CEE nu constituie încă 
decât o putere virtuală, cu mari posibilităţi de a acţiona pe care 
şi le asigură pe plan internaţional unitatea sa politică, adoptarea 
unei monede unice şi crearea unei apărări proprii. Summit-ul 
celor Nouă care se ţine la Paris în octombrie 1972 formulează 
ambiţii mari în aceste direcţii. Se fixează 1980 drept termen 
limită pentru realizarea „uniunii economice şi monetare“ şi se 
proiectează este adevărat, foarte vag, crearea „uniunii 
europene“, înainte de sfârşitul deceniului. Două obiective pe 
care declanşarea crizei mondiale din 1974 le va amâna pentru 
un viitor nedeterminat. 


„Politica din Est“ a cancelarului Willy Brandt 


Lărgirea Comunităţii Europene cu încă trei state din Europa de 
Nord este contemporană cu o serie de acorduri politice 
negociate de cancelarul vest-german Willy Branat cu diferite ţări 
din Europa de Est. Această „Ostpolitik“ care rămâne legată de 
numele fostului primar al Berlinului, nu este totuşi rezultatul 
unei convertiri bruşte a socialiştilor germani la ideea unei 
apropieri de RDG şi de alte ţări socialiste. Din 1966, în RFG se 
înmulţesc semnele unei atitudini mai tolerante, guvernul de la 
Bonn abandonând încet „doctrina Hallstein“ (care presupunea 
ruperea oricăror relaţii diplomatice cu statele ce recunoşteau 
RDG), iar cancelarul Erhard însuşi propune în 1966 ţărilor din 
Estul Europei un fel de pact de neagresiune. În 1967, se 
restabilesc astfel relaţiile cu România şi Iugoslavia. Cu toate 
acestea, până în 1969 această „politică a paşilor mici“ se 
loveşte de reticenţele creştin-democraţilor (Uniunea Creştin 
Democrată) şi de ostilitatea conducătorilor sovietici şi est- 
germani, foarte preocupaţi de riscul unei contaminări ideologice 
care în concepţia lor ar presupune o „dezgheţare“ a relaţiilor cu 
Bonnul. Hotărârea de a pune capăt prin intervenţie militară 
„Primăverii de la Praga“ în august 1968 este în mare măsură 
rezultatul acestor temeri. 

Anul 1969 marchează o schimbare vizibilă de atitudine în cele 
două tabere, consecinţă a atmosferei de destindere ce 
caracterizează relaţiile dintre cele două mari puteri. Din partea 
americană există cu siguranţă o conştientizare a riscului pe care 
îl prezintă deschiderea faţă de Est fiind aici vorba de coeziunea 
taberei occidentale, dar americanii sunt mulţumiţi să-şi mai 
uşureze povara europeană într-un moment în care se 
acumulează dificultăţile din Asia de Sud-Est. Pentru ruşi, 
perspectiva reglementării chestiunii germane se înscrie într-o 
strategie globală de recunoaştere a faptului împlinit de după 
război, care va duce la acordurile de la Helsinki, din 1975, şi 
care merită osteneala de a accepta riscul unei slăbiri a coeziunii 
blocului de est. La Washington ca şi la Moscova se va da deci 
undă verde conducătorilor celor două state germane. Instalarea 
lui Willy Brandt la Cancelaria vest-germană, retragerea 
bătrânului Walter Ulbricht în RDG, cea a generalului de Gaulle în 


Franţa, care ar fi putut să interpreteze negativ apropierea dintre 
Bonn şi Pankow, nu fac decât să grăbească evenimentele. 

Willy Brandt este cel care dă semnalul schimbării de atitudine 
calificând drept  „iluzorii“ speranțele de reunificare ale 
germanilor şi propunând să se înceapă negocierile cu RDG, în 
timp ce pentru conducătorii creştin-democraţi din Germania de 
Est nu avea niciun fel de legitimitate internaţională. Se încep 
imediat discuţii între RFG de o parte, Uniunea Sovietică, Polonia 
şi RDG de cealaltă parte, cancelarul vest-german dând cu 
abilitate prioritate negocierilor cu URSS, căci este clar că 
aceasta reprezintă cheia rezolvării tuturor problemelor. 

Astfel, un prim tratat este semnat la Moscova pe 12 august 
1970. Acesta le obligă pe cele două semnatare - RFG şi URSS - 
să excludă orice recurgere la forţă şi să „respecte fără restricţii 
integritatea teritorială a tuturor statelor din Europa cu 
frontierele lor actuale“ ceea ce include implicit linia Oder/Neisse 
şi frontiera dintre cele două Germanii. Al doilea tratat încheiat 
pe 7 decembrie la Varşovia între RFG şi Polonia, reia 
angajamentele precedente şi prevede aprobarea emigrării 
polonezilor de origine germană. Cu ocazia semnării tratatului, 
cancelarul Brandt se duce în Polonia şi se reculege în genunchi 
în faţa monumentului care comemorează răscoala ghetoului din 
Varşovia. Mai dificilă este negocierea cu Cehoslovacia pentru 
rezolvarea contenciosului rezultat din acordurile de la Munchen: 
semnarea acordului cu Praga nu se va face decât în 1973. 

Pe 3 septembrie 1971, în urma unei negocieri lungi şi dificile, 
este parafat şi acordul cvadripartit asupra Berlinului, ultimul măr 
al discordiei dintre cele două Germanii şi miza principală a 
războiului rece din Europa de după terminarea conflictului 
mondial. În schimbul promisiunii făcute de sovietici de a nu 
împiedica circulaţia între sectoarele occidentale ale oraşului şi 
RFG, cele trei puteri recunosc faptul că Berlinul de Vest nu este 
„O parte constitutivă a Republicii germane“. Bundestagul nu va 
mai putea să-şi stabilească sediul aici aşa cum făcuse înainte. 

În sfârşit, pe 21 decembrie 1972, reprezentanţii RFG şi RDG 
semnează „Tratatul fundamental“ prin care cele două Germanii 
se recunosc reciproc ca state egale şi suverane în drepturi. 
Nefiind totuşi „străine“ unul faţă de celălalt, ele fac schimb nu 
de ambasadori, ci de reprezentanţi permanenţi. Considerându- 


se ca fiind o emanaţie a Cartei Naţiunilor Unite, tratatul 
stipulează că RFG şi RDG îşi vor rezolva neînțelegerile exclusiv 
pe cale diplomatică şi că se vor abţine să recurgă la ameninţări 
sau la folosirea forţei. Cele două state garantează din nou 
inviolabilitatea, în prezent şi în viitor, a frontierei dintre ele şi se 
angajează „să-şi respecte fără rezerve integritatea teritorială“. 

Willy Brandt a întâmpinat unele greutăţi în acceptarea acestor 
diferite instrumente diplomatice de către o parte a opiniei 
publice vest-germane. In Bundestag, ratificarea la limită, aşa 
încât, pentru a asigura o majoritate confortabilă tratatului 
fundamental, cancelarul a trebuit să recurgă la alegeri 
anticipate care au adus un succes de necontestat coaliţiei 
guvernamentale. Realismul învinge nostalgia poporului german 
care îşi dă girul unei politici curajoase, deşi în acel moment 
unora li se părea că aceasta vinde ieftin drepturile legitime ale 
Republicii Federale şi renunţă la nişte principii sacre în schimbul 
unei destinderi avantajoase pentru comerţ. Acesta este preţul 
pe care trebuie să-l plătească Germania pentru a înceta să mai 
fie „un pitic politic“ şi pentru a avea în sfârşit pe scena 
internaţională rolul politic pe care îl merita. La douăzeci de ani 
după semnarea Tratatului fundamental care părea să 
pecetluiască pentru totdeauna existenţa celor două Germanii, 
Istoria i-a dat dreptate fostului primar al Berlinului. 


Anul 1968 şi urmările sale în Europa de Vest 


În momentul în care destinderea internaţională şi avântul 
dezvoltării economice deschide calea „Ostpolitik“ şi către 
întărirea unei Comunităţi Economice lărgite care aduce un suflu 
nou Europei de Vest, aceasta se trezeşte confruntată cu o criză 
internă al cărei punct culminant se situează în primăvara lui 
1968, cu epicentrul în Franţa epocii gaulliste muribunde, dar al 
cărei câmp de manifestare este mult mai vast. Criza, fără 
consecinţe de ordin politic şi care, exceptând Franţa pe o 
perioadă scurtă a afectat în mică măsură viaţa internă a 
statelor, va avea urmări serioase (la care vom reveni în ultimul 
capitol al cărţii) în ceea ce priveşte schimbarea moravurilor, a 
mentalităților şi a culturii. 

Europa Occidentală nu este decât unul din terenurile pe care 
se dezvoltă ampla mişcare de contestare a capitalismului 
tehnocratic şi a „societăţii de consum“ întrupate de modelul 
american, el însuşi lovit de o gravă criză de coeziune internă 
provocată de războiul din Vietnam. Mai precis, apărută din 
reacţia împotriva acestui conflict care pune faţă în faţă națiunea 
cea mai bogată şi mai puternică de pe glob şi un popor sărac 
aflat în luptă cu sechelele „imperialismului“, această contestare 
a ordinii mondiale de după război şi a principiilor sale economice 
s-a extins mai întâi în America, trecând de la universităţile 
californiene la cele de pe Coasta de Est şi găsindu-şi susținătorul 
principal în marea majoritate a tineretului. Ea a cuprins şi alte 
părţi ale lumii după ce a mocnit mult timp în sânul unicelor 
grupări revoluţionare sau al comunităţilor marginale, ţâşnind la 
lumina zilei în cele patru puncte cardinale ale planetei. Anul 
1968 este anul acestei vâlvătăi care atinge aproape simultan 
Europa, Japonia şi unele state ale Americii Latine, în special 
Mexicul, martorul unor grave incidente ce au loc cu ocazia 
deschiderii Jocurilor Olimpice de vară. 

Impreună cu Statele Unite, Europa de Vest constituie terenul 
propice pentru acest val contestatar, prosperitatea şi libertatea 
părând să fie fireşti pentru o generaţie care nu a cunoscut nici 
lipsurile războiului nici apăsarea morală a ocupaţiei, nici chiar 
atmosfera de nesiguranţă a Războiului Rece. O generaţie a cărei 
sete de absolut care caracterizează prima tinereţe se 


concretizează în alte forme de mobilizare şi de angajare decât 
cele ale generaţiilor anterioare. Duşmanii săi de moarte sunt 
capitalismul, imperialismul, tehnocraţia, înstrăinarea provocată 
de societatea „unidimensională“ pe care le condamnă maeştrii 
săi spirituali - Marcuse, Adorno, Wilhelm Reich etc. - şi 
bineînţeles democraţia liberală şi regimul parlamentar cu acelaşi 
entuziasm care animase generaţia anilor treizeci. 

Cronologia mişcării, dimensiunile sale, forma pe care o ia şi 
importanţa consecinţelor diferă mult de la o ţară la alta. În 
Anglia, manifestările studenţeşti împotriva războiului din 
Vietnam care iau amploare în primăvara anului 1968 (mai ales 
pe 17 martie în faţa Ambasadei americane la Londra), apoi 
campania antirasistă, care în mediile de extremă dreapta este 
urmată de discursurile deputatului Enoch Powel şi de violențele 
rasiale ale docherilor, ale hamalilor din Halele de la Smithfield şi 
ale primelor bande de skinheads, nu reprezintă decât aspectele 
care ies la suprafaţă ale unei mişcări mai profunde care 
începuse să se manifeste din anii '50 şi care pune în discuţie 
problema valorilor existente şi a conformismului moştenit de o 
bună parte a tineretului britanic de la epoca victoriană. Înrudirea 
culturală şi lingvistică, face ca aici, ca şi în Statele Unite, 
contestarea să folosească mai devreme decât pe continent 
mijloace ca muzica „pop“ (dovadă este succesul Beatles-ilor), 
rockul sau cultura hippy. In schimb este influenţată mai puţin de 
marxism care în Marea Britanie joacă un rol secundar şi nu se 
transformă nici într-o adevărată mişcare revoluţionară, nici nu 
ajunge să colaboreze cu sindicatele. 

In RFG în schimb, mişcarea contestatară capătă de la bun 
început un puternic caracter politic. Antiamericanismul şi 
războiul din Vietnam îşi au rolul lor, ca şi în alte părţi, dar aici, 
elementul hotărâtor a fost, se pare, respingerea 
parlamentarismului provocată de constituirea, la sfârşitul lui 
1966, „marii coaliţii“ dintre creştin-democraţi şi social- 
democrați. Din acest moment în Germania a început să se 
dezvolte o adevărată „nebuloasă“ de mişcări şi de mici grupări 
care formează „Opoziția extra-parlamentară“ (APO) şi din 
rândurile căreia, conducătorii primesc sprijinul direct sau 
indirect al unor intelectuali ca romancierul Gunther Grass sau 
filozoful Karl Jaspers, autor al unei lucrări intitulate „Wohin treibt 


die Bundesrepublik?“ (incotro se îndreaptă Republica 
Federală?), în care afirmă că birocraţiile de partid se constituie 
în oligarhii ce vor impune RFG-ului o nouă dictatură. 

In cursul anului 1967, mişcarea ia amploare în rândurile 
studenţilor sprijiniți de o organizaţie disidentă de stânga 
aparţinând SPD-ului (Partidul Socialist German), Federaţia 
Studenţilor Socialişti Germani (SDS), care reuneşte ceva mai 
puţin de 3.000 de militanţi şi se manifestă în trei puncte 
deosebit de active: Universitatea din Frankfurt unde predau 
câteva dintre personalitățile sociologiei de stânga (M. 
Horkheimer, T. W. Adorno, J. Habermas), cea din Göttingen, dar 
mai ales Universitatea autonomă din Berlin. Într-adevăr, partea 
occidentală a fostei capitale germane este adevăratul epicentru 
al mişcării contestatare, din cauza statutului deosebit al 
oraşului, a împărţirii sale materializată de existența Zidului, a 
unui conflict între generaţii mai puternic decât oriunde datorat 
îmbătrânirii populaţiei berlineze şi afluxului de studenţi străini, 
unii veniţi din R.F.G. pentru a scăpa de serviciul militar, alţii 
veniţi din R.D.G. Aceştia din urmă reprezintă la mijlocul anilor 
'60 aproximativ 5% din efectivul total, dar sunt studenţi puternic 
influenţaţi politic care au trăit o dublă decepţie: cea a 
comunismului în prima parte a tinereţii şi cea a capitalismului în 
momentul sosirii în Berlinul de Vest. De aceea, respingând orice 
conformism ideologic aceştia sunt în căutarea unui socialism 
„uman“ şi profund anarhist care îşi pune amprenta pe mişcarea 
studenţească în ansamblul ei. In această regiune cu o puternică 
tradiţie protestantă mai apare şi o pasiune pentru absolut care 
explica devierile ulterioare ale ideologiei germane de stânga. 

Acţiunea Federaţiei Studenţilor Socialişti Germani şi a altor 
mici grupări de stânga se desfăşoară până în primăvara lui 1968 
în trei direcţii. Mai întâi cea a revendicărilor pur universitare: se 
condamnă în bloc şi în mod nesistematic malthusianismul 
instituţiei de învăţământ (în RFG doar 300.000 de studenţi în 
1968, la o populaţie de 60 de milioane de locuitori, în timp ce în 
Franţa sunt 450.000 la o populaţie mai mică), lipsa de credite, 
lipsa de instalaţii de laborator şi de cadre, predominanţa 
mediilor economice asupra învăţământului superior, metodele 
pedagogice învechite etc., şi se înmulţesc intervenţiile în stil 
american (sit in, go in). In a doua etapă se trece de la critica 


universitară la punerea sub acuzare a sistemului social bazat pe 
consum şi pe autoritate. Reprezentanţi ai aspirațiilor unei întregi 
generaţii pentru care „miracolul economic“ nu mai este suficient 
şi care refuză să accepte orice piedică pusă în calea libertăţii 
sale, cei mai hotărâți dintre contestatari, majoritatea copii 
răsfăţaţi ai ordinii existente, care s-au rupt de mediul lor şi de 
morala acestuia, împing provocarea dincolo de revendicările cu 
caracter dominant politic. Ei se vor organiza în acele grupuri de 
emancipare care vor să se constituie în însuşi sânul „societăţii 
represive“ în comunităţi marginale ce vor lua numele de 
„Kommune l“, apoi „Kommune Il“, ai căror principali animatori 
sunt Fritz Teufel şi Rainer Langhans. Această atitudine de 
ruptură şi de marginalizare îi va conduce pe unii dintre ei la 
acţiuni directe şi la terorism (Andreas Baader i-a fabricat 
„Kommunei I“ primele sale arme), iar pe alţii îi va face să se 
manifeste printr-un comportament social complet diferit, uneori 
trecător: mişcarea „alternativă“, revolta „verde“, feminismul 
militant au luat naştere din această mare efervescenţă berlineză 
de la sfârşitul anilor '60. 

A treia direcţie este aceea a acţiunii politice militante de 
inspiraţie revoluţionară. Aceasta este îndreptată atât împotriva 
Americii „imperialiste“, împotriva dictaturilor reacționare din 
Lumea a Treia (în primăvara lui 1967, în ajunul vizitei Şahului în 
RFG, Federaţia Studenţilor Socialişti Germani lansează o 
campanie violentă împotriva suveranului iranian, cât şi 
împotriva guvernului vest-german acuzat că este devotat 
Washingtonului şi că intenţionează să instaureze o dictatură 
anunţată de „legile în regim de urgenţă“ aflate în discuţia 
parlamentului la începutul lui 1968. Nici Federaţia Studenţilor 
Socialişti Germani şi nici micile grupuri troţkiste, maoiste şi 
anarhiste care o urmează sau îi preced în acţiunile sale, nu au 
un proiect politic bine precizat, ci doar o imensă dorinţă de 
transformare a societăţii pe care presa Springer o consideră 
legată de subversiunea comunistă. De altfel, din „ură faţă de 
comunism“, pe 11 aprilie 1968, J. Bachmann trage în Berlinul de 
Vest asupra lui Rudi Dutschke lider al Federaţiei Studenţilor 
Socialişti Gennani rănindu-l grav pe şeful student şi declanşând 
imediat în toată Germania, mai ales la Dusseldorf, Köln, 
Frankfurt, Baden-Baden, Heidelberg, Mannheim, Freiburg, 


Essen, Berlin şi Munchen, manifestații violente, reprimate cu 
duritate de poliţie (Peter Brandt, fiul ministrului Afacerilor 
Externe şi viitor cancelar al Republicii Federale face parte dintre 
cei 180 de studenţi arestaţi la Berlin). După ce la sfârşitul lui 
mai 1968 legile în regim de urgenţă au fost votate, mişcarea se 
potoleşte repede. Federaţia Studenţilor Socialişti Germani îşi 
repliază forţele în universităţi, dar în martie 1970 se dizolvă fără 
să fi reuşit să „mobilizeze masele“. Printre contestatarii 
primăverii fierbinţi de la Berlin vor fi numeroşi cei care vor 
abandona orice acţiune politică sau se vor angaja mai târziu în 
mişcarea alternativă, alţii vor face carieră în Partidul Socialist 
German, iar unii mai puţin numeroşi se vor alătura micilor 
grupări troţkiste sau maoiste. În sfârşit, câţiva dintre cei mai 
hotărâți sau mai disperaţi vor deveni copii pierduţi ai revoluţiei, 
membri ai „bandei Baader“, apoi ai „Fracţiunii Armatei Roşii“. 

În Franţa, unde mişcarea sfârşeşte cu evenimente politice 
având consecinţe din cele mai grave, într-o primă fază ea pare a 
fi strâns legată de cea din Germania. Daniel Cohn-Bendit, unul 
dintre primii „furioşi“ din Nanterre, considerat de opinia 
intelectuală în timpul zilelor fierbinţi din mai-iunie 1968 drept 
simbolul însuşi al „mascaradei“ stângiste, soseşte direct de la 
universitatea din Frankfurt, ceea ce nu înseamnă neapărat că a 
existat vreun „complot“ uneltit dincolo de Rhin pentru a 
destabiliza republica gaullistă. Pur şi simplu, mişcarea germană 
anterioară celei franceze îşi exercită influenţa într-un context 
marcat de aceleaşi aspirații (mai multă libertate, mai multă 
dreptate socială), aceleaşi revendicări universitare (amfiteatre 
supravegheate, profesori puţini, comportamentul distant al 
acestora, nesiguranța perspectivelor de viitor) şi de o repunere 
identică în discuţie a ordinii sociale şi politice naţionale şi 
internaţionale. 

Diferenţa majoră dintre Franţa şi celelalte ţări ale Europei de 
Vest constă în extinderea mişcării dincolo de mediile 
universitare unde a izbucnit. Având drept punct de plecare noua 
universitate din Nanterre, unde începe pe 22 martie 1968, 
aceasta cuprinde Sorbona în mai, apoi cea mai mare parte a 
universităţilor din provincie. Mişcarea nu a apărut din senin. Ca 
şi în Germania şi Italia, încă de la sfârşitul lui 1966, „comitetele 
Vietnam“ au servit drept suport unei atitudini de contestatare 


globală a societăţii capitaliste, diferită de cea a susținătorilor 
unui ortodoxism comunist atacat tot atât de evident. Ca şi în 
Germania aceasta este îndreptată împotriva statului şi 
instituţiilor care într-un perfect consens par să împiedice orice 
modificare structurală importantă. Dar diferența faţă de 
celelalte ţări apare în momentul în care efectele negative ale 
dezvoltării economice (diferenţele dintre ritmurile de creştere a 
veniturilor) şi aspiraţia salariaţilor către o modificare a 
raporturilor interumane din întreprinderi se îmbină cu o 
oarecare eroziune a regimului instaurat de generalul de Gaulle 
cu zece ani în urmă. 

De aici explozia socială care a urmat nopţii de 10 spre 11 mai, 
„noaptea baricadelor“ în cursul căreia au avut loc în Cartierul 
Latin adevărate lupte de stradă între studenţii contestatari şi 
forţele de ordine. Trei zile mai târziu începe greva generală cea 
mai lungă din toată istoria socială franceză. Ea începe la uzinele 
Sud-Aviation din Nantes, a doua zi se extinde în diferite uzine 
ale regiei Renault, apoi cuprinde pas cu pas majoritatea 
ramurilor industriale şi sfera serviciilor recurgându-se adesea la 
ocuparea clădirilor. Când atinge punctul culminant mişcarea 
antrenează aproape zece milioane de muncitori. Greviştii emit 
revendicări numeroase, ce ilustrează aspiraţiile adesea confuze 
ale participanţilor pe care sindicatele se străduiesc cum pot să 
le dea o formulare concretă, salarială pentru Confederaţia 
Generală a Muncii (C.G.T.), „calitativă“ pentru Confederaţia 
Franceză Democratică a Muncii’, Pe 27 mai, patronatul şi 
centralele sindicale încheie acordurile de la Grenelle sub 
arbitrajul primului ministru Georges Pompidou. Acestea prevăd 
o creştere substanţială a salariilor, reducerea timpului de lucru 
şi o extindere a drepturilor sindicale în întreprinderi. Numai că 
aceste acorduri sunt respinse de grevişti. 

Aşa încât, din 27 mai până în 10 iunie criza socială se 
transformă într-o criză politică. Incapacitatea guvernului de a 
rezolva criza socială, tăcerea generalului de Gaulle după 
propunerea referendumului asupra participării, panica cercurilor 
conducătoare, par să creeze un nivel de putere, de care opoziţia 


25 C.F.D.T. („Confederaţia Franceză Democratică a Muncii“) - sindicat format 
în 1964 prin laicizarea centralei creştine C.F.T.C. („Confederaţia Franceză a 
Muncitorilor Creştini“). 


se străduieşte să profite. Pe 28 mai, studenţii şi sindicatele cer 
pe stadionul Charlety, în prezenţa lui Pietre Mende&s-France, 
reforme profunde, de structură, în timp ce François Mitterand 
propune constituirea unui guvern provizoriu. Dar „dispariţia“ 
misterioasă a generalului de Gaulle, care a plecat pe 29 şi pe 30 
mai la Baden-Baden pentru a se întâlni cu generalul Massu, 
marchează începutul contraofensivei pregătite de putere. Pe 30 
mai, şeful statului ia în mâinile sale situaţia. El anunţă 
dizolvarea Adunării şi face apel la simţul civic al francezilor. În 
aceeaşi seară, mai multe sute de mii de persoane manifestă pe 
Champs-Elyseâs pentru a-l susţine. În timp ce în întreprinderi 
lucrul se reia treptat, partidele pregătesc grăbite alegerile care 
au loc pe 23 şi pe 30 iunie şi în urma cărora partidul de 
guvernământ, Uniunea pentru Apărarea Republicii, obţine 
majoritatea absolută. „Mai 1968“ se termină deci prin triumful 
electoral al dreptei, în timp ce studenţii pleacă în vacanţă iar 
militanţii de stânga se angajează pe căi asemănătoare celor 
pentru care optează omologii lor de dincolo de Rhin, cu toate că 
în Franţa, curentul „verde“ va fi mai puţin important şi politizat 
decât în Germania, iar devierea spre terorism cu mult mai 
redusă. 

Dacă alianţa dintre mişcarea studenţească şi „mase“ a eşuat 
în Germania şi în Franţa, în schimb, în Italia se produce o 
joncțiune parțială şi temporară care conferă mişcării în 
ansamblul ei o consistenţă şi o durată ca nicăieri în altă parte - 
aici „luna mai“ durează până cel puţin în toamna lui 1969 - şi 
favorizează în acelaşi timp radicalizarea mediilor muncitoreşti în 
sensul înclinării spre anarhism. 

Şi în Italia mişcarea contestatară începe cu mult înainte de 
1968, într-o formă „folclorică“ şi ultraminoritară. Într-adevăr, la 
începutul lui 1966, la Trente au loc primele încăierări în timpul 
manifestaţiilor contestatare ale stângii. În cursul anului următor, 
ea tinde să se extindă şi să devină mai radicală, cuprinzând 
Universitatea din Pisa, apoi Universitatea catolică din Milano şi 
instituţiile din Torino şi în curând cea mai mare parte a 
peninsulei. Şi aici revendicările corporatiste şi critica dură a 
societăţii capitaliste se leagă de condamnarea războiului din 
Vietnam, în timp ce se înmulţesc cu repeziciune grupurile 
activiste şi manifestele incendiare de inspiraţie troţkistă, 


maoistă şi anarhistă. În sfârşit, anul 1968 marchează şi aici ca în 
toată Europa de Vest, apogeul valului contestatar, cu adunările 
sale zgomotoase, cu manifestaţiile violente şi confruntările dure 
cu poliţia. Ciocnirile cele mai dure au loc la Milano în februarie, 
la Roma pe 1 martie - „bătălia de la Villa Giulia“ în care sunt 
rănite mai multe sute de persoane din ambele tabere -, la 
Torino în martie şi în noiembrie, la Pisa unde în aprilie 
manifestanţii asediază gara. Toate aceste evenimente sunt doar 
cele care au loc în mediile universitare. 

Or, trăsătura specifică a mişcării contestatare italiene o 
constituie faptul că revolta studenţească nu se produce în circuit 
închis, în paralel cu amplificarea unei puternice mişcări 
revendicative muncitoreşti, ci într-o osmoză parţială cu aceasta. 
Încă din primele săptămâni ale anului 1968, fraternizarea care 
în Franţa va eşua în faţa zidurilor de la Billancourt şi de Flins, se 
va realiza în diferite puncte ale peninsulei, la Pisa, la Torino, la 
Milano etc., într-un context de revoltă muncitorească pe care 
sindicalismul clasic face mari eforturi să o canalizeze. 

Explicaţia acestui fenomen constă în consecinţele pe care 
recentele schimbări produse în societatea italiană le au asupra 
celor două categorii implicate. Pe de o parte prezenţa masivă pe 
băncile universităţilor a generaţiei baby boom a provocat în 
ltalia o blocare mai puternică decât în ţările unde dezvoltarea 
economică s-a realizat mai încet şi în mod puţin anarhic dar şi 
frustrări profunde în rândurile unei populaţii de studenţi 
proveniţi din clasele mijlocii. Pe de altă parte, marile migrații 
interne din anii '60 au transplantat în nordul industrializat o 
întreagă populaţie tânără, venită din zone rurale suprapopulate, 
asemănătoare în multe privinţe celei care se înghesuie în 
amfiteatre. 

Această intensificare care ţine de specificul dezvoltării italiene 
ca şi de tradiţiile anarhiste ale mişcării muncitoreşti transalpine 
explică de ce revolta contestatară universitară ocupă aici un 
spaţiu politic şi temporal mult mai mare decât în celelalte ţări 
europene. După acel „mai prelungit“ din 1967-1968, Italia va 
avea în 1969 o „toamnă fierbinte“ caracterizată prin deplasarea 
centrului de gravitație al confruntărilor, din universităţi spre 
uzine. Între timp totuşi, puterea de adaptare şi disponibilitatea 
spre deschidere a Partidului Comunist Italian pe de o parte, şi 


puterea de a se eschiva a clasei politice pe de altă parte, vor 
permite în esenţă canalizarea mişcării. Este adevărat că 
întâmplarea a făcut ca o consultare de anvergură naţională, 
neimpusă de evenimente ca în Franţa, să aibă loc înainte ca 
revolta studenţească să găsească în masa de muncitori o cutie 
de rezonanţă care să-i permită să treacă la o altă scară. 
Desigur, alegerile din 19 mai 1968 nu aduc vreo schimbare în 
repartizarea voturilor. Important este că s-a trecut prin faţa 
urnelor şi că aceasta a constituit un mijloc de a scăpa de 
tensiunile latente din societatea italiană. 

Cu toate acestea, faptul că s-a putut evita ca mişcarea 
contestatară universitară să degenereze într-un conflict social şi 
într-o criză comparabilă celei din Franţa, nu înseamnă că Italia 
va scăpa de alunecarea spre extremism, ba dimpotrivă. 
Prelungirea procesului contestatar până la sfârşitul lui 1969 şi 
extinderea acestuia în numeroase sectoare industriale, arată că 
spre deosebire de Franţa, „abcesul“ nu a fost înlăturat. In 
războiul civil mocnit care începe după atentatul fascist din 
Piazza Fontana din Milano ce are loc în decembrie 1969 şi care 
va dura mai mult de zece ani, „uvrierismul?5“ pervertit care a 
luat naştere pe băncile universităţilor cu câţiva ani în urmă la 
Trente, la Pisa, sau la Roma, joacă un rol considerabil, ca o 
consecinţă târzie a unui „mai prelungit“ care s-a împotmolit în 
opoziţia lipsită de energie a statului italian. 

În Spania, unde încă din anii 1950 a început să se manifeste o 
mişcare studenţească clandestină, în relaţie cu acţiunile 
subterane ale grupurilor politice antifranchiste, revolta a căpătat 
din 1956 un caracter virulent. Manifestându-se şi aici pe triplul 
teren al revendicărilor universitare, al condamnării războiului din 
Vietnam şi al luptei deschise împotriva regimului, aceasta 
provoacă în primele luni ale lui 1968 un val de greve cu 
ocuparea universităţilor, pe care poliţia, garda civilă şi justiţia 
franchistă le reprimă cu duritate. Revolta va dura până la 
începutul anului următor şi se va sfârşi când guvernul spaniol va 
declara starea de urgenţă. 

În restul Europei Occidentale, mişcarea este în general mai 
puţin spectaculoasă şi mai puţin virulentă. In Ţările de Jos, 1968 
corespunde mai degrabă unei urmări a revoltei tineretului, 
marcată de o acţiune ce prevesteşte în unele privinţe mişcarea 


„provo“. În Belgia, numai Universitatea autonomă din Bruxelles 
este afectată cu adevărat de criză. În sfârşit, în Suedia au loc 
unele violenţe dar sunt puţin numeroase şi se potolesc repede 
datorită atitudinii foarte conciliante a guvernului. Ministrul 
Educaţiei Naţionale Olof Palme se află el însuşi în martie 1968 la 
Stockholm, în fruntea unei retrageri cu torţe a mişcării de 
protest împotriva războiului din Vietnam. Peste tot, exceptând 
ltalia şi Spania, lucrurile reintră în normal la sfârşitul anului 
1968, cel puţin din punct de vedere politic căci pe multe alte 
planuri spiritul acestui an va continua să-şi exercite influenţa 
până la mijlocul deceniului următor. 


Capitolul 8 o 
EUROPA DE EST (DE LA INCEPUTUL ANILOR 1950 PANA LA 
MIJLOCUL ANILOR 1970) 


N Din colectivul de conducere instaurat în URSS după 
moartea lui Stalin, se impune Nikita Hruşciov care, în 
timpul celui de al XX-lea Congres al Partidului Comunist 
Sovietic din 1956, lansează procesul de „ destalinizare“ 
dezvăluind crimele defunctului dictator. Această 
schimbare radicală şi recunoaşterea de către Hruşciov a 
„formelor naţionale ale socialismului“, trezesc în Europa 
de Est exploatată de sovietici speranța unei eliberări 
apropiate. 


N Această eliberare pare să se concretizeze în 1956, în 
Polonia şi în Ungaria. În Polonia, revenirea la putere a 
fostului conducător comunist Gomulka declanşează un 
proces de liberalizare care nu repune însă în discuţie 
bazele regimului, rolul dominant al P C. şi aderarea 
patriei la Pactul de la Varşovia. În schimb în Ungaria, 
prim-ministrul Nagy este copleşit de mişcarea populară 
care cere revenirea la pluralismul politic şi retragerea 
Ungariei din Pactul de la Varşovia. Intervenţia tancurilor 
sovietice va înăbuşi revoluția ungară din 1956. 


MN Din acest moment, sub presiunea chinezilor care 
doresc susținerea unităţii blocului socialist, începe 
reprimarea comunismului naţional. Susţinere care este 
dezminţită în fapt de refuzul lugoslaviei de a adopta 
această doctrină de ruptura chino-sovietică urmată de 
disidenţa albaneză, de efortul românilor” de a-şi crea o 
politică independentă şi de politica abilă a lui Janos 
Kadar în Ungaria care vizează ridicarea nivelului de trai 
al populației şi toleranța politică. Numai că Brejnev nu 
este defel dispus să tolereze o distanţțare prea mare faţă 
de modelul sovietic. În august 1968, în numele doctrinei 
„suveranității limitate“, Trupele Pactului de la Varşovia 
pun capăt experienţei liberale a “Primăverii de la 
Praga“. 


N Este din nou timpul „normalizării“, când se iau în 
mână frâiele mişcării comuniste internaţionale şi ale 
democrațţiilor populare. Dar începând din 1970, căderea 
lui Gomulka în Polonia înlocuit de Gierek în urma marilor 
greve din porturile de la Marea Baltică, arată clar că 
există fisuri care continuă să afecteze imperiul sovietic. 


Aşa cum am văzut, moartea lui Stalin pe 5 martie 1953, 
marchează începutul unei perioade de dezvoltare în relaţiile 
intra-europene. Aceasta este urmată pe de altă parte de un 
timid început de liberalizare a taberei socialiste, ale cărui efecte 
nu pot fi controlate în totalitate de conducătorii sovietici şi care 
se termină în toamna anului 1956 odată cu evenimentele 
dramatice din Ungaria. După această dată, destabilizarea 
continuă dar foarte lent şi cu multă prudenţă, fără ca 
schimbările pe care le produce în structurile interne ale fiecărui 
partid şi ale fiecărei ţări comuniste să modifice ceva în legăturile 
acestora cu „marele frate“. La sfârşitul anilor 1960 şi la 
începutul deceniului următor, un mare val contestatar ia 
amploare în  democraţiile populare, care culminează cu 
„Primăvara de la Praga“ din 1968. Dar şi acesta este strivit prin 
forţă, însă jocul forţelor centrifuge face din ce în ce mai dificilă 
ţinerea sub control de către URSS a „destinderii“ iniţiate de 
Stalin imediat după al doilea război mondial. 


Avatarurile destabilizării (1953-1956) 


Din 1953 până în 1955, Partidul Comunist al Uniunii Sovietice 
şi în consecinţă întregul bloc socialist este condus în colaborare 
de o echipă de aproximativ zece persoane care formează 
Prezidiul Comitetului Central, din care se evidențiază 
personalităţi ca Malenkov şi Hruşciov, acesta din urmă ocupând 
poziţia cheie de prim secretar al partidului. După eliminarea 
politică a lui Malenkov, căruia i se cere să-şi facă autocritica 
apoi este trimis ca director de uzină într-o regiune îndepărtată, 
Hruşciov devine principalul creator al politicii sovietice, preluând 
în acelaşi timp şi politica externă orientată aşa cum am văzut 
către „coexistenţa paşnică“ şi politica internă plasată încă de la 
început sub semnul liberalizării şi „destabilizării“. 

Destabilizarea începe să se manifeste în mod real prin 
restabilirea „legalității socialiste“, prin accentul pus pe 
planificare în sectoarele bunurilor de larg consum, prin 
acordarea unor oarecare libertăţi colective, printr-o relativă 
„dezgheţare“ în domeniul intelectual şi artistic, dar devine 
oficială în timpul congresului al XX-lea al PCUS, din februarie 
1956. Cu ocazia acestei reuniuni a instanţelor conducătoare ale 
partidului, prima după moartea lui Stalin, delegaţii primesc câte 
un dosar cu informaţii şi documente asupra acţiunilor 
întreprinse de acesta şi audiază un raport secret citit de 
Hruşciov în noaptea de 24 spre 25 februarie numai în prezenţa 
reprezentanţilor partidului sovietic. 

Acest raport care nu a fost niciodată publicat în URSS până în 
1988, este totuşi cunoscut de occidentali care îl difuzează şi de 
o parte şi de alta a cortinei de fier. Aceasta deschide în faţa 
lumii socialiste procesul fostului stăpân al Kremlinului 
denunţându-i erorile comise începând din 1934 şi unele dintre 
cerinţele împotriva „comuniştilor corecţi şi ai şefilor militari 
consideraţi duşmani ai poporului“. El mai denunţă unele după 
altele „cultul personalităţii“, folosirea sistematică a abuzului de 
putere, a terorii, incompetenţa „mareşalissimului“ în pregătirea 
războiului, deportările masive ale unor populaţii întregi, 
intransigenţa în legăturile cu celelalte state socialiste şi se 
încheie cu concluzia necesităţii de a „aplica în totalitate 
principiile leniniste despre democraţia socialistă“. Altfel spus, 


greşelile şi crimele lui Stalin sunt prezentate ca o îndepărtare de 
la norme, un incident în evoluţie, independent de infrastructura 
economică şi socială care l-a produs, ceea ce într-un anume fel 
duce din nou la recunoaşterea autonomiei politicului. „Cultul 
personalităţii - se spune în „Pravda“ din noiembrie 1961 - este 
un abces superficial pe un organism perfect sănătos“. 

Oricât de limitată a fost în formele sale concrete, 
destalinizarea din URSS a avut un efect imediat: ea a eliberat în 
Europa de Est forţele centrifuge care în diferite state socialiste 
au condus la liberalizarea internă şi la slăbirea legăturilor dintre 
acestea şi Uniunea Sovietică. De la instaurarea democraţiilor 
populare, acestea au închis tinerele state socialiste într-un 
sistem de dependenţă care urmărea implicit şi întărirea URSS- 
ului. Cu toate că, în ţările care în timpul războiului fuseseră de 
partea Axei, Stalin a impus până la urmă „construirea 
socialismului“, el a continuat să le considere parţial 
răspunzătoare de nenorocirile din propria-i ţară şi şi-a dat toată 
silinţa să le facă să plătească pentru aceasta. De aici o politică 
contradictorie care urmărea în acelaşi timp susţinerea echipelor 
aflate la putere, dar şi privarea acestora de mijloacele necesare 
„construcţiei socialismului“, trecând la demontarea şi 
transportarea uzinelor în Uniunea Sovietică (Germania de Est), 
sau preluarea recoltelor de cereale (Ungaria), a animalelor sau a 
producției de petrol (România). Chiar şi țări ca Cehoslovacia şi 
Polonia care nu figurau pe lista foştilor duşmani, trebuiau să 
contribuie la dezvoltarea „patriei socialismului“, furnizându-i 
acesteia maşini şi cărbune la un preţ cu mult mai scăzut faţă de 
cursul mondial. CAER sau Consiliul de Ajutor Economic şi 
Reciproc, care a fost înfiinţat în ianuarie 1949 ca o replică la 
OECE, se limitează în această perioadă la căutarea unei 
acoperiri  juridico-ideologice pentru această exploatare a 
democraţiilor populare de către „marele frate“ sovietic, 
organizând în favoarea acestuia legăturile comerciale şi 
coordonând politicile de planificare. 

Adăugând aceste efecte la cele provocate de colectivizarea 
forţată, de privarea de libertate şi independenţă, de 
radicalizarea teroristă care a însoţit ascuţirea tensiunilor 
internaţionale, această politică „de reparaţie“ a avut drept 
consecinţă trezirea în ţările de est a unei ostilităţi surde care nu 


se baza numai pe nostalgicii „fostului regim“ aşa cum vor afirma 
conducătorii comunişti. Această atitudine ostilă este prezentă şi 
în rândurile ţăranilor şi ale muncitorilor, numai că nu exista 
atunci nicio modalitate de a fi exprimată în mod deschis, orice 
tendinţă  contestatară fiind imediat reprimată în numele 
„apărării socialismului“ şi considerată drept act de sabotaj 
pedepsit cu o extremă duritate. 

In această adevărată stare de asediu la care sunt supuse 
statele din Europa de Est, cel mai mic indiciu de slăbire a zelului 
nu putea să provoace decât reacţii de respingere. Imediat după 
moartea lui Stalin acestea se manifestă în modul cel mai viguros 
în RDG unde dau naştere în iunie 1953 unor adevărate răscoale. 
Aici, procesul de „socializare“ şi politica de reparaţie s-au 
desfăşurat cu o intensitate deosebită. De aceea, noii 
conducători sovietici îşi dau silinţa să-l convingă pe şeful 
Partidului Comunist est-german, Walter Ulbricht, că este 
necesar să facă unele concesii în faţa revendicărilor populaţiei. 
Acesta, stalinist rigid, refuză să adopte obiectivele „noii direcţii“, 
aşa încât pe 16 şi pe 17 iunie 1953, izbucnesc greve 
insurecţionale în Berlinul de Est, apoi şi în alte oraşe din RDG, 
mai ales la Leipzig. Pentru a le înăbuşi, sovieticii trebuie să 
folosească tancurile şi două divizii motorizate care au restabilit 
ordinea făcând sute de victime printre manifestanți. În urma 
acestor evenimente, Ulbricht care era în pragul dizgraţiei, este 
confirmat în funcţii şi invitat în mod insistent să frâneze procesul 
de „socializare“. 

Cu câteva zile înainte, avuseseră loc revolte de mai mică 
amploare la Pilsen şi Ostrava în Cehoslovacia. Şi acestea au fost 
reprimate energic. În urma acestor evenimente sovieticii nu trag 
totuşi concluzia că trebuie să se renunţe la „noua cale“, ci 
dimpotrivă vor susţine, acolo unde această politică nu se loveşte 
prea tare de rezistenţa îndârjită a echipelor conducătoare 
rămase fidele practicilor staliniste, evoluţia democraţiilor 
populare către o mai mică concentrare a puterii. În Ungaria, de 
exemplu, stalinistul Rakosi trebuie să renunţe la postul de şef al 
guvernului în favoarea „liberalului“ Imre Nagy păstrându-şi în 
continuare pe cel de prim secretar al partidului. Împărţiri 
asemănătoare a puterii se produc şi în România (Gheorghiu-Dej 
şi Apostol), în Bulgaria (Cervenkov şi Jivkov) şi chiar în Polonia 


unde Boleslav Bierut nu suportă deloc ideea de a împărţi cu 
oricine ar fi puterea dictatorială. 

În cursul celor doi ani care urmează după evenimentele din 
RDG şi din Cehoslovacia destabilizarea se confruntă cu efecte 
contradictorii ale unei situaţii internaţionale care pendulează şi 
ea între destindere şi reîngheţare. În martie 1955, Rakosi profită 
de înlăturarea lui Malenkov pentru a-l scoate pe Nagy din 
funcţiile deţinute (acesta va fi exclus şi din partid în luna 
noiembrie). În luna mai a aceluiaşi an, ca o ripostă la intrarea 
RFG în Organizaţia Tratatului Atlanticului de Nord (NATO), 
sovieticii transformă acordurile militare bilaterale care îi leagă 
de  democraţiile populare, într-un „pact de prietenie, de 
colaborare şi ajutor reciproc“, Pactul de la Varşovia, care 
creează o bază juridică menţinerii armatelor sovietice pe 
teritoriul „statelor surori“. Peste două săptămâni Hruşciov, 
Bulganin şi Mikoyan fac o vizită la Belgrad şi se împacă 
zgomotos cu Tito recunoscând în mod explicit că diferiţii membri 
ai comunităţii socialiste pot să-şi aleagă „propriile lor căi spre 
construirea socialismului“, ceea ce pare să confirme tezele 
expuse de Hruşciov la al XX-lea Congres al PCUS. Pe 17 aprilie 
1956 se recunoaşte de asemenea dezvoltarea Kominformului. In 
Europa de Est începe epoca destabilizării sau cel puţin aşa 
interpretează o parte a populațiilor din zonă „noua cale“ a 
politicii sovietice. 


Octombrie polonez şi tragedia Ungariei 


Chiar dacă izbucneşte la lumina zilei în 1956, opoziţia apărută 
în democraţiile populare între conducătorii stalinişti şi partizanii 
unei liberalizări a regimului ascunde în fapt realităţi socio- 
politice care existau de mai mulţi ani în stare latentă. 
Industrializarea rapidă din aceste ţări, precum şi dezvoltarea 
învăţământului şi cercetării au creat o nouă stratificare socială 
caracterizată de o creştere extrem de mare a numărului 
muncitorilor - în Polonia acesta a trecut de la 800.000 în 1938 la 
6 milioane - şi de un avânt al intelectualităţii tehnice, compusă 
din savanţi, ingineri, tehnicieni, economişti etc. care îşi găseşte 
aliaţi printre tinerii absolvenţi şi studenţi şi care încurajată de 
recenta evoluţie a URSS (unde problema este identică) nu 
întârzie să intre în conflict cu aparatul de partid căruia îi critică 
incompetenţa şi ideile învechite. Din rândurile acestei elite a 
ştiinţei şi tehnicii şi printre intelectuali se recrutează grupurile 
care în 1956 se vor lansa în asaltul poziţiilor ocupate de 
birocraţia politică stalinistă: cercul „Petöfi“ în Ungaria, grupul 
„Po prostu“ în Polonia etc. Acestea creează un program care, 
fără să înlăture complet socialismul, caută să-l îmbine cu 
democraţia şi cu națiunea, adică prezintă obiective la care se 
pot adapta reprezentanţii muncitorimii. Aceştia din urmă au 
beneficiat din partea noului regim de avantaje apreciabile 
(garanţie socială, concedii plătite, posibilitatea unei ascensiuni 
sociale pentru ei şi copiii lor), dar nu sunt mulţumiţi nici de 
înfeudarea ţării lor de către Uniunea Sovietică, nici de condiţiile 
de muncă şi de salariile care rămân mici, nici de monopolizarea 
puterii de către nomenclatura partidului. În ţările industralizate 
şi acolo unde structura socială este mai diversificată, aceste 
schimbări şi revendicări provocate de ele constituie un amestec 
exploziv care va lua foc în toamna lui 1956. 

Mai întâi în Polonia unde, în urma unei scăderi a salariilor şi a 
măririi normelor de producţie în uzina Zispo, o manifestaţie 
muncitorească se transformă în revoltă în iunie 1956 provocând 
riposta imediată a blindatelor şi miliției, dar marcând în acelaşi 
timp începutul unei perioade de agitaţie socială şi politică ce va 
dura până în octombrie. În cursul verii, liberalii şi staliniştii s-au 
înfruntat chiar în rândul PC, primii reuşind la începutul lunii 


august să-l readucă în partid pe fostul secretar general Ladislav 
Gomulka care fusese închis în 1951 şi eliberat în 1956. Om cu 
autoritate, legat de aparatul de partid, Gomulka este mai mult 
un adept al centralismului decât un ultra-liberal, dar pentru că a 
fost victima terorii staliniste, el se bucură de o imensă autoritate 
în rândul maselor. El este sprijinit de o parte a armatei, a 
poliţiei, de adepţii centralismului din aparatul de partid şi de 
intelectualitate, ceea ce-i va permite între 19 şi 23 octombrie să 
organizeze o adevărată lovitură de stat în interiorul organizaţiei 
comuniste. 

Scopul acesteia este de a obliga Comitetul Central să schimbe 
biroul politic. Când forul superior se reuneşte pe 19 octombrie la 
Varşovia, sovieticii par să-şi fi ales deja tabăra, cea a birocraţilor 
stalinişti. În principiu, şefii supremi ai PCUS, Hruşciov, Molotov şi 
mareşalul Koniev sosesc în capitala poloneză imediat ce începe 
congresul cu scopul de a-i susţine pe aceştia. Or, în noaptea de 
19 spre 20, în cursul căreia „în Varşovia nimeni a nu dormit“, 
Gomulka reuşeşte să-i convingă că este capabil să salveze 
bazele regimului comunist, ca ei să-i aprobe conducerea unui 
birou politic dominat de liberali şi din care să fie înlăturat 
mareşalul sovietic Rokosovski. Pe 20 octombrie dimineaţa, 
conducătorii partidului frate se întorc la Moscova, lăsându-l pe 
Gomulka stăpân pe situaţie, iar a doua zi, după ce acesta ţine în 
faţa comitetului central un impresionant discurs în favoarea 
„Multicentrismului“, este ales secretar al partidului. 

Pe 23 octombrie, aclamat de sute de mii de polonezi, 
Gomulka anunţă imediat un program de reforme care încep cu 
renunţarea la colectivizare, cu liberalizarea presei şi 
universităţilor şi ajung până la elaborarea unui nou model de 
planificare, creşterea salariilor şi eliberarea cardinalului 
Wyszynski. Dar temându-se să se desprindă cu totul de Moscova 
pentru că alianţa cu URSS garanta ţării sale menţinerea 
frontierei Oder-Neisse, el are mare grijă să evite repunerea în 
discuție a bazelor socio-economice ale regimului, rolul 
conducător al Partidului Comunist şi prezenţa Poloniei în Pactul 
de la Varşovia. Pe 18 noiembrie, el semnează cu ruşii un acord 
care confirmă independenţa Poloniei şi ratifică într-o oarecare 
măsură acceptarea de către Kremlin a „căii adoptate de 
polonezi“ pentru construirea socialismului. 


În schimb în Ungaria, Moscova va folosi forţa pentru a se 
opune evoluţiei care dacă şi-ar fi urmat cursul, ar fi dus la o 
ruptură cu modelul şi blocul comunist. Ca şi în Polonia, condiţiile 
economice au jucat un rol important, cel puţin în faza iniţială a 
procesului revoluţionar când revendicările muncitorilor erau 
legate în primul rând de nivelul de trai. Dar foarte curând 
acestea au avut ecou în mediile intelectuale, mai ales în cercul 
Petofi, iar în primăvara şi vara lui 1956 au căpătat în mod 
deschis un caracter politic şi patriotic. 

De altfel, interzicerea de către Rakosi a unei întruniri a 
acestui grup dă în luna iulie semnalul izbucnirii mişcării. În faţa 
opoziţiei solidare a intelectualităţii, a aripii „liberale“ a partidului 
şi a unei părţi importante a populaţiei, sovieticii impun 
schimbarea conducătorului conservator şi înlocuirea lui cu 
Geroe, fost stalinist înfocat convertit la o atitudine modernă, 
asistat de Kadar care fusese închis mai mulţi ani şi din această 
cauză se bucura de o oarecare popularitate. Imre Nagy care era 
reprezentantul „noii căi“ este îndepărtat ceea ce provocase o 
vie presiune a opiniei publice. Pentru a o linişti noii conducători 
hotărăsc reabilitarea memoriei lui Rajk şi îi organizează funeralii 
naţionale, care au loc pe 6 octombrie la Budapesta şi la care 
sunt prezente 300.000 de persoane. 

Incurajaţi de această demonstraţie populară, studenţii 
maghiari formulează pe 22 octombrie un număr de revendicări 
radicale, multe dintre ele cu mult mai radicale decât cele 
prezentate în acelaşi timp în programul în zece puncte elaborat 
de cercul Petofi. Ei cer plecarea trupelor sovietice, organizarea 
alegerilor libere şi pluraliste, revizuirea sistemului economic „în 
funcţie de condiţiile specifice Ungariei“ şi cheamă populaţia 
capitalei să manifesteze pe străzi. În noaptea de 23 spre 24 
manifestaţia se transformă în luptă armată, o parte a trupelor 
trecând de partea răsculaților. 

Convocat în grabă pe 24 octombrie, Comitetul Central al 
partidului, cuprins de panică, ia măsuri contradictorii. Nagy este 
numit prim-ministru dar Geroe este menţinut în funcţia de prim 
secretar şi pentru a restabili ordinea, el cheamă în ajutor trupele 
sovietice cantonate în jurul Budapestei. Apoi, sub presiunea 
directă a lui Mikoyan şi a Suslov care au venit repede de la 
Moscova, Geroe este destituit şi înlocuit cu Kadar. Se pare deci 


că Nagy, pe care conducătorii sovietici l-au anunţat că sunt gata 
să facă mari concesii, a câştigat partida ca şi Gomulka în 
Polonia, numai că marea mişcare începuse deja, iar oamenii din 
stradă cer o rupere totală de comunism şi de URSS. 

De pe 1 pe 3 noiembrie, Ungaria este liberă, iar Budapesta 
trăieşte euforia unei revoluţii aparent victorioase. Sub presiunea 
fracțiunii celei mai liberale a răsculaților, Nagy îşi înmulţeşte 
declaraţiile şi actele de ostilitate împotriva ruşilor. El anunţă 
„revenirea la sistemul bazat pe o cooperare democratică a 
partidelor de coaliţie“ altfel spus reinstaurarea pluralismului, 
crearea unui nou partid, Partidul Muncitorilor Socialişti Maghiari 
şi formarea unui nou guvern în care din doisprezece membri, 
numai trei sunt comunişti. El declară nul Pactul de la Varşovia şi 
proclamă neutralitatea ţării. Pe scurt, în câteva zile el 
desfiinţează în totalitate regimul instaurat cu zece ani în urmă. 

Pentru conducătorii celorlalte state comuniste, în frunte cu 
URSS, schimbările făcute de Nagy şi de echipa sa nu pot fi decât 
„contrarevoluţionare“, dictate de  nostalgicii „fascismului“, 
consecinţă a unui complot pus la cale de „imperialişti“. Teoria 
ireversibilităţii „cuceririlor socialismului“ interzice orice altă 
interpretare a insurecției ungare. Astfel „apărarea revoluţiei“ şi 
„Solidaritatea proletară“ constituie pentru ţările Pactului de la 
Varşovia o datorie care le obligă să împiedice actul „reacţionar“, 
argumente ideologice la care pentru sovietici se adaugă şi 
necesitatea împiedicării proiectului de neutralitate a unei ţări 
care se află în centrul dispozitivului lor strategic. 

Impins de vechea gardă stalinistă în faţa căreia nu vrea să 
pară un „asasin“, Hruşciov va lua deci hotărârea să ordone 
intervenţia Armatei Roşii. Momentul este oarecum favorabil în 
sensul că dacă ungurii au deschis frontierele observatorilor 
străini, mai ales occidentalilor, tabăra adversă se află exact în 
acest moment, băgată până în gât în afacerea Suezului. Pentru 
a nu încălca în mod flagrant regulile comunităţii internaţionale, 
mai este necesară găsirea unei acoperiri juridice pentru 
operaţiunea proiectată. Kadar va fi cel care o va oferi anunțând 
ruptura sa cu Nagy şi proclamând constituirea unui „guvern 
revoluţionar al muncitorilor şi ţăranilor“. În zorii zilei de 4 
noiembrie, tancurile sovietice pătrund în Budapesta, unde timp 
de câteva zile vor avea loc lupte violente care fac în rândurile 


răsculaților mai mult de 2000 de morţi. Populaţia ripostează 
printr-o grevă generală şi prin crearea pe 14 noiembrie a unui 
Consiliu Muncitoresc Central care, timp de câteva săptămâni va 
juca rolul unui al doilea guvern. La sfârşitul lui noiembrie 
aproape orice rezistenţă a încetat pe teritoriul Ungariei. 
Refugiaţi la ambasada lugoslaviei, Nagy şi tovarăşii săi sunt 
atraşi în afara acesteia, protejată de imunitatea diplomatică, 
arestaţi şi deportaţi în România unde fostul preşedinte al 
Consiliului va fi până la urmă judecat de un tribunal sovietic şi 
executat în 1958. In timp ce o represiune nemiloasă se abate 
asupra răsculaților şi a opozanților (au loc cel puţin aproape o 
sută de execuţii şi mii de arestări în rândurile muncitorilor şi 
studenţilor), zeci de mii unguri iau drumul exilului. Acolo unde 
Gomulka a reuşit prin abilitate şi prudenţă, tentativa lui Imre 
Nagy a eşuat din cauza fragilităţii partidului comunist şi a 
incapacității sale de a canaliza aspiraţiile maselor populare din 
Ungaria. 


De la „comunismul naţional“ la „suveranitatea limitată“ 


Evenimentele din toamna anului 1956 au stopat cu hotărâre 
căutarea „căilor naţionale către socialism“ şi „policentrismul“ 
propovăduit de Tito şi de italianul Polmiro Togliatti. Timp de mai 
mulţi ani, reprimarea „socialismului naţional“ devine astfel 
tendinţa predominantă din majoritatea ţărilor est europene. În 
Cehoslovacia, Novotny se felicită că din primele zile a „apreciat 
just“ evenimentele din Ungaria şi a condamnat de la bun 
început o „democraţie îndoielnică“. Aducerea la ordine a 
intelectualilor este realizată fără sentimentalism de către 
Kopecky, în timp ce grupul de la conducere declară hotărât 
restabilirea şi consolidarea „unităţii blocului socialist“. Acelaşi 
lucru îl face în RDG W. Ulbricht, în Bulgaria Jivkov şi chiar în 
Polonia Gomulka ce trebuie să ţină cont de presiunile şi de 
criticile formulate de conducătorii „statelor surori“. Novotny şi 
Ulbricht se aliază pentru a-i cere acestuia din urmă să „pună 
capăt activităţilor reacţiunii care se manifestă în Polonia şi să 
oprească valul de idei eronate răspândite în rândurile opiniei 
publice şi chiar în cele ale partidului“. În Albania, unde lupta 
împotriva „revizionismului titoist“ nu a încetat niciodată, răcirea 
relaţiilor dintre Moscova şi Belgrad, care s-a produs imediat 
după intervenţia sovietică în Ungaria, provoacă o uşurare şi este 
însoţită de o represiune foarte dură îndreptată împotriva 
adversarilor ortodoxiei. In România, Gheorghiu-Dej este mai 
puţin intransigent decât colegii săi şi mai preocupat să 
lărgească baza populară a regimului şi sprijinul internaţional, 
mai ales în direcţia Chinei, dar fără să-şi manifeste încă în mod 
deschis dorinţa de independenţă faţă de Marele Frate sovietic. 

Aceste piedici puse în calea procesului de liberalizare şi de 
căutare a unor căi naţionale sunt cu atât mai mari cu cât 
conducătorii chinezi, ostili destabilizării şi dornici să ajungă pe 
picior de egalitate cu sovieticii în conducerea „blocului 
socialist“, profită de greutăţile cu care se confruntă Hruşciov în 
propria-i ţară pentru a interveni intens în estul european unde ei 
susţin guvernele staliniste şi neostaliniste. De aceea în primele 
zile ale lui 1957, Zhou-Enlai se duce la Moscova, apoi efectuează 
un turneu în democraţiile populare şi spre marea deziluzie a lui 
Gomulka, condamnă „diversiunea imperialistă din Ungaria“, 


ridicând în slăvi solidaritatea dintre ţările socialiste şi URSS, 
aflată în fruntea acestora. În noiembrie a aceluiaşi an, cu ocazia 
celei de a patruzecea aniversări a Revoluţiei din Octombrie, Mao 
Ze Dong însuşi intervine şi obţine ca o rezoluţie comună să fie 
elaborată de reprezentanţii tuturor partidelor aflate la putere şi 
nu numai de PCUS aşa cum se obişnuise până atunci, care să 
afirme unitatea blocului socialist şi „rolul conducător al URSS“, 
Partidul Comunist Chinez nefiind „demn de această funcţie“. Din 
nou i se forţează mâna lui Hruşciov care, împotriva voinţei lui, 
trebuie să întărească centralismul şi caracterul monolitic al 
blocului de est. 

Mareşalul Tito, împotriva căruia este îndreptată în primul 
rând această declaraţie, refuză să o semneze şi redactează un 
proiect de program al „căii iugoslave“ unde insistă asupra 
egalităţii, independenţei partidelor, neamestecului statelor 
comuniste în afacerile interne ale altor democraţii populare. 
Proiectul său condamnă monolitismul şi stalinismul, apărând ca 
un „manifest policentrist“ care provoacă din partea adversarilor 
săi acuzaţia de „comunism naţional“ şi de „revizionism“. 

În ciuda regresului înregistrat de destalinizarea relaţiilor 
dintre statele din Europa de Est şi a neîncrederii reactualizate 
faţă de iniţiativa lui Tito, tentativele centrifuge care s-au 
manifestat în 1956 nu întârzie să apară din nou, este adevărat, 
sub forme diferite de la o ţară la alta. Mai întâi, începând din 
1958 se produce o deteriorare serioasă a relaţiilor chino- 
sovietice care peste trei ani va sfârşi printr-o adevărată 
„schismă“ a lumii comuniste. Prima consecinţă din Europa de 
Est este disidenţa albaneză. Cu totul ostil faţă de vecinii săi 
iugoslavi şi temându-se să susţină politica de coexistenţă 
paşnică cu Vestul, Enver Hodja - adevărat suveran absolut al 
unui stat puternic orientalizat şi mare maestru al cultului 
propriei sale personalităţi - preferă, la începutul anilor 1960, 
Pekinul Moscovei, amplificând şi adâncind atacurile lui Mao 
împotriva revizionismului lui Hruşciov şi plasându-se direct sub 
protecţia Chinei (procentul acestei ţări în comerţul exterior al 
Albaniei creşte în patru ani de la 4% la aproape 47%). Din acest 
moment, timp de aproape treizeci de ani, micul stat riveran al 
Adriaticii va fi aproape izolat de lumea exterioară şi în tot cazul 
de restul Europei. 


Cazul României este foarte diferit în manifestările sale şi 
motivat de cu totul alte consideraţii. Dacă disidenţa albaneză a 
fost în realitate provocată de dorinţa de unificare ideologică a 
URSS, ea însăşi confruntată cu efectele destabilizatoare a 
separării chinezilor, prudenta emancipare a românilor îşi are 
originea în intenţia sovieticilor de a consolida integrarea 
economică a statelor aflate pe orbita sa. Numărându-se până 
atunci printre aliaţii cei mai fideli ai Kremlinului, România lui 
Gheorghiu-Dej îşi proclamă independenţa în 1961 ca răspuns la 
proiectele lui Hruşciov care încurajat de succesele Pieței 
Comune, dorea să instaureze o specializare a sarcinilor în CAER, 
transformat într-un adevărat instrument de planificare 
supranaţională. 

Acest plan ar fi menţinut România, care figura printre statele 
cele mai puţin industrializate din blocul socialist, într-o situaţie 
de inferioritate faţă de ţările mai dezvoltate din estul european 
ca RDG, Ungaria sau Cehoslovacia. De aceea, în timpul 
Conferinţei la nivel înalt al ţărilor din CAER din iulie 1963, 
Gheorghiu-Dej opune un veto formal acestui proiect care, dacă 
ar fi fost adoptat, ar fi conferit acestei organizaţii o autoritate 
supranaţională. Prin gestul său, Dej îl obligă pe Numărul Unu 
sovietic să bată în retragere şi dă într-un fel semnalul 
începutului dezagregării sovietice în Europa de Est. Cu toate 
acestea, pentru a evita o nouă criză, dar mai ales pentru că 
România nu se îndepărtează deloc de linia ideologică şi politică 
a Moscovei - aceasta adoptă ca şi Vietnamul o poziţie 
echidistantă între cele două „Mecca” ale comunismului 
internaţional - Hruşciov nu insistă, deoarece în acel moment se 
confrunta cu dificultăţi interne şi externe care în anul următor 
vor duce la căderea sa. 

Din acest moment, românii îşi măresc încetul cu încetul 
independenţa, reiau legăturile cu statele care nu sunt în termeni 
prea buni cu URSS, cer istoricilor să rescrie istoria recentă a ţării 
şi să scoată în evidenţă rolul jucat de trupele româneşti în 
„războiul antinazist“, renunţă la obligativitatea învăţării limbii 
ruse în şcoli, refuză să se alăture Naţiunilor Unite sub votul 
„marelui frate“ şi repun în sfârşit, în mod direct „problema 
Basarabiei“, anexată de URSS în 1940. Sub conducerea lui 
Ceauşescu, care îi urmează lui Dej după moartea acestuia, 


România urmează aceeaşi cale, refuzând în 1968 să participe la 
intervenţia forţelor Pactului de la Varşovia în Cehoslovacia, 
primindu-l cu mare strălucire pe generalul de Gaulle în mai 
1968, apoi pe preşedintele Nixon în august 1969. Toate acestea 
cu preţul unui proces de radicalizare totalitară şi teroristă a 
regimului, „calea românească spre socialism“ transformându-se 
într-o dictatură personală a  „Conducătorului“ şi într-un 
instrument de îmbogăţire şi de glorificare a clanului Ceauşescu. 
Riscul unei alunecări spre liberalism şi pluralism fiind complet 
exclus, Kremlinul se linişteşte şi lasă lucrurile aşa cum sunt. 

După evenimentele dramatice din toamna anului 1956 şi 
represiunea care restabileşte ordinea socială, Ungaria va 
încerca şi ea să se constituie într-un model original. Pentru 
aceasta, Kadar începe prin a pune accent pe nivelul de trai al 
populaţiei: datorită ajutorului sovietic şi reducerii bugetului 
militar acesta creşte cu 30 de puncte în numai patru ani. In 
continuare, Numărul Unu al partidului - un partid al cărui efectiv 
a crescut de cinci ori între 1956 şi 1962 - se consacră unei 
liberalizări prudente. Căutând să obţină un consens cât mai larg 
posibil, el lansează lozinca, „cine nu este împotriva noastră este 
cu noi“ şi adoptă măsuri care vizează integrarea sau 
reintegrarea în sistemul social şi politic al unor diferite categorii 
de oameni. Foştii „kulak“ şi ţăranii înstăriți pot să intre şi ei în 
colhozuri, discriminarea şcolară privind copiii fostei clase 
conducătoare şi ai intelectualităţii este abolită, numeroşi 
necomunişti sunt numiţi în posturi de răspundere din economie 
şi administraţie şi toate acestea în ciuda rezistenţei îndârjite a 
„cadrelor muncitoreşti“ din aparatul de partid care se opune 
acestor iniţiative de la nivel înalt. Intelectualitatea, cu care 
Kadar încearcă să colaboreze, este principala beneficiară a 
acestei „noi căi“ care mai urmăreşte să menajeze şi 
sensibilitatea naţională a ungurilor. Al VIll-lea Congres al 
Partidului care se întruneşte în noiembrie 1962, aprobă opţiunile 
economice şi politice ale lui Kadar. La cinci ani după drama de la 
Budapesta se pare că acesta din urmă se bucură de o relativă 
popularitate, în timp ce ţara sa, care în anul următor se va 
împăca cu Tito, începe să culeagă roadele internaţionale ale 
politicii sale. 

După eliminarea politică a lui Hruşciov, în octombrie 1964, şi 


înlocuirea sa cu Leonid Brejnev instalat în fruntea PCUS, 
manifestarea forţelor centrifuge tinde să se accelereze în blocul 
de est. „Revoluţia de palat“ de la Kremlin care l-a înlăturat pe 
succesorul lui Stalin este însoţită în fapt de o nouă scădere a 
prestigiului conducerii sovietice. Văzând disfuncţiile acesteia ca 
şi atitudinea prudentă ca să nu spunem timorată adoptată de 
Brejnev în modul de a trata problemele interne şi internaţionale, 
conducătorii statelor din est se îndepărtează treptat de URSS. 
Desigur, dorinţa de independenţă şi de reformare manifestată 
de echipele aflate la putere în majoritatea democraţiilor 
populare - mai ales în timpul congreselor PC din Cehoslovacia, 
Bulgaria şi Ungaria care au loc în iunie, noiembrie şi respectiv 
decembrie 1966 - se exprimă în principal pe teren economic. Cu 
toate acestea, criticile aduse extind acest fenomen şi în plan 
politic şi ideologic creând din nou o opoziţie între inteligenţa 
tehnică şi intelectuali în general pe de o parte şi structurile de 
partid pe de altă parte. Între aceste două forţe se află o clasă 
muncitoare amorfă şi depolitizată, capabilă de „tresăriri“ bruşte, 
aşa cum o va arăta în Cehoslovacia în 1968 şi în Polonia cu doi 
ani mai târziu. 

În Cehoslovacia, unde vechiul stalinist Novotny practica din 
1963 o politică de semiliberalizare, menţinând aproape intacte 
prerogativele Partidului Comunist, repunerea în discuţie a 
sistemului are drept punct de plecare constatarea făcută de 
experţii adunaţi în jurul economistului Ota Sik, a existenţei unor 
blocaje determinate de excesul de centralizare şi de absenţa 
unei raţionalizări economice care, consideră aceştia, au dus la 
stagnarea tehnică şi la scăderea nivelului de trai. Această 
întârziere este cu atât mai mult resimţită de cehoslovaci, în 
special de tineri şi de reprezentanţii intelectualităţii, cu cât 
reluarea schimburilor turistice şi comerciale cu Occidentul i-a 
pus pe mulţi dintre ei în contact cu ţări aflate în acel moment în 
plin avânt economic. De aici tendinţa de a transpune într-un 
limbaj politic criticile adresate sistemului de conducere şi 
cadrelor însărcinate să-l facă să funcţioneze. 

Aceste revendicări la origine economice sunt preluate de 
intelectuali, cu ocazia Congresului scriitorilor de la Praga din 
iunie 1967. La acestea adăugându-se şi criticile aduse 
conducerii partidului, căreia i se reproşează alinierea fără 


rezerve la politica pro-arabă a URSS, se ajunge la o punere în 
discuţie radicală a politicii guvernamentale. Timp de mai multe 
luni, Novotny va încerca să distrugă mişcarea printr-un continuu 
război de gherilă, dar se loveşte chiar în interiorul partidului, de 
opoziţia tot mai energică a liberalilor grupaţi în jurul lui 
Alexandre Dubcek, secretar al PC slovac. Nesusţinut de Brejnev 
şi confruntat cu o frondă care reuneşte în afară de intelectuali, 
studenţi şi elemente liberale ale partidului şi numeroşi 
reprezentanţi ai elitei tehnice şi ai mediilor muncitoreşti, fostul 
conducător stalinist este pus în minoritate în faţa Comitetului 
Central şi, pe 25 ianuarie 1968, trebuie să-i cedeze funcţia de 
prim secretar lui Dubcek. Primul act este astfel jucat şi seamănă 
foarte bine cu ceea ce se petrecuse cu doisprezece ani în urmă 
la Varşovia. 

Căderea lui Novotny care va rămâne preşedinte al Republicii 
până în martie, a eliberat brusc nişte forţe până atunci ţinute în 
frâu, începând cu naționalismul ceh şi slovac. Dubcek este un 
comunist sincer dar ar dori ca şi mulţi dintre tovarăşii săi să 
împace socialismul cu libertatea, şi să canalizeze mişcarea în 
aşa fel încât să nu alunece pe panta care în Ungaria, în 1956 l-a 
dus pe Imre Nagy la o ruptură şi la eşec. In ianuarie şi în 
februarie 1968 el se întâlneşte de două ori cu Brejnev şi 
încearcă să frâneze procesul contestatar, dar de fiecare dată 
încercarea conservatoare provoacă o puternică contraofensivă a 
progresiştilor cărora primul secretar trebuie să li se alăture 
pentru a păstra încrederea acordată de ţară. Altfel spus, logica 
prin care cu doisprezece ani în urmă Nagy, comunist moderat şi 
susţinător al unei dictaturi luminate, a devenit un conducător 
naţional, acţionează şi în favoarea lui Dubcek şi a celor care îl 
susţin. 

La sfârşitul lui martie, evenimentele se precipită şi dau 
naştere „Primăverii de la Praga“. Novotny este obligat să 
demisioneze din funcţia de preşedinte al republicii şi este 
înlocuit cu Svoboda, supravieţuitor al generaţiei lui Benes şi 
Masaryk, exclus mai târziu din Comitetul Central şi curând şi din 
partid. Pe 6 aprilie, instanţele conducătoare ale PC adoptă un 
„program de acţiune“ în care apar acceptarea pluralismului, 
reforma politicii de informare (adică libertatea presei), dreptul 
cetăţenilor cehoslovaci de a călători în străinătate, reabilitarea 


şi despăgubirea victimelor epurării arbitrare etc. Pe 18 aprilie, 
Adunarea Naţională îl desemnează pe Josef Smrkovsky ca 
preşedinte al susținătorilor reformei. Spre deosebire de ceea ce 
s-a petrecut în Ungaria în 1956, mişcarea nu se dezvoltă în afara 
Partidului Comunist şi împotriva lui, ci chiar în interiorul acestuia 
devenit vectorul său principal. 

Conducătorii conservatori ai PC polonez, est-german şi bulgar 
sunt cuprinşi de o adevărată panică în faţa a ceea ce ei 
consideră o ameninţare directă îndreptată împotriva coeziunii 
blocului socialist şi chiar a lor înşişi. „Primăvara de la Praga“ 
pare într-adevăr să fie contagioasă aşa cum este şi luna mai 
pariziană fără să existe însă vreo legătură directă între cele 
două evenimente. Manifestaţii ale studenţilor, profesorilor şi 
intelectualilor au loc la Varşovia şi în alte oraşe din Polonia, 
reprimate cu duritate de regimul lui Gomulka. In URSS, unde 
tendinţa spre intransigenţă reprezentată de Brejnev câştigă 
teren în faţa celei reprezentate de Kosighin, reacţia faţă de 
evenimentele de la Praga este tot atât de puternică mai ales 
după apariţia în „Literarni Listi“ pe 27 iunie, a apelului către 
populaţia cehoslovacă („2.000 de cuvinte“) în care aceasta este 
chemată să lupte împotriva vechilor forţe, a tuturor celor ce au 
abuzat de putere şi care au distrus patrimoniul colectiv. 

Ultimul act se joacă în cursul verii. Pe 3 iulie, Numărul Unu 
sovietic oferă o primă formulare a ceea ce se va numi „doctrina 
Brejnev“ sau „doctrina suveranităţii limitate“. „Noi nu putem, 
declară el, să rămânem indiferenți faţă de soarta construirii 
socialismului în celelalte ţări“. Invitat la mijlocul lui iulie la o 
reuniune a Pactului de la Varşovia, Dubcek refuză şi respinge 
cererilor celor „Cinci“ (România este ţinută deoparte), aprobat 
fiind de Comitetul Central şi susţinut de o populaţie care salută 
cu entuziasm noua cale a politicii partidului. Pe 26 iulie 
„Literarni Listi“ lansează un apel pentru susţinerea primului 
secretar care are în întreaga ţară un ecou aproape unanim. 
Această unanimitate, subliniază Francisc Fejto (F. Fejto, /storia 
democrațiilor populare, 2/După Stalin, 1953-1971, Paris, Ed. de 
Seuil, 1969, pp. 268-270] nu era încă la această dată, nici 
anticomunistă, nici măcar antisovietică, aşa cum fusese 
mişcarea ungară din toamna lui 1956. Şi totuşi la Moscova se 
consideră că Dubcek şi prietenii săi au mers prea departe, că au 


declanşat un proces ireversibil şi chiar dacă reuşesc să se 
menţină la putere ei nu vor mai putea duce decât o politică 
extremă diferită de cea a Pactului de la Varşovia şi deci, în 
consecinţă, URSS riscă să piardă în această afacere una din 
piesele importante ale dispozitivului său defensiv. Brejnev ia 
atunci hotărârea de a interveni, de comun acord cu aliaţii săi cei 
mai fideli care, de altfel, cereau acest lucru: Polonia, RDG, 
Ungaria şi Bulgaria. 

Pe 21 August 1968, Armata Roşie şi armatele auxiliare ale 
Pactului de la Varşovia invadează Cehoslovacia şi ocupă Praga 
fără să întâmpine vreo rezistenţă armată, populaţia respectând 
consemnele date de partid. Ruşii asediază Comitetul Central şi îl 
arestează pe Dubcek şi pe tovarăşii acestuia. Dar, chiar dacă 
operaţiunea militară este o reuşită, ea se soldează rapid pe plan 
politic şi psihologic cu un eşec usturător. Sovieticii credeau că 
vor putea reedita la Praga scenariul pe care îl folosiseră cu 
succes la Budapesta, în 1956, şi că-i vor determina pe 
neostaliniştii partidului să apeleze la ajutorul „marelui frate“ 
pentru reinstaurarea „legalităţii socialiste“. Or, de data aceasta 
partidul face corp comun cu populaţia. Preşedintele republicii, 
generalul Svoboda, refuză să desemneze un nou guvern. 
Comitetul Central îi îndepărtează pe prosovietici şi se declară 
solidar cu Dubcek. În timp ce Congresul PC, care trebuia să aibă 
loc în septembrie, se întruneşte pe 22 august într-o uzină, sub 
protecţia miliției muncitoreşti, conducerea comunistă îndeamnă 
la rezistenţă legală. Brejnev se vede astfel nevoit să negocieze 
pentru a evita o înfruntare generală. El acceptă propunerea lui 
Svoboda de a pleca la Moscova însoţit de Dubcek şi de 
Smrkovsky pentru a ajunge la un acord care va fi semnat efectiv 
pe 26 august. Prin acest text de compromis, ruşii acceptă 
menţinerea la putere a echipei Dubcek, iar în schimb aceasta 
trebuie să se hotărască să frâneze considerabil procesul de 
liberalizare, ceea ce implică mai ales restabilirea cenzurii. Pe 18 
octombrie este parafat un alt tratat asupra „staţionării 
temporare a trupelor sovietice“. „Primăvara de la Praga“ a luat 
astfel sfârşit, iar Cehoslovacia este pusă sub o supraveghere 
atentă. 


Standardizarea 


Evenimentele din vara lui 1968 i-au pus în multe privinţe pe 
picior greşit pe conducătorii sovietici şi pe aliaţii lor conservatori 
şi neostalinişti din democraţiile populare din Europa de Est. Într- 
adevăr, coeziunea blocului socialist chiar dacă a fost restabilită 
încă o dată in extremis prin intervenţia blindatelor, a dat semne 
îngrijorătoare de şubrezire. Albania, aflată de mult timp în relaţii 
dificile cu Pactul de la Varşovia, a profitat de situaţie pentru a se 
rupe definitiv de acesta. România nu a participat la „strunirea“ 
promotorilor „Primăverii de la Praga“ şi a condamnat iniţiativa 
aliaţilor săi. lugoslavia lui Tito care nu s-a întors niciodată în 
sânul URSS-ului, dar a restabilit relaţii de bună vecinătate cu 
toate ţările din blocul de est, a protestat energic împotriva 
invadării Cehoslovaciei „prietene“ de către trupele Pactului de la 
Varşovia, ceea ce a provocat în URSS, în Polonia şi Bulgaria 
relansarea campaniei anti-Tito. Pe de altă parte, unele partide 
comuniste din afara blocului au protestat şi ele cu o vehemenţă 
mai mare sau mai mică: PC italian cu o mare energie, ca şi 
omologul său spaniol aflat atunci în ilegalitate, PC francez în 
mod mai voalat dar de o manieră total diferită faţă de 
comportamentul său autoritar. Astfel, după ce indignarea şi 
consternarea din primele săptămâni au trecut, conducerea PCUS 
îşi va da toată silinţa să reia situaţia sub control. 

In primul rând, pe plan internaţional, la întrunirea de la 
Moscova din iunie 1969, unde sunt prezente 78 de partide, 
aceasta reuşeşte să-şi restabilească calitatea de lider asupra 
comunismului mondial. Desigur, în timpul acestei reuniuni, 
conducătorii de la Kremlin au fost criticaţi, iar doctrina „dublei“ 
responsabilităţi a PC aflate la putere care implica „suveranitatea 
limitată“ a acestor organisme politice, nu a fost aprobată în 
unanimitate dar nu a fost nici respinsă. În consecinţă, PC italian 
şi-a mai temperat pentru moment acuzaţiile, iar Partidul 
Comunist din Austria şi Franţa au revenit la ordine expulzându-i 
pe protestatari (Roger Garaudy în Franţa, Ernst Fischer în 
Austria). 

In al doilea rând, în interiorul democraţiilor populare, care 
după evenimentele de la Praga sunt supuse unui control mai 
sever şi „standardizării“. Aceasta este aplicată mai întâi în 


Cehoslovacia, unde după eliminarea echipei lui Dubcek obţinută 
de ruşi în aprilie 1969, în urma unui nou val de proteste, se 
trece la o epurare de mare anvergură. Succesorul lui Dubcek, 
Husak va încerca la început să aplice o politică „centralizată“, 
dar este nevoie să se sprijine rapid pe „novotnişti“ a căror 
victimă fusese şi el. Partidul care fusese „contaminat“ la bază, 
reconstruit de sus în jos şi transformat după sfatul lui Brejnev 
într-un partid de elită, selecționat cu grijă. Intelectualitatea este 
sever epurată, numeroşi universitari, savanţi, scriitori, ziarişti şi 
alţi „lucrători de cultură“ trebuind în cel mai bun caz să renunţe 
la posturile lor pentru munci manuale (fostul campion olimpic la 
alergări şi colonel în armată, Emil Zatopek, va deveni astfel 
măturător). Se restabileşte cenzura, cultura este din nou 
tutelată politic, sindicatele şi Uniunea studenţilor sunt curățate 
de elementele contestatare. De la sfârşitul lui 1969, ordinea 
brejneviană domneşte singură peste societatea cehoslovacă. 

În cursul anului următor, ştafeta contestatară este preluată 
totuşi de Polonia. În această ţară unde învingătorul din 1956, 
Gomulka a deviat încet-încet „calea poloneză către socialism“ în 
sensul că a restrâns mult libertatea de exprimare, fără însă să 
poată rezolva gravele probleme economice, un prim 
avertisment a fost dat regimului în martie 1968. Ca ecou al 
primelor manifestări ale revoluţiei tinerilor occidentali, tulburări 
grave izbucnesc în universităţi. Contestatarii obţin sprijinul 
intelectualilor dar nu şi pe cel al muncitorilor, iar acţiunea lor 
este urmată de o represiune violentă cu tentă antisemită. 
Gomulka nu a tras învăţăminte din acest prim avertisment. 

În decembrie 1970, la Gdansk (fostul Danzig) şi în alte porturi 
ale Balticii izbucneşte o mişcare grevistă, urmată curând de 
revolte violente ai căror actori sunt de această dată 
reprezentanţi ai muncitorimii. La originea acestei mişcări, care 
aminteşte de cea din Poznan din 1956, se află hotărârea 
guvernului de a mări în acelaşi timp normele de lucru şi 
preţurile la alimente, blocând totodată salariile. Neavând niciun 
contact cu masele, Gomulka şi echipa sa credeau că pot să 
conteze pe pasivitatea clasei muncitoare care, cu doi ani şi 
jumătate în urmă au asistat fără să reacționeze la represiunea 
împotriva intelectualilor şi studenţilor contestatari. Or, dacă 
muncitorii din Varşovia şi din alte oraşe din interiorul ţării nu se 


mişcă, vâlvătaia cuprinde porturile, unde agitația este de o 
extremă violenţă. 

Informat asupra situaţiei, Gomulka o atribuie pur şi simplu 
acţiunii unor „huligani“ manipulaţi de elemente 
contrarevoluţionare aflate „în solda străinătăţii“. Laitmotiv 
cunoscut, dar care nu mai are succes după evenimentele de la 
Praga, nici în faţa şefilor militari care îi reproşează primului 
secretar că i-a angajat într-o represiune antimuncitorească 
devenită inevitabilă din cauza încăpăţânării sale (vor fi aproape 
300 de morţi la Gdynia şi 150 la Szczecin pe 17 decembrie), şi 
nici în rândurile conducătorilor PCUS. Abandonat de aceştia din 
urmă, Gomulka trebuie să-şi părăsească postul, nu în favoarea 
unui susţinător al dictaturii consolidate, generalul Moczar, ci în 
favoarea principalului sau rival din „Politburo“ (Biroul Politic), 
Gierek care este însărcinat de Brejnev cu misiunea de a salva 
„socialismul“ în Polonia şi care, pentru a duce la bun sfârşit 
această însărcinare, va primi un important ajutor economic din 
partea URSS. 

Una dintre primele măsuri luate de noua echipă - o echipă 
formată din oameni tineri - este aceea de a anula creşterea 
preţurilor care dăduse foc prafului de puşcă, după care începe 
angajarea unui dialog cu toate păturile populaţiei şi cu Biserica 
Catolică ce constituie în această ţară o structură puternică 
rămasă aproape intactă după represiunea îndreptată împotriva 
membrilor săi. Urmează apoi, apărută în plină iarnă, „o 
primăvară poloneză“ susţinută la cel mai înalt nivel al aparatului 
de partid, care timp de câţiva ani va face să sufle peste ţară un 
vânt de reformă. Cât despre conducătorii de la Kremlin, chiar 
dacă se pot bucura că au reuşit încă o dată să evite ce e mai 
rău, trebuie mai mult ca oricând să tragă concluzii din aceste 
evenimente din decembrie. Acestea ar trebui să fie diferite de 
cele trase în 1956 şi 1968, deoarece de data asta ameninţarea 
nu a venit din partea intelectualităţii revizioniste şi a aliaţilor ei 
din sânul PC, ci din partea clasei muncitoare însăşi, pe care 
partidul se presupune că o reprezintă şi datorită căreia îşi 
justifică legitimitatea. Pentru prima oară într-o ţară comunistă, o 
mişcare ce s-a născut în rândurile muncitorimii a reuşit să 
răstoarne guvernul şi să anuleze hotărârile pe care conducerea 
voia să i le impună în mod arbitrar. Desigur, va fi nevoie de încă 


douăzeci de ani pentru ca erodarea socialismului birocratic să 
ducă la explodarea blocului de est. Cu toate acestea, din acest 
moment este clar că pentru conducătorii sovietici va veni ziua 
când, inclusiv în propria lor ţară, se vor confrunta cu trezirea 
societăţii civile. 


Capitolul 9 
DE LA EUROPA CELOR DOUA BLOCURI LA EUROPA STATELOR 
INDEPENDENTE (DE LA MIJLOCUL ANILOR 1970 PÂNĂ ÎN ZILELE 
NOASTRE) 


N De la sfârşitul anilor '60 Europa de Vest trece printr- 
o criză care se va agrava din 1973 odată cu primul şoc 
petrolier. Confruntarea cu  „stagflaţia“ (stoparea, 
stagnarea inflației) şi cu şomajul, aceasta cunoaşte o 
scădere a dezvoltării economice şi oscilează între diverse 
politici de relansare inflaţionistă şi o strictețe monetară 
şi bugetară care agravează şomajul. În faţa crizei, 
Europa se dispersează, nereuşind nici să adopte o 
strategie comună, nici să se facă auzită de Statele Unite. 


E În acelaşi timp, Europa intră şi într-o perioadă de 
tulburări. Începând din 1975, destinderii îi urmează o 
perioadă de reluare a Războiului Rece marcată de 
desfăşurarea rachetelor sovietice SS-20 în Europa de Est 
şi de un puternic curent pacifist deosebit de activ în 
Europa de Nord, îndreptat impotriva instalării rachetelor 
americane Pershing II, ca replică la acţiunile sovietice. La 
această atmosferă tensionată care durează până în 1984, 
se adaugă în anii '70-'80 recrudescenţța atentatelor 
teroriste provenite din mişcările naţionaliste, din 
„lăstarele“ mişcărilor de stânga şi din micile grupări sau 
chiar state arabe radicale. 


E În ciuda acestor dificultăţi, a blocajelor provocate de 
criză şi a reticenţelor Marii Britanii de a juca un rol în 
comunitate, proiectul european înregistrează totuşi nişte 
progrese. În anul 1979 se pune la punct Sistemul 
Monetar European (SME) şi au loc primele alegeri pentru 
Parlamentul European prin sufragiu universal. CEE se 
lărgeşte prin aderarea Greciei în 1981, apoi a Spaniei şi 
Portugaliei în 1986, în timp ce se preconizează o mare 
piață comună pentru sfârşitul lui 1992. 


E Această perioadă este însă mai ales epoca sfârşitului 


modelului comunist din Europa de Est. Căderea 
comunismului va fi grăbită de noua cale pe care Mihail 
Gorbaciov dirijează URSS-ul începând din 19857”. 
Incapacitatea sovieticilor de a răspunde provocării 
lansate de preşedintele Reagan prin „războiul statelor“, 
obligă URSS să se întoarcă din nou spre destindere. Criza 
economică din ţările de est va duce la prăbuşirea 
sistemului comunist între 1989 şi 1991. Tentativa de 
lovitură de stat din august 1991, care a încercat oprirea 
acestui proces, sfârşeşte prin dispariția comunismului şi 
dezmembrarea URSS-ului. 


Între începutul crizei economice mondiale care a urmat după 
primul şoc al petrolului şi avalanşa de evenimente care au dus 
la sfărâmarea blocului socialist şi la întoarcerea (încă 
nedesăvârşită) la democraţie a statelor din estul european, cele 
două jumătăţi ale continentului au traversat o perioadă agitată 
şi periculoasă, pe fondul desfăşurării economice şi a 
redeşteptării tensiunilor internaţionale. La răscrucea dintre anii 
1970 şi 1980, mulţi au crezut chiar că aceasta riscă să se 
termine printr-o înfruntare generală al cărei epicentru ar fi fost 
Europa, cu atât mai mult cu cât, cu tehnologiile militare 
sofisticate, războiul devenea posibil, nu numai în forma 
recurentă a „războaielor periferice“ minore, ci pur şi simplu în 
„centrul“ sistemului internaţional şi având ca final probabil o 
hecatombă fără precedent ale cărei prime victime ar fi fost 
europenii din Vestul şi Estul Europei. 

Aceste viziuni apocaliptice, care au alimentat timp de mai 
mulţi ani un anume sistem editorial şi mediatic, s-au arătat din 
fericire a ţine de nişte scenarii ale politicii de ficţiune. Şi într- 
adevăr după trei sau patru ani tensiunea a scăzut. Constatând 
incapacitatea sa de a ţine pasul cu Statele Unite în domeniul 
tehnologiei de vârf şi al cursei înarmărilor, URSS, împreună cu 


259 În 1985, când preia conducerea în URSS, Gorbaciov fixează acţiunii sale 
politice o dublă linie ce se defineşte prin „Glasnost“ („Transparenţă“) şi 
„Perestroika“ („Restructurare“). Cele două linii politice trasate de Gorbaciov 
vor fi începutul perioadei de destindere în URSS (vezi în acest sens: Ivan 
Ivanov, Perestrojka e mercato globale, Milano, 1989; Soviet Perestroika, 
1985-1993: Russia's Road to Democracy, ed. by John F. N. Bradley Boulder; 
East European Monographs, 1995). 


Mihai Gorbaciov, a ales varianta „restructurării“ globale a 
sistemului în care trăise timp de şaptezeci de ani şi pentru a 
duce la bun sfârşit această acţiune a optat pentru cooperarea cu 
Vestul cât şi pentru abandonarea definitivă a idealurilor 
revoluţionare pe termen lung. Dintr-odată, Războiul Rece 
declanşat de cele două mari puteri imediat după primul război 
mondial şi care a fost reluat începând din 1974-1976, ca urmare 
a efectelor crizei şi a politicii americane de replicare, s-a potolit 
aproape definitiv, iar blocul de est a cărui coeziune a fost 
susţinută de acesta timp de patruzeci de ani, „s-a făcut ţăndări“. 

După toate aceste evenimente, această parte a Europei se 
întoarce într-un anume fel la situaţia geopolitică din secolul al 
XIX-lea şi anume la o „balcanizare“ însoţită de o revenire în 
forţă a naţionalismelor - ca în Iugoslavia şi URSS - care pot 
deveni cauze ale unor conflicte viitoare. Totuşi această 
perspectivă sumbră nefiind sigură situaţia nou creată poate tot 
atât de bine să aibă şi o ieşire pozitivă, mai cu seamă că CEE, 
devenită „Europa celor doisprezece“ la începutul lui 1986 ar 
putea să profite de puterea de atracţie pe care i-o conferă 
perspectiva transformării ei în „piaţa comună“ la sfârşitul lui 
1992 şi care ar putea atrage acele state din Europa de Est care 
doresc să-şi lege soarta de cea a Comunităţii. O Comunitate 
consolidată, dotată cu o monedă proprie şi al cărei executiv ar fi 
creat după proceduri democratice, ar forma nucleul de decizie al 
viitoarelor State Unite ale Europei. 


Europa de Vest în cadrul crizei mondiale 


Pentru Statele Unite cât şi pentru alte state ale lumii 
industrializate, războiul israeliano-arab din octombrie 1973 şi 
creşterea de patru ori în câteva luni a preţului petrolului, 
consecinţă directă a acestui război, pun capăt cu brutalitate 
„celor treizeci de ani glorioşi“ şi aruncă continentul european 
într-o recesiune profundă şi de lungă durată. În realitate, nu a 
fost nevoie de primul şoc al petrolului pentru ca criza mondială 
să înceapă să se manifeste. Incă de la sfârşitul anilor 1960, au 
apărut semne de neregulă, consecinţă a limitelor de 
rentabilitate atinse în ţările dezvoltate de „a doua revoluţie 
industrială“, a saturării pieţelor de desfacere, a crizei dolarului 
devalorizat de două ori (în august 1971 şi în februarie 1973) şi a 
efectelor sistemului lui Bretton Woods. 

În 1972-1973, în mod paradoxal, tocmai avântul economiei 
mondiale a transformat aceste dificultăţi latente, într-o situaţie 
de criză. Dezvoltarea accelerată şi generalizată a determinat 
într-adevăr ţările industrializate să crească cumpărările de 
materii prime, deci să provoace o creştere a cursurilor şi 
aceasta chiar în momentul când seceta din Sahel şi 
achiziţionarea masivă de cereale de către Uniunea Sovietică 
duceau la o creştere importantă a preţurilor agricole. Pentru a 
frâna starea economică ameninţată de inflaţie, guvernele au 
adoptat politici deflaţioniste care au contribuit la răsturnarea 
situaţiei. 

Şocul petrolului din 1973-1974 va juca în acest context rolul 
unui detonator. Cu siguranţă debuturile unei politici de ridicare a 
preţurilor aplicate de ţările din OPEC?5 (Organizaţia Ţărilor 
Exportatoare de Petrol) au început să-şi arate efectele încă din 
1970. Dar, dramatizând discuţiile şi oferind ţărilor arabe 
exportatoare de petrol ocazia de a exercita presiuni asupra 
pieţei, folosind boicotul şi reducerea de comun acord a 
producţiei de „aur negru“, cât şi „războiul din Kippur“ 
declanşează un proces de reevaluare brutală: preţul barilului de 
petrol brut care crescuse de la 2 la 3 dolari între 1970 şi 
octombrie 1973, urcă vertiginos din acest moment şi în ianuarie 
1974 atinge 12 dolari. 

Această creştere brutală a preţului petrolului are un dublu 


efect asupra economiilor occidentale: agravează brusc 
tendințele inflaţioniste şi duce la o prelevare importantă asupra 
bogățiilor ţărilor importatoare, obligate să achite o „factură 
petrolieră“ deosebit de mare. Ea constituie deci un important 
factor de accelerare a crizei. 

Europa de Vest este mult mai afectată de criză decât Statele 
Unite, producătoare de petrol, având rezerve imense de 
hidrocarburi cât şi resurse energetice de substituție 
(hidroelectricitate, şisturi de bitum etc.). Aceasta apare, la prima 
vedere, ca o recesiune obişnuită care pune capăt dezvoltării 
spectaculoase a „celor treizeci de ani glorioşi“. Produsul 
Național Brut al diferitelor state angajate în jocul economic 
scade uşor în 1975. Producţia lor industrială dă vizibil înapoi, 
mai ales în sectoarele tradiţionale - textile, construcţii navele, 
siderurgie - care suferă de lipsă de modernizare şi restructurare 
şi sunt lovite în plin de concurenţa Japoniei şi a „noilor ţări 
industrializate“ din Asia. Comerţul internaţional dă înapoi, 
falimentele se înmulţesc iar numeroase întreprinderi sunt 
obligate să facă concedieri masive inclusiv cele din ramurile 
care rămân subvenţionate, ca industria de automobile şi 
aeronautică. 

Şomajul este manifestarea „clasică“ cea mai concretă a crizei, 
dar şi cea mai periculoasă pentru echilibrul societăţilor 
europene. intre 1973 şi 1983, 15 milioane de locuri de muncă 
sunt create în Statele Unite, 4 milioane în Japonia, dar niciunul 
în Europa de Vest. În 1984, după efectele celui de „al doilea şoc 
petrolier“, aceasta din urmă va avea 19 milioane de oameni fără 
lucru, dintre care 13 milioane în CEE. Rata şomajului atinge în 
acel moment 12% din populaţia activă pe ansamblul comunităţii 
şi se înregistrează diferenţe foarte mari între diferitele state 
membre ale OCDE: 21,5% în Spania, mai mult de 13% în Belgia, 
în Portugalia şi Regatul Unit, 10,5% în Italia, 10,1% în Franţa, 
9,3% în Danemarca, 8,6% în RFG, 3,6% în Austria, 2,8% în 
Suedia, 2,5% în Norvegia şi numai 1% în Elveţia. Aceste cifre nu 
pledează defel în faţa opiniei publice din ultimele patru ţări, 
pentru intrarea lor în CEE. 

Ceea ce este totuşi specific crizei din anii 1970, este faptul că 
şomajul se combină într-un mod inedit cu scăderea dezvoltării 
economice (scădere ce atinge 2,5% pe an, adică mai puţin de 


jumătate din nivelul perioadei precedente) şi cu o inflaţie foarte 
mare care depăşeşte o medie de 10% pentru ţările din OCDE (şi 
aici cu mari diferenţe: 6% în RFG, mai mult de 20% în Italia). De 
aici denumirea de „stagflaţie“ dat acestui fenomen care explică 
în principal creşterea preţurilor de producţie, provocată ea 
însăşi de scumpirea energiei şi a materiilor prime, ridicarea 
permanentă a salariilor şi a datoriilor impuse întreprinderilor de 
obligaţia de a plăti indemnizaţia de şomaj. Şi în acest domeniu 
ţările europene sunt mult mai amenințate decât Statele Unite şi 
Japonia, unde protecţia socială este mai puţin importantă. 

Confruntate cu o economie în expansiune, ameninţată de 
inflaţie sau din contra cu recesiunea generatoare de şomaj, 
politicile economice clasice puteau folosi alternativ când soluţia 
deflaţionistă când cea a relansării. Problema pusă guvernelor de 
noua configuraţie a economiei mondiale este de a face faţă 
simultan la două ameninţări contradictorii. Rezultă de aici, la 
niveluri şi la date foarte diferite de la o ţară la alta, o serie de 
politici economice total opuse, unele de inspiraţie liberală şi 
monetară, ca cele adoptate de Margaret Thatcher în Regatul 
Unit începând din 1979, de Raymond Barre în Franţa din 1976 
până în 1981, de Helmut Schmidt, apoi de Helmut Kohl în 
Germania Federală, pe timpul întregii perioade. Alţii se bazează 
implicit sau explicit pe modelul keynesian, aşa cum face în 
Franţa socialistul Pierre Mauroy, între 1981 şi 1983. De acum 
înainte, în timp ce scad efectele destabilizatoare ale celui de „al 
doilea şoc al petrolului“ - o nouă dublare a preţului barilului brut 
în urma revoluţiei din lran din 1978-1979, apoi a războiului 
dintre Iran şi Irak - şi începe lent o nouă perioadă de relansare 
economică, ansamblul ţărilor din OCDE adoptă o politică de 
austeritate monetară şi bugetară. Datorită acestei politici, dar şi 
a scăderii preţurilor la materii prime, a căderii dolarului, a 
creşterii productivităţii datorată noilor tehnici create de 
electronică şi de informatică, inflaţia este adusă aproape peste 
tot la un nivel rezonabil, în medie de 3%, ceea ce permite 
reînceperea investiţiilor şi a dezvoltării economice într-un ritm 
care este totuşi departe de a egala în ţările europene pe cel din 
timpul „celor treizeci de ani glorioşi“. 


„A vorbi pe o singură voce?“ 


În acest război împotriva recesiunii, a creşterii preţurilor şi a 
şomajului, statele Europei de Vest au luptat în mod dispersat. 
Incă de la declanşarea primului şoc petrolier, fiecare a adoptat 
faţă de embargoul impus de OPEC o politică conformă 
intereselor sale proprii. Ţările de Jos, este adevărat, beneficiare 
ale unor posibilităţi de aprovizionare oferite de piaţa liberă din 
Rotterdam, s-au alăturat Statelor Unite şi au fost penalizate 
printr-o boicotare totală care a durat până în iulie 1974. Franţa 
şi Marea Britanie, considerate de arabi „ţări prietene“ au fost 
aprovizionate la nivelul importurilor anterioare. Pentru celelalte 
ţări, livrările de petrol brut s-au micşorat cu 5% pe lună. După 
care, în loc să găsească un compromis general cu OPEC, aşa 
cum sugera guvernul olandez omologilor săi din CEE fiecare îşi 
va da silinţa să obţină avantaje proprii tratând direct cu o ţară 
sau alta exportatoare de petrol, din Golf. Altfel spus, ţările 
europene nu adoptă nicio politică comună în domeniul 
energetic. După criza din Suez, în 1956, ameninţarea penuriei 
energetice a contribuit foarte mult la relansarea construcţiei 
europene şi la constituirea în anul următor a Euroatomului. În 
1973 când pericolul devine mai mare şi când de peste tot se 
ridică voci care anunţă „închiderea robinetului cu petrol“ pentru 
deceniul următor, se aplică legea „se salvează cine poate“. 

Regatul Unit şi Franţa sunt în fruntea celor care au ales 
această luptă de unul singur, primul pentru că se bazează pe 
rezervele sale petroliere din Marea Nordului, Franţa pentru că 
face din problema energetică, garanţia independenţei sale faţă 
de Statele Unite. La mijlocul lui decembrie 1973, trecând pe la 
Londra imediat după şedinţa Consiliului Atlantic, Kissinger a 
propus statelor din Europa Occidentală şi Japoniei să formeze 
împreună cu Statele Unite un grup de acţiune al energiei. El se 
loveşte de refuzul ministrului francez al Afacerilor Externe, 
Michel Jobert, care în ceea ce-l priveşte, preconizează o 
conferinţă Europa - Ţările arabe, iar în februarie 1974, când la 
Washington se constituie un organism de coordonare din care în 
noiembrie va lua naştere Agenţia Internaţională a Energiei, 
Franţa refuză să adere la acesta, distrugând astfel unitatea 
Comunităţii Europene. 


Decepţia partenerilor europeni ai Franţei este cu atât mai 
mare cu cât refuzul acesteia de a promova împreună cu aliaţii 
săi o politică energetică comună este formulată exact după 
Conferinţa şefilor de state şi de guverne care a avut loc la 
Copenhaga pe 14 şi 15 decembrie 1973. Or, la sfârşitul acestei 
reuniuni reprezentanţii celor nouă state membre ale Comunităţii 
au publicat un comunicat în care se afirma „dorinţa lor comună 
de a vedea Europa vorbind pe o singură voce în legătură cu 
marile probleme ale lumii“ şi o „declaraţie asupra identităţii 
europene“. Dorinţă care devine rugăciune în momentul în care 
Franţa lui Pompidou navighează împotriva curentului, revenind 
la principiile gaulliste şi demarcându-se de cei opt parteneri ai 
săi. 

Este adevărat că atitudinea Statelor Unite nu-i convinge pe 
succesorii promotorului „Europei naţiunilor“ să renunţe la 
neîncrederea lor în tot ce ar putea aduce Europa occidentală 
sub influenţa directă a Washingtonului. Războiul din Kippur şi 
embargoul petrolier au intervenit într-un moment când, 
conducătorii americani crezând că au stabilizat pentru un timp 
relaţiile cu URSS, considerau că a venit momentul să pună capăt 
„neînțelegerilor transatlantice“ care îi puneau în opoziţie cu 
aliaţii lor de pe bătrânul continent. Începând din vara lui 1971, 
anunțând la televiziunea americană măsurile luate pentru 
redresarea situaţiei economice şi monetare a ţării sale, Nixon a 
lansat un avertisment „solemn“ ţărilor industrializate din Europa 
şi din Asia. Acestea erau „zdruncinate după al doilea război 
mondial“, dar astăzi, în mare parte datorită ajutorului Statelor 
Unite erau puternice din punct de vedere economic. De aceea, a 
sosit momentul şi pentru ele de a-şi asuma „partea lor de 
responsabilitate în apărarea libertăţii şi a lumii“. 

Aceasta era replica dată de americani reproşurilor pe care 
aliaţii Statelor Unite le adresau acestora de mulţi ani încoace şi 
anume că ei trebuiau să suporte cheltuielile excesive ale 
modului de viaţă american creând o dezordine monetară 
mondială şi plătindu-şi datoriile externe doar cu promisiuni 
deşarte. La aceste acuzaţii americanii răspund prin vocea 
preşedintelui că, dacă Europa şi Japonia care au ieşit din război 
complet distruse, au putut să renască din ruine şi să devină mari 
puteri economice rivale ale Statelor Unite, aceasta s-a produs 


datorită ajutorului oferit de acestea şi a protecţiei puţin 
costisitoare de care au beneficiat adăpostindu-se sub „umbrela 
nucleară“ americană. Era timpul să se spună deschis foştilor 
protejaţi deveniți concurenţi prosperi că America nu putea 
accepta să finanţeze indirect pe cei care au provocat dificultăţile 
cu care se confrunta şi că este necesar să se reducă efectele 
concurenţei acceptându-se acordarea unor avantaje tarifare 
produselor „made in USA“ (acesta era în fond scopul lui Nixon) 
şi să se redefinească termenii şi sarcinile fiecăruia în cadrul 
alianţei. 

În această perspectivă, pe 23 aprilie 1973, Henry Kissinger a 
expus liniile directoare ale unui proiect al noii „Carte atlantice“ 
care trebuia să stabilească raporturile Statelor Unite cu aliaţii 
europeni, ţinându-se cont de schimbările intervenite de un sfert 
de secol în situaţia fiecărui membru al alianţei. Declarând că 
ţara sa avea „să continue susţinerea unităţii europene“ şi era 
gata să „se gândească la concesii reciproce“ secretarul de stat 
al lui Nixon afirma la rândul său că venise momentul ca Europa 
să contribuie „cu o parte echitabilă la efortul comun pentru 
apărarea comună“. „Aşa cum economia Europei - adăuga el - 
nu este un scop în sine, nici Comunitatea Atlantică nu poate fi 
un club închis: Japonia trebuie să devină un partener principal în 
acţiunea noastră comună“. 

Se punea deci problema redistribuirii rolurilor, cerându-li-se 
europenilor mai multe eforturi pentru propria lor apărare, ceea 
ce ar fi putut părea posibil din punctul lor de vedere, dacă 
această somaţie ar fi fost însoţită de propunerea echitabilă de a 
împărţi responsabilităţile şi puterea de decizie. Or, asupra 
acestui punct, Kissinger era de neclintit: Statele Unite aveau 
responsabilităţile mondiale, iar Europa „interese regionale“ ceea 
ce însemna că aceasta nu trebuia să se preocupe decât de 
dezvoltarea armamentului său convenţional, lăsând 
supraputerilor deţinătoare ale rolului de lider forţa nucleară şi 
exclusivitatea deciziei supreme. 

Se înţelege că această „regionalizare“ a Europei, nevoită să 
joace un rol de mâna a doua în momentul în care era 
ameninţată cu denuclearizarea (în sensul că în momentul 
parităţii strategice şi a „răspunsului flexibil“, eventualitatea unei 
riposte masive a Statelor Unite în cazul unui atac sovietic 


devenea cu totul ipotetică) nu avea nimic care să-i poată 
entuziasma pe partenerii occidentali ai Republicii imperiale şi 
să-i facă să accepte proiectul lui Kissinger. Cu excepţia 
olandezului Joseph Luna, secretarul general al NATO, niciun 
guvern aliat nu a aprobat discursurile de pe 23 aprilie, iar 
ministrul britanic al Afacerilor Externe, Douglas Home, îl va 
critica chiar în mod public. 

Aceasta explică şi poziţia Franţei, mereu în frunte când a fost 
vorba să contracareze tentativele americane de a domina din 
nou pe aliaţii occidentali şi poziţia acestora din urmă în timpul 
„Războiului din octombrie“. Considerând că se aflau în faţa unui 
conflict regional care nu le privea în mod direct, ţările membre 
ale NATO au început prin a refuza să permită americanilor să 
folosească bazele pe care aceştia le aveau în Europa pentru a 
furniza Israelului material militar. Numai guvernul portughez 
(era înainte de „revoluţia garoafelor“ din 1974 a generalului 
Spinola) le va permite să tranziteze „podul aerian“ prin Azore, în 
timp ce Turcia acorda sovieticilor dreptul de a survola teritoriul 
său, Bonnul se opunea utilizării stocurilor militare depozitate în 
RFG, iar guvernul de la Londra, impunând un embargou asupra 
armelor, împiedica tancurile israeliene de fabricaţie britanică să 
primească piese de schimb şi muniţie. Washingtonul a fost 
foarte ofensat şi a spus-o clar (Kissinger a vorbit chiar de 
„dezgust“) dar europenii şi-au exprimat şi ei acuzaţiile. În afară 
de nemulţumirea provocată de faptul că nu au fost consultate 
înainte de declararea stării de alertă a forţelor americane, pe 
care au semnalat-o Washingtonului pe 25 octombrie 1973, ei 
publică pe 6 noiembrie o declaraţie comună, favorabilă poziţiilor 
arabe. Pe 12 noiembrie, imediat după „acordul de la kilometrul 
101“, criticând în faţa Adunării Naţionale „sistemul de înţelegere 
creat de acordul Brejnev-Nixon“, Michel Jobert îşi exprimă 
indignarea că Europa a fost tratată „ca o non-persoană“ şi 
„umilită în inexistenţa ei“. 

Această criză a relaţiilor transatlantice aţâţată de un 
eveniment care arăta europenilor gradul lor de dependenţă 
energetică avea să se liniştească în primăvara lui 1974. Mai întâi 
odată cu compromisul elaborat pe 21 aprilie la Gymnich în RFG, 
cu ocazia unei reuniuni neoficiale a miniştrilor Afacerilor Externe 
ai celor Nouă, aceştia angajându-se să hotărască în fiecare 


situaţie oportunitatea consultării Statelor Unite şi aceasta pe 
baza unei poziţii comune votată în unanimitate. Pe urmă, în 
iunie, Consiliul de Miniştri al NATO, reunit la Ottawa adoptă o 
declaraţie în paisprezece puncte, care, chiar dacă stipula că 
aliaţii sunt „ferm hotărâți să ceară să fie bine informaţi şi să 
consolideze practica consultărilor deschise“ lăsa celor Nouă 
libertatea de a-şi defini poziţiile comune dacă doreau acest 
lucru. Alegerea în Franţa a lui Valery Giscard d'Estaing, succesor 
al lui Georges Pompidou mort înaintea terminării mandatului, va 
favoriza această apropiere a punctelor de vedere american şi 
european, fără ca politica franceză să fie totuşi readusă pe 
poziţii atlantice. 

In aceste condiţii, Europa celor Nouă avea oare să înceapă „să 
vorbească pe o singură voce“ aşa cum se angajase în timpul 
reuniunii la nivel înalt de la Copenhaga din decembrie 1973 şi 
aşa cum deja o îndemnau să folosească cele două rapoarte 
Davignon (octombrie 1970 şi iulie 1973)? Este clar că în starea 
incipientă în care se găsea Comunitatea, care avea deja 
dificultăţi în reglementarea problemelor monetare, bugetare şi 
agricole, ideea că ar fi putut să aplice o politică externă comună 
ţinea de pura utopie. Cel mult, putea să se spere că, în legătură 
cu anumite probleme ale căror implicaţii erau prea generale sau 
prea străine de ea pentru ca interesele majore ale fiecărui stat 
membru să fie puse în pericol de adoptarea unei poziţii comune, 
să existe o înţelegere şi să se găsească un limbaj al consensului. 

Aşa se va întâmpla, de exemplu, cu ocazia Conferinţei de 
Securitate şi Cooperare în Europa (CSCE) care, convocată la 
Helsinki din 1973 în 1975, nu va da rezultate deosebite, dar în 
cursul căreia europenii vor reuşi să adopte un demers propriu, 
relativ unitar şi să se impună ca o forţă mediatoare între cele 
două mari puteri. Comunitatea va elabora de asemenea în 
legătură cu conflictul israeliano-arab şi sub influenţa Franţei, 
sugestii generale de reglementare bazate, potrivit principiilor 
declaraţiei de la Veneţia adoptată de Consiliul European pe 13 
iunie 1980, pe „dreptul la existenţă şi securitate al tuturor 
statelor din regiune, inclusiv Israelul, pe dreptate pentru toate 
popoarele, ceea ce implică totodată recunoaşterea drepturilor 
legitime ale poporului palestinian“. 

Desigur că odată cu alegerea lui François Mitterrand ca 


preşedinte al Republicii (în mai 1981), Franţa, care iniţiase 
textul, declară că nu se mai simţea legată de declaraţia de la 
Veneţia, dar în ansamblu, se pare că de la începutul deceniului 
1980, cei Nouă adoptă din ce în ce mai des poziţii comune în 
domeniul politicii internaţionale. Ei îşi înmulţesc declaraţiile de 
principiu, de exemplu asupra Libanului (2 decembrie 1980, 29 
ianuarie 1982, 22 martie 1983) asupra Afganistanului (28 aprilie 
şi 13 iunie 1980, 24 martie şi 30 iunie 1981, 27 decembrie 
1984), asupra războiului Iran-Irak. Mai multe ţări ale Comunităţii 
se alătură, cu aprobarea celorlalte state membre, forţelor de 
observaţie din Sinai în 1981 (Franţa, Regatul Unit, Italia, Ţările 
de Jos) şi forţei multinaționale trimisă în Liban în anul următor 
(Franţa, Regatul Unit, Italia). În diverse probleme spinoase din 
ultimii cincisprezece ani - Cipru, Liban, Africa de Sud, 
Afganistan, războiul din Malvine - medierea şi acţiunile CEE au 
fost adesea favorabile rezolvării acestora. In sfârşit, la ONU, 
unde Comunitatea beneficiază din 1974 de statutul de 
observator, voturile celor nouă, apoi celor douăsprezece state 
membre tind în general spre soluţii comune. 

Evident, aceasta nu împiedică pe niciunul dintre ele să-şi 
conducă singur barca în mijlocul furtunilor şi al ameliorărilor 
diplomatice de moment, în cazul în care imperative considerate 
vitale de conducătorii acestora le-o cer. Anglia Margaretei 
Thatcher nu s-a sinchisit de părerea partenerilor săi pentru a 
intra în confruntare cu Argentina în timpul conflictului din 
Malvine, în 1982. De cincisprezece ani Franţa s-a angajat de una 
singură în diverse intervenţii în Africa (Ciad, Zair) şi la începutul 
epocii socialiste a dus o politică proprie în America Centrală. 
Grecia condusă de PASOK?“ a practicat o politică „îndreptată 
spre Est“ care a făcut-o uneori să joace rolul de franctiror în 
sânul unei Comunităţi căreia de-abia i se alăturase. Cu toate 
acestea, în ciuda acestor inevitabile ieşiri din joc, motivate de 
interese proprii sau de angajamente anterioare construcţiei 
comunitare, cooperarea europeană a încetat să mai fie o simplă 
idee spirituală. 


Reîntoarcerea la Războiul Rece 


Este întotdeauna foarte greu să reperezi cu precizie răscrucile 
istoriei. Fiind vorba de trecerea de la „destindere“ la o perioadă 
pe care mijloacele mediatice occidentale au calificat-o atunci 
drept o perioadă de „pace călduţă“, dar fluturând ideea 
pericolului unui „al treilea conflict mondial“, câteva date par 
totuşi să jaloneze drumul pe care în doi ani lumea îl parcurge 
trecând de la apogeul destinderii la ceva ce semăna deja foarte 
mult cu confruntările mocnite din anii '50. 

lunie 1973: Brejnev şi Nixon semnează la Washington tratatul 
„asupra prevenirii războiului nuclear“. 

Octombrie 1973: cele două superputeri se înfruntă în Orientul 
Apropiat prin interpunerea Siriei, Egiptului şi Israelului, dar 
„condominiumul“ se menţine şi permite rezolvarea crizei. 

Sfârşitul lui 1975: ruşii şi cubanezii îşi fac apariţia pe scena 
africană pentru a asigura în Angola succesul MPLA?%, partid 
prosovietic. 

În doi ani s-a produs deci o răsturnare de situaţie ale cărei 
principale manifestări se localizează în afara Europei. În Europa, 
numai Portugalia care s-a scuturat de dictatura post-salazistă în 
aprilie 1974, va oferi Kremlinului în 1975, intenţia de a trece în 
tabăra adversă, intenţie care însă este repede înăbuşită. 

Mobilurile cotiturii strategice operate de sovietici şi de aliaţii 
acestora nu sunt deloc simple. Mai întâi, URSS a suportat greu 
retragerea din timpul Războiului din octombrie, apoi manevrele 
întreprinse de americani imediat după conflict pentru a o scoate 
din Orientul Mijlociu. Dacă nu a reacţionat imediat, aceasta a 
fost pentru că nu a realizat încă de la început amploarea 
primului şoc al petrolului, dar mai ales pentru că este angajată 
din 1973 în negocieri care îi convin mai mult din momentul în 
care acestea trebuiau să-i asigure recunoaşterea cuceririlor sale 
teritoriale şi a dominaţiei sale asupra Europei de Est. Odată 
aceste avantaje obţinute datorită acordurilor de la Helsinki, 
semnate în august 1975, aceasta nu mai are de ce să adopte o 
atitudine moderată. 

În momentul în care ia sfârşit Conferinţa pentru Securitate şi 
Colaborare în Europa, criza economiilor capitaliste devine 

evidentă, mai ales în statele din Europa de Vest pe care 
dependenţa energetică le face deosebit de vulnerabile. Odată 
cu acestea, apar şi vechile reflexe care au un rol important, 
interpretările catastrofice din anii 1920 şi 1930 găsind ecou 
(atenuat totuşi) printre conducătorii PCUS. S-a crezut într-o 
revigorare pe termen lung a capitalismului, capabil să se 
adapteze la toate schimbările şi toată lumea s-a resemnat să 
aştepte încă câteva decenii slăbirea sau prăbuşirea finală a 
sistemului opus. S-a ales chiar soluţia de a ajuta cu tot ce se 
putea pentru a se asigura modernizarea şi mersul înainte al 
comunităţii socialiste. Şi dintr-odată, iată că maşinăria ale cărei 
capacităţi au fost poate supraestimate, dădea semne de 
dereglare. Nu sosise oare momentul dacă nu de a asista la 
manifestarea capitalismului, cel puţin de a profita de căile care 
obligau corabia să-şi schimbe direcţia şi să-şi micşoreze viteza? 

Şansa, oferită conducătorilor sovietici între 1975 şi ultimele 
luni ale preşedinţiei Carter, oricât de circumstanţială şi 
temporară ar fi fost, a fost aceea că acestor dificultăţi ale 
economiilor occidentale, repede interpretate ca nerealizabile, se 
adaugă rapid efectele paralizante ale sindromului Vietnam şi 
Watergate. De la retragerea forţată a lui Nixon [iunie 1974), 
până la trezirea puţin agitată a lui Carter după „lovitura din 
Teheran“ (decembrie 1979) ruşii au avut la dispoziţie cinci ani 
pentru a-şi împinge în faţă pionii pe o tablă de şah 
internaţională de pe care principalul ocupant părea, spre 
mirarea tuturor, absent. 

În realitate, iniţiativele Kremlinului se înscriau şi într-o altă 
perspectivă, cea decisivă. Mai întâi, criza capitalismului nu pare 
să aibă decât consecinţe pozitive asupra comunităţii socialiste. 
Cu ceva timp în urmă aceasta a dat naştere fascismului şi a 
provocat războiul şi nu este exclus ca, în viziunea marxistă a 
lucrurilor, aceleaşi cauze să producă aceleaşi efecte. In mai 
multe rânduri, pe timpul lui Truman şi al lui Eisenhower, apoi 
sub preşedinţia lui Johnson îndârjirea americană a fost 
interpretată ca fiind începutul unui proces de fascizare. Pentru 
ce nu s-ar întâmpla acelaşi lucru în momentul în care criza 
monetară, scumpirea preţului energiei, creşterea generală a 
şomajului şi rivalităţile imperialiste renăscute fac să izbucnească 

la suprafaţă contradicţiile sistemului, obligă „monopolurile“ să 


adopte soluţii extreme atât pe plan intern cât şi în domeniul 
relaţiilor internaţionale? La urma urmei, dacă Weimarul l-a creat 
pe Hitler, de ce America lui Gerald Ford şi a lui Jimmy Carter nu 
ar pregăti o tentativă autoritaristă de expansiune? Oare aceasta 
nu dispune deja pe continentul european de un bastion avansat, 
Germania „revanşardă“ a social-democratului Helmut Schmidt, 
ea însăşi pe punctul de a se angaja într-o aventură autoritaristă? 

Şi de o parte şi de cealaltă se revine la logica Războiului Rece, 
fiecare din cele două tabere aruncând pe umerii celeilalte 
răspunderea primei lovituri date destinderii. In ceea ce-i priveşte 
pe europenii de Vest, părerea care câştigă teren în numeroase 
cercuri conducătoare susținătoare ale unei politici dure faţă de 
URSS este aceea că motivele ofensive ale şefilor de la Kremlin 
vor avea câştig de cauză în faţa complexului citadelei asediate. 
Iniţiativele şi intervenţiile lui Brejnev şi ale echipei sale le-au 
adus revelaţia unui plan pregătit în comun şi bine conturat, 
vizând compensarea eşecurilor suportate în Orientul Mijlociu 
printr-o vastă mişcare de încercuire a Golfului şi de control 
asupra „plămânului“ petrolier al Europei. Aceasta explică emoția 
provocată de invadarea Afganistanului de către Armata Roşie la 
sfârşitul lui 1979, cu toate că ea nu este atât de puternică încât 
să determine toate statele Europei să ia parte la acţiunea de 
pedepsire iniţiată de preşedintele Carter, aşa cum o dovedeşte 
refuzul multora dintre ele printre care Franţa, să boicoteze 
Jocurile Olimpice de la Moscova din iulie-august 1980. 

Incepând din 1978 atmosfera internaţională se caracterizează 
deci printr-o întoarcere progresivă la înghețare. Desigur aceasta 
este mai puţin intensă decât cea din timpul celor cincisprezece 
ani care au urmat după marea ruptură din 1945-1947, iar 
Europa este pentru moment ţinută departe de marile turbulenţe 
internaţionale. Dar cine poate spune, într-o perioadă în care 
supraviețuirea statelor industriale de pe bătrânul continent 
depinde în proporţie de 80% de aprovizionarea lor cu petrol, ce 
s-ar întâmpla dacă ruşii ar hotărî brusc să le taie accesul la 
bogăţiile din Golful Persic? Nimeni nu se îndoieşte că americanii 
intră acum în alianţă pentru a-şi proteja propriile interese ca şi 
pe cele ale aliaţilor săi. Trimiţând o forţă de intervenţie, care 
există şi care a fost antrenată din 1973 pentru războiul în 
deşert, sau folosind împotriva URSS arma nucleară ca 


modalitate de descurajare? Şi în acest caz până unde s-au 
hotărât să meargă conducătorii de la Washington? 

Astfel se pune din nou pentru Europa problema eficacităţii 
„umbrelei nucleare“ americane. In perioada Războiului Rece, 
aceasta va juca rolul de descurajare fără să dea greş, împingând 
spre „periferie“ turbulenţele provocate de conflictul mocnit 
dintre Est şi Vest. În acest moment şi până la mijlocul anilor 
şaizeci, superioritatea netă a americanilor în materie de 
armament strategic a făcut ca, conform doctrinei „represaliilor 
nemilitare“ (la care NATO nu renunţă decât în 1966), orice 
acţiune ofensivă lansată de sovietici în orice punct al 
dispozitivului controlat de alianţă putea avea ca efect 
declanşarea atacului nuclear împotriva acestora. Or, zece ani 
mai târziu lucrurile s-au schimbat în mod radical. Uniunea 
Sovietică dispune pe continentul european în afară de 
superioritatea în materie de efective şi armament convenţional 
şi de o întreagă panoplie de încărcături nucleare şi de rachete, 
care, chiar dacă rămâne de cealaltă parte a „cortinei de fier“, 
face să se poată totuşi vorbi de o „paritate“ între cele două mari 
puteri. Asta înseamnă că în cazul unui conflict care ar începe în 
Europa şi care ar provoca într-o primă etapă o „ofensivă“ clasică 
împotriva forţelor NATO, Washingtonul nu ar avea altă soluţie 
decât să-şi abandoneze aliaţii, să folosească o parte din forţele 
sale strategice pentru a-i opri pe ruşi pe Elba sau pe Rhin, sau 
să lanseze un atac nuclear pe teritoriul sovietic care ar avea în 
mod inevitabil drept consecinţă o ripostă de acelaşi fel ce ar 
provoca vitrificarea emisferei nordice. 

În Europa de Vest, mulţi cred că în eventualitatea unui război 
general, Statele Unite nu şi-ar asuma riscul distrugerii acestuia. 
De altfel, părerea acestora este întărită de unele declaraţii 
făcute de experţi şi de personalităţi care au jucat în trecut un rol 
important în procesul decizional pe plan internaţional. Astfel, în 
Europa de Vest se vorbeşte din ce în ce mai mult de o 
„detaşare“ a celor două faţade ale lumii atlantice. 

Discuţiile sunt proiectate brusc în avanscenă, la începutul lui 
1977, când sovieticii încep să desfăşoare pe teritoriul lor noile 
proiectile nucleare teleghidate cu propulsie automată SS-20: o 
rachetă balistică mobilă „mirv“ care poate purta trei încărcături 
nucleare, cu o rază de acţiune de aproximativ 3500 de kilometri 


şi la această distanţă cu o precizie mai mică de 300 de metri. In 
iunie 1979, existau deja vreo sută de rachete de acest tip, 
îndreptate spre Europa de Vest şi se evaluează că în cursul 
anilor următori numărul lor va atinge 1200, ceea ce înseamnă 
că ruşii vor putea atinge în mod teoretic 3600 de obiective 
selecţionate, în momentul în care instalarea rachetelor va fi 
terminată. Este vorba deci de o armă extrem de suplă a cărei 
producţie nu este plafonată de acordurile SALT?S - acestea nu 
se referă decât la vectorii de rază internaţională şi care are o 
funcţie dublă. SS-20 poate într-adevăr servi drept instrument 
unei prime forţe de şoc, care, printr-un atac surpriză, preludiu al 
ofensivei forţelor convenţionale ar putea elimina mijloacele de 
ripostă nucleară ale NATO existente în Europa. Ele pot fi folosite 
şi la sfârşitul unui atac clasic: după ce occidentalii au fost 
anunţaţi că dacă ar răspunde acestei ofensive printr-un 
contraatac nuclear împotriva lor ar fi lansat întreg arsenalul de 
ss-20 urmat de toate distrugerile, inclusiv distrugerile 
„colaterale“ - adică masacrul populaţiei civile - pe care aceasta 
le presupune. Şi toate acestea fără ca cel mai mic vector 
intercontinental să fie lansat împotriva „sanctuarului“ american, 
adică păstrând intactă forţa medie şi lungă de acţiune. 

Pentru URSS, desfăşurarea acestor „europroiectile nucleare“ 
nu însemna decât o operaţiune de modernizare a rachetelor 
deja existente, depăşite (SS-4 şi SS-5), cel puţin aşa erau 
prezentate lucrurile de conducătorii de la Kremlin. Pentru 
europenii din Vest, era vorba dimpotrivă de dorinţa de a obţine 
o superioritate absolută în sectorul Europei Centrale care se afla 
în inima dispozitivului defensiv al NATO, ceea ce dădea ruşilor 
posibilitatea să ia populaţiile vest-europene ca zălog şi să obţină 
prin şantajul distrugerii nucleare, „finlandizarea“ (cuvântul era 
greşit folosit aşa cum atrăgeau atenţia finlandezii), sau mai bine 
spus neutralizarea Europei Occidentale. 

Pentru a se pune la adăpost de această ameninţare, 
denunţată de cancelarul german Helmut Schmidt încă din 28 
octombrie 1977 în faţa Institutului de Studii Strategice de la 
Londra, principalele puteri europene vor face presiuni asupra 
Statelor Unite (mai ales la summitul celor patru - Carter, 
Callaghan, Schmidt, Giscard d'Estaing - din Guadalupa, în 
ianuarie 1979) pentru a se pune capăt acestui dezechilibru 


strategic din Europa şi decuplării nucleare. Se va ajunge astfel, 
în ciuda reticenţelor manifestate de Belgia, Ţările de Jos şi 
Danemarca, la „dubla hotărâre“ a NATO din 12 decembrie 1979: 
pe de o parte adoptarea unui plan pe zece ani care prevede 
instalarea în RFG a 108 rachete Pershing II cu o rază de acţiune 
de 1800 km şi a 464 de rachete de croazieră cu o rază de 
acţiune de 2500 km în Marea Britanie, Belgia, Ţările de Jos, RFG 
şi Italia, iar pe de altă parte începerea în paralel a negocierilor 
cu URSS asupra europroiectilelor nucleare. 

Într-adevăr, în curând, se vor începe cu sovieticii tratative de 
altfel foarte dificile. Preşedintele Reagan care l-a înlocuit pe 
Carter la Casa Albă, propune la începutul lui 1981 „opţiunea 
zero“, adică scoaterea rachetelor SS-20 şi renunţarea la 
instalarea rachetelor Pershing şi a rachetelor de croazieră. luri 
Andropov devenit Numărul Unu al URSS după moartea lui 
Brejnev, respinge această propunere şi oferă ca soluţie de 
schimb, ca URSS să păstreze în Europa acelaşi număr de 
rachete ca Regatul Unit şi Franţa. După îndelungi negocieri 
pentru căutarea unui compromis, convorbirile de la Geneva sunt 
întrerupte în noiembrie 1983 la iniţiativa sovietică. La această 
dată primele rachete Pershing şi rachetele de croazieră sosesc 
în Europa conform programului aprobat de Consiliul Atlantic în 
1979. Relaţiile Est-Vest se găsesc într-un impas, iar europenii 
trebuie să se resemneze să privească cum pe teritoriul lor sunt 
instalate armele Apocalipsului. 

În realitate, nu toţi se resemnează. În primii ani ai deceniului 
8, în numeroase ţări ale Europei Occidentale ia amploare o 
puternică „mişcare pentru pace“ (aceasta este expresia folosită 
în mod curent în literatura strategică, traducere a expresiei 
anglo-saxone Peace Movement şi a celei germane Friedens- 
bewegung), motivată de refuzul de a înceta desfăşurarea euro- 
proiectilelor nucleare, şi care la unii duce spre o neutralitate 
radicală, chiar acceptarea explicită a pierderii propriei libertăţi 
(„mai bine roşu decât mort“). 

La început, acest val pacifist a părut să se circumscrie în zona 
unde a luat naştere, adică în Europa de Nord. S-a vorbit chiar, la 
acea dată, de o linie de demarcare pornind de la Marea Mânecii 
şi până la Triest, în nordul căreia se întindea domeniul 
pacifismului de masă. S-a căutat explicaţia fenomenului în 


trăsăturile specifice, politice şi religioase din această parte a 
Europei în majoritate protestantă, având puternice partide 
social-democrate, foarte receptive la idealurile pacifismului şi 
neutralității, şi unde curentul comunist este foarte slab 
reprezentat. 

Adevărul este că aici, „mişcarea pentru pace“ a căpătat o 
amploare deosebită, fie că este vorba de [Ţările de Jos, unde 
campania dusă de IKV (Consiliul Interconfesional pentru Pace) a 
avut puternice ecouri în rândurile opiniei publice, mai ales 
printre socialişti, provocând critici aspre mai ales din partea 
secretarului general al NATO (Joseph Luns), de ţările scandinave 
dar mai ales de Marea Britanie şi de Germania Federală. 

În Regatul Unit, principala mişcare pacifistă, CND (Compaign 
for Nuclear Disarmament), care nu avea mai mult de 3.000 de 
membri şi nu reuşea să adune decât şapte sau opt mii de 
manifestanți în cursul adunărilor anuale, în toamna lui 1981 îşi 
vede efectivul său de militanţi crescând la 250.000 de membri. 
Apoi, mişcarea pentru dezarmarea nucleară a cucerit de partea 
sa Trade Union Congress şi Partidul Laburist, care sub influenţa 
lui Michael Foot s-a întors la atitudinea sa din anii '50, Partidul 
Liberal şi Bisericile adoptând poziţii asemănătoare. 

Totuşi, numai în Germania curentul pacifist a căpătat aspectul 
unei adevărate mişcări de profunzime. La început în vâltoarea 
campaniei duse împotriva bombei cu neutroni, impulsul a fost 
dat de o mică organizaţie apropiată Partidului Comunist, DFU 
(Uniunea Germană pentru Pace) în care militau alături şi „Verzii“ 
şi luteranii şi care a luat iniţiativa semnării „Apelului de la 
Krefeld“, un text în favoarea dezarmării, lansat în noiembrie 
1980. Dar adevăratul start al mişcării e dat în iunie 1981, în 
timpul congresului Bisericii evanghelice. Apoi prin intermediul 
comitetelor pentru pace aceasta s-a extins în numeroase 
sectoare ale opiniei publice, şi a fost preluată de ecologişti, de 
„alternativi“ - moştenitori ai contestatarilor de stânga din anii 
1970 - de Bisericile protestante şi curând şi de Partidul Socialist 
German al cărui lider, Helmut Schmidt, fusese primul care a 
cerut imperios stoparea desfăşurării rachetelor SS-20. 

Dincolo de aceste luări de poziţie politice şi religioase, 
mişcarea pentru pace a provocat manifestații populare în 
principalele oraşe ale RFG, adunând de fiecare dată sute de mii 


de persoane în iniţiative diverse (greve şcolare, lanţuri umane 
etc.) şi a reuşit mai mult decât oriunde să realizeze o adevărată 
mobilizare a populaţiei. In toamna lui 1983, sondajele arătau o 
mare majoritate, adversară a rachetelor nucleare; 72% din 
persoanele chestionate, iar dintre acestea 77% au declarat 
printre altele că aprobă Mişcarea pentru Pace. 

Cu toate acestea, chiar Europa de Nord a rămas domeniul de 
predilecție al contestaţiei nucleare care a căpătat repede şi 
accente antiamericane, aceasta a ieşit în afara zonei iniţiale, 
valul protestatar cuprinzând şi Europa de Sud aşa cum o 
dovedesc manifestaţiile populare organizate la Madrid (400.000 
persoane), la Roma (300.000 manifestanți pe 24 octombrie 
1981), la Atena şi la Paris (250.000 de persoane participante la 
„Marşul pentru pace“ din iunie 1982). A existat şi tendinţa ca 
mişcarea să pătrundă şi în anumite ţări ale Europei de Est în 
special în RDG, unde a găsit un ecou deloc neglijabil în rândurile 
tinerilor muzica „rock“ a fost aici mijlocul cel mai eficace - şi în 
anumite medii ale Bisericii Evanghelice. Desigur că a fost un 
fenomen marginal, dar care a îngrijorat autorităţile şi care 
apărea ca un efect al bumerangului produs de încercarea de 
„seducţie“ întreprinsă de sovietici pe lângă mişcările pacifiste 
occidentale. In mod curios, acestea din urmă vor începe să-şi 
piardă din influenţă şi din impactul asupra popularității vest 
europene în momentul în care la începutul anului 1980 vor fi 
desfăşurate primele rachete Pershing Il şi primele rachete de 
croazieră. In 1985, când Mihail Gorbaciov preia conducerea 
URSS-ului şi când se reia dialogul americano-sovietic, refluxul 
Mişcării pentru Pace devine evident. 


Euroterorismul (Terorismul european) 


În cursul ultimilor douăzeci de ani fenomenul terorist s-a 
intensificat, şi-a diversificat metodele, acţiunile sale au căpătat 
un ecou mediatic fără precedent şi a căpătat un loc important în 
relaţiile internaţionale. Europa, mai precis Europa de Vest cu 
toate că nu deţine exclusivitatea, exceptând Orientul Mijlociu, 
este dintre toate regiunile lumii, cea care a cunoscut cele mai 
intense acţiuni teroriste, cele mai susţinute şi cu cele mai mari 
pierderi de vieţi omeneşti. 

Amplitudinea valului, măsurat la scară planetară este dată de 
câteva crize. Potrivit CIA?5%, numărul atentatelor teroriste 
internaţionale ar trece de zece pe an în 1965-1967, de 34 în 
1968, de 110 în 1970, de 157 în 1972, de 344 în 1974, de 415 în 
1976, de 738 în 1979, de 810 în 1985. Asta ar însemna 2.600 de 
atentate în deceniul 1968-1977 şi se prevede o cifră dublă 
pentru următorii zece ani. După estimările Departamentului de 
Stat, aceste acţiuni extrem de diferite ar fi provocat între 1968 
şi 1984 moartea a circa 3.000 de persoane, cifră la care trebuie 
adăugată cea a persoanelor care nu sunt considerate victime 
ale terorismului internaţional, ci ale unor probleme strict interne 
existente în unele state, cu toate că diferenţierea este adesea 
greu de făcut din cauza ramificaţiilor transnaţionale din ce în ce 
mai numeroase şi mai bine delimitate ale grupurilor teroriste cât 
şi a raporturilor dintre acestea din urmă şi câteva state despre 
care se ştie (câteodată s-a şi demonstrat) că joacă rolul de 
sponsori. 

Se poate discuta importanţa relativă a acestui bilanţ care nu 
reprezintă decât un sfert din numărul anual al victimelor 
accidentelor rutiere din Franţa, deşi până la urmă nu este mai 
puţin impresionant decât cel din perioadele anterioare. Pentru 
locuitorii bătrânului continent este cu atât mai impresionant, cu 
cât printre hecatombele cele mai înspăimântătoare ale 
terorismului exceptând Libanul (unde în 1983, 380 de soldaţi 


26t C.A. (Central Intelligence Agency - „Agenţia Centrală de Informaţii“). 
Legea privind securitatea naţională din 1947 a creat C.I.A., destinată a 
strânge informaţii necesare pentru păstrarea securităţii SUA. C.I.A. nu se 
limitează doar la activităţi de spionaj. Ea dispune de aproximativ 15.000 de 
agenţi, de antene locale capabile a acţiona fără compromiterea diplomaţiei 
oficiale (cf. Le temps present, p. 94-240). 


francezi şi americani au fost ucişi în timpul atacurilor cu 
camioanele sinucigaşe), aproape toate au avut drept ţintă o ţară 
din Europa de Vest, fie că este vorba de atentatele aeriene 
asupra avioanelor care aveau această ţară ca destinaţie sau ca 
punct de plecare, sau de acţiuni de anvergură vizând în mod 
direct teritoriul acesteia. Unele, cum ar fi Italia au avut de plătit 
un tribut foarte mare: atentatul de pe aeroportul Fiumicino din 
1982 s-a soldat cu 22 de morţi, iar cel din gara din Bologna din 
august 1980 cu 80 de victime. Dar şi RFG, Franţa şi Regatul Unit 
au avut de suferit la fel de mult. 

Deşi de câţiva ani se constată o domolire a fenomenului 
terorist fără să se poată spune dacă este vorba de un regres sau 
de o pauză temporară, imaginea unei Europe ameninţată până 
nu demult de o insecuritate provocată de actele teroriste a fost 
cu atât mai intensă cu cât acestea au beneficiat de imaginea 
scrisă sau vizualizată a mijloacelor mass-media, oferite de 
civilizaţia contemporană. „O acţiune violentă este numită 
teroristă, scria Raymond Aron, atunci când efectele sale 
psihologice depăşesc consecinţele sale pur fizice“. În societăţile 
democratice din Europa de Vest, apariţia pe micul ecran a unor 
imagini aproape contemporane cu evenimentul prezentat, 
dorinţa de a dramatiza a celor care îşi fac o profesiune din 
gustul pentru senzaţional sau din logica simplă a concurenţei 
tind să transforme marile mijloace de informare moderne în cutii 
de rezonanţă pentru acte care îşi găsesc un ecou cu totul 
disproporționat faţă de metodele utilizate sau de importanţa 
politică a autorilor lor. Acest lucru este cu atât mai adevărat cu 
cât constatăm că în statele totalitare din Europa de Est, nu atât 
teama de represiuni este cea care explică raritatea actelor 
teroriste, cât convingerea celor care ar avea intenţia să le 
comită că gestul lor ar rămâne necunoscut publicului. 

In cursul ultimilor douăzeci de ani, Europa a devenit deci ţinta 
şi câmpul de înfruntare majore ale unor acţiuni teroriste care în 
această parte a lumii au luat patru forme principale, adesea 
strâns legate între ele. Prima este cea a grupurilor apărute la 
periferia vechilor state unitare ca Regatul Unit, Franţa sau 
Spania, care susţin că se trag din mişcările aşa-zise de 
„eliberare naţională“ şi care prin acţiunile lor directe vor să 
oblige guvernele acestor ţări - prin declanşarea ciclului 


binecunoscut: provocare/represiune/ extindere a mişcării la 
nivelul „maselor“ până atunci amorfe - să acorde provinciilor 
„oprimate“ autonomie şi independență. Astfel Armata 
Republicană Irlandeză (IRA) în Irlanda de Nord, FLNC?® în 
Corsica, ETA?®® militară în provinciile basce se află la originea 
unor acțiuni teroriste, îndreptate asupra unor ținte care nu se 
limitează nici la regiunile, nici la statele respective, trecând 
dincolo de frontierele acestora din urmă. ETA militară şi 
adversara ei de extremă dreapta GAL s-au confruntat pe 
teritoriul Franței, fie pentru a-şi regla nişte conturi, fie pentru a 
pedepsi pe calea atentatelor atitudinea guvernului francez. 

A doua formă de acţiune directă se referă la organizaţiile 
apărute în urma revenirilor şi radicalizării mişcării contestatare 
de la sfârşitul anilor '60. Eşecul extinderii mişcării la nivelul 
„maselor muncitoreşti“, evident în deceniul 7 - chiar dacă într-o 
ţară ca Italia „fierbintea lună mai“ s-a prelungit în mediile 
muncitoreşti mai mult decât oriunde - a împins o parte dintre 
militarii cei mai hotărâți şi mai însetaţi de ideal în acţiunea 
disperată a unui război civil mocnit. Acesta urmăreşte un dublu 
obiectiv. Pe de o parte susţinând că se trage dintr-o ideologie 
anticapitalistă şi antiimperialistă cu veleităţi internaţionale el îşi 
ia drept ţintă interesele americane şi pe reprezentanţii acestora 
în Europa, civili sau militari. Pe de altă parte, acest război a 
încercat să destabilizeze prin teroare regimurile democrat- 
liberale considerate drept agenţi ai „marelui capital“ şi 
intermediari ai imperialismului american. Din toate ţările din 
Europa de Vest, Italia a fost cea mai puternic afectată de 
această amploare a acţiunilor directe fiind supusă, în perioada 
dintre mijlocul anilor '70 şi mijlocul anilor '80, ofensivei 
susţinute a „Brigăzilor Roşii“ şi a altor mici grupări de extremă 
stânga („Prima Linea“, Centrele Armate Proletare etc.) sau de 
extremă dreapta (Centrele Armate Revoluţionare). 
Evenimentele cele mai dramatice au fost atentatele din gara din 
Bologna în 1980, ai căror autori aparţineau dreptei neofasciste 
şi lunga sechestrare de către Brigăzile Roşii a fostului prim- 
ministru  democrat-creştin Aldo Moro, reprezentant al 
„compromisului istoric“, adică a tentativei de alianţă dintre 
Democraţia Creştină şi Partidul Comunist, apoi asasinarea lui în 
mai 1978. 


Republica Federală Germană, cu „Banda din Baden“ apoi cu 
„Fracţiunea Armatei Roşii“ a cunoscut şi ea şi cunoaşte din când 
în când o acţiune teroristă îndreptată împotriva reprezentanţilor 
lumii afacerilor (bancherul Jurgen Ponto sau „patronul 
patronilor“ Hans Martin Schleyer), a judecătorilor şi a militarilor 
cu înalte funcţii NATO, ca şi Franţa de altfel, unde grupul 
„Acţiunii Directe“ s-a dedat ani de-a rândul unor acţiuni de 
acelaşi gen, deşi de mai mică anvergură (asasinarea 
preşedintelui Direcţiei Generale al uzinelor Renault, Georges 
Besse, şi a lui Rene Audran, directorul afacerilor internaţionale 
din Ministerul Apărării, ca şi detronarea cu ajutorul bombelor cu 
plastic a sediului mondial al Interpolului de la Saint-Cloud etc.). 
În toate aceste cazuri, judecătorii şi poliţiştii constată existenţa 
unor legături ale acestor grupuri „naţionale“ cu omoloagele lor 
din alte ţări, ca şi cu organizaţiile belgiene, spaniole, portugheze 
din Orientul Apropiat. 

O a treia categorie de acţiuni teroriste desfăşurate pe 
teritoriul statelor din Europa de Vest sunt legate de cele 
pregătite în alte părţi ale lumii, şi care îşi găsesc aici terenul de 
manifestare, fără ca organizatorii lor să încerce să exercite o 
presiune directă asupra guvernului sau a populaţiei din statul 
vizat. Există mai întâi acţiuni care ţin pur şi simplu de reglări de 
conturi între organizaţii rivale şi servicii secrete (acestea sunt 
numeroase şi rămân adesea necunoscute de public), sau cele 
care urmăresc să elimine cutare sau cutare adversar al 
regiunilor comanditare, refugiat în Europa de Vest (tentativa de 
asasinat al fostului prim-ministru iranian Chapur Bakhtiar de 
către Anis Naccache, în iulie 1980, apoi asasinarea efectivă a 
acestuia, sunt cele mai bune exemple). Urmează apoi acţiunile 
care urmăresc în primul rând să „exprime“ o revendicare 
atrăgând atenţia comunităţii internaţionale asupra 
evenimentului (deturnări de avion, atentate cu bombe), să 
„pedepsească“ adversarul vizat şi încercând în acelaşi timp să 
obţină de la acestea satisfacţie în revendicări precise, în general 
eliberarea „combatanţilor“ din închisori. Cele mai numeroase şi 
adesea cele mai sângeroase sunt cele care au avut ca 
protagoniste diverse grupuri extremiste palestiniene. Prototipul 
rămâne răpirea celor nouă atleți israelieni în timpul Jocurilor 
Olimpice de la Munchen din septembrie 1972, luaţi ca ostatici 


înainte de a fi masacrați de un comando al grupului Fatah. Şi în 
acest caz exista o revendicare precisă, eliberarea militanţilor 
palestinieni la care guvernul israelian a refuzat să cedeze. 
Adesea, obiectivul „publicitar“ şi răzbunarea oarbă îndreptate 
până la urmă împotriva unor comunităţi complet străine de 
conflict (în general evreii) au trecut înaintea oricărei alte 
consideraţii, ca în cazul atentatului împotriva sinagogii din 
strada Copernic, în octombrie 1980, sau în cel al focurilor de 
armă din strada Rosiers, pentru a nu da decât două exemple 
pariziene. 

În sfârşit, ultima categorie cuprinde acte teroriste care au 
drept scop declarat schimbarea politicii externe a statelor 
europene vizate, în favoarea interesului mişcării respective sau 
a puterii care o sponsorizează. La acest nivel, care se înscrie în 
jocul politicii internaţionale, se poate vorbi de un adevărat 
terorism de stat. Printre ţările care au practicat şi mai practică 
încă acest gen de terorism împotriva statelor din Vestul Europei 
se numără mai ales Libia, Siria şi Iranul. Legăturile Teheranului 
cu Jihadul islamic, legat la rândul său de organizaţiile extremiste 
vest europene şi cele pe care Siria lui Hafez-el-Assad le întreţine 
cu diferite organizaţii şiite libaneze şi cu „maroniţii marxişti“ din 
FARL - Facţiunile Armate Libaneze al cărui şef pare să fie 
Georges Ibrahim Abdallah - şi din CSPPA (Comitetul de 
Solidaritate cu Prizonierii Politici Arabi) cărora li se datorează 
probabil acţiunile sângeroase din Paris, din septembrie 1986 
(mai ales atentatul din strada Rennes), fac parte de acum 
înainte din datele explicite ale relaţiilor dintre Orientul Mijlociu şi 
tările Europei Occidentale. 

Acelaşi lucru se întâmplă şi în Libia. La început limitându-se 
doar la obiectivele legate direct de conflictul israeliano-arab, 
apoi la lichidarea fizică a unor disidenţi exilați în străinătate, 
terorismul condus de colonelul Kadhafi îşi are şi el drept ţintă 
statele Europei de Vest. Acesta a încercat când să le 
„pedepsească“ prin atentate îngrozitoare, executate de 
„angajaţi“ pe care Tripoli îi finanţează şi îi înarmează (Abu Nidal 
de exemplu şi aripa extremistă a grupării Fatah, autori 
presupuşi al dublului atentat împotriva Aeroportului din Viena şi 
a celui din Roma, din decembrie 1985), când să le destabilizeze 
- este cazul cel mai frecvent - utilizând numeroase legături cu 


organizaţiile extremiste de stânga sau de dreapta şi micile 
grupuri de nihilişti create de o societate aflată în criză. 

Există deci un terorism internaţional pentru că Europa de Vest 
constituie una din ţintele principale. Se poate vorbi chiar de o 
„Internaţională“ a acţiunii directe care-şi coordonează eforturile 
către un scop precis şi aflată sub bagheta unui dirijor clandestin. 
Până la recentele schimbări din URSS şi din Europa de Est, 
foarte mulţi au fost tentaţi să creadă că administratorul acestui 
teatru din umbră îşi avea sediul la Kremlin: arsenalele poloneze 
sau cehe, taberele de antrenament din RDG, ajutorul logistic 
(recent dezvăluit) dat de poliţia recentă est-germană STASI unor 
organizaţii ca RAF sau Brigăzile Roşii, trecerea câtorva „solişti“ 
ai acţiunii teroriste (ca venezueleanul Carlos) prin seminarele 
ideologice moscovite, existenţa unei „piste bulgare“ (la început 
foarte încâlcită) aflată în fruntea atentatului lui Ali Agqa 
împotriva papei loan-Paul al II-lea, din 13 mai 1981 de la Roma, 
faptul că Occidentul şi mai ales Europa de Vest era ţinta de 
predilecție a strategilor terorii, în timp ce ţările socialiste erau 
aproape total ferite de loviturile lor etc. Totuşi nimic nu ne dă 
dreptul să fim foarte categorici. La ora actuală specialiştii în 
acest domeniu au mai degrabă tendinţa să pună accent pe 
autonomia relativă a grupărilor regionale şi pe extrema 
complexitate a reţelelor care au sfârşit prin a avea propriile lor 
legi şi au ieşit parţial de sub tutela celor care le-au ajutat să ia 
fiinţă. 

Care au fost efectele (măsurate cu prudenţă şi ţinând cont de 
slabele date anterioare de care dispunem) pe care aceste 
diferite forme de acţiune directă le-au exercitat asupra Europei 
de Vest? Din punct de vedere tactic şi pe termen scurt, 
eficacitatea lor pare să fi fost destul de scăzută. Incepând din 
1972 şi odată cu Jocurile Olimpice de la Munchen, israelienii au 
dat exemplu prin refuzul de a ceda şantajului. De acum înainte, 
regula fermităţii s-a impus cu încetul şi altor state, oricare ar fi 
fost preţul acestor înfruntări cu răpitorii. Este adevărat că în 
acelaşi timp, acţiunile în care era vorba de mari răscumpărări 
(în Italia, RFG, Belgia etc.) au început să fie mai puţin 
intransigente, şi pentru a-şi recupera conducătorii sechestraţi, 
autorităţile au furnizat organizaţiilor teroriste fabuloase sume de 
bani. Se aplică deci legea compensaţiei. 


Cât despre presiunea exercitată asupra opiniei publice 
naţionale în scopul destabilizării, aceasta s-a soldat întotdeauna 
cu un fiasco. Vindecată de tentaţia totalitarismului în urma 
experienţei fascismului, Italia a reuşit să reziste atacurilor 
Brigăzilor Roşii în ciuda carenţelor din structurile sale statale. Cu 
o putere centrală mai solidă şi o experienţă istorică şi mai 
traumatizantă, în lupta sa împotriva terorismului, RFG nu s-a 
îndepărtat niciun moment de la normele democratice. Bombele 
şi pistoalele-mitralieră ale grupării ETA nu au reuşit să arunce 
Spania lui Juan Carlos şi a lui Felipe Gonzalos în braţele 
neofranchismului. In Franţa, sondajele au arătat că Jacques 
Chirac nu şi-a creat în opinia compatrioţilor săi o imagine 
pozitivă decât după atentatele din septembrie 1986. 

Deci care pot fi în aceste condiţii efectele şi strategia 
indirectă folosită până în zilele noastre de unele state devenite 
sponsorii recunoscuţi ai terorismului internaţional? Şi aici, 
rezultatul este rareori bine marcat. Confruntate cu problema 
ostaticilor şi a amenințărilor îndreptate împotriva teritoriului şi 
populaţiei lor, ţările victime ale terorismului internaţional au 
avut în majoritate tendinţa de a adopta o atitudine moderată 
este cazul Italiei după deturnarea vasului Achille Lauro - sau de 
a reechilibra încetul cu încetul politica lor generală în zonele 
interesate, aşa cum a făcut Franţa. Normalizarea treptată a 
raporturilor dintre Paris şi Teheran, într-un context în care se 
interferează în mod constant politica internă şi cea externă îşi 
găseşte aici o explicaţie evidentă, fără ca marile principii şi 
interese să fie totuşi uitate. 

Folosirea terorii poate de altfel să se întoarcă împotriva 
sponsorului neîndemânatic sau care neglijează nişte limite peste 
care nu ar trebui să treacă. Crezând că îi fac un cadou lui 
Jacques Chirac, considerat mai puţin pornit împotriva cauzei lor, 
sponsorii Jihadului islamic au intervenit pe lângă protejatul lor 
pentru a-i elibera pe ziaristul Jean-Paul Kaufmann şi pe colegii 
săi, sechestraţi în Liban şi asta exact în ajunul celui de al doilea 
tur de scrutin al alegerilor prezidenţiale din 1988. Rezultat: mulţi 
francezi au văzut în acest gest o manevră electorală şi François 
Mitterrand a fost reales. Altfel spus, politica externă a Franţei nu 
s-a schimbat, sau s-a schimbat foarte puţin, iar cei care au 
încercat să o manevreze din exterior au făcut-o pe socoteala lor. 


În concluzie, puternic zdruncinată de furtunile crizei şi pradă 
unei nelinişti crescânde care s-a instalat odată cu reîntoarcerea 
la Războiul Rece, cu înmulţirea conflictelor periferice şi cu 
desfăşurarea rachetelor sovietice, populaţiile din Europa de Vest 
au avut timp de câţiva ani sentimentul că proliferarea răpirilor, a 
asasinatelor şi a atentatelor cu bombe putea să constituie etapa 
pregătitoare a unui al treilea război mondial. 


Comunitatea Economică Europeană, de la nouă la 
doisprezece membri 


Cu cele 252 de milioane de locuitori ai săi, Europa celor Nouă 
este în 1973 a doua putere din lume după Statele Unite. 
Uniunea vamală, realizată deja de fostele şase state membre se 
extinde treptat prin aderarea a încă trei şi se desăvârşeşte pe 1 
ianuarie 1978. Cu toate acestea, începând din 1974, 
Comunitatea cunoaşte dificultăţi serioase. 

Mai întâi lărgirea Pieței Comune, care fusese concepută într-o 
conjunctură deosebit de favorabilă despre care nu se credea că 
va lua sfârşit atât de repede, intră în vigoare în momentul în 
care economiile Europei Occidentale se confruntă cu gravele 
probleme ale stagnării şi ale creşterii şomajului. Or, criza nu 
afectează toate ţările cu aceeaşi intensitate. Dependenţa 
energetică a fiecăruia este mai mare sau mai mică: este mică 
pentru Regatul Unit care dispune de imense rezerve petroliere 
în Marea Nordului şi foarte mare pentru ţări ca Italia care putea 
mai puţin decât Franţa şi decât Germania să compenseze parţial 
deficitul său comercial prin exporturile de produse industriale 
sau prin vânzările de arme. Diferenţele de inflaţie se 
accentuează şi ele. Aşa încât, opţiunile în politica economică, 
făcute de guvernele ţărilor din CEE sunt diferite, cu atât mai 
mult cu cât fluctuațiile monetare împart Comunitatea în două 
grupuri ale căror interese par să se distanţeze: cel al monedelor 
puternice ca marca germană care continuă să crească şi cel al 
monedelor slabe ca lira italiană, francul francez şi lira sterlină 
care tind să se devalorizeze. Pentru a face faţă acestei situaţii, 
unele ţări cum ar fi Franţa între 1981 şi 1984, încearcă să aplice 
economiei lor vechiul remediu keynesian pentru relansare, prin 
creşterea cererii, încercând ridicarea puterii de cumpărare, fără 
alt rezultat decât creşterea importurilor şi dezechilibrarea ceva 
mai mare a balanței comerciale. Altele, mai numeroase şi cu 
puţin mai mult succes, se întorc la principiile liberalismului şi 
adoptă politici de austeritate care încetinesc procesul 
inflaţionist, dar care nu impulsionează, nici pe termen scurt, un 
nou avânt comercial. In această atmosferă de dezorientare 
generală şi de incertitudine, construcţia europeană nu poate 
progresa defel. 


A doua mare dificultate, legată de altfel de precedentele, este 
atitudinea Marii Britanii care, în urma victoriei laburiştilor în 
alegerile legislative din februarie 1974, cere o renegociere a 
clauzelor care o leagă de CEE. Prim-ministrul Harold Wilson 
consideră că predecesorul său a mers mult prea departe pe 
calea  concesiilor şi că contribuţia ţării sale la bugetul 
Comunităţii nu poate fi suportată de balanţa de plăţi a acesteia. 
De aceea, el cere o reducere a acestei contribuţii, ca şi o 
reformă a Politicii Agricole Comune (PAC), „o apărare mai 
eficientă a intereselor Commonwealth-ului“ şi crearea unui Fond 
regional european care, crede generalul britanic, îi va permite 
să compenseze cheltuielile politicii agricole. 

Georges Pompidou era împotriva renegocierii tratatului de 
aderare a Marii Britanii, dar succesorul său, Valery Giscard 
d'Estaing, se va arăta mai conciliant, nu fără să manifeste totuşi 
o oarecare enervare în faţa multiplelor pretenţii ale britanicilor. 
Cu toate acestea, în urma unor lungi negocieri, ele au fost, în 
mare, satisfăcute. Fondul regional a fost creat în 1975. Primul 
acord de la Lome extinde şi la ţările Commonwealth-ului 
avantajele oferite statelor din ACP (Africa-Caraibi-Pacific), 
beneficiare ale acestui act. Punctul cel mai delicat este cel al 
reglementării financiare. Acesta a fost rezolvat în timpul 
summitului de la Dublin din 10 şi 11 martie 1975 printr-un 
compromis care introducea în sistem un „mecanism corector“ 
care permite Marii Britanii şi eventual şi altor state membre 
aflate într-o „situaţie inacceptabilă“ să obţină timp de şapte ani 
rambursarea parţială a contribuţiei lor la bugetul Comunităţii. 
Mecanismul financiar fiind adoptat de Consiliul European, Harold 
Wilson a putut prezenta concesiile obţinute ca pe o victorie a 
guvernului laburist şi să obţină ratificarea prin referendumul din 
5 iunie 1975 a menţinerii ţării sale în Comunitatea Europeană. 

Confruntată cu aceste probleme diverse, CEE a trebuit să 
renunţe la mijlocul anilor 1970 la proiectul său de uniune 
economică şi monetară, prevăzut pentru începutul deceniului, 
pentru a salva cele mai importante realizări comunitare, în 
special uniunea vamală perfectată aşa cum am mai văzut 
pentru cele nouă state membre la începutul lui 1978 şi politica 
agricolă comună. Aceasta din urmă a trebuit totuşi să facă faţă 
numeroaselor crize, datorate în primul rând problemelor puse 


de excedentele agricole şi riscurile fluctuaţiilor monetare din 
ţările membre. 

Un pas important în construcţia Europei comunitare va fi 
totuşi făcut odată cu decizia luată de Consiliul European, pe 8 
aprilie 1978, de a realiza un Sistem Monetar European (SME). 
Incepând din 1972 acesta crease deja un instrument de 
stabilizare a monedelor naţionale, „şarpele monetar“, care 
plafona la 2,25% limita maximă a fluctuaţiei de schimb pentru 
monedele europene care cunoşteau variaţii în raport cu dolarul. 
Cu toate că acordurile din Jamaica au aprobat practica 
schimburilor fluctuante în cadrul FMI, asupra viitorului sistemului 
monetar internaţional plana incertitudinea. Era clar deci că cei 
nouă trebuiau să conteze doar pe ei pentru a reveni la o 
stabilitate monetară indispensabilă schimburilor interne ale 
Comunităţii. De unde propunerea făcută pe 27 octombrie 1977 
de preşedintele Comisiei, britanicul Roy Jenkins de a relansa 
proiectul uniunii economice şi monetare. „Mingea“ a fost prinsă 
din zbor de Valery Giscard d'Estaing şi de Helmut Schmidt şi a 
dus la hotărârea din aprilie 1978. 

Pe 13 martie 1979, Sistemul Monetar European intra în 
vigoare, fără Marea Britanie care prefera să menţină fluctuaţia 
lirei, Italia şi Irlanda obțineau o creştere a ajutoarelor 
comunitare, iar Franţa dispariţia progresivă a sumelor 
compensatorii monetare. Europa celor Nouă era deci dotată nu 
cu o monedă propriu zisă, ci cu o unitate de calcul, ECU 
(European Currency Unit) a cărei valoare era calculată zilnic pe 
baza unui „coş“ de monede european al cărui conţinut reflecta 
partea fiecărei ţări în producţie şi în schimburi intracomunitare. 
Cursuri pivot în raport cu ECU erau fixate pentru monedele ce 
participau la SME, iar fluctuațiile între două monede erau 
limitate la maximum 2,25% (6% pentru lira italiană iar mai 
târziu pentru peseta) în raport cu acest curs pivot. De fiecare 
dată când limita risca să fie depăşită, băncile centrale ale 
statelor participante erau obligate să intervină pe pieţele de 
schimb în aşa fel încât să menţină cursul monedei lor în limitele 
admise. S-au creat mecanisme de creditare, finanţate de un 
Fond European de Cooperare Monetară. În mare, în ciuda 
abţinerii britanice şi mai târziu a celei a Portugaliei şi a Greciei, 
SME a funcţionat bine şi a asigurat ţărilor CEE o mai mare 


stabilitate monetară. Rolul ECU-ului s-a afirmat pe plan 
european, mai ales de la hotărârea luată în aprilie 1985 la 
Palermo de către Consiliul de Miniştri al Finanţelor de a autoriza 
băncile centrale europene să schimbe ECU pe dolari prin 
intermediul Fondului European de Cooperare Monetară. 

Un alt pas înainte al Europei celor Nouă a fost seria de 
hotărâri luate în 1975 şi 1976 (votul Parlamentului din 14 
ianuarie 1975, Consiliul European din iulie 1976, actul de la 
Bruxelles din 20 septembrie 1976) pentru a se pune în aplicare 
alegerea deputaţilor europeni prin sufragiu universal. Actul de la 
Bruxelles a fost aprobat în unanimitate, sau cu o mare 
majoritate de mare parte a statelor membre, dar în Franţa au 
existat opoziții din partea gaulliştilor şi comuniştilor, adversari 
din totdeauna ai unei supranaţionalităţi care părea să rezulte 
din extinderea prerogativelor Parlamentului. Pe de altă parte. 
Regatul Unit a refuzat să adopte, pentru desemnarea propriilor 
reprezentanţi, sistemul de reprezentare proporţională şi a jucat 
din nou rolul cavalerului singuratic rămânând fidel scrutinului 
majoritar. Alegerile din iunie 1979, cu toate că au fost puternic 
influențate de problemele politice interne, au rezultat totuşi un 
succes din moment ce pentru ansamblul celor nouă ţări ale CEE 
nivelul mediu de participare atinge 60% (91% în Belgia unde, 
este adevărat că votul este obligatoriu, 86% în Italia, 66% în 
RFG, 61% în Franţa, 48% în Danemarca şi numai 33% în Marea 
Britanie). În urma primelor alegeri prin sufragiu universal, 
alegătorii europeni au trimis la Strasbourg 410 deputaţi, în 
majoritate reprezentanţi de centru dreapta, în timp ce adunarea 
care-şi încheia mandatul era mai degrabă de centru stânga, dar 
acest lucru nu schimba mare lucru în orientarea pro-europeană 
a Parlamentului. 

An de an, Comunitatea Europeană a supravieţuit efectelor 
conjugate ale deteriorării relaţiilor dintre cele două blocuri şi ale 
celor două şocuri petroliere. In cel puţin două domenii, cel al 
monedei unice şi cel al reprezentării popoarelor, aceasta a 
răspuns dorinţei de aprofundare care i-a animat pe promotorii 
Europei celor Nouă. Desigur nu a fost chiar marşul forţat către 
Statele Unite ale Europei pe care l-au dorit partizanii integrării 
într-un cadru supranaţional, dar nu a fost nici un Waterloo 
european pe care îl anunțau permanent „Casandrele“ de tot 


felul care în general făceau parte din tabăra adversă. Din acest 
moment se putea concepe cu un anume realism oportunitatea 
unei noi extinderi a CEE. 

Dar în ce direcţie să se îndrepte această extindere? Cele trei 
ţări neutre de pe continent - Elveţia, Austria, Suedia - nu aveau 
pentru moment nici cea mai mică dorinţă de a renunţa la o 
situaţie a cărei modificare putea avea repercusiuni asupra 
statutului lor. Pe deasupra acestea figurau printre statele cu cea 
mai mică rată a şomajului şi nu vedeau ce avantaj ar fi avut 
dacă intrau în clubul ţărilor care sufereau de această calamitate. 
In schimb, mai multe ţări din Europa de Sud erau amatoare: 
Grecia, care era asociata Comunităţii din 1961, Turcia, care 
avea acelaşi statut din 1963, Spania şi Portugalia. Aderarea lor 
la CEE prezenta un aspect pozitiv, şi anume reechilibrarea spre 
sud a unui ansamblu economic şi geopolitic pe care precedenta 
extindere a deplasat-o mult spre nord. Dar două motive 
fundamentale pledau împotrivă: pe de o parte, exceptând 
Irlanda, relativa stare de înapoiere a economiei acestora în 
comparaţie cu cea a celor Nouă, argumentul fiind determinant 
mai ales pentru Turcia, intenţiile de a candida ale acesteia au 
fost repede descurajate. Pe de altă parte, cel mai important este 
faptul că cele trei ţări erau supuse unor regimuri dictatoriale 
puţin compatibile cu spiritul şi instituţiile Comunităţii. Or, aceste 
piedici aveau să fie înlăturate în mai puţin de optsprezece luni 
odată cu „Revoluţia Garoafelor“ în Portugalia (1974), căderea 
regimului coloneilor în Grecia (iulie 1974) şi moartea lui Franco 
în Spania (20 noiembrie 1975), aceste evenimente fiind urmate 
de instaurarea în cele trei ţări a unor regimuri democratice mai 
fragile decât s-a imaginat. 

Din acest moment, cei Nouă au putut examina candidaturile 
prezentate de guvernele de la Atena, în iunie 1975, de la 
Lisabona, în martie 1977 şi de la Madrid, în iulie a aceluiaşi an. 
Cea a Greciei a fost acceptată destul de repede, ceea ce a 
permis acestei ţări să semneze tratatul de aderare în mai 1979 
şi să intre efectiv în CEE pe 1 ianuarie 1981. Cele ale celor două 
ţări iberice au fost obiectul unor negocieri mai lungi ţinând cont 
de problemele pe care le ridicau anumitor state membre (Franţa 
şi Italia în special) inevitabila concurenţă a viitoarelor membre 
în sectoare cum ar fi cel al fructelor, legumelor, vinului şi 


industriei textile. Până la urmă tratatul de aderare a Spaniei şi 
Portugaliei a fost semnat pe 12 iunie 1985 şi a intrat în vigoare 
pe 1 ianuarie în anul următor, ceea ce a transformat 
Comunitatea celor Nouă în Europa celor Doisprezece. 

A doua extindere a CEE nu s-a făcut fără probleme serioase. 
Ea a adâncit diferenţele între nivelurile de dezvoltare din sânul 
Comunităţii şi a făcut şi mai imperioasă necesitatea de a 
armoniza politicile economice de natură diferită, de a reduce 
inegalităţile dintre regiuni, de a pune de acord politicile de 
emigrare, acestea fiind tot atâtea probleme la care era deja 
greu să se găsească soluţii într-o Comunitate de numai nouă 
membri. Dar în acelaşi timp există şi aspecte extrem de 
pozitive. Mai întâi, pe plan economic, se creează o imensă piaţă 
de 320 de milioane de locuitori legaţi prin acordurile de la Lomé 
III (semnate în decembrie 1984) de 66 ţări ACP (Africa-Caraibi- 
Pacific), în care capitalurile au început să circule liber. Apoi pe 
plan politic, se face din Comunitate un ansamblu reechilibrat 
spre Mediterana şi America Latină, care are o greutate 
internaţională crescută şi exercită o atracţie tot mai puternică 
asupra unor ţări ca Austria, Norvegia, Turcia şi de puţin timp şi 
asupra unor state din Europa de Est, cărora prăbuşirea blocului 
socialist le-a oferit posibilitatea unor acţiuni comune pe termen 
scurt cu statele din vestul european. 

Chiar înainte de a fi semnate tratatele de aderare ale Spaniei 
şi Portugaliei, un nou impuls a fost dat integrării europene de 
propunerea lui Jacques Delors. Preşedinte al Comisiei din 
ianuarie 1985, acesta a propus celor douăsprezece membre ale 
Comunităţii o „mare aspirație colectivă“ destinată să promoveze 
„reapariţia valorilor de solidaritate inerente, în ceea ce are mai 
bun civilizaţia europeană“. Era vorba de a defini în maniera lui 
Jean Monet un obiectiv mobilizator - mai precis realizarea unei 
„mari pieţe comune“ - şi de a fixa date pentru a-l pune în 
practică, limita maximă fiind sfârşitul anului 1992. 

Prezentat şi discutat în Consiliile europene de la Bruxelles şi 
de la Milano în martie şi iunie 1985, proiectul a dus la 
redactarea unui text pregătit de O conferinţă 
interguvernamentală şi care a fost adoptat de Consiliul 
European reunit la Luxemburg în decembrie 1985. Acest „Act 
unic“ european, care va fi ratificat fără dificultate de 


parlamentele naţionale şi va intra în vigoare pe 1 iulie 1987, 
instituţionalizează Consiliul European devenit din 1973 
adevăratul organ de conducere al Comunităţii, generalizează în 
cadrul acestuia votul prin majoritate în drept (unanimitatea 
rămânând regulă doar pentru problemele de securitate, a 
locurilor de muncă şi de sănătate) şi măreşte prerogativele 
Parlamentului. El extinde câmpul de aplicare al tratatului de la 
Roma şi la domeniile tehnologiei şi mediului şi fixează 1 ianuarie 
1993 ca dată limită a realizării efective a unei mari pieţe 
comune unificate în care vor circula liber persoanele, serviciile, 
mărfurile şi capitalurile. Statele semnatare se angajează să-şi 
convoace regulat miniştrii Afacerilor Externe, să găsească un 
consens în ceea ce priveşte politica externă şi să evite orice 
acţiune sau luare de poziţie care ar putea dăuna Comunităţii ca 
forţă coerentă în relaţiile internaţionale sau în cadrul 
organizaţiilor internaţionale. Aşa cum este şi oricare ar fi 
dificultăţile peste care va trebui să se treacă până la realizarea 
lui completă, „Actul unic“ constituie hotărârea europeană cea 
mai importantă de la Tratatul de la Roma încoace. In sfârșit pe 9 
şi pe 10 decembrie 1991, la Conferinţa la nivel înalt de la 
Maastricht din Ţările de Jos, cei Doisprezece îşi aprofundează 
cooperarea punând la punct anumite elemente ale Europei 
politice şi mai ales ale Europei monetare. 


Europa de Est: ultimele licăriri ale totalitarismului 


De cealaltă parte a ce-a mai rămas până în 1989 din „cortina 
de fier“, criza mondială s-a manifestat ca şi în Europa de Vest, 
dar mult mai intens şi cu represiuni mult mai mari asupra 
populaţiei, ducând la o tentativă de a strânge din nou relaţiile cu 
supraputerile protectoare, care are însă drept consecinţă o 
rezistenţă tot mai mare a forţelor centrifuge. 

Până la primele semne ale „dezgheţului“ polonez, adică în 
deceniul care a urmat „Primăverii de la Praga“, conducătorii 
Kremlinului au lăsat impresia că pot să stăpânească situaţia 
mizând pe dorinţa birocraţiilor naţionale de a-şi menţine 
dominaţia în faţa voinţei de liberalizare şi de independenţă a 
popoarelor. Acest efort de a lua din nou în mână conducerea 
„comunităţii socialiste“ s-a sprijinit pe două instrumente politico- 
juridice, reamintite permanent de sovietici: „doctrina Brejnev“ şi 
actul final al CSCE, semnat la Helsinki în august 1975. 

Prima, botezată de Tito „doctrina suveranităţii limitate“, nu a 
fost niciodată formulată astfel de conducătorii de la Kremlin. Ea 
nu constituie decât sinteza declaraţiilor date de conducerea 
sovietică şi care se refereau la „dubla responsabilitate“ a PC 
surori, cea mai explicită fiind cea publicată în „Pravda“ în 
septembrie 1968, câteva săptămâni după invadarea 
Cehoslovaciei. „Popoarele ţărilor socialiste, se afirma aici, 
partidele comuniste au totala libertate de a hotărî căile de 
dezvoltare ale ţărilor lor. Cu toate acestea, nicio hotărâre luată 
nu trebuie să dăuneze nici socialismului din ţara lor, nici 
intereselor fundamentale ale altor ţări socialiste (...). Aceasta 
înseamnă că orice partid comunist este răspunzător în faţa 
poporului său dar şi în faţa tuturor ţărilor socialiste“. 

Din această ultimă propoziţie, care aplică la întreg sistemul 
procedura legitimităţii la care puterea sovietică a recurs în mod 
constant de la Lenin încoace, rezultă dreptul de intervenţie 
instituţionalizat de puterea dominantă şi de asociaţii săi din 
pactul de la Varşovia. Acesta decurge din însăşi logica 
organizării politico-ideologice a blocului şi nu putea fi aplicată în 
mod automat, nici nu se putea recurge la o acţiune unilaterală a 
URSS, cum s-a procedat în Ungaria. „Doctrina Brejnev“ asociază 
la dezvoltarea prealabilă şi pe ceilalţi membri ai comunităţii 


socialiste şi fixează - este adevărat, în termeni nu prea expliciţi 
- un prag al acţiunii, enunţând că aceasta devine legitimă de 
câte ori „limitele acceptabilului“ sunt depăşite de un popor sau 
de guvernul unui stat socialist. Ceea ce lasă la latitudinea 
oligarhiilor conducătoare să judece ce este bun sau nu pentru 
socialism şi ceea ce este sau nu conform intereselor 
proletariatului mondial. lată o acoperire ideologică comodă 
pentru refuzul de a accepta orice schimbare structurală de 
anvergură. 

Celălalt instrument, care permite în principiu menţinerea la 
nesfârşit a unui status-quo, a fost adoptat în urma lungii şi 
dificilei negocieri asupra securităţii şi cooperării în Europa. Actul 
final de la Helsinki, care are mai mult o valoare morală şi 
politică decât una strict juridică din moment ce este vorba 
despre un proces verbal, enunta într-adevăr, în prima sa 
formulare, un anume număr de principii printre care figurau cele 
ale integrităţii teritoriale şi inviolabilităţii frontierelor. În 
schimbul unor concesii minore privind drepturile omului (a treia 
formulare), sovieticii obțineau astfel recunoaşterea 
permanentizării situaţiilor create după război. Altfel spus, 
prezenţa lor militară în Europa de Est îşi găsea legitimitatea şi 
odată cu aceasta în mod indirect orice iniţiativă care viza 
perpetuarea ei. 

Susţinuţi de această dublă legitimitate, conducătorii URSS şi 
aliaţii lor au menţinut, timp de zece ani, o stabilitate 
remarcabilă în blocul de est, care contrasta cu atmosfera agitată 
din anii precedenţi. „Normalizarea“ din Cehoslovacia, alinierea 
totală a RDG, aceea mai nuanţată, dar tot atât de eficace, a 
ungurului Kadar şi a conducătorilor bulgari, au constituit tot 
atâtea puncte de stabilizare de care URSS s-a servit pentru 
progresul integrării militare şi politice a blocului, criza petrolieră 
ajutând-o pe deasupra să-şi consolideze poziţiile faţă de statele 
a căror aprovizionare cu hidrocarburi depindea aproape în 
întregime de gigantul sovietic. 

Şi totuşi, în spatele fațadei de stabilitate şi de unificare, a 
continuat fără mari seisme procesul de desprindere de modelul 
sovietic, anii '70 constituind în acest sens fundalul unei evoluţii 
contradictorii. Pe de o parte consolidarea aparentă a blocului în 
numele  „internaţionalismului proletar“ care serveşte de 


acoperire hegemoniei grupurilor conducătoare a unor formule 
politico-economice noi, diferite de modelul dominant şi 
susceptibile de a restabili un consens în jurul acestora. 

Într-adevăr, în ţările industrializate din Europa de Est, după 
treizeci de ani de planificare centralizată şi de dictatură 
birocratică, dar şi de progres economic şi social incontestabil, în 
timp ce aspiraţia generală se îndreaptă spre bunăstare şi spre 
dispariţia constrângerilor, nu mai este posibil ca masele să fie 
mobilizate cu sloganuri „revoluţionare“. Acestea şi-ar dori ca 
toate instrumentele ideologice să dispară, într-atât a slăbit forţa 
mobilizatoare a  marxism-leninismului. În aceste condiţii, 
echipele de la conducere trebuie să găsească alte metode 
pentru a obţine un consens şi să experimenteze alte modele 
decât cel ce le-a fost impus la începutul anilor '50 de puterea 
supremă. |n concluzie, fiecare membru al „Comunităţii 
socialiste“ este în opoziţie cu eforturile de integrare făcute de 
centru, aflat într-un lent proces de derivă care, pe lung termen, 
poate ştirbi serios coerenţa blocului. 

In încercarea lor a-şi regăsi autonomia, ţările din Est au putut 
să aleagă începând din 1968 între două modele de legitimitate, 
diferite de schema „leninistă“ tradiţională. Primul se poate 
aplica în primul rând statelor celor mai dezvoltate: RDG, 
Cehoslovacia, Ungaria. Acesta asigură continuitatea cuceririlor 
importante ale socialismului printr-un compromis între stat şi 
societate, punându-se accent pe ameliorarea condiţiilor de viaţă 
şi pe asigurarea supleţei mecanismelor economice. Numai că 
această ultimă condiţie nu este aplicabilă RDG-ului lui Erich 
Honecker, unde creşterea nivelului de trai material şi cultural al 
populaţiei, care este incontestabil în 1971 şi nu a încetinit decât 
odată cu criza, este însoţită de o recentralizare a aparatului 
economic şi începând din 1975 şi de o revenire la rigiditatea 
politică şi ideologică. 

Cazul Ungariei lui Kadar este total diferit. Adus la putere de 
ruşi în condiţiile tragice pe care le cunoaştem, acest fost 
muncitor metalurgist de origine ţărănească, promovat în funcţia 
de şef de stat cu ajutorul tancurilor străine, a inaugurat în 1962 
o experienţă originală al cărei succes a făcut din Ungaria statul 
cel mai „liberal“ din blocul socialist. Dorind să se uite 
împrejurările în care a ajuns la putere şi sincer hotărât să 


promoveze o „cale specific maghiară“ spre comunism, Kadar nu 
a încercat să se opună sovieticilor prin cuvinte, aşa cum va face 
Dubcek. El a înţeles că aceştia erau dispuşi să accepte şi alte căi 
decât cele care s-au impus în URSS cu dubla condiţie de a 
accepta „lecţiile“, adică de a nu repune în discuţie „cuceririle 
esenţiale ale Revoluţiei“ (colectivizarea, rolul conducător al PC, 
controlul societăţii civile) şi de a evita orice critică la adresa 
marii puteri. „Modelul maghiar“ se înscrie într-un context de 
relaţii deosebit de bune cu URSS, faţă de care Kadar s-a 
comportat mereu ca un aliat exemplar. Pe de altă parte el se 
străduieşte să nu se atingă de structurile politice care 
reglementează raporturile dintre partid şi stat, dar în acelaşi 
timp slăbeşte autoritatea aparatului de partid asupra societăţii 
civile, PC renunțând la o parte din prerogativele sale în favoarea 
elitei tehnice şi recunoscând intelectualilor o anume libertate de 
creaţie. 

În 1968, Kadar a inaugurat o reformă economică îndrăzneață 
inspirată în parte de „socialismul de piaţă“ aplicat în Iugoslavia. 
Întreprinderile industriale au căpătat o mare autonomie şi în 
acelaşi timp se revine la interesul pentru profit şi la libertatea de 
mişcare a mâinii de lucru. Aceste măsuri, ca şi hotărârile luate 
pentru stimularea producţiei agricole au dus la progrese vizibile 
în economia ungară şi au permis lui Kadar şi echipei sale să 
asigure populaţiei cele mai bune condiţii de trai, de muncă şi de 
locuit, chiar mai mult, numeroşi muncitori au putut beneficia de 
primele semne ale prosperității de masă (aparate electrocasnice 
şi autoturisme particulare). 

Cu toate acestea, oligarhia partidului nu a fost deposedată de 
prerogativele sale. Ea este cea care continuă să ia hotărârile 
cele mai importante, dar îmbunătăţindu-şi relaţiile cu ansamblul 
societăţii, a dat locul meritat inteligenţei tehnice şi a împărţit cu 
aceasta o parte a privilegiilor care în ţările de est ţin de 
exercitarea funcţiilor de încadrare. Ea a reuşit deci, cu acordul 
tacit al sovieticilor, să deblocheze piesele maşinăriei fără să-i 
modifice structura de ansamblu. 

În cursul aceleiaşi perioade, „modelul“ românesc a evoluat 
într-o direcţie diferită, ba chiar diametral opusă celei pe care 
Kadar o imprimă politicii sale. Situată într-o zonă mai puţin 
vitală pentru apărarea blocului, România şi-a putut orienta 


politica externă pe o cale mai autonomă fără să fie ameninţată 
de fulgerele Moscovei. Pe de altă parte, cea mai mică acţiune de 
reformare a economiei sale, rezultat al unei industrializări 
lacunare, nu făcea decât să o apropie mai mult de modelul de 
dezvoltare care a triumfat în URSS. Legitimarea prin proliferarea 
bunăstării materiale (foarte relativă) nu are aceleaşi şanse ca în 
Ungaria şi RDG - să se substituie moştenirii staliniste. De unde 
recurgerea la o altă formă de legitimare care nu aparţine numai 
României, dar care aici funcţionează cu atât mai intens cu cât se 
hrăneşte din rusofobia viscerală a populaţiei sale, cea a 
sentimentului naţional, folosit de elita birocratică şi transformat 
într-un naționalism acerb. 

Din aceste două aspecte, nefavorabile dezvoltării, Nicolae 
Ceauşescu a extras esenţa „modelului românesc“ care până la 
evenimentele din 1989 s-a caracterizat printr-o politică externă 
relativ independentă, chiar foarte aproape de neutralitate, iar în 
schimbul acestei autonomii acceptate sau cel puţin tolerate de 
sovietici în anumite limite, prin menţinerea unei ortodoxii şi a 
unui totalitarism fără nicio fisură. Aşa încât, suntem îndreptăţiţi 
să ne întrebăm dacă se poate vorbi de „ortodoxie“ pentru a 
califica un sistem politic bazat pe un despotism fără limite 
exercitat de un conducător megaloman şi pe instalarea 
„clanului“ său familial în toate posturile cheie ale statului 
român. Pentru a-şi satisface mania grandorii Ceauşescu a mers 
până acolo încât a distrus vechile cartiere istorice din capitală şi 
a construit în loc un palat somptuos şi un centru administrativ 
arhitectural imens,  aruncându-i pe români în mizerie, 
raţionalizând alimentele şi întrerupând curentul electric. Fără să 
mai vorbim de teroarea politică, menţinută aici la un nivel mult 
mai ridicat decât în alte democraţii populare. 

Adoptarea de către echipele aflate la putere în ţările din 
Europa de Est a unor noi proceduri de legitimare, nu a 
împiedicat ca, din 1975, să se manifeste noi forme de 
contestare îndreptate împotriva dominaţiei „fratelui mai mare“ 
şi împotriva rigidităţii birocratice şi represive a sistemului. De la 
această dată, alergia la modelul şi la prezenţa sovietică, 
respingerea „altoiului“ stalinist şi dorinţa de schimbare nu mai 
provoacă numai „accese de febră“ sporadice, izolate în timp şi 
în spaţiu. Între timp, opoziţia a devenit permanentă în unele ţări 


şi mai ales se deosebeşte de tulburările anterioare prin 
extinderea sa, dacă nu la ansamblul democraţiilor populare, cel 
puţin la sectoare întregi ale comunităţii socialiste. 

La motivele structurale ale procesului contestatar - 
neadaptarea modelului stalinist la  mutaţiile recente, 
permanenţa elementului național, atracţia exercitată de 
democraţiile occidentale asupra anumitor pături ale populaţiei - 
se adaugă, de la mijlocul anilor '70 şi motive conjuncturale. Mai 
întâi, dificultăţile economice care, contrazicând convingerile 
marxiste, prelungesc efectele crizei mondiale în interiorul 
blocului socialist, scoțând în evidenţă blocajul şi lipsurile 
sistemului. În al doilea rând, în mai multe ţări apare o disidenţă 
pe care acordurile de la Helsinki au susţinut-o şi i-au oferit o 
bază juridică. Simţindu-se mai siguri în dominaţia lor datorită 
legitimării implicite a status-guo-ului, sovieticii nu au realizat 
până unde puteau să-i ducă hotărârile formulate în Actul final al 
CSCE la capitolul drepturilor omului şi libertăţilor fundamentale. 
Or, tocmai în numele acestor principii enunțate în a treia 
formulare de la Helsinki, contestatarii din Est se vor angaja în 
lupta împotriva sistemelor administrative în vigoare, de data 
aceasta nu în interiorul partidelor comuniste aşa cum s-a 
întâmplat până în 1968, pentru recucerirea poziţiilor în faţa 
elementelor conservatoare ale „noii clase conducătoare“ ci în 
afara acestora, în fruntea unui corpus social gata să se lase 
influenţat de revendicările lor. 

Sunt denunţate de apărătorii „drepturilor omului“ nu numai 
prejudicierea libertăţii de exprimare, ci toate devierile de la 
principiile de care s-au făcut vinovaţi cei de conducere: 
deplasarea persoanelor, concedierile forţate, discriminările 
culturale şi religioase, piedicile puse la intrarea în universităţi 
etc. Exemplul disidenţilor sovietici şi ecourile protestului lor în 
rândurile opiniei publice mondiale au fost şi ele hotărâtoare, ca 
şi noul interes manifestat faţă de acestea de partidele „euro- 
comuniste“ (italian, spaniol, şi în mai mică măsură cel francez). 

Ca şi în URSS, dar cu o forţă sporită de elementul naţional, 
chiar naționalist, s-a stabilit o corelare între mişcarea 
contestatară a intelectualilor, până atunci marginală, şi dorinţa 
maselor de a-şi exprima revendicările ocolind căile impuse de 
putere. Acţiuni minoritare care făceau referinţă la drepturile 


omului, cum este „Carta 77“ publicată la Praga de vreo câteva 
sute de protestatari (ianuarie 1977), Apelul către populaţie şi 
către autorităţile Poloniei, lansat de Comitetul de Apărare al 
Muncitorilor (KOR), victime ale represiunii de după evenimentele 
din iunie 1976, sau petiția adresată de scriitorul român Paul 
Goma delegaților prezenţi la Conferinţa de la Belgrad (tot în 
ianuarie 1977), au găsit, în ciuda represiunii sau tăcerii oficiale, 
o largă audienţă în rândurile populațiilor din ţările est europene 
şi au ajutat peste tot la trezirea conştiinţei maselor şi după o 
lungă letargie, a „societăţii civile“. 

Poate cu excepţia Bulgariei, foarte ortodoxă şi foarte rusofilă, 
nicio ţară nu a scăpat de zguduiri, nici chiar Ungaria lui Kadar, 
nici RDG, unde dorinţa de schimbare nu s-a exprimat mult timp 
decât prin gesturi izolate - de exemplu, protestul câtorva zeci 
de intelectuali printre care şi fizicianul Havemann, împotriva 
expulzării popularului cântăreţ Wolf Biermann -, dar şi prin cele 
o sută de mii de cereri de emigrare în Vest. 

Cu toate acestea, doar în Polonia s-a realizat cel mai repede şi 
în modul cel mai radical fuziunea între iniţiativele disidente şi 
rebeliunea organizată a corpusului social. În această ţară, unde 
identitatea naţională a ştiut să reziste timp de două secole 
tuturor împărţirilor, tuturor intervențiilor şi ocupaţiilor militare, 
tuturor tentativelor de deculturalizare făcute de puternicii lor 
vecini, s-a instaurat în 1970, după valul de revolte muncitoreşti 
care au dus la intervenţia armatei dar şi la căderea lui Gomulka, 
un compromis oarecum asemănător cu cel din Ungaria lui 
Kadar. „Liberalismul“ pe care Gomulka şi-a fundamentat politica 
este înlocuit de Edward Gierek cu un „model“ care îmbina 
fermitatea politică cu un  reformism economic vizând 
modernizarea ţării şi ameliorarea nivelului de trai al populaţiei. 
Astfel, sentimentul naţional şi ajutorul Bisericii au creat un 
relativ consens care a caracterizat primii ani ai epocii Gierek, 
oferind conducătorilor de la Kremlin iluzia unei stabilităţi 
regăsite. 

Tocmai acest consens aparent a sărit în aer în cursul verii lui 
1976, sub loviturile conjugate ale intelectualităţii şi ale revoltei 
muncitoreşti. Prima a intervenit încă din 1975 împotriva 
proiectelor de rezolvare constituţională a puterii (ele urmăreau 
să dea o formă legală controlului exercitat de PC asupra 


societăţii şi să proclame ireversibilitatea legăturilor cu URSS) 
obligând partidul să facă concesii. Muncitorii reacţionează cu o 
extremă hotărâre la ridicarea preţurilor alimentare decretată pe 
24 iunie 1976. Mişcare spontană ca şi în 1970 şi tot provocată 
de situaţia economică, dar care, de această dată va găsi un 
intermediar politic prin crearea KOR, Comitetul de apărare a 
muncitorilor, fondat de intelectuali pentru a răspunde represiunii 
îndreptate împotriva manifestanţilor de la Radom şi de la Ursus, 
epicentre ale revoltei muncitoreşti. 

Evenimentele din 1976 marchează deci începutul unui proces 
de solidarizare a societăţii aliată în conflict deschis cu partidul, 
KOR reuşind să mobilizeze opinia publică din Polonia şi din 
străinătate şi până la urmă să obţină amnistierea victimelor 
represiunii, în timp ce episcopatul sprijină campaniile de 
solidaritate. 

În faţa echipei lui Gierek şi a unui PC care nu reacţionează de 
fel până la lovitura violentă din 1981, opoziţia se organizează. 
Se înfiinţează cluburi care adună intelectualii catolici sau în care 
se întâlnesc comuniştii cu cei „fără partide“ aşa cum este grupul 
„Experienţă şi Viitor“. Toţi se întreabă ce şanse are Polonia să 
iasă din impasul economic şi politic în care se găseşte, iar mulţi 
fac propuneri concrete. Un „Comitet pentru Apărarea Drepturilor 
Omului“ îşi deschide birouri la Varşovia şi la Lodz. Vreo cincizeci 
de ziare şi reviste contestatare publicate fără autorizaţia 
cenzurii circulă prin toate mediile. În sfârşit, ici şi colo se 
organizează sindicate independente embrionare şi bineînţeles 
ilegale. 

Toate aceste iniţiative, calificate în mod confuz drept 
„disidente“ nu sunt reprimate de putere cu aceeaşi vigoare. 
Iniţiatorul mişcării, KOR, se bucură chiar de o relativă toleranţă 
care se explică atât prin caracterul legal al activităţilor sale, dar 
şi prin grija de a nu contraria opinia publică din străinătate (mai 
ales înainte de vizita lui J. Carter) într-un moment în care Polonia 
are nevoie de ajutorul financiar al Occidentului. Este adevărat 
că, trăgând concluzii din lecţia dată de evenimentele din 1956 şi 
din 1968, intelectualii au renunţat să mai aplice o strategie 
frontală împotriva PC, mizând pe presiunea forţelor sociale 
organizate pentru a obţine concesii în domeniul sindical şi cel al 
informării şi al culturii. 


Această strategie a focului încrucişat nu putea să reziste la 
presiunea muncitorilor din vara lui 1980, motivată încă o dată 
de dificultăţile economice şi de hotărârea unilaterală a 
autorităţilor de a scumpi produsele alimentare. Având ca punct 
de plecare oraşul Lublin în a treia săptămână a lunii iulie, 
mişcarea cuprinde treptat alte oraşe pentru a ajunge la mijlocul 
lui august la Gdansk, unde greva de pe şantierele Lenin 
reprezintă primul act al unei ofensive care marchează apariţia 
clasei muncitoare în primul plan al scenei. 

Timp de optsprezece luni, în Polonia va funcţiona un nou tip 
de compromis, fără precedent în istoria democraţiilor populare. 
Pe de o parte un partid comunist care de bine de rău 
supravieţuise furtunii datorită sângelui rece al „moderaţilor“, de 
cealaltă parte, milioanele de muncitori, susținuți cu prudenţă 
dar cu hotărâre de Biserica Catolică, reuniți în sindicatul 
Solidarnosc („Solidaritatea“), a cărui existenţă legală este 
recunoscută pe 30 şi pe 31 august 1980. Şi unii şi ceilalţi au 
extremiştii şi moderaţii lor: Stanislaw Kania în PC unde în 
septembrie 1980, l-a înlocuit pe Gierek, bolnav şi desconsiderat 
şi care la rândul său va trebui să-i cedeze locul ceva mai târziu 
generalului Jaruzelski, Lech Walesa, în „Solidaritatea“, 
intelectual „de structură“ (după expresia lui Gramsci care 
defineşte astfel elita ieşită din rândurile clasei muncitoare), ieşit 
din rândurile clasei muncitoare poloneze, care după 
evenimentele de la Gdansk devine liderul charismatic al 
sindicatului. Ca şi predecesorul său Gierek, Kania vrea să evite 
confruntarea directă dorită de radicalii din partid şi crede că va 
putea dezamorsa mişcarea sau aceasta se va degrada singură. 
De aceea, el subestimează în mod greşit potenţialul revoluţionar 
şi capacitatea organizatorică a maselor ca şi legăturile care o 
leagă de intelectualii „disidenţi“ şi de Biserică, alegerea unui 
cardinal polonez pentru tronul Sfântului Petru (loan Paul al Il- 
lea?®) şi vizita sa în Polonia jucând rolul esenţial de catalizator. 
Walesa, la rândul lui, în faţa maselor nerăbdătoare şi a unor 
tineri ce vor să meargă până la capăt, menţine cu greu 
echilibrul căutând şi el să evite ce e mai rău, păstrând totodată 
cuceririle din august 1980. Şi unul şi celălalt se bazează pe 


simţul geopolitic ascuţit al polonezilor care îi face pe majoritatea 
dintre ei să încline spre ponderaţie şi pe ameninţarea 
permanentă a sovieticilor care apasă încă de la început asupra 
precarului compromis polonez. 

Or, în contextul intern şi internaţional al momentului, evoluţia 
Poloniei către pluralism în care legalizarea „Solidarităţii“ ca forţă 
autonomă recunoscută, contestând partidului monopolul asupra 
societăţii, nu putea să fie pentru cei de la Kremlin decât o primă 
etapă care depăşea cu mult „pragul de tolerare“. Apoi ar fi fost 
prea mare riscul de contaminare a celorlalţi membri ai 
comunităţii socialiste şi chiar al URSS-ului. În ultimele săptămâni 
ale anului 1981 părea evident că Moscova avea să intervină într- 
un moment sau altul pentru a pune capăt „devierii“ poloneze. 
De aceea, pentru a distruge „Solidaritatea“ şi pentru a-i reda 
partidului poziţia sa autoritară, dar şi pentru a evita o baie de 
sânge şi ocupaţia străină, generalul Jaruzelski a hotărât să 
spargă buba utilizând forţele armate pentru a restabili „ordinea 
socialistă“ şi decretând „starea de asediu“ în Polonia, toate 
acestea cu acordul formal al sovieticilor şi sub controlul direct al 
mareşalului Kulikov, comandantul suprem al trupelor Pactului de 
la Varşovia. Problema a fost rezolvată în câteva ore în noaptea 
de 12 spre 13 decembrie 1981 şi în cursul zilei următoare prin 
constituirea unui Consiliu Militar de Salvare Naţională, arestarea 
conducătorilor „Solidarităţii“ (Walesa a fost închis într-o vilă 
aproape de Varşovia) şi anunţarea unor măsuri sociale şi politice 
severe: suspendarea dreptului la grevă, camuflajul de la orele 
22 la 6 dimineaţa, militarizarea întreprinderilor cheie, revenirea 
la săptămâna de lucru de şase zile şi reducerea la jumătate a 
concediului anual. 

Unanim condamnată de ţările Occidentului, proclamarea stării 
de asediu de către generalul Jaruzelski a fost în schimb bine 
primită în statele din Europa de Est, în special în Cehoslovacia şi 
RDG. Totuşi, „normalizarea“ impusă de Moscova şi aplicată de 
conducătorii polonezi se va dovedi repede incapabilă să înfrângă 
imensa dorinţă de independenţă şi libertate care anima marea 
majoritate a populaţiei pe care duritatea represiunii nu reuşea 
să o îndepărteze de militanţii „Solidarităţii“ şi ai KOR-ului şi care 
vedea tot mai mult în puternica Biserică Catolică, adevărat stat 
în stat susţinut de loan Paul al II-lea, o structură foarte greu de 


distrus, în care putea să se încadreze. De aceea, echipa de la 
conducere a trebuit să-şi calce repede pe conştiinţă şi să 
suspende starea de asediu în decembrie 1982, eliberând şi 
toate persoanele arestate cu un an în urmă şi condamnând în 
1985 la ani grei de închisoare pe poliţiştii care îl asasinaseră în 
octombrie 1984 pe părintele Popielusko şi acceptând la urmă să 
negocieze cu Lech Walesa, care în urma atribuirii Premiului 
Nobel pentru pace se bucura de un imens prestigiu 
internaţional. 

Aparent victorioşi în urma acestei ultime intervenţii de forţă 
împotriva disidenţilor din ţările de Est, conducătorii sovietici şi 
aliaţii lor nu aveau în realitate motive prea mari de bucurie. 
După suspendarea stării de asediu, forma pe care o luase şi pe 
care o păstra mişcarea contestatară poloneză arăta că nu era 
vorba numai de o mişcare minoritară ci de întreaga societate 
civilă care, în momentul în care găsea structurile propice pentru 
a se exprima, era capabilă să se mobilizeze pentru a obţine o 
schimbare. 

Astfel, în ajunul schimbărilor care vor avea loc în URSS odată 
cu venirea la putere a lui Mihail Gorbaciov, era clar pentru 
observatorii cei mai lucizi că uzura modelului instaurat de 
Revoluţia din octombrie era aşa de mare, încât era greu de 
imaginat cum ar putea echipele conducătoare din ţările est 
europene să-şi mai impună mult timp hegemonia bazându-se 
doar pe stabilitatea sistemului, în faţa unor noi forţe tot mai 
viguroase şi mai unite - intelectualitatea „disidentă“, o elită de 
tehnicieni gata să ceară participarea efectivă la deciziile 
centrale în schimbul câtorva privilegii oferite de alianţa cu 
birocraţia, un tineret din ce în ce mai recalcitrant faţă de 
tiparele conformismului oficial - şi a unei clase muncitoare care 
ieşise pur şi simplu din letargie. Oare agonia totalitarismului nu 
a început în ciuda acestei aparente stabilităţi? 


Destinderea internaţională şi prăbuşirea comunismului 


Se pare că Europa, în primul rând cea de Est, dar şi cea de 
Vest prin efectele unei reacţii în lanţ ale cărei consecinţe sunt 
greu de măsurat, a intrat, în cursul ultimilor ani, într-o nouă 
etapă a istoriei sale. La originea acestei schimbări se află două 
evenimente strâns legate între ele, care sunt declanşate mai 
mult de evoluţia şi iniţiativele celor două superputeri, decât de 
acţiunile europenilor, chiar dacă consecinţele acestora privesc în 
mod direct statele şi populaţiile de pe bătrânul continent. 

Primul are drept punct de plecare politica mâinii de fier pe 
care Ronald Reagan o impune partenerilor săi din Est în 
domeniul tehnologiei de vârf şi al armamentului nuclear. In 
1983, în timp ce începea desfăşurarea primelor rachete 
Pershing şi a rachetelor de croazieră, menite să răspundă 
provocării pe care o reprezentau rachetele sovietice SS-20, 
preşedintele Statelor Unite îşi expunea Iniţiativa de Apărare 
Strategică, numită „războiul stelelor“: un proiect vizând să 
dezvolte pe termen lung un sistem de protecţie antirachetă 
extrem de costisitor şi din această cauză considerat inaccesibil 
sovieticilor. În Vest, mulţi îl consideră nerealist şi mult prea 
scump. Armă de descurajare economică şi tehnologică, acesta 
urmărea mai ales să-i facă pe conducătorii de la Kremlin să 
simtă că pe terenul cursei înarmărilor extrem de sofisticat în 
secolul XX, ţara lor nu avea nici mijloacele financiare, nici 
resurse în materie de inovaţii tehnice care să-i permită să facă 
faţă acestei provocări. 

Celălalt eveniment a avut ca teatru Uniunea Sovietică unde, 
pe 11 martie 1985, Mihail Gorbaciov devenea Prim secretar al 
PCUS punând capăt perioadei de nesiguranţă în cursul căreia s- 
au succedat după moartea lui Brejnev (în noiembrie 1982) 
Andropov şi Cernenko. Acest „tânăr“ om de partid de 54 de ani 
(vârsta medie a membrilor din Politburo depăşea 70 de ani) 
arată foarte repede că vrea, aşa cum încercase Hruşciov la 
sfârşitul anilor '50, să ofere ţării sale timpul şi mijloacele de a 
debloca mecanismele unei economii paralizate de rigiditatea 
sistemului. Aceasta presupunea la început nu lichidarea 
„Socialismului real“, ci pur şi simplu comoditatea acestuia 
privind restabilirea unei legături între partide, stat şi o 


liberalizare controlată. Acestea erau obiectivele iniţiale ale 
restructurării (Perestroika) şi ale transparenţei Glasnost 
(„informarea societății pentru a o mobiliza“), fixate de 
succesorul lui Cernenko, când îşi dă seama de greutatea pe care 
o reprezenta pentru URSS cursa înarmărilor şi responsabilităţile 
unei acţiuni dincolo de dimensiunile planetei dorită de Brejnev, 
dar pentru care a doua putere nu avea mijloacele necesare. De 
aici, opţiunea Kremlinului de a-şi modera atitudinea 
internaţională şi de a face presiuni asupra aliaţilor pentru a 
alege aceeaşi cale. 

Europa trebuia să reprezinte prima miză a acestei noi 
strategii. Asta nu însemna că Numărul Unu sovietic s-a gândit 
de la început să redea autonomia ţărilor din blocul de est şi să 
permită ca în vestul continentului să se dezvolte un nou fel de 
putere capabil să-şi asigure securitatea cu mijloace proprii. Este 
clar că atunci când la începutul domniei sale el vorbeşte despre 
„Casa Comună“, se gândeşte mai mult la o neutralizare discretă 
a acestei părţi a lumii decât la o viitoare constituire a Statelor 
Unite ale Europei. Până atunci însă, acceptă să reia tratativele 
de la Geneva asupra rachetelor nucleare cu rază medie de 
acţiune - care după cum ştim vizau ţinte exclusiv europene - şi 
până la urmă să fie de acord cu „opţiunea zero“ propusă cu 
câţiva ani în urmă de preşedintele Reagan şi care presupunea 
eliminarea în paralel a rachetelor SS-20 şi a replicilor lor 
occidentale (Pershing şi rachetele de croazieră). Aceasta se va 
realiza odată cu semnarea în decembrie 1987 la Washington a 
tratatului FNI, prima etapă a unei reduceri a armamentelor 
nucleare strategice (START) şi tactice ca şi a forţelor 
convenţionale, care va continua în cursul anilor următori. Ea 
marchează şi revenirea la destinderea internaţională ale cărei 
etape nu vor întârzia să se facă simţite în Europa de Est. 

Este clar că cele două evenimente evocate, răsturnarea 
conjuncturii politice internaţionale şi opţiunile de politică internă 
adoptate de Gorbaciov, au fost hotărâtoare în declanşarea 
procesului care a dus la schimbările recente din ţările est 
europene. Mutaţiile rapide şi neaşteptate din Uniunea Sovietică 
au avut consecinţe asupra evoluţiei democraţiilor populare, fie 
că este vorba de liberalizarea informaţiei, de democratizarea 
desigur încă incompletă dar reală a instituţiilor şi a vieţii politice, 


de trezirea naționalităților din Caucaz (armeni, azeri) şi din 
Ţările Baltice ajungându-se curând la adevărate declaraţii de 
independenţă ale Republicilor componente ale Uniunii, fără ca 
Armata Roşie să intervină, sau că este vorba de politica externă 
de retragerea trupelor sovietice din Afganistan şi de 
abandonarea „doctrinei Brejnev“ de către noua echipă de la 
conducere. Toate acestea au stimulat destinderea şi au 
favorizat stabilirea unor noi relaţii nu numai între Est şi Vest dar 
şi în interiorul blocului democraţiilor populare. Cu patruzeci de 
ani în urmă războiul rece a făcut din acesta un bloc monolitic 
complet dominat de URSS. Dezarmarea strategică şi diplomatică 
dorită de URSS din motivele pe care le-am menţionat va fi cea 
care în mare măsură va contribui la grăbirea prăbuşirii acestuia. 
La aceste motive trebuie să adăugăm apăsarea unei crize 
economice devenită aproape structurală în ţările din Est şi care 
este suportată cu atât mai greu de populaţiile din aceste state 
cu cât deschiderea către lumea occidentală (presă, televiziune, 
călătorii) le permite să compare carenţele din economia lor şi 
mediocritatea nivelului lor de trai cu relativa prosperitate care 
domneşte în Vest în această perioadă de relansare. Amploarea 
crizei este desigur diferită de la o ţară la alta, dar manifestările 
sunt identice: încetinirea mai mult sau mai puţin accentuată a 
dezvoltării, productivitatea redusă, deficitele agricole cronice 
(exceptând Ungaria şi Bulgaria) şi penuria de produse 
alimentare care în unele ţări sfârşeşte prin raţionalizare, care în 
România va căpăta un caracter dramatic, inflaţia variind şi ea în 
funcţie de ţară (15 la 20% în Ungaria, Bulgaria, RDG şi 
Cehoslovacia, în Polonia în 1982) şi enormele datorii externe: 40 
miliarde de dolari pentru Polonia, 20 miliarde pentru RDG, 17,6 
miliarde pentru Ungaria, 8 miliarde pentru Bulgaria. Numai 
România (dacă se face excepţie de Albania care de mult timp se 
află în afara blocului) a reuşit, se pare, să-şi plătească în 1980 
datoria externă care era de 18 miliarde de dolari, dar cu ce preţ! 
În sfârşit, un ultim element care merită subliniat în 
multitudinea de motivații care a făcut popoarele est europene 
să-şi scuture jugul în anul 1989, este cel al aniversării 
bicentenarului Revoluţiei franceze. Desigur, influenţa 
evenimentului nu trebuie exagerată, dar este clar că încoronând 
un deceniu în cursul căruia discursul asupra drepturilor omului a 


sfârşit prin a deveni tema principală a dezbaterilor, dar şi o 
armă de penetraţie în tabăra adversă, comemorarea în toată 
Europa, inclusiv URSS, a actului fondator al membrilor 
Constituantei putea să susţină motivațiile noului val contestatar 
din democraţiile populare. 

Toate remarcile făcute în prezenta carte asupra marilor 
frământări revoluţionare repetate în Europa timp de două secole 
- legătura strânsă dar nu automată dintre economie şi politică, 
existenţa unui mediu care favorizează propaganda crizei şi a 
unor forţe transnaţionale care o promovează, inconsistenţa 
explicaţiei mitice care susţine existenţa unor forţe obscure 
manipulate din exterior, rolul motor jucat de o ţară sau alta în 
declanşarea procesului etc. - sunt aplicabile şi evenimentelor 
din 1989-1990, ce au loc în Europa de Est. 

Două ţări au jucat un rol esenţial în declanşarea mişcării, încă 
din 1988: Polonia şi Ungaria. Am văzut că prima, de la 
evenimentele din 1980-1981 nu a încetat să ofere celorlalte 
democraţii populare exemplul unei ţări în care, în ciuda 
„normalizării“, întreaga societate civilă era implicată într-un 
proces de rezistenţă mocnită, care obliga puterea să negocieze 
cu cele două structuri principale. Biserica Catolică şi sindicatul 
„Solidaritatea“. După cea au încercat să-l desființeze pe acesta 
din urmă, conducătorii polonezi au trebuit să se hotărască în 
aprilie 1989, după un val de greve şi deschiderea unei „mese 
rotunde“ cu reprezentanţii „Solidarităţii“, să semneze un acord 
care marca o cotitură hotărâtoare nu numai pentru Polonia, ci şi 
pentru ansamblul blocului socialist. Acest text prevedea 
reinstaurarea pluralismului sindical, deci legalizarea 
„Solidarităţii“ şi înfiinţarea unor noi instituţii politice. Polonia va 
fi guvernată de acum înainte de un Preşedinte al Republicii, ales 
pentru şase ani de Parlament şi având prerogative multiple. 
Legislativul va fi împărţit în două Camere alese prin sufragiu 
universal: o Dietă, în care opoziţia trebuia să se mulţumească cu 
35%, restul locurilor fiind obţinute de PC polonez şi de aliaţii săi 
şi un Senat având puterea de a respinge legile votate de Dietă. 
Se adoptase deci practica democraţiei pluraliste care pătrundea 
în sistemul politic al unei democraţii populare. 

Alegerile din iunie 1989 au constituit un succes pentru 
opoziţia grupată în jurul Solidarităţii. In Senat, unde numerus 


clausus nu conta, opoziţia a obţinut 99 de locuri din cele 100 
supuse votării. In Dietă, unde „independenţii“ aveau 161 de 
deputaţi, comuniştii nu dispuneau de o majoritate şi aveau 
nevoie de sprijinul micilor formaţiuni satelit care îi susţinuseră 
până atunci. În iulie s-au organizat alegeri pentru desemnarea 
şefului statului. Generalul Jaruzelski care a ezitat mult timp 
înainte de a-şi depune candidatura, a fost ales la limită. A 
trebuit apoi să se treacă la constituirea unui guvern căruia îi 
revenea dificila sarcină de a face faţă situaţiei economice 
catastrofale pe care o traversa Polonia. Pe 24 august, Dieta dă 
învestitura unuia dintre conducătorii cei mai moderați ai 
„Solidarităţii“, Tadeusz Mazowiecki care a format o echipă în 
care Partidul Comunist nu avea decât patru portofolii din 24, 
aliaţii săi 7, iar Solidaritatea 13. Pentru prima oară în istoria 
democraţiei populare un necomunist ajunge în fruntea 
guvernului. 

De la această cotitură istorică, Polonia şi-a accentuat evoluţia 
spre democraţie. Dieta revenind în decembrie 1989 la numele 
de „Republica Polonia“, fără vreo referinţă la caracterul 
„Socialist“ şi „popular“ al statului, aşa cum se procedase în 
trecut. In ianuarie 1990, PC polonez s-a dizolvat şi s-a 
transformat într-o nouă organizaţie numită „Social-Democraţia 
Republicii Polonia“, în timp ce o minoritate se desprinde de 
aceasta pentru a crea „Uniunea Social-Democrată“. Toate 
aceste evenimente au loc pe fondul întoarcerii la economia de 
piaţă, la privatizare, dar şi al dificultăţilor economice şi sociale 
care persistă. Sub presiunea lui Lech Walesa, generalul 
Jaruzelski sfârşeşte prin a demisiona din postul de şef de stat şi 
alegeri prezidențiale prin sufragiu universal îl aduc la 
preşedinţie pe fostul lider al „Solidarităţii“ care între timp s-a 
desprins de aripa de stânga a mişcării pe care a condus-o. 
Pentru a fi înlăturate şi ultimele vestigii ale puterii comuniste, nu 
mai rămâne decât să se organizeze noi alegeri legislative, ceea 
ce se întâmplă în toamna lui 1991. Dar din scrutinul proporţional 
nu iese nicio majoritate, ceea ce nu poate decât să slăbească 
conducerea poloneză, în delicata etapă economică în care s-a 
angajat. 

In Ungaria, schimbarea regimului s-a produs şi mai repede şi 
fără cea mai mică ciocnire, sub conducerea guvernului format 


din comunişti reformatori, prezidat de Miklos Nemeth. Încă din 
vara lui 1988, aici au apărut în mod spontan numeroase grupuri, 
asociaţii şi formaţiuni politice şi culturale de toate felurile, 
cărora Parlamentul le-a recunoscut legalitatea, înlăturând în 
ianuarie 1989 toate obstacolele care stau în calea libertăţii de 
asociere şi de manifestaţie. In timp ce presa şi editurile ies şi ele 
de sub incidenţa cenzurii, ungurii şi-au manifestat de mai multe 
ori cu acordul autorităţilor, dorinţa de a se împăca cu propriul lor 
trecut. Vechile embleme având deasupra coroana Sfântului 
Ştefan apar din nou pe drapelul naţional. Arhiducele Otto de 
Habsburg a asistat în aprilie 1989, în prezenţa şefului 
guvernului, la o ceremonie oficială în cinstea împărătesei Zita, 
decedată recent. Pe 20 august 1989, o procesiune purtând 
relicvele sfântului patron al Ungariei a avut loc la Budapesta în 
prezenţa unei mulţimi considerabile. În iunie a aceluiaşi an, sute 
de mii de persoane au asistat la funeraliile oficiale ale lui Imre 
Nagy şi a patru dintre tovarăşii săi, reabilitaţi de regim. 

Cât despre instituţii, ele au fost supuse ca şi în Polonia, unui 
lifting complet. Ungaria a încetat să mai fie o Republică Populară 
pentru a deveni simplu „Republica Ungară“, un stat de drept 
care recunoaşte „valorile democraţiei burgheze şi totodată pe 
cele ale socialismului democratic“, adeptă pluralismului politic şi 
sindical şi instaurează un regim semi-prezidenţial. 

Partidul Comunist s-a autodizolvat şi el în octombrie pentru a 
da naştere Partidului Socialist Maghiar, ceea ce nu-l va 
împiedica să fie învins (10% din voturile exprimate) în alegerile 
legislative din martie 1990, câştigate de formațiunile moderate, 
Forumul Democratic Maghiar şi Alianţa Democraților Liberi. 
Puterea este preluată de o coaliţie, de centru dreapta condusă 
de Josef Antall. 

In sfârşit, în domeniul politicii externe, Ungaria a fost prima 
care s-a desprins de Pactul de la Varşovia, fără să pună însă 
probleme deosebite sovieticilor care din aprilie 1989 au început 
să-şi retragă trupele din această ţară şi nu s-au opus căderii 
„cortinei de fier“ care o separa de Austria vecină, cu care 
relaţiile devin tot mai strânse. Din toate ţările fostului bloc 
socialist, Ungaria este cea care se întoarce cu hotărâre spre 
Occident (i-a făcut o primire triumfală preşedintelui Bush în iulie 
1989) şi în special spre Europa celor Doisprezece. 


Procesul de trecere la democraţie în RDG, în Cehoslovacia şi 
în Bulgaria a fost diferit de această revoluţie pacifistă începută 
de la vârf, aceste trei ţări netrecând ca România prin tulburări 
foarte grave, dar aici, presiunea maselor fiind necesară pentru 
ca cei aflaţi la putere să accepte până la urmă să cedeze şi să 
permită ca transformările democratice să aibă loc. 

Din toate ţările Europei de Est, RDG era ţara la care lumea se 
aştepta cel mai puţin să treacă la democraţie fără vărsare de 
sânge. Cu toate acestea, nici acţiunile preventive ale aparatului 
represiv, nici îndârjirea lui Erich Honecker şi a echipei sale nu au 
putut rezista mult timp în faţa unei mişcări care la început a luat 
aici aspectul unei „hemoragii“ umane care tranzita Ungaria şi 
Cehoslovacia. Este necesar să amintim că Mihail Gorbaciov, în 
trecere prin Berlin cu ocazia sărbătoririi celei de a 40-a 
aniversări a RDG şi primit cu strigăte de „Gorbi! Libertate!“, s-a 
exprimat clar pentru a-i sugera omologului său est-german că 
nu putea să conteze pe URSS pentru a reinstaura, dacă era 
cazul, „egalitatea socialistă“. „Trebuie să se ţină cont, declara 
el, de procesul general de modernizare şi de reînnoire care are 
loc în acest moment în tot blocul socialist“. 

Pentru a-l determina pe Honecker să dea înapoi, a trebuit 
totuşi ca masele să se pună în mişcare. Marile manifestații care 
au loc în principalele oraşe din RDG, mai ales în Berlinul de Est 
şi la Leipzig în octombrie 1989, au înfrânt rezistenţa acestuia. Pe 
18 octombrie, el renunţa la toate funcţiile sale din conducerea 
partidului şi a armatei, cedând locul unui alt conservator, Egon 
Krantz, care după o întrevedere cu Gorbaciov a trebuit să bată şi 
el în retragere în faţa presiunii străzii, să deschidă frontierele cu 
RFG şi pe 9 noiembrie, să lase să se înfăptuiască un gest 
inimaginabil cu câteva săptămâni înainte în această ţară rămasă 
profund stalinistă: deschiderea unor breşe în Zidul Berlinului 
prin care au năvălit în zilele următoare aproape 3 milioane de 
„vizitatori“, nerăbdători să regăsească sau să descopere pentru 
prima dată calea spre libertate. 

Revoluţia pacifistă din noiembrie nu a înfrânt dintr-odată 
Partidul Comunist care, lipsit de sprijinul Kremlinului, mai conta 
încă pe ajutorul vechilor săi militanţi care  fluturaseră 
ameninţarea fascismului (în unele manifestații au apărut lozinci 
naţionaliste) şi pe controlul structurilor statului. Cu toate 


acestea, pe 11 noiembrie, Comitetul Central al Partidului 
Comunist a aprobat votul „secret, liber, democratic şi pluralist“. 
Alături de revendicarea democraţiei şi  pluralismului, 
manifestanţii care continuau să-şi exercite presiunea asupra 
puterii cu vigoare (guvernul Modrow, dominat tot de comunişti) 
o adăugau deja pe cea a reunificării, primită la început cu 
răceală de sovietici, cu un entuziasm temperat de cei din Vest, 
dar care, era evident, nu putea fi împiedicată. Din momentul în 
care jugul comunist s-a făcut ţăndări, iar populaţiile est- 
europene s-au văzut readuse la situaţia din urmă cu patruzeci 
de ani, nu exista altă structură decât națiunea pentru ca 
acestea să-şi exprime dorinţa de schimbare, şi în RDG această 
naţiune se numea Germania. 

Acesta este punctul de plecare al unei evoluţii în care, în mai 
puţin de un an, aveau să se succeadă hotărârea Parlamentului 
est german de a aproba pluralismul politic, şi de a desfiinţa rolul 
conducător al Partidului Comunist (decembrie 1989), luarea cu 
asalt în Berlinul de Est al Sediului Central al Poliţiei Politice, 
STASI (15 ianuarie 1990), anunţarea urmăririi în justiţie a lui 
Erich Honecker şi a altor ex-conducători stalinişti, victoria 
zdrobitoare a creştin-democraţilor în alegerile legislative din 18 
martie 1990 şi marginalizarea fostei formaţiuni comuniste 
(devenită PSD), constituirea unui guvern de coaliţie prezidat de 
M. Lothar de Maiziere şi instaurarea în iulie 1990 a uniunii 
economice şi monetare cu RFG. Era prima etapă a unei 
reunificări, de acum înainte acceptată de toţi şi care constituia, 
cu adevărat, evenimentul cel mai important din istoria politică a 
Europei de la sfârşitul războiului încoace. Pe 3 octombrie 1990 
Germania este reunificată oficial, această reunificare luând 
forma unei „absorbiri“ a RDG de către Republica Federală. În 
decembrie 1990, primele alegeri libere în Bundestag la care 
participau cele 16 Landuri ale noului teritoriu, aduceau victoria 
Coaliţiei Uniunea Creştin Democrată - Uniunea Creştin-Socială 
din Bavaria, grupată în jurul Cancelarului Kohl, principalul 
artizan al unităţii regăsite. 

„Teoria dominoului“ concepută în anii cei mai sumbri ai 
Războiului Rece de către strategii Washingtonului nu a fost 
nicicând aşa de bine verificată ca în toamna lui 1989, în ţările 
din Estul Europei. Deschiderea frontierei dintre Ungaria şi 


Austria nu a provocat numai exodul brusc al germanilor din Est 
către RFG, ci a făcut din Praga o etapă inevitabilă în drumul spre 
libertate, implicând imediat şi Cehoslovacia în procesul de 
liberalizare. În realitate, focul mocnea aici de mult timp, 
întreţinut de o disidenţă pe care represiunea poliţiei nu a putut 
s-o înăbuşe şi care a început să se manifeste deschis la 
începutul lui 1989 prin comemorarea amintirii lui Jan Palach, 
studentul care cu douăzeci de ani în urmă şi-a dat foc în semn 
de protest împotriva invaziei sovietice. În cursul verii lui 1989, 
manifestaţiile şi petiţiile s-au înmulţit provocând represiuni şi 
arestări: în primul rând arestarea dramaturgului Vaclav Havel 
închis în februarie, eliberat în mai, apoi arestat din nou în 
octombrie şi spitalizat cu forţa. 

Evenimentele de la Berlin din noiembrie au declanşat un val 
de manifestații care, la iniţiativa „Forului Civic", ce reunea pe 
toţi reprezentanţii opoziţiei, au căpătat curând un caracter de 
masă. Confruntat cu această revoluţie paşnică, Parlamentul a 
luat iniţiativa de a începe la sfârşitul lui noiembrie procesul de 
liberalizare, decretând abolirea rolului conducător al PC şi 
recunoscând pluralismul politic. Guvernul lui Husak a trebuit să 
demisioneze şi a fost înlocuit pe 10 decembrie, de un cabinet de 
„convenţie naţională“, format în majoritate de necomunişti, care 
a hotărât imediat dizolvarea Poliţiei politice şi deschiderea 
frontierei cu Austria. Pe 28 decembrie, fostul promotor al 
Primăverii de la Praga, Alexandr Dubcek a fost ales preşedinte al 
Parlamentului, iar a doua zi, acesta din urmă l-a desemnat pe 
Vaclav Havel preşedinte al Republicii. Poporul cehoslovac a 
câştigat partida, iar opoziţia democratică devenea 
conducătoarea jocului. Alegerile din iunie 1990 au adus 
Forumului Civic majoritatea absolută în Parlamentul federal cu 
46,6% din voturi. PC obținuse 13,6%, Uniunea Creştin- 
Democrată 12% şi aproximativ 10% mişcările reprezentând 
minoritățile (moravă, slovacă etc.). 

În Bulgaria, tot în urma unor manifestații de mare amploare 
care au loc la Sofia şi în alte oraşe ale ţării, Comitetul Central al 
PC a hotărât, în noiembrie 1989, să cedeze revendicărilor 
maselor, excluzându-l pe Todor Jivkov, înlăturat în câteva zile de 
la conducerea partidului şi statului şi înlocuirea cu Petar 
Mladenov, apoi anunțând alegeri libere. După ce a părăsit 


„centralismul democratic“ şi concepţiile „leniniste“ PC s-a 
transformat în Partid Socialist. Victoria acestuia din urmă în 
alegerile din ianuarie 1990 nu a pus capăt mişcării. Presiunea 
maselor îl obligă pe Mladenov să demisioneze în august, lăsând 
postul de şef al statului principalului şef al opoziţiei, Jeliev, apoi 
în decembrie 1990 prim-ministrul este şi el înlocuit de Popov, un 
tehnician fără etichetă politică. 

În România, în schimb, tranziţia spre o democraţie, care în 
această ţară era încă departe de a fi complet stabilită, s-a făcut 
cu violenţă şi cu duritate. Intr-adevăr, aici legitimarea puterii 
comuniste nu se mai baza de mult timp pe un compromis 
oarecare între popor şi conducători (mai degrabă „conducătorul 
suprem“), ci pe infailibilitatea, proclamată ca dogmă, a 
„conducătorului“ Nicolae Ceauşescu. Acesta ridicase pe o culme 
niciodată atinsă în ţările de Est (inclusiv Albania şi Coreea de 
Nord) cultul propriei sale personalităţi şi al membrilor familiei 
sale, plasați în posturi cheie ale partidului şi statului, copleșiți de 
onoruri, privilegii şi bogății. Pe de altă parte el a instaurat un 
regim de teroare politică, al cărui instrument, teribila 
„Securitate“ constituia un stat în stat şi în acelaşi timp o 
adevărată gardă pretoriană, devotată în mod fanatic omului şi 
regimului care îi asigurau o poziţie privilegiată. 

Valul contestatar din Europa de Est, care a început să se 
manifeste în vara lui 1989 atingând apogeul în octombrie- 
noiembrie, va cuprinde şi România, dar cu o oarecare întârziere. 
Disidenţa nu era complet absentă în această ţară, unde rarii 
protestatari declaraţi erau apăraţi doar de atenţia pe care le-o 
acorda mass-media occidentală. Chiar în sânul PC, un anumit 
număr de conducători au început să se îndepărteze de puterea 
tiranică a lui Ceauşescu şi de politica sa catastrofală pentru 
poporul român, supus unei raţionalizări drastice, încălcărilor 
repetate a drepturilor omului şi distrugerii unor sate întregi. Cu 
toate acestea, în timpul Congresului partidului de la sfârşitul lui 
noiembrie, Ceauşescu este reales triumfal în funcţia de secretar 
general, evenimentul fiind salutat de o manifestaţie „spontană“ 
a populaţiei din capitală. 

Trei săptămâni mai târziu, revoluţia izbucnea mai întâi în 
Transilvania, unde minoritatea maghiară şi germană era supusă 
represiunii Securităţii, apoi în restul ţării. În urma agresării unui 


pastor ungur? de către membrii Poliţiei politice la Timişoara, 
populaţia din acest oraş s-a revoltat pe 17 decembrie 1989, 
provocând o represiune sângeroasă care s-a soldat cu câteva 
sute de morţi. În timp ce Ceauşescu întors rapid din Iran, acuza 
grupurile de „huligani“ şi de „fascişti' care amenințau 
„socialismul“ şi „națiunea română“, alte manifestații aveau loc 
în mai multe oraşe din ţară, reprimate peste tot cu o extremă 
brutalitate de armată. Actul decisiv trebuia să se joace în cele 
din urmă la Bucureşti, în timpul unei manifestații de susţinere a 
Conducătorului, organizată de acesta şi în cursul căreia sutele 
de mii de persoane adunate în Piaţa Republicii au început să 
scandeze: „Jos Ceauşescu! Timişoara! Libertate!“. In aceeaşi zi, 
insurecția cuprindea întreaga capitală şi marile oraşe din est, 
laşi şi Constanța, marcând începutul unei săptămâni 
revoluţionare în care poporul român şi armata aveau să treacă 
de partea răsculaților şi aveau să se confrunte cu acei 
„desperados“ fanatizaţi şi înarmaţi de Securitate învinşi în cele 
din urmă dar cu preţul unor grele pierderi. Intre timp, Ceauşescu 
şi soţia sa au fost arestaţi, judecaţi rapid şi executaţi pe 25 
decembrie, în timp ce se constituia un Consiliu al Frontului de 
Salvare Naţională. Format în parte din oameni care, ca 
preşedintele acestuia, lon Iliescu, au făcut carieră uneori cu mult 
zel sub îndrumarea Conducătorului, acest organism va prelua 
puterea după demisia guvernului, pe care o va exercita până la 
desemnarea pe 26 decembrie, a unei noi echipe 
guvernamentale prezidată de universitarul Petre Roman. Acesta 
a luat imediat o serie de măsuri care să-i satisfacă pe 
revoluționari: abrogarea planului de „sistematizare a 
teritoriului“, respectarea drepturilor minorităţilor, alegeri libere, 
abolirea pedepsei cu moartea, stabilirea săptămânii de lucru la 
cinci zile, înlăturarea restricţiilor la încălzire şi iluminare etc., 
fără însă să reuşească să-i convingă pe cei care au luptat pentru 
instaurarea democraţiei (nu se poate vorbi de „reinstaurare“ 
într-o ţară care practic nu a cunoscut-o niciodată) că nu au fost 
folosiţi şi marginalizaţi de adversarii comunişti ai lui Ceauşescu, 
din România cât şi de la Kremlin. 

Oricare ar fi fost situaţia, în mai 1990, la alegerile generale 


268 Este vorba aici de pastorul ungur L. Tokes (cf. Chaterine Durandin, /storia 
Românilor, laşi, Institutul European, 1998, p. 369-370). 


pentru preşedinţie, Adunarea Naţională şi Senat, lon Iliescu şi 
Frontul Salvării Naţionale au obţinut o adevărată victorie, 
partidele din opoziţie - Partidul Naţional Ţărănesc şi Partidul 
Liberal - obţinând procentaje mediocre. Că s-au comis ilegalităţi 
în cursul alegerilor, că acestea s-au desfăşurat într-o atmosferă 
de nebunie generală, nu există nicio îndoială, dar aceasta nu 
ajunge pentru a explica valul seismic de care au beneficiat 
oamenii Frontului. Cu siguranţă, aceştia nu au adus României 
adevărata democraţie pe care o cereau masele care au 
declanşat procesul revoluţionar, la mijlocul lui decembrie 1989. 
Dovadă este mai ales modul în care puterea a înfrânt în iunie 
1990 manifestaţiile violente ale tinerilor care au avut loc la 
Bucureşti şi care au determinat guvernul să trimită împotriva lor 
„comandouri“ de mineri care au provocat moartea a cel puţin 
cinci persoane şi rănirea altor câteva sute. Dar ruptura nu se 
poate produce de azi pe mâine - ceea ce este valabil atât 
pentru conducătorii Frontului cât şi pentru o parte a opoziţiei şi 
pentru poporul român în general - după decenii de stalinism 
consolidat, de teroare politică şi de lipsuri, mai ales când trăieşti 
într-o ţară care a trecut aproape fără tranziţie de la o dictatură 
de tip fascist la un comunism autoritar. 

In afara blocului legat direct de URSS, Iugoslavia şi Albania 
trebuie la rândul lor să abandoneze ceea ce constituia 
identitatea lor comunistă. În prima din cele două ţări, 
pluralismul politic şi alegerile libere vor face ca partidele politice 
să-şi piardă puterea, cu excepţia Serbiei şi a Muntenegrului. Nu 
există până la Albania, citadelă stalinistă care să nu cunoască 
prăbuşirea modelului comunist. O mişcare de exod al populaţiei 
către Occident şi manifestații de amploare îl obligă pe Ramiz 
Alia, succesorul lui Enver Hodja să facă unele concesii: sunt 
acordate vize celor ce vor să emigreze, pluralismul politic este 
instaurat în decembrie 1990 şi alegeri libere sunt organizate în 
primăvara lui 1991, în timp ce o nouă Constituţie prevede 
dreptul la grevă, libertatea religioasă şi autorizează asociaţiile 
politice, economice şi culturale. Datorită voturilor ţăranilor, 
Partidul Albanez al Muncii (comunist) câştigă alegerile, dar la 
presiunea maselor este obligat să liberalizeze regimul. 

Ultimul act al istoriei comunismului european se joacă în 1991 
în URSS, acolo unde acesta a luat naştere. Mihail Gorbaciov 


oscilează între alianţa cu conservatorii din Politburo şi cea cu 
liberalii conduşi de preşedintele Federaţiei Ruse, Boris Elțîn, 
încercând totodată să introducă treptat economia de piaţă cu 
ajutorul Occidentului şi să menţină URSS, în ciuda dorinţei de 
independenţă a diferitelor Republici. Jocul său subtil va fi 
compromis de o încercare de lovitură de stat a PC. Pe 19 august 
1991, preşedintele este pus sub supraveghere într-o reşedinţă 
din Crimeea, în timp ce organizatorii unui puci oferă puterea 
câtorva conducători conservatori sprijiniți de conducerea 
armatei, de KGB, de poliție şi de preşedinţia Sovietului Suprem. 
Puciul eşuează în 48 de ore datorită dezaprobării marilor puteri, 
a rezistenţei populaţiei şi a atitudinii energice a preşedintelui 
rus, Boris Elțîn în jurul căruia se adună toţi cei care sunt 
împotriva puciului. Sfârşitul acestui episod duce la lichidarea 
comunismului şi la dezmembrarea URSS-ului. În toate 
Republicile, activitățile Partidului Comunist sunt sistate. 
Gorbaciov demisionează din funcţia de Secretar general şi cere 
PCUS-ului să se dizolve. Principalii conducători ai acestuia, 
complici la puci, sunt de altfel închişi. Această dispariţie a 
partidului care reprezenta liantul Uniunii încă din 1917, duce la 
lichidarea acesteia. Una după alta, Republicile îşi proclamă 
independenţa sau suveranitatea. Destinul fostei URSS este 
pecetluit. Pe 8 decembrie 1991, la Minsk, preşedinţii celor trei 
republici slave (Rusia, Ucraina, Bielorusia) iau act de dispariţia 
URSS-ului şi hotărăsc să creeze o „Comunitate a Statelor 
Independente“ (CSI) la care aderă curând alte opt republici din 
fosta URSS. Pe 25 decembrie, Boris Elțîn îl obligă pe Mihail 
Gorbaciov să demisioneze, acesta fiind preşedintele unui stat 
care nu mai există. URSS-ul a murit, dar se anunţă deja conflicte 
care vor izbucni între statele succesoare ale defunctului imperiu 
sovietic. 

Peste tot, bazele totalitarismului comunist au dispărut: 
partidul unic şi monopolist exercitat de acesta asupra vieţii 
politice şi a societăţii civile, controlul omniprezent al aparatului 
politic şi al sistemului polițienesc, arbitrarul, folosirea terorii, 
privilegiile nomenclaturii, interzicerea dreptului de exprimare 
liberă şi de a forma organizaţii diferite de cele tolerate sau 
dominate de partid. Toate acestea au fost măturate de vârful 
istoriei în intervalul dintre primăvara lui 1989 şi vara lui 1991 şi 


odată cu sistemul comunist a dispărut şi structura bipolară a 
Europei aşa cum fusese instaurată în timpul celui de al doilea 
război mondial. Cu toate că viitorul nu este decât o pagină 
nescrisă, cu toate că exacerbarea naţionalismului în ţările 
eliberate de sub jugul comunist constituie un risc considerabil 
de instabilitate, progresul făcut de popoarele Europei de Est pe 
calea democraţiei pare a fi ireversibil. 


„ Capitolul 10 
CIVILIZAŢIA EUROPEANA IN A DOUA JUMATATE A SECOLULUI XX 


m În cursul celei de a doua jumătăţi a secolului XX, 
apropierea modurilor de viață şi a practicilor sociale şi 
culturale ale populațiilor europene apare ca fiind 
elementul fundamental al realizării pe bătrânul continent 
a unei identități transnationale. 


MN Practic, toate ţările europene au trecut prin 
perioada de creştere demografică de după război, apoi 
de scădere lentă care a dus la îmbătrânirea populațiilor 
şi la dezvoltarea progresivă a imigrației. Societăţile au 
fost supuse unor mutatii profunde care constau în primul 
rând în reducerea numărului patronilor şi ţăranilor şi 
extinderea clasei mijlocii salariate. Ca efect al urbanizării 
s-au dezvoltat societăţile de consum cu nivel de trai tot 
mai ridicat, tinzând spre exaltarea individului şi al 
dreptului său la fericire, în timp ce pensionarii şi 
tineretul formează grupuri foarte mari de consumatori 
de o importanță aparte. În sfârşit, uniformizarea 
aparentă a modului de viață şi a practicilor sociale (în 
ciuda menținerii unor mari inegalităţi) nu pot ascunde 
crizele apărute în urma unei schimbări rapide şi prost 
controlate a condițiilor de existență.  Insuficienţa 
echipamentelor urbane şi degradarea spațiilor de locuit 
din cartierele sărace transformate în ghetouri, poluarea, 
şomajul, creşterea violenţei şi a delincventei pe un fond 
de sărăcie, sunt fenomene cu atât mai greu de suportat 
cu cât ele au loc într-o societate destinată consumului 
bunurilor materiale. 


N Societatea de consum are o cultură proprie: cultura 
de masă bazată pe mijloacele mass-media. Aceasta 
difuzează modele omogene şi stereotipizate, venite de 
dincolo de ocean şi capătă un caracter comercial. În mod 
global cultura de masă accentuează conformismul social. 


E Fără îndoială, cultura elitei nu a dispărut, ba chiar îşi 


găseşte un public tot mai numeros prin intermediul 
învățământului. Marcată de epocă, aceasta dă naştere 
unor opere însemnate, care însă nu sunt întotdeauna 
accesibile tuturor. Legătura între această cultură elitistă 
şi marea masă a populației se face doar prin intermediul 
câtorva emisiuni de televiziune şi mai ales al 
cinematografului. 


Limitată la Europa Occidentală sau extinsă la ansamblul 
ţărilor de pe întreg continentul, construcţia europeană nu este 
doar un mit mobilizator pentru unii, şi respingător pentru alţii, 
căci oricum este percepută de majoritatea celor interesaţi ca 
fiind o pură ficţiune futuristă. Desigur, proiectul poate însă să se 
prăbuşească în faţa unor obstacole neprevăzute, dar cu cât anii 
trec, cu atât se apropie data la care mecanismele marii pieţe 
unice vor fi definitiv instalate, ceea ce constituie, se pare, etapa 
esenţială a unei Europe unificate din punct de vedere politic. 

La numeroşi europeni se manifestă deja un sentiment de 
apartenenţă la o comunitate care, respectând identitatea 
naţională, trece dincolo de aceasta şi nu mai este o etichetă 
comodă sub care se ascunde o simplă solidaritate materială 
impusă de legea concurenţei şi integrării economice la scară 
planetară. Or, în geneza acestei conştiinţe europene, chiar dacă 
apărarea unei istorii de mii de ani are cu adevărat o importanţă 
majoră, evenimentele din ultimele decenii joacă şi ele un rol 
capital, în sensul că acestea coincid cu o puternică tendinţă de 
uniformizare a modurilor de viaţă şi a practicilor sociale şi 
culturale ale populațiilor europene. 


Creştere şi descreştere demografică 


Am văzut că al doilea război mondial a fost urmat, în multe 
ţări europene de acel baby boom care a dus aici - în Franţa, în 
primul rând, dar şi în Regatul Unit, Ţările de Jos, Belgia, 
Danemarca şi Irlanda - la o reaşezare a situaţiei demografice. 
Această inversare a curbelor de natalitate nu a durat însă decât 
câţiva ani. Începând din 1950, în majoritatea ţărilor occidentale 
numărul naşterilor a scăzut şi a continuat de atunci să scadă 
după cum arată şi procentajele: de la 20,5% în 1950 la 13,9% în 
1990 pentru Franţa, de la 18% la 11,8% pentru Belgia, de la 
20% la 11% pentru Danemarca, de la 20% la 11,3% pentru 
Grecia, de la 19,9% la 10% pentru ltalia, de la 23% la 12,5% 
pentru Ţările de Jos, de la 24,5% pentru Portugalia etc. 
Republica Federală a Germaniei, care după război nu a cunoscut 
fenomenul baby boom din cauza enormelor pierderi din rândul 
populaţiei adulte masculine, a înregistrat, până la mijlocul anilor 
'60, o creştere uşoară a indicelui de natalitate (16,2% în 1950, 
17,4% în 1975), care apoi a scăzut rapid, pentru a se stabiliza 
de vreo zece ani la 10%. Indicele de mortalitate fiind de 
aproximativ 11,5%, Germania Federală este singura ţară din 
Europa celor Doisprezece al cărui excedent natural s-a 
transformat într-un deficit. 

Până la sfârşitul anilor '60, creşterea populaţiei din ţările 
Europei Occidentale a avut loc, în primul rând, datorită 
excedentului naşterilor faţă de decese aflate în această 
perioadă, într-o descreştere continuă datorită ameliorării 
nivelului de trai şi a progreselor înregistrate în materie de 
igienă, asistenţă medicală şi alimentaţie. Mai târziu, reducerea 
diferenţelor dintre indicele de natalitate şi cel de mortalitate a 
dus la o scădere a excedentului natural şi chiar dacă populaţiile 
au continuat să crească, acesta se întâmplă doar datorită 
deschiderii frontierelor pentru muncitorii străini: în majoritate 
europeni până în 1970 apoi, în proporţie tot mai mare, originari 
din ţările Maghrebului, Turcia şi Africa de Vest. 

La ora actuală, există în Comunitate între 13 şi 14 milioane de 
imigranţi dintre care mai puţin de 5 milioane provin din ţările 
CEE. Proporția acestora diferă în funcţie de ţara care i-a primit: 
2,5% în Danemarca, 3% în Regatul Unit, 3,8% în Ţările de Jos, 


7,6% în RFG, 7,9% în Franţa, 8,5% în Belgia şi 25,6% în 
Luxemburg. O ţară cum este Italia, care, până la sfârşitul anului 
1970 a fost exportatoare de mână de lucru, începând din acest 
moment cunoaşte o scădere a numărului de emigranţi (ceea ce 
este valabil şi pentru Spania, Portugalia, Grecia şi Irlanda), dar 
este şi martora unui fenomen până atunci de neconceput în 
peninsulă: sosirea în masă, în unele regiuni, a muncitorilor 
străini. Astăzi numărul acestora este de aproape un milion şi vin 
de pe țărmurile Mediteranei, din lugoslavia, din Turcia şi Africa 
neagră, iar prezenţa lor pune în această ţară care nu are niciun 
fel de experienţă în acest domeniu, probleme serioase de 
integrare şi de contact cu populaţiile locale. In afara ţărilor CEE, 
imigrația este destul de mare în Elveţia, Austria şi Suedia. 

Excedentele naturale şi imigrația au contribuit la creşterea - o 
creştere foarte redusă şi foarte diferită de la o ţară la alta - a 
efectivelor populațiilor europene. Intre 1950 şi 1990 populaţia 
Belgiei creşte de la cifra rotunjită de 8,6 milioane, la 10 
milioane, a Spaniei de la 28 la 40 de milioane, a Franţei de la 42 
la 56,5 milioane, a Italiei de la 47,5 la 58 de milioane, în acelaşi 
timp. În RFG populaţia creşte de la 50 la 61 de milioane, în 
Regatul Unit de la 50 la 57,3 milioane, în Grecia de la 7,6 la 10,2 
milioane, în Portugalia de la 8,4 la 10,5 milioane, în Ţările de Jos 
de la 10 la 15 milioane (creştere record în CEE). 

Astăzi, încetinirea creşterii demografice a devenit un fenomen 
general, inclusiv în statele Europei de Est. Aceasta este 
consecinţa mai multor cauze legate în toate ţările de 
schimbarea mentalităţii, de înmulţirea practicilor contraceptive, 
de scăderea numărului căsătoriilor, de modificarea rolurilor în 
interiorul cuplului etc. La toate acestea, în unele ţări printre care 
figurează şi Franţa, se adaugă efectele unei „supramortalităţi“ - 
în special masculină - produsă de accidentele rutiere, de 
alcoolism şi de tabagism. Pe termen mediu, înregistrarea bazei 
piramidei categoriilor de vârstă (vizibilă în toate statele CEE, cu 
excepţia Irlandei) şi creşterea speranţei de viaţă, prefigurează în 
zece sau cincisprezece ani o Europă îmbătrânită cu un dinamism 
demografic scăzut, dacă nu intervine un nou baby boom 
(eventualitate pur ipotetică), sau o infuzie de sânge provenit din 
regiunile periferice ale Europei (părere care nu pare defel 
avantajoasă), fără a mai vorbi de problemele deosebit de mari 


pe care le va ridica populaţiei active finanţarea unei instrucţii tot 
mai îndelungate şi a pensiilor pentru nişte generaţii a căror 
speranţă de viaţă devine tot mai lungă. 


Mutaţiile sociale din timpul „celor treizeci de ani 
glorioşi“ 


Din 1945 până în 1970, creşterea demografică şi progresele 
tehnologice care au însoţit-o au modificat profund esenţa muncii 
şi repartizarea populaţiei active. Mai întâi, după perioada dintre 
cele două războaie mondiale, s-a produs o ridicare permanentă 
a numărului salariaţilor faţă de ansamblul populaţiei active. La 
sfârşitul perioadei, acesta atinge 94% în Marea Britanie, 
aproape de 80% în RFG şi Suedia, 75% în Franţa, 70% în Italia. 
Aceasta nu înseamnă că nu există şi o extindere a condiţiei 
„proletare“, în sensul pe care acest termen putea să-l aibă în 
secolul al XIX-lea. Dimpotrivă noţiunea de salariat cuprinde 
statute sociale extrem de variate, începând de la cel de 
preşedinte director general cu rang social deosebit şi de la 
înaltul funcţionar până la funcţionarul comunal care este 
gunoier, trecând prin toată gama de posturi din industrie, din 
comerţ, agricultură şi administrație. Cu toate acestea, 
înmulţirea salariaţilor nu este sinonimă cu o omogenizare a 
corpusului social. 

Este adevărat că, în ţările cu economie de piaţă de pe 
bătrânul continent, cota veniturilor salariale s-a mărit continuu 
în detrimentul capitalurilor: în Germania aceasta a crescut de la 
55 la 65% între 1950 şi 1965, în Marea Britanie de la 60 la 70%, 
în Franţa, între 1952 şi 1967, de la 52 la 64%. In interiorul clasei 
salariale s-a văzut că diferenţele între vârf şi bază pot fi 
considerabile şi că în unele ţări au tendinţa de a se adânci odată 
cu accelerarea dezvoltării. 

Clasa muncitoare însă şi-a pierdut din unitate. Schimbările 
tehnologice şi ale locurilor de muncă ce derivă din acestea şi 
care cer o pregătire mai avansată pe lângă un mai mare spirit 
de iniţiativă, au făcut să crească considerabil numărul 
tehnicienilor şi al muncitorilor specializaţi, în timp ce cel al 
metalurgiştilor, al muncitorilor din industria de prelucrare şi al 
muncitorilor din extracția huilei scade tot mai mult. Dar şi aici 
nu trebuie să interpretăm greşit semnificaţia acestei schimbări. 
Mai întâi pentru că muncile dure, murdare şi periculoase nu au 
dispărut din industrie. Pur şi simplu acestea tind să fie 
monopolizate de pătura cea mai de jos a proletariatului formată 


din imigranţi care, de la un deceniu la altul, vin să ocupe locurile 
lăsate vacante de cei care au început să urce pe scara socială. 
Apoi, pentru că eliminarea progresivă a muncilor manuale care 
cer mai multă forţă fizică şi rezistenţă decât calificare nu a dus 
la dispariţia din ateliere şi din uzine a alienării provocate de 
munca împărţită pe parcele. In sfârşit, pentru că, nici acolo unde 
automatizarea este avansată nu s-a produs atât o omogenizare 
a condiţiei muncitoreşti cât mai degrabă o deplasare şi o 
redefinire a diferenţelor. 

Oricare ar fi situaţia, nu se poate totuşi nega faptul că în 
mare, s-a produs o micşorare a procentajului muncitorilor 
manuali şi o creştere în aceeaşi proporţie a numărului de 
tehnicieni şi cadre medii. Rezultă de aici, în ceea ce priveşte 
atitudinea politică şi sindicală, o preferinţă sporită pentru 
aspectele reformiste în detrimentul tradiţiilor şi al discursului 
revoluţionar, ceea ce a făcut ca, spre sfârşitul perioadei, 
partidele comuniste şi organizaţiile sindicale să piardă teren atât 
în planul militantismului cât şi al comportamentului electoral. În 
schimb - aşa cum s-a constatat în Italia, între anii 1960 şi 1970 
există, în anumite ţări, un număr mare de persoane care 
migrează în interior, smulse din mediul rural de origine şi făcând 
munci necalificate, care au furnizat organizaţiilor de extremă 
stânga o bază muncitorească şi care în alte părţi, mai ales în 
Europa de Nord, lipseşte cu desăvârşire. 

In ţările industrializate din Europa de Vest, după 1945, două 
categorii şi-au redus foarte repede efectivele. Intre 1954 şi 
1975, patronatul industrial şi comercial s-a redus cu aproximativ 
40% în medie, consecinţă a dispariţiei întreprinderilor mijlocii şi 
mici care nu s-au adaptat la piaţă şi la concentrarea ce a însoţit 
modernizarea economiei vest-europene. Apoi, luarea sub control 
a numeroase întreprinderi de către grupurile financiare a adus la 
putere în interiorul marilor firme, o nouă categorie de 
conducători, „managerii“, adevăraţi tehnicieni ai gestiunii 
formaţi în universităţi (Germania, ţările scandinave), în acele 
„business schools“ după modelul american existent dincolo de 
Atlantic sau în facultăţile tehnice (în Franţa, Politehnica, ENA, 
HEC sau Sciences Po, în Marea Britanie, London School, în Italia, 
Universitatea Bocconi din Milano etc.). 

Redusă ca număr dar modificată astfel, marea burghezie din 


lumea afacerilor şi tehnocraţiei devine mai puternică decât 
niciodată. Proclamând caracterul permanent şi fundamental al 
dezvoltării şi al progresului social, strâns legate de sectorul 
public şi privat, în contact direct cu lumea politică şi culturală, 
acestea constituie adevărata clasă conducătoare, în timp ce 
scade importanţa clasei mijlocii independente, iar elitele 
tradiţionale legate de marea proprietate funciară nu-şi mai 
menţin poziţiile decât parţial şi în zone foarte restrânse: în 
Mezzogiorno italian, centrul şi sudul Spaniei, interiorul şi partea 
meridională a Portugaliei, o parte a Marii Britanii şi în Germania 
de Nord. 

In ceea ce priveşte țărănimea, aceasta nu reprezintă decât o 
fracțiune minoritară a populaţiei active din Europa de Vest: 
astăzi nu mai mult de 13% faţă de aproximativ 35% imediat 
după război, existând şi aici diferenţe de la o ţară la alta (8% în 
Franţa, faţă de 30% în 1945, 9% în Italia în loc de 40%, 2,2% în 
Regatul Unit, 4% în RFG, dar menţinându-se încă la 13% în 
Spania şi aproximativ 20% în Grecia). Şi în cadrul acestei clase 
sociale, diversitatea situațiilor împiedică tendinţa de 
uniformizare, diferențele de statut, de venituri şi de mod de 
viață etc., fiind considerabile între proprietarul sau fermierul ce 
exploatează un domeniu de mai mult de 50 de hectare în 
bazinul parizian, Anglia de Sud-Est din câmpia fluviului Pô sau 
Pad, posesorul unei suprafeţe modeste exploatată de familie şi 
practicând creşterea animalelor asociată cu policultura care se 
confruntă adesea cu grave probleme de supravieţuire şi 
salariatul agricol angajat numai o parte a anului pe marile 
latifundii din Mezzogiorno, din Meseta spaniolă sau din 
Portugalia meridională. În mare, în ciuda progreselor înregistrate 
de patruzeci de ani încoace, în domeniul tehnicilor de producţie 
şi de distribuţie, al instrucției, al echipamentelor colective şi 
menajere, al comunicaţiei, acest sector păstrează încă 
numeroase urme de arhaism, iar categoriile sociale din care 
este format cunosc, comparativ cu ansamblul corpusului social, 
un declin incontestabil. 

În schimb, peste tot, inclusiv în ţările din Est, clasa mijlocie 
salariată a cunoscut o dezvoltare considerabilă. Formată din 
categorii socio-profesionale cu activităţi şi venituri foarte diferite 
- ingineri, funcţionari, cadre medii sau superioare din sectorul 


privat sau public etc. - aceasta reuneşte la ora actuală, în 
funcţie de ţară, între 50 şi 60% din populaţia activă. In Europa 
de Vest, caracterul său original şi omogen ţine mai puţin de 
raporturile dintre membrii săi şi mijlocul de producţie şi 
comerciale - criteriu susţinut de marxişti pentru a defini o „clasă 
socială“ - şi mai degrabă de conştiinţa apartenenţei la o 
categorie mijlocie, la un mod de viaţă care o face să facă parte 
dintr-o societate de consum şi să aspire la o promovare rapidă, 
ca şi de teama de a-şi vedea locul de muncă şi nivelul de trai 
amenințate de dificultăţile economice sau de o politică socială 
care să urmărească micşorarea diferenţelor salariale. Bine 
structurate şi ierarhizate, grupurile care formează aceste 
categorii intermediare, în general foarte legate de stabilitatea 
ordinii sociale, se caracterizează prin conformism şi 
individualism. În societăţile occidentale, situate în centrul 
tehnostructurii şi constituind „incubatorul“ din care iese noua 
clasă conducătoare, acestea au devenit treptat un model (în ce 
priveşte înclinarea spre consum, dar şi aderarea la acelaşi 
sistem de valori) pentru grupurile aparţinând aceleaşi clase din 
Europa de Est. 

Creşterea globală a veniturilor în timpul perioadei de 
dezvoltare care a precedat „criza“ nu a avantajat pe toată 
lumea în mod egal. Există mai întâi mari diferenţe geografice 
între ţări şi în interiorul acestora. 

Astfel, la sfârşitul anilor '50, dacă se ia drept indice de 
referinţă nivelul salariilor în Franţa, cu cifra 100, Suedia are 
indicele 200 (Statele Unite 475), Regatul Unit 143, Elveţia 141, 
Ţările de Jos 93, Italia 71. Dar diferenţele pot fi foarte mari între 
Nordul şi Sudul Italiei, între Cornouaille şi Midlands, Centrul 
Bretaniei şi Bazinul parizian, iar ierarhia statelor este astăzi 
complet schimbată. În 1990, un muncitor din uzinele Fiat câştiga 
la fel ca unii profesori universitari din Anglia! 

Dar diferenţele sunt considerabile mai ales între categoriile 
socio-profesionale, cu atât mai mult cu cât prosperitatea, în loc 
să reducă aceste diferenţe, a avut tendinţa să le adâncească. 
Mai întâi pentru că exodul rural şi dezvoltarea urbană care au 
constituit fundalul celor „treizeci de ani glorioşi“, au favorizat 
concentrarea patrimoniilor. În Franţa, în 1980, 10% din familiile 
cele mai bogate deţineau 53% din patrimoniu (pământuri, 


imobile, acţiuni, aur, obiecte de artă), în timp ce 10% din cele 
mai sărace nu aveau decât 3%, iar aproximativ 5 milioane de 
persoane încasau sume mai mici sau egale cu SMIC (salariul 
mediu stabilit pe economie). Apoi pentru că „evantaiul“ 
remuneraţiilor s-a deschis destul de mult, cel puţin până la 
începutul anilor 1970, condiţiile economice împingând în sus 
salariile cele mai mari, în timp ce salariul minim a crescut încet 
şi cu întârziere. La această dată, după statisticile furnizate de 
Naţiunile Unite, raportul dintre venitul mediu al celor mai bogaţi 
şi cel al celor mai săraci ar fi de 1 la 15 în Regatul Unit, de 1 la 
20 în Danemarca şi RFG, de 1 la 33 în Ţările de Jos şi de 1 la 76 
în Franţa. 

Pentru a încerca o corectare a acestor inegalităţi, cele mai 
multe state au practicat o politică de redistribuire parţială a 
veniturilor, încasând sume importante prin impozitare şi cotizaţii 
sociale pe care le-au redistribuit în diverse moduri: echipamente 
colective, asistenţă socială, alocaţii familiale, pensii, burse etc. 
Deşi categoriile cele mai defavorizate sunt principalele 
beneficiare ale acestei intervenţii a „Statului providenţial“, 
aceasta nu operează decât o corectare parţială, foarte diferită 
de la o ţară la alta (corectivul fiscal şi acţiunile statului sunt mult 
mai importante în Suedia, în Danemarca şi în Marea Britanie 
până la venirea la putere a Margaretei Thatcher, sau în Franţa 
comparativ cu ţările mediteraneene), inegalităţile cu efecte în 
viaţa cotidiană manifestându-se de acum înainte mai puţin la 
nivelul consumului alimentar şi al echipamentelor menajere 
decât în domeniul culturii şi al folosirii timpului liber. 


Viaţa cotidiană şi practicile sociale 


În cursul ultimelor patru decenii cadrul de viaţă al europenilor 
s-a modificat radical. În timp ce comunele rurale îşi pierdeau o 
parte din locuitori (în Franţa, în 1968, 3/4 dintre acestea aveau 
mai puţin de 500 de locuitori), încetând adesea să mai fie 
adevărate centre sociale odată cu plecarea învățătorului, a 
preotului, sau pastorului ca urmare a regrupărilor şcolare şi a 
scăderii practicii religioase în numeroase regiuni, nivelul 
populaţiei urbane a crescut foarte mult. In Franţa aceasta a 
trecut de la 53% în 1946 la 72% în 1974 şi la 74% în 1989. La 
ora actuală este de 86,2% în RFG, de 92,3% în Regatul Unit, de 
96,8% în Belgia, de 77,9% în Spania, de 68,3% în Italia, de 68% 
în Cehoslovacia, de 62,8% în Polonia, de 62% în Grecia. Numai 
arhaica şi izolata Albanie are în prezent o populaţie rurală mai 
mare decât cea urbană. 

Rezultă de aici o intensificare a construcţiei imobiliare cum nu 
s-a mai văzut pe bătrânul continent din a doua jumătate a 
secolului al XIX-lea (al doilea Imperiu în Franţa, începutul epocii 
victoriene în Anglia, anii 1875-1890 în Germania şi Italia), 
favorizată pe de altă parte de dezvoltarea mijloacelor de 
comunicare şi de extinderea modelelor de viaţă urbană. 

Aceste modele sunt cele ale societăţii de consum. Alături de 
efectele marilor progrese tehnologice care au permis 
producerea în serie şi la preţuri relativ scăzute a obiectelor 
industriale ce asigura şi până atunci doar confortul celor bogaţi, 
creşterea foarte mare a puterii medii de cumpărare a vest- 
europenilor (aceasta s-a dublat în Franţa şi s-a triplat în Italia 
între 1954 şi 1975) a schimbat complet structurile sistemului de 
consum al familiilor. Cheltuielile pentru alimentaţie care s-au 
îmbunătăţit cantitativ şi calitativ şi pentru îmbrăcăminte au 
scăzut faţă de cele pentru locuit, pentru transport, pentru 
petrecerea timpului liber şi pentru sănătate. Intre 1965 şi 1968 
mai mult de jumătate din familiile franceze sunt posesoarele a 
patru produse, simboluri ale noii epoci: frigiderul, televizorul, 
maşina de spălat rufe şi automobilul. Acesta din urmă devenind 
în acelaşi timp locomotiva progresului şi un obiect de 
recompensare transformat în mit social. 

Timpul liber şi educaţia au devenit necesităţi prioritare. 


Altădată rezervate celor mai bogaţi, ocupațiile din timpul liber 
tind să se democratizeze. Chiar dacă nu toţi europenii, inclusiv 
cei din statele cele mai bogate - RFG, Franţa, ţările din Europa 
de Nord, Elveţia - nu pleacă încă în weekend sau în concediu, 
aceste practici s-au răspândit tot mai mult şi au produs 
modificări importante în ritmul vieţii colectivităţii (deplasările în 
concediu, migrațiile de la sfârşit de săptămână pun probleme 
foarte mari instituţiilor publice şi celor pe care acestea îi 
deservesc) şi în geografia umană a locurilor de vilegiatură (case 
de vacanţă, staţiuni pe malul mării, terenuri de camping, sate 
de vacanţă etc.). Unele activităţi care odinioară erau privilegiul 
categoriilor înstărite - ski, bărci cu pânze, chiar echitaţia şi 
golful - sunt practicate astăzi de o parte relativ importantă a 
populaţiei. 

Cu toate acestea, persistă încă mari inegalităţi - nu 
întotdeauna şi în niciun caz din cauze financiare - în ce priveşte 
accesul la activităţile culturale. Chiar în ţările cele mai evoluate 
din punct de vedere economic, numai o elită cultivată 
frecventează teatrele, concertele de muzică clasică, expoziţiile 
de pictură, în timp ce toată lumea, sau aproape toată lumea 
beneficiază de „micul ecran“, televiziunea devenită principalul 
instrument de informare şi de recreere al europenilor şi de 
cultură de masă ale cărei producţii sunt în general tot mai 
mediocre. Există şi excepţii remarcabile pe „Canalul patru“ în 
Anglia, pe canalele de stat în Franţa, pe RAI în Italia, dar acestea 
devin din ce în ce mai rare. 

Răspândirea învăţământului de toate gradele este o altă 
caracteristică a ultimilor patruzeci de ani. În ţările în care s-a 
produs acest fenomen, el este legat de creşterea demografică 
de după război, în ţările Europei de Vest de o comandă socială 
motivată de aspiraţia categoriilor mijlocii sau modeste către 
promovare şi către principiul „egalităţii şanselor“, iar în 
democraţiile populare de orientările egalitariste ale puterilor 
comuniste. Acesta s-a manifestat peste tot printr-o creştere fără 
precedent a efectivelor nivelului secundar şi printr-o pătrundere 
masivă a tinerilor în universităţi, unde, în treizeci de ani, 
înmulţirea cu 10, 20 sau 30 a numărului studenţilor în funcţie de 
tară, a pus şi pune încă mari probleme de spaţiu de încadrare, 
de metode şi de finalitate a învăţământului sau chiar legate de 


perspectivele de viitor. 

Societatea vest europeană a evoluat de la război încoace în 
sensul unei afirmări tot mai mari a individului, fenomen care a 
început să se manifeste de câţiva ani şi în ţările din Europa de 
Vest, ca o revoluţie secundară, care nu s-a produs în acelaşi 
ritm în toate ţările şi în toate regiunile Europei şi care nu a atins 
peste tot acelaşi nivel, constrângerile sociale legate de 
credinţele religioase, de regulile morale vehiculate de familie, 
de şcoală şi de diferitele grupări („clasă socială“, partid etc.) au 
slăbit, în timp ce se transformau şi instituţiile care le dăduseră 
naştere. Regresul practicii religioase în toate ţările Occidentului, 
criza ideologiilor globalizate, distrugerea familiei tradiţionale, au 
avut în acelaşi timp drept cauză şi efect privilegierea individului 
în raport cu formele colective ale vieţii sociale şi transformarea 
libertăţii în valoare absolută. 

Afirmarea dreptului la fericire şi la realizarea personală s-a 
manifestat pe planul moravurilor printr-o revoluţie completă de 
care legislatorul a trebuit să ţină cont. Oamenii continuă să 
trăiască în cuplu dar se căsătoresc mai puţin şi divorţează mai 
mult. Mai ales, hotărăsc de a avea sau nu copii, răspândirea 
contracepţiei şi legalizarea ei fiind susţinută în majoritatea 
ţărilor din Vestul Europei de o legislaţie care autorizează 
întreruperea sarcinii (legea Veil în Franţa, din 1974). 
Sexualitatea a încetat să mai fie un tabu, homosexualitatea nu 
mai este considerată un delict, chiar dacă toleranța în această 
privinţă diferă mult de a la o ţară la alta, după criterii care nu 
sunt numaidecât „geografice“ (este mai mare în Ţările de Jos şi 
în Italia, mult mai mică în Franţa), iar cultul trupului a devenit 
una din marile preocupări ale contemporanilor noştri, luând 
diferite forme: jogging, aerobic, dietetică, îngrijirile cosmetice 
practicate acum de ambele sexe, cultul siluetei şi al bronzajului 
potolit cu greu de semnalele de alarmă ale medicilor. 

Raporturile dintre generaţii şi dintre sexe s-au schimbat şi ele 
în Europa de Vest, ca de altfel în celelalte societăţi industriale 
sau post industriale. Una din marile noutăţi ale ultimilor treizeci 
de ani a fost constituirea claselor de vârstă în grupuri mai mult 
sau mai puţin autonome, fiecare având propriul mod de 
consum, propriul mod de viaţă, o mentalitate proprie şi 
preferinţe culturale specifice. Bătrâneţea a dat înapoi lăsând 


locul „vârstei a treia“, cea a proaspeţilor pensionari, mari 
„consumatori“ de activităţi ale timpului liber, amatori de 
călătorii organizate, de lectură, de spectacole, ba chiar de 
reciclări universitare. Relaţiile dintre părinţi pe de o parte, şi 
copii şi adolescenţi pe de altă parte nu se mai bazează pe 
autoritatea din trecut şi cu toate dificultăţile pe care le 
presupune, educaţia tinde să devină o ucenicie a libertăţii. 

Mai numeroase decât înainte şi crescând într-un climat de 
dezvoltare, generaţiile baby boom-ului au contribuit mult la 
schimbarea globală a societăţii. Ele şi-au impus parţial 
modelele, cultura, respingerea ierarhiilor fixate odată pentru 
totdeauna. Cu toate excesele sale, spiritul contestatar din 1968 
al cărui caracter transnaţional a fost subliniat, a fost în multe 
privinţe cel ce a reaşezat valorile: cele ale modernităţii 
reprezentate adesea de tineri cu stângăcie şi cele ale tradiţiei, 
care, uneori au degenerat în conformism. 

Mai important încă a fost rolul femeilor, ca o categorie care 
aspira să-şi aducă contribuţia în mod activ în societate, neavând 
doar rolul de soţii şi de mame, care le-a fost atribuit până atunci 
mai ales în ţările Europei mediteraneene. Căpătând în sfârşit 
dreptul de vot în ţările în care acesta nu exista (Franţa, de 
exemplu în 1944), acestea au beneficiat de numeroase condiţii 
favorabile în lupta lor pentru cucerirea egalităţii reale cu 
bărbatul, în afară de evoluţia generală a moravurilor şi creşterea 
confortului menajer care le-a „eliberat“ de o serie de munci 
casnice, învăţământul mixt şi „controlul naşterilor“ introduse 
mai întâi în ţările din Europa de Nord şi în Elveţia, apoi în anii 
'60 în Franţa şi în Italia, apoi în Peninsula Iberică şi în Grecia, se 
generalizează munca feminină la care a contribuit serios 
numărul scăzut al populaţiei active care a durat destul de mult 
timp. Acţiunea militantă a mişcărilor feministe, câteodată 
exagerată în modurile de exprimare, adesea luată în derâdere 
dar fără îndoială necesară într-un anume moment pentru a 
zdruncina tradiţiile sociale şi mentale, a făcut restul, astfel că 
trezirea conştiinţei unei mari majorităţi a femeilor şi a numeroşi 
bărbaţi a îndreptat întârzierile în materie de drept şi de practici 
egalitare. Astăzi, în ciuda crizei, numărul femeilor având mai 
mult de 15 ani care lucrează, oscilează, în funcţie de ţară, între 
35% şi mai mult de 50%. Chiar dacă şomajul le afectează mai 


mult decât pe bărbaţi şi în medie exercită profesiuni mai puţin 
importante şi mai prost remunerate, nu există sector (armată, 
politic, conducerea întreprinderilor, înalte funcţii în administraţia 
de stat) unde ele să nu fie prezente. 


Standardizarea şi limitele acesteia 


Standardizarea nivelurilor de trai şi a modalităţilor de consum 
a progresat în cursul ultimilor cincisprezece ani în toate ţările 
din partea occidentală a Europei, între ţările cele mai bogate şi 
ţările cele mai sărace diferenţele s-au micşorat. In 1989, 
Produsul Intern Brut pe cap de locuitor atingea 28.965 de dolari 
în Elveţia, 20.934 de dolari în RFG, 17.693 de dolari în Franţa, 
15.257 de dolari în Italia, 14.597 de dolari în Marea Britanie. 
Desigur, nu toate ţările europene membre sau nemembre ale 
CEE se situează la acelaşi nivel dacă se ia în considerare numai 
acest indicator: PIB-ul pe cap de locuitor al Spaniei nu era decât 
de 9.261 de dolari, cel al Portugaliei, Greciei şi Irlandei de 
respectiv 4.295, 5.398 şi 9.722 de dolari, iar în sfârşit, cel al 
ţărilor de est se situează între 6.000 (România) şi 10.000 de 
dolari (Cehoslovacia). 

Dar diferenţele legate de producţie şi de venitul global al 
Statelor nu duc în mod obligatoriu la diferenţe tot atât de mari 
în sectoarele de consum ale populaţiei. Un singur exemplu este 
concludent: chiar dacă în Statele Unite există de două ori mai 
multe televizoare la 1000 de locuitori, această ţară se situează 
în acest domeniu în faţa Germaniei (396 faţă de 385 în 1989) 
dar cu mult în urma Regatului Unit (434). Cât despre speranţa 
de viaţă, aceasta depăşeşte 75 de ani în Anglia, ca şi în Franţa şi 
Italia, faţă de 74,8 în RFG, 74,3 în Spania, 73,2 în RDG şi 70 în 
Ungaria şi România. 

Progresele tehnologice şi prosperitatea Occidentului 
industrializat, încetinită de criză - dar nicidecum stopată -, au 
influenţat introducerea în Europa de Vest a modelelor de 
consum care au fost verificate în cursul deceniilor precedente, în 
Statele Unite, apoi în ţările cele mai avansate de pe bătrânul 
continent (Regatul Unit, RFG, Franţa). 

Rezultă de aici o standardizare crescută a cadrului existenţei 
cotidiene. Aceasta din urmă a fost favorizată de dezvoltarea 
mijloacelor moderne de comunicaţie şi de informare, de 
publicitate, de imperativele producţiei de serie şi de influenţa 
puternică a modelelor culturale de dincolo de Atlantic. Intr-o 
Europă tot mai urbanizată, populaţiile, cu excepţia categoriilor 
înstărite, tind să trăiască în acelaşi ritm, să folosească aceleaşi 


tipuri de locuințe (mari ansambluri arhitectonice, case 
confortabile pentru categoriile mijlocii, zone cu pavilioane de 
locuit), să frecventeze aceleaşi spaţii de consum 
(supermagazine, hipermagazine, centre comerciale, fast-food) 
sau locuri de vacanţă şi de weekend. Se consumă aceleaşi 
produse alimentare condiţionate şi standardizate. Se utilizează 
„bunuri durabile“, aparate electro-menajere, material audio- 
vizual, toate de acelaşi tip, chiar cu acelaşi preţ, căci grija 
pentru diversificare influenţează calitatea şi opţiunile (plecând 
de la un model de bază, preţul unui Renault 25 sau al unui 
Mercedes poate să varieze practic între un preţ iniţial şi dublul 
acestuia în funcţie de motor şi de îmbunătățirile preferate). 
Interioarele oferă şi ele un decor unde diferenţele se măsoară şi 
aici plecând de la un standing. 

In sfârşit, în ciuda unor opoziții uneori destul de puternice 
care ţin de moştenirile culturale, de mediul geografic sau socio- 
profesional, populaţiile adoptă practici sociale foarte 
asemănătoare. Astfel, exceptând zonele rurale foarte izolate 
(nordul Scandinaviei, centrul Portugaliei, regiuni din Irlanda), se 
poate constata o reducere generală a numărului căsătoriilor şi al 
naşterilor, a practicii religioase şi a vieţii asociative, şi o 
preferinţă pentru activităţile individuale din timpul liber, pentru 
plecările în concediu sau în weekend şi în general pentru tot 
ceea ce concurează la fericirea individuală, şi toate acestea într- 
un cadru real sau dorit care în general rămâne cel al cuplului cu 
un copil sau maxim doi. 


Societăţile europene în plină criză 


Anumite efecte negative ale urbanizării „sălbatice“ care s-au 
făcut simţite în perioada de dezvoltare nu au întârziat să se 
manifeste şi în perioada de criză. Enormele probleme de 
echipament puse de explozia demografică de după război, de 
concentrarea populaţiei în oraşe şi în zonele din jurul acestora, 
de necesarul de localuri şcolare şi universitare sau pentru 
activităţi de serviciu, de mijloacele de transport etc., au obligat 
instituţiile publice de peste tot să acţioneze rapid mai ales în 
perioada de apogeu a dezvoltării din timpul „celor treizeci de ani 
glorioşi“. 

Din cauza costurilor şi a agitaţiei speculative, s-au construit 
în grabă, adesea în mod anarhic „oraşe-dormitoare“, dotate cu 
echipamente sociale precare, amplasate în zone aflate departe 
de locurile de muncă sau de centrul urban. Desigur nici aici nu 
se poate generaliza. Ţări ca Germania, Suedia, Ţările de Jos sau 
Regatul Unit au aplicat politici de amenajare urbană mai 
riguroase şi mai coerente decât cele din Franţa, în timp ce Italia 
a cunoscut timp de decenii practici politico-financiare execrabile 
(ex: filmul lui Francesco Rosi, „Jos mâinile de pe oraş“) 

Cu toate acestea, ca preţ al modernizării, există un fenomen 
general de degradare a unor cartiere şi a unor zone periferice 
locuite de categoriile cele mai defavorizate ale populaţiei - este 
vorba mai ales de imigranţi - care tind cu timpul să se 
transforme în ghettouri: locul celor fără lucru, al disperării, al 
delincvenţei pe care îl întâlnim în majoritatea marilor 
aglomeraţii, vest-europene, de la periferiile Parisului, Marsiliei, 
Lyonului, Manchesterului şi Liverpoolului până la cele din 
Rotterdam, din oraşele industriale renane, din Milano, din Napoli 
sau din Madrid. 

O altă problemă ridicată în Europa ca peste tot în lume, de 
societatea industrială aflată la apogeul său este aceea a poluării 
şi a consecinţelor acesteia, câteodată ireversibile, asupra 
mediului înconjurător. Nu toate sunt legate direct de activităţile 
industriale (iresponsabilitatea consumatorului nu este nici ea 
neglijabilă), ca „mareele negre“,  „nămolurile roşii“, 
supraîncărcarea atmosferei cu oxid de carbon, răspândirea 
anumitor produse toxice, dar toate au ca efect modificarea 


gravă şi de durată a cadrului de viaţă a locuitorilor din Europa, 
deosebit de vulnerabilă (ca şi Japonia) din cauza concentrării 
foarte mari a populațiilor şi a amplasării zonelor industriale. De 
exemplu, plumbul conţinut de carburanţii utilizaţi de vehiculele 
cu motor a provocat pagube în zonele de păduri (Vosges, 
Pădurea Neagră). Poluarea cursurilor de apă, consecinţă a 
tratării exagerate a terenurilor cu îngrăşăminte chimice, dar şi a 
deversărilor de produse industriale toxice, duce uneori la 
dispariţia totală a faunei acvatice. Acelaşi lucru se întâmplă în 
spaţiile maritime închise ca Marea Mediterană, Marea Mânecii, 
Marea Nordului, Marea Baltică, unde fac ravagii efectele poluării 
cu hidrocarburi, în urma naufragiilor petrolierelor gigantice 
(Torrey-Canyon, în 1967, Amoco-Cadiz, în 1978), a eliminărilor 
de gaze de hidrocarburi efectuate în apropierea coastelor, sau a 
accidentelor de pe platformele de foraj marin. 

Rezultă de aici, în afară de consecinţele nefaste ale acestor 
dezordini ecologice, degradări îngrijorătoare pe termen lung ale 
echilibrului mediului şi a sănătăţii populațiilor, în spaţiul în care 
acestea îşi exercită activităţile: servicii, transport, locuit, 
petrecerea timpului liber. 

De vreo cincisprezece ani, depresiunea economiilor europene 
a agravat aceste dificultăţi şi a generat altele noi. Într-un 
context de relativă stagnare a dezvoltării urbane, centrele 
marilor aglomeraţii europene au continuat să-şi piardă o parte 
din locuitori care au preferat zonele periferice, mai puţin 
afectate de speculaţiile imobiliare şi de creşterea costului 
locuinţelor (devenit aproape prohibitiv pentru o mare parte a 
claselor mijlocii în oraşe ca Paris, Londra, Roma, Milano sau 
Barcelona). Degradarea materială a spaţiilor construite, 
consecinţă a unei politici de urbanizare aplicată în mare grabă, 
şi-a conjugat efectele cu cele provocate de atingerea vârstei 
adulte a generaţiilor baby boom şi de „regrupările familiale“ 
care au urmat după oprirea oficială în 1974 a imigrației (în afară 
de CEE), iar drept efect problemele care începuseră să se 
manifeste la sfârşitul anilor 1960 au devenit şi mai acute. 

Aceasta este cu atât mai grav cu cât în majoritatea ţărilor 
occidentale, vechile regiuni industrializate şi urbanizate sunt cel 
mai profund afectate de criză şi cu cât în aceste zone sinistrate 
din punct de vedere economic şi social, tinerii şi categoriile cele 


mai puţin calificate ale populaţiei active sunt cei care sunt loviți 
în plin de lipsa locurilor de muncă. 

Consecința acestei situaţii este creşterea delincvenţei şi a 
violenţei, care sub forme diverse afectează în primul rând 
cartierele şi periferiile cele mai sărace (cartierele din nordul 
Marsiliei, orăşelele muncitoreşti de la periferia pariziană sau 
lioneză, zonele insalubre ajunse în ruină din Anglia, locuite de 
negri etc.), dar care se pot extinde şi în zonele de contact între 
oraş şi sat. Trebuie totuşi afirmat caracterul relativ al acestor 
aspecte, care au provocat o obsesie a securităţii devenită miză 
politică şi în acelaşi timp un subiect inepuizabil pentru marile 
mijloace de informare şi pentru realizatorii de „telefilme“ de 
serie B. 

Astfel, chiar dacă numărul de crime a crescut vizibil în Franţa 
de la mijlocul deceniului 1970, o privire retrospectivă ne arată 
că astăzi, proporţional cu populaţia Hexagonului, acesta este de 
două ori mai mic decât după război şi de trei ori mai redus decât 
în societatea foarte stratificată şi represivă din 1820. Comparată 
pur şi simplu cu perioada de linişte din anii 1960, această 
reapariţie a violenţei şi criminalităţii care însoţeşte criza 
afectează mai intens spiritele, decât alte forme de insecuritate: 
accidentele rutiere de exemplu care fac în medie, în Franţa, 
10.000 de victime pe an, dintre care o mare parte fac obiectivul 
unor acuzaţii penale, în timp ce omuciderile voluntare oscilează 
între 600 şi 800. 

La modul general, se poate spune despre societăţile europene 
contemporane că ameliorarea vizibilă a condiţiilor de viaţă a 
individului a făcut să scadă nivelul de toleranţă faţă de tarele 
sociale despre care se credea că sunt pe cale de dispariţie sau 
cel puţin că vor fi marginalizate; altfel spus, cu cât un fenomen 
îşi pierde din intensitate, cu atât ceea ce mai rămâne din el 
devine tot mai insuportabil. Acest lucru este adevărat în ceea ce 
priveşte violenţa şi sărăcia definită astăzi de criterii care îi 
situează pe „săracii de astăzi“ la un nivel de consum cu mult 
superior celui al şomerilor englezi, francezi şi germani din anii 
1930. Aceasta nu înseamnă că fenomenul este tolerabil din 
punct de vedere moral şi uman, în societăţi care se mândresc cu 
nivelul lor de trai ridicat, ci pur şi simplu că progresele realizate 
în acest domeniu de o jumătate de secol încoace nu ar putea fi 


umbrite de consecinţele după toate aparențele conjuncturale 
ale crizei. 


Cultură de masă sau cultură pentru mase? 


Diferenţierea care s-a făcut în alte capitole ale acestei cărţi 
între o „cultură de masă“ care se exprimă în primul rând prin 
intermediul marilor vectori moderni ai comunicării şi cultura în 
sensul tradiţional al termenului, tinde să se accentueze şi 
totodată să devină confuză mai ales în cursul deceniilor de după 
război. 

Mijloacele de producţie şi răspândirea obiectivelor „culturale“ 
în sensul antropologic al termenului, au cunoscut într-adevăr de 
aproape o jumătate de secol, o dezvoltare şi o reînnoire fără 
precedent. În domeniul sunetului, marea schimbare s-a produs 
la mijlocul anilor cincizeci prin trecerea de la fonograf şi radioul 
clasic la „microsion“ şi la „tranzistor“, acesta din urmă 
permiţând construirea în serie şi la preţuri mici a unor 
receptoare de dimensiuni mici, alimentate cu baterii având o 
autonomie totală. Radioul a devenit astfel pentru multă lume un 
element esenţial al vieţii cotidiene, fundal sonor ce vehiculează 
o „subcultură“ industrializată şi uniformizată, dar şi sursă de 
informaţii de orice fel, dintre care unele pot avea o influenţă 
directă asupra evenimentului. În 1961, în timpul „puciului“ din 
Alger, rolul acestuia a fost determinant în rezistenţa pasivă a 
soldaţilor faţă de iniţiativele şefilor rebeliunilor. 

Triada radio-disc-cinema domină universul audiovizual până la 
sfârşitul anilor '50 este înlocuită începând de acum de 
formidabilul avânt al televiziunii. Deşi nu deţine exclusivitatea - 
se pune la punct stereofonia, difuzarea canalelor de „înaltă 
fidelitate“, magnetofonul cu bandă şi cu casete, cinematografia 
color etc. - ea tinde să devină începând de la mijlocul anilor '60, 
la vreo zece ani mai târziu decât în Statele Unite, instrumentul 
principal de informare şi de divertisment al populațiilor din 
vestul european, între 1960 şi 1970, numărul aparatelor 
receptoare s-a mărit de 7 sau 8 ori şi a continuat să crească în 
cursul ultimilor douăzeci de ani, aşa încât astăzi sunt rare casele 
în care să nu existe măcar unul. 

O a treia etapă, neterminată încă, a început acum vreo zece 
ani în urmă, prin apariţia unor inovaţii a căror aplicare şi 
extindere se fac din ce în ce mai repede, fie că este vorba de 
sunet odată cu apariţia wa/k man-ului şi a compact discului, sau 


de imagine odată cu două evenimente esenţiale: dezvoltarea 
aparatului video şi începuturile televiziunii prin cablu. O altă 
inovaţie a anilor '60 a fost perfecţionarea primilor sateliți de 
telecomunicaţie care în ultimii ani sunt folosiţi permanent 
modificând nu numai comportamentul telespectatorului faţă de 
evenimentul transmis pe viu, ci şi relaţia dintre instituţiile 
publice şi un sistem de informare audiovizuală care a devenit tot 
mai greu de controlat. 

Fenomenul este mondial iar consecinţele sale nu se limitează 
şi se vor limita tot mai puţin la frontierele continentului nostru. 
Pentru acesta din urmă televiziunea şi-a adus contribuţia ei la o 
hegemonizare culturală care nu are decât aspecte negative. În 
bilanţul pasiv trebuie subliniată o anumită uniformizare a 
mentalităților conform unui model care a fost şi rămâne încă în 
multe privinţe cel al supraputerii nord americane. Înmulțirea şi 
succesul serialelor care au fost prezentate de majoritatea 
televiziunilor din lume (Dallas, Santa Barbara, Mike Hammer 
etc.) omniprezenţa pe posturile de radio a unei muzici de 
import sau a unor imitații care au servit drept mijloc de 
pătrundere a limbii engleze, rolul principal al Statelor Unite în 
controlul fluxului mondial de informaţii (prin intermediul marilor 
agenţii informaţionale), toate aceste aspecte scot în evidenţă un 
proces de „americanizare“ a cărui importanţă nu trebuie 
exagerată, aşa cum au făcut unii vorbind de un „genocid 
cultural“ pentru a defini invazia de produse „made in USA“ pe 
posturile de radio şi pe canalele de televiziune, dar nici nu poate 
fi considerată doar o iluzie. 

Un alt element negativ, dar care nu trebuie nici el absolutizat, 
este faptul că, intrată în concurenţă cu televiziunea şi depinzând 
de constrângeri financiare din ce în ce mai mari, cinematografia 
traversează de vreo cincisprezece ani o criză destul de gravă. 
Este indiscutabil că, devenit principalul instrument de 
comunicare în masă, „micul ecran“ a transformat în spectacol 
cotidian, transmis în mari cantităţi şi întrerupt adesea de spoturi 
publicitare, ritul familial săptămânal din „cinematograful de 
cartier“, consumul de filme în sala de cinema reducându-se la 
un public restrâns format mai ales din tineri şi din reprezentanţi 
ai categoriilor înstărite ale populaţiei. Astăzi, frecventarea 
cinematografelor s-a redus aproximativ de trei ori în fiecare an, 


faţă de mijlocul anilor '50, iar numeroase săli au trebuit să fie 
închise (aceasta este tema a două filme italiene recente: 
Cinema Paradiso de G. Tornatore şi Splendor de E. Scola). În 
schimb, evoluţia recentă a industriei cinematografice din Statele 
Unite arată că scăderea permanentă a numărului spectatorilor 
nu este nici o regulă universală, nici un fenomen ireversibil şi nu 
tot ce este verificat astăzi pe un mal al Atlanticului poate fi 
adevărat mâine pe celălalt mal. La urma urmei, la sfârşitul anilor 
'20, s-a spus despre filmul sonor că va provoca dispariţia 
cinematografului ca a 7-a artă ceea ce nu s-a întâmplat. 

Este adevărat că, supusă şi ea legilor concurenţei şi 
verdictului „nivelului de audienţă“ măsurat cu mijloace din ce în 
ce mai sofisticate, televiziunea contribuie substanţial la 
difuzarea unei culturi standardizate, alimentată de „foiletoane“, 
de jocuri televizate şi de emisiuni de varietăţi sau de 
amplificarea ecourilor produse de evenimentele de senzaţie. 

Cu toate acestea ea rămâne suportul informaţiilor cu caracter 
instantaneu şi internaţional. In ceea ce priveşte Europa, este 
clar că informaţia imediată, transmisă în toate colţurile 
continentului, devenită perceptivă şi concretă datorită puterii 
imaginii constituie un instrument de cunoaştere de care nu 
dispunea nici generaţia de dinainte de război nici cea din anii 
Războiului Rece. Trăirile „în direct“ sau doar cu un decalaj de 
câteva ore, numeroase evenimente îşi intensifică încărcătura 
emoţională. Aceasta face ca fiecare individ să fie mai solidar cu 
ceea ce se petrece în fiecare moment, în orice parte a Europei, 
aşa cum s-a putut constata în timpul dărâmării Zidului din Berlin 
în noiembrie 1989, sau imediat după căderea lui Ceauşescu în 
decembrie a aceluiaşi an; două evenimente de mare intensitate, 
care au fost trăite de telespectatorii europeni ca şi cum aceştia 
ar fi privit în mod direct viaţa din „casa lor comună“. 

Mai mult decât audiovizualul, scrisul nu scapă nici el în 
societăţile europene contemporane de o evoluţie care îi 
transformă în vectorul unei „subculturi“ standardizate. Mai întâi 
presa, care după ce a fost până la mijlocul anilor 1950 
instrumentul principal al informării, cunoaşte din acest moment 
un declin constant datorat mai multor factori: preferința tot mai 
mare a publicului pentru radio şi televiziune, dispariţia sau 
reducerea locurilor de întâlnire (cafenele, cercuri etc.) unde 


lectura comentată a ziarului constituia un moment important al 
vieţii publice, scăderea interesului pentru scris, chiar apariţia 
analfabetismului în anumite ţări şi anumite medii şi de 
asemenea recentele constrângeri financiare. Într-adevăr, 
revoluţia tehnică a procedeelor de editare (fotocompunerea, 
computerul, offsetul, transmiterea pe calea undelor a ştirilor de 
ultimă oră) nu a dus ca în alte domenii, la o reducere a 
costurilor, căci este vorba de procedee costisitoare, ce se 
demodează repede şi care cer investiţii considerabile. Pe de altă 
parte, foarte buna organizare a meseriilor din tipografii şi 
tradiţia lor combativă au împiedicat societăţile de presă să-şi 
contopească efectivele aşa cum ar fi dorit, cu cele ale 
tipografilor. 

Din aceste cauze, în toate ţările rezultă un deficit tot mai 
mare în bugetele ziarelor, din ce în ce mai greu de acoperit prin 
creşterea preţului de vânzare, prin recurgerea la publicitate sau 
printr-o concentrare mai mare. Cu toate acestea, această criză a 
presei, care afectează mai ales ţări ca Italia, Franţa şi Spania, nu 
se manifestă cu aceeaşi intensitate în toate sectoarele de 
activitate. Cotidianele regionale, în care informaţia locală reţine 
cu prioritate atenţia publicului, rezistă mult mai bine cu toate că 
şi acestea au fost puse în umbră de înmulţirea „posturilor de 
radio independente“. Acelaşi lucru se petrece cu săptămânalele 
politico-culturale (L'Express, Le Nouvel Observateur, Der 
Spiegel, L'Espresso etc.) şi cu cotidianele de calitate (Le Monde, 
La Republica) care oferă unui public mai restrâns un comentariu 
elaborat şi amănunţit al evenimentelor. 

Ziarele de mare tiraj reuşesc cu mare greutate să atragă 
publicul. Pentru a-şi păstra clientela acestea sunt obligate să 
pună accent pe caracterul „senzaţional“ al conţinutului şi formei 
(imagini şocante, titluri care sar în ochi, subiecte de scandal 
etc.), cum este cazul presei populare britanice (Sun, şi Daily 
Mirror 4,2 şi respectiv 3,5 milioane de exemplare) şi germane 
(Bild Zeitung, 5,5 milioane de exemplare). Bineînţeles toate 
acestea contribuie la difuzarea unei culturi de nivel scăzut, 
însoţită de un mesaj politic simplist alimentat de frustrările şi de 
neliniştea unei părţi a  corpusului social. Violenţa şi 
„autoapărarea“, xenofobia şi rasismul,  depolitizarea şi 
radicalizarea tipului poujado-lépéniste (tip de atitudine politică 


revendicativă caracteristică unor categorii restrânse cu caracter 
corporatist, iniţiată de P. Ponjade şi de Louis Lépine) îşi găsesc 
aici un teren propice. Această deviere periculoasă pentru 
democraţie nu afectează decât o parte destul de mică a presei 
şi nu împiedică a „patra putere“ să se manifeste permanent 
pentru a denunța abuzurile şi nerespectarea regulilor 
democratice. 

Supusă aceloraşi constrângeri ca şi presa, editarea de carte 
şi-a pierdut de vreo treizeci de ani caracterul artizanal pe care 
încă îl mai păstra după primul război mondial. La ora actuală 
aceasta cunoaşte o puternică concentrare care, ca şi industria 
automobilului, menţine şi susţine un număr de nume 
prestigioase (Grasset, Fayard, Einaudi) dar fără ca această iluzie 
de pluralism să poată schimba realitatea: se ştie că piaţa cărţilor 
este dominată tot mai mult de câţiva giganţi editoriali, Hachette 
şi Presses de la Cité în Franţa, Rizzoli şi Mondadori în Italia, 
Bertelsman în Germania, legaţi ei înşişi de bănci, de alte ramuri 
industriale şi de alţi vectori culturali de masă. 

Rezultatul este că producţia editorială este supusă tot mai 
mult imperativelor şi criteriilor rentabilităţii care s-au impus şi în 
alte sectoare ale economiei capitaliste. Până la mijlocul anilor 
1970 aceasta şi-a mărit cifra de afaceri, iar tirajele au crescut în 
medie într-un sfert de secol de la 10.000 la 15.000, ca şi 
numărul de titluri lansate în fiecare an pe piaţă (între 20.000 şi 
30.000 în Franţa, în Marea Britanie şi în Germania), fără ca 
aceasta să schimbe prea mult regulile profesiunii. În schimb, de 
cincisprezece ani încoace şi mai ales în ultima perioadă, regulile 
concentrării şi ale pieţei fac ca marile edituri să încerce să dea 
„lovituri“ financiare rentabile, susţinute de importante bugete 
publicitare, în detrimentul producţiei de calitate. 

Goana după bestseller care aduce rentabilizarea întregii 
producţii, trece în cel mai bun caz prin lupta pentru marile 
premii literare şi în cel mai rău caz prin folosirea mijloacelor de 
informare şi prin recurgerea la formele cele mai zgomotoase de 
publicitate. In ceea ce priveşte mai ales producţia curentă, 
marile tiraje sunt realizate în genuri considerate minore - 
romane „roz“ sau „negre“, literatură de spionaj sau de ficţiune - 
cu sfere de interes egale, dar care astăzi constituie unul dintre 
domeniile de creaţie a unor imagini şi a unor mituri din care se 


hrăneşte cultura de masă şi în acest sector influenţată de 
modelele de dincolo de Atlantic şi continuând adesea o 
ideologie ultraconservatoare şi accente de xenofobie. 

Iconografia publicitară contribuie şi ea la instaurarea unui 
conformism social care constituie unul din motoarele economiei 
de piaţă. Imaginea-şoc, textele care o însoțesc (detergentul X 
„spală mai alb“, „puneţi un tigru în motorul dumneavoastră“) 
sau personajele pe care le aduce în scenă („măicuţa Denis“, 
replica lui Fernandel - Don Camillo folosită de o marcă 
cunoscută de paste făinoase etc.) intră în universul mental al 
europeanului din a doua jumătate a secolului XX şi fac parte de 
acum înainte din sistemul său de referinţă ca şi colecţia de 
imagini populare de la Epinal (Muzeu regional, centru în care se 
află o colecţie de imagini populare apărută la sfârşitul secolului 
XVIII) şi cele câteva citate „clasice“ culese de-a lungul etapelor 
şcolare. 

In aparenţă, diferenţa dintre „cultura de masă“ aşa cum a fost 
prezentată şi „marea cultură“, adică domeniul nobil al „artelor şi 
literelor“ a cunoscut în ultimii patruzeci de ani o tendinţă de a 
se adânci. În realitate lucrurile nu sunt aşa simple. Mai întâi 
pentru că în privinţa conţinutului, frontierele nu sunt 
întotdeauna atât de bine delimitate pe cât o susţin apărătorii 
unei concepţii restrictive şi „elitiste“ a „culturii“. Apoi deoarece 
consumul de producţii culturale în sensul tradiţional al 
termenului a cunoscut o democraţie care are limitele sale dar 
care este totuşi total diferit de cel din perioada de după război. 

Lărgirea „publicului cultivat“ se datorează în ţările 
industrializate din Europa de vest, unor cauze identice. Mai întâi, 
în afară de ridicarea nivelului de trai şi reducerea timpului de 
lucru, accesul în învăţământul liceal, apoi universitar a unei părţi 
tot mai mari a populaţiei. Chiar dacă nivelul cunoştinţelor din 
aceste instituţii a avut de suferit din cauza creşterii efectivelor, 
ceea ce a avut de pierdut „elita“ care la început păstrează 
monopolul unor forme de instruire a fost compensat printr-o 
intensă sensibilizare a claselor mijlocii faţă de activităţile 
spirituale şi faţă de mediul estetic. 

Pe de altă parte acestea au beneficiat de eforturile făcute de 
instituţiile publice şi de colectivităţile locale pentru a înmulţi 
locurile unde se păstrează şi se pune în valoare patrimoniul 


cultural (muzee, biblioteci) ca şi ultimele cuceriri tehnologice 
(canale hi-fi, videouri, aparate cu laser etc.) care au permis ca 
un public destul de larg să se familiarizeze cu mari opere ale 
trecutului. Legile pieţii au desăvârşit fenomenul, dar toate 
acestea nu pot constitui perfecțiunea în această evoluţie. Este 
clar totuşi că atunci când realizatori ca J. Losey (Don Giovanni) şi 
M. Forman (Amadeus) l-au adus pe Mozart pe ecran, nu numai 
elita restrânsă a „melomanilor“ şi a abonaților la concerte sau la 
Operă au avut ocazia să-l cunoască pe maestrul din Salzburg, ci 
şi o mare parte a corpusului social. lar acest contact este şi mai 
extins când aceste opere sau altele cum ar fi Traviata de 
Zeffirelli sau Carmen de F. Rosi sunt difuzate pe canalele de 
televiziune europene, alături de autentice retransmisii ale unor 
creaţii lirice. S-ar putea vorbi tot atât de mult despre „formatul 
de buzunar“ (apărut în 1955) în ce priveşte literatura şi 
albumele de reproduceri ale tablourilor celebre care ornează 
camerele de zi ale clasei de mijloc din oraşe. 

Este deci adevărat că acest „public larg“, care nu se confundă 
cu marea masă a populaţiei, este mai ales în căutarea operelor 
consacrate de trecerea timpului. Cozi lungi se formează în faţa 
Muzeului de Artă din Florenţa, a Muzeului d'Orsay şi a Luvrului la 
Paris, sau în faţa unor prestigioase expoziţii (Viena, Paris, Berlin, 
van Gogh etc.). Lumea se îngrămădeşte la marile festivaluri 
muzicale sau teatrale (Salzburg, Avignon, Verona, Aix-en- 
Provence) şi petrece noaptea sub cerul liber pentru a obţine un 
loc la Scala din Milano. Dar cultura şi arta curentelor de 
avangardă rămâne în general domeniul rezervat unui public de 
iniţiaţi care frecventează sălile de concert, galeriile la modă şi 
alte locuri de întâlnire a intelectualităţii „moderniste“. 

Numai că acest „mare public luminat“ amintit mai sus, nu 
reprezintă decât o fracțiune minoritară a populaţiei. În Franţa de 
exemplu, dacă 80% din locuitori privesc zilnic emisiunile 
televizate unul din doi nu citeşte un ziar cotidian, aproape unul 
din trei nu citeşte nicio carte, iar unul din zece nu frecventează 
decât din când în când teatrele sau sălile de concert. 


Marile tendinţe ale creaţiei intelectuale şi artistice 


Numărul enorm de şcoli, de personalităţi, de opere literare şi 
artistice din perioada dintre cel de al doilea război mondial până 
în zilele noastre, face imposibilă enumerarea lor, fie chiar şi a 
celor mai semnificative. Trebuie deci să ne mulţumim doar cu o 
trecere în revistă a curentelor principale, în special a celor care 
au avut un caracter transnaţional mai mult sau mai puţin 
declarat. 

O primă serie de remarci se referă la rolul jucat de intelectuali 
în societăţile vest europene de după război. Acesta s-a schimbat 
substanţial în funcţie de circumstanţele internaţionale şi de 
schimbările pe care imperativele comunicării le-au impus 
statutului pe care îl aveau oamenii condeiului şi ai cuvântului 
rostit. 

Imediat după război, angajarea în lupta politică continuă o 
tradiţie care îşi are rădăcinile în ultimele decenii ale secolului al 
XIX-lea şi care s-a intensificat odată cu combaterea fascismului 
şi cu mişcarea Rezistenței impunându-se multor artişti şi scriitori 
care au adus în domeniul cultural tensiunile Războiului Rece. 
Unii, cum sunt francezii François Aragon, Paul Eluard, Roger 
Vailland sau Picasso, italienii Vittorini, Lombardo Radice, 
Guttuso şi Calvino au aderat la Partidul Comunist, în general mai 
mult din ură faţă de fascism şi din dorinţa de dreptate socială 
decât în urma unei opţiuni ideologice hotărâte. Alţii, trăgându-se 
sau nu din marxism, au refuzat să intre într-o organizaţie ale 
cărei idei nu le împărtăşeau în întregime, dar care li se părea 
promițătoare pentru viitor pentru că se plasa „pe poziţiile clasei 
muncitoare“. Aceştia sunt „tovarăşii de drum“: „progresiştii“, 
socialiştii decepţionaţi de  reformismul prudent al social- 
democraţiei, catolici de dreapta grupaţi în Franţa în jurul revistei 
Esprit, filozofi şi scriitori în căutarea „unei a treia căi“, ca Albert 
Camus şi Jean-Paul Sartre care consideră că „scriitorul este 
implicat orice ar face“. 

Prăpastia politică creată de Războiul Rece are ca efect 
începând din 1947, închiderea intelectualilor comunişti (aliniaţi 
la poziţiile ideologice ale URSS) în adevărate ghetouri. In timp ce 
numeroşi simpatizanți se îndepărtează de PC, în timp ce unii se 
apropie de adepţii „neutralismului“ şi încearcă să creeze o 


„nouă aripă de stânga“, iar alţii devin adversari declaraţi ai 
„socialismului existent“, se dezvoltă în Franţa un nou curent 
angajat de dreapta, unde este puternic reprezentat şi grupat în 
jurul unui nucleu gaullist cu rădăcini în Rezistență (Malraux şi 
revista „Libertatea spiritului“), scriitori legaţi de dreapta 
tradiţională. Aceluiaşi filon dar cu o perspectivă mai europeană 
şi mai transnaţională îi aparţin Congresele pentru libertatea 
culturii (primul s-a ţinut în Berlinul de Vest în iunie 1950) şi 
revista Preuves (Dovezi) ai cărei principali reprezentanţi sunt 
alături de troţkistul american James Burnham, elveţianul Denis 
de Rougemont, britanicul (de origine maghiară) Arthur Koestler, 
italianul Ignazio Silone, compozitorul rus Nicolae Nabokov 
(cetăţean universal după exemplul fratelui său Vladimir autor al 
„Lolitei“), francezii Thierry Maulnier şi Raymond Aron. În sfârşit 
din ce în ce mai numeroşi sunt oamenii de litere care susţin că 
se trag dintr-o neangajare politică, unii în urma unei opţiuni 
explicite, în realitate orientată spre conservatorism - este cazul 
micului grup al „husarilor“ din Franţa, cu Roger Nimier, Antoine 
Blondin, Michel Deon, Jacques Laurent - alţii, ca Andre Gide, 
pentru că stau de mult timp departe de frământări. În sfârşit, 
sunt unii care, rămaşi adepţi ai dreptei ca englezul Orwell (care 
îşi va publica în 1945 şi 1949 cele două capodopere: „Ferma 
animalelor“ şi „1984“), consideră că „un scriitor nu poate 
rămâne cinstit decât stând deoparte de partide şi de etichete“. 
In multe privinţe, „gruparea 47“ din Germania aparţine 
acestei ultime categorii care în fapt reprezintă o altă formă de 
angajare, mai marginală şi mai deschisă către societatea civilă, 
grup care este o adunare liberă de scriitori care susţin că nu se 
trag din vreo ideologie impusă din exterior, fie ce politică sau 
literară, dar care îşi unesc vocile pentru a respinge trecutul 
nazist şi conformismul societăţii germane născute din „miracolul 
economic“. Dezbaterile pe care le organizează adună în jurul 
unui public pasionat personalităţi ca Gunther Grass, Ingeborg 
Bachmann, Heinrich Böll, Hans Werner Richter, Uwe Johnson etc. 
Războaiele coloniale, mai ales cel din Alger, apoi conflictele 
care duc la confruntări între Statele Unite şi Lumea a Treia şi 
mişcările de eliberare naţională (Vietnam, Cuba) prelungesc 
această guerillă ideologică până în anii 1970. Grupând indivizi 
ale căror rădăcini ideologice sunt foarte diferite - anarhişti, 


socialişti revoluționari, marxişti etc. - mişcările şi scrierile 
acestora alimentează un puternic curent contestatar de model 
productivist, care repune în discuţie societatea capitalistă, 
această critică radicală sfârşind ca şi în anii '30 printr-un 
antiamericanism virulent. 

Sursele ideologice ale acestei contestări globale a societăţii 
liberale care va da naştere, aşa cum am văzut, valului de 
revolte din şaizeci şi opt şi apoi urmărilor acesteia, nu sunt 
numai americane, sau chiar dacă există o filiaţie americană, 
aceasta se manifestă intens prin relee care sunt numai 
europene:  structuralismul de proveniență pur franceză, 
reconsiderarea operelor lui Marx efectuată de Althusser şi de 
şcoala acestuia, dar mai ales încercările făcute de şcoala 
sociologică germană din Frankfurt (Adorno, Habermas, 
Horkheimer etc.) care încearcă să lege marxismul de freudism. 
In marea efervescenţă de idei şi de acţiuni care urmează 
exploziei din 1968, numeroşi intelectuali europeni se vor angaja 
mai mult sau mai puţin, unii printr-o atitudine militantă în cadrul 
micilor grupări de dreapta, alţii folosindu-se de relativa 
imunitate pe care le-o conferă celebritatea pentru a-i susţine pe 
primii şi pentru a susţine printr-o inepuizabilă activitate 
revoluțiile din Lumea a Treia (cum este cazul lui Jean-Paul Sartre 
în Franţa, dar şi al lui Bernard Clavel şi Jean Genet) alţii, în 
sfârşit, pentru a se consacra, ca Michel Foucault unei intense 
munci de subminare a ideologiei preponderente. 

O ruptură profundă se va produce la mijlocul anilor 1970, 
consecinţă a unei răsturnări de situaţie care diminuează 
credibilitatea criticii modelului  productivist şi a crizei 
marxismului. Marile dificultăţi prin care trec ţările din Europa de 
Est, ecoul produs în Europa Occidentală de evenimentele de la 
Praga şi de la Gdansk, traumatismul provocat în partidele 
europene de dreapta de publicarea în 1976 a „Arhipelagului 
Gulag“ a lui Soljeniţin şi în sfârşit dezvăluirea crimelor comise în 
numele „socialismului“ în China, în Cambodgia sau în 
Afganistan, fac ca numeroşi intelectuali care nu au vrut să audă 
până atunci avertismentele celor care, de provenienţă marxistă 
sau chiar foşti militanţi şi intelectuali comunişti de prestigiu, 
denunţaseră din totdeauna deriva totalitarismului, au avut brusc 
revelaţia „barbariei cu faţă umană“. 


Din acest moment, în timp ce un mic număr de intelectuali de 
neînduplecat se angajau într-o luptă disperată care continua să 
furnizeze societăţilor liberale grupări teroriste, iar la cealaltă 
extremitate a spectrului ideologic se construia o „nouă aripă de 
dreapta“ grupând tineri intelectuali (şi chiar mai puţin tineri) în 
jurul unor teme antiegalitariste învechite, readuse în actualitate, 
numeroşi intelectuali de stânga s-au repliat fie în „turnul de 
fildeş“ al creaţiei, fie - şi aceştia sunt cei mai numeroşi - în 
acţiunea de apărare a drepturilor omului şi de denunţare a 
totalitarismelor, fie în sfârşit într-o atitudine de vendetă condusă 
de mass-media, aceasta din urmă nefiind exclusă din celelalte 
două situaţii. Timpul profeţiilor a trecut. „Oficial, scria Raymond 
Boudon vorbind despre filozofii de astăzi, obiectivul lor rămâne 
să încerce să spună adevărul. În mod oficios acesta trebuie să şi 
placă“. 

În acest context puternic structurat de activitatea şi de 
discursurile intelectualilor şi tehnocraţilor, literatura europeană 
s-a bucurat de o celebritate inegală. In cursul anilor de după 
conflict, se pare că Franţa este cea care exercită influenţa cea 
mai puternică. Prin romanele sale, prin operele sale teatrale, 
filozofice şi de critică, prin audiența de care se bucură timp de 
zece ani în rândurile tinerilor tezele şi atmosfera intelectuală a 
existenţialismului, Sartre domină această primă etapă ilustrată 
şi de opera lui Albert Camus („Străinul“, „Ciuma“ etc.), pictor al 
absurdului şi al unei revolte temperată de umanism. Opera lui 
Montherlant, romancier, dar mai ales autor dramatic („Regina 
moartă“, „Port-Royal“), ca şi permanenţa unei tradiţii clasice 
reprezentată de mari scriitori aflaţi la sfârşitul carierei, ca Paul 
Valery, Paul Claudel, Andre Gide (premiul Nobel pentru literatură 
în 1947) şi François Mauriac marchează literatura franceză a 
acestei perioade. Cât despre Andre Malraux, chiar dacă a părăsit 
avanscena literară, el s-a consacrat studiului şi conservării 
bogățiilor artistice ale lumii, ca şi aplicării unei politici culturale 
căreia, în calitate de ministru al Culturii în timpul preşedinţiei lui 
de Gaulle, i-a imprimat un avânt considerabil. 

Dacă în Franţa, în această perioadă, se pune accent pe 
anxietatea condiţiei umane şi problemele existenţiale pe care 
secolul XX le pune oamenilor la sfârşitul unui conflict care a scos 
în evidenţă mai mult decât primul limitele raţiunii, în Italia 


triumfă mai degrabă o literatură socială caracterizată prin 
respingerea în acelaşi timp a fascismului şi capitalismului 
sălbatic, a marxismului şi a fracțiunii progresiste a democraţiei 
creştine. De la Carlo Levi la Elio Vittorini, de la Ignazio Silone la 
Vasco Pratolini, de la Silvio Micheli la Carlo Cassola, de la Pier 
Paolo Pasolini la Italo Calvino, majoritatea scriitorilor italieni de 
după război se consacră descrierii realităţilor din timpul lor şi 
denunţării mizeriei şi nedreptăţilor. Ceea ce nu exclude 
renaşterea romanului psihologic cu puternice rezonanţe sociale, 
ilustrată de Alberto Moravia şi de Cesare Pavese, cele două 
genuri reunite dând naştere în 1958 uneia dintre capodoperele 
literaturii italiene, „Ghepardul“ (// Gattopardo) de Giuseppe 
Tomasi di Lampedusa. 

În Germania, angajarea scriitorilor de după război ia forma 
„literaturii ruinelor“, mărturii ilustrând adesea disperarea 
provocată de război şi de vidul care a urmat acestuia. La 
această literatură contribuie scriitori tineri dar şi unele din 
marile nume ale generației precedente: Erich Maria Remarque 
(„Insula speranţei“), Erich Noth („Trecutul dezvăluit“), Heinrich 
Böll („Trenul a sosit la timp“), Ernst Wiechert („Copiii Jeronime“), 
Ernst von Salomon („Chestionarul“). În Marea Britanie, dacă se 
face excepţie de opera romanescă a lui Graham Greene, la 
început destul de tradițională, lucrările profetice ale lui George 
Orwell şi mai ales inovațiile din arta dramatică ale lui T. S. Eliot 
şi din romanele lui Lawrence Durrel, de-abia în anii '50 vor fi 
zdruncinate clasicismul şi conformismul literar prin acei angry 
young men ale căror îndrăzneli inovatoare sunt contemporane 
cu cele ale generaţiei beat de dincolo de Atlantic. 

La această dată, epicentrul inovației literare se deplasează 
din nou spre Franţa, unde valul „existențialist“ a cuprins tineri 
literați al căror succes se datorează aptitudinii lor de a exprima 
noile valori literare de vechile constrângeri - „Bună ziua tristeţe“ 
de Françoise Sagan apărut în 1954 - şi este mai ales 
reprezentată de „noul roman“ (Alain Robbe-Grillet, Nathalie 
Sarraute, Michel Butor, Marguerite Duras, Claude Simon etc.) 
prin care opera romanescă devine un joc al limbajului şi o 
recompunere a realităţii oarecum în maniera pictorilor cubişti, 
iar în domeniul teatral se exprimă prin autori ca Jean Genet, 
Eugene lonesco şi Samuel Beckett. 


Ultimii douăzeci sau treizeci de ani au fost marcați atât de 
efectele perfide ale comercializării, cât şi de mediatizarea 
exagerată care au micşorat numărul operelor de valoare. Mari 
nume ca Marguerite Yourcenar (de origine belgiană), prima 
femeie primită în Academia Franceză, Albert Cohen (Elveţia), 
Elsa Morante (italiancă), Jose Bergamin (spaniol), Mihail 
Alexandrovici Şolohov (sovietic) aparţin generaţiilor precedente. 
De la „noul roman“ încoace, nu mai există nici şcoli, nici 
adevărate tendinţe dominante. Desigur, în unele ţări ale 
bătrânului continent, atât în Vest cât şi în Est, apar totuşi 
personalităţi de valoare (mai ales în Europa mediteraneeană), 
dar „marea“ literatură pare să-şi fi urmat domeniile pe alte 
meridiane, în special în America Latină. 

În domeniul artelor, este evident că progresul ştiinţelor şi 
tehnicii şi constrângerile economice au exercitat o puternică 
influenţă asupra creaţiei. Arhitectura a beneficiat după război de 
progresele înregistrate în utilizarea materialelor de construcţie 
(beton, metale, sticlă, materiale plastice) şi de metodele 
moderne de construire, dar în acelaşi timp a fost şi tributară 
unor dificultăţi, unele de ordin economic (probleme bugetare, 
costul terenului, al materialelor şi al mâinii de lucru), altele 
derivând din opţiunea politică: operaţiuni de prestigiu concepute 
de puterea de guvernământ, aşa cum s-a întâmplat în Franţa în 
ultimii douăzeci de ani, realizate în înţelegere cu autorităţile 
municipale şi cu întreprinderi industriale şi financiare, regulă 
care în multe privinţe s-a aplicat în sudul Italiei sau în Europa de 
Est unde proiectele urbanistice şi arhitectonice erau 
subordonate direcțiilor partidului. 

Aşa încât, în majoritatea statelor din Europa Occidentală, 
după o perioadă de reconstrucţie masivă în care au coexistat 
aspectele bune cu cele mai puţin bune, a urmat o adevărată 
confuzie urbanistică: imobile stereotipizate, oraşe-dormitoare 
prost amplasate faţă de locul de muncă sau de cel în care se 
petrece timpul liber şi degradate rapid, zone „renovate“ 
construite în scopuri speculative pe locul cartierelor tradiţionale, 
extinderea continuă a zonelor cu pavilioane de locuit etc. Totuşi 
din această mediocră organizare a spaţiului urban şi periferic îşi 
fac apariţia unele realizări de calitate: Palatul Olivetti şi „Turnul 
Pirelli“ la Milano, „Cetatea luminii“ la Marsilia, realizată de Le 


Corbusier, „Centrul Beaubourg“, piramida de la Luvru, Arca din 
Defense la Paris, gările din Florenţa şi din Roma, Evoluon 
d'Eidenhoven în Ţările de Jos, grupurile şcolare construite în 
Hertfordshire din Anglia, sau cartierele în stil neoclasic, foarte 
discutate la început, realizate de arhitectul catalan Ricardo Bofill 
la Montpellier, la Paris şi în regiunea pariziană (în arondismentul 
XIV şi în Marne-la-Vallee). 

Integrarea artelor în „cetate“, într-o perspectivă care îmbină 
arhitectura cu artele decorative, constituie în acelaşi timp un 
domeniu unde se pot reconcilia mai uşor imperativele 
industriale, progresele tehnologice, respectul pentru mediu şi 
inovaţia estetică. Acesta era de altfel, cu şaizeci de ani în urmă, 
obiectivul şcolii germane Bauhaus. În epoca contemporană 
acelaşi obiectiv şi-l fixează artişti cum ar fi esteticianul Georges 
Patrix, Victor Vasarely (de origine maghiară, născut în 1908, 
instalat la Paris din 1930), împreună cu discipolii săi Yaacov 
Agam şi Francois Morellet, ca şi principalii reprezentanţi ai artei 
„cinetice“: Nicolas Schâffer (născut şi el în Ungaria şi stabilit la 
Paris în 1937), Jean Pierre Yvaral, venezueleanul Soto, germanul 
Gunther Vecker. Toţi sunt mai preocupaţi să ofere populaţiei 
posthitleriste să trăiască în mijlocul unei arte autentice, inserată 
în spaţiul urban şi strâns legată de structura arhitecturală, decât 
să „vulgarizeze“ o artă avangardistă închisă în muzee. 

Reinstalarea operei de artă în centrul universului cotidian al 
omului secolului XX a devenit de cincisprezece ani încoace şi 
preocuparea promotorilor „artei sălbatice“ creatori ai unor 
obiecte efemere ce nu pot fi comercializate, cum ar fi acele 
„penetrabile“ ale lui Soto (un ansamblu de benzi diametral 
plasate îmbinate în funcţie de imaginaţia artistului şi concepute 
în aşa fel încât spectatorul poate circula în interiorul operei 
devenind parte integrantă a acesteia), „gonflabilele“ lui Christo 
sau „împrejmuirile“ lui Edward Kienholtz (american instalat la 
Berlin) ale lui Segal sau Boltanski. 

Până la mijlocul anilor 1960, abstractul, care până atunci nu 
şi-a găsit decât o audienţă discretă în Europa, se va impune ca 
formă privilegiată a artei, susţinută de două centre principale de 
difuzare puţin legate unul de altul: New York şi Paris. Alături de 
Vasarely, care după război se situează în fruntea abstractului 
geometric, promotorii noii avangarde pariziene se orientează în 


mare parte către o formă abstractă foarte spontană, numită 
„lirică“ sau „gestică“, semnele pe care artistul le face pe pânză 
fiind, în maniera lui Hans Hartung (venit în 1935 de la Dresda în 
Franţa), mai mult nişte amprente, urme lăsate de gesturi, decât 
semnele unei scrieri dirijate. Acestei tendinţe îi aparţine Nicolas 
de Stael, reîntors totuşi la figurativ în 1952, dar la un figurativ 
ale cărui elemente sunt mai mult nişte semne decât 
reprezentări („Marii fotbalişti“), dar îşi alătură mai ales artiştii 
apăruţi din grupul numit al „Tinerilor pictori de tradiţie 
franceză“, iniţiat în timpul ocupaţiei şi din rândurile căruia apar 
personalişti ca Bazaine, Manessier şi Estève. În anii '50 li se vor 
alătura şi alţi pictori veniţi fie din arta figurativă, ca Roger 
Bissiere, fie din suprarealism cum sunt Camille Bryen şi Alfred 
Wols (născut la Berlin, stabilit la Paris în 1932). 

Plecând din acest epicentru parizian, arta abstractă s-a extins 
de la sfârşitul deceniului 1940 în majoritatea ţărilor europene, 
unde de altfel, a reînsufleţit adesea tendinţele abstracte ale 
avangardei. În Germania, supraviețuitorii avangardei din anii 
'30, Willi Baumeister şi Julius Bissier primesc întăriri prin tinerii 
pictori ai abstractului „liric“: Wilhelm Nay şi Fritz Winter, care în 
1949 au creat la Munchen grupul „Zen 49“, apoi Hann Trier şi 
Bernard Schultze. În Italia, unde revendicarea modernismului nu 
ţine de susţinătorii artei abstracte - Renato Guttuso, care face 
parte din „Noul front al artei“ constituit în 1948, îşi susţine 
rădăcinile realiste - este reprezentată în primul rând de pictorii 
figurativi sau apropiaţi de Picasso şi de Braque, convertiți la 
noile forme artistice: este cazul lui Renato Birolli, al lui Giuseppe 
Santomaso sau al lui Giuseppe Capogrossi. In Spania, cele două 
figuri dominante ale picturii abstracte - Antonio Tapies şi 
Antonio Saura - sunt legate direct de mediul parizian. 

Arta abstractă, preponderentă în cursul celor două decenii de 
după război nu exclude totuşi alte tendinţe. Suprarealismul 
continuă să se manifeste şi i se alătură şi pictorii grupului Cobra, 
cu toate că operele lor se află la jumătatea drumului dintre 
suprarealism şi abstracţionism. Grupul care s-a format la Paris în 
1948 a luat naştere dintr-o mişcare disidentă a mişcării 
suprarealiste revoluţionare, iniţiată de artişti danezi, belgieni şi 
olandezi care îi dau şi numele: Copenhaga, Bruxelles, 
Amsterdam. Ea va reuni timp de câţiva ani pictori ca Asger Jorn, 


Constant (Constantin Nieuwenhuys), Pierre Alechinsky, Jean- 
Michel Atlan, Corneille (Cornelis van Beverloo) şi mai ales Karel 
Appel, personalitatea cea mai marcantă a grupului a cărui sursă 
de inspiraţie este desenul naiv la care adaugă combinându-se o 
simbolistică luată din iconografia animalieră şi din semnele 
elementare aparţinând tradiţiei nordice. 

Ca o reacţie împotriva acestor tendinţe, care în multe privinţe 
ilustrează incertitudinile, neliniştea şi sentimentul absurdului 
care caracterizează perioada de după al doilea război, se 
dezvoltă un curent realist sau neorealist care, la anumiţi artişti 
angajaţi alături de partidele comuniste, se supun preceptelor pe 
care Jdanov a vrut să le impună reprezentanţilor intelectualităţii 
„progresiste“. Chiar dacă această tentativă de aclimatizare a 
„realismului socialist“ la cultura occidentală degenerează uneori 
în artă oficială a partidului, ca la francezul Fougeron, ea poate 
totuşi să dea naştere şi unor opere de valoare cum este cea a 
italianului Renato Guttuso. 

Începând din 1960, reacţia realistă va lua alte forme şi se 
constituie la rândul ei într-un demers avangardist, realitatea 
fiind surprinsă prin aspectul cotidian cu preocuparea de a 
recupera materialul iconografic vehiculat de cultura de masă: 
afişe publicitare, imagini televizate, benzi desenate, fotografii de 
presă etc. Acum nu Parisul este cel ce răspunde inovaţiilor de 
dincolo de Atlantic, ci Londra, unde din 1956, în urma expoziţiei 
de la Whitechapel Art Gallery, This is tomorow („Acesta este 
mâine“), se dezvoltă un curent care va lua curând numele de 
„pop art“ sau de „pop culture“ („pop" pentru „popular“). 

Înainte de a se răspândi în America, unde au avut loc deja 
manifestări artistice foarte apropiate de acestea, şi de a 
cuprinde continentul, „pop art“ va produce în câţiva ani în 
Marea Britanie realizările sale cele mai caracteristice prin 
operele lui Richard Hamilton, ale lui David Hockney, Peter Blake, 
Ronald Kitaj şi Allen Jones. Pentru reprezentanţii acestui curent 
arta nu mai este o evadare, ci o simplă constatare a realităţii în 
aspectele sale cele mai banale, cu toate că în versiunea sa 
britanică, el urmăreşte mai puţin să-şi însuşească elemente 
împrumutate din realitatea cotidiană (în maniera unui Andy 
Warhol sau a unui James Rosenquist în Statele Unite) şi mai 
degrabă să le supună unei transgresiuni practice. 


Tot o întoarcere la realitate, dar care nu are nimic de a face 
cu figurativul, se întâlneşte în grupul „Noului realism“ fondat la 
Milano în 1961 şi căruia îi aparţin artişti ca Yves Klein, Arman, 
Spoerri, Raymond Hains, Villegie şi Mimmo Rotella. Aceşti pictori 
nu sunt realişti în maniera omologilor şi contemporanilor lor din 
„pop cult“ decât prin folosirea unor obiecte luate din mediul 
înconjurător pentru a-şi crea operele, dar colajul realizat din 
elemente disparate este o pură construcţie a imaginaţiei. 

Cât despre pictorii care ţin de curentul numit „Noua figuraţie“ 
- Valerio Adami, Jacques Monory, Hervé Telemague, Wolfgang 
Gâfgen etc. - şi de discipolii europeni ai maeștrilor 
hiperrealismului american [italianul Domenico Gnoli, elveţianul 
Peter Stâmpfli, germanii Konrad Klaphneck şi Gerhard Richter, 
francezul Gilles Aillaud etc.), este clar că într-o perspectivă 
destul de apropiată de cea a susținătorilor „pop art-ei“ britanice, 
ei urmăresc mai ales să realizeze o îndepărtare de realitate, 
plecând de la elemente luate din universul cotidian. Astfel încât, 
astăzi, adevărata preocupare, de a reveni la figurativ, până la 
urmă minoritară, se întâlneşte mai puţin în pictură decât în 
sculptură (cu Dubuffet sau cu austriacul Josef Erhardy). 

De cincisprezece ani încoace asistăm la o adevărată explozie 
de tendinţe şi curente care în marea lor majoritate se inspiră din 
sursele de dincolo de Atlantic. „Op Art“, arta cinetică, „arta 
săracă“, Body Art, Land Art, Happening etc., găsesc în ţările cele 
mai bogate din lume suportul financiar şi publicitar de care au 
nevoie într-o epocă în care piaţa artei este supusă mai mult ca 
niciodată imperativelor profitului. Pentru reprezentanţii europeni 
ai avangardelor şi pentru artişti în general rezultă de aici o 
internaţionalizare a carierelor care depăşeşte cadrul european şi 
care are un rol deloc neglijabil în procesul actual de 
standardizare. 

Acesta din urmă este şi el tributar marilor mutații tehnice 
actuale. Plasticienii tind tot mai mult să utilizeze tehnologiile de 
avangardă, fie ca obiect al operei de artă (sculpturile 
electromagnetice ale lui Vassilakis Takis), fie ca instrumente de 
concepere de producere a formelor, a culorilor şi a sunetelor. 
Odată cu „pictura“, „sculptura“ şi „muzica“ informatizate, 
ordinatorul îşi extinde şi mai mult domeniul imens pe care îl 
ocupă în universul societăţilor post-industriale distrugând încet 


particularităţile estetice şi culturale care în acest sfârşit de 
mileniu îşi mai au încă rădăcinile în identitățile naţionale, ba 
chiar în acel patrimoniu comun de reprezentare şi simţiri ce 
constituie identitatea europeană. 

În domeniul muzical, inclusiv în formele cele mai novatoare şi 
mai futuriste pe care această artă şi le-a însuşit în cursul 
ultimelor două decenii, bătrâna Europă nu a jucat nici pe 
departe un rol secundar. Imensa schimbare pe care Arnold 
Schönberg a adus-o în compoziţia muzicală şi-a găsit în sfârşit, 


228 „Mica Antantă“ a fost înfiinţată în 1921; ea a fost o consecinţă a primului 
război mondial şi a dorinţei popoarelor din Europa est-centrală şi de sud de a 
întări statele naţionale şi unitare. Această alianţă diplomatică s-a născut şi 
din necesitatea, pentru cele trei state membre România, Regatul Sârbo- 
Croato-Sloven şi Cehoslovacia, de a menţine integritatea statutului teritorial 
şi politic stabilit la Paris (cf. C. lordan-Sima, La creation de la Petite Entente 
dans la conception de la Roumanie: projet et realisations, în RESEE, 4, 1976, 
p. 665-678; Frederic C. Nanu, op. cit., p. 18-19). 

231 „Holdings“ - societăţi de capital cu contribuţii financiare la alte firme. 


232 
S.A. (Sturmabteilungen) - Secţiuni de Asalt; trupe de şoc ale Partidului 


Nazist. 

S.S. (Schutzstaffeln) - Brigăzi de Protecţie ale Partidului Nazist. 

233 „Ustaşii“ lui Ante Pavelic („insurgenți“) - naţionalişti croaţi, opozanți ai 
sârbilor, ce se raliază la fascişti şi nazişti înaintea celui de-al doilea război 
mondial. Numele lor vine de la „L'Oustacha“ („Ustaşa“), care este o 
organizaţie susţinută de Italia şi Ungaria şi care dispune de câmp de 
antrenament la Bovigno şi Yanka Puszta (cf. Guy Hermet, /storia națiunilor şi 
a naționalismului în Europa, laşi, Institutul European, 1997, p. 238). 

235 „New Deal“ (Noul Curs) - politică economică promovată din 1933 de către 
preşedintele SUA Roosevelt, fost subsecretar de stat la Marină în timpul lui 
Wilson şi senator democrat la New York. 

237 „Pangermanism“ - doctrină ce viza reunirea într-un singur stat a tuturor 
popoarelor germanice. Prin extensie, acest termen desemnează expansiunea 
germană sub toate formele. 

238 „Gestapo“ (Geheime Staats Polizei) - Poliţia Secretă de Stat a Partidului 
Nazist, creată de Göring. 

239 Noţiunea de „Stato totalitairo“ nu se dezvoltă decât în Italia. Naționalismul 
şi totalitarismul se confundă, puterea totalitară fiind pentru Benito Mussolini 
„democraţia organizată, concentrată, autoritară, sprijinindu-se pe o bază 
naţională“ (B. Mussolini, Opera omnia di Benito Mussolini, Florenţa, Ed. 
Susmele, 1951, t. 29, XXIX-2). În schimb nu i se acordă importanţă în 
ideologia nazistă şi nu este folosită decât după 1930 de către două grupări 
pur şi simplu conservatoare: una creată de juristul catolic autoritar Carl 
Schmitt care impune în 1931-1932 expresia „totale Staat“, cealaltă fiind 
legată de „conservatorii populari“ (creştin-monarhişti) (cf. J. P. Faye, 


începând din 1954, terenul de dezvoltare în serialismul integral 
(aplicat nu numai la înălţimea notelor ci şi la intensitate, la 
durată şi la timbru), utilizat şi răspândit la mijlocul anilor 1950 
de doi dintre cei mai buni discipoli ai lui Olivier Messiaen: 
francezul Pierre Boulez şi germanul Karlheinz Stockhausen. 
Incepând de acum, primul a făcut o multiplă carieră de 
compozitor, de dirijor, de profesor şi de cercetător în fruntea 
IRCAM?%, Departamentul muzical al Centrului Georges 
Pompidou. Al doilea a participat după abandonarea serialismului 


Langages totalitaires, Paris, Hermann, 1972, p. 269-275 şi 377-390, apud 
Guy Hermet, op. cit., p. 272) 

241 Etiopia, membră a Societăţii Naţiunilor din 1923, avea în fruntea sa pe 
Hailé Sélassié, proclamat negus în 1928 şi împărat în 1930. 

244 L.V.F. (Legiunea Voluntarilor Francezi) - creată în iulie 1941, cu scopul de 
a lupta împotriva bolşevismului. Dizolvată în august 1944, ea a fost înlocuită 
cu „Divizia Charlemagne“ ce regrupa 7000 de oameni, distruşi în Pomerania 
la începutul anului 1945 cu excepţia câtorva companii ce luptă în Berlin (cf. 
Paul Wagret, op. cit., p. 290). 

247 „Monolitism“ - expresie uzitată de către statele socialiste în timpul 
Războiului Rece, în scopul de a face cunoscut faptul că ele formează un 
singur bloc socialist, practică aceeaşi politică, strâns legată de cea a URSS. 
250 GATT („General Agreement on Tariffs and Trade“). În 1947, 23 de ţări 
subscriu acestui acord ce prevedea reducerea taxelor vamale şi 
generalizarea clauzei naţiunii celei mai favorizate (cf. Le temps present (J. 
Bouillon, D. Borne, F. Brunei, P. Verley), Paris, Bordas, 1983, p. 188). 

351 „Structuri malthusiene“ - această sintagmă vine de la numele lui Malthus, 
economist britanic al anilor 1800, ce pretinde că populaţia creşte mai rapid 
decât resursele de subzistență. 


2 i i i 
53 E.N.L este abrevierea de la „Ente Nazionale Idrocarburi“. 


254 Pentru amănunte vezi Raymond Aron, /ntroducere în filozofia istoriei: eseu 
despre limitele obiectivitătii istorice, Ediţie nouă revăzută şi adnotată de 
Sylvie Mesure, Bucureşti, Editura Humanitas, 1997. 

257 idee potrivit căreia clasa muncitoare ar fi superioară celorlalte clase prin 
cultura şi morala sa (n.t.) 

258 Ultimii ani ai guvernării lui Dej şi cei dintâi ai lui Ceauşescu sunt socotiți 
drept o perioadă de liberalism. Se înţelege că acest liberalism este un termen 
relativ, care trebuie abordat numai în contextul socialismului românesc. 
Termenul care ar putea defini cel mai semnificativ perioada 1965-1974 este 
cel de destindere atât internă cât şi externă. Autorii apuseni (este şi cazul 
celor doi autori ai „Istoriei Europei“) definesc epoca respectivă prin conceptul 
de independenţă. Acest termen ni se pare exagerat, deoarece oricât de mare 
ar fi dorinţa clasei conducătoare româneşti, despre o reală independenţă nu 
poate fi vorba. Destindere, însă este un termen mai puţin categoric. El are 
avantajul de a defini atât noua realitate externă, dezangajarea de ruşi, 


integral, considerat prea rigid, la toate „aventurile“ muzicii 
contemporane: muzica aleatorie (cu „Klavierstuk XI“ din 1957) 
în care se afirmă în anii 1960 şi Luciano Berio, Mauricio Kagel, 
Gilbert Amy, Witold Lutoslawski, muzica repetitivă al cărui 
principiu se bazează pe repetarea continuă a unor elemente 
sonore, muzica concretă şi electroacustică. 

Aceste ultime forme ale artei muzicale utilizează în 
compoziţie şi în execuţie toate resursele ştiinţei şi ale 
tehnologiilor de vârf ale erei  post-industriale: calculul 
probabilităților, aplicarea cunoştinţelor din fizică (Xenakis a 
folosit teoria cinetică a gazelor), utilizarea diferitelor obiecte 
sonore (Pierre Schaeffer, politehnician şi acustician şi Pierre 
Henry compun din 1948 opere muzicale „concrete“ înregistrând 
sunete produse de elemente sonore ca tije, arcuri, tuburi, tablă 
etc.), folosirea  ordinatorului şi  sintetizatorului. Numeroşi 
muzicieni europeni se vor arăta interesaţi de aceste tehnici şi 
vor încerca să-şi reînnoiască arta utilizându-le. 


apropierea de apuseni, cât şi atmosfera internă (cf. Vlad Georgescu, /storia 
românilor de la origini până în zilele noastre, Ediţia a Ill-a, Bucureşti, 
Humanitas, 1992, p. 274-283; Catherine Durandin, /storia Românilor, laşi, 
Institutul European, 1998, p. 301-306; Marc de Bellet, La Politique exterieure 
roumaine et l'Europe de l'Ouest entre 1965 et 1972: présentation officielle et 
perceptions occidentales, teză, Universitatea Paris, |, 1994; Lucian Culda, 
Geneza şi devenirea cunoaşterii, Bucureşti, Editura Ştiinţifică şi 
Enciclopedică, 1989; Chaterine Durandin, D. Tomescu, La Roumanie de 
Ceauşescu, Paris, Guy Epaud, 1988). 

25 OPEC („Organizaţia Ţărilor Exportatoare de Petrol“) a fost creată la 14 
septembrie 1959. 


26l PASOK - abreviere de la „Partidul Socialist Panelenic“. 


263 S.A.L.T. („Strategic Arms Limitations Talks“) - acorduri între americani şi 
sovietici, semnate după 1967, al căror scop este limitarea, într-o manieră 
echilibrată a armamentului nuclear (cf. J. Bouillon, D. Berne, F. Brunei, P. 
Verley, Le temps present, Paris, Bordas, 1983, p. 128). 

265 F.L.N.C. - „Frontul Eliberării Naţionale în Corsica“. 

266 E.T.A. (în limba bască „Euzkadi ta Azkatasuna“). Aceasta ar însemna în 
traducere „Poporul basc şi Libertatea sa“. 

267 loan Paul al Il-lea a fost ales papă pe 16 octombrie 1978. El fusese 
cardinal de Cracovia, pe numele său Karol Wojtyla. 


Reînnoirea şi impasul practicilor culturale de masă 


Am afirmat mai înainte că frontierele dintre cultura numită de 
masă şi cultura elitelor nu sunt întotdeauna atât de bine 
delimitate aşa cum s-ar crede. Mai întâi pentru că, din motive pe 
care le-am evocat deja, publicul tinde tot mai mult să se 
amestece în societăţi în care multe dintre diferitele existenţe se 
estompează odată cu progresul instruirii şi informării. Apoi 
pentru că marii vectori ai culturii de masă nu servesc în mod 
exclusiv drept suport al unei subculturi standardizate, supusă 
doar regulilor profitului. 

Oricât de uimitoare ar fi evoluţia din ultimele decenii a 
„peisajului audio-vizual“ european, aşa cum apare din 
programele supuse dictaturii măsurării nivelului de audienţă 
(„audimat“), nu totul este lipsit de valoare, deci de înlăturat, din 
producţiile care ar putea fi un formidabil mijloc de informare şi 
de formare. De altfel sondajele pot confirma acest lucru. 
Frumosul serial despre Verdi prezentat de RAI, filmul lui Claude 
Lanzmann „Shoah“ sau cel al lui Frederic Rossif „De la Nürnberg 
la Nürnberg“, prezentate de televiziunea franceză, au fost 
urmărite mai întâi în ţările lor de origine, apoi de zeci de 
milioane de telespectatori din alte ţări europene. Aceste 
succese arată că „micul ecran“ poate să combine preocuparea 
pentru mărirea audienței cu grija pentru calitate, pentru 
imperativele educaţiei şi pentru respectul memoriei colective. In 
momentul în care continentul european se pregăteşte să se 
angajeze într-o etapă decisivă pe drumul integrării popoarelor 
care îl compun, aceasta constituie o lecţie la care merită să 
mediteze toţi cei care doresc din suflet ca Europa să capete 
conştiinţa propriei sale identități. 

Benzile desenate al căror succes a crescut continuu de la 
sfârşitul anilor 1960, nu sunt numai manifestarea unui snobism 
intelectual din anumite medii foarte moderniste, sau unul din 
semnele care anunţă declinul scrisului. Acestea prezintă o suită 
de imagini de vis care poate fi de calitate sub semnătura 
italianului Ugo Pratt (Corto Maltese), sau în paginile revistei 
spaniole Madriz. Ele au influenţat şi asupra cinematografului 
(filme ca „Marele Albastru“ sau „Nikita“ de Jean-Luc Besson) şi 
asupra artelor plastice şi pot în acelaşi timp să vehiculeze 


mesaje politice subversive, ca BD underground din anii '70. Cu 
toate acestea, se întâmplă acelaşi lucru cu benzile desenate ca 
şi cu televiziunea: se pot realiza lucruri bune dar şi lucruri rele, 
iar dacă ne referim la comercializarea lor crescândă din ultimii 
ani în ţări ca Franţa, Italia şi Germania, viitorul nu pare deloc 
încurajator. 

O oarecare stagnare şi în domeniul cântecului şi al muzicii 
destinate nu unui cerc restrâns de iniţiaţi - cum este cazul 
muzicii numite „contemporane“ evocată mai înainte -, ci pe 
planul publicului. „Când jazzul este prezent, java se duce“ 
spunea acum un sfert de secol un cântec de Claude Nougaro, 
popularizat de Yves Montand. Versul exprimă destul de bine 
schimbarea produsă în Europa în momentul în care „noul val“ se 
impunea pe ecrane. Chiar dacă nu jazzul a fost cel care în fond 
s-a impus în locul serbărilor populare, pe sunete de acordeon şi 
ale cântecului de varietăţi, o nouă formă comercială şi hibridă a 
bluesului îşi face apariţia şi acaparează publicul: rock ana rolul 
apărut în Statele Unite la mijlocul anilor '50, popularizat într-o 
formă originală de cântăreţi ca Eddie Cochran şi mai ales Elvis 
Presley. Jazzul a continuat totuşi să pătrundă în Europa, 
modificându-şi interpretarea şi inspiraţia, făcându-le tot mai 
sofisticate, dar audiența sa este limitată la un mic număr de 
amatori aparţinând mediilor înstărite şi intelectuale. Astăzi, are 
„melomanii“ săi, iar unele cântărețe de operă, ca americanca 
Jessie Norman acceptă să-şi folosească vocea pentru a 
interpreta „spiritual“ în faţa publicului de pe bătrânul continent. 

In schimb rockul îşi face în Europa o intrare răsunătoare în 
1960, succesul său fiind asigurat de răspândirea tranzistorului şi 
a discului. Muzică simplă şi spontană, apărută în mediile 
populare, expresie, în versiunea sa britanică (Beatles şi Rolling 
Stones) şi europeană, a furiei de a trăi a unei generaţii tulburate 
de efectele contrastante ale dezvoltării apoi ale crizei, rockul a 
fost repede recuperat de principalii beneficiari ai succesului său, 
pentru ca în anii 1970 să se transforme într-un produs de 
consum industrializat a cărui putere exterioară asupra tinerilor 
prin intermediul mass-mediei şi al financiarilor show business-ul 
nu este perceput întotdeauna de aceştia. 

Cu toate acestea, rockul nu poate fi redus doar la acest 
aspect comercial şi de manipulare. El este în acelaşi timp un 


limbaj care trece dincolo de frontierele politice şi culturale, 
expresia unei nevoi de a comunica şi de a fi într-o perfectă 
uniune de idei şi sentimente în cadrul unui grup, ca şi un mijloc 
al noilor generaţii de a-şi etala o serie de valori: nu 
antiamericanismul din anii '60, când tinerii contestatari europeni 
şi idolii lor îşi alăturau vocile celor ale lui Jimmy Hendryx, Joan 
Baez şi Bob Dylan, ci pacea, fraternitatea, dragostea pentru 
natură, respingerea marginalizării şi a rasismului. Deşi el poate 
servi şi ca suport al unei contraculturi bazate chiar pe negarea 
acestor valori, aşa cum aceasta se manifestă de exemplu prin 
contestarea profund instigatoare a unor grupuri punks sau altele 
ca grupul Bazooka, care nu ezită să exprime în tematica lor 
îndemnul la crimă şi antisemitism. 

Rămâne cea de a „şaptea artă“ care a cunoscut probabil 
apogeul în cursul celor două decenii de după al doilea conflict 
mondial. Timp de vreo zece ani, cinematograful a trebuit să se 
bată cu hotărâre pentru a-şi recuceri poziţiile pe propria-i piaţă, 
în faţa unei concurente americane care beneficia de avantajele 
financiare şi tehnice ale marilor firme hollywoodiene, de înalta 
lor tehnicitate, de calitatea produselor lor (puţin ştirbită totuşi 
de efectele distrugătoare ale maccarthysmului (Mccarthy - 
senator republican care în anii '50 a dus o campanie 
anticomunistă virulentă) şi de asemenea de dominaţia politico- 
economică a Washingtonului prin acorduri comerciale (în Franţa 
acordurile Blum/Byrnes) care stipulau o cotă minimă de 
proiecţie a filmelor americane. Totuşi cinematografia europeană 
a reuşit să câştige bătălia şi să-şi impună propriile sale modele 
naţionale, chiar „europene“ prin intermediul coproducţiilor 
(franco-italiene, franco-britanice, italo-germane etc.). 

Marele câştigător al acestei confruntări a fost cinematograful 
italian, mai ales prin calitate, chiar dacă nu întotdeauna prin 
eficacitatea comercială. Aici, valul producţiilor „made in USA“ nu 
i-a împiedicat pe realizatorii de mare talent, a căror formaţie şi 
ale căror opere s-au realizat în perioada fascismului, dar la 
„periferia“ acestuia şi adesea împotriva lui, să dea naştere unei 
cinematografii noi, rupte total de universul purificat şi 
conformist al „telefoanelor albe“, ca şi de producţiile emfatice 
de inspiraţie fascistă. Cu toate că temele sale sociale şi 
orientarea sa politică sunt clar orientate spre stânga, acest 


curent  neorealist, rezultat al unei îndelungi  maturizări 
accelerate de război, nu se inspiră totuşi din „realismul socialist“ 
aşa cum a fost conceput de Jdanov şi chiar dacă există influenţe 
din cinematograful sovietic, acestea vin de la un Eisenstein şi de 
la un Pudovkin. Filmul realist şi populist al literaturii italiene 
contemporane a avut şi el un rol important. Cu toate acestea, 
temele ilustrate de cineaştii şcolii neorealiste, mizeria oraşului, 
delincvenţa,  violentele opoziții dintre grupurile sociale 
antagoniste, exploatarea populației rurale, Rezistența, se înscriu 
într-un militantism politic care se apropie de cel al Partidului 
Comunist din care mulți producători fac sau vor face parte. 
Printre operele care vor deveni clasice şi care de la început au 
fost considerate astfel de critica internaţională, trebuie citate 
„Sciuscia“ (1946) şi „Hoţul de biciclete“ (1948), de Vittorio de 
Sica, „Pământul se cutremură“ de Luchino Visconti, „Roma, oraş 
deschis“ (1945) şi „Paisa“ de Roberto Rossellini, „Orez amar“ 
(1949) de Giuseppe de Santis, „Anii dificili“ de Luigi Zampa, „La 
Strada“ (1954) şi „Nopțile Cabiriei“ (1956) de Federico Fellini. 
Până la începutul anilor '60 când „marele public“ european le va 
descoperi, nu aceste producţii vor aduna totuşi cel mai mare 
număr de spectatori. 

In Franţa, în anii '50, când se vizionează multe filme 
americane, dar care potrivit sondajelor sunt apreciate ca 
mediocre, filmul neorealist creează puţine opere semnificative 
(„Zori de ziuă“ de Louis Daquin şi „Antoine şi Antoinette“ de 
Jacques Becker fac excepţie în două genuri care rămân foarte 
diferite). Rezistenţa faţă de modelele de dincolo de Atlantic are 
aici sprijinul unei tradiţii şi al unei experienţe care continuă fără 
mari modificări cinematograful anilor '30 şi pe cel din timpul 
Ocupaţiei. Filmele „roze“ (în stilul lui Berthomieu) sau cele 
„negre“ (în maniera lui Yves Allegret sau Marcel Carné), comedii 
vesele sau dramatice (René Clair, Rene Clement) filme istorice 
recreative (seria „Caroline cherie“ cu „sex simbolul“ epocii, 
Martine Carol) sau instructive (cu lungi plimbări în timp filmate 
de Sacha Guitry), filme poetice (Jean Cocteau), filme tematice 
(Andre Cayatte) etc., se îndepărtează puţin de formele clasice şi 
nu constituie un eveniment decât când afectează morala 
tradiţională ca „Manon“ de Henri-Georges Clouzot, sau „Cu 
diavolul în corp“ de Claude Autant-Lara. 


Nimic nu ilustrează aici vreo influenţă vizibilă a modelelor 
hollywoodiene. Henri Verneuil şi Jean-Pierre Melville sunt încă la 
începuturi, iar realizatorii care riscă să facă thri/leruri în stil 
francez, ca Jacques Becker în 1954 cu „Nu vă atingeţi de mălai 
(„bani" în argou)“ au mare grijă să nu-şi dezrădăcineze publicul: 
decorul, limbajul, aspectul personajelor rămân cele din Parisul 
„vagabonzilor“. 

Astfel, după război, cinematografele naţionale renasc, fiecare 
având propria sa identitate, stilul său, temele sale de 
predilecție, puţin tributare modelului american. Acest lucru este 
de la sine înţeles pentru cinematograful sovietic, supus 
constrângerii jdanoviste şi imperativelor propagandei, ceea ce 
nu-l împiedică totuşi să dea câteva opere de valoare. Acelaşi 
lucru este valabil şi pentru cinematograful britanic care 
dovedeşte mai mult decât celelalte, dacă se ţine cont de 
înrudirea lingvistică, că influenţa americană este destul de 
limitată. Şi acesta rămâne fidel tradiţiilor de dinainte de război, 
cu comediile lui Robert Hamer („Noblesse oblige“, 1946) şi ale 
lui MackKanadrick („Whisky cât încape“, 1950) şi cu primele 
capodopere ale lui David Lean („Întâlnire scurtă“, 1945, „Marile 
speranţe“, 1956). 

Abia între anii 1950 şi 1960 se produce marea cotitură din 
cinematograful european de după război. În Franţa, aceasta se 
produce într-un moment în care se conjugă efectele dezvoltării, 
ale stabilizării politice şi ale războiului din Algeria care vor da 
naştere fenomenului „noului val“, punct terminus al gândirii 
critice iniţiată încă de la începutul anilor '50 de mica echipă 
reunită în jurul revistei Cahiers du cinema. Reacţie împotriva 
comercializării producţiei cinematografice, urmărind să 
înlocuiască producțiile industriale, standardizate şi doar 
recreative, care par să devină învingătoare în societatea de 
consum, cu un „cinematograf de autor“ realizat cu bugete 
foarte mici. Opere ca „Frumosul Serge“ de Claude Chabrol 
(1958), „Cele 400 de lovituri“ de François Truffaut (1959), „Cu 
sufletul la gură“ de Jean-Luc Godard (1960) inaugurează această 
revoluţie a celei de a „şaptea arte“, ilustrată şi prin nume ca 
Alain Resnais („Hiroşima dragostea mea“, 1959), Eric Rohmer 
(„Zodia leului“, 1960), Louis Malle („Amanţii“, 1959), Jacques 
Rivette („Parisul este al nostru“, 1961) etc. 


Astfel, tânărul cinematograf francez va influenţa o bună parte 
a cinematografiei europene, fie că este vorba de Polonia cu 
Andrzey Wajda şi cu debutul lui Roman Polanski, de Belgia cu 
Andre Delvaux, de Ungaria cu Jancso („Cei fără speranţă“, 
1966), de Cehoslovacia cu Şcoala de la Praga (Milos Forman, 
Vera Chytilova etc.), iar mai târziu de Elveţia cu realizatori ca 
Alain Tanner („Charles mort sau viu“, 1969) şi Claude Goretta. 

In cursul aceleiaşi perioade, alte cinematografe europene îşi 
urmează propriul drum, uneori destul de restrâns, ca în Spania 
cu Louis Buñuel, J.A. Bardem, L.G. Berlanga, Carlos Saurer, sau 
din contră larg deschis spre lumea exterioară dar în acelaşi timp 
puternic ancorat în tradiţia culturală proprie, ca în Suedia cu 
Ingmar Bergman. Cât despre cinematograful italian, acesta 
cunoaşte epoca sa de aur în timpul anilor '60 şi în cea mai mare 
parte a deceniului următor. Continuând curentul neorealist, dar 
folosind adesea mijloace foarte diferite, realizatori ca Fellini („La 
dolce vita“, 1960, „Roma“, 1972), Visconti („Rocco şi fraţii săi“, 
1960, „Ghepardul“, 1963, Osândiţii“, 1970), Michelangelo 
Antonioni („Noaptea“, 1962, „Blow up“, 1967), Francesco Rosi 
(„Jos mâinile de pe oraş“, 1963, „Afacerea Mattei“, 1971), 
Bernardo Bertolucci („Inainte de Revoluţie“, 1964), Pier Paolo 
Pasolini („Teorema“, 1968), Marco Bellocchio, Ermanno Olmi, iar 
puţin mai târziu Luigi Comencini, Ettore Scola, fraţii Taviani etc., 
se consacră ilustrării globale a tuturor problemelor din epoca 
actuală. 

Ultimii ani sunt marcați aşa cum am văzut de efectele crizei, 
de costul tot mai ridicat al producţiei cinematografice care îi 
constrânge pe industriaşii din cea de „a şaptea artă“ şi pe 
creatori să dea întâietate criteriilor rentabilităţii şi de concurenţa 
televiziunii. Rezultă de aici în producţia curentă, o standardizare 
a producţiilor şi o scădere generală a calităţii care rămân totuşi 
relative. În cinema are loc acelaşi fenomen ca şi în literatură. 
Capodoperele trecutului nu trebuie să ne lase să uităm că ele 
reprezintă în memoria noastră colectivă o parte dintr-un tot 
imens al unui continent afectat de producţii mediocre şi care nu 
pot fi date niciodată uitării. Cinematograful francez al anilor '30, 
cel italian de după război, chiar cinematograful american din 
epoca de aur a Hollywoodului nu se pot sustrage acestei reguli. 
Cinematografia pe care europenii o consumă de cincisprezece 


ani încoace nu este din punct de vedere statistic nici mai bună, 
nici mai rea. Producțiile mediocre ale seriei B aduc cele mai mari 
profituri ca şi acum treizeci sau patruzeci de ani. Capodoperele 
sunt poate mai puţin numeroase de când câţiva giganţi ca 
Truffaut, Visconti, Tarkovski, Bergman au dispărut sau au 
renunţat la această artă. Dar mulţi alţii şi-au păstrat intactă 
capacitatea lor creatoare şi inovatoare, mai ales, orice ar gândi 
veşnicii denigratori ai epocii actuale, există o echipă care a 
preluat ştafeta şi lucrează în mod diferit, trăieşte în ritmul epocii 
sale şi nu consideră televiziunea ca un rău absolut. În Franţa, 
cineaşti ca Maurice Pialat, Bertrand Tavernier, Jean-Charles 
Tacchela, Eric Rohmer şi alţii, sunt departe de a epuiza sursele 
de inspiraţie, în timp ce un „tânăr cinematograf“ francez începe 
să se afirme prin reprezentanţi care se numesc Luc Besson, 
Andre T&chine€, Jacques Doillon, Jean-Jacques Beinex. În Anglia, 
ca şi în alte părţi, sălile se închid, societăţile de producţie au 
mari probleme, dar aici televiziunea este cea care a venit în 
ajutorul celei de a „şaptea arte“ (Channel four a pus bazele unei 
case de producţie proprii care face aproape douăzeci de filme), 
stopând exodul producătorilor spre Statele Unite şi provocând 
chiar reîntoarcerea unora ca John Boorman (,„Speranţă şi 
glorie“). Şi aici, o nouă generaţie începe să se afirme cu 
Stephen Frears, Richard Eyre, Peter Greenaway, David Hare. 

Afectată în mod deosebit de concurenţa televiziunii şi de 
criză, cinematografia italiană pare a fi mai lovită decât altele, 
apariţia câtorva noi realizatori de talent ca Moretti şi Tornatore 
neputând compensa pierderea marilor nume (Visconti, Petri, 
Pasolini), dar ultimele opere ale lui Scola, Rosi, ale fraţilor 
Taviani dovedesc existenţa la aceşti autori a unei vitalităţi 
comunicative. In sfârşit, revenirea la democraţie în majoritatea 
ţărilor europene nu poate decât să favorizeze dezvoltarea 
tinerelor cinematografe care în Vest (Spania, Germania) cât şi 
Est (Polonia, Ungaria, Cehoslovacia) începuseră deja să-şi 
manifeste existenţa sub apăsarea dictaturilor. Pe marele sau pe 
micul ecran, opera cinematografică este stimulată să circule din 
ce în ce mai mult în spaţiul european, favorizând cunoaşterea 
reciprocă a locuitorilor bătrânului continent, deci mixajul 
culturilor şi odată cu aceste conştiinţe de a fi proprietarii unui 
patrimoniu comun. 


Concluzii 


La capătul unei istorii cel puţin milenare, Europa de la 
sfârşitul secolului XX este oare pe cale să treacă de la statutul 
unei simple denumiri geografice la cel de entitate politică şi 
culturală? Foarte multe indicii acreditează această teză. 

La sfârşitul unui secol marcat pe bătrânul continent de o luptă 
îndârjită între modelele politice totalitare şi democraţia liberală, 
destrămarea internă a blocului comunist din Europa de Est, care 
s-a produs după prăbuşirea şi discreditarea regimurilor fasciste, 
fac, ca pentru prima oară în istoria sa, Europa să vadă toate 
popoarele care o compun afirmându-se într-o majoritate 
zdrobitoare apartenenţa comună la aceleaşi valori: statul de 
drept, libertatea, drepturile omului. Şi mai mult decât atât, ele 
aspiră pe baza acestor convergenţe culturale la o apropiere tot 
mai mare. De altfel, căile şi mijloacele pentru realizarea acestui 
deziderat există. 

De-a lungul secolelor şi al confruntărilor care le-au marcat, 
bătrâna Europă descoperă că dincolo de diferenţele de limbă şi 
de obiceiuri, populaţiile sale sunt tributare unei civilizaţii 
comune care, de la îndepărtatul trecut greco-roman la o 
revoluţie industrială mai mult sau mai puţin precoce, trecând 
prin creştinism (roman sau bizantin), prin modelele artistice ale 
Evului Mediu, ale Renaşterii, Barocului sau Clasicismului, prin 
influenţa Revoluţiei franceze sau a principiilor naţionale, o 
privesc în mod direct şi în întregime. Altfel spus, ea capătă 
conştiinţa existenţei unei identități europene, regăsind astfel o 
realitate înscrisă în însăşi istoria ei. Nu am văzut oare înflorind în 
Evul Mediu o Europă a ordinelor religioase sau a universităţilor, 
o Europă a negustorilor, a savanților sau a filozofilor din secolele 
XVI şi XVII, în sfârşit, o Europă cosmopolită a gânditorilor din 
secolul al XVIII-lea? Se va obiecta că este vorba de grupuri 
minoritare de o importanţă secundară în raport cu populaţiile 
tributare culturilor naţionale sau provinciale care constituie un 
puternic element de coeziune şi care poate respinge tot ce e 
străin. Fără îndoială, ar fi absurd ca doar de dragul 
demonstraţiei să negăm importanţa acestor culturi naţionale, 
profund înrădăcinate şi a căror diversitate constituie bogăţia 
Europei. Dar cine nu vede dincolo de incontestabilele diferenţe, 


punctele comune, elementele care le apropie, liniile de forţă pe 
care este suficient să le pui în evidenţă pentru ca acestea să 
apară în plină lumină? În plus, caracterul instantaneu al 
mijloacelor de informare actuale care face ca un eveniment ce 
are loc la Moscova să fie trăit în direct în Occident provocând o 
vie emoție nu poate decât să accentueze ca şi valorile şi 
modurile de viaţă atât de apropiate, elementele constitutive ale 
identităţii europene care reprezintă cu totul altceva decât o 
ipotetică şi nedorită standardizare. 

Căci dacă există o bază care permite Europei să se îndrepte 
spre o entitate reală, există şi un proces care face posibilă 
atingerea acestui ţel. Până la începutul timpurilor moderne, 
Europa a trăit din nostalgia unităţii pierdute. Realizată doar 
parţial de Imperiul Roman, în cadrul unei arii geografice 
mediteraneene, unitatea, bazată pe realizarea unei entități 
politice şi culturale este fără îndoială mai mult un mit decât o 
realitate. Până la urnă, dincolo de fărâmițarea feudală apoi 
naţională, acest vis a fost continuat cu obstinaţie de pontifii 
romani în jurul ideii creştine, de Carol cel Mare şi de Otto 
stimulaţi de țelul reinstaurării autorităţii imperiale şi de Carol 
Quintul care urmărea apărarea catolicismului roman. Victoria 
statelor naţionale din secolul XVI-lea pare să pună capăt acestor 
idealuri. De acum înainte, tentativele hegemonice în jurul unei 
naţiuni-călăuză, întruchipând un proiect ideologic unificator 
câştigă teren în faţa ideii de restaurare a visului imperial. Spania 
lui Filip al II-lea, Franţa din timpul Revoluţiei şi cea napoleoniană 
(„Marea Națiune“), Germania lui Hitler vor încerca rând pe rând 
aceeaşi experienţă fără să obţină alt rezultat decât să stimuleze 
sentimentul naţional ce se opune proiectului lor. Noile căi care 
se deschid după cel de al doilea război mondial sunt total 
diferite. Înlăturând marile proiecte ideologice în numele simplei 
constatări a existenţei unei solidarităţi a popoarelor de pe 
continent în faţa dramelor trăite în timpul războaielor, dar şi în 
faţa celor care le ameninţă încă în confruntarea dintre cele două 
blocuri şi respingând orice hegemonie naţională, ţările de pe 
bătrânul continent se vor strădui să găsească drumul care să le 
permită o conciliere între intensitatea sentimentelor naţionale şi 
solidaritatea absolut necesară statelor europene, menite să 
acţioneze împreună sau să se prăbuşească împreună. Se 


consideră de comun acord că istoria construcţiei europene de la 
sfârşitul celui de al doilea război mondial încoace nu are nimic 
exaltant, că este făcută mai mult din decepţii, din crize, din 
blocaje şi din proteste decât din victorii sau realizări 
spectaculoase. Ceea ce înseamnă că nu există poate altă cale 
pentru viitorul Europei: reticenţele şi refuzurile viscerale trebuie 
în ultimă instanţă să cedeze în faţa necesităţii. Până la urmă 
tabloul are umbrele sale, iar mersul înainte al Europei poate fi 
împiedicat de reapariţia naţionalismelor care ies la lumină în 
ţările scăpate de sub dominaţia comunistă şi în mai mică 
măsură în ţările din Europa de Vest. Oare prăbuşirea 
comunismului ne-a făcut să ne întoarcem, aşa cum unii au 
afirmat-o, în lumea secolului al XIX-lea când exacerbarea 
conflictelor naţionale a generat tensiuni al căror rezultat a fost 
în multe privinţe primul război mondial? 

Reapariţia naționalităților în Europa este o realitate pe care 
nimeni nu se gândeşte să o conteste. Trebuie să admitem că 
aceasta este plină de pericole cum sunt tentaţia național- 
populistă, confruntările etnice localizate şi revendicările 
teritoriale. Să admitem chiar că aceste pericole pot alimenta în 
vechile națiuni industrializate din vestul european, idei 
naţionaliste perimate care nu au neapărat nevoie de acestea 
pentru a se manifesta, dar care pot fi până la urmă reînsufleţite 
sub influenţa lor. Suntem deci totuşi pe cale de a ne reîntoarce 
în punctul de plecare din 1815, 1914, sau 1939? 


REGATUL SUEDIEI 


PET y 1878 


Marea 
Nordului 


prea IMPERIUL 
RUS 


Marea 
Baltică 


e IMPERIUL 

: să AUSTRO-UNGAR 
ROMÂNIA 
REGATUL SIRBILOR 


CROAȚILOR $i 
SLOVENILOR 


BULGARIA 


IUL 


Şi Marea 


Mediterană 


în. | 


Evoluţia frontierelor în Europa Centrală 


Mediterană Egee 


Europa din timpul marilor imperii s-a schimbat, iar perioada 
„concertului“ pe patru, pe cinci sau pe şase voci gândeşte în 
termenii echilibrului puterilor şi ai spaţiului vital. Destinderea din 
Europa de Est înlocuieşte enormul bloc constituit de URSS şi de 
sateliții acesteia, cu un stat micşorat pe toate planurile, inclusiv 
cel militar şi cu o nebuloasă de mici „actori“ (mici state 
naţionale) a căror principală revendicare este cea a democraţiei. 
Şi în faţa acestui imperiu comunist ruinat, nu mai există ca în 
1914 şi 1939, mai mulţi candidaţi la hegemonia continentală 
sau planetară care se pregătesc să se sfâşie unii pe alţii, ci ceva 
ce încearcă să capete o formă cu preţul unor dificultăţi, şovăieli 
şi chiar al unei întoarceri în trecut. Se va spune că Europa celor 
Doisprezece nu este încă decât o „mare piaţă“ ce funcţionează 
şi o metaforă şi într-o oarecare măsură acesta este adevărul. 


BL 


Dar acest lucru nu înseamnă totuşi foarte mult dacă comparăm 
situaţia actuală cu cea de după război? Dacă ne gândim că în 
ciuda ezitărilor şi a bătăliilor tardive, libera circulaţie a 
oamenilor, a ideilor şi a capitalurilor în interiorul spaţiului creat 
de CEE este pe cale de a deveni o realitate, că uniunea 
monetară a progresat în ultimii doi ani mai mult decât în 
perioada dintre Tratatul de la Roma până astăzi, că mai mult de 
jumătate din europeni sunt acum de acord cu crearea până în 
1992 a unei Uniuni Politice Europene dotată cu un guvern 
răspunzător în faţa Parlamentului European (mai mult de trei 
sferturi din populaţie dacă se ia în considerare ltalia, Franţa, 
Spania, Portugalia, Grecia, Irlanda şi ţările Beneluxului) şi că an 
de an confruntată cu o serie de evenimente internaţionale de 
care depinde viitorul ei şi al popoarelor sale (războiul din Golf, 
de exemplu), Europa începe să vorbească pe o singură voce, ne 
mai putem îndoi de drumul pe care l-a parcurs? 

Este adevărat că Statele Unite ale Europei, dacă prin acest 
termen se înţelege o federaţie de state (şi nu o simplă 
confederație) guvernată de o autoritate supranaţională, nu 
constituie o realitate prea apropiată, iar evenimentele istorice 
sunt de aşa natură încât - poate doar profeţii Janus care 
continuă să se creadă singurii mari gânditori - nu poate 
prevedea ce ne vor aduce ultimii ani ai acestui mileniu. Să 
spunem mai degrabă că în loc să se joace înspăimântându-se 
reciproc evocând anul 1914 sau Mitteleuropa, europenii din Vest 
şi cei care au ca sarcină să-i guverneze şi să-i instruiască, ar 
face mai bine să se gândească la faptul că vecinii lor din Europa 
de Est, înainte de a-şi scutura jugul care i-a apăsat atâta timp, 
au privit spre ei şi spre valorile lor: libertatea, democraţia, 
respectarea drepturilor omului şi o anumită calitate a vieţii, 
oricât de relativă şi imperfectă ar fi aplicarea acestor naţiuni. 

Poate din această lecţie ar putea trage concluzia că această 
mică constelație înfrigurată şi sărăcită care s-a constituit acum 
mai bine de treizeci de ani a devenit atrăgătoare, extinzându-se 
şi aprofundându-se, că are totuşi şansa să se afle la sfârşitul 
unei mari aventuri umane şi că fără îndoială are un rol 
important de jucat în lumea secolului XXI. 

State membre ale CEE g Aaea ere sau de 


State membre ale AELS a Acorduri de asociere sau de 
cooperare cu AELS 


State membre ale CAER A Acorduri de asociere sau de 
Linia de demarcaţie Est-Vest cooperare cu CAER 


1988: Cele douğ Europe 

State membre ale SEE i i 

State care au semnat acorduri 
de asociere sau cooperare e Statele membre ale Consiliului Nordic 
cu CEE dau AELS 

Spaţiu economic în schimbare Frontierele Comunităţii Statelor 


Independente (CSI) în februarie 1992 
1992: Noul spațiu economic european 


în 1992 


E uropa 


Istoria Europei, o istorie între fracturi şi convergenţe: 
migrații de popoare, războaie şi alianţe între state, cur- 
ente religioase, culturale sau artistice şi mutații eco- 
nomice. Cele cinci volume ale /s7oriei Europei expun cu 
claritate o istorie comună, marcată de diviziuni, obsedată 
de ideea unității. 


Din cuprins: 


m Europa interbelică 

m Apogeul şi prăbuşirea Europei hitleriste 
m Europa în timpul „Războiului Rece” 

m Europa de Est (între anii “50-'70) 


m Spre Europa statelor independente 


m Civilizația europeană la sfârşit de mileniu 

